# verses

text:
Om pointikid-tikid di hopod om duwo o watu dot angagayo o gatang diri om kikiran do ngaran di tangaanak di Yakub, do ponokowakil di hopod om duwo o payat dot Israil.


text:
Wansayan nod rantai i lokop do kangkab diri, do tamas dit osompipi' o wonsoyon, om i pinitabid do miagal do tali.


text:
Momonsoi nod duwo o pondulung do tamas om podokoton no do hiri'd sunduk ponong id sawat di lokop do kangkab


text:
Om pokogoson no i duwo kawagu o tompok di duwo o rantai'ddi di lokop do kangkab di togiis di lihawa dit ipod.


text:
Momonsoi nod duwo kawagu o pondulung do tamas om podokoton no do hiri'd sunduk ponong id siriba' di lokop do kangkab, do hiri'd ponong id saalom, i kotopis dit ipod.


text:
Momonsoi po kawagu do duwo o pondulung do tamas om podokoton do hiri'd siriba-riba' di ponong id soibau di duwo o togiis di ponong id lihawa dit ipod, it id topis di lupi di tinombir, it id sawat di tagkos dit atandai o pinangawol.


text:
Ogiisanan no i pondulung di lokop do kangkab do tali dit otomou om pokogoson nondo i tali'ddi di pondulung di poindokot dit ipod, om id sawat kasai' i' di tagkos i lokop do kangkab, om a' indo tumatak.


text:
Soira' nopod sumuang i Harun di Bilik dot Olidang, om mositi' nod pakayon dau i lokop do kangkab diri, i kinikiran do ngaran di hopod om duwo o payat dot Israil, om iyoho' i Tuhan nga' kosorou kasai' indo di tulun ku.


text:
Posuangon no it Urim om i Tumim do hiri'd suang di lokop do kangkab, om oigitan i' di Harun iri do tontok di mongoi iyau timbaba' doho'. Om tontok nopo do maso'd miagal diri, om mositi' nod pakayon kasai' dau i lokop do kangkab, om oilaan i' dau o korohian ku do bagi di tulun dot Israil,” ka dau.


text:
Om boros ka kawagu'd Tuhan dot id di Musa, “Iri nopo rasuk dit anaru dit osoibahan dit ipod om kain di kihulu-hulu dit otomou o wonsoyon.


text:
Pointutuk nopo di lupi dit id siriba' om dakatan di koiyo-iyo do tua' do kayu di roitan do delima do wonsoyon nopoddi om i kain do kihulu-hulu dit otomou, om aragang doitom-itom, om aragang, om piolot-oloton do giring do tamas.


text:
Om mositi' nod pakayon di Harun i rasuk dot anaru diri do soira-ira' nopo do momonsoi iyau di karaja' di dong imam. Om soira' nopondo do mongoi iyau timbaba' doho' do hilo'd Bilik dit Olidang, ko' di tumongkiad iyau do bilik diri om orongou indo i tuni di giring diri, om a' indo iyau apatai.


text:
Momonsoi nod iso' o pongillumis do tamas dit osompipi' o wonsoyon om pokikiron no o poingkaa, ‘Pinotobilang do maan do don Tuhan,’ ka.


text:
Om mositi' nod posigaron di Harun i tamas di pongillumis diri do hiri'd turos dau, om romiton ku indo, iyoho' i Tuhan, o koinsanai di porsombahan di patahakon di tulun dot Israil dot id doho', do mulong piya do haro ot owonsoi diyolo' do sala' dit ongokooro' do tontok do papatahak iyolo'ddi.


text:
Owolon nopo do maan do rasuk di Harun om kain linan dit osonong, om i wonsoyon do sigar nga' kain linan i' dit osonong o wonsoyon, om sagalai nogi' do kain diri o wonsoyon do tagkos di rindaan.


text:
Wansayan nod rasuk, om tagkos, om tupi' i tangaanak di Harun do kusai, om agayo i' o ngaran om olumis o kokitanan diyolo'.


text:
Papakayan no di Harun, i tobpinai nu om i tangaanak dau'd kusai i pakayan diri. Om tuntugan no iyolo'd tumau do saitun; om iyo noddi o pomimili' diyolo' do potobilangon do silihon do imam di momonsoi'd karaja' ku.


text:
Wansayan no iyolo'd soluar dit oniba' o gakod do kain linan dit osonong o wonsoyon, do konoruo' nopo om korikot dot id poo do mantad id tawak, om otirung i' i bohogian do tinan diyolo' dit a' osorupai dot okito.


text:
Om mositi' nod pakayon kasai' di Harun om i tangaanak dau o pakayan diri do tontok do sumuang iyolo' do hiri'd Kiim ku ko' di mongoi iyolo' insomok di pananaraban do porsombahan do mongoi pomonsoi di karaja' di dong imam do hiri'd Bilik dit Olidang. Om a' indo iyolo' apatai tu' a' i' okito o bohogian do tinan diyolo' dit a' osorupai dot okito. Om iti kasai' no ot oturan dit apatut do tonudon di Harun om i sinakagon dau,” ka dau.


text:
Om boros ka kawagu'd Tuhan dot id di Musa, “Poingkaa no o kowoyo-woyoo' do momili' di Harun om i tangaanak dau do popotobilang diyolo' do silihon do imam di momonsoi do karaja' ku. Manganu no do songinan o sapi' do tontoluhan dit okoro' po om duwo o tinan do dumba' do tontoluhan dit aiso' o bohiton do tinan.


text:
Momolomok nod tapung do gandum dit osonong kopio, nga' it a' naralatan do pangambang. Om iri nopo wookon di tapung diri om wonsoyon do roti do ralatan do tumau do saitun, om iri no wokon di tapung om a' ralatan do tumau, om iri nondo topod di tapung om wonsoyon do roti di gihilan do tumau.


text:
Posuangon ngai' no i roti do hiri'd balatak om patahakon nogindo dot id doho' do mitonggoi di sapi' do tontoluhan om i duwo o dumba' do tontoluhan, i patahakon do maan do porsombahan di sumbolion.


text:
Suhuon no i Harun om i tangaanak dau do mongoi'd hiri'd wawayaan di Kiim ku, om suhuon no iyolo' do modsu' do tumanud dit oturan di don tugama'.


text:
Om pakayan nogindo i Harun di pakayan do dong imam --- i rasuk dit anaru o longon, om it ipod, om i rasuk dot anaru dit alakapan dit ipod, om i lokop do kangkab, om i tagkos.


text:
Posigaron no dau i sigar om pokogoson nod hiri i tanda' dot olidang di kinikiran do poingkaa, ‘Pinotobilang do maan do don Tuhan,’ ka.


text:
Om ngoyon nogindo i tumau di ponununtug om potuntugon no do hiri'd tulu dau, do tanda' do pilion iyau.


text:
om paagkasan no diyolo' i tagkos om potupian i tupi'. Iyo noddi o kowoyo-woyoo' do momili' di Harun om i tangaanak dau. Om iyolo' nondo om i sinakagon diyolo' ot apatut do sumiliu'd imam di momonsoi do karaja' ku do gisom dot alaid.


text:
Om ngoyon nondo i sapi' di tontoluhan diri om pohirion id dotimbabaan di Kiim ku. Om sunudan no i Harun om i tangaanak dau do pakabai do longon diyolo' do hiri'd tulu di sapi'ddi.


text:
Om manu nod ongokuuri' do raha' di sapi'ddi om potuduwon no di raha' o tunturu' nu om pogihilon nogindo di sinangau-sangau di pananaraban do porsombahan. Om potuntugon nogindo i raha' di noolu' do hiri'd douwahan di pananaraban do porsombahan.


text:
Om onuon ngai' nogindo i linuap di songinsokot di tinaii', om i bohogian dot osonong kopio di tundu-undu', om i duwo o lusou-lusou do mitonggoi di linuap di songinsokot. Om sorobon ngai' nori do hiri'd pananaraban do porsombahan do maan do porsombahan dot id doho'.


text:
Nga' iri nopo tonsi, om i kulit, om i tinaii' di sapi'ddi om mositi' nod tutudan do hiri'd soliwan di kokiiman. Om iri no o porsombahan do pongidu' do dusa di imam.


text:
Om ngoyon nondo o tiso' di dumba' do tontoluhan diri. Om suhuon no i Harun om i tangaanak dau do pakabai do longon diyolo' do hiri'd tulu di dumba'ddi.


text:
Om sumbolion nondo i dumba'ddi om onuon i raha' do maan poiyaso' do hiri'd misingobik om hiri'd misingompok di pananaraban do porsombahan.


text:
Om popoton no i dumba' do tontoluhan diri. Om mositi' no dot ougan i suang do tian om i gakod di dumba', om pasakayon nogindo iri di tulu om i popot do suwai di dumba'ddi.


text:
Om insanan nopo do monorob i popot di dumba' do tontoluhan diri do hiri'd pananaraban do porsombahan do maan do porsombahan do taakanon. Om iri no i tawau di porsombahan do sinumbali'ddi o kasanangan ku.


text:
Ngoyon no i tiso' di dumba' do tontoluhan diri, i dumba' do maan do porsombahan. Om suhuon no i Harun om i tangaanak dau do pakabai do longon diyolo' do hiri'd tulu di dumba'ddi.


text:
Om sumbolion nondo i dumba' om manu no dot ongokooro' di raha' om pogihilon no do hiri'd tolingo'd wanan di Harun om i tangaanak dau, om pogihilon di posolon do tunturu' do longon diyolo'd wanan, om pogihilon di posolon do lapap diyolo'd wanan. Om poiyason nondo i noolu' di raha' do hiri'd misingobik om hiri'd misingompok di pananaraban do porsombahan.


text:
Manu no dot ongokooro' di raha' di hiri'd sakai di pananaraban do porsombahan om manu dot ongokooro' di tumau di ponununtug, om powowoson nondo dot id di Harun om id pakayan dau om id pakayan di tangaanak dau. Om iyo noddi o ralan do popotobilang di Harun om i tangaanak dau, om i pakayan diyolo' do maan do doho'd songonuon.


text:
Onuon no i lunok di dumba' do tontoluhan diri, om i tikiu di kilunok, om i linuap do poinsokot di suang do tian, om i bohogian dot osonong kopio di tundu-undu', om i duwo o lusou-lusou do mitonggoi di linuap di songinsokot, om i poo do wanan.


text:
Om manu no di roti di hiri'd balatak di nakatahak no dot id doho', dot iso' ot onuon do pointikid-tikid di bansa' di roti: iso' ot onuon di roti di rinalatan do tumau do saitun, om iso' ot onuon di roti dit a' rinalatan do tumau, om iso' ot onuon di roti.


text:
Pakahangan ngai' nopo iti di Harun om i tangaanak dau, om suhuon no iyolo' do papatahak diti dot id doho' do maan do porsombahan di potobilangon do buntuk doho'.


text:
Om ngoyon nondo i roti di poingigit diyolo' om sorobon no do hiri'd pananaraban do porsombahan do maan do porsombahan do taakanon do patahakon dot id doho'. Om iri no i tawau do porsombahan diri o kasanangan ku.


text:
Onuon no i kangkab di dumba' do tontoluhan diri om patahakon no dot id doho' do maan do porsombahan di potobilangon do buntuk doho'. Om iri nopo om diya' no.


text:
Tontok nopo do momili' do imam, om iri nopo kangkab om i poo di dumba' do tontoluhan di maan do porsombahan do tontok diri om patahakon dot id doho' do maan do porsombahan di potobilangon do buntuk doho', om posuwai-suwayon nondo iri do patahakon di piro-piro o imam.


text:
Iti no o natantu' ku dit a' milo do simbanan: Tontok nopo do mongoi papatahak i tulun ku do porsombahan do piombolutan, om iri nopo kangkab om i poo di tayam-tayam om iri no imam o kaanu. Tu' iri no o porsombahan di tulun ku dot id doho'. Iri no i natantu' ku dit a' milo do simbanan. Iyoho' no o Tuhan.


text:
Apatai nopondo i Harun, om mositi' no do potungkusan dau i pakayan dau dot id tangaanak dau do maan diyolo' do pakayon dot opili' iyolo'.


text:
Iri nopo tanak di Harun di sumowoli dau do sumiliu do imam, om i mongoi do hiri'd Kiim ku do momonsoi di karaja' do dong imam do hiri'd Bilik dit Olidang, om mositi' no do manampakai do pakayan diri do solinaid do turu' o tadau.


text:
Onuon no i tonsi di dumba' do tontoluhan di pinatahak do numaan do porsombahan do tontok di pinili' i Harun om i tangaanak dau om losuon no i tonsi'ddi dot id kinoiyonon dit olidang.


text:
Om mositi' no do kanon diyolo' i tonsi'ddi do hiri'd wawayaan di Kiim ku om kanon i topod di roti di hiri'd balatak.


text:
Om mositi' no do kanon diyolo' i taakanon di pinatahak do numaan do porsombahan do tontok di pinapatahak do porsombahan do pongidu'd dusa do tontok di minomili'. Imam noo o koino-ino do mangakan di taakanon diri tu' nokotobilang nori do patahakon dot id doho'.


text:
Ondung haro ot oolu' di tonsi ko' i roti'ddi do kosuabon kawagu, om mositi' nod sorobon ngai' i taakanon diri, om a' no koino-ino dot akanon, tu' olidang nori.


text:
Koloidon nopo do maso do momili' di Harun om i tangaanak dau om turu' o tadau, do miagal di pinonuhuan ku diya'.


text:
Pointikid-tikid do tadau om mositi' no do papatahak do porsombahan do songinan o sapi' do tontoluhan do maan do pongidu' do dusa. Om iri no i porsombahan diri o kolidang di pananaraban do porsombahan. Om tuntugan no i pananaraban do porsombahan do tumau do saitun om kotobilang i' iri do maan do doho'd songonuon.


text:
Wonsoyon no o miagal diri do pointikid do tadau do solinaid do turu' o tadau. Om olidangan ngai' nondo o pointongkop di pananaraban do porsombahan. Om isai nopondo ko' nunu nopondo o kakama' diri, om orualan no tu' oontok di kuasa' do kolidango' di pananaraban do porsombahan,” ka dau.


text:
Om boros ka kawagu'd Tuhan dot id di Musa, “Pointikid-tikid do tadau do gisom dot alaid, om mositi' nod papatahak do porsombahan do duwo o tinan do dumba' di sontoun nogi' o tumur do maan do porsombahan di sumbolion.


text:
Iri nopo songinan om maan do porsombahan do dongkosuabon om iri no tiso' om maan do porsombahan do dongsosodopon.


text:
Iri nopo patahakon do maan do porsombahan do potonggoyon di dumba' di koiso', om songkilogram o tapung do gandum dit osonong kopio om piroloton do songlito o tumau do saitun dit osompipi'. Om papatahak po do songlito o waig dot anggur do maan do porsombahan.


text:
Iri no tanak do dumba' di koduwo om patahakon do maan do porsombahan do dongsosodopon do mitonggoi di songkilogram o tapung, om songlito o tumau do saitun, om songlito o waig dot anggur. Iri no o porsombahan do taakanon do patahakon dot id doho'. Om iri no tawau di porsombahan diri o kasanangan ku. Iyoho' no o Tuhan.


text:
Om iti nopo porsombahan do sorobon diti om mositi' nod patahakon dot id toguang ku do hiri'd wawayaan di Kiim ku. Om hilo' oku no do sumolowot di tulun ku om monokiboro-boros diya'.


text:
Om hilo' oku nondo do sumolowot di tulun dot Israil, om iri indo i tanawau di karapou oku di kosorong kopio o momolidang do kinoiyonon diri.


text:
Om lidangan ku nondo i Kiim om i pananaraban do porsombahan, om potobilangon ku i Harun om i tangaanak dau do sumiliu do imam di momonsoi do karaja' ku.


text:
Om oilaan nondo diyolo' dot iyoho' o Tuhan, i Kinorohingan diyolo', i pinoposoliwan diyolo' do mantad hilo'd Masir, om koiyon oku i' dot id pogialatan diyolo'. Iyoho' no o Tuhan, i Kinorohingan diyolo',” ka dau.


text:
Om boros ka kawagu'd Tuhan dot id di Musa, “Momonsoi no dot iso' o mija' do podtutudan do kominyan do kayu di roitan dot akasia o wonsoyon.


text:
Posogion no o pomonsoi'ddi; apat nohopod om limo sontimito do konoruo' om kalaabo' nga' apat i' nohopod om limo sontimito, om kasawato' no om siam nohopod o sontimito. Om iri nopo sinangau-sangau do hiri'd apat o sunduk om pasagalayon no di mija'.


text:
Urogupan nod tamas dit osompipi' o hiri'd sakai, om hiri'd misingobik om hiri'd misingompok, om hiri'd sinangau-sangau di mija'ddi, om oligon no o hiri'd mitingisan.


text:
Momonsoi nod duwo o tontolingo do tamas o wonsoyon do maan do posusukan. Om podokoton no do hiri'd siriba-riba' di pinongolig di tisan do hiri'd miampaping di mija', do posusukan di kayu do pagantayang di mija'.


text:
Poilihan nopo di mija' om hiri'd soliwan di tabir dit id dotimbabaan di Kaban do Tumpongo. Om hiri no o tiyonon ku do sumolowot diya'.


text:
Pointikid do kosuabon, do tontok di mongoi i Harun posodia' di lampung, om mositi' no do modtutud iyau di kominyan dit osonong o kosingudan do hiri'd sakai di mija'ddi.


text:
Om iyo iddi o wonsoyon dau di mongoi iyau podtutud do lampung di dongsosodopon. Om mositi' nod papatahak kasai' do porsombahan do kominyan do miagal diti do gisom dot alaid.


text:
Kada' papatahak do kominyan di pogoduhan do maan do porsombahan dot id mija'ddi, om kada' papatahak do tayam-tayam do maan do porsombahan di sumbolion ko' porsombahan pod gandum, om kada' potungu do porsombahan do waig dot anggur do hiri.


text:
Om mositi' nod lidangan di Harun i mija'ddi do tumanud dit oturan do don tugama', do kowoyo-woyoo' nopo do momolidang om tiyasan do raha' di tayam-tayam di pinatahak do numaan do porsombahan do maan do pongidu'd dusa it apat o sinangau-sangau, dot insan do sontoun, om mositi' nod wonsoyon o miagal diti do pointikid do toun do gisom dot alaid. Om mositi' nod olidang o pointongkop di mija'ddi om potobilangon iri do maan do doho'. Iyoho' no o Tuhan,” ka dau.


text:
“Tontok nopo dot intobon i tulun dot Israil, om mositi' no do mambayar do tusin do pomogontok do tinan dau o pointikid-tikid do tongokusai, om a' i' iyau oontok do kosusaan do daamot di pongintaban.


text:
Koinsanai'd tulun di kointob do tontok di pongintaban om mositi' nod papatahak do tusin do tumanud di natantu' mantad. Om mositi' no do pabayaron i tusin diri do maan do porsombahan dot id doho'.


text:
Iri nopo tulun di pointobon dot id pongintaban diri, om i tongokusai di duwo no nohopod o toun, ko' it id sawat ko' iri o tumur, om mositi' nod papatahak do tusin dot irad diri dot id doho'.


text:
A' i' poinggumu-gumu' o pabayaron di tulun do kaya', om a' poingkuri-kuri' o pabayaron di tulun do mosikin do tontok di mambayar iyolo' do pomogontok do tinan diyolo'.


text:
Timungon no i tusin diri do mantad id tulun dot Israil om pakayon nori do pomogompi' di Kiim ku. Om iri no i sukai o pomogontok diyolo' do tinan diyolo', om osorou kasai' ku indo iyolo' do mongintirung,” ka dau.


text:
“Momonsoi nod mimpun do tambaga' om wansayan nori do poimpahan do tambaga' i' o wonsoyon. Om poilihon nori do hiri'd piolitan di Kiim om i pananaraban do porsombahan, om suangan nod waig.


text:
do tintod diyolo' do sumuang di Kiim ko' tintod do mongoi insomok di pananaraban do porsombahan do mongoi papatahak do porsombahan do taakanon. Om ondung owonsoi o miagal diri, om a' no iyolo' apatai.


text:
Mositi' no dot ougan diyolo' o palad om lapap diyolo', om a' i' iyolo' apatai. Iti no o toturan dit apatut diyolo'd tonudon om tonudon di sinakagon diyolo' do gisom dot alaid,” ka dau.


text:
“Manganu no do rampa dit ongosonong kopio --- onom o kilo do mur dit alanggou, om tolu o kilo do kayu manis, om tolu o kilo do tobu dit osonong o kosingudan,


text:
om onom o kilo do kayu di roitan do tija (timbangon ngai' nopo iti do tumanud di poninimbang di natantu' mantad.) Om ruhangan nori dot apat o lito do tumau do saitun,


text:
om momonsoi nondo do tumau di ponununtug, do pogirolo-roloton do miagal do tumau dit osonong o kosingudan.


text:
om i mija' om koinsanai di pakakas do hiri, om i potitimpakan do lampung om koinsanai di pakakas do hiri, om i mija' do podtutudan do kominyan,


text:
om i pananaraban do porsombahan di sorobon om koinsanai di pakakas do hiri, om i mimpun om i poimpahan di mimpun.


text:
Potobilangon ngai' nori do maan do doho'd songonuon dot iyo'ddi o kowoyo-woyoo' do popotobilang, om olidang ngai' indo iri. Om isai nopo ko' nunu nopo o koigit diri om orualan no dot oontok do kuasa' di kolidango'ddi.


text:
Om tuntugan nu nogindo do tumau i Harun om i tangaanak dau, om pilion no iyolo' do sumiliu do imam di momonsoi do karaja' ku.


text:
Om poboroson no o poingkaa dot id tulun dot Israil, ‘Iti nopo tumau do ponununtug dot olidang diti om mositi' no do pakayon do tontok do sumambayang dot id doho' do gisom dot alaid.


text:
Iti nopo om a' i' koino-ino do potuntugon dot id isai nopo o tulun. Om a' i' koino-ino dot iri kasai' o pogirolo-roloton do momonsoi'd tumau do miagal diri. Iti nopo tumau'dti om olidang, om mositi' no dot olidang o pamamakai nu'dti.


text:
Isai nopo i momonsoi do tumau do miagal diri, ko' i popotuntug diri dot id isai nopo o tulun dit okon ko' imam, om a' no kohompit do tulun ku,’ kanto,” ka dau.


text:
Om boros kad Tuhan dot id di Musa, “Manganu no do rampa diti dot iradon nopo o kogumuon do panganganu --- pulut do damar, om i kulit do lukan, om i pulut do kayu di roitan do rasamala om i kominyan dot aiso' o rolot.


text:
Iri ngai' no o pogirolo-roloton do wonsoyon do kominyan, do poiyoon di tumau dit osonong o kosingudan. Om ruhangan nori do silaon om osonong kasai' i' iri om olidang.


text:
Iri nopo wookon di pinogirolo-rolot diri om tutuon do gisom dot outok. Om igitan nondo iri do hiri'd Kiim ku om pasasadon no do hiri'd dotimbabaan di Kaban do Tumpongo. Om sorohon no kopio dot iri nopo kominyan diri om olidang kopio, om i pinotobilang do maan do doho'. Kada' panganu di pinogirolo-rolot diri do pomonsoi'd kominyan do sagalai'ddi do maan do dokoyu.


text:
Isai nopo o momonsoi do pomowongi-wongi' do sagalai'ddi o wonsoyon, om a' no kohompit do tulun ku,” ka dau.


text:
om noponu' ku no iyau do kuasa' ku. Noonuan ku no iyau do pomusorou dit atarom, om toilaan, om komiloo' do momonsoi do nunu nopo o buburuon ---


text:
do momolukis do maan do poiyaan, i mokimoilo kopio do momonsoi, om wonsoyon nogindo i linukis diri do tamas, om pirok om tambaga' o wonsoyon;


text:
om momolunau do watu dit agayo o gatang do maan podokoto'; om mongikir do kayu; om nunu nopo o buburuon di mokimoilo kopio do momonsoi.


text:
Om nopili' ku nogi' i Oholiab i tanak di Ahisamak, i mantad id payat di Dan, do monguhup dau do kumaraja'. Om noonuan ku nogi' do toilaan dit aralom o koinsanai di tulun do suwai di monunukang, om koilo i' iyolo' do momonsoi do koinsanai di ponuhuan ku do momonsoi:


text:
om i mija' om koinsanai di pakakas do hiri, om i potitimpakan do lampung di tamas dot osompipi' o wonsoyon om i piro-piro o pakakas di lampung, om i mija' do podtutudan do kominyan,


text:
om i pananaraban do porsombahan di sorobon om koinsanai di pakakas do hiri, om i mimpun om i pinoimpahan di mimpun,


text:
om i pakayan di dong imam dit ongolumis, i pakayon di Harun om i tangaanak dau do tontok dot osiliu iyolo' do imam di momonsoi do karaja' ku,


text:
om i tumau do ponununtug, om i kominyan dit osonong o kosingudan, i hirion id Bilik dit Olidang. Om soira' nopod momonsoi iyolo'dti, om poiyoon no kopio di pinonuhuan ku diya',” ka dau.


text:
popoboros dot id tulun dot Israil do boros do poingkaa, “Poinggoyoon no o tadau'd Sabat, i tadau do natantu' ku do tadau do koundarangan. Tu' iri no o tanda' di tumpongo dot id pialatan ku om iyokoyu do gisom do poingompus, do popointalang dot iyoho' no i Tuhan, o minoniliu dokoyu do tulun ku.


text:
Pusohon no kopio dokoyu o tadau do koundarangan diti tu' tadau dot olidang. Noonuan kou no dot onom o tadau do kakarajaan, nga' iri nopo tadau do koturu' om tadau dot agayo di pinotobilang do maan do doho'. Om isai nopo it a' momusou do tadau'ddi, om i kumaraja' do tontok do tadau'ddi, om hukuman no do kapatayon.


text:
Tadau nopoddi om tanda' dit ogirot dot id pialatan ku om i tulun dot Israil, tu' iyoho' i Tuhan, nga' onom no tadau do minomonsoi do tawan om pomogunan. Om tontok di tadau do koturu' om tingkod oku no do kumaraja' om undorong oku no,” ka dau.


text:
Om soira' di nokopongo o Kinorohingan do moro-boros dot id di Musa do hiri'd Nuluhon do Sinai, om patahako' no do Kinorohingan dot id di Musa i duwo o kaping do watu di pinotulisan do Kinorohingan do koinsanai di toturan diri.


text:
Om tontok di nopurimanan di tulun dot Israil dot alaid noddi kopio om a' po i Musa nokoruhuk do mantad hiri'd nuluhon, om timungai no diyolo' i Harun, om boro-boros no iyolo' dot id dau do poingkaa, “A' toko' no oilaan ondung nunu o nosiliu dot id di Musa, i minomoyo' dati' do suminoliwan do mantad hilo'd Masir; nga' kainou, momonsoi toko' nogi' dot iso' o ponokokinorohingan di milo do momoyo' dati',” ka diyolo'.


text:
Om boros kaddi di Harun dot id diyolo', “Iduwo' ngai' dokoyu o tanting do tamas di songimpakai do sawo om tangaanak dokoyu'd kusai om tondu', om ngoyon i' patahako' doho',” ka dau.


text:
Om romito' ngai' nod Harun i tanting-anting diri, om lanako' no dau. Om potunguho' nogiddi dau dot id pomorunan, om kowonsoi noddi i tamas diri do miagal-agal do sapi'. Om boros kaddi di tulun dot ogumu', “Oi Israil, iti no i kinorohingan toko', i pinoposoliwan dati' do mantad hilo'd Masir!” ka diyolo'.


text:
Om pomonsoi noddi i Harun dot iso' o pananaraban do porsombahan do hiri'd dotoguangan di sapi' do tamas diri, om poboroso' no dau dot id tulun dot ogumu' o poingkaa, “Suab nopondo om haro o poginakanan do maan do pomusou do Tuhan,” ka dau.


text:
Om osuab poddi di tadau kawagu, om paatod no iyolo' do piro-piro o tayam-tayam do maan do porsombahan di sorobon om iri no suwai om akanon do maan do porsombahan do piombolutan. Om poginakan noddi i tulun dot ogumu', om minoginum iyolo' do gisom do nangaawuk om minogiampahu' iyolo'.


text:
Om boros kad Tuhan dot id di Musa, “Ruhuk nogi' kopio do dinondo, tu' iri nopo tulun nu, i winoyo' nu do suminoliwan do mantad hilo'd Masir, om nokopomonsoi nod dusa om minagada' doho'.


text:
Notongkiadan no diyolo' i ralan di pinotuduk ku do susuyon diyolo'; om nokopomonsoi no iyolo'd sapi' do tamas do linanak do minomonsoi. Om nokotuku' no iyolo' om nakapatahak do porsombahan dot id winonsoi diyolo'ddi. Om somboro-boros no iyolo' dot iri no i kinorohingan di pinoposoliwan diyolo' do mantad hilo'd Masir.


text:
Baino' nopo, om kada' oku no diya' oduhai. Tu' otogod oku no kopio diyolo', om patayon ku no iyolo'. Om silihon ku nogindo iya' om i sinakagon nu do bansa' dit agayo,” ka dau.


text:
Nga' lugu-lugutai noddi di Musa o Tuhan, i Kinorohingan dau. Boros ka dau, “Oi Tuhan, nokuro tu' otogod kopio ko diti tulun nu, i pinoidu' nu do mantad hilo'd Masir dot i kokoriso' om i kuasa' nu o pinopoidu' nu diyolo'?


text:
Tu' ondung patayon ngai' nu iyolo', om mimboros nondo i tulun do Masir do kinopononudan nu nopo diti tulun dot ogumu' do suminoliwan do mantad hilo'd Masir nga' ngoyon no patayo' do hiti'd konuluhanan, om opunso i' kopio iyolo'. Kada' kotogod, oi Tuhan. Posimbano' no o pomusorou nu om kada' kopio porikatai do kosusaan iti tulun nu.


text:
Soroho' no i susuhuon nu, i Abraham, om i Isak om i Yakub. Om soroho' no do nakapamatos ko no dot id diyolo' do mikuwo'd sumpa' dot onuan nu iyolo' do sinakagon do miagal di rombituon do hilo'd tawan kogumu', om patahakon nu dot id sinakagon diyolo' o koinsanai di tana' di pinabatos nu do sumiliu do diyolo'd songonuon do gisom dot alaid,” ka dau.


text:
Om posimbano' iddi do Tuhan o pomusorou dau, om a' iddi dau pinorikot i kosusaan di nokoboros dau'ddi dot id tulun dau.


text:
Om ruhuk noddi i Musa di nuluhon, do kiinigit di duwo o kaping do watu, i pinotulisan do koinsanai dit oturan do Kinorohingan o hiri'd miampaping.


text:
Om tontok di rumuhuk no iyo Musa di Yosua, om korongou no di Yosua i tulun dot Israil do songgiak-giak, om boro-boros no iyau di Musa, “Haro ot orongou ku do miagal do giniakan do maso'd sumangod do hilo'd kokiiman,” ka dau.


text:
Om boros ka di Musa, “A' i' miagal do pinongkisan do nakamanang o karangahan dilo' om a' miagal do giniakan di naala'; ilo' nopo om tulun i' do modsinding,” ka dau.


text:
Om tontok dit osomok noddi i Musa di kokiiman om kokito no dau i sapi' do tamas om i tulun do sontari-tari'. Om kotogod tomod noddi iyau. Om podumpaho' no dau i watu di poingigit dau do hiri'd guas di nuluhon om kababak no i watu'ddi.


text:
Om ngoyo' noddi dau i sapi' di winonsoi di tulun dot Israil, om lanako' no dau. Om tutuo' nogiddi do gisom do naapu, om tunguho' no dau do waig. Om suhuo' nogiddi dau i tulun dot Israil do monginum diri.


text:
Om boro-boros no iyau di Harun, “Nunu kopio o winonsoi diti tulun dot id diya' tu' pinologos nu iyolo' do minomonsoi do dusa dot iyo kopio'dti kagayo?” ka dau.


text:
Om boros ka di Harun do suminimbar, “Kada' kotogod doho'; tu' iya' nga' koilo i' dot iso-iso' no kopio o ginawo diti tulun do momonsoi'd araat.


text:
Boros ka diyolo' dot id doho', ‘A' toko' no oilaan ondung nunu o nosiliu dot id di Musa, i minomoyo' dati' do suminoliwan do mantad hilo'd Masir; nga' kainou, momonsoi toko' nogi' do ponokokinorohingan di milo do momoyo' dati’ ka diyolo'.


text:
Om suhuo' ku noddi iyolo' do papatahak ngai' dot id doho' di tamas diyolo', om isai nopoddi i haro o tamas om oluso' ngai' nopo diyolo' om patahako' no doho', om posuboo' ngai' ku no i tamas diri do hiri'd tapui, om kosiliu nopod miagal do sapi'!” ka dau.


text:
Om kopurimanai noddi di Musa do pinologos di Harun i tulun dot Israil do miagal di kuda' do nokoidu' do mantad id kandang tu' a' no opusus-pusus, om gisom do nosiliu poddi iyolo'd koirakan di pisangod diyolo'.


text:
Om ongoi noddi i Musa ingkakat do hiri'd dotimbabaan di wawayaan di kokiiman om pomoros no dot opuhod do poingkaa, “Isai nopo i tumanud do Tuhan, om kumaa nod hiti!” ka. Om ongoi ngai' nopo timung i payat do Liwi do hiri'd posorili' di Musa.


text:
Om boros ka di Musa dot id diyolo', “Suhuon ngai' kou nopod Tuhan, i Kinorohingan dot Israil, do mangabil do gayang om mongoi tongkop diti kokiiman do mantad id wawayaan diti om gisom do hilo'd wawayaan di suwai, om patayon ngai' no i tobpinai dokoyu om i kongoombolutan om i songkoduwo dokoyu,” ka dau.


text:
Om wonsoyo' noddi di payat do Liwi i pinonuhuan diri. Om tontok nopod tadau'ddi om haro i' o tolu noribu o tulun do pinatai.


text:
Om boros ka di Musa dot id tulun di mantad id payat do Liwi, “Tadau nod baino' do tuminobilang kou do sumiliu do imam di momonsoi do karaja' do don Tuhan tu' napatai no dokoyu i tangaanak om i tobpinai dokoyu. Om barakatan kou indo do Tuhan,” ka dau.


text:
Tadau noddi kawagu om boro-boros no i Musa dot id tulun dot Israil do poingkaa, “Nokowonsoi kou nod dusa dit agayo kopio. Nga' baino' nopo om tumakad oku po kawagu dilo nuluhon do mongoi solowot do Tuhan; om maha' daa om kaanu oku do koompunan do dusa dokoyu,” ka dau.


text:
Om guli' noddi i Musa do minongoi solowot do Tuhan, om boro-boros no iyau do poingkaa, “Agayo no kopio o dusa do nowonsoi di tulun dot Israil. Tu' minomonsoi iyolo' do ponokokinorohingan do tamas o winonsoi, om tuminuku' iyolo' dot id ponokokinorohingan diri.


text:
Pokionuon ku no kopio dot ompunan nu i dusa diyolo'; nga' ondung amu', om tonuson nopo o ngaran ku di nokotulis nu do hiri'd buuk di pinotulisan nu do ngaran do tulun nu,” ka dau.


text:
Om boros kad Tuhan, “Iri no ngaran do tulun di nokowonsoi'd dusa dot id doho' o tonuson ku o ngaran dot id buuk ku.


text:
Nga' pamanau nogi', om woyoon i' ilo tulun dot ogumu' do kumaa do hilo'd kinoiyonon di pinosunud ku diya'. Sorohon no do woyoon ko i' di moloikat ku, nga' rumikot no o maso do kopomohukuman ku di tulun diri dot i dusa diyolo' o kopomohukuman ku,” ka dau.


text:
Om porikatai noddi do Tuhan do toruol i tulun dot ogumu', tu' minononsog i' iyolo' di Harun do minomonsoi di sapi' do tamas.


text:
Om boros kaddi do Tuhan dot id di Musa, “Mositi' no do tumongkiad ko om koinsanai di tulun di winoyo' nu do mantad hilo'd Masir, do kinoiyonon diti, om mongoi kou do hilo'd pomogunan di pinabatos ku dot id di Abraham, om id di Isak om id di Yakub, om id sinakagon diyolo'.


text:
Om suhuon ku indo i moloikat ku do momoyo' dokoyu. Om uyungon ku indo i tulun do Kanaan, om Amori, om Hit, om Poris, om Howi om Yobus.


text:
Om kumaa kou nondo dot id iso' o pomogunan di kaya' om oluhub. Nga' a' oku i' iyoho' moyo' dokoyu, tu' obinsurilog kopio kou i' koulun, om ooris oku dot araag ku iyokoyu do hilo'd tanga'd ralan,” ka dau.


text:
Om tontok di nokorongou i tulun dot ogumu' di boros do Tuhan diri, om timpuun no iyolo' do minihad. Om sinuhu'd Tuhan i Musa do popoboros dot id diyolo' do poingkaa, “Iyokoyu no o tulun dit obinsurilog kopio. Ondung moyo' oku daa dokoyu dot ongoruhai piya, nga' aayi' ku no doti' iyokoyu do mamatai. Nga' iduwo' ngai' nogi' dokoyu ino pongillumis dokoyu'd tinan dokoyu om momusorou oku nogindo ondung nunu o wonsoyon ku dot id dokoyu,” ka dau. Om di nopoddi di nokotongkiad i tulun dot Israil do mantad hilo'd Nuluhon do Sinai, om a' noddi iyolo' manampakai di poingillumis do tinan.


text:
Soira-ira' nopo do popowonsoi i tulun dot Israil do kiim diyolo', om ngoyon no di Musa i Kiim dit Olidang, om powonsoyon no dau do hiri'd sodu-odu' di kokiiman diyolo'. Iri nopo kiim diri nga' rinoitan do Kiim do Tuhan. Om isai nopo ot orohian do mokianu do nosihat do Tuhan om mongoi nod hiri.


text:
Tontok nopo di mongoi i Musa dot id Kiim diri, om mingkakat ngai' nopo i tulun do hiri'd wawayaan di kiim diyolo' om sumonsod nopo di Musa do gisom do kosuang iyau di Kiim.


text:
Kosuang pondo i Musa, om sumondot no i haun di poorigi om mundorong nod hiri'd wawayaan di Kiim. Om moro-boros nondo o Tuhan do mantad hiri'd haun dot id di Musa.


text:
Om okito pondo di tulun dot ogumu' i haun do poorigi do hiri'd wawayaan di Kiim, om motud ngai' no iyolo' do tumuku'.


text:
Om tumimbaba' nopo o Tuhan do moro-boros di Musa, do miagal po di tulun do monokiboro-boros do tambalut dau. Om gumuli' nondo i Musa do hiri'd kokiiman. Nga' i Yosua nopo, i tanak di Nun, i tanakwagu do mongunguhup di Musa, om tumimporon i' do hiri'd Kiim.


text:
Insan o tadau om boro-boros no i Musa dot id Tuhan do poingkaa, “Otopot nogi' do sinuhu' oku diya' do momoyo' diti tulun do kumaa dot id pomogunan di pinabatos nu'ddi, nga' a' ko i' minomisunud ondung isai o suhuon nu do momoyo' doho'. Om nokoboros nu no do kotutun kopio ko doho' om kohubayaan oku diya'.


text:
Iyo nopoddi, om sunudai oku daa di natantu' mantad nu do wonsoyon nu, om kopomonsoi oku i' di karaja' nu, om koposonong kasai' oku do ginawo nu. Om sorohon no do nopili' nu no o bansa' diti do sumiliu do diya'd songonuon,” ka dau.


text:
Om boros ka di Musa do suminimbar, “Ondung a' ko tumanud dahai, om kada' no iyahai pologoso' do tumongkiad do kinoiyonon diti.


text:
Poingkuro daa'ndo o tulun do koilo dot ohubayaan ko diti tulun nu om ohubayaan ko doho', dot a' ko moyo-woyo' dahai? Tu' iri no i hino ko dot id pogialatan dahai o kopisuayan dahai di bansa'd suwai do hiti'd pomogunan,” ka dau.


text:
Om boros kad Tuhan dot id di Musa, “Wonsoyon ku i' ino pokionuon nu tu' otutunan tiya' i' kopio om kohubayaan ku iya',” ka.


text:
Om boros kaddi di Musa do minokianu, “Pokitono' oku po daa di tulinau do koropohon nu di kosorong kopio,” ka.


text:
Om boros kad Tuhan do suminimbar, “Tumalib oku indo dot id toguang nu do mikuwo'd toinsanan di kagayaan ku, om poboroson ku nondo i ngaran ku dit olidang. Iyoho' no o Tuhan, om popointalang oku i' do kosianan om kolisihan dot id tulun di pilion ku.


text:
Om soira' nopo do tumalib i tulinau ku di kosorong kopio, i tanda' do nakarapou oku, om posuangon ku nondo iya' dot id piolitan dilo tontolob om tirungon ku iya' do palad ku do gisom do katalib oku.


text:
Om iduwon ku nogindo o palad ku om kokito ko indo do tinolikudon ku nga' a' ko no kokito do rabas ku,” ka dau.


text:
Om boros kad Tuhan dot id di Musa, “Manganu nod duwo o kaping do watu om sangkapon no do poiyoon dit id gulu, om tulisan ku i' iri di boros di pinotulis do hiri'd watu dit id gulu, i binabak nu'ddi.


text:
Kosuabon nopod suab om mositi' nod kosodia' ko no, om tumakad no do hilo'd Nuluhon do Sinai do mongoi solowot doho' do hilo'd dimpak.


text:
Om iso' pod tulun nga' aiso' i' o koino-ino do moyo' diya' do tumakad; om kada' nod haro o tulun do mongoi do hinonggo nopo do hiri'd nuluhon diri; om a' koino-ino do haro o dumba' ko' sapi' do mangakan-ngakan do hiri'd guas di nuluhon,” ka.


text:
Om panganu noddi i Musa do duwo o kaping do watu om sangkapo' no dau. Om osuab po di tadau kawagu om igitai no dau i watu'ddi do tuminakad di Nuluhon do Sinai, do tumanud di pinonuhuan do Tuhan.


text:
Om rikot no o Tuhan dot id rolot do haun, om ingkakat no do tuminalad di Musa, om poboroso' no dau i ngaran dau dit olidang, iri no i Tuhan.


text:
Om talib noddi o Tuhan do hiri'd dotoguangan di Musa om boro-boros no dot opuhod do poingkaa, “Iyoho' no o Tuhan, i Kinorohingan do poimponu' do kosianan om kolisihan, it a' obintogod, om i pointalang do kosianan om kotorodoko'.


text:
Bayaanon ku i' i batos ku dot id piro-piro noribu o sinakagon om mangampun oku do karaaton om dusa; nga' a' oku i' kolihu do momohukum di tangaanak om i manangaki diyolo' do gisom do korikot di sinakagon di kointolu om koingapat dot i dusa di molohing diyolo' o kopomohukuman ku,” ka dau.


text:
Om boros ka dau, “Oi Tuhan, ondung ohubayaan kopio ko doho' om pokionuon ku no daa iya' do momoyo' dahai. Obinsurilog no daa kopio iti tulun, nga' ompunai no o kararaat om dusa dahai, om romito' no iyahai do sumiliu'd tulun nu,” ka.


text:
Om boros kad Tuhan dot id di Musa, “Baino' nopodti, om momonsoi oku do tumpongo dot id tulun dot Israil. Om momonsoi oku nondo do piro-piro koimayaan dit a' po nowonsoi do honggo nopo do hiti'd pomogunan dot id pogialatan do nunu nopo o bansa' do tulun. Om oinsanan nopondo o tulun do kokito do kogoyoo' di koimayaan di wonsoyon ku, iyoho' i Tuhan, o momonsoi di koronob kopio dot id dokoyu.


text:
Tonudon no it oturan do patahakon ku dokoyu do tadau'd baino'. Uyungon ku indo i tulun dot Amori, om Kanaan, om Hit, om Poris, om Howi, om tulun do Yobus, do rumikot kou do mongoi sangod diyolo'.


text:
Kada' kou pomonsoi do pitoruan dot id tulun do hilo'd pomogunan di ngoyon dokoyu, tu' osiliu i' moti'ndo iri do lawa' di kapatai dokoyu.


text:
Om kada' kou no kopio pomonsoi do miagal diri, suwai ko' raagon nogi' dokoyu i poiyanan diyolo' do porsombahan, om habaon ngai' i torigi di ponokotingolig diyolo' om tagadon ngai' i torigi dot Asira, i ponokokinorohingan diyolo'.


text:
Kada' kou tuku' dot id kinorohingan do suwai, tu' iyoho' nopo, i Tuhan, om a' i' orohian do haro o mongoi ponokiiyo-iyo doho'.


text:
Kada' kou pomonsoi do pitoruan dot id tulun do pomogunan diri. Tu' soira' nopo do mongoi iyolo' tuku' di ponokokinorohingan diyolo' om di papatahak iyolo' do porsombahan di sumbolion, om alapon kou nondo diyolo' do mongoi amung diyolo', om abayayat kou nondo do mangakan di taakanon di nokosubak diyolo' dot id tingolig diyolo'.


text:
Om mangawin doti'ndo i tangaanak dokoyu'd kusai di kosumandakan do bansa'd suwai, i mamayayat diyolo' dot a' tumorodok dot id doho' om tumuku' dot id ponokokinorohingan diyolo'.


text:
Poinggoyoon no dokoyu i Tadau'd Agayo do Roti dit A' Kipangambang. Mangakan kou no do roti dit aiso' o pangambang do solinaid do turu' o tadau do tontok di tulan dot Abib, do miagal di pinonuhuan ku. Tu' tulan noddi do tuminongkiad kou do mantad hilo'd Masir.


text:
Pointikid-tikid do tanak do kusai dit id gulu kosusu, om i tontoluhan do tayam-tayam dokoyu dit id gulu kosusu, om doho' ngai' no.


text:
Nga' bolion i' kawagu dokoyu o pointikid-tikid di tontoluhan do kaladai dit id gulu kosusu, do pomoli nopo om tanak do dumba' do patahakon do maan do porsombahan. Ondung a' dokoyu bolion kawagu i kaladai, om tipuon no o liou'ddi. Bolion no dokoyu kawagu o koinsanai di tanak dokoyu'd kusai dit id gulu kosusu. Iso' pod tulun nga' aiso' i' o koino-ino do mongoi rapou doho' dot aiso' no o porsombahan dot igitan.


text:
Noonuan kou no dot onom o tadau do kakarajaan dokoyu, om kada' kou no karaja' do tontok di tadau'd koturu', do dongmamaradu piya daa ko' dongmongomot nga' kada' kou no kopio karaja'.


text:
Poinggoyoon no dokoyu i Tadau dot Agayo do Dongmongomot do tumimpuun kou do mongomot di tua' do gandum dokoyu dit id gulu koonsok. Om ramayon no dokoyu i Tadau dot Agayo do Kinuhub-Kuhub do motingkaayi' o toun, di mongupu' kou do tua-ua'.


text:
Intolu do sontoun do mositi' nod rumikot ngai' i kokusayan dokoyu do mongoi sambayang dot id doho', i Tuhan, i Kinorohingan dot Israil.


text:
Ouyung ngai' ku nopondo i bansa'd suwai, it id doburuan dokoyu, om koinggayo ku o pomogunan dokoyu, om aiso' nondo o mumbal do mongoi panangod do pomogunan dokoyu do tontok do mamaramai kou di tolu o poginakanan diri.


text:
Kada' kou papatahak do roti di rinalatan do pangambang do tontok do papatahak kou di tayam-tayam do maan do porsombahan dot id doho'. Kada' kou no poolu' do nunu nopo o popot di tayam-tayam di sinumbali' do tontok do Tadau'd Agayo do Paska do gisom do kosuabon.


text:
Paatod kou no di gandum di gulu dokoyu koomot do hilo'd Walai'd Sasambayangan dot Agayo, do pointikid do toun. Kada' kou pogonsok do dumba' ko' kambing dit okoro' po, dot i gatas di molohing dau o pongonsok,” ka.


text:
Om boros kad Tuhan dot id di Musa, “Tulison no i boros diri, tu' iri no i boros diri o poimpahan ku do tumpongo di wonsoyon ku dot id diya' om id tulun dot Israil,” ka.


text:
Om undorong noddi i Musa do hiri do poinsugku'd Tuhan do solinaid dot apat nohopod o tadau om apat nohopod o totuong. Om solinaid nopoddi om a' i' iyau minakan om a' mininum. Om tuliso' no dau do hiri'd watu di ponunulisan i boros di tumpongo, iri no i Hopod o Toturan do Kinorohingan.


text:
Tontok di ruminuhuk i Musa di Nuluhon do Sinai do kiinigit di Hopod o Toturan, om mogulinau nopo o rabas dau tu' nokoponokiboro-boros no iyau'd Tuhan; nga' a' i' dau oilaan do mogulinau o rabas dau.


text:
Om ontong no di Musa i Harun om koinsanai di tulun, om kokito no diyolo' do mogulinau o rabas di Musa. Om ooris diri iyolo' do mongoi insomok dau.


text:
Nga' lohowo' nod Musa iyolo', om ongoi noddi i Harun om i piro-piro o boyoon dot Israil insomok di Musa. Om boro-boros no i Musa diyolo'.


text:
Om timung ngai' nogiddi i tulun dot Israil do posorili' di Musa. Om poboroso' ngai' no di Musa diyolo' it oturan di pinatahak do Tuhan dot id dau di hilo'd Nuluhon do Sinai.


text:
Om soira' nopo do sumuang i Musa di Kiim do Tuhan do mongoi boro-boros do Tuhan, om iduwon no dau i kulu do pointirung do rabas dau. Om sumoliwan nopondo iyau, om posunudon ngai' no dau i boros do Tuhan dot id tulun dot Israil,


text:
om okito no diyolo' do mogulinau i rabas dau. Om potirungon no kawagu di Musa i kulu dot id rabas dau do gisom dot orikot kawagu i kaangayan dau kabara-barasai do Tuhan.


text:
Om lohowo' no di Musa o koinsanai di tulun dot Israil, om boro-boros no iyau diyolo' do poingkaa, “Iti no o ponuhuan do Tuhan do wonsoyon dokoyu!


text:
Koino-ino kou i' do kumaraja' do solinaid dot onom o tadau, nga' iri nopo tadau'd koturu' om tadau dit olidang, i tadau do koundarangan, om i tadau do nokotobilang do don Tuhan. Isai nopo o kumaraja' do tontok do tadau di koturu' om hukuman no do kapatayon.


text:
Papatahak kou nod porsombahan dot id Tuhan. Om isai nopo it orohian do manahak do porsombahan, om patahak nod tamas, om pirok, ko' tambaga',


text:
ko' kain linan dit osonong, ko' i kain do kihulu-hulu dit otomou, om aragang doitom-itom, om aragang ko' i kain do hulu do kambing o winonsoi;


text:
om i kulit do dumba' do tontoluhan di sinasakan dot aragang om i kulit dot osonong om i kayu di roitan dot akasia,


text:
om tumau do ponuang do lampung; om rampa do pomorolot di tumau di ponununtug om i pomorolot di kominyan dit osonong o kosingudan;


text:
om i watu dot agayo o gatang di roitan do delima, om i watu'd suwai dot angagayo o gatang do podokoton do hiri'd ipod, om hiri'd lokop do kangkab di Boyoon dot Agayo dot Imam,” ka dau.


text:
Om boros ka kawagu'd Tuhan dot id di Musa, “Mositi' no do rumikot ngai' i tulun dit ongoilo do monukang dit id pogialatan dokoyu, do mongoi pomonsoi do koinsanai di pinonuhuan do Tuhan, iri no:


text:
i Kiim, om i taap di Kiim om i ponokop do ponong id soibau, i piro-piro o pangait, om i papan di poturidongon, om i tukod di potibabaron, om i pongorigi di wawayaan, om i posungkadan do torigi;


text:
om i Kaban do Tumpongo, om i kayu do pagantayang di Kaban, om i ponompon di Kaban, om i tabir di ponirung di Kaban;


text:
om i mija', om i kayu do pagantayang di mija', om koinsanai di pakakas di mija', om i roti di patahakon do maan do porsombahan dot id Kinorohingan;


text:
om i potitimpakan do lampung do maan do ponitiu om koinsanai di pakakas do hiri; om koinsanai di lampung do mitonggoi di tumau di lampung;


text:
om i mija' do podtutudan do kominyan om i kayu do pagantayang di mija'; om i tumau do ponununtug; om i kominyan dit osonong o kosingudan; om i tabir di wawayaan di Kiim;


text:
om i pananaraban do porsombahan di sorobon do mitonggoi di pinangabot di tambaga' do winonsoi, om i kayu do pagantayang di pananaraban do porsombahan, om koinsanai di pakakas do suwai, om i mimpun di pongougan, om i pinoimpahan di mimpun;


text:
om i tabir do pomorinding di natad, om i torigi om i posungkadan di torigi, om i tabir di wawayaan do hiri'd natad;


text:
om i pakayan dit ongolumis di piro-piro o imam, i pakayon diyolo' do tontok do momonsoi'd karaja' ku do hiri'd Bilik dit Olidang, om i pakayon di dong imam do pakayon di Harun om i tangaanak dau,” ka dau.


text:
Om isai nopoddi i notingkau o ginawo do papatahak do porsombahan, om minongoi no paatod do porsombahan dot id Tuhan do pomonsoi di Kiim do Tuhan. Om igit ngai' nopo iyolo' do koinsanai di pakayon do sumambayang om i wonsoyon do pakayan do imam.


text:
Om isai nopoddi it orohian do manahak, do tongokusai om tongoondu', nga' minigit ngai' nopo do piin di maan do pomolumis, om tanting-anting, om pondulung, om karo, om mogisuayan nopo o bansa' do tamas di maan do pomolumis, om patahako' no diyolo' iri dot id Tuhan.


text:
Pointikid-tikid do tulun di haro o kain linan dit osonong, om kain di kihulu-hulu dot otomou, om aragang doitom-itom om aragang, om kain di hulu do kambing do winonsoi, om kulit do dumba' do tontoluhan di sinasakan dot aragang, ko' kulit dit osonong, nga' pinapatahak ngai' nopoddi.


text:
Om koinsanai'd tulun di haro o pirok ko' tambaga' nga' minigit ngai' nopo do pinatahak dot id Tuhan. Om koinsanai'd tulun di haro o kayu di roitan dot akasia, di milo'd powonsoyon nga' pinapatahak nogi'.


text:
Om oinsanan nopo i tongoondu' dit ongoilo do mangawol do minigit do banang di tiningkor diyolo' dot it opurak dit atandai om i banang dot asalau dit otomou, om aragang doitom-itom, om it aragang.


text:
Om iri no i piro-piro o boyoon om pinapatahak do watu dit agayo o gatang di roitan do delima om piro-piro o watu dot agayo o gatang do suwai ko' iri do podokoton do hiri'd ipod om hiri'd lokop do kangkab.


text:
Om minigit nogi' iyolo' do rampa om tumau do ponuang di lampung, om tumau di ponununtug, om kominyan dit osonong o kosingudan.


text:
Om oinsanan nopo i tulun dot Israil dot angagaan ngai' o ginawo do pinapatahak di porsombahan diyolo' dot id Tuhan do pomonsoi di pinonuhuan do Tuhan do pinolombus di Musa.


text:
Om boros kad Musa dot id tulun dot Israil, “Nopili' nod Tuhan i Bisaliil, i tanak di Uri, i manangaki di Hur, i mantad id payat do Yohuda.


text:
Noponu' no iyau'd Kinorohingan do kuasa' dau, om noonuan dau iyau do toilaan, om komiloo' do kumaraja', om pomusorou dit obinsuhut do momonsoi'd nunu nopo o buruon,


text:
om momolukis do maan do poiyaan di mokimoilo kopio do momonsoi, om powonsoyon nogindo i linukis diri dot id pirok om id tambaga';


text:
om momolunau di watu dit agayo o gatang do maan podokoto', om mongikir do kayu, om nunu nopo o buburuon di mokimoilo kopio do momonsoi.


text:
Om noonuan nogi' do Tuhan i Bisaliil om i Oholiab, i tanak di Ahisamak, i mantad id payat di Dan, do toilaan do monuduk do tulun do suwai di komilaan diyolo'd momonsoi.


text:
Om noonuan no iyolo'd Tuhan do toilaan do momonsoi do nunu nopo o buburuon do tulun dit oilo do manangkap do watu, om i mongingikir, om i mangangawol do kain linan dit osonong, om i kain do kihulu-hulu dit otomou, om aragang doitom-itom, om it aragang, om piro-piro o bansa'd kain do suwai. Milo ngai' nopo iyolo' do momonsoi do nunu nopo o buburuon di mogisuayan om ongoilo iyolo' do momolukis do maan do poiyaan.


text:
I Bisaliil no, om i Oholiab, om koinsanai di tukang di nongoonuan do Tuhan do toilaan om pomusorou dit obinsuhut, it ongkoilo do momonsoi do koinsanai di gunaon do pomonsoi di Kiim do Tuhan. Om iyolo' no o momonsoi do koinsanai'ddi do tumanud di pinonuhuan do Tuhan,” ka.


text:
Om lohowo' no di Musa i Bisaliil, om i Oholiab, om koinsanai di tukang do suwai, i noonuan do Tuhan do komilaan om it ongorohian do muhup, om suhuo' nod Musa iyolo' do tumimpuun do kumaraja'.


text:
Om karamit no diyolo' do mantad id di Musa o koinsanai di pinatahak di tulun dot Israil do pomonsoi di Kiim dot Olidang. Nga' monikid kosuabon kasai' po i tulun dot Israil do mongoi papatahak di patahakon diyolo' dot id di Musa.


text:
solowot di Musa om posunudo' no diyolo' di Musa o poingkaa, “Ogumu' no ko' mantad di gunaon o nakatahak diti tulun, do pomonsoi di pinonuhuan do Tuhan do momonsoi,” ka.


text:
Om poboroso' noddi di Musa dot id pointongkop di kokiiman dot a' no minog do haro o papatahak kawagu do pomonsoi di Kiim dot Olidang; om a' noddi pinapaatod do porsombahan i tulun dot Israil.


text:
Id pogialatan nopo di tukang diri, om iri no tukang dit ongoilo kopio o minomonsoi di Kiim do Tuhan. Winonsoi nopo diyolo'd Kiim om hopod o bidang do kain linan dit osonong, i piniawol do kain di kihulu-hulu dot otomou, om it aragang doitom-itom, om it aragang. Om rinindaan iri do pinoiyo- iyo do moloikat di roitan do kerub.


text:
Om pogitombir-tombiro' no diyolo' i limo o bidang di kain, om iso' poddi o kinotombiran, om i limo kawagu bidang nga' niyo iddi.


text:
Om wansayai no diyolo' do posuluhan do kain dit otomou o winonsoi, o hiri'd tompok di ponong id soibau di duwo o kinotombiran do kain diri.


text:
om limo i' nohopod o posuluhan do pinodokot di kinotombiran do kain di koduwo, mipasang diri i duwo o kinotombiran di kain.


text:
Om pomonsoi nogiddi iyolo' do tokop di Kiim diri do hopod om iso' o bidang do kain di hulu do kambing o winonsoi.


text:
Om pogitombir-tombiro' no diyolo' i limo o bidang diri, om iri nogi' it onom o bidang do noolu' nga' pinogitombir-tombir i'.


text:
Om wansayai no diyolo' do limo nohopod o posuluhan o hiri'd tompok di kinotombiran di kain di koiso', om limo nohopod o posuluhan do pinodokot do hiri'd tompok di kinotombiran di kain di koduwo.


text:
Om pomonsoi no iyolo' do limo nohopod o pangait do tambaga' o winonsoi do popiromut di duwo o kinotombiran di kain diri om kopisangkayu i' do maan do tokop.


text:
Om duwo po o tokop do suwai do winonsoi diyolo'. Iso' nopo om kulit do dumba' do tontoluhan di sinasakan dot aragang o winonsoi, om iri no tiso' om kulit dit osonong o winonsoi do maan do tokop di posoibahon.


text:
Om wonsoyo' no diyolo' i padakatan di Kiim do papan do kayu di roitan dot akasia o winonsoi, om pinoturidong diyolo' iri do pinopowonsoi.


text:
Kasawato' nopo do pointikid-tikid di papan diri om apat o mito, om kalaabo' no om onom nohopod om onom o sontimito.


text:
Om kinakalan ngai' do duwo o kokol di mituma' i papan, om milo indo do piromuton i papan. Om kinakalan ngai' nopo do miagal diri o koinsanai di papan.


text:
om apat nohopod o posungkadan, do pirok do winonsoi, do posungkadan di papan, om iso' nopo o papan om pinosungkad do duwo o posungkadan di misusun, om oinggiratan i' i piniromutan di kokol.


text:
om apat nohopod o posungkadan, do pirok do winonsoi; om iso' nopo o torigi om pinosungkad do duwo o posungkadan di misusun.


text:
Om ponong id tolikud no di Kiim diri, it id somputul ponong id kotonobon, om pinawansayan diyolo' dot onom o papan di pinoturidong,


text:
Iri nopo papan di ponong id linsuk om piniromut o hiri'd siriba' om gisom do koompus do hiri'd sawat. Om niyo goduwo nopoddi i duwo o linsuk di pinawansayan di duwo o papan.


text:
Om walu'ddi o papan om hopod om onom o posungkadan do pirok do winonsoi; om iso' nopo o torigi om pinosungkad do duwo o posungkadan di misusun.


text:
Om pomonsoi po iyolo' do hopod om limo o tukod di potibabar do kayu di roitan dot akasia o winonsoi, om limo o pinodokot di papan di pinoturidong do hiri'd sampaping di Kiim,


text:
om limo o pinodokot di papan di pinoturidong di hiri'd dosompopingan kawagu, om limo o pinodokot di papan di hiri'd somputul ponong id kotonobon, i hiri'd dolikudan di Kiim.


text:
Iri nopo tukod di potibabar di hiri'd tanga-tanga', i pinodokot do hiri'd piintangaan di papan, om poindapit nopo di papan di ponong id rombu di Kiim.


text:
Om urogupai no diyolo' do tamas i papan di songinturidong om winansayan do posusukan do tamas o winonsoi, do maan do posusukan di tukod di songintibabar, i nurogupan i' do tamas.


text:
Om pomonsoi no iyolo' do tabir do kain linan dit osonong, i piniawol do kain di kihulu-hulu dot otomou, om aragang doitom-itom, om it aragang do winonsoi, om rindaai no do pinoiyo-iyo do moloikat di roitan do kerub.


text:
Om pomonsoi no iyolo' dot apat o torigi do kayu di roitan dot akasia o winonsoi, do potoidan di tabir. Om urogupai no diyolo' iri do tamas, om padakatai nod pangait do tamas do winonsoi. Om pomonsoi no iyolo' dot apat o posungkadan di torigi do pirok o winonsoi, do ponginggirot di torigi.


text:
Om wansayai no diyolo' do tabir i wawayaan di Kiim do kain linan dit osonong o winonsoi, i piniawol do kain di kihulu-hulu dot otomou, om aragang doitom-itom, om it aragang, om rinindaan do minomolumis.


text:
Om pomonsoi no iyolo' do limo o torigi di pinadakatan do pokoitan do tabir, i dinakatan do pangait om nurogupan do tamas o hiri'd dompok ponong id sawat di torigi om i pinomoloting. Om iri no limo o posungkadan di torigi om tambaga' do winonsoi.


text:
Om wonsoyo' no di Bisaliil i Kaban do Tumpongo do kayu di roitan dot akasia o winonsoi. Konoruo' nopo di Kaban diri om hatus om hopod o sontimito, om kalaabo' no om onom nohopod om onom o sontimito, om kasawato' no om onom nohopod om onom o sontimito.


text:
Om urogupai no dau do tamas di nosompipi' ot id suang om id soibau di Kaban diri, om nisanan dau do tamas o posorili'.


text:
Om minomonsoi nogi' iyau dot apat o tontolingo do tamas o winonsoi, do posusukan di pagantayang. Om podokoto' no dau iri do hiri'd apat o gakod di Kaban, do sopiduwo o tontolingo do hiri'd miampaping di Kaban.


text:
Om pomonsoi no iyau do kayu do pagantayang do kayu di roitan dot akasia o winonsoi, om urogupai no dau do tamas iri.


text:
Om pomonsoi no iyau do sompon do tamas dit osompipi' o winonsoi. Konoruo' nopo di sompon om hatus om hopod o sontimito, om kalaabo' no om onom nohopod om onom o sontimito.


text:
Om pomonsoi po iyau do duwo o koiyo-iyo do moloikat di roitan do kerub, do tamas di tinantan o winonsoi,


text:
Om mitimbaba' i duwo o koiyo-iyo do moloikat di roitan do kerub do hiri'd miomputul di sompon, om poungkalad do pointokop di sompon i talad di koiyo-iyo do moloikat di roitan do kerub.


text:
Om pomonsoi no i Bisaliil do mija' do kayu di roitan dot akasia o winonsoi. Konoruo' nopo di mija'ddi om walu' nohopod om walu' o sontimito, om kalaabo' no om apat nohopod om apat o sontimito, om kasawato' no om onom nohopod om onom o sontimito.


text:
Om isanai no dau o pointutuk di mija'ddi do turu' nohopod om limo o milimito do kalaabo'. Om oligo' no dau do tamas o pointutuk di pinongisan di mija'ddi.


text:
Om pomonsoi no iyau dot apat o tontolingo do tamas do maan do posusukan di pagantayang om podokoto' no do hiri'd apat o sunduk, it id sawa-sawat di gakod di mija'.


text:
Om iri nopo tontolingo di posusukan di kayu do pagantayang di mija'ddi om pinodokot do hiri'd toning di pinongolig di pinongisan.


text:
Om winonsoi nogi' dau i pakakas di mija'ddi, do tamas dit osompipi' o winonsoi: piring, om sangkir, om kakanan, om mangkuk di pakayon do papatahak do waig dot anggur do maan do porsombahan.


text:
Om wonsoyo' no di Bisaliil i potitimpakan do lampung do tamas dit osompipi' o winonsoi. Iri nopo puun om i guas di lampung diri om tamas di tinantan o winonsoi. Iri nopo bunga di pinongillumis, do pinoiyo-iyo do tusak dit a' po noungkalad om i tusak di noungkalad nga' pasagalai nopo di guas di potitimpakan di lampung.


text:
Om pointikid-tikid dit onom o raan diri om winansayan ngai' nopo do tolu o koiyo-iyo do tusak do maan do pongillumis, do pinoiyo-iyo do tusak di kayu do roitan do badam, dot it a' po noungkalad om i noungkalad no.


text:
Om iri nopo guas di potitimpakan do lampung diri om winansayan dot apat o bunga di pongillumis do pinoiyo-iyo do tusak do kayu di roitan do badam dit a' po noungkalad om i noungkalad no.


text:
Om hiri nopod puun do pointikid-tikid di tolu o raan do miampaping diri om haro ot iso' o koiyo-iyo do tusak dit a' po noungkalad.


text:
Iri ngai' nopo i tusak dit a' po noungkalad om i raan, om i potitimpakan do lampung diri om iso' no o watang do tamas di tinantan do winonsoi.


text:
Om minomonsoi iyau do turu' o lampung do potimpakon di potitimpakan do lampung, om minomonsoi po iyau do sanggip om talam, do tamas dit osompipi' o winonsoi.


text:
Om naayi' nopo dau do pinomonsoi di potitimpakan do lampung diri om koinsanai di pakakas do hiri, om tolu nohopod om limo kilogram do tamas dit osompipi'.


text:
Om pomonsoi no i Bisaliil do mija' do maan do podtutudan do kominyan, do kayu di roitan dot akasia o winonsoi. Om apasagi' o pinomonsoi di mija' do podtutudan diri; do konoruo' nopo om apat nohopod om limo o sontimito, om apat i' nohopod om limo o sontimito do kalaabo', om kasawato' no om siam nohopod o sontimito. Om pasagalai nopo di mija' i sinangau-sangau di hiri'd apat o sunduk di mija'ddi.


text:
Om urogupai no dau do tamas dit osompipi' i hiri'd sakai, om hiri'd misingobik om hiri'd misingompok, om i sinangau-sangau di mija'. Om oligo' po dau do tamas o mitingisan di mija'ddi.


text:
Om pomonsoi no iyau do duwo o tontolingo do tamas, om podokoto' no do hiri'd siriba-riba' di pinongolig di mitingisan, do hiri'd miampaping di mija', do maan do posusukan di kayu do pagantayang di mija'.


text:
Iri nopo kayu di pagantayang om kayu di roitan dot akasia o winonsoi, om nurogupan po dau iri do tamas.


text:
Om minomonsoi po i Bisaliil do tumau di ponununtug om i kominyan dit osonong o kosingudan, i pinogirolo-rolot do miagal di tumau dit osonong o kosingudan.


text:
Om pomonsoi no i Bisaliil do pananaraban do porsombahan di sorobon do kayu di roitan dot akasia o winonsoi. Om apasagi' o pinomonsoi'ddi, do 2.2 mito do konoruo' om 2.2 mito do kalaabo', om 1.3 mito do kasawato'.


text:
Om pinasagalai dau di pananaraban do porsombahan o pinomonsoi di sinangau-sangau di hiri'd apat o sunduk dit id sakai di pananaraban do porsombahan. Om nurogupan ngai' dau iri do tambaga'.


text:
Om winonsoi nogi' dau o koinsanai di pakakas di pananaraban do porsombahan: piro-piro poriuk, om sikup, om piro-piro mangkuk, om piro-piro totodok, om poiiyanan do tapui. Koinsanai'dti om tambaga' ngai' nopo do winonsoi.


text:
Om pomonsoi no iyau do pangabot do tambaga' o winonsoi, om pooboto' no do hiri'd kopiintangaan do kasawato' di pananaraban do porsombahan, dot id siriba' di kabang di pananaraban do porsombahan.


text:
Om pomonsoi no iyau dot apat o tontolingo om podokoto' no do hiri'd apat o sunduk di pananaraban do porsombahan.


text:
Om iri nopo kayu di pagantayang om kayu di roitan dot akasia o winonsoi, om nurogupan dau iri do tambaga'.


text:
Om posusuko' nogiddi dau di tontolingo do hiri'd miampaping di pananaraban do porsombahan i kayu do pagantayang. Iri nopo pananaraban do porsombahan diri om papan do winonsoi, om kiguang o hiri'd tanga'.


text:
Om wonsoyo' no di Bisaliil i mimpun do tambaga', om i pinoimpahan di mimpun nga' tambaga' i' do winonsoi. Iri nopo tambaga' do pinomonsoi'ddi om i pogotulan i' daa di tongoondu' di maganu-anu do hiri'd wawayaan di Kiim do Tuhan.


text:
Om rindingo' no di Bisaliil o posorili' di natad di Kiim do Tuhan. Pinomorinding nopo dau om kain linan dit osonong do winonsoi'd tabir. Konoruo' nopo di tabir dit id disan ponong id salatan om apat nohopod om apat o mito,


text:
do tinukod do duwo nohopod o torigi do tambaga' di poinsungkad do duwo nohopod o posungkadan di tambaga' do winonsoi, do mitonggoi di pangait om i loting di pirok do winonsoi.


text:
Id bombong ponong id kotonobon no, om tinobiran do duwo nohopod om duwo mito do konoruo', om pinawansayan do hopod o papan di pinoturidong do poinsungkad do hopod o posungkadan, om mitonggoi di pangait om i loting, i pirok do winonsoi.


text:
Om i hiri'd bombong ponong id koulayon, i kiwawayaan, nga' duwo i' nohopod om duwo o mito do kalaabo' di pinomorinding.


text:
Hiri nopod miampaping di wawayaan om tinobiran do tabir dit 6.6 o mito do konoruo', om norigianan do tolu o torigi do poinsungkad do tolu o posungkadan.


text:
Iri nopo pinosungkadan di torigi om tambaga' do winonsoi, om iri no pangait om i loting om i ponulob di tompok di torigi om pirok ngai' nopo do winonsoi. Om pinogiromu-romut i torigi di pointutuk di natad dot i loting do pirok o pinopogiromu-romut.


text:
Iri nopo tabir di wawayaan di pinomorinding di natad om kain linan dit osonong o winonsoi, i piniawol do kain di kihulu-hulu dot otomou, om it aragang doitom-itom, om it aragang; om rinindaan iri. Konoruo' nopo di tabir diri om siam o mito, om kasawato' no om duwo o mito; do pinoiyo di pinomorinding di natad.


text:
Iri nopo tabir diri om tinukod dot apat o torigi do poinsungkad dot apat o posungkadan. Iri nopo pangait, om i pinonulob di torigi, om i pinomoloting om pirok ngai' nopo do winonsoi.


text:
Iti no o dopitar do kogumuo' di pakakas dit ongokodou o winonsoi do pinakai do hiri'd Kiim do Tuhan, i pinoiyanan di duwo o kaping do watu di pinotulisan di Hopod ot Oturan do Kinorohingan. Minonuhu' nopo do momonsoi di dopitar diri om i Musa, om minomonsoi nopoddi om i tulun do Liwi. Om woyoon nopo di tulun do Liwi do minomonsoi'ddi om i Itamar, i tanak di Harun.


text:
Om wonsoyo' ngai' nopo di Bisaliil, (i tanak di Uri, i manangaki di Hur, i mantad id payat di Yohuda), o koinsanai di pinonuhuan do Tuhan.


text:
I Oholiab nopo, i monguhup di Bisaliil, i tanak di Ahisamak, i mantad id payat di Dan, om mongingikir, om momolukis do maan do poiyaan, om mangangawol do kain linan dit osonong, om kain di kihulu-hulu dot otomou om aragang doitom-itom om it aragang.


text:
Koinsanai nopo di tamas di pinatahak dot id Tuhan do pomonsoi di Kiim dot Olidang om soribu o kilogram do kawagato', do tinimbang do tumanud di poninimbang di natantu' mantad.


text:
Iri nopo pirok do naanu do mantad id pinongintaban di tulun dot Israil om tolu noribu om apat nahatus om tolu nohopod o kilogram do kawagato', do tinimbang do tumanud di poninimbang di natantu' mantad.


text:
Kogumuon nopo di naanu'ddi om irad di kogumuo' do pinabayar do koinsanai di tulun di nokointob dot id pinongintaban. Iso' nopo o tulun om mambayar dot irad di pambayar di natantu' mantad, om timbangon di poninimbang di natantu' mantad. Nokohompit nopo dot id pinongintaban diri om onom nahatus om tolu noribu, om limo nahatus om limo nohopod o tongokusai di duwo nohopod o toun ko' it id sawat ko' iri o tumur.


text:
Iri nopo pirok diri, om tolu noribu om apat nahatus o kilogram do pinakai do pinomonsoi di hatus o posungkadan do torigi di Kiim dit Olidang om i tabir, do tolu nohopod om apat o kilogram do pinomonsoi do pointikid-tikid di posungkadan.


text:
Om iri nopoddi tolu po nohopod o kilogram do pirok do noolu', om winonsoi di Bisaliil do panakong, om pangait do podokoton di torigi, om i pinosulob do hiri'd dompok di torigi.


text:
Kogumuon nopo di tambaga' do pinatahak dot id Tuhan om duwo noribu om apat nahatus om duwo nohopod om limo kilogram.


text:
Om iri no tambaga'ddi o pinakai do pinomonsoi di pinosungkadan do hiri'd wawayaan di Kiim do Tuhan, om i pananaraban do porsombahan om i pangabot di pananaraban diri, om koinsanai di pakakas do hiri'd pananaraban do porsombahan,


text:
om i pinosungkadan di pinangansar di natad, om i wawayaan di natad, om koinsanai di gapit di Kiim om i tabir di pinomorinding do pointutuk di Kiim.


text:
Om wonsoyo' no diyo Bisaliil di Oholiab i pakayan do dong imam dit ongolumis, i papakayon di imam do tontok do maganu-anu iyolo' do hiri'd Bilik dit Olidang. Om wonsoyo' no diyolo' i pakayan di Harun di dong imam do tumanud di pinonuhuan do Tuhan dot id di Musa. Winonsoi nopo diyolo' do pakayan di dong imam diri om i kain do kihulu-hulu dit otomou, om aragang doitom-itom om aragang.


text:
Om wonsoyo' no diyolo' it ipod do kain linan dit osonong, om i kihulu- hulu dit otomou, om it aragang doitom-itom, om it aragang, om banang do tamas, o winonsoi.


text:
Om tantano' no diyolo' o piro-piro kaping do tamas om pogiridi-ridiso' no do soronipi-nipis do winonsoi do banang dit atandai. Om poowolo' nogiddi iri di kain linan dot osonong, om i kain do kihulu-hulu dit otomou, om aragang doitom-itom om it aragang.


text:
Om winansayan diyolo'd duwo o togiis o hiri'd miampaping di ponong id lihawa dit ipod, do pinodokot do hiri'd ponong id disan, om milo i' do pikogoson.


text:
Om iri nogi' i tagkos dit atandai o pinangawol nga' sagalai i' di kain do winonsoi dot ipod o kain do winonsoi, om podokoto' no do hiri'd ipod i tagkos om misagalai nopoddi, do miagal di pinonuhuan do Tuhan dot id di Musa.


text:
Om lunaho' noddi diyolo' i watu dot agayo o gatang, i watu do roitan do delima, om podokoto' no di padadakatan di tamas do winonsoi. Om pokikiro' noddi diyolo', dot osonong kopio o pinopokikir i ngaran di hopod om duwo o tangaanak di Yakub do hiri'd piro-piro o watu dit angagayo o gatang diri.


text:
Om podokoto' nogiddi i piro-piro o watu dit angagayo o gatang diri do hiri'd togiis do lihawa dit ipod do ponokowakil di hopod om duwo o payat dot Israil, do miagal di pinonuhuan do Tuhan dot id di Musa.


text:
Om wonsoyo' no diyo Bisaliil di Oholiab i lokop do kangkab. Om kain nopo do winonsoi diyolo'ddi om sagalai i' di winonsoi dot ipod, om pinomorinda' nga' piagalo' nopo.


text:
Pinomonsoi nopo di lokop do kangkab om apasagi' om pinilapis. Konoruo' nopo om duwo nohopod om duwo o sontimito, om kalaabo' nga' duwo i' nohopod om duwo o sontimito.


text:
Om dakatai no diyolo' i lokop do kangkab diri dot apat o rulud do watu dit angagayo o gatang. Hiri nopod rulud do koiso' om dinakatan do watu di roitan do delima, om topas, om garnit.


text:
Hiri nod rulud do kaapat om dinakatan do watu di roitan do pirus, yakut, om ratna cempaka. Om pinodokot ngai' nopori dot id padadakatan, di tamas do winonsoi.


text:
Om pointikid-tikid di hopod om duwo o watu'ddi nga' kinikiran ngai' nopo do ngaran di tangaanak di Yakub --- iso' nopo o watu om iso' no o ngaran do pinokikir --- do ponokowakil di hopod om duwo o payat dot Israil.


text:
Om pomonsoi po iyolo' do duwo o pondulung do tamas do pinodokot do hiri'd sunduk ponong id sawat di lokop do kangkab.


text:
om iri no duwo kawagu o tompok di suwai om pinokogos di padadakatan do watu dit agayo o gatang, om poingkogos di togiis do lihawa dit ipod.


text:
Om pomonsoi po kawagu iyolo' do duwo o pondulung do tamas do pinodokot do hiri'd sunduk ponong id siriba' di lokop do kangkab, do hiri'd lupi di ponong id saalom, i pointopis dit ipod.


text:
Om pomonsoi po kawagu iyolo' do duwo o pondulung do tamas do pinodokot do ponong id siriba' di duwo o togiis di posoibau, i ponong id lihawa dit ipod, do hiri'd topis di lupi o pinadakatan, i hiri'd sawa-sawat di tagkos dit atandai o pinangawol.


text:
Om pitokongo' noddi diyolo' i pondulung di lokop do kangkab om i pondulung dit ipod, do tali dit otomou o pinanakong, om id sawat kasai' indo di tagkos i lokop do kangkab, om a' i' iri tumatak.


text:
Om iri nopo rasuk dot anaru dit osoibahan dit ipod om kain ngai' nopo di kihulu-hulu dit otomou o winonsoi.


text:
Om hiri nopod tisan di liou di rasuk om nawol do minongisan do pinomogirot, om a' no oruhai dot ohurak.


text:
Om pointutuk nopo do tompok di rasuk om pinadakatan do pongillumis di pinoiyo-iyo do tua' do kayu di roitan do delima do kain linan dit osonong o winonsoi, om i kain do kihulu-hulu dit otomou, om aragang doitom-itom, om aragang; om piniolot-olot do giring do tamas do pinopodokot do tumanud di pinonuhuan do Tuhan do pinolombus di Musa.


text:
om tagkos do kain linan dit osonong, om kain di kihulu-hulu dot otomou, om aragang doitom-itom, om it aragang o winonsoi. Om rinindaan po diyolo' iri do miagal di pinonuhuan do Tuhan dot id di Musa.


text:
Om pomonsoi po iyolo' do pongillumis do tamas dit osompipi' o winonsoi, do tanda' do nokotobilang no iyolo' do sumiliu do don Tuhan do songonuon. Om kikirai no diyolo' i pongillumis diri do boros do poingkaa, “Pinotobilang do maan do don Tuhan,” ka.


text:
Om pokogoso' no diyolo' iri do hiri'd sigar do hiri'd ponong id duros, do tali dit otomou o pinongogos, do miagal di pinonuhuan do Tuhan dot id di Musa.


text:
Om kopongo ngai' noddi i buruon do hiri'd Kiim do Tuhan. Om nowonsoi no di tulun dot Israil iri do tumanud di pinonuhuan do Tuhan dot id di Musa.


text:
Om ngoyo' noddi diyolo' pootodo' dot id di Musa i Kiim om koinsanai di pakakas di Kiim; i pangait, om i tukod di potibabaron, om i papan di poturidongon, om i posungkadan di papan;


text:
om i ponokop, i kulit do dumba' do tontoluhan do winonsoi, i sinasakan dot aragang, om i tokop, i kulit dit osonong do winonsoi; om i tabir do pinomorinding di Bilik dit Olidang Kopio;


text:
om i Kaban do Tumpongo, i pinoiyanan di duwo o kaping do watu om i sukud do pagantayang om i sompon di Kaban,


text:
om i mija' om koinsanai di pakakas do hiri, om i roti di patahakon do maan do porsombahan dot id Kinorohingan;


text:
om i potitimpakan do lampung di tamas dot osompipi' do winonsoi, om i piro-piro o lampung, om koinsanai di pakakas di lampung, om i tumau do ponuang di lampung;


text:
om i poiyanan do porsombahan di tamas do winonsoi, om i tumau do ponununtug, om i kominyan dit osonong o kosingudan, om i tabir di wawayaan di Kiim,


text:
om i pananaraban do porsombahan do mitonggoi di pinangabot, i tambaga' do winonsoi, om i kayu do pagantayang, om koinsanai di pakakas di pananaraban do porsombahan; om i mimpun do pongougan om i poimpahan di mimpun,


text:
om i tabir do pomorinding di natad, om i torigi om i posungkadan di torigi, om i tabir di wawayaan di natad om i tali, om i gapit di Kiim, om koinsanai di pakakas do pakayon do hiri'd Kiim;


text:
om i pakayan do dong imam dit ongolumis, i pakayon diyolo' do hiri'd Bilik dot Olidang, om i pakayan di Harun di dong imam om i pakayan di tangaanak dau.


text:
Om nowonsoi ngai' no di tulun dot Israil i buruon diri do tumanud di pinonuhuan do Tuhan dot id di Musa.


text:
Om sorisido' no di Musa do minogontong o koinsanai'ddi, om kokito no dau dot iyo ngai' nopo di pinonuhuan do Tuhan o pinomonsoi diyolo'ddi. Om barakatai noddi di Musa iyolo'.


text:
Posuangon nod hiri'd Kiim i Kaban do Tumpongo, i kisuang di Hopod ot Oturan, om porindingon no i tabir do hiri'd dotimbabaan di Kaban.


text:
Posuangon no i mija' om pasakayon ngai' nod hiri i pakakas do pointonggoi'ddi. Om posuangon nondo i potitimpakan do lampung om potimpakon ngai' i lampung do hiri.


text:
Poiyonon no i mija' do tamas di podtutudan do kominyan do hiri'd dotimbabaan di Kaban do Tumpongo. Om porindingon no i tabir do hiri'd wawayaan di Kiim.


text:
Iri nopo mimpun do pongougan om hirion id piolitan di Kiim om i pananaraban do porsombahan. Om suangan nod waig i mimpun.


text:
Om patahakon no do maan do porsombahan dot id doho' o koinsanai di pakakas di Kiim. Om ralan nopo do papatahak diri om tuntugan di tumau di ponununtug, om kotobilang indo ngai' iri do maan do doho'.


text:
Om patahakon no dot id doho' i pananaraban do porsombahan om koinsanai di pakakas do pointonggoi'ddi. Ralan nopo do papatahak diri om tuntugan do tumau, om kotobilang indo ngai' iri do maan do doho'.


text:
Om suhuon nondo i Harun om i tangaanak dau do mongoi do hiri'd wawayaan di Kiim, om suhuon iyolo' do modsu' do tumanud dit oturan do don tugama'.


text:
Om rosukan nondo i Harun di pakayan do dong imam, om tuntugan no iyau do tumau. Iyo noddi o wonsoyon nu om kotobilang i' iyau do sumiliu do imam do momonsoi'd karaja' ku.


text:
Om tuntugan nondo iyolo' di tumau do miagal di pinonuntug nu di tapa' diyolo', om osiliu i' iyolo' do imam di momonsoi do karaja' ku. Om iri no i tinuntugan iyolo' do tumau o poposiliu diyolo' do imam do gisom dot alaid,” ka dau.


text:
Om tontok di tadau do koiso' di toun do koduwo do mantad di suminoliwan iyolo' do mantad hilo'd Masir, om powonsoyo' noddi i Kiim do Tuhan.


text:
Om poiliho' no di Musa i posungkadan, om poturidongo' no i papan di poturidongon, om posusuko' no i ponukod di potibabaron.


text:
Om ngoyo' nogiddi dau i duwo o kaping do watu om posuango' no di Kaban do Tumpongo. Om posusuko' no dau i kayu do pagantayang do hiri'd tontolingo di Kaban, om posompono' no dau i sompon di Kaban.


text:
Om posuango' noddi dau i Kaban do Tumpongo do hiri'd Kiim, om porindingo' no dau i tabir. Om iyo noddi o ralan do monirung di Kaban do Tumpongo do tumanud di pinonuhuan do Tuhan dau.


text:
Om posuango' no dau di Kiim i potitimpakan do lampung, om poiliho' no do hiri'd ponong id salatan, do pinahapak di mija'.


text:
om tutudai no dau i kominyan dit osonong o kosingudan do miagal di pinonuhuan do Tuhan dot id di Musa.


text:
om poiliho' no dau i pananaraban do porsombahan di sorobon do hiri'd dotimbabaan di tabir. Om patahako' noddi i porsombahan do sorobon om i porsombahan do gandum do hiri'd sakai di pananaraban do porsombahan.


text:
Om poiliho' no dau i mimpun do pongougan do hiri'd piolitan di Kiim om i pananaraban do porsombahan, om suangai no dau do waig i mimpun.


text:
do soira' nopo do sumuang iyolo' di Kiim dot Olidang, ko' mongoi insomok di pananaraban do porsombahan.


text:
Om hiri nopod posorili' di Kiim om i pananaraban do porsombahan om rininding dau, om tinobiran dau o hiri'd wawayaan di natad. Om kopongo ngai' noddi i buruon.


text:
Om sondot noddi o haun do minomolikup di Kiim dot Olidang om koponu' nopo i Kiim do tulinau di kosorong tomod, i tanda' do nakarapou o Tuhan.


text:
Om soira' nopod minsawat i haun di hiri'd Kiim dot Olidang, om hiyason no di tulun dot Israil i kokiiman diyolo', om kumaa nondo iyolo' dot id kinoiyonon do suwai.


text:
Ondung hiri kasai'd sawa-sawat di Kiim dot Olidang i haun diri om hiri kasai' po iyolo'd pinomukiiman diyolo'.


text:
Om solinaid nopo di tulun dot Israil do mombo-hombo, om okito kasai' nopo i tanda' do nakarapou o Tuhan do hiri'd sawa-sawat di Kiim diri, do kokitanan nopo do dangadau om miagal do haun, om kokitanan no do dongotuong om miagal do tapui di molob-ngolob.


text:
Om lohowo' nod Tuhan i Musa do suminuang di Kiim do Tuhan om onuwai no dau i Musa do piro-piro ot oturan


text:
di mositi' nod tonudon di tulun dot Israil do tontok do papatahak iyolo' do porsombahan di sumbolion. Tontok nopo do papatahak o tulun do tayam-tayam do maan do porsombahan di sorobon, om koino-ino i' iyau do patahak do sapi', ko' dumba', ko' kambing dau.


text:
Ondung sapi' o patahakon dau do maan do porsombahan, om mositi' no dot i sapi' do tontoluhan, om it aiso' o bohiton do tinan. Om mositi' no do hiri'd wawayaan di Kiim do Tuhan o paatadan dau'ddi, om kohubayaan i' iyau do Tuhan.


text:
Om mositi' no do pakabayon di tulun o longon dau do hiri'd sakai di tulu di tayam-tayam diri, om romiton indo do Tuhan i porsombahan diri do maan do porsombahan do pangampun do dusa do tulun diri.


text:
Om mositi' no do sumbolion di tulun i sapi'ddi do hiri'd dotimbabaan di wawayaan di Kiim dot Olidang. Om iri nopondo raha' di sapi' om patahakon dit imam di suminolusuk di Harun, dot id Tuhan, om potiyason nogindo do hiri'd misingobik om hiri'd misingompok di pananaraban do porsombahan, do hiri'd toning di wawayaan di Kiim dot Olidang.


text:
Om mositi' no do pouludon dit imam i siduwon do hiri'd sakai di pananaraban do porsombahan om opuyan nogindo diyolo'.


text:
Om mositi' no do posuboon diyolo' do hiri'd tapui i popot di tayam-tayam di sinumbali'ddi, om potonggoyon nogi' i tulu om i lunok di tayam-tayam.


text:
Om mositi' no dot ougan di sanganu i suang do tian om i gakod di tayam-tayam diri, om sorobon nogindo dit imam di maso do maganu-anu o koinsanai di porsombahan di sinumbali'ddi do hiri'd pananaraban do porsombahan. Om iri no tawau di porsombahan do taakanon diri o kasanangan do Tuhan.


text:
Ondung dumba' ko' kambing o patahakon do maan do porsombahan, om mositi' nod tontoluhan, om it aiso' o bohiton do tinan.


text:
Om mositi' nod sumbolion di sanganu i tayam-tayam diri do hiri'd toning di tisan di pananaraban do porsombahan do ponong id utara. Om poiyason nogindo dit imam i raha' di tayam-tayam diri do hiri'd misingobik om hiri'd misingompok di pananaraban do porsombahan.


text:
Om aayi' nopondo di tulun do momopot i tayam-tayam diri, om posuboon ngai' nondo dit imam di maganu-anu i popot diri, do mogitonggoi-tonggoi di tulu om i lunok, do hiri'd tapui.


text:
Om mositi' no dot ougan di sanganu i suang do tian om i gakod di tayam-tayam diri, om patahakon nogindo dit imam iri dot id Tuhan, om sorobon ngai' nopondo do hiri'd sakai di pananaraban do porsombahan. Om iri no tawau di porsombahan do taakanon diri o kasanangan do Tuhan.


text:
Ondung tombolog o patahakon di tulun do maan do porsombahan di sorobon, om mositi' no do sikukur ko' punai.


text:
Om mositi' no dot igitan dit imam i tombolog diri do hiri'd pananaraban do porsombahan, om uritoson nondo o liou di tombolog, om sorobon nogindo i tulu do hiri'd pananaraban do porsombahan. Om mositi' no do poiyason dau i raha' di tombolog diri do hiri'd misingobik om hiri'd misingompok di pananaraban do porsombahan.


text:
Om mositi' no dot iduwon dau i ludukan om i suang di ludukan di tombolog diri, om pataamon nogindo do hiri'd tisan di pananaraban do porsombahan do ponong id koulayon, i hiri'd patataaman do tauu.


text:
Om mositi' no dot igitan dau o hiri'd guas di palapa' di tombolog diri do momohukata' di tinan, nga' kada' pondo do kotobilang i palapa'. Om mositi' no do songkoyuon i tombolog do monorob do hiri'd pananaraban do porsombahan. Om iri no tawau di porsombahan do taakanon diri o kasanangan do Tuhan.


text:
Ondung haro o tulun do papatahak do gandum do maan do porsombahan dot id Tuhan, om mositi' no do tutuon po dau i gandum diri do gisom dot aapung. Om tunguhon nogindo do tumau'd saitun i tapung om sakayan do kominyan o hiri'd soibau.


text:
Om igitan nondo iri do hiri'd imam di suminolusuk di Harun. Om manu nondo it imam do maso do maganu-anu do songonggom di tapung do mitonggoi di tumau do saitun om insanan nopo i kominyan, om sorobon nondo iri do hiri'd sakai di pananaraban do porsombahan. Om iri no o tanda' do nakatahak ngai' no i porsombahan diri dot id Tuhan. Om iri no tawau di porsombahan do taakanon diri o kasanangan do Tuhan.


text:
Iri nopondo i noolu' di porsombahan do gandum diri om iri no it imam o kaanu. Iri nopo gandum diri om olidang no kopio, tu' nanu i' do mantad id taakanon di nakatahak dot id Tuhan.


text:
Ondung roti di nonsok dot id pagagansakan o maan do porsombahan, om mositi' no dot i roti dit a' naralatan do pangambang. Om songkoino id akapal piya o pomomonsoi di roti, dot i tapung di rinalatan do tumau do saitun o wonsoyon; om songkoino nogi' dot onipis piya o pomomonsoi di roti, i gihilan nod tumau'd saitun.


text:
Ondung roti di linugu do hiri'd pomoluguan o maan do porsombahan, om mositi' no dot i tapung di rinalatan do tumau do saitun o wonsoyon, it a' rinalatan do pangambang.


text:
Om tontok nopo do patahakon i roti'ddi do maan do porsombahan om mositi' no do mumukon po om tuntugan nogindo do tumau'd saitun.


text:
Ondung i roti do nonsok dot id poriuk o maan do porsombahan, om mositi' no do tapung om tumau do saitun o wonsoyon do roti'ddi.


text:
Om igitan no i roti'ddi do maan do porsombahan dot id Tuhan, om patahakon no dit imam. Om iri nondo it imam o mongigit di roti'ddi do hiri'd pananaraban do porsombahan.


text:
Om onuon nondo dit imam o wookon di roti'ddi do maan do tanda' do nakatahak ngai' iri dot id Tuhan. Om sorobon nondo dau i roti'ddi do hiri'd pananaraban do porsombahan. Om iri no tawau di porsombahan do taakanon diri o kasanangan do Tuhan.


text:
Om iri nopondo i noolu' di porsombahan diri om iri no it imam o kaanu. Iri nopo roti'ddi om olidang no kopio, tu' nanu i' do mantad id taakanon di nakatahak do maan do porsombahan dot id Tuhan.


text:
Kada' no kopio ralatai do pangambang ko' paha' o nunu nopo i taakanon do patahakon dokoyu dot id Tuhan.


text:
Om mositi' no do manu kou do wookon di gandum dit id gulu koomot do pointikid do toun, om igitan nori do maan do porsombahan dot id Tuhan. Nga' iri nopo gandum om a' i' sorobon do hiri'd pananaraban do porsombahan.


text:
Pointikid-tikid di porsombahan do gandum om mositi' no do ralatan dokoyu do silaon, tu' iri no silaon o tanda' di tumpongo dot id pialatan dokoyu om Kinorohingan. (Mositi' no do ralatan dokoyu do silaon o koinsanai di porsombahan dokoyu.)


text:
Soira' nopo do papatahak kou do porsombahan dot id Tuhan dot i gandum dit id gulu koomot o patahakon, om igitan no i gandum di nolugu no ko' i nowonsoi nod tapung.


text:
Om sorobon nondo dit imam o wookon di gandum om i tumau'ddi, om insanan nopo i kominyan, do sumiliu do tanda' do nakatahak ngai' iri dot id Tuhan do maan do porsombahan do taakanon.


text:
Tontok nopo do papatahak do sapi' ot isai nopo o tulun, do maan dau do porsombahan do piombolutan, do tontoluhan ko' tondu' i sapi'ddi om mositi' no dot it aiso' o bohiton do tinan.


text:
Om mositi' no do pakabayon di sanganu o longon dau do hiri'd sakai di tulu di sapi'ddi. Om sumbolion nogindo dau i sapi'ddi do hiri'd wawayaan di Kiim do Tuhan. Om potiyason nondo dit imam di suminolusuk di Harun i raha' di sapi' do hiri'd misingobik om hiri'd misingompok di pananaraban do porsombahan.


text:
Om mositi' no do patahakon dot id Tuhan iti piro-piro o bohogian di sapi'ddi do maan do porsombahan do taakanon: i linuap di songinsokot di suang do tian,


text:
Om tutudan ngai' nopondo dit imam iri do hiri'd pananaraban do porsombahan do mitonggoi di porsombahan do sorobon di suwai. Om iri no tawau di porsombahan do taakanon diri o kasanangan do Tuhan.


text:
Ondung dumba' ko' kambing o maan do porsombahan do piombolutan, om koino-ino i' do tontoluhan ko' tondu' i tayam-tayam diri, nga' mositi' no dot aiso' o bohiton do tinan.


text:
om mositi' no do pakabayon dau o longon dau do hiri'd sakai'd tulu di dumba', om sumbolion nogindo iri do hiri'd dotimbabaan di Kiim dot Olidang. Om poiyason nondo dit imam i raha' di dumba'ddi do hiri'd misingobik om hiri'd misingompok di pananaraban do porsombahan.


text:
Om mositi' no do patahakon dit imam dot id Tuhan iti piro-piro o bohogian di dumba' do maan do porsombahan do taakanon: i lunok di dumba', om oinsanan i tikiu di kilunok, do pamatod nopo di tikiu om porotopon nopo, om i linuap di songinsokot di suang do tian,


text:
Om mositi' no do sorobon dit imam di maso do maganu-anu o koinsanai'ddi do hiri'd sakai di pananaraban do porsombahan, do maan do porsombahan do taakanon dot id Tuhan.


text:
om mositi' no do pakabayon di sanganu o longon dau do hiri'd sakai'd tulu di kambing. Om sumbolion nondo dau i kambing diri do hiri'd dotimbabaan di Kiim do Tuhan. Om mositi' no do poiyason dit imam i raha' di kambing do hiri'd misingobik om hiri'd misingompok di pananaraban do porsombahan.


text:
Om iti ngai' no o bohogian do tinan di kambing do patahakon dit imam do maan do porsombahan do taakanon dot id Tuhan: oinsanan i linuap di songinsokot di suang do tian,


text:
Om sorobon ngai' nopondo dit imam iri dot id sakai di pananaraban do porsombahan, do maan do porsombahan do taakanon di kasanangan do Tuhan. Iri ngai' nopo lunok di kambing diri om don Tuhan ngai' no.


text:
A' i' koino-ino do haro ot ongoiso' piya do tulun dot Israil do mangakan do lunok ko' raha'. Om iti nopo toturan diti om iyo no kasai'dti do gisom dot alaid om mositi' no do tonudon do koinsanai'd tulun dot Israil do hinonggo nopo iyolo' do poingiyon.


text:
do popoilo di tulun dot Israil, dot isai nopo i kowonsoi do dusa om i kotolibamban do nunu nopo di pinonuhuan do Tuhan, dot a' dau tomodon, om mositi' no do tumanud dot oturan diti:


text:
Ondung i Boyoon dot Agayo dot Imam o kowonsoi do dusa, om kohompit nondo i tulun dot Israil do pasalaon, om mositi' no do papatahak iyau do songinan o sapi' do tontoluhan dit aiso' o bohiton do tinan om it okoro' po, do maan do porsombahan di sumbolion dot id Tuhan, om oompunan id Tuhan i dusa dau.


text:
Om mositi' no dot igitan dau i sapi'ddi do hiri'd wawayaan di Kiim do Tuhan. Om pakabayon nondo di Boyoon dot Agayo dot Imam o longon dau dot id sakai'd tulu di sapi', om sumbolion nondo iri do hiri'd Kiim dit Olidang.


text:
Om mositi' nod potobungon dau o tunturu' dau do hiri'd raha' di sapi' om powowoson dot inturu' do hiri'd tabir dit id dotimbabaan di Kaban do Tumpongo.


text:
Om pogihilon dau o tongokooro' di raha' do hiri'd sinangau-sangau dit id pointikid-tikid di sunduk di mija' do podtutudan do kominyan dit osonong o kosingudan; i hiri'd suang di Kiim dot Olidang. Iri nopondo i topod di raha', om poiyason do hiri'd poimpahan di pananaraban do porsombahan di hiri'd soliwan, i hiri'd dotimbabaan di wawayaan di Kiim.


text:
Om mositi' no dot onuon ngai' dau i lunok di sapi' do tontoluhan diri, om i linuap di songinsokot di suang do tian,


text:
Om mositi' no do sorobon ngai' dit imam i lunok diri do hiri'd sakai di pananaraban do porsombahan di sorobon, do miagal di wonsoyon dau do tontok do papatahak do porsombahan do pogiombolutan.


text:
Nga' mositi' no dot onuon ngai' dau i kulit, om i tonsi, om i tulu, om i gakod, om it id suang do tian, om kotonggoi ngai' no i tinaii'.


text:
Om mositi' no dot igitan ngai' dau iri do sumoliwan di kokiiman, om sorobon do hiri'd sakai di siduwon do hiri'd patataaman do tauu, i hiri'd kinoiyonon di nolidangan no do tumanud dot oturan do don tugama'.


text:
Ondung koinsanai di tulun dot Israil do kowonsoi'd dusa, om kasala' iyolo' tu' nokotolibamban dot iso' di ponuhuan do Tuhan, nga' a' i' diyolo' tinomod,


text:
om oilaan nopondo i dusa'ddi, om mositi' no do lomusan di tulun dot ogumu' do mongoi paatod do sapi' do tontoluhan dit okoro' po do hiri'd Kiim do Tuhan. Om mositi' no do patahakon i sapi'ddi do maan do porsombahan do pangampun do dusa.


text:
Om mositi' no do pakabayon di tongoboyoon di bansa' o longon diyolo' do hiri'd sakai di tulu di sapi', om sumbolion nogindo i sapi'ddi dot id kinoiyonon diri.


text:
Om mositi' no do manu i Boyoon dot Agayo dot Imam dot ongokooro' di raha' di sapi'ddi dot igitan do sumuang di Kiim dot Olidang.


text:
Om mositi' no do potobungon dau di raha' o tunturu' dau om powowoson dot inturu' do hiri'd tabir dit id dotimbabaan di Kaban do Tumpongo.


text:
Om mositi' no do pogihilon dau o tongokooro' di raha' do hiri'd sinangau-sangau dot id pointikid-tikid di sunduk di mija' do podtutudan do kominyan, i hiri'd suang di Kiim. Om iri nopondo noolu' om poiyason do hiri'd poimpahan di pananaraban do porsombahan di sorobon, it id soliwan di Kiim, do potimbaba' di wawayaan di Kiim.


text:
Om mositi' no dot iduwon ngai' i lunok di sapi' om sorobon nogindo do hiri'd sakai di pananaraban do porsombahan.


text:
Om poingkuro nopo i wonsoyon dau dot id sapi' do tontoluhan di maan do porsombahan do pangampun do dusa om iyo noddi o wonsoyon dau dot id sapi'ddi. Om iyo noddi i Boyoon dot Agayo dot Imam do papatahak do porsombahan do pangampun do dusa di tulun dot Israil, om ompunan indo do Tuhan i dusa diyolo'.


text:
Om igitan nogindo dit imam i sapi'ddi do sumoliwan, om sorobon nondo dau iri do hiri'd soliwan di kokiiman, do miagal di pononorob dau di sapi' do tontoluhan di maan do porsombahan do pangampun do dusa dau. Om iyo noddi o papatahak di porsombahan do pangampun do dusa di tulun dot ogumu'.


text:
Ondung songulun o pomorinta' do kowonsoi'd dusa, om kasala' iyau tu' nokotolibamban dot iso' di pinonuhuan do Tuhan, nga' a' i' dau tinomod,


text:
om osunudan pondo iyau do pasal di dusa dau'ddi, om mositi' no do manganu iyau do songinan o kambing do tontoluhan dit aiso' o bohiton do tinan, do maan dau do porsombahan do pangampun do dusa dau'ddi. Om mositi' no do pakabayon dau o longon dau do hiri'd sakai di tulu di kambing om sumbolion do hiri'd tisan ponong id utara di pananaraban do porsombahan, i hiri'd ponunumbolian do tayam-tayam di maan do porsombahan di sorobon.


text:
Om potobungon nondo dit imam o tunturu' dau do hiri'd raha' di kambing om pogihilon do hiri'd sinangau-sangau do pointikid-tikid di sunduk di pananaraban do porsombahan. Om iri nopo noolu' di raha' om poiyason do hiri'd poimpahan di pananaraban do porsombahan.


text:
Om mositi' no do sorobon ngai' dau i lunok di kambing do hiri'd sakai di pananaraban do porsombahan, do miagal di pononorob dau do lunok do tayam-tayam di sumbolion do maan do porsombahan do pogiombolutan. Om iyo noddi o papatahak dit imam di porsombahan do pangampun do dusa di songulun o pomorinta'ddi, om oompunan indo do Tuhan i pomorinta'.


text:
Ondung id pogialatan di tulun toomod o kopomonsoi'd dusa, om kasala' no iyau tu' kotolibamban no di ponuhuan do Tuhan, nga' a' i' dau tinomod,


text:
om osunudan po iyau do pasal di dusa dau'ddi, om mositi' no do lumomus iyau do mongoi panganu do songinan o kambing do tondu' dit aiso' o bohiton do tinan do maan do porsombahan di sumbolion.


text:
Om mositi' no do pakabayon dau o longon dau do hiri'd sakai di tulu di kambing diri om sumbolion nogindo i kambing do hiri'd tisan ponong id utara di pananaraban do porsombahan, i ponunumbolian do tayam-tayam di maan do porsombahan di sorobon.


text:
Om mositi' no do potobungon dit imam o tunturu' dau do hiri'd raha' di kambing, om pogihilon nogindo di sinangau-sangau dot id pointikid-tikid di sunduk di pananaraban do porsombahan. Om iri nopondo noolu' om mositi' no do poiyason do hiri'd poimpahan di pananaraban do porsombahan.


text:
Om mositi' no dot iduwon ngai' dau i lunok do miagal di lunok di tayam-tayam di sinumbali' do maan do porsombahan do pogiombolutan tu' iduwon ngai'. Om mositi' no do sorobon dau iri do hiri'd pananaraban do porsombahan, om kasanangan indo do Tuhan i tawau di sinorob dau'ddi. Om iyo noddi o papatahak dit imam di porsombahan do pangampun do dusa di tulun, om oompunan indo do Tuhan i tulun diri.


text:
Ondung dumba' ot igitan do tulun do maan do porsombahan do pangampun do dusa, om mositi' nod tondu' i dumba' om aiso' o bohiton do tinan.


text:
Om mositi' no do pakabayon di sanganu o longon dau do hiri'd tulu di dumba', om sumbolion i dumba'ddi do hiri'd tisan ponong id utara di pananaraban do porsombahan, i ponunumbolian di tayam-tayam do maan do porsombahan di sorobon.


text:
Om mositi' no do potobungon dit imam o tunturu' dau do hiri'd raha' di dumba' om pogihilon di sinangau-sangau dot id pointikid-tikid di sunduk di pananaraban do porsombahan. Om iri nopondo noolu' di raha' om potuntugon do hiri'd poimpahan di pananaraban do porsombahan.


text:
Om mositi' no dot iduwon ngai' dau i lunok do miagal di pongingidu' dau do lunok di dumba' do sumbolion do maan do porsombahan do pogiombolutan. Om sorobon nogindo dau iri do hiri'd sakai di pananaraban do porsombahan do mitonggoi di porsombahan do taakanon di patahakon dot id Tuhan. Om iyo noddi o papatahak dit imam di porsombahan do pangampun do dusa di tulun, om oompunan indo do Tuhan i tulun diri.


text:
Tulun nopo di pasalaon om mositi' no do mamabo do kootuson di winonsoi dau: Ondung haro o tulun di lohowon do sumiliu do sasi' dot id kut, nga' a' indo dau poboroson i nokito om i norongou dau.


text:
Ondung haro o tulun do kakama' do nunu nopo i sosomu' dot id pagantangan do tugama', nga' a' i' dau tomodon, do kakama' do tinan do nintorusan di napatai, om opurimanan nopondo dau i nowonsoi dau'ddi om diri no do sosomu' iyau dot id pagantangan do tugama' om kasala' iyau.


text:
Ondung haro o tulun do kakama' do nunu nopo i sosomu' do mantad id tulun, dot a' tomodon, om opurimanan nopondo dau i nowonsoi dau'ddi, om diri no do kasala' iyau.


text:
Ondung haro o tulun do sumumpa' dot a' puro-puroon o pomomoros do sumumpa' do pasal do nunu nopo, om opurimanan nopondo dau i nowonsoi dau'ddi om diri no do kasala' iyau.


text:
Soira' nopo do kasala' o tulun do miagal diri o kasalaan, om mositi' no dot okunon dau i kasalaan dau'ddi.


text:
Om pomohukum nopo di dusa dau'ddi om songinan o dumba' do tondu' ko' kambing do tondu' do patahakon dau dot id Tuhan do maan do porsombahan. Om mositi' no do patahakon dit imam i porsombahan diri, om oompunan indo i dusa di tulun diri.


text:
Ondung aiso' o dumba' ko' kambing do patahakon di tulun do nakasala'ddi do maan do porsombahan do pangampun di dusa dau, om mositi' no do papatahak iyau dot id Tuhan do duwo o tinan do sikukur ko' duwo o tinan do punai do maan do porsombahan di sumbolion do pangampun do dusa dau. Iri nopo songinan di tombolog om maan do porsombahan do pangampun do dusa, om iri no tiso' om maan do porsombahan di sorobon.


text:
Om mositi' no do ngoyon dau patahako' dit imam i duwo o tombolog diri. Om poguluonon pondo dit imam do papatahak i tombolog do maan do pangampun do dusa. Om mositi' no dot uritoson dau i liou di tombolog diri, nga' a' i' iduwon i tulu.


text:
Om poturuon o wookon di raha' di tombolog diri do hiri'd misingobik di pananaraban do porsombahan. Om iri nopondo raha' di noolu' om potuntugon do hiri'd poimpahan di pananaraban do porsombahan. Iri no o porsombahan do patahakon om kaanu i' do koompunan do dusa.


text:
Om patahakon nogindo dit imam i tombolog di koduwo do maan do porsombahan di sorobon, do tumanud dit oturan. Om iyo noddi o papatahak dit imam di porsombahan do pangampun do dusa di tulun, om oompunan i' do Tuhan i tulun diri.


text:
Ondung aiso' o pongonuan di tulun di nakasala'ddi do duwo o tinan do sikukur ko' duwo o tinan do punai, om mositi' no do papatahak iyau do songkilogram o tapung do maan do porsombahan do pangampun do dusa. Nga' a' i' koino-ino do ralatan i tapung do tumau do saitun ko' kominyan, tu' iri nopo om porsombahan do pangampun do dusa, om okon i' ko' porsombahan do gandum.


text:
Om mositi' no do ngoyon dau patahako' dit imam i tapung diri. Om manu nondo it imam do songonggom di tapung, do maan do tanda' do nakatahak ngai' no i tapung diri dot id Tuhan. Om mositi' no do sorobon i tapung di songonggom diri do hiri'd sakai di pananaraban do porsombahan do maan do porsombahan do taakanon. Om iri no o porsombahan do maan do pangampun do dusa.


text:
Om iyo noddi o papatahak dit imam di porsombahan do pangampun do dusa di tulun, om oompunan i' do Tuhan i tulun diri. Om i nopondo noolu' di tapung om iri no it imam o kaanu do miagal dit oolu' di porsombahan do gandum tu' iri no imam o kaanu.


text:
Ondung haro o tulun dit a' tumomod do kolihu do papatahak di porsombahan di nokotobilang dau do patahakon dot id Tuhan, om mositi' no do papatahak iyau do porsombahan do poningolon. Patahakon nopo om mositi' no do songinan o dumba' do tontoluhan ko' songinan o kambing do tontoluhan, nga' mositi' no dot aiso' o bohiton do tinan. Om tontuon nondo o pomohorogo'ddi do tumanud di pomohorogo di natantu' mantad.


text:
Mositi' no do tingalanan dau it a' dau nakatahak om ruhangan po dot induwo i sompihopod. Om mositi' no do patahakon dau i tayam-tayam diri dot id imam. Om patahakon nondo dit imam i tayam-tayam diri do maan do porsombahan do pangampun do dusa di tulun, om oompunan indo do Tuhan i tulun diri.


text:
Ondung haro o tulun do kowonsoi'd dusa, om kasala' no tu' kotolibamban dot iso' di pinonuhuan do Tuhan, nga' a' i' daa dau tinomod, om kasala' no iyau'ddi, om mositi' no do bayaran dau i nokoontok dau.


text:
Mositi' no do paatod iyau dot id imam do songinan o dumba' do tontoluhan ko' songinan o kambing do tontoluhan dit aiso' o bohiton do tinan. Om iri no o maan do porsombahan do poningolon. Om tontuon nondo o horogo'ddi do tumanud di pomohorogo di natantu' mantad. Om patahakon nondo dit imam i porsombahan diri do pangampun do dusa di tulun, om oompunan indo do Tuhan i tulun diri.


text:
Ondung a' no iyau poguli' do konunu-nunuan di pinokiopian dot id dau di sompi' ko' tulun dot Israil, ko' manakau no iyau di konunu-nunuan do tulun diri, ko' akalan no dau i tulun diri, ko' a' no iyau mangakun do nokokito di konunu-nunuan di natagak, do gisom do sumumpa' iyau dot a' nokokito'ddi, om kowonsoi no iyau do dusa dot id Tuhan. Om ondung kowonsoi iyau do miagal diri om mositi' no do papatahak iyau do porsombahan do poningolon.


text:
Om mositi' no do tingalanan dau o nunu nopo i naanu dau dit a' otulid o ralan dau do minanganu. Om soira' nopo dot oilaan iyau do nakasala', om tontok noddi do bayaran ngai' dau i sanganu di nangaanu dau'ddi, om ruhangan po dot induwo i sompihopod.


text:
Om mositi' no do paatod iyau dot id imam do songinan o dumba' do tontoluhan ko' songinan o kambing do tontoluhan dit aiso' o bohiton do tinan, do maan do porsombahan do poningolon dot id Tuhan. Om tontuon nondo o horogo'ddi do tumanud di pomohorogo di natantu' mantad.


text:
Om mositi' no do patahakon dit imam i porsombahan diri do pangampun do dusa di tulun, om oompunan indo do Tuhan i tulun diri.


text:
papatahak dot id di Harun om id tangaanak di Harun diti piro-piro ot oturan do pasal do porsombahan di sorobon. Porsombahan nopo di sorobon om potimporonon nopo do hiri'd pananaraban do porsombahan do gisom dot osuaban, om mositi' no dot osikit kasai' i tapui.


text:
Om iri nondo it imam di kirasuk do kain linan om kisoluar do kain linan dit oniiba', o mongidu' di tauu di kilunok, i noolu' do hiri'd pananaraban do porsombahan, om hirion nondo dau id toning di pananaraban do porsombahan i tauu'ddi.


text:
Om mositi' no do tingalanan dau o pakayan dau om igitan nondo dau i tauu do sumoliwan di kokiiman, om hirion nondo dau id kinoiyonon dit olidang dot id pagantangan do tugama' i tauu'ddi.


text:
Om mositi' no do piantangan kasai' i tapui do hiri'd pananaraban do porsombahan om kitapui kasai' i'; kada' no kopio pologoso' dot opisok i tapui'ddi. Pointikid-tikid do kosuabon om mositi' no dot udungan dit imam i tapui di hiri'd pananaraban do porsombahan, om pouludon i maan do porsombahan do sorobon do hiri'd sakai di pananaraban do porsombahan. Om sorobon i lunok do hiri do maan do porsombahan do pogiombolutan.


text:
Om mositi' no do kisinikit kasai' i tapui do hiri'd pananaraban do porsombahan, om kada' no pologoso' dot opisok.


text:
Iti ngai' no ot oturan do pasal di porsombahan do gandum. Mositi' no do ngoyon dit imam di suminolusuk di Harun patahako' o porsombahan do gandum dot id Tuhan do hiri'd dotimbabaan di pananaraban do porsombahan.


text:
Om manu nondo iyau do songonggom di tapung om manu di tumau, om insanan nopo do manganu i kominyan di pinosoibau di tapung. Om sorobon nondo dau iri do hiri'd pananaraban do porsombahan do maan do tanda' do nakatahak ngai' nori dot id Tuhan. Om iri no tawau di porsombahan diri o kasanangan do Tuhan.


text:
Om wonsoyon nondo i tapung di noolu'ddi do roti dit a' ralatan do pangambang, om akanon nondo dit imam iri dot id kinoiyonon dit olidang, i hiri'd natad di Kiim do Tuhan. Iri no o pinatahak do Tuhan dot id imam do maan do diyolo'd gontok di porsombahan do taakanon. Iri nopo taakanon diri om olidang kopio, do miagal di porsombahan do pangampun do dusa om i porsombahan di poningolon.


text:
Om pointikid-tikid di tangaanak di Harun do kusai nga' koino-ino nod mangakan do roti'ddi do gisom dot alaid; iri no kasai' o diyolo'd gontok dit aanu diyolo' do mantad id taakanon di nakatahak dot id Tuhan. Nga' tulun nopod suwai di kakama' di taakanon di nakatahak diri, om orualan no dot oontok do kuasa' do kolidango' di porsombahan diri.


text:
do pasal do pomimili' dot imam di sumolusuk di Harun. Tontok nopod tadau do pilion it imam diri, om mositi' no do papatahak iyau dot id Tuhan do songkilogram o tapung do gandum. (Irad do kogumuon di porsombahan do gandum do patahakon do monikid tadau.) Iri nopo songintanga' di tapung diri om patahakon di dongkosuabon, om iri no songintanga' kawagu om patahakon do dongsosodopon.


text:
Om mositi' no do ralatan do tumau i tapung diri, om luguon nogindo do hiri'd pomoluguan. Om mumukon nondo iri om patahakon do maan do porsombahan do gandum. Om iri no tawau di porsombahan diri o kasanangan do Tuhan.


text:
Papatahak nopo do porsombahan diri do gisom dot alaid om i sinakagon di Harun di nosiliu do Boyoon dot Agayo dot Imam. Om sorobon ngai' nopori do maan do porsombahan dot id Tuhan.


text:
Iri nopo porsombahan do gandum di patahakon dit imam diri om mositi' no dot insanan do monorob; om kada' nod haro o tongokooro' piya dot akanon.


text:
papatahak dot id di Harun om id tangaanak di Harun diti piro-piro ot oturan do pasal do porsombahan do pangampun do dusa. Iri nopo tayam-tayam do maan do porsombahan do pangampun do dusa om mositi' no do sumbolion do hiri'd tisan ponong id utara di pananaraban do porsombahan, i ponunumbolian di tayam-tayam do maan do porsombahan di sorobon. Porsombahan nopodti om olidang no kopio.


text:
Iri nopo imam di papatahak di tayam-tayam diri om mositi' no do hiri'd kinoiyonon dit olidang do mangakan di porsombahan diri, i hiri'd natad di Kiim do Tuhan.


text:
Isai nopo ko' nunu nopo o kakama' di tonsi do tayam-tayam di nakatahak diri om orualan no dot oontok di kuasa' do kolidango'ddi. Ondung haro o kain dot otiasan do raha' di tayam-tayam diri, om mositi' no do pupuan i kain diri dot id kinoiyonon dit olidang.


text:
Iri nopo kuron di pinomolosuan di tonsi di tayam-tayam do numaan do porsombahan diri om mositi' no do babakon. Om ondung poriuk do basi' o pinagansakan, om mositi' no do kisasan i poriuk om lihungan do waig.


text:
Isai nopo o tongokusai do mantad id sompiiyon dot imam om koino-ino nod mangakan do porsombahan diri, it olidang kopio'ddi.


text:
Nga' ondung haro o naanu di raha' di tayam-tayam diri do tinanggayan do sumuang di Kiim do pinakai do tontok di mokianu'd koompunan do dusa do tumanud dit oturan do tugama', om a' no koino-ino'd kanon i tayam-tayam diri, om mositi' no dot insanan iri do monorob.


text:
Iri nopo tayam-tayam do maan do porsombahan diti om mositi' nod sumbolion do hiri'd tisan ponong id utara di pananaraban do porsombahan, i ponunumbolian di tayam-tayam do maan do porsombahan di sorobon. Om iri nopondo raha' om mositi' no do poiyason do hiri'd misingobik om hiri'd misingompok di pananaraban do porsombahan.


text:
Mositi' nod iduwon ngai' i lunok di tayam-tayam om patahakon ngai' do maan do porsombahan do hiri'd sakai di pananaraban do porsombahan: i tikiu di kilunok, om i linuap do songinsokot do hiri'd suang do tian,


text:
Om mositi' nod sorobon ngai' dit imam i lunok diri do hiri'd pananaraban do porsombahan do maan do porsombahan do taakanon dot id Tuhan. Iri nopo om porsombahan do poningolon.


text:
Isai nopo tongokusai do mantad id sompiiyon dot imam om koino-ino no do mangakan diri, nga' mositi' no dot akanon dot id kinoiyonon dit olidang tu' iri nopo porsombahan diri om olidang kopio.


text:
Haro o tiso' o toturan do pasal di porsombahan do pangampun do dusa, om i porsombahan do poningolon do kopiagal: iri no tu' iri nopo tonsi di tayam-tayam di pinatahak do maan do porsombahan om iri no imam di pinapatahak diri o kaanu.


text:
Iri nopo kulit di tayam-tayam di pinatahak do maan do porsombahan di sorobon om iri no imam di pinapatahak diri o kaanu.


text:
Om koinsanai di porsombahan do gandum di nuhub do minogonsok do hiri'd ponguhuban, ko' i nonsok dot id poriuk, ko' i linugu, om iri no imam di pinapatahak diri dot id Kinorohingan o kaanu'ddi.


text:
Nga' koinsanai di porsombahan do gandum dit a' nonsok, dot iri tuu rinalatan do tumau, ko' iri po it a' rinalatan om kasanganu ngai' no it imam di suminolusuk di Harun, om mositi' no dot iradon o pamahagi'ddi dot id pogialatan diyolo'.


text:
Iti no o piro-piro toturan do pasal di porsombahan do piombolutan di patahakon do maan do porsombahan dot id Tuhan.


text:
Soira' nopo do papatahak do porsombahan diti do maan do pongunsikou do Kinorohingan, om tanggayan no i tayam-tayam di pinatahak diri do roti dit a' rinalatan do pangambang. Iri nopo roti di potonggoyon om koino-ino i' dot akapal o pomomonsoi, dot i tapung di rinalatan do tumau do saitun o wonsoyon. Om songkoino nogi' do roti dit onipis do rinalatan do tumau do saitun.


text:
Om mositi' no do patahakon o wookon do pointikid-tikid do bansa' di roti'ddi do maan do porsombahan di potobilangon do maan do don Tuhan; om kaanu nopoddi om iri no it imam di minanganu di raha' di tayam-tayam om i pinopoiyas diri do hiri'd pananaraban do porsombahan.


text:
Om iri nopo tonsi di tayam-tayam diri om mositi' no do kanon do tontok do tadau di kinapatahakan diri; kada' nod haro o toolu'ddi dot ongokooro' piya do gisom do kosuabon kawagu.


text:
Ondung paatod o tulun do porsombahan do piombolutan do pamayaan di nakabatos dau, ko' maan dau do porsombahan do kagaanan do ginawo dau, om a' i' minog dot oiyon iri do mangakan do tontok do tadau di pinatahak iri. Nunu nopo it oolu' om koino-ino i' do kanon do tadau kawagu.


text:
Ondung kanon i topod di tonsi'ddi di kotolu'd tadau, om a' nod Kinorohingan romiton i porsombahan. Tu' a' no osiliu do barakat di tulun di pinapatahak i porsombahan diri, nga' osiliu nogi' do porsombahan di sosomu'. Om isai nopo o mangakan di porsombahan di nososomu'ddi om mositi' no do mamabo do kootuson diri.


text:
Ondung kotopis i tonsi'ddi do nunu nopo i sosomu' dot id pagantangan do tugama', om a' nori koino-ino dot akanon, suwai ko' mositi' nod sorobon. Isai nopo it olidang dot id pagantangan do tugama' om koino-ino no do mangakan di tonsi di porsombahan di piombolutan diri,


text:
nga' ondung haro o tulun dit a' olidang dot id pagantangan do tugama' do mangakan diri, om a' no kohompit di tulun do songonuon do Kinorohingan.


text:
Om ondung haro o tulun do mangakan di tonsi di nakatahak diri do numaan do porsombahan, nga' nokoigit i' iyau di sosomu' dot id pagantangan do tugama', do mantad tuu dot id tulun ko' mantad po dot id nintorusan, om a' no iyau kohompit do tulun di songonuon do Kinorohingan.


text:
do patahakon dot id tulun dot Israil. Lunok nopod sapi', om dumba', om kambing om a' no koino-ino dot akanon.


text:
Iri nopo lunok do nintorusan di napatai toomod ko' i pinatai do nintorusan dot orongit om a' no koino-ino do kanon, nga' koino-ino i' do maan do nunu nopo o kogunaan do suwai.


text:
Isai nopo i mangakan do lunok do nintorusan di milo daa do patahakon do maan do porsombahan do taakanon dot id Tuhan, om a' no kohompit do tulun di songonuon do Kinorohingan.


text:
Hinonggo nopo o koiyonon do tulun dot Israil, nga' a' no kopio iyolo' koino-ino do mangakan do raha' do tombolog ko' raha' do nintorusan.


text:
do patahakon dot id tulun dot Israil. Isai nopo o papatahak do porsombahan do piombolutan, om mositi' nod potobilang do wookon diri do maan do porsombahan di potobilangon do maan do don Tuhan,


text:
dot iyau kopio o papatahak diri do maan do porsombahan do taakanon. Om mositi' nod igitan dau i lunok om i kangkab di tayam-tayam diri do maan do porsombahan di potobilangon do maan do don Tuhan.


text:
Om mositi' nod sorobon dit imam i lunok diri do hiri'd pananaraban do porsombahan nga' iri nopo kangkab diri om aanu i' dit imam.


text:
Iri nopo kangkab om i gakod do wanan di tayam-tayam diri om porsombahan no di pinotobilang, it onuon do Tuhan do mantad id tulun dot Israil do patahakon diyolo' dot id imam do gisom dot alaid.


text:
Iri no i bohogian do mantad id porsombahan do taakanon di pinatahak do Tuhan dot id di Harun om id tangaanak dau do tontok do tadau di pinili' iyolo' do sumiliu'd imam.


text:
Tontok no do tadau'ddi do sinuhu'd Tuhan i bansa' dot Israil do papatahak do bohogian diti do mantad id porsombahan dit igitan diyolo' dot id imam. Om mositi' no do tonudon kasai' di tulun dot Israil ot oturan diti do gisom dot alaid.


text:
Om iri no o piro-piro ot oturan do pasal do porsombahan di sorobon, om porsombahan do gandum, om porsombahan do pangampun do dusa, om porsombahan do poningolon, om porsombahan do piombolutan.


text:
Om tontok no di hilo'd Nuluhon do Sinai, i hilo'd tana' do kowotuan, do pinatahak do Tuhan dot id di Musa o piro-piro o ponuhuan diri, do tontok di minonuhu' iyau do tulun dot Israil do papatahak do porsombahan diyolo'.


text:
“Angatan no i Harun om i tangaanak dau do mongoi do hilo'd wawayaan di Kiim ku, om igitan no i pakayan do dong imam, om i tumau do ponununtug, om i sapi' do tontoluhan dit okoro' po do maan do porsombahan do pangampun do dusa, om duwo o dumba' do tontoluhan om sambalatak o roti dit a' rinalatan do pangambang.


text:
om boro-boros no i Musa diyolo' do poingkaa, “Iti nopo wonsoyon ku do dinondo'dti om pinonuhuan i' do Tuhan,” ka dau.


text:
Om angatai no di Musa i Harun om i tangaanak di Harun do mongoi do hiri'd gulu om suhuo' no dau iyolo' do modsu' do tumanud dit oturan do tugama'.


text:
Om porosukai no dau di Harun i rasuk om i rasuk dit anaru, om poogkoso' dau di Harun i tagkos. Om papakayai no dau it ipod om paagkasai dau di Harun i tagkos dit atandai o pinangawol.


text:
Om papakayai nod Musa di Harun i lokop do kangkab om posuango' no dau it Urim om Tumim do hiri'd lokop do kangkab.


text:
Om posigarai no dau i sigar, om podokoto' dau i tamas do pongillumis do hiri'd ponong id turos di sigar, i tanda' do nosiliu i Harun do songonuon do Kinorohingan. Om wonsoyo' ngai' nopo di Musa iri do tumanud di pinonuhuan do Tuhan dot id dau.


text:
Om ngoyo' nod i Musa i tumau do ponununtug om gihilai no dau di tumau'ddi i Kiim do Tuhan, om koinsanai di konunu-nunuan do hiri'd suang di Kiim. Om iyo noddi o ralan dau do pinapatahak ngai'ddi dot id Tuhan.


text:
Om anu noddi i Musa dot okooro' di tumau di ponununtug diri om wawasai no dau dot inturu' o hiri'd sakai di pananaraban do porsombahan om koinsanai di pakakas do hiri, om hiri'd mimpun om hiri'd poimpahan di mimpun. Om iyo noddi o ralan dau do pinapatahak ngai'ddi dot id Tuhan.


text:
Om pilio' noddi dau i Harun; om ralan nopo di Musa do minomili' di Harun om tinuntugan dau o tulu di Harun dot okooro' di tumau di ponununtug.


text:
Om angatai nod i Musa i tangaanak di Harun do mongoi do hiri'd gulu, om porosukai no dau diyolo' i rasuk, om paagkasai dau diyolo' i tagkos, om potupiyai no dau diyolo' i tupi' do dong imam do tumanud di pinonuhuan do Tuhan dot id dau.


text:
Om ngoyo' noddi di Musa i songinan o sapi' do tontoluhan dit okoro' po do maan do porsombahan do pangampun do dusa, om pakabayo' no di Harun om i tangaanak dau o longon diyolo' do hiri'd sakai'd tulu di sapi'ddi.


text:
Om sumbolio' nod i Musa i sapi'ddi om onuo' no dau o wookon di raha'. Om potobungo' no dau o tunturu' dau do hiri'd raha' om pogihilo' no i raha' do hiri'd sinangau-sangau dot id pointikid-tikid di sunduk di pananaraban do porsombahan. Om poiyaso' nogiddi dau i topod di raha' do hiri'd poimpahan di pananaraban do porsombahan. Om iyo noddi o ralan dau do minomolidang di pananaraban do porsombahan do tumanud dot oturan do tugama', om iyo noddi o ralan do pinapatahak diri dot id Tuhan.


text:
Om onuo' ngai' noddi di Musa i linuap di songinsokot di suang do tian di sapi' di sinumbali'ddi. Om nanu nogi' dau i bohogian di tundu-undu' om i lusou-lusou do mitonggoi di lunok di sapi'. Om sorobo' ngai' no dau iri do hiri'd pananaraban do porsombahan.


text:
Om ngoyo' no dau i noolu-olu' di tonsi, om i kulit, om i tinaii' di sapi'. Om sorobo' ngai' no dau do hiri'd soliwan di kokiiman do miagal di pinonuhuan do Tuhan.


text:
Om ngoyo' nogiddi di Musa i dumba' do tontoluhan do maan do porsombahan do sorobon. Om pakabayo' no di Harun om i tangaanak dau o longon diyolo' do hiri'd sakai di tulu di dumba'ddi.


text:
Om sumbolio' no di Musa i dumba' om poiyaso' no dau i raha' do hiri'd misingobik om hiri'd misingompok di pananaraban do porsombahan.


text:
Om popoto' noddi di Musa i dumba' do tontoluhan diri, om ougai no dau do waig i suang do tian om i gakod di dumba'ddi. Om iri nopo i tulu, om i lunok, om i noolu-olu' do tinan di dumba' do tontoluhan diri, om tinutudan dau do hiri'd sakai di pananaraban do porsombahan do tumanud di pinonuhuan do Tuhan. Iti no o porsombahan do taakanon, om iri no tawau do porsombahan diri o kasanangan do Tuhan.


text:
Om ngoyo' nod i Musa i dumba' do tontoluhan di koduwo do maan do kopomilian dot imam. Om pakabayo' nod i Harun om i tangaanak dau o longon diyolo' do hiri'd sakai do tulu di dumba',


text:
om sumbolio' nod i Musa i dumba'ddi. Om onuo' noddi di Musa o wookon di raha' di dumba'ddi om pogihilo' no dau do hiri'd tolingo'd wanan di Harun, om hiri'd posolon do longon dau'd wanan, om hiri'd posolon do lapap dau'd wanan.


text:
Om suhuo' nod Musa i tangaanak di Harun do minsomok-somok dau, om gihilai nogiddi dau do raha' dot okooro' o hiri'd tolingo diyolo'd wanan, om hiri'd posolon do lapap diyolo'd wanan. Om iri nopo noolu' di raha' om pinoiyas di Musa do hiri'd misingobik om hiri'd misingompok di pananaraban do porsombahan.


text:
Om onuo' nod i Musa i lunok di dumba'ddi, om i tikiu di kilunok, om koinsanai di linuap do songinsokot di suang do tian, om i bohogian di tundu-undu' dit osonong kopio, om i lusou-lusou do mitonggoi di linuap, om i gakod do wanan di dumba'ddi.


text:
Om anu nogiddi i Musa di roti dit a' rinalatan do pangambang do mantad hiri'd balatak. Om patahako' no dau dot id Tuhan: iso' o roti dit akapal, i rinalatan do tumau do minomonsoi, om iso' o roti dit oniipis. Om pasakayo' no dau i roti'ddi do hiri'd lunok om hiri'd gakod do wanan di dumba'.


text:
Om pakahangai ngai' no dau di Harun om i tangaanak di Harun i taakanon diri om patahako' no diyolo' iri dot id Tuhan do maan do porsombahan di pinotobilang do maan do don Tuhan.


text:
Om ngoyo' noddi di Musa i taakanon do poingkahang diyolo', om sorobo' no dau do hiri'd pananaraban do porsombahan. Iri nopo om pinosoibau dau di porsombahan di sorobon, do maan do porsombahan do kopomilian. Iri no o porsombahan do taakanon, om iri no tawau'ddi o kasanangan do Tuhan.


text:
Om ngoyo' nod i Musa i kangkab di dumba'ddi om patahako' no dot id Tuhan do numaan do porsombahan di pinotobilang do maan do don Tuhan. Om iri no o di Musa do gontok, do mantad id dumba' do tontoluhan di sinumbali'ddi do numaan do porsombahan do kinopomilian dot imam. Om wonsoyo' ngai' nopod i Musa iri do tumanud di pinonuhuan do Tuhan dot id dau.


text:
Om anu no i Musa dot okooro' di tumau do ponununtug om minanu iyau dot okooro' di raha' do hiri'd pananaraban do porsombahan, om powowoso' no dau dot id di Harun om id pakayan diyolo'. Om iyo noddi o ralan dau do pinapatahak diyolo' om i pakayan diyolo' dot id Tuhan.


text:
Om boros kad i Musa dot id di Harun om id tangaanak di Harun, “Igitai dokoyu ilo tonsi di sinumbali'ddi do hilo'd wawayaan diti Kiim do Tuhan, om losuon id hilo'. Om kanon nogindo do mikuwo'd di roti di hiri'd balatak di sinuangan do porsombahan do kopomilian, do miagal di pinonuhuan do Tuhan.


text:
Kada' kou no kopio tongkiad do mantad hilo'd wawayaan di Kiim do Tuhan do solinaid do turu' o tadau, dot a' po owonsoi ngai' it apatut do wonsoyon do kopomilian dokoyu.


text:
Om mositi' nod mundorong kou do hilo'd toning di wawayaan di Kiim do Tuhan do solinaid do turu' o tadau om turu' o totuong, om atanud i' i pinonuhuan do Tuhan. Ondung a' dokoyu wonsoyon o miagal diri, om apatai kou no moti'. Tu' iri no o pinonuhuan do Tuhan dot id doho',” ka dau.


text:
Tadau poddi kawagu di nopongo i pagadatan do kopomilian, om lohowo' nod i Musa i Harun, om i tangaanak di Harun, om i boyoon dot Israil.


text:
Om boros ka dau dot id di Harun, “Ongoi panganu'd songinan o sapi' do tontoluhan dit omulok po, om songinan o dumba' do tontoluhan dit aiso' o bohiton do tinan. Om patahakon nori do maan do porsombahan dot id Tuhan. Iri nopo sapi' om maan do porsombahan do pangampun do dusa om iri no dumba' om maan do porsombahan do sorobon.


text:
Om sunudan nondo i tulun dot Israil do manganu do kambing do tontoluhan do maan do porsombahan do pangampun do dusa, om songinan o sapi' di sontoun nogi' o tumur, om songinan o tanak do dumba' di sontoun o tumur, om it aiso' o bohiton do tinan do maan do porsombahan do sorobon.


text:
Om suhuon no iyolo' do mongigit do songinan o sapi' do tontoluhan om songinan o kambing do tontoluhan do maan do porsombahan do piombolutan. Om mositi' nod patahakon diyolo' dot id Tuhan i tayam-tayam diri do mitonggoi di porsombahan do gandum di rinalatan do tumau. Om mositi' nod wonsoyon diyolo' o miagal diri tu' tadau nod baino' do mintalang o Tuhan dot id diyolo',” ka.


text:
Om igitai ngai' nopo diyolo' do hiri'd dotimbabaan di Kiim i pinonuhuan di Musa diri. Om timung ngai' no i tulun dot Israil do hiri do suminambayang dot id Tuhan.


text:
Om boros ka di Musa, “Sinuhu' kou'd Tuhan do momonsoi do miagal diti om kokito kou indo di tulinau di kosorong kopio do tanda' do koropohon do Tuhan,” ka dau.


text:
Om boros ka di Musa dot id di Harun, “Ongoi do hilo'd pananaraban do porsombahan, om papatahak nod porsombahan do pangampun do dusa om porsombahan di sorobon do hilo', om oompunan i' do Tuhan o dusa nu om dusa do koinsanai'd tulun do diti. Om wonsoyon no o miagal diri, do tumanud di pinonuhuan do Tuhan,” ka dau.


text:
Om ongoi no i Harun do hiri'd pananaraban do porsombahan om sumbolio' no dau i sapi'd tontoluhan dit okoro' po do numaan do porsombahan di sinumbali' do pangampun di dusa dau.


text:
Om ngoyo' noddi di tangaanak di Harun i raha' di sapi'ddi om patahako' no diyolo' dot id di Harun. Om potobungo' nod Harun o tunturu' dau do hiri'd raha' om pogihilo' no do hiri'd sinangau-sangau dot id pointikid-tikid di sunduk di pananaraban do porsombahan. Om iri nopoddi i noolu' di raha' om poiyaso' no dau do hiri'd poimpahan di pananaraban do porsombahan.


text:
Om iri nopo lunok, om i lusou-lusou, om i bohogian di tundu-undu' di sapi' dit osonong kopio, om sinorob dau do hiri'd pananaraban do porsombahan do miagal di pinonuhuan do Tuhan dot id di Musa.


text:
Om ngoyo' noddi di Harun i tayam-tayam di maan dau do porsombahan di sorobon do maan do dau, om sumbolio' no dau. Om ngoyo' noddi di tangaanak di Harun i raha' om patahako' no dot id di Harun. Om poiyaso' no di Harun i raha'ddi do hiri'd misingobik om hiri'd misingompok di pananaraban do porsombahan.


text:
Om patahako' nogiddi diyolo' di Harun i tulu om i popot do suwai di tayam-tayam diri, om sorobo' no di Harun iri do hiri'd pananaraban do porsombahan.


text:
Om ougai no dau i suang do tian om i gakod di tayam-tayam. Om sorobo' no dau do hiri'd pananaraban do porsombahan, do pinotimpak di noolu-olu' di porsombahan di sorobon.


text:
Om kopongo poddi ngai' iri, om patahako' nogi' di Harun i porsombahan do nigitan di tulun dot ogumu'. Om ngoyo' no dau i kambing di patahakon do maan do porsombahan do pangampun do dusa di tulun dot ogumu'. Om sumbolio' no dau i kambing diri om patahako' no dau do miagal di pinapatahak dau di porsombahan do maan do pangampun do dusa dau.


text:
Om ngoyo' nogiddi dau i tayam-tayam di natantu' mantad do maan do porsombahan di sorobon, om patahako' no dau do tumanud dit oturan.


text:
Om pinatahak nogi' dau i porsombahan do gandum. Om anu no iyau do songonggom di tapung om sorobo' no dau do hiri'd pananaraban do porsombahan. (Iti nopo nga' pomoruhang di porsombahan di sorobon do monikid tadau.)


text:
Om sumbolio' no dau i sapi' do tontoluhan om i dumba' do tontoluhan do maan do porsombahan do piombolutan do maan di tulun dot Israil. Om ngoyo' no di tangaanak di Harun i raha' om patahako' no diyolo' dot id di Harun, om poiyaso' no di Harun i raha'ddi do hiri'd misingobik om hiri'd misingompok di pananaraban do porsombahan.


text:
om pinasakai dau di kangkab di duwo o tayam-tayam diri, om igitai nogiddi dau do minongoi do hiri'd pananaraban do porsombahan. Om sorobo' no dau i lunok diri do hiri'd pananaraban do porsombahan,


text:
om patahako' no dau i kangkab om i gakod di tayam-tayam diri do maan do porsombahan di pinotobilang do maan do don Tuhan, i bohogian dit onuon dit imam do miagal di pinonuhuan di Musa.


text:
Om kopongo ngai' poddi di Harun do papatahak i porsombahan diri, om poinsawato' no dau o longon dau do kasahau di tulun dot ogumu', om barakatai no dau iyolo'. Om lintuhun nogiddi iyau.


text:
Om suang no i Musa om i Harun do hiri'd Kiim do Tuhan, om kosoliwan poddi iyolo' om barakatai no diyolo' i tulun dot ogumu'. Om intalang no i tulinau di kosorong kopio do tanda' do nakarapou o Tuhan, dot id tulun dit ogumu' om kokito no diyolo' iri.


text:
Om sigog iddi do porikoto' do Tuhan o tapui, do minonorob di pananaraban do porsombahan. Om soira' di nokito di tulun dot ogumu' o miagal diri, om pomogiak ngai' nopo iyolo' om otud no do tuminuku'.


text:
Insan tadau om ngoyo' no di Nadab om i Abihu i talam di poiiyanan diyolo'd tapui. Iyolo' nopoddi om tangaanak di Harun. Om suangai no diyolo'd popou i talam diri, om ruhangai no diyolo'd kominyan; om patahako' nogiddi diyolo' dot id Tuhan. Nga' iri nopo tapui'ddi om a' i' olidang, tu' a' i' iyolo'd Tuhan sinuhu' do papatahak diri.


text:
Om sigog nopoddi do polintuhuno' nod Tuhan o tapui do minonorob diyolo', gisom do napatai iyolo' do hiri'd Kiim do Tuhan.


text:
Om boros kaddi di Musa dot id di Harun, “Iti no o komoyon do Tuhan di boros dau do poingkaa, ‘Koinsanai di tulun di momonsoi'd karaja' ku om mositi' no do momusou doho', tu' iyoho' noo o Kinorohingan, om pointalangon ku indo o kagayaan ku dot id tulun ku,’ ka,” ka dau. Nga' aiso' id komi di Harun.


text:
Om lohowo' no di Musa i Misail om i Ilsapan. Iyolo' nopo om tangaanak di Usiol, i tamanon di Harun. Om boros ka di Musa dot id diyolo', “Kainou'd hiti, om ngoyon ngai' i' dokoyu antayango' ilo rata' di kamanakon dokoyu do sumoliwan diti Kiim dot Olidang; om posoliwanon i' diti kokiiman,” ka dau.


text:
Om rikot noddi iyolo' om antayango' no diyolo' i rata, nga' hiri nod pakayan o nigitan diyolo' do tontok di minangantayang di rata'. Om posoliwano' no diyolo' di kokiiman i rata'ddi, do miagal di pinonuhuan di Musa.


text:
Om boro-boros noddi i Musa dot id di Harun om id di Iliasar om id di Itamar, i tangaanak di Harun. Boros ka dau, “Kada' dokoyu pologoso' dot a' sudayon ino tobuk dokoyu, om kada' dokoyu hurako' ino pakayan dokoyu do pointalang do mogihad kou. Tu' ondung wonsoyon dokoyu o miagal diri om apatai kou no moti'. Om otogod nondo o Tuhan do koinsanai'd tulun dot Israil. Nga' koino-ino i' o koinsanai di tulun dot Israil di suwai do mogihad do kinapatayon di duwo o tulun diri, i pinatai di tapui do mantad id Tuhan.


text:
Kada' kou soliwan diti wawayaan do Kiim, om a' kou i' apatai. Tu' nokotobilang kou no do momonsoi do karaja di don Tuhan, do tontok di tinuntugan kou di tumau,” ka dau. Om wonsoyo' no diyolo' o miagal di pinoboros di Musa.


text:
“A' kou no koino-ino do sumuang di Kiim dot Olidang, iya' om i tangaanak nu, ondung koponginum kou nod waig dot anggur ko' tiinumon di kaawuk. Om ondung sumuang kou, om apatai kou no moti'. Om iti no ot oturan dot apatut do tonudon do koinsanai'd sinakagon nu.


text:
Pisuwai-suwayon no kopio dokoyu i dong Kinorohingan om i dong kogumuan, om it a' sosomu' om i sosomu' dot id pagantangan do tugama'.


text:
Potudukon no kopio dot id tulun dot Israil o koinsanai dit oturan do nakatahak ku diya', di pinolombus di Musa,” ka.


text:
Om boros kad Musa dot id di Harun, om id di Iliasar om id di Itamar, i tangaanak di Harun, “Ngoyo' dokoyu onuo' i porsombahan do gandum, i noolu' di porsombahan do taakanon di pinatahak dot id Tuhan. Om wonsoyon nori do roti dit a' ralatan do pangambang, om akanon i' do hilo'd toning di pananaraban do porsombahan, tu' iri nopo porsombahan diri om olidang no kopio.


text:
Kanon no dokoyu i roti'ddi dot id kinoiyonon dit olidang; tu' iri no o dokoyu'd gontok, diya' om don tangaanak nu di tongokusai, do mantad id taakanon di pinatahak dot id Tuhan. Iri no o pinonuhuan do Tuhan doho'.


text:
Nga' koino-ino kou i' om i tangaanak dokoyu'd kusai om tondu' do mangakan di kangkab om i gakod di tayam-tayam di numaan do porsombahan om i porsombahan do pinotobilang do maan do don Tuhan, it aanu dit imam. Honggo nopo o kinoiyonon dit olidang dot id pagantangan do tugama' om koino-ino no dokoyu'd iyonon do mangakan diri.


text:
Om igitan nondo diyolo' i gakod om i kangkab di tayam-tayam diri do tontok di patahakon i lunok do maan do porsombahan do taakanon dot id Tuhan. Iri nopo popot do tayam-tayam diri om gontok no dokoyu om gontok di tangaanak dokoyu do gisom dot alaid, do miagal di pinonuhuan do Tuhan,” ka dau.


text:
Om uhoto' no di Musa ondung hinonggo i kambing do maan do porsombahan do pangampun do dusa. Om koilaai no dau do nosorob no i kambing diri. Om kotogod noddi iyau di Iliasar om i Itamar. Om boros ka dau,


text:
“Nokuro tu' okon ko' id kinoiyonon dit olidang o pinangakanan dokoyu di porsombahan do pangampun do dusa'ddi? Olidang tomod moti' iri, om pinatahak pogi' do Tuhan iri dot id dokoyu nga' maan do pangampun do dusa diti tulun dot ogumu'.


text:
Om mositi' no daa do hilo'd Kiim dot Olidang o pinangakanan dokoyu di porsombahan diri do miagal di pinonuhuan ku dokoyu, tu' a' i' noigitan i raha' di kambing diri do hilo'd Kiim dot Olidang,” ka dau.


text:
Om boros ka di Harun do suminimbar, “Poingkuro no daa do nakan ku i porsombahan do pangampun do dusa'ddi di tadau baino'? Nokoinsonong i' tuu daa do ginawo'd Tuhan iri? Nakatahak no di tulun dot ogumu' i porsombahan do pangampun do dusa om i porsombahan di sorobon dot id Tuhan di tadau baino', nga' nosiliu kasai' i' iti kosusaan dot id doho',” ka dau.


text:
do patahakon dot id tulun dot Israil. Nunu nopo o nintorusan di poingiyon do hiti'd tindal, i manapa' di kanon dau, om i nopilapak o sondulu om koino-ino no dokoyu'd kanon.


text:
Nga' iri nopo unta, om i palanuk, om i tikus balanda' om a' i' koino-ino do kanon. Mositi' nod pokososomuon ngai' o nintorusan diri tu' mulong piya do sapaon diyolo' i kanon diyolo', nga' a' i' nopilapak o sondulu diyolo'.


text:
Wogok nga' a' i' koino-ino do kanon. Om mositi' nod pokososomuon i wogok tu' nopilapak piya daa o sondulu nga' a' i' i wogok manapa' di kanon dau.


text:
Kada' kou no kopio pangakan do nintorusan diri om kada' kou ongoi igit do nintorusan diri di nangapatai piya, tu' nintorusan nopoddi om sosomu' i'.


text:
Nga' nunu nopo o nintorusan di poingiyon do hilo'd waig dit aiso' o sorod om aiso' o sisi', om amu' no koino-ino'd kanon.


text:
Nintorusan nopo do miagal diri om pokososomuon no. Amu' nori koino-ino do kanon, om amu' koino-ino do mongoi kama'.


text:
Kada' kou no kopio pangakan do nunu nopo i poingiyon dot id suang do waig dit aiso' o sorod om aiso' o sisi'.


text:
Kada' kou no kopio pangakan dot ongoiso' piya do tombolog diti: kondiu, puok, simpupulu, kondiu baras, bangkahak, tombolog di roitan do burung unta, putik rahat, luungon, montis, luing, tubou, om gair.


text:
Om isai nopo o koigit do tinan do nintorusan di nangarait diti di nangapatai om sosomu' no do gisom do sosodopon: koinsanai di nintorusan di kisondulu (suwai nondo ko' i nopilapak o sondulu om i manapa' di kanon dau) om i kigakod dot apat dit atarom o sondulu. Isai nopo o koigit do tinan do nintorusan diri di nangapatai om mositi' nod pupuan i pakayan dau, nga' sosomu' po ma kasai' iyau do gisom do sosodopon.


text:
Iri nopo tikus do gouton, om i tikus dot angagayo om i tikus dot ongokoro', om tugarang, om pokososomuon ngai' nopo.


text:
Om ondung aratu' i tinan do nintorusan diri di napatai no dot id nunu nopo o koburu-buruon, dot iri tuu kayu, ko' kain, ko' kulit, ko' karung do winonsoi, om ososomu' nori, om mositi' no do poobugon dot id waig. Nga' poingkuro piya nga' sosomu' kasai' nori do gisom do sosodopon.


text:
Om ondung aratu' i tinan di nintorusan diri di napatai no dot id kuron, om kotonggoi ngai' no i poinsuang di kuron dot ososomu', om iri kuron nga' mositi' no do babakon.


text:
Iri nopo taakanon di koubasanan i' daa do mangakan, om ososomu' ngai' no dot ondung notungu nori do waig do mantad id kuron di nososomu'. Om iri i milo i' daa dot inumon dot id suang do kuron di nososomu' nga' kotonggoi no dot ososomu'.


text:
Nunu nopo o korotuon di tinan di nintorusan diri di napatai no om ososomu' no; ondung i ropuhan do tana' ko' i pagagansakan di tana' do winonsoi o korotuon diri om mositi' no do babakon.


text:
Nunu nopo ot otopisan di tinan di nintorusan di napatai'ddi om sosomu' no; nga' iri nopondo tudan do waig om i torobong om a' i' ososomu', tu' iti nopo om a' i' ososomu'.


text:
Ondung haro ot ongoiso' do nintorusan di napatai dot aratu' dot id sakai di linsou di maan do tonomon, om a' i' ososomu' i linsou.


text:
Nga' ondung poirandam do waig i linsou, om orotuan nondo di tinan di nintorusan di napatai'ddi, om ososomu' no i linsou.


text:
Ondung haro o tulun do koigit do nintorusan di napatai, i koino-ino piya daa do kanon, om sosomu' no o tulun diri do gisom do sosodopon.


text:
Om ondung haro o tulun do kapangakan do tonsi di nintorusan di napatai'ddi --- i naanu do mantad id honggo nopo o bohogian do tinan di nintorusan diri --- om mositi' no do pupuan dau o pakayan dau, nga' sosomu' kasai' po mando iyau do gisom do sosodopon. Om isai nopo o mongigit do nintorusan di napatai'ddi om mositi' no do pupuan dau o pakayan dau, nga' sosomu' kasai' po mando iyau do gisom do sosodopon.


text:
Kada' kou nogi' kopio pangakan do nunu nopo o bansa' do nintorusan dit ongokooro' do sampanau-panau do hilo'd tana',


text:
dot iri tuu i kumamang ko' iri po i kigakod dot apat, ko' it ogumu' o gakod, tu' sosomu' ngai' nori.


text:
Iyoho' no o Tuhan, i Kinorohingan dokoyu, iyo nopoddi om antaan-taan no dokoyu om olidang kasai' kou i' tu' olidang oku i' iyoho'.


text:
Iyoho' no i Tuhan, i pinoposoliwan dokoyu do mantad hilo'd Masir, om osiliu oku indo do Kinorohingan dokoyu. Kumolidang kou no, tu' olidang oku i'.


text:
Om iri no ot oturan do pasal do koinsanai do nintorusan om tombolog, om pasal do koinsanai di poingiyon dot id suang do waig, om koinsanai di nintorusan di mimpanau do hiti'd tana'.


text:
Om ilaan no kopio dokoyu i kopisuayan dit a' sosomu' om i sosomu', om i nintorusan di koino-ino do kanon om it a' koino-ino do kanon do tumanud dot oturan do tugama'.


text:
do patahakon dot id tulun dot Israil. Soira' nopod haro o tondu' dot osusu, om kusai no o tanak dau, om sosomu' no i tondu'ddi dot id pagantangan do tugama' do solinaid do turu' o tadau; do miagal nopo di kososomuo' dau do tontok di haro o pomulanan dau.


text:
Om katalib nopo i turu' o tadau, om tolu po nohopod om tolu o tadau di tondu' do pokososomuon, tu' ogumu' i' o raha' do nokosoliwan. Om katalib pondo iri om a' nogi' iyau sosomu'. Om tontok nopo dit a' po katalib i maso do kopomolidangan om a' po iyau koino-ino'd kumama' do nunu nopo it olidang ko' mongoi po suang di Kiim dot Olidang.


text:
Soira' nopod haro o tondu' dot osusu, om tondu' no o tanak dau, om sosomu' no i tondu'ddi do solinaid do hopod om apat o tadau, do miagal do kososomuo' dau do tontok di haro o pomulanan dau. Om mantad nopoddi om onom po nohopod om onom o tadau di tondu' do pokososomuon tu' ogumu' i' o raha' do nokosoliwan.


text:
Om atalib nopondo i maso'd kopomolidangan, do kusai tuu i tanak di pinogkosusu ko' tondu' po, om mositi' nod mongoi i tondu'ddi papatahak do porsombahan dot id imam do hiri'd wawayaan di Kiim do Tuhan. Porsombahan nopo do patahakon om songinan o tanak do dumba' di sontoun nogi' o tumur, do maan do porsombahan di sorobon, om songinan o punai ko' songinan o sikukur do maan do porsombahan do pangampun do dusa.


text:
Om mositi' nod patahakon dit imam i porsombahan diri dot id Tuhan om wonsoyon i natantu' mantad do wonsoyon do pongidu' do kososomuo' di tondu', om olidang indo i tondu' dot id pagantangan do tugama'. Iri no ot apatut do wonsoyon di tondu', om oidu' indo i kososomuo' dau.


text:
Ondung aiso' o panganu di tondu'ddi do tanak do dumba', om mositi' no do papatahak iyau do duwo o tinan do punai ko' duwo o tinan do sikukur. Iri nopo songinan om maan do porsombahan di sorobon om iri no tiso' om maan do porsombahan do pangampun do dusa. Om mositi' no do wonsoyon dit imam i natantu' mantad do wonsoyon do pongidu' di kososomuo' di tondu', om olidang indo i tondu'ddi dot id pagantangan do tugama'.


text:
Ondung haro o tulun di kitoruol o kulit, it oguruk ko' i kikupos ko' i haro o miagal di tinudu-tudu' dot ongopurak, i koiyo-iyo do sumiliu'd toruol dit araat do hiri'd kulit dau, om mositi' nod ngoyon i tulun diri posolowoto' dit imam di suminolusuk di Harun.


text:
Om porisaon nondo dit imam o kulit di tulun di kitoruol diri. Ondung opurak i hulu do hiri'd kulit di kitoruol, om poillosod no i kulit, om iri no kopio toruol do kulit dot araat o nokoontok di tulun diri. Om poboroson nondo dit imam di suminolusuk di Harun do sosomu' i tulun diri.


text:
Nga' ondung opurak no toomod i kulit, om a' poillosod i kulit, om a' opurak i hulu, om posuwai-suwayon nopondo dit imam i tulun diri do solinaid do turu' o tadau.


text:
Om ngoyon nondo kawagu dit imam porisao' i tulun diri di koturu' do tadau, om ondung a' nokosimban om a' nakaralad i toruol dot okito dau, om posuwai-suwayon po dau i tulun diri do solinaid do turu' kawagu o tadau.


text:
Om ngoyon nondo kawagu dit imam porisao' i tulun diri di koturu' do tadau. Om ondung natanus i toruol, om a' no nakaralad, om poboroson nondo dit imam dot olidang i tulun diri, om okon ko' toruol dot araat i toruol dau. Om pupuan nondo di tulun i pakayan dau om olidang i' iyau dot id pagantangan do tugama'.


text:
Nga' ondung rumalad i toruol dot id tohuri ko' i nokoboros dit imam dot olidang i tulun diri, om mositi' no do mongoi kawagu i tulun diri solowot dit imam.


text:
Om porisaon nondo kawagu dit imam i toruol di tulun diri, om ondung nakaralad, om poboroson no dit imam do sosomu' i tulun, tu' iri nopo om toruol nod kulit dit araat.


text:
Om porisaon nondo dit imam o tulun diri. Ondung opurak i kulit di kitoruol, om i hulu nga' opurak om haro po o gandas,


text:
om kitoruol no kopio dot araat i kulit di tulun diri. Om mositi' nod poboroson dit imam do sosomu' i tulun diri. Okon no ko' posuwai-suwayon po toomod, tu' atalang no do sosomu' i tulun diri.


text:
Ondung rumalad i miagal di tinudu-tudu' dit opurak, gisom dot otongkop o tinan di tulun do mantad id gakod om gisom dot id tulu dau,


text:
om mositi' nod ngoyon kawagu iyau porisao' dit imam. Ondung okito dit imam do nokotongkop nod tinan di tulun i miagal di tinudu-tudu' dot opurak diri, om i kulit di tulun nga' opurak ngai' noddi, om mositi' nod poboroson dit imam dot olidang i tulun diri.


text:
Nga' ondung gumandas, om mositi' nod ngoyon kawagu iyau porisao' dit imam. Om ondung gandas kopio iri, om mositi' nod poboroson do sosomu' i tulun diri. Tu' iri no i gandas o tanda' do toruol do kulit dit araat i toruol dau.


text:
Nga' ondung lumingos i gandas, om mumang kawagu purak, om mositi' nod mongoi i tulun solowot dit imam,


text:
om oporisa' i' iyau kawagu. Om ondung nokopurak i guminandas, om poboroson no dit imam dot olidang i tulun diri.


text:
nga' alaid-laid no om haro po o lumonit dot opurak ko' opurak daragang- ragang o kokitanan do hiri'd kinolingasan di kupos, om mositi' nod mongoi i tulun diri solowot dit imam


text:
om oporisa' i' iyau. Om ondung nokolosod i kulit di minumang purak, om nokopurak i hulu do hiri, om mositi' nod poboroson dit imam do sosomu' i tulun diri. Iri nopo kupos om koimpuunon nod toruol do kusta.


text:
Nga' ondung a' opurak i hulu do hiri'd kinolingasan di kupos, om a' poillosod i kulit, suwai ko' opurak nogi' ko' i kulit do suwai, om mositi' nod posuwai-suwayon dit imam i tulun diri do solinaid do turu' o tadau.


text:
Ondung rumalad it opurak diri, om mositi' nod poboroson dit imam do sosomu' i tulun diri tu' toruol nod kulit dit araat o nokoontok dau.


text:
Nga' ondung a' nokosimban om a' ruminalad it opurak, om iri i kinolingasan di kupos iri, om poboroson no dot olidang i tulun diri.


text:
Ondung haro o tulun dot olonuk do tapui, om mumang nondo purak ko' opurak daragang-ragang i kulit do hiri'd nolonuk,


text:
om mositi' nod porisaon po dit imam i tulun diri. Ondung mumang purak i hulu do hiri'd nolonuk diri, om poillosod no i kulit om norolihan nod toruol do kulit dit araat i nolonuk do tapui'ddi. Om mositi' nod poboroson dit imam do sosomu' i tulun diri.


text:
Nga' ondung a' mumang purak i hulu do hiri'd nolonuk, om a' nokolosod i kulit, suwai ko' opurak nogi' o kokitanan, om mositi' nod posuwai-suwayon dit imam o tulun diri do solinaid do turu' o tadau.


text:
Om ngoyon nondo kawagu dit imam porisao' i toruol di tulun diri do koturu'd tadau. Om ondung nakaralad i toruol, om iri no o tanda' dot i toruol do kusta o nokoontok di tulun diri. Om mositi' nod poboroson do sosomu' i tulun diri.


text:
Nga' ondung a' sumimban om a' rumalad it opurak diri, suwai ko' opurak nogi' o kokitanan, om okon i' ko' toruol do kusta iri. Om mositi' nod poboroson dit imam dot olidang i tulun diri, tu' iri nopo om kinolingasan i' di nolonuk do tapui.


text:
om mositi' nod ngoyon kopio dit imam porisao' iri. Ondung poillosod i kulit, om osilou om otigas i tobuk do hiri, om iri no o tanda' do toruol do kusta o nokoontok do tulun diri. Om mositi' nod poboroson do sosomu' i tulun diri.


text:
Ondung a' poillosod i kulit di kitoruol, nga' aiso' no ma o tobuk dit osonong do hiri, do tontok di porisao' i' dit imam, om mositi' nod posuwai-suwayon i tulun diri do solinaid do turu' o tadau.


text:
Om koturu' pondod tadau, om mositi' nod porisaon kawagu dit imam i kulit di kitoruol. Om ondung a' nakaralad i toruol diri om aiso' o tobuk dit ongosilou, om a' poillosod o kokitanan di kulit,


text:
om mositi' nod bugaran di tulun o posorili' di kulit di kitoruol. Om posuwai-suwayon po kawagu dit imam i tulun diri do solinaid do turu' o tadau.


text:
Om koturu' pondod tadau, om ngoyon no kawagu dit imam porisao' i toruol di tulun diri. Om ondung a' nakaralad i toruol, om a' poillosod i kulit, om poboroson nod olidang i tulun diri; om mositi' nod pupuan di tulun o pakayan dau.


text:
om mositi' nod ngoyon dit imam porisao' kawagu i toruol di tulun diri. Ondung nakaralad kopio i toruol, om a' no minog dot antangan dit imam ondung haro ot osilou di tobuk, tu' atalang no do sosomu' i tulun diri.


text:
Nga' ondung okito dit imam dot a' rumalad i toruol, om nokosuni no o tobuk dit ongosonong do hiri, om nolingos no i toruol diri. Om mositi' nod poboroson dit imam do nolingos i toruol om olidang i tulun diri.


text:
om mositi' nod porisaon kopio dit imam o tulun diri. Ondung a' opurak no i kulit, om gurap i' toomod iri do nokoroliu do hiri'd kulit di tulun, om a' i' sosomu' i tulun diri.


text:
Ondung alagasan o ponong id tipus ko' ponong id turos do tulu do tongokusai, om a' i' sosomu' i tulun diri, ondung nalagasan no toomod.


text:
Nga' ondung haro o mimbulai dot opurak daragang-ragang do hiri'd nalagasan, om toruol nod kulit dit araat o nokoontok di tulun diri.


text:
Om mositi' nod ngoyon kopio dit imam porisao' o tulun diri. Om ondung haro kopio it ongopurak daragang-ragang do hiri'd nalagasan,


text:
om mositi' nod poboroson dit imam do sosomu' i tulun diri tu' noontok no do toruol do kusta o hiri'd tulu di tulun diri.


text:
Om tulun nopo di noontok do toruol do kulit dit araat, om mositi' nod manampakai iyau do pakayan di nongohurak-hurak no, om a' sudayon o tobuk. Om mositi' nod tirungon dau o ponong id siriba' do rabas dau, om minggiak nogindo do poingkaa, “Sosomu'! Sosomu'!” ka.


text:
Solinaid nopo di tulun do kitoruol do miagal diri, om sosomu' no iyau. Om mositi' no do hiri'd soliwan di kokiiman o tiyonon dau, it id sodu' do tulun do suwai.


text:
om ondung otomou-tomou ko' aragang-ragang o kokitanan diri, om iri no kopio i gorum di rumalad iri, om mositi' nod ngoyon pokitanai dit imam iri.


text:
Om antangan nondo dit imam i gorumon diri om posuwai-suwayon no i gorumon do solinaid do turu' o tadau.


text:
Om ngoyon no dau kawagu antangai iri di koturu'd tadau. Om nakaralad nopo i gorum, om sosomu' no i ginorumon diri.


text:
Om mositi' nod tutudan dit imam i gorumon, tu' iri nopo om gorum di rumalad; om mositi' no do tapui o pamaraag diri.


text:
om monuhu' nondo iyau'd tulun do momupu' di ginorumon diri om posuwai-suwayon o poiyanan diri do solinaid do turu' o tadau.


text:
Om ngoyon nondo kawagu dit imam antangai i gorumon diri, om ondung iyo kasai'ddi o kokitanan di gorum, dot a' piya daa nakaralad, om sosomu' no i ginorumon diri; om mositi' nod tutudan, do hiri tuu'd soibau ko' hiri pod saalom i gorumon.


text:
Nga' ondung natanus i gorum di ngoyon kawagu dit imam antangai i ginorumon, om hurakon nondo dau i ginorumon do mantad hiri'd kain ko' mantad hiri'd kulit.


text:
Nga' ondung mimbulai kawagu i gorum, om rumalad no kawagu, om mositi' nod tutudan di sanganu i ginorumon diri.


text:
Ondung pupuan dau i ginorumon om a' nondo mimbulai kawagu i gorum, om mositi' nod pupuan kawagu dau iri, om olidang i' iri dot id pagantangan do tugama'.


text:
Om iri no o toturan do pasal do gorum dot id pakayan, dot iri tuu i kain do kihulu-hulu ko' iri po kain linan, ko' nunu nopo i kulit do winonsoi.


text:
iti piro-piro ot oturan do pasal do kowoyo-woyoo' do momolidang do tulun di nolingasan do mantad id toruol do kusta. Tontok nopo di tadau do poboroson dot olidang i tulun diri, om mositi' no do ngoyon iyau posolowoto' dit imam.


text:
Om angatan nondo iyau dit imam do sumoliwan di kokiiman om porisaon nogindo iyau. Ondung nolingos no kopio i toruol dau,


text:
om suhuon nondo dit imam i tulun diri do papatahak do duwo o tombolog dit a' sosomu', om sallangod o kayu sedar do Libanon, om sampatod o tali dit aragang, om sompuun o sakot di roitan do hisop.


text:
Om iri nopondo tiso' di tombolog om mositi' no do kokoron om sahawon di kuron di kisuang do waig do mantad id tudan do waig.


text:
Om iri no tombolog di tiso', om i kayu sedar, om i tali dot aragang om i sakot di roitan do hisop, om potobungon di raha' di tombolog di kinokor.


text:
Om powowoson nondo dit imam dot inturu' i raha' di tombolog diri do hiri'd tulun di nolingasan. Om poboroson nogindo dit imam dot olidang i tulun diri. Om iri nopondo i tombolog di poimiyau om mositi' no do poiduwon do hilo'd talun.


text:
Om pupuan nondo di tulun o pakayan dau, om bugaron ngai' o tobuk dau, om mongoi podsu'; om olidang nogindo iyau dot id pagantangan do tugama'. Om koino-ino nondo iyau do sumuang do hiri'd kokiiman nga' hiri po mando kasai' iyau'd soliwan di kiim dau do solinaid do turu' o tadau.


text:
Om koturu' nopondod tadau, om bugaron po kawagu dau o tulu dau, om bugaron o ganggut, om bugaron ngai' o hulu do tinan dau; om pupuan nogindo dau o pakayan dau om mongoi podsu', om olidang nogindo iyau dot id pagantangan do tugama'.


text:
Kawalu' nopondod tadau om mositi' nod paatod iyau do duwo o tanak do dumba' di tontoluhan, om songinan o dumba' do tondu' di sontoun nogi' o tumur om it aiso' o bohiton do tinan, om tolu kilogram do tapung di rinalatan do tumau do saitun, om sompitolu di songlito o tumau do saitun.


text:
Om mositi' no dot angatan dit imam i tulun diri om igitan ngai' i porsombahan dau'ddi do hiri'd wawayaan di Kiim do Tuhan.


text:
Om ngoyon nondo dit imam o tiso' di tanak do dumba' do tontoluhan diri om i tumau do saitun di sompitolu di sonlito. Om patahakon nondo dau iri do maan do porsombahan di poningolon. Om iri nopo nga' porsombahan di pinotobilang do maan do don Tuhan, om iri no it imam o kaanu'ddi.


text:
Om mositi' no do sumbolion dau i tanak do dumba'ddi dot id kinoiyonon dit olidang, i hiri'd ponunumbolian do tayam-tayam di maan do porsombahan do pangampun do dusa om i porsombahan di sorobon. Om mositi' no do hiri o ponumbolian di dumba'ddi tu' iri nopo porsombahan do poningolon, om iyo i' di porsombahan do pangampun do dusa tu' olidang kopio om iri no imam o kaanu.


text:
Om manu nondo it imam dot ongokooro' di raha' di tanak do dumba'ddi om pogihilon no do hiri'd tolingo'd wanan, om hiri'd posolon do longon do wanan om hiri'd posolon do lapap do wanan di tulun di poboroson dot olidang dot id pagantangan do tugama'.


text:
Om potuduwon nogindo dit imam o tiso' di tunturu' do longon dau'd wanan di tumau do saitun diri, om powowoson dot inturu' ot ongokooro'ddi do hiri'd Kiim do Tuhan.


text:
Om manu nogindo iyau dot ongokooro' di tumau di hiri'd palad dau, om ongokooro' di raha' di dumba', om pogihilon nogindo do hiri'd tolingo'd wanan, om hiri'd posolon do longon do wanan, om hiri'd posolon do lapap do wanan di tulun di poboroson dot olidang dot id pagantangan do tugama'.


text:
Om iri nopondo tumau di noolu' do hiri'd palad dau, om poumahon do tulu di tulun diri. Om iyo noddi o wonsoyon do maan do pomolidang do tumanud dit oturan do tugama'.


text:
Om patahakon nogindo dit imam i porsombahan do pangampun do dusa om wonsoyon ngai' i maan do pomolidang do tumanud dot oturan do tugama'. Om owonsoi ngai' po dau iri om sumbolion nogindo dau i tayam-tayam do maan do porsombahan di sorobon.


text:
Om patahakon nondo dau iri do mitonggoi di porsombahan do gandum do hiri'd pananaraban do porsombahan. Om iyo noddi o wonsoyon dit imam do maan do pomolidang do tinan do tumanud dot oturan do tugama'. Om olidang nondo i tulun diri dot id pagantangan do tugama'.


text:
Ondung mosikin i tulun diri, om aiso' no o panganu dau di tolu o tayam-tayam di natantu' mantad do maan do porsombahan, om migit nopo iyau do songinan o dumba' do tontoluhan di tanak po do maan do porsombahan do poningolon, om maan do porsombahan di potobilangon do maan do don Tuhan, it aanu dit imam. Om songkilogram nopo o tapung di rinalatan do tumau do saitun o patahakon dau do maan do porsombahan do gandum om sompitolu di songlito o tumau do saitun.


text:
Om papatahak nogi' iyau do duwo o tinan do punai ko' duwo o tinan do sikukur. Songinan o maan do porsombahan do pangampun do dusa om songinan o maan do porsombahan di sorobon.


text:
Om kawalu' nopondod tadau di kopomolidangan do tinan dau, om mositi' nod ngoyon ngai' dau patahako' dot id imam i porsombahan diri do hiri'd wawayaan di Kiim dot Olidang.


text:
Om ngoyon nondo dit imam i dumba' om i tumau do saitun diri om patahakon no do maan do porsombahan di potobilangon do maan do don Tuhan, om iri nopo om aanu no dit imam.


text:
Om sumbolion nondo dit imam i dumba'ddi om manu dot ongokooro' di raha' om pogihilon nogindo do hiri'd tolingo'd wanan, om hiri'd posolon do longon do wanan, om hiri'd posolon do lapap do wanan di tulun di poboroson dot olidang.


text:
Om potuduwon o tiso' di tunturu' do longon dau'd wanan om powowoson nogindo dau dot inturu' do hiri'd Kiim do Tuhan.


text:
Om gihilan nondo dau di tumau o hiri'd ginihilan dau di raha': hiri'd tolingo'd wanan, om hiri'd posolon do longon do wanan, om hiri'd posolon do lapap do wanan di tulun di poboroson dot olidang.


text:
Om iri nopondo noolu' di tumau om poumahon do hiri'd tulu di tulun diri. Om iyo noddi o kowoyo-woyoo' do momolidang do tinan do tumanud dot oturan do tugama'.


text:
do maan do porsombahan do pangampun do dusa, om iri no tiso' om maan do porsombahan di sorobon do mitonggoi di porsombahan do gandum. Om iyo noddi o wonsoyon dit imam do momolidang do tinan do tulun do tumanud dot oturan do tugama'.


text:
Iri no ot oturan do tonudon do tulun di kitoruol do kusta nga' it aiso' o panganu di natantu' mantad do maan do porsombahan do pomolidang do tinan dau.


text:
iti piro-piro o toturan do pasal di walai dot adakatan do gorum di rumalad. (Iti nopo toturan diti om tonudon nopo om kosuang i tulun dot Israil di pomogunan do Kanaan, i patahakon do Tuhan dot id diyolo' do maan do diyolo'd songonuon.)


text:
Isai nopo o kokito do gorum do hiri'd walai dau, om mositi' no do mongoi pomisunud dit imam do pasal diri.


text:
Om monuhu' nondo it imam do posoliwan do koinsanai di poinsuang di walai do tintod dau do mongoi pogontong kopio di gorum; tu' a' nopo posoliwanon nga' oinsanan nopo i poinsuang di walai'ddi do pokososomuon. Om mongoi nogindo it imam do hiri'd walai'ddi


text:
do mongoi pogontong di gorumon. Ondung haro ot otomou-tomou ko' aragang- ragang do potomborok do pasarabak di limput,


text:
Om koturu' pondod tadau om gumuli' no kawagu iyau do mongoi pogontong di gorum. Ondung nakaralad i gorum,


text:
om monuhu' no iyau do tulun do mongidu' di watu di nadakatan do gorum, om iduwon ngai' i limput di ponong id suang. Om iri nopondo pinonorokot om i watu di nidu'ddi om pataamon do hiri'd kinoiyonon di sosomu' do hiri'd soliwan di bandar.


text:
Om tingalanan nogindo do watu do wagu i watu di nidu'ddi. Om lopisan do ponorokot do wagu i limput di walai.


text:
Ondung mimbulai kawagu i gorum do hiri'd walai dot id tohuri ko' i noidu' i watu di nadakatan do gorum, om nokisasan om nolopisan di ponorokot i walai,


text:
om mositi' nod ngoyon kawagu dit imam antangai i walai'ddi. Ondung nakaralad i gorum om sosomu' ngai' no i walai'ddi.


text:
Om mositi' nod huyason i walai, om iri nopondo watu om i kayu, om i pinonorokot do pinomonsoi di walai om mositi' nod posoliwanon di bandar om pataamon do hiri'd kinoiyonon di sosomu'.


text:
Ondung a' mimbulai i gorum do hiri'd walai di nolopisan di pinonorokot do wagu di ngoyon dit imam antangai, om poboroson no dot olidang i walai, tu' aiso' noddi o gorum do hiri.


text:
Om manganu nondo it imam do duwo o tombolog, om piro-piro o langod do kayu sedar, om sampatod o tali dit aragang, om sompuun o sakot di roitan do hisop.


text:
Om mositi' nod kokoron dau i tiso' di tombolog diri do sahawon do kuron di kisuang do waig di kaanu do mantad id tudan do waig.


text:
Om mositi' nod ngoyon dau poobugo' di raha' di tombolog di kinokor i kayu sedar, om i hisop, om i tali dot aragang diri, om i tombolog di miyau. Om poobugon ngai' dau iri do hiri'd waig di kaanu'ddi. Om wawasan nogindo dau di raha' i walai'ddi dot inturu' kowowos.


text:
Om iri nopo tombolog di poimiyau om mositi' nod poiduwon dit imam do hiri'd talun, i hiri'd soliwan di bandar. Om iyo noddi o wonsoyon dit imam do pomolidang di walai do tumanud dot oturan do tugama', om olidang indo i walai'ddi dot id pagantangan do tugama'.


text:
om pasal dit oguruk, om i kupos, om i miagal di tinudu-tudu' dot ongopurak ko' iri po lumonit, om pasal do gorum dot id pakayan ko' id walai.


text:
Om iti nopo piro-piro o toturan diti nga' pongilo ondung sosomu' tuu ko' amu' o nunu nopo dot id pagantangan do tugama'.


text:
do patahakon dot id tulun dot Israil. Iri nopo miagal-agal do waig di sumoliwan do mantad id wayaan do sobu do tongokusai om sosomu' i';


text:
Om isai nopo o tulun di kakama' do tulun di nokopoulai di miagal-agal do waig diri, ko' kakabai di toodopon dau, ko' koirikau do hiri'd nirikohonon dau, ko' it odulaan do tulun diri, om mositi' nod pupuan dau i pakayan dau om modsu'; nga' sosomu' no i tulun diri do gisom do sosodopon.


text:
Iri nopo pakol ko' timpohon dot oirikahanan do tulun di nokopoulai di miagal-agal do waig diri, om sosomu' no.


text:
Isai nopo i kakama' ko' kagantai do nunu nopo i noirikahanan ko' i noigitan do tulun do miagal diri, dot a' po iyau kopongoug do palad dot id gulu, om sosomu' no o tulun diri do gisom do sosodopon.


text:
Iri nopo kuron dot igitan do tulun do miagal diri om mositi' nod babakon, om lihungan i tompurung di kayu do winonsoi, dit oigitan dau.


text:
Olingasan nopondo o tulun di haro o miagal-agal do waig do sumoliwan do mantad id wayaan do sobu dau, iri no i toruol dau'ddi, om mositi' nod mandad iyau do solinaid do turu' o tadau. Om katalib pondo iri om pupuan nogi' dau i pakayan dau om mongoi podsu' dot id tudan do waig, om olidang nogindo iyau dot id pagantangan do tugama'.


text:
Om kawalu' pondod tadau om mositi' nod paatod iyau do duwo o tinan do punai ko' sikukur do hiri'd wawayaan di Kiim do Tuhan do ngoyon patahako' dit imam.


text:
Om patahakon nondo dit imam o tiso' di tombolog diri do maan do porsombahan do pangampun do dusa om iri no tiso' om maan do porsombahan di sorobon. Om iyo noddi o wonsoyon dit imam do pomolidang do tulun diri do tumanud dit oturan do tugama'.


text:
Soira' nopo do kasabput do kusai o narot dau, om mositi' nod modsu' iyau, nga' sosomu' po ma kasai' iyau do gisom do sosodopon.


text:
Nunu nopo i kain ko' kulit do winonsoi dot osobputan di narot om mositi' nod pupuan, om sosomu' nori do gisom do sosodopon.


text:
Kopidudun nopo o kusai om tondu', om mositi' nod modsu' goduwo iyolo', om sosomu' no iyolo' do gisom do sosodopon.


text:
Tontok nopod pomulanan do tondu', om sosomu' no i tondu'ddi do solinaid do turu' o tadau. Om isai nopo i koigit dau om sosomu' no do gisom do sosodopon.


text:
Isai nopo o koigit do toodopon ko' koigit di noirikahanan di tondu'ddi nga' mositi' nod pupuan di tulun i pakayan dau om modsu'. Om sosomu' no i tulun diri do gisom do sosodopon.


text:
Ondung haro o kusai do mongoi dudun do tondu' di maso'd haro o pomulanan, om orolihan no i kusai di kososomuo' di tondu'ddi om sosomu' no iyau do solinaid do turu' o tadau. Om honggo nopo o toodopon dot oodop dau nga' sosomu' no.


text:
Ondung haro o tondu' do haro kasai' o raha' do sumoliwan do solinaid do piro-piro o tadau do suwai ko' i pomulanan dau ko' ondung alaid ko' mantad di koubasanan do tumingkod o pomulanan dau, om sosomu' no iyau do solinaid pod haro o raha' do sumoliwan, do miagal di kososomuo' dau di maso'd haro o pomulanan dau.


text:
Om honggo nopo o toodopon di koliiyon dau ko' nunu nopo it oirikahanan dau do tontok do miagal iyau'ddi, om sosomu' no.


text:
Isai nopo i koigit diri om kotonggoi nod sosomu'; om mositi' nod pupuan dau i kain dau om modsu'; om sosomu' kasai' no iyau do gisom do sosodopon.


text:
Otingkod nopondo i raha' do sumoliwan, om mositi' nod mandad i tondu'ddi do solinaid do turu' o tadau, om olidang nogindo iyau dot id pagantangan do tugama'.


text:
Om kawalu' pondod tadau om migit nondo iyau do duwo o tinan do punai ko' duwo o tinan do sikukur do ngoyon patahako' dit imam do hiri'd wawayaan di Kiim do Tuhan.


text:
Om patahakon nondo dit imam o tiso' di tombolog diri do maan do porsombahan do pangampun do dusa om iri no tiso' om maan do porsombahan do sorobon. Om iyo noddi o wonsoyon dit imam do momolidang do tondu'ddi do tumanud dot oturan do tugama'.


text:
Om sinuhu' do Tuhan i Musa do poposorou di tulun dot Israil do mongilo kopio ondung soira' iyolo'd ososomu' om soira' dot a' sosomu', om a' i' diyolo' ososomu' i Kiim do Tuhan, i hiri'd tanga' di kokiiman diyolo'. Tu' ondung koponosomu' iyolo' di Kiim dot Olidang, om patayon no iyolo'.


text:
Om iri ngai' no ot oturan do tonudon di tongokusai di haro o miagal-agal do waig do sumoliwan do mantad id wayaan do sobu ko' i kopoulai do narot,


text:
om i tonudon do tongoondu' do haro o pomulanan, om tonudon di tongokusai di kodudun di tongoondu' di haro o pomulanan.


text:
Om boro-boros no o Tuhan dot id di Musa di napatai i duwo o tanak do kusai di Harun, dot i pinapatahak do tapui dit okon ko' korohian do Tuhan o nakapatayan.


text:
Boros ka dau, “Sunudan no i Harun, i tobpinai nu, do tontok no di maso'd natantu' mantad do koino-ino iyau do mongoi do hiri'd dotirung di tabir, do sumuang di Bilik dit Olidang Kopio. Tu' hilo' oku nod mintalang do poirolot do haun, do hiri'd sawa-sawat di sompon di Kaban do Tumpongo. Ondung tumolibamban i Harun dot oturan diri, om apatai no iyau.


text:
Kapatahak po iyau'd sapi' do tontoluhan dit okoro' po do maan do porsombahan do pangampun do dusa om kapatahak do songinan o dumba' do tontoluhan do maan do porsombahan di sorobon, om koino-ino nogi' iyau do sumuang di Bilik dit Olidang Kopio,” ka dau.


text:
Om patahako' noddi do Tuhan iti piro-piro ot oturan. Tintod nopo di Harun do mongoi do hiri'd Bilik dit Olidang Kopio, om mositi' nod modsu' iyau om manampakai di pakayan do dong imam, i rasuk, om i soluar dot oniiba', om i tagkos, om i sigar di kain linan ngai' nopo do winonsoi.


text:
Om mositi' nod onuan di tulun dot Israil i Harun do duwo o kambing do tontoluhan do maan do porsombahan do pangampun do dusa om songinan o dumba' do tontoluhan do maan do porsombahan di sorobon.


text:
Om mositi' nod papatahak i Harun do songinan o sapi' do tontoluhan do maan do porsombahan do pananus do dusa dau om i dusa di sompiiyon dau.


text:
Hiri nopondo om undion nondo dau, do mamakai do duwo o watu do maan do pongilo. Iri nopo tiso' di watu om natandaan do “don Tuhan,” ka, om iri no tiso' om natandaan dot “di Asasil,” ka.


text:
Om patahakon nondo di Harun i kambing di nopili' do don Tuhan do maan do porsombahan do pangampun do dusa.


text:
Om iri no i kambing di nopili' do patahakon di Asasil, om miyahon nopo do papatahak dot id Tuhan om uyungon nogindo do kumaa do hiri'd tana' do kowotuan do pokoyoon dot id di Asasil, om oidu' i' i dusa di tulun dot Israil.


text:
Soira' nopo do papatahak i Harun di sapi' do tontoluhan do maan do porsombahan do pangampun do dusa dau om i sompiiyon dau,


text:
om mositi' no do mongoi iyau do talam di poiiyanan kasai' do tapui, om ponuon iri do popou di kisinikit po do mantad hiri'd pananaraban do porsombahan, om manu do duwo tonggom do kominyan dit atandai, om igitan nogindo iri do hiri'd suang di Bilik dit Olidang Kopio.


text:
Om mositi' nod posuboon dau i kominyan diri do hiri'd tapui, i hiri'd dotoguangan do Tuhan. Om otirung indo di lisun i sompon di Kaban do Tumpongo, om a' i' dau okito i sompon, om a' indo iyau apatai.


text:
Om mositi' nod manu iyau dot ongokooro' di raha' di sapi' om potuduwon nondo dau'd hiri o tunturu' dau, om powowoson do hiri'd dotimbabaan di Kaban do Tumpongo dot inturu' powowoso'.


text:
Om owonsoi pondo o miagal diri, om sumbolion nogindo di Harun i kambing do maan do pangampun do dusa di tulun dot ogumu', om igitan i raha' di kambing diri do hiri'd Bilik dit Olidang Kopio. Om powowoson nogindo dau i raha'ddi do hiri'd sompon om hiri'd dotimbabaan di Kaban do Tumpongo, do miagal di pinopowowos iyau di raha' di sapi'.


text:
Om iyo noddi o wonsoyon dau do pomolidang di Bilik dit Olidang Kopio do mantad id kososomuo' di tulun dot Israil om mantad id koinsanai'd dusa diyolo'. Om mositi' nod wonsoyon dau o miagal diri do pomolidang di Kiim dit Olidang, tu' hiri id tanga' di kokiiman o pinawansayan di Kiim dit Olidang, om iri nopo kokiiman nga' sosomu' i' dot id pagantangan do tugama'.


text:
Mantad nopo di sumuang i' i Harun di Bilik dit Olidang Kopio do mongoi pomonsoi di natantu' mantad do wonsoyon do maan do pomolidang, om gisom do kosoliwan iyau, om kada' nod haro o tongoiso' piya'd tulun do poundorong do hiri'd suang di Kiim diri. Om owonsoi pondo di Harun iri do bagi'd tinan dau, om i sompiiyon dau, om bagi'd koinsanai di tulun,


text:
om mositi' nod sumoliwan iyau do mongoi'd hiri'd pananaraban do porsombahan diri. Om mositi' nod manu iyau dot ongokooro' di raha' di sapi' om raha' di kambing om pogihilon nondo do hiri'd sinangau-sangau dot id pointikid di sunduk di pananaraban do porsombahan.


text:
Om potobungon nondo dau o tunturu' dau do hiri'd raha' om powowoson nogindo dau o tongokooro' di raha'ddi do hiri'd pananaraban do porsombahan dot inturu' wawasai. Om iyo noddi o kowoyo-woyoo' do momolidang di pananaraban do porsombahan do mantad id dusa di tulun dot Israil, om olidang indo i pananaraban do porsombahan diri.


text:
Om boros ka kawagu'd Tuhan dot id di Musa, “Opongo pondo di Harun do momonsoi i natantu' mantad do wonsoyon do momolidang di Bilik dit Olidang Kopio, om i kinoiyonon do suwai di hiri'd Kiim do Tuhan, om i pananaraban do porsombahan do tumanud dit oturan do tugama', om mositi' no do patahakon dau dot id Tuhan i kambing di miyau po di nopili' do di Asasil.


text:
Om mositi' nod pakabayon goduwo di Harun o longon dau do hiri'd sakai do tulu di kambing diri, om mikuwo'd mangakun do koinsanai di karaaton, om dusa, om kososongkiwal di tulun dot Israil, om kakaa i' dot id tulu di kambing o koinsanai di karaaton di tulun dot Israil. Om uyungon nondo i kambing diri do pokoyoon do hiri'd tana' do kowotuan. Moguyung nopoddi om songulun i nopili' do momonsoi do karaja'ddi.


text:
Om tanggayan nondo di kambing diri o koinsanai di dusa do tulun dot Israil do hiri'd tana' do kowotuan dit aiso' o tulun do momogun.


text:
Om sumuang nondo i Harun di Kiim dot Olidang, om iduwon dau i pakayan do dong imam; i rinasuk dau di tintod do suminuang di Bilik dit Olidang Kopio. Om poilihon nondo dau i pakayan diri do hiri'd Kiim dit Olidang.


text:
Om mositi' nod modsu' iyau dot id bilik dit olidang om manampakai nogindo di dau'd pakayan. Om sumoliwan nogindo iyau do mongoi papatahak do porsombahan di sorobon do pananus di dusa dau om i dusa di tulun dot Israil.


text:
Om sorobon nondo dau do hiri'd pananaraban do porsombahan i lunok di tayam-tayam di maan do porsombahan do pangampun do dusa.


text:
Om iri nopo tulun di minongoi ponguyung di kambing do tontoluhan do hiri'd tana' do kowotuan do pokoyoon dot id di Asasil, om suhuon kopio do momupu' di pakayan dau om modsu' do tintod do gumuli' do hiri'd kokiiman.


text:
Om iri nopondo i sapi' do tontoluhan om i dumba' do tontoluhan di numaan do porsombahan do pangampun do dusa, i songraha' di nigitan do hiri'd Bilik dit Olidang Kopio do maan do pananus do dusa, om mositi' no do posoliwanon di kokiiman, om sorobon nogindo. Om mositi' no do sorobon ngai' nopo i kulit, om i tonsi', om i suang do tian di duwo o tayam-tayam diri.


text:
Om iri nopo tulun di modtutud ngai'ddi om mositi' nod momupu' di pakayan dau om modsu' do tintod do gumuli' do hiri'd kokiiman,” ka dau.


text:
Om boros ka kawagu'd Tuhan dot id di Musa, “Iti no ngai' ot oturan dit apatut do tonudon do gisom dot alaid. Tontok nopod tadau'd kohopod do tulan do koturu', om mositi' nod puasa om a' koino-ino'd momonsoi'd karaja' do nunu nopo, o koinsanai'd tulun dot Israil, om i bansa'd suwai di poirolot diyolo'. Tu' tadau nopoddi om tadau dit olidang kopio. Mositi' nod wonsoyon i natantu' mantad do wonsoyon do momolidang do bansa'd Israil do mantad id koinsanai di dusa diyolo' do tontok do tadau'ddi. Om olidang indo iyolo' do tumanud dit oturan do tugama'.


text:
Om iri no i Boyoon dot Agayo dot Imam o nopili' kopio, om i nokotobilang do Kinorohingan do sumowoli di tapa' di Boyoon dot Agayo dot Imam diri o momonsoi di wonsoyon di natantu' mantad do wonsoyon do maan do pomolidang. Om mositi' nod manampakai iyau di pakayan do dong imam,


text:
om wonsoyon nogindo i natantu' mantad do wonsoyon do pomolidang di Bilik dit Olidang Kopio, om i kinoiyonon do suwai do hiri'd Kiim do Tuhan, om i pananaraban do porsombahan, om it imam, om koinsanai di tulun dot Israil.


text:
Om mositi' nod tonudon kasai iti toturan diti do gisom dot alaid. Om wonsoyon kasai' dot insan do sontoun i wonsoyon di natantu' mantad do wonsoyon do pomolidang di tulun dot Israil do mantad id koinsanai di dusa diyolo',” ka dau. Om wonsoyo' nod i Musa iri do tumanud di pinonuhuan do Tuhan dot id dau.


text:
do papatahak dot id di Harun om id tangaanak di Harun, om id koinsanai di tulun dot Israil diti piro-piro ot oturan do poingkaa,


text:
“Soira' nopo do koponumbali' o tulun dot Israil do sapi' ko' dumba' ko' kambing do maan do porsombahan dot id Tuhan dot id kinoiyonon do suwai ko' mantad do hiri'd wawayaan di Kiim do Tuhan, om kotolibamban no dit oturan, tu' nakapaawas nod raha'. Om a' no o tulun diri kohompit di tulun do songonuon do Kinorohingan.


text:
Komoyon nopo dot oturan diti nga' baino' nopondo om ngoyon ngai' nopo di tulun dot Israil pootodo' do hiri'd Kiim do Tuhan i tayam-tayam di koubasan daa diyolo' do monumbali' do hilo'd talun. Baino' nopondo om mositi' no do ngoyon diyolo' pootodo' iri dot id imam do hilo'd wawayaan di Kiim do Tuhan, om sumbolion nogindo do hiri do maan do porsombahan do piombolutan.


text:
Om mositi' nod powowoson dit imam i raha' di sinumbali'ddi do hiri'd misingobik om hiri'd misingompok di pananaraban do porsombahan, i hiri'd wawayaan di Kiim dit Olidang. Om sorobon dau i lunok om kasanangan indo do Tuhan i tawau di porsombahan diri.


text:
Om mositi' no do tumorodok i tulun dot Israil dot id Tuhan om a' kopio koino-ino do monumbali' do tayam-tayam diyolo' do hilo'd talun do maan do porsombahan dot id rusod dit araat, di monongkoiyo-iyo'd kambing. Om mositi' nod tonudon kasai' iti toturan diti do gisom dot alaid.


text:
Soira' nopod haro o tulun dot Israil ko' bansa'd suwai di poingiyon dot id rolot diyolo' do papatahak do porsombahan di sorobon ko' nunu nopo o porsombahan


text:
do maan do porsombahan dot id Tuhan, dot id kinoiyonon do suwai ko' mantad do hilo'd wawayaan di Kiim dot Olidang, om a' no kohompit do tulun di songonuon do Kinorohingan.


text:
Ondung haro o tulun dot Israil ko' bansa'd suwai di poirolot diyolo' do mangakan do tonsi do tayam-tayam dit a' nakaawas o raha', om saapon nod Tuhan o tulun diri, om a' no iyau kohompit do tulun di songonuon do Tuhan.


text:
Tu' ginawo nopo do koinsanai di songimpasi om hiri nod raha'. Om iri no o nokoponuhuan do Tuhan do popotuntug do koinsanai di raha' do hiri'd pananaraban do porsombahan, om oidu' indo o dusa'd tulun. Iri no i raha', tu' ginawo, o koidu' do dusa.


text:
Om iri no o nokopogoduhan do Tuhan di tulun dot Israil om i bansa'd suwai di poirolot diyolo' do mangakan do tonsi dit a' nakaawas o raha'.


text:
Soira' nopod haro o tulun dot Israil ko' bansa'd suwai di poirolot diyolo' do mongoi pongintorus do nintorusan ko' tombolog di koino-ino'd kanon, om mositi' nod paawason dau i raha' do hiri'd tana' om olitan nogindo do tana' i raha'ddi.


text:
Tu' ginawo nopod koinsanai di songimpasi om hiri nod raha'. Om iri no o nokopogoduhan do Tuhan di tulun dot Israil do mangakan do tonsi dit a' nakaawas o raha'. Om isai nopo o mangakan di pogoduhan om a' no kohompit do tulun di songonuon do Kinorohingan.


text:
Pointikid-tikid do tulun dot Israil ko' bansa'd suwai di poirolot diyolo', do kapangakan do tonsi do nintorusan di napatai toomod ko' i pinatai do nintorusan dit orongit, om mositi' nod pupuan i pakayan dau, om modsu', om mandad do gisom do sosodopon, om olidang nogindo iyau dot id pagantangan do tugama'.


text:
do popoboros dot id tulun dot Israil diti boros do poingkaa, “Iyoho' no o Tuhan, i Kinorohingan dokoyu.


text:
Kada' kou omit di kowoyo-woyoon di tulun do Masir, i hilo'd pinomogunan dokoyu di gulu po, om kada' kou omit do kowoyo-woyoon di tulun do hilo'd pomogunan do Kanaan, i paatadan ku dokoyu.


text:
Mumboyo' kou nod oturan ku om tonudon no dokoyu i ponuhuan ku. Tu' iyoho' no o Tuhan, i Kinorohingan dokoyu.


text:
Tonudon ngai' no dokoyu it oturan om i ponuhuan ku di pinatahak ku dot id dokoyu. Tu' ondung owonsoi dokoyu o miagal diri om apasi kou no. Iyoho' no o Tuhan, i Kinorohingan dokoyu,” ka dau.


text:
Om iti ngai' no ot oturan do pinatahak do Tuhan, “Kada' kou ongoi dudun dot isai nopo di koobpinayan dokoyu.


text:
Kada' dokoyu intingayamo' o tapa' dokoyu, dot i mongoi kou dudun di sawo dau'd suwai o pongintingayam.


text:
Kada' dokoyu duduno' i tobpinai dokoyu'd tondu' di toput dokoyu'd pusod ko' iri po tobpinai dokoyu'd tondu' di tanak mantad di tapa' dokoyu ko' i tanak mantad di tina' dokoyu, dot i poinsugku' dokoyu'd guminayo ko' it amu'.


text:
Kada' dokoyu duduno' i tobpinai dokoyu'd tondu' di tanak mantad di tapa' dokoyu ko' tanak mantad di tina' dokoyu; tu' iyau nga' tobpinai i' dokoyu.


text:
Kada' dokoyu duduno' i tinanon dokoyu, do tobpinai tuu iyau di tapa' dokoyu, ko' tobpinai po di tina' dokoyu.


text:
Kada' dokoyu duduno' i tanak ko' i monongodu' di tondu' di noumbalan dokoyu'd momodudun do gulu; tu' a' i' oila-ilaan nga' iso-iso' po doti' o raha' dokoyu, om kotolibamban i' dot oturan o miagal diri.


text:
Kada' kou ongoi dudun do tondu' di maso'd haro o pomulanan, tu' tondu' nopoddi om sosomu' i' dot id pagantangan do tugama'.


text:
Kada' kou papatahak dot ongoiso' piya do tanak dokoyu do maan pakayo' do tumuku' dot id Molok, i ponokokinorohingan diri. Tu' iri nopo wonsoyon do miagal diri om mongindaraat i' do ngaran do Kinorohingan, i Tuhan.


text:
A' no kopio koino-ino do mongoi pagampahu' do nintorusan ot isai nopo o kusai ko' tondu'; tu' iri nopo wonsoyon do miagal diri om araat i' om sosomu' kopio.


text:
Kada' dokoyu sosomuo' o tinan dokoyu do wowonsoyon do miagal diri, tu' iyo noddi i tulun do kapir do minonosomu' do tinan diyolo', i tulun do kapir di poingiyon mantad no do hilo'd pomogunan do Kanaan dot id gulu ko' iyokoyu, om iri noddi o koponguyungan do Tuhan diyolo', om koiyon kou i' iyokoyu'd hilo'.


text:
Om iri no i kowoyo-woyoon diyolo' dit araat kopio o minonosomu' di tana'ddi. Om hukumai noddi iyolo'd Tuhan, om a' noddi iyolo' pologoson do mundorong do hilo'. Nga' iyokoyu nopo, om kada' kou nogi' kopio pomonsoi do wowonsoyon do miagal diri. Iyokoyu ngai' nopo om koinsanai di bansa'd suwai di poirolot dokoyu, om mositi' nod mumboyo' dit oturan om i ponuhuan do Tuhan.


text:
Om a' kou indo ohukuman do Tuhan om a' ouyung do mantad id tana'ddi do miagal di nosiliu dot id tulun do kapir di poingiyon do hilo' dit id gulu ko' iyokoyu.


text:
Om koilo ngai' kou i' dot isai nopo i momonsoi'd kowoyo-woyoon do miagal diri karaat om a' no kohompit do tulun di songonuon do Kinorohingan,” ka dau.


text:
Om boros kad Tuhan, “Tonudon no dokoyu i boros ku om kada' kou tanud di kowoyo-woyoon di tulun di poingiyon do hilo'd pomogunan do Kanaan dit id gulu ko' iyokoyu. Kada' dokoyu sosomuo' o tinan dokoyu do mingwonsoi'd miagal diri o ponosomu'. Tu' iyoho' no o Tuhan, i Kinorohingan dokoyu,” ka dau.


text:
do popoboros dot id tulun dot Israil do boros do poingkaa, “Kolidang kou no, tu' iyoho' nopo, i Tuhan, i Kinorohingan dokoyu, om olidang i'.


text:
Mositi' nod momusou do tina' om tapa' o pointikid-tikid do tulun, om momusou di tadau'd Sabat, do miagal di pinonuhuan ku. Tu' iyoho' no o Tuhan, i Kinorohingan dokoyu.


text:
Kada' kou tongkiad doho', om kada' kou tuku' dot id tingolig; kada' kou pomonsoi do ponokokinorohingan dot i miagal do basi' o wonsoyon, do maan dokoyu'd tukuon. Tu' iyoho' no o Tuhan, i Kinorohingan dokoyu.


text:
Soira' nopo do monumbali' kou do tayam-tayam do maan do porsombahan di piombolutan, om mositi' nod tonudon dokoyu it oturan do nakatahak ku dokoyu, om romiton ku i' i porsombahan dokoyu.


text:
Om mositi' nod kanon i tonsi do tontok do tadau di sinumbali' i tayam-tayam diri ko' di tadau kawagu. Haro nopo ot oolu' di tonsi'ddi di kotolu'd tadau, om mositi' nod sorobon,


text:
tu' sosomu' nori dot id pagantangan do tugama'. Om isai nopo i mangakan diri nga' a' ku no romiton i porsombahan dau.


text:
Om isai nopo i mangakan diri nga' kasala' no tu' poiyoon i' dau di koubasanan no kasai' i nokotobilang do maan do doho'. Om a' no iyau kohompit di tulun do songonuon ku.


text:
Soira' nopod mongomot kou, om kada' dokoyu omoto' i hiri'd tisan di tumo, om i nongotoliban do mongomot nga' a' no minog do ngoyon gulio' do mongomot.


text:
Kada' kou guli' do hiri'd kabun dot anggur dokoyu do mongoi pongupu' di tua' di noolu' ko' mongoi po pomuhu di tua' di nongoloho. Pologoson nopori do maan di tulun do mosikin om i tulun do bansa'd suwai. Tu' iyoho' no o Tuhan, i Kinorohingan dokoyu.


text:
Kada' kou pamatos dot id suang do ngaran ku ondung a' no dokoyu bayaanon kopio iri; tu' mongindaraat nori do ngaran ku. Tu' iyoho' no o Tuhan, i Kinorohingan dokoyu.


text:
Kada' kou pakaanak-anak dot isai nopo o tulun om kada' kou pagahau do konunu-nunuan do tulun diri. Kada' dokoyu poloido' do papatahak do sontuong- tuong piya i gadsi' do tulun di pakaraja' dot id dokoyu.


text:
Kada' kou pomopol do tulun di bosukon, om kada' kou ongoi poiliu do nunu nopo dot id doburuan do tulun di bolou do maan dokoyu'd kosoduwon dau. Koronok kou no doho'; tu' iyoho' no o Tuhan, i Kinorohingan dokoyu.


text:
Mositi' no dot otopot om otulid o wonsoyon dokoyu do tontok do momutus kou dot id kut, kada' kou panampaping di tulun do mosikin om kada' kou kooris di tulun do kaya'.


text:
Kada' kou popimboros do boboroson dit a' otopot do pasal dot isai nopo o tulun. Ondung manantu' do kosunsudon di tulun i kopomisaraan dau, do posion tuu ko' patayon po iyau, om mungkomi kou no, ondung kotulung no dau i dokoyu'd poboroson. Tu' iyoho' no o Tuhan.


text:
Kada' kou poopi' do katagadan dokoyu dot id isai nopo o tulun. Salasayon nogi' dokoyu di tulun diri i katagadan dokoyu'ddi, om a' kou i' kowonsoi'd dusa dot i tulun diri o kobungou.


text:
Kada' kou suli' dot isai nopo o tulun, om kada' kou popoopi' do karaatan dokoyu dot id tulun diri, suwai ko' kosianai kou nod tulun do suwai do miagal dot osianan kou do dokoyu'd tinan. Tu' iyoho' no o Tuhan.


text:
Tonudon ngai' no dokoyu i ponuhuan ku. Kada' dokoyu pisobuho' o nintorusan di misuwai o bansa'. Kada' kou pananom do duwo o bansa' do totonomon dot iso-iso' o tumo do pananaman. Kada' kou panampakai do pakayan di nawol, do duwo o bansa'd banang do piniawol.


text:
Ondung haro o kusai do nakabatos do papadagang di turipon dau'd tondu' dot id kusai'd suwai do maan do ponokosawo di kusai'ddi, nga' a' po di kusai di momoli nabayaran i tondu'ddi, om a' i' hukuman do kapatayon i kusai do sanganu di tondu' dot aampahu' piya dau i tondu'ddi, nga' hukuman goduwo nopo iyolo'. Tu' turipon kasai' po dau i tondu'ddi.


text:
Om mositi' nod paatod i kusai, i sanganu di tondu'ddi, do dumba' do tontoluhan do hiri'd wawayaan di Kiim do Tuhan do maan dau'd porsombahan do poningolon.


text:
Om patahakon nondo dit imam i dumba' do maan do pomolidang, om oidu' i' o dusa di tulun diri, om oompunan indo iyau'd Kinorohingan.


text:
Korikot kou nopondo do hilo'd pomogunan do Kanaan, om tontok nopo do momutanom kou do nunu nopo o bansa'd tua-ua', om pokososomuon no dokoyu i tua' di tua-ua' dokoyu'ddi do tolu-tolu po toun. Kada' dokoyu akano' o tua' di tinanom dokoyu do solinaid poddi.


text:
Om kaapat nopondod toun om mositi' nod patahakon ngai' dokoyu i tua'ddi dot id doho' do maan do porsombahan do popointalang do kounsikahan dokoyu dot id doho', i Tuhan.


text:
Nga' kolimo nopondod toun om koino-ino no dokoyu'd kanon i tua' di tinanom dokoyu'ddi. Ondung wonsoyon dokoyu o miagal diri, om sumapou no o tua' di tua-ua' dokoyu. Tu' iyoho' no o Tuhan, i Kinorohingan dokoyu.


text:
Kada' kou pangakan do tonsi dit a' nakaawas o raha'. Kada' kou pinsingilo do nunu nopo o kowoyoon do toilaan di don rogon.


text:
om kada' kou pamapak do tinan dokoyu, om kada' kou pinsuhat do tinan dokoyu do tontok do mogihad di tulun do napatai. Tu' iyoho' no o Tuhan.


text:
Kada' dokoyu intingayamo' i tangaanak dokoyu'd tondu', dot i silihon do sundal dot id walai do tingolig o pongintingayam; tu' ondung momonsoi kou do miagal diri om tumuku' kou nod tingolig om oponu' pondod wowonsoyon dit a' osonong i pomogunan diri.


text:
Poinggoyoon no dokoyu o tadau'd Sabat om pusohon no dokoyu i tiyonon do sumambayang dot id doho'. Tu' iyoho' no o Tuhan.


text:
Kada' kou ongoi pokinosihat do tulun di momolohou do rusod do tulun di napatai. Tu' ondung mongoi kou, om atantu' nod ososomu' kou. Tu' iyoho' no o Tuhan, i Kinorohingan dokoyu.


text:
Podulon no dokoyu om pusohon no i tongomolohing no. Koronok kou no doho'; om pusohon oku no dokoyu, tu' iyoho' no o Tuhan.


text:
Poiyoon nopo dokoyu iyolo' di sompi' ko' tulun dot Israil om kosianai kou no diyolo' do miagal dot osianan kou do dokoyu'd tinan. Hondomo' no dokoyu dot iyokoyu nga' nokoumbal i' do nokosugku' do bansa'd suwai do momogun-mogun di hilo' kou pod pomogunan do Masir. Tu' iyoho' no o Tuhan, i Kinorohingan dokoyu.


text:
Kada' kou pamakai do ponipong dit a' koontok do ponipu' do tulun do suwai, dot iri tuu i ponipong do konoruo', ko' iri po ponimbang do kawagato' ko' iri po i pagagadang.


text:
Mositi' no do koontok i poninimbang, om i poninipong om i pagagadang dokoyu. Tu' iyoho' no o Tuhan, i Kinorohingan dokoyu, om iyoho' i pinoposoliwan dokoyu do mantad hilo'd Masir.


text:
do popoboros dot id tulun dot Israil do boros do poingkaa, “Isai nopo dokoyu ko' isai nopo di bansa'd suwai di poingiyon dot id rolot dokoyu, o papatahak do tanak do maan pakayo' do tumuku' di tingolig do Molok om mositi' nod dumpahon do watu, dot oinsanan nopo i tulun do momodumpau, do gisom i' dot apatai i tulun diri.


text:
Ondung haro o tulun do papatahak di tanak dau dot id di Molok om i monosomu' di Kiim ku dit Olidang, om i mongindaraat do ngaran ku dit olidang, om saapon ku no o tulun diri, om a' ku pohompiton di tulun do songonuon ku.


text:
Nga' ondung pologoson tomod di tulun dot ogumu' i nowonsoi di tulun diri, om a' diyolo' iyau hukuman do kapatayon,


text:
om iyoho' nondo o sumaap di tulun diri, om koinsanai di sompiiyon dau om koinsanai di tulun di minoyo' dau do tuminongkiad do mantad id doho', om tuminuku' nogiddi di tingolig do Molok. Om a' ku no iyau pohompiton do tulun di songonuon ku.


text:
Ondung haro o tulun do mongoi pokinosihat do tulun di momolohou do rusod di tulun do napatai, om saapon ku no o tulun diri, om a' ku pohompiton do tulun di songonuon ku.


text:
Tonudon no dokoyu it oturan ku, tu' iyoho' no o Tuhan, om iyoho' i popotobilang dokoyu do silihon ku do doho'd songonuon,” ka dau.


text:
Om patahako' nod Tuhan iti piro-piro ot oturan do poingkaa, “Isai nopo i momopol do tina' ko' tapa' dau, om mositi' nod hukuman do kapatayon. Iri nopo kinapatayon dau om iri i kasalaan dau o nokobungou.


text:
Ondung haro o kusai do bansa'd Israil do magampahu' do sawo do tulun di bansa' dau, om hukuman goduwo nopod kapatayon i kusai om i tondu' di nampahu' dau'ddi.


text:
Iri nopo kusai di mongoi dudun dot iso' di sawo di tapa' dau, om mongintingayam no di tapa' dau. Om mositi' nod hukuman goduwo nopod kapatayon i kusai om i tondu'ddi. Iri nopo kinapatayon diyolo'ddi om iri i kasalaan diyolo' o nokobungou.


text:
Ondung haro o kusai do mongoi dudun di tondu' di monongiwan dau, om mositi' nod hukuman goduwo nopo iyolo'd kapatayon. Tu' nokotolibamban no iyolo' dit oturan. Om iri nopo kinapatayon diyolo'ddi om iri i kasalaan diyolo' o nokobungou.


text:
Soira' nopod miampahu' o kusai om kusai, om kowonsoi goduwo no iyolo' dit araat kopio, om mositi' nod hukuman goduwo nopo iyolo'd kapatayon. Om iri nopo kinapatayon diyolo'ddi om iri i kasalaan diyolo' o nokobungou.


text:
Ondung kowinon do songulun o kusai ot iso' o tondu' om kowinon po kawagu dau i tina' di tondu'ddi, om mositi' nod tutudan ngai' nopo iyolo'd tolu do gisom dot apatai, tu' minomonsoi i' iyolo' dit araat kopio. Kada' no kopio do haro ot osiliu do miagal diri dot id pogialatan dokoyu.


text:
Ondung haro o kusai do monokiampahu' do nintorusan, om mositi' nod hukuman do kapatayon i kusai'ddi om i nintorusan.


text:
Ondung haro o tondu' do monokiampahu' do nintorusan om mositi' nod hukuman do kapatayon i tondu'ddi om i nintorusan. Om iri nopo kinapatayon diyolo'ddi om iri i kasalaan diyolo' o nokobungou.


text:
Ondung haro o kusai do mangawin di tobpinai dau'd tondu' di toput do pusod dau ko' i tobpinai dau'd tondu' di tanak mantad di tapa' ko' tanak mantad di tina' dau, om mositi' nod intingayamon iyolo' dot id toguang do tulun dot ogumu', om uyungon nogindo do mantad id kinoiyonon di tulun dot ogumu'. Tu' minagampahu' i' i kusai'ddi di tobpinai dau'd tondu', om mositi' nod boboon dau i kootuson diri.


text:
Ondung dumudun o kusai do tondu' di maso'd haro o pomulanan, om mositi' nod uyungon iyolo' do mantad id kinoiyonon do tulun dot ogumu', tu' notolibambanan no diyolo' it oturan do pasal do kolidangan do tumanud dot oturan do tugama'.


text:
Ondung haro o kusai do magampahu' di tinanon dau, om mositi' nod tonggungon diyolo' o kootuson di winonsoi diyolo' dit a' tuminanud dot oturan.


text:
Ondung dudunon do songulun o kusai i sawo di tamanon dau, om mongintingayam no iyau di tamanon dau. Om mositi' nod boboon di kusai om i tondu' o pomohukum di winonsoi diyolo'ddi: tu' pomohukum nopo om a' goduwo nopondo iyolo' maganak.


text:
Ondung haro o kusai do mangawin di sawo do tobpinai dau, om a' no iyolo' maganak do gisom dot ikapatai diyolo'. Tu' sosomu' no kopio om araat i winonsoi dau, om minongintingayam iyau di tobpinai dau,” ka dau.


text:
Om boros kad Tuhan, “Tonudon ngai' no dokoyu it oturan om i ponuhuan ku. Om a' kou i' ouyung do mantad id pomogunan do Kanaan, i kinoiyonon do paatadan ku dokoyu.


text:
Kada' kou omit do kowoyo-woyoon om i kaadat-adato' di tulun mantad do hilo'. Pinaparaat no kopio i tulun do kapir do ginawo ku, tu' angaraat i' kopio o kowoyo-woyoon diyolo'. Om iri no o koponguyungan ku diyolo' do baino'dti, om kosuang kou i' di pomogunan diri.


text:
Nakapamatos oku no dot iyokoyu o kasanganu di pomogunan di kaya' om it oluhub diri, om patahakon ku i' kopio iri dot id dokoyu. Iyoho' no i Tuhan, i Kinorohingan dokoyu. Om nokosuwai-suwai ku no iyokoyu do mantad id bansa'd suwai.


text:
Iyo nopoddi om mositi' nod milo kou do mongintutun di nintorusan om i tombolog di sosomu', om it a' sosomu'. Kada' kou pangakan do nintorusan ko' tombolog di sosomu'. Tu' nokoboros ku no do sosomu' o nintorusan diri, om ondung kanon pondo dokoyu iri, om ososomu' kou no.


text:
Nokosuwai-suwai ku no iyokoyu do mantad id bansa'd suwai, om osiliu kou i' do tulun dit iyoho' noo o sanganu. Om mositi' no dot olidang kou tu' iyoho' no o Tuhan, om olidang oku.


text:
Pointikid-tikid do tongokusai om tongoondu' di mongoi pomolohou do rusod do tulun do napatai om mositi' nod dumpahon do watu do gisom dot apatai; om iri nopo kinapatayon do tulun di momonsoi do miagal diri om iri i kasalaan dau o nokobungou,” ka dau.


text:
Om suhuo' nod Tuhan i Musa do poposunud diti piro-piro ot oturan dot id tongoimam di sinakagon di Harun, “Iso' po dit imam nga' a' no koino-ino do monosomu' do tinan dau dot i mongoi tanud do momolobong do tanak do tobpinai dau o kososomu',


text:
nga' suwai indo dot iri no i tina' dau ot apatai ko' iri tapa' dau, ko' tanak dau'd kusai ko' tanak dau'd tondu', ko' tobpinai dau'd kusai,


text:
Om a' i' iyau koino-ino do popologos dot ososomu' o tinan dau do kososomu' nopo om i kapatayon do tulun di kawaris dau tu' nokopogitotokin no.


text:
Imam nopo om a' i' koino-ino do momugar do tobuk do ponong honggo nopo do tulu dau, ko' momompod pod ganggut dau ko' minsuhat do tinan, do popointalang do mogihad iyau di tulun do napatai.


text:
Tu' iri nopo imam om nokotobilang no do sumiliu'd songonuon ku, om iri no ot a' diyolo' koina-inaan do mongindaraat do ngaran ku. Tu' iyolo' no i papatahak dot id doho' di porsombahan do taakanon, om mositi' no dot olidang iyolo'.


text:
Imam nopo om a' i' koino-ino do mangawin do tondu' di nokoumbal do sumiliu'd sundal ko' i tondu' di nodudun do kusai'd gulu, ko' i tondu' di nakaada' do sawo, tu' imam nopo om nokotobilang no do sumiliu'd songonuon ku.


text:
Om mositi' nod okunon do koinsanai'd tulun dot iri nopo imam om nokotobilang no do sumiliu'd songonuon ku, tu' iri no it imam o papatahak dot id doho' di porsombahan do taakanon. Iyoho' no o Tuhan, om olidang oku, om lidangan ku o tulun ku.


text:
Ondung sumiliu'd sundal o tanak do tondu' dit imam, om mositi' nod tutudan i tondu'ddi do gisom dot apatai, tu' minongintingayam i' iyau di tapa' dau.


text:
Iri nopo Boyoon dot Agayo dot Imam, om nokotobilang no do sumiliu'd songonuon do Kinorohingan do momonsoi do karaja' di dong imam. Om pinopogirot nopo di pinomilian dau'ddi om iri no i tinuntugan di tumau dot olidang o hiri'd tulu dau, om pinakayan iyau do pakayan di dong imam. Om iri no ot a' dau koina-inaan do popologos di tobuk dau dot a' osudai, ko' momohurak pod pakayan dau do popointalang do mogihad iyau do tulun di napatai.


text:
Nakatahak no iyau dot id doho' do pinotobilang do sumiliu'd songonuon ku, om iri no ot a' dau koina-inaan do monosomu' do tinan dau. Om a' nogi' iyau koino-ino do monosomu' di Kiim ku dit Olidang do ponosomu' nopo om i mongoi salakoi'd walai di haro o rata', do mulong piya do rata' iri di tapa' ko' tina' dau.


text:
Tondu' nopo di koino-ino dau'd kowinon om iri no i mantad id payat di tadon dau iyau. Om a' no iyau koino-ino do mangawin do tondu' di nopuadan ko' tondu' po di naadaan do sawo, ko' tondu' di nokoumbal do suminiliu'd sundal.


text:
Ondung wonsoyon dau i pogoduhan diri, om iri nopondo i tangaanak dau, it apatut daa dot olidang, om sosomu' no. Tu' iyoho' no o Tuhan, om nokotobilang ku no iyau do sumiliu do Boyoon dot Agayo dot Imam,” ka dau.


text:
do popoboros diti dot id di Harun, “Tulun nopo di haro o bohiton do tinan dot id pogialatan di sinakagon nu, om a' no iyau koino-ino do papatahak do porsombahan do taakanon dot id doho'. Om iyo noddi ot oturan do gisom dot alaid.


text:
Iri nopo tulun di papatahak do porsombahan, om a' no koino-ino do tulun di haro o bohiton do tinan: a' koino-ino'd tulun di bolou, ko' i kimpo', ko' it a' iyo'd dombokon o rabas, ko' it a' iyo'd dombokon o tinan;


text:
om a' koino-ino i tulun di notongkud ko' i miningkarakata' o kinosuni-sunio'; om a' koino-ino i tulun di noinggolian.


text:
Iri nopo tulun di haro o bohiton do tinan dot id pogialatan di sinakagon di Harun om a' no koino-ino do papatahak do porsombahan do taakanon dot id doho'.


text:
Nga' koino-ino i' iyau do mangakan di taakanon do nakatahak dot id doho', i porsombahan do taakanon dit olidang om i porsombahan do taakanon dit olidang kopio.


text:
Nga' a' no o tulun diri koino-ino do mongoi insomok di tabir dot olidang om i pananaraban do porsombahan tu' haro i' o bohiton do tinan dau. Om a' no kopio iyau koino-ino do monosomu' di konunu-nunuan di nokotobilang do maan do doho', tu' iyoho' no o Tuhan, om iyoho' i pinopotobilang di konunu-nunuan diri,” ka dau.


text:
Om iri ngai' no i pinoboros di Musa dot id di Harun, om id tangaanak di Harun, om id koinsanai di tulun dot Israil.


text:
do popolombus do boros diti dot id di Harun om id tangaanak di Harun, “Kada' dokoyu indaraato' o ngaran ku dit olidang. Iyo nopoddi om mositi' nod pusohon kopio i piro-piro porsombahan di pinotobilang di tulun dot Israil do patahakon doho'. Tu' iyoho' no o Tuhan.


text:
Ondung haro o tiso' di sinakagon nu di maso do sosomu' do mongoi insomok di porsombahan di pinatahak di tulun dot Israil dot id doho', om a' no kopio iyau pologoson kawagu do maganu-anu do hiri'd pananaraban do porsombahan. Om iti no ot oturan do gisom dot alaid. Tu' iyoho' no o Tuhan.


text:
Kada' nod haro o tongoiso' di sinakagon di Harun di kitoruol o kulit dit araat kopio, ko' i maso'd haro o sumoliwan do miagal-agal do waig do mantad id wayaan do sobu, do mongoi pangakan di porsombahan dot olidang, dot a' po iyau nolidangan do tumanud dit oturan do tugama'. Ondung koigit it imam do nunu nopo i sosomu' do notopisan do rata' om sosomu' no iyau; om sosomu' no iyau ondung koposoliwan iyau'd narot,


text:
Isai nopo ot imam dit ososomu' om sosomu' kasai' no iyau'ddi do gisom do sosodopon. Om atalib piya o sosodopon nga' sosomu' kasai' po iyau om a' po koino-ino do mangakan di porsombahan dot olidang dot a' po iyau kopodsu'.


text:
Otonob po o tadau, om olidang nogi' iyau, om koino-ino nogindo iyau do mangakan di porsombahan dot olidang, tu' iri no o ponokotaakanon dau.


text:
Imam nopo om a' i' koino-ino do mangakan do tonsi do nintorusan di napatai toomod ko' iri po i pinatai do nintorusan dot orongit. Ondung mangakan iyau'ddi, om ososomu' no iyau. Tu' iyoho' no o Tuhan.


text:
Om mositi' nod tumanud o koinsanai dit imam di piro-piro ot oturan di pinatahak ku. Tu' ondung amu', om kasala' no iyolo', om apatai, tu' tuminolibamban i' iyolo' di piro-piro ot oturan dit olidang diri. Tu' iyoho' no o Tuhan, om iyoho' no i pinopotobilang diyolo' do sumiliu'd songonuon ku.


text:
Iri nopo porsombahan di pinotobilang do maan do doho', om iri no i tulun dit id sompiiyon dit imam o koino-ino do mangakan, tulun nopod suwai om a' i' koino-ino do mangakan diri do mulong piya dot i tulun di poinsugku'd walai dit imam, ko' i tulun di pakaraja' dot id imam.


text:
Nga' iri nopo turipon dit imam, i binoli dit imam do tusin dau, ko' i turipon di nosusu do hiri'd walai dit imam, om koino-ino id mangakan di taakanon dot aanu dit imam.


text:
Iri nopo tanak do tondu' dit imam dit akawin do kusai dit okon ko' imam, om a' no koino-ino do mangakan di porsombahan di pinotobilang do maan do doho'.


text:
Nga' iri nopo tanak do tondu' dit imam di nopuadan ko' i naadaan do sawo om aiso' po o tanak, i guminuli' do hiri'd walai di tapa' dau, om iri poddi molohing dau o kosondi-sondihon, om koino-ino i' do mangakan dit aramit di tapa' dau, i nosiliu dot imam. Iri no sompiiyon kopio dit imam o koino-ino do mangakan do porsombahan diri.


text:
Ondung haro o tulun dit okon ko' sompiiyon dit imam do kapangakan di porsombahan dit olidang diri, nga' a' i' daa dau tinomod, om mositi' nod bayaran kawagu dau it imam do gatang do koinsanai di porsombahan diri, om ruhangan po dot induwo i sompihopod.


text:
dot i popologos do tulun dit a' koino-ino'd mangakan, do mangakan di porsombahan, o ponosomu'. Tu' iyoho' no o Tuhan, om iyoho' no i momolidang do porsombahan diri,” ka dau.


text:
do papatahak dot id di Harun om id tangaanak di Harun, om id koinsanai di tulun dot Israil, diti piro-piro ot oturan do poingkaa, “Soira' nopod papatahak o tulun dot Israil ko' i bansa'd suwai do poingiyon do hilo'd Israil, do porsombahan di sorobon, do pamayaan tuu dau iri di nakabatos dau ko' porsombahan po dau do tumanud do kagaanan do ginawo dau, om mositi' nod aiso' o bohiton do tinan di tayam-tayam diri. Om mositi' nod tontoluhan i tayam-tayam, om it aiso' o bohiton do tinan, om aramit indo iri.


text:
Ondung papatahak kou do tayam-tayam di haro o bohiton do tinan do maan do porsombahan, om a' nod Tuhan romiton iri.


text:
Soira' nopod haro o tulun do papatahak dot id Tuhan do porsombahan di piombolutan, do pamayaan tuu dau iri do batos dau ko' porsombahan po dau do tumanud do kagaanan do ginawo dau, om mositi' nod it aiso' o bohiton do tinan di tayam-tayam diri, om aramit indo iri.


text:
Kada' kou papatahak dot id Tuhan do tayam-tayam di bolou, ko' i kimpo' ko' i notipuan ko' i notogu', ko' i kikupos di kinanaon, ko' i kitoruol o kulit, ko' i kigandas. Kada' papatahak do tayam-tayam do miagal diri do hiri'd pananaraban do porsombahan do maan do porsombahan do taakanon.


text:
Koino-ino i' do papatahak do tayam-tayam dit a' iyo di koubasanan o kinosuni-sunio' ko' it a' osonong o kinoinan-inano' do maan do porsombahan di tumanud do kagaanan do ginawo, nga' tayam-tayam nopo do miagal diri om a' i' romiton do maan do pamayaan di pinabatos.


text:
Kada' kou papatahak dot id Tuhan do tayam-tayam di nababak o tontolu, ko' i nosinsib o tontolu, ko' i nosuhat ko' i noidu' o tontolu. A' no kopio koino-ino do haro ot osiliu do miagal diri do hiti'd pomogunan dokoyu.


text:
Kada' kou papatahak do nunu nopo o tayam-tayam di naanu dokoyu do mantad id tulun di bansa'd suwai do maan do porsombahan do taakanon. Tu' tayam-tayam nopod miagal diri om miagal nopo di tayam-tayam di haro o bohiton do tinan, om a' i' romiton do maan do porsombahan.


text:
Soira' nopod haro o tanak do sapi' dot osusu, ko' tanak pod dumba', ko' tanak do kambing, om kada' no kopio potongkiado' iri do mantad id molohing dau do turu-turu' po tadau do mantad di kinosusuon. Nga' katalib pondo iri om romiton nori do maan do porsombahan do taakanon.


text:
Kada' dokoyu piandado' do papatahak do maan do porsombahan i sapi' om i tanak di sapi', ko' i dumba' om i tanak di dumba', ko' i kambing om i tanak di kambing dot insan-insan kopio o tadau do patahakon.


text:
Soira' nopod papatahak kou do porsombahan do kounsikahan dot id Tuhan, om mositi' nod tonudon it oturan om aramit i' i porsombahan dokoyu,


text:
om akanon ngai' nopori do tontok do tadau'ddi om kada' kou no poolu' dot ongokooro' piya do maan do tadau kawagu,” ka dau.


text:
Kada' dokoyu indaraato' o ngaran ku dit olidang; om mositi' nod ongotumbayaan ngai' i tulun dot Israil dot olidang oku. Tu' iyoho' no o Tuhan, om iyoho' i popolidang dokoyu.


text:
Om iri no o kinoposoliwanan ku dokoyu do mantad hilo'd Masir, tu' sumiliu oku nondo do Kinorohingan dokoyu. Tu' iyoho' no o Tuhan,” ka dau.


text:
iti piro-piro ot oturan do pasal do tadau dot agayo do tugama', “Tontok nopo di piro-piro o tadau'ddi om mositi' nod tumimung i bansa' dot Israil do sumambayang.


text:
Om mositi' nod potobilangon dokoyu o tadau'd Sabat do maan do don Tuhan do hinonggo kou nopod poingiyon. Onom o tadau dokoyu do koino-ino do kumaraja', nga' sorohon no dokoyu, do koturu' nopod tadau, i tadau'd Sabat, om tadau nod koundarangan. Kada' kou no karaja' do tadau'ddi, suwai ko' tumimung kou no do sumambayang.


text:
Om posunudon noti piro-piro o tadau dot agayo diti do tontok di maso do natantu' mantad,” kad Tuhan.


text:
Om boros ka kawagu'd Tuhan, “Iri nopo Tadau'd Agayo do Paska, i ramayon do maan do pomusou'd Tuhan, om tumimpuun do tontok dit otonob o tadau do koontok di tadau'd kohopod om apat do tulan do koiso'.


text:
Om tadau nondo kawagu, di tadau'd kohopod om limo, om tumimpuun no i Tadau'd Agayo do Roti dit A' Kipangambang. Om kada' kou no pangakan do roti di rinalatan do pangambang do solinaid do turu' o tadau.


text:
Solinaid nopo di turu' o tadau'ddi om mositi' nod papatahak kou do porsombahan do taakanon dot id Tuhan. Om tontok nopo di tadau'd koiso' om tadau'd koturu' do karamayan diri, om mositi' nod tumimung kou do sumambayang om a' kou koino-ino do kumaraja' do nunu nopo.


text:
Korikot kou nopondo do hilo'd pomogunan di patahakon do Tuhan dot id dokoyu, om tontok nopondo di mongomot kou'd barli do hilo', om iri nopo barli dit id gulu kopio dokoyu omoto', om mositi' nod ngoyon dokoyu patahako' dit imam.


text:
Tontok nopo di sinuabon di tadau'd Sabat om mositi' nod patahakon dit imam i porsombahan do barli diri do maan do porsombahan di pinotobilang do maan do don Tuhan, om asanangan indo o Tuhan dokoyu.


text:
Om tontok nopod papatahak kou do porsombahan do barli diri, om mositi' nod papatahak kou po do songinan o tanak do dumba' di sontoun nogi' o tumur, om it aiso' o bohiton do tinan do maan do porsombahan di sorobon.


text:
Om potonggoyon nopo dokoyu'ddi do maan do porsombahan do taakanon, om duwo o kilogram do tapung di rinalatan do tumau'd saitun. Om iri no i tawau di porsombahan diri o kasanangan do Tuhan. Om papatahak kou nogi' do songlito o waig dot anggur do potonggoyon diri.


text:
Ondung a' po dokoyu katahak o porsombahan diri dot id Tuhan, om kada' kou no kopio pangakan dot ongokuuri' piya di barli di koomot diri, dot iri tuu it a' po noonsok, ko' iri po i nalasu' no, ko' i nogoyiu no. Om mositi' nod tonudon do koinsanai di sinakagon nu iti toturan diti do gisom dot alaid,” ka dau.


text:
Om boros ka kawagu'd Tuhan, “Mantad nopo di sinuabon di tadau'd Sabat, do tontok di papatahak kou dot id Tuhan do tua' do barli dit id gulu omoto', om intobon no dokoyu o turu' kopio o minggu'.


text:
Om tadau nopondod kolimo nohopod, dit atalib o tadau'd Sabat di kointuru', om mositi' nod papatahak kou kawagu do porsombahan do gandum dot id Tuhan.


text:
Pointikid-tikid do sompiiyon om mositi' nod papatahak do duwo o binuluguan do roti om patahakon nondo do maan do porsombahan di potobilangon do maan do don Tuhan. Om sombulugu' nopo di roti, nga' duwo o kilogram do tapung di rinalatan do pangambang o wonsoyon. Om mositi' nod patahakon iri dot id Tuhan do maan do porsombahan do gandum dit id gulu omoto'.


text:
Om mositi' nod papatahak i tulun dot Israil do turu' o dumba' di sontoun nogi' o tumur, om songinan o sapi' do tontoluhan, om duwo tinan do kambing, dit aiso' ngai' o bohiton do tinan do potonggoyon di roti'ddi. Om patahakon ngai' nondo iri do maan do porsombahan di sorobon dot id Tuhan, do mitonggoi di porsombahan do gandum om porsombahan do waig dot anggur. Om iri no tawau do porsombahan diri o kasanangan do Tuhan.


text:
Om papatahak nogi' iyolo' do songinan o kambing do tontoluhan do maan do porsombahan do pangampun do dusa, om duwo o tanak do dumba' do tontoluhan di sontoun nogi' o tumur, do maan do porsombahan do piombolutan.


text:
Om mositi' nod patahakon dit imam i roti om i duwo o tanak do dumba'ddi do maan do porsombahan di potobilangon do maan do don Tuhan, om iri no it aanu dit imam. Om iri ngai' nopo porsombahan diri om ongolidang ngai' nopo.


text:
Tontok nopod tadau'ddi om a' kou no koino-ino do kumaraja' do nunu nopo, om mositi' nod tumimung kou do sumambayang. Om mositi nod wonsoyon di sinakagon nu o miagal diti do gisom dot alaid, do honggo nopo iyolo'd poingiyon.


text:
Soira' nopod mongomot kou, om kada' dokoyu omoto' i gandum do hiri'd tisan di tumo, om kada' dokoyu ngoyo' gulio' do mongomot i gandum di nongotoliban. Pologoson nopori do maan di tulun do mosikin om i tulun do bansa'd suwai. Tu' Tuhan no o Kinorohingan dokoyu,” ka dau.


text:
Om boros ka kawagu'd Tuhan, “Tadau nopod koiso' do tulan do koturu' om mositi' nod ramayon tu' nokotobilang nori do tadau'd koundarangan. Tontok nopod tadau'ddi, dit orongou i tuni do torumpit, om mositi' nod tumimung kou do sumambayang.


text:
Om papatahak kou nod porsombahan do taakanon dot id Tuhan, om kada' kou karaja' do nunu nopo,” ka dau.


text:
Om boros ka kawagu'd Tuhan, “Tontok nopo di tadau do kohopod do tulan do koturu' om Tadau di Kopongompunan do Dusa do tulun dot ogumu' do pointikid-tikid do toun. Tontok nopod tadau'ddi om mositi' nod puasa kou om tumimung kou do sumambayang, om papatahak kou dot id Tuhan do porsombahan di taakanon.


text:
Kada' kou no karaja' do tontok do tadau'ddi, tu' tadau noddi do kapamansayan di wonsoyon di natantu' mantad do maan do pangampun do dusa.


text:
Isai nopo i mangakan do nunu nopo do tontok do tadau'ddi, om a' no kohompit do tulun di songonuon do Kinorohingan.


text:
Om isai nopo i kumaraja' do tontok do tadau'ddi, om Tuhan no o momohukum do tulun diri do kapatayon o pomohukum.


text:
Om iyo no kasai'dti ot oturan do tonudon do koinsanai di manangaki diya' om i sinakagon diyolo', do honggo nopo iyolo'd poingiyon.


text:
Iri nopo maso dot id piolitan di motingkotonob no o tadau do tadau'd kosiam do tulan diri om gisom dit otonob o tadau di tadau'd kohopod, om mositi' nod pusohon kopio dokoyu, tu' iri no o tadau'd koundarangan di nokotobilang. Om osongodou nopo do tadau'ddi do puasa kou, om a' no koino-ino do mangakan do nunu nopo, do sokoro-koro' piya,” ka dau.


text:
Om boros ka kawagu'd Tuhan, “Iri nopo Tadau dot Agayo do Kinuhub-Kuhub, om tumimpuun do tontok di tadau'd kohopod om limo do tulan di koturu', om koloido' nopoddi om turu' o tadau.


text:
Om solinaid nopo di turu' o tadau, om mositi' nod papatahak kou do porsombahan do taakanon do pointikid do tadau. Om tadau nopondod kawalu' do karamayan diri om mositi' no do tumimung kou do sumambayang, om papatahak do porsombahan do taakanon om a' kou koino-ino do kumaraja'.


text:
(Om iri no ngai' i tadau dot agayo do tugama' dit apatut do ramayon dokoyu. Tontok nopod tadau dot agayo'ddi, om mositi' nod tumimung kou do sumambayang om papatahak do porsombahan do taakanon, om porsombahan di sorobon, om porsombahan do gandum, om porsombahan do tayam-tayam, om porsombahan do waig dot anggur, do miontok di gunaon do pointikid do tadau.


text:
Iti nopo karamayan diti om pomoruhang di tadau'd Sabat di koubasanan, om i piro-piro porsombahan nga' pomoruhang nogi' di porsombahan dokoyu di koubasanan, om pomoruhang di porsombahan dokoyu di pamayaan di pinabatos, om pomoruhang di porsombahan di tumanud do kagaanan do ginawo, do patahakon dot id Tuhan.)


text:
Om koomot kou nopondo, om mositi' nod papaharo kou do karamayan do solinaid do turu' o tadau, do tumimpuun di tadau'd kohopod om limo do tulan do koturu'. Om iri nopo tadau'd koiso' om tadau'd potobilangon do maan do koundarangan.


text:
Om tontok nopod tadau'ddi, om mongoi kou no pongupu' do piro-piro o tua-ua' dit ongosonong do mantad id kouwaan dokoyu. Om manganu nogi' do roun di guas do roitan do palma, om i raan do kayu dit ongokohob o tuntu. Om tumimpuun nogindo do mamaramai di karamayan do tugama' do pomusou'd Tuhan, i Kinorohingan dokoyu.


text:
Om ramayon no dokoyu o karamayan diri do solinaid do turu' o tadau. Om mositi' nod tonudon di sinakagon dokoyu ot oturan diti do gisom dot alaid.


text:
Om mositi' nod miyon ngai' i tulun dot Israil dot id kinuhub-kuhub do solinaid di turu' o tadau'ddi,


text:
om koilo indo i sinakagon dokoyu do sinuhu' do Tuhan i bansa' dot Israil do miyon dot id kinuhub-kuhub dit angara-raat do tontok di pinosoliwan dau iyolo' do mantad hilo'd Masir. Tu' iyau no i Tuhan, i Kinorohingan dokoyu,” ka dau.


text:
Om iyo noddi i Musa do pinopoboros dot id tulun dot Israil do koinsanai dit oturan diri do papaharo do karamayan do tugama' do pomusou'd Tuhan.


text:
do papatahak dot id tulun dot Israil diti piro-piro ot oturan do poingkaa, “Paatod kou no do tumau do saitun dit osompipi' om it osonong kopio do ponuang di lampung di hiri'd Kiim dot Olidang, om otutudan indo kasai' i lampung.


text:
Om mositi' nod ngoyon di Harun tutudai i lampung diri do pointikid do sosodopon, om pologoson nopod kitapui do gisom do kosuabon o hiri'd kinoiyonon di koropohon do Tuhan, i hiri'd soliwan di tabir, it id dotimbabaan di Kaban do Tumpongo, i hiri'd Bilik dit Olidang Kopio. Om mositi' nod tonudon kasai' iti toturan diti do gisom dot alaid.


text:
Om mositi' nod gompion kasai' di Harun i lampung di hiri'd potitimpakan do lampung di tamas dit osompipi' o winonsoi. Om mositi' nod ngoyon dau piantangai iri, om otutudan kasai' i' iri do tontok di kopodtutudan kasai' do hiri'd Kiim do Tuhan,” ka dau.


text:
Om boros ka kawagu'd Tuhan, “Manu no do hopod om duwo kilogram do tapung om wonsoyon nori do hopod om duwo o binuluguan do roti.


text:
Om poiiliu nopo di roti'ddi om ruludon do duwo o rulud, do sopionom o sonrulud, do hiri'd mija' di nurogupan do tamas dit osompipi', i hiri'd suang di Kiim do Tuhan.


text:
Om timpakan nod kominyan dit osompipi' o hiri'd duwo o rulud di roti'ddi. Tu' iri nopo kominyan diri om poningolon di roti do maan do tanda' do nakatahak nori dot id Tuhan do maan do porsombahan do taakanon.


text:
Pointikid-tikid do tadau'd Sabat, om mositi' nod haro o roti do hiri'd suang di Kiim do Tuhan, do gisom do mompus-ompus. Tu' iti no it apatut do wonsoyon do tulun dot Israil do gisom dot alaid.


text:
Iri nopo roti'ddi om maan di Harun om i sinakagon dau. Om mositi' nod id kinoiyonon dit olidang o pangakanan diyolo'ddi, tu' iri nopo roti'ddi om nanu do mantad id taakanon dit olidang kopio di nakatahak dot id Tuhan, om iri no it aanu dit imam,” ka dau.


text:
Hiri nopod kokiiman di tulun dot Israil om haro o songulun o kusai. Tapa' nopo dau om tulun do Masir om tina' no dau om tulun dot Israil, dot i Silomit o ngaran i tanak di Dibri do mantad id payat di Dan. Insan tadau om ponokisongkiwal no i kusai'ddi dot iso' o tulun dot Israil. Om tontok di misongkiwal iyolo', om pomopol no i kusai'ddi do Kinorohingan. Om ngoyo' noddi iyau di tulun dot Israil posolowoto' di Musa.


text:
Om tamangai nopoddi diyolo' i tulun diri do daamot do magandad do boros do Tuhan, ondung poingkuro o wonsoyon diyolo' dot id tulun diri.


text:
“Ngoyo' posoliwano' diti kokiiman i tulun diri. Om pointikid-tikid do tulun di nokorongou do tulun diri do minomopol, om mositi' nod pakabai do longon diyolo' dot id tulu do tulun diri do popointalang do nakasala' i tulun. Om oinsanan nopondo i tulun do momodumpau di tulun diri do watu do gisom dot apatai.


text:
Om poboroson nogindo dot id toinsanan o tulun dot Israil dot isai nopo i momopol do Kinorohingan om mositi' nod mamabo do kootuson diri,


text:
om hukuman nogindod kapatayon i tulun diri. Isai nopo o tulun, do tulun tuu dot Israil ko' bansa'd suwai di poingiyon do hilo'd Israil, do kopomopol do Tuhan om mositi' nod dumpahon do watu, do koinsanai di tulun o momodumpau do gisom dot apatai i tulun diri.


text:
Isai nopo o tulun di mamatai'd tayam-tayam do tulun do suwai om mositi' nod tingalanan dau iri. Oturan nopo om ‘ginawo o pomolokop do ginawo’.


text:
Ondung haro o tulun do pokoruol do tulun do suwai, om poingkuro nopo i winonsoi dau do pinopokoruol, om mositi' nod wonsoyon o miagal diri dot id dau.


text:
Ondung koponipu' iyau'd tulang, om mositi' nod tipuon o dau'd tulang. Ondung kopomolou iyau dot iso' do mato do tulun do suwai, om i tiso' di dau'd mato nga' bolohon no. Ondung kopomobog iyau'd tulun do suwai, gisom dot otipu' o nipon di tulun diri, om mositi' nod tipuon o dau'd nipon. Nunu nopo i winonsoi dau dot id tulun do suwai, gisom dot a' diri osonong o tinan do tulun do suwai, om mositi' nod wonsoyon o miagal diri dot id dau'd tinan do ponuli' di winonsoi dau.


text:
Isai nopo o kapamatai do tayam-tayam, om mositi' nod tingalanan dau iri. Nga' isai nopo o kapamatai do tulun, om mositi' nod patayon.


text:
Om mositi' nod tonudon ngai' dokoyu i toturan diri om tonudon nogi' di tulun do bansa'd suwai di poingiyon dot id rolot dokoyu, tu' iyoho' no i Tuhan, i Kinorohingan dokoyu,” ka dau.


text:
Om koboros poddi di Musa iri dot id tulun dot Israil, om posoliwano' no diyolo' di kokiiman i tulun di minomopol do Kinorohingan, om dumpaho' no diyolo' iyau'd watu do gisom do napatai. Om iri no o nokoodsuur di tulun dot Israil do momonsoi di pinonuhuan do Tuhan dot id di Musa.


text:
do patahak diti piro-piro ot oturan dot id bansa'd Israil: Soira' nopondod korikot kou do hilo'd pomogunan di patahakon do Tuhan dot id dokoyu om a' kou no koino-ino'd mananom-tanom di tana' do pointikid-tikid di toun do koturu'. Om opusou i' dokoyu o Tuhan.


text:
Mositi' nod tanaman dokoyu i tumo dokoyu om tutuan i guas dot anggur, om onuon i tua' di tanom-tanom dokoyu do solinaid dot onom o toun.


text:
Nga' iri nopo koturu'd toun om potobilangon no dokoyu do maan do don Tuhan. Om solinaid nopod toun diri om pologoson nopo i tana' dot a' buatan om a' tanaman. A' no tanaman i tumo dokoyu om a' tutuan i guas dot anggur.


text:
Iri piya gandum di suminuni toomod, it a' tinanom, nga' kada' no dokoyu ngoyo' omoto'. Tu' toun nopoddi om maso do koundarangan di tana' do buatan.


text:
Om iyo piya'ddi nga' haro kasai' i' o suang di tana' do maan dokoyu'd takanon om akanon di turipon dokoyu, om i songingkaraja' dot id dokoyu, om i bansa'd suwai di poinsugku' dokoyu;


text:
om akanon nogi' di tayam-tayam dokoyu, om i nintorusan di songhombo-hombo do hilo'd koomulakan dokoyu. Nunu nopo i sumuni do hilo'd tana' om aakan ngai' i'.


text:
Om tontok nopondo do tadau'd kohopod do tulan di koturu', i Tadau do Kopongompunan do Dusa om monuhu' nod tulun do mongoi pouni do torumpit do pointongkop di pomogunan.


text:
Om iyo kou noddi do potobilang di toun do kolimo nohopod diri, om poposunud do haro o kosimbayanan do kumaa dot id toinsanan o tulun di hiri'd pomogunan. Solinaid nopod toun diri om koinsanai di dapu' di nakadagang om mositi' nod pogulion kawagu dot id sanganu mantad di dapu' ko' id sinakagon di sanganu mantad di dapu'ddi. Om isai nopo i nadagang do siniliu do turipon om mositi' nod pogulion do hiri'd sompiiyon dau.


text:
Kada' dokoyu tanamai o tumo dokoyu, om kada' dokoyu omoto' i gandum di suminuni toomod, om kada' dokoyu ngoyo' upuo' i tua' dot anggur dokoyu dit a' notutuan.


text:
Toun nopoddi om toun dit olidang dot id dokoyu. Iri nopo i koino-ino dokoyu'd kanon om iri po i tua' di suminuni toomod do hiri'd tumo dokoyu.


text:
Id suang nopod toun diri om koinsanai di dapu' di nakadagang om mositi' nod pogulion dot id sanganu mantad di dapu'ddi.


text:
Om soira' nopondo do papadagang kou'd tana' dot id tulun di bansa' dokoyu, ko' momoli kou'd tana' do mantad id tulun diri, om kada' no kopio dot a' otulid o ralan do papadagang diri ko' momoli'ddi.


text:
Iri nopo gatang di tana' om mositi' no do tontuon mantad do tumanud do kogumuon di toun di haro ot aanu do mantad id tana'ddi om gisom dot orikot i Toun do Kopogulian dit id dosunsudan.


text:
Ondung ogumu' po o nintaban do toun dot a' po orikot iri, om amahal no o gatang di tana'. Nga' ondung okuri' no o nintaban do toun dot a' po orikot iri, om mositi' nod omura-mura no o gatang, tu' iri nopo dagangon om iri no i kogumuon do tua' do tanom do hiri'd tana'.


text:
Kada' kou ponipu' dot iyokoyu ngai' it iso-iso' o bansa'. Suwai ko' koronok kou nod Tuhan, i Kinorohingan dokoyu.


text:
Tonudon ngai' no it oturan om i ponuhuan do Tuhan, om osimbayan kou id mongiyon-ngiyon dot id pomogunan diri.


text:
Om kouwa' indo i tinanom dokoyu do hiri'd tana' om kabagal kasai' dokoyu o taakanon om osimbayan kou do mongiyon-ngiyon do hilo'.


text:
Nga' haro dotindo o muhot ondung nunu no ot akanon do tontok di koturu'd toun, tu' a' i' tanaman i tana' om a' ongoyon onuo' i tua' di songintanom.


text:
Tontok nopo di toun do koonom om barakatan indo do Tuhan i tana' gisom dot iri nopo tua' dot aanu do toun diri om kabagal i' do duwo o toun.


text:
Om mananom kou nopondo di tumo dokoyu di kawalu'd toun, om haro kasai' po i tomot dokoyu di toun do koonom dot akanon dokoyu. Om haro kasai' po ot akanon dokoyu do gisom dot oomot i tua' di tinanom dokoyu di toun do kawalu'ddi.


text:
Kada' kopio dokoyu dagango' do gisom dot otilombus i tana' dokoyu, tu' okon i' ko' iyokoyu o sanganu'ddi. Sanganu nopo kopio di tana'ddi om Kinorohingan i', om iyokoyu nopo nga' miagal nod sompogunan di pinologos do mananom-tanom di tana'.


text:
Ondung haro o songkoiyonon do tana' do padagangon, om mositi' nod tumboyoon i sanganu mantad di tana', do tontok dot onuon kawagu dau i tana'ddi. Tu' iyau no it apatut do kasanganu'ddi.


text:
Ondung haro o tulun dot Israil di rumutum kopio, gisom dot a' no milo dot a' dau padagangon i tana' dau, om mositi' nod bolion kawagu di tobpinai dau dit id somok po, i tana'ddi.


text:
Om tulun nopo dit aiso' o tobpinai do momoli kawagu di tana' dau, om kakaya' i' doti' iyau do koimbagu om kabagal indo o tusin dau do pomoli kawagu di tana'ddi.


text:
Om ondung iyo'ddi nga' mositi' nod bayaran dau do tusin i tulun di minomoli di tana'ddi dot irad di gatang do suang di tana' do solinaid di piro-piro o toun dot a' po orikot i Toun do Kopogulian dit id dosunsudan. Tu' orikot nopo o toun diri, om poingkuro piya nga' koguli' kasai' no i tana' dot id dau tu' sanganu mantad di tana'ddi.


text:
Nga' ondung a' kabagal o tusin dau do pomoli kawagu di tana' dau'ddi, om iri kasai' po i minomoli o kikuasa' di tana'ddi do gisom dot orikot i Toun do Kopogulian. Nga' orikot nopondo i toun diri om pogulion no i tana' dot id sanganu mantad di tana'.


text:
Soira' nopod papadagang o tulun do walai dit id suang do bandar di kitolig o posorili', om kikuasa' no iyau do momoli kawagu di walai'ddi dot osontounan do mantad di tadau'd kinapadagangan.


text:
Nga' ondung a' dau bolion kawagu i walai'ddi dot osontounan, om asanganu no kasai' di minomoli i walai, om otungkusan di sinakagon dau; om a' no koguli' kawagu i walai'ddi do tontok piya di Toun do Kopogulian.


text:
Nga' walai nopod hiri'd kawalayan dit aiso' o tolig do posorili', om paagalon nopod tumo; tu' haro i' o kuasa' di sanganu mantad do momoli'ddi, om mositi' do pogulion kawagu iri do tontok di Toun do Kopogulian.


text:
Nga' iri nopo tulun do Liwi om kikuasa' i' do momoli kawagu di dapu' diyolo' do hiri'd bandar di natantu' mantad do diyolo' do soira-ira' nopo.


text:
Ondung haro o tulun do Liwi do padagang do walai dit id suang dot ongoiso' di kabandaran di natantu' do diyolo'ddi, om ondung a' dau oboli kawagu iri, om mositi' nod pogulion kawagu dot id dau i walai'ddi dot orikot i Toun do Kopogulian, tu' iri nopo walai di tulun do Liwi do hiri'd bandar diyolo', om iyolo' kasai' no o kasanganu do gisom dot alaid dot id pogialatan di tulun dot Israil.


text:
Nga' iri nopo kobuturan do hiri'd posorili' di kabandaran do tulun do Liwi, om a' no kopio koino-ino do padagangon; tu' iyolo' kasai' no o kasanganu'ddi do gisom dot alaid.


text:
Ondung haro o tulun dot Israil di poingiyon dot id somok dokoyu di rumutum kopio, om gisom dot aiso' no o kanon dau om mositi' nod onuan dokoyu iyau dot irad di patahakon dokoyu dot id tulun di gumadsi'. Om poingiyon kasai' indo iyau do hiri'd somok dokoyu.


text:
Kada' dokoyu pokionuwai'd bunga i tusin di pinaalasan dokoyu dot id tulun diri. Suwai ko' koronok kou nod Kinorohingan, om pologoson no o tulun diri do poingiyon do hiri'd somok dokoyu. Om kada' kou panganu'd tuntung do mantad id taakanon di padagangon dokoyu dot id dau.


text:
Iri no o ponuhuan do Tuhan, i Kinorohingan dokoyu, i pinoposoliwan dokoyu do mantad hilo'd Masir, do papatahak dokoyu diti tana' do Kanaan; om osiliu indo iyau do Kinorohingan dokoyu.


text:
Ondung haro o sompi' ko' tulun dot Israil di poingiyon dot id somok dokoyu do rumutum kopio, om gisom do dumagang nopo iyau dot id dokoyu do sumiliu'd turipon, om kada' dokoyu iyau suhuo' do momonsoi'd karaja' di dong turipon.


text:
Mositi' nod miyon nopo iyau do hiri'd dokoyu do miagal do tulun di gumadsi'; om kumaraja' dot id dokoyu do gisom dot orikot i Toun do Kopogulian.


text:
Tontok nopoddi om mositi' nod tumongkiad iyau om i tangaanak dau di walai dokoyu, om gumuli' do hiri'd sompiiyon dau om hiri'd tana' di komolohingan dau.


text:
Iri nopo tulun dot Israil om turipon i' do Tuhan, tu' iyau i' o pinoposoliwan diyolo' do mantad hilo'd Masir; om a' no iyolo' koino-ino do padagangon do maan do turipon.


text:
Ondung orohian kou do haro o turipon, om mongoi kou nopo boli do mantad id bansa'd suwai di hiri'd posorili' dokoyu.


text:
Om koino-ino kou i' do momoli di tangaanak do tulun do bansa'd suwai di poingiyon dot id rolot dokoyu. Iri nopo tangaanak do bansa'd suwai dit osusu dot id pomogunan dokoyu, om koino-ino i' do silihon do dokoyu'd songonuon.


text:
Om koino-ino i' iyolo' do potungkusan dokoyu di tangaanak dokoyu do maan diyolo'd turipon do solinaid po diyolo'd poimpasi. Nga' kada' nogi' kopio dokoyu raraato' o sompi' ko' tulun dot Israil.


text:
Ondung haro o bansa'd suwai di poingiyon dot id rolot dokoyu do kumaya', om rumutum nogindo i sompi' ko' tulun dot Israil, om dumagang nondo iyau do sumiliu'd turipon di bansa'd suwai'ddi, ko' id sompiiyon di bansa'd suwai.


text:
Om kadagang nopondo iyau, om koino-ino kasai' i' i tulun dot Israil diri do bolion kawagu do tongoiso' di tobpinai dau'd kusai,


text:
ko' i tamanon dau, ko' i tikid dau'd molohing, ko' i koobpinayan dau'd suwai dit id somok po o koobpinayan; ko' iyau piya, di kaanu iyau'd tusin do kabagal do pambayar, nga' milo i' do momoli do kopolobusan do tinan dau.


text:
Om mositi' nod monokirunding iyau di tulun di minomoli dau. Om intobon diyolo' i toun do mantad di duminagang i tulun diri do sumiliu'd turipon om gisom dot orikot i Toun do Kopogulian dit id dosunsudan. Om tontuon nogindo diyolo' o gatang di kopolobusan dau. Om iri nopo pamagatang om poiyoon di pamagadsi' do tulun di gumadsi'.


text:
Om mositi' nod pogulion kawagu di turipon o wookon di gatang do pinomoli do tumanud do kogumuon do toun di noolu',


text:
do miagal-agal ko' tulun iyau di guminadsi' do monikid toun nod godsian. Om a' no kopio koino-ino do raraaton iyau di tuan dau.


text:
Ondung a' iyau kalabus do tumanud di duwo o ralan do kolobusan diri, om mositi' nod polobuson iyau om i tangaanak dau do tontok do Toun di Kopogulian dit id dosunsudan.


text:
Tulun nopo dot Israil om a' i' koino-ino do sumiliu'd turipon do gisom dot ikapatai, tu' tulun nopod Israil om turipon nod Tuhan. Iyau i' o pinoposoliwan diyolo' do mantad hilo'd Masir. Om iyau no o Tuhan, i Kinorohingan diyolo'.


text:
Om boros kad Tuhan, “Kada' kou pomonsoi'd tingolig, om kada' kou popoingkakat do tininganak om torigi'd watu di kinikiran do maan do tukuon. Tu' iyoho' no o Tuhan, i Kinorohingan dokoyu.


text:
Ramayon no dokoyu i piro-piro o tadau dot agayo do tugama', om pusohon no i tiyonon do sumambayang dot id doho'. Tu' iyoho' no o Tuhan.


text:
om porikoton ku indo kasai' o rasam di dongkararasaman kasai', om kosuni i' i songintanom do hiri'd tana', om mongua' i kouwaan dokoyu.


text:
Om a' indo aayi-ayi' o tua' di tanom-tanom di hiri'd tana' dokoyu, gisom dot orikot nopo i kopongupuan dokoyu'd tua' dot anggur, om maso po dokoyu do mongomot do gandum. Om tontok nopo dit orikot no o kapananaman do gandum, om maso po dokoyu do mongupu' do tua' dot anggur. Om kabagal kasai' indo dokoyu o taakanon dokoyu, om osimbayan kou do mongiyon-ngiyon dot id pomogunan dokoyu.


text:
Om onuan ku indo iyokoyu do kosimbayanan do hilo'd pomogunan dokoyu, gisom dot osimbayan kou nopod modop, tu' aiso' no o poddosi dokoyu. Punsoon ngai' ku nopondo i nintorusan dit ongorongit do hilo'd pomogunan dokoyu, om pisangadan do hilo' nga' aiso' nondo.


text:
om limo nopo dokoyu nga' kaala' no do hatus o tulun, om hatus no om kaala' i' do hopod noribu o tulun.


text:
Barakatan ngai' ku indo iyokoyu, om onuan ku iyokoyu do tanak dot ogumu'. Om nunu nopo i nakabatos ku dot id dokoyu nga' bayaanon ngai' ku i'.


text:
Om ogumu' tomod nondo o tomot dokoyu gisom do koromut do sontoun. Om gisom do taamon pondo dokoyu i noolu' di nomot dit id gulu om haro i' o poiyanan di wagu koomot.


text:
Om mundorong oku indo dot id pogialatan dokoyu do hiri'd Kiim ku dit Olidang, om a' ku indo kopio iyokoyu tongkiadan.


text:
Moyo-woyo' oku indo kasai' dokoyu; om osiliu oku do Kinorohingan dokoyu, om iyokoyu nga' osiliu nondo do tulun ku.


text:
Iyoho' no i Tuhan, i Kinorohingan dokoyu, o pinoposoliwan dokoyu do mantad hilo'd Masir om a' kou noddi osiliu'd turipon. Noidu' ku no i kuasa' di monginggorit dokoyu om nosiliu ku no iyokoyu'd tulun dit a' porintaon do bansa'd suwai,” ka dau.


text:
Ondung a' kou tumanud dit oturan ku om i boros ku, om mamaraag kou no di tumpongo di winonsoi ku dot id dokoyu,


text:
om hukuman ku no iyokoyu. Porikatan ku nondo iyokoyu do kosusaan --- toruol om sogiton dit a' milo'd lingoson, gisom dot obolou o mato dokoyu, om oinggorit o koposi-posion dokoyu. Momutanom kou piya nga' a' kou i' kaakan di tua' di tinanom dokoyu, tu' rumikot nondo i pisangod do mongoi pangala' dokoyu om mangayi' di natanom-tanom dokoyu.


text:
Om saapon ku nondo iyokoyu gisom dot aala' kou. Om iri nondo tulun dit araatan dokoyu o momorinta' dokoyu. Om adalaan kou nondo kopio'd moddosi gisom do manangkus kou'd mogidu' dot aiso' piya o momogusa' dokoyu.


text:
Ondung a' kou mumboyo' doho' do kopuriman kou piya ngai'ddi, om ruhangan ku pondo o hukuman dokoyu dot inturu' kopiluap ko' i gulu.


text:
Adalaan no daa kopio kasawat o ginawo dokoyu, nga' poinsiribaon ku indo iyokoyu. Aiso' nondo o rasam do sumondot, om tumuu pondo om kumodou do miagal do watu o tana' dokoyu.


text:
Aiso' nopondo o kootuk-otukon do huyan dokoyu, tu' a' i' haro o sumuni do hiri'd tana' dokoyu, om a' mongua' o kouwaan dokoyu.


text:
Ondung sumurilog kasai' kou om a' kou mumboyo' doho', om ruhangan ku pondo o hukuman dokoyu do gisom dot inturu' kopiluap ko' i gulu.


text:
Porikoton ku nondo i nintorusan dit ongorongit dot id pogialatan dokoyu. Om iri nondo nintorusan diri o mimpatai di tangaanak dokoyu, om i tayam-tayam dokoyu, om mangayi' dokoyu gisom dot okuri' kou nondo, om ongoingou pondo i karalan-ralanan dot id pomogunan dokoyu.


text:
Ondung a' kasai' kou mumboyo' doho', do kopuriman kou piya ngai' di pomohukum diri, suwai ko' sumaap kou nogi',


text:
Om porikot oku nondod pisangadan dot id dokoyu do pomohukum ku dokoyu tu' nokotolibamban kou no di tumpongo toko'. Om tontok nopondo di tumimung kou dot id bandar dokoyu do mongoi daa intirung, om porikatan ku po iyokoyu'd toruol dit a' milo'd lingoson, gisom dot a' nondo milo dot a' kou tumahak dot id pisangod dokoyu.


text:
Om ooiyan kou nondo do taakanon gisom dot iso' poo o pagansakan do roti do pakayon do hopod o tongoondu', tu' iri po o haro dot id diyolo'. Om toini-inion nondo i taakanon. Om aayi' piya dokoyu i taakanon nga' louson kasai' kou po.


text:
om tumogod oku nondo kopio om saapon ku iyokoyu. Om hukuman ku iyokoyu dot inturu' kopiluap o kawagato' ko' mantad dit id gulu.


text:
Om raagon ku nondo i tiyonon dokoyu'd modsubak di hilo'd timpak do konulu-nuluan, om habaon ngai' ku i mija' do podtutudan dokoyu'd kominyan, om pataamon ku nondo o rata' dokoyu dot id tingolig dokoyu di nangahaba'ddi. Om araatan oku nondo kopio,


text:
gisom do silihon ku'd pogun i kabandaran dokoyu, om raagon ku i tiyonon dokoyu'd modsubak, om a' ku romiton i porsombahan dokoyu.


text:
Om raagon ku nopondo kopio i pomogunan dokoyu, gisom dot ongkotigowo i pisangod di sumowoli'd miyon do hiri do kokito di kinaraagan.


text:
Porikatan ku nondod pisangadan o hiri'd pomogunan dokoyu, om potompiason ku iyokoyu dot id piro-piro o pomogunan do bansa'd suwai. Om kologos tomod nopondo i tumo dokoyu, om ongosiliu'd pogun i kabandaran dokoyu.


text:
Om tontok nondoddi do koundorong kopio i tana' dokoyu dit a' daa dokoyu uhang do poundorong-dorongon do buaton. Om daamot nopondo dokoyu do hilo'd dombokon, i hilo'd pomogunan do pisangod dokoyu, om poillogos tomod nopondo i tana' dokoyu. Om tontok nondo'ddi do koundorong do buaton i tana' dokoyu.


text:
Om padalaan ku nondo iyokoyu do momorolosi, iyokoyu it atanggayan dot id pomogunan do bansa'd suwai, gisom dot iri piya kohus do roun dit awayaan do ribut nga' papatangkus i' dokoyu do mogidu'. Om manangkus kou nondod mogidu' do miagal pod gusa-gusaon kou dot id suang do pisangadan. Om ohunduk kou indo do tontok piya dit aiso' o pisangod dot id sorili' dokoyu.


text:
Om kopogitatahub kou nopondo dot ouru'd manangkus do mogidu', dot aiso' piya o momogusa'. Om a' kou no kogoos do sumaap dot isai nopo o pisangod.


text:
Om apatai kou nondo do hilo'd pomogunan di pinananggayan di pisangod dokoyu, om aakan kou di tana' di pisangod dokoyu.


text:
Om iri nopondo it okuri' no dokoyu, i noolu-olu' do poingiyon do hilo'd pomogunan do pisangod dokoyu, om monorimo-rimo pod tumongob dot i dusa dokoyu om i dusa di komolohingan dokoyu o kobungou.


text:
Nga' okunon indo di sinakagon dokoyu i dusa diyolo' om i dusa di komolohingan diyolo', i nokowonsoi'd dusa tu' suminaap i' doho'. Suminurilog iyolo' doho',


text:
gisom dot a' oku noddi milo dot a' sumaap diyolo' om moguyung diyolo', om gowoi poddi om natanggayan iyolo' di pisangod diyolo' do hilo'd pomogunan di pisangod diyolo'. Om id tohuri nopondo, di koinsiriba' om kopuriman do hukuman di dusa om i kosurilogo' diyolo' i sinakagon diyolo',


text:
om sorohon ku indo i tumpongo ku dot id di Yakub, om id di Isak, om id di Abraham. Om inwoguan ku indo i batos ku do papatahak di tana'ddi dot id tulun ku.


text:
Nga' id gulu po kopio om mositi' nod ongkopoggidu' ngai' po i tulun do mantad id pomogunan diri, om koundorong i' kopio'd buaton i tana'. Om mositi' nod opurimanan ngai' di tulun ku o koinsanai di hukuman do porikoton ku dot id diyolo', tu' a' i' iyolo' tuminanud dit oturan om i ponuhuan ku.


text:
Nga' tontok nopo di poundorong iyolo' do hilo'd pomogunan do pisangod diyolo', om a' ku i' iyolo' tongkiadan kopio, om a' ku iyolo' punsoon. Tu' ondung punsoon ku iyolo' nga' iyoho' no o kapamaraag di tumpongo ku dit ogirot dot id diyolo', om Tuhan oku i' om Kinorohingan oku diyolo'.


text:
Om inwoguan ku nondo i tumpongo ku dot id komolohingan diyolo' do tontok di pinopointalang oku do kuasa' ku dot id koinsanai'd bansa' dot i pinoposoliwan oku di tulun ku do mantad hilo'd Masir o kinopointalangan ku; om osiliu oku indo, iyoho' i Tuhan, do Kinorohingan diyolo',” ka dau.


text:
Om iri no ngai' ot oturan om ponuhuan di pinatahak do Tuhan dot id di Musa, di hilo'd Nuluhon do Sinai, do patahakon dot id tulun dot Israil.


text:
iti piro-piro ot oturan do patahakon dot id tulun dot Israil, “Soira' nopod katahak dot id Tuhan ot iso' o tulun do maan do pamayaan do batos, om milo i' do polobuson o tulun diri ondung mambayar nod tusin dot irad diti,


text:
do tumanud di gatang di natantu' mantad: --- Kusai nopo dit id piolitan do duwo nohopod o toun om onom nohopod o toun, om limo nohopod o tusin do pirok do pambayar. --- tondu' nopo di nosukod no om tolu nohopod o tusin do pirok do pambayar. --- tanak nopod kusai dit id piolitan do limo o toun om duwo nohopod o toun, om duwo nohopod o tusin do pirok o pambayar. --- tanak nopod tondu' om hopod o tusin do pirok do pambayar. --- tanak nopod kusai dit id siriba' do limo o toun do tumur om limo o tusin do pirok do pambayar. --- tanak nopod tondu' dit okoro' po om tolu o tusin do pirok do pambayar. --- kusai nopo dit id sawat ko' onom nohopod o toun do tumur om hopod om limo o tusin do pambayar. --- tondu' nopo dit id sawat ko' onom nohopod o toun do tumur om hopod o tusin do pirok do pambayar.


text:
Ondung adalaan kopio komosikin i tulun di minamatos diri gisom dot a' iyau kabayar di gatang di natantu' mantad, om mositi' nod ngoyon dau pootodo' i tulun di pinatahak dot id Tuhan diri dot id imam. Om tontuon nondo dit imam o gatang dit omura, do tumanud dit asaapan do tulun diri.


text:
Ondung pasal do nintorusan dit a' sosomu', i koino-ino'd maan do porsombahan dot id Tuhan i pinabatos, om a' no di tulun di minamatos koino-ino do tingalanan iri do nintorusan do suwai. Tu' koinsanai di porsombahan do patahakon dot id Tuhan om olidang no. Nga' ondung tingalanan daa dau iri, om don Tuhan goduwo no di nintorusan diri.


text:
Nga' ondung pasal do nintorusan di sosomu' i pinabatos, i nintorusan dit a' milo'd romiton do maan do porsombahan dot id Tuhan, om mositi' nod pootodon di tulun di minamatos o nintorusan diri dot id imam.


text:
Om tontuon nondo dit imam o gatang di nintorusan diri do tumanud do koinan-inano' di nintorusan. Om a' no koino-ino do pingkurangan i gatang di pinatantu'.


text:
Ondung bolion kawagu di tulun i nintorusan diri, om mositi' nod bayaran dau i gatang om ruhangan pod induwo i sompihopod.


text:
Ondung haro o tulun do papatahak do walai dau dot id Tuhan, om tontuon nondo dit imam o gatang di walai do tumanud do kosonong-sonongo' di walai. Om a' no milo do pingkurangan i gatang di pinatantu'.


text:
Ondung bolion kawagu di tulun di pinapatahak di walai, i walai'ddi, om mositi' nod bayaran dau i gatang om ruhangan po dot induwo i sompihopod.


text:
Ondung haro o tulun do papatahak do songkoiyonon di tana' dau dot id Tuhan, om mositi' nod tontuon i gatang do tumanud do kogumuon do tonomon di pananom do tana'ddi. Om gatang nopod pointikid-tikid do 20 kilogram do barli do tonomon om hopod o tusin do pirok.


text:
Ondung patahakon dau i tana' do dongkolimponusan do Toun di Kopogulian, om mositi' nod bayaran ngai' i gatang.


text:
Ondung patahakon i tana' do piro-piro toun dot id tohuri ko' iri, om mositi' nod tontuon dit imam o gatang diri do tumanud do kogumuo'd toun di noolu' do gisom dot orikot i Toun do Kopogulian dit id dosunsudan, om tontuon nondo dau o gatang di poimura-mura.


text:
Ondung bolion kawagu di tulun di pinapatahak di tumo, i tumo'ddi, om mositi' nod bayaran dau i gatang om ruhangan pod induwo i sompihopod.


text:
Om ondung pobolion dau i tumo'ddi dot a' po dau abayaran dot id Tuhan, om a' no iyau koino-ino do momoli kawagu di tana'ddi.


text:
Om Toun nopondod Kopogulian dit id dabantalan, om asanganu kasai' nondod Tuhan i tumo'ddi do gisom dot alaid, om patahakon nondo iri dot id tongoimam.


text:
om tontuon nondo dit imam o gatang diri do tumanud do kogumuo'd toun di noolu' do gisom dot orikot i Toun do Kopogulian dit id dosunsudan. Om mositi' nod bayaran di tulun o gatang di natantu'ddi do tontok do tadau'ddi. Om Tuhan no o kasanganu di tusin diri.


text:
Om tontok nopondo di Toun do Kopogulian om mositi' nod pogulion i tumo'ddi dot id tulun di sanganu mantad ko' id sinakagon po dau.


text:
Iri nopo tayam-tayam dit id gulu kosusu om don Tuhan no, om iso' pod tulun nga' aiso' no o koino-ino do papatahak diri dot id Tuhan do maan do porsombahan do tumanud do kagaanan do ginawo. Iri nopo tanak do sapi', om i tanak do dumba', ko' i tanak do kambing dit id gulu kosusu om don Tuhan ngai' no.


text:
Om iri nopo nintorusan do sosomu' dit id gulu kosusu om milo i' do bolion kawagu do tumanud di pamagatang di natantu' mantad, nga' ruhangan po dot induwo i sompihopod. Ondung a' bolion kawagu, om koino-ino i' do pobolion dot id tulun do suwai do tumanud di gatang di natantu' mantad.


text:
Iso' pod tulun nga' aiso' i' o koino-ino do padagang ko' momoli kawagu do nunu nopo i pinatahak dau dot id Tuhan dit aiso' o pinaantakan, do tulun tuu iri ko' nintorusan ko' tana'. Tu' Tuhan no o sanganu'ddi do gisom dot alaid.


text:
Tulun piya di pinatahak dot id Tuhan do maan patayo' nga' a' no koino-ino do bolion kawagu, suwai ko' mositi' nod patayon.


text:
Ondung haro o tulun dot orohian do momoli kawagu'd wookon diri, om mositi' nod bayaran dau i gatang di natantu' mantad, om ruhangan pod induwo i sompihopod.


text:
Iso' nopod mantad do hopod o tayam-tayam om don Tuhan no. Ondung intobon i tayam-tayam, om pointikid-tikid di kohopod, om mositi' nod don Tuhan noddi.


text:
Nga' a' i' koino-ino do maan di sanganu sompipio' i tayam-tayam gisom dot iri ngai' pondo it angara-raat no ot opili'. Om a' nogi' koino-ino do poolonon dau i tayam-tayam di nopili'ddi. Ondung poolonon dau i tayam-tayam diri do tayam-tayam do suwai om mositi' nod patahakon goduwo nopo i tayam-tayam diri dot id Tuhan, om a' no koino-ino'd bolion kawagu,” ka dau.


text:
Om iri no ngai' o boros do Tuhan do pinoboros dau dot id di Musa di hilo'd Nuluhon do Sinai do polombuson dot id tulun dot Israil.


text:
Tontok di tadau do koiso' di tulan do koduwo di toun do koduwo do mantad di kinosoliwanan di tulun dot Israil do mantad id pomogunan do Masir, om boro-boros no o Tuhan dot id di Musa do tontok di hiri iyau id suang di Kiim do Tuhan di hilo'd tana' do kowotuan do Sinai. Om boros ka dau,


text:
“Mositi' no do papaharo kou di Harun do pongintaban dilo tulun dot Israil, om pogisuwai-suwayon iyolo' do mongintob do tumanud do pinuruan do sompiiyon diyolo'. Om tulison ngai' no o ngaran di tongokusai


text:
Om suhuon no o tiso' di boyoon do pinuruan do sompiiyon do mantad id pointikid-tikid di payat do monulung dokoyu,” ka dau.


text:
Om iti ngai' no i tongokusai, i boyoon do mantad id pointikid-tikid do payat do nongopili' do momonsoi do karaja'ddi. Payat Boyoon do Pinuruan do Sompiiyon Rubin I Ilisur, i tanak di Sidour Simion I Solumiol, i tanak di Surisiadai Yohuda I Nahason, i tanak di Aminadab Isakar I Nitaniil, i tanak di Suar Sibulon I Iliab, i tanak di Hilon Ipraim I Ilisama, i tanak di Amihud Manasi I Gamaliol, i tanak di Pidasur Binyamin I Abidan, i tanak di Gidioni Dan I Ahiosor, i tanak di Amisadai Asor I Pagiol, i tanak di Okran Gad I Iliasap, i tanak di Rohuil Naptali I Ahira, i tanak di Inan


text:
do minonimung ngai' di tulun do tontok di tadau do koiso' di tulan do koduwo. Om tuliso' ngai' no diyolo' o ngaran di tulun do pinogisosompipi' do tumanud di pinuruan do sompiiyon diyolo'. Om ngaran nopo do koinsanai di tongokusai di nokorikot do duwo nohopod o toun do tumur ko' it otuo ko' iri om tinulis ngai' nopo om pinointob


text:
do tumanud di pinonuhuan do Tuhan. Om tuliso' ngai' no di Musa o ngaran di tongokusai'ddi di hilo' iyolo'd tana' do kowotuan do Sinai.


text:
Om iri nopo tongokusai di nokorikot do duwo nohopod o toun do tumur ko' it id dotuo ko' iri, it ongokoris po do sumiliu'd soudor, om tinulis ngai' nopo o ngaran do sinompipi' do tumanud di pinuruan do sompiiyon om sompiiyon diyolo'. Nimpuun nopo do monulis om i payat di Rubin, i tanak di Yakub dot id dotuo. Om poingkaa no o kogumuon diyolo': Payat Kogumuon Rubin 46,500 Simion 59,300 Gad 45,650 Yohuda 74,600 Isakar 54,400 Sibulon 57,400 Ipraim 40,500 Manasi 32,200 Binyamin 35,400 Dan 62,700 Asor 41,500 Naptali 53,400 Kogumuon do toinsanan: 603,550


text:
poingkaa, “Papaharo ko nopod pongintaban do tulun dit ongokoris po do sumiliu'd soudor, om kada' pohompito' i payat di Liwi.


text:
Nga' suhuon nogi' i tulun do Liwi do momogompi' di Kiim ku om koinsanai di pakakas do hiri. Om karaja' nopo diyolo' om: sumaan di Kiim ku do mitonggoi ngai' di pakakas do hiri'd Kiim, om popowonsoi do kiim diyolo' do posorili' di Kiim ku.


text:
Om soira' nopod mundaliu kou, om iri no i tulun do Liwi o momohuyas di Kiim ku, om popowonsoi kawagu'ddi dot id pomukiiman kawagu dokoyu. Om isai nopo o tulun do suwai ko' i tulun do Liwi, do mongoi insomok di Kiim om mositi' nod hukuman do kapatayon.


text:
Om iri no tulun dot Israil di suwai om mositi' nod popowonsoi do kiim diyolo' do tumanud di sinompuruan diyolo', om sorompori-pori do tumanud di bondira' diyolo'.


text:
Nga' iri nopo tulun do Liwi om mositi' nod popowonsoi di kiim diyolo' do posorili' di Kiim ku. Om mositi' nod tamangan diyolo' i Kiim diri om aiso' indo o tulun do koinsomok dot i kopotogod doho', gisom do hukuman ku nondo o tulun dot Israil,” ka dau.


text:
Soira' nopod powonsoi i tulun dot Israil do Kiim diyolo', om mositi' nod powonsoyon do pointikid-tikid do tulun o kiim diyolo' dot id sahau do bondira' di sinompuruan diyolo', mikuwo'd dakatan do tanda' di pinuruan do sompiiyon diyolo' i kiim diyolo'. Om mositi' nod posorili' di Kiim ku o pawansayan ngai' di kiim diri.


text:
Ponong id koulayon nopo, om i tulun dit id sahau do bondira' do sinompuruan di Yohuda o popowonsoi di kiim diyolo' do tumanud di pinuruan diyolo', om sorompori-pori do moyo' di boyoon diyolo' do miagal diti: Payat Boyoon Kogumuon Yohuda I Nahason i tanak di Aminadab 74,600 Isakar I Nitaniil i tanak di Suar 54,400 Sibulon I Iliab i tanak di Hilon 57,400 Kogumuon do toinsanan: 186,400 Om mositi' no dot i sinompuruan di Yohuda o mogulu do mamanau.


text:
Ponong id salatan nopo om i tulun dit id sahau do bondira' di sinompuruan di Rubin o popowonsoi do kiim diyolo' do tumanud di pinuruan diyolo', om sorompori-pori do tumanud di boyoon diyolo', do miagal diti: Payat Boyoon Kogumuon Rubin I Ilisur i tanak di Sidour 46,500 Simion I Solumiol i tanak di Surisiadai 59,300 Gad I Iliasap i tanak di Rohuil 45,650 Kogumuon do toinsanan: 151,450 Om mositi' no dot i sinompuruan di Rubin o mamanau do sumusuhut di sinompuruan di Yohuda.


text:
Om kapamanau po i duwo o sinompuruan diri om mamanau nogindo i payat di Liwi, it ongkisinaan di Kiim do Tuhan. Om mositi' nod mamanau o pointikid-tikid di sinompuruan diri do tumanud dit oturan do mamanau do miagal di maso'd powonsoi di kiim, tu' sorompori-pori nopod mundorong do hiri'd kinoiyonon diyolo', dot id sahau di bondira' do sinompuruan diyolo'.


text:
Ponong id kotonobon nopo om i tulun dit id sahau do bondira' di sinompuruan di Ipraim o popowonsoi do kiim do tumanud di pinuruan diyolo', om sorompori-pori do tumanud di boyoon diyolo' do miagal diti: Payat Boyoon Kogumuon Ipraim I Ilisama i tanak di Amihud 40,500 Manasi I Gamaliol i tanak di Pidasur 32,200 Binyamin I Abidan i tanak di Gidioni 35,400 Kogumuon do toinsanan: 108,100 Om iti no sinompuruan di Ipraim om mositi' nod mamanau do sumusuhut di payat di Liwi.


text:
Ponong id utara nopo om i tulun dit id sahau do bondira' di sinompuruan di Dan o popowonsoi'd kiim diyolo' do tumanud di pinuruan diyolo', om sorompori-pori do tumanud di boyoon diyolo' do miagal diti: Payat Boyoon Kogumuon Dan I Ahiosor i tanak di Amisadai 62,700 Asor I Pagiol i tanak di Okran 41,500 Naptali I Ahira i tanak di Inan 53,400 Kogumuon do toinsanan: 157,600 Om iti nopo sinompuruan do payat di Dan om mamanau do hiri'd ponong id tohuri kopio.


text:
Om iri nopo payat di Liwi om a' i' pinotulis o ngaran do poinghompit di tulun dot Israil do suwai, tu' iyo noddi o pinonuhuan do Tuhan dot id di Musa.


text:
Om wonsoyo' ngai' nopo di tulun dot Israil i pinonuhuan do Tuhan dot id di Musa. Sompori-pori nopo iyolo'd pinopowonsoi do kiim diyolo' dot id sahau do bondira' diyolo', om minamanau do mogiwoyo-woyo' di pinuruan do sompiiiyon diyolo'.


text:
Om iti no o sompiiyon di Harun om i Musa do tontok di minoro-boros o Tuhan dot id di Musa di hilo'd timpak di Nuluhon do Sinai.


text:
I Harun nopo om kianak dot apat o kusai: i Nadab it id dotuo, om i Abihu, om i Iliasar, om i Itamar.


text:
Om pinili' ngai' nopo iyolo' do sumiliu dot imam dot i tinuntugan do tumau o tulu o ralan do minomili'.


text:
Nga' i Nadab nopo di Abihu om napatai iddi do tontok di pinapatahak iyolo'd tapui dit okon ko' korohian do Tuhan di maso diyolo' do hilo'd tana' do kowotuan do Sinai. Om aiso' i' goduwo o tanak diyolo', om iyo Iliasar poddi di Itamar o maganu-anu di toonuon dot imam di poimpasi po i Harun.


text:
“Suhuon no i payat do Liwi do mongoi'd hiti'd gulu, om pilion i' iyolo' do sumiliu'd susuhuon di Harun, it Imam diri.


text:
Om mositi' nod momonsoi iyolo' di karaja' dit apatut diyolo'd wonsoyon do hiri'd Kiim ku om mogobi-obi' dit imam om i tulun dot ogumu'.


text:
Om mositi' nod iyolo' o mongilo-ilo do koinsanai di pakakas di Kiim om mogobi-obi' di tulun dot Israil do suwai.


text:
Om mositi' nod pilion nu i Harun om i tangaanak dau do momonsoi'd karaja' di dong imam; om isai nopo o tulun do suwai di mumbal daa do momonsoi'd karaja'ddi nga' mositi' nod hukuman do kapatayon,” ka dau.


text:
“Baino' nopondo om iyoho' no o sanganu di tulun do Liwi. Tontok di pinatai ku o koinsanai di tanak do kusai do tulun do Masir dit id gulu kosusu, om diri nod pinotobilang ku do maan ku'd doho' i tangaanak do kusai dit id gulu kosusu, dot id suang do pointikid-tikid do sompiiyon do tulun dot Israil, om iri nogi' i tanak do tontoluhan do tayam-tayam diyolo' dit id gulu kosusu. Om poningolon nopo di tangaanak do kusai do tulun dot Israil dit id gulu kosusu om iri no i tulun do Liwi, om iyolo' no ot osiliu do songonuon ku. Tu' iyoho' no o Tuhan,” ka dau.


text:
do monulis do ngaran do koinsanai di tulun do Liwi do tumanud di pinuruan do sompiiyon om sompiiyon diyolo'; om tinulis ngai' nopo o ngaran do pointikid-tikid do tanak do kusai di sombulan nogi' ko' otuo ko' iri o tumur.


text:
I Liwi nopo om kianak do tolu o kusai: i Girson, i Kohat om i Morari. Om iyolo' no o komolohingan di piro-piro pinuruan do sompiiyon di pinungaranan do ngaran diyolo'. I Girson no om kianak do duwo o kusai: i Libni om i Simoi. I Kohat no om kianak dot apat o kusai: I Amram, i Yisar, i Hibron om i Usiol. Om i Morari no om kianak do duwo o kusai: i Mali om i Musi. Om iyolo' no o komolohingan di piro-piro o sompiiyon di pinungaranan do ngaran diyolo'.


text:
Boyoon nopod pinuruan do sompiiyon diti om i Iliasap i tanak di Lail. Om pawansayan nopod pinuruan do sompiiyon diti do kiim diyolo' om mositi' no do hiri'd ponong id kotonobon, it id dotolikudan di Kiim do Tuhan.


text:
Om iyolo' no o mongilo-ilo di Kiim, om i tokop di Kiim do ponong id suang, om i tokop di Kiim do ponong id soibau, om i tabir di wawayaan,


text:
om i tabir di pomorinding di natad do posorili' di Kiim om i pananaraban do porsombahan, om i tabir di wawayaan di natad. Om iyolo' no o mongilo-ilo do nunu nopo o buruon di kagait do pakakas diri.


text:
Om poinsuang nopo di pinuruan do sompiiyon di Kohat om i sompiiyon di Amram, om i Isar, om i Hibron, om i Usiol.


text:
Om kogumuon nopod tongokusai di sombulan nogi' ko' otuo ko' iri o tumur di nokotulis o ngaran om 8,600 o tulun.


text:
Om pawansayan nopod pinuruan do sompiiyon diti do kiim diyolo' om mositi' nod hiri'd ponong id salatan di Kiim do Tuhan.


text:
Om iyolo' no o mongilo-ilo di Kaban do Tumpongo, om i mija', om i potitimpakan do lampung, om i pananaraban do porsombahan, om i mija' do podtutudan do kominyan, om i piro-piro pakakas do pakayon dit imam do hiri'd Bilik dit Olidang, om i tabir do wawayaan di Bilik dit Olidang Kopio. Om iyolo' no o mongilo-ilo do koinsanai di buruon do kagait do pakakas diri.


text:
Boyoon nopo do toinsanan di tulun do Liwi om i Iliasar i tanak di Harun. Om iyau no o mongilo-ilo do koinsanai'd tulun di maganu-anu do hiri'd Bilik dit Olidang.


text:
Kogumuon nopod tangaanak do tongokusai di sombulan nogi' ko' otuo ko' iri o tumur di nokotulis o ngaran om 6,200 o tulun.


text:
Om pawansayan nopod pinuruan do sompiiyon diti do kiim diyolo' om mositi' nod hiri'd ponong id utara di Kiim do Tuhan. Om boyoon nopod pinuruan do sompiiyon diti om i Suriol i tanak di Abihail.


text:
Iyolo' nopo om sinuhu' do mongilo-ilo di papan di Kiim di poturidongon, om i ponukod di potibabaron, om iri ngai' i torigi, om i posungkadan di torigi om koinsanai di pakakas do hiri. Om iyolo' no o mongilo-ilo do nunu nopo o buruon do kagait do pakakas diri.


text:
Om iyolo' nogi' o mongilo-ilo ngai' di torigi, om i posungkadan om i tali di pakayon do momorinding di natad.


text:
Om i Musa nopod i Harun om koinsanai di tangaanak di Harun, om mositi' nod popowonsoi do kiim diyolo' do hiri'd dotimbabaan di Kiim do Tuhan, i ponong id koulayon. Om iyolo' no i momonsoi di wonsoyon di natantu' mantad do tontok do sumambayang, do bagi' di tulun dot Israil do hiri'd Bilik dit Olidang. Om isai nopo o tulun do suwai di mumbal do momonsoi'd miagal diri om mositi' nod hukuman do kapatayon.


text:
Om kogumuon nopo do koinsanai di tangaanak do kusai di payat di Liwi di sombulan nogi' ko' otuo ko' iri o tumur di tinulis di Musa o ngaran, do sinompipi' do tumanud di pinuruan do sompiiyon diyolo', do tumanud di pinonuhuan do Tuhan om 22,000 o tulun.


text:
Om boros kad Tuhan dot id di Musa, “Koinsanai di tangaanak do kusai di tulun dot Israil dit id gulu kosusu om doho' ngai' no. Om tulison no o ngaran do pointikid-tikid do tangaanak do kusai di tulun dot Israil dit id gulu kosusu, di sombulan no ko' otuo ko' iri o tumur. Nga' maan nopod poningolon diyolo' om oinsanan nopo i tulun do Liwi do silihon ku do doho'd songonuon. Tu' iyoho' no o Tuhan! Om iri tayam-tayam di tulun do Liwi nga' onuon ku no do poningolon do koinsanai di tayam-tayam di tulun dot Israil dit id gulu kosusu,” ka.


text:
Om wonsoyo' nod Musa o koinsanai di pinonuhuan do Tuhan; tinulis ngai' nopo dau o ngaran do koinsanai di tangaanak do kusai dit id gulu kosusu


text:
“Dinondo nopodti om patahakon no dot id doho' i tulun do Liwi do sumiliu do doho'd songonuon do maan do poningolon do koinsanai di tangaanak do kusai di tulun dot Israil dit id gulu kosusu, om patahakon ngai' i tayam-tayam di tulun do Liwi do maan do poningolon di tayam-tayam di tulun dot Israil dit id gulu kosusu.


text:
Om iri nopo tangaanak do kusai do tulun dot Israil dit id gulu kosusu om 273 o tulun do poinggumu' mantad ko' i tulun do Liwi, om mositi' nod lopusan dokoyu i nokolobi'ddi.


text:
Iso' nopo di tanak diri om mositi' nod lopusan dokoyu do limo o tusin do pirok do tumanud di pamagatang di natantu' mantad;


text:
do mongintob di tulun do Liwi, i mantad id pinuruan do sompiiyon di Kohat do pogisompipi-pipion do tumanud di pinuruan do sompiiyon di sorokuri-kuri' om tumanud di sompiiyon diyolo'.


text:
Om sinuhu' nogi' iyau do monulis do ngaran do koinsanai di tongokusai di kiumur dot id piolitan do tolu nohopod om limo nohopod o toun, it ongosorupai do maganu-anu do hiri'd Kiim do Tuhan.


text:
Om patahako' nod Tuhan dot id di Musa iti piro-piro o ponuhuan do poingkaa: Orikot nopo o maso'd kopomohuyasan di kokiiman, om mositi' nod mongoi i Harun om i tangaanak dau do hilo'd suang di Kiim ku. Om iduwon nondo diyolo' i tabir dit id dotimbabaan di Kaban do Tumpongo, om potokopon di Kaban i tabir diri.


text:
Om mositi' nod takapan kawagu diyolo' i Kaban diri do kulit dit osonong, om soibahan kawagu'd monokop do kain dit otomou. Om posusukon nogindo i kayu do pangantayang di Kaban.


text:
Om mositi' nod takapan kawagu diyolo'd kain dot otomou i mija' di poiyanan do roti do patahakon dot id Tuhan. Om pasakayon nogindo di mija' i piring om i mangkuk di poiyanan do kominyan, om i mangkuk di poiyanan do porsombahan, om i kakanan di poiyanan do porsombahan do waig dot anggur. Om mositi' nod haro kasai' o roti do hiri'd sakai di mija'ddi.


text:
Om mositi' nod takapan ngai' diyolo' iri do kain dot aragang. Om takapan no kawagu'd kulit dot osonong. Om posusukon nogindo diyolo' i kayu do pangantayang di mija'.


text:
Om mositi' nod mongoi iyolo' anu do kain dot otomou, do ponokop di potitimpakan do lampung, om i lampung, om i sanggip om i talam, om koinsanai di poiyanan do tumau do saitun.


text:
Iri nopo potitimpakan do lampung om koinsanai di pakakas di lampung nga' mositi' nod lopoton diyolo' do kulit dit osonong om pasakayon nogindo do hiri'd pangantayang.


text:
Om owonsoi pondo o miagal diri, om mositi' nod takapan diyolo' do kain dit otomou i mija' do podtutudan do kominyan di tamas do winonsoi. Om takapan nogi' kawagu iri do kulit dit osonong. Om posusukon nogindo i kayu do pangantayang di mija' di podtutudan do kominyan diri.


text:
Om mositi' nod ngoyon ngai' diyolo' i pakakas di pakayon do hiri'd Bilik dit Olidang, om mositi' nod lopoton iri do kain dit otomou. Om mositi' nod takapan diyolo' kawagu iri do kulit dit osonong. Om pasakayon nogindo do hiri'd pangantayangan.


text:
Om mositi' nod iduan diyolo'd tauu di kilunok i pananaraban do porsombahan om takapan nogindo do kain dit aragang doitom-itom.


text:
Om mositi' nod pasakayon diyolo' do hiri'd pananaraban do porsombahan o koinsanai di pakakas di pakayon do sumambayang: i poiyanan do tapui, om i totodok, om i pononduk, om i mimpun. Om mositi' nod takapan diyolo' iri do kulit dit osonong om posusukon nogindod hiri i kayu do pangantayang.


text:
Om soira' nopo dot orikot o maso do kopomohuyasan di kokiiman, om mositi' nod rumikot i tulun di mantad id pinuruan do sompiiyon di Kohat do mongoi panaan di piro-piro pakakas dot ongolidang diri; nga' ngoyon nopo om it atakapan ngai' di Harun om i tangaanak dau i pakakas diri. A' i' koino-ino do koigit di pakakas dot ongolidang i tulun do mantad id pinuruan do sompiiyon di Kohat tu' ondung mongoi iyolo' igit diri om apatai no moti' iyolo'. Om iyo noddi o karaja' di tulun do mantad id pinuruan do sompiiyon di Kohat do tontok do powolihon i Kiim diri.


text:
I Iliasar no, i tanak di Harun diri, om mongilo-ilo do koinsanai di hiri'd Kiim om i tumau di lampung, om i kominyan, om i porsombahan do gandum, om i tumau di ponununtug, om koinsanai dit id suang di Kiim di nokotobilang do maan do don Tuhan.


text:
“Iti nopo piro-piro pakakas diti om nokotobilang no do maan do doho'. Om antaan-taan no kopio dokoyu, om a' i' koinsomok dilo pakakas i tulun do Kohat. Tu' apatai no moti' iyolo' do kowonsoi no iyolo'd miagal diri. Om mositi' nod sumuang di Kiim i Harun om i tangaanak dau, om tudukan nogindo diyolo' i tulun dit id payat di Kohat di karaja' diyolo' om it apatut diyolo'd igitan, om aiso' indo ot osiliu do miagal diri.


text:
Nga' ondung sumuang i tulun do Kohat di Kiim diri om kokito nondo dit imam do momodoropi' di piro-piro pakakas dit ongolidang do tintod do powolihon, om apatai no i tulun do Kohat,” ka dau.


text:
do mongintob di tulun do Liwi, i mantad id pinuruan do sompiiyon di Girson do tumanud di pinuruan do sompiiyon di sorokuri-kuri' om i sompiiyon diyolo'.


text:
Om mositi' nod tulison di Musa o koinsanai'd ngaran do tongokusai dit id piolitan do tolu nohopod om limo nohopod o toun, it osorupai do maganu-anu do hiri'd Kiim do Tuhan.


text:
I Kiim om i piro-piro o pakakas do suwai: i tokop di Kiim do ponong id suang, om i tokop dit id soibau, i tokop di posoibahon kawagu, i kulit dit osonong do winonsoi, om i tabir do hiri'd wawayaan di Kiim,


text:
om i tabir om i tali di pakayon do momorinding do natad di Kiim, om i pananaraban do porsombahan, om i tabir di hiri'd wawayaan di natad, om koinsanai di pakakas do pakayon do popowonsoi ngai'ddi. Om iyolo' no o mongilo-ilo do nunu nopo o buruon di kagait do pakakas diri.


text:
Om mositi' nod ngoyon di Musa om i Harun piantangai iyolo' om ongowonsoi ngai' i' i karaja' di pinatahak di Harun om i tangaanak dau dot id tulun do Girson, om ongoigitan ngai' i' i pakakas dit apatut dot igitan.


text:
Om iri no o karaja' di tulun do Girson do hiri'd suang di Kiim. Om mositi' nod wonsoyon diyolo' i karaja'ddi do moyo' dit ituduk di Itamar i tanak di Harun.


text:
Om suhuo' nod Tuhan i Musa do mongintob di tulun do Liwi, i mantad id pinuruan do sompiiyon di Morari do sompipion do tumanud do pinuruan do sompiiyon di sorokuri-kuri', om i sompiiyon diyolo'.


text:
Om mositi' nod tulison di Musa o ngaran do koinsanai'd tongokusai di kiumur dot id piolitan do tolu nohopod om limo nohopod o toun, it ongosorupai do maganu-anu do hiri'd Kiim do Tuhan.


text:
Om nonuan iyolo'd karaja' do manaan ngai' di papan di poturidongon do powonsoyon di Kiim, om iri ngai' i ponukod di potibabaron, om i torigi, om i posungkadan di torigi.


text:
Om iri nogi' i torigi di pongorigi di pomorinding di natad do pointutuk di Kiim, om i piro-piro posungkadan di torigi, om i gapit, om i tali, om koinsanai di pakakas di gunaon do maan do popowonsoi di Kiim. Om tinantu' ngai' nopo o pakakas dit igitan do pointikid-tikid do tulun.


text:
Om iyo noddi o karaja' dot apatut do wonsoyon di tulun di mantad id pinuruan do sompiiyon di Morari do hiri'd suang di Kiim, om mositi' nod wonsoyon o karaja'ddi do tumanud dit ituduk di Itamar i tanak di Harun.


text:
Om papaharo no i Musa om i Harun om i piro-piro boyoon di tulun dot Israil do pongintaban di tolu o pinuruan do sompiiyon di Liwi: i pinuruan do sompiiyon di Kohat, om i Girson, om i Morari. Tu' iyo noddi o pinonuhuan do Tuhan. Om sinompipi' diyolo' do mongintob do tumanud di pinuruan do sompiiyon di sorokuri-kuri', om tumanud do pointikid-tikid di sompiiyon. Om tuliso' ngai' nopo diyolo' o ngaran di tongokusai dit id piolitan do tolu nohopod o toun om limo nohopod o toun do tumur, it ongosorupai do maganu-anu do hiri'd Kiim do Tuhan. Om poingkaa o kogumuon di nointob diyolo': Pinuruan do Sompiiyon Kogumuon Kohat 2,750 Girson 2,630 Morari 3,200 Kogumuon do toinsanan: 8,580


text:
Om tinulis ngai' nopo o ngaran di tulun diri, om nonuan ngai' iyolo' do karaja' dit apatut diyolo'd wonsoyon om notudukan iyolo' dit apatut do saanon diyolo', do tuminanud di pinonuhuan do Tuhan do pinolombus di Musa.


text:
“Patahakon no iti piro-piro o ponuhuan dot id tulun dot Israil: Iri nopo tulun di kitoruol do kusta, om i tulun di haro o miagal-agal do waig dit a' osonong do sumoliwan do mantad id tinan, om i tulun di nokoigit do rata', om mositi' nod posoliwanon di kokiiman di tulun dot Israil.


text:
Om mositi' nod suhuon iyolo'd tumongkiad, om a' i' diyolo' ososomu' i kokiiman, i tiyonon ku do poinsugku' di tulun ku,” ka dau.


text:
Om wonsoyo' no di tulun dot Israil i pinonuhuan diri. Om posoliwano' ngai' nopo diyolo' do mantad hiri'd kokiiman diyolo' o tulun di miagal diri.


text:
iti piro-piro o toturan do patahakon dot id tulun dot Israil: Soira' nopod haro o tulun dit a' otorodok dot id Tuhan om i kowonsoi do sala' dot id tulun do suwai,


text:
om mositi' nod okunon di tulun o dusa dau om lopusan ngai' dau i nokoontok di kasalaan dau'ddi, om ruhangan po dot induwo i sompihopod om patahakon dau iri di tulun di napamansayan dau'd sala'.


text:
Nga' ondung napatai no i tulun di napamansayan dau'd sala', om aiso' o tobpinai dau dit osomok o kopiobpinayan, om mositi' nod patahakon dau dot id Tuhan i pamalapus dau'ddi, om iri nondo it imam o kaanu'ddi. Iti nopo pamalapus om poruhangon di dumba' do tontoluhan di maan do patahakon do tontok do momonsoi dit apatut do wonsoyon do maan do pongidu'd dusa do tulun di kisala'ddi.


text:
Om pointikid-tikid di popuhawangon di pinotobilang, i patahakon do tulun dot Israil dot id Tuhan nga' asanganu ngai' no dit imam di karamit do porsombahan diri.


text:
Iri nopo porsombahan di patahakon dot id songulun ot imam, om mositi' nod onuon dit imam iri do maan do dau.


text:
do papatahak diti piro-piro o toturan dot id tulun dot Israil. Haro i' doti' o tongokusai do koumbal do kopuriman dot a' otorodok i sawo dau tu' minongoi doti' ponokidudun do kusai'd suwai. Nga' a' i' doti' di kusai oilaan kopio tu' minomolisok-lisok i' i sawo dau do minomonsoi do miagal diri. Om sasi' nga' aiso', om a' i' nokosupan i sawo dau do minomonsoi do miagal diri; ko' haro i' doti' o kusai di kipomusarahan dot araat dot id sawo dau, nga' a' i' kopio nokowonsoi dot araat i sawo dau.


text:
Om haro nopo ot osiliu do miagal di duwo o hal diri om mositi' nod angatan di kusai i sawo dau do mongoi solowot dit imam. Om mositi' nod migit iyau do porsombahan dit apatut do patahakon; iri no tu' songkilogram o tapung do barli. A' i' koino-ino'd tunguhon do tumau do saitun i tapung om a' kuwaan do kominyan tu' iri nopo om porsombahan do mantad id kusai di kisangka' dot araat; om iri no o pongilo ondung otopot ko' amu' i sangka' dau'ddi.


text:
Om angatan nondo dit imam i tondu'ddi do mongoi'd hiri'd gulu, om suhuon do mingkakat do hiri'd dotimbabaan di pananaraban do porsombahan.


text:
Om manu nogindo it imam dot iso' o mangkuk di tana' do winonsoi, om suangan iri do waig dit olidang dot ongokooro'. Om manu nogindo iyau'd tana' dot ongokooro' do mantad hiri'd sirang di Kiim do Tuhan, om posuangon iri do hiri'd mangkuk di kiwaig, om osiliu indo i waig diri do waig di poporikot do kousungan.


text:
Om poroboyon nondo o tobuk di tondu', om pakahangan dau i tapung di maan do porsombahan. Om mositi' nod it imam o mongigit di mangkuk di kisuang do waig dit opoit di poporikot do kousungan.


text:
Om suhuon nogindo dit imam i tondu' do tumumboyo' diti sumpa' do poboroson dit imam do poingkaa, “Ondung a' ko nakapagampahu' om a' ko i' oontok do kousungan do porikoton diti waig.


text:
om Tuhan no o posiliu'd ngaran nu do ngaran di pongungusung dot id pogialatan do bansa' nu. Om iyau no o popokukus di pawayaan nu'd sobu om papagayo do tian nu.


text:
Kosuang nopondo iti waig dot id tian nu, om iti no o papagayo'd tian nu om popokukus di pawayaan nu'd sobu,” ka. Om mositi' nod sumimbar i tondu'ddi do poingkaa, “Kotumboyo' oku i'; wonsoyon nopod Tuhan o miagal diri,” ka.


text:
Om tulison nondo dit imam i boros do pomopol, om pisokon no kawagu i tulis dot i waig dit opoit di hiri'd mangkuk o pomisok.


text:
Iri nopo waig diri om pokoruol di tondu' do gisom dot orualan no kopio. Nga' tontok dit a' po dit imam osuhu' i tondu' do monginum di waig diri,


text:
om mositi' nod ngoyon po dit imam i porsombahan do tapung, om poinsawaton dau o longon dau do papatahak di tapung diri dot id Tuhan. Om pasakayon nogindo dau i tapung do hiri'd pananaraban do porsombahan.


text:
Om mongoi nondo it imam anu do songonggom di tapung do maan do tanda' do nakatahak no i tapung diri. Om sorobon nogindo iri do hiri'd pananaraban do porsombahan. Om kolimpupuson nopondo om poinuman nondo di tondu' i waig diri.


text:
Om ondung nakapagampahu' kopio i tondu'ddi, nga' kopuriman no iyau do toruol dot adalaan kopio dot obungou di waig diri; gumayo nondo o tian dau om kumukus o pawayaan dau'd sobu. Om osiliu nondo do ngaran di pongungusung o ngaran dau dot id pogialatan do bansa' dau.


text:
Om iyo noddi o toturan do pasal do kusai di momiogu om i kipomusarahan do nakapagampahu' i sawo dau. Om mositi' nod suhuon i tondu' do mingkakat do hiri'd dotimbabaan di pananaraban do porsombahan, om wonsoyon dit imam i natantu' mantad do wonsoyon.


text:
Iri nopo kusai om a' i' kohompit di kasalaan, nga' iri nopo sawo dau om mositi' nod mamabo do kootuson di winonsoi dau do nakasala' no kopio iyau.


text:
do papatahak diti piro-piro o toturan do kumaa dot id tulun dot Israil. Pointikid-tikid do kusai ko' tondu' di mamatos do sumiliu'd tulun do nasir om i tumobilang do sumiliu'd songonuon do Tuhan,


text:
om mositi' nod a' monginum do waig dot anggur om tiinumon di kaawuk. Om a' no iyau koino-ino do monginum do nunu nopo i winonsoi do mantad id tua' dot anggur, om a' koino-ino do mangakan do tua' dot anggur di kouupu' ko' i tua' dot anggur di kinoring.


text:
Om solinaid nopo dau do sumiliu'd tulun do nasir, om a' no iyau koino-ino do mangakan do nunu nopo i mantad id guas dot anggur; dot iri tuu i linsou ko' iri po kulit dit anggur.


text:
Solinaid nopo do poinggirot i batos dau do sumiliu'd tulun do nasir, om a' no iyau koino-ino do momompod do tobuk dau ko' momugar po do ganggut. Tu' akagasan no iyau di batos dau do gisom pod aayi' i maso do tuminobilang iyau do suminiliu'd tulun di songonuon kopio'd Tuhan. Om solinaid nopo do maso'ddi om mositi' nod pologoson dau o tobuk om ganggut dau do numaru.


text:
Om iri no i tobuk dau o sumiliu'd tanda' do tuminobilang iyau do sumiliu'd songonuon kopio do Kinorohingan. Om iri no ot a' dau koina-inaan do monosomu' do tinan dau: a' no iyau koino-ino do minsomok do rata' do mulong piya do rata' di tapa' ko' tina' dau, ko' rata' po di tobpinai dau.


text:
Om solinaid nopo dau do tulun do nasir om potobilang no iyau do sumiliu'd tulun di songonuon kopio'd Tuhan.


text:
Ondung ososomu' o tobuk do tulun do nasir, i tobuk di nokotobilang dau'ddi, tu' pointoning iyau do tulun di monigowo do matai, om mositi' nod andadon dau do solinaid do turu' o tadau; om katalib pondo iri om bugaron nogindo dau o tobuk om ganggut dau, om olidang nogindo iyau.


text:
Om tontok nopondo di kawalu'd tadau, om mositi' nod mongoi iyau papatahak do duwo tinan do punai ko' duwo tinan do sikukur dot id imam do hiri'd wawayaan di Kiim do Tuhan.


text:
Om iri nopo tiso' di tombolog om mositi' nod maan do porsombahan do pangampun do dusa, om iri no tiso' om maan do porsombahan di sorobon do pongidu' do kososomuo' di tulun di nokoigit do rata'ddi. Om tontok i' do tadau'ddi do mositi' no do posongonuan kawagu di tulun diri i tobuk dau


text:
om inwoguan kawagu i kinapatahakan dau do tinan dau do sumiliu'd tulun do nasir do solinaid di maso do natantu' mantad. Om iri nopo maso di notoliban om a' no pointobon tu' nososomu' no i tobuk dau di pinosongonuan dau'ddi. Om mositi' nod papatahak iyau do tanak do dumba' do sontoun nogi' o tumur do maan do porsombahan do poningolon.


text:
Opupusan nopondo i maso di pinabatos di tulun do sumiliu iyau'd nasir, om mositi' nod momonsoi iyau dot iso' o wonsoyon di natantu' mantad. Mositi' nod mongoi iyau do hiri'd wawayaan di Kiim do Tuhan


text:
do mongoi papatahak dot id Tuhan do tolu o tinan do tayam-tayam dit aiso' o bohiton do tinan: songinan o tanak do dumba' do tontoluhan di sontoun nogi' o tumur do maan do porsombahan di sorobon, om songinan o tanak do dumba' do tondu' di sontoun nogi' o tumur do maan do porsombahan do pangampun do dusa, om songinan o dumba' do tontoluhan do maan do porsombahan do piombolutan.


text:
Om mositi' nogi' do papatahak iyau do sambalatak o roti dit a' rinalatan do pangambang: i roti dit obulugu', i tapung di rinalatan do tumau do saitun o winonsoi, om i roti dit onipis, i ginihilan do tumau do saitun. Om suwai no ko' iri om mositi' nod papatahak po iyau do gandum om waig dot anggur.


text:
Om mositi' nod patahakon ngai' dit imam iri dot id Tuhan; om mositi' nod patahakon dau i porsombahan do pangampun do dusa om i porsombahan di sorobon.


text:
Om potonggoyon nopo di roti do sambalatak diri om songinan o dumba' do tontoluhan do patahakon dot id Tuhan do maan do porsombahan do piombolutan, om iri nogi' i gandum om i waig dot anggur nga' mositi' nod patahakon dot id Tuhan.


text:
Om mositi' nod bugaron di tulun do nasir o tobuk dau do hiri'd wawayaan di Kiim do Tuhan. Om posuboon nogindo i tobuk dau do hiri'd tapui di maso do panaraban di porsombahan do piombolutan diri.


text:
Om owonsoi pondo o miagal diri, dit oonsok i toliip di dumba' do tontoluhan, om mositi' nod ngoyon dit imam i toliip diri do pitonggoyon dot iso' di roti dit obulugu' om iso' di roti dit onipis, om pakahangan nogindo di tulun do nasir.


text:
Om mositi' nod patahakon dit imam i porsombahan do taakanon diri do maan do porsombahan di potobilangon do patahakon dot id Tuhan; om iti no i porsombahan dit olidang dot aanu dit imam, do maan do pomoruhang di kangkab om gakod di dumba' do tontoluhan, i natantu' mantad no dot aanu dit imam. Om owonsoi pondo o miagal diri om koino-ino nogindo i tulun di nasir diri do monginum do waig dot anggur.


text:
Om iri no o toturan do tonudon di tulun di sumiliu'd nasir; nga' ondung nokopoboros o songulun di suminiliu'd nasir do papatahak do porsombahan di lobi ko' i miontok-ontok di batos dau, om mositi' nod wonsoyon dau o miontok di pinoboros dau.


text:
do popoboros dot id di Harun om id tangaanak di Harun do mositi' nod miagal diti o boros do poboroson diyolo' do soira' nopo do mamarakat iyolo'd tulun dot Israil:


text:
Om boros kad Tuhan, “Ondung roiton diyolo' o ngaran ku do maan do pamarakat di tulun dot Israil, om barakatan ku no kopio iyolo',” ka dau.


text:
Tontok di tadau di nopongo di Musa do pinopowonsoi i Kiim do Tuhan, om patahako' no dau dot id Tuhan i Kiim om koinsanai di pakakas do hiri, do tinuntugan do tumau o ralan do pinapatahak. Om niyo nogiddi dau i pananaraban do porsombahan om koinsanai di pakakas do hiri.


text:
Om ngoyo' noddi di piro-piro boyoon do pinuruan do sompiiyon patahako' i porsombahan diyolo' dot id Tuhan. Iyolo' nopodti om i boyoon do payat dot Israil, om i nonuan do karaja' do mongintob di maso'd pongintaban do tulun.


text:
Om patahak no iyolo' dot onom o guyudan om hopod om duwo tinan do sapi': iso' o guyudan do pinatahak do duwo o tulun do boyoon, om soronginanan do sapi' o pointikid-tikid di boyoon. Om katahak poddi diyolo' iri,


text:
“Romiton ngai' no i pinatahak diri do pakayon do momonsoi'd karaja' dit apatut do wonsoyon do maan di Kiim ku; patahakon ngai' nopori dot id tulun do Liwi do tumanud di karaja' do wonsoyon diyolo',” ka dau.


text:
om apat o guyudan om walu' o tinan do sapi' do tinahak dau di tulun do Morari. Om mositi' nod wonsoyon diyolo' o koinsanai di karaja' diyolo' do tumanud dit ituduk di Itamar, i tanak di Harun.


text:
Nga' iri nopo tulun do Kohat om a' i' nakaanu di guyudan ko' i sapi' di mantad id di Musa tu' iri nopo pakakas dit ongolidang di diyolo'd gompion om a' i' milo dot a' saanon.


text:
Om minongigit po i piro-piro boyoon do porsombahan do maan do pamaramai do kapatahakan di pananaraban do porsombahan. Om tontok di nokosodia' iyolo' do papatahak di porsombahan diyolo'ddi do hiri'd pananaraban do porsombahan,


text:
om boro-boros no o Tuhan dot id di Musa do poingkaa, “Sunudan no iyolo' dot insan nopo o tadau om iso' no di boyoon o rumikot do mongoi papatahak di dau'd patahakon do maan do pamaramai di kapatahakan di pananaraban do porsombahan. Om iyo kasai' nopoddi do solinaid do hopod om duwo o tadau,” ka dau.


text:
Om ngoyo' no diyolo' patahako' i porsombahan diyolo' do minogisuhu-suhut do miagal diti: Tadau Payat Boyoon Ko-1 Yohuda I Nahason i tanak di Aminadab Ko-2 Isakar I Nitaniil i tanak di Suar Ko-3 Sibulon I Iliab i tanak di Hilon Ko-4 Rubin I Ilisur i tanak di Sidour Ko-5 Simion I Solumiol i tanak di Surisiadai Ko-6 Gad I Iliasap i tanak di Rohuil Ko-7 Ipraim I Ilisama i tanak di Amihud Ko-8 Manasi I Gamaliol i tanak di Pidasur Ko-9 Binyamin I Abidan i tanak di Gidioni Ko-10 Dan I Ahiosor i tanak di Amisadai Ko-11 Asor I Pagiol i tanak di Okran Ko-12 Naptali I Ahira i tanak di Inan. Oiyo nopo i porsombahan do nigitan diyolo': iso' o piring do pirok, do 1.5 kilogram do kawagato', om iso' o mimpun do pirok do 800 gram do kawagato', do tumanud di poninimbang di natantu' mantad. Om sinuangan goduwo nopo i piring om i mimpun diri do tapung di rinalatan do tumau do maan do porsombahan do gandum. Om iri no suwai om iso' o piring do tamas do 110 o gram do kawagato', do noponu' do kominyan; om songinan o sapi' do tontoluhan, om songinan o dumba' do tontoluhan, om songinan o tanak do dumba' do sontoun nogi' o tumur, do maan do porsombahan di sorobon; iso' o kambing do maan do porsombahan do pangampun do dusa; om duwo o sapi' do tontoluhan, om limo o dumba' do tontoluhan, om limo o kambing, om limo o tanak do dumba' di sontoun nogi' o tumur do maan do porsombahan do piombolutan.


text:
Om kogumuon nopo di porsombahan do nigitan di hopod om duwo o boyoon diri dot oinsanan, do maan do tontok di kapatahakan di pananaraban do porsombahan om: --- hopod om duwo o piring do pirok om hopod om duwo o mimpun do pirok do 27.6 kilogram o kawagato' do toinsanan. --- hopod om duwo o piring do tamas do 1.32 kilogram o kawagato' do poimponu' do kominyan. --- hopod om duwo tinan do sapi' do tontoluhan, om hopod om duwo o dumba' do tontoluhan, om hopod om duwo o tanak do dumba' di sontoun nogi' o tumur, do pitonggoyon di porsombahan do gandum do maan do pomoruhang di porsombahan di sorobon. --- hopod om duwo o kambing do maan do porsombahan do pangampun do dusa. --- duwo nohopod om apat o sapi' do tontoluhan, om onom nohopod o dumba' do tontoluhan, om onom nohopod o kambing, om onom nohopod o tanak do dumba' di sontoun nogi' o tumur, do maan do porsombahan do piombolutan.


text:
Tontok di suminuang i Musa do hiri'd Kiim dot Olidang do mongoi boro-boros do Tuhan, om korongou no dau o Tuhan do minoro-boros dau do mantad hiri'd sawa-sawat di sompon do Kaban do Tumpongo, i hiri'd piolitan di duwo o pinoiyo-iyo'd moloikat di roitan do kerub.


text:
“Sunudan no i Harun do tontok nopod popotimpak iyau di turu' o lampung do hiri'd potitimpakan di lampung, om mositi' nod poundaron kopio dau o potitimpak, om kotitiu i' do ponong id gulu i tinitiu di lampung,” ka dau.


text:
Om wonsoyo' no di Harun o miagal di pinonuhuan do Tuhan. Om potimpako' no dau i lampung do hiri'd potitimpakan di lampung do pinotoguang ponong id gulu.


text:
Om iri nopo potitimpakan do lampung diri nga' tamas ngai' nopod tinantan o winonsoi do mantad hiri'd siriba' om gisom do hiri'd sawat, do tumanud di poiyaan do pinokitanan do Tuhan dot id di Musa.


text:
“Potongkiadon no i tulun do Liwi do mantad id tulun dot Israil do suwai, om wonsoyon no i wonsoyon di natantu' mantad do pomolidang diyolo'


text:
do poingkaa o kowoyo-woyoo' do momolidang: Wawasan no iyolo' do waig di pinotobilang do maan do pomolidang, om suhuon iyolo' do momugar do tobuk om hulu do pointongkop do tinan diyolo', om suhuon iyolo' do momupu' do pakayan diyolo'. Om olidang indo iyolo' dot id pagantangan do tugama'.


text:
Om suhuon nondo iyolo' do manganu do songinan o sapi' do tontoluhan dit okoro' po om porsombahan do gandum di gunaon, iri no i tapung di rinalatan do tumau do saitun. Om iya', oi Musa, nga' mositi' nod mongoi panganu dot iso' kawagu o sapi' do tontoluhan do maan do porsombahan do pangampun do dusa.


text:
Om timungon ngai' nogindo i tulun dot Israil om suhuon i tulun do Liwi do mingkakat do hiri'd dotimbabaan di Kiim ku.


text:
Om patahakon nogindo di Harun i tulun do Liwi diri do maan do porsombahan di pinotobilang do mantad id tulun dot Israil do patahakon dot id doho', om milo i' iyolo'd momonsoi do karaja' ku.


text:
Om pakabayon nogindo di tulun do Liwi o longon diyolo' do hiri'd sakai do tulu di duwo o sapi' do tontoluhan diri; om iri nopondo i songinan om maan do porsombahan di sorobon. Om owonsoi nopo o miagal diri om koidu' no i tulun do Liwi do mantad id dusa diyolo'.


text:
Patahakon no i tulun do Liwi do maan do ponokoporsombahan di pinotobilang do patahakon dot id doho', om suhuon no i Harun om i tangaanak dau do sumiliu'd boyoon diyolo'.


text:
Om mositi' nod posuwai-suwayon dokoyu i tulun do Liwi do mantad id tulun dot Israil di suwai, dot iyo'ddi o kowoyo-woyoo' do posuwai-suwai; om osiliu i' iyolo' do doho'd songonuon.


text:
Om owonsoi nopondo dokoyu i wonsoyon di natantu' mantad do kapatahakan di tulun do Liwi, om haro no o kosorupayan diyolo' do momonsoi'd karaja' do hiri'd Kiim ku.


text:
Nosiliu ku no iyolo' do sumowoli di tangaanak do tongokusai dit id gulu kosusu do mantad id pointikid-tikid do sompiiyon do tulun dot Israil; om iyolo' nopoddi om nokotobilang no do maan ku'd doho'.


text:
Tontok di pinatai ku o toinsanan di tangaanak do kusai dit id gulu kosusu do hilo'd Masir, om maso noddi do nosiliu'd songonuon ku di pinotobilang i tangaanak do tongokusai dit id gulu kosusu do mantad id pointikid-tikid do sompiiyon dot Israil, om pointikid-tikid di tayam-tayam dit id gulu kosusu nga' nosiliu nogi' do doho'd songonuon.


text:
Om dinondo nodti, om ilo' no tulun do Liwi ot onuon ku do poningolon do koinsanai di tangaanak do kusai dit id gulu kosusu do tulun dot Israil,


text:
do miagal ko' porsombahan do mantad id tulun dot Israil. Om patahakon ngai' ku iti dot id tulun do Liwi om id di Harun om id tangaanak dau, om kapaganu-anu i' i tulun do Liwi di toonuon do dong imam do hiri'd suang di Kiim ku. Om iri nondo i tulun do Liwi o mokianu'd koompunan do mantad id doho' do bagi' di tulun dot Israil, om a' i' iyolo' oontok do kosusaan do mulong piya do koinsomok kopio iyolo' di Bilik dot Olidang diri,” ka dau.


text:
Om iri noddi o kinapatahakan di Musa om i Harun om koinsanai di tulun dot Israil di tulun do Liwi dot id Tuhan, do tumanud di pinonuhuan do Tuhan.


text:
Om lidangai noddi di tulun do Liwi o tinan diyolo' do tumanud dit oturan do tugama', om pinupuan diyolo' o pakayan diyolo'. Om patahako' noddi di Harun iyolo' do maan do porsombahan di pinotobilang do maan do don Tuhan. Om winonsoi nogi' dau i wonsoyon di natantu' mantad do pongidu'd dusa diyolo'.


text:
Om wonsoyo' ngai' nopoddi di tulun dot Israil i pinonuhuan do Tuhan dot id di Musa do wonsoyon dot id tulun do Liwi. Om haro noddi o kosorupayan di tulun do Liwi do kumaraja' do hiri'd Kiim do Tuhan do tumanud dot ituduk di Harun om i tangaanak dau.


text:
“Mositi' nod tumimpuun o pointikid-tikid do tulun do Liwi do momonsoi do karaja' dau do hiri'd Kiim ku, dot orikot o duwo nohopod om limo o toun do tumur dau.


text:
Om kotingkod nopondo iyau do momonsoi di karaja' dau'ddi om orikot o limo nohopod o toun do tumur dau.


text:
Om katalib nopondo iri, om koino-ino i' iyau do monguhup di tulun do Liwi do suwai di kumaraja' do hiri'd suang di Kiim ku. Nga' a' no iyau koino-ino dot iso-iso' kopio do momonsoi do nunu nopo o karaja'. Om iyo noddi o kowoyo-woyoo' nu do mangatur do karaja' di tulun do Liwi,” ka dau.


text:
Tontok di tulan do koiso', di toun do koduwo, do mantad di kinosoliwanan do tulun dot Israil do mantad hilo'd Masir, om boro-boros no o Tuhan dot id di Musa do hilo'd tana' do kowotuan do Sinai. Om boros kad Tuhan,


text:
“Tontok nopod tadau'd kohopod om apat do tulan diti, do tumimpuun do mantad dit otonob o tadau, om mositi' nod ramayon do tulun dot Israil o Tadau'd Agayo do Paska do tumanud dit oturan do natantu' mantad,” ka dau.


text:
Om ramayo' noddi diyolo' iri di sosodopon do tadau'd kohopod om apat do tulan diri, do hilo'd tana' do kowotuan do Sinai. Om wonsoyo' ngai' nopo diyolo' o miagal di pinonuhuan do Tuhan dot id di Musa.


text:
Nga' haro o piro-piro o tulun do sosomu' dot id pagantangan do tugama', tu' nokoigit iyolo'd rata'. Om a' noddi iyolo' milo do mamaramai do Paska do tontok do tadau'ddi. Om ongoi no iyolo' solowot di Musa om i Harun,


text:
om boro-boros no iyolo'd poingkaa, “Iyahai nopodti om sosomu', tu' nokoigit iyahai'd rata'. Nga' nokuro'ddi tu' posuwai-suwayon iyahai do gisom dot a' iyahai kapatahak do porsombahan dot id Tuhan do poingandad dilo tongotobpinai dahai dit oiyo o bansa'?” ka diyolo'.


text:
do popoboros dot id tulun dot Israil do poingkaa, “Ondung haro ot id pogialatan dokoyu ko' id pogialatan di sinakagon dokoyu do sosomu' tu' nokoigit do rata', ko' haro o tulun dot id tindalanon do kumaa dot id kinoiyonon dit osodu', om it orohian i' daa do mamaramai do Paska.


text:
Om koino-ino i' iyolo' do mamaramai'ddi. Nga' iri nopondo i karamayan diri om pohoroon nopo diyolo' om sombulan do gisom diri, i totuong di kohopod om apat do tulan di koduwo. Om ramayon nondo diyolo' o tadau'ddi do mikuwo'd mangakan do roti dit a' rinalatan do pangambang om rinapa' dit opoit.


text:
Kada' nod haro o pooluon do taakanon diri do gisom do kosuabon kawagu, om a' nogi' koino-ino do haro o tongoiso' pod tulang dot otipu' di tayam-tayam do patahakon dot id Tuhan. Om mositi' nod ramayon o tadau'd Paska do tumanud do koinsanai dit oturan.


text:
Nga' iri nopo tulun dit olidang i' daa dot id pagantangan do tugama' om okon ko' id tindalanon, nga' a' indo mamaramai di Paska, om a' no kohompit do tulun di songonuon ku o tulun diri, tu' a' i' iyau pinapatahak do porsombahan dot id doho' do tontok di maso di natantu' mantad. Om mositi' nod boboon di tulun diri o kootuson di dusa dau.


text:
Ondung haro o tulun do bansa'd suwai dot id rolot dokoyu dit orohian do mamaramai do Paska, om mositi' nod tumanud iyau do koinsanai dit oturan om kowoyo-woyoo' do mamaramai'ddi. Iso-iso' i' o toturan do tonudon do koinsanai'd tulun, dot iri tuu tulun dot Israil ko' iri po tulun do bansa'd suwai,” ka dau.


text:
Om tontok di tadau di pinowonsoi i Kiim do Tuhan, om tontok noddi do ruminikot o haun do luminikup di Kiim. Om dongotuong nopo nga' miagal do tapui o kokitanan di haun diri.


text:
Om soira' nopod minsawat i haun, om huyason no di tulun dot Israil i kokiiman diyolo', om mamanau nondo. Om honggo nopo o sondoton di haun om hiri no o pawansayan kawagu diyolo' do kiim diyolo'.


text:
Monuhu' po o Tuhan di tulun dot Israil do momohuyas di kiim diyolo', om huyason nogi' diyolo', om monuhu' po o Tuhan do popowonsoi kawagu'ddi om powonsoyon nogi' diyolo'. Om solinaid nopo di haun do hiri'd sawa-sawat di Kiim do Tuhan, om hiri kasai' no iyolo'd kinoiyonon diri.


text:
Ondung alaid i haun do hiri'd sawa-sawat di Kiim, om a' no iyolo' mamanau tu' mumboyo' i' iyolo'd Tuhan.


text:
Nga' nokoumbal i' do piro-piro no tadau di haun do hiri'd sawa-sawat di Kiim. Nga' poingkuro piya nga' Tuhan i' o popoilo ondung hiri kasai' iyolo'd kinoiyonon diri do mundorong ko' mundaliu iyolo'.


text:
Om koumbal i' do mundorong i haun do hiri do mantad nod sosodopon om gisom do kosuabon kawagu, om minsawat nopo i haun nga' mamanau no iyolo'. Om soira-ira' nopod minsawat i haun om mundaliu no iyolo'.


text:
Om duwo tuu o tadau ko' sombulan, ko' sontoun, ko' alaid ko' iri nga' solinaid nopo di haun do hiri'd sawa-sawat di Kiim do Tuhan, om a' no iyolo' mundaliu. Nga' ondung minsawat i haun, om mundaliu no iyolo'.


text:
Om boros kasai' nopod Tuhan o tonudon di tulun dot Israil do tontok do mundorong iyolo' dot id iso' o kinoiyonon om tontok do mundaliu iyolo' dot id kinoiyonon do suwai, do tumanud di poboroson do Tuhan dot id di Musa.


text:
“Momonsoi nod duwo o torumpit do pirok di tinantan o wonsoyon. Om iri no o pounion do pomolohou di tulun dot ogumu' do tumimung om iri nogi' o pounion do pomisunud diyolo' do mamanau.


text:
Ondung pounion goduwo i torumpit dot oloyong o pouuni, om komoyon nopoddi nga' mositi' nod tumimung ngai' i tulun dot ogumu' do hiri'd posorili' diya' do hilo'd wawayaan di Kiim ku.


text:
Nga' ondung iso' noo o torumpit do pounion, om iri no i boyoon do payat o tumimung do hiri'd posorili' diya'.


text:
Ondung mutut-putut o pouuni, om komoyon nopoddi nga' mositi' nod mamanau ngai' i payat di hiri'd ponong id koulayon o pinomukiiman.


text:
Ondung pounion do koinduwo i torumpit diri do mutut-putut o pouuni, om komoyon nopoddi nga' mositi' nod mamanau ngai' i payat di hiri'd ponong id salatan. Ondung mutut-putut o pouuni om ponuhu' nori di tulun do mamanau.


text:
Om pouni nopo di torumpit diri nga' mositi' nod it imam, i tangaanak di Harun. Om mositi' nod tonudon iti piro-piro o toturan diti do gisom dot alaid.


text:
Soira' nopod sumangod kou dot id pomogunan dokoyu, do sumaap di pisangod do mongoi panangod dokoyu, om pounion no i torumpit do tanda' do sumangod kou. Om ngoyon ku indo iyokoyu uhupai, iyoho' i Tuhan i Kinorohingan dokoyu, om posion ku iyokoyu do mantad id koinsanai di pisangod dokoyu.


text:
Om tontok di tadau do rumamai kou, di Tadau dot Agayo do Tulan do Wagu om i karamayan di suwai do don tugama', om pounion no i torumpit diri do tontok di papatahak kou dot id doho' do porsombahan di sorobon om porsombahan do piombolutan. Om uhupan ku indo iyokoyu. Tu' iyoho' no o Tuhan i Kinorohingan dokoyu,” ka dau.


text:
Om tontok di koduwo nod toun do mantad di tuminongkiad i tulun dot Israil do pomogunan do Masir, do koontok di tadau'd koduwo do tulan do koduwo, om insawat no i haun do mantad hiri'd sawa-sawat di Kiim do Tuhan.


text:
Om timpuun no i tulun dot Israil do mamanau do tuminongkiad di tana' do kowotuan do Sinai. Om tontok di nokorikot iyolo' do hilo'd tana' do kowotuan do Paran, om undorong no i haun.


text:
Om timpuun no i tulun dot Israil do minamanau do tumanud di ponuhuan do Tuhan do pinolombus di Musa.


text:
Om soira-ira' nopod mamanau iyolo' nga' iyo kasai' nopoddi o toturan do mamanau do tonudon diyolo'. Om iri no tulun dit id sahau do bondira' di sinompuruan di winoyo' di payat di Yohuda o minogulu'd mamanau, do mogisuhu-suhut nopo i sinompuruan. Om boyoon nopo diyolo' nga' i Nahason i tanak di Aminadab.


text:
Om huyaso' noddi i Kiim do Tuhan, om timpuun nod minamanau i pinuruan do sompiiyon di Girson om i Morari dot ongkisinaan di Kiim.


text:
Om hiri nopod tohuri-huri diyolo' nga' i tulun dit id sahau do bondira' di sinompuruan di winoyo' di payat di Rubin, do mogisuhu-suhut nopo i sinompuruan. Om boyoon nopo diyolo' nga' i Ilisur i tanak di Sidour.


text:
Om pamanau nogiddi i tulun do Liwi, i mantad id pinuruan do sompiiyon di Kohat dot ongkiinigit di piro-piro pakakas dit ongolidang. Om tontok di nokorikot iyolo' do hiri'd pawansayan do kiim dit id dosunsudan, om nokowonsoi no kawagu i Kiim do Tuhan.


text:
Om pamanau no i tulun dit id sahau do bondira' di sinompuruan di winoyo' di payat dot Ipraim do mogisuhu-suhut nopo i sinompuruan. Om boyoon nopo diyolo' nga' i Ilisama i tanak di Amihud.


text:
Om id tohuri noddi om pamanau no i tulun dit id sahau do bondira' di sinompuruan di winoyo' di payat do Dan. Om iyolo' no i madtatamong do ponong id tohuri do koinsanai di sinompuruan. Om mogisuhu-suhut nopo i sinompuruan do minamanau. Om boyoon nopo diyolo' nga' i Ahiosor i tanak di Amisadai.


text:
Om iyo noddi o toturan di tulun dot Israil do mamanau do mogisuhu-suhut i sinompuruan do soira-ira' nopo iyolo'd mamanau do kumaa dot id kinoiyonon do suwai.


text:
Om boro-boros no i Musa dot id di Hobab i tanak di Rohuil, i tulun do Midian diri, i tipagon di Musa. Boros ka dau, “Mamanau noddi iyahai do kumaa do hilo'd kinoiyonon di nokoboros do Tuhan do patahakon dau dot id dahai. Om nakabatos no o Tuhan do posiliu'd tulun dot Israil do bansa' di kaya'. Om tanud pogi' dahai om bohogian i' dahai iya' do kakayaan dahai,” ka dau.


text:
Nga' boros ka di Hobab, “Pounsikou nopo, nga' gumuli' oku i' do hilo'd pomogunan di kinosusuon ku,” ka dau.


text:
Om boros kad Musa, “A, kada' iyahai tongkiadai. Iya' nopo om milo i' do popotunud dahai'd ralan, tu' kotunud ko i' ondung honggo o tuundorongon do pawansayan toko'd kiim do hilo'd tana' do kowotuan.


text:
Tumanud ko nopo daa dahai om bohogian indo dahai iya' do koinsanai di barakat do patahakon do Tuhan dot id dahai,” ka dau.


text:
Om tontok di nokotongkiad i bansa' dot Israil do mantad hilo'd Sinai, i nuluhon dot olidang diri, om pamanau no iyolo' do solinaid do tolu o tadau. Om iri kasai' nopo i Kaban do Tumpongo'd Tuhan o hiri'd gulu diyolo', do mogihum do kinoiyonon di pawansayan diyolo'd kiim.


text:
Om solinaid nopo diyolo' do mingundaliu do mantad id pointikid-tikid do kinoiyonon di pinawansayan diyolo'd kiim, om hiri kasai' nopod sawa-sawat diyolo' i haun do Tuhan do tontok do dangadau.


text:
Om soira-ira' nopo dot igitan i Kaban do Tumpongo om moro-boros no i Musa do poingkaa, “Ingkakat no, oi Tuhan, om pogitotongkiado' no i pisangod nu do gisom do manangkus ngai' do mogidu' i tulun dit araatan diya',” ka dau.


text:
Om soira-ira' nopod poundorongon i Kaban do Tumpongo om moro-boros no i Musa do poingkaa, “Guli' no, oi Tuhan, dot id piro-piro noribu do sompiiyon dot Israil,” ka dau.


text:
Om timpuun no i tulun do sontogod-togod do Tuhan dot ouudipanan di kosusaan diyolo'. Om soira' di norongou'd Tuhan i boros diyolo' do sontogod-togod, om kotogod no iyau, om porikatai no dau iyolo'd tapui. Om tapui poddi o poirolot diyolo' gisom do nosorob o somputul di kokiiman.


text:
Om pinggiak no i tulun do mokitulung di Musa. Om sambayang noddi i Musa dot id Tuhan, om kopisok no i tapui.


text:
Om iri noddi o kinopomungaranan do kinoiyonon diri do Tabira tu' hilo' no do suminikit i tapui do Tuhan dot id pogialatan diyolo'.


text:
Om haro i' o piro-piro o tulun do bansa'd suwai do manud-tanud di tulun dot Israil do mamanau. Om iyolo' nopodti nga' siakan no tomod do tikanas, om iri poddi i tulun dot Israil nga' tuminimpuun diri do sontogod-togod. Boros ka diyolo', “Haro po bo daa giya o tikanas toko'dti!


text:
Di nopo di hilo' toko' pod Masir om kaakan toko' id sada' do gisom dot abangat toko', om a' i' minog do momoli. Osorou no daa'ddi i sangop, om i sadur, om i losun, om i bawang dit aragang, om i bawang dit opurak, i koubasan toko' do mangakan di hilo' po.


text:
Nga' baino' noddi om ongolomok toko' no. Aiso' no nunu-nunu dot akanon --- aiso' no suwai, ilo' po manna do pointikid-tikid do tadau,” ka no diyolo'.


text:
Iri nopo manna'ddi om kotonggoi di bolobou do rumatu' do hiri'd kokiiman di dongotuong. Om kosuabon nopondo om minsorili' poo i tulun do mongoi ponimung di manna. Om kisaron nondo diyolo' iri ko' tutuon do gisom dot aapung. Om onsokon nondo diyolo' do maan do roti dit ourug dit alampis. Om kaakanan nopo nga' miagal do roti di nonsok do tumau do saitun.)


text:
Om korongou nod i Musa i tulun dot Israil do sontogod-togod, dot ongotimung-timung do songingkakat do hiri'd wawayaan di kiim diyolo'. Om kotogod noddi o Tuhan gisom do tuminongob i Musa.


text:
Om boros kaddi di Musa dot id Tuhan, “Nokuro tu' raraaton kopio oku iyoho' diya'? Nokuro tu' a' ko orohian doho'? Nokuro tu' onuan oku diya'd tonggungan do mongilo-ilo ngai'dti tulun?


text:
Okon toi ko' okon i' ko' iyoho' o minomonsoi diyolo' om okon ko' iyoho' o minaganak diyolo'? Om nokuro tu' suhuon oku diya' do sumiliu'd miagal do mitatamong do mamabo'd tanak, gisom dot iyoho' noo o momogompi' kasai' diyolo' do solinaid do hiti'd tindalanon do kumaa do hilo'd pomogunan di pinabatos nu dot id komolohingan diyolo'?


text:
Antangai pogi' nga' a' nopo moti' iyolo' otingkod-tingkod do mokianu do tikanas. Om honggo daa o ngayan ku do tikanas do kabagal do tulun dot irad diti kogumu'?


text:
A' oku no kooyit dot iso-iso' kopio oku do mongilo-ilo ngai'dti tulun; adalaan no kopio kawagat iti dot id doho'!


text:
Ondung iyoon kasai' oku diya'dti oi Tuhan, om kosianai no doho', om patayon oku no om a' oku i' kopuriman do koinggoritan diti pinorikot nu dot id doho',” ka dau.


text:
Om boros kad Tuhan dot id di Musa, “Monimung nod turu' nohopod o tulun di pusohon om i nongookunan do sumiliu'd boyoon do tulun. Om pootodon no iyolo' dot id doho' do hilo'd suang do Kiim ku, om suhuon no iyolo' do mingkakat do hilo' dot id talad nu.


text:
Om lumintuhun oku nondo om moro-boros oku diya' do hiri'd kinoiyonon diri. Om onuon ku nondo o tongokooro' di rusod di nakatahak ku diya' om patahakon ku nondo iri dot id diyolo'. Om milo indo iyolo'd monguhup diya' do mongilo-ilo do koinsanai'd tulun diti, om a' ko nondo iso-iso' do mongilo-ilo diyolo'.


text:
Om poboroson no dot id tulun diti do dinondo o poingkaa, ‘Lidangan no dokoyu o tinan dokoyu do bagi'd tadau'd suab; om kaakan kou indo do tikanas. Norongou nod Tuhan i tihad om todoi dokoyu dot osisiakanan do tikanas, om i boros dokoyu do pakamaha-maha' dokoyu di hilo' kou pod Masir. Baino' nopo om onuan kou nod Tuhan do tikanas, om mositi' nod kanon dokoyu iri.


text:
Om mositi' nod kanon dokoyu iri dot okon nopo ko' sangadau no ko' duwo o tadau, ko' limo ko' hopod o tadau ko' duwo nohopod o tadau,


text:
suwai ko' mositi' nod kanon dokoyu iri do solinaid do sombulan, do gisom id sumakit kou om mingilob dot ouru do mingakan di tikanas. Om osiliu nondo o miagal diri tu' niada' i' dokoyu o Tuhan dot id pogialatan dokoyu. Om minimboros kou do sontogod-togod dau dot osonong nogi' daa dot a' kou minumbal do tumongkiad do mantad hilo'd Masir,’ ka,” kad Tuhan.


text:
Om boros ka di Musa dot id Tuhan, “Diya oku'd momoyo' dot onom nahatus noribu o tulun, om poboroson nu i' do manahak ko do tikanas do kabagal diyolo' ngai' do solinaid do sombulan?


text:
Kabagal i' tuu o sapi' om dumba' do sumbolion do pamangat diyolo'? Kabagal i' tuu diyolo' dot oinsanan piya i sada' do hilo'd rahat?” ka dau.


text:
Om boros kad Tuhan do suminimbar, “Haro toi o kogisomon do sinundu ku? A' ko no alaid do kokito ondung abayaan kopio tuu ko' amu' i pinoboros ku'ddi,” ka dau.


text:
Om soliwan no i Musa, om polombuso' no dau dot id tulun dot ogumu' i pinoboros do Tuhan. Om ponimung no i Musa do turu' nohopod o boyoon om suhuo' no dau iyolo' do mingkakat do hiri'd posorili' di Kiim do Tuhan.


text:
Om lintuhun noddi o Tuhan do hiri'd haun om boro-boros no iyau di Musa. Om ngoyo' no dau ot okooro' di Rusod di pinatahak dau di Musa om patahako' no dau dot id turu' nohopod o boyoon diri. Om soira' di luminintuhun i Rusod dot id diyolo', om timpuun no iyolo' do mimboros dot opuhod do miagal do nabi, nga' a' i' alaid no dot iyo iyolo'ddi.


text:
Nga' iri nopo duwo boyoon do mantad id pogialatan di turu' nohopod o boyoon diri, i Ildad om i Midad, nga' minundorong do hiri'd kokiiman om a' i' minongoi tanud di suwai do minongoi do hiri'd Kiim do Tuhan. Om hiri noddid kokiiman i Rusod do luminintuhun dot id diyolo'. Om timpuun no iyolo' goduwo do mimboros dot opuhod do miagal do nabi.


text:
Om panangkus noddi do suminoliwan o songulun o tanakwagu do minongoi pomisunud di Musa di nosiliu dot id di Ildad om id di Midad.


text:
Om boro-boros noddi i Yosua i tanak di Nun, i mongunguhup di Musa do mantad dit omulok po iyau. Boros ka dau dot id di Musa, “Ngoyo' iyolo' oduhai oi Tuan!” ka dau.


text:
Om boros kad i Musa do suminimbar, “Nokuro tu' mogobi' ko doho'd osolon? Orohian oku nogi' daa kopio do patahakon do Tuhan o Rusod dau dot id toinsanan diti tulun dau, om gisom do mimboros ngai' iyolo' dot opuhod do miagal do nabi!” ka dau.


text:
Om sigog id potonguso' do Tuhan i tongus do mantad id rahat do pinoporikot do burung puyuh dit ogumu' kopio, dot ongosiriba' no o ponunulud. Om kotongkop nopo di tombolog i kokiiman gisom do piro-piro o kilomito do kosoduwo' do posorili' di kokiiman do sinondot di tombolog, om honggo nopo nga' sokoon no di tombolog diri.


text:
Om nosongodou nopoddi do tadau'ddi, om nosuaban do totuong diri, om nosongodou di tadau kawagu, do minggamit i tulun di burung puyuh.


text:
Om tontok dit osima' po iyolo'd tikanas, om kotogod no o Tuhan di tulun om porikatai no dau iyolo'd toruol di mogkoroliu.


text:
Om pungaranai noddi o kinoiyonon diri do “Lobong di Godoot” tu' hilo' no o pinamalabangan diyolo' di tulun dit ongodoot do tikanas.


text:
Om undaliu no i tulun do mantad hiri om pakayaai no do hilo'd bandar do Hasirot; om powonsoyo' no diyolo' o kiim diyolo'd hilo'.


text:
I Musa nopo nga' minanansawo do tondu' do bansa'd Kus, om iri noddi o kopongindaraatan di Miriam om i Harun di Musa.


text:
Boros ka diyolo', “I Musa no tuu o pawayaan do Tuhan do boros dau? Okon toi ko' iyato nga' pawayaan i' dau'd boros dau?” ka diyolo'. Om norongou id Tuhan i boros diyolo'.


text:
(I Musa nopo nga' tulun dit osiriba' kopio o ginawo it osiriba' no kopio o ginawo ko' mantad dot isai nopo o tulun di poimpasi do hiti'd pomogunan.)


text:
Om sigog nopoddi do boro-boros o Tuhan dot id di Harun om id di Miriam do poingkaa, “Pokionuon ku iyokoyu'd tolu do mongoi do hilo'd Kiim ku,” ka dau. Om ongoi no iyolo',


text:
om lintuhun no o Tuhan dot id rolot do haun di poinaru do miagal do torigi. Om ingkakat noddi o Tuhan do hiri'd wawayaan di Kiim, om pomolohou nod, “Harun! Miriam!” ka. Om laang goduwo no iyolo' do minamanau.


text:
Om boros kad Tuhan, “Pokinongou kou no diti poboroson ku! Soira' nopod haro o nabi dot id pogialatan dokoyu om mintalang oku dot id diyolo' dot id suang do pinointalang om moro-boros oku diyolo' dot id suang do nipi.


text:
Nga' a' i' iyo'ddi do tontok do moro-boros oku di Musa, i susuhuon ku, tu' noonuan ku no iyau'd karaja' do momoyo' do koinsanai diti tulun dot Israil, i tulun ku.


text:
Om timbabaon ku nopo iyau do tontok do moro-boros oku, om poinsondot o pomomoros ku, om okon no ko' posiriban-ribanon ku. Tinan ku piya nga' nokokito i' iyau! Om nokuro tu' katama' kou po daa kopio do sumaap dau?” ka dau.


text:
om di minidu' i haun do mantad hiri'd Kiim do Tuhan, om sigog id koontok i Miriam do toruol do kusta. Om miagal poddi do gapas kopurak o kulit dau. Om soira' di kuminoili i Harun di Miriam om kokito dau do noontok i Miriam do toruol do miagal diri.


text:
Om boro-boros no iyau di Musa, “Tulungo' iyahai oi Tuan, kada' iyahai pologoso' dot oinggorit dot obungou di dusa do nowonsoi dahai do gama' di kababasug dahai.


text:
Kada' i Miriam pologoso' do miagal di tanak do napatai mantad do nosusu, om i nopiintanga' nod napasa' o tonsi,” ka dau.


text:
Om boros kad Tuhan do suminimbar, “Ondung dinulaan daa iyau di tapa' dau, om turu' no tadau do boboon dau o kointingayaman dau. Iyo nopoddi om poinsoduwon no iyau diti kokiiman do solinaid do turu' o tadau, om atalib pondo iri om koino-ino nogi' iyau do sumuang kawagu,” ka dau.


text:
Om posoliwano' noddi i Miriam di kokiiman do solinaid do turu' o tadau. Om solinaid nopo dit a' po iyau nokoguli', om a' po minundaliu i bansa'ddi do mantad id kinoiyonon diri.


text:
Om tongkiad nogiddi iyolo' do mantad hilo'd Hasirot om powonsoyo' no diyolo' o kiim diyolo' do hilo'd tana' do kowotuan do Paran.


text:
“Momili' nod songulun dot id pialatan di piro-piro boyoon do pointikid-tikid di hopod om duwo o payat do bansa'dti; do songulun o mantad id pointikid-tikid do payat. Om suhuon no iyolo' do sumiliu'd gomponoluku' do mongoi ponorisid do mogontong di pomogunan do Kanaan, i patahakon ku dot id tulun dot Israil,” ka dau.


text:
Om wonsoyo' nod Musa i pinonuhuan do Kinorohingan diri. Om suhuo' no dau do minamanau do mantad hilo'd tana' do kowotuan do Paran iti piro-piro o boyoon diti: Payat Boyoon Rubin I Siamua i tanak di Sakur Simion I Sapat i tanak di Hori Yohuda I Kalib i tanak di Yopuni Isakar I Yigal i tanak di Yusup Ipraim I Hosia i tanak di Nun Binyamin I Palti i tanak di Rapu Sibulon I Gadiol i tanak di Sodi Manasi I Gadi i tanak di Susi Dan I Amiol i tanak di Gomali Asor I Situr i tanak di Mikail Naptali I Nabi i tanak di Wopsi Gad I Guil i tanak di Maki


text:
Om iri ngai' no o gomponoluku' di sinuhu' di Musa do mongoi ponoluku' do pomogunan diri. I Hosia nopo i tanak di Nun diri, om pinawaliu di Musa o ngaran; om i Yosua diri o pinomungaran.


text:
Om tontok di sinuhu' di Musa iyolo' do mamanau, om bilinai no dau iyolo' do poingkaa, “Mamanau kou no do pakayaan ponong id utara do mantad hiti, do kumaa ponong hilo'd salatan do pomogunan do Kanaan, om lumombus nogindo do hiri'd konulu-nuluan.


text:
Ilaan no kopio dokoyu ondung okuro-kuro o pomogunan diri, om ondung piro kogumuo'd tulun do hilo', om ondung songkuro o kinoris diyolo'.


text:
Om antangan no kopio dokoyu ondung osonong ko' amu' i pomogunan diri, om ondung id kawalayan dit aiso' o tolig do posorili' o tiyonon di tulun do hilo' ko' id bandar po dit ongkitolig o posorili' o tiyonon diyolo'.


text:
Om antangan no ondung oluhub i tana', om ondung ogumu' o kayu do hilo'. Om kada' kou no kopio kolihu do mongigit dot ongokuuri' di tua' do totonomon do hilo' do gumuli' kou,” ka dau. (Om tontok nopoddi nga' tumimpuun nogi' do monsok i tua' dot anggur.)


text:
Om pamanau no i tulun diri do kuminaa ponong id utara om sorisido' no diyolo' do mingontong o pomogunan diri do tuminimpuun do mantad hiri'd tana' do kowotuan do Sin, i ponong id salatan, om luminombus do hiri'd bandar do Ribo, it id toning do Ralan do Hamat di ponong id utara.


text:
Om id gulu nopo kopio om kuminaa iyolo' do ponong id salatan do pomogunan diri om ruminikot do hilo'd bandar do Hibron, i kinoiyonon do tulun dot Ahiman, om Sisai om Talmai. Iyolo' nopo nga' sinakagon dot iso' o bansa'd tulun dit angagayo koulun, i roitan do tulun dot Inak. (Iri nopo bandar do Hibron om turu' no toun do poingwonsoi dot id gulu ko' i bandar do Soan di hilo'd Masir.)


text:
Om korikot no iyolo' do hilo'd Rantai dot Iskol. Om hilo' no o pinanatasan diyolo' do raan dot anggur do mitonggoi do sompuru o tua' dot anggur. Nga' awagat tomod iri gisom dot a' no milo dot a' pasansangon do kayu do pangantayang, om piniantayangan diri do duwo o tulun. Om minigit nogi' iyolo' do piro-piro o tua' do kayu di roitan do delima om tua' dot ara do patahakon do maan do ponuwau-suwau.


text:
Om pungaranai noddi o kinoiyonon diri do Rantai dot Iskol tu' hilo' no o pinongonuan di tulun dot Israil di sompuru o tua' dot anggur.


text:
Om kosorisid poddi di piro-piro gomponoluku' o pomogunan diri do solinaid dot apat nohopod o tadau, om poguliai nogi' diyolo'


text:
dot id di Musa, om id di Harun, om id toinsanan di tulun dot Israil, i maso do pointimung do hilo'd Kadis, it id tana' do kowotuan do Paran. Om susuyo' ngai' no diyolo' i nongokito diyolo'. Om pokitanai diyolo' di tulun dot Israil i tua-ua' di nigitan diyolo'.


text:
Om boros ka diyolo' dot id di Musa, “Nosorisid no dahai do mogontong i pomogunan diri om nokito dahai do kaya' i pomogunan om oluhub i tana'd hilo'; om diya iti tua-ua' dot okuri' do mantad hilo'.


text:
Nga' iri nopo tulun do hilo' om ongokoris koulun, om bandar diyolo' nga' angagayo om ongogirot po o tolig do posorili'. Om haro po ot araat tu' hilo' nogi' o nokokitanan dahai di sinakagon do tulun dit angagayo koulun.


text:
Momogun-mogun nopod hiri'd ponong id salatan do pomogunan diri om i tulun dot Amalik; om hiri nod konulu-nuluan om i tulun do Hit, om Yobus, om Amori o mongiyon-ngiyon; om hiri nod potoropis di Rahat do Tanga' om hiri'd poinsusui di Bawang do Yordan om i tulun do Kanaan o momogun-mogun,” ka.


text:
Nga' tingkodo' nod Kalib i tulun do somboro-boros do tumogod di Musa, boros ka dau, “Ngoyon toko' nogi' songodo' i pomogunan diri om aahau toko' i' o pomogunan diri do dinondo, tu' okoris toko' i' do mangala'ddi,” ka.


text:
Nga' boros ka di tulun di songwoyo' di Kalib do guminuli', “A' toko' i' moti' okoris do sumaap diyolo'. Tu' iri nopo tulun do hilo' om ongokoris i' ko' iyati',” ka diyolo'.


text:
Om popimboroso' noddi diyolo' o boros dit a' otopot dot id tulun dot Israil do pasal di pomogunan di nongoi diyolo' antangai. Boros ka diyolo', “A' i' kabagal di tulun di hilo' mantad id pomogunan o hasil di tana'd hilo', tu' okuri' i' kopio o hasil. Om iri nopo tulun do hilo' do nongokito dahai om angaranggou kopio koulun.


text:
Om nokokito po iyahai do tulun dit angagayo kopio koulun, i sinakagon do tulun dot Inak. Om miagal pod godu-godu kokoro' o kopurimanan dahai do tinan dahai, om iyo no doti'ddi kopio o kokitanan diyolo' dahai,” ka.


text:
Om sontogod-togod diri iyolo' di Musa om i Harun. Boros ka no diyolo', “Osonong-sonong nogi' daa do napatai toko' di hilo'd Masir ko' hiti pod tana' do kowotuan!


text:
Nunu kopio o kapangangatan do Tuhan dati' do hilo'd pomogunan do Kanaan? Tu' apatai toko' nopo dot id pisangadan om angatanggayan do pisangod iti sawo om iti tangaanak toko'. Osonong nogi' do gumuli' toko' do hilo'd Masir!” ka.


text:
Om pogiboro-boros noddi iyolo' do poingkaa, “Osonong nogi' do momili' toko'd boyoon om gumuli' toko' i' kawagu do hilo'd Masir,” ka.


text:
Om hurako' nopo di Yosua i tanak di Nun, om i Kalib i tanak di Yopuni, o pakayan diyolo' do popointalang do tumongob iyolo'. Iyolo' goduwo nopoddi nga' mantad id pialatan di piro-piro o tulun di minongoi ponoluku'.


text:
Om boros ka diyolo' dot id toinsanan di tulun, “Iri nopo pomogunan di nongoi dahai antangai om aiso' no o koiyo do kosonongo'.


text:
Ondung ohubayaan o Tuhan dati', om pootodon toko' i' dau do hilo', om patahakon dau dati' i pomogunan di kaya' om it oluhub o tana'.


text:
Kada' kou saap do Tuhan om kada' kou kooris di tulun do poingiyon do hilo'. Osoonong toko' do mangala' diyolo'. Tu' moyo-woyo' i' o Tuhan dati' om naala' no dau i ponokokinorohingan di mongintirung do tulun do hilo', om kada' kou no kooris,” ka.


text:
Om songima-ima' ngai' no daa'ddi i tulun do momodumpau ngai' diyolo'd apat do watu do gisom dot apatai iyolo'. Nga' sigog id kokito di tulun i tulinau di kosorong kopio do mantad id koropohon do Tuhan, do minimbulai do hiri'd sawa-sawat di Kiim do Tuhan.


text:
Om boros kad Tuhan dot id di Musa, “Gisom tuu do songgira' iti tulun do sumaap kasai' doho'? Songkuro po o koloido' diyolo'd mada' do mogondos doho', dot irad piya'ddi kogumu' o koimayaan do nowonsoi ku dot id pogialatan diyolo'?


text:
Punsoon ku nondo iyolo', do toruol di mogkoroliu o pomunso ku. Om iya' nondo o silihon ku do molohing dot iso' o bansa' dit agayo om it okoris ko' mantad diyolo',” ka.


text:
Nga' boros kad Musa dot id Tuhan, “Nga' Tuhan, nokoilo no i tulun do Masir dot i sinundu nu o pinoposoliwan nu dahai do mantad hilo'd Masir.


text:
Om nosusui no diyolo' iri dot id tulun di poingiyon dot id pomogunan diti. Om nongkoilo no o tulun do moyo-woyo' ko dahai. Om nongkorongou nogi' iyolo' dot okito ko i' kopio do tontok do mundorong i haun nu dot id sawa-sawat dahai; om mogulu-gulu ko dahai dot id rolot do haun di poorigi do dangadau om id rolot ko do tapui di poorigi do dongotuong.


text:
Om ondung patayon ngai' nu iti tulun nu, om mimboros ngai' nondo i bansa' di nongkorongou do pasal do kobontugo' nu, do


text:
pinatai nu i tulun nu do hiti'd tana' do kowotuan tu' a' ko no kogoos do papaatod diyolo' do hilo'd pomogunan di pinabatos nu.


text:
Om iri no o kokuwaan oi Tuhan, do pokionuon ku do pointalangon nu i kuasa' nu dot id dahai om wonsoyon nu i pinabatos nu. Tu' nokoboros ko i' do poingkaa,


text:
‘Iyoho' nopo i Tuhan, om a' i' obintogod, om pointalangon ku i' o kosianan ku, om kotorodoko' ku dit a' opupus-pupusan. Om ompunan ku i' i tulun di kidusa om i sumaap doho'. Nga' iyo piya'ddi nga' posulion ku i' dot id tangaanak om id manangaki o kasalaan di komolohingan do gisom id korikot di sinakagon do kointolu om koingapat,’ ka nu.


text:
Om dinondo nopodti oi Tuhan, om pokionuon ku no kopio dot ompunan nu o dusa diti tulun do miagal di minangampun ko diyolo' do mantad di tuminongkiad i' iyolo' do pomogunan do Masir, tu' agayo i' kopio o kosianan nu,” ka dau.


text:
dot id pogialatan nopodti tulun om iso' po nga' aiso' no ot otogui do gisom do kosuang do pomogunan di pinabatos ku dot id komolohingan diyolo'. Tu' a' i' iyolo' mumboyo' doho', om managalai-galai nogi' iyolo' do mogumbal doho'. Om nongkokito i' daa iyolo' di tulinau do tanda' do karapahan ku di kosorong tomod, om nokokito iyolo' di piro-piro o koimayaan do winonsoi ku do hilo'd Masir om hiti'd tana' do kowotuan.


text:
A' no, a' no kopio iyolo' kosuang do pomogunan diri. Id pogialatan nopo diyolo' di minagada' doho', om iso' po nga' aiso' no o koulok do pomogunan diri.


text:
Nga' i Kalib nopo, i susuhuon ku om a' i' iyo'ddi. Tu' iyau nopo om tuminorodok i' dot id doho'. Om iri no o kapaatadan ku dau do hilo'd tana' di nohombo dau. Om iri nopondo i tana' dit arantai, i pomogun-mogunan do tulun dot Amalik om tulun do Kanaan do dinondo, om aanu indo di sinakagon di Kalib, i susuhuon ku'ddi. Om suab nopondo, oi Musa, om gumuli' no om kumaa no do hilo'd tana' do kowotuan, i ponong id Suok dot Akaba,” ka dau.


text:
“Gisom po tuu do songgira' do sontogod-togod kasai' do sumaap doho' iti tulun dot angaraat? Apaasan oku nod korongou do boros diyolo' do sontogod-togod!


text:
Simbaron no dokoyu iyolo' do poingkaa: Boros kad Tuhan om, ‘Sumumpa' oku no dot id suang do ngaran ku do wonsoyon ku nondo dot id dokoyu o miagal di pinokianu dokoyu. Iyoho' no, i Tuhan o minomoros diti.


text:
Apatai kou nondo om mogiuriasan nopondo do hiti'd tana' do kowotuan o rata' dokoyu. Tu' sontogod-togod ngai' kou i' do sumaap doho'. Om iri no o kokuwaan do suwai nopo ko' iyo Kalib di Yosua, om aiso' no o tiso' piya dokoyu dit id sawat ko' duwo nohopod o toun do tumur do kosuang di pomogunan di pinabatos ku dokoyu.


text:
Boros ka dokoyu om tanggayan nondo do pisangod i tangaanak dokoyu! Nga' pootodon ku indo iyolo' dot id pomogunan di niada' dokoyu, om iri nondo o pomogunan dot osiliu do pomogunan kopio diyolo'.


text:
Om minghombo nopondo i tangaanak dokoyu do hiti'd tana' do kowotuan do solinaid dot apat nohopod o toun. Om oinggorit nondo i tangaanak dokoyu, do gisom po dot apatai ngai' i tulun di rampam dokoyu, tu' a' kou i' tuminorodok.


text:
Om boboon no dokoyu i kootuson di dusa dokoyu do solinaid dot apat nohopod o toun; sontoun o pomogontok do sangadau do mantad dit apat nohopod o tadau dokoyu do minongoi hombo dot id pomogunan diri. Om oilaan nogindo dokoyu ondung okuro-kuro no o kopurimanan do saapon kopio ku iyokoyu!


text:
Om sumumpa' oku no do wonsoyon ku iti dot id dokoyu, iyokoyu i tulun dot angaraat om i mogisosokodung nopo do sumaap doho'. Om hiti nod tana' do kowotuan diti o kapatayon ngai' dokoyu. Iyoho' no i Tuhan o minomoros diti,’ ka dau,” kanto dokoyu.


text:
Iri no piro-piro o tulun di sinuhu' di Musa do minongoi pogontong di pomogunan diri om it a' otopot o pinosunud di guminuli' iyolo' o nokobungou di tulun dot Israil do sontogod-togod do sumaap do Tuhan. Om iri no o nokopomohukuman do Tuhan diyolo' do toruol, do gisom do nangapatai iyolo'.


text:
Om soira' di sinunudan di Musa i tulun dot Israil di pinoboros do Tuhan diri, om songihad-ihad poddi iyolo' dot atatangaban.


text:
Om tadau noddi kawagu, dit osuab po, om sodia' no iyolo' do mongoi panangod do hiri'd konulu-nuluan do pomogunan diri. Om boros ka diyolo', “Okunon i' dahai do nokowonsoi iyahai'd dusa. Nga' baino' nopo om ngoyon no dahai songodo' do magahau i pomogunan di pinoboros do Tuhan dot id dahai,” ka diyolo'.


text:
Nga' boros kad Musa, “Nokuro'ddi tu' sumurilog kou pod Tuhan do dinondo? Aiso' i' bo ot aanu-anu dokoyu!


text:
Kotimbaba' kou nopondo di tulun dot Amalik om i tulun do Kanaan, om angapatai kou indo dot id pisangadan. Om a' no o Tuhan momoyo' dokoyu tu' a' kou i' minumboyo' dau,” ka dau.


text:
Nga' nokobulun kasai' po i tulun dot Israil do minongoi do hiri'd konulu-nuluan do mulong piya dot a' i Musa om i Kaban do Tumpongo tuminongkiad di kokiiman.


text:
Om songodo' no di tulun dot Amalik om i tulun do Kanaan di poingiyon do hilo' i tulun dot Israil. Om kaala' no diyolo' i tulun dot Israil om gusao' no do gisom do nokorikot do hilo'd Horma.


text:
iti piro-piro o toturan dit apatut do tonudon di tulun dot Israil do hilo'd pomogunan di patahakon do Tuhan dot id diyolo'.


text:
Maan nopod porsombahan di sorobon, om porsombahan do pamayaan do batos ko' porsombahan di patahakon do tumanud do kagaanan do ginawo ko' porsombahan do patahakon do tontok do nunu nopo o karamayan do don tugama' di koubasanan, om honggo nopod tayam-tayam diti nga' koino-ino id patahakon dot id Tuhan: songinan o sapi' do tontoluhan, ko' songinan o dumba' do tontoluhan, ko' songinan o dumba' ko' songinan o kambing. Om iri no o tawau do porsombahan do taakanon diti o kasanangan do Tuhan.


text:
Isai nopo o papatahak dot id Tuhan do dumba' ko' kambing do maan do porsombahan di sorobon, om mositi' nod tanggayan o pointikid-tikid do tayam-tayam diri do songkilogram o tapung di rinalatan do songlito o tumau do saitun do maan do porsombahan do gandum, om songlito o waig dot anggur.


text:
Ondung songinan o dumba' do tontoluhan do patahakon, om mositi' nod papatahak po do duwo kilogram do tapung, do ralatan do tumau'd saitun do songlito om satanga' do maan do porsombahan do gandum,


text:
om mitonggoi do songlito om satanga' o waig dot anggur. Om iri no tawau do piro-piro o porsombahan diti o kasanangan do Tuhan.


text:
Ondung songinan o sapi' do tontoluhan o maan do porsombahan di sorobon ko' porsombahan do pamayaan do batos ko' porsombahan do piombolutan,


text:
om mositi' nod papatahak po do tolu kilogram do tapung di rinalatan do duwo lito do tumau'd saitun do maan do porsombahan do gandum,


text:
Om iri no it apatut do patahakon do maan do porsombahan do potonggoyon do pointikid-tikid do sapi' do tontoluhan, ko' dumba' do tontoluhan, ko' dumba' ko' kambing.


text:
Ondung lobi ko' iso' o tayam-tayam do patahakon do maan do porsombahan, om iri nogi' i porsombahan do tapung, om tumau, om waig dot anggur nga' ruhangan no do tumanud di kogumuo' di tayam-tayam.


text:
Om mositi' nod wonsoyon do pointikid-tikid do tulun dot Israil o miagal diri do soira-ira' nopo iyolo' do papatahak do porsombahan do taakanon. Om iri no tawau do porsombahan diti o kasanangan do Tuhan.


text:
Om i tulun do bansa'd suwai di poirolot dokoyu do daamot noo ko' i tumimporon nga' mositi' nod tumanud do koinsanai dot oturan diri do soira' nopo iyolo' do papatahak do porsombahan do taakanon dot id Tuhan, dot i kasanangan do Tuhan o tawau.


text:
Om oiyo nopo o toturan om kowoyo-woyoo' dot apatut do tonudon dokoyu om i tulun do bansa'd suwai di poirolot dokoyu, tu' iyokoyu nopo diyolo' om oiyo i' dot id pagantangan do Tuhan. Om iyo no kasai'ddi o tonudon do gisom dot alaid.


text:
iti piro-piro o toturan do tonudon di tulun dot Israil do korikot iyolo' do hilo'd pomogunan di patahakon do Tuhan dot id diyolo'.


text:
Om soira' nopo do mangakan kou do nunu nopo o tua' do totonomon do hiri'd pomogunan diri, om mositi' nod potobilang kou do wookon do maan do porsombahan di potobilangon do maan do don Tuhan.


text:
Om soira' nopo do mogonsok kou do roti dot i gandum di gulu koomot o wonsoyon, om mositi' nod patahakon dot id Tuhan i roti dit id gulu koonsok, do maan do porsombahan di potobilangon do maan do don Tuhan do karalan-ralano' nopo do papatahak om iyo iddi papatahak dokoyu di gandum dit id gulu dokoyu kotutu.


text:
Om mositi' nod patahakon dokoyu i roti dit id gulu koonsok do maan do porsombahan di potobilangon do maan do don Tuhan do gisom do mompus-ompus.


text:
Om haro i' dotindo o tulun dit a' tumomod do momolihu do momonsoi do piro-piro dit oturan di pinatahak do Tuhan dot id di Musa.


text:
Om koumbal i' doti' do koimbagu do kolihu iti tulun do momonsoi do koinsanai di pinonuhuan do Tuhan do pinolombus di Musa.


text:
Ondung owonsoi di tulun o kasalaan do miagal diri tu' a' i' iyolo' nokoilo dot oturan, om mositi' no do papatahak iyolo' do songinan o sapi' do tontoluhan do maan do porsombahan di sorobon, i porsombahan di kasanangan do Tuhan o tawau. Om mositi' nod papatahak po iyolo' do porsombahan do gandum om porsombahan do waig dot anggur do miagal dit apatut, do potonggoyon di porsombahan do sorobon diri. Om suwai no ko' iri, om mositi' no do papatahak po iyolo' do songinan o kambing do tontoluhan do maan do porsombahan do pangampun do dusa.


text:
Om wonsoyon nogindo dit imam i natantu' mantad do wonsoyon do pongidu' do dusa di tulun dot ogumu'. Om ompunan indo iyolo'd Kinorohingan tu' a' i' diyolo' tinomod do momonsoi i kasalaan diyolo', om kawagu po nga' nakapatahak no iyolo' do porsombahan do pangampun do dusa do maan do porsombahan do taakanon do maan do don Tuhan.


text:
Om oinsanan nopondo i tulun dot Israil om i tulun do bansa'd suwai di poirolot diyolo' dot oompunan, tu' oinsanan i' iyolo' do nokohompit do kasalaan diri.


text:
Ondung haro o tulun do kowonsoi'd dusa dot a' dau tomodon, om mositi' nod papatahak iyau do songinan o kambing do tondu' di sontoun nogi' o tumur do maan do porsombahan do pangampun do dusa.


text:
Om mositi' nod wonsoyon dit imam i natantu' mantad do wonsoyon do pongidu' di dusa, do hiri'd pananaraban do porsombahan om oidu' i' i dusa di tulun, om oompunan indo do Tuhan o tulun diri.


text:
Om iyo nogiddi o toturan do tonudon dot isai nopo o kowonsoi'd dusa dit a' tomodon, do tulun tuu iri dot Israil ko' tulun po do bansa'd suwai di poingiyon do hilo'.


text:
Nga' ondung haro o tulun dot Israil ko' tulun do bansa'd suwai di tumomod do momonsoi'd dusa, om pakaiso-aiso' no kopio iyau'd Tuhan. Om mositi' nod hukuman iyau do kapatayon


text:
tu' suminaap i' iyau'd Tuhan om tuminomod do tuminolibamban di pinonuhuan do Tuhan. Om iri i sala' di tulun o nokobungou di kinapatayon dau.


text:
Insan o maso, do tontok di hilo' pod tana' do kowotuan i tulun dot Israil, om haro o kusai do nabantalan do maso do mintimung do siduwon do tontok do tadau'd Sabat.


text:
Om boros kad Tuhan dot id di Musa, “Mositi' nod hukuman do kapatayon iti tulun diti; om mositi' nod posoliwanon iyau diti kokiiman. Om oinsanan nopondo iti tulun do momodumpau dau'd watu do gisom dot apatai do hilo'd soliwan diti kokiiman,” ka dau.


text:
Om oinsanan nopoddi i tulun do pinoposoliwan di tulun diri do mantad hiri'd kokiiman, om dumpaho' no diyolo' iyau'd watu do gisom do napatai, do tumanud di pinonuhuan do Tuhan.


text:
do poposunud diti ponuhuan dot id tulun dot Israil do poingkaa, “Wansayan nod rinaboi-raboi o hiri'd tompok do pakayan dokoyu om kagasan nod tali dot otomou o pointikid-tikid di rinaboi-raboi. Om mositi' nod wonsoyon kasai' dokoyu o miagal diti do gisom dot alaid.


text:
Om guna' nopo di rinaboi-raboi'ddi nga' maan do kopomuhandaman. Om soira-ira' nopondo dot okito dokoyu i rinaboi-raboi'ddi, om osorou ngai' no dokoyu i ponuhuan ku om umboyoon indo dokoyu iri. Om iri nondo o kaantob dokoyu do monolikud doho' do tumanud di dokoyu'd korohian om i dokoyu dot osorou.


text:
Om iri no i rinaboi-raboi o poposorou dokoyu do mumboyo' do koinsanai di ponuhuan ku, gisom dot asangkayu kou nondo kopio dot asanganu ku.


text:
Iyoho' no i Tuhan i Kinorohingan dokoyu; om iyoho' no i pinoposoliwan dokoyu do mantad hilo'd Masir, om osiliu oku i' do Kinorohingan dokoyu. Iyoho' no o Tuhan,” ka.


text:
I Kora nopo, i tanak di Yisar, i mantad id pinuruan do sompiiyon di Kohat, i payat di Liwi, om nakasaap kopio do suminurilog di Musa. Om sinokodung nogi' iyau do tolu o tulun do mantad id payat di Rubin --- i Datan om i Abiram i tangaanak di Iliab, om i On i tanak di Pilit --- om haro po 250 o tulun dot Israil do suwai dot iri ngai' i boyoon dit angabantug do nopili' di rayat do suminokodung dau.


text:
Om ongoi ngai' nopo iyolo' solowot di Musa om i Harun, om boro-boros nod poingkaa, “Pokinongou pogi' oi Musa! Pointikid-tikid do tulun dot Israil om nokotobilang ngai' i' do sumiliu'd songonuon do Tuhan. Om hiti id pogialatan toko' o Tuhan. Nga' nokuro tu' momusorou ko iya' do poinsawa-sawat ko ko' mantad diti tulun do suwai di songonuon do Tuhan? Adalaan no kopio ko' i natantu' mantad iti wonsoyon nu!” ka diyolo'.


text:
Om soira' di norongou di Musa iri, om tungub nopo iyau do hiri'd tana' om sambayang no dot id Tuhan.


text:
Om boros kaddi dau dot id di Kora om id toinsanan di tulun do tuminanud di Kora, “Kosuabon nopod suab om potudukon indo do Tuhan dot id dati' ondung isai noo i tulun di nokotobilang do sumiliu'd songonuon do Tuhan. Om Tuhan indo o momili' di tulun di nokotobilang do sumiliu'd songonuon dau, om pologoson do Tuhan o tulun diri do minsomok dau do hiri'd pananaraban do porsombahan.


text:
Kosuabon nopondod suab om migit kou no, iya' om koinsanai di tuminanud diya' do talam di poiyanan do tapui, om suangan nod popou, om kuwaan do kominyan, om igitan nogindo iri do hiri'd pananaraban do porsombahan. Om okito toko' nogindo ondung isai i nopili' do Tuhan dot id pogialatan toko'. Iyokoyu nogi', i tulun do Liwi o nokowonsoi dit adalaan kopio ko' i natantu' mantad,” ka dau.


text:
Ondos daa dokoyu om agaan-gaan iti kinopomilian do Kinorohingan dot Israil dokoyu do mantad id pogialatan di tulun dot Israil do suwai, om gisom do koino-ino kou do minsomok dau, om kapaganu-anu do hiri'd Kiim dau, om kakaraja' om kopogobi-obi' di tulun dot Israil?


text:
Pinusou ko nogi' kopio'd Tuhan diti oi Kora, om koinsanai di tulun do Liwi di suwai --- om pokionuon po daa'ddi dokoyu dot osiliu kou dot imam!


text:
Soira' nopod mogod-togod kou do sumaap di Harun, om otopot nopo kopio, oi Kora, om Tuhan i' o saapon nu, om saapon di tulun di tuminanud diya',” ka.


text:
Om ponuhu' no i Musa do mongoi pomolohou di Datan om i Abiram, nga' boros ka diyolo', “A' i' iyahai mongoi!


text:
A' po tuu ula' do pinosoliwan nu iyahai do mantad hilo'd tana' do Masir dit oluhub, do ngoyon no patayo' do hiti'd tana' do kowotuan? Om baino' nodti om pakaanak-anakon nu po daa iyahai?


text:
Atalang no kopio dot a' ko i' pinoporikot dahai dot id tana' dit oluhub, om aiso' o tumo om kabun dot anggur dot asanganu dahai, om akalan nu po daa'ddi iyahai do baino'. A' i' iyahai mongoi!” ka diyolo'.


text:
Om kotogod noddi kopio i Musa, om boros ka dau dot id Tuhan, “Oi Tuhan, kada' romito' i porsombahan dot igitan do tulun diti. A' oku i' nokowonsoi'd sala' dot id tongoiso' piya diyolo'; songinan-nginan piya o kaladai nga' aiso' i' o naanu ku do mantad id diyolo',” ka.


text:
Om boros kaddi di Musa dot id di Kora, “Rumikot nod suab do hilo'd Kiim do Tuhan do miwoyo' di 250 o tulun do sumokodung diya'. Om i Harun nga' hilo' nogi'.


text:
Om mositi' nod sorompori-pori kou'd migit do talam di poiyanan do tapui, om suangan nod kominyan om patahakon nogindo iri do hiri'd sakai di pananaraban do porsombahan,” ka dau.


text:
Om sompori-pori nopoddi i tulun do minongoi panganu di talam di poiyanan do tapui, om suangai no diyolo'd popou, om kinuwaan do kominyan. Om ingkakat noddi iyolo' do hiri'd wawayaan di Kiim dot id talad di Musa om i Harun.


text:
Om timungo' ngai' no di Kora o koinsanai di tulun, om ingkakat no iyolo' do potimbaba' di Musa om i Harun do hiri'd wawayaan di Kiim do Tuhan. Om sigog iddi do kokito di tulun i tulinau do koropohon do Tuhan di kosorong tomod.


text:
Nga' otud no iyo Musa di Harun do tuminuku' om boro-boros nod poingkaa, “Oi Kinorohingan, iya' no i manahak do koposion do koinsanai di songimpasi. Ondung kowonsoi'd dusa o tiso' o tulun, om otogod ko no tuu'ndo dot oinsanan o tulun?” ka diyolo'.


text:
Om ongoi noddi i Musa do mogiwoyo-woyo' di piro-piro boyoon dot Israil do hiri'd kinoiyonon di Datan om i Abiram.


text:
Om boros kad Musa dot id tulun dot Israil, “Insodu' kou no do mantad id kiim diti tulun dot angaraat, om kada' kou ongoi kama' do nunu nopo i diyolo'd songonuon. Om ondung a' kou mumboyo', om apatai kou no do kotonggoi diyolo', dot obungou di dusa diyolo',” ka.


text:
Om insodu' no i tulun dot Israil di kiim di Kora, om i Datan om i Abiram. Om nokosoliwan no i Datan om i Abiram di kiim diyolo' om poingkakat no iyolo', dot iyolo' ngai' di sawo om i tangaanak diyolo' do hiri'd wawayaan di kiim diyolo'.


text:
Om boros kaddi di Musa dot id tulun dit ogumu', “Iti no o koilaan dokoyu do Tuhan o minonuhu' doho' do momonsoi'd koinsanai'ddi, om okon i' ko' mantad id doho'd korohian.


text:
Ondung kapatai-patayo' toomod diti tulun, om aiso' no o nunu-nunu do hukuman do mantad id Kinorohingan, om a' oku nod Tuhan sinuhu'.


text:
Nga' ondung wonsoyon do Tuhan it a' po dokoyu norongou-rongou do mantad di gulu, om opitas no iti tana' do monolon diyolo' om koinsanai di diyolo'd songonuon, om gisom do miyau iyolo' do kolintuhun do hilo'd kinoiyonon do tulun di napatai, om oilaan no dokoyu do suminaap do Tuhan o tulun diti,” ka dau.


text:
Om maha' di nopupusan no kopio di Musa i boros dau, om pigirang no i tana' do hiri'd ningkokoton diyo Datan di Abiram, do gisom do nopipitas,


text:
om korudsu' nopoddi iyolo' do mogitonggoi-tonggoi di sompiiyon diyolo' om koinsanai di tulun di suminokodung di Kora om iri ngai' i dapu' diyolo'.


text:
Om karatu' noddi iyolo' di poimiyau po iyolo' do hiri'd kinoiyonon do tulun do napatai do mitonggoi do koinsanai di dapu' diyolo'. Om pilontop no kawagu i tana' om a' noddi iyolo' hino.


text:
Om oinsanan nopo i tulun dot Israil di hino'd hiri do minogidu' do tontok di norongou diyolo' i giniakan di tulun diri. Om songgiak-giak po i tulun dot Israil do poingkaa, “Panangkus toko'd mogidu'! Tu' nunu koilo-ilo nga' tolonon toko' nopo iyati' diti tana'!” ka.


text:
Om porikoto' pod Tuhan o tapui do molob-ngolob do minonorob di 250 o tulun di minongoi papatahak di kominyan.


text:
“Suhuon no i Iliasar i tanak di Harun diri, do posuwai-suwai di talam do tambaga' di poiyanan do tapui, do mantad id kinasaraban di tulun diri. Om potiason no i tohun di mantad id talam do poiyanan do tapui'ddi dot id kinoiyonon do suwai, tu' iri nopo pinoiyanan do tapui'ddi om olidang.


text:
Tu' nongolidangan no iri do tontok di nongoi patahako' do hiri'd sakai di pananaraban do porsombahan di don Tuhan. Om ngoyon no i talam do poiyanan do tapui'ddi do mantad id tulun di nohukuman do nobungou di dusa diyolo'. Om tantanon no dokoyu iri do gisom id onipis, om wonsoyon indo do ponompon di pananaraban do porsombahan. Om iri no ot osiliu do popoinsan di tulun dot Israil,” ka dau.


text:
Om ngoyo' ngai' no di Iliasar i talam do poiyanan do tapui'ddi om ponuhu' no iyau'd tulun do manantan diri do gisom dot ongonipis no, om wonsoyon nogindo do ponompon di pananaraban do porsombahan.


text:
Om iri nondo o popoinsan di tulun dot Israil, do suwai nopo ko' i sinakagon di Harun, om iso' pod tulun nga' aiso' no o koino-ino do mongoi podtutud do kominyan dot id Tuhan, do hiri'd pananaraban do porsombahan. Om isai nopo o tulun do tumolibamban dot oturan diri om apatai no do miagal di Kora om i tulun di suminokodung dau. Om wonsoyo' ngai' nopoddi o miagal diri do tumanud di pinonuhuan do Tuhan dot id di Iliasar do pinolombus di Musa.


text:
Om tadau noddi kawagu om oinsanan nopo i tulun dot otogod diyo Musa di Harun. Boros ka diyolo', “Pinatai dokoyu o piro-piro o tulun di songonuon do Tuhan,” ka.


text:
Om maha' di nokotimung ngai' no iyolo' do sumaap daa di Musa om i Harun, om koili no iyolo' do hiri'd Kiim do Tuhan. Om kokito no diyolo' o haun do luminikup di Kiim, om imbulai no i tulinau do mantad hiri'd Kiim do Koropohon do Tuhan di kosorong tomod.


text:
“Insodu' kou do mantad id tulun diti. Tu' hilo' nod kinoiyonon diyolo' o pamatayan ku diyolo'!” ka dau. Om otud goduwo nopo iyolo' do tuminuku'.


text:
Om boros kaddi di Musa dot id di Harun, “Ngoyo' kopio i talam do poiyanan nu'd tapui, om suangan nod popou do mantad hilo'd pananaraban do porsombahan, om kuwaan nod kominyan dot ongokooro' o hiri'd sakai di popou. Om lomusan nod mongigit iri do mongoi'd hilo'd tulun dot ogumu' om wonsoyon no i natantu' mantad do wonsoyon do pongidu' di dusa diyolo'. Lomusan no! Tu' nokourabus no o kototogod do Tuhan om nokotimpuun nod mogkoroliu o toruol di rumoliu,” ka dau.


text:
Om wonsoyo' nod i Harun o miagal di pinoboros di Musa. Ngoyo' no dau i talam do poiyanan dau'd tapui, om panangkus no do minongoi'd hiri'd tanga' di tulun dot ogumu' di pointimung. Om soira' di nokito dau do nokotimpuun no i kosusaan, om pasakayo' no dau di popou'd tapui i kominyan, om wonsoyo' no dau i natantu' mantad do wonsoyon do pongidu' do dusa di tulun dot ogumu'.


text:
Om kotingkod noddi i kosusaan diri, gisom do poingkakat diri i Harun do hiri'd tanga' di tulun di poimpasi om i tulun di nangapatai.


text:
Om iri nopo napatai do maso'ddi om 14,700 o tulun, om a' po kohompit i tulun di napatai do tontok di suminaap i Kora.


text:
Om kotingkod poddi i kosusaan diri, om guli' nogi' i Harun do hiri'd di Musa do hiri'd wawayaan di Kiim do Tuhan.


text:
“Suhuon no i tulun dot Israil do papatahak dot id diya' do hopod om duwo o sukud; dot iso' o sukud do mantad id pointikid-tikid di boyoon do payat. Om tulison no o ngaran di piro-piro boyoon do hiri'd sukud diyolo'.


text:
Om tulison nogindo o ngaran di Harun do hiri'd sukud di mamawakil do payat di Liwi. Om mositi' nod iso' o sukud do mantad id pointikid-tikid di boyoon do payat.


text:
Om igitan ngai' no i sukud diri do hiri'd Kiim ku om poilihon no do hiri'd dotimbabaan di Kaban do Tumpongo. Om hiri no o koiyonon ku do sumolowot diya'.


text:
Om iri nopondo i sukud do tulun di pilion ku om momutolid. Om iti no o ralan ku do moningkod di boros do tulun dot a' otingkod-tingkod do sontogod-togod do sumaap diya',” ka dau.


text:
Om poboroso' no di Musa iri dot id tulun dot Israil. Om sompori-pori nopoddi i boyoon diyolo' do pinapatahak dot iso' o sukud dot id di Musa; dot iso' o sukud do mantad id pointikid-tikid do payat. Om oinsanan nopo nga' hopod om duwo o sukud, om poirolot noddi i di Harun do sukud.


text:
Om igitai ngai' nod Musa i sukud diri do suminuang di Kiim do Tuhan, om poiliho' no dau do hiri'd dotimbabaan di Kaban do Tumpongo.


text:
Om tadau noddi kawagu, di suminuang i Musa di Kiim, om kokito no dau do nokopomutolid no i sukud di Harun, i mamawakil do payat do Liwi. Om nokopongusak no i sukud om noungkaya' i tusak, om kitua' do tua' do kayu ketapang di noonsok no!


text:
Om ngoyo' ngai' no di Musa i sukud om pokitanai no dau di tulun dot Israil. Om kokito ngai' no iyolo' di nosiliu'ddi, om ngoyo' noddi di piro-piro boyoon i sukud diyolo'.


text:
Om boro-boros noddi o Tuhan dot id di Musa do poingkaa, “Ngoyo' kawagu poiliho' ino sukud di Harun do hilo'd dotimbabaan di Kaban do Tumpongo. Om poopion nopo i sukud diri do maan do popoinsan di tulun dot Israil dit obinsaap, om ondung a' iyolo' tumingkod do sontogod-togod om apatai no moti' iyolo',” ka dau.


text:
Ondung a' milo dot a' apatai o tulun di koinsomok dilo Kiim do Tuhan, om komoyon nopoddi nga' aiso' no o pokukurayan dahai!” ka diyolo'.


text:
Om boros kad Tuhan dot id di Harun, “Iya' nopo oi Harun, om i tangaanak nu, om i tulun do Liwi, om mositi' nod mamabo do kootuson di kasalaan do nunu nopo o paganu-anu do hilo'd Kiim ku, nga' iya' noo om i tangaanak nu o mamabo do kootuson do kasalaan di karaja' di dong imam.


text:
Ngoyo' no angatai'd hiti i koobpinayan nu, i payat ngai' do Liwi, do kumoruhang diya'd kumaraja' om monguhup diya' do daamot nu om i tangaanak nu do kumaraja' do hiri'd Kiim ku.


text:
Om mositi' nod wonsoyon di payat do Liwi it apatut diyolo'd wonsoyon dot id dokoyu om wonsoyon diyolo' i karaja' diyolo' do hiri'd Kiim, nga' a' i' iyolo' koino-ino do mongoi igit di konunu-nunuan dit ongolidang do hiri'd Bilik dit Olidang ko' iri po hiri'd pananaraban do porsombahan. Tu' soira' nopo do koigit iyolo'ddi, om apatai no iyolo' om iya' nga' kotonggoi nod apatai.


text:
Om mositi' nod kumoruhang iyolo' diya' do kumaraja' om momonsoi di karaja' diyolo' do maganu-anu do hiri'd Kiim ku, nga' isai nopo it a' noonuan do kosorupayan do momonsoi do karaja'ddi om a' no koino-ino do kumoruhang diya' do kumaraja'.


text:
Iya' noo, oi Harun, om i tangaanak nu, ot apatut do momonsoi di karaja' do hiri'd Bilik dit Olidang om hiri'd pananaraban do porsombahan, om a' oku indo otogod di tulun dot Israil.


text:
Iyoho' no i minomili' di tulun do Liwi, i koobpinayan nu'ddi do mantad id pogialatan do tulun dot Israil do maan ku do pomuhawang diya'. Om nokotobilang no iyolo' do sumiliu'd songonuon ku, om milo no iyolo' do momonsoi'd karaja' diyolo' do hiti'd suang do Kiim ku.


text:
Nga' iya' noo om i tangaanak nu o koino-ino do momonsoi do karaja' di dong imam, do nunu nopo i kagait di pananaraban do porsombahan om i hiri'd Bilik dit Olidang Kopio. Om iri no ot apatut nu do wonsoyon, tu' nopuhawangan ku no iyokoyu do karaja' do dong imam. Om pointikid-tikid do tulun dit aiso' o kosorupayan do miagal diri do koinsomok di konunu-nunuan dit olidang diri om hukuman nod kapatayon,” ka dau.


text:
Om boros kad Tuhan dot id di Harun, “Soro-sorohon no, do koinsanai di porsombahan di pinotobilang do maan do doho', om it a' sorobon do maan do porsombahan, om iya' no o kaanu. Om iri no o diya'd aanu kasai' do gisom dot alaid. Om iri no o patahakon ku diya' om i sinakagon nu.


text:
Om mantad nopo di piro-piro porsombahan dit olidang kopio dit a' sorobon do hiri'd pananaraban do porsombahan, om iti ngai' no o diya' dot aanu: i porsombahan do gandum, om i porsombahan do pangampun do dusa, om i porsombahan do poningolon. Om nunu nopo i pinatahak dot id doho' do maan do porsombahan dit olidang, om iya' no om i tangaanak nu o kaanu.


text:
Om pokolidangon no iri, om akanon no dot id kinoiyonon dit olidang. Om tongokusai noo o koino-ino do mangakan diri.


text:
Om suwai no ko' iri, om koinsanai di porsombahan do suwai di pinotobilang, i porsombahan do tulun dot Israil dot id doho', om iya' no o kaanu'ddi. Om iri no o patahakon ku diya' om i tangaanak nu'd tongokusai om i tangaanak nu'd tongoondu'. Om iyo noddi o toturan do gisom dot alaid. Om isai nopo it id suang do sompiiyon nu dit olidang dot id pagantangan do tugama' om koino-ino nod mangakan diri.


text:
Om iya' no ot onuan ngai' ku di hasil do tana' dit id gulu dit ongosonong kopio, i ngoyon di tulun dot Israil patahako' dot id doho' do monikid toun: i tumau do saitun, om i waig dot anggur, om i gandum.


text:
Koinsanai'ddi om diya' ngai' no. Om isai nopo it id suang do sompiiyon nu dit olidang dot id pagantangan do tugama' om koino-ino nod mangakan diri.


text:
Om nunu nopo i hilo'd tana' dot Israil di pinotobilang do maan do doho' dot aiso' o pinaantakan, om iyokoyu no o kaanu.


text:
Om pointikid-tikid do tanak ko' tayam-tayam dit id gulu kosusu, do patahakon di tulun dot Israil dot id doho', om iyokoyu no o kaanu. Nga' mositi' nod romiton dokoyu o tusin di pamalapus do pointikid-tikid do tanak dit id gulu kosusu om i pamalapus do pointikid-tikid do tayam-tayam di sosomu' dit id gulu kosusu.


text:
Om tangaanak nopo nga' mositi' nod lopusan do tontok di sombulan nogi' o tumur diyolo'. Om gatang nopo di natantu' do maan do pamalapus om limo o tusin do pirok, do tumanud di gatang do natantu' mantad.


text:
Nga' sapi' nopo ko' dumba' ko' kambing dit id gulu kosusu om a' no koino-ino do lopusan. Iri nopo tayam-tayam diri om doho' no kopio om mositi' nod patahakon. Poiyason no i raha' di tayam-tayam diri do hiri'd pananaraban do porsombahan om sorobon no i lunok do maan do porsombahan do taakanon. Om iri no tawau di porsombahan diri o kasanangan ku.


text:
Iyokoyu no o kaanu do tonsi di tayam-tayam do miagal di porsombahan di pinotobilang do maan do doho' tu' iyokoyu o kaanu di kangkab om i gakod do wanan di tayam-tayam diri.


text:
Om iya' no om i tangaanak nu'd tongokusai om tongoondu' ot onuan ku do koinsanai di porsombahan di pinotobilang, i patahakon di tulun dot Israil dot id doho', do gisom dot alaid. Om iti no o tiso' o popogirot do batos, om it a' no milo do pututon dot id pialatan to om i sinakagon nu,” ka dau.


text:
Om boros ka kawagu'd Tuhan dot id di Harun, “Iyokoyu nopo om a' no kaanu do nunu-nunu do maan do tungkusan. Om aiso' i' o tongosongkoiyonon piya do tana' do hilo'd pomogunan di pinabatos ku'ddi dot asanganu dokoyu. Tu' iyoho' no, i Tuhan, ot osiliu do tungkusan dokoyu,” ka dau.


text:
Om boros kad Tuhan dot id di Harun, “Koinsanai di sompihopod do patahakon do tulun dot Israil dot id doho' om patahakon ngai' ku no dot id tulun do Liwi. Om iti no o ponokogadsi' diyolo' do maganu-anu do hiri'd Kiim ku.


text:
Om iri nopo tulun dot Israil di suwai om a' no koino-ino do mongoi insomok di Kiim, om a' i' iyolo' koporikot do hukuman do kapatayon dot id tinan diyolo'.


text:
Mantad nopod baino' om iri no tulun do Liwi o koino-ino do maganu-anu do hilo'd Kiim ku om i mongilo-ilo do karaja'd hilo'. Om iti nogi' o toturan do tonudon di sinakagon nu do gisom dot alaid. Om aiso' no ot aanu di tulun do Liwi do maan do tungkusan do hilo'd Israil,


text:
tu' iri nopo sumiliu do tungkusan diyolo' om koinsanai di sompihopod di patahakon do tulun dot Israil dot id doho' do maan do porsombahan di pinotobilang do maan do doho'. Om iri no o kapabarasan ku dot id tulun do Liwi, dot iyolo' nopo om a' i' kaanu do maan do tungkusan do hilo'd Israil,” ka dau.


text:
do popolombus diti ponuhuan dot id tulun do Liwi do poingkaa, “Soira' nopo do karamit kou di porsombahan do sompihopod do patahakon di tulun dot Israil dot id dokoyu, tu' iri no i patahakon do Tuhan dot id dokoyu do dokoyu'd songonuon, om mositi' nod patahakon kawagu dokoyu dot id Tuhan o sompihopod do mantad diri do maan do porsombahan di potobilangon.


text:
Om iti nopo porsombahan di potobilangon diti nga' paagalon nopo di porsombahan do gandum do wagu, om i porsombahan do waig dot anggur do wagu do mantad id songulun o gompongumo.


text:
Om iyo nodti o ralan dokoyu do papatahak do porsombahan di potobilangon do maan do don Tuhan, do mantad id toinsanan di porsombahan do sompihopod dit aramit dokoyu do mantad id tulun dot Israil. Om iti nopo porsombahan do pinotobilang diti do maan do dong Kinorohingan nga' mositi' nod patahakon dokoyu di Harun.


text:
Om katahak pondo dokoyu it osonong kopio'ddi, om koino-ino kou nogindo do manganu di noolu', do miagal di gompongumo tu' iri it oolu' di patahakon dau ot onuon dau.


text:
Om iri nopo i noolu', om koino-ino i' dokoyu om i sompiiyon dokoyu dot akanon do hinonggo nopo o pangakanan. Tu' iri no o ponokogadsi' dokoyu do maganu-anu do hiri'd Kiim ku.


text:
A' kou i' kasala' do mangakan piya'ddi, ondung nakatahak dokoyu it osonong kopio dot id Tuhan. Nga' kada' nogi' kopio dokoyu sosomuo' i porsombahan do tulun dot Israil dit ongolidang diri do ponosomu' nopo om i sangkaakan-akan nopo do mantad id porsombahan diri om a' po nakatahak dot id doho' it osonong kopio. Ondung tolibambanan dokoyu o toturan diti, om hukuman kou nod kapatayon,” ka dau.


text:
do papatahak diti piro-piro o toturan dot id tulun dot Israil: Manganu nod songinan o sapi' dot aragang dit aiso' o bohiton do tinan om it a' po noumbalan do nasakayan do ginandar.


text:
Patahakon no o sapi'ddi dot id di Iliasar, it Imam diri. Om mositi' nod posoliwanon di kokiiman i sapi' om sumbolion nogindo dot id toguang di Iliasar.


text:
Om mositi' nod manu i Iliasar dot ongokooro' do raha' di sapi' om powowoson nogindo dot inturu' do potimbaba' ponong id Kiim ku.


text:
Om mositi' nod insanan do monorob i sapi'ddi, do potonggoyon i kulit, om i tonsi, om i raha', om i suang do tian, do hiri'd toguang dit imam.


text:
Om mongoi nogindo panganu it imam dot ongokooro' di kayu sedar, om songguas o sakot do roitan do hisop, om sampatod o tali dot aragang, om posuboon ngai' nogindo iri do hiri'd tapui.


text:
Om owonsoi ngai' pondo iri om pupuan nogi' dit imam o pakayan dau om tuntugan do waig o tinan dau. Om koino-ino nogindo iyau do sumuang di kokiiman; nga' gisom nopod sosodopon om poinghompit po iyau do tulun di sosomu'.


text:
Om i tulun di minonorob di sapi' nga' mositi' no do pupuan dau i pakayan dau om tuntugan do waig o tinan dau; om iyau nga' sosomu' po kasai' do gisom do sosodopon.


text:
Om ngoyon nogindo do songulun dit olidang dot id pagantangan do tugama' timungo' i tauu di sapi'ddi om poilihon dot id kinoiyonon dit olidang dot id pagantangan do tugama' do hiri'd soliwan di kokiiman. Om hiri no o poilihan di tauu om oongoi i' di tulun dot Israil do tontok do posodia'd waig do maan do pomolidang. Om iri nopo wonsoyon di natantu' mantad diri nga' maan do pongidu'd dusa.


text:
Om iri nopo tulun di minonimung do tauu di sapi'ddi nga' mositi' nod pupuan dau o pakayan dau, nga' tulun po kasai' iyau'd sosomu' do gisom dot orikot o sosodopon. Om iyo no kasai'ddi o toturan do gisom dot alaid, do tonudon di tulun dot Israil om i tulun do bansa'd suwai di poingiyon dot id rolot diyolo'.


text:
Om tontok nopo di tadau'd kotolu om tadau'd koturu' om mositi' nod papaharo o tulun diri do kopomolidangan do tinan dot i waig do pomolidang kasai' o pakayon; om olidang nogindo iyau dot id pagatangan do tugama'. Nga' ondung a' iyau momolidang do tinan dau di tadau'd kotolu om tadau'd koturu', om ososomu' kasai' po iyau.


text:
Isai nopo o koigit do rata' om a' no momolidang do tinan, om tulun no iyau do sosomu', tu' a' po iyau notuntugan di waig do pomolidang. Om koponosomu' iyau di Kiim do Tuhan, om iri no ot a' dau kohompit- hompit di tulun do songonuon do Kinorohingan.


text:
Ondung haro o tulun dot apatai dot id suang do kiim, om isai nopo o tulun dot id suang di kiim do tontok di minatai i tulun diri, ko' i kosuang di kiim diri, om ososomu' no do solinaid do turu' o tadau.


text:
Om koinsanai di kakanan om poriuk dit aiso' o sompon do hiri'd suang di kiim diri nga' kohompit nod sosomu'.


text:
Ondung haro o tulun do koigit do rata'd tulun di pinatai'd tulun ko' i kinapatai-patayo' toomod do hilo'd dumo, ko' ondung haro o tulun do koigit do lobong ko' tulang do tulun do napatai, om sosomu' no o tulun diri do solinaid do turu' o tadau.


text:
Om pomolidang nopod tinan do mantad id kososomu'ddi om mositi' nod mongoi panganu dot ongokuuri' di tauu di sapi' dot aragang di sinorob do maan do pangampun do dusa om posuangon nogindo i tauu'ddi dot id iso' o poriuk, om tunguhon nogindo iri do waig di wagu kaanu.


text:
Pasal nopo di hal do koiso'ddi, iri no tu' tontok nopo do haro o tulun dot apatai dot id suang do kiim, om mositi' nod mongoi panganu o songulun dit olidang dot id pagantangan do tugama' do songguas o sakot di roitan do hisop, om poobugon iri do hiri'd waig, om wawasan nogindo i kiim om koinsanai dit id suang di kiim, om iri nogi' i tulun di hiri'd kiim. Om pasal no di hal do koduwo, iri no tu' soira' nopo do haro o tulun do koigit do rata', ko' lobong ko' tulang do tulun do napatai, om mositi' nod i tulun dit olidang dot id pagantangan do tugama' o momowowos di tulun di sosomu'ddi.


text:
Om tontok nopondo do tadau'd kotolu om tadau'd koturu', om mositi' nod wawasan do tulun dit olidang dot id pagantangan do tugama' i tulun di maso pod sosomu'ddi. Om koturu' pondod tadau om opongo nogi' o kopomolidangan do tulun diri. Om pupuan nogindo di tulun o pakayan dau om modsu', om olidang nondo iyau dot otonob o tadau.


text:
Isai nopo it ososomu' nga' a' indo papaharo do kopomolidangan do tinan, om sosomu' kasai' no iyau tu' a' po notuntugan di waig do pomolidang. Om koponosomu' po iyau di Kiim do Tuhan, om a' no iyau kohompit do tulun di songonuon do Kinorohingan.


text:
Om mositi' nod tonudon kasai' dokoyu o toturan diti do gisom dot alaid. Om iri tulun di popowowos di waig do pomolidang diri nga' mositi' nod pupuan dau o pakayan dau. Om isai nopo o koigit do waig diri om sosomu' no do gisom do sosodopon.


text:
Om nunu nopo o konunu-nunuan dot oigitan do tulun di sosomu' om kotonggoi nod sosomu', om i tulun do suwai di kakabai di tulun diri nga' sosomu' no do gisom do sosodopon.


text:
Tontok di tulan do koiso' om korikot ngai' no i tulun dot Israil do hilo'd tana' do Sin om powonsoyo' no diyolo' o kiim diyolo' do hilo'd Kadis. Om hilo' no o kinapatayon di Miriam om hilo' o pinamalabangan dau.


text:
Om hiri nopod kinoiyonon di pinawansayan diyolo'd kiim nga' aiso' o waig. Om rikot ngai' no i tulun do minongoi gurumung diyo Musa di Harun do


text:
mikuwo'd sontogod-togod om mimboros do poingkaa, “Songkuro daa o kosonongo' do napatai iyahai do hilo'd dotimbabaan dilo Kiim do Tuhan do nokotonggoi di tobpinai dahai dit iso-iso' o bansa'.


text:
Nokuro tu' nangatan nu iyahai do minongoi'd hiti'd tana' do kowotuan? Mongoi no daa patai do hiti do mogitonggoi-tonggoi diti tayam-tayam dahai.


text:
Nunu kopio o kinoposoliwanan nu dahai do mantad hilo'd Masir dot id kinoiyonon dot oinggorit o pinangangatan, om it a' i' milo do tanaman do nunu- nunu? Aiso' i' o gandum do hiti, om aiso' o tua' dot ara toi ko' tua' dot anggur, om tua' do delima. Om waig piya dot inumon nga' aiso' i'!” ka diyolo'.


text:
Om insodu' noddi i Musa om i Harun do mantad id tulun dot ogumu'ddi om ongoi no iyolo' ingkakat do hiri'd wawayaan di Kiim do Tuhan. Om tuku' no iyolo' do gisom do nokotungub do hiri'd tana' o rabas diyolo', om intalang noddi i tulinau do koropohon do Tuhan di kosorong tomod dot id diyolo'.


text:
“Ngoyo' i sukud di hilo'd dotimbabaan di Kaban do Tumpongo om timungon nogindo dokoyu di Harun i tulun dot ogumu'. Om hiri nondod dotoguangan ngai' diyolo' do moro-boros ko dot id tontolob dilo hoodi', om sumoliwan nondo o waig do mantad id tontolob dilo' do tinumon di tulun dot ogumu' om tinumon di tayam-tayam diyolo',” ka.


text:
Om timungo' no diyo Musa di Harun o koinsanai di tulun do hiri'd dotimbabaan di tontolob. Om boros kad Musa, “Pokinongou ngai' kou no, iyokoyu it obinsaap! Minog no tuu kopio do posoliwan iyahai'd waig do mantad id tontolob diti do maan dokoyu?” ka.


text:
Om pobilido' nod i Musa i sukud om pobobogo' no dau di tontolob dot induwo pobobogo'. Om luyung nopo o waig dot agayo tomod om ologod do mantad hiri'd tontolob, gisom do nongkoinum ngai' i tulun om i tayam-tayam diyolo'.


text:
Nga' togodo' nod Tuhan i Musa om i Harun. Om boros kad Tuhan, “A' kou minonongkuyaan kopio doho' do popoimbulai do sinundu ku dit olidang dot id toguang diti tulun dot Israil, om iri no ot a' dokoyu koina-inaan do momoyo' diyolo' do sumuang di pomogunan di pinabatos ku dot id diyolo',” ka dau.


text:
Om iyo noddi o nosiliu do hilo'd Moriba. Tu' hilo' no i tulun dot Israil do minimboros do tumogod do Tuhan, om hilo' no o Tuhan do pinopointalang do kolidango' dau dot id bansa'ddi.


text:
Om ponuhu' no i Musa do piro-piro o tulun do minongoi solowot di raja' dot Idom do tontok di hilo' iyolo'd Kadis. Om boros ka diyolo', “Iti no o habar do mantad id payat dot Israil, i kowori-worisan nu. Om nokoilo ko i' di kosusaan do nokoontok dahai.


text:
Iri nopo komolohingan dahai om minongoi do hilo'd Masir om hilo-hilo' noddi iyolo' do minomogun-mogun do solinaid do piro-piro o toun. Nga' ninggorit di tulun do Masir i komolohingan dahai om iyahai nogi' nga' ninggorit i' diyolo',


text:
om pomolohou noddi iyahai'd Tuhan do mokitulung dau. Om norongou i' dau i lolohou dahai om porikot noddi iyau dot iso' o moloikat. Om iri no i moloikat diri o minomoyo' dahai do suminoliwan do mantad hilo'd pomogunan do Masir. Om dinondo nopodti om hilo' no iyahai'd Kadis, it iso' o kampung do hilo'd wolit diti pomogunan nu.


text:
Om pokionuon daa dahai do pawayaon nu iyahai diti pomogunan nu. Om a' i' iyahai di tayam-tayam dahai sumala' do ralan ko' mongoi pod hiri'd koumaan ko' hiri'd kokobunan dot anggur nu. Om a' iyahai mongoi inum do hiri'd torobong nu. Mamanau nopo iyahai do sumusui di ralan magayo do gisom id kosoliwan iyahai diti pomogunan nu,” ka diyolo'.


text:
Nga' boros ka di tulun dot Idom do suminimbar, “A' i' dahai uhang do maya' kou diti pomogunan dahai. Om ondung osonsog kou, om sumoliwan no iyahai do mongoi panangod dokoyu,” ka diyolo'.


text:
Om boros ka di tulun dot Israil, “A' i' iyahai tumongkiad di ralan magayo. Om ondung mongoi iyahai inum do waig dokoyu, ko' mongoi inum i tayam-tayam dahai, om bayaran i' dahai. Maya' no toomod iyahai do hiti,” ka diyolo'.


text:
Om boros ka kawagu di tulun dot Idom, “A' i' dahai uhang!” ka diyolo'. Om soliwan noddi iyolo' do miwoyo' do soudor dit ongokoris do mongoi panangod di tulun dot Israil.


text:
Om poguliai noddi di tulun dot Israil do mongoi pogihum do ralan do suwai tu' mada' i' i tulun dot Idom do pawaya' di tulun dot Israil di pomogunan diyolo'.


text:
Om oinsanan nopoddi i tulun dot Israil do tuminongkiad do mantad hilo'd Kadis om korikot no iyolo' do hilo'd Nuluhon do Hor,


text:
it id wolit dot Idom. Om hilo' no do minoro-boros o Tuhan dot id di Musa om id di Harun do poingkaa,


text:
“A' i' kosuang i Harun di pomogunan di pinabatos ku dot id tulun dot Israil; matai no iyau tu' tuminolibamban kou i' di pinonuhuan ku di hilo'd Moriba.


text:
Om hilo' nopondo om iduwon no i pakayan do dong imam di poimpakai di Harun, om papakayan no iri di Iliasar. Om hilo' no o kapatayon di Harun,” ka dau.


text:
Om wonsoyo' nod Musa i pinonuhuan do Tuhan diri. Om takad no i Musa om i Harun om i Iliasar di Nuluhon do Hor dot antang-antangan do koinsanai di tulun.


text:
Om iduwo' noddi di Musa i pakayan di Harun di dong imam om papakayai no dau di Iliasar. Om kapatai noddi i Harun do hiri'd timpak di nuluhon diri, om ruhuk no kawagu iyo Musa di Iliasar.


text:
Om korongou ngai' noddi i tulun do napatai no i Harun, om pogihadai no diyolo' i Harun do solinaid do tolu nohopod o tadau.


text:
Arad nopo nga' ngaran dot iso' o bandar di ponong id salatan do pomogunan do Kanaan. Om soira' di norongou di raja' do bandar diri do maya' i tulun dot Israil di ralan do kawaya' do hilo'd Atarim, om ngoyo' no dau iyolo' songodo' om natanggayan dau'ddi o piro-piro di tulun dot Israil.


text:
Om pamatos noddi i tulun dot Israil do mikuwo'd suminumpa'; om boros ka diyolo' dot id Tuhan, “Ondung onuan nu iyahai do kamanangan do sumaap dilo tulun, om patahakon no dahai iyolo' dot id diya' dot aiso' o paantakan do kapatahakan, om potonggoyon ngai' nogi' dahai do patahak ilo bandar diyolo', om patayon nopo kopio dahai iyolo',” ka diyolo'.


text:
Om pokinongoho' id Tuhan i pinokianu di tulun dot Israil diri, om tinulung iddi dau iyolo' do mangala' di tulun do Kanaan. Om patayo' no di tulun dot Israil i tulun do Kanaan om raago' ngai' diyolo' i kabandaran diyolo'. Om pungaranai no diyolo' o kinoiyonon diri do Horma.


text:
Om tongkiad noddi i tulun dot Israil di Nuluhon do Hor, om susui no iyolo' di ralan do poingkaa do hilo'd Suok dot Akaba, om kaalai i' iyolo' di pomogunan dot Idom. Nga' di nopo di hiri no iyolo'd tanga'd ralan om a' no di tulun dot ogumu' milo'd pususon o ginawo diyolo' do tumogod,


text:
gisom do sontogod-togod po iyolo' do Kinorohingan om i Musa. Boros ka diyolo', “Nokuro tu' pinosoliwan nu iyahai do mantad hilo'd Masir do ngoyon no patayo' do hiti'd tana' do kowotuan; hiti nopo om aiso' o takano' om aiso' o waig. Apaasan noddi iyahai diti taakanon dot aiso' o maro-maro!” ka.


text:
Om porikatai noddi do Tuhan do tulanut di kapatai o tindukon i tulun dot ogumu'. Om ogumu' tomod diri o tulun dot Israil do notinduk di tulanut.


text:
Om ongoi noddi i tulun dot Israil solowot di Musa om boro-boros nod poingkaa, “Nokowonsoi no iyahai'd dusa tu' mogod-togod iyahai'd Tuhan om mogod-togod iyahai diya'. Nga' pokionuo' no kopio'd Tuhan do dinondo do popoggidu' diti tulanut do mantad id dahai,” ka diyolo'. Om sambayangai noddi di Musa i tulun dot ogumu'ddi.


text:
Om suhuo' noddi do Tuhan i Musa do momonsoi dot iso' o tulanut do tambaga' o wonsoyon, om poriliton i' iri dot id iso' o kayu di poodsukon. Om pointikid-tikid do tulun dit otinduk do tulanut om montong nopondo di tulanut do tambaga'ddi om olingasan i'!


text:
Om pomonsoi no i Musa do tulanut, do tambaga' o winonsoi, om podokoto' no dot id iso' o kayu di pinoodsuk. Om isai nopo o tulun dit otinduk do tulanut om olingasan no do kokito di tulanut do tambaga'ddi.


text:
Om tilombus nopo i tulun dot Israil do minamanau om powonsoyo' noddi diyolo' o kiim diyolo' do hilo'd bandar dot Obot.


text:
Om di nopoddi nokotongkiad iyolo' do kinoiyonon diri, om powonsoyo' no diyolo' o kiim diyolo' do hilo'd kinaraagan dot Abarim, i hilo'd tana' do kowotuan, i ponong id koulayon do mantad id pomogunan do Muab.


text:
Om undaliu po kawagu iyolo' do mantad hilo' om powonsoyo' no diyolo' o kiim diyolo' do ponong id utara di Bawang dot Arnon, i tana' do kowotuan do kogoyoo' nopo om korikot do hilo'd pomogunan do tulun dot Amori. (Iri nopo Bawang dot Arnon om ponokowolit di pomogunan do tulun do Muab om pomogunan di tulun dot Amori.)


text:
Om iri no o kinoponulisan do hiri'd “Buuk do Pisangadan di don Tuhan” do poingkaa, “...Kampung Wahib, it id watas do Supa, om i rantai do hilo', om i Bawang dot Arnon,


text:
om i songintidong-tidong do hiri'd rantai, i korikot do hilo'd kampung Ar o kogoyoo', om poingkaa do hilo'd wolit di pomogunan do tulun do Muab,” ka.


text:
Om mantad nod hilo' om pakayaai po diyolo' do hilo'd Biir, i kinoiyonon di roitan dot Ogumu' o Torobong. Om hilo' no o Tuhan do minoro-boros di Musa do poingkaa, “Suhuo' ilo tulun do tumimung, om onuan ku i' iyolo'd waig,” ka.


text:
Om tontok noddi do minodsinding i tulun dot Israil do sinding diti, “Oi torobong dot ogumu', posimpulako' no o waig nu, om romiton i' dahai do mikuwo'd sinding ---


text:
I torobong do nukad di tangaanak do raja' om i piro-piro boyoon do bansa', nukad di sukud do pomorinta' om nukad di sukud diyolo',” ka. Om mantad nod hilo'd tana' do kowotuan om pakayaai po diyolo' do hilo'd Matana,


text:
om pakayaai noddi diyolo' do hilo'd rantai di pomogunan do tulun do Muab, it id dosibaan di Nuluhon do Pisga, i potimbaba' ponong id tana' do kowotuan.


text:
Om ponuhu' no i tulun dot Israil do piro-piro o tulun do minongoi solowot di Sihon i raja' do tulun dot Amori, do mongoi popoboros do poingkaa,


text:
“Pokionuon daa dahai do pologoson nu iyahai do maya' do pomogunan nu. Om a' i' iyahai di tayam-tayam dahai sumala' di ralan do mongoi do hiri'd koumaan ko' hiri'd kokobunan dot anggur nu, om a' i' iyahai minum do hiri'd torobong nu. Sumusui nopo iyahai di ralan magayo do gisom do kosoliwan iyahai di pomogunan nu,” ka diyolo'.


text:
Nga' a' i' di Sihon uhang do maya' i tulun dot Israil di pomogunan dau. Om timungo' no dau i soudor dau om ongoi no do hilo'd Yahas, i hilo'd tana' do kowotuan, om songodo' no diyolo' i tulun dot Israil do hilo'.


text:
Nga' id suang nopod pinisangadan diri om ogumu' tomod o soudor dot Amori do napatai di tulun dot Israil. Om kaanu noddi di tulun dot Israil i pomogunan do pisangod, do mintonod di Bawang dot Arnon om gisom do korikot do hilo'd Bawang do Yabok, i ponong id utara, it id wolit do pomogunan do tulun dot Amon, tu' iri nopo pomogunan dot Amon om intirungan i' do tulun dit ongokoris kopio.


text:
Om iyo noddi o kinowoyo-woyoo' di tulun dot Israil do minagahau do koinsanai di bandar do tulun dot Amori, om kohompit no o Hisbon om koinsanai di bandar dot ongokooro' di hiri'd posorili', om undorong noddi iyolo' do hilo'.


text:
Hisbon nopo nga' bandar dot agayo di Raja' Sihon. Om nokoumbal i' iyau do suminangod di raja' do Muab di gulu po om naahau dau i pomogunan di raja' do Muab do gisom do hilo'd Bawang dot Arnon.


text:
Om iri no o kopodsindingan di tulun dit ongoilo do modsinding do poingkaa, “Rikot no do hilo'd Hisbon, i bandar di Raja' Sihon! Siontong iyahai do bandar diri dot owonsoi om otonduli' kawagu.


text:
Di nopo di gulu po om haro o nosiliu dot id bandar do Hisbon dot iyo pod tapui i soudor di Sihon do minamanau; om rinaag diyolo' i bandar dot Ar di hilo'd Muab om tinolon diyolo' i konulu-nuluan do poingompus dit Arnon do ponong id sarayo.


text:
Oi tulun do Muab, obungou kou no! Iyokoyu i tumuku' dot id tingolig do Kamos, angapatai kou no! Pinologos kou di ponokokinorohingan dokoyu dot osiliu'd tulun dit ouyung do pisangod, nangatanggayan di raja' dot Amori i kongoonduan dokoyu.


text:
Nga' baino' nopoddi om nangapatai no i sinakagon diyolo', do poinsusui nopo di ralan do mantad hilo'd Hisbon om korikot do hilo'd Dibon, do mantad pod hilo'd Nasim om gisom do hilo'd Nopa, it id somok do Modiba,” ka.


text:
Om ponuhu' nogiddi i Musa do piro-piro tulun do mongoi pogihum do ralan dit osonong do mongoi panangod di bandar do Yasir. Om kaahau no di tulun dot Israil o bandar diri om iri nogi' i kabandaran dit ongokooro' do hiri'd posorili', om uyungo' no diyolo' i tulun dot Amori di poingiyon do hilo'.


text:
Om pahamadai nogiddi di tulun dot Israil, om susui no iyolo' di ralan do poingkaa do hilo'd Basan. Om pamanau no i Raja' Og do mantad hilo'd Basan do miwoyo' di soudor dau do mongoi panangod di tulun dot Israil do hilo'd bandar dot Idroi.


text:
Om boros kad Tuhan dot id di Musa, “Kada' kooris dau. Tu' onuan ku i' iya' do kamanangan. Om aala' nu i' iyau, om koinsanai di rayat dau om i pomogunan dau. Om wonsoyon no dot id dau o miagal di winonsoi nu dot id di Raja' Sihon, i minomorinta' do hilo'd Hisbon,” ka dau.


text:
Om patayo' no di tulun dot Israil i Og, om i tangaanak dau om koinsanai di rayat dau; om aiso' no o pinoolu-olu' diyolo'. Om iyono' noddi diyolo' o pomogunan diri.


text:
Om mombus-lombus po kasai' i tulun dot Israil do mamanau om powonsoyo' no diyolo' o kiim diyolo' do hiri'd rantai do Muab, i ponong id koulayon do mantad di Bawang do Yordan, it id hapak do bandar do Yorikou.


text:
Om tontok di nokorongou i raja' do Muab, i roitan dot i Balak i tanak di Sipor, do winonsoi di tulun dot Israil dot id tulun dot Amori, om i kogumuo' di tulun dot Israil,


text:
Om boro-boros noddi i tulun do Muab dot id piro-piro boyoon do tulun do Midian do poingkaa, “A' no alaid om araag ngai' nodti tulun dot ogumu' o nunu nopo i hiti'd posorili' toko'; do miagal no di sapi' do mangaii' di butur,” ka. Om ponuhu' noddi i Raja' Balak


text:
do tulun do mongoi pomolohou di Biliam i tanak di Bior, i poingiyon do hilo'd bandar do Pitor, it id toning di Bawang dot Iprat, it id watas dot Amau. Om poingkaa o boros di pinobilin di Balak do poboroson di tulun di sinuhu' dau dot id di Biliam, “Nokoilo ko no, do haro moti' o tiso' o bansa'd tulun do nokorikot do mantad hilo'd Masir, om iri nopo tulun diri do baino' nga' nokotongkop no do pomogunan dahai om motiponolod no do pomogunan dahai.


text:
Iyolo' nopo om ogumu' i' ko' iyahai. Iyo nopoddi, om uhupan no iyahai do momopol diyolo', om ulan toi' daa om aala' dahai iyolo', om ouyung indo iyolo' do mantad id pomogunan dahai. Tu' oilaan ku i' dot isai nopo o tulun do barakatan nu nga' kaanu no kopio'd barakat. Om iyo nogiddi tu' isai nopo i papalan nu nga' apapalan no kopio o tulun diri,” ka.


text:
Om pamanau no i piro-piro boyoon do tulun do Muab om i boyoon do tulun do Midian om minigit iyolo' do pamagadsi' di Biliam om momopol indo iyau di tulun dot Israil. Om pinoboros nogi' diyolo' dot id di Biliam i pinobilin di Raja' Balak.


text:
Nga' boros ka di Biliam do suminimbar, “Modop kou po dot insan o tuong do hiti. Suab pondo om poboroson ku nogi' dot id dokoyu ondung nunu ka do poboroson do Tuhan dot id doho',” ka dau. Om undorong ngai' noddi i boyoon do tulun do Muab diri do hiri'd di Biliam.


text:
Om rikot noddi o Kinorohingan dot id di Biliam om ponguhot no dau do poingkaa, “Isai ngai' iti tulun do minundorong do hiti'd diya' oi Biliam?” ka.


text:
Om boros ka di Biliam do suminimbar, “Iti ngai' nopo tulun diti om mantad hilo'd pomogunan do Muab. Om sinuhu' iyolo' di Raja' Balak do mongoi popoilo doho'


text:
do haro o tiso' o bansa'd tulun do nokorikot do mantad hilo'd Masir, om bansa' nopoddi nga' nokotongkop no do pomogunan diyolo'. Om suhuon oku'ddi di Raja' Balak do momopol do bansa'ddi do mogobi' dau. Om aala' indo dau om ouyung dau iyolo' do mantad id pomogunan dau,” ka dau.


text:
Nga' boros kad Kinorohingan dot id di Biliam, “Kada' nogi' kopio ongoi tanud dilo tulun, om kada' papalai i tulun dot Israil, tu' iyolo' nopo moti' om nabarakatan ku no,” ka dau.


text:
Om kosuabon noddi, om ongoi no boro-boros i Biliam di tulun di sinuhu' di Raja' Balak, boros ka dau, “Uli' kou nogi', tu' mada' i' o Tuhan do mongoi oku tanud dokoyu,” ka dau.


text:
Om guli' noddi iyolo' dot id di Balak om posunudo' no diyolo' dot id dau dot a' i' nakasaga' i Biliam do tuminanud diyolo'.


text:
Om ponuhu' po kawagu i Balak do piro-piro o boyoon dot ogumu-gumu' om angasawa-sawat o pangkat ko' it id gulu.


text:
Om ongoi noddi iyolo' do hiri'd di Biliam do pinoposunud diti boros di Balak do poingkaa, “Pokionuon ku no daa kopio do mongoi ko do hiti'd doho'!


text:
Gumuon ku i' o pamagadsi' ku diya', om nunu nopo o ponuhuan nu doho' nga' wonsoyon ku i'. Rumikot no kopio om papalan i' doho' i bansa'd tulun diri,” ka.


text:
Nga' boros kad i Biliam do suminimbar, “Mulong piya do patahakon di Balak doho' o koinsanai do pirok om tamas di hilo'd walai dau, nga' a' oku i' milo do tumolibamban do boros do Tuhan i Kinorohingan di tukuon ku, do mulong piya do hal dit ongokooro'.


text:
Nga' odop kou pod hiti do miagal di winonsoi di tulun di sinuhu' dit id gulu, om oilaan ku i' ondung haro o suwai do poboroson do Tuhan dot id doho',” ka dau.


text:
Om rikot noddi o Kinorohingan dot id di Biliam do totuong diri, om boro-boros nod poingkaa, “Ondung mongoi pangangat diya' o nokorikatan diti tulun do hiti, om mogopi-opi' nogi' om tumanud i' diyolo'. Nga' iri po tu' nunu nopo i ponuhuan ku diya' om iri no o wonsoyon nu,” ka dau.


text:
Om kosuabon noddi om pakalai nod i Biliam i kaladai dau, om ongoi no iyau tanud di boyoon do tulun do Muab.


text:
Om otogod diri o Tuhan tu' minongoi i' i Biliam tanud diyolo'. Om tontok di poinsakai no i Biliam di kaladai dau, do minitanud di duwo o susuhuon dau, om ongoi no ingkakat o moloikat do Tuhan do hiri'd tanga' di ralan do mangantob di Biliam.


text:
Om kokito nopo di kaladai i moloikat do poingkakat do hiri do kiinigit do gayang, om lisang no i kaladai om pakayaai no do hiri'd koumaan. Om bobogo' no di Biliam i kaladai dau, om gayato' no kawagu dau do tumorunung di ralan.


text:
Nga' ongoi no kawagu i moloikat do Tuhan ingkakat do hiri'd ralan dit okikip, i hiri'd piolitan do duwo o kabun dot anggur, i nolig do watu o miampaping.


text:
Om kokito nopo di kaladai i moloikat do Tuhan, nga' impit nopo i kaladai do hiri'd tolig do watu, om kokisas noddi di watu o gakod di Biliam. Om bobogo' noddi kawagu di Biliam i kaladai dau.


text:
Om sogulu po kawagu i moloikat do Tuhan, om ongoi no ingkakat do hiri'd ralan dit okikip no kopio, it aiso' noo o wayaan do magalai dot id wanan ko' id gibang.


text:
Tontok nopoddi, om kokito nopo di kaladai i moloikat do Tuhan, nga' gupu' nopo i kaladai. Nga' a' noddi di Biliam nopusus o ginawo dau dot otogod tu' bobogo' nopo dau di sukud dau i kaladai dau.


text:
Om pomiloo' noddi do Tuhan do moro-boros i kaladai, om boros kaddi di kaladai dot id di Biliam, “Nunu toi kopio o nowonsoi ku dot id diya'? Tu' intolu ko noddi pomobog doho'?” ka.


text:
Om boros kad i Biliam do suminimbar, “Kababagan ku nopo diya' nga' i ponguntotogod nu doho'! Ondung kidangol oku daa om napatai ku no daa iya',” ka dau.


text:
Nga' boros ka di kaladai do suminimbar, “Okon toi ko' iyoho' kasai' i' i sasakayon nu do mantad di gulu po? Om nokoumbal oku no toi do minongiyo diya'dti di gulu, oi Tuan?” ka. Om boros kad i Biliam, “Amu',” ka dau.


text:
Om pokitono' noddi do Tuhan i Biliam di moloikat do poingkakat do hiri, i kiinigit do gayang, om tungub nopoddi i Biliam do hiri'd tana' do tuminuku'!


text:
Om boro-boros noddi i moloikat do poingkaa, “Nokuro tu' intolu nu nopo bobogo' ilo kaladai nu? Kinorikatan ku nopo om mongoi pangantob diya' tu' a' i' daa apatut do mongoi ko.


text:
Nga' osonong po tu' nokokito doho' ilo kaladai nu, om intolu nopoddi lisang ilo kaladai nu. Ondung a' daa nokolisang ilo kaladai, om napatai ku no daa iya', om ilo' pondo daa kaladai nu o posion ku,” ka dau.


text:
Om boros kaddi di Biliam, “Nokowonsoi oku nod dusa. A' ku i' oilaan do poingkakat ko do hilo'd tanga'd ralan do mangantob doho'. Nga' baino' nopo, om ondung kasala' oku do mongoi dot osorou nu, om muli' oku no,” ka dau.


text:
Nga' boros ka di moloikat do Tuhan, “Ongoi nopo katuu tanud dilo tulun, nga' iri no i ponuhuan ku diya' do poboros ot apatut nu'd poboroson,” ka dau. Om tilombus nogiddi i Biliam do mamanau do tuminanud di tulun di Balak.


text:
Om korongou nopoddi di Balak do rumikot i Biliam, nga' ongoi no iyau ruba' dau do hilo'd Ar, i bandar do hilo'd tisan do Bawang dot Arnon, i hilo'd wolit do pomogunan do Muab.


text:
Om boro-boros noddi i Balak dot id di Biliam do poingkaa, “Nokuro tu' a' ko ruminikot dit insan tiya' i' lohowo'? Ondos nu daa om a' oku kasaap do mamagadsi' diya'?” ka dau.


text:
Om boros kad i Biliam do suminimbar, “Nga' nokorikot oku i' maddi koii? Nga' baino' nopo, om aiso' no o kuasa' ku do popoboros do nunu nopo, tu' iri no i ponuhuan do Kinorohingan doho' o milo ku'd poboroson,” ka dau.


text:
Om hilo' no o pinonumbolian di Balak do sapi' om dumba' dau. Om patahako' nod i Balak o wookon di tonsi di sinumbali'ddi dot id di Biliam om id piro-piro boyoon di manud-tanud dau.


text:
Tadau noddi kawagu om angatai no di Balak i Biliam do minongoi do hiri'd nulu-nulu do Bamot Baal. Om hiri nopoddi nga' okito no di Biliam o wookon di tulun dot Israil.


text:
Om boros kad i Biliam dot id di Balak, “Pamansayai oku do turu' o pananaraban do porsombahan do hiti, om onuan oku do turu' o sapi' do tontoluhan om turu' o dumba' do tontoluhan,” ka dau.


text:
Om wonsoyo' no di Balak i pinoboros di Biliam diri. Om tanud noddi iyolo' do pinapatahak do maan do porsombahan dot iso' o sapi' om iso' o dumba' do tontoluhan goduwo, do hiri'd pointikid-tikid di pananaraban do porsombahan.


text:
Om boro-boros noddi i Biliam dot id di Balak do poingkaa, “Ingkakat nondo do hiti'd toning diti porsombahan nu di sinorob. Om daamot nopodti om mongoi oku pogontong ondung sumolowot doho' o Tuhan ko' amu' po. Om sunudan ku indo iya' do koinsanai di poboroson dau doho',” ka dau. Om iso-iso'ddi i Biliam do tuminakad dot iso' o nulu-nulu.


text:
Om ongoi noddi o Tuhan solowot di Biliam. Om boro-boros no i Biliam do Tuhan, “Oi Tuhan, nokopomonsoi oku nod turu' o pananaraban do porsombahan, om nakapatahak oku nod maan do porsombahan do songinan o sapi' om songinan o dumba' do tontoluhan goduwo dot id pointikid-tikid di pananaraban do porsombahan,” ka dau.


text:
Om sunudai nod Tuhan i Biliam ondung nunu o poboroson dau, om sinuhu' dau iyau do mongoi poboros dot id di Balak di boros dau'ddi.


text:
Om guli' noddi i Biliam, nga' hiri po kasai' i Balak om i piro-piro boyoon do tulun do Muab do songingkakat do hiri'd toning di porsombahan di sinorob.


text:
Om poboroso' noddi di Biliam it ongosiliu dot id dabantalan do poingkaa, “Nangatan oku di Balak i raja' do Muab do mantad hilo'd Aram, i hilo'd konuluhanan do ponong id koulayon. Boros ka dau, ‘Rikot no, om tulungon oku i' do moro-boros, patayon no doho' ilo tulun dot Israil!’ ka.


text:
Poingkuro oku daa do momopol dit a' papalan do Kinorohingan? Ko' mimboros do momohukum dit a' hukuman do Tuhan?


text:
Okito ku iyolo' do mantad hiti'd timpak do nuluhon dit angakawas; piantangan ku iyolo' do mantad hiti'd timpak do konulu-nuluan. Iyolo' no o bansa' di poimpori-pori do momogun-mogun; oilaan i' diyolo' do nabarakatan iyolo' do lobi ko' i bansa'd suwai.


text:
Sinakagon nopo dot Israil om miagal pod pupuk kogumu', a' no ointob o kogumuo'. Maha' daa om aayi' o surupu ku do miagal dilo tulun di songonuon do Kinorohingan. It otorodok dot id Kinorohingan dot id suang do nunu nopo; matai oku nondo dot id suang do kosimbayanan,” ka dau.


text:
Om boros kaddi di Balak dot id di Biliam, “Nunu iti winonsoi nu dot id doho'? Kinapangangatan ku nopo diya'd hiti om mongoi pomopol dilo pisangod ku. Nga' minamarakat ko nogi' diyolo',” ka.


text:
Om boros ka di Biliam do suminimbar, “Iri no ponuhuan do Tuhan doho' o milo ku'd poboroson,” ka dau.


text:
Om boro-boros noddi i Balak di Biliam do poingkaa, “Kaino mitanud do mongoi'd hilo'd kinoiyonon do suwai; om hilo' nopondo om iri no wookon di tulun dot Israil ot okito nu. Om papalan nondo iyolo'd hilo',” ka dau.


text:
Om angatai no di Balak i Biliam do minongoi do hilo'd kobuturan do Sopim om ongoi no do hiri'd timpak di Nuluhon do Pisga. Om hilo' nga' minomonsoi i' iyau do turu' o pananaraban do porsombahan om pinapatahak do maan do porsombahan do songinan o sapi' do tontoluhan om songinan o dumba' do tontoluhan do hiri'd pointikid-tikid di pananaraban do porsombahan.


text:
Om boros ka di Biliam dot id di Balak, “Undorong pod hiti, dot id toning diti porsombahan nu di sinorob, do daamot ku do mongoi solowot do Tuhan do hilo',” ka dau.


text:
Om ongoi no o Tuhan solowot di Biliam om sunudai no dau iyau ondung nunu it apatut do poboroson dau. Om suhuo' nogiddi do Tuhan iyau do gumuli' dot id di Balak do mongoi polombus di pinoboros dau.


text:
Om poguliai no di Biliam, om kabantalai no dau do poingkakat kasai' i' i Balak do hiri'd toning di porsombahan dau di sinorob, om hiri ngai' i' i boyoon do tulun do Muab. Om uhot no i Balak ondung nunu i pinoboros do Tuhan.


text:
Om poboroso' noddi di Biliam iti tongosiliu dot id dabantalan do poingkaa, “Oi Balak i tanak di Sipor, kaino no, tu' haro o poboroson ku, om pokinongohon no.


text:
Kinorohingan nopo om a' i' miagal do tulun tu' mongudut, om it oruuhai om kosimban no o ginawo. Nunu nopo o pobotoson dau, om wonsoyon no dau; moro-boros nopo iyau, om atantu' nod owonsoi iri.


text:
Nosuhu' oku nod mamarakat, om soira' nopod mamarakat o Kinorohingan, om a' ku no milo do pakaisoon iri.


text:
Aiso' ot araat dot okito ku dot id di Yakub; aiso' ot osusa' dot okito ku dot id Israil. Moyo-woyo' i' diyolo' o Tuhan i Kinorohingan diyolo'; popimboroson no diyolo' dot iyau o raja' diyolo'.


text:
Pinosoliwan iyolo'd Kinorohingan do mantad hilo'd Masir; miagal po iyau'd sapi' di lalang do mogobi' diyolo'd sumaap.


text:
Aiso' no o limu', om aiso' o toilaan do dong rogon, do milo'd pakayon do sumaap di tulun dot Israil. Om popimboroson nopondod tulun do pasal di tulun dot Israil om poingkaa, ‘Antangai pogi' ilo winonsoi'd Kinorohingan dot Israil di koimayaan kopio!’ ka.


text:
Iri nopo tulun dot Israil om miagal do singa dit okoris: A' po iyau mundorong dot a' po atabpaan om a' po oinum o raha' di pisangod dau,” ka dau.


text:
Om boros kaddi di Balak dot id di Biliam, “Ula' no. Ondung a' ko momopol dilo tulun dot Israil, om kada' po daa'ndo kopio iyolo' barakatai!” ka dau.


text:
Nga' boros ka di Biliam do suminimbar, “A' ku toi diya' nokoboros no do mositi' nod wonsoyon ku i ponuhuan do Tuhan doho'?” ka dau.


text:
Om boros ka di Balak, “Kaino mongoi'd hilo'd kinoiyonon do suwai. Tu' nunu koilo-ilo nga' pologoson ko nopod Kinorohingan do momopol di tulun dot Israil do mogobi' doho' do hilo',” ka dau.


text:
Om angatai no dau i Biliam do minongoi do hiri'd timpak di Nuluhon do Pior, i koimpa' di tana' do kowotuan.


text:
Om boros ka di Biliam dot id di Balak, “Momonsoi nod turu' o pananaraban do porsombahan do hiti, om mongigit nod turu' o tinan do sapi' do tontoluhan om turu' o tinan do dumba' do tontoluhan,” ka dau.


text:
Om wonsoyo' nod i Balak i pinonuhuan di Biliam. Om papatahak no iyau do songinan o sapi' do tontoluhan om songinan o dumba' do tontoluhan dot id pointikid-tikid di pananaraban do porsombahan.


text:
Om oilaan noddi di Biliam do monuhu' o Kinorohingan dau do mamarakat di tulun dot Israil. Om a' noddi iyau minongoi pogontong do maan do pogintutunan do miagal di winonsoi dau dit id gulu ko' iri. Om ontong no i Biliam do ponong hiri'd tana' do kowotuan


text:
om kokito no dau i tulun dot Israil do mogitumpuk-tumpuk o pinopowonsoi diyolo' di kiim diyolo' do sorompori-pori do tumanud di payat diyolo'. Om porintao' noddi do Rusod do Kinorohingan i Biliam,


text:
om poboroso' no dau it ongosiliu dot id dabantalan do poingkaa, “Iti no o bilin di Biliam i tanak di Bior, moro-boros o tulun di kokito kopio


text:
I korongou do poboroson do Kinorohingan, poinsonsod oku do montong dit okito ku dot id soroyoon i pinointalang do mantad id Kinorohingan dit Agayo o Sinundu.


text:
Miagal do rulud di koguasan do kayu kurma miagal do kabun dit id toning do bawang, miagal do kayu gaharu di tinanom do Tuhan, miagal do kayu sedar dit id toning do waig.


text:
Osima' indo iyolo'd rasam om a' ooiyan do waig o tumo di pananaman diyolo'd totonomon. Abantug indo ko' i Agag i raja' diyolo', om karalad o pomorintaan dau do hilo'd sodu'.


text:
Pinosoliwan iyolo'd Kinorohingan do mantad hilo'd Masir, miagal po iyau'd sapi' di lalang do sumaap do mogobi' diyolo'. Tolon-tolonon nopo diyolo' i pisangod diyolo', om mumukon o tulang, om pintipuon i pana'.


text:
Miagal pod singa dit okoris o bansa'ddi; isai po daa o kobulun do mamagangau dau do tontok di koodop iyau? Isai nopo o mamarakat dot Israil om abarakatan no, isai nopo o momopol dot Israil om ousung no,” ka dau.


text:
Om otogod tomod diri i Balak mikuwo'd pinoonggom dau o tonggom dau. Om boro-boros no iyau dot id di Biliam do poingkaa, “Linohou ku iya' do mongoi pomopol do pisangod ku nga' binarakatan nu nogi' iyolo' dot ongointotolu.


text:
Nga' pamanau nogi' kopio'd muli' do dinondo! Nakabatos oku no daa do mamagadsi' diya', nga' mada' i' o Tuhan do rumamit ko di gadsi',” ka dau.


text:
Om boros kad Biliam do suminimbar, “A' oku toi nokoboros no di tulun di sinuhu' nu do minongoi solowot doho'


text:
do patahakon nu piya daa doho' o koinsanai'd pirok om tamas di hilo'd walai nu, nga' a' oku i' milo do tumolibamban di ponuhuan do Tuhan doho', om a' oku milo do mingwonsoi do nunu nopo i doho'd korohian? Iri no ponuhuan do Tuhan doho'd poboros o milo ku'd poboroson,” ka dau.


text:
Om boros kad Biliam dot id di Balak, “Muli' oku no do hilo'd bansa' ku do dinondo. Nga' a' oku po kapamanau om poinsanon mantad tiya' po ondung nunu o wonsoyon di tulun dot Israil dot id bansa' nu do koimbagu,” ka dau.


text:
Om poboroso' no di Biliam it ongosiliu dot id dabantalan do poingkaa, “Iti no o bilin di Biliam i tanak di Bior; iti no o boros do tulun di kokito kopio.


text:
I korongou do boros do Kinorohingan om kaanu do toilaan do mantad id dau it Asawat Kopio. Poinsonsod oku do montong dot id soroyoon i pinointalang do mantad id Kinorohingan dit Agayo o Sinundu.


text:
Okito ku ot id dabantalan, it id dosunsudan do bansa'd Israil. Haro o raja' do miagal do rombituon dit agayo, it atalang o tulinau, do mimbulai do mantad id bansa'ddi. Miagal po iyau do rombituon dit agayo o tulinau do mantad id Israil. Bobogon nondo dau i boyoon do Muab om alaon ngai' dau i tulun do Sit.


text:
Alaon ngai' nondo dau i pisangod dau do hilo'd Idom om asanganu dau i tana' diyolo', om kamanang i' kasai' ot Israil.


text:
Om kokito no di Biliam i tulun dot Amalik dot id suang di pinointalang diri, om poboroso' no dau it ongosiliu dot id dabantalan do poingkaa, “Id pialatan nopo do koinsanai'd bansa' om Amalik no it okoris kopio do hiti'd pomogunan. Nga' haro i' o kopupuson diti bansa', om poimpunso no do gisom dot alaid,” ka.


text:
Om kokito po dau i sinakagon di Kain dot id suang di pinointalang diri. Om poboroso' no dau it ongosiliu dot id dabantalan do poingkaa, “Osimbayan no kopio ino kinoiyonon dokoyu, miagal pod rumun di hiri'd sakai do pampang dit asawat.


text:
Om poboroso' pod i Biliam it ongosiliu dot id dabantalan do poingkaa, “Isai ilo tulun do tumimung do hilo'd utara?


text:
Rumikot i mononolod do mantad hilo'd Siprus; alaon nondo diyolo' ot Asur om Ibir, nga' iyolo' piya'ndo nga' apatai i',” ka dau.


text:
Om pogopi-opi' noddi i Biliam om pamanau nod minuli' do hiri'd walai dau, om i Balak nogi' nga' minamanau no.


text:
Om tontok di hilo'd Rantai do Sitim i tulun dot Israil do pinopowonsoi do kiim diyolo', om timpuun no i kokusayan diyolo' do minongoi pagampahu' di tongoondu' do Muab di hilo'.


text:
Om angatai no iyolo' di tongoondu' do Muab di mongoi rapou di poginakanan do papatahak do porsombahan, do pomusou di tingolig do Muab. Om pangakan no i tulun dot Israil do taakanon diri om tuku' no iyolo' dot id Baal, i tingolig


text:
om boro-boros no iyau dot id di Musa do poingkaa, “Timungon ngai' no o koinsanai di boyoon do tulun dot Israil om patayon no iyolo' di dongadau om owonsoi i' iti ponuhuan ku, om a' oku indo tumogod diti tulun,” ka dau.


text:
Om boros kaddi di Musa dot id koinsanai di boyoon do tulun dot Israil, “Mositi' nod sompori-pori kou nopod mamatai do koinsanai'd tulun dit id payat dokoyu di tumuku' dot id Baal di hilo'd Pior,” ka dau.


text:
Om tontok di maso di Musa om i tulun dot Israil do mihad do hiri'd wawayaan di Kiim do Tuhan, om kokito no diyolo' o songulun o bansa'd Israil do minangangat do tondu' do Midian do suminuang di kiim dau.


text:
Om soira' di nokito di Pinihas iri om ingkakat no iyau do tuminongkiad do mantad hiri'd pitimungan diri. I Pinihas nopoddi nga' tanak di Iliasar, i manangaki di Harun. Om ongoi no iyau dot iso' o tandus,


text:
om susuhut no iyau di kusai om i tondu'ddi do suminuang di kiim. Om potokono' no dau i tandus do gisom do nolopuson goduwo i tulun diri. Om kotingkod noddi i toruol do mogkoroliu do hilo'd Israil.


text:
“I Pinihas nopo i tanak di Iliasar, i manangaki di Harun it Imam, om a' no nokotoron do kokito'd tulun do tumuku' do kinorohingan do suwai ko' iyoho'. Om a' oku nondo tumogod diti tulun dot Israil, om tumingkod oku no do mamatai diyolo'.


text:
Om sunudan no i Pinihas do momonsoi oku dot iso' o pibatasan dot id dau, i poinggirot do gisom dot alaid.


text:
Potontuon no iyau om i sinakagon dau do sumiliu dot imam do gisom dot alaid tu' iyau nopo om a' no nokotoron do kokito do tulun do tumuku' dot id kinorohingan di suwai ko' iyoho'. Om iri no o kopongompunan ku do dusa do tulun dot Israil!” ka dau.


text:
Ngaran nopo di tulun dot Israil di pinatai do mitonggoi di tondu' do Midian diri nga' i Simri i tanak di Salu, i boyoon dot iso' o sompiiyon dot id suang do payat di Simion.


text:
Ngaran no di tondu' om i Kosbi i tanak di Sur; om i Sur nopo, i tapa' dau'ddi nga' boyoon dot iso' o pinuruan do sompiiyon do tulun do Midian.


text:
tu' kapamatayan nopo om i kararaat diyolo' di minagakal dokoyu do tontok di hilo' kou id Pior, om i Kosbi, i tanak do songulun o boyoon dot iso' o sompiiyon do tulun do Midian, i pinatai do tontok di haro o toruol di mogkoroliu di hilo'd Pior o kapamatayan dau,” ka dau.


text:
Om katalib poddi i toruol do mogkoroliu, om boro-boros no o Tuhan dot id di Musa om id di Iliasar, i tanak di Harun it Imam do poingkaa,


text:
“Papaharo kou nod pongintaban do koinsanai'dti tulun dot Israil do tumanud di sompiiyon diyolo'. Om mositi' nod tulison ngai' o ngaran di tongokusai di kiumur do duwo nohopod o toun ko' it id sawat ko' iri, i tongokusai di milo nod sumiliu do soudor,” ka.


text:
Om wonsoyo' no diyo Musa di Iliasar i pinonuhuan diri. Om lohowo' ngai' no diyolo' o koinsanai di tongokusai di kiumur dot irad diri, om timungo' no do hilo'd rantai do Muab, it id soborong di Bawang do Yordan, it id somok do bandar do Yorikou. Om iti no ngai' o tulun dot Israil di suminoliwan do mantad hilo'd Masir:


text:
Id suang nopo do payat di Rubin (I Rubin nopo om tanak di Yakub dit id dotuo) om: i pinuruan do sompiiyon di Hinok, om i Palu,


text:
Kogumuon nopo do tongokusai dot id suang do piro-piro o pinuruan do sompiiyon diti om 43,730 o tulun.


text:
om tangaanak no di Iliab om i Nomuil, i Datan om i Abiram. Om iyo Datan no di Abiram i pinili' di tulun dot ogumu'. Om iyolo' no i suminaap di Musa om i Harun, om i suminokodung di tulun di tuminanud di Kora do suminaap do Tuhan.


text:
Om pipitas no i tana' do gisom dot agayo o nopipitas om kotolon noddi iyolo' di tana' om kapatai no do mogitonggoi-tonggoi di Kora om i tulun di tuminanud dau do daamot di tapui do minimpatai do 250 o tongokusai. Om iri no o nosiliu do popoinsan di tulun dot Israil.


text:
Id suang nod payat di Yohuda om: i pinuruan do sompiiyon di Sila, om i Piris, om i Sira, om i Hisron om i Hamul. (Iri nopo duwo di tanak di Yohuda do kusai, iyo Or di Onan, om hilo' pod Kanaan o kinapatayon.)


text:
Id suang nopod payat di Manasi om: i Makir i tanak di Manasi. Iyau no i tapa' di Giliad; om iti ngai' no i pinuruan do sompiiyon do suminolusuk di Giliad:


text:
I Silapihad nopo i tanak di Hipir om aiso' i' o tanak do kusai; tongoondu' ngai' nopo o tanak dau. Ngaran nopo diyolo' om i Mala, i Noa, i Hogla, i Milka om i Tirsa.


text:
Kogumuon nopod tongokusai dot id suang do piro-piro o pinuruan do sompiiyon diti om 32,500 o tulun. Om iri ngai' no i pinuruan do sompiiyon di sinakagon di Yusup.


text:
“Pogiongkib-ongkibon no i tana' dot id pogialatan di payat dot Israil do tumanud do kogumuo' do pointikid-tikid di payat.


text:
Ralan nopod mangangkib di tana' om maan undio'. Iri nopo payat dot ogumu' om agayo no o pangangkib, om iri no payat dot okuri' om okoro' no o pangangkib,” ka dau.


text:
Iri nopo payat di Liwi nga' kosuang ngai' no i pinuruan do sompiiyon di Girson, om i Kohat om i Morari.


text:
Om id suang nopod sinakagon diyolo' nga' kohompit ngai' no i pinuruan do sompiiyon dit ongokooro', iri no i pinuruan do sompiiyon di Libni, om i Hibron, om i Mali, om i Musi om i Kora. I Kohat nopo nga' tapa' di Amram,


text:
i minanansawo do tanak do tondu' do songulun i mantad id payat di Liwi. Ngaran nopo di tanak do tondu'ddi nga' i Yokibid; om nokosusuon nopo dau nga' hilo'd Masir. Om paganak no iyolo' di Amram do duwo o tanak do kusai, iyo Harun di Musa, om iso' o tanak diyolo'd tondu', dot i Miriam o ngaran.


text:
Iyo Nadab nopo di Abihu om napatai do tontok di pinapatahak iyolo' do tapui dit okon ko' korohian do Kinorohingan.


text:
Kogumuon nopo do tongokusai dot id suang do payat di Liwi di sombulan nogi' ko' asawat ko' iri o tumur om 23,000 o tulun. Iyolo' nopo om pinosuwai-suwai o pinotulisan do ngaran do mantad di tulun dot Israil do suwai; tu' a' i' iyolo' nongkiban do tana' di maan diyolo'd songonuon do hilo'd Israil.


text:
Om iyo noddi o pinopotulis do ngaran di piro-piro o pinuruan do sompiiyon dot Israil do tinulis diyo Musa di Iliasar di pinapaharo iyolo' do pinongintaban do tulun do hilo'd rantai do Muab, it id soborong di Bawang do Yordan, it id somok no do bandar do Yorikou.


text:
Om id pialatan nopo di tulun do tinulis diyo Musa di Harun o ngaran di hilo'd tana' do kowotuan do Sinai om iso' po nga' aiso' no o poimpasi.


text:
Nokoboros mantad nod Tuhan dot angapatai ngai' iyolo' do hilo'd tana' do kowotuan. Om nangapatai ngai' no kopio iyolo'; nga' i Kalib poo i tanak di Yopuni, om i Yosua i tanak di Nun ot a' napatai.


text:
I Silapihad nopo om kianak do limo o tondu', i Mala, i Noa, i Hogla, i Milka, om i Tirsa. I Silapihad nopo om tanak di Hipir, om i Hipir no om tanak di Giliad, om i Giliad no om tanak di Makir, om i Makir no om tanak di Manasi, om i Manasi no om tanak di Yusup.


text:
Om ongoi no i limo tanak di Silapihad do tondu'ddi solowot di Musa om i Iliasar, it Imam diri, om i piro-piro boyoon om koinsanai di tulun do pointimung do hiri'd toning di Kiim do Tuhan. Om boro-boros no iyolo' do poingkaa,


text:
“Napatai no i tapa' dahai do hilo'd tana' do kowotuan om aiso' i' o tanak dau'd kusai. Iyau nopo om okon i' ko' id pialatan di tulun di suminokodung di Kora, tu' suminaap do Tuhan; iri i dau'd dusa o nakapatai-patai dau.


text:
Nga' nokuro tuu tu' iri no it aiso' o tanak dau'd kusai o katanus-tanus do ngaran do tapa' dahai do mantad hiti'd bansa' dot Israil? Onuwai no iyahai do tana' do tungkusan dot id pogialatan di koobpinayan do tapa' dahai,” ka.


text:
“Koontok i' ilo pokionuon di tangaanak di Silapihad do tongoondu'; onuan nopo iyolo'd tana' do tungkusan dot id pogialatan dilo koobpinayan di tapa' diyolo'. Om pologoson nopo dot otungkusan diyolo' it apatut dot aanu di tapa' diyolo'.


text:
Om sunudan no ilo tulun dot Israil dot ondung haro o kusai dot apatai om aiso' i' o tanak dau'd kusai om iri no i tanak dau'd tondu' o tumungkus do nunu nopo i dau'd songonuon.


text:
Ondung aiso' o tobpinai dau'd kusai om aiso' o tamanon dau, om iri no i waris dau dit id somok po o kopiobpinayan o kotungkus diri om kaanu'ddi dot osiliu do dau'd songonuon. Om mositi' nod tonudon di tulun dot Israil iti do silihon dot oturan dit ogirot, do miagal di pinonuhuan ku, iyoho' i Tuhan, dot id diya',” ka dau.


text:
Om boros kad Tuhan dot id di Musa, “Ongoi takad dilo Nuluhon dot Abarim om mimpa' i' di tana' do patahakon ku dot id tulun dot Israil.


text:
tu' suminurilog goduwo kou i' di pinonuhuan ku di hilo' kou id tana' do kowotuan do Sin. Tontok di sontogod-togod ngai' doho' i tulun di hilo'd Moriba, om minada' ko i' do pinopointalang di sinundu ku dit olidang dot id diyolo',” ka dau. (Moriba nopo nga' ngaran di tudan do waig do hilo'd Kadis, i hilo'd tana' do kowotuan do Sin.)


text:
“Oi Tuhan i Kinorohingan, i tadon do koposion do koinsanai di songimpasi, pokionuon ku no kopio do momili' ko'd tulun di milo do momoyo' diti tulun dot ogumu',


text:
om i milo do momoyo' diyolo' do mongoi sangod, om a' i' iyolo' osiliu'd tulun do miagal di baanan do dumba' dit aiso' o gompomogompi',” ka.


text:
Om boros kaddi do Tuhan dot id di Musa, “Lohowon no i Yosua i tanak di Nun, i tulun dit oilo kopio'ddi, om pakabayon no o longon nu dot id tulu dau.


text:
Poingkokoton no iyau dot id toguang di Iliasar it Imam diri om id toguang do toinsanan di tulun dot Israil, om poboroson nondo dot id toguang ngai' diyolo' dot iyau no i sumowoli diya'.


text:
Om mokituduk indo iyau di Iliasar it Imam diri, tu' koilo do korohian ku do mamakai dit Urim om i Tumim. Om iyo noddi o ralan di Iliasar do monuduk di Yosua om koinsanai di tulun dot Israil dit apatut diyolo'd wonsoyon,” ka dau.


text:
Om wonsoyo' nod Musa o miagal di pinonuhuan do Tuhan dot id dau. Om poingkakato' no dau i Yosua do hiri'd toguang di Iliasar, it Imam diri, om id toguang do koinsanai di tulun.


text:
Om pakabayo' nod Musa o longon dau dot id tulu di Yosua, om poboroso' no dau dot id tulun dot ogumu' dot i Yosua no o sumowoli dau; tu' iyo noddi o pinonuhuan do Tuhan.


text:
do monuhu' di tulun dot Israil do papatahak dot id Kinorohingan do tontok di maso di natantu' mantad diti piro-piro o porsombahan do taakanon di kasanangan do Tuhan.


text:
Om iti ngai' no i porsombahan do taakanon do patahakon dot id Tuhan: Patahakon nopod maan do porsombahan di sorobon do pointikid do tadau, om duwo o tanak do dumba' do tontoluhan di sopisontoun nogi' o tumur, om it aiso' o bohiton do tinan.


text:
Iri nopo tiso' di tanak do dumba'ddi om patahakon do dongkosuabon, om iri no tiso' om patahakon do dongsosodopon.


text:
Om tanggayan goduwo nopo i tanak do dumba'ddi do porsombahan do gandum do songkilogram o tapung, om ralatan do songlito o tumau do saitun dit osonong kopio.


text:
Om iri no i porsombahan do patahakon do pointikid do tadau dit insanan do monorob, om it id gulu i' kopio do pinatahak do hilo'd Nuluhon do Sinai do maan do porsombahan do taakanon. Om iri no i tawau do porsombahan diri o kasanangan do Tuhan.


text:
Om iri nopo porsombahan do waig dot anggur do potonggoyon di tanak do dumba' di koiso'ddi, om mositi' nod potuntugon do hiri'd pananaraban do porsombahan o songlito di waig dot anggur diri.


text:
Om dongsosodopon nondo om patahakon no i tanak do dumba' di koduwo'ddi dot iyo iddi porsombahan do dongkosuabon o papatahak. Om potonggoyon i porsombahan do waig dot anggur. Om iri nga' porsombahan i' do taakanon, om iri no tawau do porsombahan diri o kasanangan do Tuhan.


text:
Tontok nopod tadau'd Sabat om mositi' nod papatahak do duwo o tanak do dumba' do tontoluhan di sopisontoun nogi' o tumur, it aiso' goduwo nopo o bohiton do tinan, om papatahak do duwo kilogram do tapung di rinalatan do tumau do saitun do maan do porsombahan do gandum, om porsombahan do waig dot anggur.


text:
Om mositi' nod patahakon iti porsombahan di sorobon do pointikid do tadau'd Sabat, do poruhangon di porsombahan do monikid tadau om i porsombahan do waig dot anggur di potonggoyon kasai' di porsombahan.


text:
Papatahak no dot id Tuhan do porsombahan di sorobon do pointikid do koimpuunon do tulan: patahakon nopo om duwo o tinan do sapi' do tontoluhan dit okoro' po, om songinan o dumba' do tontoluhan, om turu' o tanak do dumba' do tontoluhan di sorontoun-toun ngai' nogi' o tumur, om it aiso' ngai' nopo o bohiton do tinan.


text:
Om maan nopo do porsombahan do gandum om i tapung di rinalatan do tumau do saitun: Potonggoyon nopod pointikid-tikid do songinan o sapi' om tolu o kilogram do tapung;


text:
om potonggoyon nod pointikid-tikid do songinan o tanak do dumba' om songkilogram o tapung. Iti nopo porsombahan do sinorob diti om porsombahan do taakanon dot id Tuhan. Om iri no tawau diti porsombahan o kasanangan do Tuhan.


text:
Iri nopo porsombahan do waig dot anggur dit apatut do patahakon do potonggoyon di porsombahan do sinorob, om duwo o lito do waig dot anggur do potonggoyon di dumba' do tontoluhan, om songlito o potonggoyon do pointikid-tikid do songinan o tanak do dumba'. Om iri no o toturan do maan do porsombahan di sorobon do tontok do tadau'd koiso' do pointikid-tikid do koimpuunon do tulan do poingompus do toun.


text:
Om poruhangon nopo di porsombahan do sorobon do pointikid do tadau do mitonggoi di porsombahan do waig dot anggur, om songinan o kambing do tontoluhan do maan do porsombahan do pangampun do dusa.


text:
Iri nopo Tadau'd Agayo do Paska om mositi' nod ramayon do tontok di tadau do kohopod om apat do tulan di koiso' do maan do pomusou'd Tuhan.


text:
Om tadau nopondod kohopod om limo om tumimpuun no o karamayan do don tugama' di ramayon do solinaid do turu' o tadau. Om solinaid nopoddi om roti no dit a' rinalatan do pangambang o koino-ino do kanon.


text:
Tontok nopo di tadau do koiso' do karamayan diri, om tumimung kou nod sumambayang, om kada' kou no karaja' do nunu nopo.


text:
Om papatahak kou no dot id Tuhan do porsombahan di sorobon do maan do porsombahan do taakanon. Patahakon nopo om duwo o sapi' do tontoluhan dit okoro' po, om songinan o dumba' do tontoluhan, om turu' o tanak do dumba' do tontoluhan di sorontoun-toun ngai' nogi' o tumur, om it aiso' ngai' nopo o bohiton do tinan.


text:
Papatahak nod porsombahan do gandum di natantu' mantad om i ralatan do tumau'd saitun. Patahakon nopo om tolu o kilogram do tapung do potonggoyon do pointikid-tikid do songinan o sapi', om duwo kilogram do potonggoyon di dumba' do tontoluhan,


text:
Om patahak nogi' do songinan o kambing do tontoluhan do maan do porsombahan do pangampun do dusa, om owonsoi i' i wonsoyon di natantu' mantad do pongidu' do dusa di tulun dot ogumu'.


text:
Om patahakon ngai' no iri do poruhangon di porsombahan do sorobon di natantu' mantad do patahakon do monikid kosuabon.


text:
Om iyo nogiddi o papatahak do porsombahan do taakanon dot id Tuhan do solinaid do turu' o tadau. Om iri no tawau di porsombahan diri o kasanangan do Tuhan. Om patahakon ngai' no iri do poruhangon di porsombahan di sorobon om i porsombahan do waig dot anggur di patahakon do pointikid do tadau.


text:
Tontok nopo di tadau do koiso' di Tadau dot Agayo do Dongmongomot, tontok di papatahak kou dot id Tuhan do wookon di gandum dit id gulu koomot, om mositi' nod tumimung kou do sumambayang, om kada' kou no karaja' do nunu nopo.


text:
Papatahak kou nod porsombahan di sorobon tu' iri no tawau do porsombahan diri o kasanangan do Tuhan. Patahakon nopo om duwo o tinan do sapi' do tontoluhan dit okoro' po, om songinan o dumba' do tontoluhan, om turu' o tanak do dumba' do tontoluhan di sorontoun-toun nogi' o tumur, om it aiso' ngai' nopo o bohiton do tinan.


text:
Om papatahak nod porsombahan do gandum di natantu' mantad, i tapung di rinalatan do tumau do saitun. Patahakon nopo om tolu o kilogram do tapung do potonggoyon do pointikid-tikid do songinan o sapi' do tontoluhan, om duwo kilogram do tapung do potonggoyon di dumba' do tontoluhan.


text:
Om papatahak nogi' do songinan o kambing do tontoluhan do maan do porsombahan do pangampun do dusa, om owonsoi i' i wonsoyon di natantu' mantad do pongidu'd dusa di tulun dot ogumu'.


text:
Patahakon ngai' no iri, om patahakon nogi' i porsombahan do waig dot anggur do poruhangon di porsombahan do sorobon om i porsombahan do gandum di patahakon do pointikid do tadau.


text:
Tontok nopo di tadau do koiso' di tulan do koturu', om tumimung kou nod sumambayang, om kada' kou karaja' do nunu nopo. Om mositi' nod pounion ngai' i torumpit do tontok do tadau'ddi.


text:
Om papatahak kou no dot id Tuhan do porsombahan di sorobon, tu' iri no tawau do porsombahan diri o kasanangan do Tuhan. Patahakon nopo om songinan o sapi' do tontoluhan dit okoro' po, om turu' o tinan do tanak do dumba' di tontoluhan do sorontoun-toun nogi' o tumur, om it aiso' ngai' nopo o bohiton do tinan.


text:
Om patahak kou nod porsombahan do gandum di natantu' mantad, i rinalatan do tumau do saitun. Patahakon nopo om tolu o kilogram do tapung do potonggoyon di sapi', om duwo o kilogram do tapung do potonggoyon di dumba' do tontoluhan,


text:
Om patahak nogi' do songinan o kambing do tontoluhan do maan do pangampun do dusa, om owonsoi i' i natantu' mantad do wonsoyon do pongidu'd dusa di tulun dot ogumu'.


text:
Om patahakon ngai' no iri do poruhangon di porsombahan do sorobon di natantu' mantad do patahakon do monikid tadau do tontok di tadau'd koiso' do pointikid do koimpuunon do tulan, do mitonggoi di porsombahan do gandum, om i porsombahan do waig dot anggur. Om iri no tawau do porsombahan do taakanon diri o kasanangan do Tuhan.


text:
Tumimung kou nod sumambayang do tontok di tadau'd kohopod do tontok di tulan do koturu'. Om tontok nopo do tadau'ddi, om mositi' nod puasa kou om a' koino-ino do kumaraja' do nunu nopo o karaja'.


text:
Om patahak kou no dot id Tuhan do porsombahan di sorobon. Patahakon nopo om songinan o sapi' do tontoluhan dit okoro' po, om songinan o dumba' do tontoluhan, om turu' o tinan do tanak do dumba' di tontoluhan di sorontoun-toun nogi' o tumur, om it aiso' ngai' nopo o bohiton do tinan. Om iri no tawau do porsombahan diri o kasanangan do Tuhan.


text:
Patahak nod porsombahan do gandum di natantu' mantad, i tapung di rinalatan do tumau do saitun: Patahakon nopo om tolu o kilogram do tapung do potonggoyon di sapi', om duwo o kilogram do tapung do potonggoyon di dumba' do tontoluhan,


text:
Om patahak nogi' do songinan o kambing do tontoluhan do maan do porsombahan do pangampun do dusa. Iti nopo nga' poruhangon di kambing do patahakon do tontok di momonsoi di natantu' mantad do wonsoyon do maan do pangampun do dusa di tulun dot ogumu', om poruhangon di porsombahan di sorobon do pointikid do tadau do mitonggoi di porsombahan do gandum om i porsombahan do waig dot anggur.


text:
Tumimung kou nod sumambayang do tontok do tadau do kohopod om limo di tulan do koturu'. Om ramayon no dokoyu o tadau dot agayo diti do maan do pomusou'd Tuhan, do solinaid do turu' o tadau. Om kada' kou no karaja' do nunu nopo do solinaid diri.


text:
Om tontok nopo di tadau'd koiso', om papatahak kou no dot id Tuhan do porsombahan do taakanon. Patahak nod hopod om tolu o sapi' do tontoluhan dit ongokoro' po, om duwo o tinan do dumba' do tontoluhan, om hopod om apat o tanak do dumba' do tontoluhan di sorontoun-toun nogi' o tumur, om it aiso' ngai' nopo o bohiton do tinan. Om iri no tawau do porsombahan diri o kasanangan do Tuhan.


text:
Om patahakon no i porsombahan do gandum di natantu' mantad, i tapung di rinalatan do tumau'd saitun. Potonggoyon nopo do pointikid-tikid do songinan o sapi' om tolu o kilogram do tapung, om duwo o kilogram do tapung do potonggoyon do pointikid-tikid do songinan o dumba' do tontoluhan,


text:
om songkilogram o tapung do potonggoyon do pointikid-tikid do songinan o tanak do dumba'. Om potonggoyon nopo kawagu di porsombahan do gandum, om i porsombahan do waig dot anggur di natantu' mantad.


text:
Om suwai no ko' iri, om patahak kou nod songinan o kambing do tontoluhan do maan do porsombahan do pangampun do dusa. Om porsombahan nopodti nga' poruhangon di porsombahan do sorobon do pointikid do tadau, om i porsombahan do gandum i porsombahan do waig dot anggur di potonggoyon kasai'.


text:
Om tontok nopo di tadau'd koduwo om patahak kou nod hopod om duwo o sapi' do tontoluhan dit ongokoro' po, om duwo o tinan do dumba' do tontoluhan, om hopod om apat o tanak do dumba' do tontoluhan di sorontoun-toun nogi' o tumur, om it aiso' ngai' nopo o bohiton do tinan.


text:
Om patahakon nod pointonggoi do porsombahan diri o koinsanai di porsombahan do suwai di pinatahak do tontok di tadau'd koiso'.


text:
Om tontok nopo di tadau'd kotolu om patahak kou nod hopod om iso' o sapi' do tontoluhan dit ongokoro' po, om duwo o tinan do dumba' do tontoluhan, om hopod om apat o tanak do dumba' di tontoluhan di sorontoun-toun nogi' o tumur, om it aiso' ngai' nopo o bohiton do tinan.


text:
Om patahakon nod pointonggoi do porsombahan diri o koinsanai di porsombahan do suwai di pinatahak do tontok di tadau do koiso'.


text:
Om tontok nopo di tadau'd kaapat om patahak kou nod hopod o tinan do sapi' do tontoluhan dit ongokoro' po, om duwo o tinan do dumba' do tontoluhan, om hopod om apat o tanak do dumba' di tontoluhan di sorontoun-toun nogi' o tumur, om it aiso' ngai' nopo o bohiton do tinan.


text:
Om patahakon nogi' do pointonggoi'ddi o koinsanai di porsombahan do suwai di pinatahak do tontok di tadau do koiso'.


text:
Om tontok nopo di tadau do kolimo om patahak kou nod siam o sapi' do tontoluhan dit ongokoro' po, om duwo o tinan do dumba' do tontoluhan, om hopod om apat o tanak do dumba' di tontoluhan di sorontoun-toun nogi' o tumur om it aiso' ngai' nopo o bohiton do tinan.


text:
Om tontok nopo di tadau do koonom om patahak kou nod walu' o tinan do sapi' do tontoluhan dit ongokoro' po, om duwo o tinan do dumba' di tontoluhan, om hopod om apat o tanak do dumba' do tontoluhan di sorontoun-toun nogi' o tumur, om it aiso' ngai' nopo o bohiton do tinan.


text:
Om patahakon nogi' do pointonggoi di porsombahan diri o koinsanai di porsombahan do sorobon di suwai do miagal di pinatahak do tontok di tadau'd koiso'.


text:
Om tontok nopo di tadau do koturu', om patahak kou nod turu' o sapi' do tontoluhan dit ongokoro' po, om duwo o tinan do dumba' do tontoluhan, om hopod om apat o tanak do dumba' do tontoluhan di sorontoun-toun nogi' o tumur, om it aiso' ngai' nopo o bohiton do tinan.


text:
Om patahakon nogi' do pointonggoi'ddi o koinsanai di porsombahan do suwai di pinatahak do tontok di tadau'd koiso'.


text:
Om tontok nopo di tadau do kawalu' om tumimung kou no do sumambayang om kada' kou no karaja' do nunu nopo.


text:
Om patahak kou nod porsombahan di sorobon dot id Tuhan do maan do porsombahan do taakanon. Patahakon nopo om songinan o sapi' do tontoluhan dit okoro' po, om songinan o dumba' do tontoluhan, om turu' o tinan do tanak do dumba' di tontoluhan di sorontoun-toun nogi' o tumur, om it aiso' ngai' nopo o bohiton do tinan. Om iri no tawau do porsombahan diri o kasanangan do Tuhan.


text:
Om patahakon nogi' do pointonggoi'ddi o koinsanai di porsombahan di pinatahak do tontok di tadau do koiso'.


text:
Om iyo noddi o toturan do pasal di porsombahan di sorobon, om porsombahan do gandum, om porsombahan do waig dot anggur, om i porsombahan do piombolutan dit apatut dokoyu'd patahakon dot id Tuhan do tontok do mamaramai di piro-piro o tadau dot agayo di natantu' mantad. Om iri ngai' nopo porsombahan diri om poruhangon di porsombahan di patahakon dokoyu do pamayaan do batos di mikuwo'd sumpa' ko' i porsombahan do tumanud do kagaanan do ginawo.


text:
Om polombuso' ngai' nod i Musa dot id tulun dot Israil o koinsanai di pinonuhuan do Tuhan dot id dau.


text:
Om patahako' nod Musa iti piro-piro o toturan dot id koinsanai di boyoon do payat dot Israil, do poingkaa:


text:
Soira' nopod haro o kusai do mamatos do mikuwo'd sumpa' do papatahak do nunu nopo dot id Tuhan, ko' mamatos do mikuwo'd sumpa' do mamantang do nunu nopo om mositi' nod wonsoyon ngai' di tulun i pinabatos dau'ddi, om a' no iyau koino-ino dot a' mamayaan di batos dau di mikuwo'd sumpa' diri.


text:
Soira' nopod haro o sumandak di poingiyon po do hiri'd walai do tapa' dau do mamatos do mikuwo'd sumpa' do papatahak do nunu nopo dot id Tuhan, ko' mamatos do mikuwo'd sumpa' do mamantang do nunu nopo, om mositi' nod wonsoyon dau o koinsanai di batos dau di mikuwo'd sumpa' ko' batos dau'ddi, ondung a' no awagat o ginawo di tapa' dau do koilo do pasal diri.


text:
Nga' ondung awagat o ginawo di tapa' dau do bayaanon di tanak dau i pinabatos diri, om a' i' akagasan di batos i sumandak diri. Om oompunan i' iyau'd Tuhan tu' iri i tapa' dau o mogodu dau do mamayaan di batos dau di mikuwo'd sumpa'.


text:
Ondung haro o tondu' dit a' po nakasawo do momonsoi'd batos do mikuwo'd sumpa', do minomusorou kopio tuu iyau do tintod do minomonsoi di batos diri ko' amu' po, ko' ondung minamatos iyau do mikuwo'd sumpa' do mamantang do nunu nopo, om akagasan no iyau di batos dau di mikuwo'd sumpa' ko' i batos dau'ddi. Om soira' nopod kakawin iyau, om akagasan kasai' po iyau di batos dau'ddi, ondung a' no awagat o ginawo di sawo dau do korongou do pasal diri.


text:
Nga' ondung mogodu i sawo dau do bayaanon dau i batos dau di mikuwo'd sumpa'ddi do korongou i sawo dau, om a' no iyau akagasan di batos diri. Om ompunan i' iyau'd Tuhan.


text:
Tondu' nopo di nopuadan ko' i nadaan do sawo om mositi' nod mamayaan do koinsanai di batos dau di mikuwo'd sumpa' ko' i batos dau do mamantang do nunu nopo.


text:
Ondung haro o tondu' di nakakawin no do mamatos do mikuwo'd sumpa' ko' mamatos do mamantang do nunu nopo,


text:
om mositi' nod wonsoyon dau o koinsanai di nokoboros dau'ddi, ondung a' no awagat o ginawo di sawo dau do korongou do pasal diri.


text:
Nga' ondung mogodu i sawo dau do bayaanon dau i batos dau'ddi do korongou i sawo dau do pasal diri, om a' no i tondu' akagasan di batos dau. Om ompunan i' iyau'd Tuhan tu' iri i sawo dau o minogodu dau do mamayaan di batos dau do mikuwo'd sumpa'.


text:
Haro i' o kuasa' do kusai do popogirot ko' papaiso' do nunu nopo o batos do mikuwo'd sumpa' ko' batos di pinoboros di sawo dau.


text:
Nga' ondung a' awagat o ginawo di kusai do tontok di tadau do korongou iyau do pasal di batos di sawo dau di mikuwo'd sumpa', om mositi' nod wonsoyon ngai' di tondu' i batos dau di mikuwo'd sumpa' ko' i batos dau. Nokogirot no di sawo dau i batos dau'ddi tu' a' i' pinopoboros dot awagat o ginawo dau do tontok di tadau do nokorongou iyau do pasal di batos diri.


text:
Nga' ondung pakaisoon di kusai i batos di sawo dau di mikuwo'd sumpa' do tadau'd suwai, om iri no i kusai o mamabo do kootuson di winonsoi dau do pinapakaiso'ddi.


text:
Om iri no o piro-piro o toturan do pinatahak do Tuhan dot id di Musa do pasal do batos di mikuwo'd sumpa' do wonsoyon do sumandak di poinsugku' po do tapa' dau, om i tondu' di nakasawo no.


text:
“Hukuman ngai' no o tulun do Midian do ponuli' di kangaraaton diyolo' dot id tulun dot Israil. Om katalib pondo iri om apatai ko nondo, oi Musa,” ka.


text:
Om boro-boros noddi i Musa dot id tulun dot Israil, “Sumodia' kou no do mongoi sangod. Om ongoyon no dokoyu songodo' i tulun do Midian om hukuman no iyolo' do ponuli' di kangaraato' diyolo' dot id toguang do Tuhan.


text:
Om momili' kou nod sororibu-ribu o soudor do mantad id pointikid-tikid do payat dot Israil, do mongoi sangod,” ka dau.


text:
Om pilio' noddi o sororibu-ribu o tulun do mantad id pointikid-tikid do payat dot Israil. Om ginumu' nopo diyolo'ddi nga' hopod om duwo noribu o tulun di nokosodia' no do mongoi sangod.


text:
Om suhuo' noddi di Musa iyolo' do mongoi sangod. Om i Pinihas i tanak di Iliasar it Imam, o boyoon diyolo'. Om i Pinihas no i mongilo-ilo do koinsanai di pakakas dit ongolidang, om i torumpit di pouunion do maan do popoilo.


text:
Om ngoyo' noddi di tulun dot Israil songodo' i tulun do Midian, om patayo' ngai' nopo diyolo' i tongokusai'd hiri do tumanud di pinonuhuan do Tuhan dot id di Musa.


text:
Om kohompit nogi' i limo o raja' do tulun do Midian. Iri ngai' nopo raja'ddi nga': i Iwi om i Rikim, om i Sur, om i Hur, om i Riba. Om pinatai po diyolo' i Biliam i tanak di Bior.


text:
Om tanggayai no di tulun dot Israil i tongoondu' om i tangaanak di tulun do Midian, om onuo' ngai' diyolo' i sapi' om i tayam-tayam diyolo'd suwai om i dapu' diyolo'.


text:
Om timungo' ngai' nogiddi di tulun dot Israil i nangaanu diyolo' do mantad id pisangod, dot i tulun om i tayam-tayam di natangggayan diyolo'ddi,


text:
om igitai ngai' no diyolo' do hiri'd di Musa om hiri'd di Iliasar om hiri'd toinsanan di tulun dot Israil. Tontok nopoddi om hilo' iyolo'd rantai do Muab do minomukiim, i hilo'd somok do Bawang do Yordan, it id hapak do bandar do Yorikou.


text:
Om soliwan ngai' noddi i Musa om i Iliasar, om i piro-piro boyoon do suwai, om i tulun dot Israil do minongoi ruba' di soudor dot Israil.


text:
Om kotogod noddi i Musa di soudor om i boyoon di soudor om i sinompuruan do soudor di koguguli' do mantad id pisangadan.


text:
Okon toi ko' ilo' no tongoondu' i tuminanud di nosihat di Biliam, i nokobungou ngai'd tulun dot Israil dot a' tuminorodok dot id Tuhan di hilo'd Pior! Om iri noddi o pinoporikot do kousungan dot id tulun di songonuon do Tuhan.


text:
Baino' nopo om patayon ngai' no dokoyu o tangaanak do tongokusai om i tongoondu' di nodudun do kusai.


text:
Nga' iri nopo i tongoondu' di minsusukod nogi' om i tongoondu' dit a' po nodudun do kusai, om koino-ino i' dokoyu dot onuon.


text:
Om dinondo nodti, om koinsanai dokoyu i nakapamatai'd tulun, ko' i nakakama' do rata'd tulun om mositi' nod mundorong do hilo'd soliwan dilo kokiiman do solinaid do turu' o tadau. Om tontok nopo di kotolu om di koturu'd tadau, om mositi' nod wonsoyon dokoyu om i tongoondu' di tinanggayan dokoyu, i wonsoyon di natantu' mantad do pomolidang do tinan do tumanud do toturan do tugama'.


text:
Koinsanai di pakayan om nunu nopo i kulit do winonsoi, ko' hulu'd kambing ko' kayu do winonsoi, om mositi' nod lidangan do tumanud dit oturan do tugama',” ka dau.


text:
Om boro-boros noddi i Iliasar di tulun dot ogumu' di koguguli' do mantad id pisangadan, “Iti ngai' no o toturan di pinatahak do Tuhan dot id di Musa.


text:
Koinsanai dit a' sumorob, do miagal do tamas, om pirok, om tambaga', om basi', om gundol dit opurak om gundol dit oitom, om mositi' nod posuboon ngai' iri dot id tapui do pomolidang diri. Om nunu nopo i konunu-nunuan dit osorob do tapui om ougan no di waig di pongongoug do tontok do momolidang.


text:
Om koturu' nopod tadau om mositi' nod pupuan dokoyu o pakayan dokoyu, om olidang kou indo dot id pagantangan do tugama', om koino-ino kou nondo do sumuang do hiri'd kokiiman,” ka dau.


text:
“Iya' no om i Iliasar, om koinsanai di boyoon do suwai di tulun dot Israil, ot apatut do mongintob di konunu-nunuan di naahau do mantad id pisangod, om kohompit ngai' nogi' i tulun om i tayam-tayam di nangatanggayan.


text:
Om iri nopo i konunu-nunuan diri nga' piduwoon om piintangaon nopo. Songintanga' nopo om patahakon di soudor, om songintanga' no om patahakon di tulun dot Israil di suwai.


text:
Mantad nopo di tintanga' di naanu di soudor om mositi' nod manganu dot iso' do mantad id pointikid-tikid do limo nahatus --- do mantad id pogialatan do tulun di natanggayan om mantad nogi' dot id pogialatan do sapi' om kaladai, om dumba' om kambing, do maan do sukai do patahakon dot id Tuhan.


text:
Om patahakon nondo iri dot id di Iliasar it Imam, do maan do porsombahan di potobilangon do maan do don Tuhan.


text:
Om mantad no di tintanga' di tulun dot Israil do suwai, om mositi' nod manganu dot iso' do mantad id pointikid-tikid do limo nohopod dot id pogialatan di tulun di natanggayan om mantad id pogialatan do sapi' om kaladai, om dumba' om kambing. Om patahakon ngai' nondo iri di tulun do Liwi, i mongilo-ilo do hiri'd Kiim di Koropohon do Tuhan,” ka dau.


text:
Iti ngai' no i nangaanu di soudor do tinanggayan diyolo' do mantad id pisangod, do suwai mantad ko' i nangaanu diyolo' do maan diyolo'. Kogumuon nopo om 675,000 o dumba' om kambing, om 72,000 o sapi', om 61,000 o kaladai, om 32,000 o tongoondu' dit a' po nodudun do kusai.


text:
Om kogumuon nopo di nakatahak dot id soudor diri om 337,500 o dumba' om kambing. Om 675 o tinan do mantad diri do numaan do sukai do pinatahak dot id Tuhan; om 36,000 o tinan do sapi', om 72 o tinan do mantad diri do numaan do sukai do pinatahak dot id Tuhan; om 30,500 o kaladai, om 61 o tinan do mantad diri do numaan do sukai do pinatahak dot id Tuhan; om 16,000 o tongoondu' di minsusukod nogi', om 32 o tulun do mantad diri do numaan do sukai do pinatahak dot id Tuhan.


text:
Om patahako' ngai' nod Musa i numaan do sukai'ddi dot id di Iliasar do numaan do porsombahan do potobilangon do maan do don Tuhan, do tumanud di pinonuhuan do Tuhan.


text:
Om iri no i tintanga' di pinatahak dot id tulun dot Israil di suwai, i songintanga' di pinatahak di soudor, om 337,500 o dumba' om kambing. Om 36,000 o sapi', om 30,500 o kaladai, om 16,000 o tongoondu' dit a' po nodudun do kusai.


text:
Om mantad nodti om minanganu i Musa dot iso' do mantad id pointikid-tikid do limo nohopod o tulun di tinanggayan di soudor dot Israil, om mantad id pogialatan di tayam-tayam. Om patahako' nogiddi di Musa iri dot id tulun do Liwi, i maganu-anu dot id Kiim do Tuhan, do tumanud di pinonuhuan do Tuhan dot id dau.


text:
do minongoi popoilo di Musa do poingkaa, “Tuan, nointob ngai' no dahai i soudor dit id siriba' do kuasa' dahai, om aiso' i' o natagak. Hino ngai' i' iyolo'.


text:
Om baino' nopodti om paatod no iyahai diti nangaanu dahai: Iti tamas, om saring, om lungkaki', om pondulung, om simbong, om karo, do patahakon ngai' dahai dot id Tuhan do pambayar dahai do ginawo dahai, om intirungan indo kasai' iyahai'd Tuhan,” ka diyolo'.


text:
Om romito' ngai' noddi di Musa om i Iliasar i tamas diri, i nowonsoi mantad no do maan do pongillumis.


text:
Om iri nopo pinatahak di piro-piro boyoon do soudor diri nga' osomok nod duwo nahatus o kilogram do kawagato'.


text:
Om igitai ngai' noddi di Musa om i Iliasar i tamas diri do hiri'd Kiim do Tuhan. Om ointirungan i' do Tuhan i bansa' dot Israil.


text:
Iri nopo payat di Rubin om i Gad nga' sorogumuan tomod do tayam-tayam. Om kokito nopoddi diyolo' dot osonong kopio i tana' do hilo'd Yaisor om i tana' do hilo'd Giliad do pomogompian do tayam-tayam,


text:
om ongoi noddi iyolo' solowot di Musa, om i Iliasar, om i piro-piro boyoon do suwai dit id pogiolitan do tulun dot Israil, om boro-boros no iyolo' do poingkaa,


text:
“Iri nopo tana' do hilo'd bandar dot Atarot, om Dibon, om Yaisor, om Nimra, om Hisbon, om Iliali, om Sibam, om Nibo, om Bion, i naanu no do tulun dot Israil, do tinulung do Tuhan do minanganu, nga' ongoluhub kopio om osonong do pomogompian do tayam-tayam. Iyahai nopo om sorogumuan tomod do tayam-tayam,


text:
om pokionuon no dahai do patahakon nu dahai o tana'dti do dahai'd songonuon. Om kada' iyahai suhuo' do mundaliu do kumaa do hilo'd soborong dilo Bawang do Yordan,” ka diyolo'.


text:
Om boros kad Musa do suminimbar, “Nunu hoi? Mundorong kou no daa'ddi iyokoyu do hiti om inda' ka di tongotobpinai dokoyu dot oiyo ko' bansa' dot Israil tu' maso pod mongoi sangod.


text:
Nokuro tu' kasaap kopio kou do monompurolosi do tulun dot Israil do sumoborong dilo Bawang do Yordan do kumaa do hilo'd pomogunan di pinatahak mantad do Tuhan dot id diyolo'?


