# verses

text:
Om kabayaai noddi i pinoboros di Nabi Yosaya, di nowonsoi di Yesus o miagal diri. Poingkaa o pinoboros di Nabi Yosaya,


text:
“Iri nopo tana' do Sibulon om tana' do Naptali, i ralan do kumaa hilo'd tasik, i tid soborong do Bawang do Yordan, iri no i pomogunan do Galilia, i tana' do tulun dot okon ko' Yohudi!


text:
Kokito indo do tanawau di kosorong kopio i tulun di poingiyon dot id totuong! Oulinahan indo do tanawau di kosorong kopio i tulun di poingiyon do hiri'd dasahawan do kapatayon!” ka.


text:
Om mantad poddi om popinsusui no i Yesus do poingkaa, “Korologo kou nod momonsoi'd dusa, tu' a' no alaid om korikot no Pomorintaan do surga!” ka dau.


text:
Om tontok di manau-panau i Yesus do hiri'd tisan di Tasik Galilia, om kokito no dau o duwo tulun do monginginsada' di miobpinai. Iyolo' nopo om i Simun (i pinungaranan dot i Pitrus) om i Andarias, i tadi' dau. Om tontok nopoddi nga' maso diyolo' do mirrambot do hiri'd tasik.


text:
Om boros ka di Yesus dot id diyolo', “Tanud kou pogi' doho', om tudukan ku i' iyokoyu do mamarambot do tulun,” ka dau.


text:
Om lombus po kawagu i Yesus do minamanau, om kokito no dau o duwo kawagu tulun do miobpinai. Iyolo' nopo nga' i Yakub om i Yohanis, i tangaanak di Sabidi. Om maso diyolo' om i tapa' diyolo' do monombir di rambot do hiri'd parau'. Om iyolo' nga' linohou i' di Yesus.


text:
Om diiri i' om diiri do tinongkiadan diyolo' i parau' om i tapa' diyolo', om tanud no iyolo' di Yesus.


text:
Om tongkop no i Yesus di pomogunan do Galilia. Om minonuduk iyau do hiri'd walai'd sasambayangan om pinopopinsusui iyau di Habar dot Osonong do Pomorintaan do Kinorohingan. Om ogumu' o tulun do liningasan dau do mantad id mogisuwayan o toruol.


text:
Om nokotongkop o habar di Yesus dot id do pomogunan do Siria, gisom dot ogumu' tomod diri o tulun do ruminikot dot id dau. Om pootodo' no diyolo' dot id dau o koinsanai'd tulun di mogisuayan o toruol om kosusaan. I tulun di norusadan do rusod dot araat, om i kakaran, om it a' koundaliu nga' liningasan ngai' nopo di Yesus.


text:
Iri nopo tulun di minoyo' di Yesus do maso'ddi nga' ogumu' kopio. Haro mantad hilo'd Galilia, om haro mantad hilo'd Hopod o Bandar, om haro mantad hilo'd Yorusalim, Yudia, om haro po mantad id pomogunan dit id soborong do Yordan.


text:
Om soira' di nokito di Yesus i tulun dot ogumu'ddi, om takad no iyau do hiri'd nulu-nulu, om irikau no. Om rikot ngai' no i tumatanud dau dot id dau,


text:
Boros ka dau, “Olumaag no i tulun di kopuriman do mosikin dot id suang do rusod; tu' kasanganu indo iyolo' do Pomorintaan do surga!


text:
Olumaag no i tulun dit orohian do momonsoi'd korohian do Kinorohingan, do poinghalib mantad ko' korohiano' do minum ko' makan; tu' pohubayaan indo i korohian do ginawo diyolo'.


text:
Olumaag no i tulun dit inggoriton tu' momonsoi iyolo'd korohian do Kinorohingan; kasanganu indo iyolo' do Pomorintaan do surga!


text:
Olumaag kou no dot indaraaton kou piya, om inggoriton, om pinsingudutan, dot i tumanud kou doho' o kopongiyo'ddian.


text:
Tu' iri piro-piro nabi dit id gulu ko' iyokoyu nga' noinggorit i' do miagal diri. Kotood kou no om kooropod kou no kopio, tu' agayo i' o tisomuli' do nokoopi'd Tuhan do hilo'd surga do patahakon dokoyu,” ka dau.


text:
Om boros ka kawagu di Yesus, “Iyokoyu no miagal do silaon dot id toinsanan o tulun do hiti'd pomogunan. Nga' ondung manau i silaon, om a' no kopio milo do mosin kawagu. Om aiso' no guna'ddi, suwai ko' pataamon poo, om pingulakan pondo'd tulun.


text:
Iyokoyu no miagal do tanawau diti pomogunan. Iri nopo bandar dit id timpak do nulu-nulu om a' no milo'd lisokon.


text:
Aiso' i' o tulun di modtutud do lampung om tinggouban nogindod kakanan. Suwai ko' potimpakon i' dau i lampung diri dot id podtitimpakan kasai' do lampung, om otitihan ngai' indo o koinsanai'd tulun do hiri'd suang di walai.


text:
Om iyo nogiddi tu' potitihon no kopio o tanawau dokoyu dot id tulun do suwai, om okito indo diyolo' i wonsoyon dokoyu dit osonong, om royohon nondo diyolo' i Tapa' dokoyu di hilo'd surga,” ka dau.


text:
Om boros ka di Yesus, “Kada' kou pomusorou do kinorikatan ku nopo om mongoi pananus ngai' di Tourat di Musa om i ponudukan di nabi. Okon i' ko' mongoi pananus diri o kinorikatan ku, suwai ko' mongoi pamayaan di komoyon kopio'ddi.


text:
Ilaai no dokoyu! Do solinaid nopod haro o tawan om pomogunan, om iso' pod hurup ko' titik do hurup dit okooro' dot id Tourat nga' aiso' i' o tonuson, dot a' po angabayaan ngai' iri!


text:
Iyo nopoddi, om isai nopo tulun di tumolibamban dot ongoiso' piya di toturan diri, dot iri piya daa i toturan dit okooro', om i tulun di monuduk do tulun do suwai do momonsoi do miagal diri, om osiliu nod tulun dit aiso' kopio o ngaran-ngaran dot id suang do Pomorintaan do surga. Nga' isai nopo tulun di tumanud di Tourat om i monuduk do tulun do suwai do momonsoi'd miagal diri, om osiliu nod tulun dit agayo o ngaran dot id suang do Pomorintaan do surga.


text:
Iyo nopoddi, om soro-soroho' no dokoyu: Milo kou id sumuang di Pomorintaan do surga, ondung poimaha' o kotorodoko' dokoyu ko' i guru do Tourat om i tulun do Parisi, do momonsoi di korohian do Kinorohingan!” ka dau.


text:
Om boros ka kawagu di Yesus, “Koilo kou i' di ponudukan di taki-aki toko' do poingkaa, ‘Kada' kou pamatai; tu' isai nopo i mamatai om bisaraon no,’ ka.


text:
Nga' baino' nopo om poingkaa o doho'd poboroson dot id dokoyu: Isai nopo i tumogod do tulun do suwai, om bisaraon no; om isai nopo i momolupu' do tulun do suwai, om mositi' nod bisaraon dot id toguang di momimisara' do tumanud di toturan do tugama'. Om isai nopo o momoros do, ‘Basug!’ ka, do tulun do suwai o komoyon, om apatut no do pataamon do hilo'd tapui naraka.


text:
Iyo nopoddi, om ondung haro o tiso' dokoyu di maso'd papatahak do porsombahan dot id Kinorohingan, om sigog indo dot osorou dau do haro o katagadan do tulun do suwai dot id dau,


text:
om mositi' no do tongkiadan po dau i porsombahan dau'ddi do hiri'd dotimbabaan di pananaraban do porsombahan, om mongoi po ponokibabas di tulun dit otogod dau. Om gumuli' nogindo do mongoi papatahak di porsombahan dau dot id Kinorohingan.


text:
Ondung haro o tulun di mamadawa dokoyu om i mangangat dokoyu do mibisara' dot id kut, om lumomus kou no kopio do mongoi ponokibabas dau do daamot pod haro o maso, om a' po koongoi dot id kut. Tu' ondung amu', nga' patahakon kou nondo di tulun diri dot id hakim, om patahakon kou nondo di hakim dot id pulis. Om posuangon kou nondo di pulis dot id giil.


text:
Om ilaai no dokoyu dot: A' kou no milo'd lumabus do mantad hiri'd giil, dot a' po dokoyu abayaran ngai' i nakadanda' dokoyu,” ka dau.


text:
Om boros ka kawagu di Yesus, “Koilo kou i' do haro o ponudukan do poingkaa, ‘Kada' kou pagampahu',’ ka.


text:
Nga' baino' nopo om poingkaa o doho'd poboroson dot id dokoyu. Isai nopo o kusai di montong do tondu' do mikuwo'd orohian daa do monokidudun di tondu'ddi; om nakapagampahu' no dot id tondu'ddi dot id suang do ginawo dau!


text:
Ondung i mato dokoyu'd wanan o kobungou dokoyu do momonsoi'd dusa, om irulon nogi' om pataamon i mato'ddi. Mogo-mogot nogid atagakan kou dot ongoiso' do pakakas do tinan dokoyu ko' oinsanan o tinan dokoyu do kataam do hilo'd naraka.


text:
Ondung i longon dokoyu'd wanan o kobungou dokoyu do momonsoi'd dusa, om potodon nogi' om pataamon i longon diri! Mogo-mogot nogi' dot atagakan kou do tiso' o longon dokoyu ko' oinsanan o tinan dokoyu do kosuang do naraka,” ka dau.


text:
Om boros ka kawagu di Yesus, “Om haro po o ponudukan do poingkaa: pointikid-tikid do kusai di magada' do sawo dau, om mositi' no dot onuan dau do surat do kopiadaan i tondu'ddi.


text:
Nga' baino' nopo om poingkaa o doho'd poboroson dot id dokoyu: isai nopo o kusai di magada' do sawo dau om a' i' daa miningraraat i sawo dau'ddi, om iyau no o kobungou di sawo dau do magampahu', do kakawin kawagu no i sawo dau'ddi. Om isai nopo i mangawin di tondu' di naadaan diri, om kapagampahu' no,” ka dau.


text:
Om boros ka kawagu di Yesus, “Koilo kou i' do poingkaa po daa o ponudukan di taki-aki toko', ‘Sulungon kasai' no dokoyu i batos dokoyu. Nunu nopo i nakabatos dokoyu do mikuwo'd suminumpa' kou dot id toguang do Kinorohingan, om mositi' no do sulungon dokoyu iri,’ ka.


text:
Nga' baino' nopo om poingkaa o doho'd poboroson dot id dokoyu: Kada' kou nopo kopio sumpa' do rumait do tawan, tu' ilo' nopo tawan om tirikohonon i' do Kinorohingan do momorinta'.


text:
Om kada' kou sumpa' do rumait do pomogunan, tu' iti nopo pomogunan om koulokon do lapap do Kinorohingan. Om kada' kou sumpa' do rumait do Yorusalim tu' iri no o bandar di Raja' dot agayo.


text:
Om kada' kou sumpa' do rumait do tulu dokoyu, tu' a' kou i' milo do popurak ko' popoitom po dino tobuk dokoyu, dot ongoiso-iso' piya.


text:
Poboroson nopo om, ‘Oo,’ ka, ko', ‘Amu',’ ka, tu' ogumu' nopo ko' iri o boros om mantad no dot id Rogon,” ka dau.


text:
Om boros ka kawagu di Yesus, “Koilo kou i' do haro po o ponudukan do poingkaa, ‘mato o pomolokop do mato om nipon o pomolokop do nipon,’ ka.


text:
Nga' baino' nopo om poingkaa o doho'd poboroson dot id dokoyu: Kada' dokoyu suliai dot araat i tulun di nokowonsoi'd araat dot id dokoyu. Suwai ko' ondung haro o tulun do monompiling do pingas dokoyu'd wanan, om pologoson nopo i tulun diri do monompiling do pingas dokoyu'd gibang.


text:
Om ondung haro o tulun do porikot dokoyu dot id hakim do hilo'd kut, do mamadawa dokoyu, tu' pokioonuan di tulun diri i rasuk dokoyu dit a' i' agayo no o gatang, om patahakon nopo dokoyu kawagu dau i rasuk dokoyu dit agayo o gatang.


text:
Om ondung haro o soudor do mononsog dokoyu do mamabo do binabo dau do songkilomito o kosoduwo', om boboon nopo dokoyu iri do duwo o kilomito do kosoduwo'.


text:
Ondung haro o tulun di haro kopio o pokionuon dot id dokoyu, om patahakon nopo iri dot id tulun diri, om haro nopo o tulun do molos do nunu nopo do mantad id dokoyu, om pooloson nopo dokoyu i tulun diri,” ka dau.


text:
Om boros ka kawagu di Yesus, “Koilo kou i' do haro po o ponudukan do poingkaa, ‘kosianai kou no di tambalut dokoyu om karaatai kou no di pisangod dokoyu,’ ka.


text:
Nga' baino' nopo om poingkaa o doho'd poboroson dot id dokoyu: Kosianai kou no di pisangod dokoyu, om sambayangai no dokoyu i tulun di monginggorit dokoyu,


text:
om osiliu kou i' do tangaanak di Tapa' dokoyu di hilo'd surga. Tu' potitihon id Kinorohingan ilo tadau dau dot id tulun dit osonong om id tulun dit araat. Om onuan dau'd rasam i tulun di momonsoi'd otopot om i tulun di momonsoi'd araat.


text:
Tu' ondung iri no i tulun dit osianan dokoyu o kosianan dokoyu, om nunu daa o koponomulian do Kinorohingan dokoyu? Tu' a' toi iyo iddi i tulun di gomponimung do sukai?


text:
Om ondung iri no i tambalut dokoyu o suahon dokoyu om nunu'ddi kopio o komogoto' dokoyu ko' mantad di tulun di suwai? Tu' iri piya i tulun dot a' kotutun do Kinorohingan nga' momonsoi i' do miagal diri!


text:
Iri nopo i Tapa' dokoyu di hilo'd surga om osianan i' kopio do koinsanai'd tulun. Om iyokoyu nga' apatut nogi' dot osianan kopio do koinsanai'd tulun,” ka dau.


text:
Om boros ka kawagu di Yesus do minonuduk, “Soro-sorohon no kopio dokoyu. Kada' kou nogi' kopio pomonsoi di ponuhuan do tugama' dokoyu dot id toguang do tulun dot ogumu' do popokito-kito nod tulun. Tu' ondung iyo'ddi o wonsoyon dokoyu, om a' kou no somulian di Tapa' dokoyu di hilo'd surga.


text:
Iyo nopoddi, om soira' nopo do momuhawang kou do tulun di mosikin, om kada' kou pokimokito-kito'd tulun, do miagal di wonsoyon do tulun di minsorupai-rupai no toomod. Tu' korohian nopo diyolo' do momuhawang do tulun om hilo'd walai'd sasambayangan om hilo'd talun-alun, om arayou indo iyolo'd tulun do suwai. Nga' ilaai no dokoyu, do naanu ngai' no diyolo' i tisomuli' diyolo'.


text:
Nga' iyokoyu nopo, om soira' nopo do momuhawang kou, om kada' dokoyu popimboroso' iri, om aiso' i' o tulun do suwai do koilo, dot iri piya i tambalut kopio dokoyu.


text:
Pologoson nopo dot aiso' o tulun do koilo di winonsoi dokoyu'ddi, do suwai ko' i Tapa' dokoyu di hilo'd surga. Tu' okito i' dau i winonsoi dokoyu dit a' okito'd tulun do suwai, om somulian kou indo dau,” ka dau.


text:
Om boros ka kawagu di Yesus, “Soira' nopo do sumambayang kou, om kada' kou omit di tulun di minsorupai-rupai no toomod. Tu' korohian nopo diyolo' om mingkakat do sumambayang do hilo'd walai'd sasambayangan om hilo'd kopogisasalawatan do ralan, om okito' i' iyolo'd tulun. Ilaai no dokoyu, dot iri-iri no moti' o tisomuli' dot aanu diyolo'ddi.


text:
Nga' iyokoyu nopo, om soira' nopo do sumambayang kou om sumuang kou po dot id bilik, om tabanan i wawayaan, om sumambayang nogindo dot id Tapa' dokoyu dit a' okito. Om somulian kou indo di Tapa' dokoyu, tu' okito i' dau i wonsoyon dokoyu di poillisok diri.


text:
Om soira' nopo do sumambayang kou, om kada' kou pindala' tomod do boros dit aiso' o komoyon, do miagal di tulun dit a' kotutun do Kinorohingan. Tu' ondos daa diyolo' om kogumuo' do boros diyolo'd sumambayang o korongou-rongou'd Tuhan di sambayang diyolo'.


text:
Kada' kopio kou omit di sambayang diyolo'. Tu' oilaan no di Tapa' dokoyu it apatut dot aanu dokoyu do tontok piya dit a' po dokoyu opokianu iri.


text:
Iyo nopoddi, om sumambayang kou no do poingkaa, ‘Oi Tapa' dahai i hilo'd surga: Iya' no o Kinorohingan, om aiso' no o suwai. Pokionuon dahai do tumuku' om momusou diya' o koinsanai'd tulun.


text:
Iya' no o Raja' dahai. Pokionuon dahai dot iya' o momorinta' do hiti'd pomogunan; om atanud o korohian nu'd hiti do miagal dot atanud do hino'd surga.


text:
Ompunai no iyahai di kasalaan dahai, tu' iyahai nga' nakapangampun no di kasalaan do tulun di kisala' dot id dahai.


text:
Kada' pologoso' do tumanus o kotumbayaan dahai do tontok dit oontok iyahai'd pogumbalan, suwai ko' poiduwo' no iyahai do mantad id kuasa' di Yaraat. [Iya' no o Raja' di kikuasa' om i kikagayaan do gisom do poingompus.’ Amin.]


text:
Ondung mangampun kou di tulun di kasala' dot id dokoyu, om ompunan kou no di Tapa' dokoyu di hilo'd surga di kasalaan dokoyu.


text:
Nga' ondung a' kou mangampun do kasalaan do tulun do suwai, om iri Tapa' dokoyu do hilo'd surga nga' a' no mangampun do kasalaan dokoyu,” ka dau.


text:
Om boros ka kawagu di Yesus, “Soira' nopo do puasa kou, om kada' kou omit di tulun di minsorupai-rupai no toomod tu' minglunggui-lunggui. A' no diyolo' sonong-sonongon o rabas diyolo' do mokimohilo-hilo'd oilaan do tulun do suwai do puasa. Nga' ilaai no dokoyu, dot iri-iri no moti' o tisomuli' dot aanu diyolo'ddi.


text:
om aiso' indo o tulun do suwai do koilo do puasa kou, do suwai ko' iri no i Tapa' dokoyu dit a' okito. Okito i' dau i wonsoyon dokoyu dit a' okito'd tulun do suwai, om somulian kou indo dau,” ka dau.


text:
Om boros ka kawagu di Yesus, “Kada' kou ponimung do dapu' dokoyu do hiti'd pomogunan, tu' hiti nopo om haro i' o tanai om togor do mamaraag di dapu', om haro o tulun do mongoi panakau'ddi.


text:
Nga' potimung kou no do dapu' dokoyu do hilo'd surga, tu' aiso' no o tanai om aiso' o togor do mamaraag, om aiso' o tulun do mongoi panakau di dapu'ddi.


text:
Om boros ka kawagu di Yesus, “Mato nopo om miagal do lampung do tinan. Osonong nopo o mato dokoyu om anawau ngai' no o tinan dokoyu.


text:
Nga' ondung a' kokito o mato dokoyu, om otuong no o tinan dokoyu. Iyo nopoddi, om ondung otuong i lampung do tinan dokoyu, om odondom no kopio o kotuongo'ddi,” ka dau.


text:
Om boros ka kawagu di Yesus, “Aiso' i' o tulun do milo do sumiliu'd turipon do duwo o tuan. Tu' poinggayo-gayo nondo o kosianan dau do tiso' di tuan dau ko' mantad di tuan dau di tiso'. Om otorodok iyau do tumanud di boros di tuan dau di tiso' nga' a' indo dau pusohon i tuan dau di tiso'. Om iyokoyu nga' iyo nogiddi, tu' a' kou i' milo do sumiliu'd turipon do Kinorohingan om turipon pondo do kakayaan.


text:
Iyo nopoddi, om soro-sorohon no dokoyu; kada' kou katangkabo dot id suang do koposi-posion dokoyu, kada' kou katangkabo ondung nunu o takanon om inumon dokoyu, om ondung nunu o pakayon dokoyu. Tu' a' toi agayo i' o guna' do koposion ko' mantad do taakanon, om agayo o guna' do tinan ko' mantad do pakayan?


text:
Antangai pogi' dokoyu ilo tombolog nga' a' i' moti' momutanom, om a' mongomot, om a' potimung di tua' do totonomon dot id sulap. Nga' iyo piya'ddi, nga' gompion i' di Tapa' dokoyu di hilo'd surga ilo tombolog. Om a' toi poingharo kou i' kopio iyokoyu ko' mantad dilo tombolog?


text:
Om mulong piya do tumangkabo kou nga' aiso' i' o tiso' dokoyu do kooput do tumur dot ongoniba' piya.


text:
Nokuro tu' tumangkabo kou ondung nunu o pakayon dokoyu? Antangai pogi' dokoyu ilo bunga do poinsuni do hiti'd talun, a' i' ilo bunga morobuat om a' mangawol;


text:
Sumuni no ilo sakot do baino', om suab pondo om aayi' nod tutudan. Nga' iyo piya'ddi nga' lumison id Kinorohingan ilo sakot. Om okuro-kuro kou nogindo daa iyokoyu! Nga' okoro' kopio o kotumbayaan dokoyu!


text:
Kada' kou katangkabo, gisom do momoros kou dot, ‘Nunu no ma o kanon toko'?’ ka, ko', ‘Nunu no ma o tinumon toko'?’ ka, ko', ‘Nunu no ma o pakayon toko'?’ ka.


text:
Iri ngai' no i tihumon do tulun dit a' kotutun do Kinorohingan. Nga' iri nopo i Tapa' dokoyu do hilo'd surga, om koilo i' dot apatut dot angaanu ngai' dokoyu iri.


text:
Iyo nopoddi, om poguluonon no kopio dokoyu'd momusou o Pomorintaan do Kinorohingan om wonsoyon no dokoyu i korohian dau. Om patahakon nogindod Kinorohingan dot id dokoyu o koinsanai di suwai ko' iri.


text:
Iyo nopoddi, om kada' kou katangkabo do tumimbaba' do tadau'd suab. Tu' haro po o katangkabaan do suwai do tadau'd suab. Ula' no i kosusaan do tadau'd baino', kada' no dokoyu ruhangai iri,” ka dau.


text:
Om boros ka kawagu di Yesus, “Kada' kou papasala' do tulun do suwai, om a' kou i' iyokoyu pasalaon do Kinorohingan.


text:
Tu' poingkuro nopo o ralan dokoyu do papasala' do tulun do suwai, om iyo noddi o Kinorohingan do papasala' dokoyu. Om nunu nopo o toturan di pakayon dokoyu do papasala'd tulun do suwai, om iri no o pakayon do Kinorohingan do papasala' dokoyu.


text:
Nokuro tu' okito nogi' kopio dokoyu o giniab do kayu dit okooro' do nokoliwata' do mato do tobpinai dokoyu om a' i' dokoyu opurimanan o kayu di songwatang i' o kogoyoo' do nokoliwata' do mato dokoyu iyokoyu?


text:
Poingkuro kou do milo'd momoros dot id tobpinai dokoyu dot, ‘Hondi, iduwo' ku diya' ino giniab do kayu dot okooro' do nokoliwata' do mato nu,’ ka, om maso i' do haro o watang do kayu do nokoliwata' do mato dokoyu iyokoyu?


text:
Oi tulun di minsorupai-rupai no toomod! Iduwo' po dokoyu i watang do kayu do nokoliwata' do mato dokoyu, om atarang nogindo kopio o pogogontong dokoyu, om milo kou do mongidu' di giniab do kayu dit okooro' do nokoliwata' do mato di tobpinai dokoyu.


text:
Kada' dokoyu patahako'd tasu o nunu nopo it olidang, tu' gumuli' no moti' i tasu'ddi om mongoi no pongokot dokoyu. Om kada' dokoyu patahako' do wogok o mutiara', tu' pingulakan no moti' di wogok i mutiara'ddi,” ka dau.


text:
Om boros ka kawagu di Yesus, “Pokianu kou no, om oonuan kou i'; pogihum kou no, om okito i' dokoyu; pogkoritik kou nod totobon, om iwangan kou indo.


text:
Tu' iri nopo tulun di mokianu, om kaanu no; om i tulun di mogihum nga' kokito no; om i tulun di mogkoritik do totobon nga' iwangan no.


text:
Haro toi o tapa' dot id pogialatan dokoyu di patahak do watu dot id tanak dau, do roti o pokionuon di tanak dau?


text:
Mulong piya dot angaraat kou nga' milo kou i' do papatahak dit ongosonong dot id tangaanak dokoyu. Om a' nogi' tuu'ndo milo do papatahak dit ongosonong i Tapa' dokoyu di hilo'd surga? Iyau nopo om koilo po ko' iyokoyu do papatahak dit ongosonong dot id tulun di mokianu dau.


text:
Wonsoyon no dokoyu dot id tulun do suwai o poingkuro nopo i korohian dokoyu do wonsoyon diyolo' dot id dokoyu. Iri no o komoyon kopio di Tourat di Musa om i ponudukan di piro-piro o nabi,” ka dau.


text:
Om boros ka kawagu di Yesus, “Suang kou no di wawayaan dit okikip; tu' iri nopo i wawayaan om i ralan do kumaa do hilo'd naraka om agayo, om ogumu' o tulun do maya'ddi.


text:
Nga' iri nopo i wawayaan om i ralan do wayaan do tulun do kumaa dot id koposion om okikip om aradaat po. Om okuuri' o tulun do kotunud diri,” ka dau.


text:
Om boros ka kawagu di Yesus, “Antaan-taan no dokoyu i nabi di goudut. Tu' mingiyo-iyo daa iyolo' do dumba' do rumikot dot id dokoyu, nga' otopot nopo kopio om iyo i' iyolo' di toni tu' orongit.


text:
Otutunan indo dokoyu iyolo' dot i kowoyo-woyoon diyolo' o kotutun-tutun. Iri nopo bulungkut do korugian om a' i' mongua' do tua'd anggur, om i guas do rugi nga' a' i' mongua' do tua'd ara.


text:
Kayu nopo dit orombung om a' i' mongua'd araat, om i kayu dit a' orombung nga' a' i' mongua'd osonong.


text:
Om iyo noddi i nabi di goudut. Otutunan indo dokoyu iyolo' dot i kowoyo-woyoon diyolo' o kotutun-tutun,” ka dau.


text:
Om boros ka kawagu di Yesus, “Okon i' ko' oinsanan o tulun di mamarait doho' do, ‘Tuhan, Tuhan,’ ka, do kosuang di Pomorintaan do surga. Suwai ko' iri no i tulun di momonsoi'd korohian do Tapa' ku do hilo'd surga.


text:
Orikot nopondo i Tadau'd Kopomutusan, om ogumu' nondo o tulun do momoros dot id doho' do poingkaa, ‘Tuhan, Tuhan, okon toi ko' id suang i' do ngaran do Tuhan do pinopopinsusui iyahai do boros do Kinorohingan? Om okon toi ko' id suang i' do ngaran do Tuhan do minonunsub iyahai'd rusod dot araat om miningwonsoi iyahai do piro-piro o koimayaan?’ ka no.


text:
Nga' poingkaa nondo o posimbaron ku, ‘A' oku i' kotutun dokoyu! Poggidu' kou nogi', iyokoyu i mingwonsoi dot araat!’ kangku nondo,” ka dau.


text:
Om boros ka kawagu di Yesus, “Iyo nopoddi, om iri nopo i tulun di korongou do boros ku om tumanud nondo kopio'ddi, om iyo no di tulun dit oilo tu' minamaal do walai dau do poingimpou do watu.


text:
Tu' tontok di ruminasam dot asapou, om luminuyud dot agayo, om tuminongus dot opuhod do nokobuntul di walai dau, om a' i' nahaba' i walai dau tu' hiri id watu o pinawaalan dau di walai dau.


text:
Om iri no i tulun di korongou diti boros ku nga' a' indo tumanud diti, om iyo di tulun do basug di minamaal do walai dau do hiri'd togis.


text:
Om tontok di ruminasam dot asapou, om luminuyud dot agayo, om tuminongus dot opuhod do nokobuntul di walai dau, om kahaba' nopo i walai dau'ddi. Om karaag nopo kopio i walai dau!” ka dau.


text:
Om kopongo noddi i Yesus do minonuduk, om ongoimayaan nopo i tulun di hino'd hiri do nokorongou di ponudukan dau.


text:
Om tontok noddi do ruminikot o songulun di kitoruol do kusta. Om ongoi no otud i tulun diri dot id toguang di Yesus, om boro-boros nod poingkaa, “Tuan, ondung orohian ko, om milo ko i' do momolingos doho',” ka dau.


text:
Om ngoyo' no di Yesus kamao' i tulun diri om boro-boros nod, “Orohian oku i'. Olingasan ko i'!” ka dau. Om diiri i' om diiri do nolingos i toruol di tulun diri.


text:
Om boros kaddi di Yesus dot id dau, “Soro-sorohon no! Kada' nogi' kopio posusuyo' iti dot id disai nopo. Nga' ongoi nogi' solowot dit imam om mokiporisa' i' dau do mongilo kopio ondung nolingasan ko. Om papatahak nogindo do porsombahan di sorobon do miagal di pinonuhuan di Musa, do popointalang dot id tulun do suwai do nolingasan kopio ko!” ka dau.


text:
Tontok di nokorikot i Yesus do hilo'd Kapornaum, om rikot no dot id dau o songulun o boyoon do soudor do Rum, do minongoi pokitulung dau.


text:
Boros ka di boyoon do soudor, “Tuan, sumakit i susuhuon ku do hilo'd duwalai. Om a' no iyau koundaliu do poinglii do hiri'd toodopon, om oinggorit tomod iyau,” ka dau.


text:
Nga' boros ka di boyoon do soudor, “A' i' minog do mongoi, oi Tuan. A' oku i' osorupai do pasalakoi diya' di walai ku. Pomoros nopo do momolingos di toruol dau om olingasan i' i susuhuon ku.


text:
Tu' iyoho' nga' id siriba' id kuasa' di pagawai dit asawat ko' doho' o pangkat. Om haro o piro-piro o soudor dot id siriba' do kuasa' ku. Om ondung, ‘Pamanau!’ kangku nopo do monuhu' do songulun di soudor ku, om mamanau no iyau. Om ondung moro-boros oku do, ‘kaino'd hiti!’ kangku nopo dot id soudor ku di suwai, om rumikot no iyau. Om ondung, ‘wonsoyon iti!’ kangku do monuhu' di susuhuon ku, om wonsoyon no dau,” ka dau.


text:
Om noimayaan tomod diri i Yesus do nokorongou di pinoboros di boyoon do soudor diri. Om boros kaddi dau dot id tulun di manud-tanud dau, “Oimayaan oku no kopio do kotumbayaan do tulun diti. Id pogialatan piya do tulun dot Israil nga' a' oku po nokosolowot do tulun di kikotumbayaan dot irad diti kagayo!


text:
Otopot i' kopio, dot ogumu' nondo o tulun do rumikot do mantad hilo'd koulayon om hilo'd kotonobon do mongoi ponokioropod do poinsugku' di Abraham, om i Isak, om i Yakub, do hiri'd poginakanan dot id suang di Pomorintaan do surga.


text:
Nga' maha' nogindo i tulun dit apatut daa do kosuang di Pomorintaan do Kinorohingan om pataamon do hiri'd totuong, i hiri'd soliwan. Om hiri nondo iyolo' do mingihad om oinggorit,” ka dau.


text:
Om boros kaddi di Yesus dot id boyoon do soudor diri, “Poguliai no, om poingkuro nopo i kotumbayaan nu, om osiliu no kopio o miagal diri,” ka dau. Om diiri i' om diiri do nolingasan i susuhuon di boyoon do soudor diri.


text:
Ongoi no i Yesus do hiri'd walai di Pitrus, om kokito no dau i tiwanon di Pitrus do tondu' do poinglii do hiri'd toodopon do sogiton tomod.


text:
Om ngoyo' no di Yesus kamao' o longon di tiwanon di Pitrus, om kolingos nopoddi i sogiton dau. Om tungag noddi iyau om ongoi no pogobi-obi' di Yesus.


text:
Sosodopon noddi, om rikot no o tulun dot id di Yesus do minongoi papaatod dot ogumu' o tulun di nongorusadan do rusod dot araat. Om iso' no o boros di Yesus do minonunsub ngai' di rusod dot araat diri om minomolingos ngai' di tulun di sumakit.


text:
Om winonsoi ngai' pogi' di Yesus o miagal diri nga' mamayaan di pinoboros di Nabi Yosaya do poingkaa, “Binabo dau o koinggoritan toko' om liningos dau i toruol toko',” ka.


text:
Nga' kokito nopoddi di Yesus dot ogumu' tomod o tulun do hiri'd posorili' dau, om suhuo' no daa dau i tumatanud dau do sumoborong di tasik.


text:
Nga' rikot nogiddi o songulun o guru do Tourat dot id di Yesus, om boro-boros nod poingkaa, “Guru, orohian oku do tumanud diya' do hinonggo nopo o pakayaan nu!” ka.


text:
Om boros ka di Yesus do suminimbar, “Toni nopo om kiluang i', om tombolog nga' haro i' o rumun, nga' aiso' i' moti' o liiyon do Tanak do Tulun,” ka dau.


text:
Om boros kaddi do songulun di tumatanud dau di suwai, “Nga' Guru, potumboyoo' oku po daa diya' do muli' do mongoi pomolobong di tapa' ku,” ka.


text:
Nga' boros ka di Yesus do suminimbar, “Tanud nopo doho', om pologoson nopo i tulun do napatai do momolobong dit oiyo ko' napatai,” ka.


text:
Om sigog nopoddi do rikot o tongus dit opuhod tomod do hiri'd tasik gisom dot osuangan do tumbak i parau'. Tontok nopoddi om koodop i Yesus.


text:
Om ngoyo' noddi iyau posikai di tumatanud dau. Boros ka diyolo', “Guru tulungo' iyahai! Olonsod toko' moti'!” ka.


text:
Om boros ka di Yesus, “Nokuro tu' moddosi kou? Noo, nga' a' kou i' monongkuyaan kopio doho'!” ka dau. Om ingkakat noddi i Yesus om suhuo' no dau do tumingkod i tongus dit opuhod om i tumbak dot agayo di hiri'd tasik. Om kotingkod nopoddi i tongus dot opuhod om i tumbak dot agayo.


text:
Om ongosuayan tomod diri i tumatanud di Yesus. Boros ka diyolo', “Nunu maddi kopio koulun ilo' tu' tongus piya om tumbak nga' tumanud i' do boros dau!” ka.


text:
Om korikot noddi i Yesus do hiri'd soborong di tasik, it id watas do Gadara. Om rikot no dot id dau o duwo o tulun di norusadan do rusod dot araat. Iri nopo duwo o tulun diri nga' orongit tomod gisom dot aiso' no o tongoiso' piya'd tulun do kobulun do maya'd hiri.


text:
Om soliwan no iyolo' do mantad hiri'd luang di pamalabangan, om pinggiak nod, “Oi Tanak do Kinorohingan, kukuroyon nu iyahai? Mongoi ko no ponginggorit dahai dot a' po orikot o maso?” ka.


text:
Om boros ka di rusod dot araat dot id di Yesus, “Sunsubon nu nopo iyahai do posoliwan om suhuon no iyahai do mongoi suang dilo wogok,” ka.


text:
Om boros ka di Yesus, “Ongoi kou!” ka. Om soliwan noddi i rusod dot araat do mantad id duwo o tulun diri, om ongoi no suang di wogok dot ogumu'ddi. Om panangkus ngai' nopoddi i wogok om ongoi no do hiri'd koimpa' do piras, om tuhun nod hiri'd tasik. Om kongolondod ngai' nopoddi i wogok diri.


text:
Om panangkus ngai' noddi i gompomogompi' di wogok do minongoi do hiri'd bandar, om popinsusuyo' no diyolo' o koinsanai di nosiliu'ddi om iri nogi' i nosiliu dot id duwo o tulun di norusadan do rusod dot araat.


text:
Om ongoi ngai' nopoddi solowot di Yesus i tulun di hiri'd bandar diri. Om kosolowot poddi diyolo' i Yesus om pokionuo' no kopio diyolo' do tumongkiad i Yesus di watas diyolo'.


text:
Om hilo' no o piro-piro o tulun do pinapaatod dot id di Yesus do songulun it a' koundaliu, om poinglii po dot id sarasai. Om kokito nopoddi di Yesus o kogoyoo' do kotumbayaan di tulun diri, om boro-boros no iyau di tulun dit a' koundaliu'ddi do poingkaa, “Oi tanak ku, pogiroto' no o ginawo nu! Tu' noompunan ngai' no o dusa nu,” ka.


text:
Om haro'ddi o piro-piro o guru do Tourat di hino'd hiri do momusorou do poingkaa, “Mongindaraat id Kinorohingan o tulun diti!” ka.


text:
Nga' oilaan i' di Yesus it osorou diyolo', om boros kaddi dau, “Nokuro tu' iyo kopio'ddi karaat o pomusarahan dokoyu?


text:
Honggo ma ot osonong-sonong do popoboros, ‘Noompunan no o dusa nu’ ka, ko' ‘Ingkakat no, om mamanau i'’ ka?


text:
Nga' pointalangon ku no do dinondo do kikuasa' i Tanak do Tulun do mangampun do dusa do hiti'd pomogunan,” ka dau. Om boros kaddi di Yesus dot id tulun dit a' koundaliu'ddi, “Ingkakat, om saano' ino liniiyon nu, om muli' nondo!” ka dau.


text:
Om kokito ngai' poddi i tulun di nosiliu'ddi, om kongooris no iyolo', om pamarayou noddi iyolo'd Kinorohingan; tu' iyo i' kopio'ddi kagayo o kuasa' do pinatahak dau dot id tulun.


text:
Om tongkiad noddi i Yesus do kinoiyonon diri. Om tontok di manau-panau iyau, om kokito no dau o songulun o gomponimung do sukai dot i Matius o ngaran, do poirikau do hiri'd tupis di pambayaran do sukai. Om boros ka di Yesus dot id dau, “Kaino tanud doho'!” ka. Om ingkakat noddi i Matius om tanud no iyau di Yesus.


text:
Om tontok di maso di Yesus do makan do hiri'd walai di Matius, om rikot no o gomponimung do sukai dot ogumu' om piro-piro o tulun di pakaraaton do tulun dot ogumu', do minongoi akan do potorungak di Yesus om i tumatanud dau.


text:
Om haro'ddi o piro-piro o tulun do Parisi do nokokito diyolo'. Om uhoto' no diyolo' i tumatanud di Yesus, “Nokuro tu' mongoi i guru dokoyu akan do potorungak di gomponimung do sukai om i tulun dit angaraat?” ka diyolo'.


text:
Nga' norongou i' di Yesus i tuhoton diyolo'ddi, om boros ka dau do suminimbar, “Iri nopo tulun dit aiso' o toruol om a' i' minog do porikatan do dokutur, suwai ko' iri no i tulun di kitoruol.


text:
Sorisidon no dokoyu o komoyon dit ayat dot id suang do Buuk do Kinorohingan do poingkaa, ‘Korohian ku nopo om kosianan, om okon i' ko' porsombahan do tayam-tayam di maan sorobo',’ ka. Tu' kinorikatan ku nopo om okon i' ko' mongoi pomolohou di tulun di momusorou dot osonong iyau, suwai ko' momolohou di tulun di kopuriman dot araat iyau,” ka dau.


text:
Om rikot noddi i tumatanud di Yohanis Gampamatis dot id di Yesus. Om ponguhot no iyolo' do poingkaa, “Nokuro tu' iyahai nopo om i tulun do Parisi om puasa i' nga' iri nopo i tumatanud nu iya' oi Guru, om a' i' puasa?” ka diyolo'.


text:
Om boros ka di Yesus do suminimbar, “Poingkuro o dokoyu'd tosorou? Milo toi do tumongob i tulun di nalap dot id poginakanan do pikowinan do maso po di kusai do kuminawin do poinsugku' diyolo'? Atantu' no dot a' i'! Nga' orikot indo o maso do potongkiadon do mantad id diyolo' i kusai di kuminawin. Om diri pondo om puasa nogi' iyolo'.


text:
Aiso' i' o tulun do mangampin do rasuk di laid no, do kain di wagu po o pangampin. Tu' kumongkong indo i kain di pinangampin om otori' nondo i rasuk di nompinan diri, om ohurak nondo do gisom dot araladan nogindo i nohurak mantad.


text:
Om iyo nogiddi tu' aiso' i' o tulun do posuang do waig dot anggur di wagu dot id poiiyanan do waig dot anggur, di kulit do winonsoi, di laid no. Tu' tumobuk indo i poiiyanan diri om araag, om orubat tomod nopo i waig dot anggur. Iri nopo i waig dot anggur di wagu om mositi' no do posuangon dot id poiiyanan di wagu kowonsoi, om a' indo orubat goduwo iri,” ka dau.


text:
Om nopo di moro-boros po i Yesus di tumatanud di Yohanis Gampamatis, om rikot no o songulun o boyoon do walai'd sasambayangan. Om otud no iyau dot id toguang di Yesus om boro-boros nod poingkaa, “Wagu po koiduwai'd ginawo i tanak ku'd tondu'. Nga' pokionuon ku daa iya' do mongoi pangama' dau, om apasi indo iyau kawagu,” ka.


text:
Hiri noddid tanga'd ralan om haro o songulun o tondu' di hopod no om duwo o toun do sumakit do pomulanan, do minongoi insomok di Yesus, do mantad hiri'd tohuri di Yesus. Osorou nopo dau nga', “koigit oku po daa di pakayan dau, om olingasan oku no,” ka. Om ongoi no iyau igit di tompok di pakayan di Yesus.


text:
Om tontok iddi do kuminoili i Yesus om kokito no dau i tondu'. Om boros kaddi di Yesus dot id tondu'ddi, “Oi tanak ku, pogiroto' no o ginawo nu! Olingasan ko i', tu' otumbayaan ko i' doho'!” ka dau. Om tontok iddi do nolingasan i tondu'ddi.


text:
Om korikot noddi i Yesus do hiri'd walai di boyoon do walai'd sasambayangan diri. Om soira'ddi nokito dau i tulun do popouni do tuunion do maan do pogihad om i tulun dot ogumu' dot angagangau,


text:
om boros ka dau dot id diyolo', “Soliwan ngai' kou! Iti nopo tanak diti om a' i' napatai; koodop no toomod ilo',” ka. Om irak-irakai no diyolo' i Yesus.


text:
Om kosoliwan ngai' poddi i tulun, om suang no i Yesus di bilik di tanak diri om ngoyo' no dau igitai i longon di tanak. Om tungag noddi i tanak do tondu'ddi.


text:
Om tongkiad no i Yesus do kinoiyonon diri, nga' hiri noddid tanga'd ralan om tanud no dau o duwo o tulun do bolou. Om pinggiak no iyolo' do poingkaa, “Oi Tanak di Daud, kosianai no dahai!” ka.


text:
Om kosuang poddi i Yesus do hiri'd walai, om rikot no dot id dau i duwo o tulun do bolou'ddi. Om uhoto' no di Yesus iyolo', “Otumbayaan kou i' do milo oku do momolingos dokoyu?” ka dau. “Otumbayaan i' iyahai oi Guru,” ka diyolo' do suminimbar.


text:
Om kamao' noddi di Yesus i mato diyolo' om boro-boros nod, “Owonsoi no kopio i soro-sorohon dokoyu, tu' monongkuyaan kou i',” ka dau.


text:
Om kokito noddi iyolo'. Om poinsano' no kopio di Yesus iyolo' dot a' momisunud dot isai nopo di nosiliu'ddi.


text:
Nga' okon nogi' do nongoi diyolo' popinsunudo' i habar do pasal di Yesus do pointongkop do watas diri.


text:
Om soira'ddi nakapamanau i duwo o tulun diri, om ngoyo' no pootodo' dot id di Yesus o songulun o bobou di norusadan do rusod dot araat.


text:
Om sunsubo' no di Yesus i rusod dot araat om tontok iddi do nokoboros kawagu i tulun diri. Om ongosuayan ngai' nopoddi i tulun dot ogumu'ddi om boros ka diyolo', “A' po iyahai insan kokito dot iyo kopio'dti do hiti'd Israil!” ka diyolo'.


text:
Nga' boros ka di tulun do Parisi, “Iri i boyoon do rusod dot araat o minanahak dau do kuasa' do monunsub di rusod dot araat diri,” ka diyolo'.


text:
Om iyo noddi i Yesus do mintikid do mongoi dot id iso' o bandar om kumaa dot id bandar do suwai, om mantad no dot id iso' o kampung om kumaa no dot id kampung do suwai. Om monuduk iyau do hiri'd piro-piro o walai'd sasambayangan, om popinsusui di Habar dot Osonong do pasal do Pomorintaan do Kinorohingan. Om minomolingos iyau do tulun di sumakit do mogisuayan o toruol, om i haro o bohiton do tinan.


text:
Om soira'ddi nokito di Yesus i tulun dot ogumu'ddi, om osianan diri iyau diyolo', tu' oborulong nopo iyolo' om aiso' o pokukurayan, dot iyo pod dumba' dit aiso' o momogompi'.


text:
Om boros kaddi di Yesus dot id tumatanud dau, “Agayo tomod daa iti tomoton nga' okuri' iddi kopio o mongomot.


text:
Om pokianu kou no di sanganu diti tumo om monuhu' i' iyau do tulun do mongoi pongomot di tomoton dau,” ka dau.


text:
Insan o tadau om lohowo' ngai' no di Yesus do tumimung i hopod om duwo o tumatanud dau. Om onuwai no dau iyolo' do kuasa' do monunsub do rusod dot araat om momolingos do mogisuayan o toruol om bohiton do tinan.


text:
Iti ngai' no o ngaran di hopod om duwo o tulun di sinuhu'ddi: Koiso' nopo nga' i Simun (i roitan nogi' dot i Pitrus) om i Andarias i tobpinai di Simun; om i Yakub nogiddi om i Yohanis i tobpinai di Yakub, i tangaanak di Sabidi.


text:
Om i Pilipus nogiddi, om i Bartolomius, om i Tumas, om i Matius i gomponimung do sukai, om i Yakub i tanak di Alpius, om i Tadius;


text:
Om suhuo' noddi di Yesus i hopod om duwo o tulun di sinuhu'ddi do mamanau om bilinai no dau do poingkaa, “Kada' kou ongoi do hilo'd watas do tulun dit okon ko' Yohudi. Om kada' kou ongoi do hilo'd kabandaran do tulun do Samaria.


text:
Nga' ngoyon nopo kopio dokoyu om id tulun dot Israil, om okon-okon po om id tulun dot Israil di nangapalid.


text:
Lingasan no dokoyu i tulun di kitoruol; om posion no dokoyu i tulun di nangapatai; om lingasan no dokoyu i tulun di kitoruol do kusta, om sunsubon no dokoyu i rusod dot araat. Tu' koinsanai'ddi om pinopuhawang i' toomod dot id dokoyu. Om iyokoyu nga' apatut nogi' do popuhawang diri.


text:
Om kada' kou igit do kantung do poiiyanan di nipuhawang do mantad id tulun do suwai, om kada' kou igit do duwo o rasuk do pakayon do hilo'd tanga'd ralan, ko' kasut ko' sukud po. Tu' iri nopo i tulun di pakaraja' om apatut i' dot onuan do nunu nopo it apatut dot aanu dau.


text:
Korikot kou nopo dot id iso' o bandar ko' kampung, om mogihum kou no do tulun dit orohian do pasalakoi dokoyu. Om mundorong kou nopo do hiri'd walai di tulun diri do gisom do mamanau kou kawagu.


text:
Soira' nopo do sumalakoi kou dot id walai, om momoros kou nod, ‘Maha' daa om barakatan kou'd Tuhan,’ kanto dokoyu.


text:
Om ondung romiton kou di tulun di manangwalai om pologoson nopo i boros dokoyu do suminuwau do tumimporon dot id diyolo'. Nga' ondung a' kou diyolo' romiton, om onuon no dokoyu kawagu i komoyon di boros dokoyu di suminuwau'ddi.


text:
Ondung haro o walai ko' bandar dit a' rumamit dokoyu ko' it a' mokinongou dokoyu, om tongkiadan nopo dokoyu i kinoiyonon om tantagon no i pupuk do mantad id lapap dokoyu.


text:
Ilaai no dokoyu! Dot orikot nopo i Tadau'd Kopomutusan, om milo-milo nogid Kinorohingan dot ompunan i tulun do hilo'd bandar do Sodom om Gomura ko' i tulun dit id bandar diri!” ka dau.


text:
Om boros ka kawagu di Yesus, “Ilaai no kopio dokoyu; do suhuon ku moti' iyokoyu'd mamanau do miagal di dumba' dit aiso' no o pokukurayan dot id pogialatan do toni dit orongit. Om antaan-taan no kopio dokoyu do miagal di tulanut tu' mumbangan-bangan kasai', om mositi' no dot alamaya' kou do miagal di punai.


text:
Antaan-taan no dokoyu, tu' atangkap kou motindo om pokoyoon kou dot id kut. Om inggoriton kou dot id suang do walai'd sasambayangan.


text:
Om potimbabaon kou nondo do pomorinta' om raja' tu' tumanud kou i' doho'. Nga' iri no o maso dokoyu do poposusui do pasal doho' dot id diyolo' om id tulun dit okon ko' Yohudi.


text:
Nga' ondung igitan kou dot id bisara', om kada' kou katangkabo ondung nunu it apatut dokoyu'd poboroson, om ondung poingkuro kou do moro-boros. Tu' nunu nopo it apatut dokoyu'd poboroson, om kosunud indo dot id dokoyu do tontok diri.


text:
Tu' iri nopondo i moro-boros do tontok diri om okon no ko' iyokoyu suwai ko' i Rusod di Tapa' do hilo'd surga, i moro-boros dot id ginawo dokoyu.


text:
Om orikot nondo o maso do patahakon nopod tulun i tobpinai dau do maan patayo'. Om iyo iddi ot osiliu dot id pialatan do tapa' om i tanak dau. Om sumaap nondo o tangaanak di molohing diyolo', om patahakon nopo diyolo' i molohing diyolo' do maan patayo'.


text:
Om karaatan kou nondo do toinsanan o tulun tu' tumatanud kou i' doho'. Nga' iri nopondo i tulun dit ogirot do gisom do kopupuson om apasi no.


text:
Ondung inggoriton kou dot id iso' o bandar, om mogidu' kou no do kumaa dot id bandar do suwai. Nga' sunudan mantad ku iyokoyu dot a' po dokoyu oongoi ngai' i kabandaran dot Israil, om korikot no i Tanak do Tulun.


text:
Ula' no do koiyo po i tulun di tudukan di monuduk dau, om koiyo i susuhuon di tuan dau. Tu' ondung pungaranan i boyoon do sompiiyon dot i Biilsibul, om okuro-kuro nogindo it id suang do sompiiyon dau. Araa-raat nondo o ngaran do pomungaran diyolo'!” ka dau.


text:
Om boros ka kawagu di Yesus, “Kada' kou kooris do tulun. Tu' aiso' i' o poillisok dot a' okito do koimbagu, om aiso' i lisok-lisokon daa dot a' oimbulayan.


text:
Iti nopo poboroson ku dokoyu do dongotuong, om poboroson no kopio dokoyu kawagu do dangadau. Om iri nopo i poburungon dot id tolingo dokoyu om popinsunudon no kopio dokoyu do hinonggo nopo!


text:
Kada' kou kooris do tulun di milo nod mamatai do tinan, nga' a' i' milo do mamatai'd rusod. Nga' kooris kou nod Kinorohingan, i kikuasa' do mamatai'd tinan om rusod do hilo'd naraka.


text:
Duwo nopo tinan do pirit om sousin noo o pomoli. Nga' iyo piya'ddi nga' aiso' i' o tongosonginan piya di pirit dot aratu' do hilo'd tana' dot okon ko' korohian di Tapa' dokoyu.


text:
Om boros ka kawagu di Yesus, “Isai nopo i mangakun do tumatanud iyau doho' dot id toguang do tulun dot ogumu' om iyoho' nga' mangakun no dau dot id toguang di Tapa' ku do hilo'd surga.


text:
Nga' isai nopo i mogolim do tumatanud iyau doho' dot id toguang do tulun dot ogumu' om iyoho' nga' mogolim no dau dot id toguang di Tapa' ku do hilo'd surga,” ka dau.


text:
Om boros ka kawagu di Yesus, “Kada' kou pomusorou do piuludan ot igitan ku do hiti'd pomogunan. Okon i' ko' piuludan o nigitan ku, suwai ko' pisaapan.


text:
Ruminikot oku do popisongkiwal di tanak do kusai di tapa' dau, om popisongkiwal di tanak do tondu' di tina' dau, om popisongkiwal di tondu' di monongiwan di tiwanon dau'd tondu'.


text:
Iri nopo tulun di poinggayo o kosianan di tapa' dau om i tina' dau ko' mantad do kosianan dau doho', om a' i' osorupai do sumiliu'd tumatanud doho'. Om iri tulun di poinggayo o kosianan di tanak dau'd tondu' om kusai ko' mantad di kosianan dau doho', nga' a' i' osorupai do sumiliu'd tumatanud doho'.


text:
Om iri tulun dit a' sumaan do salib dau do tumanud doho', nga' a' i' osorupai do sumiliu'd tumatanud doho'.


text:
Iri nopo tulun di mumbal do momogompi' do dau'd koposion, om okon nogi' dot atagakan di koposion dau; nga' iri nopo tulun dit atagakan do koposion dau dot it otorodok dot id doho' o katagak-tagak, om aanu nogindo kawagu dau i koposion dau'ddi,” ka dau.


text:
Om boros ka kawagu di Yesus, “Iri nopo tulun di rumamit dokoyu, om rumamit no doho'. Om iri tulun di rumamit doho', nga' rumamit no di minonuhu' doho'.


text:
Iri nopo tulun di rumamit do susuhuon do Kinorohingan tu' i susuhuon iyau'd Kinorohingan o kopomoromitan, om kaanu no dot isomuli' do miagal dit isomuli' do susuhuon do Kinorohingan. Om isai nopo i rumamit do tulun dit osonong, tu' i kosonongo' di tulun diri o kopomoromitan, om kaanu no dot isomuli' do miagal dit isomuli' do tulun dit osonong.


text:
Om isai nopo o manahak do tinumon, do waig piya toomod dit osogit, dot id ongoiso' di tulun di tumatanud ku dit aiso' i' o ngaran-ngaran, tu' i tumatanud iyau doho' o kapanahakan, om kotumbayaai kou no, dot atantu' no do kaanu i' iyau dot isomuli'!” ka dau.


text:
Om kongobilinai poddi di Yesus i hopod om duwo o tumatanud dau, om tongkiad no iyau do mantad id kinoiyonon diri. Om ongoi no iyau ponuduk om pinopopinsunud iyau do boros do Kinorohingan do hiri'd kabandaran dit id kasamakan.


text:
Om korongou no i Yohanis Gampamatis do pasal di pingwonsoyon di Kristus di maso di Yohanis do poinggiil. Om suhuo' noddi dau o piro-piro di tumatanud dau do mongoi ponguhot di Yesus. Boros ka di tumatanud dau,


text:
“Iya' nogi' i tulun di rumikot di pinabatos do Kinorohingan, ko' mandad po tuu iyahai do tulun do suwai?” ka diyolo'.


text:
Om boros ka di Yesus do suminimbar, “Guli' kou no do hilo'd di Yohanis om posunudon no i norongou om i nokito dokoyu.


text:
Nokoungkalat i tulun do bolou, om nakapanau i tulun dit a' koundaliu, om nolingasan i tulun di kitoruol do kusta, om i tulun do bosukon nga' nokorongou, om i tulun do napatai nga' noposian kawagu, om i Habar dot Osonong do mantad id Kinorohingan nga' popinsusuyon dot id tulun do mosikin.


text:
Om kapamanau poddi i tulun di sinuhu' di Yohanis, om timpuun no i Yesus do minoro-boros dot id tulun dit ogumu' do pasal di Yohanis. Boros ka dau, “Nunu o nongoi dokoyu antangai do hilo'd tana' do kowotuan? I sakot di tilibon do ribut?


text:
Nunu o nongoi dokoyu antangai do hilo'? I tulun dit osonong o pakayan? Nga' tulun nopo dit osonong o pakayan om hilo' id walai'd raja' o tiyonon!


text:
Nga' nokuro tu' minongoi kou do hilo'd tana' do kowotuan? Minongoi kou tuu ontong do nabi? Otopot nogi' do nabi iyau, nga' agayo po iyau ko' nabi.


text:
Tu' i Yohanis no o komoyon dit ayat dot id Buuk do Kinorohingan di poingkaa, ‘Iti no i tulun di suhuon ku, kad Kinorohingan. Suhuon ku iyau do mogulu diya', om orontisan i' dau i ralan do wayaan nu,’ ka.


text:
Ilaai no dokoyu! Do hiti nopod pomogunan om a' i' nokoumbal do haro o tulun dit agayo ko' i Yohanis Gampamatis. Nga' iyo piya'ddi, nga' iri nopo tulun di kopupuson no dot aiso' kopio o ngaran-ngaran dot id suang di Pomorintaan do surga om agayo i' ko' i Yohanis.


text:
Mantad poddi timpuun i' i Yohanis do minonuduk om gisom do dinondo, om saapon no i Pomorintaan do surga do tulun di tumotos daa do mangala' diyolo' do mikuwo'd kororongit.


text:
Oinsanan nopo i Tourat di Musa om i ponudukan di piro-piro nabi do pinoposunud di Pomorintaan diri, do gisom do kinorikatan di Yohanis.


text:
Om ondung monongkuyaan kou, om i Yohanis no i Ilia diri, i nokosunud mantad no di gulu po o korikatan dau.


text:
Nunu po daa o poiyaan ku diti tulun do dinondo? Iyo po iyolo' di tangaanak di songirikau do hilo'd tomu. Om boros ka no di tangaanak di mogiuruk-uruk dot id tangaanak do suwai,


text:
‘Pounion no dahai i tuunion do popotood om a' kou i' manari'! Om modsinding no iyahai di sinding do pogihad do tulun do napatai om a' kou i' mihad!’ ka no diyolo'.


text:
Korikot no i Yohanis, om puasa nopo iyau om a' monginum do waig dot anggur; om momoros i' o tulun do, ‘Norusadan iyau'd rogon!’ ka.


text:
Om korikot noddi i Tanak do Tulun, om makan iyau om minum; om momoros i' o tulun dot, ‘Ontong pogi' dilo tulun! Odoot, nga' magagauk, om tambalut di tulun di moninimung do sukai om tambalut do tulun di kidusa,’ ka no. Iyo piya'ddi, nga' kointalang i' o kotopoto' do toilaan do Kinorohingan dot i kootuson diri o popointalang,” ka dau.


text:
Om pasalao' noddi di Yesus i kabandaran di pinamansayan dau dot ogumu' kopio o koimayaan, tu' a' i' i tulun do hiri kumorologo do mantad id dusa diyolo'.


text:
Boros ka dau, “Obungou kou no, oi tulun do Kurasin! Obungou kou no, oi tulun do Baitsaida! Ondung winonsoi daa i kongoimayaan di nongowonsoi dot id pogialatan dokoyu do hilo'd bandar do Tirus om Sidon, om atantu' no do laid no daa i tulun do hilo' korologo do mantad id dusa diyolo', om nakapanampakai no iyolo' do pakayan di dong mogihad om naaraban diyolo'd pupuk o tulu diyolo'.


text:
Ilaai no dokoyu, do Tadau nopondo do Kopomutusan, om iri nopo i tulun do hilo'd Tirus om hilo'd Sidon, om milo-milo nogid Kinorohingan dot ompunan ko' iyokoyu!


text:
Om iyokoyu, oi tulun do Kapornaum! Poinsawaton kou tuu'ndo do gisom do hilo'd surga? Amu'! Suwai ko' pataamon kou nogindo do hilo'd naraka! Tu' ondung winonsoi daa do hilo'd Sodom i kongoimayaan di winonsoi dot id pogialatan dokoyu, om hino kasai' po daa o Sodom do gisom do dinondo!


text:
Ilaai no dokoyu, do Tadau nopod Kopomutusan, om milo-milo nogid Kinorohingan dot ompunan i tulun do Sodom ko' iyokoyu!” ka dau.


text:
Om tontok noddi do suminambayang i Yesus do poingkaa, “Oi Apa', i Tuhan do momorinta' do tawan om pomogunan! Mongunsikou oku no diya' tu' pinolisok ngai' nu i' iri do mantad id tulun dit ongoilo om it ongkitoilaan, nga' pinotuduk nu i' iri dot id tulun dit aiso' o toilaan.


text:
Om boros kaddi kawagu di Yesus, “Nangkatahak ngai' nu no doho' o koinsanai'd nunu nopo, oi Apa'. Aiso' i' o tongosongulun piya do kotutun di Tanak, suwai ko' iya' noo, oi Apa'. Om aiso' nogi' o suwai do kotutun diya', oi Apa', do suwai ko' i Tanak, om i tulun di pointutunon di Tanak diya', oi Apa'.


text:
Rikot kou no dot id doho', koinsanai dokoyu it ongohuyan, om i kopuriman dot awagat o binabo; om onuan ku i' iyokoyu do koinsanangan.


text:
Tonudo' no dokoyu i ponuhuan ku om pinsingilo kou no do mantad id doho'. Tu' iyoho' nopo om alamaya' om osiriba' o ginawo, om osonong indo o topurimanan dokoyu.


text:
Tontok dot insan o tadau'd Sabat di nakawaya' i Yesus do tumo do tinanaman do gandum, om pingkotu' no i tumatanud dau di rawo do gandum, om ompurio' no diyolo' om kano' no, tu' louson i' kopio iyolo'.


text:
Nga' kokito no iyolo' di tulun do Parisi, om uhoto' no di tulun do Parisi i Yesus, “Antangai pogi'! Nga' tumolibamban moti' ilo tumatanud nu do Tourat toko', tu' momonsoi i' iyolo' di pogoduhan do tontok do tadau'd Sabat,” ka diyolo'.


text:
Om boros ka di Yesus do suminimbar, “A' kou toi insan kabasa' di winonsoi di Daud om i tulun dau do tontok di linouson iyolo'?


text:
Suang nopo iyau di Walai'd Sasambayangan dot Agayo om pangakan no iyau di roti di nakatahak no dot id Kinorohingan. Nga' tumanud nopo daa do Tourat, om a' i' iyau om i tulun dau koino-ino do mangakan di roti'ddi, tu' iri no imam o koino-ino do mangakan diri.


text:
Om a' kou toi insan kabasa' do hiri'd Tourat di Musa do pointikid-tikid nopo do tadau'd Sabat it imam di maganu-anu do hiri'd Walai'd Sasambayangan dot Agayo do kotolibamban di toturan do tadau'd Sabat, nga' a' indo iyolo' pasalaon?


text:
Ilaai no kopio dokoyu iti poboroson ku: hino id hiti it agayo ko' iti Walai'd Sasambayangan dot Agayo.


text:
Nokotulis no dot id Buuk do Kinorohingan o poingkaa: Kosianan o korohian ku, okon i' ko' porsombahan do tayam-tayam di maan sorobo'. Om ondung kosuhut kopio kou di boros diri, om atantu' no dot a' kou i' papasala' do tulun dit aiso' o sala'.


text:
Om hiri nopo nga' haro o tulun di napatai o tiso'd longon. Om haro'ddi o piro-piro o tulun di mogihum do kasalaan di Yesus, do minonguhot di Yesus do poingkaa, “Kotolibamban tuu di Tourat toko' do momolingos do tulun do tontok do tadau'd Sabat?” ka.


text:
Om boros ka di Yesus do suminimbar, “Ondung haro o songulun dot id pogialatan dokoyu do haro o songinan o dumba', om aratu' nondo i dumba'ddi dot id luang dit aralom do tontok do tadau'd Sabat; om a' tuu tumotos i sanganu di dumba'ddi do poposoliwan di dumba' do mantad hiri'd luang?


text:
Om tulun nopo om poingharo i' ko' mantad do dumba'! Iyo nopoddi, om popokoino-ino i' i Tourat toko' do monulung do tulun do tontok do tadau'd Sabat,” ka dau.


text:
Om boros kaddi di Yesus dot id tulun di napatai o tiso'd longon, “Palatano' ino longon nu,” ka. Om palatano' no di tulun i longon dau, om kolingos noddi i longon dau om osonong do miagal di longon dau'd tiso'.


text:
Nga' tongkiad noddi i tulun do Parisi do mantad hiri'd walai'd sasambayangan diri, om pogipapakat no iyolo' do mamatai di Yesus.


text:
Om oilaan i' di Yesus do haro o pomusarahan dot araat di tulun do Parisi dot id dau. Om tongkiad noddi iyau do mantad hiri'd kinoiyonon diri nga' ogumu' i' o tulun do tuminanud dau. Om lingasai ngai' noddi dau i tulun di kitoruol.


text:
“Iti no i susuhuon ku di nopili' ku, i tulun di kosianan ku om i kohubayaan do ginawo ku. Patahakon ku indo dau i Rusod ku, om popinsusuyon dau i kotulido' ku dot id koinsanai'd bansa'.


text:
Alamaya' i' iyau dot id tulun dit oluhoi, om obinguhup iyau di tulun dit aiso' o pokukurayan. Om a' i' iyau mundorong dot a' po owonsoi it otulid,


text:
Om pootodo' noddi dot id di Yesus o songulun o bolou di bobou, tu' norusadan do rusod dot araat i tulun diri. Om lingasai no di Yesus i tulun diri, gisom do nokoboros om nokokito'ddi i tulun diri.


text:
Om osuayan ngai' nopoddi i tulun di winonsoi di Yesus diri. Boros ka diyolo', “Okon tuu ko' ilo' nogi' i tanak di Daud di pinabatos diri?” ka.


text:
Nga' tontok di norongou di tulun do Parisi o boros do miagal diri, om simbar no iyolo' do poingkaa, “Milo pogi' iti tulun diti do monunsub do rusod dot araat nga' noonuan no iyau di Biilsibul, i boyoon do rusod dot araat diri, do kuasa',” ka.


text:
Nga' oilaan i' di Yesus i pomusarahan di tulun do Parisi'ddi. Om boros kaddi dau dot id diyolo', “Ondung haro o pomogunan dit opogibahagi' dot id piro-piro o bohogian di mogisasangod, om a' i' ogirot o pomogunan diri. Om i bandar ko' i sompiiyon dit a' mogiuulud nga' araag i'.


text:
Om iyo nogiddi o pomorintaan do Rogon; tu' ondung haro o tiso' o sinompuruan do monunsub do sinompuruan do suwai, om nokopogipori-pori no i pomorintaan di Rogon, om a' nondo ogirot i pomorintaan diri.


text:
Momoros kou daa do monunsub oku do rusod dot araat do mantad id kuasa' di Biilsibul. Iyo nopoddi, om disai nanu' do kuasa' do pakayon di tumatanud dokoyu do monunsub do rusod dot araat. Iri i tumatanud dokoyu o popointalang do kasala' kou!


text:
Nga' iyoho' nopo om kuasa' i' do Rusod do Kinorohingan o ponunsub ku do rusod dot araat. Om komoyon nopoddi nga' nokorikot no i Pomorintaan do Kinorohingan dot id pogialatan dokoyu.


text:
Poingkuro toi o tulun do kosuang do walai di tulun dot okoris do mongoi panakau di dapu' dau, dot a' po dau akagasan i tulun dot okoris diri? Nga' akagasan po dau i tulun dit okoris om milo nogi' iyau do mongoi panganu di dapu' di tulun diri.


text:
Iri nopo tulun dit a' sumokodung doho', om atantu' no do sumaap doho'. Om iri tulun dit a' monguhup doho' nga' pointantu' no do mamaraag di karaja' ku!


text:
Iyo nopoddi, om ilaai no dokoyu, do tontok nopo do momonsoi o tulun do dusa om mimboros do mongindaraat om oompunan po! Nga' ondung mongindaraat o tulun do Rusod do Kinorohingan om a' no iyau oompunan!


text:
Ondung mimboros o tulun do sumaap di Tanak do Tulun om oompunan po iyau, nga' mongindaraat nopo di Rusod do Kinorohingan, om a' no iyau oompunan, do dinondo tuu ko' tontok di tadau do kopomutusan!” ka dau.


text:
Om boros ka kawagu di Yesus, “Mositi' no dot osonong o ponuni-suni di kayu om ongosonong indo i tua'ddi. Ondung a' osonong o ponuni-suni di kayu, om iri piya'ndo i tua' nga' a' no osonong. Iri i tua' di kayu o kotutun-tutun ondung osonong tuu o ponuni-suni di kayu ko' amu'.


text:
Iyokoyu nopo om tulun dit angaraat, om poingkuro po daa do milo kou do mimboros dot osonong, dot angaraat kou? Tu' nunu nopo i koboros om iri no it id suang do ginawo!


text:
Iri nopo tulun dit osonong om popoboros i' dit osonong tu' poimponu' i' iyau do kosonongo'. Nga' iri nopo tulun dit araat om popoboros no dit angaraat tu' poimponu' i' iyau do karaaton.


text:
Iyo nopoddi, om soro-soroho' no dokoyu do Tadau nopondo do Kopomutusan, om tonggungon i' do pointikid-tikid do tulun i boros di nokolombus diyolo'.


text:
Om boros kaddi do piro-piro di guru do Tourat om i tulun do Parisi, “Oi Guru, sikito daa iyahai diya' do momonsoi'd koimayaan,” ka.


text:
Om boros ka di Yesus do suminimbar, “Araat no kopio om a' kotutun do Kinorohingan o tulun do maso'd baino'! Monuhu' kou daa doho' do momonsoi'd koimayaan? Nga' a' kou no pokitonon dot ongoiso' piya o koimayaan, do suwai ko' i koimayaan di nosiliu dot id di Nabi Yunus.


text:
Tolu o tadau om tolu o totuong di Yunus do poinsuang di tian di sada' dot agayo. Om iri Tanak do Tulun nga' tolu indo o tadau om tolu o totuong do pasaalom do tana'.


text:
Orikot nopondo i Tadau'd Kopomutusan om tumungag nondo i tulun do hilo'd Niniwi do mogiaandad diti tulun do dinondo, om pasalaon nondo diyolo' iti tulun do dinondo. Tu' iri nopo tulun do hilo'd Niniwi om kuminorologo i' do dusa diyolo' di minonusui i Yunus do boros do Kinorohingan dot id diyolo'. Nga' dinondo nopodti om hino id hiti it agayo ko' i Yunus!


text:
Orikot nopondo i Tadau'd Kopomutusan om tumungag nondo i raja' do tondu' do mantad hilo'd pomogunan di ponong id salatan do kaandad diti tulun do dinondo, om pasalaon nondo dau iyolo'. Tu' pamanau nopo i raja' do tondu' dot osodu' piya o pinamanau do mantad hilo'd tisan diti pomogunan do mongoi pokinongou di ponudukan di Suliman dit angaralom kopio. Nga' dinondo nopodti om hino id hiti it agayo ko' i Suliman!” ka dau.


text:
Om boros ka kawagu di Yesus, “Soira' nopo do kopoggidu' o rusod dot araat do mantad id iso' o tulun, om mintikid nopondo i rusod diri do piro-piro o kinoiyonon dit otuu do mogihum daa do tiyonon, nga' aiso' i' ot okito dau.


text:
Om moro-boros nondo i rusod diri do poingkaa, ‘Gumuli' oku nogi' di walai di notongkiadan ku,’ ka. Om korikot nopondo iyau'd hiri, om aiso' i' o suang di walai om noimuhawan om noulud o hiri'd suang.


text:
Om mamanau nondo iyau do mongoi pangangat do turu' o rusod do suwai dit araat po ko' iyau. Om sumuang nondo iyolo' di tulun diri, om mundorong do hiri. Om araat pondo ko' i kowoyo-woyoon di gulu po o kowoyo-woyoon di tulun diri. Om iyo nogiddi ot osiliu dot id tulun dit angaraat do tontok do maso'd baino',” ka dau.


text:
Om maso po di Yesus do moro-boros di tulun dit ogumu'ddi, om korikot no i tina' om i tobpinai dau. Om poingkakat iyolo' do hiri'd soliwan om mogihum daa iyolo'd ralan do mongoi boro-boros di Yesus.


text:
Om haro'ddi o songulun dot id pogialatan di tulun dot ogumu' do minoro-boros dot id di Yesus do poingkaa, “Guru, hoodi moti'd soliwan i tina' om i tobpinai nu. Mongoi daa iyolo' boro-boros diya',” ka.


text:
Iri nopo tulun di momonsoi'd korohian di Tapa' ku do hilo'd surga om iri no o tobpinai ku'd kusai, om tobpinai ku'd tondu' om tina' ku,” ka dau.


text:
Om tontok i' do tadau'ddi do tuminongkiad i Yesus di walai'ddi, om ongoi no iyau irikau do hiri'd tisan di tasik.


text:
Om ongoi noddi i Yesus irikau dot id suang do tiso' o parau' tu' ogumu' i' kopio o tulun do minongoi gurumung dau. Om iri nopoddi i tulun dot ogumu' om songingkakat do hiri'd tisan di tasik.


text:
Om ogumu' o pinotuduk di Yesus dot id diyolo', do poinukadan o pinawayaan dau do minonuduk. Om boros ka di Yesus do minonusui, “Haro o tiso' o gompongumo do minongoi pasasad do linsou.


text:
Om tontok di maso dau do papasasad, om karatu' no o wookon di linsou do hiri'd ralan. Om rikot noddi o tombolog om oiyo' nopo di tombolog do minoninduk i linsou.


text:
Om haro o linsou do nakasasad dot id kowotuan om it oniipis o tana'. Om oruhai do suminuni i linsou tu' onipis i' i tana' do hiri.


text:
Nga' asawat nopoddi o tadau, om kolotu' no i sobul, om koriou no om kapatai noddi kopio tu' a' i' aralom o kinoroloyon di gamut.


text:
Om haro o linsou do nakasasad do hiri'd rolot do korugian, om kosidung noddi di rugi i sobul di linsou'ddi gisom do napatai i sobul.


text:
Nga' haro i' o linsou do nakasasad do hiri'd tana' dot oruak. Om pongua' noddi i tanom diri, om haro i' ot inghatus piluap o kosopoho', om haro ot ingonom nohopod om haro ot intolu nohopod piluap o kosopoho' do tua',” ka dau.


text:
Om kosusui poddi di Yesus i poinukadan diri, om boro-boros no iyau do poingkaa, “Kitolingo kou nopo, om pokinongou kou no kopio!” ka.


text:
Om rikot noddi i tumatanud di Yesus om uhoto' no diyolo' i Yesus, “Guru, nokuro tu' moninukadan ko nopo do moro-boros dot id tulun dot ogumu'?” ka diyolo'.


text:
Om boros ka di Yesus do suminimbar, “Iyokoyu nopo om noonuan no do toilaan do mongilo di poillisok do pasal di Pomorintaan do surga, nga' iyolo' nopo om a' i' noonuan.


text:
Tu' iri nopo tulun di haro mantad no o toilaan om onuan nogindo do lobi ko' iri, gisom dot ogumu' nondo kopio o toilaan dau. Nga' iri nopo tulun dit aiso' o toila-ilaan om imumuyon nogindo do mongoi panganu i toilaan dau dit okuuri' kopio daa.


text:
Om iri no o koponudukan ku do pawayaon do poinukadan do tontok do moro-boros oku dot id tulun dot ogumu', tu' kokito i' daa iyolo' nga' iyo no iyolo' di tulun dit a' kokito; om korongou i' daa iyolo' nga' iyo no iyolo' di tulun dit a' korongou om it a' kosuhut.


text:
Om nabayaan no i pinoboros mantad di Nabi Yosaya do poingkaa, ‘Boros kad Kinorohingan: Korongou kou indo kopio nga' a' kou i' kosuhut; om poingontong kopio kou nga' aiso' i' o tokito dokoyu.


text:
Tu' nokokodou no kopio o ginawo do tulun diti, om nosonsong o tolingo om nokoungkodom o mato diyolo'; om iyo nodti o nosiliu om a' i' kokito o mato diyolo', om a' korongou o tolingo diyolo', om a' kosuhut o pomusorou diyolo', om a' indo iyolo' koguli' dot id doho', om a' ku iyolo' olingasan,’ ka,” ka dau.


text:
Om boros ka kawagu di Yesus dot id tumatanud dau, “Nga' nokoundar kou nogi' kopio iyokoyu, tu' kokito kou i' kopio om korongou kou.


text:
Ilaai no dokoyu, dot ogumu' i' o nabi om i tulun dit otorodok dot id Kinorohingan dit orohian daa do kokito dit okito dokoyu do dinondo, nga' a' i' iyolo' nokokito'ddi. Orohian i' daa iyolo' do korongou dit orongou dokoyu do dinondo nga' a' i' iyolo' nokorongou'ddi,” ka dau.


text:
Om boros ka kawagu di Yesus, “Pokinongou kou no do komoyon di poinukadan do pasal di tulun di pinapasasad do linsou'ddi.


text:
Iri nopo linsou di nakasasad do hiri'd ralan om poiyaan di tulun di nokorongou do habar do pasal do pomorintaan do Kinorohingan; nga' a' iddi nokosuhut kopio'ddi. Om rikot noddi i Yaraat, om ngoyo' no dau ahawo' i nakasasad daa do hiri'd ginawo diyolo'.


text:
Om iri no linsou di nakasasad do hiri'd kowotuan, om poiyaan di tulun di nokorongou do habar diri, om it osonong nopo o ginawo om olomus do minonongkuyaan diri.


text:
Nga' a' iddi guminamut kopio i habar diri dot id ginawo diyolo', om a' guminirot. Om koontok poddi iyolo' do kosusaan ko' koinggoritan dot i habar diri o nokoponginggoritan, om pitilombus nopo iyolo' do luminuhoi o kotumbayaan.


text:
Om iri no linsou di nakasasad do hiri'd rolot di korugian om poiyaan do tulun di nokorongou do habar diri, nga' atangkabo iyolo' do pasal do koposi-posion diyolo', om orohian nopod kaya'. Gowoi poddi om noolitan i habar do mantad id Kinorohingan dit id suang do ginawo diyolo', om a' minongua'.


text:
Om iri no linsou di nakasasad do hiri'd tana' dit oruak om poiyaan do tulun di nokorongou do habar diri om nokosuhut. Om pongua' noddi iyolo' dot asapou, om haro ot inghatus piluap o kogumuo' do tua', om haro ot ingonom nohopod, om haro ot intolu nohopod piluap,” ka dau.


text:
Om ponusui po kawagu i Yesus dot iso' o poinukadan dot id tulun dot ogumu' do poingkaa, “Iyo diti poinukadan i Pomorintaan do surga: Haro o tiso' o gompongumo do pinapatanom do linsou dit osonong do hiri'd tumo dau.


text:
Nga' insan o totuong, di nokoodop ngai' no o tulun, om rikot no i pisangod di gompongumo do minongoi pasasad do linsou do paka' do hiri'd rolot di gandum. Om tongkiad noddi iyau.


text:
Om ongoi noddi i kuli' di gompongumo solowot di gompongumo'ddi, om boro-boros nod, ‘Tuan, okon toi ko' i linsou dot osonong o tinanom nu do hilo'd tumo nu? Nga' nokuro'ddi tu' haro o paka' do hilo'?’ ka diyolo'.


text:
Om boros ka di gompongumo do suminimbar, ‘Iri no pisangod o minongoi pasasad dino,’ ka dau. Om ponguhot po kawagu i kuli' di gompongumo'ddi, ‘Tuan, uhang nu i' do ngoyon dahai utuso' i paka'ddi?’ ka.


text:
Om boros ka di gompongumo do suminimbar, ‘Amu', tu' ngoyon nopondo utuso' i paka'ddi, om kotonggoi nondo i gandum dot outus.


text:
Pologoson nopo i paka' do poinsuni do gisom do mongomot. Om sunudan ku indo i tulun di mongoi pongomot do poingkaa: Utuson po dokoyu i paka', om wongkoson nondo, om tutudan. Om ngoyon nogindo onuo' i gandum om poopion nondo dot id sulap,’ ka di gompongumo,” ka dau.


text:
Om ponusui po kawagu i Yesus dot iso' o pinoinukadan dot id tulun dit ogumu'. Boros ka dau, “Iyo diti poinukadan i Pomorintaan do surga: Haro o linsou dot okooro' do nongoi dot iso' o tulun, om tonomo' no dau do hiri'd tumo dau.


text:
Iri nopo linsou'ddi nga' kopupuson no kopio dot okoro'. Nga' kosuni nopondo, om iri no ot agayo kopio dot id pogialatan di totonomon. Om osiliu nondo iri do kayu, gisom do rumikot i tombolog do mongoi pomirumun do hiri'd karaan-raanan diri,” ka dau.


text:
Haro po o tiso' kawagu o poinukadan do sinusui di Yesus dot id tulun dot ogumu'. Boros ka dau, “Kowoyo-woyoo' nopo di Pomorintaan do surga om iyo di sasad di ngoyon do songulun o tondu', do maan poroloto' dot apat nohopod o lito do tapung do torigu gisom dot akambang ngai' i tapung diri,” ka dau.


text:
Om iyo noddi do nabayaan i pinoboros mantad di nabi do poingkaa, “Moninukadan oku do moro-boros diyolo'; popinsunudon ku nondo o koinsanai'ddi songillisok do mantad di wonsoyo' i' iti pomogunan,” ka.


text:
Om tongkiad noddi i Yesus di tulun dot ogumu'ddi, om suang no iyau do hiri'd walai. Om rikot no i tumatanud dau, om boro-boros no iyolo'd poingkaa, “Guru, sunudai daa iyahai do komoyon di poinukadan do pasal di paka' dot id rolot do gandum diri,” ka diyolo'.


text:
Om boros ka di Yesus do suminimbar, “Iri nopo tulun di pinapasasad do linsou dot osonong diri om i Tanak do Tulun.


text:
Iri no tumo om iti pomogunan. Om iri nopo linsou dot osonong diri om i tulun di nasanganu di Pomorintaan do Kinorohingan. Om iri no paka' om i tulun di tumatanud do Rogon.


text:
Iri nopo pisangod di pinapasasad di paka' om i Rogon. Om maso nod kapangamatan om i Tadau'd Kopomutusan, om iri no i mongoi pongomot, om i moloikat.


text:
Om poingkuro nopo i paka' do timungon om tutudan do hiri'd tapui, om iyo nogiddi o wonsoyon do Tadau'd Kopomutusan.


text:
Suhuon nondo di Tanak do Tulun i moloikat dau do mongoi ponimung do koinsanai'd tulun di mominsuhu' do tulun do momonsoi'd dusa om koinsanai di tulun do suwai di momonsoi'd araat, dot id pogialatan di tulun do songonuon dau.


text:
Om pataamon ngai' nopondo iyolo' do hiri'd tapui di molob-ngolob; om hiri nondo iyolo' do mihad om oinggorit.


text:
Om iri nopondo i tulun di momonsoi'd korohian do Kinorohingan om iyo pod tadau do mogulinau do hiri'd Pomorintaan do Kinorohingan, i Tapa' diyolo'. Iyo nopoddi, om kitolingo kou nopo, om pokinongou kou no!” ka dau.


text:
Om boros ka kawagu di Yesus, “Iyo diti poinukadan o Pomorintaan do surga: Haro o songulun do nokobontol do dapu' do hiri'd saalom do tana', om polobongo' po kawagu dau i dapu'ddi do hiri'd tana'. Om atataadan noddi kopio i tulun diri, gisom do padagango' ngai' nopo dau i haro dot id dau, om guli' no kawagu do minongoi pomoli di tana'ddi,” ka dau.


text:
Om boros ka kawagu di Yesus, “Iyo diti poinukadan o Pomorintaan do surga: Haro o touki di mingihum do mutiara' dit agayo o gatang.


text:
Om kobontol nopondo iyau dot iso' o mutiara' dit olumis kopio ko' mantad di suwai, om olomus nopondo iyau do mongoi padagang do koinsanai'ddi haro dot id dau om bolion nondo dau it iso' o mutiara' dit olumis kopio'ddi,” ka dau.


text:
Om boros ka kawagu di Yesus, “Kowoyo-woyoo' nopo do Pomorintaan do surga om iyo di rambot do poromboton do hilo'd tasik. Om karambot nondo nga' mogisuayan nopo o bansa'd sada' dot arambatan.


text:
Om ogumu' pondo o sada' do kosulung di rambot, om gayaton no di monginginsada' i rambot diyolo' do popotindal. Om mirikau nondo iyolo' do monompipi' do sada'ddi: iri nopo i sada' dot osonong om posuangon do hiri'd luping nga' iri no it araat om pataamon.


text:
Om iyo noddi ot osiliu do Tadau'd Kopomutusan. Potongkiadon nondo di moloikat i tulun dit angaraat do mantad id tulun di momonsoi'd korohian do Kinorohingan.


text:
Om pataamon nondo i tulun dit angaraat diri dot id tapui di molob-ngolob. Om hiri nondo iyolo' do mingihad om oinggorit,” ka dau.


text:
Om uhoto' no di Yesus iyolo', “Osuhutan ngai' no dokoyu iri?” ka dau. “Oo, osuhutan ngai' no dahai, oi Guru,” ka diyolo'.


text:
Om boros kaddi di Yesus, “Om iri no o kokuwaan do pointikid-tikid do guru do Tourat di nosiliu do tulun do tumatanud do hiri'd Pomorintaan do surga, dot iyo di tulun do monongwalai do poposoliwan do konunu-nunuan di wagu om i laid do mantad hiri'd poiiyanan dau do konunu-nunuan,” ka dau.


text:
Om kosusui ngai' poddi di Yesus i piro-piro o poinukadan diri, om tongkiad no iyau do kinoiyonon diri.


text:
Om poguliai no dau do hiri'd kampung dau. Om ongoi no iyau ponuduk do hiri'd walai'd sasambayangan do hilo', om ongosuayan ngai' nopoddi i tulun di nokorongou dau do minonuduk do hiri. Boros ka diyolo', “Honggo kopio o kinoonuan do tulun diti do toilaan dot iyo kopio'ddi? Om honggo o kinoonuan dau do sinundu do momonsoi'd koimayaan?


text:
Okon toi ko' tukang kayu noo o sanganak dau. Okon toi ko' i Maria, o tina' dau; om tobpinai no dau om i Yakub, om i Yusup, om i Simun om i Yudas?


text:
Om okon toi ko' hiti ngai' i' do poingiyon i tobpinai dau'd tondu'? Nga' honggo kopio o kinoonuan ngai' dau'ddi?” ka no diyolo'.


text:
Om a' iddi i tulun diri minonongkuyaan di Yesus. Om boros kaddi di Yesus dot id diyolo', “Pusohon i' o nabi do hinonggo nopo o kinoiyonon do suwai, nga' a' nogindo iyau pusohon do hiri'd kampung dau om hiri'd walai dau,” ka dau.


text:
Om boros ka di Horudis dot id pagawai dau, “Atantu' no dot i Yohanis Gampamatis iri do napasi kawagu! Om iri no o kokuwaan do haro o kuasa' dau do momonsoi'd koimayaan,” ka.


text:
Tu' nopo dit id gulu po ko' iri om minonuhu' i Horudis do manangkap di Yohanis om mongogos dau, om posuango' nogiddi i Yohanis dot id giil. Winonsoi pogi' di Horudis o miagal diri nga' gama' no di Horudias, i sawo di Pilipus, i tobpinai dau.


text:
Tu' nokoumbal i' i Yohanis do minomoros dot id di Horudis do poingkaa, “A' ko i' koino-ino do mangawin di Horudias!” ka.


text:
Otopot nopo kopio om pokipapatayan daa di Horudis i Yohanis; nga' ooris iddi iyau di tulun, tu' sorohon i' diyolo' do nabi i Yohanis.


text:
Tontok di minonguramat i Horudis do kinoulitan do toun do tumur dau, om panari' no i tanak di Horudias do tondu' do hiri'd toguang do koinsanai di tulun di nakarapou'd hiri. Om asanangan tomod i Horudis do nokokito di pananari' dau.


text:
Gisom do pamatos nopo i Horudis do mikuwo'd suminumpa' do papatahak dot id tanak do tondu'ddi do nunu nopo o pokionuon dau.


text:
Om boros kaddi di tanak do tondu'ddi, “Pokionuon ku i tulu di Yohanis Gampamatis do pasakayon do talam do dinondo!” ka dau; tu' notudukan no iyau di tina' dau do poboroson.


text:
Om tumongob tomod daa'ddi i Horudis do nokorongou'ddi. Nga' patahako' nopoddi dau i pinokianu di tanak do tondu'ddi tu' nokosumpa' no iyau dot id toguang di tulun di nalap dau.


text:
Om igitai noddi i tulu di Yohanis do suminuang do pinasakai'd talam, om patahako' no dot id tanak do tondu'ddi. Om ngoyo' noddi di tanak do tondu'ddi patahako' iri dot id tina' dau.


text:
Om ngoyo' noddi di tumatanud di Yohanis i rata' di Yohanis, om lobongo' no diyolo'. Om pamanau no iyolo' do minongoi posunud do habar diti dot id di Yesus.


text:
Om soira'ddi nokorongou i Yesus do habar diri, om sakai no iyau do parau' dot iso-iso' iyau, om tongkiad no do kinoiyonon diri. Om ongoi noddi iyau dot id iso' o kinoiyonon dit oingou. Nga' tontok di nokorongou i tulun dot ogumu' do nakapamanau i Yesus, om tongkiadai nopo diyolo' i kabandaran diyolo' om ongoi no gusa' di Yesus do minaya' di ralan dit a' kosoborong di tasik.


text:
Nga' tindal no i Yesus om kokito no dau i tulun dot ogumu' om osianan tomod diri iyau diyolo'. Om lingasai ngai' noddi dau i tulun dit ongkitoruol dot id pogialatan diyolo'.


text:
Om sosodopon noddi om rikot no dot id di Yesus i tumatanud dau, om boro-boros nod, “Osodop noddi om aiso' o kawalayan dot id kinoiyonon diti. Om osonong nogi' do suhuon nu'd tumongkiad iti tulun om koongoi i' iyolo' koboli do taakanon do hilo'd kawalayan,” ka diyolo'.


text:
Nga' boros ka di Yesus do suminimbar, “A' i' minog do suhuon iyolo'd tumongkiad. Paakanon nopo dokoyu iyolo',” ka dau.


text:
Om boros ka di tumatanud di Yesus, “Roti nopo dahai om limo poo, om sada' nga' duwo po tinan,” ka diyolo'.


text:
Om suhuo' noddi dau i tulun dot ogumu' do mirikau do hiri'd butur. Om ngoyo' noddi dau i limo o liob do roti om i duwo o tinan do sada', om tingaha' no iyau do hilo'd tawan om pongunsikou nod Kinorohingan. Om pogikobing-kobingo' nogiddi dau i roti'ddi om patahako' no dot id tumatanud dau, do potikidon dot id tulun dot ogumu'ddi.


text:
Om akan ngai' nopo iyolo' do gisom do nangayahan. Om timungo' nogiddi di tumatanud di Yesus i noolu' di taakanon diri, om hopod po om duwo o balatak do noponu'.


text:
Iri nopo minakan do tontok diri om haro i' o limo noribu o tulun, nga' a' po poinghompit i tongoondu' om i tangaanak.


text:
Om suhuo' noddi di Yesus i tumatanud dau do sumakai di parau' om mogulu do sumoborong di tasik, do daamot dau do minsuhu' di tulun dot ogumu' do muli'.


text:
Om kapamanau ngai' poddi i tulun dot ogumu', om takad no i Yesus dot iso' o nulu-nulu do mongoi sambayang dot iyau-iyau. Om hiri kasai' po i Yesus dit otuong no, om iso-iso' iyau.


text:
Om tontok nopoddi nga' hiri nod tanga' di tasik i parau' di sinakai di tumatanud di Yesus. Om kopiguli-guli' poo i parau' dot oontok di tumbak tu' asasakan nogi' di parau' i tongus.


text:
Om rikot noddi i Yesus dot id diyolo' do minamanau dot id soibau di waig dit id piolitan do jam kotolu om jam koonom do minsusuab.


text:
Om soira'ddi nokito iyau di tumatanud dau do manau-panau do hiri'd soibau di waig om kooris no tomod iyolo', “Tombiruo!” ka diyolo' do minomogiak dot opopoddosian.


text:
Nga' olomus nopo i Yesus do suminimbar do, “Kada' kou kagangau! I Yesus oku i'. Kada' kou poddosi!” ka dau.


text:
Om boros kaddi di Pitrus, “Ondung i Yesus kopio ko, om suhuo' oku daa iyoho' do mamanau dot id soibau'd waig,” ka dau.


text:
“Kaino!” ka di Yesus. Om lintuhun no i Pitrus do mantad hiri'd parau', om pamanau no iyau dot id soibau di waig do mongoi rapou di Yesus.


text:
Nga' soira'ddi nopurimanan di Pitrus i tongus dot opuhod do hiri'd tasik, om kooris no iyau om lumonsod no daa'ddi iyau. Nga' pomogiak no iyau, “Tuhan, tulungo' oku!” ka dau.


text:
Om olomus nopo i Yesus do minongoi pamagayat di Pitrus om boro-boros nod, “Pitrus, Pitrus, a' no kopio ogirot o kotumbayaan nu. Nokuro tu' mikoduwo po o ginawo nu dot otumbayaan doho'?” ka dau.


text:
Om otud ngai' noddi i tumatanud di Yesus do tuminuku' dot id dau. Om boros ka diyolo', “Otopot no kopio do Tanak ko'd Kinorohingan, oi Tuhan!” ka.


text:
Om soira'ddi nokito di tulun do hiri dot i Yesus i nokorikot, om popinsunudo' no diyolo' iri dot id koinsanai'd watas dit id potoropis do bandar diri. Om oinsanan nopoddi i tulun do sumakit do nongoi pootodo' dot id di Yesus.


text:
Om pokitumboyo' no iyolo' dau do mongoi igit di rasuk dau dit anaru, do hiri nopod dompok di rasuk. Om kolingasai ngai' nopoddi i tulun di minongoi igit di rasuk dau.


text:
Om haro'ddi o piro-piro o tulun do Parisi om i guru do Tourat do mantad hilo'd Yorusalim do ruminikot dot id di Yesus. Om uhoto' no diyolo' i Yesus.


text:
Boros ka diyolo', “Nokuro tu' a' i tumatanud nu tumanud di koubasanan di komolohingan toko'? Tu' a' i' iyolo' momoug do tintod do makan, do miagal do ponuhuan di toturan!” ka diyolo'.


text:
Om boros ka di Yesus do suminimbar, “Om nokuro kou no iyokoyu tu' a' tumanud di ponuhuan do Kinorohingan, dot iri no tumanud do koubasanan do komolohingan dokoyu ot a' dokoyu kotonud-tonudan?


text:
Tu' boros kad Kinorohingan, ‘Pusoho' no dokoyu o tapa' om tina' dokoyu,’ ka, om, ‘Isai nopo i mongindaraat do tapa' om tina' dau, om mositi' no do hukuman do kapatayon,’ ka.


text:
Nga' poingkaa o dokoyu'd potudukon: Ondung momoros o tulun dot id molohing dau do, ‘Nakatahak ku no dot id Kinorohingan i tusin di patahakon mantad ku daa dot id dokoyu oi apa', om oi ina',’ ka.


text:
Om a' no minog i tulun diri do momusou di molohing dau. Om pagaan-gaanon diri dokoyu o boros do Kinorohingan do gama' no di koubasanan do komolohingan dokoyu.


text:
Iyokoyu no i tulun di minsorupai-rupai no toomod! Miontok nopo kopio i pinoboros mantad di Yosaya do pasal dokoyu do poingkaa,


text:
‘Poingkaa o boros do Kinorohingan: Boros no toomod do tulun diti do tumuku' dot id doho', tu' ginawo nopo diyolo' om osodu' i' do mantad id doho'.


text:
Aiso' i' ot aanu-anu diyolo' do tumuku' dot id doho', tu' iri nopo toturan do winonsoi'd tulun om potudukon nopo diyolo' dot iyo pod toturan di winonsoi ku,’ ka,” ka dau.


text:
Om lohowo' noddi di Yesus i tongoulun om boro-boros no dot id diyolo' do poingkaa, “Pokinongou kou no om kosuhut kou i'!


text:
Iri nopo i sumuang do kabang om a' i' kososomu'd tulun; iri no i sumoliwan do mantad id kabang o kososomu'd tulun,” ka dau.


text:
Om rikot noddi i tumatanud di Yesus dot id dau om boro-boros nod, “Oilaan nu i' dot ongotogod i tulun do Parisi do nokorongou diya' do minomoros do miagal diri?” ka diyolo'.


text:
Om boros ka di Yesus do suminimbar, “Pointikid-tikid do totonomon dit okon ko' i Tapa' ku do hilo'd surga o minananom om utuson indo.


text:
Pologoson nopo i tulun do Parisi. Tu' iyolo' nopo om boyoon di nongobolou. Om ondung mumbal i tulun do bolou do mangahak di tulun do bolou, om aratu' goduwo nopondo iyolo' dot id parit,” ka dau.


text:
A' kou i' koilo dot iri nopo i posuangon do kabang om kumaa i' do hiri'd tian, om sumoliwan nondo kawagu?


text:
Nga' iri nopo i sumoliwan do mantad id kabang, om mantad i' dot id ginawo, om iri no i kososomu' do tulun.


text:
Tu' mantad no dot id ginawo i pomusarahan dot araat, i mominsuhu' do tulun do mamatai, om magampahu', om momonsoi di kososomu', om manakau, om mingudut, om mongindaraat.


text:
Om tongkiad noddi i Yesus do kinoiyonon diri om ongoi no iyau do hiri'd watas dit id somok do bandar do Tirus om Sidon.


text:
Om rikot no dot id di Yesus o songulun o tondu' do bansa'd Kanaan do mantad id watas diri. Om mohou-lohou iyau do poingkaa, “Oi Tanak di Daud, kosianai no doho'! Norusadan do rogon i tanak ku'd tondu'. Om adalaan no kopio iyau,” ka dau.


text:
Nga' a' i' di Yesus sinimbar i tondu'ddi. Om rikot noddi i tumatanud di Yesus dot id di Yesus om boro-boros nod, “Guru, suhuo' nogid tumongkiad ilo tondu'. Minghiyo nopo tomod iyau do muhut-suhut dati'!” ka diyolo'.


text:
Om boros ka di Yesus, “Iyoho' nopo om sinuhu' no do mongoi dot id bansa' dot Israil, om okon-okon po om id tulun dot Israil di nangapalid,” ka dau.


text:
Om rikot noddi i tondu'ddi om otud no do hiri'd toguang di Yesus om boro-boros nod, “Tulungo' oku no, oi Tuan,” ka.


text:
Om boros ka di Yesus do suminimbar, “A' i' osonong do ngoyon patahako'd tasu i taakanon do tangaanak,” ka.


text:
Nga' simbar no i tondu' do poingkaa, “Otopot i' oi Tuan, nga' iri piya tasu nga' mangakan i' di mumu' dit aratu' do mantad hiri'd mija' di tuan dau,” ka dau.


text:
Om boros kaddi di Yesus dot id tondu'ddi, “Agayo no kopio o kotumbayaan nu, oi inan! Nunu nopo i pokionuon nu om osiliu no!” ka dau. Om diiri i' om diiri om kolingasai no i tanak di tondu'ddi.


text:
Om tongkiad no i Yesus do kinoiyonon diri, om pamanau no do suminusui di tisan do Tasik Galilia. Om takad noddi iyau dot iso' o nulu-nulu om irikau no iyau'd hiri.


text:
Om ogumu' diri o tulun do ruminikot dot id dau do pinapaatod do tulun di kimpo', om i bolou, om it a' koundaliu, om i bobou, om ogumu' po o tulun do suwai di kitoruol. Om poiliho' no diyolo' i tulun diri dot id toguang di Yesus, om lingasai no di Yesus i tulun diri.


text:
Om nongosuayan tomod diri i tulun dot ogumu' di hiri do tontok do nokito diyolo' do nongkoboros i bobou, om nolingasan i kimpo', om nangkapanau it a' koundaliu, om nokokito i bolou. Om royoho' noddi diyolo' o Kinorohingan do tulun dot Israil.


text:
Om lohowo' noddi di Yesus i tumatanud dau om boro-boros nod, “Osianan oku nodti tulun dot ogumu', tu' tolu noddi o tadau diyolo' do manud-tanud doho', om naayi' noddi o kokoriu diyolo'. A' oku i' sipologos diyolo'd muli' dot a' po kaakan, tu' olikapan i' dotindo iyolo' do hilo'd tanga'd ralan,” ka dau.


text:
Om uhoto' noddi di tumatanud di Yesus i Yesus do poingkaa, “Honggo daa o ngayan toko'd taakanon do paakan do tulun dot irad diti kogumu' do hiti'd kinoiyonon diti tu' aiso' i' o kawalayan dot id somo-somok?” ka diyolo'.


text:
Nga' uhoto' no di Yesus iyolo', “Piro poo roti dokoyu,” ka dau. “Turu' po liob, om okuri' no o sada' dot ongokooro',” ka diyolo'.


text:
Om ngoyo' no dau i turu' o roti om i sada'ddi, om pongunsikou no iyau'd Kinorohingan. Om pogikobing-kobingo' nogiddi dau i roti om pogikodut-koduto' dau i sada', om patahako' no dau iri dot id tumatanud dau. Om potikido' noddi diyolo' iri dot id tulun dit ogumu'.


text:
Om akan ngai' noddi i tulun diri do gisom do nangayahan iyolo'. Om kangaakan poddi iyolo', om timungo' no di tumatanud di Yesus i nongoolu' di taakanon, om turu' po o balatak do noponu' do notimung ngai' iri.


text:
Om kogumuon nopo do tongokusai nogi' do minakan do tontok diri om apat noribu o tulun, om a' po kohompit i tongoondu' om i tangaanak.


text:
Om suhuo' noddi di Yesus i tulun dot ogumu' do muli'. Om iyau no om suminakai do parau' do pinakayaan do hilo'd watas do Magadan.


text:
Om rikot no dot id di Yesus o piro-piro o tulun do Parisi om tulun do Saduki do mongoi daa pogumbal dau. Om suhuo' no daa diyolo' i Yesus do momonsoi'd koimayaan do popointalang kopio do mantad iyau id Kinorohingan.


text:
Om boros ka di Yesus, [“Tontok nopo di tumonob o tadau, om momoros kou nod, ‘Osonong o talun, tu' aragang no ilo tawan,’ ka dokoyu.


text:
Om dongkosuabon noo, om momoros kou dot, ‘Rumasam nod baino', tu' aragang ilo tawan om oluhung o tadau,’ ka. Antangai pogi' nga' milo kou i' do mongilo do kooyu-oyuo' do talun dot okito dokoyu ondung okuro-kuro ilo tawan, nga' a' kou indo milo do mongilo do komoyon dit ongosiliu do dinondo!].


text:
Araat no kopio om koindaraat do Kinorohingan o tulun do dinondo. Monuhu' kou daa doho' do momonsoi'd koimayaan, nga' a' kou no pokitonon dot ongoiso' piya o koimayaan do suwai mantad ko' i koimayaan di nosiliu dot id di Nabi Yunus,” ka dau. Om koboros poddi di Yesus o miagal diri om pamanau no iyau do tuminongkiad diyolo'.


text:
Tontok di nokorikot i tumatanud di Yesus do hiri'd soborong di tasik, om koilaai nogi' diyolo' do nokolihu iyolo' do migit do roti.


text:
Om boros ka di Yesus dot id diyolo', “Antaan-taan no dokoyu i pangambang do roti di tulun do Parisi om Saduki,” ka dau.


text:
Om di nopoddi norongou di tumatanud di Yesus i boros di Yesus diri, om pogiboro-boros no iyolo', “Momoros pogi' iyau dot iyo'ddi nga' a' toko' i' nokoigit do roti,” ka diyolo'.


text:
Nga' oilaan i' di Yesus i pogibara-barasan diyolo'. Om boros kaddi dau, “Nokuro tu' it aiso' o roti do pogibara-barasan dokoyu? A' no kopio agayo o kotumbayaan dokoyu.


text:
A' kou po kasai' kosuhut? A' no dokoyu osorou i limo no roti do pinogikabing-kabing ku do pinapaakan di limo noribu o tulun? Piro po toi o balatak do roti do noolu' di tinimung dokoyu'ddi?


text:
Om poingkuro no i turu' o roti do pinaakanan dit apat noribu o tulun diri? Piro po toi o balatak do roti do noolu' di tinimung dokoyu?


text:
Nokuro tu' a' kou i' kosuhut dot okon i' ko' pasal do roti o poboroson ku dot id dokoyu? Antaan-taan no dokoyu i pangambang do roti di tulun do Parisi om i tulun do Saduki!” ka dau.


text:
Om alaid noddi om kosuhut nogi' i tumatanud di Yesus dot okon i' ko' monuhu' i Yesus diyolo' do mumbangan-bangan di pangambang do roti nga' mumbangan-bangan di ponudukan di tulun do Parisi om i tulun do Saduki.


text:
Om ongoi no i Yesus do hiri'd watas dit id somok do bandar do Kaisaria Pilipi. Om hilo' no iyau do minonguhot di tumatanud dau. Boros ka dau, “Isai i Tanak do Tulun dot osorou'd tulun?” ka dau.


text:
Om boros ka di tumatanud di Yesus do suminimbar, “Haro i' o momoros dot i Yohanis Gampamatis, om haro o momoros dot i Ilia. Om tulun nod suwai om momoros dot i Yoromia, ko' iso' po do mantad id pogialatan di nabi,” ka diyolo'.


text:
Om boros ka di Simun Pitrus do suminimbar, “Iya' no i Raja' di Gampamasi, i Tanak do Kinorohingan di poimpasi,” ka dau.


text:
Om boros ka di Yesus, “Olumaag ko no, oi Simun i tanak di Yona! Tu' okon i' ko' tulun o minomisunud diya'ddi suwai ko' i Tapa' ku do hilo'd surga.


text:
Iyo nopoddi om ilaai no dot iya' no oi Pitrus, i watu dit okodou. Om iri no i watu'ddi o poimpahan ku di sidang ku do wonsoyon ku, om a' i' iti aala'; om kapatayon piya nga' a' i' kaala'!


text:
Patahakon ku nondo diya' i kunsi' di Pomorintaan do surga. Om nunu nopondo i pogoduhan nu do hiti'd pomogunan om pogoduhan no do hilo'd surga. Om nunu nopo i ponuhuan nu do hiti'd pomogunan, om ponuhuan no do hilo'd surga,” ka dau.


text:
Om poinsano' noddi di Yesus i tumatanud dau dot a' momisunud dot isai nopo dot iyau i Raja' do Gampamasi.


text:
Om mantad poddi om poboroson nopo kopio di Yesus dot id tumatanud dau, om a' no dau lisok-lisokon, do mositi' no do mongoi iyau do hilo'd Yorusalim om oinggorit tomod nondo dot inggoriton di piro-piro o boyoon, om i piro-piro o boyoon dot imam, om i piro-piro guru do Tourat. Om patayon nondo iyau, nga' kotolu nopondod tadau, om posion indo iyau kawagu.


text:
Om gayato' noddi di Pitrus i Yesus do pinopotongkiad di wokon om togodo' no dau i Yesus. Boros ka dau, “Maha' daa om poinsoduwon do Kinorohingan o miagal diri, oi Tuhan! Om a' indo osiliu ot iyo'ddi dot id diya', oi Tuhan!” ka dau.


text:
Om koili no i Yesus om boro-boros no iyau di Pitrus, “Poggidu' do mantad hiti, oi Mogugumbal! Mangantob ko daa doho'. Tu' ino nopo pomusarahan nu om don tulun i'; om okon i' ko' pomusarahan do Kinorohingan!” ka dau.


text:
Om boros kaddi di Yesus dot id tumatanud dau, “Iri nopo tulun dit orohian do tumanud doho', om mositi' no do lihuan i dau'd korohian, om sumaan do salib dau, om tumilombus nopo do tumanud doho'.


text:
Tu' iri nopo tulun dit orohian do momogompi' do koposion dau, om okon nogi' dot atagakan do koposion dau. Nga' iri nogindo tulun di papatahak do koposion dau do gisom piya'd apatai dot iyoho' o kapatahakan, om kaanu nogindo kopio do koposion.


text:
Nunu'ddi o kountungan do tulun, dot aanu ngai' piya dau o koinsanai'dti pomogunan, nga' atagakan indo iyau do koposion dau? Milo toi o koposion do poolonon do nunu nopo?


text:
A' no alaid om rumikot no i Tanak do Tulun do miwoyo' di moloikat dau do mikuwo'd kuasa' di Tapa' dau. Om tontok nondoddi do somulian ngai' dau o pointikid-tikid do tulun do miontok di winonsoi di tulun diri.


text:
Ilaai no dokoyu! Dot id pogialatan piya dokoyu'd hiti nga' haro i' it a' po apatai dot a' po kokito di Tanak do Tulun do rumikot do miagal do Raja'!” ka dau.


text:
Tontok dit onom o tadau do mantad diri, om angatai no di Yesus i Pitrus om i Yakub om i Yohanis i tobpinai di Yakub, do minongoi dot id iso' o nuluhon dit akawas, dot iyolo-yolo'.


text:
Om kosimban noddi o korupa-rupao' di Yesus di maso diyolo'd poingontong dau. Rabas nopoddi di Yesus nga' iyo pod tadau tu' mogulinau, om i pakayan dau nga' kosorong tomod o kopurako'.


text:
Om boros kaddi di Pitrus dot id di Yesus, “Tuhan, osonong no kopio do hiti toko'. Ondung orohian ko, oi Tuhan, om popowonsoi oku do tolu o kiim do hiti: iso' o diya', oi Tuhan, om iso' o di Musa, om iso' o di Ilia,” ka dau.


text:
Nga' maso po di Pitrus do moro-boros om kokulumutai no iyolo'd haun di mogulinau tomod, om haro'ddi o minomoros do mantad id haun diri do poingkaa, “Iti no i Tanak ku di kosianan kopio ku. Iyau no i kohubayaan do ginawo ku. Om pokinongou kou no dau!” ka.


text:
Om soira'ddi norongou di tumatanud di Yesus i boros diri, om nongooris tomod diri iyolo' gisom do kongotungub nopo iyolo' do hiri'd tana'.


text:
Nga' rikot no i Yesus do minongoi pangama' diyolo'. Om boros ka dau, “Ingkakat kou! Kada' kou kooris!” ka dau.


text:
Om di nopoddi ruminuhuk iyolo' di nuluhon, om bilinai no di Yesus iyolo' do poingkaa, “Kada' dokoyu posunudo' dot id disai nopo i nokito dokoyu di tiinu'ddi, dot a' po apasi kawagu o Tanak do Tulun do mantad id kapatayon,” ka dau.


text:
Om uhoto' no di tumatanud di Yesus i Yesus, boros ka diyolo', “Nokuro tu' i Ilia po o mogulu'd rumikot, ka di guru do Tourat?” ka.


text:
Om boros ka di Yesus do suminimbar, “Atantu' no do rumikot i Ilia om iyau no o posodia' do koinsanai'd nunu nopo.


text:
Nga' poboroson ku dot id dokoyu, do nokorikot no i Ilia, nga' a' i' iyau notutunan do tulun, om wonsoyo' nopo diyolo' dot id dau o nunu nopo i korohian diyolo'. Om iyo nogiddi o wonsoyon diyolo' dot id Tanak do Tulun,” ka dau.


text:
Om soira'ddi guminuli' i Yesus om i tolu o tumatanud dau'ddi do hiri'd tulun dot ogumu', om rikot no o songulun o kusai do minongoi otud dot id toguang di Yesus.


text:
Om boros ka di kusai, “Tuan, kosianai no di tanak ku, tu' kakaran iyau. Om adalaan no kopio o toruol dau gisom dot asaru' no iyau do kosubo dot id tapui om asaru' nogi' dot aratu' dot id waig.


text:
Om boros ka di Yesus, “Atuuk ku dokoyu'dti! Sumansala' kou no kopio iyokoyu om a' otumbayaan. Songkuro po tuu o koloido' ku do poinsugku' kasai' dokoyu om papalanut do ginawo ku dot id dokoyu? Ngoyo' hitio' i tanak diri!” ka dau.


text:
Om suhuo' noddi di Yesus do sumoliwan i rusod dot araat dit id suang di tanak diri. Om soliwan noddi i rusod dot araat, om diiri i' om diiri do nolingasan i tanak.


text:
Om ongoi noddi i tumatanud di Yesus do hiri'd di Yesus dot iyolo-yolo', om uhoto' no diyolo' iyau. Boros ka diyolo', “Guru, nokuro tu' a' iyahai milo do minonunsub di rusod dot araat diri?” ka diyolo'.


text:
Om boros ka di Yesus do suminimbar, “A' ogirot o kotumbayaan dokoyu. Ilaai no dokoyu! Dot ondung haro o kotumbayaan dokoyu dot ongoirad nopod linsou dit okooro', om milo kou no do moro-boros dot id nulu-nulu diti do poingkaa, ‘Undaliu do mantad hiti om ongoi'd hiilo',’ ka, om atantu' no do mundaliu no kopio ilo nulu-nulu. Iso' po nga' aiso' i' ot a' dokoyu milo'd wonsoyon!


text:
Tontok di tuminimung i tumatanud di Yesus do hilo'd Galilia, om boros ka di Yesus dot id diyolo', “A' no alaid om patahakon no i Tanak do Tulun dot id kuasa'd tulun.


text:
Om patayon nondo iyau, nga' kotolu nopondod tadau om posion i' kawagu iyau,” ka dau. Om tumongob tomod ngai'ddi i tumatanud dau.


text:
Tontok di nokorikot i Yesus om i tumatanud dau do hilo'd Kapornaum, om rikot no i gomponimung do sukai di Walai'd Sasambayangan dot Agayo dot id di Pitrus om ponguhot nod, “Mambayar i' i guru dokoyu do sukai di Walai'd Sasambayangan dot Agayo ko' amu'?” ka.


text:
Om boros ka di Pitrus do suminimbar, “Mambayar!” ka dau. Om koguli' poddi i Pitrus om pogulu no i Yesus do minoro-boros dau. Boros ka dau, “Simun, poingkuro o diya'd tosorou? Isai tuu it apatut do mambayar do lisin ko' sukai dot id raja' do pomogunan diti? Iri tuu i rayat ko' iri po bansa'd suwai?” ka dau.


text:
Om boros ka di Pitrus do suminimbar, “I bansa'd suwai,” ka. Om boros kaddi di Yesus, “Iyo nopoddi, om rayat nopo om a' i' minog do mambayar.


text:
Nga' iyo piya'ddi nga' kada' to i' potogodo' iyolo'. Nga' ongoi pangapon do hilo'd tasik. Om onuon no i sada' dit id gulu nu kaapon. Om okito nu nondo o tusin do hiri'd kabang di sada' do kabagal do pambayar to di sukai do koontok dato. Om onuon no i tusin om patahakon no dot id diyolo' do pambayar to di sukai to di Walai'd Sasambayangan dot Agayo,” ka dau.


text:
Om tontok noddi do ruminikot i tumatanud di Yesus dot id di Yesus, do minongoi ponguhot dau. Boros ka diyolo', “Isai ma it agayo kopio o ngaran dot id suang do Pomorintaan do surga?” ka.


text:
Om pomolohou no i Yesus dot iso' o tanak dit okoro' po, om poingkakato' no dau do hiri'd dotoguangan diyolo'.


text:
Om boros kaddi di Yesus, “Kotumbayaai kou no! Kosuang kou nopo di Pomorintaan do surga om kosimban o kowoyo-woyoon dokoyu om koiyo di tangaanak.


text:
Tulun nopo di minsiriba' om i sumiliu do miagal do tanak diti, om iri no it agayo kopio o ngaran dot id suang di Pomorintaan do surga.


text:
Om iri tulun di rumamit do tanak do miagal diti dot iyoho' o kopomoromitan, nga' miagal nod rumamit doho',” ka dau.


text:
Om boros ka kawagu di Yesus, “Isai nopo i mamalid dot ongoiso' diti tangaanak dot ongokoro' po, gisom dot a' nondo iyolo' monongkuyaan doho', om osonong nogi' do lontoidan do watu di pongingisar o liou dau, om londodon nogindo do hilo'd rahat dit aralom.


text:
Obungou no iti pomogunan tu' i mominsuhu' do tulun do momonsoi'd dusa o kobungou-bungou. Om a' no milo dot a' haro kasai' ot osiliu do miagal diri, nga' obungou no kopio i tulun di mominsuhu' do momonsoi'd dusa!


text:
Ondung kabayayat dokoyu do momonsoi'd dusa ino longon ko' ino gakod dokoyu, om potodon nogi' om pataamon iri, tu' osonong nogi' do poimpasi kou do poinsugku' do Kinorohingan dot aiso' piya o tiso'd longon ko' tiso'd gakod, ko' mantad do hino goduwo o longon om gakod do kataam do hilo'd tapui naraka.


text:
Om ondung kabayayat dokoyu do momonsoi'd dusa ino mato dokoyu, om irulon nopo om pataamon no. Osonong nogi' dot aiso' o tiso'd mato do poimpasi pod poinsugku'd Kinorohingan ko' hino goduwo o mato om kataam i' do hilo'd tapui do naraka,” ka dau.


text:
Om boros ka kawagu di Yesus, “Umbangan-banganan no dokoyu! Kada' dokoyu hingi-hingio' o tongoiso' piya diti tangaanak dot ongokoro' podti. Ilaai no dokoyu dot iri nopo i moloikat diyolo' om id toguang kasai' i' di Tapa' ku do hilo'd surga.


text:
Poingkuro toi o dokoyu'd tosorou? Ondung haro o tulun di kidumba' do hatus o tinan, om atagak nondo o tongoiso' di dumba' dau'ddi, om nunu tuu'ndo o wonsoyon di tulun diri? Atantu' no do tongkiadan nopo dau i dumba' di siam nohopod om siam o tinan do hilo'd nulu-nulu, om ngoyon nondo dau ihumo' i natagak.


text:
Om okito nopondo dau i dumba' di natagak diri, om otumbayaan oku do poinggayo nogi' o kotoodo' dau do nokokito di dumba' di songinan diri ko' mantad di siam nohopod om siam o dumba' dit a' natagak.


text:
Om iyo nogiddi i Tapa' dokoyu do hilo'd surga tu' mada' i' do haro o tongoiso' piya dot apalid di tulun di wagu po kotumbayaai doho',” ka dau.


text:
Om boros ka kawagu di Yesus, “Ondung kowonsoi'd dusa i tobpinai dokoyu, om mongoi kou no solowot dau om poboroson no i kasalaan dau dot id dau, di duwo-duwo kou. Om ondung tumanud iyau di boros nu, om kopiulud kou no kawagu di tobpinai nu.


text:
Nga' ondung a' iyau mokinongou, om mangangat no dot iso' ko' duwo o tulun do suwai. Tu' haro i' o nokotulis dot id suang do buuk do Kinorohingan do poingkaa, ‘Mositi' no do haro o duwo ko' tolu o tulun do sasi' do popointalang do kisala' i tulun di notondos do kisala',’ ka.


text:
Ondung a' iyau rumamit do nosihat di piro-piro o tulun diri, om posunudon no o hal diri dot id sidang. Nga' ondung a' iyau orohian do rumamit do nosihat di sidang, om poiyoon nopo iyau di tulun di gomponimung do sukai om it a' kotutun do Kinorohingan,” ka dau.


text:
Om boros ka kawagu di Yesus, “Ilaai no dokoyu: Do nunu nopo i pogoduhan dokoyu do hiti'd pomogunan om pogoduhan nori do hilo'd surga. Om nunu nopo i ponuhuan dokoyu do hiti'd pomogunan, om ponuhuan nori do hilo'd surga.


text:
Om ilaai no dokoyu: Dot ondung haro o duwo o tulun dot id pogialatan dokoyu do misokodung do nunu nopo do hiti'd pomogunan, om sambayangan nondo diyolo' iri, om simbaron i' do Tapa' ku do hilo'd surga i sambayang diri.


text:
Tu' honggo nopo o duwo ko' tolu o tulun di tumatanud ku do tumimung do momusou doho' o kotimungan om hiri oku nod sugku' diyolo',” ka dau.


text:
Om ngoyo' no di Pitrus uhoto' i Yesus. Boros ka dau, “Tuhan, ondung kowonsoi'd dusa dot id doho' i tobpinai ku, om gisom tuu dot impiro dot ompunan ku iyau? Gisom tuu dot inturu'?” ka dau.


text:
Om boros ka di Yesus do suminimbar, “Amu', okon i' ko' gisom no dot inturu' suwai ko' inturu' i turu' nohopod.


text:
Tu' iyo do poinukadan diti o Pomorintaan do surga. Haro o songulun o raja' di minongintob do tutang do koinsanai di kuli' dau.


text:
Om tontok di maso dau do mongintob diri, om haro'ddi o songulun di kuli' dau do nongoi posolowoto' dau, do kiutang dot id dau do piro-piro o juta.


text:
Om a' no i kuli' kabayar diri. Om ponuhu' noddi i raja' do papadagang di kuli' dau'ddi do miwoyo' di sawo om i tangaanak di kuli'ddi, om koinsanai di dapu' di kuli'ddi do maan do pambayar di tutang dau.


text:
Nga' otud nopo i kuli' di raja'ddi dot id toguang di raja' om boro-boros no iyau do mokiinsian di raja'. Boros ka dau, ‘Oi Tuan, kosianai no doho'. Tu' bayaran ngai' ku i' i tutang ku'ddi,’ ka dau.


text:
Om soliwan noddi i kuli' dau'ddi, om kosolowot no dau i tambalut dau, it oiyo ko' kuli', om i kiutang dot id dau do piro-piro noribu. Om tabpaai no dau i tambalut dau, om kotolo' no daa dau, om boro-boros nod, ‘Bayarai ngai' no kama i tutang nu!’ ka.


text:
Om otud nopo i tambalut dau dot id toguang dau om pokiinsian no. Boros ka dau, ‘Kosianai no doho', oi tambalut ku. Tu' bayaran ngai' ku i' i tutang ku'ddi,’ ka.


text:
Nga' a' no iyau nakaakun. Tu' ngoyo' nopo dau pogiilo' i tulun diri do gisom dot abayaran di tulun diri i tutang dau.


text:
Om tumongob tomod diri i kuli' di suwai do nokokito di nosiliu do miagal diri. Om ngoyo' noddi diyolo' posunudo' di raja' i hal diri.


text:
Om lohowo' noddi di raja' i kuli' dit araat diri om boro-boros no dot id dau do poingkaa, ‘Araat ko no iya'd kuli'! Tonuso' ngai' ku nopo i diya'd tutang tu' minokiinsian ko i' doho'!


text:
Om a' toi daa apatut dot iya' nga' monginsian i' di tambalut nu do miagal doho' tu' minonginsian diya'?’ ka di raja'.


text:
Om otogod tomod diri i raja' gisom do pogiilo' nopo dau i kuli' dit araat diri do gisom i' dot abayaran ngai' di kuli'ddi i tutang dau,” ka dau.


text:
Om poingkaa o boros di Yesus do pinongolimpupus dau di sinusui dau, “Om iyo nogiddi o wonsoyon di Tapa' ku di hilo'd surga dot id dokoyu, ondung a' no aayi-ayi' o ginawo dokoyu do mangampun di tobpinai dokoyu,” ka dau.


text:
Om kongoboros ngai' poddi di Yesus iri, om tongkiad no iyau do mantad hilo'd Galilia om ongoi no iyau do hilo'd watas do Yudia, it id soborong di Bawang do Yordan.


text:
Om rikot noddi i tulun do Parisi do mongoi daa pogumbal di Yesus. Boros ka diyolo' do minoguhot dau, “Tumanud nopod Tourat toko', om koino-ino toi o kusai do magada'd sawo dau do nunu nopo o paantakan?” ka diyolo'.


text:
Om boros ka di Yesus do suminimbar, “A' kou po toi nakabasa' dot id suang do Buuk do Kinorohingan do nopo di timpuun i' om minomonsoi'd tulun i Gompomonsoi, om winonsoi nopo dau om kusai om tondu'?


text:
Om kowonsoi poddi dau iyolo', om boro-boros no iyau do poingkaa, ‘Iri no o kotongkiadan do kusai di tina' om tapa' dau om kopiiso' i' iyau di sawo dau, om iyolo' nopondo goduwo om osiliu dot iso-iso',’ ka.


text:
Om okon noddi ko' duwo po iyolo', suwai ko' iso' poo. Om iri no o kokuwaan do nunu nopo i nopiiso' do Kinorohingan om a' no koino-ino do pitongkiadon do tulun,” ka dau.


text:
Om uhoto' po iyau kawagu di tulun do Parisi. Boros ka diyolo', “Iyo nopoddi, om nokuro tu' minanahak do toturan i Musa di popokoino do manahak do surat do kopiadaan dot id tondu' dit adaan?” ka diyolo'.


text:
Om boros ka di Yesus do suminimbar, “Pinotumboyo' kou pogi' di Musa do magada'd sawo nga' mantad i' dot a' dokoyu komiloo'd tudukan. Nga' otopot nopo kopio om a' i' daa iyo'ddi di timpuun i'.


text:
Iyo nopoddi, om pokinongoho' no dokoyu iti: Isai nopo o kusai di magada' do sawo dau, om a' i' daa i sawo dau minomonsoi'd araat, om kumawin nondo kawagu do tondu'd suwai, om magampahu' no i kusai'ddi,” ka dau.


text:
Om boros kaddi di tumatanud di Yesus dot id di Yesus, “Ondung iyo'ddi o kowoyo-woyoon do misasawo, om osonong nogi' dot a' manansawo,” ka diyolo'.


text:
Om boros ka di Yesus do suminimbar, “Okon i' ko' oinsanan o tulun do milo'd tumanud do ponudukan do miagal diri; suwai ko' iri no i tulun di natantu' do Kinorohingan do miagal diri.


text:
Tu' haro i' o tulun dot a' milo'd manansawo tu' iyo noddi o kowoyo-woyoo' dau do mantad di kosususu. Om haro o tulun dit a' milo'd manansawo tu' haro o winonsoi'd tulun do suwai dot id dau gisom dot a' diri iyau milo'd manansawo. Om haro nogi' o tulun di tumomod dot a' manansawo, om milo indo iyau do momonsoi'd karaja' do Pomorintaan do surga. Om iri nopo tulun di milo do tumanud do ponudukan diti, om pologoson nopo do tumanud,” ka dau.


text:
Om haro o piro-piro o tulun do pinapaatod di tangaanak diyolo' dot id di Yesus do pokikamaan diyolo' dau o tulu di tangaanak om pokisambayangan diyolo'. Nga' togodo' no di tumatanud di Yesus i tulun diri.


text:
Nga' boros ka di Yesus dot id tumatanud dau, “Pologoso' nopo ilo tangaanak do rumikot dot id doho'! Kada' dokoyu iyolo' oduhai tu' iri no tulun do miagal do tangaanak diti o kasanganu di Pomorintaan do surga,” ka dau.


text:
Om kamao' noddi di Yesus o tulu di tangaanak om barakatai no dau iyolo'. Om tongkiad nogiddi iyau do mantad id kinoiyonon diri.


text:
Insan o tadau om rikot no o songulun o kusai dot id di Yesus. Om boro-boros no iyau dau, “Guru, nunu ma o wonsoyon dot osonong dit apatut ku'd wonsoyon om kaanu oku id koposion dit otopot kopio om it aiso' o kopupuson?” ka dau.


text:
Om boros ka di Yesus do suminimbar, “Nokuro tu' monguhot ko doho' ondung nunu it osonong? Iso' noo ot osonong. Om ondung orohian ko'd apasi, om tonudon no i ponuhuan do Kinorohingan,” ka dau.


text:
Om ponguhot po i tulun diri, “I ponuhuan di honggo'ddi?” ka dau. Om boros ka di Yesus do suminimbar, “Kada' pamatai, kada' pagampahu'; om kada' panakau; om kada' pongudut;


text:
om pusohon no o tapa' om tina' nu; om kosianai nod sompi' ko' iyau ngai' do miagal dot osianan ko do diya'd tinan,” ka dau.


text:
Om boros ka di tanakwagu'ddi, “Natanud ngai' ku no i ponuhuan diri. Nga' nunu po ot apatut ku'd wonsoyon?” ka dau.


text:
Om boros ka di Yesus dot id dau, “Ondung orohian ko dot osiliu'd tulun dit aiso' o kabara-barasan, om ngoyon ngai' no padagango' i dapu' nu. Om patahakon no i tusin di gatang di dapu' nu'ddi dot id tulun do mosikin, om kaanu ko indo do dapu' do hilo'd surga. Om owonsoi nu pondo o miagal diri, om rumikot no do mongoi tanud doho'!” ka dau.


text:
Nga' korongou poddi di tanakwagu'ddi i boros do miagal diri, om tongkiad no iyau do mikuwo'd tumongob tomod, tu' kaya' i' kopio iyau.


text:
Om boros kaddi di Yesus dot id tumatanud dau, “Poboroson ku no dokoyu, do tulun nopod kaya' om osusa' no kopio do kosuang di Pomorintaan do surga.


text:
Om iti po o poboroson ku dokoyu: osonong-sonong nogi' o songinan ot unta do sumuang di luang do dalat, ko' mantad do tulun do kaya' do sumuang di Pomorintaan do Kinorohingan,” ka dau.


text:
Om soira'ddi norongou di tumatanud di Yesus i boros di Yesus do miagal diri, om osuayan tomod diri iyolo'. Boros ka diyolo', “Iyo nopoddi, om isai poo ot apasi?” ka.


text:
Om ontong noddi i Yesus diyolo' om boro-boros nod, “A' no daa kopio milo'd tulun do wonsoyon o miagal diri, nga' milo ngai' id Kinorohingan do wonsoyon,” ka dau.


text:
Om boros kaddi di Pitrus, “Antangai pogi', nga' aiso' no ot a' dahai tinongkiadan tu' tumanud no iyahai diya'. Om nunu nondo ot aanu-anu dahai?” ka dau.


text:
Om boros ka di Yesus dot id diyolo', “Kotumbayaai kou no! Do hilo' nopondod Pomogunan do Wagu di Winonsoi'd Kinorohingan, om mirikau nondo i Tanak do Tulun do hiri'd tirikohon dau do momorinta' di kikagayaan. Om tontok nopondoddi om poirikau kou nondo iyokoyu, i tumatanud ku dot id hopod om duwo o tirikohonon di don raja', om butusan dokoyu i hopod om duwo o payat do bansa'd Israil!


text:
Om pointikid-tikid do tulun di nokotongkiad do walai dau ko' tobpinai dau'd kusai ko' tondu' ko' tina' om tapa' ko' tangaanak, ko' tumo dau dot iyoho' o kinotongkiadan, om kaanu no i tulun diri dot inghatus piluap ko' mantad diri. Om kaanu po i tulun diri do koposion dit otopot kopio om i poingompus.


text:
Nga' ogumu' indo o tulun dit id gulu daa do dinondo poo do kotohuri, om iri no it id tohuri do dinondo om kopogulu nogindo,” ka dau.


text:
Om boros ka kawagu di Yesus, “Iyo do poinukadan diti o Pomorintaan do surga: Haro o tiso' o tulun di kikabun dot anggur do minamanau dit osuab po do minongoi pogihum do tulun do pakarajaon do hiri'd kabun dot anggur dau.


text:
Om kookunai poddi dau do mamagadsi' iyolo' dot iso' o tusin do pirok do sangadau, om suhuo' no dau iyolo' do mongoi karaja' do hiri'd kabun dot anggur dau.


text:
Om pamanau po kawagu i sanganu di kabun dot anggur diri di jam kosiam no do dongkosuabon, om kokito no dau o piro-piro tulun do sampanau-panau dot aiso' tomod o karaja' do hiri'd tomu.


text:
Om boros ka dau dot id diyolo', ‘Ongoi kou nogi' karaja' do hilo'd kabun dot anggur ku. Om godsian ku i' iyokoyu do tumanud dit apatut do pamagadsi',’ ka dau.


text:
Om ongoi noddi karaja' i tulun diri. Om pamanau po kawagu i sanganu di kabun dot anggur di jam do kohopod om duwo do pitangaadau om di jam kotolu do sosodopon, om iyo i' di gulu o winonsoi dau.


text:
Om pamanau po iyau kawagu di jam kolimo no do dongsosodopon, om kokito no dau do haro po o piro-piro tulun do sampanau-panau dot aiso' o karaja'. Om uhoto' no dau iyolo', ‘Nokuro tu' monongodou kou nopo do songingkakat do hiti om aiso' i' o buruon dokoyu?’ ka dau.


text:
Om boros ka di tulun diri do suminimbar, ‘Aiso' o tulun do manahak dahai'd karaja',’ ka. Om boros kaddi di sanganu di kabun, ‘Iyo nopondo, om ongoi kou nogi' karaja' do hilo'd kabun dot anggur ku,’ ka.


text:
Sosodopon noddi, om boros ka di sanganu di kabun diri dot id mandur dau, ‘Lohowon no i tulun di minongoi karaja'. Om godsian ngai' no iyolo'. Om poguluonon nopo do mamagadsi' om it id tohuri korikot om gisom dot orikot it id gulu korikot,’ ka dau.


text:
Om korikot noddi i tulun di jam kolimo do sosodopon do tuminimpuun do kuminaraja'. Om kaanu ngai' nopo iyolo' do gadsi' do soroisaan do tusin do pirok.


text:
Id tohuri noddi om rikot no i tulun di kuminaraja' do mantad di kosuabon po. Om osorou nopo daa diyolo' nga' poinggumu-gumu' no o diyolo'd gadsi'. Nga' soroisaan no iyolo'd tusin do pirok do gadsi' diyolo'.


text:
Boros ka diyolo', ‘Sajaam poo o nakakarajaan di tulun dit id tohuri kopio korikot. Nga' iyahai nopo om kasangadahai nopo do kuminaraja' dot otimpalangan do tadau dit alasu' tomod, nga' irad i' di pinamagadsi' nu dahai o pinamagadsi' nu diyolo'!’ ka diyolo'.


text:
Om simbaro' no di sanganu di kabun dot anggur o tiso' diyolo'. Boros ka dau, ‘Oi tambalut ku, aiso' i' o sala' ku dot id diya'. Tu' a' ko toi nakaakun i' do godsian dot iso' o tusin do pirok dot osongodou'd kumaraja'?


text:
Na, onuo' iti gadsi' nu, om mamanau nondo. Tu' orohian oku no do mamagadsi' di tulun dit id tohuri no rikot, dot irad di pinamagadsi' ku dokoyu.


text:
A' oku toi koino-ino do momonsoi do poingkuro nopo o korohian ku di tusin ku? Ko' osolon ko dot opuhawang kopio oku?’ ka di sanganu di kabun dot anggur,” ka dau.


text:
Om boros kaddi kawagu di Yesus, “Om iyo nogiddi tu' iri nogiddi i tulun di nokotohuri om kopogulu, om iri nogindo i tulun di nokopogulu om kotohuri,” ka dau.


text:
Om tontok di pakayaan di Yesus do hilo'd Yorusalim, di hiri nod tanga'd ralan, om lohowo' no dau i hopod om duwo o tumatanud dau do tumimung dot iyolo-yolo'. Om boros kaddi dau dot id diyolo',


text:
“Pokinongou kou pogi'! Kumaa toko' nodti do hilo'd Yorusalim. Om hilo' nopondo om patahakon nondo o Tanak do Tulun dot id boyoon dot imam om id guru do Tourat. Om hukuman nondo iyau do kapatayon.


text:
Om patahakon nogindo dot id tulun dit okon ko' Yohudi. Om hingi-hingion nondo diyolo' iyau, om inggoriton, om posolibon. Nga' kotolu nopondod tadau, om posion indo iyau kawagu,” ka dau.


text:
Om rikot noddi dot id di Yesus i sawo di Sabidi, do mogiwoyo-woyo' di tangaanak dau. Om otud no iyau dot id toguang di Yesus tu' haro o pokionuon dau.


text:
Om uhoto' no iyau di Yesus, “Nunu o pokionuon nu, oi inan?” ka. Om boros ka dau do suminimbar, “Pokionuon ku do koirikau iti duwo o tanak ku do miampaping diya', dot iso' ot id dogibangan om iso' ot id dawananan nu, dot osiliu ko'd Raja',” ka dau.


text:
Om boros ka di Yesus dot id diyolo', “A' kou i' koilo ondung nunu kopio i pokionuon dokoyu'ddi. Kasaap kou i' tuu do monginum do mantad hiri'd sangkir do koinggoritan di mositi' no dot inumon ku?” ka dau. Om boros ka diyolo'd suminimbar, “Kasaap i',” ka.


text:
Om boros ka di Yesus, “Otopot i' dot iyokoyu nga' koinum indo do mantad hiri'd sangkir ku. Nga' pasal no di koirikau dot id dogibangan om id dawananan ku om okon i' ko' iyoho' o kikuasa' do manantu'ddi. Iri nopo kinoiyonon diri om patahakon di tulun di natantu' mantad no di Tapa' ku,” ka dau.


text:
Om di nopoddi nokorongou i hopod o tumatanud di Yesus di suwai do pasal diri, om kotogod no iyolo' di duwo o miobpinai'ddi.


text:
Om iri noddi o kinapamalahawan ngai' di Yesus diyolo'; om boro-boros nod, “Koilo kou i' dot iri nopo boyoon do bansa' dit a' kotutun do Kinorohingan om mongulok-ulok nopo di rayat diyolo'. Om mongudipon di rayat i tulun diyolo' dit ongkipangkat.


text:
Nga' iyokoyu nopo om a' i' koino-ino do miagal diri. Tu' iri nopo it orohian dot agayo o ngaran dot id pogialatan dokoyu, om mositi' no do sumiliu'd susuhuon dokoyu.


text:
Om iri tulun dit orohian do kopogulu dot id pogialatan dokoyu, nga' mositi' no do sumiliu'd turipon dokoyu.


text:
Dot iyo di Tanak do Tulun tu' kinorikatan nopo om okon i' ko' mokiobi-obi', ko' mokisurung, suwai ko' mongoi pogobi-obi', om papatahak do koposion dau do gisom dot apatai do mamasi'd tulun dot ogumu',” ka dau.


text:
Om tontok di tuminongkiad iyolo' do mantad hilo'd Yorikou om ogumu'ddi o tulun do tuminanud di Yesus.


text:
Om haro o duwo o tulun do bolou do poirikau do hiri'd tisan di ralan. Om soira'ddi norongou diyolo' do tumalib i Yesus, om pinglohou no iyolo' do poingkaa, “Oi Tanak di Daud, kosianai no dahai!” ka.


text:
Om togodo' no iyolo' di tulun dot ogumu' om sinuhu' iyolo' dot a' minghiyo. Nga' okon nogi' dot opuhod-puhod iyolo' do minglohou dot, “Oi Tuan, i Tanak di Daud, kosianai no dahai!” ka.


text:
Om undorong noddi i Yesus, om lohowo' no dau iyolo'. Om boros ka dau, “Nunu daa o korohian dokoyu do wonsoyon ku dot id dokoyu?” ka.


text:
Om kosianai no i Yesus diyolo', om kamao' no dau i mato diyolo'. Om diiri i' om diiri do nokokito iyolo', om tanud noddi iyolo' di Yesus.


text:
Om tontok di pakayaan no di Yesus om i tumatanud dau do hilo'd Yorusalim. Om korikot no iyolo' do hilo'd Baitpagi, i hilo'd Nulu-Nulu do Saitun. Om hilo' nod sinuhu' di Yesus do mogulu diyolo'd mamanau o duwo di tumatanud dau.


text:
Om boros ka di Yesus do minomilin diyolo', “Mongoi kou no do hilo'd kampung dit id dabantalan dokoyu. Om okito nondo dokoyu o kaladai do poingkogos om pointalad di kaladai i tanak dau. Iyadan no dokoyu iri, om gayaton no do kumaa'd hiti.


text:
Om ondung haro o tulun do muhot dokoyu om sunudan no dot, ‘Pakayon do Tuhan iti,’ kanto dokoyu, om pologoson nopondo di tulun do gayaton i kaladai'ddi,” ka dau.


text:
“Poboroson no dot id bandar do Sion do maso no di Raja' dokoyu do rumikot dot id dokoyu. Osiriba' o ginawo dau om sumakai iyau dot iso' o kaladai, om iso' o tanak do kaladai dit okoro' po,” ka.


text:
Om pamanau noddi i duwo o tumatanud di Yesus diri, om wonsoyo' no diyolo' o miagal di pinobilin di Yesus diyolo'.


text:
Om gayato' no diyolo' i kaladai'ddi do piniwoyo' di tanak di kaladai. Om lopikai no diyolo' di rasuk diyolo' dot id soibau i likud di duwo o kaladai'ddi. Om sakai noddi i Yesus di kaladai.


text:
Om ogumu' tomod o tulun do hiri do pinopinglapik di rasuk diyolo' dit id soibau do hiri'd ralan. Om iri no tulun do suwai om minongoi pinganu do raan do kayu om popingiliho' nogiddi do hiri'd ralan.


text:
Om mimboros poddi dot opuhod i tulun dot ogumu' di hiri'd gulu-gulu di Yesus om it id dohuri dau do poingkaa, “Royohon no i Tanak di Daud! Barakatan i' do Kinorohingan i rumikot dot id suang do ngaran do Tuhan! Royohon no o Kinorohingan it Asawat Kopio!” ka no diyolo'.


text:
Om di nopoddi sumuang i Yesus di bandar do Yorusalim, om agangau ngai' nopoddi i tulun do hiri'd bandar diri. “Isai kopio iti?” ka no diyolo' do minguhot.


text:
Om boros ka di tulun dot ogumu' di moyo-woyo' di Yesus, “Ilo' nopo om i Yesus, i nabi do mantad hilo'd Nasarit, it id pomogunan do Galilia,” ka diyolo'.


text:
Om suang noddi i Yesus do hiri'd Walai'd Sasambayangan dot Agayo, om uyungo' ngai' no dau i tulun di mogidagang-dagang do hiri. Om pinsomboliko' ngai' no dau i mija' di tulun di monukar do tusin, om i timpohon di tulun di padagang do punai.


text:
Om boros kaddi dau dot id tulun diri, “Nokotulis no dot id suang do Buuk do Kinorohingan do minomoros o Kinorohingan do poingkaa, ‘Roitan nondo do tiyonon do sumambayang i walai ku,’ ka. Nga' siniliu nogiddi dokoyu iti do lilisokon do gampanakau,” ka dau.


text:
Om rikot no i tulun do bolou om i kimpo' dot id di Yesus do hiri'd Walai'd Sasambayangan dot Agayo, om lingasai no di Yesus iyolo'.


text:
Nga' ongotogod tomod i boyoon dot imam om i guru do Tourat do nokokito di piro-piro o koimayaan di winonsoi di Yesus. Om otogod iyolo' do korongou di tangaanak do mimboros dot opuhod dot, “Royohon no i Tanak di Daud!” ka, do hiri'd Walai'd Sasambayangan dot Agayo.


text:
Om boros ka diyolo' dot id di Yesus, “Orongou nu i' ilo pimboroson diyolo'?” ka. Om boros ka di Yesus do suminimbar, “Oo, orongou ku i'. A' kou toi insan kabasa' dit ayat dot id Buuk do Kinorohingan do poingkaa, ‘Notudukan ku no i tangaanak om i tangaanak di ragang po do mamarayou diya' di pamarayou dit otopot kopio,’ ka,” ka dau.


text:
Om tongkiad noddi i Yesus diyolo', om soliwan no iyau di bandar. Om pakayaai no dau do hilo'd Baitani om hilo' no iyau'd minodop.


text:
Tadau noddi kawagu dit osuab po, om linouson i Yesus di hiri no iyolo'd tanga'd ralan do pakayaan do hiri'd bandar.


text:
Om kokito no iyau do songguas ot ara do hiri'd tisan di ralan. Om ongoi no daa iyau bontol di guas dot ara diri, nga' aiso' i' o tongoiso' piya'd tua'ddi, tu' roun ngai' noo. Om boros kaddi di Yesus dot id guas dit ara diri, “A' ko nondo mongua' kawagu?” ka dau. Om pitilombus nopo i guas dot ara diri do ruminiou.


text:
Om soira'ddi nokito di tumatanud di Yesus i nosiliu do miagal diri, om osuayan tomod diri iyolo'. Om boros ka diyolo' do minuhot, “Poingkuro kopio do minitilombus do noriou i guas dot ara?” ka diyolo'.


text:
Om boros ka di Yesus do suminimbar, “Otopot no kopio do poboroson ku dokoyu dot ondung otumbayaan kou om a' no mikoduwo o ginawo, om milo kou i' do momonsoi do miagal di winonsoi ku dot id guas dot ara diti. Om okon i' ko' iri noo, suwai ko' milo kou i' do moro-boros dot id nulu-nulu diti dot, ‘Kakat om tumaam i' do hilo'd rahat,’ ka; om osiliu nondo kopio o miagal diri.


text:
Nunu nopo i pokionuon dokoyu dot id suang do sambayang dokoyu, om aanu nondo kopio dokoyu iri, ondung monongkuyaan kou no kopio,” ka dau.


text:
Om guli' noddi i Yesus do hiri'd Walai'd Sasambayangan dot Agayo om suang no iyau, om ponuduk no iyau'd hiri. Om maso dau do monuduk, om rikot no do minongoi ponguhot dau i piro-piro boyoon dot imam om i piro-piro boyoon do bansa' do Yohudi. Boros ka diyolo', “Nunu kopio o kuasa' nu do momonsoi ngai'dti? Isai o minanahak diya'd kuasa'?” ka diyolo'.


text:
Om boros ka di Yesus do suminimbar, “Iyoho' nga' haro i' o tuhoton ku dokoyu. Om ondung simbaron dokoyu, om iyoho' nga' poposunud indo ondung disai'd kuasa' ku do mingwonsoi ngai'dti.


text:
Honggo o tadon di kuasa' di Yohanis do mamatis do tulun? Kinorohingan ko' tulun?” ka dau. Om pogiboro-boros noddi i piro-piro o boyoon dot imam om i boyoon do bansa'd Yohudi. Boros ka diyolo', “Ondung poboroson toko' do, ‘Mantad id Kinorohingan,’ ka, om poboroson nondo dau dot, ‘Iyo nopoddi, om nokuro tu' a' kou minonongkuyaan dau?’ ka.


text:
Nga' poboroson toko' no do, ‘Mantad id tulun,’ ka, om ooris toko' i' dilo tulun dot ogumu', tu' oinsanan nopo iyolo' do momoros do nabi i Yohanis,” ka diyolo'.


text:
Om boros kaddi diyolo' do suminimbar, “A' i' iyahai koilo,” ka. Om boros kaddi di Yesus dot id diyolo', “Iyo nopondo, om iyoho' nga' a' i' poposunud dot id dokoyu ondung mantad id disai o kuasa' ku do momonsoi ngai'dti,” ka dau.


text:
Om boros ka kawagu di Yesus, “Poingkuro no o tosorou dokoyu do pasal diti? Do haro o tiso' o kusai do kianak do duwo o tanak do kusai. Om ongoi no i tulun diri boro-boros di tanak dau dot id dotuo do poingkaa, ‘Ondu', ongoi karaja' do hilo'd kabun dot anggur do baino',’ ka.


text:
Om simbar no i tanak diri, ‘A, a' oku i' mongoi,’ ka dau. Nga' alaid- laid noddi om kosimban i' o tosorou dau, om ongoi iddi iyau do hiri'd kabun dot anggur.


text:
Om ongoi no i tulun boro-boros di tanak dau di koduwo, om iyo i' di pinoboros dau di tanak dau'd tiso' o pinoboros dau. Om simbar ka di tanak dau di koduwo, ‘Oo, mongoi oku i', oi Apa',’ ka. Nga' a' iddi iyau minongoi kopio.


text:
Om id piolitan nopo di duwo o tanak diri, om honggo'ddi o minomonsoi di pinonuhuan di tapa' dau?” ka dau. Om boros ka di piro-piro boyoon dot imam om i boyoon do bansa'd Yohudi, “It id dotuo,” ka. Om boros kaddi di Yesus dot id diyolo', “Ponongkuyaai kou no: Dot iri nogindo i gomponimung do sukai, om i tongoondu' do sundal o kopogulu ko' iyokoyu do kosuang di Pomorintaan do Kinorohingan.


text:
Tu' korikot no i Yohanis Gampamatis, om tudukai kou no daa dau do kowoyo-woyoon di korohian do Tuhan, nga' a' kou i' minonongkuyaan di ponudukan dau; nga' minonongkuyaan i' dau i gomponimung do sukai om i tongoondu'd sundal. Nga' nokito ngai' piya dokoyu iri, nga' a' i' dokoyu pinosimban o ginawo dokoyu, om a' kou minonongkuyaan do Tuhan,” ka dau.


text:
Om boros ka kawagu di Yesus, “Pokinongou-nongou kou po diti tiso' kawagu o poinukadan. Haro o tiso' o tulun di kitana' dot agayo, om tanamai no dau iri dot anggur. Om pagaro' no dau o pointutuk di kabun diri, om minongukad iyau do luang do poiyanan di pamagaan do tua'd anggur, om pomonsoi po iyau do sinurambi' dot akawas dot iyonon do madtamong. Om posiwaai noddi dau i kabun dot anggur diri dot id piro-piro o tulun, om ongoi noddi iyau dot id pomogunan do suwai.


text:
Om tontok di norikot o kopongupuan di tua' dot anggur, om suhuo' no di tulun di sanganu di tana' i susuhuon dau do mongoi solowot di tulun di minoniwa' di kabun dau'ddi, do mongoi daa panganu di dau'd bahagi'.


text:
Nga' tangkapo' nogiddi di tulun di minoniwa' di kabun diri i susuhuon di sanganu di tana': haro binobog, om haro pinatai, om haro dinumpau'd watu.


text:
Om ponuhu' po kawagu i sanganu di tana'ddi do piro-piro o susuhuon dau di suwai dot ogumu' ko' i sinuhu' dau di tinsan i'. Nga' iyolo' piya nga' niyo i' di susuhuon dit id gulu i' ongoi.


text:
Om alaid noddi om suhuo' no di sanganu di tana'ddi i tanak dau do mongoi solowot di tulun di minoniwa'. Om osorou nopo daa dau nga' poingkaa, ‘Atantu' no do pusohon i' bo i tanak ku,’ ka dau.


text:
Nga' soira'ddi nokito di tulun di minoniwa' di kabun i tanak di sanganu di tana'ddi do rumikot, om pogiboro-boros no iyolo' do poingkaa, ‘Na, ilo' no moti' o tumungkus diti kabun. Nga' maai toko' nogi' patayo' ilo', om iyati' indo o kotungkus diti kabun!’ ka.


text:
Om ngoyo' noddi diyolo' tangkapo' i tanak diri om pataamo' no do hiri'd soliwan, om patayo' noddi,” ka.


text:
Om ponguhot noddi i Yesus, “Gumuli' nopondo i sanganu di kabun dot anggur diri, om kukuroyon tuu nondo dau i tulun di minoniwa'ddi?” ka dau.


text:
Om boros ka diyolo'd suminimbar, “Atantu' no do patayon dau i tulun dit angaraat diri, om posiwaan nondo dau i kabun dot anggur diri dot id tulun do suwai di papatahak di bahagi' do tua' dot id sanganu, dot orikot i maso do kapatahakan,” ka diyolo'.


text:
Om boros ka di Yesus dot id diyolo', “A' kou toi insan kabasa' di nokotulis dot id Buuk do Kinorohingan do poingkaa, ‘Iri nogi' i watu dit a' pinowonsoi do mamamaal om iri nogiddi i nosiliu do watu dit agayo kopio o guna'. Iri no o winonsoi'd Tuhan; om koimayaan toko' no kopio iri!’ ka,” ka dau.


text:
Om boros kaddi di Yesus, “Iyo nopoddi, om soro-soroho' no dokoyu. Tu' ngoyon nondo do mantad id dokoyu i Pomorintaan do Kinorohingan om patahakon nondo iri dot id tulun di momonsoi do ponuhuan do Kinorohingan.


text:
[Tulun nopo dit aratu' do kootung di watu'ddi om omumuk nopo; om iri tulun dit ootungan di watu'ddi nga' omumuk nopondo dot iyo pod pupuk,]” ka dau.


text:
Om kongorongou nopoddi di piro-piro boyoon dot imam om i tulun do Parisi i piro-piro o pinoinukadan di Yesus diri, om koilaai no diyolo' dot iyolo' i' o komoyon di Yesus.


text:
Om pogihum no iyolo'd ralan do manangkap dau. Nga' ooris i' iyolo' di tulun dot ogumu' tu' roitan i' di tulun dot ogumu' do nabi i Yesus.


text:
Boros ka dau, “Iyo do poinukadan diti o Pomorintaan do surga: Haro o songulun o raja' do pinapaharo do poginakanan do pikowinan di tanak dau'd kusai.


text:
Om suhuo' no di raja' i susuhuon dau do mongoi pomolohou di tulun di naalap do rumapou dot id poginakanan diri. Nga' aiso' i' o tiso' di tulun di naalap do norohian do mongoi rapou.


text:
Om suhuo' po kawagu di raja' i susuhuon dau'd suwai. Boros ka dau dot id diyolo', ‘Sunudan no i tulun di naalap diri do poingkaa: Nongkosodia' no i kanon do moginakan. Nongosumbali' ku no i sapi', om i piro-piro o tanak do sapi' ku di nopili' no o kosonongo'. Nongkosodia' ngai' no. Om rumikot kou no kopio dot id poginakanan do kopikowinan,’ kanto dokoyu,” ka dau.


text:
“Nga' aiso' i' o tiso' di tulun di naalap diri do minomusou di boros do momolohou. Sompori-pori nogi' iyolo' do minongoi'd hiri'd karajaon diyolo', om minindahu' do hiri'd dumo o songulun, om iri no suwai om minongoi do hiri'd kadai dau;


text:
om iri no suwai om minongoi panangkap di susuhuon di raja' om pimbabagai no diyolo' om patayo' nogiddi.


text:
Om korongou poddi di raja' i nosiliu do miagal diri, om kotogod no tomod iyau. Om porikoto' no dau i soudor dau do mongoi pamatai di tulun di minamatai'ddi, om mongoi ponutud di bandar diyolo'.


text:
Om lohowo' noddi dau i susuhuon dau, om boros ka dau, ‘Nokosodia' no iti poginakanan do kopikowinan, nga' a' i' osorupai do rumikot i tulun di nangaalap.


text:
Om ongoi kou nogi' do hilo'd karalan-ralanan, om mangalap kou nopo do songkuro nopo o kogumuo' do tulun dot id poginakanan do pikowinan diti,’ ka dau.


text:
Om pamanau noddi i susuhuon. Om ongoi no iyolo' do hiri'd karalan-ralanan om alapo' ngai' nopo diyolo' i tulun dit osolowot diyolo'd hiri, i tulun dit ongosonong om i tulun dit angaraat. Om koponu' noddi do tulun i tiyonon do moginakan.


text:
Om suang noddi i raja' do mongoi pogontong di tulun do nongolohou. Om kokito no dau o songulun do hiri'd poginakanan diri dot a' minanampakai do pakayan di dong moginakan do pikowinan.


text:
Om uhoto' noddi dau i tulun diri, ‘Oi tambalut, poingkuro ko do nokosuang do hiti dot aiso' o pakayan do dong moginakan do pikowinan?’ ka dau. Om aiso' noddi o milo do poboroson di tulun diri.


text:
Om boros kaddi di raja' dot id susuhuon dau, ‘Ngoyo' dokoyu kagasai o gakod om longon do tulun diti, om pataamon i' do hilo'd dotuong do hilo'd soliwan. Om hilo' nondo iyau do mingihad om oinggorit,’ ka dau,” ka di Yesus.


text:
Om boros kaddi di Yesus do minongolimpupus di poinukadan diri, “Ogumu' i' o tulun do lohowon, nga' okuri' indo it opili',” ka dau.


text:
Om ongoi noddi i tulun do Parisi pogiboro-boros ondung poingkuro o ralan diyolo' do momurunsut di Yesus, do poguhatan o pakayon.


text:
Om suhuo' noddi diyolo' i tumatanud diyolo' do minongoi solowot di Yesus, do pinogiwoyo-woyo' do piro-piro o tulun di mantad id sinompuruan do pati di Horudis. Om boros ka di tulun diri dot id di Yesus, “Oi Guru, oilaan i' dahai dot otopot o poboroson nu. Potudukon nu nopo kopio om aiso' no o lisok-lisokon nu do pasal di korohian do Kinorohingan do wonsoyon do tulun, om a' ko i' ooris dit osorou dot isai nopo o tulun. Tu' iya' nopo om a' ko i' montong do pangkat do tulun.


text:
Om sunudai daa'ndo iyahai ondung koino-ino toko' do mambayar do sukai dot id di Kaisar ko' amu', do tumanud do Tourat toko',” ka diyolo'.


text:
Om oilaan i' di Yesus it osorou diyolo'd araat, om boros kaddi dau, “Oi tulun di minsorupai-rupai no toomod! Nokuro daa tu' momurunsut kou doho'?


text:
Pokitono' oku daa dokoyu di tusin di pakayon dokoyu do pambayar do sukai!” ka dau. Om onuwai noddi diyolo' iyau dot iso' o tusin do pirok.


text:
“Di Kaisar,” ka diyolo' do suminimbar. Om boros kaddi di Yesus dot id diyolo', “Iyo nopoddi, om patahakon no kawagu dot id di Kaisar i di Kaisar, om patahakon kawagu dot id Kinorohingan i dong Kinorohingan,” ka dau.


text:
Om osuayan nopoddi iyolo' do nokorongou di pinonimbar dau dot iyo'ddi. Om tongkiad noddi iyolo' di Yesus.


text:
Om tontok i' do tadau'ddi do ruminikot dot id di Yesus o piro-piro o tulun do Saduki. Om iyolo' no o tiso' o sinompuruan do tulun di momoros dot a' no apasi kawagu i tulun do napatai.


text:
Om boros ka diyolo', “Guru, poingkaa o pinonudukan di Musa: Ondung apatai ot iso' o kusai om aiso' po o tanak dau, om mositi' no do kowinon di tobpinai dau i tondu' di sawo daa dau, om oonuan i' do sinakagon i tulun di napatai,” ka.


text:
“Om nokoumbal i' do haro o turu' o tulun do mogiobpinai do nokoiyon do hiti. Om kawin no daa it id dotuo nga' aiso' po tanak dau om kapatai no iyau. Om iri noddi i tobpinai dau o minangawin di tondu' di sawo daa dau.


text:
Nga' alaid noddi om kapatai no i tobpinai dau om aiso' po o tanak. Om iyo ngai' nopoddi o nosiliu dot id tobpinai dau di kotolu om iri ngai' i tobpinai dau di suwai do gisom do noinsanan i turu' o mogiobpinai.


text:
Om orikot nopondo i maso do posion kawagu i tulun do nangapatai, om isai nondo o sonsawo di tondu'ddi? Tu' nakapangawin ngai' nopo di tondu' i turu' o kusai?” ka diyolo'.


text:
Om boros ka di Yesus do suminimbar, “Kasala' kou no kopio'd momusorou tu' a' kou i' kosuhut do komoyon di Buuk do Kinorohingan, om i sinundu do Kinorohingan.


text:
Tu' apasi nopondo kawagu i tulun do napatai, om a' no iyolo' kumawin kawagu. Tu' iyo pondo iyolo' di moloikat do hilo'd surga.


text:
A' kou toi insan kabasa' di pinoboros do Kinorohingan do pasal di tulun do napatai do posion kawagu? Boros kad Kinorohingan,


text:
‘Iyoho' no i Kinorohingan di Abraham, om Kinorohingan di Isak om Kinorohingan di Yakub,’ ka. Om Kinorohingan nopo om okon i' ko' Kinorohingan do tulun di poimpatai, suwai ko' Kinorohingan di tulun do poimpasi!” ka di Yesus.


text:
Om korongou poddi di tulun dot ogumu' i pinoboros di Yesus do miagal diri, om oimayaan tomod diri iyolo' di ponudukan dau.


text:
Om tontok di nokorongou i tulun do Parisi dot a' no nokosimbar i tulun do Saduki di pinoboros di Yesus dot id diyolo', om pogititimung ngai' noddi iyolo'.


text:
Om haro'ddi o songulun o guru do Tourat dot id pogialatan diyolo' do minumbal do momurunsut di Yesus tu' minonguhot iyau dot iso' o tuhoton.


text:
Om boros ka di Yesus do suminimbar, “Kosianai nod Tuhan, i Kinorohingan nu do mikuwo'd aayi-ayi' o ginawo nu, om aayi-ayi' o koposi-posion nu, om aayi-ayi' o pomusarahan nu.


text:
Om i ponuhuan do koduwo nga' iyo i' di ponuhuan di koiso', poingkaa iri: kosianai no do sompi' ko' iyau ngai' do miagal dot osianan ko do diya'd tinan.


text:
Iti no o duwo o ponuhuan diti o pinoimpahan do koinsanai di Tourat di Musa om i ponudukan di nabi,” ka dau.


text:
“Poingkuro o dokoyu'd tosorou do pasal di Raja' do Gampamasi? Sinakagon tuu iyau disai?” ka dau. Om boros ka diyolo'd suminimbar, “Sinakagon di Daud,” ka.


text:
Om boros ka di Yesus do minoguhot kawagu diyolo', “Ondung iyo'ddi, om nokuro tu' nonuan di Rusod do Kinorohingan do toilaan i Daud do mamarait di Raja' do Gampamasi do ‘Tuhan’ ka? Tu' poingkaa o pinoboros di Daud,


text:
‘Boros kad Tuhan dot id Tuhan ku; Irikau no do hiti'd dawananan ku do gisom do poinsiribaon ngai' ku diya' i pisangod nu,’ ka.


text:
Om ondung roitan di Daud do ‘Tuhan’ i Raja' do Gampamasi, om poingkuro'ddi do sinakagon iyau di Daud?” ka dau.


text:
Om iso' po di tulun nga' aiso' i' o nokosimbar di Yesus. Om mantad poddi do tadau'ddi, om aiso' no o tiso'd tulun do katama' do monguhot do nunu nopo dot id di Yesus.


text:
“Iri nopo i guru do Tourat om i tulun do Parisi om noonuan i' do kuasa' do popotuduk do komoyon di Tourat di Musa.


text:
Om tonudon ngai' no dokoyu i ponuhuan diyolo'. Nga' kada' kou pomonsoi do miagal di wonsoyon diyolo', tu' a' i' diyolo' wonsoyon kopio i potudukon diyolo'.


text:
Monuhu' i' iyolo' do momonsoi dit angapagon tomod do momonsoi, om manahak do toturan dit angawagat. Nga' a' indo kopio iyolo' mongoi ponulung do tulun do momonsoi'ddi.


text:
Iri ngai' nopo i diyolo'd wonsoyon om maan no do popokito-kito'd tulun. Tumomod i' iyolo' do mamakai di kain dit angalaab do pinotulisan dot ayat do boros do Tuhan, i pokogoson diyolo' dot id ponong id turos diyolo' om poriliton dot id longon. Om tomodon diyolo' do papanaru di raboi-raboi di rasuk diyolo' dit id soibau!


text:
Orohian iyolo' di tiyonon dit ongosonong dot id poginakanan, om orohian iyolo' di tirikohonon dit ongkipangkat do hilo'd walai'd sasambayangan.


text:
Nga' iyokoyu nopo, om kada' kou nogi' korohiai do roitan do ‘Guru’, tu' guru nopo dokoyu om iso' noo, om iyokoyu ngai' nopo om mogiobpinai i'.


text:
Om kada' kou pamarait do ‘Tapa'’ dot isai nopo o hiti'd pomogunan, tu' iso' noo o Tapa' dokoyu, iri no i Tapa' do hilo'd surga.


text:
Om kada' kou korohiai do roitan do ‘Boyoon’, tu' boyoon nopo dokoyu om iso' noo, iri no i Raja' do Gampamasi, i pinabatos mantad do Kinorohingan.


text:
Iri nopo tulun dit agayo kopio o ngaran dot id pogialatan dokoyu, om mositi' no do sumiliu'd susuhuon dokoyu.


text:
Iri nopo tulun di minggayo-gayo om poinsiribaon indo, om iri no tulun di minsiriba' om poinggoyoon nogindo,” ka di Yesus.


text:
Om boros ka kawagu di Yesus, “Obungou kou no, iyokoyu i guru do Tourat om i tulun do Parisi! Iyokoyu nopo om minsorupai-rupai no toomod om mangantob kou do tulun do sumuang di Pomorintaan do surga. A' kou i' orohian do sumiliu'd tulun di songonuon do Kinorohingan, om iri tulun do suwai dit orohian daa nga' antaban i' dokoyu.


text:
[Obungou kou no, iyokoyu i guru do Tourat om i tulun do Parisi; iyokoyu nopo om minsorupai-rupai no toomod om magakal kou di tongoondu' di nopuadan om ahawan dokoyu iyolo' di walai diyolo'. Om anganaru nondo o sambayang dokoyu do pangalit-alit di karaato' dokoyu. Om iri no o kawagat- wagat do pomohukum dokoyu do koimbagu.]


text:
Obungou kou no, iyokoyu i guru do Tourat om i tulun do Parisi! Iyokoyu nopo om minsorupai-rupai no toomod! Osodu' tomod o ngoyon dokoyu do gisom do hilo'd soborong do rahat, om kopinghombo do hiri'd katanaan do mongoi no posuang dot ongoiso' o tulun dot id tugama' dokoyu. Om kosuang nopondo do tugama' dokoyu i tulun diri, om silihon nondo dokoyu iyau do tulun dit induwo po kopiluap i dokoyu'd karaato' o karaato', i hilo' nod naraka o kokoyoon.


text:
Obungou kou no ngai', iyokoyu i boyoon di bolou! Poingkaa o potudukon dokoyu, ‘Ondung sumumpa' o tulun do rumait di Walai'd Sasambayangan dot Agayo, om a' i' akagasan no kopio i tulun diri di sumpa' dau; nga' ondung sumumpa' iyau do rumait di tamas do hiri'd suang di Walai'd Sasambayangan dot Agayo, om akagasan no iyau di sumpa' dau'ddi,’ ka.


text:
Iyokoyu no o tulun di basug om bolou! Honggo toi it agayo, i tamas ko' i Walai'd Sasambayangan dot Agayo di popolidang di tamas?


text:
Om popotuduk kou po do poingkaa, ‘Sumumpa' nopo o tulun do rumait di pananaraban do porsombahan om a' i' i tulun diri akagasan di sumpa' dau; nga' ondung sumumpa' iyau do rumait di porsombahan di hiri'd sakai di pananaraban do porsombahan, om akagasan no iyau di sumpa' dau'ddi,’ ka dokoyu.


text:
Bolou kou no kopio! Honggo toi'ddi ot agayo? I porsombahan ko' i pananaraban do porsombahan di popolidang di porsombahan?


text:
Iyo nopoddi, om ondung haro o tulun do sumumpa' do rumait di pananaraban do porsombahan, om komoyon nopoddi nga' sumumpa' no iyau do rumait diri, om rumait do koinsanai di porsombahan dit id sakai di pananaraban do porsombahan diri.


text:
Om ondung sumumpa' o tulun do rumait di Walai'd Sasambayangan dot Agayo, om komoyon nopoddi nga' sumumpa' iyau do rumait di Walai'd Sasambayangan dot Agayo, om rumait do Kinorohingan, i poundorong do hiri.


text:
Om ondung sumumpa' o tulun do rumait do surga, om komoyon nopoddi nga' sumumpa' no iyau do rumait do tirikohonon do Tuhan do momorinta', om rumait do ngaran do Kinorohingan di poirikau dot id tirikohonon do momorinta'ddi.


text:
Obungou kou no, iyokoyu i guru do Tourat om i tulun do Parisi! Iyokoyu nopo om minsorupai-rupai no toomod. Manahak kou nogi' kopio do sompihopod di pamarampa, dot i baing, om i sogumau, om i jintan, dot id Tuhan. Nga' iri nogindo it angagayo kopio o komoyon do hiri'd Tourat, do miagal dit: otulid, osianan, otorodok, om a' nogi' dokoyu torodokon kopio do tumanud. Om iri nogi' daa kopio it apatut dokoyu'd wonsoyon, om a' nogi' toliban do momonsoi i suwai-suwai ko' iri.


text:
Iyokoyu no kopio o boyoon di nongobolou! Siringon nogi' kopio dokoyu'd mongidu' o langau di katabung dot id tinumon dokoyu om tolonon nogindo dokoyu ot unta!


text:
Obungou kou no, iyokoyu i guru do Tourat om i tulun do Parisi! Iyokoyu nopo om minsorupai-rupai no toomod! Pulangon tomod dokoyu o pomolihung do hiri'd soibau di piring om i mangkuk dokoyu, om inda' ka do sosomu' tomod i' i hiri'd suang, do kososomu' nopo om i nangaanu dokoyu do mantad id korongito' om katamahao' dokoyu.


text:
Oi tulun do Parisi di nongobolou! Pulango' po kopio dokoyu o pomolihung di hiri'd suang di piring om i mangkuk dokoyu, om opulang indo o hiri'd soliwan.


text:
Obungou kou no, iyokoyu i guru do Tourat om i tulun do Parisi! Iyokoyu nopo om minsorupai-rupai no toomod! Iyo kou po di lobong di sinaat dot opurak o hiri'd soliwan, om osonong tomod daa o kokitanan nga' hiri nopondod suang di lobong om noponu' pod tulang om hino ngai' nopo it ongoutong.


text:
Om iyokoyu nga' iyo nopo kopio'ddi. Tu' kokitanan nopo daa'd tulun om osonong kou nopo; nga' id suang nopod ginawo dokoyu om poimponu' id kouudut om kararaat,” ka di Yesus.


text:
Om boros ka kawagu di Yesus, “Obungou kou no, iyokoyu i guru do Tourat om i tulun do Parisi! Iyokoyu nopo om minsorupai-rupai no toomod! Sonongon tomod dokoyu i lobong di nabi, om lumison dokoyu i piro-piro o tanda' do kopomuhandaman di tulun dit ongosonong o kowoyo-woyoon.


text:
Om moro-boros kou dot, ‘Ondung poimpasi daa iyahai di hino po i taki-aki dahai di gulu po, om a' i' daa iyahai moyo' diyolo' do mamatai di piro-piro nabi,’ ka dokoyu.


text:
Om potilombuso' nopo dokoyu om pongoo' nopo dokoyu do momonsoi i dusa di tinimpuunan di taki-aki dokoyu.


text:
Angaraat kou no kopio, om sinakagon kou do tulun dit angaraat! Poingkuro kou po daa do mogidu' do mantad id hukuman do hilo'd naraka?


text:
Pokinongou kou no pogi' kopio! Porikatan ku nondo iyokoyu do piro-piro nabi, om tulun dit ongoilo om i gomponuduk; nga' songintanga' nopondo diyolo' om patayon i' dokoyu, om iri no suwai om posolibon dokoyu. Om haro o maan dokoyu inggorito' do hilo'd walai'd sasambayangan, om haro o gusaon dokoyu do gisom do kopikaa-kaa pondo iyolo' dot id piro-piro o bandar.


text:
Om gowoi pondo om hukuman kou tu' minamatai kou i' di tulun dit aiso' o sala' do mantad poddi pinatai i Habil, i tulun dit aiso' o sala', om gisom di pinamatayan di Sakaria, i tanak di Borokia, i pinatai dokoyu dot id pialatan di Walai'd Sasambayangan dot Agayo om i pananaraban do porsombahan.


text:
Kotumbayaai kou no: dot oinsanan nopondo iri do boboon do tulun di poimpasi do dinondo!” ka di Yesus.


text:
Om boros ka kawagu di Yesus, “Oi tulun do Yorusalim, oi tulun do Yorusalim! Pinatai ngai' dokoyu i nabi. Om dinumpau dokoyu'd watu i susuhuon do Kinorohingan do gisom i' do nangapatai iyolo'. A' oku no daa impiro-piro korohiai do mongibit do koinsanai dokoyu i poingiyon dot id bandar diti, do miagal di manuk do maganak di mongungkub di tangaanak dau, nga' mada' kou i'!


text:
Ilaai no dokoyu: Do mantad pod baino' om a' kou no kokito doho' do gisom do momoros kou do poingkaa, ‘Abarakatan no i rumikot dot id suang do ngaran do Tuhan,’ ka,” ka di Yesus.


text:
Om di nopoddi tuminongkiad i Yesus di Walai'd Sasambayangan dot Agayo, om rikot no dot id dau i tumatanud dau, om tuduko' no diyolo' i Walai'd Sasambayangan dot Agayo.


text:
Om boros ka di Yesus dot id diyolo', “Okito ngai' daa dokoyu ilo'. Nga' ilaai no dokoyu dot aiso' nondo o tongoiso' piya di watu do pinamaal diti dot oolu' do mogitimpak-timpak do hilo'd pinouludan mantad tu' oinsanan nopondo do habaon,” ka dau.


text:
Om ongoi noddi i Yesus do hiri'd Nulu-Nulu do Saitun. Om di nopo di poirikau iyau om rikot no i tumatanud dau do minongoi boro-boros dau dot iyolo-yolo'. Om boros kaddi diyolo' dot id dau, “Sunudai daa iyahai ondung soira' dot ongosiliu ngai' iti. Om nunu o pogintutunan do korikatan nu om kopupuson diti pomogunan?” ka diyolo'.


text:
Tu' ogumu' nondo o tulun do rumikot do mamakai'd ngaran ku om momoros dot, ‘Iyoho' no i Raja' do Gampamasi!’ ka. Om ogumu' tomod nondo o tulun dot aakalan diyolo'.


text:
Om korongou kou nondo do tuni do mogisasaap om habar do mogisasangod; nga' kada' kou kooris. Tu' a' no milo'd a' osiliu ngai' o miagal diri, nga' okon po mando ko' kopupuson kopio'd pomogunan iri.


text:
Mogisasaap nondo o bansa'd tulun, om mogisasangod o pomogunan. Om pointongkop nopondo o mononglous om gumuyu' o tana'.


text:
Nga' iri ngai' nopoddi om koimpuunon nogi' do miagal noddi tondu' do monohoruol nogi' do tontok dit oruhai nod osusu.


text:
Om ngoyon kou nogindo tangkapo' om inggoriton kou om patayon kou. Om oinsanan nopondo o hiti'd pomogunan dot araatan dokoyu tu' tumatanud kou i' doho'.


text:
Om tontok nopondoddi om ogumu' nondo o tulun do tumanus o kotumbayaan, om ogumu' o tulun do popohudsu do tulun do suwai om mogitotogod.


text:
Om popinsunudon nondo dot id pointongkop do pomogunan i Habar dot Osonong do pasal do Pomorintaan do Kinorohingan, om kongorongou ngai' indo o tulun diri. Om osiliu pondo o miagal diri om orikot nogi' o kopupuson diti pomogunan,” ka dau.


text:
Om boros ka kawagu di Yesus, “Kokito kou nondo di ‘karaaton di mamaraag’, do miagal di pinoboros di Nabi Daniol, do poingkakat do hiri'd kinoiyonon dit olidang. (Kopoilaan dot id tulun di mambasa': Ilaan no kopio o komoyon diti.)


text:
Om iri nopo tulun do hiri'd sakai di taap do walai dau, om a' no minog do lumintuhun do mongoi panganu do nunu nopo do mantad hiri'd suang di walai dau.


text:
Nga' araat no kopio o tadau'ddi dot id tongoondu' di monontian, om i tongoondu' di maso do posusu do tanak dau!


text:
Om tontok nopondo di piro-piro o tadau di korolosi kopio'ddi, om haro nondo o kosusaan dit agayo kopio dit a' po insan kosiliu do mantad di wonsoyo' i' iti pomogunan om gisom do dinondo. Om a' no osiliu kawagu o miagal diri.


text:
Om ondung a' daa'd Kinorohingan poinnibaon o maso'ddi om aiso' no daa o tiso' piya'd tulun dot apasi. Nga' poinnibaon id Kinorohingan o maso'ddi, dot i tulun di songonuon dau o kopoinnibaan.


text:
Tontok nopondoddi, om ondung haro o tulun do momoros dot id dokoyu dot, ‘Ontong pogi', nga' nokorikot no moti'd hiti i Raja' do Gampamasi!’ ka, ko', ‘Nokorikot no iyau'd hilo’ ka, om kada' kou nogi' ponongkuyaai di tulun diri.


text:
Tu' mimbulai motindo o piro-piro o gampamasi di goudut om piro-piro o nabi di goudut. Om mingwonsoi nondo iyolo' do piro-piro o koimayaan, om i kosuayan kopio do maan do pagakal do tulun, om milo-milo nopo om pagakal nogi' do tulun piya di nasanganu nod Kinorohingan.


text:
Iyo nopoddi, om umbangan-banganan no kopio dokoyu! Nokosunud mantad ku no dokoyu iti do tontok dit a' po osiliu o miagal diri.


text:
Ondung haro o tulun do momoros dot id dokoyu dot, ‘Ontong pogi', nga' hilo' no moti' iyau'd tana' do kowotuan!’ ka, om kada' kou nogi' ongoi'd hilo'. Om ondung momoros iyolo' dot, ‘Ontong pogi', nga' poillisok moti' iyau dot id bilik diti!’ ka, om kada' kou nogi' ponongkuyaai'ddi.


text:
Tu' korikatan nopod Tanak do Tulun om iyo noddi kodumaat do kumalab do hilo'd koulayon om kababang do hilo'd kotonobon.


text:
Om honggo nopo o haro o rata' om hiri no o timungan do tombolog di mangangakan do rata',” ka di Yesus.


text:
Om boros ka kawagu di Yesus, “Om a' pondo alaid do mantad di haro o kosusaan do maso'ddi, om tumuong nondo ilo tadau, om a' mogulinau ilo tulan. Om rumatu' nondo ilo rombituon do mantad hilo'd tawan, om angagangau ngai' nopondo i monguasa' do hilo'd tawan.


text:
Om osiliu pondo o miagal diri, om haro nondo o pogintutunan di Tanak do Tulun dot okito do hilo'd tawan. Om tontok nopondoddi om mihad ngai' nopondo o bansa'd tulun do hiti'd pomogunan. Om okito nondo diyolo' i Tanak do Tulun do rumikot do poinsakai'd haun do mikuwo'd kuasa' om kagayaan dau dit agayo kopio.


text:
Om pounion nondo i torumpit dit agayo, om suhuon nondo di Tanak do Tulun i moloikat dau do mongoi ponimung di tulun di songonuon dau do mantad id apat o linsuk diti pomogunan, om mantad id tisan do tawan om korikot dot id tisan ponong id sampaping,” ka dau.


text:
Om boros ka kawagu di Yesus, “Pinsingilaan no dokoyu o ponudukan dot aanu do mantad id guas dot ara. Tu' tumomou nopo om mongomulok i raan do kayu'ddi om tumimpuun do momutolid, om oilaan no dokoyu dot oruhai nod orikot i maso dot alasu'.


text:
Om iyo nogiddi, tu' okito nopo dokoyu dot ongosiliu o miagal diri, om oilaan no dokoyu dot oruhai no kopio dot orikot o maso'ddi.


text:
Ilaai no dokoyu! Dot a' po angapatai ngai' iti tulun do songimpasi do dinondo, om ongosiliu no o miagal diri.


text:
Tumanus i' o tawan om pomogunan, nga' boros ku nopo om hino kasai' i' do gisom do poingompus,” ka dau.


text:
Om boros ka kawagu di Yesus, “Aiso' i' o koilo ondung soira' o tadau om jam diri, om iri piya i moloikat di hilo'd surga nga' a' i' koilo, om iri Tanak do Kinorohingan nga' a' i' koilo suwai ko' iri no i Tapa' o koilo.


text:
Rumikot nopondo i Tanak do Tulun, om kowoyo-woyoo' nopo do korikatan dau om iyo do kowoyo-woyoo' di poimpasi po i Nuu di gulu po.


text:
Tontok di piro-piro po o tadau do mantad do korikatan di sakob dot agayo, om mangakan-ngakan nopo om monginum-nginum om mogikakawin i tulun. Om iyo nopo kasai'ddi do gisom do norikot i tadau di suminuang i Nuu di kapal do rahat.


text:
Om korikatai poddi iyolo' di sakob om kopurimanai nogi' daa'ddi diyolo' i nosiliu'ddi. Om iyo noddi o kowoyo-woyoo' do rumikot o Tanak do Tulun do koimbagu.


text:
Tontok nopondoddi, om haro nopondo o duwo o tulun do morobuat do hiri'd tumo, om ngoyon nondo o songulun om tongkiadan nopo i tiso'.


text:
Om haro nopo o duwo o tondu' do tumutu do gandum, om ngoyon nondo o songulun om tongkiadan nopo i tiso'.


text:
Iyo nopoddi, om antaan-taan no dokoyu, tu' a' i' dokoyu oilaan ondung soira' i Tuhan dokoyu do rumikot.


text:
Ilaai no dokoyu iti! Ondung oilaan daa di sanganu di walai o jam do korikatan di tulun di mongoi panakau do dongotuong, om a' i' daa iyau modop, om a' indo i tulun do manakau kasalakoi di walai dau.


text:
Iyo nopoddi, om iyokoyu nga' apatut nogi' do posodia' kasai' nopo. Tu' rumikot indo i Tanak do Tulun do tontok do maso dit a' i' daa dokoyu soro-sorohon,” ka dau.


text:
Om boros ka kawagu di Yesus, “Iyo nopoddi, om isai ma o susuhuon dit otorodok om it oilo? Iri no i tulun di siniliu di tuan dau do boyoon di susuhuon do suwai, om oonuan i' dau iyolo' do takanon do tontok di maso do natantu' mantad.


text:
‘Alaid po bo do gumuli' i tuan ku'ddi!’ ka, om pimbobogon nondo dau i susuhuon do suwai, om mongoi sugku' di magagauk do mangakan-ngakan om moginum.


text:
Om oi-oiyon nopondo di tuan o pomohukum di susuhuon dau, om pataamon dau i susuhuon dau'ddi dot id kinoiyonon di tulun di minsorupai-rupai no toomod. Om mingihad pondo iyolo' om oinggorit do hiri,” ka dau.


text:
Om boros ka kawagu di Yesus, “Tontok nopoddi om kowoyo-woyoo' nopo di Pomorintaan do surga om iyo do poinukadan diti: Haro o hopod o sumandak di mongoi ruba' do kusai di kumawin do sorompori-pori nopo do minigit do lampung, om pamanau noddi do minongoi ruba' di kusai do kumawin diri.


text:
Iri nopo limo sumandak di basug diri om igit nopod lampung nga' a' iddi minigit do tumau do maan do ponuang kawagu.


text:
Nga' alaid kopio iddi i kusai di kumawin do nokorikot, om siniodop diri i kongosumandakan, om kongoodop noddi iyolo'.


text:
Pitangatuong poddi, om korongou nogi' o boros dot opuhod do poingkaa, ‘Nokorikot no i kusai di kumawin! Ngoyo' toko' iyau rubao'!’ ka.


text:
Om boros ka di kosumandakan do basug dot id kosumandakan dit ongoilo, ‘Onuwai daa iyahai dino tumau dokoyu dot ongokooro', tu' mumang pisok iti lampung dahai,’ ka diyolo'.


text:
Nga' boros ka di kosumandakan dit ongoilo, ‘A! A' toko' i' iti kabagal. Ongoi kou nogi' boli do hilo'd kadai,’ ka.


text:
Om ongoi noddi boli do tumau i kongosumandakan di basug diri. Om a' po iyolo' nokoguli' nga' korikot no i kusai di kuminawin. Om iri nopoddi i limo o sumandak di nongkosodia' om tanud nopo di kusai do kuminawin do suminuang do hiri'd kinoiyonon di moginakan. Om potobono' noddi i totobon!


text:
Om korikot nogi' daa'ddi i limo o sumandak di basug diri. Om pinglohou no iyolo', ‘Tuan, Tuan, iwangai iyahai,’ ka.


text:
Om boros kaddi di Yesus do minongolimpupus di poinukadan diri, “Iyo nopoddi, om antaan-taan no dokoyu tu' a' i' moti' dokoyu oilaan o tadau ko' jam poddi,” ka dau.


text:
Om boros ka kawagu di Yesus, “Tontok nopoddi om kowoyo-woyoo' nopo di Pomorintaan do surga om iyo do poinukadan diti. Haro o songulun o kusai di kumaa dot id iso' o kinoiyonon di hilo'd sodu'. Om lohowo' no dau i susuhuon dau, om suhuo' no dau iyolo' do mongilo-ilo di dapu' dau.


text:
Om onuwai ngai' nopo dau i susuhuon dau'ddi do tusin do tumanud di koiloo' diyolo'. Iri nopo tiso' om nonuan dau do limo noribu o tusin do tamas. Om iri no tiso' om nonuan dau do duwo noribu o tusin do tamas. Om iri no tiso' om nonuan dau do soribu o tusin do tamas. Om pamanau noddi iyau.


text:
Iri nopo i susuhuon di nonuan do limo noribu o tusin do tamas om olomus nopo do minongoi pongindapu', om kaanu poddi iyau do limo kawagu noribu o tusin do tamas do kinountungan.


text:
Om iyo iddi o winonsoi di susuhuon di nakaanu do duwo noribu o tusin do tamas, tu' duwo i' kawagu noribu o tuntung do naanu dau.


text:
Nga' iri nopo susuhuon di nonuan do soribu o tusin do tamas om ongoi nogi' pongukad do luang do hiri'd tana', om polisoko' no dau'd hiri i tusin di tuan dau.


text:
Alaid poddi do mantad diri, om koguli' nogi' i tuan di susuhuon diri, om timpuun no iyau do minguhot ondung poingkuro no i pinatahak dau diyolo'.


text:
Om rikot no i susuhuon di nonuan do limo noribu o tusin do tamas, om patahako' noddi dau o hopod noribu. Om boros ka dau, ‘Tuan, limo noribu o tusin do tamas do pinatahak nu doho', om antangai pogi' nga' nakaanu oku i' moti' do limo kawagu noribu do kinountungan,’ ka dau.


text:
Om boros ka di tuan, ‘Osonong no kopio. Iya' no o susuhuon dit osonong om it otorodok. Onuan ku nondo iya' dot ogumu', tu' minilo ko i' do mongilo-ilo dit okuuri'. Suang no, om otood ko i' do poinsugku' doho',’ ka dau.


text:
Om rikot noddi i susuhuon di nonuan do duwo noribu o tusin do tamas, om boro-boros nod, ‘Tuan, nonuan oku diya' do duwo noribu o tusin do tamas. Om antangai pogi' nga' nakaanu oku po moti' do duwo kawagu noribu do kinountungan,’ ka dau.


text:
Om boros ka di tuan, ‘Osonong no kopio, iya' no o susuhuon dit osonong om otorodok. Onuan ku pondo iya' dot ogumu' tu' minilo ko i' do mongilo-ilo dit okuuri'. Suang no, om otood ko i' do poinsugku' doho',’ ka dau.


text:
Om rikot noddi i susuhuon di nonuan do soribu o tusin do tamas, om boro-boros nod, ‘Tuan, oilaan ku i' dot araat ko koulun. Tu' mongoi ko nopo pongupu' do tua' do hiri'd okon ko' iya' o minananom, om mongoi ko panganu'd tua' do hiri'd okon ko' iya' o pinapasasad do linsou.


text:
Om ooris oku'ddi, om ngoyo' ku no polisoko' i tusin nu do hilo'd saalom do tana', oi Tuan. Om diya no i tusin nu'ddi, oi Tuan,’ ka dau.


text:
Om boros kaddi di tuan, ‘Iya' no o susuhuon dit araat om gungkaul! A' nu toi noilaan no do mongoi oku pongupu'd tua' do hiri'd okon ko' iyoho' o minananom om mongoi oku panganu'd tua' do hiri'd okon ko' iyoho' o pinapasasad do linsou?


text:
Iyo nopo daa'ddi, om ngoyo' nu po daa poopio' i tusin ku'ddi do hilo'd bing, om koguli' oku nopondo om aanu ku i' kawagu i tusin ku om i bunga di tusin ku'ddi,’ ka dau.


text:
Om boros kaddi di tuan dot id kuli' dau di suwai, ‘Iyo nopoddi, om ngoyo' nogi' i tusin diri do mantad id dilo', om patahakon i' di tulun di nakaanu do hopod noribu o tusin do tamas.


text:
Tu' iri nopo tulun di haro mantad no o naanu, om onuan po dot ogumu' ko' iri, om gisom dot a' nondo dau aayi-ayi'. Nga' iri nopondo tulun dit aiso' o naanu, om iri piya'ndo it okuuri' dot id dau nga' imumuyon nopo do manganu.


text:
Om iri nopo i susuhuon dit aiso' o guna'ddi, om pataamon nopo do hilo'd soliwan, i hilo'd kinoiyonon dit otuong. Om hilo' nondo iyau do mingihad om oinggorit!’ ka di tuan,” ka di Yesus.


text:
Om boros ka kawagu di Yesus, “Rumikot nopondo i Tanak do Tulun do miagal do raja' do miwoyo' do koinsanai'ddi moloikat dau, om mirikau nondo iyau do hiri'd tirikohonon dau do momorinta' di kikagayaan.


text:
Om timungon ngai' nopondo o tulun do mogisuayan o bansa' do hiri'd toguang dau. Om pisompipion nondo dau iyolo' do duwo o kotimungon, do miagal di gompomogompi'd dumba' do popotongkiad di dumba' do mantad id kambing.


text:
Om iri nopondo tulun di momonsoi'd korohian do Kinorohingan om potimungon do hiri'd dawananan dau, om iri no suwai om potimungon do hiri'd dogibangan dau.


text:
Om moro-boros nondo i raja'ddi dot id tulun di hiri'd dawananan dau do poingkaa, ‘Kainou ngai', iyokoyu i nabarakatan di Tapa' ku. Suang kou no dot id pomorintaan di pinosodia' mantad do patahakon dot id dokoyu di wonsoyo' i' iti pomogunan.


text:
Tu' tontok di linouson oku, om pinaakan oku i' dokoyu, om tontok di tinuuhan oku, nga' pinoinum oku i' dokoyu. Om di sompogunan oku nga' pinasalakoi oku i' dokoyu do hiri'd walai dokoyu.


text:
Om di nopo dit aiso' o pakayan ku, om nonuan oku i' dokoyu do pakayan. Om tontok di sumakit oku nga' nubatan oku i' dokoyu, om tontok di poinggiil oku nga' tinulung oku i' dokoyu,’ ka dau.


text:
Om moro-boros nondo i tulun diri do poingkaa, ‘Tuhan, soira' iyahai kokito diya' do louson om nongoi'ddi dahai iya' paakano', om soira' dahai iya' kokito do tuuhan om nongoi'ddi dahai iya' poinumo'?


text:
Soira' dahai iya' kokito do miagal do tulun do sompogunan, om posolokoyo' noddi dahai iya' do hiri'd walai dahai? Soira' ko do nokoumbal dot aiso' o pakayan, om nonuan diri dahai iya' do pakayan?


text:
Soira' iyahai kokito diya' do sumakit ko' poinggiil, om nongoi'ddi dahai iya' tulungo'?’ ka diyolo'.


text:
Om posimbaron nondo di raja' o poingkaa, ‘Ilaai no dokoyu: Do tontok di minomonsoi kou do miagal diri dot id ongoiso' piya di tobpinai ku dit aiso' i' o ngaran-ngaran, om komoyon nopoddi nga' winonsoi no dokoyu o miagal diri dot id doho'!’ ka dau.


text:
Om moro-boros nondo i raja'ddi dot id tulun dit id dogibangan dau do poingkaa, ‘Poggidu' kou no do mantad hiti, koinsanai dokoyu i tulun dot angaraat! Suang kou no do hilo'd tapui dit a' milo'd pisokon, i pinosodia' do pataaman di Rogon om i moloikat dau!


text:
Tu' tontok di linouson oku, om a' oku i' dokoyu nongoi paakano'; om tontok di tinuuhan oku nga' a' oku i' dokoyu nongoi poinumo'.


text:
Om tontok di sompogunan oku om a' oku i' dokoyu pinasalakoi do hiri'd walai dokoyu. Om dit aiso' o pakayan ku nga' a' oku i' dokoyu nonuan do pakayan. Om tontok di sumakit oku om di poinggiil oku nga' a' oku i' dokoyu nongoi ubatai,’ ka dau.


text:
Om moro-boros no daa'ndo iyolo' dot id dau do poingkaa, ‘Tuhan, soira' iyahai kokito diya' do louson, ko' tuuhan, ko' sompogunan, ko' aiso' o pakayan, ko' sumakit, ko' poinggiil, om a' iddi dahai iya' nongoi tulungo', oi Tuhan?’ ka diyolo'.


text:
Om sumimbar nondo i raja'ddi do poingkaa, ‘Ilaai no dokoyu: do soira' nopo dot a' kou monulung dot ongoiso' di tulun dit aiso' i' o ngaran-ngaran diri, om komoyon nopoddi nga' a' kou no minonulung doho',’ ka dau.


text:
Om iri nopondo tulun diri om hukuman nondo do hukuman dit aiso' o kopupuson, nga' iri nopondo tulun di momonsoi do korohian do Kinorohingan om kaanu no do koposion dit otopot kopio om it aiso' o kopupuson,” ka dau.


text:
“Oilaan i' dokoyu do duwo po tadau om Tadau nod Agayo do Paska, om patahakon nondo i Tanak do Tulun do maan posolibo'!” ka dau.


text:
Tontok nopoddi nga' pointimung no i piro-piro boyoon dot imam om i boyoon do tulun do Yohudi do hiri'd walai di Kayapas, i Boyoon dot Agayo dot Imam, i walai dit iyo pod walai'd raja'.


text:
Om minogipapakat iyolo' do lumisok-lisok do mongoi panangkap di Yesus, om patayon nogindo diyolo' iyau.


text:
Om boros ka diyolo', “Nga' kada' toko' pondo wonsoyo' o miagal diri di maso'd haro o karamayan, tu' tumogod ngai' motindo ilo rayat,” ka diyolo'.


text:
om rikot no o songulun o tondu' dot id di Yesus. Om minigit i tondu'ddi dot iso' o kakanan dit okooro' di marmar do winonsoi, do sinuangan do tumau dit owongi' om agayo o gatang. Tontok di poirikau i Yesus do makan om potuntugo' no di tondu' i tumau dit owongi'ddi do hiri'd tulu di Yesus.


text:
Om kongotogod noddi i tumatanud di Yesus do nokokito'ddi. Boros ka diyolo', “Nunu noddi o kinokoyo-koyoon dilo' do rinubat tomod.


text:
Tu' milo i' daa do padagangon i tumau dot owongi'ddi, om amahal i' o gatang. Om patahakon nogindo i tusin diri dot id tulun do mosikin!” ka diyolo'.


text:
Nga' oilaan i' di Yesus i pomusarahan diyolo', om boros kaddi dau, “Nokuro tu' papasala' kou diti tondu'? Tu' iri nopo winonsoi dau dot id doho' om osonong i' om apatut i' do royohon.


text:
Tulun nopod mosikin om hino kasai' i' dot id pogialatan dokoyu, nga' iyoho' nopo om a' i' poinsugku' kasai' dokoyu do gisom dot alaid.


text:
Tu' di nopo di tinuntugan dau di tumau dit owongi' o tinan ku, om pinoposodia' iyau doho' do maan lobongo'.


text:
Ponongkuyaai kou no! Do honggo nopondo o posusuyan di Habar dot Osonong do mantad id Kinorohingan, do pointongkop diti pomogunan, om iti piya'ndo winonsoi do tondu'dti nga' popinsusuyon nogindo do kopomuhandaman dau,” ka di Yesus.


text:
Om haro'ddi o songulun dot id pogialatan di hopod om duwo o tumatanud di Yesus, i roitan dot i Yudas Iskariot, do minongoi solowot di piro-piro boyoon dot imam.


text:
Om boros ka dau dot id diyolo', “Nunu daa o patahakon dokoyu doho' do patahakon ku daa dokoyu i Yesus?” ka dau. Om intobo' noddi diyolo' o tolu nohopod o tusin do pirok, om patahako' no diyolo' dot id dau i tusin diri.


text:
Om mantad poddi om mogihum nopoddi i Yudas do maso dit osonong do papatahak di Yesus dot id diyolo'.


text:
Tontok di tadau'd koiso' di Tadau'd Agayo do Roti dit A' Kipangambang, om rikot no i tumatanud di Yesus dot id dau. Om ponguhot no iyolo', “Honggo o korohian nu do posodiaan dahai do takanon di dong paska do maan nu, oi Guru?” ka diyolo'.


text:
Om boros ka di Yesus do suminimbar, “Ongoi kou solowot dot iso' o tulun do hilo'd bandar om sunudan no iyau do poingkaa, ‘Boros ka di Guru: Norikot noddi o maso ku; om orohian oku do mamaramai do paska do hilo'd walai nu, do miwoyo' di tumatanud ku, ka dau,’ kanto dokoyu,” ka dau.


text:
Om wonsoyo' no di tumatanud di Yesus o miagal di pinonuhuan di Yesus diyolo'. Om ongoi no iyolo' posodia' di taakanon do dong Paska.


text:
Maso po diyolo'd makan om boro-boros no i Yesus do poingkaa, “Pokinongou kou no: haro nondo o songulun dot id pogialatan dokoyu do papadagang doho',” ka dau.


text:
Om tuminongob tomod diri i tumatanud di Yesus do nokorongou'ddi. Om pogisowoli-woli nopoddi iyolo' do minonguhot di Yesus do poingkaa, “Okon i' bo kopio ko' iyoho' o komoyon nu'ddi, koi Guru?” ka.


text:
Om boros ka di Yesus do suminimbar, “Isai nopo i kaandad doho' do papatabung di roti dau do hilo'd mangkuk, om iri no tulun diri o papadagang doho'.


text:
Atantu' no dot apatai indo i Tanak do Tulun, do miagal di nokotulis dot id Buuk do Kinorohingan. Nga' obungou no i tulun di papadagang di Tanak do Tulun! Osonong nogi' daa dot a' nopo kopio napaganak i tulun diri!” ka dau.


text:
Om boros kaddi di Yudas i papadagang di Yesus, “Okon i' bo kopio ko' iyoho' o komoyon nu, koii Guru?” ka. Om boros ka di Yesus do suminimbar, “Ino nondo ino boros nu!” ka dau.


text:
Om tontok di makan iyolo', om ongoi no i Yesus anu di roti, om sambayang no iyau do minongunsikou. Om pogikobing-kobingo' noddi dau i roti om potikido' no dau di tumatanud dau, om boro-boros no iyau'd poingkaa, “Onuo' no dokoyu iti, om kanon no; tu' iti no o tinan ku,” ka dau.


text:
Om ongoi no iyau anu do sonsangkir o waig dot anggur, om pongunsikou no iyau'd Kinorohingan. Om patahako' noddi dau i sangkir diri dot id tumatanud dau, om boro-boros no iyau'd poingkaa, “Inum ngai' kou nodti.


text:
Tu' iti no o raha' ku di popogirot kopio di batos do Kinorohingan, i raha' di potuntugon do bagi'd tulun dot ogumu' om oompunan i' o dusa diyolo'.


text:
Ponongkuyaai kou no: Dot a' oku nondo koinum kawagu do waig dot anggur diti do gisom dot orikot i maso ku do monginum kawagu di waig dot anggur di wagu do potorungak dokoyu do hilo'd Pomorintaan di Tapa' ku,” ka dau.


text:
Om podsinding noddi iyolo' dot iso' o sinding do pamarayou. Om ongoi nogiddi iyolo' do hilo'd Nulu-Nulu do Saitun.


text:
Om boros kaddi di Yesus dot id tumatanud dau, “Totuong idti do mogidu' ngai' kou nopondo do tumongkiad doho'; tu' nokotulis mantad no dot id Buuk do Kinorohingan o poingkaa: Boros kad Kinorohingan, ‘Patayon ku nondo i gompomogompi'ddi, om opogitongkiad-kiad nopondo i baanan do dumba' dau,’ ka.


text:
Om boros ka di Pitrus dot id di Yesus, “Tumongkiad piya ngai' diya' ilo wokon, oi Guru, nga' a' oku no kopio iyoho' tumongkiad diya'!” ka dau.


text:
Nga' boros ka di Yesus dot id dau, “Antaan-taan. Tu' totuong idti, dit a' po koponingkukuhuk o manuk, om intolu ko no kopogolim doho',” ka dau.


text:
Om boros ka di Pitrus do suminimbar, “Mulong piya do potonggoyon oku diya'd patayon nga' a' oku i' kopio momoros dot a' kotutun diya', oi Guru,” ka dau. Om iyo ngai' nopoddi o pinoboros di tumatanud di Yesus di suwai.


text:
Om pamanau noddi i Yesus om i tumatanud dau om ongoi no iyolo' dot id iso' o kinoiyonon di roitan do Gitsamani. Om hilo' no i Yesus do minoro-boros diyolo'. Boros ka dau, “Irikau kou pod hiti, do daamot ku'd mongoi sambayang,” ka.


text:
Om angatai noddi dau i Pitrus om i duwo tanak di Sabidi do minoyo' dau. Om timpuun noddi iyau do tumongob om atangkabo.


text:
Om boros kaddi dau dot id tumatanud dau, “Tumongob oku no kopio; iyo poddi matai no o topurimanan ku. Undorong kou nopod hiti, om tumonggoi kou no doho' do mumbangan-bangan,” ka dau.


text:
Om pamanau-manau noddi i Yesus do minongoi'd hiri'd sodu-odu', om tungub nopo iyau do hiri'd tana' om sambayang nod poingkaa, “Oi Apa', ondung milo daa, om poinsoduwo' no do mantad id doho' iti koinggoritan dit otimbabaan ku, om it a' ku no milo dot a' opurimanan. Nga' a' indo tumanud do doho'd korohian, nga' tumanud nopo do korohian do Tapa',” ka dau.


text:
Om guli' noddi i Yesus do hiri'd tolu o tumatanud dau om kabantalai no dau iyolo' do kongoodop. Om boros ka dau dot id di Pitrus, “Mogot po om kotoron kou po dot a' modop do tumonggoi doho' dot ongosajaam?


text:
Mumbangan-bangan kou no, om sumambayang kou no, om a' kou i' oontok do pogumbalan. Atantu' no dot orohian i' daa o ginawo dokoyu do momonsoi dit otopot nga' a' kou no milo, tu' oluhoi i' o kowoyo-woyoo' do tulun,” ka dau.


text:
Om ongoi po kawagu i Yesus sambayang. Boros ka dau, “Oi Apa', ondung a' no kopio milo dot a' ku opurimanan iti koinggoritan diti, om a' milo do poinsoduwon doho', om pologoson nopo dot owonsoi i korohian do Tapa',” ka dau.


text:
Om guli' no kawagu i Yesus, om koodop i' i tumatanud dau do nabantalan dau tu' siodop no kopio iyolo'.


text:
Om tongkiadai po kawagu di Yesus iyolo' om kointolu noddi dau do mongoi sambayang, om iyo kasai' iddi gulu o poboroson dau do tontok do sumambayang.


text:
Om guli' no kawagu iyau do hiri'd tumatanud dau om boro-boros nod, “Koodop kou po kasai' do potingkod do huyan dokoyu? Ontong kou pogi' nga' norikot no moti' i maso do Tanak do Tulun do patahakon dot id kuasa' do tulun di kidusa.


text:
Tungag kou, om mamanau toko' i'! Ontong kou pogi'! Nga' nokorikot no moti' i tulun di papadagang doho'!” ka dau.


text:
Om maso po di Yesus do moro-boros nga' korikot no i Yudas, i tiso' di hopod om duwo o tumatanud di Yesus. Om ogumu' po o tulun do suwai do moyo-woyo' dau dot ongkiinigit do gayang om bobobog. Iyolo' nopoddi nga' sinuhu' di piro-piro boyoon dot imam om i boyoon do tulun do Yohudi.


text:
Om nosunudan no iyolo' di tulun di papadagang diri do pogintutunan diyolo'. Boros ka dau, “Isai nopo i tunguban ku om iri no i tulun diri. Om tangkapon nopo dokoyu iyau!” ka dau.


text:
Om korikot poddi iyolo' dot id kinoiyonon diri, om pitilombus nopo i Yudas do minongoi solowot di Yesus, om boro-boros nod, “Maha' daa om osonong-sonong ko, oi Guru!” ka. Om tungubai no dau i Yesus.


text:
Om boros ka di Yesus do suminimbar, “Nunu o kinaangayan nu'd hiti, oi tobpinai?” ka dau. Om insomok noddi i tulun dot ogumu' do minongoi panangkap di Yesus.


text:
Om haro'ddi o tiso' di tumatanud di Yesus di hino'd hiri, do minongodong di gayang dau om tibaso' no dau i turipon di Boyoon dot Agayo dot Imam, gisom do kaansap nopo o tolingo di tulun.


text:
Om boros kaddi di Yesus dot id tumatanud dau'ddi, “Paangkapo' nogi' kawagu ino gayang nu, tu' oinsanan nopo motindo i tulun do mongodong do gayang, do gayang o kapatai.


text:
Ondos nu daa om a' oku milo'd mokitulung di Tapa' ku, om olomus nopondo iyau do porikot do moloikat dot ogumu' po ko' hopod om duwo o sinompuruan do soudor di boribu-ribu.


text:
Nga' ondung osiliu ot iyo'ddi, om poingkuro daa'ndo dot abayaan o miagal di nokoboros mantad dot id suang do Buuk do Kinorohingan dot a' no milo'd a' osiliu o miagal diti dinondo?” ka dau.


text:
Om boros kaddi di Yesus dot id tulun dit ogumu', “Tulun oku toi'dti dot araat, gisom do rumikot kou dot ongkiinigit do gayang om bobobog do mongoi panangkap doho'? Monikid tadau oku i' do monuduk do hilo'd Walai'd Sasambayangan dot Agayo, om a' oku i' dokoyu ngoyon tangkapo'!


text:
Nga' a' no milo'd a' iyo'ddi om abayaan indo o miagal di nokotulis di piro-piro o nabi dot id suang do Buuk do Kinorohingan,” ka dau. Om poggidu' ngai' nopoddi i tumatanud di Yesus do tuminongkiad dau.


text:
Om pootodo' noddi di tulun di minanangkap di Yesus, i Yesus do hiri'd walai di Kayapas, i Boyoon dot Agayo dot Imam. Om nokotimung nod hiri i guru do Tourat om i piro-piro boyoon do tulun do Yohudi.


text:
Om tanud i' i Pitrus di Yesus do gisom do nokorikot do hiri'd natad di walai di Boyoon dot Agayo dot Imam. Om ongoi noddi i Pitrus do hiri'd natad, om irikau no iyau'd hiri do poinsugku' di madtatamong, tu' orohian iyau'd koilo ondung poingkuro kopio'ndo o kootuson diri.


text:
Om tumotos tomod diri i boyoon dot imam om koinsanai di Gompomutus do Don Tugama' do mogihum do tulun di goudut do maan do sasi', om milo indo diyolo' do hukuman do kapatayon i Yesus.


text:
Ogumu' piya daa i tulun di suminiliu'd sasi' di goudut nga' aiso' i' o tiso' do noihum diyolo' di milo kopio do silihon do poimpahan do momohukum di Yesus do kapatayon. Nga' alaid noddi om ongoi no timbaba' diyolo' o duwo tulun.


text:
Om boros ka diyolo', “Minomoros iti tulun diti do poingkaa, ‘Milo oku i' do mamaraag diti Walai'd Sasambayangan dot Agayo, om tolu nopo tadau nga' owonsoi ku no kawagu,’ ka dau,” ka diyolo'.


text:
Om ingkakat noddi i Boyoon dot Agayo dot Imam, om boro-boros no iyau di Yesus, “A' nu i' simbaron i pinonondos diya'?” ka.


text:
Nga' a' i' minungkomi i Yesus. Om boro-boros po kawagu i Boyoon dot Agayo dot Imam dot id di Yesus. Boros ka dau, “Suhuon ku iya' do sumumpa' dot id suang do ngaran do Kinorohingan di poimpasi, do popoboros kopio dot id dahai ondung iya' i Raja' do Gampamasi, i Tanak do Kinorohingan,” ka dau.


text:
Om boros ka di Yesus do suminimbar, “Ino nondo ino boros nu. Nga' ponongkuyaai kou no do mantad pondod maso'dti, om okito no dokoyu i Tanak do Tulun do poirikau do hiri'd dawananan do Kinorohingan dit Agayo Kuasa', om rumikot dot id sakai do haun do hilo'd tawan!” ka dau.


text:
Om hurako' nopo di Boyoon dot Agayo dot Imam i pakayan dau, om boro-boros nod, “Mongindaraat iyau'd Kinorohingan! A' no minog do haro o sasi'. Nokorongou ngai' kou no di boros dau do mongindaraat do Kinorohingan.


text:
Om poingkuro o dokoyu'd tosorou do dinondo'dti?” ka dau. Om boros ka diyolo' do suminimbar, “Kisala' no iyau, om apatut nod patayon,” ka.


text:
Om dulaai noddi diyolo' o rabas di Yesus, om pimbabagai no diyolo' iyau. Om haro o tulun do minonompiling dau,


text:
om boro-boros nod poingkaa, “Tonduwai daa om sunudan i' iyahai, oi Raja' do Gampamasi, ondung isai i minonompiling diya'!” ka no diyolo'.


text:
I Pitrus nopo om poirikau do hiri'd natad dit id soliwan. Om ongoi no solowot di Pitrus o tiso' di susuhuon do tongoondu'. Om boros ka dau dot id di Pitrus, “Okon toi ko' iya' nga' kinoruhangan ngai' nogi' di Yesus, i tulun do Galilia'ddi?” ka.


text:
Nga' pogolim no i Pitrus dot id toguang ngai' diyolo'. Boros ka dau, “A' oku i' koilo dino komoyon nu,” ka dau.


text:
Om ongoi noddi iyau do hiri'd wawayaan di wayaan do sumoliwan do mantad hiri'd natad di walai. Om haro'ddi o tiso' di susuhuon do tongoondu' do nokokito di Pitrus, om boros ka di tondu'ddi dot id tulun di hino'd hiri, “Iti tulun diti nga' moyo-woyo' i' di Yesus di tiinu', i tulun do mantad hilo'd Nasarit diri,” ka.


text:
Om pogolim po kawagu i Pitrus, om sumpa' no iyau do poingkaa, “Sumumpa' oku no kopio dot a' oku kotutun do tulun diri!” ka dau.


text:
Om a' po alaid do mantad diri om ongoi no i tulun di songingkakat do hiri boro-boros di Pitrus. Boros ka diyolo', “Atantu' no dot iya' nga' kinoruhangan ngai' i' di tulun di tuminanud di Yesus. Oilaan tomod i' do mantad dino kologu-loguo' do boros nu,” ka.


text:
Om boros kaddi di Pitrus, “Sumumpa' oku no dot otopot iti poboroson ku! Hukuman oku nopod Kinorohingan do mongudut oku no! A' oku i' kopio kotutun di tulun diri!” ka dau. Om diiri i' om diiri do minoningkukuhuk i manuk.


text:
Om kahandamai noddi di Pitrus do nokopomisunud mantad no i Yesus do poingkaa, “A' po koponingkukuhuk o manuk om intolu ko no pogolim doho',” ka. Om soliwan noddi i Pitrus, om pingihad no tomod iyau dot atatangaban.


text:
Osuab poddi, om oinsanan nopo i boyoon dot imam om i piro-piro boyoon do tulun do Yohudi do minogiupakat do mamatai di Yesus.


text:
Om kagasai no diyolo' iyau, om suhuo' nod minamanau, om patahako' noddi diyolo' iyau dot id di Pilatus, i gobunor do pomorintaan do Rum.


text:
Om kokito poddi di Yudas i pinapadagang di Yesus diri, do nohukuman i Yesus, om ponosol noddi iyau. Om ngoyo' noddi dau pogulio' i tolu nohopod o tusin do pirok diri dot id piro-piro boyoon dot imam om id boyoon do tulun do Yohudi.


text:
Boros ka dau, “Nokowonsoi oku no kopio'd dusa do pinapadagang do tulun dit aiso' o sala', om gowoi poddi om hinukuman iyau'd kapatayon!” ka dau. Nga' boros ka diyolo', “Nunu daa o kopodulan dahai'ndo? Ino nopo om diya' nod tonggungan!” ka.


text:
Om pataamo' nopoddi di Yudas i tusin diri do hiri'd suang di Walai'd Sasambayangan dot Agayo, om pamanau no do minongoi giis.


text:
Om ngoyo' no di piro-piro boyoon dot imam i tusin diri, om boros ka diyolo', “Iti nopo tusin diti om gatang do ginawo'd tulun. Om tumanud nopod Tourat toko' om a' i' koino-ino iti tusin diti do posuangon do hiri'd poiiyanan do porsombahan do hilo'd Walai'd Sasambayangan dot Agayo,” ka.


text:
Om pogipapakat noddi iyolo' do popoboli di tusin diri dot iso' o kinoiyonon do tana' di roitan do Tana' di Gompomonsoi'd Kuron. Om iri nopo tana'ddi nga' numaan do kalabangan do tulun di bansa'd suwai.


text:
Om kabayaai noddi i pinoboros di Nabi Yoromia do poingkaa, “Om kaanu no iyolo' do tolu nohopod o tusin do pirok, tu' iri no o gatang di nookunan di bansa'd Israil do maan do pambayar dau.


text:
Om pakayo' noddi diyolo' i tusin diri do pomoli'd tana' di Gompomonsoi'd Kuron, do miagal di pinonuhuan do Tuhan dot id doho',” ka.


text:
Tontok di pinotimbaba' i Yesus di Pilatus, i gobunor do pomogunan diri, om uhoto' no iyau di Pilatus. Boros ka dau, “Raja' ko nogi' do tulun do Yohudi?” ka. Om boros ka di Yesus do suminimbar, “Ino nondo ino boros nu,” ka.


text:
Nga' di nopoddi minimboros i piro-piro boyoon dot imam om i boyoon do bansa'd Yohudi do papasala' di Yesus, om a' i' i Yesus suminimbar diyolo'.


text:
Om boros kaddi di Pilatus dot id dau, “A' nu toi orongou ngai' ilo boros diyolo' do papasala' diya'?” ka dau.


text:
Pointikid-tikid do Tadau'd Agayo do Paska, om koubasan no di gobunor do papalabus do songulun di songinggiil do tumanud do pokionuon di tulun dot ogumu'.


text:
Om tontok nopoddi nga' haro o songulun do poinggiil di nabantug no o karaato'. Ngaran nopo do tulun diri om i Yesus Barabas.


text:
Om kongotimung ngai' poddi i tulun dot ogumu', om uhoto' no iyolo' di Pilatus. Boros ka dau, “Isai o korohian dokoyu do polobuson ku? I Yesus Barabas ko' i Yesus i roitan do Kristus?” ka.


text:
Om pinoboros pogi' di Pilatus o miagal diri, nga' oilaan i' dau do kinapatahakan nopo di piro-piro boyoon do Yohudi di Yesus dot id dau nga' osolon i' toomod iyolo'.


text:
Om tontok di poirikau i Pilatus do hiri'd tiyonon do momisara', om posunudai no iyau di sawo dau do boros do poingkaa, “Kada' nogi' kopio hompit do hal di tulun dit aiso' o sala'ddi, tu' iyau no o nokoipi-ipi ku do nipi di korolosi tomod di tadau baino',” ka.


text:
Nga' a' nopo otingkod-tingkod i piro-piro boyoon dot imam om i boyoon do tulun do Yohudi do mamayayat di tulun dot ogumu' do mokilabus di Pilatus di Barabas om hukuman nondo do kapatayon i Yesus.


text:
Om uhoto' po iyolo' di gobunor, “Isai o pokilobusan dokoyu doho' dot id pialatan diti duwo o tulun?” ka dau. Om boros ka diyolo' do suminimbar, “I Barabas,” ka.


text:
Om boros kaddi di Pilatus do minonguhot diyolo', “Iyo nopoddi, om kukuroyon ku nondo i Yesus i roitan do Kristus?” ka dau. Om boros ka diyolo', “Posolibon nopo iyau!” ka.


text:
“Nga' nunu toi o kasalaan dau?” ka kawagu di Pilatus do minonguhot. Nga' okon nogi' dot opuhod tomod iyolo' do mininggiak do, “Posolibon nopo iyau!” ka.


text:
Om alaid noddi om kopurimanai no di Pilatus dot aiso' no o milo dau'd wonsoyon, om ooris iyau do sumaap dotindo i tulun dot ogumu'. Om ongoi noddi iyau'd waig, om ougai no dau o palad dau dot id toguang di tulun dot ogumu', om boro-boros nod, “A' oku no monongkuro-kuro do kapatayon do tulun diti! Iyokoyu no o monongkoilo!” ka dau.


text:
Om oinsanan nopoddi i tulun dot ogumu' do suminimbar do, “Ba, pologoson nopo iyahai om i tangaanak dahai do mamabo do hukuman do kapatayon dau!” ka diyolo'.


text:
Om polobuso' noddi di Pilatus i Barabas do tumanud di pinokianu diyolo', om ponuhu' no iyau'd tulun do minomikot di Yesus; om patahako' nogiddi dau i Yesus dot id soudor do maan posolibo'.


text:
Om posuango' noddi di soudor di Pilatus i Yesus do hiri'd walai di gobunor, om oinsanan nopo i soudor do tuminimung do hiri'd posorili' di Yesus.


text:
Om iduwo' no diyolo' i pakayan di Yesus om pakayai no diyolo' iyau do rasuk dit anaaru dit otomou daragang-ragang.


text:
Om pomonsoi no iyolo'd iso' o tupi' do raan-raan di kirugi o winonsoi, om posigaro' no di Yesus, do maan do ponokotupi' di don raja'. Om poigitai no diyolo' di longon dau'd wanan o tiso' o sukud, om motud nogindo iyolo' dot id toguang dau do momohingi-hingi dau. Om mimboros nondo iyolo' do, “Tabi', oi Raja' do tulun do Yohudi!” ka no.


text:
Om kohingi-hingi poddi diyolo' i Yesus, om iduwo' no diyolo' i rasuk dit otomou daragang-ragang om porosukai no diyolo' kawagu i rasuk mantad di Yesus. Om posoliwano' noddi diyolo' i Yesus do ngoyon posolibo'.


text:
Hiri noddid tanga'd ralan om kosolowot no diyolo' o songulun i mantad hilo'd Kirini. Ngaran nopo di tulun diri nga' i Simun. Om sansagai noddi diyolo' i tulun diri do sumaan di salib di Yesus.


text:
Om korikot noddi iyolo' dot id iso' o kinoiyonon di roitan do Gulguta. Komoyon nopod ngaran diri nga' “kinoiyonon do korulung do tulu”.


text:
Om hilo' no do pinoinum diyolo' i Yesus do waig dot anggur di rinalatan do tompodu. Nga' koumbalai poddi di Yesus iri, om minada' iddi iyau do minonginum diri.


text:
Om posolibo' noddi diyolo' iyau, om pogiduwo-duwoo' no diyolo' i pakayan dau, do nundi' do minomiduwo.


text:
Om palantako' no diyolo' do hiri'd sawa-sawat di tulu di Yesus i pinotulisan di pinotondos dot id dau do poingkaa, “I Yesus i Raja' do Tulun do Yohudi,” ka.


text:
Om pinapasalib po iyolo' do duwo o tulun di mananakau do pinaandad di Yesus. Om iri nopo tiso' nga' id dawananan di Yesus, om iri no tiso' om id dogibangan dau.


text:
Om boros ka no diyolo', “Iya' no i minomoros do mamaraag di Walai'd Sasambayangan dot Agayo, om owonsoi i' kaka'ndo do tolu no tadau do momonsoi! Ondung Tanak ko'd Kinorohingan, om lintuhun pogi' do mantad hino'd salib, om posion i' o tinan nu!” ka.


text:
Om i piro-piro boyoon dot imam om i guru do Tourat om i boyoon di tulun do Yohudi nga' momohingi-hingi nogi' di Yesus. Boros ka no diyolo',


text:
“Mamasi i' iyau'd tulun do suwai, om a' indo milo do mamasi do dau'd tinan! Ondung raja' iyau dot Israil, om lumintuhun nopo daa iyau do mantad hilo'd salib do dinondo, om monongkuyaan nogindo iyahai dau.


text:
Monongkuyaan i' iyau'd Kinorohingan, om momoros do Tanak iyau'd Kinorohingan. Om antangai toko' daa ondung posion kopio iyau'd Kinorohingan do baino',” ka diyolo'.


text:
Om i tulun di mananakau di pinasalib do tandad di Yesus nga' momohingi-hingi i' di Yesus do miagal diri.


text:
Om pomogiak noddi i Yesus dot opuhod di jam kotolu do sosodopon. Boros ka dau, “Iloi, Iloi, lama sabaktani,” ka. Komoyon nopoddi nga', “Oi Kinorohingan ku, oi Kinorohingan ku, nokuro tu' tinongkiadan oku diya'?” ka.


text:
Om haro'ddi o piro-piro o tulun do nokorongou di giniakan dau'ddi. Om boros ka diyolo', “Momolohou iyau di Ilia!” ka.


text:
Om osiau nopoddi o tiso' diyolo' do minongoi panganu di koiyo-iyo'd rongilut. Om poobugo' nori do waig dot anggur dit oonsom. Om posuluho' no dau iri do hiri'd tompok dot iso' o kayu om poinsawato' nogiddi do pinopotopis do munung di Yesus.


text:
Nga' boros ka di tulun do suwai, “Kada' po, antangai toko' po ondung rumikot i Ilia do mongoi pamasi dau!” ka.


text:
Om iri tirai di poinrinding do hiri'd Walai'd Sasambayangan dot Agayo nga' kopiduwo nopo do nohurak do mantad pod hiri'd sawat om gisom do nokosondot do hiri'd siriba'. Om guminuyu' o tana' om nangababak o pampang.


text:
Om nongoukaban o lobong, om ogumu' o tulun di nangapatai no, i songonuon do Kinorohingan do napasi kawagu.


text:
Om soliwan no iyolo' do mantad hiri'd lobong di napasi i Yesus do mantad id kapatayon. Om ongoi no iyolo' do hilo'd Yorusalim. Om ogumu'ddi o tulun do nokokito diyolo'd hilo'.


text:
Om minodosi tomod diri i boyoon di soudor om koinsanai di soudor di madtamong daa di Yesus do nokito diyolo' i tana' do guminuyu', om iri ngai' i nongosiliu do miagal diri. Om boros kaddi diyolo', “Otopot no kopio do Tanak iyau'd Kinorohingan!” ka.


text:
Om ogumu' nogi' o tongoondu' do hiri'd sodu' do miontong ngai'ddi. Om iyolo' no i tuminanud di Yesus do minonguhup dau do mantad poddi hilo' pod Galilia.


text:
Id pogialatan nopo diyolo' om i Maria Magdalina, om i Maria i tina' di Yakub om i Yusup, om i tina' di tangaanak di Sabidi.


text:
Om rikot noddi o tiso' o tulun do kaya' do mantad hilo'd Arimatia do totuong diri. Ngaran nopo di tulun diri om i Yusup. Om iyau nga' tumatanud i' di Yesus.


text:
Om ongoi no iyau solowot di Pilatus, om pokionuo' no dau i rata' di Yesus. Om ponuhu' noddi i Pilatus do papatahak di rata' di Yesus dot id dau.


text:
Om ngoyo' no dau lobongo' i rata' di Yesus do hiri'd lobong di dau mantad daa, i lobong di pinoluang dot id pampang. Om liido' no dau o watu dot agayo do pinonompon di wawayaan di lobong, om pamanau nogiddi iyau.


text:
Tadau noddi kawagu, di tadau'd Sabat, om ongoi ngai' nopo solowot di Pilatus i piro-piro boyoon dot imam om i tulun do Parisi.


text:
Om boros ka diyolo', “Tuan, ahandaman diri dahai do di nopo poimpasi po i gomponipu'ddi, om nokoboros iyau dot, ‘Atalib pondo o tolu o tadau om apasi oku no kawagu,’ ka.


text:
Om monuhu' nod tulun do mongoi kopio padtamong di lobong diri do gisom do korikot di tadau'd kotolu, om a' i' di tumatanud dau oongoi kapanakau i rata' dau, om mimboros nondo dot id tulun do napasi no kawagu iyau do mantad id kapatayon. Tu' araat po motindo ko' it id gulu o poninipu' diti sumusuhut,” ka diyolo'.


text:
Om boros ka di Pilatus dot id diyolo', “Panganu kou nopod soudor do popodtomongon, om ngoyon nopo kopio dokoyu tamangai i lobong do gisom dot aayi-ayi' no kogirot o padtatamong,” ka dau.


text:
Om ongoi noddi iyolo' do hiri'd lobong, om saapai no diyolo'd saap i watu di pinonompon di lobong om suhuo' no diyolo' i madtatamong do tumamong do hiri'd dotimbabaan di lobong, om aiso' indo o mongoi ponguro-kuro di lobong.


text:
Om katalib poddi i tadau'd Sabat, dit osuab po di tadau'd minggu', om ongoi no ontong di lobong i Maria Magdalina om i Maria di tiso'.


text:
Om sigog ka nopoddi do guyu' i tana' dot opuhod tomod. Om lintuhun no o tiso' o moloikat do Tuhan do mantad hilo'd surga om ngoyo' no dau poliido' i watu di pinonompon di lobong, om irikau noddi do hiri'd sakai di watu'ddi.


text:
Om minodosi tomod diri i soudor di minadtamong do hiri gisom do gagaran po tomod iyolo', om iyo poddi iyolo' do tulun do napatai.


text:
Om boros ka di moloikat dot id tongoondu'ddi, “Kada' kou kooris! Oilaan ku i' do mogihum kou daa di Yesus, i pinasalib diri.


text:
Nga' a' no iyau hino'd hiti. Tu' napasi no iyau kawagu do miagal di pinoboros mantad dau di gulu po, ongoi kou pogi' ontong dilo pinoliiyan dau.


text:
Nga' arau-arau kou nogi' do mongoi pomisunud di tumatanud dau do poingkaa, ‘Napasi no iyau kawagu, om dinondo nopodti om nokopogulu no iyau dokoyu do minongoi'd hilo'd Galilia. Om okito indo dokoyu iyau'd hilo',’ kanto dokoyu. Soro-soroho' no dokoyu i pinoboros ku dokoyu'ddi,” ka dau.


text:
Om arau-arau nopoddi i tongoondu'ddi do tuminongkiad di lobong. Om ooris nga' otood iyolo' do tontok di minanangkus iyolo' do minongoi poposunud diri dot id tumatanud di Yesus.


text:
Om sigog nopod korikot i Yesus do minongoi solowot di tongoondu'ddi om boro-boros nod, “Maha' daa om osonong-sonong kou,” ka dau. Om insomok noddi iyolo' dau om gopuso' no diyolo' o gakod di Yesus om tuku' no iyolo' dot id dau.


text:
Om boros ka di Yesus dot id diyolo', “Kada' kou kooris. Nga' ngoyo' nogi' dokoyu sunudai i tobpinai ku do mongoi'd hilo'd Galilia, om hilo' pondo om kokito nogi' iyolo' doho',” ka dau.


text:
Om kapamanau poddi i tongoondu', om haro'ddi o piro-piro di soudor di minadtamong di lobong diri do guminuli' do hiri'd bandar, do minongoi posunud dot id piro-piro boyoon dot imam do koinsanai'ddi nongosiliu.


text:
Om pogiboro-boros noddi i piro-piro boyoon dot imam om i boyoon do tulun do Yohudi, om onuwai no diyolo'd tusin dot ogumu' i piro-piro soudor di minadtamong diri.


text:
Om bilinai no diyolo' iyolo' do poingkaa, “Mositi' no do poboroson dokoyu do ruminikot i tumatanud di Yesus di dongotuong, om ngoyo' noddi diyolo' panakaho' i rata' dau di daamot dokoyu'd koodop.


text:
Om korongou nopondo i gobunor do hal diri, om sunudan indo kopio dahai iyau, om a' kou indo oontok do nunu-nunu o kosusaan,” ka diyolo'.


text:
Om onuo' noddi di soudor i tusin, om wonsoyo' no diyolo' o miagal di pinobilin dot id diyolo'. Om gowoi poddi om popimboroson kasai' po i susui do miagal diri dot id pogialatan do tulun do Yohudi do gisom piya'd baino'.


text:
Om ongoi ngai' noddi i hopod om iso' o tumatanud di Yesus dot id iso' o nulu-nulu do hilo'd Galilia do tumanud di pinonuhuan di Yesus dot id diyolo'.


text:
Om kokito poddi diyolo' i Yesus do hiri, om otud ngai' no iyolo' do tuminuku' dot id dau. Nga' haro po ot id pogialatan diyolo' do mikoduwo o ginawo dot otumbayaan.


text:
Om insomok noddi i Yesus diyolo' om boro-boros nod, “Nakatahak ngai' no dot id doho' o koinsanai'd kuasa' do hilo'd surga om hiti'd pomogunan.


text:
Iyo nopoddi, om ongoi kou no dot id pointikid-tikid do bansa'd tulun do pointongkop diti pomogunan, om silihon no iyolo' do tumatanud ku. Botisan no iyolo' do mikuwo'd rumait di ngaran do Tapa', om Tanak om Rusod do Kinorohingan.


text:
Om tudukan no iyolo' do tumanud do koinsanai'ddi pinonuhuan ku dokoyu. Om soro-sorohon no dokoyu do moyo-woyo' kasai' oku i' dokoyu do gisom do kopupuson diti pomogunan,” ka di Yesus.


text:
Iti nopo Habar dot Osonong diti om mimpuun do miagal di tinulis di Nabi Yosaya do poingkaa, “ ‘Iti no o susuhuon ku,’ kad Kinorohingan. ‘Suhuon ku iyau do mogulu diya', om kopomonsoi i' iyau'd ralan do wayaan nu,’ ka.


text:
Haro o tulun do mimboros dot opuhod do hilo'd tana' do kowotuan do poingkaa, ‘Rontisan no o ralan do Tuhan; Potingon no o ralan do wayaan dau,’ ka,” ka di Yosaya.


text:
Om korikot noddi i Yohanis do mantad hilo'd tana' do kowotuan do miagal di notulis mantad diri; om minamatis iyau'd tulun om pinopopinsusui iyau di habar do mantad id Kinorohingan. Boros ka dau, “Korologo kou no do momonsoi'd dusa om mokibatis kou no, om oompunan kou id Kinorohingan,” ka.


text:
Om ongoi ngai' nopoddi pokinongou di Yohanis i tulun do mantad hilo'd pomogunan do Yudia om mantad hilo'd Yorusalim. Om okuno' no diyolo' i dusa diyolo'. Om botisai noddi di Yohanis iyolo' do hiri'd Bawang do Yordan.


text:
Om pakayan nopo di Yohanis om hulu'd unta do winonsoi, om tagkos no dau om kulit do nintorusan do winonsoi, om taakanon nopo dau om godu om paha' do mantad hiri'd gouton.


text:
Om popinsusuyo' no di Yohanis o habar do poingkaa, “Haro nondo o tulun do sumusuhut doho'; it agayo o kuasa' ko' iyoho'. Tu' tali piya'd kasut dau nga' a' oku i' osorupai do mongiad.


text:
Iyoho' nopo om waig no o pamatis ku dokoyu, nga' iyau nopo om Rusod do Kinorohingan o pamatis dau dokoyu,” ka.


text:
Om tontok iddi do nokorikot i Yesus do mantad hilo'd bandar do Nasarit, it id watas do Galilia. Om botisai no di Yohanis i Yesus do hilo'd Bawang do Yordan.


text:
Om kotindal poddi i Yesus do mantad hiri'd bawang diri, om kokito no dau do haro o noukab do hilo'd tawan, om lintuhun noddi dot id dau i Rusod do Kinorohingan do miagal do punai o kowoyo-woyoo' do suminondot dot id dau.


text:
Om korongou noddi dau o Kinorohingan do minoro-boros do poingkaa, “Iya' no i Tanak ku di kosianan kopio ku. Om iya' no o kohubayaan kopio do ginawo ku,” ka.


text:
Om katalib poddi iri, om tilombuso' nopo di Rusod do Kinorohingan do minonuhu' i Yesus do mongoi do hilo'd tana' do kowotuan.


text:
Om apat diri nohopod o tadau do koloidon dau do poundorong do hiri'd tana' do kowotuan. Om hilo' no iyau do pinogumbalan do Rogon. Om haro nogi' o nintorusan dit ongorongit do hiri. Nga' rikot no o piro-piro o moloikat do minongoi ponguhup di Yesus.


text:
Tontok di nokogiil no i Yohanis, om pakayaai no di Yesus do hilo'd pomogunan do Galilia do mongoi popinsusui do Habar dot Osonong do mantad id Kinorohingan.


text:
Boros ka dau, “Norikot no i maso. Oruhai nod korikot i Pomorintaan do Kinorohingan! Rologo kou no do momonsoi'd dusa, om kotumbayaai kou no di Habar dot Osonong do mantad id Kinorohingan,” ka.


text:
Om tontok di manau-panau i Yesus do hiri'd tisan di Tasik Galilia, om kokito no dau o duwo o tulun do monginginsada', iyolo' nopoddi nga' i Simun om i Andarias, i Andarias nopo om tadi' di Simun. Om tontok nopoddi om maso diyolo' do minrambot do hiri'd tasik.


text:
Om boros ka di Yesus dot id diyolo', “Tanud kou pogi' doho'. Om tudukan ku i' iyokoyu do mamarambot do tulun,” ka dau.


text:
Om lombus po kawagu i Yesus do minamanau, om kokito po dau o duwo o tulun do miobpinai. Iyolo' nopoddi nga' i Yakub om i Yohanis, i tangaanak di Sabidi. Om maso diyolo' do mongulud di rambot diyolo' do hiri'd suang di parau'.


text:
Om iyolo' nogi' nga' tilombusai nopo di Yesus do minomolohou. Om tongkiadai noddi diyolo' i tapa' diyolo' om i susuhuon diyolo' do hiri'd poinsakai di parau'. Om ongoi no iyolo' tanud di Yesus.


text:
Om korikot no i Yesus om i piro-piro o tumatanud dau do hilo'd bandar do Kapornaum. Om korikot poddi i tadau'd Sabat do minggu'ddi om ongoi no i Yesus do hiri'd walai'd sasambayangan, om timpuun no do minonuduk.


text:
Om ongosuayan nopoddi i tulun do nokorongou di kowoyo-woyoo' dau do monuduk. Tu' kikuasa' kopio iyau do monuduk. Om a' i' miagal di guru do Tourat.


text:
Nga' maso nopoddi om haro o songulun do norusadan do rusod dot araat do suminuang do hiri'd walai'd sasambayangan, om pamagarang no iyau do poingkaa,


text:
“Oi Yesus i tulun do Nasarit, kukuroyon nu iyahai'dti? Momohukum toi dahai o kinorikatan nu'd hiti? Koilo oku i' ondung isai ko: Dot iya' no i susuhuon dit olidang do mantad id Kinorohingan,” ka dau.


text:
Om oduhai noddi di Yesus i rusod diri. Boros ka dau, “Tingkod! Soliwan no do mantad id tulun diti,” ka.


text:
Om popinggogoro' tomod noddi di rusod dot araat i tulun diri mikuwo'd mininggiak dot opuhod, om soliwan nogiddi do mantad id tulun diri.


text:
Om ongosuayan tomod diri i tulun, om mogiuhot-uhot po iyolo' do poingkaa, “Atuk, nunu kopio'ti? Ponudukan tuu iti'd wagu? Tu' kisinundu iyau om kikuasa' kopio do monuhu' do rusod dot araat do sumoliwan, gisom do mihuboyo-boyo' nopo dau,” ka diyolo'.


text:
Om oruhai'ddi kopio do nokotongkop o habar do pasal di Yesus do hiri'd pointongkop do watas do Galilia.


text:
Om soliwan noddi i Yesus om i piro-piro o tumatanud dau do mantad hiri'd walai'd sasambayangan diri. Om ongoi no iyolo' salakoi do hiri'd walai di Simun om i Andarias. Om i Yakub, om i Yohanis nga' tuminanud nogi' diyolo' do minongoi'd hiri.


text:
Nga' maso nopoddi om poillii do hiri'd toodopon dau i tiwanon di Simun do tondu' do sogiton tomod. Om sunudai noddi i Yesus do pasal diri, di kasasalakoi dau om i piro-piro o tumatanud dau do hiri'd walai'ddi.


text:
Om ongoi noddi i Yesus insomok di tiwanon di Simun do tondu', om igitai no dau o longon di tondu'ddi om potungago' noddi dau iyau. Om kotingkod noddi i sogiton di tiwanon di Simun diri. Om pongobi-obi' noddi iyau diyolo'.


text:
Om sosodopon noddi di notonob o tadau, om haro'ddi o piro-piro o tulun do pinapaatod dot id di Yesus do koinsanai'd tulun di kitoruol om i nongorusadan do rusod dot araat.


text:
Om koinsanai nopoddi i tulun do hiri'd bandar diri do tuminimung do hiri'd ponong id wawayaan di walai'ddi.


text:
Om ogumu'ddi o tulun do liningasan di Yesus do mantad id mogisuayan o toruol. Om minonunsub nogi' iyau dot ogumu' o rusod dot araat. Om a' no di Yesus pinologos do mimboros i rusod dot araat diri, tu' koilo i' iyolo' ondung isai kopio i Yesus.


text:
Om otuong-tuong po di sinuabon kawagu, om tungag no i Yesus om tongkiad no iyau di walai, om ongoi no iyau do hiri'd kinoiyonon dit oingou do hiri'd soliwan di bandar, om sambayang no iyau'd hiri.


text:
Om kabantalai no diyolo' i Yesus, om boro-boros no iyolo' dau do poingkaa, “Mogihum ngai' nopo diya' i tulun, oi Guru,” ka diyolo'.


text:
Nga' boros ka di Yesus do suminimbar, “Mositi' no do lumombus toko' do mamanau do mongoi'd hilo'd kabandaran do suwai di posorili'd hiti. Om mositi' no do koponuduk oku'd hilo', tu' iri no o kinorikatan ku'd hiti,” ka dau.


text:
Om iri no o kinaangayan di Yesus do pointongkop do pomogunan do Galilia, om monuduk do hiri'd piro-piro o walai'd sasambayangan. Om minonunsub nogi' iyau do rusod dot araat.


text:
Rikot noddi dot id di Yesus o songulun di kitoruol do kusta. Om otud no i tulun diri dot id toguang di Yesus mikuwo'd minoro-boros do poingkaa, “Oi Tuan, ondung orohian ko om milo ko i' do momolingos doho',” ka dau.


text:
Om kosianai noddi kopio i Yesus di tulun diri. Om kamao' noddi dau iyau om boro-boros nod, “Orohian oku i'. Olingasan ko i',” ka dau.


text:
“Kada' no kopio popinsusuyo' iti dot id disai nopo. Nga' ongoi nogi' solowot dit imam om suhuon no iyau do pointalang kopio do nolingasan kopio ko. Om papatahak nogindod porsombahan do sorobon do miontok di pinonuhuan di Musa, tu' iri no o popointalang kopio dot id koinsanai'd tulun do nolingasan kopio ko,” ka dau.


text:
Nga' pamanau noddi i tulun diri om ngoyo' no dau popinsusuyo' i nosiliu'ddi do hinonggo nopo, gisom dot a' noddi kosuang i Yesus do hiri'd bandar diri dot a' lumisok-lisok poo do sumuang. Om hiri poddi i Yesus id soliwan di bandar dot id kinoiyonon dot oingou. Nga' ogumu' kasai' i' o tulun do rumikot dot id dau do mantad id hinonggo nopo o kinoiyonon.


text:
Om piro-piro noddi o tadau do mantad diri om uli' no i Yesus do hilo'd Kapornaum. Om kotongkop noddi o habar diri do hino iyau do hiri'd walai.


text:
Om ogumu'ddi o tulun do ruminikot. Om timung nopo iyolo'd hiri gisom dot aiso' no o tiyonon. Om hiri piya'd wawayaan nga' nosolot id tulun. Om ponusui noddi i Yesus do habar do mantad id Kinorohingan dot id tulun dot ogumu'ddi.


text:
Om tontok di maso di Yesus do moro-boros, om korikot no ot apat o tulun do magantayang do songulun dit a' koundaliu.


text:
Nga' a' i' iyolo' nokoinsomok di Yesus tu' ogumu' kopio i' o tulun. Om raago' nopo diyolo' i taap dit id hapak kopio di Yesus. Om pouluho' noddi diyolo' i tulun dit a' koundaliu'ddi do mitonggoi di pinoliiyan dau.


text:
Soira' di nokito di Yesus o kogoyoo' do kotumbayaan diyolo' om boro-boros no i Yesus di tulun dit a' koundaliu'ddi do poingkaa, “Oi tanak ku, noompunan ngai' no o dusa nu,” ka dau.


text:
“Katama' kopio ilo'd tulun do mimboros do miagal dilo'. Mongindaraat no kopio iyau'd Kinorohingan. Isai daa o milo do mangampun do dusa, suwai ko' Kinorohingan no,” ka diyolo'.


text:
Nga' oilaan i' di Yesus o pomusarahan diyolo'ddi do maso'ddi. Om boro-boros noddi iyau do poingkaa, “Nokuro tu' iyo'ddi o ponguhatan dot id ginawo dokoyu?


text:
Honggo'dti ot osonong-sonong do popoboros, ‘Noompunan no o dusa nu’, ka ko', ‘Ingkakat no, om saanon i' ino liniiyon nu om mamanau nogindo,’ ka?


text:
Nga' pointalangon ku do dinondo dot id dokoyu do kikuasa' i' i Tanak do Tulun do mangampun do dusa do hiti'd pomogunan,” ka dau. Om pomoros po kawagu i Yesus dot id tulun dit a' koundaliu'ddi do poingkaa,


text:
Om ingkakat noddi i tulun diri om olomus nopo do minanaan di liniiyon dau om pamanau no do suminoliwan dot antang-antangan di tulun dot ogumu'. Om kosuayai ngai' noddi i tulun dot ogumu' do nokokito'ddi. Om oinsanan nopoddi i tulun do hiri do minamarayou'd Kinorohingan. Boros ka diyolo', “A' toko' po insan kokito do miagal diti,” ka.


text:
Om pamanau noddi i Yesus do guminuli' kawagu do hilo'd tisan do Tasik Galilia. Om ogumu'ddi o tulun do ruminikot dot id dau. Om tudukai noddi di Yesus iyolo'.


text:
Om maso di Yesus do manau-panau do hiri'd kinoiyonon diri, om kokito no dau o songulun o gomponimung do sukai dot i Liwi o ngaran, i tanak di Alpius, do poirikau do hiri'd tupis do pambayaran do sukai. Om boro-boros noddi i Yesus dau do poingkaa, “Tanud doho',” ka. Om ingkakat noddi i Liwi om tanud no iyau di Yesus.


text:
Om tontok di maso di Yesus do makan do hiri'd walai di Liwi, om rikot no ot ogumu' tulun di gomponimung do sukai om i tulun dit a' pokosonongon do tulun dot ogumu', do minongoi torungak di Yesus om i piro-piro o tumatanud di Yesus do makan. Tu' ogumu' i' ot id pogialatan diyolo' do tuminanud di Yesus.


text:
Om haro'ddi o piro-piro o guru do Tourat do mantad id sinompuruan do Parisi do nokokito di Yesus do makan do potorungak di tulun di gomponimung do sukai om i tulun dit a' pokosonongon diri. Om uhoto' noddi diyolo' i tumatanud di Yesus do poingkaa, “Nokuro tu' makan i guru dokoyu do potorungak dilo tulun do gomponimung do sukai om ilo tulun dot a' ongosonong?” ka diyolo'.


text:
Om korongou noddi di Yesus i ponguhatan diyolo'ddi, om simbar no iyau diyolo' do poingkaa, “A' i' rumikot dot id dokutur i tulun dit aiso' o toruol, suwai ko' iri no i tulun di kitoruol. Kinorikatan ku nopo om okon i' ko' mongoi pomolohou di tulun di momusorou dot osonong iyau, suwai ko' mongoi pomolohou di tulun di momusorou dot a' iyau osonong,” ka dau.


text:
Tontok dot insan o maso om suminambayang om puasa i piro-piro tumatanud di Yohanis Gampamatis om i tulun do Parisi. Om haro'ddi o tulun do ruminikot dot id di Yesus om ponguhot no iyau dau do poingkaa, “Nokuro tu' sumambayang om puasa i tumatanud di Yohanis Gampamatis om i tumatanud di tulun do Parisi om a' i' sumambayang om a' puasa ilo tumatanud nu iya'?” ka diyolo'.


text:
Om boros ka di Yesus do suminimbar diyolo', “A' toi makan i tulun di nalap dot id poginakanan do pikowinan? Atantu' no do makan i' iyolo' do maso po do poinsugku' diyolo' i kusai di kuminawin.


text:
Nga' orikot indo o maso do potongkiadon do mantad id diyolo' i kusai di kuminawin. Om diri nogindo dot a' iyolo' makan.


text:
Aiso' i' o tulun do mangampin do rasuk di laid noo, do kain do wagu o pangampin. Tu' kumongkong nondo i kain di pinangampin diri om okon nogi' dot araladan i nohurak.


text:
Om iyo nogiddi tu' aiso' i' o tulun do poposuang do waig dot anggur di wagu dot id poiiyanan do waig di kulit do winonsoi di laid noo. Tu' otobuk nopo i poiiyanan diri dot osuangan di waig dot anggur di wagu. Om orubat goduwo nopondo iri. Iri nopo i waig dot anggur do wagu om mositi' no do posuangon dot id poiiyanan do waig di wagu,” ka dau.


text:
Tontok dot insan o tadau'd Sabat, di nakawaya' i Yesus om i piro-piro o tumatanud dau do tumo do tinanaman do gandum, om pogkotu' no i tumatanud dau di rawo di gandum.


text:
Om ponguhot noddi i tulun do Parisi di Yesus do poingkaa, “Nokuro tu' tumolibamban ilo tumatanud nu do Tourat toko', tu' momonsoi iyolo' di pogoduhan do tontok do tadau'd Sabat?” ka diyolo'.


text:
Om boros ka di Yesus do suminimbar, “A' kou po nakabasa' di winonsoi di Daud do tontok dit i Abiatar o Boyoon dot Agayo dot Imam. Tontok di linouson i Daud om i tulun dau, om dit aiso' no o takanon diyolo', om suang no i Daud do hiri'd Walai'd Sasambayangan dot Agayo, om pangakan no iyau di roti di nakatahak no daa dot id Kinorohingan. Om nonuan nogi' di Daud i tulun dau di roti'ddi. Nga' tumanud nopo daa do Tourat toko', om iri no it imam o koino-ino do mangakan di roti'ddi,” ka dau.


text:
Om boros ka kawagu di Yesus dot id diyolo', “Tadau nopod Sabat om winonsoi do bagi'd tulun. Okon i' ko' tulun o winonsoi do bagi'd tadau'd Sabat.


text:
Om guli' no kawagu i Yesus do hiri'd walai'd sasambayangan. Om hiri nopo nga' haro o songulun do napatai o tiso'd longon.


text:
Nga' hiri nopo om haro o piro-piro o tulun do mogihum do kasalaan di Yesus, om adawa indo diyolo' iyau. Om piantangan diri diyolo' i Yesus ondung momolingos iyau do tulun di kitoruol do tontok do tadau'd Sabat.


text:
Om boros ka di Yesus dot id tulun di napatai o tiso'd longon diri, “Kaino, ingkakat do hiti'd gulu,” ka.


text:
Om ponguhot noddi i Yesus di tulun di songintimung do hiri do poingkaa, “Nunu no o koino-ino'd wonsoyon do tontok do tadau'd Sabat do tumanud do Tourat? Momonsoi dot osonong ko' momonsoi dot araat? Mamasi do tulun ko' mamatai?” ka dau. Om kada' nopo iyolo' ungkomi.


text:
Om ontong no i Yesus do hiri'd posorili' dau do mikuwo'd otogod, nga' tumongob i' iyau tu' ongokodou i' kopio o ginawo diyolo'. Om boro-boros no iyau di tulun di napatai o tiso'd longon diri do poingkaa, “Palatano' ino longon nu,” ka. Om palatano' noddi di tulun i longon dau. Om kolingos noddi i longon dau.


text:
Om soliwan noddi i tulun do Parisi do mantad hiri'd walai'd sasambayangan diri, om olomus nopo iyolo' do minogiupakat di piro-piro o tulun di sumokodung di Horudis do mamatai di Yesus.


text:
Om tongkiad noddi i Yesus om i piro-piro o tumatanud dau do pinakayaan do hilo'd Tasik Galilia. Om ogumu'ddi kopio o tulun do tuminanud dau do mantad id watas do Galilia, om ogumu' nogi' o tulun do ruminikot do mantad hilo'd Yudia,


text:
om mantad hilo'd Yorusalim, om mantad hilo'd watas dot Idumia, om mantad ponong hilo'd koulayon do mantad id Bawang do Yordan, om mantad id posorili' do bandar do Tirus, om Sidon. Om rikot ngai' nopo iyolo' dot id di Yesus tu' nongkorongou ngai' iyolo' di nongowonsoi di Yesus.


text:
Om suhuo' noddi di Yesus i piro-piro o tumatanud dau do poposodia' do parau' do sakayon dau tu' ogumu' kopio i' i tulun, om a' i' iyau oimpit di tulun dot ogumu'ddi.


text:
Om ogumu' tomod o tulun do liningasan dau, gisom do mogiimpit-impit po i tulun do kitoruol do mongoi insomok di Yesus do mongoi kama' dau.


text:
Nga' pointikid-tikid do kokito di Yesus i tulun di norusadan do rusod dot araat om tumuku' nopo iyolo' dot id toguang dau om momogiak nod, “Iya' no o Tanak do Kinorohingan!” ka.


text:
Nga' oduhai noddi kopio di Yesus i piro-piro o rusod dot araat diri do popimboros dot ondung isai kopio iyau.


text:
Om takad noddi i Yesus dot id iso' o nulu-nulu, om pomolohou no iyau do piro-piro o tulun di korohian dau. Om rikot ngai' noddi i tulun diri;


text:
om pilio' noddi di Yesus o hopod om duwo o tulun do mantad id pogialatan diyolo'. Om boros ka di Yesus dot id diyolo', “Pilion ku iyokoyu om kowoyo' kou i' doho', om osuhu' ku indo iyokoyu do mongoi poposusui do Habar dot Osonong do mantad id Kinorohingan.


text:
i Yakub, om i Yohanis, i tobpinai di Yakub. Iyolo' nopo om tangaanak di Sabidi (rinoitan goduwo nopo di Yesus iyolo' do Boanirgis, komoyon nopoddi nga', “tanak do tinggoron”),


text:
om i Andarias, om i Pilipus, om i Bartolomius, om i Matius, om i Tumas, om i Yakub i tanak di Alpius, om i Tadius, om i Simun, i roitan dot i Patriot,


text:
Om uli' noddi i Yesus do hiri'd walai. Nga' rikot po kawagu i tulun dot ogumu', gisom dot a' no i Yesus om i piro-piro tumatanud dau kosiwat do makan.


text:
Om mimboros ngai' i tulun do, “Mulau no iyau,” ka. Om korongou poddi di sompiiyon di Yesus o miagal diri, om ongoyo' no daa'ddi diyolo' i Yesus.


text:
Om i piro-piro guru do Tourat di mantad hilo'd Yorusalim nga' minomoros nogi' do, “Norusadan no iyau di Biilsibul! Om iri no i boyoon do rusod dot araat diri o minanahak dau'd kuasa' do monunsub do rusod dot araat,” ka.


text:
Om lohowo' noddi di Yesus i tulun dot ogumu', om susuyai no dau iyolo' do piro-piro o poinukadan. Boros ka dau, “Milo toi o rusod dot araat do monunsub dot araat?


text:
Ondung haro o pomogunan dit opogibahagi-hagi' dot id piro-piro o sinompuruan di mogisasangod om a' i' ogirot o pomogunan diri.


text:
Om i nogi' i pomorintaan do Rogon di mogisasaap nopo om mogipori-pori om atantu' no dot a' ogirot o pomorintaan diri om atanus indo.


text:
Om aiso' i' o tiso'd tulun do kosuang do hiri'd walai di tulun dot okoris do mongoi panakau di dapu' dau, dot a' po dau akagasan i tulun dit okoris diri. Akagasan po dau i tulun dit okoris diri om milo nogi' iyau do mongoi panakau di dapu' dau'ddi.


text:
Ilaai no dokoyu! Do tontok nopo do momonsoi o tulun do dusa om mimboros do mongindaraat, om oompunan i' iyau.


text:
Nga' ondung mongindaraat iyau'd Rusod do Kinorohingan, om a' no iyau oompunan! Tu' i nopo pongindaraat do miagal diri om dusa no dit a' oompunan do Kinorohingan,” ka dau.


text:
(Kinapamarasan nopo di Yesus do miagal diri nga' haro o tulun do minomoros do norusadan i Yesus do rusod dot araat.)


text:
Om korikot noddi i tina' om i piro-piro o tobpinai di Yesus. Om songingandad iyolo' do hiri'd soliwan. Om ponuhu' noddi iyolo' do songulun do mongoi pomolohou di Yesus.


text:
Om maso nopoddi nga' ogumu' tomod o tulun do poirikau do posorili' di Yesus, om boros ka diyolo' dot id dau, “Oi Guru, hino moti'd hilo'd soliwan i tina' om i piro-piro o tobpinai nu. Om mogihum iyolo' diya',” ka diyolo'.


text:
Om ontong no i Yesus di tulun dot ogumu' di songirikau do poinsorili' dau om boro-boros nod, “Iti ngai' no o tina' om tobpinai ku.


text:
Isai nopo o momonsoi do korohian do Kinorohingan om iri no o tobpinai ku'd kusai om tobpinai ku'd tondu', om tina' ku,” ka dau.


text:
Om ponuduk po kawagu i Yesus do hiri'd tisan di Tasik Galilia. Om ogumu' tomod diri i tulun do guminurumung dau. Om ongoi noddi i Yesus suang dit iso' o parau' di hiri'd waig, om irikau no iyau'd hiri. Om songingkakat diri i tulun dot ogumu' do hiri'd tisan di tasik.


text:
Om ogumu'ddi o pinotuduk di Yesus di tulun dot ogumu' do pinawaya' dau do poinukadan. Om poingkaa o pinotuduk dau diyolo',


text:
Tontok di maso dau'd papasasad om haro o linsou do nakasasad do hiri'd ralan. Om rikot no o tombolog do minongoi poninduk di linsou diri, om kaayi' nopo i linsou'ddi.


text:
Om haro nogi' o nakasasad do hiri'd kowotuan dit oniipis o tana'. Om oruhai'ddi i linsou do suminuni tu' oniipis i' i tana'.


text:
Nga' maha' dit asawat o tadau om kolonot no i sobul om koriou no om kapatai noddi. Tu' a' i' nakaralom no i gamut di sobul diri.


text:
Om haro nogi' o linsou do nakasasad do hiri'd salag do korugian, om suni noddi i rugi om kosidung noddi i suni di linsou'ddi, gisom dot a' noddi minongua'.


text:
Nga' haro i' o linsou do nakasasad do hiri'd tana' dot oruak om suni no i linsou'ddi gisom dot agayo, om pongua' noddi. Om haro o minongua' dot intolu nohopod kopiluap, om haro ot ingonom nohopod, om haro ot inghatus piluap,” ka dau.


text:
Om kopupusai poddi di Yesus do monusui i poinukadan diri, om boro-boros no iyau do poingkaa, “Pokinongou kou no do kitolingo kou no,” ka.


text:
Om tontok dit iso-iso' i Yesus om rikot noddi o piro-piro o tulun di nokorongou di ponudukan dau, do miwoyo' di hopod om duwo di tumatanud dau. Om pokisunud no iyolo' di Yesus do komoyon di pinoinukadan diri.


text:
Om boro-boros no i Yesus diyolo' do poingkaa, “Iyokoyu nopo om nopuhawangan no do toilaan do mongilo di poillisok do pasal di Pomorintaan do Kinorohingan. Nga' iri nopo i tulun dit id soliwan, om poinukadan i' o maan do ponuduk


text:
tu', ‘Poingontong piya iyolo' nga' a' i' koilo ondung nunu it osiliu, om korongou i' iyolo' nga' a' i' kosuhut. Om iyo nodti ot osiliu, om a' i' iyolo' kokito om a' kosuhut, om a' korikot dot id Kinorohingan, om a' iyolo' ompunan do Kinorohingan,’ ka,” ka dau.


text:
Om boros kaddi di Yesus dot id diyolo', “Ondung a' kou kosuhut do komoyon di poinukadan diri, om poingkuro kou'ndo do kosuhut di poinukadan di suwai?


text:
Iri nopo i pinapasasad do linsou diri, om iri no i tulun di mongoi popinsusui di habar do mantad id Kinorohingan.


text:
Om iri no i linsou di nakasasad do hiri'd ralan, om poiyaan di tulun di nokorongou di habar do pasal do kowoyo-woyoo' do Kinorohingan do momorinta'. Tu' korongou nopo diyolo' iri om rikot no i Rogon do minongoi panganu di nakasasad daa dot id ginawo diyolo'.


text:
Om iri no i linsou di nakasasad do hiri'd tana' do kowotuan, om poiyaan di tulun di nokorongou di habar diri om olomus nopo do ruminamit diri, mikuwo dot osonong o ginawo.


text:
Nga' a' i' kopio nakagamut i habar diri dot id ginawo diyolo', om gowoi poddi om a' tuminimporon. Tu' koontok nopo iyolo'd kosusaan ko' koinggoritan dot i habar diri o koponginggoritan, om pitilombus nopo iyolo' do tuminanus o kotumbayaan.


text:
Om iri no i linsou di nakasasad do hiri'd salag do korugian, om poiyaan di tulun di nokorongou do habar diri,


text:
nga' atangkabo nopo do koposi-posion diyolo', om orohian nopod kumaya'. Om mogisuayan nopo o korohian do don tinan do sumuang dot id ginawo diyolo'. Gowoi poddi om noolitan i habar di mantad id Kinorohingan dit id ginawo diyolo', om a' iddi minongua'.


text:
Om iri no i linsou di nakasasad do hiri'd tana' dit oruak, om poiyaan di tulun di nokorongou di habar diri om i ruminamit kopio. Om pongua' noddi iyolo' dot asapou, om haro'ddi ot intolu nohopod om haro ot ingonom nohopod om haro ot inghatus piluap o kogumuo' do tua',” ka dau.


text:
Om boro-boros po kawagu i Yesus diyolo' do poingkaa, “Haro toi o tulun do nokoumbal do modtutud nopod lampung om tinggouban nondod kakanan, ko' posusuton po dau dot id sahau do toodopon dau? Okon toi ko' tutudan dau i lampung om potimpakon do hiri'd potitimpakan di lampung?


text:
Om boros ka kawagu di Yesus, “Soro-sorohon no kopio dokoyu iti nongorongou dokoyu: Nunu nopo it oturan do poimpahan dokoyu do momutus do tulun do suwai, om iri no it oturan diri o poimpahan do Kinorohingan do momutus dokoyu --- nga' awagat po mando ko' iri.


text:
Tu' i nopo tulun di haro o naanu om ruhangan nogi' kawagu, nga' i nopo tulun dit aiso' o naanu, om imumuyon nogi' do manganu it okuuri' di haro dot id dau,” ka dau.


text:
Om oputai po di Yesus i ponudukan dau. Boros ka dau, “Kowoyo-woyoo' nopo di Pomorintaan do Kinorohingan om iyo di tulun do pinapatanom do linsou dot id tumo dau,


text:
tu' dongotuong nopo om modop no iyau; om kosuabon nondo om tumungag no iyau. Om daamot nopoddi om muni-suni om mayo-gayo i linsou di pinasasad dau. Sumuni tomod nopo i linsou'ddi, om a' i' koilo i tulun di minananom.


text:
Om oonsok pondo i gandum diri om omoton nogindo di tulun iri, tu' norikot noddi o kapangamatan,” ka dau.


text:
Om boros ka kawagu di Yesus, “Okuro-kuro ma i Pomorintaan do Kinorohingan? Nunu tuu poinukadan do milo'd poposuhut diri?


text:
Iyo iri do poinukadan diti: Haro o linsou dit okooro' do nongoi do songulun tonomo' do hiti'd tana'. Nga' iri nopo linsou dit okooro'ddi om kopupuson nod okoro' do hiti'd pomogunan.


text:
Nga' kosuni pondo iri om agayo po ko' i totonomon do suwai. Tuntu nopo di totonomon diri nga' okohob kopio gisom do milo do pomirumunan do tombolog o hiri'd karaanan,” ka dau.


text:
Om iyo noddi i Yesus do minonuduk diyolo' do pinawaya' dot ogumu' o poinukadan do gisom dot osuhutan diyolo'.


text:
Poinukadan kasai' nopo o pakayon di Yesus do monuduk di tulun dot ogumu'. Nga' iri nopondo i tumatanud dau om potudukon ngai' i' dau diyolo' o komoyon diri.


text:
Om sosodopon noddi do tadau'ddi om boros ka di Yesus dot id piro-piro di tumatanud dau, “Kainou soborong toko' diti tasik,” ka.


text:
Om sakai noddi i Yesus do parau', om tongkiadai noddi di piro-piro i tumatanud dau i tulun dot ogumu' di hiri'd tisan di tasik, om sakai noddi iyolo' di parau' di sinakai di Yesus. Om haro nogi' o piro-piro o parau' do suwai do hiri. Om pamanau noddi i Yesus om i piro-piro i tumatanud dau do poinsakai di parau'.


text:
Om a' po alaid do mantad diri, om rikot no o tongus dot opuhod. Om opuhod diri o tumbak gisom do kosuang do hiri'd parau' diyolo', om oruhai no daa'ddi dot oponu' do waig i parau' diyolo'.


text:
Nga' i Yesus nopo om koodop do ponong id tohuri di parau' do poulunan do bantal. Om ongoyo' no di tumatanud di Yesus posikai i Yesus. Boros ka diyolo', “Guru, uhang ngai' nu i' dot apatai toko',” ka.


text:
Om tungag noddi i Yesus om suhuo' no dau do tumingkod i tongus dot opuhod. Om barasai no dau i tasik do poingkaa, “Tingkod no om sinonod no!” ka. Om kotingkod no i tongus dot opuhod diri, om sinonod no i tasik.


text:
Om boro-boros noddi i Yesus di tumatanud dau, “Nokuro tu' ooris kou? Nokuro tu' a' kou otumbayaan doho'?” ka dau.


text:
Om kongooris noddi iyolo', om mogiboro-boros nopoddi iyolo' do poingkaa, “Isai kopio tuu o tulun diti tu' tongus piya om tumbak nga' mumboyo' nopo dau?” ka.


text:
Om korikot noddi i Yesus om i piro-piro i tumatanud dau do hiri'd soborong di Tasik Galilia, i hiri'd watas do Garasa.


text:
Om maha' di nokolintuhun nogi' i Yesus do mantad id parau', om ngoyo' no iyau solowoto' do songulun o kusai di suminoliwan do mantad hiri'd luang do nuluhon di pamalabangan.


text:
Iri nopo i tulun diri om norusadan do rusod dot araat. Om hiri kasai' nopo iyau'd kalabangan do mundorong. Om a' no iyau milo do kagasan do rantai piya o pongogos.


text:
Om asaru' nod kagasan do rantai o gakod om longon dau, nga' pututon kasai' nopo dau i rantai'ddi om tipuon dau i basi' di pinarangkap do gakod dau. Om aiso' no o songulun piya do kopusus dau tu' okodou i' kopio iyau.


text:
Monuab-nuaban nopo om monongodou-ngodou iyau do minggiak om mimpanau do hiri'd kalabangan om hiri'd nulu-nulu, om pinsuhaton dau do watu o tinan dau.


text:
Om tontok di nokito dau i Yesus do rumikot di hiri pod sodu', om panangkus no iyau do minongoi otud do hiri'd toguang di Yesus,


text:
om pamagarang no iyau dot opuhod do poingkaa, “Oi Yesus, i Tanak do Kinorohingan it Asawat Kopio! Kukuroyon oku diya'dti? Pokionuon ku no dot id suang do ngaran do Kinorohingan dot a' ko monginggorit doho',” ka.


text:
Minomoros pogi' i tulun diri do miagal diri nga' nabarasan no iyau di Yesus do poingkaa, “Oi rusod dot araat soliwan no do mantad id tulun diti,” ka.


text:
Om ponguhot no i Yesus dau, “Isai o ngaran nu?” ka. Om boros ka di tulun diri do suminimbar, “I Logiun o ngaran ku, tu' ogumu' i' kopio iyahai'dti,” ka dau.


text:
Om momilugu-lugut nopoddi daa iyau di Yesus dot a' monuhu' di piro-piro o rusod dot araat diri do sumoliwan do mantad id watas diri.


text:
Nga' hiri nopod somok do kinoiyonon diri nga' haro ot ogumu' o wogok do minsungal do hiri'd guas di nulu-nulu.


text:
Om boro-boros noddi i piro-piro o rusod dot araat diri di Yesus do poingkaa, “Suhuo' nogi' iyahai do mongoi suang dilo baanan do wogok,” ka.


text:
Om kookunai noddi di Yesus iri. Om soliwan ngai' noddi i rusod dot araat do mantad id tulun diri, om ongoi no suang di baanan do wogok. Om oinsanan nopoddi i wogok do minanangkus om tuhun no do hiri'd tasik do mantad hiri'd piras do ngangab. Om kongolondod ngai' nopoddi i wogok.


text:
Om panangkus ngai' no i gompomogompi' di wogok do kuminaa do hiri'd bandar, om popinsusuyo' no diyolo' i nosiliu'ddi dot id pointongkop di bandar diri om hiri'd kokompungan di posorili'd hiri. Om soliwan ngai' nopo i tulun do minongoi ontong di nosiliu'ddi.


text:
Om ongoi noddi iyolo' solowot di Yesus, om kokito noddi diyolo' i tulun di norusadan daa do rusod dot araat di gulu po, do poirikau no om kipakayan noddi iyau om kopunong noddi o pomusorou dau. Om kongooris ngai' nopo iyolo'.


text:
Om susuyo' noddi di tulun di nokokito kopio di nosiliu dot id tulun di norusadan di rusod dot araat om id baanan do wogok i nongosiliu'ddi.


text:
Om tontok di suminakai i Yesus di parau', om pokibanar no daa'ddi di Yesus i tulun di norusadan do rusod dot araat diri do tumanud iyau di Yesus.


text:
Nga' a' i' nakaakun i Yesus. Boros ka dau, “Uli' nogi', om posusuyon noti nowonsoi do Tuhan dot id diya' dot id koobpinayan nu,” ka dau.


text:
Om pamanau noddi i tulun diri do minongoi do hiri'd watas di roitan do Hopod o Bandar do popinsusui di nowonsoi di Yesus dot id dau. Om ongosuayan ngai' nopo i tulun do korongou'ddi.


text:
Om guli' noddi kawagu i Yesus do hiri'd soborong di tasik. Om ogumu'ddi o tulun do tuminimung do posorili' dau dot id tisan di tasik.


text:
Om rikot no o songulun dot i Yairus o ngaran. Iyau nopo om boyoon dot id walai'd sasambayangan dot id bandar diri. Om tontok di nokito dau i Yesus om otud no iyau dot id toguang dau.


text:
Om pokitulung no kopio iyau dau. Boros ka dau, “Adalaan tomod do sumakit i tanak ku'd tondu'. Om angatan ku daa iya' do mongoi pangama' dau, om olingasan i' iyau, om a' indo iyau apatai,” ka dau.


text:
Om pamanau noddi i Yesus do minoyo' di Yairus. Nga' ogumu' tomod o tulun do minoyo' dau, om oimpit tomod nopoddi iyau.


text:
Id pogialatan nopo di tulun dot ogumu'ddi om haro o songulun o tondu' do hopod no om duwo o toun do koloido' dau dot oinggorit di toruol dau do pomulanan.


text:
Aiso' no o songulun piya do koubat di toruol dau, gisom do naayi' ngai' no dau o dapu' dau do pambayar dau do dokutur di mongubat daa dau. Nga' okon nogi' do sumurut i toruol dau.


text:
Om i nopo tondu'ddi nga' ogumu' no o norongou dau do pasal di Yesus. Om ongoi noddi iyau insomok di Yesus do mantad ponong id tohuri, dot id pogialatan di tulun dot ogumu'ddi;


text:
Om ongoi noddi iyau igit di pakayan di Yesus. Om diiri i' om diiri do notingkod i pomulanan dau. Om kopurimanai noddi dau do nolingasan iyau.


text:
Om tontok iddi do nopurimanan di Yesus do haro o kuasa' do noidu' do mantad id tinan dau. Om koili noddi i Yesus do minontong di tulun dot ogumu', om ponguhot noddi iyau diyolo' do poingkaa, “Isai i minongoi igit do pakayan ku?” ka dau.


text:
Om boro-boros noddi i tumatanud di Yesus, “Oi Guru, okito nu i' dot ogumu' kopio iti tulun do koimpit diya' om monguhot ko po ondung isai o nokoigit diya'?” ka diyolo'.


text:
Om iri nopoddi i tondu' di nokoilo di nosiliu dot id tinan dau om ongoi nopoddi otud dot id toguang di Yesus, mikuwo'd gagaran om ooris. Om poboroso' ngai' nopo dau iri.


text:
Om boro-boros noddi i Yesus di tondu'ddi do poingkaa, “Oi tanak ku, iri no i kotumbayaan nu dot id doho' o nokolingos diya'! Uli' no om sumonong-sonong, tu' nolingasan ko no kopio,” ka dau.


text:
Om maso po di Yesus do moro-boros, om rikot no o piro-piro o susuhuon do mantad id walai di Yairus do mongoi pomisunud di Yairus. Boros ka diyolo', “Napatai no i tanak nu'd tondu', oi Tuan. Om kada' no ponusa' dilo Guru,” ka.


text:
Om a' i' di Yesus pinusou i pinoboros di tulun diri, om boro-boros no i Yesus di Yairus do poingkaa, “Kada' kooris, nga' kotumbayaai nopo,” ka dau.


text:
Om lombus nopo i Yesus do minamanau, nga' a' i' dau uhang do haro o songulun piya do tulun do suwai do tumanud dau, suwai ko' i Pitrus no om i Yakub om i Yohanis, i tobpinai di Yakub.


text:
Om korikot noddi iyolo' do hiri'd walai di Yairus, om kokito no di Yesus dot agangau nopo o hiri om norongou dau o tihad do mogihad dot opuhod tomod.


text:
Om salakoi noddi i Yesus om boro-boros no diyolo', “Nokuro tu' agangau kopio kou om songihad-ihad? Dot ilo' nopo tanak dilo' om a' i' napatai; suwai ko' koodop noo,” ka dau.


text:
Nga' irak-irakai nogi' diyolo' i Yesus. Om suhuo' ngai' noddi di Yesus iyolo' do sumoliwan. Om angatai no dau i tina' om i tapa' di tanak diri om i tolu di tumatanud dau do sumuang do hiri'd bilik di tanak.


text:
Om igitai no di Yesus i longon di tanak diri om boro-boros no iyau do poingkaa, “Talita kum,” ka, komoyon nopoddi nga', “Oi tanak do tondu', moro-boros oku diya': tungag!” ka.


text:
Om olomus nopod tuminungag i tanak diri, om pamanau no. (Hopod no om duwo o toun do tumur dau.) Ongosuayan ngai' nopoddi i tulun do nokokito di nosiliu'ddi.


text:
Om oduhai noddi kopio di Yesus iyolo' do popinsusui'ddi dot id disai nopo. Om boro-boros noddi iyau do poingkaa, “Onuwai dokoyu do takanon ilo tanak,” ka.


text:
Om tontok nopoddi di tadau'd Sabat om timpuun no i Yesus do monuduk do hiri'd walai'd sasambayangan. Om ogumu'ddi o tulun do hiri. Om ongosuayan ngai' nopoddi i tulun do nokorongou di ponudukan di Yesus. Om mogiboro-boros nopoddi iyolo' do poingkaa, “Hinonggo kopio o kinoonuan do tulun diti do koinsanai'ddi? Okuro-kuro kopio o toilaan do naanu do tulun diti? Hinonggo o kinoonuan dau'd kuasa' do momonsoi'd koimayaan?


text:
Okon toi ko' i tukang kayu ilo', i tanak di Maria om i tobpinai di Yakub om i Yosis om i Yudas om i Simun? Om poundorong i' do hiti i tobpinai dau do tongoondu'?” ka. Om iri noddi ot a' diyolo' kinoponongkuyaan dau.


text:
Om boros kaddi di Yesus dot id diyolo', “Pusohon i' o nabi do hinonggo nopo, nga' a' nogindo iyau pusohon do hiri'd kampung dau om hiri'd pogialatan do koobpinayan om sompiiyon dau,” ka dau.


text:
Om a' i' i Yesus minilo do minomonsoi dot ongoiso' piya o koimayaan do hiri'd kinoiyonon diri, suwai ko' haro no o piro-piro o tulun do sumakit do liningasan dau do kinama' dau do minomolingos.


text:
Om osuayan i Yesus tu' a' i' kopio iyolo' otumbayaan. Om ongoi noddi i Yesus do hiri'd piro-piro o kampung do hiri'd posorili' di kinoiyonon diri; om ponuduk no iyau'd hiri.


text:
Om lohowo' ngai' noddi dau i tumatanud dau di hopod om duwo. Om suhuo' nogiddi dau iyolo' do mamanau do soroduwo-duwo. Om onuwai no di Yesus iyolo' do kuasa' do monunsub do rusod dot araat.


text:
Om bilinai nogiddi di Yesus iyolo' do poingkaa, “Kada' kou pongigit do nunu nopo do maan do hilo'd ralan, suwai ko' sukud nopo ot igitan. Om kada' kou pongokoriu, om kada' kou igit do kantung do poiyanan di popuhawangon do tulun toi ko' tusin.


text:
Om boro-boros po kawagu i Yesus do poingkaa, “Ondung sumalakoi kou dot id iso' o walai om mundorong kou nopod hiri do gisom do tumongkiad kou di bandar diri.


text:
Nga' ondung korikot kou nopo dot id iso' o kinoiyonon dit a' papasalakoi dokoyu o tulun do hiri, om a' iyolo' mokinongou dokoyu, om tumongkiad kou nopo di kinoiyonon diri. Om tantagon no dokoyu o pupuk do mantad id lapap dokoyu. Om iri no o tanda' dot id diyolo' do hukuman nondo iyolo',” ka dau.


text:
Om pamanau noddi i hopod om duwo i tumatanud di Yesus diri. Om ongoi noddi iyolo' popinsusui do habar dot apatut no do rumologo o tulun do mantad id koinsanai'd dusa diyolo'.


text:
Om ogumu' nogi' o rusod dot araat do sinunsub di tumatanud di Yesus. Om linuhad diyolo'd tumau do saitun i tulun di kitoruol om liningasan diyolo' iyolo'.


text:
Om korongou noddi di Raja' Horudis o koinsanai di nongosiliu'ddi. Tu' abantug noddi i Yesus do hinonggo nopo. Om haro o tulun do momoros do, “Noposian kawagu i Yohanis Gampamatis! Om iri noddi o kokuwaan do haro kopio o kuasa' dau do momonsoi'd koimayaan,” ka.


text:
Nga' iri no i tulun do suwai om momoros dot, “Iyau nopo om i Ilia,” ka. Om haro nogi' o momoros dot, “Iyau nopo om nabi do miagal di nabi di gulu po,” ka.


text:
Om soira' di nokorongou i Horudis diri, om boros ka dau, “I Yohanis Gampamatis no kopio iti, i pinonuhuan ku do momulos o tulu di gulu po. Om poimpasi noddi kawagu iyau do baino',” ka.


text:
Tu' di nopo di gulu po om minonuhu' i Horudis do tulun do mongoi panangkap di Yohanis om posuangon i' dot id giil. Winonsoi pogi' di Horudis o miagal diri nga' gama' di Horudias, i sawo di Pilipus i tobpinai dau. Tu' kinawin di Horudis i Horudias.


text:
Om asaru' no i Yohanis do monogod di Horudis do pasal diri. Boros ka dau, “A' i' koino-ino do kowinon nu i sawo di tobpinai nu,” ka.


text:
Om iri noddi o katagadan kasai' di Horudias di Yohanis om pokipapatayan dau iyau, nga' a' i' dau milo do wonsoyon o miagal diri tu' oduhan i' iyau di Horudis.


text:
Tu' nokoponuhu' no i Horudis do tulun do momogompi' kopio di Yohanis do hiri'd giil, tu' moddosi i' iyau di Yohanis. Dot oilaan no dau dot i Yohanis nopo om tulun dit osonong di sinuhu'd Kinorohingan. Om asanangan kasai' i' i Horudis do mokinongou do soira' nopo do moro-boros i Yohanis, do mulong piya dot atangkabo kasai' nopo iyau do pointikid-tikid do korongou iyau di boros di Yohanis.


text:
Nga' alaid noddi om haro'ddi o ralan di Horudias do momonsoi'ddi do tontok di minonguramat do toun di Horudis. Om tontok noddi do pinapaharo i Horudis do poginakanan. Om alapo' no dau o koinsanai di pagawai dit angasawat o pangkat dot id pomorinta' om i boyoon do soudor om i boyoon do tulun do hiri'd Galilia.


text:
Om panari' no i tanak di Horudias do tondu' dot id poginakanan diri, om orohian tomod i Horudis om i tulun di nangkarapou do hiri'd poginakanan diri do kokito di pananari' di tanak do tondu'ddi. Om boro-boros noddi i Horudis dot id tanak do tondu'ddi do poingkaa, “Pokianu nopo do nunu nopo o korohian nu. Om patahakon ku i' iri dot id diya',” ka dau.


text:
Om pamatos noddi i Horudis dot id tanak do tondu'ddi do mikuwo'd suminumpa'. Boros ka dau, “Nunu nopo o pokionuon nu om patahakon ku i'. Do mulong piya do songintanga' diti pomorintaan ku nga' patahakon ku i',” ka dau.


text:
Om soliwan noddi i tanak di tondu'ddi om ongoi no uhot di tina' dau do poingkaa, “Ina' nunu ma ot osonong do pokionuon ku?” ka dau. Om boros ka di tina' dau do suminimbar, “Pokionuon i tulu di Yohanis Gampamatis,” ka.


text:
Om olomus nopoddi i tanak do tondu'ddi do guminuli' do hiri'd di Horudis. Om boro-boros nod, “Pokionuon ku do dinondo i tulu di Yohanis Gampamatis om pasakayon nod talam!” ka dau.


text:
Nga' tumongob tomod diri i Horudis do nokorongou di pokionuon diri. Nga' a' noddi iyau milo dot a' papatahak di pinokianu'ddi tu' nokosumpa' no iyau dot id toguang di tulun di nalap dau.


text:
Om olomus nopoddi i Horudis do minonuhu' do songulun o soudor di madtatamong dau do mongoi pomulos do tulu di Yohanis Gampamatis. Om pamanau noddi i soudor diri do minongoi'd hiri'd giil do mongoi pomulos di tulu di Yohanis Gampamatis.


text:
Om igitai no dau i tulu diri do poinsakai'd talam om patahako' nogiddi dau di tanak do tondu'ddi. Om patahako' no di tanak do tondu'ddi dot id tina' dau i tulu.


text:
Om korongou poddi di tumatanud di Yohanis o hal diri, om ongoyo' noddi diyolo' i rata' di Yohanis om lobongo' no diyolo'.


text:
Om koguli' ngai' noddi i rasul, i sinuhu' di Yesus do minamanau'ddi, om kotimung no kawagu iyolo' om posunudo' ngai' no diyolo' dot id di Yesus o koinsanai di nongowonsoi om i nongkotuduk diyolo'.


text:
Nga' ogumu' nopoddi i tulun do rumikot om songuli-uli' o wokon, gisom dot aiso' no o maso di Yesus om i piro-piro i tumatanud dau do makan. Om boro-boros noddi i Yesus di tumatanud dau do poingkaa, “Kainou, ongoi toko' undorong do hilo'd kinoiyonon dit oingou, om koundorong kou i' dot ongoruhai,” ka dau.


text:
Nga' ogumu' iddi o tulun do nokokito diyolo' do tuminongkiad do kinoiyonon diri, om kotutun iyolo' diyolo'. Om panangkus ngai' noddi i tulun di mantad id watas diri do minaya' di ralan dit a' kosoborong, do suminogulu di Yesus om i piro-piro i tumatanud dau.


text:
Om kolintuhun poddi i Yesus do mantad hiri'd parau', om kokito no dau i tulun dot ogumu'. Om kosianai noddi iyau diyolo', tu' iyolo' nopo om iyo di dumba' dit aiso' o momogompi'. Om timpuun noddi i Yesus do monuduk diyolo' do piro-piro o ponudukan.


text:
Om sosodopon noddi om ongoi no boro-boros i tumatanud di Yesus dot id dau, “Oi Guru, oruhai noddi dot otuong om osodu' toko' nogi' do kawalayan.


text:
Om osonong nogi' do suhuon nu ilo tulun do mamanau. Om koongoi i' iyolo' koboli do taakanon do hilo'd kawalayan om hilo'd kokompungan do hiti'd posorili' do kinoiyonon diti,” ka.


text:
Om boros ka di Yesus do suminimbar, “Paakanon nopo dokoyu iyolo',” ka dau. Om boros ka di tumatanud di Yesus, “Gatang piya'd duwo nahatus o tusin do pirok do roti dot ongoyon bolio' nga' a' i' kabagal do paakan diti tulun do miagal diti kogumu',” ka diyolo'.


text:
Om boros ka di Yesus dot id tumatanud dau, “Ngoyo' dokoyu antangai om songkuro poo roti dokoyu,” ka dau. Om ngoyo' noddi diyolo' antangai, om boros ka diyolo', “Limo po o liob do roti om duwo o tinan do sada',” ka.


text:
Om suhuo' noddi di Yesus o koinsanai di tulun diri do mirikau do mogitumpuk-tumpuk do hiri'd sakot dit otomou.


text:
Om ulud noddi i tulun do minirikau do mogitumpuk-tumpuk. Om haro o hatus o tulun dot id iso' o kinotumpukon om haro o limo nohopod o tulun.


text:
Om ngoyo' noddi di Yesus i limo o liob do roti om i duwo o tinan di sada', om tingaha' no iyau do hilo'd tawan om pongunsikou no iyau'd Kinorohingan. Om pogikobing-kobingo' noddi di Yesus i roti'ddi om patahako' no di tumatanud dau do maan potikido' di tulun dot ogumu'. Om i sada' nga' minaan nogi' potikido'.


text:
Om ngoyo' noddi di tumatanud di Yesus timungo' i roti om i sada' di noolu' diyolo'ddi om nokoponu' po do hopod om duwo o balatak.


text:
Om olomus nopoddi i Yesus do minonuhu' di piro-piro i tumatanud dau do sumakai'd parau' do mogulu dau do sumoborong di tasik, do kumaa do hilo'd Baitsaida, do damot dau do monuhu' di tulun dot ogumu' do muli'.


text:
Om kopongintod-ngintod poddi i Yesus di tulun dot ogumu'ddi om ongoi nogi' iyau dot id iso' o nulu-nulu do minongoi sambayang.


text:
Om otuong noddi, om iri nopo i parau' di sinakai di piro-piro o tumatanud di Yesus diri om hiri nod tanga' di tasik. Nga' i Yesus nopo om hiri pod tindal.


text:
Om kokito no di Yesus i piro-piro tumatanud dau dot osusa' kopio do mangayu di parau' diyolo' tu' asasakan diyolo' i tongus. Om ongoi noddi i Yesus rapou diyolo' do minamanau do hiri'd soibau di waig dot id piolitan doti' do jam kotolu om jam do koonom do minsusuab. Om pamanau nopo iyau do miagal-agal do tumalib diyolo'.


text:
Om tontok di nokito diyolo' do manau-panau iyau do hiri'd soibau di waig, om ondos nopo daa diyolo' om tombiruo i Yesus.


text:
Gisom do songgiak-giak po iyolo' dot opopoddosian. Tu' nokokito ngai' nopo iyolo' dau om ongooris tomod diri iyolo'. Nga' boro-boros noddi i Yesus diyolo' do poingkaa, “Kada' kou kooris! I Yesus oku i'. Kada' kou poddosi!” ka dau.


text:
Om sakai noddi i Yesus di parau' di sinakai diyolo', om kotingkod noddi i tongus diri. Om ongosuayan tomod diri i tumatanud di Yesus.


text:
Om iri piya i koimayaan di limo o liob do roti diri nga' a' po diyolo' osuhutan. Tu' apagon kopio iyolo' do kosuhut.


text:
Om tontok di nokorikot iyau do hiri'd soborong di tasik, om dampir noddi iyolo' do hilo'd Ginisarit, om pokogoso' no diyolo' i parau' do hiri'd tisan di tasik.


text:
Tontok di nokosoliwan nogi' kopio iyolo' do mantad hiri'd parau', om kokito no di tulun dot i nopo nokorikot diri nga' i Yesus.


text:
Om panangkus nopoddi iyolo' do tuminongkop do watas diri. Om sarasayai noddi diyolo' i tulun dit ongkitoruol om pootodo' no dot id di Yesus. Om ondung orongou diyolo' do hino i Yesus dot id iso' o kinoiyonon om ongoyon no diyolo' pootodo' do hiri i tulun di sumakit.


text:
Om honggo nopo o bandar ko' kawalayan do koongoyon di Yesus, om hiri no o tulun dot ogumu' do mongoi papaatod ngai' di tulun dit ongkitoruol dot ongoyon poiliho' do hiri'd karalan-ralanan. Om pokionuon no diyolo' i Yesus do popologos dit ongkitoruol do mongoi po daa igit di tompok di pakayan dau. Om isai nopo i tulun di koigit di pakayan di Yesus om ongolingasan ngai' no.


text:
Om rikot noddi dot id di Yesus ot iso' o tinimungan do tulun do Parisi om i piro-piro o guru do Tourat do mantad hilo'd Yorusalim.


text:
Om kokito no diyolo' o piro-piro di tumatanud di Yesus do makan dot a' opulang o palad dot id pagantangan do tugama', tu' a' iyolo' minomoug do palad do tumanud dit oturan do tugama'.


text:
Dot i nopo tulun do Parisi om koinsanai di tulun do Yohudi om ongotorodok kopio do tumanud di koubasanan di komolohingan diyolo'. Do tintod nopo diyolo'd makan om mositi' no do momoug iyolo' do tumanud di kowoyo-woyoo' di natantu' mantad.


text:
Om iyo nogiddi do tontok do haro ot oboli diyolo' do taakanon do mantad hiri'd pasar tu' mositi' nod ougan diyolo' om akanon nogi'. Om ogumu' po ot oturan do suwai do pinotuduk di komolohingan diyolo' di tonudon kopio diyolo'. Do miagal ko' oturan do momolidang do sangkir, om mangkuk, om i ngai' i pakakas do tambaga'.


text:
Om ponguhot noddi i tulun do Parisi om i piro-piro o guru do Tourat dot id di Yesus do poingkaa, “Nokuro ilo piro-piro o tumatanud nu tu' a' momoug do tintod do makan? Nokuro tu' a' iyolo' tumanud do koubasanan di komolohingan toko',” ka diyolo'.


text:
Om boros ka di Yesus do suminimbar, “Iyokoyu nopo om tulun di minsorupai-rupai no toomod! Kabayaai nopo i pinoboros mantad di Yosaya do pasal dokoyu do poingkaa, ‘Iti nopo tulun diti om boros no toomod diyolo' do tumuku' dot id doho', tu' ginawo nopo om osodu' i' doho'.


text:
Aiso' i' o guna' do tumuku' piya iyolo' dot id doho', tu' potudukon diyolo' it oturan do mantad id tulun do miagal nopo kopio dot oturan ku!’ ka.


text:
Om iyada' nogi' dokoyu i ponuhuan do Kinorohingan, om tonudon nogi' kopio dokoyu it oturan do tulun,” ka dau.


text:
Om boros ka kawagu di Yesus, “Milo kou no kopio do magada' di ponuhuan do Kinorohingan, om atanud indo dokoyu i dokoyu'd ponudukan.


text:
Nokoponuhu' no i Musa do poingkaa, ‘Podulo' no o tapa' om tina' nu. Om isai-isai nopo o mongindaraat do tapa' om tina' dau, om mositi' no do hukuman iyau do kapatayon,’ ka.


text:
Nga' iyokoyu nopo om monuduk kou dot: Ondung haro o tulun do moro-boros dot id molohing dau dot, ‘Iri nopo daa it apatut do patahakon ku dot id tapa' om id tina' ku, om nakatahak ku nori dot id Kinorohingan,’ ka.


text:
Om iri no o ponudukan dokoyu di potudukon dokoyu do tulun, do ralan dokoyu do pakaiso' di boros do Kinorohingan. Om ogumu' po o suwai do miagal diri do pingwansayan dokoyu,” ka dau.


text:
Om lohowo' po kawagu di Yesus i tulun dot ogumu'ddi, om boro-boros no iyau diyolo', “Pokinongou kou no, om kosuhut kou i'!


text:
Aiso' i' o tongoiso' piya do mantad id soliwan di kosuang dot id tulun do kososomu' dau. Nga' nunu nopo i sumoliwan do mantad id tulun diri om iri no o kososomu' dau.


text:
Om tontok di tuminongkiad i Yesus di tulun dot ogumu'ddi om suang no iyau do hiri'd walai, om ponguhot noddi di Yesus i piro-piro tumatanud dau do komoyon di poinukadan diri.


text:
Om boros ka di Yesus dot id diyolo', “A' kou po pama iyokoyu kosuhut? A' kou i' koilo dot iri nopo i sumuang dot id tulun om a' i' kososomu' di tulun diri?


text:
Tu' iri nopo i sumuang om a' i' kawaya' dot id ginawo dau, suwai ko' kawaya' no dot id tian, om kosoliwan no kawagu,” ka dau. Om iyo noddi o boros di Yesus do pinopoilo dot aakan ngai' o taakanon.


text:
Om boro-boros po kawagu i Yesus do poingkaa, “Nunu nopo o sumoliwan do mantad id tulun om iri no o kososomu' dau.


text:
Tu' mantad no dot id suang do ginawo do mimbulai o pomusarahan dot araat om iri no o mominsuhu'd tulun do momonsoi di sosomu', om manakau, om mamatai,


text:
om magampahu', om monipu', om mongindaraat do wokon, om mingwonsoi do koinsanai dit angaraat, om mominsuhu' dot agayo o mamaha', om it a' osinondot, om osolon, om minggayo-gayo, om a' milo'd tudukan.


text:
Om koinsanai dit angaraat diti om mantad ngai' i' dot id suang do ginawo'd tulun, om iri no o kososomu' do tulun,” ka dau.


text:
Om tongkiad noddi i Yesus do kinoiyonon diri, om pakayaai no dau do hilo'd watas dit id somok do bandar do Tirus. Om salakoi no iyau do hiri'd iso' o walai, om mada' daa iyau dot oilaan do tulun do hino iyau'd hiri. Nga' a' i' iyau milo do lumisok.


text:
Om haro ot iso' o tondu' do kianak do tondu' do norusadan do rusod dot araat do nokorongou do pasal di Yesus. Om rikot no iyau dot id di Yesus om otud no dot id toguang dau,


text:
do minokitulung di Yesus do monunsub di rusod dot araat do mantad id tanak diri. I nopo tondu'ddi om okon i' ko' tulun do Yohudi. Kinosusuon nopo dau om hilo'd watas do Ponisia, i hilo'd pomogunan do Siria.


text:
Om boros ka di Yesus dot id dau, “Poguluonon nopod papaakan om i tangaanak. A' i' osonong do patahakon nogi' do tasu o taakanon do tangaanak,” ka dau.


text:
Nga' boros ka di tondu' do suminimbar, “Tuan, iri piya i tasu di hiri'd sahau di mija' nga' mangakan id mumu' di porotuon di tangaanak,” ka dau.


text:
Boros kaddi di Yesus dot id tondu'ddi, “Uli' no, nokosoliwan no i rusod dot araat do mantad id tanak nu; tu' iyo iddi o pinonimbar nu!” ka dau.


text:
Om uli' noddi i tondu'ddi. Om korikot no iyau do hiri'd walai, om kokito no dau i tanak dau'ddi do poingodop do hiri'd toodopon. Om otopot i' kopio do nokosoliwan no i rusod dot araat do mantad id tanak dau'ddi.


text:
Om tongkiad noddi i Yesus di watas do Tirus, om pamanau no iyau do minaya' do hiri'd bandar do Sidon do pinakayaan do hilo'd Tasik Galilia. Om waya' no iyau di ralan di kawaya' di watas di roitan do Hopod o Bandar.


text:
Om hiri no do haro o tulun do pinapaatod dot id di Yesus do songulun o bobou om bosukon. Om pokikamaai no diyolo' di Yesus i tulun diri.


text:
Om angatai noddi di Yesus i tulun di bobou om bosukon diri do tumongkiad do mantad id tulun dit ogumu'. Om posonsongo' no di Yesus i tunturu' dau dot id tolingo goduwo di tulun diri. Om pomodula' no i Yesus, om tuduo' no dau di dula' dau i dila' di tulun diri.


text:
Om tingaha' noddi i Yesus do hilo'd tawan, om pomuhobo no iyau dot opuhod, om boro-boros nogiddi iyau di tulun diri do poingkaa, “Ipata,” ka, komoyon nopoddi om, “Ukab no!” ka.


text:
Om diiri i' om diiri do nokorongou i tulun diri, om noidu' i katakong di dila' dau, om osonong noddi iyau do moro-boros.


text:
Om oduhai noddi di Yesus iyolo' do popinsusui'ddi dot id disai nopo o tulun. Nga' maha' nogi' dit oduhan kopio iyolo' di Yesus do popinsusui'ddi om okon nogi' do popinsusuyo' diyolo' iri.


text:
Om oinsanan nopo i tulun di nokorongou'ddi dot ongoimayaan. Boros ka diyolo', “Ongosonong ngai' nopo i winonsoi dau! Tu' iri piya i bosukon nga' korongou noddi, om i bobou nga' koboros noddi!” ka.


text:
Om a' po alaid do mantad diri, om haro po kawagu ot iso' o tinimungan do tulun do ruminikot do tuminimung. Om lohowo' ngai' noddi di Yesus i tumatanud dau tu' aiso' no ot akanon di tulun dot ogumu'ddi. Boros ka dau,


text:
“Osianan oku no dilo tulun dot ogumu'. Tu' tolu noddi o tadau diyolo' do moyo-woyo' doho' om aiso' noddi o takanon diyolo'.


text:
Om ondung suhuon ku iyolo'd muli' dot a' kaakan, om olikapan dotindo iyolo' do hilo'd tanga'd ralan. Om okon-okon pondo om i tulun dit osodu' o tadon,” ka dau.


text:
Om boros ka di tumatanud di Yesus do suminimbar, “Kinoiyonon nopodti om osodu' do kawalayan, om hinonggo'ddi o pongonuan do taakanon do kabagal do paakan do koinsanai'd tulun diti?” ka diyolo'.


text:
Om suhuo' noddi di Yesus i tulun dot ogumu' do mirikau do hiri'd tana'. Om ngoyo' no dau i turu' o roti'ddi. Om pongunsikou no iyau'd Kinorohingan. Om pogikobing-kobingo' noddi dau i roti'ddi. Om patahako' no dau di piro-piro i tumatanud dau do potikidon di tulun. Om wonsoyo' noddi di tumatanud dau o miagal diri.


text:
Om haro nogi' o piro-piro po tinan do sada' dot ongokooro'. Om pongunsikou no i Yesus dot id Kinorohingan dot i sada' o kinopongunsikahan. Om suhuo' no dau i piro-piro tumatanud dau do popotikid di sada'ddi.


text:
Om akan noddi iyolo' do gisom do nangayahan om haro i' doti' ot apat noribu o ginumu' di tulun diri do minakan. Om timungo' noddi di tumatanud di Yesus i noolu' di taakanon diri --- om turu' po o balatak do noponu'. Om suhuo' nogiddi di Yesus i tulun diri do muli'.


text:
Om olomus nopoddi i Yesus om i piro-piro tumatanud dau do minongoi sakai di parau' do minongoi'd hilo'd watas do Dalmanuta.


text:
Om rikot noddi dot id di Yesus o piro-piro o tulun do Parisi, om timpuun no iyolo' do monokisimbar-simbar dau do maan daa diyolo' do pomurunsut dau. Om suhuo' no diyolo' i Yesus do momonsoi do koimayaan do maan do tanda' do mantad kopio iyau dot id Kinorohingan.


text:
Om awagat no kopio o ginawo di Yesus. Om simbar no iyau'd poingkaa, “Nunu o kobungou diti tulun do baino' tu' monuhu' doho' do momonsoi'd koimayaan? Amu'! A' oku i' momonsoi do tanda' do miagal diri dot id diyolo'!” ka dau.


text:
Om tongkiad noddi i Yesus diyolo', om sakai no iyau di parau' om pamanau no do kuminaa do hiri'd soborong di tasik.


text:
Nga' nokolihu i piro-piro tumatanud di Yesus do mongigit do roti di kabagal diyolo'. Om iso' poddi o roti diyolo' do hiri'd parau'.


text:
Om boros ka di Yesus dot id diyolo', “Antang-antangan no kopio dokoyu i pangambang do tapung di tulun do Parisi om i pangambang do tapung di Horudis,” ka dau.


text:
Om timpuun noddi i piro-piro i tumatanud di Yesus do mogiboro-boros do pasal diri. Boros ka diyolo', “Minomoros pogi' iyau do miagal diri, nga' aiso' o roti toko',” ka.


text:
Om oilaan i' di Yesus i pogibara-barasan diyolo'ddi. Om ponguhot noddi iyau diyolo', “Nokuro tu' mogiboro-boros kou do pasal dot aiso' o roti? A' kou toi koilo, om a' kou po toi kosuhut? A' no kopio atarom o pomusarahan dokoyu?


text:
Kimato kou i', om nokuro tu' a' kou kokito? Kitolingo kou i', om nokuro tu' a' kou korongou? A' toi dokoyu osorou


text:
i limo no liob do roti di pinogikabing-kabing ku do pinaakanan di limo noribu o tulun? Om piro po o balatak do noponu' do noolu' di taakanon diri di nongoi dokoyu timungo'?” ka dau. “Hopod po om duwo o balatak,” ka diyolo'd suminimbar.


text:
Om uhoto' po kawagu di Yesus iyolo', “Tontok di pinogikabing-kabing ku i turu' o liob di roti do pinaakanan dit apat noribu o tulun, om piro po o balatak do noponu' di noolu' di taakanon diri di nongoi dokoyu timungo'?” ka dau. “Turu' po o balatak,” ka diyolo'.


text:
Om korikot no iyolo' do hilo'd Baitsaida. Om hiri no do pinapaatod o tulun dot id di Yesus do songulun o bolou do pokikamaan diyolo' dau, om olingasan indo iyau.


text:
Om igitai no di Yesus i longon di tulun di bolou'ddi om ahako' no dau do suminoliwan di bandar. Om dulaai no di Yesus i mato di tulun do bolou'ddi. Om kamao' no dau i mato di tulun diri. Om uhoto' no dau iyau do poingkaa, “Haro noddi ot okito nu?” ka dau.


text:
Om ontong no i tulun diri dot id dotimbabaan dau, om boro-boros nod, “Haro. Kokito oku noddi do tulun do manau-panau; nga' miagal no iyolo'd kayu,” ka dau.


text:
Om kamao' po kawagu di Yesus i mato di tulun diri. Om sonsod noddi kopio i tulun diri do minontong. Om kolingos no i mato dau. Om atarang ngai' nopoddi do tokito dau.


text:
Om boro-boros noddi i Yesus di tulun diri, “Uli' no, om kada' no guli' kawagu dot id bandar diri,” ka dau.


text:
Om ongoi no i Yesus om i piro-piro tumatanud dau do hiri'd kokompungan di posorili' do Kaisaria Pilipi. Om maha' di hiri no iyolo'd tanga'd ralan, om uhoto' no di Yesus iyolo' do poingkaa, “Isai oku'dti dot osorou'd tulun?” ka dau.


text:
Om boros ka diyolo' do suminimbar, “Haro i' o momoros dot: i Yohanis Gampamatis ko, om haro nogi' o momoros dot i Ilia ko; om haro nogi' o momoros dot iya' nopo om iso' di nabi di gulu po,” ka.


text:
Om ponguhot po kawagu i Yesus, “Nga' isai oku dot osorou dokoyu?” ka dau. Om boros ka di Pitrus do suminimbar, “Iya' nopo om i Raja' di Gampamasi,” ka dau.


text:
Om katalib poddi iri om timpuun no i Yesus do monuduk di piro-piro tumatanud dau, do mositi' nod ogumu' o koinggoritan di Tanak do Tulun om saapon nondo iyau di piro-piro o boyoon, om i boyoon dot imam om i piro-piro guru do Tourat. Om patayon nondo iyau, nga' kotolu nopondod tadau om posion nondo kawagu iyau do mantad id kapatayon.


text:
Om posondoto' nopo di Yesus do pinopoboros iri dot id piro-piro di tumatanud dau. Om gayato' noddi di Pitrus i Yesus do mininsodu-odu' di piro-piro tumatanud di Yesus di suwai, om togodo' no dau iyau.


text:
Nga' koili no i Yesus om ontong no iyau di piro-piro tumatanud dau, om togodo' no dau i Pitrus. Boros ka dau, “Poggidu' do mantad hiti, oi Mogugumbal. Dot ino nopo pomusarahan nu om don tulun id pomusarahan; okon i' ko' pomusarahan do dong Kinorohingan,” ka dau.


text:
Om lohowo' noddi di Yesus i tulun dot ogumu' di hino'd hiri om i piro-piro tumatanud dau. Om boro-boros noddi iyau diyolo' do poingkaa, “Tulun nopo dot orohian do tumanud doho', om mositi' nod lihuan i dau'd korohian, om sumaan do salib dau, om tumanud nondo doho'.


text:
Tu' tulun nopo dit orohian nod momogompi' do dau'd koposion, om okon nogindo dot atagakan di koposion dau. Nga' tulun nopo di papatahak do koposion dau do gisom dot apatai dot iyoho' o kapatahakan om i Habar dot Osonong do mantad id Kinorohingan om apasi nogindo kopio iyau.


text:
Tu' nunu no o kountungan do tulun, dot asanganu ngai' piya dau o pomogunan, nga' atagakan indo iyau do koposion dau?


text:
Ondung ointingayaman o tulun do mangakun do tumatanud iyau doho'; om it a' poposusui diti ponudukan ku dot id tulun dit angaraat om it a' otumbayaan do Kinorohingan do maso'dti, om i Tanak do Tulun nga' ointingayaman nondo do mangakun do tumatanud dau o tulun diri, do rumikot iyau do mikuwo'd kuasa' do Tapa' dau, om miwoyo' di piro-piro o moloikat dit olidang,” ka di Yesus.


text:
Om poboroso' po kawagu di Yesus diyolo' o poingkaa, “Ilaai no dokoyu! Id pogialatan piya dokoyu'd hiti nga' haro i' ot a' po apatai dot a' po kokito'd Pomorintaan do Kinorohingan do mikuwo'd kuasa',” ka dau.


text:
Om katalib poddi ot onom o tadau om angatai no di Yesus i Pitrus om i Yakub om i Yohanis, i tobpinai di Yakub do tuminakad dot iso' o nuluhon dit akawas dot iyolo-yolo'. Om kosimban noddi o korupa-rupao' di Yesus di maso diyolo'd poingontong dau.


text:
Om i pakayan dau nga' minumang purak gisom do mogulinau po o kopurako'. Om aiso' no o songulun piya do hiti'd pomogunan di momumupu' do kain, do milo do momupu' do miagal kopio'ddi kopurak.


text:
Om boro-boros noddi i Pitrus di Yesus do poingkaa, “Oi Guru, osonong no kopio do hiti toko'. Osonong nogi' do popowonsoi iyahai do kiim, dot iso' o diya' om iso' o di Musa om iso' kawagu o di Ilia,” ka dau.


text:
Otopot nopo kopio om a' no i Pitrus koilo ondung nunu it apatut dau'd poboroson, tu' moddosi no kopio iyau om i duwo tambalut dau.


text:
Om tokop noddi o haun dot id diyolo', om mantad no dot id haun diri do norongou diyolo' o boros do poingkaa, “Iti no o Tanak ku di kosianan kopio ku. Pokinongou kou no dau!” ka.


text:
Om olomus nopo iyolo' do mikoroontong do hiri'd posorili' diyolo', om aiso' noddi o nokito diyolo'd tulun do suwai do poinsugku' diyolo', do suwai ko' i Yesus noo.


text:
Om tontok di rumuhuk iyolo' di nuluhon diri, om sunudai no di Yesus iyolo' do poingkaa, “Kada' dokoyu posunudo' dot id disai nopo i nokito dokoyu di tiinu'ddi dot a' po apasi do mantad id kapatayon i Tanak do Tulun,” ka dau.


text:
Om minumboyo' i' iyolo' di pinosunud di Yesus diri, nga' id pogialatan nopo diyolo' om tuminimpuun no iyolo' do mogiboro-boros ondung nunu o komoyon di Yesus di boros dau dot, “apasi kawagu do mantad id kapatayon,” ka.


text:
Om uhoto' no diyolo' i Yesus, “Nokuro tu' momoros i piro-piro guru do Tourat dot, ‘Mositi' no dot i Ilia po o mogulu do rumikot?’ ka,” ka diyolo'.


text:
Om boros ka di Yesus do suminimbar, “Atantu' no dot i Ilia o mogulu do rumikot do mongoi posodia' do koinsanai'd nunu nopo. Nga' poingkuro no i Tanak do Tulun? Nokuro tu' nokotulis dot id suang do Buuk do Kinorohingan dot ogumu' nondo o koinggoritan dau om indaraaton iyau'd tulun?


text:
Nga' poboroson ku no dokoyu: Dot i Ilia nopo om nokorikot no, om wonsoyo' nopod tulun dot id dau o poingkuro nopo i korohian diyolo', om miontok nopo kopio iri di nokotulis mantad dot id Buuk do Kinorohingan do pasal dau,” ka dau.


text:
Om soira' di nokoguli' i Yesus om i tolu o tumatanud dau dot id piro-piro o tumatanud dau'd suwai, om kokito no diyolo' dot ogumu' o tulun do hiri. Om haro nogi' o piro-piro guru do Tourat do maso do monokisimbar-simbar di piro-piro tumatanud di Yesus.


text:
Om kokito noddi di tulun i Yesus, om kongotigowo nopo iyolo', om santangkus-tangkus nopoddi iyolo' do mongoi suwau dau.


text:
Om uhoto' no di Yesus i piro-piro tumatanud dau do poingkaa, “Nunu i pogisimbar-simbaran dokoyu di piro-piro o gomponuduk do tugama'ddi?” ka dau.


text:
Om simbar no i songulun dot id pogialatan di tulun dot ogumu' do poingkaa, “Oi Guru, pootodon ku dot id diya' iti tanak ku. Bobou iyau tu' norusadan iyau'd rusod dot araat.


text:
Ondung inggoriton iyau di rusod diri, om popinliidon nopo iyau dot id tana'. Om mogimputa' nondo o kabang dau, om marit-ngarit o nipon, om kumodou nopo o tinan dau. Om nosuhu' ku no daa i piro-piro tumatanud nu do monunsub di rusod dot araat diri, nga' a' i' iyolo' nokosunsub,” ka dau.


text:
Om boros ka di Yesus dot id diyolo', “Aranaban oku no kopio dokoyu'dti! Otopot no kopio do tulun kou dit a' otumbayaan. Songkuro po o koloido' ku do poinsugku' kasai' dokoyu om papalanut do ginawo ku dot id dokoyu? Ngoyo' hitio' i tanak diri!” ka dau.


text:
Om ngoyo' noddi diyolo' hirio'd di Yesus i tanak diri. Nga' kokito nopo di rusod dot araat i Yesus om pokohiso' nopo di rusod dot araat i tinan di tanak om kohunduk nopoddi i tanak diri gisom do minliid po do hiri'd tana'. Om muta'-puta' tomod o kabang dau.


text:
Om uhoto' no di Yesus i tapa' di tanak, “Songkuro no o koloidon dilo' do miagal diti?” ka dau. “Mantad po dit okoro' po,” ka di tapa' di tanak do suminimbar.


text:
Boros ka kawagu di tapa' di tanak, “Asaru' no i rusod dot araat do tumotos daa do mamatai dilo tanak, do maan no posuboo' do tapui om porotuon no dot id waig. Nga' milo ko nopo daa do monulung, om insianai no iyahai om tulungo' no kopio iyahai!” ka dau.


text:
Om boros ka di Yesus do suminimbar, “Nunu ka nu'ddi? Ondung milo ko no, ka nu? Milo ngai' i' do wonsoyon dot otumbayaan i tulun!” ka dau.


text:
Om pagarango' nopo di tapa' di tanak o poingkaa, “Otumbayaan oku i' oi Tuhan. Nga' a' kosongkuro kogiroto' do kotumbayaan ku. Tulungo' oku no om kogirot i' o kotumbayaan ku!” ka dau.


text:
Om soira' di nokito di Yesus i tulun dot ogumu' do tumimpuun nod murugun, om barasai no dau i rusod dot araat diri, “Oi rusod di bosukon om i bobou, suhuon ku iya' do sumoliwan do mantad id tanak diti, om kada' nondo kopio guli' do mongoi suang dau,” ka dau.


text:
Om pomogiak no i rusod dot araat diri om pokohiso' no dau o tinan di tanak, om soliwan nogiddi. Om iyo poddid rata' o kokitanan di tanak, gisom dot oinsanan nopo i tulun do minomoros do, “Napatai no iyau!” ka.


text:
Om kasalakoi poddi i Yesus do hiri'd walai, om rikot no i piro-piro o tumatanud dau do hiri dot iyolo-yolo'. Om uhoto' no diyolo' i Yesus, “Nokuro ma tu' a' iyahai nokosunsub di rusod dot araat diri?” ka.


text:
Om boros ka di Yesus do suminimbar, “Rusod nopod araat do miagal diri, om a' i' milo do sunsubon do poingkuro nopo o ralan do monunsub, suwai ko' sumambayang poo,” ka dau.


text:
Om tongkiad noddi do kinoiyonon diri i Yesus om i tumatanud dau, om lombus no iyolo'd minamanau do minaya' do hilo'd Galilia. Om mada' i' i Yesus dot oilaan do tulun do suwai i kinoiyonon dau,


text:
tu' maso dau do monuduk di tumatanud dau. Boros ka di Yesus, “Patahakon nondo i Tanak do Tulun dot id kuasa' do tulun, om patayon nondo iyau, nga' kotolu nopondod tadau om apasi indo iyau kawagu!” ka.


text:
Om a' i' kosuhut i tumatanud di Yesus di pinotuduk di Yesus diri, nga' ooris iyolo' do monguhot dau.


text:
Om korikot noddi iyolo' do hilo'd Kapornaum. Om kasalakoi poddi iyolo' do hiri'd walai, om uhoto' no di Yesus i piro-piro tumatanud dau, “Nunu i pogisimbar-simbaran dokoyu di hilo'd tanga'd ralan di tiinu'ddi?” ka dau.


text:
Nga' a' nopo iyolo' suminimbar, tu' minogisimbar-simbar i' iyolo' ondung isai it agayo o ngaran di hiri po iyolo'd tanga'd ralan.


text:
Om irikau noddi i Yesus om lohowo' no dau i hopod om duwo o tumatanud dau'ddi. Om poboroso' no dau dot id diyolo' o poingkaa, “Isai nopo o tulun dot orohian dot id gulu om mositi' no do tumohuri iyau. Om sumiliu iyau do susuhuon do koinsanai'd tulun,” ka dau.


text:
Om ngoyo' no di Yesus o tiso' tanak dit okoro' po om poingkakato' no dau i tanak diri dot id dotoguangan diyolo'. Om gopuso' no dau i tanak om boro-boros no iyau di piro-piro tumatanud dau do poingkaa,


text:
“Tulun nopo di rumamit do songulun o tanak do miagal diti dot iyoho' o kopomoromitan, om komoyon nopoddi om rumamit no iyau doho'. Om i tulun di rumamit doho' nga' okon i' ko' iyoho' noo o romiton dau nga' rumamit nogi' iyau di minonuhu' doho',” ka dau.


text:
Om boro-boros noddi i Yohanis di Yesus do poingkaa, “Oi Guru, nokokito iyahai dot iso' o tulun do monunsub do Rogon do rumait do ngaran nu. Om oduhai noddi dahai iyau tu' iyolo' nopo om okon i' ko' mantad id pogialatan toko',” ka dau.


text:
Nga' boros ka di Yesus, “Kada' dokoyu iyau oduhai, tu' aiso' i' o tongosongulun piya do milo do momonsoi'd koimayaan do rumait do ngaran ku di mitilombus nopondo do momohingi-hingi doho'.


text:
Soro-sorohon no dokoyu! Tulun nopo di popoinum dokoyu dot i tumanud kou di Raja' do Gampamasi o kopoinuman dau dokoyu, om atantu' no do somulian i' iyau'ddi,” ka dau.


text:
Om poboroso' po kawagu di Yesus o poingkaa, “Isai nopo i mamalid dot ongoiso' diti tangaanak dot ongokoro' podti, do gisom dot a' nondo iyolo' otumbayaan doho', om osonong nogi' do lontoidan do watu di pongingisar o liou dau, om pataamon do hilo'd rahat.


text:
Ondung ino longon nu o kobungou diya' do momonsoi'd dusa, om potodon nogi' i longon nu'ddi! Osonong nogi' do poimpasi ko do poinsugku'd Kinorohingan dot iso-iso' piya o longon nu ko' mantad do hino goduwo o longon nu do kosuang do tapui naraka dit a' milo'd pisokon.


text:
Om ondung gakod nu o kobungou diya' do momonsoi'd dusa, om potodon nopo i gakod nu'ddi, tu' osonong nogi' do poimpasi ko do poinsugku'd Kinorohingan dot iso-iso' piya o gakod ko' mantad do hino goduwo o gakod nu do kosuang di tapui naraka.


text:
Om ondung mato nu o kobungou diya' do momonsoi'd dusa, om irulon nopo i mato nu'ddi. Osonong nogi' dot aiso' piya o tiso'd mato do sumuang do Pomorintaan do Kinorohingan ko' hino goduwo o mato nu om pataamon ko indo do hilo'd tapui naraka.


text:
Pointikid-tikid do tulun om lidangan indo do tapui, do miagal di porsombahan di sinumbali', tu' lidangan di silaon.


text:
Silaon nopo om osonong kopio, nga' ondung oidu' o koosino' di silaon diri, om a' nori milo do mosin kawagu. Iyo nopoddi, om siliu kou no do miagal do silaon --- mogiuulud kou no,” ka dau.


text:
Om tongkiad noddi i Yesus do kinoiyonon diri, om pakayaai no dau do hilo'd watas do Yudia om hilo'd watas dit id soborong do Bawang do Yordan. Om ogumu' po kawagu o tulun do ruminikot do tuminimung do posorili' di Yesus. Om ponuduk noddi i Yesus diyolo' do miagal di koubasanan kasai' dau.


text:
Om rikot no dot id dau o piro-piro tulun do Parisi do mongoi daa pomurunsut dau. Om uhoto' no diyolo' i Yesus do poingkaa, “Tumanud nopo do Tourat toko', om koino-ino toi o kusai do magada'd sawo dau?” ka diyolo'.


text:
Om boros ka diyolo' do suminimbar, “I Musa nopo om potumboyo' i' do kusai do magada' do sawo dau, do kopomonsoi po iyau'd surat do kopiadaan,” ka.


text:
Om boros ka di Yesus dot id diyolo', “Minonulis pogi' i Musa dot oturan do miagal diri nga' mantad id kongosongkiwalo' dokoyu.


text:
Tontok di wonsoyo' id Kinorohingan o tulun om pinoboros dot, ‘Winonsoi iyolo'd Kinorohingan do kusai om tondu',’ ka.


text:
om osiliu nondo iyolo' dot iso-iso',’ ka. Om okon noddi ko' duwo po iyolo', suwai ko' iso' poo iyolo'.


text:
Om iri no o kokuwaan, do nunu nopo i pinopiiso' do Kinorohingan om a' no koino-ino do pitongkiadon do tulun!” ka di Yesus.


text:
Om kosuang poddi iyolo' do hiri'd walai, om ponguhot no di Yesus i piro-piro tumatanud dau do pasal diri.


text:
Boros kaddi di Yesus dot id diyolo', “Isai nopo o kusai do magada' do sawo dau om kumawin indo kawagu do tondu'd suwai, om magampahu' no i kusai'ddi dot id sawo dau dit id gulu.


text:
Om iyo nogiddi o tondu' di magada' do sawo dau om mokikawin indo do kusai'd suwai, tu' iyau nga' kapagampahu' nogi',” ka dau.


text:
Om haro o piro-piro tulun do pinapaatod do tangaanak dot id di Yesus do pokikamaan diyolo' dau om pokibarakatan. Nga' togodo' noddi di piro-piro tumatanud di Yesus i tulun diri.


text:
Om kokito poddi di Yesus o miagal diri, om kotogod no iyau. Om boros kaddi dau dot id piro-piro di tumatanud dau, “Pologoso' nopo ilo tangaanak do rumikot dot id doho'. Kada' dokoyu iyolo' oduhai, tu' iyo no diyolo' o tulun di kasanganu do Pomorintaan do Kinorohingan.


text:
Soro-sorohon no dokoyu iti: Isai nopo i rumikot dot id Kinorohingan dot a' iyo do tanak o kowoyo-woyoo', om a' no kosuang di Pomorintaan do Kinorohingan,” ka dau.


text:
Om koboros poddi di Yesus o miagal diri, om gopuso' noddi dau i tangaanak diri, om pintikido' no dau do mangama' i tangaanak do mamarakat diyolo'.


text:
Tontok di luminombus i Yesus do minamanau, om haro'ddi o songulun do mangkus-tangkus nopo do ruminikot dot id di Yesus. Om otud no iyau dot id toguang di Yesus. Om boros ka dau do minonguhot, “Oi Guru dit osonong, nunu ot apatut ku'd wonsoyon om kaanu oku i' do koposion dit otopot kopio om i poingompus?” ka dau.


text:
Om boros ka di Yesus do suminimbar, “Nokuro tu' roitan oku diya' dot osonong? Tu' aiso' i' ot osonong, suwai ko' Kinorohingan noo.


text:
Noilaan ngai' nu no it oturan do Kinorohingan do poingkaa, ‘Kada' pamatai, kada' pagampahu', kada' panakau, kada' pongudut, kada' ponipu', om pusohon no o tapa' om tina' nu,’ ka,” ka dau.


text:
Boros ka di tulun diri, “Koinsanai dit oturan diri om nangatanud ngai' ku no, do mantad po dit okoro' oku po, oi Guru,” ka dau.


text:
Om ontong no i Yesus di tulun diri do mikuwo'd osianan iyau dau, om boro-boros noddi iyau do poingkaa, “Iso' poo ot apatut nu'd wonsoyon. Ngoyon ngai' no padagango' i dapu' nu; om patahakon no i tusin do gatang diri dot id tulun do mosikin, om kaanu ko nondod dapu' do hilo'd surga. Om owonsoi nu pondo o miagal diri, om rumikot no do mongoi tanud doho',” ka dau.


text:
Nga' korongou poddi di tulun diri i boros di Yesus do miagal diri, om lunggui nopo iyau, om tongkiad no iyau do mantad id kinoiyonon diri do mikuwo'd tumongob tomod, tu' kaya' i' kopio iyau.


text:
Om ontong noddi i Yesus di piro-piro tumatanud dau, om poboroso' no dau diyolo' o poingkaa, “Osusa' no kopio o tulun do kaya' do sumuang di Pomorintaan do Kinorohingan!” ka dau.


text:
Nga' ongosuayan ngai' nopo i tumatanud di Yesus do nokorongou di boros di Yesus do miagal diri. Nga' boro-boros po kawagu i Yesus diyolo' do poingkaa, “Oi tangaanak ku, atantu' no dot osusa' do sumuang di Pomorintaan do Kinorohingan!


text:
Osonong-sonong nogi' o songinan ot unta do sumuang dot id luang do dalat ko' mantad do tulun do kaya' do sumuang di Pomorintaan do Kinorohingan,” ka dau.


text:
Om ongosuayan tomod i tumatanud di Yesus do nokorongou di pinoboros dau do miagal diri, gisom do mogiuhot-uhot po iyolo' do poingkaa, “Iyo nopoddi, om isai po ot apasi?” ka no diyolo'.


text:
Om ontong no i Yesus diyolo' om boro-boros no iyau do suminimbar diyolo', “A' no daa kopio milo'd wonsoyon do tulun o miagal diri, nga' aiso' i' ot a' milo'd Kinorohingan do wonsoyon, milo ngai' id Kinorohingan do wonsoyon,” ka dau.


text:
Om boros kaddi di Pitrus, “Antangai pogi', nga' aiso' no ot a' dahai tinongkiadan tu' tumanud no iyahai diya',” ka dau.


text:
Om boros ka di Yesus, “Kotumbayaai kou no: Do tulun nopod tuminongkiad do sompiiyon dau, ko' tobpinai dau do tongokusai ko' tobpinai dau do tongoondu', ko' tina' dau ko' tapa' dau ko' tangaanak dau ko' tumo dau, dot iyoho' om i Habar dot Osonong do mantad id Kinorohingan o kotongkiadan,


text:
om ogumu' pondo ko' iri ot aanu di tulun diri do maso'd dinondo. Kaanu i' iyau dot inghatus kopiluap o kogumuon do walai, om tobpinai'd kusai, om tobpinai'd tondu', om tina' om tangaanak, om tumo, --- om koinggoritan nogi'. Nga' koimbagu nopondo om kaanu nondo iyau do koposion dit otopot kopio om i poingompus.


text:
Nga' ogumu' nondo o tulun dit id gulu daa do dinondo poo nga' kotohuri indo do koimbagu, om ogumu' o tulun di potohuri daa do dinondo poo, nga' kopogulu indo do koimbagu,” ka dau.


text:
Om tontok di manau-panau no i Yesus om i piro-piro tumatanud dau do pakayaan do hilo'd Yorusalim, om hiri'd gulu diyolo' i Yesus do manau-panau, om atangkabo ngai' nopo i tumatanud dau. Om iri tulun di muhut-suhut diyolo' nga' kopuriman ngai' nogi' do moddosi. Om lohowo' ngai' noddi di Yesus i tumatanud dau dot iyolo-yolo' om poiloo' no dau iyolo' dit osiliu dot id dau.


text:
Boros ka dau, “Pokinongou kou no! Kumaa toko' nodti do hilo'd Yorusalim. Om hilo' nopondo om patahakon nondo i Tanak do Tulun dot id piro-piro o boyoon dot imam om id guru do Tourat. Om hukuman nondo iyau do kapatayon, om patahakon nogindo dot id tulun dit okon ko' Yohudi.


text:
Om hingi-hingion nondo diyolo' iyau, om pindulaan, om inggoriton, om posolibon iyau. Nga' kotolu nopondod tadau om apasi indo kawagu iyau,” ka dau.


text:
Om rikot noddi dot id di Yesus i Yakub om i Yohanis. Iyolo' nopo om tangaanak di Sabidi. Om boros ka diyolo' dot id di Yesus, “Oi Guru, haro daa ot iso' do korohian dahai do wonsoyon nu dot id dahai,” ka diyolo'.


text:
Om boros ka diyolo'd suminimbar, “Orohian daa iyahai do poirikohonon nu ot iso' dahai dot id dawananan nu om iso' ot id dogibangan nu, do momorinta' ko do mikuwo'd kagayaan,” ka diyolo'.


text:
Om boros ka di Yesus dot id diyolo', “A' kou i' koilo ondung nunu kopio i pokionuon dokoyu'ddi. Kasaap kou i' tuu do monginum dot id sangkir do koinggoritan dit inumon ku, om sumuang dot id lansang do koinggoritan di suangon ku?” ka dau.


text:
“Kasaap,” ka diyolo'd suminimbar. Om boros ka kawagu di Yesus dot id diyolo', “Otopot i' dot iyokoyu nga' koinum indo dot id sangkir do koinggoritan dit inumon ku om kosuang kou do hiri'd lansang do koinggoritan di suangon ku.


text:
Nga' pasal no di koirikau dot id dawananan om id dogibangan ku om okon i' ko' iyoho' o kikuasa' do manantu'ddi. Kinorohingan i' o manantu' ondung isai o koirikau do hiri'd kinoiyonon diri,” ka dau.


text:
Om tontok di nokorongou i hopod o tumatanud di Yesus di suwai do pasal diri, om kotogod no iyolo' di Yakub om i Yohanis.


text:
Om lohowo' ngai' noddi di Yesus iyolo', om boro-boros no iyau do poingkaa, “Koilo kou i' dot iri nopo i piro-piro o boyoon do bansa' dit a' kotutun do Kinorohingan om mongulok-ulok nopo di rayat diyolo'. Om mongudipon di rayat i tulun dit ongkipangkat.


text:
Nga' iyokoyu nopo om a' i' koino-ino do miagal diri. Tu' tulun nopo dit orohian dot agayo o ngaran dot id pogialatan dokoyu, om mositi' no do sumiliu'd mogobi-obi' dokoyu.


text:
Om iri tulun dit orohian do kopogulu dot id pogialatan dokoyu, nga' mositi' no do sumiliu'd turipon do koinsanai'd tulun.


text:
Tu' iri Tanak do Tulun nga' okon i' ko' mokiobi-obi' o kinorikatan, suwai ko' kinorikatan nopo dau om mongoi pogobi-obi', om papatahak do tinan dau do gisom dot apatai do mamasi do tulun dot ogumu',” ka dau.


text:
Om korikot noddi iyolo' do hilo'd Yorikou. Om tontok di tuminongkiad i Yesus om i piro-piro tumatanud dau, om i tulun dot ogumu' do mantad id bandar diri, om haro'ddi o songulun o bolou dot i Bartimius o ngaran, i tanak di Timius, do poirikau do hiri'd tisan do ralan do mokipuhawang.


text:
Om korongou noddi iyau dot iri nopo i kawaya' do hiri nga' i Yesus, i tulun do Nasarit. Om pinglohou noddi iyau do poingkaa, “Oi Yesus i Tanak di Daud! Kosianai no doho',” ka.


text:
Om togodo' no iyau di tulun dot ogumu' om oduhai no diyolo' iyau do minglohou. Nga' okon nogi' do pomolohou kawagu iyau dot opuhod dot, “Oi Tanak di Daud! Kosianai no doho'!” ka.


text:
Om undorong noddi i Yesus om boro-boros nod, “Lohowo' iyau,” ka. Om lohowo' noddi diyolo' i tulun do bolou'ddi. Om boro-boros no iyolo' dau, “Kotood no! Tu' lohowon ko no di Yesus, ingkakat!” ka.


text:
Om pataamo' nopo di tulun di bolou i rasuk dau dit id soibau om olomus nopoddi do miningkakat do minongoi rapou di Yesus.


text:
Om boros ka di Yesus do minonguhot dau, “Nunu daa o korohian nu'd wonsoyon ku dot id diya'?” ka. Om boros ka di tulun di bolou'ddi do suminimbar, “Oi Guru, orohian oku'd kokito,” ka dau.


text:
Om boros ka di Yesus, “Pamanau no, nolingasan ko no, tu' otumbayaan ko i' doho',” ka dau. Om diiri i' om diiri do nokokito i tulun diri. Om tanud noddi iyau di Yesus do minamanau.


text:
Tontok di mirririkot no iyolo' do hilo'd Yorusalim, om korikot no iyolo' do hilo'd bandar do Baitpagi om hilo'd Baitani, i hilo'd guas di Nulu-Nulu do Saitun. Om hilo' no do sinuhu' di Yesus o duwo di tumatanud dau do mogulu dau.


text:
Boros ka dau dot id diyolo', “Ongoi kou do hilo'd kampung dit id dabantalan dokoyu. Om korikot kou nopondo do hiri'd kampung diri om okito nondo dokoyu ot iso' o tanak do kaladai do poingkogos, it a' po noumbalan do tulun do sumakai. Om iyadan nopo dokoyu i kaladai'ddi om gayaton no do kumaa'd hiti.


text:
Om ondung haro o tulun do monguhot dokoyu ondung nokuro tu' iyadan dokoyu i kaladai'ddi, om sunudan no dot, ‘Gunaon do Tuhan iti, om pogulion i' dau dot oruhai,’ kanto dokoyu,” ka dau.


text:
Om pamanau goduwo noddi i tumatanud di Yesus diri, om kokito no diyolo' ot iso' o tanak do kaladai do poingkogos do hiri'd wawayaan di walai dit id tisan do ralan, om iyado' no diyolo' i polihan di kaladai'ddi.


text:
Om uhoto' no iyolo' di piro-piro o tulun di poingkakat do hiri, “Ooi, kukuroyon dokoyu no? Nokuro tu' iyadan dokoyu ino tanak do kaladai?” ka.


text:
Om simbaro' no diyolo' i tulun diri do miagal di pinoboros di Yesus dot id diyolo'. Om pologoso' nopoddi di tulun diri do ginayat diyolo' i kaladai.


text:
Om korikot noddi iyolo' do hiri'd di Yesus, om lopikai no diyolo' di rasuk diyolo' dit id soibau i likud di kaladai, om sakai noddi i Yesus di kaladai'ddi.


text:
Om ogumu'ddi o tulun do hiri do pinapalapik di rasuk diyolo' dit id soibau do hiri'd tanga'd ralan, om iri no suwai om minongoi panatas do raan do kayu do hiri'd kokoyuan, om popingiliho' nogiddi do hiri'd ralan.


text:
Om mimboros ngai' poddi dot opuhod i tulun di hiri'd gulu-gulu di Yesus om i hiri'd tohuri dau do poingkaa, “Royohon no o Kinorohingan! Abarakatan no i rumikot dot id suang do ngaran do Tuhan!


text:
Barakatan id Kinorohingan i pomorintaan di rumikot do koimbagu --- i pomorintaan di Daud, i taki-aki toko'! Royohon no o Kinorohingan it Asawat Kopio!” ka diyolo'.


text:
Om korikot noddi i Yesus do hilo'd Yorusalim, om suang no iyau do hiri'd Walai'd Sasambayangan dot Agayo. Om mingontong diri iyau do hiri'd posorili' dau. Nga' oruhai noddi dot otuong om pamanau no iyau do kuminaa do hilo'd Baitani do mogiwoyo-woyo' di hopod om duwo o tumatanud dau.


text:
Om hiri pod sodu' om kokito no dau o songguas ot ara dit okohob o tuntu. Om ongoi noddi iyau do hiri'd guas dit ara do minongoi pogontong ondung haro o tua'ddi. Nga' di nopoddi nokorikot iyau do hiri'd guas diri, om aiso' i' o tua' suwai ko' roun noo. Tu' okon po ko' maso do koponguaan dot ara.


text:
Om boro-boros noddi i Yesus di guas dot ara diri do poingkaa, “Mantad pod baino' om aiso' no o tongosongulun piya do kaakan do tua' nu!” ka dau. Om kongorongou i' i tumatanud di Yesus di boros dau'ddi.


text:
Om korikot noddi iyolo' do hilo'd Yorusalim, om ongoi no kawagu i Yesus do hiri'd Walai'd Sasambayangan dot Agayo. Om uyungo' ngai' no dau i tulun di mogidagang-dagang do hiri. Om pinsomboliko' ngai' no dau i mija' di tulun di monukar do tusin, om i timpohon di tulun do padagang do punai.


text:
Om iso' pod tulun nga' aiso' no o pologoson dau do mongigit do nunu nopo do maya' do hiri'd natad di Walai'd Sasambayangan dot Agayo.


text:
Om ponuduk noddi i Yesus di tulun do hiri do poingkaa, “Nokotulis no dot id suang do Buuk do Kinorohingan do minomoros o Kinorohingan do poingkaa, ‘Roitan nondod tiiyonon do sumambayang do koinsanai'd bansa' i walai ku,’ ka. Nga' siniliu nogi' dokoyu iti do lilisokon do gampanakau!” ka dau.


text:
Om korongou noddi di piro-piro o boyoon dot imam om i guru do Tourat i boros dau'ddi, om pogihum noddi iyolo' do ralan do mamatai di Yesus. Nga' ooris i' iyolo' dau tu' ongoimayaan ngai' nopo i tulun do korongou di ponudukan dau.


text:
Tontok dit osuab po di tadau kawagu, di nakawaya' kawagu iyolo' di guas dit ara diri, om kokito no diyolo' do napatai no i guas om i gamut di kayu'ddi.


text:
Om kosorou noddi di Pitrus i nosiliu di sangadau nogi' do mantad diri. Om boro-boros no i Pitrus di Yesus, “Oi Guru, antangai pogi' nga' noriou no moti'lo guas dot ara di pinapalan nu'ddi!” ka dau.


text:
Tu' milo kou i' do momoros dot id nulu-nulu diti do, ‘Kakat no om tumaam i' do hilo'd rahat,’ ka. Om osiliu indo kopio o miagal diri dot id dokoyu dot a' no mikoduwo o ginawo dokoyu, om otumbayaan kou no kopio dot osiliu o nunu nopo i poboroson dokoyu.


text:
Iyo nopoddi om soro-sorohon no dokoyu iti: Soira' nopod sumambayang kou do mokianu do nunu nopo, om kotumbayaai kou no do nakatahak nod Kinorohingan dot id dokoyu i pinokianu dokoyu'ddi. Om aanu indo kopio dokoyu iri.


text:
Ondung sumambayang kou, om haro indo o karaatan dokoyu dot id iso' o tulun, om ompunan po dokoyu'd gulu i tulun diri, om ompunan indo di Tapa' di hilo'd surga o koinsanai di dusa dokoyu.


text:
[Ondung a' kou mangampun do tulun do suwai, om i Tapa' dokoyu do hilo'd surga nga' a' no mangampun di dusa dokoyu,” ka].


text:
Om guli' noddi kawagu iyolo' do hilo'd Yorusalim. Om tontok di manau-panau i Yesus do minsorili' di Walai'd Sasambayangan dot Agayo, om rikot no i piro-piro o boyoon dot imam, om guru do Tourat, om i boyoon do tulun do Yohudi dot id di Yesus.


text:
Om uhoto' no diyolo' i Yesus do poingkaa, “Nunu kopio o kuasa' nu do minomonsoi ngai'dti? Isai o minanahak diya'd kuasa'?” ka diyolo'.


text:
Om boros ka di Yesus, “Iyoho' nga' haro i' o tuhoton dot id dokoyu. Om osimbar po dokoyu iri, om poboroson ku nogindo dot id dokoyu ondung isai o minanahak doho'd kuasa' do mingwonsoi ngai'dti.


text:
Sunudai oku daa dokoyu ondung honggo o tadon di kuasa' di Yohanis do mamatis do tulun. Kinorohingan ko' tulun?” ka dau.


text:
Om pogiboro-boros noddi i piro-piro o boyoon dot imam, om i boyoon do tulun do Yohudi. Boros ka diyolo', “Ondung poboroson toko' do, ‘Mantad id Kinorohingan,’ ka, om poboroson nondo dau do, ‘Nokuro tu' a' kou minonongkuyaan di Yohanis?’ ka nondo dau.


text:
Nga' osusa' indo do poboroson do, ‘Mantad id tulun,’ ka, tu' sorohon ngai' idti tulun dot ogumu', do nabi i Yohanis,” ka diyolo'.


text:
Om posimbaro' noddi diyolo' o poingkaa, “A' i' iyahai koilo,” ka. Om boros kaddi di Yesus dot id diyolo', “Iyo nopoddi, om iyoho' nga' a' i' poposunud dokoyu ondung disai'd kuasa' ku do mingwonsoi ngai'dti,” ka dau.


text:
Om timpuun noddi i Yesus do moro-boros dot id piro-piro o boyoon dot imam om i guru do Tourat, om i boyoon do tulun do Yohudi do pinawaya' do poinukadan do poingkaa, “Haro o songulun do minananom dot anggur dot id kabun dau, om pagaro' no dau o pointutuk di kabun diri. Om pongukad no iyau'd luang do pawansayan do pamagaan di tua' dot anggur, om pomonsoi nogiddi iyau do sinurambi' dot akawas dot iyonon do madtamong di kabun diri. Om posiwaai noddi dau i kabun dot anggur diri do piro-piro o tulun, om pamanau no iyau do minongoi do hilo'd pomogunan do suwai.


text:
Om korikot poddi o maso do kopongupuan di tua' dit anggur, om ponuhu' no i sanganu di kabun dot anggur, dot iso' o susuhuon dau do mongoi solowot di tulun di minoniwa' di kabun dot anggur diri, do mongoi panganu di dau'd bahagi'.


text:
Nga' tangkapo' nogi' di tulun di minoniwa' di kabun dot anggur i susuhuon diri. Om bobogo' no diyolo' iyau, om poulio' tomod nopo diyolo' i susuhuon diri dot aiso' i' o tinahak.


text:
Om ponuhu' po kawagu i sanganu di kabun dot anggur diri do songulun o susuhuon dau'd suwai do mongoi dot id diyolo'. Nga bobogo' i' di tulun di moniwa' di kabun dot anggur o tulu di susuhuon diri, om uyungo' no diyolo' iyau om pininglupuan.


text:
Om ponuhu' po kawagu i sanganu di kabun diri do songulun di susuhuon dau'd suwai, do minongoi dot id diyolo'. Nga' iri nopo i susuhuon diri, om patayo' nopo diyolo'. Om ogumu' po o susuhuon do suwai do minaan diyolo' iyoo'ddi: tu' haro i' o binobog om haro o pinatai.


text:
Om iso' poddi i tanak di sanganu di kabun, di kosianan kopio dau do milo dau'd suhuon do mongoi kawagu dot id diyolo'. Om suhuo' noddi dau i tanak dau'ddi do mongoi do hiri'd tulun di minoniwa' di kabun dau. Poingkaa daa ot osorou dau, ‘Atantu' no do podulon i' bo diyolo' i tanak ku'ddi,’ ka.


text:
Nga' pogiboro-boros no i tulun di minoniwa' di kabun dau do poingkaa, ‘Ilo' no moti' o tumungkus diti kabun diti. Kainou patayo' toko' iyau, om aanu toko' indo iti tungkusan dau!’ ka.


text:
Om tangkapo' no diyolo' i tanak diri om patayo' no. Om pataamo' no diyolo' i rata' di tanak do hiri'd soliwan di kabun diri,” ka di Yesus.


text:
Om ponguhot noddi i Yesus diyolo' do poingkaa, “Nunu mando o wonsoyon di sanganu di kabun diri! Atantu' no dot ongoyon dau patayo' i tulun di minoniwa' di kabun dau'ddi, om posiwaan nondo dau'd tulun do suwai i kabun diri.


text:
Atantu' no do nakapambasa' kou i' dot ayat diti, dot id suang do Buuk do Kinorohingan do poingkaa, ‘Iri nopo i watu di nadaan di piro-piro o tukang mamaal do walai, om nosiliu nogiddi do watu dit agayo o guna'.


text:
Om pokitatangkapan diri di piro-piro o boyoon do Yohudi i Yesus di nokorongou iyolo' di poinukadan diri. Tu' oilaan no diyolo' dot iyolo' i' o komoyon di poinukadan diri. Nga' moddosi i' iyolo' di tulun dot ogumu'. Om tongkiadai noddi diyolo' i Yesus.


text:
Haro o piro-piro o tulun do Parisi om piro-piro o tulun do mantad id pati' di Horudis do sinuhu' do mongoi pomurunsut di Yesus do piro-piro o ponguhatan.


text:
Om rikot noddi iyolo' dot id di Yesus, om boro-boros nod poingkaa, “Oi Guru, oilaan dahai dot otopot i' o poboroson nu, om a' ko nogi' okurai-kurayan dot osorou'd tulun do suwai om posondoton nu nopo kopio o ponunuduk do pasal do korohian do Kinorohingan dot id tulun. Tu' a' ko i' montong do pangkat do tulun. Sunudai daa iyahai ondung koino-ino iyahai do mambayar do sukai dot id di Kaisar ko' amu' do tumanud do Tourat? Apatut tuu do mambayar di sukai'ddi ko' amu'?” ka diyolo'.


text:
Nga' oilaan i' di Yesus do maan i' toomod diyolo' i ponguhatan diyolo'ddi. Om simbaro' noddi dau do poingkaa, “Nokuro tu' momurunsut kou daa doho'? Onuwai oku daa dot iso' o tusin do pirok,” ka dau.


text:
Om patahako' no diyolo' dot id di Yesus ot iso' o tusin do pirok. Om ponguhot no i Yesus diyolo', “Disai dilo gambar, om disai dilo ngaran?” ka dau. “Di Kaisar,” ka diyolo'd suminimbar.


text:
Om boros kaddi di Yesus dot id diyolo', “Iyo nopoddi om apatut id patahakon dokoyu di Kaisar i di Kaisar, om patahakon dokoyu'd Kinorohingan i dong Kinorohingan,” ka dau. Om ongosuayan nopoddi iyolo' do nokorongou di boros dau'ddi.


text:
Om haro'ddi o piro-piro o tulun do mantad id sinompuruan do tulun do Saduki do ruminikot dot id di Yesus. (Iyolo' nopodti nga' iso' o sinompuruan do tulun dit a' otumbayaan do posion kawagu i tulun di napatai.)


text:
Om boro-boros no iyolo' di Yesus do poingkaa, “Oi Guru, notulis no di Musa ot oturan dot id dati' do poingkaa, ‘Ondung apatai o songulun o kusai dit aiso' po o tanak om iri no tobpinai dau ot apatut do mangawin di tondu', i sawo daa dau'ddi. Om oonuan i' do sinakagon i tulun di napatai,’ ka.


text:
Om nokoumbal i' do haro o turu' o tulun do mogiobpinai, om kawin no daa it id dotuo, nga' aiso' po o tanak dau om kapatai no iyau.


text:
Om kowino' no di tobpinai dau di koduwo i sawo daa dau, om kapatai i' i kusai di koduwo'ddi dit aiso' po o tanak diyolo'. Om iyo iddi o nosiliu dot id tobpinai dau di kotolu,


text:
om iyo ngai' nopoddi o nosiliu do gisom do noinsanan i turu' o mogiobpinai. Om alaid noddi om kapatai no i tondu'ddi.


text:
Om tontok nopondo do tadau di posion kawagu o tulun di napatai, om isai nondo o sansawo di tondu'ddi? Tu' nakapangawin ngai' nopo di tondu' i turu' o kusai'ddi?” ka diyolo'.


text:
Om boros ka di Yesus do suminimbar, “Napalid kou no kopio. Tu' a' kou i' kosuhut do komoyon di Buuk do Kinorohingan om i sinundu do Kinorohingan.


text:
Tu' apasi nopondo kawagu i tulun di nangapatai, om a' nondo iyolo' kumawin kawagu. Tu' iyo pondo iyolo' di moloikat do hilo'd surga.


text:
Om pasal no di tulun di napatai do posion kawagu, om a' kou toi nakabasa' di buuk di Musa do pasal di bulungkut do mikit-sikit o tapui'ddi? Om nokotulis no dot id suang dot ayat diri do minomoros o Kinorohingan dot id di Musa do poingkaa, ‘Iyoho' no o Kinorohingan di Abraham om Kinorohingan di Isak, om Kinorohingan di Yakub,’ ka.


text:
Kinorohingan nopo om okon i' ko' Kinorohingan di tulun di napatai. Suwai ko' Kinorohingan iyau di tulun di songimpasi. Napalid kou no kopio'd momusorou,” ka di Yesus.


text:
Om rikot no o songulun o guru do Tourat do minongoi pokinongou di pibara-barasan di Yesus om i tulun do mantad id sinompuruan do Saduki. Om kokito no di gomponuduk do tugama'ddi dot osonong nopo i Yesus do suminimbar di tulun diri. Om uhoto' no dau i Yesus do poingkaa, “Nunu o ponuhuan dit agayo kopio dot id pogialatan do koinsanai di ponuhuan diri?” ka dau.


text:
Om boros ka di Yesus do suminimbar, “Ponuhuan nopo dit agayo kopio om poingkaa, ‘Pokinongou kou no, oi bansa' dot Israil! Iri nopo Tuhan i Kinorohingan toko', om Tuhan dit iso' noo.


text:
Kosianai nod Tuhan, i Kinorohingan nu do mikuwo'd aayi-ayi' o ginawo nu, om aayi-ayi' o koposion om pomusorou nu, om mikuwo'd aayi-ayi' o kokorisan nu,’ ka.


text:
Ponuhuan nod koduwo om poingkaa, ‘Kosianai nod sompi' ko' iyokoyu ngai', do miagal dot osianan ko do diya'd tinan,’ ka. Om aiso' no o ponuhuan dot agayo ko' mantad diti duwo o ponuhuan diti,” ka di Yesus.


text:
Om boros ka di guru do Tourat diri dot id di Yesus, “Koontok no kopio iri oi Guru. Dot otopot i' i pinoboros nu do poingkaa: Tuhan no i Kinorohingan dit iso' noo, om aiso' no o Kinorohingan do suwai.


text:
Om mositi' no dot osianan o tulun do Kinorohingan do mikuwo'd aayi-ayi' o ginawo dau om pomusorou dau, om aayi-ayi' o kokorisan dau. Om mositi' no dot osianan iyau'd tulun di sompi' ko' iyau ngai' do miagal dot osianan do dau'd tinan. Om iri no ot osonong kopio, ko' mantad do papatahak do porsombahan di sorobon, om i piro-piro o porsombahan do suwai do patahakon dot id Kinorohingan,” ka dau.


text:
Om koilaai noddi di Yesus dot osonong kopio o nisimbar di guru do Tourat. Om boro-boros noddi i Yesus dau do poingkaa, “Osomok ko no di Pomorintaan do Kinorohingan,” ka dau. Om aiso' noddi o tongosongulun piya do katama' do mongoi ponguhot di Yesus.


text:
Tontok di maso di Yesus do monuduk do hiri'd Walai'd Sasambayangan dot Agayo, om uhoto' no di Yesus iyolo'. Boros ka dau, “Poingkuro i piro-piro o guru do Tourat do milo do momoros do sinakagon di Daud i Raja' do Gampamasi?


text:
Dot i Daud piya --- do notudukan di Rusod do Kinorohingan nga' minomoros i' do poingkaa, ‘Boros kad Tuhan dot id Tuhan ku; irikau no dot id dawananan ku, gisom do poinsiribaon ku dot id diya' i piro-piro o pisangod nu,’ ka.


text:
Om ondung rinoitan di Daud do, ‘Tuhan’, i Raja' do Gampamasi, om poingkuro'ddi iyau do sinakagon di Daud!” ka di Yesus. Angasanangan ngai' nopo do mokinongou di ponudukan di Yesus i tulun dot ogumu' di hiri'd Walai'd Sasambayangan dot Agayo.


text:
Om boro-boros no i Yesus diyolo' do poingkaa, “Umbangan-banganan no dokoyu i piro-piro o guru do Tourat. Tu' iyolo' nopo om orohian dot anganaru o pakayan do mimpanau, om orohian do suahon do tulun do hiri'd pasar.


text:
Om orohian nopo iyolo'd mirikau do hiri'd tirikohonon di tulun dit ongkipangkat, di hirid walai'd sasambayangan, it iyonon dot ongosonong di hiri'd poginakanan.


text:
Om monipu' nogi' iyolo' di tongoondu' di nopuadan, om magahau di walai diyolo'. Om anaru tomod nondo o sambayang diyolo' do pangalit-alit diyolo' di kararaat diyolo'. Nga' hukuman indod Kinorohingan iyolo'ddi dit awagat kopio do koimbagu,” ka di Yesus.


text:
Om tontok di poirikau i Yesus do hiri'd hapak di poiiyanan do porsombahan di hiri'd Walai'd Sasambayangan dot Agayo. Om piantangan dau i tulun dot ogumu' do mongoi poposuang di tusin diyolo' do hiri'd pati' di poiiyanan di porsombahan. Om ogumu' o tulun do kaya' do minongoi poposuang do tusin dot ogumu'.


text:
Om rikot noddi o songulun o tondu' di nopuadan om mosikin. Om ongoi no iyau poposuang do duwo no o tusin do tambaga' do taparak dit okuri' no kopio o suang.


text:
Om lohowo' ngai' no di Yesus i tumatanud dau, om boro-boros no diyolo' do poingkaa, “Ilaai no dokoyu iti: Dot ilo' nopo tondu' do nopuadan om mosikin, om ogumu' nogi' o dau'd pinosuang do hilo'd pati' ko' mantad di pinosuang do koinsanai di tulun do suwai.


text:
Tu' iyolo' ngai' nopo om pinapatahak dit a' no diyolo' aayi-ayi'. Nga' iri nopo tondu' di nopuadan diri om imumuyo' nopo dau do papatahak o koinsanai di haro dot id dau, i pomoli i' daa dau do kaakan-akanan,” ka dau.


text:
Om di nopo di tuminongkiad i Yesus di Walai'd Sasambayangan dot Agayo, om boro-boros no di Yesus o songulun do mantad id pogialatan di tumatanud dau. Boros ka dau, “Oi Guru, intong pogi' dilo piro-piro o walai. Om ilo watu do pinawaal. Nga' a' no ogina-gina' o kolumiso',” ka dau.


text:
Om boros ka di Yesus, “Okito nu daa ilo piro-piro o walai dot angagayo dilo' koii? Aiso' nondo o tongoiso' piya di watu di pinamaal dilo' dot oolu' do mogitimpak-timpak do hilo'd pinawaalan dilo'. Raagon ngai' nopondo ilo',” ka dau.


text:
Om ongoi noddi i Yesus do hiri'd Nulu-Nulu do Saitun, i hiri'd dotimbabaan di Walai'd Sasambayangan dot Agayo. Om irikau no iyau'd hiri. Om rikot no dot id dau i Pitrus, om i Yakub, om i Yohanis, om i Andarias do mongoi boro-boros dau dot iyolo-yolo'.


text:
Boros ka diyolo', “Sunudai daa iyahai ondung soira' dot ongosiliu ngai' i komoyon nu'ddi, om nunu o pogintutunan diri dot orikot o maso'ddi?” ka.


text:
Tu' ogumu' motindo o tulun do rumikot do manansanganu do ngaran ku, om momoros nondo dot, ‘Iyoho' no iyau!’ ka. Om ogumu' nondo o tulun dot aakalan.


text:
Om korongou kou nopondo do mogisasaap om korongou kou do habar do pisangadan om kada' kou poddosi. Tu' a' no milo dot a' ongosiliu ngai' iri, nga' iri nopo om okon po ko' kopupuson do pomogunan.


text:
Om mogisasaap nondo o bansa' om mogisasaap o pomogunan. Om hinonggo- honggo nopo nga' gumuyu' nondo o tana', om mononglous. Om koinsanai'dti om koimpuunon nogi' do koinggoritan, do miagal di tondu' do monohoruol nogi' do mogkosusu.


text:
Nga' mositi' no do mumbangan-bangan kou, tu' tangkapon kou motindo om gayaton kou dot id pomisaraan dot id toguang do gompomutus. Om pimbabagan kou nondo do hiri'd walai'd sasambayangan. Om potimbabaon kou nondo di piro-piro o pomorinta' om i piro-piro o raja', tu' tumatanud kou i' doho'. Om iri no o maso dokoyu do pasasi' do pasal doho' dot id diyolo'.


text:
Om mositi' no do popinsusuyon po iti Habar dot Osonong do mantad id Kinorohingan dot id koinsanai'd bansa'.


text:
Om soira' nopo dot atangkap kou om porikoton kou dot id pomisaraan, om kada' kou katangkabo ondung nunu o poboroson dokoyu do tontok do maso'ddi. Do nunu nopo i potudukon dot id dokoyu do maso'ddi, om poboroson nopo dokoyu dot orikot i maso dokoyu'd moro-boros. Tu' okon i' ko' dokoyu di boros di poboroson dokoyu'ddi, suwai ko' mantad id Rusod do Kinorohingan.


text:
Om haro nondo o tulun dot i piya tobpinai dau nga' pohudsuon i' dau do gisom do patayon. Om iyo nogiddi ot osiliu dot id pialatan do miaanak. Tu' i tangaanak nga' sumaap di molohing dau, om papatahak diyolo' do maan patayo'.


text:
Om katagadan kou nogi' do koinsanai'd tulun, tu' tumatanud kou i' doho'. Nga' iri nopondo i tulun dit ogirot kasai' do gisom do kopupuson, om posion no iyau,” ka dau.


text:
Om boros ka kawagu di Yesus, “Kokito kou nondo di ‘Karaaton di Mamaraag’ do poingkakat do hiri'd kinoiyonon di pogoduhan daa do poingkakatan dau. (Kopoilaan dot id tulun di mambasa: Ilaan no kopio o komoyon diti!) Do tontok nopoddi, om mositi' no do mogidu' do mongoi'd hilo'd konuluhanan i tulun di hilo'd Yudia.


text:
Om iri nopo tulun do hiri'd sakai do taap do walai dau, om kada' no lintuhun do mongoi suang di walai do mongoi panganu do nunu nopo do mantad hiri'd walai dau.


text:
Om tontok nopo di piro-piro o tadau di korolosi kopio'ddi om haro nondo o kosusaan dit a' po insan kosiliu do mantad di wonsoyo' id Kinorohingan iti pomogunan om gisom do baino', om a' nondo osiliu kawagu o miagal diri.


text:
Ondung a' daa'd Kinorohingan ponibaon o maso'ddi, om aiso' no daa o tiso' piya'd tulun dot apasi. Nga' ponibaon id Kinorohingan i maso'ddi, dot i tulun do songonuon dau o kopoinibaan.


text:
Tontok nopoddi, om ondung haro o songulun do moro-boros dot id dokoyu dot, ‘Ontong pogi', hino no moti'd hiti i Raja' do Gampamasi,’ ka, ko', ‘Hino no iyau'd hilo'!’ ka --- om kada' kou nogi' ponongkuyaai di tulun diri.


text:
Tu' rumikot motindo o piro-piro di gampamasi di goudut om piro-piro o nabi di goudut. Om mingwonsoi nondo iyolo' do piro-piro o koimayaan, om i kosuayan kopio do maan daa do pagakal do tulun, om milo-milo nopo om pagakal nogi' do tulun piya di nasanganu nod Kinorohingan.


text:
Iyo nopoddi, om antaan-taan no kopio dokoyu! Nokosunud ngai' ku no dokoyu iti do tontok dit a' po osiliu o miagal diri,” ka.


text:
Om boros ka kawagu di Yesus, “Om katalib pondo i kosusaan diri, om tumuong nondo ilo tadau, om a' mulinau ilo tulan.


text:
Om rumatu' ngai' nondo ilo rombituon do mantad hilo'd tawan, om angagangau ngai' nopondo i pomorinta' do hilo'd tawan.


text:
Om tontok nopondoddi om okito nondo i Tanak do Tulun do rumikot dot id rolot do haun do mikuwo'd kuasa' om kagayaan dau.


text:
Om suhuon nondo dau i piro-piro o moloikat do mongoi ponimung di tulun di nongopili' dau do mantad id apat o linsuk diti pomogunan, om mantad id tisan do tana' om korikot do hilo'd tisan do tawan,” ka di Yesus.


text:
Om boros ka kawagu di Yesus, “Pinsingilaan no dokoyu i ponudukan dot aanu do mantad id guas dot ara. Tu' tumomou nopo om mongomulok om momutolid i raan do kayu'ddi, om oilaan no dokoyu dot oruhai no dot orikot i maso dot alasu'.


text:
Ilaai no dokoyu! Dot a' po angapatai ngai' iti tulun do songimpasi do dinondo, om ongosiliu ngai' no o miagal diri.


text:
Om boros ka kawagu di Yesus, “Mulong pod miagal diri, nga' aiso' i' o songulun piya do koilo ondung soira' o tadau ko' jam diri. Iri piya i moloikat do hilo'd surga nga' a' i' koilo, om i Tanak nga' a' i' koilo, suwai ko' iri no i Tapa' o koilo.


text:
Iyo nopoddi om apatut no do minsan-insan om mumbangan-bangan kou, tu' a' kou i' koilo ondung soira' dot orikot i maso'ddi!


text:
Kowoyo-woyoo' nopo do korikatan dau, om iyo di kowoyo-woyoo' do songulun di tuminongkiad di walai dau om minongoi do hiri'd pomogunan dit osodu'. Om minonuhu' iyau di piro-piro o susuhuon dau do mongilo-ilo do hiri'd walai dau di daamot dau do nokotongkiad. Om tontuo' nogiddi dau o karaja' do pointikid-tikid di susuhuon dau. Om bilinai no dau i susuhuon dau di sinuhu' do madtamong di wawayaan do mumbangan-bangan kopio.


text:
Iyo nopoddi om iyokoyu nga' apatut do mumbangan-bangan no, tu' a' i' dokoyu oilaan ondung soira' do koguli' i sanganu di walai'ddi, dongsosodopon tuu ko' pitangatuong, ko' minsusuab po tuu ko' i mulai nogi' o tadau.


text:
Tu' koinsanai'dti nokoboros ku dokoyu om poboroson ngai' ku nogi' iti dot id koinsanai'd tulun: iri no tu' mumbangan-bangan kou no kasai'!” ka dau.


text:
Di nopo di duwo po o tadau om orikot no i karamayan do Tadau'd Agayo do Paska om i Tadau'd Agayo dit A' Kipangambang, om pogiupakat no i piro-piro o boyoon dot imam om i guru do Tourat do mogihum do ralan do lumisok-lisok i' do manangkap di Yesus. Om patayon nogindo daa diyolo' iyau.


text:
Om boros ka diyolo', “Nga' kada' toko' po wonsoyo' o miagal diri do maso pod haro o karamayan, tu' gumangau nondo om sumaap dati' ilo tulun dot ogumu',” ka.


text:
Tontok di hilo' i Yesus id Baitani, di hiri'd walai di Simun, i kitoruol do kusta di gulu po, om rikot no o songulun o tondu' dot id di Yesus. Om minigit iyau dot iso' o kakanan dit okooro' do marmar do winonsoi, do kisuang do tumau dot osonong o kosingudan om it aiso' o rolot, om agayo o gatang. Tontok di poirikau i Yesus do makan, om babako' no di tondu' i poiiyanan diri om potuntugo' no i tumau'ddi do hiri'd tulu di Yesus.


text:
Om kongotogod noddi i piro-piro di tulun di hino'd hiri, om mogiboro-boros nopoddi iyolo' do poingkaa, “Nunu'ddi o kinokoyo-koyoon dilo' do rubaton tomod.


text:
Tu' milo i' daa do padagangon i tumau'ddi, om ogumu' i' daa ko' tolu nahatus o tusin do pirok do gatang diri. Om patahakon nogindo i tusin di gatang diri dot id tulun do mosikin!” ka diyolo'. Om otogod diri iyolo' di tondu'ddi.


text:
Nga' boro-boros noddi i Yesus do poingkaa, “Pologoso' nopo dokoyu iyau. Nokuro tu' papasala' kou dau! Tu' iri nopo i winonsoi dau'ddi dot id doho' om osonong i' om apatut do royohon.


text:
Tu' iri nopo tulun do mosikin om hino kasai' i' dot id pogialatan dokoyu, om soira' nopo dot orohian kou do monulung diyolo' om milo kou i' do monulung diyolo'. Nga' iyoho' nopo om a' i' poinsugku' kasai' dokoyu.


text:
Iti nopo tondu'dti om minomonsoi di milo dau'd wonsoyon. Om tinuntugan oku dau di tumau dit osonong o kosingudan do poposodia' doho' do maan lobongo' dot a' po orikot i maso'ddi.


text:
Ponongkuyaai kou no! Do honggo nopondo o posusuyan di Habar dot Osonong do mantad id Kinorohingan, do hiti'd pointongkop diti pomogunan, om iti winonsoi diti tondu' diti nga' popinsusuyon nogindo do kopomuhandaman dau,” ka di Yesus.


text:
Om haro'ddi o songulun dot id pogialatan di hopod om duwo di tumatanud di Yesus, i roitan dot i Yudas Iskariot, do minongoi solowot di piro-piro o boyoon dot imam do papadagang di Yesus dot id diyolo'.


text:
Om ongosonong nopo o ginawo diyolo' do nokorongou di boros di Yudas Iskariot diri, om pamatos noddi iyolo' do manahak di Yudas do tusin. Om mantad noddi do mogihum nopoddi i Yudas do maso dit osonong do papatahak di Yesus dot id diyolo'.


text:
Tontok di tadau'd koiso' di Tadau'd Agayo do Roti dit A' Kipangambang --- tontok do monumbali' o tulun do dumba' di dong Paska, om rikot no dot id di Yesus i piro-piro o tumatanud dau. Om ponguhot no iyolo' dau do poingkaa, “Hinonggo o korohian nu do posodiaan dahai do taakanon di dong Paska do maan nu oi Guru?” ka diyolo'.


text:
Om ponuhu' no i Yesus do duwo o tulun dot id pogialatan diyolo'. Boros ka dau, “Ongoi kou do hilo'd bandar, do hilo' nopo om haro o songulun o kusai do kiinigit do kakanan do kisuang do waig, do mongoi solowot dokoyu. Om tumanud kou nopo dau


text:
do mongoi do hiri'd walai di solokoyon dau om sunudan no i sanganu di walai do poingkaa, ‘Monguhot i Guru, ondung hinonggo o tiyonon dau om i tumatanud dau do mangakan-ngakan di taakanon di dong Paska,’ kanto dokoyu.


text:
Om tudukan kou nondo dau dot iso' o bilik dot agayo do hiri'd sawat di nosodia' mantad no, om haro nogi' o konunu-nunuan do hiri. Om hiri no o posodiaan dokoyu do taakanon do maan toko' akano',” ka dau.


text:
Om pamanau noddi i duwo di tumatanud di Yesus diri do minongoi do hiri'd bandar, om kosiliu nopo kopio o miagal di pinoboros di Yesus dot id diyolo'. Om posodiawo' noddi diyolo' i taakanon do dong Paska.


text:
Om maso poddi diyolo' do songirikau do makan om boro-boros no i Yesus do poingkaa, “Pokinongou kou no: haro nondo o songulun dot id pogialatan dokoyu di potorungak doho' do makan do dinondo do papadagang doho',” ka dau.


text:
Om tuminongob tomod diri i tumatanud di Yesus do nokorongou'ddi. Om pogisowoli-woli nopoddi iyolo' do minonguhot di Yesus do poingkaa, “Okon i' bo ko' iyoho' o komoyon nu'ddi oi Guru!” ka diyolo'.


text:
Om boros ka di Yesus do suminimbar, “Iri nopo tulun diri om id pogialatan i' dokoyu i hopod om duwo tumatanud ku, i kaandad doho' do papatabung do roti do hilo'd mangkuk.


text:
Atantu' no dot apatai i Tanak do Tulun, do miagal di nokotulis dot id Buuk do Kinorohingan. Nga' obungou no i tulun di papadagang di Tanak do Tulun! Osonong nogi' daa dot a' nopo kopio nopogkosusu o tulun diri!” ka dau.


text:
Om tontok di makan iyolo', om anu no i Yesus dot iso' o roti, om sambayang no iyau do minongunsikou'd Kinorohingan. Om pogikobing-kobingo' noddi dau i roti'ddi om potikido' no dau dot id tumatanud dau, om boro-boros nod, “Onuo' no dokoyu iti, om akanon no; tu' iti no o tinan ku,” ka dau.


text:
Om ongoi no iyau anu do sansangkir o waig dot anggur, om sambayang no iyau do mongunsikou'd Kinorohingan, om patahako' noddi dau i sangkir diri dot id tumatanud dau. Om inum ngai' noddi iyolo' dit anggur diri.


text:
Om boro-boros noddi i Yesus do poingkaa, “Iti no o raha' ku di popogirot kopio di tumpongo do Kinorohingan, i raha' di potuntugon do bagi'd tulun dot ogumu'.


text:
Ponongkuyaai kou no: Tu' a' oku nondo koinum kawagu do waig dot anggur diti do gisom dot orikot i maso ku do monginum di waig dot anggur di wagu do potorungak dokoyu do hilo'd Pomorintaan do Kinorohingan,” ka dau.


text:
Om boro-boros noddi i Yesus dot id piro-piro di tumatanud dau do poingkaa, “Oinsanan kou nopondod mogidu' do tumongkiad doho'. Tu' nokotulis no dot id Buuk do Kinorohingan o poingkaa, ‘Patayon nondod Kinorohingan i gompomogompi'd dumba' dau, om kopogitongkiad-kiad nopondo i dumba' dau'ddi,’ ka.


text:
Om boros ka di Pitrus dot id di Yesus, “Tumongkiad ngai' piya diya' ilo wokon, oi Guru, nga' a' oku i' kopio iyoho' tumongkiad diya',” ka dau.


text:
Nga' boros ka di Yesus, “Mumbangan-bangan. Tu' a' po koponingkukuhuk dot induwo o manuk do totuong diti om intolu ko no kopogolim doho',” ka dau.


text:
Om boros ka kawagu di Pitrus do pinoposunud kopio, “Mulong piya do patayon oku do potonggoyon diya' nga' a' oku i' kopio momoros dot a' oku kotutun diya', oi Guru!” ka dau. Om iyo ngai' nogiddi o pinoboros di tumatanud do suwai.


text:
Om korikot noddi iyolo' do hiri'd iso' o kinoiyonon di roitan do Gitsamani, om boro-boros noddi i Yesus di piro-piro o tumatanud dau do poingkaa, “Irikau kou pod hiti, do daamot ku do mongoi sambayang,” ka dau.


text:
Om angatai noddi di Yesus i Pitrus, om i Yakub, om i Yohanis do minoyo' dau. Om timpuun noddi i Yesus do tumongob om atangkabo.


text:
Om boros kaddi dau dot id tumatanud dau, “Tumongob oku no kopio; iyo poddi matai no ot opurimanan ku. Undorong kou nopod hiti, om mumbangan-bangan kou no!” ka dau.


text:
Om pamanau noddi i Yesus do minongoi do hiri'd sodu-odu', om tungub nopo iyau do hiri'd tana' om sambayang no. Om id suang nopod sambayang dau om pinokianu dau dot a' iyau minog dot oontok di koinggoritan, do milo-milo no.


text:
Om sambayang no iyau do poingkaa, “Apa', oi Apa', iya' nopo om aiso' i' o tiso' dot a' nu milo'd wonsoyon. Poinsoduwo' no do mantad id doho' iti koinggoritan diti. Nga' a' indo tumanud do doho'd korohian, suwai ko' tumanud nopo do korohian do Tapa',” ka dau.


text:
Om guli' noddi i Yesus do hiri'd piro-piro o tumanud dau om kabantalai no dau iyolo' do koodop. Om boro-boros no iyau di Pitrus, “Oi Simun, koodop ko i' pama? Mogot po om kogoos ko dot a' koodop dot ongosajaam piya!” ka dau.


text:
Om boro-boros noddi i Yesus diyolo' do poingkaa, “Umbangan-banganan no dokoyu, om sumambayang kou no om a' kou i' oontok do pogumbalan. Atantu' no dot orohian i' daa o rusod dokoyu do momonsoi dot otopot, nga' a' kou i' milo do momonsoi tu' oluhoi i' o kowoyo-woyoo' do tulun,” ka dau.


text:
Om guli' no kawagu i Yesus do hiri'd tumatanud dau. Om kabantalai po kawagu dau do koodop i' iyolo', tu' siodop no kopio iyolo'. Om aiso' noddi o milo diyolo'd poboroson dot id di Yesus.


text:
Om tontok di guminuli' kawagu i Yesus, dot id diyolo' di kointolu no, om boro-boros noddi iyau diyolo' do poingkaa, “Koodop kou po pama kasai' do popotingkod do huyan dokoyu? Ula' po dokoyu no! Tu' norikot no moti' i maso do Tanak do Tulun do patahakon dot id longon do tulun di kidusa.


text:
Om maso po di Yesus do moro-boros, nga' korikot no i Yudas i songulun dot id pogialatan di hopod om duwo di tumatanud di Yesus. Om ogumu' po o tulun do suwai dot ongkiinigit do gayang om bobobog do manud-tanud di Yudas. Iyolo' nopoddi om sinuhu' di piro-piro o boyoon dot imam om i guru do Tourat, om i boyoon do tulun do Yohudi.


text:
Om nosunudan mantad no iyolo' di tulun di papadagang diri dot iso' o tanda' do maan diyolo'd pogintutunan. Boros ka dau, “Isai nopo o tulun di tunguban ku, om iri no i tulun diri. Om tangkapon nopo dokoyu iyau om oiton no do mikuwo'd tamangan kopio,” ka dau.


text:
Om rikot no i Yudas, om pitilombus nopo iyau do minongoi rapou di Yesus, om boro-boros nod, “Oi Guru!” ka. Om tungubai noddi dau i Yesus.


text:
Nga' haro'ddi ot iso' di tulun di hino'd hiri do minongodong di gayang dau om tibaso' no dau i turipon di Boyoon dot Agayo dot Imam, gisom do kaansap nopo o tolingo di turipon diri.


text:
Om boros kaddi di Yesus dot id diyolo', “Tulun oku toi'dti dot araat, do gisom do rumikot kou dot ongkiinigit do gayang om bobobog do mongoi panangkap doho'?


text:
Monikid tadau oku i' do monuduk do hilo'd Walai'd Sasambayangan dot Agayo, dot id toguang ngai' dokoyu, nga' a' oku i' dokoyu tinangkap. Nga' iyo nobo'dti ot osiliu om abayaan i' i nokotulis dot id suang do Buuk do Kinorohingan,” ka dau.


text:
Om haro'ddi ot iso' o tanakwagu do tuminanud di Yesus do kikurilib nod kain. Om tangkapo' no daa di tulun diri i tanakwagu'ddi,


text:
Om pootodo' noddi i Yesus do hiri'd walai di Boyoon dot Agayo dot Imam. Om nokotimung nod hiri i piro-piro o boyoon dot imam om i boyoon do tulun do Yohudi om i guru do Tourat.


text:
Om tanud i' i Pitrus di Yesus nga' hiri'd sodu-odu' do gisom do nokorikot do hiri'd natad di walai di Boyoon dot Agayo dot Imam. Om irikau no iyau do hiri'd somok di tapui do minagamut do poinsugku' di piro-piro o madtatamong.


text:
Om tumotos tomod diri i piro-piro o boyoon dot imam om koinsanai di Gompomutus do Don Tugama' do mogihum do kointalangan kopio do poimpahan do papasala' di Yesus, om milo indo diyolo' do hukuman do kapatayon i Yesus. Nga' aiso' i' o tiso' piya do nokito diyolo' do kointalangan kopio do milo'd poimpahan do kapasalaan di Yesus.


text:
Ogumu' i' daa i tulun di suminiliu'd sasi' di linohou do poposunud dit a' otopot do pasal di Yesus, nga' a' i' mogiiyo o poboroson diyolo'.


text:
Om ingkakat noddi o piro-piro di sasi' do pinopoboros dit a' otopot do pasal di Yesus. Boros ka diyolo',


text:
“Norongou dahai iti tulun diti do minomoros do poingkaa, ‘Raagon ku'ti Walai'd Sasambayangan dot Agayo diti winonsoi'd tulun, om katalib pondo o tolu o tadau om popoingkakat oku nondo do walai'd sasambayangan dit okon ko' tulun o momonsoi,’ ka dau,” ka diyolo'.


text:
Om ingkakat no i Boyoon dot Agayo dot Imam dot id toguang ngai' diyolo', om uhoto' no dau i Yesus do poingkaa, “A' nu i' simbaron i pinotondos diyolo' diya'ddi?” ka dau.


text:
Nga' a' nopo minungkomi i Yesus. Om a' iyau suminimbar. Om uhoto' po kawagu di Boyoon dot Agayo dot Imam i Yesus do poingkaa, “Iya' nogi' i Raja' do Gampamasi, i Tanak do Kinorohingan dit Olidang Kopio?” ka dau.


text:
Om boros ka di Yesus do suminimbar, “Iyoho' nogi' iri. Om kokito ngai' kou nondo do Tanak do Tulun do poirikau do hiri'd dawananan do Kinorohingan dit Osundu Kopio, om rumikot iyau dot id rolot do haun do mantad hilo'd tawan!” ka dau.


text:
Om hurako' nopo di Boyoon dot Agayo dot Imam i pakayan dau, om boro-boros nod, “A' no minog do haro o sasi'!


text:
Nokorongou ngai' kou no di boros dau do mongindaraat do Kinorohingan. Poingkuro no o dokoyu'd tosorou do dinondo?” ka dau. Om oinsanan nopo iyolo' do pinopoboros do kisala' i Yesus om apatut do hukuman do kapatayon.


text:
Om timpuun noddi o piro-piro o tulun do mindula' di Yesus, om sompono' no diyolo' o mato dau om pimbabagai nogi', om moro-boros do poingkaa, “Tonduwai daa ondung isai i minomobog diya'?” ka. Om iri nogi' i piro-piro o madtatamong nga' minintompiling i' di Yesus.


text:
Tontok di hiri i Pitrus id natad, om rikot noddi do hiri o tiso' o tondu' do susuhuon di Boyoon dot Agayo dot Imam.


text:
Om kokito no dau i Pitrus do magamut do hiri'd somok di tapui, om sonsodo' no dau o rabas di Pitrus, om boro-boros nod, “Okon toi ko' iya' nga' songkoruhangan ngai' nogi' di Yesus, i tulun do Nasarit diri?” ka dau.


text:
Nga' pogolim no i Pitrus. Boros ka dau do suminimbar di susuhuon diri, “A' oku i' koilo om a' oku kosuhut dino komoyon nu,” ka dau. Om ongoi noddi i Pitrus do hiri'd wawayaan do sumuang do hiri'd natad di walai di Boyoon dot Agayo dot Imam. [Om diiri nod minoningkukuhuk i manuk.]


text:
Om kokito po kawagu di tondu' diri i Pitrus, om boro-boros noddi iyau dot id koinsanai di tulun di hino'd hiri, “Atantu' nod iyau nga' songkoruhangan nogi' diyolo',” ka.


text:
Nga' pogolim po kawagu i Pitrus. Om a' po alaid do mantad diri om boro-boros no dot id di Pitrus i tulun di hino'd hiri do poingkaa, “A' nu no milo dot olimon dot iya' nga' songkoruhangan i' diyolo', tu' iya' nga' mantad i' do hilo'd Galilia!” ka diyolo'.


text:
Om boros kaddi di Pitrus, “Sumumpa' oku no dot otopot i' iti poboroson ku! Hukuman oku nopod Kinorohingan do mongudut oku no!” ka dau.


text:
Om diiri nod minoningkukuhuk i manuk do koinduwo. Om kahandamai noddi di Pitrus do nokopomisunud mantad no i Yesus dau dot, “A' po koponingkukuhuk o manuk dot induwo, om intolu kono pogolim doho',” ka. Om pingihad tomod noddi i Pitrus.


text:
Osuab poddi kopio, om oinsanan nopo i Gompomutus do Don Tugama' om i boyoon dot imam om i boyoon do tulun do Yohudi om i guru do Tourat do minogiboro-boros dot oruuhai. Om kagasai noddi diyolo' i Yesus, om suhuo' no diyolo' iyau do minamanau om patahako' noddi diyolo' iyau dot id di Pilatus.


text:
Om uhoto' no di Pilatus i Yesus do poingkaa, “Otopot no do raja' ko do tulun do Yohudi?” ka dau. Om boros ka di Yesus do suminimbar, “Iyo nondo ino boros nu,” ka dau.


text:
Om uhoto' po kawagu di Pilatus i Yesus, “A' ko i' nangku sumimbar? Tu' antangai pogi' nga' ogumu' no i pinoboros diyolo' do papasala' diya'!” ka dau.


text:
Pointikid-tikid do Tadau'd Agayo do Paska, om koubasan no di Pilatus do papalabus do songulun di songinggiil do tumanud do pokionuon di tulun dot ogumu'.


text:
Om haro'ddi o songulun dot id pogialatan di tulun di songinggiil di nakapamatai'd tulun do tontok di suminaap iyolo'd porinta. Ngaran nopo di tulun diri om i Barabas.


text:
Om timung ngai' noddi i tulun dot ogumu', om pokionuo' no diyolo' do polobuson di Pilatus o songulun di poinggiil do miagal di koubasan do wonsoyon di Pilatus.


text:
Om uhoto' no di Pilatus iyolo'. Boros ka dau, “Uhang i' dokoyu do polobuson ku dokoyu ilo raja' do tulun do Yohudi?” ka.


text:
Tu' pinoboros pogi' di Pilatus o miagal diri nga' noilaan no dau do kinapatahakan nopo di piro-piro o boyoon dot imam, di Yesus dot id dau nga' osolon i' toomod iyolo'.


text:
Nga' a' nopo otingkod-tingkod i piro-piro o boyoon dot imam do mominsuhu' di tulun dot ogumu' do monuhu' di Pilatus do papalabus di Barabas.


text:
Om uhoto' po kawagu di Pilatus i tulun dot ogumu'ddi, “Iyo nopoddi, om nunu'ddi ot apatut ku'd wonsoyon dot id tulun di roitan dokoyu'd raja' do tulun do Yohudi'ddi?” ka.


text:
Nga' boros ka di Pilatus do minuhot diyolo', “Nunu o karaaton dau?” ka dau. Nga' okon nogi' dot opuhod iyolo' do pinapagarang do, “Posolibon nopo iyau!” ka.


text:
Om polobuso' noddi di Pilatus i Barabas. Om ponuhu' no iyau'd tulun do momobog di Yesus, om patahako' nogiddi do posolibon. Tu' poposonong i Pilatus do ginawo di tulun dot ogumu'.


text:
Om posuango' noddi di piro-piro o soudor i Yesus do hiri'd tiiyonon do momisara' i hiri'd walai do gobunor, om oinsanan nopoddi i posukan do soudor do linohou do tuminimung.


text:
Om pakayai nogiddi diyolo' i Yesus do rasuk dot otomou daragang-ragang, dit anaru, om pomonsoi no iyolo' do tupi' do raan-raan di kirugi do ponokotupi' do raja', om potupiyai noddi diyolo' di Yesus.


text:
Om bobogo' nogiddi diyolo' di sukud o tulu di Yesus. Om pindulaai diyolo' iyau. Om minotud iyolo' dot id toguang di Yesus.


text:
Kohingi-hingi poddi diyolo' iyau, om iduwo' no diyolo' i rasuk dit otomou daragang-ragang om porosukai no diyolo' kawagu i rasuk mantad di Yesus, om posoliwano' noddi iyau dot ongoyon posolibo'.


text:
Hiri noddid tanga'd ralan om sansagai no diyolo' ot iso' o tulun do sumaan di salib di Yesus. Iri nopo tulun diri om mantad id kampung, om pakayaan do hiri'd bandar. (Ngaran nopo dau om i Simun, i mantad hilo'd Kirini di gulu po --- i tapa' di Aliksandor om i Rupus.)


text:
Om pokoyoo' noddi diyolo' i Yesus dot id iso' o kinoiyonon di roitan do Gulguta. Komoyon nopoddi nga', “Kinoiyonon do Korulung do Tulu”.


text:
Om hiri no do pinoinum daa diyolo' i Yesus do waig dot anggur i rinalatan do mur, nga' a' i' mininum i Yesus di waig dot anggur diri.


text:
Om posolibo' noddi diyolo' i Yesus, om pogibohogi-hogio' no diyolo' i pakayan dau, do nundi' do minanantu' dit aanu do pointikid-tikid diyolo'.


text:
Om posokoto' no diyolo' do hiri'd dompok ponong id sawat di salib di Yesus i pinotulisan do pinotondos dot id dau do poingkaa, “Iti no i Raja' do tulun do Yohudi,” ka.


text:
Om pinapasalib po iyolo' do duwo o tulun di mananakau do pinaandad di Yesus. Om iri no tiso' om id dawananan di Yesus, om iri no tiso' om id dogibangan dau.


text:
[Om iyo noddi do nabayaan i nokotulis dot id Buuk do Kinorohingan do poingkaa, “Pohompiton iyau do tulun dit angaraat,” ka.]


text:
Om songbingog-bingog do tulu i tulun di katalib do hiri om momohingi-hingi di Yesus. Boros ka diyolo', “Iya' no i minomoros do mamaraag di Walai'd Sasambayangan dot Agayo, om kowonsoi i' kaka'ndo iri dot id suang do tolu o tadau.


text:
Om i piro-piro o boyoon dot imam om i guru do Tourat nga' monguntotogod nogi' di Yesus. Boros ka diyolo' do mogiboro-boros, “Mamasi i' iyau'd tulun do suwai, om a' indo milo do mamasi do dau'd tinan!


text:
Ondung raja' iyau dot Israil, om Raja' di Gampamasi, om lumintuhun nopo daa iyau do mantad hilo'd salib do dinondo, om kokito i' iyahai om otumbayaan indo iyahai dau!” ka. Om i tulun di pinasalib do poindamot di Yesus nga' momohingi-hingi i' dau.


text:
Om pomogiak no i Yesus dot opuhod di jam kotolu nod sosodopon. Boros ka dau, “Iloi, Iloi, lama sabaktani?” ka. Komoyon nopoddi nga', “Oi Kinorohingan ku, oi Kinorohingan ku, nokuro tu' tinongkiadan oku diya'?” ka.


text:
Om haro'ddi o piro-piro o tulun do hiri do nokorongou do giniakan diri. Om boros ka diyolo', “Momolohou iyau di Ilia!” ka.


text:
Om osiau nopo i tiso' diyolo' do minongoi panganu di koiyo-iyo'd rongilut. Om poobugo' nori do waig dot anggur dit oonsom. Om posuluho' no dau do tompok dot iso' o kayu, i koiyo-iyo'd rongilut diri om poinsawato' noddi dau do pinopotopis di munung di Yesus, mikuwo'd minoro-boros do poingkaa, “Andad toko' po, antangai toko' po ondung rumikot i Ilia do mongoi popolintuhun dau do mantad hilo'd salib,” ka.


text:
Om i tirai di pinorinding do hiri'd Walai'd Sasambayangan dot Agayo nga' kopiduwo nopo do nohurak do mantad po do hiri'd sawat om gisom do nokosondot do hiri'd siriba'.


text:
Om i soudor di poingkakat dot id somok di salib nga' nokokito nogi' do kowoyo-woyoo' di Yesus do minatai. Om boros ka di soudor diri, “Otopot no kopio do Tanak do Kinorohingan o tulun diti,” ka dau.


text:
Om haro nogi' o piro-piro o tongoondu' do hiri'd sodu' do nokokito ngai'ddi. Id pogialatan nopo diyolo'ddi om hino nogi' i Salomi, om i Maria Magdalina, om i Maria i tina' di Yakub it omulok poddi, om i Yosis.


text:
Om iyolo' no i tongoondu' di tuminanud di Yesus om minonguhup dau di hilo' po iyau id Galilia. Om ogumu' po o tongoondu'd suwai do hiri di nangkatanud di Yesus do minongoi do hilo'd Yorusalim.


text:
Om tumuong noddi, om korikot no i Yusup i mantad hilo'd Arimatia. Iyau nopo om id pogialatan nogi' di Gompomutus do Don Tugama' di pusohon kopio. Om iyau nga' mandad-andad nogi' do korikatan di Pomorintaan do Kinorohingan. Tadau nopoddi om tadau do Kopongumpayan. (Iri no i tadau dit a' po orikot o tadau'd Sabat.) Om iri noddi o nakatama-tama' di Yusup do mongoi solowot di Pilatus do mokianu di rata' di Yesus.


text:
Nga' osuayan no i Pilatus do nokorongou do napatai no i Yesus. Om ponuhu' noddi i Pilatus do tulun do mongoi pomolohou di boyoon do soudor, om uhoto' no di Pilatus iyau ondung laid no kapatai i Yesus.


text:
Om korongou poddi di Pilatus i boros di boyoon do soudor diri, om pabanaro' noddi di Pilatus i Yusup do minongongoi di rata' di Yesus.


text:
Om pomoli noddi i Yusup do kain linan dit osonong kopio, om polintuhuno' no dau i rata' di Yesus, om lopoto' no dau di kain. Om ongoyo' no dau lobongo' i rata' di Yesus do hiri'd lobong di pinoluang do hiri'd pampang. Om liido' no dau o watu dot agayo do pinonompon di wawayaan di lobong.


text:
Om katalib poddi i tadau'd Sabat, om ongoi no i Maria Magdalina, om i Maria i tina' di Yakub om i Salomi, pomoli do tumau dit osonong o kosingudan do pongumau di rata' di Yesus.


text:
Om osuab po di tadau'd koiso' do minggu'ddi, di mulai nogi' o tadau, om ongoi no iyolo' do hiri'd lobong.


text:
Om tontok di hiri po iyolo'd tanga'd ralan om pogiboro-boros no iyolo' do poingkaa, “Isai ma o monulung dati' do momoliid di watu di pinonompon di wawayaan di lobong diri?” ka. Tu' iri nopo i watu'ddi om agayo kopio. Om korikot noddi iyolo' do hiri'd lobong, nga' kokito no diyolo' do noliid no i watu.


text:
Om suang noddi iyolo' do hiri'd lobong diri. Om kokito no diyolo' o songulun o tanakwagu do kipakayan dot anaru dot opurak, do poirikau do hiri'd suang di lobong do hiri'd dawananan diyolo'. Om kapagag nopo iyolo'.


text:
Om boros ka di tanakwagu'ddi dot id diyolo', “Kada' kou kooris! Oilaan ku i' do mogihum kou daa di Yesus i tulun do Nasarit i pinasalib diri. A' no iyau hino'd hiti. Tu' napasi no iyau kawagu! Ongoi kou pogi' ontong dilo kinoliiyon dau.


text:
Nga' pamanau kou nogi' do dinondo do mongoi pomisunud di piro-piro o tumatanud dau om i Pitrus do habar diti. Om poboroson no o poingkaa, ‘Mogulu- gulu iyau dokoyu do kumaa do hilo'd Galilia. Om okito indo dokoyu i Yesus do hilo', do miagal di nokoboros mantad dau dokoyu,’ kanto,” ka di tanakwagu.


text:
Om soliwan no iyolo' do mantad hiri'd lobong om panangkus noddi iyolo' tu' nakapagag kopio iyolo' om moddosi. Om aiso' i' o pinosunud diyolo' dot id disai nopo tu' moddosi tomod iyolo'. [


text:
Om kapasi poddi kawagu i Yesus do mantad id kapatayon dit osuab po di tadau'd Minggu', om intalang no iyau dot id di Maria Magdalina. (Sinunsub di Yesus o turu' o rusod dot araat do mantad id dau di gulu po.)


text:
Om pamanau no i Maria Magdalina do minongoi poposunud di nongosiliu'ddi dot id tongotambalut di Yesus, i maso pod mogihad.


text:
Nga' a' i' iyolo' notumbayaan do nokorongou di boros di Maria Magdalina do napasi kawagu i Yesus om nokito di Maria iyau.


text:
Om intalang poddi kawagu i Yesus dot id duwo o tumatanud dau, nga' suwai no o kowoyo-woyoo' di Yesus do minintalang dot id diyolo'. Tu' minintalang iyau di maso diyolo' do manau-panau do kumaa dot id iso' o kampung.


text:
Om poguliai noddi diyolo' do minongoi poposunud diri dot id kinoruhangan diyolo'd suwai. Nga' a' i' iyolo' notumbayaan.


text:
Om id tohuri noddi om intalang no i Yesus dot id hopod om iso' di tumatanud dau, di masaan diyolo'd makan. Om togodo' noddi di Yesus iyolo' tu' a' i' ogirot o kotumbayaan diyolo' om ongokodou o ginawo, gisom dot a' iyolo' minonumbayaan di tulun di nokokito kopio di Yesus do napasi kawagu.


text:
Om boro-boros noddi i Yesus diyolo' do poingkaa, “Ongoi kou no dot id pointongkop do pomogunan om popinsusuyon no dokoyu i Habar dot Osonong do mantad id Kinorohingan dot id pointikid-tikid do tulun.


text:
Iri nopo tulun dit otumbayaan om i nobotisan om apasi no. Nga' iri nopo tulun dit a' otumbayaan om hukuman no.


text:
Koinsanai'd tulun dit otumbayaan doho' om onuan nondo iyolo'd kuasa do momonsoi'd koimayaan: monunsub nondo iyolo' do rusod dot araat dot id suang do ngaran ku, om mimboros iyolo' di boros dit a' diyolo' noilaan mantad.


text:
Ondung koigit iyolo'd tulanut ko' koinum di kawanit om a' i' iyolo' matai. Om ondung sukabayan diyolo' i tulun do sumakit om ongolingasan nopo i tulun diri,” ka di Yesus.


text:
Om boro-boros poddi i Tuhan Yesus diyolo', om poinsawato' no iyau do hilo'd surga. Om hilo' no iyau'd momorinta' do poinsugku'd Kinorohingan.


text:
Om pamanau noddi i piro-piro o tumatanud dau do pinopopinsusui di habar do mantad id Kinorohingan do hinonggo-honggo nopo. Om Tuhan nga' minuhup i' diyolo' do momonsoi do karaja'ddi. Om pinopointalang kopio dot otopot kopio i popinsusuyon diyolo' dot i kongoimayaan o pinopointalang kopio.] [


text:
Om ongoi noddi i tongoondu'ddi solowot di Pitrus om i piro-piro tambalut di Pitrus, om susuyo' no diyolo' dot oniiba' o koinsanai di pinoboros di tanakwagu'ddi dot id diyolo'.


text:
Om i Yesus piya'ddi nga' pinopopinsusui i' do pinolombus di tongotumatanud dau, di habar dot olidang om i poingompus do pasal do koposion dit aiso' o kopupuson, do mantad pod hilo'd koulayon om gisom do hilo'd kotonobon.]


text:
Oi Tiopilus, Ogumu' no o tulun do tuminotos kopio do minumbal do minonulis dot oulud o pinonulis do pasal di nongosiliu dot id pogialatan toko'.


text:
Tinulis diyolo' iri do tumanud di pinosusui di tulun di nongkokito kopio di nongosiliu'ddi do mantad di kinoimpuunon nogi' om di pinopinsusui i habar diri.


text:
Om kosorisid ngai' ku poddi iri do mantad di koimpuuno' i' om osorou ku'ddi dot osonong do monulis oku dot iso' o buuk dit oulud kopio o ponunulis do maan do popoilo diya' oi Tuan.


text:
Tontok dit i Horudis o raja' do hilo'd pomogunan do Yudia, om haro o songulun ot imam dot i Sakaria o ngaran. Iyau nopo om mantad id sinompuruan dot imam di suminolusuk di Abia. Ngaran nopod sawo dau om i Ilisabit, om iyau nga' sinakagon nogi' dot imam.


text:
Mumboyo' goduwo nopo iyolo' do koinsanai di ponuhuan om it oturan do Tuhan, om aiso' no o tolib-toliban diyolo'. Om kohubayaan do Kinorohingan o koposi-posion diyolo' goduwo.


text:
Insan o tadau, do tontok dit di Abia do sinompuruan o noontok do kumaraja', om i Sakaria o kuminaraja' di karaja' dit imam di mongoi timbaba' do Kinorohingan.


text:
Om undio' noddi di piro-piro ot imam do tumanud di koubasanan do wonsoyon diyolo', om i Sakaria diri o nopili' do sumuang dot id Sasambayangan dot Agayo do modtutud di kominyan.


text:
Om tontok noddi do minintalang o moloikat do Tuhan dot id di Sakaria, do poingkakat do hiri'd ponong id wanan di mija' di podtutudan do kominyan.


text:
Nga' boro-boros noddi i moloikat do poingkaa, “Kada' kooris, oi Sakaria. Tu' norongou nod Kinorohingan i sambayang nu. Om maganak nondo i Ilisabit, i sawo nu dot iso' o tanak do kusai. Om pungaranan no kopio i tanak diri dot i Yohanis.


text:
Om iyau nopo om sumiliu nondo do tulun dot agayo o ngaran dot id pagantangan do Tuhan, om a' iyau monginum do waig dot anggur om a' monginum di tiinumon di kaawuk. Om porintaon mantad no iyau do Rusod do Kinorohingan do mantad di kosususu po iyau.


text:
Om ogumu' nogi' o tulun dot Israil dot aangatan dau do gumuli' dot id Kinorohingan, i Tuhan diyolo'.


text:
Om osiliu nondo iyau do susuhuon do Tuhan dit okoris om kikuasa' do miagal di Ilia. Om popiulud nondo iyau di tapa' dot id tangaanak, om i tulun dit a' minumboyo' nga' tudukan nondo dau do gumuli' dot id pomusarahan dit otopot. Om iyo noddi iyau do poposodia'd tulun do rumamit do Tuhan,” ka dau.


text:
Om ponguhot no i Sakaria di moloikat diri do poingkaa, “Poingkuro o koilaan ku dot osiliu kopio o miagal diri? Tu' molohing oku no, om i sawo ku nga' molohing no,” ka dau.


text:
Om boros ka di moloikat do suminimbar, “Iyoho' nopodti om i Gabriol, i mogobi-obi' do Kinorohingan, om sinuhu' oku dau do mongoi popoboros do habar dot osonong diti dot id diya'.


text:
Om nunu nopo i poboroson ku om ongosiliu ngai' nondo iri dot orikot i maso. Nga' iyo nopondo tu' a' ko otumbayaan, om a' ko nondo koboros; obobou ko nondo do gisom dot osiliu i pinoboros ku,” ka dau.


text:
Om sangandad-andad diri di Sakaria i tulun dot ogumu'. Om ongosuayan ngai' iyolo' ondung nokuro tu' alaid kopio i Sakaria do hiri'd suang di Walai'd Sasambayangan dot Agayo.


text:
Om kosoliwan noddi iyau, nga' a' noddi iyau milo do moro-boros dot id diyolo'. Om pimbouran po dau di longon dau iyolo' tu' notilombus no iyau'd nobobou. Om koilaai noddi di tulun do nokokito iyau do pinointalang do hiri'd Walai'd Sasambayangan dot Agayo.


text:
Om kopongo poddi di Sakaria o karaja' dau do hiri'd Walai'd Sasambayangan dot Agayo, om uli' noddi iyau do hiri'd walai dau.


text:
Om a' poddi alaid do mantad diri, om ponontian no i Ilisabit, i sawo dau. Om indualai nopoddi i Ilisabit do solinaid do limo o tulan.


text:
Om tontok dit onom no o tulan di Ilisabit do monontian, om suhuo' nod Kinorohingan i moloikat Gabriol do mongoi do hilo'd Nasarit it iso' o bandar di hilo'd watas do Galilia.


text:
Om suhuo' no dau i Gabriol do mongoi solowot dot iso' o tondu' dit a' po notoning do kusai, dot i Maria o ngaran. Iri nopo i sumandak diri nga' kitunang no dot i Yusup o ngaran, i sinakagon di Raja' Daud.


text:
Om ongoi no i moloikat diri solowot di Maria om boro-boros nod poingkaa, “Osimbayan ko no! Iya' i nabarakatan do Tuhan di poimaha' kopio. Tuhan no o moyo-woyo' diya'!” ka dau.


text:
Om kotigowo nopo i Maria do nokorongou di boros di moloikat diri. Om momusorou iyau ondung nunu kopio o komoyon di podsusuwau.


text:
Om boro-boros noddi i moloikat dot id dau, “Kada' kooris oi Maria, tu' kohubayaan ko i' do Kinorohingan.


text:
Om monontian ko nondo, om mogkosusu ko dot iso' o tanak do kusai, i mositi' no do pungaranan nu dot i Yesus.


text:
Om abantug nondo iyau om roitan iyau do Tanak do Kinorohingan dit Asawat Kopio. Om Tuhan no i Kinorohingan o moniliu dau do raja' do miagal di Raja' Daud, i taki-aki dau.


text:
Om iyau nondo o momorinta' do miagal do raja' di sinakagon di Yakub do gisom dot alaid. Om aiso' nondo o kopupuson do pomorintaan dau,” ka dau.


text:
Boros kad Maria dot id moloikat diri, “Poingkuro'ddi dot osiliu o miagal diri, tu' a' oku i' nokoumbal do notoning do kusai,” ka dau.


text:
Om boros ka di moloikat do suminimbar, “Rumikot nondo o Rusod do Kinorohingan dot id diya', om olopot ko nondod kuasa' do Kinorohingan. Om iri no o kopomoroitan di tanak di pogkosusuon diri dot Olidang, om Tanak do Kinorohingan.


text:
Soroho' pogi' i Ilisabit i koobpinayan nu, i roitan do tulun dot a' maganak, nga' onom no o tulan dau do monontian do molohing piya iyau.


text:
Om boros kaddi di Maria, “Iyoho' nopo om susuhuon id Tuhan; om powonsoyon nopo dot id doho' o miagal dino nokoboros nu,” ka dau. Om tongkiad noddi di Maria i moloikat.


text:
Om oruhai poddi do mantad diri om ongoi noddi i Maria dot id iso' o bandar do hilo'd Yudia, i hiri'd konuluhanan.


text:
Om ongoi no iyau do hiri'd walai di Sakaria. Om kasalakoi noddi i Maria, om boro-boros no iyau do suminuwau di Ilisabit.


text:
Om soira' di norongou di Ilisabit i boros di Maria do suminuwau dau om pinggura' nopo i ragang dot id tian di Ilisabit. Om koporinta' noddi i Ilisabit do Rusod do Kinorohingan.


text:
Om boro-boros noddi iyau dot opuhod do poingkaa, “Iya' no i nabarakatan kopio dot id pogialatan do koinsanai'd tongoondu'! Om barakatan no i tanak di pogkosusuon nu!


text:
Tu' soira' do nokorongou oku do boros nu do suminuwau om inggura' nopo ilo ragang do hilo'd tian ku dot atataadan.


text:
Olumaag ko no, tu' notumbayaan ko dot ongosiliu ngai' o nunu nopo i nokoboros do Tuhan dot id diya',” ka dau.


text:
Tu' nosorou oku i' dau, i susuhuon dau dit aiso' i' o ngaran-ngaran! Tu' mantad pondod baino', om oinsanan nopo o bansa' do pokolumaag doho'.


text:
Nga' iri nopo tulun di minggayo-gayo, om popogitompias-piason id Tuhan dot i kokoriso' dau o popogitompias-pias, om raagon dau i nosorou mantad diyolo' do wonsoyon diyolo'.


text:
Om i piro-piro o raja' nga' polintuhunon dau do mantad id tirikohonon diyolo' do don raja', om poinsawaton dau i tulun dit aiso' o ngaran-ngaran.


text:
Om i tulun di louson nga' pingyahanon nondo dau do koinsanai dit ongosonong, om uyungon dau i tulun do kaya' do gisom dot aiso' no ot oigit-igitan dau.


text:
Tulungon i' dau ot Israil i susuhuon dau, do tumanud di batos dau di pinabatos dau dot id taki-aki toko'.


text:
A' id Tuhan olihuan i batos dau, do momuhawang dot id di Abraham om id sinakagon dau do gisom dot alaid,” ka dau.


text:
Om haro i' doti' o tolu o tulan do koloido' di Maria do poundorong do hilo'd di Ilisabit, om uli' nogi' iyau do hiri'd walai dau.


text:
Om korongou noddi i tulun di hiri'd doros-oros diyolo' om i koobpinayan diyolo' do kosonongo' do Tuhan dot id di Ilisabit, om iyolo' nga' tuminonggoi nogi' dau dot ongotood.


text:
Om korikot poddi do walu' o tadau do tumur di tanak diri, om rikot noddi i tulun do minongoi ponunat di tanak. Om pungaranai daa'ddi diyolo' i tanak diri dot i Sakaria tu' pasangayon diyolo' di ngaran di tapa' di tanak.


text:
Nga' boros ka di tina' dau, “Okon i' ko' ino o pomungaran dau; pungaranan iyau dot i Yohanis,” ka dau.


text:
Nga' boros ka diyolo' dot id dau, “Nga' aiso' i' o tongosongulun piya dot id pogialatan do koobpinayan nu do kingaran dot iyo'ddi,” ka.


text:
Om pokianu no i Sakaria dot iso' o watu do ponulisan om tuliso' no dau o poingkaa, “Ngaran nopo dau om i Yohanis,” ka. Om kosuayai ngai' nopo iyolo'.


text:
Om kongooris ngai' nopoddi i tulun dit id doros-oros diyolo', om kotongkop noddi o habar diri do pointongkop do hiri'd konuluhanan do Yudia.


text:
Om koinsanai di tulun di nongkorongou do habar diri, om monguhot ngai' nopo ot id ginawo diyolo' do poingkaa, “Nunu ma o kosilihon dilo tanak dilo' do koimbagu?” ka no. Tu' atalang no kopio do moyo-woyo' i' o Tuhan di tanak diri.


text:
Om koporinta' noddi do Rusod do Kinorohingan, i Sakaria, i tapa' di tanak diri, om posunudo' noddi dau i boros do mantad id Tuhan. Boros ka dau,


text:
“Kainou mamarayou'd Tuhan, i Kinorohingan do bansa' dot Israil! Nokorikot no iyau do mongoi ponulung do tulun dau om mongoi papalabus diyolo'.


text:
do popoidu' iyau dati' do mantad id pisangod toko', om mantad id kuasa' di tulun dit angaraatan dati'.


text:
Om popointalang do kopuhawango' dau dot id taki-aki toko', om sulungon kasai' dau i batos dau dit olidang.


text:
Om nokosumpa' no iyau dot id di Abraham i tapa' toko', om nakabatos iyau do popoidu' dati' do mantad id pisangod toko', om a' toko' indo ooris do momonsoi do karaja' dau.


text:
Om sumambayang kasai' toko' i' dot id dau, om poposonong do ginawo dau do solinaid toko' do poimpasi.


text:
Oi tanak ku, roitan ko nondo do nabi do Kinorohingan it Asawat Kopio. Iya' no i sinuhu' do mogulu do Tuhan do mamarantis do ralan do wayaan dau,


text:
om popoilo dot id tulun di songonuon do Tuhan do posion nondo iyolo', dot oompunan do Kinorohingan i dusa diyolo'.


text:
Opuhawang i' o Tuhan toko' om obinsianan iyau; tu' kinorikatan nopo dau om mongoi pamasi dati'. Om iyo po iyau'd tadau di mulai do dongkosuabon,


text:
om iyo noddi iyau'd monitiu do koinsanai'd tulun di poimpasi dot id totuong om id kopoddosian. Om mangahak iyau dati' do sumusui di ralan do kumaa id kosimbayanan,” ka dau.


text:
Om mayo-gayo nopoddi i tanak di Sakaria'ddi, om muhang-ruhang o kokoriso' dau di don rusod. Om undorong nopoddi i tanak di Sakaria'ddi do hilo'd tana' do kowotuan do gisom do norikot i maso dau do mintalang dot id bansa' dot Israil.


text:
Om tontok nopoddi om ponuhu' no i Kaisar Agustus do koinsanai di rayat do pomorintaan do Rum do mongoi pokitulis do ngaran do hiri'd pongintaban do tulun.


text:
Om iti nopo pinongintaban do tulun dit insan nogidti om pinaharo di tontok dot i Kirinius o gobunor do pomogunan do Siria.


text:
Om i Yusup nogi' i mantad id bandar do Nasarit it id watas do Galilia, nga' minongoi nogi' do hilo'd bandar do Baitlahim, it id watas do Yudia, i kinosusuon di Raja' Daud. Tu' i Yusup nopo om sinakagon di Daud.


text:
Om kosusu no iyau dot iso' o tanak do kusai. Om iri no o tanak dau dit id gulu. Om rilitai no di Maria do kain i tanak diri, om poodopo' no dau do hiri'd ponunumadan do sapi' di kisuang do sakot do nokoring; tu' aiso' no o niyonon diyolo' do hiri'd walai'd sisiwaan.


text:
Om totuong iddi do haro o piro-piro o gompomogompi'd dumba' do madtamong do dumba' diyolo' do hiri'd kobuturan dot id watas diri.


text:
Om sigog id intalang o moloikat do Tuhan dot id diyolo', om kotitiu no iyolo' do tulinau do mantad id Tuhan di kosorong tomod. Om moddosi tomod diri iyolo'.


text:
Nga' boro-boros noddi i moloikat dot id diyolo' do poingkaa, “Kada' kou poddosi, tu' iyoho' nopodti om poporongou dokoyu do habar dot osonong. Iri no i habar do popotood do koinsanai'd tulun.


text:
Tu' tadau nod baino' do nosusu do hilo'd bandar di Daud i Raja' do Gampamasi dokoyu, iri no i Kristus, i Tuhan.


text:
Iti no o tanda' do koilaan dokoyu dot otopot iti: Okito nondo dokoyu i ragang do rinilitan do kain om poingodop dot id iso' o ponunumadan do sapi',” ka dau.


text:
Om sigog nopoddi om ogumu' o moloikat do suwai do poiruhang di moloikat diri. Om modsinding iyolo' do mamarayou'd Kinorohingan do poingkaa,


text:
“Royohon no o Kinorohingan di hilo'd tawan dit id sawat kopio! Om osimbayan no o ginawo di tulun do hiti'd pomogunan di kohubayaan do Tuhan,” ka.


text:
Nga' soira'ddi do nokotongkiad diyolo' i moloikat diri, do guminuli' iyolo' do hilo'd surga, om pogiboro-boros noddi i gompomogompi'd dumba'ddi do poingkaa, “Kainou mongoi'd hilo'd Baitlahim do mongoi ontong di nosiliu'ddi, do miagal di pinoboros do Tuhan dot id dati',” ka.


text:
Om arau-arau nopoddi i gompomogompi' do dumba'ddi do minamanau. Om kabantalai noddi diyolo' i Maria om i Yusup, om i ragang di poingodop do hiri'd ponunumadan do sapi'.


text:
Om soira' di nokito di gompomogompi' do dumba'ddi i ragang diri, om posunudo' no diyolo' i pinoboros di moloikat dot id diyolo' do pasal di ragang.


text:
Om uli' ngai' noddi i gompomogompi' do dumba'ddi do hiri'd kobuturan do mikuwo'd popoinggayo om mamarayou'd Kinorohingan. Tu' koinsanai di norongou om i nokito diyolo' nga' miontok ngai' nopo di pinoboros di moloikat dot id diyolo'.


text:
Om korikot poddi o walu' o tadau do tumur di tanak diri, om sunatai no i tanak. Om pungaranai no diyolo' iyau dot i Yesus, do miagal di pinomungaran mantad di moloikat di tanak diri di ponontianon nogi' iyau di tina' dau.


text:
Om korikot noddi i maso di Yusup om i Maria do momonsoi di wonsoyon di natantu' mantad do pomolidang do tinan do tumanud di Tourat di Musa, om igitai no diyolo' i tanak diri do mongoi'd hilo'd Yorusalim dot ongoyon patahako' dot id Tuhan.


text:
Tu' nokotulis no dot id suang dot oturan do Tuhan o poingkaa, “Pointikid-tikid do tanak do kusai dit id gulu om mositi' no do patahakon dot id Tuhan,” ka.


text:
Om papatahak po iyolo' do porsombahan di sumbolion, do tumanud di natantu' mantad dot id suang dit oturan do Tuhan. Patahakon nopo diyolo' om mipasang o sikukur om duwo o tinan do punai dit okoro' po.


text:
Om tontok nopoddi nga' haro o tulun do hilo'd Yorusalim dot i Simion o ngaran. Iyau nopo om osonong koulun, it oronok do Kinorohingan, om maso dau do magandad di maso'd Kinorohingan do mamasi do tulun dot Israil. Om moyo-woyo' dau o Rusod do Kinorohingan.


text:
Om nosunudan no iyau do Rusod do Kinorohingan dot a' po iyau apatai dot a' po iyau kokito di Raja' do Gampamasi, i pinabatos do Tuhan.


text:
Om suang noddi i Simion do hiri'd Walai'd Sasambayangan dot Agayo, tu' sinuhu' iyau'd Rusod do Kinorohingan. Tontok nopoddi om nigitan di Yusup om i Maria i Yesus, it okoro' poddi do hiri'd suang di Walai'd Sasambayangan dot Agayo do momonsoi di natantu' mantad do wonsoyon di ponuhuan di Tourat.


text:
“Baino' nopoddi oi Tuhan, om nabayaan nu no i batos nu. Om pologoso' oku nopo iyoho' i susuhuon nu dot osimbayan do matai.


text:
Do miagal do tanawau di monitiu do ralan do koinsanai'd bansa'd suwai, do rumikot dot id diya'; i tanawau di poporikot do kosuahan dot id Israil i tulun nu,” ka.


text:
Om osuayan nopo i tapa' om i tina' di tanak diri do nokorongou di boros di Simion do pasal di tanak.


text:
Om barakatai noddi di Simion iyolo', om boro-boros no iyau di Maria, i tina' di tanak diri do poingkaa, “Nopili' no do Kinorohingan iti tanak diti do mamatai om mamasi dot ogumu' o tulun dot Israil. Om sumiliu iyau do tanda' do mantad id Kinorohingan, i saapon dot ogumu' o tulun.


text:
Om kointalang indo it id suang do ginawo diyolo'. Om tumobok nondo dot id ginawo nu o katangaban do miagal po di gayang dot atarom,” ka dau.


text:
Om haro nogi' o songulun o nabi do tondu' di molohing no. Ngaran nopo dau om i Hana, i tanak di Panuil, i mantad id payat di Asur. Om turu' no o toun di Hana do kisawo,


text:
om kopuadai no iyau. Om walu' noddi nohopod om apat o toun do tumur dau do baino'. Om hiri kasai' nopo iyau id Walai'd Sasambayangan dot Agayo. Om monongodou-ngodou nopo om monuaban iyau do sumambayang dot id Kinorohingan do mikuwo'd puasa, do ralan do tumuku' dot id dau.


text:
Om nokoontok no do nokorikot i Hana do maso'ddi om pamarayou noddi iyau'd Kinorohingan, om minimboros iyau do pasal di tanak diri do kumaa id koinsanai di tulun di magandad do maso'd Kinorohingan do popoidu' do Yorusalim do mantad id kosusaan.


text:
Om kowonsoi ngai' poddi di Yusup om i Maria it apatut diyolo'd wonsoyon do tumanud dot oturan do Tuhan, om uli' noddi iyolo' do hilo'd Nasarit i hilo'd watas do Galilia.


text:
Om mayo-gayo nopoddi i tanak diri, om murut-surut o kokoriso'. Om oilo kopio iyau om kosianan kopio iyau'd Kinorohingan.


text:
Pointikid-tikid do toun om mongoi kasai' nopo i molohing di Yesus do hilo'd Yorusalim do mongoi pamaramai di Tadau'd Agayo do Paska.


text:
Om tontok di hopod om duwo o toun do tumur di Yesus, om ongoi no iyolo' rapou di karamayan diri do miagal di koubasanan diyolo'.


text:
Om kopupusai noddi i karamayan diri om uli' no iyolo', nga' i Yesus nopo, i tanak diri, om poundorong po do hilo'd Yorusalim, nga' a' i' nokoilo i tapa' om i tina' dau.


text:
Osorou nopo daa diyolo' om poinrolot i' iyau di tulun di songkoruhangan diyolo'. Om kasangadahai poddi iyolo' do manau-panau, om ihumo' nogiddi diyolo' iyau do hiri'd pogialatan di koobpinayan om i kongoombolutan diyolo'.


text:
Nga' a' i' diyolo' nokito iyau. Om poguliai noddi diyolo' do hilo'd Yorusalim do mongoi pogihum dau.


text:
Om kotolu poddid tadau diyolo' do mogihum, om kokito nogi' diyolo' iyau do hiri'd Walai'd Sasambayangan dot Agayo. Om poirikau iyau do mokinongou di piro-piro o gomponuduk do tugama', om minguhot iyau diyolo' do piro-piro o tuhoton.


text:
Om iri piya molohing dau nga' osuayan i' do kokito dau. Om boros ka di tina' dau dot id dau, “Nokuro tu' iyo'dti o winonsoi nu dot id dahai oi ondu'? Tu' atangkabo oku po om ilo tapa' nu do mogihum diya'!” ka dau.


text:
Om boros ka di Yesus do suminimbar, “Nokuro tu' ihumon oku dokoyu diloi' apa' oi ina'? A' kou toi koilo do mositi' no do hiti oku'd walai di Tapa' ku?” ka dau.


text:
Om woyo' noddi i Yesus diyolo' do minuli' do hilo'd Nasarit. Om mumboyo' kasai' i' i Yesus do boros diyolo'. Om pakangkabo' ngai' nopo di tina' dau o koinsanai'ddi.


text:
Om mayo-gayo i Yesus nga' muhang-ruhang o toilaan dau, om kosianan iyau'd Kinorohingan om kasanangan iyau'd tulun.


text:
Om tontok di kohopod om limo do toun do pomorintaan di Kaisar Tiborius, om i Pontius Pilatus o nosiliu do gobunor do hilo'd pomogunan do Yudia, om i Horudis o momorinta' do hilo'd Galilia. Om i Pilipus, i tobpinai di Horudis o momorinta' do hilo'd pomogunan dot Ituria om Trakonitis, om i Lisanias o momorinta' do hilo'd Abilini.


text:
Om i Hanas om i Kayapas, i boyoon dot agayo dot imam do tontok diri. Om tontok no do toun diri do minoro-boros o Kinorohingan dot id di Yohanis, i tanak di Sakaria di hilo' iyau'd tana' do kowotuan.


text:
Om pamanau noddi i Yohanis do tuminongkop di watas do Bawang do Yordan do popinsusui di habar do mantad id Kinorohingan. Boros ka dau, “Korologo kou no do momonsoi'd dusa om mokibatis kou no om oompunan kou i' do Kinorohingan,” ka dau.


text:
Iri nopo om miontok i' di nokotulis dot id buuk di Nabi Yosaya do poingkaa, “Haro o tulun do mimboros dot opuhod do hilo'd tana' do kowotuan do poingkaa, ‘Rontisan no o ralan do wayaan do Tuhan; potingon no i ralan do wayaan dau.


text:
Om timbunan ngai' no i kubong, om lampayon ngai' i nuluhon om i nulu-nulu. Om potingon ngai' i ralan dit ongokilong, om sonongon ngai' it ongorumpad.


text:
Om kongokito ngai' i' do Kinorohingan do mamasi'd tulun, o koinsanai'd tulun do pointongkop do pomogunan!’ ka,” ka dau.


text:
Om ogumu' o tulun do ruminikot dot id di Yohanis do mongoi pokibatis. Om boros ka di Yohanis dot id diyolo', “Iyokoyu no o tulun dit angaraat! Isai o minomisunud dokoyu do milo kou do mogidu' do mantad id hukuman do Kinorohingan di porikoton no?


text:
Pointalango' no dokoyu dot id wonsoyon dokoyu do nokorologo kou di dusa dokoyu. Kada' kou nogi' pomoros dot i Abraham o taki-aki dokoyu. Ilaai no dokoyu, dot iti piya watu nga' milo id Kinorohingan do silihon do sinakagon di Abraham.


text:
Nokosodia' no o kapak do panagad di kayu do porotopon do tana' o pananagad. Pointikid-tikid do kayu dit a' mongua' dot osonong om tagadon no om pataamon do hiri'd tapui,” ka dau.


text:
Om ponguhot noddi di Yohanis i tulun dot ogumu' do poingkaa, “Iyo nopondo om nunu'ddi ma ot apatut dahai'd wonsoyon?” ka diyolo'.


text:
Om boros ka di Yohanis do suminimbar, “Tulun nopo di haro o duwo o rasuk dau, om patahakon no o tiso' di rasuk dau dot id tulun dit aiso' o rasuk; om i tulun di haro o takanon nga' mositi' no do momiduwo di tulun do suwai dit aiso' o takanon,” ka dau.


text:
Ogumu' nogi' o tulun di gomponimung do sukai do ruminikot dot id di Yohanis do minongoi pokibatis. Om uhoto' no diyolo' i Yohanis do poingkaa, “Oi Guru, nunu ot apatut dahai'd wonsoyon?” ka. Om boros ka di Yohanis do suminimbar,


text:
Om haro nogi' o soudor do minuhot di Yohanis do poingkaa, “Poingkuro no iyahai? Nunu ot apatut dahai'd wonsoyon?” ka. Om boros ka di Yohanis do suminimbar, “Kada' kou ponginggorit dot isai nopo o tulun do ralan dokoyu'd magahau'd tusin diyolo', om kada' kou pagahau'd tusin dot i pononondos dit a' otopot o ralan dokoyu'd magahau. Poumbagalon nopo dokoyu i gadsi' dokoyu!” ka dau.


text:
Om tontok noddi do minogiuhot-uhot i tulun diri dot ondung i Yohanis i Raja' do Gampamasi dit andad-andadon diyolo'.


text:
Om boro-boros noddi i Yohanis diyolo' do poingkaa, “Iyoho' nopo om waig no o pamatis ku dokoyu; nga' haro indo o tulun do rumikot di kikuasa' ko' iyoho'. Tu' mongiad piya'd tali do kasut dau nga' a' oku i' osorupai. Om iyau no o mamatis dokoyu'd Rusod do Kinorohingan om tapui.


text:
Poingigit no dau o bakul do pangatap do koinsanai di gandum do gisom dot osompipian. Om timungon nondo dau i gandum do posuangon do hiri'd sulap, nga' iri ngai' nopondo i tapol om tutudan dau do hiri'd tapui dit a' milo'd pisokon,” ka dau.


text:
Iyo noddi i Yohanis do minonuduk ngai' di tulun, do mogisuayan o ralan dau do minonuduk, di maso dau do popinsusui di Habar dot Osonong.


text:
Nga' i Horudis nopo, i momorinta' do hilo'd Galilia om tinogod di Yohanis tu' kinawin dau i Horudias i sawo di tobpinai di Horudis, om tinogod nogi' di Yohanis i Horudis dot iri ngai' i winonsoi dau'd suwai ko' iri dit angaraat o kinapanagadan.


text:
Om kongobotisai ngai' poddi i tulun, om botisai noddi i Yesus. Om tontok di maso di Yesus do sumambayang, om haro'ddi o noukaban do hilo'd tawan,


text:
om lintuhun no o Rusod do Kinorohingan dot id di Yesus do miagal-agal do punai. Om korongou noddi o Kinorohingan do moro-boros do poingkaa, “Iya' no i Tanak ku di kosianan ku. Om iya' no i kohubayaan ku,” ka.


text:
Tontok di tuminimpuun i Yesus do kuminaraja' om tolu no doti' nohopod o toun dau. Tumanud nopo dot osorou'd tulun, om tanak iyau di Yusup, i tanak di Ili,


text:
i tanak di Aminadab, i tanak di Admin, i tanak di Arni, i tanak di Hisron, i tanak di Piris, i tanak di Yohuda,


text:
Om porintao' noddi i Yesus do Rusod do Kinorohingan di tuminongkiad di Bawang do Yordan. Om angatai noddi i Yesus di Rusod do Kinorohingan do minongoi do hilo'd tana' do kowotuan.


text:
Om hilo' no iyau do pinogumbalan do Rogon do solinaid dot apat nohopod o tadau. Om solinaid diri om a' i' iyau minangakan do nunu nopo. Om louson tomod diri iyau dit alaid.


text:
Om boro-boros no i Rogon di Yesus do poingkaa, “Okon toi ko' Tanak ko'd Kinorohingan? Suhuo' pogi' ilo watu do sumiliu'd roti,” ka.


text:
Nga' boros ka di Yesus do suminimbar, “Nokotulis no dot id Buuk do Kinorohingan dot, ‘Okon i' ko' roti no kapasi'd tulun,’ ka,” ka dau.


text:
Om pokoyoo' no di Rogon i Yesus do hiri'd iso' o kinoiyonon dit asawat kopio. Om poontongo' no di Rogon i Yesus do koinsanai do pomorintaan do hiti'd pomogunan dot oruuhai kopio do pinopoontong.


text:
Om boros kaddi di Rogon dot id di Yesus, “Patahakon ngai' ku nopo diya' o koinsanai do pomorintaan om iti kakayaan tu' nakatahak ngai' noti dot id doho', om milo oku i' do papatahak diti dot id isai nopo o korohian ku do patahakan.


text:
Om boros ka di Yesus do suminimbar, “Nokotulis no dot id Buuk do Kinorohingan o poingkaa, ‘Tuku' no dot id Tuhan, i Kinorohingan nu, om iyau noo o pogobi-obian,’ ka,” ka dau.


text:
Om pokoyoo' po di Rogon i Yesus do hilo'd Yorusalim; om pokoyoo' no dau iyau do hiri'd timpak di Walai'd Sasambayangan dot Agayo. Om boros ka di Rogon dot id di Yesus, “Okon toi ko' Tanak ko'd Kinorohingan? Tuhun pogi' do mantad hiti;


text:
tu' haro i' o nokotulis dot id Buuk do Kinorohingan do poingkaa, ‘Suhuon indod Kinorohingan i piro-piro o moloikat dau do momogompi' kopio diya',’ ka.


text:
Om haro po o nokotulis do poingkaa, ‘Kahangan ko indo di piro-piro o moloikat om a' indo kootung dilo watu o gakod nu,’ ka,” ka di Rogon.


text:
Om boros ka di Yesus do suminimbar, “Nga' haro i' o nokotulis dot id Buuk do Kinorohingan do poingkaa, ‘Kada' pogumbal do Tuhan i Kinorohingan nu,’ ka,” ka dau.


text:
Om kotingkod poddi i Rogon do mogumbal di Yesus do mogisuayan o ralan do minogumbal, om tongkiad nogiddi i Rogon di Yesus do magandad kawagu'd maso dit osonong do mogumbal.


text:
Om guli' noddi i Yesus do hilo'd Galilia; om porintao' no iyau di Rusod do Kinorohingan. Om nokotongkop no dot id watas diri o habar do pasal dau.


text:
Om minonuduk iyau do hiri'd piro-piro o walai'd sasambayangan, om oinsanan nopo o tulun do mamarayou dau.


text:
Om ongoi no i Yesus do hilo'd Nasarit, i hilo'd kinogoyoon dau. Om ongoi no iyau do hiri'd walai'd sasambayangan do tontok di tadau'd Sabat, do miagal di koubasan dau. Om ingkakat no iyau do mambasa' di Buuk do Kinorohingan.


text:
Om onuwai no iyau di buuk do pinotulisan di boros di Nabi Yosaya; om ungkalado' no dau i buuk di linopi diri om kokito no dau ot ayat do poingkaa,


text:
“Id suang ku i Rusod do Tuhan, tu' nopili' oku no dau do mongoi poposusui do Habar dot Osonong dot id tulun do mosikin. Sinuhu' oku dau do popoilo do polobuson i tulun di nangatanggayan do pisangod, om lingasan i tulun di bolou, om poiduwon i tulun dit ulak-ulakan.


text:
Om lopio' no kawagu di Yesus i buuk diri, om patahako' no dau dot id tulun di mongilo-ilo'ddi, om irikau noddi iyau. Om songingontong ngai' nopo dau i tulun di hiri'd suang di walai'd sasambayangan.


text:
Om boro-boros noddi i Yesus diyolo' do poingkaa, “Tadau nod baino' do nabayaan i nokotulis dot id ayat do Buuk do Kinorohingan do tontok di norongou dokoyu iri,” ka dau.


text:
Ongoimayaan ngai' nopo iyolo' do nokorongou di boros dau dit ongosonong kopio'ddi, om sumokodung iyolo' dau. Om boros kaddi diyolo', “Okon toi ko' tanak iyau di Yusup?” ka.


text:
Om boros ka di Yesus dot id diyolo', “Atantu' no dot iyoho' nondo o komoyon do suriban diti do poingkaa, ‘Oi Dokutur, lingasai po o diya'd tinan. Wonsoyon no i kongoimayaan di nongorongou dahai do winonsoi nu di hilo'd Kapornaum do hiti'd diya'd kampung,’ ka nondo daa dokoyu?” ka dau.


text:
Om boro-boros po kawagu i Yesus do poingkaa, “Ilaai no dokoyu, dot aiso' i' o nabi do pusohon do hiri'd dau'd kampung.


text:
Nga' pokinongoho' no dokoyu iti: dot di nopo poimpasi po i Ilia, om minagadau do solinaid do tolu o toun om satanga'. Om pononglous noddi dot adalaan kopio o pointongkop diti pomogunan. Om tontok nopoddi om ogumu' o tongoondu' do nopuadan do hilo'd Israil.


text:
Nga' iyo piya'ddi, nga' a' id Kinorohingan sinuhu' i Ilia do mongoi solowot dot ongoiso' piya di tongoondu' di nopuadan diri, suwai ko' suhuo' nogid Kinorohingan i Ilia do minongoi do hiri'd iso' o tondu' do nopuadan di hilo'd Sarpat, i hilo'd watas do Sidon.


text:
Om iyo nogiddi di poimpasi po i Nabi Ilisa, om ogumu' o tulun do kitoruol do kusta do hilo'd Israil. Nga' aiso' i' o tongosongulun piya do nolingasan do mantad id pogialatan diyolo'. Suwai ko' i Naaman noo, i tulun do Siria,” ka dau.


text:
Nga' kongotogod ngai' noddi i tulun di hiri'd walai'd sasambayangan do nokorongou di boros di Yesus diri.


text:
Om ingkakat ngai' nopo iyolo' om suhuo' nopo diyolo' i Yesus do sumoliwan di bandar, om angatai nogiddi diyolo' iyau do minongoi do hiri'd timpak di nuluhon di winansayan di bandar diyolo' tu' maan daa diyolo' sudsuro' i Yesus do paparatu'.


text:
Nga' pamanau nopo i Yesus do tuminalib do hiri'd pogiintanga-tangaan di tulun dot ogumu' om pamanau no do tuminongkiad.


text:
Om ongoi noddi i Yesus do hilo'd bandar do Kapornaum, i hilo'd Galilia. Om hilo' no iyau do minonuduk do tulun dot ogumu' do tontok di tadau'd Sabat.


text:
Om ongoimayaan ngai' diri iyolo' do nokokito di kowoyo-woyoo' dau do monuduk, tu' kikuasa' i' kopio iyau do tontok do moro-boros iyau.


text:
Nga' hiri nopod walai'd sasambayangan diri om haro o songulun do norusadan do rusod dot araat. Om pinggarang no i tulun diri,


text:
“Oi Yesus, i tulun do Nasarit, kukuroyon nu iyahai'dti? Mamatai dahai o kinorikatan nu'd hiti? Kotutun oku i' diya': dot iya' nopo om susuhuon dit olidang do mantad id Kinorohingan!” ka.


text:
Boros ka di Yesus do minogodu kopio di rusod dot araat diri, “Tingkod do mimboros! Soliwan no do mantad id tulun diti!” ka dau. Om poloposo' noddi di rusod dot araat i tulun diri do hiri'd dotoguangan ngai' diyolo', om soliwan noddi i rusod dot araat do mantad id tulun diri, om a' i' di rusod dot araat pinokorualan i tulun.


text:
Om kongosuayai ngai' nopo i tulun. Om pogiboro-boros noddi iyolo' do poingkaa, “Koimayaan no kopio o boros dau. Tu' suhuon nopo dau o rusod dot araat do sumoliwan do mikuwo'd kuasa' om sinundu, om sumoliwan nopo i rusod dot araat,” ka.


text:
Om soliwan noddi i Yesus do mantad hiri'd walai'd sasambayangan diri, om ongoi no do hiri'd walai di Simun. Nga' tontok nopoddi om sogiton tomod i tiwanon di Simun do tondu'. Om ongoyo' noddi di tulun sunudai i Yesus do pasal diri.


text:
Om ongoi noddi i Yesus suang do hiri'd toodopon di tondu'ddi, om sunsubo' noddi di Yesus i sogiton di tondu'. Om kotingkod noddi i sogiton. Om pitilombus nopoddi do tuminungag i tiwanon di Simun diri om ongoi no pogobi-obi' diyolo'.


text:
Om maha' di mintotonob no i tadau, om pootodo' ngai' noddi di tulun dot id di Yesus i tobpinai diyolo', di mogisuwai-suayan nopo o toruol. Om tikido' nopo di Yesus do mangama' iyolo'. Om kolingasai ngai' no iyolo'.


text:
Om soliwan ngai' noddi i rusod dot araat do mantad id ogumu' o tulun, om pinggarang nod, “Iya' no o Tanak do Kinorohingan!” ka. Nga' oduhai noddi di Yesus i rusod dot araat diri om a' dau pinologos iyolo' do mimboros, tu' koilo i' iyolo' dot iyau i Raja' di Gampamasi.


text:
Om tongkiad noddi i Yesus do mantad hiri'd bandar diri di mulai nogi' o tadau, om ongoi no iyau do hiri'd kinoiyonon dit oingou. Nga' ihumo' noddi iyau di tulun dot ogumu'. Om kabantalai noddi diyolo' i Yesus. Om oduhai noddi daa diyolo' iyau do tumongkiad diyolo'.


text:
Nga' boros ka di Yesus, “A' oku no milo dot a' mongoi poposusui do hilo'd piro-piro o bandar do suwai diti Habar dot Osonong do pasal do Pomorintaan do Kinorohingan, tu' iri no o kinoponuhuan do Kinorohingan doho' do ruminikot do hiti'd pomogunan,” ka dau.


text:
Om iri noddi o kinoponudukan di Yesus do hiri'd piro-piro o walai'd sasambayangan do pointongkop di pomogunan do Yudia.


text:
Om tontok di poingkakat i Yesus do hiri'd tisan di Tasik Ginisarit, om ogumu' tomod diri o tulun do mogiimpit-impit do mongoi pokinongou di habar do mantad id Kinorohingan.


text:
Om kokito'ddi di Yesus o duwo o parau' do hiri'd tisan di tasik diri; om i nopo monginginsada' diri nga' nokolintuhun no do mantad id parau' diri, om maso no diyolo' do mongoug di rambot diyolo'.


text:
Om sakai noddi i Yesus di tiso' di parau'ddi. Sanganu nopo di parau' om i Simun. Om suhuo' no dau i Simun do popoimpit di parau'ddi do popoinsodu-odu' do mantad hiri'd tisan di tasik. Om irikau noddi i Yesus do hiri'd parau' om ponuduk no iyau di tulun dot ogumu'.


text:
Om kopongo poddi i Yesus do monuduk, om boro-boros no iyau di Simun do poingkaa, “Koyuo' dokoyu ino parau' do hilo'd daralom, om poromboton nogindo ino rambot dokoyu,” ka dau.


text:
Om boros ka di Simun do suminimbar, “Oi Guru, nokototos no iyahai do miningrambot do gisom do nosuaban nga' aiso' i' o naanu dahai. Nga' ondung monuhu' ko, do paparambot oi Guru, om poromboton ku i' kawagu iti rambot,” ka dau.


text:
Om kowonsoi poddi diyolo' o miagal diri, om kaanu no iyolo' do sada' dot ogumu' gisom dot oruhai nod nongohurak i rambot diyolo'.


text:
Om pokiuhup noddi iyolo' di piro-piro o tambalut diyolo' di hiri'd parau' do suwai. Om rikot noddi i tambalut diyolo'ddi, om pogiuhupai noddi diyolo' do poposuang i sada' do hiri'd duwo o parau', gisom dot oruhai no dot olonsod goduwo i parau' diyolo' tu' noponu'd sada'.


text:
Om otud noddi i Simun dot id toguang di Yesus do nokokito iyau do miagal diri. Om boro-boros nod, “Oi Tuhan, tongkiad nopo do mantad id doho' oi Tuhan, tu' iyoho' nopo om tulun do kidusa,” ka dau.


text:
Om osuayan tomod diri i Simun om i tulun di moyo-woyo' dau do nokokito di sada' dot ogumu' do naanu diyolo'.


text:
Om i tambalut di Simun nga' ongosuayan nogi' --- i Yakub, om i Yohanis, i tanak goduwo di Sabidi. Om boro-boros noddi i Yesus di Simun do poingkaa, “Kada' kooris, tu' mantad nod baino' dot osiliu ko do gampamarambot do tulun,” ka dau.


text:
Om gayato' noddi di Simun om i tambalut dau i parau' diyolo' do pinopotindal. Om tongkiadai ngai' nopo diyolo' i parau'ddi, om tanud noddi di Yesus.


text:
Tontok dot insan o tadau, om hiri i Yesus id iso' o bandar. Om hiri nopod bandar diri nga' haro ot iso' o kusai di kitoruol o kulit dit araat kopio do pointongkop nopo do tinan dau. Tontok di nokito dau i Yesus, om otud no iyau dot id toguang dau, om boro-boros nod, “Oi Tuan, ondung orohian ko, om milo ko i' do momolingos doho',” ka dau.


text:
Om kamao' noddi di Yesus i tulun diri om boro-boros nod, “Orohian oku i'. Olingasan ko i'!” ka. Om diiri i' om diiri do nolingos i toruol dau.


text:
Om oduhai noddi di Yesus i tulun diri do popinsusui'ddi dot id isai nopo. Boros ka dau, “Ongoi no solowot dit imam om mokiilo i' dau ondung nolingasan kopio ko, om mongoi nogindo papatahak do porsombahan di sorobon do miagal di pinonuhuan di Musa, do popointalang dot id tulun dot ogumu' do nolingasan kopio ko!” ka dau.


text:
Nga' okon nogi' do nokotongkop i habar do pasal di Yesus diri do hinonggo-honggo nopo. Om ogumu'ddi o tulun do ruminikot dot id di Yesus do mongoi pokinongou dau om mongoi pokilingos di toruol diyolo'.


text:
Insan o tadau di maso di Yesus do monuduk, om haro o piro-piro tulun do Parisi om piro-piro o guru do Tourat do mantad hilo'd Yorusalim, om mantad hilo'd piro-piro o bandar do Galilia om mantad hilo'd Yudia do poirikau'd hiri. Om haro o sinundu do Tuhan dot id di Yesus do momolingos do tulun di kitoruol.


text:
Om tontok nopoddi om haro o piro-piro tulun do pinapaatod do songulun dit a' koundaliu, do pinolii dot id sarasai. Om tumotos no daa iyolo' do poposuang di tulun diri do hiri'd walai om koiliu i' diyolo' iyau do hiri'd toguang di Yesus.


text:
Nga' a' i' iyolo' nokosuang do mongoi papaatod di tulun diri, tu' ogumu' kopio o tulun do hiri. Om antayango' noddi diyolo' i tulun diri do suminalakoi do hiri'd taap di walai. Om lungkabo' no diyolo' i taap, om pouluho' noddi diyolo' i tulun di sumakit diri do mitonggoi di sarasai, do hiri'd dotoguangan di Yesus di hiri'd pogialatan di tulun dot ogumu'.


text:
Om tontok di nokito di Yesus o kogoyoo' do kotumbayaan diyolo', om boro-boros no iyau di tulun di sumakit diri do poingkaa, “Oi tobpinai, noompunan no o dusa nu,” ka.


text:
Om timpuun noddi i piro-piro o guru do Tourat om i tulun do Parisi do mogiuhot-uhot do poingkaa, “Isai kopio iti tulun diti tu' katama' kopio do mongindaraat do Kinorohingan? Tu' aiso' i' o tulun do milo do mangampun do dusa, suwai ko' Kinorohingan noo,” ka.


text:
Nga' oilaan i' di Yesus i ponguhatan diyolo'ddi. Om boros kaddi dau, “Nokuro tu' iyo'ddi o ponguhatan dot id suang do ginawo dokoyu?


text:
Honggo ot osonong-sonong do popoboros, ‘Noompunan no o dusa nu,’ ka ko', ‘Ingkakat no om mamanau i'!’ ka?


text:
Nga' pointalangon ku no do dinondo dot id dokoyu do kikuasa' i' o Tanak do Tulun do mangampun do dusa do hiti'd pomogunan,” ka dau. Om boros kaddi di Yesus dot id tulun dit a' koundaliu'ddi, “Ingkakat no om saano' ino liniiyon nu, om muli' i',” ka dau.


text:
Om olomus nopo i tulun diri do miningkakat do hiri'd dotoguangan ngai' diyolo'. Om saano' no dau i liniiyon dau, om uli' no do mikuwo'd minamarayou'd Kinorohingan.


text:
Om ongosuayan ngai' nopoddi iyolo'. Om pamarayou noddi iyolo'd Kinorohingan. Om ooris diri iyolo', om pomoros nod poingkaa, “Koimayaan no kopio i nosiliu baino' di nokito toko',” ka diyolo'.


text:
Om soliwan noddi i Yesus, om kokito no dau o songulun o gomponimung do sukai, dot i Liwi o ngaran, do poirikau do hiri'd tupis dau. Om boro-boros no i Yesus dau do poingkaa, “Tanud doho'!” ka dau.


text:
Om katalib poddi iri, om papaharo no i Liwi do poginakanan do hiri'd walai dau do pomusou dau di Yesus. Om ogumu'ddi o tulun do gomponimung do sukai om i tulun do suwai do tuminorungak diyolo'd minakan.


text:
Om haro'ddi o piro-piro tulun do Parisi om guru do Tourat dot a' asanangan diri, om boro-boros noddi iyolo' di tumatanud di Yesus, “Nokuro tu' makan om minum kou do potorungak di gomponimung do sukai, om ilo tulun dot a' ongosonong?” ka diyolo'.


text:
Om boros ka di Yesus do suminimbar, “Tulun nopo dit aiso' o toruol om a' i' minog do haro o dokutur, suwai ko' iri no i kitoruol.


text:
Kinorikatan ku nopo om okon i' ko' mongoi pomolohou di tulun di momusorou dot osonong iyau, suwai ko' mongoi pomolohou di tulun di kidusa, om rumologo i' iyolo' di dusa diyolo',” ka dau.


text:
Om boro-boros no i piro-piro o tulun dot id di Yesus do poingkaa, “Iri nopo i tumatanud di Yohanis om i tumatanud do tulun do Parisi om asaru' i' do puasa. Nga' ilo' nopo tumatanud nu om makan i' om minum,” ka.


text:
Om boros ka di Yesus do suminimbar, “Milo kou i' toi do monuhu' do tulun di linohou do hiri'd poginakanan do kumawin do puasa do maso po di kusai di kuminawin do poinsugku' diyolo'? Atantu' no dot a' i' milo!


text:
Nga' orikot indo o maso do potongkiadon do mantad id diyolo' i kusai di kuminawin diri. Om diri nogindo do puasa iyolo',” ka dau.


text:
Om susuyo' noddi di Yesus dot id diyolo' o poinukadan diti, “Aiso' i' o tulun do mangampin do rasuk dau di laid dot i rasuk dau di wagu o pongonuan do pangampin. Tu' momohurak no tomod iyau di rasuk dau di wagu'ddi. Om kawagu po nga' a' i' osonong i kain do wagu do pangampin di rasuk di laid.


text:
Om iyo nogiddi tu' aiso' i' o tulun do poposuang do waig dot anggur di wagu dot id poiiyanan do waig dot anggur di kulit do winonsoi di laid no kowonsoi. Tu' lumoput nondo i poiiyanan diri dot osuangan di waig dot anggur do wagu om araag nondo i poiiyanan diri om orubat nondo i waig dot anggur.


text:
Iyo nogiddi tu' aiso' i' o tulun dot orohian do monginum di waig dot anggur di wagu do koinum di waig dot anggur di laid. Tu' boros kando diyolo', ‘Oomis nogi' i waig dit anggur di laid,’ ka,” ka di Yesus.


text:
Tontok dot insan o tadau'd Sabat di nakawaya' i Yesus do tumo do tinanaman do gandum, om pogkotu' no i tumatanud dau di rawo do gandum, om ompurio' no diyolo' i gandum diri om akano' no.


text:
Om boro-boros noddi o piro-piro o tulun do Parisi do poingkaa, “Nokuro tu' tumolibamban kou do Tourat toko', tu' momonsoi kou di pogoduhan do wonsoyon do tontok do tadau'd Sabat?” ka.


text:
Suang no i Daud di Walai'd Sasambayangan dot Agayo om panganu no iyau di roti di nakatahak no dot id Kinorohingan om akano' no dau. Om onuwai noddi dau di roti i tulun dau. Nga' tumanud nopo daa do Tourat toko', om iri no it imam o koino-ino do mangakan di roti'ddi,” ka dau.


text:
Om tontok dit insan kawagu o tadau'd Sabat, om ongoi no i Yesus ponuduk do hiri'd walai'd sasambayangan. Om hiri nopo nga' haro o tulun di napatai o tiso'd longon.


text:
Om haro'ddi o piro-piro o guru do Tourat om tulun do Parisi di mogihum do kasalaan di Yesus, om milo indo diyolo' do dawahon iyau. Om pitoinuan kasai' nopo diyolo' i Yesus ondung momolingos iyau'd tulun do tontok do tadau'd Sabat.


text:
Nga' oilaan i' di Yesus i tosorou diyolo'ddi, om boros kaddi dau dot id tulun di napatai o tiso'd longon, “Kaino, ingkakat do hiti'd gulu!” ka. Om ongoi noddi ingkakat i tulun diri do hiri.


text:
Om uhoto' noddi di Yesus i tulun di hino'd hiri do poingkaa, “Tumanud nopo do Tourat, om nunu o koino-ino do wonsoyon toko' do tontok do tadau'd Sabat? Momonsoi dot osonong ko' momonsoi dot araat? Mamasi do tulun ko' mamatai?” ka dau.


text:
Om ontong no i Yesus dot id diyolo'. Om boro-boros no iyau di tulun di napatai o tiso'd longon do poingkaa, “Palatano' ino longon nu,” ka. Om palatano' no di tulun i longon dau, om kolingos noddi i longon dau.


text:
Nga' otogod tomod diri i piro-piro o guru do Tourat om i tulun do Parisi om timpuun noddi iyolo' do mogiboro-boros ondung nunu o wonsoyon diyolo' dot id di Yesus.


text:
Om tontok noddi do tuminakad i Yesus dot iso' o nulu-nulu do minongoi sambayang. Om hiri no iyau do suminambayang dot id Kinorohingan do gisom do nosuaban.


text:
Om kosuabon poddi, om lohowo' ngai' no di Yesus i tumatanud dau, om pilio' no dau o hopod om duwo o tulun do mantad id pogialatan diyolo'. Om roitai no di Yesus do rasul i hopod om duwo o tulun diri. Iyolo' nopoddi nga':


text:
i Simun (i roitan nogi' dot i Pitrus), om i Andarias i tobpinai di Simun, om i Yakub, om i Yohanis, om i Pilipus om i Bartolomius,


text:
Om ruhuk noddi i Yesus di nulu-nulu diri do mogiwoyo-woyo' di piro-piro o tulun di sinuhu'ddi, om undorong noddi iyolo', om ingkakat no dot id kinoiyonon dit alampai. Om hiri nga' ogumu' nogi' o tumatanud dau'd suwai. Om ogumu' o tulun do ruminikot do mantad id hinonggo-honggo nopo do pointongkop do Yudia, om hilo'd Yorusalim, om mantad hilo'd kabandaran do Tirus om Sidon i hiri'd potoropis do rahat.


text:
Kinorikatan nopo diyolo'ddi om mongoi pokinongou di Yesus, om mongoi pokilingos do toruol diyolo'. Om i nongorusadan do rogon nga' ruminikot nogi'. Om liningasan iyolo'.


text:
Om oinsanan nopo i tulun do mogihum do ralan do mongoi kama' di Yesus, tu' haro o sinundu do sumoliwan do mantad id tinan di Yesus di kolingos ngai' diyolo'.


text:
Om ontong no i Yesus di piro-piro o tumatanud dau, om boro-boros nod poingkaa, “Olumaag kou no i tulun di mosikin, tu' iyokoyu no o kasanganu di Pomorintaan do Kinorohingan.


text:
Olumaag kou no, i louson do dinondo; tu' pingyahanon kou indo. Olumaag kou no i mihad do dinondo, tu' koirak kou indo.


text:
Olumaag kou no i karaatan, om it iyadaan om it indaraaton, om i pimbarasan dot araat dot i tumanud kou di Tanak do Tulun o kopongiyo'ddian.


text:
Tu' i piro-piro o nabi di gulu po nga' niyo iddi. Ondung osiliu o miagal diri om posonongon nopo dokoyu o ginawo om manari' dot atataadan, tu' agayo i' o tisomuli' di nokosodia' no do hilo'd surga do patahakon dot id dokoyu.


text:
Obungou kou no it oiyahan do dinondo; tu' louson kou indo! Obungou kou no i koirak do dinondo; tu' tumongob kou indo, om mihad.


text:
Obungou kou no, ondung royohon kou do koinsanai'd tulun; tu' iyo nogiddi i taki-aki dokoyu di gulu po, tu' minamarayou iyolo' di piro-piro nabi di goudut,” ka di Yesus.


text:
Om boro-boros po kawagu i Yesus do poingkaa, “Nga' iyokoyu nopo i mokinongou doho' do baino', om poboroson ku iti boros do poingkaa: Kosianai kou no do pisangod dokoyu. Om momonsoi no dot osonong dot id tulun dit araatan dokoyu.


text:
Tu' ondung tompilingan do tulun o sampaping do pingas dokoyu, om pologoson nopo i tulun diri do monompiling kawagu do sampaping do pingas dokoyu. Om ondung ahawon i rasuk dokoyu dit id soibau om patahakon nopo i rasuk piya dokoyu dit id saalom.


text:
Om ondung haro o pokionuon do tulun dot id dokoyu, om patahakon nopo dau iri, om ondung ongoyon do tulun ahawo' i diya'd songonuon, om kada' nori pokiguliai.


text:
Wonsoyon no dokoyu dot id tulun do suwai, o poingkuro nopo o korohian dokoyu do wonsoyon diyolo' dot id dokoyu.


text:
Ondung iri no i tulun dit osianan dokoyu o kosianan dokoyu, om nunu daa'ndo o kapagandadan dokoyu'd barakat? Tu' iri piya i tulun di kidusa nga' osianan i' di tulun dit osianan diyolo'.


text:
Om ondung iri no i tulun di momonsoi dot osonong dot id dokoyu, o pamansayan dokoyu dot osonong, om nunu daa'ndo o kapagandadan dokoyu'd barakat? Tu' iri piya i tulun do kidusa nga' momonsoi i' do miagal diri.


text:
Om ondung iri no i tulun di milo do mambayar kawagu dokoyu o pooloson dokoyu'd tusin, om nunu daa'ndo o kapagandadan dokoyu'd barakat? Tu' i tulun di kidusa nga' popoolos i' do tusin dot id tulun di kidusa, om pokibayaran i' diyolo' iri.


text:
Nga' iyokoyu nopo om a' i' apatut dot iyo'ddi. Iyokoyu nopo om mositi' no dot osianan do pisangod dokoyu, om momonsoi dit osonong dot id diyolo'. Om mositi' no do popoolos kou, om kada' no soro-soroho' do koguli' kawagu iri. Ondung miagal diri, om agayo indo o tisomuli' dokoyu om osiliu kou do tangaanak do Kinorohingan, it Asawat Kopio. Tu' Kinorohingan nopo om osonong i' dot id tulun dit a' piya koilo do mongunsikou, om osonong dot id tulun dit angaraat.


text:
Om boro-boros po kawagu i Yesus do poingkaa, “Kada' kou papasala' do tulun do suwai, om a' kou i' iyokoyu pasalaon do Kinorohingan. Om kada' kou pomohukum do tulun do suwai. Om a' kou i' iyokoyu hukuman do Kinorohingan. Ompunan no o tulun do suwai, om oompunan kou i' iyokoyu'd Kinorohingan.


text:
Manahak kou nod tulun do suwai, om onuan kou i' iyokoyu'd Kinorohingan; om kaanu kou nondo do nipuhawang do gisom dot a' aayi-ayi', i ninsok tomod o pinagadang. Tu' nunu nopo i pinagadang dokoyu di don tulun do suwai om iri no o pakayon do Kinorohingan do pagadang di dokoyu,” ka dau.


text:
Om susuyo' nogiddi di Yesus dot id diyolo' o poinukadan diti, “Ondung tulun do bolou o mangahak do sompi' ko' bolou, om atantu' no do kopirundun nopo iyolo' dot aratu' do hiri'd luang.


text:
Iri nopo i tudukan po om a' i' agayo ko' mantad di monuduk dau. Nga' kopongo nopondo do minsingilo i tudukan diri om koiyo nondo iyau di minonuduk dau.


text:
Nokuro tu' okito nogi' kopio dokoyu o giniab do kayu dit okooro' do nokoliwata' do mato do tobpinai dokoyu, om a' i' dokoyu opurimanan o watang do kayu do nokoliwata' do mato dokoyu iyokoyu?


text:
Poingkuro kou do milo'd momoros dot id tobpinai dokoyu dot, ‘Hondi', iduwo' ku diya' ino giniab do kayu dot okooro' do nokoliwata' dino mato nu,’ ka, om maso i' do haro o watang do kayu do nokoliwata' do mato dokoyu iyokoyu? Oi dokoyu i tulun di minsorupai-rupai no toomod! Iduwo' po dokoyu i watang do kayu do nokoliwata' do mato dokoyu, om atalang nogindo ot okito dokoyu, om milo kou do mongidu' di giniab do kayu dit okooro' do nokoliwata' do mato di tobpinai dokoyu,” ka dau.


text:
Om boros ka kawagu di Yesus, “Guas nopod kayu dit orombung om a' i' mongua' di tua' dot araat. Om iyo nogiddi o guas do kayu dot a' orombung tu' a' i' mongua' di tua' dit osonong.


text:
Tu' pointikid-tikid do guas do kayu nga' i tua' o kotutunan di guas. I nopo bulungkut do korugian om a' i' mongua' do tua' dot ara, om i guas do rugi nga' a' i' mongua' do tua' dot anggur.


text:
Tulun nopo dit osonong, om osonong no o kowoyo-woyoon dau, tu' lumabai i' it osonong do mantad id ginawo dau. Om iri no tulun dit araat om araat no o kowoyo-woyoon dau, tu' noponu' pod karaaton o ginawo dau. Tu' nunu nopo i poboroson dau om iri no o mantad id ginawo dau,” ka dau.


text:
Om boros ka kawagu di Yesus, “Nokuro tu' mamarait kou doho' do, ‘Tuhan, Tuhan,’ ka, om a' kou i' momonsoi di pinoboros ku dot id dokoyu?


text:
Isai o poiyaan toko' di tulun di rumikot dot id doho', om mokinongou di boros ku, om momonsoi'ddi --- Potudukon ku iri dot id dokoyu.


text:
Iyau nopo om iyo di tulun dit oilo tu' tontok di minamaal iyau di walai dau om minongukad iyau dot aralom om poimpoho' noddi dau do watu i walai dau. Om soira' do luminuyud, om kalampayai no i walai dau, om a' i' nahaba' i walai tu' pinoimpou i' dau i walai dau'ddi dot id pinoimpahan dit osonong.


text:
Nga' i nopo tulun di korongou diti boros ku, om a' indo dau tonudon, om iyo no iyau di tulun di minamaal di walai dau dit a' winansayan do pinoimpahan dot osonong. Om luyud noddi om minallampai om a' po alaid om kahaba' no i walai dau. Om karaag nopo kopio i walai'ddi,” ka dau.


text:
Om kopongo poddi di Yesus do pinopoboros ngai'ddi dot id tulun dot ogumu', om ongoi no iyau do hilo'd Kapornaum.


text:
Hiri nopo om haro o pagawai do soudor do Rum do kisusuhuon di kosianan kopio dau. Om sakit no i susuhuon dau'ddi do gisom dot oruhai nod apatai.


text:
Om tontok do nokorongou i pagawai do soudor diri do pasal di Yesus, om ponuhu' no iyau do piro-piro o boyoon do tulun do Yohudi do mongoi pangangat di Yesus do mongoi pomolingos di susuhuon dau.


text:
Om korikot noddi i tulun dot id di Yesus, om pokionuo' no kopio diyolo' do mongoi i Yesus ponulung di pagawai do soudor diri. Boros ka diyolo', “Osorupai no iyau'd tulungon nu oi Tuan,


text:
Om tanud noddi i Yesus diyolo'. Om maha' dit osomok noddi i Yesus di walai'ddi, om ponuhu' no i pagawai do soudor diri di piro-piro o tambalut dau do mongoi pomisunud di Yesus do poingkaa, “A' i' minog do minsusa' do mongoi do hilo'd walai ku, oi Tuan. A' oku i' osorupai do papasalakoi do Tuan do hiri'd walai ku.


text:
Om iri no ot a' ku katama-tama' do mongoi solowot do Tuan. Pomoros nopo, om olingasan i' i susuhuon ku.


text:
Tu' iyoho' nga' id siriba' i' do kuasa' dit asawat ko' doho'd pangkat. Om haro nogi' o piro-piro o soudor dot id siriba' do kuasa' ku. Om ondung, ‘Pamanau!’ kangku do monuhu' do songulun di soudor ku, om mamanau no iyau. Om ondung moro-boros oku do, ‘Kaino'd hiti!’ kangku nopo dot id soudor ku'd suwai, om rumikot no iyau; om ondung, ‘Wonsoyo' iti!’ kangku, do monuhu' di susuhuon ku, om wonsoyon no dau,” ka.


text:
Om noimayaan tomod diri i Yesus do nokorongou'ddi. Om koili noddi iyau di tulun dot ogumu' di manud-tanud dau om boro-boros nod, “Oimayaan oku no kopio do kotumbayaan do tulun diti. Id pogialatan piya'd tulun dot Israil nga' a' oku po insan kosolowot do tulun di kikotumbayaan dot irad diti kagayo!” ka dau.


text:
Om soira' di nokoguli' do hiri'd walai i tulun di sinuhu' di pagawai do soudor diri, om nolingasan no i susuhuon diri.


text:
Om a' noddi alaid do mantad diri, om ongoi no i Yesus do hilo'd bandar do Nain. Om i piro-piro o tumatanud dau nga' minoyo' i' dau, om ogumu' po o tulun do suwai do tuminanud dau.


text:
Om tontok di nokorikot i Yesus do hiri'd somok di wawayaan di bandar, om maso no di tulun do sumoliwan di bandar do mangantayang do rata' do tulun. I nopo napatai'ddi nga' tanak do kusai dot iso' o tondu' do nopuadan. Om iso' no daa iri o tanak dau. Om ogumu' o tulun do mantad hiri'd bandar diri do minoyo' di tondu'ddi.


text:
Soira' di nokito di Yesus i tondu'ddi, om kosianai noddi kopio iyau dau. Boros ka di Yesus dot id dau, “Tingkod nondo do mihad oi inan!” ka.


text:
Om insomok noddi i Yesus di sarasai di pinanarasai di rata'ddi, om kabayai no dau iri. Om undorong noddi i tulun di minangantayang di sarasai. Om boros ka di Yesus, “Oi tanakwagu, suhuon ku iya' do tumungag,” ka dau.


text:
Om tungag noddi i tanakwagu di napatai'ddi do minirikau, om boro-boros noddi. Om patahako' noddi di Yesus i tanakwagu'ddi dot id tina' dau.


text:
Om oinsanan nopoddi i tulun do hiri do nongooris om minamarayou'd Kinorohingan. Boros ka diyolo', “Nokorikot no o songulun o nabi dit abantug do hiti'd pogialatan toko'. Nokorikot no o Kinorohingan do mongoi pamasi di tulun di songonuon dau,” ka.


text:
Om kotongkop noddi o habar do pasal di Yesus dot id pointongkop do pomogunan do Yudia om id watas di hiri'd posorili'.


text:
Om sunudai noddi di piro-piro o tumatanud di Yohanis, i Yohanis do koinsanai di nongosiliu'ddi. Om lohowo' noddi di Yohanis o duwo o tulun di tumatanud dau,


text:
om suhuo' no dau do mongoi solowot di Tuhan Yesus om monguhot dau do poingkaa, “Tuan, iya' nogi' i tulun di rumikot do tumanud di pinabatos do Kinorohingan, ko' mandad po tuu iyahai do tulun do suwai?” ka.


text:
Om ongoi noddi do hiri'd di Yesus i duwo i tumatanud di Yohanis. Boros ka diyolo', “Sinuhu' iyahai di Yohanis Gampamatis do monguhot diya' oi Tuan, ondung iya' no i tulun di rumikot do tumanud di pinabatos do Kinorohingan, ko' mandad po iyahai do tulun do suwai?” ka.


text:
Om tontok nopoddi, om maso no di Yesus do momolingos do tulun dot ogumu', om monunsub dot ogumu' o rusod dot araat, om pinopoungkalat nogi' iyau dot ogumu' o tulun di nobolou.


text:
Om boros kaddi di Yesus dot id susuhuon di Yohanis, “Guli' kou no do hilo'd di Yohanis om posunudon no dot id dau i norongou om i nokito dokoyu: nokoungkalat i bolou, om nakapanau i tulun dit a' koundaliu, om nolingasan i kitoruol do kusta, om i bosukon nga' nokorongou, om i tulun do napatai nga' noposian kawagu, om i Habar dot Osonong do mantad id Kinorohingan nga' popinsusuyon dot id tulun do mosikin.


text:
Olumaag no i tulun dit a' mikoduwo o ginawo dot otumbayaan doho' do kokito diti nongowonsoi'dti,” ka dau.


text:
Om kapamanau poddi i tulun di sinuhu' di Yohanis, om timpuun no i Yesus do minoro-boros dot id tulun dot ogumu' do pasal di Yohanis. Boros ka dau, “Nunu o nongoi dokoyu antangai do hilo'd kowotuan? I sakot dit otilib do ribut?


text:
Nunu o nongoi dokoyu antangai? I tulun dit osonong o pakayan? Nga' tulun nopo dit osonong o pakayan, om i tulun do kaya' om hilo'd walai do raja' o tiyonon!


text:
Nga' nunu o nongoi dokoyu antangai? Minongoi kou tuu ontong do songulun o nabi? Oo, otopot nogi' do nabi iyau, nga' agayo po ko' i nabi.


text:
Tu' i Yohanis no i komoyon dit ayat dot id Buuk do Kinorohingan do poingkaa, ‘Boros kad Kinorohingan: Iti no o tulun do suhuon ku, suhuon ku iyau do mogulu diya', om orontisan i' dau i ralan do wayaan nu,’ ka,” ka di Yesus.


text:
Om boro-boros po kawagu iyau do poingkaa, “Ilaai no dokoyu! Do hiti nopod pomogunan om a' i' nokoumbal do haro o tulun dot abantug ko' i Yohanis Gampamatis. Nga' iyo piya'ddi, nga' iri nopo i tulun dit aiso' no kopio o ngaran-ngaran dot id suang di Pomorintaan do Kinorohingan, om agayo i' ko' i Yohanis Gampamatis,” ka dau.


text:
Om oinsanan nopo i tulun, om i nogi' i gomponimung do sukai do nokorongou di Yesus do minomoros do miagal diri. Tu' iyolo' no i tulun di tuminanud di ponuhuan do Kinorohingan, om i minokibatis di Yohanis.


text:
Nga' i nopo tulun do Parisi om i guru do Tourat om a' i' otumbayaan di natantu' mantad do Kinorohingan do wonsoyon dau dot id diyolo'. Mada' i' iyolo' do botisan di Yohanis.


text:
Boros ka kawagu di Yesus, “Nunu po daa o poiyaan ku diti tulun do dinondo? Iyo ma iyolo' disai dilo'?


text:
Iyo po iyolo' di tangaanak di songirikau do hilo'd pasar. Om boros ka no di tangaanak di mogigurumung-rumung dot id tangaanak do suwai, ‘Pounion no dahai i tuunion di popotood, om a' kou i' manari'! Om modsinding no iyahai di sinding do pogihad do tulun do napatai, om a' kou i' mihad!’ ka no diyolo'.


text:
Korikot no i Yohanis Gampamatis, om sumambayang no iyau do mikuwo'd puasa om a' monginum do waig dot anggur, om momoros kou i' do, ‘Norusadan iyau'd rogon!’ ka.


text:
Om korikot noddi i Tanak do Tulun, om makan iyau om minum, om momoros kou i' dot, ‘Ontong pogi' dilo tulun! Odoot, om magagauk, om tambalut di gomponimung do sukai, om tambalut di tulun do kidusa,’ ka.


text:
Nga' mulong po dot iyo'ddi, nga' kointalang i' o toilaan do Kinorohingan dot id koinsanai'd tulun di rumamit diri,” ka dau.


text:
Haro o tiso' o tulun do Parisi, dot i Simun o ngaran do minangangat di Yesus do makan. Om ongoi no i Yesus do hiri'd walai di tulun do Parisi'ddi om irikau no iyau do minakan.


text:
Nga' hiri nopod bandar diri, om haro o songulun o tondu' di mingwonsoi nopod dusa. Om korongou noddi iyau do hiri i Yesus id walai di tulun do Parisi'ddi do makan, om igit no iyau do tumau dot osonong o kosingudan do poinsuang dot iso' o kakanan dot okooro' di marmar do winonsoi.


text:
Om ingkakat noddi i tondu'ddi do hiri'd dotolikudan di Yesus do hiri'd toning di gakod dau. Om ihad no iyau om yoposo' nopo dau do romou dau i kolung di Yesus. Om pihidai noddi dau di tobuk dau i kolung di Yesus, om tungubai no dau om tuntugai no dau di tumau dit osonong o kosingudan.


text:
Om kokito noddi i tulun do Parisi di minangangat di Yesus do makan, i tondu'ddi, om boros ka dot id ginawo dau, “Ondung otopot do nabi iti tulun diti, om atantu' no do koilo i' iyau ondung isai ilo tondu' dilo minongoi igit dau om koilo do mingwonsoi'd dusa ilo tondu',” ka.


text:
Om boro-boros noddi i Yesus di Simun do poingkaa, “Oi Simun, haro o poboroson ku dot id diya',” ka dau. “Poboroso' nopo oi Guru,” ka dau do suminimbar.


text:
Om boros ka di Yesus, “Haro o duwo o tulun do kiutang dot id tulun di pongungutangan do tusin. Iri nopo tiso' om kiutang do limo nahatus o tusin do pirok, om iri no tiso' om kiutang do limo nohopod o tusin do pirok.


text:
Om aiso' goduwo nopo o pamalapus diyolo' di tutang diyolo'ddi. Om tonuso' noddi di tulun di pinongutangan diyolo'd tusin i tutang diyolo'ddi. Om isai'ddi ot id pialatan di duwo o tulun diri ot osianan kopio di pinongutangan diyolo'ddi?” ka dau.


text:
Boros ka di Simun, “Osorou ku nopo om iri no i tulun dit ogumu' o tutang do tinanus,” ka. Boros ka di Yesus do suminimbar, “Otopot i' ino tosorou nu,” ka.


text:
Om ontong no i Yesus di tondu'ddi, om boro-boros no iyau di Simun do poingkaa, “Okito nu i' iti tondu'dti? Ruminikot oku do hiti'd walai nu nga' a' ko i' pinoposodia' do waig do pongoug do lapap ku. Nga' iti nopo tondu'dti, om nougan dau o lapap ku do romou dau, mikuwo'd pinihidan dau do tobuk dau.


text:
Iya' nopo om a' i' tuminungub doho' do suminuwau. Nga' ilo' nopo tondu' om korikot nopo iyau om a' no otingkod-tingkod do monungub dilo gakod ku.


text:
Om a' ko nogi' minongumau do tulu ku, nga' ilo' nopo tondu' om tinuntugan dau o gakod ku do tumau dit osonong o kosingudan.


text:
Om ilo' no kosianan dau dot agayo o popointalang do nongoompunan no i dusa dau dit ogumu'! Tu' tulun nopo dit okuri' o dusa dot ompunan om okoro' no o kosianan dau!” ka dau.


text:
Om pogiboro-boros noddi i tulun di potorungak di Yesus do makan, “Isai kopio iti tulun diti tu' milo do mangampun do dusa?” ka.


text:
Nga' boro-boros no i Yesus di tondu'ddi do poingkaa, “Posion ko no tu' otumbayaan ko i' doho'. Pamanau no dot id suang do kosimbayanan,” ka dau.


text:
Om a' poddi alaid do mantad diri om ongoi no i Yesus do hiri'd kabandar-bandaran, om hiri'd kokompungan do mongoi popinsusui di Habar dot Osonong do pasal di Pomorintaan do Kinorohingan. Om i hopod om duwo o tumatanud dau nga' minoyo' i' dau.


text:
Om tuminanud nogi' di Yesus i piro-piro o tongoondu' di nolingasan di Yesus do mantad id toruol om i sinunsub dau o rusod dot araat do mantad id diyolo' di gulu po. Ngaran nopo diyolo' om: i Maria, i pinungaranan dot i Magdalina (turu' o rusod dot araat do sinunsub di Yesus do mantad id dau di gulu po.)


text:
I Yohana i sawo di Kusa, i pagawai do hiri'd walai di Horudis; i Susana, om ogumu' po o tongoondu'd suwai. Om iyolo' no o pinoposoliwan do balansa' do pinonulung di Yesus om i tumatanud ngai' dau.


text:
Om songrikot-rikot kasai' nopoddi dot id di Yesus i tulun do mantad id piro-piro o bandar. Om kotimung poddi i tulun dot ogumu' om ponusui nogiddi i Yesus dot iso' o poinukadan dot id diyolo'. Boros ka dau,


text:
“Haro o tiso' o gompongumo do minongoi pasasad do linsou. Om tontok di papasasad iyau, om karatu' no o wookon di linsou do hiri'd ralan. Om kongoulakai noddi do tulun i wookon, om iri no suwai om notinduk do tombolog.


text:
Om haro o linsou do nakasasad do hiri'd kowotuan. Om tontok di nokosuni i linsou'ddi, om a' i' alaid om koriou no tu' otuu i tana'.


text:
Om haro o linsou do nakasasad do hiri'd rolot do korugian. Om i rugi nga' suminuni nogi' do poinrolot di linsou. Om kosidung noddi di rugi i suni di linsou'ddi, om kapatai noddi.


text:
Nga' haro i' o linsou do nakasasad do hiri'd tana' dot oruak. Om kosuni no i linsou'ddi om pongua' noddi; om haro i' ot inghatus kopiluap o kosopoho' do tua',” ka dau. Om kopupusai poddi di Yesus do monusui i poinukadan diri, om boro-boros no iyau do poingkaa, “Kitolingo kou nopo om pokinongou kou no kopio!” ka dau.


text:
Om simbar no i Yesus diyolo', “Iyokoyu nopo om noonuan no do toilaan do mongilo di poillisok do pasal do Pomorintaan do Kinorohingan. Nga' iri nopo tulun do suwai om tudukan i' do pawayaon do poinukadan, om poingontong piya'ndo iyolo', nga' a' i' iyolo' koilo ondung nunu i nosiliu, om a' kosuhut do korongou piya daa iyolo',” ka dau.


text:
Om boros ka kawagu di Yesus, “Iti no o komoyon di poinukadan diri: iri nopo i linsou diri, om iri no i boros do Kinorohingan.


text:
Om iri no linsou di naratu' do hiri'd ralan, om poiyaan di tulun di nokorongou di boros diri. Nga' rikot no o rogon, om ngoyo' no ahawo' i boros diri do mantad id ginawo diyolo', om a' indo iyolo' otumbayaan om a' iyolo' apasi.


text:
Om iri no linsou di nakasasad do hiri'd kowotuan, om poiyaan di tulun di nokorongou do boros diri, om osonong nopo o ginawo do ruminamit diri. Nga' a' iddi guminamut kopio i boros diri dot id ginawo diyolo'. Om oruhai iyolo' do minonongkuyaan, tu' koontok poddi iyolo'd pogumbalan, om katanus no o kotumbayaan diyolo'.


text:
Om iri no i linsou di nakasasad do hiri'd rolot di korugian om poiyaan do tulun di nokorongou do boros diri, nga' atangkabo nopo iyolo' do koposi-posion diyolo', om orohian nopo do kumaya' om sumimbayan do hiti'd pomogunan. Om iri ngai' noddi o nokoonsit diyolo', gisom dot aiso' o nokotuo do tua' diyolo'.


text:
Om iri no i linsou di nakasasad do hiri'd tana' dit oruak om poiyaan do tulun di nokorongou do boros diri, om i pinopoopi' kopio'ddi dot id suang do ginawo dit osonong om it otulid. Om ogirot iyolo' do gisom do nokopongua',” ka dau.


text:
Om boros ka kawagu di Yesus, “Aiso' i' o tulun do modtutud do lampung om tinggouban indod kakanan, ko' posusuton po dot id toodopon dau. Suwai ko' potimpakon i' dau iri do hiri'd potitimpakan do lampung, om kokito i' di tanawau'ddi o tulun di sumuang di walai.


text:
Iyo nopoddi, om soro-sorohon no kopio o koinsanai di norongou dokoyu. Tu' iri nopo tulun di haro mantad ot id dau, om ruhangan nogi' dot ogumu' ko' iri; nga' iri nopo tulun dit aiso' o nunu-nunu dot id dau, om imumuyon nogindo do manganu it okuuri' di haro dot id dau,” ka dau.


text:
Om rikot noddi i tina' om i piro-piro o tobpinai di Yesus do mongoi solowot dau. Nga' a' i' iyolo' nokosolowot di Yesus tu' ogumu' kopio o tulun.


text:
Om haro'ddi o songulun do minoro-boros di Yesus do poingkaa, “Hoodi' moti'd soliwan i tina' om i piro-piro o tobpinai nu. Mongoi daa iyolo' solowot diya',” ka dau.


text:
Nga' boros ka di Yesus dot id diyolo' ngai', “Isai nopo o tulun di mokinongou do boros do Kinorohingan om i tumanud diri, om iyolo' no o tina' ku om tobpinai ku,” ka.


text:
Insan o tadau om sakai no i Yesus om i tumatanud dau do parau'. Om boros ka di Yesus, “Kainou ongoi toko' do hilo'd soborong diti tasik,” ka. Om pamanau noddi iyolo'.


text:
Nga' tontok di manau-panau iyolo' do poinsakai di parau' om koodop no i Yesus. Om sigog nopo om rikot o tongus dot opuhod do hiri'd tasik. Om tumimpuun noddi dot osuangan do waig i parau' diyolo', gisom do haro'ddi o koligagaanan diyolo'.


text:
Om ngoyo' noddi di tumatanud di Yesus posikai i Yesus. Boros ka diyolo', “Guru, Guru, matai toko' no moti'dti,” ka. Om ingkakat noddi i Yesus, om suhuo' no dau do tumingkod i tongus dot opuhod om i tumbak dit agayo'ddi. Om tingkod nopoddi i tongus om i tumbak diri, om ododog nopoddi i tasik.


text:
Om boro-boros noddi i Yesus di tumatanud dau, “Nokuro tu' a' kou otumbayaan doho'?” ka dau. Om ongoimayaan tomod diri iyolo' om ongooris. Om mogiboro-boros nopoddi iyolo' do poingkaa, “Isai kopio iti tulun diti? Tu' minonuhu' dilo tongus om ilo tumbak do tumingkod, om umboyoo' nopo iyau!” ka.


text:
Om tilombus nopo i Yesus om i piro-piro o tumatanud dau do minamanau do poinsakai di parau' do kuminaa do hilo'd watas do Garasa, i hilo'd soborong di Tasik Galilia.


text:
Om tontok di tuminindal i Yesus, om ngoyo' no iyau bontolo' do songulun o kusai di norusadan do rusod dot araat. Iri nopo tulun diri nga' mantad do hiri'd bandar. Om alaid no iyau dot aiso' o pakayan om a' iyau orohian do mundorong do hiri'd walai. Om hiri nod koluang-luangan do nuluhon di pamalabangan o korohian dau'd miyon.


text:
Om tontok di nokito dau i Yesus om pinggiak no iyau do mikuwo'd minotud dot id toguang di Yesus, om boro-boros no dot opuhod do poingkaa, “Oi Yesus i Tanak do Kinorohingan, it Asawat Kopio! Kukuroyon oku diya'dti? Pokionuon ku no kopio dot a' oku diya' inggoriton,” ka dau.


text:
Kinapamarasan nopo di tulun diri do miagal diri nga' monuhu' i Yesus di rusod dot araat do sumoliwan do mantad id dau. Om asaru' no iyau dot orusadan di rusod dot araat diri, gisom do kagasan piya do rantai o longon om gakod dau om pitamangan kopio iyau nga' koputut kasai' i' iyau di rantai om tanggayan iyau di rusod dot araat do mongoi'd hilo'd tana' do kowotuan.


text:
Om uhoto' no di Yesus i tulun diri, “Isai o ngaran nu?” ka dau. “Ngaran ku nopo om i Logiun,” ka di tulun diri do suminimbar, tu' ogumu' i' i rusod dot araat do suminuang dau.


text:
Om pokionuo' no kopio di rusod dot araat diri dot a' iyolo' di Yesus posuangon di Luang do Kapatayon.


text:
Om hiri nopod somo-somok diyolo'ddi nga' haro o wogok dot ogumu' kopio do sonsungal-sungal do hiri'd guas di nulu-nulu. Om pokibanar no kopio di Yesus i rusod dot araat diri do sumuang di wogok diri. Om potumboyoo' no iyolo' di Yesus.


text:
Om soliwan ngai' noddi i rusod dot araat diri do mantad id tulun diri, om ongoi no suang di wogok. Om panangkus ngai' nopo i wogok om ongoi no do hiri'd piras di tasik, om tuhun noddi do hiri'd tasik do mantad hiri'd piras. Om kongolondod ngai' nopoddi i wogok.


text:
Om kokito no di piro-piro o gompomogompi' di wogok i nongosiliu'ddi. Om panangkus ngai' no iyolo' do minongoi do hiri'd bandar, om hiri'd kokompungan di posorili', om popinsusuyo' no diyolo' o koinsanai di nosiliu.


text:
Om ongoi noddi i piro-piro o tulun ontong di nongosiliu'ddi. Om rikot no iyolo' dot id di Yesus, om kokito no diyolo' i tulun di nokoidu' do mantad id rusod dot araat diri do poirikau no do hiri'd toning do gakod di Yesus, om kipakayan noddi iyau om kopunong o pomusorou dau. Om ongooris diri iyolo'.


text:
Om susuyo' noddi di tulun di nokokito kopio di nosiliu'ddi dot id tulun dit ogumu' ondung poingkuro kopio i tulun diri do nolingasan.


text:
Om oinsanan nopoddi i tulun do hiri'd watas do Garasa do minononsog di Yesus do tumongkiad do mantad hiri'd kinoiyonon diri, tu' ongooris ngai' nopo iyolo'. Om sakai noddi i Yesus do parau' do minuli'.


text:
Om mokitatanud daa'ddi di Yesus i tulun di nokoidu' do mantad id rusod dot araat diri. Nga' suhuo' nogi' iyau di Yesus do muli',


text:
boros ka di Yesus, “Uli' nogi', om popinsusuyon i' ino nowonsoi do Kinorohingan dot id diya',” ka dau. Om pamanau noddi i tulun diri do mongoi poposusui di nowonsoi di Yesus dot id dau, dot id pointongkop do bandar diri.


text:
Om tontok di nokoguli' i Yesus do mantad hiri'd soborong di tasik, om ongotood nopo i tulun do suminuwau di Yesus, tu' sangandad-andad no iyolo' dau.


text:
Om rikot noddi o songulun dot i Yairus o ngaran. Iyau nopo om boyoon di walai'd sasambayangan do hiri'd kinoiyonon diri. Om otud no iyau dot id toguang di Yesus do minangangat kopio di Yesus do mongoi'd hiri'd walai dau,


text:
tu' oruhai nod apatai i tanak dau'd tondu' di hopod no om duwo o toun do tumur. Om iso' nori o tanak dau'd tondu'. Om maha' di hiri no iyolo'd tanga'd ralan do pakayaan do hiri'd walai di Yairus om mogiimpit-impit nopo i tulun dot ogumu' do minsomok di Yesus.


text:
Om id pogialatan nopo di tulun dot ogumu'ddi om haro o songulun o tondu' di hopod no om duwo o toun do sumakit do pomulanan om naayi' no dau o nunu nopo i haro dot id dau do pinambayar do tubat dot id dokutur, nga' aiso' i' o nokolingos dau.


text:
Om ongoi no i tondu'ddi insomok di Yesus, do mantad hiri'd tohuri, om ongoi no iyau igit do tompok di pakayan di Yesus. Om diiri i' om diiri do notingkod i toruol dau do pomulanan.


text:
Om boros ka di Yesus do minonguhot, “Isai i minongoi kama' doho'?” ka dau. Nga' mogolim ngai' nopo i tulun. Om boros kaddi di Pitrus, “Oi Guru, ogumu' kopio iti tulun do hiti'd pogurumung diya', om opingimpit ko'ddi diyolo',” ka.


text:
Nga' boros ka kawagu di Yesus, “Haro i' kopio o tulun do minongoi kama' doho', tu' nopurimanan ku i' do haro o sinundu do nokosoliwan do mantad id doho',” ka dau.


text:
Om koilaai noddi di tondu' do noilaan i winonsoi dau'ddi. Om rikot no iyau dot id di Yesus do gagaran tomod do minotud dot id toguang dau. Om susuyo' no dau do hiri'd toguang di tulun dot ogumu', ondung nokuro tu' minongoi iyau igit di pakayan di Yesus. Om pinosunud nogi' dau do maso iddi do nolingasan iyau di toruol dau.


text:
Om boros kaddi di Yesus dot id tondu'ddi, “Oi tanak ku, iri no i kotumbayaan nu dot id doho' o nokolingos diya'. Uli' no, om sumonong-sonong,” ka.


text:
Om maso di Yesus do moro-boros, om rikot no o songulun do mantad id walai di Yairus do minongoi pomisunud di Yairus do poingkaa, “Napatai no i tanak nu, oi Tuan. Om kada' no ponusa' dilo Guru,” ka.


text:
Nga' korongou noddi di Yesus iri, om boro-boros no iyau dot id di Yairus, “Kada' kooris. Kotumbayaai nopo tu' olingasan i' i tanak nu,” ka dau.


text:
Om soira'ddi nokorikot i Yesus do hiri'd walai di Yairus, om a' i' di Yesus uhang do haro o tulun do suwai do tumanud dau do sumuang, do suwai ko' i Pitrus no om i Yohanis om i Yakub om i molohing di tanak.


text:
Om oinsanan nopo i tulun do hiri do mihad do mogihad di tanak di napatai'ddi. Nga' boros ka di Yesus dot id diyolo', “Kada' kou ihad, tu' a' i' napatai ilo tanak dilo', koodop no iyau,” ka dau.


text:
Nga' irak-irakai nopo diyolo' i Yesus, tu' noilaan no diyolo' dot iri nopo tanak do tondu'ddi om napatai no.


text:
Om koposiai noddi kawagu i tanak diri om pitilombus nopod tuminungag. Om suhuo' noddi di Yesus iyolo' do manahak di tanak do takanon.


text:
Om nosuayan tomod diri i molohing di tanak. Nga' noduhan i' di Yesus iyolo' do popimboros diri dot id disai nopo.


text:
Om lohowo' no di Yesus i hopod om duwo o tumatanud dau, om onuwai no dau iyolo' do kuasa' do monunsub do rusod dot araat om momolingos do tulun do sumakit.


text:
Om suhuo' noddi di Yesus iyolo' do mamanau do mongoi pomolingos do tulun di kitoruol, om mongoi poposusui do habar do pasal di Pomorintaan do Kinorohingan.


text:
Om boros ka di Yesus dot id diyolo', “Kada' kou igit do nunu nopo do kuyutan do mamanau. Om kada' kou igit do sukud, om kantung do poiyanan do nipuhawang do tulun do suwai, om kada' kou igit do taakanon, ko' tusin, om kada' kou igit do rasuk do poningalanan.


text:
Om isai nopo i papasalakoi dokoyu om mundorong kou nopod hiri do gisom do tumongkiad kou di bandar diri.


text:
Om ondung a' kou romiton do hinonggo nopo, om tantagon no dokoyu o pupuk do mantad id lapap dokoyu do tumongkiad kou di bandar diri, do tanda' do hukuman iyolo' tu' a' i' iyolo' ruminamit dokoyu,” ka dau.


text:
Om pamanau ngai' noddi i tumatanud di Yesus diri, do kuminaa do hiri'd kokompungan do mongoi posusui di Habar dot Osonong, om momolingos do tulun di kitoruol do hinonggo nopo.


text:
Om tontok di nokorongou i Horudis, i momorinta' do hilo'd Galilia, do koinsanai di nongosiliu'ddi, om koborulong no iyau. Tu' haro i' o tulun do momoros do noposian kawagu i Yohanis i Gampamatis,


text:
om haro nogi' o momoros do nokorikot kawagu i Ilia. Om tulun nod suwai om momoros do haro ot iso' do mantad id pogialatan di nabi di gulu po do napasi kawagu.


text:
Boros ka di Horudis, “Nokoponuhu' oku nod tulun do momulos do tulu di Yohanis. Nga' isai kopio nanu' ino tulun dino? Tu' ogumu' no o norongou ku do pasal dau,” ka dau. Om mokikikito no daa i Horudis di Yesus.


text:
Om koguli' ngai' noddi i rasul di Yesus diri, om susuyo' no diyolo' dot id di Yesus o koinsanai di nongowonsoi diyolo'. Om angatai noddi di Yesus iyolo' dot iyolo-yolo' do minongoi do hilo'd bandar do Baitsaida.


text:
Nga' koilaai noddi di tulun dot ogumu' iri, om tanud no iyolo' di Yesus. Om pologoso' noddi di Yesus iyolo' do tuminanud. Om sunudai noddi dau iyolo' do pasal di Pomorintaan do Kinorohingan. Om minomolingos nogi' iyau do tulun di kitoruol dot id pogialatan diyolo'.


text:
Om tontok di tumonob noddi o tadau, om rikot no i hopod om duwo o tumatanud di Yesus dot id dau, om boro-boros no iyolo'd, “Oi Guru, iti nopo kinoiyonon diti om osodu' do kawalayan. Om osonong nogi' do suhuon ngai' nu ilo tulun do mamanau om koongoi i' iyolo' kopogihum do taakanon, om tiyonon diyolo' do hilo'd kokompungan om hilo'd kawalayan di hiti'd posorili',” ka.


text:
Nga' boros ka di Yesus, “Paakanon nopo dokoyu iyolo',” ka. Om boros ka di tumatanud di Yesus, “Nga' limo po liob do roti om duwo o tinan do sada' dahai. Om mongoi tuu'ddi iyahai pomoli do papaakan ngai'dti tulun diti?” ka diyolo'.


text:
(Kogumuo' nopo di tulun diri om haro i' doti' o limo noribu o tulun do tongokusai nogi'.) Om boro-boros no i Yesus dot id tumatanud dau, “Suhuo' ngai' dokoyu ilo tulun do mirikau do mogitumpuk-tumpuk dot ongolimo doti' nohopod o tulun dot iso' o tumpuk,” ka dau.


text:
Om ngoyo' noddi di Yesus i limo o tinan do roti om i duwo o tinan do sada', om tingaha' no iyau do hilo'd tawan om pongunsikou nod Kinorohingan. Om pogikobing-kobingo' nogiddi dau i roti om pogikodut-koduto' i sada' om patahako' no dau iri dot id tumatanud dau, do potikidon di tulun dot ogumu'.


text:
Om akan ngai' no iyolo' do gisom do nongoyahan. Om timungo' noddi di tumatanud di Yesus i noolu' di taakanon diri, om hopod po om duwo o balatak do noponu'.


text:
Insan o tadau, om ongoi no i Yesus sambayang dot iso-iso' iyau. Om rikot ngai' no i tumatanud di Yesus dot id dau. Om uhoto' no di Yesus iyolo', “Isai oku dot osorou'd tulun?” ka.


text:
Om boros ka diyolo' do suminimbar, “Haro i' o momoros dot iya' nopo om i Yohanis Gampamatis, om haro nogi' o momoros dot i Ilia ko. Om tulun nod suwai om momoros dot iya' nopo om iso' di nabi di gulu po do napasi kawagu,” ka.


text:
Om boros ka kawagu di Yesus, “Nga' isai oku dot osorou dokoyu?” ka dau. Om boros kad Pitrus do suminimbar, “Iya' no i Raja' do Gampamasi, di pinabatos do Kinorohingan,” ka dau.


text:
Om boro-boros no i Yesus di tumatanud dau, “Kada' no kopio dokoyu popinsunudo' o hal diri dot id disai nopo,” ka.


text:
Om boro-boros po kawagu iyau do poingkaa, “A' no milo dot a' ogumu' o koinggoritan di Tanak do Tulun, om saapon iyau di piro-piro o boyoon om i boyoon dot imam, om i guru do Tourat. Om patayon nogindo iyau, nga' kotolu nopondod tadau om posion indo kawagu iyau,” ka dau.


text:
Om boro-boros noddi i Yesus dot id koinsanai di tulun di hino'd hiri do poingkaa, “Iri nopo tulun dit orohian do tumanud doho', om mositi' no do lihuan dau i dau'd korohian, om sumaan do salib dau do pointikid-tikid do tadau, om tumanud kasai' doho'.


text:
Tu' iri nopo tulun do momogompi' do koposion dau, om okon nogi' dot atagakan do koposion. Nga' iri nopondo i tulun di papatahak do koposion dau do gisom dot apatai dot iyoho' o kapatahakan, om aanu nogindo dau i koposion dau.


text:
Nunu'ndo o kountungan do tulun, dot aanu ngai' piya dau o koinsanai'dti pomogunan ondung araag om atagak o koposion dau?


text:
Dot ondung ointingayaman i tulun do mangakun doho' om i ponudukan ku, om i Tanak do Tulun nga' ointingayaman indo do mangakun di tulun diri do tontok do rumikot iyau do mikuwo'd kuasa' dau om mikuwo'd kuasa' do Tapa' om mikuwo'd kuasa' di moloikat dit ongolidang!


text:
Ilaai no dokoyu: Dot id pogialatan nopo dokoyu'd hiti om haro i' ot a' po apatai dot a' po kokito do Pomorintaan do Kinorohingan,” ka dau.


text:
Tontok di sominggu' no doti' do mantad di pinopotuduk i Yesus do koinsanai'ddi, om angatai noddi di Yesus i Pitrus om i Yohanis, om i Yakub do minongoi do hiri'd timpak dot iso' o nuluhon do minongoi sambayang do hiri.


text:
Om tontok di maso no di Yesus do sumambayang, om kosimban no o rabas dau om pakayan dau nga' okilou o kopurako'.


text:
Om sigog id intalang o duwo o tulun, i Musa om i Ilia do kitulinau do mantad hilo'd surga. Om monokiboro-boros iyolo' di Yesus do pasal do kapatayon di Yesus dit a' no alaid do hilo'd Yorusalim.


text:
Nga' maso nopoddi om koodop i Pitrus om i piro-piro o tambalut dau, nga' sigog id koposik iyolo', om kokito no diyolo' i Yesus do mogulinau om haro o duwo o tulun do poingkakat dot id toning dau.


text:
Om tontok di tumongkiad noddi di Yesus i duwo o tulun diri, om boro-boros no i Pitrus di Yesus, “Oi Guru, osonong no kopio do hiti toko'. Osonong nogi' do popowonsoi iyahai do tolu o kiim do hiti dot: iso' o diya', oi Tuan, om iso' o di Musa, om iso' o di Ilia,” ka dau. (Om poboroso' nopo di Pitrus o miagal diri nga' a' i' dau oilaan no kopio o komoyon dau'ddi.)


text:
Nga' maso po di Pitrus do moro-boros, om sondot no o haun om kokuluputai nopo iyolo', gisom do minodosi iyolo'.


text:
Om korongou noddi diyolo' o boros do mantad hiri'd haun do minoro-boros do poingkaa, “Iti no o Tanak ku di nopili' ku. Pokinongou kou no dau!” ka.


text:
Om kotingkod poddi i moro-boros diri, om kokito no diyolo' dot iso-iso' i' i Yesus do hiri. Om kada' nopoddi di piro-piro o tumatanud di Yesus ungkomiai o pasal ngai'ddi, om a' diyolo' pinopimboros dot id disai nopo i nokito diyolo'ddi.


text:
Om tadau noddi kawagu om ruhuk no i Yesus om i tolu o tumatanud dau do mantad hiri'd nuluhon diri, om ogumu'ddi o tulun do ruminikot dot id di Yesus.


text:
Om haro'ddi ot iso' o kusai do hiri'd pogialatan di tulun dot ogumu'ddi do minomogiak, boros ka dau, “Oi Guru, ongoi kopio daa ontong dilo tanak ku, iso' no'lo' o tanak ku!


text:
Soira' nopo do rusadan iyau do rusod dot araat om minggiak no iyau om kumohis nopo o tinan dau om mogimputa' o kabang. Om a' nopo di rusod dot araat tingkadan iyau do monginggorit om a' sumoliwan do mantad id dau.


text:
Om nopokisunsuban ku no daa di piro-piro o tumatanud nu i rusod dot araat diri, nga' a' i' iyolo' nokosunsub,” ka dau.


text:
Om boros ka di Yesus do suminimbar, “Atuuk, ku dokoyu'dti! Sumansala' kou no kopio iyokoyu om a' otumbayaan. Songkuro po tuu o koloido' ku do poinsugku' dokoyu, om papalanut do ginawo ku dot id dokoyu? Ongoyo' pootodo' i tanak nu'd hiti!” ka dau.


text:
Om maso po di tanak diri do manau-panau do pakayaan dot id di Yesus, om poloposo' no iyau di rusod dot araat om pinokohis o tinan dau. Nga' suhuo' noddi di Yesus i rusod dot araat diri do sumoliwan, om kolingasai noddi i tanak diri. Om patahako' noddi i tanak diri dot id tapa' dau.


text:
Om ongosuayan ngai' nopo i tulun di nokokito do kogoyoo' do sinundu'd Kinorohingan. Om maso po di tulun dot ongosuayan do nokokito do koinsanai di winonsoi di Yesus diri, om boro-boros no i Yesus di tumatanud dau do poingkaa,


text:
“Soro-sorohon no kopio dokoyu om kada' no dokoyu lihuwai iti poboroson ku: Do patahakon nondo o Tanak do Tulun dot id kuasa' do tulun,” ka.


text:
Nga' a' i' i tumatanud di Yesus kosuhut do komoyon di pinoboros di Yesus diri. Tu' a' i' pinatarang o komoyon diri dot id diyolo'. Om a' indo iyolo' kosuhut. Nga' a' i' iyolo' katama' do monguhot di Yesus ondung nunu o komoyon diri.


text:
Om haro'ddi o pogisimbar-simbaran di piro-piro o tumatanud di Yesus do pasal dot isai ot agayo o ngaran dot id pogialatan diyolo'.


text:
Nga' noilaan i' di Yesus i pomusarahan diyolo'ddi, om ngoyo' no di Yesus ot iso' o tanak dit okoro' po, om poingkokoto' no dau i tanak diri do hiri'd toning dau.


text:
Om boro-boros noddi i Yesus di piro-piro o tumatanud dau do poingkaa, “Tulun nopo di rumamit do tanak diti dot iyoho' o kopomoromitan, om rumamit no doho' i tulun diri. Om i tulun di rumamit doho', nga' rumamit no di minonuhu' doho'. Tu' isai nopo o tulun dit aiso' kopio o ngaran-ngaran dot id pogialatan dokoyu, om iyau no ot agayo o ngaran,” ka dau.


text:
Boros ka di Yohanis, “Oi Tuan, nokokito iyahai do tulun do monunsub do rogon do rumait do ngaran nu. Om oduhai noddi dahai iyau, tu' okon iyau ko' mantad id pogialatan di tumatanud nu,” ka dau.


text:
Boros ka di Yesus dot id di Yohanis om id tumatanud di Yesus do suwai, “Kada' oduhai i tulun diri tu' tulun nopo dit a' sumaap dokoyu om sumokodung no dokoyu,” ka.


text:
Om tontok dit oruhai no i Yesus do poinsawaton do hilo'd surga, om tontuo' noddi dau do mongoi iyau do hilo'd Yorusalim.


text:
Om ponuhu' no iyau'd tulun do mogulu dau. Om pamanau noddi i tulun di sinuhu' dau'ddi, om ongoi no do hiri'd iso' o kampung do hilo'd Samaria do mongoi posodia' do koinsanai do nunu nopo do bagi' di Yesus.


text:
Nga' a' iddi i tulun do hiri'd kampung diri orohian do rumamit di Yesus tu' oilaan no kopio do hilo'd Yorusalim o pakayaan dau.


text:
Om koilaai noddi di Yakub om i Yohanis, i tumatanud di Yesus o pasal diri, om boro-boros no iyolo' di Yesus do poingkaa, “Oi Tuhan, uhang nu i' do mokianu iyahai do tapui do mantad hilo'd tawan do pamatai di tulun diri?” ka diyolo'.


text:
Nga' maso po di Yesus om i piro-piro o tumatanud dau do manau-panau, om haro'ddi o tulun do minoro-boros di Yesus do poingkaa, “Oi Tuan, tumanud oku nopo diya' do hinonggo nopo o pakayaan nu,” ka.


text:
Om boros ka di Yesus do suminimbar, “Toni nopo om kiluang i', om tombolog nga' kirumun i', nga' aiso' i' moti' o liiyon do Tanak do Tulun,” ka dau.


text:
Nga' boros kaddi di Yesus dot id iso' o tulun do suwai, “Tanud no doho',” ka. Nga' boros ka di tulun diri, “Oi Guru, pabanaro' oku po diya' do muli' do mongoi pomolobong di tapa' ku,” ka.


text:
Nga' boros ka di Yesus do suminimbar, “Pologoson nopo i tulun di napatai do momolobong di tulun dit oiyo ko' napatai. Nga' iya' nopo om pamanau nopo om popinsusuyon no o habar do Pomorintaan do Kinorohingan,” ka dau.


text:
Om haro nogi' o tulun do suwai do minoro-boros dot, “Oi Guru, tumanud oku i' diya', nga' pabanaro' oku po do mongoi pongintod-intod do hilo'd walai ku,” ka.


text:
Boros ka di Yesus dot id tulun diri, “Tulun nopo di kotimpuun do mamaradu, om kumoili indo, om aiso' i' o koonong-onongon do hiri'd Pomorintaan do Kinorohingan,” ka.


text:
Om pomili' po kawagu o Tuhan do tumatanud dau do turu' nohopod o tulun, om suhuo' noddi dau iyolo' do mamanau do soroduwo-duwo do mogulu dau do mongoi do hiri'd pointikid-tikid do bandar om kinoiyonon dit ongoyon dau.


text:
Om boro-boros no i Yesus diyolo' do poingkaa, “Agayo no iti tomoton, nga' okuuri' o tulun do mongomot. Iyo nopoddi om pokianu kou no di sanganu do tomoton diti, om monuhu' i' iyau'd tulun do mongoi pongomot di tomoton dau.


text:
Kada' kou pongigit do poiiyanan do tusin ko' kantung do poiiyanan do nipuhawang do tulun do suwai, om kada' kou igit do kasut. Om kada' kou no undorong do hilo'd tanga'd ralan do sumuwau dot ongoiso' piya o tulun.


text:
Ondung sumalakoi kou dot id iso' o walai, om momoros kou pod gulu do poingkaa, ‘Maha' daa om ongosimbayan o hiti'd walai'dti,’ kanto dokoyu.


text:
Ondung haro o tulun do hiri dot orohian do haro o kouludan, om tumimporon no dot id diyolo' i kosimbayanan di pinosuwau dokoyu diyolo'ddi; nga' ondung a' iyolo' orohian, om onuon no dokoyu kawagu i boros do kosimbayanan di pinosuwau dokoyu'ddi!


text:
Mundorong kou nopo dot id iso' noo o walai. Kada' kou no pingwaliu dot id walai'd suwai. Om akanon nopo dokoyu o nunu nopo i posurungon diyolo' dokoyu, tu' iri nopo tulun di pakaraja' om apatut i' do kaanu'd gadsi'.


text:
Korikot kou nopo dot id iso' o bandar, om romiton kou no diyolo' kosonong-sonong, om akanon nopo dokoyu o nunu nopo o posurungon diyolo' dokoyu.


text:
Lingasan no dokoyu i tulun di kitoruol do hiri'd bandar diri, om sunudan no dokoyu iyolo' do poingkaa, ‘Osomok no dokoyu i Pomorintaan do Kinorohingan,’ kanto dokoyu.


text:
Nga' ondung korikot kou do hiri'd iso' o bandar om a' kou no diyolo' romiton, om sumoliwan kou nopo do kumaa do hiri'd ralan om poboroson no dokoyu o poingkaa,


text:
‘Iti piya pupuk do bandar dokoyu do kosokot do lapap dahai, nga' tantagon i' dahai do maan do tanda' do hukuman kou, tu' a' kou i' ruminamit. Nga' ilaai no dokoyu dot osomok no dokoyu i Pomorintaan do Kinorohingan,’ kanto dokoyu.


text:
Sorohon no dokoyu, dot orikot nopondo i tadau do kopomutusan diti, om milo-milo nogid Kinorohingan dot ompunan i tulun do hilo'd Sodom ko' i tulun di hiri'd bandar diri!” ka dau.


text:
Om boros ka kawagu di Yesus, “Obungou kou no, oi tulun do Korasim! Obungou kou no, oi tulun do Baitsaida! Ondung winonsoi daa i kongoimayaan di nongowonsoi dot id pogialatan dokoyu, do hilo'd bandar do Tirus om Sidon, om atantu' no do laid no daa korologo di dusa diyolo' i tulun do hilo', om nakapanampakai no daa iyolo' di pakayan di dong mogigihad om naaraban diyolo' do pupuk o tulu diyolo'.


text:
Do tadau nopondod kopomutusan om iri nopo tulun do hilo'd Tirus om hilo'd Sidon, om milo-milo nogid Kinorohingan dot ompunan ko' mantad dokoyu.


text:
Om iyokoyu oi tulun do Kapornaum! Ondos daa dokoyu om poinsawaton kou do gisom do korikot do hilo'd surga? A' i' kopio! Suwai ko' pataamon kou nogindo do hilo'd naraka!” ka dau.


text:
Om boro-boros noddi i Yesus dot id piro-piro o tumatanud dau do poingkaa, “Tulun nopo di mokinongou dokoyu om mokinongou no doho'. Om i tulun di magada' dokoyu, nga' magada' no doho', om i tulun di magada' doho' nga' magada' no di minonuhu' doho',” ka dau.


text:
Om ongotood no kopio i turu' nohopod o tumatanud diri di nokoguli' iyolo' om boro-boros no iyolo' di Yesus do poingkaa, “Oi Tuhan, mihuboyo-boyo' ngai' nopo i rusod dot araat do tontok do sinunsub dahai iyolo' dot id suang do ngaran do Tuhan!” ka.


text:
Om boros ka di Yesus do suminimbar diyolo', “Nokito ku i Rogon do naratu' do mantad hilo'd tawan do miagal do kodumaat.


text:
Ilaai no dokoyu, do noonuan ku no iyokoyu do kuasa' do gisom do milo kou do mongulok do tulanut om tompoluluhu om mangala' do koinsanai do kokorisan do pisangod om aiso' no o nunu nopo do milo do pokoruol dokoyu.


text:
Nga' mulong po dot iyo'ddi tu' mihuboyo-boyo' nopo dokoyu i rusod dot araat nga' kada' kou kotood diri. Nga' kotood kou nogi' do notulis o ngaran dokoyu do hilo'd surga,” ka dau.


text:
Om tontok nogiddi dot otood i Yesus tu' noporinta' iyau do Rusod do Kinorohingan. Boros ka di Yesus, “Oi Apa', i Tuhan do momorinta' do tawan om pomogunan! Mongunsikou oku no diya' tu' pinolisok ngai' nu i' iri do mantad id tulun dit oilo om it ongkitoilaan, nga' pinotuduk nu i' dot id tulun dit aiso' o toilaan. Tu' iyo noddi o korohian nu, oi Apa'.


text:
Nangkatahak nu no doho' o koinsanai'd nunu nopo oi Apa'. Aiso' i' o kotutun di Tanak, suwai ko' iya' no oi Apa'. Om aiso' nogi' o kotutun diya' oi Apa', suwai ko' iri no i Tanak; om i tulun di pointutunon di Tanak diya', oi Apa',” ka dau.


text:
Om koili noddi i Yesus di piro-piro o tumatanud dau, om boro-boros no iyau diyolo' dit iyolo-yolo' do poingkaa, “Ountung kou no tu' nokokito kou di nokito dokoyu di baino'.


text:
Tu' soroho' pogi': Ogumu' i' o nabi om raja' dot orohian do kokito di nokito dokoyu di baino', nga' a' i' iyolo' nokokito'ddi. Orohian i' daa iyolo' do korongou di norongou dokoyu di baino', nga' a' i' iyolo' nokorongou'ddi,” ka dau.


text:
Om rikot noddi o tiso' o guru do Tourat dot id di Yesus, do momurunsut daa dau, om uhoto' no di guru do Tourat i Yesus do poingkaa, “Oi Guru, nunu ma ot apatut ku'd wonsoyon om kaanu oku i' do koposion dit otopot kopio om i poingompus?” ka dau.


text:
Om boros ka di Yesus do suminimbar, “Nunu ka toi di nokotulis dot id Buuk do Kinorohingan? Om poingkuro o diya'd osorou do pasal diri?” ka dau.


text:
Om boros ka di tulun diri do suminimbar, “Poingkaa, ‘Kosianai nod Tuhan i Kinorohingan nu do mikuwo'd aayi-ayi' o ginawo nu, om aayi-ayi' o koposi-posion nu om koinsanai do kokorisan nu, om koinsanai do pomusorou nu, om kosianai nod tulun dit iyokoyu ngai' do miagal dot osianan ko do diya'd tinan,’ ka,” ka dau.


text:
Om boros ka di Yesus, “Otopot no ino nisimbar nu. Om wonsoyo' no o miagal diri om apasi ko i',” ka dau.


text:
Nga' orohian i' i guru do Tourat diri do popotopot do dau'd tinan. Om ponguhot po kawagu iyau di Yesus do poingkaa, “Isai toi o komoyon nu do tulun dit iyahai ngai'?” ka dau.


text:
Om posimbaro' no di Yesus o poingkaa, “Insan o maso, om haro o songulun o kusai do mantad hilo'd Yorusalim do minongoi do hilo'd Yorikou. Om maha' di hilo' no iyau'd tanga'd ralan om saapo' no iyau do tulun di gampanakau, om nahawan iyau do koinsanai di haro dot id dau, om pinimbabagan tomod iyau, gisom dot oruhai no iyau'd apatai, om tongkiadai nogiddi iyau do poingiliu poo do hiri'd ralan do nongosuhat tomod.


text:
Nga' koontok no do maso'ddi do nakawaya' o songulun ot imam do hiri'd ralan diri. Om tontok di nokito dau i tulun diri, om soborong no iyau di ralan om pamanau no do luminombus.


text:
Om iyo nogiddi i songulun o tulun do Liwi, i minaya'd hiri; tontok di nokito dau i tulun diri, om insomok no iyau do minongoi ontong dau. Om iyau nga' suminoborong i' di ralan, om tilombus no do minamanau.


text:
Nga' kawaya' noddi o songulun o Samaria do hiri. Tontok di nokito dau i tulun diri, om kosianai no kopio iyau dau.


text:
Om ongoi no iyau do hiri'd toning di tulun diri, om udasai noddi dau do waig dot anggur i nongosuhat om ubatai dau di tumau om rilitai nogiddi dau i nongosuhat. Om pasakayo' noddi dau i tulun diri dot id kaladai dau, om pootodo' no dau do hiri'd walai do sisiwaan, om ubatai no dau iyau.


text:
Sinuabon noddi om anu no iyau do duwo o tusin do pirok om patahako' no dau di sanganu di walai di sisiwaan, om boro-boros no iyau dau do poingkaa, ‘Gompion noti tulun diti, om ondung haro o tusin dot apakai nu do suwai ko' iti tinahak ku, om bayaran ku i' do koguli' oku kawagu,’ ka dau,” ka di Yesus.


text:
Om ponguhot noddi i Yesus dau do pinongolimpupus di sinusui dau'ddi. Boros ka dau, “Id pogialatan nopo di tolu o tulun diri om isai diyolo' o minomonsoi dit apatut do wonsoyon do tulun dit iyau ngai' dot id tulun di napanakahan diri dot osorou nu?” ka dau.


text:
Om boros ka di guru do Tourat diri do suminimbar, “I tulun di minonulung di tulun diri,” ka. Om boros kaddi kawagu di Yesus, “Pamanau no, om wonsoyon no o miagal diri,” ka.


text:
Om lombus noddi i Yesus om i piro-piro o tumatanud dau do minamanau, om korikot no iyolo' dot id iso' o kampung. Hiri nopod kampung diri nga' haro ot iso' o tondu' dot i Marta o ngaran, om angatai no dau i Yesus do mongoi do hiri'd walai dau.


text:
Om haro o tobpinai di Marta dot i Maria o ngaran. Om irikau no i Maria do hiri'd toning di Tuhan Yesus do mokinongou di ponudukan dau.


text:
Nga' i Marta nopo om agangau nopo do maganu-anu do hiri'd walai dau. Om ongoi noddi iyau dot id di Yesus om boro-boros nod poingkaa, “Oi Tuhan, pologoson nu nopo i Maria do pokoiso-iso' doho' do maganu-anu? Suhuo' pogi' iyau do mongoi uhup doho'!” ka dau.


text:
Nga' boros kad Tuhan do suminimbar dau, “Oi Marta, Marta! Ogumu' nopo ot osorou nu do katangkabaan om kagangahan nu,


text:
nga' iso' noo it agayo kopio o guna'. Om nopili' no di Maria it osonong kopio it a' no aahau do mantad id dau,” ka dau.


text:
Insan o tadau om sambayang no i Yesus dot id iso' o kinoiyonon. Om kopongo noddi iyau do sumambayang, om boro-boros no dot id dau ot iso' di tumatanud dau, “Oi Tuhan, tudukai daa iyahai do sumambayang do miagal di Yohanis tu' minonuduk di tumatanud dau do sumambayang,” ka.


text:
Om boro-boros noddi i Yesus diyolo' do poingkaa, “Soira' nopo do sumambayang kou, om poingkaa o poboroson dokoyu, ‘Oi Apa': Iya' no o Kinorohingan, dit iso' noo; Iya' no o tukuon om pusohon. Iya' no o Raja' dahai. Pokionuon dahai do momorinta' ko do hiti'd pomogunan.


text:
Ompunai no o dusa dahai, tu' iyahai nga' mangampun i' do kasalaan do pointikid-tikid di tulun di kasala' dot id dahai. Kada' pologoso' dot atagak o kotumbayaan dahai do tontok dot oontok iyahai'd pogumbalan,’ kanto dokoyu,” ka di Yesus.


text:
Om boro-boros po kawagu i Yesus di piro-piro o tumatanud dau, “Ondung haro o songulun dot id pogialatan dokoyu do mongoi do hiri'd walai di tambalut dau do pitangatuong, om moro-boros nondo iyau dot id dau do poingkaa, ‘Ambalut, onuwai oku daa dot ongotolu o roti,


text:
Ondung poingkaa o posimbaron di tambalut nu do hiri'd suang di walai dau, ‘Kada' no ponusa' doho'! Tu' nontiilan no ilo wawayaan, om modop oku no. Om ilo tangaanak ku nga' nokoodop no. A' oku no milo do tumungag do mongoi panahak diya' do nunu nopo,’ ka doti' dau,” ka di Yesus.


text:
Om boros ka kawagu di Yesus, “Om nunu mando o wonsoyon dau dot osorou dokoyu? Poboroson ku no do mulong piya do tambalut nu iyau nga' a' i' iyau tumungag do mongoi panahak diya' di roti. Nga' ondung a' ko ointingayaman do mugut-lugut kasai' dau do mokianu om tumungag indo iyau om patahakon no dau diya' i pokionuon nu'ddi.


