# verses

text:
Om tolu o tulan do koloido' di Paulus do monuduk kasai' om a' i' iyau ooris do popimboros diri dot id tulun do hiri'd walai'd sasambayangan, om monokisimbar-simbar iyau diyolo' do poposuhut kopio diyolo' do pasal di Pomorintaan do Kinorohingan.


text:
Nga' haro i' o piro-piro tulun dot id pogialatan diyolo' dot okodou kopio o ginawo, om a' otumbayaan. Om pasalaon nopo diyolo' do hiri'd toguang do tulun di songintimung do hiri i ponudukan do pasal di natantu' mantad do Kinorohingan do wonsoyon dau do mamasi'd tulun dot id suang di Yesus. Om iri noddi o kinotongkiadan di Paulus diyolo', om ongoi no iyau do hiri'd piro-piro tumatanud di Yesus dit id suang di bilik dit agayo, i tiiyonon di Tiranus do monuduk do tulun dot ogumu'. Om hiri no i Paulus do monokisimbar-simbar do tulun do pointikid-tikid do tadau.


text:
Om iyo kasai' nopoddi o wonsoyon dau do solinaid do sontoun, gisom do nokorongou ngai'd boros do Tuhan i tulun do Yohudi om it okon ko' Yohudi do hiri'd pointongkop do pomogunan dot Asia.


text:
Ondung patahakon dot id tulun di sumakit o somputangan ko' tagkos di noumbalan di Paulus do mamakai om olingos nopo i toruol diyolo' om i rusod do rogon nga' sumoliwan nopo do mantad id tulun diri.


text:
Nga' haro o piro-piro tulun do Yohudi di bobolian do mimpanau nopo do mongoi poposoliwan do rusod dot araat do mantad id tulun. Om mumbal daa iyolo'd mamarait do ngaran do Tuhan Yesus do poposoliwan di rusod do rogon. Boros ka diyolo' dot id rusod do rogon diri, “Id suang do ngaran di Yesus i posusuyon di Paulus, om posoliwanon ku iyokoyu!” ka.


text:
Om iri nogi' i turu' o tangaanak do tongokusai di Skiwa, i boyoon dot imam diri nga' minomonsoi nogi' do miagal diri.


text:
Nga' boro-boros nogi' i rusod do rogon do suminimbar diyolo' do poingkaa, “Kotutun oku i' di Yesus om i Paulus, nga' isai kou iyokoyu?” ka.


text:
Om simbul nopoddi i tulun di norusadan do rogon diri do tuminabpo diyolo' do suminaap, om panangkus nopoddi iyolo' do minogidu' do mantad hiri'd walai, do nongosuhat poo om aiso' o pakayan tu' ginayat di tulun diri i pakayan diyolo' om koidu' nopo do poimpakai diyolo'.


text:
Om ongooris tomod diri i tulun do Yohudi om it okon ko' Yohudi di poundorong do hilo'd Iposus do nokorongou di habar diri, om royohon diri o ngaran do Tuhan Yesus.


text:
Om ogumu'ddi o tulun di nongotumbayaan di Yesus do ruminikot do minangakun di nowonsoi diyolo' di gulu po dot id toguang di tulun dot ogumu'.


text:
Om ogumu' nogi' o tulun di bobolian do minonimung di buuk diyolo' om tutudai nogiddi do hiri'd toguang di tulun dot ogumu'. Om haro i' doti' o limo nohopod noribu o tusin do pirok do gatang ngai'ddi.


text:
Om mumu-gumu' nopoddi o tulun do korongou di boros do Tuhan om mumu-gumu' o tulun dot otumbayaan diri.


text:
Om katalib poddi i nongosiliu do miagal diri, om tontuo' no di Paulus do mongoi iyau do hilo'd Makidunia om hilo'd Akaya om lumombus nogindo iyau do hilo'd Yorusalim. Om boros ka dau, “Koongoi ngai' oku pondod hilo', om mositi' nod mongoi oku do hilo'd Rum,” ka.


text:
Om suhuon' noddi dau i Timotius om i Irastus, i duwo o tulun di mongunguhup dau do minogulu dau do mongoi'd hilo'd Makidunia do daamot dau'd poundorong do piro-piro tadau'd koloido' do hiri'd pomogunan dot Asia.


text:
Tontok no doti'ddi do tuminimpuun o kagangahan dot agayo do hilo'd Iposus, dot i ponudukan do pasal di Yesus o kinoimpuunon.


text:
Tu' hiri nopod bandar diri om haro o songulun o tukang pirok dot i Dimitrius o ngaran, i momomonsoi do winalai-walai di podsubakan di Artimis, i ponokokinorohingan diyolo'. Iri nopo wonsoyon di tulun diri om popountung kopio di tulun di pakaraja' dot id dau.


text:
Om timungo' noddi dau i tulun di songingkaraja' dot id dau om i tulun di songingkaraja' dot id piro-piro tukang pirok do suwai, om boro-boros no iyau dot id diyolo' do poingkaa, “Oi tobpinai-tobpinai, koilo kou i' dot iti no o karaja'dti o koonuan toko'd tuntung dot agayo.


text:
Om nokokito kou no om nokorongou kou di winonsoi'd i Paulus diri. Tu' minomoros iyau dot iti nopo ponokokinorohingan di winonsoi'd tulun om okon i' ko' kinorohingan kopio. Om ogumu' no o tulun do notumbayaan di ponudukan di Paulus, dot okon nopo ko' hiti nod Iposus, nga' oruhai nod kotongkop do hiti'd pomogunan dot Asia.


text:
Iyo nopoddi, om okon nopo ko' iti no karaja' toko' ot oindaraat diri, suwai ko' ilo' piya walai di Artimis, i ponokokinorohingan toko' di tukuon do koinsanai'd tulun do hiti'd Asia om hiti'd pointongkop do pomogunan nga' a' noddi pokonunu-nunuon om a' iyau pusohon,” ka.


text:
Om kongotogod noddi i tulun dot ogumu' do nokorongou di boros di pinoboros di tukang pirok diri, om boro-boros no iyolo' dot opuhod do poingkaa, “Abantug i' i Artimis, i ponokokinorohingan do tulun dot Iposus!” ka.


text:
Om kotongkop nopoddi do hiri'd bandar diri i kagangahan diri. Om tounai nopoddi diyolo' do minanangkap i Gayus om i Aristarkus, i duwo o tulun do Makidunia, i koruhang di Paulus do mimpanau, om gayato' no diyolo' i duwo o tulun diri do kuminaa do hiri'd titimungon do tulun dot ogumu' dot id bandar diri.


text:
Om sumuwang daa'ddi i Paulus do hiri do mongoi tanud diyolo' nga' oduhai no iyau di tulun di nongotumbayaan di Yesus.


text:
Om haro'ddi o piro-piro tulun dit angasawat o pangkat do hiri'd pomogunan dot Asia do tambalut di Paulus do minonuhu' do tulun do mongoi pogodu di Paulus do sumuwang do hiri'd titimungon do tulun dot ogumu'ddi.


text:
Om agangau nopoddi i tulun di songintimung do hiri'd kinoiyonon diri, om mogisuwai-suwai nopo o popinggarangon diyolo', tu' kogumuan no diyolo'd a' i' koilo ondung nunu o kinotimungan diyolo'd hiri.


text:
Om suhuon' noddi di tulun do Yohudi i Aliksandor do minongoi'd hiri'd dotoguangan di tulun dot ogumu', om ondos daa di wookon di tulun dot ogumu'ddi om iyau o kinoimpuunon di kagangahan diri. Nga' pobilido' no daa'ddi di Aliksandor o longon dau do mogodu di tulun do minghiyo, om umbal no daa iyau'd moro-boros do poposunud dot aiso' o sala' dau.


text:
Om koilaai noddi diyolo' do tulun iyau'd Yohudi, om insan-insan nopo iyolo'd pinapagarang do boros do poingkaa, “Abantug i' i Artimis, i ponokokinorohingan do tulun dot Iposus!” ka.


text:
Om alaid noddi om kotingkod i' di gomponulis do hiri'd bandar diri i tulun dot ogumu' di sanggara-gara'. Om boro-boros noddi iyau do poingkaa, “Oi tulun dot Iposus, ongkoilo ngai' i' o tulun do bandar nod Iposus o momogompi' di walai di Tingolig dot Artimis om i watu dit olidang di ruminatu' do mantad hilo'd tawan.


text:
Om aiso' i' o songulun piya do milo'd sumurilog do hal diti. Om kada' kou nondo kohiyo. Om kada' kou pomonsoi do nunu nopo dot a' po kopomusorou kopio.


text:
Om tinangkap dokoyu iti tulun diti om a' i' iyolo' minanakau do hilo'd walai di ponokokinorohingan toko' om a' iyolo' minongindaraat diri.


text:
Nga' ondung haro o tulun do pasalaon di Dimitrius om i tulun di pakaraja' dot id dau om osonong dot igitan o hal diri dot id pomisaraan. Tu' poingiwang kasai' i' i pomisaraan om hino kasai' id hilo' i pagawai do pomorinta'.


text:
Om ondung haro i pokionuon dokoyu'd suwai, om mositi' nod salasayon iri dot id pogititimungan do tulun dot ogumu' di natantu' mantad do tumanud dot oturan.


text:
Tu' iti nopo nosiliu baino'dti om sumiliu i' do koligagaanan toko'. Om aiso' i' o paantakan toko' do mingwonsoi'd miagal diti. Om otondos toko' i' moti'dti do sumaap do porinta', dot iti kagangahan diti o kapanandasan dati',” ka dau.


text:
Om kongoboros poddi di gomponulis do bandar diri o miagal diri om suhuon' no dau'd muli' i tulun dot ogumu'.


text:
Om kotingkod poddi i kagangahan do hilo'd Iposus, om lohowo' noddi di Paulus i tulun do sidang do tuminimung om boro-boros no iyau diyolo' do minongodsuur diyolo'. Om pongintod-intod noddi iyau diyolo'. Om pamanau noddi iyau do minongoi'd hilo'd Makidunia.


text:
Om pimpanau noddi i Paulus do tuminongkop do hiri'd watas do Makidunia do minongoi ponuduk di tulun di notumbayaan di Yesus, om minongodsuur iyau diyolo'. Om pamanau nogiddi iyau do kuminaa do hilo'd Yunani.


text:
Om tolu o tulan do koloido' dau do poundorong do hilo'. Om maha' dit oruhai noddi o kapamanahan dau do mongoi'd hilo'd Siria, om korongou no dau o habar do mogiupakat i tulun do Yohudi do mamatai dau. Om tontuo' noddi dau do gumuli' kawagu iyau do kawaya' kawagu do hilo'd Makidunia.


text:
Om tanud noddi dau i Sopatir, i tanak di Pirus, i mantad hilo'd Biria; om tuminanud nogi' i Aristarkus om i Sikundus i tulun do Tosolunika, om i Gayus i tulun do Dorbi, om i Timotius, om i Tikikus om i Tropimus, i piro-piro tulun do mantad hilo'd pomogunan dot Asia.


text:
Om katalib poddi i Tadau dot Agayo do Roti dit A' Kipangambang, om sakai noddi iyahai'd kapal do rahat do mantad hilo'd Pilipi. Om katalib poddi o limo tadau, om kosolowot nogi' iyahai diyolo' do hilo'd Troas. Om sominggu' diri o koloido' dahai do poundorong do hilo'.


text:
Om tontok di totuong no di tadau'd koonom, om timung noddi iyahai do minakan do kopogiuludan, om pomoros no i Paulus di tulun do hiri do gisom do pitangatuong, tu' osorou dau do lumombus no iyau'd mamanau di kosuabon.


text:
Om haro'ddi o tanakwagu dot i Iutikus o ngaran do poirikau do hiri'd liligaon. Om koodop noddi iyau do hiri'd liligaon dit alaid kopio i Paulus do moro-boros di tulun. Om karatu' noddi i Iutikus do mantad hiri'd liligaon di bilik di hiri'd tingkat kotolu. Om ngoyo' noddi daa iyau di tulun nga' napatai no iyau.


text:
Nga' lintuhun noddi i Paulus, om loubai no dau i tanakwagu'ddi do minamagapus. Om boro-boros no i Paulus, “Kada' kou katangkabo, tu' poimpasi po iyau,” ka dau.


text:
Om salakoi noddi kawagu i Paulus do hiri'd sawat, om potikido' no dau i roti om akan ngai' noddi iyolo'. Om boro-boros poddi kawagu i Paulus di tulun do gisom do nosuaban. Om pamanau noddi i Paulus.


text:
Om angatai noddi di tulun i tanakwagu'ddi do minuli' do hiri'd walai dau, tu' noposian iddi kawagu iyau, om noinsasamadan tomod diri o ginawo diyolo'.


text:
Om pamanau noddi iyahai do minogulu di Paulus do suminakai'd kapal do rahat do kuminaa do hilo'd bandar dot Asos do mongoi kunomo' di Paulus do hilo'. Tu' iyo noddi i pinonuhuan di Paulus. Tu' iyau nopo om minaya' do hiri'd katanaan do kuminaa'd hilo'.


text:
Om kosolowot poddi i Paulus dahai di hilo'd Asos, om sakai noddi i Paulus di kapal do rahat om pamanau noddi iyahai do kuminaa do hilo'd Mitilini.


text:
Om mantad nod hilo' om pamanau no iyahai do poinsakai'd kapal do rahat om korikot noddi iyahai do hiri'd hapak di Pulou do Kiyos di sinuabon. Om tadau noddi kawagu, om korikot no iyahai do hilo'd Samos, om tadau poddi kawagu, om korikot nogiddi iyahai do hilo'd Militus.


text:
Tu' natantu' nod Paulus dot a' mumbaya' do hilo'd Iposus, om a' i' kalaid kopio do hilo'd watas dot Asia. Tu' arau-arau iyau do mokiririkot do hilo'd Yorusalim do mingkosup di Tadau'd Agayo do Pintakosta.


text:
Om pomilin noddi i Paulus do popoongoi di piro-piro boyoon do sidang do hilo'd Iposus, do mongoi solowot dau do hilo'd Militus.


text:
Om korikot poddi iyolo', om boro-boros no i Paulus dot id diyolo', “Oi tobpinai-tobpinai, kongoilo kou i' ondung poingkuro-kuro o kowoyo-woyoon ku do solinaid ku'd poinsugku' dokoyu do mantad di kinorikoto' ku i' do hilo'd Asia.


text:
Om aayi-ayi' no o kosiribao' do ginawo ku om nokoturu' tomod o romou ku do minomonsoi'd karaja' di don Tuhan do tontok di noinggorit oku tu' araat i' o winonsoi di tulun do Yohudi dot id doho'.


text:
Om kongoilo kou nogi' dot aiso' i' ot a' ku nouyuhan do popotuduk dot id dokoyu di nunu nopo i kiguna' dot id dokoyu. Om nokoponuduk oku nogi' dokoyu dot id pogititimungan do tulun dot ogumu' om id pointikid-tikid do walai.


text:
Om asaru' oku nogi' do monuduk do tulun do Yohudi om it okon ko' Yohudi, dot apatut iyolo' do rumologo'd dusa diyolo' om rumikot dot id Kinorohingan om otumbayaan do Tuhan Yesus.


text:
Om baino' nodti om kumaa oku nod hilo'd Yorusalim do tumanud dot isuhu'd Rusod do Kinorohingan. Om a' oku i' koilo ondung nunu ot osiliu dot id doho' do korikot oku'd hilo'.


text:
suwai ko' iri no o toilaan ku tu' pointikid-tikid do bandar di koongoyon ku om popoinsan kasai' nopo doho' o Rusod do Kinorohingan do kogiil oku nondo om inggoriton oku.


text:
Nga' a' ku i' sorohon o tinan ku dot apatai tuu ko' amu', dot opongo ku po daa iti karaja' di pinonuhuan do Tuhan Yesus doho', om otorodok oku pod poposusui diti Habar dot Osonong do pasal di kosonongo'd Kinorohingan dot id tulun do gisom do tikapatai ku.


text:
Om nokosolowot ngai' oku no dokoyu om nokoponuduk oku dokoyu do pasal do Pomorintaan do Kinorohingan. Om opurimanan ku noddi dot a' oku no kosolowot kawagu dokoyu, oi tobpinai-tobpinai ku.


text:
Om iti no o kapamarasan ku kopio'dti dot id dokoyu, tu' okon no ko' doho'd kasalaan do haro piya ot id pogialatan dokoyu dot apatai.


text:
Tu' a' oku i' nokoumbal do tuminongkiad diti karaja' ku do monuduk dokoyu do koinsanai di natantu' mantad do Kinorohingan do wonsoyon dau.


text:
Mumbangan-bangan kou no, om gompion no dokoyu o koinsanai di sidang di pinatahak do Rusod do Kinorohingan do pogompian dokoyu; tu' nopili' kou no do mongilo-ilo do sidang diri. Om gompion no kopio dokoyu i sidang do Kinorohingan do miagal di gompomogompi'd dumba' di momogompi' kopio di dumba' dau. Tu' nasanganu nod Kinorohingan i sidang diri dot i kinapatayon di Tanak dau o kinopononsongonuan.


text:
Oilaan ku no do kapamanau oku podti om rumikot nondo i toni dit orongit dot id pogialatan dokoyu. Om akanon nondo di toni dit orongit i tulun di pigompian dokoyu'ddi.


text:
Om mimbulai nondo o tulun do mantad id pogialatan dokoyu do popoboros dit a' otopot, do mamalid di tulun di nongotumbayaan di Yesus. Om gisom do tumanud nondo diyolo' i tulun diri.


text:
Iyo nopoddi, om umbangan-banganan no kopio dokoyu! Soroho' no dokoyu do tolu o toun do koloido' ku do mikuwo'd tihad ku, dot a' nopo kotingkod do monuduk do pointikid-tikid dokoyu do tadau om totuong.


text:
Baino' nopodti om patahakon ku no iyokoyu dot id Kinorohingan om gompion kou i' dau. Om otumbayaan kou i' kopio di habar di norongou dokoyu do pasal do kosonongo'd Kinorohingan dot id dokoyu. Tu' kikuasa' i' o Kinorohingan do popokoris dokoyu om manahak dokoyu do barakat di pinosodia' mantad dau do patahakon do koinsanai'd tulun di songonuon dau.


text:
Om oilaan id tobpinai-tobpinai do kuminaraja' oku i' do mogihum do kosukup-sukupan ku, om kosukup-sukupan di piro-piro tambalut ku di tuminanud doho'.


text:
Nowonsoi ngai' ku no i maan dokoyu dot omitanan, om mositi' nod tumotos kou do kumaraja' do monulung di tulun dit oluhoi. Tu' mositi' nod sorohon toko' i pinoboros di Tuhan Yesus do poingkaa, ‘Olumaag nogi' i tulun di manahak ko' i rumamit,’ ka,” ka dau.


text:
Om kopongo poddi i Paulus do minoro-boros, om otud noddi iyau om koinsanai di tulun do hiri do suminambayang.


text:
Om tumongob diri iyolo' tu' minomoros i' i Paulus dot id diyolo' dot a' no iyolo' kosolowot kawagu dau. Om woyoo' noddi diyolo' i Paulus do gisom do nokorikot do hiri'd kapal do rahat.


text:
Om pongintod noddi iyahai di piro-piro boyoon do sidang di mantad hilo'd Iposus, om tongkiad nogiddi iyahai diyolo'. Om pamanau no iyahai do suminakai'd kapal do rahat do kuminaa do hilo'd Pulou Kos; om sinuabon noddi om korikot no iyahai do hilo'd Pulou Rodis. Om mantad nod hilo' om pamanau no iyahai do suminakai'd kapal do rahat do ruminikot do hilo'd podompiran do kapal do hilo'd Patara.


text:
Om kokito noddi iyahai dot iso' o kapal di hilo'd Patara do pakayaan do hilo'd Pinisia. Om sakai no iyahai di kapal diri om pamanau noddi iyahai.


text:
Om korikot no iyahai dot id iso' o kinoiyonon dit okito o pulou Siprus dot id dogibangan dahai, nga' pamanau nopo iyahai do poinsakai di kapal do kuminaa do hilo'd Siria. Om lintuhun noddi iyahai do hilo'd Tirus, tu' hilo' no o pinolintuhunan di suang di kapal di sinakai dahai.


text:
Om ongoi noddi iyahai solowot di tulun di nongotumbayaan di Yesus do hilo', om undorong no iyahai do poinsugku' diyolo' do solinaid do sominggu'. Om tudukai noddi iyolo' do Rusod do Kinorohingan do mogodu di Paulus do mongoi'd hilo'd Yorusalim.


text:
Nga' korikot no i maso di kapamanahan dahai kawagu, om tongkiadai noddi dahai iyolo' do luminombus do minamanau, om mogianak-anak nopoddi iyolo' do pinapaatod dahai do gisom do nokosoliwan iyahai di bandar. Om otud ngai' noddi iyahai do hiri'd tisan di rahat do suminambayang.


text:
Om kasambayang poddi iyahai, om pogitatabi' no iyahai om sakai noddi iyahai di kapal, om poguliai no diyolo' do hiri'd walai diyolo'.


text:
Om pamanau noddi iyahai do mantad hilo'd Tirus, do kuminaa do hilo'd Ptolimais do suminakai'd kapal do rahat. Om hilo' nod minongoi iyahai solowot di tulun di nongotumbayaan, do mongoi ompuya' diyolo', om sangadau'ddi iyahai do poinsugku' diyolo'.


text:
Om tadau poddi kawagu om lombus nogi' iyahai do kuminaa do hilo'd Kaisaria. Om ongoi noddi iyahai salakoi do hiri'd walai di Pilipus, i tulun di popirongou do Habar dot Osonong. Iyau nopo om iso' do mantad id pogialatan di turu' o tulun di nopili' do hilo'd Yorusalim.


text:
Om kianak iyau dot apat o sumandak. Om nonuan ngai' nopod Kinorohingan do toilaan do popinsusui do habar do mantad id Kinorohingan it apat o tangaanak dau'ddi.


text:
Om piro-piro poddi o tadau do koloido' dahai do poundorong do hilo', om rikot no i nabi dot i Agabus o ngaran, do mantad hilo'd Yudia.


text:
Om ongoi no iyau do hiri'd dahai, om onuo' no dau i tagkos di Paulus om kagasai no dau di tagkos diri o gakod om longon dau. Om boro-boros no iyau, “Iti no o pinoboros do Rusod do Kinorohingan: Iyo nodti o pongongogos di tulun do Yohudi do hilo'd Yorusalim di tulun di sanganu diti tagkos, om patahakon nogindo iyau dot id tulun dit okon ko' Yohudi,” ka dau.


text:
Om oinsanan nopoddi iyahai om i tulun di hilo'd Kaisaria do mogodu daa kopio di Paulus do mongoi do hilo'd Yorusalim di nokorongou iyahai do miagal diri.


text:
Nga' boros ka di Paulus do suminimbar, “Nokuro tu' miagal kopio'dti o pongingihad dokoyu, oi tobpinai-tobpinai, do gisom dot osudu' o ginawo ku iyoho'? Tu' okon nopo ko' nokosodia' oku'd tangkapon do hilo' nga' kosodia' oku nogid patayon piya dot i Tuhan Yesus o kapamatayan doho',” ka dau.


text:
Om tingkod noddi iyahai do mogodu, tu' a' no i Paulus milo'd oduhan. Om boros kaddi dahai dot id dau, “Pologoson nopo o korohian do Tuhan dot osiliu,” ka.


text:
Om piro-piro poddi o tadau dahai'd poundorong do hilo', om pogopi-opi' no iyahai do kuminaa do hilo'd Yorusalim.


text:
Om tanud noddi dahai o piro-piro tulun do mantad hilo'd Kaisaria do pinapaatod dahai do hiri'd walai di Manason, tu' hiri nod walai dau o tiyonon dahai. (I Manason nopo om tulun do Siprus dit alaid no do nosiliu'd tumatanud di Yesus.)


text:
Tontok di nokorikot iyahai do hilo'd Yorusalim, om ongosuwau nopo i tulun do hilo' do minongoi ruba' dahai.


text:
Om sinuabon noddi om tanud no i Paulus dahai do minongoi solowot di Yakub. Om i piro-piro boyoon do sidang nga' hiri ngai' nogi'.


text:
Om katabi' poddi i Paulus diyolo', om susuyo' ngai' nogiddi dau dot id diyolo' o koinsanai di nowonsoi'd Kinorohingan dot id pogialatan di tulun dit okon ko' Yohudi, dot i Paulus o pinakai'd Kinorohingan do minomonsoi'ddi.


text:
Om pamarayou ngai' nopoddi iyolo' do Kinorohingan do nokorongou di sinusui di Paulus diri. Om boro-boros noddi iyolo' dau do poingkaa, “Oi Paulus, ilaai no dot iri nopo i piro-piro noribu o tulun do Yohudi di notumbayaan di Yesus diri, om it otorodok kopio do tumanud di Tourat di Musa.


text:
Om nokorongou no iyolo' do monuduk ko do koinsanai di tulun do Yohudi di songingiyon do hilo'd pomogunan do tulun dit okon ko' Yohudi, om monuhu' ko diyolo' do mangada' di Tourat di Musa. Om mogodu ko diyolo' do monunat di tangaanak diyolo', om mogodu ko do tumanud di kaadat-adato' do tulun do Yohudi.


text:
Atantu' no do nongkorongou noddi i tulun do Yohudi di nongotumbayaan diri. Iyo nopoddi, om poingkukuro no mando'dti?


text:
Osonong nogi' do tumanud ko'dti boros dahai. Haro ot apat o tulun dot id pogialatan dahai do nakapamatos dot id Tuhan.


text:
Om osonong do tumanud ko diyolo' do magadat do momolidang do tinan nu, om bayaran no i bayaran diyolo', om obugaran indo o tobuk diyolo'. Om oilaan i' do koinsanai'd tulun dot a' otopot i norongou diyolo' do pasal diya' tu' iya' nga' maso id tumanud di Tourat di Musa.


text:
Nga' iri nopo tulun dit okon ko' Yohudi di nongotumbayaan di Yesus, om noonuan no dahai iyolo'd surat do pinopoilo di noputus dahai dot a' iyolo' koino-ino do mangakan do taakanon di nokosubak dot id tingolig, om a' koino-ino do mangakan do raha', om i nintorusan di napatai do linawaan. Om a' iyolo' koino-ino do magampahu',” ka diyolo'.


text:
Sinuabon noddi om ongoi no i Paulus om it apat o tulun diri pomolidang do tinan diyolo' do tumanud dit oturan. Om suang noddi iyolo' do hiri'd Walai'd Sasambayangan dot Agayo do minongoi poposunud ondung piro o tadau do koloido' di kopomolidangan do tinan diyolo' om i kapatahakan diyolo' do porsombahan di sumbolion do bagi'd pointikid-tikid diyolo'.


text:
Om tontok di motingkaayi' no i turu' o tadau'ddi, om haro'ddi o piro-piro o tulun do Yohudi do mantad hilo'd Asia do nokokito di Paulus do hiri'd Walai'd Sasambayangan dot Agayo. Om bayayato' noddi diyolo' i tulun dot ogumu' om ongoyo' no diyolo' pususo' i Paulus,


text:
om mikuwo'd popinggarang do poingkaa, “Oi tulun dot Israil, uhupai iyahai! Tu' iti no i tulun di mimpanau nopo do mongoi ponuduk ngai' do tulun di ponudukan do sumaap do tulun dot Israil, om sumaap di Tourat di Musa om iti Walai'd Sasambayangan dot Agayo. Om minangangat po iyau dilo tulun dot okon ko' Yohudi do suminuang diti Walai'd Sasambayangan dot Agayo do minonosomu' diti kinoiyonon dot olidang!” ka.


text:
(Kinapamarasan nopo diyolo' do miagal diri om nokokito iyolo' do manud-tanud di Paulus do suminuang do hiri'd bandar diri i Tropimus i tulun dot Iposus; om andasan nopo diyolo' om nangatan di Paulus iyau do suminuang do hiri'd Walai'd Sasambayangan dot Agayo.)


text:
Om angagangau ngai' nopoddi i tulun do pointongkop di bandar diri, om santangkus-tangkus ngai' nopoddi i tulun do minongoi gurumung. Om tangkapo' noddi diyolo' i Paulus, om gayato' no diyolo' iyau do pinosoliwan do mantad hiri'd Walai'd Sasambayangan dot Agayo, om tontok iddi do tinabanan i wawayaan di Walai'd Sasambayangan dot Agayo.


text:
Om daamot po di tulun di mamagangau'ddi do tumotos daa do mamatai di Paulus, om haro'ddi o tulun do minongoi pomisunud di boyoon do soudor do Rum di kagangahan do hiri'd bandar do Yorusalim.


text:
Om arau-arau nopoddi i boyoon do soudor do minangangat do piro-piro pagawai do soudor om piro-piro soudor, om osiau nopo iyolo' do minongoi rapou di tulun dot ogumu' dit angagangau'ddi. Om kokito poddi di tulun dot ogumu' i boyoon do soudor om i piro-piro soudor do suwai, om tingkadai nogi' diyolo' do mimbobog i Paulus.


text:
Om ongoyo' noddi di boyoon do soudor tangkapo' i Paulus, om ponuhu' noddi iyau'd tulun do mongogos di Paulus. Om pinguhot nogiddi i boyoon do soudor di tulun dit ogumu' ondung isai i Paulus om nunu o winonsoi dau.


text:
Om mogisuwai-suwai nopo o tisimbar di tulun dot ogumu'ddi. Om a' iddi di boyoon oilaan ondung poingkuro kopio i nosiliu tu' angagangau tomod nopo o hiri. Om ponuhu' noddi iyau'd tulun do papakaa di Paulus do hiri'd kuta' di pogintirungan.


text:
Om korikot poddi iyolo' do hiri'd tukad di kuta'ddi om antayango' no di piro-piro soudor i Paulus, tu' pokiuumangan no kopio diyolo' iyau.


text:
Om santanud-tanud nopo i tulun dot ogumu' do hiri'd dohuri di piro-piro o soudor do sanggarang-garang do poingkaa, “Patayo' no iyau!” ka.


text:
Om tontok di posuangon no daa di soudor i Paulus do hiri'd kuta', om boro-boros no i Paulus di boyoon do soudor do poingkaa, “Koino-ino oku i' do moro-boros diya' dot ongoruhai oi tuan?” ka dau. Om boros ka di boyoon do soudor do minonguhot dau, “Koilo ko i' do boros do Yunani?


text:
Iyo nopondo, om okon ko i' ko' i tulun do Masir di minamagangau di gulu poddi, om pangangat noddi dot apat noribu o tulun dit ongkirapo-rapo do kuminaa do hilo'd tana' do kowotuan?” ka dau.


text:
Om boros ka di Paulus do suminimbar, “Iyoho' nopo om tulun id Yohudi, om hilo'd bandar do Tarsus o kinosusuon ku, i bandar dot agayo do hilo'd Kilikia. Pabanaro' oku daa diya' do moro-boros dot id tulun dot ogumu' dilo',” ka dau.


text:
Om pabanaro' noddi di boyoon do soudor iyau do moro-boros. Om ingkakat noddi i Paulus do hiri'd tukad di kuta', om pobilido' no dau o longon dau do popotingkod di tulun do minghiyo. Om tingkod ngai' nopo iyolo'. Om boro-boros noddi i Paulus diyolo' dot id suang do boros dot Ibrani do poingkaa,


text:
“Oi molohing-lohingon, om i tobpinai-tobpinai. Popoboros oku dot id dokoyu dot a' oku i' apatut do hukuman. Om pokinongoho' no dokoyu!” ka dau.


text:
Om tontok di nokorongou iyolo' di Paulus do moro-boros dot id suang do boros dot Ibrani, om a' noddi iyolo' ohiyo. Om boro-boros noddi kawagu i Paulus do poingkaa,


text:
“Tulun oku i' do Yohudi, om hilo'd Tarsus it id pomogunan do Kilikia o kinosusuon ku. Nga' hiti'ddi id Yorusalim o kinogoyoon ku, om notudukan oku kopio di Gamaliol, i boyoon do gomponuduk, do tumanud kopio di Tourat di taki-aki toko', om aparu' oku do momonsoi di ponuhuan do Kinorohingan do miagal dokoyu.


text:
Om nokoponginggorit oku nogi' di tulun di tumanud di ponudukan di wagu'ddi gisom do haro o nangapatai diyolo'. Om tangkapon ngai' ku nopo o tongokusai om tongoondu' do pogiilon ku.


text:
Om i Boyoon dot Agayo dot Imam om koinsanai di Gompomutus do Don Tugama' nga' nokoilo id otopot iti pinoboros ku. Tu' iyolo' nogi' i minanahak doho' do surat kuasa' do kopoilaan dot id tulun do Yohudi di hilo'd Damsik. Om kikabanaran oku noddi do manangkap do tulun di nongotumbayaan di ponudukan diri, om milo oku'd mongoit diyolo' do hiti'd Yorusalim do maan hukumai,” ka dau.


text:
Om boro-boros no kawagu i Paulus do poingkaa, “Tontok di manau-panau oku do pakayaan do hilo'd Damsik, dit oruhai oku no daa do korikot do hilo' di pitangaadau no, om sigog id titiu o tulinau di kosorong kopio do mantad hilo'd tawan do hiri'd posorili' doho'.


text:
Om karatu' oku nopo do hiri'd tana', om korongou ku no do haro o minoro-boros doho' do poingkaa, ‘Oi Saulus, Saulus! Nokuro tu' monginggorit ko doho'?’ ka.


text:
Om ponguhot oku noddi, ‘Isai ko oi tuan?’ kangku. Om simbar no i minoro-boros diri do poingkaa, ‘Iyoho' no i Yesus i tulun do Nasarit it inggoriton nu'ddi!’ ka.


text:
Om i piro-piro tulun di manud-tanud doho' nga' nokokito nogi' di tulinau'ddi, nga' a' i' iyolo' nokorongou di minoro-boros doho'.


text:
Om boro-boros oku noddi kawagu do minonguhot do poingkaa, ‘Oi Tuhan nunu nondo ot apatut ku'd wonsoyon?’ kangku. Om boros kad Tuhan do suminimbar, ‘Ingkakat no om mongoi i' do hilo'd Damsik. Om sunudan ko indo do hilo' do koinsanai di korohian do Kinorohingan dot apatut nu'd wonsoyon,’ ka dau.


text:
Om kobolou oku nopo do notitihan di tulinau di kosorong kopio'ddi. Om ahako' oku noddi di piro-piro tambalut ku do ruminikot do hilo'd Damsik.


text:
Om hilo' nopod Damsik om haro o songulun dot i Ananias o ngaran. Om iyau nopo om tulun dit otorodok do tumanud di Tourat toko' om sumambayang kopio dot id Kinorohingan. Om pusohon kopio iyau do koinsanai'd tulun do Yohudi di poingiyon do hilo'd Damsik.


text:
Om rikot noddi iyau do minongoi ontong doho', om ingkakat no iyau do hiri'd toning ku om boro-boros nod poingkaa, ‘Oi tobpinai ku Saulus, kokito ko no kawagu,’ ka dau. Om diiri i' om diiri do huminangog oku, om kokito ku noddi iyau.


text:
Om boro-boros noddi iyau doho' do poingkaa, ‘Nopili' ko nod Kinorohingan di taki-aki toko', om koilo ko indo do korohian dau, om kokito ko di Yesus, i susuhuon do Kinorohingan di minomonsoi'd korohian dau, om nokorongou ko'd boros di Yesus dot iyau kopio o minoro-boros diya'.


text:
Om iya' no o popinsusui dot id koinsanai'd tulun do poporongou diyolo' di nokito nu om i norongou nu.


text:
Ingkakat no do dinondo. Kada' no andad dot alaid, om mokibatis i'. Om sambayang no dot id Tuhan om koidu' ko i' do mantad id koinsanai di dusa nu,’ ka di Ananias,” ka di Paulus.


text:
Om boros ka kawagu di Paulus, “Om kouli' oku poddi kawagu do hiti'd Yorusalim, om ongoi oku noddi sambayang do hilo'd Walai'd Sasambayangan dot Agayo. Om diri nod noporinta' oku di Rusod do Kinorohingan.


text:
Om kokito ku noddi o Tuhan; om boro-boros no iyau doho' do poingkaa, ‘Lomusai no do tumongkiad do mantad hiti'd Yorusalim tu' a' i' ongotumbayaan o tulun do hiti do ponudukan nu do pasal doho',’ ka dau.


text:
Om boros kangku do suminimbar, ‘Oi Tuhan, nongkoilo no kopio iyolo' do nokosuang oku dot id piro-piro walai'd sasambayangan do mongoi panangkap diyolo', om mimbobog oku di tulun di nongotumbayaan diya'.


text:
Om di pinatai i Stipanus i popinsusui do pasal diya', nga' hino oku nogi' iyoho' do tontok diri, om kosokodung oku nogi' di kinapamatayan di Stipanus diri. Om iyoho' nogi' o tuminamong di pakayan di tulun di minamatai dau,’ kangku.


text:
Nga' boro-boros nogi' kawagu o Tuhan doho' do poingkaa, ‘Mongoi nopo, tu' suhuon ku iya' do mongoi do hilo'd kinoiyonon dit id sodu', hilo'd pogialatan do tulun dit okon ko' Yohudi,’ kad Tuhan,” ka di Paulus.


text:
Om hiri no o gisom di boros di Paulus do pinokinongou di tulun dot ogumu', om timpuun noddi kawagu iyolo' do minggarang dot opuhod kopio do poingkaa, “Patayon nopo o tulun do miagal dilo'! a' no iyau apatut do poimpasi!” ka no diyolo'.


text:
Om ponuhu' noddi i boyoon do soudor do Rum do tulun do mangangat di Paulus do sumuwang do hiri'd kuta' diri, om ouhot i' kopio iyau mikuwo'd pillapasan do mongilo kopio ondung nokuro tu' sampalak-palak kopio i tulun do Yohudi dot iyau o komoyon.


text:
Om kagasai noddi i Paulus do maan daa loposo'. Om boro-boros no i Paulus di soudor di poingkakat do hiri'd toning dau do poingkaa, “Koino-ino i' tuu do loposon o rayat do Rum dot a' po obutusan kopio?” ka dau.


text:
Om korongou noddi i soudor di boros di Paulus do miagal diri, om ongoi no iyau solowot di boyoon do soudor, om boro-boros no iyau dau do poingkaa, “Kukuroyon nu nondo iyau'ddi, do rayat i' iyau do Rum?” ka dau.


text:
Om ongoi noddi i boyoon do soudor do hiri'd di Paulus, om boro-boros no do minonguhot dau do poingkaa, “Sunudai oku daa, ondung otopot kopio ko do rayat ko'd Rum?” ka dau. Om boros kad Paulus do suminimbar, “Otopot, rayat oku nogi' kopio'd Rum,” ka dau.


text:
Boros ka di boyoon do soudor, “Iyoho' nopo om amahal i' o pinambayar ku do suminiliu'd rayat do Rum,” ka dau. Om boros kad Paulus do suminimbar, “Nga' iyoho' nopo om rayat mantad nod Rum tu' rayat id Rum i molohing ku,” ka dau.


text:
Om olomus nopoddi i soudor di mongimuhot daa di Paulus do mininsodu', om i boyoon do soudor nga' moddosi diri do nokoilo do rayat do Rum i Paulus, tu' nakagasan no dau iyau.


text:
Om sinuabon noddi, om lohowo' no di boyoon do soudor i piro-piro o boyoon dot imam om i Gompomutus do Don Tugama' do tumimung tu' pokiilaan kopio dau ondung nunu o kapasalaan di tulun do Yohudi di Paulus. Om iduwo' noddi i kogos di Paulus om ngoyo' no iyau potimbabao' diyolo' ngai'.


text:
Om sonsodo' no di Paulus i piro-piro tulun do gompomutus diri, om boro-boros no iyau diyolo' do poingkaa, “Oi tobpinai-tobpinai ku, a' i' kasala' o kopurimanan do ginawo ku do kowoyo-woyoo' do koposion ku dot id toguang do Kinorohingan do gisom piya'd baino',” ka dau.


text:
Nga' ponuhu' noddi i Ananias i Boyoon dot Agayo dot Imam, di tulun di poingkakat do hiri'd toning di Paulus do manapap do kabang di Paulus di minomoros i Paulus do miagal diri.


text:
Om boro-boros noddi i Paulus di Boyoon dot Agayo dot imam, “Iya' nga' atantu' nod tapapon id Kinorohingan, iya' i minsorupai-rupai no toomod dot olidang. Om poirikau ko daa'd hiti do momutus doho' do tumanud di Tourat, om inda' ka do tuminolibamban ko i' iya' di Tourat diri tu' minonuhu' ko id tulun do minanapap doho'!” ka dau.


text:
Om boros ka di piro-piro tulun dit id toning di Paulus dot id di Paulus, “Mongindaraat ko i' pama di Boyoon dot Agayo dot Imam do Kinorohingan!” ka diyolo'.


text:
Om boros kad Paulus do suminimbar, “O, om a' oku i' koilo oi tobpinai- tobpinai dot iyau i Boyoon dot Agayo dot Imam. Otopot i' do haro o nokotulis dot id suang do Buuk do Kinorohingan do poingkaa, ‘Kada' pongindaraat di boyoon do bansa' nu!’ ka,” ka di Paulus.


text:
Om kokito noddi di Paulus do tulun do Saduki o wookon di gompomutus, om tulun do Parisi o wookon, om boro-boros noddi iyau diyolo', “Oi tobpinai- tobpinai ku, iyoho' nopo om tulun oku i' do Parisi, om komolohingan ku nga' tulun id Parisi. Om iri no it otumbayaan oku dot apasi kawagu i tulun do napatai o kopomisaraan doho'd hiti,” ka dau.


text:
Om koboros poddi di Paulus o miagal diri, om timpuun noddi o pisongkiwalan dot id pialatan di tulun do Parisi om i tulun do Saduki, om kopibahagi' noddi i piro-piro tulun di momumutus diri.


text:
(Tu' tulun nopod Saduki om a' otumbayaan dot apasi kawagu o tulun di napatai, om a' iyolo' monongkuyaan do haro o moloikat om haro o rusod. Nga' tulun nopod Parisi om otumbayaan i' do haro ngai' iri.)


text:
Om inggayo noddi kopio i pisongkiwalan diri. Om haro'ddi o piro-piro tulun do Parisi di nosiliu do guru do Tourat do miningkakat om suminongkiwal kopio. Boros ka diyolo', “Dahai nopod osorou om aiso' i' o tongokooro' piya do kasalaan diti tulun diti. Tu' haro nogi' doti' o rusod ko' moloikat do minoro-boros dau!” ka diyolo'.


text:
Nga' mininggayo iddi kopio i pisongkiwalan diri, om suhuon' noddi di boyoon do soudor i piro-piro soudor do suwai do mongoi popotongkiad di Paulus do mantad id pogialatan di tulun diri, om pokoyoon do hiri'd kuta'. Tu' moddosi i boyoon do soudor do pogiuuhapan diyolo'd mamatai i Paulus.


text:
Om totuong noddi, om ingkakat no o Tuhan Yesus do hiri'd toning di Paulus, om boro-boros no dau do poingkaa, “Pogiroto' no o ginawo nu! Tu' mositi' nod poposusui ko do pasal doho' do hilo'd Rum do miagal di pinosusui nu do hiti'd Yorusalim,” ka dau.


text:
Om kosuabon noddi om pogiupakat no i tulun do Yohudi do mamatai di Paulus. Om sumpa' no iyolo' dot a' makan om a' minum dot a' po diyolo' apatai i Paulus.


text:
Om ongoi noddi iyolo' solowot di piro-piro boyoon dot imam om i piro-piro boyoon do tulun do Yohudi. Om boro-boros no iyolo' diyolo' do poingkaa, “Nokosumpa' ngai' no iyahai dot a' mangakan om a' monginum do nunu nopo dot a' po dahai apatai i Paulus.


text:
Iyo nopoddi om mogipapakat kou no di Gompomutus do Don Tugama' o monulis do surat do patahakon di boyoon do soudor do Rum do monuhu' dau do papaatod di Paulus dot id dokoyu do miagal-agal dot orohian kawagu kou do monorisid kopio di hal dau. Om awangan nondo dahai do mamatai i Paulus dot a' po iyau korikot do hiti,” ka diyolo'.


text:
Om korongou noddi di tanak di tobpinai di Paulus do tondu' i pakat diri. Om ongoi no iyau do hiri'd kuta' do minongoi posunud di Paulus di pakat diri.


text:
Om lohowo' noddi di Paulus o songulun di pagawai do soudor om boro-boros no iyau dau, “Pootodo' doho' iti tanak diti do mongoi solowot di boyoon do soudor tu' haro o poboroson dilo' dau,” ka dau.


text:
Om pootodo' noddi di pagawai do soudor i tanak diri do hiri'd boyoon di soudor. Om boro-boros no i pagawai do soudor diri dot id boyoon do soudor, “Linohou oku di Paulus, i pointahan diri, do mongoi pomoyo' diti tanak diti do mongoi solowot diya', tu' haro o poboroson dau dot id diya',” ka dau.


text:
Om ahako' no di boyoon do soudor i tanak diri om angatai no dau dot iyolo-yolo' do hiri'd sodu-odu', om uhoto' no dau iyau do poingkaa, “Nunu o poboroson nu doho'?” ka dau.


text:
Om boros ka di tanak do suminimbar, “Nokopogiupakat no i tulun do Yohudi do monuhu' diya' oi tuan do papaatod di Paulus do suab do ngoyon potimbabao' kawagu di Gompomutus do Don Tugama' do miagal-agal dot orohian kawagu iyolo' do mongimuhot kopio dau.


text:
Nga' kada' no kopio pohubayaai i pokionuon diyolo'ddi oi tuan, tu' haro moti' o poingawang do hilo'd ralan do lobi dot apat nohopod o tulun do nokosumpa' no dot a' po iyolo' makan om a' minum dot a' po diyolo' apatai i Paulus. Om posodia' no moti' iyolo'ddi, om magandad po iyolo' dot isimbar nu,” ka di tanak diri.


text:
Om boro-boros noddi i boyoon do soudor diri do poingkaa, “Kada' pomisunud dot isai nopo do nokosunud nu iti dot id doho',” ka dau. Om suhuon' noddi dau i tanak diri do muli'.


text:
Om pomolohou noddi i boyoon do soudor do duwo o pagawai do soudor, om boro-boros no iyau dot id diyolo' do poingkaa, “Posodiawon no o duwo nahatus o soudor om turu' nohopod o soudor di sumakai'd kuda' om duwo nahatus o soudor di migit do tandus om mongoi i' do hilo'd Kaisaria do jam kosiam do totuong diti.


text:
Om posodia' nogi' do kuda' do sakayon di Paulus, om woyoon no iyau kosonong-sonong do gisom do korikot do hilo'd di Gobunor Piliks,” ka dau.


text:
Iti nopo tulun diti om tinangkap di tulun do Yohudi, om patayon no daa diyolo' iyau. Om korongou ku noddi do rayat i' iyau do Rum om pogiwoyo-woyo' noddi iyahai di soudor do suwai do minongoi popoidu' dau.


text:
Om woyoo' ku noddi iyau do mongoi potimbaba' di Gompomutus do Don Tugama', tu' mokiilo kopio oku ondung nunu o kinapasalaan diyolo' dau.


text:
Om koilaai noddi kopio dot i pasal dit oturan do tugama' diyolo' o kinapasalaan diyolo' dau. Om aiso' iddi o kasalaan dau di nokointalang kopio do kopomohukuman dau do kapatayon ko' kopogiilan dau.


text:
Om haro'ddi o minomisunud doho' di pakat do tulun do Yohudi dot araat dot id dau. Om potilombusai ku nopoddi do monuhu'd tulun do papaatod dau dot id diya' oi tuan Gobunor. Om suhuon' ku noddi i tulun di papasala' dau do mongoi timbaba' diya' do mongoi popoboros di pokisalasayan diyolo', oi tuan,” ka.


text:
Om wonsoyo' noddi di piro-piro soudor i pinonuhuan diri. Om ngoyo' no diyolo' i Paulus om woyoo' noddi diyolo' iyau do kuminaa do hilo'd Antipatris do totuong iddi.


text:
Om sinuabon noddi om suhuon' no di piro-piro soudor i soudor di songinsakai'd kuda' do minomoyo' di Paulus. Om poguliai noddi di soudor di minamanau do gakod do hiri'd kuta' do pogintirungan.


text:
Om korikot poddi i piro-piro soudor di songinsakai'd kuda' diri do hilo'd Kaisaria, om ngoyo' no diyolo' patahako' i surat diri dot id gobunor. Om ngoyo' nogiddi diyolo' pootodo' i Paulus dot id dau.


text:
Om kabasa' poddi di gobunor i surat diri, om uhoto' no dau i Paulus ondung hinonggo kopio o pomogunan do tadon dau. Om koilaai noddi di gobunor do mantad i Paulus do hilo'd Kilikia.


text:
Om boro-boros no iyau do poingkaa, “Osonong ino! Sorisidon ku indo kopio o hal nu do korikot do hiti i tulun di papasala' diya',” ka dau. Om ponuhu' noddi iyau do manahan di Paulus do hiri'd walai di Raja' Horudis.


text:
Om limo noddi o tadau do mantad diri, om ongoi no do hilo'd Kaisaria i Ananias i Boyoon dot Agayo dot Imam om i piro-piro boyoon do tulun do Yohudi om songulun o luyar dot i Tortulus o ngaran. Om ongoi no iyolo' timbaba' di Gobunor Piliks om poboroso' no diyolo' i kapasalaan diyolo' di Paulus.


text:
Om kolohou poddi i Tortulus do mongoi do hiri'd gulu om boro-boros no iyau do papasala' di Paulus, “Oi tuan Gobunor! Osimbayan nopo o pomogunan dahai do porintaon nu. Om i koiloo' do tuan do momorinta' o nokoinsonong do bansa' dahai.


text:
Om kasanangan ngai' nopo dahai iri, om mongunsikou kasai' iyahai diya', om a' kopio dahai pagaan-gaanon iri.


text:
Tu' iti nopo tulun diti om noilaan dahai do mamagangau om sumiliu'd koligagaanan. Tu' iyau no o minonimpuun do pogisasaapan do tulun do Yohudi do pointongkop diti pomogunan. Om iyau no o boyoon di pati' do tulun do Nasarit.


text:
Om minumbal daa iyau do minonosomu' di Walai'd Sasambayangan dot Agayo, nga' natangkap iddi dahai iyau. [Om osorou daa dahai do momisara' dau do tumanud di Tourat dahai.


text:
Om minonuhu' iyau diti tulun di pinapasala' di Paulus do mongoi timbaba' diya' oi tuan.] Ondung sorisidon do mongilo iti tulun diti oi tuan, om orongou nu indo o poboroson dau dot otopot ngai' i pinoboros dahai dot id diya' do pasal dau,” ka.


text:
Om papasala' ngai' nopo di Paulus i tulun do Yohudi di hino'd hiri, om popotopot ngai' di pinoboros di Tortulus.


text:
Om bourai noddi di gobunor i Paulus do popoilo dau do koino-ino i' iyau do moro-boros. Om boro-boros noddi i Paulus do poingkaa, “Nokoilo oku no do piro-piro no o toun do koloidon do tuan do nosiliu do gompomutus do hiti'd pomogunan diti. Om iri noddi o korohian ku'd popoboros dot id toguang do tuan dot a' oku i' apatut do hukuman.


text:
Om a' i' nokoumbal o tulun do Yohudi do nokokito doho' do monokisongkiwal do tongosongulun piya ko' mangangat pod tulun do tumimung do hilo'd Walai'd Sasambayangan dot Agayo ko' hilo' pod sasambayangan do suwai ko' hilo' pod bandar do mogihum do kopogisosongkiwalan.


text:
Om a' iddi iyolo' milo do popointalang kopio do katapatan di pononondos diyolo' doho' dot id toguang nu oi tuan.


text:
Om okunon ku no dot id toguang do tuan do sumambayang oku i' dot id Kinorohingan di taki-aki dahai do tumanud di ponudukan di Yesus, i komoyon diyolo' do kasala'. Nga' otumbayaan kasai' oku i' ma do koinsanai di nongkotulis dot id suang di Tourat di Musa om id suang di piro-piro buuk do Nabi.


text:
Om iyoho' nga' iyo i' diyolo' tu' otumbayaan do posion kawagu'd Kinorohingan o koinsanai di tulun di napatai --- dot i tulun dit ongosonong om i tulun dit angaraat!


text:
Om iri no o kapanatasan ku kopio, om osonong i' o kopurimanan do ginawo ku dot id toguang do Kinorohingan om id toguang dot oiyo ko' tulun.


text:
Om piro-piro poddi o toun ku dot a' nokoongoi do hilo'd Yorusalim, om poguliai ku nogiddi kawagu do hilo' do minongoi papaatod do tusin do ponulung di bansa' ku, om mongoi papatahak do porsombahan di sumbolion dot id Kinorohingan.


text:
Om tontok no di maso ku do momonsoi'ddi do nokito oku diyolo' do hiri'd Walai'd Sasambayangan dot Agayo di nokopongo oku do momolidang do tinan ku do tumanud dit oturan do tugama'. Nga' a' i' ogumu' o tulun do hiri do maso'ddi, om aiso' i' o kagangahan do hiri.


text:
suwai ko' haro no o piro-piro tulun do Yohudi di mantad hilo'd Asia do poingamung doho'd hiri. Om ondung haro daa o kapasalaan diyolo' doho' om iyolo' nogi' daa ot apatut do mongoi timbaba' do tuan do papasala' doho'.


text:
Ko' pologoson po iti tulun diti do popoboros di noilaan diyolo' do karaaton ku do tontok di pinotimbaba' oku di Gompomutus do Don Tugama'.


text:
suwai ko' iti no o boros di pinoboros ku dot id toguang di gompomutus. Boros kangku: Kapamadawahan nopo diyolo' doho' do baino' om i monongkuyaan oku do posion kawagu i tulun di napatai,” kangku.


text:
Om boro-boros noddi i Piliks do poingkaa, “Butusan ku nopo o hal diti om korikot i Lisias i boyoon do soudor,” ka dau. Tu' i Piliks nga' ogumu' i' o toilaan do ponudukan do pasal di Yesus.


text:
Om suhuon' noddi di Piliks i piro-piro pagawai do soudor di moyo-woyo' di Paulus do madtamong kasai' di Paulus. Nga' a' i' diyolo' oduhan i tongotambalut di Paulus do mongoi papatahak dot id di Paulus di pokionuon dau.


text:
Om katalib poddi o piro-piro tadau do mantad diri, om rikot no i Piliks do mitanud di Drusila i sawo dau, i tulun do Yohudi. Om ponuhu' noddi i Piliks do tulun do mongongoi kawagu di Paulus, om pokinongou nogiddi i Piliks do minonusui i Paulus do pasal do kotumbayaan dot id Kristus Yesus.


text:
Nga' tontok di minomoros i Paulus do pasal dit otulid, om momusus do korohian do tinan om pasal do hukuman dot orikot o kopupuson diti pomogunan, om ooris diri i Piliks. Om boro-boros noddi iyau do poingkaa, “Koino-ino nod mamanau ko'ndo. Haro nopo o maso om lohowon tiya' i' kawagu,” ka dau.


text:
Om tayon-tayon no daa di Piliks dot onuan iyau di Paulus do tusin do ponisip dau. Om iri noddi o kosoruan dau do monuhu'd tulun do mongoi pangangat di Paulus do monokiboro-boros dau.


text:
Nga' katalib poddi o duwo o toun do mantad diri om kosowoliai noddi i Piliks di Porkius Pistus do gobunor, om pologoso' nopoddi di Piliks i Paulus do poinggiil tu' poposonong iyau do ginawo di tulun do Yohudi.


text:
Om tolu noddi o tadau do gisom di kinorikatan di Pistus do hiri'd watas diri, om pamanau no iyau do mantad hilo'd Kaisaria do kuminaa do hilo'd Yorusalim.


text:
Om hilo' nod pinorikot di piro-piro boyoon dot imam om i piro-piro boyoon do Yohudi dot id dau i pamadawa diyolo' di Paulus. Om a' nopo iyolo' tumingkod do momolugu-lugut di Pistus,


text:
om sumokodung indo iyau diyolo', om monuhu' nondo iyau do popoongoi di Paulus do hilo'd Yorusalim, tu' nokopogiupakat no iyolo' do mamatai di Paulus do hiri'd tanga'd ralan.


text:
Nga' boros kad Pistus do suminimbar, “I Paulus nopo om pointahan no do hilo'd Kaisaria. Om iyoho' nga' oruhai nod gumuli' do hilo'.


text:
Iyo nopoddi, om pologoson nopo i piro-piro boyoon dokoyu do tumanud doho' do mongoi'd hilo'd Kaisaria om mongoi pamadawa dau ondung nokowonsoi kopio iyau'd sala',” ka dau.


text:
Om walu' po doti' ko' hopod o tadau di Pistus do poundorong do hilo'd Yorusalim do mantad diri, om poguliai nogiddi dau do hilo'd Kaisaria. Om sinuabon noddi, om ongoi no iyau do hiri'd tiiyonon do momutus. Om ponuhu' no iyau'd tulun do mongoi potimbaba' diyolo' di Paulus.


text:
Om korikot noddi i Paulus, om tutukai nopo iyau di tulun do Yohudi di mantad hilo'd Yorusalim. Om timpuun no iyolo'd mimboros do monondos di Paulus do minomonsoi dit angaraat kopio. Nga' a' i' iyolo' milo kopio'd popointalang dot otopot i pononondos diyolo'ddi.


text:
Nga' boro-boros noddi i Paulus do pointalang dot aiso' i' o sala' dau. Boros ka dau, “A' oku i' nokowonsoi'd ongoiso' piya di kotolibamban di Tourat di Musa om a' oku nakasala' dot id Walai'd Sasambayangan dot Agayo, om a' oku nokopomoros dot araat do sumaap di Kaisar do Rum,” ka dau.


text:
Om monginsonong-sonong diri i Pistus do ginawo di tulun do Yohudi, om uhoto' noddi dau i Paulus, “Kaakun ko i' do mongoi do hilo'd Yorusalim, om bisaraon ku indod hilo' ondung otopot kopio i pinonondos diyolo' diya'?” ka dau.


text:
Nga' boros ka di Paulus do suminimbar, “Pokionuon ku no kopio dot i Kaisar o momisara' diti hal ku. Om hilo' no ot apatut do kopomutusan doho'. Tu' oilaan id tuan dot a' oku i' nakasala' dot id tulun do Yohudi.


text:
Ondung tuminolibamban oku dit oturan om nokowonsoi oku'd sala' dit apatut do kopomohukuman doho'd kapatayon, om uhang ku i' do patayon oku. Nga' ondung aiso' o katapatan di pononondos diyolo' doho', om aiso' i' o tongosongulun piya do milo'd papatahak doho' dot id diyolo'. Tu' pokionuon ku po dot i Kaisar o momisara' doho',” ka dau.


text:
Om koponokiboro-boros poddi i Pistus di piro-piro ponosihat dau, om boros kaddi dau do suminimbar, “Mokibisara' ko nopo di Kaisar, om mongoi ko no timbaba' di Kaisar,” ka dau.


text:
Om a' no alaid do mantad diri om korikot no i Raja' Agripa om i Borniki do hilo'd Kaisaria do mongoi suwau di Pistus.


text:
Om undorong noddi iyolo' do hilo'd Kaisaria do piro-piro tadau, om posunudo' noddi di Pistus i hal di Paulus dot id di Raja' Agripa. Boros ka di Pistus, “Haro o songulun do pointahan do hiti do tinahan di Piliks.


text:
Di nopo di hilo' oku'd Yorusalim, om porikoto' no di piro-piro boyoon dot imam om i piro-piro boyoon do tulun do Yohudi dot id doho' i pamadawa diyolo' do tulun diri. Om sinuhu' oku daa diyolo' do momohukum di tulun diri.


text:
Nga' simbaro' ku nopo iyolo' do tulun nopod Rum om a' i' oubas do momohukum di tulun di dawahon dot a' po kopitimbaba' i tulun di dawahon om i tulun di mamadawa dau. Om pologoson nogi' i tulun di dawahon do sumimbar di mamadawa dau.


text:
Om kotimung poddi iyolo'd hiti om a' oku no minandad dot alaid, tu' sinuabon poo om ongoi oku nod hiri'd tiiyonon do momutus om ponuhu' oku noddi do mongoi potimbaba' doho' di tulun diri.


text:
Om tontok di songingkakat i tulun di mamadawa dau, om aiso' iddi o pinoboros kopio diyolo' do kasalaan di tulun diri do miagal di nosorou ku'd poboroson diyolo'.


text:
suwai ko' iri no i mogisuwai-suwai o tosorou diyolo' do pasal do tugama' diyolo', om pasal do songulun i roitan dot i Yesus. Iri nopo tulun diri om napatai no, nga' posonsogon i' di Paulus do poimpasi i tulun diri.


text:
Om a' oku noddi koilo ondung poingkuro oku'd mongilo kopio ondung honggo'ddi ot otopot kopio do pasal diri, om uhoto' ku noddi i Paulus ondung kaakun iyau do mongoi do hilo'd Yorusalim om bisaraon indo do hilo'.


text:
Nga' pangapil nogiddi i Paulus, om pokionuo' no dau do pogiilon kasai' nopo iyau do gisom do butusan iyau di Kaisar. Om ponuhu' oku noddi do popogiil dau do gisom do haro o maso ku'd papaatod dau do hilo'd di Kaisar,” ka dau.


text:
Om boro-boros noddi i Agripa di Pistus, “Iyoho' nga' sirongou i' do poboroson dino tulun,” ka dau. Om boros kad Pistus do suminimbar, “Korongou ko i' bo dau'd suab, oi tuan,” ka dau.


text:
Om sinuabon noddi om ongoi no i Raja' Agripa om i Borniki do hiri'd bandar diri, om ogumu' tomod o winonsoi di tulun do hiri do ponuwau diyolo', om minoyo' nogi' di Raja' Agripa om i Borniki i piro-piro boyoon do soudor om i tulun dit ongkipangkat do suminuang do hiri'd pomumutusan. Om ponuhu' noddi i Pistus do tulun do minongoi paatod di Paulus do hiri.


text:
Om boro-boros noddi i Pistus, “Oi Raja' Agripa om koinsanai'dti tulun do songintimung. Iti no i tulun di dinawa dot oinsanan o tulun do Yohudi di hilo'd Yorusalim om i hiti. Om sanggarang-garang iyolo' do momoros dot a' apatut do poimpasi iti tulun diti.


text:
Nga' aiso' i' o noilaan ku dot ongoiso' piya do nowonsoi dau di kasala' do paantakan do momohukum dau do kapatayon. Nga' iyau i' o minokianu dot i Kaisar o momutus dau. Om pohubayaai ku nopoddi do pootodon iyau do hilo'd di Kaisar.


text:
Nga' aiso' poo o milo ku'd potulison dot id suang do surat ku do patahakon di Kaisar do pasal do tulun diti. Om iti noddi o kopotimbabaan ku dau dot id dokoyu ngai' om okon-okon po om id di Raja' Agripa. Om haro indo o potulison ku dot id surat ku, do katalib o pomisaraan diti.


text:
Tu' osorou ku nopo om a' i' apatut do monuhu'd paatod do hilo'd di Kaisar do tulun di tinahan dot a' poboroson o kasalaan dau,” ka di Pistus.


text:
Om boro-boros noddi i Agripa di Paulus, “Pabanaron ko id popoboros do diya'd poboroson,” ka dau. Om pobilido' noddi di Paulus o longon dau om boro-boros no iyau do poingkaa,


text:
“Oi Raja' Agripa! Osorou ku dot ountung oku no tu' milo oku i' do popoboros di doho'd poboroson dot id toguang do Raja', do ponimbar ngai' ku di pamadawa do tulun do Yohudi doho'.


text:
Om kawagu nogi' nga' koilo i' kopio o Raja' do kaadat-adato' om kosusaan do tulun do Yohudi. Om iri no o kopokionuan ku'd Raja' do kaandad daa do mokinongou diti poboroson ku.


text:
Ongkoilo ngai' i' o tulun do Yohudi do kowoyo-woyoon ku do mantad dit okoro' oku po. Om koilo i' iyolo' do hilo'd Yorusalim o kinogoyoon ku do poinrolot di bansa' ku do mantad dit okoro' oku po.


text:
Om alaid no iyolo' do koilo doho'. Om ondung orohian daa iyolo' do poposusui, om milo i' iyolo' do monusui do mantad po di gulu po om tulun oku nod Parisi om otorodok oku do tumanud dot oturan do tugama' dahai dot iri ngai' piya it angawagat kopio.


text:
Om kopoingkakatan nopoddi doho'd hiti do baino' om bisaraon dot it otumbayaan oku di batos do Kinorohingan di pinabatos dau dot id taki-aki dahai o kopomisaraan.


text:
Om iri nogi' i batos diri o soro-sorohon di hopod om duwo o payat dot Israil, om gisom diri do sumambayang iyolo' dot id Kinorohingan do tadau om totuong. Om iri no it otumbayaan oku di batos diri o kapasalaan do tulun do Yohudi doho', oi tuan Raja'.


text:
Oi tobpinai-tobpinai, i tulun do Yohudi, nokuro tu' a' kou otumbayaan do posion kawagu'd Kinorohingan i tulun do napatai?


text:
Iyoho' nga' nokopomusorou oku i' di gulu po do mositi' nod magayi-ayi' oku do momonsoi'd nunu nopo do sumaap di Yesus, i mantad hilo'd Nasarit diri.


text:
Om iyo noddi i winonsoi ku do hilo'd Yorusalim. Om ogumu' o tulun dit otorodok dot id Kinorohingan do pinogiil ku di nakaanu oku do surat kuasa' do mantad id piro-piro boyoon dot imam. Om iyoho' nga' nakaakun nogi' do hukuman iyolo'd kapatayon.


text:
Om asaru' oku nod monginggorit diyolo' dot id piro-piro walai'd sasambayangan, do mononsog diyolo' do magada' di kinotumbayaan diyolo'. Om otogod oku no kopio diyolo' gisom do pigusa-gusa' ku nopo iyolo' do mongoi ponginggorit do hilo' piya'd kabandaran do suwai,” ka di Paulus.


text:
Om boros ka kawagu di Paulus, “Om iri nogi' o kinaangayan ku do hilo'd Damsik, om kinopongigitan ku di surat kuasa' do mantad id piro-piro boyoon dot imam.


text:
Nga' tontok di hilo' oku'd tanga'd ralan, di pitangaadau no, om kokito oku nod tulinau do mantad hilo'd tawan dot anawau po ko' ilo tadau do nokotitiu do hiri'd posorili' doho' om id posorili' di tulun di manud-tanud doho', oi tuan Raja'.


text:
Om karatu' ngai' nopo iyahai do hiri'd tana'. Om korongou ku noddi do haro o moro-boros doho' dot id suang do boros dot Ibrani do poingkaa, ‘Oi Saulus, Saulus! Nokuro tu' a' ko tumingkod do monginggorit doho'? Orualan ko no motindo dot a' ko no tumingkod do sumaap di ponuhuan di tuan nu,’ ka.


text:
Om boro-boros oku nod poingkaa, ‘Isai ko, oi tuan?’ kangku. Om boros kad Tuhan do suminimbar, ‘Iyoho' no i Yesus it inggoriton nu.


text:
Tungag no om mingkakat i'! Tu' kinointalangan ku nopo dot id diya'dti om silihon ku iya' do susuhuon ku. Om mositi' nod posusuyon nu dot id tulun do suwai iti nokito nu baino' do pasal doho' om i pointalangon ku dot id diya' do koimbagu.


text:
Om poiduwon ku indo iya' do mantad id tulun dot Israil om mantad id tulun dit okon ko' Yohudi. Om suhuon tiya' nondo do kumaa dot id diyolo',


text:
do mongoi popoungkalat do mato diyolo', om koidu' i' iyolo' do mantad id totuong om kosuang dot id tanawau, om koidu' iyolo' do mantad id porintaon do rogon, om Kinorohingan nondo o momorinta' diyolo'. Om ongoompunan indo o dusa diyolo' dot i kotumbayaan diyolo' dot id doho' o kaampun, om osiliu indo iyolo'd tulun di songonuon do Kinorohingan do poinsugku' di tulun di nongopili' do Kinorohingan,’ ka dau,” ka di Paulus.


text:
Om boros ka kawagu di Paulus, “Om ka pogiddi do tuminotos oku nod tuminanud di pinointalang do Kinorohingan dot id doho'ddi, oi Raja' Agripa.


text:
Om posondoto' ku nopoddi kopio do pinopotuduk dot id tulun do mositi' nod rumologo iyolo' di dusa diyolo' om papatahak do tinan diyolo' dot id Kinorohingan, om pointalangon nogindo diyolo' o kowoyo-woyoon dot osonong do koilaan do nokorologo kopio iyolo' di dusa diyolo'. Om hilo' nod Damsik o nimpuun ku do potuduk do miagal diri, om hilo' nogiddi'd Yorusalim om pointongkop do Yudia om id pogialatan do tulun dit okon ko' Yohudi.


text:
Om iri noddi o kinapanangkapan di tulun do Yohudi doho' di hiri oku'd Walai'd Sasambayangan dot Agayo. Om pokipapatayan oku'ddi diyolo'.


text:
Nga' intirungan oku id Kinorohingan do gisom do baino', om hiti oku poddi do poingkakat do poposusui di karaja' ku dot id koinsanai'd tulun --- dot i tulun dit ongkingaran-ngaran om i tulun dit aiso' o ngaran-ngaran. Iti nopo poboroson ku'dti om iri no i nokoboros mantad di piro-piro nabi om i Musa;


text:
dot inggoriton nondo i Raja' do Gampamasi di pinabatos do Kinorohingan om iyau no ot id gulu kopio posio' do mantad id kapatayon; om milo indo iyau do popinsusui dot id tulun do Yohudi om id tulun dit okon ko' Yohudi, do milo iyolo'd posion, om iri no o miagal do tanawau dot id diyolo',” ka dau.


text:
Om maso pod Paulus do popoboros diri om pamagarang no i Pistus do minoro-boros do poingkaa, “Mulau ko indo oi Paulus! Ino i kogumuon do toilaan nu o nokoulau diya'!” ka dau.


text:
Nga' boros kad Paulus do suminimbar, “A' oku i' mulau, oi tuan , suwai ko' popoboros oku i' do boros dit otopot om i mantad id pomusarahan di kopunong.


text:
Iya' piya oi Raja' Agripa nga' koilo i' do koinsanai'd hal diri. Om iti no o katama-tama' ku do moro-boros kopio dot id toguang do tuan Raja'. Oilaan ku i' kopio dot aiso' o tongoiso' piya do hal diri dot a' do tuan Raja' oilaan, tu' koinsanai'ddi om okon i' ko' id kinoiyonon di poillisok do nosiliu.


text:
Otumbayaan ko i' di pinoboros di piro-piro nabi, oi Raja' Agripa? Osorou ku dot otumbayaan ko i'!” ka di Paulus.


text:
Om boro-boros no i Agripa di Paulus, “Ondos nu nopo daa om oruhai ko do posiliu doho'd tulun do Kristian?” ka dau.


text:
Om boros kad Paulus do suminimbar, “Mulong piya dot oruhai ko' alaid o maso nga' pokionuon ku i' dot id Kinorohingan dot iya' om koinsanai diti tulun do nokorongou doho' do moro-boros do dinondo do koiyo ngai' doho' --- nga' a' po daa'ndo akagasan do miagal diti,” ka dau.


text:
Om kosoliwan poddi iyolo', om pogiboro-boros no iyolo', “Aiso' i' o tongoiso' piya'd nowonsoi diti tulun diti do kopomohukuman dau do kapatayon ko' kopogiilan po dau,” ka diyolo'.


text:
Om boro-boros noddi i Agripa di Pistus do poingkaa, “Kosoliwan no bo daa iti tulun diti dot a' daa iyau minangapil do mongoi pokibutus di Kaisar,” ka dau.


text:
Om katantu' poddi do pokoyoon iyahai do hilo'd Italia, om patahako' noddi diyolo' i Paulus om i tulun do suwai di songinggiil dot id di Yulius, i boyoon do posukan do soudor di Kaisar.


text:
Om sakai noddi iyahai di kapal do rahat, i mantad hilo'd Adramitium, om woyo' noddi iyahai di kapal diri, i nokosodia' nod mamanau do mongoi dot id piro-piro podompiran do kapal do rahat dot id pomogunan dot Asia. Om i Aristarkus, i tulun do Makidunia, i mantad hilo'd Tosolunika nga' suminakai nogi' di kapal di sinakai dahai.


text:
Om sinuabon noddi om korikot no iyahai do hilo'd Sidon. Om osonong tomod i Yulius dot id di Paulus, om pologoso' noddi dau i Paulus do minongoi solowot di kongoombolutan di Paulus om oonuan i' diyolo' iyau di pokionuon dau.


text:
Om pamanau noddi iyahai do mantad hiri do poinsakai di kapal do rahat. Om asasakan diri dahai i tongus, om susui noddi iyahai do tisan di pulou Siprus, tu' a' adalaan nod kasasak di tongus o hiri.


text:
Om waya' noddi iyahai do hiri'd rahat dit id hapak do Kilikia om Pampilia. Om korikot noddi iyahai do hilo'd Mira, i hilo'd pomogunan do Likia.


text:
Om hilo' no o kinokitanan di pagawai do soudor do kapal do mantad hilo'd Aliksandria do pakayaan do hilo'd Italia. Om suhuon' noddi iyahai dau do mongoi sakai di kapal diri.


text:
Om haro iddi o piro-piro tadau dot ogonoi no kopio i kapal do mamanau. Om alaid noddi om korikot iddi iyahai do hilo'd bandar do Knidus dot osusa' piya kopio i pinamanahan dahai. Om a' noddi iyahai milo do maya' di ralan mantad tu' opuhod kasai' po i tongus. Om waya' noddi iyahai do ponong id salatan di pulou do Krita, i kawaya' do hilo'd Tanjung Salmoni, om a' i' oontok kopio di tongus.


text:
Om osusa' tomod iyahai do suminusui do hiri'd tisan di pulou'ddi. Om alaid noddi om korikot iddi iyahai do hiri'd iso' o kinoiyonon di roitan do Podompiran dit Olumis, it osomok nod hilo'd bandar do Lasia.


text:
Om tontok nopoddi om nakatalib no o Tadau dot Agayo di Kopongompunan do Dusa di ramayon do tulun do Yohudi. Om alaid kopio iyahai, gisom do norikot noddi i maso di haro o koligagaanan do mamanau. Om boro-boros noddi i Paulus do minonosihat diyolo',


text:
“Oi tobpinai-tobpinai, osorou ku dot agayo kopio moti' o koligagaanan do lumombus toko' nod mamanau. Tu' ondung lumombus toko'dti, om okon nopo ko' iti no suang diti kapal om iti kapal ot araag, nga' iyati' piya nga' apatai i'!” ka dau.


text:
Nga' a' i' monongkuyaan i pagawai do soudor di boros di Paulus, tu' monongkuyaan nogi' iyau di boros di papamanau di kapal om i boyoon di kapal.


text:
Om kawagu po nga' a' osonong o kapal do poindampir do hiri'd podompiran diri do tontok do maso'd osogit. Om iri no o kinokuwaan do kogumuan no di tulun di songingkaraja' do hiri'd kapal dot orohian do lumombus do mamanau om kotongkiad i' di podompiran diri, tu' mokiririkot iyolo' do hilo'd Piniks, om hilo' indo o tundorongon diyolo' do solinaid di maso dot osogit. Piniks nopo om pododompiran do kapal do rahat do hilo'd Krita di potimbaba' do ponong id salatan do ponong id kotonobon om potimbaba' do ponong id utara do ponong id kotonobon.


text:
Om tontok nopoddi om a' i' opuhod no i ribut do mantad id salatan. Om osorou nopo di songingkaraja' do hiri'd kapal nga' milo no iyolo'd lumombus kawagu do mamanau. Om gayato' noddi diyolo' i basi' di pinomolimbagat di kapal, om pamanau nod suminusui di tisan di pulou do Krita.


text:
Nga' a' po alaid do mantad diri, om rikot no o tongus dot opuhod kopio --- i tongus do roitan do Tongus dot Utara do ponong id Koulayon --- do mantad hiri'd pulou,


text:
om koontok noddi i kapal di sinakai dahai. Om a' noddi kasasak di tongus i kapal om pologoso' nopoddi dahai i kapal do rumulun do kowoyo' di tongus.


text:
Om a' daa'ddi iyahai noontok kopio di tongus di nakawaya' iyahai do ponong id salatan di pulou Kauda dit okooro'. Om hilo' no dot osusa' tomod iyahai do minanganu di parau' di kapal dahai.


text:
Om kasakai poddi i parau' di kapal, om koruto' nod tali i parau' do pomogirot di kapal. Om poinsiribao' no i layar di kapal tu' ooris do kosorod do hiri'd togis dit aralom di hilo'd Sirtis, om pologoso' nopoddi i kapal do kowoyo' di tongus.


text:
Om a' nopoddi tumingkod i tongus dot opuhod om popintaamo' noddi do hiri'd rahat i suang di kapal di sinuabon.


text:
Om tadau noddi kawagu om popintaamo' no di songingkaraja' do hiri'd kapal do hiri'd rahat i piro-piro pakakas di kapal.


text:
Om otuong nopoddi o kokitanan diti pomogunan do piro-piro tadau, tu' a' nopo okito o tulinau do tadau, om a' okito o rombituon, om a' tumingkod o tongus dot opuhod do koontok di kapal di sinakai dahai. Om a' noddi dahai osorou dot apasi po iyahai.


text:
Om haro noddi o piro-piro tadau dot a' makan i tulun do hiri. Om ongoi noddi i Paulus ingkakat dot id pogialatan diyolo', om boro-boros no iyau do poingkaa, “Ondung tuminanud kou daa di boros ku'ddi oi tobpinai-tobpinai, om a' daa luminombus do minamanau do mantad hilo'd Krita, om a' i' daa araag iti kapal om a' haro ot orubat.


text:
Nga' baino' piya nga' suhuon ku i' iyokoyu do popogirot do ginawo. Tu' aiso' i' ot apatai dot ongoiso' piya o tulun dot id pogialatan dokoyu, oi tobpinai-tobpinai; suwai ko' iti no kapal ot araag.


text:
Tu' di nopo kosodop om ruminikot dot id doho' i moloikat di mantad id Kinorohingan di tukuon ku om i sanganu doho'.


text:
Om minoro-boros i moloikat diri dot id doho' do poingkaa, ‘Oi Paulus, kada' kooris! Tu' kotimbaba' kasai' ko i' di Kaisar. Om angapasi ngai' i' ilo tulun di poinsugku' diya' do hiti'd kapal tu' osianan i' o Kinorohingan diya',’ ka.


text:
Iyo nopoddi, oi tobpinai-tobpinai, om pogiroto' no dokoyu o ginawo dokoyu! Tu' otumbayaan oku id Kinorohingan dot owonsoi ngai' indo o miagal di pinoboros dau dot id doho'.


text:
Om korikot noddi i totuong do kohopod om apat do mimboriud nopo iyahai dot orulun do hiri'd Rahat do Tanga'. Om maha' di pitangatuong no matuu'ddi om kopurimanai no di tulun di songingkaraja' do hiri'd kapal do miririkot dot id katanaan i kapal.


text:
Om porongulu noddi iyolo'd tali do hiri'd rahat do pinakagasan do watu do ponipong diyolo' ondung songkuro po o korolomo' di rahat. Om koilaai noddi diyolo' dot oruhai nod apat nohopod o mito do korolomo' di rahat. Om a' po alaid do mantad diri, om tipongo' no diyolo' kawagu, om oruhai nod tolu nohopod o mito do korolomo' di rahat do hiri.


text:
Om polintuhuno' noddi diyolo' ot apat di basi' do pomolimbagat di kapal do mantad ponong id tohuri, tu' ooris iyolo' do kosorod do watu i kapal. Om orohian nopo daa'ddi iyahai dot oruhai'd osuab.


text:
Nga' lumisok-lisok i' daa i tulun di songingkaraja' do hiri'd kapal do mogidu' do mantad hiri'd kapal. Om pouluho' no diyolo' i parau' do pinopolintuhun do hiri'd rahat, do miagal-agal do popoulu di basi' di pomolimbagat di kapal di ponong id gulu.


text:
Nga' boro-boros noddi i Paulus di pagawai do soudor om i piro-piro soudor do suwai, “Ondung mogidu' do mantad hiti'd kapal ilo tulun dilo songingkaraja' do hiti'd kapal, om angapatai ngai' kou no, oi tobpinai-tobpinai,” ka dau.


text:
Om pangangat noddi i Paulus diyolo' do makan di motingkosuab no. Om boro-boros no i Paulus diyolo', “Hopod noddi om apat o tadau dot a' kou minakan do magandad kou dot otingkod iti kosusaan.


text:
Nga' mangangat oku dokoyu'd makan dot ongokooro', om okoris kou i' kawagu. Tu' angapasi ngai' kou indo om a' kou i' okurai-kurayan,” ka dau.


text:
Om koboros poddi di Paulus o miagal diri, om anu no iyau di roti om sambayang no iyau do minongunsikou'd Tuhan dot id toguang diyolo'. Om potikido' no dau i roti om akan noddi iyolo'.


text:
Om kangaakan poddi ngai' iyolo' do gisom do nongoiyahan, om popintaamo' nogiddi diyolo' do hiri'd rahat i gandum di poinsuang di kapal do monginggaan-gaan di kapal.


text:
Om anawau poddi, om kokito no di tulun di songingkaraja' do hiri'd kapal o katanaan, nga' a' diyolo' oilaan ondung nunu o ngaran di kinoiyonon diri. Om kokito no diyolo' o suwok om i tisan di suwok, om osorou'ddi diyolo' do podompiron i kapal do hiri do milo noo.


text:
Om rantaso' ngai' nopo diyolo' i tali di pinongogos di pinomolimbagat, om pologoso' nopoddi i pinomolimbagat do nolonsod do hiri'd rahat. Om iyado' diyolo' i tali di pinongogos di komudi', om ungkalado' no diyolo' i layar di ponong id gulu di kapal om kowoyo' i' di ribut i kapal do koimpit do ponong id tisan.


text:
Nga' kosorod nogi' i kapal do hiri'd pasir. Om kasangat noddi i ponong id gulu om a' nopoddi koinsud, om iri no i ponong id tohuri om karaag nopo do noontok di tumbak dit opuhod tomod.


text:
Om pokipapatayan daa'ddi di piro-piro soudor i tulun di mantad id giil, tu' moddosi iyolo' do kumaau ngai' i tulun diri om kotindal nopondo om mogidu' nondo iyolo'.


text:
Nga' oduhai noddi di pagawai di soudor i piro-piro soudor do momonsoi do miagal diri, tu' orohian iyau dot apasi i Paulus. Om suhuon' ngai' noddi dau i tulun di koilo'd kumaau do mogulu'd kumaau do mongoi do hiri'd tisan.


text:
Om iri wokon nga' sumusuhut nogindo do kumabai do papan ko' i kinaraagan di kapal. Om iyo noddi o winonsoi dahai do gisom dot ongosonong ngai' iyahai do nokorikot do hiri'd tindal.


text:
Iri nopo tulun do hiri om ongosuwau i' kopio dahai, om tulungo' no iyahai diyolo'. Om podsiduwai no iyahai diyolo', tu' tumimpuun nod rumasam om osogit diri kopio.


text:
Om ongoi noddi i Paulus ponimung do kayu, om poudungo' no dau i kayu'ddi do hiri'd tapui. Om daamot pod Paulus do mogudung om urilai no o tiso' o tulanut do nouhub di tapui, om tinduko' no o longon di Paulus.


text:
Om di nopoddi nokito di tulun do hiri'd pulou'ddi do pointaid i tulanut do hiri'd longon di Paulus, om pogiboro-boros no iyolo', “Tulun no kopio iyau do gampamatai, tu' mulong piya do nokoidu' no iyau do mantad id koligagaanan do hilo'd rahat nga' a' i' di ponokokinorohingan di roitan dot Otulid pologoson do poimpasi iyau,” ka diyolo'.


text:
Nga' tantago' noddi di Paulus i tulanut diri do hiri'd tapui om aiso' i' o toruol dot opurimanan dau.


text:
Nga' ondos nopo daa diyolo' om lumonit nondo i longon di Paulus ko' sigog nopo om humunduk no iyau do matai. Om alaid noddi iyolo'd poingandad nga' aiso' iddi o nunu-nunu do nosiliu dot id di Paulus. Om kosuwai noddi o tosorou diyolo', om pomoros no iyolo' dot i Paulus nopo om ponokokinorohingan i'.


text:
Hiri nopod somok do kinoiyonon diri om haro o tana' dot i Publius o sanganu, i boyoon do pagawai do hiri'd pulou'ddi. Om osonong kopio o ginawo dau do pinapasalakoi dahai om tolu diri o tadau do koloido' dahai do poundorong do hiri'd dau.


text:
Tontok nopoddi om sumakit i tapa' dau do sogiton om oruak o nakan. Om ongoi noddi i Paulus ontong di tapa' di Publius di sumakit diri, om sambayang no iyau om sukabayai no dau iyau. Om kolingasai noddi iyau.


text:
Om kosiliu poddi o miagal diri om rikot noddi dot id di Paulus o koinsanai di tulun di sumakit do hiri'd pulou'ddi. Om kolingasai ngai' nopoddi iyolo'.


text:
Om ogumu'ddi o pinatahak-tahak diyolo' dahai, om pootodo' noddi diyolo' do hiri'd kapal di minamanau iyahai o koinsanai di gunaon dahai dot id tindalanon.


text:
Om tolu poddi o tulan do koloido' dahai do poundorong do hiri'd pulou'ddi, om pamanau nogiddi iyahai do mantad hiri do suminakai'd kapal do rahat di mantad hilo'd Aliksandria, i poindampir do hiri'd pulou'ddi do solinaid di maso dot osogit. Ngaran nopoddi kapal diri om, “Ponokokinorohingan di Miapid, i Kastur om i Poluks.”


text:
Om mantad nod hilo' om pamanau no iyahau kawagu do suminusui di tisan do rahat do gisom do nokorikot iyahai do hilo'd bandar do Rigium. Om rikot po o tongus do mantad id salatan di sinuabon, om duwo poddi o tadau dahai'd manau-panau, om korikot no iyahai do hilo'd bandar do Putiyoli.


text:
Om hilo' nod nokosolowot iyahai do piro-piro tulun di notumbayaan di Yesus. Om angatai noddi iyahai diyolo' do minundorong do hilo' do solinaid do sominggu'. Om lombus nogiddi iyahai do kuminaa do hilo'd Rum.


text:
Om korongou noddi i tulun do Rum di notumbayaan di Yesus do habar dahai, om ongoi noddi iyolo' do hiri'd pasar di roitan do Pasar dot Apius om hiri'd walai di roitan do Tolu o Walai'd Sisiwaan do minongoi ruba' dahai. Om pongunsikou noddi i Paulus do Kinorohingan do mikuwo'd nokogirot o ginawo dau di nokosolowot iyau diyolo'.


text:
Om tontok di nokorikot iyahai do hilo'd Rum, om pologoso' noddi i Paulus dot iso-iso', nga' tinamangan i' iyau do songulun o soudor.


text:
Om tolu noddi o tadau do mantad diri, om pomolohou no i Paulus di piro-piro boyoon do tulun do Yohudi di poundorong do hilo'. Om kotimung poddi iyolo', om boro-boros no i Paulus, “Oi tobpinai-tobpinai! Tinangkap oku do hilo'd Yorusalim om pinatahak oku dot id tulun do Rum do mulong piya dot aiso' o nowonsoi ku di kasala' dot id bansa' toko' om a' oku tuminolibamban di tadat di koubasanan di notungkusan toko' do mantad id taki-aki toko'.


text:
Om kosorisid poddi kopio diyolo' i hal ku om aiso' iddi o tiso' po do noilaan diyolo' do kasalaan ku dit apatut do kopomohukuman doho' do kapatayon, om poiduwo oku i' daa'ddi diyolo'.


text:
Nga' a' ngai' nopo mangakun i tulun do Yohudi, om kasansagai oku noddi do mangapil do mokibisara' di Kaisar do Rum, dot a' oku piya papasala' do bansa' ku.


text:
Om iri no o kinapamalahawan ku dokoyu, om koponokiboro-boros oku i' dokoyu, tu' iri no i Gampamasi dit andad-andadon do bansa' dot Israil o kinapangagasan doho'd rantai,” ka dau.


text:
Om boros kaddi diyolo', “Aiso' i' o surat do naramit dahai do mantad hilo'd Yudia do pasal diya'. Om aiso' nogi' o tongosongulun piya do mantad hilo'd Yudia do nokorikot do hiti do minonusui do pasal diya' ko' popoboros do kasalaan nu.


text:
Nga' orohian nogi' iyahai do mokinongou do pasal do kinotumbayaan nu, tu' nokorongou ngai' no iyahai do pasalaon do tulun i ponudukan di tinanud nu,” ka diyolo'.


text:
Om tontuo' noddi diyolo' om i Paulus ot insan o tadau do kopogititimungan diyolo'. Om rikot noddi o tulun dot ogumu' do hiri'd niyonon di Paulus do tontok diri. Om posusuyo' noddi di Paulus dot id diyolo' o habar do pasal do Pomorintaan do Kinorohingan. Om umbal noddi i Paulus do monotos do mangangat diyolo' dot otumbayaan di Yesus dot it ayat di nongkotulis dot id suang di Tourat di Musa om id suang di piro-piro buuk do Nabi o pinoimpahan dau do mangangat diyolo'. Om kasadapai nopo i Paulus do minonusui'ddi.


text:
Om haro'ddi o piro-piro diyolo' do notumbayaan di boros dau, nga iri nopo tulun do suwai om a' i' notumbayaan.


text:
Om mogisuwai-suwai nopoddi o tosorou diyolo'. Om tongkiad noddi iyolo' do mantad hiri do nokoboros di Paulus dot id diyolo' o poingkaa, “Otopot no i nokoboros do Rusod do Kinorohingan di pinolombus di Nabi Yosaya, dot id taki-aki dokoyu do poingkaa,


text:
Boros kad Kinorohingan, ‘Ongoi no do hilo'd bansa'dti om poboroson no iti: Mokinongou kou i' daa kopio, nga' a' kou i' kosuhut; om poingontong kou i' nga' a' kou i' koilo ondung nunu kopio it osiliu.


text:
Tu' iti nopo bansa'dti om nokokodou no o ginawo, om tolingo nga' nobosuk om mato nga' pinoungkodom. Iyo noddi o nosiliu, om a' indo kokito o mato diyolo'. om a' korongou o tolingo diyolo', om a' kosuhut o pomusarahan diyolo', om a' indo iyolo' gumuli' dot id doho', om a' ku iyolo' olingasan,’ ka,” ka di Paulus.


text:
Om pomoros poddi kawagu i Paulus do poingkaa, “Ilaai no dokoyu, oi tobpinai-tobpinai, dot iri nopo habar do pasal do koposion do mantad id Kinorohingan om nokosusui no dot id tulun dit okon ko' Yohudi. Om tumanud indo iyolo'ddi!” ka dau.


text:
[Om koboros poddi di Paulus iri, om tongkiad no i tulun do Yohudi do mantad hiri'd kinoiyonon diri om pogisosongkiwal no iyolo'.]


text:
Om duwo diri o toun di Paulus do poundorong do hiri'd walai di siniwaan dau do hilo'd Rum. Om posolokoyon ngai' nopo dau i tulun di mongoi pogkorumo dau.


text:
Om poboroson nopo dau dot id diyolo' o pasal do Pomorintaan do Kinorohingan, om pasal di Tuhan Yesus Kristus. Om a' i' iyau ooris do poposusui'ddi. Om osimbayan nopo i Paulus do momonsoi'd miagal diri om aiso' i' o kaantob dau.


text:
Oi tobpinai-tobpinai ngai' ku do hiti'd Rum, i kosianan do Kinorohingan om i nolohou'd Kinorohingan do sumiliu'd tulun di songonuon dau. Nopili' oku no om natantu' oku nod Kinorohingan do sumiliu'd tulun di popinsusui di Habar dot Osonong do mantad id Kinorohingan.


text:
Iri nopo Habar dot Osonong diri, om nakabatos mantad nod Kinorohingan do mantad di gulu po do pinolombus di piro-piro o nabi dau om nokotulis dot id suang do Buuk do Kinorohingan.


text:
Iri nopo Habar dot Osonong diri nga' pasal di Tanak do Kinorohingan, i Yesus Kristus, i Tuhan toko'. Tumanud nopo do kowoyo-woyoo' do don tulun om sinakagon iyau di Daud.


text:
Nga' tumanud no do kowoyo-woyoo' do don rusod, om nokointalang i' kopio do Tanak iyau'd Kinorohingan. Om iri no i napasi kawagu iyau do mantad id kapatayon dot i kuasa' dit aiso' o koiyo o minamasi, o pinopointalang dot otopot kopio iti.


text:
Om Kinorohingan no o minonuhu' dau do manahak doho' do nipuhawang do sumiliu'd rasul, om kapangangat oku indod tulun do mantad id koinsanai'd bansa', om monongkuyaan i' iyolo' om mumboyo', om iti no o pomusou ku'd Kristus.


text:
Komoyon nopo do koinsanai'd bansa' nga' iyokoyu ngai' no i hiti'd Rum; tu' iyokoyu nga' nolohou i' do sumiliu'd tulun di songonuon di Yesus Kristus.


text:
Om iri no o nokoponulisan ku'dti dot id dokoyu. Pokionuon ku no o Kinorohingan, i Tapa' toko' om i Tuhan Yesus Kristus, do manahak dokoyu'd barakat om kosimbayanan do ginawo.


text:
Id gulu nopo kopio om mongunsikou oku'd Kinorohingan, dot iyokoyu ngai' o kopongunsikahan ku. Om i Yesus Kristus no o pinopomilo doho'd mongunsikou. Tu' nokorongou ngai' no o hiti'd pomogunan dot otumbayaan kopio kou di Kristus.


text:
Osorou kasai' ku i' iyokoyu do tontok do sumambayang oku. Om Kinorohingan no o sasi' dot otopot i pinoboros ku. Iyau no o Kinorohingan di pogobi-obian ku do mikuwo'd aayi-ayi' kopio o ginawo ku do popinsusui di Habar dot Osonong do pasal di Tanak dau.


text:
Tu' orohian oku no kopio do kosolowot dokoyu, om obohogian ku i' iyokoyu di nipuhawang do mantad id Rusod do Kinorohingan do popogirot do ginawo dokoyu.


text:
Oi tobpinai-tobpinai ku! Orohian oku do koilo kou dot asaru' oku no daa do siongoi pogolimbuha' dokoyu, nga' haro kasai' nopo o koontobon. Orohian oku do haro kopio o tua' do karaja' ku dit okito dot id pogialatan dokoyu iyokoyu, do miagal di tua' do karaja' ku dot id pogialatan do tulun dit okon ko' Yohudi dot id piro-piro o kinoiyonon do suwai.


text:
Tu' haro i' o tonggungan ku dot id koinsanai'd bansa': id tulun di nakamaju' no om id tulun dit a' po nakamaju', om id tulun di kitoilaan om id tulun dit aiso' o toilaan.


text:
Om iri no o kagayaan kopio'd ginawo ku do mongoi poposusui di Habar dot Osonong dot id dokoyu i poingiyon do hiti'd Rum.


text:
Monongkuyaan oku i' kopio di Habar dot Osonong diri, tu' iri no i habar diri o pakakas do Kinorohingan do mamasi do koinsanai'd tulun dit otumbayaan: iri po i tulun do Yohudi, om iri nogindo i tulun dot okon ko' Yohudi.


text:
Tu' iri no i Habar dot Osonong diri o pinawayaan do Kinorohingan do popoilo do ralan dau do popoulud kawagu'd tulun dot id dau; ralan nopo om monongkuyaan do Kinorohingan, do mantad di timpuunon om gisom do kopupuson. Iri nopo om miagal di nokotulis dot id suang do Buuk do Kinorohingan do poingkaa, “Tulun nopo di monongkuyaan do Kinorohingan do gisom do koulud kawagu iyau dot id Kinorohingan, om apasi no!” ka.


text:
Nokointalang no o kototogod do Kinorohingan do mantad hilo'd surga dot id koinsanai'd dusa om karaaton do tulun, tu' iri no i karaaton o mangantob do tulun do mintutun di ponudukan dot otopot do pasal do Kinorohingan.


text:
Iri nopo i milo'd tulun dot oilaan do pasal do Kinorohingan om atarang no dot id suang do ginawo'd tulun, tu' nokointalang nod Kinorohingan iri dot id tulun.


text:
Mantad poddi wonsoyo' id Kinorohingan iti pomogunan, om iri nopo i kowoyo-woyoo' do Kinorohingan dit a' okito, i kowoyo'-woyoo' dau do dong Kinorohingan om i kuasa' dau dit aiso' o kopupuson, om osuhutan no daa'd tulun do mantad id koinsanai di nongowonsoi'd Kinorohingan. Iyo nopoddi om aiso' no kopio o paantakan do tulun do popotopot do tinan dau.


text:
Kotutun i' daa o tulun do Kinorohingan, nga' a' id tulun pinusou o Kinorohingan do miagal dit apatut do pomumusou'd Kinorohingan, om a' iyolo' minongunsikou dau. Tu' mininsorou nogi' o tulun di dong kababasug; om kasala' ngai' ot osorou'd ginawo diyolo'.


text:
Okon nogi' ko' Kinorohingan di poimpasi kasai' o tukuon diyolo', suwai ko' iri nogi' i tininganak di pinoiyo-iyo'd tulun, om tombolog, om nintorusan dit apat o gakod, om i nintorusan di sangkamang-kamang, tu' matai i' o tukuon diyolo'.


text:
Gowoi poddi om pologoso' nopod Kinorohingan iyolo' dot oporinta' di korohian do ginawo diyolo' do momonsoi dit angaraat, gisom do momonsoi nopoddi iyolo' di kointingayam dot id sompi' ko' iyolo' ngai'.


text:
Sinowolian nogi' diyolo' dit a' otopot i Kinorohingan dit otopot. Okon nogi' ko' i Minomonsoi, suwai ko' iri nogi' i winonsoi o tukuon om pogobi-obian diyolo'. Om otopot nopo kopio om iri nogi' i minomonsoi ot apatut do royohon do gisom dot alaid! Amin.


text:
Om pologoso' nopoddi do Kinorohingan o tulun do tumanud di korohian do tinan diyolo' di kointingayam kopio, tu' iyo iddi o winonsoi diyolo'. Om iri poddi tongoondu' diyolo' nga' a' nogiddi muhang do tongokusai, do miagal di koubasanan do tulun, suwai ko' muhang nogiddi iyolo' di sompi' ko' tongoondu'.


text:
Om iri tongokusai nga' iyo iddi; tu' a' nogiddi iyolo' sitoning do tongoondu' om momonsoi dit apatut do wonsoyon dot id pialatan do kusai om tondu', nga' muhang nogiddi kopio iyolo' om sitoning iyolo' di sompi' ko' tongokusai. Om momonsoi'ddi i tongokusai di wonsoyon do kointingayam kopio dot id oiyo ko' kusai, om gowoi poddi om hinukuman iyolo' do miontok di winonsoi diyolo' dit araat diri.


text:
Om iri no i ginawo'd tulun do momusorou dot a' minog do mintutun do Kinorohingan o kinapalagasan do Kinorohingan dot araag o pomusarahan diyolo', gisom do mingwonsoi'ddi iyolo' dit a' daa diyolo' apatut do wonsoyon.


text:
Noponu' po dit angaraat om it a' ongotopot o ginawo diyolo', om noponu' do katamahao', om kararaat, om koosol; om sipamatai nopo iyolo', om monokiumang, om magakal om sisuli'. Om orohian iyolo' do mongumang-umang do tulun do suwai,


text:
om orohian do mongindaraat do ngaran do tulun do suwai; om asawat o ginawo diyolo' om minggayo-gayo, om araatan do Kinorohingan om orohian do mingudut. Oilo tomod daa iyolo' do mogihum do ralan do suwai do momonsoi dit araat. Sumongkiwal iyolo' do molohing;


text:
om a' iyolo' mamadul do tulun do suwai; om a' iyolo' sumulung do batos om aiso' o kosianan om a' olisiu do tulun do suwai.


text:
Om koilo i' iyolo', do tumanud nopo dot oturan do Kinorohingan, om tulun nopo di mingwonsoi'd miagal diri om apatut no do hukuman do kapatayon. Nga' iyo piya'ddi, nga' mingwonsoi i' iyolo' do miagal diri; om kosokodung iyolo'd tulun do suwai do mingwonsoi'd miagal diri.


text:
Iyo nopoddi, oi tobpinai-tobpinai ku, om isai kopio ko daa iya', oi tobpinai, tu' papasala' ko'd tulun do suwai? Aiso' i' o nunu-nunu nu do paantakan nu do popotopot do tinan nu! Tu' ondung papasala' ko'd tulun do suwai, om momonsoi ko i' iya' do miagal di wonsoyon diyolo', om paparatu' ko no do hukuman dot id tinan nu.


text:
Om oilaan toko' i' dot ondung porotuan do Kinorohingan do hukuman o tulun di mingwonsoi'd miagal diri, om otulid i' i pinomutus do Kinorohingan diri.


text:
Nga' iyokoyu nopo, oi tobpinai-tobpinai ku, om mingwonsoi kou i' di pingwonsoyon di tulun di pasalaon dokoyu! Ondos daa dokoyu om koidu' kou iyokoyu do mantad id hukuman do Kinorohingan.


text:
Ko' pagaan-gaanon po dokoyu i kopuhawango'd Kinorohingan om i kosonongo' dau om i kolonuto'd ginawo dau dit a' ogina-gina'? Atantu' no do koilo kou i' do pinointalang pogi'd Kinorohingan o kosonongo' dau nga' orohian iyau do rumorologo kou do koinsanai di dusa dokoyu.


text:
Nga' pinokodou i' dokoyu o ginawo dokoyu om osurilog kou. Om gowoi poddi om iyokoyu i' om iyokoyu o momoruhang do kawagato' di hukuman do pomohukum dokoyu dot orikot o Kopupuson diti Pomogunan; tontok di pointalangon do Kinorohingan o kototogod dau om momutus iyau dot otulid o pomumutus.


text:
Onuan id Kinorohingan do koposion dit otopot kopio om i poingompus o tulun dit otorodok do momonsoi'd osonong, om kaanu indo iyolo' di kikagayaan, om i pusohon, om i koposion dit aiso' o kopupuson.


text:
Nga' tulun nopo di momusorou nod dau'd tinan om it a' mumboyo'd Kinorohingan, tu' tumanud nogi' dit angaraat, om katagadan no iyolo'd Kinorohingan.


text:
Pointikid-tikid do tulun dit orohian do momonsoi'd araat om oinggorit nondo om oudipon; dot iri po i tulun do Yohudi o poguluonon, om iri ngai' nogindo i tulun dot okon ko' Yohudi.


text:
Nga' pointikid-tikid do tulun dit orohian do momonsoi'd osonong om onuan nondod Kinorohingan do kagayaan om kosuahan om kosimbayanan do ginawo; dot iri po tulun do Yohudi o poguluonon om iri ngai' nogindo i tulun dit okon ko' Yohudi.


text:
Iri nopo tulun dot okon ko' Yohudi do momonsoi'd dusa om a' i' koilo di Tourat di Musa. Om pomohukum nopondo diyolo' om id soliwan i' di Tourat diri. Nga' iri nopo tulun do Yohudi om nokoilo no daa di Tourat diri nga' minomonsoi i' iyolo'd dusa; om gowoi pondo do hukuman nondo iyolo' dot i Tourat diri o maan do poimpahan do momohukum.


text:
Tu' koulud pogi' kawagu o tulun dot id Kinorohingan nga' okon i' ko' i nokoilo i tulun diri di Tourat; suwai ko' i minomonsoi iyau di ponuhuan di Tourat o nokoulud-ulud dau.


text:
Iri nopo tulun dot okon ko' Yohudi om a' i' haro o Tourat. Nga' ondung kopiontok di ponuhuan di Tourat o wonsoyon diyolo', do mantad i' daa toomod do korohiano' do ginawo diyolo' do momonsoi'd miagal diri, om iri no i korohian do ginawo diyolo'ddi o sumiliu dot oturan dot id diyolo', do mulong piya dot aiso' o Tourat diyolo'.


text:
Kointalang i' dot id kowoyo-woyoon diyolo' do nokotulis no dot id suang do kopurimanan do ginawo diyolo' i ponuhuan di Tourat. Om i kopurimanan do ginawo diyolo' nga' popointalang i' dot otopot iri, tu' iyolo' piya nga' koumbal i' do pasalaon om koumbal do potopoton do pomusarahan diyolo'.


text:
Om iyo noddi ot osiliu dot orikot i tadau di natantu' mantad diri. Tontok nopondod tadau'ddi do tumanud di Habar dot Osonong di popinsusuyon ku om butusan nondod Kinorohingan, dot i Yesus Kristus o popomutuson, do koinsanai di songillisok dot id suang do ginawo om pomusarahan do pointikid-tikid do tulun.


text:
Nga' baino' noddi, om poingkuro kou no iyokoyu, oi tobpinai-tobpinai ku? Mangakun ko i' do tulun ko'd Yohudi. Om sumondiu ko do Tourat om oondos ko do nopili' ko'd Kinorohingan.


text:
Notudukan ko i' di Tourat, gisom do koilo ko di korohian do Kinorohingan om koilo ko do momili' dit osonong.


text:
om monunuduk ko di tulun dit aiso' o toila-ilaan, om guru ko do tulun di basug. Om oilaan nu no kopio do haro ngai' dot id diya' o koinsanai do toilaan om ponudukan dit otopot dit id suang di Tourat.


text:
Monuduk ko nod tulun do suwai; nga' nokuro tu' a' nu tudukan o diya'd ginawo? Mogodu ko'd wokon do manakau, om manakau ko indo iya'!


text:
Mogodu ko'd wokon do magampahu', om magampahu' ko indo iya'! Araatan ko'd tingolig, om mongoi ko indo panganu do konunu-nunuan do mantad id walai di poningoligan.


text:
Oondos tomod ko do nakaanu ko di Tourat do Kinorohingan, om inda' ka dot indaraaton nu i' o Kinorohingan, tu' a' ko i' tumanud dit oturan dau.


text:
Haro i' o nokotulis dot id suang do Buuk do Kinorohingan do poingkaa, “Iyokoyu no, i tulun do Yohudi, o nokobungou di tulun dot okon ko' Yohudi' do minongindaraat do Kinorohingan,” ka.


text:
Ondung otorodok ko do mumboyo'ddi Tourat, om haro no o guna' di sunat nu. Nga' ondung a' ko oubas do tumanud di ponuhuan di Tourat diri, om aiso' i' tomod o guna' di sunat nu.


text:
Ondung haro o tulun dit okon ko' Yohudi dit a' nosunatan, do tumanud di Tourat, om a' toi'd Kinorohingan sorohon do nosunatan i tulun diri?


text:
Om iri nondo i tulun dit okon ko' Yohudi, it amu' nosunatan diri o papasala' diya', iya' i tulun do Yohudi, tu' naanu nu no i buuk do Tourat om nosunatan ko, nga' tinolibambanan nu iddi i Tourat diri. Iyolo' nopo om a' i' daa nosunatan, nga' iyolo' nogiddi i tumanud di Tourat.


text:
Tu' tulun nopod Yohudi dit otopot kopio, om okon i' ko' i ngaran no toomod dau do tulun iyau'd Yohudi; om iri tulun dit otopot kopio do nosunatan nga' okon i' ko i tulun di nosunatan no toomod o tinan.


text:
Suwai ko', tulun nopod Yohudi dit otopot kopio, om i tulun do Yohudi o ginawo; om sunat nopo dit otopot om sunat dit id ginawo, i winonsoi di Rusod do Kinorohingan, om okon i' ko' i pinotulis dot id Tourat. Tulun nopod miagal diri om arayou nod Kinorohingan, om okon i' ko' tulun noo o mamarayou.


text:
Iyo nopoddi om nunu noddi o kosuulan do tulun do Yohudi do pataladon di tulun dot okon ko' Yohudi? Om nunu noo o guna' do tumanud di toturan do monunat?


text:
Atantu' no dot ogumu' i o kosuulan! Koiso' nopo om iri i' i tulun do Yohudi o pinaharapan do Kinorohingan di boros dau.


text:
Nga' poingkuro nondo dot a' no otorodok o wookon di tulun do Yohudi? Iri no tuu o kokuwaan do Kinorohingan dot a' tumorodok?


text:
Atantu' no dot okon i! Tu' kointalang i' kopio do Kinorohingan nopo om otopot i' kasai, do mongudut ngai' piya o tulun. Om nokotulis no dot id suang do Buuk do Kinorohingan o poingkaa, “Mositi' no do kointalang kopio dot otopot ko dot id suang do nunu nopo o poboroson nu; om kamanang ko do tontok do butusan ko,” ka.


text:
Nga' ondung i wonsoyon toko' dit a' otopot o popointalang do kotulido' do Kinorohingan, om nunu po o poboroson toko'? Poboroson toko' tuu daa dot a' otulid o Kinorohingan dot ondung momohukum iyau dati'? (Om kopunong i' kopio iti poguhatan diti do tumanud do pomusarahan do tulun.)


text:
Nga' a' i' kopio! Tu' ondung a' otulid o Kinorohingan om poingkuro daa iyau do milo'd momutus do koinsanai'd tulun do hiti'd pomogunan?


text:
Nga' ondung iri nogindo i wonsoyon dit a' otopot o popointalang kopio dit otopot do pasal do Kinorohingan, gisom do royohon nondo iyau, om nokuro tu' pasalaon po i tulun di momonsoi dot araat om roitan do tulun do kidusa?


text:
Om nokuro tu' a' toko' koino-ino do momoros dot, “Momonsoi toko' nogi' dot araat om kointalang i' it osonong?” ka. Haro i' kopio o tulun do mongindaraat doho', tu' monondos iyolo' doho' do minomoros oku do miagal diri, nga' tulun nopo do miagal diri om apatut no kopio do hukuman do Kinorohingan.


text:
Iyo nopoddi om poimogot toko' tuu'ddi iyati' i tulun do Yohudi ko' mantad dit okon ko' Yohudi? A' i' kopio! Nokoboros ku no dot iri tulun do Yohudi om it okon ko' Yohudi, nga' oinsanan nopo do noporinta'd dusa.


text:
Do miagal di nokotulis dot id suang do Buuk do Kinorohingan do poingkaa, “Aiso' i' o tiso'd tulun dot otopot,


text:
Oinsanan nopo o tulun do nokoinsodu' do mantad id Kinorohingan; om noinsanan do napalid. Aiso' i' o tiso'd tulun do momonsoi dit otopot; iso' pod tulun nga' aiso' i'!


text:
Iyo pod lobong dit a' nosompon, o tatalanan diyolo'; tudut poo o lumuyung do mantad id dila' diyolo', om popinsasad pod pongindaraat o munung diyolo', do miagal po di paliu do tulanut.


text:
Om baino' nopoddi om koilo toko' no dot iri ngai' nopo i pinotulis dot id suang do Tourat, om bagi' no di tulun dit id siriba' di Tourat diri. Om kaa pogiddi dot iso' pod tulun nga' aiso' no o milo'd popoboros do ponguwaan do pokotopot do tinan dau, om milo nod Kinorohingan do butusan o koinsanai'd tulun do hiti'd pomogunan.


text:
Tu' aiso' i' o tiso'd tulun do koulud dot id Kinorohingan do momonsoi di ponuhuan di Tourat. Tu' iri nopo Tourat om popoilo no toomod do tulun do kidusa o tulun.


text:
Nga' baino' noddi om nokotuduk nod Kinorohingan o ralan do tulun do mulud dot id dau. Om iri nopo i ralan di pinotuduk dau'ddi om a' i' kokuro-kuro di toturan, do mulong piya dot iri nopo Tourat di Musa om i piro-piro buuk do nabi nga' popointalang i' do hal diri,


text:
do ralan nopod tulun do mulud dot id Kinorohingan om monongkuyaan di Yesus Kristus. Om iti no o wonsoyon do Kinorohingan dot id koinsanai'd tulun di monongkuyaan do Kristus; tu' aiso' i' o pisuayan:


text:
tu' oinsanan nopo o tulun do nokowonsoi'd dusa om osodu' do mantad id Kinorohingan dit orohian do mamasi diyolo'.


text:
Iri po kosianan do Kinorohingan di pinopuhawang dau o pinopoulud kawagu'd tulun dot id Kinorohingan; do ralan nopod pinopoulud om: Pinoidu' di Kristus Yesus o tulun do mantad id kinapasalaan diyolo'.


text:
Om patahako' nopod Kinorohingan i Kristus Yesus do numaan do porsombahan di sinumbali', do popointalang do nokoidu' o tulun do mantad id kasalaan, dot i kinapatayan di Kristus Yesus o popoidu' diyolo', ondung otumbayaan no iyolo' dau. Om winonsoi pogi'd Kinorohingan o miagal diri nga' popointalang iyau do kotulido' dau. Tu' di nopo di gulu po om polonuto' nopod Kinorohingan o ginawo dau do minomonsoi piya'd dusa o tulun, gisom dot a' i' dau hinukuman iyolo'.


text:
Nga' dinondo noddi om hukuman no kopio dau o dusa do popointalang kopio do kotulido' dau. Om iri no o ralan dau do popointalang dot otopot iyau; om pointikid-tikid do tulun di monongkuyaan di Yesus, om poboroson nod Kinorohingan do nokoulud kawagu dot id dau i tulun diri.


text:
Iyo nopoddi om aiso' no o paantakan toko' do minggayo-gayo. Nokuro? Iri tuu i minomonsoi toko' di ponuhuan di Tourat o koiyaan diri? Okon. Nga' i notumbayaan toko'.


text:
Tu' poingkaa kopio o komoyon diti: Ralan nopod tulun do koulud kawagu dot id Kinorohingan, om okon i' ko' i minomonsoi iyau di ponuhuan di Tourat, suwai ko' i monongkuyaan iyau di Yesus Kristus.


text:
Ko' tulun no tuu'd Yohudi o kasanganu'd Kinorohingan? Okon tuu ko' Kinorohingan iyau'd tulun dit okon ko' Yohudi? Atantu' no, do Kinorohingan i' iyau do bansa' piya'd suwai!


text:
Tu' Kinorohingan nopo om iso' noo. Om iyau no o popomilo do tulun do Yohudi do mulud kawagu dot id Kinorohingan, dot i kotumbayaan diyolo' o kopouludan dau diyolo'. Om iyau i' o popomilo do tulun dit okon ko' Yohudi do mulud kawagu dot id Kinorohingan; tu' notumbayaan i' iyolo'.


text:
Om iyadaan toko' no tuu'ndo i Tourat do notumbayaan toko'd Kristus? Iyo tuu'ddi o komoyon diri? A' i' kopio iyo'ddi! Suwai ko' tonudon toko' nogi' kopio i Tourat diri.


text:
Iyo nopoddi, om nunu po mando o poboroson toko' do pasal di Abraham, i taki-aki diti bansa' toko'? Poingkuro ma o dau'd noumbalan?


text:
Ondung i nongowonsoi di Abraham o kinopomoromitan do Kinorohingan dau, om kohubayaan iyau'd Kinorohingan, om haro i' daa o paantakan dau do minggayo-gayo. Nga' a' i' iyau mininggayo-gayo dot id toguang do Kinorohingan.


text:
Om nokotulis i' dot id suang do Buuk do Kinorohingan o poingkaa, “Notumbayaan i' i Abraham do Kinorohingan, om iri no i kotumbayaan dau o kinopomoromitan do Kinorohingan dau, om kohubayaan iyau'd Kinorohingan,” ka.


text:
Tulun nopo di kumaraja' om kaanu i' do gadsi'; om a' i' milo'd roitan do pinopuhawang i gadsi' dau, tu' iri nopo om apatut i' dau'd aanu.


text:
Nga' haro i' o tulun dit a' sumondiu di winonsoi dau; tu' mogondos nopo iyau'd Kinorohingan, i milo'd popoboros do nokoidu' do mantad id kasalaan i tulun di kidusa. Om iri no i kotumbayaan di tulun diri o kopomoromitan do Kinorohingan do tulun diri, om kohubayaan iyau'd Kinorohingan.


text:
I Daud nga' iyo iddi o nosuhutan om iri no o kinapamarasan dau dot olumaag no kopio i tulun di naramit do Kinorohingan, om i kohubayaan dau, om a' nod Kinorohingan sorohon i nongowonsoi di tulun diri. Poingkaa o pinoboros di Daud,


text:
Iri no tuu tulun di tumanud di toturan do monunat o komoyon dot olumaag? Ko' kohompit tuu i tulun dit a' tumanud di toturan do monunat? Nokoboros no dahai di tiinu', do kinopomoromitan nopod Kinorohingan di Abraham gisom do kinohubayaan diri iyau'd Kinorohingan, om mantad i' di kotumbayaan di Abraham dot id Kinorohingan.


text:
Om soira' toi'd Kinorohingan poboroso' o miagal diri? Tontok tuu dit a' po nosunatan i Abraham ko' diri po di nosunatan no iyau? Dit a' po iyau nosunatan, om okon i' ko' di nosunatan no iyau.


text:
Id tohuri no ko' iri do sinunatan iyau. Om iri nopo sunat dau om panakatanda' noo do naramit iyau'd Kinorohingan om kinohubayaan iyau'd Kinorohingan, tu' notumbayaan i' iyau'd Kinorohingan. Naramit no iyau'd Kinorohingan do tontok dit a' po iyau nakatanud do toturan do monunat. Om i Abraham no o nosiliu'd panakatapa' do koinsanai'd tulun dit otumbayaan do Kinorohingan, om iri no o kinopomoromitan do Kinorohingan diyolo', om kinohubayaan diri dau iyolo', do mulong piya dot a' iyolo' tuminanud di toturan do monunat.


text:
Om i Abraham i' o panakatapa' di tulun di tuminanud do toturan do monunat dot okon nopo ko' i tuminanud iyolo' di toturan do monunat, nga' iri nogi' i kotumbayaan diyolo' dot id Kinorohingan, do miagal di winonsoi di Abraham dit a' po iyau nakatanud di toturan do monunat.


text:
Minamatos o Kinorohingan dot id di Abraham om id sinakagon dau dot asanganu nondo di Abraham iti pomogunan. Kinapabatasan nopod Kinorohingan do miagal diri om okon i' ko' i kotorodoko' di Abraham dot id Tourat, suwai ko' i kotumbayaan di Abraham dot id Kinorohingan, do gisom do naramit iyau'd Kinorohingan, om kinohubayaan iyau dau.


text:
Tu' ondung iri no tulun di tumanud di Tourat o kaanu di pinabatos do Kinorohingan diri, om aiso' tomod i' o guna' do monongkuyaan do Kinorohingan, om aiso' o suang di batos do Kinorohingan.


text:
Iri nopo Tourat om poporikot nod hukuman do mantad id Kinorohingan. Nga' ondung aiso' daa o toturan, om aiso' no daa o kotolibamban do toturan.


text:
Om pinoboros pogid Kinorohingan i batos diri nga' notumbayaan i' i Abraham dau. Om iri no o sumiliu'd kotontuan dot id koinsanai'd sinakagon di Abraham dot iri nopo batos diri om pinopuhawang i' toomod do Kinorohingan dot id diyolo'; om okon nopo ko' id tulun no di tumanud do Tourat, nga' id tulun nogi' dit otumbayaan do Kinorohingan do miagal di Abraham tu' notumbayaan do Kinorohingan. Tu' i Abraham no o panakatapa' ngai' toko'.


text:
Tu' poingkaa o pinoboros do Kinorohingan dot id di Abraham, “Nosiliu tiya' nod tapa' dot ogumu' o bansa'd tulun,” ka. Om iyo noddi o Kinorohingan do minamatos dot id di Abraham. Om notumbayaan i' i Abraham do Kinorohingan. Iyau no i Kinorohingan di mamasi'd tulun di napatai, om iyau o Kinorohingan di poboroson nopo dau nga' owonsoi nopo it a' insan kowonsoi.


text:
Om a' i' tuminingkod i Abraham do minagandad om minonongkuyaan do mulong piya dot aiso' no daa o paantakan dau do magandad. Om iri no o kinosili-silihan dau do tapa' dot ogumu' o bansa'd tulun, do miagal di nokotulis dot id suang do Buuk do Kinorohingan do poingkaa, “Sumapou nondo kopio o sinakagon nu,” ka.


text:
Tontok nopoddi om oilaan nod i Abraham dot a' no iyau maganak, tu' adalaan no iyau kolohing, om tumur dau nga' oruhai nod hatus o toun; om kawagu po nga' a' no mantad maganak i Sara, i sawo dau. Nga' a' i' luminuhoi o kotumbayaan di Abraham.


text:
Minonongkuyaan kasai' i' iyau om a' minikoduwo o ginawo dau do monongkuyaan di batos do Kinorohingan. Tu' pinopogirot nogid ginawo dau i kotumbayaan dau, gisom do minamarayou iyau'd Kinorohingan.


text:
Om iri nopo boros dot, “Rinamit tu' kinohubayaan id Kinorohingan,” ka, om okon i' ko' i Abraham noo o kinoponulisan,


text:
suwai ko' iyati' nga' kohompit nogi'. Iyati' nga' romiton indo om kohubayaan toko'd Kinorohingan, tu' monongkuyaan toko' id Kinorohingan, i minamasi di Yesus, i Tuhan toko', do mantad id kapatayon.


text:
Nakatahak no i Yesus do maan patayo', dot i dusa toko' o kinapamatayan; om posio' noddi kawagu iyau'd Kinorohingan om koulud toko' i' kawagu dot id Kinorohingan.


text:
Baino' nopoddi tu' nokoulud toko' nod Kinorohingan dot id dau tu' notumbayaan toko' i' dau, om haro noddi o piuludan toko'd Kinorohingan dot i Yesus Kristus, i Tuhan toko', o pinopoulud dati'.


text:
Om pinopuriman kopio toko'ddi di Yesus di kosianan do Kinorohingan tu' monongkuyaan toko' i' di Yesus, om iri no kosianan diri ot opurimanan toko' do dinondo. Om iri no o kataadan toko' tu' haro noddi o soro-sorohon toko' do kaanu toko' di kosimbayanan do patahakon do Kinorohingan!


text:
Nga' okon i' ko' iri noo, tu' id suang piya'd koinggoritan nga' otood toko' i', tu' oilaan toko' i' do koinggoritan nopo om popinsingilo dati' do papalanut kopio'd ginawo,


text:
om alanut nopondo o ginawo toko' om kohubayaan toko' nod Kinorohingan, om kohubayaan toko' nopondod Kinorohingan om haro no o soro-sorohon toko'.


text:
Om iri nopo soro-sorohon toko'ddi om a' i' mongiman-iman dati', tu' nokosuang nod Kinorohingan i kosianan dau dot id ginawo toko'. Ralan nopo dau do pinoposuang diri om pinawaya' dau di Rusod dau, i nokopuhawang no dau dati'.


text:
Di nopo di maso pod aiso' o pokukurayan toko', do popoidu'd tinan toko', om kapatai no o Kristus do suminowoli dati', do tontok di maso do natantu' mantad do Kinorohingan; om tulun toko' i' dot araat.


text:
Osusa' i' kopio do haro o tulun dot orohian do matai do sumowoli'd tulun dit otulid piya o ginawo. Nga' haro i' doti' o tulun dot orohian do matai do sumowoli'd tulun dit osonong.


text:
Nga' nokointalang nod Kinorohingan o kosianan dau dati' di minatai o Kristus do suminowoli dati', do tontok di kidusa toko' po.


text:
Om nokoulud toko' noddi kawagu dot id Kinorohingan di napatai o Kristus; om iri noddi o katantu-tantu' do poiduwon toko'd Kristus do mantad id kototogod do Kinorohingan.


text:
Ondung nokoulud toko' dot id dau dot i kinapatayan di Tanak dau o pinopoulud, do tontok di pisangod toko' pod Kinorohingan, om okon-okon pondod dinondo tu' nokoulud toko' kawagu dot id Kinorohingan, nga' atantu' kopio do posion toko' tu' poimpasi i' o Kristus.


text:
Om okon i' ko' iri noo, suwai ko' otood toko' po dot i kosonongo'd Kinorohingan di nokointalang di Tuhan toko', i Yesus Kristus. Tu' Kristus no o popopuriman kopio dati' di kosonongo'd piuludan toko'd Kinorohingan.


text:
Iso' no o tulun do minomonsoi'd dusa do hiti'd pomogunan, om kapatai noddi iyau tu' minomonsoi i' iyau'd dusa. Om oinsanan nopoddi o tulun do matai, tu' nokowonsoi ngai' id dusa o tulun.


text:
Di nopo dit a' po nakatahak o Tourat, om haro no o dusa do hiti'd pomogunan. Nga' a' pod Kinorohingan pinotulis i dusa, tu' aiso' po o toturan dit otolibambanan.


text:
Nga' mantad poddi poimpasi po i Adam om gisom do nokorikot di maso di poimpasi i Musa, om sampatai-patai ngai' no o tulun. Om iri piya tulun dit a' iyo dit di' Adam o dusa do nowonsoi nga' napatai i'. Om i Adam no o poiya-iyaan di tulun di natantu' mantad do rumikot.


text:
Nga' a' i' iyolo' miiyo kopio: tu' iri nopo popuhawangon do Kinorohingan dot id tulun, om agayo po kopio do pataladon di dusa do nowonsoi di Adam. Otopot i' kopio dot ogumu'ddi o tulun do napatai tu' nokowonsoi id dusa it iso' noo o tulun. Nga' agayo-gayo o kootuson di kosianan do Kinorohingan om i koposion do popuhawangon dau, i pinopuhawang dau dot id ogumu' o tulun, dot i kosonongo'd songulun noo, iri no i Yesus Kristus, o kinopopuhawangan dau'ddi.


text:
Iri i nipuhawang do Kinorohingan diri nga' agayo i' kopio ko' mantad di dusa dit iso' o tulun diri. Tu' kowonsoi poddid dusa i songulun diri, om koimbulai no o pomohukum di tulun di, “kisala'”. Nga' ogumu' piya'ddi o tulun do nokowonsoi'd dusa nga' nokorikot i' i nipuhawang do mantad id Kinorohingan di popoboros dot, “Aiso' o Sala'”.


text:
Om mantad no di dusa di songulun noo do tuminongkop o dusa do hinonggo- honggo nopo, do nobungou dit iso' noo o tulun. Nga' okon-okon pondo o kogoyoo' do kootuson di winonsoi dit iso' o tulun do suwai'ddi, iri no i Yesus Kristus. Iyau no o pinawayaan do Kinorohingan do pinapalabai di kosianan dau dot id ogumu' o tulun, om mantad i' do kopuhawango'd Kinorohingan do nokoulud kawagu i tulun dot ogumu' dot id Kinorohingan; om iyolo' nondo o kikuasa' do hiti'd pomogunan dot i Kristus o koonu-onuan diyolo'd kuasa'.


text:
Om poingkuro nopo do hukuman dot id koinsanai'd tulun o kootuson di dusa dot iso' noo o tulun, om iyo nogiddi i winonsoi dit iso' noo o tulun di tuminanud do korohian do Kinorohingan, tu' kootuson nopo nga' koidu' ngai' o tulun do mantad id kasalaan om oonuan iyolo'd koposion.


text:
Om poingkuro nopod nokotonggoi ngai' o tulun do kidusa do nobungou dit iso' noo o tulun dot a' minumboyo', om iyo nogiddi tu' ogumu' nondo o tulun do koulud kawagu dot id Kinorohingan dot it iso' noo o tulun di minumboyo'd Kinorohingan o popoulud.


text:
Iri nopo pinapatahak di Tourat om Kinorohingan i'. Nga' maha' nogid tumotos o tulun do mumboyo' di Tourat diri, om okon nogid otolibambanan diyolo' iri om kowonsoi iyolo'd dusa dot id toguang do Kinorohingan. Nga' maha' di muhang-ruhang o dusa'd tulun, om okon nogid muhang-ruhang o kosianan do Kinorohingan diyolo'.


text:
Om otopot nopo daa kopio om apatai toko' no tu' minomonsoi toko' id dusa. Nga' nosianan i' o Kinorohingan dati' om nonuan toko' i' dau'd ralan do mulud kawagu dot id dau. Om di nopoddi nokoulud toko' kawagu dot id Kinorohingan, om onuwai toko' poddi dau'd koposion dit otopot kopio om i poingompus dot i Yesus Kristus i Tuhan toko' o pinapatahak.


text:
Iyo nopoddi, om nunu ma o poboroson toko'? Tumilombus toko' nopo tuu'd momonsoi'd dusa om muhang-ruhang indo o kosianan do Kinorohingan dati'?


text:
Amu', a' i' kopio! Tu' aiso' noddi o kuasa'd dusa dot id dati', om poingkuro po daa'ddi do tumilombus toko'd momonsoi'd dusa?


text:
Koilo kou i' do nokoiso' toko' no dot id Kristus Yesus, do tontok di binotisan toko'. Komoyon nopodti nga' nokotonggoi toko' dau'd minatai.


text:
Tu' id suang nod botisan do tumonggoi toko'd Kristus do lobongon om tumonggoi toko dau'd matai, om poingkuro nopondo i Kristus do pinasi kawagu do mantad id kapatayon dot i kuasa' di Tapa' di kikagayaan o minamasi, om iyati' nga' poimpasi nondo dot id suang do koposion do wagu.


text:
Ondung nokoiso' toko' dot id Kristus tu' tuminonggoi toko' i' dau do minatai, om koiso' toko' pondo dau tu' nokotonggoi toko' i' dau do pinasi kawagu.


text:
Om oilaan toko' dot iri nopo kowoyo-woyoo' toko' do don tulun di gulu om napatai no do nokotonggoi do Kristus do hiri'd kayu salib, om atanus i' i kuasa' di kowoyo-woyoo' toko' di kidusa'ddi; om a' toko' nondo osiliu'd turipon do dusa.


text:
Ondung nokotonggoi toko' di Kristus do minatai, om monongkuyaan toko' no dot iyati' nga' kotonggoi no dau dot apasi.


text:
Tu' oilaan toko' i' do napasi no o Kristus do mantad id kapatayon om a' no iyau apatai kawagu; om aiso' no o kuasa'd kapatayon dot id dau.


text:
Iri nopo kapatayon do nopurimanan di Kristus diri nga' kinapatayon dot id dusa. Om insan no kopio kosiliu iri, om a' no kawagu osiliu o miagal diri do gisom dot alaid. Om iri nopoddi koposion dau'd dinondo om dong Kinorohingan no.


text:
Om iyokoyu nga' mositi' nod momusorou do napatai kou no dot id dusa, nga' poimpasi kou noddi do mikuwo'd ogirot o piuludan dot id Kinorohingan do poingiso' di Kristus Yesus.


text:
Kada' no dokoyu pologoso' o dusa do momorinta'd tinan dokoyu di matai, om a' kou i' katanud do korohian dokoyu dit araat.


text:
Om kada' dokoyu patahako' dot id kuasa'd dusa o nunu nopo o pakakas do tinan dokoyu do maan do pomonsoi dit araat. Nga' patahako' no dokoyu o tinan dokoyu dot id Kinorohingan, tu' nokoundaliu kou no do mantad id kapatayon om nakakaa kou no dot id koposion. Oyi-oyio' no dokoyu do papatahak o tinan dokoyu dot id Kinorohingan om kopomonsoi indo iri do korohian do Kinorohingan.


text:
A' i' milo do dusa o momorinta' dokoyu, tu' a' kou noddi porintaon di Tourat, suwai ko' i kosonongo'd Kinorohingan o momorinta' dokoyu.


text:
Om poingkuro noddi? Koino-ino toko' i' tuu do momonsoi'd dusa dot iri kosonongo'd Kinorohingan o momorinta' dati', om okon noddi ko' i Tourat? Amu', a' i' kopio!


text:
A' kou toi' koilo dot ondung patahakon dokoyu o tinan dokoyu dot id isai nopo o tulun do momonsoi di korohian dau, om susuhuon kou no di tulun dit umboyoon dokoyu'ddi; do susuhuon tuu'd dusa di pakaa dokoyu dot id kapatayon, ko' susuhuon po di mumboyo'd Kinorohingan, om koulud kou indo kawagu dot id Kinorohingan.


text:
Nga' pounsikou nod Kinorohingan! Tu' di nopo daa di gulu po om susuhuon kou id dusa, nga' baino' noddi om iso-iso' noddi o ginawo dokoyu do tumanud di ponudukan dit otopot, i pinotuduk dot id dokoyu.


text:
Om manganu oku nondod poiyaan dit osiliu'd susuhuon om oruhai kou id kosuhut, tu' a' kopio kou i' obinsuhut. Di nopo di gulu po om patahako' ngai' nopo dokoyu o tinan dokoyu do siniliu'd susuhuon do momonsoi di sosomu' om it angaraat, dot araat o kapamansayan. Om iyo nogiddi do baino' tu' mositi' nod oyi-oyion dokoyu do papatahak o tinan dokoyu do sumiliu'd susuhuon di korohian do Kinorohingan, do momonsoi di natantu' mantad do Kinorohingan.


text:
Om nunu noddi o kinountungan dokoyu do minomonsoi di kointingayam dokoyu'd baino'? Iri nopo i piningwonsoi dokoyu'ddi om papakaa no dokoyu dot id kapatayon!


text:
Nga' baino' nopoddi om nokoidu' kou no do mantad id dusa, om nosiliu kou nod susuhuon do Kinorohingan. Om kountungan nopo dokoyu nga' dong Kinorohingan diri kopio'd koposion dokoyu, om kootuson nopoddi om koposion dit otopot kopio om i poingompus.


text:
Tu' kapatayon nopo om ponuli' do dusa; nga' iri nopo koposion dit otopot kopio om i poingompus do poingiso' di Kristus Yesus i Tuhan toko', om nipuhawang id Kinorohingan di pinatahak toomod dau.


text:
Oi tobpinai-tobpinai ku! Nokoilo ngai' kou nod toturan. Om koilo kou do tontok no di poimpasi po o tulun do haro o kuasa di toturan dot id dau.


text:
Om miagal di tondu' di kisawo tu' solinaid no di sawo dau'd poimpasi dot akagasan iyau di toturan do miiso' di sawo dau. Nga' apatai nopondo i sawo dau'ddi, om koidu' no i tondu' do mantad id toturan di popoiso' dau dot id sawo dau.


text:
Nga' ondung mongoi i tondu'ddi sugku' do kusai'd suwai do solinaid po di sawo dau'd poimpasi, om magampahu' no i tondu'ddi. Nga' ondung napatai i sawo di tondu', om nokoidu' no i tondu'ddi do mantad id toturan diri. Om akawin piya kawagu iyau'd kusai'd suwai nga' a' no iyau magampahu'.


text:
Om iyokoyu nga' iyo nogiddi, oi tobpinai-tobpinai ku. Napatai kou no dot id Tourat, tu' nokoiso' kou noddi dot id tinan do Kristus om nasanganu kou no dau, i pinasi kawagu do mantad id kapatayon, om kiguna' toko' indo dot id Kinorohingan dot id suang do koposi-posion toko'.


text:
Tu' di nopo di gulu po om tumanud toko' nopo di kowoyo-woyoo' do don tulun dot id suang do koposi-posion toko'. Om tontok nopoddi nga' iri po korohian toko' di kidusa o momorinta'd koposi-posion toko'; om iri nopo korohian toko'ddi nga' notingkau di Tourat. Om iri no o kobinsuhu' dati' do momonsoi di papakaa' dot id kapatayon.


text:
Nga' baino' noddi om a' toko' no poingkogos di Tourat. Napatai toko' no dot id Tourat di momorinta' daa dati' di gulu po. Om a' toko' noddi sumambayang do tumanud di kowoyo-woyoo' di gulu, do tumanud di toturan di pinotulis. Baino' nopoddi om sumambayang toko' nod tumanud di kowoyo-woyoo'd wagu, i potudukon di Rusod do Kinorohingan dot id dati'.


text:
Iyo nopoddi, om nunu po ma o poboroson toko'? Poboroson toko' tuu dot araat i Tourat? Amu', a' i' kopio! Nga' iri nogi' i Tourat o minonuduk doho' ondung nunu o komoyon do dusa. A' oku i' daa koilo ondung nunu o komoyon do tamaha', ondung a' daa i Tourat minomoros dot, “Kada' katamaha',” ka.


text:
Iri no i toturan diri o pinawayaan di dusa do moningkau'd mogisuayan o korohian do tumamaha' dot id suang do ginawo ku, tu' ondung aiso' daa i toturan do tugama', om poimpatai i' daa o dusa.


text:
Poimpasi oku i' daa di gulu po, dit aiso' po o toturan do tugama'. Nga' di nopoddi haro o toturan do tugama', om timpuun noddi do masi o dusa,


text:
om kapatai oku noddi. Om iri nopoddi toturan do tugama' di maan daa'd pamasi, om pinapakaa nogiddi doho' dot id kapatayon.


text:
Iri nopo Tourat diri om mantad i' dot id Kinorohingan, om pointikid-tikid di ponuhuan dot id suang do toturan diri nga' mantad i' dot id Kinorohingan, om kaa pogi' dot otulid i' om osonong i toturan diri.


text:
Iyo nopoddi, om iri tuu'ddi it osonong o papakaa doho' dot id kapatayon? Okon i' kopio! Iri i dusa o papakaa dot id kapatayon. Iri no it osonong o pinawayaan do dusa do papakaa doho' dot id kapatayon, do popointalang kopio do kowoyo-woyoo' di dusa ku. Om iri ngai' no i ponuhuan do Kinorohingan o pinopointalang kopio dot a' ogina-gina' o karaato'd dusa.


text:
Oilaan toko' i' do tadon nopo di Tourat om i Rusod do Kinorohingan; nga' iyoho' nopo om tulun i' dit oluhoi. Om nakadagang oku nod siniliu'd turipon do dusa.


text:
Tu' iyoho' piya nga' a' i' kosuhut di wonsoyon ku. Maha' nogi' i korohian ku'd momonsoi om a' ku nogi' owonsoi; nga' iri nogindo i karaatan ku, om iri nogi' ot owonsoi ku.


text:
Iyo nopoddi, om ondung owonsoi ku it a' ku daa korohian, om komoyon nopoddi nga' okunon ku i' dot osonong i Tourat.


text:
Om komoyon nopoddi nga' okon noddi ko' iyoho' kopio i momonsoi'ddi, suwai ko' i dusa di momorinta' doho'.


text:
Oilaan ku i' dot aiso' i' o tiso' piya dot osonong dot id suang ku; dot id suang do kowoyo-woyoo' ku'd don tulun. Tu' haro i' daa o korohian ku'd momonsoi'd osonong, nga' a' ku indo owonsoi kopio iri.


text:
A' ku nogi' owonsoi i korohian ku daa'd momonsoi; tu' iri nogi' it angaraat, it a' ku daa korohian do momonsoi, ot owonsoi ku.


text:
Ondung owonsoi ku it a' ku daa korohian do momonsoi, om komoyon nopoddi nga' okon no ko' iyoho' kopio o momonsoi'ddi, suwai ko' i dusa di momorinta' doho'.


text:
Om kinotutukon nopoddi di nosorou ku nga' iri i' it oturan diri o kikuasa': tu' ondung orohian oku daa'd momonsoi dit osonong, om iri nogi' it araat o kointalang.


text:
Nga' opurimanan ku i' do haro kawagu o toturan do suwai di kikuasa' dot id suang ku, iri no i toturan di sumaap di toturan di korohian do pomusarahan ku. Om kaa pogiddi dot akagasan oku di toturan do dusa di momorinta' doho'.


text:
Poingkaa no o kowoyo-woyoo' ku: tonudon ku i' i toturan do Kinorohingan dot id suang do pomusarahan ku, nga' tumanud oku id dusa dot id suang do kowoyo-woyoo' ku di don tulun. Obungou oku no kopio! Isai poddi o milo do mamasi doho' do mantad id tinan ku'dti di pakaa doho' dot id kapatayon? Pounsikou nod Kinorohingan! Tu' orohian i' iyau'd mamasi doho', dot i Yesus Kristus o pamasi.


text:
Tu' iri no i toturan do Rusod do Kinorohingan, i pinopiiso' dati' dot id Kristus o pinopoidu' doho' do mantad id toturan di poporikot do dusa om kapatayon.


text:
Om iri nopo it a' di Tourat milo'd wonsoyon, do gama'd koluhoyo' toko' tu' tulun, om nowonsoi id Kinorohingan. Naala' nod Kinorohingan o kuasa'd dusa dot id suang do kowoyo-woyoon do tulun, tu' pinolintuhun dau i Tanak dau do miniyo'd kowoyo-woyoo' do tulun di kidusa, do mongoi pananus do dusa.


text:
Winonsoi pogid Kinorohingan o miagal diri nga' powonsoi iyau di korohian dau di nokointalang dot id Tourat, dot id suang do koposi-posion toko', do tumanud di ponuhuan di Rusod do Kinorohingan om okon i' ko' tumanud di kowoyo-woyoo' do don tulun.


text:
Tulun nopo di tumanud do kowoyo-woyoo' do don tulun dot id suang do koposi-posion dau, om iri kasai' nopo i korohian do don tulun o sorohon. Nga' iri nopo tulun di tumanud do ponuhuan do Rusod do Kinorohingan dot id suang do koposi-posion dau, om momusorou kasai' i' di korohian do Rusod do Kinorohingan.


text:
Ondung kowoyo-woyoon do don tulun o momorinta' do pomusarahan dokoyu, om kootuson nopoddi om kapatayon. Nga' ondung Rusod do Kinorohingan o momorinta' do pomusarahan dokoyu, om kootuson nopoddi om koposion om piuludan dot id Kinorohingan.


text:
Tulun nopoddi porintaon do kowoyo-woyoo' do don tulun o pomusarahan, om sumaap nod Kinorohingan; tu' a' i' i tulun diri minsiriba' dot id toturan do Kinorohingan; om a' no bo kopio iyau milo'd minsiriba' dot id toturan do Kinorohingan diri.


text:
Iri nopo tulun di tumanud do kowoyo-woyoo' do don tulun dot id suang do koposi-posion dau, om a' no kohubayaan do Kinorohingan.


text:
Nga' iyokoyu nopo om a' i' tumanud di kowoyo-woyoo' do don tulun. Iyokoyu nopo om tumanud i' di ponuhuan di Rusod do Kinorohingan ondung atantu' no kopio dot i Rusod do Kinorohingan o momorinta' dot id suang do koposi-posion dokoyu. Iri nopo tulun dit aiso' o Rusod do Kristus dot id suang dau, om okon no ko' Kristus o sanganu dau.


text:
Nga' ondung hino o Kristus dot id suang do koposi-posion dokoyu, om mulong piya'd matai o tinan dokoyu dot i dusa o kapatai, nga' onuan kou indo di Rusod do Kinorohingan do koposion, tu' nokoulud kou no dot id Kinorohingan.


text:
Ondung poingiyon dot id suang dokoyu i Rusod do Kinorohingan, i minamasi di Kristus do mantad id kapatayon, om iyau no i minamasi di Kristus do mantad id kapatayon diri, o mamasi do tinan dokoyu di matai i' daa'ddi. Om pamasi nopo dau nga' i Rusod dau di poingiyon dot id suang dokoyu.


text:
Om kaa pogiddi, oi tobpinai-tobpinai ku, do kitonggungan toko'; nga' okon i' ko' tonggungan dot id kowoyo-woyoo' do don tulun, tu' a' toko' no minog do tumanud di korohian do don tulun.


text:
Tu' ondung tumanud kou di korohian do kowoyo-woyoo' do don tulun, om apatai kou i'; nga' ondung pipatai-patai dokoyu i wowonsoyon dokoyu di kidusa, dot i kuasa'd Rusod do Kinorohingan o pamatai, om apasi kou no.


text:
Tu' iri nopo Rusod di pinatahak do Kinorohingan dot id dokoyu, om a' i' poposiliu dokoyu'd turipon, do gisom dot ooris kou nopo. Suwai ko' iri nopo Rusod do Kinorohingan om poposiliu dokoyu'd tangaanak do Kinorohingan. Om iri no i kuasa' di Rusod do Kinorohingan o popomilo dati' do momolohou'd Kinorohingan dot, “Apa', oi Apa'!” ka.


text:
Om ondung tangaanak toko' dau, om iyati' nga' kotungkus no di barakat di nokosodia' nod Kinorohingan do patahakon di tangaanak dau. Om kotonggoi toko' nondod Kristus do kaanu do koinsanai di nokosodia'd Kinorohingan do patahakon dot id Kristus; tu' ondung kotonggoi toko' di Kristus dot oinggorit, om iyati' nga' kotonggoi no dau'd poinggoyoon.


text:
Osorou ku nopo iyoho', om iti ngai' nopo koinggoritan toko'd dinondo, om a' i' kopio kotimbang di kagayaan do pointalangon dot id dati' do koimbagu.


text:
Oinsanan nopo i songiwonsoi do mandad do mikuwo'd langadon tomod di maso do kopointalangan do Kinorohingan di tangaanak dau.


text:
Tu' pologoso' ngai' nopo i winonsoi'd Kinorohingan dot aiso' o kotutuk- tutukon, om okon i' ko' mantad id korohian diyolo' dot osiliu o miagal diri, suwai ko' Kinorohingan i' o pinopologos do miagal diri. Nga' iyo piya'ddi, nga' haro po o soro-sorohon.


text:
Tu' korikot indo o maso do poiduwon o koinsanai di winonsoi'd Kinorohingan do mantad id kuasa' di mamaraag diyolo', om koidu' nondo iyolo' om koinggayo do kotonggoi di tangaanak do Kinorohingan.


text:
Oilaan toko' i' do gisom piya'd dinondo nga' mingodoi ngai' po i winonsoi'd Kinorohingan dot ongoinggoritan do miagal poddi tondu' dit oinggorit tomod do tontok di mogkosusu.


text:
Om okon i' ko' iri ngai' no i winonsoi'd Kinorohingan o mingodoi; nga' iyati' piya nga' mingodoi i' dot id suang do ginawo toko'. Nakaramit toko' no daa di Rusod do Kinorohingan, i nipuhawang do Kinorohingan di koiso' i' kopio, nga' magandad kasai' toko' pod Kinorohingan do popoidu' kopio do tinan toko' om poposiliu dati' do tangaanak dau.


text:
Napasi toko' iddi tu' minogondos toko' i' di soro-sorohon toko'. Nga' ondung nokito toko' no i soro-sorohon toko'ddi, om okon noddi ko' soro-sorohon pori: Tu' isai po daa o morou-sorou di nokito dau?


text:
Nga' ondung mogondos toko' di soroho-sorohon toko', om it a' toko' po nokito, om polonuton toko' nopondo o ginawo do magandad diri.


text:
Om iyo nogiddi i Rusod do Kinorohingan do rumikot do mongoi ponulung dati' do tontok dit oluhoi toko'. Tu' a' toko' i' koilo ondung poingkuro o ralan toko'd sumambayang; om iri nopondo Rusod o rumikot dot id Kinorohingan do mogobi' dati' do mokianu, om mikuwo'd lumangad tomod iyau do mokianu gisom dot a' no milo'd susuyon i kalangadan dau.


text:
Om Kinorohingan indo, i koilo dot id suang do ginawo'd tulun o kosuhut do pokionuon di Rusod diri; tu' iri nopo Rusod diri om iri i tulun di songonuon do Kinorohingan o kopokionuan dau, om miontok do korohian do Kinorohingan i pokionuon dau.


text:
Oilaan toko' i' do Kinorohingan o monongkoilo do koinsanai'd nunu nopo, gisom do poporikot i' iyau dit osonong dot id tulun dit osianan dau, i linohou dau do miontok di natantu' mantad dau.


text:
Iri nopo i nongopili' do Kinorohingan, om natantu' mantad no di timpuun i' do miyo di Tanak dau, i Yesus Kristus. Om iri noddi i Tanak diri o nosiliu'd kotuahan dot id pogialatan dot ogumu' o mogiobpinai.


text:
Om iyo noddi o Kinorohingan do momolohou di tulun di natantu' mantad dau do mantad di timpuun i', om pinoulud dau kawagu dot id dau i tulun di nongolohou dau'ddi. Om iri nopo i nokoulud kawagu'd Kinorohingan dot id dau, om kaanu nod tintanga' di kagayaan dau.


text:
Nunu poddi o poboroson do pasal ngai'ddi? Ondung mogobi' o Kinorohingan dati', om isai po o kasaap dati'?


text:
Iri piya i Tanak dau nga' a' i' dau pinusus, suwai ko' patahako' nopo dau do maan do koinsanangan ngai' toko'; om a' nogi' tuu'ndo dau patahakon ngai' i suwai ko' iri?


text:
Isai po o milo'd papasala' dati', iyati' i tulun di nopili' do Kinorohingan, ondung Kinorohingan o pinopoboros dot aiso' o sala' toko'?


text:
Haro tuu o tulun do papasala' dati'? I Kristus Yesus indo o mogobi' dati'! Iyau no i napatai, om iyau nogi' kopio i napasi kawagu do mantad id kapatayon om i pointalad do Kinorohingan do hiri'd kinoiyonon di kikuasa'.


text:
Haro tuu o mangantob di Kristus dot osianan dati'? Milo tuu do mangantob dau o kosusaan, ko' koinggoritan, ko' kolousanan, ko' komosikinan, ko' koligagaanan, ko' kapatayon po?


text:
Nokotulis no dot id suang do Buuk do Kinorohingan o boros do poingkaa, “Monongodou-ngodou nopo iyahai dot id suang do koligagaanan do patayon dot iya' o kapamatayan. Om iyoon po iyahai di dumba' di potisumbolion no,” ka.


text:
Amu'! Suwai ko' kaanu nogindo iyahai'd kamanangan dit agayo dot id suang ngai'ddi, dot iyau it osianan dahai o papamanang dahai!


text:
Tu' monongkuyaan oku i' kopio do hiti nopod pointongkop diti pomogunan om kapatayon piya ko' koposion, om moloikat ko' pomorinta', om i korolosi do dinondo ko' i korolosi do koimbagu ko' it ongokoris do suwai ko' iri;


text:
om i hilo'd tawan, ko' i hiti'd pomogunan ko' nunu nopo i suwai, nga' aiso' i' o kaantob do Kinorohingan dot osianan dati', do miagal di nokointalang dau do pinointalang di Kristus Yesus, i Tuhan toko'.


text:
Iti nopo poboroson ku'dti om otopot i' tu' Kristus no o sanganu doho'. A' oku i' mongudut. Om kopurimanan do ginawo ku di porintaon do Rusod do Kinorohingan nga' sumokodung i' do popogirot do ginawo ku dot otopot iti boros ku.


text:
do kosorou di piro-piro o tobpinai ku di sompi' ko' bansa' ku. Om uhang ku i' do papalan oku'd Kinorohingan om potongkiadon oku do mantad id Kristus, dot iyolo' o kopongiyo'ddian.


text:
Iyolo' no i tulun di nopili' om i siniliu'd Kinorohingan do tangaanak dau, om pinointalang dau o sinundu dau dot id diyolo'. Om minomonsoi iyau do tumpongo dot id diyolo' om nonuan dau iyolo' di Tourat. Om sinunudan iyolo'd Kinorohingan do ralan diyolo' do sumambayang om naanu ngai' no diyolo' i batos dau.


text:
Iyolo' nopo om sinakagon i' di komolohingan toko'. Om i Kristus nga' mantad i' dot id bansa' diyolo' dot id pagantangan do tulun. Om iyau no it id sawat kopio ko' koinsanai diyolo'. Royohon no o Kinorohingan do gisom dot alaid! Amin.


text:
A' oku i' momoros dot a' nabayaan i batos do Kinorohingan; nga' okon i' ko' oinsanan o tulun dot Israil do tulun di nopili'd Kinorohingan.


text:
Okon i' ko' oinsanan i sinakagon di Abraham do tangaanak do Kinorohingan. Tu' boros kad Kinorohingan dot id di Abraham, “Iri no i sinakagon di Isak o roitan do sinakagon nu,” ka.


text:
Komoyon nopoddi nga' iri no i sinakagon di Abraham di nosusu dot i batos do Kinorohingan o nokosusu-susuan ot osiliu do tangaanak do Kinorohingan; om okon i' ko' oinsanan i sinakagon dau.


text:
Tu' poingkaa o batos do Kinorohingan, “Orikot nopondo i maso di natantu' mantad, om gumuli' oku nondo kawagu, om kianak nondo i Sara dot iso' o kusai,” ka.


text:
Om okon i' ko' iri noo. Tu' paganak no i Robika do duwo o kusai, om iso- iso' i' o tapa' diyolo', dot i Isak i taki-aki toko'.


text:
Di nopo dit a' po nosusu i duwo o tanak diri, om natantu' mantad nod Kinorohingan i pilion dau. Iri nopo i pinili' do Kinorohingan diri om okon i' ko' i milo'd tulun do wonsoyon o pinoimpahan, suwai ko' pinoimpahan nopo om i lolohou'd Kinorohingan. Tu' nopo dit a' po goduwo milo i tanak do kusai di Robika'ddi do momonsoi dit osonong ko' it araat,


text:
om nokoboros nod Kinorohingan dot id di Robika o poingkaa, “Iri nondo it id dotuo o mogobi-obi' dit id domulok,” ka.


text:
Om nokotulis dot id suang do Buuk do Kinorohingan do pinoboros do Kinorohingan o poingkaa, “Osianan oku di Yakub, nga' araatan oku i' di Isau,” ka.


text:
Iyo nopoddi om nunu poddi o poboroson toko'? A' tuu otulid i winonsoi'd Kinorohingan diri? Nga' atantu' no dot otulid i' i winonsoi'd Kinorohingan!


text:
Tu' boros kad Kinorohingan dot id di Musa, “Insianan ku indo i tulun dit insianan ku; om olisiu oku di tulun di kolisihan ku,” ka.


text:
Iyo nopoddi, om iri nopo i wonsoyon do Kinorohingan om okon i' ko' i kagayaan do ginawo'd tulun ko' i wonsoyon do tulun o maan dau'd poimpahan, suwai ko' mantad i' do kosianan do Kinorohingan dot id tulun di pilion dau.


text:
Tu' nokotulis i' dot id suang do Buuk do Kinorohingan o poingkaa, “Boros kad Kinorohingan dot id Raja' do Masir, ‘Kinoponilihan ku nopo diya' do raja' om wayaan ku do pointalang do kuasa' ku, om kabantug indo o ngaran ku do pointongkop diti pomogunan,’ ka dau,” ka.


text:
Iyo nopoddi om osianan i' o Kinorohingan dot id isai nopo o tulun di kosianan dau. Om pokodohon do Kinorohingan o ginawo dot isai nopo o tulun di pokodohon dau o ginawo.


text:
Iyo nopoddi, om moro-boros ko no dotindo doho' do poingkaa, “Iyo nopoddi om nokuro tu' pasalaon kasai' pod Kinorohingan o tulun? Tu' iso' pod tulun nga' aiso' no o koodu do korohian do Kinorohingan,” ka.


text:
Nga', tobpinai! Iya' nopo om tulun i' toomod. Om a' ko' i' koino-ino do sumurilog do Kinorohingan! Milo toi i kuron do monguhot di tulun di minomorun dau dot, “Nokuro tu' iyo'dti o pinomonsoi nu doho'?” ka.


text:
A' toi kikuasa' i' i tulun di momorun di kuron do momorun di lagit do poingkuro nopo o korohian dau? Sombulugu' nopo o tana' om milo i' di tulun di gompomorun do worunon do duwo o kuron di misuayan: iso' ot osonong, om iso' ot a' songkuro o kosonongo'.


text:
Om iyo nogiddi i wonsoyon do Kinorohingan. Pourobuson no daa kopio dau o kototogod dau om popokito iyau do kuasa' dau. Nga' alanut i' o ginawo dau dot id toguang ngai' di tulun dit apatut dau do hukuman tu' pinopotogod i' iyolo' dau.


text:
Om orohian o Kinorohingan do popointalang dot id dati' di kosimbayanan dit a' ogina-gina', i patahakon dau dot id dati', i kosianan dau. Om nokosodia' toko' no dau do rumamit di kosimbayanan diri.


text:
Iyati' no i nolohou dau, om okon i' ko' mantad no dot id tulun do Yohudi, nga' mantad nogi' dit okon ko' Yohudi.


text:
Tu' nokoboros no o Kinorohingan dot id suang do buuk di Nabi Hosia, do poingkaa, “Iri nopo tulun dit okon ko' tulun di songonuon ku, om roitan nondo do, ‘Tulun di doho'd songonuon!’ ka. Iri nopo bansa' dit a' ku kosianan, om roitan nondo do, ‘Kosianan ku,’ ka.


text:
Om hiri nopondod kinoiyonon di binarasan o tulun dot, ‘Okon kou i' ko' tulun di songonuon ku,’ ka, om hiri nogindo do roitan i tulun diri do tangaanak do Kinorohingan di poimpasi,” ka.


text:
Om nokoinod no kopio di Nabi Yosaya, o pinomoros dau do pasal di bansa' dot Israil do poingkaa, “Mulong piya dot iyo di pasir do hilo'd rahat o kogumuon di tulun dot Israil, nga' okuri' indo ot apasi;


text:
Om minomoros po i Yosaya do poingkaa, “Ondung a' daa pinopoolu' o Kinorohingan it Osundu Kopio do sinakagon toko', om atantu' no do noinsanan toko' no daa do nokoiyo do bandar do Sodom om Gomora,” ka.


text:
Om kootuson nopoddi nga' poingkaa: Iri nopo tulun dit okon ko' Yohudi om a' i' tuminotos do monokiulud do Kinorohingan. Nga' pinoulud iddi kawagu iyolo'd Kinorohingan dot id dau tu' minonongkuyaan i' iyolo'.


text:
Nga' iri nopo i tulun do Yohudi om tumotos tomod i' daa do mumboyo' di toturan om koulud i' kawagu iyolo' dot id Kinorohingan. Nga' a' i' iyolo' milo do minulud dot id dau.


text:
Nokuro tu' a' iddi iyolo' nokoulud dot id Kinorohingan? A' pogi' iyolo' nokoulud nga' okon i' ko' i kotumbayaan diyolo' dot id Kinorohingan o ralan diyolo' do monokiulud, suwai ko' iri i' i wonsoyon diyolo'. Om gowoi poddi om nakasadu iyolo' di “Watu do Kosoduwon”.


text:
Om poingkaa o nokotulis do pasal di watu'ddi dot id suang do Buuk do Kinorohingan, “Ilaai no dokoyu. Do nokoiliu ku no ot iso' o watu do hilo'd Sion, i watu di kososoduwon do tulun, i watu dit agayo do kototohubon do tulun. Nga' iri nopo tulun di monongkuyaan dau om a' no oiman-iman,” ka.


text:
Oi tobpinai-tobpinai ku! Orohian oku no kopio dot apasi i bansa' ku. Om magayi-ayi' oku no kopio'd ginawo do sumambayang dot id Kinorohingan do bagi' diyolo'.


text:
Katama' oku i' do momoros dot aparu' i' kopio iyolo'd sumambayang dot id Kinorohingan. Nga' iri nopo koporuo' diyolo'ddi om a' i' poingimpou di toilaan do mantad id Kinorohingan.


text:
A' i' iyolo' koilo di ralan do Kinorohingan do popoulud kawagu'd tulun dot id dau. Om tumanud nopo iyolo' di diyolo'd ralan do mulud dot id Kinorohingan, om a' nogi' tumanud di ralan di pinotuduk do Kinorohingan.


text:
Nopongo no di Kristus o paantakan di Tourat, om nopupusan noddi o kuasa'ddi. Om kaa pogi'ddi do pointikid-tikid do tulun di monongkuyaan di Kristus om koulud no kawagu dot id Kinorohingan.


text:
Nokotulis no di Musa dot iri nopo tulun di mulud dot id Kinorohingan dot i Tourat o poimpahan do monokiulud, om apasi indo i tulun diri tu' mumboyo' i' iyau di Tourat.


text:
Nga' iri nopondo kotumbayaan dot id Kinorohingan o poimpahan do tulun do monokiulud do Kinorohingan, om poingkaa o pinoboros dot id suang do Buuk do Kinorohingan, “Kada' kou no ponguhot dot id suang do ginawo dokoyu do poingkaa, ‘Isai nondo o minsawat do hilo'd surga?’ ka. (Komoyon nopo om mongoi polintuhun di Kristus),


text:
ko' monguhot dot, ‘Isai nondo o lumintuhun do hilo'd pomogunan do tulun do napatai?’ ka. (Komoyon nopo om mongoi pamasi di Kristus do mantad id kapatayon),” ka.


text:
Komoyon nopoddi nga' poingkaa, “Id somok no kopio dokoyu i habar do mantad id Kinorohingan; hino nod kabang dokoyu om id suang nod ginawo dokoyu,” ka. Om iri no i habar do popinsusuyon dahai; i habar do momisunud do mositi' nod monongkuyaan o tulun di Yesus Kristus.


text:
Tu' ondung poboroson nu dot okunon nu do, “Tuhan, i Yesus,” om monongkuyaan ko dot id suang do ginawo nu do pinasi do Kinorohingan i Yesus do mantad id kapatayon, om apasi ko no.


text:
Tu' ginawo id tulun o totumbayaan, gisom do romiton iyau'd Kinorohingan tu' nokoulud no iyau dot id Kinorohingan. Om poboroson do tulun diri do mangakun iyau dot otumbayaan, gisom dot apasi nondo iyau.


text:
Nokotulis no dot id suang do Buuk do Kinorohingan o poingkaa, “Tulun nopo di monongkuyaan om a' no oiman-iman,” ka.


text:
Komoyon nopoddi om oinsanan nopo o tulun, tu' aiso' i' o pisuayan dot id pialatan do tulun do Yohudi om it okon ko' Yohudi. Iso' noo o Kinorohingan do Tuhan do koinsanai'd tulun. Om manahak i' iyau do barakat do gisom dot a' aayi-ayi' dot id koinsanai'd tulun di mokitulung dau.


text:
Om nokotulis dot id suang do Buuk do Kinorohingan o poingkaa, “Koinsanai'd tulun di lumohou'd Tuhan om apasi no,” ka.


text:
Nga' poingkuro daa o tulun do lumohou'd Tuhan dot a' po iyolo' monongkuyaan? Om poingkuro daa iyolo' do monongkuyaan do Tuhan dot a' po iyolo' korongou do pasal dau? Om poingkuro daa iyolo' do korongou do pasal do Tuhan, ondung aiso' o mongoi pomisunud diyolo'?


text:
Om poingkuro daa o tulun do mongoi poposunud do habar diri, ondung a' iyolo' suhuon? Nokotulis no o poingkaa dot id suang do Buuk do Kinorohingan, “Osonong no kopio o korikatan di tulun di mongigit do Habar dot Osonong do mantad id Kinorohingan!” ka.


text:
Nga' a' i' oinsanan o tulun do rumamit di Habar dot Osonong diri. Tu' boros ka di Yosaya, “Tuhan, isai daa o monongkuyaan di pinosusui dahai?” ka.


text:
Om kaa pogi' do monongkuyaan nopo o tulun di habar om, korongou iyolo' di habar, om norongou pogi' i habar nga' haro i' o tulun do minongoi popinsusui do pasal do Kristus.


text:
Nga' muhot oku: A' kopio toi iyolo' nokorongou di habar diri? Atantu' no do nokorongou i'! Tu' nokotulis i' dot id suang do Buuk do Kinorohingan o poingkaa, “Nokotongkop no do hiti'd pomogunan o boros diyolo', om nokorikot nod hilo'd tisan do tana' o boros diyolo',” ka.


text:
Om muhot oku po kawagu: A' po tuu nokoilo i bansa'd Israil do pasal diri? Pologoson po i Musa do mogulu do monimbar diti tuhoton. Boros kad Musa, “Poingkaa o boros do Kinorohingan, ‘Poosolon ku nondo iyokoyu dot iso' o bansa' dit okon i' daa ko' bansa' kopio, om potogodon ku nondo iyokoyu dot iso' o bansa' di basug,’ ka dau,” kad Musa.


text:
Om nakatama' kopio i Yosaya do minomoros do poingkaa, “Poingkaa o boros do Kinorohingan, ‘Iri nopo tulun dit a' minogihum doho', om nokosolowot nogi' doho'; om minintalang oku dot id tulun dit a' mininguhot do pasal doho',’ ka,” ka di Yosaya.


text:
Nga' boros ka di Yosaya dot i bansa' dot Israil o komoyon, “Poingkaa o boros do Kinorohingan, ‘Monongodou-ngodou oku nopo do mingkapoi do momolohou do bansa' dit okodou o ginawo om it a' obintanud,’ ka,” ka dau.


text:
Monguhot oku po: Nakataam no tuu kopio'd Kinorohingan i tulun di songonuon dau? Atantu' nod a' i'! Iyoho' piya nga' bansa' i' dot Israil di sinakagon di Abraham, om mantad oku id payat di Binyamin.


text:
A' i' kopio! A' id Kinorohingan pataamon i tulun dau di nopili' mantad dau di gulu po. Koilo kou i', oi tobpinai-tobpinai, di nokotulis dot id suang do Buuk do Kinorohingan dot i Ilia o komoyon, do tontok di pinosunud dau dot id Kinorohingan o pasal dot Israil. Boros ka di Ilia,


text:
“Oi Tuhan, nangapatai nod tulun i piro-piro o nabi do boros nu om nangaraag diyolo' i tiyonon do papatahak do porsombahan di sumbolion dot id diya'. Iso' oku po do noolu', om iyoho' nga' pokipapatayan no diyolo',” ka dau.


text:
Nunu kad nisimbar do Kinorohingan dot id di Ilia? Boros kad Kinorohingan do suminimbar, “Nokoolu' ku no o turu' noribu o tulun di doho'd songonuon. Om a' i' iyolo' insan koumbal do tumuku' dot id Baal, i tingolig diri,” ka dau.


text:
Om baino' nga' iyo iddi: Haro i' o tulun dot okuuri' do nopili'd Kinorohingan dot i kosianan dau o kinopomilian dau.


text:
Om pinili' pogi' dau iyolo' nga' mantad i' do kosianan dau om okon i' ko' i winonsoi diyolo' o kinopomilian. Tu' ondung i wonsoyon do tulun o kinopomilian do Kinorohingan diyolo', om iri nopoddi kosianan do Kinorohingan diri om okon noddi ko' kosianan dit otopot kopio.


text:
Iyo nopoddi, om poingkuro poo? A' i' i tulun dot Israil nakaanu di tihumon diyolo'. Iri nopo nakaanu'ddi om okuri' i' kopio, iri no i tulun di nopili'd Kinorohingan. Iri ngai' nopo i suwai om kuminodou ngai' o ginawo do nokorongou di lolohou'd Kinorohingan.


text:
Tu' nokotulis no dot id suang do Buuk do Kinorohingan o poingkaa, “Pinabasug do Kinorohingan o ginawo om pomusarahan diyolo'; om gisom piya do dinondo nga' a' i' kokito o mato diyolo' om a' korongou o tolingo diyolo',” ka.


text:
Om boros ka kawagu di Daud, “Pologoson nopo dot osiliu'd lawa' di kosulungon diyolo' i poginakanan diyolo', om osiliu iri do luang di korotuon om kapatayon diyolo'!


text:
Pologoson nopo dot otuong o tokito diyolo' om a' i' iyolo' kokito; om pologoson nopo dot ongotongkud iyolo' dot ouruan dot oinggorit do gisom dot alaid,” ka.


text:
Monguhot oku po kawagu: Aratu' nopo i tulun do Yohudi om pamatai tuu diyolo' iri? Amu', a' i' kopio! Nga' pinasi nogiddi i tulun dit okon ko' Yohudi, om mosol indo i tulun do Yohudi diyolo'.


text:
Binarakatan diri'd Kinorohingan i tulun do suwai do hiti'd pomogunan tu' nokowonsoi id dusa i tulun do Yohudi, om i komosikino' diyolo' do don rusod o pinoporikot do barakat dot ogumu' dot id tulun dit okon ko' Yohudi. Om okon-okon po daa'ndo do koulud kawagu o tulun do Yohudi dot id Kinorohingan; nga' atantu' no dot agayo-gayo o barakat do patahakon do Kinorohingan dot id diyolo'.


text:
Dinondo nodti om moro-boros oku dot id dokoyu, oi tobpinai-tobpinai ku dit okon ko' Yohudi! Solinaid nopodti, om poinggoyoon tomod ku i' o karaja' ku di dong rasul dot id tulun dit okon ko' Yohudi.


text:
Om mogondos oku nopo do koponingkau oku daa do ginawo di bansa' ku, gisom do mosol nondo iyolo', om apasi i' daa'ndo o wookon diyolo'.


text:
Tu' tontok di niadaan do Kinorohingan iyolo', om koulud noddi dot id Kinorohingan o tulun do hiti'd pomogunan; om okon-okon po daa'ndo dot aramit do Kinorohingan i tulun do Yohudi! Atantu' no dot iyo pondo iyolo' do tulun di napatai do noposian kawagu!


text:
Ondung nakatahak dot id Kinorohingan o sangkabing o roti dit id gulu kobingo', om komoyon nopoddi nga' noinsanan no i roti do nakatahak dot id Kinorohingan. Om ondung Kinorohingan o sanganu di gamut do kayu, om komoyon nopoddi nga' iyau no o sanganu ngai' di raan.


text:
Tinipu' o piro-piro di raan di guas do saitun i poiyaan di tulun do Yohudi. Om hiri nopoddid kinotipuan om pinokowinan di raan do guas do saitun di hilo'd gouton, i poiyaan di tulun dit okon ko' Yohudi. Om pinakawin ko'ddi do hiri, om kopuriman ko i' do koinsanai dit ongosonong do mantad id koposi-posion di don rusod di tulun do Yohudi.


text:
Iyo nopoddi om kada' dokoyu ulak-ulakai i nongoidu' do miagal di raan do tinipu'. Mositi' no dot ahandaman dokoyu dot iyokoyu nopo om raan no toomod. Om okon i' ko' i raan o paakan di gamut, suwai ko' i gamut o paakan di raan.


text:
Nga' momoros ko no doti' daa'ndo dot, “Oo, nga' kinoponipuan nopo di raan om papakawin doho' dot id guas diri!” ka nu doti' daa'ndo.


text:
Otopot nogi' iri. Nga' pinataam pogi' iyolo' nga' gama' i' dot a' iyolo' minonongkuyaan, om iya' no om rinamit ko pogi' nga' minonongkuyaan ko i'. Om kada' nogi' kopio pinggaya-gayaai iti; suwai ko' apatut nogi' dot ooris ko.


text:
Tu' ondung a' o Kinorohingan noupus do pinapataam di tulun do Yohudi, i miagal di raan mantad diri, om kada' nogi' soroho' dot oupus iyau diya' om a' sipataam diya'!


text:
Om hiti nod oilaan toko' dot a' ogina-gina' o kosonongo'd Kinorohingan om a' ogina-gina' o kototogod dau. Otogod no kopio iyau di tulun di momonsoi'd dusa, nga' osonong i' iyau dot id diya' ondung momonsoi kasai' ko no di korohian dau, gisom dot osianan nondo iyau diya'! Nga' ondung amu', om iya' nga' pataamon indo.


text:
Om iri no i tulun do Yohudi, om ondung tumingkod iyolo' di kowoyo-woyoo' diyolo' dot a' monongkuyaan, om romiton indo kawagu iyolo'd Kinorohingan, tu' kikuasa' i' o Kinorohingan do mamaramit kawagu diyolo'.


text:
Iya' nopo tu' okon ko' tulun do Yohudi om miagal-agal di raan do guas do saitun di hilo'd gouton. Om ondung milo ko iya' do pokowinon di guas do saitun di pigompian, it okon ko' diya' mantad do guas, om okon-okon pondo i tulun do Yohudi, i pinoiyo do raan di guas do saitun di pigompian diri. Atantu' no dot osonong-sonong o Kinorohingan do popoguli' kawagu diyolo' do hiri'd guas mantad do saitun diri.


text:
Oi tobpinai-tobpinai ku! Mogondos oku nopo dot a' kou momusorou do nongoilaan ngai' dokoyu iri. Tu' haro i' i korohian do Kinorohingan, nga' a' po noilaan do tulun. Om orohian oku do koilo kou'ddi; iri no tu': kumodou indo o ginawo do wookon di tulun do Yohudi, nga' iri nopondo kowoyo-woyoo' diyolo' dot okodou o ginawo om a' i' potilombus, suwai ko' gisom no do korikot ngai' dot id Kinorohingan i tulun dot okon ko' Yohudi.


text:
Om iyo noddi dot apasi ngai' o tulun do Yohudi. Tu' nokotulis no dot id suang do Buuk do Kinorohingan o poingkaa, “Rumikot nondo i Raja' do Gampamasi do mantad hilo'd Sion, tonuson ngai' nondo dau i karaato' di sinakagon di Yakub.


text:
Nosiliu'ddi i tulun do Yohudi do pisangod do Kinorohingan, tu' a' i' iyolo' ruminamit di Habar dot Osonong do mantad id Kinorohingan; nga' iri nogiddi o nosiliu do kountungan dokoyu it okon ko' tulun do Yohudi. Nga' kosianan kasai' id Kinorohingan i tulun do Yohudi, tu' pinili' i' iyolo'd Kinorohingan, om osorou dau i taki-aki diyolo'.


text:
Tu' ondung momili' o Kinorohingan do tulun om mamarakat iyau do tulun diri, om a' no insan do monimban kawagu o Kinorohingan di winonsoi dau.


text:
Di nopo di gulu po om a' kou i' iyokoyu, i tulun dot okon ko' Yohudi, minumboyo' do boros do Kinorohingan. Nga' baino' noddi om nokoboros nod Kinorohingan do nokoidu' kou no do mantad id kasalaan, tu' a' i' minumboyo' i tulun do Yohudi.


text:
Om iti tulun do Yohudi nga' iyo nogiddi. Tu' a' iyolo' mumboyo' do boros do Kinorohingan do dinondo poo, om koidu' kou i' iyokoyu do mantad id kasalaan. Nga' iyolo' piya'ndo nga' koidu' i' do mantad id kasalaan do koimbagu.


text:
Tu' pologoso' nopod Kinorohingan o koinsanai'd tulun dot oporinta' di korohian dot a' mumboyo', om kointalang indo dau o kosianan dau dot id koinsanai diyolo'.


text:
A' no kopio ogina-gina' o kakayao' do Kinorohingan! Om aralom kopio o toilaan om it osuhutan dau! Isai po daa o kosuhut di natantu' dau do wonsoyon dau? Isai po daa o kosuhut di kowoyo-woyoo' dau'd kumaraja'?


text:
Nokotulis no dot id suang do Buuk do Kinorohingan o poingkaa, “Isai poo o koilo do pomusarahan do Tuhan? Isai poo o milo do monosihat dau?


text:
Kinorohingan no o minomonsoi do koinsanai'd nunu nopo. Koinsanai'ddi om mantad ngai' i' dot id Kinorohingan om dong Kinorohingan ngai'ddi. Royohon no o Kinorohingan do gisom do poingompus! Amin.


text:
Oi tobpinai-tobpinai ku! Osonong no kopio o Kinorohingan dot id dati'. Om iri no o koponuhuan kopio ku dokoyu do papatahak do koposi-posion dokoyu dot id Kinorohingan do sumiliu'd porsombahan di poimpasi di potobilangon do maan do dong Kinorohingan, om i kohubayaan kopio dau. Iyo noddi o ralan dokoyu do sumambayang dot id Kinorohingan di koontok kopio.


text:
Kada' kou kopio tanud di koubasan diti pomogunan. Pologoson no o Kinorohingan do popoinwagu do kowoyo-woyoon dokoyu, om kosimban kou i'. Om milo kou indo do mongilo do korohian do Kinorohingan, iri no it osonong om i kohubayaan dau om it aiso' no o koiyo do kosonongo'.


text:
Noonuan oku nod Kinorohingan do nipuhawang. Om iri no o koponosihatan ku ngai' dokoyu, oi tobpinai-tobpinai ku. Kada' kou kadalaai do minggayo-gayo, suwai ko' pokosuhat-suhatanon i' o pogogontong do kosonongo' do dau'd kowoyo-woyoo' do miontok dit otopot. Posiribaon o ginawo do mongilo'd kosonongo' do dau'd kowoyo-woyoo', om sompori-pori do mongilo'd kosonongo' do dau'd kowoyo-woyoo' do tumanud di komilaan do pinatahak do Kinorohingan dot id dau tu' monongkuyaan i' iyau di Yesus.


text:
Tinan toko' nopo om ogumu' o pakakas. Om pointikid-tikid di pakakas diri nga' haro ngai' nopo o karaja'.


text:
Om iyati' nga' iyo nogiddi. Mulong piya dot ogumu' toko', nga' iso-iso' i' o tinan toko' tu' nokoiso' toko' no dot id Kristus. Om mogiiso' toko' tu' pakakas ngai' toko' i' dot iso' o tinan.


text:
Noonuan ngai' toko' nod mogisuayan o nipuhawang do kumaraja'. Om Kinorohingan i' o pinapatahak ngai'ddi dot id dati' do tumanud di kosianan dau. Iyo nopoddi om mositi' nod pakayon ngai' toko' i nipuhawang diri. Iri nopo tulun di noonuan do nipuhawang do popinsusui di habar do mantad id Kinorohingan, om mositi' nod popinsusui iyau di habar do mantad id Kinorohingan diri do tumanud di komiloo' dau.


text:
Iri nopo tulun di noonuan do nipuhawang do monulung do tulun do suwai, om mositi' nod monulung. Iri nopo tulun di noonuan do nipuhawang do monuduk, om mositi' nod monuduk.


text:
Iri nopo tulun di noonuan do nipuhawang do monginsasamod om mongodsuur do tulun do suwai, om mositi' nod monginsasamod om mongodsuur. Iri no tulun di noonuan do nipuhawang do manahak do tulun do suwai do nunu nopo i haro dot id dau, om mositi' nod momonsoi do miagal diri dot otopot-topot kopio o ginawo do momuhawang. Iri nopo tulun di noonuan do nipuhawang do sumiliu'd boyoon, om mositi' nod otorodok do momoyo'. Iri nopo tulun di noonuan do nipuhawang do monginsian do tulun do suwai, om mositi' nod momonsoi do miagal diri do mikuwo'd osonong o ginawo.


text:
Mositi' nod osianan kou do mikuwo'd iso-iso' kopio o ginawo'd osianan. Karaatai kou no dit araat, om anggamai no kopio dokoyu it osonong.


text:
Mogiinsian-sian kou no, do miagal di mogiobpinai dot id suang dot iso' o sompiiyon, om mogisogulu-gulu kou nod sumuwau.


text:
Kumaparu' kou nod kumaraja', kada' kou kakaul. Momonsoi kou nod karaja' di don Tuhan do mikuwo'd kokorisan do mantad id Rusod do Kinorohingan.


text:
Mogondos kou nod Tuhan do mikuwo'd otood o ginawo, om polonuton nopo o ginawo dot id suang do kosusaan, om tumorodok kou nod sumambayang.


text:
Uhup kou nod monulung di tulun do Kristian di haro o kokurangan, om romiton no dokoyu dot id walai dokoyu i tulun di notumbayaan di dokoyu'd kinotumbayaan dot a' piya dokoyu iyolo' otutunan, do mikuwo'd osonong o ginawo.


text:
Pokibarakatan no dokoyu'd Kinorohingan i tulun dit orongit dot id dokoyu. Pokibarakatan no kopio dokoyu iyolo'd Kinorohingan, om kada' kou nogi' pomopol.


text:
Tumonggoi kou nod otood do tontok dit id sugku' di tulun dot ongotood, om tumonggoi kou'd mihad do tontok dit id sugku' di tulun di mihad.


text:
Mogiuulud kou no. Kada' kou kasawat o ginawo, suwai ko' miyo kou nopo di tulun dit osiriba' o pangkat. Kada' dokoyu soroho' dot aralom o toilaan dokoyu ko' mantad di toilaan kopio dokoyu.


text:
Ondung araat o wonsoyon do tulun dot id dokoyu, om kada' dokoyu iyolo' suliai dit araat. Wonsoyon no dokoyu it osonong dot id pagantangan do koinsanai'd tulun.


text:
Oi tobpinai-tobpinai ku! Kada' kou nogi' kopio suli', suwai ko' pologoson nopod Kinorohingan o momohukum. Tu' nokotulis i' dot id suang do Buuk do Kinorohingan o poingkaa, “Iyoho' no o monuli'. Iyoho' nondo o momohukum dau,” kad Tuhan.


text:
Tu' ondung louson o pisangod dokoyu, om paakanon no dokoyu iyau, om ondung tuuhan iyau, om poinumon no dokoyu iyau. Tu' ondung momonsoi kou'd miagal diri, om iri no o pongintingayam dokoyu dau.


text:
Kada' dokoyu pologoso' dot aala' kou dit araat, suwai ko' pologoso' nod aala' dokoyu di kosonongo' it araat.


text:
Mositi' nod mumboyo' do porinta o pointikid-tikid do tulun, tu' aiso' i' o porinta dit okon ko' Kinorohingan o kinoonuan do kuasa'. Om iri nopo porinta do dinondo om tumanud i' di pinonuhuan do Kinorohingan o pamamakai dau di kuasa' dau.


text:
Om kaa pogi' dot iri nopo tulun di sumaap do porinta, om miagal nopod sumaap di natantu' mantad do Kinorohingan. Om tulun nopod miagal diri om ohukuman no.


text:
Tu' iri nopo tulun di momonsoi dot osonong om a' i' minog dot ooris do porinta. Iri no i tulun dot araat o moddosi do porinta. Ondung orohian ko dot a' ooris do porinta, om mositi' nod momonsoi ko dit osonong, om arayou ko indo.


text:
Tu' porinta nopo om susuhuon id Kinorohingan, om kumaraja' iyolo' do maan do koinsanangan nu. Nga' ondung momonsoi ko'd araat, om atantu' nod ooris ko'd porinta, tu' okon i' ko' maan toomod do kikuasa' o porinta do momohukum do tulun. Porinta nopo om susuhuon id Kinorohingan, i paparatu'd hukuman do mantad id Kinorohingan dot id tulun di momonsoi dot araat.


text:
Om iri no o kotonudan nu'd boros do porinta --- dot okon nopo ko' mada'd ohukuman, nga' tumanud nogi' di kopurimanan do ginawo nu.


text:
Om iri no o kapambayaran dokoyu'd sukai, tu' porinta no o pagawai'd Kinorohingan do momonsoi'd karaja'dti.


text:
Iyo nopoddi om pabayaron no dot id porinta it apatut do pabayaron nu. Om mambayar nod sukai, ondung haro no i sukayan nu; om bayaran o lisin do haro no i lisinan nu. Podulon ngai' no it apatut nu'd podulon, om pusohon it apatut nu'd pusohon.


text:
Kada' kou pongutang do nunu nopo dot id isai nopo, suwai ko' mogiutang- utang kou nogid kosianan. Tu' iri nopo tulun dit osianan do tulun do suwai, om katanud ngai' no di Tourat.


text:
Tu' iri nopo toturan do tugama'd Yohudi di poingkaa: Kada' pagampahu', kada' pamatai, kada' panakau, kada' korohiai do nunu nopo i dombokon; iti ngai' nopo om i toturan do suwai, om notimung no dot id iso' noo o toturan do poingkaa, “Kosianai nod tulun do suwai do miagal dot osianan ko do diya'd tinan,” ka.


text:
Iri nopo tulun dit osianan do tulun do suwai, om a' i' momonsoi dot araat dot id tulun diri: Komoyon nopoddi, om iri nopo tulun dit osianan do tulun do suwai om nakatanud ngai' no di ponudukan do Tourat.


text:
Om suwai no ko' iri, om oilaan i' dokoyu'd dinondo no o maso do koposikan dokoyu. Tu' oruhai noddi kopio i maso do kopomosian do Kinorohingan dati'd baino', ko' mantad di ponongkuyaai toko' i'.


text:
Oruhai nod katalib o totuong; om a' no alaid om anawau no. Om tumingkod toko' no kopio'd momonsoi di wowonsoyon do don totuong. Om mositi' nod monongrapo-rapo toko' di rapo-rapo do don tanawau.


text:
Om mositi' nod momonsoi toko' di wowonsoyon di pusohon do tulun, i miagal di koubasanan do tulun do momonsoi do dangadau; kada' kou kadalaai do moginakan om rumamai, om kada' kou pagawuk. Kada' kou pagampahu', om posinondoton no dokoyu o kowoyo-woyoon. Kada' kou pogisosongkiwal, om kada' kou osol.


text:
Pologoson no o Tuhan Yesus Kristus do manantu' dit apatut dokoyu'd wonsoyon. Om kada' kou tanud di kowoyo-woyoo'd tulun di kidusa do ponguru di korohian do tinan dokoyu.


text:
Iri nopo tulun dit a' po haro o kotontuan kopio di ponongkuyaanan dau, om mositi' nod romiton kosonong-sonong dot id pogialatan dokoyu. Kada' kou ponokisongkiwal dau do pasal di dau'd ponongkuyaanan.


text:
Haro i' o tulun do monongkuyaan do koino-ino iyau'd mangakan do nunu nopo. Nga' haro i' o tulun dit a' ogirot kopio o ponongkuyaanan do pasal diri; tu' opurimanan dau do rarapaon noo o koino-ino dau'd akanon.


text:
Iri nopo tulun di mangakan do nunu nopo om a' i' apatut do popoinsiriba-riba' di tulun di piro-piro no o taakanon di natantu' o kanon; om iri tulun di mangakan di piro-piro noo o takanon di natantu' dot akanon, nga' a' i' apatut do papasala' di tulun di mangakan do nunu nopo, tu' naramit nod Kinorohingan i tulun diri.


text:
Isai kopio ko toi tu' mongilo ko ondung kasala' ko' amu' i susuhuon do tulun do suwai? Tu' aratu' piya ko' poingkakat i susuhuon diri nga' iri i tuan dau o monongkoilo. Om atantu' nod poingkakat i' i susuhuon diri, tu' milo i' o Tuhan do popoingkakat dau.


text:
Haro i' o tulun do popoinggayo dot iso' o tadau ko' mantad di tadau'd suwai, om tulun nod suwai om oiyo nopo o tadau do kasarahan dau. Pologoson nopo o tulun do sompori-pori'd manantu' do dau'd korohian.


text:
Iri nopo tulun di popoinggayo do piro-piro o tadau di natantu', om pomusou i' do Tuhan o kopoinggayaan dau'ddi. Om iri tulun di mangakan do nunu nopo, nga' pomusou id Tuhan o kapangakanan dau'ddi, tu' mongunsikou i' iyau'd Kinorohingan di taakanon diri. Om iyo nogiddi i tulun di mangakan di taakanon no di natantu' o kanon; iri tulun diri nga' momusou id Tuhan om mongunsikou iyau'd Kinorohingan.


text:
Aiso' i' o tiso' dati' do poimpasi do dau nod tinan o koposian; om aiso' o tiso' dati' do dau nod tinan o kapatayan.


text:
Poimpasi toko' nga' momusou toko' id Tuhan. Om matai toko' nga' momusou toko' id Tuhan. Om poimpasi ko' poimpatai toko' nga' Tuhan no o sanganu dati':


text:
Napatai no o Kristus om napasi kawagu iyau. Om iri no o nokosilihan dau do Tuhan di tulun di songimpasi om iri nogi' i tulun di nangapatai no.


text:
Iyo nopoddi, oi tobpinai-tobpinai, om nunu'ddi o kapasalaan nu di tobpinai nu dit oiyo dot iso-iso' o kinotumbayaan? Om nokuro tu' poinsiriba-ribaon nu iyau? Tumimbaba' ngai' toko' indod Kinorohingan do maan butusai.


text:
Haro i' o nokotulis dot id suang do Buuk do Kinorohingan do poingkaa, “Boros kad Tuhan, Otopot no kopio, do motud ngai' nopondod tumuku' dot id doho' o pointikid-tikid do tulun; om mangakun ngai' o pointikid-tikid do tulun dot iyoho' o Kinorohingan,” ka.


text:
Iyo nopoddi om kada' toko' pogisala-sala'. Suwai ko' tumotos toko' nogi' dot a' momonsoi do nunu nopo i sumiliu'd pogumbalan om sumiliu'd korotuon dot id dusa dot isai nopo o tulun dit oiyo o kinotumbayaan.


text:
Tu' iyoho' nopo di nokoiso' oku dot id Tuhan Yesus, om monongkuyaan oku no kopio dot aiso' i' o nunu nopo do sosomu' mantad. Nga' sosomu' indo'ri dot id tulun, dot ondung sorohon di tulun diri do sosomu' iri.


text:
Nga' ondung pokoruol do ginawo'd tobpinai nu dit oiyo o kinotumbayaan it akanon nu, om iri nopo winonsoi nu'ddi om a' no poingimpou do kosianan. Ondung napatai o Kristus do suminowoli'd tulun diri, om kada' no patayo' i tulun diri dot i takanon nu o kapatai.


text:
Om kaa pogi' do kada' pologoso' it osonong dot osorou nu, do sumiliu'd a' osonong do sorohon do tulun do suwai.


text:
Tu' Pomorintaan nopod Kinorohingan om okon i' ko' kagait di takanon om i tinumon. Suwai ko', iri nopo it agayo kopio om tumanud o tulun do korohian do Kinorohingan, om osimbayan o ginawo dau, om kaanu iyau do kataadan di patahakon di Rusod do Kinorohingan.


text:
Iri nopo tulun di momonsoi'd karaja' do dong Kristus do miagal diri, om koposonong nod ginawo'd Kinorohingan om pusohon iyau'd tulun do suwai.


text:
Iyo nopoddi om pokiwawansayan toko' nopo kopio om i popiulud kasai' om i popogirot do ginawo'd tulun do suwai.


text:
Kada' nogi' pologoso' dot araag nu do taakanon, i winonsoi'd Kinorohingan. Tu' koinsanai'd taakanon om osonong ngai' i' dot akanon; nga' ondung kowonsoi'd dusa o tulun do suwai dot it akanon nu o kobungou, om kasala' ko no.


text:
Osonong nogi' dot a' mangakan do daging ko' a' monginum do waig dot anggur ko' a' momonsoi'd nunu nopo ondung iri no o kobungou di tobpinai nu dit iso-iso' o kinotumbayaan do momonsoi'd dusa.


text:
Wonsoyon nopo i ponongkuyaan nu do koino-ino nu iya'd wonsoyon dot id toguang do Kinorohingan. Tu' olumaag no i tulun dit aiso' o kapanasalan do nakasala' iyau dot id nunu nopo i pokotopoton dau.


text:
Nga' iri nopo tulun di mikoduwo o ginawo do mangakan dot iso' o bansa' do taakanon, om mangakan indod taakanon diri, om pasalaon nod Kinorohingan o tulun diri, tu' minomonsoi i' i tulun diri dit a' miontok di ponongkuyaanan dau do pasal dit otopot om i kasala'. Om nunu nopo i wonsoyon dot a' iso-iso' o ginawo'd momonsoi om dusa no.


text:
Iyati' nopo i koilo no kopio ondung nunu i ponongkuyaanan toko', om apatut nod polonuton nopo o ginawo dot id piro-piro o kawagatan do ginawo di tulun dit a' ogirot no o ponongkuyaanan. Kada' toko' popoinsonong do dati' nod ginawo.


text:
Suwai ko' sompori-pori toko' nogid popoinsonong do ginawo di tobpinai toko'd suwai, om osiliu i' iri do koinsanangan dau, om kogirot indo o ponongkuyaanan dau.


text:
Tu' i Kristus piya nga' a' i' minomusorou do dau'd koinsanangan. Om haro i' o nokotulis dot id suang do Buuk do Kinorohingan do poingkaa, “Kountun ngai' nopo dot id doho' i pinongindaraat daa diya',” ka.


text:
Iri ngai' nopo i songintulis dot id suang do Buuk do Kinorohingan om maan i' do ponuduk dati': Tu' iri nopo ponudukan dot aanu toko' do mantad id Buuk do Kinorohingan om papalanut i' do ginawo toko' om popogirot, gisom do mogondos toko' nondod Kinorohingan.


text:
Om Kinorohingan, i manahak do kolonuto'd ginawo om koinsasamadan dot id tulun, o pagandasan ku'd monulung dokoyu do popogiiso' do ginawo, do momit di winonsoi'd Kristus Yesus.


text:
Om iso-iso' ngai' nopondo o ginawo dokoyu do mamarayou'd Kinorohingan, i Tapa' do Tuhan toko', i Yesus Kristus.


text:
Iyo nopoddi om pogirami-ramit kou no do mikuwo'd osonong o ginawo, do miagal di Kristus tu' minamaramit dokoyu do popoinggayo'd Kinorohingan.


text:
Tu', soroho' pogi', nga' Kristus nopo om minogobi-obi' i' do tulun do Yohudi do popointalang dot otorodok o Kinorohingan do mamayaan do koinsanai di batos dau dot id taki-aki toko'.


text:
I Yesus nga' nakabayayat nogi' di tulun dot okon ko' Yohudi do popoinggayo'd Kinorohingan tu' osonong kopio i' iyau dot id diyolo'. Om haro i' o nokotulis dot id suang do Buuk do Kinorohingan do poingkaa, “Iyo nopoddi om royohon ku indo iya' dot id pogialatan di tulun dot okon ko' Yohudi, om modsinding oku do mamarayou'd ngaran nu,” ka.


text:
Om haro po o nokotulis do poingkaa, “Kotood kou no, iyokoyu i tulun dot okon ko' Yohudi do moyo' di tulun di nasanganu do Kinorohingan, royoho' no iyau, oi koinsanai'd bansa'!” ka.


text:
Om haro po o poingkaa, “Royohon no o Kinorohingan, oi koinsanai'd tulun dit okon ko' Yohudi; mositi' nod mamarayou ngai' dau o koinsanai'd bansa'!” ka.


text:
Om poingkaa po o pinoboros di Yosaya, “Haro nondo o songulun do mantad id sinakagon di Isai do momorinta' do tulun dit okon ko' Yohudi; om iyau no o pagandasan ngai' di bansa',” ka.


text:
Kinorohingan no o milo dokoyu'd pagandasan. Om iyau no o pokionuon ku do momonu'd ginawo dokoyu do kataadan om kosimbayanan tu' monongkuyaan kou no dau, om muhang-ruhang indo o kogiroto' do pogogondos dokoyu'd Kinorohingan do mikuwo'd kuasa' do Rusod do Kinorohingan.


text:
Oi tobpinai-tobpinai ku! Oilaan ku i' dot ogumu' o kosonongo' dokoyu. Om ogumu' o toilaan dokoyu om milo kou do mogituduk-tuduk.


text:
Nga' pasal nondod piro-piro o hal, om poinsanon ku i' iyokoyu dot id suang do surat diti, tu' nopuhawangan oku nod Kinorohingan do karaja'dti.


text:
Siniliu oku dau do susuhuon di Kristus Yesus dot id pogialatan di tulun dit okon ko' Yohudi. Om iyo-iyo di dong imam o wonsoyon ku, do poposusui di Habar dot Osonong do mantad id Kinorohingan, om osiliu i' i tulun dot okon ko' Yohudi do miagal do porsombahan dot id Kinorohingan di milo dau'd romiton. Om pokionuon ku no i Rusod do Kinorohingan do posiliu diyolo'd iso' o porsombahan di pinotobilang do maan do dong Kinorohingan.


text:
Nga' katamaan ku nopod momoros om pasal no di nowonsoi'd Kristus dot iyoho' o pinawayaan do momonsoi do papatanud di tulun dot okon ko' Yohudi di boros do Kinorohingan. Om winonsoi ku'ri dot id suang do koboro-boroso' om i wonsoyon ku,


text:
do mitanud di kongoimayaan om i kongopusahan kopio; i mantad ngai' id kuasa' di Rusod do Kinorohingan. Nokopinsusui ngai' ku no i Habar dot Osonong do pasal di Kristus dot id ogumu' o tulun, do mantad pod hilo'd Yorusalim om gisom do hilo'd Ilirikum.


text:
Kagayaan nopo kopio'd ginawo ku om popinsusui di Habar dot Osonong do mantad id Kinorohingan do hilo'd piro-piro kinoiyonon dit a' po o tulun nokorongou'd pasal di Kristus. Tu' mada' oku i' do koponimpuun do karaja' do hiri'd notimpuunan do tulun do suwai.


text:
Haro i' o nokotulis dot id suang do Buuk do Kinorohingan do poingkaa, “Iri nopondo tulun dit a' po insan korongou'd habar dau, om ongkokito nondo; om it a' insan korongou nga' kosuhut nondo,” ka.


text:
Nga' nopongo ku noddi o karaja' ku dot id piro-piro o watas diri. Om piro-piro no o toun do koloido' do siongoi oku pogolimbuha' dokoyu.


text:
Om koumbaya' oku nopondod hino'd bandar dokoyu, do pakayaan ku'd hilo'd Sepanyol, om mogondos oku nopod kosolowot oku dokoyu om kopogiooropod ngai' toko' i' dot ongoruuhai. Om mogondos oku nopod milo kou'd monguhup doho' do kumaa oku'd hilo'd Sepanyol.


text:
Nga' dinondo nopodti om pakayaan ku do hilo'd Yorusalim do mongoi paatod do ponulung di tulun di songonuon do Kinorohingan do hilo'.


text:
Tu' nakaakun no i piro-piro o sidang do hilo'd Makidunia om i hilo'd Akaya do manahak do ponulung di tulun do mosikin dot id pogialatan di tulun do nasanganu'd Kinorohingan do hilo'd Yorusalim.


text:
Om agaan nopo o ginawo diyolo' do minangakun do momonsoi'd miagal diri. Om apatut i' kopio do monulung iyolo' di tulun do mosikin do hilo'd Yorusalim diri; tu' mantad i' id tulun do Yohudi o kinoonuan di tulun dot okon ko' Yohudi do barakat do mantad id Kinorohingan. Om apatut pogi'ddi i tulun dot okon ko' Yohudi do monulung di tulun do Yohudi dot i konunu-nunuan di nakabarakat dot id diyolo' o maan do ponulung.


text:
Opongo ku nopondo iti karaja' ku'dti, om katahak ku di tulun do hilo'd Yorusalim i notimung do maan do ponulung diyolo', om mongoi oku nopondo do hilo'd pomogunan do Sepanyol, om kawaya' oku nondo do hino'd bandar dokoyu.


text:
Om mongoi oku nopondod hino'd dokoyu, om atantu' no dot ogumu' o barakat do mantad id Kristus do pobohogion ku dokoyu.


text:
Pokionuon ku no kopio iyokoyu, dot i Tuhan toko' i Yesus Kristus, om i kosianan di pinatahak di Rusod do Kinorohingan o kopokionuan ku dokoyu, do sumambayang kou dot id Kinorohingan do bagi' doho', do muhup doho'.


text:
Sumambayang kou no om poiduwon oku id Kinorohingan do mantad id longon di tulun dit a' monongkuyaan di hilo'd Yudia, om ongosonong indo o ginawo di tulun di dong Kinorohingan di hilo'd Yorusalim do rumamit diti karaja' ku do poporikot di maan do ponulung diyolo'd hilo'.


text:
Iyo nopoddi, om ondung korohian do Kinorohingan, om koongoi oku i' do hino'd dokoyu do mikuwo'd osonong o ginawo ku. Om koundorong-dorong oku indo dot id pogialatan dokoyu; om osimbayan indo ot opurimanan ku.


text:
Om pokionuon ku no o Kinorohingan, i manahak do kosimbayanan dot id tulun, do momoyo' ngai' dokoyu. Amin.


text:
Orohian oku do pointutun di Pibi, i tobpinai toko', dot id dokoyu. Iyau nopo om mogobi-obi' di sidang do hilo'd Kingkria.


text:
Romiton no dokoyu iyau do miagal do pamaramit do tulun di songonuon do Tuhan. Tu' apatut no dot iyo'ddi i tulun di monongkuyaan do Kinorohingan do mogirami-ramit. Tulungon no dokoyu iyau, do mokitulung no iyau dokoyu, tu' ogumu' no o tulun do notulung dau, om iyoho' piya nga' notulung i' dau.


text:
Porikoton no o tabi' ku dot id di Priskila om id di Akuila; i tambalut ku dit oiyo do momonsoi'd karaja' di Kristus Yesus.


text:
Oruhai no iyolo'd apatai do minongoi ponulung doho'. Om ounsikou oku no kopio diyolo' om okon i' ko' iyoho' noo, suwai ko' iri ngai' nogi' i sidang dit okon ko' tulun do Yohudi, nga' mongunsikou nogi' diyolo'.


text:
Om porikoton no o tabi' ku dot id sidang di tumimung dot id walai diyolo'. Tumabi' oku nogi' di Ipinitus, i kosianan ku. Iyau no i tulun dit id gulu kopio ponongkuyaai do Kristus do hilo'd watas dot Asia.


text:
Porikoton no o tabi' ku dot id di Andronikus om i Yunias. Iyolo' nopo om mantad id payat di sinolusukan ku iyoho' om nokoumbal do nokogiil do poinsugku' doho'. Iyolo' nopo om id gulu no kotumbayaai do Kristus ko' iyoho'. Om abantug iyolo' dot id pogialatan di piro-piro o rasul.


text:
Porikoton no o podsusuwau ku di Urbanus, i tambalut toko' di muhup dati' do kumaraja' do bagi'd Kristus. Om sumuwau oku di Stakis, i kosianan ku.


text:
Tumabi' oku di Apilis. Om nokointalang no kopio i kotorodoko' dau dot id Kristus. Om tumabi' oku di sompiiyon di Aristobulus,


text:
om i Hirodion. Iyau nopo om mantad id payat di sinolusukan ku iyoho'. Om tumabi' oku di piro-piro o tobpinai dit iso-iso' o kinotumbayaan dit id sompiiyon di Narkisus.


text:
Tumabi' oku di Tripina om i Triposa, i tumotos tomod do momonsoi'd karaja'd Tuhan, om i Porsis, i kosianan ku. Iyau nga' tuminotos tomod nogi' do momonsoi'd karaja' do don Tuhan.


text:
Tumabi' oku di Rupus om i tina' dau, it iyo pod tina' kopio ku. I Rupus no o tulun di nopili' do Tuhan dit oilo kopio.


text:
Porikoton no o tabi' ku dot id di Asinkritus, om i Pligon, om i Hormis, om i Patrobas, om i Hormas, om koinsanai di tobpinai dit iso-iso' o kinotumbayaan dit id sugku' diyolo'.


text:
Tumabi' oku di Pilologus om i Yulia, om i Nirius om i tobpinai dau'd tondu'; om i Olimpas om koinsanai di tulun dit otumbayaan di poinsugku' diyolo'.


text:
Mogitatabi' kou no dot id suang do kouludan, do miagal di kowoyo-woyoo' do tulun do Kristian. Oinsanan nopo i sidang do Kristus do poporikot do tabi' dot id dokoyu, oi tobpinai ngai' ku.


text:
Oi tobpinai-tobpinai ku! Pokionuon ku no kopio do minsan-insan kou di tulun di monimpuun do pogisosongkiwalan om i mamaraag do kotumbayaan do tulun dot id Tuhan. Tu' iri nopo om a' i' miontok di nokotuduk dot id dokoyu. Insodu' kou no do mantad id tulun do miagal diri.


text:
Tu' tulun nopo di mingwonsoi'd miagal diri om a' i' momonsoi'd karaja' di dong Kristus, i Tuhan toko', suwai ko' monguru nod korohian do tinan diyolo'. Om lugutan i' diyolo' om oomis tomod o pomomoros diyolo' do mamalid di tulun dit aiso' o toila-ilaan.


text:
Koilo ngai' no o tulun dot otorodok kou dot id ponudukan do pasal do Habar dot Osonong di mantad id Kinorohingan. Om orohian oku no kopio'd miagal kou'ddi. Orohian kopio oku dot ongoilo kou di hal dit ongosonong, om basug kou dot id hal dit angaraat.


text:
Kinorohingan no, i manahak do kosimbayanan do ginawo dot id tulun, o mangala' do Rogon om popoinsiriba'ddi dot id kuasa' dokoyu, om a' no alaid om wonsoyon no dau o miagal diri, om raagon nondo dau o Rogon. Pokionuon ku nod barakatan kasai' kou di Yesus Kristus i Tuhan toko'!


text:
I Timotius, i tambalut ku, nga' poporikot i' do tabi' dau dot id dokoyu, om i Lukius, om i Yason, om i Sosipator; i mantad ngai' id payat di sinolusukan ku iyoho'.


text:
Iri nopo monulis do surat diti om iyoho', i Tortius. Om porikot oku'd tabi' do kopogiobpinayan dot id dokoyu.


text:
I Gayus nga' poporikot i' do tabi' dot id dokoyu. Poingiyon oku do hiri'd walai dau, om i sidang dahai nga' tumimung nogid hiri. I Irastus, i mongilo-ilo do kousinan do bandar, nga' poporikot i' do tabi' dau dot id dokoyu. Om i Kwartus nga' porikot id tabi' dau dot id dokoyu.


text:
Royohon no o Kinorohingan! Iyau no i kikuasa' do popogirot do kotumbayaan dokoyu do miontok di Habar dot Osonong do mantad id Kinorohingan di popinsusuyon ku do pasal di Yesus Kristus. Om popinsusuyon ku i habar diri do miontok di pinointalang do Kinorohingan; iri no i pasal di natantu' mantad do Kinorohingan do wonsoyon dau di piro-piro no o toun do koloido' dot a' noilaan do tulun.


text:
Nga' baino' nopoddi, do tumanud di ponuhuan do Kinorohingan, i hino kasai', om nokointalang noddi i natantu' mantad diri om pinoilaan dot id koinsanai'd bansa' dot id suang di tinulis di piro-piro o nabi, om otumbayaan ngai' i' iyolo' om mumboyo'd Kinorohingan.


text:
Iyau noo o Kinorohingan, it oilo kopio. Om iyau no o poinggoyoon do gisom do poingompus dot i winonsoi di Yesus Kristus o popoinggayo! Amin!


text:
Oi tobpinai-tobpinai, i sidang do Kinorohingan di hiti'd Korintus! Nolohou kou nod Kinorohingan do sumiliu'd tulun dau tu' nasanganu kou no di Kristus Yesus, do mihompit do koinsanai'd tulun do honggo nopo di tumuku' do Tuhan toko', i Yesus Kristus, iri no i Tuhan diyolo' om i Tuhan toko' iyati'. Mogondos no kopio iyahai --- iyoho' i Paulus om i Sostinis, i tobpinai toko', dot onuan kou'd Kinorohingan i Tapa' toko', om i Tuhan Yesus Kristus, do barakat om kosimbayanan do ginawo. Om tulison ku'ti surat tu' tulun oku nod sinuhu' di Kristus Yesus, i pinili' do Kinorohingan do tumanud do korohian dau.


text:
Mongunsikou kasai' oku nopod Kinorohingan dot iyokoyu o kopongunsikahan ku, tu' nakaramit kou nod nipuhawang do Kinorohingan dot i Kristus Yesus o pinapatahak.


text:
Om osima' kou no do nunu nopo tu' nasanganu kou nod Kristus. Aralom tomod o toilaan dokoyu do pasal do nunu nopo, om oilo kou do popotuduk di toilaan diri.


text:
Om iri no o popointalang do nokogirot no kopio i habar do pasal di Kristus dot id suang do ginawo dokoyu,


text:
gisom dot a' kou no okurangan dot ongoiso' piya o barakat, do daamot dokoyu do magandad do korikatan do Tuhan toko', i Yesus Kristus, om dit okito iyau do koinsanai'd tulun.


text:
I Kristus no o mamajamin dokoyu do gisom do kopupuson; om aiso' indo o kapasalaan dokoyu do rumikot iyau kawagu.


text:
Milo i' kopio do ponongkuyaanan o Kinorohingan. Om iyau no o Kinorohingan di minomolohou dokoyu do miso' di Tanak dau, i Yesus Kristus, i Tuhan toko'!


text:
Oi tobpinai-tobpinai! Pokionuon ku no kopio dot id suang do ngaran di Tuhan toko', i Yesus Kristus, do mogiulud kou om iso-iso' o pakat; om aiso' i' ot a' kopogiuludan dot id pogialatan dokoyu. Mogiuulud kou no, om koiso-isoon no o ginawo om korohian.


text:
Tu' haro o piro-piro tulun do mantad id sompiiyon di Kloi do minomisunud doho' do mogisosongkiwal kou.


text:
Komoyon ku nopo nga' haro ot id pogialatan dokoyu do momoros dot, “Tumanud oku di Paulus,” ka, om haro o momoros dot, “Tumanud oku di Apolos,” ka, om haro o momoros dot, “Tumanud oku di Pitrus,” ka, om haro o tulun do suwai do momoros dot, “Tumanud oku di Kristus,” ka.


text:
Pinogipori-pori toi i Kristus? A' i' i Paulus napatai do pinasalib do suminowoli dokoyu! Om a' kou binotisan do sumiliu'd tumatanud di Paulus.


text:
Pounsikou po kopio tu' a' oku minamatis dot ongoiso' piya o tulun dot id pogialatan dokoyu, suwai ko' i Krispus om i Gayus.


text:
Kada' nogi' kopio do haro o tongoiso'd tulun do momoros do binotisan ku iyau do sumiliu'd tumatanud ku.


text:
(Nga' iyoho' i' o minamatis di Stipanus om i sompiiyon dau. Nga' suwai nopo ko' iyolo' do gisom dot osorou ku, om aiso' no tulun do suwai do nobotisan ku.)


text:
Okon i' ko' mongoi pamatis do tulun o pinonuhuan do Kristus doho', suwai ko' mongoi poposusui di Habar dot Osonong do mantad id Kinorohingan; om a' oku i' mimboros do mamakai do toilaan do don tulun do popinsusui'ddi, om a' i' oidu' o komoyon di kuasa' do mantad id kinapatayon do Kristus do hiri'd salib.


text:
Tu' id tulun nopo di kumaa dot id kapatayon, om aiso' i' o katapatan di habar do pasal do kinapatayon di Kristus do hiri'd salib. Nga' id dati' nopo, i pinasi do Kinorohingan, om iri nopo habar diri om ralan id Kinorohingan do popointalang do kuasa' dau.


text:
Tu' nokoboros no o Kinorohingan dot id suang do Buuk do Kinorohingan do poingkaa, “Raagon ku nondo i toilaan do tulun dit ongoilo, om tonuson ku it ongosuhutan do tulun di nongkopinsingilo,” ka.


text:
Nunu'ddi o guna' di tulun dit ongoilo'ddi? Om nunu o guna' di guru do Tourat? Om nunu o guna' di tulun dit angatarom o pomusarahan do hiti'd pomogunan? Nokointalang nod Kinorohingan do toilaan nopo di dom pomogunan om aiso' tomod i' o komoyon!


text:
Tu' poingkuro piya o koiloo' do tulun, nga' a' i' iyau milo do mintutun do Kinorohingan dot i koiloo' dau o pakayon do mintutun. Nga' mantad i' do koiloo' do Kinorohingan do norohian iyau do mamasi'd tulun di monongkuyaan dau do korongou di habar di popinsusuyon dahai, i roitan do tulun dot aiso' o katapatan.


text:
Iri nopo tulun do Yohudi om mokianu do koimayaan do maan do kointalangan kopio, om iri no tulun do Yunani om popoinggayo do toilaan di dom pomogunan.


text:
Nga' iyati' no om popinsusui noo di Kristus di napatai do hiri'd salib. Om iri nopo habar diri nga' paparaat do ginawo do tulun do Yohudi, om sorohon di tulun dot okon ko' Yohudi do habar dit aiso' o katapatan, om sorohon do tulun dit okon ko' bansa'd Yohudi do dongkababasug i' di habar diri.


text:
Nga' id tulun nopo di nolohou'd Kinorohingan --- do tulun do Yohudi ko' it okon ko' Yohudi --- om iri nopo habar diri nga' ralan id Kinorohingan do pointalang do kuasa' om koiloo' dau.


text:
Tu' iri nopo i roitan daa'd tulun do kababasug do Kinorohingan, om oilo i' ko' mantad di koiloo' do tulun; om iri daa i roitan do tulun do koluhayan do Kinorohingan nga' okoris i' ko' mantad di kinoris do tulun.


text:
Oi tobpinai-tobpinai! Umbalai pogi' dokoyu'd momusorou o kowoyo-woyoo' dokoyu di lohowo' kou id Kinorohingan. Okuuri' kopio ot id pogialatan dokoyu dit oilo, ko' kikuasa', ko' kipangkat dot asawat dot id pagantangan do tulun.


text:
Tu' tinomod id Kinorohingan do minomili' i roitan do tulun do hiti'd pomogunan do basug do pongintingayam di tulun dit ongoilo. Om tinomod do Kinorohingan do minomili' i roitan do tulun do hiti'd pomogunan dot oluhoi, do pongintingayam di tulun dit ongokoris.


text:
Pinili' pogid Kinorohingan i sorohon do tulun do hiti'd pomogunan dot aiso' o ngaran-ngaran, om a' pusohon, om a' pokonunu-nunuon, nga' maan do Kinorohingan do pamaraag di sorohon do tulun do hiti'd pomogunan dot agayo o komoyon.


text:
Kinorohingan no o minomonsoi do miagal diri gisom do nokoiso' kou dot id Kristus Yesus. Om Kristus no o minanahak dati' do toilaan. Om iyau o pinopoulud kawagu dati' dot id Kinorohingan, om siniliu toko' dau do tulun di dong Kinorohingan do songonuon, om iyau o pinopoidu' dati'.


text:
Om abayaan i' i nokotulis dot id suang do Buuk do Kinorohingan do poingkaa, “Tulun nopo dit orohian do minggayo-gayo, om mositi' no do minggayo-gayo dot i winonsoi'd Tuhan o kopinggaya-gayaan,” ka.


text:
Oi tobpinai-tobpinai! Di nopo di rikot oku i' do hino'd dokoyu do minongoi poporongou dokoyu do pasal di natantu' mantad do Kinorohingan do wonsoyon dau, it a' po noilaan do tulun do hiti'd pomogunan, om a' oku i' minamakai do toilaan di dom pomogunan ko' minimboros po do boros dit angaralom.


text:
Tu' nokopomusorou mantad oku no do solinaid ku nopo do poinsugku' dokoyu, om a' oku i' popoboros do nunu nopo, do suwai ko' pasal di Yesus Kristus; om okon-okon po om i kinapatayon dau do hiri'd salib.


text:
Om iri nopo habar di pinosunud ku dokoyu om a' ku i' pinolombus do minamakai do boros di kagayat do ginawo do tumanud do toilaan do don tulun. Kowoyo-woyoo' ku nopod pinopolombus diri om minamakai oku'd ralan di popointalang do kikuasa' o Rusod do Kinorohingan.


text:
Om iyo pogi'ddi o winonsoi ku nga' mada' oku i' dot i toilaan do tulun o poimpahan di kotumbayaan dokoyu dot id Kristus, suwai ko' poimpohon di kuasa'd Kinorohingan.


text:
Nga' mulong piya dot iyo'ddi, nga' id pogialatan nopo di tulun do nongkotuo o koposi-posion do don rusod, om moro-boros kopio oku i' do pasal do toilaan. Nga' iti nopo toilaan om okon i' ko' toilaan do dom pomogunan ko' toilaan po do pomorinta' do hiti'd pomogunan do dinondo tu' tumagak i' i kuasa' dau do momorinta'.


text:
Iti nopo toilaan diti om a' i' oilaan do tulun do hiti'd pomogunan, nga' nokosodia' mantad nod Kinorohingan iti dit a' po nowonsoi iti pomogunan do maan do koinsanangan toko'.


text:
Aiso' i' o songulun piya di pomorinta' do hiti'd pomogunan do dinondo do koilo do pasal di toilaan diri. Tu' ondung nokoilo daa iyolo' om atantu' no dot a' i' daa diyolo' pinasalib i Tuhan di kikagayaan diri.


text:
Nga' iri nopo om miagal no kopio di nokotulis dot id suang do Buuk do Kinorohingan do poingkaa, “Iri no it a' insan do tulun kokito om a' insan korongou, om it a' insan koimbulai dot id suang do pomusarahan do tulun, o pinosodia' mantad do Kinorohingan do patahakon di tulun dit osianan dau,” ka.


text:
Nga' nokointalang noddid Kinorohingan iri dot id dati', dot i Rusod dau o pinopointalang. Iri nopo Rusod do Kinorohingan om kosorisid i' do koinsanai'd nunu nopo, dot iri piya i nangatantu' mantad do Kinorohingan do wonsoyon dau di poillisok kopio.


text:
Tu' okon toi ko' iri i rusod do tulun o koilo dit id suang do ginawo'd tulun? Om Kinorohingan nga' iyo iddi. Koilo nopo dit id suang do ginawo'd Kinorohingan om iri no i Rusod do Kinorohingan!


text:
Om a' toko' i' nonuan do rusod di dom pomogunan, suwai ko' i Rusod di mantad id Kinorohingan, om koilo toko' i' do koinsanai di pinopuhawang do Kinorohingan dot id dati'.


text:
Om kaa pogi' do tontok nopod popotuduk iyahai do pasal do Kinorohingan dot id tulun di haro o Rusod do Kinorohingan, om a' i' dahai potudukon do tumanud do toilaan do tulun, suwai ko' tumanud di ponudukan do Rusod do Kinorohingan.


text:
Iri nopo tulun dit aiso' o Rusod do Kinorohingan, om a' i' kaanu di pointalangon di Rusod diri. Tu' tulun nopo do miagal diri om a' i' kosuhut do komoyon diri, tu' iyo nod kababasug dot osorou dau. Tu' iri nopo om oilaan nopo o komoyon om i don rusod do toilaan o pongilo.


text:
Iri nopo tulun di haro o Rusod do Kinorohingan om milo i' do mongilo do komoyon do koinsanai'd nunu nopo, nga' aiso' i' o tiso' pod tulun do haro o kosorupayan do mongilo do dau'd kowoyo-woyoo'.


text:
Do miagal di nokotulis dot id suang do Buuk do Kinorohingan do poingkaa, “Isai toi o koilo do pomusarahan do Tuhan? Om isai o milo do monosihat dau?” ka. Iyati' no i nakaanu do pomusorou di miagal do dong Kristus!


text:
Otopot nopo kopio, om a' oku i' milo do moro-boros dokoyu do miagal do moro-boros di tulun di haro o Rusod do Kinorohingan. Suwai ko' pomomoros ku nopo dokoyu om miagal di pomomoros ku di tulun di maso pod tumanud do korohian do dom pomogunan; om miagal do pomomoros dot id tulun di tanak po dot id suang do kotumbayaan dau do Kristus.


text:
Di nopo di gulu po om iri no taakanon do tangaanak po o milo ku'd paakanan dokoyu, om okon i' ko' i taakanon do tulun dit angagayo no, tu' a' kou po kotolon do mangakan diri. Nga' gisom piya'd dinondo nga' a' kasai' kou po kotolon diri,


text:
tu' maso po dokoyu'd tumanud di kowoyo-woyoon dokoyu di don tulun. Tu' ondung mogiosol-osol kou om mogisosongkiwal, om okon toi ko' iri no o popointalang do maso po dokoyu do tumanud di kowoyo-woyoon do don tulun, do miagal di tulun dit a' kotutun do Kinorohingan?


text:
Ondung haro o moro-boros dot, “Tumanud iyahai di Paulus,” ka, om iri no suwai om momoros dot, “Tumanud oku di Apolos,” ka, om okon toi ko' iri no o popointalang do miagal pod kowoyo-woyoon do tulun do hiti'd pomogunan o kowoyo-woyoon dokoyu?


text:
Isai kopio toi i Apolos diri? Om isai i Paulus? Iyahai nopo om susuhuon no toomod do Kinorohingan, i minonuduk dokoyu do monongkuyaan di Kristus. Iyahai nopo om momonsoi noddi karaja' di pinonuhuan do Tuhan dahai.


text:
Iyo nopoddi om Kinorohingan o poinggoyoon tu' iyau i' i poposuni. Iri nopo i mananom om i moniram om a' i' poinggoyoon;


text:
tu' iyolo' nopo om miagal nopo om aiso' i' o pisuayan. Om sopipori-pori indo do rumamit dot isomuli' do tumanud di karaja' dau.


text:
Iyahai nopo om tulun di pakaraja' dot id Kinorohingan; om iyokoyu no om miagal do tumo do Kinorohingan. Om iyo kou'd walai do Kinorohingan.


text:
Om iyoho' no o miagal di tukang do momonsoi'd walai do pinopowonsoi di poimpahan di walai, do mikuwo di toilaan do pinatahak do Kinorohingan dot id doho', om tulun nondod suwai o mamaal do walai do hiri'd timpak di poimpahan diri. Om pointikid-tikid do tulun nga' mositi' no do momusorou kopio ondung poingkuro iyau do maal do hiri'd sakai di poimpahan di waalan diri.


text:
Tu' nokoiliu nod Kinorohingan i Yesus Kristus do miagal do poimpahan di walai'ddi, om iyau noo o poimpahan; aiso' no o poimpahan do suwai.


text:
Haro i' o mamaal do walai do hiri'd sakai di poimpahan diri do tamas o pakayon, om haro o mamakai'd pirok, om haro o mamakai'd watu dit agayo o gatang, om haro o mamakai'd kayu, om sakot di nokoring ko' rahami po.


text:
Om okito indo o karaja' do pointikid-tikid do tulun dot orikot i maso do korikatan kawagu di Kristus. Tu' tontok nopondo do tadau'ddi om tapui nondo o popointalang do karaja' do pointikid-tikid do tulun. Om tapui o pogumbal om panantu' do kosonongo' di karaja'ddi.


text:
Ondung a' osorob do tapui i walai di winonsoi'd tulun do hiri'd sakai di poimpahan diri, om kaanu nod isomuli' i tulun diri.


text:
Nga' ondung osorob i winonsoi di tulun, om orugi' no iyau; apasi indo iyau, nga' iyo po di tulun di nokosoliwan do mantad id tapui.


text:
A' kou toi koilo do Walai kou'd Kinorohingan? Om poingiyon i Rusod do Kinorohingan dot id suang dokoyu?


text:
Ondung haro o tulun di mamaraag do Walai'd Kinorohingan, om Kinorohingan nga' mamaraag no do tulun diri. Tu' Walai nopod Kinorohingan om dong Kinorohingan no kopio, om iyokoyu no i walai'ddi.


text:
Kada' kou kotipu' dit osorou do ginawo dokoyu. Ondung haro o tulun dot id pogialatan dokoyu di kopuriman dot oilo iyau dot id pagantangan do tulun do hiti'd pomogunan, om mositi' no do sumiliu pod basug i tulun diri, om osiliu i' iyau do tulun dit otopot-topot kopio dot oilo.


text:
Tu' iri nopo roitan do tulun do hiti'd pomogunan dot oilo, om basug i' dot id pagantangan do Kinorohingan. Do nokotulis no dot id suang do Buuk do Kinorohingan o poingkaa, “Lawaan do Kinorohingan di toilaan diyolo' i tulun dit ongoilo,” ka.


text:
Om haro po o nokotulis do poingkaa, “Oilaan id Tuhan do pomusarahan nopod tulun dit ongoilo om aiso' i' o guna',” ka.


text:
Iyo nopoddi om kada' nod haro o tongosongulun piya do popoinggayo'd tulun, tu' nakatahak ngai' nori dot id dokoyu:


text:
I Paulus, om i Apolos, om i Pitrus, om iti pomogunan diti, om koposion om kapatayon, om iti maso'd dinondo om i maso'd abantalan, nga' iyokoyu ngai' no o sanganu.


text:
Sorohon nopo dokoyu iyahai do susuhuon do Kristus di kitonggungan do popinsusui di natantu' mantad do Kinorohingan do wonsoyon dau, it a' po noilaan do tulun do hiti'd pomogunan.


text:
Id doho' nopo, om a' i' monguro no ondung poingkuro o pomusarahan dokoyu ko' isai nopo tulun --- do pasal doho'. Om iri piya sorohon ku iyoho' do pasal do tinan ku nga' a' i' sumiliu tomod no do kawagatan.


text:
A' oku i' kasala' dot id suang do nunu nopo do tumanud do kopurimanan ku, nga' okon i' ko' iri o sumiliu'd kointalangan dot aiso' o sala' ku. Tuhan no o manantu' kopio ondung kisala' oku ko' aiso'.


text:
Iyo nopoddi, om ondung a' po orikot i maso do natantu' mantad, om kada' kou po kolomus do manantu' ondung kisala' ko' aiso' o sala' dot isai nopo o tulun. Andadon nopo do gisom do korikatan do Tuhan do koimbagu. Iyau indo i popointalang do koinsanai di lisok-lisokon daa, i songillisok dot id dotuong. Om iyau no i popoimbulai do koinsanai do korohian di poingopi' dot id suang do ginawo'd tulun. Om tontok pondoddi, om aanu nogi' do pointikid-tikid do tulun i pamarayou dit apatut dau'd aanu do mantad id Kinorohingan.


text:
Oi tobpinai-tobpinai! Nokoontok ngai' ku nori dot id di Apolos om id doho', do maan do koinsanangan dokoyu. Do koiyo'ddian nopoddi nga' iri nondo winonsoi dahai o koilaan dokoyu do minsingilo do komoyon di boros do poingkaa, “Tonudon no dokoyu i toturan di songintulis mantad,” ka. Om aiso' indo tiso' dokoyu do popoinggayo-gayo dot iso' o tulun, om popoinsiriba-riba' di suwai.


text:
Isai toi o pinopoinggayo dokoyu do mantad ko' tulun do suwai? Okon toi ko' Kinorohingan i' o koonuan dokoyu do koinsanai'd nunu nopo? Om nokuro'ddi tu' minggayo-gayo kou, dot iyo pod a' pinatahak do Kinorohingan dot id dokoyu i haro dot id dokoyu?


text:
Aiso' no bo o pokionuon dokoyu! Kaya' kou no! Nosiliu kou nod raja'! Nga' iyahai nopo om a' i'. Om songkuro daa o kosonongo' do nosiliu kopio kou daa'd raja', om kopomorinta' i' iyahai do kotonggoi dokoyu.


text:
Tu' tumanud nopo dot osorou ku iyoho', om iyahai nopo i rasul om siniliu'd Kinorohingan do tiintangan do tulun om moloikat. Om iyo po iyahai'd tulun dit aiso' o ngaran-ngaran do pinorotuan do hukuman do kapatayon dot id toguang do tulun dot ogumu' om irak-irakan do tulun do hiti'd pomogunan.


text:
Iyahai nopo om pokobosugon tu' tumanud i' iyahai di Kristus, om iyokoyu no om tulun do Kristian dit ongoilo! Iyahai nopo om oluhoi i', nga' iyokoyu no om okoris! Iyahai nopo om pasalaon, om iyokoyu no om pingroyohon!


text:
Gisom piya'd dinondo nga' louson i' iyahai om tuuhan; om iti po poimpakai dahai o pakayan dahai; inggoriton iyahai'd tulun; om aiso' o tiyonon dahai'd mundorong;


text:
om ohuyan tomod iyahai do kumaraja' do mogihum do kaakan-akanan. Om tontok nopo do papalan iyahai, om barakat nogi' o posulion dahai; om inggoriton nopo iyahai, om alanut i' o ginawo dahai;


text:
pakaraaton nopo iyahai'd tulun, om boros i' dit osonong o posimbaron dahai. Iyo po iyahai'd rinomos toomod do hiti'd pomogunan; om gisom piya'd dinondo nga' roitan kasai' i' iyahai do rinomos di sosomu' do hiti'd pomogunan.


text:
Koponulisan ku nopodti dot id dokoyu om okon i' ko' mongintingayam dokoyu, nga' monosihat kopio oku dokoyu do miagal do tangaanak kopio ku iyokoyu.


text:
Tu' iyoho' no o nosiliu do tapa' dokoyu, do mulong piya'd hopod noribu o guru dokoyu, tu' nosiliu kou nod Kristian. Id suang nopod koposi-posion dokoyu di nokoiso' kou dot id Kristus, om iyoho' no o nosiliu'd tapa' dokoyu, tu' iyoho' i' o minongoi pomisunud dokoyu di Habar dot Osonong do pasal di Kristus.


text:
Om nosuhu' ku no i Timotius do mongoi'd hino'd dokoyu. Iyau nopo om iyo pod tanak kopio ku di kosianan ku, tu' tumatanud i' iyau do Kristus. Iyau nopo om milo i' kopio do ponongkuyaanan. Om posorohon kou indo dau di kowoyo-woyoo' ku di notumbayaan oku'd Kristus, iri no i kowoyo-woyoo' di potudukon ku dot id pointikid-tikid do sidang do hinonggo nopo.


text:
Haro o piro-piro tulun dot id pogialatan dokoyu do minggayo-gayo, tu' ondos daa diyolo' om a' oku no mongoi kawagu'd hino.


text:
Nga' ondung korohian do Tuhan, om koongoi oku po do hino'd dokoyu dot a' no alaid do mantad do baino'. Om diri pondo om iyoho' nga' kokito indo ondung nunu noo i milo'd wonsoyon di tulun di minggayo-gayo'ddi; om okon i' ko' iri no i boros diyolo' ot orongou.


text:
Iyo nopoddi om pilion nopo ondung nunu o korohian dokoyu! Orohian kou tuu do rumikot oku do mongoi ponuduk dokoyu do mikuwo'd monogod ko' rumikot oku po do mongoi ponuduk do mikuwo'd alamaya' om osianan?


text:
Nokorongou oku nod haro ot id pogialatan dokoyu do minomonsoi dit araat kopio, tu' kosumbang no kopio. Tu' haro ot id pogialatan dokoyu do minagampahu' di monohonok dau'd tondu'. Iri piya tulun dot a' kotutun do Tuhan nga' a' i' momonsoi do miagal diri!


text:
Nga' mulong piya dot iyo'ddi nga' asawat kasai' po o ginawo dokoyu. Om apatut nopo daa kopio om tumongob kou, om posoliwanon dokoyu do mantad id sidang dokoyu i tulun di minomonsoi'd miagal diri.


text:
Tinan ku nopo om osodu' i' dokoyu, nga' ginawo ku nopo om poingamung i' dokoyu. Om iti nopondo wonsoyon ku om miagal nopo di wonsoyon ku di poingamung oku dokoyu. Om poboroson ku no dot id suang do ngaran do Tuhan Yesus Kristus, do tulun nopo di minomonsoi'd miagal kopio'ddi kososomu', om mositi' nod hukuman! Tumimung kou nopo, om sorohon oku nopo dokoyu'd poingamung oku dokoyu, om id suang nod kuasa'd Tuhan toko' i Yesus,


text:
do mositi' nod patahakon dokoyu o tulun diri dot id Rogon om apatai i' o tinan dau, nga' apasi indo o rusod dau dot orikot o korikatan kawagu'd Tuhan.


text:
A' kou i' apatut do minggayo-gayo. Om nokoilo kou no doti'd boros do komolohingan do poingkaa, “Sasad piya dit okuuri' nga' kakambang i' di tapung di wonsoyon do roti!” ka.


text:
Pataamon po i sasad do laid, iri no i sasad do dusa, om osiliu kou i' do miagal di roti di wagu po kowonsoi, tu' a' naralatan do sasad do dusa di laid; om oilaan ku i' dot iyo kou'ddi. Tu' nokosodia' no i poginakanan toko' do dong Paska, tu' nakatahak nod numaan do porsombahan di sinumbali', i Kristus, i nosiliu do miagal do dumba' do Paska toko'.


text:
Iyo nopoddi, om ramayo' toko' no i poginakanan toko'ddi do mikuwo'd mangakan do roti dit a' naralatan do pangambang, iri no i roti di tanda' do kolidangan om tanda' do koinsanai di kohubayaan do Kinorohingan. Kada' toko' ramayo' i poginakanan toko' di don Paska dot i roti di naralatan do sasad do laid ot akanon, iri no i sasad do dusa om karaaton.


text:
Id suang nopo di surat ku dit id gulu om sinunudan ku iyokoyu dot a' monokiambalut do tulun di magampahu'.


text:
Komoyon ku nopoddi om okon i' ko' i tulun di magampahu' ko' i tamaha', ko' i magakal ko' i tumuku' dot id tingolig, dit a' kotutun do Kinorohingan. Okon i'! Okon i' ko' iyolo' o komoyon ku; tu' ondung minsodu' kou do mantad id diyolo', om atantu' no dot apatut nod sumoliwan kopio kou do mantad hiti'd pomogunan.


text:
Komoyon ku nopo nga' a' monokiambalut di tulun di momoros do tulun iyau'd Kristian, om magampahu' indo, ko' tamaha', ko' tumuku' dot id tingolig, ko' orohian do mongindaraat do tulun do suwai, ko' magagauk, ko' mananakau. Om tumorungak piya'd makan do tulun do miagal diri nga' a' i' koino-ino!


text:
Otopot nopo kopio om okon i' ko' doho'd tonggungan do momutus do tulun dit okon ko' Kristian. Kinorohingan noo o momutus diyolo'. Nga' iri nopo i tulun dot id suang do sidang dokoyu, om okon toi ko' iyokoyu ot apatut do momutus diyolo'? Tu' nokotulis no dot id suang do Buuk do Kinorohingan o poingkaa, “Uyungon no i tulun dot araat dot id pogialatan dokoyu,” ka.


text:
Nokuro tu' haro ot id pogialatan dokoyu do kasaap kopio do mongoi dot id gompomutus dit a' kotutun do Kinorohingan, do mamadawa di tulun dit iso-iso' o kinotumbayaan, do tontok do haro o pigulatan dot id tulun diri? Nokuro tu' a' nogi' iyau monuhu' di dong Kinorohingan do tulun do manalasai do hal diri?


text:
A' kou toi koilo dot iri indo i dong Kinorohingan do tulun o momutus diti tulun do hiti'd pomogunan? Om ondung iyokoyu o momutus diti tulun do hiti'd pomogunan, om nokuro tu' a' kou milo'd manalasai do hal dit angagaan?


text:
A' kou toi koilo dot iyati' indo o momutus do moloikat? Om songkuro nogindo kopio iti pasal nod koposi-posion do monikid tadau!


text:
Om ondung haro o hal do miagal diri, om ngoyon nogindo dokoyu pokisalasayai do tulun dit aiso' kopio o ngaran-ngaran dot id sidang?


text:
Pointingayam no kopio! Atantu' nod haro i' o tongoiso'd tulun dot id pogialatan dokoyu di milo'd manalasai do pogisosongkiwalan dot id pogialatan di tulun dot oiyo ko' Kristian!


text:
Nga' mongoi nogi' i tulun do Kristian solowot dit okon ko' Kristian do mokisalasai di hal dau dot id tulun dit oiyo ko' Kristian!


text:
Om okuro-kuro nogindod mongoi pokisalasai'd tulun dit okon ko' Kristian; tu' iri nopo haro o pogisosongkiwalan dot id pogialatan dokoyu nga' iso' no o kinaalaan dokoyu. Okon toi ko' osonong nogi' dot iyokoyu o pasalaon dot a' piya otopot o kapasalaan? Om okon toi ko' osonong nogi' dot iyokoyu o rugion?


text:
Nga' iyokoyu nogi' o papasala'd tulun do suwai dot a' otopot o kapasalaan. Om iyokoyu o momorugi' do tulun do suwai. Om wonsoyon i' dokoyu o miagal diri dot id tulun piya dit oiyo do notumbayaan!


text:
A' kou toi koilo dot iri nopo tulun dit a' tumanud do korohian do Kinorohingan om a' no kasanganu di Pomorintaan do Kinorohingan? Kada' kou kapalid! Tu' tulun nopo di magampahu', om i tulun do tumuku' dot id tingolig, om i lumapau, om i magampahu' dot oiyo ko' kusai,


text:
om i manakau, om i tamaha', om i magauk, om i mongindaraat do tulun do suwai, om i monipu'd tulun do suwai --- om a' ngai' nopo kasanganu do Pomorintaan do Kinorohingan.


text:
Om haro i' o piro-piro dot id pogialatan dokoyu dot iyo'ddi o kowoyo-woyoon di gulu po. Nga' baino' nopoddi om nokoidu' kou no do mantad id dusa. Om nosiliu kou nod dong Kinorohingan do tulun. Nokoulud kou no kawagu dot id Kinorohingan, tu' minonongkuyaan kou i' do Tuhan Yesus Kristus do mikuwo di kuasa' di Rusod do mantad id Kinorohingan toko'.


text:
Haro i' o tulun do momoros do koino-ino'd momonsoi'd nunu nopo o pointikid-tikid do tulun. Nga' id doho' nopo om a' i' oinsanan iri'd kiguna'. Om mulong piya do koino-ino oku'd momonsoi do nunu nopo, nga' a' ku i' pologoson o tinan ku dot oporinta' do nunu nopo.


text:
Om haro o tulun do momoros do taakanon nopo om maan nod tian, om tian nga' maan nod poiyanan do taakanon. Nga' tonuson goduwo indod Kinorohingan iri. Om a' i' koino-ino do popogompohuon o tinan, suwai ko' maan do pomonsoi'd karaja' di don Tuhan. Om gompion indod Tuhan i tinan diri.


text:
Napasi nod Kinorohingan o Tuhan Yesus do mantad id kapatayon, om iyo nogiddi o Kinorohingan do mamasi dati' dot i kuasa' dau o pamasi.


text:
Oilaan i' dokoyu, oi tobpinai-tobpinai, do pakakas do tinan do Kristus o tinan dokoyu. Om koino-ino oku toi do moniliu'd ongoiso' di pakakas do tinan do Kristus do pakakas do tinan do sundal? Atantu' nod amu'!


text:
Om a' kou po toi koilo do tulun nopo di mongoi dudun do sundal, om kopiiso' no di sundal diri? Tu' nokotulis no dot id suang do Buuk do Kinorohingan o poingkaa, “Osiliu nondo iyolo' goduwo dot iso-iso',” ka.


text:
Nga' tulun nopo di popoiso' do tinan dau dot id Tuhan, om kopiiso' no i Rusod do Tuhan om i rusod do tulun diri.


text:
Insodu' kou no do mantad id tampahu'. Tu' iri ngai' nopo dusa'd suwai di wonsoyon do tulun, om id soliwan i' do tinan di tulun diri. Nga' tulun nopo di magampahu', om momonsoi nod dusa dot id tinan dau.


text:
Om mositi' nod koilo kou do tinan nopo dokoyu om tiyonon di Rusod do Kinorohingan. Om poingiyon dot id suang dokoyu i Rusod diri. Om Kinorohingan no o pinapatahak di Rusod diri dot id dokoyu. Okon no ko' iyokoyu o sanganu'd tinan dokoyu, suwai ko' Kinorohingan o sanganu.


text:
Noboli kou nod Kinorohingan om nabayaran ngai' no dau iri. Iyo nopoddi, om pakayon no dokoyu o tinan dokoyu do popoinggayo'd Kinorohingan.


text:
Dinondo no, om moro-boros oku do pasal di noroitan dokoyu do hiri'd surat dokoyu. Ondung a' kumawin o songulun o kusai, om osonong i'.


text:
Nga' osonong nogi' do haro ngai' o sawo do pointikid-tikid do kusai om pointikid-tikid do tondu', om a' i' abayayat do magampahu'.


text:
Mositi' nod wonsoyon di kusai it apatut dau'd wonsoyon dot id sawo dau, om i tondu' nga' apatut i' do momonsoi dit apatut do wonsoyon dau dot id sawo dau; do sopipori-pori nopo do momonsoi dit apatut do wonsoyon dot id diyolo' goduwo.


text:
Aiso' i' o kuasa' di tondu' dot id tinan dau, tu' i nopo kikuasa' dot id tinan dau om i sawo dau. Om iyo nogiddi tu' i kusai nga' aiso' i' o kuasa' dot id tinan dau; tu' i nopo kikuasa' om i sawo dau.


text:
Kada' kou sopikada-kada' do midudun do miagal dit apatut do wonsoyon do misasawo. Nga' koino-ino indo dot a' midudun dot ongoruhai, do kotumboyo' no goduwo. Om milo indo goduwo do sumambayang dot aiso' o kagangau. Nga' owonsoi pondo o miagal diri, om midudun indo kawagu do miagal dit apatut do wonsoyon di misasawo. Tu' ondung a' iyo'ddi, om katanud kou i' dotindo di pamayayat do rusod dot araat, tu' a' kou i' okoris do momusus do korohian do tinan dokoyu.


text:
Otopot nopo kopio om orohian oku nogi' daa do miyo ngai' doho' o tulun. Nga' pointikid-tikid do tulun om nakaanu ngai' do nipuhawang di mogisuwai-suwai do mantad id Kinorohingan. Iso' nopo o kowoyoon do nipuhawang dot aanu dot iso' o tulun, om suwai no o nipuhawang dot aanu do tulun do suwai.


text:
Poingkaa o nosihat ku dot id tulun dit a' po nakakawin, om id tongoondu' di nopuadan: Osonong nogi' do mingiso-iso' kasai' nopo iyolo' dot iyo doho'.


text:
Nga' ondung a' ko kopusus do korohian do tinan nu, om osonong nogi' do kumawin ko. Tu' osonong nogi' do kumawin ko, ko' mantad dot oporinta' ko di korohian do tinan nu dit a' opusus.


text:
Om poingkaa o ponuhuan ku dot id tulun di nakakawin: (Otopot nopo kopio om okon i' ko' iyoho' o monuhu', suwai ko' Tuhan i'.) Tondu' nopo di nakakawin om kada' no kopio ponokiada' di sawo dau.


text:
Nga' ondung nakaada' iyau, om mositi' no dot a' nopo iyau manansawo kawagu, do suwai indo ko' gumuli' kawagu iyau di sawo dau mantad. Om iri kusai nga' a' i' koino-ino do magada' di sawo dau.


text:
Om id tulun nod suwai, om poingkaa o nosihat ku: --- iti nopo om doho'd nosihat, om okon i' ko' mantad id Tuhan --- ondung haro o kusai di nosiliu'd Kristian do kisawo dit a' otumbayaan do Kristus, om orohian i' i tondu' do poinsawo kasai' dau, om a' i' koino-ino i kusai'ddi do magada' di sawo dau.


text:
Om ondung haro o tondu' di nosiliu'd Kristian do kisawo dit a' otumbayaan do Kristus, om orohian indo i kusai do poinsawo kasai' dau, om a' i' koino-ino i tondu'ddi do magada' di sawo dau.


text:
Tu' iri kusai dit a' otumbayaan nga' posorupayon indo do sumiliu'd dong Kinorohingan do tulun tu' nakakawin i' iyau do tulun di nasanganu do Kinorohingan. Om iyo nogiddi i tondu' dit a' otumbayaan tu' posorupayon i' do sumiliu'd dong Kinorohingan do tulun tu' nakawin no iyau do kusai di nasanganu do Kinorohingan. Tu' ondung a' iyo'ddi, om antantu' no dot iyo pondod tangaanak do tulun dit a' kotutun do Kinorohingan i tangaanak diyolo', om kohompit i' daa do dong Kinorohingan do tulun i tangaanak diyolo'ddi.


text:
Nga' ondung mada' i kusai dit a' otumbayaan di tondu' di sawo dau'ddi, ko' mada' i tondu' di sawo dau di nosiliu nod Kristian, om a' piya minog dot oduhan i mada'. Tu' id suang nopod hal diti om aiso' no o koontobon di kusai ko' i tondu' di Kristian diri do mobpili', tu' korohian id Kinorohingan dot oulud ot id suang do koposi-posion dokoyu.


text:
Tu' iya', oi tondu' di kisawo --- i notumbayaan nod Tuhan --- poingkuro ko do koilo kopio dot a' ko milo do mamasi di sawo nu? Om iyo ko nogiddi iya', oi kusai di Kristian di kisawo, poingkuro ko do koilo kopio dot a' ko milo do mamasi di sawo nu?


text:
Apatut i' do sompori-pori nopo o tulun do mongulud do koposi-posion dau do tumanud di ponudukan do Tuhan, om miagal di natantu' mantad do Kinorohingan do bagi' dau do tontok di lohowo' i' iyau'd Kinorohingan do monongkuyaan dau. Iri no ot oturan do potudukon ku dot id pointikid-tikid do sidang.


text:
Miagal ko', iso' o tulun di nosunatan mantad no di lohowo' iyau'd Kinorohingan. Tulun nopo do miagal diri om a' no minog do tumotos do mananus di sinunatan diri. Om iyo nogiddi, tu' ondung haro o tulun dit a' nosunatan di lohowo' i' iyau'd Kinorohingan om a' no minog do mokisunat.


text:
Tu' tumanud piya dot oturan do sunat ko' amu', nga' miagal nopo dot aiso' goduwo o komoyon. Nga' agayo nopo kopio om tumanud di ponuhuan do Kinorohingan.


text:
Apatut i' do sompori-pori nopo o tulun do tumilombus dot id kowoyo-woyoo' do koposi-posion dau do miagal di lohowo' i' iyau'd Kinorohingan.


text:
Ondung turipon ko do tontok di lohowo' ko i', om a' piya minog do minsusa' do momusorou do pasal diri. Nga' ondung polobuson ko do koimbagu, om lumabus no.


text:
Tu' turipon nopo di notumbayaan do Tuhan, om osiliu nod tulun di songonuon do Tuhan di nakalabus. Om i tulun di poillabus di notumbayaan do Tuhan, nga' susuhuon nod Kristus.


text:
Noboli ko nod Tuhan om nabayaran ngai' no dau i gatang nu. Iyo nopoddi om kada' no patahako' o tinan nu do sumiliu'd turipon do tulun.


text:
Iyo nopoddi, oi tobpinai-tobpinai, om poingkuro nopo o koiyon-iyono' dokoyu di lohowo' kou i', om tumilombus kou nopo do miagal diri do poingulud kasai' do Kinorohingan.


text:
Baino' no om moro-boros oku do pasal do tulun dit a' po nakakawin. Om pasal nopodti om aiso' i' o boros do naanu ku do mantad id Tuhan. Nga' poboroson ku nopo o ponosihat ku, tu' tulun oku i' dit apatut do ponongkuyaanan, tu' nosianan i' o Tuhan doho'.


text:
Osorou ku dot osonong nogi' do tumilombus nopo o tulun dot id koiyon- iyono' dau do miagal di koiyon-iyono' dau do dinondo, tu' ogumu' noddi kopio o kosusaan di korolosi kopio do baino'.


text:
Ondung haro o kusai di kisawo om kada' no ponokiada' di sawo dau. Nga' ondung a' ko po nakakawin om a' piya minog do kumawin.


text:
Nga' ondung nakakawin ko, om okon i' ko' dusa iri. Om iyo nogiddi, tu' ondung haro o sumandak do kumawin, om okon i' ko' dusa iri. Nga' ogumu-gumu' nondo o kosusaan do timbabaon di nakakawin. Om orohian oku dot a' kou kotimbaba' do kosusaan do miagal diri.


text:
Poingkaa o komoyon ku, oi tobpinai-tobpinai: A' no alaid o maso toko'. Om mantad pondod baino', om pointikid-tikid do kusai di kisawo, om mositi' nod sorohon nopo dot aiso' o sawo dau;


text:
om iri tulun di mihad, nga' sorohon nopo dot a' iyau tumongob; om iri tulun di koirak, nga' sorohon nopo dot a' iyau otood; om iri tulun di haro o binoli, nga' sorohon nopo dot aiso' o nunu-nunu dau;


text:
om iri tulun di mongindapu' do hiti'd pomogunan, nga' sorohon nopo dot a' iyau agangau di tindopuon dau. Tu' a' no alaid om tumanus no iti pomogunan, do miagal do kowoyo-woyoo' do dinondo!


text:
Orohian oku do koidu' kou do mantad id kosusaan. Om iri nopondo tulun dit aiso' o sawo om iri po i karaja' do don Tuhan o sorohon dau, tu' orohian i' iyau do kohubayaan do Tuhan.


text:
Nga' iri nopo kusai di kisawo om ogumu' i' ot osorou dau di dom pomogunan, tu' orohian i' iyau do poposonong do ginawo di sawo dau;


text:
om gowoi pondo om opogiduwo-duwo o pomusarahan dau. Iri nopo tondu' dit aiso' o sawo, ko' i sumandak poo, om ogumu' i' o sorohon do pasal do don Tuhan, tu' orohian i' iyau dot asanganu kopio'd Kinorohingan o ginawo om koinsanai'd koposi-posion dau. Nga' tondu' nopo di kisawo, om iri po i dom pomogunan o sorohon dau, tu' orohian iyau do poposonong do ginawo di sawo dau.


text:
Koponulisan ku nopodti om maan do koinsanangan dokoyu, om okon i' ko' mogodu di mogisuayan nopo o pogoduhan. Korohian ku nopo kopio om momonsoi kou dit otopot om it apatut, om kotumpu i' dot id Tuhan o pomusarahan dokoyu.


text:
Ondung haro o tulun di kopuriman dot a' dau nowonsoi it apatut dau'd wonsoyon dot id tunang dau, om ondung a' dau opusus o korohian do tinan dau, om opurimanan dau dot apatut dau'd kowinon i sumandak diri, om wonsoyon nopo dau it osonong dot opurimanan dau. A' i' iyau kowonsoi'd dusa do mikawin piya iyolo'.


text:
Nga' ondung haro o tulun do nokopomusorou no kopio dot a' mangawin di tunang dau om a' dau sansag-sansagan do momonsoi o miagal diri, om osonong i' i wonsoyon dau'ddi, dot ogirot po o ginawo dau do momonsoi'd miagal diri.


text:
Otopot nopo kopio om i tulun di kumawin, nga' osonong i', om i tulun dit a' kumawin, nga' okon-okon o kosonongo'.


text:
Tondu' nopo di nakakawin om akagasan no di sawo dau do solinaid po di sawo dau do poimpasi. Ondung apatai i sawo dau, om aiso' no o kaantob di tondu' do mokikawin kawagu di tulun di korohian dau; do dong Kristian poo di kopikowinan.


text:
Nga' koundar nogi' ma daa iyau dot a' kumawin kawagu. Iyo noddi ot osorou ku iyoho', nga' opurimanan ku i' do mantad id kuasa' do Rusod do Kinorohingan i pinoboros ku'ddi.


text:
Dinondo no, om pasal di taakanon di nokosubak dot id tingolig o poboroson ku. Otopot i' kopio i poboroson do tulun do poingkaa, “Ongoilo ngai' toko' no,” ka. Nga' iri no i toilaan o papasawat do ginawo'd tulun, nga' kosianan nopo om kogirot i' do ginawo.


text:
Iri nopo tulun di momusorou dot ogumu' no o nongoilaan dau, om otopot nopo kopio om a' po iyau nokoilo dit apatut dot ilaan dau.


text:
Iri no tuhoton do pasal do taakanon di nokosubak dot id tingolig, om oilaan toko' i' dot iri no i tingolig o maan do ponongkuiyo-iyo dit aiso' i' daa kopio. Om oilaan toko' dot iso' noo o Kinorohingan; om aiso' no o suwai.


text:
Otopot nogi' dot ogumu' i roitan do ponokokinorohingan om tuhan; dot i hilo'd tawan om i hiti'd pomogunan.


text:
Nga' id dati' nopo, om iso' noo o Kinorohingan. Iyau no i Tapa', i minomonsoi do koinsanai'd nunu nopo. Om poimpasi toko' do bagi' dau. Om Tuhan nga' iso' noo, iri no i Yesus Kristus. Om iyau no o pinawayaan do minomonsoi do koinsanai'd nunu nopo, om iyau no o manahak dati' do koposion.


text:
Mulong piya dot iyo'ddi nga' okon i' ko' koinsanai'd tulun do koilo do pasal diri. Haro i' o tulun dit oubas do tumuku' dot id tingolig di gulu po. Om gowoi poddi om gisom piya'd dinondo nga' osorou i' diyolo' dot iri nopo i taakanon di nokosubak dot id tingolig om taakanon nod tingolig. Om mangakan nopondo iyolo' do taakanon diri, om kowonsoi nod dusa dot osorou diyolo'; tu' a' po ogirot no o kopurimanan do ginawo diyolo'.


text:
Otopot nopo kopio om taakanon nopo toomod om a' i' popogirot do piuludan toko' dot id Kinorohingan. Tu' ondung mangakan toko' do taakanon diri, om aiso' i' ot aanu-anu toko'. Om a' toko' mangakan di taakanon diri nga' aiso' i' o korugian toko'.


text:
Nga antaan-taan! Kada' indo do gisom do kowonsoi'd dusa o tulun do suwai --- tu' a' po ogirot no o ponongkuyaanan diyolo' --- dot aiso' piya kopio o koontobon nu iya' do momonsoi'd nunu nopo.


text:
Poingkaa o komoyon ku: Sokiro nopo do poirikau ko'd makan do hilo'd walai'd tingolig, iya' it ogirot no o kopurimanan do ginawo, om haro nondo o tulun do kokito diya'd makan do hiri. Om ondung a' ogirot o kopurimanan do ginawo di tulun diri, om okon toi ko' iri nondo o kabayayat dau do mangakan do taakanon di nokosubak dot id tingolig?


text:
Om gowoi pondo om i ponongkuyaanan nu iya' o mamalid do ponongkuyaanan di tulun dit a' po ogirot. Om inda' ka do minatai i' o Kristus do suminowoli do tulun diri.


text:
Om ondung kowonsoi kou'd sala' do miagal diri dot id tulun di sompi' ko' tulun do Kristian --- tu' mamaraag kou di kopurimanan do ginawo diyolo' dit oluhoi om kowonsoi kou nod dusa dot id Kristus.


text:
Om kaa pogi'ddi, dot ondung taakanon o kobungou di tobpinai ku do momonsoi'd dusa, om a' oku nogindo kopio mangakan di taakanon diri. Tu' nunu o koilo-ilo dot iri nopo wonsoyon ku o kobungou di tobpinai ku do momonsoi'd dusa.


text:
Okon oku toi ko' tulun di poillabus om okon i' ko' turipon? Okon oku toi ko' rasul? A' oku toi insan kokito di Yesus, i Tuhan toko'? Okon kou toi ko' tua' di karaja' ku do don Tuhan?


text:
Om mulong piya dot a' o tulun do suwai monongkuyaan do tulun oku di sinuhu', nga' monongkuyaan kou po daa iyokoyu! Tu' ino no koposi-posion dokoyu do dong Kristian o kointalangan kopio do tulun oku di sinuhu'.


text:
A' oku toi koino-ino i' do powoyo' do sawo di Kristian do tontok do mimpanau oku, do miagal di winonsoi di piro-piro o tobpinai di Tuhan Yesus om i rasul di suwai, om kohompit nogi' i Pitrus?


text:
Aiso' i' o soudor di mimpori-pori do mogihum do kaakan-akanan dau dot id suang di posukan do soudor di mongoi sangod! Aiso' i' o gompongumo do mananom dot anggur do hiri'd kabun dau om a' indo iyau mangakan do tua' dit anggur do hiri'd kabun dau'ddi! Aiso' i' o gompomogompi'd dumba' do momogompi'd dumba', om a' indo monginum di susu di dumba' dau'ddi.


text:
Okon i' ko' mantad no di koubasanan do momonsoi'd pointikid do tadau o kapabarasan ku'dti, suwai ko' id suang do Tourat nga' haro i' o boros do pasal diri.


text:
Nokotulis no o poingkaa dot id suang do Tourat di Musa, “Iri nopo sapi' di mongulok di gandum do popotobilang di tua' do gandum do mantad hiri'd rawo, om a' i' apatut do kakangan o kabang,” ka. Iri toi i sapi' o pusohon kopio'd Kinorohingan?


text:
Ko' iyati' po o komoyon diri? Atantu' no do kinoponulisan nopoddi om iyati' i' o komoyon. Tu' iri nopo tulun di mongumo om i tulun di morobuat di gandum dau, om kumaraja' pogi' nga' haro i' o soro-sorohon dau do kaanu do tintanga' do tua' di karaja' dau.


text:
Nakapatanom no iyahai do linsou di don rusod dot id suang do koposi-posion dokoyu. Om ondung mongomot iyahai do barakat do konunu-nunuan do mantad id dokoyu, om ogumu' kopio toi iri do pokionuon dahai do mantad id dokoyu?


text:
Ondung apatut o tulun do suwai do morou-sorou do kaanu'ddi do mantad id dokoyu, om okon toi ko' iyahai nogi' daa ot apatut kopio do kaanu, ko' mantad dot iyolo'? Nga' a' ku i' pakayon i kosorupayan ku do kaanu'ddi, suwai ko' uhang ku nogi' do pimpori-porianan ku do mananggung o koinsanai'd nunu nopo ko' mantad do moningkau do hal di sumiliu'd koontobon do popinsusui di Habar dot Osonong do pasal do Kristus.


text:
Atantu' no do koilo kou i' dot iri nopo tulun di maganu-anu do hiri'd Walai'd Sasambayangan dot Agayo om kaanu nod takanon diyolo' do mantad hiri'd Walai'd Sasambayangan dot Agayo. Om iri tulun di maganu-anu do hiri'd tiyonon do papatahak do porsombahan di sorobon, nga' kaanu i' do bahagi di porsombahan di patahakon diri.


text:
Om iyo nogiddi o Tuhan do pinapatantu' dot iri nopo tulun di popinsusui di Habar dot Osonong diri nga' apatut i' do kaanu do kaakan-akanan dau do mantad id karaja' dau di popinsusui.


text:
Nga' a' oku po insan pamakai di kosorupayan diri. Om koponulisan ku'dti surat diti nga' okon i' ko' monuhu' oku do wonsoyon o miagal diri dot id doho' do baino'. Osonong nogi' dot apatai oku ko' mantad dot atagakan oku di kaandasan kopio ku.


text:
Tu' ondung pasal no do popinsusui di Habar dot Osonong do mantad id Kinorohingan o komoyon diri, om aiso' i' o paantakan ku dot oondos, tu' sinuhu' oku id Kinorohingan do momonsoi'ddi. Obungou oku no, ondung a' oku no popinsusui di Habar dot Osonong diri!


text:
Ondung wonsoyon ku i karaja'ddi do tumanud do doho'd korohian om milo oku no daa do mogondos do kaanu'd gadsi'. Nga' popinsusui oku pogi' di Habar dot Osonong diri nga' iri no o tonggungan ku. Om sinuhu' oku i' do Kinorohingan do momonsoi'd karaja'ddi.


text:
Iyo nopoddi, om nunu noo o gadsi' dot aanu ku? Iti no o gadsi' ku: iri no tu' milo oku do popinsusui di Habar dot Osonong diri, mikuwo'd a' papawagat do tonggungan dot ongoiso' piya'd tulun do mamalansa' doho', tu' a' ku i' pokionuon it apatut daa dot aanu do tulun di popinsusui do Habar dot Osonong.


text:
Iyoho' nopo om okon i' ko' turipon dot isai nopo o tulun; poillabus oku i'. Mulong piya dot iyo'ddi nga' nosiliu ku no o tinan ku do turipon do koinsanai'd tulun. Om winonsoi ku pogi' o miagal diri nga' mokimamaha' oku dot ogumu' o tulun dot aangatan ku do tumanud do Kristus.


text:
Id pogialatan oku nopod tulun do Yohudi, om moyo' oku no di kowoyo-woyoo' do tulun do Yohudi om milo oku i' do mangangat di tulun do Yohudi do tumanud do Kristus. Om id pogialatan oku no di tulun di tumanud kopio di Tourat di Musa, om mingiyo-iyo oku no do tulun di maso po dot akagasan di Tourat diri, do mulong piya dot a' oku no daa akagasan di Tourat. Om wonsoyon ku pogi' o miagal diri nga' wayaan ku do mangangat diyolo' do sumiliu'd tumatanud do Kristus.


text:
Om id pogialatan oku no di tulun dot okon ko' Yohudi om tumanud oku no di kowoyo-woyoo' diyolo' it okon ko' tulun do Yohudi, it id soliwan di Tourat. Om wonsoyon ku pogi' o miagal diri nga' wayaan ku do mangangat diyolo' do sumiliu'd tumatanud do Kristus. Nga' okon indo ko' gisom dot a' oku tumanud di ponuhuan do Kinorohingan; tu' porintaon oku i' di ponuhuan do Kristus.


text:
Om id pogialatan oku nod tulun dit a' ogirot o ponongkuyaanan, om mingiyo-iyo oku no diyolo' tu' a' ogirot o ponongkuyaanan, om milo oku i' do mangangat diyolo' do sumiliu'd tumatanud do Kristus. Om iyo oku noddi do momit do koinsanai'd tulun, om poingkuro nopo o kowoyo-woyoo' nga' wonsoyon ku nopo, dot iri po o ralan do mamasi do wookon diyolo'.


text:
Om wonsoyon ngai' ku nopo iri dot i Habar dot Osonong do mantad id Kinorohingan o kapamansayan ku, om kohompit oku i' iyoho' dot abarakatan.


text:
Om atantu' no do koilo ko i' dot id suang nopo do pilumbaan do manangkus, om manangkus ngai' i' i tulun di monokilumbo, nga' iso' no o tulun di kaanu do hodia'. Iyo nopoddi om monotos nod manangkus om kaanu ko i' do hodia'.


text:
Pointikid-tikid do tulun di maso'd torining, om koporinta' i' do tinan dau dot id suang do nunu nopo. Om wonsoyon pogi' dau o miagal diri nga' orohian iyau dot akaraan di karo do bunga do tanda' do kamanangan, i bunga dit oruuhai om oriou no. Nga' iyati' nopo om porintaon toko' pogi' o tinan toko' dot id suang do nunu nopo nga' orohian toko' dot akaraan di karo do bunga dit a' rumiou.


text:
Om iri no o koponongkusan ku do mikuwo'd haro kopio o pokiririkatan. Do miagal dit id pilawanan do mitumbuk, tu' a' ku i' songkotumbuk-tumbuk dot a' oila-ilaan.


text:
Om pologoson ku nopo o tinan ku dot opintumbukan om opimbobog do gisom do milo ku'd porintaon o tinan ku. Om wonsoyon ku pogi' o miagal diri, nga' mada' oku do kapangangat oku nod tulun do suwai do sumuang di pilumbaan, om a' oku iddi iyoho' kosuang.


text:
Oi tobpinai-tobpinai! Apatut no dot osorou dokoyu i nosiliu dot id taki- aki toko' di maso diyolo' do manud-tanud di Musa. Nointirungan ngai' i' iyolo' di haun, om osonong iddi iyolo' do suminoborong di Rahat dot Aragang.


text:
Om minonginum iyolo' do mantad hiri'd pampang do don rusod di moyo-woyo' diyolo'; om iri nopo pampang diri nga' Kristus nogi'.


text:
Nga' iyo piya'ddi, nga' kogumuan no diyolo' dot a' id Kinorohingan kinohubayaan, om gowoi poddi do songirromos poo o rata' diyolo' do hilo'd tana' do kowotuan.


text:
Iri ngai' no o sumiliu'd popoinsan dati', om poposorou dati' dot a' rumohian dit angaraat do miagal di winonsoi diyolo'.


text:
Om popoinsan dati' dot a' tumuku' dot id tingolig do miagal di winonsoi do wookon diyolo'. Do nokotulis no dot id suang do Buuk do Kinorohingan o poingkaa, “Om timpuun no i bansa'ddi do mangakan-ngakan om monginum-nginum, om mintari' do tumuku' dot id tingolig,” ka.


text:
A' toko' i' koino-ino do magampahu' do miagal di winonsoi do wookon diyolo'. Om kapatai nopo o duwo nohopod om tolu noribu o tulun dot id pogialatan diyolo' dot insan no tadau, tu' minomonsoi i' iyolo' do miagal diri.


text:
A' toko' i' koino-ino do mogumbal do Tuhan do miagal di winonsoi do wookon diyolo' di gulu po, gisom do napatai iyolo' do tininduk do tulanut di kipaliu.


text:
Om a' toko' koino-ino do somboro-boros dot araatan; do miagal di winonsoi do wookon diyolo' di gulu po. Om gowoi poddi do pinatai iyolo' di Moloikat di Mamamatai.


text:
Om nongosiliu ngai' pogi' o miagal diri dot id diyolo' nga' maan do popoinsan do tulun do suwai. Om nongkotulis ngai' pogi' iri nga' popoinsan dati'. Tu' iyati' nopodti om poimpasi do tontok dit oruhai nod karaagon do pomogunan.


text:
Pointikid-tikid di pogumbalan do koontok diya' om iri i' i koubasanan do koontok do tulun. Nga' otorodok i' o Kinorohingan dot id batos dau. Om a' ko i' dau pologoson dot opogumbalan dit a' nu ooyit. Om tontok nopo dot oontok ko'd pogumbalan, om onuan ko indo dau'd ralan do gumirot om ogirot ko i'.


text:
Iyo nopoddi, oi tobpinai-tobpinai di kosianan ku, om karaatai toko' no kopio do tumuku' dot id tingolig.


text:
Om moro-boros oku dot id dokoyu do miagal do moro-boros oku dot id tulun dit oilo. Om timbangon no kopio dokoyu iti boros ku.


text:
Tontok nopo di monginum toko' do waig dot anggur do mikuwo'd mongunsikou dot id Kinorohingan, om okon toi ko' iri no o popointalang do nokoiso' toko' dot id Kristus dot id suang do kinapatayon dau? Om tontok di pogikobing-kobingon toko' i roti do maan toko' pogiandadai do mangakan, om okon toi ko' iri no o popointalang do nokoiso' toko' dot id tinan do Kristus?


text:
Tu' iri nopo roti om iso' noo, om mangakan ngai' toko' nopo di roti dit iso' noddi, om iri no o popointalang dot ogumu' toko' piya nga' iso' no o tinan toko'.


text:
Sorohon pogi' i tulun do Yohudi. Iri nopo i tulun di mangakan di nakatahak do hiri'd poiyanan di porsombahan do sorobon, om nokoiso' no i tulun di kinoiyonon diri.


text:
Nunu tuu o komoyon ku do miagal diri? Iri nopo i tingolig om i taakanon di pinosubak dot id tingolig om aiso' i' kopio o komoyon.


text:
Do nunu nopo i nakatahak do hiri'd poiyanan do podsubak do tingolig om a' i' pinatahak dot id Kinorohingan, suwai ko' id rusod dot angaraat. Om mada' oku i' do koiso' kou do rusod dot araat.


text:
A' kou i' koino-ino do monginum do mantad hiri'd sangkir di kisuang do waig dot anggur do don Tuhan, om monginum indo do mantad hiri'd sangkir di kisuang do waig dot anggur do don rusod dot araat. Om a' kou koino-ino do makan do hiri'd mija' do don Tuhan, om makan indo do hiri'd mija' do don rusod dot araat.


text:
Boros kad tulun om, “Koino-ino toko' i' do momonsoi do nunu nopo i korohian toko',” ka. Otopot nogi'! Nga' a' i' haro ngai' no o guna' di korohian toko'. “Koino-ino toko' i' do momonsoi do nunu nopo i korohian toko'” --- nga' a' i' kotulung ngai' iri dot id suang do koposi-posion toko'.


text:
Kada' nod haro o tongoiso' pod tulun do tumotos do mogihum di dau nod koinsanangan. Suwai ko' apatut nogi' do tumotos do mogihum do koinsanangan do tulun do suwai.


text:
Koino-ino kou i' do mangakan do nunu nopo i padagangon do hilo'd pasar do daging. Om a' piya minog do sorisidon do minguhot do tintod do momoli, om a' i' otingkau o kopurimanan do ginawo dokoyu.


text:
Tu' haro i' o nokotulis dot id suang do Buuk do Kinorohingan do poingkaa, “Iti nopo pomogunan om koinsanai dit id suang do pomogunan om Tuhan i' o sanganu,” ka.


text:
Ondung alapon kou'd makan, do tulun dit okon ko' Kristian om kaakun kou do mongoi, om kanon ngai' nopo i posurungon dau dokoyu. Om a' piya minog dot uhoton ondung honggo o tadon di taakanon diri, om a' i' otingkau o kopurimanan do ginawo dokoyu.


text:
Nga' ondung haro o tulun do momisunud dokoyu dot, “Nokosubak no moti' dot id tingolig iti taakanon diti,” ka, om kada' kou no pangakan di taakanon, tu' apatut i' do podulon i tulun diri om i kopurimanan do ginawo.


text:
Komoyon ku nopo om okon i' ko' i kopurimanan do ginawo dokoyu, nga' i kopurimanan do ginawo di tulun diri. Haro doti' o monguhot do poingkaa, “Nokuro tu' aantaban oku do kopurimanan do ginawo'd tulun do suwai?


text:
Ondung mangakan oku'd taakanon do mikuwo'd mongunsikou dot id Kinorohingan, om nokuro tu' pasalaon oku pod tulun do mangakan do taakanon diri, om nounsikou ku no dot id Kinorohingan?” ka.


text:
Nunu nopo o wonsoyon nu do makan ko tuu ko' minum nga' wonsoyon ngai' nori do popoinggayo'd Kinorohingan.


text:
Wonsoyon kasai' no dokoyu o miagal diri om a' kou i' kobungou'd tulun do suwai do momonsoi'd dusa; dot iri tuu tulun do Yohudi ko' iri po tulun dot okon ko' Yohudi, ko' iri po sidang do Kinorohingan.


text:
Momit kou no do doho'd kowoyo-woyoon. Tu' tumotos kasai' oku i' do poposonong do ginawo'd koinsanai'd tulun dot id suang do koinsanai'd nunu nopo, om a' ku no sorohon o doho'd koinsanangan. Tu' korohian ku nopo kopio om angapasi ngai' daa iyolo'.


text:
Mamarayou oku no dokoyu tu' osorou kasai' oku i' dokoyu om tumanud kou di ponudukan di pinotuduk ku dokoyu.


text:
Nga' orohian oku po do kongoilo kou dot iso' kawagu o ponudukan. Iri no tu' boyoon nopo do pointikid-tikid do kusai om Kristus; om boyoon nod tondu' om i sawo dau, om boyoon nod Kristus om Kinorohingan.


text:
Ondung haro o kusai do mononsunduk do tontok do sumambayang ko' tontok do poposusui di habar do mantad id Kinorohingan, dot id toguang do tulun dot ogumu', om mongintingayam no iyau do Kristus.


text:
Om ondung haro o tondu' dit a' mononsunduk do tontok do sumambayang ko' tontok do poposusui di habar do mantad id Kinorohingan dot id toguang do tulun dot ogumu', om mongintingayam no i tondu'ddi di sawo dau, i nosiliu do boyoon dau. Om iyo nopoddi om miagal pod nobugaran o tulu di tondu'ddi.


text:
Tu' ondung a' o tondu' mononsunduk om osonong nogi' do pampadan o tobuk dau. Nga' ondung bugaran o tulu do tondu' ko' pampadan o tobuk dau, om kointingayam i' dau iri. Om osonong nogi' do mononsunduk iyau.


text:
Tongokusai nopo om a' i' minog do mononsunduk, tu' iyau no o popointalang do kowoyo-woyoo' om kagayaan do Kinorohingan. Tongoondu' noo om popointalang do kagayaan do tongokusai,


text:
tu' kusai nopo om a' i' winonsoi do mantad id tondu', suwai ko' tondu' o winonsoi do mantad id kusai.


text:
Om kinapamansayan do kusai nga' okon i' ko' maan do koinsanangan do tondu', suwai ko' tondu' o winonsoi do maan do koinsanangan do kusai.


text:
Iyo nopoddi, om mositi' no do mononsunduk o tongoondu' om asanangan i' i moloikat, tu' iri no o koilaan do minsiriba' iyau di sawo dau.


text:
Mulong piya dot iyo'ddi, nga' id suang nopod koposi-posion toko' do pointikid do tadau, dot iyati' tu' tulun do Kristian, om a' i' poimpori-pori i tondu' do posuwai-suwai di kusai, om i kusai nga' a' i' poimpori-pori do posuwai-suwai di tondu'.


text:
Tu' mulong piya do winonsoi do mantad id kusai o tondu' di timpuun i', nga' id tohuri noddi om tongoondu' i' o mogkosusu do tongokusai; om Kinorohingan i' o tadon do koinsanai'd nunu nopo.


text:
Umbalai pogi' kopio dokoyu do momusorou iti: Osorupai toi o tondu' do sumambayang dot id Kinorohingan dot id toguang do tulun dot ogumu', dot a' mononsunduk?


text:
Om notudukan kou no do mantad id koubasanan do tulun dot ogumu' dot anaru nopo o tobuk do kusai, om a' i' osonong no.


text:
Nga' tongoondu' nopo, om tobuk no o pinatahak dot id dau do maan do ponokop do tulu dau om sumiliu'd kaandasan dau o tobuk dit anaru.


text:
Ondung haro o sumurilog do pasal diti, om iso' noo o milo ku'd poboroson tu' iyati' nopo om i piro-piro o sidang do Kinorohingan di suwai, om iso' noo o koubasanan toko' dot id suang do sidang; om aiso' no o suwai ko' iri.


text:
Iti no poboroson ku'd baino', om a' oku no mamarayou dokoyu. Tu' okon nogi' ko' osonong o kootuson di pitimungan dokoyu, suwai ko' araat nogi'.


text:
Id gulu nopo kopio do norongou ku om haro o piro-piro sinompuruan do tulun dot a' mogiuulud dot id suang do pitimungan. Om osorou ku dot otopot i' o wookon di norongou ku'ddi.


text:
Om a' i' milo dot aiso' kopio o pogisosongkiwalan dokoyu, tu' iri nogindo o pointalang kopio ondung isai ngai' i tulun do Kristian dit otopot.


text:
Tu' tontok nopod makan kou, om sompori-pori kou nopo do mongoi di taakanon dokoyu om mogiaahau kou. Om gisom do haro nondo ot aiso' i' ot aakan- akan, om inda' ka di suwai tu' nangaawuk poo.


text:
Nokuro tu' miagal kopio kou'ddi? Aiso' toi o walai dokoyu? Milo kou i' do makan om minum do hiri'd walai dokoyu! Ko' orohian kou nod mongindaraat di sidang do Kinorohingan om mongintingayam di tulun do mosikin? Nunu poo o poboroson ku dokoyu'dti? Royohon ku po tuu iyokoyu? Amu'! A' oku no kopio mamarayou dokoyu.


text:
Tu' iri nopo pinotuduk ku dokoyu om iri i pinotuduk do Tuhan dot id doho': do tontok nopo di totuong di padagangon no i Yesus, i Tuhan toko', om anu no iyau'd roti,


text:
om kopongunsikou poddi iyau'd Kinorohingan di roti'ddi, om pogikobing-kobingo' no dau i roti, om boro-boros no iyau'd poingkaa, “Iti no poiyaan do tinan ku di patahakon do sumowoli dokoyu. Wonsoyon no dokoyu o miagal diti do kopomusarahan doho',” ka dau.


text:
Om iyo iddi di nakaakan tu' anu no iyau do sansangkir o waig dot anggur om boro-boros nod poingkaa, “Iti no waig dot anggur o tumpongo do Kinorohingan di wagu, om pogiroton do raha' ku. Om pointikid-tikid do monginum kou'dti, om wonsoyon no o miagal diti do kopomusarahan doho',” ka dau.


text:
Tu' pointikid-tikid do mangakan kou di roti om monginum kou di waig dot anggur diri, om poposusui kou no di kinapatayan do Tuhan, do gisom do korikot iyau.


text:
Iyo nopoddi, om iri nopo tulun di mangakan di roti di don Tuhan om monginum di waig dot anggur di don Tuhan, dot a' apatut o kowoyo-woyoo' do mangakan om monginum diri, om kowonsoi no i tulun diri do dusa dot id toguang do Tuhan, i pinapatahak do tinan dau om raha' dau.


text:
Iyo nopoddi, om mositi' no do sorisidon po kopio do pointikid-tikid do tulun o ginawo dau, om koino-ino nogindo iyau do mangakan di roti om monginum di waig dot anggur.


text:
Tu' ondung haro o tulun di mangakan nopo di roti om monginum di waig dot anggur om a' indo momusou no do tinan do Tuhan o komoyon di porjomuan diri, om poporikot no do hukuman do Kinorohingan dot id tinan dau o kapangakanan om koponginuman dau'ddi.


text:
Nga' ondung poguluonon toko' do monorisid kopio o ginawo toko', om a' toko' i' ohukuman do Kinorohingan.


text:
Nga' ondung hukuman toko' do Kinorohingan, om bobogon toko' no dau, om a' toko' i' kotonggoi diti pomogunan do hukuman.


text:
Iyo nopoddi, oi tobpinai-tobpinai ku, om ondung tumimung kou do mangakan di porjomuan do don Tuhan diri, om mogiandad-andad kou no do mangakan.


text:
Ondung haro o louson, om makan mantad nogi' do hiri pod walai dau. Om ondung podulon dokoyu iti, om a' indo poporikot do hukuman do mantad id Kinorohingan dot id tinan dokoyu i pitimungan dokoyu'd sumambayang. Om iri no tuhoton do suwai ko' iti, om simbaron ku indo do korikot oku'd hino.


text:
Om iti po nipuhawang do Rusod do mantad id Kinorohingan o patarangon ku, tu' orohian oku do koilo kopio kou dit otopot, oi tobpinai-tobpinai ku.


text:
Soroho' no dokoyu do nopo dit a' kou po nokotutun do Tuhan, om nabayayat tomod kou do tumanud di tingolig dit a' poimpasi.


text:
Om mositi' nod koilo kou do tulun nopo di pitudukan do Rusod do Kinorohingan om a' i' milo do moro-boros dot, “Ousung po i Yesus!” ka. Om iyo nogiddi tu' a' i' o tulun milo do momoros dot, “I Yesus no o Tuhan!” ka, ondung a' i tulun diri pitudukan di Rusod do Kinorohingan.


text:
Haro i' o piro-piro kowoyoon do nipuhawang do mantad id Rusod do Kinorohingan, nga' iso-iso' i' o Rusod do manahak ngai'ddi.


text:
Haro i' o piro-piro kowoyoon do toilaan do momonsoi'd karaja' di don Tuhan, nga' iri nopo manahak do toilaan dot id pointikid-tikid do tulun di momonsoi di karaja' do nakatahak dot id dau'ddi om iso-iso' i' o Kinorohingan.


text:
Kointalang i' i karaja' di Rusod do Kinorohingan dot id pointikid-tikid do tulun do koinsanangan ngai' toko'.


text:
Haro i' o tulun do puhawangan di Rusod do toilaan do mimboros do kikuasa' kopio. Om haro o puhawangan di Rusod diri do toilaan do popotuduk do pasal do Kinorohingan.


text:
Om iri i' i Rusod diri o momuhawang do tulun do suwai do kotumbayaan dot id Kristus dit ogirot ko' i koubasanan; om tulun nod suwai om puhawangan di Rusod do kuasa' do momolingos do toruol.


text:
Om haro o tulun do puhawangan do kuasa' do momonsoi'd koimayaan om iri no tulun do suwai om puhawangan do toilaan do poposunud di natantu' mantad do Kinorohingan do wonsoyon dau. Om tulun nod suwai om puhawangan di Rusod do toilaan do mongintutun di nipuhawang do mantad id Rusod do Kinorohingan om it okon ko' mantad id dau. Om haro o puhawangan do toilaan do mimboros do mogisuayan o bansa'd boros di koimayaan kopio, om haro o puhawangan do toilaan do poposuhut do komoyon di boros do bansa'd suwai'ddi.


text:
Iri nopoddi om mantad ngai' i' dot iso' noo o Rusod; om mogisuayan o nipuhawang do patahakon dot id pointikid-tikid do tulun, do tumanud do korohian di Rusod diri.


text:
Kristus nopo om miagal do tinan do tulun; iso' noo o tinan, nga' ogumu' i' o pakakas. Om mulong piya dot ogumu' i pakakas diri, nga' iso-iso' i' o tinan.


text:
Om iyati' nga' iyo iddi, dot iri tulun do Yohudi om it okon ko' Yohudi, om turipon tuu ko' iri po it okon ko' turipon; tu' nongobotisan ngai' toko' no dot id suang dit iso' noo o Rusod, om opogiiso' toko' i' dot id tinan do Kristus. Om noonuan ngai' toko' no di Rusod diri.


text:
Ondung momoros i gakod dot, “Okon oku i' ko' longon, om a' oku i' kohompit di tinan,” ka, om okon i' ko' a' no kopio kohompit di tinan i gakod diri.


text:
Om ondung moro-boros i tolingo dot, “Okon oku i' ko' mato, om a' oku i' kohompit di tinan,” ka, om okon i' ko' a' no kopio kohompit di tinan i tolingo'ddi.


text:
Ondung osiliu ngai' do mato i tinan, om poingkuro daa'ndo i tinan do korongou? Om ondung osiliu ngai' i tinan do tolingo, om poingkuro no daa'ndo do kosingud i tinan?


text:
Oilaan toko' i' do Kinorohingan o pinopoiyon do pointikid-tikid di pakakas do tinan dot id tinan. Om pinoiyon ngai' iri do hiri'd apatut do poiyanan diri do tumanud di korohian do Kinorohingan.


text:
Om a' no milo o mato do moro-boros dot id longon dot, “Mada' oku i' diya'!” ka, ko' moro-boros po i tulu dot id gakod dot, “Mada' oku i' diya'!” ka.


text:
om iri nopo pakakas do tinan toko' di sorohon toko' daa dot a' agayo no guna', om iri nogi' i pusohon kopio toko'. Om iri pakakas do tinan dit a' olumis no o kokitanan, nga' iri nogi' kopio i podulon toko'.


text:
Iri nopo pakakas do tinan toko' dit osonong mantad o kokitanan om a' toko' nogi' minog nod gompion. Om noulud nod Kinorohingan iti tinan toko' gisom dot iri nogi' i pakakas do tinan dit a' haro no o guna' o pusohon kopio toko'.


text:
Ondung oinggorit o tiso' di pakakas do tinan, om oinggorit ngai' no i pakakas do suwai; ondung royohon o tiso' di pakakas do tinan, om otood ngai' no i pakakas do suwai di hiri'd tinan diri.


text:
Om iyo nogiddi dot id suang piya'd sidang, tu' natantu' mantad nod Kinorohingan o kogoyo-goyoo' do karaja'd tulun do hiri'd sidang: koiso' nopo om i rasul, om koduwo no om i nabi, om kotolu no om i gomponuduk, om iri nogi' i momonsoi do kongoimayaan, om iri nogi' i noonuan do nipuhawang do momolingos do toruol, om i monulung do tulun do suwai, om i momoyo' do tulun, om i mimboros do mogisuayan o bansa'd boros di koimayaan.


text:
Okon i' ko' koinsanai diyolo' do nosiliu'd rasul, ko' nabi, ko' gomponuduk. Om a' i' haro ngai' o kuasa' do momonsoi'd koimayaan,


text:
ko' momolingos do toruol, ko' mimboros do mogisuayan o bansa'd boros di koimayaan, ko' poposuhut do boros di koimayaan diri.


text:
Iyo nopoddi, om tumotos kou nogi' kopio do mokiaanu di nipuhawang dit agayo kopio o guna'. Nga' poingkaa o ralan dit osonong kopio.


text:
Mulong piya do milo oku'd mimboros do mogisuayan o bansa'd boros do tulun om boros do moloikat, nga' ondung a' oku osianan, om iri nopo boros ku'ddi om kohiyo-hiyo no toomod, om aiso' i' o komoyon.


text:
Mulong piya dot oilo oku do popolombus di habar do mantad id Kinorohingan, om kosuhut ngai' oku dit angaralom, om kongoilo ngai' oku do nunu nopo, om otumbayaan kopio oku'd Kinorohingan, gisom do milo oku do popoundaliu do nuluhon, nga' ondung a' oku osianan, om aiso' i' o guna-guna' ku!


text:
Mulong piya dot insanan ku nopod popuhawang dot id tulun do mosikin o nunu nopo i haro dot id doho', om patahakon ku o tinan ku do maan sorobo', nga' ondung a' oku osianan, om aiso' ngai' i' o guna-guna'ddi.


text:
Tulun nopo dit osianan om alanut i' o ginawo om osonong koulun. A' i' iyau mosol, om a' mingudut, om a' minggayo-gayo.


text:
A' i' iyau mokirayou-rayou, om a' ohurolo, om a' mononsog do tulun do suwai do tumanud do dau'd korohian, om a' obingkaus om a' obinsuli'.


text:
Alanut i' o ginawo dau do tumimbaba' do nunu nopo, om monongkuyaan iyau; om amu' tumingkod do mogondos, om alanut o ginawo.


text:
Kosianan nopo om aiso' i' o kopupuson. Dinondo nopodti om haro i' o tulun dit oilo do popolombus di habar do mantad id Kinorohingan, nga' tumingkod indo iyau do popolombus di habar diri. Dinondo nopodti om haro i' ot oilo do mimboros do mogisuayan o bansa'd boros di koimayaan, nga' koimbagu nopondo om kotingkod i' iyau do mimboros do boros diri. Dinondo nopodti om haro i' o tulun dit ogumu' o toilaan, nga' koimbagu nopondo om olihuan indo i noilaan diyolo'ddi.


text:
Tu' iri nopo toilaan toko' om i komiloo' toko' do popinsusui di habar do mantad id Kinorohingan, om haro kasai' po o bohiton, tu' a' toko' po oilaan ngai'.


text:
Nga' orikot indo o maso do koimbagu do patahakon ngai' do Kinorohingan iri, gisom dot aiso' nondo o bohiton, tu' oilaan ngai' toko' no, om oidu' nondo i haro o bohiton.


text:
Tontok nopo di tanak oku po, om don tangaanak no do koboro-boroso' ku, om don tangaanak do pomurimon-rimon ku, om don tangaanak do kowoyo-woyoo' ku do momusorou. Dinondo nopoddi tu' agayo oku, om notingkadan ku no i kowoyo-woyoo' ku di don tangaanak.


text:
Iti nopo tokito toko' do dinondo'dti om iyo no do sangai-sangai dit a' i' okito no kopio dot id pogotulan. Nga' koimbagu nopondo om kotimbaba' toko' nopo kopio om atalang indo o tokito toko'. A' ku po oilaan ngai' do dinondo poo, nga' koimbagu nopondo om ongoilaan ngai' ku indo do miagal do Kinorohingan tu' koilo do koinsanai'd kowoyo-woyoon ku.


text:
Nga' daamot nopodti om haro o tolu o kowoyoon dit apatut do wonsoyon kasai' toko': otumbayaan, mogondos om mogiinsian-sian. Nga' iri nopo it agayo kopio dot id pogialatan di tolu'ddi, om it osianan do tulun do suwai.


text:
Tumotos kou no kopio dot osianan do tulun do suwai. Om tumotos kou no do mokiaanu di piro-piro o nipuhawang do patahakon di Rusod do Kinorohingan, om okon-okon po om i komiloo' do popolombus di natantu' mantad do Kinorohingan do wonsoyon dau dot id tulun.


text:
Iri nopo tulun di mimboros do boros di koimayaan, om a' i' moro-boros dot id tulun, suwai ko' moro-boros dot id Kinorohingan. Aiso' i' o tulun do kosuhut di poboroson dau, tu' iri i' i Rusod do Kinorohingan o mominsuhu' dau do popimboros do boros di Kinorohingan noo o kosuhut.


text:
Nga' iri nopo tulun di popolombus di habar do mantad id Kinorohingan, om tulun i' o polombusan do maan do popogirot diyolo', om pongodsuur do ginawo om ponginsasamod diyolo'.


text:
Iri nopo tulun di mimboros do boros di koimayaan om popogirot no do dau'd ginawo, nga' iri nopo tulun di popolombus do habar do mantad id Kinorohingan om mongodsuur i' di sidang do gumirot dot id kotumbayaan diyolo'.


text:
Osonong nogi' kopio do milo ngai' kou do mimboros do mogisuayan o bansa'd boros di koimayaan. Nga' iri nopo it osonong kopio om milo kou do popinsusui di natantu' mantad do Kinorohingan do wonsoyon dau. Tu' iri nopo tulun di popolombus do habar do mantad id Kinorohingan om agayo i' ko' mantad di tulun di mimboros do mogisuayan o bansa'd boros di koimayaan; nga' suwai indo ondung milo i tulun di mimboros do mogisuayan o bansa'd boros do koimayaan diri do poposuhut di pinoboros dau, tu' otulung i' o koinsanai di sidang.


text:
Ondung rumikot oku dot id dokoyu om mimboros oku nondo do mogisuayan o bansa'd boros di koimayaan, om nunu no tuu o guna'ddi dot id dokoyu? Aiso' i' kopio o guna'ddi dot ongokooro' piya! Nga' suwai indo, ondung popolombus oku dot id dokoyu di pinointalang do Kinorohingan, ko' popotuduk oku do pasal do Kinorohingan, ko' popolombus oku do habar do mantad id Kinorohingan ko' monuduk oku.


text:
Om iri piya tuunion dit aiso' o ginawo, do miagal di suling om kecapi, dot a' popunongon o popouni, nga' poingkuro daa dot oilaan do tulun o lagu' di pounion?


text:
Haro po kawagu o poiyaan: Ondung a' popunongon o popouni do torumpit, om isai daa o sumodia' do mongoi sangod?


text:
Om iyo nogiddi o komiloo' nu do mimboros do mogisuayan o bansa'd boros di koimayaan. Ondung oilo ko do mimboros do boros dit a' osuhutan, om iso' pod tulun nga' aiso' i' o kosuhut di poboroson nu. Om miagal nori do moro-boros ko dot aiso' o tulun do barasan.


text:
Hiti nopod pomogunan om a' i' okuri-kuri' o bansa'd boros, nga' aiso' i' o tiso' di boros diri dot aiso' o komoyon.


text:
Nga' ondung a' oku kosuhut di boros di poboroson dot iso' o tulun, om iri nopo tulun di mimboros diri om iyo nod sompogunan dot id doho'; om iyoho' nga' iyo nogiddi dot id dau.


text:
Om iyokoyu nga' oilaan ku i' dot orohian kopio kou do kaanu do piro-piro o nipuhawang do mantad id Rusod do Kinorohingan. Nga' agayo nopo kopio om mositi' no do tumotos kopio kou do mamakai di nipuhawang di kotulung do sidang do gumirot dot id kotumbayaan.


text:
Om iri no o kokuwaan do tulun nopo di mimboros do boros di koimayaan, om mositi' no do mokianu kopio'd Kinorohingan do toilaan do poposuhut di pinoboros dau'ddi.


text:
Tu' ondung sumambayang oku dot id suang do boros di koimayaan, om sumambayang i' kopio o rusod ku, nga' a' i' kotonggoi o pomusarahan ku do sumambayang.


text:
Om nunu po daa'ndo o wonsoyon ku? Poingkaa o wonsoyon ku: Sumambayang oku dot id suang do rusod ku om sumambayang oku dot id suang do pomusarahan ku. Modsinding oku dot id suang do rusod ku, om modsinding oku dot id suang do pomusarahan ku.


text:
Tu' ondung mongunsikou ko'd Kinorohingan dot id suang nod rusod nu, om haro nondo o tulun do suwai dit a' kosuhut di boros do koimayaan do mantad id Rusod do Kinorohingan, om a' i' i tulun diri milo do momoros dot, “Kosokodung oku,” ka, dot id sambayang nu do mongunsikou'ddi; tu' a' i' iyau kosuhut di pinoboros nu.


text:
Om mulong piya daa dot osonong tomod i sambayang nu do mongunsikou'd Tuhan, nga' aiso' i' o komoyon di sambayang nu'ddi dot id tulun do suwai.


text:
Mongunsikou oku nod Kinorohingan tu' milo oku do mimboros do mogisuayan o bansa'd boros di koimayaan, dot ogumu' po ko' i dokoyu'd noilaan.


text:
Nga' id suang nopod pitimungan do sumambayang dot id Tuhan, om orohian oku nogi' do popoboros dot ongolimo nopo o boros dot osuhutan pod tulun ko' mantad do popimboros do rinibuan o boros dot id suang di boros di koimayaan. Orohian oku nogi' kopio dot iyo'ddi om milo oku i' do monuduk do tulun.


text:
Oi tobpinai-tobpinai! Kada' dokoyu paanak-anako' o pomusorou dokoyu. Ookuro do tangaanak kou dit ongokoro' po dot id wowonsoyon dit araat, nga' pomolohingon no kopio dokoyu o kowoyo-woyoo' dokoyu'd momusorou.


text:
Tu' nokotulis no dot id suang do Buuk do Kinorohingan o poingkaa, “Boros kad Tuhan, ‘Moro-boros oku nondo dot id bansa' diti, dot i tulun di moro-boros dot id suang do boros dit a' osuhutan o popolombus. Iri nondo tulun do bansa'd suwai o popolombus do boros ku dot id tulun di songonuon ku; nga' iyo piya'ddi, nga' a' i' iyolo' mokinongou do boros ku,’ ka dau,” ka.


text:
Om kaa pogi' dot iri nopo nipuhawang do mimboros do boros do koimayaan di mogisuayan o bansa', om pogintutunan no dot id tulun dit a' po notumbayaan, om okon i' ko' pogintutunan dot id tulun di notumbayaan. Om iri no nipuhawang do poposunud di natantu' mantad do Kinorohingan do wonsoyon dau dot id tulun, om pogintutunan dot id tulun di notumbayaan no, om okon i' ko' pogintutunan di tulun dit a' notumbayaan.


text:
Iyo nopoddi, om ondung oinsanan nopo i tulun dot id pitimungan do sidang do mimboros do boros di koimayaan, om rumikot nondo o piro-piro o tulun do suwai dit a' oubas do tumimung ko' i tulun dit okon ko' Kristian, om atantu' no do pokoulahon kou diyolo'!


text:
Nga' ondung oinsanan kou nopo do popolombus do habar do mantad id Kinorohingan, om rumikot nondo o songulun dit okon ko' Kristian ko' tulun do suwai dit a' oubas do tumimung, om iri nopondo boros di polombuson ngai' dokoyu'ddi om popointalang nondo do dusa di tulun diri om popopuriman dau do koinsanai di dusa dau.


text:
Kointalang ngai' nopondo i poillisok dot id suang do ginawo dau, gisom do minsiriba' o ginawo dau om tumuku' nondo iyau dot id Kinorohingan. Om mangakun nondo iyau do hiri kopio'd pogialatan dokoyu o Kinorohingan.


text:
Om nunu'ddi o komoyon ngai'ddi? Ondung tumimung kou do sumambayang dot id Tuhan, om haro nondo o modsinding, om haro o monuduk, om haro o popolombus di pinointalang do Kinorohingan, om haro o mimboros do boros di koimayaan, om haro o poposuhut do komoyon di pinoboros diri. Nga' mositi' no do wonsoyon ngai' iri do maan do ponuduk om koinsanangan do koinsanai'd tulun.


text:
Ondung haro ot orohian do mimboros do boros di koimayaan, om mositi' no do duwo noo ko' tolu o tulun do mogisowoli-woli do mimboros. Om mositi' nod haro o tulun do poposuhut di pinoboros di tulun di minimboros diri.


text:
Ondung aiso' o milo do poposuhut, om osonong nogi' dot a' nopo mimboros i tulun di mimboros do boros di koimayaan dot id suang di pitimungan. Om moro-boros nopo iyau dot id Kinorohingan dot id suang do ginawo dau.


text:
Ongoduwo nopo ko' tolu o tulun do popolombus do boros do Kinorohingan, om iri nondo suwai om monimbang di boros di pinolombus diri.


text:
Nga' ondung haro o habar do mantad id Kinorohingan do rumikot dot id iso' kawagu o tulun di poirikau dot id pitimungan diri, om mositi' no do tumingkod i tulun di maso do moro-boros.


text:
Om iyo noddi o kowoyo-woyoo' dokoyu ngai', do mogisowoli-woli do popolombus do habar do mantad id Kinorohingan; om ongotudukan ngai' i' o tulun om kogirot dot id suang do kotumbayaan.


text:
Iri nopo nipuhawang do mantad id Rusod di popolombus do habar do mantad id Kinorohingan om milo i' di tulun di popolombus di boros diri do pususon.


text:
Kinorohingan nopo om Kinorohingan i' dit orohian do haro o kouludan; om okon i' iyau ko' Kinorohingan dit orohian dot agangau. Om poingkuro nopo it osiliu dot id koinsanai'd sidang do Kinorohingan,


text:
om a' no kopio koino-ino do mimboros o tongoondu' dot id suang do pitimungan. Iyolo' nopo om a' i' pabanaron do mimboros. Om a' iyolo' koino-ino do sumiliu'd boyoon; tu' iyo noddi o kopiontok di ponudukan di Tourat.


text:
Ondung haro o pokiilaan diyolo', om uhoton nopo diyolo' iri dot id sawo diyolo' om hiri iyolo'd duwalai. Kointingayam i' kopio o tongoondu' do mimboros dot id suang do pitimungan do sidang.


text:
Ondung haro o tulun di kopuriman do noonuan iyau do nipuhawang do popolombus do boros di mantad id Kinorohingan ko' noonuan iyau do nipuhawang do suwai do mantad id Rusod do Kinorohingan, om mositi' no do kopuriman o tulun diri dot iti nopo tulison ku om ponuhuan i' kopio'd Tuhan.


text:
Iyo nopoddi, oi tobpinai-tobpinai, om tumotos kou no do popolombus do habar di mantad id Kinorohingan, nga' kada' indo dokoyu oduhai i tulun dit orohian do mimboros do mogisuayan o boros di koimayaan.


text:
Om dinondo nodti, oi tobpinai-tobpinai ku, om orohian oku do sorohon kawagu dokoyu i Habar dot Osonong do mantad id Kinorohingan di pinosusui ku dokoyu di gulu po. Om rinamit i' dokoyu iri, om notumbayaan kou di Kristus tu' nokorongou kou no di Habar dot Osonong.


text:
Ondung tumanud kasai' kou di pinosusui ku'ddi, om kapasi no dokoyu i Habar dot Osonong diri; ondung a' kou no minonongkuyaan no toomod, om aiso' iddi o nosuhut-suhutan.


text:
Iri nopo i pinosusui ku dokoyu'ddi om iri no i doho' do naanu. Iri nopo it agayo kopio, do miagal di nokotulis dot id suang do Buuk do Kinorohingan, om pinosusui ku i' dot id dokoyu, do minatai i Kristus do minongidu' di dusa toko' o kinapatayan;


text:
om nolobong iyau, nga' napasi iddi kawagu di kotolu'd tadau. Om iri nga' nokotulis nogi' dot id suang do Buuk do Kinorohingan.


text:
Om pinosunud ku nogi' dokoyu dot i Kristus nopo, i napasi kawagu'ddi, om minintalang i' dot id di Pitrus, om intalang nogiddi kawagu dot id hopod om duwo o tulun do suwai di sinuhu'ddi.


text:
Om intalang nogiddi iyau dot id tumatanud dau dit ogumu' i' ko' limo nahatus o tulun, dot insan-insan o maso. Om kogumuan po di tulun diri do poimpasi do dinondo; okuri' po diyolo' o napatai.


text:
Id tohuri noddi kopio, om minintalang iyau dot id doho' --- iyoho' i miagal-agal do tanak di nosusu dot okon ko' i maso do kosusuan do nosusu!


text:
Iyoho' no o rasul do Tuhan dit osiriba' no kopio o ngaran. Om a' oku no daa apatut do roitan do rasul, tu' nokoponginggorit oku i' di sidang do Kinorohingan.


text:
Nga' nokoiyo oku i' diidti do baino', tu' nosianan i' o Kinorohingan doho'. Om haro i' kopio o kinountungan do Kinorohingan do minangampun doho'. Om iyoho' nogiddi o poimaha' o pangangaraja' ko' mantad do koinsanai di rasul. Nga' otopot nopo kopio om okon i' ko' mantad id kokorisan ku'ri, suwai ko' iri nopo om karaja' i' do Kinorohingan, i nosianan doho', om i monguhup doho' do kumaraja'.


text:
Om kaa pogiddi, dot isai nopo o karangahan dokoyu di Habar dot Osonong diri --- dot iyoho' tuu ko' i tulun do suwai di sinuhu' --- nga' a' i' monguro. Iri nopo it agayo kopio om i poposusui iyahai di Habar dot Osonong diri, om monongkuyaan kou iyokoyu'ddi.


text:
Ondung popinsusuyon dahai do napasi kawagu i Kristus do mantad id kapatayon, om nokuro tu' haro ot id pogialatan dokoyu do momoros dot a' posion kawagu i tulun do napatai?


text:
Om ondung otopot daa dot a' posion kawagu i tulun di napatai, om komoyon nopoddi nga' Kristus piya nga' a' i' pinasi kawagu do mantad id kapatayon.


text:
Om ondung a' daa o Kristus pinasi kawagu do mantad id kapatayon, om aiso' no o guna' dahai do popinsusui do nunu-nunu, om aiso' o guna' dokoyu do monongkuyaan, tu' aiso' i' o nunu-nunu do poimpahan di kotumbayaan dokoyu.


text:
Om suwai no ko' iri, om kointalang no do mongudut iyahai do pasal do Kinorohingan, tu' popinsusuyon dahai do pinasi kawagu'd Kinorohingan o Kristus do mantad id kapatayon, om a' i' iyau'd Kinorohingan pinasi kawagu dot ondung otopot no daa kopio dot a' posion kawagu i tulun di napatai!


text:
Tu' ondung a' posion kawagu i tulun do napatai, om Kristus nga' a' no pinasi kawagu do mantad id kapatayon.


text:
Om ondung a' o Kristus pinasi kawagu, om iyo nod nipi toomod i kotumbayaan dokoyu'ddi; om komoyon nopoddi nga' id suang kasai' kou pod kowoyo-woyoon di kidusa, om aiso' o soro-sorohon dokoyu.


text:
Om ondung daamot toko' no do poimpasi do hiti'd pomogunan do haro o soro-sorohon toko' dit id suang do Kristus, om iyati' no o nokoimamang kopio dot id pogialatan do koinsanai'd tulun do hiti'd pomogunan.


text:
Nga' nokointalang no kopio do napasi kawagu i Kristus do mantad id kapatayon. Om iti no o kotontuan kopio do posion kawagu i tulun do napatai.


text:
Tu' iso' no o tulun do tadon do kapatayon do suminuang do hiti'd pomogunan, om iyo nogiddi tu' iso' no o tulun do tadon do kopomosian kawagu do tulun do mantad id kapatayon.


text:
Om poingkuro nopo do nokotonggoi ngai' di Adam o tulun do minatai tu' nokoiso' no iyolo' dau, om iyo nogindoddi tu' kotonggoi ngai' no di Kristus do posion o koinsanai'd tulun di nokoiso' dot id dau.


text:
Nga' oulud indo o maso do koposian do pointikid-tikid do tulun: id gulu nopo kopio om i Kristus; om orikot pondo i maso do korikatan kawagu dau, om posion nogindo i tulun di nokohompit do tulun di songonuon do Kristus.


text:
Om orikot nogindo o kopupuson diti pomogunan. Om tontok nopondoddi, om alaon ngai' nondo di Kristus o koinsanai'd pomorintaan, om koinsanai'd kuasa' om koinsanai dit ongokoris; om patahakon nondo dau i Pomorintaan dau dot id Kinorohingan, i Tapa' toko'.


text:
Om mositi' no dot i Kristus kasai' o momorinta' do gisom dot paalaan ngai' do Kinorohingan di Kristus o koinsanai di pisangod di Kristus.


text:
Nokotulis no dot id suang do Buuk do Kinorohingan o poingkaa, “Nokoinsiriba' ngai' nod Kinorohingan o koinsanai'd nunu nopo dot id dau,” ka. Om atarang i' do komoyon nopo do “koinsanai'd nunu nopo”, om a' i' kohompit o Kinorohingan, i pinopoinsiriba' do koinsanai'd nunu nopo dot id Kristus.


text:
Nga' koinsiriba' ngai' pondo o koinsanai'd nunu nopo dot id pomorintaan do Kristus, om iyau nondo, i Tanak do Kinorohingan, nga' minsiriba' i' dot id Kinorohingan, i pinopoinsiriba' do koinsanai'ddi dot id dau. Om Kinorohingan nondo o momorinta' do koinsanai'ddi.


text:
Ondung a' posion kawagu o tulun di napatai, om nokuro'ddi tu' haro o tulun do botisan do bagi' di tulun di napatai? Nunu'ddi o kapamansayan diyolo' do miagal diri? Ondung otopot daa kopio dot a' kopio posion kawagu i tulun do napatai, om nunu poddi o kapamansayan diyolo' do miagal diri?


text:
Oi tobpinai-tobpinai! Alanut i' o ginawo ku dot oinggorit oku piya do pointikid-tikid do tadau, om oondos oku i' dokoyu tu' notumbayaan ngai' kou no di Kristus Yesus, i Tuhan toko'.


text:
Ondung don tulun noddi, om nunu'ddi o taanu-anu ku do tumotos tomod dot iyo pod monokisaap do nintorusan dit ongorongit do hiti'd bandar diti, i bandar dot Iposus? Ondung a' daa kopio posion kawagu i tulun do napatai, om osonong nogi' do tonudon toko' iti boros do poingkaa, “Kainou mangakan-ngakan om monginum-nginum om sumimbayan, tu' matai toko' nod suab,” ka.


text:
Kada' kopio kou kaakalai! Tu' iri no monokiambalut dit angaraat o karaag do kowoyo-woyoon dit osonong.


text:
Purimono' no kopio dokoyu o kowoyo-woyoo' dokoyu do dinondo, om kada' kou nondo pomonsoi'd dusa. Apatut nogi' kopio dot ointingayaman kou tu' haro po ot a' nokotutun do Kinorohingan dot id pogialatan dokoyu.


text:
Haro doti' o muhot do poingkaa, “Poingkuro ma o tulun do napatai do posion kawagu? Okuro-kuro ma o tinan do patahakon dot id diyolo' do posion kawagu iyolo'?” ka.


text:
Basug no kopio! Ondung patanom kou do linsou do hilo'd tana', om a' i' i linsou sumuni dot a' po apatai.


text:
Om iri nopo linsou do tonomon dokoyu'ddi --- do linsou tuu do gandum ko' linsou do totonomon do suwai --- om iri no i linsou, om okon i' ko' i totonomon di nopongo no o sunion.


text:
Om Kinorohingan indo o manahak di linsou'ddi do kowoyo-woyoo' do tumanud dit osonong dot osorou dau. Om pogisuwai-suwayon do Kinorohingan o kowoyo-woyoo' do pointikid-tikid di linsou.


text:
Koinan-inano' nopo dit ongkiginawo do dinondo om a' i' oiyo. Tulun nopo om iso' no o kowoyoon do tinan, om ilo nintorusan nga' suwai no o koinan-inano'; om tombolog no om suwai no o koinan-inano', om i sada' nga' suwai no o koinan-inano'.


text:
Om iyo nogiddi i hilo'd tawan om i hiti'd pomogunan. Ilo' nopo hilo'd tawan om suwai no o kolumiso', om i hiti'd pomogunan nga' suwai-suwai no.


text:
Ilo' nopo kolumiso' do tadau om suwai no ko' i kolumiso' do tulan. Om ilo rombituon nga' suwai no o kolumiso'. Om ilo' piya rombituon nga' mogisuwai-suwai i' o kolumiso'.


text:
Om iyo nogiddi i tulun di posion kawagu. Iri nopo tinan di lobongon om iri i tinan di mumang pasa'; nga' iri nopondo tinan di posion kawagu, om tinan no dit a' mumang pasa'.


text:
Tontok nopo di lobongon i' i tinan, om masa' no om araa-raat o kokitanan, nga' posion nopondo kawagu om osonong indo o kokitanan di tinan om okoris.


text:
Di nopo di lobongon i' i tinan, om tinan i' do mantad id pomogunan i tinan diri; nga' apasi nopondo kawagu, om iri nopondo tinan om tinan i' di patahakon di Rusod do Kinorohingan. Haro i' o tinan do mantad id pomogunan om haro o tinan do mantad id Kinorohingan.


text:
Haro i' o nokotulis dot id suang do Buuk do Kinorohingan do poingkaa, “Iri nopo tulun di koiso' i', i Adam, om suminiliu do tulun di poimpasi,” ka, nga' i Adam nopondo, it id tohuri om Rusod i' di manahak do koposion.


text:
Iri nopo minogulu do ruminikot om i don tinan, om okon i' ko' i don rusod. Iri nopo don rusod om suminusuhut no do ruminikot.


text:
Iti nopo tulun do hiti'd pomogunan diti om miagal di Adam di koiso', i tana' do winonsoi, nga' iri nopo tulun do surga om iyo i' dau, i mantad hilo'd surga.


text:
Om poingkuro toko' nopo dot iyo di Adam, do dinondo poo, om i tana' do winonsoi, om iyo toko' noddi dot osiliu do miagal dau i mantad hilo'd surga do koimbagu.


text:
Komoyon ku nopo, oi tobpinai-tobpinai, om iri nopo tinan di raha' om tonsi do winonsoi om a' i' milo do sumuang di Pomorintaan do Kinorohingan; om iri tinan di matai nga' a' i' milo do sumiliu do tinan dit a' matai.


text:
Pokinongou kou no dit a' mantad daa pinoilaan do tulun: Okon i' ko' oinsanan toko' dot apatai nga' oinsanan toko' indo dot osimbayan.


text:
Om osiliu nondo o miagal diri dot oruhai kopio, dot okirapan noo, do tontok di pounion i torumpit di kolimpupuson no kopio. Tu' orongou nopondo i torumpit diri, om posion nondo kawagu i tulun do napatai dot onuan do tinan dit a' matai, om simbanan ngai' toko' nondo.


text:
Om sowolian nondo iti tinan toko' diti matai do tinan dit a' matai, om sowolian di tinan do mantad hilo'd surga iti tinan diti mantad hiti'd pomogunan.


text:
Ondung osowolian di tinan dit a' matai i tinan di matai, om osowolian di tinan do mantad hilo'd surga i tinan di mantad hiti'd pomogunan, om tontok nondoddi dot osiliu i nokotulis dot id suang do Buuk do Kinorohingan, do poingkaa, “Natanus no o kapatayon; om naanu no o kamanangan!” ka.


text:
“Oi kapatayon, honggo noddi i kamanangan nu? Oi kapatayon, honggo noddi i kuasa' nu do pokoruol?” ka.


text:
Kuasa' nopod kapatayon do pokoruol om mantad i' id dusa, om dusa no om tadon nopod kuasa' nga' mantad di Tourat.


text:
Nga' pounsikou nod Kinorohingan; tu' noonuan toko' no dau do kamanangan dot i Yesus Kristus i Tuhan toko' o minanahak.


text:
Iyo nopoddi, oi tobpinai-tobpinai di kongosianan ku, om kumoris kou no om gumirot kou no. Kada' kou tingkod do momonsoi di karaja' do don Tuhan do mikuwo'd iso-iso' kopio o ginawo, tu' oilaan i' dokoyu do koinsanai di wonsoyon dokoyu di don Tuhan om okon i' ko' maan toomod.


text:
Om iri no tusin di maan dokoyu patahako' do ponulung di sompi' ko' tulun do Kristian, om potudukon ku nopo do wonsoyon dokoyu om miagal di nokotuduk ku di sidang do hilo'd Galatia.


text:
Pointikid-tikid do tadau do koiso' do pointikid do minggu', om mositi' no do potobilang kou'd tusin, do miontok di kogumuon do tusin dot aanu dokoyu. Om poopion nopo i tusin diri do gisom do korikot oku, om a' indo minog do monimung do tontok diri.


text:
Om korikot oku pondo, om suhuon ku nogindo i tulun di nongookunan dokoyu do mongoi'd hilo'. Om onuan ku indo iyolo' do surat do kopoilaan, om oigitan i' diyolo' i tusin do mongoi'd hilo'd Yorusalim.


text:
Mongoi oku indo ompuya' dokoyu do kawaya' oku'd hilo'd Makidunia, tu' osorou ku do maya' oku'd hilo'.


text:
Oruhai oku doti' do poinsugku' dokoyu; solinaid no doti' do maso'd osogit. Om milo kou nogindo do monulung doho' do mamanau do lumombus dot id kinoiyonon do suwai di ngoyon ku.


text:
Okon i' ko' mongoi no tomod umbaya' o kaangayan ku'd hino'd dokoyu. Suwai ko' ondung korohian do Tuhan, om orohian oku i' dot alaid-laid oku do poinsugku' dokoyu.


text:
Nga' daamot nopodti om mundorong oku nopo do hiti'd bandar dot Iposus, do gisom dot orikot o tadau'd Pintakosta.


text:
Ogumu' i' kopio o maso do momonsoi'd karaja' di kiguna' do hiti, do mulong piya do haro o tulun di sumaap.


text:
Korikot nopondo i Timotius om romiton no iyau kosonong-sonong om osonong i' o kopurimanan dau dot id pogialatan dokoyu, tu' iyau nga' iyo i' doho' do momonsoi'd karaja' di don Tuhan.


text:
Kada' nogi' do haro o tulun do poinsiriba-riba' dau. Tulungon no dokoyu iyau di mamanau kawagu iyau do gumuli' dot id doho', om osonong-sonong i' iyau, tu' poingandad oku i' om i piro-piro o tobpinai'd suwai do korikatan dau.


text:
I Apolos no, i tobpinai toko', om asaru' oku no do monuhu' dau om i piro-piro o tobpinai'd suwai do mongoi ompuya' dokoyu. Nga' a' po atantu' no o ginawo dau ondung apatut iyau do mongoi'd dinondo poo. Nga' ondung oiwangan o ralan dau do koimbagu, om atantu' no do mongoi i' iyau.


text:
Antaan-taan no dokoyu om gumirot kou no dot id suang do koposi-posion dokoyu di dong Kristian. Kumosiou kou no om kumoris kou no.


text:
Atantu' no do kotutun kou i' di Stipanus om i sompiiyon dau; om iyolo' no it id gulu kopio kosiliu do Kristian do hilo'd Akaya. Om iso-iso' tomod o ginawo diyolo' do mogobi-obi' di dong Kinorohingan do tulun.


text:
Om mongodsuur oku no kopio dokoyu do moyo' do ponudukan do tulun do miagal diri, om i tulun do suwai di muhup diyolo' om i sumokodung diyolo' do kumaraja'.


text:
Asanangan tomod oku do norikatan di Stipanus, om i Portunatus, om i Akaikus. Iyolo' no o miagal dokoyu dot id doho'.


text:
Iyolo' no o pinopotood do ginawo ku, do miagal di pinopotood iyolo' dokoyu. Apatut no kopio do pusohon o tulun do miagal diyolo'.


text:
Iti piro-piro o sidang do hiti'd Asia nga' poporikot nogi' do tabi' diyolo' dot id dokoyu. Om i Akuila om i Priskila om i sidang do tumimung do hiri'd walai diyolo' nga' poporikot i' do tabi' diyolo' di dong Kristian dit ogirot kopio dot id dokoyu.


text:
Oinsanan nopo i tobpinai'd hiti do poporikot do tabi' dot id dokoyu. Mogisuwau-suwau kou no do miagal do tulun do Kristian di mogiobpinai.


text:
Om poruhangon ku po iti tabi' do tulison ku do tunturu' kopio ku o popotulis: Tabi' do mantad id doho', i Paulus.


text:
Iri nopo tulun dit a' osianan do Tuhan, om pologoson nopo dot ousung! Maranata --- Oi Tuhan dahai, rikot no!


text:
Oi tobpinai-tobpinai, i sidang do Kinorohingan do hiti'd Korintus om koinsanai'd tulun di songonuon do Kinorohingan do pointongkop do watas dot Akaya. Iyoho' no i Paulus i sinuhu' di Kristus Yesus, iyoho' i pinili' do tumanud do korohian do Kinorohingan, om i Timotius i tobpinai toko',


text:
o mogondos do Kinorohingan, i Tapa' toko', om Tuhan Yesus Kristus do manahak dokoyu do barakat om kosimbayanan do ginawo.


text:
Royohon no o Kinorohingan, i Tapa' do Tuhan toko' i Yesus Kristus. Iyau no o Tapa' dit osonong kopio, om iyau o Kinorohingan di manahak do tulun do ginawo dit ogirot.


text:
Popogirot kasai' i' iyau do ginawo dahai do pointikid-tikid dot oontok iyahai do kosusaan, om iri no i kokorisan dit aanu dahai do mantad id Kinorohingan diri o komilo-milo dahai do popogirot do ginawo do koinsanai'd tulun dit id suang do kosusaan.


text:
Om iri nogi' i koinggoritan di nongoumbalan do Kristus nga' asaru' no dahai dot ongoumbalan. Om kogirot o ginawo dahai, do Kristus o popogirot.


text:
Om ondung oontok iyahai do kosusaan om iri nopoddi om popogirot no do ginawo dokoyu om mamasi dokoyu. Tu' ondung ogirot o dahai'd ginawo, om iyokoyu nogi' nga' kotonggoi no dot ogirot, om alanut indo o ginawo dokoyu dot id suang kou piya do kosusaan do miagal di kosusaan di noumbalan dahai.


text:
Otumbayaan kasai' i' iyahai om a' koumbal do mikoduwo o ginawo dahai do kosorou do pasal dokoyu, oi tobpinai-tobpinai, tu' oilaan i' dahai do nokotonggoi kou dahai do noinggorit, om iri no o kokuwaan do kotonggoi kou nogindo dahai dot ogirot o ginawo.


text:
Oi tobpinai-tobpinai! Orohian iyahai do koilo kou di kosusaan di nongoumbalan dahai di hilo' iyahai id watas dot Asia. Om a' no ogina-gina' o kawagato' di koinggoritan diri, gisom dot a' no dahai osorou dot apasi po iyahai;


text:
dot iyo nopoddi norotuan nod hukuman do kapatayon o kopurimanan dahai. Nga' nosiliu pogi' o miagal diri nga' poposorou dahai dot a' sumondiu di dahai'd kokorisan suwai ko' sumondiu do Kinorohingan, i mamasi kawagu do tulun do napatai.


text:
Om iyau no o pinopoidu' dahai do mantad id koligagaanan do kapatayon do miagal diri kagayo. Om iyau nogindo o mamasi dahai do koimbagu, tu' iyau no o pagandasan dahai.


text:
Om otumbayaan iyahai do poiduwon pondo kasai' iyahai do Kinorohingan do mantad id koligagaanan, tu' sumambayang kou i' do bagi' dahai, om orohian i' o Kinorohingan do mamarakat dahai, tu' sumimbar iyau di sambayang dit ogumu' no do bagi' dahai om ogumu' nondo o tulun do mongunsikou do Kinorohingan.


text:
Oondos no kopio iyahai, tu' pogiroton i' iyahai di kopurimanan do ginawo dahai do koposi-posion nopo dahai do hiti'd pomogunan diti --- dot okon-okon pondo i kopiisaan dahai dot id dokoyu --- nga' nowonsoi no dahai do mikuwo'd otulid o ginawo, om iso-iso' kopio o ginawo. Om winonsoi dahai iri nga' okon i' ko' mantad id toilaan do tulun, suwai ko' mantad id toilaan di pinatahak do Kinorohingan dot id dahai.


text:
Tu' iri nopo tinulis dahai dot id dokoyu om iri no i milo dokoyu'd basaon om it osuhutan dokoyu. Tu' dinondo nopo om a' kou po koilo ngai' no do pasal dahai. Nga' mogondos oku do koilo kou i' kopio do pasal dahai do koimbagu. Om oondos kou indo dot iyahai o kaandasan dokoyu do tontok di korikatan kawagu do Tuhan Yesus, do miagal dahai tu' oondos dot iyokoyu o kaandasan dahai.


text:
Om iri no i kotumbayaan ku'ddi o nokopomusarahan ku do mongoi solowot dokoyu di timpuun i', om kaanu kou indo do barakat dit induwo kopiluap.


text:
Tu' osorou ku daa do mumbaya' oku do hino'd dokoyu di paangayan ku do hilo'd Makidunia om mumbaya' oku no kawagu do hino'd dokoyu di pogulian ku do mantad hilo', om milo kou i' do monulung doho' do mamanau oku'd lumombus do hilo'd Yudia.


text:
Nga' nowolihan ku noddi i nosorou ku do miagal diri, om popointalang tuu'ddi dot a' nopo oila-ilaan o korohian ku? Tumanud oku tuu do doho'd korohian do tontok di momusorou oku dit apatut ku'd wonsoyon, tu' momoros oku no dot, “Oo,” ka, om koimbagu no om momoros oku nod, “Amu',” ka?


text:
Id suang do ngaran do Kinorohingan, i milo do ponongkuyaanan, do poboroson ku no dot iri nopo i batos ku dot id dokoyu'ddi om okon i' ko' it, “Oo,” ka; om koimbagu nopondo, om momoros nod, “Amu',” ka.


text:
Tu' i Yesus Kristus nopo, i Tanak do Kinorohingan, i nokosusui dot id dokoyu do pinosusui di Silas, om i Timotius, om i pinosusui ku iyoho', om okon i' ko' momoros dot, “Oo,” ka, om koimbagu nondo om momoros nod, “Amu',” ka. Tu' iyau nopo om ponokoponimbar dot, “Oo,” ka nopo do mantad id Kinorohingan.


text:
Tu' i Yesus no o pinawayaan do Kinorohingan do minomoros dot, “Oo,” ka, dot id koinsanai di pinabatos dau. Om iri no o poimpahan toko' do momoros dot id Kinorohingan dot, “Amin,” ka, tu' i Yesus Kristus no o kapamarasan toko' do miagal diri. Om iyo pogiddi o wonsoyon dahai nga' orohian iyahai do koinggayo o Kinorohingan.


text:
Kinorohingan no o pinopogirot do kopiisaan dahai om kopiisaan dokoyu dot id Kristus; om iyau nogi' o minomili' dati' do pinotobilang do maan do dau'd songonuon.


text:
Om iri noddi o kinoponontuan do Kinorohingan om kinopogiratan kopio dau do sumiliu toko' do songonuon dau, om pinosuang dau o Rusod dau dot id ginawo toko' do maan do pamajamin do patahakon nondo dau dati' o koinsanai di pinabatos dau.


text:
Om Kinorohingan no o sasi' ku --- tu' koilo i' iyau dot id suang do ginawo ku --- dot a' oku abayaan do mongoi do hino'd Korintus, tu' mada' oku do tumongob kou.


text:
Om a' oku i' mononsog dokoyu, do pasal do nunu ot apatut dokoyu'd ponongkuyaanan, tu' notumbayaan kou no kopio do Kristus. Suwai ko' muhup oku no toomod dokoyu do kumaraja', om oruhangan i' o kataadan dokoyu.


text:
Iyo nopoddi om nokopomusorou oku no kopio dot a' oku nondo kawagu mongoi olimbuha' dokoyu dot ondung popotongob oku no dokoyu.


text:
Tu' ondung popotongob oku dokoyu, om isai poddi o monginsasamod doho', dot okon ko' iri kasai' i tulun di pinotongob ku?


text:
Om iri no o kinoponulisan ku di surat diri dot id dokoyu. Tu' a' oku i' mongoi pogolimbuha' dokoyu dot ondung popotongob kou no doho', om iyokoyu nogi' daa it apatut do popotood doho'. Tu' oilaan ku no kopio dot ondung otood oku om iyokoyu ngai' nga' kotonggoi indo dot otood.


text:
Tu' tontok nopod minonulis oku di surat diri om awagat tomod om osusa' o ginawo ku om monuru' po o romou ku. Nga' okon i' ko' poposusa' do ginawo dokoyu o kinoponulisan ku'ddi suwai ko' popoilo oku dokoyu dot osianan kopio oku dokoyu.


text:
Nga' ondung haro o tulun do pinotongob dot isai nopo, om okon i' ko' winonsoi dau iri dot id doho', suwai ko' winonsoi dau iri dot id piro-piro o tulun dot id pogialatan dokoyu, om a' oku i' orohian do monogod kopio dau.


text:
Om baino' nopo om mositi' no dot ompunan dokoyu i tulun diri, om insasamadan no iyau om a' i' iyau adalaan do tumongob gisom dot aiso' nondo o kokoyo-koyoon do pomusarahan dau.


text:
Iyo nopoddi om suhuon ku no kopio iyokoyu do popoilo kopio dau dot otopot i' dot osianan kopio kou dau.


text:
Tu' iri no o kinoponulisan ku di surat diri dot id dokoyu tu' pongilo kopio ku dokoyu ondung tumanud kasai' kou po di ponudukan ku.


text:
Ondung mangampun kou do tulun di nakasala' dot id dokoyu, om iyoho' nga' mangampun nogi' di tulun diri. Tu' nunu nopo i noompunan ku dot ondung haro no it apatut dot ompunan --- om ompunan ku i' iri dot id toguang do Kristus do koinsanangan dokoyu.


text:
Winonsoi ku pogi' o miagal diri nga' mada' oku do haro o ralan do rogon do momorinta' dati' tu' noilaan toko' no i natantu' mantad di rogon do wonsoyon dau.


text:
Om tontok di nokorikot oku do hilo'd Troas do minongoi poposusui do Habar dot Osonong do pasal do Kristus, om noiwangan nod Tuhan o ralan ku do kumaraja' dot id kinoiyonon diri.


text:
Nga' a' nopo osimbayan o ginawo ku tu' a' oku nokosolowot di Titus, i tobpinai toko' do hilo'. Om pongintod-intod oku noddi di tulun do hiri, om pakayaai ku no do hilo'd Makidunia.


text:
Nga' pounsikou nod Kinorohingan! Tu' woyoon kasai' i' iyahai dau do tumanud di posukan di Kristus di nakamanang, tu' poimpasi i' iyahai do poingiso' do Kristus. Pinakai nogi' iyahai do Kinorohingan do popotongkop di habar do pasal do Kristus do miagal do tawau dit osonong o kosingudan tu' tumongkop do hinonggo-honggo nopo.


text:
Tu' iyahai nopo om miagal do tawau do kominyan dit osonong o kosingudan, i tutudan do Kristus do patahakon dot id Kinorohingan. Id tulun nopo di kumaa no dot id karaagon, om iyo iyahai di tawau do kapatayon di mamatai; nga' id tulun nopo di maso do posion om iyahai nopo om miagal di tawau dit osonong o kosingudan di papakaa dot id koposion. Iyo nopoddi om isai o kowonsoi ngai' di karaja'ddi?


text:
Om okon i' ko' miagal iyahai di kogumuan do tulun di mongigit diti habar do mantad id Kinorohingan do miagal no di dapu' di dagangon. Nga' iyahai nopo tu' sinuhu' do Kinorohingan om osonong i' o kapamansayan dahai'ddi, okito id Kinorohingan do posusui iyahai di habar diri do miagal do susuhuon do Kristus.


text:
Iyo nopoddi, om mamarayou tuu'ddi iyahai do tinan dahai do miagal diri? Ko' minog tuu'ddi iyahai do haro o surat do pamarayou do pokoyoon dot id dokoyu ko' mantad id dokoyu do miagal do tulun do suwai tu' kisurat do pamarayou?


text:
Nga' iyokoyu no o surat di pamarayou dahai, i pointulis dot id ginawo dahai om it oilaan om it abasa' do pointikid-tikid do tulun.


text:
Om okito no diyolo' dot iyokoyu no o miagal do surat di tinulis do Kristus i pinokirim dau do pinoigitan dahai. Nga' okon i' ko' i dawat o pinonulis di surat diri, suwai ko' i Rusod do Kinorohingan di poimpasi, om okon i' ko' tinulis do hiri'd watu di ponunulisan, suwai ko' hiri'd ginawo'd tulun.


text:
Koboro-boros nopo dahai do miagal diti nga' ogirot i' kopio o pogogondos dahai dot id Kinorohingan dot i Kristus o kapagandasan.


text:
Tu' aiso' i' o nunu-nunu do poimpahan dahai do popoboros do koilo iyahai do momonsoi do karaja'dti, nga' Kinorohingan i' o manahak dahai do komiloo' do momonsoi'dti.


text:
Tu' iyau no o minanahak dahai do komiloo' do sumiliu do susuhuon di tumpongo do wagu, i tumpongo di poingimpou di Rusod do Kinorohingan, om okon i' ko' poingimpou dit oturan di tinulis. Tu' iri nopo i tinulis om papakaa no dot id kapatayon, nga' Rusod nopod Kinorohingan om manahak do koposion.


text:
Tontok nopo di winonsoi om pinokikir do hiri'd watu i Tourat di papakaa dot id kapatayon diri om titiu no o tulinau do Kinorohingan di kosorong kopio dot id rabas di Musa. Iri nopo i tulinau'ddi nga' kosorong no kopio gisom dot a' no kasaap do montong di rabas di Musa i tulun dot Israil do mulong piya do tontok nopoddi om tumimpuun no do tumanus i tulinau'ddi. Om ondung miagal diri o kogoyoo' di kagayaan do pinorikot do tontok di pinatahak i Tourat di papakaa dot id kapatayon diri,


text:
om okon-okon pondo o kogoyoo' do kagayaan di poimpuunon i tumpongo di pinatahak do Rusod do Kinorohingan.


text:
Tu' ondung miagal diri o kagayaan di Tourat di momohukum do tulun diri, om okon-okon pondo o kogoyoo' do kagayaan di tumpongo di popoulud do tulun dot id Kinorohingan.


text:
Nga' milo nod poboroson dot iri nopo i kagayaan di gulu po om aiso' no o kagayaan do baino', tu' notori' no di kagayaan di dinondo.


text:
Tu' ondung kikagayaan it oruhai'd tumanus, om okon-okon pondo o kagayaan dit a' tumanus do gisom do poingompus.


text:
Om iri noddi o katama-tama' dahai do popoboros do miagal diti tu' miagal no kopio'ddi o soro-sorohon dahai.


text:
Om iyahai nopo om a' i' miagal di Musa tu' minonirung do rabas dau do mada' dot okito di tulun dot Israil do tumanus i tulinau do Tuhan dot id rabas dau.


text:
Om poinsompon noddi o pomusarahan diyolo'. Om gisom piya do baino' nga' poinsompon kasai' poddi di pinonirung o pomusarahan diyolo' di tontok di minambasa' iyolo' di piro-piro o buuk di pinotulisan di tumpongo di laid diri. Nga' oidu' nopo i nokotirung diri om koiso' o tulun dot id Kristus.


text:
Om dinondo piya nga' poinsompon kasai' i' di pinonirung o pomusarahan diyolo' do tontok di mambasa' iyolo' di Tourat di Musa.


text:
Nga' ondung haro o tulun do tumimbaba' do Tuhan, om iduwon indo i pinonirung diri do mantad id rabas di tulun diri.


text:
Komoyon nopod Tuhan di pinoboros do hiti om iri i Rusod. Om hinonggo nopo o haro o Rusod do Tuhan om hiri no do haro o kosimbayanan, om aiso' o kokogos.


text:
Baino' nopoddi om oinsanan toko' nopo dot a' tirungon o rabas, om iyati' no o popotitiu di tulinau do mantad id Tuhan Yesus. Om iri no o poposimban kasai' do kowoyo-woyoon toko' do miyo dau. Om marang-tarang i' o tulinau toko'. Iri nopo i tulinau'ddi om mantad i' dot id Rusod, om iri nopo i Rusod diri om Tuhan i'.


text:
Momonsoi pogi' iyahai do karaja'dti nga' mantad i' di kosonongo' do Kinorohingan. Om iri noddi ot a' koluhoi-luhoi do ginawo dahai.


text:
A' i' iyahai momonsoi di kowoyo-woyoo' di dongtotuong, i kointingayam. Om a' iyahai monipu' do kumaraja' om a' dahai somputulon o boros do Kinorohingan. Om Kinorohingan no o sasi' dahai dot iri no it otopot o poboroson dahai, om otumbayaan indo o tulun do suwai do milo iyahai'd ponongkuyaanan.


text:
Ondung a' kasai' po osuhutan iti Habar dot Osonong di posusuyon dahai, om iri no i tulun di kumaa dot id kapatayon it a' kosuhut diri.


text:
Iri no i ponokokinorohingan dit araat i momorinta' diti pomogunan o monompon do pomusarahan di tulun dit a' notumbayaan diri. Om iyau no o minangantob diyolo' om a' i' iyolo' kokito do tulinau do mantad id Habar dot Osonong diri, i pasal do kagayaan do Kristus i pinopointalang kopio'd Kinorohingan.


text:
Tu' iri nopo i habar di popinsusuyon dahai'ddi om okon i' ko' habar do pasal dahai, suwai ko' iri nopo i habar diri om habar do pasal di Yesus Kristus; om pasal dot iyau no o Tuhan; om iyahai no o nosiliu do susuhuon dokoyu dot i Yesus o nokosilihan dahai.


text:
Kinorohingan i' o minomoros do poingkaa, “Potitihon no o tanawau do mantad id totuong,” ka. Om iyau i' i Kinorohingan di pinopoulai di tanawau'ddi dot id suang do ginawo toko'. Om anawau i' o pomusarahan toko' om kosuhut toko' indo di tanawau do Kinorohingan di kosorong kopio do mulinau do mantad id rabas do Kristus.


text:
Nga' iri nopo i dapu' di don rusod dit olumis diri om id suang do tinan dahai dit aiso' tomod o gatang, i tana' do winonsoi. Om kointalang no dot iri nopo kogoyoo' do kuasa'ddi om mantad i' dot id Kinorohingan, om okon i' ko' mantad id dahai.


text:
Sumaap ngai' nopo dahai it id posorili' dahai, nga' a' i' iyahai aansip. Oborulong piya iyahai nga' a' indo lumuhoi kopio o ginawo dahai.


text:
Om ogumu' o pisangod dahai nga' a' i' iyahai insan dot iyahai-yahai kopio. Om mulong piya dot asaru' no iyahai do pimbabagan do gisom dot ohunduk nga' a' i' iyahai apatai.


text:
Om opurimanan kasai' nopo dahai i kinapatayon di Yesus dot id tinan dahai, om kointalang indo i koposion di Yesus dot id tinan dahai.


text:
Solinaid po dahai do poimpasi, om pokipapatayan kasai' nopo iyahai dot i Yesus o kapamatayan, om kointalang indo o koposion di Yesus dot id tinan dahai diti matai i'.


text:
Komoyon nopoddi om maso po o kapatayon do kumaraja' dot id suang do tinan dahai, nga' otood i' iyahai tu' koposion i' o maso do kumaraja' dot id suang do tinan dokoyu.


text:
Nokotulis no dot id Buuk do Kinorohingan o boros do poingkaa, “Notumbayaan oku no, om iri noddi o koboro-boros ku,” ka. Om iyahai nga' otumbayaan i' do miagal diri kogirot, om iri noddi o kinapamarasan dahai, tu' notumbayaan i' iyahai.


text:
Om otumbayaan no kopio iyahai do Kinorohingan i' di minamasi kawagu di Tuhan Yesus o mamasi kawagu dahai do kotonggoi di Yesus. Om iyau o mangangat dokoyu om mangangat dahai dot id toguang dau.


text:
Om koinsanai'ddi om maan ngai' do koinsanangan dokoyu. Tu' mumu-gumu' o tulun do kopuriman do kosianan do Kinorohingan nga' mumu-gumu' no o sumambayang do mongunsikou dot id Kinorohingan; om koinggayo indo o Kinorohingan.


text:
Om iri no ot a' koluhoi-luhoi do ginawo dahai. Tu' mulong piya do muhang-ruhang o koluluhoi do tinan dahai nga' ginawo nopo dahai om oinwoguan i' do monikid tadau.


text:
Om iti nopo kosusaan dit agaan diti dit opurimanan dahai do daamot, om popoimbulai i' do kosimbayanan dot id dahai dit a' ogina-gina' om i poingompus. Om iri nopo kosimbayanan diri om agayo i' kopio ko' mantad di kosusaan diri dot ondung pitaladon.


text:
Tu' a' i' iyahai sumokot do montong dit okito, suwai ko' it a' okito o sorohon kopio dahai. Iri nopo it okito om oruhai i' do tumagak, nga' iri nopo it a' okito om a' i' tumagak om hino kasai' do gisom do poingompus.


text:
Tu' oilaan no dahai dot ondung raagon i walai --- iri no i tinan --- it iyonon toko' do hiti'd pomogunan, om posodiawon id Kinorohingan o walai do hilo'd surga do patahakon dati', i winonsoi do Kinorohingan om a' rumaag do gisom do poingompus.


text:
Tu' id suang nopo diti walai do dinondo'dti om apaasan toko' i' tu' langadon kopio toko' i' do mokiiyon di walai toko' do hilo'd surga.


text:
Solinaid toko' po do poundorong do hiti'd walai toko' di hiti'd pomogunan, om oudipon toko' nopo tu' awagat kopio i' o tonggungan toko'. Om okon i' ko' orohian toko' do koidu' do mantad id tinan toko' di hiti'd pomogunan diti nga' mantad id kogoyoo' do ginawo toko' dot orohian dot oonuan di tinan di mantad hilo'd surga, om otingalanan i' di tinan di poimpasi iti tinan toko' di matai i'.


text:
Om Kinorohingan i' o poposodia' dati' do maan tingalanai, om onuan toko' dau do Rusod dau do maan do pamajamin.


text:
Om iri no o kokoris kasai' do ginawo dahai. Tu' oilaan i' dahai do solinaid nopo dahai do poundorong do hiti'd tinan dahai'dti, om osodu' po iyahai di walai di tiyonon nondo dahai do poinsugku' iyahai'd Tuhan.


text:
Tu' pinoimpahan nopo do koposion dahai om i kotumbayaan dot id Kristus, om okon i' ko' pinoimpou dit okito,


text:
om iri noddi o kogiro-girot do ginawo dahai. Om orohian nogi' kopio iyahai do kotongkiad diti tinan dahai, om kosugku' i' iyahai do Tuhan.


text:
Om ka pogiddi do tumotos kopio iyahai do poposonong do ginawo dau do maso tuu dahai do hiti'd walai dahai'd hiti, ko' tontok po di hiloo'.


text:
Tu' atantu' no do potimbabaon ngai' toko' i' dot id tiyonon do Kristus do momutus, om sompori-pori toko' do kaanu dot isomuli' do miontok di winonsoi toko' di hiti pod pomogunan dot i winonsoi dit osonong ko' it araat.


text:
Oilaan no dahai o komoyon dot oronok do Tuhan; om iri no o kopomisunudan kopio dahai'd tulun do suwai do rumikot dot id dau. Tu' Kinorohingan nopo om kotutun i' kopio dahai. Om mogondos oku dot iyokoyu nga' kotutun i' dahai dot id suang do ginawo dokoyu.


text:
Om okon i' ko' mokimarayou-rayou iyahai dokoyu, suwai ko' manahak no iyahai dokoyu do paantakan dit osonong dot oondos kou dahai. Om koilo kou i' do sumimbar di tulun di montong nod pangkat do tulun om okon i' ko' i kowoyo-woyoon do tulun ot antangan.


text:
Ondung okito dokoyu do mulau iyahai om iri i' i momonsoi iyahai do korohian do Kinorohingan o koiya-iyaan dahai'ddi. Om ondung okito dokoyu do kopunong o pomusarahan dahai om maan id koinsanangan dokoyu iri.


text:
Kosianan nod Kristus o momorinta' dahai om oilaan no dahai dot ondung napatai o tiso' o tulun do suminowoli do koinsanai'd tulun om komoyon nopoddi om oinsanan no o tulun do napatai.


text:
Napatai no o Kristus do suminowoli do koinsanai'd tulun om iri nondo i tulun di poimpasi nga' okon nondo ko' dau di koposion do tumanud di dau'd korohian, suwai ko' dong Kristus nod koposion dau, i Kristus di napatai om i pinasi kawagu do maan do koinsanangan diyolo'.


text:
Om a' noddi iyahai mongilo do kowoyo-woyoon do tulun do tumanud di don tulun do pongingilo. Tu' mulong piya do nokoumbal iyahai do mongilo do kowoyo-woyoon do Kristus do tumanud di don tulun do pongingilo nga' baino' nopoddi om a' noddi iyahai momonsoi do miagal diri.


text:
Tulun nopo di nokoiso' dot id Kristus, om nosiliu no kopio'd tulun do wagu. Iri nopo i laid om natanus noddi kopio om nosiliu ngai' nori do wagu.


text:
Om koinsanai'ddi om Kinorohingan ngai' i' o minomonsoi. Om pinoulud toko' no kawagu do Kinorohingan dot id dau dot i Kristus o pinopoulud. Om suhuo' toko' noddi do Kinorohingan do kumaraja' om koulud indo i tulun do suwai dot id Kinorohingan.


text:
Om popinsusuyon dahai do pinoulud kawagu do Kinorohingan o tulun dot id dau do Kristus o pinopoulud. Om wonsoyo' nopoddi do Kinorohingan o miagal diri om a' no dau sinorou i kasalaan di winonsoi do tulun dot id dau. Om sinuhu' iyahai'd Kinorohingan do popinsusui di habar diri.


text:
Om iyahai noddi o susuhuon do Kristus. Om iyahai no o pakayon do Kinorohingan do popolombus di boros dau do miagal dot iyau kopio o popolombus. Om pokionuon kopio'ddi dahai dot id suang do ngaran do Kristus dot umboyoon dokoyu iti lolohou do Kinorohingan di milo do popoulud dokoyu dot id dau.


text:
Kristus nopo om aiso' i' o dusa, nga' sinuhu' i' iyau'd Kinorohingan do minamabo do koinsanai do dusa toko'. Om koulud toko' i' kawagu dot id Kinorohingan tu' nokoiso' toko' no dot id Kristus.


text:
Om iyo nopoddi tu' muhup iyahai do Kinorohingan do kumaraja', om pokionuon no kopio dahai dot a' dokoyu ruba-rubaton i kosonongo' do Kinorohingan diri.


text:
Minomoros o Kinorohingan dot id Buuk do Kinorohingan do poingkaa, “Tontok di maso do kohubayaan ku, om norongou ku no iya', om notulung ku no iya' do tontok di tadau di kopomosian,” ka. Ilaai no kopio do baino' no i maso di kohubayaan diri. Om baino' i tadau di kopomosian!


text:
Om a' i' iyahai asanangan do pasalaon iti karaja' dahai. Om ka pogiddi do tumotos kopio iyahai dot a' momonsoi di sumiliu do paantakan do tulun do papasala' diti karaja' dahai.


text:
Suwai ko' nunu nopo o wonsoyon dahai om iri no o maan dahai do popointalang do susuhuon iyahai'd Kinorohingan. Tu' alanut i' o ginawo dahai do tontok di noontok iyahai do mogisuayan o koinggoritan:


text:
tu' nokoumbal i' iyahai do ninggorit, om pinogiil om pinogiuuhupan iyahai'd tulun do mumang; om monotos kasai' i' iyahai do kumaraja' om asaru' dot a' koodop om asaru' dot aiso' o takanon.


text:
Om iri no i kotulido' om i koiloo' om kolonuto' om kosonongo' do ginawo dahai o ralan dahai do pinopointalang do susuhuon iyahai'd Kinorohingan. Om sumondiu iyahai di Rusod do Kinorohingan do monguhup dahai, om mikuwo'd kosianan dahai dit otopot


text:
om popinsusui iyahai di habar do mantad id Kinorohingan om pointalangon dahai do susuhuon iyahai do Kinorohingan dot i kuasa' do Kinorohingan o popointalang. Om poingigit kasai' dahai i korohian do Kinorohingan do maan dahai do ponokorapo-rapo do sumaap. Om maan dahai do pongintirung do tinan dahai.


text:
Om pusohon iyahai nga' indaraaton i', om royohon iyahai nga' pasalaon indo. Om mulong po dot otulid o wonsoyon dahai nga' tondoson i' iyahai do goudut.


text:
Om sorohon piya iyahai'd tulun dot a' abantug nga' kotutun ngai' i' o tulun dahai. Om mulong pod sorohon iyahai'd tulun do napatai no nga' poimpasi kasai' i' iyahai. Om mulong po dot oinggorit iyahai nga' a' i' iyahai apatai.


text:
Om mulong po do potongobon o ginawo dahai, nga' otood kasai' i' iyahai, om mulong po do mosikin o kokitanan dahai nga' ogumu' no o tulun do nakakaya' dahai. Om aiso' no o nunu-nunu dahai dot okito'd tulun nga' otopot nopo kopio om iyahai nogi' o kasanganu do koinsanai'd nunu nopo.


text:
Oi tobpinai-tobpinai di kosianan ku do hiti'd Korintus! Nokoboros ngai' no dahai dot id dokoyu om aiso' no o linisok-lisok dahai. Om nokosunud ngai' no dahai it id suang do ginawo dahai.


text:
Om aiso' no o kosoit-soiton do ginawo dahai dot id dokoyu, nga' iyokoyu nogi' o haro o kosoiton do ginawo dot id dahai.


text:
Dinondo nodti om pologoso' oku no do moro-boros dot id dokoyu do miagal do pomomoros ku'd tangaanak kopio ku. Om poboroso' ngai' no dokoyu iyokoyu dot id dahai it id suang do ginawo dokoyu.


text:
Kada' kou sokodung di tulun dit a' otumbayaan di Yesus; dot a' i' apatut o miagal diri. A' no kopio milo do miiso' ot osonong om it araat! Om a' milo do misugku' o tanawau om totuong.


text:
Om a' milo o Kristus do monokisokodung do rogon. Nunu toi o kopiontok-ontok do pomusarahan do tulun do Kristian om i tulun dit okon ko' Kristian?


text:
Om a' milo do piisoon o walai do Tuhan om walai do tingolig. Om iyati' no o walai'd Tuhan, i Kinorohingan di poimpasi. Tu' miagal di nokoboros do Kinorohingan do poingkaa, “Mundorong oku nondo dot id pogialatan diyolo', om miyon oku dot id sugku' diyolo'. Om sumiliu oku nondo do Kinorohingan diyolo', om iyolo' nga' osiliu nondo do tulun di songonuon ku.


text:
Iyo nopoddi, om tongkiad no do mantad id tulun dit a' kotutun do Kinorohingan, om kada' ongoi sugku' diyolo'. Om kada' no ongoi ponongkuro-kuro di sosomu', om romiton ku indo iyokoyu.


text:
Om sumiliu oku nondo do Tapa' dokoyu, om sumiliu kou do tangaanak ku, kad Tuhan it Osundu Kopio,” ka.


text:
Oi tobpinai-tobpinai di kosianan ku! Koinsanai di batos diri om pinabatos i' dot id dati'. Iyo nopoddi om lidangai toko' no o tinan toko' do mantad id koinsanai di kososomu' do tinan om ginawo toko'. Om koronok toko' no do Kinorohingan, om milo toko' i' kopio do momonsoi di kohubayaan do Kinorohingan dot id suang do koposi-posion toko'.


text:
Romiton no iyahai. Tu' a' i' iyahai nokoumbal do nakasala' dot id tongoiso' piya o tulun, om a' iyahai nokoumbal do mamaraag do ngaran dot ongoiso' piya o tulun. Om a' kopio iyahai mogihum do kountungan do mantad id disai nopo.


text:
Nga' okon i' ko' papasala' dokoyu o koboro-boros ku do miagal diti. Tu' osianan i' kopio iyahai dokoyu do miagal di pinoboros ku di gulu po, om mogiaambalut kasai' toko' do poimpasi toko' tuu ko' poimpatai.


text:
Monongkuyaan oku i' kopio dokoyu, om oondos kopio oku dokoyu! Tu' mulong piya dot ogumu' o kosusaan dot ongopurimanan dahai nga' oinsasamadan i' o ginawo ku tu' iyokoyu o koinsasamod. Om otood kopio oku.


text:
Tontok di nokorikot iyahai do hilo'd Makidunia, om a' nopo iyahai nokoundorong-dorong. Hinonggo nopo iyahai nga' haro no o kosusaan tu' haro o tulun do papasala' dahai, om kopuriman iyahai dot ooris.


text:
Nga' pounsikou no kopio'd Kinorohingan tu' popogirot i' kasai' do ginawo do tulun dit aiso' o pokukurayan. Tu' ninsasamadan dau iyahai dot i kinorikatan di Titus o pinonginsasamod dau.


text:
Om okon i' ko' iri no i kinorikatan di Titus o nokoinsasamod dahai, suwai ko' iri nogi' i nosusuyan iyahai di Titus do noinsasamadan iyau dokoyu. Om minomisunud nogi' iyau dahai do sisolowot kou noddi kopio doho' om monosol kou di nowonsoi dokoyu di gulu, om orohian kou noddi do mogobi' doho' do baino', om noruhangan poddi o kotoodo' do ginawo ku di nokorongou oku'ddi.


text:
Mulong piya do nokotongob do ginawo dokoyu i surat ku'ddi nga' a' oku i' monosol do minonulis di surat diri. Otopot nogi' do tontok di noilaan ku i surat diri do popotongob do ginawo dokoyu --- do mulong piya dot ongoruhai kou do tumongob --- nga' monosol oku i' daa.


text:
Nga' baino' nopoddi om otood oku no --- dot okon i' ko' i tuminongob kou o kataadan ku, suwai ko' i tuminongob kou do gisom do nosimbanan i kowoyo-woyoon dokoyu o kataadan ku. Om miontok i' do korohian do Kinorohingan i kinatangaban dokoyu'ddi. Iyo nopoddi om okon i' ko' pinotongob toomod dahai iyokoyu'ddi.


text:
Tu' katangaban nopo do miagal diri om poposimban i' do ginawo om poporikot do koposion. Om aiso' no o tulun do monosol do miagal diri. Nga' katangaban nopo di miontok nod korohian do tulun om poporikot i' dot id kapatayon.


text:
Soroho' pogi' dokoyu o kinootuson di katangaban di miontok do korohian do Kinorohingan: iri no tu' aayi-ayi' diri o ginawo dokoyu do tumotos do mongidu' dit araat. Om araatan kou'ddi do dusa, om ooris kou, om langadon kou, om aparu' kou, om kosodia' kou do momohukum di kasala'. Om id suang ngai' noddi do pinopointalang kou dot aiso' o sala' dokoyu.


text:
Iyo nopoddi, om mulong piya dot iyo'ddi o tinulis ku dot id surat diri, nga' okon i' ko' i tulun di nokopomonsoi'd sala' om okon ko' i tulun dit oinggorit do nobungou di kasalaan diri o kinoponulisan ku'ddi, suwai ko' kinoponulisan ku nopo do surat diri om popuriman dokoyu dot id toguang do Kinorohingan do kogoyoo' di pamamadul dokoyu dahai.


text:
Om iri no o nokoinsasamod do ginawo dahai. Nga' okon nopo ko' noinsasamadan noo iyahai suwai ko' noruhangan po o kotoodo' dahai do nokokito di kotoodo' di Titus, tu' noinsasamadan i' dokoyu iyau.


text:
Rinayou ku i' iyokoyu dot id di Titus. Om pounsikou no tu' a' kou i' minongintingayam doho'. Tu' koinsanai di nokoboros ku do pasal dokoyu om ongotopot i' kopio. Om iyo nogiddi i pinamarayou dahai dokoyu dot id di Titus, tu' nokointalang nori dot otopot kopio.


text:
Dinondo noddi om muhang-ruhang nopo o kosianan dau dokoyu tu' ahandaman dau dot orohian ngai' kou do tuminanud di ponudukan dau, om opusou kou do ruminamit dau. Om minihuboyo-boyo' kou di boros dau.


text:
Oi tobpinai-tobpinai, orohian iyahai do popoilo dokoyu do kosonongo' do Kinorohingan dot id piro-piro sidang do hilo'd Makidunia.


text:
Noontok no iyolo' do piro-piro o kosusaan dit angawagat di mogumbal daa diyolo'. Nga' maso piya diyolo' dot id suang do kosusaan diri, nga' otood i' iyolo' om opuhawang kopio do manahak do maan do ponulung do tulun do suwai, do mulong piya do mosikin kopio iyolo'.


text:
Om katama' oku no do popoboros dot iyolo' nopo om papatahak nopo do songkuro nopo i milo diyolo' do patahakon, om haro nogi' dot ogumu' ko' iri o patahakon diyolo'. Om aiso' i' o monuhu' diyolo'ddi,


text:
nga' pokionuo' nopo kopio diyolo' dot id dahai, do muhup iyolo' do manahak do maan do ponulung di tulun di songonuon do Kinorohingan di hilo'd Yudia.


text:
Om ogumu' i' ko' i nosorou mantad dahai i pinatahak diyolo'. Nga' id gulu nopo kopio om pinatahak diyolo' o tinan diyolo' dot id Tuhan, om patahako' nogiddi diyolo' dot id dahai, do tumanud di korohian do Kinorohingan.


text:
Om iri no o kopongodsuuran dahai di Titus --- i minonimpuun do karaja'dti --- do popotilombus diti karaja' dot osonong dot id pogialatan dokoyu.


text:
Iyokoyu nopo om kaya' do koinsanai do nunu nopo: Kaya' kou dot id suang do kotumbayaan, om toilaan do mimboros, om kaya' kou do toilaan, om aparu' kou do momonsoi do nunu nopo. Om agayo o kosianan dokoyu dot id dahai. Iyo nopoddi om kumaparu' kou no kopio iyokoyu dot id suang do karaja' dot osonong diti.


text:
Okon i' ko' poboroson ku iti om silihon dot oturan. Nga' popoilo oku no do poingkuro o kogoyoo' do ginawo do tulun do suwai do monulung do wokon, om orohian oku nogi' do koilo ondung songkuro no o kogoyoo' do kosianan dokoyu.


text:
Nokoilo kou no do kosianan kopio toko' di Yesus Kristus i Tuhan toko'. Tu' mulong po do kaya' iyau nga' suminiliu i' iyau do mosikin do maan do koinsanangan dokoyu, om kaya' kou i' dot i komosikino' dau o papakaya' dokoyu.


text:
Osorou ku nopo iyoho' om tontok no do maso'dti do pootuson dokoyu i karaja' di notimpuunan dokoyu di toun di nakatalib. Tu' iyokoyu no o gulu kosorou do momonsoi do miagal diri. Om iyokoyu o minonimpuun do minomonsoi di karaja'ddi.


text:
Iyo nopoddi om potilombuson no dokoyu i karaja'ddi do miagal di timpuun kou i' do minomonsoi tu' agayo o ginawo dokoyu do mangatur diti karaja'dti, om iyo noddi do gisom dot opongo do tumanud di songkuro nopo i milo dokoyu do wonsoyon.


text:
Ondung osinggawa' o ginawo dokoyu do manahak om romiton no do Kinorohingan i pinatahak dokoyu'ddi do tumanud di haro dot id dokoyu, om okon i' ko' it aiso' dot id dokoyu.


text:
Okon i' ko' koboro-boros ku do miagal diti om popoidu' oku do tulun do suwai do mantad id tonggungan diyolo'. Om papawagat oku do tonggungan dokoyu. Nga' ongosima' kou i' do dinondo, om apatut id manahak kou diyolo' i haro o kokurangan. Om soira pondo do haro o kokurangan dokoyu iyokoyu, om osima' iyolo', om iyolo' nondo o monulung dokoyu. Om kopitulung-tulung kou indo.


text:
Tu' nokotulis no dot id Buuk do Kinorohingan o poingkaa, “I tulun dit ogumu' o naanu nga' a' i' adalaan kosima', om i tulun dit okuri' o naanu nga' aiso' i' o kokurangan,” ka.


text:
Mongunsikou no kopio iyahai'd Kinorohingan tu' pinaparu' dau i Titus do monulung dokoyu do miagal dahai.


text:
Tu' okon nopo ko' agaan noo o ginawo di Titus do momonsoi di ponuhuan dahai, suwai ko' agayo nogi' kopio o ginawo dau do monulung dokoyu gisom do tontuo' nopo dau dot iyau o mongoi do hino'd dokoyu.


text:
Om pinatanud nogi' dahai di Titus o songulun o tobpinai di pusohon kopio do koinsanai do sidang dot i karaja' dau do popinsusui do Habar dot Osonong do mantad id Kinorohingan o kopomusahan.


text:
Om iri nogi' i tulun diri o nopili' om tinantu' do sidang do mongoruhang dahai do mimpanau do popingatod di ponulung diri, om koinggayo indo o Tuhan. Om kokito kou indo do kogoyoo' do ginawo dahai do monulung.


text:
Om antaan-taan i' kopio dahai om aiso' indo o tulun do papasala' do papatahak iyahai di maan do ponulung dot irad kopio'ddi kogumu'.


text:
Korohian nopo dahai om otulid o wonsoyon dahai dot okon nopo ko' id toguang do Tuhan, nga' id toguang nogi' do tulun.


text:
Potonudon nogi' dahai di Titus om i tobpinai di komoyon dahai'ddi o songulun o tobpinai'd suwai. Tu' asaru' no dahai dot umbalan iyau, om nokointalang no kopio dot orohian iyau do monulung. Om baino' noddi om okon-okon po o kogoyoo' do ginawo dau do monulung dokoyu tu' monongkuyaan kopio i' iyau dokoyu.


text:
I Titus nopo, om tambalut ku, i muhup doho' do kumaraja' do monulung dokoyu. Om ilo' no duwo o tobpinai do manud-tanud dau om sinuhu' di piro-piro sidang, om osiliu i' iyolo' do kaandasan do Kristus.


text:
Om mogondos iyahai do pointalangon dokoyu o kosianan dokoyu dot id diyolo', om ongkoilo indo o koinsanai'd sidang dot osianan kou diyolo'. Om ongkoilo iyolo' di kapamarayahan dahai dokoyu.


text:
Otopot nopo daa kopio om a' oku no minog do monulis dot id dokoyu do pasal do ponulung di pokirimon no dot id tulun di songonuon do Kinorohingan di hilo'd Yudia.


text:
Tu' oilaan ku no dot orohian kou do monulung, om narayou ku no iyokoyu do hiri'd toguang di tulun do Makidunia. Om pinoboros ku nogi' dot id diyolo' dot osodia' kou do monulung di tulun dit oiyo do notumbayaan di hilo'd Akaya do mantad po di toun di nakatalib. Om ogumu' nogi' o tulun dot id pogialatan diyolo' do notingkau o ginawo dot orohian do monulung do nokorongou di kogoyoo' do ginawo dokoyu do monulung.


text:
Om suhuon ku'ddi i Titus om iti duwo o tobpinai di moyo-woyo' dau do mongoi do hino'd dokoyu, om okon indo ko' maan toomod i boros dahai do minamarayou dokoyu. Iyo nopoddi om mositi' no do kosodia' kou no tu' nokoboros ku no dot id diyolo' do nokosodia' kou do momonsoi do miagal diri.


text:
Ooris oku do haro nopondo o tulun do Makidunia do tumanud doho' do mongoi oku do hiti'd dokoyu, om korikot nondo iyolo' om a' kou i' doti' nokosodia'. Om ointingayam nondo kopio iyahai tu' nokoboros no dahai do monongkuyaan kopio iyahai dokoyu! Om iyokoyu piya'ndo nga' ointingayam i'.


text:
Om iri no o kinoponuhuan ku diyolo' do mogulu doho' do mongoi do hiti'd dokoyu do mongoi pongilo-ilo di patahakon dokoyu di maan do ponulung do miagal di nakabatos mantad dokoyu'ddi. Winonsoi ku pogi' o miagal diri nga' korikot oku nopondo om posodia' mantad no i patahakon dokoyu do maan do ponulung. Om kointalang indo dot okon i' ko' sansagan poo dokoyu do monulung suwai ko' agaan i' kopio o ginawo dokoyu do pinapatahak diri.


text:
Ilaai no dokoyu! Tulun nopo dit okuuri' o linsou do potonomon om okuri' nondo o tomoton dau, nga' tulun nopo dit ogumu' o linsou do potonomon om ogumu' nondo o tomoton. Om kada' nogi' panahak do mikoduwo o ginawo ko' i sansag-sansagan.


text:
Tu' pointikid-tikid do tulun om mositi' no do manahak do mikuwo'd agaan o ginawo, tu' osianan i' o Kinorohingan di tulun dit agaan o ginawo do manahak.


text:
Kikuasa' i' o Kinorohingan do manahak dokoyu do barakat do gisom dot a' aayi-ayi' om haro kasai' indo dot id dokoyu o koinsanai dit apatut do haro dot id dokoyu. Om gisom dot a' dokoyu aayi-ayi' iri om milo kou i' do momonsoi'd osonong, om milo kou do monulung do tulun do suwai.


text:
Nokotulis no dot id suang do Buuk do Kinorohingan o pasal do Kinorohingan do poingkaa, “Opuhawang kopio iyau do manahak dot id tulun do mosikin, om aiso' o kopupuson di kopuhawango' dau,” ka.


text:
Kinorohingan i' o poposodia' do linsou do potonomon di gompongumo, om manahak dati' do taakanon. Om iyau nogi' o poposodia' di totonomon dokoyu'ddi, om iyau o papasapou do tua' di totonomon dokoyu, om muhang-ruhang i' o kopuhawango' dokoyu.


text:
Om osima' kasai' kou nondo do nunu nopo, om milo kasai' kou do momuhawang do mikuwo'd agaan o ginawo. Om ogumu' indo o tulun do mongunsikou dot id Kinorohingan dot i pomuhawang dokoyu di pogiduwo-duwoon dahai do papatahak diyolo' o kopongunsikahan.


text:
Okon nopo ko' kotulung no di tulun di songonuon do Kinorohingan, di haro o kokurangan i winonsoi dokoyu dit osonong diri, suwai ko' moningkau nogi' do ginawo'd ogumu' o tulun do mongunsikou do Kinorohingan.


text:
Om ogumu' nondo o tulun do Kristian do hilo'd Yudia do mamarayou do Kinorohingan tu' kokito iyolo' di kopuhawango' dokoyu om kokito di kotorodoko' dokoyu dot id Habar dot Osonong do pasal do Kristus, i tinanud dokoyu'ddi. Om mamarayou po nondo iyolo' do Kinorohingan tu' agaan kopio i' o ginawo dokoyu do minanahak dot id diyolo', om id koinsanai do tulun do suwai, di haro dot id dokoyu.


text:
Om sumambayang nondo iyolo' do bagi' dokoyu do mikuwo'd osianan kopio dokoyu, tu' osonong kopio i' o Kinorohingan dot id dokoyu.


text:
Dinondo no om haro o pokionuon kopio ku iyoho' i Paulus dot id dokoyu. Tu' roitan oku'd tulun dot alamaya' do hiri'd potoguang dokoyu nga' orongit oku i' kaka dot id dokoyu dot a' oku poinsugku' dokoyu. Mantad no di kalamayao' om kosonongo' do Kristus o


text:
kopokionuan ku kopio, dot a' oku sansagan do rumongit dot id dokoyu do korikot oku'd hino. Tu' kosorou oku no do rumongit dot id tulun di momoros dot iri i korohian do dom pomogunan o kakarajaan dahai.


text:
Mulong piya do poimpasi iyahai do hiti'd pomogunan, nga' okon i' ko' korohian do dom pomogunan o kobinsuhu' dahai do kumaraja'.


text:
Iri nopo i rapo-rapo do pakayon dahai do monokisangod om okon i' ko' rapo-rapo do dom pomogunan suwai ko' i rapo-rapo do dong Kinorohingan di kikuasa'. Om iri no i rapo-rapo'ddi o milo do mamaraag di kuta' do pogintirungan do tulun, om pananus dahai di pogisosongkiwalan,


text:
om pananus di kasawato'd ginawo do miagal do tolig di mangantob do tulun do mintutun do Kinorohingan. Om alaon dahai i pomusarahan do tulun om mumboyo' indo iyolo' do Kristus.


text:
Om kointalang pondo kopio dokoyu o kotorodoko' dokoyu do mumboyo' om sumodia' nondo iyahai do momohukum do koinsanai di tulun dit a' mumboyo'.


text:
Ilaai no kopio dokoyu i kowoyo-woyoon dit otopot. Tu' ondung haro o tulun do momusorou do natantu' no kopio do nasanganu iyau do Kristus, om mositi' no do sorohon no kopio dau o dau'd tinan, om mositi' dot oilaan dau dot iyahai nga' nasanganu nogi' do Kristus do miagal dau.


text:
A' oku i' ointingayaman dot adala-dalaan oku piya dot oondos di kuasa' di tinahak do Tuhan dot id dahai, tu' iri nopo kuasa'ddi om popogirot i' dokoyu, om okon i' ko' popoluhoi.


text:
Mada' oku i' do sorohon dokoyu do pomorolosi ku dokoyu i piro-piro o surat ku di pinokirim ku dot id dokoyu.


text:
Tu' boros kad tulun, “Iri nopo i surat di Paulus om awagat kopio om koronob, nga' potoguang nopo kopio iyau dati' om alamaya' indo kopio iyau om a' korolosi o boros dau!” ka.


text:
Osonong do kosuhut kopio i tulun di minomoros do miagal diri, do miagal i' di pinotulis dahai dot id surat dahai o wonsoyon dahai do hiri piya iyahai id pogialatan dokoyu.


text:
Atantu' no dot a' i' iyahai katama' do miyo di tulun di momusorou dot asawat iyolo'. Tu' adalaan no kopio o kababasug do tulun do miagal diri. Om momonsoi iyolo' dot oturan diyolo', om iri no it oturan diri o pongilo diyolo' do kowoyo-woyoon diyolo'.


text:
Nga' iyahai nopo om a' i' miagal diri. Ondung oondos iyahai om a' i' iyahai oondos do gisom do katalib dit apatut do kaandasan. Om a' i' iyahai tumolibamban do pinogisaman di karaja' di tinantu' mantad do Kinorohingan do wonsoyon dahai. Om iyokoyu nogi' nga' kosuang id karaja' dahai'ddi.


text:
Om tontok di minongoi iyahai do hino'd dokoyu do minongoi poposusui di Habar dot Osonong do pasal do Kristus dot id dokoyu, om a' i' kopio iyahai nakatalib di pinogisaman di karajaon dahai.


text:
Om a' i' iyahai mimboros do pasal di karaja' do tulun do suwai dit id soliwan di pinogisaman di natantu' mantad do Kinorohingan do bagi' dahai. Nga' iyahai nopo om hiri id suang di pinogisaman di tinantu' mantad do Kinorohingan do bagi' dahai, om mogondos nopo iyahai do muhang-ruhang o kotumbayaan dokoyu dot id Kristus, om milo i' iyahai do momonsoi do karaja' dit agayo ko' iri dot id pogialatan dokoyu.


text:
Om milo i' iyahai do poporongou di Habar dot Osonong dot id piro-piro o pomogunan do suwai dot a' piya minog do minggayo-gayo do kopinggaya-gayaan nopo om i karaja' di winonsoi dot id kinoiyonon di tulun do suwai do kumaraja'.


text:
Nokotulis no dot id Buuk do Kinorohingan o poingkaa, “Isai nopo o tulun dot oondos do nunu nopo, om mositi' no dot oondos di nowonsoi'd Tuhan,” ka.


text:
Tu' iri nopo tulun dit arayou om i tulun di royohon do Tuhan, om okon i' ko' i tulun di mimpori-pori do mamarayou do dau'd tinan.


text:
Mulong piya do basug-basug oku, nga' pokionuon ku no daa do polonuton dokoyu o ginawo dokoyu dot id doho', kaa.


text:
Langadon oku no dokoyu, do miagal do Kinorohingan tu' langadon dokoyu. Iyokoyu nopo om miagal po dot iso' o sumandak dit omulok po dit a' po notoning do kusai, iyokoyu i nakabatos ku do pokowinan do songulun o kusai, iri no i Kristus.


text:
Nga' ooris oku dot abayayat o pomusarahan dokoyu gisom dot a' kou nondo tumorodok dot id Kristus do miagal di Hawa di gulu po tu' nabayayat di toilaan di tulanut.


text:
Tu' koiyo-iyo dot osonong kou nopo do rumamit di tulun di rumikot do hino'd dokoyu do popotuduk do pasal di Yesus do suwai --- it okon ko' i Yesus i pinointutun dahai dot id dokoyu. Om orohian kou do rumamit do rusod om habar dot osonong di suwai kopio ko' mantad di Rusod do Kinorohingan om i Habar dot Osonong di naramit dokoyu do mantad id dahai.


text:
Mulong piya dot a' oku koilo nod mimboros nga' okon i' ko' basug oku do pasal do toilaan. Om nokointalang no kopio dahai iri dot id dokoyu dot id suang do nunu nopo.


text:
Tontok di pinoposusui oku do Habar dot Osonong do mantad id Kinorohingan dot id dokoyu, om a' oku i' kopio minokibalansa' dokoyu, om iyo noddi o ralan ku do mininsiriba'. Om winonsoi ku pogi' o miagal diri nga' popoinggayo oku dokoyu. Om kasalaan ku tuu iri dot id dokoyu?


text:
Tontok di minonuduk oku dokoyu, om i sidang do suwai o minamalansa' doho'. Om iyo noddi do minomorugi' oku di piro-piro o sidang diri do minonulung dokoyu.


text:
Tu' ondung haro o kokurangan ku do tontok diri, om a' oku i' nokoumbal do monusa' dot ongoiso' piya o tulun dot id pogialatan dokoyu. Tu' onuan kasai' oku i' di tongotobpinai di mantad hilo'd Makidunia do koinsanai dit apatut ku'd aanu. Om antaan-taan ku no kopio dot a' oku monusa' dokoyu dot id maso dot abantalan do miagal di gulu tu' a' oku minonusa' dokoyu.


text:
Tu' iri no i ponudukan do Kristus dit otopot di poingigit ku ot a' katanus-tanus diti koondoso' ku do hinonggo nopo do pointongkop do pomogunan dot Akaya.


text:
Nunu'ddi o koboro-boros ku do miagal diri? A' oku tuu osianan dokoyu'ddi? Oilaan id Kinorohingan dot osianan oku dokoyu.


text:
Wonsoyon kasai' ku i' iti winonsoi ku baino', om aiso' i' o paantakan di piro-piro o “tulun do suwai di sinuhu'ddi” do minggayo-gayo om momoros do kumaraja' iyolo' do miagal dahai.


text:
Tu' tulun nopo do miagal diri om rasul di mongudut, iyolo' no i tulun di monipu' do tulun tu' mingiyo-iyo di rasul kopio do Kristus.


text:
Nga' a' toko' i' osuayan dot iyo'ddi o wonsoyon diyolo'; tu' i rogon nga' miningiyo-iyo i' do moloikat dot anawau.


text:
Iyo nopoddi, om a' i' osuayan do mingiyo-iyo piya'd susuhuon di momonsoi'd korohian do Kinorohingan i susuhuon do rogon. Tu' somulian nondo iyolo' do miontok di winonsoi diyolo' do koimbagu.


text:
Poboroson ku po kawagu i nokoboros ku: Kada' nod haro o tulun do momusorou do basug oku. Nga' mulong piya do sorohon oku dokoyu'd basug nga' pologoso' oku no dokoyu dot oondos dot ongokuuri' noo o kaandasan, do basug oku piya.


text:
Om poboroson ku no iti kaandasan ku'dti nga' okon i' mando ko' Tuhan o minonuhu' doho' do popoboros diti. Tu' miagal oku po kopio di basug do popoboros do miagal diti.


text:
Om polonuton nopo dokoyu o ginawo dokoyu dot id tulun di basug, tu' opurimanan no dokoyu dot ongoilo kou.


text:
Pologoson nopo dokoyu o tulun do monguripon piya iyolo' dokoyu, ko' mongudipon dokoyu om manganu do kountungan do mantad id dokoyu, ko' minggayo-gayo ko' mantad ko' iyokoyu om katama' do monompiling dokoyu.


text:
Nga' ointingayaman oku i' do popoboros dot iyahai nopo om adalaan no koluhoi om a' i' iyahai milo do momonsoi do miagal diri. Nga' ondung haro o tulun do suwai di katama' do minggayo-gayo om iyoho' nga' katama' i' do minggayo-gayo. (Nga' iyo nod koboro-boroso' do tulun do basug o koboro-boroso' ku'dti.)


text:
Tulun toi iyolo' dot Ibrani? Iyoho' nga' tulun id Ibrani. Tulun toi iyolo' dot Israil? Iyoho' nga' tulun i' dot Israil. Sinakagon toi iyolo' di Abraham? Iyoho' nga' sinakagon i' di Abraham.


text:
Susuhuon toi iyolo' do Kristus? Iyo pod mulau o koboro-boroso' ku do miagal diti. Nga' iyoho' nopo om susuhuon i' dit osonong ko' mantad do koinsanai diyolo'. Tu' iyoho' nopo om tuminotos oku i' do kuminaraja', om asaru-saru' oku iyoho' do kogiil, om asaru-saru' dot inggoriton, om asaru-saru' oku dot oruhai nod apatai.


text:
Om illimo oku no inggorito' do tulun do Yohudi tu' pinillapasan oku diyolo' dot intolu nohopod om siam.


text:
Om intolu oku pillapasai do tulun do Rum; om nokoumbal oku do pinindumpahan do watu, om intolu oku koumbal do nolonsod do poinsakai'd kapal do rahat, di sinakai ku, om duwo nohopod om apat o jam do mampung-hampung oku do hilo'd rahat.


text:
Om asaru' oku do haro o koligagaanan dot id tindalanon tu' ligog-ligogon i' o luyud om tulun di manakau, om ligog-ligogon i' o tulun do mantad id tulun dit okon ko' Yohudi om i tulun do Yohudi, om haro o koligagaanan dot id suang di bandar om haro o koligagaanan dot id soliwan di bandar, om haro o koligagaanan do hilo'd rahat, om haro o koligagaanan do mantad id tulun di mangakun do tulun iyau'd Kristian om okon indo kopio.


text:
Om minonotos oku no do kuminaraja' do gisom dot oruhai nod apatai o kopurimanan ku dot ohuhuyanan: om asaru' oku dot a' koodop, om a' kaakan, om a' koinum om asaru' oku nogi' dot a' osukupan do makan, om koumbal oku dot osogitan dot a' osukupan do pakayan om aiso' po o tiyonon ku.


text:
Om suwai no ko' iri om atangkabo oku po do pointikid do tadau do morou-sorou do kowoyo-woyoo' do koinsanai di sidang.


text:
Tu' tontok do haro o tulun dot oluhoi om iyoho' nga' kotonggoi no dot oluhoi. Om tontok do haro ot aratu' dot id dusa om tumongob oku no kopio.


text:
Oilaan id Kinorohingan, i Tapa' do Tuhan Yesus, dot a' oku i' mongudut. Royohon no o ngaran dau do gisom do poingompus.


text:
Tontok di hilo' oku'd Damsik om minonuhu' i gobunor, i momorinta' do hilo' dot id suang di pomorintaan di Raja' Aritas, do soudor do madtamong di wawayaan di bandar diri do manangkap daa doho'.


text:
Nga' pinosuang oku po dot id balatak om pouluho' oku nogiddi do pinosoliwan di bandar do pinawaya' do luang do hiri'd tolig di bandar. Om iyo noddi o kinolobus-lobusan ku do mantad id longon di gobunor diri.


text:
Atantu' no dot aiso' i' o kountungan ku dot oondos. Nga' oondos oku i' di pinoilaan do Kinorohingan dot id doho' dot id suang do pinointalang, om id pinokitanan.


text:
Otutunan ku i' o tiso' o tulun do Kristian do pinoinsawat dot id kinoiyonon dit asawat kopio di hilo'd surga, di hopod no om apat o toun do mantad baino'. (Nga' a' i' oilaan ondung tinan kopio dau i pinoinsawat diri ko' pinointalang po toomod --- nga' oilaan id Kinorohingan iri.)


text:
Om poboroson ku po kawagu i pinoboros ku: Tu' oilaan ku no do pinoinsawat i tulun diri do pinakaa do hilo'd Pirdaus. (Nga' a' ku i' oilaan ondung tinan po tuu kopio dau i pinoinsawat diri ko' pinointalang po toomod iri --- Kinorohingan noo o koilo.) Om hilo' no do nokorongou o tulun diri dit a' nod tulun milo do poboroson om a' o tulun pabanaron do popoboros diri.


text:
Om pasal no di tulun diri o kaandasan ku, om okon i' ko' doho'd tinan o kaandasan ku. Tu' iyoho' nopo om iri no i popointalang do koluhayan ku o kaandasan ku.


text:
Nga' ondung orohian oku dot oondos do nunu nopo, om a' oku i' popimboros dit a' otopot suwai ko' it otopot o poboroson ku. Nga' a' oku i' minggayo-gayo, om aiso' indo o tulun do popoinggayo-gayo doho' ko' mantad di winonsoi ku di nokito dau om i nokoboros ku di norongou dau.


text:
Nga' a' oku i' adalaan do minggayo-gayo dot i pinointalang di koimayaan kopio'ddi o kopinggaya-gayaan ku, tu' haro o toruol dot id tinan ku di pakayon do rogon. Om iri no i toruol diri o pomobog doho' om a' oku i' minggayo-gayo.


text:
nga' simbar nogi' o Tuhan do poingkaa, “Osianan oku i' diya' om kabagal nu no i kosianan ku diya'ddi: tu' kointalang nogi' kopio i kogoyoo' do kuasa' ku do tontok dit oluhoi ko,” ka dau. Om iri noddi o kaandasan ku tu' soira' dot oluhoi oku om tontok noddi dot opurimanan ku o Kristus do mongintirung doho' di kokorisan dau.


text:
Om otood oku i' do haro piya o koluhayan ku. Om otood oku nogi' dot indaraaton oku piya do Kristus o kopongindaraatan doho'. Om otood oku nogi' do haro piya o kosusaan ku om gusa-gusaon oku piya, om inggoriton oku. Tu' tontok dit oluhoi oku, om tontok nogiddi do kokoris oku.


text:
Iyo oku no kopio di tulun do basug --- nga' iyokoyu i' o nokobungou doho' do miagal diri. Tu' otopot nopo kopio om iyokoyu daa ot apatut do mamarayou doho'. Tu' mulong piya dot aiso' o ngaran-ngaran ku nga' a' oku i' kopio aala' di “rasul” dit ongoilo kopio'ddi.


text:
Tu' nokointalang no dot id dokoyu o kongoimayaan om i kongosuayan kopio om i winonsoi di kongoimayaan kopio do mikuwo'd alanut o ginawo do popointalang do tulun kopio oku di sinuhu'.


text:
Nunu po toi ot a' ku napadul dot id dokoyu do pataladon di piro-piro o sidang do suwai? Iti po: it a' oku minonusa' dokoyu do mamalansa' doho'. Ompunai oku no di kasalaan ku'ddi!


text:
Kointolu ku nodti baino' do kosodia' do mongoi do hino'd dokoyu, om a' oku i' monusa' dokoyu tu' okon i' ko' i haro dot id dokoyu o korohian ku, suwai ko' iyokoyu. Tu' okon i' ko' tangaanak ot apatut do mogihum do kaakan-akanan do molohing, suwai ko' i molohing ot apatut do mogihum do kaakan-akanan do tangaanak.


text:
Om ka pogiddi dot orohian oku do papatahak do nunu nopo dot id dokoyu, om tinan ku piya nga' patahakon ku i'. Ondung miagal diri o kosianan ku dokoyu, om apatut po tuu dot a' kou osianan doho'?


text:
A' kou toi kosokodung i' dot a' oku insan ponusa' dokoyu? Nga' haro i' o momoros dot oilo kopio oku kaka do monipu' dokoyu; om manganu oku do kountungan do mantad id dokoyu dot i poninipu' ku dokoyu o ralan ku do manganu'ddi.


text:
Nga' poingkuro kopio daa dot osiliu o miagal diri. Nokoumbal oku toi do minanganu do kountungan do mantad id dokoyu dot i tulun di sinuhu' ku o minongoi panganu do mantad id dokoyu?


text:
Sinuhu' ku i Titus do mongoi do hino'd dokoyu, om haro nogi' o sinuhu' ku do tulun do Kristian do suwai do tuminanud dau. Haro toi o kountungan do nanu di Titus do mantad id dokoyu? Nga' miagal i' o kobinsuhu' do ginawo dahai do kumaraja'. Om miagal o kowoyo-woyoo' dahai.


text:
Osorou nopo doti' dokoyu om solinaid nopodti om maso no dahai do tumotos do pokotopot do tinan dahai dot id dokoyu. Nga' oborulong kou i' do momusorou! Oilaan id Kinorohingan do nunu nopo i pinoboros dahai'ddi om miontok id korohian do Kristus. Om koinsanai di wonsoyon dahai nga' popogirot i' do koposi-posion dokoyu di don rusod.


text:
Ooris oku do tontok nopondo do mongoi oku do hino'd dokoyu om a' kou indo miagal di soro-sorohon ku. Tu' haro i' dotindo ot id pogialatan dokoyu do mogisosongkiwal om osolon om otogod, om haro doti' i momusorou no do dau'd tinan, om haro o mongindaraat do wokon, om haro i mogisuwai-suwai o korohian om haro o minggayo-gayo om haro i mamagangau.


text:
Om ooris oku do poinsiribaon oku nondod Kinorohingan dot id toguang dokoyu do korikot oku do hino'd dokoyu, om mihad oku nondo dot id toguang dokoyu tu' ogumu' i' ot id pogialatan dokoyu do nokowonsoi'd dusa di gulu, om aiso' i' o kinosimbanon di kowoyo-woyoon diyolo', om a' iyolo' ruminologo di wonsoyon diyolo' di magampahu', om i kososomu' om it a' ongosonong.


text:
Iti no o kointolu ku do mongoi do hino'd dokoyu. Nokotulis no dot id Buuk do Kinorohingan o poingkaa, “Ondung haro o papasala' om apatut do duwo ko' tolu o tulun do sasi' do popoboros dot otopot iri om pokotopoton nogi' i papasala'ddi,” ka.


text:
Iri nopo tulun di nongkowonsoi'd dusa di gulu om koinsanai di tulun do suwai, om nokoinsan mantad ku no di koinduwo ku'd minongoi do hino'd dokoyu. Baino' nodti, do daamot ku po do poinsodu' dokoyu om poinsanon ku po kawagu iyokoyu, dot ondung korikot oku kawagu om aiso' no o tongosongulun piya dot id pogialatan diyolo' do koidu' do mantad id hukuman.


text:
Om okito nogindo dokoyu o koinsanai di popointalang kopio di korohian dokoyu do popointalang do Kristus kopio o somboros di polombuson ku. Tu' ondung haro o wonsoyon do Kristus dot id dokoyu, om a' i' iyau oluhoi do momonsoi'ddi. Suwai ko' pointalangon i' kopio dau o kuasa' dau dot id pogialatan dokoyu.


text:
Otopot i' do tontok di pinasalib iyau, om oluhoi i' iyau, nga' baino' nopoddi om napasi no iyau do mantad id kapatayon dot i kuasa' do Kinorohingan o minamasi dau. Om iyahai nga' oluhoi nogi' dot id suang do koposion dahai di poingiso' do Kristus, nga' soira' nopondo do kotimbaba' iyahai dokoyu om okoris i' iyahai do kotonggoi do Kristus, do pokorison di kuasa' do Kinorohingan.


text:
Ilaai pogi' kopio dokoyu o koposi-posion dokoyu ondung otopot kopio do poingimpou do kotumbayaan dot id Kristus. Atantu' no dot oilaan i' dokoyu dot id suang dokoyu o Kristus Yesus. Nga' suwai indo ondung a' kopio kou daa otumbayaan.


text:
Nga' sumambayang iyahai dot id Kinorohingan om uhupan kou i' do Kinorohingan, om a' kou indo momonsoi di kasala'. Okon i' ko' popointalang iyahai dot oilo iyahai do momonsoi di karaja' dahai, suwai ko' mongodsuur iyahai dokoyu do momonsoi di korohian do Kinorohingan do mulong piya dot oluhoi o kokitanan dahai, nga' a' i' monguro.


text:
Orohian i' iyahai dot oluhoi iyahai om okoris kou po daa iyokoyu. Om sumambayang nogi' iyahai, om aiso' indo o koluhayan dokoyu.


text:
Om iri no o kinoponulisan ku do surat diti dot a' oku po koongoi do hino'd dokoyu, om a' indo awagat o wonsoyon ku dot id dokoyu do korikot oku do hino'd dokoyu, do mamakai di kuasa' do tinahak do Tuhan dot id doho'. Tu' kinapatahakan nopod Tuhan di kuasa'ddi dot id doho' om popogirot dokoyu, om okon i' ko' popoluhoi dokoyu.


text:
Baino' nodti, oi tobpinai-tobpinai, om kongotood kou no om tumotos kou no do sumiliu'd tulun dit ogirot kopio, om it aiso' o koluhayan. Tonudon ngai' no dokoyu i nosihat ku. Om koiso-isoon no dokoyu o ginawo, om mogiuulud kou no kopio. Tu' moyo-woyo' i' dokoyu o Kinorohingan dit obinsianan kopio om i popiulud.


text:
Mogisuwau-suwau kou no do miagal do tulun do Kristian di mogiobpinai. Oinsanan nopo i tulun di nasanganu do Kinorohingan do pokirim do tabi' dot id dokoyu.


text:
Tuhan Yesus Kristus no o mamarakat ngai' dokoyu, om kosianan kou do Kinorohingan, om woyoon kasai' kou di Rusod do Kinorohingan.


text:
Oi tobpinai-tobpinai ku, it id piro-piro sidang dot id watas do Galatia. Mogondos oku no, iyoho' i Paulus, om koinsanai di koobpinayan do suwai di sompi' ko' Kristian, dot onuan kou'd Kinorohingan, i Tapa' toko', om i Tuhan Yesus Kristus, do barakat om kosimbayanan do ginawo. Nokosiliu-siliu ku nopod rasul om okon i' ko' tulun o pinoposiliu doho' om okon ko' pinili' oku'd tulun, suwai ko' pinoposiliu nopo doho'd rasul om i Yesus Kristus i' om Kinorohingan, i Tapa' toko', i minamasi kawagu di Yesus Kristus do mantad id kapatayon.


text:
Tonudo' nopo do Kristus o korohian do Kinorohingan, i Tapa' toko', om patahako' nopo dau o tinan dau do siniliu'd porsombahan di sinumbali' om oompunan i' o dusa toko', om apasi toko' indo do mantad id maso dot araat diti.


text:
Osuayan oku no kopio dokoyu oi tobpinai-tobpinai! Linohou kou'd Kinorohingan dot i kosianan do Kristus o kinapamalahawan, nga' baino' noddi om a' po alaid om tumongkiad kou nogiddi do Kinorohingan om tumanud kou nogi' di “habar dot osonong” do suwai ko' i Habar dot Osonong di mantad id Kinorohingan.


text:
Otopot nopo kopio om aiso' no o “habar dot sonong” do suwai. Nga' haro o piro-piro o tulun di poposusui do “Habar dot Osonong” do pasal do Kristus di sinomputul diyolo', om gowoi poddi om ongoborulong kou.


text:
Iri nopo tulun di poposusui do “habar dot osonong” do suwai ko' i Habar dot Osonong di pinosusui dahai, om pologoson nopo do hukuman do Kinorohingan --- dot iyahai piya tuu ko' moloikat po do mantad hilo'd surga, i tulun diri!


text:
Nokoboros no dahai di gulu po, om poboroson po kawagu dahai do dinondo: dot iri nopo tulun di poposusui dot id dokoyu do “habar dot osonong” di suwai ko' i Habar dot Osonong di norongou dokoyu do mantad id dahai, om apatut nod hukuman do Kinorohingan!


text:
Mokisokodung tuu do tulun o kapamarasan ku do miagal diri? Amu', a' i' kopio! Soro-sorohon ku nopo kopio'dti om kohubayaan oku daa do Kinorohingan. Tumotos oku tuu'dti do mamagayat do ginawo'd tulun om kasanangan oku indod tulun? Ondung iyo'ddi o wonsoyon ku om okon oku i' ko' susuhuon do Kristus.


text:
Apatut i' do koilo kou, oi tobpinai-tobpinai, dot iri nopo Habar dot Osonong di posusuyon ku'ddi om okon i' ko' mantad id tulun.


text:
Okon i' ko' tulun o kinoonuan ku di habar diri, om aiso' i' o tiso' pod tulun do pinopotuduk diri dot id doho'. I Yesus Kristus i' o pinoposunud do tonsi di Habar dot Osonong diri dot id doho'.


text:
Atantu' no do nokorongou kou do kowoyo-woyoo' ku di tumanud oku po di tugama' do Yohudi. Om nokoilo kou di kororongit ku dot id sidang do Kinorohingan om i winonsoi ku dit a' no ogina-gina' o karaato' do mumbal daa do mananus diri.


text:
Id suang nopo do pananud-tanud ku do tugama' do Yohudi; om poimaha' oku no iyoho' ko' mantad do kogumuan do tulun do Yohudi di rampam-rampam ku. Ogirot tomod oku do tuminanud di tadat om koubasanan di taki-aki dahai.


text:
Nga' mantad i' do kosianan do Kinorohingan, do pinili' oku dau dit a' oku po nosusu, om linohou oku'ddi dau do momonsoi'd karaja' dau.


text:
Om pinointalang do Kinorohingan i Tanak dau dot id doho', om kopinsusui ku i' i Habar dot Osonong do pasal di Tanak dau dot id tulun dit okon ko' Yohudi. Tontok nopoddi om a' oku i' minongoi solowot dot ongoiso' piya do tulun do mongoi pokinosihat.


text:
Om a' oku minongoi solowot di tulun do hilo'd Yorusalim, i nokopogulu doho' do nosiliu'd rasul. Suwai ko' ongoi oku nogi' do hilo'd pomogunan dot Arab, om poguliai ku nogiddi kawagu do hilo'd Damsik.


text:
Tolu noddi o toun do mantad di notumbayaan oku om ongoi oku no do hilo'd Yorusalim do minongoi intutun di Pitrus. Om hopod no om limo tadau ku do poinsugku' dau.


text:
Om a' oku i' nokosolowot di piro-piro o rasul do suwai, do suwai'ndo ko' i Yakub, i tobpinai di Tuhan.


text:
Norongou nopo diyolo' om iri no i popimboroson do tulun do suwai do poingkaa, “Iri nopo tulun di monginggorit dahai di gulu po, om popinsusui noddi di kotumbayaan di pokitotonusan daa dau di gulu po,” ka.


text:
Hopod noddi om apat o toun do mantad diri, om poguliai ku no do hilo'd Yorusalim do miwoyo' di Barnabas, om pinowoyo' ku nogi' i Titus.


text:
Minongoi oku pogi' do hilo'd Yorusalim nga' nokointalang nod Kinorohingan dot id doho' dot apatut oku do mongoi'd hilo'. Om patarango' ku noddi i Habar dot Osonong di popinsusuyon ku dot id tulun dit okon ko' Yohudi do tontok di suminolowot oku di piro-piro o boyoon do hilo'. Tu' mada' oku i' dot aiso' o kokoyo-koyoon di karaja' ku di gulu, om iti karaja' ku do dinondo.


text:
I Titus nopo, i minongoruhang doho', om tulun i' do Yunani, nga' a' i' iyau sinansagan do tumanud di toturan do monunat,


text:
do mulong piya daa do haro o piro-piro o tulun di mononsog do momonsoi'd miagal diri. Iyolo' no i tulun di mongoi ponoluku' dot id suang do sinompuruan toko', om i minsorupai-rupai do sompi' ko' tulun di nongotumbayaan. Momolisok-lisok i' iyolo' do sumuang do mongoi ponoinu' do kosimbayano' toko' di nokoiso' toko' dot id Kristus Yesus. Pogulion toko' daa kawagu diyolo' di kowoyo-woyoo' toko' di gulu po, di turipon toko' po,


text:
nga' a' i' iyahai mininsiriba' dot id diyolo', tu' gompion i' kopio dahai i Habar dot Osonong, om a' i' iri osimbanan do korikot dot id dokoyu.


text:
Nga' iyo piya'ddi, nga' aiso' i' o ponudukan di wagu do pinoboros diyolo' dot id doho', iyolo' i tulun di sorohon do boyoon --- nga' id doho' nopo om aiso' i' o pisuayan do boyoon tuu iyolo' ko' okon, tu' Kinorohingan nopo om a' i' montong do pangkat do tulun.


text:
Nga' iri nogi' i tulun di sorohon do boyoon o nokosokodung do nonuan oku'd Kinorohingan do karaja' do poposusui di Habar dot Osonong dot id tulun dit okon ko' Yohudi, do miagal di minonuhu' o Kinorohingan di Pitrus do poposusui di Habar dot Osonong dot id tulun do Yohudi.


text:
Tu' Kinorohingan i' o minoniliu di Pitrus do rasul dot id tulun do Yohudi, om iyau nogi' o minoniliu doho' do rasul dot id tulun dit okon ko' Yohudi.


text:
I Yakub, om i Pitrus, om i Yohanis, i nosiliu do boyoon do sidang nga' nokopuriman i' om nokosokodung do nonuan oku'd Kinorohingan do karaja'dti. Om tuminabi' iyolo' dahai di Barnabas do popointalang do kosokodung iyolo'. Om kongotumboyo' noddi iyolo' om iyahai ngai' dot iyahai o kumaraja' dot id pogialatan di tulun dit okon ko' Yohudi; om iyolo' o kumaraja' dot id pogialatan di tulun do Yohudi.


text:
Iso' noo o pinokianu diyolo' dahai; iri no tu' mamadul iyahai di tulun di mosikin. Om orohian oku nogi' kopio do momonsoi'd miagal diri.


text:
Di nopo di minongoi i Pitrus do hilo'd Antiokia, om timbabao' ku nopo kopio iyau do minonogod, tu' kasala' i' o winonsoi dau.


text:
Tu' di nopo di timpuun i' om tuminorungak i' iyau do makan di tulun dot okon ko' Yohudi di sompi' do notumbayaan. Nga' korikot poddi i piro-piro o tulun di sinuhu' di Yakub, om tongkiad no iyau di tulun dit okon ko' Yohudi, om a' noddi iyau mongoi torungak diyolo'd makan, tu' ooris iyau di tulun di monuhu' do monunat do koinsanai'd tulun.


text:
Om iri tulun do Yohudi di suwai di nongotumbayaan nga' omit ngai' nopo di Pitrus do mininsorupai-rupai, gisom dot i Barnabas piya nga' nokotonggoi i' daa diyolo' dot iyo'ddi o kowoyo-woyoon.


text:
Om kokito ku poddi iyolo' dot a' miontok di Habar dot Osonong dit otopot o kowoyo-woyoon, om boros kangku'ddi dot id di Pitrus dot id toguang do koinsanai di tulun do nakarapou, “Ondung nokoiyo do don tulun dit okon ko' Yohudi o kowoyo-woyoon nu om tulun ko i' daa do Yohudi, om nokuro'ddi tu' mononsog ko do tulun do suwai do miyo iyolo' di kowoyo-woyoon do tulun do Yohudi?” kangku.


text:
Tumanud nopod bansa', om tulun mantad i' iyahai do Yohudi di pogkosusuo' nogi' iyahai, om okon i' iyahai ko' “tulun dit okon ko' Yohudi di kidusa”.


text:
Nga' iyo piya'ddi, nga' oilaan i' dahai do koulud-ulud nopo kawagu do tulun dot id Kinorohingan om iri no it otumbayaan iyau di Yesus Kristus, om okon i' ko' i tumanud iyau di Tourat. Iyahai piya nga' notumbayaan i' di Yesus Kristus, om nokoulud iddi iyahai kawagu dot id Kinorohingan dot i kotumbayaan dahai o nokoulud-ulud dahai, om okon i' ko' i tuminanud iyahai di Tourat. Tu' tumanud nopo di Tourat om iso' pod tulun nga' aiso' i' o milo do koulud kawagu dot id Kinorohingan.


text:
Tumotos i' iyahai do mulud kawagu dot id Kinorohingan di nokoiso' iyahai dot id Kristus. Nga' ondung owonsoi dahai o miagal diri, om kointalang kasai' po do maso dahai do “tulun di kidusa” om miagal kasai' iyahai di tulun dot okon ko' Yohudi, om Kristus tuu o nokobungou dahai do momonsoi'd dusa? Iyo tuu'ddi o komoyon diri? Atantu' nod a' i'!


text:
Ondung mumbal oku kawagu do popogirot di kowoyo-woyoo' do Tourat di rinaag ku di gulu, om pointalang oku no do nosiliu oku do sumasaap di toturan.


text:
Nga' napatai oku no dot id Tourat --- dot iri i Tourat diri o nakapatai doho' --- om milo oku indod masi do bagi'd Kinorohingan. Nakasalib oku no do nokotonggoi di Kristus.


text:
Om dinondo nopoddi om okon no ko' iyoho' o poimpasi, nga' Kristus o poimpasi dot id suang ku. Om iti nopo kowoyo-woyoo' do koposion ku do dinondo om poingimpou po di kotumbayaan ku di Tanak do Kinorohingan, i nosianan doho' om i minatai do suminowoli doho'.


text:
A' ku i' pagaan-gaanon i kosianan do Kinorohingan. Ondung tumanud di Tourat o ralan do tulun do koulud dot id Kinorohingan, om komoyon nopoddi nga' aiso' i' o guna' di kinapatayon di Kristus.


text:
Oi tobpinai-tobpinai ku, i tulun do Galatia! Basug kou no kopio! Isai kopio toi o nakabayayat dokoyu? Tu' nakatarang ku no kopio dot id dokoyu om nokoingod tomod ku o ponunuduk ku dot id dokoyu do pasal di kinapatayon di Kristus do hiri'd salib.


text:
Sunudai oku daa dokoyu do pasal diti hal dot iso' noo. Tuminanud toi di Tourat o nakaanu-anu dokoyu di Rusod do Kinorohingan, ko' mantad po do nokorongou kou di Habar dot Osonong do mantad id Kinorohingan om i notumbayaan kou di Kristus?


text:
Nokuro tu' iyo kopio kou'dti kabasug? Nokotimpuun kou no do poimpasi dot id suang do koposi-posion do wagu do woyoon di Rusod do Kinorohingan, om kokorisan nogi' tuu'ndo dokoyu o popotilombus kopio dokoyu di koposion do wagu'ddi gisom do kooyion do tumur dokoyu?


text:
Noonuan kou nod Kinorohingan di Rusod dau om minomonsoi iyau do piro-piro koimayaan dot id pogialatan dokoyu. Iri tuu tuminanud kou di Tourat o kinapamansayan do Kinorohingan do miagal diri ko' iri po i nokorongou kou di Habar dot Osonong om notumbayaan kou'ddi di Kristus?


text:
Iti nopo om miagal i' di nokotulis dot id suang do Buuk do Kinorohingan do pasal di Abraham do poingkaa, “Notumbayaan i Abraham do Kinorohingan, om iri no i kotumbayaan dau o nokoromi-romitan do Kinorohingan dau, om kohubayaan diri iyau'd Kinorohingan,” ka.


text:
Om mositi' no dot oilaan kopio dokoyu dot iri nopo tulun dit otopot-topot kopio do sinakagon di Abraham om iri no i tulun dit otumbayaan do Kinorohingan.


text:
Nokoboros mantad no dot id suang do Buuk do Kinorohingan do ralan nopod Kinorohingan do popoulud kawagu dot id dau di tulun dot okon ko' Yohudi om it otumbayaan iyolo' dau. Nokosunud mantad no i Habar dot Osonong diri dot id di Abraham dot id suang do batos diti, “Iya' no o pawayaan do Kinorohingan do mamarakat do koinsanai'd tulun do hiti'd pomogunan,” ka.


text:
Om notumbayaan i' i Abraham, om nabarakatan iddi iyau. Om iyo nogiddi o koinsanai di tulun dot otumbayaan, tu' abarakatan indo do miagal di Abraham.


text:
Koinsanai di tulun di poinsondiu do Tourat om nangapapalan no. Tu' nokotulis no dot id suang do Buuk do Kinorohingan o poingkaa, “Iri nopo tulun dit a' otorodok do tumanud ngai' di nokotulis dot id suang di Tourat, om papalan nod Kinorohingan!” ka.


text:
Iso' pod tulun nga' aiso' i' o nokoulud dot id Kinorohingan do tumanud di Tourat o ralan do minulud. Nokotuduk nori dot id suang do Buuk do Kinorohingan, “Iri no tulun dit otumbayaan do Kinorohingan do gisom do koulud kawagu iyau dot id Kinorohingan ot apasi!” ka.


text:
Nga' iri nopo Tourat om okon i' ko' kotumbayaan o pinoimpahan. Nokotulis no dot id suang do Buuk do Kinorohingan dot iri nopo tulun di tumanud do toinsanan di Tourat, om iri no i Tourat diri o kapasi dau.


text:
Nga' nokoidu' toko' nod Kristus do mantad id popol di Tourat diri. Om ralan nopo dau do minongidu'ddi nga' pinologos dau o tinan dau do nousung do suminowoli dati'. Tu' nokotulis no dot id suang do Buuk do Kinorohingan o poingkaa, “Nousung no o tulun di patayon do pogiison dot id kayu,” ka.


text:
Om winonsoi pogi' di Kristus o miagal diri nga' papatahak po iyau di barakat di nakabatos do Kinorohingan dot id di Abraham dot id tulun dit okon ko' Yohudi. Om iri noddi o kaanu-anu toko' iyati', it otumbayaan do Kinorohingan, di Rusod di pinabatos do Kinorohingan diri.


text:
Oi tobpinai-tobpinai! Manganu oku'd poiyaan do mantad id kowoyo-woyoo' do pointikid do tadau. Ondung momonsoi o tulun do tumpongo om di nokogirot i tumpongo'ddi, om aiso' no o tiso' pod tulun do milo do pakaiso' di tumpongo'ddi, ko' momoruhang po di tumpongo.


text:
Winonsoi do Kinorohingan i piro-piro o tumpongo dau dot id di Abraham. Om a' i' nokotulis dot id Buuk do Kinorohingan o poingkaa, “om id koinsanai di tulun do sinakagon di Abraham,” ka, do komoyon nopo nga' ogumu' o tulun. Iri nopo nokotulis om poingkaa, “om id tulun di sinakagon nu,” ka, do komoyon nopo om iso' no o tulun, iri no i Kristus.


text:
Patarangon ku nopodti om: i batos do Kinorohingan di winonsoi dau om i pinogirot mantad dau di gulu po. Om a' no katanus di batos ko' koidu' po di batos do Kinorohingan i Tourat, i pinatahak dit 430 o toun dot id tohuri ko' iri.


text:
Tu' ondung i Tourat o pinoimpahan di nipuhawang do Kinorohingan, om okon noddi ko' i nipuhawang di pinabatos i nipuhawang diri. Tu' pinatahak pogi' do Kinorohingan dot id di Abraham iri, nga' nakabatos no dau do patahakon dau iri dot id di Abraham.


text:
Ondung iyo'ddi, om nunu po o kinapatahakan di Tourat? Ponimbar nopodti om pinoruhang pogi' i Tourat nga' popointalang do kasalaan do tulun. Iri nopo Tourat om tonudon no do gisom do korikot i songulun o sinakagon di Abraham, i noroitan dot id batos do Kinorohingan dot id di Abraham diri. Iri nopo Tourat diri om moloikat i' o pinoporomut dot id iso' o tulun di popolombus nondoddi dot id tulun do suwai.


text:
Haro po o duwo o tulun om minog nogi' do haro o momiolitan. Nga' Kinorohingan nopo om a' i' minog do haro o momiolitan, tu' pimpori-porianai nopo dau do momonsoi i wonsoyon dau.


text:
Iyo nopoddi, om misaap tuu o Tourat om i batos do Kinorohingan? Atantu' nod a' i'! Tu' ondung momuhawang do tulun do koposion o kinapatahakan di toturan do tugama', om milo no o tulun do mulud kawagu dot id Kinorohingan dot i toturan do tugama' o popoulud.


text:
Nga' id suang nopod Buuk do Kinorohingan om nokotulis no dot oinsanan nopo o tulun do porintaon do dusa. Iyo nopoddi, om iri nopo nipuhawang di pinabatos diri, om patahakon no dot id tulun dit otumbayaan, dot i kotumbayaan diyolo' dot id di Yesus Kristus o kapatahakan.


text:
Di nopo dit a' po norikot i maso do tulun do monongkuyaan di Kristus, om giniil toko' di Tourat; om iyo pod nuung toko' do gisom do nokorikot i maso do nokointalang i kotumbayaan.


text:
Om iyo noddi o Tourat do nosiliu'd madtatamong dati' do gisom do nokorikot o Kristus do pinopoulud kawagu dati' dot id Kinorohingan, di notumbayaan toko' di Kristus.


text:
Om baino' nopoddi, tu' norikot o maso do milo o tulun dot otumbayaan di Kristus, om a' toko' noddi pitamangan di Tourat.


text:
Nokoiso' kou no dot id Kristus Yesus tu' notumbayaan kou i' dau; om nosiliu kou noddi do tangaanak do Kinorohingan.


text:
Nobotisan ngai' kou no dot id suang do ngaran di Kristus, om naramit no dokoyu i kowoyo-woyoo' do Kristus dot id suang do koposi-posion dokoyu.


text:
Om aiso' noddi o pisuayan do tulun do Yohudi om i tulun dot okon ko' Yohudi, om aiso' o pisuayan di turipon om it okon ko' turipon, om aiso' o pisuayan do kusai om tondu'. Kopogiiso' ngai' kou noddi tu' nokoiso' kou no dot id Kristus Yesus.


text:
Ondung Kristus o sanganu dokoyu, om sinakagon kou no kopio di Abraham. Om aanu nondo dokoyu i pinabatos do Kinorohingan diri.


text:
Nga' poingodon ku po kopio: do solinaid nopo dot a' po osukup o tumur di tanak di tumungkus di dapu', om haro i' o tulun do miontong dau om mongilo-ilo di dapu' dau do gisom pod orikot i tumur di tanak diri di natantu' mantad di tapa' dau do kaanu i tanak. Om tontok nopoddi om maso po dau do poiyoon do turipon, do mulong piya daa dot iyau kopio o sanganu do koinsanai di dapu'ddi.


text:
Iyati' nga' iyo nogiddi: Di nopo dit a' toko' po nokotuo dot id suang di don rusod om nosiliu toko' do turipon di rusod di momorinta' do pomogunan diti.


text:
Nga' korikot poddi i maso di natantu' mantad, om porikoto' nod Kinorohingan i Tanak dau do hiti'd pomogunan. Iri nopo Tanak dau'ddi nga' pinogkosusu do songulun o tondu', om guminayo dot id siriba' di Tourat.


text:
Om iyo noddi iyau do pinopoidu' di tulun di poimpasi dot id siriba' di Tourat; om osiliu toko' indo iyati' do tangaanak do Kinorohingan.


text:
Om suhuo' noddi do Kinorohingan i Rusod di Tanak dau do sumuang dot id ginawo dokoyu om id ginawo ku iyoho', tu' iyokoyu no o tangaanak do Kinorohingan. Sinuhu' nopo dau om i Rusod di millohou dot, “Apa', oi Apa' ku,” ka.


text:
Iyo nopoddi, om okon kou noddi ko' turipon, suwai ko' tanak kou no. Om onuan kou nondod Kinorohingan do koinsanai di pinosodia' dau do patahakon di tangaanak dau.


text:
Di nopo di gulu po om a' kou i' kotutun do Kinorohingan, om gowoi poddi om nosiliu kou'd turipon di piro-piro o kuasa' di roitan do ponokokinorohingan nga' okon i' ko' Kinorohingan kopio.


text:
Baino' nopoddi om kotutun kou nod Kinorohingan, ko' otopot nopo kopio om notutunan kou nod Kinorohingan. Nga' nokuro'ddi tu' gumuli' kou po dot id rusod do pomogunan diti, it ongoluhoi om aiso' o pokukurayan? Nokuro tu' sumiliu kou pod turipon di rusod diri?


text:
Popoinggayo kou do piro-piro o tadau di tinantu' mantad, om piro-piro tulan om piro-piro toun di tinantu' mantad.


text:
Oi tobpinai-tobpinai! Pokionuon ku no kopio do momit kou doho'. Tu' iyoho' nga' miniyo i' dokoyu. Om aiso' i' o tiso' do kasala' di winonsoi dokoyu dot id doho'.


text:
Atantu' no dot osorou po dokoyu i nakaangayan ku koponusuyai di Habar dot Osonong diri dot id dokoyu di timpuun i'. Kinaangayan ku nopo om iri i suminakit oku.


text:
Tontok nopoddi om a' kou i' sosomuan doho', do mulong piya do pogumbalan no daa'd agayo dot id dokoyu o kokitanan do tinan ku do tontok diri. Suwai ko' romito' oku nopo dokoyu dot iyo pod rumamit kou do moloikat do Kinorohingan ko' rumamit di Kristus Yesus.


text:
Osimbayan tomod o ginawo dokoyu do tontok poddi. Nga' baino' noddi om honggo no i kosimbayanan do ginawo dokoyu'ddi? Oilaan ku i' do tontok nopoddi om uhang i' dokoyu dot irulon piya o dokoyu'd mato do maan daa patahako' doho'; do milo daa do wonsoyon o miagal diri.


text:
Aparu' tomod daa i tulun do suwai do mogihum dokoyu, nga' a' i' osonong o kopogihuman diyolo' dokoyu. Orohian no iyolo' do mamaraag do kouludan dokoyu dot id dahai, om orohian do minsimparu' kou do tumanud diyolo'.


text:
Atantu' no dot osonong i' kopio do minsimparu' do momonsoi dit osonong, do momonsoi po kasai' dot iyo'ddi, om okon i' ko' tontok no di poinsugku' oku dokoyu do momonsoi do miagal diri.


text:
Oi tangaanak ku di kosianan ku! Iyokoyu i' o koinggorit doho'dti do dinondo. Iyo oku pod tondu' dit oinggorit do tontok do mogkosusu om oinggorit oku po kasai', ondung a' po kogirot kopio o kowoyo-woyoo' do Kristus dot id suang do koposi-posion dokoyu!


text:
Langadon oku no daa do poinsugku' dokoyu do dinondo, om suwai i' daa'ndo o poboroson ku dokoyu, tu' a' oku no koilo ondung poingkuro poo o wonsoyon ku dot id dokoyu!


text:
Pokinongou kou bo doho', iyokoyu it orohian do poimpasi dot id suang do kuasa' di Tourat! Om sunudan ku i' iyokoyu ondung poingkuro kopio i nokotulis dot id suang do Tourat di Musa.


text:
Nokotulis do hiri do duwo o tanak di Abraham: Tina' nopo di tiso' di tanak om turipon, om tina' no di tiso' di tanak om okon ko' turipon.


text:
Iri nopo tanak di tondu' di turipon diri om koubasanan i' o kinosusu-susuan tu' mantad i' do korohian do tulun. Nga' iri nopo tanak di tondu' dit okon ko' turipon diri om mantad i' do batos do Kinorohingan o kinosusu-susuan.


text:
Iti nopo om milo i' do maan do poiyaan. Iri nopo duwo o tondu'ddi om poiyaan do duwo o tumpongo: iri nopo tiso' om mantad hilo'd Nuluhon do Sinai --- om i Hagar nori; om iri nopo tanak dau om nosusu dot id suang do ponguripanan.


text:
Om i Hagar nopoddi om i Nuluhon do Sinai, i hilo'd pomogunan dot Arab. Om iyau no o poiyaan di bandar do Yorusalim om koinsanai di tulun do hilo' di nongosiliu do turipon do dinondo.


text:
Tu' nokotulis no dot id suang do Buuk do Kinorohingan o poingkaa, “Kotood no, oi tondu' dot a' maganak, om it a' insan pogkosusu! Kumotood no om mimpangkis no dot atataadan, iya' it a' insan koumbal do monohoruol do mogkosusu! Tu' ogumu' nogindo o tanak di tondu' di niduan di sawo dau ko' i tondu' di poinsugku' di sawo dau,” ka.


text:
Oi tobpinai-tobpinai! Iyokoyu nga' tangaanak i' do Kinorohingan di pinogkosusu do mantad di batos do Kinorohingan; iyo kou nopo kopio di Isak.


text:
Tontok nopoddi om i tanak di nosusu do mantad id korohian do tulun o monginggorit di tanak di nosusu do mantad id korohian do Rusod do Kinorohingan. Om dinondo piya nga' iyo iddi.


text:
Nga' poingkuro toi o nokotulis dot id suang do Buuk do Kinorohingan? Poingkaa o nokotulis do hiri, “Uyungo' no i tondu' do turipon diri do miwoyo' di tanak dau, tu' a' i' i tanak di tondu' do turipon diri kotungkus do dapu' do miagal di tanak di tondu' dot okon ko' turipon,” ka.


text:
Iyo nopoddi, oi tobpinai-tobpinai, om iyati' nopo om okon i' ko' tangaanak do tondu' di turipon; iyati' nopo om tangaanak i' do tondu' dit okon ko' turipon.


text:
Nakalabus toko' noddi do baino', om okon toko' no ko' turipon, tu' pinalabus toko' di Kristus! Iyo nopoddi, om gompion no dokoyu i kinolobusan dokoyu do mantad id ponguripanan, om kada' kou siliu kawagu do turipon.


text:
Soroho' no dokoyu, dot ondung mokisunat kou, om komoyon nopoddi nga' aiso' i' o guna' do Kristus dot id dokoyu. Iyoho' kopio, i Paulus, o momoros do miagal diti.


text:
Ondung tumotos kou do mulud kawagu dot id Kinorohingan dot i Tourat o ralan do mulud, om komoyon nopoddi nga' nokotongkiad kou no do mantad id Kristus. Iyo nopoddi om posoliwan no do kosianan do Kinorohingan o koposi-posion dokoyu.


text:
Nga' iyahai nopo, om mogondos nopo iyahai di Rusod do Kinorohingan di monguhup dahai, i kogirot do ginawo dahai dot i kotumbayaan dahai dot id Kristus, do pouludon iyahai do Kinorohingan dot id dau.


text:
Tu' ondung nokoiso' toko' dot id Kristus Yesus, om a' no sumiliu'd kosusaan, do tumanud tuu' ko' a' tumanud di toturan do sunat. Agayo nopo om i monongkuyaan di Kristus, om kointalang i' iri dot id kosianan toko' do tulun do suwai.


text:
Di nopo di gulu po om aparu' tomod kou i' do momonsoi dit otopot! Nga' baino' noddi om nokuro tu' a' kou noddi mumboyo' di korohian do Kinorohingan? Isai kopio o minamayayat dokoyu do minomonsoi do miagal diri?


text:
Nga' iyo piya'ddi nga' monongkuyaan oku i' dot a' kou tumanud di kotumbayaan do suwai, tu' nokoiso' toko' no dot id Kristus. Om otumbayaan oku i' kopio dot isai nopo i minomorulong do pomusarahan dokoyu om hukuman nod Kinorohingan.


text:
Pasal no doho', oi tobpinai-tobpinai, om nokuro tu' saapon kasai' oku ondung maso ku po do popinsusui dot apatut do tonudon i toturan do monunat? Ondung otopot daa do popinsusui oku do miagal diri, om a' i' daa poimbulai do poguhatan i popinsusuyon ku do pasal di salib do Kristus.


text:
Osonong nogi' do tumilombus nopo kopio do sumoliwan do mantad id sidang i tulun di minomorulong do pomusarahan dokoyu!


text:
Nolohou kou no do sumiliu'd tulun dit okon ko' uriponon. Nga' kada' i' dokoyu pakayo' i kosimbayano' dokoyu dot okon ko' turipon do tumilombus do momonsoi do nunu nopo i korohian dokoyu'd momonsoi, suwai ko' apatut nogi' do mogiinsian-sian kou, om mogiuhup-uhup kou.


text:
Nokotimung ngai' no i Tourat dot id suang do ponuhuan diti tiso' noodti, “Mogiinsian-sian kou no do miagal dot osianan kou do dokoyu'd tinan,” ka.


text:
Nga' ondung mogiumang kou om mogikokoruol do miagal di nintorusan dot orongit, om antaan-taan dokoyu, tu' kopogipapatai kou moti'.


text:
Komoyon ku nopo om poingkaa: Tanud kou no di korohian di Rusod do Kinorohingan om kada' kou tanud di korohian do don tulun dot id suang do koposi-posion dokoyu.


text:
Tu' korohian nopod tulun om misaap i' di korohian do Rusod do Kinorohingan, om iri korohian do Rusod do Kinorohingan nga' misaap i' di korohian do don tulun. Misaap i' iti duwo o korohian, om kaa pogi' dot a' kou milo do momonsoi di dokoyu'd korohian.


text:
Iri nopo korohian do don tulun om kointalang i' dot id suang do wowonsoyon diti: magampahu', om momonsoi di sosomu', om it a' apatut;


text:
om tumuku' dot id tingolig om id toilaan do bobolian; om id pogisasangadan, om id pogitatagadan, om id kobimbioguho', om id kobintogodo', om i momusorou do dau nod korohian; om i mogipori-pori om aiso' o kouludan,


text:
om i mogiosol-osol, om i magauk, om it adalaan o pogiginakan om suwai- suwai ko' iri. Om poinsanon ku po kawagu iyokoyu do dinondo, do miagal di pinopoinsan oku dokoyu di gulu po, dot iri nopo tulun di momonsoi do miagal diri om a' no kasanganu di Pomorintaan do Kinorohingan.


text:
Nga' ondung porintaon o tulun di Rusod do Kinorohingan, om: Mogiinsian-sian iyolo', om ongotood, om mogiuulud, om alanut o ginawo, om osonong o kowoyo-woyoon, om osonong dot id tulun do suwai, om otorodok,


text:
om osiriba' o ginawo, om kopusus kasai' do korohian do tinan. Aiso' i' o toturan do tugama' do mogodu do momonsoi do miagal diri.


text:
Iri nopo tulun di nasanganu di Kristus Yesus, om napatai no diyolo' i kowoyo-woyoo' do don tulun om i korohian do don tinan om i korohian do don tulun.


text:
Noonuan toko' no di Rusod do Kinorohingan do koposion di wagu; om kaa pogi'ddi dot iyau no ot apatut do momorinta' do koposi-posion toko'.


text:
Oi tobpinai-tobpinai! Ondung haro o tulun dot oilaan do momonsoi'd dusa, om mositi' no do ngoyon dokoyu, iyokoyu i maso do tumanud di ponudukan di Rusod do Kinorohingan, potunudo' kawagu i tulun diri dot id ralan dit otopot. Nga' mositi' no dot alamaya' o koboro-boroso' dokoyu do popotunud dau, om antaan-taan dokoyu do kotonggoi kou iyokoyu dau.


text:
Mogiuhup-uhup kou no do mamabo do binabo, om iri indo o katanud-tanud dokoyu di ponuhuan di Kristus.


text:
Ondung haro o tulun do momusorou do poinggayo-gayo iyau, om a' i', om mongudut no o tulun diri dot id tinan dau.


text:
Mositi' no do sompori-pori nopo o tulun do monorisid do kowoyo-woyoon dau, ondung osonong tuu ko' amu' po o kowoyo-woyoon dau. Ondung osonong om apatut i' iyau dot oondos. Nga' a' i' iyau apatut do patalad di kowoyo-woyoon dau di winonsoi'd tulun do suwai.


text:
Iri nopo tulun di rumamit do ponudukan do Kristus, om mositi' no do mamahagi' di minonuduk dau do koinsanai dit ongosonong dot id dau.


text:
Kada' kou nogi' koudutai. Kinorohingan nopo om a' i' milo'd hingi-hingion! Tu' nunu nopo i potonomon, om iri no o tomoton.


text:
Ondung patanom o tulun do tumanud di kowoyo-woyoon dau do don tulun, om kapatayon no o tomoton dau do mantad id kowoyo-woyoon dau do miagal diri. Nga' ondung patanom iyau do tumanud di ponudukan do Rusod do Kinorohingan, om mongomot no iyau do koposion dit otopot kopio om i poingompus do mantad id Rusod do Kinorohingan.


text:
Iyo nopoddi, om kada' toko' nogi' kapaasai do momonsoi dit ongosonong, tu' ondung a' toko' tumingkod do momonsoi do miagal diri, om oomot toko' indo o tua'ddi do koimbagu.


text:
Iyo nopoddi, om solinaid nopo do haro po o maso toko'; om mositi' no dot osonong o wonsoyon toko' dot id koinsanai'd tulun, om okon-okon po om id tobpinai toko' di sompi' ko' iso-iso' o kinotumbayaan.


text:
Iri nopo tulun dit orohian do popoinggayo-gayo di kowoyo-woyoo' do don tinan, om iyolo' no i mononsog dokoyu do tumanud di toturan do monunat. Nga' kapamansayan nopo diyolo'ddi om mada' no iyolo' dot oinggorit di tulun do Yohudi dot i salib di Kristus o koponginggoritan.


text:
Iri piya tulun di tumanud do toturan do monunat nga' a' i' tumanud di Tourat. Nga' monuhu' i' iyolo' dokoyu do mokisunat, om milo indo diyolo' do pinggaya-gayaan do tuminanud kou di toturan diri.


text:
Nga' iyoho' nopo om a' oku i' kopio popoinggayo-gayo do nunu nopo, do suwai ko' i Tuhan toko' i Yesus Kristus, i napatai dot id salib. Om iri no i kinapatayan dau do hiri'd salib o kinokuwaan dot aiso' noddi o nunu-nunu'd komoyon diti pomogunan dot id doho'. Om iyoho' nga' iyo pod napatai dot id korohian do dom pomogunan.


text:
A' i' monguro do nosunatan piya ko' amu'. Tu' agayo nopo kopio o guna' om it osiliu do tulun do wagu.


text:
Tulun nopo dit iyo'ddi o ponongkuyaanan, om id koinsanai'd tulun di songonuon do Kinorohingan, om mogondos oku nopod Kinorohingan do manahak diyolo' do kosimbayanan do ginawo om kosianan di mantad id dau.


text:
Om kada' no daa'ndo do haro o tongoiso' pod tulun do monusa' kawagu doho', tu' haro no o kointalangan kopio do hiti'd tinan ku do tumatanud oku di Yesus.


text:
Om pokionuon ku no o Tuhan toko', i Yesus Kristus do mamarakat kasai' dokoyu, oi tobpinai-tobpinai. Amin.


text:
Mogondos oku, iyoho' i Paulus, i nosiliu'd rasul do Kristus Yesus do tumanud do korohian do Kinorohingan, i Tapa' toko' om i Tuhan Yesus Kristus dot onuan kou do barakat dau om kosimbayanan do ginawo.


text:
Royohon no o Kinorohingan, i Tapa' do Tuhan toko' i Yesus Kristus! Iyau no o minamarakat dati' do koinsanai di barakat do don rusod di mantad hilo'd surga, tu' nokoiso' toko' no dot id Kristus.


text:
Tontok dit a' po nowonsoi iti pomogunan, om nopili' mantad toko' nod Kinorohingan dot id suang do Kristus. Om osiliu toko' i' kopio do dau'd songonuon, om aiso' o sala' dot id toguang dau. Tu' mantad no do kosianan do Kinorohingan,


text:
do tinantu' mantad toko' dau do silihon do tangaanak dau dot id suang di Yesus Kristus. Om iri kopio o korohian dau'd momonsoi.


text:
Royohon no o Kinorohingan i kikagayaan kopio, tu' id suang no di tanak dau di kosianan kopio dau do nosianan kopio iyau dati'.


text:
Tu' iri no i kinapatayan do Kristus o kinopoiduan do Kinorohingan dati', komoyon nopoddi om noompunan no dau i dusa toko'.


text:
Winonsoi pogi' dau o miagal diri nga' osianan kopio i' iyau dati', om poluyungo' no dau i kosianan dau dit a' ogina-gina' dot id dati' do mikuwo'd toilaan om komiloo' dau dit aralom kopio.


text:
Om posunudo' noddi do Kinorohingan dot id dati' i natantu' mantad dau do wonsoyon dau, om it a' mantad daa dau pinosunud tu' iyo noddi o korohian dau. Om tinantu' dau do pongoon nondo i natantu' mantad dau do wonsoyon dot i Kristus o momongo'ddi.


text:
Iri nopo i natantu' mantad dau'ddi do pongoon om iri no tu' popiiso' dot id Kristus do koinsanai di hilo'd surga om i hiti'd pomogunan, om Kristus no o sumiliu do boyoon. Om wonsoyon nondo do Kinorohingan iri dot orikot i maso dau do momonsoi.


text:
Koinsanai'd nunu nopo om wonsoyon ngai' nopod Kinorohingan do tumanud di natantu' mantad dau om i korohian dau. Mantad poddi timpuun i' om nopili' mantad toko' nod Kinorohingan, tu' orohian i' iyau dot osiliu toko' do tulun di songonuon dau do koiso' toko' dot id Kristus.


text:
Kainou no mamarayou'd Kinorohingan, iyati' i nokopogulu do mogondos do Kristus, dot i kagayaan do Kinorohingan o kapamarayahan.


text:
Om iyokoyu nga' nosiliu nogi' do tulun di songonuon do Kinorohingan do tontok di nokorongou kou di boros do Kinorohingan, iri no i Habar dot Osonong, i manahak dokoyu do koposion. Om onuwai kou noddi do Kinorohingan do Rusod dau di pinabatos dau, do tanda' do songonuon kou dau, tu' otumbayaan kou i' di Yesus Kristus.


text:
Om iri no i Rusod diri o pamajamin do kaanu toko' nondo di pinabatos mantad do Kinorohingan dot id tulun di songonuon dau. Om iri no i popogirot kopio do ginawo toko' do monongkuyaan do poiduwon indo do Kinorohingan i tulun di songonuon dau. Royohon no o Kinorohingan dot i kagayaan dau o kapamarayahan!


text:
Om mantad poddi di nokorongou oku do notumbayaan kou di Tuhan Yesus, om pasal di kosianan dokoyu dot id koinsanai do tulun di songonuon do Kinorohingan,


text:
om a' oku nopoddi otingkod do mongunsikou dot id Kinorohingan dot iyokoyu o kopongunsikahan ku. Om roiton kasai' ku o ngaran dokoyu do tontok do sumambayang oku.


text:
Om pokionuon ku o Kinorohingan di Tuhan toko' i Yesus Kristus, i Tapa' di kikagayaan do papatahak di Rusod dau dot id dokoyu. Om iri no i Rusod diri o manahak dokoyu do toilaan om popointalang do Kinorohingan dot id dokoyu do gisom do kotutun kopio kou dau.


text:
Om pokionuon ku no dot ukaban do Kinorohingan o pomusarahan dokoyu om kokito kou i' di tanawau dau. Om kosuhut kou i' ondung nunu i soro-sorohon dokoyu'ddi do mantad id Kinorohingan i minomolohou dokoyu. Om koilo kou i' do barakat dit ongosonong kopio dit a' aayi-ayi' di pinosodia' do Kinorohingan do patahakon di tulun di songonuon dau;


text:
om i kogoyoo' do kuasa'd Kinorohingan di kumaraja' dot id suang toko', iyati' i notumbayaan. Iri nopo i kuasa'd Kinorohingan diri nga' miagal di kogoyoo' do kuasa' dau,


text:
di pinasi kawagu dau i Kristus do mantad id kapatayon. Om onuwai noddi do Kinorohingan iyau do pangkat dit asawat kopio do poinsugku' dau do hilo'd surga.


text:
Iri nopo i pangkat do Kristus diri om asawat i' kopio ko' i pangkat do koinsanai'd pomorinta', om koinsanai di monguasa' om koinsanai di boyoon om koinsanai di woyo-woyoon om koinsanai di tulun dit ongkipangkat; dot iri tuu i poimpasi do maso'd baino' ko' iri po i poimpasi do maso'd tabantalan.


text:
Om koinsanai'd nunu nopo nga' nokoinsiriba' ngai' no do Kinorohingan dot id kuasa' do Kristus om patahakon dau o Kristus dot id sidang do sumiliu'd boyoon do koinsanai do nunu nopo.


text:
Iri no i sidang o tinan do Kristus, om iri nopo i momongo kopio'ddi om iyau i momongo do koinsanai do nunu nopo do hinonggo nopo.


text:
Iyokoyu nopo di gulu po om poimpatai o rusod tu' nokowonsoi kou i' do dusa om tuminolibamban kou do koinsanai dit oturan do Kinorohingan.


text:
Tontok nopoddi om tuminanud kou di koubasanan do dom pomogunan. Komoyon nopoddi om tuminanud kou di monguasa' do hilo'd tawan, iri no i rusod di maso do momorinta' do ginawo di tulun dit a' mumboyo' do Kinorohingan.


text:
Om iyati' di gulu po nga' iyo ngai' i' diyolo'; tu' tuminanud toko' di kowoyo-woyoo' toko' di don tulun om miningwonsoi toko' di korohian do tinan om i pomusorou toko'. Om iyati' nogi' nga' tulun i' di katagadan do Kinorohingan do tontok poddi, do miagal di tulun do suwai.


text:
gisom do pinasi kawagu toko' dau do pinotonggoi do Kristus, do tontok di poimpatai po o rusod toko' tu' tuminolibamban toko' i' dit oturan diri. Om iri po kopio kosianan do Kinorohingan o kinopomosian dau dokoyu.


text:
Om pinasi toko' pogi' kawagu do Kinorohingan do pointonggoi do Kristus, nga' nokoiso' toko' no dot id Kristus Yesus. Om kopomorinta' toko' nondo do poinsugku' dau do hilo'd surga.


text:
Winonsoi pogi' do Kinorohingan o miagal diri nga' popokito do tulun do kogoyoo' do kosianan do Kinorohingan do tontok do maso'd tabantalan. Iri nopo i kosianan diri om pinointalang do Kinorohingan tu' osonong i' iyau dot id dati' dot i Kristus Yesus o popointalang.


text:
Om nosianan i' o Kinorohingan dokoyu, om iri no o kinopomosian dau dokoyu tu' notumbayaan kou i' di Yesus. Iri nopo koposion dokoyu'ddi om okon i' ko' mantad di winonsoi dokoyu. Iri nopo om nipuhawang id Kinorohingan. Iyo nopoddi om aiso' no o tiso' piya'd tulun do milo do minggayo-gayo do pasal diri.


text:
Iyati' nopodti om winonsoi do Kinorohingan, om winonsoi toko' dau dot id suang di Kristus Yesus om momonsoi toko' indo dit ongosonong, i nokosodia' no dau do bagi' dati'.


text:
Oi tobpinai-tobpinai, iyokoyu it okon ko' tulun do Yohudi! Soroho' no dokoyu o kowoyo-woyoo' dokoyu di gulu po: Iyokoyu nopo om roitan do “tulun dit a' nosunatan”, dot i tulun do Yohudi di mangakun do nongosunatan o mamarait dokoyu do miagal diri. (Komoyon nopoddi om nakaanu do tanda' di winonsoi do tulun dot id tinan diyolo'.)


text:
Tontok nopoddi om a' kou po nokoiso' dot id Kristus, om tulun kou pod suwai, it a' nokohompit do tulun di nopili' do Kinorohingan. Om a' kou i' nokosuang di tumpongo di winonsoi'd Kinorohingan dot id tulun di songonuon dau. Om poimpasi kou do hiti'd pomogunan diti dot aiso' o pagandasan om aiso' o Kinorohingan dokoyu.


text:
Nga' iyokoyu'ddi it osodu' di gulu po, nga' nokoinsomok noddi do baino' dot i kinapatayon do Kristus o pinopoinsomok. Tu' nokoiso' kou no dot id Kristus Yesus.


text:
Kristus no o pinopiulud dati'. Iyau no o pinopiiso' di tulun do Yohudi om it okon ko' tulun do Yohudi do sumiliu dot iso' poo o bansa'. Om iri i tolig di pinopitongkiad diyolo', iri no i pisangadan nga' naraag no di Kristus do tontok di pinatahak dau o tinan dau do maan patayo'.


text:
I Tourat om i ponuhuan om i kaadat-adato' diyolo' nga' natanus ngai' no di Kristus, om osiliu i' i duwo o bansa'ddi dot iso' poo o bansa' do tulun do wagu di nokoiso' dot id Kristus. Om iyo noddi o Kristus do pinopiulud.


text:
Om iri no i kinapatayon do Kristus do hiri'd salib o pinopiiso' di duwo o bansa'ddi, om pinopoulud diyolo' dot id Kinorohingan gisom do katanus nopoddi i pisangadan diri.


text:
Om iri noddi o kinorikatan do Kristus do mongoi poposusui do Habar dot Osonong do pasal do kopiuludan dot id dokoyu, iyokoyu i tulun dot okon ko' Yohudi, it osodu' do Kinorohingan di gulu po, om i tulun do Yohudi dit osomok do Kinorohingan.


text:
Om Kristus no o minomialatan dati' ngai' --- i tulun do Yohudi om it okon ko' Yohudi --- do gisom do nokoinsomok di Tapa' dot i Rusod do Kinorohingan dit iso' noo o pinopoinsomok dati'.


text:
Iyo nopoddi, om iyokoyu i tulun dot okon ko' Yohudi nga' a' noddi poinghompit do tulun do suwai ko' sompogunan po. Baino' nopoddi om oiyo toko' no do tulun di songonuon do Kinorohingan. Om id suang kou do sompiiyon do Kinorohingan.


text:
Om iyokoyu nga' winaal i' do pinoimpou dot id piro-piro o rasul om i piro-piro nabi, dot i Yesus Kristus o watu di pinomogirot.


text:
Om iyau no o pinopogituma-tuma' do koinsanai di waalon diri gisom do nosiliu do Walai'd Sasambayangan dot Agayo di don Tuhan kopio'd songonuon.


text:
Om iyokoyu nga' maso nogi' do waalon do miwoyo' di tulun do suwai do silihon do walai'd Kinorohingan, tu' nokoiso' kou no dot id Kristus. Om hiri no o Kinorohingan do miyon do miwoyo' di Rusod dau.


text:
Iri no o nokogiil-giilan ku iyoho', i Paulus, dot i Yesus Kristus o kinopogiilan do maan do koinsanangan dokoyu it okon ko' tulun do Yohudi.


text:
Atantu' no do nokorongou kou i' do nonuan oku'd Kinorohingan do karaja' diti tu' i kosonongo' dau o kinapanahakan dau diti do maan do koinsanangan dokoyu.


text:
Pinointalang do Kinorohingan i natantu' mantad dau do wonsoyon dau dit a' daa dau pinosunud dot id tulun, nga' pinosunud iddi dau dot id doho'. (Om nokoponulis oku no do pasal diri dot oniiba',


text:
om ondung mambasa' kou'dti om kosuhut kou i' do pasal do Kristus dit a' daa pinoilaan mantad, do miagal doho' tu' nokosuhut.)


text:
Iri nopo it a' mantad daa pinoilaan diri di gulu po om a' i' insan posunudo' dot id tulun. Nga' baino' nopoddi om nokointalang ngai' no di Rusod do Kinorohingan iri dot id piro-piro o rasul om id piro-piro o nabi dau.


text:
Iri nopo it a' mantad daa pinoilaan diri om iti no: i mantad id Habar dot Osonong diri o kinoonu-onuan do tulun dit okon ko' Yohudi do barakat do Kinorohingan di pinosodia' no daa do patahakon di tulun do Yohudi di gulu po. Om iri'ddi i tulun dot okon ko' Yohudi nga' nosiliu no do pakakas do tinan dit iso' noo. Om kaanu di pinabatos do Kinorohingan dot id suang di Kristus Yesus.


text:
Nonuan oku'd Kinorohingan do nipuhawang --- iri no i karaja' do popinsusui di Habar dot Osonong. Naanu ku i nipuhawang diri do pinawaya' di kuasa' do Kinorohingan i kumaraja' dot id suang ku.


text:
Iyoho' no it aiso' kopio o ngaran-ngaran dot id pogialatan do koinsanai'd tulun di songonuon do Kinorohingan. Nga' mulong po do miagal diri nga' nonuan oku id Kinorohingan do nipuhawang diti: i karaja' do popinsusui di Habar dot Osonong do pasal do kakayaan do Kristus dit aiso' o kooyion, dot id tulun dit okon ko' Yohudi;


text:
om koilo indo o koinsanai'd tulun dot iyoho' o koilaan, do kowoyo-woyoo' do Kinorohingan i minomonsoi do pomogunan om koinsanai do nunu nopo, do popowonsoi di natantu' mantad dau do wonsoyon dau dit a' daa mantad pinointalang do hiti'd pomogunan do mantad di gulu po.


text:
Kinopongiyo'ddian nopod Kinorohingan diri om iri nondo i sidang o popoilo do baino' dot id koinsanai do pomorinta' do hilo'd tawan do komiloo' do Kinorohingan di mogisuwai-suwai o kowoyoon.


text:
Om winonsoi do Kinorohingan iri dot id suang di Kristus Yesus i Tuhan toko' do tumanud di natantu' mantad dau do wonsoyon dau dit aiso' o kopupuson.


text:
Om aiso' noddi o kaantob dati' do minsomok do Kinorohingan do mikuwo'd otumbayaan kopio, tu' notumbayaan toko' no di Kristus om nokoiso' toko' dot id dau.


text:
Iyo nopoddi, om pokionuon ku dot a' kou atangkabo diti koinggoritan ku dot iyokoyu o koponginggoritan, tu' koinsanai'dti om koinsanangan i' dokoyu.


text:
Om iyau no o koonuan do koinsanai dit ongkipinuhobo di hilo'd surga om i hiti'd pomogunan do pinuhobo diyolo'.


text:
Om pokionuon ku no dot id Kinorohingan i kikagayaan do popogirot do ginawo dokoyu dot i Rusod dau o popogirot.


text:
Om miyon i' o Kristus dot id ginawo dokoyu tu' notumbayaan kou i' dau, om poingimpou i' do kosianan o koposi-posion dokoyu, om oporinta' do kosianan.


text:
Om pokionuon ku dot id suang do sambayang ku, om kosuhut kou i' kopio om i koinsanai di tulun di songonuon do Kinorohingan do kalaabo' om konoruo' om kasawato' om korolomo' do kosianan do Kristus,


text:
it a' i' kopio milo dot osuhutan do pomusarahan do tulun. Om kosuhut kou i' di kosianan do Kristus diri, om oponu' kou indo do koinsanai di kowoyo-woyoo' do Kinorohingan.


text:
Tu' iri no i kuasa' do Kinorohingan di kumaraja' dot aiso' o kotingkadan dot id suang toko' o pawayaan do Kinorohingan do momonsoi dot ogumu' po ko' mantad di nopokianu ko' i nosorou toko'.


text:
Om Kinorohingan no ot apatut do poinggoyoon dot id suang do sidang do gisom do mogisolusuk-lusuk o sinakagon, dot id suang do Kristus Yesus. Royohon no o Kinorohingan do gisom do poingompus! Amin.


text:
Om iri noddi o koponuhuan kopio ku dokoyu --- iyoho' i nokogiil, dot i momonsoi'd karaja' do Tuhan o nokogiilan --- do poingkaa: Koposi-posion nopo dokoyu om mositi' no do miontok di kowoyo-woyoon di tulun di nolohou do Kinorohingan.


text:
Om mositi' no dot osiriba' o ginawo dokoyu om alamaya' kou om alanut o ginawo. Om pointalangon no o kosianan dokoyu dot i mogiuhup-uhup kou o kointalangan.


text:
om iso' o Kinorohingan i nosiliu do Tapa' do koinsanai'd tulun. Om iyau no o Tuhan do koinsanai do nunu nopo, om iyau i kumaraja' dot id suang do koinsanai'ddi, om i kikuasa' dot id suang do koinsanai'ddi.


text:
Tu' nokotulis no dot id Buuk do Kinorohingan o poingkaa, “Tontok di mininsawat iyau do kuminaa do hilo'd kinoiyonon dit asawat kopio, om minononggoi iyau dot ogumu' o tulun di naanu dau, om papatahak iyau dot ogumu' o nipuhawang dot id tulun,” ka.


text:
Ondung noboros do “mininsawat iya”, om komoyon nopoddi nga' nokolintuhun no iyau do hiti'd kinoiyonon dit osiriba' kopio do hiti'd pomogunan diti di gulu po.


text:
Om iyau no i luminintuhun diri om mininsawat do hilo'd kinoiyonon dit asawat po kopio ko' mantad do koinsanai do tawan, gisom dot oponu' nopo do kagayaan di koropohon dau o pointongkop diti pomogunan.


text:
Om iyau no o “minomuhawang do tulun do nipuhawang dot ogumu'”; i pinili' dau do sumiliu'd rasul o wookon, om iri no suwai om siniliu do nabi, om popinsusui do Habar dot Osonong o wookon. Om iri no suwai om siniliu dau do gomponuduk om gompomogompi' do sidang.


text:
Winonsoi pogi' dau o miagal diri nga' poposodia' do koinsanai'd tulun di songonuon do Kinorohingan do momonsoi do karaja' do don Tuhan, om mamaal do tinan do Kristus.


text:
Om osiliu toko' indo dot iso-iso' dot it iso-iso' o kinotumbayaan om it iso-iso' o nosuhutan toko' do pasal do Tanak do Kinorohingan o pinopiiso' dati'. Om osiliu toko' indo do tulun dit ongoilo. Om maid-laid nga' miyo-iyo o kowoyo-woyoo' toko' di kowoyo-woyoo' di Kristus.


text:
Om a' toko' nondo miagal di tangaanak di kopiwoyo-woyo' om it opitanggai-tanggayan di tumbak di ponudukan di mogisuayan, i potudukon di tulun di goudut. Om mamalid iyolo' do tulun dot i toilaan diyolo' o mamalid diyolo'.


text:
Nga' mositi' no do pointalangon toko' nogi' ot ongotopot do mikuwo'd ginawo di poimponu'd kosianan, om maid-laid nga' miyo-iyo toko' nondo di Kristus dot id suang do koinsanai do nunu nopo. Om Kristus no o nosiliu do boyoon toko',


text:
om mantad no di pomomoyo' dau do kopogituma-tuma' o koinsanai di pakakas do tinan, om kopogiromu-romut di langaban o pointikid-tikid di pakakas. Om ondung kumaraja' i pointikid-tikid di pakakas diri do tumanud dit apatut diyolo'd wonsoyon, om oinsanan nondo i tinan diri do sumuni do gisom do kagayo om kokoris dot id suang do kosianan.


text:
Iyo nopoddi, om iti no o poboroson ku om poingodon kopio ku dot id dokoyu dot id suang do ngaran do Tuhan: kada' kou nondo pomonsoi do miagal di wonsoyon di tulun dit a' kotutun do Kinorohingan, i momusorou dit aiso' o kootuk-otukon.


text:
Om otuong o pomusarahan diyolo'. Om a' i' iyolo' koilo di koposion di pinatahak do Kinorohingan tu' aiso' no kopio o toila-ilaan diyolo' do pasal do Kinorohingan. Iyo pogiddi iyolo' nga' okodou no kopio o ginawo diyolo'.


text:
Om a' noddi iyolo' kopuriman dot ointingayaman gisom do wonsoyon ngai' nopo diyolo' o koinsanai di korohian do tinan diyolo', om magampahu' nopo iyolo' do tumanud di korohian diyolo'.


text:
Om nokorongou kou no do pasal dau; om notudukan kou nogi' iyokoyu i tumatanud dau do pasal do kowoyo-woyoon do Kinorohingan di kointalang dot id di Yesus!


text:
Iyo nopoddi, om tongkiadai no dokoyu i kowoyo-woyoo' do tulun di laid, i momungou dokoyu do musui di kowoyo-woyoo' dokoyu di gulu --- i maso do raagon di kongorohian di kapalid.


text:
Om tumanud kou no di kowoyo-woyoo' di tulun di wagu, i pinoiyo do kowoyo-woyoo' do Kinorohingan; iri no i kowoyo-woyoo' dit otopot om it otulid om it olidang.


text:
Iyo nopoddi, oi tobpinai ngai' ku, om kada' kou nondo pongudut. Om poboroson no it otopot dot id tulun do suwai, tu' iyati' nopodti om pakakas ngai' i' do tinan do Kristus.


text:
Om ondung otogod kou, om kada' pologoso' i kototogod diri do kobungou dokoyu do momonsoi'd dusa. Om kada' kou kotogod do gisom dot asadapan.


text:
Om i tulun dit oubas do manakau nga' mositi' no do tumingkod do manakau. Om tumotos nogi' do kumaraja' om otulid no o ralan do koonu-onuan dau do kaakan-akanan dau, om koponulung indo iyau di tulun di kikokurangan.


text:
Ondung moro-boros kou, om kada' kou pimboros di boros di sosomu'. Poboroson nopo i boros di kogirot do ginawo om i kotulung do tulun do suwai. Om boros nopo do miagal diri om popoinsonong i' di tulun di korongou'ddi.


text:
Om kada' kou popotongob do Rusod do Kinorohingan. Tu' nasaapan kou no di Rusod do tanda' do nosiliu kou do songonuon do Kinorohingan. Om iri nogi' i Rusod diri o mamajamin do rumikot indo dot id dokoyu i Tadau di Kopoiduan.


text:
Tonuson no o koinsanai di kopurimanan dit araatan om i sisuli' om it otogod. Om kada' kou nondo pimbalangas om kada' pimpopol, om kada' kou'd haro o kopurimanan dit araatan om i kopurimanan do suwai di miagal diri.


text:
Suwai ko' miinsian-sian kou no om kumosonong kou no dot id tulun do suwai, om mogiampun-ampun kou no do miagal do Kinorohingan tu' minangampun dokoyu dot i Kristus o minangampun.


text:
Iyokoyu nopo om tangaanak kou no do Kinorohingan di kosianan dau, iyo nopoddi om tumotos kou no do momit do kowoyo-woyoon do Kinorohingan.


text:
Om pokiporintaan no do kosianan ino koposi-posion dokoyu, do miagal do Kristus tu' nosianan dati'. Om pinatahak dau o tinan dau do gisom do napatai dot iyati' o kinapatahakan, do sumiliu do porsombahan dit osonong o wongi' om i kohubayaan kopio do Kinorohingan.


text:
Om nosiliu kou no do tulun di songonuon do Kinorohingan, iyo nopoddi om iri nopo i wowonsoyon di sosomu' om it a' apatut, om i tamaha' om a' no kopio apatut iri do wonsoyon dot id pogialatan dokoyu. Om aiso' i' o paantakan do tulun do suwai do mamarait do momonsoi kou do miagal diri.


text:
Om a' kou nogi' apatut do mimboros di sosomu', om i kagait do tampahu' om it a' apatut, suwai ko' mongunsikou kou nogi' do Kinorohingan.


text:
Ilaai no dokoyu: do tulun nopo do magampahu' om it a' apatut o kowoyo-woyoon om i tamaha' (om kowoyo-woyoon nopo do miagal diri, om miagal nopo do tumuku' dot id tingolig) om tulun nopo do miagal diri om a' i' kaanu'd bahagi' do hiri'd Pomorintaan do Kristus om Kinorohingan.


text:
Om kada' kou kaakalai di boboroson dit aiso' o suang. Tu' iri no o popotogod do Kinorohingan dot id tulun dit a' mumboyo' dau.


text:
Iyokoyu di gulu po nga' hiri id suang do totuong. Nga' baino' nopoddi om hiri kou noddid suang do tanawau, tu' nosiliu kou no do tulun di songonuon do Tuhan. Iyo nopoddi, om mositi' no do poimpasi kou dot id suang do tanawau.


text:
Tu' iri no i tanawau'ddi o tadon do koinsanai do wonsoyon dit ongosonong om it otulid om it otopot dot id pagantangan do Kinorohingan.


text:
Om kada' kou no pomonsoi di wowonsoyon dit aiso' o kotutuk-tutukon, i wowonsoyon di tulun di poimpasi dot id suang do totuong. Suwai ko' poimbulayon ngai' no dokoyu i wonsoyon do miagal diri dot id tanawau.


text:
Tu' koinsanai dit okito kopio om iri no o tanawau. Om iri noddi o nokoboro-boros do poingkaa, “Posik no, iya' i koodop, om tungag no do mantad id kapatayon! Om kotitiu indo o Kristus dot id diya',” ka.


text:
Iyo nopoddi, om sorisidon no kopio o kowoyo-woyoo' do koposi-posion nu. Om kada' kou omit di kowoyo-woyoo' do tulun di basug. Suwai ko' omit kou no di kowoyo-woyoo' di tulun dit oilo.


text:
Om kada' kou no kopio kabasug, suwai ko' ilaan no dokoyu ondung nunu i korohian do Tuhan do wonsoyon dokoyu.


text:
Om kada' kou pagawuk do waig dot anggur, dot iri nopo om karaag i' dokoyu; suwai ko' mokiporinta' kasai' kou nogi' do Rusod do Kinorohingan.


text:
Pakayon no dokoyu i boros do mantad id sinding, om i mantad id sinding di pamarayou'd Tuhan, om i sinding di don rusod, do tontok do mogiboro-boros kou. Om modsinding kou no do mamarayou'd Tuhan do mikuwo'd otood o ginawo.


text:
Om mongunsikou kasai' kou no do koinsanai do nunu nopo dot id Kinorohingan i Tapa', dot id suang do ngaran di Yesus Kristus, i Tuhan toko'.


text:
Tu' iri no kusai o boyoon di sawo dau, do miagal do Kristus tu' boyoon do sidang. Om Kristus no o Raja' do Gampamasi do sidang i nosiliu do tinan dau.


text:
Poingkuro nopo i sidang do minsiriba' dot id Kristus, om iyo nogiddi i tondu' tu' mositi' no do minsiriba' dot id sawo dau dot id suang do nunu nopo.


text:
Oi kusai, kosianai no di sawo nu, do miagal do Kristus tu' nosianan do sidang om pinatahak dau o tinan dau do gisom do napatai, dot i sidang o kinapatahakan.


text:
Winonsoi pogi' do Kristus o miagal diri nga' pomolihung dau di sidang diri, dot i ponudukan dau om i botisan dot id waig o pomolihung, om milo indo dau do patahakon i sidang diri dot id Kinorohingan.


text:
Om iyo noddi o Kristus do pinopoingkakat di sidang diri do mikuwo'd kikagayaan om olidang dot id toguang dau om aiso' o bohi-bohiton om aiso' o kabara-barasan do nunu nopo.


text:
Om iyo nogiddi i kusai tu' mositi' no dot osianan di sawo dau do miagal dot osianan iyau do dau'd tinan. Kusai nopo dit osianan do sawo dau om osianan no iyau do dau'd tinan.


text:
(Aiso' i' o tulun do nokoumbal dot araatan do dau'd tinan. Suwai ko' pigompian i' dau om antaan-taan dau o tinan dau do miagal do Kristus do momogompi' di sidang dau.


text:
Nokotulis no dot id Buuk do Kinorohingan o poingkaa, “Iyo nopoddi, om tumongkiad nondo i kusai di tapa' om tina' dau om sumugku' nondo iyau di sawo dau, om osiliu i' iyolo' dot iso-iso',” ka.


text:
Iri nopo it ayat diri om aralom i' kopio o komoyon. Om poiyoon ku nopo iri do piuludan do Kristus om i sidang.


text:
Nga' it ayat diri nga' milo i' dot iyokoyu kopio o komoyon: Mositi' no dot osianan o pointikid-tikid do kusai di sawo dau do miagal dot osianan do dau'd tinan. Om pointikid-tikid do tondu' nga' mositi' no do tumotos do momusou di sawo dau.


text:
Oi tangaanak! Umboyo' kou no do boros do molohing dokoyu, tu' iri no ot apatut do wonsoyon dokoyu i tumatanud do Kristus.


text:
“Pusohon no o tapa' om tina' nu,” ka di ponuhuan do Kinorohingan dit id gulu kopio do noputan do batos do poingkaa,


text:
Oi tobpinai-tobpinai, i tapa' di tangaanak! Kada' dokoyu wonsoyo' dot id tangaanak dokoyu o nunu nopo i popotogod diyolo'. Suwai ko' tudukan no iyolo' di kowoyo-woyoon dit osonong om i ponudukan di don Tuhan.


text:
Oi tobpinai-tobpinai i nosiliu do turipon! Wonsoyon no i ponuhuan di tuan nu di hiti'd pomogunan. Om wonsoyon nori do mikuwo'd momusou om mumboyo' om aayi-ayi' o ginawo do momonsoi, do sorohon nopo do wonsoyon dokoyu iri dot id Kristus.


text:
Tu' okon i' ko' tontok no di piantangan kou do momonsoi kou do miagal diri, do mokimarayou-rayou nod tulun o kapamansayan. Suwai ko' wonsoyon no dokoyu iri do miagal do susuhuon do Kristus, i maso do tumanud do korohian do Kinorohingan do mikuwo'd aayi-ayi' o ginawo.


text:
Om wonsoyon no dokoyu i karaja' dit apatut do wonsoyon di turipon do mikuwo'd otood o ginawo, om sorohon nopo do Tuhan i' o pongobi-obian dokoyu'ddi, om okon i' ko' tulun noo.


text:
Om sorohon no do pointikid-tikid do tulun di turipon tuu ko' it okon ko' turipon nga' karamit indo dot isomuli' do mantad id Tuhan do ponomuli' di nongowonsoi dau dit ongosonong.


text:
Oi tobpinai-tobpinai di nosiliu'd tuan, mositi' no dot iyo nogiddi o kowoyo-woyoon dokoyu iyokoyu dot id turipon dokoyu, om kada' kou nondo pomorolosi diyolo', om sorohon no dot iyokoyu nopo di turipon dokoyu'ddi om iso-iso' i' o tuan, iri no i Tuhan di hilo'd surga. Om a' i' iyau montong do pangkat do tulun.


text:
Iti no o poboroson ku dokoyu dot id tohuri no, iri no tu' kokoris kou no kasai' dot i kokorisan di naanu dokoyu do mantad id kuasa'd Tuhan o popokoris, tu' nokoiso' kou no dot id Tuhan.


text:
Om pakayo' ngai' no dokoyu o koinsanai di rapo-rapo do monokisangod, i pinatahak do Kinorohingan dot id dokoyu, om okoris kou i' do sumaap do koinsanai do toilaan do Rogon dit araat.


text:
Tu' okon i' ko' tulun i ponokisaap toko', suwai ko' monokisaap toko' di kuasa' do koinsanai do rogon di momorinta' do maso dot araat diti. Om monokisaap toko' di kuasa' di rusod dit angaraat di momorinta' do hilo'd tawan.


text:
Iyo nopoddi, om pakayo' ngai' no dokoyu i rapo-rapo do monokisangod di dong Kinorohingan, om okoris kou i' do monokisaap do pisangod dokoyu do tontok di tadau dot araat. Om tontok piya'ndo di kopongo kou do monokisangod nga' okoris kasai' kou i'.


text:
Iyo nopoddi, om sumodia' kou no kopio! Om pakayon no dokoyu i kotorodoko' dot id Kinorohingan do panakatagkos, om i kotulido' o panakarasuk do basi' di don sumasangod.


text:
Om i korohiano' dokoyu do mongoi popinsusui do Habar dot Osonong di manahak do kosimbayanan do ginawo'd tulun o panakakasut dokoyu.


text:
Om pakayon kasai' no i kotumbayaan dokoyu dot id Tuhan do monikid do maso do ponokokolid; om iri no i kotumbayaan dokoyu'ddi o milo do momisok di pana' di kitapui, i mantad id di Yaraat.


text:
Pakayon no i koposion do ponokotupi' kolidar, om i boros do Kinorohingan o panakagayang do mantad id Rusod do Kinorohingan.


text:
Om wonsoyon ngai' no dokoyu iri do mikuwo'd sumambayang do mokiuhup do Kinorohingan. Om sumambayang kasai' kou no do pointikid-tikid do maso do tumanud dit ituduk do Rusod do Kinorohingan dot id dokoyu. Om sumodia' kasai' kou no om kada' kou pokiala'. Om sumambayang kasai' kou no do bagi' do koinsanai'd tulun di songonuon do Kinorohingan.


text:
Om sambayangan oku nogi' iyoho', om tudukan oku id Kinorohingan do popoboros di boros di koontok, om a' oku i' moddosi do popinsusui di tonsi kopio di Habar dot Osonong diri.


text:
Tu' iri no i Habar dot Osonong o pinoposiliu doho' do susuhuon do Kristus, om poinggiil oku poddi do dinondo. Om sambayangan oku no dokoyu om a' oku i' moddosi do popimboros dit apatut ku'd poboroson do pasal di Habar dot Osonong.


text:
Om posusuyon indo di Tikikus i tobpinai toko', i susuhuon dit otorodok dot id karaja' di don Tuhan, o koinsanai do pasal doho', om koilo kou i' do koiyon-iyono' ku om karaja' ku.


text:
Om iri no o koponuhuan ku dau do mongoi do hiti'd dokoyu, do momisunud ngai' dokoyu do koiyon-iyono' dahai, om ogirot i' o ginawo dokoyu.


text:
Om pokionuon ku no i Kinorohingan Tapa' om i Tuhan Yesus Kristus do popogiiso' do koinsanai do sidang, om popogiinsian-sian diyolo' om popogirot kasai' do kotumbayaan diyolo' dot id Kristus.


text:
Om pokionuon ku no o Kinorohingan do mamarakat do koinsanai di tobpinai- tobpinai dit osianan do Tuhan toko' i Yesus Kristus do mikuwo'd kosianan dit a' tumanus.


text:
Oi tobpinai-tobpinai ku, i dong Kinorohingan do tulun di songingiyon do hiti'd Pilipi, om i nokoiso' dot id Kristus Yesus. Om iri nogi' i piro-piro o boyoon om i palayan dot id sidang! Mogondos oku iyoho', i Paulus, om i Timotius, iyahai i susuhuon di Kristus Yesus,


text:
dot onuan kou do Kinorohingan i Tapa' toko' om i Tuhan Yesus Kristus do barakat om kosimbayanan do ginawo.


text:
Om soira-ira' nopo do sumambayang oku do bagi' dokoyu ngai', om osonong kasai' nopo o ginawo ku do sumambayang.


text:
Mongunsikou oku nod Kinorohingan tu' mantad poddi timpuun i' om gisom do baino', om nuhupan oku no dokoyu do popinsusui di Habar dot Osonong do mantad id Kinorohingan.


text:
Kinorohingan i' o minonimpuun di karaja' dot osonong dot id suang dokoyu, om monongkuyaan oku i' do potilombuson dau i karaja'ddi do gisom dot opongo do tontok do Tadau'd Korikatan kawagu di Kristus Yesus.


text:
Om atantu' no dot iyo'ddi o topurimanan ku dot id dokoyu, tu' osorou kasai' ku i' iyokoyu om osianan oku dokoyu. Om nokotonggoi kou doho' do nakaramit di nipuhawang do Kinorohingan di pinatahak dau doho'; do dinondo piya tu' poinggiil oku om tontok dit a' oku po poinggiil do pokotopot om popogirot di Habar dot Osonong diri.


text:
Oilaan id Kinorohingan do langadon oku no kopio dokoyu do mikuwo'd kosianan do mantad id Kristus Yesus.


text:
Iti no o sambayang ku do bagi' dokoyu i pokionuon ku no do muhang-ruhang o kosianan om toilaan dokoyu do pasal dit ongotopot, om pokionuon ku dot aralom o toilaan dokoyu.


text:
Om koilo kou indo do momili' dit osonong kopio om oidu' indo do mantad id koposi-posion dokoyu o koinsanai dit araat om i kapasalaan di poingkuro nopo do tontok do tadau'd korikatan kawagu di Kristus.


text:
Om lumuyung pondo do mantad id koposi-posion dokoyu o kowoyo-woyoon dit osonong kopio, it i Yesus Kristus noo o milo do popoimbulai; om poinggoyoon nondo om pingroyohon o Kinorohingan.


text:
Orohian oku do koilo kou, dot iri nogi' i nosiliu dot id doho' o nokogumu-gumu' do tulun do nokorongou om notumbayaan di Habar dot Osonong diri.


text:
Om kinootuson nopoddi, nga' nokoilo ngai'ddi i madtatamong di walai'd raja' om i tulun do suwai do hiti'd bandar diti, do kinogiil-giilan ku nopo om iri i' i momonsoi oku do karaja' di dong Kristus.


text:
Om iti no nokogiil oku o nokogiro-girot do kotumbayaan dot id Tuhan dit ogumu' o tulun do Kristian dot id bandar diti, gisom do noruhangan nogiddi o kosisiou diyolo' do popinsusui di boros do Kinorohingan, om a' noddi iyolo' ooris.


text:
Haro i' kopio o piro-piro dot id pogialatan diyolo' do popinsusui do pasal di Kristus do mosol i' o kopopinsusuyan om orohian do monokisongkiwal, nga' iri no suwai om osonong i' o kopopinsusuyan do pasal di Kristus.


text:
Wonsoyon pogi' diyolo' o miagal diri nga' osianan i' iyolo'd Kinorohingan om osianan doho', tu' oilaan i' diyolo' do noonuan oku nod Kinorohingan do karaja' do popotuduk kopio dot otopot i Habar dot Osonong diri.


text:
Nga' a' i' osonong o kopopinsusuyan do tulun do suwai do pasal di Kristus; tu' kopopinsusuyan nopo diyolo' om maan no diyolo'd kountungan do dau'd tinan. Om asanangan nogi' iyolo' dot oruhangan o kosusao' ku do hiti'd giil.


text:
Nga' a' i' monguro dot iyo piya'ddi! Tu' poingkuro nopo, dot osonong tuu ko' kasala' daa o kopopinsusuyan diyolo', nga' kopinsusui kasai' i' i Kristus; om osonong i' o ginawo ku. Om iyo kasai' iddi o ginawo ku,


text:
tu' oilaan ku i' do mikuwo nopo di sambayang dokoyu om uhupan do Rusod di Yesus Kristus, om kalabus oku indo.


text:
Iri nopo i korohian kopio ku om i soro-sorohon ku om a' ku daa otongkiadan i karaja' ku. Suwai ko' mogondos oku nogi' do pointikid do maso, om okon-okon po om dinondo, dot osiou oku om aayi-ayi' o ginawo ku do maso ku tuu do poimpasi ko' poimpatai po do popoinggayo do Kristus.


text:
Tu' iyoho' nopo do poimpasi om dong Kristus noo do koposion ku! Om apatai oku piya nga' haro i' o kountungan ku.


text:
Nga' ondung milo oku do momonsoi do karaja' di poinggayo-gayo o guna' do poimpasi do hiti'd pomogunan diti, om a' oku no koilo ondung honggo'ddi o pilion ku.


text:
Duwo nopo kagayat doho'. Orohian oku i' do kotongkiad diti pomogunan om koongoi oku indo kosugku' di Kristus, tu' iri kopio it osonong;


text:
nga' sorohon nopondo o dokoyu'd koinsanangan om osonong nogi' do poundorong oku do hiti'd pomogunan.


text:
Oilaan ku no kopio dot otopot iri. Om iri no o koilo-ilo ku do poinsugku' kasai' oku po ngai' dokoyu, om koponguhup oku po dokoyu do gumirot om otood o ginawo do monongkuyaan do Tuhan.


text:
Iyo nopoddi, om gumuli' oku nopondo kawagu do hino'd dokoyu, om oruhangan pondo o kaandasan dokoyu doho' iyokoyu i nokoiso' dot id Kristus Yesus.


text:
Om iri nopo it apatut kopio do wonsoyon dokoyu do dinondo om poontokon dokoyu di ponuhuan di Habar dot Osonong do pasal di Kristus o kowoyo-woyoon dokoyu. Om ondung iyo'ddi, om kosolowot oku tuu dokoyu ko' amu' nga' korongou oku i' dot ogirot o piuludan dokoyu om mogiuuhup do rumikot dot id iso' o rikoton om iso-iso' o korohian; iri no tu' poingimpou o kotumbayaan dot id Habar dot Osonong di mantad id Kinorohingan.


text:
Kumosiou kasai' kou no, kada' kou kooris di pisangod dokoyu. Om iri no o ralan dokoyu do popointalang do pointantu' no dot aala' iyolo', om kamanang kou, tu' Kinorohingan no o manahak dokoyu do kamanangan.


text:
Tu' noonuan kou nod Kinorohingan do nipuhawang dot okon nopo ko' monongkuyaan no di Kristus, nga' oinggorit nogi' do bagi di Kristus.


text:
Om dinondo nga' kotonggoi kou i' doho' dot id suang do karaja' do miagal diri; i nokito dokoyu do winonsoi ku di gulu, om i maso ku po do wonsoyon do gisom do baino', do miagal dit orongou dokoyu do dinondo.


text:
Okoris kou i', tu' nokoiso' kou no dot id Kristus. Om oinsasamadan kou tu' osianan i' o Kristus dokoyu! Woyoon kou i' do Rusod do Kinorohingan, om mogiinsian-sian kou om mogilisiu-lisiu kou.


text:
Om umbal kou daa kopio do poposonong do ginawo ku om wonsoyo' no dokoyu o miagal diti: koiso-isoon no o ginawo dokoyu do mogiinsian-sian om oiyo o kowoyo-woyoo' do mogiinsian-sian, om iso-iso' o pomusarahan om iso-iso' o korohian.


text:
Kada' kou pomonsoi do nunu nopo dot oodsuur di dokoyu'd korohian, ko' minggayo-gayo po suwai ko' sompori-pori kou nogi' do mogiinsiriba-riba' do ginawo, om sorohon dot osonong o tulun do suwai ko' mantad do dau'd tinan.


text:
Kada' dokoyu soroho' o dokoyu nod koinsanangan; suwai ko' sopisorohon no do dombokon do koinsanangan.


text:
Iyau nopo om miagal i' kopio do Kinorohingan, nga' a' i' iyau minomusorou dot apatut dau do pususon i kowoyo-woyoo' dau di dong Kinorohingan.


text:
Suwai ko' tongkiadai ngai' nopo dau iri, om siliu noddi iyau do miagal do songulun o susuhuon. Om suminiliu iyau do miagal do tulun, om iyo do don tulun o koinan-inano' dau.


text:
Mininsiriba' i' iyau, om minumboyo' kasai' do Kinorohingan do gisom do napatai iyau --- iri no tu' napatai do hiri'd salib.


text:
Om iri noddi o kinopoinsawatan kopio'd Kinorohingan dau, om nonuan iyau do kuasa' dit agayo ko' mantad do koinsanai'd kuasa' do suwai.


text:
Om oinsanan nopondo i songingiyon do hilo'd surga, om i hiti'd pomogunan, om i hilo'd saalom diti tana', do tumuku' dot id di Yesus, do momusou dau.


text:
Om mangakun ngai' nondo iyolo' dot i Yesus Kristus no o Tuhan. Om koinggayo nondo o Kinorohingan Tapa'.


text:
Iyo nopoddi, oi tobpinai-tobpinai di kosianan ku, om poingkuro nopo do minumboyo' kasai' kou doho' di poinsugku' oku po dokoyu, om okon-okon po daa'ndo do dinondo tu' mogiinsodu' toko', nga' mumboyo' kopio kou doho'. Napasi kou nod Kinorohingan, iyo nopoddi om minsimparu' kou no kasai' om opongo i' o kosimbayanan do ginawo dokoyu. Om wonsoyon no dokoyu iri do mikuwo'd momusou om mumboyo' do Kinorohingan,


text:
tu' Kinorohingan no o kumaraja' dot id suang dokoyu, om i poporohian dokoyu om popomilo dokoyu do poposonong do ginawo'd Kinorohingan.


text:
Om iyo noddi o ralan dokoyu do popointalang do tangaanak kou'd Kinorohingan dit aiso' o kabara-barasan, it otulid om otopot o kowoyo-woyoon dot id pogialatan di tulun dit angaraat om it ongkidusa. Om tontok nopo do poposusui kou di habar di manahak do koposion dot id diyolo', om sumiliu kou no do miagal do tanawau dot id diyolo', i tumitiu do mamanawau diti pomogunan. Ondung iyo'ddi o kowoyo-woyoon dokoyu, om haro no o paantakan ku dot oondos dokoyu do korikatan kawagu di Yesus Kristus. Om iri no o kointalangan kopio dot okon i' ko' maan toomod i karaja' ku, om kointalangan do haro kopio o tua' di karaja' ku'ddi.


text:
Om patayon oku dotindo om raha' ku nga' osiliu do miagal di porsombahan di potuntugon dot id sakai di porsombahan dokoyu dot id Kinorohingan, do maan do tanda' dot otumbayaan kou dau. Ondung a' milo dot a' osiliu o miagal diri, om mongunsikou oku nopo om tumonggoi oku dokoyu dot otood.


text:
Monongkuyaan oku i' dot uhupan oku nopod Tuhan Yesus, om olomus oku i' do monuhu' di Timotius do mongoi do hino'd dokoyu, om oinsasamadan oku indo do korongou do habar dokoyu.


text:
Iri ngai' nopo tulun do suwai om iri no i diyolo'd koinsanangan o sorohon, om a' i' diyolo' podulon i karaja' di Yesus Kristus.


text:
Om iyokoyu nga' nokokito i' do nokointalang no kopio di Timotius o komiloo' dau. Tu' nokototos tomod iyau do kuminaraja' do minoyo' doho' do popinsusui di Habar dot Osonong do mantad id Kinorohingan. Iyahai nopo om miagal po do miaanak.


text:
Iyo nopoddi, om oilaan ku pondo o kootuson diti hal ku, om suhuon ku iyau do mongoi'd hino'd dokoyu.


text:
Om monongkuyaan oku i' dot uhupan oku nopod Tuhan, om iyoho' piya nga' a' no alaid om koongoi no koompuya' dokoyu.


text:
Om pasal no di Ipaproditus, i tobpinai toko', i sinuhu' dokoyu do mongoi ponguhup doho', om opurimanan ku dot osonong i' do suhuon ku kawagu iyau do gumuli' do hino'd dokoyu. Om minoyo' i' iyau doho' do minomonsoi'd karaja' ku om i pokiwawansayan kopio ku.


text:
Otopot nogi' do suminakit iyau do gisom dot oruhai nod apatai. Nga' nosianan i' o Kinorohingan dau; om okon i' ko' iyau noo, suwai ko' iyoho' nga' kinosianan nogid Kinorohingan, om a' i' oruhangan o katangaban ku.


text:
Om iri no o kagayo-gayo do ginawo ku do monuhu' dau do gumuli' dot id dokoyu, om otood kou i' kawagu do kosolowot kou dau, om osimbayan o doho'd ginawo.


text:
Iyo nopoddi, om romiton no dokoyu iyau do mikuwo'd osonong o ginawo, do miagal do tobpinai dit iso-iso' o kinotumbayaan. Om pusohon ngai' no dokoyu o tulun di miagal dau.


text:
Oruhai no daa iyau dot apatai do momonsoi'd karaja' di dong Kristus; om uhang ngai' no daa dau dot apatai piya iyau do mongoi ponulung doho' do mobi' ngai' dokoyu.


text:
Suwai no ko' iri, oi tobpinai-tobpinai ku, om kotood kou no tu' nokoiso' kou no dot id Tuhan. A' oku i' apaasan do popotulis kawagu di tinulis ku dot id dokoyu dit id gulu; tu' iri nopo om osonong om kointirung dokoyu.


text:
Antaan-taan no dokoyu i tulun di momonsoi'd angaraat, i tulun di milo no do roitan do “tasu”. Tu' osoonong iyolo' do monuhu' do monunat do tulun.


text:
Nga' iyati' nogi' o nosunatan di sunat dot otopot, om okon i' ko' iyolo'. Tu' tumuku' toko' i' dot id Kinorohingan do mikuwo'd tudukan di Rusod do Kinorohingan, om mongunsikou toko' tu' nokoiso' toko' no dot id Kristus Yesus. A' toko' i' sumondiu di piro-piro o wonsoyon do tumanud di toturan do tugama' dit id soibau noo.


text:
Otopot nopo kopio om milo oku i' daa do sumondiu di piro-piro o wonsoyon do tumanud di toturan do tugama'. Tu' ondung haro daa o tongoiso' do tulun do kopuriman do haro o paantakan dau do sumondiu di wonsoyon do tumanud di toturan do tugama' dot id soibau noo, om okon-okon oku po daa iyoho' nga' haro kopio o paantakan ku.


text:
Iyoho' nopo om sinunatan i' di walu' nogi' o tadau do tumur ku. Om nosusu oku dot id sompiiyon do tulun dot Israil, do mantad id payat di Binyamin; om pasok kopio oku dot Ibrani. Om pananud-tanud ku no di toturan do tugama' do Yohudi om poinsuang oku di sinompuruan do tulun do Parisi.


text:
Om aparu' tomod oku gisom do minonginggorit oku'd sidang. Om ondung antangan do poimpohon di Tourat, om osonong oku i' koulun, om aiso' o kabara-barasan doho'.


text:
Nga' Kristus no o pinopomilo doho' do momusorou dot iri ngai' nopo i kountungan daa dot osorou ku di gulu po, om nosiliu noddi do korugian do baino'.


text:
Om okon i' ko' iri noo; suwai ko' nunu nopo i suwai nga' sorohon ngai' ku no do korugian iri. Om agayo nogi' kopio o gatang diti naanu ku do baino': iri no tu' nokotutun oku di Kristus Yesus, i Tuhan ku. Om Kristus no o nakapagadaan ngai' ku'ddi. Om sorohon ku po do rinomos toomod o koinsanai'ddi, om aanu ku i' o Kristus,


text:
om koiso' oku indo kopio dau. Om a' oku noddi mimpori-pori do mulud dot id Kinorohingan do tumanud di Tourat o ralan do mulud. Nokoulud oku noddi kawagu dot id Kinorohingan, tu' notumbayaan oku no di Kristus. Om tadon nopo di kopiuludan om Kinorohingan i', dot i kotumbayaan dot id di Yesus Kristus o pinoimpahan.


text:
Iso' no kopio o pokioonuan ku, iri no tu' kotutun oku di Kristus, om kopuriman di kuasa' di nakapasi dau do mantad id kapatayon. Orohian oku do kotonggoi dau dot oinggorit, om koiyo dau dot apatai.


text:
A' oku i' momoros do nangaanu ku no iyoho' iri, om a' oku momoros dot aiso' o kabara-barasan doho'. Nga' a' oku nopo tumingkod do monokiahau do manganu di hodia' do nokosodia' di Kristus Yesus. Om iri no o kokuwaan do nahau oku dau om pinili' oku dau do maan do dau'd songonuon.


text:
Atantu' no, oi tobpinai-tobpinai, dot a' ku i' kopio sorohon do naanu ku no i hodia' diri. Nga' iso' noo o wonsoyon ku, iri no tu' lihuan ku nopo it id tohuri ku om tumotos oku no do mongoi panganu dit id dosunsudan ku.


text:
Om iri no ot a' ku kotingkadan do manangkus do kumaa dot id rikoton kopio om kaanu oku i' do kamanangan, iri no i koposion di hilo'd surga; om iri no o kinapamalahawan do Kinorohingan dati' dot i Kristus Yesus o pinomolohou.


text:
Iyati' ngai' nopo, i nongkotuo no dot id suang do don rusod, om mositi' no dot iyo'ddi o kowoyo-woyoo'. Nga' ondung haro ot id pogialatan dokoyu di suwai ko' iri o tosorou, om patarangon indod Kinorohingan iri dot id dokoyu.


text:
Nga' ilaan no kopio dokoyu o hal diti: Mositi' no dot otorodok toko' do tumanud di toturan di tinanud toko' do solinaid diti.


text:
Oi tobpinai-tobpinai ku! Omit kou no do kowoyo-woyoo' ku. Nokopointalang no iyahai do kowoyo-woyoo' dit otopot, om iyo nopoddi, om omitan no dokoyu o kowoyo-woyoo' di tulun di minomit do kowoyo-woyoo' dahai.


text:
Asaru' ku no iyokoyu do sunudan om gulion ku po kawagu do posunud do mikuwo'd mihad oku, dot ogumu' o tulun do kowoyo-woyoon nopo diyolo' om mamaraag noo do komoyon di kinapatayon di Kristus do hiri'd salib.


text:
Kootuson nopondo do koposi-posion do tulun do miagal diri om karaagon, tu' ponokokinorohingan nopo diyolo' om i korohian do tinan diyolo'. Om iri nogi' i kointingayam tomod o kaandasan diyolo', tu' sorohon nopo diyolo' om iri no i dom pomogunan.


text:
Nga' iyati' nopo om hilo' id surga o pomogunan kopio toko'. Om hilo' nogi' o tadon di Raja', i Gampamasi dati', iri no i Tuhan Yesus Kristus. Om iyau no i piandad-andad toko' do rumikot do mantad hilo'.


text:
Iti nopo tinan toko' diti toluhoi om i rumaag, om simbanan indod Kristus do sumiliu'd miagal di tinan dau di kikagayaan. Om milo i' iyau do momonsoi do miagal diri tu' kikuasa' i' iyau do momorinta' do koinsanai'd nunu nopo.


text:
Iyo nopoddi, oi tobpinai-tobpinai ku di kosianan ku, om iyo noddi o kowoyo-woyoo' do koposi-posion dokoyu dit apatut om mikuwo'd monongkuyaan kopio do Tuhan. Langadon oku no dokoyu! Iyokoyu no o kaandasan ku om i popotood doho'.


text:
Oi tobpinai ku'd tongoondu', i Yuodia om i Sintiki! Pokionuon ku no daa kopio dot iso-iso' o ginawo dokoyu, tu' iso-iso' i' o kinotumbayaan dokoyu.


text:
Om pokionuon ku nogi' iya' i tambalut ku dit otorodok, do monulung di duwo o tondu'ddi. Tu' nokototos tomod iyolo' do kuminaraja' do minoyo' doho' do pinopopinsusui di Habar dot Osonong do mantad id Kinorohingan, do miagal di Klimin om koinsanai di tulun do suwai di minoyo' doho' do kuminaraja'. Om nokosuang ngai' no o ngaran diyolo' do hiri'd Buuk do Tulun di Nangapasi.


text:
Om maha' daa om otood kasai' kou tu' nokoiso' kou no dot id Tuhan. Om poboroson ku po kawagu do kongotood kou no!


text:
Pologoson no do kokito o koinsanai'd tulun di kowoyo-woyoo' dokoyu dit osonong. Tu' a' no alaid om korikot no o Tuhan.


text:
Kada' kou katangkabo do pasal do nunu nopo. Suwai ko' sumambayang nogi' do bagi'ddi, om poboroson i' i pokionuon dokoyu dot id Kinorohingan. Nunu nopo o pokionuon dokoyu, om poboroson kasai' nori dot id Kinorohingan do mikuwo'd mongunsikou.


text:
Om iri indo i kosimbayanan do ginawo di mantad id Kinorohingan, it a' osuhutan do tulun, o poposimbayan do ginawo om pomusarahan dokoyu, i nokoiso' dot id Kristus Yesus.


text:
Om poboroson ku nopo do pongolimpupus ku, oi tobpinai-tobpinai, om potumpuon no dokoyu o pomusarahan dokoyu dot id koinsanai di haro o guna', om it apatut do royohon, iri no it ongotopot, om i suahon, om it otulid, om it olidang, om i popoinsonong, om it osonong.


text:
Wonsoyon no dokoyu i nongopinsingilaan dokoyu om i naanu dokoyu do mantad id doho'; i mantad id boros di pinoboros ku om i winonsoi ku. Om Kinorohingan no, i tadon do kosimbayanan do ginawo o momoyo' dokoyu.


text:
Osimbayan tomod o kopurimanan ku dot id suang do koposi-posion ku di nokoiso' oku dot id Tuhan. Tu' iyo piya'ddi o koloido' nga' kosorou kasai' kou po doho'. Okon i' ko' komoyon ku do nokolihu kou doho'; tu' mamadul kou i' kopio doho', nga' gisom i' dot aiso' o ralan dokoyu do popointalang diri.


text:
Okon i' ko' haro o kokurangan ku do kapabarasan ku'dti, tu' nokopinsingilo oku no dot abagalan do nunu nopo i haro dot id doho'.


text:
Nokoumbal oku no dot okurangan om nokoumbal oku dot osima', gisom dot a' ku aayi-ayi'. Nokoilo oku nod ralan do tumimbaba' do poingkuro nopo o kowoyo-woyoo'; do tontok di haro o kosimbayanan ko' di maso do mosikin, om di maso'd osima' om di maso do haro o kokurangan.


text:
Haro i' o kokorisan ku do tumimbaba' do poingkuro nopo o kowoyo-woyoo', do mikuwo di kuasa' di pinatahak do Kristus dot id doho'.


text:
Oi tobpinai-tobpinai ku, i tulun do Pilipi! Iyokoyu nga' koilo i' kopio do tontok nopo di tongkiad oku i' do mantad hilo'd Makidunia di gulu po, di koinsan ku nogi' do pinoposusui di Habar dot Osonong diri, om iyokoyu noo o sidang di minonulung doho'; om iyokoyu no kopio i nokotonggoi doho' do nokopuriman di kountungan om i kinorugian ku.


text:
Tontok di hilo' oku'd Tosolunika om dit okurangan oku, om a' kou i' insan-insan do pinopokirim do maan do ponulung doho'.


text:
Komoyon nopoddi om okon i' ko' orohian oku nod kaanu do nipuhawang. Suwai ko' korohian ku nopo kopio om kokito oku di tua' di koruhang di kountungan dokoyu.


text:
Naanu ngai' ku nori om a' ku no aayi-ayi'! Iri ngai' nopo i pinopuhawang dokoyu doho' di pinaatod dokoyu om nangaanu ku no do mantad id di Ipaproditus. Om haro ngai' ku noddi do baino'. Om iri nopo i piro-piro o pinopuhawang dokoyu'ddi om iyo po di winongi' do porsombahan di sorobon di pinatahak dot id Kinorohingan om i kasanangan do Kinorohingan do rumamit.


text:
Om Kinorohingan no, i tukuon ku, i haro o kakayaan dit a' aayi-ayi' dot id suang di Kristus Yesus, o papatahak do koinsanai di pokionuon dokoyu.


text:
Porikoton no o tabi' ku dot id koinsanai'd tulun di dong Kinorohingan, i nokoiso' dot id Kristus Yesus. Om romito' no dokoyu o tabi' di piro-piro o tobpinai'd suwai di poinsugku' doho'd hiti.


text:
Oinsanan nopo i dong Kinorohingan do tulun do hiti'd bandar diti, om okon-okon po om i piro-piro o tulun do mantad id walai di raja' Kaisar, do poporikot do tabi' diyolo' dot id dokoyu.


text:
Oi tobpinai-tobpinai i hiti'd Kolosi, iyokoyu i tulun di songonuon do Kinorohingan om it ongotorodok do poingiso' dot id Kristus. Mogondos oku, iyoho' i Paulus, i pinili' do Kinorohingan do sumiliu'd rasul do Kristus Yesus, om i Timotius i tobpinai toko' dot onuan kou do Kinorohingan Tapa' do barakat om kosimbayanan do ginawo.


text:
Momoros kasai' iyahai dot ounsikou dot id Kinorohingan, i Tapa' do Tuhan toko' i Yesus Kristus, do tontok do sumambayang iyahai do bagi' dokoyu,


text:
tu' nokorongou iyahai di kotumbayaan dokoyu dot id Kristus Yesus om i kosianan dokoyu do koinsanai'd tulun di songonuon do Kinorohingan.


text:
Otumbayaan kou om osianan kou, tu' soro-sorohon kopio dokoyu i nokosodia' do Kinorohingan do hilo'd surga do patahakon dau iri dot id dokoyu. Om nokorongou kou no do pasal diri do tontok di pinosusui dot id dokoyu i Habar dot Osonong dit otopot.


text:
Om nokotongkop no do hiti'd pomogunan i habar do mantad id Kinorohingan, om abarakatan kasai' di habar diri o koposi-posion do tulun, do miagal di koposi-posion dokoyu di nabarakatan do mantad di tadau di korongou kou i' do pasal do kosianan do Kinorohingan, om di nosuhutan kopio dokoyu iri.


text:
Iri nopo om pinotuduk di Ipapras, i tambalut dahai di kosianan dahai. Iyau nopo om otorodok do momonsoi di karaja' di dong Kristus do maan do koinsanangan toko'.


text:
Om iyau no o kinarangahan dahai do mogiinsian-sian kou tu' i kuasa' do Rusod do Kinorohingan o pinopomilo dokoyu do mogiinsian-sian.


text:
Om mantad poddi di nokorongou iyahai do pasal do kosianan dokoyu, om sumambayang kasai' no iyahai do bagi' dokoyu. Om pokionuon dahai dot id Kinorohingan dot onuan kou do Rusod do Kinorohingan do toilaan om ginawo dit obinsuhut, gisom do koilo kopio kou do koinsanai di korohian do Kinorohingan.


text:
Om katanud i' di korohian do Kinorohingan o koposi-posion dokoyu om kohubayaan kasai' kou i' dau, om osonong kasai' ot owonsoi dokoyu dot id suang do nunu nopo. Om muhang-ruhang i' o toilaan dokoyu do pasal do Kinorohingan.


text:
Om iri no i kuasa' do mantad id Kinorohingan di kikagayaan o popokoris dokoyu, om otial kou i' om alanut o ginawo om otood dot id suang do koinsanai'd koinggoritan,


text:
om mikuwo'd momoros kou dot ounsikou dot id Tapa'. Tu' iri no i Tapa' o pinoposorupai dokoyu do kaanu di nokosodia' mantad do Kinorohingan do patahakon dot id tulun di songonuon dau dot id suang do pomorintaan dau dit anawau.


text:
Om iyau no o pinopoidu' dati' do mantad id kuasa' do totuong, om pinoposuang dati' dot id pomorintaan di Tanak dau di kosianan dau.


text:
Om iri no i Tanak dau o pinopoidu' dati'; komoyon nopoddi om nongoompunan no o koinsanai di dusa toko'.


text:
Kinorohingan nopo om a' i' okito nga' Kristus no o pinopointalang kopio do Kinorohingan. Om Kristus no i tanak dot id dotuo, it agayo ko' mantad do koinsanai di winonsoi do Kinorohingan.


text:
Kinorohingan no o minomonsoi, dot i Kristus o pinopomonsoi, do koinsanai do nunu nopo do hilo'd surga om hiti'd pomogunan, om koinsanai dit okito om it a' okito, om kohompit ngai' nogi' i rusod di kikuasa' om i momorinta'. Om winonsoi do Kinorohingan, dot i Kristus o pinopomonsoi do koinsanai diti pomogunan do patahakon dau do Kristus.


text:
Hino mantad no o Kristus dit aiso' po o nunu nopo. Om oulud i' o koinsanai do nunu nopo dot id kinoiyonon diyolo' tu' nokoiso' no iyolo' dot id Kristus.


text:
Om iyau no o tulu di tinan dau, iri no i sidang, tu' iyau no o tadon do koposion di sidang diri. Om iyau no o tanak dot id dotuo, om iyau nogi' ot id gulu posio' do mantad id kapatayon, om iyau indo, om iyau noo ot agayo ko' mantad do koinsanai do nunu nopo.


text:
Om haro ngai' nopo dot id Tanak dau o nunu nopo di haro dot id Kinorohingan tu' iri no o korohian do Kinorohingan.


text:
Om id suang no di Tanak diri do tinantu' do Kinorohingan do mulud kawagu dot id dau o koinsanai do nunu nopo --- do hiti'd pomogunan om hilo'd surga. Ralan nopod Kinorohingan do minomonsoi'ddi om pinawaya' di kinapatayon di Tanak dau do hiri'd kayu salib.


text:
Iyokoyu nopo di gulu po om osodu' do Kinorohingan, om pisangod kou dau, tu' araat i' o kowoyo-woyoo' om pomusorou dokoyu.


text:
Nga' baino' noddi om nokoulud kou nod Kinorohingan dot id dau dot i kinapatayon di Tanak dau o pinopoulud. Om olidang kou i' om aiso' o kabara-barasan, om aiso' o sala' dokoyu do tontok do potimbabaon kou do Kinorohingan.


text:
Nga' mositi' no do tumorodok kou dot otumbayaan, om gumirot kopio dot id kinotumbayaan dokoyu. Om a' i' dokoyu oilihan i pagandasan di nakatahak dot id dokoyu do tontok di ruminamit kou i' di Habar dot Osonong do mantad id Kinorohingan. Iri nopo i habar diri om nokosusui no dot id pointikid-tikid do tulun do pointongkop do hiti'd pomogunan. Om iri noddi o kinosilihan ku iyoho', i Paulus, do susuhuon.


text:
Baino' noddi om otood i' o ginawo ku dot oinggorit oku piya, do maan do koinsanangan dokoyu. Tu' iri no i koinggoritan do tinan ku o pomongo ku iyoho' di koinggoritan do Kristus dit apatut dot opurimanan dau do bagi' di sidang dau, iri no i tinan dau.


text:
Sinuhu' oku'd Kinorohingan do sumiliu do susuhuon di sidang dau do maan do koinsanangan dokoyu. Om mositi' no do potudukon ngai' ku i habar do mantad id Kinorohingan;


text:
iri no it a' daa do Kinorohingan pinoilaan dot id isai nopo o tulun di piro-piro no koloido' di gulu po, nga' baino' nopoddi om nokointalang no dau iri dot id tulun di songonuon dau.


text:
Om id tulun no di songonuon dau o pointalangan do Kinorohingan di kosonongo' dau om i kagayaan dit a' mantad dau pinointalang di pinosodia' dau do bagi' do koinsanai'd tulun. Iri nopo it a' mantad pinoilaan diri om: iri no i Kristus i hino'd suang dokoyu, komoyon nopoddi om iyokoyu nondo nga' kaanu i' di kagayaan do Kinorohingan.


text:
Om i Kristus no o popinsusuyon dahai dot id pointikid-tikid do tulun. Om pinosorou dahai iyolo' om pinotuduk ngai' dahai iri dot id diyolo' do mikuwo'd naayi-ayi' dahai o toilaan dahai do pinopotuduk. Kinoponudukan nopo dahai'ddi om milo indo o pointikid-tikid do tulun do potimbabaon do Kinorohingan do miagal do tulun di nongkotuo dot id suang di don rusod. Tu' nokoiso' no iyolo' dot id Kristus.


text:
Om tumotos oku'ddi do kumaraja' om aanu ku i' iri. Om kumaraja' oku do mikuwo'd oiyo-iyon ku o kokorisan ku di tinahak do Kristus dot id doho', i maso po do kumaraja' dot id suang ku om i kikuasa' kopio.


text:
Om orohian oku do koilo kou dot aayi-ayi' no kopio o ginawo ku do kumaraja' do bagi' dokoyu, om bagi' di tulun do hilo'd Laodikia om koinsanai di tulun dit a' po nokotutun kopio doho'.


text:
Wonsoyon ngai' ku nopo o miagal diti om kokoris i' o ginawo diyolo' om mogiinsian-sian indo iyolo' om ogirot o piuludan diyolo'. Om kosuhut indo kopio iyolo' om monongkuyaan kopio om kotutun dit a' mantad do Kinorohingan pinoilaan, iri no i Kristus.


text:
Om Kristus no o pinopointalang do koinsanai do komiloo' om toilaan do Kinorohingan di poinlisok di gulu po.


text:
Tu' mulong piya dot osodu' oku dokoyu, nga' sorohon nopo dokoyu do poinsugku' oku i' dokoyu. Om otood oku no do kokito di kouludo' dokoyu om i kogiroto' do kotumbayaan dokoyu dot id Kristus.


text:
Poingkuro kou nopo do ruminamit di Kristus Yesus do sumiliu'd Tuhan dokoyu, om iyo nogindo'ddi tu' mositi' no do poisoon dokoyu o koposi-posion dokoyu dot id dau.


text:
Om gumamut kou no dot id suang dau. Om pogiroton no dokoyu o koposi-posion dokoyu do poimpohon dot id Kristus. Om pogiroton no dokoyu o kotumbayaan dokoyu dot id Kristus do miagal di nokotuduk dot id dokoyu. Om mositi' no do poimponu' kasai' do kounsikahan o ginawo dokoyu.


text:
Mumbangan-bangan kou no om aiso' i' ot id pogialatan dokoyu dot abayayat do toilan di don tulun dit aiso' o guna', i mamalid noo. Tu' iri nopo i toilaan diri om okon i' ko' mantad id Kristus, suwai ko' mantad no dot id pomusarahan do tulun om mantad id rusod di monguasa' diti pomogunan.


text:
Tu' koinsanai do kowoyo-woyoo' do Kinorohingan om haro ngai' no dot id Kristus, it id suang do kowoyo-woyoo' dau di don tulun.


text:
Om nonuan kou'ddi di koposion di haro ngai' no om aiso' no o bohiton. Tu' nokoiso' no dot id Kristus o koposi-posion dokoyu. Kristus no o boyoon do pointikid-tikid di rusod di kikuasa' om i momorinta'.


text:
Om nosunatan kou noddi tu' nokoiso' kou no dot id Kristus, nga' okon i' ko' i sunat di winonsoi'd tulun, suwai ko' i sunat di winonsoi do Kristus, i pinopoidu' dokoyu do mantad id kuasa' di kowoyo-woyoon di kidusa.


text:
Tu' tontok di botisai kou, om iri nod nokotonggoi kou do Kristus do linobong; om id suang nogi' di botisan diri do nokotonggoi kou do Kristus do pinasi kawagu, tu' notumbayaan kou i' di kuasa' do Kinorohingan do minamasi kawagu di Kristus do mantad id kapatayon.


text:
Iyokoyu nopo di gulu po om napatai no dot id suang do rusod tu' kidusa kou i' om okon ko' tulun do Yohudi om a' kou koilo di Tourat di Musa. Nga' baino' nopoddi om napasi kou nod Kinorohingan do pinotonggoi di Kristus. Om noompunan nod Kinorohingan o koinsanai di dusa toko'.


text:
Om nangatanus dau i tutang toko' di nongkotulis, om natanus dau it oturan di tutang di kokogos dati', tu' pinasalib dau i surat diri do hiri'd kayu salib do ralan do Kinorohingan do minananus do koinsanai di pinamadawa dati'.


text:
Om hiri nod salib do nidu' do Kristus o kuasa' do koinsanai do rusod di momorinta' om i kikuasa'. Om paantangan poddi iyolo' do tulun dot ogumu' do tontok di tinanggayan do Kristus iyolo' do moyo' di baris di popointalang do kinamanangan dau, tu' nangatangkap no dau iyolo'.


text:
Iyo nopoddi, om kada' no pologoso' o tulun do papasala' dokoyu do pasal do taakanon ko' tinumon, ko' pasal po do tadau'd agayo do tugama' ko' pasal po do karamayan do tontok do tulan do wagu, ko' pasal po do tadau'd Sabat.


text:
Koinsanai'ddi om sangai-sangai no di rumikot do koimbagu; nga' kointalangon ngai' nopoddi om id Kristus.


text:
Kada' dokoyu pologoso' o tulun di minsorupai-rupai do tulun dit osiriba' o ginawo om i tumuku' dot id piro-piro o moloikat do papasala' dokoyu. Tulun nopo do miagal diri om minggayo-gayo i' dot i pomusarahan diyolo' di dom pomogunan o kopinggaya-gayaan. Om oondos iyolo' di nokito diyolo' di kosuayan kopio,


text:
gisom dot a' noddi iyolo' sumondiu do Kristus i nosiliu do boyoon. Om ogompi' nondo o koinsanai do pakakas do tinan om opogituma-tuma' iri di langaban, om sumuni indo do tumanud do korohian do Kinorohingan do woyoon do Kristus.


text:
Nokotonggoi kou no do Kristus do napatai, om nokoidu' kou no do mantad id kuasa' di piro-piro rusod di momorinta' diti pomogunan, om nokuro tu' iyo po di kowoyo-woyoon di tulun di maso po do porintaon diti pomogunan o kowoyo-woyoon dokoyu? Om nokuro tu' tumanud kou po dot oturan do miagal diti,


text:
Koinsanai dot oturan do miagal diri om pasal i' dit apakai nopo om aiso' nondo o guna'. Tu' iri nopo om oturan i' om ponudukan di winonsoi do tulun.


text:
Otopot i' kopio dot oilo o kokitanan diri tu' monuhu' do tulun do tumuku' dot id moloikat om monuhu' do minsiriba' om monginggorit do tinan, nga' koinsanai'ddi om aiso' i' o guna' do maan do pomusus di korohian do don tinan.


text:
Napasi kou noddi kawagu do nokotonggoi do Kristus. Iyo nopoddi om mositi' no do monotos kou kopio do manganu di haro do hilo'd surga, i kinoiyonon do Kristus do momorinta' do poinsugku' do Kinorohingan.


text:
Om potumpuon no o pomusarahan dokoyu di haro do hilo'd surga, om kada' dokoyu potumpuo' o pomusarahan dokoyu di nunu nopo i haro do hiti'd pomogunan.


text:
Tu' napatai kou no, om koposion nopoddi dokoyu om poillisok no do mitonggoi do Kristus dot id suang do Kinorohingan.


text:
Om Kristus no o tadon do koposion dokoyu dit otopot kopio, om soira' nopondo do kointalang o Kristus om iyokoyu nga' kointalang nogindo do miwoyo' dau dot id suang do kagayaan dau!


text:
Iyo nopoddi, om tonuson ngai' no dokoyu i kouhangan do dom pomogunan, i mominsuhu' dot id suang do ginawo dokoyu: i magampahu', om i kowoyo-woyoon dit a' osonong, om i korohian di don tinan, om i korohian dit araat om i tamaha', (tu' tamaha' nopo om miagal nopo do tumuku' dot id tingolig.)


text:
Om iyokoyu nga' mingwonsoi i' di korohian do miagal diri di gulu po, di maso po dokoyu do porintaon diri.


text:
Nga' baino' nopoddi om iyadaan ngai' no dokoyu it angaraat dot id suang do ginawo dokoyu: om kada' kou no kobintogod, om kada' kou uhod, om kada' kou karaatai do tulun do suwai. Om kada' kou kopio pimboros di boros di pomomopol om i boros di kososomu'.


text:
Kada' kou pogiudut-udut, tu' naadaan no dokoyu i kowoyo-woyoon do koposi-posion di laid om koinsanai di kowoyo-woyoon do miagal diri.


text:
Baino' noddi om noonuan kou no do kowoyo-woyoon di wagu. Om tulun kou noddi do wagu, it iwoguan kasai' di minomonsoi dokoyu, iri no i Kinorohingan, do poiyoon di dau'd kowoyo-woyoon. Om kotutun toko' indo kopio do Kinorohingan.


text:
Kootuson ngai' nopoddi om aiso' nondo o pisuayan do tulun do Yohudi om it okon ko' Yohudi, om aiso' o pisuayan di tulun di nosunatan om it a' nosunatan, om aiso' o pisuayan di tulun di nakamaju' om i tulun dit a' po nakamaju'; om aiso' o pisuayan di turipon om it okon ko' turipon, tu' Kristus nopo om Kristus dot id koinsanai diyolo', om id suang no o Kristus diyolo'.


text:
Om iyokoyu no o tulun di songonuon do Kinorohingan. Nosianan o Kinorohingan dokoyu om pinili' kou dau do sumiliu'd dau kopio'd songonuon. Om iri noddi o kopointalangan dokoyu do kosianan, om mositi' no dot opuhawang kou, om osiriba' o ginawo, om alamaya' om alanut o ginawo dot id suang do koinggoritan.


text:
Om mositi' no dot alanut o ginawo dokoyu dot id tulun do suwai, om miampun-ampun kou do haro no o katagadan dokoyu dot id tulun do suwai. Tu' norohian i' o Tuhan do minangampun dokoyu, om iyokoyu nga' apatut nogi' do mogiampun-ampun.


text:
Om agayo nopo kopio om iri no tu': mositi' no do mogiinsian-sian kou tu' iri no i kosianan o popogiuulud kopio ngai' dokoyu.


text:
Mositi' no do tontuon di kouludan di pinatahak do Kristus dot id suang do ginawo dokoyu i korohian dokoyu. Tu' kinapamalahawan nopod Kinorohingan dokoyu om silihon do pakakas dot iso' o tinan. Om poimpasi kou i' dot id suang do kouludan di mantad id Kristus diri. Om mongunsikou kou no.


text:
Poopion no dot id ginawo dokoyu i ponudukan do Kristus, i poimponu' do barakat. Om oiyo-iyon no o toilaan dokoyu do mituduk-tuduk om moginosihat-nosihat. Sindingon no dokoyu i nokotulis dot id buuk do sinding, om sindingon i sinding di pamarayou, om sindingon i sinding di don rusod; om modsinding kou no dot id Kinorohingan do mikuwo'd ounsikou ot id suang do ginawo.


text:
Om nunu nopo o wonsoyon dokoyu ko' i poboroson, om wonsoyon ngai' no dokoyu iri om poboroson dot id suang do ngaran do Tuhan Yesus. Om mongunsikou no dot id Kinorohingan Tapa' do koinsanai di nowonsoi do Kristus dot id dokoyu.


text:
Oi tongoondu' di kisawo! Mumboyo' kou no di sawo dokoyu, tu' iyo noddi o kowoyo-woyoon dit apatut do tulun do Kristian.


text:
Oi tangaanak, apatut kou i' kopio do mumboyo' kasai' do tapa' om tina' dokoyu, tu' nosiliu kou no do tulun do Kristian, dot iri no o kohubayaan do Kinorohingan.


text:
Oi tobpinai-tobpinai i nosiliu nod tapa', kada' dokoyu toroo' o tangaanak dokoyu do gisom do kakaus iyolo'.


text:
Oi tobpinai-tobpinai i nosiliu do turipon, tonudon ngai' no dokoyu o koinsanai di ponuhuan do tuan dokoyu di hiti'd pomogunan. Nga' okon i' ko' tontok no di poingontong iyolo' dokoyu do wonsoyon dokoyu i ponuhuan diyolo', do mokimoroyo-royohon kou no, suwai ko' tonudon no dokoyu i ponuhuan diyolo' do mikuwo'd aayi-ayi' o ginawo tu' pomusou i' dokoyu do Tuhan iri.


text:
Om oiyo-iyon no dokoyu o ginawo do momonsoi do nunu nopo o karaja' di ponuhuan diyolo' dokoyu do momonsoi, om sorohon no do Tuhan i' o tumboyoon dokoyu'ddi, om okon i' ko' tulun noo.


text:
Soro-sorohon no dokoyu do kaanu kou indo dot isomuli' di nokosodia' mantad do Tuhan do patahakon di tulun di songonuon dau. Tu' otopot nopo kopio om iri nopo i tuan di pongobi-obian dokoyu'ddi om Kristus i'.


text:
Isai nopo o tulun do momonsoi di kasala', om iyau no o mamabo di kasalaan dau'ddi, tu' oiyo i' o pomumutus do Tuhan do koinsanai'd tulun.


text:
Oi tobpinai-tobpinai i nongosiliu'd tuan, wonsoyon no dokoyu it otopot om it otulid dot id turipon dokoyu. Om sorohon no dokoyu dot iyokoyu nga' haro i' o tuan do hilo'd surga.


