# verses

text:
Om iti no o kapamarasan ku dot id dokoyu do: Pokianu kou no, om oonuan kou i'; pogihum kou no, om okito indo dokoyu iri, pogkoritik kou nod totobon, om iwangan kou indo.


text:
Tu' tulun nopo di mokianu om kaanu no; om i tulun di mogihum nga' kokito no; om i tulun di mogkoritik do totobon nga' iwangan indo.


text:
Haro i' toi o tapa' dot id pogialatan dokoyu do papatahak do taakanon di kawanit dot id tanak dau, di mokianu'd sada'?


text:
Mulong piya dot angaraat kou, nga' koilo kou i' do papatahak dit ongosonong dot id tangaanak dokoyu. Om a' nogi' tuu'ndo kopio koilo i Tapa' do hilo'd surga! Patahakon indo dau o Rusod dau dot id tulun di mokianu dau,” ka di Yesus.


text:
Insan o tadau om ponunsub no i Yesus do rusod dot araat do mantad id iso' o tulun do bobou. Om kosoliwan poddi i rusod dot araat diri, om koboros nogiddi i tulun diri. Om ogumu'ddi o tulun dot ongosuayan,


text:
nga' haro i' o tulun do momoros do poingkaa, “Milo pogi' iyau'd monunsub do rusod dot araat nga' noonuan no iyau di Biilsibul, i boyoon di rusod dot araat do kuasa',” ka.


text:
Om haro nogi' o tulun do suwai do momurunsut daa di Yesus, om suhuo' no diyolo' i Yesus do momonsoi do koimayaan do tanda' dot otopot kopio do mantad iyau id Kinorohingan.


text:
Nga' oilaan i' di Yesus i pomusarahan diyolo'ddi. Om boro-boros noddi iyau diyolo', “Ondung haro o pomogunan dit opogisuwai-suwai dot id piro-piro o sinompuruan do tulun di mogisasaap, om a' i' ogirot o pomorintaan diri. Om i sompiiyon dit a' mogiulud om i mogisasaap nopo nga' araag indo.


text:
Om iyo nogiddi o pomorintaan do Rogon; tu' ondung haro o tiso' o sinompuruan do sumaap do sinompuruan do suwai, om araag nondo i pomorintaan diri. Om momoros kou daa do monunsub oku do rusod dot araat do mantad id kuasa' di Biilsibul.


text:
Om iyo nopoddi om disai nanu' do kuasa' di piro-piro o tumatanud dokoyu do monunsub do rusod dot angaraat? Iri i' i tumatanud dokoyu o popointalang do kasala' kou!


text:
Nga' iyoho' nopo om kuasa' id Kinorohingan o ponunsub ku do rusod dot angaraat. Om komoyon nopoddi nga' nokorikot no dot id pogialatan dokoyu i Pomorintaan do Kinorohingan.


text:
Om tulun nopo dot okoris om i haro ngai' o rapo-rapo, do madtamong di walai dau, om ogompi' ngai' no o koinsanai di dau'd songonuon.


text:
Nga' ondung haro o tulun do sumaap dau dit okoris ko' iyau om aala' nondo iyau om apanakau ngai' no di tulun dit okoris o koinsanai di rapo-rapo di pagandasan daa di sanganu di walai, om pogibohogi-hogion no di tulun dit ongokoris o koinsanai di dapu' di tulun diri.


text:
Iri nopo i tulun dit a' sumokodung doho', om atantu' no do sumaap doho'. Om iri i tulun dit a' muhup doho' nga' atantu' no do mamaraag di karaja' ku!” ka di Yesus.


text:
Om boros ka kawagu di Yesus, “Soira' nopo do kopoggidu' i rusod dot araat do mantad id iso' o tulun, om mintikid nopondo i rusod diri dot id piro-piro o kinoiyonon dit otuu do mogihum do tiyonon dau'd mundorong, nga' aiso' i' o tokito dau. Om moro-boros nondo iyau do poingkaa, ‘Gumuli' oku nogi' do hilo'd walai di notongkiadan ku,’ ka.


text:
Om korikot nopondo iyau'd hiri, om okito nondo dau i walai'ddi do noimuhawan om oulud o hiri'd suang.


text:
Om mamanau nondo iyau do mongoi pangangat do turu' o rusod do suwai, dit araat po ko' iyau. Om sumuang nondo iyolo' dot id tulun diri, om mundorong nod hiri. Om araat pondo ko' i kowoyo-woyoon di gulu po o kowoyo-woyoon di tulun diri,” ka dau.


text:
Om koboros poddi di Yesus o miagal diri, om boro-boros no dot id dau o tiso' o tondu' dot id pogialatan di tulun dot ogumu'ddi, “Olumaag no kopio i tondu' di minogkosusu diya', om i pinoposusu diya'!” ka dau.


text:
Nga' boros ka di Yesus do suminimbar, “Nga' okon-okon po o kolumaago' di tulun di mokinongou do boros do Kinorohingan om i mumboyo'ddi!” ka dau.


text:
Om maso poddi di tulun do pogurumung di Yesus, om poboroso' po kawagu dau dot id diyolo' o poingkaa, “Angaraat no kopio iti tulun do maso'd dinondo. Mokiontong daa iyolo' do koimayaan, om otumbayaan i' iyolo' doho', nga' a' no iyolo' pokitonon dot ongoiso' piya o koimayaan, do suwai ko' i koimayaan di nosiliu dot id di Nabi Yunus.


text:
Om poingkuro nopo i Nabi Yunus do nosiliu do koimayaan di tulun do bandar do Niniwi, om iyo nogiddi o Tanak do Tulun do sumiliu do koimayaan do tulun do maso'd baino'.


text:
Orikot nopondo o tadau'd kopomutusan, om apasi nondo kawagu i Raja'd Tondu' di mantad id pomogunan di ponong id salatan do kaandad diti tulun do dinondo, om pasalaon nondo dau iyolo'. Tu' pamanaho' nopo di Raja'd Tondu' dot osodu' piya o pinamanau do mantad hilo'd disan diti pomogunan, do minongoi pokinongou di ponudukan di Suliman dit angaralom kopio. Nga' dinondo nopodti om haro po it agayo ko' i Suliman!


text:
Om orikot nopondo o tadau'd kopomutusan, om apasi nondo kawagu i tulun do hilo'd Niniwi do kaandad diti tulun do dinondo, om pasalaon nondo diyolo' iti tulun do dinondo. Tu' iri nopo tulun do hilo'd Niniwi om kuminorologo i' di dusa diyolo' di minonusui i Yunus do boros do Kinorohingan dot id diyolo'. Nga' hiti nopo do dinondo'dti om haro po ot agayo ko' i Yunus!” ka di Yesus.


text:
Om boros ka kawagu di Yesus, “Aiso' i' o tulun do modtutud do lampung om polisokon nogindo ko' tinggouban do kakanan. Suwai ko' potimpakon indo dau i lampung diri dot id potitimpakan kasai' di lampung, om kokito indo di tanawau i tulun di sumuang do hiri.


text:
Mato nopo om miagal do lampung do tinan. Om atarang nopo o mato dokoyu, om anganawau ngai' no o tinan dokoyu. Nga' ondung a' atarang o tokito do mato dokoyu, om odondom no o kotuongo' do pointongkop do tinan dokoyu.


text:
Ondung anganawau o pointongkop do tinan dokoyu, om aiso' no o totuong, om anawau no o tinan dokoyu do miagal po dot otitihan do lampung,” ka di Yesus.


text:
Om kotingkod poddi i Yesus do minoro-boros, om angatai no iyau do songulun o tulun do Parisi do mongoi akan do hiri'd walai dau. Om ongoi noddi i Yesus akan do hiri.


text:
Om ongosuayan diri i tulun do Parisi do nokokito di Yesus dot a' minomoug do tintod do makan, do tumanud dit oturan do tugama'.


text:
Om iri noddi o kinapamarasan di Tuhan dot id dau do poingkaa, “Ongoubas kou nogi' bo iyokoyu i tulun do Parisi do momolihung do mangkuk om piring do hiri nod soibau o lihungan, nga' poimponu' id kororongit om kararaat ot id suang do ginawo dokoyu.


text:
Basug kou no kopio! Okon toi ko' Kinorohingan i' o minomonsoi dit id soliwan, om iyau nogi' o minomonsoi dit id suang.


text:
Do nunu nopo it id suang di piring ko' i mangkuk dokoyu'ddi, om iri no o patahakon dokoyu dot id tulun do mosikin, om iri nondo o kolidang ngai'ddi dot osorou dokoyu.


text:
Obungou kou no, oi tulun do Parisi! Do manahak kou i' do sompihopod do mantad id totonomon dokoyu, do miagal do baing om sogumau om i totonomon do suwai di maan do rampa, nga' a' nogindo dokoyu podulon it otopot om i kosianan dot id Kinorohingan. Om iri nogi' daa kopio it apatut dokoyu'd wonsoyon, om a' nogi' toliban do momonsoi i suwai ko' iri.


text:
Obungou kou no i tulun do Parisi! Tu' iyokoyu nopo om orohian kou nopo do hiri'd tiiyonon dit ongkipangkat do hiri'd walai'd sasambayangan, om orohian do suahon do tulun do hiri'd pasar.


text:
Obungou kou no! Tu' iyokoyu nopo om miagal no di lobong dit aiso' o tanda' tu' a' no oilaan om piulak-ulakan pod tulun,” ka dau.


text:
Om boro-boros no o songulun di guru do Tourat dot id di Yesus, “Oi Guru, i nopo boros nu'ddi om pongindaraat nu i' dahai piya?” ka.


text:
Om boros ka di Yesus do suminimbar, “Iyokoyu nga' obungou nogi', oi guru do Tourat! Tu' iyokoyu nopo om monuhu' kou do momonsoi dit angapagon do momonsoi, om a' kou indo kopio iyokoyu monguhup diyolo' do momonsoi'ddi.


text:
Obungou kou no! Tu' iyokoyu nopo om minomonsoi kou do lobong di piro-piro o nabi di pinatai di taki-aki dokoyu.


text:
Iyo nopoddi om minangakun kou no do kosokodung kou di winonsoi di taki-aki dokoyu; dot iyolo' piya daa o minamatai di piro-piro o nabi diri, nga' iyokoyu i' o pinopowonsoi di pinamalabangan diyolo'.


text:
Om iri noddi o nokoboro-boros do Toilaan do Kinorohingan do poingkaa, ‘Porikatan ku nondo iyokoyu do piro-piro o nabi om i susuhuon ku; nga' patayon indo dokoyu o wookon diyolo', om iri no suwai om inggoriton dokoyu,’ ka.


text:
Wonsoyon pogi'd Kinorohingan o miagal diri nga' pomohukum di tulun di maso'd baino', tu' i kinapamatayan do koinsanai di nabi di mantad di wonsoyo' i' iti pomogunan, o kopomohukuman,


text:
do mantad poddi pinatai i' i Habil om gisom di pinatai i Sakaria, do hiri'd pialatan di pananaraban do porsombahan om i Walai'd Sasambayangan dot Agayo. Kotumbayaai kou no: Dot atantu' no do hukuman ngai' nopondo iti tulun di maso'dti do koinsanai'ddi o kopomohukuman.


text:
Obungou kou no, oi guru do Tourat! Tu' iri nopo kunsi' do pongiwang di wawayaan di pinoopian do toilaan, om haro i' dot id dokoyu, nga' iyokoyu i' o tumomod dot a' sumuang do hiri do mongoi pogihum di toilaan diri. Nga' mangantob kou nogi' di tulun di tumotos daa do sumuang do hiri,” ka dau.


text:
Om kotongkiad poddi i Yesus do hiri'd kinoiyonon diri, om pasalaon tomod diri di guru do Tourat om i tulun do Parisi i Yesus. Om mogihum iyolo'd ralan do popohudsu dau om mimboros indo iyau do pasal dot ogumu' o hal.


text:
Om haro'ddi o piro-piro noribu o tulun do mogiimpit-impit nopo do gisom do haro ot ongoulakan o lapap. Om maso po di tulun dot ogumu' diri do pogurumung, om boro-boros no i Yesus di piro-piro o tumatanud dau do poingkaa, “Antang-antangan no dokoyu o pangambang do tapung do tulun do Parisi, komoyon ku nopodti nga' i kowoyo-woyoon diyolo' di minsorupai-rupai no toomod.


text:
Aiso' i' i poillisok dot a' okito do koimbagu. Om aiso' i lisok-lisokon dot a' oimbulayan do koimbagu.


text:
Iri nopo i poboroson dokoyu do dongotuong, om orongou nondo iri do dangadau; om i poburungon dokoyu do popoboros do hiri'd bilik di nontiilan nga' pagarangon indo do popimboros do hinonggo nopo,” ka dau.


text:
Om boros ka kawagu di Yesus, “Sorohon no dokoyu, oi tambalut ngai' ku! Kada' kou poddosi di tulun di milo no do mamatai do tinan dokoyu, nga' a' i' milo do momonsoi dit awagat ko' iri.


text:
Potudukon ku dot id dokoyu ondung isai it apatut do koorisan kopio dokoyu. Kooris kou nod Kinorohingan! Tu' kikuasa' i' iyau do mamatai do tinan, om kikuasa' iyau do poposubo dot id tapui naraka. Kotumbayaai kou no, dot iyau it apatut dokoyu'd koorisan.


text:
Limo nopo o tinan do pirit do maan padagango' om duwo no o tusin dit okuuri' o suang do gatang. Nga' iyo piya'ddi nga' aiso' i' o tongosonginan piya'ddi dot olihuan do Kinorohingan.


text:
Om ino piya tobuk dokoyu nga' nointob ngai' no dau o kogumuo'. Iyo nopoddi om kada' kou kooris; tu' iyokoyu nopo om poimaha' i' ko' i pirit,” ka dau.


text:
Om boros ka kawagu di Yesus, “Soro-sorohon no kopio dokoyu: Tulun nopo di mangakun dot id toguang do tulun dot ogumu' do tumatanud iyau doho', om okunon no iyau di Tanak do Tulun dot id toguang di moloikat do Kinorohingan.


text:
Nga' tulun nopo di mogolim dot id toguang do tulun dot ogumu' do tumatanud iyau doho', om olimon no iyau di Tanak do Tulun dot id toguang di moloikat do Kinorohingan.


text:
Soira' nopo do momoros o tulun do sumaap iyau do Tanak do Tulun, om oompunan i' iyau; nga' soira' nopo do mongindaraat iyau di Rusod do Kinorohingan, om a' no iyau oompunan.


text:
Ondung pokoyoon kou do hiri'd walai'd sasambayangan do maan butusai dot id toguang do gobunor ko' pomorinta, om kada' kou katangkabo ondung poingkuro kou do popotopot do tinan dokoyu om ondung nunu ot apatut dokoyu'd poboroson.


text:
Tu' iri nopo it apatut dokoyu'd poboroson, om potudukon indo di Rusod do Kinorohingan dot id dokoyu do tontok do maso'ddi,” ka dau.


text:
Om boro-boros no dot id di Yesus o songulun dot id pogialatan di tulun dot ogumu' do poingkaa, “Oi Guru, suhuo' doho' ilo tobpinai ku do momiduwo doho' di dapu' di pinotungkusan di tapa' dahai dot id dahai,” ka dau.


text:
Nga' boros ka di Yesus do suminimbar, “Oi tobpinai ku, isai o pinoposiliu doho'd gompomutus dokoyu, ko' momiduwo po di dapu' do tungkusan dokoyu,” ka.


text:
Om boro-boros noddi i Yesus dot id koinsanai di tulun di hino'd hiri do poingkaa, “Soro-sorohon no dokoyu, om umbangan-banganan no, kada' kou kadalaai do mokimamaha', tu' koposion nopod tulun om a' i' poinsondiu do kakayaan, do mulong piya dot a' aayi-ayi' i dapu' dau,” ka dau.


text:
Om ponusui noddi i Yesus dot iso' o poinukadan dot id diyolo' do poingkaa, “Haro o songulun o kaya' om ogumu' tomod o tua' di totonomon dau do hiri'd tana' dau.


text:
Om pomusorou noddi i tulun di kaya'ddi do poingkaa, ‘Aiso' noddi o poiyanan ku di tua' di totonomon ku. Om nunu maddi o wonsoyon ku'dti?’ ka dau.


text:
Om pomusorou no kawagu iyau do poingkaa, ‘Oo, poingkaa o wonsoyon ku: Monuhu' oku nondod mamaraag di gudang ku, om mamaal nogindo do gudang dit agayo ko' iri. Om hiri nondo o poopian ku do koinsanai di gandum ku om i dapu' ku di suwai.


text:
Om moro-boros oku nondo dot id suang do ginawo ku do poingkaa: Nokoundar oku no! Tu' nangaanu ngai' ku no it ongosonong, om a' no aayi-ayi' iri do piro-piro piya o toun. Om mundorong nopodti! Om makan no, om minum, om sumimbayan nopo!’ kangku.


text:
Nga' boros kad Kinorohingan dot id tulun diri, ‘Oi tulun do basug! Totuong idti dot apatai ko. Om isai noddi o kaanu ngai' di kakayaan di tinimung nu'ddi!’ ka.


text:
Om iyo noddi ot osiliu dot id pointikid-tikid do tulun di tumotos do kumaya' do maan nod dau'd tinan. Nga' a' i' iyolo' monotos do kumaya' dot id pagantangan do Kinorohingan,” ka di Yesus.


text:
Om boro-boros noddi i Yesus di piro-piro o tumatanud dau do poingkaa, “Iri no o kapamarasan ku dot, ‘Kada' kou katangkabo do pasal do koposi-posion dokoyu; ondung nunu i takanon dokoyu, om ondung nunu o pakayan dokoyu,’ ka.


text:
Antangai pogi' dokoyu i bangkahak! Iri nopo om a' i' momutanom, om a' mongomot, om aiso' o gudang. Nga' iyo piya'ddi nga' gompion i' do Kinorohingan. Om okon-okon kou pondo iyokoyu tu' poimaha' i' ko' i tombolog.


text:
Om mulong piya do tumangkabo kou nga' haro toi o tiso' dokoyu do milo do mongoput do tumur dau dot ongoniiba' piya?


text:
Om ondung a' kou milo do momonsoi dit ongokooro' piya, om nokuro tu' tumangkabo kou po di suwai ko' iri?


text:
Antangai pogi' dokoyu ilo bunga do poinsuni do hiti'd talun. A' i' morobuat ilo bunga om a' mangawol. Nga' i Raja' Suliman piya tu' kaya' kopio nga' aiso' i' o pakayan dot iyo dilo dombunga kolumis!


text:
Sumuni no ilo sakot do baino', om suab pondo om aayi' nod tutudan. Nga' iyo piya'ddi nga' lumison id Kinorohingan ilo sakot. Om a' nogindo tuu kopio iyau manahak dokoyu iyokoyu do pakayan? Nga' oluhoi i' kopio o kotumbayaan dokoyu!


text:
Iyo nopoddi om kada' kou no katangkabo om kada' kou koborulong do momusorou ondung nunu o takanon om tinumon dokoyu.


text:
Tu' koinsanai nopoddi om ihumon ngai' i' di tulun dit a' kotutun do Kinorohingan. Om oilaan i' daa di Tapa' dokoyu do kiguna' kou ngai'ddi.


text:
Nga' poinggoyoon nogi' kopio dokoyu o Pomorintaan do Kinorohingan, om patahakon indo do Kinorohingan dot id dokoyu o koinsanai'd di suwai,” ka di Yesus.


text:
Om boros ka kawagu di Yesus, “Kada' kou kooris, iyokoyu it okuuri' o nintaban. Tu' orohian i' i Tapa' dokoyu do manahak dokoyu'd barakat do mantad id Pomorintaan dau.


text:
Padagangon no dokoyu i dokoyu'd songonuon, om patahakon nod tulun do mosikin i tusin do gatang diri. Pomonsoi kou nod poiiyanan do tusin dit a' rumaag, om poopion no dokoyu o dapu' dokoyu do hilo'd surga. Tu' hilo' nopod surga om aiso' no o tulun do mongoi panakau om aiso' o tanai do mamaraag di dapu'.


text:
Boros ka kawagu di Yesus, “Mumbangan-bangan kasai' kou no do tumimbaba' do nunu nopo. Om mositi' no do kipakayan kasai' kou om kitapui kasai' o lampung,


text:
do miagal di susuhuon di magandad do kogulian di tuan dau do mantad id poginakanan do kumawin. Tu' soira' do korikot i tuan dau, om mogkoritik no iyau di totobon, om mipuwoyo' nopo i susuhuon dau do mongoi pongiwang di totobon.


text:
Olumaag no i susuhuon di posodia' kasai' do magandad do korikatan di tuan dau. Kotumbayaai kou no: do sumodia' nondo i tuan diri om suhuon no dau, i susuhuon dau do mirikau om modsurung nondo iyau diyolo'.


text:
Olumaag no kopio i susuhuon di posodia' kasai' do magandad do korikatan di tuan dau do mulong piya do pitangatuong ko' alaid ko' iri.


text:
Soroho' no dokoyu iti! Tu' ondung oilaan daa di sanganu di walai o korikatan di manakau, om tamangan i' daa dau i walai dau, om a' i' kosuang i manakau do hiri'd walai dau.


text:
Om iyo nopoddi om mositi' no do mumbangan-bangan kou om sumodia', tu' rumikot nondo i Tanak do Tulun do tontok dit a' i' daa dokoyu insan-insanon,” ka dau.


text:
Om uhoto' no di Pitrus i Yesus do poingkaa, “Oi Tuhan, iyahai no tuu o tudukan nu di ponudukan nu'ddi, ko' koinsanai pod tulun o tudukan?” ka.


text:
Om boros kad Tuhan do suminimbar, “Isai ma i susuhuon dit otorodok om it oilo? Iyau nopo om i tulun di siniliu di tuan dau do boyoon di susuhuon dau'd suwai, om oonuan i' dau iyolo' do taakanon do tontok di maso di natantu' mantad.


text:
Kotumbayaai kou no, do silihon nopondo di tuan diri i susuhuon dau'ddi do mongilo-ilo ngai' di dapu' dau.


text:
Nga' ondung momusorou i susuhuon diri dot, ‘Alaid po bo do gumuli' i tuan ku'ddi,’ ka, om pimbabagan ngai' nondo dau i susuhuon do suwai, om mangakan-ngakan nogindo iyau om moginum do gisom dot aawuk.


text:
Om korikot nondo i tuan dau do tontok di tadau om jam dit a' i' daa dau soro-sorohon. Om oi-oiyon nopondo di tuan o pomohukum di susuhuon dau'ddi, om poiyoon di kootuson do tulun dit a' mumboyo'd Kinorohingan o kootuson dau.


text:
Iri nopo susuhuon di koilo do korohian di tuan dau, om a' indo sumodia' om a' momonsoi'ddi, om padalaan no kopio do momobog.


text:
Nga' iri nopo susuhuon dit a' koilo mantad ondung nunu o korohian di tuan dau, om kowonsoi nondo iyau'd sala' gisom dot apatut no iyau do bobogon om a' i' di tuan padalaan o pomobog di susuhuon dau'ddi. Tu' tulun nopo di noonuan dot ogumu' om ogumu' no o pokionuon do mantad id dau. Om i tulun dit ogumu' o pinosongonuan, nga' ogumu' nondo o pokionuon do mantad id dau,” ka di Yesus.


text:
Om boros ka kawagu di Yesus, “Kinorikatan ku nopo om mongoi paparakit do tapui do podtutud diti pomogunan. Om osonong no daa kopio do nokosikit i tapui'ddi!


text:
Om haro po o koinggoritan dit awagat kopio dit a' no milo dot a' ku timbabaon. Om a' nopo osimbayan o ginawo ku dot a' po katalib iri.


text:
Ondos daa dokoyu om kouludan o nigitan ku do hiti'd pomogunan. Okon i' ko' piuludan o nigitan ku suwai ko' pisaapan.


text:
Tu' mimpuun nod baino', do haro o pisongkiwalan dot id pialatan di limo o tulun dot id iso' o sompiiyon. Sumaap nondo i tolu o tulun di duwo o tulun, ko' i duwo o tulun do sumaap di tolu o tulun.


text:
Om i tapa' nga' sumaap nondo di tanak dau'd kusai, om i tanak dau'd kusai nga' sumaap nondo di tapa' dau. Om i tina' nga' sumaap nondo di tanak dau'd tondu', om i tanak dau'd tondu' nga' sumaap nondo di tina' dau. Om i tiwanon do tondu' nga' sumaap nondo di monongiwan dau'd tondu', om i monongiwan do tondu' nga' sumaap nondo di tiwanon dau'd tondu',” ka dau.


text:
Om boro-boros no i Yesus di tulun dot ogumu' do poingkaa, “Ondung okito dokoyu o haun do minsawat ponong id kotonobon om olomus kou nopo do momoros do, ‘Rumasam nod baino',’ ka. Om rumasam no kopio.


text:
Om ondung opurimanan dokoyu o ribut do mantad id salatan, do tumongus om moro-boros kou no do, ‘Magadau nod baino',’ ka. Om magadau no kopio.


text:
Iyokoyu no i tulun di minsorupai-rupai no toomod! Koilo kou i' do mongintutun do kooyu-oyuo' dilo tawan om iti pomogunan. Nga' nokuro tu' a' kou koilo do komoyon di piro-piro o tanda' do maso'dti?” ka dau.


text:
Om boros ka kawagu di Yesus, “Nokuro tu' a' dokoyu butusan dot id pogialatan dokoyu ondung nunu it otopot!


text:
Ondung haro o tulun di mamadawa dokoyu om i poporikot dokoyu dot id kut, om tumotos kou no kopio do manalasai di hal diri dot id tulun diri dot a' po korikot do hiri'd kut. Tu' ondung amu', nga' sansagan kou nondo di tulun diri do tumimbaba' do gompomutus, om patahakon kou nondo di gompomutus dot id pulis, om posuangon kou nondo di pulis dot id giil.


text:
Kotumbayaai kou no! A' kou no milo do lumabus do mantad id giil dot a' po dokoyu abayaran i nakadanda' dokoyu,” ka dau.


text:
Tontok nopoddi om haro o piro-piro o tulun do hiri do minomisunud di Yesus, do haro piro-piro tulun do Galilia do pinatai di Pilatus di maso diyolo' do papatahak dot id Kinorohingan di porsombahan do sinumbali'.


text:
Om boros ka di Yesus dot id diyolo', do nokorongou di sinusui diyolo'ddi, “Ondos nopo daa dokoyu om iri o kointalangan kopio dot agayo no kopio o dusa diyolo' ko' mantad do koinsanai di tulun do Galilia do suwai, tu' iyo iddi o nakapatai diyolo'?


text:
A' i' moti' kopio. Nga' soroho' no dokoyu dot ondung a' kou rumologo di dusa dokoyu, om apatai ngai' kou no do miagal diyolo'.


text:
Poingkuro no i hopod om walu' o tulun di napatai do noonsitan di walai'd akawas di hilo'd Siloam? Ondos daa dokoyu om iri no o popointalang dot agayo o dusa diyolo' ko' mantad do dusa do koinsanai di tulun do suwai di hilo'd Yorusalim?


text:
A' i' kopio iyo'ddi! Poboroson ku po kawagu dot: ondung a' kou rumologo di dusa dokoyu, om iyokoyu moti' nga' apatai i' do miagal diyolo',” ka dau.


text:
Om ponusui noddi i Yesus do poinukadan do poingkaa, “Haro o songulun do kiguas dot ara do hiri'd kabun dot anggur dau. Insan tadau om ongoi no daa iyau pogontong do tua' dit ara diri, nga' aiso' i' ot ongoiso' piya'd tua' do nokito dau.


text:
Om boro-boros noddi iyau di momogompi' di kabun di tulun diri do poingkaa, ‘Tolu noddi o toun ku do miontong dilo guas dot ara do mongua' om iso' pod tua' nga' aiso' i'. Tagadon nogi'lo', do magayi' nopod rinuak diti tana',’ ka dau.


text:
Nga' boros ka di momogompi' di kabun diri do suminimbar, ‘Pologoson pod a' tagadon ilo' dot osontounan poo, oi Tuan. Umbalan ku po do manangkul o pointutuk do puun, om bajaan ku.


text:
A' i' oila-ilaan do mongua' nopondo ilo' do toun koimbagu. Om a' nopondo mongua', om monuhu' nogindo o Tuan do managad dilo',’ ka dau,” ka di Yesus.


text:
Hiri nopo nga' haro o songulun o tondu' do sumakit, do hopod no om walu' o toun do koloido', tu' haro o rusod dot araat dot id suang do tinan dau. Iri nopo tondu'ddi nga' tongkud, om a' no milo do rumindog do mingkakat.


text:
Om kokito noddi di Yesus i tondu'ddi om lohowo' no dau, “Oi inan koidu' ko i' do mantad id toruol nu'ndo!” ka dau.


text:
Om kamao' noddi di Yesus i tondu'ddi. Om diiri i' om diiri do nokorindog o pongingkakat dau. Om pamarayou noddi iyau'd Kinorohingan.


text:
Om kotogod noddi i boyoon do walai'd sasambayangan, tu' minomolingos i' i Yesus do tulun di kitoruol do tontok do tadau'd Sabat. Boros ka dau, “Onom i' o tadau do kakarajaan, om tontok nod tadau'ddi do rumikot do mongoi pokilingos, nga' kada' po rikot do tontok do tadau'd Sabat!” ka dau.


text:
Om boros kad Tuhan do suminimbar, “Iyokoyu no i minsorupai-rupai no toomod! Okon toi ko' oinsanan i' o tulun do papalabus do sapi' om kaladai do mantad id kandang, om ongoyon no poinumo' do tontok do tadau'd Sabat?


text:
Om dinondo nodti om haro o songulun o tondu' di sinakagon di Abraham, om nakagasan iyau'd rogon do hopod no om walu' o toun do koloido'. A' toi apatut i' do poiduwon iyau do mantad id kogos diri do tontok piya do tadau'd Sabat?” ka dau.


text:
Nga' kongointingayamai nopo i tulun dit otogod di Yesus do nokorongou di nisimbar di Yesus do miagal diri. Nga' iri nopo tulun do suwai om angasanangan ngai' nopo do nokokito di koimayaan di winonsoi di Yesus.


text:
Om ponguhot no i Yesus do poingkaa, “Okuro-kuro ma i Pomorintaan do Kinorohingan? Nunu o poiyaan ku'ddi?


text:
Iyo diti poinukadan do poingkaa: Haro o tiso' o tulun do minanganu do linsou dot okooro', om potonomo' no dau do hiri'd kabun dau. Om kosuni noddi i linsou'ddi om agayo diri o guas, gisom do pomirumunan do tombolog o karaanan di kayu'ddi,” ka dau.


text:
Om ponguhot po kawagu i Yesus do poingkaa, “Nunu ma o milo ku'd poiyaan di Pomorintaan do Kinorohingan?


text:
Iyo di pangambang do roti di ngoyon do songulun o tondu', om poroloton nondo dau dot id tapung dot apat nohopod o lito do kogumuo', gisom dot akambang ngai' nopondo i tapung diri,” ka dau.


text:
Om pamanau no i Yesus do kumaa do hilo'd Yorusalim, om kawaya' no iyau dot id piro-piro o bandar om kampung, om ponuduk no iyau'd tulun do hiri.


text:
Om haro'ddi o songulun do minonguhot di Yesus. Boros ka dau, “Oi Tuan, okuri' toi o tulun di posion?” ka.


text:
Om boros ka di Yesus do suminimbar, “Tumotos no do sumuang di wawayaan dot okikip. Nga' sorohon no! Tu' ogumu' i' daa o tulun do monotos do sumuang diri, nga' a' i' kosuang.


text:
Tu' tontok dit ongoyon di sanganu di walai ontiilai i totobon om poingkakat kou do hiri'd soliwan do mogkoritik di totobon. Om moro-boros kou nondo dot, ‘Oi Tuan, iwangai iyahai!’ ka. Om sumimbar nondo i sanganu di walai'ddi do poingkaa, ‘A' oku i' kotutun dokoyu!’ ka nondo dau.


text:
Om sumimbar kou nondo do, ‘Nokotorungak i' iyahai do Tuan do makan om minum, om nokoponuduk ko dahai di hiri'd karalan-ralanan do hiri'd bandar dahai,’ ka nondo dokoyu.


text:
Nga' moro-boros nondo kawagu i sanganu di walai'ddi dot, ‘A' oku i' koilo ondung hinonggo o tadon dokoyu. Poggidu' kou no do mantad hiti, iyokoyu i minomonsoi dot angaraat!’ ka nondo dau.


text:
Om tontok do kokito kou di Abraham, om i Isak, om i Yakub, om koinsanai di nabi do hiri'd suang di Pomorintaan do Kinorohingan, om mihad kou nondo om oinggorit tu' uyungon kou i' iyokoyu do posoliwan!


text:
Om rumikot ngai' nopondo i tulun di mantad id koulayon om mantad id kotonobon, om mantad id utara om id salatan, om tumorungak do hiri'd poginakanan di Pomorintaan do Kinorohingan.


text:
Om otopot no kopio dot i tulun di kotohuri nga' kopogulu indo, om i tulun di nokopogulu nga' kotohuri indo,” ka di Yesus.


text:
Om haro nogi' o piro-piro tulun do Parisi do ruminikot dot id di Yesus do tontok diri. Boros ka diyolo', “Kada' no undorong do hiti! Pamanau no do mongoi'd hilo'd kinoiyonon do suwai, tu' pokipapatayan ko di Horudis,” ka.


text:
Om boros ka di Yesus do suminimbar, “Ngoyo' dokoyu sunudai i tulun dit aiso' o guna-guna'ddi do poingkaa, ‘Baino' nopo om suab om monunsub oku po do rusod dot araat, om momolingos oku'd tulun do sumakit, nga' kotolu nopondod tadau om opongo ku nondo o karaja' ku,’ ka dau.


text:
Nga' mulong po dot iyo'ddi nga' mositi' no do lumombus oku do mamanau do baino', om suab, om suab diino, tu' a' i' osonong o nabi do patayon dot id soliwan do Yorusalim,” ka dau.


text:
Om boro-boros noddi kawagu i Yesus do poingkaa, “Oi tulun do Yorusalim, oi tulun do Yorusalim! Pinatai ngai' dokoyu i nabi. Om pinindumpahan ngai' dokoyu'd watu i susuhuon do Kinorohingan gisom do nangapatai iyolo'. A' oku no impiro-piro dot orohian do monimung do koinsanai dokoyu i poingiyon dot id bandar diti, do miagal do manuk di maganak do mongungkub di tangaanak dau, nga' mada' kou i'!


text:
Om iri noddi o kotongkiadan do Kinorohingan do mantad id dokoyu. Ilaai no dokoyu, do mantad pod baino' om a' kou no kokito doho' do gisom do momoros kou'd poingkaa, ‘Abarakatan no i rumikot dot id suang do ngaran do Tuhan,’ ka,” ka dau.


text:
Tontok dot insan o tadau'd Sabat, om ongoi no i Yesus akan do hiri'd walai do songulun o boyoon do tulun do Parisi. Om hiri nopo nga' haro o piro-piro tulun do monoinu di Yesus.


text:
Om ponguhot noddi i Yesus di piro-piro o guru do Tourat om i tulun do Parisi di hino'd hiri do poingkaa, “Tumanud nopo do Tourat, om koino-ino toko' i' tuu do momolingos do tulun do sumakit do tontok do tadau'd Sabat?” ka dau.


text:
Om a' ngai' nopo minungkomi i guru do Tourat om i tulun do Parisi. Om lohowo' noddi di Yesus i tulun do sumakit diri om lingasai no dau iyau. Om suhuo' noddi di Yesus i tulun diri do tumongkiad.


text:
Om boro-boros noddi i Yesus di tulun diri do poingkaa, “Ondung haro o songulun dokoyu do haro o tanak ko' haro o sapi', om aratu' nondo iri do hiri'd torobong do tontok do tadau'd Sabat; om a' i' tuu pitilombusan nopo dau do mongoi poposoliwan i tanak di sapi'ddi do mantad hiri'd torobong do tontok do tadau'ddi?” ka dau.


text:
Om kokito noddi di Yesus do haro o piro-piro di tulun di nongolohou do hiri do momili' do tiyonon dit ongosonong kopio. Om ponuduk noddi iyau diyolo' do poingkaa,


text:
“Soira' nopo dot olohou kou dot id poginakanan do kumawin, om kada' kou ongoi pimpori-pori do mirikau do hiri'd tiirikohonon dit ongkipangkat. Tu' a' i' oila-ilaan nga' haro i' doti' i tulun dit agayo o pangkat ko' iyokoyu do nolohou dot id poginakanan diri,


text:
om rumikot nondo i sanganu di walai'ddi di minomolohou goduwo dokoyu, om sunudan kou nondo dau do, ‘Mokiampun oku, tu' iti nopo tirikohonon diti nirikau dokoyu om nosodia' mantad no do poirikahanan diyolo',’ ka nondo dau. Om ointingayam kou nondo kopio om a' kou no milo dot a' mongoi irikau do hiri'd tirikohonon dit id tohuri no kopio.


text:
Iyo nopoddi om soira' nopo dot olohou kou dot id poginakanan, om mirikau kou nogi' do hiri'd tirikohonon dit id tohuri kopio, om rumikot nondo i sanganu di walai om moro-boros nondo dot, ‘Oi ambalut, kaino ongoi irikau do hiti'd tirikohonon dit osonong-sonong,’ ka. Om suahon kou nondo dot id toguang do koinsanai di tulun di nongolohou.


text:
Tu' pointikid-tikid do tulun di minggayo-gayo om poinsiribaon nogindo, nga' i nopo tulun di minsiriba' om poinggoyoon nondo,” ka dau.


text:
Om boro-boros noddi i Yesus di sanganu di walai do poingkaa, “Soira' nopo do momolohou ko'd tulun do hiri'd poginakanan nu, do dangadau ko' dongotuong, om kada' no pomolohou di tambalut nu, ko' i tobpinai nu, ko' iri po i kowori-worisan nu, ko' iri po i tulun di kaya' di hiri'd doros-oros nu. Tu' iyolo' nopo om momolohou indo diya', om osomulian ko i' di winonsoi nu'ddi.


text:
Nga' momolohou ko nopod tulun do rumapou dot id poginakanan nu, om lohowon i tulun do mosikin, om i tulun dit a' iyo'd dombokon o tinan, om i tulun dit a' koundaliu, om i tulun di bolou.


text:
Om abarakatan ko indo, tu' iyolo' nopo om a' i' milo do sumomuli' di kosonongo' nu. Om somulian ko indod Kinorohingan di kosonongo' nu'ddi do tontok do posion kawagu i tulun dit ongosonong do mantad id kapatayon,” ka di Yesus.


text:
Om korongou no di songulun di nokotorungak di Yesus do makan i boros di Yesus diri, om boros ka dau, “Olumaag no i tulun di kotorungak di poginakanan do hiri'd Pomorintaan do Kinorohingan,” ka.


text:
Nga' boros ka di Yesus dot id tulun diri, “Tontok dot insan o maso, om haro o songulun do pinapaharo do poginakanan dot agayo. Om minomolohou iyau dot ogumu' o tulun do rumapou dot id poginakanan diri.


text:
Om soira' di norikot o maso do potimpuunon i poginakanan diri, om ponuhu' no iyau di susuhuon dau do mongoi pomisunud di tulun di nongolohou, do poingkaa, ‘Rumikot no tu' nokosodia' ngai' no!’ ka.


text:
Nga' mogisuhut-suhut nogi' i tulun di linohou'ddi, do mongoi pokiampun dot a' iyau koongoi. Boros ka di tiso' dot id susuhuon diri, ‘Wagu oku po koboli do tana' om ngoyon ku po daa antangai iri,’ ka.


text:
Om i tiso' nga' minokiampun nogi'. Boros ka dau, ‘Wagu oku po koboli do limo o pasang do sapi', om ngoyon ku po daa umbalai do paradu iri,’ ka.


text:
Om guli' noddi i susuhuon diri do minongoi poposunud di tuan di pinosimbar diyolo'ddi. Om kotogod noddi kopio i tuan. Om ponuhu' po kawagu iyau di susuhuon dau. Boros ka dau, ‘Pamanau no om siahan no do kumaa do hilo'd karalan-ralanan om i hilo'd ralan do kumaa id bandar. Om angatan ngai' nopo i tulun do mosikin, om it a' iyo'd dombokon o tinan, om i tulun do bolou, om i tulun dit a' koundaliu,’ ka.


text:
Om boros ka di susuhuon dau, ‘Oi Tuan, nokosunud ngai' no dahai o koinsanai di pinonuhuan nu, nga' mulong piya do miagal diri nga' haro po o tiyonon do hiri'd poginakanan,’ ka.


text:
Om boros kaddi di tuan diri, ‘Ongoi-ongoi kou po do hilo'd karalan-ralanan do hilo'd bandar om hilo'd karalan-ralanan dit id soliwan do bandar, om sansagan ngai' nopo i tulun do rumikot do hiti'd poginakanan, om oponu' id tulun iti walai ku.


text:
Tu' aiso' i' o songulun piya di tulun dit id gulu lohowo' do koumbal di taakanon di pinosodia' ku do hiti'd poginakanan,’ ka dau,” ka di Yesus.


text:
Om ogumu'ddi o tulun do tuminanud di Yesus do minamanau, om koili no i Yesus diyolo', om boro-boros nod,


text:
“Tulun nopo di rumikot dot id doho', om poinggayo indo o kosianan dau di tina' dau, om i tapa' dau, om i sawo dau, om i tobpinai dau, om tinan dau, om a' i' iyau milo do sumiliu'd tumatanud ku.


text:
Tu' iri nopo tulun dit a' sumaan do salib dau do tumanud doho', om a' no iyau milo do sumiliu'd tumatanud ku.


text:
Om ondung haro o songulun dot id pogialatan dokoyu dot orohian do mamaal do walai dot akawas, om atantu' no dot intobon mantad po dau o tusin om oilaan i' dau ondung kabagal i tusin do pomongo di walai di waalon dau ko' amu'.


text:
Ondung kowonsoi ngai' no i poimpahan om a' indo kabagal o tusin do pomongo'ddi, om oinsanan nopondo i tulun do kokito'ddi do mongirak-irak dau.


text:
Om moro-boros nondo iyolo' do poingkaa, ‘Nokotimpuun no o tulun diti do minaal om a' iddi dau nopongo!’ ka.


text:
Om ondung haro o raja' do kisoudor do hopod noribu dot orohian do mongoi saap di raja' di kisoudor do duwo nohopod noribu, om atantu' no do momusorou mantad po i raja' ondung kasaap iyolo' di pisangod diri ko' amu'.


text:
Nga' ondung opurimanan dau dot a' iyau kasaap di pisangod dau, om atantu' no do tontok dit osodu' po i pisangod dau om monuhu' no iyau di susuhuon dau do mongoi ponokiulud di pisangod dau'ddi,” ka dau.


text:
Om boros ka di Yesus do minongolimpupus, “Iyo kou nogiddi iyokoyu, tu' aiso' i' o tongosongulun piya dot id pogialatan dokoyu do milo do sumiliu'd tumatanud ku, ondung a' no dau tongkiadan o koinsanai do nunu nopo,” ka dau.


text:
Boros ka kawagu di Yesus, “Silaon nopo om osonong i' kopio, nga' ondung oidu' i koosino' di silaon diri, om a' no milo do poosinon kawagu.


text:
Om aiso' no o guna' diri do maan do hiri'd dumo ko' maan po do baja', suwai ko' pataamon poo. Isai nopo o kitolingo om mokinongou no kopio!” ka dau.


text:
Insan o tadau, om ogumu' o tulun di gomponimung do sukai om i tulun dit a' osonong dot id pagantangan do tulun dot ogumu' do ruminikot do mongoi pokinongou di Yesus.


text:
Om sontogod-togod nopo i tulun do Parisi om i guru do Tourat. Boros ka diyolo', “Antangai pogi' iti tulun nga' rumamit i' dilo tulun dit a' osonong, om tumorungak diyolo'd makan!” ka.


text:
“Poingkuro o dokoyu'd osorou? Ondung haro ot iso' o tulun dot id pogialatan dokoyu do kidumba' do hatus o tinan, om atagak nondo o tongoiso' di dumba' dau'ddi, om nunu tuu'ndo o wonsoyon di tulun diri? Atantu' no do tongkiadan nopo dau i dumba' di siam nohopod om siam o tinan di hiri'd kobuturan, om ngoyon nondo dau ihumo' i dumba' di natagak diri do gisom dot okito dau.


text:
dot igitan do muli'. Om momolohou nogindo iyau di piro-piro o tambalut dau om i songkoduwo dau, om moro-boros nondo iyau do poingkaa, ‘Kongotood toko' no tu' nokito ku no i dumba' ku di natagak!’ ka nondo dau.


text:
Om iyo nogiddi o hilo'd surga tu' ongotood i' kopio do haro nopo o tongoiso'd tulun di korologo do dusa dau ko' mantad do haro o siam nohopod om siam o tulun dit osonong no mantad, it a' no minog do rumologo,” ka di Yesus.


text:
Om boros ka kawagu di Yesus, “Ko' ondung haro o songulun o tondu', do kitusin do hopod o pirok, om atagak nondo o tiso' di tusin diri, om nunu tuu'ndo o wonsoyon dau'ddi? Modtutud nondo iyau do lampung om imuhawan dau i walai dau, om totoson nondo dau do mogihum i tusin di natagak diri do gisom dot okito dau.


text:
Om okito nopondo dau i tusin dau'ddi, om lohowon nondo dau i piro-piro o tambalut dau om i songkoduwo dau. Om moro-boros nondo iyau do poingkaa, ‘Kongotood toko' no! Tu' nokito ku noddi kawagu i tusin ku di natagak. Om osonong noddi kopio o ginawo ku!’ ka nondo dau.


text:
Om iri nogi' i moloikat do Kinorohingan nga' iyo nogiddi o kotoodo', ondung haro no o songulun di kidusa, do rumologo do koinsanai di dusa dau. Ponongkuyaai kou no!” ka dau.


text:
Insan o maso om boro-boros no i tanak dit id domulok di tapa' dau do poingkaa, ‘Apa', patahako' doho' do dinondo o doho'd gontok dilo dapu' toko',’ ka. Om piduwoo' noddi di tapa' dau i dapu' do pinatahak di duwo o tanak dau'ddi.


text:
Piro-piro noddi o tadau do mantad diri, om pobolio' no di tanak dit id domulok o koinsanai di dapu' di notungkusan dau. Om ongoi noddi iyau dot id pomogunan di hilo'd sodu', om hilo' noddi do pininsima-simaan dau i tusin dau'ddi, om a' osonong o kowoyo-woyoon dau.


text:
Om tontok di naayi' noddi i tusin dau om pononglous no o hiri'd pomogunan diri dot adalaan kopio, om oinggorit tomod diri i tanak diri.


text:
Om ongoi noddi iyau karaja' dot id iso' o tulun di poundorong do hiri'd pomogunan diri, om suhuo' no iyau di tulun diri do momogompi' do wogok do hiri'd tumo dau.


text:
Om louson noddi tomod iyau, gisom do siakan no iyau di susumad di wogok. Nga' mulong piya do miagal kopio'ddi o kolousono' dau nga' aiso' i' o tongoiso' piya'd tulun do manahak dau'd takanon.


text:
Om kopurimanai noddi dau i kowoyo-woyoon dau, om boros ka dau, ‘Iri ngai' nopo tulun di pakaraja' dot id tapa' ku om osima' id taakanon, om inda' ka doho'd hiti tu' oruhai nod apatai dot ololousanan.


text:
Nga' osonong nogi' do pogulian ku'dti do hilo'd tapa' ku. Om boros kangku'ndo dot id tapa' ku om: Apa', nokowonsoi oku nod dusa dot id toguang do Kinorohingan om id toguang nu, oi Apa'.


text:
Om a' oku noddi osorupai do roitan do tanak nu, nga' poiyoon oku nopo diya' di tulun di pakaraja' dot id diya', kangku'ndo,’ ka dau.


text:
Om pamanau noddi iyau do pogulian kawagu dot id tapa' dau. Om hiri po iyau'd sodu', om kokito no iyau di tapa' dau. Nga' kosianai noddi tomod i tapa' dau om panangkus no i tapa' dau do minongoi ruba' dau, om gopuso' no om tungubai no iyau di tapa' dau'ddi.


text:
Om boro-boros noddi i tanak diri di tapa' dau, ‘Apa', nokowonsoi oku nod dusa dot id toguang do Kinorohingan om id toguang nu oi Apa', om a' oku no osorupai do roitan do tanak nu!’ ka dau.


text:
Nga' lohowo' nogi' di tapa' dau i piro-piro o susuhuon dau om boro-boros nod poingkaa, ‘Ongoi di rasuk dit olumis kopio om porosukan i' diti tanak ku. Om sulungan iyau do pondulung om kosutan.


text:
Om ngoyon no i tanak do sapi' dit olomu' om sumbolion no. Om moginakan toko' i' do pogiaarapadan do nokogulian diti tanak ku.


text:
Tu' napatai no daa ilo tanak ku nga' napasi noddi kawagu, om natagak daa nga' nokoguli' noddi kawagu!’ ka dau. Om timpuun noddi iyolo' do moginakan.


text:
Maso nopoddi nga' hiri'd dumo i tanak dau dit id dotuo. Om uli' no i tanak dit id dotuo'ddi do hiri'd walai dau, om maha' dit osomok no iyau di walai, om korongou no dau o tuni do tuunion om kokito dau o tulun do santari-tari'.


text:
Om lohowo' no dau o songulun di susuhuon di tapa' dau, om uhoto' no dau iyau, ‘Nokuro tu' iyo kopio'dti o hiti'd walai do baino'?’ ka.


text:
Om simbar no i susuhuon diri do poingkaa, ‘Tuan, nokoguli' no i tadi' nu. Om nokoponuhu' no i tapa' nu do monumbali' do tanak do sapi' dit olomu', do maan do kopongunsikahan do nokogulian di tadi' nu, tu' nokoguli' noddi kawagu iyau!’ ka dau.


text:
Nga' otogod tomod diri i tanak dit id dotuo'ddi, gisom dot a' nopo iyau suminoruang do hiri'd walai. Om soliwan noddi i tapa' dau do minongoi ponginsasamod om minangangat dau do sumalakoi.


text:
Nga' boros ka di tanak dit id dotuo'ddi dot id tapa' dau, ‘Apa', iyoho' nopo om monontoun-toun oku no do monotos do kumaraja' dot id diya', om a' oku po nokoumbal dot a' mumboyo' do ponuhuan nu. Nga' nunu noo o ponomuli' nu doho'ddi? Tu' songinan-nginan piya o kambing nga' a' ko po nokoumbal do manahak doho', do maan ku'd poginakanan do kopogisasalawatan di piro-piro o tambalut ku.


text:
Nga' maha' nogi' ilo tanak nu di minagayi' di dapu' nu do pinangambalut do tongoondu'd sundal, om koguli' nopo iyau nga' ponumboliyai nu no tomod iyau do sapi' dit olomu',’ ka dau.


text:
Om boros ka di tapa' dau do suminimbar, ‘Oi tanak ku, iya' nopo om poinsugku' kasai' i' doho'. Om koinsanai dilo dapu' ku nga' diya' ngai' no.


text:
Om apatut id papaharo kito do poginakanan do maan do kounsikahan do nokoguli' i tadi' nu, tu' napatai no daa iyau nga' napasi noddi kawagu, om natagak daa iyau, nga' nokoguli' noddi kawagu,’ ka dau,” ka di Yesus.


text:
Om boro-boros no i Yesus di tumatanud dau do poingkaa, “Haro o tiso' o tulun do kaya'. Om haro o songulun o pagawai do kousinan do mongilo-ilo ngai' di dapu' dau. Om haro'ddi o tulun do minomisunud di tulun do kaya' dot i nopo tusin dau nga' pininsima-simaan di pagawai do kousinan do mamakai.


text:
Om lohowo' noddi dau i pagawai do kousinan diri om boro-boros no iyau dau do poingkaa, ‘Otopot i' tuu iti norongou ku do pasal diya'? Patahako' daa doho' do dinondo i pinotulisan nu do koinsanai di dapu' ku. Tu' poiduwon tiya' no diti karaja' nu do pagawai do kousinan ku,’ ka dau.


text:
Om pomusorou noddi i pagawai do kousinan diri do poingkaa, ‘Nunu mando o wonsoyon ku'dti? Tu' palapason oku'ddi di tuan diti karaja' ku. Manangkul oku nga' a' oku i' kogoos; om mokipuhawang nga' ointingayaman oku i'.


text:
Nga' poingkaa o wonsoyon ku: kalapas oku nopondo om mositi' no dot ogumu' o tambalut ku di popoiyon doho' do hiri'd walai diyolo',’ ka.


text:
Om lohowo' noddi di pagawai do kousinan o koinsanai di tulun di nokopongutang dot id tuan dau. Boros ka dau dot id iso' o tulun, ‘Songkuro o tutang nu dot id tuan ku?’ ka.


text:
Om boros ka di tulun diri do suminimbar, ‘Hatus o kakanan do tumau do saitun,’ ka dau. Boros ka di pagawai do kousinan diri dot id dau, ‘Diya iti pinotulisan di tutang nu. Irikau no om lomusan no do monulis o limo nopo nohopod,’ ka dau.


text:
Om boro-boros no iyau di tulun di koduwo, ‘Songkuro i diya'ddi do tutang oi tobpinai?’ ka dau. Om boros ka dau'd suminimbar, ‘Soribu o karung do gandum,’ ka. Om boros ka di pagawai do kousinan, ‘Diya iti pinotulisan di tutang nu. Tuliso' nopo o walu' nahatus,’ ka dau.


text:
Om royoho' noddi di tuan dau i pagawai dit a' otorodok diri tu' oilo kopio i' iyau do minomonsoi do miagal diri; tu' ongoilo nogi' i tulun di tumanud do kowoyo-woyoon diti pomogunan do mongilo-ilo di diyolo'd korohian ko' mantad di tulun di poimpasi dot id tanawau,” ka dau.


text:
Om boro-boros po kawagu i Yesus, “Pokinongou kou no! Pakayon no o kakayaan diti pomogunan do panganu do tambalut. Om koiyon kou indo do hilo'd tiyonon dit a' rumaag, dot aiso' o guna' diti kakayaan do dom pomogunan.


text:
Tu' iri nopo tulun di milo do ponongkuyaanan do mongilo-ilo di hal dit ongokooro', om milo nori do ponongkuyaanan do mongilo-ilo di hal dit angagayo. Nga' iri nopo tulun dit a' milo do ponongkuyaanan do mongilo-ilo di hal dit ongokooro', om a' kopio iyau milo do ponongkuyaanan do mongilo-ilo di hal dit angagayo.


text:
Iyo nopoddi om ondung a' kou milo do ponongkuyaanan do mongilo-ilo diti kakayaan do hiti'd pomogunan, om isai nogiddi ot orohian do monuhu' dokoyu do mongilo-ilo di kakayaan do don rusod?


text:
Om ondung kointalang dot a' kou milo do ponongkuyaanan do mongilo-ilo di dombokon do songonuon, om isai po daa ot orohian do manahak dokoyu dit apatut daa dokoyu'd asanganu?


text:
Aiso' i' o tongosongulun piya do milo'd sumiliu'd turipon do duwo o Tuan, tu' poinggayo nondo doti' o kosianan dau di tiso' ko' mantad di koduwo, ko' otorodok doti' iyau dot id tuan dau di tiso' ko' mantad di koduwo. Om iyo kou nogiddi, tu' a' kou i' milo do sumiliu'd turipon do Kinorohingan om turipon pondo do kakayaan,” ka di Yesus.


text:
Om kongorongou noddi i tulun do Parisi do koinsanai di pinoboros di Yesus diri, om irak-irakai no diyolo' iyau, tu' iyolo' nopo nga' orohian do tusin.


text:
Nga' boros ka di Yesus, “Iyokoyu nopo om mintopo-topot dot id toguang do tulun, nga' okito id Kinorohingan ot id suang do ginawo dokoyu. Tu' nunu nopo i sorohon do tulun dot agayo o ngaran, om aiso' indo o ngaran-ngaran dot id pagantangan do Kinorohingan.


text:
Oinsanan nopo i Tourat di Musa om i ponudukan di piro-piro o nabi do poinggirot kasai' do gisom di kinorikatan di Yohanis Gampamatis. Om mantad poddi om pinopinsusui no iti Habar dot Osonong do pasal di Pomorintaan do Kinorohingan. Om monotos nopoddi o tulun do sumiliu do tulun do songonuon do Kinorohingan.


text:
Nga' a' nogi' apagon do tumanus ilo tawan om pomogunan ko' mantad dot ongoiso' piya o titik do hurup dit okooro' do hiri'd Tourat do tumanus.


text:
Om isai-isai o kusai do magada' do sawo dau om kumawin no kawagu do tondu'd suwai, om magampahu' no iyau'ddi. Om i nogi' tulun di mangawin di tondu' di naadaan do sawo, nga' magampahu' nogi',” ka dau.


text:
Om boros ka kawagu di Yesus, “Haro o tiso' o tulun do kaya'. Om manampakai kasai' nopo iyau do pakayan dit angagayo o gatang, om osima' kasai' iyau do taakanon do monikid tadau.


text:
Om haro'ddi o songulun o mosikin dot i Lasarus o ngaran, do pinoiliu do hiri'd toning di wawayaan do walai dau, om notongkop pod gandas o tinan dau.


text:
Om orohian daa iyau do mongoi pangakan di mumu' do takanon dit aratu' do mantad id mija' di tulun do kaya'. Nga' rikot nogi' i tasu do mongoi ponila' di gandas dau.


text:
Om kapatai noddi i tulun do mosikin diri, om igitai no iyau di moloikat do hiri'd tiyonon dit osonong kopio, i hiri'd toning di Abraham do hilo'd surga. Om iri nogi' i tulun do kaya' nga' napatai nogiddi om linobong.


text:
Om oinggorit tomod diri i tulun do kaya'ddi do hiri'd naraka. Om tingaha' no iyau do minontong, nga' kokito no dau i Abraham dot id iso' o kinoiyonon dit osodu' om i Lasarus nga' hiri nogid toning di Abraham.


text:
Om pomolohou no i tulun do kaya'ddi do poingkaa, ‘Oi Apa' Abraham, kosianai no doho'. Suhuo' daa doho' i Lasarus do mongoi popotudu' do tunturu' dau dot id waig om ongoyon i' dau yoposo' o dila' ku. Tu' oinggorit oku no kopio'dti do hiti'd suang diti tapui!’ ka dau.


text:
Nga' boros ka di Abraham do suminimbar, ‘Oi tanak ku, soroho' pogi': do solinaid di poimpasi ko po om nongopurimanan ngai' nu no it ongosonong, om i Lasarus no om nongopurimanan ngai' no dau it angaraat. Nga' baino' nopoddi om osimbayan no iyau. Om iya' no om oinggorit.


text:
Om kawagu po nga' haro o luang dot agayo dot id pialatan toko'. Om tulun do mantad hiti nga' a' no milo do mongoi'd hino, om tulun do mantad hino nga' a' no milo'd mongoi'd hiti!’ ka dau.


text:
Om boros kaddi di tulun do kaya', ‘Iyo nopondo, om pokionuon ku no kopio do suhuon nu i Lasarus do mongoi do hilo'd walai di tapa' ku.


text:
Tu' limo po o tobpinai ku'd hilo'. Om suhuon no doho' i Lasarus do mongoi pomisunud diyolo', om a' i' iyolo' kakaa do hiti'd koinggoritan,’ ka dau.


text:
Om boros ka di Abraham do suminimbar, ‘Ongkibuuk no iyolo'ddi, i Buuk di Musa om i piro-piro buuk do Nabi! Pologoson nopo iyolo' do tumanud di nongkotulis dot id buuk diri,’ ka dau.


text:
Nga' boros ka di tulun do kaya'ddi, ‘A' i' kabagal iri, oi Apa' Abraham. Nga' ondung haro daa o tulun di napatai dot oposian kawagu do mongoi pomisunud diyolo', om rumologo i' daa iyolo' di dusa diyolo'ddi,’ ka dau.


text:
Nga' boros ka di Abraham do suminimbar, ‘Ondung a' iyolo' mamadul di ponuhuan di Musa om i piro-piro o nabi, om atantu' no dot a' i' iyolo' otumbayaan do haro piya o tulun di napatai dot oposian kawagu,’ ka dau,” ka di Yesus.


text:
Om boro-boros no i Yesus di piro-piro o tumatanud dau do poingkaa, “Atantu' no do haro o piro-piro o hal do kobungou'd tulun do momonsoi'd dusa. Nga' obungou no i tulun di mominsuhu'ddi.


text:
Om osonong nogi' do lontoidan do watu di pongingisar o liou dau, om pataamon nogindo do hilo'd rahat dit aralom, ko' kopominsuhu' iyau do tongoiso' piya diti tulun diti tongoluhoi podti, gisom do kowonsoi nondo iyolo'd dusa.


text:
Iyo nopoddi, om mumbangan-bangan kou no kopio! Ondung kowonsoi'd dusa o tobpinai dokoyu, om ongoyon no iyau sunudai. Ondung monosol iyau do nokowonsoi iyau do miagal diri, om ompunan no iyau.


text:
Ondung kowonsoi iyau'd dusa dot id diya' dot inturu' do sangadau om mongoi kasai' nopo iyau solowot diya' do momoros do, ‘Mokiampun oku,’ ka, do monikid di kasala' iyau, om ompunan kasai' no iyau,” ka dau.


text:
Om boro-boros noddi i piro-piro o rasul dot id Tuhan Yesus do poingkaa, “Oi Tuhan, pogiroto' no o kotumbayaan dahai,” ka.


text:
Om boros kad Tuhan do suminimbar, “Ondung haro o kotumbayaan dokoyu dot ongoirad nopo do linsou dit okooro' kopio, om milo kou no do momoros dot id guas dot ara do, ‘Sakat no om tumanom no do hilo'd rahat,’ ka, om atantu' no do mihuboyo-boyo' iri di boros dokoyu,” ka dau.


text:
Om boros ka kawagu di Yesus, “Ondung haro ot id pialatan dokoyu do haro o susuhuon do mamaradu do hiri'd dumo ko' momogompi' pod dumba'. Om angatan tuu dau i susuhuon dau'ddi do, ‘Kaino kopio makan,’ ka, do koguli' i susuhuon dau'ddi?


text:
Atantu' no dot a' i' dau angatan, suwai ko' moro-boros nogi' iyau di susuhuon dau'ddi dot, ‘Ongoi posodia' do takanon ku. Om manampakai no di pakayan dit opulang, om tamangan oku no do gisom do kaakan om koinum oku; om kaakan oku po om makan ko nogindo iya',’ ka.


text:
Om iyo kou nogiddi iyokoyu. Ondung ongowonsoi ngai' dokoyu i pinonuhuan dot id dokoyu, om momoros kou nopo dot, ‘Iyahai nopodti om susuhuon no toomod, om iti no ot apatut do wonsoyon dahai,’ kanto dokoyu,” ka di Yesus.


text:
Tontok di manau-panau i Yesus do kumaa do hilo'd Yorusalim, om kawaya' no iyau do hiri'd watas dot id piwolitan do pomogunan do Samaria om Galilia.


text:
Di nopo manau-panau iyau do kumaa dot id iso' o kampung, om ongoyo' no iyau bontolo' do hopod o tulun di kitoruol do kusta. Om hiri pod sodu' i tulun diri,


text:
Om ontong no i Yesus diyolo', om boro-boros nod poingkaa, “Ongoi kou no solowot di piro-piro ot imam om pokiporisaan no diyolo' ino tinan dokoyu!” ka dau. Nga' hiri po iyolo'd tanga'd ralan om kolingasai no iyolo' di toruol diyolo'.


text:
Om kopurimanai noddi di songulun dot id pogialatan diyolo' do nolingasan iyau, om guli' no iyau dot id di Yesus om pamarayou no iyau'd Kinorohingan dot opuhod o boros.


text:
Om boros kaddi di Yesus, “Okon toi ko' hopod kou tulun do nolingasan diri? Nga' hinonggo noddi i siam o tulun?


text:
Om boros kaddi di Yesus dot id tulun diri, “Ingkakat no om mamanau i'. Nolingasan ko no tu' notumbayaan ko i' doho',” ka dau.


text:
Om haro'ddi o piro-piro tulun do Parisi do minonguhot di Yesus ondung soira' do korikot i Pomorintaan do Kinorohingan. Om boros ka di Yesus do suminimbar, “A' i' dokoyu okito i Pomorintaan do Kinorohingan.


text:
Aiso' i' o momoros dot, ‘Ontong pogi', nokorikot nod hiti!’ ka, ko', ‘Nokorikot nod hilo'!’ ka. Tu' iri nopo Pomorintaan do Kinorohingan om id suang i' dokoyu,” ka dau.


text:
Om boro-boros noddi i Yesus di piro-piro o tumatanud dau do poingkaa, “Rumikot nondo o maso dot orohian kou do kokito dot ongoiso' o tadau di Tanak do Tulun, nga' a' kou i' kokito.


text:
Om haro nondo o tulun do momoros dot id dokoyu dot, ‘Ontong pogi', hilo' iyau,’ ka, ko', ‘Ontong pogi', nga' hiti no iyau,’ ka. Nga' kada' kou soliwan do mongoi pogihum dau.


text:
Tu' kowoyo-woyoo' nopo do Tanak do Tulun do tontok di tadau do mintalang iyau, om iyo noddi kodumaat do kumalab do dumarapas dilo tawan om kababang do mantad id iso' o tisan om kakaa dot id tisan ponong id sampaping.


text:
Nga' id gulu nopo kopio om mositi' no do kopuriman iyau dot ogumu' o koinggoritan, om a' romiton di tulun do maso'dti.


text:
Tu' tontok nopondod tadau do pointalangon i Tanak do Tulun, om kowoyo-woyoo' nopo dau om miagal do kowoyo-woyoo' di poimpasi po i Nuu di gulu po.


text:
Tu' mangakan-ngakan nopo om monginum-nginum, om mogikakawin o tulun. Om iyo kasai' nopoddi iyolo' do gisom do norikot o kinosuangan di Nuu do hiri'd kapal, om korikot noddi i sakob do gisom do nangapatai ngai' i tulun.


text:
Om iyo nogiddi di poimpasi po i Lut. Tu' mangakan-ngakan om monginum-nginum, om mogiboli-boli om mananom-tanom om maal do walai o tulun.


text:
Nga' tontok di minogidu' i Lut do mantad hilo'd Sodom, om tadau iddi do suminondot o tapui di monomburalak po do mantad hilo'd tawan do minamatai ngai' di tulun.


text:
Om tontok nopondo do tadau'ddi om iri nopo i tulun do hiri'd timpak do taap do walai dau, om a' no iyau minog do lumintuhun do mongoi panganu di konunu-nunuwai do hiri'd suang di walai dau. Om iyo nogiddi i tulun di hiri'd dumo dau, tu' a' no minog do gumuli' do hiri'd walai dau.


text:
Iri nopo tulun di tumotos do momogompi'd koposion dau, om okon nogi' dot atagakan di koposion dau'ddi. Nga' iri nopo tulun dit atagakan do koposion dau, om okon nogi' dot ogompi' dau o koposion dau'ddi.


text:
Kotumbayaai kou no: Tu' tontok nopondo do totuong diri om haro o duwo tulun do poingodop dot id iso' o toodopon, om ngoyon nondo i tiso' om tongkiadan nopo i tiso'.


text:
Om haro nogi' o duwo o tondu' do tumutu do gandum, om ngoyon nondo i tiso', om tongkiadan no i tiso'.


text:
[Om haro nogi' o duwo o tulun do morobuat do hiri'd dumo, om ngoyon nondo i tiso', om tongkiadan nopo i tiso',]” ka di Yesus.


text:
Om ponguhot no i piro-piro o tumatanud di Yesus do poingkaa, “Hinonggo iri dot ongosiliu oi Tuhan?” ka diyolo'. Om boros ka di Yesus do suminimbar, “Hinonggo nopo o haro o nintorusan di napatai, om hiri no o timungon di tombolog di mangangakan do nintorusan di napatai,” ka dau.


text:
Om ponusui noddi i Yesus dot iso' o poinukadan do minonuduk di piro-piro o tumatanud dau, om sumambayang kasai' indo iyolo', om a' lumuhoi o ginawo dot otumbayaan.


text:
Boros ka di Yesus, “Haro o songulun o gompomutus dot id iso' o bandar. Om iri nopo gompomutus diri nga' a' i' ooris do Kinorohingan om a' mamadul dot isai nopo o tulun.


text:
Om hiri nopod bandar diri nga' haro o songulun o tondu' do nopuadan do miguli-guli' nopo do hiri'd gompomutus diri do mokiobi' dau. Boros ka di tondu' di nopuadan diri, ‘Tulungon oku no do sumimbar di ponokibisara' ku,’ ka.


text:
Om haro i' o piro-piro koloido' do mada' i gompomutus diri do monulung di tondu'ddi. Nga' alaid noddi om kopomusorou no i gompomutus do poingkaa, ‘Mulong piya dot a' oku ooris do Kinorohingan om a' oku mamadul dot isai nopo o tulun,


text:
nga' a' i' tumingkod do mamagangau doho' ilo tondu', om osonong nogi' do tulungon ku nopo iyau do sumimbar do mogobi' dau. Tu' a' nopo nga' rumikot kasai' indo iyau do mamagangau doho',’ ka dau,” ka di Yesus.


text:
Om boros kaddi kawagu do Tuhan dot id diyolo', “Soroho' no dokoyu i boros di gompomutus dit a' otulid diri!


text:
A' nogi' tuu o Kinorohingan mogobi' do tulun di songonuon dau, i lumohou dau do tadau om totuong? Popiurut-uruton tuu dau o maso do koponulungan dau diyolo'?


text:
Kotumbayaai kou no: Olomus i' iyau do mogobi' diyolo'! Nga' soira' nopondo do rumikot o Tanak do Tulun om haro po tuu o tokito dau do tulun dit otumbayaan dau do hiti'd pomogunan?” ka dau.


text:
Om ponusui po kawagu i Yesus do poinukadan do monuduk di tulun di momusorou dot osonong iyau, nga' popoinsiriba-riba' indo do tulun do suwai.


text:
Boros ka di Yesus, “Haro o duwo tulun do minongoi do hiri'd Walai'd Sasambayangan dot Agayo do mongoi sambayang. Iri nopo tiso' nga' tulun do Parisi, om iri no koduwo om gomponimung do sukai.


text:
Om iri nopo tulun do Parisi diri nga' poingkakat dot iso-iso' do sumambayang do poingkaa, ‘Oi Kinorohingan, mongunsikou oku no kopio diya', tu' iyoho' nopo om a' oku i' miagal do tulun do suwai di tamaha', om i monipu', om i magampahu'. Om mongunsikou oku po tu' iyoho' nopo om a' oku i' miagal dilo gomponimung do sukai.


text:
Tu' iyoho' nopo om induwo oku i' do puasa dot id suang do sominggu', om manahak oku po diya' do sompihopod do mantad do koinsanai dit aanu ku,’ ka dau.


text:
Nga' iri nopo i gomponimung do sukai'ddi, om poingkakat iyau do hiri'd sodu', om a' i' iyau kasaap do tumingaha' do hilo'd tawan. Om duntungo' nopo dau o kangkab dau do popointalang do monosol iyau om kumorologo, om pomoros nod poingkaa, ‘Oi Kinorohingan, kosianai no doho' tu' tulun do kidusa,’ ka dau,” ka di Yesus.


text:
Om boro-boros noddi kawagu i Yesus diyolo' do poingkaa, “Kotumbayaai kou no, do tontok di nokouli' goduwo iyolo'ddi do hiri'd walai diyolo', om iri nogiddi i gomponimung do sukai o rinamit do Kinorohingan, om okon i' ko' i tulun do Parisi. Tu' pointikid-tikid do tulun di minggayo-gayo, om poinsiribaon indo; om pointikid-tikid di tulun di minsiriba' om poinggoyoon nogindo,” ka dau.


text:
Haro o piro-piro o tulun do pinapaatod do tangaanak diyolo' dit ongokoro' po dot id di Yesus do pokikamaan diyolo' dau om pokibarakatan diyolo'. Om kokito noddi di piro-piro o tumatanud di Yesus iyolo', om togodo' no diyolo' i tulun diri.


text:
Nga' lohowo' no di Yesus i tangaanak, om boro-boros no iyau di piro-piro o tumatanud dau, “Pologoso' nopo ilo tangaanak do rumikot dot id doho'! Kada' dokoyu iyolo' oduhai, tu' iyo no diyolo' o kasanganu di Pomorintaan do Kinorohingan.


text:
Ilaai no dokoyu dot iri nopo tulun di tumimbaba' do Kinorohingan dot a' iyo do tanak o kowoyo-woyoo' dau, om a' no kasanganu di Pomorintaan do Kinorohingan,” ka dau.


text:
Om haro'ddi o songulun o boyoon do tulun do Yohudi do minonguhot di Yesus do poingkaa, “Oi Guru dit osonong, nunu ma ot apatut ku'd wonsoyon om kaanu oku i' do koposion dit otopot kopio om i poingompus?” ka dau.


text:
Om boros ka di Yesus do suminimbar, “Nokuro tu' roitan oku diya'd osonong? Tu' songulun po nga' aiso' i' ot osonong do suwai ko' Kinorohingan noo!


text:
Nokoilo ko no di piro-piro o toturan do Kinorohingan do poingkaa, ‘Kada' pagampahu', kada' pamatai, kada' panakau, kada' pongudut, om pusohon no o tapa' om tina' nu,’ ka,” ka dau.


text:
Om boros ka di tulun diri do suminimbar, “Natanud ngai' ku no i ponuhuan diri do mantad po dit okoro' oku po,” ka dau.


text:
Om boros kaddi di Yesus do nokorongou'ddi, “Haro po o tiso' dot apatut nu'd wonsoyon: ngoyon ngai' no padagango' i dapu' nu, om patahakon no i tusin do gatang diri dot id tulun do mosikin, om kaanu ko indo do dapu' do hilo'd surga. Om owonsoi nu pondo o miagal diri om rumikot no do mongoi tanud doho',” ka dau.


text:
Nga' korongou poddi di tulun i boros do miagal diri, om tumongob tomod diri iyau tu' kaya' i' kopio iyau.


text:
Om oilaan i' di Yesus do tumongob kopio i tulun diri, om boro-boros no iyau do poingkaa, “Osusa' no kopio o tulun do kaya' do sumuang di Pomorintaan do Kinorohingan!


text:
Osonong-sonong nogi' o songinan ot unta do sumuang do luang do dalat, ko' mantad do tulun do kaya' do sumuang do Pomorintaan do Kinorohingan,” ka dau.


text:
Korongou poddi di piro-piro o tulun i boros di Yesus do miagal diri, om ponguhot no iyolo' dau, “Iyo nopoddi, om isai poo ot apasi?” ka.


text:
Om boros ka di Yesus do suminimbar, “Iri piya it a' milo'd tulun do wonsoyon, nga' milo id Kinorohingan do wonsoyon,” ka dau.


text:
Om boros kaddi di Pitrus, “Antangai pogi', nga' tongkiadai ngai' nopo dahai o sompiiyon dahai, tu' tumanud no iyahai diya',” ka dau.


text:
Om boros ka di Yesus, “Kotumbayaai kou no: Iri nopo tulun do tuminongkiad do walai dau, ko' sawo dau, ko' tobpinai dau, ko' tapa' om tina' dau ko' tangaanak dau, dot i momonsoi'd karaja' do Pomorintaan do Kinorohingan o koponongkiadan,


text:
om somulian indo iyau do kopiluap o kogumuo' do maso'd baino', om koimbagu nopondo om onuan iyau do koposion dit otopot kopio om i poingompus,” ka dau.


text:
Om angatai no di Yesus i hopod om duwo o tumatanud dau do tumimung dot iyolo-yolo', om boro-boros noddi iyau diyolo' do poingkaa, “Pokinongou kou pogi'! Kumaa toko' nodti do hilo'd Yorusalim. Om hilo' nopondo, om ongowonsoi ngai' nopo i pinotulis di piro-piro o nabi do pasal di Tanak do Tulun.


text:
Om patahakon nondo iyau dot id tulun dit okon ko' Yohudi, om hingi-hingion nondo diyolo' iyau, om indaraaton, om pindulaan.


text:
Om inggoriton nondo diyolo' iyau om patayon. Nga' kotolu nopondod tadau om apasi indo kawagu iyau,” ka dau.


text:
Koinsanai di pinoboros di Yesus diri, nga' a' i' di tumatanud dau osuhutan. Tu' iri nopo komoyon diri om a' i' pinatarang dot id diyolo'. Om a' i' iyolo' koilo ondung nunu o komoyon di pinoboros di Yesus diri.


text:
Om tontok dit oruhai no i Yesus do korikot do hilo'd Yorikou, om haro o songulun o bolou do poirikau do hiri'd tisan do ralan do mokipuhawang do tulun.


text:
Om soira' di norongou dau dot ogumu' o tulun do tumalib, om ponguhot no iyau, “Nokuro kopio iti?” ka.


text:
Om pinglohou noddi i tulun di nobolou'ddi dot opuhod do poingkaa, “Oi Yesus, i tanak di Daud, kosianai no doho',” ka.


text:
Om togodo' no iyau di tulun di hiri'd gulu, om noduhan diyolo' iyau do minglohou. Nga' okon nogi' dot opuhod-puhod iyau do minggarang do poingkaa, “Oi tanak di Daud, kosianai no doho',” ka.


text:
Om undorong noddi i Yesus, om ponuhu' no iyau'd tulun do mangahak di tulun di bolou'ddi do pokoyoon dot id dau. Om korikot poddi i tulun do bolou'ddi do hiri'd di Yesus, om uhoto' no di Yesus iyau do poingkaa,


text:
“Nunu daa o korohian nu'd wonsoyon ku dot id diya'?” ka dau. Om boros ka di tulun di bolou'ddi do suminimbar, “Tuan, orohian oku'd kokito,” ka dau.


text:
Om boros kaddi di Yesus, “Iyo nopondo om kokito ko no! Olingasan ko no tu' otumbayaan ko i' doho',” ka dau.


text:
Om diiri i' om diiri om kokito no iyau. Om tanud noddi iyau di Yesus do mikuwo'd minongunsikou do Kinorohingan. Om pamarayou ngai' nopoddi do Kinorohingan i tulun dot ogumu' di nokokito di nosiliu'ddi.


text:
Tontok di nokorikot i Yesus do hilo'd bandar do Yorikou, om pamanau no iyau do minaya' do hiri'd bandar diri.


text:
Om hiri nopod bandar diri nga' haro o songulun o boyoon do gomponimung do sukai, di kaya' kopio. Ngaran nopo dau om i Sakius.


text:
Om orohian kopio iyau do kokito di Yesus, nga' a' i' iyau kokito dau, tu' ogumu' i' kopio o tulun, om kawagu po nga' osiriba' kopio o kinoulunan dau.


text:
Om panangkus noddi iyau do minogulu di tulun dot ogumu', om indakod no iyau dot iso' o kayu, om kokito indo iyau di Yesus, it a' no alaid om tumalib nod hiri.


text:
Om tontok di nokorikot i Yesus do hiri'd guas di kayu'ddi, om tingaha' no iyau, om boro-boros nod poingkaa, “Oi Sakius! Lintuhun kopio, tu' a' oku no milo dot a' mumbaya' do hilo'd walai nu,” ka dau.


text:
Nga' sontogod-togod ngai' nopo i tulun do nokokito do miagal diri. Boros ka diyolo', “Si! Nokuro tu' mongoi iyau salakoi do hilo'd walai do tulun dit a' osonong,” ka.


text:
Om hiri poddi iyolo'd walai di Sakius, om ingkakat no i Sakius, om boro-boros no iyau di Yesus do poingkaa, “Oi Tuhan, songintanga' nopodti dapu' ku om patahakon ku di tulun do mosikin. Om isai nopo o tulun di noumbalan ku'd monipu' om bayaran ku no dot ingapat kopiluap mantad ko' i naanu ku,” ka dau.


text:
Om boros kaddi di Yesus dot id di Sakius, “Tadau nod baino' do pinasi ko'd Kinorohingan, om koinsanai di sompiiyon nu. Om nonuan kou do koposion do wagu, tu' iya' nga' sinakagon i' di Abraham.


text:
Tontok di maso po di tulun do mokinongou di boros di Yesus diri, om ponusui po kawagu iyau dot iso' o poinukadan. Tu' tontok nopoddi om osomok no iyau do hilo'd Yorusalim, om osorou nopod tulun nga' oruhai nod mintalang i Pomorintaan do Kinorohingan.


text:
Boros ka di Yesus, “Haro o songulun dit agayo o pangkat do minongoi dot id pomogunan di hilo'd sodu', tu' iyau nopoddi om pilion do sumiliu'd raja'; om opili' pondo iyau do raja' om pogulian nogindo kawagu dau.


text:
Om lohowo' no dau i hopod o susuhuon dau di tintod dau do minamanau. Om onuwai ngai' nogiddi dau iyolo' do soroisaan do tusin do tamas, om boros ka dau, ‘Poindopuon no dokoyu iti tusin diti do daamot ku do kotongkiad,’ ka.


text:
Nga' angaraatan diri dau i tulun do hiri'd pomogunan dau, om ponuhu' no iyolo'd tulun do mongoi poposunud di nakapamanau iyau do boros do poingkaa, ‘Mada' i' iyahai do tulun diti do sumiliu'd raja' dahai,’ ka.


text:
Nga' nopili' i' i tulun dit agayo o pangkat diri do sumiliu'd raja'. Om poguliai noddi dau do hiri'd pomogunan dau. Om olomus nopo iyau do minomolohou ngai' di susuhuon dau'ddi do mongoi solowot dau, tu' mongilo iyau ondung songkuro no o tuntung do naanu diyolo'.


text:
Om rikot no i susuhuon di koiso' om boro-boros nod, ‘Oi Tuan, iri nopo tusin do tamas dit iso' noo di tinahak nu doho'ddi, om hopod noddi,’ ka dau.


text:
Om boros ka di tuan, ‘Osonong no kopio, iya' no o susuhuon dot osonong. Om silihon ku nondo iya' do momorinta' do hopod o bandar, tu' otorodok ko i' do mongilo-ilo do hal dit okooro',’ ka dau.


text:
Om rikot no i susuhuon di koduwo om boro-boros nod, ‘Oi Tuan, iri nopo i tusin do tamas dit iso' noo di tinahak nu doho'ddi, om limo noddi,’ ka dau.


text:
Om rikot no i susuhuon di suwai, om boro-boros nod, ‘Diiya i tusin nu'ddi oi Tuan. Lopoto' ku nopo do somputangan om poopio' ku no.


text:
Tu' moddosi oku diya', tu' oilaan ku no dot orongit ko. Om mongoi ko nopo panganu dit okon piya ko' diya', om mongoi ko pongupu' do tua' do hiri'd okon ko' iya' o minananom,’ ka dau.


text:
Om boros kaddi di raja', ‘Iya' no o susuhuon dit araat! Hukuman ku no iya' do tumanud di pinoboros nu. Koilo ko i' dot orongit oku, om manganu oku dit okon ko' doho' om mongupu' oku do tua' do hiri'd okon ko' iyoho' o minananom.


text:
Iyo nopoddi, om nokuro tu' a' nu nongoi poopio' i tusin ku'ddi do hilo'd bing, om koguli' oku nopondo, om aanu ku i' kawagu i tusin ku om i bunga di tusin ku'ddi?’ ka dau.


text:
Om boros kaddi di raja' dot id tulun di songingkakat do hiri, ‘Ongoyo' nogi' onuo' i tusin diri do mantad id dilo', om patahakon i' di susuhuon di nakaanu do hopod o tusin do tamas,’ ka.


text:
Om boros ka di raja' do suminimbar, ‘Ilaai no dokoyu: Tulun nopo di haro no mantad ot id dau, om onuan po dot ogumu' ko' iri. Nga' iri nopondo tulun dit aiso' mantad ot id dau om iri piya'ndo i haro dot id dau nga' ongoyon i' onuo'.


text:
Om porikoto' ngai' nod hiti i pisangod ku dit a' asanangan doho' do sumiliu'd raja'. Om patayon ngai' nopo iyolo' dot id toguang ku!’ ka dau,” ka di Yesus.


text:
Om kongoboros ngai' poddi di Yesus iri, om ongoi no iyau do hiri'd gulu diyolo' do minamanau do kumaa'd hilo'd Yorusalim.


text:
Om korikot poddi iyolo' do hilo'd Nulu-Nulu do Saitun, it id somok no do Baitpagi om Baitani, om suhuo' no di Yesus o duwo di tumatanud dau do mogulu diyolo' do mamanau.


text:
Om boros ka di Yesus do minomilin diyolo', “Ongoi kou do hilo'd kampung dit id dabantalan dokoyu. Om korikot kou nopondod hilo' om okito nondo dokoyu o tiso' o tanak do kaladai do poingkogos, it a' po noumbalan do tulun do sumakai. Om iyadan no dokoyu iri om gayaton no do kumaa'd hiti.


text:
Om ondung haro o tulun do monguhot ondung nokuro tu' iyadan dokoyu i kaladai, om poboroson no o poingkaa, ‘Gunaon do Tuhan,’ kanto dokoyu,” ka dau.


text:
Om pamanau noddi goduwo i tumatanud di Yesus diri, om iyo ngai' nopo di nokoboros mantad di Yesus o nokito diyolo'.


text:
Om tontok di maso diyolo' do mongiad di polihan di tanak do kaladai'ddi, om boro-boros no dot id diyolo' i sanganu di kaladai, “Nokuro tu' iyadan dokoyu ino kaladai?” ka dau.


text:
Om gayato' noddi diyolo' i tanak do kaladai'ddi do pinaatod dot id di Yesus. Om lopikai no diyolo' di rasuk diyolo' dit id soibau i kaladai, om pasakayo' nogiddi diyolo' i Yesus di kaladai.


text:
Om ogumu' tomod o tulun do pinopinglapik do rasuk diyolo' dit id soibau do hiri'd ralan dit awayaan di Yesus do poinsakai di kaladai.


text:
Om maha' di rumuhuk no iyolo' di Nulu-Nulu do Saitun, dit osomok noddi i Yesus do hilo'd Yorusalim, om oinsanan nopo i tumatanud di Yesus dit ogumu'ddi do minamarayou'd Kinorohingan do mikuwo'd opuhod o boros om mongunsikou dau do koinsanai di koimayaan di nokito diyolo'.


text:
Om pomoros no iyolo' dot opuhod do poingkaa, “Abarakatan no i Raja' di rumikot dot id suang do ngaran do Tuhan! Osimbayan no o hilo'd surga, om arayou o Kinorohingan!” ka no diyolo'.


text:
Om boro-boros noddi di Yesus o piro-piro di tulun do Parisi di hiri'd pogialatan di tulun dot ogumu', “Oi Guru, oduhai ngai' ilo tumatanud nu do mimboros,” ka.


text:
Om boros ka di Yesus do suminimbar, “Kotumbayaai kou no! Tu' ondung tumingkod iyolo', om ilo' piya'ndo watu nga' minggiak i',” ka dau.


text:
Om tontok dit osomok noddi i Yesus do hilo'd Yorusalim, om di nokito dau i bandar diri, om pogihadai no dau i bandar.


text:
Boros ka dau, “Osianan oku no diya', songkuro daa o kosonongo' ondung koilo ko daa di poporikot do kouludan do tadau'd baino'. Nga' a' ko no kokito'ddi.


text:
Tu' koumbal ko nondo do koimbagu dot osorilian do piro-piro o pisangod di mangantob diya', om turungkuon ko nondo diyolo' om pointutuk iyolo' diya' do mongonsit diya'.


text:
Om raagon ko nondo diyolo', do mitonggoi do koinsanai'd tulun di poingiyon do hiti. Om aiso' no o tongoiso' piya dilo watu do pologoson diyolo' do mogitimpak-timpak do hiri'd pinouludan mantad, tu' a' nu i' pinadul i maso do ruminikot o Kinorohingan do mongoi daa pamasi diya',” ka dau.


text:
Om suang noddi i Yesus do hiri'd Walai'd Sasambayangan dot Agayo, om uyungo' ngai' no dau i tulun di mogidagang-dagang do hiri.


text:
Om boro-boros noddi iyau diyolo' do poingkaa, “Nokotulis no dot id suang do Buuk do Kinorohingan o poingkaa: Boros kad Kinorohingan, ‘Roitan nondo do tiiyonon do sumambayang i Walai ku,’ ka. Nga' siniliu nogiddi dokoyu iti do tiiyonon do gampanakau!” ka dau.


text:
Om monikid tadau nopo i Yesus do monuduk do hiri'd Walai'd Sasambayangan dot Agayo. Om sipamatai no daa dau i piro-piro o boyoon dot imam om i guru do Tourat om i boyoon do tulun do Yohudi,


text:
nga' aiso' i' o ralan diyolo' do momonsoi do miagal diri, tu' oinsanan nopo i tulun do mongoi kasai' pokinongou di Yesus om orohian kopio iyolo' do mokinongou di boros dau.


text:
Insan o tadau, di maso di Yesus do monuduk do tulun do hiri'd Walai'd Sasambayangan dot Agayo, do mikuwo'd poporongou iyau diyolo' di Habar dot Osonong do mantad id Kinorohingan, om rikot no i piro-piro o boyoon dot imam, om i guru do Tourat, om i boyoon do tulun do Yohudi do minongoi ponguhot di Yesus.


text:
Boros ka diyolo' dot id di Yesus, “Sunudai daa iyahai ondung nunu kopio o kuasa' nu do minomonsoi ngai'dti? Isai o minanahak diya' do kuasa'ddi?” ka.


text:
ondung disai di kuasa' di Yohanis do mamatis do tulun? Mantad tuu iri dot id Kinorohingan ko' mantad id tulun?” ka dau.


text:
Om pogiboro-boros noddi iyolo', “Ondung poboroson toko' dot, ‘Mantad id Kinorohingan,’ ka, om poboroson nondo dau dot, ‘Iyo nopoddi, om nokuro tu' a' kou minonongkuyaan dau?’ ka nondo dau.


text:
Nga' ondung poboroson toko' do, ‘Mantad id tulun,’ ka, om oinsanan nopondo ilo tulun do momodumpau dati' do watu, tu' iyolo' nopo om monongkuyaan ngai' i' do nabi i Yohanis,” ka diyolo'.


text:
Om boros kaddi di Yesus dot id diyolo', “Iyo nopondo, om iyoho' nga' a' i' poposunud dot id dokoyu ondung mantad id disai o kuasa' ku do minomonsoi ngai'dti,” ka dau.


text:
Om ponusui po i Yesus dot id tulun diri do poinukadan do poingkaa, “Haro o tiso' o tulun do minananom dot anggur dot id kabun dau. Om posiwaai noddi dau i kabun di piro-piro o tulun, om ongoi no iyau dot id pomogunan do suwai, om alaid diri iyau do poundorong do hiri.


text:
Om tontok di norikot o kopongupuan di tua' dot anggur, om suhuo' no di sanganu di kabun, i susuhuon dau do mongoi daa panganu di dau'd bahagi'. Nga' bobogo' nogi' di tulun di minoniwa' di kabun i susuhuon diri, om suhuo' no diyolo' iyau do muli' dot aiso' i' o nunu-nunu do pinatahak.


text:
Om ponuhu' po kawagu i sanganu di kabun diri dot iso' di susuhuon dau do suwai; om iri nogi' nga' binobog i' di tulun di minoniwa' di kabun, om nindaraat diyolo' iyau, om suhuo' no diyolo' do muli' dot aiso' i' o pinatahak.


text:
Om ponuhu' po kawagu i sanganu di kabun diri do susuhuon dau di kotolu. Om iri nogi' nga' binobog i' di tulun di minoniwa' di kabun diri, om pataamo' nogiddi diyolo' iyau do hiri'd soliwan di kabun.


text:
Om boros kaddi di sanganu di kabun, ‘Nunu po pama o wonsoyon ku'dti? Suhuon ku no ilo tanak ku di kosianan kopio ku. Atantu' no do pusohon i' bo diyolo' ilo tanak ku,’ ka dau.


text:
Nga' soira'ddi nokito di tulun di minoniwa' di kabun i tanak di sanganu di kabun diri, om pogiboro-boros no iyolo', ‘Ilo' no moti' o tumungkus diti kabun diti. Maai toko' nogi'lo' patayo', om iyati' indo o kotungkus diti kabun!’ ka diyolo'.


text:
Om gayato' noddi diyolo' i tanak diri do pinoposoliwan do mantad hiri'd kabun om patayo' no diyolo' iyau,” ka di Yesus. Om uhoto' no di Yesus iyolo', “Koguli' nopondo i sanganu di kabun diri, om kukuroyon tuu'ndo dau i tulun di minoniwa' di kabun diri?


text:
Atantu' no do patayon ngai' dau i tulun di minoniwa' di kabun dau'ddi. Om posiwaan nondo dau i kabun diri do tulun do suwai,” ka dau. Nga' tontok di norongou di tulun i boros di Yesus diri, om boros ka diyolo', “A' i' bo kopio dau patayon!” ka.


text:
Om ontong no i Yesus diyolo' om boro-boros nod, “Iyo nopoddi, om nunu ma o komoyon di nokotulis do hiri'd Buuk do Kinorohingan do poingkaa? ‘Iri nogi' i watu dit a' pinowonsoi di mamamaal om iri nogiddi i nosiliu do watu dit agayo kopio o guna'!’ ka.


text:
Om oinsanan nopo i tulun dit aratu' do kootung di watu'ddi dot angapatai; om it ootungan di watu nga' oruta' nopondo do miagal pod pupuk,” ka di Yesus.


text:
Om koilaai poddi di piro-piro o guru do Tourat om i boyoon dot imam dot iyolo' i' o komoyon di Yesus di poinukadan diri, om sipanangkap no daa'ddi iyolo' di Yesus do diiri no, nga' moddosi i' iyolo' di tulun dot ogumu'.


text:
Om monotos tomod diri iyolo' do mogihum do maso dit osonong do manangkap dau. Om minonisip diri iyolo' do piro-piro o tulun do sinuhu' do minsorupai-rupai dot otulid o ginawo. Om suhuo' noddi diyolo' i tulun diri do mongoi pomurunsut di Yesus do ponguhatan o pakayon, om katahak i' diyolo' i Yesus dot id kuasa' do gobunor.


text:
Om ongoi ngai' noddi i tulun di sinisipan diyolo'ddi boro-boros di Yesus do poingkaa, “Oi Guru, oilaan i' dahai do koinsanai di poboroson nu om i potudukon nu om ongotopot ngai' nopo. Om oilaan nogi' dahai do posondoton nu nopo kopio do popotuduk o pasal do korohian do Kinorohingan dot id tulun, tu' iya' nopo om a' i' montong do pangkat do tulun.


text:
Om sunudai daa'ndo iyahai ondung koino-ino do mambayar do sukai dot id di Kaisar ko' amu' po, do tumanud do Tourat?” ka diyolo'.


text:
Nga' oilaan i' di Yesus i koiloo' diyolo' do momurunsut dau. Om boros kaddi di Yesus dot id diyolo',


text:
“Pokitono' oku daa dokoyu dot ongoiso' di tusin do pirok. Disai do gambar diti, om disai'd ngaran diti?” ka dau. “Di Kaisar,” ka diyolo'd suminimbar,


text:
Om boros kaddi di Yesus dot id diyolo', “Iyo nopoddi, om patahakon no dot id di Kaisar, i di Kaisar, om patahakon dot id Kinorohingan i dong Kinorohingan,” ka dau.


text:
Om aiso' iddi o nokito diyolo' dot ongoiso' piya do kasalaan di Yesus dot id toguang di tulun dot ogumu'. Om kada' nopoddi iyolo' ungkomi do nongoimayaan do nokorongou di pinonimbar dau.


text:
Om haro'ddi o piro-piro o tulun do mantad id sinompuruan do tulun do Saduki do ruminikot dot id di Yesus. (Om iyolo' no i momoros dot a' no apasi kawagu i tulun di napatai.) Om uhoto' no diyolo' i Yesus do poingkaa,


text:
“Oi Guru, tinulis di Musa iti toturan diti do bagi dati', ‘Ondung apatai ot iso' o kusai om aiso' po o tanak dau, om mositi' no do kowinon di tobpinai dau i sawo daa dau'ddi, om oonuan i' do sinakagon i tulun di napatai,’ ka.


text:
Nokoumbal i' do haro o turu' o tulun do mogiobpinai. Om kakawin no it id dotuo, om kapatai no iyau dit aiso' po o tanak dau.


text:
Om kowino' noddi di tobpinai dau di koduwo i sawo daa dau, om iyau nga' minatai nogi' dit aiso' po o tanak dau.


text:
Om iyo iddi o nosiliu dot id tobpinai dau di kotolu do gisom do noinsanan i turu' o mogiobpinai'ddi.


text:
Om orikot nopondo o maso do posion kawagu i tulun do nangapatai, om isai no mando o sansawo di tondu'ddi? Tu' nakapangawin ngai' nopo di tondu' i turu' o kusai'ddi?” ka diyolo'.


text:
nga' iri nopo tulun dit osorupai do posion kawagu do mantad id kapatayon, om i poimpasi do maso dit id dabantalan, om a' no kumawin.


text:
Kowoyo-woyoo' nopo diyolo' om miagal pod moloikat, om a' no apatai. Om tangaanak no iyolo'd Kinorohingan, tu' pinasi i' kawagu iyolo' do mantad id kapatayon.


text:
Tu' nokotuduk no kopio'd Musa do posion kawagu i tulun di napatai. Tu' iri nopo i tinulis dau do pasal di bulungkut di mikit-sikit do tapui om pinoboros dau do Tuhan nopo om, ‘Kinorohingan di Abraham, om Kinorohingan di Isak, om Kinorohingan di Yakub,’ ka.


text:
Om Kinorohingan nopo om okon i' ko' Kinorohingan di tulun di napatai! Suwai ko' Kinorohingan iyau di tulun di poimpasi. Tu' bagi' nopod Kinorohingan om poimpasi ngai' i' iyolo',” ka di Yesus.


text:
Om boro-boros noddi o piro-piro di guru do Tourat do poingkaa, “Osonong no kopio i pinonimbar nu oi Guru,” ka.


text:
Om ponguhot no i Yesus diyolo' do poingkaa, “Poingkuro do milo'd roitan do sinakagon di Daud i Raja' do Gampamasi?


text:
Tu' i Daud nga' nokoboros i' dot id Buuk do Sinding do poingkaa, ‘Boros kad Tuhan dot id Tuhan ku: Irikau no do hiti'd dawananan ku,


text:
Om ondung roitan di Daud do ‘Tuhan’, i Raja' do Gampamasi, om poingkuro'ddi do sinakagon iyau di Daud?” ka di Yesus.


text:
Om daamot po di tulun dot ogumu' do mokinongou di Yesus do moro-boros, om boro-boros no i Yesus di tumatanud dau do poingkaa,


text:
“Umbangan-banganan no dokoyu i piro-piro o gomponuduk do tugama'. Tu' iyolo' nopo om orohian do mananrasuk dot anaru do tontok do mimpanau, om orohian do suahon do tulun do hilo'd pasar. Om orohian iyolo' do hiri'd tiyonon di tulun dit ongkipangkat do hiri'd walai'd sasambayangan, om i hiri'd poginakanan.


text:
Om monipu' iyolo' di tongoondu' di nopuadan, om magahau iyolo' do walai diyolo'. Om anaru o sambayang diyolo' do pangalit diyolo' di karaaton diyolo'. Om awagat no motindo kopio o pomohukum diyolo'ddi!” ka dau.


text:
Om kokito no di Yesus i piro-piro o tulun do kaya' do hiri'd Walai'd Sasambayangan dot Agayo, do mongoi poposuang do porsombahan diyolo' do hiri'd poiiyanan do porsombahan.


text:
Om kokito no dau ot iso' o tondu' do nopuadan di mosikin kopio, do minongoi poposuang do duwo no tusin do tambaga'.


text:
Om boros kaddi di Yesus, “Pokinongou kou pogi': Ogumu' nogi' o pinosuang dilo tondu' do nopuadan ko' mantad di pinosuang do koinsanai di tulun do suwai.


text:
Tu' iri nopo pinatahak di tulun do suwai om it a' no diyolo' aayi-ayi'. Nga' iti nopo tondu'dti om mulong po do mosikin kopio iyau, nga' insanai nopo dau do pinapatahak i haro dot id dau, i pomoli i' daa dau do kaakan-akanan dau,” ka di Yesus.


text:
Om haro'ddi o piro-piro o tulun do moro-boros do pokosonong di Walai'd Sasambayangan dot Agayo di linumis do watu dit ongosonong om i konunu-nunuan di pinatahak dot id Kinorohingan. Om boro-boros noddi i Yesus diyolo' do poingkaa,


text:
“Koinsanai diti tongokito dokoyu'dti, om raagon ngai' nondo dot orikot i maso, om aiso' no o tongoiso' piya diti watu dot oolu' do mogitimpak-timpak do hiti'd pinotimpakan mantad,” ka dau.


text:
Om uhoto' noddi diyolo' i Yesus do poingkaa, “Oi Guru, soira' dot ongosiliu ngai' iri? Om nunu o tanda' do pogintutunan dot orikot i maso dot ongosiliu iri?” ka diyolo'.


text:
Om boros ka di Yesus do suminimbar, “Antaan-taan no dokoyu, om a' kou i' apalid. Tu' ogumu' motindo o tulun do rumikot do mamakai do ngaran ku, om momoros dot, ‘Iyoho' no iyau!’ ka, om, ‘Norikot no i maso'ddi,’ ka. Nga' kada' kou no kopio tanud diyolo'.


text:
Om kada' kou kooris do soira' do korongou kou'd habar do mogisasaap om sumaap do porinta. Tu' a' no milo dot a' kopogulu dot ongosiliu o miagal diri. Nga' okon po ko' kopupuson do pomogunan iri,” ka dau.


text:
Om boro-boros po kawagu i Yesus do poingkaa, “Mogisasaap nondo o bansa', om mogisasangod o pomorintaan do pomogunan.


text:
Om hinonggo-honggo nopo nga' gumuyu' nondo o tana' dot opuhod kopio, om mononglous dot adalaan. Om haro o toruol di mogkoroliu. Om haro ot osiliu do korolosi om koronob kopio do hilo'd tawan.


text:
Nga' id gulu nopo ko' iri, om ongoyon kou nondo tangkapo' om inggoriton kou. Om butusan kou nondo dot id walai'd sasambayangan om pogiilon kou nogindo. Om gayaton kou dot ongoyon potimbabao' di piro-piro o raja' om gobunor, tu' tumanud kou i' doho'.


text:
Tontuon mantad no dokoyu ot id suang do ginawo dokoyu dot a' kou tumangkabo ondung nunu i poboroson dokoyu do pokotopot do tinan dokoyu.


text:
Om onuan ku indo iyokoyu do boros om toilaan gisom dot aiso' i' o tongosongulun piya di pisangod dokoyu do kasaap dokoyu, om a' iyolo' kosongkiwal di boros dokoyu.


text:
Om indaraaton kou nondo di tina' om tapa' dokoyu, om i tobpinai dokoyu, om i koobpinayan, om i kongoombolutan dokoyu. Om patayon nondo diyolo' o wookon dokoyu.


text:
Boros ka kawagu di Yesus, “Ondung okito dokoyu dot oturungku' do soudor ilo bandar do Yorusalim, om oilaan no dokoyu dot a' no alaid om raagon no'lo bandar.


text:
Tontok nopoddi om mositi' no do mogidu' do hilo'd konuluhanan i tulun do hilo'd Yudia. Om i tulun di hiri'd suang di bandar nga' mositi' nod mogidu' do mantad hiri, om iri tulun di hiri'd soliwan di bandar nga' kada' no suang do hiri'd bandar.


text:
Tu' tontok no do tadau'ddi o ‘Tadau do Koporotuan do Pomohukum’, om osiliu i' i nokotulis dot id Buuk do Kinorohingan.


text:
Nga' araat no kopio o tadau'ddi, dot id tongoondu' di monontian, om i tongoondu' di poposusu do tanak dau! Om tontok nopondoddi, om awagat no kopio o kosusaan do koontok do pomogunan diti, om hukuman do Tuhan o bansa'dti.


text:
Om haro nondo o wookon diyolo' dot apatai do gayang o pamatai, om haro o tanggayan do pisangod do kumaa dot id pomogunan do suwai; om ulak-ulakan nondo di tulun dit a' kotutun do Kinorohingan o Yorusalim do gisom dot aayi' i maso di natantu' mantad do Tuhan do bagi' diyolo',” ka dau.


text:
Boros ka kawagu di Yesus, “Om okito nogindo dokoyu o tanda' do hilo'd tadau, om hilo'd tulan, om hilo'd rombituon. Om ongooris ngai' nopondo o bansa'd tulun do hiti'd pomogunan, om oborulong do korongou do ngorod om tongus dot opuhod om tumbak do rahat dit opuhod kopio.


text:
Om ongoruhai no dot angapatai o tulun dot opopoddosian dot ongkokito dit ongosiliu do pointongkop do hiti'd pomogunan, tu' angagangau ngai' nopondo i momorinta' do hilo'd tawan.


text:
Om tontok noddi do rumikot i Tanak do Tulun dot id rolot do haun do mikuwo'd kuasa' om kagayaan dau dit agayo kopio.


text:
Om soira' do tumimpuun dot ongosiliu o miagal diri, om mingkakat kou no om humangog kou no, tu' oruhai kou nod posion,” ka dau.


text:
Om ponusui noddi i Yesus do poinukadan dot id diyolo' do poingkaa, “Antangan pogi' dokoyu i guas dot ara om i guas do suwai.


text:
Soira' nopo do momuroun kawagu i kayu'ddi, om oilaan no dokoyu dot oruhai nod orikot o maso dot alasu'.


text:
Om iyo nogiddi, tu' okito nopo dokoyu dot ongosiliu o miagal diri, om oilaan no dokoyu dot oruhai no kopio'd korikot i Pomorintaan do Kinorohingan.


text:
Tumanus indo o tawan om pomogunan, nga' boros ku nopo om hino kasai' i' do gisom do poingompus,” ka dau.


text:
Boros ka kawagu di Yesus, “Mumbangan-bangan kou no! Om kada' kou kadalaai dot agangau do moginakan om moginum di tiinumon di kaawuk, ko' adalaan po do momusorou do koposi-posion dokoyu, gisom dot a' kou indo kosodia' dot orikot i tadau'ddi, do tontok dit a' i' dokoyu insan-insanon.


text:
Tu' rumikot nondo moti' o tadau'ddi do miagal do kasip do kosulungon ngai'd tulun do hiti'd pomogunan.


text:
Mumbangan-bangan kou no, om sumambayang no kasai' om okoris kou indo do sumaap do koinsanai dit ongosiliu do koimbagu om milo kou do rumuba' di Tanak do Tulun,” ka dau.


text:
Dangadau nopo om monuduk i Yesus do hiri'd Walai'd Sasambayangan dot Agayo. Om totuong no om mongoi iyau do hiri'd Nulu-Nulu do Saitun do mongoi undorong do hiri.


text:
Monikid kosuabon nopo do mongoi ngai' i tulun do hiri'd Walai'd Sasambayangan dot Agayo do mongoi pokinongou di ponudukan di Yesus.


text:
Om maso no di piro-piro o boyoon dot imam om i guru do Tourat do mogihum do ralan do mamatai di Yesus, do lisok-lisokon, tu' moddosi iyolo' di tulun dot ogumu'.


text:
Om suang noddi o rogon dot id di Yudas, i roitan dot i Iskariot, iyau nopo om songulun do mantad id pogialatan di hopod om duwo di tumatanud di Yesus.


text:
Om ongoi noddi iyau solowot di piro-piro o boyoon dot imam om i boyoon do madtatamong di Walai'd Sasambayangan dot Agayo do mongoi ponokirunding diyolo' ondung poingkukuro o ralan dau do papatahak di Yesus dot id diyolo'.


text:
Om kookunai no di Yudas o miagal diri. Om timpuun noddi iyau do mogihum do maso dot osonong dit a' oilaan do tulun do papatahak di Yesus dot id diyolo'.


text:
Om korikot noddi i Tadau dot Agayo do Roti dit A' Kipangambang. Om tontok noddi o koponumbolian diyolo'd dumba' dot akanon do tontok do Paska.


text:
Om lohowo' noddi di Yesus i Pitrus om i Yohanis, om boro-boros no diyolo'd poingkaa, “Ongoi kou posodia' do taakanon do dong Paska do maan toko'!” ka dau.


text:
Om boros ka di Yesus do suminimbar, “Tontok do sumuang kou do hilo'd bandar, om haro nondo o songulun o kusai do kiinigit do kakanan do kisuang do waig do mongoi solowot dokoyu. Om tumanud kou nopo dau do kumaa do hiri'd walai di solokoyon dau.


text:
Om sunudan nondo i sanganu di walai'ddi do poingkaa, ‘Muhot i guru ondung hinonggo o tiyonon dau om i piro-piro o tumatanud dau do mangakan do taakanon do dong Paska?’ kanto dokoyu.


text:
Om potudukon indo di sanganu di walai dot id dokoyu o bilik dot agayo do hiri'd louting, i haro mantad no o konunu-nunuwai. Om posodiawon ngai' no dokoyu i taakanon do hiri,” ka dau.


text:
Om pamanau noddi i Pitrus om i Yohanis, om iyo ngai' nopo di pinoboros di Yesus o nokito diyolo'. Om posodiawo' noddi diyolo' i taakanon do dong Paska do hiri.


text:
Om korikot noddi o kapangakanan di taakanon do dong Paska, om torungak no i Yesus di piro-piro o tumatanud dau do makan.


text:
Om boro-boros noddi i Yesus diyolo' do poingkaa, “Orohian kopio oku do tumorungak dokoyu'd mangakan do taakanon di dong Paska dot a' oku po oinggorit!


text:
Kotumbayaai kou no dot: A' oku no kaakan kawagu do taakanon diti do gisom do kointalang i komoyon diti poginakanan dot id suang di Pomorintaan do Kinorohingan,” ka dau.


text:
Om ongoyo' noddi di Yesus i sangkir di kisuang do waig dot anggur, om sambayang no do minongunsikou'd Kinorohingan. Om boro-boros no di piro-piro o tumatanud dau do poingkaa, “Romito' no dokoyu iti sangkir, om minum ngai' kou nodti.


text:
Ilaai no dokoyu dot a' oku nondo koinum kawagu do waig dot anggur diti do gisom do korikot i Pomorintaan do Kinorohingan,” ka dau.


text:
Om ongoyo' noddi di Yesus i roti, om sambayang no do minongunsikou. Om pogikobing-kobingo' noddi dau i roti'ddi, om potikido' no dau di piro-piro o tumatanud dau. Om boro-boros no diyolo' dot, “Iti no o tinan ku, [i patahakon do bagi' dokoyu. Om wonsoyon no dokoyu o miagal diti do kopomuhandaman doho',” ka dau.


text:
Om niyo nogiddi dau i sangkir di kisuang do waig dot anggur diri, tu' kaakan poddi iyolo' om potunuyo' no dau i sangkir dot id diyolo', om boro-boros no dot, “Iti no sangkir o tumpongo'd Kinorohingan do wagu, i pinogirot di raha' ku i raha' di potuntugon do bagi' dokoyu],” ka dau.


text:
Atantu' no dot apatai nondo i Tanak do Tulun, do miagal di natantu' mantad do Kinorohingan. Nga' obungou no i tulun di papadagang dau!” ka dau.


text:
Om timpuun noddi i piro-piro o tumatanud di Yesus do mogisosongkiwal do pasal dot isai diyolo' ot agayo kopio o ngaran.


text:
Boros ka di Yesus dot id diyolo', “Iri nopo i piro-piro o raja' do pomogunan, dit a' kotutun do Kinorohingan, om mongulok-ulok iyolo' di rayat, om i piro-piro o pomorinta' nga' roitan dot, ‘Mongintirung do rayat’.


text:
Nga' iyokoyu nopo om a' i' iyo'ddi, tu' isai nopo it orohian dot agayo o ngaran dot id pogialatan dokoyu, om mositi' nod sumiliu iyau do miagal dit aiso' o ngaran-ngaran, om i boyoon nga' mositi' no do sumiliu do miagal do susuhuon.


text:
Isai toi ot agayo: i tulun di surungan ko' i modsurung? Atantu' no dot i surungan ot agayo. Nga' iyoho' nopodti dot id pogialatan dokoyu om miagal i' di modsusurung.


text:
Om onuan ku'ddi iyokoyu do kuasa' do momorinta' do miagal di Tapa' ku tu' minanahak doho' do kuasa' do momorinta'.


text:
Om kowoyo' kou nondo doho' do makan om minum do hiri'd Pomorintaan ku. Om koirikau kou nondo di hopod om duwo o tirikohonon do don raja' om momorinta' kou di hopod om duwo o payat dot Israil,” ka dau.


text:
Boros ka di Yesus, “Oi Simun, Simun, pokinongou no! Noonuan nod kabanaran i rogon do mongoi pogumbal dokoyu; do miagal di gandum dot atapan gisom dot opisompipi' it osonong om it araat.


text:
Nga' nakasambayang oku no do bagi' diya' oi Simun, om a' i' koluhoi o kotumbayaan nu. Om koguli' ko nopondo kawagu dot id doho' om mositi' no do pogiroton ngai' nu o kotumbayaan di tobpinai nu,” ka dau.


text:
Om boros ka di Pitrus do suminimbar, “Oi Tuhan, uhang ku i' do korundun piya diya' do kogiil, om tumonggoi diya' do matai',” ka dau.


text:
Boros ka di Yesus do suminimbar, “Kotumbayaai no oi Pitrus, dot a' po koponingkukuhuk o manuk do tadau'd baino' om intolu ko no kopogolim doho'!” ka dau.


text:
Om boro-boros noddi i Yesus dot id diyolo' do poingkaa, “Tontok di sinuhu' ku iyokoyu di gulu do minamanau di noduhan ku iyokoyu do mongigit do poiiyanan do tusin om kantung om kasut, om haro toi o kinokurangan dokoyu'ddi?” ka dau. “Aiso' i',” ka diyolo'd suminimbar.


text:
Om boros ka kawagu di Yesus, “Nga' baino' nodti om: isai nopo i haro o poiiyanan do tusin ko' kantung, om mositi' no dot igitan dau iri; om isai nopo it aiso' o gayang, om padagangon nopo o rasuk dau dit id soibau do pomoli do gayang.


text:
Kotumbayaai no, dot iri nopo om nokotulis no dot id Buuk do Kinorohingan do, ‘Roitan nondo iyau'd tulun dit araat,’ ka, om mositi' no dot osiliu dot id doho'. Tu' nunu nopo i nongkotulis dot id Buuk do Kinorohingan do pasal doho', om maso nori dot osiliu do dinondo,” ka dau.


text:
Om boros ka di piro-piro o tumatanud di Yesus, “Oi Tuhan, ontong pogi', nga' haro i' o duwo o gayang do hiti,” ka diyolo'. Om boros ka di Yesus do suminimbar, “Ula' po nod boros,” ka dau.


text:
Om tongkiad noddi i Yesus di bandar, om ongoi no do hilo'd Nulu-Nulu do Saitun, do miagal di koubasan dau. Om tanud no dau i piro-piro o tumatanud dau.


text:
Om korikot poddi iyolo' do hiri, om boro-boros no i Yesus diyolo' do poingkaa, “Sambayang kou no om a' kou i' kowonsoi'd dusa do tontok dot oontok kou'd pogumbalan,” ka dau.


text:
Om tongkiad noddi i Yesus diyolo' do minongoi sambayang do hiri'd sodu-odu', dot orikot no doti' do momigod do watu o kosoduwo' do mantad id diyolo',


text:
om otud no iyau om sambayang noddi do poingkaa, “Oi Apa', ondung milo no daa, om poinsoduwon no do mantad id doho' iti koinggoritan dit otimbabaan ku. Nga' a' indo tumanud di doho'd korohian, suwai ko' tumanud nopo do korohian do Tapa',” ka dau.


text:
Om oinggorit tomod diri ot id suang do ginawo di Yesus, gisom do suminambayang iyau do mikuwo'd aayi-ayi' o ginawo. Om iyo poddi do raha' o lasu' dau do tumuru' do hiri'd tana'.]


text:
Om kopongo poddi i Yesus do suminambayang, om guli' noddi iyau do hiri'd piro-piro o tumatanud dau. Om kabantalai no dau iyolo' dot ongkoodop tu' tumongob tomod iyolo'.


text:
Om boros kaddi di Yesus dot id diyolo', “Nokuro tu' koodop kou? Tungag kou om sumambayang kou i', om a' kou i' oontok do pogumbalan,” ka dau.


text:
Om maso po di Yesus do moro-boros, om korikot no o sonsinompuruan o tulun do winoyo' di Yudas, i songulun dot id pogialatan di tumatanud di Yesus. Om ongoi no i Yudas rapou di Yesus om tungubai no dau iyau.


text:
Nga' boros ka di Yesus dot id di Yudas, “Oi Yudas, tunguban nu toi do papadagang i Tanak do Tulun?” ka dau.


text:
Om koilaai poddi di piro-piro o tumatanud di Yesus di hino'd hiri o kootuson diri, om boro-boros no iyolo' do poingkaa, “Oi Tuhan, sumaap nopo iyahai dot iti gayang o pakayon dahai!” ka diyolo'.


text:
Om haro'ddi o tiso' di tumatanud di Yesus do minonibas di susuhuon di Boyoon dot Agayo dot Imam do gayang o pinonibas, gisom do kaansap nopo o tolingo'd wanan di susuhuon diri.


text:
Nga' boros ka di Yesus, “Ula' nori!” ka dau. Om kamao' noddi di Yesus i tolingo di tulun diri om kolingos no.


text:
Om boros kaddi di Yesus dot id piro-piro o boyoon dot imam om i piro-piro o soudor di madtatamong di Walai'd Sasambayangan dot Agayo, om i boyoon do tulun do Yohudi di nokorikot do hiri do mongoi panangkap dau, “Tulun oku toi'dti dot araat, tu' gisom do rumikot kou dot ongkiinigit do gayang om bobobog do mongoi panangkap doho'?


text:
Tu' monikid tadau oku i' do poiruhang dokoyu do hilo'd Walai'd Sasambayangan dot Agayo, om a' oku i' dokoyu tinangkap. Nga' iti no o maso do kapamansayan dokoyu'd miagal diti, tu' kumaraja' no o kuasa' do totuong,” ka dau.


text:
Om tangkapo' no diyolo' i Yesus om pootodo' noddi diyolo' do hiri'd walai di Boyoon dot Agayo dot Imam. Om muhut-suhut i Pitrus do hiri'd sodu'.


text:
Hiri nopod tanga-tanga' di natad diri om haro o rinubpu' do tinutudan, om ongoi noddi i Pitrus irikau dot id toning di tulun di songirikau do posorili' di tapui.


text:
Nga' kokito no di tiso' o susuhuon do tondu' i Pitrus do poirikau do hiri'd doros di tapui. Om sonsodo' no di susuhuon diri i Pitrus do mogintong kopio, om boro-boros nod, “Iti tulun diti nga' moyo-woyo' i' di Yesus di tiinu',” ka dau.


text:
Nga' oruhai po do mantad diri, om kokito po kawagu do tulun do suwai i Pitrus. Boros ka dau, “Iya' nga' kinoruhangan nogi' diyolo!” ka. Nga' boros ka di Pitrus do suminimbar, “Okon i', okon oku i' ko' kinoruhangan diyolo',” ka dau.


text:
Om sajaam no doti' do mantad diri, om ongoi po kawagu boro-boros dau ot iso' o tulun dot apatog o boros do poingkaa, “Atantu' no dot iti tulun diti nga' tumatanud nogi' di Yesus, tu' tulun i' iyau do Galilia!” ka.


text:
Nga' boros ka di Pitrus do suminimbar, “A' oku i' koilo dino komoyon nu!” ka dau. Om maso po di Pitrus do moro-boros, om poningkukuhuk no o tandaha'.


text:
Om koili no i Yesus om ontong no iyau di Pitrus. Om kahandamai noddi di Pitrus i nokoboros mantad do Tuhan dot id dau do poingkaa, “A' po koponingkukuhuk o manuk do tadau'd baino', om intolu ko no kopogolim doho',” ka.


text:
Om sompono' no diyolo' o mato di Yesus, om boro-boros nod, “Tonduwai daa om isai i minomobog diya'ddi?” ka no diyolo'.


text:
Om kosuabon noddi, om timung no i piro-piro o boyoon do Yohudi om i boyoon dot imam om i guru do Tourat om ongoyo' nogiddi diyolo' potimbabao' i Yesus di Gompomutus do Don Tugama'.


text:
Boros ka diyolo' dot id di Yesus, “Sunudai daa iyahai, ondung iya' kopio i Raja' do Gampamasi?” ka. Om boros ka di Yesus do suminimbar, “Mulong piya do poboroson ku dot id dokoyu nga' a' kou i' otumbayaan.


text:
Nga' mantad pondod baino', om poirikau nondo o Tanak do Tulun do hiri'd dawananan do Kinorohingan dit Osundu Kopio,” ka dau.


text:
Boros ka ngai' diyolo', “Iyo nopoddi, om Tanak ko no kopio'd Kinorohingan?” ka. Boros ka di Yesus do suminimbar, “Iyo nondo pinoboros dokoyu,” ka dau.


text:
Om ingkakat ngai' nopo i tulun di songintimung do hiri, om ngoyo' no diyolo' i Yesus potimbabao' di Pilatus.


text:
Om hiri noddi iyolo' do pinapasala' dau. Boros ka diyolo', “Nokito dahai iti tulun diti do mamalid do rayat, om mogodu iyau'd tulun do mambayar do sukai dot id di Kaisar. Tu' boros ka dau om iyau no o Kristus, om raja' iyau,” ka.


text:
Om uhoto' noddi di Pilatus i Yesus, “Otopot toi do raja' ko do tulun do Yohudi?” ka dau. Om boros ka di Yesus do suminimbar, “Iyo nondo boros nu,” ka.


text:
Om boros ka di Pilatus dot id piro-piro o boyoon dot imam, om id tulun dot ogumu', “Aiso' i' o tongoiso' piya do kasalaan do tulun diti do noilaan ku do kopomohukuman dau,” ka dau.


text:
Nga' okon nogi' do posonsogon diyolo' o poingkaa, “Iri no i ponudukan do tulun diti o pamayayat dau'd tulun do pointongkop do Yudia do sumaap do porinta. Tuminimpuun iyau do hilo'd Galilia, om nokorikot noddi do hiti'd baino',” ka diyolo'.


text:
Om korongou poddi di Pilatus o miagal diri, om ponguhot no iyau, “Otopot toi kopio do tulun do Galilia o tulun diti?” ka dau.


text:
Om koilaai poddi di Pilatus do hilo'd Galilia o tadon di Yesus, i hilo'd pomogunan di porintaon di Horudis, om pokoyoo' noddi dau i Yesus dot id di Horudis, i hilo'd Yorusalim do tontok do maso'ddi.


text:
Om asanangan tomod diri i Horudis do nokokito di Yesus. Tu' alaid no iyau do mongou-rongou do pasal di Yesus, om sisolowot iyau dau. Om siontong iyau dau do momonsoi'd koimayaan.


text:
Om iri no o kinoponguhatan di Horudis do tuhoton dot ogumu' dot id di Yesus. Nga' a' nopo i Yesus suminimbar.


text:
Om i piro-piro o boyoon dot imam om i guru do Tourat nga' hiri ngai' nogi', om papasala' ngai' iyolo' di Yesus.


text:
Om hingi-hingio' noddi di Horudis om i piro-piro o soudor dau i Yesus om nindaraat diyolo' iyau, om rosukai nogiddi diyolo' iyau do rasuk di don raja', om pootodo' no kawagu diyolo' iyau dot id di Pilatus.


text:
Om boro-boros no iyau diyolo', “Pinaatod dokoyu iti tulun diti dot id doho', om poboroson dokoyu do mamalid iyau'd tulun. Nga' nouhot ku no iyau dot id toguang dokoyu, om aiso' i' kopio o tongoiso' piya do karaaton dau do noimbulayan ku do miagal di pinotondos dokoyu.


text:
Om i Raja' Horudis nga' iyo iddi doho' ot osorou, om iri no o kinopogulian dau di Yesus dot id dati'. A' i' iti tulun diti minomonsoi dot ongoiso' piya do kasalaan dit apatut do kopomohukuman do kapatayon.


text:
[Om pointikid-tikid do tadau dot agayo do Paska, om koubasan no di Pilatus do papalabus do songulun di songinggiil, do tumanud do pokionuon di tulun dot ogumu'.]


text:
Om oinsanan nopo i tulun di pointimung do hiri do pinapagarang do, “Patayon nopo iyau, om polobuson no dahai i Barabas!” ka.


text:
[I Barabas nopoddi om poinggiil tu' nokohompit iyau do suminaap do porinta do hiri'd bandar, om nakapamatai iyau'd tulun.]


text:
Om boro-boros po kawagu i Pilatus dot id diyolo' do kointolu no do poingkaa, “Nunu o kasalaan do tulun diti? Tu' aiso' i' o noimbulayan ku dot ongoiso' piya do kasalaan dau do kopomohukuman dau'd kapatayon. Bobogon ku nopo iyau om poiduwon ku nondo iyau,” ka dau.


text:
Nga' a' nopo iyolo' tumingkod do minggarang do gisom do kototos tomod iyolo', do monuhu' do papasalib di Yesus. Om alaid noddi om kamanang iddi iyolo'.


text:
Om polobuso' no dau i tulun di pinokilobusan di tulun dot ogumu', iri no i tulun di pinogiil tu' nokohompit i' do sumaap do porinta om minamatai'd tulun. Om patahako' noddi di Pilatus i Yesus dot id tulun dit ogumu'ddi, om owonsoi i' diyolo' dot id di Yesus o poingkuro nopo o korohian diyolo'.


text:
Om tanggayai no di piro-piro o soudor i Yesus do minamanau. Om maha' di hiri no iyolo'd tanga'd ralan, om kosolowot no diyolo' o tiso' o tulun, i roitan dot i Simun, i tulun do Kirini, di sumuang nogi' daa iyau do hiri'd bandar. Om ongoyo' no diyolo' iyau pususo' om sansagai no diyolo' do sumaan di salib di Yesus om sumusuhut nondo di Yesus.


text:
Om ogumu'ddi o tulun do minoyo' di Yesus, om haro nogi' o piro-piro o tongoondu' dot id pogialatan diyolo'. Om mihad diri i tongoondu'ddi do mogihad di Yesus.


text:
Nga' koili no i Yesus diyolo', om boro-boros no iyau do poingkaa, “Oi tongoondu' do Yorusalim! Kada' oku dokoyu pogihadai. Nga' pogihadan nogi' dokoyu o tinan dokoyu, om tangaanak dokoyu.


text:
Tu' rumikot indo o maso do mimboros o tulun dot, ‘Olumaag no kopio i tongoondu' dit a' insan ponontian, it a' nokoumbal do kianak, om it a' nokoumbal do posusu'd tanak!’ ka.


text:
Om tontok nopondoddi, om minggarang nondo o tulun dot id konuluhanan dot, ‘Onsitai iyahai!’ ka. Om minggarang iyolo' dot id konulu-nuluan dot, ‘Olitai iyahai!’ ka.


text:
Tu' ondung iyo'dti o wonsoyon do tulun dot id kayu di miyau, om okuro- kuro nogindo tuu o wonsoyon diyolo' dot id kayu di napatai!” ka dau.


text:
Om haro po o duwo o tulun do suwai --- do tulun dot araat goduwo do hinukuman do kapatayon do nakaandad di Yesus do hinukuman.


text:
Om korikot poddi iyolo' dot id iso' o kinoiyonon di roitan do “Korulung do Tulu”, om posolibo' noddi diyolo' i Yesus do hiri. Om hiri nogi' o pinosoliban di duwo o tulun dot araat diri, do songulun o ponong id wanan om songulun o ponong id gibang di Yesus.


text:
Om sambayang noddi i Yesus do poingkaa, “Oi Apa', ompunai no iyolo', tu' a' i' iyolo' koilo ondung nunu ilo wonsoyon diyolo',” ka dau. Om pogibohogi-hogio' no diyolo' i pakayan di Yesus, do nundi' do minamahagi'.


text:
Om ogumu' o tulun do songingkakat do hiri do miontong do daamot di piro-piro o boyoon do Yohudi do mimboros do momohingi-hingi di Yesus do poingkaa, “Minamasi i' iyau do tulun do suwai; umbalai daa kopio dau posio' o dau'd tinan do dinondo, ondung otopot no kopio do Raja' iyau di Gampamasi, i nopili' do Kinorohingan,” ka no diyolo'.


text:
Om i piro-piro o soudor nga' minomohingi-hingi i' di Yesus. Om ngoyo' no diyolo' iyau onuwai do waig dot anggur dit oonsom,


text:
Om id dompok ponong id sawat nopo di kayu di pinosoliban di Yesus, om tinulisan do boros do poingkaa, “Iti no o Raja' do Tulun do Yohudi,” ka.


text:
Om i tiso' di tulun dot araat di nakasalib diri, nga' minongindaraat i' di Yesus. Boros ka dau, “Okon toi' ko' Raja' ko di Gampamasi? Posio' pogi' o diya'd tinan, om posion indo iyahai,” ka dau.


text:
Nga' togodo' no di tiso' di tulun dot araat i tambalut dau, boros ka dau, “A' ko iya' ooris do Kinorohingan? Tu' iya' nga' hinukuman i' do kapatayon do miagal dau.


text:
Nga' iti nopo hukuman dot id dato om miontok i' di winonsoi to. Nga' iyau nopo om aiso' i' kopio o sala'!” ka dau.


text:
Om boros kaddi dau dot id di Yesus, “Oi Yesus, sorohon oku no do rumikot ko do miagal do Raja'!” ka.


text:
Om boros ka di Yesus do suminimbar dau, “Kotumbayaai no do tadau id baino' do kosugku' ko doho' do hilo'd Pirdaus,” ka dau.


text:
Om jam kohopod om duwo noddi doti' iri do pitangaadau om sigog nopo om aiso' no o tulinau do tadau, om otuong nopo o pointongkop do pomogunan diri. Om otuong nopoddi do gisom do nokorikot do jam kotolu do sosodopon.


text:
Om tontok nogiddi do kopiduwo nopo do nohurak i tirai di poirinding do hiri'd Walai'd Sasambayangan dot Agayo.


text:
Om pomolohou noddi i Yesus dot opuhod do poingkaa, “Oi Apa'! Patahakon ku no o rusod ku dot id suang do palad nu!” ka dau. Om koboros poddi dau o miagal diri, om kapatai no iyau.


text:
Om kokito poddi di boyoon do soudor do miagal diri o nosiliu, om pamarayou no iyau'd Kinorohingan. Om boros ka dau, “Otopot no kopio dot aiso' o sala' dau,” ka.


text:
Om iri nopo tulun dot ogumu' di ruminikot do hiri do minongoi ontong, om nokokito ngai' nopo di nosiliu do miagal diri. Om uli' ngai' noddi iyolo' do mikuwo'd minonosol tomod.


text:
Om oinsanan nopo i nongkotutun di Yesus, om i tongoondu' di minoyo' dau do mantad hilo'd Galilia do songingkakat do hiri'd sodu-odu', om nokokito ngai' iyolo' di nongosiliu'ddi.


text:
Om haro o tiso' o tulun dot i Yusup o ngaran, i mantad hilo'd bandar dot Arimatia, it id pomogunan do Yudia. Iyau nopo om osonong koulun, om pusohon do tulun, om iyau nga' mandad-andad no do korikatan di Pomorintaan do Kinorohingan. Om mulong piya do poinghompit iyau di piro-piro o Gompomutus do Don Tugama', nga' a' i' iyau kosokodung di pinomutus om i winonsoi di Gompomutus do Don Tugama'ddi.


text:
Om ngoyo' noddi dau polintuhuno' i rata' di Yesus do mantad hiri'd kayu salib, om lopoto' no dau do kain linan. Om ngoyo' no dau lobongo' i rata'ddi do hiri'd lobong di pinoluang dot id pampang --- om it a' po insan kapamalabangai'd tulun.


text:
Om iri nogi' i tongoondu' di minoyo' di Yesus do hilo'd Galilia nga' minoyo' nogi' di Yusup, om nokokito iyolo' di lobong diri. Om nokokito nogi' iyolo' do kowoyo-woyoo' do pinopoiliu di rata' di Yesus do hiri'd suang di lobong.


text:
Om uli' noddi iyolo', om posodia' no iyolo' do tubat om tumau dot ongosonong o kosingudan do ponuntug di rata' di Yesus. Om undorong noddi iyolo' do tontok di tadau'd Sabat do tumanud di ponuhuan do Tourat.


text:
Om osuab poddi di tadau'd Minggu', om ongoi no i tongoondu' do hiri'd lobong do minongigit do tubat di nosodia' mantad no diyolo'.


text:
Om soira' di nokorikot iyolo'd hiri, om kokito no diyolo' do noidu' no i watu di pinonompon di lobong.


text:
Om daamot po diyolo' do songingkakat do hiri, om ongoborulong do momusorou do pasal diri, om sigog nopo om poingkakat o duwo o tulun do kipakayan do mogulinau tomod do hiri'd toning diyolo'.


text:
Om otud nopo i tongoondu' do hiri'd tana' dot opopoddosian. Om boros ka di duwo o tulun diri dot id diyolo', “Nokuro tu' mogihum kou di tulun di poimpasi dot id pogialatan do tulun di napatai?


text:
A' i' iyau hino'd hiti. Napasi no kawagu iyau. Soroho' pogi' dokoyu i pinoboros dau dot id dokoyu di hilo' po iyau'd Galilia do poingkaa,


text:
‘Patahakon nondo i Tanak do Tulun dot id tulun di kidusa, om posolibon nogindo iyau. Nga' apasi indo kawagu iyau do kotolu'd tadau,’ ka,” ka diyolo'.


text:
Om koguli' poddi iyolo' do mantad hiri'd lobong, om posusuyo' no diyolo' i nongosiliu'ddi dot id hopod om iso' di rasul, om id koinsanai di tumatanud di Yesus do suwai.


text:
Iri nopo i tongoondu' di pinoposunud do koinsanai'ddi dot id piro-piro o tumatanud di Yesus nga: i Maria Magdalina, om i Yohana, om i Maria i tina' di Yakub, om piro-piro o tongoondu'd suwai di moyo-woyo' diyolo'.


text:
Nga' a' i' ongotumbayaan i rasul di sinusui di tongoondu'ddi, tu' osorou nopo daa diyolo' om maan i' toomod di tongoondu' i sinusui diyolo'.


text:
Nga' ingkakat nopo i Pitrus om panangkus no do minongoi'd hiri'd lobong om kungkub no iyau do minontong do hiri'd suang di lobong, om kokito no dau dot iri po kain dit opurak di pinomorilit di rata' o hino'd hiri. Om osuayan tomod diri i Pitrus, om uli' no iyau do mikuwo'd ogumu' o tuhoton dot id suang do ginawo dau do pasal di nosiliu'ddi.


text:
Om tontok i' do tadau'ddi, do haro o duwo o tulun di tumatanud di Yesus do manau-panau do kumaa dot id iso' o kampung di roitan dot Imaus. Om kosoduwo' nopod Imaus do mantad hilo'd Yorusalim nga' haro i' doti' o hopod om iso' o kilomito.


text:
Om maso diyolo' do miboro-boros om miuhot-uhot do pasal diri, om sigog id rikot i Yesus dot id diyolo' om tanud no iyau diyolo' do minamanau.


text:
Om boro-boros noddi i Yesus diyolo' do poingkaa, “Nunu iti pibara-barasan dokoyu do hiti'd tanga'd ralan?” ka dau. Om undorong nopo iyolo' do mikuwo'd tumongob tomod.


text:
Om ponguhot no di Yesus o tiso' diyolo', i roitan dot i Kiliopas, do poingkaa, “Iya' po kopio o sompogunan do hilo'd Yorusalim dit a' nokoilo di nosiliu do hilo'd Yorusalim di wagu poddi?” ka dau.


text:
Om boros ka di Yesus, “Nunu i nosiliu?” ka dau. Om boros ka diyolo' do suminimbar, “I nosiliu dot id di Yesus, i tulun do Nasarit diri. Iyau nopo om nabi i'. Om haro kopio o kuasa' do boros dau om kikuasa' i wonsoyon dau --- dot id pagantangan do Kinorohingan om id pagantangan do koinsanai'd tulun.


text:
Nga' pinatahak iyau di piro-piro o boyoon dot imam, om i boyoon do bansa' toko' do hukuman do kapatayon, om posolibo' noddi diyolo' iyau.


text:
Om iyau i' daa o soro-sorohon dahai do popoidu' do tulun dot Israil! Om kotolu nogi' do tadau'd baino' do mantad di nosiliu o miagal diri.


text:
Om kawagu po nga' haro o piro-piro o tongoondu' do mantad id pogialatan dahai do pinoposunud di kosuayan kopio dahai. Tu' osuab po di kosuab om ongoi no iyolo' do hiri'd lobong,


text:
nga' a' no hino'd hiri i rata' di Yesus. Om koguli' diri iyolo' om posunudo' no diyolo' dahai do nokokito kaka iyolo' do moloikat, om pinoposunud i moloikat diri do napasi no kaka i Yesus.


text:
Om ongoi noddi o piro-piro o tulun dot id pogialatan dahai do hiri'd lobong, om kokito no diyolo' dot otopot kopio i' i pinoboros di tongoondu'ddi, nga' a' i' iyolo' nokokito di Yesus,” ka diyolo'.


text:
Om boro-boros noddi i Yesus diyolo', “Basug kou no kopio! A' kou no kopio monongkuyaan di pinoboros di piro-piro o nabi diri.


text:
Okon toi ko' mositi' pod oinggorit i Raja' do Gampamasi, om kaanu nogindo iyau do kagayaan?” ka dau.


text:
Om susuyo' noddi di Yesus diyolo' o koinsanai di nongkotulis dot id suang di Buuk do Kinorohingan do pasal dau do minimpuun di piro-piro o buuk di Musa om i buuk di piro-piro o nabi.


text:
Om osomok noddi iyolo' do korikot dot id kampung di rikoton diyolo', om pamanau no i Yesus do miagal-agal do lumombus do mamanau.


text:
Nga' oduhai no diyolo' iyau. Boros ka diyolo', “Osodop noti om tumuong no, om tumanud nopo dahai do baino',” ka diyolo'. Om woyo' noddi i Yesus diyolo' do minongoi do hiri'd niyonon diyolo'.


text:
Om tontok di mogitotorungak iyolo'd makan, om ngoyo' no di Yesus i roti, om sambayang no iyau do minongunsikou'd Kinorohingan, om pogikobing-kobingo' no dau i roti'ddi, om patahako' no dau diyolo'.


text:
Om piboro-boros noddi iyolo', “Okon toi ko' notingkau tomod o ginawo to do nokorongou di boros dau di hilo' to'd tanga'd ralan diri, do tontok di pinoposuhut iyau do komoyon di songintulis dot id Buuk do Kinorohingan dot id dato?” ka diyolo'.


text:
Nga' maso iddi, do miningkakat iyolo' om pamanau no iyolo' do guminuli' do hilo'd Yorusalim. Om korikot noddi iyolo' do hilo'd Yorusalim, om kokito no diyolo' do songintimung no i hopod om iso' o tumatanud di Yesus do mogiaamung di tulun do suwai.


text:
Om somboro-boros nopo iyolo' do poingkaa, “Otopot no kopio do napasi kawagu i Tuhan! Tu' nokointalang no iyau dot id di Simun!” ka no diyolo'.


text:
Om susuyo' no di duwo o tumatanud di Yesus di wagu po korikot diri i nosiliu di hiri iyolo'd tanga'd ralan, om susuyo' diyolo' ondung poingkuro iyolo' do nokotutun di Tuhan do tontok di minangabing iyau di roti.


text:
Om maso po diyolo' do mogiboro-boros, om sigog nopo om poingkakat i Yesus dot id pogialatan diyolo'. Om boro-boros no iyau'd poingkaa, “Ongosimbayan kou po!” ka dau.


text:
Antangai pogi' dokoyu iti palad ku om iti kolung ku. Ilaai no dokoyu, dot iyoho' i' kopio iti! Ngoyo' nopo dokoyu kamao' o tinan ku, om sonsodon no kopio. Tu' tomburio nopo om aiso' i' o tonsi om aiso' o tulang, do miagal doho' dot okito dokoyu,” ka dau.


text:
Om tontok di moro-boros i Yesus do miagal diri, om poontongo' no dau iyolo' di palad om i kolung dau.


text:
Nga' tontok dit a' po iyolo' otumbayaan, tu' adalaan no kopio iyolo' dot otood om osuayan, om uhoto' no iyolo' di Yesus, “Haro po o taakanon dokoyu'd hiti?” ka dau.


text:
Om boro-boros noddi kawagu i Yesus diyolo', “Tontok di poinsugku' oku po dokoyu, om nokoboros mantad ku no dot id dokoyu o miagal diti: ‘Pointikid-tikid di nokotulis do pasal doho' dot id suang di Tourat di Musa, om id suang di piro-piro buuk do nabi om id suang di Buuk do Sinding, om a' no milo dot a' angabayaan,’ kangku,” ka dau.


text:
Om onuwai no di Yesus iyolo' do toilaan om kosuhut i' iyolo' do komoyon dit id suang do Buuk do Kinorohingan.


text:
Om boros kaddi dau dot id diyolo', “Nokotulis no dot id Buuk do Kinorohingan, dot iri nopo Raja' di Gampamasi, om oinggorit nondo om apatai. Nga' apasi indo kawagu iyau do kotolu'd tadau.


text:
Om id suang nogi' do ngaran di Raja' do Gampamasi do mositi' no do popinsusuyon dot id koinsanai'd bansa', dot apatut do rumologo ngai' o tulun do momonsoi'd dusa. Om popinsusuyon do mangampun o Kinorohingan do dusa. Om timpuunon nopo do posusuyan diti habar, om hilo'd Yorusalim.


text:
Om porikoton ku nogindo dot id dokoyu i nakabatos di Tapa'. Nga' mositi' no do mandad kou do hiti'd bandar diti do gisom dot olopot kou di kuasa' do mantad id Kinorohingan,” ka dau.


text:
Om koboros poddi di Yesus iri, om angatai no dau iyolo' do sumoliwan di bandar do minamanau do gisom do nokorikot do hilo'd Baitani. Om hilo' no do pinoinsawat di Yesus o longon dau do minamarakat diyolo'.


text:
Om maso di Yesus do mamarakat diyolo', om koinsawat noddi iyau do hilo'd surga. Om kotongkiad noddi iyau do mantad id diyolo'.


text:
Om otud ngai' no iyolo' do tuminuku' dot id di Yesus. Om uli' noddi iyolo' do hilo'd Yorusalim do mikuwo'd otood tomod.


text:
Di nopo di timpuun i' dit a' po nowonsoi iti pomogunan, om hino mantad no i Boros. Iri nopo Boros diri om poinsugku' do Kinorohingan, om miagal nopo kopio'd Kinorohingan i Boros diri.


text:
Om iyau no o pinawayaan do Kinorohingan do minomonsoi do koinsanai'd nunu nopo, om aiso' i' o tiso' piya di songinwonsoi do winonsoi dot a' pinawaya' dau.


text:
Iri nopo Boros diri om tudan do koposion, om iri no koposion diri o manahak do tanawau dot id tulun.


text:
Kinorikatan nopo dau om minongoi poposusui do pasal di tanawau'ddi, om otumbayaan ngai' indo o tulun do korongou di habar diri.


text:
Okon i' ko' iyau i tanawau'ddi; tu' iyau nopo om ruminikot no do minongoi poposusui do pasal di tanawau'ddi.


text:
Iri nopo tanawau dit otopot, om ruminikot do hiti'd pomogunan om tuminitiu dot id koinsanai'd tulun.


text:
Hiti no daa'd pomogunan i Boros diri nga' mulong piya dot iyau o pinawayaan do Kinorohingan do minomonsoi'dti pomogunan, nga' a' i' iti pomogunan nokotutun dau.


text:
Nga' haro iddi o piro-piro tulun do ruminamit dau om notumbayaan dau; om onuwai noddi dau iyolo' do kosorupayan do sumiliu'd tangaanak do Kinorohingan.


text:
Om okon i' ko' miagal di kowoyo-woyoo' di koubasanan o kinosilihan diyolo' do tangaanak do Kinorohingan, do miagal di tangaanak do pogkosusuon do tulun, tu' tulun i' o tapa'; nga' tadon nopo di koposion do wagu om Kinorohingan i'.


text:
Om iri nopo i Boros diri om suminiliu'd tulun, om nokoiyon dot id pogialatan toko', om nokokito toko' i' di kagayaan dau. Iri nopo kagayaan dau'ddi om naanu dau do mantad id Tapa' dau, tu' iso' no iyau o tanak di Tapa'. Om id dau no o kokitanan toko' do Kinorohingan om i kosianan do Kinorohingan dot id dati'.


text:
Om i Yohanis no o suminiliu do sasi' dau, om i pinopopinsunud do poingkaa, “Ilo' no i komoyon ku di pinoboros ku do poingkaa: Rumikot nondo iyau do kosusuhut doho', nga' iyau nopo om agayo i' o kuasa' ko' iyoho', tu' di nopo dit a' oku po hino, om hino mantad no iyau,” ka.


text:
Iri nopo Tourat om pinatahak do Kinorohingan do pinawaya' di Musa. Nga' kosianan nopo om kotorodoko' do Kinorohingan om i Yesus Kristus i' o pinopointalang.


text:
Aiso' i' o nokoumbal do nokokito do Kinorohingan, do suwai ko' iri no i tanak di Tapa' dit iso' noo, i miagal kopio di Tapa' om i poingulud kopio dau. Iyau no i pinopointalang di Tapa' dot id dati'.


text:
Om suhuo' no di piro-piro boyoon do tulun do Yohudi di hilo'd Yorusalim i piro-piro imam om i tulun do Liwi do mongoi ponguhot di Yohanis ondung isai kopio iyau.


text:
Om ponguhot po kawagu iyolo', “Iyo nopondo, om isai kopio ko nanu'? I Ilia ko?” ka. “Okon,” ka di Yohanis do suminimbar. Om ponguhot po kawagu iyolo', “Iri ko tuu i Nabi?” ka. “Okon,” ka di Yohanis.


text:
Om boros kaddi diyolo', “Iyo nopondo, om sunudai daa iyahai ondung isai kopio ko. Om milo i' iyahai do momisunud di tulun di minonuhu' dahai. Posunudo' daa ondung isai kopio ko,” ka diyolo'.


text:
Om boros ka di Yohanis do suminimbar, “Iyoho' no i komoyon di Nabi Yosaya, do poingkaa, ‘I tulun di mimboros dot opuhod do hilo'd tana' do kowotuan do poingkaa: Potingo' no o ralan do wayaan do Tuhan!’ ka,” ka dau.


text:
nga' minonguhot po dot, “Ondung okon ko ko' i Raja' do Gampamasi om okon ko ko' i Ilia, om okon ko ko' i Nabi om nokuro'ddi tu' mambatis ko?” ka diyolo'.


text:
Om boros ka di Yohanis do suminimbar, “Waig no o pamatis ku iyoho'. Nga' haro i' o tulun dot id pogialatan dokoyu dit a' dokoyu otutunan.


text:
Iyau nopo om id tohuri i' ko' iyoho' do rumikot, nga' a' oku i' mando osorupai do mongiad piya di tali do kasut dau,” ka dau.


text:
Iri ngai' nopoddi om nosiliu do hilo'd Baitani, i ponong id koulayon do mantad id Bawang do Yordan, i kinoiyonon di Yohanis do mambatis do tulun.


text:
Tadau noddi kawagu, om kokito no di Yohanis i Yesus do rumikot dot id dau. Om boros kaddi di Yohanis, “Ilo' no i Tanak do Dumba' do Kinorohingan di mongidu' do dusa do tulun do hiti'd pomogunan.


text:
Om ilo' no i komoyon ku do rumikot dot id tohuri ko' iyoho', nga' agayo i' mando o kuasa' dau ko' iyoho', tu' di nopo dit a' oku po nopogkosusu om hino mantad no iyau.


text:
Iyoho' nga' a' i' daa nokotutun ondung isai iyau di gulu po. Om inda' ka do ruminikot oku nogi' do mongoi pamatis do tulun do waig o pamatis om kotutun i' dau i tulun dot Israil,” ka dau.


text:
Om poboroso' po di Yohanis i nokito dau. Boros ka dau, “Nokito ku i Rusod do Kinorohingan do miagal do punai o kowoyo-woyoo' do luminintuhun do mantad hilo'd tawan, om undorong no dot id dau.


text:
Tontok nopoddi om a' oku po daa koilo ondung isai iyau. Nga' nosunudan oku nod Kinorohingan, i minonuhu' doho' do mamatis do tulun do waig o pamatis do poingkaa, ‘Okito nu nopondo i Rusod do Kinorohingan do lumintuhun om mundorong dot id iso' o tulun, om iri no tulun diri i mamatis do tulun do Rusod do Kinorohingan o pamatis,’ ka dau.


text:
Om nokito ku no o miagal diri dot iyoho' kopio o nokokito, om poboroson ku no dot iyau no kopio i Tanak do Kinorohingan,” ka dau.


text:
Om soira'ddi nokito di Yohanis i Yesus do tuminalib, om boro-boros no iyau dot, “Intong kou pogi'! Ilo' no i Tanak do Dumba' do Kinorohingan,” ka.


text:
Om korongou no di duwo o tumatanud di Yohanis i boros dau'ddi, om ongoi noddi iyolo' tanud di Yesus.


text:
Om koili no i Yesus, om kokito no dau iyolo' do manud-tanud dau. Om uhoto' no dau iyolo', “Nunu o tihumon dokoyu?” ka dau. Om boros ka diyolo'd suminimbar, “Rabi, hinonggo o tiyonon nu?” ka diyolo'. (Komoyon nopod “Rabi” om guru.)


text:
Om boros ka di Yesus, “Kainou pogi' mongoi ontong,” ka dau. Om woyo' no iyolo' dau om kokito no diyolo' i tiyonon dau. Tontok nopoddi nga' jam kaapat no do dongsosodopon, om undorong nopoddi iyolo' do hiri'd di Yesus do tadau'ddi.


text:
Iri nopo tiso' di duwo o tulun di nokorongou di pinoboros di Yohanis om i tuminanud diri di Yesus nga' i Andarias, i tobpinai di Simun Pitrus.


text:
Om olomus nopoddi i Andarias do minongoi pogihum di Simun, i tobpinai dau, om sunudai no dau do, “Nokosolowot no iyahai di Mosias!” ka. (Komoyon nopo do Mosias om Kristus, i Raja' do Gampamasi.)


text:
Om pootodo' no di Andarias i Simun dot id di Yesus. Om sonsodo' no di Yesus i Simun om boro-boros nod, “Iya' nopondo oi Simun, i tanak di Yona, om roitan nondo dot i Kipas,” ka. (Komoyon nopod Kipas om miagal i' do komoyon do Pitrus, tu' komoyon nopo om pampang.)


text:
Tadau noddi kawagu om korohiai no i Yesus do mongoi do hilo'd Galilia. Om kosolowot noddi dau i Pilipus om boro-boros nod, “Kaino, tanud doho',” ka.


text:
Om kosolowot no di Pilipus i Natanil om sunudai no dau iyau, “Nosolowot no dahai i tulun di noroitan di Musa dot id suang di Tourat, om i pinoboros di piro-piro o nabi. Iri nopo tulun diri om i Yesus, i mantad hilo'd Nasarit, i tanak di Yusup,” ka dau.


text:
Nga' boros ka di Natanil, “Haro kopio tuu ot osonong do mantad hilo'd Nasarit?” ka. Om boros ka di Pilipus do suminimbar, “Kaino pogi' mongoi nogi' kopio ontong,” ka dau.


text:
Om kokito no di Yesus i Natanil do rumikot, om boros kaddi dau dot i Natanil o komoyon, “Ilo' no o tulun kopio dot Israil. Om a' i' mongudut iti tulun diti,” ka.


text:
Om uhoto' no di Natanil i Yesus. Boros ka dau, “Poingkuro ko do nokotutun doho'?” ka. Om boros ka di Yesus do suminimbar, “Di nopo dit a' ko po noongoi kolohou di Pilipus om nokito tiya' no di hiri ko'd sahau di guas dot ara,” ka.


text:
Om boros ka di Natanil, “Oi Guru, iya' no kopio i Tanak do Kinorohingan! Iya' no i Raja' do bansa'd Israil!” ka dau.


text:
Om boros ka di Yesus, “Monongkuyaan ko no, om minomoros oku nogi' do nokito tiya' do hilo'd sahau di guas dot ara? Nga' kokito ko indo dit angagayo ko' mantad diri!” ka dau.


text:
Om boros ka kawagu di Yesus, “Ponongkuyaai no dot otopot i' kopio do kokito ko nondo dilo tawan dot oiwangan, om songindakod-dakod om songingkurus-kurus o moloikat dot id Tanak do Tulun,” ka dau.


text:
Duwo noddi o tadau do mantad diri om haro o poginakanan do pikowinan do hilo'd bandar do Kana, i hilo'd Galilia, om i tina' di Yesus nga' minongoi nogid hiri.


text:
Soira' di naayi' i waig dot anggur, om boro-boros no i tina' di Yesus dot id dau. Boros ka dau, “Nooyian no iyolo'd waig dot anggur,” ka dau.


text:
Om boros ka di Yesus do suminimbar, “Inan, kada' oku suhuo'. Tu' a' po orikot o maso ku do popointalang ondung isai kopio oku,” ka dau.


text:
Nga' boros ka di tina' di Yesus dot id piro-piro di susuhuon, “Wonsoyon nopo dokoyu i poboroson dau dot id dokoyu,” ka.


text:
Om haro ot onom o luping do hiri do poiiyanan do waig di pongongoug do tumanud di koubasanan do tulun do Yohudi. Orumpos nopo do pointikid-tikid di luping diri om haro i' doti' o hatus o lito.


text:
Om boros ka di Yesus dot id piro-piro susuhuon diri, “Suangai ngai' dokoyu'd waig ilo luping,” ka. Om suangai ngai' no diyolo' i luping diri gisom do nongoponu'.


text:
Om boros kaddi di Yesus dot id diyolo', “Ongoi kou anu dot ongokooro' dilo waig om patahakon i' di mongilo-ilo diti poginakanan,” ka dau. Om ngoyo' no diyolo' patahako' di mongilo-ilo di poginakanan i waig diri.


text:
Om tiimai no dau i waig di nosiliu no do waig dot anggur. (Nga' a' i' iyau koilo ondung honggo o tadon di waig dot anggur diri. Iri no i susuhuon di pinoposuang di waig do hiri'd luping o koilo.) Om lohowo' noddi di mongilo-ilo di poginakanan i kusai di kuminawin,


text:
om boro-boros no, “Koubasanan nopo om poguluonon pod moninggarung i waig dot anggur dit osonong kopio, om angabangat pondo do minum i tulun di nalap, om singgorungon nogindo i waig dot anggur di koubasanan. Nga' nokoolu' nu i' iya' i waig dot anggur dit osonong kopio do gisom piya'd dinondo!” ka dau.


text:
Om iri no o koimayaan di gulu i' kopio di Yesus wonsoyo'. Om winonsoi dau iri do hilo'd Kana, i hilo'd Galilia. Om iri no i koimayaan di winonsoi dau'ddi o pinopointalang do kogoyoo' dau. Om kotumbayaai noddi dau i tumatanud dau.


text:
Om ongoi noddi i Yesus do hilo'd Kapornaum do miwoyo' di tina' dau, om i piro-piro tobpinai dau om i tumatanud dau. Om hilo' no iyolo' do poundorong do solinaid do piro-piro o tadau.


text:
Tontok dit oruhai nod orikot i Tadau'd Agayo do Paska do tulun do Yohudi, om ongoi no i Yesus do hilo'd Yorusalim.


text:
Om di nopoddi hiri iyau id Walai'd Sasambayangan dot Agayo di hilo'd Yorusalim, om kokito no dau i dumadagang do sapi' om dumba', om punai, om i tulun do monukar do tusin do songirikau'd hiri.


text:
Om pomonsoi no iyau do pipikot do tali o winonsoi om pinguyungo' ngai' noddi dau i tayam-tayam diri: i dumba' om i sapi', do mantad hiri'd Walai'd Sasambayangan dot Agayo. Om pinsomboliko' dau i mija' di tulun di monukar do tusin, om songinsasad poddi i tusin diyolo'.


text:
Om boros kaddi di Yesus dot id tulun di padagang do punai, “Igitai ngai' dokoyu iti do sumoliwan do mantad hiti. Kada' dokoyu siliho' do tiiyonon do dumadagang iti walai'd Tapa' ku!” ka dau.


text:
Om kosorou noddi di tumatanud dau it ayat dot id suang do Buuk do Kinorohingan do poingkaa, “Iyo pod tapui di molob-ngolob do hiti'd ginawo ku o kosianan ku di Walai nu, oi Kinorohingan,” ka.


text:
Om boros kaddi di piro-piro boyoon do tulun do Yohudi do sumongkiwal di Yesus, “Pomonsoi daa do koimayaan do popointalang dot id dahai do haro o kuasa' nu do momonsoi'd miagal diti,” ka.


text:
Om boros ka di Yesus do suminimbar, “Raago' pogi' dokoyu iti Walai'dti, om tolu nopo moti' o tadau nga' owonsoi ku no kawagu,” ka dau.


text:
Om boros kaddi diyolo', “Apat i' nohopod om onom o toun do koloido' do minomonsoi diti Walai'd Sasambayangan dot Agayo, om tolu no daa'ndo tadau nu iya' do momonsoi'dti?” ka.


text:
Om id tohuri noddi di napasi kawagu i Yesus do mantad id kapatayon, om kahandamai nogi' di tumatanud dau do nokoboros i Yesus do miagal diri. Om ponongkuyaai noddi iyolo' di nokotulis dot id suang do Buuk do Kinorohingan om i pinoboros di Yesus do miagal diri.


text:
Nopo di hilo' i Yesus id Yorusalim di maso do Tadau'd Agayo do Paska om ogumu' o tulun do notumbayaan dau do nokokito di piro-piro o koimayaan do winonsoi dau.


text:
A' i' minog do haro o tulun do momisunud dau do pasal dot isai nopo, tu' koilo i' iyau dit id suang do ginawo'd tulun.


text:
Haro o tiso' o boyoon do tulun do Yohudi dit id suang do sinompuruan do tulun do Parisi dot i Nikodimus o ngaran.


text:
Insan o totuong om rikot no iyau dot id di Yesus, om boro-boros nod, “Guru, oilaan i' dahai do sinuhu' ko'd Kinorohingan. Tu' iso' pod tulun nga' aiso' i' o milo do momonsoi'd koimayaan do miagal di winonsoi nu, ondung a' o Kinorohingan moyo-woyo' dau,” ka dau.


text:
Om boros ka di Yesus do suminimbar, “Ponongkuyaai no, dot aiso' i' o tiso'd tulun do kokito di Pomorintaan do Kinorohingan, dot a' po iyau apaganak kawagu,” ka dau.


text:
Om boros ka di Nikodimus dot id di Yesus, “Milo po toi do paganakon kawagu o tulun di nokolohing. Milo po tuu iyau do gumuli' kawagu do hiri'd paganakan di tina' dau om pogkosusuon indo kawagu?” ka.


text:
Om boros ka di Yesus do suminimbar, “Otopot i' kopio iti poboroson ku'dti dot: Ondung a' o tulun apaganak kawagu dot id suang do waig om id suang do Rusod do Kinorohingan, om a' i' kosuang di Pomorintaan do Kinorohingan.


text:
Tumanud nopo do kowoyo-woyoo' do don tulun om paganakon i' i tulun diri di molohing dau, nga' tumanud no do kowoyo-woyoo' do don rusod om paganakon o tulun di Rusod do Kinorohingan.


text:
Iri nopo ribut om tumongus nopo do hinonggo nopo o korohian dau; orongou toko' no i kohus di ribut nga' a' toko' i' oilaan ondung hinonggo o tadon om ondung hinonggo o pakayaan. Om iyo nogiddi i tulun dit apaganak do Rusod do Kinorohingan,” ka dau.


text:
Ponongkuyaai no: do poboroson nopo dahai om iri no i toilaan dahai, om i pososion dahai nga' iri no i nokito kopio dahai, nga' a' kou i' monongkuyaan di pinoboros dahai.


text:
A' kou i' monongkuyaan di susuyan ku iyokoyu do pasal do kowoyo-woyoo' do hiti'd pomogunan om poingkuro kopio kou nogindo daa do monongkuyaan do susuyan ku daa iyokoyu di kowoyo-woyoo' do pasal do surga?


text:
Aiso' i' o tiso' piya'd tulun do nokoinsawat do hilo'd surga, do suwai ko' iyau i luminintuhun do hiti'd pomogunan, iri no i Tanak do Tulun.


text:
Om poingkuro nopo i Musa do pinopoinsawat di tulanut do tambaga' di pinorilit do kayu di pinoodsuk do hilo'd tana' do kowotuan, om iyo nogindoddi o Tanak do Tulun do poinsawaton.


text:
Om kaanu indo do koposion dit otopot kopio om i poingompus o pointikid-tikid do tulun di monongkuyaan dau,” ka dau.


text:
Tu' nosianan no kopio o Kinorohingan do tulun do hiti'd pomogunan, gisom do pinatahak dau i Tanak dau dit iso-iso', om pointikid-tikid do tulun di monongkuyaan dau om amu' no apatai, suwai ko' kaanu do koposion dit otopot kopio om i poingompus.


text:
Tu' kinoporikatan nopod Kinorohingan di Tanak dau om okon i' ko' mongoi pomohukum diti pomogunan, suwai ko' mongoi pamasi.


text:
Iri nopo tulun di monongkuyaan dau om a' no ohukuman. Nga' iri nopondo tulun dit a' monongkuyaan, om nohukuman nod Kinorohingan, tu' a' i' iyau monongkuyaan di Tanak do Kinorohingan dit iso-iso'.


text:
Om iti nondo o kopomohukuman dau do tulun. Nokorikot no i tanawau do hiti'd pomogunan, nga' orohian nogi' o tulun do totuong ko' mantad di tanawau, tu' araat i' i pingwonsoyon diyolo'.


text:
Pointikid-tikid do tulun dit araat o wonsoyon, om araatan no di tanawau, om a' iyau orohian do rumikot do hiri'd tanawau, tu' mada' i' iyau dot okito i wonsoyon dau dot araat.


text:
Nga' iri nopo tulun di momonsoi'd korohian do Kinorohingan, om rumikot i' dot id tanawau, om kointalang indo do miontok di korohian do Kinorohingan i winonsoi dau.


text:
Om ongoi noddi i Yesus om i tumatanud dau do hilo'd Yudia. Om hilo' noddi iyau do poundorong do poinsugku' diyolo' do piro-piro o koloido', om minamatis iyau'd tulun.


text:
Tontok nopoddi om a' po nokogiil i Yohanis. Om minamatis iyau'd tulun do hilo'd Ainon, it a' i' osodu' no do mantad hilo'd Salim, tu' osima' id waig o hilo'. Om somirikot noddi o tulun dot id dau, om botisai no dau iyolo'.


text:
Om haro'ddi o piro-piro di tumatanud di Yohanis do minonokisongkiwal di tulun do Yohudi do pasal di toturan do momolidang do tinan.


text:
Om rikot no iyolo' dot id di Yohanis om boro-boros nod, “Guru, osorou nu po i tulun di nokowoyo' diya' do hilo'd soborong di Bawang do Yordan diri, i pinotuduk nu dot id dahai di guulu? Mamatis no moti'ddi iyau, om oinsanan nopo o tulun do rumikot dot id dau!” ka diyolo'.


text:
Om boros ka di Yohanis do suminimbar, “Aiso' i' ot osiliu do miagal diti dot id disai nopo o tulun ondung a' do Kinorohingan wonsoyon o miagal diri.


text:
Om iyokoyu nga' nokorongou i' doho' do minomoros dot, ‘Okon oku i' ko' i Raja' do Gampamasi, sinuhu' oku nod mogulu dau,’ kangku.


text:
Iri nopo tondu' di kowinon om iri no i kusai di mangawin o sanganu. Iri nopo i tambalut di kusai do kumawin diri, om poingkakat no toomod do mongoruhang om mokinongou, om orohian iyau do korongou do boros di kusai di kumawin. Om iyoho' nga' iyo nogiddi. Dinondo nopo om osonong noddi kopio o ginawo ku.


text:
Om iyau no ot apatut do gumumu' o tulun do tumanud, om kumuri' piya'ndo tulun do tumanud doho',” ka dau.


text:
Iri nopo i mantad hilo'd sawat om agayo no ko' mantad do koinsanai'd tulun. Iri nopo i mantad hiti'd pomogunan om poinghompit no do tulun do pomogunan, om mimboros do pasal dit osiliu do hiti'd pomogunan. Nga' iri nopo i mantad hilo'd sawat om agayo no ko' mantad do koinsanai'd tulun.


text:
Om popinsusui iyau di nongokito om i nongorongou dau, nga' iso' pod tulun nga' aiso' i' o monongkuyaan di popinsusuyon dau.


text:
Tu' iri nopo tulun di sinuhu' do Kinorohingan om popolombus no do boros do Kinorohingan, tu' nakatahak ngai' no i Rusod do Kinorohingan dot id dau.


text:
Om iri nopondo tulun di monongkuyaan di Tanak diri om kaanu no do koposion dit otopot kopio om i poingompus. Nga' iri nopondo tulun dit a' mumboyo' di Tanak diri om a' no kaanu do koposion. Om hukuman no iyau'd Kinorohingan do gisom do poingompus.


text:
Om korongou noddi i tulun do Parisi dot ogumu-gumu' o tulun di nosiliu'd tumatanud di Yesus om ogumu' o nobotisan dau ko' mantad di Yohanis.


text:
Om soira'ddi noilaan di Yesus do nokorongou i tulun do Parisi do pasal diri, om tongkiad no iyau do mantad hilo'd Yudia om poguliai no dau do hilo'd Galilia.


text:
Om korikot noddi i Yesus dot id iso' o bandar do hilo'd Samaria di roitan do Sikar, it a' i' osodu' no do mantad id tana' di pinatahak di Yakub dot id di Yusup, i tanak dau, di gulu po.


text:
Om hilo' no i torobong di Yakub. Om ohuyan tomod diri i Yesus do minamanau, om irikau no iyau do hiri'd tisan di torobong. Om tontok nopoddi nga' jam kohopod om duwo no doti' do pitangaadau.


text:
Om nokoongoi no i tumatanud di Yesus do hiri'd bandar do minongoi boli do taakanon. Om korikot noddi o songulun o tondu' do Samaria do mongoi sago'. Om boros ka di Yesus dot id dau, “Poinumo' oku daa,” ka.


text:
Om boros ka di tondu' do Samaria do suminimbar, “Iya' nopo oi Tuan, om bansa'd Yohudi, om iyoho' no om bansa'd Samaria; om nokuro tu' mokiinum ko doho'?” ka dau. (Tu' bansa' nopod Yohudi om a' i' kopio mongoi ponongkokuro-kuro do bansa'd Samaria.)


text:
Om boros ka di Yesus do suminimbar, “Ondung koilo ko daa di nipuhawang do Kinorohingan om ondung isai i mokiinum diya', om atantu' no dot iya' daa o mokiinum dau, om oonuan ko indo dau di waig do kapasi,” ka dau.


text:
Om boros ka di tondu', “Aiso' i' o ponimbauk nu'ndo oi Tuan, om aralom i' moti' kopio iti torobong diti. Nga' honggo o ngayan nu'd waig di kapasi, oi Tuan?


text:
I Yakub i', i taki-aki dahai o minanahak dahai diti torobong. Om hiti i' o nangayan dau di waig dot inumon dau; om i tangaanak om i tayam-tayam dau nga' hiti i' o ninuman. Om sorohon nu daa'ddi dot agayo ko iya' ko' i Yakub?” ka di tondu'.


text:
nga' iri nopondo tulun di koinum do waig di patahakon ku, om a' no koumbal kawagu do tuuhan do gisom dot alaid. Tu' iri nopondo waig di patahakon ku dau om sumiliu nondo do miagal do tudan do waig dot id suang dau om sumimpulak do sumoliwan om manahak dau iri do koposion dit otopot kopio om i poingompus,” ka dau.


text:
Om boros ka di tondu'ddi, “Tuan, onuwai oku daa do waig dino, om a' oku i' tuuhan kawagu; om a' oku minog do gumuli'd hiti do mongoi sago',” ka dau.


text:
Om boros kaddi di tondu' do suminimbar, “Aiso' i' o sawo ku,” ka dau. Om boros ka di Yesus, “Otopot i' ino boros nu dot aiso' o sawo nu.


text:
Tu' inglimo ko no kakawin, om iri nopo kusai di poinsugku' diya' do dinondo om okon i' ko' sawo nu,” ka dau.


text:
Iri nopo i komolohingan dahai om hiti id nulu-nulu'dti o tiyonon do sumambayang dot id Kinorohingan, nga' boros ka di bansa' nu om hilo' nod Yorusalim o tiyonon do tulun do sumambayang dot id Kinorohingan,” ka dau.


text:
Om boros ka di Yesus dot id dau, “Ponongkuyaai no, do rumikot indo o maso do sumambayang o tulun dot id Tapa', dot okon nondo ko' hiti'd nulu- nulu'dti om okon ko' hilo'd Yorusalim.


text:
Iyokoyu nopo i bansa'd Samaria om a' i' kotutun di sambayangan dokoyu, nga' iyahai nopo i bansa'd Yohudi om kotutun i' di sambayangan dahai, tu' iri i bansa'd Yohudi o milo do popoilo do ralan do Kinorohingan do mamasi'd tulun.


text:
Nga' rumikot indo o maso, om otopot nopo kopio om nokorikot no, do sumambayang nondo o tulun dot id Tapa' do woyoon di Rusod do Kinorohingan, om otutunan kopio diyolo' do Kinorohingan iyau dit otopot, do miagal di korohian do Tapa'.


text:
Tu' Kinorohingan nopo om Rusod i', om isai nopo i sumambayang dot id Kinorohingan om mositi' nod woyoon di Rusod do sumambayang dot id dau do tumanud dit otopot,” ka dau.


text:
Om boros kaddi di tondu'ddi dot id di Yesus, “Koilo oku i' do rumikot nondo i Raja' do Gampamasi (i roitan do Kristus). Om korikot nopondo iyau, om momisunud nondo iyau dati' do koinsanai'd nunu nopo,” ka dau.


text:
Om koguli' noddi i tumatanud di Yesus. Om osuayan tomod daa iyolo' do nokokito di Yesus do monokiboro-boros do tondu'. Nga' aiso' i' o tiso' diyolo' do minonguhot di tondu' dot, “Nunu daa o pokionuon nu oi inan?” ka, ko' minonguhot po di Yesus do, “Nokuro tu' monokiboro-boros ko di tondu'ddi, oi Guru?” ka.


text:
Om tongkiadai nopo di tondu'ddi i kakanan dau'd hiri, om panangkus no iyau do minongoi'd hiri'd bandar, om boro-boros no iyau di tulun do hiri.


text:
Boros ka dau, “Kainou mongoi solowot di tulun di minomisunud doho' do koinsanai'ddi nongowonsoi ku. Om okon tuu ko' iyau nogi' i Raja' do Gampamasi'ddi?” ka dau.


text:
Om daamot nopoddi om angatai no di tumatanud di Yesus, i Yesus do minakan. Boros ka diyolo', “Guru, akan,” ka.


text:
Om timpuun noddi i tumatanud dau do minogiuhot-uhot. Boros ka diyolo', “Haro tuu o tulun do minongoi dau paatod do taakanon?” ka.


text:
Om boros kaddi di Yesus, “Taakanon ku nopo om i tumanud do korohian di minonuhu' doho', om momongo di karaja' di pinatahak dau dot id doho'.


text:
Boros ka daa dokoyu om, ‘Apat po tulan om mongomot no!’ ka. Nga' monuhu' oku no dokoyu do montong dilo koumaan, tu' nongoonsok no ilo tua' dilo songintanom, om osuhatan nod tomoton!


text:
Iri nopo tulun di mongomot om kaanu i' dot isomuli', om momoyo' do tulun do rumikot dot id koposion dit otopot kopio om i poingompus. Om iyo noddi dot otood goduwo i tulun di minananom om i tulun di mongomot.


text:
Om otopot no kopio o komoyon do boros di poingkaa, ‘Suwai o tulun do mananom, om suwai o tulun do mongomot,’ ka.


text:
Suhuon ku iyokoyu do mongoi pongomot do hilo'd tumo dit okon ko' iyokoyu o minananom; nakakaraja' no o tulun do suwai'd hilo', om iyokoyu nopo om mongoi po panganu di hasil di karaja' diyolo',” ka di Yesus.


text:
Om ogumu'ddi o tulun do Samaria do mantad id bandar diri do notumbayaan di Yesus, tu' minomoros i' i tondu' dot, “Poboroso' ngai' nopo dau dot id doho' i nongoumbalan ku'd momonsoi,” ka.


text:
Om tontok di nokosolowot di Yesus i tulun do Samaria, om sansagai no tomod diyolo' i Yesus do mundorong do hiri'd kinoiyonon diyolo'. Om undorong poddi i Yesus do hiri do solinaid do duwo o tadau.


text:
Om koruhangai poddi o ginumu' do tulun di notumbayaan di Yesus do nokorongou iyolo' di ponudukan dau.


text:
Om boros ka diyolo' dot id tondu'ddi, “Monongkuyaan noddi kopio iyahai, nga' okon no ko' i pinoboros nu dot id dahai o nokoponongkuyaan dahai, nga' iyahai'ddi kopio o nokorongou dau, om koilo iyahai dot iyau no kopio o Gampamasi do tulun do hiti'd pomogunan,” ka diyolo'.


text:
Om katalib poddi o duwo o tadau do poundorong i Yesus do hilo'd Sikar, om ongoi no iyau do hilo'd Galilia.


text:
Nga' di nopo di nokorikot iyau do hilo'd Galilia, om ongosonong tomod i' o ginawo di tulun do hilo' do suminuwau dau, tu' hilo' i' iyolo'd Yorusalim do tontok di Tadau'd Agayo do Paska, om nongkokito ngai' iyolo' di winonsoi di Yesus do hilo'.


text:
Om guli' noddi i Yesus do hilo'd Kana, i hilo'd Galilia, i pinamansayan dau do waig dot anggur dot i waig toomod o winonsoi. Om hiri nopod bandar diri nga' haro o songulun o pagawai do pomorinta' di maso'd sumakit o tanak do hilo'd Kapornaum.


text:
Om soira'ddi nokorongou iyau do nokorikot i Yesus do hilo'd Galilia do mantad hilo'd Yudia, om ongoi no iyau solowot di Yesus om angatai no dau i Yesus do mongoi'd hilo'd Kapornaum do mongoi pomolingos di tanak dau di motingkapatai no.


text:
Om boros ka di Yesus dot id pagawai do pomorinta'ddi, “Ondung a' kou kokito do koimayaan om a' kou i' otumbayaan,” ka.


text:
Om boros ka di Yesus dot id dau, “Pamanau no, tu' nolingasan no i tanak nu,” ka. Om ponongkuyaai nopo i tulun diri di boros di Yesus, om pamanau no iyau.


text:
Om hiri noddi iyau'd tanga'd ralan om korikot no i susuhuon dau do minongoi pomisunud dau do, “Nolingasan no i tanak nu, oi Tuan,” ka diyolo'.


text:
Om uhoto' noddi dau iyolo' ondung jam kopiro do nolingasan i tanak dau. Om boros ka diyolo', “Di jam koiso' doti'ddi di konihab do notingkod i sogiton dau,” ka.


text:
Om kosorou noddi di tapa' di tanak diri do tontok noddi do minomoros i Yesus dot id dau do, “Nolingasan no i tanak nu,” ka. Om kotumbayaai noddi iyau di Yesus om i sompiiyon dau nga' koinsanai nopo do notumbayaan di Yesus.


text:
Iri no o koimayaan di koduwo do winonsoi di Yesus do hilo'd Galilia di nokoguli' iyau do mantad hilo'd Yudia.


text:
Om id tohuri noddi ko' iri om haro o tadau'd agayo do tulun do Yohudi, om ongoi noddi i Yesus do hilo'd Yorusalim.


text:
Hilo' nopod Yorusalim om haro o tiso' o kulam dit id somok di wawayaan di roitan do “Wawayaan do Dumba'”, i pinungaranan do Baitisda dot id suang do boros dot Ibrani. Om hiri nopoddi nga' haro o limo nokoiyonon do tinaapan.


text:
Om hiri nopod tinaapan diri nga' ogumu' o tulun do sumakit do songillii; haro o bolou, om haro o kimpo', om haro it a' koundaliu. [Om mandad ngai' nopo iyolo' do lingguon i waig.


text:
Tu' haro i' o maso do lumintuhun o moloikat do Tuhan dot id kulam diri do mongoi pomolinggu' di waig. Om iri nopondo tulun di sumakit di kopogulu do tumabung do hiri'd kulam di ngoyon lingguo' i waig om olingasan no do mantad id nunu nopo o toruol dau.]


text:
Om kokito no di Yesus i tulun diri do poinglii do hiri, om oilaan no dau do laid no kopio'd sumakit i tulun diri. Om uhoto' noddi di Yesus i tulun diri, “Orohian ko i' dot olingasan?” ka dau.


text:
Om boros ka di tulun do sumakit diri do suminimbar, “Tuan, aiso' i' o tulun do hiti do mongoi patabung doho' do hilo'd kulam do tontok di ngoyon lingguo' ilo waig. Om daamot ku pondo do mongoi'd hilo'd kulam, om osoguluanan oku nod tulun do suwai,” ka dau.


text:
Om boros kaddi di Yesus dot id dau, “Tungag no, om igitan i' ino galam nu om mamanau nondo,” ka dau.


text:
Om diiri iddi om diiri do nolingasan i tulun diri. Om saano' nopo dau i galam dau om pamanau no. Nga' tadau nopoddi om tadau'd Sabat.


text:
Om iri noddi o nokoboro-boros di piro-piro boyoon do tulun do Yohudi dot id tulun di kolilingasai'ddi do, “Baino' nopo moti' om tadau'd Sabat. Om pogoduhan i' di Tourat toko' do manaan dino galam nu,” ka diyolo'.


text:
Nga' boros ka di tulun diri, “Iri tulun di minomolingos doho' di tiinu' o minonuhu' doho' do manaan diti galam ku om minonuhu' doho'd mamanau,” ka dau.


text:
Om ponguhot po iyolo' dau, “Isai i minonuhu' diya' do manaan dino galam nu om i minonuhu' diya'd mamanau?” ka.


text:
Nga' a' no i tulun di nolingasan diri nokoilo ondung isai i tulun di minonuhu' dau do momonsoi'd miagal diri, tu' nokorolot no i Yesus di tulun dot ogumu'.


text:
Om kosolowot noddi di Yesus i tulun diri do hiri'd suang di Walai'd Sasambayangan dot Agayo, om boro-boros no iyau dau do poingkaa, “Nolingasan ko noddi. Om kada' nondo pomonsoi kawagu'd dusa, om a' ko i' oontok dit araat ko iri,” ka dau.


text:
Om pamanau no i tulun diri om ngoyo' no dau sunudai i piro-piro boyoon do bansa'd Yohudi dot i Yesus o minomolingos dau.


text:
Om iri noddi o kinoimpuunon di tulun do Parisi do monusa' di Yesus tu' minomolingos i' iyau'd tulun do tontok do tadau'd Sabat.


text:
Nga' boros ka di Yesus dot id diyolo', “Kumaraja' kasai' i' i Tapa' ku do gisom do dinondo, om iyoho' nga' kumaraja' i',” ka dau.


text:
Om iri no boros di Yesus do miagal diri o nokobinsuhu' kawagu di piro-piro boyoon do Yohudi do mogihum do ralan do mamatai dau. Om iyo pogi' iyolo'ddi nga' okon nopo ko' i nokotolibamban i Yesus di toturan do tugama' do pasal do tadau'd Sabat o kokuwaan nga' iri po nokoboros iyau do Tapa' dau o Kinorohingan; tu' komoyon nopoddi nga' miyo iyau do Kinorohingan.


text:
Om boros kaddi di Yesus do suminimbar di tulun diri, “Ponongkuyaai kou no, dot a' i' i Tanak milo do mimpori-pori do momonsoi'd nunu nopo. Iri no it okito dau do wonsoyon di Tapa' dau o wonsoyon dau. Tu' nunu nopo i wonsoyon di Tapa', om iri no i wonsoyon di Tanak.


text:
Tu' osianan i' i Tapa' om potudukon dau dot id Tanak o koinsanai di wonsoyon dau. Om potudukon po di Tapa' dot id Tanak o piro-piro o wonsoyon dit agayo ko' iri, om gisom dot ongosuayan ngai' kou nondo.


text:
Iri nopo Tapa' om mamasi i' do tulun di napatai, om manahak diyolo'd koposion dit otopot kopio om i poingompus; om iri nogi' i Tanak nga' manahak i' do koposion dit otopot kopio om i poingompus dot id tulun di korohian dau do manahak do koposion.


text:
Iri nopo Tapa' om a' i' momutus dot isai nopo o tulun. Tu' nakatahak ngai' no dau dot id Tanak dau i kuasa' do momutus.


text:
Om winonsoi pogi' di Tapa' o miagal diri nga' monuhu' iyau'd koinsanai'd tulun do momusou di Tanak diri do miagal do pomumusou diyolo' di Tapa'. Iri nopo tulun dit a' momusou di Tanak om a' no momusou di Tapa', i minonuhu' di Tanak diri.


text:
Otopot no kopio iti poboroson ku do poingkaa: Tulun nopo di mokinongou'd boros ku, om monongkuyaan no di minonuhu' doho', om kaanu no do koposion dit otopot kopio om i poingompus. Om a' no iyau ohukuman; tu' nokoidu' no iyau do mantad id kapatayon om nakaanu no do koposion.


text:
Ponongkuyaai kou no: Rumikot indo o maso, om otopot nopo kopio om nokorikot no, do korongou nondo i tulun do napatai di boros do Tanak do Kinorohingan. Om iri nopondo tulun di korongou dau om apasi no.


text:
Om poingkuro nopo i Tapa' do tudan do koposion, om i Tanak dau nga' silihon nogi' dau do tudan do koposion.


text:
Kada' kou kosuayai do korongou'dti tu' rumikot indo o maso do korongou ngai' do boros dau i tulun di nangapatai.


text:
Om sumoliwan nondo iyolo' do mantad hiri'd lobong. Om iri nopondo tulun dit osonong o winonsoi om apasi indo do kumaa dot id koposion. Nga' iri nopo tulun di minomonsoi'd araat om apasi nondo do kumaa dot id hukuman,” ka di Yesus.


text:
Om boros ka kawagu di Yesus, “A' oku i' milo do momonsoi'd nunu nopo do tumanud do doho'd korohian. Pomumutus ku nopo om tumanud no di ponuhuan do Kinorohingan. Om otulid i' o pomumutus ku tu' a' oku i' tumanud do doho'd korohian, suwai ko' i korohian di Tapa' ku, i minonuhu' doho', o tonudon ku.


text:
Nga' haro i' o tulun do suwai do pinopoboros do pasal doho', om oilaan ku i' dot otopot i pinoboros dau.


text:
Nokoponuhu' kou nod tulun do minongoi ponguhot di Yohanis, om nokoposunud no iyau dit otopot do pasal doho'.


text:
Om kapabarasan ku nopo do miagal diti om okon i' ko' sumondiu oku'd boros do mantad id tulun di popoboros di toilaan diyolo' do pasal doho', suwai ko' iyokoyu o pokipoposian ku.


text:
I Yohanis nopoddi om miagal di lampung di kiapui om i popotitiu do tulinau. Om orohian kou i' do rumamit do daamot di boros dau'ddi, i miagal do tanawau.


text:
Nga' iri nopo doho'd poboroson om agayo po ko' i pinoboros di Yohanis. Om iti nopo wonsoyon ku'd dinondo, iti karaja' di pinonuhuan doho' di Tapa' ku do momonsoi, om popointalang nogi' kopio dot i Tapa' o minonuhu' doho'.


text:
Om i Tapa', i minonuhu' doho' nga' pinopoboros i' do pasal doho'. Iyokoyu nopo om a' i' nokoumbal do nokorongou'd boros dau ko' nokokito po do rabas dau.


text:
Om a' i' poingopi' dot id suang do ginawo dokoyu i boros dau, tu' a' kou i' monongkuyaan doho', i sinuhu' dau.


text:
Om minsingilo kou pogi' di nokotulis do hiri'd Buuk do Kinorohingan nga' momusorou kou dot iri o kaanu-anu dokoyu'd koposion dit otopot kopio om i poingompus. Om iri Buuk do Kinorohingan nga' pinopoboros i' do pasal doho'.


text:
Tu' otutunan ku i' iyokoyu om oilaan ku i' dot a' kou osianan do Kinorohingan dot id suang do ginawo dokoyu.


text:
Ruminikot oku do mikuwo'd kuasa' di Tapa' ku, nga' a' kou i' ruminamit doho'. Nga' tulun nopondod suwai di rumikot do mikuwo'd dau'd kuasa' om romiton i' dokoyu.


text:
Poingkuro kou'ndo do milo'd monongkuyaan, ondung mogihum kou nod karayahan do mantad id sompi' ko' tulun, om a' nogindo tumotos do mogihum do karayahan do mantad id Kinorohingan dit Iso-Iso'?


text:
Kada' dokoyu soroho' dot iyoho' o papasala' dokoyu dot id toguang do Tapa'. Tu' iri nopo papasala' dokoyu om i Musa, i sondihon dokoyu.


text:
Ondung monongkuyaan kou daa di Musa, om monongkuyaan kou no daa doho', tu' pasal i' doho' i tinulis dau.


text:
Nga' ondung a' kou monongkuyaan di tinulis di Musa, om poingkuro kou nogi' daa'ndo do monongkuyaan di poboroson ku?” ka di Yesus.


text:
Om piro-piro noddi o koloido' do mantad diri om ongoi no i Yesus do hiri'd soborong di Tasik Galilia, i roitan nogi' do Tasik Tiborias.


text:
Om di nopo nokorikot iyau'd hilo', om ogumu' tomod diri o tulun do tuminanud dau tu' nokokito iyolo' di kongoimayaan di winonsoi dau do tontok di minomolingos iyau do piro-piro o tulun di kitoruol.


text:
Om takad no i Yesus dot iso' o nulu-nulu, om irikau no iyau'd hiri do mogiwoyo-woyo' di tumatanud dau.


text:
Om ontong no i Yesus do hiri'd posorili' dau, om kokito no dau o tulun dot ogumu' kopio do rumikot dot id dau. Om boros ka dau dot id di Pilipus, “Honggo o ngoyon toko' boliai do taakanon, om kaakan ngai' i' iti tulun?” ka dau.


text:
(Oilaan i' di Yesus it apatut dau'd wonsoyon, nga' nakapamarasan nopo dau do miagal diri om mogumbal i' iyau toomod di Pilipus.)


text:
Om boros ka di Pilipus do suminimbar, “Gatang piya'd duwo nahatus o tusin do pirok do roti nga' a' i' kabagal do paakan diti tulun dot ogumu'dti do sarakarayan piya daa,” ka dau.


text:
Om haro'ddi o tiso' di tumatanud di Yesus do suwai, dot i Andarias o ngaran, i tobpinai di Simun Pitrus, do minoro-boros,


text:
“Haro i' o tanak do kusai'd hiti do kikokoriu do limo roti barli om duwo o sada'. Nga' nunu noo o toontok-ontok diti dot irad diti kogumu' o tulun?” ka dau.


text:
Om boros ka di Yesus, “Suhuo' ngai' ilo tulun do mirikau,” ka. Hiri nopod kinoiyonon diri nga' kobuturan, om irikau noddi i tulun do hiri'd sakot --- om oinsanan nopo nga' haro i' doti' o limo noribu o tulun do tongokusai nogi'.


text:
Om ngoyo' noddi di Yesus i roti, om pongunsikou no iyau'd Kinorohingan. Om potikido' nogiddi dau di tulun dot ogumu' i roti'ddi. Om potikido' no dau i sada', om akan ngai' noddi iyolo' do gisom do nangayahan.


text:
Om kangaakan ngai' poddi iyolo' do gisom do nangayahan, om boro-boros no i Yesus di tumatanud dau. Boros ka dau, “Ngoyo' dokoyu timungo' i noolu' di taakanon diri, om kada' dokoyu pologoso' do haro o kataam,” ka dau.


text:
Om kotimung noddi diyolo' iri, om hopod po om duwo balatak do noponu' do noolu' di taakanon do mantad di limo roti barli do nakan di tulun dot ogumu'.


text:
Om kokito poddi di tulun dot ogumu' i koimayaan di winonsoi di Yesus diri, om boros ka diyolo', “Otopot no kopio, dot iti Nabi dit andad-andadon do rumikot do hiti'd pomogunan!” ka.


text:
Om oilaan i' di Yesus do mongoi daa pononsog dau do sumiliu'd raja' diyolo' o kinorikatan di tulun dot ogumu'ddi. Om ongoi noddi iyau do hiri'd konulu-nuluan dot iso-iso' iyau.


text:
Om sakai no iyolo'd parau' do suminoborong di tasik do pakayaan do hilo'd Kapornaum. Om otuong noddi, nga' a' po i Yesus nokorikot dot id diyolo'.


text:
Om tontok di haro no doti' o limo ko' onom o kilomito do kosoduwo' diyolo' do mantad hiri'd tisan, om kokito no diyolo' i Yesus do kumaa do ponong hiri'd parau' diyolo' do manau-panau do hiri'd soibau di waig. Om moddosi tomod diri iyolo'.


text:
Om osonong nopoddi o ginawo diyolo' do pinapasakai dau do hiri'd parau', om diiri iddi om diiri do nokorikot i parau' diyolo' do hiri'd ngoyon diyolo'.


text:
Tadau noddi kawagu om koilaai no di tulun dot ogumu', i hiri pod soborong di tasik, dot iso' noo o parau' do hiri di konihabon po. Om oilaan i' diyolo' do nakapamanau no i tumatanud di Yesus do suminakai di parau', nga' i Yesus nopo om a' i' tuminanud diyolo'.


text:
Om korikot noddi o piro-piro o parau' do mantad hilo'd bandar do Tiborias do minongoi dampir do hiri'd toning di pinangakanan di tulun dot ogumu' di roti di nokopongunsikou i Tuhan.


text:
Om koilaai nopoddi di tulun dot ogumu' dot okon no ko' hiri i Yesus om i tumatanud dau, om sakai no iyolo' di piro-piro o parau'ddi om ongoi no iyolo' do hilo'd Kapornaum do minongoi pogihum di Yesus.


text:
Om kosolowot poddi di tulun dot ogumu'ddi i Yesus do hiri'd soborong di tasik, om uhoto' no diyolo' iyau, “Guru, soira' ko po korikot do hiti?” ka.


text:
Om boros ka di Yesus do suminimbar, “Otopot nopo kopio, om kopogihuman nopo dokoyu doho' om okon i' ko' i nokosuhut kou do komoyon di piro-piro o koimayaan do winonsoi ku, nga' iri no i nayahan kou do nakaakan di roti.


text:
Nga' kada' kou karaja' do kakarajaan nopo om mogihum nod taakanon di milo'd mayi' om munos. Nga' karaja' kou nogi' do mogihum do taakanon dit a' milo'd mayi' om it a' munos, om i manahak do koposion dit otopot kopio om i poingompus. Om patahakon indo di Tanak do Tulun i taakanon diri dot id dokoyu, tu' nokointalang no do nopili' no iyau'd Kinorohingan Tapa',” ka dau.


text:
Om uhoto' noddi diyolo' i Yesus, “Nunu ot apatut dahai'd wonsoyon om owonsoi i' i korohian do Kinorohingan?” ka.


text:
Om boros ka di Yesus, “Poingkaa o korohian do Kinorohingan do wonsoyon dokoyu: Kotumbayaai kou no dau, i sinuhu' do Kinorohingan,” ka.


text:
Om boros ka diyolo', “Iyo nopoddi, om nunu o popointalang kopio di milo nu'd pointalangon om kokito i' iyahai om otumbayaan indo iyahai diya'? Nunu nondo o wonsoyon nu?


text:
Iri nopo komolohingan dahai om minangakan do manna do hilo'd tana' do kowotuan, do miagal di nokotulis dot id Buuk do Kinorohingan do poingkaa, ‘Pinaakan dau iyolo'd roti do mantad hilo'd surga,’ ka,” ka diyolo'.


text:
Om boros kaddi di Yesus dot id diyolo', “Ponongkuyaai kou no; okon i' ko' i Musa, suwai ko' i Tapa' ku o manahak dokoyu do roti dit otopot kopio do mantad hilo'd surga.


text:
Tu' iri nopo roti do patahakon do Kinorohingan om iyau i luminintuhun do mantad hilo'd surga om i manahak do koposion dot id tulun do hiti'd pomogunan,” ka dau.


text:
Om boros ka di Yesus dot id diyolo', “Iyoho' no i roti di manahak do koposion om iri nopondo tulun di rumikot dot id doho' om a' no louson kawagu do gisom dot alaid. Om iri tulun di monongkuyaan doho' nga' a' no tuuhan kawagu do gisom dot alaid.


text:
Pointikid-tikid do tulun di pinatahak do Tapa' ku dot id doho' om rumikot i' dot id doho' om a' oku i' magada' dot isai nopo o tulun di rumikot dot id doho'.


text:
Tu' kinolintuhunan ku nopo do mantad hilo'd surga om okon i' ko' mongoi pomonsoi di doho'd korohian, suwai ko' mongoi pomonsoi do korohian di minonuhu' doho'.


text:
Om poingkaa o korohian di minonuhu' doho': iri no tu' koinsanai'd tulun di patahakon dau dot id doho', om aiso' indo o tiso' pod atagak suwai ko' angapasi ngai' ku indo iyolo' do kopupuson diti pomogunan.


text:
Poingkaa no kopio o korohian di Tapa' ku: iri no tu' oinsanan nopondo i tulun do kokito di Tanak om i monongkuyaan dau do kaanu do koposion dit otopot kopio om i poingompus, om posion ku kawagu iyolo' do kopupuson diti pomogunan,” ka dau.


text:
Om timpuun no i tulun do Yohudi do sontogod-togod di Yesus, tu' minomoros i' iyau dot, “Iyoho' no i roti do luminintuhun do mantad hilo'd surga,” ka.


text:
Om boros ka diyolo', “Okon toi ko' i Yesus ilo', i tanak di Yusup? Kotutun i' iyahai di tapa' om i tina' dau! Om poingkuro kopio'ddi do milo iyau'd momoros do luminintuhun iyau do mantad hilo'd surga?” ka diyolo'.


text:
Tu' aiso' i' o tiso' piya'd tulun do milo'd rumikot dot id doho', ondung a' iyau porikoton di Tapa' ku dot id doho', om isai nopondo i rumikot om posion ku no kawagu do kopupuson diti pomogunan.


text:
Haro i' o nokotulis dot id suang di piro-piro buuk do nabi do poingkaa, ‘Oinsanan nopondo o tulun do tudukan do Kinorohingan,’ ka. Om oinsanan nopondo i tulun di korongou di Tapa' om i minsingilo dot id dau, do rumikot dot id doho'.


text:
Nga' komoyon nopoddi om okon i' ko' haro o tulun do nokokito di Tapa'. Tu' iyau no i mantad id Kinorohingan o nokokito di Tapa'.


text:
Iri nopo komolohingan dokoyu om minangakan nogi' di manna do hilo'd tana' do kowotuan nga' napatai i' iyolo'.


text:
Nga' a' i' iyo'ddi i roti do mantad hilo'd surga; tu' iri nopondo tulun di mangakan diri om a' no matai.


text:
Iyoho' no i roti do luminintuhun do mantad hilo'd surga --- i roti di manahak do koposion. Om iri nopondo tulun di mangakan di roti'ddi om poimpasi no do gisom do poingompus. Om iri nopo roti di patahakon ku do pamasi'd tulun do hiti'd pomogunan om iti no tonsi ku,” ka dau.


text:
Om pogisosongkiwal noddi i tulun do Yohudi do nokorongou di boros dau do miagal diri. Boros ka diyolo', “Poingkuro'ddi o tulun diti do papatahak do tonsi dau do paakanan dati'?” ka no diyolo'.


text:
Om boros kaddi di Yesus dot id diyolo', “Ponongkuyaai kou no: Ondung a' kou mangakan do tonsi di Tanak do Tulun om a' kou monginum do raha' dau, om a' kou po poimpasi kopio.


text:
Iri nopo tulun di mangakan do tonsi ku om i monginum do raha' ku om haro no o koposion dit otopot kopio om i poingompus, om posion ku nondo iyau kawagu do kopupuson diti pomogunan.


text:
Iri nopo tulun di mangakan do tonsi ku om i monginum do raha' ku om poingiso' no kasai' doho' om iyoho' nga' poingiso' no dau.


text:
Iri Tapa' di poimpasi o minonuhu' doho', om i Tapa' no o kapasi-pasi ku iyoho'. Om iyo nogiddi i tulun di mangakan do tonsi ku tu' apasi nondo tu' iyoho' o kapasi diyolo'.


text:
Iti no i roti di luminintuhun do mantad hilo'd surga: om a' i' miagal di roti di nakan di komolohingan dokoyu iti. Tu' nakaakan piya iyolo' di roti'ddi nga' napatai i' iyolo'. Nga' iri nopondo tulun di kaakan do roti'dti om poimpasi no do gisom do poingompus,” ka dau.


text:
Om poboroso' ngai' nopo di Yesus iri do tontok di monuduk iyau do hiri'd walai'd sasambayangan do hilo'd Kapornaum.


text:
Om kongorongou poddi iyolo' di boros di Yesus do miagal diri, om ogumu'ddi ot id pogialatan di tumatanud dau do minomoros dot, “Awagat no kopio o ponudukan do miagal diri. Isai po daa o milo'd tumanud diri?” ka.


text:
Om oilaan i' di Yesus do somboro-boros i tumatanud dau dot iri pinoboros dau o kokuwaan diyolo'. Om boros kaddi dau, “Okua-kuwaan kou do nokorongou'ddi boros do miagal diri?


text:
Poingkuro nondod kokito kopio kou di Tanak do Tulun do minsawat kawagu do hilo'd kinoiyonon dau mantad?


text:
Mamasi nopod tulun om iri i Rusod do Kinorohingan. Om aiso' i' o guna' do kokorisan do tulun. Iti nopo boros do poboroson ku dokoyu'dti om boros i' do Rusod do Kinorohingan om boros di manahak do koposion.


text:
Nga' haro i' ot id pogialatan dokoyu dot a' monongkuyaan,” ka dau. (Oilaan mantad no di Yesus do mantad di timpuun i' ondung isai it a' monongkuyaan, om i monongkuyaan, om ondung isai i papadagang dau.)


text:
Om boros ka kawagu di Yesus, “Om iri no o kinopomisunudan ku dokoyu dot iso' pod tulun nga' aiso' i' o milo do rumikot dot id doho', ondung okon ko' i Tapa' o poporikot dau,” ka.


text:
Om mantad poddi om ogumu'ddi i tumatanud di Yesus do tuminongkiad dau, om a' noddi sitanud kawagu dau.


text:
Om uhoto' noddi di Yesus i hopod om duwo o tumatanud dau. Boros ka dau, “Tumongkiad kou i' iyokoyu doho'?” ka.


text:
Om boros ka di Simun Pitrus, “Tuhan, id disai po daa o ngoyon dahai? Iri no boros do Tuhan o manahak do koposion dit otopot kopio om i poingompus.


text:
Notumbayaan no iyahai om atantu' no kopio ot id suang do ginawo dahai dot otumbayaan do Tuhan no o susuhuon dit olidang do mantad id Kinorohingan,” ka dau.


text:
Om boros ka di Yesus, “Okon toi ko' iyoho' o minomili' dokoyu ngai' do hopod om duwo o tulun? Nga' iso' nopo dokoyu om rusod i' dot araat!” ka.


text:
Komoyon nopo di Yesus diri nga' i Yudas i tanak di Simun Iskariot. Tu' mulong piya dot id pogialatan i Yudas di hopod om duwo o tumatanud di Yesus, nga' papadagang indo iyau di Yesus.


text:
Id tohuri noddi ko' iri om pimpanau no i Yesus do hilo'd Galilia. Nga' a' no iyau minongoi do hilo'd watas do Yudia tu' mokipamatai no dau i tongoboyoon do bansa'd Yohudi.


text:
Om boros kaddi di piro-piro tobpinai di Yesus dot id dau, “Tongkiad nogi' do mantad hiti om mongoi i' do hilo'd Yudia, om kokito indo i tumatanud nu diti wonsoyon nu.


text:
Aiso' i' o tulun do momolisok-lisok di wonsoyon dau ondung orohian iyau'd abantug. Om ondung momonsoi ko do miagal diri, om apatut i' do kongoilo o pointongkop diti pomogunan!” ka diyolo'.


text:
Om boros ka di Yesus dot id diyolo', “A' po norikot i maso ku. Nga' iyokoyu nopo om soira-ira' nopo nga' milo i'.


text:
Iyokoyu nopo om a' i' karaatan diti tulun do hiti'd pomogunan. Nga' iyoho' nopo om atantu' no do karaatan diti tulun do hiti'd pomogunan, tu' poboroson kasai' ku i' dot id diyolo' dot araat o wonsoyon diyolo'.


text:
Ongoi kou nopo iyokoyu dot id karamayan diri. A' oku i' iyoho' mongoi tu' a' po norikot o maso ku,” ka dau.


text:
Om iyo noddi o pinoboros di Yesus dot id piro-piro o tobpinai dau, om undorong poddi iyau do hilo'd Galilia.


text:
Om kapamanau poddi i tongotobpinai di Yesus do minongoi rapou di Tadau'd Agayo'ddi, om ongoi nogiddi i Yesus iyau dot iso-iso', om a' i' iyau noilaan do tulun.


text:
Om solinaid nopo do karamayan diri om mingihum po dau i tongoboyoon do tulun do Yohudi om minguhot dot, “Hinonggo iyau?” ka no diyolo'.


text:
Om ogumu'ddi o tulun do minogikonos-konos dot i Yesus o komoyon. Om haro o momoros dot, “Iyau nopo om tulun dot osonong,” ka. Om haro kawagu o momoros dot, “Okon! Mamalid i' iyau do tulun dot ogumu'!” ka no.


text:
Nga' aiso' i' o tiso' diyolo' do katama' kopio do popimboros do pasal dau tu' ooris i' iyolo' di tongoboyoon do tulun do Yohudi.


text:
Om piintangaan noddi di karamayan diri, om suang no i Yesus di Walai'd Sasambayangan dot Agayo, om timpuun no iyau do minonuduk.


text:
Om ongosuayan tomod diri i tongoboyoon do tulun do Yohudi om boro-boros no iyolo', “Poingkuro kopio dot ogumu' o toilaan diti tulun, om a' i' insan kosikul?” ka no.


text:
Om boros ka di Yesus do suminimbar, “Iti nopo potudukon ku'dti om okon i' ko' doho'd ponudukan, suwai ko' ponudukan di minonuhu' doho'.


text:
Iri nopo tulun dit orohian do tumanud do korohian do Kinorohingan om koilo i' ondung mantad id Kinorohingan ko' mantad id doho' toomod iti ponudukan ku.


text:
Tulun nopoddi popotuduk di dau'd ponudukan, om mogihum no do kosuahan do tinan dau. Nga' tulun nopo di mogihum do kosuahan do bagi' di minonuhu' dau om otulid i' o ginawo, om a' kopio iyau mongudut.


text:
A' kou toi noonuan no di Musa di Tourat? Nga' aiso' i' o tiso' dokoyu do tuminanud di Tourat diri. Nokuro daa tu' pokipapatayan oku dokoyu?” ka dau.


text:
Om boros ka di tulun dot ogumu' do suminimbar, “Mulau ko indo! Isai daa o sipamatai diya'?” ka diyolo'.


text:
Om boros ka di Yesus do suminimbar, “Iso' noo o karaja' do winonsoi ku di tadau'd Sabat, om osuayan kou no.


text:
Nonuan kou di Musa do toturan do monunat, mulong piya dot otopot nopo kopio om okon i' ko' i Musa o tadon di sunat diri suwai ko' i komolohingan dit id gulu ko' i Musa. Om iri noddi o ponguwaan dokoyu, do tadau piya'ddi do Sabat nga' monunat kou i' do tulun.


text:
Ondung wonsoyon dokoyu o miagal diri do mada' do kotolibamban di Tourat di Musa do pasal do monunat, om nokuro tu' otogod kou doho' do momolingos do tulun do gisom dot osonong kopio o tinan dau do tontok do tadau'd Sabat?


text:
Kada' kou pomutus do tulun dot it okito dokoyu o maan do poimpahan do momutus, suwai ko' poimpahan nopod momutus om it otulid,” ka di Yesus.


text:
Om haro'ddi o piro-piro o tulun di hilo'd Yorusalim do minomoros dot, “Okon toi ko' iti nogi' i tulun dit ihum-ihumon do maan patayo'?


text:
Ontong pogi' nga' mimboros nopo moti' iyau dot id toguang do tulun dot ogumu', om aiso' i' o tiso' piya'd tulun do moro-boros do sumaap dau! Nokoilo no tuu'ddi i tongoboyoon toko' dot ilo' kopio i Raja' do Gampamasi?


text:
Nga' iri nopo i Raja' do Gampamasi do rumikot om aiso' i' o tongoiso' piya'd tulun do koilo do tadon dau! Nga' iti nopo tulun diti om oilaan toko' i' o tadon,” ka diyolo'.


text:
Om maso poddi di Yesus do monuduk do hiri'd Walai'd Sasambayangan dot Agayo, om boro-boros no iyau dot opuhod do poingkaa, “Kotutun kou i' kopio doho'ndo, koilo kou i' do tadon ku? A' oku i' ruminikot do tumanud do doho'd korohian, suwai ko' sinuhu' oku i' dau, iyau i kikuasa' do monuhu' doho', om milo i' iyau do ponongkuyaanan. Nga' iyokoyu nopo om a' i' kotutun dau.


text:
Om tontok no daa'ddi do tangkapon diyolo' i Yesus, nga' aiso' iddi o katama' kopio do mongoi pomusus dau, tu' a' po norikot i maso dau.


text:
Om ogumu' noddi ot id pogialatan di tulun diri do monongkuyaan dau, om momoros dot, “Ondung korikot i Raja' do Gampamasi, om ogumu' po tuu o koimayaan do wonsoyon dau ko' mantad di winonsoi do tulun diti?” ka diyolo'.


text:
Om korongou no di tulun do Parisi i pogikanas-kanasan di tulun dot ogumu'ddi do pasal di Yesus. Om iri noddi o kinoponuhuan diyolo' om i boyoon dot imam, do piro-piro di madtatamong do Walai'd Sasambayangan dot Agayo do mongoi panangkap di Yesus.


text:
Om boros ka di Yesus dot id tulun dot ogumu' di hiri'd Walai'd Sasambayangan dot Agayo, “A' oku no alaid do poinsugku' dokoyu. Om gumuli' oku nondo dot id dau, i minonuhu' doho'.


text:
Om ihumon oku daa'ndo dokoyu nga' a' oku no dokoyu okito; tu' a' kou i' milo'd mongoi do hilo'd kinoiyonon di koongoyon ku,” ka dau.


text:
Om pogiboro-boros noddi i tongoboyoon do tulun do Yohudi do poingkaa, “Honggo'ddi kopio o ngoyon do tulun diti gisom dot a' toko' iyau osolowot? Mongoi tuu iyau do hilo'd tulun do Yohudi di poundorong do hilo'd pomogunan do suwai, i hilo'd pogialatan do tulun do Yunani, om monuduk nondo iyau di tulun do Yunani?


text:
Nunu tuu o komoyon dau di boros dau do mogihum toko' piya dau nga' a' toko' no iyau osolowot om a' toko' milo'd mongoi do hilo'd kinoiyonon di ngoyon dau?” ka diyolo'.


text:
Tontok di tadau do kooyion no do karamayan diri, i tadau dit agayo kopio, om ingkakat no i Yesus do hiri'd Walai'd Sasambayangan dot Agayo om pomoros nod opuhod do poingkaa, “Isai nopo o tulun di tuuhan om rumikot no dot id doho' do mongoi inum.


text:
Om nokotulis no dot id suang do Buuk do Kinorohingan, dot i tulun dit otumbayaan doho' o komoyon do poingkaa, ‘Lumuyung nondo o waig di manahak do koposion do mantad id ginawo dau,’ ka,” ka di Yesus.


text:
(Komoyon nopo di Yesus diri nga' i Rusod do Kinorohingan, it aramit do koinsanai'd tulun di monongkuyaan dau. Tontok nopoddi om a' po nakatahak i Rusod do Kinorohingan; tu' a' po i Yesus nokoinggayo tu' a' po iyau napatai om a' po napasi kawagu do mantad id kapatayon.)


text:
Om ogumu' o tulun do nokorongou di pinoboros di Yesus, om haro ot id pogialatan diyolo' do momoros dot, “Atantu' no dot i Nabi ilo tulun dilo'!” ka.


text:
Om iri no suwai om momoros dot, “Ilo' no i Raja' do Gampamasi!” ka. Nga' haro i' o momoros dot, “A, do hilo' kopio tuu'd Galilia o tadon di Raja' do Gampamasi?


text:
Id suang nopod Buuk do Kinorohingan om iri nopo Raja' do Gampamasi om sinakagon i' di Daud om mantad hilo'd Baitlahim, i kampung di Daud,” ka diyolo'.


text:
Om soira'ddi nokoguli' i madtatamong di Walai'd Sasambayangan dot Agayo, i sinuhu' daa do minongoi panangkap di Yesus, om uhoto' no iyolo' di piro-piro boyoon dot imam, om i tulun do Parisi. Boros ka diyolo', “Nokuro tu' a' dokoyu iyau nigitan do hiti?” ka.


text:
Om boros ka di piro-piro madtatamong do suminimbar, “A' po nokoumbal do haro o tulun do minimboros dot iyo kopio dau!” ka.


text:
Nga' iti nopo tulun dot ogumu' diti om a' i' kosuhut di Tourat di Musa, om poingkuro piya nga' nousung mantad no iyolo',” ka diyolo'.


text:
Iri nopo songulun dot id pogialatan di tulun do Parisi'ddi nga' i Nikodimus, i nokoumbal do minongoi solowot di Yesus. Om boros ka di Nikodimus dot id tulun do Parisi di suwai,


text:
“Tumanud nopo do Tourat, om a' i' koino-ino do hukuman ot isai nopo o tulun dot a' po orongou o boros di tulun, om a' po osorisid kopio i winonsoi dau,” ka dau.


text:
Om boros ka diyolo' do suminimbar, “Mantad ko i' pama iya' do hilo'd Galilia? Sorisido' nopo pogi' ilo Buuk do Kinorohingan! Om okito nu indo dot aiso' i' o nabi do mantad hilo'd Galilia!” ka diyolo'.


text:
Om uli' ngai' noddi i tulun do hiri'd walai diyolo'. Nga' ongoi no i Yesus do hiri'd Nulu-Nulu do Saitun.


text:
Om tadau noddi kawagu, dit osuab po, om ongoi po kawagu i Yesus do hiri'd Walai'd Sasambayangan dot Agayo, om ogumu' o tulun do ruminikot dot id dau. Om irikau no iyau, om timpuun no iyau do monuduk.


text:
Om tontok noddi do pinaatod di piro-piro guru do Tourat om i tulun do Parisi dot id di Yesus o songulun o tondu' di nokosupan do magampahu'. Om suhuo' no diyolo' i tondu'ddi do mingkakat do hiri'd tanga-tanga' diyolo'.


text:
Om boro-boros no iyolo' dot id di Yesus do poingkaa, “Guru, iti nopo tondu'dti om nokosupan do magampahu'.


text:
Om id suang nopod Tourat om minonuhu' i Musa do momodumpau do watu do tondu' do miagal diti do gisom dot apatai iyau. Om poingkuro o diya'd tosorou, oi Guru?” ka diyolo'.


text:
Om minuhot pogi' iyolo' do miagal diri nga' pomurunsut daa diyolo' di Yesus, om haro indo o ralan diyolo' do papasala' dau. Nga' tudu' nopo i Yesus om ponulis no iyau do hiri'd tana' do tunturu' dau o pinonulis.


text:
Tontok dit osonsog kopio iyolo', om hangog no iyau om boro-boros nod, “Isai nopo o tulun dit aiso' o dusa dot id pogialatan dokoyu, om iri no mogulu do momodumpau'd watu diti tondu'dti,” ka dau.


text:
Om korongou poddi diyolo' i boros di Yesus do miagal diri om tongkiad no iyolo' do mantad hiri, do soroiso-iso' iyolo' do tuminongkiad, do minogulu nopo om i molohing no kopio. Om alaid noddi om iso' po i Yesus do hiri om poingkakat kasai' po i tondu' do hiri'd pinoingkakatan dau.


text:
Om hangog noddi i Yesus om boro-boros no dot id tondu'ddi, “Honggo ngai' no iyolo'ddi? Aiso' i' o tiso' diyolo' do minomohukum diya'?” ka.


text:
Om boros ka di tondu'ddi do suminimbar, “Aiso' i' oi Tuan,” ka dau. [Om boros ka di Yesus, “Iyo nopondo, om iyoho' nga' a' i' momohukum diya'. Pamanau nopo, nga' kada' nogi' kopio pomonsoi kawagu'd dusa,” ka.]


text:
Om boros ka kawagu di Yesus dot id tulun dot ogumu', “Iyoho' no o tanawau diti pomogunan. Iri nopo tulun di tumanud doho' om a' no kapamanau dot id dotuong, suwai ko' kaanu no di tanawau di manahak do koposion,” ka dau.


text:
Om boros ka di tulun do Parisi dot id dau, “Baino' noddi om popoboros ko do pasal do tinan nu dot iya' i' om iya' o popoboros. A' i' bo otopot ino poboroson nu'ndo,” ka diyolo'.


text:
Om boros ka di Yesus do suminimbar, “Mulong piya do popoboros oku do pasal do tinan ku dot iyoho' om iyoho' o popoboros nga' otopot i' iti poboroson ku; tu' koilo oku i' ondung honggo o tadon ku om honggo o tongoyon ku. Iyokoyu nopo om a' i' koilo ondung honggo o tadon ku om honggo o pakayaan ku.


text:
Iyokoyu nopo om momutus do tulun do don tulun do kowoyo-woyoo' do momutus; nga' iyoho' nopo om a' i' momutus dot ongoiso' piya'd tulun.


text:
Nga' ondung momutus oku'd tulun om otulid i' o pomumutus ku, tu' a' oku i' iso-iso' do momutus; moyo-woyo' i' doho' i Tapa' ku, i minonuhu' doho'.


text:
Haro i' o nokotulis dot id Tourat dokoyu do poingkaa: Iri nopo poboroson dit otopot om i poboroson do duwo o tulun do sasi', ka.


text:
Om boros ka diyolo', “Honggo o Tapa' nu'ndo?” ka. Om boros ka di Yesus do suminimbar, “A' kou i' kotutun doho', om i Tapa' ku nga' a' i' dokoyu otutunan. Ondung kotutun kou daa doho', om atantu' no do kotutun kou i' di Tapa' ku,” ka dau.


text:
Om pinoboros ngai' nopo di Yesus iri do tontok di maso dau do monuduk do hiri'd Walai'd Sasambayangan dot Agayo, do hiri'd toning di piro-piro o pati' do poiyanan do tusin do porsombahan. Nga' aiso' i' o tiso'd tulun do minongoi panangkap dau tu' a' po norikot i maso dau.


text:
Om boros ka kawagu di Yesus dot id diyolo', “Tumongkiad oku nondo, om ihumon oku no daa'ndo dokoyu, nga' apatai kou nogindo dot id suang do dusa dokoyu. Om a' kou i' koongoi do hilo'd kinoiyonon di ngoyon ku,” ka dau.


text:
Om boros ka di tongoboyoon do Yohudi, “Kumiros doti' iyau, tu' minomoros no dot, a' kou koongoi do hilo'd kinoiyonon di ngoyon ku, ka,” ka diyolo'.


text:
Om boros kaddi di Yesus dot id diyolo', “Iyokoyu nopo om mantad i' do hiti'd siriba'; nga' iyoho' nopo om mantad i' do hilo'd sawat. Iyokoyu nopo om mantad i' do hiti'd pomogunan; nga' iyoho' nopo om okon i' ko' mantad hiti'd pomogunan.


text:
Om iri no o kinabarasan ku dot id dokoyu dot apatai kou indo dot id suang do dusa dokoyu. Om apatai kou no kopio dot id suang do dusa dokoyu, ondung a' kou no monongkuyaan di boros dot, iyoho' no i roitan dot IYOHO' I HINO KASAI',” ka di Yesus.


text:
Om boros ka diyolo' do minonguhot, “Isai kopio ko toi'ndo?” ka. Om boros ka di Yesus do suminimbar, “Nunu po daa gorong do moro-boros dokoyu!


text:
Ogumu' po daa i poboroson ku do pasal dokoyu om i butusan ku. Nga' iri nopo minonuhu' doho' om milo i' do ponongkuyaan. Om nunu nopo it orongou ku do mantad id dau om iri no i posunudon ku dokoyu do hiti'd pomogunan,” ka di Yesus.


text:
Om iri no o kinapabarasan di Yesus dot id diyolo' do, “Koinsawat nopondo dokoyu i Tanak do Tulun, om koilo kou nogindo dot ‘Iyoho' no i roitan dit IYOHO' I HINO KASAI'’ om oilaan dokoyu dot iso' po di winonsoi ku nga' aiso' i' o mantad id doho'd korohian. Iri no i pinotuduk di Tapa' dot id doho' o poboroson ku.


text:
Om iri minonuhu' doho' nga' moyo-woyo' i' doho'. A' i' iyau insan do popologos doho' dot iso-iso' tu' momonsoi kasai' oku i' di korohian dau,” ka di Yesus.


text:
Om boros kaddi di Yesus dot id tulun do Yohudi dit otumbayaan dau, “Ondung tonudon kopio dokoyu i ponudukan ku, om otopot no kopio do tumatanud kou doho'.


text:
Om kotutun kou nondo di Kinorohingan dit otopot, om iri no o popoidu' dokoyu om okon kou nondo ko' turipon,” ka dau.


text:
Om boros ka diyolo', “Iyahai nopo om sinakagon i' di Abraham, om a' i' iyahai insan kosiliu do turipon dot isai nopo! Om nunu'ddi o komoyon nu do momoros ko do, ‘Poiduwon kou nondo,’ ka?” ka diyolo'.


text:
Om boros ka di Yesus dot id diyolo', “Otopot i' kopio iti poboroson ku dokoyu dot iri nopo tulun di momonsoi'd dusa, om turipon nod dusa.


text:
Om turipon nopo om a' i' poundorong kasai' dot id sompiiyon, nga' tanak nopo om poundorong kasai' i' dot id sompiiyon do gisom dot alaid.


text:
Oilaan ku i' do sinakagon kou di Abraham. Nga' sipamatai kou indo doho', tu' mada' kou i' do ponudukan ku.


text:
Nunu nopo it okito ku dot id Tapa' ku om iri no i poboroson ku. Nga' iyokoyu nopo om momonsoi i' di pinotuduk di tapa' dokoyu dot id dokoyu,” ka dau.


text:
Om boros ka diyolo' do suminimbar, “I Abraham bo o tapa' dahai,” ka. Om boros ka di Yesus, “Ondung otopot kopio do tangaanak kou di Abraham, om atantu' no do momonsoi kou i' daa di winonsoi di Abraham.


text:
Momisunud oku daa dokoyu di boros dit otopot di norongou ku do mantad id Kinorohingan, nga' sipamatai kou nogi' doho'. Nga' i Abraham nopo om a' i' iyo'ddi.


text:
Ino nopo dokoyu'd wonsoyon om iri i winonsoi di tapa' dokoyu,” ka dau. Om boros ka diyolo' do suminimbar, “Iyahai nopo om okon i' ko' tanak ngampang. Tu' iso' noo o tapa' dahai; Kinorohingan noo,” ka diyolo'.


text:
Om boros kaddi di Yesus dot id diyolo', “Ondung Kinorohingan kopio o Tapa' dokoyu, om osianan kou i' daa doho', tu' mantad oku i' dot id Kinorohingan. Om a' oku i' ruminikot do tumanud do doho'd korohian tu' iyau i' o minonuhu' doho'.


text:
Nokuro tu' a' kou kosuhut di pinoboros ku? Kokuwaan nopoddi nga' mada' kou i' do mokinongou di ponudukan ku.


text:
Rogon i' o tapa' dokoyu, om orohian kou do tumanud do korohian di tapa' dokoyu. Mantad poddi timpuun i' om gampamatai no o Rogon. Om a' i' iyau insan do sumokodung dit otopot, tu' a' i' iyau popoboros dit otopot. Mongudut nopo iyau om kodou-douwo' no tu' iri no o kowoyo-woyoo' dau. Iyau nopo om goudut, om tadon do koinsanai'd tudut.


text:
Isai no ot id pogialatan dokoyu do milo'd popointalang kopio do kidusa oku? Ondung otopot o poboroson ku, om nokuro tu' a' kou monongkuyaan doho'?


text:
Tulun nopo di mantad id Kinorohingan, om mokinongou i' do boros do Kinorohingan. Nga' iyokoyu nopo om okon i' ko' mantad id Kinorohingan, om iri no ot a' dokoyu kopokinangahan di boros do Kinorohingan,” ka di Yesus.


text:
Om boros ka di tulun do Yohudi do suminimbar di Yesus, “A' toi otopot i pinoboros dahai do tulun ko'd Samaria di norusadan do rogon?” ka.


text:
Om boros ka di Yesus do suminimbar, “A' oku i' norusadan do rogon. Momusou oku i' di Tapa' ku, nga' iyokoyu nopo om mongindaraat nogi' doho'.


text:
A' oku i' mogihum do kosuahan do doho'd tinan. Nga' haro i' o songulun do mogihum do kosuahan do bagi doho', om iyau no i momutus.


text:
Otopot i' kopio iti poboroson ku, do tulun nopo di tumanud do boros ku, om a' no apatai do gisom dot alaid,” ka dau.


text:
Om boros kaddi di tulun do Yohudi dot id di Yesus, “Oilaan noddi kopio dahai do norusadan ko'd rogon! I Abraham piya nga' napatai i' om i piro-piro nabi nga' nangapatai ngai' i'. Nga' momoros ko indo iya' do, ‘Tulun nopo di tumanud do boros ku om a' no apatai do gisom dot alaid,’ ka nu.


text:
Ondung napatai i Abraham, om noinsanan do napatai i nabi, om isai ko daa kopio iya'? Agayo kopio ko tuu daa iya' ko' i Abraham, i tapa' dahai?” ka diyolo'.


text:
Om boros ka di Yesus do suminimbar, “Ondung mogihum oku daa do kosuahan do doho'd tinan, om aiso' i' o guna'ddi. Iri nopo i momusou doho' om iri i Tapa' ku, i sorohon dokoyu do Kinorohingan dokoyu.


text:
Inda' ka dot a' kou i' kotutun dau. Nga' iyoho' nopo om kotutun i' dau. Ondung poboroson ku daa dot a' oku kotutun dau, om goudut oku no, do miagal ngai' dokoyu. Nga' iyoho' nopo om kotutun i' dau, om mumboyo' oku do boros dau.


text:
I Abraham nopo, i tapa' dokoyu, om orohian tomod i' do kokito do tadau ku. Om nokokito no iyau'ddi om asanangan tomod iyau do nokokito!” ka dau.


text:
Om boros kaddi di tulun do Yohudi dot id di Yesus, “A' po kolimo nohopod o toun nu, om nokokito ko no di Abraham?” ka diyolo'.


text:
Om boros ka di Yesus do suminimbar, “Otopot no kopio iti poboroson ku dokoyu do nopo dit a' po nopogkosusu i Abraham om hino oku no iyoho',” ka dau.


text:
Om ongoi no daa'ddi do watu i tulun do Yohudi do pomodumpau diyolo' di Yesus, nga' ongoi no lisok i Yesus, om tongkiad noddi iyau di Walai'd Sasambayangan dot Agayo.


text:
Om uhoto' no di tumatanud di Yesus, i Yesus. Boros ka diyolo', “Guru, nokuro tu' bolou mantad iti tulun di pogkosusuo' i'? Iri tuu nokowonsoi iyau'd dusa o nokobungou dau ko' iri po i dusa di molohing dau?” ka diyolo'.


text:
Om boros ka di Yesus do suminimbar, “Okon i' ko' i dusa dau ko' dusa po di molohing dau o nokobolou dau, suwai ko' iti nopo om popokito nod tulun di koimayaan di Kinorohingan noo o milo'd momonsoi dot id tinan do tulun diti.


text:
Mositi' no do momonsoi toko' do karaja' di minonuhu' doho' do maso pod anawau. Tu' tumuong i' motindo om aiso' no o tiso' pod tulun do milo'd kumaraja'.


text:
Om koboros poddi di Yesus o miagal diri om pomodula' no iyau do hiri'd tana', om piunango' no dau di tana' i dula' dau. Om polihuto' nogiddi dau i tana' di nounang diri do hiri'd mato di tulun diri.


text:
Om boro-boros no i Yesus dot id tulun diri, “Ongoi ponginglagup do hilo'd Kulam do Siluam,” ka. (Komoyon nopod boros do “Siluam” om “sinuhu'”.) Om ongoi no i tulun diri ponginglagup. Om di nopoddi guminuli' iyau, om kokito noddi iyau.


text:
Om oinsanan nopoddi i hiri'd songkoduwo di tulun diri, om i tulun di nokokito dau do mokipuhawang di gulu po do minomoros dot, “Okon toi ko' ilo' i tulun dit oubas do poirikau do mokipuhawang diri?” ka.


text:
Om haro'ddi ot id pogialatan diyolo' do minomoros dot, “Ilo' nogi' kopio iri,” ka. Nga' haro i' o momoros dot, “Okon, ilo' nopo om koiyo-iyo no di tulun diri,” ka. Nga' boros ka di tulun diri, “Iyoho' nogi' bo iri,” ka.


text:
Om boros ka dau, “Minongunang do tana' dot okooro' i tulun di roitan dot i Yesus, om polihuto' nogiddi dau dot id mato ku, om boro-boros no, ‘Ongoi ponginglagup do hilo'd Kulam do Siluam,’ ka. Om ongoi oku noddi. Om tontok di minonginglagup oku, om kokito oku noddi,” ka dau.


text:
Om ponguhot po iyolo' dau, “Hinonggo noddi ino tulun?” ka. Om boros ka dau, “Uka, a' oku no koilo,” ka.


text:
Tadau nopo di minongunang i Yesus do tana' do dula' dau o pinongunang, do pinopoungkalat di tulun do bolou'ddi, om nokoontok no do tadau'd Sabat. Om ngoyo' noddi i tulun do bolou di nolingasan diri posolowoto' di tulun do Parisi.


text:
Om iyolo' nogi' nga' minonguhot i' dau ondung poingkuro iyau do nokokito. Om boros ka dau, “Linihut dau do burutak iti mato ku, om ongoi oku noddi ponginglagup om kokito oku noddi,” ka dau.


text:
Om haro'ddi o piro-piro di tulun do Parisi do minomoros dot, “Okon i' kopio ko' mantad id Kinorohingan i tulun di minomonsoi'd miagal dino, tu' a' i' iyau momusou do tadau'd Sabat,” ka. Nga' boros ka di piro-piro tulun do suwai, “Poingkuro tuu kopio o tulun do kidusa do momonsoi do kongoimayaan do miagal diti?” ka. Om mogisuwai-suwai nopoddi o poboroson diyolo'.


text:
Om uhoto' po kawagu di tulun do Parisi i tulun diri, “Poingkuro o diya'd tosorou do pasal di tulun do pinopoungkalat do mato nu?” ka. Om boros ka di tulun diri, “Iyau nopo om nabi,” ka.


text:
Nga' a' i' i piro-piro boyoon do tulun do Yohudi monongkuyaan do bolou i tulun diri do mantad di kosususu, om kokito noddi do tontok diri. Om lohowo' noddi diyolo' i molohing di tulun diri,


text:
om uhoto' no dot, “Otopot nogi' dot iti i tanak dokoyu di bolou do mantad di nosusu i'? Poingkuro'ddi tu' kokito iddi iyau do baino'?” ka diyolo'.


text:
Om boros ka di molohing di tulun diri do suminimbar, “Iti nogi' kopio i tanak dahai; om otopot i' do bolou iyau do mantad di kosususu.


text:
Nga' a' i' iyahai koilo ondung poingkuro'ddi iyau'd nokokito diti baino'. Om a' iyahai koilo ondung isai i pinopoungkalat do mato dau. Nga' uhoto' nopo ilo' tu' agayo no'lo'; om milo no do mimpori-pori'd sumimbar,” ka diyolo'.


text:
Iyo pogiddi o pinoboros di molohing di tulun diri nga' ooris iyolo' di piro-piro boyoon do tulun do Yohudi; tu' nokopogipapakat no iyolo' dot isai nopo o tulun di momoros dot i Yesus o Raja' do Gampamasi om a' no koino-ino do sumuang di walai'd sasambayangan.


text:
Om iri no o kinapabarasan di molohing di tulun diri dot, “Agayo no'lo'; om uhoton nopo dokoyu iyau,” ka.


text:
Om lohowo' poddi kawagu diyolo' i bolou daa di gulu po, om barasai nod poingkaa, “Sumpa' no do popoboros ko dit otopot. Oilaan i' dahai do kidusa i tulun diri,” ka.


text:
Om boros ka di tulun diri do suminimbar, “Kidusa tuu ko' aiso' i tulun diri, nga' a' oku i' koilo. Nga' iso' noo o toilaan ku tu' nopo di gulu po om bolou oku, nga' baino' noddi om kokito oku no,” ka dau.


text:
Om uhoto' po kawagu diyolo' iyau, “Nunu o winonsoi dau dot id diya'? Poingkuro iyau do pinopoungkalat diya'?” ka diyolo'.


text:
Om boros ka di tulun diri do suminimbar, “Nosusui ku nori dot id dokoyu nga' a' kou i' minokinongou. Om nokuro daa tu' sirongou kou po kawagu? Orohian kou i' daa iyokoyu do sumiliu'd tumatanud dau?” ka.


text:
Om papalai noddi diyolo' iyau om boro-boros nod, “Iya' i tumatanud dau; okon i' ko' iyahai! Iyahai nopo om tumatanud i' di Musa.


text:
Oilaan i' dahai do Kinorohingan o minoro-boros dot id di Musa. Nga' iri nopo tulun diri, om a' i' iyahai koilo ondung honggo o tadon,” ka diyolo'.


text:
Om boros ka di tulun diri, “Suwai no kopio dot a' kou koilo ondung honggo o tadon di tulun diri, om nokoungkalat no dau o mato ku, gisom do kokito oku noddi.


text:
Oilaan toko' i' do tulun nopo di kidusa om a' i' do Kinorohingan pokinongohon, suwai ko' iri no i tulun di momusou'd Kinorohingan om i momonsoi'd korohian dau o pokinongohon dau.


text:
Mantad poddi kinoimpuunon diti pomogunan om a' po nokoumbal do haro o nakahabar do tulun di milo do popoungkalat do mato do tulun di bolou do mantad di kosususu.


text:
Ondung okon ko' mantad id Kinorohingan i tulun diri, om a' i' daa iyau milo do momonsoi'd nunu nopo,” ka dau.


text:
Om boros ka diyolo' do suminimbar, “Nunu hoi? Monuduk kopio ko daa dahai, iya' i' noponu'd dusa do mantad di kosususu?” ka. Om mantad poddi om a' no iyau posolokoyon di walai'd sasambayangan.


text:
Om korongou no di Yesus dot a' noddi diyolo' posuangon di walai'd sasambayangan i tulun diri. Om ngoyo' noddi dau ihumo' i tulun diri om boro-boros nod, “Monongkuyaan ko i' di Tanak do Tulun?” ka.


text:
Om boros ka di tulun diri, “Isai i tulun diri, oi Tuan? Sunudai oku daa, om otumbayaan oku indo dau,” ka.


text:
Om boros kaddi di tulun diri, “Otumbayaan oku i' oi Tuhan,” ka. Om otud noddi iyau dot id toguang di Yesus.


text:
Om boros ka di Yesus, “Kinorikatan ku nopo do hiti'd pomogunan om mongoi pomutus; om kokito indo i tulun do bolou, om obolou i tulun di kokito,” ka dau.


text:
Om haro'ddi o piro-piro di tulun do Parisi di hiri do nokorongou di Yesus do minomoros do miagal diri, om uhoto' no diyolo' iyau, “Do komoyon nu i' pama iyahai'd bolou?” ka diyolo'.


text:
Om boros ka di Yesus do suminimbar, “Ondung bolou kou daa, om a' kou nogi' kidusa. Nga' i minomoros kou do, ‘Kokito i' iyahai,’ ka, o popointalang kopio do kidusa kou po,” ka dau.


text:
Om boros ka kawagu di Yesus, “Otopot no kopio iti poboroson ku do poingkaa: Iri nopo tulun di sumuang do kandang do dumba' do mindakod di pagar, om a' nogi' maya' di wawayaan, tu' mindakod nogi' do maya'd ralan do suwai, om manakau i' om parampuk.


text:
Iwangan i' di madtatamong do kandang i wawayaan do wayaan dau, om tuminong i' i dumba' do korongou di boros dau, do tontok do lohowon dau i dumba' dau do tikidon do mamarait i ngaran di dumba', om woyoon dau i dumba' do sumoliwan.


text:
Om kongosoliwan ngai' pondo i dumba', om hiri nondod gulu do mamanau i gompomogompi'd dumba'ddi, om moyo' ngai' nopondo dau i dumba' tu' kotutun i' i dumba' do boros dau.


text:
Om a' indo iyolo' tumanud do tulun do suwai, suwai ko' mogidu' nogi' iyolo' do mantad id tulun diri, tu' a' i' iyolo' kotutun do boros do tulun do suwai,” ka di Yesus.


text:
Om iti nopo poinukadan diti om sinusui di Yesus dot id diyolo', nga' a' i' iyolo' kosuhut di komoyon kopio dau.


text:
Om boros ka kawagu di Yesus, “Otopot i' kopio iti poboroson ku do poingkaa: Iyoho' no i wawayaan do dumba'.


text:
Koinsanai'ddi rumikot dot id gulu ko' iyoho' om mananakau no om parampuk. Nga' a' i' di dumba' pokinongohon o boros diyolo'.


text:
Iyoho' no i wawayaan do dumba'. Isai nopo o sumuang do maya' doho' om aiso' no o koligagaanan; om misuang-suang nopondo iyau om misoliwan-liwan do mongoi pangakan-ngakan.


text:
Iri nopo tulun do manakau om mongoi no panakau, om mongoi pamatai, om mongoi pamaraag o korikatan dau. Nga' kinorikatan ku nopo iyoho' om mongoi pamasi'd tulun, om aiso' i' o kokurangan dot id suang do koposi-posion diyolo'.


text:
Iyoho' no o miagal di gompomogompi'd dumba' dot osonong. Iri nopo gompomogompi'd dumba' dot osonong om posodia' i' do matai do bagi' di dumba' dau.


text:
Tulun nopo di godsian om it okon ko' gompomogompi' di dumba', om it okon ko' sanganu di dumba'ddi, om mogidu' i' do tumongkiad di dumba', ondung haro o toni dot okito dau do rumikot. Om ngoyon nondo di toni tabpaai om ngoyon pogitongkiad-kiado' i dumba'ddi.


text:
Om mogidu' nondo i tulun di godsian diri, tu' iri no gadsi' o kakarajaan dau. A' i' iyau mamadul di dumba'.


text:
Iyoho' no o miagal do gompomogompi'd dumba' dit osonong. Poingkuro nopo i Tapa' do kotutun doho', om iyoho' nga' kotutun no di Tapa', om iyo oku no iyoho'ddi do kotutun di dumba' ku om iyolo' nga' kotutun i' doho'. Om posodia' oku do matai do bagi' diyolo'.


text:
Haro po o dumba'd suwai di doho'd songonuon, nga' a' i' iyolo' poinghompit do baanan do dumba'dti. Om iyolo' nga' apatut ku i' do ngoyon angatai, om mokinongou nondo iyolo' do boros ku. Om osiliu ngai' nondo iyolo' dot iso' po o baanan do dumba' om iso-iso' o gompomogompi'.


text:
Aiso' i' o tiso'd tulun do milo'd mamatai doho' dot ondung a' ku iyau pologoson do mamatai doho'. Iyoho' i' o popologos do patayon oku. Om milo oku i' do popologos do tinan ku'd patayon, om milo oku'd masi kawagu. Tu' iri no o pinonuhuan doho' di Tapa' ku do momonsoi,” ka di Yesus.


text:
Om ogumu' o tulun do momoros dot, “Norusadan iyau'd rogon! Mulau iyau! Nunu kopio o kopokinangahan dokoyu dau?” ka no.


text:
Nga' haro indo i momoros dot, “Tulun nopoddi norusadan do rogon om a' i' iyo'ddi o koboro-boroso'! Milo toi o rogon do popoungkalat di bolou, do gisom do kokito nondo?” ka no.


text:
Hilo' nopod Yorusalim nga' maso tomod do tulun do mamaramai di Tadau'd Agayo do Koponguramatan di Walai'd Sasambayangan dot Agayo. Tontok nopoddi nga' maso dot osogit.


text:
Om mimpanau i Yesus do hiri'd kakilima di roitan do Kakilima di Suliman do hiri'd Walai'd Sasambayangan dot Agayo


text:
do tontok di ruminikot i tulun dot ogumu' do tuminutuk dau, om boros ka diyolo', “Songkuro po toi koloido' do pologoson nu do mikoduwo o ginawo dahai? Poboroso' nogi' kopio, ondung iya' kopio i Raja' do Gampamasi,” ka.


text:
Om boros ka di Yesus, “Nokoboros ku no dokoyu, nga' a' kou i' monongkuyaan. Iri no i winonsoi ku dot id suang do ngaran do Tapa' ku, o popointalang kopio do pasal doho'.


text:
Onuan ku i' iyolo'd koposion dit otopot kopio om i poingompus, om a' no iyolo' apatai do gisom dot alaid. Om iso' pod tulun nga' aiso' i' o milo'd magahau diyolo' do mantad id doho'.


text:
Iri nopo Tapa' ku, i pinapatahak diyolo' dot id doho', om agayo i' ko' koinsanai'd nunu nopo. Om iso' pod tulun nga' aiso' no o milo'd magahau diyolo' do mantad id di Tapa'.


text:
Nga' boros ka di Yesus dot id diyolo', “Ogumu' no o nowonsoi ku dit ongosonong dot antang-antangan dokoyu, i pinonuhuan di Tapa' doho' do momonsoi. Om id pogialatan nopo di winonsoi ku'ddi, om honggo'ddi o kopomodumpahan dokoyu doho'?” ka dau.


text:
Om boros ka di piro-piro tulun do Yohudi, “Okon i' ko' i winonsoi nu dit ongosonong o kopomodumpahan dahai diya'd watu, nga' i mongindaraat ko'd Kinorohingan. Tulun ko i' daa toomod, om mingiyo-iyo ko id Kinorohingan,” ka diyolo'.


text:
Om boros ka di Yesus, “A' toi nokotulis i' dot id suang do Tourat dokoyu o poingkaa: Boros kad Kinorohingan, ‘Iyokoyu nopo om ponokokinorohingan i',’ ka, koii?


text:
Om oilaan toko' i' do poinggirot kasai' do gisom dot alaid i nokotulis dot id suang do Buuk do Kinorohingan, om ondung roitan do Kinorohingan do ponokokinorohingan i tulun di rumamit do boros dau,


text:
om nokuro tu' momoros kou'd mongindaraat oku'd Kinorohingan di momoros oku'd Tanak oku'd Kinorohingan? Om pinili' oku i' di Tapa' om sinuhu' oku dau do mongoi'd hiti'd pomogunan.


text:
Nga' iyo nopodti tu' winonsoi ku i' iri, om ponongkuyaai kou no di winonsoi ku'ddi, dot a' kou piya monongkuyaan doho'. Om iri nondo o koilo-ilo dokoyu, om kosuhut kou nondo dot iyoho' nopo om i Tapa' om iso-iso' i',” ka di Yesus.


text:
Om tumotos po daa iyolo'd mongoi panangkap di Yesus, nga' nokopoggidu' i' iyau do mantad id diyolo'.


text:
Om guli' no i Yesus do hilo'd soborong do Bawang do Yordan, i kinoiyonon di Yohanis do minamatis do tulun di gulu po, om undorong no iyau'd hilo'.


text:
Om rikot no o tulun dot ogumu' dot id dau. Om boros ka diyolo', “A' i' i Yohanis minomonsoi'd koimayaan, nga' ongotopot ngai' nopo i pinoboros dau do pasal do tulun diti,” ka diyolo'.


text:
Haro ot iso' tulun do roitan dot i Lasarus do poingiyon do hilo'd Baitani do poinsugku' di Maria om i Marta, i tobpinai dau.


text:
Om i Maria no i tondu' do pinopotuntug do tumau dit owongi' do hiri'd gakod do Tuhan, om i minomoluhad diri di tobuk dau. Insan o maso, om sakit no i Lasarus.


text:
Om posunudai no di duwo o tobpinai dau'd tondu' i Yesus do poingkaa, “Tuhan, sumakit i tobpinai dahai di kosianan kopio nu'ddi,” ka.


text:
Om soira'ddi nokorongou i Yesus do habar diri, om boros ka dau, “A' i' bo mongoit dot id kapatayon i toruol di Lasarus diri. Nga' nosiliu pogi' o miagal diri nga' maan i' do popoinggayo'd Kinorohingan, om koinggayo nondo i Tanak do Kinorohingan,” ka dau.


text:
Nga' soira'ddi nokorongou i Yesus do sumakit i Lasarus, om tomod i' iyau do minundorong do hiri'd kinoiyonon dau do duwo po o tadau.


text:
Om katalib poddi o duwo o tadau, om boro-boros nogi' iyau dot id tumatanud dau, “Kainou gumuli' do hilo'd Yudia,” ka dau.


text:
Om boros ka diyolo', “Guru, wagu pod mantad di dumpahon ko daa di tulun do watu, om gumuli' ko no kawagu'd hilo'?” ka.


text:
Nga' boros ka di Yesus, “Okon toi ko' dangadau nopo om hopod om duwo jam do koloido'? Tulun nopo di mamanau'd dangadau om a' i' kasadu tu' kokito i' iyau di mamanawau diti pomogunan.


text:
Nga' iri nopondo tulun di mamanau do dongotuong om kasadu no, tu' aiso' i' o tanawau dot id dau,” ka dau.


text:
Om iyo noddi o pinoboros di Yesus. Om boros ka kawagu dau, “Nokoodop no i Lasarus, i tambalut toko', nga' ngoyon ku indo iyau posikai,” ka dau.


text:
Om boros ka di tumatanud di Yesus, “Tuhan, ondung koodop toomod i Lasarus om olingasan i' iyau,” ka.


text:
Komoyon nopo kopio di Yesus diri om napatai i Lasarus. Nga' ondos daa diyolo' om koodop no kopio i Lasarus do komoyon di Yesus.


text:
Om boros ka kawagu di Yesus, “Nga' uhang ku i' dot a' oku piya hino'd hilo', tu' osonong nogindo kopio iti dot id dokoyu, om otumbayaan kou i'. Nga' kainou mongoi'd hilo'd di Lasarus do dinondo,” ka dau.


text:
Om boros kad i Tumas (i roitan dot i “Miapid”) dot id piro-piro tambalut dau, i sompi' ko' tumatanud di Yesus, “Kainou tumanud nopo, om ookuro i' do tumonggoi toko' dau'd matai!” ka dau.


text:
Om ogumu' o tulun do mantad hiri'd Yudia do nokorikot do minongoi'd hiri'd di Marta om hiri'd di Maria do mongoi ponginsasamod diyolo', tu' napatai no i tobpinai diyolo'.


text:
Om soira'ddi nokorongou i Marta do rumikot i Yesus, om soliwan no iyau do minongoi ruba' di Yesus, nga' i Maria nopo om minundorong i' do hiri'd walai.


text:
Om boros kad i Marta dot id di Yesus, “Tuhan, ondung hiti ko daa do tontok diri, om atantu' no dot a' i' daa napatai i tobpinai ku.


text:
Nga' iyo piya'ddi nga' oilaan ku i' do dinondo piya'dti nga' patahakon id Kinorohingan o nunu nopo i pokionuon do Tuhan dot id dau,” ka dau.


text:
Om boros ka di Marta do suminimbar, “Oilaan ku i' dot apasi kawagu i Lasarus do posion kawagu i tulun do nangapatai do kopupuson diti pomogunan,” ka dau.


text:
Om boros ka di Yesus dot id di Marta, “Iyoho' no i manahak do koposion om i mamasi kawagu do tulun do napatai. Om isai nopo o tulun dit otumbayaan doho' om apasi indo do mulong piya dot apatai iyau.


text:
Om iri nopondo tulun di poimpasi kopio, it otumbayaan doho' om a' no matai do gisom dot alaid. Monongkuyaan koi'ddi?” ka dau.


text:
Om boros ka di Marta do suminimbar, “Tuhan, monongkuyaan oku i' do Tanak ko'd Kinorohingan, i Raja' do Gampamasi di rumikot do hiti'd pomogunan,” ka dau.


text:
Om koboros poddi di Marta o miagal diri, om ngoyo' no dau sunudai i Maria, i tobpinai dau. Om kanasai no dau iyau, “Hiti i Guru, om momolohou iyau diya',” ka dau.


text:
Om korongou poddi di Maria iri om olomus nopo iyau do miningkakat om ongoi no iyau solowot di Yesus.


text:
Tontok nopoddi nga' a' po i Yesus nokorikot do hiri'd kampung diri. Hiri kasai' po iyau'd kinoiyonon di nokorubaan di Marta dau.


text:
Om soira'ddi nokito di piro-piro tulun do Yudia di maso do monginsasamod di Maria do hiri'd walai do miningkakat i Maria, om osiau nopod suminoliwan; om ongoi no iyolo' tanud dau, tu' ondos daa diyolo' om mongoi iyau pogihad do hiri'd lobong.


text:
Om soira'ddi nokorikot i Maria do hiri'd kinoiyonon di Yesus, om di nokito dau i Yesus, om otud no i Maria do hiri'd toguang dau om boro-boros nod, “Tuhan, ondung hiti ko daa do tontok diri, om atantu' no dot a' i' daa napatai i tobpinai ku,” ka dau.


text:
Om soira'ddi nokito di Yesus i Maria do mihad, om i tulun do Yudia di manud-tanud dau do songihad-ihad, om olisiu'ddi iyau, om osudu' iyau.


text:
Om uhoto' no dau iyolo', “Hinonggo o pinamalabangan dokoyu dau?” ka. “Kaino, oi Tuhan, mongoi ontong,” ka diyolo'.


text:
Om boros kaddi diyolo', “Antangai pogi', nga' a' no moti' ogina-gina' o kogoyoo' do kosianan dau di Lasarus!” ka.


text:
Nga' haro i' ot id pogialatan diyolo' do minomoros do, “Milo i' iyau'd poungkalat do tulun do bolou, om nokuro tu' a' kopio haro o winonsoi dau, om a' i' daa i Lasarus napatai?” ka.


text:
Om osudu' tomod diri i Yesus om ongoi no iyau do hiri'd pinamalabangan. Om iri nopo lobong diri nga' luang i' do pampang, do sinompon do watu dot agayo.


text:
Om boros kaddi di Yesus, “Iduwo' ilo watu'd pinonompon,” ka dau. Nga' boros kad Marta, i tobpinai di tulun di napatai'ddi, “Nga' Tuhan, apat no tadau dau'd poillobong. Om outong no!” ka dau.


text:
Om boros ka di Yesus dot id di Marta, “A' ku toi nokoboros no diya' dot, ‘Ondung monongkuyaan ko, om kokito ko indo do kogoyoo'd kuasa' do Kinorohingan!’ kangku,” ka dau.


text:
Om iduwo' noddi diyolo' i watu'ddi. Om tingaha' no i Yesus do hilo'd tawan om boro-boros nod, “Pounsikou oi Apa', tu' minokinongou ko i' doho'.


text:
Oilaan ku i' do mokinongou kasai' ko doho', nga' poboroson ku pogi' o miagal diti nga' parangahan ku'dti tulun do hiti; om monongkuyaan i' iyolo' dot iya' o minonuhu' doho',” ka dau.


text:
Om koboros poddi di Yesus o miagal diri, om pomolohou no iyau dot opuhod do poingkaa, “Lasarus, soliwan!” ka.


text:
Om soliwan no i tulun di napatai'ddi. Om iri nopo longon om gakod dau nga' nongorilitan pod kain di pomorilit do rata', om rabas dau nga' poinsompon po di kain di pinonokop do rabas. Om boros kaddi di Yesus dot id tulun di hino'd hiri, “Iduwo' dokoyu ilo kain dilo pinomorilit dau, om osonong i' iyau'd mamanau,” ka dau.


text:
Om ogumu'ddi ot id pogialatan di tulun do Yudia di nokorikot do minongoi'd hiri'd di Maria, do minonongkuyaan di Yesus, di nokokito iyolo' di nosiliu do miagal diri.


text:
Nga' haro i' o piro-piro diyolo' do minongoi solowot di tulun do Parisi do minongoi poposunud di winonsoi di Yesus.


text:
Om iri noddi o kinapaharaan di tulun do Parisi om i piro-piro boyoon dot imam do pogibara-barasan dot iyolo' ngai' di Gompomutus do Don Tugama'. Om boros ka diyolo', “Nunu no ma o wonsoyon toko'dti? Ogumu'ddi kopio o koimayaan do wonsoyon di tulun diri!


text:
Om ondung pologoson toko' iyau'd iyo kasai'ddi om oinsanan nopondo ilo tulun do monongkuyaan dau. Om alaid nopondo om rumikot nondo i momorinta' do Rum do mongoi pamaraag di Walai'd Sasambayangan dot Agayo om apatai o koinsanai'dti bansa' toko'!” ka diyolo'.


text:
Om haro'ddi o songulun dot id pogialatan diyolo', i roitan dot i Kayapas, i Boyoon dot Agayo dot Imam do toun diri, do minomoros dot, “Aiso' no kopio o dokoyu'd toila-ilaan.


text:
A' i' dokoyu osorou dot osonong nogid apatai o tiso' o tulun do sumowoli diti rayat ko' mantad dot oinsanan iti bansa'd apatai?” ka dau.


text:
Otopot nopo kopio om iri nopo pinoboros di Kayapas diri om okon i' ko' mantad id dau'd pomusarahan. Nga' pinopoboros mantad iyau do matai nondo i Yesus dot i bansa'd Yohudi o kapatayan, tu' iyau i' o Boyoon dot Agayo dot Imam do toun diri.


text:
Om okon i' ko' iri no bansa'd Yohudi o kapatayan di Yesus, suwai ko' monimung nogi' om popiiso' di tangaanak do Kinorohingan di nokopogitongkiad-kiad.


text:
Om iri noddi ot a' di Yesus nokointalangan kopio dot id tulun dot ogumu' do hilo'd Yudia. Om tongkiad no iyau do mantad hilo'd Yudia, om ongoi no dot id iso' o bandar di roitan dot Ipraim, it id somok di tana' do kowotuan. Om hilo' no iyau'd minundorong do mogiwoyo-woyo' di tumatanud dau.


text:
Om tontok nopoddi nga' oruhai nod orikot i Tadau'd Agayo do Paska do tulun do Yohudi. Om ogumu' no o tulun do mantad hiri'd kokompungan do nokoongoi'd hilo'd Yorusalim do mongoi pomonsoi di natantu' mantad do wonsoyon do pomolidang do tinan do tintod di karamayan diri.


text:
Om ihumo' no daa diyolo' i Yesus, om di nopo di pointimung iyolo'd hiri'd Walai'd Sasambayangan dot Agayo, om mogiboro-boros diri iyolo' do, “Poingkuro no o dokoyu'd tosorou? A' i' doti' iyau rumikot dot id karamayan diti'd baino',” ka no diyolo'.


text:
Om pinoboros pogi' diyolo' o miagal diri nga' nokoponuhu' no i boyoon dot imam om i tulun do Parisi dot isai nopo diyolo' o koilo ondung honggo i Yesus, om mositi' nod posunudon, om atangkap indo diyolo' i Yesus.


text:
Tontok dit onom po tadau dot a' orikot i Tadau'd Agayo do Paska, om ongoi no i Yesus do hilo'd Baitani. Om hilo' no o kinoiyonon di Lasarus, i pinasi kawagu di Yesus do mantad id kapatayon.


text:
Om hilo' nod pinaakan diyolo' i Yesus, om maganu-anu nopo nga' i Marta. I Lasarus no om i tulun do suwai om songirikau do potorungak di Yesus do makan.


text:
Om rikot noddi i Maria do kiinigit do tumau dit owongi' om agayo gatang, do haro i' doti' o satanga' lito do kogoyoo' di tumau'ddi. Om potuntugo' no dau i tumau'ddi do hiri'd kolung di Yesus, om luhado' nogiddi dau di tobuk dau. Om koponu' nopoddi di winongi' di tumau'ddi o hiri'd walai.


text:
Nga' boros ka di Yudas Iskariot, i tiso' di tumatanud di Yesus nga' i pinapadagang di Yesus di koimbagu ---


text:
om, “Nokuro tu' a' nogi' padagangon ilo tumau'd owongi' do tolu nahatus o tusin do pirok o pamagatang, om patahakon nogindo i tusin di gatang diri dot id tulun do mosikin?” ka dau.


text:
Kinapamarasan nopo di Yudas do miagal diri nga' okon i' ko' mamadul kopio iyau di tulun do mosikin, nga' mantad i' di kabanakaho' dau. Asaru' iyau do manganu'd tusin do mantad hiri'd poiiyanan do tusin di pogiuhupan diyolo', tu' iyau i' o mongingigit di tusin diri.


text:
Nga' boros ka di Yesus, “Pologoso' nopo ilo tondu'! Wonsoyon pogi' dau o miagal dilo' nga' maan di tadau'd kapamalabangan doho'.


text:
Iri nopo tulun do mosikin om hino kasai' i' dot id pogialatan dokoyu, nga' iyoho' nopo om a' i' hino kasai',” ka dau.


text:
Om ogumu'ddi o tulun do Yohudi do nokorongou do hilo'd Baitani i Yesus, om ongoi noddi iyolo'd hilo'. Om kinaangayan nopo diyolo'd hilo' nga' okon nopo ko' mongoi solowot di Yesus, nga' mongoi nogi' ontong di Lasarus i pinasi di Yesus do mantad id kapatayon.


text:
tu' iyau no o kabayayat dot ogumu' di tulun do Yohudi do tumongkiad diyolo' om tumanud nogindo di Yesus om otumbayaan iyolo' dau.


text:
Tadau noddi kawagu om korongou no i tulun dot ogumu' di ruminikot do mongoi pamaramai do Paska, do hiri nod tanga'd ralan i Yesus do pakayaan do hilo'd Yorusalim.


text:
Om ongoi noddi iyolo' panganu do papa' do palma, om ngoyo' no diyolo' rubao' i Yesus, do mikuwo'd sanggara-gara' do popimboros do poingkaa, “Royohon no o Kinorohingan! Barakatan nod Kinorohingan i rumikot dot id suang do ngaran do Tuhan. Barakatan nod Kinorohingan i Raja' dot Israil!” ka diyolo'.


text:
Om ongoyo' no di Yesus o songinan o kaladai dit okoro' po, om sakai no iyau'ddi. Om kabayaai noddi i nokotulis dot id suang do Buuk do Kinorohingan do poingkaa,


text:
“Kada' kooris, oi bandar do Sion! Antangai pogi' nga' rumikot no i Raja' nu, do poinsakai'd kaladai dit okoro' po!” ka.


text:
Tontok nopoddi om a' po i tumatanud di Yesus kosuhut do komoyon ngai'ddi. Nga' koinggayo poddi i Yesus di napasi kawagu iyau do mantad id kapatayon, om kosorou nogiddi diyolo' dot iri nopo i winonsoi di tulun diri dot id di Yesus nga' nokotulis mantad no dot id Buuk do Kinorohingan dot iyau o komoyon.


text:
Om iri nopoddi tulun di hino do tontok di linohou di Yesus i Lasarus do sumoliwan do mantad hiri'd lobong, om minamasi dau do mantad id kapatayon om popimboros nopoddi do pasal diri.


text:
Om iri no o kinorikatan di tulun dot ogumu' dot id di Yesus tu' nokorongou no iyolo' dot iyau o minomonsoi do koimayaan diri.


text:
Om boros ka di tulun do Parisi do mogiboro-boros, “Aiso' no o milo toko'd wonsoyon! Antangan nopo nga' oinsanan nopo moti' o tulun do hiti'd pomogunan do tumanud dau!” ka diyolo'.


text:
Id pogialatan nopo di tulun do minongoi'd hilo'd Yorusalim do mongoi sambayang do tontok do tadau'd agayo'ddi om haro o piro-piro tulun do Yunani.


text:
Om ongoi no iyolo' solowot di Pilipus om boro-boros nod, “Tobpinai, ondung milo daa om orohian daa iyahai do sumolowot di Yesus,” ka diyolo'. (I Pilipus nopoddi nga' mantad hilo'd Baitsaida, i hilo'd Galilia.)


text:
Om ngoyo' no di Pilipus posunudo' iri dot id di Andarias, om piwoyo' nogiddi iyolo' do minongoi pomisunud di Yesus.


text:
Otopot i' kopio iti poboroson ku do poingkaa: Ondung a' potonomon do hilo'd tana' o sowatu o gandum do gisom dot apatai iri, om sowatu-watu kasai' no iri. Nga' ondung apatai i sowatu o gandum diri, om milo nogindo do mongua' dot asapou.


text:
Tulun nopo dit osianan do dau'd koposion om okon nogi' dot atagakan di koposion dau. Nga' tulun nopo dit okon ko' dau nod koposion o kosianan do hiti'd pomogunan diti, om ogompi' nogindo dau iri do kumaa dot id koposion dit otopot kopio om i poingompus.


text:
Tulun nopo dit orohian do momonsoi'd karaja' ku om mositi' no do tumanud doho'; om kowoyo' indo doho' do hinonggo oku nopo do poundorong. Tulun nopo di momonsoi'd karaja' ku om momusou no di Tapa' ku,” ka di Yesus.


text:
Om boros ka kawagu di Yesus, “Agangau'ddi o ginawo ku; om nunu po mando o poboroson ku'dti do dinondo? Poboroson ku tuu o poingkaa, ‘Apa', poiduwo' oku do mantad id maso'dti,’ kangku tuu? Nga' kinorikatan ku nopo om mongoi nogi' kopio pomurimon do koinggoritan do maso'dti.


text:
Poinggoyoo' no o ngaran nu, oi Apa'!” ka di Yesus. Om korongou noddi o boros do mantad hilo'd tawan do minomoros do poingkaa, “Nokoinggayo' ku no iri, om poinggoyoon ku pondo kawagu,” ka.


text:
Om iri tulun dot ogumu' di hino'd hiri nga' nongkorongou i' di boros diri. Om boros ka diyolo', “Tinggoron!” ka. Nga' haro i' o minomoros dot, “Okon! Moloikat i' iri do minoro-boros dau,” ka.


text:
Om boros kaddi di Yesus dot id diyolo', “Norongou pogi' i boros diri nga' maan do parangahan dokoyu om okon i' ko' iyoho' o porongohon.


text:
Dinondo nopodti om norikot no o maso do kopomutusan diti pomogunan; om dinondo no dot alaon i boyoon diti pomogunan.


text:
Nga' iyoho' nopo, om koinsawat oku nopondo do mantad hiti'd pomogunan, om mamayayat oku nondo dot ogumu' o tulun do rumikot dot id doho',” ka dau.


text:
Om boros ka di tulun dot ogumu' dot id dau, “Tumanud nopo di Tourat dahai om poimpasi kasai' i' i Raja' do Gampamasi. Om nokuro'ddi tu' poboroson nu do mositi' do poinsawaton i Tanak do Tulun do mantad hiti'd pomogunan? Isai toi i Tanak do Tulun diri?” ka diyolo'.


text:
Om boros ka di Yesus do suminimbar, “Oruuhai i tanawau do hino dot id pogialatan dokoyu. Iyo nopoddi, om mamanau kou no do solinaid pod hino i tanawau, om a' kou i' orikatan di totuong. Tulun nopoddi mamanau dot id suang do totuong, om a' i' koilo ondung honggo o pakayaan dau.


text:
Ponongkuyaai kou no di tanawau'ddi do solinaid po di tanawau dot id pogialatan dokoyu, om osiliu kou i' do tangaanak do tanawau,” ka di Yesus. Om koboros poddi di Yesus o miagal diri, om tongkiad no iyau do mantad hiri om a' noddi iyau minintalang dot id diyolo'.


text:
Mulong piya dot ogumu' no o koimayaan do nowonsoi di Yesus dot id toguang diyolo', nga' a' po iyolo' monongkuyaan dau.


text:
Om kabayaai noddi i pinoboros di Nabi Yosaya do poingkaa, “Tuhan, isai poo o monongkuyaan di pinoboros dahai? Isai poo o pokitonon di sinundu do Tuhan?” ka.


text:
Iti no ot a' diyolo' koponongkuyaan tu' nokoboros mantad no di Yosaya o poingkaa, “Boros kad Kinorohingan,


text:
‘Bolohon ku o mato diyolo', om pokodohon ku o ginawo diyolo'; om a' indo kokito o mato diyolo', om a' kosuhut o pomusarahan diyolo'. Om a' iyolo' koguli' dot id doho'; om a' ku iyolo' olingasan,’ ka,” ka dau.


text:
Minomoros pogi' i Yosaya do miagal diri nga' nokokito no iyau do kagayaan di Yesus, om nokopimboros iyau do pasal dau.


text:
Iyo piya'ddi nga' ogumu' i' o tulun dot id pogialatan piya di piro-piro boyoon do tulun do Yohudi do minonongkuyaan di Yesus. Nga' a' i' iyolo' katama' do popoboros kopio, tu' ooris iyolo' dot a' pabanaron di tulun do Parisi do sumuang di walai'd sasambayangan.


text:
Om boros kaddi di Yesus dot opuhod, “Iri nopo tulun dit otumbayaan doho', om okon i' ko' iyoho' o kotumbayaan dau, suwai ko' i minonuhu' doho'.


text:
Ruminikot oku do hiti'd pomogunan do miagal do tanawau, om a' indo koundorong dot id totuong o koinsanai'd tulun dit otumbayaan doho'.


text:
Tulun nopo di korongou do ponudukan ku, om a' indo tumanud diri, om okon no ko' iyoho' o momohukum dau. Tu' okon i' ko' mongoi pomohukum o kinorikatan ku do hiti'd pomogunan, suwai ko' mongoi pamasi'd tulun do hiti'd pomogunan.


text:
Iri nopo tulun di magada' doho' om it a' mokinongou do boros ku, om haro no i momutus dau. Iti no boros di pinolombus ku o momutus dau dot orikot o kopupuson diti pomogunan.


text:
Tu' a' oku i' moro-boros do tumanud do doho'd korohian; suwai ko' iri i Tapa', i minonuhu' doho', o monuhu' doho' do popoboros dit apatut ku'd poboroson om popolombus dit apatut ku'd polombuson.


text:
Om oilaan ku i' dot iri nopo ponuhuan dau'ddi om manahak do koposion dit otopot kopio om i poingompus. Om poingkuro nopo i pinotuduk di Tapa' ku dot id doho', om iri no o polombuson ku,” ka dau.


text:
Di nopo di sangadau po dot a' orikot i Tadau'd Agayo do Paska, om oilaan no di Yesus do norikot noddi i maso dau do tumongkiad diti pomogunan, om gumuli' nondo iyau dot id Tapa' dau. Om osianan i' iyau di tulun do hiti'd pomogunan, i nosiliu do dau'd songonuon, om osianan kasai' i' iyau diyolo' do gisom do kopupuson.


text:
I Yesus nopo om i tumatanud dau om maso no diyolo' do makan do dongotuong. Om nokosuang no di Rogon o korohian dot araat dot id suang do ginawo di Yudas, i tanak di Simun Iskariot, do mongoi papadagang di Yesus.


text:
Om oilaan di Yesus do nakatahak ngai' no di Tapa' o koinsanai'd kuasa' dot id dau. Om oilaan dau do mantad iyau dot id Kinorohingan om gumuli' kawagu iyau dot id Kinorohingan.


text:
Om iri noddi o kinoingkakatan dau, mikuwo'd minongidu' di rasuk dau dit id soibau, om poogkoso' no dau o tuala' dot id tawak dau.


text:
Om potungu noddi iyau do waig dot id iso' o mimpun, om timpuun no do mongoug do lapap di tumatanud dau. Om i tuala do poingagkos dau o pomihid dau.


text:
Om korikatai noddi dau i Simun Pitrus do mongoug, om boro-boros no i Simun Pitrus, “Tuhan, nokuro tu' iya' nogi' o mongoug do gakod ku?” ka.


text:
Om boros ka di Yesus do suminimbar, “A' ko po kosuhut diti wonsoyon ku do dinondo poo, nga' kosuhut ko indo do koimbagu,” ka.


text:
Nga' boros ka di Pitrus, “Atuuk, Tuhan, kada' nogi' kopio pongoug do lapap ku!” ka. Nga' boros ka di Yesus do suminimbar, “Ondung a' ku iya' ougan, om okon ko no ko' tumatanud ku,” ka.


text:
Om boros ka di Simun Pitrus, “Iyo nopoddi, oi Tuhan, om okon nopo ko' lapap o pokiowugan ku nga' longon po om tulu ku!” ka dau.


text:
Om boros ka di Yesus dot id di Pitrus, “Tulun nopo di nokopodsu' om opulang ngai' no o tinan. Om a' no minog do pulangan kawagu; suwai ko' iri po lapap dau ot ougan. Ongopulang kou nodti, nga' a' po mando oinsanan,” ka dau.


text:
(Oilaan no di Yesus i tulun di papadagang dau. Om iri no o kinapabarasan dau dot, “Ongopulang kou nodti, nga' a' po mando oinsanan,” ka.)


text:
Om koougai poddi di Yesus o lapap diyolo', om pakayo' no kawagu dau i rasuk dau dit id soibau om irikau no iyau kawagu. Om boros kaddi dau dot id diyolo', “Kosuhut kou i' di winonsoi ku dot id dokoyu di tiinu'ddi?


text:
Om ondung mongoug oku do lapap dokoyu, iyoho' i Tuhan om Guru dokoyu, om iyokoyu nga' apatut nogi' do mogioug-oug do lapap.


text:
Om winonsoi ku o miagal diri do maan dokoyu'd omitanan, om momonsoi kou indo iyokoyu do miagal di winonsoi ku dot id dokoyu.


text:
Otopot i' kopio iti poboroson ku dot id dokoyu do poingkaa: turipon nopo om a' i' agayo ko' i tuan dau, om i sinuhu' nga' a' i' agayo ko' i minonuhu'.


text:
Iti nopo poboroson ku'dti om okon i' ko' koinsanai dokoyu o komoyon ku. Oilaan ku i' ondung isai ngai' i nongopili' ku. Nga' haro i' o nokotulis dot id suang do Buuk do Kinorohingan, di mositi' dot abayaan do poingkaa, ‘Iri nopo tulun di potorungak doho'd makan, om sumaap indo doho',’ ka.


text:
Om poboroson mantad ku iti dot id dokoyu dot a' po osiliu iti, tu' osiliu nopondo o miagal diri, om monongkuyaan kou nondo dot iyoho' i roitan dot IYOHO' I HINO KASAI'.


text:
Otopot no kopio iti poboroson ku do poingkaa: Isai nopo o tulun di rumamit do tulun di suhuon ku om rumamit no doho'. Om isai nopo i rumamit doho' om rumamit no di minonuhu' doho',” ka di Yesus.


text:
Om koboros poddi di Yesus o miagal diri, om tumongob tomod diri iyau. Om boros kaddi dau, “Otopot no kopio iti poboroson ku dokoyu do haro nondo o songulun dot id pogialatan dokoyu do papadagang doho',” ka dau.


text:
Om pogioontong nopo i tumatanud dau do mikuwo'd osuayan tu' a' i' iyolo' koilo ondung isai o komoyon dau.


text:
Om bourai no iyau di Simun Pitrus do monuhu' dau do monguhot di Yesus ondung isai kopio o komoyon dau.


text:
Om boros ka di Yesus do suminimbar, “I tulun dit onuan ku'd roti di potobungon ku do hilo'd mangkuk,” ka dau. Om anu no i Yesus dot iso' o roti om potobungo' no dau do hiri'd mangkuk; om patahako' noddi dau di Yudas, i tanak di Simun Iskariot.


text:
Om karamit poddi di Yudas i roti, om suang no o Rogon dot id ginawo dau. Om boros kaddi di Yesus dot id dau, “Lomusai nogi' kopio do momonsoi i korohian nu'd momonsoi,” ka dau.


text:
Om aiso' i' o tiso' diyolo' di makan do hiri do kosuhut ondung nokuro tu' minomoros i Yesus dot iyo'ddi dot id di Yudas.


text:
Om haro i' o kosorou do minonuhu' i Yesus di Yudas do mongoi pomoli di maan diyolo' dot id poginakanan diri, ko' minonuhu' po do mongoi panahak di tulun do mosikin do tusin dot ongokuuri' --- tu' i Yudas i' o mongingigit di tusin diyolo'.


text:
Om karamit poddi di Yudas i roti'ddi, om pitilombus nopo iyau do suminoliwan. Om otuong no do tontok diri.


text:
Om kapamanau poddi i Yudas, om boro-boros no i Yesus do poingkaa, “Poinggoyoon noddi do baino' i Tanak do Tulun, om Kinorohingan nga' koinggayo nondo dot iyau o kopoinggayo.


text:
Ondung koinggayo o Kinorohingan dot iyau o popoinggayo, om iyau nga' poinggoyoon indo do Kinorohingan, do Kinorohingan o popoinggayo, om oruhai no do poinggoyoon iyau'd Kinorohingan.


text:
Oi tangaanak ku, a' oku no alaid do poinsugku' dokoyu. Om ihumon oku no daa'ndo dokoyu, nga' poingkuro nopo i nokoboros ku dot id piro-piro boyoon do tulun do Yohudi, om iyo iddi o poboroson ku dokoyu tu' a' kou indo koongoi do hiri'd kinoiyonon di ngoyon ku.


text:
Iti no o ponuhuan do wagu do poboroson ku dot id dokoyu: Pogiinsian-sian kou no. Om poingkuro oku nopo do nosianan dokoyu, om apatut dot iyokoyu nga' iyo nogiddi do mogiinsian-sian.


text:
Ondung mogiinsian-sian kou, om oinsanan nopondo o tulun do koilo do tumatanud kou doho',” ka di Yesus.


text:
Om boros ka di Simun Pitrus do minonguhot di Yesus, “Honggo o ngoyon nu, oi Tuhan?” ka. Om boros ka di Yesus do suminimbar, “Hilo' nopod ngoyon ku om a' ko po milo'd moyo' do dinondo poo. Nga' kosusuhut ko nopo doho' om koimbagu,” ka.


text:
Om boros ka kawagu di Pitrus do minonguhot, “Tuhan, nokuro tu' a' oku milo'd moyo' diya' do dinondo poo? Uhang ku i' do patayon oku dot iya' o kapamatayan!” ka dau.


text:
Om boros ka di Yesus do suminimbar, “Otopot i' toi kopio dot uhang nu'd patayon ko dot iyoho' o kapamatayan? Ilaai no, dot a' po koponingkukuhuk o manuk do tiinu', om intolu nu no poboroso' dot a' ko kotutun doho'!” ka.


text:
Om boros ka di Yesus dot id diyolo', “Kada' kou katangkabo. Kotumbayaai kou nod Kinorohingan om kotumbayaai kou doho'.


text:
Hilo' nopod walai di Tapa' ku om ogumu' i' o tiyonon. Om mongoi oku'd hilo' do mongoi posodia' do tiyonon dokoyu. Om a' ku i' daa poboroson iti dot id dokoyu ondung a' daa iti otopot kopio.


text:
Om koongoi oku pondo koposodia' do tiyonon dokoyu, om gumuli' oku nogindo do mongoi pangangat dokoyu, om hinonggo oku nopondod poingiyon, om hiri kou no iyokoyu.


text:
Om boros kaddi di Tumas dot id di Yesus, “Tuhan, a' i' iyahai koilo ondung honggo o ngoyon nu, om poingkuro nondo iyahai'd koilo do ralan do kumaa'd hilo'?” ka dau.


text:
Om boros ka di Yesus do suminimbar, “Iyoho' no i ralan, i katapatan, om i koposion! Om iso' pod tulun nga' aiso' i' o korikot dot id di Tapa', ondung a' sumusui doho'.


text:
Ondung kotutun kou doho', om atantu' no do kotutun kou no di Tapa' ku. Om nokotutun kou noddi dau, om nokokito kou dau,” ka di Yesus.


text:
Om boros kad Pilipus dot id di Yesus, “Tuhan, pokitono' daa iyahai di Tapa', om a' indo iyahai muhot-uhot,” ka dau.


text:
Nga' boros ka di Yesus do suminimbar, “Alaid oku no do mugku-sugku' dokoyu, om a' ko po kotutun doho' oi Pilipus? Iri nopo tulun di nokokito doho', om nokokito no di Tapa'. Om nokuro tu' momoros ko po dot, ‘Pokitono' daa iyahai di Tapa’ ka?


text:
Oi Pilipus! A' ko i' otumbayaan dot iyoho' nopo om i Tapa' om iso-iso' i'? Iti nopo poboroson ku diya'dti om okon i' ko' pimpori-porian ku. Iri i Tapa', i poingiso' doho' o momonsoi ngai'dti.


text:
Kotumbayaai no doho', dot iyoho' nopo om i Tapa' om iso-iso' i'. Nga' ondung a' ko otumbayaan diri, om kotumbayaai poo dot i nongowonsoi ku o koponongkuyaan.


text:
Otopot no kopio iti poboroson ku do tulun nopo di monongkuyaan doho', om milo no do momonsoi do miagal di winonsoi ku --- om agayo ko' iri nga' milo i' dau do wonsoyon --- tu' mongoi oku no do hilo'd Tapa'.


text:
Om nunu nopo o pokionuon dokoyu dot id suang do ngaran ku, om wonsoyon ku nori dot id dokoyu, om koinggayo i' i Tapa' dot i Tanak o popoinggayo.


text:
Pokionuon ku nondo di Tapa' om onuan kou nondo dau do Gomponguhup do suwai, i poinsugku' kasai' dokoyu do gisom dot alaid.


text:
Iri nopo gomponguhup diri nga' i Rusod do Kinorohingan, i popointalang dit otopot do pasal do Kinorohingan. Iti nopo tulun do hiti'd pomogunan dit a' otumbayaan om a' i' milo do rumamit dau, tu' a' i' iyolo' kokito om a' iyolo' kotutun dau. Nga' iyokoyu nopo om kotutun i' dau, tu' poinsugku' i' iyau dokoyu om poingiso' nondo iyau dokoyu.


text:
A' ku i' iyokoyu tongkiadan tomod dot iyokoyu-koyu do miagal di tangaanak dot aiso' o molohing; tu' gumuli' oku indo kawagu dot id dokoyu.


text:
Oruhai no dot a' kokito doho' iti tulun do hiti'd pomogunan. Nga' kokito kou indo iyokoyu doho'! Om apasi kou indo, tu' poimpasi oku i'.


text:
Osiliu nopondo o miagal diri, om oilaan nogindo dokoyu dot iyoho' om i Tapa' nga' iso-iso' i', om iyokoyu nga' poingiso' i' doho', om iyoho' nga' poingiso' dokoyu.


text:
Tulun nopo di rumamit di ponuhuan om i momonsoi'ddi, om osianan no doho' o tulun diri. Om i Tapa' ku nga' osianan i' di tulun dit osianan doho'. Om iyoho' nga' osianan i' do tulun diri om mintalang oku dot id dau,” ka di Yesus.


text:
Om ponguhot no i Yudas (okon i' ko' i Yudas Iskariot) di Yesus, “Tuhan, nokuro tu' mintalang ko dot id dahai om a' ko indo mintalang dot id tulun do suwai di hiti'd pomogunan?” ka dau.


text:
Om boros ka di Yesus do suminimbar, “Tulun nopo dit osianan doho', om mumboyo' i' do ponudukan ku. Om osianan i' i Tapa' ku do tulun diri. Om rumikot nondo iyahai di Tapa' ku dot id dau om mundorong iyahai dot id dau.


text:
Tulun nopo dit a' osianan doho' om a' no tumanud di ponudukan ku. Om iri nopo ponudukan di norongou dokoyu'ddi om okon i' ko' mantad id doho', suwai ko' mantad i' dot id di Tapa', i minonuhu' doho'.


text:
Nga' iri indo i Rusod do Kinorohingan, i Gomponguhup di suhuon di Tapa' dot id suang do ngaran ku o monuduk dokoyu do koinsanai'ddi, om poposorou dokoyu do koinsanai di pinosunud ku dokoyu.


text:
Poopungan ku iyokoyu do kosimbayanan do ginawo. Om i kosimbayanan do mantad id doho' o patahakon ku dokoyu. Iri nopo patahakon ku'ddi om a' i' miagal di patahakon diti pomogunan dot id dokoyu. Kada' kou katangkabo om kada' kou kooris.


text:
Nokorongou kou no doho' do minomoros do poingkaa, ‘Mamanau oku nondo nga' gumuli' oku i' kawagu dot id dokoyu,’ kangku. Ondung osianan kou doho', om otood kou i' do mongoi oku do hilo'd di Tapa', tu' i Tapa' nopo om agayo i' ko' iyoho'.


text:
Om posunudon mantad ku iti dot id dokoyu do dinondo, dot a' po angabayaan ngai' iti; angabayaan ngai' nopondo iti om otumbayaan kou nondo.


text:
A' ku no ponoruon o poboroson ku dokoyu, tu' norikot no o maso do korikatan di boyoon diti pomogunan. Nga' aiso' i' o kuasa' dau dot id sawat ku.


text:
Nga' a' no kopio milo dot a' ongosiliu ngai' o miagal diri om koilo indo o tulun do hiti'd pomogunan dot osianan oku di Tapa' om momonsoi oku do koinsanai'ddi ponuhuan di Tapa' doho'. Kainou tumongkiad do mantad hiti,” ka di Yesus.


text:
Om boros ka kawagu di Yesus, “Iyoho' no o miagal do guas dot anggur dit otopot kopio, om i Tapa' ku o gompomogompi' di guas dot anggur.


text:
Pointikid-tikid do raan dit a' mongua', om tutuon no dau, om pointikid-tikid do raan di mongua' om piralapan dau o roun, om pillanggaan dau i raan om sumapou indo o tua'.


text:
Miso' kasai' kou no doho' om poingiso' kasai' oku indo iyoho' dokoyu. Iri nopo raan om a' i' milo do mongua' dot ondung a' poindokot kasai' di guas. Om iyokoyu nga' milo nopod mongua' om poingiso' kasai' kou doho'.


text:
Iyoho' no i guas dot anggur om iyokoyu i raan di guas dot anggur. Iri nopo tulun di poingiso' kasai' doho' om poingiso' oku iyoho' dau om mongua' no dot asapou; tu' ondung potongkiad kou doho', om aiso' i' o milo dokoyu'd wonsoyon.


text:
Iri nopondo tulun dit a' poingiso' doho' om pataamon no do miagal di raan, om rumiou nondo. Om iri nopo raan do miagal diri om timungon nondo om pataamon do hiri'd tapui do tutudan.


text:
Ondung poingiso' kasai' kou doho' om poingopi' dot id suang do ginawo dokoyu i ponudukan ku, om pokianu kou no di Tapa' do nunu nopo i korohian dokoyu; om patahakon indo dau i pokionuon dokoyu'ddi.


text:
Om poingkuro nopo i Tapa' dot osianan doho', om iyo oku no iyoho'ddi dot osianan dokoyu. Om mositi' no do miagal di kowoyo-woyoo' do tulun di kosianan ku o kowoyo-woyoo' dokoyu.


text:
Ondung mumboyo' kou di ponuhuan ku, om ogirot kasai' kou no dot id kosianan ku, do miagal doho' tu' ogirot kasai' dot id kosianan di Tapa' tu' mumboyo' oku i' di pinonuhuan dau.


text:
Posunudon ngai' ku nopo iti dot id dokoyu, om haro i' o kataadan di mantad id doho' dot id suang do ginawo dokoyu, om otood kou indo kopio om aiso' o koiyo di kataadan dokoyu'ddi.


text:
Tulun nopo dit osianan kopio do tambalut dau om uhang no dot iyau ot apatai ko' apatai po i tambalut dau.


text:
A' ku no iyokoyu roitan do susuhuon, tu' susuhuon nopo om a' i' koilo ondung nunu i wonsoyon di tuan dau. Roitan ku no iyokoyu do tambalut tu' nokosunud ngai' ku no dokoyu i nongorongou ku do mantad id di Tapa'.


text:
Okon i' ko' iyokoyu o minomili' doho', suwai ko' iyoho' o minomili' dokoyu, om iyoho' o monuhu' dokoyu do mongua'd asapou --- i tua' dit a' rumaag. Om onuan kou indo di Tapa' do nunu nopo i pokionuon dokoyu dau dot id suang do ngaran ku.


text:
Om boros ka kawagu di Yesus, “Soira' nopo do karaatan kou'd tulun do hiti'd pomogunan, om soroho' no dokoyu dot iyoho' i' o nokopogulu do kinaraatan diyolo'.


text:
Ondung posokodung kou diti tulun do hiti'd pomogunan, om kosianan kou i' daa diyolo' do miagal di tulun di kosokodung diyolo'. Nga' nopili' ku no iyokoyu om a' kou i' posokodung di tulun do hiti'd pomogunan, om a' kou noddi kosokodung diyolo'. Om iri no o kokuwaan dot araatan dokoyu iti tulun do hiti'd pomogunan.


text:
Soroho' no dokoyu i nokoboros ku dokoyu dot, ‘Iri nopo susuhuon om a' i' agayo ko' i tuan dau,’ kangku. Ondung minonginggorit iyolo' doho', om iyokoyu nga' inggoriton i' diyolo'. Ondung tuminanud iyolo' di ponudukan ku om tumanud no iyolo' do ponudukan dokoyu.


text:
Om wonsoyon indo diyolo' o koinsanai'ddi dot id dokoyu tu' tumatanud kou i' doho', tu' a' iyolo' kotutun di minonuhu' doho'.


text:
Ondung a' oku daa ruminikot om a' oku pinopoboros ngai'ddi dot id diyolo', om a' i' daa iyolo' nokowonsoi'd dusa. Nga' baino' nopoddi om a' no iyolo' milo do momoros do poingkaa, ‘A' i' iyahai koilo do dusa i winonsoi dahai,’ ka.


text:
Ondung a' ku daa winonsoi dot id pogialatan diyolo' it a' insan kowonsoi do tulun do suwai, om a' i' daa iyolo' nokowonsoi'd dusa. Nga' nokokito no iyolo' di winonsoi ku, om araatan iddi iyolo' doho' om araatan di Tapa' ku.


text:
Nga' a' no milo dot a' osiliu o miagal diri, om abayaan i' i nokotulis do hiri'd Tourat diyolo' do poingkaa, ‘Araatan iyolo' doho' dot aiso' o paantakan,’ ka.


text:
Nga' suhuon ku indo do rumikot dot id dokoyu i Gomponguhup, i mantad id di Tapa'. Om iyau no i Rusod di popointalang dit otopot do pasal do Kinorohingan. Om korikot nopondo iyau, om popoilo indo iyau do pasal doho'.


text:
Om iyokoyu nga' mositi' no do popinsusui do pasal doho', tu' nokopitanud-tanud kou i' doho' do mantad di timpuun i'.


text:
Om a' kou nondo diyolo' pabanaron do sumambayang do hiri'd walai'd sasambayangan. Om rumikot nondo o maso dot ondos daa di tulun di mamatai dokoyu om momusou iyau'd Kinorohingan do momonsoi iyau'd miagal diri.


text:
Om momonsoi pogi' iyolo'd miagal diri dot id dokoyu nga' a' po iyolo' kotutun di Tapa' om a' kotutun doho'.


text:
Nga' poboroson ku pogi' iti dot id dokoyu do dinondo nga' abayaan nopondo iti, om ahandaman indo dokoyu do nokosunud mantad ku no iti dot id dokoyu,” ka di Yesus. Om boros ka kawagu di Yesus, “A' ku i' mantad pinosunud dokoyu iti di timpuun kou i' do tuminanud doho', tu' poinsugku' oku po dokoyu.


text:
Nga' baino' noddi om gumuli' oku no dot id dau, i minonuhu' doho'; om aiso' i' o tiso' dokoyu do minonguhot ondung honggo o ngoyon ku.


text:
Nga' otopot i' kopio o poboroson ku dokoyu do poingkaa: Osonong nogi' kopio dot id dokoyu do kotongkiad oku; tu' ondung a' oku kotongkiad om a' indo i Gomponguhup rumikot dot id dokoyu. Nga' ondung kotongkiad oku, om suhuon ku indo i Gomponguhup do rumikot dot id dokoyu.


text:
Korikot nopondo iyau, om pointalang nondo iyau dot id tulun do hiti'd pomogunan do komoyon kopio'd dusa, om it otopot, om pasal do kowoyo-woyoo' do Kinorohingan do momohukum.


text:
Om pointalangon dau dot otopot oku, tu' mongoi oku no dot id di Tapa' om a' kou nondo kokito kawagu doho'.


text:
Om pointalangon dau do nokotimpuun no o Kinorohingan do momohukum, tu' nohukuman no i boyoon diti pomogunan.


text:
Nga' korikot nopondo i Rusod, i popotuduk dit otopot do pasal do Kinorohingan, om poiloon kou nondo dau do koinsanai'd dit ongotopot. Om a' i' iyau mimpori-pori'd mimboros tu' iri no i norongou dau o poboroson dau, om sunudan kou dau dit ongosiliu do koimbagu.


text:
Om poinggoyoon oku indo dau tu' iri nopo polombuson dau dot id dokoyu om iri i norongou dau do mantad id doho'.


text:
Koinsanai'ddi nasanganu di Tapa' om nasanganu ku no iyoho'. Om iri no o nakapabarasan ku dot iri nopo polombuson di Rusod dot id dokoyu, om norongou i' dau do mantad id doho',” ka di Yesus.


text:
Om boros ka kawagu di Yesus, “Oruhai noddi kopio dot a' kou nondo kokito doho', nga' a' i' alaid om kokito kou no kawagu doho',” ka dau.


text:
Om haro'ddi o piro-piro di tumatanud di Yesus do mogiuhot-uhot. Boros ka diyolo', “Nunu o komoyon dau dot id dati' dot, ‘Oruhai noddi kopio, om a' kou nondo kokito doho', om a' i' alaid om kokito kou no kawagu doho’ ka? Om nunu o komoyon dau dot, ‘Mongoi oku'd hilo'd di Tapa'’ ka?” ka diyolo'.


text:
Om mogiuhot-uhot po iyolo', “Nunu o komoyon dot, ‘Oruhai noddi kopio,’ ka? A' toko' i' kosuhut ondung nunu o komoyon dau!” ka no diyolo'.


text:
Om oilaan i' di Yesus do siponguhot no daa iyolo' dau. Om boro-boros noddi iyau, “Boros kangku di tiinu' om, ‘Oruhai noddi kopio om a' kou nondo kokito doho', om a' i' alaid om kokito kou no kawagu doho',’ kangku. Iri o pogiuhat-uhatan dokoyu?


text:
Ponongkuyaai kou no, do mihad kou nondo om mogihad kou, nga' otood indo o tulun do hiti'd pomogunan. Om tumongob kou nondo, nga' sumiliu indo do kataadan i katangaban dokoyu.


text:
Ondung haro o tondu' dit oruhai nod osusu, om tumongob no daa'ndo iyau, tu' norikot no i maso dau'd oinggorit. Nga' osusu pondo i tanak dau, om olihuan nopo di tondu' i koinggoritan dau tu' atataadan do haro o tanak do nosusu do hiti'd pomogunan.


text:
Om iyokoyu nga' iyo nogiddi! Tumongob kou daa do dinondo poo, nga' kosolowot oku indo kawagu dokoyu, om otood kou nondo; om iso' pod tulun nga' aiso' no o milo'd mongoi pongidu' di kataadan diri do mantad id ginawo dokoyu.


text:
Om tontok nopondo do tadau'ddi, om aiso' no o tuhoton dokoyu doho'. Ponongkuyaai kou no do nunu nopo i pokionuon dokoyu di Tapa' dot id suang do ngaran ku, om patahakon no do Tapa' iri dot id dokoyu.


text:
Gisom nopod dinondo, om a' kou po nokopokianu do nunu-nunu dot id suang do ngaran ku. Pokianu kou no, om kaanu kou i'; om otood kou indo kopio do gisom dot aiso' no o koiyo di kotoodo' dokoyu,” ka di Yesus.


text:
Om boros ka kawagu di Yesus, “Posiribanon ku i' o popoboros ku dokoyu do koinsanai'dti. Nga' orikot indo o maso dot a' ku posiribanon, tu' posondoton ku nopondo kopio o pomisunud ku dokoyu do pasal di Tapa'.


text:
Om tontok nopondoddi om mokianu kou nondo di Tapa' dot id suang do ngaran ku, om ilaai no dokoyu, dot a' ku i' iyokoyu pokionuan do nunu nopo do mantad id di Tapa',


text:
tu' i Tapa' nga' osianan i' dokoyu. Om osianan pogi' iyau dokoyu nga' osianan kou i' doho', om otumbayaan kou do mantad oku dot id Kinorohingan.


text:
Otopot nogi' kopio do mantad oku dot id di Tapa', om ruminikot oku do hiti'd pomogunan. Nga' baino' noddi om tumongkiad oku nodti pomogunan tu' gumuli' oku no dot id di Tapa',” ka di Yesus.


text:
Om boros kaddi di tumatanud di Yesus dot id dau, “Posondoton nu nopoddi kopio o pomomoros nu'd baino', oi Tuhan, om a' nu no posiribanon.


text:
Om oilaan dahai do koilo ko i' do koinsanai'd nunu nopo, om a' no minog do haro o tongosongulun piya do monguhot do nunu nopo dot id diya', oi Tuhan. Om iri no o koponongkuyaanan dahai do mantad ko dot id Kinorohingan,” ka diyolo'.


text:
Soro-soroho' dokoyu! Tu' rumikot nondo i maso, om otopot nopo kopio om nokorikot no, do pogitotongkiadon kou nondo. Om sompori-pori kou nopondod muli' dot id walai dokoyu, om iso' oku pondo do pogiiduan dokoyu. Nga' a' oku i' iso-iso' tu' moyo-woyo' i' doho' i Tapa' ku.


text:
Om poboroson ngai' ku nopo iti, om kaanu kou i' do kosimbayanan do ginawo tu' poingiso' kou no doho'. Hiti nopod pomogunan om oinggorit kou no. Nga' pogiroton nopo dokoyu o ginawo dokoyu! Tu' naala' ku no iti pomogunan!” ka di Yesus.


text:
Om koboros poddi di Yesus o miagal diri, om tingaha' no iyau do hilo'd tawan, om boro-boros nod, “Apa', norikot noddi i maso. Om poinggoyoo' no i Tanak nu, om poinggoyoon i' di Tanak i Tapa'.


text:
Om nakatahak nu no o kuasa' dot id sawat do koinsanai'd tulun dot id Tanak diri, oi Apa', om kapanahak i' iyau'd koposion dit otopot kopio om i poingompus dot id koinsanai'd tulun di patahakon do Tapa' dot id dau.


text:
Om iti no o komoyon di koposion dit otopot kopio om i poingompus tu' kotutun o tulun di Tapa', i Kinorohingan dit iso' noo dit otopot, om kotutun di Yesus Kristus, i sinuhu' di Tapa'.


text:
Nokoinggayo ku no i Tapa' do hiti'd pomogunan tu' nowonsoi ngai' ku i' i karaja' di pinonuhuan di Tapa' doho'.


text:
Apa'! Poinggoyoo' oku no dot id toguang nu do dinondo, do miagal di pinopoinggayo ko doho' dit a' po nowonsoi iti pomogunan.


text:
Nokointutun ku no o Tapa' dot id tulun do hiti'd pomogunan, id tulun di pinatahak nu dot id doho'. Iya' i' oi Apa', o sanganu diyolo', om nakatahak nu noddi iyolo' dot id doho'. Om natanud no diyolo' i boros nu, oi Apa'.


text:
Om dinondo nopoddi om koilo no iyolo' do koinsanai'ddi patahakon do Tapa' dot id doho' om mantad no dot id Tapa'.


text:
Nokolombus ku no dot id diyolo' i boros di pinosunud nu doho'; om notumbayaan no iyolo'ddi. Om oilaan no kopio diyolo' do mantad oku dot id diya', oi Apa', om monongkuyaan iyolo' dot iya' o minonuhu' doho'.


text:
Om sambayangan ku no iyolo'. Nga' a' ku i' sambayangan ngai' i tulun do hiti'd pomogunan, suwai ko' iri no i tulun di nakatahak nu dot id doho' o sambayangan ku, oi Apa', tu' iyolo' no o nasanganu nu.


text:
Koinsanai di doho'd nasanganu om nasanganu nu no iya', oi Apa'; om koinsanai di diya'd nasanganu nga' asanganu ku no iyoho'. Om koinggayo oku dot id pogialatan diyolo'.


text:
Om mongoi oku noddi dot id diya', oi Apa'. A' oku noddi poundorong do hiti'd pomogunan; nga' iyolo' nopo om hiti pod pomogunan. Oi Apa', dit olidang! Gompio' no iyolo' di kuasa' do ngaran nu, i ngaran di pinatahak nu dot id doho' --- om osiliu i' iyolo' dot iso-iso', do miagal dato tu' iso- iso', oi Apa'.


text:
Tontok di poinsugku' oku po diyolo', om ginompi' ku i' iyolo' dot i kuasa' di ngaran nu o pinomogompi' ku, i ngaran di pinatahak nu doho'. Ginompi' ku i' iyolo' om iso' po diyolo' nga' aiso' i' o natagak do suwai indo ko' i tulun di tumagak no mantad; om abayaan i' i nokotulis dot id suang do Buuk do Kinorohingan.


text:
Dinondo nopodti om mongoi oku no dot id diya', oi Apa'. Om poboroson ngai' ku nopo diyolo' iti do daamot ku po do hiti'd pomogunan, om opurimanan i' kopio diyolo' o kataadan ku.


text:
Om nokolombus ku no dot id diyolo' i boros nu, oi Apa'. Om araatan diri diyolo' iti tulun do hiti'd pomogunan tu' a' i' iyolo' kosokodung diti tulun do hiti'd pomogunan, do miagal doho' tu' a' kosokodung diti tulun do hiti'd pomogunan.


text:
A' ku i' iyolo' pokiangayan diya' do mantad hiti'd pomogunan, nga' pokigompian ku no diya' iyolo' do mantad id di Yaraat.


text:
Om poingkuro nopo dot a' oku iyoho' kosokodung diti tulun do hiti'd pomogunan, om iyolo' nga' a' nogi' kosokodung diti tulun do hiti'd pomogunan.


text:
Siliho' no iyolo'd diya' kopio'd songonuon, oi Apa', dot it otopot o poposiliu, iri no i boros nu ot otopot.


text:
Om poingkuro ko nopo iya' do minonuhu' doho' do rumikot do hiti'd pomogunan, oi Apa', om iyo oku nogiddi iyoho' do monuhu' diyolo' do hiti'd pomogunan.


text:
Iyolo' no o kinapatahakan ku'd tinan ku do sumiliu'd diya' kopio'd songonuon, oi Apa', om osiliu indo iyolo' do diya' kopio'd songonuon, dot it otopot o poposiliu.


text:
Om okon i' ko' iyolo' noo o sambayangan ku, suwai ko' sambayangan ku po i tulun dit otumbayaan doho' do koimbagu, do korongou iyolo' di posusuyon diyolo'.


text:
Om pokionuon ku no oi Apa', dot osiliu iyolo' dot iso-iso' do miagal dato oi Apa', tu' iso-iso'. Om koiso' indo iyolo' dato om monongkuyaan iti tulun do hiti'd pomogunan dot iya' o minonuhu' doho'.


text:
Noonuan ku no iyolo' do kagayaan, dot i kagayaan di nakatahak nu doho' o pinatahak ku, om osiliu i' iyolo' dot iso-iso' do miagal dato tu' iso-iso';


text:
do poingiso' oku diyolo', om poingiso' ko doho' om kopogiiso' indo kopio iyolo'. Om koilo indo iti tulun do hiti'd pomogunan dot iya' o minonuhu' doho', om koilo dot osianan ko diyolo' do miagal dot osianan ko doho', oi Apa'.


text:
Oi Apa', orohian oku no kopio do poinsugku' iyolo' doho' do hiti'd kinoiyonon ku, iyolo' i pinatahak nu dot id doho', om kokito indo iyolo' di kagayaan ku; iri no i kagayaan di pinatahak nu doho', tu' nosianan ko i' doho' dit a' po nowonsoi iti pomogunan, oi Apa'.


text:
Oi Apa', it otulid! Iti nopo tulun do hiti'd pomogunan om a' i' kotutun diya', nga' iyoho' nopo om kotutun i' diya'; om kongoilo i tulun ku dot iya' o minonuhu' doho', oi Apa'.


text:
Om pinoilo ku iyolo' ondung isai kopio ko; om poiloon kasai' ku po iyolo' do pasal diya', om koiyon i' dot id suang do ginawo diyolo' i kosianan nu dot id doho', om koiso' oku i' diyolo',” ka di Yesus do suminambayang.


text:
Om kasambayang poddi i Yesus do miagal diri, om ongoi no iyau do mogiwoyo-woyo' di tumatanud dau, do hiri'd soborong di Bawang do Kidron. Om hiri nopo nga' haro o tiso' kabun om ongoi no i Yesus om i tumatanud dau do hiri'd kabun diri.


text:
I Yudas nopo, i papadagang diri, om koilo i' do kinoiyonon diri; tu' asaru' no i Yesus do mongoi'd hiri do mogiwoyo-woyo' di tumatanud dau.


text:
Om ongoi noddi i Yudas dot id kinoiyonon diri do minitanud do somposukan o soudor do Rum om piro-piro o tulun di madtatamong di Walai'd Sasambayangan dot Agayo, i sinuhu' di piro-piro boyoon dot imam om i tulun do Parisi. Om minigit iyolo' do pakakas do sumangod, om lampung om tata'.


text:
Om oilaan ngai' no di Yesus it osiliu dot id dau. Om ongoi no iyau insomok di tulun diri om uhoto' no dau iyolo', “Isai o tihumon dokoyu?” ka dau.


text:
Om boros ka diyolo' do suminimbar, “I Yesus, i tulun do Nasarit,” ka diyolo'. “Iyoho' nogi' iri,” ka di Yesus. I Yudas nopo, i papadagang diri, om poingkakat id hiri, dot id pogialatan diyolo'.


text:
Om tontok di minomoros i Yesus dot id diyolo' dot, “Iyoho' nogi' iri,” ka, om kosunsuri ngai' nopo iyolo' om kangahaba' no do hiri'd tana'.


text:
Om uhoto' po kawagu di Yesus iyolo', “Isai o tihumon dokoyu?” ka dau. Om boros ka diyolo'd suminimbar, “I Yesus, i tulun do Nasarit,” ka.


text:
Om boros ka di Yesus, “Nokoboros ku no dot iyoho' iri. Om ondung iyoho' kopio ot ihumon dokoyu, om pologoson nopoti suwai'd tumongkiad,” ka dau.


text:
(Om koboros poddi dau o miagal diri, om kosiliu no i pinoboros di Yesus dit id gulu po di poingkaa, “Apa', aiso' i' o tiso' di tulun do pinatahak nu dot id doho' do natagak,” ka.)


text:
Nga' i Simun Pitrus nopo, i kiniabil do gayang, om kodongo' nopo dau i gayang om tibaso' no dau o tiso' di turipon di Boyoon dot Agayo dot Imam, gisom do kaansap nopo o tolingo'd wanan di turipon diri. Ngaran nopo di turipon diri om i Malkus.


text:
Om boros kaddi di Yesus dot id di Pitrus, “Paangkapo' kawagu ino gayang nu! Ondos nu daa om a' ku inumon i sangkir do sinuangan do koinggoritan di pinatahak di Tapa' dot id doho'?” ka dau.


text:
Om tangkapo' noddi di piro-piro soudor do Rum om i boyoon diyolo' om i piro-piro madtatamong i bansa'd Yohudi, i Yesus, om kinagasan diyolo' iyau.


text:
Om ngoyo' po diyolo' posolowoto' i Yesus di Hanas, i tiwanon di Kayapas. I Kayapas nopo om Boyoon dot Agayo dot Imam do tontok do toun diri.


text:
Om iyau no i minomisunud di piro-piro o boyoon do tulun do Yohudi dot osonong nogid apatai o tiso' o tulun ko' mantad dot apatai o koinsanai'd tulun.


text:
Om woyo' no di Yesus i Simun Pitrus om iso' kawagu o tumatanud di Yesus do suwai. Iri nopo tumatanud di Yesus di tiso'ddi nga' otutunan i' di Boyoon dot Agayo dot Imam; om woyo' nopoddi iyau di Yesus do suminuang do hiri'd natad di walai di Boyoon dot Agayo dot Imam.


text:
Nga' i Pitrus nopo om poingandad do hiri'd soliwan, do hiri'd toning di wawayaan. Om soliwan noddi i tumatanud di Yesus di tiso' om ongoi no iyau boro-boros di susuhuon do tondu' di madtamong di wawayaan, om posuango' noddi dau i Pitrus.


text:
Om boros ka di susuhuon do tondu'ddi dot id di Pitrus, “Okon toi ko' iya' nga' tumatanud i' di tulun diri?” ka dau. “Okon,” kad Pitrus.


text:
Tontok nopoddi nga' osogit kopio, om nokopomurakit nod tapui i piro-piro susuhuon om i madtatamong, om magamut noddi iyolo'd hiri. Om ongoi no i Pitrus iyau'd hiri om ingkakat no iyau do minagamut dot id rolot diyolo'.


text:
Om uhoto' no di Boyoon dot Agayo dot Imam i Yesus do pasal di piro-piro tumatanud dau om pasal di ponudukan dau.


text:
Om boros ka di Yesus do suminimbar, “Poinsondot kasai' i' o pomomoros ku dot id toguang do tulun dot ogumu'. Om asaru' oku'd monuduk dot id piro-piro o walai'd sasambayangan om hilo'd Walai'd Sasambayangan dot Agayo, i koubasanan do tulun do Yohudi do tumimung. A' oku i' insan umbal do lumisok-lisok do popoboros do nunu nopo.


text:
Om nokuro'ddi tu' uhoton oku diya'? Uhoto' nopo i tulun di nokorongou doho'd monuduk. Atantu' no do koilo i' iyolo' di pinoboros ku,” ka dau.


text:
Om soira'ddi minomoros i Yesus do miagal diri, om tompilingai no iyau do tiso' di tulun do madtatamong do hiri om boros ka di madtatamong diri, “Katama' ko no daa kopio do momoros do miagal diri dot id Boyoon dot Agayo dot Imam!” ka.


text:
Om boros ka di Yesus, “Ondung haro o nakasala' di pinoboros ku, om poboroso' nogid hiti i nasalaan ku! Nga' ondung otopot i pinoboros ku om nokuro tu' monompiling ko doho'?” ka dau.


text:
Om ponuhu' noddi i Hanas do tulun do mongoi paatod di Yesus dot id di Kayapas, i Boyoon dot Agayo dot Imam, di kikogos po o longon di Yesus.


text:
I Simun Pitrus nopo om poingkakat pod magamut do hiri. Om boros kaddi di piro-piro tulun di poingkakat do hiri, “Okon toi ko' tumatanud ko i' iya' di tulun diri?” ka. Nga' boros ka di Pitrus do minogolim, “Okon!” ka.


text:
Om haro'ddi o tiso' di turipon di Boyoon dot Agayo dot Imam, i koworisan di tulun di tinibas di Pitrus o tolingo do minomoros dot, “Okon toi ko' iya' i nokito ku do moyo-woyo' dau do hilo'd kabun diri?” ka.


text:
Om boros kad Pitrus do minogolim kawagu, “Okon,” ka dau. Om tontok noddi do minoningkukuhuk i manuk.


text:
Osuab poddi om pootodo' no diyolo' i Yesus do hiri'd walai di gobunor, do mantad hiri'd walai di Kayapas. Iri nopo tulun do Yohudi om a' i' suminuang do hiri'd walai di gobunor tu' mada' iyolo'd ososomu' dot id pagantangan do tugama', tu' sipangakan i' iyolo' di taakanon do Paska.


text:
Om iri noddi o kinosoliwanan di Pilatus do minongoi ponguhot diyolo'. Boros ka dau, “Nunu o kapamadawahan dokoyu do tulun diti?” ka dau.


text:
Om boros ka diyolo'd suminimbar, “Ondung a' iti tulun kisala', om a' i' daa dahai porikoton dot id diya', oi Gobunor,” ka diyolo'.


text:
Om boros kad Pilatus dot id diyolo', “Tanggayai nopo dokoyu ilo', om butusan nopo do tumanud dot oturan dokoyu!” ka dau. Nga' boros ka di tulun do Yohudi, “A' i' iyahai koino-ino'd momohukum do tulun do kapatayon o pomohukum,” ka diyolo'.


text:
(Om nosiliu pogi' o miagal diti nga' mamayaan di nokoboros mantad di Yesus do pasal do kowoyo-woyoo' dau'd matai.)


text:
Om suang no kawagu i Pilatus do hiri'd walai dau om lohowo' no dau i Yesus, om uhoto' no dau iyau, “Raja' ko nogid tulun do Yohudi?” ka dau.


text:
Om boros ka di Yesus do suminimbar, “Iya' kopio o muhot diti ko' tuhoton do tulun do suwai di minomisunud diya' do pasal doho'?” ka dau.


text:
Om boros kad Pilatus do suminimbar, “Tulun oku toi'd Yohudi? Iri nopo pinapatahak diya' dot id doho' om iri i bansa' nu om i piro-piro boyoon dot imam. Nunu toi o winonsoi nu?” ka dau.


text:
Om boros kad Yesus, “Pomorintaan ku nopo om okon i' ko' mantad hiti'd pomogunan. Tu' ondung mantad daa do hiti'd pomogunan, om tumotos i' daa i tulun di tumanud doho' do monguhup doho', om a' oku i' katahak dot id piro-piro boyoon do tulun do Yohudi. Nga' okon i' kopio ko' mantad hiti'd pomogunan o pomorintaan ku,” ka dau.


text:
Om uhoto' po iyau di Pilatus, “Iyo nopoddi, om raja' ko i' no?” ka dau. Om boros kad Yesus do suminimbar, “Nokoboros nu no do raja' oku. Om iri no o kinopogkosusuan doho' om kinorikatan ku do hiti'd pomogunan tu' mongoi popoboros do pasal dit otopot. Om iri nopo tulun di tumanud dit otopot diri om mokinongou i' doho',” ka dau.


text:
Om uhoto' no iyau di Pilatus, “Nunu o komoyon dit otopot?” ka dau. Om soliwan po kawagu i Pilatus do mantad hiri'd walai dau om ongoi no boro-boros di tulun do Yohudi, “Aiso' i' o tongoiso' piya'd kasalaan dau do noimbulayan ku.


text:
Nga' tumanud nopo di koubasanan dokoyu om papalabus kasai' oku i' do songulun di poinggiil do tontok do Tadau'd Agayo do Paska. Orohian kou i' do polobuson ku dokoyu i raja' do tulun do Yohudi?” ka dau.


text:
Om boros ka diyolo' do mikuwo'd songgiak-giak, “Amu', okon i' ko' iyau o polobuson, nga' i Barabas!” ka diyolo'. (I Barabas nopo nga' parampuk.)


text:
Om pomonsoi no i piro-piro soudor do ponokotupi' do raja' dot i raan-raan do kirugi o winonsoi. Om posigaro' no diyolo' di Yesus iri. Om pakayai no diyolo' iyau do rasuk dit otomou daragang-ragang.


text:
Om miguli-guli' nopoddi iyolo' do mongoi pomoros dot id dau dot, “Otogui po daa o raja' do tulun do Yohudi!” ka. Om pintompilingan nondo diyolo' iyau.


text:
Om soliwan no kawagu i Pilatus om boro-boros no iyau di tulun dot ogumu', “Diya! Posoliwanon ku no iyau do patahakon ku dokoyu om oilaan i' dokoyu dot aiso' o kasalaan dau dot ongoiso' piya do noimbulayan ku,” ka dau.


text:
Om soliwan no i Yesus do kisigar do rugi om kirasuk dit otomou daragang- ragang. Om boros kad Pilatus dot id diyolo', “Ontong kou pogi' nga' diya no iti tulun,” ka dau.


text:
Om soira'ddi nokito di piro-piro boyoon dot imam om i madtatamong i Yesus, om pomogiak no iyolo' do, “Posolibo' iyau! Posolibo' iyau!” ka no diyolo'. Om boros kad Pilatus dot id diyolo', “Ngoyo' nopo dokoyu ilo', om posolibon nopo dokoyu, nga' iyoho' nopo om aiso' i' o noimbulayan ku dot ongoiso' piya do kasalaan dau,” ka dau.


text:
Om boros ka di tulun do Yohudi, “Tumanud nopod toturan dahai om a' no milo'd a' iyau patayon tu' mangakun i' iyau do Tanak iyau'd Kinorohingan,” ka diyolo'.


text:
Om suang no kawagu iyau do hiri'd walai dau, om kosuang poddi i Yesus, om uhoto' no di Pilatus iyau, “Honggo o tadon nu?” ka dau. Nga' a' i' i Yesus suminimbar.


text:
Om boros kaddi kawagu di Pilatus, “Dot a' ko i' moro-boros doho'? Ilaai no do kikuasa' oku i' moti'dti do popoidu' diya' om kikuasa' oku'd papasalib diya'!” ka dau.


text:
Om boros ka di Yesus do suminimbar, “Ondung a' ko daa'd Kinorohingan nonuan do kuasa', om aiso' i' daa kopio o kuasa' nu dot id sawat doho'. Om kaa pogi' dot iri nopo tulun di pinapatahak doho' dot id diya' om agayo po ko' diya'd dusa o dusa diyolo',” ka dau.


text:
Om korongou poddi di Pilatus iri, om tumotos tomod daa'ddi iyau do popoidu' di Yesus. Nga' okon nogid minggiak i tulun do Yohudi, “Polobuson nu nopo iyau, om okon ko no ko' tambalut di Kaisar! Tu' tulun nopod momoros do raja' iyau om pisangod no di Kaisar!” ka no diyolo'.


text:
Om korongou poddi di Pilatus i boros do miagal diri, om posoliwano' no dau i Yesus om irikau noddi iyau do hiri'd tirikohonon do momutus, i kinoiyonon do roitan do Sirang do Watu (id suang nopod boros dot Ibrani om roitan iri do Gabata.)


text:
Tontok nopoddi nga' oruhai nod jam kohopod om duwo do dangadau di sangadau poo ot a' korikatan di Tadau'd Agayo do Paska. Om boros kaddi di Pilatus dot id tulun diri, “Diya iti raja' dokoyu!” ka dau.


text:
Om minggiak poo iyolo' dot, “Patayo' iyau! Patayo' iyau! Posolibo' iyau!” ka no diyolo'. Om ponguhot no i Pilatus, “Posolibon ku tuu iti raja' dokoyu?”ka dau. Om boros ka di piro-piro boyoon dot imam, “I Kaisar noo o raja' dahai!” ka diyolo'.


text:
Om patahako' noddi di Pilatus i Yesus dot id diyolo' do maan posolibo'. Om ngoyo' no diyolo' i Yesus om tanggayai no diyolo' iyau do minamanau.


text:
Om soliwan no i Yesus do kisinaan di salib dau do kumaa'd hiri'd kinoiyonon di roitan do “Kinoiyonon do Korulung do Tulu”. (Id suang nopod boros dot Ibrani om roitan iri do Gulguta.)


text:
Om hiri no iyau'd pinasalib. Om haro po o duwo o tulun do suwai do pinasalib do tandad dau; do songulun ot id dogibangan dau, om songulun ot id dawananan dau. Om i Yesus o hiri'd tanga'.


text:
Om ponuhu' no i Pilatus do papalantak di tinulisan dot, “I Yesus i mantad hilo'd Nasarit, i Raja' do tulun do Yohudi” ka, do hiri'd salib di Yesus.


text:
Om ogumu' tomod diri o tulun do Yohudi do nakabasa' di tulis diri tu' iri nopo kinoiyonon do pinosoliban di Yesus nga' a' i' osodu' no do mantad hiri'd bandar. Iri nopo boros diri nga' tinulis dot id suang do boros dot Ibrani, om Latin, om Yunani.


text:
Om boros ka di piro-piro boyoon dot imam dot id di Pilatus, “Kada' potuliso' do, Raja' do tulun do Yohudi, ka, suwai ko' potulison nopo om, ‘Boros ka do tulun diti om: Raja' oku'd tulun do Yohudi,’ ka,” ka diyolo'.


text:
Om kasalib poddi di soudor i Yesus, om ngoyo' no diyolo' i pakayan dau. Om piapato' no diyolo' do minamahagi' i pakayan diri; om kaanu ngai' nopo iyolo' dot iso' o bohogian. Om ngoyo' po diyolo' i rasuk dau dit id soibau. Iri nopo rasuk diri nga' aiso' i' o tombir tu' songkoyuo' nopo do minangawol.


text:
Om pogiboro-boros no i soudor, “A' toko' i' pogihurak-hurakon iti rasuk. Mongundi' toko' nogi' do manantu' ondung isai o kaanu'dti,” ka diyolo'. Om nosiliu pogi' o miagal diri nga' mamayaan di nokotulis dot id suang do Buuk do Kinorohingan do poingkaa, “Pinogibahagi-hagi' diyolo' i pakayan ku, om nundi' do mongilo ondung isai o kaanu di rasuk ku dit id soibau,” ka. Om iyo no kopio'ddi o winonsoi di soudor diri.


text:
Poingkakat nopod hiri'd toning di salib di Yesus om i tina' di Yesus, om i tobpinai di tina' dau'd tondu', om i Maria i sawo di Klopas, om i Maria Magdalina.


text:
Om soira'ddi nokito di Yesus i tina' dau om i tumatanud dau di kosianan kopio dau do poingkakat do hiri, om boros ka dau dot id tina' dau, “Inan, ilo' no o tanak nu,” ka.


text:
Om boros kaddi di Yesus dot id tumatanud dau'ddi, “Ilo' no o tina' nu,” ka. Om mantad poddi om poiyono' no di tumatanud di Yesus i tina' di Yesus do hiri'd walai dau.


text:
Om oilaan no di Yesus do nongowonsoi ngai' noddi it apatut dot owonsoi, om pomoros noddi iyau dot, “Tuuhan oku,” ka, do mamayaan di nokotulis mantad dot id suang do Buuk do Kinorohingan.


text:
Om hiri nopo nga' haro ot iso' mangkuk di noponu'd waig dot anggur dit oonsom. Om ngoyo' noddi do tulun potobungo' di waig dot anggur diri o koiyo- iyo'd rongilut, om potonduwo' nogiddi do sompatod o guas do kayu-kayu di roitan do hisop, om poinsawato' nori do poposuhu' di Yesus.


text:
Om kososop poddi di Yesus i waig dot anggur diri, om boro-boros no iyau dot, “Nowonsoi ngai' no!” ka. Om tudu' noddi iyau, om kapatai no.


text:
Iri nopo piro-piro boyoon do bansa'd Yohudi nga' mada' i' do hiri kasai'd kayu salib i rata' di tulun do tontok do tadau'd Sabat, om okon-okon pondo do tontok do Sabat diri tu' Tadau kopio'd Agayo. Tu' tadau nopo di pinasalib i Yesus nga' miririkot no o tadau'd Sabat, om pokibanar noddi di Pilatus i tulun do Yohudi do mongoi ponipu' do gakod di tulun di pinasalib, om kolintuhun i' diyolo' i rata' do mantad hiri'd salib.


text:
Om pamanau no i piro-piro soudor om poguluono' no diyolo' do minongoi ponipu' o gakod di duwo o tulun do suwai di tandad di Yesus do pinasalib.


text:
Om korikatai poddi diyolo' i Yesus, om kokito no diyolo' do napatai no iyau. Om a' noddi diyolo' tinipu' o gakod dau.


text:
Om iri no tulun di nokokito kopio di nosiliu'd miagal diri o poposunud diti, om monongkuyaan kou indo iyokoyu. Om otopot i' i posunudon dau, om oilaan dau dot otopot kopio iri.


text:
Om nosiliu pogi' o miagal diri nga' mamayaan di nokotulis mantad dot id suang do Buuk do Kinorohingan do poingkaa, “Aiso' i' o tiso'd tulang dau dot otipu',” ka.


text:
Om haro po o nokotulis dot id suang do Buuk do Kinorohingan do poingkaa, “Mintong nondo o tulun dau, i sinuhak diyolo',” ka.


text:
Om pokibanar noddi i Yusup, i tulun do mantad hilo'd Arimatia, do mongoi panganu di rata' di Yesus. (I Yusup nopo om tumatanud i' di Yesus nga' a' i' oilaan do tulun dot ogumu', tu' ooris i' iyau di piro-piro boyoon do tulun do Yohudi.) Om potumboyoo' no iyau di Pilatus, om ngoyo' noddi dau i rata' di Yesus.


text:
Om i Nikodimus, i nokoumbal do minongoi solowot di Yesus do dongotuong nga' minongoi i' woyo' di Yusup. Om igit no i Nikodimus do mur do mirolot do gaharu dot oinsanan nopo om haro i' doti' o tolu nohopod o kilogram do kawagato'.


text:
Om ngoyo' no di duwo o tulun diri i rata' di Yesus, om rilitai no diyolo'd kain di pomorilit do rata' do pinitonggoi di mur om i gaharu, i pomowongi'ddi, do tumanud do koubasanan do tulun do Yohudi do momolobong do tulun do napatai.


text:
Hiri nopod kinoiyonon di pinosoliban di Yesus nga' haro o kabun. Om hiri nopod kabun diri nga' haro ot iso' o lobong di wagu po, om it a' po napamalabangan do tulun.


text:
Om lobongo' noddi diyolo' i Yesus do hiri'd lobong diri tu' iri no ot id somok, om kawagu po nga' oruhai nod orikot o tadau'd Sabat.


text:
Tontok dit otuong-tuong po di kosuabon do tadau'd Minggu', om ongoi no i Maria Magdalina do hiri'd lobong. Om kokito no dau do nokoimpit no i watu di pinonompon daa di luang di lobong.


text:
Om panangkus noddi iyau do minongoi pogihum di Simun Pitrus om i tumatanud di kosianan kopio di Yesus, om boro-boros nod, “Noongoi no diyolo' i Tuhan do mantad hiri'd lobong om a' oku no koilo ondung hinonggo diyolo' iyau,” ka dau.


text:
Om panangkus goduwo nopo iyolo', nga' osiau i' ko' i Pitrus i tumatanud di tiso', om nokopogulu iddi iyau do nokorikot do hiri'd lobong.


text:
Om liing no iyau do hiri'd lobong om kokito no dau i kain di pinomorilit di rata' do poingiliu'd hiri, nga' a' iddi iyau suminuang.


text:
Om kosusuhut nogiddi i Simun Pitrus, om pitilombus nopo iya'd suminuang do hiri'd lobong. Om kokito no dau i kain di pinomorilit do poingiliu'd hiri.


text:
Nga' iri nopo kain di pinokogos dot id tulu di Yesus om okon i' ko' hiri'd toning di pinomorilit, suwai ko' posuwai-suwai do poillopi.


text:
Om suang noddi i tumatanud di nokopogulu do nokorikot do hiri'd lobong. Om kokito poddi dau iri om kotumbayaai no iyau.


text:
(Om gisom piya'ddi nga' a' po iyolo' kosuhut do komoyon di nokotulis dot id suang do Buuk do Kinorohingan do mositi' nod apasi kawagu iyau do mantad id kapatayon,ka.)


text:
Om poingkakat diri i Maria Magdalina do mihad-ihad do hiri'd soliwan di lobong. Om liing no iyau do hiri'd lobong do mikuwo'd mihad-ihad.


text:
Om kokito no dau o duwo o moloikat do kipakayan dot opurak. Om poirikau i duwo o moloikat diri do hiri'd pinoilihan di rata' di Yesus, dot iso' o hiri'd ponong id tulu, om iso' o hiri'd ponong id gakod.


text:
Om koboros poddi dau o miagal diri, om koili no iyau do hiri'd dotolikudan dau om kokito no dau i Yesus do poingkakat do hiri. Nga' a' po dau oilaan dot i Yesus iri.


text:
Om uhoto' no iyau di Yesus, “Inan, nokuro tu' mihad ko? Isai o tihumon nu?” ka dau. Om ondos daa di Maria om i tukang kabun i minoro-boros, om boros ka dau, “Aman, ondung iya' i pinapawaliu dau do mantad hiti, om sunudai oku po ondung hinonggo nu, om oongoi ku i' iyau,” ka dau.


text:
Om boros ka di Yesus dot id dau, “Maria!” ka. Om koili no i Maria di Yesus om boro-boros no dot id suang do boros dot Ibrani dot, “Rabuni!” ka. (Komoyon nopoddi nga', “Guru!” ka.)


text:
Om boros ka di Yesus dot id dau, “Kada' po igit doho', tu' a' oku po nokoinsawat do hilo'd di Tapa'. Nga' ongoi nogi' solowot di piro-piro tobpinai ku, om sunudan no iyolo' do minsawat oku noddi do hilo'd Tapa' ku, i Tapa' dokoyu iyokoyu, om i Kinorohingan ku, om i Kinorohingan dokoyu iyokoyu,” ka dau.


text:
Om ngoyo' noddi di Maria sunudai i piro-piro tumatanud di Yesus do nokokito iyau di Tuhan om i Tuhan o pinopoboros ngai'ddi dot id dau.


text:
Om totuong i' do tadau'd minggu'ddi do tuminimung i piro-piro tumatanud di Yesus dot id iso' o walai. Om nontiilan ngai' diyolo' i wawayaan, tu' moddosi iyolo' di piro-piro boyoon do tulun do Yohudi. Om sigog i' do rikot i Yesus do poingkakat do hiri'd pogialatan diyolo', om boro-boros nod, “Ongosimbayan kou po,” ka dau.


text:
Om koboros poddi dau o miagal diri, om pokitono' no dau iyolo' di palad om tobik dau. Om ongotood tomod diri iyolo' do nokokito di Tuhan.


text:
Om boros kaddi kawagu di Yesus dot id diyolo', “Ongosimbayan kou po. Om poingkuro nopo i Tapa' ku do minonuhu' doho' om iyo oku no iyoho'ddi do monuhu' dokoyu,” ka dau.


text:
Om poobuso' noddi dau o pinuhobo dau dot id diyolo' om boro-boros nod, “Romito' no dokoyu o Rusod do Kinorohingan.


text:
Ondung mangampun kou do dusa dot isai nopo o tulun, om Kinorohingan nga' mangampun no di dusa dau'ddi. Nga' ondung a' kou mangampun do dusa dot isai nopo o tulun, om Kinorohingan nga' a' no mangampun di dusa dau'ddi,” ka dau.


text:
I Tumas nopo (i roitan do “Miapid”), i tiso' di hopod om duwo o tumatanud di Yesus, om a' hino do tontok di ruminikot i Yesus.


text:
Om boros kaddi di tumatanud di Yesus di suwai dot id di Tumas, “Nokokito iyahai di Tuhan!” ka diyolo'. Nga' boros kad Tumas, “Ondung a' oku po kokito di pilat di linantak do hiri'd palad dau, om a' ku po kotudu' o tonturu' ku do hiri'd pilat di linantak diri, om a' ku po kakama' o palad ku do hiri'd tobik dau, om a' oku po kopio monongkuyaan,” ka dau.


text:
Om sominggu' noddi do mantad diri om hiri po kawagu'd kinoiyonon diri i tumatanud di Yesus, om i Tumas nga' hino i' do tontok diri. Om nongoontiilan ngai' nopo i wawayaan. Nga' korikot i' i Yesus om ongoi no iyau ingkakat do hiri'd pogialatan diyolo', om boro-boros nod, “Ongosimbayan kou po,” ka dau.


text:
Om boros kaddi di Yesus dot id di Tumas, “Ontong diti palad ku, om potuduwon' ino tunturu' nu'd hiti. Om ngoyo' pakamao' ino palad nu'd hiti'd tobik ku. Kada' no pikoduwo o ginawo, nga' ponongkuyaai nogi' kopio!” ka dau.


text:
Om boros ka di Yesus dot id dau, “Otumbayaan ko nopo om nokokito ko doho', koii? Olumaag no i tulun dit otumbayaan nopo dot a' piya kokito doho'!” ka dau.


text:
Om ogumu' po o kongoimayaan do suwai do winonsoi di Yesus dot id toguang di tumatanud dau, nga' a' i' iri nokotulis dot id buuk diti.


text:
Nga' iti ngai' noo o nokotulis, om otumbayaan kou i' dot i Yesus no i Raja' do Gampamasi, i Tanak do Kinorohingan, om iyokoyu nopondo it otumbayaan dau om kaanu nod koposion.


text:
Insan o tadau, om timung no iyo Simun Pitrus, om i Tumas i roitan do Miapid, om i Natanil i mantad hilo'd Kana, i hilo'd Galilia, om i tangaanak di Sabidi, om i duwo o tumatanud di Yesus do suwai.


text:
Om boros kad Simun Pitrus dot id tumatanud di suwai, “Mongoi oku pokisada',” ka dau. “Tumanud iyahai,” ka diyolo'. Om ongoi no iyolo' sakai'd parau'. Nga' aiso' i' o naanu diyolo' do totuong diri, do gisom do nosuaban.


text:
Om tontok di mingungulai no o tadau, om poingkakat i Yesus do hiri'd tisan, nga' a' i' diyolo' oilaan dot i Yesus iri.


text:
Om boros ka di Yesus dot id diyolo', “Oi tangaanak ku, haro i' o sada' dokoyu?” ka dau. “Aiso',” ka diyolo'.


text:
Om boros ka di Yesus dot id diyolo', “Poromboto' dokoyu ino rambot dokoyu do hino'd dawananan dino parau', om kaanu kou id sada',” ka dau. Om poromboto' no diyolo' i rambot diyolo'. Om a' noddi iyolo' kagayat di rambot tu' ogumu' tomod o sada' do nokosulung.


text:
Om boros ka di tumatanud di kosianan kopio di Yesus dot id di Pitrus, “I Tuhan i' ilo'!” ka dau. Om korongou poddi di Simun Pitrus dot i Tuhan iri, om panangrasuk no iyau (tu' aiso' i' mantad o rasuk dau), om tuhun no iyau do hiri'd waig.


text:
Om susuhut noddi i tumatanud do suwai do poinsakai di parau' do miningisan, do mikuwo'd mamagayat iyolo' di rambot di noponu'd sada'. Om a' i' iyolo' osodu' no do mantad hiri'd disan, haro no doti' o hatus o mito do kosoduwo'.


text:
Om kolintuhun poddi iyolo' do mantad hiri'd parau', om kokito no diyolo' o popou do pinomoluguan do sada' om haro o roti'd hiri.


text:
Om suang no i Simun Pitrus di parau', om gayato' no dau i rambot dau do pinopotindal. Om noponu' nopod sada' dit angagayo i rambot diri. Om kogumuon' nopo di sada'ddi om hatus om limo nohopod om tolu o tinan. Nga' iyo piya kopio'ddi o kogumuon' di sada' nga' a' i' nohurak i rambot.


text:
Om boros ka di Yesus dot id diyolo', “Kainou makan,” ka. Om aiso' i' o tiso' di tumatanud dau do katama' do monguhot dot, “Isai ko?” ka, tu' oilaan no diyolo' dot i Tuhan iyau.


text:
Om insomok noddi i Yesus diyolo', om ngoyo' no dau i roti, om patahako' no dau diyolo'. Om i sada' nga' niyo i' dau'ddi.


text:
Om diri no do kointolu di Yesus do minintalang dot id tumatanud dau di napasi kawagu iyau do mantad id kapatayon.


text:
Om kaakan poddi iyolo' om boro-boros no i Yesus dot id di Simun Pitrus. Boros ka dau, “Simun, i tanak di Yona, agayo i' o diya'd kosianan doho' ko' mantad do kosianan diyolo' doho'?” ka dau. Om boros kad Pitrus do suminimbar, “Oo, oi Tuhan, oilaan nu i', oi Tuhan dot osianan oku diya',” ka dau. Om boros ka di Yesus dot id dau, “Gompion no i tangaanak di dumba' ku,” ka.


text:
Om uhoto' po kawagu di Yesus i Pitrus do koinduwo, “Oi Simun, i tanak di Yona, osianan ko i' doho'?” ka. Om boros kad Pitrus do suminimbar, “Oo, oi Tuhan. Oilaan nu i' dot osianan oku diya',” ka dau. Om boros ka di Yesus dot id dau, “Gompion no i dumba' ku,” ka.


text:
Om uhoto' po kawagu di Yesus i Pitrus do kointolu dot, “Oi Simun, i tanak di Yona, osianan ko i' doho'?” ka dau. Om tumongob diri i Pitrus tu' intolu nopo i Yesus ponguhot dau. Om boros ka kawagu di Pitrus do suminimbar, “Tuhan, oilaan nu i' o koinsanai'd nunu nopo. Om oilaan nu i' oi Tuhan, dot osianan oku diya'!” ka dau. Om boros kaddi di Yesus dot id dau, “gompion no i dumba' ku.


text:
Otopot no kopio iti poboroson ku do nopo dit omulok ko po om mimpori-pori ko i' do manangagkos, om mongoi ko do honggo nopo o korohian nu'd ngoyon nu. Nga' molohing ko nopondo, om poroloyon nu no o longon nu, om tulun indod suwai o mongogos diya' om pakaa diya' dot id kinoiyonon dit a' nu korohian do mongoi,” ka dau.


text:
(Om kinapamarasan nopod i Yesus do miagal diri nga' popoilo do kowoyo-woyoo' di Pitrus dot apatai do koimbagu do popoinggayo'd Kinorohingan.) Om boros kaddi di Yesus dot id di Pitrus, “Tanud no doho'!” ka dau.


text:
Koili no i Pitrus, om kokito no dau i tumatanud di kosianan kopio di Yesus. (Iyau no i minirikau dot id toning di Yesus do tontok di minakan, om i minonguhot dau dot, “Tuhan, isai kopio o papadagang diya'?” ka.)


text:
Om uhoto' noddi di Pitrus i Yesus di nokito dau i tumatanud diri, “Tuhan, poingkuro no'lo'?” ka dau.


text:
Nga' boros ka di Yesus, “Ondung korohian ku do poimpasi kasai' ilo' do gisom do korikatan ku, om okon i' ko' iya' o monongkoilo. Nga' tanud nopo pogi' iya' doho'!” ka dau.


text:
Om kotongkop noddi o habar dot id pogialatan di tumatanud di Yesus dot a' matai i tumatanud diri. Om a' i' di Yesus nokoboros dot a' matai i tumatanud diri, tu' pinoboros nopo dau om poingkaa no, “Ondung korohian ku'd poimpasi iyau do gisom do korikatan ku, om okon i' ko' iya' o monongkoilo,” ka.


text:
I Yohanis no i pinopoboros do pasal do koinsanai di nongosiliu'ddi, om iyau i minonulis diti. Om oilaan toko' i' dot ongotopot i pinoboros dau.


text:
Om ogumu' po o suwai ko' iti do winonsoi di Yesus. Om ondung tulison ngai' daa iri, om osorou ku dot a' i' orumpos do hiti'd pomogunan i buuk do ponulisan diri.


text:
Oi Tiopilus, Iri nopo i nokotulis ku dot id buuk ku di koiso', om pinotulis ku o koinsanai di nongowonsoi om i pinotuduk di Yesus do mantad di timpuun i' iyau do kuminaraja',


text:
om gisom di pinoinsawat iyau do hilo'd surga. Tontok dit a' po iyau nokoinsawat do hilo'd surga om binilinan dau do mikuwo'd kuasa' di Rusod do Kinorohingan o koinsanai di tulun di pinili' dau do sumiliu'd rasul dau.


text:
Om di nopo di napatai i Yesus om asaru' iyau do popoilo dot atarang kopio dot id rasul dau do poimpasi kopio iyau, do solinaid dot apat nohopod o tadau. Om nokito nogi diyolo' iyau. Om pinoboros dau dot id diyolo' o kowoyo-woyoo' do Pomorintaan do Kinorohingan.


text:
Om tontok di poingamung po iyau diyolo' om bilinai no dau iyolo' do poingkaa, “Kada' kou po tongkiad do hilo'd Yorusalim. Mandad kou nopod hilo' do gisom do katahak di Tapa' dot id dokoyu i nakabatos mantad dau, i nokoboros mantad ku dokoyu di gulu po.


text:
Tu' i Yohanis nopo om waig no o pinamatis do tulun, nga' iyokoyu nopo om oruhai no do botisan do Rusod do Kinorohingan,” ka.


text:
Om tontok di pointimung i piro-piro rasul do poingamung diyolo' i Yesus, om ponguhot no iyolo' di Yesus, “Oi Tuhan, poingkokoton nu'ddi kawagu o Pomorintaan do bansa' dot Israil do baino'?” ka diyolo'.


text:
Om boros ka di Yesus do suminimbar, “A' kou i' minog do koilo do pasal diri, tu' i Tapa' ku o manantu' do tadau om maso'ddi tu' iyau no o kikuasa' do manantu'ddi.


text:
Nga' kaanu kou nondod kuasa' do korikot i Rusod do Kinorohingan dot id dokoyu. Om popinsusui kou nondo do pasal doho' do hilo'd Yorusalim, om pointongkop do pomogunan do Yudia, om hilo'd Samaria, om gisom do korikot do hilo'd tisan do tana',” ka dau.


text:
Om koboros poddi di Yesus iri, om poinsawato' no iyau do hilo'd surga di songingontong iyolo' dau om kokuluputai noddi iyau do haun om a' noddi diyolo' iyau nokito.


text:
Om maso po diyolo' do songintingaha' do hilo'd tawan, di nokoinsawat i Yesus, om sigog id haro o duwo o tulun di kipakayan dot opurak do poingkakat do hiri'd toning diyolo'.


text:
Om boros ka di duwo o tulun diri, “Oi tulun do Galilia, nokuro tu' songingkakat kou'd hiti do songintingaha' do hilo'd tawan? Dot i Yesus nopo i nokito dokoyu do pinoinsawat do hilo'd surga dit antang-antangan dokoyu om gumuli' indo kawagu do miagal di nokito dokoyu di tiinu' o kowoyo-woyoo' dau'd gumuli',” ka diyolo'.


text:
Om guli' noddi i piro-piro tulun di sinuhu'ddi do hilo'd Yorusalim do mantad hilo'd Nulu-Nulu do Saitun. Iri nopo nulu-nulu'ddi om songkilomito i' doti' o kosoduwo' do mantad hilo'd Yorusalim.


text:
Om ongoi noddi iyolo' do hiri'd walai di niyonon diyolo' di hilo'd Yorusalim, om salakoi no iyolo' do hiri'd bilik di hiri'd sawat. Iri nopo i piro-piro tulun di sinuhu'ddi om: i Pitrus, i Yohanis, i Yakub, i Andarias, i Pilipus om i Tumas, i Bartolomius, i Matius, i Yakub i tanak di Alpius, i Simun i roitan dot i Patriot, om i Yudas i tanak di Yakub.


text:
Om iso-iso' kasai' nopo o ginawo diyolo' do tumimung do sumambayang. Om mogiaamung nopo iyolo' di tongoondu' do sumambayang, om hino nogi' i Maria i tina' di Yesus om i tongotobpinai di Yesus.


text:
Insan o tadau, di songintimung no iyolo' --- om haro i' doti' o hatus om duwo nohopod o tulun di pointimung do hiri --- om ingkakat noddi i Pitrus do minoro-boros. Boros ka dau,


text:
“Oi tobpinai-tobpinai! Nunu nopo i nokotulis dot id Buuk do Kinorohingan om mositi' nod abayaan. Di nopo di gulu po om nokoboros no do Rusod do Kinorohingan di pinolombus di Daud do pasal di Yudas, i boyoon di tulun di minanangkap di Yesus.


text:
I Yudas nopo om mantad i' dot id pogialatan toko', om nopili' iyau do moyo' dati' do kumaraja',” ka dau.


text:
(I Yudas nopoddi nga' nakaanu do tana' do pamalabangan dau do gadsi' di winonsoi dau dot araat o pinomoli dau di tana'. Om naratu' iyau om kapatai no do noulayak o tian dau, om gisom do nongkosoliwan ngai' o tinaii' dau.


text:
Om koinsanai'd tulun do hilo'd Yorusalim nga' nongkoilo ngai' no do hal diri. Om iri noddi o kinopomungaranan diyolo' di tana'ddi dot Akildama, dot id suang do boros diyolo'. Komoyon nopoddi om “Tana' do Raha'”.)


text:
“Tu' haro i' o nokotulis dot id Buuk do Sinding do poingkaa, ‘Pologoson nopo i kinoiyonon dau'ddi dot oingou gisom dot aiso' no ot ongoiso' pod miyon do hiri,’ ka. Om haro nogi' kawagu o nokotulis do poingkaa, ‘Pologoson nopo o tulun do suwai do sumowoli di karaja' dau,’ ka.


text:
Om iyo nopoddi, om mositi' no do haro ot iso' o tulun do kumoruhang dati' do sumiliu'd sasi' di popinsusui do napasi kawagu i Tuhan Yesus do mantad id kapatayon. pilion toko' nopo o mantad id pogialatan di tulun di moyo-woyo' kasai' dati' do solinaid di moyo-woyo' toko' di Tuhan Yesus do hinonggo nopo o tongoyon dau do mantad di tuminimpuun i' i Yohanis do minamatis om gisom di pinoinsawat i Yesus do hilo'd surga do mantad id pogialatan toko',” ka di Pitrus.


text:
Om poboroso' noddi di tulun di hino'd hiri o duwo o tulun. Iri nopo i duwo o tulun diri om: i Yusup i roitan dot i Barsabas (om roitan nogi' iyau dot i Yustus), om i Matias.


text:
Om sambayang noddi iyolo' do poingkaa, “Oi Tuhan, oilaan ngai' nu i' ot id suang do ginawo do koinsanai'd tulun om noidu' noddi i Yudas do mantad id karaja' dau do don rasul, om napatai iyau. Om potuduko' no dot id dahai i pilion do Tuhan dot id pialatan diti duwo o tulun diti dot onuan do karaja'dti do sumowoli di Yudas,” ka diyolo'.


text:
Om kasambayang poddi iyolo', om undio' no diyolo' i duwo' o ngaran do tulun diri, om i Matias o noundi'. Om iyau noddi o nopili' do sumiliu'd rasul do rumuhang di hopod om iso' o rasul di suwai.


text:
Om korikot poddi i tadau'd Pintakosta, om timung ngai' no i tulun di notumbayaan do Tuhan dot id iso' o kinoiyonon.


text:
Om sigog id korongou diyolo' o tuni do mantad hilo'd tawan do miagal do tongus dot opuhod kopio o karangahan. Om koponu' nopo i walai di niyonon diyolo' do tuni'ddi.


text:
Om kokito no diyolo' o piro-piro koiyo-iyo'd binandak do tapui di koiyo-iyo'd dila' do tuminikid do minongoi timpak do tulu diyolo'.


text:
Om koporinta' ngai' nopo iyolo'd Rusod do Kinorohingan. Om timpuun noddi iyolo' do mimboros do mogisuayan o bansa'd boros. Om mimboros nopo iyolo' do tumanud di boros do pinatahak di Rusod diri dot id diyolo'.


text:
Om tontok nopoddi om ogumu' o tulun do Yohudi dit ongotorodok dot id Kinorohingan, di poundorong do hilo'd Yorusalim. Tadon nopo diyolo'ddi om mogisuayan o kinoiyonon do pointongkop diti pomogunan.


text:
Om tontok di norongou i tuni'ddi, om ogumu' tomod diri o tulun do minongoi gurumung do hiri. Om ongosuayan diri iyolo' do korongou di tulun di nongotumbayaan di mimboros di diyolo'd boros di mogisuayan o bansa'.


text:
Om ongosuayan tomod diri iyolo' om ongoimayaan. Om boros ka diyolo', “Okon toi ko' tulun ngai' id Galilia ilo tulun do mimboros do miagal dilo'?


text:
Om poingkuro'ddi kopio tu' orongou ngai' toko' do mimboros iyolo' do boros toko' di mogisuayan o bansa'?


text:
Tu' iyati' nopo om tulun do mantad id pomogunan do Partia, om Midia, om Ilam; om Misopotamia, om Yudia, om Kapadokia, om Pontus, om Asia,


text:
om Pirgia, om Pampilia, om Masir, om mantad id piro-piro watas do Libia i tidsomok do Kirini, om haro nogi' ot id pogialatan toko' do mantad hilo'd Rum,


text:
om haro o tulun do Yohudi om haro nogi' o bansa'd suwai di nokosuang do tugama' do Yohudi; om haro nogi' o mantad hilo'd Krita om hilo'd Arab. Om orongou ngai' toko' nopo iyolo' do mimboros do boros toko' di mogisuayan o bansa' do monusui di nongowonsoi do Kinorohingan di kongoimayaan kopio!” ka diyolo'.


text:
Om osuayan ngai' nopoddi iyolo', om ongoimayaan om mogiuhot-uhot po iyolo' dot, “Poingkukuro ma kopio iti?” ka.


text:
Nga' haro nogi' o wookon di tulun do mongirak-irak. Boros ka diyolo', “Nangaawuk i' bo ilo tulun dilo'!” ka.


text:
Om ingkakat noddi i Pitrus om i hopod om iso' o rasul. Om boro-boros noddi iyau dot opuhod dot id tulun dot ogumu'ddi do poingkaa, “Oi tobpinai-tobpinai, i tulun do Yohudi, om koinsanai di tulun di poundorong do hiti'd Yorusalim! Pokinongou kou no kopio. Tu' apatut no kopio do poiloon ku iyokoyu do hal diti.


text:
Tu' iti nopo tulun diti om a' i' angaawuk, do miagal dit osorou dokoyu. Tu' dinondo nopo om jam kosiam nogi' do dongkosuabon.


text:
Boros kad Kinorohingan, ‘Oruhai nopondod kopupuson diti pomogunan, om potuntugon ku nondo o Rusod ku dot id koinsanai'd tulun. Om i tangaanak dokoyu'd tongokusai om i tangaanak dokoyu'd tongoondu' nga' momisunud nondo dokoyu do koinsanai di posunudon ku dot id diyolo'. Om i tulun dit ongomulok po nga' kokito nondo do pinointalang om i kongomolohingan dokoyu nga' mongipi nondo di poipian ku diyolo'.


text:
Om i susuhuon ku di tongokusai om i tongoondu' nga' tuntugan ku i' do Rusod ku do tontok do tadau'ddi. Om popinsunud nondo iyolo' di posunudon ku dot id diyolo'.


text:
Om momonsoi oku nondo do kongoimayaan do hilo'd tawan; om momonsoi oku di kongosuayan kopio do hiti'd pomogunan; om haro nondo o raha' om tapui om haro o lisun dot akapal.


text:
Om ilo tadau nga' tumuong nondo, om ilo tadau nga' rumagang do miagal do raha' dit a' po orikot o Tadau do Tuhan, i Tadau dit agayo om i kikagayaan.


text:
Oi tobpinai-tobpinai, i tulun dot Israil! Pokinongoho' no dokoyu iti poboroson ku: i Yesus nopo i tulun do Nasarit diri, om nonuan do Kinorohingan do karaja' do bagi' dokoyu om nokointalang no kopio iri dot id dokoyu dot i kongoimayaan om i kongosuayan kopio di winonsoi'd Kinorohingan dot id pogialatan dokoyu do pinawaya' dau di Yesus. Om koinsanai'ddi om noilaan ngai' no dokoyu.


text:
Om tontuo' nod Kinorohingan do patahakon dau i Yesus dot id dokoyu do tumanud di natantu' mantad dau. Om tontok di pinatahak dau iyau, om patayo' no dokoyu iyau tu' pinologos dokoyu i tulun dit angaraat do pinapasalib dau.


text:
Nga' pinasi i' kawagu iyau'd Kinorohingan do mantad id pogialatan di tulun di napatai. Notolon no daa iyau do kapatayon, nga' pinoidu' i' iyau'd Kinorohingan, tu' a' i' iyau milo do porintaon kasai' do kapatayon.


text:
Om nokoumbal nogi' i Daud do minomoros do pasal di Yesus do poingkaa, ‘Okito ku i' kasai' o Tuhan dot id dotoguangan ku; moyo-woyo' i' iyau doho', om a' noddi milo o tulun do mamagangau doho'.


text:
Om iri no o kataadan do ginawo ku, om popoboros kasai' oku do pamarayou om iti tinan ku nga' osimbayan nopondo do mandad do hiri'd lobong.


text:
Tu' a' oku i' diya' pologoson do potimporon do hilo'd pomogunan do tulun di napatai. a' nu i' pologoson dot apasa' do hiri'd lobong i susuhuon nu dit otorodok.


text:
Tinudukan oku i' diya' do ralan do kumaa dot id koposion dit otopot kopio. Om a' no orumpo-rumpos dot id ginawo ku o kataadan ku, tu' moyo-woyo' kasai' ko i' doho',’ ka.


text:
Oi tobpinai-tobpinai, pologoso' oku no do poposondot kopio do popoboros do pasal di Daud, i taki-aki toko'. Napatai no iyau, om nolobong no; om hino kasai' pod hiti ilo lobong dau do gisom do dinondo.


text:
Om nakapamatos no o Kinorohingan dot id di Daud do mikuwo'd sumpa' do haro o songulun dot id sinakagon di Daud do silihon do Kinorohingan do raja'. Tu' i Daud nopo om nokoilo no di batos diri, tu' iyau nga' nabi i';


text:
om koilo nogi' iyau do nunu i wonsoyon do Kinorohingan dot id dabantalan. Om nokoboros mantad no di Daud dot apasi indo kawagu i Raja' do Gampamasi, i pinabatos do Kinorohingan diri, do mantad id kapatayon. Boros kad i Daud, ‘A' i' iyau pologoson do potimporon dot id pomogunan di tulun di nangapatai; a' i' apasa' o tinan dau do hiri'd lobong,’ ka.


text:
Om i Yesus no i komoyon diri di pinasi kawagu'd Kinorohingan do mantad id kapatayon. Om nongkokito ngai' toko'ddi.


text:
Om pinoinsawat do Kinorohingan o pangkat dau om nonuan iyau do kuasa' om kaanu noddi iyau do Rusod do Kinorohingan di pinabatos mantad di Tapa'. Om iti nopo it orongou dokoyu om iti tokito dokoyu do baino'dti om iri i Rusod di pinotuntug dau dot id dahai.


text:
I Daud nopo om a' i' pinoinsawat do hilo'd surga, nga' minomoros i' iyau do poingkaa, ‘Boros kad Tuhan dot id Tuhan ku: Irikau no dot id dawananan ku,


text:
Om apatut no do koilo kopio o koinsanai'd tulun dot Israil dot i Yesus nopo i pinasalib dokoyu'ddi, om iyau no i pinabatos do Kinorohingan do sumiliu'd Tuhan om Raja' do Gampamasi,” kad Pitrus.


text:
Om soira'ddi nongkorongou i tulun diri di pinoboros di Pitrus, om tumongob tomod diri iyolo'. Om ponguhot noddi iyolo' di Pitrus om i piro-piro rasul di suwai, “Oi tobpinai-tobpinai, nunu nondo ot apatut dahai'd wonsoyon diti?” ka diyolo'.


text:
Om boros ka di Pitrus do suminimbar, “Rumologo kou no di dusa dokoyu. Om mokibatis ngai' kou no dot id suang do ngaran di Yesus Kristus, om ongoompunan i' o dusa dokoyu. Om kaanu kou indo do Rusod do Kinorohingan, i popuhawangon do Kinorohingan.


text:
Tu' iri nopo pinabatos do Kinorohingan diri nga' patahakon dot id dokoyu om id sinakagon dokoyu om id tulun di poingiyon do hilo'd sodu' --- iri no i koinsanai'd tulun di nolohou'd Kinorohingan i Tuhan toko' do rumikot dot id dau,” ka dau.


text:
Om iyo noddi i Pitrus do pinopoilo kopio'ddi dot id diyolo'. Om ogumu'ddi o boros di Pitrus do suwai do minonuhu' diyolo' do tumongkiad do mantad id tulun dit angaraat diri, om a' indo iyolo' ohukuman do Kinorohingan do miagal di pomohukum do Kinorohingan di tulun dit angaraat diri.


text:
Om ogumu'ddi o tulun do notumbayaan di pinoboros di Pitrus, om botisai noddi iyolo'. Om tadau iddi do noruhangan kawagu i tulun do notumbayaan do tolu noribu o tulun.


text:
Om ongotorodok iyolo' do mokituduk kasai' di piro-piro rasul om tumimung kasai' iyolo'. Om mogitotorungak iyolo'd makan, om mogiaamung do sumambayang.


text:
Om ogumu' tomod diri o koimayaan do nongowonsoi di piro-piro o tulun di sinuhu'ddi, gisom dot oinsanan nopo i tulun dot ongoimayaan om ongooris.


text:
Mogiuulud kasai' nopoddi i tulun di nongotumbayaan diri, om sogiaan nopo diyolo' o nunu nopo o haro dot id diyolo'.


text:
Om sorompori-pori nopoddi iyolo' do papadagang di piro-piro o konunu-nunuan om i dapu' diyolo', om pogibohogi-hogion nogindo diyolo' i tusin do gatang diri do tumanud do kogunaan do pointikid-tikid diyolo'.


text:
Om monikid tadau nopoddi iyolo' do tumimung do hiri'd Walai'd Sasambayangan dot Agayo, om mogitotorungak do makan do hiri'd walai diyolo', om ongotood ngai' iyolo' om ongosiriba' o ginawo.


text:
Om mamarayou kasai' nopo iyolo'd Kinorohingan. Om asanangan ngai' nopo o tulun diyolo'. Om monikid tadau nopo dot oruhangan o ginumu' diyolo', tu' onuan i' iyolo'd Tuhan do tulun di posion do Kinorohingan.


text:
Insan o tadau om ongoi no i Pitrus om i Yohanis do hiri'd Walai'd Sasambayangan dot Agayo, di jam kotolu nod sosodopon, i maso do kasambayangan do tulun.


text:
Om haro'ddi ot iso' o kusai dit a' koundaliu do mantad di kosususu, do poirikau do hiri'd toning di wawayaan dit agayo, i roitan do “Wawayaan dot Olumis”. Om monikid tadau nopo iyau do pootodon do tulun do hiri, do mokipuhawang di tulun di sumuwang do hiri'd Walai'd Sasambayangan dot Agayo.


text:
Om tontok di nokito di tulun diri i Pitrus om i Yohanis do motisuang no di Walai'd Sasambayangan dot Agayo, om pokipuhawang no iyau diyolo'.


text:
Nga' boro-boros nogi' i Pitrus dau do poingkaa, “Aiso' i' kopio o tusin ku. Nga' nunu nopo i haro dot id doho', om iri no o patahakon ku diya': Iri no tu' id suang do kuasa' di Yesus Kristus i tulun do Nasarit diri, om suhuon ku iya' do mamanau!” ka dau.


text:
Om igitai no di Pitrus o longon do wanan di tulun dit a' koundaliu'ddi, om poingkakato' no dau iyau. Om pitilombus nopoddi do nokokoris i gakod om i tampangil di tulun diri.


text:
Om silok nopo iyau do miningkakat, om pimpanau no. Om woyo' noddi iyau di Pitrus om i Yohanis do suminuang do hiri'd Walai'd Sasambayangan dot Agayo, om mimbul-simbul nopo iyau do mamanau om mayou-rayou'd Kinorohingan.


text:
Om kotutunai noddi diyolo' dot iyau no i poirikau kasai' do hiri'd toning di wawayaan di roitan do “Wawayaan dot Olumis”, di hiri'd Walai'd Sasambayangan dot Agayo do mokipuhawang do tulun do suwai. Om osuayan ngai' diri iyolo' mikuwo'd ongoimayaan do nokokito di nosiliu dot id tulun diri.


text:
Om manud-tanud nopoddi i tulun diri di Pitrus om i Yohanis. Om tontok di nokorikot iyolo'd tolu do hiri'd kakilima di roitan do “Kakilima di Suliman”, om ongopusahan diri i tulun om oinsanan nopoddi i tulun do minongoi gurumung diyolo'.


text:
Om tontok di nokito di Pitrus i tulun diri om boro-boros no iyau dot id diyolo' do poingkaa, “Oi tulun dot Israil, nokuro tu' ongosuayan kou di nosiliu do miagal diri? Nokuro tu' sumonsod kou dahai? Andasan daa dokoyu om dahai'd sinundu ko' kotorodoko' dahai dot id Kinorohingan o nokolingos diti tulun diti?


text:
I Kinorohingan di tukuon di Abraham, om i Isak, om i Yakub, i taki-aki toko' o pinopoinggayo di Yesus i susuhuon dau. I Yesus no i pinatahak dokoyu dot id porinta, om i sinaap dokoyu dot id toguang di Pilatus, do tontok di poiduwo daa di Pilatus iyau.


text:
Iyau nopo om olidang i' om osonong, nga' sinaap i' dokoyu iyau om sinansagan dokoyu i Pilatus do papalabus di songulun o gampamatai.


text:
Om pinatai dokoyu i Yesus. Om iyau nogi' daa o tadon do koposion do koinsanai'd tulun. Nga' pinasi i' iyau kawagu'd Kinorohingan do mantad id kapatayon. Om nokokito i' kopio iyahai'ddi.


text:
Nokokito kou no ondung nunu o nosiliu dot id tulun dit a' koundaliu'ddi. Nokokoris no iyau om nolingasan tu' notumbayaan i' iyau di Yesus om i kuasa' dau. Om iri no i kotumbayaan di tulun diri dot id di Yesus o nokolingos dau dot antang-antangan ngai' dokoyu.


text:
Oi tobpinai-tobpinai! Oilaan ku noddi dot it aiso' o toila-ilaan dokoyu om i piro-piro boyoon dokoyu o nokowonsoi-wonsoi dokoyu'd miagal diri dot id di Yesus.


text:
Om iri no o nakabaya-bayaan di pinoboros do Kinorohingan di gulu po do pinolombus di piro-piro nabi dau, tu' a' no milo dot a' oinggorit i Raja' do Gampamasi, i pinabatos diri.


text:
Om iyo nopoddi oi tobpinai-tobpinai, om rologo kou no di dusa dokoyu, om guli' kou no dot id Kinorohingan, om tonuson i' dau o koinsanai di dusa dokoyu.


text:
Om rumikot nondo o Tuhan dot id dokoyu, om kopuriman kou nondo do kokorisan di don rusod. Om suhuon nondo do Tuhan i Yesus do rumikot dot id dokoyu, tu' natantu' mantad no iyau'd Kinorohingan do sumiliu'd Raja' do Gampamasi dokoyu.


text:
Om mositi' no do poundorong kasai' iyau do hilo'd surga do gisom dot orikot o kopoingwoguan ngai' do Kinorohingan do koinsanai'd nunu nopo, do miagal di pinoboros do Kinorohingan di pinolombus di piro-piro nabi dau di gulu po.


text:
Tu' nokoumbal i' i Musa do minomoros do poingkaa, ‘Monuhu' nondo o Kinorohingan, i Tuhan dokoyu, do songulun o nabi do mantad id bansa' dokoyu, do miagal di minonuhu' iyau doho'. Om mositi' no do pokinongohon dokoyu o koinsanai di poboroson di nabi diri dot id dokoyu.


text:
Tulun nopo dit a' mokinongou di poboroson di nabi diri, om potongkiadon nondo iyau do mantad id tulun di songonuon do Kinorohingan om patayon nondo,’ ka.


text:
Om iri nogi' i piro-piro nabi di suwai, do tuminimpuun do mantad id di Nabi Somuil do habar do mantad id Kinorohingan, nga' nokoponusui nogi' do pasal dot osiliu diti maso'd baino'.


text:
Om iri nopo i piro-piro batos do Kinorohingan di pinolombus di piro-piro nabi diri, om iyokoyu nogi' ot onuan diri, oi tobpinai-tobpinai. Id suang nopo di tumpongo do Kinorohingan dot id taki-aki dokoyu, om minomoros o Kinorohingan dot id taki-aki dokoyu, om minomoros o Kinorohingan dot id di Abraham do poingkaa, ‘Iri no i sinakagon nu o pawayaan ku do mamarakat do koinsanai'd bansa' do hiti'd pomogunan,’ ka. Om i tumpongo'ddi nga' bagi' nogi' dokoyu.


text:
Om iri noddi o kinopomilian om kinoponuhuan do Kinorohingan di susuhuon dau do rumikot po dot id dokoyu'd gulu, om abarakatan kou i' dau. Om ralan nopo dau do mamarakat dokoyu nga' monuhu' dokoyu do rumologo do mantad id kowoyo-woyoon dokoyu dot angaraat,” kad Pitrus.


text:
Om maso po di Pitrus om i Yohanis do moro-boros di tulun dot ogumu'ddi, om rikot no dot id diyolo' i piro-piro boyoon dot imam, om i boyoon do madtatamong di Walai'd Sasambayangan dot Agayo, om i tulun do Saduki.


text:
Om ongotogod tomod diri iyolo' di Pitrus om i Yohanis tu' minonusui iyolo' dot id tulun dot ogumu'ddi do napasi kawagu i Yesus do mantad id kapatayon. Tu' iri no o popointalang kopio dot apasi kawagu i tulun do napatai.


text:
Om tangkapo' noddi diyolo' goduwo i rasul diri, om pogiilo' no do gisom do nosuaban tu' otuong no do maso'ddi.


text:
Nga' ogumu' i' o tulun do nongotumbayaan do nokorongou di ponudukan di piro-piro tulun di sinuhu'ddi, om koruhangai noddi o ginumu' diyolo' gisom dot oruhai no do limo noribu o tulun.


text:
Om tadau noddi kawagu om timung no do hilo'd Yorusalim i piro-piro boyoon do Gompomutus do Don Tugama', om i piro-piro boyoon do tulun do Yohudi, om i piro-piro guru do Tourat.


text:
Om ongoi no iyolo' solowot di Hanas i Boyoon dot Agayo dot Imam, om i Kayapas, om i Yohanis, om i Aliksandor om koinsanai dit id sompiiyon di Boyoon dot Agayo dot Imam diri.


text:
Om ngoyo' no i Pitrus om i Yohanis potimbabao' diyolo', om uhoto' no diyolo' iyo Pitrus di Yohanis do poingkaa, “Poingkuro o ralan dokoyu do minomolingos di tulun dit a' koundaliu'ddi? Disai'd kokorisan om disai'd kuasa' dokoyu do minomonsoi do miagal diri?” ka diyolo'.


text:
Om simbar noddi i Pitrus, i noporinta' no do Rusod do Kinorohingan do poingkaa, “Oi tuan i boyoon do bansa', om koinsanai di Gompomutus do Don Tugama'.


text:
Ondung butusan iyahai do baino', dot i minomonsoi dot osonong do minonulung di tulun dit a' koundaliu, om i mokiilo kou do poingkuro i tulun diri do nolingasan, o kopomutusan dokoyu dahai,


text:
om ilaai ngai' no kopio dokoyu, om koinsanai do bansa' dot Israil do nokolingos nopodti tulun di poingkakat do dinondo'dti dot id toguang dokoyu, om mantad id kokorisan om kuasa' di Yesus Kristus i tulun do Nasarit diri. Om pinasalib dokoyu i Yesus, nga' pinasi i' iyau kawagu'd Kinorohingan.


text:
I Yesus no o komoyon dit ayat dot id suang do Buuk do Kinorohingan diri do poingkaa, ‘Iri nogi' i watu di niadaan dokoyu, iyokoyu i mamamaal do walai, o nosiliu do watu dot agayo kopio o guna',’ ka.


text:
I Yesus noo o milo'd mamasi'd tulun. Tu' pointongkop nopo diti pomogunan dot id pogialatan do tulun om aiso' no ot ongoiso' piya'd tulun do suwai do nakaanu do kuasa' do mantad id Kinorohingan do mamasi dati',” ka di Pitrus.


text:
Om ongosuayan ngai' nopoddi i tulun di hiri'd suang di pitimungan do momumutus do nokokito di Pitrus om i Yohanis do katama' tomod, om okon-okon poddi di nokoilo iyolo' dot iri nopo i duwo o tulun di sinuhu'ddi om tulun i' toomod om aiso' i' o sikul. Om kotutunai nogiddi diyolo' dot iri nopo duwo o tulun do sinuhu'ddi nga' i tulun di minoyo' di Yesus.


text:
Om aiso' noddi o milo diyolo'd poboroson, tu' poingkakat i' do hiri'd dotoguangan diyolo' i tulun di nolingasan diri do pointoning di Pitrus om i Yohanis.


text:
Om suhuon' noddi diyolo' i duwo o tulun do sinuhu'ddi do sumoliwan do mantad hiri'd niyonon diyolo'd tuminimung. Om pogiboro-boros noddi iyolo'.


text:
Boros ka diyolo', “Nunu po o wonsoyon toko' dot id tulun diri? Do koinsanai'd tulun do hiti'd Yorusalim om nongkoilo no di koimayaan di winonsoi diyolo'ddi. Om a' toko' no milo dot olimon iri.


text:
Nga' rolosion nogi' iyolo' goduwo'ddi om a' po daa kopintongkop kopio iti habar dot id tulun do suwai. Om sunudan toko' nondo kopio iyolo' dot a' no iyolo' koino-ino do moro-boros kawagu dot id ongoiso' piya o tulun do rumait do ngaran di Yesus,” ka diyolo'.


text:
Om lohowo' noddi kawagu diyolo' i duwo o tulun di sinuhu'ddi do sumuwang kawagu, om sunudai no diyolo' dot a' no kopio iyolo' koino-ino do mamarait ko' monuduk po do rumait do ngaran di Yesus.


text:
Nga' boros kad Pitrus om i Yohanis do suminimbar, “Oi tuan, soroho' no kopio dokoyu ondung hinonggo ot otopot dot id toguang do Kinorohingan: i tuu tumanud di ponuhuan dokoyu ko' tumanud po di ponuhuan do Kinorohingan.


text:
Tu' a' no dahai milo do tingkadan do popimboros it iyahai kopio o nokokito om nokorongou,” ka diyolo'.


text:
Om aiso' noddi o paantakan di tulun dit id pitimungan diri do momohukum di Pitrus om i Yohanis. Nga' rolosio' noddi kawagu diyolo' i duwo o tulun di sinuhu'ddi. Om posoliwano' noddi diyolo' iyolo' do mantad hiri, tu' oinsanan nopo i tulun do mamarayou'd Kinorohingan do nongkokito di nosiliu'ddi.


text:
Iri nopo i tulun di nokopuriman do kolingasan di koimayaan kopio'ddi om lobi no dot apat nohopod o toun do tumur dau.


text:
Om kalabus poddi i Pitrus om i Yohanis, om guli' no iyolo' do hiri'd tambalut diyolo' om susuyo' ngai' noddi diyolo' i pinoboros di piro-piro boyoon dot imam om i piro-piro tulun do Yohudi dot id diyolo'.


text:
Om korongou poddi di tambalut diyolo' iri, om insan-insan nopo iyolo' do suminambayang dot id Kinorohingan, do mikuwo'd iso-iso' o ginawo. Boros ka diyolo', “Oi Tuhan, iya' no o minomonsoi'd tawan om pomogunan om rahat om koinsanai di songingiyon do hilo'.


text:
Nokoumbal ko i' do minoro-boros dot i Rusod nu o pinopoboros do pinolombus di Daud i taki-aki dahai, i susuhuon nu'ddi do poingkaa, ‘Nokuro tu' ongotogod i tulun dit okon ko' Yohudi; om nokuro ngai' i bansa' tu' mogipapakat dot aiso' o kotutuk-tutukon.


text:
Nokosodia' ngai' no i raja' do hiti'd pomogunan do mongoi sangod, om nokopogisosokodung no i boyoon do sumaap do Tuhan om i Raja' do Gampamasi!’ ka.


text:
Tu' otopot id nokopogiboro-boros no i Horudis om i Pontius Pilatus di tulun dit okon ko' Yohudi om i tulun dot Israil di hiti'd bandar diti. Om mogiupakat iyolo' do sumaap di Yesus i susuhuon nu dit olidang, i nopili' nu do sumiliu'd Raja' do Gampamasi.


text:
Om mogisosokodung nopo iyolo' do momonsoi do koinsanai'ddi, i natantu' mantad nu no di gulu po dot ongosiliu. Om tinantu' nu'ri do mikuwo'd kuasa' nu om id suang do korohian nu.


text:
Intangai pogi' o pomorolosi diyolo' dahai do baino'dti, oi Tuhan. Om pologoso' no iyahai i susuhuon nu dot a' moddosi do popinsusui di boros nu.


text:
Om tulungo' no iyahai om olingasan i' i tulun dot ongkitoruol om kointalang i' i kongoimayaan om i kongosuayan do mikuwo'd kuasa' om kokorisan dot id suang do ngaran di Yesus, i susuhuon nu dit olidang,” ka diyolo'.


text:
Om kasambayang poddi iyolo', om koguyu' nopo i niyonon diyolo'd tuminimung. Om koporinta' ngai' noddi iyolo' do Rusod do Kinorohingan, om angkatama' tomod diri iyolo' do popinsusui di boros do Kinorohingan.


text:
Om iso-iso' nopoddi o ginawo om pomusorou do koinsanai di tulun di nongotumbayaan diri. Om aiso' no tiso' diyolo' do momusorou dot iyau no o sanganu di haro dot id dau. Om sogiyaan nopo diyolo' o nunu nopo i haro dot id diyolo'.


text:
Om popinsusuyon nopoddi di piro-piro rasul do mikuwo'd kuasa' dit agayo kopio, do napasi no kawagu i Yesus. Om barakatai noddi kopio'd Kinorohingan iyolo'.


text:
Om aiso' no o tongosongulun piya dot id pogialatan diyolo' do haro o kokurangan. Tu' isai nopo diyolo' o kitana' ko' kiwalai om padagangon no diyolo' i tana' ko' i walai diyolo'ddi, om igitan nondo diyolo' i tusin di gatang diri,


text:
om patahakon nondo di piro-piro rasul. Om pogibohogi-hogion nogindo di piro-piro rasul i tusin diri do potikidon di tulun do miontok di kogunaan diyolo'.


text:
Om i Yusup nga' minomonsoi nogi' do miagal diri. Tu' iyau nga' pinapadagang i' di tana' dau om patahako' nogiddi dau di piro-piro rasul i tusin di gatang di tana'ddi. I Yusup nopoddi om sinakagon di Liwi, om roitan iyau di piro-piro rasul dot i Barnabas (komoyon nopoddi nga' Gomponginsasamod).


text:
Nga' haro ot iso' o kusai dot i Ananias o ngaran, om i Sapira o ngaran di sawo dau. Om pinapadagang iyolo' do songkoiyonon o tana' diyolo'.


text:
Om pipakat noddi iyolo' di sawo dau do manganu di songintanga' di tusin di gatang di tana'ddi, om igitai no di Ananias i songintanga' di tusin diri do pinatahak di piro-piro rasul.


text:
Om boros kaddi di Pitrus dot id dau, “Oi Ananias, nokuro tu' pinologos nu o rogon do momorinta' do ginawo nu, gisom do minongudut ko dot id Rusod do Kinorohingan, tu' lisok-lisokon nu i' do manganu i songintanga' di tusin di gatang di tana' nu?


text:
Okon toi ko' diya' iddi tana'ddi, dit a' nu po nakadagang? Om diri piya di nakadagang nu no i tana'ddi nga' diya' kasai' po di tusin. Om nokuro tu' minomusorou ko do momonsoi'd miagal diri? Om okon i' ko' tulun o pinongudutan nu'ddi, nga' Kinorohingan,” ka.


text:
Om korongou poddi di Ananias i boros diri, om kohunduk no iyau, om kapatai no. Om moddosi ngai' nopoddi i tulun do nokorongou di nosiliu do miagal diri.


text:
Om ngoyo' noddi di tangaanakwagu lopoto' i rata' di Ananias diri, om antayango' no diyolo' do pinoposoliwan do ngoyon lobongo'.


text:
Om haro no doti' o tolu o jam do mantad diri, om suang no i sawo di Ananias. a' i' iyau nokoilo di nosiliu'ddi.


text:
Om boros ka di Pitrus dot id dau, “Poiloo' oku daa: ondung otopot dot iti-iti no o gatang di tana' di pinadagang di sawo nu'ddi?” ka dau. Om boros ka di Sapira do suminimbar, “Otopot, ino-ino no i gatang diri,” ka.


text:
Om boros kaddi kawagu di Pitrus dot id dau, “Nokuro tu' miniupakat kou di sawo nu do mogumbal do Rusod do Tuhan? Pokinongoho' pogi' nga' nokoguli' no ilo tulun do minongoi pomolobong di sawo nu. Om iya' moti' nga' antayangon i' diyolo' do poposoliwan,” ka dau.


text:
Om diiri i' om diiri om kohunduk no i sawo di Ananias, om kapatai no dot id toguang di Pitrus. Om tontok di suminuang i tangaanakwagu'ddi, om kabantalai no diyolo' iyau do napatai no. Om antayango' no diyolo' i rata'ddi do suminoliwan om ngoyo' no diyolo' lobongo' do hiri'd doros di lobong di sawo dau.


text:
Om kongooris ngai' nopoddi i tulun do sidang om i tulun do suwai do nokorongou di nosiliu do miagal diri.


text:
Om ogumu'ddi o kosuayan kopio om i koimayaan do nongowonsoi di piro-piro rasul, dot id pogialatan di tulun dot ogumu'. Om iso-iso' nopoddi o ginawo di tulun di notumbayaan do tuminimung do hiri'd kakilima' di Suliman di hiri'd Walai'd Sasambayangan dot Agayo.


text:
Om a' no katama' i tulun dit a' notumbayaan do mongoi amung di tulun di nongotumbayaan diri. Nga' pusohon i' kopio di tulun dot ogumu' i tulun di nongotumbayaan.


text:
Om gisom do pootodo' noddi diyolo' do hiri'd ralan i tulun dit ongkitoruol do songinglii dot id toodopon ko' id galam, om olindungan pondo iyolo' di sangai di Pitrus do tumalib iyau'd hiri.


text:
Om ogumu' tomod diri o tulun do ruminikot do mantad hiri'd kabandaran di posorili' do Yorusalim, do pinapaatod do tulun do kitoruol om i norusadan do rusod dot araat. Om nongolingasan ngai' nopoddi i tulun diri.


text:
Om ongosolon diri i Boyoon dot Agayo dot imam om i piro-piro o tumatanud dau, iri no i tulun do Saduki. Om pomusorou noddi iyolo' ondung nunu it apatut do wonsoyon diyolo'.


text:
Om tangkapo' noddi diyolo' i piro-piro tulun di sinuhu'ddi om pogiilo' no do hiri'd pogigiilan do tulun dot ogumu'.


text:
Nga' totuong iddi om ngoyo' no dot iso' o moloikat do Tuhan iwangai ngai' i wawayaan di giil, om angatai no dau i tulun di sinuhu'ddi do sumoliwan. Om boro-boros no i moloikat dot id diyolo' do poingkaa,


text:
“Mongoi kou no ingkakat do hilo'd Walai'd Sasambayangan dot Agayo, om poboroson no dokoyu dot id tulun o pasal diti koposion do wagu'dti,” ka dau.


text:
Om osuab poddi di kosuabon om ongoi no iyolo' do hiri'd Walai'd Sasambayangan dot Agayo, om timpuun no iyolo' do monuduk di tulun do hiri. Tu' minumboyo' iyolo' di pinoboros di moloikat dot id diyolo'. Nga' korikot noddi i Boyoon dot Agayo dot imam om i piro-piro tumatanud dau, om papaharo no iyolo' do pitimungan do momisara' dot iyolo' ngai' di piro-piro boyoon do tulun do Yohudi. Om ponuhu' noddi iyolo' do tulun do mongongoi di piro-piro tulun di sinuhu'ddi do mantad hiri'd giil do ngoyon potimbabao' diyolo'.


text:
Nga' tontok di nokorikot i tulun di sinuhu' di piro-piro boyoon diri do hiri'd giil, om a' no hino'd hiri i rasul. Om poguliai noddi diyolo' do minongoi poposunud diri do hiri'd pitimungan do momisara'. Boros ka diyolo',


text:
“Tontok di nokorikot iyahai do hiri'd giil, om poontiil i' kopio i wawayaan di giil om songintamong ngai' i madtatamong di giil. Nga' soira'ddi niwangan dahai i wawayaan diri, om aiso' no o tulun do hiri'd suang,” ka diyolo'.


text:
Om tontok di norongou di boyoon do soudor di madtatamong di Walai'd Sasambayangan dot Agayo, om i piro-piro boyoon dot imam i boros diyolo'ddi, om oborulong nopo iyolo' do momusorou ondung poingkuro kopio o nosiliu dot id piro-piro tulun di sinuhu'ddi. Om ooris diri iyolo' do haro o wonsoyon dot id diyolo'.


text:
Om rikot noddi ot iso' o kusai do minongoi pomisunud diyolo'. Boros ka dau, “Pokinongou kou no, oi tuan, dot iri nopo i tulun di pinogiil dokoyu'ddi om maso no do monuduk do tulun dot ogumu' do hilo'd Walai'd Sasambayangan dot Agayo!” ka.


text:
Om pogiwoyo-woyo' noddi i boyoon do soudor di madtatamong di Walai'd Sasambayangan dot Agayo om i piro-piro soudor do suwai do minongoi pangangat di piro-piro tulun di sinuhu'ddi. Nga' a' i' diyolo' potogod-togodon o pangangat tu' ooris iyolo' di tulun dot ogumu'; tu' a' i' oila-ilaan do momodumpau nopo diyolo'd watu i tulun dot ogumu'.


text:
Om ngoyo' noddi diyolo' potimbabao' i piro-piro tulun di sinuhu'ddi do hiri'd pomisaraan, om pinguhatai noddi iyolo' di Boyoon dot Agayo dot imam.


text:
Boros ka dau, “Nooduhan no kopio dahai iyokoyu dot a' monuduk do tulun do pasal di tulun diri. Nga' nunu'ddi iti winonsoi dokoyu'd baino'? Pinopintongkop dokoyu do hiti'd Yorusalim o ponudukan dokoyu, om monondos kou dahai do minamatai di tulun diri,” ka dau.


text:
Om boros ka di Pitrus om i piro-piro tulun di sinuhu'd suwai do suminimbar, “ Kinorohingan no ot apatut dahai'd umboyoon, om okon i' ko' tulun.


text:
Tu' i Yesus nopo i pinasalib dokoyu'ddi om napasi no kawagu do mantad id kapatayon do pinasi'd Kinorohingan di taki-aki toko'.


text:
Om noonuan no iyau'd Kinorohingan do pangkat om kuasa' dit asawat, tu' iyau no o Boyoon om Gampamasi; om oonuan i' o bansa' dot Israil do maso do kumorologo do mantad id dusa diyolo', om kaanu indo iyolo' do koompunan.


text:
Om iyahai no o sasi' do koinsanai'ddi --- iyahai om iri nogi' i Rusod do Kinorohingan di pinatahak do Kinorohingan dot id tulun di tumanud di ponuhuan dau,” ka diyolo'.


text:
Om korongou poddi di tulun di hiri'd pitimungan do Gompomutus do Don Tugama' i boros di piro-piro tulun di sinuhu'ddi om kotogod noddi kopio iyolo', om pogipapakat no iyolo' do mamatai di piro-piro tulun di sinuhu'ddi.


text:
Nga' ingkakat no ot iso' o tulun dot id pogialatan di tulun di momisara'ddi, i roitan dot i Gamaliol. Iyau nopo om tulun do Parisi om guru do Tourat, om pusohon kopio iyau do koinsanai'd tulun. Om ponuhu' noddi iyau do tulun do poposoliwan kopio'd oruhai di piro-piro o tulun di sinuhu'ddi.


text:
Om boro-boros no iyau di tulun di Gompomutus do Don Tugama'ddi do poingkaa, “Oi tobpinai-tobpinai, i tulun dot Israil! Momusorou kou no kopio ondung nunu o wonsoyon dokoyu dot id tulun diri.


text:
Tu' di nopo di gulu om ruminikot i Tiudas do mininggayo-gayo, gisom do haro i' doti' ot apat nahatus o tulun do tuminanud dau. Nga' pinatai iddi iyau. Om koinsanai di tumatanud dau nga' nokopogitongkiad-kiad iddi. Om aiso' i' o kinootus-otuson di winonsoi diyolo'ddi.


text:
Om rikot po kawagu i Yudas, i tulun do Galilia, do tontok di haro o pongintaban do tulun. Om ogumu'ddi o tulun do tuminanud dau tu' nabayayat iyolo' dau. Om iyau nogi' nga' pinatai i', om i tulun di tuminanud dau nga' nokopogitongkiad-kiad nogi'.


text:
Om iti noddi nosiliu'd baino', om poingkaa o doho'd nosihat: Kada' dokoyu kuroi-kuroyo' i tulun diri, suwai ko' pologoson nopo iyolo'. Tu' mantad nopo dot id tulun i ponudukan om i pingwonsoyon diyolo' om tumanus indo i ponudukan om i wonsoyon diyolo'ddi do koimbagu.


text:
Nga' mantad nopo dot id Kinorohingan om a' kou i' kaala' diyolo'. suwai ko' kointalang nogi' doti' do sumaap kou'd Kinorohingan,” ka dau. Om tonudo' no di tulun di momutus diri i pinoboros di Gamaliol.


text:
Om lohowo' noddi diyolo' i piro-piro tulun di sinuhu'ddi, om pinglapasai no diyolo', om oduhai nogiddi diyolo' iyolo' do popotuduk kawagu do pasal di Yesus. Om posoliwano' nogiddi iyolo'.


text:
Om ongotood nopoddi i piro-piro tulun di sinuhu'ddi do tuminongkiad di tiyonon do Gompomutus do Don Tugama' tu' pinosorupai i' iyolo'd Kinorohingan dot indaraaton dot i tumanud iyolo' di Yesus o kopongindaraatan.


text:
Om monuduk kasai' nopo iyolo' do pointikid-tikid do tadau do hiri'd Walai'd Sasambayangan dot Agayo, om hiri'd piro-piro walai'd tulun. Iri nopo i potudukon om i popinsusuyon diyolo'ddi om i Habar dot Osonong dot i Yesus no i Raja' do Gampamasi di pinabatos diri.


text:
Om maid-laid nga' muhang-ruhang nopo o ginumu' di tumatanud di Yesus. Tontok nopoddi om iri nopo tulun do Yohudi di dong Yunani do boros om a' asanangan di tulun do Yohudi dit a' nakakaa dot id pomogunan do suwai. Boros ka di tulun di dong Yunani do boros, “Iri nopo i tongoondu' dahai di nongopuadan om a' i' nobohogian di ponulung di potikidon dot id tulun di pointikid-tikid do tadau,” ka.


text:
Om timungo' noddi di hopod om duwo o rasul o koinsanai di tumatanud. Om boro-boros no i piro-piro rasul diri dot id diyolo', “A' i' osonong do tumingkod iyahai'd popinsusui do boros do Kinorohingan dot i mongilo-ilo do taakanon o kotingkadan.


text:
Osonong nogi' do momili' kou do turu' o tulun dot id pogialatan dokoyu dit osonong o kowoyo-woyoon om i noporinta' do Rusod do Kinorohingan om it oilo, i milo dahai do suhuon do kumaraja' do mongilo-ilo do hal diri,


text:
Om kookunai ngai' nopoddi di tulun i pinoboros di piro-piro o nabi diri. Om pilio' noddi diyolo' i Stipanus, dot iyau nopo om ogirot kopio o kotumbayaan dot id di Yesus, om noporinta' iyau'd Rusod do Kinorohingan. Om nopili' nogi' i Pilipus, om i Prokorus, om i Nikanor, om i Timon, om i Parminas, om i Nikolaus, i mantad hilo'd Antiokia, iyau nopo om okon i' ko' tulun do Yohudi nga' nokosuang iyau'd tugama' do Yohudi.


text:
Om posolowoto' noddi diyolo' di piro-piro rasul i turu' o tulun diri. Om sambayang noddi i tulun di sinuhu'ddi do minokianu'd Tuhan do barakat do bagi' diyolo'.


text:
Om iyo noddi i habar do mantad id Kinorohingan do nokotongkop, om muhang-ruhang nopoddi o kogumuon do tumatanud di Yesus do hilo'd Yorusalim. Om ogumu' nogi' o tulun do notumbayaan di Yesus.


text:
Om binarakatan kopio'd Kinorohingan i Stipanus, gisom dot ogumu'ddi o nowonsoi dau do kosuayan om koimayaan dot id pogialatan di tulun dot ogumu'.


text:
Nga' haro'ddi o piro-piro tulun do suminaap dau; iyolo' nopo om mantad id sasambayangan di roitan do Walai'd Sasambayangan do Tulun di Nongkoidu'. Iri nopo tulun do Yohudi di mantad id Walai'd Sasambayangan diri nga' mantad hilo'd Kirini om hilo'd Aliksandria om iyolo' no di tulun do Yohudi di mantad hilo'd Kilikia om hilo'd Asia o suminongkiwal di Stipanus.


text:
Nga' a' i' iyolo' kosongkiwal di Stipanus, tu' kitoilaan i' iyau do mimboros do mantad id Rusod do Kinorohingan.


text:
Om ponisip noddi iyolo' do piro-piro tulun do sinuhu' diyolo'd popoboros do poingkaa, “Nokorongou iyahai diti tulun diti do mongindaraat di Musa om Kinorohingan,” ka.


text:
Om iyo noddi iyolo' do minominsuhu' di tulun dot ogumu', om i boyoon do Yohudi om i piro-piro guru do Tourat. Om tangkapo' noddi diyolo' i Stipanus, om ngoyo' no diyolo' potimbabao' di Gompomutus do Don Tugama'.


text:
Om angatai noddi diyolo' i piro-piro tulun do sasi' di popoboros dit a' otopot do pasal di Stipanus. Boros ka di piro-piro sasi'ddi, “Iti nopo tulun diti om managalai nopo do mongindaraat di Walai'd Sasambayangan dot Agayo dit olidang, om mongindaraat di Tourat di Musa.


text:
Om norongou dahai iyau do minomoros do raagon nondo di Yesus, i mantad hilo'd Nasarit iti Walai'd Sasambayangan dot Agayo, om simbanan ngai' nogindo dau i kaadat-adato' di pinotuduk di Musa dati'!” ka diyolo'.


text:
Om ontong ngai' nopo di Stipanus i tulun di hino'd hiri'd pitimungan di Gompomutus do Don Tugama'. Om tontok noddi do nokito diyolo' i rabas di Stipanus do miagal pod rabas do moloikat.


text:
Om uhoto' noddi di Boyoon dot Agayo dot Imam i Stipanus, “Otopot ngai' i' i pinoboros di tulun diri?” ka.


text:
Om boros kad Stipanus do suminimbar, “Oi tobpinai-tobpinai, om i molohing-lohingon! Pokinongou kou daa diti poboroson ku. Tontok dit a' po nokoundaliu i Abraham i taki-aki toko' do kuminaa do hilo'd Haran di poundorong po iyau do hilo'd Misopotomia, om intalang no o Kinorohingan i kikagayaan dot id dau.


text:
Om boros ka dau, ‘Tongkiadai noti pomogunan nu om koobpinayan nu. Om mongoi i' do hilo'd pomogunan do potudukon ku diya',’ ka.


text:
Om tongkiad noddi i Abraham di pomogunan do Kasdim, om ongoi noddi iyau do hilo'd Haran. Om kapatai poddi i tapa' di Abraham om poundoliho' nogid Kinorohingan i Abraham do pinakaa do hilo'd pomogunan di nokoiyonon dokoyu'd baino'.


text:
Tontok nopo do maso'ddi om aiso' i' o tongosongkoiyonon piya'd tana' do pinatahak do Kinorohingan dot id di Abraham do sumiliu'd dau'd songonuon dot id pomogunan diti. Nga' pamatos noddi o Kinorohingan dot id di Abraham do papatahak diti tana' diti do sumiliu do songonuon dau om songonuon di sinakagon dau. Om tontok nopoddi om aiso' po o tanak di Abraham.


text:
Nga' minoro-boros i' o Kinorohingan dot id dau do poingkaa, ‘Koundorong nondo o sinakagon nu dot id pomogunan do bansa'd suwai, om silihon nondo iyolo'd tulun do hiri'd pomogunan diri do turipon, om inggoriton nondo iyolo' do solinaid dot apat nahatus o toun.


text:
Nga' hukuman ku nondo i bansa' di monguripon diyolo', om kosoliwan nondo iyolo' do mantad id pomogunan diri om sumambayang dot id doho' do hiti'd pomogunan diti,’ ka.


text:
Om pogiroto' noddi do Kinorohingan i tumpongo dau'ddi do sunat o pinomogirot. Om sunatai noddi di Abraham i Isak i tanak dau di walu' nogi' o tadau do tumur. Om i Isak nga' minonunat nogi' di Yakub i tanak dau. Om i Yakub nga' minonunat nogi' di hopod om duwo o tanak dau, om iri no o nosiliu do taki-aki do bansa'd Yohudi.


text:
Om iri nopo i taki-aki toko' nga' nosolon di Yusup, gowoi poddi om dagango' no diyolo' i Yusup do sumiliu do turipon do hilo'd Masir. Nga' moyo-woyo' i' o Kinorohingan dau,


text:
om pinoidu' id Kinorohingan i Yusup do mantad id koinsanai di kosusaan dau. Om nonuan iyau'd Kinorohingan do kowoyo-woyoon dot osonong om toilaan do tontok di pinotimbaba' iyau di Piraun, i raja' do Masir. Om siliho' noddi di Piraun i Yusup do gobunor do hiri'd pomogunan do Masir, om mongilo-ilo do hiri'd walai di Raja' Piraun.


text:
Om pononglous noddi dot adalaan kopio o pointongkop do pomogunan do Masir om Kanaan gisom dot ongoinggorit tomod poo o tulun. Om aiso' noo o takanon di taki-aki toko'.


text:
Om tontok di nokorongou i Yakub do haro o gandum do hilo'd Masir om suhuon' no dau i tangaanak dau, iri no i taki-aki toko' do mongoi'd hilo'. Om koinsan nogi' diyolo'ddi do minongoi'd hilo'.


text:
Om koinduwo poddi diyolo' do minongoi'd hilo', om posunudo' nogi' di Yusup di tongotobpinai dau dot i Yusup iyau. Om koilaai nogiddi di raja' do Masir i sompiiyon di Yusup.


text:
Om pomilin noddi i Yusup do popoongoi di Yakub i tapa' dau, om koinsanai di sompiiyon di tapa' dau do mongoi'd hilo'd Masir. Kogumuon' nopo diyolo'ddi do kuminaa do hilo'd Masir om turu' nohopod om limo o tulun.


text:
Om undaliu noddi i Yakub do kuminaa do hilo'd Masir, om hilo' no o kinapatayon dau om i komolohingan toko'.


text:
Nga' iri nopo i rata' diyolo' om nigitan i' kawagu do pinakaa do hilo'd Sikim, om lobongo' no do hiri'd pamalabangan di binoli di Abraham do mantad id bansa' do Himor di hilo'd Sikim, do tusin o pinomoli dau.


text:
Om tontok dit oruhai noddi o kapamayaan do Kinorohingan di nabatos dau dot id di Abraham, om nokoinggumu' noddi o bansa' toko' do hilo'd Masir.


text:
Om alaid noddi om haro'ddi ot iso' o raja' do suwai do momorinta' do hilo'd Masir dit a' nokotutun di Yusup.


text:
Om mongulok-ulok diri i raja'ddi di bansa' toko' om orongit tomod iyau dot id taki-aki toko'. Gisom do minononsog iyau diyolo' do papataam do tangaanak diyolo' di wagu po kosususu, om apatai indo.


text:
Om tontok nogi' do maso'ddi do nosusu i Musa; i Musa nopoddi om olumis kopio o kinaanak-anako'. Om tolu no o tulan dau do poinggompi' iyau di molohing dau do hiri'd walai dau.


text:
Om tontok di nakataam iyau, om ngoyo' no iyau di tanak di Piraun do tondu', om gompio' no dau iyau do siniliu'd tanak kopio dau.


text:
Om tudukai noddi diyolo' i Musa do koinsanai di toilaan do bansa' do Masir, gisom do nosiliu iyau'd tulun di kikuasa' kopio o boros om wonsoyon.


text:
Om tontok dit apat noddi nohopod o toun do tumur di Musa, om kosorou'ddi iyau dot orohian do mongoi ontong do koiyon-iyono' di tulun dot Israil i bansa' dau.


text:
Om kokito noddi dau o songulun o bansa' dot Israil dot inggoriton do tulun do Masir, om patayo' no dau i tulun do Masir diri, tu' minogobi' iyau di tulun dit inggoriton diri.


text:
Ondos nopo daa di Musa om kosuhut i bansa' dau do pakayon iyau'd Kinorohingan do popoidu' diyolo'. Nga' a' i' iyolo' kosuhut.


text:
Om sinuabon noddi om kokito po dau o duwo o tulun dot Israil do miodu om tumotos no daa i Musa do popiulud diyolo'. Boros ka dau, ‘Iyokoyu nopondo om miobpinai i'. Nokuro tu' miodu kou?’ ka dau.


text:
Nga' sudsuro' nogi' di tulun di minomobog di tambalut dau i Musa, om boro-boros nod, ‘Isai o minomili' diya' do sumiliu'd boyoon om minomili' do sumiliu'd gompomutus dahai?


text:
Om tontok di norongou di Musa i boros di tulun diri, om poggidu' no iyau do mantad hilo'd Masir om ongoi noddi iyau iyon do hilo'd pomogunan do Midian. Om hilo' no iyau do gisom do duwo o tanak dau.


text:
Apat poddi nohopod o toun do mantad diri, om rikot no o tiso' o moloikat dot id di Musa do hilo'd tana' do kowotuan do hilo'd somok do Nuluhon do Sinai. Iri nopo moloikat diri om ruminikot dot id suang do tapui di molob-ngolob dot id bulungkut.


text:
Om osuayan diri i Musa do nokokito'ddi, om ongoi no iyau insomok do mongoi pogontong ondung nunu kopio iri. Om korongou noddi dau o boros do Tuhan do poingkaa,


text:
‘Iyoho' no o Kinorohingan di taki-aki nu; iyoho' no i Kinorohingan di Abraham, om i Isak, om i Yakub,’ ka. Om gagarai nopo i Musa dot opopoddosian, om a' noddi iyau kasaap do montong di bulungkut diri.


text:
Om boro-boros po kawagu o Tuhan dot id dau do poingkaa, ‘Iduwo' ino kasut nu, tu' iti nopo tana' di ningkokoton nu om tana' dit olidang.


text:
Nokito ku no om nongoilaan ku no o koinggoritan di tulun ku do hilo'd Masir. Om norongou ku no o todoi diyolo', om nokolintuhun oku no do mongoi popoidu' diyolo'. Baino' nopodti om suhuon ku iya' do gumuli' kawagu do hilo'd Masir,’ ka.


text:
I Musa nopodti om niada' do bansa' dot Israil, om a' diyolo' rinamit tu' minomoros i' iyolo' do poingkaa, ‘Isai o minomili' diya' do sumiliu do boyoon om gompomutus dahai?’ ka. Nga' iyau nogi' kopio i tulun di sinuhu'd Kinorohingan do sumiliu do boyoon om i gampamasi do nuhupan di moloikat di minintalang dot id dau di hiri'd bulungkut di molob-ngolob o tapui.


text:
Om i Musa no o minomoyo' do bansa' dot Israil do suminoliwan do mantad hilo'd Masir, mikuwo'd minomonsoi do kongosuayan om koimayaan do hilo'd Masir, om hilo'd Rahat dot Aragang, om hilo'd tana' do kowotuan do solinaid dot apat nohopod o toun.


text:
Om i Musa nogi' o minomoros dot id bansa' dot Israil do poingkaa, ‘Onuan kou nondod Kinorohingan do songulun o nabi di pilion do mantad id pogialatan dokoyu, do miagal di minomili' iyau doho',’ ka.


text:
Om i Musa nogi' i poinsugku' di bansa' dot Israil di hilo'd tana' do kowotuan, i suminiliu do popiromut dot id moloikat om id taki-aki toko' do tontok di minoro-boros i moloikat dot id dau di hilo'd Nuluhon do Sinai. Om iyau nogi' i nakaramit di habar dit a' tumanus do mantad id Kinorohingan, i polombuson dot id dati'.


text:
Nga' mulong po dot iyo'ddi nga' a' i' minumboyo' dau i taki-aki toko'. Om niada' i' diyolo' i Musa, om siguli' nogiddi iyolo' do hilo'd Masir.


text:
Om boro-boros no iyolo' di Harun do poingkaa, ‘Pamansayai nogi' iyahai do tininganak, om iri indo i tininganak o momoyo' dahai. Tu' a' no dahai oilaan ondung nunu o nosiliu dot id di Musa, i minomoyo' dahai do suminoliwan do mantad hilo'd Masir,’ ka diyolo'.


text:
Om pomonsoi noddi iyolo' do tininganak do pinoiyo-iyo do tanak do sapi', om pinapatahak iyolo' do porsombahan di sinumbali' dot id tininganak diri, om minoginakan iyolo' do pamarayou di tininganak di winonsoi diyolo'.


text:
Om tongkiadai noddi iyolo'd Kinorohingan, om pologoso' no dau iyolo' do tumuku' do rombituon di hilo'd tawan. Iri nopo om miontok nopo kopio di nokotulis dot id piro-piro buuk do nabi do poingkaa, ‘Oi tulun dot Israil! Okon i' ko' id doho' o kinoponumbolian om kinapatahakan dokoyu di tayam-tayam di solinaid dot apat nohopod o toun di hilo'd tana' do kowotuan.


text:
Om piniigit-igitan dokoyu i kiim di tingolig di Molok, om i tininganak di pinoiyo-iyo do rombituon di roitan do Ripan, om iri no i tininganak di winonsoi dokoyu o maan dokoyu'd tukuon, om iri o kapakayaan ku dokoyu do hilo'd pomogunan do Babil, i hilo'd sodu' kopio,’ ka.


text:
Om haro o kiim di taki-aki toko' do hilo'd tana' do kowotuan, i Koropohon do Kinorohingan do tontok di rumikot iyau dot id tulun. Om pinomonsoi nopoddi kiim diri om tumanud di pinonuhuan do Kinorohingan di Musa, om pinoomit di pinokitanan do Kinorohingan dot id di Musa.


text:
Om nigitan nogi' di taki-aki toko' i kiim diri do tontok di winoyo' iyolo' di Yosua do minongoi pagahau do pomogunan toko'dti do mantad id kuasa' do piro-piro bansa'd suwai di momorinta' mantad do pomogunan diti, i nuyung do Kinorohingan di ruminikot iyolo'. Om hiri kasai' po i kiim diri do gisom di hino no i Daud.


text:
I Daud nopo om kohubayaan do Kinorohingan. Om pokionuon no dau do pologoson iyau'd Kinorohingan do popoingkakat iyau dot iso' o walai do dong Kinorohingan di tukuon di Yakub.


text:
Nga' a' i' minundorong i Kinorohingan dit Agayo Kopio dot id suang di walai di winonsoi'd tulun; tu' nokotulis no dot id buuk do nabi o poingkaa,


text:
‘Ilo tawan o tirikohonon ku do momorinta', om iti pomogunan o koulokon do lapap ku. Okuro-kuro daa o walai do wonsoyon dokoyu doho'? Hinonggo o tiyonon ku'd mundorong?


text:
Ongokodou no kopio o ginawo dokoyu oi tobpinai-tobpinai, om apagon kou no kopio do mumboyo' do Kinorohingan! Om iyo kou pod bosukon dot a' korongou di boros do Kinorohingan! Miagal kou nopo di taki-aki dokoyu; i sumaap kasai' do Rusod do Kinorohingan!


text:
Inggorito' ngai' nopo di taki-aki dokoyu i nabi. Om pinatai diyolo' i susuhuon do Kinorohingan di gulu po i pinopoboros do korikatan di susuhuon do Kinorohingan dit otopot. Om iyokoyu nga' pinapadagang i' om minamatai di susuhuon do Kinorohingan diri.


text:
Om naramit no dokoyu i Tourat do Kinorohingan, i pinaatod do piro-piro moloikat, nga' a' i' dokoyu tinanud iri!” ka di Stipanus.


text:
Om kongotogod noddi i piro-piro Gompomutus do Don Tugama' diri do nokorongou di boros di Stipanus, om karaatai noddi kopio iyolo' dau.


text:
Nga' tingaha' noddi do hilo'd tawan i Stipanus i noporinta' do Rusod do Kinorohingan. Om kokito no dau o kagayaan do Kinorohingan, om i Yesus do poingkakat do hiri'd dawananan do Kinorohingan i tiyonon di noonuan do kuasa'.


text:
Om boro-boros no i Stipanus do poingkaa, “Intong pogi', okito ku o surga do noiwangan, om poingkakat i Tanak do Tulun dot id dawananan do Kinorohingan!” ka dau.


text:
Om sonsongo' ngai' nopo di tulun di gompomutus diri o tolingo diyolo' do mikuwo'd songgiak-giak, om insan-insan nopo iyolo' bontol do tuminabpo di Stipanus.


text:
Om gayato' no diyolo' iyau do poposoliwan di bandar om pindumpahai no diyolo' iyau'd watu. Om iri nopo i piro-piro tulun di minongoi ontong di nosiliu'ddi nga' pinatamangan diyolo' i pakayan diyolo' do songulun o tanakwagu dot i Saulus o ngaran.


text:
Om di nopo di maso no diyolo' do mindumpau di Stipanus, om pomomoros no i Stipanus dot opuhod do poingkaa, “Oi Tuhan Yesus, romito' no o rusod ku!” ka dau.


text:
Om otud noddi iyau om boro-boros no dot opuhod do poingkaa, “Oi Tuhan, kada' pababaai diyolo' iti dusa diyolo'!” ka. Om koboros poddi di Stipanus o miagal diri om kapatai no iyau.


text:
Om i Saulus nga' nokotumboyo' i' di pinamatayan diri. Om tontok nod tadau'ddi do tuminimpuun o koinggoritan do sidang do hilo'd Yorusalim. Om koinsanai nopo i tulun di notumbayaan do nopogitongkiad-kiad dot id pointongkop do watas do Yudia om Samaria, om iri poddi piro-piro rasul ot amu' nopogitongkiad-kiad.


text:
Om lobongo' noddi di tulun dit oronok do Kinorohingan i Stipanus. Om pogihadai no diyolo' iyau do mikuwo'd tuminongob tomod iyolo'.


text:
Nga' i Saulus nopo om a' nopo tumingkod do mananus di sidang. Om tikidon nopo dau i walai do minsalakoi do mongoi pamagayat do poposoliwan di tulun di nongotumbayaan om pogiilon nondo dau iyolo'.


text:
Om iri nopoddi tulun di nongotumbayaan di nopogitongkiad-kiad diri, nga' popinsusui nopoddi di Habar dot Osonong do mantad id Kinorohingan do hinonggo- honggo nopo.


text:
Om ongoi no i Pilipus do hiri'd bandar do Samaria om susuyai no dau i tulun do hiri do pasal di Raja' do Gampamasi di pinabatos do Kinorohingan.


text:
Om soira'ddi nokorongou i tulun di pinoboros di Pilipus diri om di nongkokito iyolo' di kongoimayaan do winonsoi dau, om ogumu'ddi o tulun do mokinongou kopio di poboroson di Pilipus.


text:
Tu' songgiak-giak po i rusod dot araat do sumoliwan do mantad id ogumu' o tulun di nongorusadan do rogon. Om ogumu' nogi' o tulun dit a' koundaliu om i kimpo' do nongolingasan.


text:
Hiri nopod bandar diri om haro o songulun o kusai dot i Simun o ngaran. Iyau nopo om haro o toilaan di dong bobolian om iri no o pakayon dau do pamayayat di tulun do Samaria do piro-piro no o koloido'. Om poboroson dau dot id diyolo' dot iyau nopo om aiso' no o tulun do koiyo.


text:
Om oinsanan nopo i tulun do hiri'd bandar diri dot it aiso' o ngaran- ngaran om it ongkipangkat do mokinongou kopio dau. Om somboro-boros po iyolo' do poingkaa, “Nokolintuhun no i ponokokinorohingan di roitan do kuasa' dit Agayo, om iti no tulun diti iri,” ka no diyolo'.


text:
Om mokinongou kopio'ddi iyolo' di poboroson dau tu' alaid no iyau do mamayayat diyolo' dot i kuasa' di toilaan dau o pamayayat.


text:
Nga' susuyai noddi di Pilipus iyolo' di Habar dot Osonong do pasal di Pomorintaan do Kinorohingan, om sinusuyan dau iyolo' do pasal di Yesus Kristus, i Raja' do Gampamasi. Om kotumbayaai noddi iyolo' di habar di pinosusui di Pilipus diri. Om botisai noddi iyolo' --- dot i tongokusai om i tongoondu'.


text:
Om i Simun nga' notumbayaan nogi'. Om tanud noddi iyau di Pilipus di nobotisan iyau. Om osuayan diri i Simun do kokito di kongoimayaan di nongosiliu'ddi.


text:
Om korongou noddi di piro-piro rasul di poundorong do hilo'd Yorusalim do notumbayaan i tulun do Samaria do boros do Kinorohingan, om suhuon' noddi diyolo' i Pitrus om i Yohanis do mongoi'd hilo'.


text:
Om korikot poddi i Pitrus om i Yohanis do hilo', om sambayangai no diyolo' i tulun do Samaria'ddi om kaanu i' iyolo' di Rusod do Kinorohingan,


text:
tu' a' po nokolintuhun i Rusod do Kinorohingan do momorinta' dot ongosongulun piya dot id pogialatan diyolo'; nongobotisan nogi' iyolo' dot id suang do ngaran do Tuhan Yesus.


text:
Om sukabayai noddi di Pitrus om i Yohanis i tulun do Samaria'ddi, om karamit noddi iyolo' di Rusod do Kinorohingan.


text:
Om kokito noddi di Simun do nangkaramit i tulun diri do Rusod do Kinorohingan di nosukabayan iyolo' di piro-piro rasul, om panahak no daa'ddi i Simun do tusin dot id di Pitrus om i Yohanis,


text:
om boro-boros nod, “Onuwai oku daa iyoho'd kuasa' do miagal diri, om isai nopondo ot osukabayan ku om karamit nondo iyolo'd Rusod do Kinorohingan,” ka dau.


text:
Nga' boros kad Pitrus do suminimbar, “Kopitonggoi kou nopondo tusin nu'd obungou! Ondos nu nopo daa om milo'd bolion do tusin o nipuhawang do Kinorohingan?


text:
Aiso' i' o diya'd kosorupayan do momonsoi'dti karaja' dahai, tu' a' i' otopot o ginawo nu dot id toguang do Kinorohingan.


text:
Iyo nopoddi om rologo no do mantad id pomusarahan nu dit araat, om sambayang no dot id Tuhan do mokiampun dau di pomusarahan nu dit araat diri!


text:
Tu' oilaan ku i' do poimponu' pod kaasalan o ginawo nu om nosiliu ko'd turipon do dusa,” ka di Pitrus.


text:
Om boros kaddi di Simun do suminimbar di Pitrus om i Yohanis, “Tulungo' oku no do mokianu dot id Tuhan om aiso' i' o tongoiso' piya di pinoboros dokoyu'ddi dot osiliu dot id doho' oi tobpinai-tobpinai,” ka dau.


text:
Om koboros poddi diyo Pitrus di Yohanis iri om di nokopinsusui diyolo' i boros do Tuhan om poguliai no diyolo' do hilo'd Yorusalim. Om ogumu' po o kampung do hilo'd Samaria di nawayaan diyolo' do nopinsusuyan diyolo' di Habar dot Osonong diri.


text:
Om boro-boros no o tiso' o moloikat do Tuhan dot id di Pilipus do poingkaa, “Sumodia' no, om mamanau i' do kumaa ponong id salatan do kumaa do hilo'd ralan di wayaan do mongoi'd hilo'd Gasa do mantad hilo'd Yorusalim,” ka. Iri nopo ralan diri nga' oingou.


text:
Om sodia' noddi i Pilipus om pamanau no iyau. Om tontok nopoddi om haro o songulun o pagawai do hiri'd walai'd raja' dot Itiopia di poulian no do hilo'd pomogunan dau. Om iri nopo tulun diri nga' pagawai dit asawat kopio o pangkat, i mongilo-ilo do koinsanai'd kakayaan di Kandiki, i raja'd tondu' do pomogunan dot Itiopia. Om iri nopo tulun diri nga' minongoi do hilo'd Yorusalim do minongoi sambayang dot id Kinorohingan. Om tontok nopoddi om poulian no dau do poinsakai di korita'-kuda' dau. Om mambasa' iyau di Buuk di Nabi Yosaya, di poirikau iyau do hiri'd suang di korita'-kuda' dau.


text:
Om boro-boros no o Rusod do Kinorohingan dot id di Pilipus do poingkaa, “Ongoi insomok dilo korita'-kuda',” ka.


text:
Om ongoi noddi i Pilipus insomok di korita'-kuda'ddi, om korongou no dau i tulun diri do mambasa' di Buuk di Yosaya. Om uhoto' no di Pilipus i tulun diri do poingkaa, “Oi tuan, kosuhut ko indo basaon nu?” ka dau.


text:
Om boros kaddi tulun diri do suminimbar, “Poingkuro oku'd kosuhut dot aiso' o tulun do papatarang diti dot id doho'?” ka dau. Om angatai noddi dau i Pilipus do sumakai di korita'-kuda' om patalado' no dau iyau do mirikau.


text:
Ayat nopod basaon dau dot id buuk diri om poingkaa, “Miagal iyau di dumba' di nongoi gayato' do maan sumbolio', miagal iyau di tanak do dumba dit a' i' monguni di maso'd guntingon o hulu, om iyo noddi iyau tu' a' i' mungkomi.


text:
Hiningi-hingi iyau om a' otulid o winonsoi dot id dau, om pinatai iyau, om aiso' i' o tongoiso' piya'd tulun di milo do monusui'd sinakagon dau,” ka.


text:
Om boro-boros noddi di Pilipus i pagawai dit asawat o pangkat diri, i mantad hilo'd Itiopia, do poingkaa, “Sunudai oku daa ondung isai o komoyon di nabi diti. Iyau tuu ko' tulun do suwai?” ka dau.


text:
Om susuyai noddi di Pilipus i pagawai dit asawat o pangkat diri di Habar dot Osonong do pasal di Yesus dot it ayat diri o pinoimpuunan do minonusui.


text:
Om tontok di manau-panau iyolo' om korikot no iyolo' dot id iso' o kinoiyonon di haro o waig, om boro-boros no i pagawai, “Hoodi daa o waig! Nunu po o koontobon do mamatis doho'?” ka dau. [


text:
Om boros kad Pilipus do suminimbar, “Ondung aayi-ayi' kopio o ginawo nu dot otumbayaan oi tuan, om milo ko nod botisan,” ka dau. Om boros kaddi pagawai dit asawat o pangkat, i mantad hilo'd Itiopia'ddi, “Otumbayaan oku no dot i Yesus Kristus nopo om Tanak do Kinorohingan,” ka dau.]


text:
Om ponuhu' noddi i pagawai do popoundorong di korita'-kuda' dau, om lintuhun goduwo no iyolo' di Pilipus. Om ongoi no iyolo' tabung do hiri'd waig om botisai noddi di Pilipus i pagawai'ddi.


text:
Om kotindal poddi iyolo' do mantad hiri'd waig, om ngoyo' nod Rusod do Kinorohingan i Pilipus do mantad hiri, om a' noddi iyau nokito di pagawai dit asawat o pangkat di mantad hilo'd Itiopia'ddi. Om otood nopoddi o ginawo di pagawai'ddi do luminombus do minamanau.


text:
Om puriman kad Pilipus nga' hilo' no iyau id Asdod. Om tontok di luminombus iyau'd minamanau, om pintikid no iyau dot id koinsanai di bandar do popinsusui di Habar dot Osonong do pasal di Yesus, do gisom do nokorikot iyau do hilo'd Kaisaria.


text:
Nga' daamot nopoddi om a' nopo tumingkod i Saulus do momorolosi om mongoi pamatai di tumatanud di Tuhan Yesus. Om ongoi no iyau solowot di Boyoon dot Agayo dot Imam,


text:
do mongoi pokianu'd surat kuasa' do pokitanan dau di piro-piro boyoon do sasambayangan do tulun do Yohudi do hilo'd Damsik. Om ondung haro ot osolowot dau do tulun di notumbayaan di Yesus do hilo', om milo nondo iyau'd manangkap diyolo' om papakaa diyolo' do hilo'd Yorusalim.


text:
Nga' tontok di manau-panau i Saulus do kumaa'd hilo'd Damsik, dit osomok no iyau di bandar diri, om sigog id haro o tulinau do mantad hilo'd tawan do tuminitiu do posorili' dau.


text:
Om karatu' nopo i Saulus do hiri'd tana' om korongou noddi dau do haro o minoro-boros dau do poingkaa, “Saulus, Saulus! Nokuro tu' monginggorit ko doho'?” ka.


text:
Om ponguhot noddi i Saulus do poingkaa, “Isai ko, oi tuan?” ka. Om simbar no i minoro-boros diri, “Iyoho' no i Yesus, it inggoriton nu.


text:
Nga' ingkakat nod dinondo om mongoi i' do hilo'd bandar, om sunudan ko indo'd hilo' ondung nunu it apatut nu'd wonsoyon,” ka.


text:
Om i tulun di moyo-woyo' di Saulus nga' dodog ngai' nopo do nongkotigowo tu' nokorongou iyolo' di boros, nga' aiso' i' o tulun do nokito diyolo'.


text:
Om ingkakat noddi i Saulus om ungkalat no daa iyau, nga' a' no iyau kokito. Om ahako' noddi diyolo' i Saulus do ruminikot do hilo'd Damsik.


text:
Om tolu'ddi o tadau di Saulus dot a' kokito, om solinai'd nopoddi om a' no iyau minakan om a' mininum.


text:
Hilo' nopod Damsik om haro o songulun o tumatanud di Tuhan Yesus dot i Ananias o ngaran. Om intalang no o Tuhan dot id dau, om boro-boros nod, “Ananias!” ka. “Hiti oku i', oi Tuhan!” ka dau do suminimbar.


text:
Om boros kaddi do Tuhan dot id dau, “Sodia' no om mamanau i' do mongoi'd hilo'd walai di Yudas, i hilo'd ralan di roitan do Ralan dot Otulid. Om ihumon nod hilo' o songulun di roitan dot i Saulus, i mantad hilo'd bandar do Tarsus. Tu' dinondo nopo om maso no dau do sumambayang,


text:
om kokito nondo iyau dot id suang do pinointalang do songulun o kusai dot i Ananias o ngaran do rumikot do mongoi ponukabai dau om kokito indo kawagu iyau,” ka.


text:
Om boros kad Ananias do suminimbar, “Oi Tuhan, ogumu' no o tulun do norongou ku'd mimboros do pasal do tulun diri, dot a' no ogina-gina' o ponginggorit dau do tulun di songonuon nu di hilo'd Yorusalim.


text:
Om haro o kabanaran dau do mantad id piro-piro boyoon dot imam do rumikot do hiti do mongoi panangkap do koinsanai'd tulun di notumbayaan diya',” ka dau.


text:
Nga' boros ka kawagu'd Tuhan dot id dau, “Ongoi nopo, tu' nopili' ku no iyau do sumiliu'd susuhuon ku, om popinsusui nondo iyau'd pasal doho' dot id bansa'd suwai, om id piro-piro o raja' om id tulun nogi' dot Israil.


text:
Om sunudan ku nondo iyau do koinsanai'd koinggoritan dit a' no milo dot a' dau opurimanan dot iyoho' o koponginggoritan,” ka dau.


text:
Om ongoi noddi i Ananias do hiri'd walai'ddi, om sukabayai no dau i Saulus do mikuwo'd minoro-boros do poingkaa, “Oi Saulus, i tobpinai ku. Iri no Tuhan Yesus di nokito nu di maso nu'd manau-panau do pakayaan do hiti o minonuhu' doho' do rumikot do hiti, om kokito ko indo kawagu, om oporinta' ko do Rusod do Kinorohingan,” ka dau.


text:
Om diiri i' om diiri do haro o nolungkab do koiyo-iyo'd sisi' do sada' do mantad id mato di Saulus, om kokito noddi iyau kawagu. Om ingkakat noddi iyau om pokibatis no.


text:
Om kaakan poddi i Saulus om kokoris nogi' kawagu iyau. Om undorong no i Saulus do hilo'd Damsik do piro-piro tadau do poinsugku' di piro-piro tumatanud di Yesus.


text:
Om tilombus nopoddi iyau do minongoi do hiri'd piro-piro walai'd sasambayangan, om timpuun no iyau do poposusui dot i Yesus no i Tanak do Kinorohingan.


text:
Nga' ongosuayan ngai' nopo i tulun do nokorongou di boros di Saulus. Om mogiuhot-uhot po iyolo' do poingkaa, “Okon toi ko' iyau nogi' i minamatai ngai' di tulun di notumbayaan di Yesus do hilo'd Yorusalim? Om okon toi ko' kinaangayan nopo dau'd hiti om mongoi panangkap diyolo', om tanggayan nondo do ngoyon potimbabao' di piro-piro boyoon dot imam?” ka diyolo'.


text:
Nga' muhang-ruhang nopoddi o kuasa' di ponudukan di Saulus. Om atarang kopio o ponudukan dau do pinopoingod kopio dot i Yesus no i Raja' di Gampamasi, gisom dot aiso' no o posimbaron di tulun do Yohudi di poingiyon do hilo'd Damsik.


text:
Nga' noilaan i' di Saulus i pakat diyolo'ddi. Om poingawang kasai' nopo iyolo' do hiri'd wawayaan dot agayo di bandar diri do tadau om totuong do mamatai daa di Saulus.


text:
Nga' insan o totuong om ongoyo' no i Saulus di piro-piro tumatanud dau, om pouluho' no diyolo' iyau do pinawaya' do hiri'd luang do tolig di bandar do pinosuang iyau do balatak.


text:
Om ongoi noddi i Saulus do hilo'd Yorusalim, om ongoi no daa iyau amung di tumatanud di Yesus do hilo'. Nga' moddosi i' daa'ddi iyolo' dau, tu' a' i' iyolo' otumbayaan dot otopot kopio do nosiliu iyau'd tumatanud di Yesus.


text:
Om ongoi noddi i Barnabas solowot di Saulus om angatai no dau iyau do mongoi solowot di piro-piro tulun di sinuhu'ddi. Om susuyo' no di Barnabas dot id diyolo' ondung poingkukuro i Saulus do nokokito'd Tuhan di maso dau do manau-panau do kumaa'd hilo'd Damsik, om ondung poingkuro o Tuhan do minoro-boros dot id dau. Om sinusui dau i kasangango' di Saulus do monuduk dot id suang do ngaran di Yesus do hilo'd Damsik.


text:
Om undorong noddi i Saulus do poinsugku' diyolo'd hilo', om a' nopo iyau moddosi do monuduk dot id suang do ngaran do Tuhan do pointongkop do hilo'd Yorusalim.


text:
Om minoro-boros i Saulus om minonokisimbar-simbar iyau di tulun do Yohudi di dong Yunani do boros. Nga' pokipapatayan kasai' i' diyolo' iyau.


text:
Om koilaai poddi di tulun di notumbayaan o pasal diri, om angatai no diyolo' i Saulus do mongoi'd hilo'd Kaisaria, om pokoyoon nogindo diyolo' iyau do hilo'd Tarsus.


text:
Om ongosimbayan nopoddi o sidang do pointongkop do pomogunan do Yudia om Galilia, om Samaria. Om muhang-ruhang o ginumu' om kogiroto' di piro-piro o sidang diri, om ongoronok iyolo'd Kinorohingan tu' uhupan i' iyolo'd Rusod do Kinorohingan.


text:
Om mimpanau nopoddi i Pitrus do mongoi pogompuya' di piro-piro o sidang. Insan o tadau om ongoi no iyau do hilo'd Lida do minongoi pogompuya' di tulun di songonuon do Tuhan do hilo'.


text:
Om kosolowot no dau'd hilo' o songulun o kusai dit a' koundaliu dot i Inias o ngaran, om walu' no o toun do koloido' dau dot a' nopo kotungag do poillii do hiri'd toodopon dau.


text:
Om boro-boros no i Pitrus di Inias do poingkaa, “Oi Inias, lingasan ko i' di Yesus Kristus. Tungag no, om sonongon i' ino toodopon nu,” ka dau. Om diiri i' om diiri do tuminungag i Inias.


text:
Om koinsanai nopo i tulun do hiri'd Lida om Saron do notumbayaan do Tuhan do nokokito di Inias do nolingasan.


text:
Om haro o songulun o tondu' do hilo'd Yopa dot i Tabita o ngaran. (Ngaran nopo dau do dong Yunani om i Dorkas, om komoyon nopoddi om “tambang”.) Iyau nopo om otumbayaan kopio di Yesus. Om osonong kasai' o wonsoyon dau om monulung iyau di tulun do mosikin.


text:
Om tontok nopoddi om suminakit iyau om kapatai noddi iyau. Om kopodsu' poddi diyolo' i rata' dau om ngoyo' no diyolo' posuango' di bilik dit id sawat.


text:
Bandar nopod Yopa om osomok i' do hilo'd bandar do Lida. Om tontok di nokorongou i tumatanud di Yesus di hilo'd Yopa do hilo'd Lida i Pitrus do tontok diri, om ponuhu' noddi iyolo'd duwo o tulun do mongoi pomisunud di Pitrus do poingkaa, “Lomusan no do mongoi'd hiti,” ka.


text:
Om olomus nopo i Pitrus do miningkakat om tanud no iyau diyolo' do minamanau. Om korikot poddi i Pitrus do hilo', om angatai no iyau do mongoi do hiri'd bilik di hiri'd sawat. Om ogumu'ddi o tongoondu' di nopuadan do guminurumung di Pitrus om songihad-ihad, om popingontong iyolo' di Pitrus di rasuk diyolo' om i rasuk diyolo' dit id soibau di tinombir di Dorkas, do pinatahak dau diyolo' di poimpasi po iyau.


text:
Om suhuon' ngai' noddi di Pitrus iyolo' do sumoliwan, om otud no iyau do suminambayang. Om toguang no iyau di rata' di Dorkas, om boro-boros no iyau'd poingkaa, “Oi Tabita, tungag no!” ka. Om ungkalat no i Dorkas, om kokito no dau i Pitrus om irikau noddi iyau.


text:
Om igitai noddi di Pitrus o longon di Dorkas do pinopoingkakat dau. Om lohowo' ngai' noddi di Pitrus i tongoondu' di nopuadan om i tulun do suwai di notumbayaan, om patahako' no dau diyolo' i Dorkas, i noposian noddi.


text:
Om kotongkop noddi o habar do pasal di koimayaan di nosiliu'ddi do pointongkop do Yopa om ogumu'ddi o tulun do notumbayaan dot i Yesus i Raja' do Gampamasi diyolo'.


text:
Om undorong noddi i Pitrus do hiri do piro-piro tadau do koloido', do hiri'd walai do songulun o tukang kulit dot i Simun o ngaran.


text:
Hilo' nopod Kaisaria om haro o songulun o kusai dot i Kornolius o ngaran. Iyau nopo om boyoon do soudor di roitan do “Posukan dot Italia”.


text:
Om iyau nopo om tulun dit oronok do Kinorohingan, om tumuku' dot id Kinorohingan o koinsanai di sompiiyon dau. Om asaru' iyau do monulung di tulun do Yohudi di mosikin, om sumambayang kasai' iyau dot id Kinorohingan.


text:
Om insan o tadau di jam kotolu no doti'd sosodopon, om kokito no dau ot iso' o moloikat do Kinorohingan dot id suang do pinointalang om lohowo' no iyau di moloikat diri, “Oi Kornolius!” ka.


text:
Om ontong no i Kornolius di moloikat do mikuwo'd ooris, om boro-boros no iyau dot, “Nunu ri oi tuan ?” ka dau. Om boros ka di moloikat do suminimbar, “Norongou nod Kinorohingan i sambayang nu om noilaan dau i kopuhawango' nu, om simbaron ko nod Kinorohingan.


text:
Om ponuhu' nod tulun do kumaa do hilo'd Yopa do mongoi pangangat di Simun, i roitan nogi' dot i Simun Pitrus.


text:
Niyonon nopo dau om hiri'd walai do songulun o tukang kulit dot i Simun o ngaran. Walai nopoddi om hiri'd tisan do rahat,” ka.


text:
Om kotongkiad poddi i moloikat di minoro-boros di Kornolius diri om pomolohou no i Kornolius do duwo o tulun di susuhuon dau om songulun o soudor di madtatamong dau dit otumbayaan do Kinorohingan.


text:
Om susuyo' noddi di Kornolius i nosiliu'ddi dot id diyolo', om suhuon' nogiddi dau iyolo' do mongoi'd hilo'd Yopa.


text:
Om tadau noddi kawagu di manau-panau iyolo' dit oruhai no iyolo'd korikot do hilo'd Yopa, om ongoi no i Pitrus salakoi do hiri'd taap di walai do mongoi sambayang.


text:
Om louson noddi tomod i Pitrus, om mokiaakan no daa iyau. Om daamot po di tulun do poposodia' di taakanon, om haro'ddi o pinointalang do nokito dau.


text:
Om kokito no dau ilo tawan do noiwangan om kokito no dau o miagal do kain dot alaab do pinoulu do hiti'd pomogunan do nigitan o hiri'd apat o sunduk di kain do pinopoulu.


text:
Om hiri nopod suang diri, om hino ngai' nopo o bansa' do nintorusan, it apat o gakod om i sangkamang-kamang do hiti'd tana' om i piro-piro tombolog.


text:
Om korongou no di Pitrus o moro-boros do poingkaa, “Oi Pitrus, ingkakat om sumbolion i' ilo' om akanon i'!” ka.


text:
Om boros kad Pitrus do suminimbar, “Mada' oku i' oi Tuhan! Tu' a' oku po insan pangakan di nintorusan di pogoduhan do mangakan om i sosomu',” ka dau.


text:
Nga' boro-boros po kawagu i minoro-boros diri do poingkaa, “Nunu nopo i poboroson do Kinorohingan dot olidang om kada' no soroho' do sosomu',” ka.


text:
Om oborulong nopo i Pitrus do momusorou ondung nunu o komoyon di nokito dau dot id suang do pinointalang diri. Om maso po di Pitrus do momusorou do pasal diri, om korikot no do hiri'd walai di Simun i tulun di sinuhu' di Kornolius diri, om hiri no iyolo'd wawayaan di walai.


text:
Om pomolohou no iyolo'd tulun om ponguhot no iyolo', “Haro o tulun do nakaapit do hiti do roitan dot i Simun Pitrus?” ka.


text:
Om daamot nopoddi om momusorou kasai' po i Pitrus ondung nunu kopio o komoyon di pinointalang di nokito dau'ddi. Om boro-boros no o Rusod do Kinorohingan dot id dau do poingkaa, “Oi Pitrus, haro o tolu o tulun do mogihum diya'.


text:
Lintuhun kopio do hilo'd siriba' om kada' pikoduwo o ginawo do tumanud diyolo', tu' iyoho' i' o minonuhu' diyolo'ddi,” ka.


text:
Om lintuhun noddi i Pitrus om boro-boros no di tulun diri do poingkaa, “Iyoho' no it ihumon dokoyu'ddi oi tobpinai-tobpinai. Nunu o kinaangayan dokoyu'd hiti?” ka dau.


text:
Om boros ka diyolo'd suminimbar, “Sinuhu' iyahai di Kornolius i boyoon do soudor do mongoi'd hiti. Iyau nopo om osonong kopio koulun om oronok iyau'd Kinorohingan, om pusohon kopio iyau do koinsanai'd tulun do Yohudi. Om sinuhu' iyau dot iso' o moloikat do Kinorohingan do poongoi diya' do hilo'd walai dau. Om sinuhu' iyau do mokinongou di poboroson nu dot id dau, tu' iri no o tisimbar di sambayang dau,” ka diyolo'.


text:
Om angatai noddi di Pitrus iyolo' do sumalakoi om modop pondod hiri. Om tadau poddi kawagu om pamanau noddi i Pitrus do tuminanud di tulun diri. Om haro nogi' o piro-piro tulun di notumbayaan do mantad hilo'd Yopa do tuminanud diyolo'.


text:
Om sangadau poddi do mantad diri om korikot nogi' iyolo' do hilo'd Kaisaria. Om songintimung nod hiri i Kornolius om i koobpinayan dau om i piro-piro tambalut dau do linohou dau, do magandad do korikatan di Pitrus.


text:
Om korikot poddi i Pitrus do hiri, om ongoyo' no di Kornolius rubao' iyau om otud no dot id toguang di Pitrus.


text:
Nga' poingkakato' no di Pitrus iyau, om boro-boros nod, “Ingkakat no, dot iyoho' nga' tulun i' toomod,” ka dau.


text:
Om maso po di Pitrus do moro-boros di Kornolius, om salakoi no iyolo' do hiri'd walai. Om kokito no dau o tulun dot ogumu' do songintimung nod hiri.


text:
Om boro-boros noddi i Pitrus diyolo' do poingkaa, “Oi tobpinai- tobpinai, iyokoyu nga' nokoilo id ponudukan nopod tugama' do Yohudi om oduhan i tulun do Yohudi do mongoi amung ko' mongoi ambalut di bansa'd suwai. Nga' tinudukan oku'd Kinorohingan dot a' oku i' apatut do pokososomu' ko' a' pokolidang dot isai nopo.


text:
Om iri noddi o kinaangayan ku'd hiti do soira' do nokorongou oku di boros do tuan do pinopoongoi doho'. Om muhot oku'ddi ondung nunu o kinapaangayan do tuan doho' do hiti,” ka di dau.


text:
Om boros kad i Kornolius do suminimbar, “Di nopo di tolu no o tadau'd nakatalib, di dongiyo'dti doti'ddi di jam do kotolu do sosodopon, do suminambayang oku do hiti'd walai ku, om sigog id haro o songulun o kusai do poingkakat do hiri'd dotoguangan ku, do mogulinau tomod o pakayan dau.


text:
Om boro-boros no iyau doho' do poingkaa, ‘Oi Kornolius! Norongou nod Kinorohingan i sambayang nu, om osorou dau i kopuhawango' nu.


text:
Om ponuhu' nod tulun do mongoi do hilo'd Yopa do mongoi pangangat di tulun di roitan dot i Simun Pitrus. Poingiyon iyau do hiri'd walai di songulun o tukang kulit, i roitan dot i Simun. Walai nopo dau om hiri'd tisan do rahat,’ ka.


text:
Om olomus oku nopoddi do minonuhu' do tulun do mongoi pangangat diya', oi tuan. Om osonong i' kopio o ginawo do tuan do ruminikot do hiti. Om dinondo'dti om songintimung ngai' no iyahai dot id toguang do Kinorohingan do mokinongou do koinsanai di ponuhuan do Kinorohingan diya' do popoboros dot id dahai,” ka dau.


text:
Om boro-boros noddi i Pitrus do poingkaa, “Nosuhutan ku nogi' kopio'd baino' do Kinorohingan nopo om oiyo i' o wonsoyon dot id koinsanai'd tulun.


text:
Om a' i' o Kinorohingan momili' do bansa'd tulun, suwai ko' isai nopo it otumbayaan dau om momonsoi dot otopot om romiton ngai' no dau.


text:
Om nongkoilo kou i' di komoyon kopio di habar do pinorikot do Kinorohingan dot id bansa' dot Israil, iri no i Habar dot Osonong do pasal do kosimbayanan, dot i Yesus Kristus, i Tuhan do koinsanai'd tulun o poposimbayan.


text:
Om nokongoilo kou nogi' di nongosiliu do pointongkop do hilo'd Yudia, i tuminimpuun do hilo'd Galilia di nokoponuduk i Yohanis do pasal do botisan.


text:
Om kongoilo kou nogi' do nopili' do Kinorohingan i Yesus, i tulun do Nasarit diri, om nonuan iyau'd Rusod do Kinorohingan om kuasa'. Om koilo kou nogi' do mimpanau i Yesus do tuminongkop do hinonggo nopo do mingwonsoi dot ongosonong om minomolingos do koinsanai'd tulun di norusadan do rogon, tu' moyo-woyo' kasai' i' o Kinorohingan dau.


text:
Om iyahai nogi' i nokokito kopio do koinsanai di winonsoi dau do hilo'd pomogunan do tulun do Yohudi, om hilo'd Yorusalim. Nga' mulong po dot iyo kopio'ddi nga' pinasalib i' diyolo' iyau do minamatai dau.


text:
Nga' a' i' oinsanan o tulun do nokokito dau, suwai ko' iyahai noo i nopili' mantad do Kinorohingan do sumiliu'd sasi' dau. Om nokotorungak po iyahai dau do makan om minum di napasi kawagu iyau do mantad id kapatayon.


text:
Om sinuhu' iyahai dau do popinsusui do Habar dot Osonong dot id tulun om popoilo diyolo' do nopili' iyau'd Kinorohingan do sumiliu'd Gompomutus di tulun di nangapatai.


text:
Om oinsanan nopo i nabi do nokopomoros do pasal dau. Om minomoros iyolo' dot iri ngai' nopo i tulun dit otumbayaan di Yesus om oompunan no o dusa dau, dot i kuasa' di Yesus o kaampun,” ka dau.


text:
Om daamot po di Pitrus do moro-boros, om lintuhun no o Rusod do Kinorohingan do minomorinta' do koinsanai di tulun di mokinongou di habar diri.


text:
Om ongosuayan diri i tulun do Yohudi di notumbayaan di Yesus, i mantad hilo'd Yopa di minoyo' di Pitrus, do nokokito di tulun dit okon ko' Yohudi do nonuan do Kinorohingan do Rusod dau.


text:
Tu' norongou diyolo' i tulun diri do mimboros do boros do mogisuayan o bansa' om mamarayou do kogoyoo'd Kinorohingan. Om boro-boros noddi i Pitrus dot id diyolo' do poingkaa,


text:
“Intangai pogi' dokoyu, nga' nakaramit nod Rusod do Kinorohingan iti tulun diti do miagal dati'. Iyo nopoddi om milo po toi o tulun do mangantob diyolo' do mokibatis do waig,” ka dau.


text:
Om suhuon' noddi di Pitrus iyolo' do mokibatis dot id suang do ngaran di Yesus Kristus. Om pokionuo' poddi di tongoulun i Pitrus do mundorong do hiri'd poinsugku' diyolo' do piro-piro tadau'd koloido'.


text:
Om korongou noddi i piro-piro rasul om i tulun di notumbayaan di pointongkop do pomogunan do Yudia dot i tulun dot okon ko' Yohudi nga' nakaramit id boros do Kinorohingan.


text:
Om tontok di nokorikot i Pitrus do hilo'd Yorusalim, om pasalao' no i Pitrus di piro-piro tulun do Yohudi di nongotumbayaan no. Iyolo' nopo nga' monuhu'd monunat di tulun dit okon ko' Yohudi. Boros ka diyolo',


text:
“Nokuro tu' mongoi ko salakoi dot id walai do tulun dit okon ko' Yohudi om it a' po nosunatan? Om minilang ko po diyolo'd makan!” ka.


text:
“Tontok di suminambayang oku do hilo'd bandar do Yopa, om haro o nokito ku dot id suang do pinointalang do koiyo-iyo'd sombidang o kain dot alaab do pinoulu do mantad hilo'd tawan do nigitan o hiri'd apat o sunduk di kain do pinopoulu, do pinoulu dot id toning ku.


text:
Om ngoyo' ku no kopio antangai o hiri'd suang diri, om kokito ku no do poinsuang do hiri ot ogumu' o nintorusan dit apat o gakod, om nintorusan dit ongorongit, om i nintorusan di sangkamang-kamang om tombolog.


text:
Om korongou ku noddi do haro o minoro-boros doho' do poingkaa, ‘Ingkakat no oi Pitrus, ngoyo' sumbolio' ilo' om akanon i'!’ ka.


text:
Nga' boros kangku'd suminimbar, ‘Mada' oku i', oi Tuhan! Tu' a' oku i' insan pangakan do taakanon di pogoduhan ko' i sosomu',’ kangku.


text:
Om boros ka di minoro-boros do mantad hilo'd tawan do suminimbar, ‘Nunu nopo it olidang do poboroson do Kinorohingan om kada' no soroho' do sosomu',’ ka.


text:
Om intolu ku nopo kokito i pinointalang diri, om poinsawato' ngai' nogiddi kawagu iri do hilo'd surga.


text:
Om tontok nogi' do maso'ddi do haro o tolu o tulun do mantad hilo'd Kaisaria, i sinuhu' do mongoi solowot doho', do nokorikot do hiri'd walai di niyon ku.


text:
Om suhuon' oku noddi do Rusod do Kinorohingan do tumanud diyolo' do mikuwo'd a' mikoduwo' o ginawo. Om tanud noddi doho' iti onom o tulun diti do kuminaa do hilo'd Kaisaria, om salakoi ngai' no iyahai do hiri'd walai di Kornolius.


text:
Om susuyo' no di Kornolius dot id dahai do nokokito iyau dot iso' o moloikat do poingkakat do hiri'd walai dau, om minoro-boros i moloikat diri do poingkaa, ‘Ponuhu' nod tulun do mongoi do hilo'd Yopa do mongoi pangangat di songulun o kusai do roitan dot i Simun Pitrus.


text:
Om tontok di tuminimpuun oku nogi' do moro-boros dot id diyolo', om lintuhun no o Rusod do Kinorohingan dot id diyolo' do miagal di nosiliu dot id dati' di timpuun i'.


text:
Om kosorou ku noddi i nokoboros mantad do Tuhan do poingkaa, ‘I Yohanis nopo om waig no o pamatis nga' iyokoyu nopo om obotisan nondo do Rusod do Kinorohingan,’ ka.


text:
Om atalang no kopio do manahak i' o Kinorohingan do nipuhawang dot id tulun dit okon ko' Yohudi do miagal di pinopuhawang dau dot id dati' do tontok di notumbayaan toko' do Tuhan Yesus Kristus. Iyo nopoddi, om poingkuro oku daa do mogodu do Kinorohingan!” ka dau.


text:
Om korongou poddi diyolo' iri, om a' noddi iyolo' pinapasala' di Pitrus. Om pamarayou noddi iyolo' do Kinorohingan. Boros ka diyolo', “Iyo nopoddi, om onuan id Kinorohingan do maso it okon ko' tulun do Yohudi do rumologo di dusa diyolo' om kaanu nondo iyolo' di koposion dit otopot kopio,” ka.


text:
Om di nopoddi napatai i Stipanus, om pinggusaan diri i tulun di nongotumbayaan di Yesus do gisom do nokopogitongkiad-kiad iyolo' om nakakaa dot id piro-piro kinoiyonon. Om haro o minogidu' do pinakayaan do hilo'd Pinisia, om haro o kuminaa do hilo'd Siprus om hilo'd Antiokia. Om popinsusui no iyolo'd habar dot osonong do mantad id Kinorohingan dot id pogialatan di tulun do Yohudi.


text:
Nga' iri nopo i tulun di notumbayaan di mantad hilo'd Siprus om hilo'd Kirini om haro i' o piro-piro dot id pogialatan diyolo' do kuminaa do hilo'd Antiokia. Om pinoposusui iyolo' do Habar dot Osonong do pasal di Yesus dot id tulun dit okon ko' Yohudi.


text:
Om ogumu'ddi o tulun do notumbayaan, om tuminahak kopio dot id Tuhan. Tu' kikuasa' i' do mantad id Tuhan i tulun di pinopopinsusui'ddi.


text:
Om karangahai noddi di sidang do hilo'd Yorusalim i habar diri. Om suhuon' no diyolo' i Barnabas do mongoi do hilo'd Antiokia.


text:
Om tontok di nokorikot i Barnabas do hilo', om otood tomod diri iyau do nokokito di kowoyo-woyoo' do Kinorohingan do minamaramit di tulun diri. Om odsuuro' noddi dau iyolo' do magayi-ayi' do ginawo do tumorodok dot id Tuhan.


text:
I Barnabas nopodti om osonong koulun om noporinta' do Rusod do Kinorohingan, om otumbayaan kopio'd Tuhan, gisom dot ogumu'ddi o tulun do notumbayaan do Tuhan do naangatan dau.


text:
Om kosolowot poddi dau i Saulus om angatai no dau iyau do mongoi do hilo'd Antiokia, om sontoun kopio'ddi o koloido' diyolo' do poinsugku' di sidang do hilo', om ogumu' o tulun do tudukan diyolo'd hilo'. Om hilo' nod Antiokia o kinoimpuunon do rinoitan do tulun do Kristian o tulun di notumbayaan di Yesus.


text:
Om tontok nopoddi om haro o piro-piro nabi do mantad hilo'd Yorusalim do minongoi do hilo'd Antiokia.


text:
Om haro'ddi ot id pogialatan di nabi diri dot i Agabus o ngaran, do pinopoboros do mononglous nondo dot adalaan kopio o pointongkop do pomogunan. Tu' bininsuhu' iyau do Rusod do Kinorohingan do popoboros diri. (Om nosiliu i' kopio o miagal diri dit i Kaisar Klaudius o momorinta'.)


text:
Om pogiupakat noddi i tumatanud di Yesus do manahak do nunu nopo i dau'd patahakon do ponulung di tulun di poundorong do hilo'd Yudia, om sorompori-pori nopoddi iyolo' do pinapatahak do songkuro nopo i milo diyolo'd patahakon.


text:
Om kopogiokun-okunai iddi diyolo' do momonsoi o miagal diri, om suhuon' no diyolo' i Barnabas om i Saulus do mongoi papaatod di pinonulung diyolo'ddi dot id piro-piro boyoon do sidang.


text:
Om tontok noddi do tuminimpuun i Raja' Horudis do monginggorit di piro-piro tulun dot id suang do sidang.


text:
Om soira' di nokito di Horudis do kohubayaan do tulun i winonsoi dau do miagal diri, om ponuhu' no kawagu iyau do tulun do manangkap di Pitrus do tontok di Tadau'd Agayo do Roti dit A' Kipangambang.


text:
Om katangkap poddi i Pitrus om pogiilo' no iyau. Om patamangai no i Pitrus dot apat o posukan do soudor, do mogisowoli-woli do madtamong --- dot iso' nopo o posukan do soudor om apat o tulun. Tu' osorou nopo di Raja' Horudis om katalib po i Tadau'd Agayo do Paska om butusan nogi' i Pitrus do hiri'd toguang do tulun dot ogumu'.


text:
Om iri no o nokopogiilan di Pitrus; nga' iri nopo tulun di hiri'd sidang om sumambayang kasai' nopo dot id Tuhan do bagi' di Pitrus do mikuwo'd aayi- ayi' kopio o ginawo do sumambayang.


text:
Nopo di totuong di sinuabon pondo om ongoyon no di Horudis potimbabao' i Pitrus dot id tulun dot ogumu' do maan butusai, om koodop i Pitrus do kinagasan do duwo o rantai do piniompopingan iyau do duwo o soudor di madtamong. Om iri no wookon di soudor om pointamong do hiri'd wawayaan di giil.


text:
Om sigog id ingkakat o moloikat do Tuhan do hiri'd doros di Pitrus om tuminitiu o tulinau do hiri'd suang di giil. Om guyuon' no di moloikat i Pitrus do momosik dau. Om boro-boros noddi i moloikat dot id dau do poingkaa, “Oi, posik kopio,” ka. Om diiri iddi om diiri om koidu' no i rantai'd basi' di poingkogos di longon di Pitrus.


text:
Om boros kaddi di moloikat diri, “Pakayo' ilo pakayan nu om pokogoso' ino tali do kasut nu,” ka. Om pakayo' noddi di Pitrus i pakayan dau om pokogoso' no dau i tali di kasut dau. Om boros ka kawagu di moloikat, “Rosuko' ino rasuk nu dit id soibau om tumanud i' doho',” ka dau.


text:
Om tanud noddi i Pitrus di moloikat diri do suminoliwan di giil. Nga' a' i' di Pitrus oilaan dot otopot kopio i winonsoi di moloikat diri. Tu' osorou nopo dau om id suang id pinointalang.


text:
Om katalib poddi iyolo' di wawayaan di tamangan di soudor dit id gulu kobontol om i koduwo, om korikot noddi iyolo' do hiri'd wawayaan do kitotobon do basi', i wawayaan do sumuwang do hiri'd bandar. Om iwang tomod nopo i wawayaan diri dot aiso' i' o tulun do minongiwang, om soliwan noddi iyolo', om susui noddi iyolo' dit iso' o ralan. Om sigog iddi do tongkiad di Pitrus i moloikat.


text:
Om koilaai nogiddi kopio di Pitrus i nosiliu dot id dau. Om boro-boros noddi iyau do poingkaa, “Noilaan ku noddi kopio do sinuhu'd Tuhan i moloikat dau do popoidu' doho' do mantad id kuasa' di Horudis om mantad id koinsanai di wonsoyon daa di tulun do Yohudi dot id doho',” ka.


text:
Om koilaai poddi kopio di Pitrus i nosiliu do miagal diri, om ongoi no iyau do hiri'd walai di Maria, i tina' di Yohanis i roitan nogi' dot i Markus. Om ogumu'ddi o tulun do pointimung do hiri do maso'd sumambayang.


text:
Om koritiko' no di Pitrus i totobon di wawayaan, om ongoi noddi i Rodi, i songulun o susuhuon do tondu' do hiri'd wawayaan do mongoi daa pongiwang di wawayaan.


text:
Om kotutunai no dau o boros di Pitrus, om a' no dau noiwangan i totobon tu' atataadan no kopio iyau, om osiau nogiddi iyau do guminuli' kawagu do minongoi pomisunud di tulun do hiri do hino nod hiri'd soliwan i Pitrus.


text:
Om boros ka diyolo', “Mulau ko no!” ka. Nga' osonsog i' i Rodi do momoros dot otopot kopio dot i Pitrus iri. Om boros kaddi diyolo', “Moloikat id Pitrus ino,” ka.


text:
Om a' i' tumingkod i Pitrus do mogkoritik di totobon. Om ngoyo' noddi diyolo' iwangai i totobon di wawayaan om kokito no diyolo' i Pitrus, om ongosuayan noddi kopio iyolo'.


text:
Om pobilido' no di Pitrus o longon dau do popotingkod diyolo' do minghiyo. Om susuyo' no dau dot id diyolo' ondung poingkukuro o Tuhan do pinoposoliwan dau do mantad id giil. Om suhuon' nogiddi dau iyolo' do poporongou di Yakub om i piro-piro tobpinai do suwai do habar diri. Om tongkiad noddi i Pitrus do mantad hiri do minongoi dot id kinoiyonon do suwai.


text:
Om kosuabon noddi om angagangau tomod diri i piro-piro soudor di madtamong di giil, om oborulong nopo iyolo'd momusorou ondung poingkuro o nosiliu dot id di Pitrus.


text:
Om ponuhu' noddi i Horudis do tulun do mogihum di Pitrus, nga' a' i' diyolo' nokito iyau. Om ponuhu' noddi i Horudis do monguhot kopio di piro-piro soudor di minadtamong diri, om patayo' nogiddi iyolo'. Om tongkiad noddi i Horudis do mantad hilo'd Yudia. Om ongoi no iyau do hilo'd Kaisaria do piro-piro koloido'.


text:
Om kotogod noddi kopio i Horudis di tulun do hiri'd Tirus om Sidon. Om insan-insan nopoddi iyolo' do minongoi solowot di Horudis. Nga' ngoyo' poddi diyolo' lugu-lugutai i Blastus, i boyoon do hiri'd walai di Horudis di don raja', do gisom do suminokodung i Blastus diyolo'. Om ongoi nogiddi iyolo' solowot di Horudis do mongoi daa ponokiulud dau, tu' mantad i' do hiri'd pomogunan di Horudis o koonuan diyolo'd taakanon.


text:
Om tontok di tadau di natantu' mantad, om pamakai noddi i Horudis di pakayan dau do don raja', om ongoi no iyau irikau do hiri'd tirikohonon dau di don raja', om timpuun no do moro-boros dot id toguang di rayat.


text:
Om boros ka di rayat do nokorongou di boros di Horudis, “Okon i' ko' tulun ilo mimboros, suwai ko' boros id di ponokokinorohingan,” ka.


text:
Om diiri i' om diiri om tapapo' no di moloikat do Tuhan i Horudis, tu' a' i' iyau momusou'd Kinorohingan. Om kapatai noddi i Horudis tu' nakan iyau'd tonggiluang di hiri'd tian dau.


text:
Om kopongo poddi di Barnabas om i Saulus i karaja' diyolo', om poguliai no diyolo' do mantad hilo'd Yorusalim, om angatai no diyolo' i Yohanis i roitan dot i Markus do tuminanud diyolo'.


text:
Hiri nopod sidang dot Antiokia om haro o piro-piro nabi om gomponuduk, iyolo' nopoddi om: i Barnabas om i Simion i pinungaranan dot it Oitom, om i Lukius i mantad hilo'd Kirini, om i Minahim i guminayo do poinsugku' di Raja' Horudis, om i Saulus.


text:
Om tontok di maso diyolo' do sumambayang dot id Tuhan do mikuwo'd puasa, om boro-boros no o Rusod do Kinorohingan dot id diyolo' do poingkaa, “pilion no i Barnabas om i Saulus do potobilangon do bagi' doho', om owonsoi i' diyolo' i karaja' di natantu' mantad ku do wonsoyon diyolo',” ka.


text:
Om kasambayang poddi iyolo' do mikuwo'd puasa, om sukabayai no diyolo' i Barnabas om i Saulus om suhuon' goduwo nogiddi iyolo' do mamanau.


text:
Om pamanau noddi i Barnabas om i Saulus do kuminaa do hilo'd Siliukia. Tu' sinuhu' iyolo'd Rusod do Kinorohingan do mongoi'd hilo'. Om hilo' noddi o tadon diyolo' do kuminaa do hilo'd Pulou do Siprus do suminakai do kapal do rahat.


text:
Om korikot poddi iyolo' do hilo'd Salamis, om poposusui no iyolo' do boros do Kinorohingan do hiri'd piro-piro walai'd sasambayangan do tulun do Yohudi. Om i Yohanis i roitan dot i Markus o monulung diyolo' do tontok di mimpanau iyolo'.


text:
Om pimpanau nopo iyolo' do tuminongkop di pulou diri, gisom do nokorikot do hilo'd Papos. Om hilo' no do nosolowot iyolo' do songulun o tulun do Yohudi dot i Bar Yesus o ngaran. Iyau nopo om bobolian om mangakun do nabi.


text:
I Sorgius Paulus nopo i gobunor do hiri'd pulou'ddi om tambalut kopio di bobolian diri. Iri nopo i gobunor diri om oilo kopio om opintar. Om lohowo' no di gobunor i Barnabas om i Saulus, tu' orohian iyau do mokinongou'd boros do Kinorohingan.


text:
Nga' i Barnabas nopo om i Saulus om sinongkiwal daa di Ilimas i bobolian diri, tu' tumotos daa i Ilimas (iri no o ngaran dau do dong Yunani) do mogodu di gobunor dot otumbayaan di Yesus.


text:
Nga' i Saulus nopo i rinoitan dot i Paulus diri om noporinta' do Rusod do Kinorohingan gisom do sonsodo' nopo dau i bobolian diri,


text:
om boro-boros no iyau do poingkaa, “Oi gomponipu' i tanak dit araat! Iya' no o pisangod do koinsanai dit ongosonong. Nokuro tu' a' ko tumingkod do mamaraag di natantu' mantad do Kinorohingan do wonsoyon dau do mamasi'd tulun?


text:
Dinondo no moti' do hukuman ko'd Tuhan! Om obolou ko nondo, om a' ko nondo kokito do tinitiu dilo tadau do daamot,” ka dau. Om diiri i' om diiri do tuminuong o nokito di Ilimas, om mikorobibi' poddi iyau do mawor-hawor do mogihum do tulun do mangahak dau.


text:
Om kotumbayaai nopoddi di Yesus i gobunor diri do nokokito di nosiliu'ddi, tu' oimayaan no kopio iyau di ponudukan do pasal do Tuhan.


text:
Om pamanau noddi i Paulus om i piro-piro tambalut dau do suminakai'd kapal do rahat do mantad hilo'd Papos do kuminaa do hilo'd Pirga it id pomogunan do Pampilia. Om hilo' noddi i Yohanis i roitan dot i Markus do tuminongkiad diyolo', om poguliai no dau do hilo'd Yorusalim.


text:
Nga' iyolo' nopo om tuminilombus pod minamanau do mantad hilo'd Pirga do kuminaa do hilo'd bandar dot Antiokia i hilo'd pomogunan do Pisidia. Om ongoi noddi iyolo' suang do hiri'd walai'd sasambayangan di norikot i tadau'd Sabat.


text:
Om kotingkod poddi i tulun do mambasa' di Tourat di Musa om i piro-piro buuk do nabi om ponuhu' no i piro-piro boyoon do sasambayangan diri do tulun do mongoi boro-boros di Paulus om i piro-piro tambalut di Paulus, do poingkaa, “Ondung haro o potudukon do tobpinai- tobpinai dot id tulun diti om poboroson nopo,” ka diyolo'.


text:
Om ingkakat no i Paulus om pobilido' no dau o longon dau, om boro-boros nod poingkaa, “Oi tobpinai-tobpinai ku, i bansa' dot Israil om koinsanai di tobpinai- tobpinai ku'd hiti dit okon ko' do Yohudi, dit otorodok dot id Kinorohingan! Pokinongou kou nodti poboroson ku.


text:
Kinorohingan nodti bansa' dot Israil o minomili' di taki-aki toko', om pinoposiliu do bansa'dti do bansa' dot agayo di poundorong po iyolo' do hilo'd Masir, i pomogunan do sompogunan. Om kuasa' id Kinorohingan dot agayo o pinoposoliwan diyolo' do mantad hilo'd Masir.


text:
Om alanut i' o ginawo'd Kinorohingan do kokito di kowoyo-woyoon diyolo' di solinaid dot apat nohopod o toun do koloido' diyolo' do hilo'd tana' do kowotuan.


text:
Om pinatai nogi' dau o turu' o bansa' do tulun do hilo'd Kanaan om pogiongkib-ongkibo' nogiddi i tana'ddi do pinatahak dot id bansa' dot Israil, om asanganu i' diyolo' i pomogunan diri.


text:
Om nosiliu ngai' iri do solinaid dot apat nahatus om limo nohopod o toun do koloido'. Om kopogiangkib-angkib poddi i tana' do pomogunan do Kanaan diri, om onuwai nogid Kinorohingan iyolo' do piro-piro gompomutus. Om i Somuil no i Nabi, o nosiliu do gompomutus di kolimpupuson no kopio.


text:
Om pokianu noddi iyolo' do tulun do sumiliu'd raja' diyolo'. Om patahako' nod Kinorohingan diyolo' i Saul i tanak di Kis, i mantad id sinakagon di Binyamin do sumiliu'd raja' diyolo' do solinaid dot apat nohopod o toun.


text:
Om iduwo' noddi do Kinorohingan iyau do mantad id pangkat dau do raja', om pilio' nogiddi do Kinorohingan i Daud do suminiliu do raja' diyolo'. Om iti noddi o pinoboros do Kinorohingan do pasal di Daud, ‘Noilaan ku no i Daud i tanak di Isai diri, do tulun di kohubayaan kopio ku. Om iyau nondo o popowonsoi do koinsanai di korohian ku,’ ka.


text:
Om id pogialatan nod sinakagon di Daud o pinongonuan do Kinorohingan do songulun o Raja' do Gampamasi do bagi' di bansa' dot Israil do miagal di nakabatos mantad dau. Om i Yesus no i Raja' do Gampamasi'ddi.


text:
Nga' tontok dit a' po nokotimpuun i Yesus do kuminaraja' om nokoponuduk no i Yohanis do tulun dot Israil do rumologo di dusa diyolo' om mokibatis.


text:
Tontok dit oruhai no di Yohanis dot aayi' i karaja' dau, om boro-boros no iyau di tulun diri do poingkaa, ‘Isai oku dot osorou dokoyu? Iyoho' nopo om okon i' ko' it andad-andadon dokoyu, nga' iyau nopo om rumikot nogindo do sumusuhut doho'; om mongiad piya do tali do kasut dau nga' a' oku i' osorupai,’ ka dau.


text:
Oi tobpinai-tobpinai ku, i sinakagon di Abraham, om koinsanai dit okon ko' Yohudi dit ongotorodok dot id Kinorohingan! Iyati' no moti' o pinorikatan do Kinorohingan di habar do pasal do koposion,


text:
tu' i nopo i tulun do hiti'd Yorusalim om i piro-piro boyoon diyolo' om a' i' iyolo' nokoilo dot i Yesus no i Gampamasi'ddi. Om a' i' iyolo' nokosuhut di ponudukan di piro-piro nabi di basaon kasai' do monikid do tadau'd Sabat, gisom do hinukuman diyolo' i Yesus. Om iri noddi do nabayaan i nokoboros mantad di piro-piro nabi diri.


text:
Nga' mulong piya dot aiso' i' o noilaan diyolo' do kopomohukuman di Yesus do kapatayon nga' pokionuo' i' diyolo' i Pilatus do momohukum dau do kapatayon.


text:
Om kowonsoi ngai' poddi diyolo' o koinsanai di nokotulis dot id suang do Buuk do Kinorohingan do pasal di Yesus, om polintuhuno' nogi' diyolo' i rata' di Yesus do mantad hiri'd kayu salib om lobongo' nogiddi diyolo'.


text:
om haro poddi o piro-piro tadau do minintalang iyau dot id tulun di minoyo' dau do mantad id Galilia do kuminaa do hilo'd Yorusalim. Om iyolo' noddi o popinsusui do pasal di Yesus dot id bansa' dot Israil do baino'.


text:
Om iyahai'dti nga' poporongou nogi' dokoyu di Habar dot Osonong diri do dinondo: iri nopo i nakabatos mantad do Kinorohingan dot id taki-aki toko',


text:
om nowonsoi no dau dot id dati' tu' napasi no kawagu dau i Yesus do mantad id kapatayon. Tu' haro i' o nokotulis dot id Buuk do Sinding di koduwo do poingkaa, ‘Iya' no o Tanak ku, om tadau nod baino' do nosiliu oku do Tapa' nu,’ ka.


text:
Om napasi no iyau kawagu'd Kinorohingan do mantad id kapatayon, om a' noddi iyau apatai kawagu, om a' olobong. Om poingkaa o nokoboros do Kinorohingan do pasal diri, ‘Patahakon ku nondo dot id diya' i batos dit olidang dit atantu' no do bayaanon, i nakabatos mantad ku dot id di Daud,’ ka.


text:
Om miagal nogiddi o nokoboros dot id ayat do suwai, ‘A' nu i' pologoson dot apasa' do hiri'd lobong i susuhuon nu dit otorodok,’ ka.


text:
Om kowonsoi poddi di Daud i pinonuhuan do Kinorohingan dot id dau, om kapatai nogiddi iyau. Om lobongo' no iyau do hiri'd toning di pinamalabangan di taki-aki dau. Om kapasa' noddi i rata' di Daud.


text:
Om iyo nopoddi om mositi' no do koilo kou oi tobpinai-tobpinai dot i Yesus no o pinawayaan di habar do pasal do koompunan do dusa di pinosusui dot id dokoyu. Om mositi' no do koilo kou dot isai-isai nopo o tulun dot otumbayaan di Yesus om koidu' no do mantad id koinsanai'd dusa, nga' iri nopo Tourat di Musa om amu' i' milo'd popoidu' dokoyu do mantad id dusa.


text:
Om iyo nopoddi om antaan-taan no kopio dokoyu om a' i' osiliu dot id dokoyu o miagal di nokoboros di piro-piro nabi do poingkaa,


text:
‘Antaan-taan no dokoyu oi tulun dit orohian do mongindaraat! Ongosuayan kou nondo om apatai kou! Tu' wonsoyon ku no do dinondo it a' dokoyu iyokoyu ponongkuyaanan, do mulong pod haro o tulun do popotuduk diri dot id dokoyu,’ ka,” ka di Paulus.


text:
Om tontok di sumoliwan no i Paulus om i Barnabas do hiri'd walai'd sasambayangan diri, om pomoros po i tulun di hiri'd sasambayangan do popoguli' kawagu diyolo' do hiri dot orikot kawagu o tadau'd Sabat do mongoi popotuduk kawagu diyolo' di sinusui diyolo'ddi.


text:
Om kosoliwan poddi i tulun do mantad hiri'd walai'd sasambayangan diri, om ogumu'ddi o tulun do Yohudi om i tulun dit okon ko' Yohudi di nokosuang do tugama' do Yohudi, do tuminanud di Paulus om i Barnabas. Om sunudai noddi iyolo' di piro-piro rasul do tumilombus do sumondiu kopio di kosonongo'd Kinorohingan.


text:
Om korikot noddi i tadau'd Sabat, om oruhai no do noinsanan i tulun di hiri'd bandar diri do minongoi pokinongou do boros do Tuhan.


text:
Nga' tontok di nokito di tulun do Yohudi i tulun dot ogumu'ddi, om osolon tomod diri iyolo'. Om suminongkiwal tomod iyolo' do koinsanai di pinoboros di Paulus om nindaraat diyolo' iyau.


text:
Nga' okon nogi' dot osiou i Paulus om i Barnabas do poposondot kopio di posunudon diyolo'. Boros ka diyolo', “Otopot i' dot iyokoyu ot apatut do gulu kosusuyai do boros do Kinorohingan. Nga' iyo nopoddi tu' a' kou ruminamit diri, om natantu' noddi dokoyu dot a' kou apatut do kaanu do koposion dit otopot kopio om i poingompus, om tumongkiad no iyahai dokoyu'dti, om mongoi no iyahai do hilo'd tulun dit okon ko' Yohudi.


text:
Tu' iti no o nisuhu' do Tuhan dot id dahai. Boros kad Tuhan, ‘Nopili' ku no iyokoyu do sumiliu do tanawau dot id tulun dit okon ko' Yohudi om iyokoyu no o poporikot di koposion dot id pointongkop diti pomogunan,’ ka,” ka diyolo'.


text:
Om ongotood nopoddi i tulun dit okon ko' Yohudi do nokorongou di boros diri, mikuwo'd minamarayou di boros do Tuhan. Om kotumbayaai noddi i tulun di natantu' mantad do Kinorohingan do kaanu'd koposion dit otopot kopio om i poingompus.


text:
Nga' borulongo' noddi di tulun do Yohudi i piro-piro boyoon do bandar diri om i tongoondu' dit okon ko' Yohudi dit ongkingaran-ngaran dit oronok do Kinorohingan. Om timpuun noddi iyolo' do monginggorit di Paulus om i Barnabas om uyungo' no diyolo' iyolo' do popoggidu' do mantad id watas diri.


text:
Om tantago' noddi di duwo o tulun di sinuhu'ddi o pupuk dot id lapap diyolo' dot id toguang di tulun diri do maan do popoinsan diyolo'; om pamanau noddi iyolo' do kuminaa do hilo'd Ikonium.


text:
Om iri nopoddi i piro-piro tumatanud diri di hiri'd Antiokia om ongotood tomod, om nongoporinta' do Rusod do Kinorohingan.


text:
Om iyo iddi gulu o nosiliu dot id di Paulus om id di Barnabas di hilo' iyolo'd Ikonium. Om ongoi no iyolo' do hiri'd walai'd sasambayangan do tulun do Yohudi, om atarang kopio i pinoboros diyolo' om oingod, gisom dot ogumu'ddi o tulun do Yohudi om it okon ko' Yohudi do notumbayaan di Yesus.


text:
Nga' iri nopoddi i tulun do Yohudi dit a' notumbayaan om minongoi pamayayat di tulun dit okon ko' Yohudi gisom do naraatan diri iyolo' di tulun di notumbayaan di Yesus.


text:
Om iri noddi o kinoundarangan di Paulus om i Barnabas dot alaid-laid do hilo' om a' iyolo' ooris do popinsusui do pasal do Tuhan. Om onuwai noddi do Tuhan iyolo' do kuasa' do momonsoi do kongoimayaan om kongosuayan kopio do popointalang dot otopot kopio i ponudukan diyolo' do pasal do kosianan do Tuhan.


text:
Nga' mogisuwai-suwai nopoddi o korohian di tulun do hiri'd bandar diri, wokon nopo diyolo' om sumokodung di tulun do Yohudi, om wookon no om sumokodung di piro-piro tulun di sinuhu'ddi.


text:
Om pogiupakat noddi i tulun do Yohudi om i piro-piro boyoon diyolo', om i tulun dit okon ko' Yohudi do monginggorit di duwo o rasul diri om momodumpau diyolo'd watu.


text:
Nga' koilaai noddi di duwo o tulun di sinuhu'ddi o hal diri, om poggidu' no iyolo' do kuminaa do hilo'd Listra om hilo'd Dorbi, i kabandaran di hilo'd Likaunia, om kuminaa do hiri'd watas dit id posorili'.


text:
Om hilo' nopod Listra om haro o songulun o kusai dit olomok o gakod do mantad di kosususu, om a' no iyau kapanau.


text:
Om poirikau iyau do mokinongou di Paulus do moro-boros. Om kokito noddi di Paulus dot otumbayaan i tulun diri, om milo iyau do lingasan di toruol dau tu' otumbayaan i' iyau. Om ontong noddi i Paulus dau.


text:
Om boro-boros no i Paulus dot opuhod do poingkaa, “Ingkakat no!” ka. Om silok nopo i tulun diri do miningkakat om pamanau no.


text:
Om kokito poddi di tulun dot ogumu' i winonsoi di Paulus diri om gara' nopo iyolo' do minomoros dot id suang do boros do Likaunia do poingkaa, “Nokolintuhun no do hiti'd pomogunan i ponokokinorohingan do miniyo do tulun,” ka.


text:
Om pungaranai noddi diyolo' i Barnabas dot i Sius, om i Paulus no om pinungaranan diyolo' dot i Hormis, tu' iyau no o moro-boros kopio.


text:
Om it imam di mogobi-obi' di Sius i ponokokinorohingan diri, i potimbaba' di bandar o walai do poningoligan, nga' ruminikot i' do hiri'd wawayaan di bandar do kiginayat do piro-piro sapi' do tontoluhan om kiinigit do bunga dot ogumu'. Om orohian iyau do tumanud di tulun dot ogumu' do papatahak do porsombahan do sumbolion dot id piro-piro tulun di sinuhu'ddi.


text:
Om tontok di norongou di Barnabas om i Paulus i wonsoyon daa di tulun diri, om kiniso' no diyolo' i pakayan diyolo', om panangkus no iyolo' do minongoi intanga' di tulun dot ogumu'ddi, om boro-boros no dot opuhod do poingkaa,


text:
“Nokuro tu' momonsoi kou do miagal diti? Iyahai nga' tulun i' do miagal dokoyu! Kinaangayan nopo dahai'd hiti om mongoi poposusui dot id dokoyu diti Habar dot Osonong. Om tumongkiad kou i' diti wowonsoyon dokoyu dit aiso' o kootuk-otukon. Om rumikot kou indo dot id Kinorohingan di poimpasi, i minomonsoi do tawan om tana' om ilo rahat om koinsanai di songingiyon do hilo'.


text:
Di nopo di gulu po om pinologos id Kinorohingan o piro-piro bansa' do momonsoi di diyolo'd korohian.


text:
Nga' mulong po dot iyo'ddi nga' a' i' iyau nokolihu do pinopointalang do kowoyo-woyoo' dau dot i winonsoi dau'd osonong o pinopointalang. Om minanahak iyau dokoyu do rasam do mantad hilo'd tawan om nonuan kou do tua' do totonomon do tontok di maso do koponguaan. Om nonuan kou dau do takanon om pinoposonong iyau do ginawo dokoyu,” ka diyolo'.


text:
Nga' mulong piya dot iyo'ddi i boros di duwo o tulun di sinuhu'ddi nga' a' i' daa milo dot oduhan i tulun diri do papatahak do porsombahan di sumbolion dot id diyolo'.


text:
Om rikot noddi o piro-piro tulun do Yohudi do hilo'd Listra, i mantad hilo'd Antiokia i hilo'd pomogunan do Pisidia, om mantad hilo'd Ikonium do minongoi pamayayat di tulun dot ogumu'ddi, do gisom do suminokodung diri diyolo' i tulun dot ogumu'ddi. Om pindumpahai noddi diyolo' i Paulus do watu, om gayato' no diyolo' iyau do poposoliwan do mantad hiri'd bandar. Tu' osorou nopo diyolo' om napatai no i Paulus.


text:
Nga' tungag noddi i Paulus di nokotimung i tulun di notumbayaan do hiri'd posorili' dau, om poguliai noddi kawagu dau do hiri'd bandar. Om sinuabon poddi om pamanau nogi' iyau om i Barnabas do kuminaa do hilo'd Dorbi.


text:
Om poposusui no i Paulus om i Barnabas do Habar dot Osonong do hilo'd Dorbi om ogumu'ddi o tulun do notumbayaan di Yesus. Om guli' nogiddi iyolo' do hilo'd Listra, om ongoi no iyolo' do hilo'd Ikonium om pakayaai nogiddi diyolo' do hilo'd Antiokia, i hilo'd pomogunan do Pisidia.


text:
Om sunudai noddi diyolo' i tumatanud di Yesus di hilo'd kabandaran diri do popogirot do kotumbayaan diyolo' om mogondos kopio di Yesus. Boros ka diyolo', “Mositi' no do kopuriman toko' po dot ogumu' o koinggoritan, om kosuang nogindo di Pomorintaan do Kinorohingan,” ka di piro-piro rasul do minonuduk di tumatanud di Yesus di hiri'd kabandaran diri.


text:
Om pomili' noddi i Paulus om i Barnabas do tulun do sumiliu'd boyoon dot id pointikid-tikid do sidang diri. Om sambayang noddi iyolo' do mikuwo'd puasa do pinapatahak di piro-piro boyoon diri dot id Tuhan i kinotumbayaan diyolo'ddi.


text:
Om lombus nogiddi i Paulus om i Barnabas do kuminaa do hilo'd Pampilia do minaya' do hiri'd watas do Pisidia.


text:
Om koponusui po iyolo' do boros do Kinorohingan do hilo'd Pirga, om pakayaai nogi' diyolo' do hilo'd Atalia.


text:
Om mantad noddi do hilo' do suminakai iyolo' do kapal do rahat do guminuli' do hilo'd Antiokia. Om hiri nod bandar diri di gulu po do pinatahak iyolo' dot id Kinorohingan do pokigompian do Kinorohingan. Om owonsoi i' diyolo' i karaja' di nopongo noddi diyolo'd baino'.


text:
Om korikot poddi iyolo' do hilo'd Antiokia om timungo' no diyolo' i tulun do mantad id sidang diri, om susuyo' ngai' no diyolo' i winonsoi'd Kinorohingan dot iyolo' o pinawayaan do minomonsoi, om i kinowoyo-woyoo' dau do minongiwang do ralan di tulun dot okon ko' Yohudi do notumbayaan.


text:
Om alaid diri i Paulus om i Barnabas do poundorong do hilo' do poingamung di tulun di nongotumbayaan.


text:
Om haro'ddi o piro-piro tulun do mantad hilo'd Yudia do nokorikot do hilo'd Antiokia om ponuduk no iyolo' di tulun di notumbayaan di hilo'd Antiokia dot a' nopo osunatan nga' a' nod Kinorohingan posion do tumanud di Tourat di Musa.


text:
Om suminongkiwal tomod diri i Paulus om i Barnabas di ponudukan do miagal diri. Om tontuo' noddi di Paulus om i Barnabas om piro-piro tulun do suwai do mantad hilo'd Antiokia do mongoi popoboros do kosusaan diri dot id piro-piro rasul om id piro-piro boyoon do hilo'd Yorusalim.


text:
Om pootodo' no iyolo' di tulun di hiri'd sidang dot Antiokia do gisom do nokorikot iyolo' do hiri'd soliwan di bandar, om pamanau noddi iyolo' do minaya' do hilo'd Pinisia om Samaria. Om hilo' no iyolo'd pinoposusui ondung poingkukuro i tulun dit okon ko' Yohudi do notumbayaan do Kinorohingan. Om otood tomod diri i tulun di nongotumbayaan do nokorongou'd habar diri.


text:
Om korikot noddi iyolo' do hilo'd Yorusalim, om ongosonong o ginawo di tulun dit id sidang do hilo' om i piro-piro rasul om i piro-piro boyoon do sidang do ruminamit diyolo'. Om susuyo' noddi diyolo' dot id tulun diri o koinsanai di winonsoi'd Kinorohingan, dot iyolo' o minomonsoi dot id suang do kuasa'd Kinorohingan.


text:
Nga' haro'ddi o piro-piro o tulun do Parisi di notumbayaan do miningkakat om minoro-boros do poingkaa, “Tulun nopod okon ko' Yohudi om mositi' nod sunatan om suhuon do tumanud di Tourat di Musa,” ka.


text:
Om alaid poddi iyolo'd mogiuhot-uhot do pasal diri, om ingkakat noddi i Pitrus om boro-boros no iyau'd poingkaa, “Oi tobpinai-tobpinai, noilaan no dokoyu dot alaid oku no kopili'd Kinorohingan do mantad id pogialatan dokoyu do poposusui'd Habar dot Osonong dot id tulun dit okon ko' Yohudi, om korongou i' iyolo' om otumbayaan indo.


text:
Om Kinorohingan i', i koilo do ginawo'd tulun o pinopointalang do romiton dau i tulun dot okon ko' Yohudi; tu' nonuan i' dau iyolo'd Rusod do Kinorohingan do miagal di tinahak dau dot id dati'.


text:
Id Kinorohingan nopo om aiso' i' o pisuwayan toko' diyolo'. Tu' nolidangan nod Kinorohingan o ginawo diyolo' tu' notumbayaan i' iyolo' dau.


text:
Iyo nopoddi om nokuro tu' sumaap kou'd Kinorohingan tu' monuhu' kou i' di piro-piro tumatanud diri do tumanud dit oturan dot awagat, it a' di taki- aki toko' om a' toko' iyati' agaasan do tumanud?


text:
Nga' notumbayaan toko' i' om pinasi toko' tu' nosianan i' o Tuhan Yesus dati'; om iyolo' nga' iyo nogiddi,” ka di Pitrus.


text:
Om a' nopoddi minungkomi i tulun di songintimung do hiri do nokorongou'ddi. Om pokinongou noddi iyolo' di Barnabas om i Paulus do minonusui do koinsanai di kosuayan om i koimayaan kopio do winonsoi'd Kinorohingan, dot iyolo' o pinawayaan do minomonsoi dot id pogialatan di tulun dit okon ko' Yohudi.


text:
Om kotingkod poddi iyolo' do minoro-boros, om boro-boros no i Yakub do poingkaa, “Oi tobpinai-tobpinai, pokinongou kou nodti poboroson ku.


text:
Wagu po i Simun ponusui do kinoimpuunon do Kinorohingan do pinopointalang do kosianan dau dot id tulun dit okon ko' Yohudi, dot i minomili' o Kinorohingan do piro-piro tulun do mantad id pogialatan diyolo' do silihon do tulun di dau'd songonuon o pinopointalang.


text:
‘Boros kad Tuhan, katalib pondo iri om rumikot oku nondo kawagu do momonsoi kawagu di walai'd Daud di nahaba'; om sonongon kawagu ku i nangaraag om poingkakaton kawagu ku.


text:
Om mogihum indod Tuhan o koinsanai'd tulun di nongoolu', koinsanai'd tulun dit okon ko' Yohudi, i nolohou ku do sumiliu'd tulun di doho'd songonuon,’ ka. Om iyo noddi o boros do Tuhan,


text:
Om boro-boros po kawagu i Yakub do poingkaa, “Osorou ku nopo iyoho' om a' toko' i' milo'd monusa' di tulun dit okon ko' Yohudi dit otumbayaan do Kinorohingan.


text:
Nga' apatut nopo om monulis toko' nopod surat do patahakon diyolo' do mogodu diyolo'd mangakan di taakanon di sosomu' do tumanud dot oturan do tugama', i nokosubak dot id tingolig, om a' mangakan do nintorusan di napatai'd linawaan om a' mangakan do raha'. Om sunudan iyolo' dot a' magampahu'.


text:
Tu' mantad po di gulu po do basaon kasai' i Tourat di Musa do hiri'd walai'd sasambayangan do monikid do tadau'd Sabat, om popinsusuyon nogi' iri dot id koinsanai'd bandar,” ka dau.


text:
Om iso-iso' nopoddi o ginawo di piro-piro rasul om i piro-piro boyoon om koinsanai di sidang do momili' do piro-piro tulun do suhuon do kumaa do hilo'd Antiokia do tumanud di Paulus om i Barnabas. Om i Silas diri om i Yudas i roitan dot i Barsabas, o nopili' diyolo'. Om boyoon goduwo nopo iyo Silas di Yudas di pusohon kopio dot id pogialatan di tulun di nongotumbayaan do hilo'd Yorusalim.


text:
Om poigitai no diyolo' di tulun di nopili' diyolo'ddi i surat di tinulisan do poingkaa, “Oi tobpinai-tobpinai di nongotumbayaan, i mantad id tulun dit okon ko' Yohudi di hilo'd Antiokia om hilo'd Siria om hilo'd Kilikia. Tumabi' ngai' iyahai dokoyu, om tumabi' nogi' dokoyu i piro-piro rasul om i piro-piro boyoon do sidang, i tobpinai-tobpinai dokoyu.


text:
Nokorongou iyahai do haro o piro-piro tulun do mantad id pogialatan dahai do minongoi'd hino'd dokoyu do minonuduk dokoyu di ponudukan di monusa' om koborulong dokoyu. Nga' a' i' dahai sinuhu' iyolo'ddi do momonsoi'd miagal diri.


text:
Om kaakun ngai' nopoddi iyahai do minomili' do piro-piro tulun do suhuon dahai do kumaa'd hino'd dokoyu. Iyolo' nopoddi om tumanud di Barnabas om i Paulus, i tobpinai di kosianan dahai.


text:
Iri nopo duwo o tulun diri nga' nokoumbal no dot oruhai nod apatai, tu' minomonsoi i' iyolo' do karaja'd Tuhan toko', i Yesus Kristus.


text:
Om iri no o kinoponuhuan dahai di Yudas om i Silas do mongoi'd hiti'd dokoyu tu' iyolo' no o popoboros dot id dokoyu di pinotulis dot id suang do surat diti.


text:
Tu' kinohubayaan nod Rusod do Kinorohingan om kinohubayaan nogi' dahai dot a' kou no onuan dot oturan dit awagat, do suwai mantad ko' iti toturan diti, it apatut kopio dokoyu'd tonudon.


text:
Iri no tu' kada' kou pangakan do taakanon di nokosubak dot id tingolig, om kada' kou pangakan do raha' om i nintorusan do napatai'd linawaan. Om kada' kou pagampahu'. Om ondung a' kou momonsoi'd miagal diri, om osonong no o nowonsoi dokoyu. Iti-iti no, sumonong-sonong kou!” ka.


text:
Om kopogiintod-intod poddi iyolo', om pamanau nogiddi i tulun di pinoigitan di surat diri do kumaa'd hilo'd Antiokia. Om korikot noddi iyolo'd hilo' om lohowo' no diyolo' o koinsanai di tulun do sidang do tumimung om patahako' no diyolo' i surat diri.


text:
Om ongotood tomod diri o koinsanai di tulun do sidang do nakabasa' di surat diri tu' koinsasamod kopio iri do ginawo diyolo'.


text:
Om i Yudas om i Silas nga' alaid nogi' do moro-boros di tulun di nongotumbayaan do hilo'd Antiokia do mongodsuur diyolo' om popogirot do ginawo diyolo'. I Yudas nopo di Silas diri om nabi i'.


text:
Om koundorong poddi i Yudas om i Silas do hilo' do piro-piro o koloido', om suhuon' nogi' iyolo' di tulun di nongotumbayaan do hilo'd Antiokia do gumuli' dot id tulun di minonuhu' diyolo', om minonuhu' nogi' iyolo' do poporikot do tabi' diyolo' dot id tulun di minonuhu' diyolo'ddi.


text:
Om i Paulus di Barnabas nga' minundorong nogi' do hilo'd Antiokia do piro-piro koloido'. Om minonuduk po iyolo' om pinoposusui do boros do Tuhan dot iyolo' ngai' di piro-piro tulun do suwai.


text:
Om a' poddi alaid do mantad diri om boro-boros no i Paulus di Barnabas, “Ongoyon to no gulio' do mongoi pogompuya' i tobpinai-tobpinai di nongotumbayaan di Yesus do hilo'd pointikid-tikid do bandar di nosusuyan to do boros do Tuhan; om oilaan to i' ondung poingkuro-kuro no iyolo',” ka dau.


text:
Nga' osorou nopod Paulus om a' i' osonong dot angatan i Markus tu' a' i' iyau tuminanud kasai' diyolo' do kuminaraja' om tuminongkiad iyau diyolo' di hilo'd Pampilia.


text:
Om iri noddi o kinoimpuunon di Paulus om i Barnabas do minisongkiwal tomod, om pitongkiad noddi iyolo'. Om angatai noddi di Barnabas i Markus do suminakai'd kapal do rahat do kuminaa do hilo'd Siprus.


text:
Om pilio' noddi di Paulus i Silas. Om piwoyo' no iyolo'd minamanau di nakatahak iyolo' di piro-piro tobpinai di hilo'd Antiokia dot id Tuhan, do pokigompian do Tuhan.


text:
Om pimpanau noddi iyolo'd tuminongkop do hilo'd Siria om hilo'd Kilikia do popogirot do kotumbayaan di sidang do hilo'.


text:
Om lombus noddi i Paulus do kuminaa do hilo'd Dorbi, om ongoi nogiddi iyau do hilo'd Listra. Om hilo' nopo nga' haro o songulun o tumatanud di Yesus dot i Timotius o ngaran. Tina' nopo dau om tulun do Yohudi di notumbayaan di Yesus; om tapa' no dau om tulun do Yunani.


text:
Om i Timotius no ot abantug dot osonong koulun dot id pogialatan do tulun di nongotumbayaan do hilo'd Listra om hilo'd Ikonium.


text:
Om orohian diri i Paulus do mangangat di Timotius do tumanud dau; om sunatai noddi di Paulus i Timotius. Winonsoi pogi' dau o miagal diri nga' nongkoilo no i tulun do Yohudi di hiri'd watas diri do tulun do Yunani o tapa' di Timotius.


text:
Om pointikid-tikid di bandar dit oongoi diyolo', om poiloon ngai' nopo diyolo' i tulun di notumbayaan do pasal di nangatantu' di piro-piro rasul om i piro-piro boyoon do hilo'd Yorusalim. Om suhuon nogi' diyolo' i tulun di nongotumbayaan diri do tumanud dit oturan diri.


text:
Om muhang-ruhang nopoddi o kogiroto' do kotumbayaan di tulun do hiri'd sidang, om monikid tadau nopo dot oruhangan o ginumu' diyolo'.


text:
Om pamanau noddi i Paulus om i Silas do minongoi do hilo'd watas do Prigia om Galatia, tu' noduhan iyolo'd Rusod do Kinorohingan do poporongou do boros do Kinorohingan do hiri'd pomogunan dot Asia.


text:
Om korikot poddi iyolo' do hilo'd wolit do pomogunan do Misia, om umbal noddi daa iyolo'd sumuwang do pomogunan do Bitinia, nga' noduhan i' iyolo' di Rusod di Yesus do mongoi'd hiri.


text:
Om totuong iddi di hilo' iyolo'd Truas, om kokito no i Paulus dot iso' o pinointalang. Id suang nopo di pinointalang diri om nokokito iyau do songulun o tulun do Makidunia do poingkakat dot id dotimbabaan dau do mangangat kopio dau do mongoi'd hilo'd Makidunia do mongoi ponulung diyolo'.


text:
Kokito poddi di Paulus i pinointalang diri, om tilombus nopo iyahai do suminodia' do mamanau do mongoi do hilo'd Makidunia, tu' otumbayaan no kopio iyahai do suhuon iyahai'd Kinorohingan do mongoi poposusui di Habar dot Osonong dot id tulun do hilo'.


text:
Om sakai noddi iyahai'd kapal do rahat do mantad hilo'd Truas om pakayaai no dahai do hilo'd bandar do Samotraki. Om sinuabon noddi om lombus no iyahai do kuminaa do hilo'd Niapolis.


text:
Om mantad nod hilo' om lombus po iyahai do kuminaa do hilo'd Pilipi, i bandar dit id watas do koiso' do hilo'd Makidunia. Pilipi nopo om porintaon do pomorintaan do Rum. Om minundorong iyahai'd hilo' do piro-piro tadau do koloido'.


text:
Om tontok di tadau'd Sabat, om ongoi no iyahai do hiri'd tisan do bawang di hiri'd soliwan di wawayaan di bandar tu' oilaan dahai do hiri nopo om haro o tiiyonon do tulun do Yohudi do sumambayang. Om hiri no iyahai'd songirikau do monokiboro-boros di tongoondu' di songintimung do hiri.


text:
Om haro'ddi o songulun o tondu' dot id pogialatan diyolo' dot i Lidia o ngaran. Iyau nopo om mantad hilo'd Tiatira om papadagang iyau do kain dit otomou daragang-ragang. Om iyau nopo om osianan kopio'd Kinorohingan. Om tingkaho' noddi do Tuhan o ginawo dau do rumamit di ponudukan di potudukon di Paulus.


text:
Om kobotisai noddi i Lidia, om koinsanai di tulun dit id suang do walai dau. Om kobotisai poddi iyolo' om angatai noddi iyahai dau do mongoi'd hiri'd walai dau. Boros ka dau, “Ondung okito do tobpinai-tobpinai do notumbayaan kopio oku di Yesus, om kainou ongoi kou odop do hilo'd walai ku,” ka dau. Om sansagai noddi iyahai dau do tumumboyo' dau.


text:
Insan o tadau, di maso dahai do manau-panau do kumaa'd hiri'd tiiyonon do sumambayang, om kosolowot no dahai o songulun o tondu'; om iyau nopoddi nga' turipon. Om iri nopo tondu'ddi om noporinta' do rusod dot araat, om koilo iyau do popoboros dit osiliu dot id dosunsudan. Om iri no komiloo' dau do popoilo dit osiliu dot id tulun dot id dosunsudan o koonu-onuan di tuan dau do tuntung dot ogumu'.


text:
Om tilombus nopoddi i tondu'ddi do tuminanud dahai diyo Paulus do mikuwo'd marang-garang do mimboros do poingkaa, “Iti nopo tulun diti om susuhuon do Kinorohingan dit agayo kopio! Om ruminikot iyolo' do mongoi popoilo do tobpinai-tobpinai ondung poingkuro o ralan dokoyu dot apasi!” ka dau.


text:
Om marang-garang kasai' nopo i tondu'ddi dot iyo kasai'ddi o popigarang-garangon dau do piro-piro tadau do koloido'. Om karaatai noddi i Paulus, om koili no iyau, om boro-boros no iyau di rusod diri do poingkaa, “Id suang do ngaran di Yesus Kristus om suhuon tiya' do sumoliwan do mantad id tondu'dti!” ka. Om diiri i' om diiri do suminoliwan i rusod diri do mantad id tondu'ddi.


text:
Nga' tontok di nongkoilo ngai' i tuan di tondu'ddi dot aiso' noddi o pakayon diyolo' do mogihum do tusin, om tangkapo' no diyolo' i Paulus om i Silas om gayato' no diyolo' do pakaa do hiri'd tiiyonon do momisara' di hiri'd tomu do nongoi potimbabao' di tulun di kikuasa'.


text:
Om ngoyo' noddi diyolo' potimbabao' i Paulus om i Silas di piro-piro pagawai do pomorinta' do Rum, om boro-boros noddi iyolo'd poingkaa, “Iti nopo tulun diti om tulun do Yohudi. Om iyolo' no o mamagangau do hiti'd bandar toko'.


text:
Tu' mangangat iyolo'd tulun do tumanud di kaadat-adato' dit a' miontok dit oturan toko', iyati' i tulun do Rum. Om a' toko' i' milo do rumamit ko' tumanud di kaadat-adato'ddi,” ka.


text:
Om i tulun dot ogumu' nga' sumaap i' di Paulus om i Silas. Om gayato' no di piro-piro pagawai do pomorinta' do minongidu' i pakayan di Paulus om i Silas, om ponuhu' nogiddi iyolo'd tulun do momobog goduwo diyolo'.


text:
Om kadalaai poddi iyolo'd pinimbabagan om pogiilo' nogiddi iyolo'. Om suhuon' noddi i boyoon do hiri'd giil do madtamong kopio diyolo'.


text:
Om posuango' noddi di boyoon di hiri'd giil i Paulus om i Silas do hiri'd bilik dit id gogok kopio di giil, om rangkapo' nogiddi do papan o gakod diyolo'.


text:
Om di nopoddi pitangatuong no doti'ddi, om maso di Paulus om i Silas do sumambayang om modsinding do mamarayou'd Kinorohingan. Om i tulun do suwai di songinggiil nga' mokinongou diyolo'd modsinding.


text:
Om sigog id guyu' o tana' dot opuhod kopio, gisom do noguyu' i pinawaalan di giil. Om koiwangai ngai' nopo i wawayaan di giil om i rantai di pinamarangkap ngai' di tulun di songinggiil nga' kalangkang ngai' nopo.


text:
Om koposik noddi i boyoon di madtatamong di giil do nokotigowo. Om tontok di nokito dau do noiwangan ngai' i wawayaan di giil, om kodongo' nopo dau i gayang dau do kumiros daa tu' osorou nopo dau om nongkopoggidu' ngai' no i tulun di songinggiil.


text:
Om pokianu no i boyoon di giil diri do lampung om panangkus nogiddi iyau do suminuang do hiri'd giil do mikuwo'd gagaran tomod, om otud noddi iyau dot id toguang di Paulus om i Silas.


text:
Om angatai noddi dau iyolo' do sumoliwan, om boro-boros no iyau'd poingkaa, “Oi tuan, nunu ot apatut ku'd wonsoyon om apasi oku i'?” ka.


text:
Om boros ka di Paulus om i Silas do suminimbar, “Kotumbayaai nod Tuhan Yesus, om apasi ko i' om koinsanai'd tulun di hiri'd walai nu!” ka.


text:
Om susuyai noddi di Paulus om i Silas do boros do Tuhan i boyoon do madtamong do giil diri, om koinsanai di tulun di hiri'd walai dau.


text:
Om tontok id totuong diri do nangatan dau iyolo' do minoyo' dau om udasai noddi dau i suhat diyolo'. Om botisai noddi iyau om koinsanai'd tulun di hiri'd walai dau.


text:
Om angatai noddi dau i Paulus om i Silas do mongoi'd hiri'd walai dau om paakano' noddi dau iyolo'. Om otood tomod diri iyau om koinsanai di sompiiyon dau tu' notumbayaan noddi iyolo'd Kinorohingan.


text:
Kosuabon noddi om ponuhu' nod pulis i pagawai do pomorinta' do Rum do mongoi'd hiri'd giil do mongoi ponuhu' do poposoliwan di Paulus om i Silas do mantad hiri'd giil.


text:
Om sunudai noddi di boyoon di madtatamong di giil i Paulus di ponuhuan diri, “Oi tuan, monuhu' i piro-piro pagawai do pomorinta' do poposoliwan dokoyu. Om koino-ino kou nod muli', om sumonong-sonong kou'd mamanau,” ka dau.


text:
Nga' boros ka di Paulus dot id pulis diri, “A' po iyahai nobutusan om pimbabagai no iyahai dot id toguang do tulun dot ogumu', om rayat i' iyahai'd Rum. Om pogiilo' noddi iyahai diyolo'. Baino' noddi om lisok-lisokon iddi iyahai diyolo'd poposoliwan. a' i' iyahai sumoliwan. suhuon po i piro-piro pagawai do pomorinta'ddi do rumikot do hiti do mongoi poposoliwan dahai,” ka dau.


text:
Om posunudo' noddi di pulis i boros di Paulus diri dot id piro-piro pagawai do pomorinta' do Rum. Om ongooris diri i piro-piro pagawai'ddi do nokorongou do rayat do Rum i Paulus om i Silas.


text:
Om ongoi noddi iyolo' pokiampun di Paulus om i Silas. Om woyoo' noddi diyolo' i Paulus om i Silas do sumoliwan di giil om suhuon' no diyolo' iyolo' do mogidu' do mantad hiri'd bandar diri.


text:
Om tongkiad noddi i Paulus om i Silas do mantad hiri'd giil om pamanau no iyolo' do minongoi'd hiri'd walai di Lidia. Om kongosolowot poddi i Paulus om i Silas di tulun di nongotumbayaan do hiri, om di nokoboro-boros iyolo' do mongodsuur diyolo', om pamanau nogiddi iyolo'.


text:
Om lombus no kawagu i Paulus om i Silas do minamanau. Om kawaya' no iyolo' do hilo'd Ampipulis om hilo'd Apolonia om korikot noddi iyolo' do hilo'd Tosolunika. Hilo' nopo om haro o walai'd sasambayangan do tulun do Yohudi.


text:
Om ongoi noddi i Paulus do hiri'd walai'd sasambayangan do tulun do Yahudi' --- do miagal di wonsoyon kasai' dau --- do minogiuhot-uhot di tulun do hiri do pasal di ayat dit id suang do Buuk do Kinorohingan. Om otuntud nopo dot intolu o tadau'd Sabat do minongoi i Paulus do hiri.


text:
Om posondoto' nopo kopio di Paulus do popoboros om pinointalang kopio dau do miontok dit ayat dit id suang do Buuk do Kinorohingan dot a' milo dot a' oinggorit i Raja' do Gampamasi, i pinabatos do Kinorohingan. Om apasi kawagu iyau do mantad id kapatayon. Boros kad Paulus, “I Yesus nopo i posusuyon ku dokoyu, om Raja' do Gampamasi di pinabatos,” ka dau.


text:
Om haro'ddi o piro-piro tulun do notumbayaan. Om tanud noddi iyolo' di Paulus om i Silas; om ogumu'ddi i tulun do Yunani dit oronok mantad do Kinorohingan do notumbayaan di Yesus, om ogumu' o tongoondu' dit angabantug do notumbayaan.


text:
Nga' osolon diri i tulun do Yohudi. Om pangangat no iyolo' di tulun dot angaraat di sampanau-panau do minonimung do tulun dot ogumu' do mamagangau do pointongkop di bandar diri. Om ngoyo' noddi diyolo' soruango' i walai di Yason do mogihum di Paulus om i Silas do maan daa diyolo' potimbabao' di tulun dot ogumu'. I Yason nopo om tulun di notumbayaan no.


text:
Nga' a' iddi diyolo' nokito i Paulus om i Silas, om gayato' noddi diyolo' i Yason om i piro-piro tulun do suwai do nongotumbayaan do nongoi potimbabao' di piro-piro pagawai di kikuasa' do hiri'd bandar diri, do mikuwo'd minoro-boros iyolo' dot opuhod do poingkaa, “Iti nopo tulun diti om mimpanau nopo do mamagangau, om nokorikot no iyolo'd hiti'd bandar toko'.


text:
Om pinasalakoi iyolo' di Yason do hilo'd walai dau. Om papasala' iyolo' dit oturan di Kaisar, i raja' do Rum, tu' momoros iyolo' do haro po o raja'd suwai dot i Yesus o ngaran,” ka.


text:
Om kongotogod noddi kopio i tulun dot ogumu' om i piro-piro boyoon do hiri'd bandar diri do nokorongou'ddi.


text:
Om suhuon' noddi di tulun di kikuasa' i Yason om i piro-piro tulun do suwai di notumbayaan do mambayar do tusin do pamajamin diyolo' do tinan diyolo', om posoliwano' nogiddi iyolo' do mantad hiri.


text:
Om totuong iddi om suhuon' no di tulun di nongotumbayaan dot id bandar diri i Paulus om i Silas do mongoi'd hilo'd Biria. Om korikot noddi iyolo'd hilo' om ongoi no iyolo' do hiri'd walai'd sasambayangan do tulun do Yohudi.


text:
Nga' tulun nopod hiri om osonong i' ko' i tulun do hilo'd Tosolunika, tu' nongkosodia' no kopio o ginawo diyolo' do mokinongou di habar do pasal di Yesus, om monikid tadau nopo iyolo' do monorisid kopio do mambasa' di Buuk do Kinorohingan do mongilo kopio ondung otopot i ponudukan di Paulus.


text:
Om ogumu'ddi o tulun dot id pogialatan diyolo' do notumbayaan di Yesus, om ogumu' nogi' o tongokusai om tongoondu' do tulun do Yunani dit angabantug do notumbayaan.


text:
Nga' koilaai noddi di tulun do Yohudi di hilo'd Tosolunika do monuduk i Paulus do boros do Kinorohingan do hilo'd Biria, om ongoi no iyolo' suhut di Paulus om i Silas do hilo' do minongoi pamayayat di tulun do hilo' om pinapatangkabo iyolo' do ginawo diyolo'.


text:
Om ara-raho' no di tulun do hilo'd Biria do papaatod i Paulus do hiri'd tisan do rahat, nga' i Silas nopo di Timotius om poundorong i' do hiri'd bandar diri.


text:
Om kaatod poddi diyolo' i Paulus do hilo'd Atina, om bilinai noddi di Paulus iyolo' do momisunud di Silas om i Timotius do marau-arau do sumusuhut dau.


text:
Om daamot poddi di Paulus do magandad di Silas om i Timotius do hilo'd Atina, om tumongob tomod diri iyau do kokito di bandar diri tu' noponu' pod tingolig.


text:
Om ongoi noddi i Paulus ponokiboro-boros di tulun do Yohudi om it okon ko' Yohudi di sumambayang dot id Kinorohingan do hiri'd walai'd sasambayangan. Om monikid tadau nogi' iyau do mongoi ponokiboro-boros di tulun do hiri'd tomu.


text:
Om haro nogi' o piro-piro tulun di gomponuduk di tumanud di Ipikuros om i Stoa do suminongkiwal dau. Boros kad piro-piro diyolo', “Nunu no o toilaan do tulun diti? Okuri i' daa o toilaan dau nga' adala' i' kopio o boros,” ka diyolo'. Om haro nogi' o piro-piro tulun do suwai do momoros do poingkaa, “Iyo-iyo'd poposusui iyau do pasal do ponokokinorohingan do bansa'd suwai,” ka. Kapamarasan nopo diyolo'd miagal diri, om poposusui i Paulus do pasal di Yesus om pasal dot apasi kawagu i tulun do napatai.


text:
Om angatai noddi diyolo' i Paulus do hiri'd titimungon do tulun dot ogumu' di roitan do Nulu-Nulu dot Ariopagus. Om hilo' no iyolo'd minoro-boros di Paulus, “Mokiilo daa iyahai di ponudukan do wagu di pinotuduk nu'ddi.


text:
Tu' minonusui ko dahai'd ponudukan di suwai kopio dot orongou dahai. Om mokiilo iyahai ondung nunu o komoyon diri,” ka diyolo'.


text:
(Tu' tulun nopod Atina om i tulun do bansa'd suwai di poundorong do hiri om ongorohian kopio'd mokinongou do tulun di popotuduk do ponudukan dit a' po diyolo' insan korongou om orohian iyolo'd mogiboro-boros do pasal diri.)


text:
Om ingkakat noddi i Paulus do hiri'd dotoguangan di tulun do pointimung do hiri'd Ariopagus diri, om boro-boros no iyau'd poingkaa, “Oi tulun dot Atina! Okito ku do kitugama' ngai' kou i'.


text:
Tu' tontok di mimpanau oku'd hiti'd bandar dokoyu, om di mingontong oku di tiyonon dokoyu'd sumambayang om nokokito oku dot iso' o kinoiyonon dit iyonon dokoyu'd papatahak do porsombahan di sumbolion. Om tinulisan o kinoiyonon diri do poingkaa, ‘Dong Kinorohingan Dit a' Otutunan,’ ka. Om iri no i Kinorohingan di tukuon dokoyu'ddi, nga' it a' i' dokoyu otutunan o posusuyon ku dot id dokoyu,


text:
Kinorohingan no o minomonsoi'dti pomogunan om koinsanai di hiti'd pomogunan, om iyau no o Tuhan do hilo'd tawan om hiti'd pomogunan. Om a' i' iyau miyon do hiri'd walai di ponokokinorohingan di winonsoi'd tulun.


text:
Om a' nogi' iyau minog do tulungon do tulun, tu' iyau no o manahak do koposion om pinuhobo om koinsanai'd nunu nopo dot id tulun.


text:
Om mantad nod iso' o tulun o pinawayaan dau do minomonsoi'd koinsanai'd bansa'd tulun, om sinuhu' dau iyolo' do miyon do pointongkop diti pomogunan. Om iyau nogi' o minanantu' do mantad di gulu po ondung soira' iyolo'd poimpasi, om ondung hinonggo o koiyonon diyolo'.


text:
Om winonsoi pogi'd Kinorohingan o miagal diri nga' ponuhu' dau diyolo' do mogihum dau. Om maha' daa'ndo om osolowot diyolo' iyau do tontok di mogihum iyolo' dau. Nga' otopot nopo kopio om a' i' osodu' o Kinorohingan do mantad id pointikid-tikid dati',


text:
do miagal di nokoboros do tulun do poingkaa, ‘Poimpasi toko' om mimpanau toko' om hino toko' do hiti'd pomogunan tu' i kuasa' dau o powonsoi do miagal diri,’ ka. Om miagal nogiddi i nokoboros di piro-piro tulun dit ongoilo do boros dit angaralom do poingkaa, ‘Tangaanak ngai' toko' i' dau,’ ka.


text:
Om iyo nopoddi tu' tangaanak ngai' toko'd Kinorohingan, om a' i' apatut do sorohon toko' do Kinorohingan nopo om iyo noddi tingolig di tamas ko' pirok ko' watu do winonsoi, i winonsoi do tumanud do toilaan do tulun.


text:
Nga' a' nod Kinorohingan sorohon i maso pod aiso' o toila-ilaan toko', nga' baino' nopo om suhuon dau o koinsanai'd tulun do pointongkop diti pomogunan do kumorologo di dusa diyolo'.


text:
Tu' natantu' no dau ot insan o maso do kopomutusan do pointikid-tikid do tulun do hiti'd pointongkop diti pomogunan do mikuwo'd otulid o pomumutus. Om i tulun di nopili' mantad do Kinorohingan o momutus. Om iri no o koila-ilaan do koinsanai'd tulun dot otopot iri tu' napasi no kawagu'd Kinorohingan i tulun diri do mantad id kapatayon,” ka di Paulus.


text:
Nga' haro'ddi o piro-piro tulun dot id pogialatan di tulun diri do mongirak-irak di Paulus do tontok di nokorongou iyolo' do pasal dot apasi kawagu i tulun di napatai. Om haro nogi' o tulun do momoros do poingkaa, “Orohian po kawagu iyahai'd korongou diya' do popotuduk do pasal diri,” ka.


text:
Nga' haro i' ot id pogialatan diyolo' do suminokodung di Paulus om notumbayaan di Yesus. Id pogialatan nopo diyolo'ddi om: i Dionisius, it iso' o tulun dot id pogialatan di mongilo-ilo dit Ariopagus, om songulun o tondu' dot i Damaris o ngaran, om haro po o piro-piro tulun do suwai.


text:
Om hilo' no o kinasalawatan dau do songulun o Yohudi dot i Akuila o ngaran. Om pomogunan nopo kopio di Akuila om hilo'd Pontus. Om koririkot dau do hilo'd Korintus do mantad hilo'd Italia do miwoyo' di sawo dau. Ngaran nopo di sawo dau om i Priskila. Kinaangayan nopo diyolo'd hilo'd Korintus nga' minonuhu' i Kaisar Klaudius do poposoliwan ngai' di tulun do Yohudi do mantad hilo'd Rum. Om ongoi noddi i Paulus solowot goduwo diyolo'.


text:
Om undorong noddi i Paulus do poinsugku' diyolo'd kumaraja', tu' miagal i' o pogihuman diyolo'd tusin, do momomonsoi'd kiim.


text:
Nga' mongoi kasai' nopo i Paulus do hiri'd walai'd sasambayangan do pointikid-tikid do tadau'd Sabat do mongoi ponokiboro-boros di tulun do Yohudi om i tulun do Yunani do mangangat diyolo'd monongkuyaan di Yesus.


text:
Om korikot poddi i Silas om i Timotius do mantad hilo'd Makidunia, om popinsusui kasai' nopoddi i Paulus dot id tulun do Yohudi di habar do mantad id Kinorohingan, dot i Yesus i Raja' do Gampamasi di pinabatos do Kinorohingan.


text:
Nga' a' nopo tumingkod do sumongkiwal di Paulus i tulun do Yohudi om papasala' iyolo' dau, om tantago' noddi di Paulus i pupuk do mantad id pakayan dau do popointalang do kasala' iyolo'. Om boro-boros nogiddi iyau diyolo' do poingkaa, “Ondung ohukuman kou, om dokoyu nod sala'. a' oku no iyoho' monongkoilo dokoyu! Om mantad nod baino' do mongoi oku nondod hilo'd tulun dit okon ko' Yohudi,” ka dau.


text:
Om tongkiad noddi i Paulus diyolo' om ongoi no iyau undorong do hiri'd walai di hiri'd sampaping di walai'd sasambayangan. Sanganu nopo di walai'ddi om i Titius Yustus, i tulun dit okon ko' Yohudi, nga' sumambayang i' iyau dot id Kinorohingan.


text:
Om i Krispus i boyoon di walai'd sasambayangan diri om i sompiiyon dau nga' otumbayaan i' di Tuhan Yesus. Om ogumu' o tulun do suwai do hiri'd Korintus do notumbayaan di Yesus, om minokibatis do nokorongou di pinosusui di Paulus.


text:
Insan totuong om boro-boros no o Tuhan dot id di Paulus dot id suang do pinointalang, “Kada' kooris! Popinsusui nopo. Om kada' tingkod.


text:
Tu' moyo-woyo' oku i' diya'. Om aiso' i' o tongosongulun piya do milo'd momonsoi'd araat dot id diya', tu' ogumu' i' o tulun ku dot id suang do bandar diti,” ka.


text:
Om undorong noddi i Paulus do hilo'd Korintus do sontoun om satanga' o koloido' om monuduk iyau di tulun do hilo' do boros do Kinorohingan.


text:
Nga' tontok di nosiliu i Galio do gobunor do hilo'd Akaya, om pogiupakat noddi i tulun do Yohudi do sumongkiwal di Paulus om tangkapo' no diyolo' iyau do pinakaa do hiri'd pomisaraan.


text:
Om boro-boros no iyolo' do papasala' di Paulus, “Iti nopo tulun diti om mamayayat do tulun do sumambayang dot id Kinorohingan do kasala' dit oturan di Musa o kowoyo-woyoo' do sumambayang!” ka.


text:
Om sisimbar no daa i Paulus. Nga' boro-boros nogiddi i Galio di tulun do Yohudi, “Oi tulun do Yohudi, ondung otopot do kasalaan ko' karaaton iti pinoboros dokoyu'dti om apatut i' daa do pokinongohon kopio ku.


text:
Nga' iti nopo om pogisosongkiwalan nod pasal do boros, om ngaran om oturan dokoyu om pimpori-porianan nopo dokoyu'd momutus iti. a' oku i' orohian do momutus do hal dot iyo'dti,” ka dau.


text:
Om tangkapo' noddi diyolo' i Sostinis, i boyoon do walai'd sasambayangan diri, om pimbabagai no diyolo' iyau do hiri'd dotimbabaan di tiyonon do momutus. Nga' a' i' di Galio pinusou i hal diri.


text:
Om alaid poddi i Paulus do poundorong do hilo'd Korintus do mantad diri. Om pongintod-intod noddi iyau di tulun di nongotumbayaan do hiri. Om sakai nogiddi iyau'd kapal do rahat do minongoi do hilo'd Siria do miniwoyo' diyo Priskila om i Akuila. Nga' pokibugarai no di Paulus i tobuk dau di hilo'd Kingkria tu' pinanaru dau i tobuk dau do pamayaan dau di batos dau do mikuwo'd sumpa' dot id Tuhan.


text:
Om korikot poddi iyolo' do hilo'd Iposus, om tongkiad noddi i Paulus di Priskila om i Akuila, om ongoi no iyau do hiri'd walai'd sasambayangan do mongoi ponokiboro-boros di tulun do Yohudi.


text:
Om angatai no daa'ddi diyolo' i Paulus do mundorong dot alaid-laid do hilo'd Iposus, do poinsugku' diyolo' nga' a' i' i Paulus minundorong.


text:
Nga' mulong pod iyo'ddi, nga' minoro-boros i' iyau di tintod dau do minamanau do poingkaa, “Ondung korohian do Kinorohingan om gumuli' oku i' kawagu'd hiti,” ka dau. Om sakai noddi iyau'd kapal do rahat do mantad hilo'd Iposus di nokoboros dau o miagal diri.


text:
Om korikot poddi iyau do hilo'd Kaisaria, om ongoi no iyau do hilo'd Yorusalim do minongoi poporikot do tabi' dot id sidang do hilo'. Om lombus no iyau do hilo'd Antiokia.


text:
Om alaid poddi iyau do poundorong do hilo'd Antiokia, om ongoi nogiddi iyau pimpanau do hilo'd watas do Galatia om Prigia do mongoi popogirot do kotumbayaan di tulun di nongotumbayaan do hilo'.


text:
Om korikot no do hilo'd Iposus o songulun o tulun do Yohudi dot i Apolos o ngaran, i nosusu do hilo'd bandar dot Aliksandria. Iyau nopo om kosuhut kopio do komoyon di hiri'd suang do Buuk do Kinorohingan om oilo iyau'd mimboros,


text:
om notudukan iyau di ponudukan do pasal di Yesus. Om agayo kopio o ginawo dau do popotuduk dot osorisid kopio o ponunuduk do pasal di Yesus, do mulong piya dot iri nogi' i botisan di Yohanis o noilaan dau.


text:
Om timpuun noddi iyau do monuduk di tulun do hiri'd walai'd sasambayangan. Om angatai noddi di Priskila om i Akuila i Apolos do hiri'd walai diyolo' do nokorongou iyolo' di ponudukan di Apolos. Om tudukai noddi kawagu diyolo' i Apolos do pinopopunong kopio do pasal di natantu' mantad do Kinorohingan do wonsoyon dau do mamasi'd tulun dot id suang di Yesus.


text:
Om orohian diri i Apolos do mongoi'd hilo'd Akaya. Om ponulis noddid surat i tulun di notumbayaan di Yesus do hilo'd Iposus do patahakon di tulun di nongotumbayaan do hilo'd Akaya do monuhu' diyolo' do rumamit di Apolos. Om di nopoddi nokorikot i Apolos do hilo'd Akaya om agayo no kopio o kinotulungan dau di tulun di notumbayaan di Yesus di hilo', dot i kosonongo'd Kinorohingan dot id diyolo' o nokotumbaya-bayaan diyolo' di Yesus.


text:
Om kikuasa' i' kopio i Apolos do monokisimbar-simbar di tulun do Yohudi, gisom do nokosoibau iyau do suminimbar di tulun do Yohudi dot id toguang di tulun dot ogumu'. Om iri no it ayat do mantad id Buuk do Kinorohingan o rinait dau do pinopointalang kopio dot i Yesus no i Raja' do Gampamasi di pinabatos mantad.


text:
Om daamot po di Apolos do hilo'd Korintus, om tongkop no i Paulus do minimpanau do hiri'd kabandaran do ponong id sokid dot id suang do watas diri om korikot noddi iyau do hilo'd Iposus. Om hilo' no do nokosolowot iyau do piro-piro tulun di notumbayaan di Yesus.


text:
Om uhoto' no di Paulus iyolo', “Nakaramit kou nod Rusod do Kinorohingan di kotumbayaai kou i' di Yesus?” ka dau. Om boros ka diyolo'd suminimbar, “Amu'. a' po iyahai insan korongou do haro o Rusod do Kinorohingan,” ka.


text:
Om uhoto' noddi kawagu di Paulus iyolo', “Iyo nopoddi, om nunu o komoyon di binotisan kou do noilaan dokoyu?” ka dau. Om boros ka diyolo'd suminimbar, “Komoyon nopoddi om i botisan di pinoboros di Yohanis,” ka.


text:
Om boros kaddi di Paulus, “I Yohanis nopo om minamatis do tulun do popointalang do nokorologo iyolo' do koinsanai di dusa diyolo'. Nga' tontok nogiddi do minomisunud i Yohanis di tulun dot Israil do mositi' no dot otumbayaan iyolo' di tulun di rumikot do sumusuhut dau, iri no i Yesus,” ka dau.


text:
Om tontok di sinukabayan di Paulus iyolo', om koporinta' noddi iyolo' do Rusod do Kinorohingan, om timpuun noddi iyolo' do mimboros do mogisuwai-suwai o bansa'd boros di kosuayan kopio, om popinsusui iyolo' do habar do mantad id Kinorohingan.


