# verses

text:
Nga' tulun nopod kaya' om sumondiu i' do kakayaan dau do mongintirung dau, om sorohon dau i kakayaan dau'ddi do miagal di tolig dit akawas om ogirot di posorili' do bandar.


text:
Mokinongou pod gulu om sumimbar nogi'. Tu' ondung amu' nga' okon nopo ko' basug ko nga' mongindaraat ko pod wokon.


text:
Haro nopo o korohiano' nu'd masi do tontok di kitoruol ko om kokoris ko no; nga' ondung aiso' o korohian nu do miagal diri om aiso' no o kosunsudon nu.


text:
Tulun nopo di kirongod om sianu kasai' i' do toilaan; tulun nopo di kitoilaan om orohian kasai' i' do tudukan.


text:
Ondung orohian ko'd sumolowot do tulun dit agayo o pangkat, om puhawangan po iyau'd gulu, om osonong ko indo do mongoi solowot dau.


text:
Tulun nopo dit id gulu do moro-boros dot id pogibisaraan om kosoruan nod pointopot daa o karangahan, nga' oilaan nopo kopio om uhoton iyau di tulun di ponokibisara' dau.


text:
Ondung haro o pitagadan dot id pialatan do duwo o tulun dit okoris goduwo, om panalasai nopoddi nga' maan undio'.


text:
Ponulung no do tobpinai nu, om iyau nga' momogompi' indo diya' do miagal do tolig do bandar dit ogirot; nga' ondung tumogod ko dau, om a' no iyau monulung diya'.


text:
Tu' iri nopo poboroson nu om milo i' do mamasi om milo nogi' do mamatai diya'. Om iya' ngai' no o mamabo do kootuson diri.


text:
Ondung kaanu ko'd tondu' do maan nu'd sawo, om nakaanu ko no dit osonong kopio; iti no o popointalang dot osonong o Tuhan dot id diya'.


text:
Tontok nopod mokianu o tulun do mosikin om osonong i' o boros dau do mokianu; nga' tontok nopod sumimbar o tulun do kaya' om apatog tomod iyau.


text:
Haro i' o tambalut dit a' otorodok do mambalut, nga' haro i' o tambalut dit osonong po ko' i tobpinai kopio.


text:
Aparu' piya dot aiso' o toila-ilaan nga' a' i' osonong, tulun nopo dit ohurolo om oontok indo do kosusaan.


text:
Tulun nopod kaya' om kaanu nopo do tambalut do wagu; nga' tulun nod mosikin om atagakan i' di tambalut piya mantad dau.


text:
Mumbal ngai' nopo o tulun do monokiambalut do tulun dit angagayo o pangkat; om monokiambalut do tulun dit obintahak.


text:
Tulun nopod mosikin om a' i' poguna-gunaon do tobpinai piya dau, om okon-okon pondo i tambalut dau nga' a' kopio popoguna-guna' dau. Tumotos piya daa kopio iyau, nga' a' i' iyau kagayat diyolo'.


text:
Ondung osianan ko'd tinan nu om tumotos ko i' do minsingilo; om ondung osorou nu i nopinsingilaan nu'ddi om osonong no o kotutukon nu.


text:
Tulun nopo di mongudut do hiri'd pogibisaraan om a' no milo'd mogidu' do mantad id hukuman; atantu' no do patayon iyau.


text:
A' i' osorupai do haro o kakayaan do tulun do basug, om turipon nga' a' i' apatut do momorinta' do tulun dit ongkipangkat.


text:
Tulun nopo di kirongod om kopusus i' do kototogod dau. A' i' dau pusohon no o kasalaan do tulun dot id dau om iri no o kapamarayahan do tulun dau.


text:
Kototogod nopod raja' om miagal pod garom do singa; nga' kosonongo' nopo dau om miagal po di rasam dit andad-andadon no.


text:
Tanak nopod basug om kapatai i' di tapa' dau. Om tondu' no di mogod-togod nopod sawo dau om miagal po di waig dit a' tumingkod do muru-turu'.


text:
Walai nopo om dapu', om otungkusan i' do mantad id molohing; nga' tondu' nopo di kirongod do maan do sawo om Tuhan noo o milo do manahak.


text:
Umboyoon no kopio o ponuhuan do Kinorohingan om apasi ko i'; tu' ondung a' nu podulon iri, om apatai ko no.


text:
Nunu nopo i patahakon nu dot id tulun do mosikin om miagal no do Tuhan o pooloson nu; om bayaran ko indo kawagu'd Tuhan.


text:
Tudukan no o tangaanak nu dit ongokoro' po iyolo'; tu' ondung amu' nga' iyo nod monguhup ko diyolo' do mamatai do tinan diyolo'.


text:
Pologoson nopo o tulun dit obintogod do kopuriman do kootuson di kobintogodo' dau. Tu' ondung mongoi ko uhup dau, om monubuan ko no.


text:
Ondung orohian ko'd rumamit do nosihat, om orohian ko'd minsingilo; om osiliu ko nod tulun di kitoilaan.


text:
Tulun nopo om milo nod minsorou di wonsoyon dau, nga' iri nopondo it owonsoi kopio om iri no i korohian do Tuhan.


text:
Kowoyo-woyoon nopod tulun dit antangan kopio, om iri no i kotorodoko' dau. Osonong nogi'd mosikin ko' goudut.


text:
Umboyo' nod Tuhan, om osimbayan i' o koposi-posion nu; om osonong indo o ginawo nu om a' ko oontok do kosusaan.


text:
Haro i' o tulun dot adalaan no kopio o kakakaul; gisom do tukono' id posuang piya'd takanon dot id kabang dau.


text:
Hukuman no i tulun dit asawat o ginawo, om kaanu i' do toilaan i tulun dit aiso' o noila-ilaan. Ondung kirongod ko om kaanu ko i' do toilaan do tontok di tudukan ko.


text:
Iri nopo tanak di monginggorit do tapa' dau om i monguyung do tina' dau do mantad id walai om araat no kopio om kointingayam.


text:
Oi tanak ku, ondung tumingkod ko do minsingilo, om a' no alaid dot olihuan nu i nongoilaan nu dit id gulu.


text:
Iri nopo tulun di sumiliu'd sasi' di mongudut, om a' no momusou dit otulid; tulun nopo dit araat om orohian no dit angaraat.


text:
Popobolotok noo om paparaat do kowoyo-woyoon o tiinumon di kaawuk. Magauk ko nopo om basug ko no kopio koulun.


text:
Poddosi nod raja' dit otogod do miagal do moddosi ko'd singa di marom-garom. Tulun nopo di moningkau do kototogod do raja' om momungou nod tinan dau.


text:
Koilo nod monimpuun do pogitatagadan o tulun do basug; om osonong nogi' do minsodu' kou do mantad id diyolo'.


text:
Gompongumo nopo di tukono' do mamaradu do tumo dau do tontok di dongkopomoroduan; om aiso' no o tomoton do tontok di mogiompongomot.


text:
Pomusarahan nopod tulun nga' miagal do waig dot id torobong dit aralom; nga' tulun nopo di kitoilaan om kotimbauk iddi.


text:
Ogumu' i' o tulun do magakun dot otorodok iyau, nga' ingkuri' i' kopio do kosolowot di tulun dit otorodok kopio.


text:
Ountung no o tangaanak di kitapa' dit otulid o kowoyo-woyoon, om i momonsoi do korohian do Kinorohingan.


text:
Tontok nopod momutus i raja', om sorisidon ngai' i' dau i nongkoboros, om imbulayan ngai' dau i karaato'.


text:
Oilaan i' o karaato' om kosonongo' do tanak do mantad id wowonsoyon dau; oilaan i' dokoyu ondung osonong om otulid o kowoyo-woyoon dau dot i wonsoyon dau o koila-ilaan.


text:
Ondung monorimo-rimo ko'd modop om rumutum ko no. Ondung aparu' ko'd kumaraja' om osima' ko no do taakanon.


text:
Mimboros nopo o tulun di momoli dot angamahal o gatang do bobolion. Nga' oboli nopondo kopio diyolo' om oondos i' dot iri-iri o gatang do pinomoli dau.


text:
Tulun nopo dit orohian do mamajamin do tulun di mongutang dot a' dau otutunan i tulun, om mositi' no dot onuon i dapu' dau do maan do pamajamin di batos dau.


text:
Iri nopo dapu' do naanu do minonipu' o kinoonu-onuan om osonong i' daa dot opurimanan dokoyu di timpuun i'; nga' id tohuri nondo om miagal pondo iri di togis dot id suang do kabang dokoyu.


text:
Pokianu nod nosihat dot osonong dot a' ko po kopoboros dit apatut nu'd wonsoyon; kada' ongoi sangod dot a' ko po kopomusorou kopio dit apatut nu'd wonsoyon.


text:
Tulun nopo dit obimboros om a' no kopio milo'd poopi' dit a' apatut do popimboroson; kada' no kopio ongoi ponokirolot-rolot do tulun dit obimboros kopio.


text:
Ondung momopol ko do molohing nu, om miagal nondo di lampung dit opisok do dongotuong o koposi-posion nu tu' opupusan no.


text:
Natantu' mantad nod Tuhan o kowoyo-woyoo' do koposi-posion do tulun do hiti'd pomogunan; gowoi poddi om a' o tulun kosuhut do kowoyo-woyoo' do koposi-posion dau.


text:
Momusorou no kopio dot a' ko po kapamatos do manahak do porsombahan dot id Kinorohingan. Tu' monosol ko i' dotindo dot id tohuri.


text:
Raja' nopo di kitoilaan om koilo i' ondung isai i kasala'; om hukuman dau i nakasala', om a' no dau ompunan.


text:
Noonuan toko' nod Tuhan do pomusarahan om kopurimanan do ginawo, om oilaan toko' indo ot id suang do ginawo toko'.


text:
Solinaid nopo dot otulid om kikosianan om otorodok i raja' do momorinta', om potilombus po o pomorintaan dau.


text:
Iri nopo tulun dit omulok po om i kokoriso' dau o koimayaan, om iri no i tulun di molohing no om i tobuk dau do nongkopurak no o koponuahan.


text:
Haro i' do kiguna' it ongoumbalan di koinggorit, om simbanan indo'd tulun i kowoyo-woyoon dau di kasala'.


text:
Poingkuro nopo o Tuhan do popotunud do luyungon do bawang, om miagal no iyau'ddi do popotunud do pomusarahan do raja'.


text:
Osorou nu doti' daa do kopunong ngai' nopo o wonsoyon nu, nga' soroho' no dot oilaan id Tuhan o korohian kopio do ginawo nu.


text:
Tulun nopo dit araat om kidusa no tu' porintaon iyau di kasawato' do ginawo om i kobinggoyo-goyoo' dau.


text:
Momusorou no kopio dit apatut nu'd wonsoyon om ogumu' i' ot aanu nu; ondung ahago-hago kopio ko om a' ko nopondo insan dot osukupan.


text:
Tulun nopo di kisala' om sumusui no do ralan di poimpalid; nga' tulun nopo dit otulid o ginawo om momonsoi i' dit osonong.


text:
Osonong nogi' do miyon do hiri'd sakai'd taap do walai, ko' mantad do poinsugku' i kusai di sawo dau di mintogod nopo.


text:
Tulun nopo dit araat om orohian nopo do momonsoi dit araat; om aiso' o kosianan dau'd tulun do suwai.


text:
Soira' do porotuan do hukuman i tulun dot asawat o ginawo om iri piya tulun do basug no kopio nga' otudukan i'. Tulun nopo di kirongod om kaanu id toilaan do mantad id ponudukan di pinotuduk dot id dau.


text:
Kinorohingan nopo it otulid kopio om koilo i' dit ongosiliu dot id suang do walai di tulun dit araat; om pohudsuon i' dau iyolo' do gisom dot apatai.


text:
Ondung a' ko mokinongou do tihad do tulun do mosikin do mokitulung, om diya'ndo do lolohou do mokitulung nga' a' no pokinongohon.


text:
Ondung haro o tulun dot otogod diya', om puhawangan no iyau, nga' a' i' ungkomian do papatahak, om atanus-tanus indo o kototogod dau.


text:
Tontok dot owonsoi it otulid om ongotood i' o tulun dit osonong; nga' ongooris indo i tulun dot araat.


text:
Tulun nopo dit a' tumanud do kowoyo-woyoo' do koposi-posion di tulun dot osonong; om atantu' no do kakaa dot id pomogunan do tulun do napatai.


text:
Iri nopo tulun dit orohian do minsimbayan om mosikin kasai' i'; om i tulun dit orohian nopo do moginakan nga' a' i' osiliu do tulun do kaya'.


text:
Iri i' om iri tulun dot araat di mumbal daa do poporikot do koinggoritan dot id tulun dot osonong ot orikatan do koinggoritan diri.


text:
Osonong nogi' do mongoi iyon do hilo'd tana' dot alasu' om it oingou, ko' mantad do sumugku' i kusai di sawo dau dit obinsongkiwal om obintogod.


text:
Tulun nopo di kirongod om kaya' kasai' i' om osimbayan; nga' tulun nopo di basug om oruhai do kaayi' di tusin di kararamit dau.


text:
Isai nopo o tulun di tumotos do momonsoi dit otulid om it osonong, om kaanu no do kosimbayanan, om kosuahan om tumur dit anaru.


text:
Boyoon nopod soudor di kiakal om kosolod i' do bandar di tamangan do soudor dit ongosiou, om karaag iyau di tolig di ponokosondihon diyolo'.


text:
Tulun nopo dit oondos om asawat o ginawo, om orohian nopo do mongindaraat om momusorou dot oilo iyau.


text:
Haro daa o korohian di gungkaul, nga' tukono' indo iyau do kumaraja'; iri no o kobungou dau dot adalaan dot oinggorit;


text:
monongodou-ngodou nopo iyau do minsorou di korohian dau. Nga' tulun nopo di mumboyo' do Kinorohingan, om manahak i' iyau do mikuwo'd ginawo dit opuhawang.


text:
Iri nopo i poboroson di tulun di goudut om a' i' milo do ponongkuyaanan, nga' boros nopo di tulun di koilo kopio do hal diri, om milo i' do ponongkuyaanan.


text:
Tulun nopo dit otulid o ginawo om haro i' o kotontuan dot id suang do ginawo dau, nga' tulun nopo dit araat om minog pod minsorupai-rupai.


text:
Ondung saapon ko'd Tuhan, om aiso' no o milo do monulung diya'; aiso' i' o guna' di kopintaro', om kapandayo' om koiloo' nu.


text:
Mulong pod haro o kuda' di don sumasangod dot id pisangadan, nga' Tuhan no o milo'd manahak do kamanangan.


text:
Agayo nogi' o gatang do ngaran dot osonong, ko' mantad do kakayaan. Osonong nogi' kopio do kosianan do tulun ko' onuan do pirok om tamas.


text:
Haro i' o kopiagalan do tulun do kaya' om tulun do mosikin: iri no tu' Tuhan i' o minomonsoi goduwo diyolo'.


text:
Tulun nopo di kitoilaan om mongilag i' do kosusaan dit okito dau do rumikot, nga' tulun nopo dit a' milo'd momusorou om mokilogos nopo dot oontok do kosusaan, om monosol nogi' daa'ndo dot id tohuri.


text:
Umboyo' nod Tuhan, om kumosiriba' no o ginawo, om kaanu ko i' do kakayaan om kosuahan om tumur dot anaru.


text:
Ondung oupus ko'd ginawo nu om insodu' no do mantad id tulun dot araat; tu' iyolo' nopo om atantu' nod kosulung do lawa'.


text:
Tudukan no o tanak do kowoyo-woyoo' do koposi-posion di korohian do Tuhan, om osorou indo dau kasai' iri do solinaid dau do poimpasi.


text:
Tulun nopo do mosikin om porintaon di tulun do kaya'. Ondung molos ko'd tusin om osiliu ko nod turipon do tulun di nalasan nu.


text:
Ondung monuduk ko dit a' otulid, om oontok ko nod kosusaan; om id tohuri nondo om atagakan ko nondod kuasa' nu.


text:
Uyungon no o tulun dit asawat o ginawo, om aiso' i' o pogitatagadan, om pogisosongkiwalan om aiso' o mogiindara-raat.


text:
Tulun nopo dit akaul om monginduwalai nopo do ponguwaan nopo dau om: ooris dot ongoyon iyau tabpaai do singa do hilo'd tanga'd ralan.


text:
Iri nopo boros do tondu' di sundal do mamayayat om lawa' i', tu' popohudsu iri do tulun di katagadan do Tuhan.


text:
Koubasanan i' do tangaanak do mingwonsoi dit a' apatut do wonsoyon, nga' pikoton nopo iyolo' do monuduk om osimbanan indo o kowoyo-woyoon diyolo'.


text:
Ondung momuhawang kou'd tulun do kaya', om monginggorit nogi' do tulun do mosikin do mokikakaya' kou, om osiliu kou nogindo'd tulun do mosikin dot id tohuri.


text:
Pokinongou no, om tudukan ku i' iya' di nosihat di pinoboros di tulun dit ongkitoilaan. Pinsingilaan no i ponudukan diyolo'ddi,


text:
Orohian oku no kopio do mogondos ko'd Tuhan; om iti no o koposunudan ku diya' diti ponudukan diti do dinondo.


text:
Notulis ku no o tolu nohopod o nosihat do maan ku diya' --- om koinsanai'dti nga' kotuduk ngai' nopo om osonong.


text:
Om iti no o monuduk diya' dit otopot. Om soira' nopondo do suhuon ko'd monorisid kopio'dti, om koontok indo ot isimbar nu.


text:
Kada' ahawai i tulun do mosikin do mulong piya daa dot aahawan nu iyau; kada' ulak-ulakai i tulun dit aiso' o pokukurayan do hilo'd pogibisaraan.


text:
Tu' katanud ko dotindo do kowoyo-woyoon dau, om a' nu nondo milo'd tingkadan i kowoyo-woyoon nu'ddi.


text:
Nokoumbal ko no do nokokito'd tulun dit osonong o pangangaraja'? Tulun nopo do miagal diri om pakarajaon indo dot id walai do raja', om okon i' ko' id walai do tulun toomod.


text:
Om kada' kasagau di taakanon dit angawasiu di posurungon dau, tu' mumbal i' doti' daa iyau do popohudsu diya'.


text:
Tu' oruhai moti' kopio do tumagak i kakayaan nu'ddi, dot iyo poddi minomualad, om tumulud do hilo'd tawan do miagal do kondiu.


text:
Kada' ongoi torungak do makan do tulun dit okolit. Om kada' korohiai di taakanon dit angawasiu do posurungon dau.


text:
Tu' momoros dotindo iyau do poingkaa, “Akan no, om anu-anu po,” ka, nga' a' i' iyo kopio'ddi ot id suang do ginawo dau. Tu' oomis piya o boros dau nga' suwai i' ot id suang do ginawo dau.


text:
Tu' ilobon nu indo kawagu i notolon nu, om i boros nu do pinopoinggayo-gayo dau nga' aiso' i' o guna'.


text:
Kada' nogi' kopio poundaliu di wolit do tana' di natantu' mantad di gulu po, om kada' pagahau do tana' do tangaanak dit aiso' o molohing.


text:
Tu' ondung iyo ko'ddi, om atantu' no dot osonong ot id dosunsudan do koposi-posion nu, om a' atagak i soro-sorohon nu.


text:
Pokinongou no, oi tanak ku! Sumiliu nod tulun di kitoilaan. Porolomon no kopio o pomusorou nu'd pasal do kowoyo-woyoo' do koposi-posion nu.


text:
Tu' tulun nopo di mogiginum om i godoot om osiliu nondod mosikin. Ondung modop noo om makan o karaja' nu om a' no alaid om gansing no o posokoton nu.


text:
Umboyo' nod nosihat do tapa' nu! Tu' ondung a' daa iyau hino om a' ko i' daa iya' hino do hiti'd pomogunan. Om pointalangon no do momusou kopio ko di tina' nu do molohing iyau.


text:
Pomoli no dot Oturan do Tuhan, om toilaan, om ponudukan, om pomusarahan dit atarom. Om kada' nogi' kopio umbalai do papadagang iti, tu' iti nopo om agayo no kopio o gatang.


text:
Otood no kopio i tapa' ondung oronok do Kinorohingan i tanak dau; om oondos iyau do kokito di tanak dau do kitoilaan.


text:
Tu' tongoondu' nopo di sundal om i tongoondu' dit angaraat o kowoyo-woyoon om lawa' i' di momurunsut.


text:
Miagal po iyolo' di tulun do manakau do magawang diya' om ogumu' no o tongokusai do nakapagampahu' do nobungou diyolo'.


text:
Koilo ko i' ondung nunu ot osiliu dot id tulun dit adalaan kopio do monginum do waig dot anggur, om i mumbal do monginum do tiinumon di kaawuk? Tulun nopo dot iyo'ddi om oinggorit no om osusa'. Mintogod nopondo iyau om mimboros do manangkaraatan. Aragang poo o mato dau om notongkop do suhat o tinan dau, om milo i' daa dau dot ilagon iri.


text:
Kada' pologoso' i tiinumon do kaawuk do mamayayat diya', do mulong piya do kabayayat tomod o kokitanan diri do hiri'd sangkir, om osonong daa do tiuson.


text:
Miagal ko pondo di tulun do hilo'd tanga'd tumbak do rahat; tu' oruol nopo o tulu nu om mikorobibi' ko.


text:
Om moro-boros ko nondo do poingkaa, “Binobog oku kala' do tulun om tinompilingan oku, nga' aiso' i' o tosorou ku ondung poingkuro kopio o nosiliu. Odoi, siodop oku no kopio! Mongoi-ongoi po pama'dti poginum!” ka.


text:
Hinonggo nopo o haro o toilaan, om haro no o bilik di noponu' do konunu-nunuan dit angagayo o gatang om olumis.


text:
Koundar nogi' i tulun do kitoilaan ko' mantad di tulun dot okoris; kiguna' nogi' o toilaan ko' kinoris.


text:
Tu' ondung mongoi toko' sangod om mositi' nod haro i nosorou mantad do wonsoyon. Om ogumu-gumu' o nosihat dot aanu nga' soro-sorohon nod kamanang.


text:
Toilaan nopo om adalaan i' karalom do bagi' di tulun do basug. Aiso' i' o milo dau'd poboroson do tontok do mogiboro-boros do hal dit angapangkal.


text:
Nunu nopo i pinsarahan do tulun do basug om dusa noo. Tulun nopo di mongindaraat nopod tulun do suwai om a' no kasanangan dot isai nopo o tulun.


text:
Boros ka nu doti' daa om, “Okon i' ko' doho' do tonggungan diti,” ka. Nga' oilaan id Kinorohingan iri om maan ko indo dau butusai do miontok di sorohon nu. Piantangan i' dau o koposi-posion nu om somulian ko indo dau do miontok di nowonsoi nu.


text:
Oi tanak ku, pangakan nod paha', tu' iri nopo om osonong i'. Om poingkuro nopo o koomiso' di paha' do mantad hiri'd tulu do pinuwalai do potiukan dot akanon nu,


text:
om iyo nogiddi o toilaan tu' osonong kopio do bagi' diya'. Ondung kitoilaan ko om osonong no ot id dosunsudan nu.


text:
Kada' omit di tulun dot araat di mogiupakat do mongoi panakau do dapu' om mongoi ponoruang do walai di tulun dot otulid o ginawo.


text:
Tu' asaru' piya dot aratu' o tulun dit otulid o ginawo nga' kotungag i' iyau kawagu. Nga' tulun nopo dit araat om apatai no di kosusaan.


text:
Tu' okito id Tuhan i winonsoi nu, om a' i' iyau orohian do miagal diri; om a' indo dau hukuman i pisangod nu'ddi.


text:
Oi tanak ku, koronok nod Tuhan, om momusou nod raja'. Kada' ongoi ponokiambalut di tulun di sumaap diyolo'.


text:
Tulun nopod miagal diri om a' i' alaid om matai no. Tu' okon i' ko' agaan-gaan o kosusaan do porikoton do Kinorohingan ko' porikoton po di raja'.


text:
Pinopoboros nogi' i tulun dit ongkitoilaan do nosihat do poingkaa: Ondung manampaping o gompomutus, om kasala' no iyau.


text:
Nga' ondung momohukum i gompomutus do tulun di kisala' om abarakatan no iyau om kasanangan iyau'd tulun dot ogumu'.


text:
Kada' siliu do sasi' do papasala'd tulun do suwai ondung aiso' o poboroson nu dit otopot do kapasalaan nu dau, om kada' pongudut do pasal dau.


text:
Kada' pomoros do poingkaa, “Poingkuro nopo i winonsoi dau dot id doho' om miagal noddi o wonsoyon ku dot id dau! Sumuli' oku no dau!” ka.


text:
Iti no o piro-piro kawagu o nosihat di Suliman do sinalin di piro-piro o tulun do hiri'd walai di Hiskia do don raja'; i Hiskia, i raja' do Yohuda.


text:
Poinggoyoon toko' o Kinorohingan dot i pinolisok dau o kopoinggayaan; om pusohon toko' o raja' dot i patarangon dau o kopomusahan.


text:
A' i' oilaan ondung nunu o sorohon do raja', tu' pomusarahan nopo dau om aralom po ko' pomusarahan toko'; iyo pod tawan kasawat om iyo do rahat karalom o pomusarahan dau.


text:
Uyungo' ngai' pogi' i gomponosihat dit araat do mantad id walai do raja', om ogirot i' o pomorintaan, dot it otulid o kogirot.


text:
Tontok do sumolowot ko'd raja' om kumosiriba' no o ginawo; om kada' pinsorupai-rupai do tulun di kipangkat dot asawat.


text:
Tu' osonong nogi' do suhuon do mongoi'd hiri'd koiyonon dit ongkipangkat, ko' mantad do suhuon do patahak di niyonon nu dot id tulun di kipangkat dot asawat ko' diya'd pangkat.


text:
Kada' kolomus do poporikot do hal nu do hiri'd pomisaraan; tu' ondung oilaan do kasala' ko om nunu po o milo nu'd wonsoyon?


text:
Ondung haro o pigulatan dot id pialatan dokoyu di tambalut nu om salasayon nopori dot id pialatan dokoyu goduwo, nga' kada' pointalango' i lisok-lisokon do tulun do suwai.


text:
Tu' koilo ngai' i' moti'ndo o tulun dot a' ko milo'd poopi' do boros dit a' apatut do popinsunudon, om araag nondo o ngaran nu do gisom dot alaid.


text:
Boros nopo di poboroson do koontok o maso do kapabarasan, om iyo po di sombulugu' o tamas di poinsuang do piring do pirok.


text:
Iri nopo pomisunud di poboroson do tulun di kitoilaan dot id tulun dit orohian do mokinongou, om iyo pod pondulung do tamas om iyo di pongillumis di tamas do nosompipi' do winonsoi.


text:
Susuhuon nopo dit otorodok, om poposonong i' do ginawo'd tulun di minonuhu' dau, iyo po iyau di waig dot osogit dot inumon di tulun do mongomot do hilo'd dumo.


text:
Iri nopo tulun dit alanut o ginawo om osonong o koboro-boroso' om kabayayat i' do tulun di kikuasa'.


text:
Kada' kasaru' kopio do mongoi songkoduwo do hiri'd songkoduwo nu, tu' apaasan dotindo iyau om rumaatan nondo diya'.


text:
Iri nopo boros do ponondos dit a' otopot om kapatai i', do miagal do gayang, om bobobog, om pana' dit atarom.


text:
Sumondiu nopod tulun dit a' milo do ponongkuyaanan do maso'd kikosusaan, om miagal pod mongogop di muud-uud no o nipon, om miagal do mamanau di kimpo' o gakod.


text:
Tulun nopo di modsinding do tulun di tumongob o podsindingan, om miagal nod mongidu' do rasuk dau do tontok dit osogit kopio, om miagal do potuntug do suka' dot id suhat dau.


text:
Atantu' nod poporikot do katagadan i mimboros do mongindaraat do wokon; dot iyo di tongus do mantad id utara tu' poporikot do rasam.


text:
Osonong nogi' do miyon do hiri'd sakai'd taap do walai, ko' mantad do sumugku' i kusai di sawo dau dit obintogod dau.


text:
Korongou nopod habar dot osonong do mantad id pomogunan dit osodu', om miagal nod monginum do waig dit osogit do tontok do tuuhan.


text:
Tulun nopo dit osonong do monokiwoyo' do tulun dit araat, om miagal nod tudan do waig dit olobou ko' torobong di nososomu'.


text:
A' i' osonong do padalaan o pangakan do paha', om iyo nogiddi tu' a' i' osonong dot adalaan do popimboros do pamarayou do tinan nu.


text:
Ondung a' ko kopusus do korohian do tinan nu om miagal ko nod bandar di nahaba' o tolig di pogintirung.


text:
A' i' apatut do royohon o tulun do basug; tu' miagal nori do rasam do dongmagadau om miagal do salju do tontok dit alasu' o tadau.


text:
A' i' kokuro-kuro diya' i pomopol do wokon diya', ondung aiso' o sala' nu. Iri nopo om miagal no di tombolog di mintulud do malib-talib diya' nga' a' i' sumako diya'.


text:
Apatut i' do pikoton o kuda', om apatut do kakangan o kaladai, om apatut nogi' do bobogon o tulun do basug.


text:
Ponimbar nopod tulun do basug om potonudon no di kababasug dau, om a' indo dau sorohon dot apandai iyau.


text:
Ondung monuhu' ko'd tulun do basug do mongoi poromut do boros, om iyo nori do monipu' do gakod nu, tu' mogihum ko nod kosusaan.


text:
Tulun nopod basug om a' i' milo do popoboros do boros dit aralom o komoyon, tu' iyo no iyau di tulun do nakakung o gakod tu' a' no milo do palaangon i gakod dau.


text:
Tulun nopod basug di mumbal daa do popoboros do boros dit aralom o komoyon, om miagal nod tulun di naawuk do mumbal do mongidu'd rugi do hiri'd tunturu' dau.


text:
Tulun nopo di mananahak do karaja' di tulun do basug om i tulun do santalib-talib, om momorugi' noo do tulun dot ogumu'.


text:
Tulun nopod basug di momonsoi kawagu di kababasug dau, om miagal nod tasu di mongoi pangakan kawagu di tilob dau.


text:
Monginduwalai nopo i gungkaul do ponguwaan nopo nga' ooris do tabpaan do singa do hilo'd tanga'd ralan.


text:
Tulun nopod akaul om mitogiging-giging noo do hiri'd toodopon dau, om aiso' no toongoi-ongoi, do miagal po di totobon do kopingiwang om kopintobon.


text:
Haro i' o tulun dot adalaan no kopio kakaul, gisom do posuang piya do takanon dot id kabang dau nga' tukono' i'.


text:
Tulun nopod akaul om momusorou i' dot oilo iyau, ko' mantad do turu' o tulun di kitoilaan om it ongkoontok o ponimbar.


text:
Mongoi nopo ponokihompi-hompit do hal do tulun do suwai om a' i' daa iyau kohompi-hompit, om miagal no di monguritos do tolingo'd tasu do hilo'd tanga'd ralan.


text:
Tulun nopo di monipu' do tulun do suwai do maan i' daa do pogkoringau, om iyo nod tulun di mulau do mangambawa' do rapo-rapo di kapatai.


text:
Ondung iso' noo o siduwon om opisok i' i tapui; om ondung aiso' o mimboros do mongindaraat do tulun do suwai om otingkod i' o pogitatagadan.


text:
Poposikit do tapui o tohun om siduwon; om iyo noddi i tulun dit ogorot do monokisongkiwal do mongusa' do pogitatagadan.


text:
Osonong tomod nopo o kopurimanan di mimboros do mongindaraat do tulun do suwai, om orohian o tulun do mokinongou'ddi.


text:
Tulun nopo dit osonong o koboro-boroso' om araat indo ot id suang do ginawo, om miagal no di kuron do nurogupan do pirok.


text:
Tulun nopo dit obingraatan om oomis piya o boros, nga' poimponu' id karaaton ot id suang do ginawo dau.


text:
Om mulong piya dot osuwau iyau nga' kada' ponongkuyaai dau, tu' noponu' i' do karaaton o ginawo dau.


text:
Mulong piya'd tirungon daa dau i karaato' dau, nga' oinsanan indo o tulun do kokito di karaato' dau.


text:
Isai nopo i mongukad do luang do porotuan do tulun do suwai, om aratu' nod hiri. Om isai nopo i poliid do watu, om iyau no ot oliidan diri.


text:
Kada' popimboroso' o wonsoyon nu do kosuabon do suab, tu' a' nu i' oilaan ondung nunu ot osiliu do tadau'd baino'.


text:
Pologoson no o tulun do suwai om i sompogunan do mamarayou diya', kada' kopio royoho' o tinan nu dot iya' om iya' o mamarayou.


text:
Pokoruol no daa do ginawo o kototogod om koronob i koburonguso', nga' awagat po moti' ko' iri i mosol.


text:
Osonong nogi' do potimbabaon nopo do monogod om mikuwo'd monuduk do tulun, ko' mantad do pologoson nu iyau do momusorou dot a' ko mamadul dau.


text:
Mulong piya do bobogon ko di tambalut nu nga' mikuwo i' dot osianan iyau diya', nga' ondung gopuson ko do pisangod nu om antaan-taan no.


text:
Ondung ayahan ko, om paha' piya nga' niada' nu i'; nga' ondung louson ko, om iri piya it opoit nga' oomis id opurimanan nu.


text:
Kada' lihuwai o tambalut nu ko' i tambalut do tapa' nu. Tu' ondung id suang ko'd kosusaan om kada' no ongoi pokitulung do tobpinai nu; tu' milo nod monulung diya' i songkoduwo nu, ko' mantad di tobpinai nu di hilo'd sodu'.


text:
Oi tanak ku, sumiliu nod tulun di kitoilaan, om osonong i' o ginawo ku, om haro o ponimbar ku'd tulun di papasala' doho'.


text:
Tulun nopo di milo'd momusorou om kokito id kosusaan do rumikot om ilagon i' dau iri; nga' tulun nopo di basug om sumubo tomod nopo dot id kosusaan om gowoi pondo om oinggorit iyau.


text:
Tulun nopo di nakabatos do mamajamin do tulun di mongutang, it a' dau otutunan, om atantu' no dot ongoyon nopondo i dapu' dau do pamajamin di batos dau.


text:
Ondung osuab kopio ko do papagarang do ponunuwau nu di tambalut nu, om sorohon i' dau'ndo do momopol ko.


text:
A' i' iyau milo do tingkodon, tu' miagal nod mogodu do tongus om miagal do mongonggom do tumau do mogodu dau.


text:
Isai nopo i momogompi' di guas, om kaakan no do tua'ddi. Om i susuhuon di modsurung di tuan dau nga' suahon no.


text:
Iri nopo it okito nu dot id waig om iri no i rabas nu; om iri it okito nu dot id ginawo nu, nga' iri no i kowoyo-woyoo' nu.


text:
Korohian nopod tulun om a' nopo milo dot abagalan; do miagal di pomogunan do tulun do napatai tu' haro kasai' nopo o tiyonon.


text:
Ponompipi' nopod tamas om pirok, om tapui; om pongilo nod kowoyo-woyoon do tulun om mantad di kopurimanan dau do tontok do royohon iyau.


text:
tu' a' i' poingompus o kakayaan. Pomorintaan piya do raja' nga' a' i' potilombus do gisom dot alaid.


text:
Ngoyon no onuo' i sakot do paakan di tayam-tayam, om ngoyon onuo' i sakot do hilo'd nuluhon do daamot di sakot di katatanom do sumuni.


text:
Kowonsoi ko i' do pakayan dot i hulu'd dumba' o wonsoyon om koboli ko'd tana' dot i tusin di gatang do wookon di kambing nu o pomoli.


text:
Om iri no kambing nu'd suwai om pongonuan nu'd susu dot inumon nu om i sompiiyon nu, om i susuhuon nu.


text:
Tulun nopod araat om mogidu' i dot aiso' piya o momogusa' diyolo', nga' tulun nopo dit otulid o ginawo om osiou i' do miagal di singa.


text:
Ondung momonsoi'd dusa o bansa', om mogisowoli-woli nopondo o tulun do momorinta'; nga' ondung kitoilaan o boyoon di bansa', om ogirot i' om apanggor o pomorintaan dau.


text:
Pomorinta' nopo di mongulok-ulok do tulun di mosikin, om miagal nod rasam dit asapou do mamaraag di tomoton.


text:
Ondung a' ko mamadul dot oturan, om mogobi' ko no di tulun dot araat; nga' ondung tumanud ko dit oturan, om sumaap ko no di tulun dot araat.


text:
Tulun nopod araat om a' i' kosuhut do komoyon dot otulid, nga' tulun nopo di sumambayang dot id Tuhan, om kosuhut i' do koinsanai'ddi.


text:
Tanakwagu nopo di mumboyo' dot oturan om tulun no di kitoilaan. Nga' tulun nopo di monokiambalut do tulun dit aiso' o guna-guna' om mongintingayam no di tapa' dau.


text:
Ondung kakaya' ko dot i bunga do tusin om poninipu' nu'd tulun do suwai o kakaya-kaya', om iri nopo kakayaan nu'ddi om aanu indo do tulun dit opuhawang dot id tulun do mosikin.


text:
Ondung a' ko mumboyo' dot oturan do Kinorohingan, om sambayang nu piya'ndo nga' araat i' dot orongou dau.


text:
Ondung mamayayat ko'd tulun dit otulid o ginawo do momonsoi'd araat, om iya' indo om iya' ot alawaan di lawa' nu'ddi. Nga' tulun nopo dit otulid o ginawo, om abarakatan indo do gisom dot osimbayan iyau.


text:
Tulun nopod kaya' om momusorou nopo do kitoilaan iyau, nga' tulun nopod mosikin di kirongod om koilo i' ondung isai kopio iyau.


text:
Soira' nopod momorinta' o tulun dot otopot, om asanangan ngai' no o tulun, nga' soira' nopod tulun dot araat o momorinta' om a' no mongoi hompi-hompit o rayat.


text:
Aiso' i' ot aanu-anu nu do popolisok ko'd dusa nu. Okuno' nori do mikuwo'd tongkiadan, om ompunan ko id Kinorohingan.


text:
Aiso' no o pokukurayan do tulun do mosikin dot id toguang do pomorinta' dit araat, tu' miagal pod potoguang iyolo'd singa di minggarom ko' bohuang di motipanabpo no diyolo'.


text:
Pomorinta' nopo dit a' milo'd momusorou om osiliu nod pomorinta' dit orongit kopio, nga' tulun nopo dit araatan dit a' koontok om alaid i' do momorinta'.


text:
Tulun nopo di nakapamatai om gusa-gusaon nopo ot opurimanan dau do gisom do tikapatai dau; aiso' no ot iso' do tulun do koodu dau.


text:
Tulun nopo dit otulid o kowoyo-woyoon om osimbayan i' o koposi-posion. Nga' tulun nopo dit a' otulid o kowoyo-woyoon om monigowo nopo dot oontok do kosusaan.


text:
Gompongumo nopo dit aparu' do morobuat om osima' nod kaakan-akanan. Nga' tulun nopo di mangayi' nod maso om mosikin kasai' nopo.


text:
Tulun nopo dit otulid o ginawo om kaanu i' do barakat do mantad id Tuhan, nga' tulun nopo dit orohian dot oruhai'd kumaya' om a' no milo'd mogidu' do mantad id hukuman.


text:
A' i' osonong do manampaping do wokon, nga' haro i' o gompomutus dot oonuan nopod tusin dot ongokuuri' om manampaping no.


text:
Tulun nopo dit okolit om orohian nopo dot oruhai'd kumaya'; gisom dot a' i' dau oilaan dot orikatan iyau do korurutum.


text:
Monogod nopod tulun do suwai do maan do ponuduk dau om korohian nogi' di tulun diri do koimbagu, ko' mantad di tulun di minamarayou dau.


text:
Isai nopo i momusorou dot okon ko' dusa do manakau di dong molohing dau, om iyo no di tulun do mananakau.


text:
Tulun nopo dit okolit om mongimbulai nod pogitatagadan; nga' tulun nopo dit otumbayaan do Tuhan om haro nogi' kopio ot aanu.


text:
Tulun nopo di tumanud dot osorou dau om basug i'. Nga' tulun nopo di tumanud do ponudukan do tulun di kitoilaan om kaanu nod koposion.


text:
Panahak nod tulun do mosikin om a' ko i' okurangan. Nga' ondung a' ko nopo monongkoilo di tulun do mosikin om ogumu' nondo o tulun do momopol diya'.


text:
Lumisok ngai' nopo o rayat, do tulun dot araat o momorinta'; nga' soira' nopo dot apatai i tulun dot araat diri, om sumowoli nondo do momorinta' i tulun dot otulid o ginawo.


text:
Ondung muhang-ruhang nogi' o kosongkiwalo' nu do tontok do tudukan ko, om orikot nondo o maso dot araag kopio ko om a' ko nondo milo'd tulungon.


text:
Ondung otulid i pomorinta', om ongotood no i rayat. Nga' ondung araat i pomorinta', om oinggorit no i rayat.


text:
Ondung orohian ko'd toilaan om oondos no diya' i tapa' nu. Ondung mongoi ko sugku' do sundal om orubat no dot aayi' o tusin nu.


text:
Soira' nopod momusou i raja' dit otulid, om ogirot no o pomorintaan dau. Nga' soira' nopo do tamaha' iyau'd tusin om aratu' no o pomorintaan dau.


text:
Tulun nopod araat om alawaan no di dusa dau, nga' tulun nopo dit otulid o ginawo om osimbayan i' om otood.


text:
Tulun nopo dit osonong om koilo i' dit apatut dot aanu di tulun dot aiso' o pokukurayan, nga' tulun nopo dit araat om a' i' kosuhut do komoyon diri.


text:
Tulun nopo dit orohian do mongindaraat om kagangau i' do pointongkop do bandar. Nga' tulun nopo di kitoilaan om milo i' do poposimbayan.


text:
Soira' nopod misalasai i tulun do kitoilaan om i tulun do basug, om mingirak noo om mimpopol i tulun do basug.


text:
Tulun nopo di gampamatai om araatan nopod tulun dit otulid o ginawo, nga' tulun nopo dit osonong om mongintirung i' di tulun diri.


text:
Tulun nopod basug om a' no kopusus-pusus do kototogod dau, nga' tulun nopo di milo'd momusorou om alanut i' o ginawo om kopusus do kototogod dau.


text:
Haro i' o kopiagalan di tulun do mosikin om i mongulok-ulok dau: iri no tu' nonuan goduwo i' iyolo'd Tuhan do mato do pogontong.


text:
Iri nopo i ponuduk om i pomisunud nga' manahak do toilaan dot id tulun. Tanak nopo dit umboyoon kasai' o korohian, om mongintingayam indo di tina' dau.


text:
Tontok di kikuasa' o tulun dot araat, om rumuhang no o kogumuo' do kasalaan. Nga' poimpasi po i tulun dot otulid o ginawo do tontok dot oidu' o kuasa' di tulun dot araat.


text:
Bansa' nopo dit a' tumanud do ponuhuan do Tuhan om aiso' no o kosimbayanan. Nga' olumaag i' o tulun di tumanud dot oturan do Tuhan.


text:
A' ko i' milo'd monuduk do susuhuon ondung moro-boros ko no toomod dau. Tu' kosuhut i' doti' daa iyau do komoyon nu'ddi nga' a' i' dau podulon iri.


text:
Tulun nopo di monguhup do tulun do manakau, om mogihum nod karaagon do tinan dau. Tu' ondung posunudon dau it otopot do hilo'd pogibisaraan, om ohukuman no iyau. Nga' ondung amu', om papalan no iyau'd Kinorohingan.


text:
Haro i' o koligagaanan ondung ooris ko dit osorou'd tulun do suwai do pasal diya'. Nga' ondung mogondos ko'd Tuhan om osimbayan ko no.


text:
Ogumu' o tulun dot orohian do kasanangan do pomorinta', nga' mantad no dot id Tuhan o koonuan kopio dit otulid.


text:
Araatan i' i tulun dot osonong di tulun dot araat; om i tulun dot araat nga' araatan i' di tulun dot osonong.


text:
Iti no o boros do pinoboros di Agur, i tanak di Yaki, i mantad hilo'd Masa. “A' i' hino o Kinorohingan do hiti, a' i' iyau moyo-woyo' doho', om a' oku no kosimbogui!.


text:
Isai ma o tulun do koilo'd kowoyo-woyoo' do hilo'd surga? Nokoumbal toi o tulun do minongonggom do ribut, om minomolopot do waig dot i rasuk dau o pinomolopot, ko' minanantu' pod kogisomon do koinsanai'd nunu nopo? Isai o ngaran dau om isai o ngaran do tanak dau? Atantu' nod koilo ko i'!


text:
Sulungon ngai' id Kinorohingan o batos dau. Iyau no o ponokokolid do tulun di rumikot do mongoi pokiintirung dau.


text:
Pokionuon ku iya', oi Kinorohingan, do manahak doho' diti duwo o pokionuon ku'dti dot a' oku po apatai:


text:
iri no tu' kada' oku pologoso' do mongudut, om kada' oku pologoso' do kaya' ko' mosikin. Suwai ko' onuan oku nopo di miumbagal-bagal ku.


text:
Tu' ondung kaya' oku om mogolim oku dotindo diya' om momoros oku dot a' oku minog do haro o Tuhan. Nga' mosikin oku no om mongoi oku dotindo panakau om koindaraat indo'd ngaran nu.


text:
Haro i' o tulun do mogihum do kaakan-akanan, do pokoruol om mononsog di tulun do mosikin om it aiso' o pokukurayan, o ralan do mogihum.


text:
Haro o duwo tanak di limbata'; ngaran nopo goduwo'ddi om i; “Patahakon doho'”! Haro ot apat o hal dit a' nopo milo dot abagalan:


text:
i kinoiyonon do tulun do napatai, i tondu' dit a' maganak, i tana' di tuuhan do rasam, om i tapui di monorob do hinonggo nopo.


text:
Tulun nopo di monguntotori' do tapa' dau ko' i tina' dau, om apatut nod pataamon do hilo'd soliwan om okutukan i' di tombolog di roitan do bangkahak o mato dau om aakan do kondiu o rata' dau.


text:
i kondiu do mintulud do hilo'd tawan, i tulanut do lumuhad do hiri'd watu dit angatarom, i kapal do rahat do lumayag do hilo'd tanga'd rahat, om i kusai om tondu' do miuhang-uhang.


text:
Poingkaa no o kowoyo-woyoon do tondu' dit a' otorodok dot id sawo dau; magampahu' po iyau, om mongoi nogindo akan om momihid do kabang, om moro-boros nogindo dot, “Nga' aiso' i' bo o nowonsoi ku di kasala'!” ka.


text:
i tondu' do kasawo om a' i' daa iyau korohian do tulun, i susuhuon do tondu' do magahau do pangkat di tondu' di sanganu di karajaon dau.


text:
Tu' ondung gouron nu o susu om osiliu nori do montiga'. Ondung momobog ko'd todung do wokon, om momburaha' nori. Ondung moningkau ko'd pitagadan om kohompit ko no dot id pitagadan diri.


text:
“Iya' no i tanak ku di kosianan kopio ku, om i nisimbar do sambayang ku. Nunu ma o posunudon ku diya'dti?


text:
Kada' rubato' o kinoris nu do monokidudun do tongoondu' om kada' oiyo' o tusin nu do pambayar do tongoondu'd sundal. Tu' ogumu' no o raja' do naratu' do tondu'.


text:
Pokinongou no, oi Lomuil! Raja' nopo om a' i' osorupai do monginum do waig dot anggur om a' osorupai dot adalaan koubas do tiinumon di kaawuk.


text:
Tu' soira' nopod koinum iyau do tiinumon di kaawuk, om olihuan nondo dau it oturan om a' nondo dau pusohon it apatut dot aanu di tulun dot aiso' o pokukurayan.


text:
Obiai no i tulun dit a' milo'd mongintirung do tinan dau. Intirungan ngai' no it apatut dot aanu do tulun dit aiso' o pokukurayan.


text:
Uhupan no iyolo' om siliu nod gompomutus dit otulid. Patahakon no it apatut dot aanu di tulun do mosikin om i tulun dit ulak-ulakan,” ka.


text:
Apagon nod mogihum do tondu' dit oilo kopio; iyau nopo om agayo po gatang ko' mantad di watu dot olumis dit agayo o gatang.


text:
Solinaid nopo dau do poimpasi om monulung kasai' nopo iyau di sawo dau; om a' i' iyau insan do monusa' dau.


text:
Aparu' i' iyau do mongoi ponimung di toowolon do wonsoyon do kain om i hulu'd dumba', om a' nopo iyau miundorong-dorong do mangawol diri.


text:
Paatod iyau'd taakanon do hiri'd walai do mantad id kinoiyonon di hilo'd sodu', miagal po iyau di kapal do dumadagang.


text:
Osuab po iyau'd tumungag do posodia' do kanon di sompiiyon dau, om momisunud di susuhuon dau do tongoondu' do buruon diyolo'.


text:
Mogihum iyau'd tana' om bolion dau iri; om tanaman dau dot anggur tu' nokoponimung no iyau'd tusin do pomogompi'ddi.


text:
Oilaan i' dau o kootuson do nunu nopo i wonsoyon dau; om kumaraja' iyau do gisom dot alaid o kinotuangan.


text:
Tontok piya dot orikot o maso dot osogit nga' a' i' iyau atangkabo, tu' haro ngai' i' o pakayan di sompiiyon dau dit angakapal.


text:
Pimpori-porian nopo dau'd momonsoi i pamalapik do siliu dau; om manampakai iyau do kain linan dit otomou daragang-ragang, it agayo o gatang.


text:
Okoris i' iyau om suahon do tulun do suwai; om a' atangkabo do tumimbaba' do tadau dit id dosunsudan.


text:
Boros ka di sawo dau, “Ogumu' i' o tongoondu' dot ongosonong, nga' iya' no it osonong kopio dot id pogialatan diyolo',” ka.


text:
Tumanus i' i koligkango' do tinan om i kolumiso'd rabas; nga' tondu' nopo dit otumbayaan do Tuhan om apatut nod royohon.


text:
Somuliai no o koinsanai di kosonongo' dau, tu' iyau no o tondu' dit apatut do pusohon do koinsanai'd tulun do hinonggo nopo!


text:
Iti ngai' no o boros di Tulun dit Aralom o Toilaan, i tanak di Daud, i nosiliu'd raja' do hilo'd Yorusalim do suminowoli di Daud.


text:
Boros ka di Tulun dit Aralom o Toilaan: Koinsanai do nunu nopo, om aiso' i' o kotutuk-tutukon! Koposi-posion nopod tulun om aiso' i' o guna', om aiso' o komoyon.


text:
Kumaraja' toko' nopo do gisom do tikapatai, do gisom dot aayi-ayi' o goos toko'. Nga' nunu nondo ot aanu-anu toko' di kaandasan toko'?


text:
Sinakagon nopo om mogisowoli-woli i' tu' matai no it id gulu om haro no o sinakagon do wagu, nga' iti nopo pomogunan om a' i' sumimban.


text:
Ilo tadau nga' mimbulai po kasai' om tumonob. Om ohuyan poo do gumuli' do hiri'd tadon dau om mulai no kawagu.


text:
Tumongus no ilo ribut do kumaa do hilo'd salatan, om tumongus nod kumaa do hilo'd utara; om sumorili' no kawagu om koguli' i' do hiri'd tadon mantad.


text:
Oinsanan nopo o bawang do hilo'd rahat o koluyungon, nga' a' i' oponu-ponu' ilo rahat. Gumuli' i' kawagu i waig do hilo'd tudan do bawang, om lumuyung no kawagu.


text:
Kapaasan ngai' i' iri, om a' no milo'd boroson o kapaasanon. Mato toko' nga' a' nopo ababas-babasan do mintong; om tolingo toko' nga' a' nopo ababas-babasan do mokinongou.


text:
Nunu nopo i nosiliu di gulu, nga' osiliu i' kawagu. Nunu nopo i nowonsoi di gulu, om owonsoi i' kawagu. Asio' i' o tiso' di wagu kopio do hiti'd pomogunan.


text:
Haro i' o tulun do momoros dot, “Intangai pogi', nga' wagu moti' iti,” ka. Nga' okon i' ko' wagu iri. Tu' hino nori dit a' toko' po nosusu.


text:
A' i' do tulun osorou i nongosiliu di maso di notoliban. Om iyo nogi' moti'ddi tu' iti nopo nongosiliu'd baino' om it osiliu do koimbagu nga' a' i' osorou do tulun di sumusuhut.


text:
Tuminorodok oku no kopio do minonorisid om mininsingilo do koinsanai dit ongosiliu do hiti'd pomogunan. Kosunsudon toko' nopo do natantu' mantad do Kinorohingan om katangkabo i' kopio.


text:
Nokito ngai' ku no i nongosiliu do hiti'd pomogunan. Nga' kotumbayaai no, dot aiso' ngai' i' o kinotutuk-tutukon diri. Iyo noddi mumbal do manabpo'd ribut.


text:
Poingkaa daa o tosorou ku, “Oilo oku no kopio, om iyoho' no it oilo kopio ko' mantad do toinsanan di raja' do nokopomorinta' do hiti'd Yorusalim dit id gulu ko' iyoho'. Kosuhut oku i' do komoyon do toilaan om i boros dot angaralom,” kangku.


text:
Om tumotos oku no kopio do mongilo do pisuayan do toilaan om kababasug, om pisuayan di pomusarahan dit atarom om i kowowongo. Nga' koilaai ku nogiddi dot iyo oku no di manabpo do ribut.


text:
Tu' ogumu-gumu' o toilaan toko', nga' ogumu-gumu' no o katangkabaan toko'. Om ogumu-gumu' o tosuhutan toko', nga' ogumu-gumu' no o toruol toko'.


text:
Om pomusorou oku noddi do sumimbayan, om kosuhut oku i' do komoyon do kosimbayanan. Nga' iri piya nga' aiso' i' o kinotutuk-tutukon.


text:
Koilaai ku noddi dot iri nopo i koirakan nga' kababasug i'; om iri kosimbayanan nga' aiso' i' o guna'.


text:
Om pomusorou oku nod sumimbayan om minginum do waig dot anggur om rumamai, tu' oodsuur oku di korohiano' ku do sumiliu'd tulun dit oilo. Ondos ku daa om iri no o ralan do tulun dot osonong kopio do momuriman do kosonongo'd koposi-posion dau dit oniiba' do hiti'd pomogunan.


text:
Nongowonsoi ku no it angagayo kopio. Nokopomonsoi oku no do piro-piro o walai ku. Om nokopomukabun oku'd bunga om anggur om piro-piro o bansa'd tua-ua'.


text:
Nokopongukad oku nod piro-piro o kulam do pomuwaig ku di kabun do bunga ku om i kabun do kouwaan ku.


text:
Ogumu' o turipon ku dot i binoli ku om i nosusu dot id walai ku. Om tayam-tayam ku nga' ogumu' no kopio ko' mantad dot isai nopo di nokoumbal do nokoiyon do hiti'd Yorusalim.


text:
Ogumu' o tamas om pirok do notimung ku do mantad id piro-piro o raja' do pomogunan di porintaon ku. Om poposonong do ginawo ku i sinding di piro-piro o modsisinding do tongokusai om tongoondu'. Om milo oku nogi' do manganu do tongoondu' do piro nopo o kogumuo' do korohian ku do maan ku'd panakasawo.


text:
Otopot no kopio dot abantug oku po ko' isai nopo di nokoumbal do nokoiyon do hiti'd Yorusalim, om a' insan do mongiman-iman o koiloo' ku.


text:
Tu' nunu nopo o kouhangan ku nga' aanu ku no. A' oku insan do momusus do korohian ku do mongoi pomonsoi di kasanangan ku. Oondos oku i' do koinsanai di naanu-anu ku di pininghuyanan ku, om iri no ot isomuli' doho'.


text:
Nga' id tohuri noddi om sorisido' ngai' ku no o koinsanai di nongowonsoi ku, om i huyan ku'd minomongo do koinsanai'ddi, om koilaai ku nogiddi dot aiso' ngai' i' o komoyon diri. Aiso' i' o kinotutuk-tutukon di huyan ku'ddi, tu' iyo nod manabpo do ribut.


text:
Poingkuro piya nga' iri no i nongowonsoi di piro-piro o raja' dit id gulu ko' iyau, o milo di raja' do wonsoyon. Om timpuun oku noddi do momusorou ondung poingkuro o kootuson dot oilo daa ko' bungou-bungou ko' basug o tulun.


text:
Atantu' no dot oilaan ku i' do, “Toilaan nopo om osonong i' ko' i kababasug, do miagal do tanawau tu' osonong i' ko' i totuong.


text:
Tulun nopo di kitoilaan om oilaan i' dau ondung hinonggo ot ongoyon dau, nga' tulun nopo di basug om momihawor i' do mamanau. Nga' oilaan ku i' do kotutukon ngai' nopo diyolo'ddi om oiyo i'!


text:
Poingkaa o tosorou ku, ‘Iri kotutukon ku iyoho' nga' iyo i' di kotutukon di tulun di basug. Om nunu noddi o guna' do koinsanai di toilaan ku?’ Om koilaai ku noddi dot aiso' i' kopio o guna' do koinsanai'ddi.


text:
Oruuhai dot olihuan i tulun do basug, nga' i tulun do kitoilaan nga' a' i' ahandaman kasai'. Tu' alaid nopondo om olihuan ngai' toko i'. A' toko' i' milo dot a' matai, dot i tulun di kitoilaan ko' iri po i tulun do basug.


text:
Gowoi poddi, om aiso' no o komoyon ku do poimpasi, tu' poporikot nod kosusaan dot id doho' iti tongosiliu do hiti'd pomogunan, om aiso' i' o suwai do korikot. Aiso' ngai' nopo o kotutuk-tutukon diri, ribut noo o tinabpaan ku.


text:
Koinsanai di hasil do karaja' ku om i nangaanu-anu ku nga' aiso' i' o guna' dot id doho', tu' otongkiadan ngai' ku i' iri om katahak dot id tulun di sumowoli doho'.


text:
Nga' isai o koilo, ondung oilo tuu ko' basug i sumowoli doho'? Nga' poingkuro piya nga' mositi' no dot iyau o kotungkus do hasil di pininghuyanan ku om i naanu-anu ku do solinaid ku'd poimpasi do hiti'd pomogunan; i noongoi- ongoi di huyan om koiloo' ku. Om iri piya'ddi nga' aiso' i' o kinotutuk-tutukon.


text:
Tu' tulun nopo om tumotos do kumaraja' do tumanud do toilaan, om pomusarahan dau'd atarom, om i koiloo' dau. Om owonsoi indo dau i pokiwawansayan dau. Nga' id tohuri nondo om tongkiadan i' dau i hasil di pininghuyanan dau'ddi om patahakon iri di tulun dit a' i' nokoulai o lasu' do minogihum diri.


text:
Tikapatai id tulun do tumotos do kumaraja' om oudipon tomod, nga' nunu noo o hasil di huyan dau di milo dau'd kaandasan?


text:
Solinaid toko' nopod poimpasi, om koinsanai di wonsoyon toko' nga' pokoruol nod ginawo om monginggorit dati'. Pitangatuong piya nga' agangau i' o ginawo toko'. Om koinsanai'ddi nga' aiso' i' o kotutuk-tutukon.


text:
Aiso' no ot osonong kopio do wonsoyon do tulun, suwai ko' makan poo om minum, om momurimon di kosonongo' di nongowonsoi dau om i hasil di karaja' dau. Oilaan ku noddi do nipuhawang ngai' id Kinorohingan iri.


text:
Onuan id Kinorohingan do toilaan, om pomusarahan dit atarom, om kosimbayanan i tulun di poposonong do ginawo dau. Nga' tulun nopo di kidusa om suhuon dau'd kumaraja' do mogihum do kaakan-akanan om monimung do hasil di karaja' dau do patahakon di tulun di poposonong do ginawo'd Kinorohingan. Nga' koinsanai'ddi om aiso' i' o kotutuk-tutukon; miagal noddi minghuyan do manabpo do ribut,” ka.


text:
Koinsanai do nunu nopo do hiti'd pomogunan diti, om osiliu i' do tontok di maso di natantu' mantad do Kinorohingan.


text:
Natantu' nod Kinorohingan o maso do kosusuan om maso do kapatayan, maso do kapananaman om maso do kapangamatan,


text:
Tinantu' nogi'd Kinorohingan o maso do tumongob om maso dot otood, maso do mogihad om maso do manari',


text:
om maso do miuhang-uhang om maso do momusus do korohiano' do miuhang- uhang, om maso do miburung-burung om maso dot a' mungkomi.


text:
Tinantu' nogi'd Kinorohingan o maso do koonuan om maso dot atagakan, om maso do poopi' om maso do momorubat,


text:
Tinantu' nogi'd Kinorohingan o maso dot osianan om maso dot araatan, om maso do misangod om maso do miulud.


text:
Tinantu' i' dau o maso di koontok do kosilihan do koinsanai'd nunu nopo. Nonuan toko'd Kinorohingan do korohian do siilo ondung poingkukuro o maso dit id dabantalan, nga' a' toko' i' dau pologoson do kosuhut kopio do gisom dot arantaban daa o ginawo toko' do mongilo do toinsanan di wonsoyon dau.


text:
Oilaan ku i' dot id dati' nopo om aiso' no it osonong ko' mantad dot otood om momurimon do koposi-posion do solinaid toko' po do poimpasi.


text:
Apatut ngai' toko' i' do makan om minum om momurimon di hasil do karaja' toko'. Tu' iri nopo om nipuhawang id Kinorohingan.


text:
Oilaan ku i' do hino kasai' o koinsanai di pinowonsoi'd Kinorohingan do gisom dot alaid. A' i' o tulun milo do momoruhang ko' mongingkuri' po di winonsoi'ddi, dot ongokoro' piya. Om iyo pogi'ddi o winonsoi'd Kinorohingan nga' orohian iyau do rumonok toko' dau.


text:
Tu' nunu nopo i nosiliu do dinondo, nga' nosiliu nori di gulu po. Om iri haro do koimbagu nga' laid nori do hino. Om natantu' mantad nod Kinorohingan dot osiliu kawagu i nongosiliu di gulu po.


text:
Haro po o nokito ku do hiti'd pomogunan do miagal diti; hinonggo nopo it apatut daa do haro it otulid om osonong, om hiri nogi' do haro o karaaton.


text:
Momusorou oku, do butusan id Kinorohingan i tulun dot osonong om i tulun dot araat, tu' koinsanai do hal om wonsoyon nga' osiliu i' do tontok di maso do natantu' mantad do Kinorohingan.


text:
Osorou ku nopo nga' poingkaa: pogumbalan toko'd Kinorohingan do popointalang dot aiso' i' o pisuayan do kotutukon toko' om i kotutukon do nintorusan.


text:
Poingkuro piya nga' miagal i' o kotutukon do tulun om nintorusan. Tu' apatai goduwo i', om winonsoi goduwo. Om a' i' poimaha' o tulun ko' i nintorusan, tu' aiso' goduwo i' o kotutuk-tutukon do koposion diyolo'.


text:
Iso-iso' i' o koiyonon do koongoyon diyolo'. Tu' iyolo' nopo om mantad i' dot id tana'; om gumuli' indo kawagu dot id tana'.


text:
A' toko' toi koilo, do rusod nopod tulun om minsawat i' do hilo'd sawat nga' ginawo no di nintorusan om sumarasap do hilo'd saalom do tana'?


text:
Om iri no o nokoilo-ilo ku, dot aiso' no it osonong kopio'd wonsoyon do tulun, suwai ko' momurimon do hasil di karaja' dau. Suwai nopo ko' iri om aiso' no o milo dau'd wonsoyon. A' i' iyau koilo ondung nunu ot osiliu dot apatai iyau.


text:
Om piantangai ku noddi o koinsanai dit a' otulid dit osiliu do hiti'd pomogunan. Mihad ngai' poo i tulun dit ulak-ulakan, om aiso' i' ot orohian do monulung diyolo'. Iso' pod tulun nga' aiso' i' ot orohian do monguhup diyolo', tu' agayo i' o kuasa' di tulun di mongulok-ulok diyolo'.


text:
Atayaan oku no di tulun di laid no kapatai tu' osimbayan nogi' iyolo' ko' mantad di tulun di maso pod poimpasi.


text:
Nga' osimbayan nopo kopio om i tulun dit a' nosusu do hiti'd pomogunan, tu' a' po iyolo' nokoumbal do nokokito dit araat di wonsoyon do hiti'd pomogunan.


text:
Oilaan ku nogi', do katatasan nopod tulun do kumaraja' nga' atayaan do kokito do hasil do karaja' di songkoduwo dau. Nga' aiso' ngai' i' o kotutuk- tutukon diri. Tu' iyo nod tumotos do manabpo do ribut.


text:
Tu' tulun no kaka di basug o mirikau do momigapus om i popologos do tinan dau dot apatai dot olikapan.


text:
Otopot i' doti' ot iyo'ddi, nga' osonong nogi' dot okuri' o dapu' dot osimbayan po o pomusarahan, ko' mantad di tulun dit aiso' nopo o kotingkadan do minghuyan do kumaraja' om aiso' indo o kotutuk-tutukon tu' iyo nod minanabpo do ribut.


text:
Haro i' o tulun dot iso-iso'; aiso' o tanak om aiso' o tobpinai. Nga' mulong po dot iyo'ddi nga' a' i' iyau tumingkod do kumaraja'. A' po iyau manangkabagalan di dapu' dau. Isai nondo o potungkusan dau dit aanu-anu dau do pomolosuan do kumaraja' om gisom do magada' ngai' di kasanang-sanangan? Iri nga' aiso' i' o kotutuk-tutukon, om oinggorit o koposi-posion dau.


text:
Osonong nogi' do duwo o tulun ko' mantad do songulun-ngulun. Tu' kumaraja' nopo i duwo o tulun om osonong-sonong no iyolo'd kumaraja'.


text:
Tu' ondung aratu' i tiso', nga' tulungon i' iyau di tiso' dau. Nga' aratu' nopo it iso-iso', om obungou no, tu' aiso' no o milo'd monulung dau.


text:
Tontok nopo dit osogit do dongotuong, om milo i' i duwo tulun do midudun do modop om kopilasu' indo o tinan, nga' songulun-ngulun nopondo kopio om poingkukuro pondo iyau do papalasu' do tinan dau?


text:
Songulun-ngulun nopo om oruhai dot aala', nga' duwo nopo o tulun do mitanud do mamanau om kaala' i' di sumaap. Tali nopod tolu santabid om alanut i' om apagon dot oputut.


text:
Tulun piya do mosikin nga' milo i' dot osiliu do raja'; om iri i mantad id giil nga' milo i' do koongoi do hiri'd tirikohonon do raja'. Nga' molohing nopondo i raja' om a' no iyau orohian do rumamit do nosihat, om basug no kopio iyau, tu' kotutukon nopo dau om araat po ko' i kotutukon di tanak di mosikin daa nga' kitoilaan i'.


text:
Om soroho' ku no o koinsanai'd tulun do hiti'd pomogunan, om oilaan ku no kopio do haro o songulun o tanakwagu dot id pialatan diyolo' do kosowoli di raja'.


text:
Ginumu' nopod tulun di porintaon dau om a' i' doti' daa ointob-intob, nga' okon nopondo ko' iyau o momorinta' om aiso' no o songulun piya do milo'd mongunsikou dau di nowonsoi dau dit ongosonong. Iri nogi' nga' aiso' i' o kotutuk-tutukon, tu' miagal no di manabpo do ribut.


text:
Antaan-taan no kopio do tontok do mongoi ko do hilo'd Walai'd Sasambayangan dot Agayo. Osonong nogi' do mongoi pinsingilo o kaangayan do hilo' ko' mantad do papatahak do porsombahan di sumbolion do miagal di wonsoyon do tulun do basug. Tu' tulun nopo di basug om a' i' koilo do pisuayan dit otopot om i kasala'.


text:
Momusorou po kopio dot a' ko po kopomoros. Om kada' kolomus do mamatos dot id Kinorohingan. Tu' Kinorohingan nopo moti' om hilo'd surga, nga' iya' nopo om hiti id pomogunan. Iyo nopoddi, om kada' no kopio kadala' o boros.


text:
Tumangkabo ko nogi' moti', om okon nogi' do koipi ko dot araat. Ogumu- gumu' moti' o boros nu nga' ogumu-gumu' no o kosoliwan do boros di dongkababasug.


text:
Iyo nopoddi, om soira' ko nopo do mamatos dot id Kinorohingan, om lomusan nod mamayaan i pinabatos nu'ddi. Tu' a' i' iyau orohian do tulun di mimbasug- basug. Sulungon no kopio i batos nu.


text:
Kada' pologoso' i boros nu do powonsoi diya'd dusa, gisom do momoros ko nondo dot id imam di momonsoi'd karaja'd Tuhan, do noborulong ko do minamatos. Nunu noo ot aanu-anu do popotogod do Kinorohingan diya', om gowoi pondo om raagon dau i hasil do karaja' nu?


text:
Poingkuro nopo dot aiso' o komoyon dot ogumu' piya o nipi, om iyo nogiddi tu' aiso' i' o guna' dot adala' o boros. Nga' koronok nod Tuhan.


text:
Kada' kosuayai do kokito ko piya di pomorinta' do mongulok-ulok do tulun do mosikin, om magahau di diyolo'd songonuon, om a' wonsoyon it otulid dot id diyolo'. Tu' pointikid-tikid do pagawai om intirungan i' di boyoon dit id sawat ko' iyau, om intirungan goduwo iyolo' di boyoon dit asawat po ko' diyolo'd pangkat.


text:
Iri nopo tulun dit orohian do haro o tusin dot ogumu', om a' nopondo insan do kabagal o tusin dau; om iri tulun dit adalaan dot orohian do kakayaan, nga' a' i' insan dot abagalan di kakayaan dau. Aiso' ngai' nopo o kotutuk-tutukon diti.


text:
Maya-kaya' ko nga' mumu-gumu' no o tulun dit apatut nu'd paakanon. Aiso' i' o kountungan di sanganu'ddi, tu' koilo no iyau do kaya' iyau.


text:
Tulun nopo di pakaraja-raja' no om misomonu-monu' i' doti' dot a' osukup do makan, nga' tontok nopod modop iyau om oolong i'. Nga' sorohon nopondo i tulun do kaya', om a' nopo iyau koodop tu' atangkabo nopo.


text:
Haro o nokito ku do hiti'd pomogunan di popotongob kopio do ginawo: i tulun di monimung do dapu' do maan do tontok di haro o kokurangan.


text:
Nga' atagak ngai' nopondo i dapu' dau'ddi dot id suang dot iso' noo o kinosusaan, gisom dot aiso' no o potungkusan dau di tangaanak dau.


text:
Poillabas toko' i' di pinogkosusu toko' i', om iyo toko' nogindo'ddi do tumongkiad toko' diti pomogunan, tu' aiso' i' ot oigitan toko' di naanu-anu toko' di pininghuyanan toko'.


text:
A' i' otulid o miagal diri! Tu' mamanau toko' nopondo om miagal no di rikot toko' i'. Mingudipon toko' no toomod do manabpo do ribut, om nunu noddi o kotutuk-tutukon diri?


text:
Solinaid toko' nopod poimpasi om id suang toko' nod totuong, om kosusaan, om kakanggahan, om katagadan om korualan.


text:
Osonong nopo kopio do noilaan ku'd wonsoyon toko' om makan no, om minum om momurimon do hasil di karaja' toko' do solinaid diti tumur toko' dot oniiba' di pinatahak do Kinorohingan dot id dati'; iri no o kotutukon toko'.


text:
Ondung onuan do Kinorohingan do dapu' om kakayaan ot iso' o tulun, om pohubayaan no dau iyau do koumbal ngai' do kosonongo' do kakayaan diri, om mongunsikou no om purimonon no o koinsanai di hasil do karaja' nu. Iri nga' nipuhawang id Kinorohingan.


text:
Ponuon id Kinorohingan do kosimbayanan o ginawo dau, om a' indo iyau atangkabo do kosorou dot oniba' o tumur dau.


text:
Haro i' o maso do manahak o Kinorohingan do kakayaan, om karayahan om dapu' dot id iso' o tulun, do gisom dot aiso' no o kosionuan dau'd suwai. Nga' a' i' iyau'd Kinorohingan pologoson do koumbal di pinopuhawang diri. Om iri nogindo i tulun dot a' dau otutunan o kotungkus di kakayaan diri. Om iri nga' aiso' i' o kotutuk-tutukon om a' otulid.


text:
Mulong pod haro daa o tulun do kitanak do hatus o tulun, om anaru o tumur dau, nga' ondung a' indo osimbayan o ginawo dau, om a' iyau olobong kosonong-sonong, nga' osorou ku nopo iyoho', om iri nopo i ragang dit osusu do nolombus om osonong nogi' o kinotutukon ko' mantad di tulun diri.


text:
Iri nopo i tanak diri om a' i' monguro dot osusu tuu iyau ko' amu'; tu' kumaa nopo iyau dot id totuong, om olihuan nondo.


text:
A' po iyau nokoumbal do nokokito dilo tinitiu'd tadau, om a' kosuhut do komoyon do poimpasi, om osimbayan pogi'ndo iyau do poundorong.


text:
Om osonong nogi' iri ko' mantad di tulun do duwo nahatus o toun do poimpasi, nga' a' i' nokoumbal dot osimbayan. Okon toi ko' iso' i' o kinoiyonon do kokoyoon diyolo' goduwo?


text:
Om nunu noddi ot aanu-anu di tulun dit oilo do pataladon di tulun do basug? Om nunu no o guna' do milo piya i tulun do mosikin do tumimbaba' do koposi-posion dau do hiti'd pomogunan?


text:
Aiso' ngai' i' o kotutukon diri, tu' iyo noddi tumotos do manabpo do ribut. Osonong nogi' dot abagalan toko' do nunu nopo i haro dot id dati', mantad ko' i haro kasai' nopo o kosionuan do pomoruhang di haro dot id dati'.


text:
Koinsanai di haro do dinondo, om haro mantad no di gulu po. Om oilaan toko' i' dot a' kasaap o tulun do monokisongkiwal do tulun dit okoris ko' iyau.


text:
Alaid-laid iyau do monokisongkiwal, nga' mumu-gumu' no o boros dau dit aiso' o komoyon; om aiso' i' o nunu-nunu dot aanu dau.


text:
Poingkukuro o tulun do koilo ondung nunu it osonong kopio dot id dau dot id suang diti koposi-posion dit oruhai do katalib, i miagal nod sangai? Poingkukuro o tulun do koilo ondung nunu ot osiliu do hiti'd pomogunan dot apatai iyau?


text:
Ngaran nopo dit osonong om osonong i' ko' mantad do tumau dit amahal o gatang; om tadau di kapatayon nga' osonong nogi' ko' tadau do kinosusuon.


text:
Osonong nogi' do mongoi'd hiri'd walai di haro o katangaban, ko' mongoi dot id kinoiyonon di maso do rumamai. Tu' mositi' no dot osorou kasai' toko' i' do poingandad o kapatayon do pointikid-tikid do tulun.


text:
Osonong nogi' o katangaban ko' mantad do koirakan om kataadan. A' i' monguro dot olunggui piya o rabas, do muhang-ruhang po ot osuhutan.


text:
Tulun nopod basug om mogihum nopod kosimbayanan. Tulun nopo di kitoilaan om kapatayon kasai' i' o sorohon.


text:
Osonong nogi' do sunudan ko di tulun di kitoilaan do nakasala' ko', ko' mantad do royohon ko di tulun do basug.


text:
Iri nopo i tulun do basug do koirak, om miagal no di kuropit do korugian di tutudan, tu' aiso' i' o komoyon.


text:
Monipu' nopo o tulun di kitoilaan, om miagal no di tulun do basug o kowoyo-woyoon dau. Om rumamit nopo o tulun do tusin do ponisip om karaag nori do ngaran dau dit osonong.


text:
Kopongoon nopod nunu nopo om osonong nogi' ko' mantad di koimpuunon nogi'. Om it alanut o ginawo nga' osonong nogi' ko' mantad dit asawat o ginawo.


text:
Kada' ponguhot do, “Nokuro i kowoyo-woyoon di gulu po tu' ongosonong nogi' ko' iti kowoyo-woyoon do dinondo?” ka. Tu' ponguhatan nopod miagal diti om iri no i tulun do basug o monguhot.


text:
Apatut i' do kitoilaan o tulun do daamot dau do poimpasi, tu' gatang nopod toilaan om irad i' di dapu' do tungkusan;


text:
om iyo di tusin tu' milo do moningolig do koposi-posion nu. Isai nopo o haro o pomusarahan dot atarom om toilaan, om apasi no.


text:
Antangan no i wonsoyon do Kinorohingan. Haro po toi o tulun do milo'd monulid di pinokilong mantad do Kinorohingan?


text:
Om kumotood no dot osonong-sonong ko po. Nga' ondung oontok ko'd kosusaan, om kada' kolihuwai do Kinorohingan i' o pinapatahak goduwo'ddi. Om a' toko' i' koilo ondung nunu ot osiliu dot id dosunsudan.


text:
Aiso' i' o guna' do koposi-posion ku, nga' nokito ngai' ku i' iri do solinaid ku'd poimpasi. Haro i' do matai i tulun dit osonong do kikotumbayaan piya iyau. Nga' iri nogindo tulun dot araat om ongotogui i', dot a' piya iyolo' tumingkod do mingwonsoi'd dusa.


text:
Kada' kadalaai karaat om kada' kadalaai kabasug. Nunu noddi o guna' do matai dot a' po orikot o kapatai-patayan?


text:
Ilagon no i duwo o kowoyoon di misuwai kopio'ddi. Ondung oronok toko'd Kinorohingan, om atantu' no dot apasi toko'.


text:
Toilaan nopo om haro nogi' o guna' dot id tulun di kitoilaan, ko' mantad do hopod o pomorinta' do momorinta' dot iso' o bandar.


text:
Aiso' i' o songulun piya do hiti'd pomogunan dit aiso' o bohiton, om it osonong kasai' nopo o wonsoyon om a' insan kowonsoi'd dusa.


text:
Kada' korohiai do mokinongou do nunu nopo o boros do tulun, tu' nunu o koilo-ilo nga' maso ko no doti' do papalan di susuhuon nu.


text:
Iri i toilaan ku o pinongilo kopio ku do koinsanai'ddi. Nga' maha' nogi' dot ihumon ku i toilaan, om okon nogi'd minsodu' do mantad id doho'.


text:
Isai noo o koilo do komoyon kopio diti koposi-posion do tulun? Adalaan no kopio karalom iri om a' no osuhutan!


text:
Nga' minsingilo oku i' kasai' om mogihum oku do toilaan, om kaanu oku i' do toilaan dit aralom om isimbar do koinsanai di tuhoton. Om kosuhut oku i' do dusa nopo om kababasug i', om kobubungou o karaaton.


text:
Koilaai ku noddi do tongoondu' nopo om araat po ko' kapatayon. Iri nopo pongunguhang do tondu' om miagal po di rambot om i lawa' di pointaan no do maan do pamalawa'. Iri nopo i pamagapus di tondu' nga' iyo pod kogos dit oogot. Iri nopo i tulun di momonsoi'd korohian do Kinorohingan om koilag i' di lawa'ddi, nga' iri nopo tulun do kidusa om atantu' no dot alawaan.


text:
Antangai pogi', ka di Tulun dit Aralom o Toilaan: Noilaan ngai' ku iddi iri, do sinoriso-iso' ku do mogihum ot isimbar.


text:
Maso ku pod mogihum dot isimbar di suwai, nga' aiso' no o noilaan ku. Id pogialatan nopod soribu o tulun, om iso' no o kusai do nabantalan ku di milo ku'd royohon. Nga' id pogialatan nopo diyolo', om iso' pod tondu' nga' aiso' i' o nokito ku di milo ku'd pusohon.


text:
Iti noo o noilaan ku: Osonong i' daa om koubasanan o pinomonsoi'd Kinorohingan dati'. Nga' iyati' i' om iyati' o monusa' om momorulong do koposi-posion toko'.


text:
Osonong no kopio o ginawo di tulun do kitoilaan. Tu' koilo i' iyau dot isimbar do koinsanai do nunu nopo. Iri no i toilaan o popokusum dau dot atataadan, gisom dot aiso' no i kurudot do turos dau.


text:
Wonsoyon no i ponuhuan do raja', om kada' pamatos dot id Kinorohingan dot a' ko po kopomusorou kopio.


text:
Milo i' i raja' do momonsoi'd nunu nopo i korohian dau, om ondung a' iyau ohubayaan diya', om osonong nogi' do minsodu' ko dau.


text:
Tulun nopo di mumboyo' dau, om osimbayan i' om aiso' o koligagaanan. Iri nopo tulun do kitoilaan om koilo i' ondung soira' om poingkuro do mumboyo' di raja'.


text:
Haro i' o maso di kopunong om ralan di koontok do momonsoi do koinsanai'd nunu nopo, nga' okuuri' kopio ot osuhutan toko'!


text:
Iso' pod tulun nga' aiso' i' o koilo ondung nunu o kotutukon do poingandad dau, om aiso' o milo'd poboros ondung nunu ot osiliu dot id dabantalan.


text:
Iso' pod tulun nga' aiso' i' o milo'd momusus ko' papalaid pod kapatayon dau. Iti no o pisangadan dit a' milo dot ilagon, om a' milo'd mogidu' do mantad diti do monipu' piya daa ko' magakal o ralan do mogidu'.


text:
Iti ngai' no o nokito ku do tontok di miontong oku do koinsanai dit ongosiliu do hiti'd pomogunan. Haro i' do pakayon do tulun o kuasa' dau do ponginggorit do sompi' ko' iyau ngai'.


text:
Nokoumbal oku i' do nokokito'd tulun dit araat do napatai om linobong. Nga' di nopoddi minuli' oku do mantad hiri'd kalabangan, om korongou ku nod royohon i' iyau di tulun di hiri'd bandar di pinamansayan dau dot araat. Om iti nga' aiso' i' o kotutuk-tutukon.


text:
Nokuro tu' aiso' kopio o koontob-ontobon do tulun do momonsoi dit araat? Kobungou nopoddi nga' a' olomus do hukuman i tulun di nakasala'.


text:
Mulong piya do hatus no o karaaton do nowonsoi di songulun i kidusa, nga' poimpasi kasai' i' iyau om otogui. Isai nopo kaka i mumboyo'd Kinorohingan, om osonong ngai' no ot id suang do koposi-posion dau.


text:
Nga' iri nopondo i tulun dot araat om ogumu' no kaka o kosusaan. Oruhai do tumalib o koposi-posion dau tu' iyo noddi sangai. Omulok po iyau om matai no tu' a' i' iyau minumboyo' do Kinorohingan dau.


text:
Nga' aiso' i' o suang do boros diri. Antangai nopo pogi' iti tosiliu do hiti'd pomogunan: Haro i' o tulun dit osonong, do hukuman dot iyo po di tulun dot araat, om haro o tulun dot araat di somulian do miagal dit isomuli' do tulun dit osonong, om iti nga' aiso' i' o kotutuk-tutukon.


text:
Kinopupuson nopod pomusarahan ku om mositi' nod kumotood o tulun. Tu' id suang nopod koposi-posion dau do hiti'd pomogunan om aiso' no it osonong dot id dau suwai ko' makan, om minum om rumamai. Iri noo i milo kopio'd purimonon o kosonongo' do daamot dau dot ohuyan om oudipon, dot id suang diti koposi-posion do pinatahak do Kinorohingan dot id dau.


text:
Tontok di tuminotos oku'd mogihum do toilaan, om piantangai ku no o koinsanai dit osiliu do hiti'd pomogunan, om kopurimanai ku noddi do kumaraja' toko' piya do tadau om totuong dot aiso' o koundarangan,


text:
nga' a' kasai' toko' i' kosuhut di wonsoyon do Kinorohingan. Poingkuro toko' piya do tumotos do minsingilo'ddi, nga' a' kasai' toko' i' kosuhut. Mangakun i tulun di kitoilaan do koilo iyau, nga' otopot nopo kopio om a' i' iyau koilo.


text:
Nosorisid ngai' ku no iri do momusorou. Uludon id Kinorohingan o koposi-posion do tulun dit osonong om i kitoilaan. Om iri piya kosianan om karaatan diyolo' nga' Kinorohingan i' o monongkoilo. Aiso' i' o koilo ondung nunu ot osiliu dot id dosunsudan dau.


text:
Oiyo i' o kotutukon do pointikid-tikid do tulun; tulun dit otulid om tulun dit araat, tulun dit olidang om i tulun di sosomu', i tulun di papatahak do porsombahan do sumbolion, om i tulun dit a' papatahak. A' i' poimogo-mogot i tulun dot osonong ko' mantad di tulun do kidusa, iri tulun di mamatos do mikuwo'd sumpa' nga' miagal nopo di tulun dit a' mamatos do mikuwo'd sumpa'.


text:
Om oiyo i' o kotutukon diyolo'. Om a' i' otulid iri, do miagal ngai' dit ongosiliu do hiti'd pomogunan tu' a' i' otulid. Solinaid nopod tulun do poimpasi om noponu' no iyau do kouulau, om noponu' do kababasug o pomusarahan dau. Om sigog ka nopondo om apatai no iyau.


text:
Nga' solinaid nopod poimpasi, om solinaid noddi do haro o soro-sorohon. A' toi koundar nogi' i tasu ko' mantad di singa, dot ondung poimpasi i tasu om poimpatai i singa?


text:
Tu' iri nopo i tulun do poimpasi om koilo i' do poingandad dau o kapatayon, nga' iri nopondo i tulun do napatai om aiso' noo o toila-ilaan dau. Aiso' no ot isomuli' dau, om ngaran dau nga' nolihuan no.


text:
I kopurimanan dot osianan, om araatan om i korohian do tinan dau, nga' nokotonggoi ngai' no dau'd napatai, om a' no iyau kokuro-kuro do nunu nopo it ongosiliu do hiti'd pomogunan.


text:
Kainou nopo, om sumimbayan, inumo' no ino waig dot anggur nu do mikuwo dot otood o ginawo. A' i' mogodu o Kinorohingan, suwai ko' asanangan nogi' iyau.


text:
Purimonon no o kosonongo'd koposi-posion nu do poinsugku' ko di sawo nu di kosianan kopio nu do solinaid nu'd poimpasi dot id suang do koposi-posion dit aiso' o kotutuk-tutukon, i pinatahak do Kinorohingan dot id diya' do hiti'd pomogunan. Purimonon no o kosonongo' do pointikid-tikid do tadau dot aiso' piya daa o guna'. Tu' isomuli' nopo di huyan nu'ddi om i koudiponon nu om iri-iri noo.


text:
Tumotos nod momonsoi do koinsanai di karaja' nu. Tu' koimbagu nopondo om aiso' no ot osorou om aiso' o karaja'. Aiso' i' o toilaan om pomusarahan dot atarom do hilo'd pomogunan di tulun di napatai. Om hilo' no o koongoyon nu.


text:
Haro po ot okito ku do hiti'd pomogunan: Okon i' ko' iri kasai' no mananangkus dit osiau o kamanang dot id pilumbaan, om okon ko' iri kasai' i tulun dot okoris o kamanang dot id pisaapan. A' i' kaanu kasai' do pogihuman do kaakan-akanan i tulun dit oilo. Om a' i' kaanu kasai' do kakayaan i tulun di kitoilaan. Om iri tulun dit oilo kopio nga' a' i' kabantug kasai' no o ngaran dau. Tu' isai nopo nga' oontok i' do kosusaan dit araat kopio.


text:
A' i' koilo o tulun ondung soira' dot orikot o maso dau. Poingkuro nopo i tombolog dot alawaan, om i sada' dot arambatan, om iyo noddi o tulun dot oontok do kosusaan do tontok di maso dit a' i' daa dau soro-sorohon.


text:
Hiti nopod pomogunan om haro i' o tokito ku do poiyaan dit osonong do pasal do toilaan dot osorou'd tulun:


text:
Haro o tiso' o bandar dit okooro' om okuuri' o tulun do poingiyon do hiri. Insan tadau om rikot no o raja' dit abantug do minongoi panangod do bandar diri. Om turungkuo' no dau i bandar diri om sodia' nod mamaraag di tolig di bandar.


text:
Id suang nopod bandar diri om haro o songulun dit oilo kopio. Om iyau poddi o nakapasi di bandar. Nga' oruuhai do nolihuan i winonsoi dau dot osonong om iso' pod tulun nga' aiso' no o kosorou dau tu' mosikin i' iyau.


text:
Om otopot no i nosorou ku do kosoibau id kuasa' o toilaan. Iyo piya'ddi nga' a' i' pusohon o toilaan do tulun do mosikin. Om iso' po di boros dau nga' aiso' i' o podulon.


text:
Osonong nogi' do mokinongou do boros dit opiiyan do poboroson di tulun di kitoilaan ko' mantad do mokinongou do giniakan do pomorinta' dot id tinimungan do tulun do basug.


text:
Haro nogi' o guna' do toilaan ko' rapo-rapo; sontiri' nopo o nila nga' karaag nod sambalanga' o susu.


text:
Iso' nopo o langau di napatai, nga' koutong i' do sombutul o tumau dit osonong o kosingudan, okooro' nopo do kababasug nga' katagak nod toilaan dit asawat.


text:
Koubasanan id tulun di kitoilaan do momonsoi dot osonong, om koubasanan di tulun do basug do momonsoi dot araat.


text:
Oilaan no kopio o kababasug dau dot id sompogunan piya dit osolowot dau do hilo'd tanga'd ralan om popinsunudon dau o kababasug dau dot id toinsanan o tulun.


text:
Ondung togodon ko di raja', om kada' pokitingkod do kumaraja'. Tu' agayo piya o kinasalaan nu, nga' oompunan ko i' ondung alanut o ginawo nu om a' nu pimbarasan iri.


text:
Haro po it araat kopio dot okito ku do hiti'd pomogunan, iri no i piro-piro o raja' om i pomorinta' dit a' otulid.


text:
Nokoumbal oku i' do nokokito'd turipon do poinsakai'd kuda', om mamanau nogi'd gakod i tulun di kipangkat dot iyo poddi turipon.


text:
Isai nopo i mongukad do luang, om aratu' nod hiri; isai nopo i mamabak do tolig om otinduk nod tulanut di kapatai.


text:
A' nopo kotogu' o dangol nu om a' nu ngoyon asao', om oudipon ko nod kumaraja'. Momusorou no kopio, om sorohon mantad no o wonsoyon nu.


text:
Ondung moninduk i tulanut dot a' po alaya' di pomolimu', om aiso' no o guna' di mamalaya' do tulanut.


text:
Iri i boros di tulun do kitoilaan o kopomusahan do tulun dau, nga' iri nopo tulun do basug om iri i' i boros dau o karaag dau.


text:
Mogkoringau noo o timpuunon dau do moro-boros, nga' alaid nopondo om iyo poddi mulau o koboro-boroso' dau.


text:
Atantu' no, dot adala' o boros di tulun do basug. Poillisok i' it id dosunsudan ngai' toko'. Aiso' i' o milo'd posunud ondung nunu ot osiliu dot apatai toko'.


text:
Iri no tulun do basug ot a' kotunud do ralan do kumaa do hiri'd walai dau, kumaraja' nopo iyau dot aiso' o kotingkadan.


text:
Olumaag no i pomogunan di kikuasa' kopio i raja' do hiri, om koontok o maso do kaakanan di piro-piro o boyoon, it a' orohian dot aawuk om milo'd momusus do korohian do tinan.


text:
Turuon i' o taap do walai ondung a' wonsoyon, om alaid nopondo om ahaba' indo i walai do gama' do kokoulo'.


text:
Kada' pakaraat do raja', dot id suang piya'd ginawo nu. Kada' pakaraat di tulun do kaya', do hilo' ko piya'd bilik do toodopon nu. Tu' haro i' doti' o tombolog do korongou di boros nu, om poromuton nondo dot id tulun di boro-boroson nu.


text:
Pakayo' no o tusin nu dot id pogidagang-dagangan do hilo'd pomogunan do suwai. Atantu' nod kaanu ko i' do tuntung do koimbagu.


text:
Pakayo' no o tusin nu dot id piro-piro o pogidagang-dagangan; om mogihum no do ralan dot ogumu' do poinggumuan di tusin. Tu' mositi' nod mumbangan-bangan o tulun, dot a' po korikot o kosusaan.


text:
Honggo nopo o kahabaon do kayu, om poingiliu kasai' nod hiri'd kinahabaon. Poimponu' nopod waig i haun, om asapou no o rasam do sumondot.


text:
Isai nopo i magandad do kosonong kopio o ribut om talun, om a' no kapananom om a' kopongupu' do tua'.


text:
Kinorohingan i' o minomonsoi do koinsanai'd nunu nopo, om a' i' o tulun kosuhut diri. A' i' iyau kosuhut ondung poingkuro dot osiliu o koposion do tanak do hiri'd paganakan do tondu'.


text:
Mositi' nod mananom ko do dongkosuabon, om iyo iddi o wonsoyon do dongotuong. Tu' a' toko' i' oilaan ondung honggo'ddi ot osonong o sunion. Om nunu koilo-ilo nga' osonong goduwo i' doti' o sunion diri.


text:
Popotood ilo tinitiu'd tadau; om a' no ogina-gina' o kosonongo' do tontok do momurimon do kosonongo'ddi.


text:
Mongunsikou nod tontok do tumuo o tumur nu. Nga' sorohon no, dot alaid ko piya do poimpasi do hiti'd pomogunan, nga' alaid-laid ko do hilo'd kinoiyonon di tulun di nangapatai. Om nunu po daa'ddi o soro-sorohon? Aiso' ngai' i' o guna' om aiso' o kotutuk-tutukon.


text:
Oi tulun dit omulok po, purimono' no o kosonongo' do koposi-posion nu di maso nu pod omulok. Kumotood no do solinaid nu po dot omulok. Ngoyon ngai' no i korohian do ginawo nu, wonsoyon ngai' no i kouhangan do ginawo nu, nga' sorohon no, do Kinorohingan i' i hilo'd surga, o momutus do koinsanai di wonsoyon nu.


text:
Iduwo' no o katangkabaan om kosusaan do mantad id suang do ginawo nu, tu' oruuhai do tumalib o maso nu dot omulok.


text:
Sorohon no i Minomonsoi diya' dot omulok ko po, dot a' po orikot i piro-piro o toun do poimponu'd koinggoritan. Tontok nopondoddi om moro-boros ko nondo dot, “A' osimbayan o koposi-posion ku,” ka.


text:
Orikot nopondo o maso'ddi om a' no atarang ot okito nu, gisom dot atalup no o tulinau do tadau, om tulan om rombituon. Om iri haun di kirasam, nga' moyo-woyo' nopo diya' do momorolosi diya'.


text:
Gagaran poo o longon nu om a' no kointirung. Om gakod nu nga' oluhoi nondo, om aiso' noo o kokorisan. A' nondo hino ngai' o nipon nu do pongogop do taakanon. Om ohour ot okito nu, gisom dot a' ko no kokito kopio.


text:
Oiyo-iyo nu pod orongou i karamayan do hilo'd ralan. Oruhai no dot a' orongou i tuni do tuunion om i tuni di pongisar. Iri piya tuni do tombolog nga' koposik i' diya'.


text:
Ooris ko do kinoiyonon dit asawat om momirulan-rulan ko po do mamanau. Opurak no o tobuk nu om gayaton nu po o gakod nu do tontok do mamanau ko. Om aiso' no o korohian nu, om aiso' o kasanangan nu. Kumaa toko' do hilo'd kinoiyonon toko' dit id tohuri no, mogihad poo om mogkorudu' o tulun do poingompus do ralan.


text:
Opogiputut-putut i rantai do pirok; om aratu' i lampung do tamas do gisom dot ababak; oputut i tali di poninimbauk om araag; om opurok i kuron do gisom do mogiuriasan.


text:
Gumuli' indo o tinan toko', do sumiliu'd tana' do hiti'd pomogunan. Gumuli' indo o pinuhobo do koposion toko' dot id Kinorohingan. Iyau i' o pinapatahak diri do pinopuhawang toomod.


text:
Boros kangku, om otopot i' kopio dot aiso' ngai' i' o kotutukon diri, om oinsanan dot aiso' o komoyon om aiso' o guna'.


text:
Kitoilaan i' om atarom o pomusarahan di Tulun dit Aralom o Toilaan. Om potudukon diri dau dot id koinsanai'd tulun, i toilaan dau. Ogumu' o boros dot angaralom do pinsingilaan dau om ilaan kopio dau o katapatan diri.


text:
Boros nopod tulun dit oilo'ddi om iyo po di sukud do madtatamong do dumba' katarom, i sukud di pinongintirung dau di dumba' dau. Iti nopo pinotimungan do boros dot aralom om nosihat, om iyo poddi lantak dit ogirot o pinapalantak. Iri nga' pinopuhawang ngai' id Kinorohingan, i gompomogompi' dati' dit iso' noo.


text:
Oi tanak ku, antaan-taan no kopio o pasal dot iso' o hal. Aiso' i' o kopupuson do monulis do buuk, om adalaan nopod minsingilo om kohuyan id pomusarahan om tinan.


text:
Om kosorisid ngai' ku poddi iri do momusorou, om poingkaa diri o noilaan ku. Koronok nod Kinorohingan om tonudon ngai' no o ponuhuan dau, tu' iri no o kinapamansayan dau'd tulun.


text:
Butusan indo'd Kinorohingan o koinsanai di wonsoyon toko'; it osonong om it araat, om i songillisok.


text:
Osonong no kopio o kosingudan do tumau nu; om iyo po di tumau dot osonong o kosingudan do ngaran nu do poposonong do ginawo. Om oinsanan nopoddi o kosumandakan do muhang diya'.


text:
Powoyoo' oku, om kaino mogidu'; angatai oku no do hilo'd bilik nu, oi raja'. Om ooropod kito indo goduwo, do miinsian-sian, om miuhang-uhang. Apatut no giya do muhang ngai' i kosumandakan diya'!


text:
Oi tongoondu' do Yorusalim! Oitom oku piya nga' olumis oku i', oitom oku piya do miagal di kiim do tulun do Kidar do hilo'd tana' do kowotuan, nga' olumis oku i' do miagal di tirai di walai'd Suliman do don raja'.


text:
Kada' oku dokoyu indaraato', dot oitom oku piya. Tu' ilo' i tadau o nokoitom doho'. Tuminogod ngai' doho' i tobpinai ku'd kusai, om suhuo' oku noddi diyolo' do kumaraja' do hiri'd kabun dot anggur diyolo', om gowoi poddi om aiso' no o maso ku do momogompi'd tinan ku.


text:
Sunudai oku no, oi kouhangan kopio ku, ondung hinonggo o pinaakan-akanan nu di dumba' nu? Hinonggo o lungungon diyolo' di pitangaadau? Nokuro tu' minog oku pod mongoi rolot di dumba' do tulun do suwai do mogihum diya'?


text:
A' ko toi kotunud di kinoiyonon diri, oi tondu' ku, dit olumis kopio? Sumusui nopo di tulok di dumba'; om ngoyo' nopo paakan-akano' i kambing nu dot id somok di kokiiman di gompomogompi'd dumba'.


text:
Kabayayat ko no kopio do ginawo, oi koupusan ku, miagal ko po di kuda' di pamagayat do korita'-kuda' di Piraun.


text:
Olumis tomod ino pingas nu, om kolumis do tulu nu ino tobuk nu. Om kolikup do liou nu do miagal po di watu dot olumis dit agayo o gatang.


text:
Iri nopo koupusan ku om miagal pod sowongkos o tusak do bunga bakung di hilo'd kabun dot anggur dot In-Gidi.


text:
Olumis ko no kopio, oi koupusan ku, olundus ko no kopio, om popointalang do kosianan nu ino mato nu.


text:
Oligkang ko no kopio, oi koginawaan ku, asanangan oku no kopio diya'. Hilo'd kasakat-sakatan o toodopon to.


text:
Iyoho' nopo, om miagal nod bunga do mantad hilo'd rantai do Saron, om miagal do bunga bakung do mantad hilo'd guas do nuluhon.


text:
Miagal pod guas dot ipol dot id rolot di kayu do hilo'd gouton, i koginawaan ku, do katalad di katanakwoguan do suwai. Orohian oku do mirikau do hiri'd lungung do kayu'ddi, om i tua' do kayu'ddi nga' oomis dot aakan ku.


text:
Pokoriso' oku no dot i waig dot anggur dot oomis o popokoris, om posonongo' o topurimanan ku, dot i tua' dot ipol o poposonong, tu' i muhang o tosiliu do toruol ku, om olomok oku no.


text:
Iri nopo longon dau'd gibang om mangahang do tulu ku, om iri no longon dau'd wanan om mimpuwai doho'.


text:
Oi tongoondu' do Yorusalim, pamatos kou no, dot id paus om id tambang dit ongokilos, dot a' kou mamagangau dahai do maso dahai'd miuhang-uhang.


text:
Pokinongou pogi'! Hati no i koupusan ku do rumikot! Osiau tomod iyau do manangkus. Simbul-simbulan nopo dau o konuluhanan om konulu-nuluan. Poingkakat no iyau do hilo'd tirung do limput, om mikorowo-rowo do mogihum, om poingilot do hilo'd liligaon.


text:
Mimbulai no o tusak do bunga do hilo'd talun; norikot no i maso do modsinding. Orongou no o sikukur do minguni do hiti'd kinoiyonon toko'.


text:
Momulopuk no i kayu sedar; om osingud no o winongi' di tusak dot anggur. Kaino no, oi koupusan ku kaino no!


text:
Nokuro tu' lumisok ko do hino'd pogiolit-olitan do watu, oi kosianan kopio ku? Pointongo' oku no di kolumiso' do rabas nu, om porongoho' oku no di boros nu dit osonong kopio, tu' olumis kopio o rabas nu, om osonong o boros nu.


text:
Oi kongoombolutan, gomito' no dahai i toni dit ongokooro' dot a' po iyolo' kapamaraag dot anggur di maso do mongusak.


text:
Iyoho' no o sanganu di koupusan ku, om iyau o sanganu doho'; poirrolot iyau di bunga bakung do momogompi'd dumba',


text:
gisom do kalambai i ribut do dongkosuabon, di katalib o totuong. Guli' no, oi koupusan ku, dot iyo di paus do tontoluhan do mantad hilo'd konuluhanan do Bitir.


text:
Di nopo dongotuong di hiri oku'd toodopon ku, om koipi ku no i kosianan kopio ku. Om ihumo' ku no daa iyau nga' a' ku i' iyau nokito.


text:
Tungag oku no, om ongoi oku no tongkop di bandar, minimpanau oku do hiri'd karalan-ralanan om hiri'd kawalayan. Nihum ku daa i kosianan kopio ku nga' a' ku i' iyau nokito.


text:
Kabantalai oku no di tulun do madtatamong do tontok di mimpanau iyau do hiri'd bandar. Om boros kangku, “Nokokito ko di kosianan kopio ku?” kangku.


text:
Om tongkiadai ku no iyolo', om kokito ku noddi i koupusan kopio ku. Pususo' ku no iyau om a' ku no pinoidu' do gisom do nokorikot do hilo'd walai di tina' ku; i hiri'd bilik di tina' ku di minogkosusu doho'.


text:
Oi tongoondu' do Yorusalim; pamatos kou no dot id paus om id tambang dit ongokilos, dot a' kou mamagangau dahai do maso dahai'd miuhang-uhang.


text:
Isai ilo rumikot do mantad hilo'd tana' do kowotuan, do miagal po di lisun di poorigi? Iyo po di mur om rampa o kosonongo' do kosingudan dau, i rampa di padagangon di tulun do dumadagang.


text:
Ilo' nopo om i Suliman do poirikau do hilo'd tirikohonon do don raja'; om woyoon iyau dot onom nohopod o tulun do gunsiou, i tulun dot Israil di gunsiou.


text:
It ongoilo kopio do migit do gayang, om nongoubas do sumangod. Ongkiabil ngai' nopo iyolo' do gayang do sumodia' do sumaap do tontok do songodon di dongotuong.


text:
Nantayang i Suliman do poirikau di tirikohonon dau do don raja', i kayu dot osonong kopio do winonsoi.


text:
Iri nopo torigi om pirok do winonsoi, om iri no sondihon om tamas do winonsoi. Iri nopo tirikohonon dau om linopikan do kain dit aragang, i nawol di tongoondu' do Yorusalim do mikuwo'd kosianan.


text:
Oi tongoondu' do Sion, intong kou no di Raja' Suliman. Kitupi' iyau di tupi' do raja', i pinotupi' di tina' dau, do tontok di tadau do kuminawin iyau, i tadau do kataadan do ginawo dau.


text:
Olumis tomod ko, oi koupusan ku! Pointalang do kosianan o mato nu dot id tirung do tudung nu. Ino nopo tobuk nu om iyo po di kambing dit ogumu' do rumuhuk do hilo'd konulu-nuluan do Giliad.


text:
Nipon nu nga' miagal po di dumba' di kobubugar om i kopopodsu'. Aiso' i' o tiso do nouud; osisid nopo om angapanggor o nipon nu.


text:
Ino munung nu nga' miagal po di tuwai di rinagang, do tontok do moro-boros ko. Ino pingas nu nga' olumis tomod dot iyo po di tua' do delima dot id tirung do tudung nu.


text:
Ino liou nu nga' miagal po di walai di Daud dit akawas, tu' obulugu' om anaru, karo nu nga' iyo po do soribu o kolid.


text:
Ino susu nu nga' miagal pod duwo o tanak do tambang, om iyo di tanak do paus do miapid, di mangakan-ngakan dot id rolot do bunga bakung.


text:
Orohian oku'd mundorong do hilo'd nuluhon do mur, i hilo'd rantai do kominyan, gisom do korikot i ribut do dongkosuabon, om katalib o totuong.


text:
Ruhuk no, oi tondu' di kinawin ku; do mantad hilo'd Nuluhon dot Amana, i tiyonon do rimau om singa. Kaino rumuhuk do mantad id Nuluhon do Libanon, mantad id Nuluhon do Somir om Nuluhon do Hormon.


text:
Oi koginawaan ku, i tondu' di kinawin ku, nagayat o ginawo ku, di pogogontong do mato nu, om nagayat o ginawo ku dino karo do poingkaro nu.


text:
Moningkau do ginawo ku o kosianan nu, oi koupusan ku, i tondu' di kinawin ku. Osonong po ko' waig dot anggur i kosianan nu. Om osonong o kosingudan nu ko' mantad do tumau dit osonong o kosingudan.


text:
Iyo pod paha' koomis o munung nu, oi koupusan ku, om ino dila' nu nga' miagal pod susu om paha' dot id doho', om pakayan nu nga' osingud do wongi' do Libanon.


text:
Iri nopo i koupusan ku, om miagal do kabun di poillisok, om kabun di pinagar, om tudan do waig dit iso-iso' o sanganu.


text:
Ongorombung tomod i totonomon do hilo', iyo po di kabun do kayu delima di kitua' dot ongosonong kopio. Haro ngai' nopo o bunga pacar, om narwastu, om kayu manis, om tobu, om kunit, om kominyan, om mur om rampa di mogisuayan.


text:
Posik no, oi tongus do salatan om tongus dot utara, tongus no do hilo'd kabun ku, ponuo' no dit osonong o kosingudan o hilo'. Lohowo' no i koginawaan ku, do mongoi pangakan di tua' dit ongosonong kopio do hilo'd kabun dau.


text:
Oi koupusan ku, nokorikot oku nod hiti'd kabun ku, mangakan oku nod paha' om i tulu di pinuwalai do potiukan. Monginum oku no do waig dot anggur om susu; om monimung oku do rampa om mur. Akan ngai' kou no, oi tambalut dahai, inum kou no do gisom dot aawuk dot i miuhang-uhang o kaawuk.


text:
Koodop oku piya, nga' poimposik i' o ginawo ku. Nokoipi oku do mogkoritik nogi' do hilo'd totobon, i koupusan ku. Posuango' oku, oi koginawaan ku, oi punai ku; noyopos pod bolobou o tulu ku, om nabalabahan o tobuk ku.


text:
Noidu' ku no o pakayan ku; om nokuro daa tu' pakayon ku po kawagu? Noowugan ku no gakod ku; om nokuro daa tu' ramasan ku po kawagu?


text:
Om kabai no i koupusan ku di totobon di wawayaan, om osonong tomod diri o ginawo ku tu' id toning no iyau doho'.


text:
Tungag oku no do mongoi pongiwang di totobon; om notongkop pod mur o palad ku, om sonturu-turu' o mur dot id tunturu' ku, gisom do noyopos i tontiil di totobon.


text:
Iwangai ku no i wawayaan, do wayaan di koupusan ku, nga' a' i' iyau hino. Sirongou tomod oku daa di boros dau! Ihumo' ku no daa iyau, nga' a' ku i' iyau nokito, lohowo' ku no daa o ngaran dau, nga' a' i' iyau suminimbar.


text:
Nokito oku'ddi di tulun do tumamong di bandar, om binobog oku diyolo' om pinokorualan oku; nahau di tulun do tumamong di bandar i kulabai ku.


text:
Papalan ku iyokoyu, oi tongoondu' do Yorusalim; kosolowot kou nopondo di koupusan ku, om poboroson no dokoyu dot id dau do sumakit oku tu' ouru oku'd langadon.


text:
Oi tondu' dit olumis kopio, suwai toi kopio ko' wokon i koupusan nu? Okuro-kuro kopio o koligkango' dau, tu' minog kopio dahai'd sulungon o batos dahai dot id diya'?


text:
Oligkang i' om okoris i koupusan ku, om iso' noo iyau ot iyo'ddi dot id pialatan do hopod noribu o tulun.


text:
Miagal po di tambaga' kolunau o rabas dau, om songingkilong o tobuk dau om oitom do miagal di bangkahak.


text:
Mato dau nga' miagal po di punai kolumis, dit id toning di bawang di muyung-luyung, i nopodsu' do susu, om poirikau dot id toning do bawang.


text:
Om pingas nopo dau om olumis do miagal po di kabun do noponu'd rampa dit ongosonong o kosingudan, munung dau nga' miagal po di tusak do bunga bakung do noyopos do waig do mur dit osompipi'.


text:
Longon dau nga' olumis, om kipondulung iyau do watu dit olumis dit agayo gatang, om tinan dau nga' oligkang do miagal po di lamai di dinakatan do nilam.


text:
Poo dau nga' obulugu' do miagal po di torigi do marmar dot opurak di pinosungkad do tamas; abantug iyau do miagal di Nuluhon do Libanon, om agayo do miagal di kayu sedar.


text:
Oomis dot otunguban i munung dau; kagayat do ginawo ku o koinan-inano' dau. Iyo noddi i koginawaan ku, oi tongoondu' do Yorusalim.


text:
Oi lundu' do tongoondu', honggo nongoi di koginawaan nu? Sunudai iyahai di ralan do sinusui dau, om kouhup indo iyahai diya' do mogihum dau.


text:
Minongoi i koginawaan ku do hilo'd kabun dau, i tinanaman do rampa. Paakan-akan iyau di dumba' dau'd hilo' om mogkotu' di tusak do bunga bakung.


text:
Iyoho' no o sanganu di koupusan ku, om iyau o sanganu doho'. paakan iyau di dumba' dau do hilo'd kobungaan do bakung.


text:
Oi koupusan ku, iyo ko po di bandar do Yorusalim kolumis, om olundus ko do miagal do Tirsa! Kagayat ko do ginawo, do miagal po di tawan do notongkop do rombituon.


text:
Kada' oku diya' antangai, tu' kododog oku nopo dot antangan nu. Miagal pod baanan do kambing do rumuhuk do hilo'd konulu-nuluan do Giliad ino tobuk nu.


text:
Ino nipon nu nga' opurak poo do miagal do dumba' di kobubugar om i kopopodsu'. Aiso' i' tiso' dot a' hino; osisid nopo om angapanggor.


text:
Haro piya ot onom nohopod do sawo di raja', om walu' nohopod o tongoondu' do panakasawo dau, om haro o kosumandakan dit a' ointob o kogumuo',


text:
nga' iso' no o kouhangan ku. Olundus iyau do miagal do punai. Iso' no iyau o tanak di tina' dau, om iyau no o tanak do koupusan kopio di tina' dau. Suahon ngai' iyau'd tulun om royohon do toinsanan o tongoondu', iri piya i piro-piro o sawo di raja' om i tongoondu' do panakasawo di raja' nga' mamarayou i' dau.


text:
Minongoi oku do hilo'd kabun do kenari, om sinonsod ngai' ku i tolid do hiri'd rantai; isai poddi milo ondung nokopomiroun tuu i guas dot anggur ko' nokopongusak po i guas do delima. Isai i rumikot dot iyo po di tadau di mingungulai nogi', om iyo di tulan di misawang kolumis, om iyo di tadau di kosorong?


text:
Gagaran oku po, tu' iri po i kosianan nu o kalangadan ku dot iyo poddi papanau do korita'-kuda' tu' langadon do mongoi sangod.


text:
Oi tondu' do Sulam di maso do manari', pintari' no om mintong i' iyahai diya' do manari'. Nokuro tu' mintong kou doho' do manari' dot id pogialatan do tulun do mananari'?


text:
Iya' no o tondu' ku dit olumis kopio, olumis tomod ino lapap nu do kikasut. Ino kinobulugu-luguo' do poo nu nga' miagal po di winonsoi-wonsoi, tu' olumis no kopio.


text:
Iyo po di mangkuk dot olumis o pusod nu, i poimponu' kasai' do waig dot anggur di kirampa. Iyo pod gandum di pointimung o tian nu, i notutukan do tusak do bunga bakung.


text:
Miagal pod walai dit akawas, di lamai do winonsoi ino liou nu, tu' anaru om olumis. Ino mato nu nga' olumis do miagal po di botung do hilo'd toning di wawayaan do Hisbon, ino todung nu nga' olumis dot iyo po di walai'd akawas do Damsik di hilo'd Libanon.


text:
Ino tulu nu nga' poirrindog poo do miagal di nulu-nulu do Karmol. Om ino tobuk nu nga' kosorong do miagal di kain do sutara' dit olumis; i kagayat do ginawo do raja' o kolumiso'.


text:
Olundus o tinan nu, do miagal po di guas do kurma, om ino susu nu nga' miagal po di puru do tua' do kurma.


text:
Orohian oku no do mindakod di guas do kurma om mongoi panganu di tua'. Ino nopo susu nu nga' miagal po di puru do tua' dot anggur, om pinuhobo nu nga' miagal po di winongi' dot ipol,


text:
om otunguban dino munung nu nga' miagal po di kaakan do tua' dot anggur dit oomis. Pologoson nopo do lumuyung i waig dot anggur dot id koginawaan ku, om koluyung do hiri'd munung om hiri'd nipon dau.


text:
Sumuab to do mosik, om antangan to i' i guas dot anggur, ondung haro no o tolid, om ondung mungkaya' no i tusak, om ondung mongusak no i guas do delima. Om hilo' no do patahakon ku diya' i kosianan ku.


text:
Osonong tomod o kosingudan di sakot di koubat, ogumu' o tua' dit awasiu do hilo'd toning di wawayaan to. Oi koupusan ku, nokosodia' ku no diya' i kasanangan di laid om i kasanangan di wagu.


text:
Ondung toput ku daa iya'd pusod, om pinosusu ko di tina' ku, om tunguban tiya' nopo daa dot osolowot ku iya' do hilo'd tanga'd ralan, om aiso' i' ot osuayan.


text:
Om angatan ku iya' do hilo'd walai di tina' ku, om tudukan oku nogindo diya' do kosianan. Om onuan ku iya' do waig dot anggur di kirampa, om i waig do tua' do delima o maan do tinumon.


text:
Pamatos kou no dot id doho', oi tongoondu' do Yorusalim, dot a' kou momigangau do piuhang-uhangan dahai.


text:
Isai iti rumikot do mantad id tana' do kowotuan, do miangkait di koginawaan dau? Pinosikan tiya', i koupusan ku, do hiri'd sahau do guas dot ipol, i hiri'd pinogkosusuan diya'.


text:
Siliho' oku nod tondu' di kosianan kopio nu, kada' pamagapus do tondu'd suwai ko' iyoho'. Kosianan nopo om miagal pod kapatayon kokoris; om miagal do pomogunan do tulun di napatai o kokodoho'. Kosianan nopo om iyo po di sinikit do tapui di molob-ngolob, om rumakit do miagal do tapui dit osikit.


text:
A' i' milo do londodon do luyud o kosianan. Nga' ondung haro daa o momoli do kosianan do dapu' o pomoli, om tingayam noo o taanu dau.


text:
Kitobpinai iyahai do tondu' dit omulok po, om susu dau nga' okoro' po. Kukuroyon no ma dahai iyau do haro o kusai do korikot do mongoi ponunang dau?


text:
Ondung limput daa iyau'd bata', om wansayan i' daa dahai do pogimpaan o hiri'd timpak, do pirok o wonsoyon. Om ondung wawayaan iyau, om intirungan i' daa dahai do torigi do kayu sedar.


text:
Iyo oku i' do limput, om iri no susu ku o pogimpaan. Oilaan i' di koupusan ku do kaanu iyau do kosimbayanan do mantad id doho'.


text:
Haro o kabun dot anggur di Suliman do hilo'd Baal Hamon, om posiwaai no dau iri do piro-piro o gompongumo. Om soribu o tusin do pirok do pinambayar diyolo' di hasil, om duwo nahatus ot aanu diyolo' do gontok di huyan diyolo'.


text:
Baya' nopo do kaanu i Suliman do soribu o tusin, om iri no gompongumo om kaanu do duwo nahatus o tusin do tintanga' diyolo', tu' haro i' o doho'd kabun.


text:
Porongoho' oku no do boros nu do mantad hilo'd kabun, oi koginawaan ku; songingandad no i kongoombolutan ku do sirongou diya' do moro-boros.


text:
Poboroso' no om olomus oku i' do rumikot; om osiau oku do miagal di paus dit okilos do rumuhuk di nulu-nulu do Bitir.


text:
Iti nopo buuk diti om pinotulisan do piro-piro o boros do pasal do Yohuda om Yorusalim, do pinointalang do Kinorohingan dot id di Yosaya, i tanak di Amos, do tontok dit i Usia, om i Yotam, om i Ahas, om i Hiskia o raja' do hilo'd Yohuda.


text:
Boros kad Tuhan, “Oi tawan, om pomogunan, pokinongou kou no diti poboroson ku! Pinapagayo oku do tangaanak om ginompi' ku iyolo' nga' suminaap iddi iyolo' doho'.


text:
Kotutun i' o sapi' di sanganu dau, nga' Israil nopo om a' i'. Om kaladai nga' kotutun i' di sanganu dau, nga' iti nopo tulun ku om aiso' i' ot osuhut- suhutan,” ka dau.


text:
Obungou kou no, oi bansa' di kidusa, i tulun di nawagatan do kasalaan, om sinakagon dit angaraat kopio, om tangaanak dit angaraat o wonsoyon! Tuminongkiad kou'd Tuhan, om nindaraat dokoyu i Kinorohingan dot Israil dit Olidang Kopio, om tinolikudan dokoyu iyau, it apatut daa dokoyu'd tukuon.


text:
Nokuro tu' sumongkiwal kasai' kou? Orohian kou po dot awagat ko' iri o pomohukum dokoyu? Notongkop nod suhat o tulu dokoyu om ginawo dokoyu nga' oluhoi no.


text:
Aiso' no ot osonong-sonong do mantad hino'd lapap om korikot do hino'd tulu dokoyu; tu' notongkop pod linonit, om kogom om suhat. A' noudasan, om a' norilitan, om a' noubatan i suhat dokoyu.


text:
Oingou po tomod o pomogunan dokoyu, om i piro-piro o bandar nga' naayi' pod nosorob. Poontong-ontongon ku nopo iyokoyu do ngoyon do bansa'd suwai onuo' i hasil do tana' dokoyu. Om aiso' no ot a' diyolo' raagon.


text:
Iso' po o Yorusalim o noolu', om miagal pori do sulap-sulap do hiri'd kabun dot anggur om miagal do kuhub-kuhub do hiri'd pinomutanaman do sangop, om miagal do bandar di noturungku' do pisangod.


text:
Ondung aiso' daa o tulun do pinologos do Tuhan dit Osundu Kopio, do napasi, om miagal toko' no daa do Sodom om Gomura.


text:
Oi boyoon om rayat do Yorusalim, i miagal di tulun di hilo'd Sodom om Gomura! Pokinongou kou no di poboroson do Tuhan dot id dokoyu. Podulon no i potudukon do Kinorohingan dot id dokoyu.


text:
Boros kad Tuhan, “Ondos daa dokoyu om orohian kopio oku di porsombahan di popintahakon dokoyu doho'? Apaasan oku no di porsombahan dokoyu do dumba' di sorobon om i lunok do tanak do sapi'. A' oku no orohian di raha' do sapi'd tontoluhan, om i raha' do dumba' om kambing dokoyu.


text:
Isai daa o minonuhu' dokoyu do minongigit ngai' di porsombahan diri do tontok di mongoi kou sambayang dot id doho'? Om isai o minonuhu' dokoyu do mongoi pimpanau do hiri'd Walai'd Sasambayangan dot Agayo?


text:
Aiso' i' o guna' dokoyu do migit di porsombahan diri, tu' araatan oku i' do kosingud diri. Om tontok di mamaramai kou do Tulan do Wagu om tadau'd Sabat ko' di papaharo kou do pogititimungan do don tugama', om a' oku no kososou do montong diri tu' nososomu' ngai' pori do dusa.


text:
Araatan oku i' do kokito di karamayan dokoyu do Tulan do Wagu om i pogititimungan do don tugama', tu' nosiliu ngai' nori do miagal do binabo ku dit awagat, om ohuyan oku no do mamabo'ddi.


text:
Tontok di poinsawaton dokoyu o longon dokoyu do sumambayang, om a' oku no montong dokoyu. Om asaru' kou piya do sumambayang nga' a' ku no pokinongohon, tu' ogumu' no o napatai do longon dokoyu.


text:
Ongoi kou no pomoug, om lidangan no o tinan dokoyu, om tingkadan no i wowonsoyon dokoyu dot araat dit okito ku. Tingkod kou nod momonsoi dot araat.


text:
Om minsingilo kou no do momonsoi'd osonong. Wonsoyon no dokoyu it otulid, om tulungon no i tulun dit ulak-ulakan, om obian no i tangaanak dit aiso' o molohing, om obian i tongoondu' di nongopuadan,” ka dau.


text:
Boros kad Tuhan, “Kainou salasayo' toko'! Tu' mulong piya daa dot aragang po tomod o dusa dokoyu, do minonosomu' dokoyu nga' lihungan ku indo iyokoyu do gisom dot opurak kou do miagal do gapas. Mulong piya dot adalaan daa kopio kogumu' o dusa dokoyu om angawagat kopio iri, nga' ompunan ngai' ku i' iri.


text:
Ondung mumboyo' kou doho' om orohian kou do mokinongou doho', om kaakan kou indo do hasil dot osonong do tana'ddi.


text:
Nga' ondung sumaap kou doho', om apatai kou no dot id pisangadan. Iyoho' no i Tuhan o minomoros diti,” ka dau.


text:
Nokuro iti, tu' iri nopo bandar dit otorodok di gulu po om nosiliu'ddi do sundal do baino'! Ongotulid i' daa o kowoyo-woyoon do tulun di poingiyon do hiri di gulu po, nga' baino' noddi om noponu' pod tulun di gampamatai.


text:
Oi Yorusalim, iyo ko i' daa do pirok di gulu po, nga' baino' noddi om aiso' no o gatang nu, iyo ko i' daa do waig dot anggur dit osonong di gulu po, nga' baino' noddi om miagal ko po di waig toomod.


text:
Iri nopo i piro-piro o boyoon do tulun nu om sumasaap ngai' i' om sumokodung di gampanakau. Orohian ngai' nopo iyolo' do rumamit do tusin di ponisip om i patahak-tahakon. A' i' iyolo' insan do mogobi' do tangaanak dit aiso' o molohing dot id pogibisaraan, om a' diyolo' pokinongohon i tongoondu' do nongopuadan do tontok di posunud iyolo' do hal diyolo'.


text:
Iyo nopoddi, om pokinongoho' no dokoyu iti boros do Tuhan, it Osundu Kopio, i Kinorohingan dot Israil do poingkaa, “Sulian ku nondo iyokoyu, oi pisangod ku, om a' kou indo koponusa' doho'.


text:
Haro nondo o wonsoyon ku dot id dokoyu. Sompipian ku nondo iyokoyu do miagal di ponompipi' do pirok, om iduwon ngai' ku it oromos do mantad id dokoyu.


text:
Om onuan ku nondo iyokoyu do pomorinta' om ponosihat do miagal di gulu po. Om roitan nondo o Yorusalim do bandar dit otulid om bandar dit otorodok,” ka.


text:
Nga' tulun nopo di sumaap om i kidusa om oinsanan no do patayon; om i tulun di tumongkiad dau nga' patayon no.


text:
Om monosol kou indo tu' tuminuku' kou i' di guas do kayu om pinosongonuan ngai' dokoyu do tingolig i kabun dokoyu.


text:
Om osiliu kou nondo do miagal di guas do kayu di noriou, om osiliu kou do miagal do kabun dit a' opisiram.


text:
Om poingkuro nopo i sakot do nokoring dot osorob do tanak ngapui, om iyo noddi i tulun do kidusa dot apatai di wowonsoyon diyolo' dot angaraat, om aiso' no o milo do moningkod di mamatai'ddi.


text:
Iti no o boros do pinointalang do Kinorohingan dot id di Yosaya, i tanak di Amos, do pasal do Yohuda om Yorusalim:


text:
Koimbagu nopondo om iri no i nuluhon di kinoiyonon di Walai'd Sasambayangan dot Agayo ot asawat kopio dot id pogialatan di nulu-nulu'd suwai. Om ogumu' nondo o bansa'd tulun do mogiwoyo-woyo' do mongoi'd hilo',


text:
om momoros ngai' nondo iyolo' do poingkaa, “Kainou tumakad do hilo'd Nuluhon do Tuhan! hilo'd walai do Kinorohingan dot Israil. Om otudukan toko' i' dau dit apatut toko'd wonsoyon. Om moyo' toko' indo di ralan di nopili' dau, tu' tadon nopod ponudukan do Tuhan om hilo' id Yorusalim, om moro-boros o Tuhan dot id tulun dau do mantad hilo'd Sion,” ka.


text:
Om butusan nondo dau o hal di piro-piro o bansa'd tulun. Om supuon nondo diyolo' i gayang diyolo' do silihon do radu, om iri no tandus om silihon do pisau di panatas do tolid. Om a' nondo mogisasangod o bansa', om a' iyolo' minsingilo do sumangod.


text:
Oi Kinorohingan, notongkiadan nu no i tulun nu, i sinakagon di Yakub. Notongkop poo iti pomogunan do tulun di momurinait do miagal di tulun do Pilistin, om i tulun do ponong id koulayon. Momit i rayat do kaadat-adato' do bansa'd suwai.


text:
Noponu' pod tamas om pirok i pomogunan diyolo' om a' no aayi-ayi' i dapu' diyolo', om a' ointob-intob i korita'-kuda' diyolo', om kuda' nga' ogumu' no kopio.


text:
Om mongoi nondo iyolo' lisok dot id koluang-luangan do hiri'd konulu-nuluan di kapampangan, ko' mongukad do luang do hiri'd tana' do mogidu' do mantad id kototogod do Tuhan om mantad id sinundu om kagayaan dau.


text:
Om orikot nondo o maso do poinsiribaon i tulun dot asawat o ginawo, om raagon i kopinggaya-gayaan do tulun. Om Tuhan pondo o poinggoyoon. Om tontok nod tadau'ddi do poinsiribaon do Tuhan it Agayo o Sinundu, o koinsanai di tulun di kikuasa', om it asawat o ginawo om i minggayo-gayo.


text:
Om raagon ngai' nondo i kayu sedar dit angakawas do hilo'd Libanon, om i kayu dot angagayo di hilo'd Basan.


text:
Om poinsiribaon nondo i tulun dit asawat o ginawo, om alaon i tulun di minggayo-gayo. Om atanus ngai' nondo o tingolig do hiti'd pomogunan. Om Tuhan pondo o poinggoyoon do tontok do tadau'ddi.


text:
Tontok nopondo do rumikot o Tuhan do mongoi pomoguyu' diti pomogunan, om lumisok nondo o tulun dot id koluang-luangan do hilo'd konulu-nuluan di kapampangan, om mongukad do luang do hilo'd tana' do mogidu' do mantad id kototogod do Tuhan om lumisok do mantad id sinundu om kagayaan dau. Orikot nopondo o tadau'ddi om tongkiadan tomod nopo diyolo' i piro-piro o tingolig do pirok om tamas di winonsoi diyolo', om maan pondo di tikus om pungit.


text:
Iyo nopoddi, om kada' no kopio pogondos do tulun tu' iyau nopo om atantu' no do matai' i', tu' aiso' i' o gatang.


text:
Antangai pogi', nga' potiiduwon no moti'd Tuhan, it Osundu Kopio, do mantad hilo'd Yorusalim om hilo'd Yohuda o koinsanai di koburu-buruon diyolo', om kohompit ngai' no o taakanon om tinumon diyolo'. Om oinsanan nogi' i tulun di sondihon diyolo',


text:
i gunsiou, i tulun do sumasangod, i gompomutus, i nabi, i mogogontong do nasip, i boyoon do pomorinta',


text:
i boyoon do soudor, i boyoon do rayat, i tulun dot id suang do pulitik, om i tulun di koilo do momolimu' do nunu nopo it ongosiliu do hiti'd pomogunan.


text:
Om oinsanan nopondo o tulun do manganu do kountungan do mantad id tulun do suwai. Om sumaap nondo i tongomulok po di komolohingan, om sumaap i tulun dot aiso' o ngaran-ngaran di tulun di kipangkat.


text:
Om orikot nondo o maso do pilion nopod tulun o tiso' di koobpinayan dau, om moro-boros nod, “Iya' poo o kipakayan dot osonong-sonong; siliu nogi' do boyoon dahai do tontok do maso diti tosusa',” ka.


text:
Nga' sumimbar nondo iyau do poingkaa, “Kada' oku pilio'! Tu' aiso' i' o takanon om aiso' o pakayan ku. Kada' oku nogi' kopio siliho' do boyoon diti tulun, tu' a' oku i' milo do monulung dokoyu,” ka.


text:
Naratu' no kopio o Yorusalim! Om Yohuda nga' nahaba' no. Tu' sumaap i' do Tuhan i koboro-boroso' om i wowonsoyon diyolo', om mongindaraat iyolo'd Kinorohingan.


text:
Iri kowoyo-woyoo' diyolo' dit orohian do mogipori-pori nga' popointalang no di karaaton diyolo'. Om miagal nopo iyolo' di tulun do Sodom di gulu po tu' pingroitan nopo i dusa diyolo', om a' no olim-olimon. Obungou no o tulun do miagal diri! Tu' iyolo' i' om iyolo' o pinoporikot do hukuman dot id tinan diyolo'.


text:
Boros kad Tuhan, “Posunudo' no di tulun di mumboyo' doho', dot osimbayan i' om apasi iyolo' tu' kaakan i' iyolo' do hasil di huyan diyolo'.


text:
Nga' obungou no i tulun dot araat! Tu' poingkuro nopo o winonsoi diyolo' dot id wokon om iyoon no iyolo' iyau'ddi do baino'.


text:
Ulak-ulakan nondo do tangaanak iti tulun ku om porintaon iyolo' do tongoondu'. Om polidon nondo di piro-piro o boyoon iti tulun ku, gisom dot a' no iyolo' koilo ondung honggo o ralan do susuyon diyolo',” ka.


text:
Om Tuhan no o gompomutus di piro-piro o boyoon di tulun dau. Iti no o boros do Tuhan do papasala' diyolo', “Iyokoyu no i minanakau do hasil di kabun dot anggur ku, om noponu' no i walai dokoyu di dapu' do nahau dokoyu do mantad id tulun di mosikin.


text:
A' kou i' apatut do mongulok-ulok di tulun ku om mongudipon di tulun do mosikin. Iyoho' no i Tuhan it Asawat Kopio, om Osundu Kopio, o minomoros diti,” ka.


text:
Boros kad Tuhan, “Antangai pogi' o kasasawat do ginawo di tongoondu' do Yorusalim! Mamanau piya iyolo' nga' mokirayou-rayou i', om milik-silik o mato; om monginsonong iyolo'd tinan, om posonong-sonongon diyolo' o pamalaang-laang, gisom do marak-ngarak nopo i lungkaki' diyolo'.


text:
Nga' tongkopon ku indod gandas i tulu diyolo' do gisom dot a' sunian do tobuk. Iri no o pomohukum ku diyolo',” ka dau.


text:
Om orikot indo o maso do ngoyon ngai'd Tuhan do mantad id tongoondu' do Yorusalim, o nunu nopo i kaandasan diyolo', i pomolumis do tulu, i lungkaki', i karo,


text:
om i rasuk dit onipis, om i pakayan di kain linan do winonsoi, om i tudung dit oniiba' om i tudung diyolo' dit anaru.


text:
Om osonong po daa o kosingudan diyolo' do baino' poo nga' outong nondo o kosingudan diyolo' do koimbagu. Om ponowoli no di tagkos diyolo' dit ataandai om tali dit aparad. Om iri tulu diyolo' di kitobuk dot olumis nga' alagasan nondo. Om ponowoli no di pakayan diyolo' dit ongolumis om pakayan di gansing. Olumis po daa iyolo' do dinondo; nga' ara-raat nondo iyolo' do koimbagu.


text:
Om mogihad ngai' pondo om tumongob o tulun do hiri'd piro-piro o wawayaan do bandar, om osiliu pondo do miagal do tondu' di poillabas tomod do poirikau do hiri'd tana' o bandar diri.


text:
Om tontok nopondo do maso'ddi om pususon nopo do turu' o tondu' ot iso' o kusai om moro-boros nod, “Koihum i' iyahai do takanon om pakayan dahai, nga' pologoso' po daa iyahai do mamarait diya' do sawo dahai, om a' indo iyahai ointingayam dot a' kasawo,” ka.


text:
Orikot indo o maso do porombungon om polumison do Tuhan o koinsanai do totonomon om kayu dot id pomogunan diti. Om tadau nopondoddi om ongotood nondo i tulun dot Israil om ongoondos tu' haro no o tua' di tinanom diyolo'.


text:
Om pointikid-tikid do tulun di noolu' do hilo'd Yorusalim om i nopili' do Kinorohingan do maan posio', om roitan no dot olidang.


text:
Om butusan indod Tuhan om lidangan dau di sinundu dau i tulun do songonuon dau. Om lihungan dau o Yorusalim do mantad id kasalaan dau om mantad id raha' do tulun dit aiso' o sala' di pinatai dot id bandar diri.


text:
Om polintuhun nondo o Tuhan do haun do dangadau, om lisun om tapui di mikit-sikit do dongotuong do hilo'd timpak do Nuluhon do Sion om poinsahau do koinsanai'd tulun di pointimung do hilo'. Om Kinorohingan no o monirung om mongintirung do pointongkop do bandar diri dot i sinundu dau o ponirung.


text:
Om polungungon i' dau i bandar do tontok dit alasu' kopio di dangadau, om silihon dau do kinoiyonon dit aiso' o koligagaanan, om ointirungan do mantad id rasam om tongus dit opuhod.


text:
Pokinongoho' oku nod modsinding do pasal di kabun dot anggur di tambalut ku. Iri nopo tambalut ku om kikabun dot anggur do hilo'd guas do nulu-nulu dit oruak o tana'.


text:
Songkulo' no dau i tana' om pingiduwai nod watu. Om tanamai no dau do guas dot anggur di nopili' no kosonong, om wansayai no dau do sulap dit akawas do maan do padtamangan. Om pongukad no iyau do luang dot iyonon do mamaga' di tua' dit anggur, om ongoi noddi iyau pogihum do tua' dit anggur di noonsok, nga' oonsom ngai' nopo i tua' dit anggur di nokito dau.


text:
Om boro-boros noddi i tambalut ku do poingkaa, “Pokionuon ngai' ku iyokoyu i tulun do hiti'd Yorusalim om hiti'd Yohuda, do momisara' doho' om i kabun dot anggur ku.


text:
Nunu po daa ot apatut do wonsoyon dot id kabun dot anggur ku'ddi dit a' nowonsoi? Nokuro tu' ongoonsom ngai' o tua' dit anggur, om okon nogi' ko' tua' dit osonong do miagal di soro-sorohon mantad ku?


text:
Iyo nopoddi, om poingkaa no o wonsoyon ku dot id kabun dot anggur ku'ddi: iduwon ku nondo i pagar di pointutuk om habaon ku i tolig di mongintirung diri, om pologoson ku o nintorusan do mangakan om mingulok di kabun diri.


text:
Om pologoson ku dot okurumbutan do gouton. A' ku nondo songkulon i tana' om a' ku punggulan i guas dot anggur om a' ku buatan, gisom dot osunian do rugi om sakot. Om oduhan ku o haun do poposondot do rasam do hiri,” ka.


text:
Kabun nopod anggur do Tuhan it Osundu Kopio, om iri no i tulun dot Israil; om iri tulun do Yohuda i guas dot anggur di tinanom dau. Iri daa it osonong o soro-sorohon dau do wonsoyon diyolo', nga' kokito nogi' dau do mogipapatai iyolo'. Soro-sorohon daa dau do popogirot iyolo' dit otopot, nga' korongou nogi' iyau do giniakan do mokianu dit otulid.


text:
Obungou kou no! Mimboli kou nopod walai om tumo do pomoruhang di dapu' dokoyu. Om a' no alaid om aiso' no o tiyonon do tulun do suwai om iyokoyu pondo o momogun-mogun do hiti'd pomogunan diti.


text:
Orongou ku o Tuhan it Osundu Kopio, do moro-boros do poingkaa, “Oingou nopondo tu' aiso' no o songingiyon diti walai dit angagayo om ongolumis.


text:
A' nondo sumonong o totonomon. Tu' iri nopo kabun dot anggur do hopod o hiktar o kogoyoo' om hopod po lito do waig dot anggur do hasil, om i hatus o lito do tonomon nga' hopod po o lito do gandum do hasil,” ka.


text:
Obungou kou no! Iyokoyu i moginum nod tiinumon do kaawuk, om i magauk noo o karaja' do mantad do kosuabon om gisom do totuong.


text:
Haro ngai' nopo o tuni do kecapi, om gambus, om rebana, om suling om haro o waig dot anggur dot id poginakanan dokoyu. Nga' a' i' dokoyu podulon o korohian do Tuhan om i wonsoyon dau dot id dokoyu.


text:
Om gowoi pondo om gayaton kou di pisangod do tumongkiad do mantad hiti. Om lous nondo om tuuhan o kapatai ngai' di boyoon om i rayat.


text:
Om potungkabangon nondo do kapatayon o kabang dau do gisom id agayo tomod o kotungkabangon do monolon di tulun dit ongkipangkat do hilo'd Yorusalim do mitonggoi di rayat dit oubas do rumamai.


text:
Om ointingayam nondo o pointikid-tikid do tulun, om oinsanan i tulun dot asawat o ginawo do poinsiribaon.


text:
Nga' Tuhan nopo, it Osundu Kopio om pointalang i' do kagayaan dau do tontok do momonsoi iyau dit otopot. Pointalangon nondo dau o kolidango' dau do tontok do momutus iyau di bansa' di nasanganu dau.


text:
Om mangakan-ngakan nondo do hiri'd kinaraagan do bandar i tangaanak do dumba' om kambing, om a' iyolo' ooyian do kanon.


text:
Boros ka no dokoyu om, “Pologoson nopo o Tuhan i Kinorohingan dot Israil dit olidang do powonsoi kopio di natantu' mantad dau do wonsoyon, om oilaan toko' i' o komoyon dau,” ka.


text:
Obungou kou no, iyokoyu i huruan do moginum do waig dot anggur. Osiou tomod kou daa om aiso' o poddosi do momonsoi'd tiinumon do kaawuk!


text:
Nga' mokiaanu kou nopo do tusin di ponisip, om poiduwon nopo dokoyu i tulun di kisala', om antaban dokoyu i tulun dot aiso' o sala' do kaanu dot ibutus dit otulid.


text:
Gowoi poddi do poingkuro nopo i paka' om i sakot do nokoring dot ouu dot osorob do tapui, om iyo noddi o gamut dokoyu do rumomuk, om lumotu' i tusak dokoyu om otilib ngai' do ribut, tu' minagada' kou i' di ponudukan do Tuhan, it Osundu Kopio, i Kinorohingan dot Israil dit olidang.


text:
Gowoi poddi om otogod o Tuhan do tulun dau. Om posodia' no iyau do momohukum diyolo'. Om gumuyu' ngai' nondo o nuluhon; om songingiliu i rata' do miagal pod rinomos do hiri'd tanga'd ralan. Nga' mulong pod miagal diri o nowonsoi dau nga' a' po natanus o kototogod do Tuhan, om momohukum kasai' po iyau.


text:
Posodia' kasai' nopo iyolo' do sumangod om aiso' ot ohuyan dot aiso' piya o kotingkadan do sumangod.


text:
Angatarom ngai' nopo o pana' diyolo', om posodia' kasai' i pawakasan diyolo'd pana', om i sondulu do kuda' diyolo' nga' miagal pod watu do pangasaan kokodou, om i ruda' do korita'-kuda' diyolo' nga' miagal po di ribut kosiau do tumolong.


text:
Om minggarom ngai' poo i soudor do miagal do singa di wagu po kapanabpo do maan dau akano', om igitan nondo dau iri dot id kinoiyonon dit aiso' o koligagaanan, om a' i' oongoi kaahau.


text:
Om tontok nopondo do tadau'ddi om iyo pod ngorod do rahat o pangkis do mogisasangod dot orongou do pointongkop dot Israil. Antangai pogi', nga' otuong poo o pointongkop di pomogunan om noponu' do kosusaan. Om iri piya tanawau nga' suminiliu i' do totuong.


text:
Tontok do toun di kinapatayon di Raja' Usia, om kokito ku no o Tuhan do poirikau do hiri'd tirikohonon dau di don raja' dit asawat om kikagayaan. Om katakapai nopo di rasuk dau dot anaru i Walai'd Sasambayangan dot Agayo.


text:
Om iri nopo i piro-piro o moloikat di roitan do Serapim di sangkalab-kalab do miagal do tapui, nga' songingkakat do hiri'd posorili' dau, om saraanaman nopo iyolo'd talad. Duwo o talad do ponirung do rabas diyolo', om duwo o talad do ponirung do tinan diyolo' om duwo o talad do maan do tumulud.


text:
Om mogisimbar-simbar nopo iyolo' do momoros do poingkaa, “Olidang, olidang, olidang. Olidang no o Tuhan it Osundu Kopio. Noponu' pod kagayaan dau iti pomogunan!” ka.


text:
Om koguyu' nopo i pinoimpahan di Walai'd Sasambayangan dot Agayo do noguyu' di kopuhodo' do boros diyolo', om noponu' do lisun i Walai'd Sasambayangan dot Agayo.


text:
Om boros kangku'ddi, “Obungou oku no! Apatai oku no! Tu' iyoho' nopo om dusa ngai' nopo o koboro-boroso', om poingiyon oku dot id rolot do tulun do miagal diri. Om okon-okon oku poddi iyoho', nga' obungou no kopio tu' nokokito oku i' di Raja', i Tuhan, it Osundu Kopio,” kangku.


text:
Nga' lintuhun no do minongoi'd hiri'd doho' o tiso' di moloikat di roitan do Serapim do kiinigit do popou, i nongoi dau songgipo' do sanggip do mantad hiri'd pananaraban do porsombahan.


text:
Om potopiso' no dau i popou'ddi dot id munung ku om boro-boros nod poingkaa, “Antangai pogi', nga' nokotopis nod munung nu iti popou, om noidu' noddi o kasalaan nu om noompunan do Tuhan o dusa nu,” ka.


text:
Om korongou ku noddi o Tuhan do minomoros do poingkaa, “Isai ma o suhuon ku? Om isai ot orohian do sumiliu'd popinsusui di boros toko'?” ka. Om boros kangku, “Diya oku. Suhuo' oku nopo!” kangku.


text:
Om boros ka dau, “Pamanau no om sunudan ngai' no i tulun do poingkaa, ‘Korongou kasai' kou i' nga' a' kou i' kosuhut di komoyon. Om poingontong kasai' kou, nga' a' kou i' koilo ondung nunu i nosiliu,’ kanto,” ka dau.


text:
Om boros kaddi dau dot id doho', “Pobosugon ngai' nopo o pomusarahan do tulun diti, om bosukon nopo o tolingo diyolo' om bolohon o mato diyolo', om a' i' iyolo' korongou, om a' kosuhut, om a' kokito, om a' i' koguli' dot id doho' om a' olingasan,” ka.


text:
Om uhot oku noddi, “Songkuro o koloido', do miagal diti ot osiliu oi Tuhan?” kangku. Om boros ka dau, “Gisom pod angaraag ngai' i bandar, om ongoingou, om gisom dot otongkiadan ngai' i walai, om aiso' o tanom do hiri'd tana' tu' a' no sunian.


text:
Om gisom dot ouyung ngai' ku o tulun do pokoyoon do hilo'd sodu', om gisom dot otongkiadan kopio o pomogunan diti.


text:
Tu' haro piya daa o tongosongulun dot id pialatan do hopod o tulun dot oolu' dot id pomogunan diti, nga' iri piya nga' patayon i'. Om iyo pondo iyau di tuod di kayu dit agayo di nokotontod o pananagad,” ka dau. (Iri nopo tuod diri nga' poiyaan do kotimpuunon do koposi-posion do wagu di tulun di nasanganu'd Kinorohingan.)


text:
Tontok di maso do pomorintaan di Raja' Ahas, i tanak di Yotam, i manangaki di Usia, i raja' do Yohuda, om kotimpuun no o pisangadan. Rikot no i Rosin, i raja' do Siria do miwoyo' di Pika i tanak di Rimalia, i raja' dot Israil, do mongoi panangod do bandar do Yorusalim, nga' a' i' iyolo' nakaala' do bandar diri.


text:
Om soira' di nosunudan i raja' do Yohuda do nokorikot dot id watas dot Israil i soudor do Siria, om moddosi tomod diri iyau om koinsanai di rayat. Miagal po iyolo' di kayu do songguyu-guyu' dot oguyu' do ribut.


text:
Om boros kaddi do Tuhan dot id di Yosaya, “Angatai i Siar Yasub i tanak nu, do mongoi solowot di Raja' Ahas. Osolowot nu indo iyau do hilo'd tiyonon di mangangawol do mangawol, it id dompok di liang di koluyungon do waig di mantad id kulam dit id sokid.


text:
Om sunudan no i raja' do mumbangan-bangan, om a' gumangau, om a' moddosi om a' oborulong. Tu' iri nopo kototogod di Raja' Rosin om i soudor dau i tulun do Siria'ddi, om i kototogod di Raja' Pika diri om miagal nod duwo siduwon di misun-lisun noo.


text:
Mongoi iyolo' panangod do Yohuda om monompurolosi do bansa'ddi om sumokodung i' daa'ndo iyolo' diyolo', om silihon nogindo diyolo' do raja' i Tabiil.


text:
Tu' Siria nopo om a' i' okoris ko' Damsik, i bandar dot agayo do hilo', om Damsik nga' a' i' okoris ko' i Raja' Rosin. Om Israil no, om onom po nohopod om limo toun om ourias no, om okon nondo ko' iso' o bansa' di momorinta'.


text:
Israil nopo om a' i' okoris ko' Samaria, i bandar dot agayo do hilo', om Samaria nga' a' i' okoris ko' i Raja' Pika. Ondung a' kou otumbayaan kopio doho', om a' kou no kopio kotori',” ka.


text:
“Pokianu nod tanda' do mantad id Tuhan, i Kinorohingan nu, om onuan ko i' dau do tanda', do mantad tuu do hilo'd saalom kopio, i hilo'd kinoiyonon do tulun di napatai ko' mantad pod hilo'd surga i hilo'd sawat,” ka.


text:
Nga' boros kad i Ahas do suminimbar, “A' oku i' mokianu do tanda' tu' a' oku i' mogumbal do Tuhan,” ka dau.


text:
Om boros kaddi di Yosaya, “Ondung iyo'ddi, om pokinongou pogi', oi sinakagon di Raja' Daud! A' nu po ula' do mogumbal do kolonuto' do ginawo'd tulun, tu' umbalan nu po daa o kolonuto' do ginawo'd Kinorohingan?


text:
Nga' Tuhan nondo o manahak diya' do tanda': Haro nondo o sumandak do monontian om osusu do tanak do kusai. Om pungaranan nondo i tanak diri dot i Imanuil.


text:
Om agayo nopondo iyau om di milo iyau'd mimpori-pori do momusorou, om osimbayan nondo o hiri'd pomogunan diri.


text:
Om a' po orikot o maso'ddi om aiso' no o tulun do poingiyon dot id pomogunan di duwo o raja' di poddosi nu'ddi.


text:
Om porikoton nondod Tuhan dot id diya', om id rayat nu, om id sompiiyon nu o maso dit osusa' kopio, it a' po insan korikot do mantad di minitongkiad i' ot Israil om Yohuda, tu' porikoton nondo dau i raja' dot Asur.


text:
Om tontok nopondo do tadau'ddi om lohowon nondod Tuhan i tulun do Masir om i tulun dot Asur, om rumikot nondo i duwo o bansa'ddi do miagal pod langau om moningot dit ogumu', do tumaun do hilo'd rantai di mogikubong-kubong om id pogiolit-olitan do pampang; om atakapan ngai' nopo diyolo' i korugian om hiri'd kasakat-sakatan.


text:
Om pakayon nondod Tuhan o raja' dot Asur do mangala' om mongindaraat om mamaraag do bansa' dot Israil. Om iri nopondo raja' dot Asur om iyo po di tulun di momumugar di momugar ngai' do tobuk om hulu'd tinan, dot id Israil.


text:
Om tontok nopondo do tadau'ddi om mulong piya dot iso' po sapi' dit okoro' po, om duwo tinan do kambing do tayam-tayam dot iso' o gompongumo,


text:
nga' iri nopondo susu di tayam-tayam diri om talib i' do kabagal di gompongumo tu' okuri' no o tulun do poingiyon do hiri'd pomogunan diri. Otopot no kopio dot iri nopo tulun dit okuri' no do poingiyon do hiri'd pomogunan diri om kaakan i' do susu om paha'.


text:
Tontok nopondo do tadau'ddi om iri nopo kinoiyonon di pinananaman daa do soribu o guas dot anggur om i gatang do soribu o tusin do pirok, om rugi po om sakot o sumuni'd hiri.


text:
Om tulun nopo di mongoi'd hiri om a' i' kobulun dot a' migit do pana' om pawakasan do pana' tu' notongkop pod sakot om rugi o pomogunan diri.


text:
Om a' nondo o tulun kobulun do mongoi'd hiri'd konulu-nuluan di pinsongkulan daa om pinintanaman di gulu po tu' notongkop pori do sakot om rugi. Om pinghambaan poo om pangakan-ngakanan do sapi' om dumba' o hiri,” ka dau.


text:
Om boro-boros no o Tuhan dot id doho' do poingkaa, “Ongoi anu do watu di ponunulisan dot agayo om potulison nod hiri o hurup dit angagayo o ponunulis do poingkaa, ‘Opusik do Magahau; Olomus do Manakau,’ ka.


text:
Om momolohou nod duwo o tulun do sasi' di milo do ponongkuyaanan; i Uria it Imam om i Sakaria, i tanak di Yorobikia,” ka.


text:
Om alaid-laid noddi, om ponontian no i sawo ku om kosusu nod tanak do kusai. Om boro-boros no o Tuhan dot id doho' do poingkaa, “Pungaranai iyau dot i ‘Opusik do magahau, Olomus do manakau,’ ka.


text:
Tu' tontok dit a' po milo iti tanak do momolohou dot ‘Apa' om Ina’ ka, om oigitan ngai' no di Raja' Asur o kakayaan do Damsik om i dapu' do pinanakau do Samaria,” ka.


text:
boros ka dau, “Minada' iti bansa' di waig do Bawang do Siloa dit oloyo' om nasanangan tomod iyolo' di Raja' Rosin om i Raja' Pika.


text:
Om gowoi poddi om porikatan ku iyolo', iyoho' i Tuhan o poporikot, di raja' dot Asur om koinsanai di soudor dau do mongoi panangod do Yohuda. Om rumikot nondo iyolo' do miagal poddi waig do mangampad do mantad id Bawang dot Iprat om lumampai do gisom do kotolibamban di tisan do bawang.


text:
Om rumudsu' nopo iyolo' do sumuang do Yohuda, do miagal po di luyud di mayo-gayo nopo do gisom do korikot dot id lihawa, om oolitan ngai' nopondo,” ka. Moyo-woyo' i' o Tuhan dati'! Mongintirung i' diti pomogunan i talad dau di poungkalad.


text:
Timung kou no do mikuwo'd ooris, oi koinsanai'd bansa'! Pokinongou kou no, oi pomogunan dit id sodu'. Sodia' nod mongoi sangod, nga' kooris kou no! Sodia' no kopio nga' poddosi kou no!


text:
Pomusorou mantad nod wonsoyon nu, nga' a' i' mando owonsoi kopio iri. Poboroso' nopo o korohian nu'd momonsoi! Nga' a' i' iri owonsoi, tu' moyo-woyo' i' dahai o Kinorohingan!


text:
Om porintao' oku nod Tuhan om poinsano' oku no dau dot a' tumanud di kowoyo-woyoon do bansa'ddi. Boros ka dau,


text:
Om osiliu oku nondod watu do kosoduwon di rayat do Yohuda, om Israil om Yorusalim. Om iyo oku pondod lawa' do kosulungon diyolo' tu' olidang oku i' kopio.


text:
Poopion no kopio dokoyu om gompion no i boros do Kinorohingan dot id doho', oi dokoyu i tumatanud doho'.


text:
Nokolisok no daa o Tuhan do mantad id tulun dau, nga' iyoho' nopo om otumbayaan i' dau om mogondos oku dau.


text:
Diya oku no, do miwoyo' diti tangaanak di nakatahak do Tuhan doho'. Om iyahai no o sasi' di poimpasi do hiti'd pogialatan do tulun dot Israil do mantad id Tuhan, it Osundu Kopio, i momorinta' do hilo'd Nuluhon do Sion.


text:
Nga' suhuon kou nondod tulun do mongoi pokituduk di piro-piro o bobolian di mopi-kopi noo om muol-nguol. Om moro-boros ngai' nondo o tulun diri do poingkaa, “A' toi apatut toko' i' do mokituduk do tingolig do maan do koinsanangan di tulun do poimpasi?” ka.


text:
Posimbaron no o poingkaa, “Pokinongou nod ponudukan do Tuhan! Kada' pokinongoho' i piro-piro o bobolian. Tu' iri nopo poboroson diyolo' om aiso' i' o guna' dot id diya',” ka.


text:
Om minghombo pondo do hiri'd pomogunan diri i tulun di norutum om louson. Om adalaan nondo kopio iyolo' do louson om tumogod gisom do momopol iyolo' do raja' om Kinorohingan diyolo'. Om honggo nopo ot antangan diyolo', do hilo' tuu id tawan ko',


text:
hiti pod pomogunan, nga' aiso' no ot okito diyolo' do suwai ko' kosusaan, om totuong, om kopoddosian, om hiri no o paangayan diyolo'.


text:
Nga' a' no alaid om koidu' no iyolo' do mantad id kosusaan diri. Iri nopo kinoiyonon di payat do Sibulon om Naptali di gulu po om roitan daa dot ara-raat kopio. Nga' koimbagu nopondo om pusohon nondo o pointongkop do watas diri, i kinoiyonon do mantad hiri'd Rahat do Tanga' om gisom do korikot di tana' do ponong id soborong do Yordan, i ponong id koulayon, om gisom do hilo'd Galilia i kinoiyonon do tulun do bansa'd suwai.


text:
Iri nopo bansa' di poimpasi dot id dotuong, nga' nokokito no do tanawau dit anawau kopio. Iri nopo i poingiyon dot id sahau do kapatayon, nga' notitihan noddi do tanawau.


text:
Oi Tuhan, nonuan nu iyolo' do kataadan dit agayo, om pinosimbayan kopio nu iyolo'. Iri no i kosonongo' nu o kataadan diyolo', do miagal pod kotoodo' do tulun di dongmongomot, om miagal pod kotoodo' di mogibahagi-hagi' do dapu' di naahau.


text:
Noongoi nu no i binabo dot awagat, notipu' nu i bobobog di pomobog do lihawa diyolo'. Naala' nu no i bansa' di mongulok-ulok om i mongudipon do tulun nu. Do miagal di nala' nu i soudor do Midian di gulu po.


text:
Tu' iri nopondo i kasut do soudor di kosuton do sumangod, om i rasuk di notounan do raha' nga' sorobon ngai' nopo om maan do pogudung di tapui do gisom dot ouu.


text:
Tu' nosusu no ot iso' o tanak do bagi' dati', noonuan toko' nod iso' o tanak do kusai. Om iyau no o sumiliu do boyoon toko'. Ngaran nopo dau om: “Gomponosihat dit Oilo” om, “Kinorohingan dit Okoris” om, “Tapa' di Poingompus” om, “Raja' do Kouludan”.


text:
Momorinta' iyau do hiri'd tirikohonon di Daud do don raja'; om muhang-ruhang o kuasa' dau. Osimbayan kasai' nopo o pomogunan dau: om pinoimpahan nopod kuasa' dau nga' otulid do mantad do baino' om gisom dot alaid. Om atantu' no dot owonsoi ngai' do Tuhan iti, iyau it Osundu Kopio.


text:
Om oinsanan nopondo o bansa' dot Israil om tulun do Samaria do koilo do Tuhan o pinaparatu'ddi. Minggayo-gayo tomod daa om asawat o ginawo diyolo' do baino' poo. Boros ka no diyolo' om,


text:
“Nangahaba' no i walai do bata' do winonsoi, nga' sowolian toko' i' do walai di watu o wonsoyon. Nangatagad no i guas dot ara, nga' sowolian toko' i' do kayu sedar do Libanon dit osonong kopio,” ka.


text:
Om Israil nopondo om songodon om alaon di bansa' do Siria, i mantad ponong hilo'd koulayon, om i tulun do Pilistin, i mantad ponong hilo'd kotonobon. Nga' mulong pod ongowonsoi ngai' o miagal diri nga' a' po atanus o kototogod do Tuhan, om momohukum kasai' po iyau.


text:
Nga' a' kasai' po monosol i bansa' dot Israil, do nohukuman piya iyolo'd Tuhan it Osundu Kopio, om a' iyolo' tumanud di ponuhuan dau.


text:
Gowoi pondo om insan indo tadau do kopomohukuman ngai'd Tuhan di boyoon dot Israil om i rayat diyolo'. Puloson nondo dau om taamon dau o tulu om tikiu diyolo'.


text:
Iri nopo i tulu diyolo', nga' i molohing-lohingon om i tulun dit ongkipangkat, om iri no tikiu om i piro-piro o nabi di mintuduk do ponudukan di kapalid!


text:
Gowoi pondo om aiso' no ot ongoiso' piya di tangaanakwagu diyolo' do poiduwon do Tuhan, om a' iyau olisiu di tangaanak dit aiso' o molohing om i tongoondu' do nongopuadan, tu' oinsanan nopo o bansa'ddi dot a' monong Kinorohingan om nokowonsoi dot araat, om angaraat ngai' o koboro-boroso'. Nga' mulong pod owonsoi ngai' iri nga' a' po atanus o kototogod do Tuhan, om momohukum kasai' po iyau.


text:
Tu' iri nopo karaaton do bansa'ddi nga' sumikit nopo do miagal do tapui di monorob do sakot om rugi. Kosikito' nopo om iyo po di gouton dot osorob, tu' muntu-nguntu' po o lisun.


text:
Otogod no kopio o Tuhan, it Osundu Kopio, om iri nopo pomohukum dau om iyo po di tapui di molob-ngolob, om iri no i bansa'ddi o ponokosiduwon dau do gisom dot ouu. Om aiso' no ot osianan di tobpinai dau.


text:
Om pointongkop nopod pomogunan diri do mikoroihum o tulun om mingakan daa do nunu nopo i milo diyolo'd akanon, nga' a' i' iyolo' ayahan. Om kanon nopondo diyolo' o tanak piya diyolo'!


text:
Misaap nondo o tulun do Manasi om Ipraim, om miuhup nogindo iyolo' do sumaap do Yohuda. Nga' mulong pod owonsoi ngai' iri nga' a' po atanus o kototogod do Tuhan om momohukum kasai' po iyau.


text:
Om iyo noddi o ralan dokoyu do mangantob do tulun do mosikin do kaanu dit otulid om it apatut diyolo' dot aanu, om magahau di dapu' do tongoondu' di nongopuadan om i tangaanak dot aiso' o molohing!


text:
Nunu pondo o wonsoyon dokoyu do tontok do kopomohukuman do Kinorohingan dokoyu? Nunu pondo o wonsoyon dokoyu do porikoton dau o kosusaan do mantad hilo'd pomogunan dit id sodu'? Om hinonggo pondo o polisakan dokoyu di kakayaan dokoyu?


text:
Aiso' no milo dokoyu'd wonsoyon tu' apatai kou po dot id pisangadan, ko' atanggayan do pisangod. Nga' mulong pod ongowonsoi ngai' iri nga' a' po atanus o kototogod do Tuhan, om momohukum kasai' po iyau.


text:
Suhuon ku ot Asur do sumaap do tulun ku dit a' monong Kinorohingan, om i pinopotogod doho', suhuon ku ot Asur do mongoi panakau om mongoi pagahau, om mongoi pongulok di tulun ku do miagal di pupuk do hilo'd ralan,” ka.


text:
Nga' haro mantad no nosorou di raja' dot Asur do wonsoyon dau dot araat kopio. Tu' korohian nopo dau nga' mamatai om momunso dot ogumu' o bansa'.


text:
Solodon ku o bandar do Karkomis om Kalno, om Hamat om Arpad. Solodon ku po o bandar do Samaria om Damsik.


text:
Alaon ku o piro-piro o pomorintaan di modsubak do tingolig dit agayo o sinundu ko' mantad di hilo'd Yorusalim om hilo'd Samaria.


text:
Naraag ku no o Samaria om koinsanai di tingolig do hilo', om miagal iddi o wonsoyon ku do hilo'd Yorusalim om id koinsanai di tingolig do tukuon do hilo',” ka.


text:
Nga' boros kad Tuhan, “Opongo ngai' ku nopondo do momonsoi i karaja' ku do hilo'd Nuluhon do Sion om i hilo'd Yorusalim, om hukuman ku nondo i raja' dot Asur tu' i kasawato' do ginawo dau om i kobinggoyo-goyoo' dau,” ka.


text:
Tu' mimboros poo iyau do poingkaa, “Nowonsoi ngai' ku iri dot i kokoriso' ku o pinomonsoi ku. Okoris oku om oilo oku, om opintar oku. Nongoidu' ku no i wolit di momialatan do piro-piro o bansa', om napanakau ku no i pinosodia' mantad diyolo'. Om iyo oku pod gonsukod do mingulok ngai' di tulun di momorinta'.


text:
Iti ngai' nopo bansa' do hiti'd pomogunan om miagal nod rumun do tombolog; om osoonong oku do mongoi panganu di dapu' diyolo', do miagal nod tulun di mongoi pongokog do tontolu' do hiri'd rumun. Aiso' i' o kapo do talad do miningkarab do minomorolosi doho', om aiso' o pinopotungkabang do tinduk do minamagarang doho'!” ka.


text:
Nga' boros kad Tuhan, “Minggayo-gayo toi i kapak dot id toguang di tulun di papakapak diri, om agayo toi i garagadi' ko' i tulun di papagaragadi'? Tu' okon i' ko' i bobobog o pobilid do tulun, suwai ko' i tulun o pobilid di bobobog,” ka.


text:
Om porikatan nondod Tuhan, it Osundu Kopio do toruol i piro-piro o boyoon do soudor dit ongolombon do baino', do pomohukum dau diyolo', tu' mininggayo-gayo i' o tulun dot Asur. Om lumasu' nondo o tinan diyolo' dot iyo pod tapui do molob-ngolob o kolosuo'.


text:
Om sumiliu nondod miagal do sinikit do tapui i tanawau dot Israil, i Kinorohingan dit olidang kopio, do monorob do koinsanai'd nunu nopo, om monorob di korugian dot insan noo tadau.


text:
Om osorob ngai' nopondo i puru' om i koumaan dit ongoruak, do miagal pod tulun dit apatai do toruol dit araat.


text:
Om iri nopondo noolu-olu' di kayu do hiri'd puru' nga' ointob- intob no; tu' iri piya tanak poo nga' kointob i'.


text:
Om korikot indo o maso dot iri nopo tulun dot Israil di noolu-olu', om a' nondo sumondiu di bansa' di momorinta' dit oruhai no daa do nakapatai diyolo'. Nga' sumondiu nondo iyolo'd Tuhan, it olidang kopio, i Kinorohingan dot Israil.


text:
Om tumorodok indo kawagu dot id Kinorohingan dit okoris, i noolu-olu' do bansa'd Israil dit okuuri' no.


text:
Tu' mulong pod miagal daa di pasir do hilo'd rahat o kogumuo'd tulun dot Israil, nga' a' no kopiiro i koguli' kawagu. Osomok no kopio o kosusaan, om apatut no do raagon o bansa'ddi.


text:
Om atantu' no kopio do Tuhan, it Osundu Kopio, o mamaraag do pointongkop di pomogunan; tu' iri no o natantu' mantad do Tuhan, om a' no milo'd simbanan.


text:
Om boros kad Tuhan it Osundu Kopio dot id tulun dau di poundorong do hilo'd Sion, “Kada' kou poddosi do tulun dot Asur dot ulak-ulakan kou piya diyolo', do miagal di winonsoi di tulun do Masir dot id dokoyu di gulu po.


text:
Om bobogon ku nondo iyolo' diti bobobog ku, iyoho' i Tuhan, it Osundu Kopio, o momobog diyolo' do miagal di pinomobog ku di tulun do Midian di gulu po di hilo'd Nuluhon do Pampang dot Orib. Om hukuman ku nondo ot Asur do miagal di pinomohukum ku do Masir.


text:
Om tontok nopondo do maso'ddi om polobuson ku nondo iyokoyu do mantad hilo'd Asur, om a' nondo iyolo' momorinta' dokoyu,” ka dau.


text:
Nosolod nod soudor dot Asur o bandar dot Ayat! Notoliban no diyolo' o Migron! Nokoiliu no diyolo' o kokoriu om rapo-rapo diyolo' do hilo'd Mikmas!


text:
Nakadarapas no iyolo' di darapason do hiri'd tumakad om modop iyolo' do hilo'd Giba! Gagaran ngai' po o tulun do hilo'd bandar do Rama, om mogidu' no i tulun di hilo'd Gibia, i bandar di Raja' Saul.


text:
Pomogiak kou no, oi tulun do Galim! Pokinongou kou no, oi tulun do Laisa! Simbar kou no, oi tulun dot Anatot!


text:
Tadau nopod baino' om hilo' nod bandar do Nob i pisangod, om sangakang-akang no iyolo' do hilo'd Nuluhon do Sion, i bandar do Yorusalim.


text:
Nga' habaon indo iyolo'd Tuhan, it Osundu Kopio, do miagal di raan do tatason do mantad hiri'd guas di kayu. Tu' tagadon ngai' nopo it angakawas, om ongolumis, om intingayamon.


text:
Om habaon nondo iyolo'd Tuhan do miagal di kayu dot id tanga'd puru' do tagadon do kapak. Mulong piya dot okoris daa iyolo' do miagal di kayu dit agayo do hilo'd Libanon, nga' aratu' indo iyolo'!


text:
Sinakagon nopo di Raja' Daud om miagal do kayu di natagad. Nga' poingkuro nopo i tuod do tolidan kawagu, om iyo nogiddi i sinakagon di Daud tu' haro indo o raja' do mantad id sinakagon diri.


text:
Om woyoon iyau di Rusod do Tuhan. Om kitoilaan indo iyau om atarom o pomusarahan, om koilo do momusorou dit apatut dau'd wonsoyon, om wonsoyon dau iri, om kotutun iyau do korohian do Kinorohingan om oronok iyau dau.


text:
Iri no i mumboyo'd Tuhan o sumiliu'd kataadan kopio dau. Okon i' ko' tumanud dit okito dau o poimpahan dau do mamatos om a' iyau paparatu' do hukuman do tumanud do boros do tulun.


text:
Nga' butusan ngai' i' dau i tulun do mosikin do tumanud dit otulid; om obian dau i tulun dit aiso' o pokukurayan do gisom do kamanang i tulun diri. Om monuhu' iyau do momohukum do tulun di kisala', om patayon i tulun dot araat.


text:
Miulud indo i dumba' om i toni, om i bohuang nga' lumii nopo dot id toning di kambing. Om i tanak do sapi' om i tanak do singa nga' mitoning nopod mangakan-ngakan do sakot, om momogompi' nopo diyolo' nga' tanak dit okoro' po.


text:
Mitoning nopondo do mangakan-ngakan do sakot i sapi' om i bohuang, om mitoning do modop i tanak diyolo'. Om i singa nga' mangakan nondod sakot do nokoring do miagal di sapi'.


text:
Om hilo' nopondo id Sion, i Nuluhon dot Olidang, do Kinorohingan, om aiso' no it araat om aiso' o ligogon, tu' oponu' pondod toilaan do pasal do Kinorohingan iti pomogunan, do miagal po di waig di momonu' do rahat.


text:
Om orikot nondo o maso do pusohon do koinsanai'd bansa' o songulun o raja' do mantad id sinakagon di Daud. Om tumimung ngai' nondo iyolo' do hiri'd bandar di tiyonon dau'd momorinta' do mongoi suwau dau.


text:
Tontok nopondo do tadau'ddi om pakayon pondo kawagu'd Tuhan o sinundu dau om poulion dau i tulun dau di nongoolu-olu di hilo'd Asur om i hilo'd Masir, om: hilo'd piro-piro o watas do Patros, om i hilo'd Etiopia, om i hilo'd Ilam, om i hilo'd Babil, om i hilo'd Hamat om i hilo'd piro-piro o pulou di hilo'd rahat.


text:
Om poinsawaton nondod Tuhan o tiso' o bondira' do popointalang dot id koinsanai'd bansa', do timungon dau kawagu i bansa' do Yohuda om Israil di nokopogitompias-pias dot id apat o linsuk diti pomogunan.


text:
Om miwoyo' nopondo iyolo' do mongoi sangod di tulun do Pilistin di hilo'd ponong id kotonobon, om mitanud do mongoi pagahau do dapu' di piro-piro o bansa'd tulun di ponong id koulayon, om alaon nondo diyolo' o bansa' dot Idom om Muab, om porintaon diyolo' o bansa' dot Amon.


text:
Om rasakan nondod Tuhan o Suok do Suis. Om potonguson dau i tongus dot alasu' do gisom dot otuu i Bawang dot Iprat, om osiliu nondod turu' o bawang dot ongokooro', om kosoborong ngai' indo o tulun diri.


text:
Om kokito nondod ralan i tulun dot Israil di noolu-olu' do sumoliwan do mantad hilo'd Asur do miagal di soliwan i' i taki-aki diyolo' do mantad hilo'd pomogunan do Masir.


text:
Om orikot nondo o maso do modsinding ngai' o tulun do poingkaa, “Mongunsikou oku diya', oi Tuhan, tu' monginsasamod ko doho'. Tu' mulong pod notogod ko doho' di gulu, nga' natanus noddi o kototogod nu.


text:
Gampamasi ku nopo om Kinorohingan, om iyau no o pagandasan ku. Aiso' no o korolosi doho', tu' iyau no o manahak doho' do kokorisan. Gampamasi ku nopo om Kinorohingan, iyau no o kopodsindingan ku.


text:
Poingkuro nopo i waig dot osogit, do kourudtuu di tulun dot ohuyan, om iyo noddi o kototood do tulun di nasanganu do Kinorohingan, do tontok di posion dau iyolo',” ka.


text:
Om orikot indo o maso do modsinding ngai' o tulun do poingkaa, “Pongunsikou nod Tuhan, om lohou nod ngaran dau do mokiuhup. Posusuyo' no i nongowonsoi dau om i kobontugo' dau, dot id koinsanai'd bansa'.


text:
Podsinding no dot id Tuhan, tu' momonsoi i' iyau dot ogumu' o koimayaan. Pologoson no do korongou do koinsanai di winonsoi dau o pointongkop diti pomogunan.


text:
Suhuon ngai' no i tulun di songingiyon do hilo'd Sion, do mamangkis om modsinding dot atataadan. Tu' kikagayaan i' kopio o Kinorohingan dot Israil dit olidang, om poundorong iyau dot id pogialatan di bansa' di songonuon dau,” ka.


text:
Iti no o boros do Kinorohingan do pasal do Babil do pinointalang dau dot id di Yosaya, i tanak di Amos:


text:
Poinsawato' no o bondira' do don sumasangod do hilo'd timpak do nulu-nulu dit aiso' o sumuni! Pinglohou no di piro-piro o soudor, om popingkopoiyo' no o palad nu do maan do tanda' dot apatut nod ngoyon diyolo' songodo' i bandar di minggayo-gayo om ngoyon ngai' raago i totobon di wawayaan di bandar.


text:
Nosuhu' ngai' nod Tuhan i gunsiou dit ongokoris di nongopili' dau, i tulun dit a' oluhoi o ginawo, om i milo do kaandasan do mongoi sangod om sinuhu' dau iyolo' do momohukum ngai' di tulun di katagadan dau.


text:
Pokinongou no dit ohiyo do hilo'd konuluhanan, i miagal do kohiyoo' do tulun dot ogumu', ohiyo tomod o piro-piro o bansa' om pomorintaan di minogititimung. Posodiawon nod Tuhan, it Osundu Kopio, i piro-piro o soudor dau do mongoi sangod.


text:
Mantad ngai' iyolo' do hilo'd pomogunan dit osodu', i hilo'd tisan do pomogunan. Om raagon nod Tuhan o pointongkop do pomogunan tu' atatagadan no kopio iyau.


text:
Pillompud nod mihad, tu' oruhai no o tadau do Tuhan. Om tontok nod tadau'ddi do poporikot it Osundu Kopio, do karaagon.


text:
Ongooris ngai' nondo iyolo' om ongorualan tomod, do miagal pod tondu' dit orualan do mogkosusu. Om mogiontong-ontong pondo iyolo' om angaragang o rabas dot ointingayaman.


text:
Atantu' nod rumikot o tadau'd Tuhan do miwoyo'd korongito' om kototogod om kolosuo' do ginawo dau dit a' ogina-gina'. Om osiliu nondo iti pomogunan do tana' dit a' sunian do nunu-nunu, om apatai ngai' o tulun di kidusa.


text:
Tu' iri rombituon om i pinuruan do rombituon do hilo'd tawan nga' a' nondo poulinau do tulinau diyolo', om i tadau di mulai nogi' nga' osiliu nopo do totuong, om i tulan nga' a' nondo mogulinau.


text:
Om boros kad Tuhan, “Porikatan ku nondod kosusaan iti pomogunan om hukuman ngai' ku i tulun dot araat tu' i dusa diyolo' o kopomohukuman ku. Poinsiribaon ku nondo o koinsanai'd tulun di minggayo-gayo, om hukuman ku o tulun dit asawat o ginawo om it ongorongit.


text:
Om pogogoron ku'ndo o tawan, om guyuon ku o pomogunan do mantad id kinoiyonon diyolo', do tontok di tadau ku, i kopointalangan ku di kototogod ku iyoho' i Tuhan, it Osundu Kopio.


text:
Om miagal pondo iyolo' di tambang di mogidu' dot osuon, om miagal di baanan do dumba' dit aiso' o gompomogompi', tu' sompori-pori nopondo i tulun do bansa'd suwai di poingiyon do hilo'd Babil do mongoi'd hiri'd pomogunan diyolo'.


text:
Poontong-ontongon nopondo iyolo' do popingloposon i tangaanak diyolo' di ragang po, om panakahon it id suang do walai diyolo', om pingkosohon o sawo diyolo',” ka.


text:
Om boros kad Tuhan, “Tingkahon ku o ginawo do bansa'd Madai do sumaap do Babil. Iyolo' nopo om a' i' milo'd sisipan do pirok, ko' tamas.


text:
Om iri no pana' diyolo' o pamatai diyolo' do tulun dit ongomulok po, om aiso' o kosianan diyolo' dot id tanak di ragang po, om aiso' o kolisihan diyolo' do tangaanak dot ongokoro'.


text:
Om Babil piya, tu' it olumis no kopio dot id pogialatan do pomorintaan, om i kaandasan do tulun do hilo', nga' osiliu id miagal do Sodom om Gomura, tu' raagon ku i' iri, iyoho' i Tuhan.


text:
Om aiso' nondo o tiso' piya'd tulun do momogun-mogun do hilo'. Om iri tulun dot Arab di mombo-hombo nga' a' no powonsoi do kiim diyolo' dot id kinoiyonon diri, om i piro-piro o gompomogompi'd dumba' nga' a' no paakan-akan di tayam-tayam diyolo'd hilo'.


text:
Om mongiyon-ngiyon nopondod hilo' om iri po i nintorusan. Pomirumunan pondod longkug, om iyonon do burung unta o hilo'. Om pinghambaan di kambing talun o hiri'd kinaraagan.


text:
Om iri pondo tasu di mombo-hombo o mingusig do hiri'd walai dit angakawas, om i toni o mongiyon-ngiyon do hiri'd walai'd raja' do Babil dit ongolumis tomod daa. Oruhai no o maso do karaagan do pomorintaan diri. Ointob- intob no o tadau dau,” ka.


text:
Om osianan indo o Tuhan dot Israil, i bansa' di songonuon dau, om pilion kawagu dau ot Israil do sumiliu'd dau'd songonuon. Om poiyonon dau kawagu iyolo' do hilo'd pomogunan diyolo'. Om mongoi nondo sugku' diyolo' i piro-piro o bansa'd suwai om miyon do poinrolot diyolo'.


text:
Om ogumu' nondo o bansa'd suwai do monulung dot Israil do gumuli' do hilo'd pomogunan di pinatahak do Tuhan dot id diyolo', om hilo' no i piro-piro o bansa'ddi do sumiliu do susuhuon dot Israil. Om tangkapon nondo dot Israil i minanangkap diyolo' om porintaon diyolo' i minongulok-ulok diyolo' di gulu po.


text:
Om poiduwon nondod Tuhan o bansa' dot Israil do mantad id toruol om koinggoritan, om mantad id buruon dit awagat di pinosonsog dot id diyolo'.


text:
Om wonsoyon nopondod Tuhan o miagal diri, om mositi' no dot untotorion diyolo' i raja' do Babil do poingkaa, “Naratu' noddi i raja' dot orongit! A' noddi iyau kopongulok-ulok.


text:
Om id tohuri nopondo, om aiso' no o kagangahan do pointongkop diti pomogunan, om modsinding ngai' dot atataadan o pointikid-tikid do tulun.


text:
Om iri piya guas do kayu sanobar om kayu sedar do Libanon nga' ongotood ngai' i' tu' naratu' no i raja' dit orongit, tu' a' nopoddi iyau hino, om aiso' noddi o monuhu' do mongoi panagad diyolo'!


text:
Om nokosodia' no o hilo'd pomogunan do tulun do napatai do rumuba' di raja' do Babil. Om kongoposik ngai' nopo i rusod di tulun di momorinta' di hilo' pod pomogunan; om ingkakat ngai' nopo i rusod di piro-piro o raja' do mantad id tirikohonon diyolo' di don raja'.


text:
Om moro-boros ngai' nopondo iyolo' dot id dau do poingkaa, ‘Iya' nga' oluhoi noddi do miagal dahai, om aiso' no o pokukurayan!


text:
Suahon ko i' daa do tuni do kecapi di gulu po, nga' baino' noddi om nokoinsiriba' ko no do hiti'd pomogunan do tulun do napatai, i kinoiyonon dit oingou; toodopon nu nopo om i giuk, om kumut nu no om i tonggiluang,’ ka.


text:
Oi raja' do Babil, naratu' ko noddi do mantad hilo'd tawan, oi rombituon di mulai di dongminsusuab dit agayo o tulinau! Nakataam ko noddi do hilo'd tana', iya' i minangala' daa do piro-piro o bansa'!


text:
Iya' nogi' daa i minomusorou do sumalakoi do hilo'd tawan, om popoiyon do tirikohonon nu di don raja' dot id sawat po ko' i rombituon dit asawat kopio! Om osorou nu daa do koirikau ko i' do miagal do raja' dot id timpak di nuluhon do ponong hilo'd utara, i pogititimungan do ponokokinorohingan.


text:
Nga' haro nogiddi, tu' hilo' nogiddi id kinoiyonon do tulun do napatai dit id saalom kopio o pinolintuhunan diya'.


text:
Om iri nopondo i tulun do hiri di kokito diya' om songinsonsod pondo do poingontong diya'. Boros ka'ndo diyolo' do muhot, ‘Iti bo i tulun di minomoguyu' diti pomogunan, om i pinopogogor do piro-piro o pomorintaan?


text:
Iti bo i tulun di minoniliu diti pomogunan do tana' do kowotuan, om minangala' do piro-piro o bandar, om it a' pinopoidu' om a' pinopologos di tulun di nangatangkap dau do gumuli' do hiri'd pomogunan diyolo'?’ ka.


text:
Songinsonong ngai' id poillii do hiri'd lobong diyolo' dit ongolumis i raja' do pomogunan di gulu po.


text:
Nga' iya' nopo om aiso' i' o lobong; pataamo' tomod nopo i rata' nu, om pinologos do minutong om noolitan di rata' do piro-piro o soudor di nangapatai dot id pisangadan i rata' nu'ddi, om pinodumpau do hiri'd suang do luang do watu do nokotonggoi di rata' di piro-piro o soudor om piulak-ulakan poo.


text:
A' ko i' lobongon do miagal di piro-piro o raja' do suwai, tu' minamaraag ko i' do pomogunan nu om minamatai ko do rayat nu. Om songulun po do mantad id sompiiyon nu dit araat nga' aiso' no ot apasi.


text:
Oruhai nod timpuunan o kapamatayan! Angapatai ngai' nondo i tangaanak nu'd kusai dot i dusa di taki-aki nu o kapatai. Om aiso' i' o songulun piya diyolo' do kopomorinta' do hiti'd pomogunan ko' kopomonsoi pod kabandaran,” ka.


text:
Om boros kad Tuhan, it Osundu Kopio, “Ngoyon ku nondo saapo' o Babil om raagon ku. Om songulun po nga' aiso' no o posion ku, om iri piya tangaanak nga' a' ku i' pologoson do poimpasi. Iyoho' no, i Tuhan, o minomoros diti.


text:
Silihon ku nondo o Babil do buyut om tiiyonon do puok. Imuhawan ku nopo kopio om tonuson ku o bandar do Babil. Iyoho' no i Tuhan, it Osundu Kopio, o minomoros diti,” ka.


text:
Om sumpa' no o Tuhan, it Osundu Kopio do poingkaa, “Atantu' nod osiliu o miagal di nosorou mantad ku do wonsoyon ku.


text:
Patayon ku nondo i tulun dot Asur di hiti'd pomogunan ku, i hiti'd Israil, om pingulakan ku i tulun dot Asur do hilo'd nuluhon ku. Om poiduwon ku nondo i tulun ku do mantad id binabo di pinosonsog di tulun dot Asur dot id diyolo'.


text:
Iri no i nosorou mantad ku do wonsoyon ku dot id koinsanai diti pomogunan, om poingakang no o longon ku do momohukum do koinsanai'd bansa',” ka.


text:
Natantu' nod Tuhan, it Osundu Kopio do wonsoyon dau o miagal diri. Nakaakang no o longon dau do momohukum, om iso' pod tulun nga' aiso' no o milo'd mogodu dau.


text:
Oi tulun do Pilistin, mulong piya do notipu' no daa i bobobog do pinomobog diya', nga' kada' kotood, tu' ondung haro o tulanut dot apatai, om haro po o tulanut dit araat ko' iri do sumowoli'ddi, tu' aansa' nopo i tontolu' di tulanut, om naga' di kitalad o suang.


text:
Om oontok kou nondod mononglous dit adalaan kopio, om iso' pod tulun nga' aiso' no o kopoggidu'. Om Tuhan nondo ot osiliu'd gompomogompi' do tulun di mosikin dot id pogialatan di tulun do songonuon dau. Om gompion dau o koposi-posion diyolo'. Om osimbayan i' om aiso' o koligagaanan diyolo'.


text:
Pingihad no, om pinggiak no, do mokitulung oi kabandaran do Pilistin! Pananggagarai ngai' kou no dot opopoddosian! Tu' nakakapal no o lisohu do mantad ponong hilo'd utara do koilaan do korikatan do soudor dit ongosiou; om aiso' i' o tiso' diyolo' do moddosi.


text:
Om nunu'ddi o posimbaron toko' dot id piro-piro o susuhuon di bansa' do Pilistin? Poboroson toko' nondo diyolo' do nokogirot nod Tuhan o Sion, om hilo' no o pogintirungan di piro-piro o tulun dau dit oinggorit.


text:
Iti no o boros do Tuhan do pasal do Muab. Naraag no o bandar dot Ar om Kir, dot insan-insan nopo o tuong do naraag, om oingou poddi o pomogunan do Muab.


text:
Tuminakad i tulun do Dibon do hiri'd nulu-nulu do mongoi pogihad do hiri'd podsubakan do tingolig. Minogihad i tulun do Muab do bandar do Nibo om Modiba, do mikuwo'd tumongob tomod iyolo'. Binugar diyolo' o tobuk om ganggut diyolo' do tanda' do tumongob om mogihad iyolo'.


text:
Kipakayan ngai' o tulun do rasuk do mogihad do hilo'd karalan-ralanan. Mingihad po o tulun dot id sakai'd taap do walai om hiri'd soliwan.


text:
Mompud-lompud pod mihad o tulun do Hisbon om Iliali, om orongou i' do hilo'd Yahas i tihad diyolo'. Om iri piya i piro-piro o soudor nga' gagaran ngai' no; tu' katagak nopo i kosioho' diyolo'.


text:
Osianan oku no kopio'd Muab! Hilo'd Soar om hilo'd Iglat Solisia o pinogidu' di tulun mantad do hilo'. Om sanggarang-garang po iyolo'd mihad do tumakad do sumusui di ralan do kumaa do hilo'd Luhit, om haro o minogidu' do hilo'd Horonaim do mikuwo'd minggarang do mihad.


text:
Notuu no i waig do bawang do hilo'd Nimrim, om noriou no i sakot di hiri'd tisan di bawang diri, om aiso' no o sakot dit ongorombung do hiri.


text:
Om dumarapas ngai' no o tulun di Rantai do Haarabim om tumotos do mamasi do tinan diyolo' do mitonggoi do koinsanai di dapu' diyolo'.


text:
Tihad poo ot orongou do poingompus di piwolitan do Muab. Om orongou i' i tihad diyolo' do hilo' piya'd Iglaim, om hilo'd Biir-Ilim.


text:
Nasabak pod raha' i waig do bawang do hilo'd kampung do Dibon, om aragang poddi. Nga' haro po o porikoton do Kinorohingan dot id tulun do hilo', dot araat ko' iri. Om iri nopo i gampamatai di porikoton dau om mamatai do koinsanai di tulun do Muab di nongoolu-olu' do hilo'.


text:
Pinapaatod i bansa' do Muab do tanak do dumba' do mantad hilo'd bandar do Sila, i hilo'd tana' do kowotuan do pinatahak di pomorinta' do hilo'd Yorusalim.


text:
Iyo poddi tombolog do nugadan do mantad id rumun i tulun do Muab do songingandad do hiri'd tisan di Bawang dot Arnon, om mimpanau poo iyolo' do posulakan no om pougusan no.


text:
Om boros ka diyolo' dot id bansa' do Yohuda, “Sunudai iyahai dit apatut dahai'd wonsoyon. Intirungai no iyahai dokoyu, do miagal di kayu do momolungung do tontok dit alasu' o tadau di pitangaadau, om pologoso' no iyahai do poillungung dokoyu. Iyahai nopodti om tulun di minogidu'; om lisoko' no iyahai om a' i' iyahai okito'd tulun.


text:
Pologoso' no iyahai do mundorong do hiti'd pomogunan dokoyu. Om intirungai no iyahai do mantad id tulun di mongoi pamatai dahai,” ka diyolo'. (Otingkod indo i mongulok-ulok om opupusan i karaagon; om kopoggidu' i tulun di mamaraag do pomogunan dot Israil.


text:
Om osiliu nondod raja' o tiso' di sinakagon di Daud. Om porintaon nondo dau i bansa' dau do mikuwo'd otorodok om osianan. Om olomus iyau do momonsoi dit otopot, om ilaan i' kopio dau om owonsoi i' it otulid.)


text:
Boros ka di tulun do Yohuda, “Nokorongou no iyahai do kasawato'd ginawo di tulun do Muab. Obingondos om obinggayo-gayo tomod daa iyolo' nga' aiso' tomod i' o suang di boros diyolo',” ka diyolo'.


text:
Om mihad pondo i tulun do Muab dot i koinggoritan diyolo' o koihadan. Mihad ngai' nopondo iyolo' do tontok dit osorou diyolo' i taakanon dit angawasiu di koubasan diyolo'd mangakan do hilo'd bandar do Kir-Harisit. Om aiso' nondo o pokukurayan diyolo' om somboro-boros poo iyolo' dot ouudipanan.


text:
Nangaraag no i koumaan di hilo'd somok do Hisbon om i kokobunan dot anggur do hilo'd Sibma, iri no i kabun diri o koonuan do waig dot anggur dit osonong do pangawuk ngai' di pomorinta' di piro-piro o bansa'. Di nopo di gulu po om nokoumbal id korikot do hilo'd bandar do Yaisor o kotongkopon di kabun dot anggur om kakaa do hilo'd tana' do kowotuan do ponong id koulayon, om kakaa do hiri'd soborong do Rahat do Napatai do ponong id kotonobon.


text:
Om mogihad oku'ddi do kabun dot anggur do Sibma do miagal do mogihad oku'd Yaisor. Ongkoturu' po o romou ku do kosorou'd Hisbon om Iliali tu' aiso' noddi o tomoton do popotood do ginawo di bansa'.


text:
Aiso' noddi o tongosongulun piya dot ongotood do hiri'd tumo dit ongoluhub. Aiso' noddi o mimpangkis ko' minsinding do hilo'd kabun dot anggur. Aiso' noddi o mamaga' do tua' dot anggur do manganu di waig dot anggur. Nopupusan ku no i pinongkisan diyolo' dot atataadan.


text:
Minghuyan noo i tulun do Muab do tumakad di nulu-nulu do hiri'd sasambayangan diyolo' do mongoi sambayang tu' aiso' i' ot aanu-anu diyolo'.


text:
Nga' baino' noddi om poingkaa o boros do Tuhan dot id diyolo', “Tolu po kopio o toun om atagak no o kakayaan do Muab. Okuri' nondo o toolu' di tulun do hilo' dot ogumu' piya daa mantad, om osompipi' pondo it ongoluhoi no,” ka dau.


text:
Om i kabandaran do Siria nga' otongkiadan no kasai' do gisom dot alaid. Osiliu pondod pangakan-ngakanan do dumba' om sapi' o kinoiyonon diri; om aiso' no o tulun do moguyung di tayam-tayam diri.


text:
Aiso' nondo o pokukurayan dot Israil, om Damsik nga' oporinta' nondod bansa'd suwai. Om iri nopondo noolu-olu' do tulun do Siria om ointingayam po tomod do miagal di tulun dot Israil. Iyoho' no, i Tuhan it Osundu Kopio, o minomoros diti,” ka dau.


text:
Boros kad Tuhan, “Rumikot nondo o maso dot opupusan o kosimbayanan dot Israil, om kakayaan dau nga' osowolian do korurutum.


text:
Okuri' no o tulun dot apasi do hilo'd Israil, do miagal po di guas do saitun di nopua' ngai' o tua'. Tu' haro po o duwo ko' tolu o noolu' do hiri'd raan dit id sawat kopio, om piro-piro o tua' do hiri'd raan dit id siriba'. Iyoho' no, i Tuhan, i Kinorohingan dot Israil, o minomoros diti,” ka dau.


text:
Orikot nopondo o tadau'ddi om gumuli' ngai' nondo o tulun do mokitulung di Minomonsoi diyolo', iri no i Kinorohingan dot Israil dit olidang.


text:
Tontok nopondod tadau'ddi om miagal pondod pogun dit oingou i bandar diyolo' dit ongogirot, om miagal di kabandaran do tinongkiadan di tulun do Howi om Amori di minogidu' iyolo' do mantad id tulun dot Israil.


text:
Oi Israil, nolihuan nu no o Kinorohingan, i minamasi diya' om i minongintirung diya' do miagal di pampang dot ogirot. Tu' minananom ko nogi'd kabun do podsubak di piro-piro o tingolig.


text:
Nga' mulong piya do mitilombus nopo iri do momutolid om mongusak do tontok di tadau do tonomon nu, nga' aiso' i' kasai' o tua' do tomoton. Kosusaan no om toruol dit a' milo do lingoson ot opurimanan nu do tontok do tadau'ddi.


text:
Ohiyo po tomod o piro-piro o bansa' dit ongokoris, do miagal pod ngorod do rahat, om miagal do kahas di tumbak dit opuhod.


text:
Miagal pod ruab di tumbak dit opuhod i bansa'ddi do rumikot. Nga' pinoinsan i' iyolo'd Kinorohingan om guli' no iyolo', do miagal po di pupuk do hiri'd tidong ko' iyo di tapol dot otilib do ribut.


text:
Korolosi tomod o wonsoyon diyolo' di dongsosodopon poo, nga' kosuabon nopondo om a' no iyolo' hino. Iyo noddi o kotutukon do pointikid-tikid do tulun di mongoi panakau do hiti'd pomogunan toko'.


text:
Haro o pomogunan di hilo'd soborong do bawang do Etiopia dit abantug kopio tu' it orongou o kapo do talad dau o kabantug-bantug.


text:
Om haro o piro-piro o wakil do pomogunan do mantad id pomogunan diri do minugus di Bawang do Nil do suminakai'd gakit di bundusan do winonsoi. Uli' kou no, oi wakil dit ongosiau! Om igitai no dokoyu o habar do gumuli' do hilo'd pomogunan dokoyu di nopipitas do bawang, om kumaa id bansa' dokoyu dit okoris om ongogirot, om kumaa id tulun dokoyu dit angaranggou om ongolunau o kulit, i tulun do koorisan do pointongkop diti pomogunan.


text:
Pokinongou kou no, oi koinsanai dokoyu i poingiyon do hiti'd pomogunan! Antangan no dokoyu i bondira' do pobondiraon do hilo'd timpak do konuluhanan! Pokinongou kou no di torumpit do pounion.


text:
Om boros kad Tuhan dot id doho', “A' oku indo ohiyo do lumuung do mantad hilo'd sawat, do miagal di bolobou di sumiliu nogi'd bolobou do tontok do totuong dot alasu' di dongmongomot tu' a' i' ohiyo, om osuwau oku do miagal di tulinau'd tadau do dong pitangaadau.


text:
Tontok dit a' po daa aanu i tua' dot anggur, di nangatatak nogi' o bunga di nuwaan om tumimpuun nogi' daa do monsok i tua', om ngoyon nod pisangod patayo' i tulun dot Etiopia, do miagal pod dangol do patatason do raan dot anggur.


text:
Om iri nopondo i rata' do piro-piro o soudor diyolo' om potimalag tomod nopo do kanon do tombolog om nintorusan. Om ngoyon nondo di tombolog iri kano' di maso dot alasu' om tontok no di maso dot osogit om i nintorusan o mongoi pangakan,” ka dau.


text:
Rumikot nondo o maso dot onuan o Tuhan, it Osundu Kopio, do porsombahan do mantad id pomogunan di nopipitas do bawang, om mantad id bansa' dit okoris om osiou, i tulun dit angaranggou om ongokoris, om i tulun dit ongolunau o kulit, om i poddosi do pointongkop diti pomogunan. Om pootodon nondo diyolo' i porsombahan diri do hilo'd Nuluhon do Sion, i kinoiyonon do tumuku' do Tuhan, it Osundu Kopio.


text:
Iti no o boros do pasal do Masir. Rumikot no o Tuhan do hilo'd Masir, do poinsakai'd haun dit osiau tomod. Om ongooris ngai' po i tingolig do Masir dot id toguang dau, om i tulun do Masir nga' aiso' no o pokukurayan dot opopoddosian.


text:
Boros kad Tuhan, “Gangahon ku'ndo o hilo'd Masir gisom do haro o pogisasangadan do sompi' ko' iyolo' ngai'. Misaap nondo i miobpinai om misaap i mitimbang o walai. Mogisasangod nondo i bandar di mogitotogod, om mogiaahau do kuasa' i raja' di mogitotogod.


text:
Raagon ku'ndo i nongosorou mantad daa di tulun do Masir do wonsoyon diyolo', om tonuson ku i kosioho' diyolo'. Om kouhup nondo iyolo' di tingolig diyolo' do mongoi iyolo' pokituduk di bobolian om mongoi pokianu do nosihat di rusod do tulun di napatai.


text:
Om patahakon ku'ndo i tulun do Masir dot id raja' dit araat kopio, i momorinta' diyolo' dot araat kopio o pomomorinta'. Iyoho' no, i Tuhan it Osundu Kopio, o minomoros diti,” ka dau.


text:
Om outong nondo i liang do waig di mantad hiri'd bawang, dot arasak i waig. Om rumiou ngai' nondo i bundusan om i sakot do hiri.


text:
Om rumiou ngai' i totok di pinototok do poingompus di tisan di Bawang do Nil, om aayi' nopondo iri dot otilib do ribut.


text:
Mihad ngai' pondod tumongob i monginginsada' do hiri'd Bawang do Nil, tu' aiso' no o guna' di tapon om rambot diyolo'.


text:
om i mangangawol om i piro-piro o tukang do suwai nga' tumongob ngai' nopondo om aiso' no o pokukurayan diyolo'.


text:
Basug ngai' no kopio i boyoon do bandar do Soan! Om i tulun dot oilo no kopio do hilo'd Masir nga' dongkololowong i' do ponosihat. Om katama' kopio i' daa iyolo' do momoros dot id raja' do sinakagon iyolo' do tulun dit ongoilo om sinakagon di piro-piro o raja' di gulu po.


text:
Oi raja' do Masir, honggo ngai' no i gomponosihat nu dit ongkitoilaan? Koilo i' doti' daa iyolo' do momisunud diya' di natantu' mantad do Tuhan, it Osundu Kopio, do wonsoyon dau do hiti'd Masir.


text:
Basug ngai' nopo i boyoon do hilo'd Soan om Mimpis. A' nogi' iyolo' minomoyo' di bansa' tu' minamalid nogi' iyolo'.


text:
Tinomod i' do Tuhan do pinopoboros iyolo' do nosihat di koborulong. Om gisom do kasala' ngai' nopoddi o wonsoyon do tulun do Masir, om mikorobibi' pod mamanau do miagal di tulun do naawuk di kosunsuya' di tilob dau.


text:
Aiso' no o milo'd monulung do Masir dot id pialatan do boyoon ko' i rayat, om i tulun do kipangkat ko' i tulun toomod.


text:
Rumikot nondo o maso dot osiliu do miagal do tondu' dit obintingayaman om obingoris o bansa' do Masir. Pananggagaran pondo iyolo'd moddosi do kokito'd longon do Tuhan, it Osundu Kopio do poingakang nod momohukum diyolo'.


text:
Om ooris nondo iyolo'd Yohuda do soira' nopo dot osorou diyolo' i natantu' mantad do wonsoyon do Tuhan, it Osundu Kopio, dot id diyolo'.


text:
Om orikot nopondo o maso'ddi om iri nondo boros dot Ibrani o boros dot id limo o bandar do hilo'd Masir. Om sumumpa' nondo iyolo' dot id suang do ngaran do Tuhan, it Osundu Kopio. Om roitan nondo o tiso' di bandar diri do “Bandar do Tadau”.


text:
Om orikot nopondo o maso'ddi om haro nondo o pananaraban do porsombahan dot id Tuhan do hilo'd pomogunan do Masir. Om haro o torigi do watu di pinotobilang dot id Tuhan do hiri'd wolit di pomogunan.


text:
Om iri nondo i pananaraban do porsombahan om i torigi do watu o sumiliu'd tanda' do hino o Tuhan, it Osundu Kopio do hilo'd Masir. Om soira' nopo do minglohou ngai' i tulun do hilo' do mokitulung do Tuhan, tu' ulak-ulakan iyolo', om porikatan indo dau iyolo' do songulun do mongoi pamasi diyolo'.


text:
Om mintalang nondo o Tuhan dot id bansa' do Masir, om kotutun indo iyolo' dau, om tumuku' iyolo' dot id dau, om papatahak iyolo' do porsombahan di sumbolion om porsombahan do suwai dot id dau. Om monokibatos nondo iyolo' dau do mikuwo'd sumpa'.


text:
Om hukuman nondod Tuhan i bansa' do Masir, nga' id tohuri nopondo om lingasan i' dau iyolo'. Om gumuli' nondo iyolo' dot id Tuhan om pokinongohon indo dau o sambayang diyolo' om lingasan dau iyolo'.


text:
Orikot nopondo o maso'ddi om haro nondo o ralan magayo dot id pialatan do Masir om Asur. Om milo nondo o tulun dot Asur do sumuang do Masir om milo o tulun do Masir do sumuang dot Asur. Om misugku' nopondo iyolo' do sumambayang.


text:
Om orikot nopondo o maso'ddi om koiyo nondod Masir om Asur ot Israil, om sumiliu nondo i tolu o bansa'ddi do barakat do pointongkop diti pomogunan.


text:
Om barakatan nondo iyolo'd Tuhan, it Osundu Kopio, om moro-boros iyau do poingkaa, “Barakatan ku o Masir, i tulun ku, om barakatan ku ot Asur, i winonsoi ku, om barakatan ku ot Israil, i tulun di pinili' ku,” ka.


text:
Om suhuo' no di Sargon, i raja' dot Asur, i boyoon do soudor dau do mongoi panangod dot Asdod, i bandar do Pilistin.


text:
Tontok di tolu po toun dot id gulu ko' iti om boro-boros no o Tuhan dot id di Yosaya, i tanak di Amos, do poingkaa, “Pamanau no, om iduwon i' ino pakayan do mogihad do poimpakai nu om iduwon ino kasut nu,” ka. Om wonsoyo' no di Yosaya o miagal diri om pamanau no iyau do poillabas om aiso' o kasut.


text:
Om tontok di noturungku' nod pisangod o bandar dot Asdod, om boro-boros no o Tuhan do poingkaa, “Minimpanau i Yosaya, i susuhuon ku do poillabas om aiso' o kasut do solinaid do tolu o toun. Om iti no tanda' dit osiliu do hilo'd Masir om hilo'd Etiopia.


text:
Om tanggayan nopondo di Raja' dot Asur i tulun do nangatangkap dau do mantad hilo'd Masir om mantad hilo'd Etiopia. Om i tongomulok po om i komolohingan no nga' aiso' ngai' nopondo o kasut do mamanau om songillabas, om songingulai o pakou, do pongintingayam do Masir.


text:
Om iri tulun di suminondiu daa do Etiopia om poondos-ondos do Masir nga' moddosi indo om oiman-iman.


text:
Om orikot nopondo o maso'ddi om boros kando di tulun di momogun-mogun do hilo'd poingompus do tisan do rahat do hilo'd Pilistin, ‘Antangai pogi' i nosiliu dot id piro-piro o tulun di sinondiu toko' daa do mongintirung dati' do mantad id raja' dot Asur. Poingkuro toko' podti dot apasi?’ ka no diyolo',” ka dau.


text:
Iti no o boros do pasal dit osiliu dot id Babil: Miagal pod ribut do monomporiu-riu do kawaya' do tana'd kowotuan o kosusaan dit awagat kopio do rumikot do mantad id pomogunan di kotompurolosi.


text:
Nokokito oku do pinointalang do pasal dit ongosiliu dit araat kopio; om pasal di magakal om mamatai. Ongoi no sangod, oi soudor dot Ilam! Ngoyo' no turungkuo' i kabandaran, oi soudor do Madai! Tu' pupusan nod Kinorohingan i koinggoritan di winonsoi'd Babil.


text:
Om iri nopo nokito ku'ddi nga' nokorolosi tomod doho', om gisom dot oruol ngai' poddi o tinan ku, do miagal po di tondu' dot orualan do mogkosusu.


text:
Ooris po tomod o ginawo ku, om pananggagaran oku po dot opopoddosian. Orohian oku nopo daa dot otuong nga' aiso' i' o nanu-anu ku, suwai ko' kopoddosian noo.


text:
Om haro nogi' o moginakan do hiri'd pinointalang di nokito ku; nongkosodia' no o poirikahanan ngai' di tulun do nalap. Om makan no om minum iyolo'. Nga' sigog id haro o minonuhu' do poingkaa, “Oi boyoon do soudor! Sodia' kou no do mongoi sangod, om ngoyon no i kolid dokoyu!” ka.


text:
Om boros kad Tuhan dot id doho', “Ponuhu' dot iso' o tulun do mongoi padtamong do hilo'd tiiyonon do madtamong om sunudan no iyau do posunud dit okito dau.


text:
Ondung kokito iyau do duwo o tulun do mitanud-tanud do poinsakai goduwo'd kuda', om tulun di songinsakai'd kaladai om unta, om suhuon no iyau do mogontong kopio'ddi,” ka.


text:
Om polohowo' no di tulun do minadtamong o boros do poingkaa, “Oi Tuan, poingkakat kasai' oku i' do minadtamong do hiti'd padtamangan ku do tadau om totuong,” ka.


text:
Om sigog iddi do korikot iyolo'! Soroduwo-duwo nopo o tulun do mitanud do poinsakai goduwo'd kuda'. Om boros kaddi di madtatamong, “Naala' no o Babil! Om koinsanai di tingolig do tukuon diyolo' nga' nongopurok no om songinsasad poo do hilo'd tana',” ka.


text:
Oi Israil, i bansa' ku! Miagal kou po daa do tua' do gandum do piningulakan, nga' baino' nopo om sunudan ku iyokoyu do habar dot osonong di norongou ku do mantad id Tuhan, it Osundu Kopio, i Kinorohingan dot Israil.


text:
Iti no o boros do pasal dot Idom. Haro o tulun do minomolohou doho' do mantad hilo'd Idom do poingkaa, “Oi madtatamong, songkuro po o koloido' om katalib nogi' o totuong? Piro po o jam om anawau nogi'?” ka.


text:
Om boros kangku do suminimbar, “Rumikot i' o kosuabon, nga' rumikot i' kawagu o totuong. Ondung orohian ko kawagu'd muhot om gumuli' no do mongoi uhot,” kangku.


text:
Iti no o boros do pasal dot Arab. Oi tulun do Didan, pinopowonsoi ngai'd kiim i kapila nu do hilo'd tana' dot Arab dit aiso' o sumuni.


text:
Panahak kou nod waig dot id tulun di tuuhan di rumikot dot id dokoyu. Om iyokoyu i tulun do Tima, nga' manahak kou nod taakanon dot id tulun di minogidu'.


text:
Tu' minogidu' ngai' o tulun diri do mantad id gayang di nokodong no, om mantad id pana' di posodia' nod papanaon, om mantad id koinsanai'd koligagaanan do pisangadan.


text:
Om boros kaddi do Tuhan dot id doho', “Sontoun po kopio om opupusan no o kosimbayanan do payat do Kidar.


text:
Iti nopo tulun di mamamana' do hilo'd Kidar om gunsiou kopio, nga' okuri' nondo diyolo' o kopoggidu'. Iyoho' no, i Tuhan om Kinorohingan dot Israil, o minomoros diti,” ka dau.


text:
Iti no o boros do pasal di rantai di roitan do Rantai do Pinointalang. Oi tulun do Yorusalim, nokuro tu' mongoi ngai' kou do hilo'd sakai'd taap do walai dokoyu?


text:
A' i' apatut do moginakan om rumamai o pointongkop diti bandar. Tu' okon i' ko' suminangod o kinapatayan di piro-piro o gunsiou dokoyu.


text:
Minogidu' ngai' i boyoon do soudor dokoyu om natangkap iyolo' dit a' po nakapana' ot ongoiso' piya di pana' diyolo'.


text:
Pologoso' oku dot iso-iso' do mogihad di tulun ku di nangapatai. Kada' kou umbal do monginsasamod doho'.


text:
Iti no o tadau di natantu' mantad do Tuhan, it Asawat Kopio, om it Osundu Kopio do tadau do kaalaan, om kagangahan, om koorisan do hiti'd rantai di roitan do Rantai do Pinointalang! Nangahaba' no i tolig do bandar toko', om mulinggou po i giniakan do mokitulung do hilo'd konulu-nuluan.


text:
Rumikot ngai' no i soudor do mantad hilo'd Siria do songinsakai'd kuda' om korita'-kuda'. Om ongkiinigit i tulun dot Ilam do pana' om pawakasan do pana'. Om i piro-piro o soudor do mantad hilo'd Kir nga' nokoposodia' nod kolid.


text:
Noponu' pod korita'-kuda' i rantai do Yohuda dit ongoluhub; om nogurumungan pod soudor di songinsakai'd kuda' i wawayaan dot angagayo do hilo'd Yorusalim.


text:
Om naraag ngai' no o pogintirungan do Yohuda. Om tontok nopondoddi om mongoi kou nondo panganu do rapo-rapo'd sumangod do mantad hiri'd poopian do rapo-rapo.


text:
Om kokito no dokoyu dot ogumu' no o nangababak di tolig do bandar do Yorusalim, dit apatut do sonongon. Om pingantangan ngai' no dokoyu i walai do hilo'd Yorusalim om raagon no dokoyu o wookon di walai om aanu i' i watu di walai do pomonsoi do tolig di bandar. Om ponimungan nopo dokoyu'd waig om


text:
momonsoi kou'd kulam do ponimungan do waig di lumuyung do mantad hiri'd kulam di laid do hiri'd suang di bandar. Nga' a' kou i' minomusou'd Kinorohingan, i minanantu' mantad dot owonsoi o miagal diti di gulu po om i pinopologos dot owonsoi o miagal diri.


text:
Tontok nopoddi nga' sinuhu' kou'd Tuhan, it Asawat Kopio, om it Osundu Kopio do mihad om millompud do mihad, om momugar do tulu dokoyu om manampakai do pakayan do mogihad.


text:
Nga' minoginakan kou nogi' om ruminamai kou. Minogkorot kou nogi'd dumba' om sapi' do maan dokoyu'd kanon, om minonginum kou do waig dot anggur. Tu' boros ka dokoyu, “Kainou, moginakan om moginum! Tu' matai toko' nod suab!” ka.


text:
Om boros kad Tuhan, it Osundu Kopio, om it Asawat Kopio, dot id doho' di minintalang iyau, “A' ku no ompunan iti karaaton diyolo' do gisom do tikapatai diyolo'. Iyoho' no, i Tuhan, o minomoros diti,” ka dau.


text:
Om suhuo' oku nod Tuhan, it Asawat Kopio om it Osundu Kopio, do mongoi solowot di Sibna, i boyoon do walai'd raja', do momisunud dau do boros do Tuhan do poingkaa,


text:
“Isai ko daa dot osorou nu? Nunu kopio o kosorupayan nu do popoluang do lobong nu do hiti'd pampang?


text:
Antaan-taan no, tu' pataamon ku nondo iya' do hilo'd sodu'. Om anggaman ku nondo iya' om buluguon ku. Om pataamon ku nondo iya' do hilo'd pomogunan dit agayo. Om hilo' ko nondo dot apatai dot id toning di piro-piro o korita'-kuda' di kaandasan kopio nu. Minongindaraat ko nod ngaran di sompiiyon di tuan nu.


text:
Om porosukan ku'ndo dau ino rasuk nu do kumaraja', om paagkasan ku dau ino tagkos nu, om patahakon ngai' ku dau ino kuasa' nu. Om osiliu nondo iyau do panakatapa' do tulun do Yorusalim om Yohuda.


text:
Om iyau no o kikuasa' kopio dot id siriba' di raja' di sinakagon di Daud. Om iyau no o migit di kunsi' do pomorinta'. Om nunu nopo it ukaban dau nga' aiso' no o milo'd potobon, om nunu nopo i tabanan dau nga' aiso' no o milo'd mongiwang.


text:
Om onuan ku'ndo iyau do pangkat dit asawat om ogirot do miagal di posoitan dit ogirot o pinapalantak dot id limput dit ogirot. Om oinsanan nopondo o sompiiyon dau do suahon, tu' iyau o koponuahan.


text:
Nga' osiliu i' do binabo dau i koobpinayan dau om i tulun di sumondiu dau. Miagal pondo iyolo'd lansang om balanga' di songinsait do hiri'd posoitan do sumondiu dau.


text:
Om tontok nopondod maso'ddi om lumuwau nondo om kumodong i posoitan di pinalantak dot ogirot diri. Om iri-iri nondo o kopupuson di koobpinayan dau om i tulun di suminondiu dau. Iyoho' no i Tuhan, o minomoros diti,” ka dau.


text:
Iti no o boros do pasal do Tirus. Ihad kou no, iyokoyu i papapanau do kapal do Tarsis do hilo'd rahat om i lumayag do mantad hilo'd Siprus! Tu' naraag no o Tirus, i bandar do podompiran dokoyu. Naraag ngai' no o walai om i podompiran dokoyu'd kapal do rahat.


text:
do mongoi'd hilo'd pomogunan do suwai, i hilo'd soborong do rahat, do mongoi pomoli om mongoi padagang do gandum do mantad hilo'd Masir, om mongoi pongindapu' dot id pomogunan do piro-piro o bansa'.


text:
Nointingayam no kopio o bandar do Sidon! Tu' ilo piya rahat om ilo rinalom do rahat dot agayo nga' a' no manansanganu diya'. Boros ka diyolo', “A' oku i' insan do haro o tanak. Om a' oku i' pinapagayo do tangaanak do kusai ko' tondu' po,” ka.


text:
Ihad kou no, om poggidu' kou no do kumaa do hilo'd Sepanyol, oi tulun di poingiyon do hilo'd tisan do rahat!


text:
Antangai pogi' o Tirus, i bandar dokoyu di hino no do mantad di gulu po. Iti toi i bandar dit oubas do rumamai? Iti toi i bandar di minonuhu' do tulun do mongoi'd hilo'd soborong do rahat do mongoi popoingkakat do pomorintaan diyolo'd hilo'?


text:
Isai o minomusorou do mamaratu' do Tirus, i bandar dot agayo o kuasa'ddi, om i tangaanak do raja' o dumadagang, i tulun do suahon kopio do hiti'd pomogunan?


text:
Tuhan no, it Osundu Kopio o minomonsoi ngai'ddi. Natantu' mantad no dau do wonsoyon dau o miagal diri om opupusan i' i koondos do tulun di songingiyon do hilo', dot i nongowonsoi diyolo' o kaandasan, om poinsiribaon dau i tulun dit ongkipangkat dot id pogialatan diyolo'.


text:
Ngoyo' no dokoyu umoo' i tana' dokoyu, oi tulun di poingiyon do hilo'd Sepanyol, tu' aiso' noddi o podompiran do kapal do rahat.


text:
Nakaakang nod Tuhan o longon dau dot id rahat, om rinaag ngai' dau o pomorintaan; om nokoponuhu' no iyau do mamaraag di piro-piro o kuta' do pogintirungan do Ponisia.


text:
Boros kad Tuhan, “Nopupusan no o kataadan nu, oi bandar do Sidon. Om ulak-ulakan nondo o tulun nu. Om mogidu' piya daa iyolo' do hilo'd Siprus nga' a' kasai' i' iyolo' koidu' do mantad id koligagaanan,” ka dau.


text:
(Okon i' ko' Asur, suwai ko' Babil, o pinapatahak di bandar do Tirus dot id nintorusan dit orongit. Iri i tulun do Babil o minomonsoi ngai' di walai dit akawas do padtalob di pisangod; om iyolo' no i minamahaba' di kuta' do pogintirungan do hilo', om i pinopologos do bandar diri dot araag.)


text:
Om orikot indo o maso dot olihuan o Tirus do solinaid do turu' nohopod o toun, dot irad di konoruo' do tumur do raja'. Nga' katalib pondo o turu' nohopod o toun om osiliu nondo o Tirus do miagal di tondu' do sundal, dot id suang do sinding diti:


text:
Anu do kecapi, om sorili' nodti bandar, oi sundal di nolihuan! Kombiton no i kecapi, om modsinding no kawagu, om osorou ko indo kawagu.


text:
Om katalib pondo o turu' nohopod o toun, om osorou nogindo kawagu'd Tuhan o Tirus, om pologoson dau o Tirus do momonsoi di karaja' mantad dau di gulu po. Om monokidagang-dagang nondo iyau dot id koinsanai'd pomorintaan do hiti'd pomogunan.


text:
Nga' iri nopondo kountungan dau om it aanu-anu dau om patahakon ngai' nopo dot id Tuhan, om a' i' iri timungon ko' poopion po do gisom dot ogumu'. Suwai ko' iri nopo om patahakon dot id tulun di sumambayang dot id Tuhan, do maan do pomoli do takanon om pakayan dit apatut dot aanu diyolo'.


text:
Raagon nondod Tuhan iti pomogunan, gisom dot a' sunian do nunu nopo om oingou. Om porumpadon dau ot id sakai diti pomogunan om pogitotongkiadon dau i tulun do poingiyon do hiri.


text:
Om oiyo nopondo o kotutukon do tulun --- i tulun toomod om it imam, om i turipon do kusai om i tuan dau, om i turipon do tondu' om i tondu' do sanganu di karajaon dau, om i momoli om i padagang, om i molos om i poolos, om i kaya' om i mosikin.


text:
Om aiso' nopondo o sumuni do nunu nopo do hiti'd pomogunan. Nokoboros nod Tuhan, om atantu' no dot osiliu o miagal diri.


text:
Rumiou nondo om kumoring o pomogunan, om lumuhoi ngai' nopo o pointongkop do pomogunan, om ilo tawan om iti pomogunan nga' rumomuk goduwo nopo.


text:
Sosomu' no o pomogunan tu' ososomu' di tulun di songingiyon do hiri, tu' tuminolibamban iyolo' di pinonuhuan do Kinorohingan om a' suminulung di tumpongo'd Kinorohingan dot id diyolo', i tumpongo do gisom dot alaid.


text:
Gowoi poddi om pinapalan do Tuhan iti pomogunan om hinukuman dau o tulun do hiri, tu' i winonsoi diyolo' o kinopomohukuman. Om sorobon nondo iyolo', om okuri' nondo diyolo' ot apasi.


text:
Rumiou nondo i guas dot anggur, om apagon do kaanu'd waig dot anggur. Om i tulun dit ongotood di gulu po nga' tumongob ngai' nopondo.


text:
Aiso' noddi o tulun do mondig-tondig do monginum do waig dot anggur, om aiso' o momurimon do kowosiho' di tiinumon do kaawuk.


text:
Agangau nopo o pointongkop di bandar, om nongontiilan ngai' i totobon do walai tu' ongooris po ngai' i tulun do hiri.


text:
Minggiak po ngai' i tulun do hilo'd karalan-ralanan tu' aiso' no o waig dot anggur. Aiso' noddi o kataadan do gisom dot alaid, om natanus no o karamayan do pointongkop diti pomogunan.


text:
Om miagal noddi ot osiliu dot id pointikid-tikid do bansa' do pointongkop diti pomogunan. Miagal pori do momua' di tua' do saitun di dongmongua' om miagal do mongupu' di tua' dot anggur di noolu-olu', dit id tohuri no dot upuon.


text:
Om modsinding nondo dot atataadan i tulun dit a' nangapatai. Om popinsunudon nondo di tulun do ponong hilo'd kotonobon o kobontugo'd Tuhan.


text:
Om royohon iyau di tulun do ponong hilo'd koulayon. Om poinggoyoon di tulun do poingiyon do hilo'd tisan do rahat, o Tuhan i Kinorohingan dot Israil.


text:
Orongou nondo o sinding do mamarayou do mantad hilo'd tisan do pomogunan. I sinding do mamarayou dot Israil, i bansa' dit otulid. Nga' aiso' no o soro-sorohon ku iyoho'! Obungou oku no! Tu' maso ku po dot akalan di tulun di magakal om i mongindaraat. Om muhang-ruhang ka nogi' o kararaat diyolo'.


text:
Pokinongou ngai' kou no, i tulun do hiti'd pomogunan! Poingandad no dokoyu o lawa' om luang do korotuon dokoyu; oontok kou nod kosusaan.


text:
Tulun nopo di mumbal daa do mogidu' do mantad id kosusaan om aratu' no dot id luang, om iri no tulun di mogidu' do mantad id luang om kosulung nod lawa'. Miagal pondod potuntugon o rasam do mantad hilo'd tawan, om oguyu' nondo o pinoimpahan do pomogunan.


text:
Iti po pomogunan nga' mikorobibi' pondod miagal do tulun di naawuk om maba-haba' poo do miagal di sulap dot oontok do tongus dot opuhod. Nawagatan tomod do dusa iti pomogunan, om iri no o kahaba-haba'dti. Araag nopondo kopio iti pomogunan om a' no owonsoi kawagu.


text:
Om tontok nopondod tadau'ddi om hukuman ngai' nondod Tuhan i monguasa' do hilo'd sawat om i raja' do hiti'd pomogunan.


text:
Om rubpuon nopondod Tuhan dot id luang o koinsanai di raja' do miagal pod tulun di songinggiil. Om tabanan nopo dau iyolo' do hiri'd giil do gisom dot orikot i maso do kopomohukuman dau diyolo'.


text:
Om tumuong nondo ilo tulan om a' nondo mulinau o tadau, tu' Tuhan no it Osundu Kopio o raja' di momorinta'. Momorinta' nondo iyau do hilo'd Yorusalim do hilo'd Nuluhon do Sion, om kokito ngai' nondod sinundu dau i boyoon do bansa'.


text:
Oi Tuhan, iya' no o Kinorohingan ku, pusohon ku iya' om royohon ku o ngaran nu. Nowonsoi nu no i kongopusahan kopio. Om otorodok ko i' do minomonsoi di nosorou mantad nu'd wonsoyon nu do mantad di gulu po.


text:
Nangaraag ngai' nu no o bandar, om nongomumuk ngai' nu i kuta' do pogintirungan diyolo'. Natanus ngai' noddi i walai'd raja' di winonsoi do pisangod, om a' no wonsoyon kawagu do gisom dot alaid.


text:
Id diya' ngai' no o pakayaan di tulun do mosikin om it aiso' o pokukurayan, om iya' no ot intirungon diyolo' do tontok do haro o kosusaan. Intirungan nu i' iyolo' do mantad id tongus dit opuhod, om lungungan nu do mantad id kolosuo'd tadau dit a' ogina-gina'. Miagal pod tongus di maso do dongrumasam i tulun dot araat do mongumang,


text:
miagal po iyau di ribut dot alasu' do tumongus do hilo'd kasakat-sakatan. Nga' tiningkod nu i' i pisangod dahai do minghiyo, om tiningkod nu i pinongkisan do tulun dit angaraat, do miagal pod haun tu' momolungung do tontok di tadau dit alasu' kopio.


text:
Posodia' nondo o Tuhan, it Osundu Kopio, do poginakanan do hilo'd Nuluhon do Sion, do maan do koinsanai'd bansa' do hiti'd pomogunan. Posurungon dau i taakanon dit awasiu no kopio om waig dot anggur dit osonong no kopio.


text:
Om sigog indo dot iduwon dau i haun do katangaban di monguluput do koinsanai'd bansa' do hiri'd timpak do nuluhon diri.


text:
Om tonuson nondod Tuhan it Osundu Kopio, o kapatayon do gisom do poingompus. Pihidan nondo dau o romou do pointikid-tikid do tulun om iduwon dau i tingayam do poimbabo di tulun dau do pointongkop diti pomogunan. Tu' nokoboros nod Tuhan o miagal diri, om atantu' no dot osiliu iri.


text:
Om tontok nopondod maso'ddi om momoros nondo o tulun do poingkaa, “Iyau no kopio o Kinorohingan toko'. Iyau no i nandad toko' do mamasi dati'. Iyau no kopio o Tuhan, iyau no o pagandasan toko'. Otood noddi iyahai do baino' om osonong o ginawo dahai, tu' pinasi i' iyahai dau,” ka.


text:
Intirungan indod Tuhan o Nuluhon do Sion, nga' tulun nopod Muab om pingulakan pondo do miagal di sakot do nokoring tu' pingulakan do hiri'd kinotimungon do rinomos.


text:
Om poroloyon no daa'ndo di tulun do poingiyon do hilo' o longon diyolo' do miagal-agal do tulun di mumbal daa do kumaau, nga' intingayamon indo iyolo'd Tuhan om katawos nopondo o longon diyolo', tu' oluhoi no o longon diyolo'.


text:
Raagon nondo dau i kuta' do pogintirungan do tulun do Muab do mitonggoi di tolig dit angakawas, om omumuk nopondo iri om osiliu'd pupuk.


text:
Tontok nopondod tadau'ddi om sindingon nondo di tulun o sinding diti do hilo'd pomogunan do Yohuda, “Ogirot no kopio o bandar toko'; Kinorohingan i' o minomonsoi di tolig, om hiti toko' no dot osimbayan om aiso' o koligagaanan.


text:
Iwangai ngai' no i wawayaan dot agayo di bandar, om pologoso' nod sumuang i piro-piro o bansa' dit otorodok, i bansa' do momonsoi'd korohian do Kinorohingan diyolo'.


text:
Iya' no, oi Tuhan, o manahak do kosimbayanan do tulun dit ogirot o ginawo, tu' mogondos i' iyolo'd Tuhan.


text:
Poinsiribaon dau i tulun dit angasawat o ginawo, om raagon dau i bandar diyolo' dit ogirot, om nahaba' no dau i tolig di bandar do gisom do nangkataam.


text:
Oi Tuhan, iya' no o mononong do ralan do tulun dit otulid o ginawo, om otulid i' o ralan do susuyon do tulun dit otulid o ginawo.


text:
Tumanud i' iyahai do korohian nu, oi Tuhan, om iya' no o pagandasan dahai om kalangadan kopio dahai.


text:
Aayi-ayi' no o ginawo ku do lumangad diya' do tontok do dongotuong; om soira' nopondod butusan nu iti pomogunan, om oilaan nondo di tulun do hiti'd pomogunan o komoyon do kotulido' nu.


text:
Mulong piya'd osonong ko dot id tulun dit araat, nga' a' i' iyolo' milo do minsingilo do momonsoi dit osonong. Hiti piya'd pomogunan di haro o toturan nga' momonsoi kasai' i iyolo' dot araat, a' i' iyolo' monongkuyaan do kuasa'd Tuhan.


text:
A' i' koilo i piro-piro o pisangod nu, do hukuman nu iyolo'. Oi Tuhan, intingayamo' no iyolo', om pologoso' no iyolo' dot oinggorit, pologoso' no iyolo' dot orotuan do hukuman di nokosodia' mantad nu. Pointongon no iyolo' do kogoyoo'd kosianan nu dot id tulun nu.


text:
Oi Tuhan, iya' no o poposimbayan dahai, tu' koinsanai dit owonsoi dahai nga' iya' i' kopio o minomonsoi'ddi do bagi' dahai.


text:
Oi Tuhan, i Kinorohingan dahai, nokoumbal i' iyahai do noporinta' do piro-piro o tuan do suwai, nga' iya' noo o Tuhan dahai.


text:
Nga' baino' noddi om napatai no iyolo', om a' no masi kawagu, om i rusod diyolo' nga' a' no tumungag. Tu' nohukuman nu no iyolo' om napatai nu iyolo', om natanus nu do mantad id pomusarahan nu.


text:
Oi Tuhan, pinasapou nu iti bansa' dahai, om pinoinggayo nu o kinoiyonon do tana' diyolo', om iri no o kopoinggayaan diya'.


text:
Hinukuman nu iyahai, oi Tuhan gisom do noinggorit iyahai, om pogihum noddi iyahai diya' om sambayang no iyahai.


text:
Poingkuro nopo i tondu' do monohoruol no, tu' oruhai nod osusu om minggiak poo dot orurualan, om iyo no iyahai'ddi dot id toguang nu, oi Tuhan.


text:
Monontian iyahai, om monohoruol iyahai dot id suang do koinggoritan, nga' aiso' i' o pogkosusuon dahai. A' i' iyahai kapanahak do koposion dot id pomogunan, a' i' iyahai nokopomoruhang do tulun do hiti'd pomogunan.


text:
Iri nopo tulun nu di nangapatai nga' masi i' kawagu, om i rata' diyolo' nga' tumungag i' kawagu. Om i nongolobong do hiri'd lobong, nga' tumungag indo om modsinding dot atataadan. Tu' poingkuro nopo i bolobou do popoluhub diti tana', om miagal noddi o Tuhan do monungag kawagu di laid no kangapatai,” ka.


text:
Suang kou no do hino'd walai dokoyu, oi bansa' ku, om tabanan no i totobon. Lumisok kou pod daamot, do gisom pod atanus i kototogod do Tuhan.


text:
Tu' atantu' no do lumintuhun o Tuhan do mantad hilo'd kinoiyonon dau do hilo'd surga do mongoi pomohukum do tulun do hiti'd pomogunan tu' i dusa diyolo' o kopomohukuman. Om iti tana' nga' a' nondo polisok di raha' do tulun di napatai. Om pointalangon nondo i tulun di luminisok do minamatai.


text:
Tontok nopondo do maso'ddi om pakayon nondod Tuhan i gayang dau dit okodou om atarom do pomohukum di Lowiatan, i tulanut di mingurilong om mingkinol. Om patayon nogi' dau i naga' do rahat.


text:
Om tontok nopondo do maso'ddi om poboroson nondod Tuhan o poingkaa, “Podsinding no do pasal di kabun dot anggur ku dit osonong.


text:
Iyoho' no i Tuhan, o gompomogompi'ddi; om pisiraman kasai' ku, om a' id tulun ngoyon umpadano' tu' tamangan kasai' ku i' do tadau om totuong.


text:
A' oku noddi otogod. Nga' ondung haro o sakot ko' rugi dot okito ku, om ngoyon ku no kopio iyolo' songodo', om insanan ku nopod monorob.


text:
Nga' ondung rumikot do mongoi pokiintirung doho' i piro-piro o pisangod do tulun ku, om pologoso' no iyolo' do monokiulud doho', pologoso' no iyolo' do monokiulud doho',” ka.


text:
Koimbagu nopondo om gumamut nondo o bansa' dot Israil. Minggayo nondo om momutolid ot Israil. Om oponu' nopondo iti pomogunan do tua' diyolo'.


text:
A' i' koirad do winagat di pinomohukum do Tuhan di piro-piro o bansa' do suminangod do bansa'd Israil o pinomohukum dau dot Israil. Om iri nopo tulun dot Israil di napatai om a' i' koirad do kogumuo' di pisangod do napatai.


text:
Pinomohukum nopod Tuhan di tulun dau nga' pinataam dau iyolo' dot id pomogunan do suwai. Nuyung dau iyolo' dot i tongus dot araat do mantad id koulayon o pinonguyung.


text:
Nga' ompunan nopo o dusa dot Israil om omumuk ngai' i pananaraban do porsombahan dot id tingolig do gisom do miagal do kapur di tinutu. Om iri nogi' i pananaraban do kominyan om i tanda' dot Asira, i ponokokinorohingan diri nga' mumukon i'.


text:
Pogun poddi i bandar di kitolig. Om notongkiadan do miagal do tana' dit aiso' o nunu-nunu do sumuni. Nosiliu poddi do pangakan-ngakanan do sapi', om tiyonon di sapi' i bandar diri.


text:
Ongoriou nopondo om ongotipu' i raan di kayu, om timungon nondo di tongoondu' do maan do siduwon. Aiso' i' o tosuhut-suhutan do bansa'ddi om a' no iyolo'd Kinorohingan, i Minomonsoi diyolo', insianan om a' dau iyolo' kolisihan.


text:
Tontok nopondo do maso'ddi om soriso-isoon nondod Tuhan do monimung i tulun dau, do mantad pod hilo'd Bawang dot Iprat om korikot do hilo'd piwolitan do Masir. Om miagal po iyau'd tulun di monompipi' do gandum di poinrolot do tapol.


text:
Om orikot nopondo o maso'ddi om pounion nondo o torumpit do pomolohou do popoguli' do koinsanai di tulun dot Israil di nangkataam do hilo'd Asur om hilo'd Masir. Om rumikot nondo iyolo' do mongoi sambayang dot id Tuhan do hilo'd Yorusalim do hiri'd nulu-nulu dau dit olidang.


text:
Obungou no i Pomorintaan dot Israil! Tu' iri nopo kagayaan dau nga' rumiou no do miagal di bunga do poinsigar di piro-piro o boyoon diyolo' di nangaawuk. Noumahan tomod i' daa do tumau dit osonong o kosingudan i tulu diyolo', nga' songinglii no ma iyolo' dot iyo poddi napatai do noowukan.


text:
Haro i' o tulun dit okoris om ogirot do suhuon do Tuhan do mongoi panangod diyolo'. Iyo po iyau di karambatu do rumikot, om miagal do rasam dit asapou, om miagal do lumpadang di lumampai do mamaraag di tana'.


text:
Om iri nopondo kobontugo' di piro-piro o boyoon dit ongoondos di motitanus noddi om tumagak nondo om iyo pondo dot a' iyolo' nokoumbal dot abantug do miagal di tua' dot ara dit id gulu tu' oonsok po om upuon no do maan dot akanon, dot iyo po dot aiso' mantad o tua' dit ara.


text:
Rumikot nondo o maso'd Tuhan it Osundu Kopio om iyo pod bunga dit olumis do poinsigar di tulun dau di noolu-olu'.


text:
Om onuan ngai' nondod Tuhan do ginawo do koilo dit otulid i gompomutus, om onuan dau do kosioho' i tulun di madtatamong di wawayaan do bandar do mantad id pisangod.


text:
Iri piya i piro-piro o nabi om i piro-piro ot imam nga' sombibi-bibi' po dot oowukan. Om a' no oila-ilaan o kotohubon diyolo' tu' agayo kopio o waig dot anggur om tiinumon di kaawuk do noinum diyolo'. Nadalaan no do naawuk i piro-piro o nabi do gisom dot a' no iyolo' kosuhut di pointalangon do Kinorohingan dot id diyolo', om i piro-piro ot imam nga' nadalaan nod naawuk gisom dot a' no iyolo' milo'd momutus do hal di porikoton dot id diyolo'.


text:
Om mimboros nondo iyolo' dot araatan doho'. Boros ka diyolo', “Isai daa ot osorou dau do tudukan dau. Isai ma daa o mokinongou di ponudukan dau? Iri nopo om maan nod tangaanak dit ongokoro' po!


text:
Ondung a' kou mokinongou doho' om iri nondo i bansa'd suwai om i suwai o boros, o suhuon do Tuhan do monuduk dokoyu.


text:
Om iri noddi o koponudukan do Tuhan dokoyu do soriso-isoon i' o hurup, om boros, om baris do boros. Om kasadu kasai' kou nopondo do monikid do lumaang kou. Om osuhat kou nondo om alawaan, om atanggayan kou do pisangod.


text:
Pokinongou nod boros do Tuhan, oi tulun dit angasawat o ginawo, i momorinta' do rayat do hiti'd Yorusalim!


text:
Oondos kou daa om mimboros do poingkaa, “Nokopiumpongo no iyahai do kapatayon, om nokopitaru' no iyahai do pomogunan do tulun di napatai. Om soira' nopod rumikot o kosusaan dit awagat om a' i' iyahai oontok, tu' sumondiu i' iyahai do tudut om takal dot araat do maan dahai do pogintirungan,” ka.


text:
Gowoi poddi om poingkaa o poboroson do Tuhan, it Asawat Kopio, “Poilihan ku nondod watu dit okodou om ogirot o hilo'd Sion. I watu di ponginggirot, it agayo gatang, do maan do sasi' dot, ‘Isai nopo o monongkuyaan kopio om a' no arau-arau,’ ka.


text:
Tali nopo do ponipong om it otulid, om tali nod pomoloting om i kotulido' do ginawo,” ka. Imuhawon nondod karambatu i tudut di sondihon daa dokoyu, om rulunon do luyud it intirungon dokoyu.


text:
Tonuson nondo i piniumpangaan dokoyu do kapatayon, om a' bayaanon i pinitoruan dokoyu do pomogunan do tulun do napatai, om soira' nopondod korikot o kosusaan dit awagat kopio, om oontok kou no.


text:
Om oontok kasai' kou nopondoddi do pointikid do tadau. Om boboon no dokoyu iri do dongkosuabon, om dong pitangaadau, om dongotuong. Om pointikid-tikid do boros di poboroson do Kinorohingan om porikot nod kopoddosian do suwai.


text:
Om miagal kou nondo di tulun di mumbal do modop dot id toodopon dit oniiba' kopio, gisom dot a' i' iyau kalatan, om miagal do tulun di monongkumut do kumut dit a' i' kotokop dau.


text:
Tu' sumaap nondo o Tuhan do miagal di suminaap iyau di hilo'd Nuluhon do Porasim om hilo'd Rantai do Gibion, do powonsoi di nosorou mantad dau do wonsoyon, i wonsoyon dau di kosuayan kopio'd tulun. Nga' pongoon i' dau i wonsoyon dau, i wonsoyon dau di koimayaan kopio.


text:
Kada' pongirak-irak diti popoinsan do poboroson ku dokoyu! Tu' ondung mongirak-irak kou, om okon nogi' dot apagon kou do mogidu'. Tu' nokorongou oku nod boros do Tuhan, it Asawat Kopio om it Osundu Kopio, do mamaraag do koinsanai diti pomogunan.


text:
Suwai ko' aradu po dau i tana', om tanaman no dau do linsou, dot iri tuu linsou do jintan dot oitom ko' iri linsou do jintan dit opurak. Om mananom iyau do gandum om barli; om hiri nopod ponong id disan om suwai no o tonomon dau.


text:
Tu' a' i' dau tutuon di toolu dot adalaan kawagat i linsou do jintan dot opurak ko' i linsou do jintan dit oitom. Suwai ko' i toolu dit okooro' om agaan o ponutu dau.


text:
A' i' dau padalaan do momogomos i gandum do gisom dot omumuk, om koilo i' iyau do potunud di guyudan dot id sakai di gandum om a' indo omumuk i watu di gandum.


text:
Om iti toilaan diti nga' mantad i' dot id Tuhan, it Osundu Kopio. Tu' kopunong ngai' i' om haro o kotutukon di natantu' mantad do Tuhan do wonsoyon dau.


text:
Obungou no o bandar do Yorusalim, i roitan do pananaraban do porsombahan dot id Kinorohingan! Obungou no i bandar di pinomukiiman di Daud! Pologoson nopo do mogisowoli-woli o toun om mogisowoli-woli o karamayan.


text:
Nga' porikatan nondo do Kinorohingan do kosusaan o bandar diri. Om haro nondo o tulun do mihad om haro o tulun do mogihad do hilo'! Om miagal pondo do pananaraban do porsombahan di notounan do raha' o pointongkop do bandar diri.


text:
Om Yorusalim nopo om iyo pondo di tombiruo di tumotos do poporongou do boros dau do mantad hilo'd saalom do tana', i boros dit oiyo-iyo pod orongou do mantad hilo'd pupuk.


text:
Nga' atagak nopondo do miagal do pupuk dit angatandai i pisangod nu dit ongorongit, om otilib do miagal di tapol do tilibon do ribut. Om sigog pondo, om a' i' daa insan-insanon


text:
do poiduwon do Tuhan, it Osundu Kopio o bandar diri do mantad id pisangod, do tinggoron om guyu' do tana' dot opuhod kopio o ralan do popoidu'. Om poporikot nondo iyau do tongus do monomporiu-riu do mantad id rahat, om poporikot iyau do tapui dit osikit kopio do monorob.


text:
Om oinsanan nopondo dot atanus i soudor do piro-piro o bansa' di sumaap do Yorusalim, i bandar do pananaraban do porsombahan dot id Kinorohingan, om atagak ngai' nopondo i rapo-rapo om i koburu-buruon diyolo', do miagal no di nipi do dongotuong.


text:
Oinsanan nopo i bansa' di tuminimung do mongoi panangod do Yorusalim do miagal do songulun di louson do koipi do maso dau do makan, nga' oposik nopondo iyau om louson kasai' i', ko' miagal do songulun di tuuhan do koipi do maso dau do minum, nga' oposik nopondo om tuuhan kasai' po, om otuu po o tatalanan dau.


text:
Potilombuso' nopo ino wonsoyon dokoyu do dongkababasug; pimbolou-bolou kou nopo! Pagawuk kou nopo, nga' okon i' ko' waig dot anggur o kaawuk. Pikorobibi' kou nopo do mamanau, nga' okon i' ko' tiinumon do kaawuk o kobibi-bibian dokoyu.


text:
Tu' pinosiodop om pinoolong kou do Tuhan. Om pinoungkodom dau o mato di piro-piro nabi, it apatut daa do sumiliu do panakamato di rayat, om tinirung dau o rabas do mogogontong.


text:
Olisok nondo do mantad id dokoyu o komoyon do pointikid-tikid do pinointalang, do miagal no di buuk do sinaapan dit a' koino-ino dot ukaban. Om ondung patahakon dokoyu i buuk di kisaap diri dot id tulun di milo do mambasa' om suhuon nu no daa'ndo iyau do mambasa', nga' sumimbar nondo iyau do poingkaa, “A, a' oku i' tu' nasaapan giya no,” ka.


text:
Om ondung patahakon nu i buuk diri dot id tulun dit a' milo do mambasa', om suhuon nu no daa'ndo iyau do mambasa', nga' sumimbar nondo iyau do poingkaa, “A, a' oku i' koilo do mambasa',” ka.


text:
Om boros kad Tuhan, “Boros no toomod diti tulun do tumuku' dot id doho'. Tu' ginawo nopo diyolo' om osodu' i' doho'. Tugama' nopo diyolo' om aiso' i' o suwai ko' it oturan do tulun di naapal diyolo'.


text:
Gowoi pondo om pokorualan ku iyolo' om a' ku iyolo' tingkadan do momobog, om it a' i' diyolo' insan-insanon. Om tulun nopo di kiakal om osiliu nondod tulun do basug, om aiso' o kotutuk-tutukon di toilaan diyolo',” ka dau.


text:
Obungou no i tulun di mumbal daa do momolisok do mantad id Tuhan dit osorou dau do wonsoyon dau! Lumisok-lisok i' iyolo' do mingwonsoi'ddi om ondos daa'ndo diyolo' om aiso' o kokito diyolo' ko' koilo ondung nunu o wonsoyon diyolo'.


text:
Somputulon ngai' nopo diyolo' o nunu nopo. Nga' nunu toi i poimaha-maha', i gompomorun ko' iri po lagit? Milo toi i winorun do tulun do moro-boros dot id dau dot, “Okon i' ko' iya' o minomonsoi doho',” ka? Ko' milo toi iri do momoros dot id dau dot, “A' ko i' koilo diti wonsoyon nu,” ka?


text:
Haro i' o boros do komolohingan dot, “A' no alaid om umoon no ilo gouton, om osiliu kawagu do gouton i noumo,” ka.


text:
Tontok nopondod tadau'ddi om iri piya bosukon nga' korongou i' do tontok do basaon o buuk dot opuhod o pambasa', om iri bolou, it otuong o koposi-posion nga' koungkalat nondo o mato om kokito.


text:
Iri piya tulun dit oudipon om i ruminutum nga' kaanu nondo kawagu do kaarapadan di patahakon do Tuhan, i Kinorohingan dot Israil dit olidang.


text:
Om iri nondo o kopupuson do tumur di tulun di mongulok-ulok do wokon om i mongindaraat nopo do Kinorohingan. Patayon ngai' nopondo do Kinorohingan i tulun do kidusa,


text:
om i tulun di pakaraat do wokon dot aiso' o paantakan, om i tulun di mada' do hukuman o tulun dot araat, om i tulun di popotongkop do tudut om gisom dot aantaban i tulun dit otopot do kaanu dit otulid.


text:
Gowoi poddi om poingkaa no o boros do Tuhan, i Kinorohingan dot Israil, i pinopoidu' di Abraham do mantad id kosusaan, “Oi tulun ku, mantad do baino' om a' kou nondo indaraaton om a' mumang posi' o rabas dokoyu dot ointingayaman.


text:
Om soira' nopondo dot okito dokoyu i tangaanak do patahakon ku dokoyu, om okunon nogindo dokoyu dot iyoho' no i Kinorohingan dot Israil dit olidang. Om pusohon oku nondo dokoyu om oronok kou doho'.


text:
Om i tulun di basug nga' kosuhut nondo, om i muol-nguol nopod araatan nga' orohian nondod tudukan,” ka.


text:
Poingkaa no o boros do Tuhan, “Obungou ngai' no i boyoon do Yohuda, tu' sumaap i' iyolo' doho'. Tuminanud iyolo' do pomusorou dit okon ko' mantad id doho', om minomonsoi iyolo' do pinitoruan dit okon i' ko' korohian ku. Om muhang-ruhang nopoddi o dusa diyolo'.


text:
Minongoi iyolo' do hilo'd Masir, om a' i' iyolo' minuhot ondung poingkuro o doho'd tosorou. Orohian iyolo' do mintirung do Masir om sumondiu dot id raja' do Masir.


text:
Nga' aiso' i' o pokukurayan di raja' do Masir do monulung diyolo', om kosusaan no o kootuson di pongintirung do Masir diyolo'.


text:
Mulong pod nokorikot no do hilo'd bandar do Soan om Hanis, i hilo'd Masir, i piro-piro o wakil do Yohuda,


text:
nga' ointingayam indo o tulun do Yohuda tu' minogondos i' iyolo' di bansa' dit a' milo'd sondihon. Naanu nopo diyolo' om okon i' ko' i kouhup, suwai ko' pongindaraat nogi',” ka dau.


text:
Iti no o boros do Tuhan do pasal di nintorusan di poingiyon do hilo'd tana' do kowotuan do ponong hilo'd salatan, “Minaya' i piro-piro o wakil do pomogunan di watas do kikoligagaanan, i tiiyonon do singa om i haro o tulanut di kapatai om naga' di kitalad. Om ginandaran diyolo' i kaladai om unta diyolo' do patahak-tahakon dit angagayo o gatang do patahakon dot id bansa' dit a' i' kopio milo do monulung diyolo'.


text:
Aiso' i' guna' di ponulung do Masir. Om pungaranai ku noddi o Masir do, ‘Naga' dit a' korolosi,’ ka,” ka dau.


text:
Om suhuo' oku nod Kinorohingan do popotulis dot id iso' o buuk di karaato' di tulun dau, do maan do koilaan dit ogirot kopio,


text:
tu' sumongkiwal nopo iyolo'd Kinorohingan, om mongudut, om mada' kasai' nopod mokinongou'd ponudukan do Tuhan.


text:
Noduhan diyolo' i piro-piro o nabi do mimboros. Boros ka diyolo', “Kada' iyahai sunudai dit ongotopot. Nga' sunudai nogi' iyahai di korohian dahai'd mokinongou. Pologoso' nopo iyahai'd lumoyong o pomusorou.


text:
Poggidu' kou, kada' kou ongoi pangantob dahai. A' i' iyahai orohian do korongou do pasal do Kinorohingan dokoyu, i Kinorohingan dot Israil dit olidang,” ka no diyolo'.


text:
Nga' poingkaa o boros do Kinorohingan dot Israil dit olidang, “A' kou minamadul di boros ku om sumondiu kou nogi' do kororongit om poninipu'.


text:
Boboo' nopo dokoyu o kasalaan dokoyu. Miagal kou pod tolig di nagaang do mantad pod hiri'd sawat om gisom do kosondot do hiri'd siriba'; om sigog indo dot ahaba' kou.


text:
Om omumuk kou nondod miagal do kuron. Om i nadalaan no komumuk do gisom dot aiso' no o milo di kinomumukan diri do panganu do popou ko' ponimbauk do waig do mantad id luping,” ka.


text:
Boros kad Tuhan, it Asawat Kopio, i Kinorohingan dot Israil dot olidang, dot id tulun dau, “Uli' kou no do mikuwo'd osinonod o ginawo, om posion ku i' iyokoyu. Ponongkuyaai kou no doho' do mikuwo'd ginawo dit osimbayan, om pokorison ku indo iyokoyu,” ka. Nga' minada' kou i' do momonsoi'd miagal diri!


text:
Tu' minomusorou kou nogi' do sumakai'd kuda' dit ongosiau om mogidu' do mantad id pisangod dokoyu. Osonong no! Tu' a' no bo milo dot a' kou mogidu'! Nga' ondos daa dokoyu om osiau no i kuda' dokoyu, nga' osiau-siau moti' i momogusa' dokoyu!


text:
Manangkus nopod mogidu' o tongosoribu dokoyu do kokito do songulun o soudor do pisangod. Om limo nopo soudor do pisangod nga' ula' nod popoggidu' ngai' dokoyu. Om aiso' nondo ot oolu' di soudor dokoyu suwai ko' iso' po i pinorilitan do bondira' do hiri'd timpak do nulu-nulu!


text:
Nga' mulong pod miagal diri nga' poingandad i' o Tuhan do popointalang do kosianan dau dot id dokoyu. Om posodia' no iyau do monginsian dokoyu tu' osonong kasai' i o wonsoyon dau. Olumaag no i tulun di mogondos do Tuhan.


text:
A' kou nondo mihad, iyokoyu i songingiyon do hiti'd Yorusalim. Tu' obinsianan i' o Tuhan, om soira' nopod lumohou kou dau do mokitulung om simbaron kou i' dau.


text:
Pologoson kou'd Tuhan do koumbal dit osusa' do ponuduk dau dokoyu. Nga' baino' noddi om iyau no o moyo-woyo' dokoyu om a' kou nondo minog do mogihum dau.


text:
Ondung kasala' daa o ralan dokoyu nga' orongou indo dokoyu o boros dau dot id tohuri-huri dokoyu do poingkaa, “Diiya iti ralan. Susui kou do ralan diti,” ka.


text:
Om ngoyon ngai' nondo dokoyu i tingolig dokoyu di nurogupan do pirok om tamas, om pataamon nondo dokoyu iri do miagal pod rinomos. Om boros kando dokoyu, “Poggidu' no do mantad id doho',” ka.


text:
Om soira' nopo do patanom kou do linsou do totonomon om poporikot indo o Tuhan do rasam do poposuni'ddi. Om osonong indo o tonomon dokoyu, om ogumu' o sakot do pangakan-ngakanan do tayam-tayam dokoyu.


text:
Iri nopo sapi' do tontoluhan om i kaladai do mamaradu do tumo dokoyu, om mangakan nondo di taakanon do tayam-tayam dit osonong kopio, i tinomod no do poposodia' do maan do paakanan.


text:
Om tontok nopondod tadau dit oturungku' i kuta' do pogintirungan di pisangod dokoyu om angapatai nondo iyolo', om lumuyung nondo o bawang do mantad id pointikid-tikid do nuluhon om nulu-nulu.


text:
Om miagal pondod tadau i tulinau di tulan, om inturu' po kanawau ko' mantad dilo kanawaho' do dinondo ilo tadau; miagal pod tinitiu do turu' o tadau do pogisusugkuon. Om osiliu ngai' nondo iti do tontok do rilitan do Tuhan om lingoson dau i suhat do tulun di pinokorualan dau.


text:
Hilo'd sodu' nga' okito i' o sinundu om kagayaan do Tuhan. Tapui om lisun o pointalang di kototogod dau. Om tontok do moro-boros iyau nga' miagal pod tapui i boros dau do monorob.


text:
Om suhuon dau i tongus do mogulu dau. Om miagal pori do luyud di momorulun do koinsanai'd nunu nopo. Oinsanan nopo o bansa' dot angapatai om opupusan nondo i tongosorou diyolo' dit araat.


text:
Nga' iyokoyu nopo, i tulun do songonuon do Kinorohingan, om ongooropod i' om modsinding kou nondo do miagal di koubasanan dokoyu do tontok do totuong do tadau dot agayo di karamayan do don tugama'. Om ooropod kou'ndo do miagal di tulun di manau-panau do mambat di tuni do suling do mongoi'd hiri'd Walai'd Tuhan, i mogobi' dot Israil.


text:
Om porongohon ngai' nondod Tuhan o tulun di boros dau dit abantug, om popurimonon dau iyolo' di kototogod dau dit a' ogina-gina'. Om porikot nondo iyau do tapui di kosorob, om tongus dot opuhod, om karambatu om rasam dit asapou.


text:
Om moddosi nondo i tulun dot Asur do korongou iyolo' di boros do Tuhan om kopuriman di kawagato' do pomohukum dau diyolo'.


text:
Om daamot di piguli-guli' iyolo'd Tuhan do momobog, om iri nopondo tulun do songonuon do Tuhan om mambat-ambat di tuni di gandang om kecapi. Tu' Kinorohingan no o sumaap di tulun dot Asur.


text:
Mantad poddi gulu po do nokosodia' mantad no o tapui do ponutudan do panaraban di raja' dot Asur. Agayo o kinoiyonon diri om nudungan do siduwon dot ogumu'. Om popuhoboon nondod Tuhan o pinuhobo dau do paparakit di tapui.


text:
Obongou ngai' no i tulun do mongoi pokitulung do Masir! Sumondiu daa iyolo' di kokoriso' do soudor do Masir, om i kuda' dot ogumu', om korita'- kuda', om i piro-piro o soudor di songinsakai'd kuda' dit ogumu'. Nga' a' nogi' iyolo' mogondos do Tuhan, i Kinorohingan dot Israil dit olidang, om a' mokitulung dau.


text:
Oilo i' o Tuhan om oilaan i' dau i wonsoyon dau! Poporikot iyau do kosusaan, om porikoton dau i nokoboros dau do wonsoyon dau dot id tulun dit angaraat do maan do pomohukum diyolo', om pomohukum di tulun di manahak diyolo'd kointirungan.


text:
Iri nopo tulun do Masir om okon i' ko' Kinorohingan suwai ko' tulun i' toomod iyolo'. Om i kuda' diyolo' nga' okon i' ko' suwai ko' mantad di koubasanan, a' i' osundu. Tu' soira' nopod haro o wonsoyon do Tuhan, om iri piya bansa' dit okoris nga' aratu' i', om kotonggoi nopo dot aratu' i bansa' dot oluhoi di nuhupan daa di bansa'ddi. Apatai goduwo nopo iyolo'.


text:
Boros kad Tuhan dot id doho', “Poingkuro piya daa i madtatamong do dumba' do minggiak om minggarang, nga' a' no iyolo' korolosi di singa do nakapanabpo nod dumba' dot akanon dau. Om miagal oku nogi' iyoho'ddi, i Tuhan dit Osundu Kopio, tu' a' oku no ooduhan do momogompi' do Nuluhon do Sion.


text:
Tu' poingkuro nopo i tombolog do mintulud do mahau-sahau do rumun dau do madtamong di tangaanak dau, om iyo oku noddi iyoho', i Tuhan dit Osundu Kopio, do mogobi' om mongintirung do Yorusalim,” ka dau.


text:
Boros kad Tuhan, “Oi bansa' dot Israil, nokowonsoi kou nod dusa dot id doho' om suminaap kou doho'. Nga' baino' nopo, om guli' kou no dot id doho'!


text:
Om orikot indo o maso do pataamon ngai' dokoyu i tingolig dokoyu di pirok om tamas do winonsoi, i pinopowonsoi dokoyu'd dusa.


text:
Raagon nondo ot Asur dot id pisangadan nga' okon i' ko' kinoris do tulun o karaag. Mogidu' nondo i tulun dot Asur do mantad id pisangadan om osiliu do turipon i tangaanakwagu diyolo'.


text:
Om mogidu' nondo i raja' diyolo' dot opopoddosian. Om adalaan nondod moddosi i piro-piro o boyoon do soudor diyolo' gisom do tongkiadan nopo diyolo' i bondira' diyolo' do don sumasangod,” ka dau. Nokopomoros no o Tuhan, i Tuhan di tukuon do hilo'd Yorusalim om i sanganu di tapui di monorob do porsombahan do hiri'd pananaraban do porsombahan.


text:
Koimbagu nopondo om haro nondo o raja' dit otulid o pomomorinta', om momonsoi dit otulid o koinsanai di boyoon do bansa'.


text:
Oinsanan nopo iyolo' do miagal do pogintirungan do mantad id ribut om tongus dot opuhod. Om miagal iyolo' do bawang di lumuyung dot id tana' do kowotuan, om miagal do linungung do tontolob dit agayo dot id tana' dit aiso' o sumuni.


text:
Om a' nondo iyolo' ohurolo, om a' ahago-hago nga' momusorou kopio iyolo' do tontok do momonsoi do nunu nopo om otulid o ginawo do tontok do moro-boros.


text:
Koboro-boroso' nopod tulun do lowong om dongkababasug noo, om momusorou no dit angaraat do wonsoyon diyolo'. Koinsanai di wonsoyon om i poboroson diyolo' nga' koindaraat ngai' nopod Kinorohingan. Om a' i' iyolo' insan do papaakan di tulun do louson om a' insan poinum di tulun do tuuhan.


text:
Tulun nopo di basug om araat no, om angaraat o wonsoyon dau. Om mogihum nopo iyau'd ralan do mamaraag di tulun do mosikin do tudut o pamaraag, om mangantob iyau diyolo' do manganu dit apatut diyolo'd aanu.


text:
Oi tongoondu' dit ongosimbayan o koposi-posion, it aiso' o kosusaan, pokinongou kou nodti poboroson ku.


text:
Osimbayan kou daa do dinondo po, nga' haro po o sontoun om aiso' nondo o pokukurayan dokoyu tu' aiso' no o tua' dot anggur dot upuon dokoyu.


text:
Osimbayan tomod daa o koposi-posion dokoyu do gisom do baino', om aiso' i' o kosusaan; nga' gagarai kou no dot opopoddosian! Iduwo' no ino pakayan dokoyu om poogkoso' no i kain do papakayon do mogihad do hino'd tawak dokoyu.


text:
Om rugi poddi o sumuni do hilo'd tana' do bansa' ku. Pogihadai no dokoyu i walai dit iyonon do tulun di rumamai om i bandar di poimponu'd karamayan.


text:
Iri piya walai do raja' nga' tongkiadan indo om pogiiduan i bandar dot agayo. I kawalayan om i kuta' do pogintirungan di madtamong daa di bandar nga' poingraag no kasai' do gisom dot alaid. Om iri pondo kaladai di lalang o minghombo do hiri, om pangakan-ngakanan do dumba'.


text:
Nga' insan po kawagu do polintuhunan toko'd Kinorohingan di Rusod dau. Om oluhub nondo i tana' dit okorop, om tumo nga' ongosonong o tua' do totonomon.


text:
Om momonsoi ngai' nopondo dit osonong o tulun om haro nondo o kosimbayanan om aiso' o koligagaanan do gisom dot alaid.


text:
Om aiso' nondo o kosusaan do tulun di songonuon do Kinorohingan, om poingiyon iyolo' dot id kinoiyonon di haro o kosimbayanan om kouludan.


text:
Olumaag ngai' kou no tu' kabagal i' o waig do momoyopos di totonomon dokoyu, om i tayam-tayam dokoyu nga' kapangakan-ngakan nondo do honggo nopo, om aiso' o koligagaanan. Nga' iri nopo pisangod om iyo poddi gouton dot asandatan do karambatu om araag o bandar diyolo'.


text:
Obungou no i pisangod toko'! Tu' minanakau om minagakal iyolo', mulong piya dot a' i' daa iyolo' napanakahan ko' naakalan. Nga' opupusan indo i maso diyolo' do manakau om magakal, om iyolo' nondo ot apanakahan om aakalan.


text:
Oi Tuhan, insianai no iyahai, iya' no o pagandasan dahai. Gompio' no iyahai do pointikid do tadau om poiduwon no iyahai do tontok do haro o kosusaan.


text:
Soira' nopo do sumaap ko do bagi' dahai, om mogidu' ngai' nopo i bansa' do mantad id kohiyoo' do pisangadan.


text:
Abantug no kopio o Tuhan! Iyau no o momorinta' do koinsanai do nunu nopo. Om pogiroton dau it otulid om it otopot do hilo'd Yorusalim,


text:
om manahak iyau do kosimbayanan di bansa'. Gompion kasai' i' dau i tulun dau, om onuan dau iyolo' do toilaan om pomusarahan dot atarom. Momusou i' iyolo'd Tuhan; om iri no o panakadapu' diyolo' dit agayo kopio.


text:
Minglohou poo do mokiuhup i tulun di gunsiou. Om i piro-piro o wakil do pomorinta' di mumbal daa do papaharo do kouludan nga' mingihad po tomod.


text:
Om i ralan magayo nga' noponu' pod koligagaanan gisom dot aiso' no o tulun do maya'd hiri. I pinogibatas-batasan nga' a' no sulungon om i pinitoruan nga' tolibambanan. Aiso' no o pusohon.


text:
Om aiso' noddi ot ohiyo do hiri'd pomogunan tu' nopogitotongkiadan po. Nongoriou ngai' no i puru' do Libanon, om i rantai do Saron dit oluhub nga' miagal pod tana' do kowotuan. Om tumatak ngai' po o roun do kayu do hilo'd Basan om hilo'd Nuluhon do Karmol.


text:
Boros kad Tuhan dot id piro-piro o bansa'ddi, “Powonsoyon ku nondo do dinondo i wonsoyon ku. Om pokitonon ku iyokoyu do kogoyoo' do sinundu ku.


text:
Aiso' i' o kotutukon di pinsorohon dokoyu do wonsoyon dokoyu, om aiso' o guna' do koinsanai di wonsoyon dokoyu. Om iri no i kototogod dokoyu di miagal pod tapui, o kapatai dokoyu.


text:
Om aapu kou nopondo do miagal di kakahut do sorobon di wonsoyon do tapu, om miagal di rugi tu' aawu nopo dot osorob.


text:
Pologoson no it id somok om it id sodu' do korongou di nowonsoi ku om otumbayaan di kuasa' ku,” ka dau.


text:
Songgogor-gogor po dot opopoddosian i tulun do kidusa do hilo'd Sion. Boros ka diyolo', “Ibutus nopod Kinorohingan nga' miagal po di tapui dit aiso' o kotingkadan do molob-ngolob. Haro po tuu daa'ndo dati' ot apasi do mantad id tapui do miagal diri?” ka diyolo'.


text:
Apasi kou i' ondung poboroson dokoyu it otopot om wonsoyon dokoyu it osonong. Kada' dokoyu pakayo' ino kuasa' dokoyu do pagakal do tulun di mosikin, om kada' kou ramit do tusin di ponisip do tulun dokoyu. Kada' kou ponokitanud di tulun di momusorou do mamatai'd wokon ko' i momusorou do momonsoi dot araat.


text:
Om osimbayan kou indo om aiso' no o koligagaanan dokoyu, tu' miagal po do poinsuang kou'd kuta' do pogintirungan dit ogirot. Om haro indo o takanon do kanon dokoyu om haro o waig dot inumon.


text:
Orikot indo o maso do kokito kou do songulun o raja' do momorinta' do mikuwo'd kagayaan dau, dot id pomogunan dit agayo kopio.


text:
Om iri nopo kopoddosian dokoyu di bansa'd suwai di monimung do sukai om tulun di mongoi ponoluku' nga' susui-susui poo di maso'd nakatalib.


text:
Om a' kou nondo kokito di bansa'd suwai dit angasawat o ginawo do mimboros do boros dit a' dokoyu osuhutan.


text:
Ontong pogi' do Sion, i bandar do pamaramayan toko' di tadau dot agayo do tugama' toko'. Antangai pogi' o Yorusalim! Osiliu nondo iri do tiyonon dit aiso' o koligagaanan! Osiliu nondo iri do miagal do kiim dit a' insan poundoliho', it a' i' insan kokodong i pinakagasan do tali, om a' insan koputut i tali.


text:
Om pokitonon toko' nondod Tuhan do kagayaan dau. Om miyon toko' nondo dot id toning do bawang dit agayo, nga' a' i' koongoi do hiri i kapal do rahat di pisangod.


text:
Tuhan no o raja' toko', om Tuhan no o momorinta' om mamasi dati' do mantad id pisangod. Aiso' no o guna' di koburu-buruon di hiri'd kapal do rahat diyolo'; om a' no milo dot ungkaladon i layar di kapal diyolo'. Om tontok nopondoddi om pogibohogi-hogion nondod tulun i nangaahau diyolo' do mantad id pisangod. Om iri piya i tulun do kakung nga' kaanu id bahagi, tu' ogumu' kopio i' i dapu' do nangaanu diyolo' do mantad id soudor do pisangod.


text:
Om aiso' nondo o tongosongulun piya di tulun di poingiyon do hiri'd pomogunan toko' do momoros do kitoruol iyau, om koinsanai'd dusa do tulun do hiri nga' ongoompunan ngai' nondo.


text:
Kainou no, oi tulun do mantad id koinsanai'd bansa'! Timung ngai' kou nod hiti do mongoi pokinongou. Mongoi ngai' nod hiti o pointongkop do pomogunan om koinsanai di poingiyon do hiri do mongoi pokinongou.


text:
Otogod o Tuhan do koinsanai'd bansa' om koinsanai do soudor diyolo'. Om nohukuman no dau iyolo' do kapatayon.


text:
Om a' indo olobong o rata' diyolo', suwai ko' poingiliu tomod nopo do mumang pasa' om mutong. Om aragang ngai' pondo i nuluhon do notounan do raha'.


text:
Om tumanus ngai' nopondo i tadau, om i tulan, om i rombituon. Om tumagak nondo ilo tawan do miagal do karatas di linopi, om ilo rombituon nga' rumatu' ngai' nondo do miagal do roun do kayu di lumoho.


text:
Nokosodia' nod Tuhan i gayang dau do hilo'd surga om sumondot nondo iri dot id tulun dot Idom, i tulun di natantu' mantad nod hukuman om patayon.


text:
Om otounan pondod raha' om lunok diyolo', i gayang do Tuhan do miagal pod raha' om lunok do tayam-tayam do maan do porsombahan do sumbolion. Om posodia' nondo o Tuhan do porsombahan do sumbolion do hilo'd bandar do Bosra, om iti no o ponumbolian dot agayo kopio do hilo'd tana' dot Idom.


text:
Om patayon nopondo i tulun do miagal do sapi' di lalang om sapi' dit ongokoro' po. Om otongkop pondod raha' om lunok iti pomogunan.


text:
Om sumiliu nondod tir o kabawang-bawangan dot Idom om i tana' nga' sumiliu'd tana' do kitapui. Om miagal pondod tir o pointongkop di pomogunan do sumikit.


text:
Om sumikit nondo iri do tadau om totuong, om misun-lisun nondo do gisom dot alaid. Om aiso' nondo o tanom-tanom om aiso' o sumuni do hiri'd tana' diri do solinaid do piro-piro nahatus o toun, om aiso' nondo o tulun do mumbal do maya' do hiri.


text:
Puok po om bangkahak o mongiyon-ngiyon di pomogunan diri. Om silihon nondo kawagu'd Tuhan do tana' dit aiso' o sumuni o kinoiyonon diri, do miagal di wonsoyo' i' dau.


text:
Om aiso' nondo o raja' do momorinta' di pomogunan diri, om i piro-piro o boyoon nga' a' ngai' no hino'd hiri.


text:
Rugi pondo o sumuni do hiri'd walai do raja' om hiri'd bandar di kitolig, om puok pondo om toni o mongiyon-ngiyon do hiri.


text:
Om iri po nintorusan o minghombo'd hiri, om mogilohou-lohou pondo i tomburio. Om rumikot nondod hiri i tomburio do dongotuong do mongoi pogihum dot undorongon dau'd hiri.


text:
Om momonsoi nondod rumun i puok, om mogontolu', om mangadsa' di tontolu' dau. Om hilo' no o pomogompian dau di tangaanak dau. Om mogisuhut-suhut nopondo i tombolog di mangangakan do daging do tumimung do hilo'.


text:
Ihumo' pogi' om basaon no i buuk do Tuhan. Aiso' i' o tiso' piya di songimpasi dot atagak ko' aiso' o koruhang. Tu' iyo noddi o pinonuhuan do Tuhan, om iyau no o monimung diyolo'.


text:
Tuhan no o mamahagi' di tana' do poikidon dot id diyolo'. Tikidan nopo dau iyolo'ddi. Om hilo' nondo o tiyonon diyolo' do gisom do kopogisowoli-woli o sinakagon, om iyolo' nondo o sanganu'ddi do gisom dot alaid.


text:
Ooropod nondo i tana' do kowotuan, om mungkaya' nondo o tusak do bunga do hiri'd tana' dot otuu om kowotuan.


text:
Modsinding nondo, om mimpangkis dot atataadan i tana' do kowotuan, om olumis iri do miagal do Nuluhon do Libanon, om oluhub do miagal di rantai do Karmol om Saron. Om kokito ngai' nopondo o tulun di kagayaan do Tuhan om i kobontugo' dau om i sinundu dau.


text:
Sunudan ngai' no i tulun dit oluhoi o ginawo do poingkaa, “Pogiroton no dokoyu o ginawo dokoyu om kada' kou poddosi, tu' rumikot i' o Kinorohingan do mongoi popoidu' dokoyu, om rumikot do mongoi pomohukum di pisangod dokoyu,” kanto.


text:
Om minsimbul nondo i kakung do miagal po di tambang, om i tulun di bobou nga' mimpangkis dot atataadan. Om lumuyung nondo o bawang do hilo'd tana' do kowotuan.


text:
Sumiliu nondod kulam di poimponu'd waig i pasir dit alasu', om otongkop do tudan do waig i tana' dot otuu. Om iri nopo kinoiyonon di pinghambaan do toni di gulu po, nga' sunian nondod sakot om bundusan.


text:
Om haro'ndo o ralan magayo do hilo', do roitan do, “Ralan do kumaa id koposion”. Aiso' i' o tulun do kidusa do maya' do ralan diri, om aiso' o tulun do basug do mongoi pamalid di tulun do sumusui do ralan diri.


text:
Aiso' i' o singa do hiri'd ralan diri, om nintorusan dit araat nga' aiso' i'. Om iri nopo tulun di nangapasi do Tuhan, om iri no ralan diri o wayaan do muli'.


text:
Om ongotood nopondo iyolo' do korikot do hilo'd Yorusalim, om minsinding po om mimpangkis dot atataadan. Om otood nondo iyolo' do gisom do poingompus, om koidu' do mantad id katangaban om kosusaan do ginawo.


text:
Tontok di kohopod om apat do toun do momorinta' i Raja' Hiskia do hilo'd Yohuda, om rikot no i Raja' Sanhorib do minongoi panangod om minongoi panganu di bandar dot ongkitolig do hilo'd Yohuda. I Sanhorib nopo om raja' dot Asur.


text:
Om suhuo' noddi dau i monininggarung do tinumon dau, i mantad hilo'd Lakis do mongoi'd hilo'd Yorusalim do miwoyo' do soudor dot ogumu' do mongoi pononsog di Hiskia do minsiriba' dot id dau. Om awang noddi iyolo' do hilo'd ralan dit id toning do pomuru-buruan di gompomonsoi'd kain, om i haro o solunsug do waig do mantad hiri'd kulam di ponong id sokid.


text:
Om ngoyo' no i monininggarung do tinumon di raja' solowoto' do tolu o pagawai di Hiskia. Iyolo' nopo nga' i Iliakim i tanak di Hilkia, i boyoon do walai'd raja', i Sibna, i gomponulis do pomorinta', om i Yoa i tanak di Asap, i popoopi' do tusin do pomorinta'.


text:
Om sunudai no di monininggarung iyolo' dot orohian i raja' dot Asur do koilo ondung nokuro tu' asangal kopio i Raja' Hiskia.


text:
Om boros ka kawagu dau, “Ondos daa dokoyu om kaala' do toilaan om posukan do soudor di kirapo-rapo o boros no toomod? Isai daa o tosorou dokoyu do monguhup dokoyu do sumaap dot Asur?


text:
Minogondos kou daa dot itulung do mantad hilo'd Masir: nga' iyokoyu nopo om miagal nod tulun di kisukud do sumbiling. Tu' otipu' nondori om iri i longon di tulun di kisukud o tosuhak. Iyo noddi sumbiling diri i Raja' do Masir dot id koinsanai'd tulun di sumondiu dau,” ka.


text:
Om boros ka kawagu di pagawai dot Asur diri, “Ko' poboroson daa dokoyu do mogondos kou'd Tuhan, i Kinorohingan dokoyu? Nga' okon toi ko' i Hiskia nogi' i miningraag di tiyonon do papatahak do porsombahan om i pananaraban do porsombahan dot id Tuhan, om i minonuhu'd tulun do Yohuda om Yorusalim do tumuku' dot id dotimbabaan dot iso' noo o pananaraban do porsombahan di hilo'd Yorusalim?


text:
Monokitaru' oku diya' dot id suang do ngaran di raja' dot Asur, dot onuan ku iya' do duwo noribu o kuda' do haro no tulun nu dot irad diri kogumu' do sumakai'ddi.


text:
A' kou i' kasaap di pagawai dot Asur dit osiriba' piya kopio o pangkat om mogondos kou po daa'ndo do paatod o tulun do Masir dot id dokoyu do soudor di kikuda' om it ongkikorita'-kuda'!


text:
Ondos daa dokoyu om mongoi toomod oku panangod diti pomogunan dokoyu'dti dot a' o Tuhan monulung doho'? Tuhan i' o minonuhu' doho' do mongoi panangod om mongoi pamaraag diti pomogunan diti,” ka dau.


text:
Om boros kaddi di Iliakim, om i Sibna, om i Yoa dot id monininggarung do tinumon diri, “Oi Tuan, boro-boros nopo dahai dot id suang do boros dot Aram tu' kosuhut i' iyahai do boros diri. Kada' pimboros do boros dot Ibrani. Tu' kosuhut ngai' nondo ilo tulun do hodi'd timpak do tolig do bandar,” ka diyolo'.


text:
Om boros ka di monininggarung do tinumon do suminimbar, “Ondos daa dokoyu om sinuhu' oku di raja' dot Asur do poboros diti dot id dokoyu noo om id raja' dokoyu. Amu'. Poboroson ku nogi' iti dot id tulun dilo songirikau do hodi'd timpak do tolig tu' iyolo' nga' kotonggoi indo dokoyu do mangakan do taii' om monginum do sobu diyolo',” ka dau.


text:
Om ingkakat noddi i monininggarung om pimboros no iyau do boros dot Ibrani dot opuhod kopio. Boros ka dau, “Pokinongou kou no do boros di raja' dot Asur dot id dokoyu!


text:
Om kada' kou tanud di boros do monuhu' do mogondos do Tuhan. Kada' dokoyu soroho' do kapasi o Tuhan dokoyu, ko' kaantob po iyau do soudor dot Asur do mongoi ponolod do bandar dokoyu.


text:
Kada' kou pokinongou di Hiskia. Monuhu' dokoyu i raja' dot Asur do sumoliwan do mantad id bandar dokoyu om minsiriba' dot id dau. Tu' pologoson ngai' kou i' dau do mangakan do tua' dot anggur do mantad id guas dot anggur dokoyu om mangakan di tua' dot ara dokoyu. Om pologoson kou dau do monginum do waig do mantad id torobong dokoyu,


text:
do gisom do kawaliu kou dau dot id iso' o pomogunan di miagal-agal do pomogunan dokoyu, i kikabun dot anggur om kigandum do wonsoyon do roti do kanon dokoyu.


text:
Kada' kou nogi' kopio kaakalai di Hiskia om kada' kou pomusorou do mamasi dokoyu o Tuhan. Honggo o tingolig do nokoumbal do minamasi do pomogunan dau do mantad id raja' do pomogunan dot Asur?


text:
Honggo ngai' noddi i tingolig do Hamat om Arpad do baino'? Om honggo ngai' no i tingolig do Soparwaim? Haro toi o minongoi pamasi do Samaria?


text:
Aiso' po o tiso' di tingolig diyolo' do nakapasi do pomogunan dau do mantad id raja' dahai. Om nokuro'ddi tu' momusorou kou do kapasi o Tuhan do Yorusalim?” ka dau.


text:
Om hurako' nopo di Iliakim, om i Sibna om i Yoa o pakayan diyolo' dot atatangaban. Om uli' no iyolo' om posunudo' no diyolo' dot id raja' i pinoboros di monininggarung do tinumon di raja' dot Asur diri.


text:
Om tontok di norongou di Raja' Hiskia i pinoboros di tolu o tulun diri om hurako' nopo dau o pakayan dau dot atatangaban. Om panampakai no iyau di pakayan do mogihad om ongoi no do hiri'd Walai'd Sasambayangan dot Agayo.


text:
Om suhuo' no dau i Iliakim, i boyoon do walai'd raja', om i Sibna, i gomponulis do pomorinta', om i piro-piro ot imam di molohing no do mongoi solowot di Nabi Yosaya, i tanak di Amos. Om iyolo' nga' minanampakai nogi' do pakayan do mogihad.


text:
Om poingkaa o boros do pinonuhuan di Hiskia diyolo' do popoboros dot id di Yosaya, “Tadau nod baino' o tadau do koinggoritan; tu' hinukuman toko' om nintingayam toko'. Miagal toko' po di tondu' di mogkosusu daa nga' adalaan no kopio koluhoi. Om a' noddi milo do mogkosusu.


text:
Sinuhu' di Raja' dot Asur i monininggarung do tinumon dau do mongindaraat do Kinorohingan di poimpasi. Om maha' daa do norongou'd Tuhan, i Kinorohingan nu, i pinongindaraat diyolo'ddi om hukuman dau i tulun di minimboros do miagal diri. Om sambayang no dot id Kinorohingan do bagi' diti tulun toko' di maso do poimpasi,” ka.


text:
om simbaro' no dau do poingkaa, “Momisunud o Tuhan diya' dot a' moddosi di tulun dot Asur do nokoboros piya iyolo' dot a' kapasi diya' o Tuhan.


text:
Tu' pologoson nondod Tuhan i raja' dot Asur do korongou'd habar do gisom do gumuli' nondo iyau do hilo'd pomogunan dau. Om patayon nondo iyau'd hilo',” ka.


text:
Om koilaai noddi di monininggarung do tinumon do raja' dot Asur diri do nokotongkiad no i raja' dau do mantad hilo'd Lakis om maso no dau do sumangod do bandar do Libna, i bandar dit osomok do mantad hiri. Om ongoi noddi i monininggarung do tinumon diri solowot di raja' dau do hilo'.


text:
Om maso iddi do nokorongou i tulun dot Asur do habar do maso nod mongoi panangod diyolo' i soudor do Masir, do winoyo' di Tirhaka, i raja' dot Etiopia. Om tontok di norongou di raja' dot Asur o habar diri om pokirim no iyau do surat dot id di Hiskia,


text:
i raja' do Yohuda. Poingkaa o suang di surat dau, “Minomisunud daa diya' o Kinorohingan nu, i sondihon nu'ddi dot a' tiya' aala', nga' kada' nogi' kaakalai'ddi.


text:
Tu' nokorongou ko no di winonsoi di raja' dot Asur dot id koinsanai'd pomogunan di korohian dau do mamaraag. Osorou nu daa do koidu' ko iya'?


text:
Tu' iri taki-aki ku nga' minamaraag nogi' do bandar do Gosan, om Haran om Risip; om pinatai diyolo' i tulun do hilo'd Idon, i songingiyon do hilo'd Tolasar. Aiso' i' o tiso' di ponokokinorohingan diyolo' do nakapasi diyolo'.


text:
Om romito' no di Hiskia i surat diri do mantad id piro-piro o tulun di pinapaatod diri om basao' noddi dau, om ongoi no iyau do hiri'd Walai'd Sasambayangan dot Agayo. Om poungkalado' no dau i surat diri dot id toguang do Tuhan.


text:
“Oi Tuhan it Osundu Kopio, i Kinorohingan dot Israil, i poirikau dot id sakai di moloikat di roitan do kerub! Iya' noo o Kinorohingan di momorinta' do koinsanai'd pomorintaan do hiti'd pomogunan. Om iya' o minomonsoi do tawan om pomogunan.


text:
Pokinongoho' no iyahai do dinondo, oi Tuhan, om antangai noti nosiliu dot id dahai. Pokinongohon ngai' no i pinimboros di Sanhorib do mongindaraat diya', i Kinorohingan do poimpasi.


text:
Koilo ngai' no iyahai, oi Tuhan, do nakapamatai do piro-piro ginumu' do bansa'd tulun i piro-piro o raja' dot Asur, om nakapamaraag do piro-piro o pomogunan,


text:
om tinutudan nogi' diyolo' i ponokokinorohingan di piro-piro o bansa'ddi --- it okon i' ko' kinorohingan kopio tu' aiso' i' o kuasa', tu' iri nopo om winonsoi-wonsoi nod tulun do kayu om watu do winonsoi.


text:
Iyo nopoddi, oi Tuhan, i Kinorohingan dahai, om poiduwo' no iyahai do mantad id tulun dot Asur diri, om koilo ngai' indo o bansa' do hiti'd pomogunan dot iya' noo, oi Tuhan, o Kinorohingan,” ka dau.


text:
Om ponuhu' noddi i Yosaya, do tulun do mongoi solowot di Hiskia om momisunud dau dot isimbar di sambayang di raja',


text:
do pasal di Sanhorib, i raja' dot Asur. Om poingkaa o pinoboros do Tuhan, “Oi Sanhorib, irak-irakan ko nondo di bandar do Yorusalim, om hingi-hingion ko.


text:
Isai daa i nindaraat om nuntotori' nu dot osorou nu, oi Sanhorib? Iyoho' no i nindaraat nu'ddi, iyoho' i Kinorohingan dot Israil, i Kinorohingan dit Olidang Kopio.


text:
Sinuhu' nu i piro-piro o susuhuon nu do mongoi pokirayou-rayou dot id toguang ku do naala' nu no o konuluhanan dit angakawas do hilo'd Libanon dot i piro-piro o korita'-kuda' nu di don sumasangod o pinangala' nu. Om minokirayou-rayou ko nogi' do nakatagad ko di kayu sedar dit angakawas kopio om it ongolumis kopio, om nakawaya' ko di puru' dit akapal kopio.


text:
Om oondos ko nogi' do nokopongukad ko'd torobong om nokoinum ko'd waig dot id pomogunan do suwai om narasak nu i Bawang do Nil do nopingulakan di piro-piro o soudor nu.


text:
A' ko toi nokorongou do natantu' mantad ku no do mantad di gulu po do wonsoyon ku o miagal diti? Om wonsoyon ku noddi iti do baino'. Nonuan ku iya' do kuasa' do mamaraag do piro-piro o bandar dit ongkitolig do gisom dot osiliu iri do pogun.


text:
Om aiso' no pokukurayan di tulun do songingiyon do hilo'; moddosi po ngai' om angagangau. Miagal po iyolo' di sakot do hilo'd kobuturan om miagal di sakot do sumuni do hiri'd sakai'd taap do walai tu' a' po kosuni kopio om okoring no do tontok dot oontok di tongus dot alasu' do mantad id koulayon.


text:
Nga' oilaan ngai' ku i' o pasal diya', i wonsoyon nu om it ongoyon nu. Om oilaan ku i' dot otogod ko doho'.


text:
Norongou ku no o boros do minomisunud do sumaap ko om mokirayou-rayou ko. Om gowoi pondo om godingan ku o todung nu om kakangan ku o kabang nu, om poulion tiya' nogindo do sumusui di ralan do winayaan nu di ruminikot ko i',” ka.


text:
Om poingkaa'ddi o pinobilin di Yosaya dot id di Raja' Hiskia, “Iti no o pogintutunan dit osiliu dot id dabantalan. Toun nopod baino' om toun dot id dosunsudan om iri po taakanon do hilo'd gouton o kanon dokoyu, nga' toun nopo kawagu om kapananom kou no do gandum om anggur om kaakan kou do tua'ddi.


text:
Om iri nopondo tulun dot olu-olu' do hilo'd Yohuda om osimbayan nondo dot iyo po di tanom di nakaralom o gamut om mongua'.


text:
Om haro indo o tulun dot oolu' do hilo'd Yorusalim om hilo'd Nuluhon do Sion tu' nosorou mantad nod Tuhan, it Osundu Kopio, dot owonsoi o miagal diri.


text:
Iti no o pinoboros do Tuhan do pasal di raja' dot Asur, ‘A' i' iyau kosuang diti bandar ko' kapapana' dot ongoiso' piya o pana' dot id bandar diti. Om aiso' i' o soudor di kikolid do koinsomok-somok diti bandar, om aiso' o tana' do potimbunon do maan do ponurungku'.


text:
Suwai ko' gumuli' nopo iyau do sumusui di ralan di winayaan dau di minongoi i' iyau'd hiti, om a' i' iyau kosuang diti bandar. Tu' iyoho' no, i Tuhan, o minomoros diti.


text:
Intirungan ku i' iti bandar om tamangan ku tu' i kosuahan ku om i batos do nokoboros ku dot id di Daud, i susuhuon ku o kopongintirungan ku,’ ka,” ka dau.


text:
Om ongoi no o moloikat do Tuhan do hiri'd kiim di tulun dot Asur om patayo' no dau o 185,000 o soudor. Om kosuabon poddi, di tadau kawagu om songingiliu poo do nangapatai i soudor diri.


text:
Insan tadau, di maso dau do sumambayang do hiri'd walai di Nisro, i ponokokinorohingan dau, om patayo' no iyau di Adramilik om i Sarisir, i tangaanak dau, do gayang o pinamatai. Om poggidu' noddi iyolo' do hilo'd pomogunan dot Ararat. Om kosiliu noddi do raja' i Isarhadon, i tanak di Sanhorib do suwai do suminowoli dau.


text:
Om tontok noddi do suminakit i Hiskia om oruhai no daa iyau dot apatai. Om rikot no i Nabi Yosaya, i tanak di Amos do minongoi kakap dau, om boro-boros no dot id dau do poingkaa, “Suhuon ko'd Tuhan do mongintod-intod do sompiiyon nu tu' matai ko no; a' ko no olingasan,” ka dau.


text:
Boros ka dau, “Soroho' no, oi Tuhan, dot otorodok kasai' oku i' dot id diya' om otulid o winonsoi ku, om tuminotos oku do minomonsoi di korohian nu,” ka. Om pingihad no tomod iyau.


text:
do minongoi solowot di Hiskia do posunud do boros dau do poingkaa, “Norongou ku no i sambayang nu, om nokito ku i romou nu, iyoho' i Tuhan, i Kinorohingan di tukuon di Daud, i taki-aki nu. Om pologoson ku i' iya' do poimpasi do solinaid do hopod om limo toun.


text:
Om poiduwon ku i' iya' om iti bandar do Yorusalim do mantad id raja' dot Asur om intirungan kasai' ku iti bandar,” ka dau.


text:
Pologoson do Tuhan do kosunsuri do hopod o garis i sangai do hilo'd pagantangan do kasawato'd tadau di winonsoi di Raja' Ahas,” ka dau. Om sunsuri noddi do hopod o garis i sangai do pogontong do kasawato'd tadau.


text:
Ondos ku no daa om kumaa oku do hilo'd pomogunan do tulun do napatai di tangaumur oku nogi', om a' oku no koumbal do kolohing.


text:
Ondos ku daa om a' oku no kokito'd Tuhan do maso ku po do hiti'd pomogunan do tulun do poimpasi, om a' kokito do tulun di poimpasi do hiti'd pomogunan.


text:
Nongoi onuo' o pinuhobo ku, do miagal pod kiim di hinunduk do tulun; om miagal di kain di ginunting do mantad hiri'd pinorilitan di pangawalan; ondos ku daa om pupusan nod Kinorohingan o koposion ku.


text:
Monuaban oku nopod mihad dot orurualan, do miagal po di tipu-tipuon do singa o tulang ku; om ondos ku daa om pupusan nod Kinorohingan o koposion ku.


text:
Opian no om oluhoi no o boros ku, om modoi-odoi oku po do miagal di punai. Opodi' poddi o mato ku dot ouru'd montong do hilo'd sawat, oi Tuhan, poiduwo' oku no do mantad id koinsanai'd kosusaan diti.


text:
Nunu po o poboroson ku? Tu' Tuhan i' o pinoporikot diti; om araat tomod diri o ginawo ku om a' oku no koodop.


text:
Om osiliu indo do kosimbayanan i koinggoritan ku, tu' pinoidu' oku i' diya' do mantad id koligagaanan; om nompunan ngai' nu o dusa ku.


text:
Aiso' no o milo'd mamarayou diya' do hilo'd pomogunan do tulun do napatai, a' no milo'd sumondiu do kotorodoko' nu i tulun di nangapatai.


text:
Iri no i tulun di poimpasi o milo do mamarayou diya', do miagal diti wonsoyon ku'd dinondo. Sunudan nondo di piro-piro o molohing i tangaanak diyolo', do kotorodoko' nu.


text:
Oi Tuhan, nolingasan oku no diya', om pouni nondo iyahai do kecapi om modsinding iyahai do mamarayou diya', do hiri'd Walai'd Sasambayangan dot Agayo do solinaid dahai do poimpasi.


text:
Om ponuhu' noddi i Yosaya do tulun do mongoi poluhad do tua' dot ara di hinotok do hiri'd kupos di Hiskia.


text:
Om ponguhot no i Raja' Hiskia, “Nunu o koilaan kopio do lingasan oku'd Tuhan om koongoi oku indo kawagu do hilo'd Walai'd Sasambayangan dot Agayo?” ka.


text:
Om tontok no do maso'ddi do nokorongou i raja' do Babil, i Mirodak- Baladan, i tanak di Baladan, do suminakit i Hiskia nga' nolingasan iddi iyau. Om pokirimai no dau iyau do surat om ipuhawang.


text:
Om posolokoyo' no di Hiskia i piro-piro o susuhuon diri om pointongo' no dau iyolo' di kakayaan dau, i pirok om i tamas dau, om i rampa om i tumau dau dit osonong o kosingudan, om koinsanai di rapo-rapo do soudor dau. Om aiso' no o hiri'd poopian dau ko' hiri pod pomogunan di porintaon dau dot a' dau pinokitanan diyolo'.


text:
Om ongoi noddi i Nabi Yosaya do hiri'd di Raja' Hiskia, om ponguhot no iyau'd poingkaa, “Hinonggo o tadon di piro-piro o tulun diri om nunu ka diyolo' dot id diya'?” ka dau. Om boros ka di Hiskia, “Mantad iyolo'd hilo'd Babil, i pomogunan di hilo'd sodu' kopio,” ka dau.


text:
“Nunu no o nokito diyolo'd hiti'd walai'd raja'?” ka kawagu di Yosaya do minonguhot. Om boros ka di Hiskia, “Nokito ngai' no diyolo'. Aiso' no ot a' ku pinokitanan diyolo' do hilo'd poopian,” ka dau.


text:
rumikot nondo o maso dot atanggayan ngai' do hilo'd Babil o koinsanai di hiti'd walai nu, om koinsanai di nokoopi' di taki-aki nu do gisom do tadau'd baino'. Aiso' no ot oolu'ddi.


text:
Om iri piya sinakagon nu nga' atanggayan i' o wookon diyolo' do hilo'd Babil om silihon do pagawai di raja' do Babil do hiri'd walai'd raja',” ka dau.


text:
Om boros ka di Hiskia dot id di Yosaya, “Osonong no i boros do Tuhan do pinoboros dot id doho'ddi,” ka dau. Tu' osorou nopo dau om poingkaa, “Haro po o kosimbayanan om aiso' o koligagaanan do solinaid ku pod poimpasi,” ka.


text:
Odsuuro' no i tulun do hilo'd Yorusalim, om sunudan no iyolo' dot ula' no o koloido' diyolo' dot oinggorit. Om noompunan ku noddi i dusa diyolo', nopupusan no o pomohukum ku di dusa diyolo',” ka.


text:
Haro o tulun do millohou do poingkaa, “Wansayan mantad nod ralan do wayaan do Tuhan o hilo'd tana' do kowotuan. Om potingon no o ralan do hilo'd tana' do kowotuan, do wayaan do Kinorohingan toko'.


text:
Olitan ngai' no o kubong, om lampayon ngai' o nulu-nulu. Osiliu nondod rantai ilo nuluhon, om i ralan di mingkilong nga' opoting nondo.


text:
Om pointalangon nondo, o kagayaan do Tuhan. Om okito ngai' nondod tulun iri, tu' nakabatos mantad nod Tuhan iti,” ka.


text:
Haro o tulun do millohou do poingkaa, “Popinsunudo' no i habar,” ka. “Nunu o habar do popinsunudon ku?” kangku do minuhot. “Popinsunudo' no, tu' koinsanai'd tulun om miagal nod sakot, om a' i' iyolo' otogui ko' mantad di tusak do bunga do hilo'd gouton.


text:
Rumiou i' o sakot om tusak do bunga nga' lumoho i' do tontok do potonguson do Tuhan i ribut. Tulun nga' a' i' otogui ko' mantad di sakot.


text:
Rumiou i' o sakot om lumoho o tusak do bunga, nga' boros nopod Kinorohingan om hino kasai' i' do gisom do poingompus,” ka.


text:
Takad no do nuluhon dit akawas om popinsunudon no i habar dot osonong dot id Yorusalim. Pinglohou no dot opuhod, om popinsunudon no i habar dot osonong dot id Sion. Sunudan no i bandar do hilo'd Yohuda do rumikot i Kinorohingan diyolo'.


text:
Rumikot no o Tuhan, i Kinorohingan do mongoi pomorinta' do mikuwo'd sinundu om kokoriso' dau do miwoyo' do tulun di napasi dau.


text:
Om gompion i' dau i tulun dau do miagal di gompomogompi' do dumba', om timungon ngai' dau i tangaanak do dumba'; om kibiton dau, om woyoon dau kosonong-sonong i molohing do dumba'.


text:
Haro toi o tulun do milo do magadang dilo rahat do palad o ponimbauk, ko' milo po do mamarangau dilo tawan do tunturu' o pamarangau? Haro toi o tulun do milo'd posuang do tana' diti pomogunan dot id sangkir, ko' milo pod monimbang dilo nuluhon om nulu-nulu dot id ponimbangan?


text:
Haro toi o tulun do milo'd momisunud di Rusod do Tuhan dit apatut dau'd wonsoyon? Isai no o milo do monuduk dau ko' monosihat po dau?


text:
Isai no o ponokiboro-boros do Kinorohingan, om koilo i' iyau do ralan dit otulid, om kosuhut iyau om kopinsingilo ondung poingkuro o pomomonsoi do nunu nopo?


text:
Koinsanai do bansa'd tulun om aiso' i' toomod dot id Tuhan, tu' miagal nod sontiri' o waig; om i piro-piro o pulou di hilo'd sodu' nga' miagal nod liohuk kagaan.


text:
A' i' kabagal do maan do porsombahan do sorobon, do toinsanan piya i nintorusan do hilo'd puru' do Libanon. Om oinsanan piya i kayu, nga' okuri' i' kopio do maan do siduwon do pomurakit di tapui.


text:
A' i' iyau miagal di tininganak di wonsoyon do tulun, it urogupan do tamas om poimpohon nogindo dot id pirok.


text:
Om iri no i tulun dit a' kaanu do pirok ko' tamas, om momili' do kayu dit a' obingromuk. Om mogihum nondo iyau do tukang do momonsoi di tininganak, om a' i' iri ahaba'.


text:
A' kou toi koilo? A' kou toi nosunudan di gulu po? A' kou toi nokoilo, ondung poingkuro do minomonsoi diti pomogunan?


text:
Minomonsoi nopodti om i poirikau do hiri'd tirikohonon dau do don raja' dit id sawat ko' iti pomogunan om id sawat ko' ilo tawan, om tulun nopo do hiti'd pomogunan om miagal nod kilau kokoro'. Om pawalado' no dau ilo tawan do miagal do kain, om miagal do kiim di tiyonon do tulun.


text:
Poinsiribaon ngai' dau i pomorinta' dit angagayo o kuasa', om gisom dot aiso' nondo o kuasa' diyolo', om aiso' o pokukurayan.


text:
Miagal po iyolo'd tanom-tanom dit okoro' po, i wagu po kosobul om a' po nokopomugamut. Tu' soira' nopod porikoton do Tuhan o tongus, om rumiou nopo om otilib do miagal do sakot di nokoring.


text:
Tingaha' pogi' do hilo'd tawan, isai o minomonsoi di rombituon dot okito dokoyu? Iri nopo i momoyo' diyolo' do miagal do soudor, om koilo i' ondung piro o kogumuo'ddi, om kotutun do ngaran do pointikid-tikid di rombituon. Ayago i' kopio o kuasa' dau, gisom dot iso' po nga' aiso' i' ot atagak diri.


text:
Oi Israil, nokuro tu' muol-nguol ko nopo do moguhang dot iyo pod a' do Tuhan oilaan o kosusaan nu, om a' mamadul dot oinggorit ko, om a' manahak dit otulid?


text:
A' ko toi koilo? Om a' ko toi nokorongou? Tuhan nopo om Kinorohingan i' di poingompus. Om iyau no o minomonsoi do koinsanai diti pomogunan, a' i' iyau insan dot ohuyan ko' apaasan. Om aiso' i' o tongosongulun piya do kosuhut do pomusarahan dau.


text:
Nga' tulun nopo di mogondos do Tuhan, om i mokiuhup dau, om kaanu i' do kokorisan do wagu. Om minsawat nondo iyolo' do tumulud, do kitalad do miagal di dongkondiu. Om manangkus iyolo' nga' a' i' iyolo' ohuyan, om mamanau iyolo' nga' a' i' iyolo' lumuhoi.


text:
Boros kad Kinorohingan, “Kada' kohiyo, om mokinongou no doho', oi pomogunan dit ongosodu'! Sodia' nod poboros do hal nu dot id pogibisaraan tu' onuan ko i' do maso do moro-boros. Kainou mogitimbaba-baba', om oilaan i' ondung isai ot otopot om isai i kasala'.


text:
Isai o pinoporikot di pomorinta' do mantad hilo'd koulayon, om i pinapamanang dau do honggo nopo o pakayaan dau? Isai o minanahak dau do kamanangan do suminangod do raja' om piro-piro o bansa'? Tobok-tobokon nopo dau iyolo' di gayang do miagal po di pupuk toomod. Om pogitotompiason nopo dau iyolo' dot i pana' dau o popogitompias-pias, do miagal po di sakot do nokoring dot otilib do tongus.


text:
Gusaon dau iyolo' om osimbayan nopo iyau do mamanau; om osiau tomod iyau, hano-hano nod a' kosondot do tana' do mamanau.


text:
Isai o pinopologos dot osiliu o miagal diri; isai i minanantu' mantad dit ongosiliu do hiti'd pomogunan? Iyoho' no i Tuhan, i hino mantad di timpuun i', om iyoho' i Tuhan, o hino kasai' do gisom do kopupuson.


text:
Nokokito no di nongowonsoi ku, i tongoulun do hilo'd pomogunan dit id sodu'. Om moddosi iyolo', om pananggagaran poo dot opopoddosian. Gowoi poddi om timung ngai' nopo iyolo', om rikot ngai' no iyolo'.


text:
Boros ka di tukang kayu, dot id tukang amas, ‘Osonong no,’ ka. Odsuuron di tulun di monguragup di tininganak i tulun di popogidoko-dokot di tininganak. Boros ka diyolo', ‘Osonong no,’ ka. Om pokuan nondo diyolo' i tininganak do popoudong om a' i' ahaba'.


text:
Nga' iyokoyu nopo, oi Israil, i susuhuon ku, om tulun i' di nopili' ku, i sinakagon di Abraham, i tambalut ku.


text:
Nigitan ku iyokoyu do mantad hilo'd tisan diti pomogunan, linohou ku iyokoyu do mantad hilo'd kinoiyonon dit id sodu' no kopio. Om boros kangku dot id dokoyu, ‘Iyokoyu no o susuhuon ku,’ kangku; a' ku i' iyokoyu niada' tu' pinili' ku i' iyokoyu.


text:
Kada' kou poddosi, tu' moyo-woyo' oku i' dokoyu, iyoho' no o Kinorohingan dokoyu, om kada' pologoso' do haro o korolosi dokoyu. Pokorison ku i' iyokoyu, om uhupan ku iyokoyu, intirungan ku i' iyokoyu om posion ku iyokoyu.


text:
Tulun nopo dit otogod dokoyu, om ointingayam indo tu' aala' i' iyolo'. Om tulun di sumaap dokoyu, nga' apatai indo.


text:
Ihumon ngai' ku po daa i pisangod dokoyu, nga' a' ku no iyolo' okito. I nokoumbal do suminaap dokoyu dot id pisangadan, nga' nangapatai noddi om a' hino do hiti'd pomogunan.


text:
Iyoho' no o Tuhan, i Kinorohingan dokoyu; pokorison ku i' iyokoyu om momoros oku do, ‘Kada' poddosi tu' uhupan ku i' iyokoyu,’ ka,” kangku.


text:
Boros kad Tuhan, “Mulong piya dot oluhoi ko, om aiso' o pokukurayan nu, oi Israil, nga' kada' i' poddosi tu' uhupan ku i' iya'. Iyoho' no, i Kinorohingan dot Israil dit olidang o mamasi diya'.


text:
Silihon ku iya' do miagal di papan do pamagamasan, di wagu po konipanai om atarom po i nipon. Gomoson ngai' nu nondo i nuluhon om raagon nu'ri, om i konulu-nuluan nga' osiliu tomod nopod tapol.


text:
Om paatapon nu nondo iyolo', om otilib nondo iyolo'd ribut om kotias do tongus; om otood ko nondo, tu' iyoho' i' o Kinorohingan nu. Om royohon oku nondo diya', iyoho', i Kinorohingan dot Israil dit olidang.


text:
Soira' di mogihum do waig i tulun ku, om soira' dit otuu o tatalanan diyolo' dot otutuuhanan, om simbaron ku i', iyoho', i Tuhan, i sambayang diyolo', om a' ku i', iyoho' i Kinorohingan dot Israil, tongkiadan iyolo', i tulun di songonuon ku.


text:
Poluyungon ku nondo o bawang dot id pogialatan di nulu-nulu dit aiso' o sumuni, om poluyungon ku o tudan do waig do hiri'd kokubangan. Silihon ku o tana' do kowotuan do kulam do poimponu'd waig, om silihon ku i tana' dot otuu do luyu' di songluyung-luyung.


text:
Posunion ku o kayu sedar do hilo'd tana' do kowotuan, om posunion ku'd hilo' i kayu akasia, om kayu murad om kayu saitun. Iri tana' dot aiso' o sumuni nga' osiliu nondod puru' do kayu sedar, om kayu sanobar om kayu berangan.


text:
Om okito nondod tulun iti om koilo nondo dot iyoho', i Tuhan, o minomonsoi'ddi. Om kosuhut nondo iyolo', do Kinorohingan no dot Israil it olidang o pinapatantu' dot osiliu o miagal diri,” ka.


text:
Poingkaa no o boros do Tuhan, i raja' dot Israil dot id koinsanai di tingolig, “Poboroso' no o hal dokoyu, koinsanai di tingolig di piro-piro o bansa'd tulun, poboroson ngai' no i korohian dokoyu'd popoboros.


text:
Kainou'd hiti om poboroson no it osiliu dot id dabantalan, om oilaan toko' indo ondung soira' iri dot osiliu. Susuyon no dot id pomisaraan i nongosiliu di gulu po, om sunudan no iyahai do komoyon diri.


text:
Sunudan no iyahai ondung nunu it osiliu dot id dabantalan, om oilaan indo dahai do kinorohingan kopio kou. Pomonsoi kou daa dit osonong, porikot kou daa do kosusaan, ponuo' daa iyahai do kopoddosian om kosuayan.


text:
Iyokoyu nopo om koinsanai di wonsoyon dokoyu om aiso' i' o komoyon om aiso' o suang, om i tulun do tumuku' dot id dokoyu nga' kososomu' tomod.


text:
Nokopomili' oku nod tulun di poingiyon do hilo'd koulayon, om porikoton ku'ndo do mantad hilo'd utara do mongoi sangod. Pingulakan nondo dau i tulun di momorinta' do miagal pod burutak, om miagal po di momorun do kuron do mingulok di lagit.


text:
Isai dokoyu o pinopoboros mantad dot osiliu o miagal diti, om milo indo iyahai do popoboros dot otopot ko? Aiso' i' tiso' dokoyu do minomoros do pasal diri, aiso' i' o nokorongou dokoyu do minungkomi kou dot ongoiso' piya o boros.


text:
Iyoho' no, i Tuhan, ot id gulu kopio pomisunud do bandar do Sion do habar diri minonuhu' oku'd tulun do pinapahabar do hilo'd Yorusalim do poingkaa, ‘Rumikot no i tulun nu, muli' no iyolo'!’ ka.


text:
Soira' di minontong oku do koinsanai di tingolig, om aiso' i' o tiso' diyolo' do milo do moro-boros, om aiso' ot iso' diyolo' do kosimbar, di tuhoton ku.


text:
Aiso' ngai' no kopio guna-guna' diti tingolig, do ponokokinorohingan. Ongoluhoi ngai' i' iti tininganak, om aiso' o pokukurayan,” ka.


text:
Boros kad Tuhan, “Iti no i susuhuon ku, i pinokoris ku, i nopili' ku, om i korohian ku. Noponu' ku no iyau do kuasa' ku, om poporikot nondo iyau dit otulid dot id pointikid-tikid do bansa'.


text:
A' i' iyau monipu' do poring di poinglayuk, ko' momisok pod lampung dit okoro' no o binandak. Om otorodok iyau do popointalang do katapatan.


text:
A' i' otingkod o ginawo dau do mogondos om a' lumuhoi o ginawo dau; tu' popogirot i' iyau dit otopot do hiti'd pomogunan. Om sangandad-andad nopod ponudukan dau i hilo'd pomogunan dit osodu',” ka.


text:
Kinorohingan no o minomonsoi om pinapawalad dilo tawan, om iyau o minomorun diti pomogunan om koinsanai di poinsuni do hiti. Nonuan dau do koposion om pinuhobo o koinsanai di tulun dau, om moro-boros diri o Tuhan, i Kinorohingan dot id susuhuon dau do poingkaa,


text:
“Iyoho' no, i Tuhan, o minomolohou diya', om onuan ku iya' do kuasa' do momonsoi dit otulid. Om iya' no o pawayaan ku do monokiumpongo dot id koinsanai'd tulun, om iya' no o pawayaan ku do tulinau dot id koinsanai'd bansa' om woyoon ku iya' om gompion ku.


text:
Poungkalaton nu'ndo i mato do tulun do bolou, om poiduwon nu i tulun do songinsuang dot id giil dit otuong.


text:
Iyoho' no, i Tuhan i Kinorohingan nu, aiso' i' o ponokokinorohingan di milo do poinggoyoon do suwai ko' iyoho'. Om a' ngai' ku i' pologoson i tingolig do kaanu do bahagi' di pamarayou doho'.


text:
Nongosiliu noddi i pinoboros ku di gulu po, om baino' nodti om sunudan ku iyokoyu do hal do wagu, mulong piya dot a' po nokotimpuun iti dot osiliu,” ka.


text:
Podsinding nod sinding do wagu dot id Tuhan, royoho' no iyau, oi koinsanai'd pomogunan. Royoho' no iyau, oi dokoyu i lumayag do hilo'd rahat, royoho' no iyau, oi koinsanai di songingiyon do hilo'd rahat, podsinding kou no, oi koinsanai'd pulou di hilo'd sodu' om koinsanai di tulun di poingiyon do hino.


text:
Pologoson no do mamarayou'd Kinorohingan i tana' do kowotuan om i bandar do hilo', pologoson nod mamarayou dau i tulun do hilo'd Kidar. Pologoson no do mimpangkis dot atataadan, do hilo'd timpak do nuluhon i tulun do hilo'd bandar do Sila.


text:
Pologoson no do mamarayou om popoinggayo'd Tuhan, i tulun do poingiyon do hilo'd pomogunan dot osodu'.


text:
Antangai pogi', nga' sumoliwan no o Tuhan do mongoi sangod, miagal po iyau do songulun o gunsiou, posodia' no iyau om agayo o ginawo dau do mongoi sangod. Mamangkis iyau do tanda' do mongoi sangod, om popointalang iyau do sinundu dau dot id pisangod.


text:
Poingkaa no o boros do Kinorohingan, “Alaid oku no dot a' minungkomi, om a' oku suminimbar di tulun ku. Nga' nokorikot noddi o maso ku do powonsoi di wonsoyon ku do baino', om momogiak oku do miagal do tondu' dit orualan do mogkosusu.


text:
Raagon ku'ndo ilo nulu-nulu om ilo nuluhon, om riohon ku ilo sakot om kayu. Om silihon ku do kowotuan ilo bawang, om rasakan ku i kulam di poimponu'd waig.


text:
Woyoon ku'ndo i tulun ku di bolou, do sumusui do ralan dit a' diyolo' insan kawayaai. Om silihon ku'ndo do tanawau i totuong dot id diyolo', om potingon ku i kawayaon diyolo' di mogikilong-kilong. Iti no o batos ku dot id diyolo', om atantu' no do sulungon ngai' ku'ti.


text:
Koinsanai di mogondos do tingolig, om i mamarait do kinorohingan diyolo' i tingolig, om ountotori' no om ointingayam,” ka dau.


text:
Boros kad Tuhan, “Pokinongou ngai' kou, oi tulun di bosukon, montong no pogi' kopio oi koinsanai di bolou.


text:
Haro po toi o tulun di bolou po ko' mantad di susuhuon ku, om i bosukon po ko' Israil i susuhuon ku?


text:
Oi Israil, ogumu' no kopio o nokito nu, nga' a' nu i' pinadul kopio iri, haro i' o tolingo dokoyu, nga' a' kou i' minokinongou kopio,” ka dau.


text:
Tuhan nopo om Kinorohingan dit orohian kopio do mamasi, om orohian iyau do pusohon om poinggoyoon it oturan dau.


text:
Nga' baino' noddi om napanakahan ngai' no i tulun dau, om nongkosuang no iyolo' do giil, nalawaan no iyolo' om naratu', om aiso' i' o minongoi ponulung diyolo'.


text:
Isai o pinapatahak dot Israil dot id tulun di minanakau dau? Tuhan i', tu' nokowonsoi toko' i' do dusa dot id dau. Om a' toko' minumboyo' di ponuhuan dau, om a' toko' tuminanud di ponudukan dau.


text:
Gowoi poddi do popurimonon toko' dau do kototogod dau, om minoningkau iyau do pisangadan do ponginggorit dati'. Om miagal pod tapui i kototogod dau do monorob do pointongkop dot Israil, nga' a' toko' i' koilo ondung nunu i nosiliu'ddi om a' toko' mininsingilo do mantad di nongosiliu'ddi.


text:
Oi Israil, pokinongou nod boros do Tuhan, “Kada' poddosi, tu' posion ku i' kopio iya'. Om nolohou ku no iya' do ngaran nu o rinait ku, tu' iya' no i winonsoi ku om songonuon ku.


text:
Om soira' nopod sumoborong ko do waig dot aralom om woyoon ku i' iya', om a' ko i' oolitan do kosusaan; om soira' nopo do sumalag ko'd tapui om a' ko i' osorob, a' ko i' orualan di pogumbalan dot awagat do rumikot dot id diya'.


text:
Tu' iyoho' no i Tuhan, i Kinorohingan nu. I Kinorohingan dot Israil dit olidang, i mamasi diya'. Patahakon ku nopo o Masir do potingolonon diya', om patahakon ku o Etiopia om Siba do posowolion diya'.


text:
Patahakon ku nopo o koinsanai'd tulun do posowolion diya', tu' kigatang kopio ko i' dot id doho', om osianan oku i' diya' om pusohon ku iya', iri no o kapatahakan ngai' ku do bansa' do posowolion diya' do matai.


text:
Kada' poddosi om kada' koluhoi o ginawo, tu' moyo-woyo' oku i' diya' do mongintirung diya'. Om suhuon ku nondo do tumimung, i tulun nu do mantad hilo'd koulayon om mantad hilo'd kotonobon.


text:
Suhuon ku nondo i pomogunan do hilo'd utara do popologos diyolo' do mamanau, om oduhan ku i pomogunan do hilo'd salatan do momusus diyolo'. Pologoso' nod gumuli' i tangaanak ku do mantad hilo'd pomogunan dit osodu', om mantad do hilo'd tisan do pomogunan.


text:
Tu' iyolo' no o tulun ku di pinungaranan do ngaran ku, om winonsoi ku iyolo' do popoinggayo doho',” ka.


text:
Boros kad Kinorohingan, “Lohowo' no i tulun ku do mongoi do hilo'd pomisaraan; kimato i' daa iyolo' nga' a' i' kokito, kitolingo i' daa nga' a' i' iyolo' korongou.


text:
Suhuon ngai' no i bansa' do tumimung, suhuon ngai' no i payat do mogititimung. Isai no diyolo' o milo do poposunud dit osiliu dot id dabantalan? Isai no diyolo' i pinoposunud mantad dit osiliu do dinondo? Pologoson no i piro-piro o sasi' do mokinongou om poboroson dot otopot iyolo'.


text:
Oi tulun dot Israil, iya' no o sasi' ku, pinili' ku iya' do sumiliu'd susuhuon ku, om kotutun ko indo doho' om otumbayaan ko, om kosuhut ko dot iyoho' no o Kinorohingan om aiso' no o suwai ko' iyoho'. Iyoho' noo o Kinorohingan, aiso' i' o ponokokinorohingan do suwai ko' iyoho' di gulu om aiso' do koimbagu.


text:
Pinoboros mantad ku it osiliu dot id dabantalan, om ruminikot oku do minonulung dokoyu. Aiso' i' o kinorohingan do suwai do nokoumbal do minomonsoi'd miagal diti, iyokoyu no o sasi' ku.


text:
Iyoho' no o Kinorohingan, om Kinorohingan kasai' oku no. Aiso' i' o koidu' do mantad id kuasa' ku, om aiso' o milo do monimban di natantu' mantad ku do wonsoyon ku,” ka dau.


text:
Poingkaa no o boros do Kinorohingan dot Israil dit olidang, i Tuhan do minamasi diya', “Monuhu' oku do soudor do mongoi pamasi dokoyu do mantad id tulun do Babil, habaon ku nondo i wawayaan do bandar, om osiliu nondod tihad i pinongkisan do tulun do Babil dot atataadan.


text:
Iyoho' no o Tuhan, i Kinorohingan nu dit olidang, winonsoi ku iya', oi Israil, om iyoho' no o raja' nu,” ka dau.


text:
Tontok di gulu po om winansayan do Tuhan do ralan o padarapas dilo rahat, i ralan di kawaya' do waig di kitumbak dot agayo.


text:
Pinatai dau o soudor dit ogumu' kopio, soudor di kikorita'-kuda' om i kikuda'. Kapatai nopo iyolo', om a' no nokotungag kawagu, miagal po iyolo' di tapui do pinisok.


text:
Nga' boros kad Tuhan, “Kada' sondiu di nongosiliu di maso di notoliban, ko' minsorou po di nongosiliu di gulu po.


text:
Suwai ko' piontong kou nodti wonsoyon ku dot id dabantalan, tumimpuun no dot okito dokoyu do dinondo! Momonsoi oku nondod ralan do hilo'd tana' do kowotuan, om poluyungon ku nondo o bawang do hilo'.


text:
Om iri piya'ndo nintorusan nga' momusou i' doho', om i toni om i burung unta nga' mamarayou i' doho', do tontok di popoluyung oku do bawang do hilo'd tana' do kowotuan, do manahak do waig dot id tulun di nopili' ku.


text:
Iyolo' no i tulun do winonsoi ku do bagi' doho', om modsinding nondo iyolo' do mamarayou doho',” ka dau.


text:
Poingkaa no o boros do Tuhan, “Nga' apaasan kou'ddi doho', oi Israil; a' kou noddi tumuku' dot id doho'.


text:
A' kou pinapatahak do dumba' dot id doho' do maan do porsombahan di sorobon, om a' kou minomusou doho' dot i porsombahan dokoyu di sumbolion o maan do pomusou. A' oku i' minononsog dokoyu do papatahak dot ogumu' o porsombahan di sumbolion, om a' oku minokianu do kominyan do pongudipon ku dokoyu.


text:
A' kou i' minomoli do kominyan do patahakon dot id doho', om a' kou pinoposonong do ginawo ku dot i lunok di tayam-tayam dokoyu o maan do poposonong do ginawo ku. Suwai ko' winagatan oku nogi' dokoyu do dusa dokoyu, om nuru oku dokoyu do kasalaan dokoyu.


text:
Nga' iyoho' i', i Kinorohingan o mangampun do dusa dokoyu, om mangampun oku pogi' nga' iyo noddi o kowoyo-woyoon ku. Om a' ku i' sorohon kasai', i dusa dokoyu.


text:
Kainou mongoi do hilo'd pomisaraan; om poboroson ngai' no i poboroson dokoyu, poboroson no i hal dokoyu, om pointalangon no dot a' kou kasala'.


text:
Nokowonsoi'd dusa i taki-aki dokoyu dit id gulu i' kopio, om nokowonsoi ngai'd dusa dot id doho' i boyoon dokoyu.


text:
Om minonosomu' ngai' it imam dokoyu di kinoiyonon ku, om iri noddi o kinapalagasan ku do naraag ot Israil, om pinologos ku'ddi i tulun ku do nindaraat,” ka dau.


text:
Boros kad Tuhan, “Pokinongou no do dinondo, oi Israil, i susuhuon ku, om i tulun do nopili' ku, i sinakagon di Yakub.


text:
Iyoho' no i Tuhan o minomonsoi diya', om mantad po di pinogkosusu ko om nuhupan ku no iya'. Kada' no poddosi, tu' iya' no o susuhuon ku, om i tulun di nopili' ku om i kosianan ku.


text:
Onuan ku indod waig i tana' di tuuhan, om popoluyung oku'd bawang dot id tana' dit otuu. Om potuntugon nondo o sinundu ku dot id tangaanak nu, om potuntugon ku o barakat ku dot id sinakagon nu.


text:
Om sumuni nondo iyolo' do miagal di sakot dot opiyopos, om miagal di guas do gandarusa do hiri'd tisan do bawang.


text:
Om sorompori-pori nopondo i tulun do bansa'd suwai do momoros do ‘Tuhan o sanganu doho',’ ka. Om rumikot nondo iyolo' do mongoi sugku' di tulun dot Israil. Om sorompori-pori nopondo iyolo' do potulis do ngaran do Tuhan do hiri'd longon diyolo', om mangakun do tulun iyau di songonuon do Kinorohingan,” ka.


text:
Poingkaa no o boros do Tuhan it Osundu Kopio, i raja', om i mongintirung dot Israil, “Iyoho' no it id gulu kopio, om iyoho' it id tohuri kopio, iyoho' noo o Kinorohingan, aiso' no o Kinorohingan do suwai ko' iyoho'.


text:
Haro tu' daa o suwai do minilo do minomonsoi di nowonsoi ku? Isai tuu daa o milo do pinopoboros mantad dit osiliu dot id dosunsudan, do mantad di timpuun i', om gisom do kooyion do maso?


text:
Kada' poddosi, oi tulun ku; oilaan nu i' do nokoboros mantad ku no, it osiliu dot id dabantalan do mantad poddi gulu po kopio om gisom do dinondo, om iyokoyu no o sasi' ku. Haro po toi o Kinorohingan do suwai ko' iyoho'? Haro po toi o Kinorohingan do suwai di kisinundu dit a' ku insan korongou?” ka dau.


text:
Koinsanai di tulun di momonsoi do tingolig om tulun no dit aiso' o guna', om i ponokokinorohingan diyolo' dit iupus-upus kopio diyolo' nga' aiso' i' tomod o guna'. Tulun nopo di tumuku' dot id ponokokinorohingan do miagal diri om aiso' i' o toila-ilaan om bolou om ointingayam nondo iyolo' do koimbagu.


text:
Aiso' i' tomod ot aanu-anu do momonsoi do tingolig do tambaga' om tumuku' nondo dot id tingolig diri do maan do ponokokinorohingan!


text:
Koinsanai do tulun di tumuku' dot id tingolig diri om ointingayam nondo. Tulun nopo di momonsoi'd tingolig om tulun i' toomod, a' i' poimaha' ko' wokon. Pologoso' no iyolo' do rumikot dot id bisara' om atantu' no dot ooris iyolo' om ointingayam.


text:
Manu no i tukang tambaga' do tambaga om lanakon no dot id tapui. Poingigit di longon dau dot okoris o tukul do ponukul di tambaga' om owonsoi nondo iri. Om tontok di momonsoi iyau'ddi om louson i' iyau, om tuuhan om ohuyan.


text:
Tipongon no di tukang kayu i kayu, om lukisan no dau iri do poiyaan, do kapur o pomolukis. Om kikiran nondo dau iri dot i pakakas dau o pongikir om wonsoyon nori do miagal-agal do tulun dit oligkang kopio o koinan-inano', om poilihon nondo dau iri do hiri'd walai dau.


text:
Haro i' do kayu sedar o ngoyon dau tagado' do maan do wonsoyon diri, om haro i' do kayu sedar, ko' kayu ok do mantad hilo'd gouton. Om haro id mananom iyau do kayu sipres om mandad i' do rasam do poposuni'ddi.


text:
Somputul nopo di kayu'ddi om maan do tulun do siduwon, om somputul no om wonsoyon do tingolig. Iri nopo i somputul di kayu nga' maan do pogomutan, om maan do pogonsok do roti, om iri no somputul om maan do ponokokinorohingan do tukuon dau.


text:
Somputul nopo di kayu nga' pogudung do tapui, om pogonsok dau do tikanas. Kanon nondo dau i tikanas diri om ayahan nondo ot opurimanan. Om magamut no iyau om momoros nod, “Osonong nod alasu-lasu'! Osonong noti tapui do pogomutan!” ka.


text:
Nga' iri no noolu-olu' di kayu'ddi om wonsoyon dau do tingolig, om motud nondo iyau do tumuku'ddi. Om sumambayang nondo iyau dot id tingolig diri do poingkaa, “Iya' no o kinorohingan ku --- posion oku no!” ka dau.


text:
Tulun nopo do miagal diri om adalaan no kopio kabasug gisom dot a' no iyolo' kosuhut di wonsoyon diyolo'. Somponon nopo diyolo' o mato om pomusarahan diyolo' do mantad id katapatan.


text:
Om i gompomonsoi'd tingolig nga' a' no kopio milo'd momusorou om a' koilo do momoros do poingkaa, “Sinorob ku i' o somputul dilo kayu. Pinogonsok ku do roti om pinomoluguan ku'd daging di nakan ku. Om iri no topod di kayu'ddi om winonsoi ku do tingolig. Om diya oku noddi do tumuku' dot id kayu i' tomood!” ka.


text:
Osonong nogi' do mangakan do pupuk o tulun diri ko' momonsoi do miagal diri. Napalid no kopio iyau di pomusorou dau do dongkababasug gisom dot a' no iyau milo'd tulungon. Om a' no dau okunon dot iri nopo i tingolig di poingigit dau om okon i' ko' Kinorohingan kopio.


text:
Boros kad Tuhan, “Soroho' noti, oi Israil, soroho' no do susuhuon ku iya'. Winonsoi ku iya' do sumiliu'd susuhuon ku, om a' ku i' iya' lihu-lihuan.


text:
Natanus ku no i dusa nu do miagal noddi haun, do natanggayan do tongus. Guli' no dot id doho', tu' iyoho' no i mamasi diya',” ka dau.


text:
Oi tawan, pimpangkis no dot atataadan, oi kinoiyonon dot id saalom diti tana', pimpangkis kou no. Oi nuluhon, om pointikid-tikid do kayu do hilo'd puru', nokointalang nod Tuhan o kogoyoo' dau tu' pinasi dau ot Israil, i tulun dau.


text:
Iyoho' no o Tuhan, i Gampamasi diya'; Iyoho' no i minomonsoi diya'. Iyoho' no o Tuhan, i minomonsoi do koinsanai'd nunu nopo. Iyoho' noo o pinapawalad dilo tawan. Om tontok di winonsoi ku iti pomogunan, om aiso' i' o minuhup doho'.


text:
Pobosugon ngai' ku i mogogontong do nasip, om a' ku pologoson dot abayaan i posunudon di tulun di mogogontong dit osiliu dot id dabantalan. Songkiwalon ku i boros do tulun dit oilo, om pointalangon ku dot iri nopo toilaan diyolo' nga' kababasug i' toomod.


text:
Nga' soira' nopod poposunud i susuhuon ku dit osiliu dot id dabantalan, om soira' nopo do suhuon ku i susuhuon ku do pointalang dit osorou ku do wonsoyon ku, om bayaanon ku no kopio i pinosunud diyolo'ddi dot id dabantalan. Sunudan ku o Yorusalim do miyon indo kawagu o tulun do hilo', om sunudan ngai' ku i bandar do Yohuda dot owonsoi kawagu iyolo', tumungag ngai' indo kawagu i bandar diri do mantad id kinaraagan.


text:
Boros kangku dot id di Koris, ‘Iya' no o momorinta' do bagi' doho', om wonsoyon nu i' i ponuhuan ku diya' do momonsoi. Monuhu' ko nondo do momonsoi kawagu do Yorusalim, om powonsoyon i poimpahan do walai ku,’ kangku,” ka dau.


text:
Nopili' nod Tuhan i Koris do sumiliu'd raja'! Nopili' no dau iyau do mangala' do koinsanai'd bansa'. Sinuhu' dau iyau do mongidu' do kuasa' di piro-piro o raja' om iwangan id Tuhan o wawayaan do bandar do wayaan dau, gisom dot a' nondo atabanan kawagu. Boros kad Tuhan dot id di Koris,


text:
“Iyoho' no o mongiwang do ralan nu, om lampayon ku o konuluhanan om konulu-nuluan. Habaon ku o totobon do tambaga', om tipuon ku o salampad do basi'.


text:
Onuan ku iya', do dapu' do mantad id kinoiyonon dit otuong om poillisok, om oilaan nu nogindo do Tuhan oku, om oilaan nu do nolohou do Kinorohingan dot Israil o ngaran nu.


text:
Pilion ku iya' do monguhup dot Israil, i susuhuon ku, tu' iyolo' no o tulun di nopili' ku. Noonuan ku no iya' do pangkat dot agayo, mulong piya dot a' ko kotutun doho'.


text:
Iyoho' no o Tuhan, om aiso' no o kinorohingan do suwai. Onuan ku i' iya' do kokorisan dit apatut dot aanu nu, mulong piya dot a' ko kotutun do ngaran ku.


text:
Wonsoyon ku o miagal diri, om koilo ngai' i' o tulun do mantad hilo'd koulayon om korikot do hilo'd kotonobon dot iyoho' no o Tuhan, om aiso' no o kinorohingan do suwai ko' iyoho'.


text:
Iyoho' i' o minomonsoi do totuong om tanawau, iyoho' i' o poporikot do barakat om kousungan. Iyoho' noo, i Tuhan, o minomonsoi do koinsanai'ddi.


text:
Poporikot oku nondod kamanangan do mantad hilo'd tawan do miagal do rasam, om romiton nondod pomogunan o koposion. Om kopuriman nondod kosimbayanan om it otulid o hiti'd pomogunan, iyoho' no i Tuhan, o posiliu'dti,” ka dau.


text:
Sumaap toi i kuron di minomorun dau, i kuron di miagal no di kuron do suwai? Muhot toi i kuron dot id tulun di minomonsoi dau dot, “Nunu o wonsoyon nu'ndo?” ka. Milo toi i kuron do moguhang dot a' oilo i minomonsoi dau?


text:
Katama' i' toi o tanak do muhot di tapa' dau do, “Nokuro tu' miagal diti o pinomonsoi nu doho'?” ka.


text:
Poingkaa no o boros do Tuhan, i Kinorohingan dot Israil, om i Tuhan do manantu' dot id dosunsudan. “Aiso' i' o kosorupayan nu do monguhot doho' do pasal do tangaanak ku, ko' momisunud po doho' ondung nunu ot apatut ku'd wonsoyon.


text:
Iyoho' no i Tuhan, o minomonsoi diti pomogunan, om iyoho' nogi' o minomonsoi do tulun, om i pinopologos diyolo' do miyon do hiti'd pomogunan. Pinawalad ku o tawan do mikuwo'd sinundu ku, om kikuasa' oku i' dot id sawat do tadau, om tulan om rombituon.


text:
Iyoho' no i minonuhu' di Koris do pinopowonsoi'ddi, om popowonsoi di komoyon ku om kogirot i' it otulid. Om lampayon ngai' ku nopo o ralan dit awayaan dau. Wonsoyon nondo kawagu dau o Yorusalim, i bandar ku. Om poiduwon dau i tulun ku di nangatangkap, aiso' i' o mamagadsi' dau ko' monisip po dau, do popowonsoi do hal diti,” kad Tuhan, it Osundu Kopio.


text:
Poingkaa no o boros do Tuhan dot id Israil, “Asanganu nu nondo o kakayaan do Masir om Etiopia. Om i tulun do Siba dit angara-ranggou om angagayo o kinoulunan nga' osiliu nondo do turipon nu, om moyo' nopondo iyolo' diya' di songingkogos po iyolo'. Om motud nondo iyolo' dot id toguang nu, om okunon diyolo' do moyo-woyo' o Kinorohingan diya', om okunon diyolo' do Tuhan noo o Kinorohingan.


text:
Iri nopo i tulun di momonsoi do tingolig, nga' ointingayam nondo, intingayamon nondo om indaraaton ngai' iyolo'.


text:
Nga' Israil nopo om napasi nod Tuhan, om mompus-ompus i' i kamanangan diyolo'. A' i' kopio intingayamon i tulun dau, do gisom dot alaid, ka nondo diyolo',” ka dau.


text:
Tuhan no o minomonsoi do tawan, om iyau noo o Kinorohingan. Iyau o minomorun om minomonsoi diti pomogunan, om otiru' i' om ogirot o pinomonsoi dau. Winonsoi dau iti do poiyanan do tulun, om okon i' ko' iso' o kinoiyonon di poinsuwai-suwai kopio. Iyau no i minomoros dot, “Iyoho' no o Tuhan, om aiso' no o kinorohingan do suwai.


text:
A' oku i' poillisok do moro-boros, om a' oku pinopolisok di natantu' mantad ku do wonsoyon ku. A' i' minog o tulun dot Israil, do mogihum doho' do hiri'd kinoiyonon di posuwai-suwai, om it oingou. Iyoho' no o Tuhan, om otopot i' o poboroson ku, om iri no it otulid o pointalangon ku,” ka dau.


text:
Poingkaa no o boros do Tuhan, “Kainou tumimung, oi koinsanai dokoyu i nokopoggidu' do mantad id piro-piro o bansa'; rikot ngai' kou no dot id bisara'! I piro-piro o tulun di papabaris di tininganak diyolo' di kayu do winonsoi, om i sumambayang dot id ponokokinorohingan, dit a' kapasi diyolo' --- aiso' i' o toila-ilaan do tulun do miagal diti.


text:
Kainou, om poboroson no o hal dokoyu do hilo'd pomisaraan; om pologoson nopo do mogiboro-boros i mogobi' dokoyu. Isai i pinopoboros mantad dot osiliu dot id dosunsudan di gulu po? Okon toi ko' iyoho', i Tuhan dit otulid, om i Kinorohingan di mamasi do tulun ku? Aiso' no o kinorohingan do suwai ko' iyoho'.


text:
Guli' kou no dot id doho', oi koinsanai'd bansa' do hiti'd pointongkop do pomogunan, om apasi kou i'. Iyoho' noo o Kinorohingan.


text:
Otopot i' o batos ku, om a' minsimban, sumumpa' oku dot id tinan ku: dot oinsanan nopondo o tulun do rumikot om motud dot id toguang ku, om mamatos nondo iyolo' do tumorodok do tumanud doho'.


text:
Okunon nondo diyolo', dot iyoho' noo o koonuan do kamanangan om kokorisan. Nga' koinsanai dit araatan doho', om ointingayam no.


text:
Iyoho' no, i Tuhan, o mamasi do koinsanai di sinakagon di Yakub, om royohon oku indo diyolo',” ka dau.


text:
Iti no o kopupuson di piro-piro o tingolig do Babil; tinuku' daa di gulu po i Bil om i Nibo, nga' baino' nopoddi om pagandaron poddi iyolo' dot id kaladai om osiliu po do ginandar do hiri'd likud do tayam-tayam dit ongohuyan no.


text:
A' i' milo do mamasi diyolo' i piro-piro o tingolig diyolo', natangkap no iyolo' om natanggayan. Iti no o kopupuson di piro-piro o tingolig do Babil.


text:
Pokinongou kou no doho', oi sinakagon di Yakub, koinsanai di tulun ku, di noolu-olu'. Ginompi' ku i' iyokoyu, do mantad po di ponontianon kou nogi'.


text:
Iyoho' no o Kinorohingan dokoyu di momogompi' dokoyu do gisom do molohing kou om kopurak o tobuk dokoyu. Winonsoi ku i' iyokoyu om gompion kasai' ku iyokoyu, uhupan kasai' ku i' iyokoyu om posion ku iyokoyu.


text:
Ukaban nod tulun o poiyanan diyolo'd tusin om posoliwanon no o tamas, om timbangon no diyolo' o pirok do hiri'd timbangan. Om mamagadsi' no iyolo'd tukang amas do momonsoi'd tingolig, om motud nondo iyolo' do tumuku' dot id tingolig diri.


text:
Saanon no diyolo' i tingolig, om poingkokoton no diyolo' iri do hiri'd poiiyanan om hiri nondo iri do poingkakat; om a' no milo do mundaliu do mantad id kinoiyonon diri. Om ondung haro o sumambayang dot id tingolig diri om a' i' milo do sumimbar i tingolig diri, om a' milo do popoidu' dau do mantad id kosusaan.


text:
Hondomon ngai' no i nosiliu di gulu po, om okuno' no dot iyoho' noo o Kinorohingan. Om okuno' no dot aiso' no o suwai do miagal doho'.


text:
Mantad po di timpuun i' om nokoboros mantad ku no i kootuson, om mantad po di gulu po om nokoboros mantad ku no it osiliu dot id dabantalan. Nokoboros ku i' dot iri nopo i natantu' mantad ku do wonsoyon ku om abayaan i' kopio, om a' no milo dot antaban.


text:
Momolohou oku'd tulun do mantad hilo'd koulayon, om rumikot nondo iyau do mantad hilo'd sodu', do sumaap do miagal do tombolog dit orongit, om wonsoyon ngai' nondo dau i natantu' mantad ku do wonsoyon dau. Iyo noddi o boros ku, om atantu' no dot abayaan iri.


text:
Poinsomokon ku no i tadau do kamanangan om a' nori osodu', a' no oinloidan i kamanangan ku. Posion ku i' o Yorusalim, om pusohon ku ot Israil,” ka dau.


text:
Poingkaa no o boros do Tuhan, “Oi Babil, lintuhun no do mantad hino'd tirikohonon nu di don raja', om irikau no do hilo'd pupuk do tana'. Di nopo di gulu po om miagal ko pod sumandak kolumis, om pomorintaan ko dit a' aala', nga' baino' noddi om naala' ko no om nosiliu ko'd turipon.


text:
Ongoi ponutu do tapung do watu o ponutu, om iduwo ino tudung nu; om oluso' ino rasuk nu dit ongolumis, kongkongo' ino gaun nu do sumoborong dilo bawang.


text:
Okito ko nondo'd tulun do poillabas, om indaraaton ko nondo om intingayamon. Om sumuli' oku nondo diya', om aiso' no o tongosongulun piya do koodu doho',” ka dau.


text:
Pinopoidu' nopo dati' om i Kinorohingan dot Israil dit olidang, ngaran nopo dau om Tuhan it Osundu Kopio.


text:
Boros kad Tuhan dot id Babil, “Kada' kohiyo, irikau nopod hino'd totuong, a' ko nondo roitan do ‘Raja'd tondu' do piro-piro o bansa.’


text:
Tontok dit otogod oku do tulun ku, om a' ku no iyolo' nakun do tulun ku iyolo'. Pinatahak ku iyolo' dot id suang do kuasa' nu, nga' a' ko i' minonginsian diyolo', tu' iri ngai' piya i molohing no nga' ninggorit nu i'.


text:
Ondos nu daa om raja' kasai' ko nopo do gisom dot alaid, a' nu i' sinorou kopio iti, om a' nu sinorou mantad o kootuson diti.


text:
Pokinongou pogi'dti, oi tulun dit asanangan do sumimbayan, ondos nu daa om aiso' no o koligagaanan nu om osimbayan ko no. Sorohon nu daa dot agayo no kopio o kuasa' nu, om aiso' no koiyo diya'. Minomusorou ko daa dot a' ko i' osiliu do tondu' di nopuadan, om a' ko atagakan do sinakagon nu.


text:
Nga' sansaat noo, om insan no tadau, dot osiliu goduwo o miagal diri. Mamakai ko piya daa do toilaan do bobolian om limu', nga' atagakan kasai' ko nod sawo nu om tangaanak nu.


text:
Osimbayan tomod daa o topurimanan nu dot id suang do karaaton; ondos nu daa om aiso' i' o kokito di wonsoyon nu. Napalid ko di toilaan om i kopintaro' nu, om boros ka nu'ddi, ‘Iyoho' no o kinorohingan om aiso' no o miagal doho',’ ka nu.


text:
Orikatan ko nondo do kosusaan dit awagat kopio, om aiso' no tiso' di toilaan nu di dong bobolian do koodu'ddi. Tumigowo nopondo o karaagan do rumikot dot id diya' --- i karaagon dit a' nu i' daa soro-sorohon!


text:
Poopio' ngai' nopo i limu' nu om i gimat nu, tu' mantad po dit okoro' ko po om iri ngai' no o pinakai nu. Milo i' doti' iri do monulung diya' om nunu koilo-ilo, nga' milo ko i' dotindo do monompurolosi di pisangod nu.


text:
Aiso' no o pokukurayan nu, do mulong piya do nosihatan ko. Porikoto' nopo i mogogontong, do mongoi pamasi diya'. Om porikoton i tulun di minsingilo dilo rombituon, om i mongilo do karalan-ralano' om wolit dilo tawan, om i monikid tulan nopo do momisunud diya' ondung nunu it osiliu dot id diya', dot id maso'd tabantalan.


text:
Iyo pondo iyolo'd sakot do nokoring di sorobon do tapui, om a' no iyolo' kapasi do tinan diyolo'. Adalaan nondo kalasu' i sinikit do tapui dot id diyolo', om okon no ko' tapui di pogomutan.


text:
Iri-iri no it osonong do milo diyolo'd wonsoyon dot id diya', i mogogontong, di pinagandasan nu do solinaid nu do poimpasi. Tumongkiad ngai' nopondo iyolo' om sompori-pori nopod mogidu', om aiso' no o tiso' diyolo' dot oolu' do monulung diya',” ka dau.


text:
Pokinongou pogi'dti, oi tulun dot Israil, om iyokoyu i sinakagon do Yohuda, sumumpa' kou dot id suang do ngaran do Tuhan, om momoros kou do tumuku' kou dot id Kinorohingan dot Israil, nga' aiso' i' o tiso' di pinoboros dokoyu'ddi do topoton kopio dokoyu.


text:
Nga' oondos tomod kou indo do momoros, do tulun kou di poingiyon dot id bandar dit olidang, om mogondos kou do Kinorohingan dot Israil, i Tuhan, it Osundu Kopio.


text:
Boros kad Tuhan dot id Israil, “Nokoboros mantad ku no di gulu po it osiliu dot id maso do tabantalan, om sigog iddi do wonsoyo' kopio ku iri.


text:
Om gowoi poddi do pinoboros mantad ku di gulu po it id dosunsudan nu, pinosunud mantad ku i piro-piro hal dot osiliu dot id dabantalan, om aantaban ko i' do momoros dot iri i tingolig nu o pinoposiliu'ddi.


text:
Koinsanai'ddi pinoboros mantad ku di gulu po om nabayaan ngai' noddi do baino'; om iyokoyu nga' mangakun no dot otopot ngai' i nokoboros mantad ku di gulu po. Om sunudan ku nondo iyokoyu do hal do wagu, i piro-piro ot osiliu dit a' ku po insan pointalango' di gulu.


text:
Iti nogindo dinondo do wonsoyon ngai' ku iti; aiso' i' o nosiliu do miagal diti di maso do notoliban. Ondung haro daa om atantu' no do momoros ko do noilaan ngai' nu no o pasal diti.


text:
Oilaan ku' i' dot a' ko milo do ponongkuyaanan, tu' nabantug ko no do sumasaap. Om iri noddi ot a' nu nokorongou-rongou do pasal diti, om iso' poddi o boros di habar diri nga' aiso' i' o nokorikot dot id tolingo nu.


text:
Noumbalan tiya' no dot id tapui do koinggoritan, do miagal di pirok tu' sompipion do tapui. Nga' noilaan ku noddi, dot aiso' i' kopio o guna' nu.


text:
Iri nopo i winonsoi ku'ddi om iyolo' i' o kinapamansayan ku. Tu' mada' oku i' dot a' pusohon o ngaran ku, om mada' oku do haro o kabahagi' do kagayaan ku, dit apatut do doho', tu' doho' noddi,” ka dau.


text:
Poingkaa no o boros do Tuhan, “Pokinongou no doho', oi Israil, i tulun di linohou ku. Iyoho' no o Kinorohingan nu, it id gulu kopio, om it id tohuri kopio, iyoho' noo o Kinorohingan.


text:
Longon ku i' o minomonsoi do pinoimpahan diti pomogunan om i pinapawalad dilo tawan. Tontok do lohowon ku o pomogunan om tawan, om olomus nopo iyolo'd rumikot.


text:
Timung ngai' kou, om mokinongou kou no! Aiso' i' o tiso' di tingolig do milo do poboros mantad dot iri nopo tulun di nopili' ku om mongoi panangod do Babil; om nunu nopo i ponuhuan ku dau'd momonsoi, om iri no o wonsoyon dau.


text:
Iyoho' no i pinopoboros diri om i minomolohou dau; woyoon ku i' iyau, do gisom dot owonsoi dau i nosorou mantad dau do wonsoyon dau.


text:
Insomok ngai' kou no doho', om mokinongou kou no diti poboroson ku; mantad poddi gulu po om poinsondot i' o pomomoros ku, om binayaan kasai' ku i' i boros ku,” ka dau. Om baino' noddi om suhuon oku'd Tuhan, it Asawat Kopio, do mamanau, om nonuan oku dau di rusod dau.


text:
Poingkaa o boros do Kinorohingan dot Israil dit olidang, i minamasi diya', “Iyoho' no o Tuhan, i Kinorohingan nu. Orohian oku do monuduk diya' di popoinsonong diya', om potunud oku diya' dot id ralan dit apatut nu'd susuyon.


text:
Ondung otorodok ko'd mumboyo' dit oturan ku, om lumuyung nondo o barakat dot id dokoyu do miagal di bawang dot a' rumasak. Om a' ko apagon do kaanu'd kamanangan, do miagal no di tumbak do rahat di rumuab dot id tisan do rahat.


text:
Om sinakagon nu nga' miagal pod togis kogumu', om piantangan kopio ku iyolo' om a' i' iyolo' apatai,” ka dau.


text:
Soliwan no do mantad hilo'd Babil, poggidu' no, popinsunudo' no do mikuwo'd otood, popinghabaro' noti do hinonggo nopo: “Napasi nod Tuhan ot Israil i susuhuon dau!” kanto.


text:
Tontok di pinawaya'd Tuhan i tulun dau do hilo'd tana' do kowotuan dit alasu', om a' i' iyolo' noinggorit do tuuhan. Tu' pinoluyung i' dau o waig do mantad id tontolob do tinumon diyolo', pinitas dau i tontolob, om luyung nopoddi o waig do mantad hiri.


text:
Pokinongou kou no do boros ku, oi koinsanai'd bansa' di hino'd sodu'. Iyokoyu i songingiyon do hilo'd piro-piro o pulou dit id sodu' kopio. Tontok dit a' oku po nopogkosusu om nopili' mantad oku nod Tuhan, om nolohou oku dau do sumiliu'd susuhuon dau.


text:
Pinatarom dau i boros ku gisom do miagal pod gayang katarom, tinirung oku dau di longon dau. Siniliu oku dau do miagal do pana' dit alahis om i posodia' nod papanaon.


text:
Boros ka dau dot id doho', “Oi Israil, iya' no o susuhuon ku, om royohon oku nondod tulun dot iya' o kapamarayahan,” ka.


text:
Boros kangku, “Miningudipon tomod oku, om aiso' i' o kinotutuk-tutukon, nokototos oku no, gisom do naayi' o goos ku om aiso' i' o naanu-anu ku,” kangku. Nga' otumbayaan oku i' kopio do mogobi' o Tuhan doho', somulian oku i' dau do miontok di nongowonsoi ku.


text:
Tontok dit a' oku po nopogkosusu om nopili' mantad oku nod Tuhan, siniliu oku dau do susuhuon dau do momoyo' di tulun dau'd muli'; om popogisosompuru di tulun dot Israil di nokotompias. Onuan oku id Tuhan do kosuahan, om iyau no o tadon do kinoris ku.


text:
Boros kad Tuhan dot id doho', “Haro po o karaja' dit awagat ko' iri do patahakon ku diya', oi susuhuon ku. Okon nopo ko' mononduli' ko di kagayaan do tulun dot Israil di nongoolu-olu', nga' silihon ku nogi' iya' do tulinau dot id koinsanai'd bansa', om apasi ngai' ku i' iti pomogunan,” ka dau.


text:
Boros kad Kinorohingan dot Israil, iyau i gampamasi, dot id tulun dit indaraaton om i karaatan do koinsanai'd bansa', i susuhuon do piro-piro o pomorinta', “Kokito ngai' nondo i raja' do wonsoyon ku, om mingkakat nondo iyolo' do sumuwau doho'. Om i piro-piro o pomorinta' nga' motud ngai' nopondo do tumuku'; tu' iyolo' nga' kokito indo'ddi,” ka dau. Osiliu pogi' o miagal diri nga' pinili' nod Tuhan i susuhuon dau dit otorodok, minomili' nopo om i Kinorohingan dot Israil dit olidang.


text:
Boros kad Tuhan dot id tulun dau, “Orikot nopondo o maso ku do mamasi dokoyu, om pointalangon ku nondo o kosianan ku, om simbaron ku o sambayang dokoyu do mokitulung. Gompion ku i' om intirungan ku iyokoyu, om momonsoi oku nondod tumpongo dot id koinsanai'd bansa', dot iyokoyu o pawayaan ku. Om pologoson kawagu ku'ndo iyokoyu do momogun-mogun do hilo'd tana' dokoyu di notongkiadan tomod do dinondo.


text:
Polobuson ku nondo i tulun di songinggiil, om angatan ku dot id tanawau i tulun dit id suang do totuong. Om hiri piya iyolo'd nulu-nulu dit aiso' o sumuni, nga' haro ngai' i' diyolo'.


text:
Om a' indo iyolo' insan do louson ko' tuuhan po, a' i' iyolo' orualan di kolosuo'd tadau om a' orualan di kolosuo'd tana' do kowotuan. Tu' woyoon ku i' iyolo', iyoho' it osianan diyolo', woyoon ku i' iyolo' do kumaa dot id kinoiyonon dit ogumu' o tudan do waig.


text:
Somirikot no i tulun ku do mantad hilo'd sodu' do mantad hilo'd utara, om hilo'd kotonobon, om hilo'd Sinim, i ponong hilo'd salatan,” ka dau.


text:
Oi tawan, podsinding no, oi pomogunan pamangkis no dot atataadan, oi konuluhanan, podsinding no dot aarapadan. Rumikot no o Tuhan do mongoi ponginsasamod di tulun dau, om insianan i' dau i tulun dau dit oinggorit.


text:
Nga' boros kad Tuhan, “Kolihu toi o tina' di tanak dau, om a' toi iyau osianan di tanak do pinogkosusu dau? Mulong piya daa dot olihuan do tina' i tanak dau, nga' iyoho' nopo, i Tuhan, om a' i' kolihu dokoyu.


text:
Pikoroontong pogi' do hino'd posorili' nu, om antangan no ondung nunu o nosiliu, tumimung no i tulun om poulian no diyolo'. Om moro-boros oku dot id suang do ngaran ku, iyoho' i Kinorohingan do poimpasi, dot atantu' no dot oondos ko di tulun nu, do miagal poddi tondu' do kumawin tu' oondos di pongillumis do tinan dau.


text:
Naraag daa om nopogitotongkiadan i pomogunan nu, nga' baino' noddi om adalaan iddi kokoro' i pomogunan diri do tiyonon di tulun di rumikot do mongoi pomogun-mogun do hilo'. Tu' iri nopo i tulun di minamaraag diya', om nokoinsodu' ngai' no diya'.


text:
Om iri nopondo i tangaanak nu di pinogkosusu do hilo'd pomogunan di pinananggayan do pisangod, om momoros nondo dot id dokoyu do poingkaa, ‘Adalaan no kopio kokoro' iti pomogunan, manu po iyahai'd tana' dit agayo-gayo do maan dahai'd pomogun-mogunan,’ ka nondo diyolo'.


text:
Om moro-boros nondo ot id suang do ginawo nu do poingkaa, ‘Honggo ngai' o tadon diti tangaanak? Isai o minogkosusu diyolo'? Isai o pinapagayo diyolo'? A' toi nangatagak ngai' do tinanggayan do pisangod i tangaanak ku, om notingkod oku noddi do maganak?’ ka,” ka. Nuyung oku do pinakaa do hilo'd pomogunan do pisangod, om iso-iso' oku no.


text:
Boros kad Tuhan, it Asawat Kopio, dot id tulun dau, “Poinsawaton ku nondo o longon ku do pogintutunan do koinsanai'd bansa', om koinsanai'd bansa' di kokito do pogintutunan diri, om popoguli' nondo di tangaanak nu.


text:
Miagal pondod tapa' dokoyu i piro-piro o raja', om miagal do tina' dokoyu i piro-piro o raja'd tondu'. Tumuku' nondo iyolo' do sumuwau diya', om minsiriba' dot id toguang nu. Om oilaan nu nogindo dot iyoho' no o Tuhan; om isai nopo i mogondos doho' om a' no oiman-iman,” ka dau.


text:
Nga' boros ka dokoyu, “Aanu po tuu kawagu i dapu' di nangaanu di soudor do pisangod? Koidu' po tuu i tulun do natangkap do tulun dit orongit?” ka.


text:
Poingkaa o tisimbar ku, iyoho' i Tuhan, “Iyo noddi ot osiliu. Koidu' i' i tulun do nangatangkap do soudor do pisangod. Om aanu i' kawagu i dapu' do nangaanu di tulun dot orongit. Saapon ngai' ku i' i pisangod nu, om poiduwon ku i tangaanak nu.


text:
Binsuhuon ngai' ku nondo i pisangod dokoyu do gisom do mogipapatai iyolo' do sompi' ko' iyolo', om aawuk nondo iyolo'd raha'. Om oinsanan nopondo o tulun do koilo dot iyoho' no o Tuhan, i minamasi diya', it okoris kopio, iyoho' i Kinorohingan di Yakub om i pinopoidu' diya',” ka.


text:
Poingkaa no o boros do Tuhan, “Ondos daa di tulun ku om nuyung ku iyolo' do miagal do kusai di magada'd sawo dau? Ondung iyo daa'ddi, om hinonggo o surat do nokopiadaan? Ondos daa diyolo' om pinadagang ku iyolo' dot id pisangod do miagal di tanak do padagangon do silihon do turipon? A' i' kopio miagal diri! Natanggayan pogi' iyolo' dot id ponguripanan, nga' nobungou i' di dusa om karaaton diyolo'.


text:
Nokuro tu' aiso' i' o tongoiso' piya di tulun ku, do ruminikot do tontok di ruminikot oku di minongoi oku pomolohou diyolo'? Nokuro tu' a' iyolo' suminimbar do tontok di linohou ku iyolo'? Ondos daa diyolo' om adalaan oku koluhoi gisom dot a' oku no kapasi diyolo'? Milo oku i' do mamarasak dilo rahat do boros ku nod monuhu' o pamarasak ku, om milo oku do posiliu di bawang do tana' dot otuu, gisom dot apatai ngai' i sada'd hiri.


text:
Tinudukan oku'd Tuhan, it Asawat Kopio, do moro-boros, om milo oku i' do popokoris do tulun dit ongoluhoi. Om monikid kosuabon nopo iyau do papalangad doho', do mokinongou di potudukon dau doho'.


text:
Pataano' ku nopo o likud ku dot id tulun di momobog doho', om a' ku i' noduhan iyolo' do tontok di minongindaraat iyolo' doho', om tontok di ginayat diyolo' o ganggut ku, om dinulaan o rabas ku.


text:
Nga' a' i' kopokoruol doho' i pongindaraat diyolo', tu' tulungon oku id Tuhan, i Kinorohingan. Om pogiroton ku nopo om polonuton ku o ginawo ku, tu' oilaan ku i' dot a' oku ointingayam.


text:
Tu' osomok no o Kinorohingan, om pokotopoton oku i' dau. Haro toi daa i katama' kopio do papasala' doho'? Kainou mongoi pogiboro-boros do hilo'd pomisaraan, om pologoson nopo iyau do popoboros di kapasalaan dau doho'!


text:
Tuhan i', i Kinorohingan dit Asawat Kopio, o mogobi' doho', om isai po daa'ndo o milo do papasala' doho'? Tumagak ngai' nopondo i papasala' doho', tumanus nopo iyolo' do miagal di kain di kanon do tanai.


text:
Oi dokoyu i sumuwau do Tuhan, i Kinorohingan, om i mumboyo' do boros di susuhuon dau, mulong piya'd odondom o kotuongo' di ralan do wayaan dokoyu, nga' pogondos kou nod Tuhan, om sondiu kou no dau!


text:
Koinsanai dokoyu i mogipapakat daa do mamaraag do tulun do suwai, nga' angaraag ngai' nopondo di pakat dokoyu dot araat. Tu' Tuhan indo o momonsoi'd miagal diri, om padalaan kou nondo dau do monginggorit.


text:
Poingkaa no o boros do Tuhan, “Pokinongou kou no doho'. Iyokoyu i rumikot dot id doho' do mongoi pokitulung om it orohian do posion. Soroho' no i tontolob di tadon nu, om i luang do pinongonuan do watu, di tadon nu.


text:
Soroho' no i taki nu, i Abraham, om i Sara; tontok di lohowo' ku i' i Abraham om aiso' i' o tanak dau. Nga' barakatai ku noddi iyau om onuwai ku no iyau'd tanak, om nonuan ku iyau do sinakagon dot ogumu'.


text:
Insasamadan ku i' iya', oi Yorusalim, om koinsanai di poingiyon do hiri'd pogun nu. Mulong piya'd tana' do kowotuan o pomogunan diri, nga' silihon ku indod kabun, do miagal di tinanom ku do hilo'd Idon. Om hilo' nondo o tulun dot ongotood, om modsinding do mamarayou'd Tuhan diyolo'.


text:
Pokinongou kou no doho', oi tulun ku, pokinongou kou nodti poboroson ku. Patahakon ku'ti toturan ku dot id koinsanai'd bansa', tu' poporikot i' do tanawau i ponudukan ku dot id diyolo'.


text:
Oruhai oku nod rumikot do mongoi pamasi diyolo', osomok no i tadau do kamanangan ku. Om iyoho' nondo o momorinta' do koinsanai'd bansa', sangandad-andad no o pomogunan do hilo'd sodu' do korikatan ku, poingandad no iyolo' om mogondos iyolo' do ngoyon ku iyolo' posio'.


text:
Tingaha' pogi' do hilo'd tawan, om luung do hiti'd pomogunan, tu' tumagak nondo ilo tawan do miagal do lisun. Om iti pomogunan nga' rumomuk do miagal do kain di nagansing, om matai ngai' i tulun do poingiyon do hilo' do miagal di langau. Nga' mompus-ompus kasai' i' i koposion do patahakon ku, om a' i' opupusan i kamanangan ku.


text:
Oi tulun ku, pokinongou kou no doho', iyokoyu i koilo dit otopot. Iyokoyu i poopi' do ponudukan ku dot id suang do ginawo dokoyu, kada' kou poddosi do mulong piya do togodon kou ko' indaraaton kou'd tulun.


text:
Tu' tumagak indo iyolo', do miagal di kain do kanon do tanai. Nga' mompus-ompus kasai' i' i koposion do patahakon ku, om a' i' opupusan i kamanangan ku,” ka dau.


text:
Tungag no, oi Tuhan, om tulungo' no iyahai, pakayo' no i sinundu nu do pamasi dahai. Pointalango' no i sinundu nu do miagal di gulu po, tontok di tinotok nu i Rahab, i naga' do rahat diri.


text:
Om iya' i' i minamarasak di rahat; om winansayan nu'd ralan o hiri'd waig, om aiso' i' o kinoligagaanan diyolo'.


text:
Om iri nopondo i tulun do pinoidu' nu, oi Tuhan, om ongotood nopod muli' do hilo'd Yorusalim. Om sonsinding-sinding iyolo' om sampangkis-pangkis dot atataadan, om otood nondo iyolo' do gisom do poingompus tu' aiso' no o katangaban om aiso' o kosusaan diyolo'.


text:
Boros kad Tuhan, “Iyoho' no i popokoris dokoyu. Nokuro tu' moddosi kou'd tulun tu' matai i' do miagal do sakot?


text:
Iyo do nolihuan nu no o Tuhan, i Minomonsoi diya', om i pinapawalad dilo tawan, om i minomonsoi do pinoimpahan diti pomogunan? Nokuro tu' moddosi ko do ponompurolosi di tulun do mongulok-ulok diya'? Nokuro tu' moddosi ko di tulun di mamatai diya'? Tu' a' no korikot dot id diya' i kororongit diyolo' dit a' ogina-gina'.


text:
Oruhai nod poiduwon i tulun do nangatangkap do pisangod, om osimbayan nondo o koposi-posion diyolo' om osima' iyolo'd taakanon.


text:
Tu' iyoho' no o Kinorohingan nu; ngaran ku nopo om Tuhan, it Osundu Kopio, tingkahon ku nondo ilo rahat, gisom dot akahas po i tumbak.


text:
Tudukan ku iya' diti boros ku, om intirungan ku iya' do longon ku, iyoho', i pinapawalad dilo tawan do hilo'd sawat om i pinopowonsoi di pinoimpahan diti pomogunan. Om okunon ku nondo o Sion do tulun di nasanganu ku,” ka dau.


text:
Posik no, oi Yorusalim, urolos no om tumungag i'! Tu' noumbalan ngai' nu no i hukuman do pinaratu' do Tuhan dot id diya', tu' otogod iyau gisom diri do mikorobibi' ko po.


text:
Aiso' no o tulun do popotunud diya', aiso' no o tiso' po di tulun do poingiyon do hino do mangahak diya'.


text:
Duwo o kowoyoon do kosusaan do nokoontok diya'; naraag do pinisangadan o pomogunan nu, om nangapatai do nolikapan o tulun nu. Om aiso' i' ot osianan diya'.


text:
Songingiliu po ngai' i tulun nu do hilo'd linsuk do ralan, tu' a' no iyolo' kogoos. Om miagal po iyolo' di paus di nokosulung do lawa', tu' nopurimanan no diyolo' i kototogod do Tuhan dit a' ogina-gina'.


text:
Oi tulun do Yorusalim, awagat no kopio o koinggoritan do boboon dokoyu, gisom dot iyo kou poddi tulun do naawuk do mikorobibi'.


text:
Poingkaa no o boros do Tuhan dokoyu, i Kinorohingan di mogobi' dokoyu, “Iduwon ku no i koinggoritan di pinaratu' ku dot id dokoyu do tontok dit otogod oku. Om a' kou nondo minog do monginum di waig dot anggur di popokorobibi' dokoyu.


text:
Nga' patahakon ku nondo iri dot id tulun di minongulok-ulok dokoyu, i minonuhu' dokoyu do lumii dot id pupuk, om i pinopologos dokoyu do pingulakan do tulun, dot iyo kou po di rinomos do hilo'd ralan,” ka dau.


text:
Tungag no, oi Yorusalim, tungag no! Panampakai nod pakayan dit olumis! Oi Yorusalim, i bandar dot olidang, polonuto' no o ginawo nu, tu' aiso' i' o tongosongulun piya di sosomu' do kosuang do wawayaan nu.


text:
Oi Yorusalim, ingkakat no do mantad hino'd pupuk, tantago' no ino pupuk do nokosokot diya'. Oi tulun do Sion di nangatangkap do pisangod, iduwo' no ino rantai do pinongogos do liou dokoyu.


text:
Tu' poingkaa no o boros do Tuhan dot id tulun dau, “Tontok di siniliu kou i' do turipon om aiso' i' o tusin do pinamagatang dokoyu, om miagal nogindoddi tu' aiso' i' o bayaran do popoidu' dokoyu.


text:
Tontok di minongoi kou iyon do hilo'd Masir om iyokoyu i' o norohian do mongoi'd hilo', nga' sinansagan kou i' dot Asur do mogidu' do mantad id pomogunan dokoyu, om aiso' i' o pinamagatang diyolo' dokoyu.


text:
Om baino' do hilo'd Babil nga' miagal iddi ot osiliu: tu' tinangkap kou di tulun do Babil om aiso' i' o pinamagatang diyolo' dokoyu. Om iri nopo tulun di mongulok-ulok dokoyu nga' minggayo-gayo nopo om mokirayou-rayou, om aiso' o kotingkadan do mongindaraat doho'.


text:
Om rumikot indo o maso do mangakun kou do Kinorohingan oku, om kosuhut kou indo dot iyoho' i minoro-boros dot id dokoyu,” ka dau.


text:
Songkuro'ddi o kosonongo' do kokito'd tulun di poporomut do habar do mamanau do sumusui di konuluhanan. Mongigit iyau do habar dot osonong, i habar do kosimbayanan, poposunud iyau do habar do kamanangan. Om popoboros dot id Sion do poingkaa, “Iri no Kinorohingan o kikuasa',” ka.


text:
Mimpangkis po i tulun do madtatamong di bandar dot atataadan! Tu' iyolo' no kopio o nokokito do nokogulian do Tuhan do hilo'd Sion.


text:
Pimpangkis kou nod atataadan, oi kinaraagan do hiti'd Yorusalim! Tu' poiduwon id Tuhan i bandar dau, om insasamadan dau i tulun dau.


text:
Pointalangon indod Tuhan o sinundu dau dot antang-antangan do koinsanai'd bansa'. Om kokito ngai' indo o pointongkop diti pomogunan, do rumikot o Tuhan do mongoi pamasi.


text:
tongkiad kou no kopio'd Babil, koinsanai dokoyu i mananaan do pakakas do Walai'd Sasambayangan dot Agayo! Om kada' kou ongoi igit di konunu-nunuan do sosomu'; lidangai no dokoyu o tinan dokoyu do tintod do mamanau.


text:
Nga' tontok nopodti om a' kou no minog dot arau-arau do mamanau, om a' mumbal do mogolim-olim do mogidu'. Tu' woyoon kou id Tuhan, i Kinorohingan dokoyu, om posorili' iyau dokoyu do mongintirung dokoyu.


text:
Boros kad Tuhan, “Haro i' o kootuson do wonsoyon di susuhuon ku, om poinggoyoon indo iyau, om royohon.


text:
Ogumu' o tulun do nokotigowo do nokokito dau di gulu po, tu' ara-raat no kopio o tinan dau gisom dot okon no ko' tulun o kokitanan.


text:
Nga' baino' noddi om ogumu' o bansa' dot oimayaan dau, om iri pondo piro-piro o raja' nga' aiso' no o koungkomi, tu' oimayaan po. Om kokito nondo iyolo' om kosuhut dit a' diyolo' noilaan di gulu po,” ka dau.


text:
Om boros ka di tulun do suminimbar, “Isai poddi o monongkuyaan diti posunudon dahai? Om isai o nokokito do sinundu'd Tuhan dit agayo kopio?


text:
Orohian o Tuhan dot iri nopo susuhuon dau om miagal di tanom di momutolid dot id tana' dit okorop, om aiso' i' o kagayaan dau ko' koligkango' po di kobinsuhu'd tulun do momusou dau. Aiso' i' o nunu-nunu dot id dau di kabayayat do ginawo toko' do rumohian dau.


text:
Nindaraat toko' iyau om niada' toko' iyau, nga' binabo i' dau i koinggoritan om i toruol. Aiso' i' o tongosongulun piya dot orohian do montong dau, om aiso' o momusou dau.


text:
Nga' binabo i' dau i koinggoritan dit iyati' daa o mamabo, om tinanggung dau i toruol dit apatut daa dot iyati' o tumanggung. Nga' ondos toko' daa om hukuman do pinorikot do Kinorohingan i koinggoritan dau'ddi.


text:
Nga' nosuhat pogi' iyau nga' gama' i' di dusa toko', om binobog iyau do gama' di karaaton toko'. Om hinukuman iyau, om apasi toko' i', om i suhat dau o nokolingos dati'.


text:
Napalid ngai' toko' nopo do miagal di dumba', sompori-pori toko' nopo do mogihum do ralan. Nga' pinaratu' i' do Tuhan dot id dau, i hukuman dit apatut daa do porotuon dot id dati'.


text:
Ninggorit tomod iyau, nga' minokilogos i' iyau, om a' i' iyau minungkomi. Miagal po iyau di tanak do dumba' di potikoroton no, om miagal do dumba' di potiguntingan no o hulu, tu' a' i' iyau minungkomi.


text:
Tinangkap iyau om pinorotuan do hukuman, om nigitan do hiri'd pamatayan. Nga' aiso' i' o tongosongulun piya do momusorou do kootuson do koposion dau, napatai pogi' iyau nga' i dusa do bansa' toko' o kinapatayan.


text:
Lobong nopo dau om id rolot do tulun dit araat, om linobong iyau dot id sugku' do tulun do kaya', do mulong piya dot a' iyau insan pomonsoi dot araat, om a' insan pongudut,” ka.


text:
Boros kad Tuhan, “Korohian ku i' do noinggorit iyau, om apatai do sumiliu do porsombahan di sumbolion do maan do pangampun do dusa. Otogui indo iyau, om kokito di sinakagon dau, om owonsoi indo i korohian do Tuhan do pawayaon dot id dau.


text:
Om katalib pondo i koinggoritan dau, om otood nondo kawagu iyau; om oilaan i' dau dot okon i' ko' aiso' toomod o komoyon di koinggoritan dau. Iri nopo susuhuon ku dit otorodok diri, om kasanangan kopio ku i', om binabo dau o hukuman do tulun dot ogumu', om ompunan ku indo iyolo' dot iyau o kopongompunan ku.


text:
Norohian i' iyau do pinapatahak do koposion dau, om nokopuriman do kootuson di tulun dot araat, binabo dau o dusa do tulun dot ogumu' om suminambayang iyau do bagi' diyolo' om kaanu i' iyolo' do koompunan. Om onuan ku indo iyau do kinoiyonon dit asawat kopio, i kinoiyonon dot id pogialatan do tulun dit angabantug om i kikuasa',” ka dau.


text:
Oi Yorusalim, miagal ko daa di tondu' dit a' maganak di gulu po. Nga' baino' nopo om milo ko nod modsinding, om mimpangkis dot atataadan! Tu' tangaanak nu nopo om ogumu' po, ko' tangaanak do tondu' dit a' insan kotongkiadai do sawo dau.


text:
Tu' paraladon ku nondo i tana' nu do ponong id wanan om ponong id gibang, om asanganu kawagu nu nondo i pomogunan di noiyon do bansa'd suwai. Om oponu' nondo kawagu'd tulun i piro-piro o bandar di nopogitotongkiadan.


text:
Kada' kooris, tu' a' ko nondo ointingayam kawagu, om a' ko ohingi-hingi. Olihuan nu indo i kointingayamo' nu di sumandak ko po, om i koingoho' nu di nopuadan ko.


text:
Tu' iyo pondod sawo nu i minomonsoi diya', ngaran nopo dau om Tuhan, it Osundu Kopio. Gampamasi nu nopo om i Kinorohingan dot Israil dit olidang, iyau no i momorinta' do pointongkop diti pomogunan.


text:
Oi Israil, iya' nopo om miagal do tondu' dit omulok po di tinongkiadan do sawo dau om it adalaan tomod diri do tumongob. Nga' lohowon ko i' kawagu'd Tuhan do gumuli' dot id dau. Om mikuwo'd momoros iyau do poingkaa,


text:
“Tinongkiadan ku daa iya' dot oruuhai, nga' romiton ku i' iya' kawagu do mikuwo'd osianan kopio oku diya'.


text:
Tuminongkiad oku dot oruhai tu' otogod oku no kopio, nga' pointalangon kasai' ku indo dot id diya' o kosianan ku,” ka dau. Iyo noddi o boros ku, iyoho' i Kinorohingan, i Gampamasi diya'.


text:
“Tontok nopo di poimpasi po i Nuu, om minamatos oku dot a' poluyud kawagu diti pomogunan. Om miagal nogiddi do baino' tu' mamatos oku dot a' tumogod kawagu diya', om a' oku nondo monogod om a' oku momohukum kawagu diya'.


text:
Tu' mulong piya'd otuhan ngai' ilo nuluhon om ilo nulu-nulu, nga' a' i' otingkod o kosianan ku dot id diya', om i batos ku do monokiulud nga' igitan kasai' ku i',” ka dau. Iyo noddi o boros do Tuhan dit osianan diya'.


text:
Boros kad Tuhan, “Oi Yorusalim, i bandar dot oinggorit, om it aiso' o pokukurayan, om it aiso' o monginsasamod. Wonsoyon ku indo kawagu i pinoimpahan diya', dot i watu dot olumis dit agayo o gatang o maan ku'd poimpahan.


text:
Wonsoyon ku indo i walai nu dit akawas dot i watu do delima o powonsoyon ku, om wonsoyon ku i wawayaan nu dot i watu di mogulinau o powonsoyon ku, om wonsoyon ku i tolig do pointutuk diya' dot i watu dot agayo o gatang, om i watu di mogulinau do miagal do sinikit do tapui o powonsoyon ku.


text:
Iri nondo it otulid om it otopot o popogirot diya', om poinsoduwon ko do mantad id kopoddosian om i mongulok-ulok.


text:
Ondung ngoyon kou'd tulun saapo', om okon i' ko' iyoho' o monuhu' diyolo', om isai nopo o sumaap diya' nga' aala' indo.


text:
Iyoho' i' o minomonsoi di tulun do modsusupu', i tulun di magapui om i modsupu' di rapo-rapo do sumasangod. Nga' iyoho' nogi' o minomonsoi di soudor, i mamakai di rapo-rapo'ddi do maan do pamatai.


text:
Nga' aiso' nondo o tiso' pod rapo-rapo do sumangod do kopokoruol diya'; om haro kasai' nopondo o ponimbar nu do koinsanai'd tulun di pasala' diya'. Obian ngai' ku i' i susuhuon ku om onuan ku iyolo' do kamanangan,” ka dau. Iri no o pinoboros do Tuhan.


text:
Boros kad Tuhan, “Kainou, koinsanai dokoyu i tuuhan, inum kou no diti waig do nokosodia'. Kainou, koinsanai dokoyu it aiso' o tusin! Pomoli kou nod gandum om kanon nopo dokoyu iri! Nokosodia' no ot anggur om susu, dit a' pokibolian.


text:
Nokuro toi tu' popimbolion dokoyu o tusin dokoyu dit a' kayahan? Om nokuro toi tu' oiyon dokoyu o gadsi' dokoyu do pomoli do taakanon dit a' kayahan? Pokinongou kou pogi' doho' om tonudon no o ponuhuan ku, om kaanu kou i' dit osonong, om koumbal kou do mangakan do taakanon dit awasiu kopio.


text:
Pokinongou kou pogi', oi tulun ku, om rikot kou no dot id doho', rikot kou no dot id doho' om onuan ku i' iyokoyu do koposion dit otopot. Tu' momonsoi oku nondod tumpongo dot id dokoyu, dot i kosianan ku'd ogirot dot id di Daud i susuhuon ku, o kopongumpangaan ku.


text:
Om momolohou kou nondo do bansa'd suwai, iyolo' nopo om a' i' daa kotutun mantad dokoyu, nga' baino' nopondo om manangkus nopo iyolo' do mongoi sugku' dokoyu. Iyoho' no, i Tuhan om Kinorohingan dokoyu, i Kinorohingan dot Israil dit olidang o posiliu do miagal diri; tu' pusohon ku i' om royohon ku iyokoyu,” ka dau.


text:
Osonong nod simbanan di tulun dot araat i kowoyo-woyoon diyolo', om posimbanon diyolo' o pomusarahan diyolo'. Pologoson nod gumuli' iyolo' dot id Tuhan, i Kinorohingan, tu' monginsian i' iyau om olomus iyau do mangampun.


text:
Boros kad Tuhan om, “Pomusorou ku nopo, om okon i' ko' miagal do pomusorou nu, om i kowoyo-woyoo' ku nga' suwai i' ko' mantad di kowoyo-woyoo' nu.


text:
Tu' poingkuro nopo i tawan dot id sawat ko' iti pomogunan, om iyo nogiddi o pomusorou ku tu' asawat i' ko' mantad do pomusorou nu, om kowoyo-woyoo' ku nga' suwai i' kopio ko' i kowoyo-woyoo' nu.


text:
Boros ku nopo om miagal di rasam, tu' sumondot do mantad hilo'd tawan do momoyopos diti pomogunan, posuni iri do totonomon om manahak do linsou' do maan do tonomon, om manahak do takanon dot akanon.


text:
Om miagal nogiddi i boros do poboroson ku, tu' a' i' gumuli' dot id doho' dot aiso' o kotutuk-tutukon; tu' aiso' i' ot a' owonsoi di natantu' mantad ku'd wonsoyon, wonsoyon ngai' nopo di boros ku o koinsanai di pinonuhuan ku'd momonsoi.


text:
Om tumongkiad kou nondod Babil do mikuwo'd otood kou, om posoliwanon kou di bandar dot id suang do kosimbayanan, om modsinding ngai' nondo i nuluhon om i nulu-nulu, om mimpangkis dot atataadan i kokoyuan.


text:
Iri nopo korugian do dinondo om sowolian nondo do kayu sanobar, om kosowoli noddi sakot om kayu murad. Om iti nondo o tanda' di hino kasai' do poposorou dokoyu di nowonsoi ku, iyoho' i Tuhan, dot id dokoyu,” ka dau.


text:
Poingkaa no o boros do Tuhan dot id tulun dau, “Wonsoyo' no dokoyu it otulid om i miontok do korohian ku, tu' oruhai oku nod mongoi pamasi dokoyu.


text:
Barakatan ku i' i tulun di momusou do tadau'd Sabat om it a' kasala' o pamamakai'ddi; om tulun nopo dit a' momonsoi dot araat om osonong i' o wonsoyon ku dot id dau,” ka dau.


text:
Iri nopo bansa'd suwai di nakaamung do tulun di nasanganu'd Tuhan om a' no minog do momoros dot, “Mada' i' o Tuhan do moyo' oku di tulun dau do tumuku' dot id dau,” ka. Om i kusai di noinggolian nga' a' no minog do momusorou dot a' iyau kohompit di tulun do nasanganu'd Tuhan, dot it a' iyau maganak o kopomusarahan do miagal diri.


text:
Tu' boros kad Tuhan dot id kusai do miagal diri, “Ondung pusohon oku diya' dot i momusou ko do tadau'd Sabat o ralan nu'd momusou doho', om ondung wonsoyon nu i korohian ku om otorodok ko do momogompi' di tumpongo ku,


text:
om osorou kasai' nondo o ngaran nu dot id suang do Walai'd Sasambayangan dot Agayo om id pogialatan do tulun ku, ko' mantad do kianak ko piya do tongokusai om tongoondu'. A' ko indo olihuan,” ka.


text:
Om boros kad Tuhan dot id tulun di bansa'd suwai di minamung di tulun dau, om i tumuku' dot id dau, om i momusou do tadau'd Sabat om it otorodok kasai' dot id tumpongo dau,


text:
“Angatan ku nondo iyokoyu do hilo'd Sion, i nulu-nulu dot olidang. Om onuan ku iyokoyu do kataadan do hiri'd Walai'd Sasambayangan dot Agayo. Om romiton ku indo o porsombahan di sumbolion di patahakon dokoyu dot id pananaraban do porsombahan ku. Om roitan nondo i walai ku do Walai'd Sasambayangan do koinsanai'd tulun do mantad id koinsanai'd bansa',” ka.


text:
Nakabatos no o Tuhan, it Asawat Kopio, i pinopoguli' di tulun dau, i bansa'd Israil do mantad hilo'd pinananggayan do pisangod, do poporikot po kawagu iyau'd tulun do bansa'd suwai do mongoi sugku' diyolo'.


text:
Sinuhu'd Tuhan i piro-piro o bansa'd suwai do rumikot do miagal do nintorusan dit orongit do mongoi panabpo di tulun dau.


text:
Boros kad Tuhan, “Bolou ngai' nopo i boyoon dit apatut daa do popoinsan di tulun ku! Aiso' i' o toila-ilaan diyolo'. Miagal ngai' nopo iyolo' di tasu dit a' musig. Milii-lii no iyolo' om mogunipi. Modop no o korohian diyolo'!


text:
Miagal ngai' nopo iyolo' di tasu do godoot, it a' nopo milo dot ayahan. Aiso' i' o tosuhut-suhutan do boyoon diri. Sorompori-pori nopo iyolo' do momonsoi di korohian diyolo' om mogihum di diyolo'd kountungan.


text:
‘Kainou monginum do waig dot anggur,’ ka no di magagauk, ‘Om monotos toko' no do moginum! Tu' osonong-sonong po moti' o suab ko' mantad do tadau'd baino'!’ ka no diyolo',” ka dau.


text:
Soira' nopod apatai o tulun dit osonong om koidu' no iyolo' do mantad id kosusaan om osimbayan do poundorong, do mulong piya dot aiso' o mamadul diyolo'.


text:
Nga' iyokoyu nopo, i tulun di kidusa, om rikot nod hiti om butusan i'! Tu' iyokoyu nopo om miagal nopo di bobolian, om i gampahu' om i sundal, om i tulun dot araat!


text:
Isai daa ot irak-irakan dokoyu? Isai daa o hingi-hingion dokoyu? Okon kou toi ko' tulun di sumasaap om i goudut?


text:
Kowoyo-woyoon nopo dokoyu do modsubak di ponokokinorohingan dokoyu di kororombung om mogiampahu' kou do hiri'd lungung di kayu di pokolidangon dokoyu. Om sumbolion nogi' dokoyu i tangaanak dokoyu do maan do porsombahan do sumbolion do hiri'd koluang-luangan do pampang do hiri'd toning di tudan do bawang.


text:
Om manganu kou no do watu dit olunau do mantad hiri'd kinoiyonon diri om tumuku' kou nondoddi do maan dokoyu do ponokokinorohingan. Potuntug kou do waig dot anggur do maan do porsombahan dot id watu'ddi om subakon dokoyu do porsombahan do gandum. Ondos kopio daa dokoyu om asanangan oku ngai'ddi?


text:
Tumakad kou do hilo'd nuluhon dot angakawas do mongoi patahak do porsombahan do sumbolion om mongoi pogiampahu' do hiri'd timpak di nuluhon.


text:
Pinoiyon dokoyu i piro-piro o tingolig dokoyu di kososomu' kopio do hiri'd wawayaan do walai dokoyu. Nokotongkiad kou no doho'; oluson nopo dokoyu o pakayan dokoyu om sumalakoi kou no do hiri'd toodopon dokoyu dit angagagayo do miwoyo' di piro-piro o tulun di kouhangan dokoyu, i godsian dokoyu do dumudun dokoyu. Om hiri nondo do tumotos kou do momonsoi do korohian do tinan dokoyu.


text:
Mongumau kou om momowongi-wongi' om mongoi kou nogindo tuku' dot id di Molok, i tingolig dokoyu. Om monuhu' kou do piro-piro o susuhuon dokoyu do mongoi pogihum do tingolig do maan dokoyu do tukuon; om kopiriko-rikot iyolo' do hilo'd sodu', om hilo' piya id pomogunan do tulun do napatai nga' orikot i' diyolo'.


text:
Ohuyan kou piya tomod do mongoi pogihum do ponokokinorohingan, nga' a' kou i' ababasan. Tu' osorou nopo dokoyu dot onuan kou di tingolig dokoyu do kokorisan, om a' kou i' oluhoi.


text:
Boros kad Tuhan, “Isai kopio toi i ponokokinorohingan di monompurolosi dokoyu, gisom do mongudut kou nopo om olihuan oku dokoyu? Alaid oku nopo dot a' mungkomi om tumingkod kou no do tumuku' dot id doho'?


text:
Ondos daa dokoyu om koontok kopio i wonsoyon dokoyu'ddi. Nga' pointalangon ku i' bondo kopio ino kowoyo-woyoon dokoyu, om iri ngai' piya'ndo tingolig dokoyu nga' a' no milo do monguhup dokoyu.


text:
Soira' nopo do minglohou kou do mokitulung om pologoson ngai' nopo i tingolig dokoyu do mongoi pamasi dokoyu! Nga' alambayan nopo iri do ribut om otilib no! Nga' tulun nopo di mogondos doho' om kopomogun i' do hiri'd pomogunan diri om sumambayang dot id doho' do hiri'd Walai'd Sasambayangan dot Agayo,” ka dau.


text:
Boros kad Tuhan, “Pologoso' no i tulun ku do gumuli' dot id doho'. Iduwon ngai' no i koontobon do hiri'd ralan diyolo'! Rontisan no i ralan om sonongon no!


text:
Iyoho' no o Kinorohingan dit Asawat Kopio om it Olidang, i kikuasa' do gisom do poingompus. Poingiyon oku dot id kinoiyonon dit id sawat om it olidang kopio, nga' poinsugku' oku i' do tulun dit osiriba' o ginawo om i kumorologo do dusa dau, om kogirot ku i' kawagu o kotumbayaan diyolo' om pagandasan diyolo'.


text:
Okon i' ko' poompus-ompuson ku o kototogod ku om a' oku papasala' diyolo', tu' onuan ku i' iyolo' do koposion.


text:
Hinukuman ku iyolo' om tinongkiadan ku tu' i dusa om i katamahao' diyolo' o kinopomohukuman ku. Nga' osurilog i' iyolo' om wonsoyon kasai' diyolo' i diyolo'd korohian.


text:
Nokito ku no i kowoyo-woyoon diyolo' nga' lingasan ku i' iyolo'. Om woyoon ku indo iyolo' om tulungon ku, om insasamadan ku i tumongob.


text:
Onuan ku indo do kosimbayanan o koinsanai'd tulun di hilo'd sodu' om i hiti'd somok! Lingasan ku indo o tulun ku.


text:
Nga' tulun nopo dot araat om iyo po di rahat tu' a' nopo kododog, om iyo di tumbak dit a' nopo tumingkod do rumuab do mononggoi do rinomos om tana'.


text:
Aiso' i' o guna' diyolo' do sumambayang dot id doho' do monikid tadau, om momoros dot orohian kopio'd koilo do karalan-ralano' ku om orohian do mumboyo' do ponuhuan ku. Momoros iyolo' dot orohian dot onuan ku dot oturan dit otulid om asanangan kopio do tumuku' dot id doho',” ka dau.


text:
Om ponguhot no i bansa'ddi do poingkaa, “Nokuro tu' minog toko' pod puasa ondung a' toko'd Tuhan antangan? Nokuro daa tu' minog toko' po do minsiriba' o ginawo ondung a' toko' dau pusohon?” ka diyolo'. Om boros kad Tuhan dot id diyolo', “Otopot nopo kopio om tontok di puasa kou om mogihum kou nod kountungan dokoyu om mongudipon kou di susuhuon dokoyu.


text:
Poporongit no dokoyu i puasa gisom do mogisosongkiwal kou no om mogiuuhod. Ondos daa dokoyu om moningkau do ginawo ku dot orohian do mokinongou do sambayang dokoyu, i puasa' dokoyu'ddi?


text:
Tontok nopo di puasa kou om inggoriton dokoyu o tinan dokoyu; om potukuon dokoyu o tulu dokoyu do gisom do miagal pod roun do sakot. Om pawalad kou do karung om papasasad kou'd pupuk do maan dokoyu'd todopon. Iri toi o komoyon dokoyu do puasa? Ondos daa dokoyu om orohian kopio oku di wonsoyon dokoyu do miagal diri?


text:
Puasa nopo do korohian ku om miagal diti: Iduwon ngai' i pongulok-ulok di kokogos om it a' otulid di kawagat kopio, om poiduwon ngai' i tulun dit ulak-ulakan dokoyu.


text:
Piduwaan no dokoyu do takanon i tulun di louson om posolokoyon no dot id walai dokoyu i tulun dit aiso' o walai om i mosikin. Om onuan no do pakayan i tulun dit aiso' o pakayan, om kada' pangada-kada' do monulung di koobpinayan nu di mokitulung diya'.


text:
Om mulinau indo dot id dokoyu i kosianan ku do miagal di tadau di mulai nogi' do dongkosuabon, om iri suhat dokoyu nga' oruhai dot olingos. Om moyo-woyo' kasai' oku nopondo dokoyu do mamasi dokoyu; om iri no i karapahan ku o sumiliu do kointirungon dokoyu do posorili' dokoyu.


text:
Tontok do sumambayang kou, om simbaron ku i' iyokoyu. Om soira' nopo do momolohou kou doho' do mokitulung om sumimbar oku i'. Tingkod kou nod mongulok-ulok do wokon, om tumingkod do rumongit, om tumingkod do mimboros dot araat.


text:
Onuan nod takanon i tulun di louson, om tulungon no o tulun di haro o kosusaan. Ondung wonsoyon dokoyu o miagal diri om osiliu nopondod tanawau do miagal do tanawau di pitangaadau i totuong do posorili' dokoyu.


text:
Om woyoon kasai' ku nopondo iyokoyu om pingyahanon ku iyokoyu do koinsanai dit ongosonong. Om gompion ku indo iyokoyu om osonong-sonong kasai' kou i' om okoris kou. Om miagal kou nondod kabun dit opiyopos kasai'd waig om miagal di tudan do waig dit a' insan dot arasak.


text:
Om wonsoyon nondo kawagu diyolo' i bandar di laid no kosiliu'd pogun, om poimpahan nopo kawagu diyolo' i pinoimpahan di gulu po. Om abantug kou nondo do tulun di minomonsoi kawagu di tolig om walai di nangaraag,” ka dau.


text:
Boros kad Tuhan, “Pusohon no o tadau'd Sabat, i tadau di pinotobilang do maan do don Tuhan. Kada' kou pomonsoi di dokoyu'd buruon do tontok do tadau'ddi. Pusohon no kopio o tadau'ddi tu' iri no o tadau do koundarangan, do ralan nopo dokoyu'd momusou om a' mimpanau do kumaa id kinoiyonon do suwai, om a' kumaraja' om a' mimboros di maan toomod.


text:
Om otood kou nondo tu' sumambayang kou i' dot id doho'. Om silihon ku nondo iyokoyu do tulun di pusohon do koinsanai do hiti'd pomogunan, om osimbayan kou nondod poingiyon do hiri'd pomogunan di pinatahak ku di Yakub, i taki-aki dokoyu. Iyoho' no, i Tuhan, o minomoros diti,” ka dau.


text:
Kada' dokoyu soroho' dot oluhoi no kopio o Tuhan do gisom dot a' milo do mamasi dokoyu ko' adalaan kopio kobosuk gisom dot a' no iyau korongou do lolohou dokoyu do mokitulung.


text:
Nga' iri i dusa dokoyu o kobungou gisom dot a' iyau korongou dokoyu. Iri i dusa dokoyu i popotongkiad dokoyu do mantad id Kinorohingan do tontok di mumbal kou do sumambayang dot id dau.


text:
Mongoi kou no do hilo'd pomisaraan, nga' a' kou i' sumokodung dit otulid. Tu' sumondiu kou i' do tudut do papamanang do hal dokoyu. Potilombuson nopo dokoyu do momonsoi i nosorou mantad dokoyu do pokoruol do tulun do suwai.


text:
Iri nopo pakat dokoyu dot araat nga' miagal poddi tontolu' do tulanut di kapatai. Babako' pogi' i tontolu' nga' sumoliwan nopo moti' o tulanut! Nga' iri nopo i pakat dokoyu'ddi om aiso' i' kopio o guna' dot id dokoyu, iyo noddi pakayan di pinuwalai'd korut do winonsoi.


text:
Momusorou kou nopod momonsoi dit araat, om a' kou no kaandad-andad do momonsoi'ddi. A' kou no otungkong do mamatai'd tulun dit aiso' o sala'. Honggo nopo o koongoyon dokoyu nga' haro kasai' nopo ot araag om oumpadan.


text:
Om a' kou no kopuriman do kosimbayanan. Aiso' nopo ot otulid di wowonsoyon dokoyu. Mingkilong i ralan di susuyon dokoyu, om aiso' no moti' o songulun piya do kopuriman do kosimbayanan ondung sumusui do ralan diri.


text:
Boros ka di tulun diri dot id Kinorohingan, “Oilaan nogiddi dahai ot a' do Kinorohingan kopoiduan dahai do mantad id tulun di monginggorit dahai. Minogondos daa iyahai do tanawau do monitiu dahai'd mamanau, nga' aiso' i', tu' otuong ngai' nopo,


text:
om miagal poddi iyahai'd tulun do bolou do mikarahawor. Om pitangaadau piya nga' kasadu i' iyahai tu' iyo pori do pitangatuong, om miagal po do hiri iyahai'd pomogunan do tulun do napatai dit otuong tomod do mogihum do ralan.


text:
Atangkabo po tomod iyahai om moddosi iyahai. Mandad-andad no daa iyahai diya' oi Kinorohingan do mongoi popoidu' dahai do mantad id koinggoritan nga' aiso' i' o nunu-nunu do rumikot.


text:
Oi Tuhan, ogumu' no kopio o kasalaan dahai dot id diya'. Om iri iddi dusa dahai o papasala' dahai. Om opurimanan ngai' i' dahai iri.


text:
Suminaap iyahai diya', om nokowonsoi iyahai'd dusa dot id diya', om minada' iyahai do tumanud diya'. Minongulok-ulok iyahai'd tulun do suwai om tuminongkiad iyahai diya'. A' ngai' nopo otopot o pomusorou dahai; om tudut ngai' o boros dahai.


text:
Noidu' no it oturan dot otulid, om it otulid nga' nokoinsodu' no. A' pinadul it otulid om pinotongkiad i kotulido' do ginawo.


text:
Aiso' no o tulun dot otulid o ginawo, gisom dot isai nopo i tumingkod daa do momonsoi dot araat om patayon nogi' dit angaraat,” ka diyolo'. Nokito nod Tuhan iri om a' i' iyau orohian dot aiso' o tulun dot otulid o pomumutus.


text:
Kotigowo tomod iyau do kokito dot aiso' o tulun do mongoi ponulung di tulun dot ulak-ulakan. Om pakayon nondo dau i sinundu dau do pamasi diyolo' om onuan dau iyolo' do kamanangan.


text:
Om pakayon nondo dau it otulid do maan do panakarasuk do basi' om tupion dau o kamanangan do ponokotupi' kolidar. Om iso-iso' no kopio o ginawo dau do poposonong do koinsanai'd nunu nopo, om momohukum om sumuli' dit a' otulid di koinggorit do tulun.


text:
Om hukuman ngai' nondo dau i pisangod dau do miontok di nowonsoi diyolo', om iri ngai' piya i bansa' do hilo'd sodu' o pomogunan nga' hukuman ngai' i' dau.


text:
Om mantad pondod hilo'd koulayon om korikot do hilo'd kotonobon o tulun dot ooris ngai' dau om ooris di kogoyoo' do kuasa' dau. Tu' rumikot nondo iyau do miagal do bawang dit ologod om miagal do tongus dit opuhod.


text:
Om boros kad Tuhan dot id tulun dau, “Rumikot oku nondod hilo'd Yorusalim do mongoi pogobi' om mongoi pamasi ngai' dokoyu, i kumorologo do mantad id dusa.


text:
Om momonsoi oku do tumpongo dot id dokoyu: Onuan ku iyokoyu do kuasa' om ponudukan ku. Soro-sorohon no om umboyoon no i ponudukan ku'ddi, om potudukon no dot id tangaanak dokoyu om id sinakagon dokoyu, om osorou indo diyolo' iri om atanud,” ka.


text:
Tungag no, oi Yorusalim, om ulinau no do miagal dilo tadau, nokorikot no i tanawau do koposion nu! Poulinau no dot id diya' o kagayaan do Kinorohingan.


text:
Oinsanan nopo o bansa' do kuluputan do totuong, nga' iya' nopo om woyoon id Tuhan, om ulinahan di tanawau dau di kosorong.


text:
Om agayat nondo o koinsanai'd bansa' dot id tanawau nu, om iri nogi' i piro-piro o raja' nga' agayat di tulinau nu di wagu.


text:
Pikoroontong pogi' dot id posorili' nu om antangan no ondung nunu i nosiliu, tumimung ngai' no i rayat do minuli'. Om i tangaanak nu'd kusai nga' rumikot no do mantad hilo'd sodu', om i tangaanak nu'd tongoondu' nga' songingkibit ngai' diyolo'.


text:
Om okito nopondo dokoyu iri om otood kou nondo, om kododog kou nopondo tu' adalaan no kopio kotoodo' dokoyu. Om pootodon nondo dot id dokoyu i kakayaan do koinsanai'd bansa', do lumuyung nopo dot id dokoyu do mantad hilo'd soborong do rahat.


text:
Ogumu' nondo ot unta do rumikot, do mantad hilo'd Midian om hilo'd Ipa. Om haro nogi' o tulun do hilo'd Siba do mongigit do tamas om kominyan, do mikuwo'd mamarayou di nongowonsoi'd Tuhan.


text:
Oinsanan nopondo i dumba' do Kidar om Nobayot do pootodon dot id dokoyu, do maan do porsombahan do sumbolion, do hiri'd sakai di pananaraban do porsombahan do patahakon dokoyu do tontok do sumambayang kou. Om orohian nondo o Tuhan diri om oruhangan o kolumiso' di walai dau.


text:
Ilo' nopo nga' kapal do rahat do mantad hilo'd pomogunan dit id sodu', do mongigit di tulun di songonuon do Kinorohingan do gumuli'. Kiinigit nogi' iyolo' do pirok om tamas, do pamarayou'd Tuhan, i Kinorohingan; do patahakon di Kinorohingan dot Israil dit olidang, i posiliu di tulun dau do bansa' di pusohon.


text:
Tulun indo do bansa'd suwai o mononduli' di tolig nu, om i piro-piro o raja' o mogobi-obi' diya'. Hinukuman ku iya' di gulu tu' atatagadan oku no, nga' baino' noddi om orohian oku do monginsian diya'.


text:
Om poingiwang kasai' nopondo o wawayaan nu do tadau om totuong, om kaatod i' di piro-piro o raja' do piro-piro o bansa' i kakayaan diyolo' dot id diya'.


text:
Boros kad Tuhan dot id Yorusalim, i bandar dau, “Iri nopo kayu sedar, om kayu sanobar, om kayu berangan, i kayu dot osonong kopio do hilo'd puru' do Libanon, om pootodon ngai' nondo do maan do pononduli' diya', oi bandar dit olidang, om maan do pomolumis di Walai'd Sasambayangan dot Agayo om maan do pomolumis di poulakan ku'd lapap ku.


text:
Om rumikot ngai' nondo i tangaanak di minongulok-ulok diya', om motud ngai' nondo om minsiriba' dot id diya' i nongkoumbal do mongindaraat diya'. Om roitan ko nondo diyolo' do, ‘Sion’ om ‘Bandar do Kinorohingan dot Olidang’, om ‘Bandar do Tuhan’.


text:
Om a' ko nondo iyadaan om a' ko karaatan, om a' ko pologoson dot oingou. Pobontugon ku nondo iya' om illumisan ku, om silihon tiya' do kinoiyonon do kataadan do gisom do poingompus.


text:
Om gompion ko nondo do piro-piro o bansa' om raja' do miagal di tina' do momogompi' do tanak dau. Om oilaan nu nogindo dot iyoho' no, i Tuhan, o minamasi diya', om i Kinorohingan dot Israil dit okoris o pinopoidu' diya'.


text:
Paatadan ku nondo iya' do tamas do ponowoli do tambaga', om paatod oku do pirok do ponowoli di basi'. Om paatod oku do tambaga' do ponowoli di kayu. Om paatod oku do basi' do ponowoli di watu, om osimbayan nondo om oulud, o pomogunan nu; om otulid o pomorintaan.


text:
Aiso' nondo ot orongou do habar do kororongit; om pomogunan nu nga' a' nondo araag. Tu' intirungan ku indo iya' do miagal di tolig; om royohon oku indo diya' tu' napasi tiya' i'.


text:
Okon nondo ko' i tadau o sumiliu do tanawau nu do dangadau, om okon ko' i tulan o tanawau nu do dongotuong. Tu' iyoho' no, i Tuhan, o sumiliu do tanawau nu do gisom do poingompus; tu' mulinau nondo dot id diya' i tanawau do kagayaan ku.


text:
Opupusan nondo i katangaban nu, tu' iyoho' no, o sumiliu do tanawau nu do gisom do poingompus, i poulinau kasai' ko' mantad dilo tadau om i tulan.


text:
Om momonsoi ngai' nopondo dit otulid i tulun nu, om kasanganu iyolo' di pomogunan do gisom dot alaid. Tu' winonsoi ku i' iyolo', om pinogirot ku do pointalang do kogoyoo' ku.


text:
Om iri piya'ndo i sompiiyon nu dit okuri' no kopio om it aiso' o ngaran- ngaran, nga' sumiliu i' do bansa' dit agayo om kikuasa', om soira' nopondo dot orikot i maso di koontok, om powonsoyon ku nondo kopio iti. Iyoho' no o Tuhan!” ka dau.


text:
Noporinta' oku nod Rusod do Tuhan, it Asawat Kopio; nopili' oku no dau om nosuhu' oku do mongoi poposunud do habar dot osonong dot id tulun di mosikin om orutum, om momolingos do ginawo'd tulun dit adalaan do tumongob, om momisunud do kopolobusan dot id tulun di nangatangkap dot oruhai no iyolo'd polobuson, om momisunud di tulun di poinggiil do nakalabus no iyolo'.


text:
Sinuhu' oku dau do mongoi poposunud, do norikot no o maso do kopomosian do Tuhan do tulun dau, om kapangalaan dau di pisangod diyolo'. Sinuhu' oku dau do mongoi ponginsasamod do koinsanai'd tulun di tumongob,


text:
om monginsasamod do ginawo di tumongob, om popotood dit osusa'. Om modsinding nondo iyolo' do sinding do pamarayou, do ponowoli di tihad. Om miagal nondo iyolo' do kayu, di tinanom do Tuhan. Om wonsoyon ngai' diyolo' i korohian do Kinorohingan, om abantug indo o Kinorohingan.


text:
Oi tulun ku, gompion nondo do bansa'd suwai i tayam-tayam dokoyu, om buatan diyolo' i kabun dot anggur dokoyu.


text:
Om roitan kou nondo dot imam do mogobi-obi' do Tuhan, om susuhuon do Kinorohingan toko'. Om kopuriman kou nondod kosonongo' di kakayaan do piro-piro o bansa', om oondos kou tu' nasanganu no dokoyu iri.


text:
Nopupusan no o kointingayaman dokoyu, om miyon kou nondo do hilo'd pomogunan dokoyu. Om opiluap nopondo o kogumuo' do kakayaan dokoyu, om mompus-ompus o kaarapadan dokoyu.


text:
Boros kad Tuhan, “Asanangan oku i' dit otulid, nga' araatan oku i' di mongulok-ulok om it araat. Om otorodok oku i' do monomuli' di tulun ku, om momonsoi oku do tumpongo di poinggirot kasai' dot id dokoyu.


text:
Om abantug nondo o sinakagon diyolo', dot id pogialatan do bansa' do hinonggo-honggo nopo iyolo'. Om pointikid-tikid do tulun di kokito diyolo', nga' koilo nondo dot iyolo' nopo nga' bansa' di nabarakatan ku,” ka dau.


text:
Boros kad Yorusalim, “Otood oku tu' Tuhan o kataadan ku, om Kinorohingan no o kataadan do ginawo ku. Miagal oku po do tondu' di napakayan do pakayan di dong kumawin, pinakayan oku'd Tuhan do koposion om kamanangan.


text:
Tu' poingkuro nopo i linsou do potonomon, do sumuni do sumiliu'd tanom, om poingkaa no o Tuhan, it Asawat Kopio do mamasi do tulun dau, om oinsanan nopondo o bansa' do mamarayou dau,” ka.


text:
Moro-boros oku i' do mongodsuur do Yorusalim, a' oku i' kumadada' dot a' po iyau apasi, om koulinau i' i kamanangan dau do miagal do lampung di mulinau do dongotuong.


text:
Oi Yorusalim, okito ko nondo do koinsanai'd bansa' do nakamanang ko, om kokito ngai' nondo i raja' diyolo' do kobontugo' nu. Om pungaranan ko nondod ngaran do wagu, i ngaran do patahakon do Tuhan.


text:
Miagal ko nondod tupi' do dong raja' dit olumis do pointupi' do Tuhan, i pongillumis dit agayo o gatang di dong Kinorohingan.


text:
A' ko nondo roitan dot “I Tinongkiadan”, om a' roitan i pomogunan nu dot “It Oingou”. Roitan ko nondo dot “I Kolisihan do Kinorohingan”, om i pomogunan nu nga' roitan nondo dot “I Nakawin”. Tu' asanangan o Tuhan diya', om miagal pondo iyau do kusai do sawo di pomogunan nu.


text:
Poingkuro nopo i tanakwagu do mangawin di sumandak, om iyo nogiddi i Minomonsoi diya' do mangawin diya'. Om poingkuro nopo i kusai di wagu po kakawin dot asanangan di sawo dau, om iyo nogiddi o Kinorohingan dot asanangan diya'.


text:
Nopoiyanan ku nod tulun o hiri'd sakai di tolig nu, oi Yorusalim; om a' i' iyolo' insan do mundorong do tontok do madtamong diya' do tadau om totuong. Apatut no do posorohon diyolo' o Tuhan di batos dau, om a' i' dau olihuan iri.


text:
Om mositi' no dot aiso' o kotingkadan diyolo' do mokianu, om otonduli' i' kawagu'd Tuhan o Yorusalim, om osiliu i' o bandar diri do kaandasan do pointongkop do pomogunan.


text:
Nakapamatos no o Tuhan do mikuwo'd sumpa', om atantu' nod wonsoyon dau iri do mikuwo di sinundu dau: “A' nondo di pisangod nu akanon i gandum dokoyu, om a' oinum do bansa'd suwai i waig dot anggur dokoyu.


text:
Nga' iyokoyu no i minananom om i minongomot di gandum, o kaakan diri om mamarayou kou nondod Tuhan. Iyokoyu no, i minomogompi' om minongupu' di tua' dot anggur, o koinum di waig dot anggur do hiri'd natad di Walai'd Sasambayangan dot Agayo,” ka.


text:
Oi tulun do Yorusalim, soliwan kou no do maya' di wawayaan dot agayo, om mamalana' nod ralan do wayaan ngai' di tulun di gumuli'. Pomonsoi nod ralan magayo; om iduan no iri'd watu, om poinsawat nod bondira' om koilo i' o koinsanai'd bansa'.


text:
Do poboros o Tuhan dot id pointongkop diti pomogunan do boros do poingkaa, “Sunudan ngai' no i tulun do Sion do poingkaa, ‘Rumikot no o Tuhan do mongoi pamasi dau, om powoyo' iyau di tulun di nokoidu' dau,’ kanto,” ka dau.


text:
Om roitan nondo iyolo' do: “Tulun do Dong Kinorohingan”, om “I Bansa' do Pinasi do Tuhan”. Om roitan nondo o Yorusalim do “Bandar di Kalangadan”, om “I Bandar dot a' Tinongkiadan do Kinorohingan”.


text:
“Isai iti rumikot do mantad hilo'd bandar do Bosra i hilo'd Idom? Isai iti kirasuk dot aragang, om it olumis kopio, om i mamanau dot okoris kopio?” ka. “Iyoho' no, i Tuhan, i milo do mamasi, om poposunud oku di kinamanangan ku,” ka dau.


text:
“Nokuro tu' aragang kopio o pakayan nu, miagal pod pakayan do tulun di mamaga' di tua' dot anggur?” ka dau.


text:
“Pinaga' ngai' ku i bansa' do miagal do tua' dot anggur, om aiso' i' o minongoi uhup doho'. Piningulakan ku iyolo' tu' otogod oku no kopio, om karamasai ngai' nopoddi di raha' diyolo' o pakayan ku.


text:
Nosuayan oku tu' tontok di kuminorowo oku om aiso' i' o monguhup doho'. Nga' pinokoris oku i' di kototogod ku, om iso-iso' oku'ddi o nakamanang.


text:
Pingulakai ngai' ku nopo i bansa' tu' otogod oku no kopio, om minumuk ku iyolo'. Om potuntugo' ku nopo, i raha' diyolo' do hilo'd tana',” ka dau.


text:
Popinsusuyon ku nondo i kosianan do Tuhan dit aiso' o kotingkadan. Om royohon ku iyau tu' i nongowonsoi dau dot id dati' o kapamarayahan ku. Om mabai-labai po o pinamarakat dau dati', i tulun dau, tu' poimponu' po iyau do kosianan, om aiso' o kopupuson do kosianan dau.


text:
Boros kad Tuhan, “Iyolo' no kopio o tulun ku, om a' i' iyolo' magakal doho',” ka. Om poiduwo' noddi dau iyolo'


text:
do mantad id koinsanai'd kosusaan diyolo'. Okon i' ko' susuhuon ko' wakil po o sinuhu'd Tuhan, suwai ko' iyau i' kopio o pinopoidu' diyolo'. Ginompi' dau iyolo' tu' osianan i' om olisiu iyau diyolo'. Om tontok piya di gulu po nga' pinigompian i' dau iyolo'.


text:
Nga' suminaap i' iyolo'd Tuhan, om pinopotongob iyolo' dau. Om gowoi poddi om nosiliu iyau do pisangod diyolo', om suminaap diri iyau diyolo'.


text:
Om kosorou noddi diyolo' i maso di gulu po, di poimpasi po i Musa, i susuhuon do Tuhan, om ponguhot no iyolo' do poingkaa, “Hinonggo noddi i Tuhan do minomoyo' ngai' di boyoon toko' di minaya' di rahat dot opuhod? Om honggo noddi i Tuhan di pinapatahak do sinundu dau dot id di Musa?


text:
Honggo noddi i Tuhan di minomonsoi do piro-piro o kopusahan kopio, do mikuwo di sinundu dau do pinawaya' di Musa, i minomitas di waig do rahat om i minomoyo' do tulun dau do minaya' di waig dot aralom, om i nakaanu do kobontugan dit aiso' o kopupuson?” ka. Om miagal poddi iyolo' do kuda' kotimpas, om a' i' iyolo' insan kasadu, tu' winoyo' i' iyolo'd Tuhan.


text:
Om poingkuro nopo i sapi' do woyoon do mongoi pangakan-ngakan do hiri'd kobuturan, om iyo nogiddi o Tuhan do minomoyo' di tulun dau do kuminaa dot id tana' di pinabatos dau, om bontugon id tulun o ngaran dau.


text:
Oi Tuhan, ontong no dahai do mantad hino'd surga, i tiyonon nu dit olidang om kikagayaan. Honggo noddi i kogoyoo' do ginawo nu do mamadul dahai? Honggo noddi i sinundu nu? Kada' kopio iyahai tolib-tolibai do momusorou. Kada' undorong tomod.


text:
Tu' iya' no o tapa' dahai. A' no kotutun dahai i Abraham om i Yakub, nga' iya' nopo oi Tuhan, om tapa' i' dahai, i minamasi dahai do mantad poddi gulu po.


text:
Nokuro tu' pologoson nu iyahai do sumansala' di ralan nu? Nokuro tu' pologoson nu iyahai do kumodou o ginawo gisom dot a' iyahai tumanud? Guli' no, oi Tuhan, dot i piro-piro o susuhuon nu, om i tulun di songonuon nu do mantad di gulu po, o kogulian.


text:
Nokuro tu' pinologos nu do nindaraat di tulun dot araat i Walai'd Sasambayangan dot Agayo, om pinologos nu iyahai i tulun nu, do natanggayan do pisangod do piro-piro o koloido'?


text:
Miagal po iyahai do tulun dit a' nu insan koporinta' do mantad di gulu po, om miagal pod okon iyahai ko' tulun nu.


text:
Om miagal pondo i konuluhanan diri di waig do gumolok do poingrakan do hiri'd tapui dit osikit. Rikot no om pointalangon no o sinundu nu dot id pisangod nu, om pogogoro' ngai' no i bansa' dot id toguang nu.


text:
Haro o tinsan o maso do ruminikot ko do miningwonsoi do piro-piro o kopusahan di kotompurolosi kopio, om it a' dahai insan-insanon; om soira'ddi nokito ko di konuluhanan om gogor ngai' nopo iri dot opopoddosian.


text:
Aiso' i' o tiso' do nokokito, ko' nokorongou do kinorohingan do suwai do miagal diya', i mingwonsoi do miagal diri do bagi' di tulun do mogondos diya', do mantad di gulu po.


text:
Orohian ko i' di tulun dit asanangan do tumanud do korohian nu. Tinogod nu daa iyahai nga' a' i' iyahai tuminingkod do mingwonsoi'd dusa, nga' pinasi kasai' nu i' iyahai.


text:
Kidusa ngai' nopo iyahai; iri piya i kowoyo-woyoon dahai dit osonong nga' nasabak i' do kososomu' om kasalaan, om miagal poddi iyahai do roun di kumoring om it otilib do ribut, tu' tumanus no iyahai do gama' di kararaat dahai.


text:
Aiso' no tiso' do tulun do sumambayang dot id diya', ko' mokiuhup po diya'. Tu' luminisok ko do mantad id dahai, om pinologos nu iyahai dot araag di dusa dahai.


text:
Nga' iya' no o tapa' dahai, oi Tuhan, iyahai nopo om lagit no toomod, om iya' no i minomorun dahai. Winonsoi ngai' nu i' iyahai.


text:
Iyo nopoddi om kada' no kotogod doho', oi Tuhan, kada' no soroho' i dusa dahai; ontong pogi', nga' tulun nu i' iyahai.


text:
Iri nopo kabandaran nu dit ongolidang om iyo pod tana' do kowotuan, Yorusalim nga' nosiliu nod tana' dit a' sunian om oingou.


text:
Iri nopo Walai'd Sasambayangan dot Agayo dit olidang om abantug i niyon di taki-aki dahai do minamarayou diya', om naraag nod tapui; oinsanan nopo i kinoiyonon di korohian dahai do nangaraag.


text:
Okito ngai' nu i' iri, oi Tuhan, om amu' ko nopo tuu mungkomi? Pologoson nu nopo tuu iyahai dot adalaan dot oinggorit?


text:
Boros kad Tuhan, “Posodia' oku no daa do sumimbar do sambayang di tulun ku nga' a' i' iyolo' suminambayang. Posodia' oku no dot ihumon diyolo' nga' a' i' iyolo' minumbal do mogihum doho'. A' i' suminambayang dot id doho' i bansa'ddi do mulong piya do posodia' kasai' oku do sumimbar do, ‘Hati oku i', tulungon ku i' iya’, kangku.


text:
Posodia' kasai' oku i' daa do rumamit do tulun ku, do tumomod piya iyolo' do momonsoi dit araat om mintanud do korohian diyolo'.


text:
Popotogod kasai' nopo iyolo' doho'. Tu' papatahak iyolo' do porsombahan do sumbolion dot id kabun do podsubakan di piro-piro o tingolig, om monorob iyolo' do kominyan dot id sakai di pananaraban do porsombahan do hiri.


text:
Dongotuong no om mongoi iyolo' do hilo'd luang do nulu-nulu om hilo'd kalabangan do mongoi pokinosihat di rusod do tulun di nangapatai. Mangakan iyolo'd wogok om monginum do sup do daging di nakatahak dot id piro-piro o tingolig.


text:
Om momoros nogindo iyolo' dot id tulun do suwai dot, ‘Insodu' kou no dahai; tu' olidang no kopio iyahai om a' no koino-ino dot oigitan dokoyu,’ ka. A' oku no iyoho' i Tuhan, milo do tumorunung kasai' do tulun do miagal diri. Miagal pod tapui dit a' milo do pisokon o kototogod ku diyolo'.


text:
Natantu' ku nod sulian ku i kararaat diyolo', om notulis no i hukuman do porotuon ku dot id diyolo'. A' ku i' lihuan i nowonsoi diyolo'. Atantu' nod hukuman ku,


text:
i dusa diyolo' om i dusa di taki-aki diyolo'. Tu' minodtutud iyolo' do kominyan do hiri'd podsubakan do tingolig do hilo'd timpak do nulu-nulu, om minimboros iyolo' dot araat dot id doho'. Om hukuman ku nondo iyolo' do miontok di nowonsoi diyolo' di gulu po,” ka dau.


text:
Om boros kad Tuhan, “Aiso' i' o papataam do tua' dot anggur dit osonong do potonggoyon di tua' di nomomos, tu' wonsoyon i' iri do waig dot anggur. Om miagal nogiddi tu' a' ku i' raagon ngai' i tulun ku, posion ku i' i tulun di sumambayang dot id doho'.


text:
Barakatan ku indo i tulun dot Israil di mantad id payat do Yohuda, om kasanganu i sinakagon diyolo' di tana' ku di hilo'd konuluhanan. Hilo' nondo do momogun-mogun i tulun di nopili' ku, om i sumambayang dot id doho'.


text:
Sumambayang nondo iyolo' dot id doho' om woyoon diyolo' i dumba' om sapi' diyolo' do hiri'd pangakan-ngakanan do hilo'd Rantai do Saron di ponong id kotonobon om hilo'd rantai di roitan do Rantai do Kosusaan di ponong id koulayon.


text:
Nga' suwai indo ko' iri o kootuson do tulun di magada' doho', om it a' mamadul do Sion, i nulu-nulu ku dot olidang, om i tumuku' do Gad om Moni, i tingolig do nasip om kountungan.


text:
Om patayon kou nondo tu' a' kou i' suminimbar di linohou ku iyokoyu. Om a' kou minokinongou di minoro-boros oku dokoyu. Orohian kou nogi' do sumaap doho' om mingwonsoi dit araat.


text:
Om atantu' no dot iri nopo tulun di tumuku' om mumboyo' doho' om osima' i' dot akanon om inumon, nga' iyokoyu nopo om louson indo om tuuhan. Osimbayan indo iyolo' nga' iyokoyu nopo om ointingayam i'.


text:
Iyolo' nopo om modsinding i' dot atataadan, nga' iyokoyu nopo om mihad poo tu' aiso' no o pokukurayan.


text:
Om roroiton pondo di tulun di nopili' ku o ngaran dokoyu do maan do pomopol. Tu' iyoho' no, i Tuhan, it Asawat Kopio, o mamatai dokoyu. Nga' onuan ku indod ngaran do wagu i tulun di mumboyo' doho'.


text:
Om isai nopondo o hiri'd pomogunan diri di mokianu do barakat nga' mokibarakat nondo doho', iyoho' i Kinorohingan dit otorodok. Om isai nopo i sumumpa' nga' sumumpa' nondo dot id suang do ngaran ku, iyoho' i Kinorohingan dit otorodok. Om katalib nondo i kinosusaan di gulu om ongolihuan iri,” ka dau.


text:
Boros kad Tuhan, “Momonsoi oku nondod pomogunan do wagu om tawan do wagu. Om koinsanai di nongosiliu di maso di notoliban om olihuan ngai' nopondo.


text:
Kumooropod no om kumotood no dot aiso' o kopupuson dot iti wonsoyon ku o kataadan. Tu' iri nopo Yorusalim do wagu do wonsoyon ku om oponu' pondod kaarapadan, om i tulun di hiri nga' ongotood ngai' nopo o ginawo.


text:
Om iyoho' piya'ndo nga' otood i' tu' Yorusalim om i tulun do hilo' o kataadan ku. Om aiso' nondo tulun do mihad om aiso' o minglohou do mokiuhup do hilo'.


text:
Tangaanak nga' a' nondo matai do maso po dot okoro', tu' oinsanan nopondo i tulun dot ongotogui. Om iri piya i hatus no o toun do tumur dau nga' omulok po o kasarahan. Tu' ondung apatai o tulun dot a' po orikot o tumur do miagal diri, om sorohon nod noontok do hukuman ku.


text:
Momonsoi nondo o tulun do walai om iyolo' no o miyon do hiri. Om a' nod tulun do suwai oiyon. Om mananom nondo iyolo' dot anggur om kopuriman iyolo' do kowosiho' di waig dot anggur; okon i' ko' wokon o koinum diri. Om otogui nondo i tulun ku do miagal di kayu do hilo'd gouton. Om kopuriman iyolo' do kootuson di karaja' diyolo'.


text:
Osonong ngai' indo o kootuson di wonsoyon diyolo', om i tangaanak diyolo' om i sinakagon diyolo' do gisom dot alaid.


text:
Om tontok piya dit a' po opupusan o sambayang diyolo' dot id doho' nga' osimbar ku no i sambayang diyolo'.


text:
Misugku' nondo do mangakan-ngakan do sakot i toni om i dumba'; om i singa nga' mangakan nondod sakot do miagal di sapi'; om tulanut nga' a' nondo korolosi. Om aiso' nondo o nunu-nunu do pokoruol ko' momonsoi dot araat do hilo'd Sion, i nulu-nulu dit olidang,” ka dau.


text:
Boros kad Tuhan, “Tawan no o tirikohonon ku di dong raja', om pomogunan no o tuulokon ku. Om okuro-kuro daa'ndo o walai do wonsoyon nu doho', om okuro-kuro daa o kinoiyonon dot iyonon ku?


text:
Tu' iyoho' i' o minomonsoi do koinsanai'd nunu nopo. Nga' orohian oku i' do tulun dit osiriba' o ginawo om i kumorologo do dusa dau, om it oronok om i mumboyo' doho'.


text:
Nga' mingwonsoi nopo i bansa'ddi do korohian diyolo'. Id diyolo' nopo om aiso' i' o pisuayan do monumbali' do sapi' do tontoluhan do maan do porsombahan om monumbali' do tulun do maan do porsombahan; papatahak nopo iyolo' do tanak do dumba' do maan do porsombahan om iyo no do momutul iyolo'd liou'd tasu; om papatahak iyolo'd porsombahan do gandum nga' iyo nod papatahak do raha'd wogok, om modtutud iyolo'd kominyan nga' iyo nod tumuku' iyolo' dot id tingolig.


text:
Om gowoi pondod porotuan ku iyolo' do kosusaan! I kosusaan di poddosi no kopio diyolo', tu' aiso' i' o suminimbar di minomolohou oku om aiso' o minokinongou di minoro-boros oku. Orohian nogi' iyolo' do sumaap doho' om mingwonsoi dit araat,” ka dau.


text:
Pokinongou kou nod poboroson do Tuhan, iyokoyu it oronok dau om i mumboyo' dau, “Tu' otorodok kou i' dot id doho'. Om haro nondo o piro-piro o tulun do bansa' dokoyu dot araatan dokoyu om a' orohian do rumolot dokoyu, tu' otorodok kou i' dot id doho'. Hingi-hingion kou nondo diyolo' om moro-boros iyolo' do poingkaa, ‘Pointalangon daa giya kopio'd Tuhan o kobontugo' dau om posion kou dau, om kokito i' iyahai dot ooropod kou,’ ka diyolo'.


text:
Pokinongou pogi'! Ilo' nopo tuni dot opuhod do hilo'd bandar om ilo tohio do hilo'd Walai'd Sasambayangan dot Agayo nga' tuni ku i' do momohukum di pisangod ku!


text:
Haro toi o nokokito ko' nokorongou do hal do miagal diri? Haro toi o bansa'd tulun dot insan-insan o tadau do pinogkosusu? Nga' bansa' nopo dot Israil om nosusu do tontok di tumimpuun nogi' o Sion do monohoruol.


text:
Kada' dokoyu soroho' do pologoson ku nod orikot o kasawaan di tulun ku do mantad id tian, om a' ku indo pologoson dot asawa' kopio,” kad Tuhan do minomoros.


text:
Tonggoi nod Yorusalim dot ooropod, kotood no dot iyau o kataadan! Kumooropod no do moyo' dau do dinondo, oi koinsanai dokoyu i nokopogihad dau.


text:
Boros kad Tuhan, “Onuan ku nondo iyokoyu do kosimbayanan dit aiso' o kopupuson. Om i kakayaan di piro-piro o bansa' nga' lumuyung nopondo dot id dokoyu do miagal do bawang dit a' rumasak. Om miagal ko nondod tanak di posusuon do tina' dau, om poingkibit, om i kolisihan kopio dau.


text:
Om insasamadan ku indo iyokoyu do hilo'd Yorusalim do miagal do tina' di monginsasamod do tanak dau.


text:
Om soira' nopondo dot okito dokoyu dot osiliu o miagal diti om ooropod kou nondo, om popokoris nondo om poposonong do tinan dokoyu iri. Om koilo kou nondo dot iyoho' no, i Tuhan, o monulung do tulun di mumboyo' doho', om porotuan ku do kototogod ku i pisangod ku,” ka dau.


text:
Rumikot nondo o Tuhan do mitonggoi do tapui. Om sumakai nondo iyau do talad do tongus dot opuhod do mongoi pomohukum ngai' di tulun di katagadan dau.


text:
Tapui nondo om gayang o pomohukum dau do koinsanai'd tulun do hiti'd pomogunan dit oilaan dau do haro o kasalaan, om ogumu' nondo o tulun do hukuman do kapatayon.


text:
Boros kad Tuhan, “Oruhai no o kopomohukuman di tulun di momolidang do tinan diyolo' om i mogitanud-tanud nopo do mongoi podsubak do hiri'd kokobunan di dong tingolig. Nokosodia' no o pomohukum ku di tulun di mangakan do wogok om tikus om i taakanon do suwai di sosomu'.


text:
Oilaan ku i' i pomusorou om wonsoyon diyolo'. Rumikot oku no do mongoi ponimung do tulun do mantad id koinsanai'd bansa'. Om soira' nopod tumimung iyolo', om kokito nondo iyolo' do sinundu ku,


text:
om koilo iyolo' dot iyoho' no i minomohukum diyolo'. Nga' posion ku indo o wookon diyolo' om pokoyoon ku iyolo' do hilo'd bansa'd suwai om hilo'd pomogunan dot osodu' dit a' po insan korongou do pasal doho' om a' nokokito do kobontugo' om sinundu ku: iri no i hilo'd Sepanyol, om hilo'd Libia, om hilo'd Lidia, i haro o mamamana' dit ongotiru', om hilo'd Tubal, om hilo'd Yunani. Om popinsunudon nondo diyolo' o kobontugo' ku dot id piro-piro o bansa' diti.


text:
Om powoyoon nondo diyolo' do gumuli' o koinsanai di koobpinayan dokoyu do mantad id koinsanai'd bansa'ddi do maan do popuhawangon dot id doho'. Om pootodon nondo diyolo' iyolo' do hilo'd nulu-nulu ku dit olidang di hilo'd Yorusalim do songinsakai'd kuda', om kaladai, om unta om korita'-kuda' om guyudan, do miagal di koubasanan do tulun dot Israil do papaatod do porsombahan do gandum do pokoyoon do hiri'd Walai'd Sasambayangan dot Agayo dot id pinoiyanan di nongolidangan.


text:
Om poingkuro nopo i pomogunan do wagu om i tawan do wagu di winonsoi ku do hino kasai' tu' i sinundu ku o papaharo kasai'ddi, om miagal nogiddi i sinakagon nu om i ngaran nu do hino kasai' do gisom do poingompus.


text:
Om pointikid-tikid do Tulan do Wagu, om tadau'd Sabat, om rumikot nondo o tulun do mantad id pointikid-tikid do bansa' do mongoi tuku' dot id doho' do mikuwo'd opusou kopio, do hiti'd Yorusalim.


text:
Om soira' nopondo do tumongkiad iyolo', om okito nondo diyolo' i rata' do tulun di suminaap doho' do songingiliu poo. Om a' indo matai i giuk di mangakan di rata' diyolo'ddi, om i tapui di monorob di rata'ddi nga' a' i' opisok. Om oinsanan nopondo o tulun dot ooris do kokito'ddi,” ka dau.


text:
Iti nopo buuk diti om pinotulisan di pinoboros di Yoromia i nabi, i tanak di Hilkia, i mantad hilo'd bandar dot Anatot, it id watas do Binyamin.


text:
Minoro-boros o Tuhan dot id di Yoromia do tontok di kohopod om tolu do toun di Yosia, i tanak di Amon, do raja' do Yohuda.


text:
Om asaru' po o Tuhan do minoro-boros dot id dau do suwai ko' mantad diri, do mantad di minomorinta' i Yoyakim i tanak di Yosia, om gisom di kohopod om iso' do toun di Sodokia i tanak di Yosia, do momorinta'. Om tontok di tulan do kolimo do toun diri om katanggayai no i tulun do Yorusalim do kuminaa dot id pomogunan do pisangod.


text:
“Nopili' mantad ku no iya' dit a' ku po iya' nowonsoi do hiri'd tian di tina' nu, om tontok dit a' ko po nosusu; om nopili' mantad ku no iya' do silihon do nabi ku do kumaa dot id koinsanai'd bansa',” ka dau.


text:
Om boros kangku, “Oi Tuhan, it Asawat Kopio, a' oku i' milo do mimboros tu' omulok oku po kopio,” kangku.


text:
Nga' boros kad Tuhan dot id doho', “Kada' pomoros dot, ‘Omulok oku po,’ ka. Tu' honggo nopo o kinoiyonon do bansa'd tulun do ponuhuan ku diya'd mongoi om mositi' nod mongoi ko, om nunu nopo i ponuhuan ku diya' do poboros, om mositi' nod poboroson nu dot id diyolo'.


text:
Kada' kooris diyolo' tu' manud-tanud oku i' diya' do mongintirung diya'. Iyoho' no i Tuhan, o minomoros diti!” ka dau.


text:
Om poroloyo' noddi do Tuhan o longon dau, om ngoyo' no dau kamao' o munung ku, om boro-boros no dot id doho' do poingkaa, “Pokinongoho' no iti boros do poboroson ku, om popinsunudon noti.


text:
Om tadau nod baino' dot onuan ku iya' do kuasa' dot id sawat do koinsanai'd bansa' om pomorintaan, do mongutus om mamahaba', om mamaraag om paparatu', om momonsoi om mananom,” ka dau.


text:
Om uhoto' oku nod Tuhan, “Nunu o tokito nu, oi Yoromia?” ka. Om boros kangku, “Okito ku o raan do kayu badam, oi Tuhan,” kangku.


text:
Om boros kaddi do Tuhan dot id doho', “Otopot no i pinoboros nu, om piantangan ku no kopio, om ongowonsoi ngai' i' i nokoboros ku'ddi,” ka dau.


text:
Om ponguhot po kawagu o Tuhan dot id doho', “Nunu po o tokito nu?” ka. Om boros kangku, “Okito ku o balanga' do molok-golok tomod do mantad hilo'd utara, om motituntug no do ponong hiti,” kangku.


text:
Om boros kad Tuhan dot id doho', “Lumabai nondo o kosusaan do mantad hilo'd utara dot id koinsanai'd tulun di poingiyon do hiti'd pomogunan diti.


text:
Suhuon ngai' ku nondod rumikot o koinsanai'd bansa' do ponong hilo'd utara. Om momorinta' nondo iyolo' do Yorusalim. Om solodon diyolo' o koinsanai di wawayaan om tolig di posorili' di bandar, om koinsanai di bandar do suwai do hilo'd Yohuda.


text:
Om hukuman ku nondo i tulun ku tu' minomonsoi i' iyolo'd dusa, om tuminolikud iyolo' doho'. Om pinapatahak iyolo' do porsombahan di sumbolion dot id tingolig, om minomonsoi iyolo' do tingolig do maan diyolo'd tukuon.


text:
Nga' iya' nopo oi Yoromia, om sumodia' no; om ngoyon no iyolo' sunudai do koinsanai di ponuhuan ku diya'd poboros. Kada' kooris diyolo', om a' ku i' iya' pologoson dot ooris do potimbaba' ko diyolo'.


text:
Pokinongou no, oi Yoromia! Koinsanai di hiti'd pomogunan, koinsanai di raja' do Yohuda, om i pagawai, om it imam om i rayat, nga' sumaap ngai' nopondo diya'. Nga' tadau nod baino' dot onuan ku iya' do kokorisan do tumimbaba' diyolo'; om miagal ko nondo di bandar di kitolig, om miagal di torigi do basi', om miagal di limput do tambaga'. A' indo iyolo' kaala' diya', tu' manud-tanud oku i' diya' do mongintirung diya'. Iyoho' no, i Tuhan, o minomoros diti,” ka dau.


text:
mongoi posunud do boros diti dot id koinsanai'd tulun di hilo'd Yorusalim, “Oi Israil, osorou ku po i kotorodoko' nu dit omulok ko po; om i kogoyoo' do kosianan nu doho' di wagu to po kopikawin. Om tuminanud ko i' doho' do minaya' di tana' do kowotuan, i kinoiyonon dit aiso' o tanom.


text:
Oi Israil, iyoho' noo o sanganu diya', om iya' no i koupusan kopio ku. Om pinorotuan ku do kosusaan o koinsanai di minonginggorit diya', Iyoho' no i Tuhan, o minomoros diti,” ka.


text:
Boros kad Tuhan, “Nunu kopio o sala' ku do nokito di komolohingan dokoyu gisom do minongindaraat iyolo' doho'? Tu' tuminuku' iyolo' di tingolig dit aiso' o guna', om iyolo'ddi nga' aiso' no o guna'.


text:
Om a' oku no diyolo' pinadul; iyoho', i minomoyo' diyolo' do suminoliwan do mantad hilo'd pomogunan do Masir; om i pinopotunud diyolo' do minaya' do hilo'd tana' do kowotuan; i kinoiyonon dot aiso' o tanom, om i mogisimpurugu-rugu', i tana' dot otuu om kikoligagaanan, i tana' dot a' iyonon do tulun om a' wayaan do tulun!


text:
Pinaatod ku iyolo' do kuminaa dot id tana' dit oluhub do mongoi pomurimon kopio do kosonongo' di tua-ua' do hilo', nga' maha' di nokoiyon iyolo'd hilo' om rinaag iddi diyolo' i tana' ku; om sinosomu' diyolo' i pomogunan do pinatahak ku dot id diyolo'.


text:
A' no minuhot it imam ondung hinonggo oku, i Tuhan diyolo'. Tu' iri piya it imam di mogobi-obi' doho' nga' a' i' kotutun doho'. Om i boyoon nga' suminaap i' doho'; iri piya i nabi nga' minimboros ngai' i' dot id suang do ngaran di Baal om tuminuku' dot id tingolig dit aiso' o guna',” ka dau.


text:
Boros kad Tuhan, “Om moro-boros oku po kawagu do pasala' di tulun ku, om butusan ku i sinakagon diyolo'.


text:
Pakayaai pogi' dokoyu do hilo'd Siprus, i ponong hilo'd kotonobon, om ponuhu' kou'd tulun do kumaa do hilo'd pomogunan do Kidar, i ponong hilo'd koulayon. Om okito indo kopio dokoyu, dot aiso' i' o nosiliu do miagal diri do mantad po di gulu po.


text:
Aiso' i' o bansa'd suwai do nokoumbal do pinopoolon di ponokokinorohingan diyolo', do mulong piya dot okon iri ko' Kinorohingan dit otopot. Nga' tulun ku nopo om minagada' i' doho', i Kinorohingan di minanahak diyolo' do karayahan, om tuminuku' nogiddi dot id tingolig dit a' milo do momonsoi'd nunu-nunu.


text:
tu' duwo noddi o dusa do nowonsoi di tulun ku: tuminongkiad iyolo' doho', i tudan do waig di manahak do koposion dot id tulun; om minongukad iyolo'd kulam do maan diyolo' do diyolo', i kulam dit a' timparanan do waig,” ka dau.


text:
“Okon i' ko' turipon ot Israil, om okon ko' tanak do turipon. Nga' nokuro'ddi tu' gusaon iyau di pisangod dau?


text:
Miagal pod singa i pisangod dau do minggarom, om siniliu diyolo' do tana'd kowotuan i tana' dau, om i kabandaran dau nga' naayi' pod nosorob, om nopogitotongkiadan.


text:
Okon toi ko' iya' i' o pinoporikot diti dot id tinan nu, tu' tuminongkiad ko i' doho', i Tuhan om Kinorohingan nu, di maso ku do minomoyo' diya' do hilo'd ralan?


text:
Nunu daa o nongoi nu do hilo'd Masir? Mongoi ko daa inum do waig di Bawang do Nil? Om nunu daa o nongoi nu do hilo'd Asur? Mongoi ko daa inum di waig di Bawang dot Iprat?


text:
Iri i karaaton nu o momohukum diya', om i monginggorit diya' nga' iri i minagada' ko doho'. Om koilo ko nogindo ondung songkuro noo o kosusao' om karaato' do tumongkiad doho' om a' momusou doho', i Tuhan om Kinorohingan nu. Iyoho' no i Tuhan, i Kinorohingan nu, o minomoros diti; iyoho' no i Tuhan, i Kinorohingan dit Asawat Kopio om it Osundu Kopio,” ka dau.


text:
Boros kad Tuhan, “Laid ko no dot a' minsiriba' dot id doho', a' ko mumboyo' doho' om a' ko tumuku' dot id doho'. Tu' id pointikid-tikid do nulu-nulu dit akawas, om id sahau do koinsanai'd kayu dit okohob om hiri ko nod tumuku' dot id tingolig di kororombung.


text:
Tinanom ku iya' do mantad id guas dot anggur di nopili' no o kosonongo'. Nga' antangai pogi' o kinosilihon nu! Nosiliu ko iddi do guas dot anggur dit a' osonong, om it aiso' o guna'.


text:
Om mulong piya dot isuon nu daa o kasalaan nu do sabun di koisu' no kopio, nga' okito kasai' ku i' i kasalaan nu.


text:
Om poingkuro ko'ddi do momoros dot a' nu nososomu' o tinan nu, om a' ko insan tuku' dot id Baal? Antangai ngai' pogi' i dusa nu do hilo'd rantai; soroho' no ondung nunu i winonsoi nu. Miagal ko pod unta do tondu' di lalang do mintangkus do mokiontoluhan,


text:
om i tumangkus do hilo'd tana' do kowotuan dit oingou. Isai poddi o kopusus diti unta do tontok di maso kopio'ddi do mokiontoluhan? A' no minog do minsusa' do mogihum i tontoluhan di rumohian dau; tu' posodia' kasai' nopo iyau do ngoyon solowoto'.


text:
Oi Israil, soroho' no, kada' pologoso' dot apalasan o lapap nu, kada' pologoso' do tumuu o tatalanan nu dot ouru do minggusa' do ponokokinorohingan. Boros ka nu, ‘A! A' oku no milo'd gumuli'. Tu' osianan oku no di ponokokinorohingan ku, om woyo' oku no diyolo',’ ka nu,” ka dau.


text:
Boros kad Tuhan, “Poingkuro nopo dot ointingayam i gampanakau dit atangkap iyau, om miagal kou nogiddi iyokoyu, oi tulun dot Israil, om kohompit nogi' i raja' dokoyu, om i pagawai dokoyu, om it imam dokoyu om i nabi di tuuhoton dokoyu!


text:
Ointingayam ngai' kou nopondo, iyokoyu i momoros do kayu o tapa' dokoyu, om i watu o tina' dokoyu. Osiliu nondo o miagal diti tu' minogidu' kou i' do mantad id doho', om a' kou nogi' guminuli' dot id doho'. Nga' soira' nopo dot id suang kou'd kosusaan om minomolohou kou i' doho' do mongoi pamasi dokoyu.


text:
Hinonggo ngai' no toi i tingolig di winonsoi dokoyu'ddi? Om soira' nopo dot id suang kou'd kosusaan om pologoson nopo i tingolig dokoyu'ddi do mongoi pamasi dokoyu, do milo no iyolo'! Irad pod ginumu' do bandar dokoyu o kogumuo' do tingolig dokoyu, oi tulun do Yohuda!


text:
Hinukuman ku daa iyokoyu nga' aiso' i' o kinoonong-onongon; tu' mada' kou i' do tudukan ku. Miagal kou po di singa di mumang, do minamatai di nabi di tuuhoton dokoyu.


text:
Oi tulun dot Israil, pokinongou kou pogi' do boros ku. Nokoumbal oku toi do miagal do tana' di kowotuan dit otuong om i kikoligagaanan dot id dokoyu? Nga' nokuro tu' momoros kou dot, ‘Nakalabus no iyahai, om a' no iyahai rumikot dot id diya',’ ka.


text:
Kolihu toi o sumandak di pongillumis dau, om kolihu toi o tondu' do kumawin di gaun dau do dong kumawin? Nga' tulun ku nopo om a' no ointob-intob o tadau do koloido' do nokolihu doho'.


text:
Koilo kopio ko daa do mamayayat do ginawo di kouhangan nu. Om iri piya tongoondu' do sundal dit araat no kopio nga' kopinsingilo i' do mantad id dokoyu.


text:
Notounan pod raha' do tulun do mosikin om tulun dit aiso' o sala' ino pakayan nu; om okon i' ko' i raha' do tulun di mananakau. Nga' mulong piya do miagal kopio'ddi,


text:
nga' momoros kou i' dot, ‘Aiso' i' o sala' dahai om atantu' no dot a' i' otogod o Tuhan dahai,’ ka dokoyu. Nga' hukuman ku i' iyokoyu tu' olimon i' dokoyu do nokowonsoi kou'd dusa.


text:
Pinoinsiriba' dokoyu o ngaran dokoyu tu' minokiuhup kou i' do ponokokinorohingan do bansa'd suwai. Atantu' no dot iman-imanon kou do Masir, do miagal di niman-iman kou dot Asur.


text:
Om mogidu' kou indo do mantad id Masir, om pointudu' pondo o tulu dokoyu dot ointingayaman! Tu' iyoho' no, i Tuhan, o minagada' di sinondiu dokoyu; aiso' indo o taanu-anu dokoyu do mantad id diyolo',” ka dau.


text:
Boros kad Tuhan, “Ondung magada' o kusai do sawo dau om tumongkiad nondo i tondu', om osiliu do sawo do kusai'd suwai, om a' noddi sawo dau di gulu koino-ino do ngoyon kawagu i tondu'ddi; tu' kososomu' iri diti pomogunan. Nga' iya' nopo oi Israil, om ogumu' no kopio o nongoi nu uhang-uhango', nga' gumuli' ko i' daa'ddi kawagu dot id doho'!


text:
Antangai ngai' pogi' ilo timpak do konulu-nuluan. Haro po toi o kinoiyonon dot a' nu noongoi kopogompohuwai do miagal do tondu'd sundal? Miagal ko po di tulun dot Arab do poirikau do hilo'd tana' do kowotuan tu' poirikau ko po do magandad do tulun di monokiuhang diya' do hilo'd toning do ralan. Nososomu' nu no kopio dino tampahu' nu iti pomogunan.


text:
Om iri noddi o kaantob-antob do rasam do mantad hilo'd tawan, om iri piya rasam di rumikot kasai' do dongkararasaman nga' a' i' korikot. Om kokitanan piya diya' nga' miagal poddi tondu' do sundal; tu' a' ko no milo dot ointingayaman.


text:
Om baino' noddi om momoros ko i' dot, ‘Iya' no o tapa' ku, om nosianan ko doho' do mantad dit okoro' oku po.


text:
Om a' ko i' bo otogod kasai'; om a' ko araatan doho' do gisom dot alaid,’ ka nu. Iyo noddi o boros nu, oi Israil, nga' minagayi-ayi' ko i' do miningwonsoi dit araat,” ka dau.


text:
Tontok dit i Yosia o raja', om boro-boros no o Tuhan dot id doho' do poingkaa, “Nokito nu no i winonsoi dot Israil, i tondu' dot a' otorodok diri? Tuminongkiad iyau doho', om miagal pod wowonsoyon do tondu'd sundal o wonsoyon dau do hilo'd timpak di konulu-nuluan dot asawat om id sahau do pointikid-tikid do kayu dit okohob.


text:
Ondos ku daa om gumuli' nondo iyau dot id doho' do nongowonsoi ngai' dau o miagal diri. Nga' a' i' iyau guminuli', om i Yohuda, i tobpinai dau'd tondu' dit a' otorodok, nga' nokokito nogi' ngai'ddi.


text:
Om nokito nogi' do Yohuda do nadaan ku ot Israil om pinotongkiad ku tu' suminiliu i' iyau do sundal. Nga' a' nogi' ooris o Yohuda, i tobpinai dot Israil do tondu', suwai ko' suminiliu nogiddi iyau do sundal,


text:
om a' i' iyau ointingayaman. Sinosomu' dau iti pomogunan om minagampahu' iyau tu' tuminuku' i' iyau do watu om kayu.


text:
Om mulong piya do miagal tomod diri o nowonsoi dau, nga' minsorupai-rupai po o Yohuda, i tobpinai dot Israil do tondu', do gumuli' dot id doho'; nga' maan i' toomod dau iri om aiso' i' o katapatan. Iyoho' no, i Tuhan o minomoros diti,” ka dau.


text:
Om sunudai oku noddi do Tuhan do mulong piya do nokotongkiad dau ot Israil nga' osonong-sonong po ot Israil ko' mantad do Yohuda, i tondu' dot a' otorodok diri.


text:
Om suhuo' oku nod Tuhan do mongoi polombus do boros dot id Israil do poingkaa, “Oi Israil, it a' otorodok, guli' no dot id doho'. Tu' obinsianan oku i' om a' oku i' tumogod diya' do gisom dot alaid.


text:
Nga' okuno' no do nakasala' ko om okuno' no do suminaap ko'd Tuhan, i Kinorohingan nu. Okuno' no do pinatahak nu dot id ponokokinorohingan do bansa'd suwai o kosianan nu di hilo' ko'd sahau do pointikid-tikid do kayu dit okohob, om okuno' no dot a' ko minumboyo' do pinonuhuan ku. Iyoho' no i Tuhan, o minomoros diti,” ka dau.


text:
“Guli' kou no dot id doho', oi tulun dit a' otorodok. Tu' iyoho' i' o sanganu dokoyu. Om ongoyon ku indo o tiso' dokoyu do mantad id pointikid-tikid do bandar, om duwo o tulun do mantad id pointikid-tikid do payat. Om pogulion ku nogindo iyokoyu do hilo'd Nuluhon do Sion.


text:
Om onuan ku indo iyokoyu do pomorinta' dit otorodok dot id doho'. Om momorinta' nondo iyolo' dokoyu do mikuwo'd toilaan om ginawo di kosuhut.


text:
Om kogumu' kou nopondo do hiti'd pomogunan diti om a' nondo o tulun mimboros do pasal di Kaban do Tumpongo'd Tuhan. Om a' iyolo' kosorou'ddi; tu' a' no iyolo' minog do momonsoi kawagu do Kaban do Tumpongo.


text:
Om orikot nopondo o maso'ddi om roitan nondo o Yorusalim do ‘Tirikohonon do Tuhan di don raja’ om oinsanan nopondo o bansa' do tumimung do hiri do tumuku' dot id doho'. Om a' nondo iyolo' momonsoi do tumanud dit osorou diyolo' dit araat om it obinsurilog.


text:
Om sumugku' nondo ot Israil do Yohuda, om miandad nopondo iyolo'd muli' do mantad id pomogunan di pinananggayan do pisangod di hilo'd utara. Om gumuli' nondo iyolo' do hilo'd pomogunan di pinatahak ku di taki-aki dokoyu do maan do tungkusan,” ka dau.


text:
Boros kad Tuhan, “Orohian oku daa do manganu diya', oi Israil, do maan ku do tanak ku, om orohian oku do patahak dot id diya' do pomogunan dit osonong kopio, i pomogunan dit olumis no kopio do hiti'd pomogunan. Orohian oku daa do roitan oku diya' do tapa' nu, om a' ko nondo tumongkiad doho'.


text:
Nga' miagal ko nopo di tondu' dot a' otorodok dot id sawo dau tu' a' ko i' tuminorodok dot id doho'. Iyoho' no i Tuhan, o minomoros diti,” ka.


text:
Haro o tohio dot orongou do hilo'd timpak do konulu-nuluan; iri nopo nga' tihad do tulun dot Israil do mokitulung tu' linihuan i' diyolo' o Tuhan, i Kinorohingan diyolo'.


text:
Guli' kou no, iyokoyu i tuminongkiad do Tuhan; tu' lingasan kou i' dau om potorodokon kou dau. Boros ka dokoyu, “Hati no iyahai, rumikot no iyahai dot id Tuhan, tu' iyau no o Kinorohingan dahai.


text:
A' tomod i' iyahai notulung di podsusubak dahai do hilo'd timpak do konulu-nuluan. Tu' tadon nopo di monulung dot Israil om mantad no dot id Tuhan, i Kinorohingan dahai.


text:
Nga' iri nopo podsubak do Baal, i tingolig di mongintingayam diri, om minanagak noo do koinsanai di piningudipanan di taki-aki dahai do minanganu do mantad poddi gulu po; i baanan do dumba' om sapi', om i tangaanak dahai do kusai om tondu'.


text:
Om pologoso' nopo iyahai do mamabo do kointingayaman, om pologoso' nopo iyahai dot oindaraat. Tu' nokowonsoi no iyahai'd dusa dot id Tuhan, i Kinorohingan dahai --- iyahai om i taki-aki dahai; om a' i' iyahai insan umboyo' di ponuhuan dau,” ka diyolo'.


text:
Boros kad Tuhan, “Oi tulun dot Israil, ondung orohian kou'd gumuli', om guli' kou no dot id doho'. Om ondung pataamon dokoyu i tingolig di karaatan ku, om tumorodok kou dot id doho',


text:
om milo kou no do sumumpa' dot id suang do ngaran ku. Om oinsanan nopondo o bansa' do mokibarakat doho', om mamarayou nondo iyolo' doho',” ka dau.


text:
Boros kad Tuhan dot id tulun do Yohuda om id tulun do Yorusalim, “Roduwo' no dokoyu i tana' dokoyu dit a' po naradu; om kada' kopio dokoyu pasasado' i linsou dot id pogialatan do rugi.


text:
Sulungon no kopio dokoyu i batos dokoyu dot id doho', i Tuhan dokoyu, om patahakon no dokoyu o tinan dokoyu dot id doho', oi koinsanai'd tulun do Yohuda om tulun do Yorusalim. Tu' ondung amu', om sumikit nondo do miagal do tapui i kototogod ku tu' araat i' i nongowonsoi dokoyu. Om sumikit nondo iri om aiso' no o milo do momisok,” ka dau.


text:
Pounio' no i torumpit do pointongkop diti pomogunan! Pomoros no dot opuhod om it oimuayan kopio. Suhuon no i tulun do Yohuda om i tulun do Yorusalim do manangkus do mongoi'd hilo'd kabandaran di kitolig.


text:
Potuduko' no i ralan do kumaa do hilo'd Sion, i nulu-nulu do Tuhan, kolomus no do mongoi'd hiri'd aiso' o koligagaanan. Kada' no pingkalaid! Tu' porikot o Tuhan do kosusaan om karaagan dit awagat kopio do mantad hilo'd utara.


text:
Miagal pod singa di mimbulai do mantad hiri'd linisok dau i gampamaraag do bansa' do rumikot. Rumikot no iyau do mongoi pamaraag do Yohuda. Om osiliu pondod pogun i bandar do Yohuda om aiso' o miyon do hilo'.


text:
Iyo nopoddi om panampakai kou nod pakayan do mogihad, ihad kou no, om minglompud nod mihad tu' a' po nokotongkiad do Yohuda i kototogod do Tuhan dit a' ogina-gina'.


text:
Boros kad Tuhan, “Tadau nopondoddi om atagakan nopo do kosioho' i raja' om i pagawai diyolo'; om iri piya it imam nga' gagaran i' om i nabi nga' ongosuayan nopondo ngai',” ka dau.


text:
Om boros kangku'ddi, “Naakalan nu no kopio iti tulun do Yohuda om tulun do Yorusalim, oi Tuhan, it Asawat Kopio. ‘Haro kosimbayanan,’ ka nu, om maso ko' potipatayon no iyahai di gayang,” kangku.


text:
Om rumikot nondo o maso dot osunudan iti tulun do Yohuda om tulun do Yorusalim do rumikot i tongus dot alasu' kopio do mantad hilo'd tana' do kowotuan do pakayaan ponong id diyolo'. Om okon no ko' i ribut di koubasanan, i maan nod ponilib di tapol,


text:
tu' iri nopo tongus dot opuhod do rumikot om suhuon id Tuhan. Tu' Tuhan no o paratu' do hukuman dot id tulun dau.


text:
Antangai pogi', nga' miagal po moti'd haun i pisangod do rumikot. Om iri nopo korita'-kuda' diyolo' do don sumasangod nga' miagal pod ribut di monomporiu-riu, om i kuda' nga' ongosiau po ko' kondiu. Obungou toko' no! Apatai toko' no!


text:
Oi Yorusalim, pataamo' no it araat do mantad id ginawo nu om apasi ko i'. Songkuro po o koloido' nu do poopi' dit araat do hino'd ginawo nu?


text:
Nokorikot no i tulun do poporomut do habar do mantad hilo'd bandar do Dan om i mantad hilo'd konuluhanan dot Ipraim do mongoi posunud do habar dot araat.


text:
Nokorikot no iyolo' do mongoi popoinsan do koinsanai'd bansa' om momisunud do tulun do hilo'd Yorusalim do haro o pisangod do rumikot do mantad id pomogunan dot osodu'. Om mimpangkis nondo i pisangod do pangkis do monokisangod dot id bandar do Yohuda


text:
om turungkuon nondo diyolo' o Yorusalim do miagal pod tulun di madtamong do tumo, tu' suminaap i' do Tuhan i bandar do Yohuda. Tuhan no o minomoros diti.


text:
Oi Yohuda, iya' i' o pinoporikot diti kosusaan dot id diya'. Iri i kowoyo-woyoo' do koposi-posion nu o nokobungou do koinsanai'd koinggoritan do minonobok do ginawo nu.


text:
Tumongob no kopio o ginawo ku om oudipon o topurimanan ku. A' oku no milo'd mundorong tomod motod-kotod poo o kangkab ku tu' orongou ku no o torumpit om i pinongkisan do mongoi sangod.


text:
Mogisuhu-suhut nopo o kosusaan do rumikot, naayi' pod nangaraag o pointongkop diti pomogunan. Tu' sigog i' do nongoi raago' i kiim ku, om nopogikinis-kinis nopo i kain di kiim.


text:
Songkuro po o koloido' ku'dti do montong-ontong do tulun do mogisasangod om mongou-rongou do tuni do torumpit di kobosuk o kopuhodo'?


text:
Boros kad Tuhan, “Basug no kopio i tulun ku tu' a' i' iyolo' kotutun doho'. Miagal no iyolo'd tangaanak di basug, tu' aiso' i' o toila-ilaan. Ongoilo tomod daa iyolo' do mingwonsoi dit angaraat, nga' aiso' indo o toila-ilaan do momonsoi'd osonong,” ka dau.


text:
Ontong oku nodti pomogunan, om aiso' no o suang, otuu po tomod. Tingaha' oku nod hilo'd tawan, om aiso' no o tanawau.


text:
Ontong oku no di konuluhanan dit angakawas, om mingguyu' po tomod, om i konulu-nuluan nga' iyo pod kiat-kiatan do gumuyu'.


text:
Nosiliu pod kowotuan i tana' dot oluhub; om i kabandaran nga' nangaraag, tu' otogod no kopio o Tuhan di tulun dau.


text:
(Nokoboros nod Tuhan dot oinsanan nopondo iti pomogunan dot osiliu do tana' dit a' sunian, nga' a' i' mando dau raagon kopio.)


text:
Tumongob nondo iti pomogunan; om tumuong ilo tawan. Tu' nokoboros nod Tuhan om a' no dau simbanan i natantu' mantad dau do wonsoyon dau. Natantu' no dau i wonsoyon dau om a' no kopio dau wolihan iri.


text:
Om mogidu' ngai' nopondo o tulun om songhika-hika poo do korongou do tulun di songinsakai'd kuda' om i tulun do mamamana'. Haro i' diyolo' o mongoi'd hilo'd puru', om haro o mongoi indakod di kapampangan. Opogiiduan pondo i kabandaran, om aiso' no o miyon kawagu'd hiri.


text:
Obungou ko no, oi Yorusalim! Nokuro tu' aragang o pakayon nu? Nokuro tu' manampakai ko'd rasuk dot aragang, om mongillumis do tinan do tamas om pirok o pongillumis, om nokuro tu' saaton nu o mato nu? Aiso' no o kootuk-otukon dino pongillumis nu! Tu' nadaan ko no di minongoi daa uhang-uhang diya', om pokipapatayan ko noddi diyolo'.


text:
Nokorongou oku do giniakan do miagal di giak do tondu' do mogkosusu, i giniakan do miagal do tondu' dit omulok po do mogkosusu di tanak dau dot id gulu. Iri no o giniakan do Yorusalim do mabang-kabang poo do momuhobo, i popinghiwor pod longon do mimboros do, “Nobungou oku no! Tu' rumikot no iyolo' do mongoi pamatai doho',” ka.


text:
Pingwayaai ngai' no dokoyu i ralan do hino'd bandar dokoyu, oi tulun do Yorusalim! Pikoroontong kou no dot id posorili' dokoyu! Antangai no kopio dokoyu! Haro toi o nokito dokoyu dot ongosongulun piya dit otulid o ginawo om i tumotos do tumorodok dot id Kinorohingan? Ondung haro o tokito dokoyu om ompunan i' do Tuhan o Yorusalim.


text:
Otopot nopo kopio om kotorodoko' o tihumon do Tuhan. Binobog kou dau nga' a' i' dokoyu pinusou iri; om pinokorualan kou dau nga' minada' kou i' do tudukan. Tu' pinokodou tomod nogi' dokoyu o ginawo dokoyu om a' kou kuminorologo do dusa dokoyu.


text:
Om pomusorou oku noddi do poingkaa, “A, iyolo' nopodti om rayat noo, om aiso' i' o toila-ilaan. Tu' dangkababasug i' do kowoyo-woyoon diyolo'; om a' iyolo' koilo do korohian do Kinorohingan diyolo', om i ponuhuan do Tuhan diyolo'd momonsoi.


text:
Mongoi oku nondo solowot di tulun dit angagayo o pangkat om moro-boros oku nondo diyolo'. Tu' atantu' no do koilo i' iyolo' ondung nunu i korohian do Kinorohingan diyolo' om i ponuhuan do Tuhan diyolo'd momonsoi,” kangku. Nga' iyolo' nogi' nga' oinsanan nopo do mada' do porintaon do Tuhan om a' iyolo' mumboyo' dau.


text:
Om gowoi poddi om patayon iyolo' di singa di mantad hilo'd gouton; om ngoyon iyolo' pogianato' di toni do mantad hilo'd tana' do kowotuan do gisom dot opogitobilang-bilang iyolo'. Om iri tontokinon nga' minghombo nondo do hiri'd bandar diyolo' do mogihum do takanon. Ondung sumoliwan o tulun do mantad id walai diyolo' om opogianat no tu' adalaan no kogumu' i dusa diyolo' om asaru' iyolo' do tumongkiad do Kinorohingan.


text:
Om ponguhot no o Tuhan do poingkaa, “Nokuro daa tu' ompunan ku po o dusa di tulun ku? Tu' notongkiadan oku no diyolo' om tuminuku' nogiddi iyolo' dit okon ko' Kinorohingan. Nonuan ku i' i tulun ku do taakanon do gisom do nayahan tomod iyolo', nga' minagampahu' i' iyolo', om hiri no iyolo'd walai di sundal do monorimo-rimo.


text:
Miagal po iyolo' di kuda' do tontoluhan dit olomu' om it a' ogina-gina' do rumahi do mokiongoondu'; tu' orohian ngai' nopo iyolo' do sawo di tambalut diyolo'd kusai.


text:
Om a' ku po tuu daa hukuman iyolo' dot iyo kopio'ddi o winonsoi diyolo' om a' oku po tuu daa sumuli' do bansa' do miagal diri?


text:
Porikoton ku nondo o pisangod do mongoi pongumpadan di guas dot anggur diyolo', nga' a' indo momunso kopio. Suhuon ku nondo i pisangod do monutu' di raan dot anggur tu' okon i' ko' doho' di raan.


text:
Tu' minagakal no kopio doho' i tulun dot Israil om i tulun do Yohuda. Iyoho' no i Tuhan, o minomoros diti,” ka dau.


text:
Suminaap do Tuhan i tulun do songonuon do Tuhan. Boros ka diyolo', “Aiso' i' bo ot oontok do kosusaan om aiso' o mogisasangod om mononglous,” ka.


text:
Minomoros iyolo' dot iri nopo nabi om miagal nod ribut om pinoboros diyolo' dot aiso' o boros do Tuhan do norongou diyolo'. Om boros kaddi do Tuhan, it Osundu Kopio, dot id doho', “Oi Yoromia, silihon ku nondo do miagal do tapui o boros ku do hino'd kabang nu tu' iyo kopio iddi o pinoboros di tulun ku. Om iti nopondo bansa' om miagal po di siduwon: om sorobon nondo iyolo' di tapui do gisom dot ouu,” ka dau.


text:
Oi tulun dot Israil, porikot no o Tuhan dot iso' o bansa' do mantad hilo'd sodu' do mongoi panangod dokoyu. Bansa' nopoddi om hino no do mantad poddi gulu po, om boros diyolo' nga' a' i' dokoyu osuhutan. Iyolo' nopo om ongokoris kopio koulun.


text:
Om iri nopo gampamana' diyolo' nga' gunsiou ngai' nopo, om mimpatai nopo iyolo' om aiso' o kosianan.


text:
Om kanon ngai' nopondo diyolo' i tua' do tanom-tanom dokoyu om i taakanon dokoyu; om patayon diyolo' i tangaanak dokoyu'd kusai om tondu'. Sumbolion ngai' nondo diyolo' i baanan do dumba' om sapi' dokoyu, om ngoyon diyolo' umpadano' i kabun dot anggur om kayu sedar dokoyu. Om iri po bandar dit ongkitolig di sondi-sondihon daa dokoyu nga' raagon ngai' nopondo diyolo'.


text:
Nga' muhot nopo iyolo' ondung nokuro tu' winonsoi ngai' ku o miagal diri om sunudan no iyolo', oi Yoromia, do poingkuro nopo iyolo' do tuminongkiad doho' om minodsubak do ponokokinorohingan do bansa'd suwai di hilo' pod pomogunan diyolo', om miagal no iyolo'ddi dot osiliu'd turipon do bansa'd suwai dot id pomogunan dit okon ko' diyolo',” ka dau.


text:
Pokinongou kou no kopio, iyokoyu i tulun do basug om lowong! Iyokoyu i kimato nga' a' i' kokito, om i kitolingo nga' a' i' korongou.


text:
Iyoho' no i Tuhan; nokuro tu' a' kou oronok doho'? Nokuro tu' a' kou i' gagaran dot ooris dot id toguang ku? Okon toi ko' iyoho' o minomonsoi dilo pasir do hilo'd tisan do rahat do sumiliu do wolit dilo rahat, i wolit dot a' milo'd tolibambanan do gisom dot alaid? Mulong piya do gumayo o tumbak nga' a' i' katalib di wolit diri.


text:
Nga' iyokoyu nopo om okodou i' o ginawo om obinsaap. Suminansala' kou nogi' om tuminongkiad kou doho'.


text:
A' kou i' minomusorou do momusou doho' do mulong piya do porikoton ku i rasam do tontok di lumahanggang o roun do kayu, om tontok di momiroun kawagu o kayu, om onuan ku iyokoyu do maso do kapangamatan do pointikid do toun.


text:
Nga' iri i dusa dokoyu o minangantob ngai' dit ongosonong do rumikot dot id dokoyu, gisom dot a' kou'ddi nokopuriman do kosonongo'ddi.


text:
Oi tulun ku, haro o tulun dot araat do poinrolot dokoyu. Om poingkuro nopo i tulun do madtamong do lawa' di pamalawa' dau do tombolog, om iyo no iyolo'ddi do pataan do lawa' do pamalawa' do tulun.


text:
Tu' poingkuro nopo i tulun di mamalawa' do tombolog do momonu' di kukurungan do tombolog, om iyo noddi iyolo' do momonu' di walai diyolo' do konunu-nunuan di pinanakau diyolo'. Om iyo noddi o kinosilihan diyolo'd tulun di kikuasa' om kaya';


text:
om nongkolombon diri iyolo' om osimbayan. Aiso' no o kopupuson di wowonsoyon diyolo' dot araat. A' i' iyolo' papatahak dot id tangaanak dit aiso' o molohing dit apatut daa diyolo' dot aanu om a' iyolo' mogobi' do tulun dit ulak-ulakan.


text:
Nga' iyoho' nondo, i Tuhan, o momohukum diyolo' tu' iri ngai' o kopomohukuman ku, om sulian ku o bansa'dti.


text:
tu' aiso' no o poboroson do nabi dot okon ko' tudut; om iri po imam nga' moyo' nopo di ponuhuan di nabi, om iyokoyu i tulun ku nga' orohian i' do miagal diri. Nga' nunu no ma daa'ndo o wonsoyon dokoyu dot opupusan ngai' iri,” ka dau.


text:
Oi tulun do Binyamin, panangkus kou no do mongoi intirung! Poggidu' kou no do mantad id Yorusalim! Pounio' no o torumpit do hilo'd Tokua om polisuno' no dokoyu o tapui do maan do pogintutunan do hilo'd Bait-Kirim. Tu' motirikot no o kosusaan om i mamaraag do mantad hilo'd utara.


text:
Om rikoton nondo iri do raja' do miwoyo' di soudor diyolo'. Om powonsoyon nondo diyolo' o kiim diyolo' do pointutuk di bandar, om sompori-pori nopondo do powonsoi'd kiim do hiri'd kinoiyonon do korohian diyolo'.


text:
Om momoros nondo iyolo' do poingkaa, “Sodia' no do mongoi sangod do Yorusalim! Ngoyo' toko' iyolo' songodo' do pitangaadau'd baino'!” ka no diyolo'. Nga' momoros indo iyolo' do, “Nakalaid noti, tu' osiriba' no ilo tadau, om sangai nga' anaru no, tu' osodop noddi.


text:
Mongoi toko' i' sangod do dongotuong; om raagon toko' i' i kuta' do pogintirungan do hiri'd bandar,” ka diyolo'.


text:
Tu' nosuhu' nod Tuhan, it Osundu Kopio, i piro-piro raja' do managad do kayu om potimbun do tana' do maan do tolig om oturungku' i' o Yorusalim. Om nokoboros no o Tuhan do poingkaa, “Hukuman ku nondo iti bandar tu' ogumu' no kopio o tulun do mongulok-ulok.


text:
Poingkuro nopo i tudan do waig do poluyung kasai' do waig dit oniting om iyo nogiddi o Yorusalim do posoliwan kasai' dit araat. Kororongit po om karaagon ot orongou ku dot id bandar diri; toruol po om suhat o tokito ku do hinonggo nopo.


text:
Oi tulun do Yorusalim, pologoso' no do sumiliu do popoinsan diya' o koinsanai'd kosusaan diri, tu' ondung amu' nga' tongkiadan ku no moti' iyokoyu; om silihon ku do tana' dit a' sunian om aiso' o tulun do mongiyon-ngiyon diti bandar dokoyu,” ka dau.


text:
Boros kad Tuhan, it Osundu Kopio, dot id doho', “Aayi' nopondo ot Israil dot upuon do tulun, do miagal di guas dot anggur do hiri'd kabun di naayi' do mongupu' o tua'. Iyo nopoddi, om ngoyon ngai' no posio' i tulun do daamot pod haro o maso,” ka dau.


text:
Om boros kangku do suminimbar, “Isai daa o mokinongou doho' do moro-boros oku piya do popoinsan diyolo', oi Tuhan? Ongokodou ngai' i' o ginawo diyolo' om mada' do mokinongou'd boros nu; pingirakan nogi' diyolo' i ponuhuan nu doho'd popoboros.


text:
Iyoho' nga' a' no kogintoron tu' iyoho' piya nga' obinsuhu' i' di kototogod nu diyolo', oi Tuhan,” kangku. Om boros kaddi do Tuhan dot id doho', “Pourobuson nopo i kototogod ku dot id tangaanak di hilo'd ralan om id tangaanakwagu di mogititimung. Atanggayan ngai' nopondo i mogisawo-sawo om iri piya i komolohingan no nga' aiso' no ot oluon.


text:
Tahakon nondo i walai diyolo' dot id tulun do suwai, om iyo nogiddi i koumaan om i sawo diyolo'. Om hukuman ngai' ku no i tulun do hiti'd pomogunan diti.


text:
Oinsanan nopo o tulun dit angagayo om it ongokoro' po dot a' otulid o pogigihum do tusin; iri piya nabi om it imam nga' monipu' i' di tulun.


text:
Miagal pod nagaru-garut no toomod i suhat do tulun ku do sorohon diyolo'; pagaan-gaanon diyolo'. ‘Osonong-sonong ngai' i' bo,’ ka no diyolo', om maso ka dot aiso' nogi' o kasanang-sanangai.


text:
Apatut daa dot ointingayaman iyolo' tu' minomonsoi i' iyolo' di wowonsoyon dit araat. Nga' a' tomod i' iyolo' ointingayaman; mogot po om karagang po o rabas diyolo' dot ointingayaman. Om gowoi pondo om ahaba' iyolo' do miagal di tulun do suwai di nahaba'; om soira' nopod hukuman ku iyolo' om iri no o kopupuson do topud-opud diyolo'. Iyoho' no i Tuhan, o minomoros diti,” ka dau.


text:
Boros kad Tuhan dot id tulun dau, “Ingkakat kou no do hilo'd pogitotongkiadan do ralan om antangan no kopio i ralan. Uhoton no i ralan di gulu-gulu po om uhoton i ralan dit osonong kopio. Susui no do ralan diri om osimbayan i' o koposi-posion nu,” ka dau. Nga' boros ka diyolo', “A, a' i' iyahai sumusui do ralan diri,” ka.


text:
Om pomili' noddi o Tuhan do tulun do sumiliu do madtatamong om popoinsan diyolo' do mokinongou do tuni di torumpit do pogintutunan. Nga' boros ka diyolo', “A' i' iyahai mokinongou,” ka.


text:
Om boros kaddi do Tuhan, “Pokinongou kou pogi', oi koinsanai'd bansa'! Om ilaan no ondung nunu it osiliu dot id tulun ku.


text:
Pokinongou no, oi pomogunan! Pomohukum ku nopo dit osorou diyolo' do wonsoyon diyolo', om karaagon tu' minada' i' iyolo' di ponudukan ku om a' minumboyo' di boros ku.


text:
Nunu daa o kopusou-pusou ku di kominyan di mantad hilo'd Siba di patahakon diyolo' doho', om i rampa do mantad hilo'd pomogunan dit osodu'? A' oku i' rumamit di porsombahan diyolo' om a' oku orohian di porsombahan di sorobon diyolo'.


text:
Om gowoi pondo om potohubon ku om porotuon ku o tulun diti. Om matai ngai' nopondo i tapa' om i tangaanak, om i tambalut om i songkoduwo diyolo',” ka dau.


text:
Boros kad Tuhan, “Rumikot o tiso' o bansa' dit okoris do mantad id pomogunan do ponong hilo'd utara. Posodia' no iyolo' do mongigit di rapo-rapo do sumangod.


text:
Nongoigitan no diyolo' i pana' om i gayang; orongit tomod iyolo' om aiso' o kosianan diyolo'. Miagal pod ngorod do rahat o karangahan diyolo' do songinsakai'd kuda'. Posodia' no iyolo' do mongoi panangod do Yorusalim,” ka dau.


text:
“Norongou no dahai i habar diri,” ka di tulun do Yorusalim, “om olomok po tomod ot opurimanan dahai tu' aiso' no o pokukurayan dahai. Poimponu' po iyahai'd kopoddosian om toruol do miagal di tondu' do mogkosusu.


text:
A' no iyahai kobulun do mongoi'd hiri'd koomulakan do mongoi pimpanau do hiri'd ralan, tu' ongkirapo-rapo ngai' nopo i pisangod do posorili' dahai om korolosi no kopio iyolo' dahai,” ka diyolo'.


text:
Boros kad Tuhan dot id tulun dau, “Panampakai kou nod pakayan do mogihad om isis kou nod hilo'd pupuk. Pinglompud kou nod mihad do miagal do pogihad dokoyu do tanak do napatai dit iso' i' daa, tu' sigog i' moti' do rumikot do mongoi panangod i mongoi pamaraag dokoyu,” ka dau.


text:
Om boros kaddi do Tuhan dot id di Yoromia, “Toinuo' no i tulun ku, oi Yoromia, do miagal di monompipi' ko'd basi', om ilaan no kopio ondung okuro- kuro o kowoyo-woyoon diyolo'!


text:
Oinsanan nopo iyolo' do tulun di sumasaap om osurilog, om i miagal pod tambaga' om basi' kokodou o ginawo. Angaraat ngai' nopo o kowoyo-woyoon diyolo', tu' minghombo poo iyolo' do mongoi popimboros di ponompuraraat do wokon.


text:
Alasu' no tomod i puputan nga' a' i' lumanak i basi' dit a' osonong om a' midu'. Aiso' i' o koonong-onongon do momolidang do tulun ku tu' a' i' poinsoduwon i tulun dit angaraat do hilo'.


text:
Sinuhu' oku'd Tuhan do mongoi do hiri'd wawayaan di Walai'd Sasambayangan dot Agayo, i hiri'd kosolokoyon do tulun do Yohuda do mongoi sambayang. Sinuhu' oku dau do mingkakat do hiri om popolombus di poboroson do Tuhan, it Osundu Kopio, i Kinorohingan dot Israil, dot id diyolo' do poingkaa, “Simbanai no ino kowoyo-woyoon dokoyu om ino kowoyo-woyoo' do koposi-posion dokoyu, om pologoson ku i' iyokoyu do miyon kasai'd hiti.


text:
Kada' ponongkuyaai di boros do tulun di magakal dokoyu do poingkaa, ‘Aiso' i' o koligagaanan toko'! Tu' iti nopo om Walai i' do Sasambayangan dot Agayo di don Tuhan. Walai i' kopio do Tuhan iti,’ ka diyolo'.


text:
Posimbano' no ino kowoyo-woyoo' do koposi-posion dokoyu, om ino kowoyo-woyoon dokoyu. Wonsoyon no dokoyu it otulid dot id pogialatan dokoyu.


text:
Tumingkod kou no do mongulok-ulok do bansa'd suwai, om i tangaanak dit aiso' o molohing, om i tongoondu' do nopuadan. Kada' kou pamatai do tulun dit aiso' o sala' dot id pomogunan diti. Kada' kou tuku' dot id tingolig, tu' karaag i' moti' dokoyu iri.


text:
Ondung posimbanon dokoyu o kowoyo-woyoo' do koposi-posion dokoyu om ino kowoyo-woyoon dokoyu, om pologoson ku no iyokoyu do momogun-mogun do hiti'd pomogunan di pinatahak ku dot id taki-aki dokoyu do sumiliu'd diyolo'd songonuon do gisom dot alaid.


text:
Om manakau kou, om mamatai, om magampahu', om mimboros dit a' otopot, om papatahak kou do porsombahan dot id Baal, om tumuku' kou dot id tingolig dit a' dokoyu notutunan do mantad di gulu po.


text:
Mingwonsoi kou po di wowonsoyon do karaatan ku, om rumikot kou nogindo do mongoi ingkakat do hiri'd toguang ku do hilo'd walai ku om momoros kou dot, ‘Aiso' i' o koligagaanan dahai,’ ka dokoyu.


text:
Ongoi kou no do hilo'd Silo, i kinoiyonon di pinili' ku dit id gulu i' kopio do tiyonon do sumambayang dot id doho', om antangan no i winonsoi ku dot id kinoiyonon diri, tu' minomonsoi id dusa i tulun dot Israil, i tulun ku.


text:
Winonsoi ngai' po dokoyu o dusa'ddi do mulong piya dot asaru' tomod oku do momoros dokoyu, nga' a' kou i' minokinongou. Om a' kou suminimbar di linohou ku iyokoyu.


text:
Iyo nopoddi om nunu nopo i winonsoi ku do hilo'd Silo om iri no o wonsoyon ku dot id Walai'd Sasambayangan dot Agayo diti sondihon daa dokoyu. Hiti nod kinoiyonon di pinatahak ku daa dot id taki-aki dokoyu do wonsoyon ku o miagal di winonsoi ku do hilo'd Silo di gulu po.


text:
Om uyungon ku nondo iyokoyu do mantad id doho' do miagal di minonguyung oku di tobpinai dokoyu, oi tulun dot Israil. Tu' iyoho' no i Tuhan, o minomoros diti,” ka dau.


text:
Boros kad Tuhan, “Oi Yoromia, kada' no sambayangai iti tulun. Kada' no obiai iyolo' do sumambayang, om kada' pononsog doho' tu' a' oku no mokinongou diya'.


text:
Tu' a' nu toi okito ilo pingwonsoyon diyolo' do hilo'd bandar do Yohuda om hilo'd karalan-ralanan do Yorusalim?


text:
Mintimung pod siduwon i tangaanak, om modsidu i tongokusai, om iri no tongoondu' om minggaur do tapung do wonsoyon do roti do patahakon di ponokokinorohingan di roitan diyolo' do Raja'd Tondu' do Surga. Om popintungu nogi' iyolo' do porsombahan do waig dot anggur do patahakon dot id ponokokinorohingan do mokimohilo-hilo'd pokoruol do ginawo ku.


text:
Nga' iyoho' kopio tuu daa i pokorualan diyolo'ddi? Okon, suwai ko' iyolo' i' om iyolo' o pokorualan diyolo' om it intingayamon diyolo'.


text:
Om gowoi pondo dot iyoho' nondo, i Tuhan, it Asawat Kopio, o pourabus do kototogod ku dit a' ogina-gina' do hiti'd Walai'd Sasambayangan dot Agayo diti. Om pourobuson ku nogi' iri dot id tulun om id tayam-tayam, om hiri piya'd kayu om hiri'd tanom-tanom nga' pourobusan ku i' do kototogod ku. Miagal pondo do tapui di molob-ngolob om it a' milo'd pisokon o kototogod ku.


text:
Oi tulun ku, haro i' daa o porsombahan dit oyion nopod monorob do hiri'd pananaraban do porsombahan, om haro i' daa i milo dokoyu'd akanon o wookon. Nga' poboroson ku nopo iyoho', i Tuhan, om mogot nogi' do kanon ngai' nopo dokoyu iri.


text:
A' ku i' nonuan i taki-aki dokoyu dot oturan do pasal do porsombahan do sorobon ko' nunu nopo o kowoyoon do porsombahan do suwai di pinosoliwan ku i' iyolo' do mantad hilo'd Masir.


text:
Nga' sinuhu' ku i' iyolo' do mumboyo' doho' om osiliu oku i' do Kinorohingan diyolo', om osiliu iyolo' do tulun ku. Om sinunudan ku nogi' iyolo' do tumanud di pinonuhuan ku diyolo', om osimbayan indo kasai' iyolo'.


text:
Nga' a' i' iyolo' minumboyo' om a' minamadul diri. Suwai ko' miningwonsoi nogi' iyolo' do nunu nopo i korohian do ginawo diyolo' dit okodou om araat, om ruminuhang nogiddi o kararaat diyolo' om a' nogi' iyolo' suminonong.


text:
Mantad poddi suminoliwan do mantad hilo'd Masir i taki-aki dokoyu om gisom do baino' om a' oku no notingkod do popingrikot do susuhuon ku, i nabi ku dot id dokoyu.


text:
Nga' aiso' i' o tiso' dokoyu do minokinongou om aiso' o minamadul. Tu' ruminuhang nogi' o kokodoho' do ginawo dokoyu om pointalib nogiddi o karaato' dokoyu ko' i taki-aki dokoyu,” ka dau.


text:
Om boros kaddi do Tuhan dot id di Yoromia, “Poboroson ngai' nu piya iti boros ku dot id tulun ku, oi Yoromia, nga' a' i' iyolo' mokinongou diya'; om lohowon nu no daa'ndo iyolo' nga' a' i' iyolo' sumimbar.


text:
Iyo nopoddi om sunudan no iyolo' dot iyolo' no o bansa' dit a' mumboyo' doho', iyoho' i Tuhan om Kinorohingan diyolo'; om a' iyolo' minsingilo do mantad id hukuman di pinaratu' dot id diyolo'. Natagak no kopio o kotorodoko' diyolo'. Tu' a' no diyolo' insan do pinroitan iri,” ka dau.


text:
Boros kad Tuhan, “Pogihad kou no, oi tulun do Yorusalim! Pampadai no dokoyu ino tobuk dokoyu om taamon i' do hilo'd tana'. Podsinding kou no do sinding do mogihad do hilo'd timpak do nulu-nulu. Tu' pinotogod oku dokoyu, iyoho' i Tuhan, om gowoi poddi om nadaan ngai' ku o tulun ku.


text:
Araat tomod o winonsoi di tulun do Yohuda. Tu' pinoiyon diyolo' i tingolig diyolo', i karaatan kopio ku do hiri'd Walai ku, om nososomu'ddi diyolo' iri.


text:
Minomonsoi iyolo' do pananaraban do porsombahan di roitan do Topit do hilo'd Rantai do Hinom, do panaraban di tangaanak diyolo' do maan do porsombahan di sorobon. Nga' a' ku i' iyolo' sinuhu' do momonsoi do miagal diri, a' oku i' nokopomusorou do miagal diri.


text:
Om gowoi pondo do rumikot o maso dot a' roitan do Topit om a' roitan do Rantai do Hinom o hilo', suwai ko' roitan nondo do Rantai do Pinonumbolian. Om hilo' nondo o pamalabangan diyolo' do tulun tu' aiso' no o pamalabangan do suwai.


text:
Osiliu nondo do tana' dit a' sunian o pomogunan diri. Om pupusan ku nondo i pangkis dot otood om it ongosonong o ginawo om i karamayan do moginakan do dong kumawin do hiri'd bandar do Yohuda om hiri'd karalan-ralanan do Yorusalim.


text:
Tontok nopondo do maso'ddi om posoliwanon nondo do mantad hiri'd lobong diyolo' o tulang di raja' om i pagawai do Yohuda, om i tulang dit imam om i nabi om i tulun do suwai di poingiyon do hilo'd Yorusalim.


text:
A' nogi' otimung om a' olobong i tulang diri suwai ko' poinromos nopo do hiri'd tana' do miagal pod rinomos. Songinsasad pondo iri dot id dotimpalangan do tadau, om tulan, om rombituon, i kinosianan om i sinubak di tulun diri di gulu po, om i nongoi diyolo' pokitudukai om i tinuku' diyolo'.


text:
Om iri nopondo tulun di noolu-olu' do mantad id bansa' dot araat diri, i songingiyon dot id kinoiyonon di pinotompiasan ku diyolo' om orohian nogi' daa'ndo do matai ko' mantad do poimpasi. Iyoho' no i Tuhan, it Osundu Kopio, o minomoros diti,” ka dau.


text:
Sinuhu' oku'd Tuhan do momisunud di tulun dau do poingkaa, “Soira' nopo dot aratu' o tulun, om a' toi iyau tumungag i' kawagu? Om apalid nopod ralan o tulun om a' toi iyau gumuli' i' kawagu?


text:
Nga' nokuro'ddi oi tulun ku, tu' mogidu' kou do mantad id doho' om a' no gumuli-guli'? Sumokot tomod kou nogi' di tingolig dokoyu om mada' nogi' do gumuli' dot id doho'.


text:
Minokinongou tomod oku i' daa, nga' a' kou i' minomoros dit otopot. Aiso' i' o tiso' dokoyu do monosol di kararaat dokoyu, om aiso' o minuhot dot, ‘Nunu o nowonsoi ku di nakasala'?’ ka. Tu' sorompori-pori kou nopo do tumanud do korohian dokoyu, do miagal poddi kuda' do tumangkus dot id pisangadan.


text:
Iri piya i tombolog do roitan do luungon nga' koilo i' do maso do koulian, i sikukur, om i kolumpisau, om i wodik, nga' koilo i' do maso do koundolihan do tiyonon. Nga' iyokoyu nopo, i tulun ku, om a' i' koilo dot oturan di ponuduk ku dokoyu.


text:
Om poingkuro'ddi do momoros kou dot ongkitoilaan kou, om koilo kou dot oturan ku? Antangai pogi' nga' nosimbanan no moti' di piro-piro gomponuduk do tugama' di goudut i toturan ku.


text:
Ointingayam nondo i tulun dokoyu dit ongoilo; om oborulong nopondo o pomusorou diyolo' om kosulung iyolo' do lawa'. Naadaan no diyolo' i boros ku; om nunu po kaka daa'ddi o toilaan diyolo'?


text:
Om gowoi pondo om patahakon ku'd wokon i tumo diyolo' om patahakon ku dot id kusai'd suwai i sawo diyolo'. Tu' oinsanan nopo, i tulun dot angagayo om it ongokoro' po dot araat o ralan do mogihum do tusin. Iri piya nabi om it imam nga' mongudut i' di rayat.


text:
Om miagal pod nagaru-garut no toomod i suhat di tulun ku dot osorou diyolo', tu' pagaan-gaanon diyolo'. ‘Osonong-sonong ngai' i' bo,’ ka no diyolo', om maso ka dot aiso' nogi' o kasanang-sanangai.


text:
Oi tulun ku, nointingayaman kou i' di nongowonsoi dokoyu dit angaraat tomod? Amu'! A' tomod kou i' nointingayaman; a' i' nakaragang o rabas dokoyu dot ointingayaman. Om gowoi pondo om ahaba' kou do miagal di wokon tu' nahaba'; om soira' nopo do hukuman ku iyokoyu, om iri nondo o kopupuson do topud-opud dokoyu. Iyoho' no i Tuhan, o minomoros diti.


text:
Orohian oku daa do monimung di tulun ku, do miagal do tulun di monimung di tomoton; nga' iyolo' nopo om miagal noddi guas dot anggur dit aiso' o tua', om i guas dot ara dit a' mongua'; om iri piya roun nga' nongoriou no. Om gowoi poddi om pinologos ku o bansa'd suwai do mongoi pomorinta' do pomogunan diyolo',” ka dau.


text:
“Nokuro tu' poundorong tomod toko'?” ka di tulun di dong Kinorohingan do minonguhot. “Kainou pogi' manangkus do mongoi'd hilo'd bandar dit ongkitolig, om baya' nopod apatai toko' do hilo'. Tu' hukuman toko' nod Tuhan, i Kinorohingan toko', om noonuan toko' no dau di kawanit do maan dot inumon, tu' minomonsoi toko' i' do dusa dot id dau.


text:
Minagandad toko' daa do kosimbayanan om kolingasan nga' aiso' tomod nopo o kinotutukon diri, tu' iri nogi' it orongit o ruminikot.


text:
Hilo' nod bandar do Dan i pisangod toko'; om orongou toko' no i gongus do kuda' diyolo'. Gagaran ngai' nopo o pointongkop diti pomogunan do korongou di gongus do kuda' diyolo'. Tu' nokorikot no i pisangod toko' do mongoi pamaraag do pomogunan toko' om i bandar toko' om koinsanai di tulun do hilo',” ka diyolo'.


text:
Boros kad Tuhan, “Antang-antangan no, tu' porikot oku do tulanut dot id pogialatan dokoyu, i tulanut do kapatai om it a' milo'd limuon, om tindukon kou nondoddi,” ka dau.


text:
Pokinongou pogi'! Pointongkop nopodti pomogunan dot orongou ku i tulun ku do minggarang dot, “Okon noddi ko' hilo'd Sion o Tuhan? Okon noddi ko' hilo' i raja' do Sion?” ka no. Om boros kad Tuhan, i raja' diyolo' do suminimbar, “Nokuro giya tu' pinotogod oku dokoyu? Tu' tuminuku' kou di tingolig dokoyu om tuminuku' kou dot id ponokokinorohingan dit aiso' o guna'?” ka dau.


text:
Om boros ka di tulun dot Israil, “Nakatalib no i maso do magadau, om nakatalib no i maso do mongomot, nga' a' toko' po noongoi kapasi,” ka diyolo'.


text:
Tumongob po tomod o ginawo ku tu' norualan i' i bansa' ku; mogihad oku po tu' aiso' no o pokukurayan ku.


text:
Aiso' toi o tubat do hilo'd Giliad? om aiso' toi o dokutur do hilo'? om nokuro'ddi tu' a' nolingasan o bansa' ku?


text:
Torobong daa giya do waig iti tulu ku'dti, om tudan do romou iti mato ku, om milo oku i' do mihad do tadau om totuong do mogihad di tulun ku di nangapatai do pisangod.


text:
Haro daa giya o tiyonon ku'dti do hilo'd tana' do kowotuan om kotongkiad oku i' diti bansa' ku. Tu' oinsanan nopo iyolo' dot a' otorodok, om sinompuruan do tulun di popohudsu.


text:
Posodia kasai' nopo iyolo' do mongudut, tudut poo o momorinta' di pomogunan, okon no ko' katapatan. Boros kad Tuhan, “Pogisuhut-suhuton nopo do tulun ku do momonsoi it araat, om a' no iyolo' magakun do Kinorohingan oku diyolo',” ka dau.


text:
A' no milo dot a' mumbangan-bangan o koinsanai do tulun di tambalut piya dau, tu' aiso' no o milo do ponongkuyaanan di tobpinai piya dau, tu' miagal ngai' nopo di Yakub koudut, om monipu' ngai' o tulun di tambalut piya kopio diyolo'.


text:
Mamalid ngai' nopo iyolo' di tambalut piya kopio diyolo', om aiso' no tiso' piya di momoros dot otopot tu' noubas no i dila' diyolo' do minsingudut om mada' no kopio iyolo' do tumingkod do momonsoi'd dusa. Pogisuhut-suhuton nopo diyolo' do momonsoi i ponginggorit diyolo'd wokon, om a' nopo otingkod i poninipu' diyolo', om notongkiadan no kopio diyolo' o Tuhan.


text:
Om gowoi poddi om minomoros o Tuhan, it Osundu Kopio do poingkaa, “Sompipion ku nondo iti tulun ku do miagal di monompipi' do basi', om umbalan ku iyolo'. Tu' nokowonsoi no dot araat o tulun ku om nunu po daa'ddi o milo ku'd wonsoyon dot id diyolo'?


text:
Miagal pod pana' di kapatai o dila' diyolo', tu' tudut kasai' nopo o poboroson. Osonong tomod i' o poboroson diyolo' dot id songkoduwo diyolo', nga' otopot nopo kopio om papataan i' iyolo' do lawa' do maan do pamalawa'.


text:
Om a' ku po tuu daa hukuman iyolo' diti nongowonsoi diyolo'dti? Om a' ku po tuu daa sulian o bansa' do miagal diti? Iyoho' no i Tuhan o minomoros diti,” ka dau.


text:
Boros kangku, “Pogihadan ku nondo ilo tulun om pogihadan ku ilo kobuturan, tu' nongoriou po ngai' om aiso' no o tulun do maya' do hilo'. Aiso' no ot orongou do tuni do tayam-tayam om i tuni do tombolog, om i nintorusan nga' nongkopoggidu' ngai' no,” ka.


text:
Boros kad Tuhan, “Silihon ku nondo o Yorusalim do kinotimungan do kinaraagan, om kinoiyonon di lilisokon do toni; om silihon ku do kinoiyonon dot oingou o kabandaran do Yohuda, om it a' iyonon do tulun,” ka dau.


text:
Om ponguhot oku no, “Oi Tuhan, nokuro tu' naraag po tomod om otuu po do miagal do kowotuan iti tana', gisom dot aiso' no o maya'? Isai poddi o kitoilaan do mongilo do komoyon diti? Isai no o pinosuhut nu'dti om milo i' daa iyau do momisunud do tulun do suwai?” ka dau.


text:
Om boros kad Tuhan, “Nosiliu pogi' o miagal diti nga' a' id tulun tinanud i ponudukan ku di pinatahak ku diyolo'. Om a' iyolo' minumboyo' doho' om a' diyolo' winonsoi i pinonuhuan ku.


text:
Tu' pinokodou nogi' diyolo' o ginawo diyolo' om tuminuku' dot id tingolig do Baal do tumanud di ponudukan di komolohingan diyolo'.


text:
Iyo nopoddi, om pokinongou no diti wonsoyon ku, iyoho' i Tuhan it Osundu Kopio, i Kinorohingan dot Israil. Onuan ku nondo i tulun ku do rarapaon dit opoit do maan diyolo'd kanon om onuan ku iyolo' do tinumon di kawanit.


text:
Om potompiason ku nondo iyolo' dot id pogialatan do bansa' dit a' diyolo' otutunan om it a' notutunan di komolohingan diyolo'. Om poporikot oku nondo do soudor do mongoi panangod diyolo' do gisom dot angapatai ngai' iyolo',” ka dau.


text:
Boros kad Tuhan, it Osundu Kopio dot id tulun dau, “Antangai pogi' ondung nunu'ddi o nosiliu! Pomolohou kou no di mogigihad, om porikoton no i tongoondu' do modsisinding do sinding do mogihad,” ka dau.


text:
Om boros kaddi di tulun do Yohuda, “Sunudan no iyolo' do marau-arau do mongoi podsinding do sinding do mogihad dahai, gisom dot oponu' do romou o mato dahai, om gisom dot oyopos o pingas dahai,” ka dau.


text:
Pokinongou pogi' dilo tihad do hilo'd Sion, “Naraag no kopio iyahai! Nointingayam no kopio iyahai! Om a' no milo dot a' iyahai tumongkiad do pomogunan dahai, tu' nangaraag no o walai dahai,” ka.


text:
Om boros kangku, “Pokinongou kou nod boros do Tuhan, oi dokoyu i tongoondu', om ilaan no kopio i boros dau. Tudukan no i tangaanak dokoyu'd tongoondu' do sinding do mogihad, om tudukan i tambalut dokoyu do modsinding do sinding do mogihad.


text:
Tu' nokosuang no o kapatayon do minaya' di liligaon toko', om nokosuang nori di walai do raja' toko'; naayi' nod natabpaan i tangaanak do hilo'd ralan om natabpaan ngai' i tangaanakwagu do hilo'd pogititimungan do tulun.


text:
Pointongkop nopo o rata' do poinsasad do hiri'd tana', do miagal pod rinomos, om miagal do winangkasan do gandum di hiri'd notoliban di mongomot om aiso' no o mongoi di gandum. Iti no o pinonuhuan do Tuhan doho' do popoboros,” ka dau.


text:
Boros kad Tuhan, “A' i' apatut dot oondos i tulun dot ongoilo di toilaan diyolo', om a' apatut dot oondos i tulun dot okoris di kinoris diyolo', om a' apatut dot oondos i tulun do kaya' di kakayaan diyolo'.


text:
Nga' ondung haro o tulun dot orohian dot oondos, om apatut no dot oondos iyau tu' kotutun i' iyau om kosuhut iyau di natantu' mantad ku do wonsoyon ku, tu' kosianan ku nopo om aiso' i' o kopupuson om iri wonsoyon ku nga' otulid i' om otopot. Miagal no ngai'ddi o korohian ku. Iyoho' no i Tuhan, o minomoros diti,” ka dau.


text:
Boros kad Tuhan, “Rumikot nondo o maso do hukuman ku i tulun do Masir, om i tulun do Yohuda, om i tulun dot Idom, om i tulun dot Amon, om i tulun do Muab, om i tulun di momogun-mogun do hilo'd tana' do kowotuan, i nangapampadan o tobuk. Nosunatan ngai' i' iti tulun nga' a' i' iyolo' tuminanud di tumpongo ku, i komoyon kopio di sunat diri. Aiso' i' o tiso' di tulun diri om aiso' o mantad id tulun dot Israil do tuminanud di tumpongo ku,” ka dau.


text:
Boros ka dau, “Kada' kou tanud di kowoyo-woyoon do bansa'd suwai; om kada' kou kagangau do kokito piya do kopusahan do hilo'd tawan, do mulong piya dot ongooris ngai' o bansa'd suwai.


text:
Tu' kotumbayaan nopo do tulun diti nga' aiso' tomod i' o suang. Mongoi no tulun panagad do kayu do hilo'd gouton om patahakon no di mongingikir, om wonsoyon no dau iri do tininganak;


text:
Tingolig nopo do miagal diri om miagal noddi tinulun-tulun do pinotondu' do hiri'd tumo di tinanaman do sangop, tu' a' i' koboros; om minog i' do gantayon do tulun tu' a' i' kapanau. Kada' kou kooris diti: tu' a' i' milo do pokoruol dokoyu, om a' milo do momonsoi dit osonong dot id dokoyu,” ka dau.


text:
Isai po daa'ddi ot a' rumonok diya', tu' raja' do koinsanai'd bansa'? Apatut no do royohon ko. Tu' aiso' no o koiyo diya' dot id pogialatan do koinsanai di tulun dot ongoilo do mantad id toinsanan o bansa', ko' id pogialatan po di raja' diyolo'.


text:
Basug ngai' nopo om lowong iyolo'. Nunu no kaka daa o toilaan diyolo' do mantad id tingolig diyolo' di kayu i' toomod, tu' a' i' iri milo do monuduk di kiguna'.


text:
Iri nopo tingolig diyolo' nga' nurogupan do pirok do mantad hilo'd Sepanyol, om nurogupan do tamas do mantad hilo'd bandar dot Upas, om iri nopo tingolig diri nga' wonsoi ngai' i' di tulun dit ongoilo, om pinakayan do pakayan dit oitom o karagango' om otomou daragang-ragang do nawol di mangangawol dit ongoilo.


text:
Nga' iya' no oi Tuhan, i Kinorohingan dot otopot, iya' no i Kinorohingan do manahak do koposion, om i raja' dot aiso' o kopupuson. Om soira' nopo dot otogod ko nga' kogogor nopo iti pomogunan; a' i' kasangal do kototogod nu o koinsanai do bansa'.


text:
(Poingkaa no ot apatut do poboroson dokoyu dot id diyolo': Iri nopo ponokokinorohingan dit a' minomonsoi diti pomogunan om tawan om atanus no do mantad hiti'd pomogunan om mantad hiti'd linungung do tawan.)


text:
Winonsoi do Tuhan iti tana' dot i sinundu dau o pinomonsoi, om winonsoi dau iti pomogunan om pinawalad dau ilo tawan dot i toilaan dau o pinapawalad.


text:
Soira' nopo do monuhu' iyau om kumahas nopo i waig do hilo'd soibau dilo tawan; om porikot iyau do haun do mantad hilo'd tisan diti pomogunan. Pakalabon dau i kodumaat do maso do rumasam om porikot iyau do tongus do mantad hiri'd pinoopian do tongus.


text:
Basug po om aiso' o toila-ilaan do kopurimanan do tulun do kokito do miagal diri; om ointingayaman tomod nopondo i gompomonsoi do tingolig tu' iri nopo ponokokinorohingan diyolo' om a' i' otopot om aiso' o pinuhobo.


text:
Aiso' ngai' i' o suang diri, om apatut no dot intingayamon om hingi-hingion, om raagon nondo ngai' iri do korikot o Tuhan do mongoi pomohukum diyolo'.


text:
Nga' a' i' miagal diri i Kinorohingan di Yakub; tu' iyau no i minomonsoi do koinsanai do nunu nopo, om nopili' no dau ot Israil do sumiliu do tulun dau. Ngaran nopo dau nga' Tuhan it Osundu Kopio.


text:
Pataamon kou moti'd Tuhan do mantad id pomogunan diti; om pokorualan kou dau do gisom dot aiso' nondo o tiso' dokoyu dot oolu'. Tu' Tuhan no o pinopoboros diti.


text:
Om pomogiak no i tulun do hilo'd Yorusalim do poingkaa, “Nadalaan tomod iyahai do norualan! A' no lumingos iti suhat dahai. Ondos daa dahai om asangalan dahai iti, nga' a' i' dahai asangalan!


text:
Nangaraag no o kiim dahai, om noputut ngai' no i tali di pinongogos diri. Nokopoggidu' ngai' no i tangaanak dahai, om aiso' no o noolu' do popowonsoi kawagu di kiim dahai; om aiso' no o noolu' do popowonsoi di tirai di kiim,” ka.


text:
Om boros kangku do suminimbar, “Basug ngai' nopo i boyoon toko'; tu' a' iyolo' mokituduk do Tuhan. Iri noddi ot a' diyolo' kinoundar-undaran, om o1+asasad diri o tulun toko'.


text:
Pokinongou tomod i bansa' do ponong hilo'd utara; om silihon nondo di soudor diyolo' i kabandaran do Yohuda do kowotuan dit oingou om a' iyonon do tulun; tu”toni poo o miyon do hilo',” kangku.


text:
Oi Tuhan, oilaan ku i' dot aiso' i' o tongosongulun piya do kikuasa' do manantu' do kootuson do koposi-posion dau; om aiso' o tiso'd tulun do koporinta' do kowoyo-woyoo' dau.


text:
Tudukai no iyahai i tulun nu, oi Tuhan; kada' indo iyahai pokorualai kopio. Om kada' iyahai hukumai di maso nu dot otogod; tu' opunso moti'ndo kopio iyahai.


text:
Porikoton no ino kototogod nu dot id bansa' dit a' tumuku' dot id diya', om id tulun di magada' diya'. Tu' minamatai iyolo' do tulun nu; om pinadalaan kopio iyahai diyolo' do minamaraag gisom do nangaraag ngai' po o pomogunan dahai.


text:
“Pokinongohon no o kowoyo-woyoo' diti tumpongo ku. Om sunudan no i tulun do Yohuda om i tulun do Yorusalim


text:
do napapalan ku no, iyoho' i Tuhan i Kinorohingan dot Israil, o pointikid-tikid do tulun dit a' mumboyo' do kowoyo-woyoo' diti tumpongo ku'dti.


text:
Iti no i tumpongo do pinoumpongo ku dot id taki-aki diyolo' do tontok di pinosoliwan ku iyolo' do mantad hilo'd Masir, i pomogunan do miagal do naraka dot id diyolo'. Sinuhu' ku iyolo' do mumboyo' doho' om tumanud do koinsanai di ponuhuan ku. Om sinunudan ku nogi' iyolo' dot ondung mumboyo' iyolo' doho' om osiliu no iyolo' do tulun ku om osiliu oku do Kinorohingan diyolo'.


text:
Om bayaanon ku indo i batos ku di pinabatos ku dot id taki-aki diyolo' tu' patahakon ku indo diyolo' i pomogunan di kaya' om oruak, ondung tonudon ngai' no diyolo' i ponuhuan ku. Om nasanganu no diyolo' iri do baino',” ka dau. Boros kangku, “Iyo noddi, oi Tuhan.”


text:
Om boros kaddi do Tuhan dot id doho', “Ongoi no do hilo'd kabandaran do Yohuda om hilo'd karalan-ralanan do Yorusalim. Om poboroson no i boros ku do hilo' om sunudan i tulun do mokinongou di kowoyo-woyoo' di tumpongo ku'ddi om sunudan iyolo' do mumboyo'ddi.


text:
Tu' tontok di pinosoliwan ku i taki-aki diyolo' do mantad hilo'd Masir, om pinoinod tomod ku o pinomoros ku diyolo' dot apatut no do mumboyo' iyolo' doho', om kakal ku i' do popoinsan diti tulun ku do pasal diri do gisom piya do baino'.


text:
Nga' a' i' iyolo' minokinongou om a' minumboyo'. Suwai ko' sompori-pori nogi' iyolo' do potilombus di kosongkiwalo' om karaato' diyolo'. Nosuhu' ku no iyolo' do mumboyo' di tumpongo ku nga' minada' i' iyolo'. Om gowoi poddi om porotuo' ngai' ku nopo dot id diyolo' i hukuman do noboros do hiri'd tumpongo'ddi,” ka dau.


text:
Om boros kaddi kawagu do Tuhan dot id doho', “Mogiupakat no i tulun do Yohuda om i tulun do Yorusalim do sumaap doho'.


text:
Om nokoguli' no iyolo' do momonsoi do dusa di komolohingan diyolo' tu' mada' i' iyolo' do momonsoi di ponuhuan ku; tumuku' noddi iyolo' dot id ponokokinorohingan do suwai om amu' tumanud di ponuhuan ku. Om nokotolibamban goduwo nopo ot Israil om Yohuda, di tumpongo do winonsoi ku dot id taki-aki diyolo'.


text:
Om baino' noddi, om poinsanon ku no iyolo' do porikoton ku nondo, iyoho' i Tuhan o poporikot, do kosusaan dot id diyolo', om a' no iyolo' milo do mogidu' do mantad hiri. Om soira' nopo do momolohou daa iyolo' doho' do mokitulung, om a' ku no iyolo' pokinongohon.


text:
Om mongoi no daa'ndo o tulun do Yohuda om tulun do Yorusalim do hiri'd tingolig di subakon diyolo' do porsombahan do sumbolion om minglohou pondo iyolo' do mokitulung. Nga' a' i' milo do monulung diyolo' i tingolig diri do rumikot i kosusaan.


text:
Irad po do kogumuon do bandar do Yohuda o kogumuo' do tingolig diyolo', om i tulun do hilo'd Yorusalim nga' nokopoingkakat no do pananaraban do porsombahan do patahakon dot id Baal, i tingolig di kososomu' kopio'ddi, dot irad poddi kogumuo' do ralan do hiri'd bandar.


text:
Oi Yoromia, kada' no sambayang dot id doho' om kada' oku lugu-lugutai do mogobi' diti tulun. Tu' soira' nopo dot id suang iyolo'd kosusaan om momolohou daa iyolo' doho' do mokitulung nga' a' oku no mokinongou diyolo',” ka dau.


