# verses

text:
Om ongoi ngai' nopo iyolo' do hiri'd kokobunan diyolo'd anggur, do mongoi pamaga' do waig dot anggur do maan dot inumon, om papaharo do poginakanan. Om moginakan nondo iyolo' om moginum do hiri'd tiyonon do tumuku' di tingolig diyolo', om mikuwo'd mimpopol di Abimilik.


text:
Om boros ka nod i Gaal, “Isai kopio daa i Abimilik diri, om isai toko' iyati' i tulun do Sikim? Okon toi ko' tanak iyau di Gidion? A' toi daa apatut nopo om osiliu daa'd susuhuon di Hamor, i tapa' di Sikim, i Gidion om i wakil dau di roitan dot i Sibul! Om nokuro'ddi tu' mokiporinta' toko' dau?


text:
Ondung iyoho' daa o boyoon di tulun do Sikim, om atantu' no do nopupusan ku no o surupu di Abimilik! Om poboroson ku nondo dot id dau o poingkaa, ‘Kaino pogi'! Timungo' ngai' o soudor nu om mongoi to i' pisaap!’ kangku nondo,” ka dau.


text:
Om kotogod no i Sibul, i momorinta' di bandar do Sikim diri, do tontok di nokorongou iyau di popimboroson di Gaal.


text:
Om ponuhu' no iyau'd tulun do minongoi do hiri'd di Abimilik, i hilo'd Aruma do tontok diri, do mongoi popoboros do poingkaa, “Nokorikot no i Gaal, i tanak di Ibid, do mogitanud-tanud di tongotobpinai dau do hiti'd Sikim, om mominsuhu' diri iyau do tulun do hiti do sumaap diya'.


text:
Om kosuabon pondod suab, di koulai o tadau, om tigowoon nod mongoi panangod i bandar. Om ondung sumoliwan i Gaal om i tulun dau do mongoi saap diya', om iri no o maso nu do manangod dau!” ka dau.


text:
Om pamanau noddi i Abimilik om koinsanai di tulun dau do tontok di dongotuong. Om pogibahagi-hagi' no iyolo' dot apat o posukan om ongoi no lisok do hiri'd soliwan di bandar do Sikim.


text:
Om kokito poddi di Abimilik om i tulun dau i Gaal do sumoliwan om miningkakat do hiri'd wawayaan di bandar, om soliwan ngai' no iyolo' do mantad hiri'd linisok diyolo'.


text:
Om kokito nod i Gaal iyolo', om boro-boros no iyau di Sibul, “Ontong pogi'! Nga' haro moti' o tulun do rumuhuk do hiti do mantad hilo'd timpak do nuluhon!” ka dau. Nga' boros ka di Sibul, “Okon i' ko' tulun ilo'. Sangai-sangai no toomod ilo' do hilo'd nuluhon,” ka dau.


text:
Om boros ka kawagu di Gaal, “Ontong pogi'! Rumuhuk nolo tulun do hilo'd guas dilo nulu-nulu, om haro po kawagu o sinompuruan do tulun do suwai do rumikot do hiti do mantad hilo'd guas do tarbantin di tulun di mogogontong do nasip!” ka dau.


text:
Om boros kaddi di Sibul dot id dau, “Honggo noddi i koburuako' nu'ddi? Tu' boros ka nu di guulu om ‘Nokuro tu' mokiporinta' toko' di Abimilik?’ ka nu. Ilo' no ngai' i tulun dit untotorion nu'ddi. Ngoyo' pogi' iyolo' songodo' do dinondo!” ka dau.


text:
Nga' saapo' no di Abimilik i Gaal do gisom do minogidu' iyau. Om songingiliu poddi i nangapatai do hiri'd dotimbabaan di wawayaan di bandar.


text:
Om poguliai noddi di Abimilik do hilo'd Aruma, om uyungo' no di Sibul i Gaal om i tongotobpinai di Gaal do suminoliwan do hilo'd Sikim. Om a' noddi iyolo' koino-ino do miyon do hilo'.


text:
Om tadau noddi kawagu om timpuun no i tulun do Sikim do tumongkiad di bandar do mongoi do hiri'd koumaan. Om posunudo' no o hal diri dot id di Abimilik.


text:
Om timungo' nod i Abimilik i tulun dau, om bohogio' no do tolu o bohogian. Om ongoi no iyolo' lisok do hiri'd koumaan do madtamong. Om tontok di nokito dau do pakayaan no di tulun do bandar diri do hiri'd koumaan, om soliwan no iyau do mantad hiri'd linisok dau, om ngoyo' no dau iyolo' patayo'.


text:
Om daamot nopod i Abimilik om i tulun dau do minarau-arau do minongoi padtamong di wawayaan do bandar, om iri nopo duwo o bohogian do tulun dau om minggusa' om mimpatai di tulun di minogidu' do hiri'd koumaan.


text:
Om ponongodou nopo i Abimilik do suminangod do tadau'ddi, om kosolod noddi dau i bandar diri; om patayo' no dau i tulun do hiri, om raago' dau i bandar om sasadai nogiddi dau do silaon.


text:
Om soira' di nokorongou i tulun di hiri'd suang di kuta' do bandar do Sikim do pasal diri, om ongoi no iyolo' intirung do hiri'd luang dot id siriba' di walai'd tingolig dot Ilbirit.


text:
Om ongoi noddi i Abimilik om i tulun dau do hilo'd Nuluhon do Salmon. Om hilo' nod minintutu' iyau do raan do kayu, do kapak o pinonutu'. Om saano' nogiddi dau iri. Om suhuo' no dau i tulun dau do lumomus do momonsoi'd miagal di winonsoi dau.


text:
Om oinsanan nopoddi i tulun do minintutu' di raan do kayu, om tanud no di Abimilik. Om potimungo' nopo diyolo' i raan do kayu'ddi do hiri'd kabang di luang dit id siriba' di walai'd tingolig. Om tutudai noddi diyolo' di maso di tulun do Sikim do hiri'd suang di luang. Om kapatai ngai' noddi i tulun do Sikim do haro i' doti' o soribu o tongokusai om tongoondu'.


text:
Hiri nopod tanga' di bandar om haro o walai'd watu dit akawas; om ongoi ngai' nopoddi i tulun do bandar diri do hiri'd walai'd akawas. Om suang no iyolo'd hiri, om ontiilai no, om ongoi no iyolo' do hiri'd sakai di taap.


text:
Om rikot noddi i Abimilik do hiri do mongoi panangod di walai'd akawas. Nga' tontok di nokorikot iyau do hiri'd wawayaan di walai'd akawas do mongoi daa podtutud diri,


text:
om paratu' no o songulun o tondu' do watu di maan do pongisar, do pinootung di tulu di Abimilik, gisom do kababak nopo i korulung do tulu dau.


text:
Om olomus nopo i Abimilik do minomolohou di tanakwagu di sumaan di rapo-rapo dau, boros ka dau, “Kodongo' kopio ino gayang nu om patayon oku i'; tu' mada' oku i' do boro-boroson do tondu' o minamatai doho',” ka dau. Om toboko' noddi iyau di tanakwagu do gisom do napatai i Abimilik, om uli' ngai' noddi iyolo'.


text:
Om iyo noddi o pinonuli' do Kinorohingan di Abimilik di karaaton do nowonsoi dau dot id tapa' dau, do tontok di minamatai iyau di turu' nohopod o tobpinai dau.


text:
Om hinukuman nogid Tuhan i tulun do Sikim dot i karaato' diyolo' o kinopomohukuman. Om miontok nopoddi di pinoboros di Yotam, i tanak di Gidion diri, i nosiliu dot id diyolo' do tontok di pinapalan dau iyolo'.


text:
Om di nopoddi napatai i Abimilik, om kosiliu no i Tola, i tanak di Pua, do boyoon do pinopoidu' di tulun dot Israil do mantad id pisangod. I Tola nopoddi nga' manangaki di Dodo, i mantad id payat dot Isakar. Om poingiyon iyau do hilo'd Samir, it id watas do konulu-nuluan dot Ipraim.


text:
Koloido' nopo dau do boyoon do tulun dot Israil om duwo nohopod om tolu o toun. Om kapatai noddi iyau om lobongo' no do hilo'd Samir.


text:
Om suminusuhut nopod i Tola do suminiliu'd boyoon do tulun dot Israil, om i Yair, do solinaid do duwo nohopod om duwo o toun. I Yair nopo om mantad hilo'd Giliad.


text:
Tangaanak nopo dau'd kusai om tolu nohopod o tulun. Om kogumuon nopod kaladai do sasakayon diyolo' om tolu nohopod o tinan om tolu nohopod o kampung diyolo' do hilo'd watas do Giliad. Om roitan kasai' pod kokompungan do Yair o kokompungan diri.


text:
Om pomonsoi no kawagu'd dusa dot id Tuhan i tulun dot Israil. Om a' no diyolo' pusohon o Tuhan om nokotingkod no iyolo' do sumambayang dot id dau. Sambayangan nopo diyolo' om i tingolig di Baal om Astorit, om i tingolig do tulun do Siria, om Sidon, om Muab, om Amon, om Pilistin.


text:
Om iri no o kinatagadan do Tuhan di tulun dot Israil gisom do pologoso' nopo dau i tulun do Pilistin om tulun dot Amon do momorinta' diyolo'.


text:
Om hopod nopo om walu' o toun di duwo o bansa'ddi do mongulok-ulok di tulun dot Israil di momogun-mogun do hilo'd Giliad, i watas di tulun dot Amori do ponong id koulayon do mantad id Bawang do Yordan. Om ninggorit tomod diyolo' i tulun dot Israil.


text:
Om soborong po i tulun dot Amon di Bawang do Yordan do minongoi panangod di payat do Yohuda, om Binyamin om Ipraim, do gisom do noinggorit tomod diri i tulun dot Israil.


text:
Om pomolohou noddi do Tuhan i tulun dot Israil. Boros ka diyolo', “Nokowonsoi no iyahai'd dusa dot id diya', tu' a' iyahai minomusou diya', i Kinorohingan dahai, om tuminuku' nogi' iyahai di tingolig do Baal,” ka.


text:
Om boros kad Tuhan do suminimbar, “Di nopoddi gulu po, om pinorinta' kou di tulun do Masir, om Amori, om Amon, om Pilistin, om Sidon, om Amalik om i tulun do Maon. Om pomolohou kou noddi doho' do mokitulung, koii? Om a' ku toi iyokoyu tinulung do minidu' do mantad id pomorintaan diyolo'?


text:
Nga' iyo piya'ddi nga' tuminolikud kou po doho', om minongoi kou nogi' tuku' di tingolig. Om a' oku noddi poidu' dokoyu'd baino'.


text:
Ongoi kou nopo pomolohou di tingolig di pinili' dokoyu. Pologoson nopo i tingolig diri do monulung dokoyu do tontok dot id suang kou'd kosusaan,” ka dau.


text:
Nga' boros ka di tulun dot Israil dot id Tuhan, “Nokowonsoi no iyahai'd dusa, oi Tuhan. Om wonsoyo' nopo i korohian nu do tulungon nu po daa iyahai'd baino',” ka diyolo'.


text:
Om pataamo' ngai' noddi diyolo' i tingolig, om sambayang no iyolo' dot id Kinorohingan. Om a' iddi kotoron o Kinorohingan do kokito di tulun dot Israil dot id suang do kosusaan.


text:
Om tontok nopoddi nga' sumodia' ngai' no i soudor dot Amon do mongoi sangod, om maso no diyolo' do powonsoi'd kiim do hilo'd Giliad. Om i tulun dot Israil nga' nokotimung no, om maso no do powonsoi'd kiim do hilo'd Giliad.


text:
Om hilo' noddi do minogiboro-boros i tongoulun om i boyoon do payat dot Israil do poingkaa, “Isai nopo o kasaap do sumiliu'd boyoon do momoyo' diti tulun do mongoi sangod di tulun dot Amon, om silihon no do boyoon do koinsanai diti tulun do hiti'd Giliad,” ka.


text:
I Yipta nopo om soudor dit osiou kopio do poingiyon do hilo'd Giliad. Tapa' nopo dau om i Giliad nga' tina' no dau om tondu'd sundal.


text:
Om haro i' o tangaanak di tapa' dau do tongokusai do tina' nopo om i sawo kopio di tapa' dau. Om tontok di nongosukod i tangaanak, om sansagai no diyolo' i Yipta do tumongkiad di walai diyolo'. Boros ka diyolo', “A' ko i' kaanu do nunu-nunu'd tungkusan do mantad id tapa' dahai, tu' iya' nopo om tondu' id suwai o sanganak!” ka.


text:
Om iri noddi o kinopoggiduan di Yipta do mantad id tongotobpinai dau om ongoi no iyau iyon do hilo'd watas do Tob. Om hilo' no do haro ot iso' o sinompuruan do tulun dot angaraat do minongoi sugku' dau, om ongoi noddi iyolo' pimpanakau.


text:
Om tontok di nosiliu o miagal diri, om ngoyo' no di boyoon do tulun dot Israil, di hilo'd Giliad, angatai i Yipta do muli' do mantad hilo'd watas do Tob.


text:
Nga' boros kad i Yipta do suminimbar, “Araatan kou i' kopio doho'ddi, om sinansagan oku dokoyu do tuminongkiad di walai di tapa' ku. Om nokuro noddi do baino' tu' rumikot kou i' dot id doho' dot id suang kou'd kosusaan?” ka dau.


text:
Om boros ka diyolo' do suminimbar, “Ruminikot pogi' iyahai nga' orohian iyahai'd moyo' ko dahai do mongoi sangod di tulun dot Amon, om iya' o boyoon do koinsanai di tulun do Giliad,” ka.


text:
Om boros kad i Yipta do suminimbar, “Ondung pogulion oku dokoyu do hilo'd Giliad do mongoi sangod di tulun dot Amon, om onuan toko' nopod Tuhan do kamanangan, om iyoho' no ot osiliu'd pomorinta' dokoyu,” ka dau.


text:
Om pamanau no i Yipta do mogiwoyo-woyo' di boyoon do Giliad. Om siliho' no iyau di tulun do Giliad do pomorinta' om boyoon. Om poboroso' ngai' no di Yipta i pokionuon dau di tulun do Giliad do hilo'd Mispa dot id toguang do Tuhan.


text:
Om ponuhu' nogiddi i Yipta do tulun do minongoi solowot di raja' dot Amon do mongoi poboros do poingkaa, “Nunu o sala' dahai tu' mongoi ko panangod do pomogunan dahai?” ka.


text:
Om boros ka di raja' dot Amon do suminimbar di tulun diri om, “Tontok di ruminikot i' i tulun dot Israil do mantad hilo'd Masir, om nongoi diyolo' solodo' i tana' dahai, do mantad pod hilo'd Bawang dot Amon om gisom do korikot do hilo'd Bawang do Yabok om Bawang do Yordan. Pogulio' no dokoyu iri kosonong-sonong,” ka diyolo'.


text:
do mongoi poboros dot isimbar do poingkaa, “A' i' i tulun dot Israil minonolod di tana' do tulun do Muab ko' iri po tana' do tulun dot Amon.


text:
Tontok di tuminongkiad do mantad hilo'd Masir o tulun dot Israil, om pakayaai no diyolo' do hilo'd Suok dot Akaba, do minaya' di tana' do kowotuan om korikot noddi iyolo' do hilo'd Kadis.


text:
Om ponuhu' noddi iyolo'd tulun do minongoi solowot di raja' dot Idom do mokibanar daa do maya' di pomogunan dau. Nga' a' i' dau iyolo' pinabanar. Om pokionuo' po diyolo' o miagal diri dot id raja' do Muab, nga' a' i' iyau pinapabanar diyolo' do maya' di pomogunan dau. Om iri noddi o kinoundarangan di tulun dot Israil do hilo'd Kadis.


text:
Om tilombus nogiddi iyolo'd minamanau do minaya' di tana' do kowotuan, nga' a' no nakawaya' do pomogunan dot Idom om Muab, suwai ko' suminusui iyolo' di ralan di kosorili' do gisom do nokorikot do hilo'd ponong id koulayon do mantad id Muab, it id soborong do Bawang dot Arnon. Om pomukiim no iyolo'd hilo', nga' a' i' suminoborong di bawang tu' kosuang nod pomogunan do Muab o hiri.


text:
Om ponuhu' noddi i tulun dot Israil do tulun do minongoi solowot di Sihon, i raja' do tulun dot Amori do hilo'd Hisbon, do mokibanar daa do maya' di pomogunan dot Amori, tu' mongoi iyolo' do hiri'd diyolo'd watas.


text:
Nga' a' i' di Sihon pinabanar iyolo' tu' lohowo' ngai' nogi' dau i soudor dau om pomukiim no iyolo' do hilo'd Yahas om ngoyo' nogiddi diyolo' songodo' i tulun dot Israil.


text:
Nga' nonuan i' do Tuhan, i Kinorohingan do tulun dot Israil, do kamanangan i tulun dot Israil do suminangod di Sihon om i soudor dau. Om iyo noddi o nakaanu-anu di tulun dot Israil do koinsanai di tana' do tulun dot Amori di poingiyon dot id pomogunan diri.


text:
Om iri nopo tana' do tulun dot Amori di naanu om noiyon diyolo' nga' mantad pod hilo'd Arnon do ponong id salatan, om gisom do hilo'd ponong id utara di Bawang do Yabok, om mantad di tana' do kowotuan do ponong id koulayon do mantad id Yordan om gisom do hilo'd ponong id kotonobon do mantad id Bawang do Yordan.


text:
Om Tuhan i', i Kinorohingan do tulun dot Israil, o minonguyung di tulun dot Amori do maan do koinsanangan di tulun do songonuon do Tuhan.


text:
Om umbalan nu po daa'ddi do mongoi panganu kawagu iri? Iri nopo tana' di pinatahak di Kamos, i tingolig dokoyu'ddi, dot id dokoyu, om koino-ino i' dot onuon kasai' dokoyu. Nga' iri nopo pinatahak do Tuhan, i Kinorohingan dahai, dot id dahai, om onuon kasai' no dahai.


text:
Ondos nu daa om osonong-sonong ko iya' ko' mantad di Balak, i tanak di Sipor, i raja' do Muab diri? I Balak nopo om a' i' nokoumbal do suminaap ko' minanangod dahai.


text:
Tolu no nahatus o toun dot Israil do momogun-mogun do hilo'd Hisbon om hilo'd Aroir, om hiri'd kawalayan dit id posorili', om hiri'd kabandaran do poinsusui di Bawang dot Arnon. Om nokuro tu' a' nu nongoi kawagu iri do solinaid diri?


text:
A' i' iyahai nakasala' dot id diya'. Iya' nogi' i nakasala' tu' minongoi panangod dahai. Om Tuhan no o gompomutus. Om iyau no o momutus diti hal dot id pialatan do tulun dot Israil om tulun dot Amon do tadau'd baino',” ka.


text:
Om porintao' noddi di Rusod do Tuhan i Yipta. Om pamanau no i Yipta do minongoi ompuya' do hiri'd watas do Giliad om Manasi, om poguliai nogiddi dau do hilo'd Mispa, i hilo'd Giliad. Om mantad nod hilo' om lombus po iyau do minamanau do kuminaa do hilo'd pomogunan do tulun dot Amon.


text:
Om pomonsoi no i Yipta do batos dot id Tuhan do poingkaa, “Ondung potumboyoon oku'd Tuhan do mangala' di tulun dot Amon,


text:
om kamanang oku no om isai nopo it id gulu soliwan di walai ku do mongoi rapou doho' di koguli' oku om patahakon ku no dot id Tuhan do maan do porsombahan do sorobon,” ka.


text:
Om soborong noddi i Yipta di Bawang do Yordan do minongoi sangod di tulun dot Amon. Om onuwai no iyau'd Tuhan do kamanangan.


text:
Om insanai nopo iyolo'd i Yipta do minamatai do mantad pod hilo'd Aroir om gisom do korikot do hilo'd watas di posorili' do Minit --- oinsanan nopo nga' duwo nohopod o bandar --- om gisom do nokorikot do hilo'd Abil-Kiramim. Om ogumu' tomod o tulun dot Amon do napatai, om naala' iyolo' di tulun dot Israil.


text:
Om tontok di minuli' i Yipta do hilo'd Mispa, om ongoi no i tanak dau'd sumandak ruba' dau do mikuwo'd mari-tari' om popouni do rebana. Om iso' nori o tanak dau.


text:
Om kokito nopoddi di Yipta i tanak dau om tuminongob tomod diri iyau gisom do pininghurak dau o pakayan dau. Om boro-boros no iyau do poingkaa, “Atuukoi, oi tanak ku, oruol no kopio o ginawo ku! Nokuro tu' iya' no kopio o popotongob do ginawo ku? Tu' nokosumpa' oku no dot id Tuhan om a' ku no milo dot a' bayaanon iri!” ka dau.


text:
Om boros kaddi di sumandak dot id di Yipta, “Nokosumpa' ko no dot id Tuhan oi Apa', om Tuhan nga' pinopotumboyo' i' diya' do minonuli' di karaaton do tulun dot Amon, i pisangod nu'ddi om nunu nopo i pinabatos nu om wonsoyon nopo,” ka.


text:
Nga' boros ka kawagu di sumandak, “Nga' iso' poo o pokionuon ku: Onuwai oku po daa diya'd maso do duwo o tulan do mongoi pimpanau do hilo'd konulu-nuluan do mogiwoyo-woyo' di tambalut ku. Om hilo' nondo do mogihad oku diti nasip ku, tu' sumandak oku po daa, om matai oku no,” ka dau.


text:
Om potumboyoo' iddi iyau di tapa' dau, om pologoso' nod minamanau. Om ongoi noddi i sumandak om i tambalut dau do hiri'd konulu-nuluan do mongoi pogihad do hilo', tu' a' po iyau kasawo om aiso' po tanak om matai no.


text:
Om katalib poddi o duwo o tulan om guli' no iyau dot id tapa' dau, om wonsoyo' noddi di tapa' dau i pinabatos dau dot id Tuhan. Om kapatai noddi i tondu' di sumandak po daa iyau. Om iri no o kinoimpuunon dot id pogialatan do tulun dot Israil, do koubasanan nod


text:
tumongkiad i kosumandakan do walai diyolo' do solinaid dot apat o tadau do pointikid do toun do mikuwo'd tumongob do momusorou di tanak di Yipta di hilo'd Giliad.


text:
Om tontok noddi do suminodia' i payat dot Ipraim do mongoi sangod. Om soborong noddi iyolo' di Bawang do Yordan do pakayaan do hilo'd Sapon. Om boros ka diyolo' dot id di Yipta, “Nokuro tu' ongoi ko nopo sangod di tulun dot Amon om a' nu i' iyahai nangatan? Tutudan no dahai iya' om koinsanai dit id suang do walai nu'd baino',” ka diyolo'.


text:
Om boros kad i Yipta, “Haro o pitagadan dot id pialatan dahai, i tulun do Giliad om i tulun dot Amon. Om nolohou ku i' iyokoyu do rumikot do mongoi ponguhup dahai do midu' do mantad id pomorintaan di tulun dot Amon diri, nga' a' kou i' ruminikot.


text:
Om soira' nopoddi do noilaan ku dot a' kou rumikot do mongoi ponguhup dahai, om ongoi oku nopoddi sangod di tulun dot Amon, om a' ku no pinadul o tinan ku dot apatai piya. Om onuwai oku noddi do Tuhan do kamanangan do suminangod diyolo'. Om nokuro'ddi tu' rumikot kou do mongoi saap doho'?” ka dau.


text:
Om timungo' ngai' noddi di Yipta i tulun do Giliad om songodo' no diyolo' i tulun dot Ipraim, om kaala' no diyolo'. (Iri nopo tulun do Giliad di poundorong do hilo'd watas dot Ipraim om Manasi nga' tondoson di tulun dot Ipraim do tuminongkiad do mantad id Ipraim, i payat mantad diyolo'.)


text:
Om tamangai no di tulun do Giliad di maso do sumangod i hiri'd sosoborongon di Bawang do Yordan, om atalaban i' diyolo' i tulun dot Ipraim di mogidu' daa. Om pointikid-tikid do haro o tulun dot Ipraim di mogidu' do muhot daa ondung koino-ino do sumoborong, om uhoton ngai' nopo di tulun do Giliad do poingkaa, “Tulun ko dot Ipraim?” ka. Ondung “Okon,” ka do posimbaron di tulun,


text:
om suhuon no diyolo' i tulun do momoros di boros dot “Syibolit,” ka. Om pomomoros nopo di tulun nga' “Sibolit,” ka tu a' i' kadawot no kopio di boros diri. Om tangkapon nondo diyolo' i tulun om patayon no dot id iso' o kinoiyonon do hiri'd sosoborongon. Om kapatai no ot apat nohopod om duwo noribu o tulun dot Ipraim do tontok diri.


text:
Om koloido' nopo di Yipta do nosiliu'd boyoon di tulun dot Israil om onom o toun. Om kapatai noddi iyau om lobongo' no do hilo'd kampung dau do hilo'd bandar do Mispa, di hilo'd Giliad.


text:
Om suminusuhut nopo di Yipta do nosiliu'd boyoon do tulun dot Israil om i Ibsan, i mantad hilo'd Baitlahim.


text:
I Ibsan nopodti nga' kianak do tolu nohopod o tongokusai om tolu nohopod o tongoondu'. Om iri nopo tangaanak dau'd tongoondu' nga' pinasawaan dau do tulun do mantad id payat do suwai. Om panganu no iyau'd tolu nohopod o sumandak do mantad id payat do suwai do pinokowinan di tangaanak dau'd tongokusai. Om koloido' nopo di Ibsan do nosiliu'd boyoon di tulun dot Israil om turu' o toun.


text:
Om suminusuhut no di Ibsan do nosiliu'd boyoon do tulun dot Israil om i Ilon, i mantad id payat do Sibulon. Om hopod o toun dau do boyoon di tulun dot Israil.


text:
Om suminusuhut nod i Ilon do nosiliu'd boyoon do tulun dot Israil om i Abdon, i tanak di Hilil, i mantad hilo'd Piraton.


text:
Om kogumuon nopod tanak dau'd tongokusai om apat nohopod o tulun, om iri no manangaki dau do tongokusai om tolu nohopod o tulun. Om otikid nopo iyolo'd kaladai do sakayon. Om walu' o toun di Abdon do boyoon di tulun dot Israil.


text:
Om kapatai noddi iyau om lobongo' no do hilo'd Piraton, i hilo'd watas dot Ipraim, it id watas do konulu-nuluan do tulun dot Amalik.


text:
Om pomonsoi po kawagu'd dusa dot id Tuhan i tulun dot Israil. Om pologoso' noddi do Tuhan i tulun do Pilistin do momorinta' diyolo' do solinaid dot apat nohopod o toun.


text:
Om tontok nopoddi nga' haro o songulun o kusai do hilo'd kampung Sora. Ngaran nopo dau om i Manua, i mantad id payat do Dan. Iri nopo sawo dau om a' maganak.


text:
Nga' insan o tadau om rikot no o moloikat do Tuhan dot id sawo dau om boro-boros nod poingkaa, “Solinaid nopodti om aiso' i' o tanak nu, nga' a' no alaid om monontian ko no. Om osusu ko nondo do tanak do kusai.


text:
Nga' antaan-taan no kopio, kada' no kopio ponginum do waig dot anggur ko' i tiinumon do kaawuk, ko' mangakan po do nunu nopo i sosomu';


text:
tu' natantu' mantad no i tanak di ponontianon nu do sumiliu'd tulun do Nasir. Iyo nopoddi, om osusu nopondo i tanak nu om kada' no kopio pampadai o tobuk dau. Tu' iyau no o popoidu' do tulun dot Israil do mantad id pomorintaan do tulun do Pilistin,” ka.


text:
Om ongoi noddi i sawo di Manua solowot di Manua, om boros ka dau, “Haro moti' o susuhuon do Kinorohingan do ruminikot dot id doho'. Om rabas nopo dau nga' miagal do moloikat do Kinorohingan, om nooris tomod oku. Om a' ku i' nuhot ondung honggo o tadon dau, om a' iyau pinoposunud do ngaran dau dot id doho'.


text:
Nga' boros ka dau om monontian oku kakando om osusu do tanak do kusai. Om boros ka kawagu dau, om a' oku koino-ino do monginum do waig dot anggur ko' iri po tiinumon do kaawuk ko' mangakan po do nunu nopo i sosomu', tu' iri nopo tanak diri nga' mositi' nod patahakon dot id Kinorohingan do sumiliu'd tulun do nasir do solinaid dau do poimpasi,” ka.


text:
Om korongou poddi di Manua iri, om sambayang no iyau dot id Tuhan do poingkaa, “Oi Tuhan, porikot-rikoto' po daa i susuhuon nu'ddi dot id dahai do mongoi pomisunud dahai ondung nunu ot apatut do wonsoyon dahai dot id tanak diri dot osusu,” ka.


text:
Om pinokinongou i' do Kinorohingan i pinokianu di Manua. Om rikot po kawagu i moloikat do Tuhan do tontok di poirikau i sawo di Manua do hiri'd dumo. Om tontok nopoddi nga' okon ko' hiri i sawo dau,


text:
om panangkus noddi iyau do minongoi posunud di sawo dau do pasal diri. Boros ka dau, “Kaino pogi' mongoi ontong, tu' nokorikot no kawagu i tulun di minongoi solowot doho' di guulu!” ka dau.


text:
Om olomus nopoddi i Manua do minongoi tanud di sawo dau. Om ongoi no iyau insomok di tulun diri om ponguhot no do poingkaa, “Iya' nogi' i minoro-boros di sawo ku?” ka dau. “Oo,” ka dau do suminimbar.


text:
Om uhot noddi i Manua do poingkaa, “Osiliu nopondo i pinoboros nu'ddi, om nunu nondo o wonsoyon di tanak? Poingkuro-kuro nondo o koposi-posion dau?” ka.


text:
Om boros ka di moloikat do Tuhan do suminimbar, “Mositi' nod soro-sorohon kopio di sawo nu do tumanud do koinsanai di pinoboros ku dot id dau.


text:
A' iyau koino-ino do monginum do waig dot anggur ko' iri po tiinumon do kaawuk, om a' nogi' koino-ino do mangakan do nunu nopo i mantad id guas dot anggur, om a' koino-ino do mangakan do nunu nopo i sosomu'. Om mositi' nod tonudon ngai' dau i pinoboros ku'ddi,” ka.


text:
Om boros kaddi di Manua dot id dau, “Andad-andad po daa dot ongoruhai. Pagansakan po dahai iya' do kambing dit okoro' po,” ka.


text:
Nga' boros ka di moloikat do Tuhan, “Mandad oku piya'd hiti nga' a' oku i' mangakan di taakanon do posurungon nu. Nga' ondung orohian ko do posurung, om posodiawon nopo do maan do porsombahan di sorobon, om patahakon nori dot id Tuhan,” ka dau. Om a' pod i Manua oilaan do moloikat do Tuhan i moro-boros dau'ddi. Om boro-boros noddi i Manua do poingkaa, “Sunudai daa giya iyahai'd ngaran nu, oi Tuan, om kapatahak i' iyahai do maan do pongunsikou diya' dot osiliu i pinoboros nu'ddi,” ka.


text:
Om uhot noddi i moloikat do Tuhan do poingkaa, “Nokuro tu' orohian ko'd koilo do ngaran ku? Ngaran ku nopo om ngaran di koimayaan,” ka.


text:
Om ongoi noddi i Manua panganu do songinan o kambing dit okoro' po do mitonggoi'd gandum dot okuuri', om pasakayo' no dau di watu om patahako' no dot id Tuhan, i Tuhan di momonsoi do koimayaan.


text:
Om tontok di minsawat no i lisun di porsombahan do mantad id pananaraban do porsombahan diri, om kokito no di Manua om i sawo dau i moloikat do Tuhan do mininsawat do poirolot di sinikit do tapui, do pakayaan do hilo'd tawan. Om koilaai nogiddi di Manua do moloikat do Tuhan iri, om otud noddi iyau om i sawo dau do tuminuku'. Om a' noddi hino i moloikat om a' no iyolo' nokokito kawagu di moloikat diri.


text:
Om boros kaddi di Manua dot id sawo dau, “Atantu' no dot apatai to tu' nokokito to i' di Kinorohingan!” ka.


text:
Om boros ka di sawo dau do suminimbar, “Ondung patayon to daa'd Tuhan, om atantu' nod a' dau romiton i porsombahan di pinatahak to'ddi dot id dau; om a' daa dau pinotuduk ngai' iri dot id dato om a' pinoposunud di piro-piro o hal di pinoboros dau dot id dato'ddi,” ka dau.


text:
Om alaid noddi om kosusu no i sawo di Manua dot iso' o tanak do kusai, om pungaranai no dau dot i Simson. Om mayo-gayo nopoddi i tanak om binarakatan do Tuhan;


text:
om tontok di hilo' iyau'd kokiiman di payat do Dan, it id pialatan do Sora om Istaol, om timpuun no o Rusod do Tuhan do minanahak dau do kokorisan.


text:
Insan tadau om ongoi no i Simson do hilo'd Timna. Om hilo' no o kinokitanan dau do songulun o sumandak do Pilistin.


text:
Om uli' noddi iyau om boro-boros no iyau di tapa' om i tina' dau. Boros ka dau, “Haro o sumandak do Pilistin do korohian kopio ku do hilo'd Timna. Om ngoyon no daa dokoyu doho' iyau atadai'd tunang,” ka.


text:
Nga' boros ka di tapa' om i tina' dau, “Nokuro tu' minog do mogongoi do tondu'd Pilistin do maan do sawo, tu' a' i' miagal o tugama' toko'? Aiso' no kopio o tondu' do korohian nu dot id suang do pinuruan do sompiiyon toko' om id suang diti bansa' toko'?” ka. Om boros kad i Simson dot id tapa' dau, “Nga' iri no sumandak do Pilistin o korohian ku. Om ngoyon no doho' iyau paatadai'd tunang, oi apa',” ka.


text:
Nga' a' i' di molohing di Simson oilaan do Tuhan i' o mominsuhu' di Simson do momonsoi'd miagal diri. Tu' mogihum no o Tuhan do ralan do sumangod di tulun do Pilistin. Tontok nopoddi om i tulun do Pilistin o momorinta' di tulun dot Israil.


text:
Om ongoi no i Simson do hilo'd Timna do miwoyo' di tapa' om tina' dau. Om tontok di nakawaya' iyolo' dot iso' o kabun dot anggur, om korongou no i Simson do garom do songinan o singa dit okoro' po.


text:
Om sigog iddi dot okoris i Simson do pinokoris di kuasa'd Tuhan, gisom do longono' nopo dau do pinopogitobilang-bilang i singa, do miagal nod kambing i singa. Om a' i' dau pinosusui iri di tapa' om i tina' dau.


text:
Om ongoi no i Simson solowot di sumandak, om pogkorumo no dau, tu' orohian no kopio i Simson di sumandak diri.


text:
Om alaid noddi do mantad diri, om ongoi no kawagu i Simson do hiri do minongoi pangawin di sumandak. Om tontok di hiri iyolo'd tindalanon, om sala' no iyau di ralan, do minongoi pogontong di kinapasaan di singa di pinatai dau. Nga' soira'ddi nokorikot iyau'd hiri om kokito no dau dot ogumu' tomod o potiukan do hiri'd kinapasaan di tinan di singa, om haro o paha' di potiukan do hiri.


text:
Om ngoyo' no dau kokogo' i paha', om kahangai nopo dau do minongigit om tilombus nogiddi do minamanau do makan-akan di paha'. Om guli' noddi iyau do hiri'd tapa' om tina' dau, om patahako' no dau diyolo' o wookon di paha'. Om kano' no diyolo' iri nga' a' i' di Simson sinunudan iyolo' do mantad id kinapasaan do tinan do singa o nangayan dau'ddi.


text:
Om kaatadai poddi di tapa' dau do tunang i sumandak diri do hiri'd walai di sumandak om papaharo noddi i Simson do poginakanan do hiri do tumanud do koubasanan di tangaanakwagu.


text:
Om soira'ddi nokito iyau di tulun do Pilistin, om ponuhu' no iyolo'd tolu nohopod o tangaanakwagu do mongoi do hiri'd dau.


text:
Om boros kaddi di Simson dot id diyolo', “Haro o sundoiton ku. Om ondung arait dokoyu iri, om tikidan ku nopondo iyokoyu'd kain linan dit aalus om sapasang o pakayan dit osonong. Om onuan ku iyokoyu'd maso do turu' o tadau do momusorou'd kosondoton diri, do solinaid diti poginakanan do nokopikowinan.


text:
Nga' ondung a' dokoyu arait iri om manahak ngai' kou doho' do kain linan dit aalus om pakayan dit osonong,” ka dau. Om boros kaddi di tolu nohopod o tanakwagu do Pilistin diri, “Ba! Poboroso' daa ino sundoiton nu,” ka.


text:
Om boros kad Simson, “Mantad nopo di mangakan, om minimbulai i taakanon; mantad no dit okoris, om minimbulai ot oomis,” ka. Om natalib noddi o tolu tadau nga' a' po diyolo' narait i sundait diri.


text:
Om kaapat noddi do tadau om ongoi no iyolo' boro-boros di sawo di Simson, boros ka diyolo', “Lugu-lugutan no kama i sawo nu om posunud i' iyau do kosondoton di sundait. A' nopo moti' om tutudan no dahai iya' om koinsanai dit id suang do walai'd tapa' nu. Tu' oilaan i' dahai do linohou nu pogi' iyahai nga' mokimaanu-anu ko i' do kountungan do mantad id dahai!” ka diyolo'.


text:
Om ongoi noddi i sawo di Simson solowot di Simson do mikuwo'd mihad-ihad poo, om boro-boros nod poingkaa, “Oilaan ku i' dot a' ko osianan doho'. Nokuro tu' minonundait ko dot id tambalut ku om a' ko i' poilo doho' do kosondoton diri? Antangai pogi' nga' araatan kopio ko i' doho'!” ka dau. Om boros kad Simson, “Pokinongou pogi! Iri piya tapa' om tina' ku nga' a' ku i' sinunudan. Om nokuro daa'ndo tu' sunudan ku iya'?” ka dau.


text:
Om mihad-ihad nopoddi kasai' i sawo di Simson do solinaid di turu' o tadau do moginakan. Om mugut-lugut i' kasai'ddi i sawo di Simson om posunudo' noddi di Simson o kosondoton di sundait di koturu'd tadau. Om posunudo' no di sawo di Simson iri dot id tulun do Pilistin diri.


text:
Om tontok di koturu'd tadau, dit a' po i Simson nokoongoi do hiri'd bilik do toodopon dau, om boros ka di tulun do bandar diri dot id dau, “Nunu po ot oomis ko' paha'? Om nunu po ot okoris ko' singa?” ka. Om boros kad i Simson do suminimbar, “Ondung a' daa dokoyu tinompurolosi i sawo ku om a' i' daa dokoyu noilaan o kosondoton di sundait!” ka dau.


text:
Om sigog nopoddi dot okoris i Simson dot i kuasa'd Tuhan o pinopokoris dau, om ongoi no iyau do hilo'd Askilon. Om hilo' no o pinamatayan dau do tolu nohopod o tongokusai dit ongkipakayan dot ongosonong, om onuo' no dau i pakayan om patahako' no di tolu nohopod o tangaanakwagu di nakarait di sundait. Om uli' noddi iyau do hiri'd walai dau do mikuwo'd monosol tomod iyau.


text:
Om patahako' noddi di tiwanon di Simson do kusai i sawo di Simson dot id tulun di minomoyo' di Simson do tontok di kuminawin.


text:
Piro-piro noddi o koloido' do mantad diri, di dongmongomot nod gandum, om ongoi no i Simson ompuya' di sawo dau do mikuwo'd minigit do songinan o kambing dot okoro' po do patahakon di sawo dau. Om boros kad i Simson dot id tiwanon dau'd kusai, “Mongoi oku'd hilo'd bilik di sawo ku,” ka. Nga' a' i' iyau di tiwanon dau'd kusai pinotumboyo'.


text:
Tu' boros ka dau dot id di Simson, “Ondos ku daa om araatan ko no kopio dau, om nakatahak ku noddi iyau dot id tambalut nu. Nga' ngoyon nopo i tadi' dau. Olumis-lumis nogi' iri,” ka dau.


text:
Om boros kaddi di Simson, “Iti nopo wonsoyon ku dot id tulun do Pilistin do baino' om okon no ko' doho'd sala'!” ka dau.


text:
Om ongoi noddi iyau pamagamit do tolu nahatus o toni. Om pikogoso' no dau o tikiu di toni, do sinoroduwo-duwo; om posusukai no dau'd tata' o hiri'd pinikagasan di tikiu.


text:
Om tutudai nogiddi' dau i tata' om poiduwo' ngai' no dau i toni do hiri'd koumaan di tulun do Pilistin. Om kosorob ngai' nopo i gandum di nongoomot no daa do hiri'd dumo; om okon nopo ko' iri noo nga' iri piya i gandum di songinsuni om i kokobunan dot anggur nga' nangaalab ngai' nogi'.


text:
Om ongoi noddi i tulun do Pilistin pinguhot ondung isai o minomonsoi'ddi. Om haro'ddi o tulun do minomisunud diyolo' dot i Simson o minonimpuun diri tu' pinatahak i' di tiwanon dau'd kusai i sawo di Simson dot id tambalut di Simson. Om iri noddi o nakaangayan di tulun do Pilistin kopodtutudai di tondu' di sawo daa di Simson om koinsanai dit id suang do walai di tapa' dau do gisom do nangapatai ngai' iyolo'.


text:
Om boros kaddi di Simson dot id tulun do Pilistin diri, “Dot iyo pama'dti o winonsoi dokoyu? Sumumpa' oku no dot a' oku po mundorong dot a' ku po iyokoyu osulian diti!” ka dau.


text:
Om ngoyo' noddi dau iyolo' saapo' om ogumu' tomod diri o pinatai dau tu' orongit tomod diri iyau. Om pamanau nogiddi iyau do minongoi undorong dot id iso' o luang do pampang do hiri'd nulu-nulu do hilo'd Itam.


text:
Om rikot no i tulun do Pilistin do hiri'd watas do Yohuda om pomukiim no iyolo' do hilo'. Om ngoyo' nogiddi diyolo' songodo' i kampung do Lihi.


text:
Om uhoto' no di tulun do Yohuda i tulun do Pilistin, “Nokuro tu' mongoi kou panangod dahai?” ka. Om boros ka diyolo' do suminimbar, “Kinorikatan nopo dahai om mongoi panangkap di Simson om owonsoi i' dahai dot id dau o miagal di winonsoi dau dot id dahai,” ka.


text:
Om korongou poddi diyolo' o miagal diri, om ongoi no o tolu noribu di tulun do Yohuda do hiri'd luang do pampang di hilo'd Itam. Om hilo' poddi om boro-boros no iyolo' dot id di Simson do poingkaa, “Kinukuro nu iyahai? A' ko po koilo do tulun do Pilistin o momorinta' dati'?” ka diyolo'. Om boros kad i Simson do suminimbar, “Suminuli' oku noddi winonsoi diyolo' dot id doho',” ka.


text:
Om boros ka diyolo', “Kinorikatan nopo dahai'd hiti om mongoi pongogos diya' om katahak indo dahai iya' dot id tulun do Pilistin,” ka. Om boros kad Simson, “Pamatos kou po dot a' kou iyokoyu mamatai doho',” ka.


text:
Om boros ka diyolo', “Ba, mongoi no bo iyahai'dti pongogos diya', om katahak i' dahai iya' dot id tulun do Pilistin. A' i' iyahai mamatai diya',” ka. Om kagasai noddi diyolo' i Simson do tali di wagu po, om angatai nod tuminongkiad di luang do pampang.


text:
Om soira'ddi nokorikot i Simson do hilo'd Lihi, om santangkus-tangkus poddi i tulun do Pilistin do minongoi ruba' dau do mikuwo'd pininggarangan diyolo' i Simson. Om sigog nopoddi dot okoris i Simson dot i kuasa'd Tuhan o pinopokoris. Om pimpututo' nopoddi dau i tali di pinongogos di longon dau dot iyo poddi nosorob i tali.


text:
Om kokito noddi iyau do tulang do roo do kaladai di wagu-wagu po kapatai. Om ngoyo' no dau i tulang om iri no o pinamatai dau do soribu o tulun.


text:
Om podsinding noddi i Simson do poingkaa, “Roo nod kaladai o pinamatai ku'd soribu o tulun; roo nod kaladai o pinopountun ku di rata' diyolo',” ka.


text:
Om kopodsinding poddi iyau, om taamo' no dau i tulang do roo'ddi. Om iri no o kinopomungaranan do kinoiyonon diri do Ramat Lihi.


text:
Om kopuriman noddi i Simson do tuuhan tomod, gisom do luminohou iyau do Tuhan. Boros ka dau, “Oi Tuhan, katatahak nu dot id doho' iti kamanangan dot agayo om dinondo nodti om matai oku no tuu'ndo dot otutuuhanan, om atangkap nondo dilo tulun do Pilistin dit a' kotutun do Tuhan!” ka dau.


text:
Om ukabai nod Kinorohingan ot iso' o luang do hiri'd tana' om soliwan no o waig do mantad hiri'd luang diri. Om inum no i Simson, om osonong-sonong nogiddi ot opurimanan dau. Om iri noddi o kinopomungaranan do tudan do waig diri do tudan do Waig do Hakor. Om hino kasai' po i tudan do waig diri do hilo'd Lihi.


text:
Om i Simson no o boyoon di tulun dot Israil do solinaid do duwo nohopod o toun do tontok di porintaon iyolo' di tulun do Pilistin.


text:
Insan o tadau om ongoi no i Simson do hilo'd Gasa. Om hilo' no o kinasalawatan dau do songulun o tondu'd sundal. Om ongoi no iyau sugku' di tondu'ddi do minodop.


text:
Om kongoilo noddi i tulun do hilo'd Gasa do hiri i Simson. Om tutukai noddi diyolo' i kinoiyonon diri om awangai no diyolo' i Simson do hiri'd wawayaan di bandar do gisom do nosuaban. Om tontok nopoddi do totuong diri om aiso' no o winonsoi diyolo' tu' koihi pod momusorou do poingkaa, “Mulai nopo o tadau om patayon toko' no iyau,” ka no.


text:
Nga' a' i' i Simson nosuaban do minodop do hiri. Tu' pitangatuong poddi om tungag no iyau om ongoi no do hiri'd wawayaan di bandar. Om sakato' no dau i totobon di tolig di bandar --- dot i totobon, om i torigi, om i salampad do pogitonggoi-tonggoyo' ngai' nopo dau iri do minanakat. Om saano' noddi dau iri do minongoi do hiri'd timpak di nulu-nulu di koimpa' do Hibron.


text:
Alaid-laid noddi om haro o tondu' do mantad do hilo'd Rantai do Sorik do kinouhangan di Simson. Ngaran nopo di tondu'ddi om i Dolila.


text:
Om rikot no o limo o raja' do Pilistin do minongoi solowot di tondu'ddi, om boro-boros nod, “Lugu-lugutan no i Simson om koilo ko i' do tadon di kokorisan dau, om ralan do popoluhoi dau. Om rumikot nogindo iyahai do mongoi pongogos om mongoi pangala' dau. Om patahak ngai' nopondo iyahai do sororibuan om hatus o tusin do pirok dot id diya',” ka diyolo'.


text:
Om boros kaddi di Dolila dot id di Simson, “Simson, nokuro tu' okoris kopio ko? Nunu kopio o popokoris diya', posunudo' daa! Nunu poo o pongogos diya' om oluhoi ko indo?” ka dau.


text:
Om boros kad i Simson do suminimbar, “Ondung kagasan oku'd turu' o tali di sagalai di pomoloting do pana' di wagu po, it a' po notuu kopio om oluhoi oku no, om iyo oku pondo do tulun ngai',” ka dau.


text:
Om onuwai noddi di piro-piro o raja' do Pilistin i Dolila do turu' o tali di sagalai'd pomoloting do pana' di wagu po, it a' po notuu kopio. Om daamot nopoddi di tulun do Pilistin do poingandad dot id bilik do suwai, om kagasai nod i Dolila i Simson di tali'ddi. Om polohowo' nogiddi dau o poingkaa, “Simson! Hodi tulun do Pilistin do rumikot!” ka dau. Nga' pututo' nopod i Simson i tali di sagalai'd pomoloting do pana'ddi. Om kongoputut nopo i tali dot iyo pod banang dit oputut dot osorob do tapui. Om a' poddi kasai' noimbulayan i tadon do kokorisan di Simson.


text:
Om boros kaddi di Dolila dot id di Simson, “A! Goudut ko! Monguntotogod ko no doho'! Sunudai oku daa giya kopio ondung nunu noo o kokogos diya'!” ka dau.


text:
Om boros kad i Simson do suminimbar, “Ondung kagasan oku'd tali di wagu po, it a' po insan kapakai, om oluhoi oku no, om iyo oku pondo do tulun ngai',” ka dau.


text:
Om daamot nopo di tulun do Pilistin do poingandad dot id bilik do suwai, om ongoi no i Dolila do piro-piro o tali di wagu po, om kagasai no dau i Simson. Om polohowo' nogiddi dau o poingkaa, “Simson! Hodi tulun do Pilistin do rumikot!” ka dau. Nga' pututo' nopod i Simson i tali'ddi do poingkogos do longon dau dot iyo nod momutut do banang.


text:
Om boros kaddi di Dolila dot id di Simson, “A, antangai pogi' nga' nuntotogod oku po moti' diya' kawagu. Goudut ko. Sunudai oku pogi' ondung nunu poo o kokogos diya'!” ka dau. Om boros kad i Simson do suminimbar, “Ondung pogisolopid-lopidon iti turu' o kinawangkasan do tobuk ku, om pokogoson nogindo do papak om oluhoi oku no, om iyo oku pondo do tulun ngai',” ka dau.


text:
Om poodopo' noddi di Dolila i Simson om solopido' no dau i turu' o kinawangkasan di tobuk dau; gisom dot iso' poddi o kinosolopidan. Om pokogoso' nogiddi dau do papak om polohowo' no dau o poingkaa, “Simson! Hodi tulun do Pilistin do rumikot!” ka dau. Om tungag no i Simson om kagayat no dau i tobuk dau gisom do noidu' do mantad hiri'd papak.


text:
Om boros kaddi di Dolila dot id dau, “Antangai pogi', nga' muhang oku diya', ka nu, om a' ko i' muhang kopio! Intolu ko noddi ponguntotogod doho', om gisom piya'd baino' nga' a' oku po diya' nosunudan do tadon dino kokorisan nu,” ka dau.


text:
Om monikid tadau nopoddi i Dolila do mugut-lugut do mononsog, gisom dot apaasan noddi i Simson do korongou dau.


text:
Om alaid noddi om posunudo' nod i Simson i tadon do kokorisan dau. Boros ka dau, “Iti nopo tobuk ku om a' i' insan kopompod. Om nakatahak oku no dot id Kinorohingan do pinotobilang do sumiliu'd dau'd songonuon. Om mantad poddi pogkosusuo' oku i', om nosiliu oku no do tulun do Nasir. Ondung pompodon iti tobuk ku om atagak no o kokorisan ku om oluhoi oku nondo, om iyo oku pondo do tulun ngai',” ka dau.


text:
Om koilaai noddi di Dolila do nokosunud no di Simson it otopot. Om poporomut noddi iyau'd boros dot id piro-piro o raja' do Pilistin do poingkaa, “Riko-rikot kou po do baino' poo. Tu' nokosunud nod i Simson it otopot,” ka dau. Om rikot noddi iyolo' do mikuwo'd minongigit do tusin do patahakon dot id di Dolila.


text:
Om puayai noddi di Dolila i Simson do gisom i' do nokoodop do hiri'd poo dau. Om pomolohou noddi iyau'd tulun om suhuo' no dau do minomompod di turu' o kinawangkasan do tobuk di Simson. Om katagakai noddi i Simson di kokorisan dau. Om untotogodo' noddi di Dolila i Simson,


text:
boros ka dau, “Simson! Hodi tulun do Pilistin do rumikot,” ka. Om tungag no i Simson om ondos daa dau om koidu' i' iyau do miagal di gulu. Tu' a' i' dau noilaan do nokotongkiad no o Tuhan do mantad id dau.


text:
Om tangkapo' noddi iyau di tulun do Pilistin om irulo' no diyolo' o linso' do mato dau. Om pokoyoo' no diyolo' iyau do hilo'd Gasa om kagasai no do rantai'd tambaga'. Om posuango' nogiddi iyau dot id giil. Om hiri noddi do sinuhu' iyau do mongisar.


text:
Insan o tadau om timung ngai' no i raja' do Pilistin do mongoi poginakan om mongoi papatahak do porsombahan dit ogumu' kopio dot id Dagon, i tingolig diyolo'. Om podsinding no iyolo' do poingkaa, “Noonuan toko' no diti tingolig toko' do kamanangan do suminaap di Simson, i pisangod toko'!” ka diyolo'.


text:
Om adalaan noddi kopio o kotoodo' diyolo' gisom do minomoros iyolo' do poingkaa, “Angatan daa i Simson do hiti, om ountotogod toko' i' iyau!” ka. Om ngoyo' no diyolo' i Simson do mantad hiri'd giil, om suhuo' no diyolo' iyau do mingkakat dot id piolitan do duwo o torigi dit agayo, om untotogodo' nogiddi diyolo' iyau. Om soira'ddi di nokito di tulun dot ogumu' i Simson, om royoho' no diyolo' i Dagon, om podsinding no iyolo' do poingkaa, “Noonuan toko' no di tingolig toko' do kamanangan do suminaap di pisangod di minamaraag diti pomogunan toko' om i minamatai di tulun toko' dot ogumu' tomod,” ka.


text:
Om boros kad i Simson dot id tanak do kusai di mangahak dau, “Ngoyo' oku daa diya' poigito' di torigi do pinomogirot diti walai, om kosondiu oku i' do hiri,” ka dau.


text:
Iri nopo walai'd agayo'ddi nga' nosolot po tomod do tulun. Om iri nogi' i limo o raja'd Pilistin nga' hiri i'. Om hiri nopod tingkat dit id sawat di walai om haro i' doti' o tolu noribu o tulun. Om songingontong ngai' nopo iyolo' di Simson om minguntotori' iyolo' dau.


text:
Tontok noddi do suminambayang i Simson, boros ka dau, “Oi Tuhan, it Asawat Kopio, soroho' oku no diya'. Onuwai oku no do kokorisan do baino' poo, oi Kinorohingan, om osulian ku i' i tulun do Pilistin di minongirul di duwo o linso'd mato ku,” ka dau.


text:
Om kabayai goduwo noddi di Simson i duwo o torigi di pinomogirot di walai dot agayo'ddi. Om sudsuro' noddi dau di longon dau'd gibang i tiso' di torigi om iri longon dau'd wanan o pinonudsur dau di torigi'd koduwo.


text:
Om poboroso' noddi dau dot opuhod o poingkaa, “Baya' nopod kotonggoi oku diti tulun do Pilistin do matai!” ka. Om ponotos tomod noddi iyau do minonudsur di duwo o torigi'ddi do gisom do nahaba'. Om kahabaai nopoddi i limo o raja' do tulun do Pilistin do mitonggoi'd toinsanan di tulun do hiri. Om i Simson nga' nokotonggoi nogi' do napatai. Nga' tontok nopoddi kinapatayo' dau, om ogumu' nogi' o napatai dau do tontok diri ko' mantad di napatai dau di poimpasi po iyau.


text:
Om rikot ngai' noddi i tobpinai dau om koinsanai di koobpinayan dau do suwai do minongoi di rata' dau. Om poulio' noddi diyolo' i rata' dau, om lobongo' no do hiri'd pinamalabangan di Manua, i tapa' dau. Iri nopo kalabangan diri nga' hiri'd piolitan do Sora om Istaol. Om i Simson no o nosiliu'd boyoon di tulun dot Israil do solinaid do duwo nohopod o toun.


text:
Di nopo di gulu po, om haro o songulun o kusai do roitan dot i Mika. Om poingiyon iyau do hilo'd watas do konulu-nuluan dot Ipraim.


text:
Insan tadau om boro-boros no iyau di tina' dau, “Ina', tontok di natagakan ko do soribu om hatus o tusin do pirok, om norongou ku do pinapalan nu i minanakau'ddi. Diya i tusin diri, oi ina'! Iyoho' i' i minanakau'ddi,” ka dau. Om pogulio' noddi di Mika i tusin diri dot id tina' dau. Om boros ka di tina' dau do suminimbar, “Maha' daa om barakatan ko'd Tuhan, oi tanak ku!” ka dau. Om onuo' noddi di tina' di Mika o duwo nahatus di tusin do pirok diri, om patahako' no do songulun o tukang pirok. Om pomonsoi noddi i tukang pirok dot iso' o tininganak do kayu o winonsoi, om urogupai nogiddi dau di pirok. Om patahako' noddi di tina' di Mika i tininganak diri dot id di Mika, om boro-boros nod, “Napakai ku no i tusin diri do pinomonsoi diti tininganak. Tu' nakabatos oku no do papatahak di tusin diri dot id Tuhan, om koidu' ko indo do mantad id popol di pinoboros ku'ddi, oi tanak ku,” ka dau. Om poopio' noddi di Mika i tininganak diri do hiri'd walai dau.


text:
Om i Mika nga' haro i' o tiyonon do sumambayang, om nokopomonsoi iyau do piro-piro o tininganak do tingolig om nokopomonsoi dot iso' ot ipod. Om siniliu dau'd imam o tiso' di tanak dau'd kusai.


text:
Om tontok nopoddi nga' aiso' po o raja' do tulun dot Israil, om sompori-pori nopo i tulun do tumanud di diyolo'd korohian dot id suang do koposi-posion diyolo'.


text:
Om tontok nopoddi nga' haro o songulun o tanakwagu do mantad id payat do Liwi, i mantad hilo'd kampung do Baitlahim, it id watas do Yohuda.


text:
Om tuminongkiad iyau do mantad hilo'd Baitlahim om maso noddi do mimpanau do mogihum do kinoiyonon do suwai do pomogun-mogunan dau. Om hiri noddid tindalanon, om korikot no iyau do hiri'd walai di Mika, i hilo'd watas do konulu-nuluan dot Ipraim.


text:
Om uhoto' no iyau di Mika, “Tulun ko'd nunu, oi tobpinai?” ka dau. Om boros ka di tulun do suminimbar, “Iyoho' nopo om tulun do Liwi, do mantad hilo'd Baitlahim, i hilo'd watas do Yohuda. Om maso ku'dti do mogihum do tiyonon do momogun-mogun,” ka dau.


text:
Om boros kad i Mika, “Miyon nopod hiti om osiliu ko i' do ponosihat om imam dahai. Om onuan ku indo iya' do pakayan om takanon nu, om hopod o tusin do pirok do pointikid do toun,” ka dau.


text:
Om kookunai i' di tanakwagu do Liwi iri. Om siliho' noddi iyau dot imam di mogobi-obi' di Mika, om iyon no iyau do hiri'd walai di Mika, om iyo poddi iyau do tanak kopio di Mika.


text:
Om boros kaddi di Mika, “Oilaan ku noddi kopio dot osonong o Tuhan dot id doho' tu' haro noddi o tulun do Liwi do nosiliu'd imam di mogobi-obi' doho',” ka dau.


text:
Om maso nopoddi om aiso' po o raja' do tulun dot Israil. Om maso nogiddi o payat do Dan do mogihum do tana' do pomogun-mogunan diyolo'. Tu' aiso' po o tana' diyolo' dot id pogialatan di payat dot Israil.


text:
Om iri nopo sinompuruan do sompiiyon di poundorong do hilo'd Sora om Istaol om minomili' iyolo' do limo o tulun dit ongokoris om gunsiou do sinuhu' do mongoi pogontong di pomogunan diri, om mongoi ponoluku' di tulun do hiri. Om pamanau noddi i tulun di pinili'ddi. Om korikot no iyolo' do hilo'd watas do konulu-nuluan di tana' dot Ipraim, om ongoi no iyolo' odop do hiri'd walai di Mika.


text:
Tontok di hiri iyolo'd walai di Mika, om korongou no diyolo' i tanakwagu do Liwi do moro-boros om kotutunai no diyolo' i boros dau. Om ponguhot no iyolo' dau, “Nokuro tu' hiti ko? Nunu o maan nu'd hiti? Isai o minangangat diya' do hiti?” ka.


text:
Om boros ka di tanakwagu do suminimbar, “Iti no o korohian di Mika. Om godsian oku dau do sumiliu'd imam,” ka.


text:
Om boros ka diyolo', “Iyo nopoddi om tulungo' daa iyahai do monguhot do Kinorohingan ondung osonong o kotutukon diti tongoyon dahai ko' amu',” ka.


text:
Om boros ka dit imam do suminimbar, “Kada' kou katangkabo tu' korohian i' do Tuhan iti tongoyon dokoyu,” ka dau.


text:
Om pamanau noddi i limo o tulun diri do minongoi'd hilo'd Lais. Om hilo' no iyolo' do minonorisid do koposi-posion di tulun do hiri. Om kokito no diyolo' o koposi-posion di tulun do Lais do miagal di koposi-posion do tulun do Sidon, do mulong piya dot osodu' iyolo' do mantad id tulun do Sidon, om poimpori-pori do mantad id bansa'd suwai, nga' ongosimbayan i' o koposi-posion diyolo' tu' aiso' i' o pisangod diyolo' om haro ngai' diyolo'.


text:
Om koguli' poddi i limo o tulun diri do hiri'd payat diyolo' di hilo'd Sora om Istaol, om suhuo' noddi iyolo' di payat do Dan do poposunud di nokito diyolo'.


text:
Om boros ka diyolo', “Iri nopo pomogunan di nokito dahai om osonong, om agayo, om osimbayan, om haro ngai' nopo. Kainou mongoi nogi' do hilo'd Lais, om kada' toko' undorong tomod. Om ngoyon toko' nogi' kopio songodo' iri dot oruhai om oiyon toko' i' i pomogunan diri, tu' patahakon id Kinorohingan iri dot id dokoyu. Om soira' nopo do korikot kou'd hilo' om a' i' diyolo' osorou do mongoi kou panangod diyolo',” ka.


text:
Om pamanau noddi ot onom nahatus o tulun do mantad id payat do Dan do mantad hilo'd Sora om Istaol dot ongkirapo-rapo ngai' do don sumasangod.


text:
Om ongoi no iyolo' do hilo'd ponong id kotonobon do mantad id Kiriat Yiarim, it id watas do Yohuda, om pomukiim no iyolo' do hilo'. Om iri no o kokuwaan do roitan kasai' po do “Kokiiman do Dan” o kinoiyonon diri.


text:
Om lombus po iyolo' do minamanau do mantad hilo' do kuminaa do hilo'd watas do konulu-nuluan dot Ipraim om korikot no iyolo' do hiri'd walai di Mika.


text:
Om boro-boros no i limo o tulun, i gomponoluku' di sinuhu' di gulu poddi dot id tambalut dau, “Koilo kou i' do haro ot iso' o walai dot id pogiolitan diti walai'dti do haro o tininganak do nurogupan do pirok? Om haro po o tininganak do suwai om haro ot ipod. Nunu ot osorou dokoyu dot apatut toko'd wonsoyon?” ka diyolo'.


text:
Om ongoi noddi iyolo' do hiri'd walai di Mika, i niyon di tanakwagu do Liwi, do mikuwo'd suminuwau iyolo' dau.


text:
Nga' iri nopo it onom nahatus di soudor do payat do Dan dit ongkirapo-rapo'ddi om songingkakat no do hiri'd wawayaan di bandar.


text:
Nga' iri nopo i limo o gomponoluku' om suminuang do hiri'd walai di Mika do minongoi panganu di tininganak di kayu do winonsoi do nurogupan do pirok, om i tininganak do suwai om it ipod. Nga' maso nopoddi om iri nopo i tanakwagu do Liwi om hiri'd rolot dit onom nahatus o soudor di hiri'd wawayaan do bandar.


text:
Om soira' do nokosuang i limo o tulun do hiri'd walai di Mika do minongoi panganu dit ipod om i tininganak do tingolig om ponguhot no i tanakwagu do Liwi, “Nunu ot onuon dokoyu'd hiti?” ka.


text:
Om boros ka diyolo', “Kada' pimboros. Kada' no ponguhot. Woyo' nopo dahai, om iya' no o sumiliu'd imam om ponosihat dahai. Tu' osonong nogid sumiliu'd imam dot iso' o payat, ko' sumiliu'd imam dot iso' no o sompiiyon,” ka.


text:
Om asanangan iddi i tanakwagu di pinoboros diyolo'ddi. Om onuo' no dau it ipod om i tininganak do tingolig om woyo' no iyau diyolo'.


text:
Om lombus no iyolo'd minamanau, om pinogulu diyolo' i tangaanak om i tayam-tayam, om i konunu-nunuan diyolo'.


text:
Om koinsodu' poddi iyolo' om pangangat no i Mika di tulun di hiri'd somo-somok dau do mongoi pomogusa' di tulun do Dan. Om tontok di nokosupan diyolo' i payat do Dan,


text:
om pinggiak no i Mika om i tongoulun dau. Om koili no i tulun do payat do Dan, om uhoto' no diyolo' i Mika, “Nunu'ri? Nokuro tu' iyo kopio'llo o kogumuon dilo tulun?” ka.


text:
Om boros kad i Mika do suminimbar, “Kada' kou nod a' mingilo-ilo. Tu' nanu ngai' dokoyu i tininganak di winonsoi ku, om it imam ku nga' natanggayan no dokoyu do mogidu'. Om aiso' noddi o nunu-nunu ku!” ka dau.


text:
Om boros ka di tulun do Dan, “Kada' nogi' ungkomi. Tu' mungkomi ko nopo moti', om tumogod moti' ilo tulun om sumaap nondo iyolo' om patayon ko nopo om koinsanai di sompiiyon nu!” ka.


text:
Om lombus noddi i tulun do Dan do minamanau. Om kokito noddi di Mika dot osodu' noddi iyolo', om ongokoris ko' iyau, om uli' noddi i Mika.


text:
Om kaanu poddi di tulun do Dan it imam diri om i konunu-nunuan di maan do sumambayang di winonsoi di Mika, om ngoyo' nogiddi diyolo' songodo' o Lais, i kampung dit osimbayan om aiso' o ligogon do tulun di poingiyon do hiri. (Iri nopo kampung diri nga' hiri'd rantai do kinoiyonon do kampung do Bait-Rihob.) Om songodo' noddi di tulun do Dan i tulun do Lais. Om tutudai nogiddi diyolo' i kampung diri. Om aiso' no o minongoi uhup di tulun do Lais tu' poimpori-pori i' iyolo' om osodu' do mantad id Sidon. Om wonsoyo' noddi kawagu di tulun do Dan i kampung diri om pomogun-mogun no iyolo' do hiri.


text:
Om powoliho' noddi diyolo' o ngaran di kampung diri, om pungaranai no do Dan, do pinasangai di ngaran di taki diyolo' di roitan dot i Dan, i tanak di Yakub.


text:
Om poingkakato' noddi diyolo'd hiri i tininganak do tingolig di nanu diyolo'ddi do maan diyolo'd tukuon. Om pilio' no diyolo' i Yonatan, i tanak di Girsom, i manangaki di Musa, do sumiliu'd imam diyolo'. Om iri no i sinakagon di Girsom o nosiliu'd imam do payat do Dan do gisom do norikot o nakapananggayan do pisangod di tulun dot Israil do pinakaa dot id pomogunan do suwai.


text:
Om iri nopo i tininganak do tingolig di winonsoi di Mika diri nga' hilo' kasai' id Lais do solinaid do hilo'd Silo i Kiim do tiyonon do sumambayang dot id Kinorohingan.


text:
Tontok dit aiso' po o raja' do tulun dot Israil, om haro o songulun o Liwi do poingiyon do hiri'd sokid, it id watas do konulu-nuluan dot Ipraim. Om pogongoi no iyau'd tondu' do numaan dau do panakasawo, do mantad hilo'd Baitlahim, it id suang do watas do Yohuda.


text:
Nga' kotogod noddi i tondu' dot id dau, om uli' no i tondu'ddi do hiri'd walai di tapa' dau do hilo'd Baitlahim. Om maha' dit apat noddi o tulan di tondu' do poundorong do hiri,


text:
om ongoi no i sawo dau pangangat do songulun di susuhuon dau om igitai dau o duwo o tinan di kaladai do minongoi suhut di sawo dau do mongoi popouli' dau. Om tontok di nokorikot iyolo' do hilo' om ngoyo' no di tondu' posolowoto' i sawo dau di tapa' dau. Om tontok di nokito di tapa' di tondu' i sawo di tanak dau, om otood tomod diri iyau do suminuwau dau,


text:
om sansagai no iyau di tapa' di tondu' do mundorong do hiri'd walai dau. Om undorong no iyau do hiri do solinaid do tolu o tadau. Om poinsugku' noddi iyau di tondu' di panakasawo dau do makan, om misugku' iyolo'd modop.


text:
Om maha' dit osuab po di kaapat nod tadau om sodia' no iyolo'd mamanau. Nga' boro-boros nogi' i tapa' di tondu'ddi di tulun do Liwi, “Makan kou po om a' kou i' louson, om mamanau kou nogindo,” ka.


text:
Om irikau noddi iyolo', om pogiilang no iyolo' do makan om minum. Nga' maha' di mamanau no daa iyolo', om lugu-lugutai po di tapa' di tondu' i tulun do Liwi dot a' mamanau. Boros ka dau, “A' i' bondo marau-arau, modop pod hiti'd baino',” ka. Om undorong poddi do hiri i tulun do Liwi do totuong diri.


text:
Om maha' dit osuab po di kolimo nod tadau, om sumodia' no iyolo' do mamanau, om boro-boros po kawagu i tapa' di tondu' dot id tulun do Liwi, “Kainou, makan po; om mamanau kou id tiinu',” ka. Om akan noddi iyolo' om ponorimo-rimo po gisom do tumonob noddi o tadau.


text:
Om tontok di mamanau no daa'ddi i tulun do Liwi om i panakasawo dau om i susuhuon dau, om boro-boros po kawagu i tapa' di tondu', “Osodop noti. Om a' no alaid do tumuong. Osonong nogid modop kou pod hiti om a' nogi' arau-arau. Om sumuab kou i' do mamanau'd suab do muli' do hilo'd walai nu,” ka.


text:
Nga' a' noddi minundorong i tulun do Liwi. Om pamanau noddi iyau do miniwoyo' di panakasawo dau om i susuhuon dau om i duwo o kaladai dau di pinakalan goduwo. Om tumuong noddi di nokorikot iyolo' do hilo'd somok do bandar do Yobus (iri no i bandar do Yorusalim.) Om boro-boros no i susuhuon diri dot id tuan dau, “Tuan, kainou mundorong om modop toko' nopo do hiti'd bandar do tulun do Yobus,” ka.


text:
Nga' boros ka di tuan dau, “Amu'! A' toko' i' milo do mundorong do hiti tu' okon i' ko' pomogunan do tulun dot Israil. Kainou lombus toko' nopod mamanau, om modop toko' i' do hilo'd Gibia ko' hilo'd Rama!” ka dau.


text:
Om lombus poddi iyolo' do minamanau, om a' no minundorong do hilo'd Yobus. Om notonob noddi o tadau om korikot nogi' iyolo' do hilo'd Gibia, it id watas do payat do Binyamin.


text:
Om umbaya' no daa'ddi iyolo' do mongoi odop do hiri. Om suang noddi iyolo' do hiri'd bandar diri. Nga' aiso' i' o tongosongulun piya do pinapasalakoi diyolo'. Om ongoi noddi iyolo' undorong do hiri'd talun-alun.


text:
Om daamot di songirikau iyolo'd hiri, om rikot no o songulun o molohing no do koguguli' do mantad id dumo. Tadon nopo kopio dau om hilo'd watas do konulu-nuluan dot Ipraim. Nga' baino' nopoddi om poingiyon no iyau do hiri'd Gibia. (Iri nopo tulun do suwai di poingiyon do hilo' om mantad id payat do Binyamin.)


text:
Om kokito noddi di tulun di molohing no i tulun do Liwi do hiri'd talun- alun, om uhoto' no dau iyau, “Hinonggo tadon dokoyu, om hinonggo o pakayaan dokoyu?” ka dau.


text:
Om boros ka di tulun do Liwi do suminimbar, “Koririkot dahai'dti do mantad hilo'd Baitlahim, i hilo'd watas do Yohuda, om poulian no dahai'dti do hilo'd sokid, i hilo'd konulu-nuluan dot Ipraim. Nga' aiso' i' o tongosongulun piya do tulun do hiti'd bandar diti do popoodop dahai dot id walai diyolo'.


text:
A' i' daa iyahai mokianu do nunu nopo; tu' kabagal i' dahai o kokoriu dahai. Haro i' o sakot do nokoring om haro po taakanon do suwai do paakanan dahai dilo kaladai dahai. Om haro o roti om anggur dot akanon dahai dilo sawo ku om ilo susuhuon ku,” ka dau.


text:
Om boros kaddi di tulun di molohing noddi, “Kada' katangkabo, tu' tulungon ku i' iyokoyu, om kada' kou odop do hiti'd talun-alun,” ka dau.


text:
Om angatai noddi dau iyolo' do mongoi do hiri'd walai dau. Om sumado' no dau i kaladai di tulun do Liwi. Om pongoug noddid lapap i tulun di molohing no, om i tulun di nangatan dau'd hiri, om akan nogiddi iyolo'.


text:
Om daamot di mogirumo-rumo iyolo' om sigog nopo om ngoyo' di tongokusai'd sundal do mantad id bandar diri, tutukai i walai. Om sombobog-bobog nopoddi iyolo' di totobon di walai, mikuwo'd minoro-boros di tulun di molohing no, do poingkaa, “Patahako' dahai ino tongokusai di pinasalakoi nu do hino'd walai nu do maan dahai ompohuo',” ka.


text:
Om soliwan no i tulun di molohing noddi, om boro-boros no diyolo', “Kada' kou no kopio, oi tobpinai-tobpinai. Pokionuon ku no, dot a' kou momonsoi dit araat om it a' kopio apatut. Tu' iyolo' nopo om nokoumbaya' no toomod do hiti'd doho'.


text:
Patahakon ku nogi' dot id dokoyu ilo tondu' do panakasawo dau om i tanak ku'd sumandak. Om wonsoyon nopo o nunu nopo o korohian dokoyu dot id diyolo', nga' kada' kou po pomonsoi dot araat dot id tongokusai diti nokoumbaya' do hiti'd doho',” ka dau.


text:
Nga' ongosonsog kopio i tongokusai'd sundal diri; om posoliwano' no di tulun do Liwi i tondu' di panakasawo dau'ddi do pinatahak dot id diyolo'. Om ompohuo' noddi diyolo' i tondu'ddi do gisom do nosuaban.


text:
Om maha' dit osuab po di kosuabon om guli' no i tondu'ddi do hiri'd walai di tulun di molohing no, i niyonon di sawo dau. Om kahaba' nopo iyau do hiri'd toning di wawayaan di walai. Om tontok di nokoulai no o tadau om hiri kasai' po iyau.


text:
Om tontok di kosuabon diri, di nokotungag i sawo dau, om iwangai no di sawo dau i totobon di walai tu' mamanau no daa iyau nga' kokito nogi' dau i tondu' di panakasawo dau do poinglii do hiri'd toning di wawayaan om poingkabai o longon di totobon di walai.


text:
Om boros ka dau dot id tondu'ddi, “Tungag, kaino mamanau,” ka. Nga' a' no nokosimbar i tondu', tu' napatai no. Om kakato' no dau i tondu'ddi om pasakayo' no di kaladai, om pamanau noddi iyolo' do minuli' do hiri'd walai dau.


text:
Om korikot noddi iyau do hiri'd walai om panganu no iyau'd dangol om popoto' no dau i rata' di tondu'ddi do hopod om duwo o popot. Om popingotodo' nogiddi i popot diri do hiri'd hopod om duwo o payat dot Israil, do soroisaan di popot.


text:
Om oinsanan nopo i tulun do nokokito'ddi do momoros do poingkaa, “A' toko' po nokokito do nosiliu do miagal diti do mantad di suminoliwan i' o tulun dot Israil do mantad hilo'd Masir do gisom do baino'. A' toko' no milo'd mundorong toomod nopo. Mositi' nod mogiboro-boros toko' ondung nunu ot apatut do wonsoyon toko'!” ka diyolo'.


text:
Om rikot ngai' no i tulun dot Israil, i mantad hilo'd Dan, i ponong id utara om gisom di hilo'd Borsiba, i ponong id salatan, om i mantad id Giliad, i ponong id koulayon do minumboyo' di lolohou'ddi. Om timung ngai' no iyolo' do hilo'd Mispa dot id toguang do Tuhan.


text:
Kogumuon nopo diyolo'ddi om apat nahatus noribu o soudor di mamanau'd gakod. Om iri boyoon do pointikid-tikid do payat dot Israil nga' hino ngai' nogi' do hiri.


text:
Om daamot nopoddi om nokorongou no o tulun do Binyamin do nongkotimung ngai' no i tulun dot Israil di suwai do hilo'd Mispa. Om uhot no i tulun dot Israil di tulun do Liwi di napatayan do panakasawo, “Susuyai daa iyahai ondung poingkuro kopio do nosiliu o kararaat do miagal diri!” ka diyolo'. Om boros ka di tulun do Liwi do suminimbar, “Minumbaya' oku om i panakasawo ku do modop do hilo'd Gibia, it id watas do Binyamin.


text:
Om maha' di totuong no om rikot no i tulun do Gibia do mongoi pogihum doho'. Om tutukai nopo diyolo' i walai di niyonon ku do mongoi daa pamatai doho'. Nga' ngoyo' noddi diyolo' ompohuo' i panakasawo ku do gisom do napatai iyau.


text:
Om maai ku noddi popoto' i rata' dau om potikido' ku no di hopod om duwo o payat dot Israil, do soroisaan nopo iyolo' do popot. Om winonsoi ku pogi' o miagal diri nga' minomonsoi i' i tulun do Gibia dot araat kopio, i mongintingayam do tulun dot Israil.


text:
Om koinsanai dokoyu i hino'd hiti nga' tulun ngai' i' dot Israil. Om mangangat oku'ddi dokoyu do momusorou ondung nunu it apatut toko'd wonsoyon!” ka dau.


text:
Om insan-insan nopo i tulun di songintimung do hiri do miningkakat om minomoros do poingkaa, “Iso' pod tulun dot id pogialatan dahai nga' aiso' no muli' do hilo'd kiim ko' hilo'd walai dahai.


text:
Iti no o wonsoyon toko'. Momili' toko' nondo do tulun, dot undion o ralan do momili', do mongoi sangod do tulun do Gibia.


text:
Sompihopod nopodti tulun dot Israil om poposodia' do taakanon di mongoi sangod. Om iri no suwai om mongoi panangod di tulun do Gibia do pomohukum di winonsoi diyolo' dit araat kopio dot id pogialatan do tulun dot Israil,” ka diyolo'.


text:
Om ponuhu' noddi i tulun dot Israil do piro-piro o tulun do mongoi do hilo'd watas do payat do Binyamin do poporongou do habar diti, “Nunu kopio o winonsoi dokoyu'd araat?


text:
Patahako' no dahai i tongokusai'd sundal do mantad hino'd Gibia, om patayon i' dahai do mananus di karaaton diri dot id pogialatan do tulun dot Israil,” ka diyolo'. Nga' a' i' pinusou di tulun do Binyamin i pinoboros di tulun dot Israil do suwai'ddi.


text:
Nga' ongoi ngai' nogi' i tulun do Binyamin di mantad id koinsanai'd bandar dot id watas do Binyamin do hilo'd Gibia do mongoi sangod di tulun dot Israil do suwai.


text:
Om tadau nogiddi do minonimung iyolo' do duwo nohopod om onom noribu o soudor do mantad id kabandaran diyolo'. Om suwai no ko' iri, om minonimung po o tulun do Gibia do turu' nahatus o tulun di pinili-pili' no kopio, om i golibang ngai' nopo. Om oinsanan nopo iyolo'ddi dot ongotiru' do popolositik do watu. Ondung momolositik iyolo' om a' i' koumbal dot a' koonong.


text:
Om iri no tulun dot Israil di suwai om minonimung dot apat nahatus noribu o soudor di nokopinsingilo do sumangod.


text:
Om ongoi noddi i tulun dot Israil do hilo'd tiiyonon do sumambayang do hilo'd Baitol, om ponguhot no iyolo' do Kinorohingan, “Payat disai dot id pogialatan dahai ot apatut do mogulu do mongoi sangod do tulun do Binyamin?” ka diyolo'. Om boros kad Tuhan do suminimbar, “Payat di Yohuda,” ka.


text:
Om kosuabon noddi kawagu om pamanau no i tulun dot Israil om pomukiim no iyolo' do hilo'd somok di bandar do Gibia.


text:
Om potimbabao' noddi diyolo' di bandar i soudor diyolo', om ngoyo' no diyolo' songodo' i soudor do Binyamin.


text:
Om soliwan noddi i soudor do Binyamin do minongoi panangod om kapatai nopo diyolo' o duwo nohopod om duwo noribu di soudor do tulun dot Israil do tadau'ddi.


text:
Om ongoi po kawagu i tulun dot Israil do hiri'd tiiyonon do sumambayang, om ihad no iyolo' dot id toguang do Tuhan do gisom do nasadapan, tu' naala' i' iyolo'. Om uhoto' po kawagu diyolo' o Tuhan, “Mongoi po tuu iyahai sangod di koobpinayan dahai, i tulun do Binyamin?” ka diyolo'. Om boros kad Tuhan do suminimbar, “Oo, mongoi po,” ka. Om kokoris noddi kawagu o ginawo di soudor dot Israil. Om uludo' no kawagu diyolo' i soudor diyolo' do sumodia' do sumangod do miagal di pinongulud diyolo' di tadau di nakatalib.


text:
Om iri tulun do Binyamin nga' koinduwo no do suminoliwan do mongoi sangod. Om patayo' no diyolo' o hopod om walu' noribu o soudor dot Israil di nokopinsingilo do sumangod.


text:
Om ongoi po kawagu i tulun dot Israil do hilo'd Baitol do miningihad dot id toguang do Tuhan. Om hilo' no iyolo' do puasa do gisom do totuong. Om pinapatahak nogi' iyolo' dot id Tuhan di porsombahan do piombolutan om i porsombahan do sorobon.


text:
Om maso nopoddi om hilo'd Baitol i Kaban do Tumpongo do Kinorohingan, om i Pinihas, i tanak di Iliasar, i manangaki di Harun, ot imam do hiri. Om uhoto' no di piro-piro tulun diri o Tuhan, “Oi Tuhan, mongoi po tuu iyahai sangod di koobpinayan dahai, i tulun do Binyamin ko' potingkodon dahai iti pisangadan diti?” ka diyolo'. Om boros kad Tuhan do suminimbar, “Ngoyon nopo dokoyu iyolo' songodo', tu' suab nopo om onuan ku no iyokoyu do kamanangan,” ka dau.


text:
Om korongou noddi diyolo' i pinosimbar do Tuhan, om ngoyo' no diyolo' poundorongo' i soudor do hiri'd kinoiyonon di songillisok-lisok do hiri'd posorili' di bandar do Gibia.


text:
Om tontok di kotolu'd tadau om ongoi noddi iyolo' sangod di soudor do Binyamin, do pinopoulud nopo diyolo' di soudor om miagal i' di pinopoulud diyolo' di piro-piro tadau do nakatalib, tu' pinotimbaba' di bandar do Gibia.


text:
Om sangod no i tulun do Binyamin, gisom do noupanan iyolo' do suminoliwan do mantad hiri'd bandar. Om timpuun noddi iyolo' do minimpatai di tulun dot Israil di hiri'd soliwan di bandar do hiri'd ralan do kumaa do hilo'd Baitol om hiri'd ralan do kumaa do hilo'd Gibia, do miagal di winonsoi diyolo' dit id gulu. Om tolu'ddi nohopod o tulun dot Israil do napatai.


text:
Om iri no o kinapamarasan do tulun do Binyamin do poingkaa, “Naala' toko' no iyolo' do miagal di gulu,” ka. Nga' tuminomod i' i soudor do tulun dot Israil do minogidu' tu' mongupan iyolo' di soudor do Binyamin do mongoi'd hiri'd talun-alun dit id sodu' di bandar.


text:
Om kotongkiad poddi i soudor do tulun dot Israil dit ogumu', om timung no kawagu iyolo' do hilo'd Baal Tamar. Om olomus nopoddi do suminoliwan i soudor diyolo' di songillisok do hiri'd posorili' di bandar.


text:
Om iyolo' nopoddi nga' iri tulun di nongopili-pili' no do mantad id koinsanai do tulun dot Israil; kogumuon nopo diyolo' om hopod noribu o tulun. Om kotimpuun noddi o pisangadan dot adalaan kopio do tontok di minongoi sangod do tulun do Gibia i hopod noribu o soudor do tulun dot Israil. Om a' i' di tulun do Binyamin soro-sorohon dot oruhai no iyolo' dot aala'.


text:
Nga' nonuan i' do Tuhan do kamanangan i tulun dot Israil do suminangod di soudor do Binyamin, gisom do nakapamatai i tulun dot Israil do 25,100 o soudor do Binyamin.


text:
Om kopurimanai nogiddi di tulun do Binyamin do naala' iyolo'. Om tuminomod i' i soudor dot Israil dit ogumu' do minogidu' do mantad id tulun do Binyamin, tu' mogondos no iyolo' di soudor diyolo' di songillisok do hiri'd posorili' di bandar do Gibia.


text:
Om olomus nopo i soudor di songillisok diri do suminuang do minongoi panangod di bandar do Gibia, om tongkop nopo iyolo' di bandar diri, om patayo' ngai' no diyolo' i tulun do hiri'd bandar.


text:
Nga' nokopogiupakat mantad no iyolo' dot ondung haro ot okito do lisun dot akapal do minsawat do mantad hiri'd tanga' di bandar,


text:
om mositi' nod pogulian kawagu di soudor dot Israil dit ogumu' do mongoi saap di pisangod. Om maso nopoddi om nakapamatai no o tulun do Binyamin do tolu nohopod o soudor dot Israil. Om boros ka di tulun do Binyamin, “Naala' toko' no iyolo' do miagal di gulu,” ka.


text:
Nga' sigog id haro o lisun do mininsawat do mantad hiri'd tanga' di bandar do Gibia. Om kotigowo nopo i tulun do Binyamin di kuminoili iyolo' om nokito do notutudan no i bandar diyolo'.


text:
Om maso noddi do guminuli' kawagu i soudor dot Israil dit ogumu' do minongoi panangod, om a' noddi oila-ilaan o kokoyo-koyoon di soudor do Binyamin, tu' opurimanan no diyolo' dot oruhai no iyolo'd aala'.


text:
Om poggidu' no iyolo' do mantad id tulun dot Israil do kuminaa do hiri'd koomulakan, it id soliwan do bandar, nga' a' no iyolo' milo do minogidu'. Tu' nosorilian po iyolo' di soudor dot Israil dit ogumu' om i soudor di suminoliwan do mantad hiri'd bandar. Om agayo noddi kopio o kinaalaan di tulun do Binyamin.


text:
Om tutukai nopoddi di tulun dot Israil iyolo' do minomogusa' do gisom do nokorikot dot id iso' o kinoiyonon di ponong id koulayon do mantad id Gibia. Om tontok di momogusa' iyolo' om kapatai no diyolo'


text:
o hopod om walu' noribu di soudor di nokopinsingilo do sumangod dit id pogialatan do soudor do Binyamin.


text:
Nga' iri nopo i wookon di soudor do Binyamin om minanangkus do guminuli' do minaya' do hiri'd koomulakan do kumaa do hilo'd nuluhon di kapampangan do hilo'd Rimon. Nga' iri nopo limo noribu do mantad id pogialatan diyolo' om pinatai do hiri'd tanga'd ralan. Om iri no i noolu-olu' om ginusa' do gisom do nokorikot do hilo'd Gidiom. Om id pogialatan nopoddi om duwo noribu o tulun do pinatai.


text:
Iri nopo soudor do Binyamin di napatai do tadau'ddi om 25,000 o tulun --- iri ngai' nopo i soudor dit ongokoris om gunsiou.


text:
Nga' iri nopo soudor diyolo' di minogidu' do minaya' di koomulakan om i pinakayaan do hilo'd nuluhon do kapampangan do Rimon, om onom po nahatus o tulun do napasi. Om undorong no iyolo' do hilo'd Rimon do solinaid dot apat o tulan.


text:
Om ngoyo' po kawagu iyolo' di soudor dot Israil songodo' om pinatai diyolo' o koinsanai di tulun do Binyamin di noolu-olu' --- i tongokusai om tongoondu', om tangaanak om i tayam-tayam diyolo'. Om tutudai ngai' nopoddi diyolo' i bandar dot id watas diri.


text:
Om tontok di tuminimung i tulun dot Israil do hilo'd Mispa, om pamatos no iyolo' dot id Tuhan do mada' do haro o tongoiso' piya di tanak diyolo'd tondu' do pokowinon do tulun do Binyamin.


text:
Om ongoi noddi i tulun dot Israil do hilo'd Baitol om irikau no iyolo' do hilo' do mikuwo'd tumongob kopio dot id toguang do Tuhan do gisom do nasadapan. Om pingihad no iyolo' om boro-boros nod opuuhod do poingkaa,


text:
“Oi Tuhan, i Kinorohingan dot Israil, nokuro tu' nosiliu o miagal diti? Tu' payat nopod Binyamin om mantad id payat dahai, nga' oruhai noddi iyolo' dot opunso!” ka diyolo'.


text:
Om kosuabon noddi kawagu dit osuab po om pomonsoi no i tulun dot Israil do pananaraban do porsombahan do hiri, om papatahak no iyolo' dot id Tuhan do porsombahan di sorobon om porsombahan di piombolutan.


text:
Om pinguhatai noddi diyolo' ot id pogialatan di payat dot Israil, ondung haro o tulun dot a' minongoi toguang do Tuhan do hilo'd Mispa. (Tontok nopoddi om suminumpa' o tulun dot Israil dot isai nopo ot a' mongoi tinong di lolohou do mongoi do hilo'd Mispa om mositi' no do hukuman do kapatayon.)


text:
Om ongosianan iddi i tulun dot Israil di tongotobpinai diyolo', i tulun do Binyamin. Om boros ka diyolo', “Baino' nopoddi om natagakan toko' nod iso' o payat.


text:
Nunu po o wonsoyon toko' dot id tulun do Binyamin di nongoolu-olu' om kasawo i' iyolo', tu' nokosumpa' toko' no dot id Tuhan dot a' toko' pologoson o tangaanak toko' di tongoondu' do kowinon di tulun do Binyamin,” ka.


text:
Om ihumo' noddi diyolo' ondung haro po o pinuruan do tulun do mantad id payat dot Israil dot a' nokoongoi kotimung do hilo'd Mispa. Om koilaai noddi diyolo' dot iri nopo tulun do hilo'd Yabis, i hilo'd Giliad, om aiso' i' o tongoiso' piya do minongoi do hilo'd Mispa.


text:
Om antangai no i pinonulisan do ngaran di nongkorikot, om koilaai nod aiso' i' o tongoiso' piya do tulun di mantad hilo'd Yabis do nokoongoi.


text:
Om ponuhu' noddi iyolo'd hopod om duwo noribu o tulun dot id pogialatan diyolo' di pointimung do hilo'd Baitol, om i piro-piro o gunsiou do mongoi pamatai do koinsanai di tulun do Yabis, om kohompit ngai' nogi' i tongoondu' om i tangaanak.


text:
Om sinuhu' nogi' iyolo' do mamatai do koinsanai di tongokusai om i tongoondu' di nongodudun do kusai.


text:
Om id pogialatan nopo di tulun do Yabis om haro po ot apat nahatus o tongoondu' dit a' po nodudun do kusai. Om tanggayai no diyolo' i tongoondu'ddi do hilo'd kokiiman do Silo, i hilo'd pomogunan do Kanaan.


text:
Om ponuhu' ngai' noddi i tulun dot Israil do tulun diyolo' do mongoi solowot di tulun do Binyamin di hilo'd nuluhon di kapampangan do hilo'd Rimon, do mongoi poporomut do boros dot orohian do monokiulud.


text:
Om iri noddi o kinoulian di tulun do Binyamin. Om patahako' noddi di tulun dot Israil i kosumandakan di mantad id Yabis, it a' diyolo' pinatai'ddi, do sumiliu'd sawo di tulun do Binyamin. Nga' a' i' nokotikid di tulun do Binyamin i kosumandakan diri.


text:
Om osianan iddi i tulun dot Israil di tulun do Binyamin tu' naraag nod Tuhan o piuludan do payat dot Israil.


text:
Om boro-boros noddi i piro-piro boyoon do suminangod di hilo'd Baitol do poingkaa, “Id suang nopo di payat do Binyamin om aiso' no o tongoondu'. Nga' kuroyon po tu' a' toko' no milo do papakawin do tangaanak toko' do tondu' do tulun do Binyamin, tu' nokosumpa' toko' no do momopol dot isai nopo ot id pogialatan toko' do papakawin do tangaanak dau'd tondu' dot id tulun do Binyamin! Om nunu poddi o wonsoyon toko' dot id tulun do Binyamin om kakawin i' iyolo'? Om a' toko' i' atagakan dot iso' o payat do mantad di hopod om duwo o payat. Om mositi' nod mogihum toko'd ralan ondung poingkuro iyolo' do kaanu do sinakagon,” ka diyolo'.


text:
Om boros ka diyolo', “Haro o tiso' o ralan do tontok di tadau'd agayo do don Tuhan di ramayon do pointikid do toun do hilo'd Silo,” ka. (Ponong id salatan nopod Silo om i bandar do Baitol, om ponong id kotonobon nopo om haro o talun-alun di mantad hilo'd Baitol do poingkaa do hilo'd Sikim, om iri no i ponong id utara om bandar do Libona.)


text:
Om boro-boros ngai' no i boyoon di hiri'd pinitimungan do hilo'd Baitol dot id tulun do Binyamin di nongoolu-olu'ddi, “Mongoi ngai' kou no lisok do hilo'd kokobunan dot anggur di hilo'd Silo,


text:
om tumamong kou nopod hiri. Om soira' nopondo do sumoliwan i kosumandakan do Silo do mongoi panari' do hiri'd karamayan do don Tuhan do monikid toun, om sumoliwan kou no do mantad hiri'd kabun dot anggur. Om sorompori-pori kou nopod mononggoi dot iso' o sumandak. Om tanggayan no dokoyu iyolo' do mongoi do hilo'd watas do Binyamin do maan dokoyu'd sawo.


text:
Ondung rumikot i tapa' ko' i tobpinai di sumandak do mongoi pangangat di tondu' om poboroson no dokoyu dot id diyolo' o poingkaa, ‘Pologoson nopo iyolo' do hiti'd dahai. Tu' a' i' dahai iyolo' tinanggayan do mantad id pisangadan. Om a' kou i' kasala' dot id sumpa' dokoyu, tu' okon i' ko' iyokoyu o pinapatahak diyolo' dot id dahai,’ kanto dokoyu,” ka diyolo'.


text:
Om wonsoyo' noddi di tulun do Binyamin i pinoboros diyolo'ddi. Om sorompori-pori nopoddi iyolo' do minononggoi dot iso' o sumandak dit id pogialatan di kosumandakan di manari' di hilo'd Silo. Om tanggayai no diyolo' do guminuli' do hilo'd watas diyolo'. Om wonsoyo' no kawagu diyolo' i kabandaran diri om hilo' no iyolo' do minomogun-mogun.


text:
Om iri nogi' i tulun dot Israil do suwai nga' minogionguli' noddi dot id tana' di diyolo'd songonuon do hiri'd watas diyolo' do tumanud di sinompuruan do sompiiyon, om i payat diyolo'.


text:
Om maso nopoddi om aiso' po o raja' do hilo'd Israil om sorompori-pori nopo o tulun do momonsoi di dau'd korohian.


text:
Tontok di gulu po, di maso po dot aiso' o raja' do tulun dot Israil, om minononglous o hilo'd pomogunan do Kanaan. Tontok nopoddi om haro o songulun o kusai do roitan dot i Alimilik. Iyau nopo om mantad id pinuruan do sompiiyon di Iprata, i poingiyon do hilo'd Baitlahim, it id watas do Yohuda. Ngaran nopo di sawo dau om i Noumi, om ngaran no di tanak dau do duwo noo, om i Malon om i Kilion. Om ongoi noddi i Alimilik, om i sawo dau om i duwo o tanak dau do hilo'd pomogunan do Muab do mongoi pomogun-mogun do hilo' do daamot tu' minononglous i' o hilo'd pomogunan diyolo'. Nga' tontok di hilo' po iyolo',


text:
Om panansawo noddi goduwo i tanak dau do tongoondu' do Muab. Kinawin nopo diyolo' nga' i Orpa om i Rut. Om hopod noddi o toun do mantad diri,


text:
A' no alaid do mantad diri om korongou no i Noumi do habar do binarakatan do Tuhan o tumo di tulun dau gisom dot ongosonong diri o tua' di tinanom diyolo'. Om pogopi-opi' noddi i Noumi om i duwo o monongiwan dau do tumongkiad do pomogunan do Muab, om gumuli' do hilo'd pomogunan mantad di Noumi.


text:
Om pamanau ngai' no iyolo' do gumuli' do hilo'd Yohuda. Nga' maha' di hilo' no iyolo'd tanga'd ralan,


text:
om boro-boros no i Noumi di duwo o monongiwan dau. Boros ka dau, “Muli' kou nogi' do hilo'd walai di tina' dokoyu. Om maha' daa om osonong o Tuhan dot id dokoyu, do miagal dokoyu tu' osonong dot id doho' om id diyolo' i nangapatai no.


text:
Om maha' daa om onuan kou pod Tuhan do sawo om sompiiyon,” ka dau. Om koboros poddi di Noumi o miagal diri, om tungubai no dau iyolo' do minongintod. Nga' ihad goduwo no i Orpa om i Rut.


text:
Om boro-boros no iyolo' di Noumi, “A! Tumanud i' iyahai diya' do mongoi do hilo'd bansa' nu, oi ina',” ka diyolo'.


text:
Nga' boros kad i Noumi do suminimbar, “Muli' kou piya, oi oyo'. Kada' kou no tanud doho'. Tu' a' oku no milo do maganak do maan dokoyu'd sawo!


text:
Uli' kou nogi'. Tu' molohing oku noddi kopio, om a' oku no kasawo koimbagu. Om sokiro piya daa do haro o mogongoi doho', om totuong id baino' do kowinon oku, om kianak oku nondo do kusai,


text:
nga' kaandad kou po tuu daa do gisom do kagayo iyolo'? A' kou tuu daa mokikawin do tulun do suwai? Oilaan i' dokoyu dot a' no kopio milo do miagal diri, oi oyo'. Tu' notogod o Tuhan doho', om osianan oku no kopio dokoyu,” ka dau.


text:
Om polompudai poddi kawagu diyolo' do minihad. Om tungubai noddi di Orpa i tiwanon dau do minongintod; om uli' no iyau do hilo'd walai dau. Nga' i Rut nopo om a' no kopio sitongkiad di tiwanon dau.


text:
Om boros ka di Noumi dot id dau, “Antangai pogi' oi Rut, nga' nokouli' no moti' ilo biras nu do hilo'd bansa' dau om hilo'd tingolig dau. Ongoi nogi' pogi' iya' woyo' dau do muli',” ka dau.


text:
Nga' boros kad i Rut do suminimbar, “Kada' oku no sansagai do pouli', om monongkiad diya', oi ina'. Moyo' oku no diya'. Tu' honggo nopo ngoyon nu iya', om hiri no o doho'd ngoyon. Om hinonggo nopo o tiyonon nu, oi ina', om hiri no o doho'd tiyonon. Bansa' nu nga' bansa' ku no, om Kinorohingan nu nga' Kinorohingan ku no.


text:
Honggo nopo o kapatayon nu, oi ina', om hiri no o doho'd kapatayon, om hiri no o pamalabangan doho'. Hukuman oku nopod Tuhan ondung pologoson ku no do haro o popitongkiad dato, oi ina', do suwai ko' kapatayon,” ka dau.


text:
Om tontok di noilaan di Noumi dot iso-iso' no kopio o ginawo di Rut do tumanud dau, om kada' noddi iyau ungkomi.


text:
Om pamanau no iyolo' do gisom do nokorikot do hilo'd Baitlahim. Om kotigowo ngai' nopoddi i tulun do hiri'd bandar diri do norikatan diyolo'. Boros ka no di tongoondu' do hiri, “I Noumi kopio toi iri?” ka no diyolo'.


text:
Om boros kad i Noumi, “Kada' oku no dokoyu roitai dot i Noumi. Roitan oku nopo dot i Mara, tu' pinologos do Kinorohingan, it Agayo Kuasa', do poimponu' do koinggoritan o koposi-posion ku.


text:
Tontok di tuminongkiad oku i' do kinoiyonon diti om haro ngai' ku i', nga' baino' noddi om pinouli' oku'd Tuhan dot aiso' no o nunu-nunu ku. Iyo nopoddi, om kada' oku no dokoyu roitai dot i Noumi, tu' nohukuman oku nod Tuhan, it Agayo Kuasa', do koinggoritan dit a' ogina-gina',” ka dau.


text:
Om iyo noddi o kinowoyo-woyoo' di Noumi do minuli' do mantad hilo'd Muab do miniwoyo' di Rut, i tondu' do Muab, i monongiwan dau. Om wagu po kotimpuun do mongomot do barli o hilo'd Baitlahim di nokorikot iyolo'd hilo'.


text:
I Noumi nopoddi nga' haro o koworisan do pongid di Alimilik, i sawo dau. Ngaran nopo di waris dau'ddi om i Buas, i tulun do kaya' om i pusohon kopio do tulun.


text:
Insan tadau om boro-boros no i Rut dot id di Noumi, “Ina', mongoi oku daa pomuhu di barli do nangaratu' di tulun do mongomot do hilo'd koumaan, dot uhang nu no. Om oilaan ku do kosolowot oku id tulun di popologos doho' do momuhu di barli do nangaratu' di tongoulun do mongomot,” ka dau. Om boros kad i Noumi do suminimbar, “Ongoi nopo, oi oyo',” ka dau.


text:
Om ongoi no i Rut do hiri'd koumaan. Om pimpuhu no iyau di barili di nangaratu' di tongoulun do mongomot. Om koontok no kopio do hiri iyau'd tumo di Buas.


text:
Om a' po alaid om kohino no i Buas do mantad hilo'd Baitlahim. Om boro-boros no iyau do suminuwau di tongoulun di mongomot do hiri. “Tuhan no o moyo-woyo' dokoyu,” ka dau. “Tuhan no o mamarakat diya',” ka diyolo' do suminimbar.


text:
Om boros ka di mandur do suminimbar, “Ilo' no i tondu' di bansa'd suwai'ddi di minoyo' di Noumi do mantad hilo'd Muab.


text:
Minokibanar iyau doho' do sumusuhut dilo tulun do mongomot do momuhu di barli do nangaratu'. Om mantad poddi kosuabon iyau do mimpuhu, om noondo nogi' iyau ongoi intulungung do mundorong-dorong,” ka dau.


text:
Om boros ka di Buas dot id di Rut, “Pokinongou pogi'. Kada' no ongoi pomuhu do barli dot id tumo do suwai ko' hiti. Momuhu nopo do muhut-suhut dilo tongoondu' do hiti;


text:
om antangan nopo ot ongoyon diyolo' omoto', om sumusuhut nopo diyolo'. Nosunudan ku no ilo tongokusai dot a' mamagangau diya'. Om ondung tuuhan ko, om mongoi nopo anu di waig do hiri'd luping di nongosuangan diyolo'd waig,” ka dau.


text:
Om otud no i Rut do hiri'd toguang di Buas. Om boro-boros no iyau di Buas, “Nokuro tu' opuhawang kopio ko dot id doho'? Tu' iyoho' nopo om sompogunan i', nga' osonong kopio ko i' dot id doho' om pusohon kopio oku diya'?” ka dau.


text:
Om boros kad i Buas do suminimbar, “Norongou ngai' ku no i winonsoi nu dot id tiwanon nu do mantad di kapatai i sawo nu. Om nokoilo oku no do tinongkiadan nu o molohing nu om pomogunan nu, om minongoi ko'ddi sugku' di tulun do hiti, it a' mantad nu notutunan.


text:
Tuhan no o monomuli' do koinsanai di kosonongo' nu. Om maha' daa om kaanu ko do kointirungan do mantad id Tuhan, i Kinorohingan dot Israil, tu' nokorikot ko no do mongoi pokiintirung dau,” ka dau.


text:
Om boros kad i Rut, “Osonong ko no kopio dot id doho', oi Tuan. Noinsasamadan tomod o ginawo ku tu' osonong ko i' do minoro-boros doho' do mulong piya dot a' oku i' koiyo dot ongoiso' dilo susuhuon nu,” ka dau.


text:
Om tontok di minakan do tangaadau, om boro-boros no i Buas di Rut. Boros ka dau, “Kaino mangakan do roti, om potobungon nopo do hilo'd waig dot oonsom ino roti nu,” ka dau. Om irikau no i Rut dot id rolot di minongomot do hiri om surungai no iyau di Buas do barli di ginowi. Om akan no i Rut do gisom do nayahan iyau nga' haro po o topod dau.


text:
Om tontok di nakapamanau i Rut do guminuli' kawagu do minongoi pimpuhu di barli do nangaratu' om sunudai no di Buas i tongoulun do mongomot, boros ka dau, “Pologoson nopo iyau do mimpuhu di barli do hiri'd pogiolitan di nongowongkos do koongoi no iyau'd hiri. Kada' dokoyu iyau oduhai.


text:
Om tomodon nopo do mongodong o piro-piro o guas di barli di songingwongkos om poilihon nopo om oongoi i' dau kotimung,” ka dau.


text:
Om pintimung nopoddi i Rut di barli di nangaratu' do hiri'd tumo'ddi do gisom do nasadapan. Om potopuo' noddi dau i barli do manganu di tupu'. Om kaanu noddi dau i tupu' om oruhai no do hopod o kilogram do kogumuo'.


text:
Om igitai no dau i barli di nopuhu-puhu dau do minuli' do hiri'd bandar. Om pokitono' no dau i tiwanon dau do kogumuo' di barli do notimung dau. Om pinatahak nogi' dau i noolu' di nakan dau di dangadau.


text:
Om uhoto' no di Noumi iyau, “Hinonggo kopio o pinongonuan nu'dti? Disai'd tumo do nongoi nu? Maha' daa om barakatan do Kinorohingan i tulun di nosianan diya',” ka dau. Om poboroso' no di Rut do hiri'd tumo do songulun i roitan dot i Buas o pinomuhuan dau di barli.


text:
Om boros ka di Noumi, “Oddo, om koobpinayan toko' i' moti' dit id somok po i Buas. Om iyau no ot id pogialatan di koobpinayan toko' dot id somok po dit apatut do monongkoilo dato,” ka dau. Om boros ka kawagu dau, “Atantu' no do barakatan do Tuhan i Buas. Tu' bayaanon kasai' id Tuhan o batos dau dot id tulun di poimpasi om id tulun piya di nangapatai no,” ka dau.


text:
Om boros ka kawagu di Rut, “Kawagu no om sinuhu' oku po dau do momuhu di barli do moyo-woyo' di mongomot do hilo' do gisom dot aayi' o tomoton,” ka dau.


text:
Om boros ka di Noumi do suminimbar di Rut, “Iyo nogiddi, oi oyo'. Osonong nogi' kopio do moyo' ko di tongoondu' di mongomot do hilo'd di Buas. Tu' ondung mongoi ko pongomot dot id tumo do tulun do suwai om gangahon ko i' dotindo di tongoulun do hiri,” ka dau.


text:
Om ongoi noddi i Rut pomuhu di barli do hiri'd tumo di Buas. Om hiri kasai' nopo iyau do gisom do noomot ngai' i barli om i gandum. Om poinsugku' po i Rut di tiwanon dau.


text:
A' poddi alaid no do mantad diri om boro-boros no i Noumi dot id di Rut, “Oyo', a' tuu daa osonong do pogihuman ku iya' do koruhang om kisompiiyon ko indo do diya' kopio.


text:
Sorohon no dot i Buas nopoddi, i nongoi dokoyu di tongoondu' pangamatai, om koobpinayan toko' i'. Pokinongou pogi'! Sosodopon nopod baino' om momogomos iyau di barli.


text:
Om mongoi no podsu', om mamakai no do tumau dit owongi' kopio, om mananrasuk di rasuk nu dit olumis kopio. Om mongoi nogindo do hilo'd pamagamasan dau do barli, nga' kada' no intalang dot id dau dot a' po iyau kopongo do makan om minum.


text:
Antangan no kopio o tiyonon dau do modop. Om koodop pondo iyau om ngoyon nogi' siibo' i kumut dau, om modop nondo do ponong id gakod dau. Om sunudan ko indo dau ondung nunu ot apatut nu'd wonsoyon,” ka dau.


text:
Om ongoi noddi i Rut do hiri'd pamagamasan do barli. Om wonsoyo' no dau o miagal di pinonuhuan di tiwanon dau.


text:
Kopongo poddi i Buas do minakan om mininum, om osonong tomod diri o kopurimanan dau. Om ongoi no iyau odop do hiri'd pinotimungan di barli. Om pomirulan-rulan no i Rut do minongoi'd hiri. Om ngoyo' no dau siibo' i kumut di Buas om odop no iyau do hiri'd ponong id gakod di Buas.


text:
Pitangatuong noddi om sigog iddi do koposik i Buas. Togiging no daa iyau nga' kotigowo nopo iyau do nokokito di tondu' do poillii do ponong hiri'd gakod dau.


text:
“Isai ko?” kad Buas do minuhot. “I Rut oku, oi Tuan,” ka dau do suminimbar. “Iya' nopo om koobpinayan i' dahai dit id somok po, om iya' no ot apatut do monongkoilo doho'. Om kowinon oku nogi',” ka dau.


text:
Om boros kad Buas do suminimbar, “Tuhan no o mamarakat diya', oi Rut. Iti nopo winonsoi nu'dti om popointalang no kopio do kolisihan dit agayo dot id sompiiyon tu' poillobi po kagayo ko' mantad di nowonsoi nu dot id tiwanon nu. Otopot nopo kopio om milo ko i' daa do mogihum do tangaanakwagu'd suwai, dot id pialatan di kaya' om i mosikin, nga' a' i' iyo'ddi o winonsoi nu.


text:
Kada' katangkabo, oi Rut, tu' wonsoyon ngai' ku i' o koinsanai di pinokianu nu; tu' koilo ngai' no o tulun do hiti'd bandar dot osonong ko koondu'.


text:
Otopot nogi' do tobpinai oku dokoyu dit id somok po, om it apatut do monongkoilo do koposi-posion nu, nga' haro po o tobpinai dokoyu dit id somok ko' iyoho'.


text:
Nga' odop nopo do totuong diti. Om kosuabon pondo om ilaan nogi' ondung monongkoilo do koposi-posion nu i tulun diri ko' amu'. A' nopo, om sumumpa' oku no dot id Kinorohingan di poimpasi dot iyoho' no o monongkoilo do koposi-posion nu. Nga' odop nopo do hiti do gisom do kosuabon,” ka kawagu di Buas.


text:
Om odop noddi i Rut do ponong hiri'd gakod di Buas. Nga' minsusuab noddi om tungag no iyau dit otuong-tuong po, om a' i' iyau okito'd tulun tu' mada' i' i Buas do haro o tongoiso' piya do tulun do koilo do minongoi i Rut do hiri'd kinoiyonon diri.


text:
Om boros ka di Buas dot id di Rut, “Iduwo' ino kulabai nu om pawalado' do hiiti,” ka dau. Om iduwo' nod Rut i kulabai dau om pawalado' no. Om suangai nod Buas do barli i kulabai do haro i' doti' o duwo nohopod kilogram do kogumuo'. Om kakato' nod Buas i barli diri om pasaanai nod i Rut. Om ongoi noddi i Buas do hiri'd bandar.


text:
Om soira'ddi nokorikot iyau do hiri'd walai om uhoto' no iyau di tiwanon dau, “Poingkukuro no, oi oyo'?” ka dau. Om susuyo' ngai' nopo di Rut i winonsoi di Buas dot id dau.


text:
Om boros ka kawagu di Rut, “Boros ka di Buas om a' i' osonong do gumuli' ondung aiso' kopio ot igit-igitan. Om onuwai oku poddi dau diti barli,” ka dau.


text:
Om boros kad i Noumi dot id di Rut, “Andadon nopo, oi Rut, do gisom dot okito nu o kootuson diti. A' i' bo i Buas mundorong dot a' po asalasai o hal diti do baino',” ka dau.


text:
Om ongoi no i Buas irikau do hiri'd tiiyonon do mogiboro-boros, i hiri'd wawayaan dot agayo di bandar. Om talib no i tulun di noboros dau dot osomok po kopio o koobpinayan dot id di Alimilik. Om lohowo' no di Buas iyau. “Kaino pod hiti, oi tobpinai, mirikau-rikau po,” kad i Buas. Om ongoi no i tulun diri irikau'd hiri.


text:
Om minomolohou nogi' i Buas do hopod o tulun do boyoon do tulun do hiri'd bandar diri do minongoi irikau'd hiri. Om koirikau poddi iyolo',


text:
om boro-boros no i Buas dot id waris dau, “Nokoguli' no i Noumi do mantad hilo'd Muab om pobolion kaka'ddi dau i tana' di Alimilik, i koobpinayan to.


text:
Osorou ku'ddi dot apatut id poiloon ko, tu' iyato goduwo no it apatut do monongkoilo do pasal diri. Om ondung bolion nu i tana'ddi om poboroson nopo do bolion nu do hiti'd toguang diti tongoulun do songirikau. Nga' ondung a' nu bolion, om poboroson nogi' kopio tu' iya' no ot id gulu dot apatut do pouhatan diri, om a' nu nopondo bolion om oila-ilaan ku nogi' iyoho',” ka dau. Om boros ka di tulun diri do suminimbar, “Bolion ku i',” ka dau.


text:
Om boros ka kawagu di Buas, “Osonong no. Nga' ondung bolion nu i tana'ddi do mantad id di Noumi, om i Rut, i tondu' do nopuadan do mantad hilo'd Muab nga' aanu nu no. Om asanganu indo kasai' di sinakagon di napatai i tana'ddi,” ka.


text:
Om boros kaddi di tulun diri, “Iyo nopoddi om a' oku no momoli di tana', maan nopo iya' bolio', tu' bolion ku piya iri nga' okon i' ko' i tangaanak ku o kotungkus. Maan nopo iya' bolio', a' oku no momoli'ddi,” ka dau.


text:
Tontok nopo do maso'ddi, om koubasan nopo do popogirot do kapadagangan do dapu' ko' kopialanan do dapu' om oluson di padagang o tiso' do kasut dau om patahakon di tulun di momoli. Om miagal noddi o popogirot kopio do kapadagangan do dapu' do tumanud do koubasanan do tulun dot Israil.


text:
Om kaa pogi'ddi do tontok di minomoros i tulun dot id di Buas dot, “Iya' no o momoli di tana'ddi,” ka, om iduwo' no dau o tiso' di kasut dau om patahako' no dot id di Buas.


text:
Om boros ka di Buas dot id tongoboyoon om id koinsanai di tulun do hiri, “Iyokoyu ngai' no o sasi' ku do tadau'd baino' do noboli ku no do mantad id di Noumi o koinsanai di dapu' om tungkusan daa di Alimilik, om i Kilion om i Malon, i tangaanak di Alimilik.


text:
Om i Rut nogi', i tondu' do Muab diri, i sawo daa di Malon, nga' nosiliu noddi do sawo ku. Om miagal nodti dot asanganu kasai' di sompiiyon di tulun do napatai i dapu' diyolo', om a' indo atanus o ngaran do sompiiyon dau dot id pogialatan di koobpinayan dau om i tulun do hiti'd bandar di tadon dau. Om iyokoyu no o sasi' diti do tadau'd baino',” ka dau.


text:
Om boros ka ngai' di boyoon om i tulun do hiri, “Iyo noddi. Iyahai no o sumiliu'd sasi'. Om maha' daa do pousuyon do Tuhan di Rasil om i Lia i sawo nu, tu' minaganak dot ogumu' do bagi' di Yakub. Om maha' daa dot osiliu ko do tulun do kaya' dot id pogialatan di pinuruan do sompiiyon di Iprata, om abantug do hiti'd Baitlahim.


text:
Maha' daa dot osiliu o sompiiyon nu do miagal di sompiiyon di Piris, i tanak diyo Yohuda di Tamar, dot i tangaanak do patahakon do Tuhan dot id diya' do mantad id tondu'dti o poposiliu do miagal diri,” ka diyolo'.


text:
Om potonudo' noddi di Buas i Rut do minuli' tu' nosiliu noddi iyau do sawo dau. Om barakatai nod Tuhan i Rut, om ponontian no iyau. Om kosusu no iyau do tanak do kusai.


text:
Om boros kaddi di tongoondu' dot id di Noumi, “Royohon no o Tuhan! Tu' noonuan ko noddi dau do tanak do kusai, do monongodu' diya' do tadau'd baino', do momogompi' diya'. Maha' daa om abantug iti tanak diti do hiti'd Israil!


text:
Osianan i' kopio diya' i monongiwan diya', tu' agayo nogi' kopio o dau do winonsoi dot id diya' ko' mantad di wonsoyon do turu' o tanak do kusai. Tu' noonuan ko no dau do tanak do kusai do monongodu' diya', i popotood do ginawo nu om i momogompi' diya' do molohing ko,” ka.


text:
Om kibito' no di Noumi i tanak diri, om pitamangai no dau do mikuwo'd osianan kopio iyau do miagal po do dau kopio'd tanak.


text:
Om pungaranai no di tongoondu' do hiri'd songkoduwo i tanak diri dot i Obid. “Kianak noddi do kusai i Noumi,” ka diyolo'. I Obid nopo om tapa' di Isai, om i Isai no om tapa' di Daud.


text:
Iti no o sinakagon di Piris do gisom do nokorikot dot id di Daud: i Piris, i Hisron, i Ram, i Aminadab, i Nahason, i Salmon, i Buas, i Obid, i Isai om i Daud.


text:
Di nopo di gulu po, om haro o songulun o kusai do mantad id payat dot Ipraim, do poingiyon do hilo'd bandar do Rama, i hilo'd watas do konulu-nuluan dot Ipraim. Ngaran nopo di kusai om i Ilkana. I Ilkana nopoddi om tanak di Yoruham, om manangaki di Ilihu. Iyau nopo om poinghompit di sompiiyon di Tohu, i sompiiyon do mantad id pinuruan do sompiiyon di Sup.


text:
I Ilkana nopoddi nga' duwo o sawo, i Hana om i Ponina. I Ponina nopo om kitanak i', nga' i Hana noo om aiso' o tanak.


text:
Pointikid-tikid do toun om tumongkiad kasai' nopo i Ilkana do hilo'd Rama do mongoi sambayang do hilo'd Silo, om mongoi papatahak do porsombahan di sumbolion dot id Tuhan, it Agayo Kuasa'. Imam nopo do mogobi-obi'd Tuhan do hilo'd Silo om i Hopni om i Pinihas, i tangaanak di Ili.


text:
Pointikid-tikid do mongoi i Ilkana patahak do porsombahan di sumbolion, om onuan kasai' nopo dau do bahagi' di daging di sinumbali' i Ponina, om tikidan ngai' nogi' dau di daging do sinumbali' i tangaanak dau.


text:
Nga' mulong piya do kosianan kopio daa dau i Hana, nga' sambahagi' noo o patahakon dau tu' i Hana nopo om a' i' do Tuhan nonuan do tanak.


text:
Om asaru' nopoddi i Ponina i tapid di Hana diri, do pokoruol do ginawo om monori-tori' di Hana, tu' i Hana nopo om a' i' do Tuhan nonuan do tanak.


text:
Om iyo kasai' nopoddi do monikid toun. Pointikid-tikid do mongoi iyolo' do hiri'd Walai'd Tuhan om pokoruol kasai' nopo i Ponina do ginawo di Hana, gisom do mihad nopoddi i Hana, om a' makan.


text:
Om uhoton kasai' nopondo di Ilkana i Hana, i sawo dau'ddi do poingkaa, “Hana, nokuro tu' mihad ko? Nokuro tu' a' ko makan? Nokuro tu' tumongob ko nopo? Okon toi ko' oupus ko no doho' ko' mantad do hopod o tanak do kusai?” ka dau.


text:
Insan tadau, di nakaakan no iyolo' do hiri'd walai'd Tuhan do hilo'd Silo, om ingkakat no i Hana. Om tontok nopoddi nga' poirikau i Ili, it Imam diri, do hiri'd tirikohonon dau dit id toning di wawayaan. Om maso nopoddi nga' tumongob tomod i Hana, om sumambayang iyau dot id Tuhan do mikuwo'd mihad-ihad tomod.


text:
Om poboroso' noddi di Hana o batos dau do poingkaa, “Oi Tuhan, it Agayo Kuasa', ontong no doho', i susuhuon nu. Antangai no iti koinggoritan ku. Soroho' oku no, om kada' oku kopio lihuwai. Ondung onuan oku daa diya' dot iso' o tanak do kusai om mamatos oku no do papatahak dau dot id diya' do solinaid dau'd poimpasi. Om tobuk piya dau nga' a' ku i' pampadan,” ka dau.


text:
Nga' id suang nod ginawo di Hana o sumambayang, om munung no dau o mopi-kopi, om a' i' orongou o boros dau. Om ondos daa'ddi di Ili do naawuk i Hana.


text:
Om boros kad i Ili dot id di Hana, “Kada' pagawuk do hiti! Kada' nondo ongoi kawagu ponginum do waig dot anggur!” ka dau.


text:
Nga' boros ka di Hana do suminimbar, “A' oku i' aawuk, oi Tuan. A' oku i' minoginum do tinumon do kaawuk. Nga' tumongob tomod oku'dti, om maso ku do sumambayang do popoboros ngai' do kosusaan ku dot id Tuhan.


text:
Kada' oku tondoso' do tondu' dit a' osonong. Tu' iyo oku pogidti do sumambayang nga' tumongob tomod oku,” ka dau.


text:
Om boros kaddi di Ili, “Ondung iyo'ddi, om kumosonong-sonong no! Maha' daa om pohubayaan do Kinorohingan dot Israil i pinokianu nu,” ka dau.


text:
Om boros kaddi di Hana, “Maha' daa om kohubayaan oku diya', oi Tuan,” ka dau. Om poguliai noddi dau, om ongoi no akan, om a' noddi iyau tumongob.


text:
Kosuabon noddi om suab no i Ilkana om i sompiiyon dau do tuminungag. Om kasambayang poddi iyolo' dot id Tuhan om uli' no iyolo' do hilo'd Rama. Om ongoi no i Ilkana dudun di Hana, i sawo dau'ddi, om simbaro' nod Tuhan i sambayang di Hana.


text:
Om ponontian no i Hana om kosusu no iyau'd tanak do kusai. Om pungaranai no dau dot i Somuil tu' boros ka dau, “Pinokianu ku iyau do mantad id Tuhan,” ka.


text:
Om korikot noddi kawagu i maso do kaangayan di Ilkana om i sompiiyon dau do hilo'd Silo, do mongoi papatahak do porsombahan di sumbolion, i patahakon dot id Tuhan do monikid toun. Om suwai no ko' iri om nakapamatos no i Ilkana do papatahak do porsombahan di pinotobilang.


text:
Nga' tontok nopoddi om a' i' i Hana minoyo'. Tu' boros ka di Hana dot id sawo dau, “Kotingkod pod sumusu i Somuil om pootodon ku nogindo iyau do hilo'd Walai'd Tuhan, om hilo' nondo iyau'd poingiyon do solinaid dau do poimpasi,” ka dau.


text:
Om boros ka di Ilkana do suminimbar, “Oo, poingkuro nopo ot osonong dot osorou nu om wonsoyon nopo. Hiti ko nopod walai do gisom pod kotingkod do sumusu ilo tanak to. Om maha' daa om pohubayaan do Tuhan i pinabatos nu,” ka dau. Om pitamangai noddi di Hana i tanak do hiri'd walai do gisom do nokotingkod i tanak do sumusu.


text:
Om kotingkod poddi do sumusu i Somuil om pootodo' noddi iyau di Hana do hilo'd Walai'd Tuhan di hilo'd Silo do mulong piya dot okoro' po daa i Somuil. Om minigit po i Hana dot iso' o sapi' do tontoluhan, di tolu nogi' o toun do tumur, om minigit iyau do gandum do hopod o kilogram, om sangkantung do kulit o waig dot anggur.


text:
Om boros kaddi di Hana dot id di Ili, “Haro daa o poboroson ku diya', oi Tuan. Osorou oku i' diya'? Iyoho' no i tondu' di nokito nu do poingkakat do hiti do sumambayang dot id Tuhan di gulu poddi.


text:
Om iri no o kapatahakan ku diti tanak dot id Tuhan, do sumiliu'd don Tuhan do songonuon do solinaid dau do poimpasi,” ka dau. Om ongoi nogiddi iyolo' sambayang dot id Tuhan.


text:
Om sambayang no i Hana do poingkaa, “Pinonu' do Tuhan do kataadan o ginawo ku, popotood do ginawo ku i winonsoi dau, irak-irakan ku i pisangod ku, ooropod oku no kopio tu' nuhupan oku i' do Kinorohingan.


text:
Aiso' no o miagal do Tuhan kolidang, om aiso' no o koiyo dau, aiso' no o pogintirungan do koiyo do Kinorohingan toko'.


text:
Tingkod kou do mimboros do minggayo-gayo, pupusai ino boros nu do mokirayou-rayou, tu' Tuhan nopo om Kinorohingan i' di koilo, om butusan i' dau o koinsanai'd wonsoyon do tulun.


text:
Iri nopo tulun di nangayahan di gulu po, om gumadsi' noddi do mogihum do kaakan-akanan, nga' iri no tulun di louson di gulu po om a' noddi louson. Iri nopo sawo dit a' maganak om kianak noddi do turu', nga' iri no tina' dit ogumu' o tanak om notongkiadan noddi.


text:
Tuhan no i mamatai om i mamasi, pokoyoon dau o tulun do hilo'd kinoiyonon di tulun do napatai, om posoliwanon no kawagu dau iyolo' do mantad hilo'.


text:
Haro i' o tulun do porutumon dau, om haro nogi' i pakayaon dau. Haro i' o tulun do poinsiribaon dau, om haro nogi' i poinsawaton dau.


text:
Kakaton dau i tulun do mosikin do mantad id pupuk, poiduwon dau i tulun do kikokurangan do mantad id koinggoritan. Poomboluton dau iyolo' di tangaanak do raja', om onuan dau iyolo' do karaja' dit asawat. Tuhan no o sanganu do pinoimpahan diti tana', om hiri no o pinawansayan dau diti pomogunan.


text:
Intirungan dau o tulun dau dit ongotorodok, nga' atagak i' dot id totuong i tulun dot araat. A' i' milo'd manahak do kamanangan o kinoris do tulun.


text:
Angapatai nondo o pisangod do Tuhan, ongorod nopondo iyau do sumaap diyolo' do mantad hilo'd tawan. Butusan nondod Tuhan o pointongkop diti pomogunan, onuan nondo dau do kuasa' i raja' di nopili' dau, pamanangon nondo dau i raja' di nopili' dau,” ka dau.


text:
Om uli' noddi i Ilkana om i sompiiyon dau do hilo'd walai dau do hilo'd Rama, nga' i Somuil nopo, i tanak dau'ddi, om minundorong no do hilo'd Silo do momonsoi do karaja'd Tuhan do moyo-woyo' di Ili it Imam, i monuduk dau.


text:
Om a' iyolo' tumanud dit oturan do momonsoi do karaja' di don imam, dot id tulun dot Israil. Tu' soira' nopod haro o tulun do papatahak do porsombahan di sumbolion, om rumikot no i susuhuon dit imam do kiinigit do totodok do tolu sarapang. Om tontok dit onsokon nogi' i daging,


text:
om mongoi no iyau pintodsok do hiri'd kuali' di pagansakan di daging, om nunu nopo it otodok dau om onuon no dau do maan do don imam. Om iyo ngai' nopoddi o wonsoyon diyolo' dot id koinsanai'd tulun dot Israil di mongoi patahak do porsombahan di sumbolion do hilo'd Silo.


text:
Om kawagu po kanogi' nga' koumbal i' do tontok dit a' po kotobilang i lunok di sinumbali' do maan sorobo', om moro-boros no i susuhuon dit imam dot id tulun di papatahak di porsombahan di sumbolion do poingkaa, “Onuwai oku daa dino daging dit a' po nalasu', do maan dit imam do luguon. Tu' mada' no iyau di daging di nalasu',” ka.


text:
Ondung sumimbar daa i tulun dot, “Osonong nogid tonudon to it oturan, om sorobon po lo lunok, om koino-ino ko nogi' do manganu do nunu nopo o korohian nu,” ka, om moro-boros no i susuhuon dit imam dot, “Amu', onuwai oku nod dinondo. Tu' a' nopo moti', om ahawan ku nopo iya'!” ka.


text:
Iri nopo dusa di duwo o tanak di Ili diri nga' awagat no kopio dot id pagantangan do Tuhan tu' a' iyolo' minamadul di porsombahan di sumbolion do patahakon dot id Tuhan.


text:
Om daamot nopoddi nga' maso no di Somuil, i tanak di Hana diri, do momonsoi'd karaja' do Tuhan. Om kirasuk iyau do kain linan do miagal di papakayon dot imam do tontok do sumambayang.


text:
Pointikid-tikid do toun om wansayan kasai' nopo di tina' di Somuil i Somuil do rasuk dit okooro'. Om ngoyon nondo dau pootodo' dot id di Somuil i rasuk diri do tontok di moyo' iyau di sawo dau do mongoi papatahak di porsombahan di sumbolion do patahakon do monikid toun.


text:
Om barakatan nondo di Ili i Ilkana om i sawo di Ilkana, om boros kando dau dot id di Ilkana, “Maha' daa om onuan ko kawagu'd Tuhan do tangaanak do mantad id sawo nu'dti do poningolon di tanak di pinatahak nu dot id Tuhan,” ka. Om muli' nondo iyolo' do hilo'd Rama.


text:
Om binarakatan i' kopio do Tuhan i Hana gisom do kianak po kawagu iyau do tolu o kusai om duwo o tondu'. Om mayo-gayo nopoddi i Somuil, om maso i' kasai' dau do momonsoi do karaja'd Tuhan.


text:
Om molohing noddi kopio i Ili. Om mongou-rongou kasai' nopo iyau do kowoyo-woyoon di tangaanak dau dot id tulun dot Israil. Om oilaan i' di Ili do mongoi iyolo' dudun di tongoondu' di pakaraja' do hiri'd wawayaan di Kiim do Tuhan.


text:
Om boros kaddi di Ili dot id tangaanak dau, “Nokuro tu' momonsoi kou do miagal diri? Momisunud ngai' nopo o tulun doho' di kowoyo-woyoon dokoyu dot araat.


text:
Kada' kou no ubas-ubas do miagal diri, oi tangaanak ku! Tu' araat no kopio i popimboroson do tulun di songonuon do Tuhan do pasal dokoyu!


text:
Ondung kopomonsoi'd dusa o tulun dot id sompi' ko' tulun, om milo i' o Kinorohingan do mogobi' dau. Nga' ondung kopomonsoi'd dusa o tulun dot id Tuhan om isai poo o milo do monulung dau?” ka dau. Nga' a' i' iyolo' minamadul di boros di Ili, i tapa' diyolo'ddi, tu' natantu' mantad nod Tuhan do patayon dau iyolo'.


text:
Nga' i Somuil nopo, i tanak diri, om mayo-gayo nopoddi, om kasanangan iyau'd Tuhan om kasanangan do koinsanai'd tulun.


text:
Insan tadau, om rikot no o nabi do boros do Tuhan dot id di Ili do pinopoboros do boros do Tuhan dot id dau, do poingkaa, “Di nopo maso pod i Harun, i taki-aki nu'ddi om i sompiiyon dau do turipon di raja' do Masir, om intalang oku no dot id di Harun.


text:
Om id pogialatan nopo do toinsanan di payat dot Israil om sompiiyon no di Harun o pinili' ku do sumiliu'd imam di mogobi-obi' doho', do maganu-anu do hiri'd pananaraban do porsombahan, om modtutud do kominyan, om manampakai dit ipod do tontok do moro-boros doho'. Om nonuan ku iyolo' do kuasa' do manganu do sombahagian do mantad id porsombahan di sorobon do hiri'd pananaraban do porsombahan.


text:
Nga' nokuro tu' tamaha' ko do kokito di porsombahan di sumbolion om i porsombahan di patahakon di tulun ku dot id doho'? Nokuro tu' pusohon nu nogi' kopio i tangaanak nu mantad ko' iyoho'? Nokuro tu pinologos nu iyolo' do polombon do tinan diyolo' dot i bohogian dit osonong kopio do mantad id porsombahan di tulun ku dot id doho' o maan do pomolombon?


text:
Iyoho' no i Tuhan, i Kinorohingan dot Israil, o minamatos dot id diyolo' di gulu po do sompiiyon nu no om pinuruan do sompiiyon nu o sumiliu'd imam do momonsoi'd karaja' ku do gisom dot alaid. Nga' baino' nopoddi om a' ku no wonsoyon o miagal diri! Tu' iri nopo momusou doho' om pusohon ku i', nga' iri no i mongintingayam doho' om intingayamon ku no.


text:
Pokinongou no, tu' rumikot moti'ndo o maso do patayon ku o koinsanai di tangaanakwagu dot id suang do sompiiyon nu om id suang do pinuruan do sompiiyon nu, gisom dot aiso' no o kolohing do tongokusai dot id suang do sompiiyon nu.


text:
Tumongob ko nondo om osolon di tulun dot Israil do suwai tu' kokito ko do koinsanai di barakat do patahakon ku diyolo'; nga' id suang nopod sompiiyon nu iya' om aiso' i' ot anaru-naru o tumur.


text:
Nga' posion ku indo o songulun do mantad id sinakagon nu, om iyau nondo o sumiliu'd imam di mogobi-obi' doho'. Nga' obolou i' mando o mato dau om kakaus o ginawo dau. Nga' apatai ngai' no i sinakagon nu'd suwai.


text:
Soira' pod opiandad dot apatai i duwo tanak nu, i Hopni om i Pinihas, om opurimanan nu nogindo dot abayaan kopio i pinoboros ku'ddi.


text:
Om momili' oku nondo dot imam dit otorodok dot id doho', om i momonsoi do koinsanai di ponuhuan ku. Om onuan ku iyau do sinakagon di momonsoi kasai' do karaja' di dong imam dot id toguang di piro-piro o raja' do pilion ku.


text:
Om isai nopondo o sinakagon nu di poimpasi, om mongoi pondo solowot dit imam diri do mokianu'd tusin om taakanon, om momilugu-lugut do mokibanar do muhup dit imam do suwai do maganu-anu. Tu' miagal poddi o koonu-onuan diyolo'd kaakan-akanan,” ka dau.


text:
Tontok nopoddi om maso po di Somuil, i tanak poddi, do momonsoi do karaja'd Tuhan do tumanud dit ituduk di Ili. Om maso nopoddi nga' ingkuri' no do haro o boros do Tuhan om i pointalangon do mantad id Tuhan.


text:
Insan tuong, om koodop i Ili do hiri'd bilik dau, om oruhai nod obolou o mato dau tu' molohing no kopio.


text:
Om i Somuil no om koodop do hiri'd Kiim dot Olidang. Om maha' dit a' po numawau, di poingapui po i lampung,


text:
om lohowo' nod Tuhan i Somuil dot, “Somuil! Somuil!” ka. Om simbar no i Somuil, “Hoi, nunu'ri oi Aki,” ka dau.


text:
Om panangkus no iyau do minongoi'd hiri'd di Ili. Om boro-boros nod, “Linohou oku diya', oi Aki? Hati oku no,” ka dau. Nga' boros ka di Ili, “Amu', a' oku i' minomolohou diya'. Ongoi odop,” ka dau. Om ongoi no kawagu i Somuil odop.


text:
Om lohowo' po kawagu'd Tuhan i Somuil. Nga' a' i' di Somuil oilaan do Tuhan o minomolohou dau, tu' a' po o Tuhan insan koboro-boros dau. Om tungag po kawagu iyau om ongoi nod hiri'd di Ili, om boro-boros nod, “Linohou oku diya', oi Aki? Hati oku no,” ka dau. Nga' boros kad i Ili, “Amu', a' oku i' minomolohou diya', oi ondu'. Ongoi kawagu odop,” ka dau.


text:
Om lohowo' po kawagu'd Tuhan i Somuil do kointolu. Om tungag no i Somuil om ongoi nod hiri'd di Ili. Om boro-boros nod, “Linohou oku diya', oi Aki? Hati oku no,” ka dau. Om koilaai nogiddi di Ili do Tuhan i' o minomolohou di tanak.


text:
Om iri noddi o kinapamarasan dau dot id di Somuil dot, “Ongoi kawagu odop. Om ondung lohowon ko kawagu om sumimbar nod, ‘Boro-boros nopo, oi Tuhan. Tu' mokinongou i' iti susuhuon nu,’ kanto,” ka dau. Om ongoi no kawagu i Somuil odop.


text:
Om rikot no o Tuhan, om ongoi no ingkakat do hiri'd kinoiyonon diri, om pomolohou no kawagu, “Somuil! Somuil!” ka. Om boros kad i Somuil do suminimbar, “Boro-boros nopo, oi Tuhan. Tu' mokinongou i' iti susuhuon nu,” ka.


text:
Om boros kaddi do Tuhan dot id dau, “Haro o wonsoyon ku di koronob kopio dot id tulun dot Israil do koimbagu, gisom dot oborulong ngai' nopo o tulun di korongou.


text:
Om tontok noddi do porikoton ngai' ku dot id di Ili i kosusaan di nokoboros ku do rumikot dot id sompiiyon dau, do mantad do koimpuunon om gisom do kopupuson.


text:
Nosunudan ku no iyau do hukuman ku i sompiiyon dau do gisom dot alaid tu' minongindaraat i' doho' i tangaanak dau. Om oilaan i' di Ili i wonsoyon diyolo' nga' a' i' dau iyolo' noduhan.


text:
Om iri no o nokosumpaan ku dot id sompiiyon di Ili dot aiso' no o porsombahan di sumbolion ko' porsombahan do nunu nopo do koidu' diti dusa dot awagat kopio,” ka dau.


text:
Om odop no kawagu i Somuil do hiri'd toodopon dau do gisom do kosuabon. Om tungag no iyau di kosuabon om ngoyo' ngai' no dau iwangai i wawayaan di Walai'd Tuhan. Om ooris daa'ddi iyau do momisunud di Ili di nokointalang dot id dau,


text:
Om uhoto' no iyau di Ili, “Nunu kad boros do Tuhan dot id diya'? Kada' nod haro lisok-lisokon do posunud doho', posunudon ngai' nopo. Tu' hukuman ko moti'd Tuhan dot a' nu no posunudon ngai' doho' i pinoboros dau,” ka di Ili.


text:
Om susuyo' ngai' nopoddi di Somuil iri dot id di Ili. Iso' po nga' aiso' no o linisok-lisok dau. Om boros kaddi di Ili, “Iyau no o Tuhan, om wonsoyon nopo dau it osonong dot osorou dau,” ka dau.


text:
Om mayo-gayo nopoddi i Somuil. Om woyoon kasai' nopo iyau do Tuhan om binayaan ngai' dau i pinoboros di Somuil.


text:
Om minintalang po kawagu o Tuhan do hilo'd Silo, i kinoiyonon dit intalang i' iyau dot id di Somuil dit insan i', om minoro-boros iyau dau. Om soira' nopod moro-boros i Somuil, om mokinongou ngai' nopo i tulun dot Israil.


text:
Tontok nopoddi om timungo' ngai' no di tulun do Pilistin i soudor diyolo' do mongoi panangod do tulun dot Israil. Om iri no o kinapamanahan di soudor dot Israil do mongoi sangod; om pomukiim no iyolo' do hilo'd somok dot Ibin Haisor, om iri no soudor do Pilistin om minomukiim do hilo'd Apik.


text:
Om songodo' no di soudor do Pilistin i soudor dot Israil, om maha' di notingkod i pinisangadan dit adalaan kopio om naala'ddi i soudor dot Israil. Om haro i' doti' ot apat noribu o soudor dot Israil do napatai do hiri'd pinisangadan diyolo'.


text:
Om soira'ddi nokoguli' do hiri'd kokiiman i soudor dit a' napatai, om boros ka di boyoon do tulun dot Israil, “Nokuro tu' pinologos toko'd Tuhan do naala' di tulun do Pilistin do baino'? Ngoyo' toko' nogi' igitai'd hiti i Kaban do Tumpongo'd Tuhan di hilo'd Silo, om woyoon toko' indo do Tuhan om poiduwon toko' dau do mantad id pisangod toko',” ka diyolo'.


text:
Om ponuhu' noddi iyolo'd piro-piro o tulun do minongoi'd hilo'd Silo do mongongoi di Kaban do Tumpongo'd Tuhan, iyau it Agayo o Kuasa', i poirikau do hiri'd sakai di moloikat di roitan do kerub. Om tonudo' noddi di Hopni om i Pinihas i tangaanak di Ili diri, i Kaban do Tumpongo.


text:
Om soira'ddi nokorikot i Kaban do Tumpongo do hiri'd kokiiman om insan-insan nopo do minamangkis i tulun dot Israil dot opuhod kopio do gisom do nokogogor i tana'.


text:
Om soira'ddi norongou di tulun do Pilistin i pinongkisan di tulun dot Israil diri, om boros ka diyolo', “Nokuro tu' sampangkis-pangkis ilo tulun dot Ibrani?” ka. Nga' soira'ddi noilaan diyolo' do nokorikot i Kaban do Tumpongo'd Tuhan do hiri'd kokiiman dot Ibrani,


text:
om kongooris noddi iyolo'. Boros ka no diyolo', “Haro moti' o kinorohingan do nokorikot do hilo'd kokiiman diyolo'! Obungou toko' nodti! A' toko' po insan koumbal do miagal diti.


text:
Obungou toko' no! Isai po daa o milo'd mamasi dati' do mantad id kinorohingan dit ongokoris diri? Okon toi ko' iri nogi' i kinorohingan diri o minamatai di tulun do Masir do hilo'd tana' do kowotuan di gulu po?


text:
Nga' pokorison no o ginawo, oi tulun do Pilistin! Sumangod kou no do miagal do kusai. Tu' ondung amu' nga' osiliu toko' no do turipon dilo tulun dot Ibrani, do miagal di nosiliu iyolo'd turipon toko' di gulu. Nga' sumangod kou no do miagal do kusai!” ka.


text:
Om ponotos noddi do suminangod i soudor do Pilistin om kaala' no diyolo' i soudor dot Israil. Om sompori-pori nopoddi i soudor dot Israil do minuli' do hiri'd kiim diyolo'. Om nadalaan no kopio iyolo' do naala', tu' tolu nopo nohopod noribu o soudor dot Israil do napatai.


text:
Om iri i Kaban do Tumpongo do Kinorohingan nga' natanggayan no di pisangod. Om iri nogi' i duwo o tanak di Ili, iyo Hopni om i Pinihas, nga' napatai nogi'.


text:
Om panangkus nod minongoi do hilo'd Silo o songulun do mantad hiri'd pinisangadan. Iyau nopo nga' mantad id payat do Binyamin. Om tadau iddi do nokorikot iyau do hilo'd Silo. Om pinghurako' no dau o rasuk dau om arabai no dau'd tana' o tulu dau do popointalang do tumongob iyau.


text:
Om i Ili nopo nga' poirikau do hiri'd tirikohonon dau do hiri'd tisan do ralan, om aiso' i' o komi dau tu' mondom-hondom po iyau di Kaban do Tumpongo'd Tuhan. Om potongkopo' noddi di tulun diri do hiri'd bandar o habar do naala' ot Israil. Om oinsanan nopoddi i tulun do hiri do minihad tu' ongooris no kopio iyolo'.


text:
Om korongou no di Ili i tihad. Om ponguhot noddi iyau, “Nunu kopio ilo kagangahan dilo'?” ka. Om osiau nopo i tulun diri do minongoi solowot di Ili do mongoi posunud di habar dot araat.


text:
Tontok nopoddi nga' siam no nohopod om walu' o tumur di Ili om mato dau nga' oruhai no dot a' kokito.


text:
Om boros ka di tulun diri dot id di Ili, “Minogidu' oku do mantad hilo'd pisangadan baino', om koririkot ku'dti,” ka dau. Om uhoto' noddi di Ili iyau, “Poingkuro no habar, oi ondu'?” ka dau.


text:
Om boros ka di tulun di pinoporomut di habar do suminimbar, “Minogidu' i tulun dot Israil do mantad id tulun do Pilistin; om ogumu' tomod o napatai! Om i duwo o tanak nu'ddi, i Hopni om i Pinihas nga' napatai nogi'. Om iri Kaban do Tumpongo'd Kinorohingan nga' natanggayan nod pisangod!” ka dau.


text:
Om soira'ddi noroitan di tulun i Kaban do Tumpongo, om koliad no i Ili do mantad hiri'd timpohon dau do hiri'd toning di wawayaan dot agayo. Om kotipu' no o liou dau di noliad iyau, tu' molohing no iyau om olombon po. Om diri noddi do napatai i Ili. Om i Ili no i nosiliu'd boyoon di tulun dot Israil do solinaid dot apat nohopod o toun.


text:
Iri nopo monongiwan di Ili do tondu', i sawo di Pinihas, om borosusuon no. Om soira'ddi nokorongou iyau do naahau i Kaban do Tumpongo'd Kinorohingan, om napatai i tiwanon om i sawo dau, om sigog nopoddi do korualai iyau'd tian, om a' no alaid om kosusu no iyau.


text:
Om tontok dit oruhai no iyau dot apatai om boros ka di tongoondu' di migagu dau, “Kada' kooris! Tu' kusai o tanak nu,” ka. Nga' a' no dau pinusou i boros diyolo' om a' iyau suminimbar.


text:
Om pungaranai no dau i tanak diri dot i Ikabod, tu' boros ka dau om, “Nokotongkiad nod mantad id Israil o kagayaan do Kinorohingan,” ka. Minomoros pogi' iyau do miagal diri nga' naahau no i Kaban do Tumpongo om napatai i tiwanon dau'd kusai om i sawo dau.


text:
Om boros ka kawagu dau, “Nokotongkiad nod mantad id Israil i kagayaan do Kinorohingan tu' natanggayan nod pisangod i Kaban do Tumpongo'd Kinorohingan,” ka dau.


text:
Soira'ddi naahau di tulun do Pilistin i Kaban do Tumpongo'd Kinorohingan, om igitai no diyolo' iri do mantad hilo'd Ibin Haisor do kuminaa do hilo'd bandar dot Asdod, i bandar diyolo'.


text:
Om posuango' no diyolo' i Kaban diri do hiri'd walai di Dagon, i tingolig diyolo'. Om poiliho' no diyolo' iri do hiri'd toning di tingolig diyolo'.


text:
Nga' kosuabon noddi om kokito no di tulun do hiri'd bandar dot Asdod do pointungub do hiri'd tana' i Dagon, i tingolig diyolo', dot id toguang di Kaban do Tumpongo'd Tuhan. Om tungago' no diyolo' i tingolig om potondulio' no do hiri'd pinoiyanan mantad.


text:
Nga' kosuabon noddi kawagu om kokito no diyolo' i Dagon, i tingolig diri, do naratu' kawagu do hiri'd toguang di Kaban do Tumpongo. Nga' tontok nopoddi om nopungol i tulu om i duwo longon di tingolig om hiri'd doulakan kopio di wawayaan o kinoilihon. Om iri po tinan di tingolig o noolu'.


text:
(Iri no ot a' dit imam di mogobi-obi' do Dagon om koinsanai di tulun do sumuang di walai di Dagon koina-inaan do mulok do hiri'd doulakan kopio di wawayaan di walai'd Dagon do gisom do baino'; laangan kasai' nopo diyolo' o hiri.)


text:
Om awagat tomod diri o pinomohukum do Tuhan di tulun do hiri'd Asdod om i tulun do hiri'd posorili'. Pinomohukum nopo dau diyolo' nga' gandas dot id tinan diyolo'.


text:
Soira' di nokito diyolo' do miagal diri o nosiliu, om boros ka diyolo', “Hinukuman toko' di Kinorohingan dot Israil, om i Dagon, i tingolig toko' nga' hinukuman nogi' dau. A' toko' no milo'd poloidon do hiti i Kaban do Tumpongo,” ka.


text:
Om suhuo' no diyolo' o piro-piro tulun do minongoi pomolohou di limo o raja' do Pilistin. Om lohowo' ngai' no diyolo' i raja', “Kukuroyon toko' no ma ilo Kaban do Tumpongo'd Kinorohingan do tulun dot Israil,” ka. Om boros ka di raja' do suminimbar, “Pokoyoon do hilo'd bandar do Gat,” ka diyolo'. Om powoliho' no diyolo' i Kaban do Tumpongo'd Kinorohingan dot Israil do hilo'd Gat, i bandar do Pilistin do suwai.


text:
Nga' maha' di nokorikot i Kaban do hilo' om hukumai nod Tuhan i bandar diri, gisom dot agangau poddi ngai' i tulun do hiri. Tu' hinukuman do Tuhan do gandas i tulun dot id bandar diri, dot i tongomulok po om iri nogi' i molohing no.


text:
Om iri no o kinapaatadan diyolo' di Kaban do Tumpongo'ddi do hilo'd Ikron, it iso' kawagu o bandar do Pilistin. Nga' tontok di nokorikot i Kaban diri do hilo' om pinggiak ngai' no i tulun do hilo' dot, “Nigitan diyolo'd hiti ilo Kaban do Tumpongo'd Kinorohingan do tulun dot Israil do maan do pamatai dati'!” ka diyolo'.


text:
Om lohowo' noddi diyolo' do tumimung o koinsanai di raja' do tulun do Pilistin, om boro-boros no iyolo'd, “Pogulion nogi' ilo Kaban do Tumpongo'd Kinorohingan do tulun dot Israil do hilo'd tadon mantad dilo' om a' i' kapamatai dati' om iti sompiiyon toko',” ka. Om agangau ngai' poddi i tulun do hiri'd bandar diri tu' awagat no kopio o pinomohukum do Kinorohingan dot id diyolo'.


text:
Om iri piya tulun dit a' napatai nga' nongorolihan no di gandas. Om millohou poddi iyolo' do mokitulung di ponokokinorohingan diyolo'.


text:
Om tontok di turu' noddi o tulan di Kaban do Tumpongo'd Tuhan do hiri'd pomogunan do tulun do Pilistin,


text:
om pomolohou no i tulun do Pilistin dit imam om i bobolian. Om uhot no iyolo', “Kukuroyon toko' no ma i Kaban do Tumpongo'd Tuhan diri? Ondung pogulion toko' iri do hilo'd tadon mantad diri, om nunu no ma o potonggoyon toko'?” ka.


text:
Om boros ka diyolo' do suminimbar, “Ondung pogulion dokoyu i Kaban do Tumpongo'd Kinorohingan do tulun dot Israil, om a' no milo dot a' kou potonggoi do maan do popuhawangon do ponogit di dusa dokoyu. Tu' iyo noddi o ralan do momolingos dokoyu, om oilaan nogindo dokoyu ondung nokuro tu' a' kou'd Kinorohingan dot Israil tingkad-tingkadan do momohukum,” ka.


text:
Om uhot po kawagu i tulun do Pilistin, “Nunu o potonggoyon dahai?” ka. Om boros ka dit imam do suminimbar, “Potonggoyon no dokoyu o limo bulugu' do tamas di koiyo-iyo'd gandas o pomomonsoi, om limo o tinan do tikus, do tamas do winonsoi, do pongikid do toinsanan di raja' do Pilistin. Tu' iri no i gandas om i tikus o nokoinggorit dokoyu om i limo o raja' do Pilistin.


text:
Momonsoi kou nod koiyo-iyo do gandas om tikus do tamas o wonsoyon, tu' iri no i mamaraag diti pomogunan dokoyu do maso'dti. Om opusou indo dokoyu o Kinorohingan do tulun dot Israil. Om maha' daa om a' nondo iyau momohukum dokoyu, om a' momohukum di tingolig, om tana' dokoyu.


text:
Nokuro tu' pokodohon dokoyu o ginawo do miagal di raja' om i tulun do Masir di gulu po? Kada' dokoyu lihuwai i pinonguntotogod do Kinorohingan diyolo', gisom do minonosol iyolo', om pinologos iddi diyolo' i tulun dot Israil do tuminongkiad do mantad hilo'd Masir.


text:
Iyo nopoddi, om posodia' kou no do guyudan di wagu po om manu do duwo o tinan do sapi' di susuan pod tanak om it a' po insan pagayato' do guyudan. Om pagayatan no di duwo o sapi' i guyudan diri nga' iri nopo tangaanak di sapi' om pogulion no do hiri'd kandang.


text:
Om ngoyon nondo i Kaban do Tumpongo'd Tuhan, om pasakayon no di guyudan. Om posuangon no dot id kaban i tamas do potonggoyon dokoyu, om poilihon nogindo do hiri'd toning di Kaban do Tumpongo'd Tuhan, tu' iri no o popuhawangon dokoyu dot id dau do maan do ponogit di dusa dokoyu. Om pologoson nopo i guyudan diri do gayaton do honggo nopo o pakayaan.


text:
Nga' antaan no dokoyu ondung honggo o pakayaan di guyudan. Ondung pakayaan di guyudan do ponong hilo'd bandar do Bait-Simis, i hilo'd pomogunan dau, om iri no kopio Kinorohingan do tulun dot Israil o pinoporikot di kinoinggoritan toko' dit awagat kopio. Nga' ondung amu', om okon i' ko' iyau o pinoporikot, suwai ko' kinoontok-ontoko' no toomod,” ka diyolo'.


text:
Om wonsoyo' noddi diyolo' o miagal diri. Ongoi no iyolo' panganu do duwo o tinan do sapi' di posusu pod tanak, om pagayato' no diyolo' di guyudan i sapi'ddi. Nga' pinoundorong i' diyolo' i tangaanak di sapi' do hiri'd kandang.


text:
Om pasakayo' no diyolo' i Kaban do Tumpongo do hiri'd guyudan om potoningo' diyolo' i kaban do pinosuangan di winonsoi do kaagal-agal do tikus om gandas do tamas do winonsoi.


text:
Om pamanau no i sapi' di pinamagayat di guyudan do kumaa'd hilo'd Bait-Simis, om tilombus nopod mamanau om a' i' suminala' di ralan. Om mua-ngua' nopo i sapi' do maso'd manau-panau. Om susuhut no i limo o raja'd Pilistin di sapi'ddi do gisom do nokorikot do hilo'd piwolitan do Bait-Simis.


text:
Om tontok nopoddi nga' maso di tulun di hiri'd bandar do Bait-Simis do mongomot do gandum do hiri'd rantai. Nga' soira' di huminangog iyolo', om sigog id kokito diyolo' i Kaban do Tumpongo. Om ongotood tomod diri iyolo' do nokokito'ddi!


text:
Om undorong no i guyudan dot id somok do tontolob dot agayo do hiri'd tumo di Yosua, i tulun do poingiyon do hilo'd Bait-Simis. Om longodo' no di tulun i papan di pinowonsoi di guyudan om sumbolio' diyolo' i duwo o sapi' do numaan do porsombahan di sorobon dot id Tuhan.


text:
Om polintuhuno' no di tulun do Liwi i Kaban do Tumpongo'd Tuhan om i kaban di kisuang do tamas, om poiliho' no diyolo' do hiri'd sakai di tontolob. Om papatahak nogiddi i tulun do Bait-Simis do porsombahan di sorobon om porsombahan do sumbolion dot id Tuhan.


text:
Om soira' di nokito di limo o raja'd Pilistin i winonsoi diyolo'ddi om poguliai no diyolo' do hilo'd Ikron do tontok do tadau'ddi.


text:
Pinopokirim i tulun do Pilistin dot id Tuhan do limo o bulugu' do tamas di koiyo-iyo'd gandas do maan do popuhawangon do ponogit di dusa diyolo'; om soroisaan nopo i bandar diyolo': i bandar dot Asdod, Gasa, Askilon, Gat om Ikron.


text:
Om pinopokirim nogi' iyolo'd koiyo-iyo'd tikus do tamas o winonsoi. Om soroisaan nopo i limo o bandar di porintaon di limo o raja' do Pilistin, do kohompit ngai' i bandar dit ongkitolig om iri nogi' i kokompungan dit aiso' o tolig. Om hilo' kasai' po do gisom do baino' i tontolob dot agayo'ddi, i hiri'd tumo di Yosua, i tulun do Bait-Simis, i tontolob do pinoilihan diyolo' di Kaban do Tumpongo'd Tuhan. Om iri no i sumiliu'd kointalangan kopio do haro o nosiliu do miagal diri.


text:
Om patayo' nod Tuhan o turu' nohopod o tulun do Bait-Simis tu' minongoi i' iyolo' ontong do hiri'd suang di Kaban do Tumpongo'd Tuhan. Om pogihad ngai' noddi i tulun do hiri'd bandar diri tu' pinorikatan iyolo'd Tuhan do hukuman dot awagat kopio.


text:
Om boros kaddi di tulun do hilo'd Bait-Simis, “Isai po o kasaap do tumimbaba'd Tuhan, i Kinorohingan dot Olidang Kopio? Id disai poo o paatadan toko' di Kaban om koinsodu' i' iri dati'?” ka diyolo'.


text:
Om ponuhu' no iyolo'd piro-piro o tulun do mongoi pomisunud di tulun do hilo'd Kiriat Yiarim, do poingkaa, “Nokoguli' no di tulun do Pilistin i Kaban do Tumpongo'd Tuhan. Om rikot kou no do mongoi di Kaban diri, do hinoon id dokoyu,” ka diyolo'.


text:
Om ngoyo' noddi di tulun do hilo'd Kiriat Yiarim i Kaban do Tumpongo'd Tuhan diri om posuango' no do hiri'd walai di Abinadab. Walai nopo di Abinadab om hiri'd timpak do nulu-nulu. Om pilio' no diyolo' i Iliasar, i tanak di Abinadab do podtomongon di Kaban do Tumpongo.


text:
Om alaid i' i Kaban do Tumpongo'd Tuhan do poundorong do hilo'd Kiriat Yiarim; tu' haro i' doti' o duwo nohopod o toun do koloido'ddi do poundorong do hilo'. Om maso nopoddi nga' oinsanan nopo o tulun dot Israil do lumohou'd Tuhan do mokitulung dau.


text:
Om boro-boros noddi i Somuil dot id toinsanan di tulun dot Israil, “Ondung aayi-ayi' o ginawo dokoyu'd gumuli' dot id Tuhan, om taamon ngai' no dokoyu i ponokokinorohingan do suwai om i tininganak dot Astorit. Om oyi-oyion no dokoyu do papatahak dot id Tuhan o koposi-posion dokoyu, om id dau noo o sambayangan, om poiduwon kou indo dau do mantad id pomorintaan do tulun do Pilistin,” ka dau.


text:
Om pataamo' ngai' noddi di tulun dot Israil i tingolig do Baal om i tininganak dot Astorit, om id Tuhan poddi o sambayangan diyolo'.


text:
Om boros kaddi di Somuil, “Timungon ngai' no i tulun dot Israil do hilo'd Mispa om sumambayang oku nogindo dot id Tuhan do bagi dokoyu,” ka.


text:
Om timung ngai' no iyolo' do hilo'd Mispa. Om ongoi no iyolo' timbauk do waig om potuntugo' nod hiri do maan do porsombahan dot id Tuhan, om puasa no iyolo' do nosongodou do tadau'ddi. Boros ka diyolo', “Nokowonsoi no iyahai'd dusa dot id Tuhan,” ka. (Om hilo' nod Mispa i Somuil do tuminimpuun do minanalasai di pigulatan di tulun dot Israil.)


text:
Om soira' di nokorongou i tulun do Pilistin do tuminimung i tulun dot Israil do hilo'd Mispa, om pamanau no i limo o raja' do Pilistin do miwoyo' di soudor diyolo' do mongoi panangod di tulun dot Israil. Om ongooris tomod diri i tulun dot Israil do nokorongou'ddi.


text:
Om boros ka diyolo' dot id di Somuil, “Kada' no kopio tingkod do sumambayang dot id Tuhan, i Kinorohingan toko', om koidu' toko' i' do mantad id tulun do Pilistin,” ka.


text:
Om ponumbali' noddi i Somuil do songinan o tanak do dumba' om songkoyuo' nopo do minonorob do maan do porsombahan dot id Tuhan. Om sambayang nogiddi iyau om otulung i' do Tuhan i tulun dot Israil. Om sinimbar iddi do Tuhan i sambayang dau.


text:
Om tontok di maso pod i Somuil do papatahak di porsombahan di sorobon, om insomok no i tulun do Pilistin do mongoi panangod diyolo'. Nga' maso iddi do nokongorod o Tuhan do hilo'd tawan do hiri'd sawa-sawat diyolo' gisom dot oborulong nopoddi i tulun do Pilistin om a' no oila-ilaan o kotongkus-tongkuso' diyolo' do mogidu'.


text:
Om soliwan no i soudor dot Israil do mantad hilo'd Mispa om gusao' no diyolo' i tulun do Pilistin do gisom dot osomok nod hilo'd Bait-Kar. Om pinimpatai nogi' diyolo' i tulun do Pilistin do hiri'd tanga'd ralan.


text:
Om panganu noddi i Somuil dot iso' o watu om poudongo' nod hiri'd piolitan do Mispa om Son. Boros ka dau, “Nuhupan toko' id Tuhan do solinaid toko' do manau-panau,” ka dau. Om pungaranai no dau i watu'ddi do “Watu do Minonguhup”.


text:
Om iyo noddi o nakaala-ala' di tulun do Pilistin, om a' no iyolo'd Tuhan pinologos do sumuang di pomogunan do tulun dot Israil. Om solinaid nopo di Somuil do poimpasi, om a' no insan kamanang i tulun do Pilistin do sumangod di tulun dot Israil.


text:
Om koinsanai di bandar dit id pialatan dot Ikron om Gat, i naanu daa di tulun do Pilistin, nga' nokoguli' ngai' nopoddi dot id tulun dot Israil. Om naanu kawagu dot Israil o koinsanai di tana' mantad diyolo'. Om miulud noddi i tulun dot Israil om i tulun mantad do hilo'd Kanaan.


text:
Pointikid-tikid do toun om mamanau kasai' nopo iyau'd tumutuk do Baitol, om hilo'd Gilgal, om hilo'd Mispa do mongoi panalasai di pigulatan dot id bandar diri.


text:
Om muli' kasai' nopo iyau do hilo'd Rama. Om hilo' nga' manalasai i' iyau di tulun dot Israil. Om minomonsoi nogi' iyau dot iso' o pananaraban do porsombahan dot id Tuhan do hilo'd Rama.


text:
Tontok di molohing no i Somuil, om siliho' no dau i tangaanak dau'd kusai do gompomutus do hilo'd Israil.


text:
Iri nopo kotuahan do tanak dau om i Yoil o ngaran, om iri no koduwo om i Abia. Gompomutus goduwo nopo iyolo' do hilo'd Borsiba.


text:
Nga' a' i' iyolo' tuminanud di kowoyo-woyoon dot osonong di tapa' diyolo'. Tu' mongingusin no o sorohon diyolo'. Om rumamit iyolo'd tusin di ponisip do tulun dot id diyolo', om a' otulid o pomumutus diyolo'.


text:
Om iri noddi o nokotimungan do koinsanai di boyoon do tulun dot Israil, om ongoi ngai' no iyolo' solowot di Somuil do hilo'd Rama.


text:
Om boros ka diyolo' dot id dau, “Antangai pogi' nga' molohing ko noddi, om ilo tangaanak nu nga' a' i' tumanud do kowoyo-woyoon nu. Om osonong nogi' do pomilian nu iyahai'd raja', om haro i' o dahai'd raja' do miagal dilo bansa'd suwai,” ka.


text:
Om boros kaddi do Tuhan dot id dau, “Pohubayaan ngai' nopo i pinokianu diyolo'. Tu' okon i' ko' iya' ot iyadaan diyolo', suwai ko' iyoho'. A' noddi iyolo' orohian dot iyoho' o raja' diyolo'.


text:
Mantad poddi pinosoliwan ku i' iyolo' do mantad hilo'd Masir om tuminongkiad no iyolo' doho', om tuminuku' nogiddi dot id ponokokinorohingan do suwai. Om iti nopo wonsoyon diyolo' dot id diya' do baino'dti om miagal noddi o wonsoyon kasai' diyolo' dot id doho'.


text:
Iyo nopoddi om pohubayaan nopo i pinokianu diyolo' nga' poinsanon mantad po iyolo' om poiloon kopio ondung poingkukuro o wonsoyon di raja' dot id diyolo' do sumonu',” ka dau.


text:
Om boros kad Somuil, “Iti no ngai' o wonsoyon di raja' dot id dokoyu. Sansagan nondo dau i tangaanak dokoyu'd kusai do sumiliu'd soudor. Haro o silihon dau'd pongigiton di korita'-kuda' dau, om haro o silihon do soudor di songinsakai'd kuda', om haro o silihon do soudor di mamanau'd gakod.


text:
Om haro o silihon dau'd boyoon do sinompuruan do soribu o soudor, om haro nogi' o boyoon do limo nohopod o soudor. Om i tangaanak dokoyu'd kusai nga' sansagan indo di raja' do mamaradu do tumo dau, om mongomot, om momonsoi'd rapo-rapo do sumangod, om pakakas do korita'-kuda' dau.


text:
Iri no tangaanak dokoyu'd tongoondu' om onuon dau do popomonsoyon do tumau dit osonong o kosingudan, om mogogonsok, om momomonsoi'd roti dau.


text:
Om onuon dau i tumo dokoyu dit ongoluhub, om i kabun dot anggur dokoyu, om i kabun do saitun dokoyu dit ongosonong kopio do maan patahako' di pagawai dau.


text:
Om ontokon nondo do sukai i tumo om kabun dot anggur dokoyu, dot i sompihopod do tua' di gandum om anggur dokoyu o maan do sukai. Om patahakon nogindo di raja' iri di boyoon do soudor dau om i pagawai dau.


text:
Om onuon ngai' dau i susuhuon dokoyu, om i tayam-tayam om i kaladai dokoyu dit ongosonong kopio, om suhuon ngai' nogindo dau iri do kumaraja' dot id dau.


text:
Om onuon dau o sompihopod do mantad id koinsanai di dumba' om i kambing dokoyu. Om iyokoyu'ndo nga' osiliu do turipon dau.


text:
Om tontok nopondoddi om sontogod-togod kou nondo di raja' do pinili' dokoyu. Nga' a' nod Tuhan pokinongohon i boros dokoyu do tumogod,” ka dau.


text:
Nga' a' no mokinongou di boros di Somuil i tulun dot Israil. Boros ka diyolo', “Poingkuro piya nga' manu kasai' no iyahai'd raja',


text:
om koiyo i' iyahai dilo bansa'd suwai. Tu' iri'ndo raja' dahai o momorinta' dahai om momoyo' dahai do mongoi sangod,” ka.


text:
Om boros kad Tuhan do suminimbar, “Wonsoyo' nopo o miagal di pinokianu diyolo'. Pomilian nopo iyolo'd raja',” ka dau. Om suhuo' noddi di Somuil i tulun dot Israil do muli' do hiri'd walai diyolo'.


text:
Haro o songulun do kaya' om it abantug do mantad id payat do Binyamin. Ngaran nopo dau om i Kis. Iyau nopo om tanak di Abiol om manangaki di Siror. Om iyau nopo nga' id suang do sompiiyon di Bikurat, i sompiiyon do mantad id pinuruan do sompiiyon di Apia.


text:
I Kis nopodti nga' kianak do kusai. Om ngaran nopo di tanak dau om i Saul, i tanakwagu dot oligkang om okoris. I Saul nopoddi om aranggou om oligkang ko' mantad do koinsanai di tulun dot Israil do suwai. Tu' iri nopo tulun dot Israil do suwai om gisom ngai' no dau id lihawa.


text:
Insan tadau om katagakai no i Kis do piro-piro tinan do kaladai. Om boros kaddi dau dot id di Saul, “Ongoi pangangat dot ongoiso' di susuhuon do moyo' diya' om ongoyon i' dokoyu ihumo' i kaladai,” ka.


text:
Om homboo' no diyolo' o hilo'd watas do konulu-nuluan dot Ipraim om hilo'd tana' do Salisa, nga' a' i' diyolo' nokito i kaladai'ddi. Om tilombus poddi iyolo' do hilo'd Sahalim, nga' a' i' hino'd hilo' i kaladai. Om ongoi po iyolo' do hilo'd watas do Binyamin, nga' a' i' diyolo' nokito i kaladai'ddi.


text:
Om soira' di nokorikot iyolo' do hilo'd tana' do Sup, om boro-boros no i Saul dot id susuhuon dau, “Kaino muli', tu' iyato moti'ndo o hondom-hondomon di tapa' ku, om okon no ko' i kaladai,” ka dau.


text:
Om boros ka di susuhuon dau do suminimbar, “Kada' po! Tu' haro o susuhuon do Kinorohingan do hiti'd bandar diti di suahon kopio'd tulun, tu' nunu nopo i poboroson dau om angabayaan no kopio. Kaino po mongoi solowot dau. Tu' milo i' doti' iyau do momisunud dato ondung honggo i kaladai'ddi,” ka dau.


text:
Om boros kad Saul, “Ondung mongoi to do hilo'd dau, om nunu nondo patahak-tahakon to dau? Tu' naayi' no i kokoriu di nigitan to. Om aiso' no nunu-nunu do milo to do patahakon di susuhuon do Kinorohingan diri,” ka.


text:
Om boros ka di susuhuon dau, “Haro i' o doho'd iso' poo tusin do pirok. Om patahakon ku i' dau i tusin diri om momisunud indo iyau dato ondung hinonggo i kaladai'ddi,” ka dau.


text:
Om boros kad Saul, “Ba, osonong. Kaino mongoi'd hilo'!” ka. Om ongoi no iyolo'd hiri'd bandar di nokoiyonon di susuhuon do Kinorohingan diri. Om tontok di tumakad nogi' iyolo' di nulu-nulu do kumaa'd hiri'd bandar, om kosolowot nogi' iyolo' do piro-piro tongoondu' di mongoi sago' do hiri'd torobong. Om uhoto' no diyolo' i tongoondu', “Hiti bo i mogogontong diri?” ka diyolo'. (Tontok nopoddi nga' roitan do mogogontong o nabi. Om soira' nopo do haro o tulun dot orohian do muhot do nunu nopo dot id Kinorohingan, om momoros no iyolo' dot, “Kaino mongoi'd hilo'd mogogontong,” ka.)


text:
Om boros ka di tongoondu' do suminimbar, “Hiti i'. Id gulu-gulu no iyau ko' iyokoyu. Ondung osiau kou om okosupan po doti' dokoyu iyau. Osolowot i' dokoyu iyau do hilo'd bandar. Tu' nokorikot pogi' iyau baino' nga' papatahak do porsombahan di sumbolion, i tulun do hiti'd bandar do hiri'd pananaraban do porsombahan do hilo'd timpak do nulu-nulu. Om a' po milo'd makan i tulun do nongolohou dot a' po iyau korikot tu' mositi' no do barakatan po dau'd gulu i porsombahan diri,” ka.


text:
Om ongoi noddi do hiri'd bandar i Saul om i susuhuon dau. Om tontok di sumuang nogi' daa iyolo' di bandar om kokito no diyolo' i Somuil do pakayaan pong id diyolo', do mongoi'd hiri'd tiyonon do sumambayang.


text:
“Suab nopondo, do dongiyo'dti, om monuhu' oku nondo do songulun do mantad id payat do Binyamin do mongoi solowot diya'. Om pilion no iyau do sumiliu'd raja' do tulun dot Israil, i tulun do songonuon ku; do tuntugan do tumau o ralan do momili'. Om iyau no o popoidu' diyolo' do mantad id tulun do Pilistin. Tu' nokito ku no o koinggoritan do tulun ku, om norongou ku o tihad diyolo' do mokitulung,” ka.


text:
Om soira' di nokito'd Somuil i Saul om boro-boros no o Tuhan dot id di Somuil, “Iti no i tulun di komoyon ku diya'ddi. Iyau no o momorinta' do tulun ku,” ka dau.


text:
Om tontok nopoddi nga' rumapou no i Saul di Somuil do hiri'd somok di wawayaan dot agayo di bandar. Om boros kad Saul, “Sunudai oku daa ondung hinonggo walai di mogogontong oi Aman,” ka.


text:
Om boros kad i Somuil do suminimbar, “Iyoho' nogi' i mogogontong diri. Pogulu-gulu doho'd mamanau do mongoi'd hilo'd tiyonon do sumambayang, tu' tumorungak goduwo kou doho'd makan do baino'. Suab pondo om simbaron ku nogi' ngai' i tuhoton nu, om muli' kou nogindo.


text:
Om iri nopo i kaladai di natagak di tolu no tadau'd nakatalib diri om nokito no. Kada' kou no katangkabo. Om kawagu po nga' iri nopo it agayo kopio o gatang do hiti'd pointongkop dot Israil om patahakon nondo dot id diya' om id sompiiyon do tapa' nu,” ka dau.


text:
Om boros ka di Saul do suminimbar, “Iyoho' nopodti om mantad id payat do Binyamin, i payat dit okuuri' kopio do hiti'd Israil. Om sompiiyon ku no it aiso' kopio o ngaran-ngaran dot id suang do payat diri. Om nokuro'ddi tu' miagal diri o boros nu dot id doho'?” ka dau.


text:
Om angatai nod i Somuil i Saul om i susuhuon di Saul do suminuang dot iso' o bilik dit agayo, om onuwai no dau iyolo'd tirikohonon dit osonong kopio dot id dotoguangan do haro i' doti' o tolu nohopod o tulun di linohou do mongoi akan.


text:
Om boros kad i Somuil dot id tulun di mogogonsok, “Ngoyo' posurungo' i tikanas di pinonuhuan ku diya'd poopi' di tiinu'ddi,” ka.


text:
Om ngoyo' no di mogogonsok i tonsi'd poo di pinili-pili' noo, om posurungo' no dot id di Saul. Om boros kad Somuil, “Iti no i pinoopi' ku do buntuk diya', om aakan nu i' do potorungak diti tulun do nalap ku. Akan no,” ka dau. Om akan no i Saul, om tontok nod tadau'ddi do tuminorungak i Saul di Somuil do minakan.


text:
Om kaakan poddi iyolo', om poruhukai no diyolo' do mantad hiri'd niyon do sumambayang om ongoi no iyolo' do hiri'd bandar. Om onuwai no i Saul do tiyonon do modop do hiri'd sakai'd taap di walai,


text:
om odop noddi i Saul do hiri. Om soira' di minnanawau no om ngoyo' nod i Somuil lohowo' i Saul do hiri'd sakai di taap. Boros ka dau, “Tungag, om ngoyon ku i' iya' pootodo',” ka. Om tungag no i Saul om piwoyo' no iyolo'd i Somuil do minamanau.


text:
Om soira' di nokorikot iyolo' do hiri'd tisan di bandar om boro-boros no i Somuil di Saul, “Suhuo' ilo susuhuon nu do mogulu-gulu dato do mamanau,” ka dau. Om pogulu-gulu nod mamanau i susuhuon di Saul. Om boro-boros po kawagu i Somuil dot id di Saul, “Undorong pod hiti dot oruhai. Tu' haro o boros do Kinorohingan do polombuson ku dot id diya',” ka dau.


text:
Om ngoyo' noddi di Somuil i kakanan di kisuang do tumau'd saitun, om potuntugo' nod hiri'd tulu di Saul. Om tungubai no dau i Saul om boro-boros nod, “Pinili' ko'd Tuhan do sumiliu'd raja' do tulun dau, i bansa'd Israil. Om iya' no o momorinta' di tulun dau om mongintirung diyolo' do mantad id koinsanai'd pisangod diyolo'. Om iti no o tanda' dot id diya' do pinili' kopio ko'd Tuhan do sumiliu'd raja' do tulun dau:


text:
Kotongkiad ko nopondo doho' do baino', om kosolowot ko nondo do duwo o kusai do hilo'd somok di lobong di Rahil, i hilo'd Silsa, it id watas do Binyamin. Om sunudan ko'ndo diyolo' do nokito no i kaladai di nongoi nu daa ihumo'ddi om katangkabaan nopoddi di tapa' nu nga' okon no ko' i kaladai, suwai ko' iya'. Tu' minguhot poddi iyau'd poingkaa, ‘Kukuroyon ku no ma i tanak ku'ddi?’ ka.


text:
Om mantad nondod hilo' om tumilombus nopod mamanau do gisom do korikot ko di guas do kayu, i tiiyonon do sumambayang do hilo'd Tabor. Om hilo' nod ngoyon ko solowoto' do tolu o tongokusai do pakayaan do hilo'd Baitol do mongoi papatahak do porsombahan di sumbolion dot id Kinorohingan. Om iso' nopo diyolo' nga' kiginayat do tolu o tinan do tanak do kambing; om iso' diyolo' o kiinigit do tolu liob do roti, om iso' kawagu o kiinigit do kantung do kulit do kisuang do waig dot anggur.


text:
Om katalib pondo'ri om mositi' nod mongoi ko do hilo'd Gibia, i nulu-nulu do Kinorohingan diri, om i pinomukiiman di tulun do Pilistin. Om kosolowot ko'ndod piro-piro nabi do mogiwoyo-woyo', do hiri'd nulu-nulu di haro o pananaraban do porsombahan. Om popouni iyolo'd gambus, om rebana, om suling om kecapi do mikuwo'd sampangkis-pangkis om santari-tari'.


text:
Om sigog indo do porintaon ko do Rusod do Tuhan om moyo' ko nondo diyolo' do mintari' om mimpangkis, om oonuan ko nondo do kowoyo-woyoon do wagu, gisom do suwai nondo ko' i gulu o kowoyo-woyoon nu.


text:
Osiliu ngai' nopondo o miagal diri om wonsoyon nopo it osonong dot osorou nu, tu' woyoon ko i' do Kinorohingan.


text:
Om mogulu no doho' do mongoi'd hilo'd Gilgal. Om solowoton ku indo iya'd hilo', di mongoi oku papatahak do porsombahan di sorobon om porsombahan di piombolutan. Mandad nopod hilo' do solinaid do turu' o tadau, do gisom do korikot oku do mongoi pomisunud diya' dit apatut nu'd wonsoyon,” ka dau.


text:
Om soira' di nokotolikud nogi' i Saul do tumongkiad di Somuil, om onuwai nod Kinorohingan i Saul do kowoyo-woyoon do wagu. Om koinsanai di pinosunud di Somuil dot id dau nga' nongosiliu ngai' nopo do tadau'ddi.


text:
Om soira' di nokorikot i Saul om i susuhuon dau do hilo'd Gibia om ngoyo' no iyolo' solowoto' do piro-piro o nabi di mogiwoyo-woyo'. Om sigog id porintao' i Saul do Rusod do Kinorohingan, om tanud no iyau di piro-piro o nabi do mintari' om mimpangkis.


text:
Om oinsanan nopoddi i tulun di kotutun mantad di Saul dot osuayan do nokokito dau do miagal diri o kowoyo-woyoon. Om mogiuhot-uhot poddi iyolo', “Nunu'ddi kopio o nosiliu dot id tanak di Kis dilo'? Do nosiliu i' i Saul iyau'd nabi,” ka no diyolo'.


text:
Om ponguhot noddi o songulun di poingiyon do hiri, “Poingkuro ngai' no ilo nabi di suwai? Isai tuu o diyolo'd tapa' dot osorou dokoyu?” ka dau. Iri noddi o kinointonodon di boboroson do poingkaa, “Do nosiliu i' i Saul iyau'd nabi?” ka.


text:
Om kotingkod poddi i Saul do mintari' om mimpangkis om ongoi no iyau'd hiri'd pananaraban do porsombahan do hiri'd timpak do nulu-nulu.


text:
Om kokito no di tamanon di Saul i Saul om i susuhuon di Saul, om ponguhot nod, “Honggo tadon dokoyu?” ka. Om boros kad Saul, “Minongoi iyahai pogihum do kaladai di natagak, nga' di nopoddi dit a' dahai nokito iri, om ongoi no iyahai solowot di Somuil,” ka dau.


text:
Om boros kad Saul do suminimbar, “Sinunudan iyahai dau do nokito no kaka i kaladai,” ka. Nga' a' i' di Saul sinunudan i tamanon dau di boros di Somuil dot osiliu iyau'd raja'.


text:
om boros ka dau dot id diyolo', “Poingkaa no o boros do Tuhan, i Kinorohingan dot Israil, ‘Pinosoliwan ku iyokoyu do mantad hilo'd Masir om pinoidu' ku iyokoyu do mantad id pomorintaan do tulun do Masir om mantad id pomorintaan do piro-piro o bansa'd suwai di minonginggorit dokoyu.


text:
Iyoho' no i pinopoidu' dokoyu do mantad id koinsanai di koinggoritan om kosusaan. Nga' baino' noddi om iyada' oku i' dokoyu, i Kinorohingan dokoyu, tu' minokipili' kou i' doho' do songulun do sumiliu'd raja' dokoyu. Om ondung iyo'ddi, om tumimung kou no dot id toguang ku, i Tuhan dokoyu, do sumompipi' do tumanud do payat om pinuruan do sompiiyon dokoyu,’ ka,” ka dau.


text:
Om suhuo' nod Somuil o pointikid-tikid di payat do mongoi'd hiri'd gulu om pilio' nod Tuhan o payat do Binyamin.


text:
Om suhuo' nod i Somuil i sompiiyon dot id suang do payat do Binyamin do mongoi'd hiri'd gulu om kopili' no i sompiiyon di Matri. Om soira' di minongoi'd hiri'd gulu o pointikid-tikid do kusai dit id suang do sompiiyon di Matri, om kopili' no i Saul, i tanak di Kis. Om ihumo' noddi diyolo' i Saul nga' a' i' iyau hino'd hiri.


text:
Om uhot noddi do Tuhan i tulun, “Oi Tuhan, minongoi i' tuu'd hiti i tulun diri?” ka. Om boros kad Tuhan do suminimbar, “Minongoi i Saul lisok do hilo'd tolikud dilo konunu-nunuan,” ka.


text:
Om panangkus nopoddi iyolo' do minongoi poundaliu di Saul do mantad hiri, om angatai nod hiri'd pogialatan di tulun dot ogumu'. Om kokito no diyolo' dot i Saul nopo nga' aranggou no ko' mantad do tulun do suwai; tu' iri nopo tulun do suwai om gisom ngai' no dau dot id lihawa di poingkakat iyau.


text:
Om boros kaddi di Somuil dot id tulun dot Israil, “Iti no i tulun do nopili'd Tuhan. Aiso' i' o songulun dot id pogialatan dati' do koiyo dau,” ka dau. Om pagarango' no di tulun dot Israil o poingkaa, “Otogui po iti raja'!” ka.


text:
Om poboroso' nogiddi di Somuil dot id koinsanai di tulun o kuasa' om tonggungan do raja'. Om potuliso' ngai' no dau iri dot id iso' o buuk. Om poopio' no dau i buuk diri dot id kinoiyonon dit olidang. Om suhuo' ngai' nogiddi dau i tulun do minuli' dot id walai diyolo'.


text:
Om i Saul nga' minuli' nogi' do hilo'd walai dau do hilo'd Gibia. Om minoyo' dau o piro-piro tulun di gunsiou om i bininsuhu'd Kinorohingan do moyo' di Saul.


text:
Nga' haro i' o piro-piro tulun dot angaraat di minimboros do poingkaa, “Haro kopio tuu o guna' do tulun diti dot id dati'?” ka. Om hingi-hingion diri diyolo' i Saul om a' minanahak do nipuhawang dot id dau. Nga' a' i' miningkoilo-ilo i Saul.


text:
Oruhai pod mantad diri, om angatai nod i Nahas i raja' dot Amon diri, i soudor dau do minongoi ponurungku' di bandar do Yabis, it id suang do watas do Giliad. Om boros ka daa di tulun do hilo'd Yabis dot id di Nahas, “Mitaru' toko' nogi' om mokiporinta' i' iyahai diya',” ka.


text:
Om boros ka di Nahas, “Monokitaru' oku i' dokoyu nga' wonsoyon ku po o miagal diti: maan ku po irulo' o pointikid-tikid do mato dokoyu'd wanan om ointingayam i' o koinsanai'd tulun dot Israil,” ka dau.


text:
Om boros ka di piro-piro o boyoon do hiri'd bandar do Yabis, “Onuwai po iyahai'd maso do turu' o tadau do popoilo diti habar dot id pointongkop do pomogunan dot Israil. Ondung aiso' o mongoi dahai ponulung, om tumahak no iyahai dot id diya',” ka diyolo'.


text:
Om korikot no i piro-piro o susuhuon diri do hilo'd Gibia, i kinoiyonon di Saul. Om tontok di pinoboros diyolo' i habar diri om timpuun nod minihad i tulun do hiri tu' aiso' no o pokukurayan diyolo'.


text:
Maso nopoddi nga' koguguli' di Saul do mantad id dumo do kiginayat di sapi' dau. Om ponguhot no iyau, “Nokuro ti? Nokuro tu' mihad ngai' o tulun?” ka dau. Om posunudo' no diyolo' dot id dau i habar do pinosunud di tulun do mantad hilo'd Yabis.


text:
Om soira'ddi nokorongou i Saul diri, om porintao' no iyau di Rusod do Kinorohingan, om kotogod no tomod iyau.


text:
Om ongoi no iyau do duwo o tinan do sapi' om pimpopoto' no dau. Om ponuhu' no iyau'd tulun do minongigit di popot di sapi'ddi do potongkopon di pomogunan dot Israil, do mikuwo'd popoboros do boros do poingkaa, “Isai nopo it a' tumanud di Saul om i Somuil do mongoi sangod, om popoton no do miagal diti sapi' diyolo'!” ka. Om ongooris diri i tulun dot Israil do haro doti'ndo o wonsoyon do Tuhan. Om rikot ngai' nopoddi iyolo', om aiso' no o minolu'.


text:
Om timungo' nod Saul iyolo' do hilo'd Bisik om intobo' dau iyolo': 300,000 o tulun do mantad hilo'd Israil, om 30,000 o tulun do mantad hilo'd Yohuda.


text:
Om boros kaddi diyolo' dot id tulun di mantad hilo'd Yabis diri, “Sunudan no i tulun dokoyu dot a' po orikot o tangaadau'd suab om otulung no iyolo',” ka. Om soira'ddi nokorongou i tulun do Yabis diri om ongotood tomod diri iyolo'.


text:
Om boros ka diyolo' dot id di Nahas, “Suab nopondo om mangakun no iyahai'd aala', om wonsoyon nopo i korohian nu do wonsoyon dot id dahai!” ka.


text:
Om kosuabon poddi om bohogio' nod Saul i tulun dau do tolu o bohogian. Om tontok di numawau nogi', om ongoi no iyolo' do hiri'd kokiiman di tulun dot Amon do minongoi panangod diyolo'. Om a' poddi norikot o tangaadau om nangapatai nod Saul i pisangod. Om iri nopoddi i tulun dot Amon dit a' nangapatai om kopogitongkiad-kiad nopo, om aiso' no o soroduwo-duwo tulun do miwoyo-woyo' do manangkus.


text:
Om boros kaddi di tulun dot Israil dot id di Somuil, “Honggo no i tulun di kasaap kopio dot a' poposorupai di Saul do sumiliu'd raja'? Patahako' daa iyolo' dot id dahai, om maan i' dahai iyolo' patayo',” ka diyolo'.


text:
Nga' boros kad i Saul, “Iso' pod tulun nga' a' i' koino-ino'd patayon do tadau'd baino', tu' tadau nod baino' do pinasi'd Tuhan ot Israil,” ka.


text:
Om boros kaddi di Somuil dot id diyolo', “Kainou mongoi ngai' do hilo'd Gilgal, om maan toko' indo kawagu pogiroto' dot i Saul o nosiliu'd raja' toko',” ka dau.


text:
Om ongoi ngai' no iyolo' do hilo'd Gilgal om hilo' no, do hiri'd tiiyonon do sumambayang diri, do pinogirot kawagu diyolo' dot i Saul o raja' diyolo'. Om papatahak no iyolo' do porsombahan do piombolutan. Om ramayo' no di Saul om koinsanai'd tulun dot Israil i winonsoi do tontok diri.


text:
Om boro-boros noddi i Somuil dot id tulun dot Israil, “Nowonsoi ngai' ku no i pinokianu dokoyu. Om nopomilian ku no iyokoyu'd raja'.


text:
Om mantad do baino', om iyau no o sumiliu'd boyoon dokoyu, tu' iyoho' nopo om molohing no om nokopurak no o tobuk ku. Laid oku noddi kopio do nosiliu'd boyoon dokoyu, do mantad po dit omulok oku po om gisom do baino'. Tu' nangkagayo no o tangaanak ku.


text:
Om baino' nopodti om poingkakat oku dot id toguang dokoyu! Om ondung nakasala' oku dot id suang do nunu nopo, om tondoso' oku nopod dinondo dot id toguang do Tuhan om id toguang diti raja' di nopili' dau. Nokoumbal oku toi do minanakau do sapi' ko' kaladai do tulun do suwai? Nokoumbal oku toi do minagakal ko' minonginggorit pod isai nopo o tulun? Nokoumbal oku toi do ruminamit do tusin di ponisip? Poboroson nopo, om koguli' ku i' o nunu nopo i naanu ku,” ka dau.


text:
Om boros ka di tulun dot Israil, “Amu', a' ko i' insan pagakal om a' ko insan ponginggorit dahai. Om a' ko insan panakau do nunu nopo do mantad id tulun do suwai,” ka diyolo'.


text:
Om boros kaddi di Somuil, “Tuhan no om ilo raja' di nopili' dau o sumiliu'd sasi' do tadau'd baino', dot aiso' o sala' ku dot ongokooro' piya,” ka dau. Om boros ka diyolo' do suminimbar, “Iyo noddi, Tuhan no o sumiliu'd sasi' toko',” ka.


text:
Om boros ka kawagu di Somuil, “Tuhan i' o minomili' di Musa om i Harun. Om iyau no o pinoposoliwan di taki-aki dokoyu do mantad hilo'd Masir.


text:
Om dinondo nodti, om kada' kou po pamanau. Tu' pasalaon ku iyokoyu dot id toguang do Tuhan. Sorohon no dokoyu i kosianan do Tuhan di pinointalang dau dot id dokoyu om id taki-aki dokoyu.


text:
Tontok di minongoi i Yakub om i sompiiyon dau do hilo'd Masir, om di nopo di ninggorit iyolo' di tulun do Masir, om pomolohou nod Tuhan i taki-aki dokoyu do mokitulung dau. Om suhuo' nod Tuhan i Musa om i Harun do momoyo' diyolo' do sumoliwan do mantad hilo'd Masir do mongoi pomogun-mogun do hiti'd pomogunan diti.


text:
Nga' linihuan iddi diyolo' o Tuhan, i Kinorohingan diyolo'. Om pologoso' noddi do Tuhan i tulun do Pilistin, om i raja' do Muab, om i Sisora, i boyoon do soudor di hilo'd Hasor, do minongoi panangod di taki-aki dokoyu do gisom do naala' iyolo'.


text:
Om sambayang noddi iyolo' dot id Tuhan do minangakun di dusa diyolo'. Boros ka diyolo', ‘Nokowonsoi no iyahai'd dusa dot id diya', oi Tuhan, tu' tuminongkiad iyahai diya' om tuminuku' nogiddi iyahai di tingolig do Baal om Astorit. Nga' poiduwo' no iyahai do mantad id pisangod dahai, oi Tuhan, om sumambayang indo iyahai dot id diya'!’ ka.


text:
Om pilio' noddi do Tuhan i Gidion, om i Barak nogiddi, om i Yipta no, om id tohuri noddi om iyoho' o pinili' dau. Nokopoidu' ngai' iyahai dokoyu do mantad id pisangod dokoyu, gisom dot osimbayan kou'ddi do momogun-mogun.


text:
Nga' soira'ddi noilaan dokoyu do mongoi panangod dokoyu i Nahas, i raja' do tulun dot Amon diri, om iyadaai no dokoyu o Tuhan do sumiliu'd raja' dokoyu. Tu' boros ka dokoyu dot id doho', ‘Orohian iyahai do porintaon do raja',’ ka dokoyu.


text:
Om baino' nodti om haro no o raja' do nopili' dokoyu. Pinokianu dokoyu iyau, om patahako' noddi do Tuhan iyau dot id dokoyu.


text:
Solinaid nopo dokoyu do momusou'd Tuhan, i Kinorohingan dokoyu, om sumambayang dot id dau, om mokinongou do boros dau, om mumboyo' do ponuhuan dau, om solinaid nopo dokoyu om ilo raja' dokoyu do tumanud dau om osimbayan kou no.


text:
Nga' ondung a' kou momusou'd boros do Tuhan, om a' mumboyo'd ponuhuan dau, om atantu' nod saapon kou dau, om saapon dau i raja' dokoyu.


text:
Om dinondo nodti om kada' kou po pamanau! Mintong kou po kopio di wonsoyon do Tuhan do koimayaan kopio.


text:
Dongmagadau'd dinondo koii? Nga' sumambayang oku indo dot id Tuhan om poporikot indo iyau do tinggoron om rasam do ponimbar di sambayang ku. Om osiliu nopondo o miagal diri om kopuriman kou nogindo do nokowonsoi kou'd dusa dit agayo kopio dot id Tuhan tu' minokianu kou i' do raja',” ka dau.


text:
Om sambayang noddi i Somuil, om tadau iddi do pinoporikot o Tuhan do tinggoron om rasam. Om oinsanan nopoddi i tulun dot Israil dot ooris do Tuhan om ooris di Somuil.


text:
Om boros kaddi diyolo' dot id di Somuil, “Tulungo' no iyahai, oi Tuan, sambayang nod id Tuhan, i Kinorohingan nu, do bagi' dahai, om a' i' iyahai apatai. Opurimanan noddi dahai do suwai nopo ko' i dusa dahai, om nokowonsoi po kawagu iyahai'd dusa tu' minokianu i' iyahai'd raja',” ka.


text:
Om boros kaddi di Somuil, “Kada' kou kooris! Tu' mulong piya do nokopomonsoi kou'd karaaton diri, nga' kada' kou i' tongkiad do Tuhan. Suwai ko' sumambayang kou no kasai' dot id dau do mikuwo'd aayi-ayi' o ginawo dokoyu.


text:
Kada' kou tanud di piro-piro o ponokokinorohingan, tu' a' i' iyolo' milo'd monulung ko' mamasi po dokoyu, tu' a' i' iyolo' poimpasi.


text:
Nakabatos no kopio o Tuhan do mikuwo'd sumpa' dot a' iyau tumongkiad dokoyu. Tu' natantu' no dau dot iyokoyu o silihon dau do tulun di songonuon dau.


text:
Om iyoho' noo om mada' oku no kopio do kowonsoi'd dusa dot id Tuhan dot i tumingkod do sumambayang do bagi' dokoyu o kowonsoi-wonsoi ku'd dusa. Om monuduk kasai' oku i' dokoyu do pasal dit ongosonong om it apatut dokoyu'd wonsoyon.


text:
Umboyo' kou nod Tuhan om wonsoyon no dokoyu i korohian dau do mikuwo'd otorodok om iso-iso' kopio o ginawo. Soroho' no dokoyu i kongoimayaan do winonsoi dau do bagi' dokoyu.


text:
Nga' ondung tumilombus kou'd momonsoi'd dusa om apatai kou no om ilo raja' dokoyu nga' kotonggoi nod apatai,” ka dau.


text:
om pomili' no iyau do tolu noribu tulun. Om poundorongo' no dau dot id sugku' dau do hilo'd Mikmas, i hilo'd konulu-nuluan do Baitol, o duwo noribu di tulun. Om suhuo' no dau o soribu di tulun do tumanud di Yonatan, i tanak dau, do kumaa do hilo'd Gibia, it id watas do payat do Binyamin. Om iri no tulun do suwai ko' iri om sinuhu' dau do muli'.


text:
Om kaala' nod Yonatan i sonsinompuruan do soudor do Pilistin do hilo'd Giba; om kongorongou no i bansa'd Pilistin do pasal diri. Om ponuhu' no i Saul do piro-piro o tulun do mongoi popouni'd torumpit do pointongkop di pomogunan, do pomolohou di tulun dot Ibrani do mongoi sangod.


text:
Om sinunudan ngai' nogi' i tulun dot Israil do napatai nod Saul i boyoon do soudor do Pilistin om araatan diri diyolo' i tulun do Pilistin. Om iri no o kinotonudan di tulun dot Israil di lolohou do mongoi tanud di Saul do hilo'd Gilgal.


text:
Om daamot nopoddi nga' nokotimung no i tulun do Pilistin do mongoi sangod di tulun dot Israil. Tolu nohopod noribu o korita'-kuda', om onom noribu o soudor di kikuda', om miagal po di pasir do hilo'd tisan do rahat o kogumuo' di soudor diyolo'. Om pomukiim no iyolo' do hilo'd Mikmas, i ponong id koulayon do Bait-Awon.


text:
Om hilo' no o tadon diyolo' do minanangod di tulun dot Israil, gisom dot aiso' no o pokukurayan di tulun dot Israil. Om haro'ddi o piro-piro di tulun dot Israil do minongoi lisok do hiri'd luang do pampang, om hiri'd luang do nuluhon, om hiri'd pogialat-alatan do tontolob, om hiri'd luang do tana' om hiri'd torobong.


text:
Iri no wookon om suminoborong di Bawang do Yordan om pinakayaan do hilo'd watas do Gad om Giliad. I Saul nopo nga' hilo' kasai' pod Gilgal, om pananggagaran ngai' poddi i tulun do manud-tanud dau dot opopoddosian.


text:
Turu' no tadau'd i Saul do magandad do korikatan di Somuil, do hilo'd Gilgal, tu' iyo noddi o pinonuhuan di Somuil, nga' gisom piya do maso'ddi nga' a' po hino i Somuil. Om tumimpuun noddi i tulun do tumongkiad di Saul.


text:
Om boros kaddi dau dot id diyolo', “Hiitio' doho' i porsombahan do sorobon om i porsombahan do piombolutan,” ka dau.


text:
Om maha' dit oruhai no dau'd opupusan o kapatahakan di porsombahan diri om korikot nogi' i Somuil. Om ongoi no i Saul ruba' dau mikuwo'd suminuwau.


text:
Nga' uhoto' no di Somuil iyau, “Nunu o winonsoi nu?” ka dau. Om boros kad Saul do suminimbar, “Pogiiduan oku nodti tulun, om iya' po nga' a' koriko-rikot do miagal di nakabatos nu. Kawagu po nga' nokotimung no i tulun do Pilistin do hilo'd Mikmas.


text:
Osorou ku nopo nga' ngoyon oku doti'ndo di soudor do Pilistin songodo' do hiti'd Gilgal om a' oku po nokopokianu do kosianan do mantad id Tuhan. Om patahako' ku nopoddi i porsombahan,” ka dau.


text:
Nga' boros kad i Somuil dot id di Saul, “Iri nopo winonsoi nu'ddi om dongkababasug tomod i'. Tu' a' ko tuminanud do tisuhu' do Tuhan, i Kinorohingan nu. Ondung tuminanud ko daa, om atantu' no do pologoson ko i' daa'd Tuhan om i sinakagon nu do momorinta' dot Israil do gisom dot alaid.


text:
Nga' iyo nopondo tu' a' ko tuminanud om a' no tumilombus o pomorintaan nu. Om mogihum indo o Tuhan do tulun di korohian dau do silihon do raja' do tulun dau,” ka dau.


text:
Om tongkiad no i Somuil do mantad hilo'd Gilgal om pakayaai no dau do hilo'd Gibia, it id watas do Binyamin. Om daamot nopoddi om nintob di Saul i soudor dau om haro po ot onom nahatus o tulun.


text:
Om pomukiim no i Saul om i Yonatan, i tanak dau, om i piro-piro o soudor diyolo' do hilo'd Giba, it id watas do Binyamin. Om iri no tulun do Pilistin om minomukiim do hilo'd Mikmas.


text:
Tontok nopoddi nga' minamanau do mantad hiri'd kokiiman o tolu bohogian do tulun do Pilistin do mongoi panangod, iri nopo bohogian do koiso' om pinakayaan ponong id Opra, it id watas do Sual,


text:
om iri no bohogian do koduwo om pinakayaan do hilo'd Bait-Horon. Om iri no bohogian di tiso' om kuminaa do hilo'd wolit di poingimpa' do Rantai do Siboyim om i tana' do kowotuan.


text:
Tontok nopoddi nga' aiso' i' o modsusupu' do basi' do hilo'd Israil tu' mada' i tulun do Pilistin do momonsoi i tulun dot Ibrani do gayang om tandus.


text:
Om a' no milo'd a' mongoi i tulun dot Israil do hiri'd tulun do Pilistin do mongoi pokiasa' do radu, om sangkul, om kapak om gogorib diyolo'.


text:
Pamagadsi' nopo do mangasa' do kapak om momonsoi di kakang do sapi', om sopisousin, om pamagadsi' nod mangasa' do radu om sangkul, om sopiduwo o tusin.


text:
Gowoi poddi om iyo Saul nod i Yonatan, i tanak dau'ddi, o kigayang om kitandus di maso do mogisasangod do hilo'd Mikmas, om iso' po di tulun dot Israil do suwai nga' aiso' i' o kigayang ko' kitandus.


text:
Om suhuo' no di tulun do Pilistin o sombohogian di soudor diyolo' do madtalob di ralan do hiri'd pitas do nuluhon do hilo'd Mikmas.


text:
Insan tadau, om boro-boros no i Yonatan dot id tanakwagu di mongingigit di rapo-rapo dau, “Kaino mongoi'd hilo'd kiim do tulun do Pilistin,” ka. Nga' a' i' di Yonatan sinunudan i Saul, i tapa' dau.


text:
Maso nopoddi om poundorong i Saul do hiri'd dolungungan do guas do delima do hilo'd Migron, it id somok no do Gibia. Om haro i' doti' ot onom nahatus o tulun do moyo-woyo' di Saul do maso'ddi.


text:
(Iri nopo it imam di kiinigit dit ipod do maso'ddi om i Ahia, i tanak di Ahitub; i Ahitub nopo om tobpinai di Ikabod. I Ikabod no om tanak di Pinihas, om i Pinihas no om tanak di Ili, it Imam do mogobi-obi' do Tuhan do hili'd Silo). Om iri ngai' nogi' i tulun do hiri nga' a' i' nokoilo do nakapamanau i Yonatan.


text:
Iri nopo ralan do hilo'd Mikmas diri, i hiri'd pitas do nuluhon, i kawayaon kopio di Yonatan do mongoi'd hiri'd kiim do Pilistin, om nopiompopingan do pampang dit atarom. Iri nopo tiso' di pampang om roitan do Bosis om iri no tiso' om roitan do Sini.


text:
Iri nopo pampang di ponong id utara om potimbaba' do Mikmas, om iri no ponong id salatan om potimbaba' do Giba.


text:
Boros kad Yonatan dot id tanakwagu'ddi, “Kaino mongoi'd hilo'd kiim dilo tulun do Pilistin, ilo tulun do kapir. Tu' uhupan to i' doti' do Tuhan; tu' milo i' o Tuhan do manahak do kamanangan dot id tulun dit ogumu' om id tulun dit okuri',” ka dau.


text:
Ondung suhuon to diyolo'd mandad do gisom do korikatan diyolo', om mandad to nopo, om a' to no sumampaping.


text:
Nga' ondung suhuon to diyolo' do mongoi'd hilo'd diyolo', om mongoi to nopo; tu' iri no o koilaan to dot onuan to'd Tuhan do kamanangan do sumaap diyolo',” ka dau.


text:
Om pokilogos nopo iyolo' goduwo dot okito di tulun do Pilistin. Om boros kaddi di tulun do Pilistin, “Intong pogi'! Nga' haro moti' o tulun dot Ibrani do suminoliwan do mantad hilo'd luang di linisok diyolo'!” ka.


text:
Om polohowo' noddi diyolo' o boros dot id di Yonatan om id tanakwagu'ddi, “Takad kou'd hiti! Tu' haro o pokitanan dahai dokoyu!” ka. Om boros kaddi di Yonatan dot id tanakwagu'ddi, “Tanud doho'. Tu' noonuan nod Tuhan do kamanangan o tulun do Israil do sumangod do tulun do Pilistin,” ka dau.


text:
Om ponungkamang no i Yonatan do tuminakad, om i tanakwagu nga' muhut- suhut i' dau. Om honggo nopo o kobulaton di Yonatan om hiri no iyau do momobog di tulun do Pilistin om hiri no dot ohunduk iyolo', om muhut-suhut dau i tanakwagu do mimpatai di tulun do Pilistin diri.


text:
Om id suang nopod pinisangadan dit insan i' om haro i' doti' o duwo nohopod o tulun do napatai di Yonatan om i tanakwagu'ddi dot id kinoiyonon di sompiapat do hiktar o kogoyoo'.


text:
Om pananggagaran poddi dot opopoddosian i tulun do Pilistin do hiri'd kokiiman om i hiri'd talun do nokorongou di habar diri. Om ongooris ngai' poddi i tulun do Pilistin om i soudor di madtamong, om i piro-piro sinompuruan do mananakau; om iri piya tana' nga' guminuyu', om ongoborulong ngai' poddi iyolo'.


text:
Om kokito'ddi di tulun di Saul i tulun do Pilistin dot a' no oila-ilaan o kotongkus-tongkuso' tu' ongoborulong poo, do tontok di pointamong iyolo' do hilo'd Gibia, it id watas do Binyamin.


text:
Om boros kad Saul dot id tulun dau, “Intobo' ilo soudor toko' om ilaan no ondung isai ot a' hino'd hiti,” ka dau. Om soira' di nointob diyolo', nga' koilaai no dot a' hino i Yonatan om i tanakwagu di mongingigit di rapo-rapo dau.


text:
Om boro-boros no i Saul dot id di Ahia, it Imam, “Igitai it ipod do hiti,” ka dau. (Tadau nopoddi nga' nigitan di Ahia it ipod dot id toguang di tulun dot Israil.)


text:
Om maso pod i Saul do moro-boros dit imam nga' muhang-ruhang nopo o kagangaho' do hiri'd kokiiman di tulun do Pilistin. Om boros kaddi di Saul dot id imam diri, “Aiso' no o maso toko' do muhot do Tuhan,” ka dau.


text:
Om pamanau noddi i Saul om i piro-piro o soudor dau do minongoi'd hiri'd pogisasangadan. Om kokito no diyolo' dot angagangau nopo i tulun do Pilistin tu' mogisasaap nopo iyolo' om mogipapatai dot iyolo' i' om iyolo'.


text:
Om iri nopoddi i tulun dot Ibrani di poingiyon do hiri'd watas di tulun do Pilistin, om i minongoi daa sugku' di soudor do Pilistin nga' tuminongkiad diri diyolo' om minongoi nogiddi sokodung di Saul om i Yonatan.


text:
Om iri nogi' i tulun do suwai, i minongoi daa lisok do hiri'd konulu-nuluan dot Ipraim nga' minongoi iddi uhup do suminangod di tulun do Pilistin, di nokorongou iyolo' do minogidu' i tulun do Pilistin.


text:
Om sangod nopo iyolo' do minompus di ralan, om gisom do nakatalib iyolo' do hilo'd Bait-Awon. Om tadau noddi do pinasi do Tuhan ot Israil.


text:
Tontok nopod tadau'ddi nga' louson no om ongolomok poo i tulun dot Israil tu' nokopomopol no i Saul do poingkaa, “Isai nopo o tulun do mangakan do nunu nopo do tadau'd baino' dot a' oku po kosuli' di pisangod ku om ousung no,” ka. Om gowoi poddi om iso' pod tulun nga' aiso' no o minangakan do nunu- nunu do nosongodou do tadau'ddi.


text:
Nga' i Yonatan nopo, om a' i' nokorongou di popol di tapa' dau, i koorisan ngai' di tulun. Om poroloyo' no dau i sukud do poingigit dau om ongoi no iyau tiuk di paha' dot okooro' do mantad hiri'd pinuwalai om kano' no dau. Om okoris nopoddi o nopurimanan dau.


text:
Nga' boros kad songulun di soudor, “Ongolomok no daa ngai' iyahai'd ololousanan nga' minongoris i tapa' nu tu' minomopol iyau do poingkaa, ‘Isai nopo o tulun do mangakan do nunu nopo do tadau'd baino' om ousung no,’ ka,” ka dau.


text:
Om boros kad Yonatan do suminimbar, “Adalaan noddi kopio o winonsoi di tapa' ku dot id tulun toko' do miagal diri! Antangai pogi' nga' okoris-koris no moti' o topurimanan ku iyoho' tu' minangakan oku i' di paha'.


text:
Okon toi ko' osonong nogi' daa'd nakan di tulun i taakanon di naahau do mantad id pisangod? Tu' ondung minangakan, nga' atantu' no dot ogumu-gumu' i' daa o tulun do Pilistin dot apatai toko',” ka dau.


text:
Om naala' iddi di tulun dot Israil i tulun do Pilistin do mantad pod hilo'd Mikmas om gisom do korikot do hilo'd Ayalon do tontok do tadau'ddi. Nga' louson noddi kopio iyolo',


text:
om gowoi poddi om pogiahawo' nopo diyolo' i nangaanu diyolo' do mantad id pisangod. Om onuo' no diyolo' i sapi' om i dumba', om sumbolio' nod hiri. Om kano' noddi diyolo' i daging dit a' po nakalawas ngai' o raha'.


text:
Om kosunudai noddi i Saul do pasal diri, “Intong pogi', nga' momonsoi moti'd dusa o tulun toko' dot id Tuhan tu' mangakan iyolo'd daging di kiraha',” ka. Om boros kad Saul do minamagarang, “Magakal kou! Poliid kou'd watu dit agayo do hiti!” ka dau.


text:
Om boros ka kawagu dau dot id tulun di minomisunud diri, “Ongoi kou do hilo'd tulun diri om suhuon no iyolo'd mongigit di sapi' om dumba' diyolo' do hiti. Om osumbali' i' diyolo' iri dot id sakai diti watu om aakan i' do hiti. Nga' kada' po do momonsoi'd dusa dot id Tuhan tu' mangakan do daging di kiraha',” ka dau. Om igitai no di tulun i tayam-tayam di naanu diyolo' do mantad id pisangod do kuminaa'd hiri do totuong iddi. Om sumbolio' noddi diyolo' do hiri.


text:
Om pomonsoi no i Saul dot iso' o pananaraban do porsombahan dot id Tuhan. Om iri no o pananaraban do porsombahan di winonsoi di Saul dit id gulu i' kopio.


text:
Om boros kad Saul dot id tulun dau, “Ngoyo' toko' gusao' i tulun do Pilistin do dongotuong do baino', om asangod toko' i' iyolo' om panakahan toko' nogindo do gisom dot anawau, om patayon ngai' toko' nopondo iyolo',” ka dau. Om boros ka di tulun do suminimbar, “Wonsoyo' nopo it osonong dot osorou nu,” ka diyolo'. Nga' boros ka dit imam diyolo', “Osonong do muhot toko' pod Kinorohingan,” ka dau.


text:
Om uhot no i Saul do Kinorohingan, “Mongoi oku tuu sangod di tulun do Pilistin? Pamanangon oku i' tuu diya'?” ka dau. Nga' a' i' suminimbar o Kinorohingan do tadau'ddi.


text:
Om boros kaddi di Saul dot id piro-piro o boyoon di tulun, “Kainou'd hiti om ilaan toko' i' ondung nunu i dusa do nowonsoi'd tadau baino'!


text:
Mamatos oku no dot id Tuhan di poimpasi, i minanahak do kamanangan dot id tulun dot Israil, dot iri nopo tulun di nakasala' om hukuman nod kapatayon, do mulong piya dot i Yonatan, i tanak ku,” ka dau. Nga' aiso' i' o songulun piya do nakatama' do suminimbar.


text:
Om boros kaddi di Saul dot id toinsanan di tulun dot Israil, “Ingkakat kou iyokoyu do ponong hilo', om mingkakat iyahai di Yonatan do ponong hiti,” ka dau. Om boros ka di tulun do suminimbar, “Wonsoyo' nopo it osonong dot osorou nu,” ka.


text:
Om sambayang no i Saul dot id Tuhan, i Kinorohingan dot Israil, “Nokuro tu' a' ko sumimbar doho'd baino', oi Tuhan, i Kinorohingan dot Israil? Simbaro' oku no do pawayaon diti watu dot olidang. Ondung iyoho' ko' i Yonatan o nakasala', om simbaro' no di watu dot Urim, nga' ondung Israil, i tulun nu o nakasala', om simbaro' no do watu'd Tumim,” ka dau. Om iri nopoddi nisimbar do Tuhan om iyo Yonatan di Saul o notuduk, om nokointalang noddi dot a' nakasala' i rayat.


text:
Om boros kad Saul, “Baino' nodti om pointalango' no ondung i Yonatan ko' iyoho' o nakasala',” ka dau. Om i Yonatan no o nokointalang do nakasala'.


text:
Om uhoto' noddi di Saul i Yonatan, “Nunu o winonsoi nu?” ka dau. Om boros ka di Yonatan do suminimbar, “Nakapangakan oku'd paha' dot okooro' do tiniuk ku di sukud ku. Nga' posodia' oku id patayon,” ka dau.


text:
Om boros kad i Saul, “Hukuman oku nopod Kinorohingan dot a' ku no iya' hukuman do kapatayon, oi Yonatan!” ka dau.


text:
Nga' boros ka di tulun dot ogumu' dot id di Saul, “Nokuro tu' patayon nogi' i Yonatan, tu' okon toi ko' iyau o nakaanu'd kinamanangan dit agayo do hiti'd Israil? Amu', a' i' iyahai kaakun! Mamatos iyahai dot id Tuhan, i poimpasi, dot iso' pod tobuk di Yonatan nga' a' i' koino-ino dot ouul. Tu' iri i' i nuhupan iyau'd Tuhan, o nakamanang-manang dau baino',” ka diyolo'. Om napasi iddi di tulun dot ogumu' i Yonatan do mantad id hukuman do kapatayon.


text:
Om tingkod no i Saul do momogusa' di tulun do Pilistin. Om uli' noddi i tulun do Pilistin do hiri'd pomogunan diyolo'.


text:
Tontok di nosiliu i Saul do raja' dot Israil, om ngoyo' ngai' nopo dau songodo' i pisangod do tulun dot Israil do hinongo-honggo nopo iyolo'. Iri tulun do Muab, om Amon, om Idom; om i piro-piro o raja' do Soba, om i tulun do Pilistin. Om kamanang kasai' nopo iyau dot id pisangadan.


text:
Osiou tomod iyau do suminangod gisom dot i tulun dot Amalik nga' naala' i' dau. Om nokoidu'ddi dau o tulun dot Israil do mantad id pisangod di mongoi panakau do konunu-nunuan diyolo'.


text:
Tangaanak nopod i Saul do tongokusai om i Yonatan, i Yiswi, om i Malkisua. Iri no tanak dau'd tondu' dot id gulu om i Mirab, om iri no koduwo om i Mikal.


text:
Sawo nod i Saul om i Ahinuam, i tanak di Ahimaas; om iri no boyoon do soudor dau om i Abnor, i pinsan dau; i Abnor nopo om tanak di Nor; i tamanon di Saul.


text:
Solinaid nopo di Saul do poimpasi om a' no milo'd a' iyau tumotos do sumaap di tulun do Pilistin. Om iri no o kokuwaan do soira' nopod kosolowot iyau'd tulun dit okoris om osiou om silihon no dau do soudor dau.


text:
Insan tadau, om boro-boros no i Somuil di Saul, “Tuhan no i minonuhu' doho' do momili' diya' do sumiliu'd raja' do tulun dau, i bansa'd Israil. Iyo nopoddi, om pokinongoho' no iti boros do Tuhan, it Agayo Kuasa'.


text:
Hukuman no dau o tulun dot Amalik tu' suminaap i' di tulun dot Israil i taki-aki diyolo' do tontok di kososoliwan di tulun dot Israil do mantad hilo'd Masir.


text:
Iyo nopoddi om ngoyo' no songodo' i tulun dot Amalik om raagon ngai' nopo i diyolo'd songonuon. Kada' nod haro o poolu-oluon; patayon ngai' no i tongokusai, om tongoondu', om tangaanak om i tangaanak di ragang po om i sapi', om i dumba', om it unta om i kaladai,” ka.


text:
Om timungo' ngai' nod i Saul i soudor dau om intobo' no dau do hilo'd Tilaim. Om oinsanan nopo nga' 200,000 o soudor do mantad hilo'd Israil om 10,000 o soudor do mantad hilo'd Yohuda.


text:
Om ongoi no i Saul om i soudor dau do hilo'd bandar do tulun dot Amalik om awang no iyolo' do hiri'd kinarasakan do bawang.


text:
Om porikot no i Saul do boros do poinsan di tulun do Kini, it iso' bansa'd tulun, i taki-aki nopo diyolo' om osonong dot id tulun dot Israil, di kososoliwan di tulun dot Israil do mantad hilo'd Masir di gulu po. Poingkaa o boros di Saul, “Poggidu' kou no om tumongkiad nod mantad id tulun dot Amalik om a' kou i' kotonggoi'd apatai,” ka dau. Om tongkiad no i tulun do Kini do mantad hiri.


text:
Om ngoyo' noddi di Saul songodo' i tulun dot Amalik, om kaala' no dau iyolo'. Om monokisaap nopo iyau do mantad pod hilo'd Hawila om gisom do nokorikot do hilo'd Sur, i ponong id koulayon do mantad hilo'd Masir.


text:
Om tangkapo' no dau i Agag, i raja' do tulun dot Amalik, om patayo' ngai' no dau i tulun dot Amalik do suwai.


text:
Nga' pinologos i' di Saul om i soudor dau do poimpasi i Agag. Om a' i' diyolo' pinatai i dumba' om i sapi' dit ongosonong, om i tangaanak do sapi' om kambing dit ongolomu' om nunu nopo it agayo o gatang. Iri no tayam-tayam dit angara-raat om it aiso' o guna' o pinatai diyolo'.


text:
“Monosol oku i' do siniliu ku'd raja' i Saul. Tu' nokotongkiad no iyau doho' om a' noddi mumboyo' dot isuhu' ku,” ka dau. Om kotogod no i Somuil. Om lugu-lugutai no dau o Tuhan do gisom do nosuaban.


text:
Osuab poddi di kosuabon kawagu om ngoyo' no dau ihumo' i Saul do mongoi daa solowot dau. Om kosunudai no iyau do minongoi i Saul do hilo'd Karmol do minongoi popoingkakat do watu do maan do kopomusarahan do ngaran dau, om lombus po i Saul do hilo'd Gilgal.


text:
Om ngoyo' nod Somuil solowoto' i Saul. Om boros kad Saul dot id dau, “Maha' daa om barakatan ko'd Tuhan, oi Somuil! Nowonsoi ku no i pinonuhuan do Tuhan,” ka dau.


text:
Nga' boros kad Somuil do minuhot dau, “Ondung otopot do miagal dino, om nokuro tu' korongou oku'd tunga' do sapi' om tuni do dumba'?” ka.


text:
Om boros kad Saul do suminimbar, “Ilo' nopo om nanu di tulun ku do mantad id tulun dot Amalik. Nanu diyolo' i dumba' om sapi' dot ongosonong kopio do maan do porsombahan di sorobon dot id Tuhan, i Kinorohingan nu. Nga' iri nopo suwai om pinatai ngai' no,” ka dau.


text:
Nga' boros kad Somuil, “Tingkod pod moro-boros. Pokinongoho' poti boros do Tuhan di pinoboros dau dot id doho' kosodop,” ka dau. “Poboroso',” kad Saul.


text:
Om boros kad Somuil, “Mulong pod aiso' i' daa o ngaran-ngaran nu dot opurimanan nu, nga' nosiliu ko i' do boyoon do koinsanai'd payat dot Israil. Pinili' ko i' do Tuhan do suminiliu'd raja' do tulun dot Israil,


text:
om sinuhu' ko dau do mamatai ngai' di tulun dot Amalik dit angaraat diri. Om sinuhu' ko dau do sumaap diyolo' do gisom dot apatai ngai' nu iyolo'.


text:
Nga' nokuro tu' a' ko minumboyo' di nisuhu'd Tuhan? Nokuro tu' minanganu ngai' kou nopo di dapu' diyolo' om gowoi poddi om nokowonsoi kou di karaatan do Tuhan?” ka dau.


text:
Nga' boros kad Saul do suminimbar, “Nga' a' oku toi minumboyo'd boros do Tuhan? Tuminanud oku i' di nisuhu' dau. Natanggayan ku i' do minuli' i Raja' Agag, om napatai ngai' ku i' i tulun dot Amalik di suwai.


text:
Nga' a' i' di tulun ku pinatai i dumba' om i sapi' dit ongosonong kopio di nangaanu do mantad id pisangod. Suwai ko' nigitan ngai' i' diyolo' iri do hiti'd Gilgal do maan do porsombahan di sumbolion dot id Tuhan, i Kinorohingan nu!” ka dau.


text:
Nga' boros kad Somuil, “Honggo ma i korohian kopio'd Tuhan: i mumboyo' ko' i porsombahan om i porsombahan do sumbolion? Osonong nogi' do mumboyo' ko'd Tuhan ko' mantad do papatahak ko'd porsombahan di sumbolion, om osonong nogi' i mumboyo' ko' i lunok do dumba'.


text:
Tu' sumaap nopod Tuhan om miagal poddi momurinait karaat; om it asawat o ginawo nga' iyo poddi tumuku' do tingolig karaat. Iyo nopoddi tu' niada' nu i boros do Tuhan om Tuhan nga' mada' no dot iya' o raja',” ka dau.


text:
Om pagaku noddi i Saul dot id di Somuil do nokorongou'd miagal diri, boros ka dau, “Otopot nod nokowonsoi oku'd dusa. Tu' tuminolibamban oku di pinonuhuan do Tuhan om a' oku minamadul di boros nu. Minodosi oku di tulun ku, om gowoi poddi om tonudo' ku nopo i pinokianu diyolo'.


text:
Nga' baino' nopo, om mokiampun oku no di dusa ku, om ompunai oku no, om tonudo' oku no do gumuli' do hilo'd Gilgal, om kasambayang oku i' dot id Tuhan,” ka dau.


text:
Nga' boros kad Somuil, “A' oku no gumuli' do tumanud diya'. Tu' niada' nu i' i boros do Tuhan, om Tuhan nga' mada' no diya' do sumiliu'd raja' dot Israil,” ka dau.


text:
Om tolikud noddi i Somuil do tumongkiad do kinoiyonon diri, nga' toidai nod Saul i rasuk di Somuil do gisom do nohurak.


text:
Om boros kaddi di Somuil dot id di Saul, “Tadau nod baino' do hurakon do Tuhan o pomorintaan dot Israil do mantad id diya' om patahakon nondo dau dot id tulun do suwai dit osonong mantad ko' iya'.


text:
Kinorohingan nopod Israil di kikagayaan om a' i' mongudut om a' posimban dot osorou dau, tu' iyau nopo om okon i' ko' tulun,” ka dau.


text:
Om boros kad Saul, “Nokowonsoi oku nod dusa. Nga' pointalango' po daa o kosuahan nu doho' do hiti'd toguang diti boyoon do tulun ku om id toinsanan diti tulun dot Israil. Tanud no doho' do muli do hilo'd Gilgal om kasambayang oku i' dot id Tuhan, i Kinorohingan nu,” ka dau.


text:
Om boros kaddi di Somuil, “Ngoyo' i Raja' Agag hitio'd doho',” ka. Om rikot no i Raja' Agag dot id dau, mikuwo'd osonong-sonong no daa o ginawo dau tu' kosorou daa iyau dot, ‘Nakatalib noddi o kapatayon!’ ka.


text:
Nga' boros kad Somuil, “Poingkuro nopo i gayang nu do minanagak do tanak do piro-piro o molohing do tondu' om iyo noddi i tina' nu iya' dot atagakan do tanak dau,” ka dau. Om pintotoko' noddi di Somuil i Agag dot id dotimbabaan di pananaraban do porsombahan do hilo'd Gilgal.


text:
Om uli' noddi i Somuil do hilo'd Rama, om i Saul nga' minuli' nogi' do hilo'd walai dau do hilo'd Gibia.


text:
Om mantad poddi, do solinaid di Somuil do poimpasi, om a' no iyau insan ongoi solowot di raja'. Nga' tumongob diri i Somuil tu' monosol i' o Tuhan do minomili' di Saul do raja' dot Israil.


text:
Om alaid-laid noddi, om boros kad Tuhan dot id di Somuil, “Songkuro nopondo koloido' nu'ndo do tumongob dot i Saul o katangaban? A' ku toi iyau nadaan no do sumiliu'd raja' do tulun dot Israil? Nga' ongoi nogid hilo'd Baitlahim do dinondo, om migit no do tumau'd saitun, om mongoi i' dot id tiso' o tulun di roitan dot i Isai tu' nopili' ku no o tiso' di tangaanak dau do sumiliu'd raja',” ka.


text:
Nga' boros kad Somuil, “Poingkuro oku'd momonsoi'd miagal diri? Tu' ondung korongou i Saul diti nga' atantu' no do ngoyon oku dau patayo',” ka. Om boros kad Tuhan, “Migit no do songinan o sapi' dit okoro' po om poboroson nondo dot id tulun dot ogumu' do mongoi ko pogi'd hilo' nga' mongoi ko papatahak dot id Tuhan do porsombahan di sumbolion.


text:
Om alapon no i Isai dot id kapatahakan di porsombahan di sumbolion diri. Om sunudan tiya' indo ondung nunu it apatut nu'd wonsoyon. Pilion no do silihon do raja', i tulun do potudukon ku diya',” ka.


text:
Om wonsoyo' nod Somuil i pinonuhuan do Tuhan dot id dau. Ongoi no iyau'd hilo'd Baitlahim om kotigowo ngai' nopo i boyoon di tulun do hiri'd bandar diri do minongoi solowot dau. Om ponguhot no iyolo', “Osonong-sonong i' o kaangai-angayan nu'd hiti?” ka diyolo'.


text:
Om boros kad Somuil do suminimbar, “Oo, osonong i'. Nokorikot oku'd mongoi papatahak dot id Tuhan do porsombahan di sumbolion. Om lidangan no dokoyu o tinan dokoyu om katanud kou i' dot id kapatahakan di porsombahan do sumbolion diri,” ka dau. Om sinuhu' i' dau i Isai om i tangaanak di Isai do momolidang do tinan diyolo', om nalap dau iyolo' do hiri'd kapatahakan di porsombahan diri.


text:
Om soira'ddi nokotimung iyolo' om kokito nod i Somuil i tanak di Isai dot i Iliab o ngaran. Om poingkaa daa ot osorou dau, “Iti nopo tulun di poingkakat dot id toguang do Tuhan diti nga' atantu' nod i pilion do Tuhan,” ka.


text:
Nga' boros kad Tuhan dot id di Somuil, “Kada' ontong dilo rinanggou om ilo linigkang dau. Okon i' ko' ilo' o korohian ku tu' a' i' iyo'd don tulun o pogogontong ku. Tu' antangan nopod tulun om iri no i korupa-rupao' dot id soliwan, nga' antangan ku nopo iyoho' om i ginawo,” ka dau.


text:
Om lohowo' no di Isai i tanak dau dot i Abinadab o ngaran, do mongoi timbaba' di Somuil. Nga' boros kad Somuil, “Ilo' nga' a' i' do Tuhan pilion,” ka dau.


text:
Om suhuo' no di Isai i Sama do mongoi timbaba', nga' boros kad Somuil, “Ilo' nogi' nga' a' i' do Tuhan pilion,” ka dau.


text:
Om iyo ngai' nopoddi o kinowoyo-woyoo' di Isai do minonuhu' di turu' o tanak dau do minongoi timbaba' di Somuil. Nga' boros kad Somuil dot id di Isai, “Aiso' i' o nopili'd Tuhan dot id pogialatan diyolo',” ka dau.


text:
Om uhoto' nod i Somuil i Isai, “Haro po o suwai do tangaanak nu'd kusai?” ka dau. Om boros kad i Isai, “Haro po i komulakan, nga' maso dau do momogompi'd dumba',” ka dau. Om boros kad Somuil, “Ngoyo' iyau sunudai do mongoi'd hiti. Tu' a' toko' po papatahak do porsombahan di sumbolion dot a' po iyau korikot,” ka dau.


text:
Om ponuhu' noddi i Isai do tulun do mongoi pomolohou di tanak dau. Iri nopo tanak dau'ddi nga' tanakwagu dit oligkang om osihat, om olumis o mato dau. Om boro-boros noddi o Tuhan dot id di Somuil, “Iti no. Pilio' iyau!” ka.


text:
Om olomus nopo i Somuil do minongoi di tumau'd saitun, om tuntugai no dau i Daud do tanda' do pilion dau iyau, dot id toguang di tobpinai di Daud do suwai. Om maso iddi do pinorinta' do Rusod do Tuhan i Daud. Om mantad pod tadau'ddi om moyo-woyo' kasai' no dau o Rusod do Tuhan. Om uli' noddi i Somuil do hilo'd Rama.


text:
Om tongkiad noddi di Saul i Rusod do Tuhan. Om inggoriton diri iyau'd rusod dot araat di sinuhu'd Tuhan do mongoi ponginggorit dau.


text:
Om boros kaddi di piro-piro o susuhuon di Saul, dot id di Saul, “Oilaan i' dahai dot inggoriton ko'd rusod dot araat di sinuhu'd Tuhan do mongoi ponginggorit diya'.


text:
Nga' ondung kaakun ko, om posodia' i' iyahai do mogihum do tulun di milo do mongombit do kecapi. Om soira' nopondo dot inggoriton ko di rusod dot araat, om kombiton nondo di tulun i kecapi dau, om olingasan ko indo,” ka diyolo'.


text:
Om boros kaddi di Saul, “Pogihuman oku nod tulun dit oilo do pouni do tuunion, om angatan nod hiti'd doho',” ka dau.


text:
Om boros ka di tiso' di susuhuon dau, “Haro o tanak di Isai, i tulun do Baitlahim diri, dot oilo do popouni do tuunion. Om kawagu po nga' oligkang iyau koulun, om osiou, om soudor dit osonong, om oilo do mimboros. Om woyoon po iyau'd Tuhan,” ka dau.


text:
Om ponuhu' no i Saul do tulun do minongoi'd hiri'd di Isai do mongoi poboros do poingkaa, “Suhuon no i tanak nu, i Daud, i gompomogompi' di dumba' nu do mongoi solowot doho',” ka.


text:
Om suhuo' no di Isai i Daud do mongoi solowot di Saul, mikuwo'd pinoigitan do songinan o tanak do kambing, om songinan o kaladai di ginandaran do roti om kantung do kulit di noponu'd waig dot anggur.


text:
Om iyo noddi i Daud do minongoi'd hiri'd di Saul om kosiliu no iyau do susuhuon di Saul. Om orohian tomod diri i Saul di Daud, gisom do pinili' dau iyau do mongingigit do rapo-rapo dau'd sumangod.


text:
Om posunudai nod Saul i Isai do poingkaa, “Orohian kopio oku'd Daud. Pologoson nopo iyau do mundorong do hiti do sumiliu'd susuhuon ku,” ka.


text:
Om mantad poddi om pounion kasai' nopo di Daud i kecapi dau do soira-ira' nopod rikoton i Saul di rusod dot araat di sinuhu'd Tuhan. Om mogidu' nondo i rusod dot araat om osonong-sonong nondo i Saul.


text:
Insan o maso, om timungo' no di tulun do Pilistin i soudor diyolo' do hilo'd Soko. Pinotimungan nopo diyolo' om hilo'd Soko, it iso' o bandar do hilo'd watas do Yohuda. Om pomukiim no iyolo' do hilo'd piolitan do Soko om Asika, it id somok dot Ipis Damim.


text:
Om i Saul om i tulun dot Israil nga' tuminimung nogi', om pomukiim no iyolo' do hilo'd Rantai dot Ila, om sodia' no iyolo' do mongoi sangod di tulun do Pilistin.


text:
Iri nopo tulun do Pilistin om songingkakat dot id timpak dot iso' o nulu- nulu om iri no tulun dot Israil om id timpak dot iso' o nulu-nulu'd suwai. Piolitan nopo diyolo' om iso' po o kubong.


text:
Om haro'ddi o kusai do roitan dot i Guliat, i mantad id bandar do Gat, do suminoliwan do mantad hiri'd kokiiman do tulun do Pilistin do minongoi pimboros do sumaap di tulun dot Israil. Koronggoho' nopo dau om haro i' doti' o tolu o mito.


text:
Om kirasuk iyau do tambaga' di dong sumasangod do kawagato' nopo om haro i' doti' o limo nohopod om turu' o kilogram, om kitupi' iyau do tambaga'.


text:
Iri nopo randagan do tandus dau om irad i' di salampad do pangawalan, om iri no dila' di tandus dau om haro i' doti' o turu' o kilogram do kawagato'. Om haro o soudor do hiri'd gulu-gulu dau do kiinigit di kolid dau.


text:
Om ingkakat no i Guliat om pinggarangai no dau i soudor dot Israil, “Nunu maan dokoyu'd hino, tu' poimbaris do mongoi sangod? Okon toi ko' tulun oku'd Pilistin, oi dokoyu i turipon di Saul? Pomili' kou pogi' dot iso' o tulun dot id pogialatan dokoyu di gunsiou do mongoi saap doho'.


text:
Ondung kamanang iyau, om kapatai no doho', om sumiliu no iyahai'd turipon dokoyu. Nga' ondung kamanang oku, om apatai ku no iyau, om osiliu kou nod turipon dahai.


text:
Umbalan ku no kopio iyokoyu'd baino', oi soudor dot Israil. Pomili' kou pogi' dot iso' o tulun do mongoi saap doho'!” ka dau.


text:
Om soira' di nokorongou i Saul om i tulun dau di boros do miagal diri om aiso' no o pokukurayan diyolo' tu' moddosi ngai' poo.


text:
I Daud nopo om tanak di Isai, i tulun dot Iprata, do mantad hilo'd Baitlahim, it id watas do Yohuda. I Isai nopoddi nga' kianak do walu' o kusai, om tontok nopoddi nosiliu i Saul do raja' om molohing no kopio i Isai.


text:
Minongoi ngai' nopo tanud di Saul do sumangod i tolu tangaanak dau'd angagayo. Ngaran nopo dit id dotuo om i Iliab, om iri no koduwo om i Abinadab, om iri no kotolu om i Sama.


text:
I Daud nopo om tanak dau do komulakan. Om tontok di moyo-woyo' nod Saul do sumangod i tolu tobpinai dau dot id dotuo,


text:
om misomonu-monu' do tongkiadan di Daud i Saul, tu' muli' iyau do hilo'd Baitlahim do mongoi padtamong di baanan do dumba' di tapa' dau.


text:
Om monikid kosuabon nopo om monikid sosodopon do minsomok i Guliat di tulun dot Israil om mimboros do sumaap diyolo' do solinaid dot apat nohopod o tadau.


text:
Insan tadau, om boro-boros no i Isai dot id di Daud, “Ongoi anu dot ongohopod o kilogram di gandum do ginowi om hopod o liob do roti, om ngoyon no pootodo' dot id tobpinai nu do hilo'd kokiiman do soudor.


text:
Om igitai iti hopod o bulugu' do montiga' do patahakon di boyoon do soudor. Uhoton no kopio ondung poingkuro-kuro no i tobpinai nu om migit nod maan ku'd pogintutunan do nokosolowot kopio ko diyolo' om ongosonong-sonong iyolo'.


text:
I Raja' Saul nopo om i tobpinai nu, om koinsanai di tulun dot Israil om hilo'd Rantai dot Ila do sumangod di tulun do Pilistin,” ka dau.


text:
Om osuab poddi di kosuabon kawagu, om tungag no i Daud om ponuhu' no iyau do tulun do suwai do mongoi padtamong di dumba'. Om igitai ngai' no dau i taakanon om pamanau no do tumanud di pinonuhuan di tapa' dau. Om korikot no iyau do hiri'd kokiiman do tontok di mamanau no i tulun dot Israil do mongoi sangod om mikuwo'd sampangkis-pangkis do pangkis do sumangod.


text:
Om poiliho' nopoddi di Daud i taakanon di nigitan dau dot id tulun di madtatamong di taakanon do soudor om tangkus nod minongoi'd hiri'd tiyonon do misangod. Om ongoi no iyau solowot di tobpinai dau om ponguhot no ondung poingkuro-kuro no iyolo'.


text:
Nga' maso dau do moro-boros diyolo' om pamanau no i Guliat do minongoi'd hiri'd gulu do minimboros do sumaap dot Israil do miagal di pimboroson kasai' dau. Om i Daud nga' nokorongou nogi' di pinoboros dau'ddi.


text:
Om kokito poddi di tulun dot Israil i Guliat om panangkus no iyolo' do minogidu' tu' moddosi no kopio iyolo'.


text:
“Antangai pogi' iyau!” ka diyolo' do mogiboro-boros. “Om pokinongoho' pogi' ilo boros dau do sumaap. Nakabatos no i Saul, i raja' toko' do manahak dot isomuli' dit agayo dot id tulun di kapatai di Guliat. Om pokowinan po di raja' i tanak dau'd tondu' dot id tulun diri, om sompiiyon dau nga' a' no minog do mambayar do sukai,” ka diyolo'.


text:
Om uhoto' no di Daud i soudor di hiri'd toning dau, “Nunu ot isomuli' di tulun di kapatai dilo tulun do Pilistin, om i kopoidu' do tulun dot Israil do mantad id kointingayaman diti? Nga' isai kopio toi ilo tulun do Pilistin do kapir dilo', tu' kasaap kopio'd mimboros do sumaap do soudor do Kinorohingan di poimpasi?” ka dau.


text:
Om korongou nod i Iliab, i tobpinai di Daud dot id dotuo, i boros di Daud dot id soudor diri, om kotogod no iyau di Daud. Boros ka dau, “Nunu maan nu'd hiti? Isai no o sinuhu' nu'd madtamong di dumba' nu do hilo'd tana' do kowotuan? Oilaan ku i' ino kowoyo-woyoon nu'd minggunsiou-siou; mongoi ko no ontong do mogisasangod do hiti koii?” ka dau.


text:
Om ongoi noddi iyau solowot di soudor do suwai om iri kasai' nopo o tuhoton dau, om pointikid-tikid do muhot iyau nga' iyo kasai' nopoddi ot isimbar.


text:
Nga' haro o piro-piro tulun do nokorongou di boros di Daud. Om poboroso' no diyolo' iri dot id di Saul. Om lohowo' noddi di Saul i Daud do mongoi solowot dau.


text:
Om boros kad Daud dot id di Saul, “Oi Tuan Raja', a' toko' i' minog do moddosi di tulun do Pilistin diri! Tu' ngoyon ku i' iyau saapo',” ka dau.


text:
“Kada'!” kad i Saul do suminimbar. “Poingkuro ko'd sumaap dau? Tu' iya' nopo om omulok po, nga' iyau nopo om noubas nod sumangod do mantad po dit okoro' po iyau,” ka dau.


text:
Nga' boros kad Daud dot id di Saul, “Iyoho' nopo om oubas i' do madtamong di dumba' do tapa' ku. Om soira' nopod rumikot o singa ko' bohuang do mongoi daa panabpo di dumba' om


text:
gusaon ku nopo om patayon ku no om apasi indo i dumba'. Om ondung takaman oku di singa ko' i bohuang, om maan ku nopo kotolo' o liou om bobogon ku no do gisom dot apatai.


text:
Nakapamatai oku nod singa om bohuang, om iti tulun do Pilistin do kapir diti nga' oiyo iddi, tu' kasaap kopio i' do mimboros do sumaap diti soudor do Kinorohingan di poimpasi.


text:
Pinoidu' oku id Tuhan do mantad id singa om bohuang om poiduwon oku i' dau do mantad id tulun do Pilistin diti,” ka dau. Om boros kaddi di Saul, “Ongoi no, om maha' daa om woyoon ko'd Tuhan,” ka.


text:
Om patahako' nod Saul di Daud i pakayan do don sumasangod om i rasuk do basi' om pakayo' noddi di Daud iri. Om potupiyai nogiddi di Saul di Daud i tupi' do tambaga'.


text:
Om pokogoso' no di Daud i gayang di Saul do hiri'd rasuk do basi', om umbal noddi iyau do mamanau. Nga' a' no iyau milo'd mamanau tu' a' i' iyau noubas do manampakai'd pakayan do don sumasangod. “A' oku i' milo'd manampakai'dti,” ka dau. Om iduwo' ngai' nopoddi dau i pakayan do don sumasangod.


text:
Om igitai no dau i sukud do dong madtatamong do dumba', om anu iyau'd limo o watu dit ongolunau do mantad hiri'd bawang, om posuango' no dau do hiri'd kantung dau. Om poingigit dau o tullogong, om ongoi nogiddi iyau timbaba' di Guliat.


text:
Om pamanau noddi i tulun do Pilistin do mongoi insomok di Daud, om hiri'd gulu-gulu dau i mongingigit di kolid dau.


text:
Nga' soira' di nokito kopio di Guliat i Daud, om koirak poddi tomod i Guliat do monguntotori' dau tu' omulok po i Daud om oligkang kinoulunan.


text:
Om boros kad i Guliat dot id di Daud, “Nunu maan nu'ndo sukud? Tasu oku daa dot osorou nu?” ka dau. Om pimpapalai no dau i Daud dot id suang do ngaran di ponokokinorohingan dau.


text:
Om boros ka kawagu dau, “Kaino pogi'd hiiti. Om paakanan ku i' o rata' nu di tombolog om i nintorusan,” ka dau.


text:
Om boros kad Daud, “Iya' nopo om rumikot do sumaap doho' do mikuwo'd gayang, om tandus, om totokon. Nga' iyoho' nopo om rumikot do sumaap diya' do mikuwo'd ngaran do Tuhan it Agayo Kuasa', i Kinorohingan do soudor dot Israil, it indaraaton nu'ddi.


text:
Tadau nod baino' do patahakon ko'd Tuhan dot id doho'. Tu' aala' ku i' iya' om oidu' ku o tulu nu. Om paakanan ku'd tombolog om nintorusan o rata' nu om i rata do soudor do Pilistin. Om koilo indo o pointongkop do pomogunan do haro o Kinorohingan do tukuon dahai, i tulun dot Israil,


text:
om kokito ngai' indo o koinsanai'd tulun do hiti dot a' i' minog do haro o gayang ko' tandus do Tuhan do mamasi do tulun dau. Iyau no i kamanang dot id suang do pisangadan diti, om patahakon kou i' dau dot id suang do longon dahai,” ka dau.


text:
Om soira' di mininsomok kawagu i Guliat di Daud, om osiau nopoddi i Daud do minanangkus do kuminaa ponong id borisan di soudor do Pilistin do mongoi saap dau.


text:
Om kokog no i Daud di kantung dau om anu nod iso' o watu, om polositiko' no dau dot id di Guliat. Om koonong nopo di watu o turos di Guliat om gisom do nakatanom di korulung do tulu dau. Om kahaba' nopoddi i Guliat om kotungub no do hiri'd tana'.


text:
Om panangkus no i Daud do minongoi'd hiri'd kinoilihon di Guliat om ingkakat no iyau do hiri'd toning dau. Om kodongo' no dau i gayang di Guliat do mantad hiri'd tangkap om iduwo' no dau o tulu di Guliat, om kapatai noddi i Guliat. Om miagal noddi i Daud do minangala' om minamatai di Guliat, tu' aiso' i' o gayang dau, suwai ko' tullogong noo om iso' o watu do pinamatai dau! Soira' di nokito di tulun do Pilistin do napatai no i gunsiou diyolo' om panangkus no iyolo'd minogidu'.


text:
Om pamangkis no i soudor dot Israil om i soudor do Yohuda om gusao' no diyolo' i soudor do Pilistin do mantad hilo'd Saaraim om gisom do nokorikot do hilo'd Gat om hilo'd wawayaan dot agayo dot Ikron. Iri nopoddi tulun do Pilistin di nongosuhat nga' songingiliu pod hiri'd ralan!


text:
Om soira' di guminuli' i soudor dot Israil do minongoi pomogusa' di soudor do Pilistin, om ngoyo' no diyolo' pingonuo' it id suang do kiim di soudor do Pilistin.


text:
Om ngoyo' nod Daud i tulu di Guliat om igitai nod hilo'd Yorusalim, nga' iri nopo rapo-rapo di Guliat om pinoopi' i' dau do hiri'd kiim dau.


text:
Soira'ddi nokito di Saul i Daud do mongoi saap di Guliat, om uhoto' no dau i Abnor, i boyoon do soudor dau, “Abnor, isai o sanganak dilo tanakwagu dilo'?” ka dau. “Oi Tuan Raja', a' oku i' koilo,” kad Abnor do suminimbar.


text:
Om soira'ddi guminuli' i Daud do hiri'd kokiiman, di napatai dau i Guliat, om angatai no iyau di Abnor do minongoi solowot di Saul. Om poingigit po di Daud i tulu di Guliat.


text:
Om uhoto' no di Saul iyau, “Isai o sanganak diya', oi anakwagu?” ka. Om boros kad Daud do suminimbar, “Iyoho' nopo om tanak di Isai, i mantad hilo'd Baitlahim,” ka dau.


text:
Om kopongo po i Saul do monokiboro-boros di Daud, om oduhai no dau i Daud do minuli' do hiri'd walai di tapa' dau. Om korongou nod i Yonatan, i tanak di Saul, i pinibara-barasan diyolo'ddi. Om i Yonatan diri nga' osianan nogi' kopio di Daud do miagal pod osianan do dau'd tinan.


text:
Om sumpa' noddi i Yonatan do mambalut kasai' di Daud do gisom dot alaid, tu' osianan kopio i' iyau di Daud.


text:
Om iduwo' no dau i rasuk di poinrasuk dau om patahako' no dau di Daud, om iri nogi' i pakayan dau do don sumasangod, om i gayang, om i pana', om i tagkos dau nga' pinatahak i' dau.


text:
Om owonsoi kasai' nopod Daud kosonong-sonong o koinsanai di ponuhuan di Saul dau do momonsoi. Om siliho' noddi iyau di Saul do boyoon di soudor dau. Om asanangan ngai' nopod i Daud i soudor om i susuhuon di Saul.


text:
Tontok di minuli' i Daud, di napatai dau i Guliat, i tulun do Pilistin diri, om tontok di baris no i soudor do suwai do sumuang di bandar, om ongoi ngai' no solowot di Saul i tongoondu' do mantad id pointikid-tikid do bandar dot Israil. Om minsinding po iyolo' dot atataadan, om mintari' om popinguni do rebana om kecapi.


text:
Om ongotood tomod diri iyolo' om modsinding do poingkaa, “Boribu-ribu o pisangod do napatai di Saul, nga' hinapadan noribu o napatai di Daud,” ka.


text:
Om kotogod tomod noddi i Saul tu' a' iyau norohian do nokorongou'ddi. Boros ka dau, “Hinapadan noribu o poboroson diyolo'd napatai di Daud, nga' doho' nopo om boribu-ribu noo. A' no alaid om silihon no diyolo'd raja' i Daud!” ka dau.


text:
Tadau noddi kawagu, om sigog id rikoto' i Saul di rusod dot araat di sinuhu'd Kinorohingan. Om miagal poddi iyau'd tulun do mulau-ulau do muhod do hiri'd walai dau. Maso nopoddi nga' mongombit i Daud di kecapi do miagal di koubasanan dau om i Saul no om kiinigit do tandus.


text:
Om poingkaa'ddi ot osorou di Saul, “Maan ku lo' palantako' do hilo'd limput,” ka. Om potokono' no dau dot induwo i tandus dot id di Daud, nga' noilag goduwo id Daud iri.


text:
Om ooris diri i Saul di Daud tu' woyoon i' iyau'd Tuhan, nga' i Saul nopo om notongkiadan nod Tuhan.


text:
Om iri noddi o kinopoinsoduan di Saul di Daud do mantad id dau, om siliho' no dau i Daud do boyoon do soribu o soudor. Om i Daud no o minogulu di soudor dau dot id pointikid-tikid do pisangadan.


text:
Nga' osianan ngai' nopod i Daud i tulun dot Israil om Yohuda tu' iyau no o boyoon dit ogumu' kopio o nowonsoi dot osonong.


text:
Om boros kaddi di Saul dot id di Daud, “Diya i Mirab, i tanak ku'd tondu' dit id dotuo. Om pokowinan ku no diya' ilo' do kopointalang ko nod kosioho' nu do sumangod dot id suang do pisangadan do don Tuhan,” ka dau. (Tu' osorou nopo daa di Saul nga' iyo nodti o ralan dot apatai i Daud di tulun do Pilistin om okon indo ko' iyau kopio o kapamatai.)


text:
Om boros kad Daud do suminimbar, “Isai oku'dti om nunu kopio o sompiiyon ku do hiti'd Israil tu' silihon oku do monongiwan do Raja'?” ka dau.


text:
Nga' soira' di norikot i maso do kapatahakan di Mirab dot id di Daud, om pokowinai nogiddi i Mirab di Adriol, i tulun do mantad hilo'd bandar do Mihola.


text:
Nga' minuhang iddi di Daud i tanak di Saul do tondu' di tiso', i roitan dot i Mikal. Om asanangan nopo i Saul do nokoilo'ddi.


text:
Osorou nopo dau nga', “Patahakon ku nopo di Daud i Mikal om silihon ku indo iyau do lawa' dot id di Daud, om apatai indo iyau di tulun do Pilistin,” ka. Om koinduwo noddi di Saul do momoros dot id di Daud do poingkaa, “Monongiwan ko no doho',” ka.


text:
Om suhuo' nod Saul i pagawai dau do momolisok-lisok do mongoi pomisunud di Daud dot orohian iyau di Daud om posunudon dot oinsanan nopo i pagawai dau dot osianan di Daud. Om posunud nogi' do tontok noddi o maso dot osonong do kowinon di Daud i tanak dau'd tondu'.


text:
Om posunudo' no diyolo' iri dot id di Daud. Nga' boros kad i Daud do suminimbar, “Ondos daa dokoyu om osoonong do sumiliu'd monongiwan do raja'? Iyoho' nopo om tulun i' do mosikin om aiso' o ngaran-ngaran,” ka dau.


text:
Om suhuo' no kawagu iyolo' di Saul do momisunud di Daud do poingkaa, “Pokionuon nopo di raja' do pongopung di tondu' om hatus o kulit di sisinsibon do monunat do mantad id tulun do Pilistin om osulian i' i pisangod dau,” ka. (Iti no o ralan dit osorou di Saul dot apatai i Daud di tulun do Pilistin.)


text:
Soira' di nokosunud di pagawai i boros diri dot id di Daud om pangakun no i Daud do sumiliu'd monongiwan di raja'. Om tontok dit a' po norikot o tadau do pikowinan,


text:
om ongoi no i Daud om i tulun dau pamatai do duwo nahatus o tulun do Pilistin do hiri'd watas do Pilistin. Om igitai no dau dot id di Saul i kulit do sisinsibon do tontok do monunat dot irad di pinokianu dau. Om pokowinai noddi di Saul di Daud i Mikal.


text:
Om koilaai noddi kopio di Saul do moyo-woyo' o Tuhan di Daud om osianan kopio di Daud i Mikal, i tanak dau'd tondu'.


text:
Om okon nogiddi dot ooris kopio i Saul di Daud. Om araatan kasai' nopoddi i Saul di Daud do solinaid dau do poimpasi.


text:
Om pointikid-tikid do mongoi saap diyolo' i soudor do Pilistin om poillobi-lobi no kasai' o kamanangan di Daud dot id pisangadan ko' i soudor di Saul do suwai. Om iri noddi o pinapabantug kopio di Daud.


text:
Om sunudai nod i Saul i tanak dau, i Yonatan, om koinsanai di pagawai dau do pokipapatayan dau i Daud. Nga' i Yonatan nopo om osianan i' kopio di Daud.


text:
Om iri noddi o kinopomisunudan dau di Daud, boros ka dau, “Pokipapatayan ko moti' di tapa' ku. Om antaan-taan no. Kosuabon nopod suab, om mongoi no lisok dot id iso' o kinoiyonon dit a' oilaan do wokon om mundorong nopod hiri.


text:
Om moyo' oku'ndo di tapa' ku do mongoi'd hiri'd somok di kinoiyonon di linisok nu om monokiboro-boros oku'ndo dau do pasal diya', om sunudan ku indo iya' do kootuson di pibara-barasan dahai,” ka dau.


text:
Om poboroso' noddi di Yonatan o kosonongo' di Daud dot id di Saul. Boros ka dau, “Apa', kada' kopio pokorualai i Daud, i susuhuon nu. Tu' a' i' iyau insan pomonsoi'd kasalaan dot id diya'; tu' osonong ngai' i' o koinsanai di winonsoi dau dot id diya'.


text:
Tontok di minongoi iyau pamatai di Guliat om a' no dau sinorou o dau'd tinan, om onuwai nod Tuhan do kamanangan dit agayo kopio o tulun dot Israil. Iya', oi apa', nga' nokokito nogi', om notood tomod ko do tontok diri. Nga' nokuro'ddi tu' momonsoi ko dot araat dot id tulun dit aiso' sala', om pokipapatayan nu i Daud do baino' dot aiso' o paantakan?” ka dau.


text:
Om kotumbayaai iddi i Saul do nokorongou di boros di Yonatan, om sumpa' no iyau dot id suang do ngaran do Tuhan dot a' iyau mamatai di Daud.


text:
Om lohowo' noddi di Yonatan i Daud om sunudai no dau di pinibara-barasan diyolo'. Om angatai noddi dau i Daud do minongoi'd hiri'd di Saul om karaja' no kawagu i Daud dot id di Saul do miagal di gulu.


text:
Om ongoi po kawagu i tulun do Pilistin panangod diyolo'. Om ngoyo' nod Daud saapo' iyolo', gisom do naala' dau i tulun do Pilistin om poggidu' ngai' noddi i tulun do Pilistin.


text:
Insan tadau om sigog id rikoto' i Saul di rusod dot araat di sinuhu'd Tuhan. Tontok nopoddi nga' poirikau i Saul do hiri'd walai dau om kiinigit iyau di tandus dau. Om i Daud nga' hiri nogi' do popouni di kecapi dau.


text:
Om mumbal daa'ddi i Saul do papalantak di Daud do hiri'd limput. Nga' noilag i' di Daud, om iri nogiddi i tandus o nakalantak do hiri'd limput. Om poggidu' no i Daud do mantad hiri.


text:
Om totuong iddi do minonuhu' i Saul do piro-piro o tulun do mongoi padtamong di walai di Daud. Om sinuhu' daa dau iyolo' do mamatai di Daud di kosuabon. Nga' sunudai nod i Mikal, i sawo di Daud, i Daud. Boros ka dau, “A' ko nopo moti' mogidu' do totuong do baino' om apatai ko nod suab,” ka dau.


text:
Om ngoyo' noddi di Mikal i tininganak, i tingolig do sompiiyon dau, om poliiyo' nod hiri'd toodopon di Daud. Om nongoi dau i bantal di hulu'd kambing do winonsoi om pabantalo' no di tulu di tininganak. Om kumutai nogiddi dau.


text:
Soira' di nokorikot i tulun do sinuhu' di Saul do mongoi daa panangkap di Daud om sunudai noddi di Mikal iyolo' do sumakit i Daud.


text:
Nga' suhuo' po kawagu di Saul i tulun dau do mongoi pogontong di Daud, do mato kopio o kokito. Boros ka dau, “Antayangon nopo iyau do mongoi'd hiti do hiri'd toodopon dau, om apatai ku i' iyau,” ka dau.


text:
Om suang no i piro-piro o tulun diri do hiri'd bilik om kokito'ddi diyolo' dot iri i' i tininganak do tingolig i hiri'd toodopon om i bantal do hulu'd kambing do winonsoi o pinoulunanan.


text:
Om uhoto' no di Saul i Mikal, “Nokuro tu' nakalan oku diya' om pinologos nu'd mogidu' i pisangod ku?” ka dau. Om boros kad Mikal do suminimbar, “Boros ka dau om patayon oku no dau dot a' ku no iyau tulungon do mogidu',” ka.


text:
Om poggidu' no i Daud om ongoi no do hilo'd di Somuil do hilo'd Rama. Om susuyo' ngai' nopod Daud dot id di Somuil o koinsanai di winonsoi di Saul dot id dau. Om pakayaai no diyo Daud di Somuil do hilo'd Nayot om undorong no iyolo'd hilo'.


text:
Om ponuhu' no i Saul do piro-piro o tulun do mongoi panangkap di Daud. Nga' tontok di nokokito i piro-piro tulun diri do piro-piro o nabi di mogiwoyo-woyo' do mintari' om minggiak do moyo-woyo' di Somuil, i boyoon diyolo', om iyolo' nogiddi nga' porintao' nod Rusod do Kinorohingan, om timpuun no iyolo' iyau do mintari' om minggiak.


text:
Soira' di nokorongou i Saul do habar diri om ponuhu' po kawagu iyau'd tulun do mongoi'd hiri, nga' i tulun diri nga' minintari' i' om mininggiak. Om ponuhu' po i Saul do tulun, do kointolu no dau'd minonuhu', nga' miagal iddi o nosiliu dot id diyolo'.


text:
Om ongoi noddi i Saul iyau do hilo'd Rama. Om tontok di nokorikot iyau do hiri'd torobong dot agayo do hilo'd Soku, om ponguhot no iyau ondung honggo iyo Somuil di Daud. Om kosunudai no iyau do hilo' iyolo'd Nayot, i hilo'd somok do Rama.


text:
Om pakayaai nod i Saul do hilo'd Nayot, nga' tontok di manau-panau po iyau om porintao' no iyau kadauu do Rusod do Kinorohingan, gisom dot iyau nogi' nga' minintari' iddi om mininggiak do gisom do nokorikot iyau do hilo'd Nayot.


text:
Om iduwo' nod Saul o pakayan dau, om pintari' noddi om pinggiak no dot id toguang di Somuil. Om kahaba' nogiddi iyau do hiri'd tana', om poillabas nopoddi do nosongodou om gisom do nosuaban. (Om iri no o kinoimpuunon di boboroson do poingkaa, “Do nosiliu id nabi i Saul iyau?” ka.)


text:
Om poggidu' noddi i Daud do mantad hilo'd Nayot, i hilo'd somok do Rama, om ongoi no iyau solowot di Yonatan. Om uhoto' no dau i Yonatan, “Nunu o kasalaan ku? Nunu ot araat do nowonsoi ku? Nunu o nowonsoi ku dot araat om nunu o dusa ku dot id tapa' nu tu' gisom do pokipapatayan oku di tapa' nu?” ka dau.


text:
Om boros ka di Yonatan do suminimbar, “Kada' pomoros dot iyo'ndo, tu' sumumpa' oku no dot id Tuhan dot a' ko i' kopio patayon. Tu' sunudan kasai' oku i' di tapa' ku do nunu nopo o wonsoyon dau, do hal tuu dit agayo ko' okoro' po. Om a' i' iyau insan do mogolim dot id doho' do nunu nopo. Om a' i' otopot ino pinoboros nu,” ka dau.


text:
Nga' boros ka di Daud do suminimbar, “Noilaan no di tapa' nu dot osianan ko doho'. Om atantu' nod a' iyau popoilo diya' di maan dau wonsoyo'ddi tu' mada' iyau do tumongob ko. Nga' otopot no kopio iti poboroson ku dot id suang do ngaran do Tuhan di poimpasi do sallaang po o kosoduwo' ku do mantad id kapatayon,” ka dau.


text:
Om boros kad i Daud, “Suab nopo om Tadau dot Agayo do mamaramai do Tulan do Wagu. Otopot nopo daa kopio om tumorungak oku daa di raja' do makan. Nga' ondung kaakun ko om mongoi oku lisok do hilo'd talun do gisom do sosodopon do suab diino.


text:
Ondung monguhot i tapa' nu ondung nokuro tu' a' oku nakarapou, om poboroson nopo do pinologos oku diya' do minuli' do hilo'd Baitlahim do mongoi papatahak do porsombahan di patahakon dot insan do sontoun do miwoyo' do toinsanan di sompiiyon ku.


text:
Ondung a' iyau otogod, om aiso' no o ligogon ku. Nga' ondung otogod iyau om oilaan nu indo do nokopomusorou mantad no iyau do pokoruol daa doho'.


text:
Om mokitulung oku no diya' do wonsoyon nu'ti pokionuon ku, tu' nokogirot to no i pinibatasan to goduwo dot id toguang do Tuhan. Ondung kisala' oku om iya' nogi' o mamatai doho'! A' no minog dot i tapa' nu o mamatai doho',” ka dau.


text:
Om boros ka di Yonatan do suminimbar, “Kada' katangkabo, tu' ondung oilaan kopio ku do nokopomusorou i tapa' ku do pokoruol diya' om atantu' nod sunudan tiya' i',” ka dau.


text:
Om uhoto' nod i Daud i Yonatan, “Isai nondo o momisunud doho' dot apantog no o ponimbar di tapa' nu diya',” ka.


text:
Om boros kad Yonatan, “Kaino mongoi'd hilo'd talun,” ka dau. Om ongoi no goduwo iyolo'd hiri'd talun.


text:
Om boros kad Yonatan dot id di Daud, “Tuhan no, i Kinorohingan dot Israil o sumiliu'd sasi' to. Tu' dongiyo'dti nopod suab ko' suab diino om uhoton ku nondo i tapa' ku. Ondung osonong iyau dot id diya' om monuhu' oku id tulun do mongoi pomisunud diya'.


text:
Nga' ondung nokopomusorou iyau do pokoruol diya' om pologoson nopo o Tuhan do mamatai doho' ondung a' ku no iya' sunudan om a' tiya' no pologoson do mogidu' om a' ko i' apatai. Maha' daa om woyoon ko'd Tuhan do miagal di minomoyo' iyau di tapa' ku di gulu po.


text:
Om ondung a' oku apatai om igitan no i batos to dot id toguang do Tuhan do tumorodok ko dot id doho'. Om ondung apatai oku,


text:
om pointalangon no o kotorodoko' nu dot id sinakagon ku do gisom do poingompus. Om soira' nopondod apatai ngai'd Tuhan o pisangod nu,


text:
om poinggirot i' kasai' iti pibatasan to. Ondung a' nu igitan i pinibatasan diri om hukuman ko nod Tuhan,” ka dau.


text:
Om koinduwo nodti do minonuhu' i Yonatan di Daud do mamatos dot osianan dau, tu' osianan kopio i' i Yonatan di Daud do miagal dot osianan iyau do dau'd tinan.


text:
Om boro-boros po kawagu i Yonatan di Daud, “Suab nopo tu' Tadau dot Agayo do Tulan do Wagu, om atantu' nod oilaan do tulun dot a' ko hino tu' a' ko i' hino do potorungak do makan.


text:
Om ondung a' ko hino do suab diino om atantu' nod ngoyon ko ihumo'. Iyo nopoddi, om mongoi nogi' do hilo'd linisok nu di gulu om lumisok nod hiri'd tirung di nokotimbunon do watu.


text:
Om mamana' oku nondo dot intolu do ponong hiri'd tinimbunan do watu do miagal-agal do haro o pokiaanangan ku.


text:
Om suhuon ku nogindo i susuhuon ku do mogihum di pana'ddi. Om ondung momoros oku dot id susuhuon ku dot, ‘Antangai i pana' do hiiti'd somok, ngoyo' no!’ ka dot id dau, om komoyon nopoddi om aiso' i' o koligagaanan nu om milo ko nod sumoliwan do mantad hiri. Om sumumpa' oku dot id suang do ngaran do Tuhan di poimpasi dot aiso' i' o nunu-nunu'd koligagaanan nu.


text:
Nga' ondung momoros oku dot id dau dot, ‘Hiino'd sodu' i pana',’ ka, om mogidu' no tu' komoyon nopoddi nga' suhuon ko'd Tuhan do mogidu'.


text:
Nga' iri nopo batos di nowonsoi to dot id pialatan to goduwo om Tuhan no o mongilo-ilo om oigitan kasai' to indo iri do gisom dot alaid,” ka dau.


text:
Om ongoi no i Daud lisok do hiri'd talun. Om tontok di Tadau dot Agayo do Tulan do Wagu, om ongoi no i Saul rapou di poginakanan.


text:
Om irikau no i Saul do hiri'd tiirikohonon dau dit id toning di limput. Om i Abnor nopo nga' poirikau do hiri'd toning di Saul, om i Yonatan no om poirikau do hiri'd dotoguangan di Saul. Nga' aiso' i' o poirikau di tiirikohonon di Daud.


text:
Nga' tadau nopoddi om aiso' i' o boros di Saul, tu' poingkaa ot osorou dau, “Haro doti' o nosiliu dot id di Daud di minonosomu' dau dot id pagantangan do tugama',” ka.


text:
Om tadau noddi kawagu, di koduwo nod tadau do mamaramai do Tulan do Wagu, om aiso' po kasai' o poirikau di tiirikohonon di Daud. Om uhoto' noddi di Saul i Yonatan, “Nokuro tu' a' hino i Daud di konihab om baino' nga' a' i' hino do hiti'd poginakanan?” ka dau.


text:
Tu' poingkaa o boros dau, ‘Pologoso' oku nod mamanau, tu' mongoi oku papatahak do porsombahan do miwoyo' di sompiiyon ku do hilo'd Baitlahim, om sinuhu' oku di tobpinai ku dot id dotuo do mongoi'd hilo'. Ondung kaakun ko, om pologoso' oku nod mongoi solowot di sompiiyon ku,’ ka dau. Om iri noddi ot a' dau nakarapahan do hiti'd poginakanan nu, oi Apa',” ka dau.


text:
Om kotogod tomod noddi i Saul di Yonatan do nokorongou iyau'ddi, om gisom do minomoros iyau do poingkaa, “Iya' no o tanak dit araat kopio! Baino' nopoddi om oilaan ku no do mogobi' ko di Daud. Om mongintingayam ko do tinan nu om i tina' nu.


text:
A' ko toi koilo dot ondung poimpasi po i Daud om a' ko no osiliu'd raja' do pomogunan diti? Ngoyo' iyau angatai'd hiti! Tu' mositi' nod patayon iyau!” ka dau.


text:
Om korongou poddi di Saul i boros di Yonatan om diri nod pinotokon di Saul i tandus dau dot id di Yonatan do pamatai daa dau. Om koilaai nogiddi kopio di Yonatan do pokipapatayan no kopio di tapa' dau i Daud.


text:
Om ingkakat no i Yonatan do mantad hiri'd tirikohonon dau om soliwan no di kinoiyonon diri do mikuwo'd otogod tomod. Om a' no iyau minangakan do nunu- nunu do tadau'ddi, i tadau do koduwo do karamayan do Tulan do Wagu, tu' tumongob no kopio iyau do kosorou di Daud do nindaraat di Saul, i tapa' dau.


text:
Kosuabon noddi kawagu om ongoi no i Yonatan do hiri'd talun do mongoi solowot di Daud, do miagal di pinibatasan mantad diyolo'. Om pangangat no iyau dot iso' o kusai dit okoro' po.


text:
Om boros ka dau dot id tanak do kusai'ddi, “Manangkus no om ngoyon i' ihumo' i pana' do papanaon ku,” ka dau. Om panangkus no i tanak om papanao' nod Yonatan i pana' do pinosogulu di tanak diri.


text:
Om tontok di nokorikot i tanak do hiri'd kinorotuon di pana'ddi om garangai no di Yonatan iyau, “Osodu' pod mantad hino i pana'.


text:
Siahai no! Kada' andog tomod do hino!” ka dau. Om ngoyo' no di tanak i pana' om guli' nod hiri'd tuan dau.


text:
Nga' a' i' iyau koilo ondung nunu kopio o komoyon di boros di Yonatan diri. Iyo Yonatan nod i Daud o koilo.


text:
Om patahako' noddi di Yonatan i pakakas dau'd mamana' dot id tanak diri om suhuo' no dau'd migit do gumuli' do hiri'd bandar.


text:
Om kapamanau poddi i tanak om soliwan nogiddi i Daud do mantad id dotirung di tinimbunan do watu. Om otud no iyau dot intolu. Om sopiihad-ihad nopoddi goduwo iyo Daud di Yonatan, om minigapus tomod iyolo'. Nga' katangaban nopo di Daud om agayo po ko' i katangaban di Yonatan.


text:
Om boro-boros noddi i Yonatan dot id di Daud, “Kinorohingan i' o momoyo' diya'. Om Tuhan no o momogompi' dato om i sinakagon to, om iyau o milo do mongigit di pinibatasan to dot id toguang do Kinorohingan,” ka. Om pamanau noddi i Daud, om poguliai no di Yonatan do hiri'd bandar.


text:
Om ongoi noddi i Daud do hilo'd di Ahimilik, it Imam do hilo'd Nob. Om soliwan no i Ahimilik do minongoi solowot dau do mikuwo'd nokotigowo tomod. Om ponguhot no iyau, “Nokuro tu' iso-iso' ko do minongoi'd hiti?” ka dau.


text:
Om boros kad Daud, “Sinuhu' oku di raja' do minongoi'd hiti. Om a' oku i' dau pinologos do momisunud dot isai nopo o tulun diti karaja' ku'dti. Om suhuo' ku noddi i tulun do mongoi solowot doho' dot id iso' o kinoiyonon.


text:
Nunu po kaakan-akanan do haro dot id diya'? Onuwai oku daa dot ongolimo o liob do roti, ko' nunu nopo i haro do hiti!” ka dau.


text:
Om boros ka dit imam do suminimbar, “Aiso' no o roti ku di roti do koubasanan, suwai ko' iri po roti di maan do porsombahan o haro. Nga' koino-ino ko i' do manganu dilo', dot a' no i tulun nu nokodudun do tongoondu' di tadau di nakatalib,” ka dau.


text:
Om boros ka di Daud do suminimbar, “Atantu' nod amu'! Olidang kasai' i' i tulun ku dot id pagantangan do tugama' do mulong piya dot i koubasanan o karaja'; om okon-okon nogindod baino' tu' agayo kopio o komoyon diti karaja' dahai,” ka dau.


text:
Om patahako' noddi dit imam i roti'ddi dot id di Daud tu' iri po roti di nakatahak dot id Kinorohingan o haro dot id dau, om i nanu do mantad id pananaraban do porsombahan om tiningalanan dau'ddi do roti do wagu.


text:
(Nga' tontok nopod tadau'ddi om kaantakai nod hiri i Doig i mantad hilo'd Idom, i boyoon do madtatamong do dumba' di Saul. Hiri pogi' iyau nga' momonsoi iyau dit apatut do wonsoyon dau do tumanud dot oturan do tugama'.)


text:
Om uhoto' no di Daud i Ahimilik, “Haro o tandus ko' gayang di nokoopi' nu do milo ku'd pakayon? Tu' aarau-arau tomod oku do minamanau do sinuhu' di raja', gowoi poddi om a' oku nokoigit di gayang ku ko' nunu-nunu nopo i rapo-rapo'd suwai,” ka dau.


text:
Om boros kaddi di Ahimilik do suminimbar, “Hati i' i gayang di Guliat, i tulun do Pilistin di pinatai nu di hilo'd Rantai dot Ila. Hilo'd dotirung dit ipod i gayang do linopot do kain. Ondung onuon nu iri om ngoyo' nopo. Tu' iri po o rapo-rapo do hiti,” ka dau. Om boros ka di Daud, “Onuo' nopo doho' iri, tu' aiso' no o gayang dot osonong ko' iri dot id pointongkop diti pomogunan,” ka dau.


text:
Om tadau iddi do minogidu' i Daud do mantad id di Saul. Om ongoi no iyau do hilo'd di Akis, i raja' do bandar do Gat.


text:
Boros ka di pagawai di Raja' Akis dot id di Akis, “Okon toi ko' i Daud iti, i raja' do hilo'd pomogunan dau? Okon toi ko' iyau no i pinodsindingan di tongoondu' do mikuwo'd santari-tari' do modsinding do poingkaa, ‘Boribu-ribu o napatai'd i Saul, nga' hinapadan noribu o napatai'd i Daud!’ ka,” ka diyolo'.


text:
Om di nopoddi norongou di Daud i boros diyolo', om agangau'ddi o ginawo dau om ooris tomod diri iyau di Akis i raja' do Gat.


text:
Om iri noddi o kinopingula-ulahan di Daud dot id toguang di tulun dot ogumu'. Om okon-okon poddi dit umbalan daa diyolo'd momusus iyau nga' mingkalahit po iyau di wawayaan dot agayo di bandar gisom do mogolinuyung po o roloi dau do hiri'd ganggut dau.


text:
Boros ka di Akis dot id pagawai dau, “A' toi dokoyu okito ilo tulun dilo' do mulau? Nokuro tu' nangatan dokoyu ilo' do hiti?


text:
A' po toi ula' o tulun do mulau do hiti'd posorili' dokoyu tu' nangatan dokoyu ilo tulun do mulau do hiti'd walai ku?” ka dau.


text:
Om poggidu' no i Daud do mantad hiri'd bandar do Gat om ongoi no lisok dot id iso' o luang do nuluhon do hilo'd somok do bandar dot Adulam. Om soira' di nokorongou ngai' i tobpinai dau om i sompiiyon dau do hiri iyau om ongoi no iyolo' do hiri'd dau.


text:
Om iri tulun dit osusa', om i kiutang, om it otogod nga' minongoi ngai' sugku' di Daud. Om haro i' doti' ot apat nahatus o tulun diyolo'd toinsanan, om i Daud no nosiliu'd boyoon diyolo'.


text:
Om mantad do hilo' om pakayaai nod Daud do hilo'd Mispa i tid pomogunan do Muab. Boros ka dau dot id raja' do Muab, “Tulungo' oku daa'd popoiyon diti tapa' om tina' ku do hino'd diya' do gisom dot oilaan ku ondung nunu wonsoyon do Kinorohingan dot id doho',” ka dau.


text:
Om poundorongo' nod Daud i tapa' om i tina' dau do hiri'd sugku' di raja' do Muab, om hiri-hiri no iyolo' do solinaid di Daud do poillisok do hiri'd luang di nuluhon.


text:
Nga' rikot noddi i Nabi Gad, om boros ka dau dot id di Daud, “Kada' undorong do hiti. Pamanau nogi' do gumuli' do hilo'd Yohuda,” ka. Om pamanau no i Daud om ongoi no do hiri'd puru' do Kirit.


text:
Insan tadau, om korongou no di Saul do nosolowot no i Daud om i tulun dau. Tontok nopoddi om hilo'd Gibia i Saul do poirikau do hiri'd lungung di guas do tamariska i tid timpak do nulu-nulu, om poingigit dau i tandus dau, om songingkakat ngai' i boyoon do soudor dau do hiri'd posorili' dau.


text:
Om boro-boros noddi iyau di soudor dau, “Pokinongou kou no, oi tulun do Binyamin! Ondos daa dokoyu om manahak dokoyu'd tumo om kabun dot anggur i Daud, om poposiliu dokoyu do boyoon do soudor dau?


text:
Iri toi daa kopogiupakatan dokoyu do sumaap doho'? Om aiso' i dokoyu o momisunud doho' dot iri piya tanak ku nga' sumokodung i' di Daud. Om aiso' dokoyu o tumangkabo do kosorou doho' ko' momisunud po doho' do maso nopodti nga' mogihum i Daud, i susuhuon ku, do ralan do mamatai doho', om i Yonatan i tanak ku nga' mongodsuur i' di Daud!” ka dau.


text:
I Doig nogi', i tulun dot Idom diri nga' poingkakat i' do poingamung di soudor do suwai. Om boros ka di Doig, “Nokito ku i' i Daud do minongoi solowot di Ahimilik i tanak di Ahitub, do hilo'd Nob.


text:
Om uhot no i Ahimilik do Tuhan ondung nunu o wonsoyon di Daud. Om onuwai noddi dau i Daud do kokoriu om patahako' dau i gayang di Guliat, i tulun do Pilistin diri,” ka dau.


text:
Om ponuhu' no i Saul do tulun do mongoi pomolohou di Ahimilik it imam diri, om koinsanai di sompiiyon dau di nongosiliu dot imam do hilo'd Nob. Om ongoi noddi iyolo' solowot di Saul.


text:
Om boros kad Saul dot id di Ahimilik, “Pokinongou no, oi Ahimilik!” “Oo, oi Tuan Raja',” ka dau'd suminimbar.


text:
Om uhoto' no di Saul iyau, “Nokuro tu' miupakat kou di Daud do sumaap doho'? Nokuro tu' minuhot ko'd Kinorohingan do bagi' dau om pinatahak nu po dau i gayang, om kinokorihan nu iyau do roti? Om baino' nopodti nga' sumaap iyau doho' om mogihum do ralan do mamatai doho'!” ka dau.


text:
Om simbar ka di Ahimilik, “Okon toi ko' i Daud nopo om boyoon di soudor nu dit otorodok kopio? Om monongiwan po iyau diya', om boyoon do madtatamong nu, om suahon iyau do koinsanai'd tulun do hiri'd walai nu!


text:
Otopot nogid minuhot oku'd Kinorohingan do bagi' dau nga' okon i' ko' tontok nogiddi do minomonsoi oku'd miagal diri. Nga' a' oku i' koilo di pakat do sumaap diya'! Om kada' oku nogi' kopio tondoso' om kada' tondoso' ot isai nopo o tid suang do sompiiyon ku, oi Tuan Raja'. Tu' a' oku i' koilo-ilo'd hal dino!” ka dau.


text:
Om boros kad Saul dot id soudor di madtatamong dau di songingkakat do hiri'd toning dau, “Ngoyo' dokoyu patayo' ilo imam do Tuhan! Tu' suminuang iyolo'd pakat di Daud, om a' i' minomisunud doho' do minogidu' i Daud, do mulong piya do koilo iyolo'ddi,” ka. Nga' mada' i' i tongosoudor di madtatamong do mamatai dit imam do Tuhan.


text:
Om boros ka di Saul dot id di Doig, “Ngoyo' iya' patayo' iyolo!” ka. Om ngoyo' nod Doig patayo' ngai' it imam. Walu' nohopod om limo ot imam di milo ngai' do mongigit dit ipod do pinatai dau do tadau'ddi.


text:
Om ponuhu' po i Saul do mongoi pamatai do toinsanan i poingiyon do hilo'd Nob, i bandar dot imam diri: i tongokusai, i tongoondu', i tangaanak, om i ragang po, om i sapi', om i kaladai, om i dumba'.


text:
Nga' i Abiatar nopo i tanak di Ahimilik, om nokopoggidu' i'. Om ongoi no iyau do hilo'd sugku' di Daud.


text:
Om boros kad Daud dot id dau, “Soira' di nokito ku i Doig do tadau'ddi om oilaan ku no do haro posunudon dau di Saul. Om iyoho' no nokobungou do kinapatayon do koinsanai di tobpinai nu.


text:
Sugku' nopo doho', om kada' kooris. Pokipapatayan to no daa goduwo'd Saul diti nga' aiso' i' o koligagaanan nu'd poinsugku' doho',” ka dau.


text:
Insan o tadau om kosunudai no i Daud do maso nod tulun do Pilistin do manangod do bandar do Kohila, om ngoyon diyolo' panakaho' i gandum di wagu po koomot.


text:
Om uhot noddi i Daud do Tuhan, “Ngoyon ku tuu saapo' i tulun do Pilistin diri?” ka. “Ngoyon,” kad Tuhan do suminimbar. “Ngoyon nopo iyolo' saapo' om intirungan no o bandar do Kohila,” ka dau.


text:
Nga' boros ka di tulun di Daud dot id dau, “Hiti piya'd Yohuda nga' ongooris tomod toko' no, om okuro-kuro nogindo do mongoi toko'd hilo'd Pilistin!” ka diyolo'.


text:
Om uhot poddi kawagu i Daud do Tuhan. Om boros kad Tuhan dot id dau, “Kada' katangkabo, ngoyon nopo songodo' i bandar do Kohila, tu' patahakon ngai' ku i' dot id diya' i soudor do Pilistin,” ka.


text:
Om ongoi noddi i Daud om i tulun ngai' dau do hilo'd Kohila om songodo' no diyolo' i tulun do Pilistin. Om ogumu'ddi o tulun do Pilistin do napatai diyolo' om nanu diyolo' i tayam-tayam diyolo'. Om iyo noddi i Daud do minamasi ngai' di tulun do hiri'd bandar diri.


text:
Tontok di minogidu' i Abiatar, i tanak di Ahimilik do minongoi sugku' di Daud om di minongoi iyau woyo' di Daud do hilo'd Kohila om nigitan i' dau it ipod.


text:
Om tontok di sinunudan i Saul do minongoi i Daud do hilo'd Kohila, om poingkaa ot osorou di Saul, “Nakatahak no kopio'd Kinorohingan iyau dot id longon ku'd baino'. Tu' minongoi nopo i Daud do hilo' tu' bandar di kitolig om kitotobon om nokosuang no iyau'd lawa',” ka.


text:
Om lohowo' noddi di Saul i soudor dau do mongoi sangod, om mongoi ponurungku' do Kohila om oturungku' i' i Daud om koinsanai di tulun dau.


text:
Om soira' di norongou di Daud do mongoi saap dau i Saul, om boro-boros no iyau di Abiatar, it Imam diri, “Igitai'd hiti it ipod,” ka dau.


text:
Om sambayang noddi i Daud, “Oi Tuhan, i Kinorohingan dot Israil, nokorongou oku do rumikot i Saul do mongoi pamaraag diti bandar do Kohila dot iyoho' i susuhuon nu o kapamaraagan.


text:
Patahakon oku tuu do tulun do Kohila dot id di Saul? Om otopot tuu do rumikot i Saul do miagal di norongou ku? Oi Tuhan, i Kinorohingan dot Israil, simbaro' oku no!” ka dau. Om boros kad Tuhan do suminimbar, “Rumikot no moti' i Saul,” ka.


text:
Om uhot po kawagu i Daud, “Patahakon oku tuu om i tulun ku di tulun do Kohila dot id di Saul?” ka. Om boros kad Tuhan do suminimbar, “Patahakon kou i' moti',” ka.


text:
Om tongkiad noddi do mantad hilo'd Kohila i Daud om koinsanai di tulun dau. Om kogumuo' nopo diyolo' om haro i' doti' ot onom nahatus o tulun, om tilombus no iyolo' do minghombo dot id piro-piro o kinoiyonon do suwai. Om soira' di nokorongou i Saul do nokopoggidu' no i Daud do mantad hilo'd Kohila om kada' noddi iyau ongoi sangod.


text:
Om ongoi noddi lisok i Daud do hiri'd luang do konulu-nuluan do hilo'd tana' do kowotuan do Sip. Om pigusa-gusa' kasai' i daa di Saul i Daud, nga' a' id Tuhan pinatahak i Daud dot id di Saul.


text:
Nga' mulong pod miagal diri, nga' ooris kasai' i' i Daud, tu' pokipapatayan kasai' i' di Saul iyau. Tontok di hilo'd Horis i Daud, i hilo'd tana' do kowotuan do Sip,


text:
om ongoi no i Yonatan solowot di Daud do hilo', do mongoi popogirot do kotumbayaan di Daud dot intirungan kasai' i iyau do Kinorohingan.


text:
Boros kad Yonatan dot id di Daud, “Kada' kooris. Tu' a' ko i' di tapa' ku milo do pokorualan. Oilaan no kopio dau dot iya' no o sumiliu'd raja' do tulun dot Israil, om iyoho' o kaanu'd pangkat dot id siriba-riba' diya',” ka dau.


text:
Om pogiroto' no diyo Daud di Yonatan o batos do piombolutan diyolo' dot id toguang do Tuhan. Om undorong noddi i Daud do hilo'd Horis om poguliai no di Yonatan do hiri'd walai dau.


text:
Om ongoi no solowot di Saul do hilo'd Gibia o piro-piro o tulun do mantad hilo'd Sip, om boros ka diyolo', “Poillisok i Daud do hilo'd watas dahai do hiri'd luang do nulu-nulu dit id somok do Horis, i hilo'd timpak do Nulu-Nulu do Hakila i ponong id salatan do tana'd kowotuan do Yohuda.


text:
Oilaan i' dahai do pokitatangkapan nu iyau, oi Raja'. Om ongoi no kopio do hilo'd dahai. Om oilaan no kopio dahai dot atangkap nu iyau,” ka diyolo'.


text:
Pamanau kou no om ngoyon po kawagu dokoyu ilaai kopio! Ilaan no kopio ondung hinonggo iyau om isai o nokokito dau. Tu' opintar kopio daa iyau dot orongou ku.


text:
Om ilaan no ondung honggo'ddi o luang do nulu-nulu do lilisokon dau om ngoyon oku no sunudai dot oruhai! Om moyo' oku nogindo dokoyu. Ondung hilo' po kasai' iyau id kinoiyonon diri om ihumon ku no kopio iyau do mulong piya do tumongkop oku do Yohuda do mogihum,” ka dau.


text:
Om pogulu no di Saul i piro-piro o tulun diri do minuli' do hilo'd Sip. Om iyo Daud nopo di piro-piro o tulun dau nga' hilo'd tana' do kowotuan do Maon, it id rantai dot oingou i ponong id salatan do tana'd kowotuan do Yohuda.


text:
Om timpuun no i Saul om i piro-piro o soudor dau do mogihum di Daud. Nga' nongoi id tulun sunudai i Daud do pasal diyolo', om ongoi noddi i Daud do hiri'd nuluhon di kapampangan di hilo'd tana'd kowotuan do Maon, om undorong no iyau'd hiri. Om soira'ddi do nokorongou i Saul do pasal diri om gusao' no dau i Daud.


text:
I Saul nopo di soudor dau nga' hiri'd sampaping ponong hiti di nuluhon diri, nga' i Daud nopo om i tulun dau om hiri'd sampaping ponong hilo'. Marau-arau tomod iyolo' do minogidu' tu' oruhai no daa iyolo' dot otutukan om atangkap di Saul.


text:
Nga' tontok nogiddi do nokorikot ot iso' o susuhuon do minongoi pomisunud di Saul do poingkaa, “Uli' kopio! Tu' maso nod tulun do Pilistin do manangod do pomogunan toko!” ka.


text:
Om tingkod noddi i Saul do momogusa' di Daud om ongoi no iyau sangod do tulun do Pilistin. Iri noddi o kinopomungaranan di nuluhon diri do Nuluhon do Pinitongkiadan.


text:
Om tongkiad noddi i Daud do mantad hiri om pakayaai no dau do hilo'd In-Godi om lisok nod hiri'd luang do konulu-nuluan do hilo'.


text:
Tontok di koguguli' di Saul do minongoi sangod do tulun do Pilistin om korongou no dau do hilo'd tana' do kowotuan di hiri'd somok dot In-Godi i Daud.


text:
Om olomus nopoddi i Saul do minomili' do tolu noribu o soudor dau dit ongosiou kopio do pointongkop dot Israil om ongoi no pogihum di Daud om i tulun dau do ponong id koulayon do mantad id Nuluhon do Kapampangan di roitan do Kambing do Gouton.


text:
Om korikot no i Saul do hiri'd iso' o luang do nulu-nulu, it id somok do kandang do dumba' do hiri'd toning do ralan. Om suang no iyau do hiri'd luang di nulu-nulu'ddi do minongoi pagawas. Nga' koontok no kopio do hiri o linisok diyo Daud om i tulun dau, nga' iyolo' nopo om ponong hiri'd gogok kopio.


text:
Boros ka diyolo' dot id di Daud, “Iti no o maso nu'd osonong! Dot okon toi ko' nokoboros nod Tuhan dot id diya' o poingkaa, ‘Patahakon ku indo diya' o pisangod nu om wonsoyon no o nunu nopo o korohian nu dot id dau,’ ka,” ka dau. Om pomirulan-rulan no i Daud do minongoi do hiri'd kinoiyonon di Saul om ngoyo' noddi dau sinsibo' ot okooro' di rasuk di Saul, nga' a' i' di Saul noilaan iri.


text:
Om boro-boros no i Daud dot id tulun dau, “Pokionuon ku no dot antaban oku'd Tuhan do momonsoi dot araat dot id raja' ku di nopili' do Tuhan do sumiliu'd raja'. Om a' oku i' koino-ino do pokoruol dau tu' iyau no o raja' do pinili'd Tuhan!” ka dau.


text:
Om iyo noddi i Daud do minonginsasamod di tulun dau, om a' dau iyolo' pinologos do sumaap di Saul. Om soliwan noddi i Saul do mantad id luang do nulu-nulu'ddi, om lombus noddi iyau do minamanau.


text:
Om i Daud nga' suminoliwan nogi' do mantad id luang do nulu-nulu'ddi om pomolohou no iyau do hiri'd tohuri-huri di Saul, “Oi Raja'!” ka dau.


text:
Om koili noddi i Saul. Om otud no i Daud dot id toguang dau om boro-boros nod, “Nokuro tu' mokinongou ko do boros do tulun di momoros do mumbal oku'd pokoruol diya'?


text:
Antangai pogi' nga' di nopo di tiinu' di hilo'd luang do nulu-nulu om nakatahak ko no daa'd Tuhan dot id doho', om i tulun ku nga' monuhu' no daa doho' do mamatai diya', oi Tuan Raja', nga' a' oku i'. Boros kangku, ‘A' oku i' pokoruol di raja' ku di nopili'd Tuhan’.


text:
Antangai pogi' iti kain do sininsib ku do mantad id rasuk do tiwanon ku. Ondung mamatai oku daa diya', oi Tuan Raja', om napatai ku no daa iya'. Nga' ngoyo' ku nopo sinsibo' ot okooro' di rasuk nu. Om iti no o kointalangan dot a' oku i' momusorou do sumaap do Tuan Raja', ko' pokoruol pod Tuan Raja'. Nga' gusaon oku i' diya' om pokipapatayan oku do mulong piya dot aiso' o sala' ku dot id toguang nu!


text:
Tuhan no o momutus dato ondung isai to o nakasala'! Om Tuhan no o monuli' di kararaat nu dot id doho' tu iyoho' nopo om a' i' kopio pokoruol diya'.


text:
Tu' poingkaa o boros di komolohing-lohingan, ‘Tulun nod araat o momonsoi dot araat,’ ka. Iyo nopoddi, om a' oku i' pokoruol do Tuan Raja'.


text:
Antangai oku pogi' i pokipapatayan do raja' dot Israil! Antangai oku pogi' i pigusa-gusa' dau! Iyoho' nopo om iyo nod songinan o tasu di napatai no! Om iyo oku nod kutu-kutu!


text:
Butusan to i' do Tuhan om tontuon dau ondung isai o kasala'. Maan i' dau antangai kopio iti hal to. Nga' maan oku i' dau obiai om posion oku i' dau do mantad id diya'!” ka dau.


text:
Om kopongo poddi i Daud do minimboros, om boro-boros nogiddi i Saul, “Iya' kopio toi iti, oi Daud, i monongiwan doho'?” ka dau. Om pingihad no iyau.


text:
Tu' iri nopo karaaton ku dot id diya' om sinulian nu nogi' dot osonong. Om nokointalang nu no kopio o kosonongo' nu dot id doho' do tadau baino'. Tu' a' ko i' minamatai doho' do mulong piya do nakatahak oku no daa'd Tuhan dot id diya'.


text:
Ingkuri' i' kopio o tulun do popoidu' do pisangod dau ondung natangkap dau i pisangod dau'ddi. Tuhan no o mamarakat diya' diti kosonongo' nu dot id doho' di tadau baino'!


text:
Oilaan ku noddi kopio do baino' dot iya' no o sumiliu'd raja' dot Israil, om koingkakat indo kopio o pomorintaan dot Israil dot iya' o momorinta'.


text:
Nga' sumpa' no dot id doho' dot id suang do ngaran do Tuhan dot a' nu patayon o sinakagon ku om a' indo atanus o ngaran ku do mantad id sompiiyon ku,” ka dau.


text:
Om kookunai nod i Daud iri. Om uli' noddi i Saul do hiri'd walai dau, om i Daud no om iri ngai' tulun dau om pinogulian do hiri'd lilisokon diyolo'.


text:
Om a' no alaid do mantad diri om kapatai no i Somuil. Om oinsanan nopoddi o tulun dot Israil do tuminimung do minogihad dau. Om lobongo' no diyolo' iyau do hiri'd walai dau di hilo'd Rama. Katalib poddi iri, om ongoi no i Daud do hiri'd tana' do kowotuan do Paran.


text:
Om haro o songulun do mantad id sinakagon di Kalib do hilo', dot i Nabal o ngaran. Tadon nopo dau nga' hilo'd Maon, nga' kitana' iyau do hilo'd somok do bandar do Karmol. Om iyau nopoddi nga' tulun di kaya' kopio om kidumba' iyau do tolu noribu o tinan om kikambing do soribu o tinan. I Abigail nopo, i sawo dau, om olumis kopio koondu' om oilo do mimboros. Nga' i Nabal nopo om obintogod om araat o kowoyo-woyoon dau. Om korongou no i Daud do maso di Nabal do momogunting di hulu do dumba' dau do hilo'd Karmol,


text:
om ponuhu' no iyau do hopod o tangaanakwagu do mongoi solowot di Nabal do hilo'd Karmol, om mongoi poporikot do tabi' dau.


text:
Om sinuhu' dau iyolo' do poboros dot id di Nabal do poingkaa, “Poporikot i Daud do tabi' dot id diya', om maha' daa om osonong-sonong ko om i sompiiyon nu, om koinsanai di songonuon nu.


text:
Nokorongou iyau do maso nu do momogunting do hulu'd dumba' nu. Om orohian iyau do koilo ko do solinaid nopodti om poinsugku' ngai' dahai i gompomogompi' do dumba' nu, om a' i' dahai iyolo' insan gangaho'. Om solinaid diyolo'd hilo'd Karmol om aiso' i' o tiso' po di diyolo'd songonuon do napanakau.


text:
Uhoto' nopo iyolo'. Om atantu' nod sunudan ko i' diyolo'. Ruminikot iyahai do tontok diti tadau'd moginakan, om pokionuon di Daud do romiton nu iyahai kosonong-sonong. Om onuwai no iyahai, i susuhuon nu om i tambalut nu, do nunu nopo do tumanud do kagaanan do ginawo nu,” kad i Daud.


text:
Nga' boros kad Nabal do suminimbar, “Isai i Daud? A' oku i' kotutun dau! Noponu' po bod turipon di minogidu' do mantad id tuan diyolo' iti pomogunan do baino'!


text:
A' oku i' moti' kopio mongoi panganu di roti om i waig om i tayam-tayam do sinumbali' ku di maan ku di gompomogunting do hulu di dumba' ku, do patahakon do tulun dit a' ku oilaan o tadon!” ka dau.


text:
Om boros kad Daud do minonuhu' diyolo', “Obilo' dokoyu o gayang dokoyu!” ka. Om wonsoyo' no di tulun di Daud o miagal diri. Om obilo' nod i Daud i dau'd gayang. Om angatai nogiddi dau o haro i' doti' ot apat nahatus o tulun do moyo' dau om duwo nahatus o pinoundorong do madtamong di konunu-nunuan diyolo'.


text:
Om daamot nopoddi, om ongoi no boro-boros o tiso' di susuhuon di Nabal dot id di Abigail, i sawo di Nabal. Boros ka dau, “Nokorongou ko noddi? Minonuhu' i Daud do piro-piro o tulun do mantad hilo'd tana' do kowotuan do mongoi poporikot do tabi' dot id tuan toko'. Nga' indaraato' nogi' dau iyolo'.


text:
Iri nopo tulun diri nga' osonong kopio dot id dahai. A' i' iyolo' insan pamagangau dahai. Om tontok di poinsugku' iyolo' dahai do hilo'd talun om a' i' iyahai napanakahan do nunu nopo.


text:
Monikid tadau nopo om monikid tuong iyolo' do mongintirung dahai di solinaid dahai do madtamong di kambing om dumba' do hiri'd somok diyolo'.


text:
Pomusorou no kopio ondung nunu ot apatut do wonsoyon nu! Tu' poporikot moti' iti do koligagaanan dot id tuan toko' om id koinsanai'd sompiiyon dau. Okodou no kopio o ginawo dau, tu' a' no mokinongou'd boros dot isai nopo!” ka dau.


text:
Om olomus nopo i Abigail do minonimung do duwo nahatus o liob do roti, om duwo o kantung do kulit do noponu'd waig dot anggur, om limo tinan do dumba' di nolugu, om hopod om turu' o kilogram do gandum do noonsok, om hatus o puru do tua' dot anggur di kinoring, om duwo nahatus o tua' dot ara di winonsoi'd roti, om pagandaro' ngai' nogiddi iri do piro-piro o tinan do kaladai.


text:
Boros ka dau dot id susuhuon dau, “Poguulu kou do mamanau. Om sumuhut oku i',” ka dau. Nga' a' i' dau sinunudan i sawo dau.


text:
Tontok di nokorikot i Abigail do hiri'd ralan di poingkilong di hiri'd nulu-nulu om kokito no dau i Daud om i tulun di Daud do pakayaan do ponong id dau.


text:
Om maso nopoddi nga' momusorou no i Daud do poingkaa, “Aiso' i' tomod o komoyon di nintirungan ku i songonuon di tulun diri do hilo'd tana' do kowotuan. Iso' po di konunu-nunuan dau nga' aiso' i' o napanakau'd tulun. Nga' baino' nopoddi om somulian i' dau do karaaton i kosonongo' ku.


text:
Patayon oku nopod Kinorohingan dot a' ku no apatai o koinsanai do kusai do hilo'd walai dau dot a' po koulai o tadau do suab!” ka.


text:
Tontok di nokito di Abigail i Daud, om osiau nopo iyau do luminintuhun do mantad hiri'd kaladai dau, om otud no iyau


text:
do hiri'd toning do gakod di Daud. Boros ka dau, “Tulungo' oku no, oi Tuan, om pokinongoho' po iti boros ku! Pababaan nopo doho' o kasalaan diri!


text:
Kada' podulo' i Nabal, tu' tulun dot aiso' o guna'! Iyau no tulun do basug tu' okon toi ko' basug nogi' o komoyon di ngaran dau? A' oku i' nokokito di tulun di sinuhu' nu do tontok di nokorikot iyolo'.


text:
Kinorohingan i' o minogodu diya' do sumuli' om mamatai di pisangod nu. Om baino'dti om sumumpa' no dot id Tuhan di poimpasi dot ohukuman do miagal di Nabal o koinsanai di pisangod nu om i tulun di momonsoi'd araat dot id diya'.


text:
Ompunai oku no, oi Tuan, om romito' no iti popuhawangon ku do nigitan ku. Om patahakon noti dot id tulun nu.


text:
Ompunai oku no do koinsanai di kasalaan do nowonsoi ku. Silihon ko i' do Tuhan do raja', om poingkaa nogi' i sinakagon nu, tu' sumangod ko i' do bagi'd Tuhan. Om a' ko i' kowonsoi'd araat do solinaid nu'd poimpasi.


text:
Ondung haro daa o mumbal do mongoi saap om mongoi pamatai diya' om gompion ko i' do Tuhan, i Kinorohingan nu, om posion ko i' dau do miagal di pomogompi' do tulun do dapu' di koupusan kopio dau. Nga' iri nopo pisangod nu om pataamon id Tuhan do miagal do watu di polositikon.


text:
Om soira' nopondo dot owonsoi ngai'd Tuhan o koinsanai dit ongosonong do nakabatos dau dot id diya', om osiliu ko dau'd raja' dot Israil,


text:
om osorou nu nondo dot a' ko suminuli' om a' minamatai dot aiso' o pinaantakan; om a' ko indo monosol om a' ko tumongob. Om soira' nopondod abarakatan ko'd Tuhan om kada' oku no kopio lihuwai,” ka dau.


text:
Om boros kad Daud dot id dau, “Royohon no o Tuhan, i Kinorohingan dot Israil tu' minonuhu' diya' do mongoi solowot doho' do tadau'd baino'!


text:
Mongunsikou oku no dot id Kinorohingan dino komiloo' nu'd momusorou. Tu' iri nopo winonsoi nu baino' nga' nokoodu doho' do mimpori-pori'd sumuli'.


text:
Nantaban oku i' do Tuhan do pokoruol diya'. Nga' ondung okon daa ko' minarau-arau ko do minongoi solowot doho' om sumumpa' oku no dot id Kinorohingan dot Israil di poimpasi, dot apatai ngai' no daa o tulun di Nabal dot orikot o kosuabon do suab!” ka dau.


text:
Om romito' nod Daud i pinatahak di Abigail, mikuwo'd minomoros do poingkaa, “Uli' no do hilo'd walai nu, om kada' no katangkabo. Tu' wonsoyon ku i' i pinokianu nu,” ka dau.


text:
Om uli' noddi i Abigail do hiri'd di Nabal. Maso nopoddi nga' moginakan i Nabal do miagal pod don raja' o pogiginakan. Om magauk tomod iyau do mikuwo'd osonong tomod ot opurimanan dau. Om aiso' iddi o pinosunud di Abigail dot id dau do gisom do kosuabon kawagu.


text:
Om soira' di notibanasan i Nabal om susuyo' ngai' nogiddi di Abigail i nongosiliu'ddi. Nga' sigog id noontok i Nabal do toruol do tundu-undu' gisom do luminomok o tinan dau om a' noddi iyau kogura'.


text:
Om hopod no tadau'd mantad diri om koontok po kawagu iyau do toruol do tundu-undu' do pinorikot do Tuhan do gisom do napatai'ddi iyau.


text:
Om soira' di nokorongou i Daud do napatai no i Nabal om boros ka dau, “Royohon no o Tuhan! Tu' nosulian no dau i Nabal do minonguntotori' doho'. Nga' noduhan oku i' do Tuhan, iyoho' i susuhuon dau, do momonsoi'd araat dot id di Nabal. Tuhan iddi o minomohukum di Nabal dot i karaato' dau o kinopomohukuman,” ka dau. Om ponuhu' noddi i Daud do piro-piro o tulun do minongoi ponunang di Abigail.


text:
Om korikot noddi i piro-piro o tulun di Daud do hilo'd Karmol, om posunudo' no diyolo' dot id di Abigail o poingkaa, “Sinuhu' iyahai di Daud do mongoi diya' paatod do hilo'd dau do sumiliu'd sawo dau,” ka.


text:
Om otud noddi i Abigail om pomoros nod, “Iyoho' no o susuhuon di Daud. Om posodia' oku i' do mongoug do lapap di susuhuon dau,” ka dau.


text:
Om olomus nopoddi iyau do minongopi-opi' om sakai no di kaladai dau. Om tanud no dau o limo o susuhuon dau'd tongoondu'. Om pamanau noddi iyau do tuminanud di tulun di Daud om kosiliu no iyau do sawo di Daud.


text:
Di nopo dit id gulu po ko' iri, om nakawin no di Daud i Ahinuam, i mantad hilo'd Yisriil. Om kosiliu noddi i Abigail iyau do sawo dau.


text:
Om daamot nopoddi, om patahako' nod Saul i Mikal, i tanak dau'd tondu', i sawo daa di Daud diri dot id di Palti, i tanak di Lais, i mantad hilo'd bandar do Galim.


text:
Insan o tadau om rikot no kawagu o piro-piro o tulun do mantad hilo'd Sip do minongoi solowot di Saul do hilo'd Gibia, do minomisunud dau do poillisok i Daud do hilo'd Nuluhon do Hakila, it id tisan do tana' do kowotuan do Yohuda.


text:
Om tilombus nopo i Saul do minongoi do hilo'd tana' do kowotuan do Sip do miwoyo' do tolu noribu o soudor dau di gunsiou do mongoi pogihum di Daud.


text:
Om powonsoyo' no diyolo' o kiim diyolo' do hiri'd tisan di ralan do hilo'd Nuluhon do Hakila. Tontok nopoddi nga' hiri pod tana' do kowotuan i Daud,


text:
Om potilombusai nopo di Daud do minongoi do hilo'd pinomukiiman di Saul om kokito no dau i kiim di Saul om i Abnor, i tanak di Nor. I Abnor nopo nga' boyoon do soudor di Saul. Om kiim nopo di Saul om hiri'd tanga-tanga' om iri no kiim di soudor di Saul om songinsorili' di kiim dau.


text:
Om uhoto' no di Daud i Ahimilik, i tulun do Hit diri, om i Abisai, i tobpinai di Yoab, (tina' nopo diyolo' nga' i Soruya), boros ka dau, “Isai ot id pialatan dokoyu do kasaap do moyo' doho' do mongoi do hilo'd pinomukiiman di Saul?” ka dau. “Iyoho',” ka di Abisai.


text:
Om totuong iddi do minongoi i Daud om i Abisai suang di pinomukiiman di Saul. Om kokito no diyolo' do koodop i Saul do hiri'd tanga-tanga' di kokiiman om poingodsuk do hiri'd tana' i tandus dau do hiri'd toning do tulu dau. Om i Abnor noo om i soudor dau om koodop do posorili' di Saul.


text:
Om boros ka di Abisai dot id di Daud, “Totuong nodti do patahakon do Kinorohingan o pisangod nu dot id diya'. Pologoso' oku nod monobok dau do gisom do kohondot dilo tana'. Ilo' i tandus dau o ponobok ku dot insan ku nopo potoboko'. Om a' ku no iyau induaan do monobok!” ka dau.


text:
Nga' boros kad Daud, “Kada' kopio iyau patayo'! Tu' atantu' nod hukuman do Tuhan i tulun di mamatai'd raja' do nopili' dau,” ka dau.


text:
Om boros kad Daud, “Id suang nod ngaran do Tuhan do poimpasi, dot oilaan ku do Tuhan i' o mamatai di Saul, do kapatai-patayo' po tuu dau o kapatai dau ko' maso po dau'd sumangod.


text:
Nga' mada' oku i' do mumbal do mamatai do tulun di nopili'd Tuhan. Kaino onuo' to nopo ilo poiyanan dau'd waig om ilo tandus dau, om sumoliwan to nondod hiti,” ka dau.


text:
Om ngoyo' noddi di Daud i tandus om i poiyanan di Saul do waig, i poingiliu'd hiri'd toning do tulu dau, om tongkiad noddi iyau om i Abisai do mantad hiri. Aiso' i' tiso' piya'd tulun do nokokito ko' nokoilo po di nosiliu'ddi, om aiso' o noposik. Koodop ngai' nopo iyolo' tu' pinoolong tomod iyolo'd Tuhan.


text:
Om pakayaai noddi di Daud do ponong hiri'd sampaping di rantai. Om ongoi no iyau'd hiri'd timpak di nulu-nulu dit osodu' no do mantad id pinomukiiman di Saul.


text:
Om garangai no dau i Abnor om i soudor di Saul, “Abnor! Simbaro' oku! Korongou ko i' doho!” ka dau. Om ponguhot no i Abnor, “Isai kopio ilo minggarang?” ka.


text:
Om boros kad Daud do suminimbar, “Abnor, okon toi ko' iya' o tulun dit osiou kopio do pointongkop do hiti'd Israil? Nga' nokuro tu' a' nu nintirungan i raja', i tuan nu? Waagu kosuang do hino'd kokiiman o tulun do mongoi daa pamatai di tuan nu,


text:
nga' a' nu i' winonsoi o karaja' nu. Sumumpa' oku no dot id Tuhan di poimpasi, oi Abnor, dot oinsanan kou nopo dot a' daa osorupai do posion. Tu' a' i' dokoyu nintirungan i tuan dokoyu, i pinili'd Tuhan do sumiliu'd raja'. Antangai pogi! Honggo no i tandus di raja'? Om honggo no i poiyanan do waig di hiri'd toning do tulu dau'ddi?” ka dau.


text:
Om kotutunai noddi di Saul i boros di Daud. Om ponguhot no iyau, “Iya' ino, oi Daud, i tanak ku?” ka. “Oo, oi Tuan Raja',” kad i Daud do suminimbar.


text:
Om boros ka kawagu di Daud, “Nokuro tu' maso po o Tuan Raja' do momogusa' diti susuhuon nu? Nunu o kasalaan do nowonsoi ku?


text:
Pokinongoho' no o boros ku. Ondung Tuhan o mominsuhu' diya' do sumaap doho', om maha' daa dot oinsasamadan do porsombahan o ginawo dau dit otogod. Nga' ondung don tulun do wonsoyon diti, om ousung ngai' no iyolo'! Tu' nuyung oku diyolo' do mantad id pomogunan di pinabatos mantad do Tuhan gisom do hiti oku'ddid pomogunan di mononsog doho' do tumuku' dot id ponokokinorohingan do suwai.


text:
Kada' oku pologoso' dot apatai dot id pomogunan do suwai, it osodu' do mantad id toguang do Tuhan. Nokuro tu' orohian o raja' dot Israil do mamatai doho' tu' iyoho' nopo om miagal nod kutu? Nokuro tu' maan oku diya' osuo' do miagal pod magasu do manuk talun?” ka dau.


text:
Om boros kad Saul do suminimbar, “Otopot nod nokowonsoi oku'd dusa. Guli' no, oi Daud, i tanak ku! A' oku nondo momonsoi'd araat dot id diya'. Tu' pinologos oku i' diya' do poimpasi kosodop. Otopot no kopio do basug oku! Om iti wonsoyon ku nga' araat no kopio!” ka dau.


text:
Nga' boros ka di Daud do suminimbar, “Na, diya iti tandus nu. Ponuhu' do songulun di madtatamong nu do mongoi'dti.


text:
Osonong kasai' i' ot isomuli' do Tuhan dot id tulun dit otorodok om otulid o ginawo. Nakatahak ko no daa dau dot id doho' di tadau baino', nga' a' oku i' minomonsoi'd araat dot id diya', oi raja' di nopili'd Tuhan.


text:
Poingkuro nopod pinologos ku iya' do poimpasi di tadau baino', om poingkaa nogi' o Tuhan do mongintirung doho' om popoidu' doho' do mantad id koinsanai'd koligagaanan!” ka dau.


text:
Om boros kad Saul dot id di Daud, “Barakatan ko id Tuhan, oi tanak ku! Owonsoi ngai' nu i' o koinsanai di korohian nu'd momonsoi!” ka dau. Om tilombus no i Daud do minimpanau nga' i Saul nopo om minuli' no do hiri'd walai dau.


text:
Om momusorou'ddi i Daud do poingkaa, “Poingkuro piya nga' rumikot i' o tadau do ngoyon oku di Saul patayo'. Om osonong nogid mogidu' oku'd hilo'd pomogunan do tulun do Pilistin. Om a' nondo i Saul mogihum doho' do hiti'd Israil, om iyoho' nogi' nga' osimbayan nondo,” ka.


text:
Om pamanau noddi i Daud do miwoyo' dit onom nahatus o tulun dau om arau-arau nopo iyolo' do minongoi solowot di Akis, i tanak di Mua, i raja' do bandar do Gat.


text:
Om undorong noddi i Daud om koinsanai di tulun dau do hilo'd Gat, do mogiwoyo-woyo' di sompiiyon diyolo'. Om moyo-woyo' nogid Daud i duwo o sawo dau; i Ahinuam, i tondu' do mantad hilo'd bandar do Yisriil, om i Abigail, i sawo daa di Nabal, i mantad hilo'd Karmol.


text:
Om tontok di norongou di Saul do nokopoggidu' i Daud do hilo'd bandar do Gat om tingkod noddi iyau do mogihum dau.


text:
Om boros kad Daud dot id di Akis, “Ondung tambalut ku iya', om onuwai oku no dot iso' o bandar dot okooro' do maan ku'd tiyonon, om a' indo iyahai poinsugku' diya' do hiti'd bandar dot agayo do pomogunan nu,” ka.


text:
Om patahako' noddi di Akis dot id di Daud o bandar do Siklag. Om mantad poddi om iri ngai' no i raja' do Yohuda o sanganu do Siklag.


text:
Om koloido' nopo di Daud do poingiyon do hiri'd pomogunan do tulun do Pilistin om sontoun om apat o tulan.


text:
Tontok nopoddi nga' asaru' i Daud om i tulun ngai' dau do mongoi panangod di tulun do Gosur, om i tulun do Girsi, om i tulun dot Amalik, i poundorong do hiri'd watas diri. Om ngoyo' noddi di Daud solodo' i tana' diyolo' do gisom do korikot do hilo'd Sur, om poinsusui di ralan do kumaa do hilo'd Masir.


text:
Om patayo' ngai' nopo dau i tongokusai om i tongoondu', om tanggayai ngai' dau i dumba', om i sapi', om i kaladai', om it unta, om i pakayan diyolo'. Om guli' noddi i Daud do minongoi popoilo di Akis.


text:
Om muhot nopo i Akis dau do poingkaa, “Hinonggo o nongoi dokoyu songodo' baino'?” ka. Om poboroson nod Daud dot id di Akis do minongoi iyau do hilo'd ponong id salatan do Yohuda, ko' hilo'd kinoiyonon do tulun do Yiramiil, ko' hilo'd kinoiyonon do tulun do Kini.


text:
Om patayo' ngai' nopo di Daud i tulun do hiri'd bandar di nongoi dau songodo' om aiso' no o songulun piya do nokoguli' do hilo'd Gat do minongoi pomisunud di winonsoi diyolo'. Om miagal noddi o wonsoyon di Daud do solinaid dau do hilo'd pomogunan do tulun do Pilistin.


text:
Om otumbayaan tomod i Akis di Daud. Om poingkaa ot osorou dau, “Karaatan no kopio i Daud di bansa' dau gisom dot a' no milo dot a' iyau sumiliu'd susuhuon ku do solinaid dau do poimpasi,” ka.


text:
Om a' no alaid do mantad diri om timungo' no di tulun do Pilistin o soudor diyolo' do mongoi sangod dot Israil. Om boros ka di Akis dot id di Daud, “Atantu' nod oilaan ku do muhup ko no doho' om i tulun nu nga' muhup no do mongoi sangod,” ka.


text:
Om boros ka di Daud do suminimbar, “Oo. Iyoho' nopo om susuhuon nu. Om okito nu nogindo kopio ondung nunu noo o milo ku'd wonsoyon,” ka dau. Om boros kad i Akis, “Silihon ku no iya'd madtatamong doho' do gisom dot alaid,” ka.


text:
Maso nopoddi nga' napatai no i Somuil om nopogihadan no iyau do koinsanai'd tulun dot Israil. Om linobong diyolo' iyau do hilo'd Rama, i bandar do tadon dau. Om tontok nopoddi nga' nouyung ngai' nod Saul do mantad hilo'd Israil i mogogontong om i bobolian di momolohou'd rusod do tulun di napatai.


text:
Iri nopo soudor do tulun do Pilistin om tuminimung om pinopowonsoi'd kiim do hilo'd somok do bandar do Sunim. Om i Saul nga' minonimung i' di tulun dot Israil om pomukiim no iyolo' do hilo'd Nuluhon do Gilbua.


text:
Om uhot no daa iyau'd Tuhan ondung nunu ot apatut dau'd wonsoyon nga' a' i' suminimbar o Tuhan dot id nipi, ko' id Urim om Tumim, ko' pinawaya' pod songulun o nabi.


text:
Om boros kaddi di Saul dot id pagawai dau, “Pogihumai oku'd songulun o tondu' di milo do momolohou'd rusod do tulun do napatai, tu' mokiilo oku dau,” ka dau. “Haro i' o bobolian do hilo'd Indor,” ka diyolo'.


text:
Om pingunali-nali noddi i Saul, om a' nod tulun otutunan. Om otuong poddi om ongoi no iyau solowot di tondu'ddi do miwoyo' do duwo o pagawai dau. Boros kad Saul dot id tondu'ddi, “Lohowo' doho' i rusod di tulun di roiton ku o ngaran om suhuon no do popoboros ondung nunu ot osiliu dot id dosunsudan,” ka dau.


text:
Om boros ka di tondu', “Atantu' nod oilaan nu ondung nunu i winonsoi di Raja' Saul, tu' nuyung dau do mantad id Israil o koinsanai di mogogontong om i bobolian di momolohou'd rusod do tulun do napatai. Nokuro tu' posuangon oku daa diya'd lawa' do mamatai doho'?” ka dau.


text:
Om sumpa' no i Saul do poingkaa, “Sumumpa' oku no dot id suang do ngaran do Tuhan di poimpasi dot a' ko i' ohukuman do wonsoyon nu piya iti,” ka.


text:
Soira' di nokito di tondu' i Somuil om pomogiak no iyau om boro-boros no di Saul, “Nokuro tu' magakal ko doho'? Tu' i Raja' Saul ko i'!” ka dau.


text:
Nga' boros kad Saul dot id dau, “Kada' kooris! Posunudo' nopo ino tokito nu,” ka. Om boros ka di tondu', “Okito ku o rusod do songulun do mimbulai do mantad hilo'd tana',” ka dau.


text:
Om uhot po kawagu i Saul, “Okuro-kuro o rabas dau?” ka. Om boros ka di tondu' do suminimbar, “Iyau nopo om songulun o kusai di molohing no. Om kirasuk iyau dot anaru,” ka. Om koilaai noddi di Saul dot i rusod di Somuil iri. Om otud no iyau do suminuwau di nabi diri.


text:
Om boros kad Somuil dot id di Saul, “Nokuro tu' mamagangau ko doho' om momolohou doho' do gumuli' kawagu?” ka. Om boros kad Saul do suminimbar, “Agayo kopio o kosusaan ku. Tu' mongoi sangod doho' o tulun do Pilistin om Kinorohingan kanogi' nga' nokotongkiad no doho'. A' nopo iyau sumimbar doho' do pawayaon do nabi om a' sumimbar dot id nipi. Iri noddi o kinapamalahawan ku diya' om osunudan oku i' diya' ondung nunu ot apatut ku'd wonsoyon,” ka dau.


text:
Om boros kad Somuil, “Nunu po o kapamalahawan nu doho' do notongkiadan ko'd Tuhan om nosiliu iyau'd pisangod nu?


text:
Nabayaan nod Tuhan i boros dau do pinawaya' dau dot id doho' di gulu po; naanu no dau iti pomorintaan dot Israil do mantad id diya' om patahakon diri dau dot id di Daud.


text:
A' ko tuminanud di pinonuhuan do Tuhan. Tu' a' nu pinatai ngai' i tulun dot Amalik om a' nu rinaag ngai' i konunu-nunuan diyolo'. Om iri noddi o kinapamansayan do Tuhan do miagal diti dot id diya' do baino'.


text:
Patahakon ko nondo dau om i tulun dot Israil dot id tulun do Pilistin. Suab nopondo om kowoyo' ko no doho' om i nogi' tangaanak nu'd kusai, om patahakon pod Tuhan o soudor dot Israil dot id tulun do Pilistin,” ka.


text:
Om diiri iddi om diiri do nahaba' i Saul do hiri'd tana' dot iyo poddi sinisian do nopoddosian kopio do nokorongou di pinoboros di Somuil. Om kawagu po nga' olomok tomod iyau tu' a' po iyau nakaakan do nunu-nunu do nosongodou om gisom di mitingkosuab no.


text:
Om insomok no di Saul i tondu' om koilaai no dau do moddosi i Saul, om boros ka di tondu', “Oi Tuan, matai po tamu' doho' do minomonsoi di pinokianu nu.


text:
Om baino' nodti om wonsoyo' no iti pokionuon ku. Makan pod ongokooro' di taakanon di maan ku posodiawo' om okoris ko i' kawagu do lumombus do mamanau,” ka.


text:
Nga' minada' i' i Saul tu' boros ka dau om a' i' iyau makan. Nga' mononsog tomod i pagawai dau. Om alaid noddi om tumboyo' no iyau. Tungag noddi iyau do mantad hiri'd tana' om irikau no do hiri'd toodopon.


text:
Om olomus nopo i tondu' do minonumbali' do songinan o tanak do sapi' dit olomu' kopio om anu iyau'd tapung. Om onsoko' no dau iri do winonsoi'd roti dit a' rinalatan do pangambang.


text:
Om posurungo' no dau i taakanon diri dot id di Saul om id pagawai dau. Om akan noddi iyolo'. Om pamanau noddi iyolo' do totuong iddi.


text:
Om timungo' no di tulun do Pilistin o koinsanai di soudor diyolo' do hilo'd Apik, om powonsoyo' no di tulun dot Israil o diyolo'd kiim do hiri'd somok di tudan do waig do hilo'd Rantai do Yisriil.


text:
Om pamanau no i limo o raja' do Pilistin do kisoudor do hatus o tulun dot iso' o sinompuruan om soribu o tulun dot iso' o sinompuruan. I Daud no om i tulun dau om moyo-woyo' do hiri'd tohuri-huri di Raja' Akis.


text:
Om soira' di nokito di boyoon do soudor do Pilistin i Daud om i tulun dau om ponguhot no iyolo', “Nunu maan diti tulun dot Ibrani do hiti?” ka. Om boros ka di Akis do suminimbar, “Ilo' nopo om i Daud, i pagawai daa di Raja' Saul, i raja' dot Israil. Nga' alaid no iyau'd poinsugku' doho'. Om mantad poddi tadau'd kinorikatan dau om gisom do baino' om aiso' i' o sala' dau do nokito ku,” ka dau.


text:
Nga' kotogod nogiddi di Akis i boyoon do soudor do Pilistin. Boros ka diyolo' dot id dau, “Suhuo' nogi' iyau'd muli' do hilo'd bandar di pinatahak nu dau. Nga' kada' nogi' iyau pologoso'd moyo' dati' do mongoi sangod. Tu' a' i' oila-ilaan do maso nopo doti'd sumangod om tumongkiad nondo iyau dati' om iyati' indo o saapon dau. Tu' okon toi ko' iri no daa o ralan dau do momolumbok do ginawo di tuan dau dot i kapamatai do tulun toko' o ralan dau do momolumbok?


text:
Okon toi ko' i Daud iyau, i sindingon di tongoondu' do tontok di minintari' iyolo' di gulu po do poingkaa, ‘Boribu-ribu o pisangod do napatai di Saul, nga' hinapadan noribu o napatai di Daud,’ ka,” ka diyolo'.


text:
Om lohowo' noddi di Akis i Daud om boro-boros no iyau, “Okunon ku i' dot id toguang do Kinorohingan di poimpasi dot otorodok ko dot id doho', om orohian oku i' daa do moyo' ko doho' do hiti'd pisangadan. Tu' mantad poddi nokorikot ko i' do hiti'd doho' om a' ko i' insan kasala' dot id doho'. Nga' a' ngai' asanangan diya' ilo raja'd suwai.


text:
Iyo nopoddi, om sumonong-sonong nopod muli' om kada' pomonsoi do nunu nopo i katagadan ngai' dilo raja' do Pilistin,” ka dau.


text:
Om boros ka di Daud do suminimbar, “Nunu o kasalaan do winonsoi ku? Tu' boros kanu om a' oku i' insan kasala' dot id diya' do mantad di korikot oku i'. Om ondung miagal diri, om nokuro tu' a' oku diya' pologoson do tumanud diya' do mongoi saap do pisangod nu?” ka dau.


text:
Om boros ka di Akis, “Oilaan ku i' dot otorodok ko do miagal po di moloikat do Kinorohingan, nga' ilo raja'd suwai ot a' kaakun do moyo' ko dahai do mongoi sangod.


text:
Iyo nopoddi, om muli' nod suab, oi Daud, om koinsanai di tuminongkiad di Saul di minongoi do hiti'd doho', om sumuab kou nod suab do mamanau dit a' po koulai o tadau,” ka dau.


text:
Om pamanau noddi i Daud om i tulun dau dit osuab po di sinuabon, om uli' nod hilo'd pomogunan do tulun do Pilistin; om iri no tulun do Pilistin om tuminilombus do minamanau do minongoi do hilo'd Yisriil.


text:
Duwo no tadau om korikot no i Daud om i tulun dau do hilo'd Siklag. Nga' di nopo dit a' po iyolo' nokorikot, om noongoi no di tulun dot Amalik kasangod i ponong id salatan do Yohuda om nongoi diyolo' songodo' o Siklag. Tinutudan diyolo' i bandar do Siklag,


text:
om tinanggayan ngai' diyolo' i tongoondu'. Aiso' i' o pinatai diyolo' nga' tinanggayan ngai' no ma diyolo' i tulun do hiri di tuminongkiad iyolo' di bandar.


text:
Tontok di nokorikot i Daud om i tulun ngai' dau do hilo'd Siklag, om kokito no diyolo' do notutudan no i bandar om nangatanggayan i sawo om i tangaanak diyolo'.


text:
Om tumongob tomod diri i Daud, tu' ongotogod ngai' dau i tulun dau, tu' nangatagakan no iyolo' do tangaanak om sawo diyolo'. Om potidumpahon i' daa'ddi diyolo' i Daud do watu do pamatai dau. Nga' pinogirot id Tuhan, i Kinorohingan di Daud, o ginawo dau.


text:
Om boros kad Daud dot id di Abiatar, it Imam diri, i tanak di Ahimilik, “Onuo'd hiiti it ipod,” ka. Om ngoyo' nod Abiatar iri.


text:
Om uhot no i Daud do Tuhan, “Ngoyon ku tuu gusao' i gampanakau'ddi? Okosupan ku i' tuu iyolo'?” ka dau. Om boros kad Tuhan do suminimbar, “Ngoyo' nopo iyolo' gusao'. Okosupan nu i' iyolo' om koidu' nu i' i tulun di nangatanggayan diri,” ka.


text:
Om pamanau noddi i Daud do miwoyo' dit onom nahatus o tulun dau. Om soira' di nokorikot iyolo' do hiri'd Bawang do Bisor, om lombus no i Daud do minamanau do miwoyo' dit apat nahatus o tulun. Nga' iri nopo duwo nahatus o tulun om minundorong nod hiri, tu' a' no iyolo' kosoborong di Bawang do Bisor tu' angadalaan no kopio iyolo'd ohuyan.


text:
Om kosolowot no i tulun di moyo-woyo' di Daud dot iso' o tanak do kusai do bansa' do Masir do hiri'd talun. Om ngoyo' no diyolo' pootodo' iyau do hiri'd di Daud. Om tolu no tadau di tanak dot a' nakaakan om a' nokoinum om paakano' noddi diyolo' i tanak diri om poinumo',


text:
om onuwai diyolo' do roti di tua' dot ara do winonsoi om duwo o puru do tua'd anggur di kinoring. Om kaakan poddi iyau om okoris nogiddi kawagu iyau, tu' tolu no tadau dau dot a' nakaakan om a' nokoinum.


text:
Om ponguhot noddi i Daud dau, “Isai o tuan nu? Om honggo o tadon nu?” ka dau. Om boros ka di tanak do suminimbar, “Iyoho' nopo om tulun do Masir, om turipon oku do tulun dot Amalik. Niduan oku di tuan ku di tolu no tadau do mantad baino' tu' suminakit oku.


text:
Nongoi dahai songodo' i kinoiyonon di tulun do Kiriti di ponong hilo'd salatan do Yohuda om i kinoiyonon do sinompuruan do sompiiyon di Kalib, om tinutudan nogi' dahai i bandar do Siklag do gisom do nouu,” ka dau.


text:
Om ponguhot no i Daud, “Mongoi ko i' daa potunud dahai do ralan do kumaa dot id kinoiyonon di gampanakau'ddi?” ka dau. Om boros ka di tanak do suminimbar, “Mongoi oku i', nga' mositi' no do sumumpa' ko dot id Kinorohingan dot a' ko mamatai doho' ko' popoguli' po doho' dot id tuan ku,” ka.


text:
Om potunudo' no dau i Daud dot id kinoiyonon di tulun diri. Om tadau nopoddi nga' songinsasad nopo i gampanakau do hiri'd kinoiyonon diri. Om maso diyolo'd makan om minum om rumamai dot aarapadan dot ogumu' o dapu' do napanakau diyolo' do mantad id pomogunan do Pilistin om Yohuda.


text:
Tadau noddi kawagu di minnanawau nogi' om ngoyo' no di Daud iyolo' songodo', om misangod nopoddi iyolo' do gisom do notuangan. Apat po nahatus o tangaanakwagu di songinsakai'd unta o nokopoggidu'; nga' iri nopo suwai om nangapatai ngai' no diyolo'.


text:
Om nokoidu' ngai' i' di Daud o pointikid-tikid do tulun om dapu' di tinanggayan daa di tulun dot Amalik, om iri nogi' i duwo sawo dau.


text:
Om aiso' i o tiso' do natagak. Naanu kawagu i' di Daud o koinsanai di sawo om tangaanak do tongokusai om tongoondu' om koinsanai di dapu' di tinanggayan di tulun dot Amalik.


text:
Om naanu kawagu i' di Daud o koinsanai di dumba' om i tayam-tayam diyolo'. Om gayato' no di tulun di Daud i tayam-tayam diri do hiri'd gulu-gulu di konunu-nunuan di nangaahau diyolo', mikuwo'd minomoros iyolo' do poingkaa, “Iti nopo om di Daud nod bahagi'!” ka.


text:
Om poguliai noddi di Daud do hiri'd duwo nahatus o tulun di minundorong do hiri'd toning di Bawang do Bisor, tu' nadalaan iyolo' do nohuyan. Om rubao' noddi di duwo nahatus o tulun i Daud om i tulun ngai' dau di santanud-tanud dau. Om solowot no i Daud diyolo' do mikuwo'd osonong tomod o podsusuwau dau.


text:
Nga' haro ot id pogialatan di tulun di Daud di tuminanud dau do minongoi sangod dot angaraat om mosol, tu' boros ka diyolo', “A' i' tuminanud dati' do minongoi sangod iti tulun diti, om a' toko' no bohogian iyolo'dti naanu-anu toko'. Ngoyon nopo diyolo' ilo sawo om tangaanak diyolo' om poulian no,” ka.


text:
Nga' boros kad Daud do suminimbar, “Oi tobpinai-tobpinai ku, kada' toko' kopio iyo'ddio' i nakatahak do Tuhan dot id dati'. Tu' ginompi' toko' i' dau om nonuan toko' dau do kamanangan do suminangod di gampanakau!


text:
Aiso' i' o tiso' pod sumokodung dino tosorou dokoyu. Iyoon nopo o pamahagi': i minundorong do minadtamong di konunu-nunuan do nigitan om i minongoi sangod, nga' mositi' no dot oirad nopo o bahagi' dot aanu,” ka dau.


text:
Om miagal noddi o pinanalasai di Daud do hal diri. Om mantad poddi om tonudon kasai' no ot oturan diri do hilo'd Israil do gisom do baino'.


text:
Soira' di nokoguli' i Daud do hilo'd Siklag om pootodo' no dau o sombohogian di konunu-nunuan do naanu diyolo' do mantad id pisangod dot id boyoon do tulun do Yohuda, i hilo'd bandar di pininghambaan di tulun dau. Om patanggayai no dau'd boros do poingkaa, “Romito' no dokoyu iti konunu-nunuan do naanu dahai do mantad id pisangod do Tuhan do maan dahai'd popuhawangon dokoyu,” ka.


text:
Iri nopo bandar do nonuan diyolo'ddi nga' hilo'd: Baitol, Rama i ponong id salatan do Yohuda, Yatir, Aroir, Sipmot, Istimoa, Rakal, om i ngai' bandar do tulun do Yiramiil, om i bandar do tulun do Kini, Horma, Borasan, Atak, Hibron, om koinsanai di bandar di nopinghambaan di Daud om i tulun dau nga' nonuan ngai' nopo diyolo' do nipuhawang.


text:
Daamot nopoddi, om suminangod o tulun do Pilistin do tulun dot Israil do hilo'd Nuluhon do Gilbua. Om ogumu' tomod diri o tulun dot Israil do napatai. Om iri no noolu-olu' diyolo' do kohompit i Raja' Saul om i tangaanak dau, om minogidu' ngai'.


text:
Nga' ginusa' i' iyolo' di tulun do Pilistin om patayo' no diyolo' i tolu tanak di Saul do tongokusai; i Yonatan, i Abinadab om i Malkisua.


text:
Om mitotos tomod do misangod o hiri'd posorili' di Saul gisom dot iyau nga' ogumu' tomod diri o notogu' om napana' di pisangod, om nouruan tomod iyau do nosuhat.


text:
Om boros ka dau dot id tanakwagu di mongingigit di rapo-rapo dau, “Kodongo' ino gayang nu om patayo' oku, om okon pondo ko' iti tulun do Pilistin di kapir o kapamatai doho' om kopinghingi-hingi doho',” ka dau. Nga' a' i' kasaap i mongingigit do rapo-rapo dau do momonsoi di pinonuhuan dau'ddi. Om kodongo' nopoddi di Saul i gayang dau om tobok no iyau.


text:
Om soira' di nokito di mongingigit do rapo-rapo di Saul do napatai no i Saul om tobok no iyau kadauu om kapatai noddi do nakaandad di Saul.


text:
Om miagal noddi o kinapatai-patayo' di Saul, om i tolu o tanak dau do tongokusai om i mongingigit do rapo-rapo dau, om koinsanai di tulun di moyo-woyo' kasai' di Saul do tontok do tadau'ddi.


text:
Om tontok di nokorongou i tulun dot Israil di hiri'd sampaping di Rantai do Yisriil om i ponong id koulayon do mantad id Bawang do Yordan do nokopoggidu' i soudor dot Israil, om napatai i Saul om i tangaanak dau'd tongokusai, om iyolo' nogiddi nga' tuminongkiad di bandar diyolo' om minogidu'. Om ngoyo' noddi di tulun do Pilistin solodo' i piro-piro o bandar diri.


text:
Tadau noddi kawagu, di natalib i pinisangadan om ngoyo' no di tulun do Pilistin pingonuo' i konunu-nunuan di songintonggoi di soudor dot Israil di nangapatai. Om kabantalai no diyolo' i rata' di Saul om i tolu tanak dau do hilo'd Nuluhon do Gilbua.


text:
Om iduwo' no diyolo' i tulu di Saul om oluso' no ngai' i rapo-rapo dau, om ponuhu' nogiddi do tulun do popotongkop do habar dot osonong diri dot id tingolig om id koinsanai'd tulun diyolo' om id pointongkop do pomogunan do Pilistin.


text:
Om poiliho' no diyolo' i rapo-rapo'd Saul do hiri'd walai di tingolig dot Astorit, om palantako' no diyolo' do hiri'd tolig di bandar do Bait-San i rata' di Saul.


text:
Om soira' di nokorongou i tulun do hilo'd Yabis, i hilo'd Giliad, di winonsoi do tulun do Pilistin dot id di Saul,


text:
om tuongo' nopo di gunsiou diyolo' do minamanau do minongoi'd hilo'd Bait-San. Om polintuhuno' no diyolo' i rata' di Saul om i rata' di tangaanak dau do mantad id tolig diri om igitai no kawagu diyolo' do hilo'd Yabis.


text:
Om tutudai no diyolo' i rata' do hilo' om lobongo' no i tulang do hiri'd sahau di kayu do tamariska do hiri'd bandar diri. Om puasa noddi iyolo' do solinaid do turu' o tadau.


text:
Tontok di napatai no i Saul, om koguli' nogi' i Daud do mantad id pinisangadan di minangala' iyau di tulun dot Amalik. Om undorong noddi iyau do hilo'd Siklag do solinaid do duwo o tadau.


text:
Tadau noddi kawagu om korikot no o tiso' o tanakwagu do mantad id kokiiman di Saul. Om hinurak dau o pakayan dau om naraban dau do pupuk o tulu dau do popointalang do tumongob iyau. Om ongoi no iyau solowot di Daud om otud no do hiri'd toguang dau.


text:
Om uhoto' no iyau di Daud, “Honggo o tadon nu?” ka dau. Om boros ka di tanakwagu do suminimbar, “Minogidu' oku do mantad hilo'd kokiiman do tulun dot Israil,” ka dau.


text:
Om boros ka di Daud, “Sunudai oku daa ondung poingkuro kopio o nosiliu,” ka dau. Om boros ka di tanakwagu do suminimbar, “Minogidu' ngai' i soudor toko' do mantad id pinisangadan. Om okon nopo ko' ogumu' o soudor do napatai nga' iyo Saul di Yonatan, i tanak dau nga' napatai nogi',” ka dau.


text:
Om boros kad i Daud do minonguhot dau, “Poingkuro ko do nokoilo do napatai i Saul om i Yonatan?” ka.


text:
Om boros ka di tanakwagu do suminimbar, “Tontok nopoddi, om koontok no kopio do hilo' oku'd Nuluhon do Gilbua om kokito ku noddi i Saul do tumobok di tandus dau. Om kawagu po kanogi' nga' gusa-gusaon no iyau di korita'-kuda' om i soudor do pisangod di songinsakai'd kuda' do mongoi ponutuk dau.


text:
Om koili no i Saul om kokito oku no dau, om lohowo' oku no dau, ‘Nunu'ri, oi Tuan ku,’ kangku do suminimbar.


text:
Om boros kaddi dau dot id doho', ‘Kaino do hiiti, maai oku diya' patayo'! Tu' nadalaan oku nod nosuhat om a' no alaid om apatai oku no,’ ka.


text:
Om insomok oku noddi dau om maai ku no iyau patayo'. Tu' oilaan ku no dot ahaba' po iyau om apatai no. Om iduwo' ku noddi i tupi' dau do dong raja' om i golong do poinsulung do longon dau, om igitai ku no do hiti'd diya', oi Tuan,” ka dau.


text:
Om korongou poddi di Daud iri, om hurako' no dau i pakayan dau tu' tumongob no kopio iyau. Om miagal ngai' nopoddi o winonsoi di tulun dau.


text:
Tumongob tomod diri iyolo' om pogihad noddi iyolo' do gisom do nosongodou, om a' iyolo' minakan om a' mininum do maan do kopomuhandaman di Saul, om i Yonatan, om koinsanai di tulun dot Israil, i tulun do songonuon do Tuhan, tu' ogumu' tomod o nangapatai do hiri'd pinisangadan.


text:
Om uhoto' noddi di Daud i tanakwagu di pinoporomut di habar diri, “Honggo o tadon nu?” ka dau. Om boros ka di tanakwagu do suminimbar, “Iyoho' nopo om tulun dot Amalik nga' poingiyon oku do hiti'd pomogunan nu, oi Tuan,” ka dau.


text:
Om ponuhu' no i Daud do songulun di soudor dau do mamatai di tanakwagu'ddi. Om bobogo' no di soudor i tanakwagu om patayo' no dau.


text:
Om boros ka di Daud dot id tulun dot Amalik diri, “Iya' i' o pinaparatu' do hukuman do kapatayon dot id tinan nu tu' minangakun ko i' dot iya' o minamatai di raja' do nopili'd Tuhan,” ka dau.


text:
Om pogihadai no di Daud i Saul om i Yonatan, i tanak di Saul do mikuwo'd minodsinding diti sinding do mogihad.


text:
Om minonuhu' nogi' iyau do popotuduk diti sinding do mogihad dot id koinsanai do tulun do payat do Yohuda. (Nokotulis i' iti sinding diti dot id Buuk do Yasar.)


text:
“Nangapatai no i boyoon toko' do hilo'd konulu-nuluan dot Israil! Nangapatai no i gunsiou toko'! Naraag ngai' no i kaandasan do tulun dot ogumu'.


text:
Kada' posusuyo' iti habar diti do hilo'd Gat om kada' posunudo' iti do hilo'd karalan-ralanan dot Askilon. Kada' potoodo' i tongoondu' do Pilistin; kada' posonongo' o ginawo di tangaanak do tondu' di tulun do kapir.


text:
Kada' po daa kasandatai do rasam ko' bolobou o hilo'd konulu-nuluan do Gilbua; aiso' kasai' po daa o sumuni do hiri'd koumaan do hilo'! Tu' hilo' no o nokoilihon di kolid do gunsiou toko' dot id suang do kointingayaman, a' noddi opulangan do tumau i kolid di Saul.


text:
Kipaliu i pana' di Yonatan, om aiso' ot olu-oluon di gayang di Saul, do monibas di soudor dot ongokoris, om mamatai di pisangod.


text:
Kosianan om koupusan kopio i Saul om i Yonatan, misugku' i' di poimpasi po, om misugku' i' do minatai; okoris po iyolo' ko' singa, om osiau ko' kondiu.


text:
Oi tongoondu' dot Israil, pogihadai no dokoyu i Saul! Rinosukan kou dau do pakayan dit angaragang om agayo gatang, linumis kou dau do tamas om watu dit olumis, it agayo o gatang.


text:
Nangapatai no i soudor do gunsiou, napatai iyolo' dot id pinisangadan. Napatai i Yonatan do hilo'd konulu-nuluan.


text:
Tumongob oku do kosorou diya', oi Yonatan, i tobpinai ku; osonong tomod ko dot id doho'! Agayo tomod o kosianan nu doho', agayo po ko' kosianan do tondu'.


text:
Nangapatai no o gunsiou toko'! Notongkiadan no om aiso' noddi o kootuk-otukon di rapo-rapo diyolo'!” ka.


text:
Om uhot noddi i Daud do Tuhan, “Mongoi oku tuu undorong dot id ongoiso' di bandar do hilo'd Yohuda?” ka dau. “Oo,” kad Tuhan do suminimbar. “Bandar do honggo'ddi?” ka kawagu di Daud do minuhot. “I bandar do Hibron,” kad Tuhan.


text:
Om ongoi noddi i Daud do hilo'd Hibron om powoyoo' goduwo no dau i sawo dau: i Ahinuam, i mantad hilo'd Yisriil, om i Abigail, i sawo daa di Nabal, i tulun do Karmol.


text:
Om nangatan nogi' dau o koinsanai di tulun dau, om iri ngai' i sompiiyon diyolo' om undorong no iyolo' do hiri'd kabandaran di posorili' do Hibron.


text:
Om ongoi noddi i tulun do Yohuda do hilo'd Hibron, om siliho' no diyolo' i Daud do raja' do Yohuda. Soira'ddi do nokorongou i Daud do nolobong no di tulun do Yabis di hilo'd Giliad i Saul,


text:
om ponuhu' no iyau do piro-piro o tulun do minongoi'd hilo' om popoboros do poingkaa, “Maha' daa om barakatan kou do Tuhan tu' pinopointalang kou i' do kotorodoko' dokoyu dot id raja' dokoyu dot i minomolobong kou dau o pinopointalang.


text:
Om maha' daa om pointalangon do Tuhan o kotorodoko' om kosianan dau dot id dokoyu. Om iyoho' nga' osonong indo o wonsoyon dot id dokoyu tu' i winonsoi dokoyu'ddi o kapamansayan ku'd osonong.


text:
Sumiliu kou no do tulun dit okoris om osiou! Napatai no i Saul, i raja' dokoyu, om nopili' oku no di tulun do Yohuda do sumiliu do raja' diyolo',” ka.


text:
I Abnor nopo, i tanak di Nor, om minogidu' do miniwoyo' di Isbosit, i tanak di Saul, do hilo'd Mahanaim, it id soborong do Yordan. I Abnor nopoddi nga' boyoon do soudor di Saul.


text:
Om hilo' no do siniliu di Abnor i Isbosit do raja' do watas do Giliad, om Asur om Yisriil, om Ipraim, om Binyamin, om pointongkop dot Israil.


text:
Apat no nohopod o toun do tumur di Isbosit di nosiliu iyau do raja' dot Israil, om duwo o toun do koloido' dau do minomorinta'. Nga' iri nopo payat do Yohuda om otorodok kasai' i' dot id di Daud.


text:
Om pamanau no i Abnor om piro-piro o pagawai di Isbosit do mantad hilo'd Mahanaim om pakayaai no diyolo' do hilo'd bandar do Gibion.


text:
Om ngoyo' no di Yoab, (tina' nopo dau nga' i Soruya), om i pagawai di Daud do suwai solowoto' iyolo' do hiri'd somok di kulam do hilo'd Gibion. Om minitimbaba' iyolo' do minirikau do hiri'd tisan di kulam; tu' hiri'd soborong ponong hiti o nirikau di Abnor om i tongoulun dau, om id soborong ponong hilo' o nirikau di Yoab om i tongoulun dau.


text:
Om boros ka di Abnor dot id di Yoab, “Suhuo' to ilo tulun to do misaap do miala-ala'!” ka dau. “Ba,” ka di Yoab do suminimbar.


text:
Om pamanau noddi o hopod om duwo o tulun do mantad id payat do Binyamin do ponokowakil di Isbosit, om pamanau o hopod om duwo tulun do mantad id pogialatan di tulun di Daud.


text:
Om sompori-pori nopoddi iyolo' do mamabut do tobuk di ponokisaap dau om sopitobok-tobok do gayang do hiri'd tobik di tiso', gisom do koinsanai nopoddi do napatai i duwo nohopod om apat o tulun. Om iri no o kinopomungaranan di kinoiyonon do hilo'd Gibion diri do “Tumo do Gayang”.


text:
Om kinootuson nopoddi nga' pinisangadan dit adalaan kopio. Om kaala' no di soudor di Daud i Abnor om i soudor dot Israil.


text:
Om hiri ngai' nopo i tolu o tanak di Soruya, i Yoab, i Abisai, om i Asail. I Asail nopo nga' iyo pod tambang o kosiaho' do manangkus,


text:
Om koili no i Abnor om ponguhot no iyau, “Iya' ino, oi Asail?” ka dau. “Oo,” ka di Asail do suminimbar.


text:
Om boros kad i Abnor, “Kada' oku iyoho' gusao'. Ngoyo' nogi' gusao' ot ongoiso' dilo soudor do suwai, om onuon nopo i rapo-rapo dau,” ka dau. Nga' gusaon kasai' i' iyau di Asail.


text:
Om boro-boros po kawagu i Abnor di Asail, “Kada' oku no gusao'! Kada' oku sansagai do mamatai diya'! Tu' poingkuro oku nondo do tumimbaba' di Yoab, i tobpinai nu?” ka dau.


text:
Nga' gusaon kasai' i' di Asail iyau. Om potokono' noddi di Abnor i tandus dau do ponong id tohuri om koonong nopo o tian di Asail gisom do nokolopuson i tandus do hiri'd likud dau. Om kahaba' nopoddi i Asail do hiri'd tana' om kapatai no. Om undorong ngai' nopoddi i tulun do hiri'd kinoilihon dau, di nokorikot iyolo'd hiri.


text:
Nga' maso i' di Yoab om i Abisai do momogusa' di Abnor. Om tontok di notonob no o tadau om korikot no iyolo' do hilo'd nulu-nulu dot Ama, i ponong id koulayon do mantad id Gia, it id ralan do kumaa do hilo'd tana' do kowotuan do Gibion.


text:
Om ongoi po kawagu i tulun do Binyamin uhup di Abnor, om tamong no iyolo' do hiri'd timpak dot iso' o nulu-nulu.


text:
Om hiri no o tadon di Abnor do pinopolohou dot id di Yoab do poingkaa, “Misangod toko' nopo tuu'dti do gisom dot alaid? A' nu toi oilaan do karaaton noo o kootuson diti pisangadan? Okon toi ko' iyahai nga' bansa' i' dokoyu? Songkuro po o koloido' om oduhan nu nogi' ilo tulun nu do momogusa' dahai?” ka dau.


text:
Om boros ka di Yoab do suminimbar, “Sumumpa' oku no dot id suang do ngaran do Kinorohingan di poimpasi, dot ondung a' ko daa minomoros do miagal diri om atantu' no do gusaon kasai' kou i' dilo tulun ku do gisom do kosuabon do suab,” ka dau.


text:
Om pounio' noddi di Yoab i torumpit dau do monuhu' di tulun dau do tumingkod do momogusa' di soudor dot Israil. Om kotingkod noddi i pisangadan.


text:
Om ponuabai nopo i Abnor om koinsanai di tulun dau do minamanau do minaya' di Rantai do Yordan. Om soborong nogiddi iyolo' di Bawang do Yordan, om nosongodou po iyolo' do minamanau di tadau kawagu om korikot nogi' do hilo'd Mahanaim.


text:
Om soira' di nokotingkod i Yoab do momogusa' di soudor dot Israil om timungo' ngai' no dau i tulun dau. Om koilaai nogiddi dau dot a' hino o hopod om siam o tulun do suwai ko' i Asail.


text:
Tolu nahatus om onom nohopod o tulun di Abnor do mantad id payat do Binyamin do pinatai di tulun di Daud.


text:
Om ngoyo' noddi di Yoab om i tulun dau i rata' di Asail om lobongo' no do hilo'd kalabangan do sompiiyon dau di hilo'd Baitlahim. Om ponuabai nopoddi iyolo' do minamanau om korikot nogi' iyolo' do hilo'd Hibron di kosuabon.


text:
Om haro kasai' po o pisangadan di soudor di sumokodung di sompiiyon di Saul om i soudor di sumokodung di Daud. Om muhang-ruhang nopoddi o kokoriso' di Daud, nga' muhoi-luhoi noddi i pisangod dau.


text:
Iti no ngai' it onom o tanak di Daud do nosusu do hilo'd Hibron, do nirus do mantad id kotuahan om gisom dot id komulakan: i Amnon, tina' nopo dau om i Ahinuam, i mantad hilo'd Yisriil;


text:
i Kiliab, tina' nopo dau om i Abigail, i sawo daa di Nabal, i tulun do Karmol; i Absalom, tina' nopo dau om i Maaka, i tanak di Talmai, i raja' do Gosur;


text:
Om daamot nopo di misaap i soudor di Daud om i soudor dit ongotorodok dot id sompiiyon di Saul, om tumotos nopoddi i Abnor do papabantug do ngaran dau dot id pogialatan di tumatanud di Saul.


text:
Insan tadau om tondoso' no di Isbosit, i tanak di Saul, i Abnor do minongoi dudun di Rispa, it iso' di panakasawo di Saul. I Rispa nopo om tanak di Aya do tondu'.


text:
Om kotogod tomod noddi i Abnor tu' tinondos i' iyau do miagal diri. Om boros ka dau, “Ondos nu daa om monompuraraat oku di Saul? Ondos nu daa om sumokodung oku do Yohuda? Mantad po di gulu po om otorodok oku i' dot id di Saul, i tapa' nu, om id tobpinai dau, om id tambalut dau. Om nuhupan ku iya' gisom dot a' ko i' naala' di Daud, om pasalaon oku poddi diya' do pasal nod tondu'!


text:
Osonong nogi' do monguhup oku di Daud, om kawagu po nga' nakabatos mantad nod Tuhan do patahakon dau iti pomorintaan di Saul om i sinakagon dau dot id di Daud, om silihon nondo i Daud do raja' do pointongkop dot Israil om Yohuda. Om hukuman oku nopod Kinorohingan dot a' oku no tumotos do mamayaan di nakabatos do Kinorohingan dot id di Daud diri!” ka dau.


text:
Om moddosi tomod diri i Isbosit di Abnor, gisom dot a' no iyau nokosimbar dot ongoiso' piya o boros.


text:
Om ponuhu' no i Abnor do susuhuon dau do mongoi do hilo'd di Daud, i hilo'd Hibron do tontok diri, do mikuwo'd popoboros do poingkaa, “Isai po o momorinta' do pomogunan diti? Momonsoi nod batos dot id doho' om uhupan ku indo iya' do posokodung ngai' diya' di tulun dot Israil,” ka.


text:
Om boros kad Daud do suminimbar, “Ba, osonong! Poromuton noti boros diti dot id di Abnor: Momonsoi oku id pibatasan dot id diya', nga' haro ot iso' o pokionuon ku do wonsoyon nu: Mositi' nod powoyoon nu i Mikal, i tanak di Saul do tondu'ddi, do mongoi ko solowot doho',” ka.


text:
Om minonuhu' po i Daud do piro-piro susuhuon dot id di Isbosit, do popoboros do poingkaa, “Pogulio' no doho' i Mikal, i sawo ku. Tu' noboli ku no iyau do hatus o kulit di sisinsibon do monunat do tulun do Pilistin,” ka.


text:
Om suhuo' noddi di Isbosit i tulun di sinuhu' di Daud do mongongoi di Mikal do mantad id di Paltiol, i tanak di Lais, i sawo daa di Mikal.


text:
Nga' ongoi i' tanud di Mikal i Paltiol, do mikuwo'd mihad-ihad tomod do hiri'd ralan do gisom do nokorikot do hilo'd bandar do Bahurim. Om boros kaddi di Abnor dot id di Paltiol, “Ula' no, uli' nogi'!” ka dau. Om uli' nogiddi i Paltiol.


text:
Om ongoi noddi i Abnor ponokirunding di boyoon do tulun dot Israil, om boros ka dau dot id diyolo', “Alaid kou no dot orohian dot i Daud o raja' dokoyu.


text:
Om iti no o maso dokoyu'd osonong. Sorohon no dokoyu do nakabatos mantad nod Tuhan dot id di Daud o poingkaa, ‘I Daud o pakayon ku do mamasi do tulun dot Israil, i tulun ku, do mantad id tulun do Pilistin om mantad id pisangod diyolo'd suwai!’ ka.


text:
Om ruminunding nogi' i Abnor di payat do Binyamin, om ongoi nogiddi iyau do hilo'd Hibron do minongoi pomisunud di Daud di nopogiokun-okunan di tulun dot Israil om i payat do Binyamin,” ka.


text:
Tontok di minongoi i Abnor solowot di Daud do hilo'd Hibron do miwoyo' di duwo nohopod o tulun dau, om papaharo no i Daud do poginakanan do maan diyolo'.


text:
Om boros kaddi di Abnor dot id di Daud, “Mamanau oku nodti do mongoi ponuhu' do koinsanai di tulun dot Israil do sumokodung diya'. Om romiton ko indo diyolo' do sumiliu'd raja' diyolo', om oporinta' nu indo o pointongkop diti pomogunan do miontok di korohian do ginawo nu,” ka dau. Om jomino' no di Daud dot aiso' o koligagaanan di Abnor, om pologoso' nogiddi dau i Abnor do minamanau.


text:
A' po alaid do mantad diri om koguli' no i Yoab om i tulun di Daud do mantad id pinisangadan, om ogumu' tomod o dapu' do naahau diyolo' do mantad id pisangod.


text:
Om kosunudai noddi i Yoab do minongoi solowot di Raja' Daud i Abnor om nokouli' noddi do mikuwo'd jinamin dot aiso' o koligagaanan dau.


text:
Om ongoi noddi i Yoab solowot di raja', om boro-boros nod, “Nokuro tu' iyo'ddi o winonsoi nu? Ruminikot i Abnor dot id diya', om nokuro'ddi tu' pologoso' nu nopo iyau do minamanau?


text:
Kinaangayan nopo dau do hiti nga' minongoi no pagakal, om minongoi pongilo-ilo ngai' di wonsoyon nu om i kowoyo-woyoo' nu. A' ko i' koilo dot iiyo'ddi?” ka dau.


text:
Om kotongkiad poddi i Yoab di Daud om ponuhu' no iyau do tulun do mongoi pomolohou di Abnor. Om kokosupai no diyolo' i Abnor do hilo'd somok di torobong do Sira, om pogulio' no diyolo' iyau. Nga' a' i' nokoilo i Daud do pasal diri.


text:
Om korikot poddi i Abnor do hilo'd Hibron, om angatai no iyau di Yoab do hiri'd toning di wawayaan dot agayo, do miagal-agal do posunud dit a' koino-ino do korongou o tulun do suwai. Nga' hiri nogiddi do tinobok di Yoab o tian di Abnor do gisom do napatai iyau. Om miagal noddi o kinapatai-patayo' di Abnor, tu' minamatai i' iyau di Asail, i tadi' di Yoab.


text:
Soira'ddi nokorongou i Daud do pasal diri om boros ka dau, “Oilaan id Tuhan dot okon i' ko' iyoho' om okon ko' iti rayat ku o nakasala' dot id suang di kinapatayon di Abnor.


text:
I Yoab nopo om i sompiiyon dau o hukuman! Haro po daa kasai' o sinakagon di Yoab di kitoruol di haro kasai' o raha' do sumoliwan, ko' i kitoruol do kulit dit araat kopio, ko' tongokusai di don tongoondu' do kowoyo-woyoo', ko' it apatai dot id pisangadan, ko' it aiso' o takanon!” ka dau.


text:
Om iyo noddi i Yoab di Abisai, i tadi' dau'ddi, do suminuli' di Abnor tu' minamatai i' i Abnor di Asail, i tadi' diyolo' di hilo'd pinisangadan do hilo'd Gibion.


text:
Om suhuo' noddi di Daud i Yoab om koinsanai di tulun dau do momohurak do pakayan diyolo', om manampakai di pakayan do mogihad, tu' sinuhu' iyolo' do mogihad di Abnor. Om tontok di linobong i Abnor om i Daud o minamanau do hiri'd tohuri-huri di lungun.


text:
Pinamalabangan nopo di Abnor om hilo'd Hibron, om miningihad tomod diri i raja' om koinsanai di rayat dau do hiri'd lobong di Abnor.


text:
“Nokuro tu' minatai i Abnor do miagal do tulun di basug? A' i' nakagasan o longon dau, om gakod dau nga' a' i' nakagasan do rantai. Minatai iyau do pinatai do tulun dit araat om orongit!” ka. Om pogihadai po kawagu di tulun dot ogumu' i Abnor.


text:
Om nosongodou nopo do lugu-lugutan di tulun i Daud do makan nga' sumpa' nogi' iyau do poingkaa, “Patayon oku nopod Kinorohingan do makan oku no dot a' po otonob ilo tadau!” ka dau.


text:
Om osonong tomod diri o ginawo di rayat do nokorongou'ddi. Tu' nunu nopo o wonsoyon di Raja' Daud nga' poposonong ngai' nopod ginawo diyolo'.


text:
Om tontok nod tadau'ddi do nokoilo i rayat di Daud om koinsanai di tulun dot Israil dot a' i' nokohompit-hompit i Daud do minamatai di Abnor.


text:
Boros ka di raja' dot id pagawai ngai' dau, “A' toi dokoyu oilaan do minatai baino' o songulun o boyoon dot agayo do hiti'd Israil?


text:
Mulong po dot iyoho' daa i raja' do nopili'd Kinorohingan nga' oluhoi no ot opurimanan ku do tadau'd baino'. Adalaan no kopio korongit i tangaanak di Soruya. A' oku no kosoibau diyolo'. Hukuman po daa do Tuhan i tulun dot araat diri do miontok di winonsoi diyolo'!” ka dau.


text:
Iri nopo sinakagon di Saul do suwai om i Mopibosit, i tanak di Yonatan. Nga' nokimpaan iyau di limo nogi' o toun do tumur dau do tontok di napatai i Saul om i Yonatan. Tu' tontok di nokorongou i mitamong di Mopibosit do habar do kinapatayon diyolo' do mantad hilo'd Bandar do Yisriil, om poggidu' no iyau do poingkibit i tanak. Nga' arau-arau tomod iyau om gowoi poddi om karatu', om kokimpaai noddi. Om soira'ddi nokorongou i Isbosit, i tanak di Saul diri, do napatai i Abnor do hilo'd Hibron, om moddosi tomod diri iyau. Om ongooris ngai' i tulun dot Israil. I Isbosit nopoddi om haro o duwo pagawai dau di siniliu do boyoon do tulun di mongoi sangod. Iyolo' nopoddi nga' i Rikab om i Baana. Iyolo' nopo om tangaanak di Rimon, i mantad hilo'd Biirot, it id suang do payat do Binyamin. (Biirot nopo om id suang i' do watas do Binyamin. Iri nopo tulun mantad do hiri nga' minogidu' do kuminaa do hilo'd Gitaim, om hilo-hilo' noddi iyolo' do poingiyon.)


text:
Om ongoi no i Rikab om i Baana do hiri'd walai di Isbosit. Om pitangaadau no do nokorikot iyolo'd hiri, om maso no di Isbosit do koodop do dangadau.


text:
Om sumubu po nga' nokoodop no i tondu' di madtatamong di walai tu' nalamayan do monompipi' di gandum. Om salakoi nopoddi i Rikab om i Baana.


text:
Kosuang poddi iyolo' do hiri'd walai om tilombus nopo iyolo' do hiri'd bilik di Isbosit. I Isbosit nopo do maso'ddi nga' nokoolong tomod do koodop, om toboko' no diyolo' iyau do gisom do napatai. Om maai noddi diyolo iduwo' o tulu di Isbosit om igitai no diyolo' do minamanau. Om kosuabai nopo iyolo' do minamanau do duminarapas di Rantai do Yordan.


text:
Om ngoyo' noddi diyolo' patahako' i tulu di Isbosit dot id di Daud do hilo'd Hibron. Om boros ka diyolo', “Iti no o tulu di Isbosit, i tanak di Saul, i pisangod nu di tumotos daa do mamatai diya'. Tadau nod baino' do sinulian do Tuhan i winonsoi di Saul om i sinakagon dau dot id diya',” ka diyolo'.


text:
Nga' boros ka di Daud do suminimbar, “Sumumpa' oku no dot id Tuhan di poimpasi, i minamasi doho' do mantad id koinsanai do koligagaanan, dot iyau o koilo dot otopot iti poboroson ku.


text:
Tu' iri nopo tulun di minongoi poporongou doho' do habar do napatai i Saul di hilo'd Siklag, om minomusorou daa dot iri nopo habar di napatai i Saul diri nga' habar dot osonong. Nga' tinangkap ku nogiddi iyau om hinukuman ku do kapatayon!


text:
Om okon-okon pondo kawagat o pomohukum ku dot id tulun dit araat, tu' minamatai do tulun dit aiso' o sala', i maso id koodop do hiri'd walai dau! Dinondo no do sulian ku ino kararaat dokoyu. Tonuson ku no iyokoyu do mantad hiti'd pomogunan!” ka dau.


text:
Om ponuhu' no i Daud di soudor dau do minamatai di Rikab om i Baana. Om di nopoddi napatai, om potodo' no diyolo' o longon om gakod di duwo o tulun diri, om pogiiso' nogiddi do hiri'd toning di kulam do hilo'd Hibron. Nga' iri nopo tulu di Isbosit om nongoi i' diyolo' lobongo' do hiri'd lobong di Abnor do hilo'd Hibron.


text:
Om ongoi ngai' noddi i boyoon do payat dot Israil solowot di Daud do hilo'd Hibron. Om boros ka diyolo' dot id dau, “Iyahai nga' koworisan nu i'!


text:
Di nopo di gulu po, dit i Saul po o raja' dahai, om iya' i' o minomoyo' do tulun dot Israil do mongoi sangod. Om kawagu po nga' nakabatos nod Tuhan dot id diya' dot iya' no o woyoon do tulun dau om iya' o sumiliu do raja' diyolo',” ka diyolo'.


text:
Om ongoi ngai' nopoddi i boyoon dot Israil solowot di Daud do hilo'd Hibron. Om pomonsoi no i Daud do batos dot id diyolo' om siliho' no diyolo' i Daud do raja' dot Israil.


text:
Tontok nopo di nosiliu i Daud do raja' om tolu no nohopod o toun do tumur dau. Om koloido' nopo dau do momorinta' om apat nohopod o toun.


text:
Turu' o toun om onom o tulan dau do momorinta' do hilo'd Hibron om tolu nohopod om tolu toun dau do momorinta' do koinsanai dot Israil om Yohuda do hilo'd Yorusalim.


text:
Insan tadau om pamanau no i Daud om i tulun dau do minongoi panangod do Yorusalim. Om ondos daa di tulun do Yobus i tulun mantad do hiri, om a' kaala' i Daud do bandar do Yorusalim. Om boros ka diyolo' dot id dau, “A' ko i' kosuang do hiti. Tu' ilo' piya tulun do bolou om kimpo' nga' katalob i' diya',” ka diyolo'.


text:
(Nga' naanu kopio id Daud o Sion, i kuta' daa diyolo'. Om pungaranai noddi do, “Bandar di Daud” o kinoiyonon diri.)


text:
Tontok di tadau'ddi om boro-boros no i Daud dot id tulun dau, “Haro i' o tulun do hiti dit araatan do tulun do Yobus, do miagal doho' tu' araatan diyolo', om sipamatai diyolo'? Haro nopo om mongoi kou no waya' di liang do waig om ngoyon i' songodo' i tulun do bolou om kimpo', i karaatan ku'ddi,” ka dau. (Iri noddi o kinabara-barasan diyolo' do poingkaa, “Iri nopo tulun do bolou om kimpo' om a' no koino-ino do sumuang do Walai do Tuhan,” ka.)


text:
Kaanu poddi di Daud i kuta' do Sion om iyon no iyau do hiri, om pungaranai no dau iri do, “Bandar di Daud”. Om wonsoyo' no dau i bandar do posorili' di kuta'ddi, do pinoimpuun do hiri'd ponong id koulayon do mantad id nulu-nulu di tinimbunan do tana'.


text:
Om maid-laid nga' muhang-ruhang o kokoriso' di Daud tu' woyoon i' iyau'd Tuhan, i Kinorohingan dit Agayo Kuasa'.


text:
Om porikot no i Hiram, i raja' do pomogunan do Tirus, dot id di Daud do tulun di mongilo-ilo do pogidagang-dagangan. Om nonuan nogi' dau i Daud do kayu sedar do Libanon, om piro-piro o tukang kayu om tukang watu do momonsoi do walai do raja'.


text:
Om koilaai nogiddi kopio di Daud do natantu' mantad no iyau'd Tuhan do sumiliu do raja' dot Israil om pinosimbayan do Tuhan o pomorintaan dau do maan do koinsanangan di tulun do songonuon do Tuhan.


text:
Di nopo di nokoundaliu i Daud do mantad hilo'd Hibron, di hilo' iyau id Yorusalim om minanansawo po iyau do piro-piro o tongoondu', om minanganu do tongoondu' do numaan dau do panakasawo. Om ogumu' poddi o tanak dau do tongokusai om tongoondu'.


text:
Iti ngai' no i tangaanak dau do tongokusai di nosusu do hilo'd Yorusalim: i Samua, i Sobab, i Natan, i Suliman,


text:
Soira' di nokoilo i tulun do Pilistin do nopili' do raja' dot Israil i Daud, om pamanau no daa i piro-piro o soudor diyolo' do mongoi daa panangkap di Daud. Nga' nokorongou i' i Daud do pasal diri, om ongoi no iyau dot id iso' o kinoiyonon di kitolig o posorili'.


text:
Om korikot no i tulun do Pilistin do hilo'd Rantai do Ropaim, om kaanu no diyolo' o kinoiyonon diri.


text:
Om uhot no i Daud do Tuhan, “Ngoyon ku tuu songodo' i tulun do Pilistin diri? Onuan oku i' tuu diya' do kamanangan?” ka dau. Boros kad Tuhan, “Ngoyon nopo songodo'. Tu' onuan ku i' iya' do kamanangan!” ka.


text:
Om ongoi noddi i Daud do hilo'd Baal Porasim om hilo' no do naala' dau i soudor do Pilistin. Om boros kaddi dau, “Naraag nod Tuhan i pogintirungan di pisangod ku, do miagal pod luyud do minonigowo do minomorudsu' ngai'ddi,” ka dau. Om iri noddi o kinopomungaranan do kinoiyonon diri do Baal Porasim.


text:
Om poggidu' no i soudor do Pilistin om tongkiadai nopoddi diyolo' i tingolig diyolo' do hiri, tu' narau-arau tomod iyolo', om puhuo' no di Daud om i tulun dau i tingolig diri.


text:
A' i' alaid do mantad diri om rikot no kawagu i tulun do Pilistin do minongoi iyon do hiri'd Rantai do Ropaim.


text:
Om uhot po kawagu i Daud do Tuhan. Om boros kad Tuhan do suminimbar, “Kada' iyolo' songodo' do mantad hiti. Nga' sorili' nogi' om songodon i' iyolo' do mantad ponong id tohuri do hilo'd toning dilo koguasan do kayu di roitan do murbei.


text:
Om orongou nu nopo o miagal-agal do tulun do mamanau do hiri'd tuntu di kayu, om mamanau no do mongoi sangod, tu' mogulu oku i' diya' do mongoi pangala' di soudor do Pilistin,” ka dau.


text:
Om wonsoyo' no di Daud o miagal di pinonuhuan do Tuhan dot id dau. Om kaala' no dau i tulun do Pilistin do mantad po do hilo'd Giba om gisom do hilo'd Gisir.


text:
Om timungo' noddi di Daud o koinsanai di soudor dot Israil di gunsiou, om kogumuon nopo nga' tolu nohopod noribu o tulun.


text:
Om pamanau no i Daud do momoyo' diyolo' do kuminaa do hilo'd Baala Yohuda, do mongoi poundaliu di Kaban do Tumpongo, i roitan do ngaran do Tuhan it Agayo o Kuasa, i poirikau do hiri'd sakai di miagal do moloikat di roitan do kerub.


text:
Om ngoyo' no diyolo' i Kaban do Tumpongo do mantad id walai di Abinadab di hiri'd timpak do nulu-nulu. Om pasakayo' no diyolo' i Kaban do Tumpongo'ddi dot id guyudan di wagu po. Om iyo Usa di Ahio, i tangaanak di Abinadab o minomoyo' di guyudan,


text:
I Daud no om koinsanai di tulun dot Israil om tumotos do mintari' om minsinding do pomusou do Tuhan do hiri'd gulu-gulu di Kaban diri. Om popouni nogi' iyolo' do kecapi, om gandang, om rebana, om lunsing om tamburin.


text:
Tontok di nokorikot iyolo' do hiri'd pamagamasan do gandum do hilo'd Nakon, om kasadu i sapi' di mamagayat di guyudan diri, om poroloyo' no di Usa o longon dau do minongoi daa pomusus di Kaban do Tumpongo.


text:
Om tontok iddi do notogod di Usa o Tuhan, i Kinorohingan. Om patayo' nod Kinorohingan i Usa do hiri'd kinoiyonon diri tu' a' kopio i' iyau opuro-puro. Om kapatai no i Usa do hiri'd toning di Kaban do Tumpongo.


text:
Om roitai noddi i kinoiyonon diri do Piris-Usa Iri kasai' no o ngaran do kinoiyonon diri do gisom do baino'. Om kotogod no i Daud tu' awagat kopio o pinomohukum do Tuhan di Usa.


text:
Nga' ooris i' i Daud do Tuhan. Om boros ka dau, “Poingkuro oku poddi do mongigit dilo Kaban do Tumpongo?” ka dau.


text:
Om a' iddi di Daud pinakaa i Kaban diri do hilo'd Yorusalim, suwai ko' ngoyo' nopoddi dau poopio' do hiri'd walai di Obid Idom, i tulun mantad do bandar do Gat.


text:
Tolu o tulan do koloido' di Kaban do Tumpongo do poundorong do hiri'd walai di Obid Idom. Om binarakatan diri do Tuhan i Obid Idom om i sompiiyon dau.


text:
Om ngoyo' noddi i Daud sunudai do poingkaa, “Binarakatan do Tuhan i sompiiyon di Obid Idom om koinsanai di songonuon dau, dot i Kaban do Tumpongo o kinapamarakatan,” ka. Om ngoyo' noddi di Daud i Kaban diri do mantad hiri'd walai di Obid Idom. Om igitai no dau do hilo'd Yorusalim do mikuwo do pinapaharo do karamayan.


text:
Tontok dit ingonom nogi' kalaang i tulun di suminaan di Kaban do Tumpongo, om suhuo' no di Daud iyolo' do mundorong. Om papatahak noddi iyau dot id Tuhan do porsombahan di sumbolion, do pinatahak nopo om songinan o sapi' do tontoluhan om songinan o tanak do sapi' dit olomu' kopio.


text:
Om pintari' no i Daud do mikuwo dot aayi-ayi' no o kinoris dau do pomusou dau do Tuhan. Tontok nopoddi nga' kigonob-gonob po iyau do kain linan dit oniiba' di poinsiwot do hiri'd tawak dau.


text:
Om iyo noddi i Daud om koinsanai di tulun dot Israil do pinopoundaliu di Kaban do Tumpongo do pinakaa do hilo'd Yorusalim, mikuwo'd sampangkis-pangkis dot atataadan om popinguni do torumpit do minomoyo'ddi.


text:
Om tontok di posuangon noddi do hiri'd bandar i Kaban om liga' no do hiri'd liligaon i Mikal, i tanak di Saul do tondu'. Om kokito no dau i Raja' Daud do mimbul-simbul om mari-tari' do momusou do Tuhan. Om araatan diri i Mikal do kokito di Daud.


text:
Om posuango' noddi i Kaban do Tumpongo do hiri'd kiim di pinowonsoi di Daud do maan do poiyanan di Kaban diri, om poiliho' no do hiri'd poiiyanan. Om papatahak noddi i Daud dot id Tuhan do porsombahan di sorobon om porsombahan do piombolutan.


text:
Om kopongo ngai' poddi iri, om barakatai ngai' no dau i tulun dot Israil dot id suang do ngaran do Tuhan dit Agayo Kuasa',


text:
om tikidai nogiddi dau iyolo' do taakanon. Om onuwai noddi dau do sombulugu' o roti, om sonsinsib o tonsi di kinoring om piro-piro o roti dot anggur do kinoring o winonsoi, o pointikid-tikid di tulun dot Israil do hiri, do pinotikid di tongokusai om tongoondu'. Om uli' ngai' nogiddi iyolo' do hiri'd walai diyolo'.


text:
Tontok di minuli' i Daud do hiri'd walai dau do minongoi suwau di sompiiyon dau, om soliwan no i Mikal do minongoi solowot dau. Om boro-boros nod, “Pinopoinggayo no kopio'd ngaran i raja' dot Israil baino! Tu' luminabas iyau do miagal di tulun do basug dot id toguang di tongoondu' di susuhuon di piro-piro o pagawai dau!” ka dau.


text:
Nga' boros ka di Daud do suminimbar di Mikal, “Minanari' oku do pomusou ku do Tuhan, i minomili' doho' do suminiliu do boyoon di tulun dot Israil, i tulun dau, om i minagada' di tapa' nu om i sompiiyon dau. A' oku i' tumingkod do manari' do pomusou ku'd Tuhan,


text:
om uhang ku id ointingayam oku piya ko' mantad di tiinu'. Poinsiriba-ribaon tomod oku doti' daa diya' nga' suahon oku i' di tongoondu' di komoyon nu'ddi!” ka dau.


text:
Om nintirungan i' do Tuhan i Daud do mantad id koinsanai di pisangod dau, om gisom do milo'ddi iyau do mundorong do hiri'd walai dau.


text:
Om boros kaddi di Raja' Daud dot id di Natan i Nabi diri, “Antangai pogi' nga' iyoho' nopo om poingiyon no dot id walai di kayu sedar do Libanon do winonsoi nga' iri nopo Kaban do Tumpongo do Kinorohingan om id kiim noo o pinoopian,” ka dau.


text:
Om boros ka di Natan dot id di Daud, “Nunu nopo it osorou nu om wonsoyon nopo, tu' woyoon ko id Tuhan, oi Tuan Raja',” ka dau.


text:
“Pamanau no om ngoyon i' sunudai i Daud, i susuhuon ku do boros do poingkaa, ‘Okon i' ko' iya' o momonsoi do walai do maan ku dot iyonon.


text:
A' oku i' nokoiyon dot id suang do walai do mantad di pinosoliwan ku i' i tulun dot Israil do mantad hilo'd Masir om gisom do baino'. Suwai ko' mombo-hombo kasai' oku i' om poingiyon kasai' oku dot id kiim.


text:
Solinaid ku nopo do minghombo do moyo-woyo' do koinsanai di tulun dot Israil, om nokoumbal oku toi do minomoros dot id ongoiso' piya di boyoon do tulun dot Israil, i pinili' ku'ddi dot, nokuro tu' a' oku wansayan do walai di kayu sedar do Libanon o wonsoyon?’ ka.


text:
Iyo nopoddi om poboroson no o miagal diti dot id di Daud, i susuhuon ku oi Natan, ‘Poingkaa no o boros do Tuhan it Agayo o Kuasa'. Iyoho' no i minongongoi diya' do mantad id karaja' nu do madtatamong do dumba' do hilo'd kobuturan; om siniliu ku'ddi iya' do raja' do tulun dot Israil, i tulun do songonuon ku.


text:
Honggo nopo o nongoi nu nga' winoyo' ku i' iya'. Om nala' ku diya' o koinsanai di pisangod nu do tontok di suminangod ko. Om pobontugon ku'ndo o ngaran nu do miagal di piro-piro o boyoon dot angabantug kopio do hiti'd pomogunan.


text:
Om kawagu po nga' nokosodia' ku no o tiyonon dot Israil, i tulun do songonuon ku, om nosuhu' ku no iyolo' do momogun-mogun do hilo', om osimbayan indo iyolo' om a' nondo iyolo' oinggorit kawagu. Mantad poddi nokorikot i' iyolo' do hiti'd pomogunan diti di gulu po, om tontok di minomili' oku do piro-piro o boyoon diyolo', om songod-songodon no iyolo' do tulun dit ongorohian do pokoruol, nga' a' nondo osiliu o miagal diri. Om mamatos oku dot osimbayan ko nondo do mantad id toinsanan do pisangod, om onuan ku po iya' do sinakagon.


text:
Apatai ko nopondo, om olobong ko do poinsugku' di taki-aki nu, om silihon ku'ndo do raja' ot iso' di tanak nu'd kusai. Om iyau nondo o popoingkakat do walai ku, om pogiroton ku'ndo o pomorintaan dau do gisom dot alaid.


text:
Om osiliu oku'ndo do tapa' dau om osiliu iyau do tanak ku. Soira' nopo do kowonsoi iyau do sala' om bobogon ku indo iyau do monuduk do miagal do songulun o tapa' di momobog do monuduk di tanak dau.


text:
Nga' a' oku i' tumingkod dot osianan dau do miagal di tuminingkod oku do nosianan di Saul. Iyo pogiddi o winonsoi ku dot id di Saul nga' iya' no o silihon ku do raja'.


text:
Haro kasai' nopondo o sinakagon nu, om potilombuson ku i' o pomorintaan nu do gisom dot alaid. Om a' indo opupusan o pomorintaan nu do gisom dot alaid,’ ka,” ka dau.


text:
Om posunudo' ngai' nopo di Natan dot id di Daud o koinsanai di pinointalang do Kinorohingan dot id dau.


text:
Om suang noddi i Raja' Daud do hiri'd Kiim do Tuhan. Om irikau no iyau om sambayang no do poingkaa, “Oi Tuhan it Asawat Kopio, a' oku i' om i sompiiyon ku osorupai do rumamit do koinsanai di barakat do patahakon nu.


text:
Om agayo po ko' iri o winonsoi nu, oi Tuhan, it Asawat Kopio; tu' pinopoboros ko po do batos do pasal do sinakagon ku dot id dosunsudan. Om pinokito oku po diya'ddi do mulong po do tulun toomod oku, oi Tuhan it Asawat Kopio!


text:
Winonsoi ngai' nu iti dot id doho' do tumanud di batos nu om korohian nu, om pinokito oku po diya', iyoho' i susuhuon nu do koinsanai di hal dot angagayo'ddi.


text:
Agayo ko no kopio, oi Tuhan, i Kinorohingan! Aiso' no o koiyo diya', om mantad po di gulu po om nokoilo no iyahai dot iya' noo o Kinorohingan.


text:
Om aiso' no o bansa' do hiti'd pomogunan do koiyo dot Israil. Tu' Israil no o bansa' di pinoidu' nu do mantad id ponguripanan om siniliu nu'ddi iyolo' do tulun di songonuon nu. Nokotongkop no o ngaran nu dot osonong do hiti'd pomogunan tu' i winonsoi nu dot id diyolo' dit angagayo om i kongoimayaan. Nuyung ngai' nu i bansa'd suwai do miwoyo' di tingolig diyolo' do tontok di ruminikot i' i tulun nu do mongoi sangod.


text:
Nosiliu nu no do tulun di songonuon nu o bansa' dot Israil do gisom dot alaid, om iya' oi Tuhan nga' nosiliu do Kinorohingan diyolo'.


text:
Om baino' nodti, oi Tuhan i Kinorohingan, om pogiroto' no o batos di pinoboros nu do pasal doho' om i sinakagon ku do gisom dot alaid, om wonsoyo' no i nakabatos nu do wonsoyon nu.


text:
Om abantug i' o ngaran nu. Om mompus-ompus indo o tulun do momoros do, ‘Tuhan it Agayo Kuasa' o Kinorohingan dot Israil,’ ka. Om potilombuson nu indo kasai' o sinakagon ku do sumiliu do raja' do momorinta' do bansa' diti.


text:
Oi Tuhan, it Agayo Kuasa', i Kinorohingan dot Israil! Kasaap oku pogi' do sumambayang do miagal diti dot id diya' nga' nokointalang nu no ngai' iti dot id doho', i susuhuon nu, om nokopomisunud ko nogi' doho' do gompion nu o sinakagon ku om a' indo opupusan.


text:
Oi Tuhan, it Asawat Kopio, iya' noo o Kinorohingan; bayaanon ngai' nu i' o batos nu, om pinabatos nu dot id doho' i batos dit osonong kopio.


text:
Om pokionuon ku no daa do barakatan kasai' nu o sinakagon ku om kopuriman kasai' i' iyolo' do kosianan nu do gisom dot alaid. Nakabatos nu nori, oi Tuhan it Asawat Kopio, om barakatan kasai' nu indo o sinakagon ku do gisom dot alaid,” ka dau.


text:
Om alaid-laid noddi do mantad diri, om ongoi no kawagu i Daud sangod do tulun do Pilistin. Om naala' i' dau iyolo' om nosolod dau i tana' diyolo'.


text:
Om naala' nogi' di Daud i tulun do Muab. Om suhuo' no dau iyolo' do lumii do hiri'd tana'. Om patayo' noddi dau o duwo tulun do mantad id pointikid-tikid do tolu o tulun. Om kosiliu noddi i tulun do Muab do turipon di Daud om mambayar diri iyolo' do sukai dot id dau.


text:
Om naala' nogi' di Daud i raja' do momorinta' do pomogunan do Soba, i roitan dot i Hadadisir, i tanak di Rihob; pomogunan nopoddi nga' id somok do Damsik. Tontok nopoddi nga' hiri nod tanga'd ralan i Hadadisir do mongoi daa pomorinta' kawagu di watas do ponong id sarayo di Bawang dot Iprat.


text:
Om katangkap no di Daud o 1,700 o soudor di Hadadisir di poinsakai do kuda', om 20,000 o soudor di mamanau'd gakod. Om panganu no i Daud do kuda' do kabagal do pamagayat do hatus o korita'-kuda' om iri nopoddi i suwai om tinipuan ngai' dau o gakod.


text:
Soira' di ruminikot i soudor do tulun do Siria do mantad hilo'd Damsik do mongoi daa uhup di Raja' Hadadisir, om ngoyo' no iyolo' di Daud songodo', om kaala' iddi iyolo'. Om 22,000 o tulun do napatai.


text:
Om pomukiim noddi i Daud do pinoundarangan dau di soudor dau do hiri'd watas di tulun do Siria, om id siriba' noddi iyolo' do pomorintaan di Daud, om mambayar iyolo' do sukai dot id dau. Om hinonggo-honggo nopo i Daud do monokisangod, nga' onuan kasai' nopo iyau'd Tuhan do kamanangan.


text:
Om onuo' no di Daud i kolid di tamas do winonsoi, i songingigit daa di piro-piro o pagawai di Hadadisir, om igitai no dau do hilo'd Yorusalim.


text:
Om suwai no ko' iri, om ogumu' po tomod o tambaga' do nanu di Daud do mantad hilo'd Bota om hilo'd Borutai, i kabandaran do porintaon daa di Hadadisir di gulu po.


text:
Om korongou noddi i Raja' Tou, i mantad hilo'd Hamat, do naala' ngai' di Daud i soudor di Hadadisir.


text:
Om suhuo' noddi dau i Yoram, i tanak dau, do mongoi poporikot do tabi' dot id di Raja' Daud, om pokoundar dau tu' nakamanang i' iyau do suminangod di Hadadisir, tu' alaid no i Tou do monokisangod di Hadadisir. Om igit no i Yoram do pomuhawang do tamas, om pirok, om tambaga' do winonsoi do patahakon dau di Daud.


text:
Om patahako' no di Daud i pinomuhawang diri dot id Tuhan do pakayon do tontok do sumambayang, om iri nogi' i pirok om tamas di naanu dau do mantad id piro-piro bansa' do tulun di naala' dau --- i tulun dot Idom, Muab, Amon, Pilistin, om Amalik --- om iri nogi' wookon di nangaanu dau do mantad id di Hadadisir.


text:
Om koruhangai poddi o kababantug di Daud di napatai dau o hopod om walu' noribu o tulun dot Idom do hilo'd rantai di roitan do Rantai do Silaon.


text:
Om pomukiim no i Daud do pinoundarangan dau do soudor dau dot id pointongkop do pomogunan dot Idom, om id siriba' noddi do pomorintaan dau i tulun dot Idom. Om onuan kasai' nopoddi do Tuhan do kamanangan i Daud do honggo nopo iyau do sumangod.


text:
Om i Daud noddi o momorinta' do pointongkop dot Israil. Om antaan-taan kasai' dau, om otulid indo om osonong ot owonsoi dot id rayat dau.


text:
Iti no ngai' i pagawai dot angasawat o pangkat do pinili' di Daud: Boyoon do soudor: I Yoab, i tanak di Soruya; Gomponulis do hiri'd walai'd raja': I Yosapat, i tanak di Ahilud; Imam: I Sadok, i tanak di Ahitub, om i Ahimilik, i tanak di Abiatar. Gomponulis do pomorinta': i Soraya.


text:
Boyoon di madtatamong do raja': I Bonaya, i tanak di Yoyada; Imam do hiri'd walai'd raja': I tangaanak di Daud do tongokusai.


text:
Insan tadau om ponguhot no i Daud, “Haro po o tulun do noolu' dot id suang do sompiiyon di Saul? Ondung haro daa om orohian oku do popointalang do kosianan ku dot id dau do bagi' di Yonatan,” ka.


text:
Iri nopo sompiiyon di Saul nga' haro o susuhuon dot i Siba o ngaran. Om sinunudan diri iyau do mongoi solowot di Daud. “I Siba ko?” ka di Daud do minuhot. “Oo, oi Tuan Raja',” ka dau.


text:
Om uhoto' no di raja' iyau, “Haro po o tulun do noolu' dot id suang do sompiiyon di Saul? Tu' orohian oku do popointalang do kosianan ku dot id dau do miagal di nakabatos ku dot id Kinorohingan,” ka dau. Om boros kad i Siba do suminimbar, “Iso' poo o tanak di Yonatan do kusai, nga' kimpo' iyau,” ka dau.


text:
“Hinonggo iyau?” ka di raja' do minuhot. “Hilo'd walai di Makir, i tanak di Amiol, do hilo'd Lodibar,” kad i Siba do suminimbar.


text:
Ngaran nopo di tanak di Yonatan diri nga' i Mopibosit. Om soira'ddi nokorikot iyau om otud no iyau dot id toguang di Daud do suminuwau dau. Om boros kad i Daud, “Mopibosit!” ka. Om boros ka di Mopibosit, “Hati oku no, oi Tuan Raja',” ka.


text:
Om boros kad i Daud dot id dau, “Kada' kooris, tu' osonong oku i' dot id diya' tu' osorou ku i' i Yonatan, i tapa' nu. Pogulion ku i' diya' o koinsanai di tana' di taki nu, i Saul. Om milang kasai' ko doho' do makan do hiti'd walai ku,” ka dau.


text:
Om otud po kawagu i Mopibosit, om boro-boros no iyau, “Iyoho' nopodti om miagal pod tasu do napatai! Nga' nokuro tu' podulon oku po kopio diya', oi Tuan?” ka dau.


text:
Om lohowo' noddi di raja' i Siba, i susuhuon di Saul, om boro-boros no do, “Patahakon ngai' ku nopo di Mopibosit, i manangaki di tuan nu, o koinsanai di dapu' di Saul om i sompiiyon dau.


text:
Umoon no dokoyu di tangaanak nu om i susuhuon nu i tana'ddi do bagi' di sompiiyon di Saul, i tuan nu, om patahakon no i hasil di tana' dot id manangaki di tuan nu do maan diyolo'd kanon. Nga' i Mopibosit nopo om hilo' kasai' id walai ku ot akanan,” ka dau. (Kogumuon nopo di tangaanak di Siba do tongokusai om hopod om limo om susuhuon no dau om duwo nohopod o tulun.)


text:
Om boros kad i Siba do suminimbar, “Wonsoyon ngai' ku i' ino ponuhuan nu, oi Raja',” ka dau. Om hiri kasai' noddid walai di raja' i Mopibosit do makan do miagal poddi tanak kopio di Raja' Daud.


text:
I Mopibosit nopoddi nga' kianak do kusai dot i Mika o ngaran. Om oinsanan nopoddi i sompiiyon di Siba do nosiliu do susuhuon di Mopibosit.


text:
Om hilo' noddid Yorusalim do poingiyon i Mopibosit, i kimpo' goduwo o gakod diri, om hiri kasai'd walai di raja' ot akanan dau.


text:
Om alaid-laid noddi om kapatai no i Nahas, i raja' dot Amon, om i Hanun diri, i tanak dau'd kusai, o nosiliu do raja'.


text:
Om boros kaddi di Daud, “Orohian oku i' do mambalut di Hanun, i tanak di Nahas, tu' minambalut i' doho' i tapa' dau,” ka. Om ponuhu' noddi i Daud do piro-piro tulun do mongoi poporikot do boros dot id diyolo' dot i Daud nga' tumonggoi i' di Hanun do tumongob.


text:
Nga' tontok di nokorikot i susuhuon di Daud do hiri'd pomogunan dot Amon, om boros ka ngai' di boyoon do tulun dot Amon dot id di Hanun, “Ondos nu daa om mongoi posunud do tumonggoi iyolo' do tumongob o kinoporikatan di Daud diti tulun dau do hiti. A' i' moti'! Suwai ko' sinuhu' pogi' dau iyolo' do mongoi'd hiti nga' mongoi pogontong om mongoi ponoluku' diti bandar om aala' toko' indo diyolo'!” ka.


text:
Om tangkapo' ngai' noddi di Hanun i susuhuon di Daud. Om bugaro' no o sampaping di ganggut diyolo' om pompodo' i pakayan diyolo' do gisom pod hiri'd puun do poo, om suhuo' nogiddi diyolo' i susuhuon diri do mamanau.


text:
Nga' ointingayaman diri iyolo' do muli' do hiri'd pomogunan diyolo'. Om soira'ddi nosunudan i Daud do pasal diri om ponuhu' no iyau do tulun do mongoi solowot di susuhuon di nintingayam diri do mongoi poromut do boros di Daud do poingkaa, “Undorong kou nopo do hilo'd Yorikou do gisom pod kanaru kawagu ino ganggut dokoyu,” ka.


text:
Om kopurimanai nogiddi di tulun dot Amon do nosiliu'ddi diyolo' do pisangod i Daud. Om pamagadsi' no iyolo' do duwo nohopod noribu o soudor do Siria, i poingiyon do hilo'd Bait-Rihob om hilo'd Soba, om hopod po om duwo noribu o soudor do mantad hilo'd Tob, om mantad nod hilo'd Maaka om soribu o soudor do miniwoyo' di raja' diyolo'.


text:
Om soira'ddi nokorongou i Daud diri om suhuo' no dau i Yoab om koinsanai di soudor dau do mongoi sangod di pisangod.


text:
Om pamanau no i tulun dot Amon do mongoi sangod om talob no do hiri'd wawayaan do sumuang do hiri'd bandar do Raba, i bandar diyolo' dit agayo. Iri no suwai, i tulun do Siria om i tulun do mantad hilo'd Tob om Maaka, om tuminamong do hiri'd talun dit id soliwan di bandar.


text:
Om kokito no di Yoab do notutukan iyolo' do soudor di pisangod; om pilio' noddi dau i soudor dot Israil dit ongosiou kopio do tumimbaba' di tulun do Siria.


text:
Om iri no soudor do suwai om i Abisai, i tobpinai dau, o minomoyo'. Om pinotimbaba' dau iyolo' di soudor dot Amon.


text:
Om boros ka di Yoab dot id di Abisai, “Ondung okito nu dot aala' oku di tulun do Siria, om ngoyon oku no uhupai; om ondung a' ko kasaap di soudor dot Amon, om ngoyon ku i' iya' uhupai.


text:
Kumosiou no! Tumotos toko' no do sumangod do bagi' do bansa' toko' om bagi' di bandar do Kinorohingan toko'. Om maha' daa om wonsoyon do Tuhan i korohian dau,” ka.


text:
Om soira' di nokito di tulun dot Amon i tulun do Siria do minogidu' om poggidu' no iyolo' do mantad id di Abisai, om suang no iyolo' do hiri'd bandar diyolo'. Om kasangod poddi di Yoab i tulun dot Amon om poguliai nogiddi dau do hilo'd Yorusalim.


text:
Om kopurimanai noddi di tulun do Siria do naala' iyolo' di tulun dot Israil. Om lohowo' ngai' noddi diyolo' i soudor diyolo' do tumimung kawagu.


text:
Om ponuhu' no i Raja' Hadadisir do momolohou di tulun do Siria, i mantad ponong id koulayon do mantad di Bawang dot Iprat. Om rikot no iyolo' do hilo'd Hilam, om i Sobak o boyoon diyolo', i boyoon do soudor di Raja' Hadadisir do mantad hilo'd Soba.


text:
Om soira' di nokorongou i Daud do pasal diri, om timungo' ngai' no dau i soudor dot Israil om soborong no iyolo' di Bawang do Yordan do pakayaan do hilo'd Hilam do mongoi sangod. Om hilo' no o pinotimungan di tulun do Siria di soudor om ongoi nogiddi iyolo' sangod di soudor di Daud.


text:
Nga' naala' i' di soudor dot Israil i soudor do Siria. Napatai nopo di Daud om i soudor dau nga' 700 o mongingigit do korita'-kuda' di don sumasangod, om 40,000 i songinsakai do kuda'. Om suwai no ko' iri, om norualan po tomod diyolo' i Sobak, i boyoon di soudor do pisangod om kapatai noddi iyau do hiri'd kinoiyonon do minisangod.


text:
Om soira' di nopurimanan di raja' dit id siriba' di Raja' Hadadisir do naala' iyolo' dot Israil, om ponokiulud noddi iyolo' dot Israil om insiriba' no iyolo' dot id diyolo'. Om mantad poddi om ooris no i tulun do Siria do mongoi uhup di tulun dot Amon.


text:
Koubasanan no do raja' do mongoi sangod do tontok di momuroun kawagu o kayu. Om tontok di maso do kopomurounan do kayu do toun diri, om suhuo' no di Daud i Yoab om koinsanai di soudor dau do mongoi sangod; om kaala' no diyolo' i tulun dot Amon om turungkuo' no diyolo' i bandar do Raba. Nga' i Daud nopo om minundorong i' do hilo'd Yorusalim.


text:
Insan tadau, di sumodop no, om tungag no i Daud di noposik iyau om ongoi no do hiri'd sakai di taap do walai dau dit arantai. Om tontok di mimpanau iyau do hiri om kokito no iyau dot iso' o tondu' do modsu'. Om iri nopo tondu'ddi nga' olumis kopio.


text:
Om ponuhu' noddi iyau do tulun do mongoi ponguhot ondung isai i tondu'ddi. Om kosunudai no iyau dot i Batsiba i tondu'ddi, i tanak di Iliam, om sawo nopo dau nga' i Uria, i tulun do Hit.


text:
Om ponuhu' no i Daud do tulun do mongoi pangangat di tondu' do hiri'd walai dau, om korikot poddi i tondu' do hiri, om duduno' no di Daud i tondu'ddi. (Iri nopo tondu'ddi nga' wagu po kopongo do momolidang do tinan dau do tumanud dot oturan do tugama' tu' wagu po kotingkod o pomulanan dau.) Om uli' noddi i tondu' do hiri'd walai dau.


text:
Om alaid-laid noddi om ponontian no i tondu'ddi om ponuhu' no iyau do tulun do mongoi pomisunud di Daud do monontian iyau.


text:
Om ponuhu' noddi i Daud do tulun do mongoi pomisunud di Yoab do poingkaa, “Suhuon no i Uria, i tulun do Hit diri, do mongoi do hiti'd doho',” ka. Om suhuo' no di Yoab i Uria do mongoi solowot di Daud.


text:
Om soira' di nokorikot i Uria do hiri'd di Daud, om uhoto' no di Daud i Uria ondung osonong-sonong i Yoab om koinsanai di soudor, om ondung poingkuro- kuro no i pisangadan.


text:
Om boros kaddi di Daud dot id di Uria, “Uli' no do hilo'd walai nu om koundorong-dorong ko i',” ka. Om tongkiad no i Uria di walai di raja'. Om paatadai noddi di Daud dot ipuhawang o hiri'd walai di Uria.


text:
Nga' a' i' minuli' i Uria; suwai ko' minodop nogi' iyau do hiri'd toning di wawayaan do walai di raja', do poinsugku' di madtatamong do raja'.


text:
Soira' di nosunudan i Daud dot a' minuli' i Uria, om uhoto' no dau iyau, “Koguguli' nu om alaid ko no do potongkiad. Nga nokuro'ddi tu' a' ko minuli' do hilo'd walai nu?” ka dau.


text:
Om boros ka di Uria do suminimbar, “Iri nopo soudor dot Israil om Yohuda om maso i' do sumangod, om i Kaban do Tumpongo do Tuhan nga' moyo-woyo' i' diyolo'; om hilo'd kobuturan o pinomukiiman di Yoab, i boyoon dahai, om i soudor dau. Om nokuro tu' muli' oku i' daa'ndo iyoho' do hilo'd walai ku, do mongoi akan om mongoi inum, om mongoi dudun di sawo ku? Sumumpa' oku no kopio dot a' momonsoi do miagal diri!” ka dau.


text:
Om boros kaddi di Daud, “Om undorong katuu do hiti do baino', om suab pondo om pologoson ku nogi' iya' do mamanau,” ka. Om undorong no i Uria do hilo'd Yorusalim do tadau'ddi. Om tadau noddi kawagu,


text:
om lohowo' no iyau di Daud do tuminorungak dau do makan, om owuko' no di Daud i Uria. Nga' a' i' minuli' i Uria do hiri'd walai dau do totuong diri, suwai ko' odop nopo iyau do minamalapik-lapik di kumut dau do hiri'd bilik di madtatamong do walai di raja'.


text:
Tinulis nopo dau nga' poingkaa, “Pohirion nod borisan dit id gulu kopio i Uria, i hiri'd adalaan kopio do mogisasangod, om sumunsuri kou nogindo om apatai i' i Uria,” ka.


text:
Om daamot diyo Yoab do monurungku' di bandar om suhuo' no dau i Uria do mongoi do hiri'd kinoiyonon dit oilaan dau dot ongokoris i pisangod do madtamong.


text:
Om soira' di suminoliwan di bandar i soudor di pisangod do minongoi sangod di soudor di Yoab, om kapatai noddi o piro-piro di soudor di Daud om i Uria nga' nokotonggoi nogi' do napatai.


text:
Om bilinai no di Yoab i tulun di minongoi poromut di habar do poingkaa, “Kosunud ngai' nu nopondo di raja' o kinowoyo-woyoo' di pinisangadan,


text:
om tumogod dotindo iyau om muhot nondo diya' do poingkaa, ‘Nokuro tu' mininsomok kopio kou di bandar do suminangod diyolo'? A' toi dokoyu oilaan do mamana' o pisangod do mantad hiri'd tolig do bandar diyolo'?


text:
A' toi dokoyu osorou i kinapatai-patayo' di Abimilik, i tanak di Gidion diri do hilo'd Tibis? Tu' numaan no iyau do tondu' poliidai di watu do ponutuan do mantad hiri'd tolig di bandar, om iri no o nakapatai dau. Nokuro poddi tu' mininsomok kopio kou di tolig?’ ka dotindo dau. Om ondung uhoton ko di raja' do miagal diri om sunudan no iyau do poingkaa, ‘I Uria, i soudor nu'ddi nga' napatai nogi'!’ kanto,” ka dau.


text:
Om ongoi no i susuhuon diri solowot di Daud om posunudo' ngai' no dau i pinonuhuan di Yoab do poposunud.


text:
Boros ka di tulun do minongoi poromut di habar dot id di Daud, “Okoris i' ko' iyahai i pisangod, om soliwan noddi iyolo' do mantad hiri'd bandar do minongoi panangod dahai do hiri'd talun; nga' nouyung i' kawagu dahai iyolo' do hiri'd wawayaan di bandar.


text:
Om pamana' noddi iyolo' dahai do mantad hiri'd timpak di tolig do bandar diyolo', om nangapatai'ddi o piro-piro o soudor do Tuan Raja', om i Uria, i soudor nu'ddi nga' napatai nogi',” ka dau.


text:
Om sunudai no di Daud i susuhuon diri, boros ka dau, “Pogiroton no o ginawo di Yoab, om sunudan no iyau dot a' minog do tumongob tu' a' i' oilaan ondung isai ot apatai dot id pisangadan. Sunudan no iyau do tumotos kopio do sumaap om osolod i' i bandar,” ka.


text:
Om katalib poddi i maso do kopogihadan om lohowo' no di Daud i tondu'ddi do hiri'd walai dau. Om kosiliu noddi iyau do sawo di Daud. Om alaid-laid noddi om kosusu no iyau do tanak do kusai. Nga' a' i' o Tuhan orohian di winonsoi di Daud.


text:
Om suhuo' noddi do Tuhan i Nabi Natan do mongoi solowot di Daud. Om ongoi no i Natan do hiri, om boros ka dau, “Haro o duwo tulun do poingiyon dot id iso' o bandar; iso' nopo diyolo' om kaya', nga' iri no tiso' om mosikin.


text:
nga' iso' no o tanak do dumba' di tulun do mosikin, om binoli-boli i' dau iri. Om gompio' no dau i tanak do dumba' do gisom do nakagayo do hiri'd walai dau do poinsugku' di tangaanak dau. Iri nopo tanak do dumba' dau'ddi nga' poingilang dau do makan, om minum do hiri'd sangkir dau, om poingkibit dau do modop; do miagal po di tanak dau'd tondu'.


text:
Insan tadau om rikot no o sompogunan dot id walai di tulun do kaya'. Om a' diri siponumbali' i tulun do kaya' di dau'd dumba' ko' sapi' do maan do paakan di sompogunan diri. Om ngoyo' noddi dau i tanak do dumba' di tulun do mosikin om onsoko' no do maan do paakan di sompogunan diri,” ka dau.


text:
Om otogod diri i Daud di tulun do kaya' om boros ka dau, “Sumumpa' oku no dot id Tuhan di poimpasi do mositi' no do hukuman do kapatayon i tulun do minomonsoi do miagal kopio'ddi! Tu' orongit no kopio iyau! Om mositi' no do tingalanan dau i tanak do dumba'ddi dot ingapat kogumu' ko' mantad di naanu dau,” ka dau.


text:
Om boros kaddi di Natan dot id di Daud, “Iya' nogi' moti' i tulun diri oi Tuan Raja'. Om poingkaa o boros do Tuhan, i Kinorohingan dot Israil, ‘Siniliu ku iya' do raja' dot Israil om pinasi ku iya' do mantad id di Saul.


text:
Tinahak ku diya' i pomorintaan di Saul om iri ngai' nogi' i sawo dau; om siniliu ku iya' do raja' dot Israil om Yohuda. Om ondung a' daa kabagal iri nga' ruhangan ku po daa.


text:
Nga' nokuro'ddi tu' a' nu pinadul o boros ku? Nokuro tu' minomonsoi ko dit araat? Pinokipatayan nu i Uria dot id pisangadan; pinologos nu i tulun dot Amon do minamatai dau, om ngoyo' nu poddi i sawo dau!


text:
Gowoi pondo om id suang nopo do sinakagon nu, om haro kasai' nopondo ot apatai do patayon tu' a' ko i' minumboyo' doho', tu' nongoi nu kowino' i sawo di Uria.


text:
Sumumpa' oku no do porikatan ku nondo iya' do kosusaan, nga' mantad i' dot id sompiiyon nu o poporikot di kosusaan diri dot id diya'. Ngoyon ngai' ku nopondo i sawo nu do montong-ontong ko, om patahakon ku dot id tulun do suwai; om dumudun nondo iyau diyolo' do hiri'd dokito kopio do dangadau.


text:
Poillisok-lisok ko i' daa do minomonsoi do dusa nga' pologoson ku'ndo dot osiliu i pinoboros ku'ddi dot id dokito kopio, om ongkokito ngai' o tulun dot Israil!’ ka dau,” kad i Natan.


text:
Om boros kaddi di Daud dot id di Natan, “Nokowonsoi oku nod dusa dot id Tuhan,” ka. Om boros ka di Natan do suminimbar, “Ompunan ko id Tuhan, oi Tuan Raja', om a' ko i' apatai.


text:
Nga' nokopongindaraat kopio ko'd Tuhan, tu' i winonsoi nu do miagal diri o pinongindaraat nu, om matai no i tanak nu di wagu po kosusu,” ka dau.


text:
Om uli' noddi i Natan do hiri'd walai dau. Om porikatai nod Tuhan do toruol i tanak di Daud, i pinogkosusu di Batsiba, i sawo daa di Uria, gisom do nadalaan tomod diri do sumakit.


text:
Om sambayang noddi i Daud dot id Tuhan do mokilingos daa di tanak. Om a' no iyau mangakan do nunu nopo. Pointikid-tikid do totuong om mongoi kasai' nopo iyau do hiri'd bilik dau, om lumii do hiri'd siliu do gisom dot osuaban.


text:
Om ongoi no solowot di Daud i pagawai dau do hiri'd walai dau om lugu-lugutai no daa diyolo' iyau do tumungag, nga' a' i' iyau tumungag om a' minongoi torungak diyolo'd makan.


text:
Om sominggu' noddi do mantad diri om kapatai no i tanak. Om ongooris diri i susuhuon di Daud do mongoi pomisunud di Daud do napatai i tanak. Boros ka diyolo', “Di nopo poimpasi po i tanak om a' i' i raja' sumimbar dati' do tontok di moro-boros toko' dau. Om okuro-kuro nogi' tuu'ndo do baino' tu' napatai i tanak dau? Tu' nunu koilo-ilo do pokoruol dotindo iyau do tinan dau!” ka diyolo'.


text:
Soira' di nokito di Daud do mogikonos-konos i susuhuon dau, om koilaai no dau do napatai no i tanak. Om uhoto' noddi dau iyolo', “Napatai'ddi i tanak?” ka. “Oo,” ka diyolo' do suminimbar.


text:
Om tungag noddi i Daud do mantad hiri'd siliu om ongoi no podsu', om ponudai, om poningolon iyau do pakayan. Om ongoi noddi iyau sambayang do hiri'd walai'd Tuhan. Om soira' di nokoguli' iyau do hiri'd walai dau, om pokianu no iyau do taakanon om akan no iyau.


text:
Om boros ka di pagawai dot id di Daud, “A' no kopio iyahai kosuhut do miagal diti. Tu' tontok di poimpasi po i tanak om nihadan nu i' iyau om a' ko minakan, nga' maha' nogiddi do napatai i tanak om tumungag ko om makan!” ka.


text:
Om boros kad i Daud do suminimbar, “A' oku i' minakan om minihad oku di poimpasi po i tanak. Tu' osorou ku nopo nga' osianan i' doti' o Tuhan doho' om a' indo pologoson i tanak do matai.


text:
Nga' baino' nopoddi tu' napatai no i tanak, om nokuro tu' minog oku po kasai' do puasa? Milo oku po daa do mamasi kawagu di tanak? Insan tadau om iyoho' nga' koongoi indo do hiri'd kinoiyonon dau, nga' a' no iyau milo do gumuli' dot id doho',” ka dau.


text:
Om insasamadai noddi di Daud i Batsiba, i sawo dau. Om ongoi no iyau dudun dau do minodop. Om paganak no i Batsiba dot iso' tanak do kusai. Om pungaranai nod i Daud i tanak diri dot i Suliman. Om kosianan i' do Tuhan i tanak diri.


text:
Om suhuo' noddi do Tuhan i Nabi Natan do mongoi pomungaran di tanak diri dot i Yodiya, tu' kosianan id Tuhan i tanak diri.


text:
Om tontok nopoddi nga' maso di Yoab do sumaap do Raba, i bandar dot agayo do pomogunan dot Amon. Om oruhai no daa dau dot osolod i bandar diri.


text:
Om ponuhu' noddi i Yoab do tulun do mongoi pomisunud di Daud do poingkaa, “Nasangod ku no o Raba, om nosolod ku no i tudan do waig diyolo'.


text:
Ngoyo' no timungo' i soudor toko' di noolu-olu' om iya' indo o boyoon do mongoi kopio panganu di bandar. Om aiso' indo o tulun do momoros dot iyoho' o nokosolod di bandar,” ka.


text:
Om timungo' ngai' no di Daud i soudor dau om ongoi no do hilo'd Raba. Om songodo' no di Daud i tulun di poingiyon do hiri'd bandar diri om kosolod noddi dau i bandar.


text:
Om onuo' no dau i tupi' di raja' diyolo', om tupio' no dau. Om kawagato' nopo di tupi' nga' haro i' doti' o tolu nohopod om limo kilogram om dinakatan iri do watu dit agayo gatang dit ongolumis kopio. Om ogumu' po o konunu-nunuan do naanu dau do mantad id bandar diri.


text:
Om tanggayai ngai' no dau i tulun di hiri'd bandar om sansagai no dau iyolo' do kumaraja' do mamagaragadi', om manangkul om mangapak; om pinakaraja' nogi' dau iyolo' do hiri'd pamansayan do bata' di watu o wonsoyon. Om iyo nogiddi o winonsoi dau dot id kabandaran dot Amon di suwai. Om guli' nogiddi i Daud om koinsanai di soudor dau do hilo'd Yorusalim.


text:
I Absalom nopo, i tanak di Daud do kusai, om kitobpinai do tondu' dot olumis kopio. Ngaran nopo dau om i Tamar. Om muhang diri i Amnon di Tamar, i tanak di Daud di sawo dau do suwai.


text:
Om haro daa'ddi ot osorou di Amnon do wonsoyon dau dot id di Tamar. Nga' a' i' milo tu' a' po nodudun do kusai i Tamar, om a' po iyau koino-ino do mongoi rolot do tongokusai. Om osorou kasai' nopoddi di Amnon iri gisom do suminakit iyau.


text:
Nga' i Amnon nopoddi, om kitambalut dit oilo kopio do momusorou, dot i Yonadab o ngaran, i tanak di Simia, i tobpinai di Daud.


text:
Om boros ka di Yonadab dot id di Amnon, “Oi tanak do raja', nokuro tu' miagal kopio ko'ndo do tumongob do pointikid do tadau? Nokuro kopio?” ka dau. Om boros ka di Amnon do suminimbar, “Muhang oku daa di Tamar, i tadi' di Absalom do tondu', i tobpinai ku'ddi,” ka dau.


text:
Om boros kaddi di Yonadab dot id dau, “Ongoi lii do hilo'd toodopon nu, om minsaki-sakit i'. Om soira' nopondo do mongoi ontong diya' i tapa' nu, om sunudan no iyau do poingkaa, ‘Apa', pologoson daa i Tamar, i tadi' ku do mongoi paakan doho'. Om montong-ontong oku nopo dau do mogonsok di taakanon do hiti, om makan oku indo,’ kanto,” ka dau.


text:
Om ongoi no i Amnon lii do hiri'd toodopon, om pinsaki-sakit no iyau. Om soira' di ruminikot i Raja' Daud do mongoi ontong dau, om boro-boros no i Amnon di raja', “Apa', pologoson daa doho' i Tamar, i tadi' ku, do mongoi pomonsoi do roti'd hiti tu' okito ku iyau. Om makan oku indo,” ka dau.


text:
Om ponuhu' no i Daud do tulun do mongoi pomisunud di Tamar do hiri'd walai dau do poingkaa, “Ongoi do hilo'd walai di Amnon, i tobpinai nu, om pagansakan no iyau do takanon,” ka dau.


text:
Om ongoi noddi i Tamar do hiri'd walai di Amnon, i tobpinai dau. Om poinglii i Amnon do norikatan dau. Om anu no iyau do tapung dot okooro' di nakambang no om onsoko' no dau do linugu do mogonsok do hiri'd dokito di Amnon.


text:
Om ngoyo' noddi dau i roti do mantad hiri'd pinagansakan, om posurungo' no dau dot id di Amnon. Nga' a' i' i Amnon minangakan diri. Om boros ka di Amnon, “Soliwan ngai' kou do mantad hiti,” ka. Om soliwan ngai' noddi i tulun.


text:
Om boros kaddi di Amnon dot id di Tamar, “Igitai ino taakanon do hiti'd toodopon ku, om suhuon oku i' diya',” ka dau. Om wonsoyo' nod i Tamar o miagal diri.


text:
Nga' soira' di potunuyon nogi' di Tamar i roti dot id di Amnon, om pususo' no iyau di Amnon, mikuwo'd minomoros do poingkaa, “Dudun doho' do modop,” ka.


text:
Nga' boros ka di tondu', “A, a' oku i'. Kada' oku sansagai do momonsoi do miagal kopio'dti karaat! Tu' a' i' kopio momonsoi'd miagal diti o tulun do hiti'd Israil.


text:
Tu' ondung owonsoi o miagal diri, om honggo pondo pakayaan ku? Om iya'ndo nga' ointingayam no do hiti'd Israil. Nga' osonong nogi' do mongoi ko boro-boros di raja', tu' osorou ku do kaakun i' iyau do silihon oku diya'd sawo nu,” ka dau.


text:
Nga' a' i' i Amnon minokinongou di boros dau. Om kosoho' no di Amnon i Tamar, tu' okoris i' iyau ko' i Tamar.


text:
Om kotogod tomod noddi i Amnon di Tamar. Om agayo poddi ko' i muhang o kototogod di Amnon. Om boros kaddi di Amnon dot id tadi' dau'ddi, “Soliwan!” ka.


text:
Om boros kad i Tamar do suminimbar, “Kada' pongiyondo! Kada' oku uyungo' do sumoliwan. Tu' monguyung nopo moti' om araat po ko' mantad di winonsoi nu dot id doho' di tiinu',” ka dau. Nga' a' i' mokinongou dau i Amnon.


text:
Om lohowo' noddi dau i susuhuon dau di manud-tanud kasai' dau, om sunudai nod, “Posoliwano' iti tondu', om ontiilan no ilo totobon,” ka.


text:
Om wonsoyo' no di susuhuon i pinonuhuan diri. I Tamar nopo daa'ddi nga' kirasuk dit anaru o longon. Tu' miagal noddi o pakayan do tangaanak do raja' di tongoondu' dit a' po nokodudun do kusai do tontok do maso'ddi.


text:
Om arabai no di Tamar do pupuk o tulu dau om hurako' no dau i rasuk dau dot anaru di poimpakai dau, om sompono' no dau do palad o rabas dau, om pamanau nogiddi do mikuwo'd mompud-lompud do mihad.


text:
Om uhoto' noddi iyau di Absalom, “Kinasou ko di Amnon di tiinu' koii? Ula' no, oi adi'. Tu' tobpinai nu i' i Amnon, om a' i' minog do pinsarahan tomod ino. Om kada' sunudai o wokon,” ka dau. Om undorong noddi i Tamar do hiri'd walai di Absalom. Om oingou tomod diri iyau om tumongob.


text:
Om sisuli' tomod diri i Absalom di Amnon om a' noddi iyau siboro-boros di Amnon tu' minangasou i' i Amnon di Tamar, i tobpinai dau.


text:
Duwo noddi toun do mantad diri om lohowo' ngai' no di Absalom i tangaanak do kusai di raja' do hilo'd Baal Hasor, it id somok do bandar dot Ipraim, tu' pinapaharo iyau do poginakanan do kopomoguntingan do hulu do dumba' dau'd hilo'.


text:
Om ongoi no iyau solowot di Raja' Daud, om boros ka dau, “Apa', papaharo oku do poginakanan do kopomoguntingan do hulu di dumba' ku. Om mongoi kou no daa di pagawai nu rapou di poginakanan diri,” ka dau.


text:
Nga' boros ka di raja', “A' piya minog, oi ondu'. Tu' mongoi ngai' nopo iyahai, om osusa' kopio ko'ndo,” ka dau. Om osonsog i' daa i Absalom nga' a' no i raja' mongoi. Om barakatai poddi dau i Absalom.


text:
Om boros kaddi di Absalom, “Iyo nopoddi, om pologoso' po katuu doho' i Amnon, i tobpinai ku, do mongoi ruhang dahai,” ka dau. Om boros ka di raja' do suminimbar, “A' i' minog do mongoi iyau,” ka.


text:
Nga' soira' dit osonsog kopio i Absalom om pologoso' noddi di raja' i Amnon om koinsanai di tangaanak dau'd suwai do mongoi tanud di Absalom. [Om posurungo' noddi di Absalom o taakanon dit ogumu' om it angawasiu kopio.]


text:
Om sunudai ngai' no di Absalom i susuhuon dau do poingkaa, “Antangan no kopio dokoyu! Tu' soira' nopondo dot aawuk i Amnon dot adalaan do monginum di waig dot anggur, om tontok di monuhu' oku, om ngoyon no dokoyu iyau patayo'. Kada' kou kooris. Tu' iyoho' i' o monongkoilo do hal diti. Kumosiou kou no om kada' kou pikoduwo o ginawo!” ka dau.


text:
Om wonsoyo' no di susuhuon di Absalom i pinonuhuan di Absalom diri om patayo' no diyolo' i Amnon. Om kokito poddi di tangaanak di Raja' Daud iri, om ongoi ngai' no iyolo' sakai di bagal diyolo' om poggidu' no.


text:
Om tontok di hilo' po iyolo'd tanga'd ralan di poulian no diyolo' om korikot no o habar dot id di Daud do poingkaa, “Napatai ngai' no di Absalom i tangaanak do Raja', aiso' no tiso' do noolu'!” ka.


text:
Om ingkakat no i raja', om hurako' no dau i pakayan dau, om lii no do hiri'd siliu. Om iri'ddi i susuhuon dau nga' minomohurak ngai' nogi' do pakayan dau.


text:
Nga' boros ka di Yonadab, i tanak di Simia, i tobpinai di Daud, “Kada' nogi' kopio pomusorou do napatai ngai' i tangaanak do Tuan Raja'. I Amnon noo o pinatai, tu' oilaan mantad i' dot iri mantad no ot osorou di Absalom do mantad di kinasou i' di Amnon i Tamar, i tadi' dau'ddi.


text:
Om kada' kopio ponongkuyaai di habar do napatai ngai' i tangaanak do Tuan Raja', tu' iso' no i Amnon o napatai,” ka dau.


text:
Om poggidu' no i Absalom. Om kokito di soudor do madtatamong do walai'd raja' o tulun dot ogumu' do mogiwoyo-woyo' do ponong hiri'd Horonaim do rumuhuk di nulu-nulu.


text:
Om boros kaddi di Yonadab dot id di Daud, “Antangai pogi', nga' halo' no i tangaanak do Raja'. Miontok nopo di nokoboros ku,” ka dau.


text:
Om koboros poddi dau ot iyo'ddi, om korikot no i tangaanak di raja'. Om songlompud-lompud nopoddi iyolo' do mihad, om iri raja' om i pagawai dau nga' miningihad tomod nogi'.


text:
I Absalom nopoddi nga' nokopoggidu' no, om minongoi'ddi iyau do hilo'd walai di Talmai, i tanak di Amihur, i raja' do pomogunan do Gosur. Om hilo- hilo' noddi iyau do solinaid do tolu o toun. Om alaid i' i Daud do minogihad di Amnon,


text:
om ponuhu' no iyau do tulun do mongoi do hilo'd Tokua do mongoi pangangat do songulun o tondu' dit opintar kopio do mantad hilo'. Om boros kaddi dau dot id tondu'ddi, “Minsorupai-rupai no do mogihad om manampakai no di pakayan do mogihad. Kada' pongumau do tumau dit osonong o kosingudan. Om mingiyo-iyo no do tondu' di laid no do mogihad do tulun di napatai di kosianan kopio dau.


text:
Om mongoi nondo solowot di raja', om poboroson no iti poboroson ku,” ka dau. Om sunudai noddi di Yoab i tondu' do boros dit apatut dau'd poboroson.


text:
Om ongoi no i tondu' solowot di raja', om otud no iyau do tuminuku', om boros ka dau, “Oi Tuan Raja', tulungo' oku no!” ka.


text:
Om ponguhot no i raja' dau, “Nokuro?” ka dau. Om boros ka di tondu' do suminimbar, “Iyoho' nopodti om napatayan do sawo, om mosikin oku po.


text:
Haro o duwo tanak ku'd kusai, oi Tuan, om insan tadau om piumang no iyolo' do hiri'd dumo. Om patayo' noddi di tiso' i tiso' dau tu' aiso' i' o tulun do pinopitongkiad diyolo'.


text:
Om baino' noddi om oinsanan nopo i koobpinayan ku do sumaap doho'. Boros ka diyolo', ‘Patahako' daa dahai i tulun do minamatai di tobpinai dau om maan i' dahai iyau patayo',’ ka. Ondung owonsoi diyolo' o miagal diri, om iso' oku pondo, om aiso' no o tanak ku. Maan no kopio diyolo' raago' it iso' poo do kosondi-sondihon ku, om a' no poolu' do tongosongulun piya o tanak do bagi' di sawo ku do potilombus do sinakagon dau,” ka dau.


text:
Om boros kaddi di raja' dot id tondu'ddi, “Uli' no do hilo'd walai nu, om salasayon ku i' diya' iti hal diti,” ka dau.


text:
Om boros ka di tondu', “Oi Tuan Raja', nunu nopo o wonsoyon nu, om tonggungon ku i' om tonggungon di sompiiyon ku i kasalaan diri; nga' Raja' nopo om i sompiiyon do Raja' om aiso' i' o sala',” ka dau.


text:
Om boros ka di raja', “Ondung haro kawagu o tulun do mimboros do monompurolosi diya', om pootodon nopo do hiti'd doho' i tulun diri om a' nondo iri mamagangau diya',” ka dau.


text:
Om boros ka di tondu', “Oi Tuan Raja', sambayang no dot id Tuhan, i Kinorohingan nu, om a' i' i tulun di momolokop di kinapatayan di tanak ku'ddi momonsoi do karaaton di lobi kagayo do mamatai di tanak ku di tiso',” ka dau. Om boros ka di Raja' Daud, “Sumumpa' oku no dot id suang do ngaran do Tuhan di poimpasi, dot a' i' okuro-kuro i tanak nu'ddi,” ka.


text:
Om boros kaddi di tondu', “Oi Tuan Raja', pologoso' oku po daa kawagu do moro-boros dot oniba',” ka. Om boros ka di raja', “Boro-boros nopo,” ka.


text:
Om boros ka di tondu', “Nokuro tu' miagal diri o kasalaan do wonsoyon nu dot id tulun do songonuon do Kinorohingan? A' nu pologoson do gumuli' i tanak nu di minogidu'ddi, om gowoi poddi om iya' i kasala' do miagal di nokoboros nu di tiinu'ddi.


text:
Matai ngai' toko' nodti tu' miagal toko' po di waig di nokotuntug do hilo'd tana', tu' a' no milo do timungon kawagu. Om Kinorohingan nga' a' no mamasi kawagu do tulun di napatai. Om osonong nogi' do mogihum ko'd ralan do popouli' kawagu di tulun di pinotongkiad diri.


text:
Nokorikatan ku nopo do mongoi boro-boros diya'dti oi Tuan Raja', nga' tompurolosion oku do tulun. Om pomusorou oku noddi dot osonong nogi' do mongoi oku nopo boro-boros diya' om mogondos nopo do pohubayaan nu i pokionuon ku.


text:
Om minomusorou oku do mokinongou ko i' doho' om popoidu' doho' do mantad id tulun di mumbal daa do mamatai doho' om mamatai di tanak ku. Tu' osorou daa diyolo' do potongkiad dahai do mantad id tana' di pinatahak do Kinorohingan dot id tulun dau.


text:
Om oilaan ku nogi' do mongintirung doho' i batos do Tuan, tu' Raja' nopo om miagal po do moloikat do Kinorohingan, tu' milo do mongintutun dit osonong om it araat. Om Tuhan no i Kinorohingan nu, o moyo-woyo' do Tuan Raja',” ka dau.


text:
Om boros ka di raja' do suminimbar, “Haro o tuhoton ku diya', om poboroson no dot id doho' it otopot,” ka. “Uhoto' oku nopo do nunu nopo,” ka di tondu' do suminimbar.


text:
Om ponguhot noddi i raja', “I Yoab o minonuhu' diya'?” ka dau. Om boros ka di tondu', “Sumumpa' oku no dot id suang do ngaran do Raja', do sumimbar oku i' dino tuhoton nu. Otopot nogi' kopio dot i Yoab o minomisunud doho' ondung nunu ot apatut ku'd wonsoyon om it apatut ku'd poboroson.


text:
Nga' winonsoi pogi' dau o miagal diri nga' panalasai kosonong-sonong do hal diri. Nga' Raja' nopo om oilo i' do miagal do moloikat do Kinorohingan tu' koilo i' do koinsanai dit osiliu,” ka dau.


text:
Om lohowo' noddi di raja' i Yoab, om boro-boros no dot id dau, “Wonsoyon ku i' i pinokianu nu. Ngoyo' no angatai i Absalom, om pootodon no do hiti,” ka.


text:
Om otud no i Yoab dot id toguang di Daud. Om boro-boros no dot id dau, “Kinorohingan no o mamarakat diya', oi Tuan Raja'. Oilaan ku noddi kopio do baino' dot asanangan o Tuan doho', tu' winonsoi nu i' i pinokianu ku,” ka dau.


text:
Om pamanau noddi i Yoab do minongoi do hilo'd Gosur om angatai no dau i Absalom do gumuli' do hilo'd Yorusalim.


text:
Nga' mada' i' i raja' do mundorong i Absalom do hiri'd walai di raja'. Boros ka di raja', “A' oku i' siontong dau,” ka. Om tilombus nopoddi i Absalom do minuli' do hiri'd walai dau om a' no minongoi solowot di raja'.


text:
I Absalom no o narayou o koligkango' do pointongkop dot Israil om aiso' no o tulun do suwai dit oligkang ko' iyau. Mantad nopo dot id lapap dau om gisom dot id tulu dau om aiso' i o poinraraat.


text:
Om tobuk dau nga' akapal tomod, om monikid toun nopoddi do pampadan dau i tobuk dau tu' adalaan no kopio kanaru om awagat dot opurimanan dau. Iri nopo tobuk dit opompod dau nga' lobi i' do duwo kilogram o kawagato' do tumanud di poninimbang do don raja'.


text:
I Absalom nopoddi nga' kianak do tolu o kusai om iso' o tondu', dit olumis kopio, dot i Tamar o ngaran.


text:
Om duwo noddi o toun di Absalom do poingiyon do hilo'd Yorusalim om a' po iyau nokosolowot di raja'.


text:
Insan tadau, om lohowo' no dau i Yoab, do suhuon daa dau do mongoi solowot di raja', nga' a' i' i Yoab ruminikot. Om lohowo' po kawagu di Absalom i Yoab do koinduwo nga' a' i' iyau ruminikot.


text:
Om boros kaddi di Absalom dot id susuhuon dau, “Antangai pogi' nga' poinrani' i' di tumo ku di kitanom do barli o tumo di Yoab. Ngoyo' dokoyu tutudai i tumo dau'ddi,” ka dau. Om ngoyo' no diyolo' tutudai i tumo'ddi.


text:
Om ongoi no i Yoab do hiri'd walai di Absalom om ponguhot no, “Nokuro tu' tinutudan di susuhuon nu i tumo ku?” ka.


text:
Om boros ka di Absalom do suminimbar, “A' ko i' giya'ddi ruminikot di lohowo' ku i' iya'. Suhuon ku daa iya'ddi do mongoi solowot di raja' do poporomut diti tuhoton ku do poingkaa, ‘Nunu guna' ku do tuminongkiad do hilo'd Gosur om minongoi do hiti? Osonong nogi' daa'ddi do poundorong kasai' oku do hilo',’ ka. Nga' pogihum no daa kopio do ralan, om kosolowot oku i' di raja'. Om ondung kisala' kasai' oku po, om posodia' oku id hukuman do kapatayon,” ka dau.


text:
Om ongoi noddi i Yoab solowot di Raja' Daud om sunudai no dau di pokionuon di Absalom. Om lohowo' noddi di Raja' Daud i Absalom, om rikot no iyau om otud no do hiri'd toguang di raja'. Om tungubai no iyau di raja'.


text:
Om katalib poddi iri, om posodia' no i Absalom dot iso' o korita'-kuda' om piro-piro o kuda', om limo nohopod o tulun do moyo' dau.


text:
Om pointikid-tikid do tadau dit osuab po om mongoi no i Absalom ingkakat do hiri'd tisan di ralan, i hiri'd toning di wawayaan dot agayo di walai di raja'. Om pointikid-tikid do tulun di sumuang do mongoi solowot di raja' do mongoi pokibutus do hal om lohowon no di Absalom om uhoton dau do poingkaa, “Mantad ko dot id payat disai?” ka. Om ondung sumimbar i tulun dot, ‘Mantad oku id payat diti ko' payat dilo',’ ka,


text:
om barasan nondo di Absalom iyau do poingkaa, “Tumanud nopo dot oturan om otopot ino hal nu, nga' araat kopio tu' aiso' i' o wakil do raja' do mokinongou dino hal nu,” ka dau.


text:
Om boros ka kawagu di Absalom, “Umbalai pogi' daa dot iyoho' o gompomutus! Tu' isai nopo daa'ndo o haro o hal ko' uhoton om mongoi nopo daa'ndo solowot doho' om otulid indo o pomutus ku,” ka dau.


text:
Om soira' nopo do haro o tulun do minsomok di Absalom do motud dot id dau om poroloyon nopo dau o longon dau om ngoyon no igitai i tulun om tunguban no dau.


text:
Om miagal kasai' nopodti o wonsoyon di Absalom dot id pointikid-tikid do tulun dot Israil di mongoi pokibutus di raja'. Om iyo noddi o kowoyo-woyoo' di Absalom do minomolumbok do ginawo di tulun dot Israil.


text:
Om katalib diri ot apat o toun om boro-boros no i Absalom di Raja' Daud, boros ka dau, “Apa', pologoso' oku no daa do mongoi do hilo'd Hibron do mongoi pamayaan di batos ku dot id Tuhan.


text:
Tu' di nopo di hilo' oku pod Gosur, i hilo'd Siria, om nakapamatos oku no dot id Tuhan dot ondung pogulion oku daa dau do hiti'd Yorusalim, om mongoi oku'ndo sambayang dot id dau do hilo'd Hibron,” ka dau.


text:
Boros ka di raja', “Ongoi nopo om sumonong-sonong,” ka. Om pamanau noddi i Absalom om ongoi no do hilo'd Hibron.


text:
Nga' nokoponuhu' mantad no ma iyau do tulun do mongoi pomisunud dot oinsanan o payat dot Israil do poingkaa, “Korongou kou nopo do tuni di torumpit om pogiakon no dot, ‘Nosiliu no do raja' i Absalom do hilo'd Hibron,’ kanto dokoyu,” ka dau.


text:
Om haro o duwo nahatus o tulun do mantad hilo'd Yorusalim do tuminanud di Absalom do minongoi do hilo'd Hibron, nga' aiso' i' o noila-ilaan diyolo' do pasal do pakat diri om aiso' i' daa o kooris-orisan diyolo' do tuminanud dau.


text:
Om soira' di maso di Absalom do papatahak do porsombahan di sumbolion om ponuhu' no iyau do tulun do mongoi pangangat di Ahitopol, i tulun do Gilo, it iso' di ponosihat di Daud. Om muhang-ruhang nopoddi o kogiroto' di pakat dau do sumaap di raja' om mumu-gumu' o tulun do sumokodung di Absalom.


text:
Om rikot noddi o tulun do minongoi pomisunud di Daud do poingkaa, “Sumokodung ngai' no di Absalom o tulun dot Israil,” ka.


text:
Om boros kaddi di Daud dot id koinsanai di pagawai dau di poinsugku' dau do hilo'd Yorusalim, “Kainou pamanau kopio toko'. Om kopoggidu' toko' i' do mantad id di Absalom. Tu' a' no moti' alaid om korikot no iyau. Siahai toko' no om a' toko' i' okosupan, om a' toko' indo aala' om a' angapatai iti tulun do hiti'd bandar!” ka dau.


text:
Om boros ka ngai' di pagawai di raja' do suminimbar, “Posodia' ngai' i' iyahai do momonsoi do nunu nopo o poboroson do Tuan,” ka.


text:
Om pamanau noddi i raja' do miwoyo' do koinsanai di sompiiyon dau om i pagawai dau. Nga' pinoundorong i' dau o hopod di tongoondu' di panakasawo dau do tumamong di walai di raja'.


text:
Om soira' di tumongkiad no i raja' om koinsanai di tulun dau di bandar diri om undorong no iyolo' do hiri'd somok di walai di kolimpupuson no.


text:
Om pamanau no do tuminalib di raja' o koinsanai di soudor di madtatamong dau, om iri no i pagawai dau om songingkakat do hiri'd toning di raja'. Om oinsanan it onom nahatus o soudor do tuminanud dau do mantad hilo'd Gat do poimbaris dot id dotimbabaan dau.


text:
Om boros kaddi di raja' dot id di Itai, i tulun do Gat, i boyoon dit onom nahatus o soudor diri, “Nokuro tu' moyo' ko dahai? Poguliai no om mundorong nopo do sumugku' di raja' do wagu. Tu' iya' nopo om sompogunan id hiti tu' tuminongkiad ko i' do pomogunan nu.


text:
Wagu ko pod hiti om nokuro daa'ndo tu' maan ku no iya' popinghomboo' do tumanud doho'? Tu' iyoho' piya nga' a' i' koilo ondung hinonggo o pakayaan ku. Poguliai nogi' om angatan ngai' i' ilo tambalut nu dit iso-iso' o bansa'. Om maha' daa om osianan o Tuhan diya' om otorodok dot id diya',” ka di raja'.


text:
Nga' boros ka di Itai do suminimbar, “Oi Tuan Raja', sumumpa' oku no dot id suang do ngaran do Tuhan di poimpasi om id suang do ngaran do Raja' do moyo' oku i' kasai' diya' do honggo nopo o tongoyon nu mulong po do haro o koligagaanan do kapatayon,” ka dau.


text:
Om boros kaddi di Daud dot id di Itai, “Osonong no. Kainou mamanau,” ka. Om pamanau noddi i Itai do miwoyo' do koinsanai di soudor dau om i sompiiyon diyolo'.


text:
Om lompud no do minihad o koinsanai di tulun do hiri do tontok di tuminalib i Daud om i tulun do minoyo' dau do tuminongkiad di bandar diri. Om soborong noddi i raja' di luyu' do Kidron om susuhut no ngai' i tulun dau. Om pakayaai ngai' noddi diyolo' do hilo'd tana' do kowotuan.


text:
Om i Sadok it Imam diri om i Abiatar it Imam nga' hiri nogi'. Om koinsanai di tulun do Liwi di kisinaan di Kaban do Tumpongo do Tuhan nga' hino ngai' nogid hiri. Om poiliho' no diyolo' i Kaban do Tumpongo, om a' po diyolo' sinaan kawagu dot a' po nokosoliwan ngai' i tulun do mantad hiri'd bandar diri.


text:
Om boros kaddi di raja' dot id di Sadok, “Ongoyo' kawagu ilo Kaban do Tumpongo om pogulion do hilo'd bandar. Ondung osianan o Tuhan doho' om pologoson oku i' dau do koguli' om kokito kawagu dilo Kaban do Tumpongo om i pinoiyanan dilo'.


text:
Om boros ka kawagu di raja' dot id di Sadok, “Angatan nogi' i Ahimaas, i tanak nu, om i Yonatan, i tanak di Abiatar, om gumuli' kou no do hilo'd bandar do mikuwo'd osimbayan o ginawo.


text:
Om mandad oku indo do hilo'd somok di sosoborongon di bawang do hilo'd tana' do kowotuan do gisom do kaanu oku'd habar do mantad id dokoyu,” ka dau.


text:
Om pogulio' noddi diyo' Sadok di Abiatar i Kaban do Tumpongo do hilo'd Yorusalim om undorong no iyolo'd hilo'.


text:
Om iduwo' noddi di Daud i kasut dau. Om patakadai no dau om koinsanai di tulun di minoyo' dau, do hiri'd Nulu-Nulu do Saitun, do mikuwo'd songihad-ihad om kinuluputan o tulu do popointalang do tumongob iyolo'.


text:
Om soira' di nosunudan i Daud do minongoi sokodung i Ahitopol di pakat di Absalom do sumaap, om sambayang noddi iyau do poingkaa, “Oi Tuhan, pologoso' no dot a' atanud i nosihat di Ahitopol,” ka.


text:
Om soira' di nokosigampot i Daud do hiri'd timpak di nulu-nulu, i tiiyonon do tulun do sumambayang dot id Tuhan, om ngoyo' no iyau solowoto' di Husai, i tambalut dau dit otorodok kopio, i tulun dot Arki. Om rasuk nopo di Husai nga' nopinghurak po om tulu dau nga' kipupuk.


text:
Nga' kouhup ko nogi' doho' do gumuli' ko do hilo'd bandar om ngoyon sunudai i Absalom do sumiliu ko do susuhuon dau dit otorodok do miagal di kotorodoko' nu di suminiliu do susuhuon di tapa' dau. Om tumotos nondo dot a' sumokodung do nunu nopo o nosihat di poboroson di Ahitopol.


text:
Om iyo Sadok di Abiatar, i duwo ot imam diri nga' hilo' nogi', om sunudan no iyolo' do nunu nopo ot orongou nu dot id suang do walai di raja'.


text:
Hilo' nogid poinsugku' diyolo', i Ahimaas om i Yonatan, i tangaanak diyolo'ddi. Om suhuon no i tangaanak diyolo'ddi do mongoi do hiti'd doho' do mongoi posunud do nunu nopo it orongou nu,” ka dau.


text:
Om poguliai noddi di Husai, i tambalut di Daud diri, do hilo'd Yorusalim. Om korikot noddi iyau do hilo'd Yorusalim, om i Absalom nga' koririkot do hiri.


text:
Om soira' dit osomok po o nakapamanahon di Daud do mantad hiri'd timpak di nulu-nulu, om sigog id solowoto' iyau di Siba, i susuhuon di Mopibosit do kiginayat do duwo o kaladai do ginandaran do duwo nahatus o liob do roti, om hatus o puru do tua' dot anggur di nokoring, om hatus o puru do tua' dot ara di kouupu', om sangkantung do kulit o waig dot anggur.


text:
Om ponguhot no i Raja' Daud dau, “Nunu ngai' o maan nu'dti?” ka. Om boros ka di Siba do suminimbar, “Ilo' nopo kaladai om maan do sakayon do sompiiyon do Raja', om ilo' no roti om tua-ua' om maan di susuhuon dot akanon, om ilo' no waig dot anggur om maan dot inumon di tuuhan do hiti'd tana' do kowotuan,” ka dau.


text:
Om ponguhot no i raja', “Hinonggo i Mopibosit, i manangaki di Saul, i tuan nu,” ka. Om boros kad i Siba dot id dau, “Hilo'd Yorusalim tu' otumbayaan no iyau do maan di tulun dot Israil pogulio' dot id dau i pomorintaan di taki dau, i Saul,” ka dau.


text:
Om boros ka di raja' dot id di Siba, “Koinsanai di songonuon di Mopibosit om asanganu ngai' nu no,” ka. Om boros kad i Siba do suminimbar, “Wonsoyon ngai' ku i' i pinonuhuan do Raja'. Maha' daa om osonong kasai' o Raja' dot id doho'!” ka dau.


text:
Om soira' di nokorikot i Daud do hilo'd Bahurim, om ongoi no ruba' dau i Simoi, i tanak di Gira, i koworisan di Saul. Om mimpopol tomod iyau di Daud.


text:
Om pindumpahai no dau do watu i Daud om i pagawai dau do mulong piya do notutukan i' daa i Daud di tulun om i soudor di madtatamong dau.


text:
Om pimboros no i Simoi do mimpopol dau do poingkaa, “Poggidu' kopio! poggidu' kopio! Iya' i tulun do gampamatai om tulun dot araat!


text:
Nahau nu i pomorintaan di Saul, om baino' nopoddi om hukuman ko nod Tuhan tu' ogumu' kopio i' o tulun dot id sompiiyon di Saul do pinatai nu. Nakatahak noddi do Tuhan iti pomorintaan dot id di Absalom i tanak nu, om aiso' noddi o kotutuk-tutukon nu tu' gampamatai ko i'!” ka dau.


text:
Om boros ka di Abisai, i tadi' di Yoab, i tanak di Soruya, dot id raja', “Oi Raja', nokuro tu' pologoson nu'ti tasu do mimpopol diya'? Pologoso' oku pogi' do mongoi'd hilo' om ngoyon ku i' puloso' ilo tulu dau,” ka dau.


text:
Nga' boros ka di raja' dot id di Abisai om id di Yoab, i tobpinai di Abisai, “Nunu kokuro-kuro nu doho'? Pologoson nopolo' do mimpopol doho'. Tu' ondung Tuhan o minonuhu' dau om isai poddi o milo do muhot ondung nokuro tu' miagal dilo' o wonsoyon dau?” ka dau.


text:
Om boros ka di Daud dot id di Abisai, om id koinsanai di susuhuon dau, “Iri piya tanak ku kopio nga' mumbal id mamatai doho'. Om nokuro tu' osuayan kou'd kokito do winonsoi'dti tulun do Binyamin diti? Pologoson nopo iyau do mimpopol doho' tu' Tuhan i' o minonuhu' dau.


text:
Om a' i' oila-ilaan nga' okito i' doti' do Tuhan iti koinggoritan ku om tingalanan indo dau do barakat i popol diri,” ka dau.


text:
Om tilombus po i Daud om koinsanai di tulun dau do minamanau do suminusui di ralan om i Simoi nga' mapak-hapak i' diyolo' do hiri'd guas di nulu-nulu do mindumpau di Daud do watu om mintias do tana'.


text:
Om korikot noddi i raja' om koinsanai di tulun dau do hiri'd Bawang do Yordan. Om nongohuyan no tomod iyolo'. Om undorong-dorong no iyolo' do hiri.


text:
Om korikot noddi do hilo'd Yorusalim i Absalom om koinsanai di tulun dot Israil di manud-tanud dau. Om i Ahitopol nga' moyo-woyo' nogi' diyolo'.


text:
Om soira' di nosolowot di Absalom i Husai, i tulun dot Arki, i tambalut di Daud dit otorodok diri om pomoros no i Husai dot opuhod, “Otogui po o raja'! Otogui po o raja',” ka.


text:
Om ponguhot no i Absalom di Husai, “Honggo noddi i kotorodoko' nu dot id di Daud, i tambalut nu? Nokuro tu' a' ko minoyo' dau?” ka dau.


text:
Om boros ka di Husai do suminimbar, “Poingkuro oku po daa do moyo'? Tu' sumokodung oku i' di tulun di nopili' do Tuhan, om i nopili' do koinsanai'dti tulun, om i nopili' do koinsanai'd tulun dot Israil. Iri no tulun diri o woyoon ku.


text:
Om isai po daa o pogobi-obian ku ondung okon ko' i tanak do tuan ku? Poingkuro oku nopo do minogobi-obi' di tapa' nu om miagal noddi o pogobi-obi' ku diya',” ka dau.


text:
Om boros kaddi di Absalom dot id di Ahitopol, “Poboroso' no ondung nunu ot apatut do wonsoyon toko'?” ka dau.


text:
Om boros ka di Ahitopol, “Ongoi dudun dilo tongoondu' di panakasawo di tapa' nu di pinoundorong dau do madtamong di walai do raja'. Om koilo ngai' indo o tulun do hiti'd Israil do nosiliu ko di tapa' nu do pisangod om ongoodsuur indo ilo tulun do tumanud diya',” ka dau.


text:
Om wansayai no diyolo' i Absalom do kiim do hiri'd sakai di taap do walai di raja', dit arantai. Om ongoi no iyau dudun di tongoondu' di panakasawo di tapa' dau. Om songingontong ngai' nopo i tulun di wonsoyon di Absalom diri.


text:
Tontok nopo di maso'ddi om iyo po do mantad kopio id Kinorohingan o nosihat di Ahitopol, om kaa pogi'ddi dot umboyoon nopo di Daud om i Absalom o nosihat di Ahitopol.


text:
A' po alaid do mantad diri om boro-boros no i Ahitopol dot id di Absalom, “Pologoso' oku daa do momili' do hopod om duwo noribu o tongokusai om ngoyon ku indo gusao' i Daud do totuong do baino'.


text:
Ngoyon ku iyau saapo' do tontok dit ohuyan om oluhoi iyau. Om tigowoon ku'ndo iyau gisom do moddosi om mogidu' ngai' nopondo i tulun dau. Om i Daud nopo o patayon ku.


text:
Om tanggayan ngai' ku nogindo i tulun dau om pootodon ku nondo dot id diya' do miagal di tondu' do gumuli' dot id sawo dau. Tu' iso' no tulun do pokipapatayan nu koii? Nga' iri nopondo i tulun do suwai om a' i' pokorua-rualan,” ka dau.


text:
Om tontok di nokorikot i Husai, om boros ka di Absalom, “Poingkaa o nosihat di Ahitopol; tonudon toko' tuu iri? A' nopo, om poboroson no o diya' dot osorou,” ka dau.


text:
Om boros ka di Husai do suminimbar, “Iri nopo nosihat di Ahitopol dot id dokoyu baino' om a' osonong.


text:
Oilaan nu i' dot i Daud nopo om i tulun dau, om soudor dit ongokoris om osiou; om miagal po do bohuang di natagakan do tanak korongit. Om soudor nogi' iyau di noubas no tomod do sumangod om a' i' iyau insan do sumugku' di soudor dau do dongotuong.


text:
Dinondo piya doti'dti nga' poillisok no iyau dot id luang do nulu-nulu ko' id kinoiyonon po do suwai. Om soira' nopondo do saapon di Daud i tulun nu, om haro no o tapatai, om pointikid-tikid do tulun di korongou'ddi om momoros nondo do naala' no i tulun nu oi Absalom.


text:
Om iri piya'ndo tulun dit osiou kopio, i miagal pod singa tu' a' moddosi nga' moddosi indo tu' koilo ngai' i' o tulun do hiti'd Israil dot iri nopo tapa' nu om gunsiou kopio om iri nogi' i tulun dau nga' sumasangod dit ongokoris om gunsiou.


text:
Nosihat ku nopo iyoho' om poingkaa: Timungon ngai' no o tulun dot Israil do mantad id pointongkop diti pomogunan dot Israil do gisom do miagal po di togis do hilo'd tisan do rahat kogumu'. Om iya' nondo o boyoon diyolo' do mongoi sangod.


text:
Om soira' nopondo dot okito toko' i Daud do honggo nopo iyau, om songodon toko' no iyau do tontok dit a' po dau oilaan ondung nunu o nosiliu. Om aiso' no ot olu-oluon toko' diyolo' do poimpasi, dot iyau tuu ko' i po tulun dau.


text:
Om ondung mongoi daa iyau suang do bandar om mongoi ngai' nopo o tulun dot Israil do tali do pokogoson di bandar om gayaton toko' nogindo iri do gisom do kosuang do kubong dit id somok. Om iso' pod watu nga' aiso' no ot oolu' do hiri'd timpak di nulu-nulu'ddi,” ka dau.


text:
Om boros kaddi di Absalom om koinsanai di tulun dot Israil, “Osonong nogi' i nosihat di Husai ko' i di Ahitopol,” ka. Tu' natantu' mantad nod Tuhan dot a' atanud i nosihat di Ahitopol dit osonong om porikatan i' do Tuhan do kosusaan i Absalom.


text:
Om sunudai noddi di Husai i Sadok it Imam om i Abiatar it Imam di nosihat di Ahitopol om i dau do nosihat dot id di Absalom om id boyoon do tulun dot Israil.


text:
Om boros kad i Husai, “Lomusai no do mongoi popoilo di Daud, om a' i' iyau modop do hilo'd sosoborongon di bawang do hilo'd tana' do kowotuan suwai ko' sumoborong nogi' kopio di Bawang do Yordan. Tu' ondung amu', om apatai no iyau om koinsanai di tulun dau,” ka dau.


text:
Daamot nopoddi om poingandad no i Yonatan, i tanak di Abiatar, om i Ahimaas, i tanak di Sadok, do hiri'd somok di tudan do waig dot Inrogil, it id tisan do bandar do Yorusalim. A' no iyolo' kasaap do sumuang di bandar tu' ooris nopo dot okito do tulun. Om koubasanan no do ngoyon iyolo' sunudai dot iso' o susuhuon do tondu' do habar dit apatut do ngoyon posunudo' dot id di Daud.


text:
Nga' haro iddi kopio ot iso' o tanak do kusai do nokokito diyolo', om ngoyo' no dau sunudai i Absalom. Om arau-arau nopoddi iyolo' do minongoi lisok do hiri'd walai dot iso' tulun do hilo'd Bahurim. Haro o torobong di tulun diri do hiri'd toning di walai dau om ongoi no iyolo' suang do hiri.


text:
Om ongoi no i sawo di kusai anu do ponokop om potokopo' no do hiri'd kabang di torobong, om sasadai nogiddi do gandum o hiri'd sakai, gisom dot a' no okito i torobong.


text:
Om korikot no i pagawai di Absalom om uhoto' no i tondu'. Boros ka diyolo', “Honggo no i Yonatan om i Ahimaas?” ka. Om boros ka dau, “Nokosoborong no dilo bawang,” ka. Om pingihumai po daa di tongoulun iyolo' nga' a' no nokito, om poguliai noddi diyolo' do hilo'd Yorusalim.


text:
Om kapamanau poddi iyolo' om soliwan nogiddi i Ahimaas om i Yonatan do mantad hiri'd torobong. Om osiau nopoddi iyolo' do minongoi pomisunud di Daud di habar diri. Boros ka diyolo', “I Ahitopol nopo om minonosihat do sumaap diya'. Om pamanau nogi' kopio do sumoborong dilo bawang,” ka.


text:
Om soborong noddi i Daud om koinsanai di tulun dau di Bawang do Yordan, om numawau noddi di nokosoborong ngai' iyolo'.


text:
Om soira' di noilaan di Ahitopol dot a' tinanud i nosihat dau om pakalai noddi dau i kaladai dau om uli' no do hiri'd bandar dau. Om koulud ngai' po dau o hiri'd walai dau om ongoi nogiddi iyau giis. Om linobong diri iyau do hiri'd kalabangan do sompiiyon dau.


text:
Om nokorikot no i Daud do hiri'd bandar do Mahanaim do tontok di sumoborong nogi' di Bawang do Yordan i Absalom om koinsanai di tulun dot Israil do minoyo' dau.


text:
(Om i Amasa o pinili' di Absalom do sumowoli di Yoab do boyoon do soudor. I Amasa nopo om tanak di Yitora, i tulun dot Ismail. Om tina' nopo dau om i Abigail, i tanak di Nahas do tondu', i tobpinai di Soruya i tina' di Yoab.)


text:
Om soira' di nokorikot i Daud do hilo'd Mahanaim om ongoi no solowot dau i Sobi, i tanak di Nahas, i mantad hilo'd bandar do Raba, i hilo'd Amon, om rikot po i Makir, i tanak di Amiol, i mantad hilo'd Lodibar, om rikot i Barsilai do mantad hilo'd Rogolim, i hilo'd Giliad.


text:
Om minigit iyolo' do mangkuk, om kuron, om galam, om gandum, om barli, om tapung om gandum di ginowi, om kasang dit aragang, om kasang dit oniba' om paha' om montiga', om susu di kilunok, om piro-piro o tinan do dumba'. Tu' oilaan no diyolo' do louson om tuuhan, om ohuyan i Daud om i tulun dau tu' minamanau do hilo'd tana' do kowotuan.


text:
Om timungo' ngai' noddi di Daud i tulun dau om bohogio' no do mogiposuk-posukan do sororibu-ribu om sarahatus-hatus o tulun om haro ngai' o boyoon do pointikid-tikid di posukan.


text:
Om suhuo' ngai' no dau iyolo' do sumoliwan do mongoi sangod; om pitoluo' no dau i posukan diri, do winoyo' di Yoab, om i Abisai, i tobpinai di Yoab, om i Itai, i mantad hilo'd Gat, om soroisaan nopo iyolo' do posukan. Om boros ka di raja', “Iyoho' nga' mongoi i' woyo' dokoyu,” ka.


text:
Om boros ka di tongoulun, “Kada' no iya' ongoi, oi Tuan Raja'. Tu' ondung mogidu' iyahai, ko' apatai po o songintanga' dahai nga' aiso' i' o nunu-nunu'ddi dot id pisangod, tu' iya' noo ot ihumon diyolo'. Iso' ko nopo nga' irad i' do hopod noribu o tulun dahai. Om osonong nogi' do sumodia' ko do monulung dahai do mantad hiti'd bandar,” ka diyolo'.


text:
Om boros ka di raja' do suminimbar, “Nunu nopo it osonong dot osorou dokoyu, om iri no o wonsoyon ku,” ka dau. Om ingkakat noddi iyau do hiri'd toning di wawayaan dot agayo om pamanau ngai' no i soudor dau do mogiposuk-posukan do sororibu-ribu om sarahatus-hatus o tulun dot iso' o posukan.


text:
Om sunudai no kopio dau i Yoab, om i Abisai, om i Itai do poingkaa, “Kada' no kopio dokoyu doho' pokorual-rualai i Absalom, i tanakwagu'ddi,” ka. Om korongou ngai' i' i soudor di boros di Daud diri.


text:
Om kaala' no di tulun di Daud i soudor dot Israil; om agayo no kopio o kinaalaan tu' kapatai nopo o 20,000 o tulun do tadau'ddi.


text:
Om kotongkop noddi do hiri'd watas diri i mogisasangod, nga' ogumu' nogiddi o napatai di hiri'd gouton ko' mantad di napatai do hiri'd pisangadan.


text:
Tontok di poinsakai i Absalom di bagal dau om sigog id kosolowot i Absalom do piro-piro o tulun di Daud. Om soira' di suminusut i bagal di guas do kayu dot agayo om kasangat no di raan o tulu di Absalom. Nga' panangkus nopo i bagal, om miis-giis poddi i Absalom.


text:
Om kokito noddi di songulun o tulun di Daud i Absalom om ngoyo' no posunudo' di Yoab. Boros ka dau, “Oi Tuan, nokito ku i Absalom do miis-giis do hilo'd guas do kayu dot agayo,” ka dau.


text:
Om boros ka di Yoab, “Ondung nokito nu iyau, om nokuro tu' a' nu iyau pinatai'd diiri? Onuan ku daa iya'ddi do hopod o tusin do pirok om iso' o tagkos,” ka dau.


text:
Nga' boros ka di tulun do suminimbar, “Mulong piya daa dot onuan oku diya' do soribu o tusin do pirok, nga' a' oku i' mumbal do paakang do longon ku dot id tanak di raja'. Nokorongou ngai' toko' i' di Raja' do minomisunud kopio diya', om i Abisai, om i Itai do poingkaa, ‘Kada' no kopio dokoyu doho' pokorual-rualai i Absalom, i tanakwagu'ddi,’ ka.


text:
Nga' ondung pinatai ku i Absalom di tiinu', om atantu' no dot oilaan i' di raja' --- tu' orongou ngai' i' dau o nunu nopo --- om atantu' no dot a' ko indo mogobi' doho',” ka dau.


text:
Om boros ka di Yoab, “Ula' po no boros dit aiso' o komoyon,” ka dau. Om anu no iyau do tolu o tandus om potokono' no do hiri'd kangkab di Absalom di miyau po iyau do poinggiis do hiri'd guas do kayu dit agayo.


text:
Om pounio' no di Yoab i torumpit dau om tingkod noddi i soudor dau do momogusa' di tulun dot Israil.


text:
Om ngoyo' no diyolo' i rata' di Absalom om pataamo' no do hiri'd torobong di hiri'd puru', om rubpuwai nogiddi do watu do gisom dot asawat o kinorubpuon di watu. Om poggidu' ngai' nopo i tulun dot Israil, om sorompori-pori nopo iyolo' do minuli' do hiri'd walai diyolo'.


text:
Om tontok di poimpasi po i Absalom om pinopoingkakat iyau dot iso' o torigi do watu do hiri'd Rantai do Raja' do kopomuhandaman do ngaran dau tu' aiso' i' o tanak dau do kusai di potilombus do sinakagon dau. Om pinungaranan diri dau iri do pinasangai do ngaran dau. Om gisom piya'd baino' nga' roitan kasai' i' iri do, “Torigi do Watu di Absalom”.


text:
Om boros kaddi di Ahimaas, i tanak di Sadok dot id di Yoab, “Pologoso' oku do manangkus do mongoi pomisunud di raja' do habar dot osonong tu' pinoidu' i' iyau do Tuhan do mantad id pisangod dau,” ka.


text:
Boros ka di Yoab, “Kada'! Mongoi id koimbagu. Tu' tadau nopod baino' om a' ko i' koino-ino do popolombus do habar dot id raja' tu' minatai i tanak dau,” ka dau.


text:
Om boros kaddi dau dot id turipon dau di tulun dot Etiopia, “Ngoyo' sunudai i raja' di nokito nu,” ka. Om otud no i turipon diri om panangkus nod minongoi.


text:
Nga' osonsog i' i Ahimaas, “Poingkuro piya ot osiliu nga' pologoso' oku no do mongoi polombus di habar diri,” ka dau. Boros ka di Yoab do minonguhot, “Nokuro kopio tu' sumonsog ko do mongoi, oi tanak ku? Aiso' i' ot isomuli' dot aanu nu,” ka dau.


text:
Boros ka kawagu di Ahimaas, “Poingkuro piya nga' mongoi kasai' oku i',” ka dau. “Om iyo nopoddi om ongoi nopo katuu,” kaddi di Yoab. Om panangkus no i Ahimaas do pinoruhukan do suminusui di ralan do kawaya' di Rantai do Yordan, om a' i' alaid om kosoguluanai no dau i turipon, i bansa'd Etiopia diri.


text:
Poirikau i Daud do hiri'd langga' dit id piolitan di wawayaan ponong id suang om wawayaan ponong id soliwan di bandar. Om ongoi no i madtatamong do hiri'd sakai di tolig om ingkakat no do hiri'd sakai di taap di wawayaan diri. Om soira' di huminangog iyau om kokito no dau o songulun do manangkus do pakayaan do hiri.


text:
Om polohowo' no di madtatamong dot id raja' do hiri'd siriba' do pinoposunud diri. Om boros ka di raja', “Ondung iso-iso' iyau om habar nod osonong o polombuson dau,” ka dau. Om maha' dit oruhai no do korikot i tulun diri,


text:
om kokito po kawagu di tulun do madtatamong ot iso' kawagu o tulun do manangkus do pakayaan i' do hiri. Om polohowo' po kawagu dau o poingkaa, “Antangai pogi'! Nga' haro po kawagu o tulun do manangkus tomod do pakayaan do hiti!” ka. Om boros ka di raja' do suminimbar, “Iti nga' poporomut id habar dot osonong,” ka.


text:
Om boros ka di tulun di madtatamong, “Miagal-agal di pananangkus di Ahimaas ilo pananangkus dilo tulun dot id gulu. Om i Ahimaas nolo',” ka dau. Om boros ka di raja', “Iyau nopo om osonong i' koulun om atantu' no dot osonong i' o habar do poromuton dau,” ka dau.


text:
Om polohowo' no di Ahimaas o pinonuwau dau di raja', om ongoi no iyau otud do tuminuku' dot id toguang di raja', om boros ka dau, “Royohon no o Tuhan i Kinorohingan do Tuan Raja', i pinapatahak dot id Tuan Raja' do kamanangan dot id sawat do koinsanai di tulun di sumaap daa do Raja',” ka dau.


text:
Om ponguhot no i raja', “Osonong-sonong i' i Absalom, i tanakwagu'ddi?” ka dau. Om boros ka di Ahimaas do suminimbar, “Oi Tuan Raja', soira' di linohou oku di Yoab, i susuhuon do Raja', om nokokito oku dot agangau nopo o hiri, nga' a' oku i' koilo ondung nunu o nosiliu do hiri,” ka dau.


text:
Om korikot noddi i turipon di Yoab, i tulun dot Etiopia om boro-boros no iyau di raja', “Poporongou oku do habar dot osonong dot id Raja'! Baino' nopo om nonuan ko nod Tuhan do kamanangan do suminaap do koinsanai do tulun di sumaap diya',” ka dau.


text:
Om ponguhot no i raja', “Poimpasi po i Absalom, i tanakwagu'ddi?” ka dau. Om boros ka di turipon do suminimbar, “Pologoson nopo daa do miagal ngai' di tanakwagu'ddi ot owonsoi dot id koinsanai di tulun di mumbal do sumaap om pokoruol do Tuan Raja',” ka dau.


text:
Om korongou poddi di raja' iri, om tuminongob tomod diri iyau. Om salakoi no iyau do hiri'd bilik di hiri'd sawat di wawayaan dot agayo om pogihad no iyau. Om moro-boros iyau do poingkaa, “Oi tanak ku! Tanak ku Absalom! Absalom! i tanak ku! Osonong nogi' daa dot iyoho' o minatai'ddi do sumowoli diya', oi tanak ku! Absalom, i tanak ku!” ka.


text:
Om iri nopo kinamanangan di tadau'ddi nga' nosiliu nogiddi do katangaban dot id toinsanan di soudor di Daud, tu' norongou diyolo' do mogihad i raja' di tanak dau.


text:
Om aiso' nod komi di soudor do guminuli' do hiri'd bandar do tadau'ddi; om miagal po iyolo' di soudor do nointingayaman do minogidu' do mantad id pisangadan.


text:
Om sompono' no di raja' o rabas dau mikuwo'd mininglompud do minihad om mimboros dot, “Oi tanak ku Absalom, Absalom, i tanak ku, oi tanak ku!” ka.


text:
Om suang no i Yoab do hiri'd walai di raja' do minongoi solowot di raja'. Om boros ka dau, “Baino' no do minongintingayam ko do koinsanai di tulun nu, i tulun di minamasi diya' om koinsanai di tangaanak nu do kusai om tondu', om i sawo nu om i tongoondu' di panakasawo nu.


text:
A' ko nogi' osianan di tulun dot osianan diya' nga' osianan ko nogi' di tulun dit araatan diya'! Nokointalang nu no kopio dot aiso' i' o komoi-komoyon di boyoon di soudor nu, om i soudor nu dot id diya'! Oilaan ku no kopio dot asanangan ko nogi' daa do poimpasi i Absalom om nangapatai ngai' iyahai do tadau baino'.


text:
Ingkakat nogi' kopio om sumoliwan i' do mongoi ponginsasamod do ginawo di tulun nu. Tu' ondung a' ko sumoliwan do mongoi solowot diyolo' om sumumpa' oku no dot id Tuhan dot iso' po moti' di tulun diri nga' aiso' no o mundorong do moyo' diya' do totuong diti; om komoyon nopodti nga' iti no o kosusaan nu dit adalaan kopio kawagat dot opurimanan nu do solinaid nu do poimpasi,” ka dau.


text:
Om ingkakat noddi i raja' om soliwan no om irikau no do hiri'd toning di wawayaan dot agayo di bandar. Om korongou ngai' poddi i tulun dau do hiri iyau, om ongoi ngai' no iyolo' solowot di raja'. Daamot nopoddi om nokopoggidu' ngai' no i tulun dot Israil; om sorompori-pori nopo iyolo' do minuli' do hiri'd walai diyolo'.


text:
Om mogisosongkiwal poddi ngai' i payat do tulun dot Israil do pointongkop di pomogunan. Boros ka diyolo', “I Raja' Daud i' o pinopoidu' dati' do mantad id pisangod toko', om iyau i' o minamasi dati' do mantad id longon do tulun do Pilistin, nga' baino' noddi om nokopoggidu' no iyau do mantad id di Absalom, om nokotongkiad nodti pomogunan.


text:
Pilio' toko' no daa i Absalom do sumiliu do raja' toko' nga' napatai iddi iyau dot id pisangadan. Om nokuro'ddi tu' mundorong tomod kou om aiso' i' ot ongoiso' piya do mongoi pangangat di Raja' Daud do gumuli'?” ka.


text:
Om iri nopo i boros di tulun dot Israil diri nga' nokorikot no dot id di Raja' Daud. Om suhuo' noddi di Daud i duwo ot imam, i Sadok om i Abiatar do mongoi ponguhot ngai' di boyoon do tulun do Yohuda do poingkaa, “Nokuro tu' kotohuri kou nogi' iyokoyu do mongoi pangangat om momoyo' di raja' do gumuli' do hilo'd walai dau?


text:
Iyokoyu nopo om koobpinayan ngai' ku i' om id suang do sompiiyon ku; nga' nokuro tu' iyokoyu nogi' o kotohuri kopio do mongoi popouli' doho'?” ka.


text:
Om sinuhu' nogi' di Daud iyolo' do popoboros dot id di Amasa do poingkaa, “Tobpinai ku i' iya'. Om mantad po do baino' om iya'ndo o silihon ku do sumiliu do boyoon do koinsanai do soudor do sumowoli di Yoab. Pologoson nopo o Kinorohingan do mamatai doho' dot a' ku no wonsoyon o miagal diri,” ka.


text:
Om kohubayaai ngai' nopoddi i tulun do Yohuda di boros di Daud om ponuhu' noddi iyolo' do mongoi posunud do boros diti dot id raja', “Guli' no oi Tuan Raja', do miwoyo' do koinsanai di pagawai nu,” ka.


text:
Om pamanau noddi i raja' do guminuli'. Om soira' di nokorikot iyau do hilo'd Bawang do Yordan, om i tulun do Yohuda nga' nokorikot no do hilo'd Gilgal do mongoi pangangat om mongoi pomoyo' di raja' do sumoborong di bawang.


text:
Om i Simoi nogi', i tanak di Gira, i tulun do Binyamin diri, nga' arau-arau tomod do minongoi amung di tulun do Yohuda do mongoi solowot di Raja' Daud.


text:
Om moyo-woyo' di Simoi o soribu o tulun do mantad id payat do Binyamin. Om i Siba nogi', i susuhuon di sompiiyon di Saul do miwoyo' di hopod om limo o tanak dau do kusai om duwo nohopod o susuhuon dau nga' suminoborong nogi' di Bawang do Yordan dit a' po nokorikot i raja'.


text:
Om soborong noddi iyolo' do hiri'd sosoborongon do mongoi posoborong di sompiiyon di raja' om momonsoi do nunu nopo i pokionuon di raja'. Om tontok di motisoborong no i raja' di Bawang do Yordan om ongoi no i Simoi otud dot id toguang di raja',


text:
om boro-boros nod, “Oi Tuan Raja', pokionuon ku no daa kopio do lihuan nu i kasalaan di nowonsoi ku di tontok di tadau do tuminongkiad ko do Yorusalim. Kada' no soroho' i sala' ku'ddi.


text:
Tu' oilaan ku no kopio do nokowonsoi oku'd dusa; om antangai pogi' nga' iyoho' no kopio o nokopogulu do mantad do koinsanai di payat di poundorong do hilo'd ponong id utara do minongoi rapou do Raja' do tadau baino',” ka dau.


text:
Om korongou noddi di Abisai, i tanak di Soruya iri om boro-boros nod, “A' toi apatut do patayon i Simoi tu' minomopol di raja' do nopili' do Tuhan,” ka.


text:
Nga' boros ka di Daud dot id di Abisai om id di Yoab, i tobpinai dau dit id dotuo, “Kada' kou ongoi kuro-kuro doho'! Monusa' kou nopo doho'! Tadau nod baino' do nosiliu kawagu oku do raja' dot Israil, om iso' pod tulun dot Israil nga' aiso' i' o koino-ino do patayon do tadau'd baino',” ka dau.


text:
Om i Mopibosit, i manangaki di Saul nga' minongoi nogi' solowot di raja'. Om a' i' dau nisuan o gakod dau, om a' pinampadan o ganggut, om a' pinupuan o pakayan dau do mantad po di tuminongkiad i' i raja' do hilo'd Yorusalim gisom do tadau di nokoguli' i raja' di nakamanang iyau.


text:
Om soira' di nokorikot i Mopibosit do mantad hilo'd Yorusalim do minongoi solowot di raja' om boro-boros no i raja' dot id dau, “Nokuro tu' a' ko minoyo' doho' do tontok diri oi Mopibosit?” ka.


text:
Om boros ka di Mopibosit do suminimbar, “Oilaan nu i' oi Tuan Raja' do kimpo' oku. Om sunudai ku no daa i susuhuon ku do mamakol di kaladai om kasakai oku i' om katanud oku i' daa'ndo diya' nga' minagakal nogi' iyau doho'.


text:
Om minongudut iyau doho' dot id Tuan Raja'; nga' iya' nopo om miagal id moloikat do Kinorohingan, om wonsoyo' nopo dot id doho' it osonong dot osorou nu.


text:
Koinsanai di sompiiyon do tapa' ku nga' osorupai ngai' no daa do patayon do Tuan Raja', nga' pinologos oku i' diya' do makan do potorungak diya'. Om aiso' no o kosorupayan ku do mokianu do nunu nopo do mantad id diya', oi Tuan Raja',” ka dau.


text:
Om boros ka di raja' do suminimbar, “Ula' pori'd boros. Natantu' ku no do maan dokoyu di Siba pibohogio' o koinsanai di dapu' di Saul,” ka dau.


text:
Nga' boros ka di Mopibosit, “Okuro i' dot i Siba o kaanu ngai'ddi. Tu' osonong no o ginawo ku dot osonong po o Tuan Raja' do nokoguli',” ka dau.


text:
I Barsilai nogi', i tulun do Giliad nga' ruminuhuk i' do mantad hilo'd Rogolim do minoyo' di raja' do gisom do nokosoborong di Bawang do Yordan.


text:
I Barsilai nopodti nga' molohing no kopio, tu' walu' no nohopod o toun dau. Nga' kaya' tomod iyau om iyau noddi o minanahak do taakanon di raja' di daamot di raja' do hilo'd Mahanaim.


text:
Om boros ka di raja' dot id dau, “Kaino, tumanud doho'. Om onuan ku i' iya' do nunu nopo o kosukup-sukupan nu do hilo'd Yorusalim,” ka dau.


text:
Nga' boros ka di Barsilai do suminimbar, “A' oku no alaid diti do poimpasi. Om nokuro po nanu' tu' mongoi oku po tanud do Tuan Raja' do hilo'd Yorusalim?


text:
Walu' no nohopod o toun ku, om aiso' no o milo do manahak doho' do koinsanangan. Om a' oku no kopuriman ondung okuro-kuro i taakanon om it inumon ku. Om a' oku no korongou di sinding di modsisinding. Kagangau-gangau oku nopo do Tuan Raja'.


text:
Om a' oku i' osorupai do kaanu dot isomuli' do raja' dot irad diri kagayo. Kowoyo' oku po katuu diya' dot oruhai do hilo'd ralan dit id soborong do Bawang do Yordan.


text:
Nga' pologoson oku no iyoho' do muli' do hilo'd walai ku, om hilo' id somok di lobong di molohing ku o kapatayon ku. Nga' diiya i Kimham, i tanak ku. Pologoso' nopo iyau do tumanud do Tuan Raja'; om wonsoyon nopo dot id dau it osonong dot osorou do Tuan Raja',” ka dau.


text:
Om boros ka di raja' do suminimbar, “Powoyoon ku i' i Kimham, om nunu nopo o korohian nu om wonsoyon ku i' dot id dau. Om wonsoyon ku dot id diya' o nunu nopo o pokionuon nu,” ka dau.


text:
Om soborong noddi i Daud om koinsanai di tulun dau di Bawang do Yordan. Om tungubai no di Daud i Barsilai om barakatai no dau. Om poguliai noddi di Barsilai do hiri'd walai dau.


text:
Om ongoi noddi i raja' do hilo'd Gilgal. Om i Kimham nga' minoyo' nogi' dau. Om minoyo' nogi' o koinsanai di tulun do Yohuda om songintanga' do tulun dot Israil.


text:
Om ongoi ngai' no solowot di raja' o koinsanai di tulun dot Israil om pomoros no iyolo' do poingkaa, “Oi Tuan Raja', nokuro tu' osorou di tobpinai dahai, i tulun do Yohuda, dot iyolo' noo o haro o kosorupayan do mongongoi diya' om momoyo' diya', om sompiiyon nu, om koinsanai di tulun do sumoborong di Bawang do Yordan?” ka.


text:
Om boros ka di tulun do Yohuda, “Atantu' no, tu' iyau nopo om osomok po kopio o koobpinayan dot id dahai. Nga' nokuro tu' otogod kou? Haro toi o naanu dahai do taakanon do pinatahak di raja', ko' nakaanu toi iyahai do nipuhawang?” ka diyolo'.


text:
Om boros ka di tulun dot Israil do suminimbar, “Kosorupayan nopo dahai do mananganu di raja' om inghopod i' ko' mantad di kosorupayan dokoyu; mulong po tuu daa do tobpinai kopio dokoyu iyau. Nokuro tu' poinsiriba-ribaon daa iyahai dokoyu? Kada' nogi' dokoyu kolihuwai dot iyahai i' o nokopogulu do minomoros do mongoi popouli' di raja',” ka diyolo'. Nga' opodos po kopio i boros di tulun do Yohuda ko' mantad di boros di tulun dot Israil om mada' i' iyolo' dot aala'.


text:
Om koontok no do haro o tulun dit araat o kowoyo-woyoon do hilo'd Gilgal do maso'ddi. Ngaran nopo dau om i Siba, i tanak di Bikri, i mantad id payat do Binyamin. Om tontok di nokorikot i minomoyo' di Daud, om pounio' nod Siba i torumpit om polohowo' no o boros do poingkaa, “A' toko' i' kokuro-kuro di Daud. Nunu o kawayaan toko' dau, oi tulun dot Israil? Kainou, muli' do hilo'd walai toko'!” ka.


text:
Om tongkiad ngai' noddi di Daud i tulun dot Israil om woyo' no iyolo' di Siba. Nga' iri nopo tulun do Yohuda om suminokodung kasai' i' di Daud om minomoyo' dau do mantad hiri'd Bawang do Yordan om gisom do nokorikot do hilo'd Yorusalim.


text:
Om soira' di nokorikot i Daud do hiri'd walai dau di hilo'd Yorusalim om ngoyo' no dau i hopod o tongoondu' di panakasawo dau, i pinoundorong dau do madtamong di walai. Om poiyono' no dau iyolo' do hiri'd tiso' o walai di tamangan di madtatamong. Om onuwai i' dau iyolo' do kosukup-sukupan nga' a' no ma iyau insan ongoi dudun diyolo'. Om poinsuwai-suwai noddi iyolo' do miagal di tongoondu' di nopuadan do gisom do kinapatayo' diyolo'.


text:
Om boros ka di raja' dot id di Amasa, “Ngoyo' ngai' sunudai i tulun do Yohuda do tumimung om gumuli' nod hiti do miwoyo' diyolo' do tolu tadau'd mantad baino',” ka dau.


text:
Om pamanau noddi i Amasa do minongoi pomisunud di tulun do Yohuda nga' a' i' iyau guminuli' do tontok di maso di natantu' mantad di raja'.


text:
Om boros kaddi di raja' dot id di Abisai, “Monusa' nogi' moti' kopio dati' i Siba, i tanak di Bikri diri ko' mantad di Absalom. Angatai nogi' kopio iti tulun ku om ongoyon i' dokoyu iyau gusao', dot a' po iyolo' korikot do hilo'd bandar di kitolig om kopoggidu' nondo do mantad id dati',” ka dau.


text:
Om pamanau noddi do tuminongkiad do Yorusalim i tulun di Yoab, om i soudor do madtatamong di raja', om koinsanai di soudor do suwai, do minoyo' di Abisai do mongoi pomogusa' di Siba.


text:
Om soira' di nokorikot iyolo' di tontolob dot agayo do hilo'd Gibion om nokopogulu no do nokorikot do hilo' i Amasa. Om i Yoab nopo nga' kirasuk no do dongsumasangod om kiniabil do gayang di pinokogos do tagkos dau o tangkap. Soira' di luminaang iyau om karatu' no i tangkap di gayang om kosomitai poddi di longon dau'd gibang.


text:
Om boros ka di Yoab dot id di Amasa, “Osonong-sonong ko i', oi tobpinai ku?” ka. Nga' iri nopo longon do wanan di Yoab nga' pointaid no di ganggut di Amasa do miagal-agal do maan dau tungubai i Amasa.


text:
Nga' a' i' di Amasa insan-insanon do kiinigit do gayang i tiso'd longon di Yoab. Om toboko' no di Yoab o tian di Amasa om koulayak nopo o tinaii' dau gisom do naratu' do hiri'd tana'. Om diri i' om diri do napatai iyau; om a' no di Yoab noinduwaan do minonobok i Amasa. Om lombus po kawagu i Yoab om i tobpinai dau, i Abisai, do minongoi pomogusa' di Siba.


text:
Om ingkakat no o songulun do mantad di tulun di Yoab do hiri'd toning di rata' di Amasa om pomoros no dot opuhod do poingkaa, “Isai nopo it orohian di Yoab, om i sumokodung di Daud, om osonong do tumanud di Yoab!” ka.


text:
Om maso nopoddi nga' poingiliu i rata' di Amasa do notounan do raha' do hiri'd tanga' di ralan. Om kokito no di soudor di Yoab do koinsanai di tulun do kawaya' om mundorong ngai' nopod hiri do montong, om gayato' noddi dau i rata' do mantad hiri'd ralan om poiliho' no do hiri'd kasakat-sakatan, om takapai no dau do kain.


text:
Om soira' di noidu' i rata' do mantad hiri'd ralan om oinsanan nopoddi i tulun do tuminanud di Yoab do mongoi pomogusa' di Siba.


text:
Om nawayaan ngai' di Siba o koinsanai di watas do payat dot Israil di pinakayaan dau do hilo'd bandar do Abil-Bait-Maaka. Om songwoyo-woyo' nogi' dau o koinsanai do sinompuruan do sompiiyon di Bikri.


text:
Om korongou noddi di tulun di Yoab do hiri i Siba, om ngoyo' no diyolo' awangai i bandar. Om timbunai no diyolo'd tana' o posorili' di bandar dot id soliwan di tolig di bandar om nungkudan nogi' diyolo' i tolig mantad di bandar do mamahaba'ddi.


text:
Om haro'ddi o songulun o tondu' dot opintar kopio do hiri'd bandar do minomolohou do mantad hiri'd tolig di bandar do poingkaa, “Pokinongou pogi'! Pokinongou pogi'! Sunudai i Yoab do mongoi'd hiti tu' haro o poboroson ku dau,” ka dau.


text:
Om ongoi noddi i Yoab, om ponguhot no i tondu', “I Yoab ko?” ka dau. “Oo,” ka di Yoab do suminimbar. Om boros ka di tondu', “Oi Tuan, pokinongoho' no iti boros ku,” ka dau. “Ba, mokinongou oku i',” ka di Yoab.


text:
Om boros ka di tondu', “Di nopo di gulu po, om koubasanan no do momoros dot ‘Mokituduk ko nopo om mongoi no do hilo'd bandar dot Abil,’ ka, om iri no o winonsoi diyolo'.


text:
Pinatantu' mantad di tulun dot ongotorodok do hiti'd Israil dot iti nopo bandar dahai'dti nga' bandar dit agayo om iso' o bandar dot id pialatan di bandar dot osimbayan kopio om otorodok do hiti'd Israil. Nokuro tu' umbalan nu daa do mamaraag iti? Orohian ko daa do mamaraag do tana' di don Tuhan?” ka dau.


text:
Om boros ka di Yoab, “Amu'! Aiso' i' kopio o pomusarahan ku do mamaraag ko' mananus po diti bandar dokoyu!


text:
Okon i' ko' miagal diri ot osorou dahai. Nga' haro o songulun do roitan dot i Siba, i tanak di Bikri do mantad hilo'd watas do konulu-nuluan dot Ipraim do mumbal do sumaap di Raja' Daud. Patahako' dahai i tulun diri om mogidu' oku i' do mantad hiti'd bandar,” ka dau. Om boros ka di tondu', “Pobigodon i' dahai i tulu dau do mantad id sampaping diti tolig,” ka.


text:
Om suang no i tondu' di bandar om poboroso' no dau iri dot id toinsanan di tulun do hiri. Om ngoyo' noddi diyolo' iduwo' o tulu di Siba, i tanak di Bikri, om pobigodo' no do hiri'd di Yoab. Om pounio' no di Yoab i torumpit do popoilo do koinsanai di tulun dau do tumongkiad di bandar diri. Om uli' noddi iyolo' dot id walai diyolo'. Om poguliai noddi di Yoab do hilo'd Yorusalim do minongoi solowot di raja'.


text:
Iti ngai' no i tulun di pinili' di Daud: Boyoon do koinsanai di soudor dot Israil: i Yoab. Boyoon di soudor do moyo-woyo' kasai' di Daud: i Bonaya, i tanak di Yoyada.


text:
Boyoon di tulun di sinuhu' do kumaraja': i Adoram. Poopi' do tusin do pomorinta': i Yosapat, i tanak di Ahilud.


text:
Tontok dit i Daud o momorinta' om minononglous dot adalaan tomod do solinaid do tolu o toun. Om ongoi noddi i Daud uhot do Tuhan do pasal diri, om boros kad Tuhan, “Mononglous pogi' nga' kisala' i Saul om i sompiiyon dau tu' minamatai iyau di tulun do Gibion,” ka.


text:
(Iri nopo tulun do Gibion nga' okon i' ko' tulun dot Israil nga' i bansa' dot Amori dit okuri' no. Om mulong piya do nokosumpa' i tulun dot Israil do mongintirung diyolo' nga' numbalan i' di Saul do momunso iyolo' tu' osorou dau dot osiliu iri do koinsanangan di tulun dot Israil om tulun do Yohuda.) Om lohowo' noddi di Daud i tulun do Gibion,


text:
om uhoto' no dau iyolo', “Nunu o maan ku wonsoyo' dot id dokoyu? Orohian oku do monogit di kasalaan di nowonsoi dot id dokoyu, om barakatan i' dokoyu o tulun di songonuon do Tuhan,” ka.


text:
Om boros ka diyolo' do suminimbar, “A' i' milo do salasayon do pirok ko' tamas i pioduhan dahai di Saul om i sompiiyon dau, nga' a' nogi' iyahai orohian do mamatai dot ongosongulun piya do tulun dot Israil,” ka. Om boros ka di Daud do minonguhot, “Om nunu'ndo ot osorou dokoyu do maan ku wonsoyo' dot id dokoyu?” ka dau.


text:
Om boros ka diyolo' dot id raja', “Orohian daa i Saul, i raja' di pinili' do Tuhan do mamatai dahai om momunso dahai gisom dot aiso' no o tiso' dahai do poimpasi do hinonggo nopo o kinoiyonon do hiti'd Israil.


text:
Iyo nopoddi om patahako' no dot id dahai o turu' di sinakagon dau do kusai om maan i' dahai iyolo' pogiiso' dot id toguang do Tuhan do hilo'd Gibia, i bandar di Raja' Saul,” ka diyolo'. Om boros ka di raja', “patahakon ku i' iyolo',” ka.


text:
Om ngoyo' noddi di raja' i Armoni om i Mopibosit, i tanak di Saul do kusai do pinaganak di Rispa: I Rispa nopo nga' tanak di Aya do tondu'. Om nongoi nogi' dau i limo o tanak do kusai diyo' Mirab di Adriol. I Mirab nopo nga' tanak di Saul do tondu'. Om i Adriol no om tanak di Barsilai, i mantad hilo'd Mihola.


text:
Om patahako' noddi di raja' iyolo' dot id tulun do Gibion. Om pogiiso' no iyolo' di tulun do Gibion do hiri'd nulu-nulu dot id toguang do Tuhan. Om kapatai ngai' nopo i turu' tulun diri. Om pinatai ngai' iyolo' do tontok di kooiyon no do maso do kopomurounan do kayu om tontok di tumimpuun no do mongomot do barli.


text:
Om anu no i Rispa, i panakasawo di Saul do kain di pakayon do mogihad om pataap-taapo' no dau do hiri'd sakai di tontolob, i hiri'd kinoilihon di rata'. Om hiri-hiri no iyau do mantad di tuminimpuun do mogiongomot om gisom do norikot i maso do rumasam do tontok di lumahanggang o roun do kayu. Om a' i' dau pinologos i tombolog do mongoi sako di rata' do dongadau om ugadan dau i nintorusan do mongoi insomok di rata' do dongotuong.


text:
om ngoyo' no di Daud onuo' i tulang di Saul om i tulang di Yonatan, i tanak dau, do mantad id tulun di poingiyon do hilo'd Yabis, i hilo'd Giliad. (Iyolo' no i minanakau di tulang diri do mantad hiri'd talun-alun do hilo'd bandar do Bait-San, i pinogiisan di tulun do Pilistin di rata' diyolo' do tontok di naala' i Saul do hilo'd nulu-nulu do Gilbua.)


text:
Om nigitan dau do mantad hilo' i tulang di Saul om i tulang di Yonatan, om tinimung nogi' dau i tulang di turu' o tulun di pinogiis diri.


text:
Om lobongo' noddi dau i tulang di Saul om i tulang di Yonatan, om i tulang di turu' o tulun diri, do hiri'd lobong di Kis, i tapa' di Saul. Kinoiyonon nopodti nga' hilo'd Sila, i hilo'd watas do Binyamin. Om kowonsoi ngai' poddi iri do tumanud di pinonuhuan di raja', om simbaro' nogi' do Kinorohingan o sambayang diyolo' do bagi' di pomogunan diri.


text:
Tontok di haro kawagu o pinisangadan dot id piolitan di tulun do Pilistin om i tulun dot Israil, om pamanau no i Daud do miwoyo' do koinsanai di tulun dau do minongoi sangod di tulun do Pilistin. Nga' tontok di misangod iyolo' om kohuyan no tomod i Daud.


text:
Om osorou nopo daa di Yisbibinob nga' apatai no dau i Daud. I Yisbibinob nopodti nga' sinakagon do tulun dit angagayo koulun. Om kitandus iyau do tambaga' do haro i' doti' o tolu om satanga' kilogram do kawagato'. Om kiniabil iyau do gayang di wagu po.


text:
Nga' rikot noddi i Abisai, i tanak di Soruya, do minongoi ponguhup di Daud. Om saapo' no dau om patayo' dau i tulun do Pilistin dit agayo koulun diri. Om suhuo' noddi di tulun di Daud do mamatos i Daud dot a' nondo moyo' diyolo' do mongoi sangod. Tu' boros ka diyolo', “Iya' no o sondihon do tulun dot Israil, om mada' i' iyahai dot atagakan diya',” ka.


text:
Om katalib nori, om haro po o pinisangadan do sumangod di tulun do Pilistin dit angagayo koulun do hilo'd Gob. Om tontok noddi do pinatai di Sibkai, i tulun do Husa, i Sap, i tulun dot agayo koulun.


text:
Om haro po kawagu o pinisangadan do sumangod di tulun do Pilistin do hilo'd Gob. Om pinatai di Ilhanan, i tanak di Yair, i tulun do Baitlahim diri, i Guliat, i tulun do Gat. Iri nopo tulu di tandus di Guliat om irad po di salampad di pangawalan.


text:
Om haro po kawagu o pinisangadan do hilo'd Gat. Om haro o songulun dit agayo kopio o kinoulunan do hilo'. Om sopionom o tunturu' do palad dau, om sopionom o tunturu' do lapap dau. Om iri nopo tulun diri nga' orohian kopio do monokisangod.


text:
Om momohingi-hingi diri iyau di tulun dot Israil nga' napatai i' iyau di Yonatan, i tanak di Simia, i tobpinai di Daud.


text:
Iri nopo it apat o tulun dit angagayo koulun diri, i pinatai di Daud om i tulun dau, om sinakagon ngai' nopo do tulun dit angagayo koulun do hilo'd Gat.


text:
Iti no o sinding di sininding di Daud dot id Tuhan do tontok di pinoidu' iyau do Tuhan do mantad id di Saul om mantad id koinsanai di pisangod dau:


text:
Kinorohingan no ot intirungon ku, om aiso' no o koligagaanan ku do pointirung dau. Iyo po iyau do kolid do mongintirung doho', mogobi' iyau doho' om momogompi' doho'. Iyau no o gampamasi ku; gompion oku dau om poiduwon oku do mantad id kororongit.


text:
Luminohou oku do Tuhan dit id suang oku do kosusaan; luminohou oku do mokiuhup di Kinorohingan ku. Norongou dau o boros ku di hiri iyau id Walai dau; minokinongou iyau di tihad ku do mokiuhup.


text:
Om gogor noddi om guyu' iti pomogunan; guminogor om guminuyu' o pinoimpahan do tawan, tu' otogod no kopio o Kinorohingan!


text:
Suminoliwan o lisun do mantad id luang do todung dau, mindak-sindak o tapui om angalasu' tomod o popou do sumoliwan do mantad id kabang dau.


text:
Osiau nopo iyau do tuminulud dot id sakai di moloikat di roitan do kerub; om mininghombo iyau dot id sakai di talad do ribut.


text:
Om ngorod noddi o Tuhan do mantad hilo'd tawan, norongou'ddi o boros do Kinorohingan dit Agayo Kuasa'.


text:
Pinapana' dau i pana' dau om pogiurias nopo i pisangod; kalab do kodumaat o pinopoggidu' dau diyolo'.


text:
Nokointalang o nanad do rahat, om nokoulai o pinoimpahan do pomogunan, tontok di tinogod do Tuhan o pisangod dau, om minamagarang iyolo' dot atatagadan.


text:
Hilo'd sawat o tadon do Tuhan do minongoi pomusus doho'; ginayat oku dau do mantad id waig dit aralom.


text:
Pinoidu' oku dau do mantad id pisangod ku dit ongokoris, om mantad id koinsanai'd tulun dit araatan doho' --- om adalaan no iyolo' kokoris ko' iyoho'.


text:
Nuhupan oku i' dau do minidu' do mantad id koligagaanan; pinasi oku i' dau tu' osianan i' iyau doho'.


text:
Somulian oku id Tuhan tu' koontok i' o wonsoyon ku; barakatan oku i' dau tu' aiso' i' o kasalaan ku.


text:
Om somulian oku i' dau tu' oilaan i' dau do koontok o wonsoyon ku, om oilaan dau dot aiso' o sala' ku.


text:
Oi Tuhan, otorodok ko i' dot id tulun dit otorodok dot id diya', om osonong kopio ko dot id tulun dit aiso' o kasalaan.


text:
Onuan oku diya' do kokorisan do sumaap do pisangod ku, om onuan oku diya' do kuasa' do mangala' di pongintirungan diyolo'.


text:
Kinorohingan nopo om osonong ngai' i' o wonsoyon, om boros dau nga' milo i' do ponongkuyaanan! Tuhan nopo om miagal do kolid dot id toinsanan di mogihum do kointirungan dot id dau.


text:
Silihon oku dau do miagal di tambang tu' kotunud o pongulok-ulok; om gompion oku dau do hilo'd konuluhanan.


text:
Tudukan oku dau do karalan-ralano' do sumangod, om milo oku i' do manganat di poundaan do pana' dit opuhod kopio.


text:
Oi Tuhan, manahak ko doho' do kointirungan, om mamasi ko doho'; nuhupan oku diya' gisom do nosiliu oku'ddi do tulun dit abantug.


text:
Binobog ku iyolo' gisom dot a' no iyolo' kotungag; om poingiliu po iyolo' do naala' dot id toguang ku.


text:
Mininglohou iyolo' do mokitulung, nga' aiso' i' o minonulung diyolo'; luminohou iyolo' do Tuhan nga' a' i' iyau suminimbar.


text:
Binobog ku iyolo' do gisom do miagal po iyolo' di pupuk; piningulakan ku iyolo' do miagal po di burutak do hilo'd ralan.


text:
Pinoidu' oku diya' do mantad id tulun ku dit obinsaap, om pinotilombus oku diya' do momorinta' do piro-piro o bansa'. Iri piya tulun dit a' ku notutunan mantad nga' nosiliu noddi do rayat ku.


text:
Tumuku' dot id doho' o tulun di bansa'd suwai, om mumboyo' iyolo' do tontok do korongou do boros ku.


text:
Poimpasi o Tuhan! Royohon no i mogobi' doho'! Popinsusuyo' no o kogoyoo' do Kinorohingan dit okoris, iyau i minamasi doho'!


text:
Nonuan oku dau do kamanangan do suminangod do pisangod ku; om pinoinsiriba' ngai' dau doho' i bansa'd tulun,


text:
om pinoidu' oku do mantad id tulun di sumaap doho'. Oi Tuhan, nonuan oku diya' do kamanangan do suminaap do pisangod ku, om intirungan oku diya' do mantad id tulun dit ongorongit.


text:
Manahak o Kinorohingan do kamanangan dot agayo dot id raja' dau; om popointalang iyau do kosianan dit aiso' o kotingkadan dot id tulun di nopili' dau; dot id di Daud om id sinakagon dau do gisom dot alaid.


text:
I Daud nopo, i tanak di Isai, om pinili' do sumiliu do raja' om pinabantug iyau do Kinorohingan di Yakub. Om iyau no i minintulis do sinding do sindingon dot Israil. Iti no ngai' o boros di Daud dit id tohuri no:


text:
Nokoboros no o Kinorohingan di Yakub; boros ka di pogintirungan dot Israil dot id doho', “Iri nopo raja' dit otulid o pomomorinta', i momorinta' do mikuwo'd mumboyo' do Kinorohingan,


text:
om miagal di tadau do mulinau do tontok di kosuabon po dit aiso' po o haun, i tadau do popotomou di sakot di dongkotingkadan do rasam,” ka dau.


text:
Om miagal noddi o Kinorohingan do mamarakat do sinakagon ku; tu' nokopomonsoi no iyau do tumpongo dit aiso' o kopupuson dot id doho', pinitoruan dit a' milo do pakaisoon, batos dit a' milo do simbanan. Iri noo o pokionuon kopio ku; iri no i kamanangan ku, om atantu' no do bayaanon do Tuhan iri.


text:
Nga' tulun nopo dit a' mumboyo' do Kinorohingan om miagal noddi rugi do pataamon. A' no oigitan do palad toomod do tulun;


text:
Iti ngai' no o ngaran do soudor di Daud dit angabantug: Koiso' nopo nga' i Isbaal, i mantad hilo'd Hakmoni, i boyoon di “Tolu o Soudor”. Nokoumbal i' iyau do suminaap do walu' nahatus o tulun dot id iso' o pinisangadan, om kapatai ngai' nopo dau iyolo' dot iri no tandus dau o pinamatai.


text:
Iri no koduwo dot id pialatan di Tolu o Soudor diri om i Iliasar, i tanak di Dodo, i mantad id sinakagon di Ahohi. Minoyo' iyau di Daud do tontok di minongoi iyau sangod di tulun do Pilistin di nokotimung no do mongoi sangod. Om tontok di minsodu' no daa i tulun dot Israil,


text:
om sangod i' iyau di tulun do Pilistin do gisom i' do nadalaan kohuyan o longon dau, om a' noddi kalangkab o palad dau do mantad id gayang dau. Om tadau noddi do nonuan do Tuhan iyolo' do kamanangan dit agayo. Om poguliai ngai' no di soudor di mininsodu' daa'ddi do hiri'd kinoiyonon di Iliasar do suminangod. Om pingiduwo' no diyolo' i pakayan do don sumasangod di songimpakai di soudor do nangapatai.


text:
Iri no kotolu dot id piolitan di Tolu o Soudor diri om i Sama, i tanak di Agi, i mantad hilo'd Harari. Nokoumbal i' do tontok di tinimung i tulun do Pilistin do hilo'd Lihi, dot id iso' o tumo di tinanaman do kasang dot aragang. Om poggidu' no i soudor dot Israil do mantad id tulun do Pilistin.


text:
Nga' i Sama nopo om suminangod po, om pinimpatai dau do gisom do naala' i tulun do Pilistin, om a' iddi nosolod i tumo. Om iyo noddi o Tuhan do minanahak do kamanangan dot agayo do tontok do tadau'ddi.


text:
Tontok dit oruhai no do tumimpuun do mongomot om rikot no o tolu tulun do mantad di “Tolu Nohopod o Soudor” do minongoi solowot di Daud do hilo'd luang do Nulu-Nulu dot Adulam. Om tontok nopoddi nga' poundorong no do hilo'd Rantai do Ropaim ot iso' o sinompuruan do tulun do Pilistin.


text:
Tontok nopoddi nga' hiri i Daud id kuta' dit id nulu-nulu, om nosuang no do piro-piro o tulun do Pilistin o hilo'd Baitlahim.


text:
Om langadon noddi i Daud di kampung dau, om boros ka dau, “Haro daa giya o tulun do mongoi poinum doho' di waig do torobong do hilo'd Baitlahim, i hiri'd toning di wawayaan dot agayo!” ka dau.


text:
Om salagai nopoddi di Tolu o Soudor dit angabantug diri i kokiiman do tulun do Pilistin. Om ongoi no iyolo' timbauk di waig do mantad hiri'd torobong om igitai no do guminuli' do hiri'd di Daud. Nga' a' i' di Daud ninum iri, suwai ko' pinotuntug nogi' dau do maan do porsombahan dot id Tuhan.


text:
Boros ka dau, “Oi Tuhan, poingkuro piya nga' a' ku i' inumon iti waig! Tu' ondung inumon ku iti nga' miagal nod monginum do raha' do tongokusai dit a' no minomusorou do tinan diyolo' do minongoi'dti,” ka dau. Om a' iddi i Daud minonginum di waig diri. Om iri ngai' no o winonsoi di Tolu o Soudor dit angabantug diri.


text:
I Abisai no, i tadi' di Yoab (tina' nopo diyolo' nga' i Soruya) o boyoon di “Tolu Nohopod o Soudor dit Angabantug”. Nokoumbal i' iyau do suminaap do tolu nahatus o tulun dot iri no tandus dau o pinanangod, om kapatai ngai' nopo dau iyolo'. Om iyau noddi ot abantug kopio dot id piolitan di, “Tolu Nohopod o Soudor”.


text:
Om iyau no ot abantug kopio dot id pogialatan di “Tolu Nohopod o Soudor”, om iyau no o nosiliu do boyoon diyolo'. Nga' a' i' ma iyau koiyo do kobontugo' di “Tolu o Soudor”.


text:
I Bonaya, i tanak di Yoyada, nga' soudor nogi' dit abantug. Iyau nopo om mantad hilo'd Kabsiil, om osiou kopio iyau. Nakapamatai i' iyau do duwo soudor do gunsiou do mantad hilo'd Muab. Om nokoumbal nogi' iyau do suminuang do luang do hiri'd tana' do tontok di monongais om pamatai noddi iyau do songinan o singa do hiri.


text:
Om nakapamatai nogi' iyau do songulun o tulun do Masir dit agayo o tinan om aranggou, om i kiinigit do tandus. Om bobobog no o pinomobog di Bonaya di tulun diri. Om ahawo' noddi di Bonaya i tandus di poingigit di tulun do Masir, om patayo' no dau i tulun diri dot i tandus di tulun o pinamatai dau.


text:
Om iri no o winonsoi di Bonaya dit osiou kopio; iyau nopoddi om mantad id pogialatan di “Tolu Nohopod”.


text:
I Bonaya no it abantug dot id pogialatan di “Tolu Nohopod o Soudor”, nga' a' i' iyau koiyo di “Tolu o Soudor”. Om siliho' noddi iyau di Daud do boyoon di soudor di madtatamong di Daud.


text:
Iri nopo i soudor do suwai dot id suang di “Tolu Nohopod o Soudor” nga' i: Asail, i tadi' di Yoab; i Ilhanan, i tanak di Dodo, i mantad hilo'd Baitlahim; i Sama, om i Ilika, i tulun do Harod; i Hilis, i tulun do Palti; i Ira, i tanak di Ikis, i tulun do Tokua; i Abiosor, i tulun dot Anatot; i Mobunai, i tulun do Husa; i Salmon, i tulun dot Ahohi; i Maharai, i tulun do Nitopa; i Hilib, i tanak di Baana, i tulun do Nitopa; i Itai i tanak di Ribai, i mantad do hilo'd Gibia, om mantad id payat do Binyamin; i Bonaya, i tulun do Piraton; i Hidai, i mantad do hilo'd Rantai do Gaas; i Abialbon, i tulun dot Araba; i Asmawit, i tulun do Bahurim; i Iliaba, i tulun do Saalbon; i tangaanak di Yasin; i Yonatan; i Sama, i tulun do Harari; i Ahiam, i tanak di Sarar, i tulun do Harari; i Ilipilit, i tanak di Ahasbai, i tulun do Maaka; i Iliam, i tanak di Ahitopol, i tulun do Gilo; i Hisrai, i tulun do Karmol; i Pairai, i tulun dot Arbi; i Yigal, i tanak di Natan, i mantad do hilo'd Soba; i Bani, i tulun do Gad; i Silik, i tulun dot Amon; i Naharai, i tulun do Biirot, i mongingigit do rapo-rapo di Yoab, i Ira, om i Garob, i tulun do Yitri; i Uria, i tulun do Hit. Oinsanan nopo nga' tolu nohopod om turu' o soudor dit angabantug.


text:
Om kotogod po kawagu o Tuhan do tulun dot Israil, om suhuo' no dau i Daud do poporikot do kosusaan dot id diyolo'. Boros ka do Tuhan dot id dau, “Papaharo no do pongintaban do tulun do hilo'd Israil om hilo'd Yohuda,” ka.


text:
Om boro-boros no i Daud di Yoab, i boyoon do soudor dau, “Ngoyon no dokoyu di pagawai ku solowoto' o koinsanai do payat dot Israil do pointongkop diti pomogunan, om intobon ngai' no i tulun. Orohian oku do koilo do ginumu' diyolo',” ka dau.


text:
Nga' boros ka di Yoab do suminimbar di raja', “Oi Tuan Raja', maha' daa om poinggumuon pod Tuhan i Kinorohingan nu dot inhatus kogumu' ko' mantad do ginumu' diyolo' do dinondo ilo tulun dot Israil. Om maha' daa om kokito ko po do wonsoyon dau o miagal diri. Nga' nokuro tu' orohian o Tuan Raja' do papaharo do pongintaban do tulun?” ka dau.


text:
Nga' a' i' di raja' sinimbanan i pinonuhuan dau. Om a' noddi milo dot a' tinanud di Yoab om i pagawai do suwai i pinonuhuan di raja'ddi. Om pamanau no i Yoab om i koinsanai di pagawai do minongoi pongintob di tulun dot Israil.


text:
Om soborong no iyolo' di Bawang do Yordan, om pomukiim no iyolo' do hilo'd ponong id salatan dot Aroir, i bandar dit id tanga-tanga' di rantai, it id watas do Gad. Om pakayaai no diyolo' do ponong id utara, do kuminaa do hilo'd Yaisir,


text:
om lombus no iyolo' do hilo'd Giliad, om hilo'd Kadis, it id watas do tulun do Hit. Om korikot noddi iyolo' do hilo'd Dan, om mantad no do hilo'd Dan om pahamadai no diyolo' do ponong id kotonobon do kuminaa do hilo'd Sidon.


text:
Om korikot noddi iyolo' do hiri'd kinoiyonon di kikuta', i hilo'd Tirus. Om pakayaai no diyolo' dot id koinsanai do bandar do tulun do Howi om tulun do Kanaan; om id tohuri noddi kopio om kuminaa iyolo' do hilo'd Borsiba, i ponong id salatan do Yohuda.


text:
Om katalib poddi o siam o tulan om duwo nohopod o tadau, om poguliai nogi' diyolo' do hilo'd Yorusalim tu' notongkop ngai' no diyolo' i pomogunan.


text:
Om posunudo' no diyolo' dot id raja' i pinongintaban diyolo' di rayat. Kogumuon nopo do tongokusai di milo do sumuang do soudor do hilo'd Israil om, 800,000 o tulun, om 500,000 o tulun do hilo'd Yohuda.


text:
Nga' maha' di nopongo no o kinopongintaban di rayat om kopuriman diri i Daud do nakasala' iyau, om boros ka dau dot id Tuhan, “Nokowonsoi oku nod dusa! Om ompunai oku no oi Tuhan, tu' dongkababasug i' di winonsoi ku,” ka.


text:
Om boro-boros no o Tuhan dot id di Nabi Gad, i popiromut di boros do Tuhan dot id di Daud, “Pamanau no, om poboroson no dot id di Daud dot onuan ku iyau do tolu o pinsimpilian. Om honggo nopo o pilion dau om iri no o wonsoyon ku,” ka. Om tadau noddi kawagu, di noposik i Daud,


text:
om ongoi no i Gad do hiri'd di Daud om posunudo' no dau i pinoboros do Tuhan, om boros ka dau, “Hinonggo'ddi o pilion do Tuan Raja'? Tolu toun do mononglous o hiti'd pomogunan nu, ko' tolu tulan do gusa-gusaon ko do pisangod nu, ko' tolu tadau do madsakit o hiti'd pomogunan nu? Soroho' noti om timbangon no kopio, om sunudan oku nogindo di posunudon ku dot id Tuhan,” ka dau.


text:
Om boros ka di Daud do suminimbar, “A' oku nopodti milo do momusorou! Nga' pologoson nopo do hukuman toko' do Tuhan, tu' obinsianan i' iyau. Nga' mada' oku i' do hukuman do tulun,” ka dau.


text:
Om porikatai noddi do Tuhan i tulun dot Israil do toruol do tuminimpuun do kosuabon diri gisom do norikot i maso di natantu' mantad. Om kapatai no o turu' nohopod noribu o tongokusai do pointongkop di pomogunan.


text:
Om soira' di potiraagon no daa di moloikat do Tuhan o Yorusalim, om posimbano' nod Tuhan o pomusarahan dau do momohukum di tulun, om boro-boros noddi iyau dot id moloikat di mimpatai diyolo' do poingkaa, “Tingkod! Ula' no” ka. Om tontok nopoddi nga' hiri i moloikat id toning di pamagamasan do gandum di Arauna, i tulun do Yobus diri.


text:
Om kokito no di Daud i moloikat di mimpatai di tulun, om boros kaddi dau dot id Tuhan, “Iyoho' no i kidusa, om iyoho' i minomonsoi do kasalaan diti. Nunu o kasalaan do nowonsoi diti rayat? Hukuman oku nopo iyoho' om i sompiiyon ku,” ka dau.


text:
Om tadau iddi do ruminikot i Gad dot id di Daud, om boro-boros nod, “Pamanau no om mongoi i' pomonsoi do pananaraban do porsombahan dot id Tuhan do hilo'd pamagamasan do gandum di Arauna, i tulun do Yobus diri,” ka dau.


