# verses

text:
Boros kad Tuhan, “Mingwonsoi dot araat i tulun di kosianan ku. Om nunu po daa'ddi o kosorupayan diyolo' do mongoi'd hiti'd walai ku? Ondos daa diyolo' om kaantob do kosusaan i mimbatos om papatahak do tayam-tayam do maan do porsombahan? Popotood tu daa diyolo' iri?


text:
Rinoitan ku daa iyolo' do kayu saitun dit okohob, om i nolimbagatan do tua' dit ongosonong, nga' baino' noddi om ongorod oku pondo do moro-boros om ngoyon ku pintipuwai i raan, om ngoyon ku tutudai i roun.


text:
Iyoho' no, i Tuhan it Osundu Kopio o pinopoingkakat dot Israil om Yohuda; nga' baino' noddi om nokopomusorou oku no kopio do poporikot do kosusaan dot id diyolo'. Iyolo' i' om iyolo' o pinoporikot diti dot id diyolo' tu' nokowonsoi i' iyolo' do sala'; pinotogod oku diyolo' tu' pinapatahak i' iyolo' do porsombahan dot id Baal,” ka dau.


text:
Miagal oku pod tanak do dumba' dit alaya' do maan daa patayo'. Om a' ku i' daa oilaan dot iyoho' i pogiupakatan diyolo'ddi. Mimboros po iyolo' do poingkaa, “Mangai toko' pogi' tagado' i kayu do maso poddi kayu do mongua'; maan toko' nopo iyau patayo' om olihuan id tulun o ngaran dau,” ka no diyolo'.


text:
Om sambayang oku noddi do poingkaa, “Oi Tuhan, it Osundu Kopio, iya' nopo om gompomutus dit otulid; om oilaan nu i' i pomusorou om ginawo do tulun. Nakatahak ku no dot id diya' iti hal ku, pologoson oku nopondo do miontong diya' do sumuli' diti tulun,” kangku.


text:
Pokipapatayan oku daa di tulun do hilo'd bandar dot Anatot om sinunudan oku diyolo' dot ondung a' oku tumingkod do popimboros do boros do Tuhan, om patayon oku no diyolo'.


text:
Om boros kaddi do Tuhan, it Osundu Kopio, “Hukuman ku i' iyolo'! Apatai indo i tangaanakwagu diyolo' dot id pisangadan; om i tangaanak diyolo' nga' angapatai dot olikapan.


text:
Tu' natantu' mantad ku no o maso do koporikatan ku do kosusaan dot id tulun dot Anatot, om soira' nopondo dot orikot o maso'ddi, om aiso' no o tiso' diyolo' do kopoggidu'!” ka dau.


text:
Oi Tuhan, ondung sumongkiwal oku daa diya', om atantu' no dot iya' i' ot otopot. Nga' poingkuro piya nga' muhot kasai' oku i' diya' do pasal dit otulid. Nokuro tu' kumaya' tomod o tulun dot araat? Om nokuro tu' koundar ngai' i tulun dit a' otulid o ginawo?


text:
Tonomon nu no iyolo' do miagal di totonomon, om sumuni no iyolo' om mongua' no. Boros nopo diyolo' om pokosonong diya', nga' a' i' mando iyolo' osianan kopio diya'.


text:
Nga' otutunan kopio oku i' diya', oi Tuhan; okito nu i' o wonsoyon ku, om oilaan nu i' dot osianan oku diya'. Ngoyo' gayato' iti tulun dot araat diti om posoliwanon no do miagal di dumba' do ngoyon sumbolio'; om tamangan no iyolo' do gisom id orikot i maso do koponumbolian diyolo'.


text:
Songkuro po koloido' dot otuu o tana' toko', om poinriou o sakot do hilo'd dumo? Matai ngai' no o tombolog om nintorusan tu' i kararaat do tulun toko', i tulun do momoros dot, “A' i' do Kinorohingan okito o kotutukon toko',” ka.


text:
Om boros kad Tuhan, “Oi Yoromia, ondung ohuyan ko do monokilumbo do tulun, om poingkuro ko nogi' daa'ndo do monokilumbo do kuda'? Ondung a' ko milo do mamanau do hilo'd padang, om milo ko nogi' tuu daa'ndo do mamanau do hilo'd puru' dit id toning do Bawang do Yordan?


text:
Iri piya tobpinai nu'd kusai, om i tilang-ilang nu nga' magakal ngai' i' diya'; muhup ngai' nopo iyolo' do sumaap diya'. Kada' nogi' kopio ponongkuyaai diyolo', do mulong piya daa dot aambalut o koboro-boroso' diyolo',” ka dau.


text:
Boros kad Tuhan, “Notongkiadan ku no ot Israil, naadaan ku no i bansa' di nopili' ku. Nokosuang ku no dot id kuasa' do pisangod diyolo' i tulun di kosianan ku.


text:
Sumaap diri doho' i tulun di nopili' ku; miagal po iyolo'd singa do hiri'd gouton do minggarom do sumaap doho', om gowoi poddi om araatan oku diyolo'.


text:
Iri nopo tulun di nopili' ku nga' miagal pod tombolog di nokurumunan do kondiu. Lohowo' ngai' no i nintorusan do hilo'd gouton do mongoi sapul do mangakan diyolo'!


text:
Ogumu' no o pomorinta' do bansa'd suwai do nakapamaraag do kabun dot anggur ku; om piningulakan diyolo' i tumo ku; om siniliu diyolo' do tana' dit a' sunian i tana' ku dit oruak.


text:
Siniliu diyolo' iri do kowotuan; om poillogos tomod nopo iri dot id toguang ku. Oinsanan nopo i tana'ddi do nosiliu do kowotuan, om aiso' no o monongkoilo.


text:
Nokorikot no o tulun do mongoi pamaraag do mantad ponong id sampaping di konuluhanan do tana' do kowotuan. Pinorikot ku o pisangadan do mamaraag do koinsanai diti pomogunan; om aiso' no o tongosongulun piya dot osimbayan o koposi-posion.


text:
Gandum i' o tinanom di tulun ku, nga' paka' iddi o tomoton; noudipon tomod iyolo' do kuminaraja', nga' aiso' iddi o naanu-anu diyolo'. A' minotus i tanom-tanom diyolo' tu' otogod oku no kopio diyolo',” ka dau.


text:
Boros kad Tuhan, “Haro o poboroson ku do pasal di pomorintaan di posorili' dot Israil, i minamaraag di tana' do pinatahak ku dot Israil, i tulun ku. Poggiduon ku nondo i tulun dot araat diri do mantad id pomogunan diyolo', gisom do miagal po iyolo' di tanom di noutus, om poiduwon ku nondo o Yohuda do mantad id longon diyolo'.


text:
Nga' kopoggidu' ku nopondo iyolo', om insianan ku indo kawagu iyolo'; pogulion ku indo o pointikid-tikid di bansa' dot id tana' om pomogunan diyolo'.


text:
Om ondung aayi-ayi' o ginawo diyolo' do tumanud di kotumbayaan do tulun ku om orohian do sumumpa' dot id suang do ngaran ku do poingkaa, ‘Id suang do ngaran do Tuhan di poimpasi,’ ka, do miagal di minonuduk iyolo' di tulun ku do sumumpa' dot id suang do ngaran di Baal di gulu po om iyolo' nondo nga' kohompit no do tulun ku om kaanu do kosimbayanan.


text:
Nga' ondung haro o tiso' do bansa' dot a' mumboyo' doho' om utuson ku nondo kopio iri do miagal di tanom dot utuson, om punsoon ku. Iyoho' no i Tuhan, o minomoros diti,” ka dau.


text:
Poingkaa o boros do Tuhan dot id doho', “Ongoi no boli do gonob do kain linan dit oniba', om gonobon nori, nga' kada' poobugo' do waig,” ka dau.


text:
“Ongoi do hilo'd Bawang dot Iprat om polisokon i' i gonob diri do hiri'd luang dit id pogiolit-olitan do tontolob,” ka dau.


text:
Om a' po alaid do mantad diri om suhuo' oku nod Tuhan do gumuli' do hilo'd Bawang dot Iprat do mongoi panganu di gonob.


text:
Om poguliai ku no, om soira'ddi nabantalan ku i pinolisakan ku, om kokito ku noddi do noromuk no i gonob om a' no milo'd pakayon.


text:
A' iti tulun dot araat minumboyo' doho'. Om miagal kasai' nopoddi o kokodoho' do ginawo om kararaat diyolo', om tuminuku' po iyolo' om minodsubak do tingolig. Om gowoi pondo om miagal iyolo' diti gonob tu' aiso' no o guna'.


text:
Poingkuro nopo i gonob do poinsiwot dot id tawak om iyo no daa'ddi ot osorou ku do koiyon-iyono' do koinsanai di tulun dot Israil om Yohuda tu' poinsokot no kopio doho'. Winonsoi ku pogi' o miagal diri nga' poposiliu oku daa diyolo' do tulun ku om porikot indo iyolo' do karayahan om kosuahan dot id ngaran ku; nga' a' i' iyolo' minumboyo' doho',” ka dau.


text:
Boros kad Tuhan i Kinorohingan dot id doho', “Oi Yoromia, sunudan ngai' no i tulun dot Israil do momonu' ngai' di luping do waig dot anggur. Om sumimbar nondo iyolo' do poingkaa, ‘Dot a' kopio tuu daa iyahai koilo dot apatut do ponuon do waig dot anggur o pointikid-tikid di luping?’ ka.


text:
Om sunudan nogindo iyolo' dot iyoho' nondo, i Tuhan, o momonu' do koinsanai'd tulun do hiti'd pomogunan do waig dot anggur, gisom id aawuk iyolo': kohompit no i raja', i sinakagon di Daud, om it imam, om i nabi, om koinsanai di tulun do Yorusalim.


text:
Om pogiduduntukon ku nogindo iyolo' do miagal di luping, dot i tongomolohing no om i tongomulok po. Patayon ku nopo iyolo' om a' oku no olisiu om a' oku osianan diyolo'. Iyoho' no i Tuhan, o minomoros diti,” ka dau.


text:
Pusohon no o Tuhan, i Kinorohingan dokoyu, dot a' po iyau koporikot do totuong, gisom do kasadu kou nondo do hiri'd nuluhon; dot a' po dau osiliu do totuong dit odondom kopio i tanawau di pinagandasan dokoyu.


text:
Ondung a' kou mokinongou om lumisok oku nondo do mihad tu' asawat kopio i' o ginawo dokoyu; tumongob oku no kopio, om lumuyung po o romou ku tu' natangkap no om natanggayan do pisangod i tulun do nasanganu'd Tuhan.


text:
Boros kad Tuhan dot id doho', “Sunudan no i raja' om i tina' dau do lumintuhun do mantad hiri'd tirikohonon diyolo' do don raja', tu' naratu' no i tupi' diyolo' do don raja' dit olumis kopio do mantad id tulu diyolo'.


text:
Noturungku' nod pisangod i kabandaran do ponong hilo'd salatan do Yohuda; om aiso' no o tulun do katalib di pisangod. Koinsanai nopo i tulun do Yohuda do tinanggayan do kuminaa dot id pomogunan do pisangod,” ka dau.


text:
Boros kad Tuhan dot id tulun di hilo'd Yorusalim, “Ontong pogi', oi tulun do Yorusalim! Rumuhuk no i pisangod dokoyu do mantad hilo'd utara! Honggo ngai' no i tulun di pinokiintirungan dokoyu, i tulun di kaandasan tomod dokoyu?


text:
Nunu nondo o poboroson dokoyu dot aala' kou om oporinta' kou'd tulun di ponokotambalut dokoyu? Atantu' no do miagal kou pondod tondu' dit orualan tomod do mogkosusu.


text:
Ondung muhot kou ondung nokuro tu' nosiliu ngai' o miagal diti dot id dokoyu, om ondung nokuro tu' nohurak o pakayan dokoyu, om nakasou kou, om nokobungou nopoddi om i dusa dokoyu dit awagat kopio.


text:
Milo po toi o tulun dit oitom do monimban di koitomo' do kulit dau, om milo toi o rimau do mongidu' di buris dau? Ondung milo iyolo' om milo kou no daa iyokoyu do posimban do kowoyo-woyoon dokoyu, iyokoyu it aiso' no o wonsoyon do suwai ko' araat, om momonsoi kou nondo dit osonong.


text:
Natantu' mantad ku no dot iti no o kotutukon dokoyu, tu' linihuan oku i' dokoyu om minogondos kou nogi' di tingolig.


text:
Nokito ku no iyokoyu do mingwonsoi di karaatan ku. Nokito ku no iyokoyu do minongoi gusa' di tingolig do hiri'd nulu-nulu, om hiri'd koumaan, do miagal pod kusai di rumahi tomod di sawo do tulun do suwai, om miagal di kuda' do tontoluhan di momogusa' di kuda' do tondu'. Nobungou kou no, oi tulun do Yorusalim! Songgira' kou toindo do koidu' do mantad id karaaton?” ka dau.


text:
“Mihad po o Yohuda; om i kabandaran do hilo' nga' motipatai no, songinlii po do hiri'd tana' i tulun dot atatangaban, om Yorusalim nga' minglohou poo do mokitulung.


text:
Suhuon no di tulun do kaya' i susuhuon diyolo' do mongoi'd waig, om mongoi no iyolo' do hiri'd torobong, nga' aiso' i' o tokito diyolo'd waig, om gumuli' nondo iyolo' om aiso' i' o suang di luping diyolo'. Om somponon pondo diyolo' o rabas diyolo' tu' aiso' no o pokukurayan diyolo' om adalaan iyolo'd tumongob.


text:
Otuu po tomod o tana' tu' aiso' i' o rasam om aiso' no o pokukurayan di gompongumo gisom do somponon po diyolo' o rabas diyolo'.


text:
Om i kaladai di lalang nga' songingkakat pod hiri'd timpak do nulu-nulu, om sangkabang-kabang poo do momuhobo do miagal po di toni; om mato diyolo' nga' a' no kokito tu' aiso' no o kanon diyolo'.


text:
Minglohou po doho' i tulun ku do poingkaa, ‘Mulong piya do pasalaon iyahai di dusa dahai, nga' tulungo' i' daa iyahai, oi Tuhan, do miagal di nakabatos nu. Asaru' no iyahai do tuminongkiad diya'; om nokowonsoi iyahai'd dusa dot id diya'.


text:
Nga' iya' poo o kosondi-sondihon dot Israil; om iya' no i milo do poidu' dahai do mantad id kosusaan. Nga' nokuro tu' miagal ko'd sompogunan do hiti'd pomogunan dahai, om miagal do tulun di monompogunan tu' koumbaya' noo?


text:
Nokuro tu' miagal ko'd tulun dit oborulong, om miagal do soudor dit a' milo'd monulung? Nga' atantu' no do manud-tanud ko i' dahai, oi Tuhan! Tu' iyahai nopo om tulun nu i', om kada' no kopio iyahai tongkiadai,’ ka diyolo',” ka dau.


text:
Poingkaa o boros do Tuhan do pasal do tulun diti, “Asanangan nopo iyolo' do tumongkiad doho', om a' no diyolo' opusus o korohian do tinan diyolo'. Om gowoi poddi om a' oku orohian diyolo'. Om sorohon kasai' ku nondo i nongowonsoi diyolo' dot araat om hukuman ku iyolo' tu' i dusa diyolo' o kopomohukuman ku,” ka dau.


text:
Tu' mulong piya do puasa iyolo' nga' a' oku i' mokinongou do lolohou diyolo' do mokitulung; om mulong piya do papatahak iyolo' dot id doho' do porsombahan di sorobon om papatahak do porsombahan do gandum nga' a' oku i' kasai' asanangan diyolo'. Suwai ko' patayon ku i' iyolo' dot id pisangadan, om patayon ku'd lous om toruol,” ka dau.


text:
Om boros kangku'ddi, “Oi Tuhan, it Asawat Kopio, oilaan nu i' do pinsunudan dilo nabi ilo tulun, dot aiso' o pisangadan om aiso' o mononglous tu' nakabatos ko i' do haro kasai' o kosimbayanan do hiti'd pomogunan dahai,” kangku.


text:
Nga' boros kad Tuhan do suminimbar, “Mingudut i' nabi diri dot id suang do ngaran ku; a' oku i' nokoponuhu' diyolo', om a' oku nokoponuhu' diyolo'd mimboros om a' oku pinopoboros dot ongoiso' piya o boros dot id diyolo'. Okon i' ko' mantad id doho' i pinointalang do popimboroson diyolo'; iri nopo popimboroson diyolo'ddi dit osiliu dot id dosunsudan om pininsarahan i' toomod diyolo' om aiso' o kotutuk-tutukon.


text:
Iyoho' no i Tuhan, o momisunud diya' do wonsoyon ku dot id nabi dit a' ku sinuhu'ddi, nga' i mimboros indo dot id suang do ngaran ku, om mimboros dot a' oontok do pisangadan om mononglous o pomogunan diti! Patayon ku nondo iyolo' dot id suang do pisangadan om mononglous.


text:
Om iri tulun do nosunudan diyolo' do miagal diri nga' iyo nogiddi o kapatai. Pataamon nondo i rata' diyolo' do hiri'd karalan-ralanan do Yorusalim, om aiso' i' o mongoi pomolobong diyolo'. Miagal ngai' nopodti ot osiliu dot id toinsanan diyolo', do kohompit no i sawo om i tangaanak diyolo'. Popurimonon ku nondo iyolo' do kootuson di kararaat diyolo',” ka dau.


text:
Sinuhu' oku'd Tuhan do momisunud di tulun dau di katangaban ku om popoboros do poingkaa, “Kiromou kasai' nopo o mato ku do tadau om totuong, om aiso' nopo o kotingkadan ku'd mihad tu' nadalaan tomod nod suhat om norualan i bansa' ku.


text:
Soira' nopod mongoi oku do hilo'd koomulakan, om rata' pod tulun di napatai dot id pisangadan o tokito ku; om soira' di mongoi oku'd hilo'd bandar om tulun poddi motipatai no dot ololousanan o tokito ku. Om iri nabi om it imam nga' momonsoi nopo di karaja' diyolo' nga' a' i' iyolo' kosuhut kopio di wonsoyon diyolo'ddi,” kangku.


text:
Niadaan nu no kopio o Yohuda, oi Tuhan? Araatan ko no kopio'd tulun do Sion? Nokuro tu' pinokorualan kopio nu iyahai om gisom diri dot a' no iyahai milo'd lingasan; kolingasan daa o piandad-andad dahai nga' kosusaan nogi' o rumikot.


text:
Nokowonsoi no iyahai'd dusa dot id diya', oi Tuhan, om okunon no dahai o dusa dahai, om i dusa do taki-aki dahai.


text:
Soroho' no i batos nu om kada' iyahai indaraato'; kada' intingayamo' o Yorusalim, i kinoiyonon do tirikohonon nu di kikagayaan. Kada' raago' i tumpongo nu dot id dahai.


text:
Aiso' i' o milo di tingolig do piro-piro o bansa'ddi do porikot do rasam, om ilo tawan nga' a' i' milo do porikot do rasam do hiti'd pomogunan. Nga' iya' no o pagandasan dahai, oi Tuhan, i Kinorohingan dahai, tu' iya' no o miningwonsoi ngai'ddi.


text:
Om boros kaddi do Tuhan dot id doho', “Mulong piya do poingkakat daa i Musa om i Somuil do hiti do mokiinsian doho' do bansa'dti nga' a' oku no monginsian. Poggiduo' nogi' o bansa'dti tu' a' oku no siontong diyolo'.


text:
Soira' nopod muhot iyolo' ondung honggo o ngoyon diyolo' om sunudan no iyolo' do nokoboros ku no o poingkaa: Haro i' o natantu' mantad dot apatai do toruol --- om iri no o kapatai diyolo'! Iri no suwai om natantu' mantad no dot apatai dot id pisangadan --- om hilo' no iyolo' dot apatai! Om haro i' o natantu' mantad dot apatai dot olikapan --- om iri no o kapatai diyolo'! Om iri no suwai om natantu' mantad no dot atanggayan do pisangod do kumaa dot id pomogunan do pisangod --- om hilo' no o koongoyon diyolo'!


text:
Natantu' mantad ku no, iyoho' i Tuhan, do haro nondo ot apat i korolosi kopio do korikot dot id diyolo': apatai nondo iyolo' dot id pisangadan; om gayaton do tasu o rata' diyolo'; om kanon nondo iyolo'd tombolog om unsimoton di nintorusan i nongoolu-olu'.


text:
Om pologoson ku nondo dot araatan ngai' diyolo' o koinsanai'd bansa' do hiti'd pomogunan tu' i winonsoi di Manasi, i tanak di Hiskia, di nosiliu iyau'd raja' do hilo'd Yorusalim, i hilo'd Yohuda, o kapalagasan ku,” ka dau.


text:
Boros kad Tuhan, “Isai daa ot olisiu dokoyu, iyokoyu i tulun do Yorusalim? Isai po daa o mumbaya' do mongoi pongimuhot ondung osonong-sonong kou?


text:
Naadaan oku no dokoyu, om notongkiadan oku dokoyu. Om paakango' ku noddi o longon ku do pokoruol dokoyu tu' apaasan oku no do momusus do kototogod ku.


text:
Pinopintias ku iyokoyu do miagal di sakot do nokoring, iyokoyu i mantad id pointikid-tikid do bandar dot id pomogunan diti. Pinatai ku iyokoyu, do tulun ku piya daa iyokoyu, om pinatai ku o tangaanak dokoyu tu' a' kou i' tuminingkod do momonsoi'd araat.


text:
Ogumu' nogi' o tongoondu' di nopuadan do hilo'd pomogunan dokoyu ko' mantad di togis do hilo'd tisan do rahat. Pinatai ku i tangaanakwagu dokoyu di nosukod nogi' daa kopio om ninggorit ngai' ku i tina' diyolo'. Potigowoo' ku nopo do pinoporikot do katangaban om kopoddosian dit a' ogina-gina' dot id diyolo'.


text:
Nahadan i tina' di natagakan do turu' o tangaanak dau, om mobo-hobo poo iyau. Nosiliu nod totuong i tanawau dau, om nointingayam po tomod iyau om aiso' no o milo'd pokukurayan. Pologoson ku nondo i pisangod dokoyu do mamatai dokoyu, iyokoyu i maso do poimpasi. Iyoho' no i Tuhan, o minomoros diti,” ka dau.


text:
Aiso' no kopio o doho' iyo'd kataadan. Nokuro tu' pinogkosusu oku di tina' ku do hiti'd pomogunan? Tu' a' oku no milo dot a' monokisurilog om monokisongkiwal do koinsanai'd tulun do hiti'd pomogunan. A' oku i' insan poolos do tusin om a' oku insan olos; nga' oinsanan i' o tulun do momopol doho'.


text:
Pologoson nopo dot abayaan ngai' i popol diyolo', ondung a' no osonong o winonsoi ku dot id diya', oi Tuhan, om ondung a' oku no minongobi' di pisangod ku dot id toguang nu do tontok dit id suang iyolo'd kosusaan om kagangahan.


text:
Boros kad Tuhan dot id doho', “Porikot oku nondod pisangod do mongoi pononggoi di kakayaan om dapu' do tulun ku do pomohukum ku diyolo' tu' minomonsoi i' iyolo'd dusa do pointongkop diti pomogunan.


text:
Om silihon ku nondo iyolo'd turipon di pisangod diyolo' dot id pomogunan do suwai, tu' miagal pod tapui iti kototogod ku om a' no atanus do gisom dot alaid,” ka dau.


text:
Om boros kangku'ddi, “Oi Tuhan, iya' nopo om koilo i' kopio. Soroho' oku no om uhupai oku no. Suliai no doho' i tulun do mongulok-ulok doho'. Kada' no padalaai kalanut o ginawo nu dot id diyolo' do gisom nondo dot apatai oku kopio diyolo'. Soroho' no dot iya' i' o kopongindaraatan diyolo' doho'.


text:
Minomoros ko dot id doho' om pinokinongou ngai' ku i' o pointikid-tikid di boros nu. Iya' no o sanganu doho', oi Tuhan, i Kinorohingan dit Osundu Kopio, om i boros nu o popotood om poposimbayan doho'.


text:
A' oku i' minagayi' do maso do poinsugku' di tulun do suwai do mingirak om mogiongkoringau. Miningiso-iso' oku i' tu' tuminanud oku i' di pinonuhuan nu om otogod tomod oku.


text:
Nokuro tu' mompus-ompus nopo dot oinggorit oku? Nokuro tu' a' milo'd lingoson i suhat ku? Nokuro tu' a' iri milo'd lumingos? Nokopomusorou ko no kopio do mongiman-iman doho' do miagal di bawang di rumasak do dongmagadau?” kangku.


text:
Om simbar noddi o Tuhan do poingkaa, “Ondung gumuli' ko, om romiton ku i' iya' kawagu om osiliu ko indo kawagu'd susuhuon ku. Om ondung popimboros ko'd boros di kisuang om a' mimboros dit aiso' o komoyon om osiliu ko indo kawagu'd nabi ku. Om rumikot indo kawagu o tulun dot id diya', om a' ko i' minog do mongoi sungod diyolo'.


text:
Om silihon ku nondo iya' do limput di nosompipi' do tambaga' dot id toguang diti bansa'. Sumaap daa'ndo iyolo' diya', nga' a' i' iyolo' kaala' diya'. Om moyo-woyo' oku indo diya' do momogompi' om mongintirung diya'.


text:
Om poiduwon ku indo iya' do mantad id kuasa' di tulun dot araat om orongit. Iyoho' no i Tuhan, o minomoros diti,” ka dau.


text:
Sunudan ku i' iya' ondung nunu ot osiliu dot id tangaanak dot osusu'd hiti om it osiliu dot id molohing diyolo'.


text:
Apatai nondo iyolo' tu' oontok iyolo' do toruol dit araat kopio, om aiso' nondo o mogihad om aiso' o momolobong diyolo'. Miagal pondod rinomos i rata' diyolo' do songingiliu do hiri'd tana'. Apatai nondo iyolo' dot id pisangadan om apatai dot olikapan, om taakanon pondod tombolog om nintorusan i rata' diyolo'.


text:
Kada' nogi' kopio salakoi do walai'd tulun di maso'd mogihad. Kada' pogihadai ot isai nopo. Tu' a' ku nondo barakatan o tulun ku do kosimbayanan om a' ku pointalangan do kosianan om kolisihan.


text:
Matai ngai' nopondo i tulun do kaya' om i tulun do mosikin dot id pomogunan diti nga' aiso' no o mogihad om aiso' o momolobong diyolo'. Aiso' no o minsuhat do tinan om aiso' o momugar do tulu do pointalang do mogihad iyolo'.


text:
Aiso' no o mongoi ruhang do makan ko' minum do monginsasamod do tulun di napatayan di kosianan kopio dau. Aiso' no o monginsian, om iri piya napatayan do tapa' om tina' dau nga' aiso' no o monginsian.


text:
Kada' nogi' kopio ongoi salakoi do walai di maso'd moginakan o tulun do hiri. Kada' torungak diyolo'd makan om minum.


text:
Nga' pokinongou nodti poboroson ku, iyoho' i Tuhan it Osundu Kopio, i Kinorohingan dot Israil. Tu' tingkodon ngai' ku nondo i kataadan om kaarapadan om karamayan do poginakanan do dong kumawin. Om kokito po iti tulun do hiti dot osiliu o miagal diri.


text:
Soira' nopondod sunudan nu iyolo' do koinsanai'dti om muhot dotindo iyolo' ondung nokuro tu' minomusorou kopio oku do momohukum diyolo' do miagal diri kawagat. Om muhot dotindo iyolo' ondung nunu kopio o kinasalaan om dusa di nowonsoi diyolo' dot id Tuhan, i Kinorohingan diyolo'.


text:
Om sunudan no iyolo' do nokoboros ku no o poingkaa, ‘Tuminongkiad doho' i komolohingan dokoyu om tuminuku' iyolo' om minodsubak do tingolig. Tinongkiadan oku diyolo' om a' iyolo' minumboyo' dit oturan ku.


text:
Nga' araat po ko' iri o dokoyu'd nowonsoi. Okodou ngai' nopo o ginawo dokoyu. Om tumanud kou di korohian dokoyu'd araat. Om a' kou minumboyo' doho'.


text:
Om gowoi pondo om uyungon ku iyokoyu do mantad id pomogunan diti om pokoyoon ku iyokoyu dot id pomogunan dit a' i' dokoyu om a' di komolohingan dokoyu noila-ilaan do gulu. Om hilo' nondod modsubak kou do tingolig do tadau om totuong, om a' ku i' iyokoyu insianan,’ kanto,” ka dau.


text:
Boros kad Tuhan, “Rumikot indo o maso dot a' o tulun sumumpa' dot id suang do ngaran ku, i Kinorohingan di poimpasi, i pinoposoliwan do tulun dot Israil do mantad hilo'd pomogunan do Masir.


text:
Nga' sumumpa' nondo iyolo' dot id suang do ngaran ku, i Kinorohingan do poimpasi di pinoposoliwan do tulun dot Israil do mantad id pomogunan do hilo'd utara om mantad id koinsanai'd pomogunan di pinotompiasan ku diyolo'. Om pogulion ku nondo kawagu iyolo' dot id pomogunan diyolo', i pomogunan di pinatahak ku dot id komolohingan diyolo'. Iyoho' no i Tuhan, o minomoros diti,” ka dau.


text:
Boros kad Tuhan, “Porikot oku nondo dot ogumu' o tulun do monginginsada' do mongoi panangkap do tulun diti. Om porikot oku nogindo do magagasu do mongoi pagasu diyolo' do miruhuk-ruhuk do konuluhanan om konulu-nuluan om hilo'd koluang-luangan do pampang.


text:
Om induwo nondo piluap o pomohukum ku di dusa om karaaton diyolo' tu' sinosomu' i' diyolo' iti tana' ku di tingolig dot ogumu', i miagal nod rata' tu' aiso' i' o pinuhobo, om pinonu' diyolo' iti tana' ku di ponokokinorohingan diyolo',” ka dau.


text:
Oi Tuhan, iya' no i mongintirung doho' om i manahak doho' do kokorisan; om monguhup ko doho' do maso ku'd haro o kosusaan. Om rumikot nondo dot id diya' o koinsanai'd bansa' do mantad hilo'd tisan diti pomogunan om momoros iyolo' do poingkaa, “Iri nopo taki-aki dahai om iri no kinorohingan dit a' otopot om tingolig dit aiso' o guna-guna' o haro dot id diyolo', om aiso' no suwai ko' iri.


text:
Milo toi o tulun do momonsoi'd kinorohingan dau? Amu', nga' ondung milo daa iyau, om okon i' ko' Kinorohingan kopio iri,” ka.


text:
Boros kad Tuhan, “Iyo nopoddi om popurimonon ku nondo kopio i bansa'ddi do sinundu om kinoris ku do baino', om koilo indo kopio iyolo' dot iyoho' no o Tuhan,” ka dau.


text:
Boros kad Tuhan, “Oi tulun do Yohuda, notulis no i dusa dokoyu, do pinsil do basi' o pinonulis; nokokikir nori do hino'd ginawo dokoyu do lahis do mutiara' o pinongikir om nokokikir nogi' do hiri'd sunduk di pananaraban do porsombahan.


text:
Tumuku' o tulun nu do hiri'd pananaraban do porsombahan om hiri'd torigi di pinoudong do pomusou di Asira, i ponokokinorohingan dokoyu, dot id toning do pointikid-tikid do guas do kayu dit okohob om id pointikid-tikid do timpak do nulu-nulu,


text:
om hilo'd timpak do konuluhanan dot id soliwan do bandar. Om patahakon ku nondo di pisangod dokoyu i kakayaan om i dapu' dokoyu tu' minomonsoi kou i' do dusa do hiti'd pointongkop diti pomogunan.


text:
Om a' nondo milo'd a' dokoyu patahakon i tana' do pinotungkusan ku daa dokoyu, om pologoson ku nondo iyokoyu dot osiliu'd turipon di pisangod dokoyu dot id pomogunan dit a' dokoyu noila-ilaan do gulu, tu' miagal pod tapui di mikit-sikit o kototogod ku. Om a' nori atanus do gisom dot alaid,” ka dau.


text:
Boros kad Tuhan, “Hukuman ku nondo i tulun di mogidu' do mantad id doho', om i sumondiu do kinoris do tulun.


text:
Tulun nopo do miagal diri om miagal nod kayu-kayu di poinsuni do hilo'd tana' do kowotuan, om id tana' dit oosin, tu' a' no sunian do tanom do suwai.


text:
Tu' iri nopo tulun diri om miagal po di kayu di poinsuni dot id tisan do bawang, om i poiroloi do hiri'd waig o gamut. A' i' iyau moddosi do dongmagadau piya, tu' otomou kasai' i' o roun dau, om a' iyau atangkabo dot aiso' piya o rasam tu' mongua' kasai' i' iyau.


text:
Isai po o kosuhut do ginawo'd tulun? Tu' aiso' no o goudut kopio ko' mantad diti, om adalaan noti karaat.


text:
Iyoho' no i Tuhan, o monorisid do ginawo om mongilo kopio do lugu' do ginawo'd tulun. Om sulian ku indo o pointikid-tikid do tulun do miontok di kowoyo-woyoon dau, om i winonsoi dau,” ka dau.


text:
Tulun nopo dit a' otulid o ralan do mogihum do kakayaan om miagal nod tombolog di mongomut do tontolu' dit okon ko' iyau o minogontolu'. Tu' tangaumur nogi' om atagakan ngai' no iyau di kakayaan dau om kooyion nopondod tumur dau om kointalang nondo do tulun iyau'd basug.


text:
Iri nopo Walai'd Sasambayangan toko' dit Agayo, om miagal do tirikohonon do raja' di kikagayaan dot id timpak do nuluhon dit akawas do mantad di timpuun i'.


text:
Oi Tuhan, iya' no o pagandasan dot Israil; om ointingayam ngai' nopondo i tumongkiad diya'. Tumagak tomod nopondo iyolo' do miagal di ngaran do pinotulis dot id pupuk, tu' tuminongkiad i' iyolo' diya' oi Tuhan, i tudan do waig do koposion.


text:
Oi Tuhan, lingasai oku no om olingasan oku indo kopio, posio' oku no om apasi oku indo kopio. Tu' iya' noo o royohon ku!


text:
Boros ka di tulun dot id doho', “Honggo ngai' no i pinonompurolosi do Tuhan dati'? Mangai pogi' kopio dau powonsoyo' iri do dinondo!” ka diyolo'.


text:
Nga' a' oku i' insan pongodsuur diya' do porikot do kosusaan dot id diyolo' oi Tuhan. Om a' oku nogi' orohian dot oontok iyolo'd kosusaan. Oilaan nu i' oi Tuhan; oilaan nu i' i pinoboros nu.


text:
Kada' siliu do kopoddosian ku; tu' iya' no o pogintirungan ku do tontok do haro o kosusaan do rumikot.


text:
Intingayamo' ngai' no i minonginggorit doho', nga' kada' oku i' iyoho' intingayamo', oi Tuhan. Ponuo' no iyolo' do kopoddosian, nga' kada' oku i' iyoho' tompurolosio'. Porikatai no iyolo'd kosusaan om patayon no iyolo'.


text:
Boros kad Tuhan dot id doho', “Oi Yoromia, pamanau no om ngoyon i' poboroso' iti boros ku do hilo'd wawayaan di roitan do Wawayaan do Rayat, i wawayaan di raja' do Yohuda do sumuang om sumoliwan di bandar, om mongoi nogindo dot id koinsanai'd wawayaan do suwai di hilo'd Yorusalim.


text:
Sunudan ngai' no i raja' om koinsanai di tulun do Yohuda om koinsanai di poingiyon do hilo'd Yorusalim di sumuang do wawayaan diri do mokinongou diti poboroson ku.


text:
Sunudan no iyolo' dot ondung osianan iyolo' do tinan diyolo', om a' no iyolo' koino-ino do sumaan do nunu nopo do tontok do tadau'd Sabat; om a' koino-ino do mongigit do nunu nopo do sumuang di wawayaan do Yorusalim,


text:
om a' koino-ino do mongigit do nunu nopo do sumoliwan di walai diyolo' do tontok do tadau'd Sabat. Om a' iyolo' koino-ino do momonsoi'd nunu nopo o karaja' do tontok do tadau'd Sabat; tu' apatut nod pusohon diyolo' o tadau'd Sabat do silihon do tadau di potobilangon do maan do don Tuhan, do miagal di pinonuhuan ku di komolohingan diyolo'.


text:
Nga' a' i' minokinongou doho' om a' minamadul doho' i komolohingan diyolo'. Suwai ko' pinokodou nogi' diyolo' o ginawo diyolo'; om a' iyolo' minumboyo' doho' om mada' iyolo'd tudukan ku.


text:
Sunudan no i tulun dot apatut i' iyolo'd mumboyo' do koinsanai di ponuhuan ku. Om kada' nod haro o tiso' diyolo' do sumaan do nunu nopo do sumuang do wawayaan do bandar diti do tontok do tadau'd Sabat. Apatut nod pusohon diyolo' o tadau'd Sabat do silihon do tadau di potobilangon do maan do don Tuhan, om a' no koino-ino do momonsoi iyolo'd karaja' do nunu nopo do tontok do tadau'ddi.


text:
Om sumuang nondo i raja' om i tangaanak do raja' diyolo' di wawayaan do Yorusalim om kaanu nondo iyolo'd kuasa' do don raja' do miagal di naanu di Daud. Om sumakai nondo iyolo'd korita'-kuda' om kuda' do miwoyo' di tulun do Yohuda om Yorusalim, om oponu' kasai' nopondod tulun i bandar do Yorusalim.


text:
Om rumikot nondo o tulun do mantad id bandar do Yohuda om mantad id kawalayan di posorili' do Yorusalim; om haro rumikot do mantad id watas do Binyamin, om mantad hilo'd guas do nulu-nulu, om mantad hilo'd konuluhanan, om mantad hilo'd Yohuda di ponong id salatan. Om migit nondo iyolo'd porsombahan di sorobon om porsombahan do sumbolion, om porsombahan do gandum om kominyan, om iri nogi' i porsombahan do kounsikahan, do mongoi'd hiri'd Walai'd Sasambayangan dot Agayo.


text:
Nga' apatut nod mumboyo' iyolo' doho' om momusou do tadau'd Sabat do silihon do tadau di nokotobilang do maan do don Tuhan. Kada' nod haro o tiso' diyolo' do sumaan do nunu nopo do sumuang di wawayaan do Yorusalim do tontok do tadau'd Sabat, tu' ondung tumolibamban iyolo' di boros ku'ddi, om tutudan ku no i wawayaan do Yorusalim. Om osorob nondo i walai do raja' do hilo'd Yorusalim, om aiso' nondo o kopisok diri,” ka dau.


text:
“Ongoi do hilo'd walai di gompomorun do kuron om sunudan ku indo iya' di poboroson ku do hilo',” ka dau.


text:
Om soira' nopo dot a' osonong o kawansai-wansayan di kuron di worunon dau om worunon pondo kawagu dau i lagit diri.


text:
“A' oku toi milo do momonsoi'd miagal di winonsoi di gompomorun do lagit diri, dot id tulun dot Israil? Iri nopo tulun ku om miagal no di lagit do poingonggom di gompomorun do poingonggom ku.


text:
nga' ondung a' indo i bansa'ddi mumboyo' doho', tu' mingwonsoi nogi' dot araat om a' ku indo wonsoyon i nokoboros ku'ddi.


text:
Iyo nopoddi om sunudan no i tulun do Yohuda om i tulun do Yorusalim do maso ku no do momusorou do sumaap diyolo' om sumodia' oku no do momohukum diyolo'. Sunudan no iyolo' do kumorologo do mingwonsoi dit araat, om sunudan iyolo' do poposonong do kowoyo-woyoon om i wonsoyon diyolo'.


text:
Nga' sumimbar indo iyolo' do poingkaa, ‘Nokuro daa tu' momonsoi iyahai do miagal diri? Tu' orohian ngai' nopo iyahai do tumanud di korohian dahai dit araat,’ ka,” ka diyolo'.


text:
Boros kad Tuhan, “Tikido' daa do monguhot o koinsanai'd bansa' ondung haro o nosiliu do miagal diri do mantad di gulu po. Araat tomod o nowonsoi di tulun dot Israil!


text:
Nokoumbal toi dot aiso' o salju do hilo'd konuluhanan do Libanon? Om nokoumbal toi do narasak i luyu-luyu' dit osogit o waig do hilo'd konuluhanan?


text:
Nga' iri nopo i tulun ku om nokolihu i' doho', om modtutud diri iyolo' do kominyan dot id tingolig. Nakasadu iyolo' do hiri'd ralan di gulu po, it apatut daa do susuyon diyolo', om a' noddi iyolo' sumusui'ddi suwai ko' suminansala' nogi' iyolo' om suminusui do ralan dit a' nosonong.


text:
Siniliu diyolo' do kopoddosian iti pomogunan diti; om intingayamon diri do gisom dot alaid. Om kotigowo ngai' nopondo i montinalib do kokito'ddi; om mingog-bingog pondo o tulu diyolo' dot araranaban.


text:
Potompiason ku nondo iti tulun ku dot id toguang do pisangod diyolo', dot iyo po di pupuk dot otilib di tongus do mantad id koulayon. Tolikudan ku nondo iyolo', om a' ku no iyolo' uhupan do rumikot i kosusaan dot id diyolo',” ka dau.


text:
Om boros kaddi di tulun, “Kainou mogipapakat do sumaap di Yoromia! Tu' haro i' bo kasai' ot imam do monuduk dati', om haro o tulun dot ongoilo do manahak dati' do nosihat, om haro o nabi do popolombus dot id dati' do boros do Kinorohingan. Dawahon toko' nopo iyau om kada' toko' pokinongou di boros dau,” ka diyolo'.


text:
Om sambayang oku nod poingkaa, “Oi Tuhan, pokinongoho' noti poboroson ku om pokinongohon i pimboroson do pisangod ku dot iyoho' o komoyon.


text:
Araat toi o tisomuli' dot osonong? Nga' iyolo' nopo om nokopongukad nod luang do porotuan doho'. Soroho' pogi' di minongoi oku ingkakat dot id toguang nu om di minoro-boros oku do mogobi' diyolo', om a' ko i' tumogod diyolo'.


text:
Nga' baino' nopondo oi Tuhan, om pologoson nopo i tangaanak diyolo' dot apatai dot olikapan, om pologoson nopo iyolo' dot apatai dot id pisangadan. Pologoson nopo dot angatagakan i tongoondu' do sawo diyolo' om angatagakan do tangaanak diyolo'; pologoson nopo dot apatai do toruo-ruol i kokusayan diyolo' om angapatai dot id pisangadan i tangaanakwagu diyolo'.


text:
Porikatan nopo iyolo'd sinompuruan do tulun di mananakau di monigowo do mongoi panakau do hiri'd walai diyolo'; om pologoson nopo iyolo' do minggiak dot opopoddosian. Tu' nokopongukad no iyolo'd luang do porotuan doho' om nakapataan iyolo'd lawa' do pamalawa' doho'.


text:
Nga' oilaan ngai' nu i' i pakat diyolo' do mamatai daa doho', oi Tuhan. Om kada' no ompunai i kararaat diyolo' om kada' tonuso' i kasalaan diyolo'. Pologoson nopo iyolo' dot aratu' om aala' di maso nu dot otogod diyolo',” ka dau.


text:
Poingkaa no o boros do Tuhan dot id doho', “Ongoi boli do kuron, om angatan nod moyo' diya' o piro-piro di boyoon di tulun om piro-piro ot imam di molohing no,


text:
om maya' kou no di wawayaan di roitan do Wawayaan do Pomorunan do kumaa'd hilo'd Rantai do Hinom. Om poboroson nondo i boros di poboroson ku diya' do korikot do hilo'.


text:
Poboroson no o poingkaa, ‘Oi raja' do tulun do Yohuda, om i tulun do Yorusalim, pokinongou kou nodti poboroson ku, i Tuhan dot Osundu Kopio, i Kinorohingan dot Israil. Atantu' no do porikatan ku do karaagan o kinoiyonon diti do gisom i' dot aranaban po ngai' i tulun di korongou do pasal diri.


text:
Wonsoyon ku no o miagal diti tu' tuminongkiad i' doho' i tulun om minonosomu' iyolo' do kinoiyonon diti tu' minodsubak iyolo' do ponokokinorohingan dit a' diyolo' om a' di komolohingan diyolo' om a' di raja' do Yohuda notutun-tutunan do gulu. Om sinosomu' po diyolo' do raha'd tulun dit aiso' o sala' o kinoiyonon diti,


text:
om minomonsoi po iyolo' do pananaraban do porsombahan dot id Baal om katahak indo diyolo'd hiri i tangaanak diyolo' do maan do porsombahan di sorobon. Om a' oku i' nokoponuhu' diyolo' do minomonsoi'dti; om a' oku nokopomusorou do miagal diri.


text:
Om gowoi pondo om rumikot o maso dot okon nondo ko' Topit o pamarait do Rantai do Hinom suwai ko' roitan nondo do Rantai do Pinamatayan.


text:
Om hiti nod raagon ngai' ku i nongosorou-sorou mantad daa di tulun do Yohuda om i tulun do Yorusalim do wonsoyon diyolo'. Pologoson ku nondo i pisangod diyolo' do kamanang om mamatai diyolo' dot id pisangadan. Om paakanan ku nondod tombolog om nintorusan i rata' diyolo'.


text:
Om raagon ku nondo kopio iti bandar diti gisom dot angaranaban poo om ongkotigowo i montinalib do kokito'ddi.


text:
Om turungkuon nondo di pisangod i bandar om umbalan diyolo'd mamatai i tulun do hiri. Om adalaan tomod nondo kawagat o kosusaan om koinggoritan gisom dot iri piya i mogiambalut nga' mogipapatai i' do mogiakan-akan om iri piya tangaanak diyolo' nga' kanon nopo diyolo',’ ka,” ka dau.


text:
om minomisunud diyolo' do nokoboros nod Tuhan, it Osundu Kopio, o poingkaa, “Mumukon ku nondo iti tulun om iti bandar, om miagal pondo diti kuron tu' a' no milo'd pogitopil-topilon kawagu. Om hilo' piya'ndod Topit nga' pamalabangan i' diyolo' di nangapatai tu' aiso' no o pamalabangan do suwai.


text:
Om miagal ngai' nopondod Topit kososomu' o koinsanai di walai di hiti'd Yorusalim, om i walai do raja' do Yohuda, om iri nogi' i walai di pinodtutudan do kominyan o hiri'd sakai'd taap do walai do patahakon dot id rombituon, i ponokokinorohingan diyolo' do hilo'd tawan, om i pinotuntugan do waig dot anggur do pinodsubak do ponokokinorohingan do suwai,” ka dau.


text:
Om tongkiad oku noddi do hilo'd Topit, i pinonuhuan do Tuhan doho' do popolombus di boros dau. Om ongoi oku no ingkakat do hiri'd natad di Walai'd Sasambayangan dot Agayo om sunudai ngai' ku no i tulun do nokopomoros no i Tuhan, it Osundu Kopio, om i Kinorohingan dot Israil do poingkaa,


text:
“Porikatan ku nondo do hukuman di natantu' mantad ku o bandar diti om koinsanai di kawalayan do hiti'd posorili' tu' osurilog kou i' om a' kou minokinongou di pinoboros ku,” ka dau.


text:
Om soira' di nokorongou i Pasur it Imam, i tanak di Imor, i boyoon di mongilo-ilo di Walai'd Sasambayangan dot Agayo, do mimboros oku do miagal diri,


text:
om poboroso' no dau do bobogon oku om kagasan o gakod ku do hiri'd toning di wawayaan di roitan do wawayaan do Binyamin di ponong id sokid do mantad hiri'd Walai'd Sasambayangan dot Agayo.


text:
Om kosuabon noddi kawagu, di nokoidu' oku di Pasur do poingkogos om boro-boros oku no dau do poingkaa, “Okon no ko' i Pasur o pomungaran do Tuhan diya', suwai ko' i ‘Pointongkop o Kopoddosian’.


text:
Poingkaa o nokoboros do Tuhan, ‘Silihon ku nondo iya' do kopoddosian do tinan nu om i tambalut nu, om okito ngai' nu nondo iyolo' dot apatai di pisangod diyolo'. Posuangon ngai' ku nondo dot id pomorintaan do raja'd Babil o koinsanai di tulun do Yohuda; om tanggayan nondo dau o wookon diyolo' do hilo'd pomogunan dau do silihon do turipon, om iri no suwai om maan dau patayo'.


text:
Om pologoson ku nogindo i pisangod diyolo' do mongoi pagahau do koinsanai di kakayaan do bandar diti om koinsanai di dapu' di raja' do Yohuda, om suhuon ku iyolo' do mongigit diri do hilo'd Babil.


text:
Om iya' no, oi Pasur, om tanggayan ko nondo do miwoyo' di sompiiyon nu do hilo'd Babil. Om hilo' nondo o kapatayon nu om pamalabangan diya' do miwoyo' do koinsanai di tambalut nu di piningudutan nu,’ ka,” kangku.


text:
Nudutan oku diya', oi Tuhan, om nakalan oku diya'. Okoris ko i' ko' iyoho', om naala' oku iddi diya'. Oinsanan nopo o tulun do mongirak-irak doho'; om monongodou-ngodou nopo iyolo' do momohingi-hingi doho'.


text:
Pointikid-tikid do moro-boros oku, om a' oku no milo dot a' popogiak do, “Kororongit! Karaagon!” ka. Tu' a' oku no otingkad-tingkadan do minguntotori' om momohingi-hingi tu' popoboros oku i' do boros nu, oi Tuhan.


text:
Nga' pointikid-tikid do moro-boros oku dot id suang do ginawo ku do, “Lihuan ku nopo o Tuhan, om tumingkod oku nondo do mimboros dot id suang do ngaran dau,” kangku, om miagal pod tapui i boros nu do sumikit dot id lugu' do ginawo ku.


text:
Om mogikonos-konos ngai' po o tulun dot orongou ku, om boros ka no diyolo', “Pointongkop nopo o kopoddosian! Kainou ngoyo' toko' iyau posunudo' dot id pomorinta'!” ka no. Om iri piya tambalut kopio ku nga' mandad-andad i' do kaalaan ku. “Milo i' bo iyau dot akalan,” ka no diyolo' do mimboros; “om aala' toko' indo iyau, om kosuli' toko' dau,” ka no diyolo'.


text:
Nga' mobi' ko i' doho', oi Tuhan, iya' i' it okoris om kisinundu, om aiso' indo ot owonsoi di monginggorit daa doho'. Om ointingayam nondo iyolo' do gisom dot alaid, tu' aiso' i' o nabayaan diyolo'd momonsoi di nosorou daa diyolo'd wonsoyon diyolo'. A' nondo milo'd olihuan i kointingayamo' diyolo'.


text:
Nga' otulid i' o pongingilo nu'd tulun, oi Tuhan, it Osundu Kopio, koilo ko i' dit id suang do ginawo om it id suang do pomusarahan diyolo'. Om pologoso' oku no do kokito diya' do sumuli' di pisangod ku, tu' nakatahak ku no iti hal ku dot id diya'.


text:
Podsinding no dot id Tuhan! Royoho' no o Tuhan! Tu' pinoidu' dau i tulun do mosikin do mantad id longon do tulun di momonsoi'd araat.


text:
Ousung no i tulun di pinopotood di tapa' ku do tontok di pinoporomut iyau di habar dot, “Kusai! Kusai o tanak nu!” ka.


text:
Koiyo po daa i tulun diri dilo kabandaran di rinaag do Tuhan om a' no insian-sianan. Korongou po daa iyau do todoi dot orurualan do dongkosuabon om korongou do pangkis di mogisasangod do dong pitangaadau,


text:
tu' a' oku i' dau pinatai di ponontianon oku nogi'. Tu' iri i' daa'ndo i tian do tina' ku o lobong ku.


text:
Nokuro tu' pinogkosusu oku? Mokimohilo-hilo' no daa do kokito oku'd kosusaan om katangaban om gisom indo do tikapatai ku dot ointingayam oku?


text:
Om suhuo' no di Raja' Sodokia, iyau i raja' do Yohuda, i Pasur it Imam i tanak di Malkia, om i Sipania it Imam, i tanak di Maasiya do mongoi solowot doho' do poporomut do pokionuon do poingkaa,


text:
“Uhoto' daa o Tuhan do bagi' dati' tu' noturungku' no di Raja' Nobukadnisar i raja' do Babil, om i soudor dau iti bandar. Om ulan toi' om wonsoyon do Tuhan o tongoiso' di kopusahan dau do bagi' dati' om tumongkiad indo i Nobukadnisar,” ka.


text:
do momisunud di Sodokia, di pinoboros do Tuhan, i Kinorohingan dot Israil do poingkaa, “Oi Sodokia, alaon ku nondo i soudor nu do maso do monokisangod di raja' do Babil om i soudor dau. Timungon ku nopondo i rapo-rapo di soudor nu do hilo'd tanga' diti bandar.


text:
Tumotos oku nondo do sumaap dokoyu, oiyo-iyon ku no o kinoris ku om kototogod ku dit a' ogina-gina'.


text:
Patayon ngai' ku nopondo i songingiyon do hiti'd bandar, do tulun tuu ko' nintorusan nga' apatai ngai' nopo do toruol dit araat.


text:
Nga' iya' nopo om i pagawai nu om i tulun dit a' napatai dot id pisangadan, om i noolu-olu' di mononglous om i toruo-ruol om pologoson ngai' ku nopo iyokoyu dot atangkap di Raja' Nobukadnisar om i pisangod dokoyu, di mamatai dokoyu. Patayon kou nondo di Nobukadnisar. Aiso' no o tolu-oluon dau om aiso' ot insianan om aiso' o kolisihan dau. Iyoho' no i Tuhan, o minomoros diti,” ka dau.


text:
Om sunudai oku noddi do Tuhan do momoros dot id tulun dau do poingkaa, “Pokinongou kou no! Iyoho' no o Tuhan, o popinsimpili' dokoyu do sumusui do ralan do kumaa id koposion ko' sumusui do ralan do kumaa dot id kapatayon.


text:
Isai nopo i tumimporon do hiti'd bandar om apatai no dot id pisangadan ko' apatai do mononglous ko' apatai do toruo-ruol dit araat. Nga' isai nopo i sumoliwan om tumahak dot id tulun do Babil, i maso do monurungku' do bandar diti om a' no patayon om a' apatai.


text:
Tu' nosorou mantad ku no dot a' mongolu' diti bandar suwai ko' maan ku nopo kopio raago'. Patahakon nondo iti bandar dot id raja' do Babil, om tutudan nondo dau iti do gisom dot ouu. Iyoho' no i Tuhan, o minomoros diti,” ka dau.


text:
Om suhuo' oku nod Tuhan do polombus dot id sompiiyon di raja' do Yohuda, iri no i sinakagon di Daud, diti boros do poingkaa, “Pokinongou nodti poboroson ku, iyoho' i Tuhan o popoboros. Tumotos no kopio om owonsoi i' it otulid do pointikid do tadau. Om poiduwon no i tulun dit ulak-ulakan do mantad id tulun di mongulok-ulok dau. Ondung a' dokoyu wonsoyon o miagal diri om monubuan no kopio iri do kototogod ku gisom do miagal pondo do tapui dit a' milo'd pisokon o kototogod ku,” ka dau.


text:
Om boros kaddi do Tuhan dot id Yorusalim, “Iya' nopo, oi Yorusalim, om id sawat i' ko' iti tana' do poingrantai. Nga' saapon ku indo iya'. Tu' osorou nu nopo daa om aiso' i' o kasaap diya' om aiso' o kolopuson di tolig nu.


text:
Nga' hukuman ku indo iya' tu' i nongowonsoi nu o kopomohukuman ku. Tutudan ku nondo i walai do raja' nu, om osorob ngai' nopondo o posorili'ddi. Iyoho' no i Tuhan, o minomoros diti,” ka dau.


text:
Om suhuo' oku nod Tuhan do mongoi do hiri'd walai di raja' do Yohuda, iri no i sinakagon di Daud. Om hilo' oku nondo do monuhu' di raja', om i pagawai dau, om i tulun do Yorusalim, do mokinongou di boros do pinoboros do Tuhan dot id diyolo'.


text:
Poingkaa no i boros do Tuhan dot id diyolo', “Iyoho' no i Tuhan, o monuhu' dokoyu do momonsoi dit otulid om it otopot. Poiduwon no i tulun dit ulak-ulakan do mantad id tulun di mongulok-ulok dau. Kada' dokoyu tompuraraato' om kada' dokoyu inggorito' o tulun di bansa'd suwai, om i tangaanak dot aiso' o molohing, om i tongoondu' do nopuadan; om kada' kou pamatai do tulun dit aiso' o sala' do hiti'd kinoiyonon diti.


text:
Ondung wonsoyon dokoyu o miagal di pinonuhuan ku'ddi om raja' no kasai' i sinakagon di Daud. Om maya' indo kasai' iyolo' do wawayaan diti walai do raja' do miwoyo' di pagawai om i tulun diyolo' do songinsakai do korita'-kuda' om kuda', do gisom dot alaid.


text:
Nga' ondung a' kou mumboyo' do ponuhuan ku om sumumpa' oku no dot id dokoyu dot araag nondo iti walai do raja'. Iyoho' no i Tuhan, o minomoros diti.


text:
Id doho' nopo daa om miagal po di tana' do Giliad om i konuluhanan do Libanon o kolumiso' diti walai do raja' do Yohuda, nga' silihon ku nondo iti do kinoiyonon dit oingou om it a' iyonon do tulun.


text:
Porikot oku nondo do tulun do mongoi pamaraag diti. Igitan ngai' nopondo diyolo' i kapak diyolo' om pinglongodon no i torigi do kayu sedar om pataamon nondo iri dot id tapui.


text:
Om koimbagu nopondo om mogiuhot-uhot nopo i tulun di bansa'd suwai di montinalib do hiri, ondung nokuro tu' miagal kopio'ddi o winonsoi ku, iyoho' i Tuhan, dot id bandar dot olumis diti.


text:
Om sumimbar nondo o tulun do nokobungou nopo nga' tuminolibamban kou i' di tumpongo dokoyu dot id doho', i Kinorohingan dokoyu, om tuminuku' kou om minodsubak kou do tingolig,” ka.


text:
Oi tulun do Yohuda, kada' dokoyu pogihadai i Raja' Yosia; kada' kou pogihad do kinapatayan dau. Nga' pogihadai nogi' dokoyu i Yoahas, i tanak dau'd kusai, tu' tanggayan diyolo' iyau om a' no koguli' kawagu; a' no iyau koguli' kawagu do mongoi ontong do pomogunan di kinosusuon dau.


text:
Boros kad Tuhan do pasal di Yoahas i tanak di Yosia, i suminiliu do raja' do Yohuda do suminowoli di tapa' dau, “Nokopoggidu' no iyau do hiti om a' no iyau koguli' kawagu.


text:
Hilo' nod pomogunan di pinananggayan diyolo' dau o kapatayon dau om a' no iyau kokito kawagu do pomogunan diti,” ka dau.


text:
Obungou no i tulun di momonsoi do walai dau dot it a' otulid o pinoimpahan om tudut o pinopoinggayo. Obungou no i tulun di monuhu' do tulun do kumaraja', om a' indo dau godsian.


text:
Obungou no i tulun di momoros do, “Momonsoi oku nondod walai ku dot agayo, om it ogumu' o bilik do hiri'd sawat,” ka. Om wansayan no dau do liligaon i walai dau'ddi om limputon no dau do kayu sedar do Libanon om saaton dau dot aragang.


text:
Poposonong toi diya' ko' mantad do raja'd suwai dot ondung kawaal ko do walai nu do kayu sedar do Libanon dit osonong kopio o wonsoyon, om it olumis ko' dombokon? Otogui i' i tapa' nu. Om otulid i' om a' manampaping i tapa' nu; om osonong ngai' nopo o kinootuson do nunu nopo i winonsoi dau.


text:
Otulid i' o pinomutus dau di tulun do mosikin, om osonong-sonong iddi kasai' iyau. Iyo noddi o tulun di kotutun do Tuhan.


text:
Nga' iya' nopo om a' i' iyo'ddi tu' iri no i diya'd korohian o tihumon nu; om mamatai ko do tulun dit aiso' o sala'. Om padalaan nu do mongulok-ulok i tulun nu. Iyoho' no i Tuhan, o minomoros diti.


text:
Om gowoi poddi om poingkaa o boros do Tuhan do pasal di Yoyakim i tanak di Yosia do kusai, “Aiso' i' o mogihad do kapatayon dau. Om aiso' o momoros dot, ‘Adai, oi tambalut ku,’ ka. Om aiso' o tumongob om aiso' o momoros do, ‘Kosian-sian giya diya'ddi oi raja' ku,’ ka.


text:
Miagal nod pomolobong do kaladai o pomolobong di Yoyakim, tu' gayaton nopo iyau om pataamon no do hiri'd soliwan do wawayaan do Yorusalim,” ka.


text:
Boros kad Tuhan, “Oi tulun do Yorusalim, ongoi kou pinggiak do hilo'd Libanon, ongoi kou pingihad do hilo'd tana' do Basan; pinglohou kou no do mantad hilo'd konuluhanan do Muab tu' nangahaba' no i sumokodung dokoyu.


text:
Minoro-boros oku dot id diya' di maso nu po dot osimbayan, nga' a' ko i' minokinongou. Miagal noddi o winonsoi nu do solinaid nu do poimpasi, tu' a' ko i' minumboyo' doho'.


text:
Otilib nondod tongus i boyoon nu, om angatanggayan do pisangod i sumokodung diya', om ointingayam om oindaraat i bandar nu tu' araat i' i nongowonsoi nu.


text:
Osimbayan tomod o kopurimanan nu dot id pogialatan di kayu sedar do hilo'd Libanon, nga' a' nondo ogina-gina' o todoi nu dot orikatan ko di toruol; i miagal po di toruol do tondu' do mogkosusu,” ka dau.


text:
Boros kad Tuhan dot id di Raja' Yoyakin, i tanak di Raja' Yoyakim, i raja' do Yohuda, “Poboroson ku dot id suang do ngaran ku iyoho' i Kinorohingan do poimpasi, dot oluson ku iya' dot iyo ko piya daa di pondulung di pononoop do poinsulung di tunturu' do longon ku'd wanan,


text:
om patahakon tiya' nondo dot id tulun di poddosi nu, i tulun dit orohian do mamatai diya'. Patahakon tiya' nondo dot id di Raja' Nobukadnisar, i raja' do Babil om id soudor dau.


text:
Pataamon tiya' nopondo om i tina' nu dot id pomogunan dit okon ko' kinosusuon dokoyu, om hilo' nondo goduwo o kapatayon dokoyu.


text:
Orohian ko i' daa'ndo tomod do kokito kawagu do pomogunan diti nga' a' kou no koguli' kawagu,” ka dau.


text:
Boros kangku, “Miagal toi do kuron di nababak i Raja' Yoyakin, tu' pataamon poo om niada-ada' do tulun? Iri toi o kopoguyungan nu dau om i tangaanak dau dot id pomogunan dit a' dau noongoi-ongoi do gulu?” kangku.


text:
“Napapalan no i tulun diri dot atatagadan do tangaanak dau, om a' kasai' iyau koundar. Aiso' nondo o sinakagon dau do momorinta' kawagu do hilo'd Yohuda, om i koirikau do hiri'd tirikohonon di Daud do momorinta'. Iyoho' no i Tuhan, o minomoros diti,” ka dau.


text:
Boros kad Tuhan, i Kinorohingan dot Israil, “Obungou no i boyoon di mamaraag om i popogitompias-pias di tulun ku! Iyokoyu nogi' daa it apatut do momogompi' di tulun ku. Nga' a' i' dokoyu ginompi' i tulun ku, tu' pinogitompias-pias nogi' dokoyu om nuyung dokoyu iyolo'. Om hukuman ku nondo iyokoyu tu' i kararaat dokoyu o kopomohukuman ku.


text:
Timungon ngai' ku nondo i tulun ku do mantad id koinsanai di pomogunan di pinotompiasan ku diyolo', om pogulion ku nondo kawagu iyolo' do hiti'd pomogunan mantad diyolo'. Om ogumu' nondo o tangaanak diyolo' om gumumu' iyolo'.


text:
Om momili' oku nondo do boyoon do momogompi' diyolo'. Om a' nondo moddosi ko' otompurolosi i tulun ku, om iso' pondo diyolo' nga' aiso' i' ot atagak. Iyoho' no i Tuhan, o minomoros diti,” ka dau.


text:
Boros kad Tuhan, “Rumikot nondo o maso do momili' oku do songulun o raja' dit otulid do mantad id sinakagon di Daud. Momorinta' nondo i raja'ddi do mikuwo'd toilaan om momonsoi iyau dit otopot om it otulid do pointongkop diti pomogunan.


text:
Soira' nopondo do momorinta' iyau, om aiso' nondo o koligagaanan di tulun do Yohuda, om haro o kosimbayanan do tulun dot Israil. Roitan nondo i raja'ddi dot ‘I Tuhan i Koposion Toko’.


text:
Rumikot nondo o maso dot a' i tulun sumumpa' dot id suang do ngaran ku iyoho', i Kinorohingan do poimpasi, i pinoposoliwan dot Israil do mantad hilo'd pomogunan do Masir.


text:
Suwai ko' sumumpa' nondo iyolo' dot id suang do ngaran ku, iyoho' i' Kinorohingan do poimpasi, i pinopoidu' do tulun dot Israil do mantad hilo'd pomogunan di ponong id utara om mantad id koinsanai do pomogunan do suwai di pinotompiasan ku diyolo'. Om momogun-mogun nondo iyolo' do hiri'd pomogunan diyolo',” ka dau.


text:
Iti no o boros ku do pasal di nabi: Nokoruol tomod o ginawo ku, om gagaran oku po tomod, tu' Tuhan no om i boros dau dit olidang o pinoposiliu doho' do miagal di tulun do naawuk, i tulun di nadalaan do minonginum do waig dot anggur.


text:
Noponu' pod tulun dit a' otorodok dot id Tuhan iti pomogunan toko', angaraat o kowoyo-woyoon diyolo' om kasala' o pamamakai diyolo' do kuasa' diyolo'. Om mihad poddi iti pomogunan tu' napapalan nod Tuhan, om ilo kasakatan nga' nongoriou po ngai'.


text:
Boros kad Tuhan, “A' i' mumboyo' doho' ilo nabi om ilo imam di mogobi-obi' doho'; tu' nokosupan ku i' iyolo' do mingwonsoi dot araat do hilo' piya'd walai ku.


text:
Alamou nondo om otuong i ralan do susuyon diyolo'; posoduwon ku nondo iyolo' om porotuon ku. Porikatan ku nondo iyolo' do kosusaan; dot orikot i maso do kopomohukuman ku diyolo'. Iyoho' no i Tuhan, o minomoros diti.


text:
Nokito ku no i dusa di nabi do hilo'd Samaria; tu' minimboros iyolo' dot id suang do ngaran do Baal om minamalid iyolo' di tulun ku,


text:
Nga' ara-raat i nabi di hilo'd Yorusalim do nokito ku: tu' magampahu' om mongudut iyolo'; om monguhup nogi' iyolo' di tulun do momonsoi dit araat, gisom iddi dot aiso' nopo o tiso'd tulun do tumingkod do momonsoi'd araat. Id doho' nopo om miagal nopo iyolo' di tulun do Sodom om Gomora karaat,” ka dau.


text:
Om gowoi pondo om poingkaa o poboroson ku, iyoho' i Tuhan it Osundu Kopio, do pasal di nabi do hilo'd Yorusalim, “Onuan ku nondo iyolo'd totonomon dit opoit do maan dot akanon, om poinumon ku iyolo' do waig di kawanit tu' iyolo' no i minamayayat do tulun do pointongkop diti pomogunan dot a' momusou doho',” ka dau.


text:
Om boros kad Tuhan, it Osundu Kopio dot id tulun do hilo'd Yorusalim, “Kada' kou pokinongou do poboroson di nabi; tu' manahak no iyolo' dokoyu do pagandasan di maan toomod. Iri i' i pininsorou toomod diyolo' o posunudon diyolo' dokoyu om okon i' ko' i nokoboros ku.


text:
Pimbarasan diyolo' i tulun di mada' do mokinongou di pinoboros ku dot, ‘Osonong-sonong kou i' bo,’ ka no diyolo'. Om tikid-tikidon nopo diyolo' do momisunud i tulun dot okodou o ginawo dot, ‘A' kou i' bo oontok do kosusaan,’ ka,” ka dau.


text:
Boros kangku, “Aiso' i' o tiso' diti nabi do nokoilo do pomusarahan do Tuhan. Om aiso' i' o tiso' diyolo' do nokorongou ko' nokosuhut po di natantu' mantad dau do wonsoyon dau, om aiso' o minokinongou om aiso' o minamadul di pinoboros dau.


text:
om a' i' iri tumingkod dot a' po owonsoi ngai' i natantu' mantad dau do wonsoyon dau. Om osuhutan nopondo kopio di tulun dau iti om koimbagu,” kangku.


text:
Boros kad Tuhan, “A' ku i' sinuhu' do rumikot iti nabi nga' ongoi toomod nopo iyolo'. Om a' ku i' iyolo' sinunudan do poboroson nga' mimboros i' iyolo' dot id suang do ngaran ku.


text:
Nga' ondung nokoilo daa iyolo' do pomusorou ku om milo i' daa iyolo' do popimboros di boros ku dot id tulun ku om milo daa do monuhu' diyolo' do kumorologo do momonsoi'd dusa, om tumingkod di wowonsoyon diyolo' dot araat.


text:
Iyoho' nopo om Kinorohingan i' di hino do hinonggo-honggo nopo om okon i' ko' hino dot id iso' no o kinoiyonon.


text:
Aiso' i' o milo do lumisok do gisom dot a' ku iyau okito. Tu' a' kou toi koilo do hinonggo-honggo nopo do hilo'd surga om hiti'd pomogunan nga' hino oku i'?


text:
Oilaan ku i' i pinoboros di nabi di mingudut dot id suang do ngaran ku, om i momoros do sinunudan ku iyolo' do boros ku dot id suang do nipi diyolo'.


text:
Songkuro po daa koloido' di piro-piro nabi do mimpalid di tulun ku, dot i boros di pininsarahan toomod diyolo' o pamalid?


text:
Ondos daa diyolo' om popolihu di tulun ku doho' i nipi di pinsusuyon diyolo' do miagal di komolohingan diyolo' tu' nokolihu doho' om tuminuku' diri dot id di Baal.


text:
Iri nopo nabi di haro o nipi om apatut i' do poboroson dau do nipi i' toomod iri. Nga' iri nopo i nabi di nakaramit do boros ku om apatut no do tumorodok do popinsunud do boros diri. Tu' nunu toi kopio o bundusan tu' milo daa do poiyo-iyoon do gandum?


text:
Saapon ku indo i nabi di popolombus do boros do mantad id nabi do suwai, om popinsunudon nondo do boros ku kaka iri.


text:
Om saapon ku nogi' i nabi di momoros do boros ku i popimboroson diyolo' om inda' ka do diyolo' tomod i' di boros.


text:
Pokinongou kou no do poboroson ku, iyoho' i Tuhan! Saapon ku i nabi di minsusui do nipi diyolo' di nongoponu' do tudut. Popinsusuyon diyolo' i nipi diyolo' om gowoi pondo om apalid i tulun ku, dot i tudut om i boboroson diyolo' o kapalid. A' ku i' iyolo' sinuhu', tu' aiso' i' o guna' diyolo' dot id tulun ku. Iyoho' no i Tuhan, o minomoros diti,” ka dau.


text:
Boros kad Tuhan dot id doho', “Oi Yoromia, ondung haro o muhot diya' do tongoiso' di tulun ku, ko' i nabi, ko' i tulun dit imam, do poingkaa, ‘Nunu kad boros do Tuhan?’ ka, om sunudan no iyau dot, ‘Iya' no o nosiliu do binabo do Tuhan om potitaamon ko no dau,’ kanto.


text:
Ondung haro o tiso' di tulun ku, ko' ongoiso' di nabi ko' it imam do momoros dot, ‘i binabo'd Tuhan,’ ka, om hukuman ku no iyau om i sompiiyon dau.


text:
Suwai ko' apatut daa do monguho-nguhot iyau di tambalut dau om i songkoduwo dau do, ‘Nunu no o nisimbar do Tuhan?’ ka, ko' ‘Nunu o pinoboros do Tuhan?’ ka.


text:
Om a' no iyolo' koino-ino do momoros kawagu do boros dot, ‘I binabo do Tuhan,’ ka, tu' ondung haro o momoros do miagal diri, om silihon ku nondo kopio do binabo dau i boros ku. Tu' pinasansala' di tulun dot Israil i boros do Kinorohingan diyolo', i Kinorohingan do poimpasi, om i Tuhan dit Osundu Kopio.


text:
Uhoton no do poingkaa i nabi, oi Yoromia, ‘Nunu o nisimbar do Tuhan dot id dokoyu? Nunu o pinoboros do Tuhan?’ kanto.


text:
Om ondung a' diyolo' tonudon i pinonuhuan ku om mimboros no dot, ‘i binabo do Tuhan,’ ka, om sunudan no iyolo' do


text:
ngoyon kopio ku nondo iyolo' puhuo' om pataamon ku nondo iyolo', om i bandar di pinatahak ku diyolo' om i komolohingan diyolo' do hilo'd sodu'.


text:
Om indaraaton ku nondo iyolo' om intingayamon ku iyolo' do gisom dot alaid om a' nondod tulun olihuan i kinootuson diyolo'ddi,” ka dau.


text:
Om tontok di natanggayan no di Raja' Nobukadnisar do hilo'd Babil, i Raja' Yoyakin, om i piro-piro o boyoon do Yohuda, om i tulun dit ongoilo om it angabaal do monukang do mantad hilo'd Yorusalim, om pointongo' oku nod Tuhan do duwo o balatak do noponu'd tua' dot ara do hiri nogid dotimbabaan di Walai'd Sasambayangan dot Agayo, dot id suang do pinointalang. (I Raja' Nobukadnisar nopo om raja' do Babil. I Raja' Yoyakim nopo om raja' do Yohuda, om tanak iyau di Yoyakim.)


text:
Iri nopo balatak do koiso' om kisuang do tua' dot ara dit ongosonong, i tua' dit id gulu koonsok; nga' iri no balatak di koduwo om kisuang do tua' dot ara di nongomomos no, om a' no milo'd kanon.


text:
Om boros kaddi do Tuhan dot id doho', “Nunu o tokito nu, oi Yoromia?” ka dau. Om boros kangku do suminimbar, “Tua' dot ara, oi Tuhan. Ilo' nopo tongosonong nga' osonong no kopio, om ilo' no nongomomos om nomomos no kopio, om a' no milo'd kanon,” kangku.


text:
“Iyoho' no i Tuhan, om Kinorohingan dot Israil o momoros dot iri nopo tulun di natanggayan do hilo'd Babil om iyo nodti tua' dot ara dot osonong, om osonong oku indo dot id diyolo'.


text:
Gompion ku i' iyolo' om pogulion kawagu ku iyolo' do hiti'd pomogunan diti. Wonsoyon ku i' iyolo' om a' ku i' iyolo' raagon; tonomon ku i' iyolo' om a' ku i' iyolo' utuson.


text:
Om onuan ku indo iyolo' do ginawo dit orohian do koilo dot iyoho' no o Tuhan. Om osiliu nondo iyolo' do tulun ku om osiliu oku do Kinorohingan diyolo', tu' aayi-ayi' nondo o ginawo diyolo' do gumuli' dot id doho'.


text:
Nga' i Raja' Sodokia noo, i raja' do Yohuda, om i boyoon do tulun dit id toning dau, om i tulun do Yorusalim do suwai di minundorong do hiti'd pomogunan diti ko' i minundaliu do hilo'd Masir, om iyoho' no, i Tuhan, o poposiliu ngai' diyolo' do miagal diti tua' dot ara di nomomos, om a' no milo'd kanon.


text:
Porikatan ku nondo iyolo'd kosusaan dit awagat kopio gisom dot aranaban ngai' o bansa' do hiti'd pomogunan. Hingi-hingion nondo iyolo' do tulun, om maan do tiirak-irak, om untotogodon iyolo', om silihon do pomomopol i ngaran diyolo' do honggo nopo o potompiasan ku diyolo'.


text:
Om porikoton ku nondo o pisangadan om mononglous, om toruol dot id diyolo' gisom dot aiso' no tiso' diyolo' dot oolu' do hiri'd pomogunan di tinahak ku diyolo' om tinahak ku di komolohingan diyolo' di gulu po,” ka dau.


text:
Tontok di kaapat do toun di Yoyakim i tanak di Yosia, do nosiliu'd raja' do Yohuda, om karamit oku nod boros do mantad id Tuhan do pasal do koinsanai'd tulun do Yohuda. Maso nopodti nga' koiso' nogid toun di Nobukadnisar do raja' do Babil.


text:
“Solinaid nopo do duwo nohopod om tolu o toun do mantad di kohopod nogi' om tolu do toun di Yosia, i tanak di Amon, do raja' do Yohuda om gisom do tadau'd baino', om moro-boros kasai' no o Tuhan dot id doho', om popilombu-lombuson kasai' ku i' iri dot id dokoyu. Nga' a' kou i' minomonsoi'ddi.


text:
A' kou i' minokinongou piya om a' kou minamadul do mulong piya dot aiso' o kinotingkadan do Tuhan do pinoporikot di susuhuon dau, i nabi dau dot id dokoyu.


text:
Sinunudan kou diyolo' do tumongkiad di kowoyo-woyoon dokoyu dot araat om tumingkod do momonsoi'd dusa, om poingiyon kasai' kou i' daa do hiti'd pomogunan di pinatahak do Tuhan dot id dokoyu om id komolohingan dokoyu do sumiliu'd tungkusan dokoyu do gisom dot alaid.


text:
Sinunudan kou di nabi dot a' tumuku' om a' modsubak do ponokokinorohingan om a' popotogod do Tuhan dot i podsusubak dokoyu do tingolig di winonsoi dokoyu o popotogod dau. Ondung minumboyo' kou daa di ponuhuan do Tuhan diri om a' kou i' daa dau hinukuman.


text:
Nga' Tuhan piya nga' koboros no dot a' kou minokinongou dau. Tu' pinotogod nogi' dokoyu iyau dot ino tingolig dokoyu o pinopotogod. Om iyokoyu iddi om iyokoyu o pinoporikot do hukuman dau dot id dokoyu.


text:
Om gowoi poddi om poboroson do Tuhan it Osundu Kopio o miagal diti, tu' a' kou i' minokinongou dau. Boros ka dau,


text:
‘Porikoton ngai' ku nondo i tulun do mantad hilo'd utara om porikoton ku i susuhuon ku, i Raja' Nobukadnisar, i raja' do Babil. Porikoton ku iyolo' do mongoi panangod do Yohuda om i songingiyon do hilo' om mongoi panangod do koinsanai'd bansa' di hiri'd posorili'. Raagon ku nondo i pomogunan di bansa' di hiri'd posorili' om pologoson ku nopondo iyolo' do poinraag do gisom dot alaid, om gisom do koronob om kotompurolosi o kokitanan. Iyoho' no i Tuhan, o minomoros diti.


text:
Om tingkodon ngai' ku nondo i pinongkisan diyolo' dot atataadan om asasanangan, om i karamayo' do poginakanan do kumawin. Om tumau piya nondod lampung diyolo' om gandum nga' aiso' noo.


text:
Poinglogos tomod nopondo do poingraag o pointongkop diti pomogunan om koronob tomod dot okito om oingou, om i bansa' do hiti'd posorili' nga' minsiriba' ngai' nopo di raja' do Babil do solinaid do turu' nohopod o toun.


text:
Om katalib pondo iri om hukuman ku nogindo o bansa'd Babil om i raja' do Babil dot i dusa diyolo' o kopomohukuman ku. Raagon ku nondo i pomogunan do Babil om pologoson ku do poingraag do gisom dot alaid.


text:
Porotuon ku nondo dot id Babil o koinsanai'd kosusaan di pinoboros ku do porotuon ku dot id koinsanai'd bansa' do tontok di minoro-boros oku di Yoromia --- oinsanan nopo i kosusaan di nokotulis dot id buuk diti.


text:
Sulian ku nondo i tulun do Babil di piningwansayan diyolo' om ogumu' nondo o bansa' om raja' dot angagayo do moniliu diyolo' do turipon,’ ka dau,” kangku.


text:
Boros kad Tuhan, i Kinorohingan dot Israil dot id doho', “Onuo' iti sangkir di ponginuman do waig dot anggur do noponu'd kototogod ku. Igitai noti do kumaa dot id koinsanai'd bansa' di ponuhuan ku diya' do mongoi, om poinuman no diyolo' iti.


text:
Om soira' nopondod koinum iyolo'dti om mikorobibi' nondo iyolo' om atagakan do pomusorou tu' porikatan ku iyolo' do pisangadan,” ka dau.


text:
Om onuo' ku no i sangkir diri do mantad id longon do Tuhan om sansagai ku no do popoinum diri o koinsanai di bansa' di pinonuhuan do Tuhan doho'd mongoi.


text:
Sinansagan diri o Yorusalim om koinsanai di bandar do hilo'd Yohuda, om koinsanai di raja' om boyoon do hiri do monginum diri, om osiliu i' iyolo' do tana' dit a' sunian om i koronob, om kotompurolosi kopio o kokitanan, om silihon nondod tulun do pomopol o ngaran diyolo', do miagal di wonsoyon diyolo' do gisom do baino'.


text:
Iti ngai' no o ngaran do tulun do suwai di poinumon do mantad id sangkir diri: i raja' do Masir om i pagawai dau om i boyoon; koinsanai di tulun do Masir om koinsanai di bansa'd suwai di hilo'd Masir; koinsanai di raja' do pomogunan dot Us; koinsanai di raja' do Pilistin do hilo'd bandar dot Askilon, om bandar do Gasa, om bandar dot Ikron; om koinsanai di tulun di nongoolu-olu' do hilo'd Asdod; koinsanai di tulun dot Idom, om Muab om Amon; koinsanai di raja' do Tirus om Sidon; koinsanai di raja' do hilo'd tisan do Rahat do Tanga'; i bandar do Didan, om Tima, om Bus; koinsanai di tulun di momompod do tobuk; koinsanai di raja' dot Arab; koinsanai di raja' do payat do tulun do hilo'd tana' do kowotuan; koinsanai di raja' do Simri, Ilam om Madai; koinsanai di raja' do ponong hilo'd utara; it id somok om it id sodu', do pogisuhu-suhuton nopo. Koinum ngai' nopod suang di sangkir diri o koinsanai do bansa' do hiti'd pomogunan. Om kolimpupuson nopondo do monginum diri, om i raja' do Babil.


text:
Om boros kaddi do Tuhan dot id doho', “Sunudan ngai' no i tulun dot iyoho' no i Tuhan it Osundu Kopio, i Kinorohingan dot Israil, o monuhu' diyolo' do monginum diri do gisom id aawuk om koilob iyolo', om gisom dot ahaba' om a' iyolo' kotungag kawagu, dot i pisangadan do porikoton ku dot id diyolo' o kobungou.


text:
Om ondung mada' iyolo' do rumamit di sangkir diri do potunuyon nu om mada' iyolo' do monginum diri, om sunudan no iyolo' do nokoboros no o Tuhan, it Osundu Kopio, do poingkuro piya nga' a' no milo dot a' iyolo' monginum do suang di sangkir diri, tu' iyo noddi o ponuhuan do Tuhan.


text:
Timpuunan ku no do mamaraag o hiti'd bandar ku. Om ondos daa diyolo' om a' iyolo' iyau ohukuman? Atantu' no dot ohukuman i' iyolo' tu' porikatan ku i' do pisangadan o koinsanai'd tulun do hiti'd pomogunan. Iyoho' no i Tuhan, it Osundu Kopio, o minomoros diti.


text:
Iya' no oi Yoromia, o popoboros do koinsanai diti nokoboros ku. Sunudan ngai' no iti tulun do poingkaa, ‘Ongorod nopo o boros do Tuhan do mantad hilo'd surga. Mamagarom iyau do sumaap di tulun dau; om mamangkis iyau do miagal do tulun di mamaga' do tua' dot anggur. Korongou ngai' nopo dau o koinsanai do tulun do hiti'd pomogunan,


text:
om mulinggou o boros dau do gisom do korikot do hilo'd tisan diti pomogunan. Haro o hal do kapasalaan do Tuhan do koinsanai'd bansa'. Om oinsanan nopondo o tulun do butusan om hukuman do kapatayon i tulun dot angaraat,’ ka,” ka dau.


text:
Boros kad Tuhan, it Osundu Kopio, “Mogisuhu-suhut nopo i bansa' dot orikatan do kosusaan, om rumikot no o tongus dot opuhod kopio do mantad hilo'd tisan diti pomogunan,” ka dau.


text:
Tontok nopo do tadau'ddi om songinsasad pondo i rata' di tulun di pinatai'd Tuhan do pointongkop diti pomogunan. Aiso' no o mogihad diyolo' om a' no oongoi kolobong i rata' diyolo'. Poingiliu tomod nopori do hiri'd tana' do miagal pod kinotimungon do rinomos.


text:
Ihad kou no, iyokoyu i boyoon, i gompomogompi' do tulun di songonuon do Tuhan. Ihad kou no om isis no do hilo'd pupuk. Tu' nokorikot no o maso do kapamatayan dokoyu, om pogitompias-piason i kopoggidu'. Om iyo kou do kuron dit amahal kopio, dit aratu' om ababak.


text:
Mingodoi kou po om mingihad dot atatangaban tu' pinatai nod Tuhan i bansa' dokoyu, om rinaag dau o pomogunan dokoyu dit osimbayan.


text:
Notongkiadan nod Tuhan i tulun dau do miagal do singa di tuminongkiad do luang dau. Tu' nosiliu'ddi do miagal do tana' do kowotuan o pomogunan diti do nobungou di pisangadan dit adalaan kopio om i kototogod do Tuhan dit a' ogina-gina'.


text:
om boro-boros no o Tuhan dot id doho' do poingkaa, “Ongoi ingkakat do hilo'd natad di Walai'd Sasambayangan dot Agayo om poboroson no o koinsanai di pinonuhuan ku diya' do popoboros dot id tulun di rumikot do mantad hilo'd kabandaran do Yohuda do mongoi sambayang do hilo'. Kada' nod haro o tiso' di boros diri dot a' polombuson.


text:
Tu' ulan toi' om mokinongou daa i tulun om tumingkod di kowoyo-woyoon diyolo' dot araat. Ondung tumingkod iyolo' om wolihan ku indo o pomusorou ku di mamaraag mantad daa diyolo' tu' araat i' o pingwonsoyon diyolo',” ka dau.


text:
Om sinuhu' oku'd Tuhan do popoboros dot id tulun diri do poingkaa, “Iyoho' no i Tuhan, i minomoros dot apatut kou do mumboyo' doho', om tumanud do koinsanai dit oturan di pinatahak ku dokoyu,


text:
om mamadul kopio do boros di susuhuon ku, i nabi, di popingrikoton ku dot id dokoyu. Nga' a' kou i' insan umboyo' di pinoboros diyolo'ddi.


text:
Ondung tumilombus kou dot a' mumboyo' om wonsoyon ku nondo dot id Walai'd Sasambayangan dot Agayo diti o miagal di winonsoi ku di hilo'd Silo, om oinsanan nopondo o bansa' do hiti'd pomogunan do mamarait do ngaran do bandar do Yorusalim do maan do pomopol,” ka dau.


text:
Nokorongou ngai' nopo it imam, om i nabi om koinsanai di tulun do mimboros oku'dti do hiri'd Walai'd Sasambayangan dot Agayo.


text:
Om kopupusai ngai' ku po do popoboros i pinonuhuan do Tuhan doho' do popoboros, om gayato' oku no diyolo' om pinggarang no iyolo' do poingkaa, “Apatut no do patayon ko!


text:
Nokuro tu' minomoros ko dot id suang do ngaran do Tuhan dot a' no alaid om koiyo no di hilo'd Silo iti Walai'd Sasambayangan dot Agayo'dti, om pinoboros nu nogi' dot iti bandar nga' araag om aiso' nondo o miyon do hiti?” ka diyolo'. Om gurumungai oku noddi di tulun dot ogumu'.


text:
Om soira' di nokorongou i boyoon do Yohuda di nosiliu do miagal diri, om arau-arau nopo iyolo' do suminoliwan do mantad hiri'd walai do raja' om ongoi no iyolo' do hiri'd Walai'd Sasambayangan dot Agayo, om ongoi no irikau do hiri'd wawayaan di roitan do Wawayaan do Wagu di Walai'd Sasambayangan dot Agayo.


text:
Om boros ka dit imam om i nabi dot id boyoon, om id koinsanai di tulun, “Apatut no do hukuman do kapatayon iti tulun diti tu' pinapasala' i' iyau do bandar diti. Om iyokoyu nogi' nga' nokorongou i' dau do minomoros do miagal diri,” ka diyolo'.


text:
Om boros kangku'ddi, “Sinuhu' oku'd Tuhan do mongoi popoboros do koinsanai di norongou dokoyu do pinoboros ku do papasala' diti Walai'd Sasambayangan dot Agayo om papasala' diti bandar.


text:
Iyo nopoddi om simbanai nogi' kopio dokoyu ino kowoyo-woyoon dokoyu om ino pingwonsoyon dokoyu, om apatut no do mumboyo' kou'd Tuhan, i Kinorohingan dokoyu. Tu' ondung mumboyo' kou daa dau, om wolihan indo dau o pomusarahan dau di poporikot mantad daa do kapatayon dot id dokoyu.


text:
Nga' iyoho' nopo, om id suang oku nod longon dokoyu. Wonsoyon nopo dokoyu dot id doho' i korohian dokoyu.


text:
Nga' ilaan no kopio dokoyu iti: ondung patayon oku dokoyu om kasala' kou no om koinsanai di tulun do hiti'd bandar tu' mamatai do tulun dit aiso' o sala', tu' otopot i' kopio do Tuhan o minonuhu' doho' do mongoi popoinsan dokoyu,” kangku.


text:
Om boros kaddi di boyoon om i rayat dot id imam om id nabi, “Iti nopo tulun om minomoros i' dot id suang do ngaran do Tuhan om Kinorohingan toko', om a' i' iyau apatut do hukuman do kapatayon,” ka diyolo'.


text:
Om ingkakat po kawagu o piro-piro o molohing-lohingon do minoro-boros dot id tulun di nokotimung do hiri do poingkaa,


text:
“Tontok dit i Hiskia po o raja' do Yohuda om sunudai no di Mika i nabi diri, i tulun do mantad hilo'd Morisit, o koinsanai di tulun do boros do Tuhan it Osundu Kopio do poingkaa, ‘Roduwon nondo o Sion do miagal do tumo, om osiliu do kinotimungon do kinaraagan o Yorusalim, om i nuluhon do kinoiyonon di Walai'd Sasambayangan dot Agayo nga' osiliu nondod puru',’ ka.


text:
Om a' i' di Hiskia om i tulun do Yohuda pinatai i Mika. Suwai ko' nooris i' i Hiskia do Tuhan om minokiinsian iyau dau. Om wolihai noddi do Tuhan o pomusarahan dau di poporikot mantad daa do kosusaan do pamatai diyolo'. Nga' iyati' nodti om poporikot toko' i' daa do kosusaan dot id dati',” ka diyolo'.


text:
Om boros kangku'ddi, Haro nogi' kawagu o tulun do suwai do minomoros dot id suang do ngaran do Tuhan do papasala' di bandar om i bansa' do miagal di pinoboros ku. Ngaran nopo dau nga' i Uria, i tanak di Somaya, i mantad hilo'd Kiriat Yiarim.


text:
Om soira' di nokorongou i Raja' Yoyakim om i boyoon do soudor dau om i pagawai dau di pinoboros di Uria, om umbalan daa'ddi di raja' do mamatai iyau. Nga' nokoilo i' i Uria do pasal diri om poggidu' no iyau do hilo'd Masir do nopopoddosian.


text:
Nga' ponuhu' po i Raja' Yoyakim di Ilnatan i tanak di Akbor om piro-piro tulun do suwai do mongoi do hilo'd Masir do mongoi pangangat di Uria.


text:
Om ngoyo' no diyolo' i Uria do mantad hilo'd Masir om pootodo' no diyolo' dot id di Raja' Yoyakim. Om ponuhu' no i raja'ddi do tulun do mamatai di Uria om pataamo' noddi i rata' dau do hiri'd pamalabangan do tulun toomod.


text:
Nga' iyoho' nopo, i Yoromia om sokodungon i' di Ahikam, i tanak di Sapan, om a' oku iddi pinatahak dot id tulun om a' oku pinatai.


text:
Tontok dit oruhai po o kinosilihan di Sodokia i tanak di Yosia, do raja' do hilo'd Yohuda, om sunudai oku nod Tuhan


text:
do momonsoi do poku' do kayu o wonsoyon om pongogos nopoddi om kulit di tinali om popokuon nogindo iri dot id liou ku.


text:
Om sunudai oku noddi do Tuhan, it Osundu Kopio, i Kinorohingan dot Israil do popolombus do boros dau dot id raja' dot Idom, om Muab, om Amon, om Tirus om Sidon. Om poporomut nopo di boros diri nga' i wakil diyolo' di nokorikot do hilo'd Yorusalim do mongoi solowot di Raja' Sodokia. Om poingkaa o boros do Tuhan diri,


text:
“Winonsoi ku iti pomogunan do mikuwo'd kinoris ku om sinundu ku dit agayo kopio om winonsoi ku nogi' o tulun om koinsanai do nintorusan di poimpasi do hiti'd pomogunan; om milo oku i' do papatahak diri dot id isai nopo i korohian ku'd patahakan.


text:
Iyoho' no, i pinapatahak do koinsanai do bansa' diti dot id suang do kuasa' di susuhuon ku, i Nobukadnisar, i raja' do Babil, om iri piya nintorusan nga' pinatahak ku i' dot id dau.


text:
Oinsanan nopo o bansa' do mininsiriba' dot id dau, om minsiriba' po kawagu iyolo' dot id dau om id manangaki dau do gisom dot orikot i maso do kaalaan di bansa' dau. Om iri nondo i bansa' do Babil o minsiriba' dot id bansa' dit ongokoris om id raja' dit angabantug dot orikot o maso'ddi.


text:
Nga' ondung haro o bansa' ko' pomorintaan dot a' minsiriba' dot id pomorintaan di Nobukadnisar, om hukuman nondo i bansa'ddi do pisangadan, om mononglous, om toruol do gisom id minsiriba' nondo o bansa'ddi dot id dau.


text:
Kada' kou pokinongou di nabi di tuuhoton dokoyu ko' isai nopo i magakun do milo do poposunud dit osiliu dot id dosunsudan dot id nipi ko' momolohou do rusod do tulun do napatai ko' mamakai po do toilaan do bobolian. Mogodu ngai' nopo daa iyolo' dokoyu do minsiriba' dot id raja' do Babil.


text:
Mongudut i' iyolo' dokoyu om popotongkiad dokoyu do mantad id pomogunan dokoyu om koongoi kou nondo do hilo'd sodu'. Om uyungon ku iyokoyu om apatai kou nondo.


text:
Nga' ondung haro o bansa' di minsiriba' om mokiporinta' di raja' do Babil om pologoson ku indo i bansa'ddi do mundorong do hiri'd pomogunan diyolo', om mongumo om momogun-mogun do hiri. Iyoho' no i Tuhan, o minomoros diti,” ka dau.


text:
Om miagal nogiddi o pinoboros ku dot id di Sodokia i raja' do Yohuda, “Insiriba' no dot id raja' do Babil. Umboyo' no dau om i tulun dau om apasi ko i'!


text:
Nokuro tu' uhang nu'd apatai ko om i tulun nu dot id suang do pisangadan om mononglous om toruol? Iri no o nokoboros do Tuhan dot osiliu dot id nunu nopo o bansa' di mada' do minsiriba' dot id raja' do Babil.


text:
Kada' pokinongou di nabi di momisunud diya' dot a' minsiriba' dot id dau. Mongudut ngai' i' iyolo' diya'ddi.


text:
Tu' Tuhan no o minomoros dot okon i' ko' iyau o pinoporikot diyolo'ddi, om pinoboros nogi' dau do mingudut no iyolo' do tontok di pinoboros diyolo' do momoros iyolo' dot id suang do ngaran do Tuhan. Gowoi pondo om potompiason om patayon ko'd Tuhan do mitonggoi di nabi di minongudut diya', oi Tuan Raja',” kangku.


text:
Om sunudai ku noddi it imam om koinsanai di rayat di boros do Tuhan do poingkaa, “Kada' kou pokinongou di nabi di mimboros dot oruhai nod koguli' kawagu i pakakas di hiri'd Walai'd Sasambayangan dot Agayo do mantad hilo'd Babil. Mingudut i' iyolo' dokoyu'ddi.


text:
Kada' kou pokinongou diyolo'! Insiriba' kou nogi' kopio dot id raja' do Babil diri, om apasi kou i'! Nokuro nanu' tu' uhang nu'd araag iti bandar?


text:
Ondung otopot do nabi kopio iyolo' om monongkuyaan di boros ku om atantu' no do pokionuon i' daa kopio diyolo' doho', iyoho' i Tuhan it Osundu Kopio, dot a' popologos di pakakas di poingopi' do hilo'd Walai'd Sasambayangan dot Agayo om i hiri'd poiyanan dit id walai'd raja', dot atanggayan do hilo'd Babil,” ka dau.


text:
(Tontok di tinanggayan di Raja' Nobukadnisar do hilo'd Babil i raja' do Yohuda, i Yoyakin i tanak di Yoyakim, om i boyoon do tulun do hilo'd Yohuda om hilo'd Yorusalim, om a' i' dau tinanggayan i torigi, om i tangki' do tambaga', om i korita'-kuda' om i piro-piro o pakakas di suwai di hiri'd Walai'd Sasambayangan dot Agayo.)


text:
Om boros ka kawagu'd Tuhan, “Pokinongou nod poboroson ku, iyoho' i Tuhan it Osundu Kopio, om i Kinorohingan dot Israil, do pasal di pakakas di noolu' do hiri'd Walai'd Sasambayangan dot Agayo, om i hiri'd poiyanan dit id walai do raja' do Yorusalim.


text:
Atanggayan ngai' nopondo iri do hilo'd Babil om hilo-hilo' nori do gisom po do podulon ku kawagu iri. Om pogulion ku nogindo kawagu iri om potondulion ku dot id kinoiyonon diti. Iyoho' no i Tuhan, o minomoros diti,” ka dau.


text:
Tontok nogi' do toun diri, di tulan do kolimo do toun do kaapat do momorinta' i Raja' Sodokia do minongoi boro-boros doho' do hiri'd Walai'd Sasambayangan dot Agayo i Hanania, i tanak di Asur, i songulun o nabi do mantad id bandar do Gibion. Om sinunudan oku dau do hiri'd toguang dit imam om i rayat


text:
do minomoros o Tuhan, it Osundu Kopio, i Kinorohingan dot Israil do poingkaa, “Noidu' ku no o kuasa' di raja' do Babil.


text:
Om id suang nodti duwo o toun do pogulion ku do hiti'd kinoiyonon diti o toinsanan di pakakas di mantad hilo'd Walai'd Sasambayangan dot Agayo di tinanggayan di Raja' Nobukadnisar do hilo'd Babil.


text:
Om pogulion ku nogi' i raja' do Yohuda, i Yoyakin i tanak di Yoyakim, do miwoyo' do koinsanai di tulun do Yohuda di natanggayan do pisangod do hilo'd Babil. Iyoho' no i Tuhan, o minomoros diti,” ka dau.


text:
Om boros kangku'ddi dot id di Hanania dot id toguang dit imam om koinsanai di rayat di songingkakat do hiri'd Walai'd Sasambayangan dot Agayo,


text:
“Osonong no! Maha' daa om wonsoyon do Tuhan o miagal diri! Maha' daa om potopoton kopio dau i pinoboros nu'ddi om pogulion o koinsanai di pakakas di hiri'd Walai'd Sasambayangan dot Agayo, om koinsanai di tulun do natanggayan do hilo'd Babil.


text:
Iri nopo nabi di mimboros di gulu po, it id gulu po ko' iyoho' om iya', om pinoboros mantad diyolo' do haro nondo o pisangadan, om mononglous om toruo-ruol do rumikot dot id ogumu' o bansa' om id pomorintaan dit ogirot.


text:
Nga' tulun nopo di nabi di popoboros do kosimbayanan o rumikot dot id dabantalan om oilaan nopo kopio dot otopot do sinuhu' iyau'd Tuhan om angabayaan i pinopimboros di nabi diri,” kangku.


text:
om boro-boros no iyau dot id toguang do koinsanai di tulun di nokorikot do hiri do poingkaa, “Nokoboros nod Tuhan do miagal nodti o ponipu' dau di poku' di pinopoku' di Raja' Nobukadnisar do koinsanai di bansa'; om id suang no do duwo o toun diti do wonsoyon dau o miagal diri,” ka dau. Om koboros po dau iri om pamanau oku noddi.


text:
mamanau om mongoi pomisunud di Hanania do poingkaa, “Boros kad Tuhan om milo ko i' doti' daa do monipu'ddi poku' do kayu nga' sowolian po dau iri do poku' do basi'.


text:
Nokoboros no o Tuhan, it Osundu Kopio, i Kinorohingan dot Israil do pokuan nondo dau do poku' do basi' o koinsanai di bansa' diti om minsiriba' i' iyolo' dot id di Nobukadnisar, i raja' do Babil. Boros kad Tuhan om iri piya nintorusan nga' poporintaan ngai' i' dau di Nobukadnisar,” ka.


text:
Om posunudo' ku noddi di Hanania iri, om pomoros oku po kawagu do poingkaa, “Pokinongou pogi', oi Hanania! A' ko i' do Tuhan sinuhu', om binsuhuon nu i' daa iti tulun do monongkuyaan do tudut.


text:
Om gowoi poddi om minomoros o Tuhan do mananus diya' do hiti'd pomogunan. A' po aayi' o toun diti om apatai ko no tu' sinuhu' nu i' iti tulun do sumaap do Tuhan,” kangku.


text:
Om ponulis oku nod surat do patahakon dot id koinsanai dit imam om i nabi, om i boyoon do tulun, om id koinsanai di tulun do suwai di tinanggayan di Nobukadnisar do mantad hilo'd Yorusalim do kuminaa do hilo'd Babil.


text:
Tinulis ku iti surat di natanggayan nod pisangod i Raja' Yoyakin om i tina' dau, om i pagawai dau do hiri'd walai'd raja', om i boyoon do Yohuda om Yorusalim, om iri ngai' i tukang om i tulun dot angabaal.


text:
Om patahako' ku no i surat diri dot id di Ilasa, i tanak di Sapan om id di Gomaria, i tanak di Hilkia, i sinuhu' di Sodokia, i raja' do Yohuda, do mongoi solowot di Nobukadnisar, i raja' do Babil. Suang nopo di surat diri om poingkaa,


text:
“Boros kad Tuhan it Osundu Kopio, i Kinorohingan dot Israil, dot id koinsanai di tulun di pinologos dau do tinanggayan di Raja' Nobukadnisar do mantad hiti'd Yorusalim do kuminaa do hilo'd Babil om,


text:
‘Momogun-mogun kou nopod hiti. Maal kou nod walai dot iyonon dokoyu. Om mongumo kou no om kanon no dokoyu i tua' di tinanom dokoyu.


text:
Sumawo kou no om kianak kou i'. Om posowoon no i tangaanak dokoyu om haro i' o diyolo'd tangaanak. Gumumu' kou no, om kada' kou kuri'.


text:
Tumotos kou no do poposimbayan di bandar di pataaman ku dokoyu. Om sumambayang kou no dot id doho' do bagi'd koinsanangan di kabandaran diri, tu' ondung osimbayan i kabandaran diri om iyokoyu nga' osimbayan no.


text:
Iyoho' no i Tuhan, it Osundu Kopio i Kinorohingan dot Israil o popoinsan dokoyu om a' kou i' oudutan di nabi di poirolot dokoyu ko' isai nopo o tulun di mangakun do milo do poposunud dit osiliu dot id dosunsudan. Kada' kou ponongkuyaai di nipi diyolo'.


text:
Tu' mamakai no iyolo'd ngaran ku do popinsunud dot id dokoyu dit a' otopot. A' oku i' nokoponuhu' diyolo' do mimboros. Iyoho' no i Tuhan, o minomoros diti,’ ka dau.


text:
Boros ka kawagu'd Tuhan, ‘Aayi' pondo o turu' nohopod o toun do Babil, om podulon ku nogindo kawagu iyokoyu om bayaanon ku i batos ku do popouli' dokoyu do hiti'd kinoiyonon diti.


text:
Iyoho' noo, om aiso' i' o suwai, do koilo di natantu' mantad ku do wonsoyon ku dot id dokoyu, i manahak dokoyu do kosimbayanan om okon i' ko' kosusaan, om bayaanon ku nondo i soro-sorohon kopio dokoyu dot osiliu dot id dosunsudan dokoyu.


text:
Om momolohou kou nondo doho' do mokitulung. Om rumikot kou nondo do sumambayang dot id doho' om simbaron ku indo o sambayang dokoyu.


text:
Pologoson ku i' iyokoyu do kokito doho' om timungon ku nondo iyokoyu do mantad id koinsanai do pomogunan om kinoiyonon di pinotompiasan ku dokoyu, om pogulion ku nogindo iyokoyu dot id pomogunan di tadon mantad dokoyu, om tondulion ku o koiyon-iyono' dokoyu. Iyoho' no i Tuhan, o minomoros diti,’ ka dau.


text:
Pokinongou kou pogi' diti poboroson do Tuhan do pasal di raja' di sinakagon di Daud, om pasal di tulun do hiti'd bandar, iri no i koobpinayan dokoyu, it a' natanggayan do pisangod do nokotonggoi dokoyu.


text:
Boros kad Tuhan, it Osundu Kopio, ‘Poporikot oku nondo do pisangadan, om mononglous, om toruol dot id diyolo', om silihon ku nondo iyolo' do miagal do tua' dot ara di nadalaan do nomomos gisom dot a' no milo dot akanon.


text:
Pogusaon ku nondo diyolo' o pisangadan, om mononglous om toruol, om aranaban ngai' nopondo o koinsanai'd bansa' do hiti'd pomogunan do kokito di koiyon-iyono' diyolo'. Om honggo nopondo o potompiasan ku diyolo' om aranaban ngai' nopondo om ooris o tulun do kokito di nosiliu dot id diyolo'. Om hingi-hingion nondo iyolo' om maan do pomopol o ngaran diyolo'.


text:
Osiliu pogi' o miagal diti dot id diyolo' nga' a' i' iyolo' minumboyo' di boros di popinsunudon ku dot id diyolo' do polombuson di nabi ku. A' i' iyolo' minokinongou'ddi.


text:
Pokinongou kou no diti poboroson ku, iyoho' i Tuhan, koinsanai dokoyu i pinataam ku do hilo'd Babil,’ ka dau.


text:
Nokoboros no o Tuhan, it Osundu Kopio, i Kinorohingan dot Israil, do pasal di Ahab i tanak di Kolaya do kusai om pasal di Sodokia i tanak di Maasiya, i minamakai do ngaran do Tuhan do popinsunud dot id dokoyu dit a' otopot. Nokoboros no dau do patahakon dau iyolo' dot id suang do kuasa' di Nobukadnisar, i raja' do Babil. Om iyau nondo o mamatai diyolo' dot antang-antangan dokoyu.


text:
Soira' nopo do momopol do tulun do suwai i tulun do mantad hilo'd Yorusalim, i natanggayan do pisangod do hilo'd Babil, om poingkaa nondo o poboroson diyolo', ‘Wonsoyon po daa'd Tuhan dot id diya' o miagal di winonsoi dau dot id di Sodokia om id di Ahab, i miaho' nopo di raja' do Babil do minonutud!’ ka.


text:
Miagal noddi o kootuson diyolo' tu' minomonsoi i' iyolo' do dusa dit angagayo kopio di hilo'd Israil, om minagampahu' iyolo' om minamakai do ngaran do Tuhan do popinsunud dit a' otopot. Okon i' ko' korohian do Tuhan o miagal diri; om oilaan i' dau i nongowonsoi diyolo' om iyau no o sasi' do papasala' diyolo'. Iyo noddi o boros do Tuhan,” ka.


text:
Om sunudai oku nod Tuhan, it Osundu Kopio, i Kinorohingan dot Israil, do boros do poboroson dot id di Somaya, i tulun do Nihilam. Iyau nopo nga' pinopokirim do surat dot id suang do ngaran dau do patahakon dot id toinsanan o tulun do Yorusalim om id di Sipania it Imam, i tanak di Maasiya, om id toinsanan dit imam do suwai. Tinulis nopo di Somaya dot id surat diri, i patahakon dot id di Sipania om poingkaa,


text:
“Siniliu ko'd Tuhan dot imam do suminowoli di Yoyada, om iya' noddi o boyoon dit asawat o pangkat do hino'd Walai'd Sasambayangan dot Agayo. Om karaja' nu nopo nga' miontong ondung haro o tulun do mulau di minsorupai-rupai do nabi. Om ondung haro o tulun do miagal diri, om kagasan nod rantai do basi' o liou.


text:
Nokuro tu' a' nu winonsoi o miagal diti dot id di Yoromia, i tulun dot Anatot, i minimboros do miagal do nabi dot id bansa' toko'?


text:
Tingkodon no iyau do mingiyo'ddi tu' sinunudan dau i tulun do hilo'd Babil dot alaid iyolo' do poundorong do hilo' om mogot nogi' do mamaal iyolo' do walai om miyon do hilo', om mongumo om mangakan di tua' di totonomon diyolo',” ka.


text:
do popokirim do boros diti dot id toinsanan di tulun dot Israil di natanggayan do pisangod do hilo'd Babil do pasal di Somaya, “Iyoho' no i Tuhan, o momohukum di Somaya om koinsanai di sinakagon dau. Tu' okon i' ko' iyoho' o minonuhu' dau, nga' minimboros i' iyau dot id dokoyu do miagal pod nabi, om sinuhu' kou dau do monongkuyaan dit a' otopot. Aiso' nondo o sinakagon dau dot id pogialatan dokoyu. A' no iyau kokito dit ongosonong do wonsoyon ku dot id koinsanai'd tulun ku, tu' sinuhu' i' dau iyolo' do sumaap doho'. Iyoho' no i Tuhan, o minomoros diti,” ka.


text:
Tu' rumikot nondo o maso do tondulion ku o koiyon-iyono' di tulun ku, iri no i tulun dot Israil om Yohuda. Pogulion ku nondo iyolo' kawagu dot id pomogunan di pinatahak ku dot id taki-aki diyolo', om asanganu nondo kawagu diyolo' iri. Iyoho' no i Tuhan, o minomoros diti,” ka dau.


text:
“Norongou ku no o giniakan do tulun di moddosi, i giniakan dot opopoddosian om okon no ko' osisimbayanan.


text:
Undorong-dorong po pogi' om momusorou i'! Milo toi do mogkosusu o kusai? Nga' nokuro tu' songigit-igit ngai' nopod tian i tongokusai, do miagal po di tondu' do mogkosusu? Nokuro tu' ongoposi-posi' po ngai' o tulun?


text:
Rumikot no o tadau dot araat kopio; om aiso' no o tadau'd suwai di koiyo kopio'ddi. I maso do katangkabaan kopio do tulun ku, nga' posion ku i' iyolo',” ka dau.


text:
Boros kad Tuhan, it Osundu Kopio, “Orikot nopondo o tadau'ddi om tipuon ku nondo i poku' di poimpoku' diyolo' om iduwon ku i rantai di pinongogos diyolo', om okon nondo iyolo' ko' turipon do bansa'd suwai.


text:
Suwai ko' mogobi-obi' nondo iyolo' doho', i Tuhan i Kinorohingan diyolo', om mogobi-obi' dot iso' o sinakagon di Daud, i silihon ku'd raja'.


text:
Kada' kou kooris oi tulun ku! Kada' kou korolosi, oi tulun dot Israil! Poiduwon ku i' iyokoyu do mantad id pomogunan di hilo'd sodu' om mantad id pomogunan di pinananggayan do pisangod dokoyu. Om koguli' kou indo om osimbayan do momogun-mogun; om aiso' indo o koligagaanan dokoyu, om aiso' o monompurolosi dokoyu.


text:
Rumikot oku indo do mongoi pamasi dokoyu. Om raagon ngai' ku indo i bansa' di pinotompiasan ku dokoyu. A' ku i' iyokoyu poiduwon toomod dot a' kou po ohukuman, tu' apatut kou i' do hukuman, nga' soira' nopod momohukum oku dokoyu om otulid i' o pomohukum ku. Iyoho' no i Tuhan, o minomoros diti,” ka dau.


text:
Boros kad Tuhan dot id tulun dau, “A' no milo'd lingoson o suhat dokoyu, adalaan no kopio ino toruol dokoyu.


text:
Nongolihuan ngai' kou no di minuhang dokoyu; a' noddi iyolo' momusorou dokoyu. Sinaap ku iyokoyu do miagal do pisangod, om awagat o pinomohukum ku dokoyu tu' ogumu' i' o dusa dokoyu om agayo kopio o kasalaan dokoyu.


text:
Kada' kou no pinggiak dot orurualan dino toruol dokoyu; tu' aiso' no o pomolingos dino toruol dokoyu. Hinukuman ku iyokoyu do miagal diti tu' ogumu' i' o dusa dokoyu om agayo o kasalaan dokoyu.


text:
Nga' baino' nopondo om oinsanan nopo i tulun di minonolon dokoyu dot otolon, om atanggayan ngai' i pisangod dokoyu do silihon do turipon. Om koinsanai di mongulok-ulok dokoyu nga' ulak-ulakan nondo, om koinsanai di minongoi panakau do dapu' dokoyu nga' apanakahan nondo.


text:
Posonongon ku indo kawagu o tinan dokoyu; om lingoson ku i suhat dokoyu, do mulong piya do poingkaa daa o boros do pisangod dokoyu, ‘Pinataam-taam po o Sion; om aiso' no o momogompi' dau,’ ka. Iyoho' no i Tuhan o minomoros diti,” ka dau.


text:
Boros kad Tuhan, “Pogulion ku i' i tulun ku dot id pomogunan diyolo' om insianan ku o pointikid-tikid do sompiiyon; owonsoi indo kawagu o Yorusalim, om owonsoi kawagu i walai'd raja'.


text:
Om modsinding nondo do mamarayou doho' i tulun do hilo'; mimpangkis pondo iyolo' dot atataadan. Om gumumu' nondo iyolo' tu' barakatan ku i' iyolo'; om pusohon iyolo' tu' barakatan ku i' iyolo'.


text:
Pogulion ku nondo o kuasa' di bansa'ddi do miagal di gulu po om pogiroton ku, om ogirot nondo iri do gisom dot alaid; om hukuman ku nondo o koinsanai di minongulok-ulok diyolo'.


text:
Mantad nondo dot id bansa' diyolo' o momorinta' diyolo', mantad i' dot id tulun diyolo' i raja' diyolo'. Om rumikot iyau dot id doho' do tontok do lohowon ku iyau, tu' isai daa o katama' do rumikot ondung a' lohowon? Osiliu nondo iyolo'd tulun ku om iyoho' o Kinorohingan diyolo'. Iyoho' no i Tuhan, o minomoros diti,” ka dau.


text:
Kototogod nopod Tuhan om miagal pod tongus, i tongus dit opuhod kopio do kobuntul di tulun dit araat. Om a' i' tumingkod iri dot a' pod Tuhan owonsoi ngai' i natantu' mantad dau do wonsoyon dau. Om osuhutan nopondo kopio di tulun dau iti om koimbagu.


text:
Boros kad Tuhan, “Rumikot nondo o maso dot osiliu oku'd Kinorohingan do koinsanai di payat dot Israil, om iyolo' nga' osiliu nondod tulun ku.


text:
Pinopointalang oku i' do kosianan ku dot id tulun di napasi do mantad id kapatayon di hilo'd tana' do kowotuan. Om soira'ddi siundorong no i tulun dot Israil,


text:
om minintalang oku i' dot id diyolo' dit osodu' oku po. Oi tulun dot Israil, a' oku i' nokotingkod dot osianan dokoyu do mantad di gulu po, om tumilombus oku do popointalang kasai' do kosianan ku dit aiso' o kotingkadan dot id dokoyu.


text:
Tondulion ku i' kawagu o koiyon-iyono' dokoyu om ngoyon nondo dokoyu i tamburin om mintari' kou dot atataadan.


text:
Om mananom kou nondo kawagu dot anggur do hilo'd konuluhanan do Samaria, om i minananom diri nga' kaakan indo do tua' dit anggur.


text:
Rumikot nondo o maso do millohou o tulun di madtatamong do bandar do mantad hilo'd konuluhanan dot Ipraim do poingkaa, ‘Kainou tumakad do hilo'd Sion, do kumaa dot id Tuhan, i Kinorohingan toko',’ ka,” ka dau.


text:
Boros kad Tuhan, “Kongotood kou no do modsinding do bagi' dot Israil, i tulun ku, i bansa' dot agayo kopio dot id pogialatan do koinsanai'd bansa'. Sindingo' no dokoyu i sinding do pamarayou do poingkaa, ‘Napasi nod Tuhan i tulun dau di noolu-olu'; om nokoidu' no dau i tulun dot Israil di nongoolu-olu',’ ka.


text:
Pootodon ku nondo iyolo' do mantad hilo'd utara om timungon ku iyolo' do mantad id tisan diti pomogunan. Om tumanud indo diyolo' i tulun do bolou om it a' koundaliu, om i tongoondu' di wagu po kosusu om i borosusuon no. Gumuli' indo iyolo' do miagal do bansa' dit agayo dot id pomogunan diti.


text:
Songihad-ihad pondo i tulun ku do gumuli', om insasamadan ku i' iyolo', om woyoon ku. Om pawayaon ku nondo iyolo' dot id kinoiyonon dit ogumu' o bawang, om posusuyon ku iyolo'd ralan dit alana', om a' nondo iyolo' katahub. Miagal oku pod tapa' dot Israil, Ipraim no o tanak ku'd kusai dit id dotuo,” ka dau.


text:
Boros kad Tuhan, “Oi koinsanai'd bansa', pokinongou kou no doho', om popinsusuyo' no dokoyu o boros ku do hilo'd soborong do rahat. Pinotompias ku i tulun ku, nga' timungon ku indo iyolo' om gompion ku do miagal di gompomogompi'd dumba' di momogompi' di dumba' dau.


text:
Nokoidu' ku no o tulun dot Israil, om nakalabus ku do mantad id longon do tulun dit okoris ko' mantad diyolo'.


text:
Rumikot nondo iyolo' do mongoi podsinding dot atataadan do hilo'd Nuluhon do Sion, om otood nondo iyolo' tu' i nipuhawang ku dot id diyolo' o kataadan --- i gandum om i waig dot anggur om i tumau, om i dumba' om i sapi'. Miagal nondo iyolo' di kabun dit opiyopos do waig; tu' haro ngai' nopo dot id diyolo' i korohian diyolo'.


text:
Tontok nopondo do maso'ddi om mintari' nondo om ongotood i kongosumandakan, om ongosonong o ginawo di tongokusai, om i tongomulok po om i kongomolohingan no. Tu' insasamadan ku i' iyolo' om sowolian ku do kataadan i koihadan diyolo'. Om sowolian ku do kosimbayanan i katangaban diyolo'.


text:
Om pakayahanon ku it imam do taakanon dit angawasiu, om patahakon ngai' ku o koinsanai di pokionuon di tulun ku. Iyoho' no i Tuhan o minomoros diti,” ka dau.


text:
Boros kad Tuhan, “Pokinongou pogi'! Haro o tihad dot orongou do mantad hilo'd Rama tihad dit oruol kopio o pogigihad. Mogihad i Rasil di tangaanak dau; tu' a' no iyolo' hino, om a' no iyau milo dot insasamadan.


text:
Tingkod nod mihad om pihidai no ino romou nu. Tu' koinsanai di winonsoi nu dot id tangaanak nu nga' somulian i', gumuli' i' iyolo' do mantad hilo'd pomogunan do pisangod.


text:
Haro po o soro-sorohon dot id dosunsudan nu; tu' gumuli' i' do hiti'd kinoiyonon nu i tangaanak nu. Iyoho' no i Tuhan, o minomoros diti.


text:
Orongou ku i' i tulun dot Israil do mimboros dot atatangaban do poingkaa, ‘Oi Tuhan, miagal daa iyahai di nintorusan di lalang, nga' tinudukan nu i' iyahai do mumboyo'. Pogulio' no iyahai; tu' posodia' i' iyahai do gumuli' dot id diya', oi Tuhan, i Kinorohingan dahai.


text:
Tuminongkiad daa iyahai diya', nga' monosol i' iyahai di winonsoi dahai'ddi. Tu' tontok di nohukuman nu iyahai, om songintudu' po iyahai dot atatangaban. Ointingayaman tomod iyahai om noindaraat iyahai, tu' minomonsoi i' iyahai'd dusa dit omulok po iyahai,’ ka.


text:
Oi Israil, iya' no o tanak di koupusan kopio ku, i tanak do kolisihan kopio ku. Tu' soira' nopo do rolosion ku iya' om osorou tiya' no do mikuwo'd langadon oku diya'. Id diya' poo o ginawo ku; om monginsian oku i' diya'.


text:
Popoingkakat nod pogintutunan, om tandaan no i ralan; ihumon no kawagu i ralan di tadon nu. Guli' no, oi tulun dot Israil, guli' no do hilo'd bandar di tadon dokoyu.


text:
Songkuro po o koloido' dokoyu do mikoduwo o ginawo, oi bansa' dit a' otorodok dot id doho'? Haro no o nowonsoi ku'd wagu om i suwai ko' i gulu do hiti'd pomogunan, miagal pod tondu' di mongintirung do kusai tu' suwai no kopio!” ka dau.


text:
Boros kad Tuhan, it Osundu Kopio, i Kinorohingan dot Israil, “Soira' nopondod pogulion ku i tulun ku do hilo'd pomogunan diyolo' om momoros pondo kawagu i tulun do hilo'd pomogunan do Yohuda om id kawalayan do hilo' do poingkaa, ‘Pologoson nod barakatan do Tuhan i nulu-nulu dot olidang do hilo'd Yorusalim, i kinoiyonon di pinotobilang do maan do dau,’ ka.


text:
Momogun-mogun nondo o tulun do hilo'd Yohuda om hiri'd kawalayan do hilo', om haro nondo o gompongumo, om gompomogompi' do dumba' om sapi' diyolo'.


text:
Om pokorison ku nondo kawagu i tulun dit ohuyan om pakayahanon ku do taakanon o koinsanai'd tulun dit oluhoi dot ololousanan.


text:
Om momoros nondo o tulun do poingkaa, ‘Koolong oku pod koodop om osonong nogi' o topurimanan ku,’ ka.


text:
Iyoho' no i Tuhan o momoros do rumikot nondo o maso do ponuon ku'd tulun om nintorusan iti pomogunan dot Israil om Yohuda.


text:
Om poingkuro nopo do rinulan-rulan ku do tontok di minongutus, om minamahaba' om minangala', om minamaraag, om minamatai oku diyolo', om iyo oku nogiddi do mananom om popoingkakat diyolo' tu' rulan-rulanon ku i' kopio.


text:
Om orikot nopondo o maso'ddi om a' nondo o tulun momoros dot, ‘Iri i molohing o minangakan di tua' dot oonsom, nga' iri i tangaanak dau o tangaro,’ ka.


text:
Suwai ko' isai nopo i mangakan do tua' dot oonsom, om iri no o tangaro; om apatai piya'ndo o tulun nga' iri i dusa dau o kapatai dau,” ka.


text:
Boros kad Tuhan, “Rumikot nondo o maso do momonsoi oku'd tumpongo do wagu dot id tulun dot Israil om id tulun do Yohuda.


text:
Okon nondo ko' miagal di tumpongo di gulu iti, i pinoumpongo ku dot id taki-aki diyolo' do tontok di winoyo' ku iyolo' do suminoliwan do mantad hilo'd Masir. Tu' mulong piya do miagal oku'd sawo diyolo' nga' a' i' diyolo' ginompi' i tumpongo ku dot id diyolo'.


text:
Nga' poingkaa nondo i tumpongo do wagu do poumpongoon ku do tulun dot Israil: Posuangon ku nondo i toturan ku dot id lugu' do ginawo diyolo' om tulison ku iri dot id suang do ginawo diyolo'. Om osiliu oku nondo do Kinorohingan diyolo' om iyolo' nga' osiliu nondod tulun ku.


text:
Om a' nondo minog do monuduk iyolo' do tulun di bansa' diyolo' do mintutun do Tuhan, tu' oinsanan nopondo iyolo' do kotutun doho', dot it ongokoro' po om it angagayo no, nga' kotutun ngai' nopondo doho'. Tu' ompunan ku nondo o dusa diyolo' om a' ku nondo sorohon i kinasalaan diyolo'. Iyoho' no, i Tuhan o minomoros diti,” ka dau.


text:
“Tuhan i' o minanahak dilo tadau do sumiliu'd tanawau do dangadau, om iyau o pinapatahak dilo tulan om rombituon do mogulinau do dongotuong. Gouron dau ilo rahat om rumuab nondo i tumbak, ngaran nopo dau om Tuhan it Osundu Kopio.


text:
Minamatos iyau do solinaid nopo dot a' kosimban o toturan diti pomogunan di natantu' mantad, om osiliu no kasai'd bansa' dot agayo ot Israil.


text:
Ondung otipong daa ilo tawan do koimbagu, om osorisid o pinoimpahan diti pomogunan, om diri nogindo dot iyadaan ku o tulun dot Israil, tu' angaraat i' o winonsoi diyolo'. Iyoho' no i Tuhan o minomoros diti,” ka dau.


text:
Boros kad Tuhan, “Rumikot nondo o maso dot owonsoi kawagu ot id pointongkop do Yorusalim do silihon do bandar ku, do mantad po di walai'd akawas di roitan do Walai'd Akawas do Hananil om gisom di wawayaan do roitan do Wawayaan do Linsuk di ponong id kotonobon.


text:
Om mantad nod hilo' om poinlombus po i wolit do hilo'd nulu-nulu do Garib om kosorili' nogindo do hilo'd Goa.


text:
Oinsanan nopo i rantai, i pinamalabangan di tulun di nangapatai om i pinataaman di rinomos, om koinsanai di koumaan di hilo'd tisan do bawang do Kidron om gisom do korikot do hilo'd wawayaan di roitan do Wawayaan do Kuda' di ponong id koulayon, do potobilangon do maan do doho'. A' nondo oumbalan kawagu do mamaraag ko' mamahaba' i bandar do Yorusalim,” ka dau.


text:
Om boro-boros no o Tuhan dot id doho' di kohopod do toun do pomorintaan di Sodokia, i raja' do Yohuda, om di kohopod om walu' do toun di Raja' Nobukadnisar do momorinta' do Babil.


text:
Tontok nopo do maso'ddi nga' songodon no di soudor di raja'd Babil o Yorusalim, om iyoho' no om nontiilan do hiri'd natad di walai'd raja'.


text:
Nontiilan oku di Raja' Sodokia do hiri, tu' tinondos oku dau do pinopimboros do boros do Tuhan do poingkaa, “Pologoson ku o raja'd Babil do mangala' do bandar diti.


text:
Om i Raja' Sodokia nga' a' no milo'd mogidu'. Patahakon nondo iyau dot id raja' do Babil; om kotimbaba' nondo iyau do raja'ddi om koboro-boros iyau dau.


text:
Om tanggayan nondo i Sodokia do hilo'd Babil om hilo' nondo iyau do poundorong do gisom do hukuman ku iyau. Tu' mulong piya do sumaap daa iyau di tulun do Babil nga' a' i' iyau kamanang. Iyoho' no i Tuhan o minomoros diti,” ka.


text:
do rumikot i Hanamiil, i tanak do kusai di Sulam, i tamanon ku, do mongoi solowot doho' do popoboli di tana' dau dot id doho'. Iri nopo tana' dau om hilo'd Anatot, it id watas do Binyamin. Iyoho' no ot osorupai do momoli di tana' dau tu' iyoho' no o waris dau dit id somok po kopio.


text:
Om rikot noddi i Hanamiil do minongoi solowot doho' do hiri'd natad di walai'd raja' om suhuo' oku no dau do momoli di tana' dau; kosiliu nopo o miagal di nokoboros mantad do Tuhan. Om oilaan ku noddi kopio do minoro-boros o Tuhan doho'.


text:
Om bolio' ku noddi i tana' di Hanamiil om timbango' ku no i tusin do patahakon ku dau. Om kogumuo' nopo do pinomoli ku nga' hopod om turu' o tusin do pirok.


text:
Om minomolohou oku do piro-piro o tulun do sasi', om soinai ku noddi om saapai ku i surat di kinopomolian dot id toguang diyolo'. Om timbango' ku noddi i tusin do hiri'd ponimbangan.


text:
Om onuo' ku noddi goduwo i solinan di surat do kinopomolian --- i tinulisan di piniokunan om i kinotontuan; i solinan di sinaapan om iri nogi' it a' sinaapan.


text:
Om patahako' goduwo ku nori dot id di Baruk, i tanak di Noria, i manangaki di Maksia. Pinatahak goduwo ku i surat diri dot id dau dot id toguang di Hanamiil om i sasi' di suminain di surat do kinopomolian om id toguang di tulun do songirikau do hiri'd natad di walai'd raja'.


text:
“Sinuhu' oku'd Tuhan, it Osundu Kopio, i Kinorohingan dot Israil, do manganu diti duwo o surat, i surat do kinopomolian di sinaapan om i solinan di surat dit a' sinaapan, om poopion noti dot id suang do luping, om a' i' araag do piro-piro o toun.


text:
Nokoboros nod Tuhan, it Osundu Kopio, i Kinorohingan dot Israil, dot oboli indo kawagu o walai om tana' om kabun dot anggur do hiti'd pomogunan diti,” ka dau.


text:
“Oi Tuhan, it Asawat Kopio, winonsoi nu iti pomogunan om ilo tawan dot i sinundu nu om i kinoris nu dit agayo kopio o pinomonsoi; aiso' i' ot a' nu milo'd wonsoyon.


text:
Pinopointalang ko do kosianan nu di mompus-ompus dot id piro-piro noribu o tulun, nga' momohukum ko i' ma do tulun dot i dusa do komolohingan diyolo' o kopomohukuman nu. Iya' no o Kinorohingan dit abantug om okoris; ngaran nu nopo om Tuhan it Osundu Kopio.


text:
Kopunong ngai' i' i tontuon mantad nu do wonsoyon nu, om koimayaan ngai' i wonsoyon nu. Om okito ngai' nu i' o wonsoyon do tulun om somulian nu iyolo' do miontok di wonsoyon diyolo'.


text:
Di nopo di gulu po om miningwonsoi ko do kopusahan om koimayaan do hilo'd Masir, om maso nu i' do momonsoi ngai'ddi do gisom piya'd baino' do hiti'd Israil om id pogialatan do koinsanai'd bansa'd suwai, gisom diri dot abantug ko do hinonggo-honggo nopo.


text:
Pinosoliwan nu i tulun nu do mantad hilo'd Masir dot i kongopusahan om i kongoimayaan di pinonompurolosi nu di pisangod dahai, om i sinundu om kinoris nu o pinakai nu do pinoposoliwan diyolo'.


text:
Pinatahak nu diyolo' iti tana' dot osonong om oluhub, do miagal di pinabatos nu dot id taki-aki diyolo'.


text:
Nga' soira'ddi nokorikot iyolo' do hiti'd pomogunan diti om di nasanganu diyolo' iti, om a' iddi iyolo' minumboyo' di pinonuhuan nu om a' tuminanud di pinonudukan nu; aiso' i' o tiso' di pinonuhuan nu diyolo' do winonsoi diyolo'. Om porikoto' ngai' nu noddi iti kosusaan dot id diyolo'.


text:
Nokopoingkakat no i tulun do Babil do tolig do ponurungku', om maso no diyolo'd sumaap. Kosuang nondo dot id longon diyolo' iti bandar diti tu' haro i' o pisangadan, om mononglous, om toruo-ruol. Om okito nu i' do nabayaan ngai' no i pinoboros nu.


text:
Nga' iya' nogi', oi Tuhan, it Asawat Kopio, o minonuhu' doho' do momoli di tana' dot id toguang do piro-piro o sasi', do mulong piya do potionuon nod tulun do Babil iti bandar,” kangku.


text:
Patahakon ku nondo iti bandar diti dot id di Raja' Nobukadnisar, i raja' do Babil, om id soudor dau; om aanu nondo diyolo' iti


text:
om tutudan diyolo'. Sorobon nondo diyolo' iti do mitonggoi'ddi kawalayan di tulun di pinopotogod doho' tu' mintutud i' iyolo' do kominyan dot id Baal do hiri'd sakai'd taap do walai diyolo', om pinopotungu iyolo' do waig dot anggur do maan do podsubak do tingolig.


text:
Mantad poddi nosiliu id bansa' o tulun dot Israil om tulun do Yohuda, om pinaparaat no iyolo' do ginawo ku om pinopotogod iyolo' doho' tu' araat i' o winonsoi diyolo'.


text:
Mantad poddi tadau do kinapamansayan diti bandar om pinopotogod no om pinapalasu' do ginawo ku i tulun do hiti'd bandar diti. Om gowoi poddi om raagon ku iti bandar


text:
tu' araat ngai' i' o winonsoi di tulun do Yohuda om i tulun do Yorusalim, om i raja' om i boyoon diyolo', om it imam om i nabi di tuhoton diyolo'.


text:
Tuminolikud iyolo' doho'; om mulong piya dot a' oku tuminingkod do minonuduk diyolo' nga' a' i' iyolo' minokinongou om a' kuminorologo.


text:
Om iri piya tingolig diyolo' di kososomu' kopio nga' nongoi i' poiyono' do hiri'd Walai'd Sasambayangan dot Agayo, i tiyonon do sumambayang dot id doho'; om sinosomu' diyolo' o kinoiyonon diri.


text:
Pinopoingkakat nogi' iyolo' do pananaraban do porsombahan do sorobon dot id di Baal do hilo'd Rantai do Hinom, do maan do patahakan di tangaanak diyolo'd kusai om tondu' dot id di Molok, i tingolig diyolo'. A' ku i' iyolo' sinuhu' do momonsoi'd miagal diri om a' ku no daa soro-sorohon do momonsoi iyolo' do miagal kopio'ddi karaat om gisom do nakabayayat diri di tulun do Yohuda do momonsoi'd dusa,” ka dau.


text:
Boros kad Tuhan, i Kinorohingan dot Israil, dot id doho', “Oi Yoromia, mimboros i bansa' dot Israil do pisangadan om mononglous om toruo-ruol o paparatu' diti bandar dot id suang do longon do raja'd Babil. Om pokinongou-nongou po pogi' diti poboroson ku do suwai ko' iri.


text:
Timungon ku nondo o koinsanai di tulun do mantad id toinsanan o pomogunan di pinotompiasan ku diyolo' tu' notogod kopio oku no, om nakalasu' o ginawo ku, om pogulion ku nondo kawagu iyolo' do hiti'd kinoiyonon diti, om pologoson ku iyolo' dot osimbayan do momogun-mogun do hiti.


text:
Om onuan ku nondo iyolo' do koisa-isaan do ginawo om iso-iso' o pokiririkatan dot id suang do koposi-posion diyolo'; om momusou indo kasai' iyolo' doho' do gisom dot alaid. Om iti nondo o popoinsonong diyolo' om i sinakagon diyolo'.


text:
Om momonsoi oku nondo do tumpongo di mompus-ompus dot id diyolo', om a' oku monolikud diyolo', suwai ko' mingwonsoi oku nondo kasai' dit ongosonong dot id diyolo'; om onuan ku iyolo' do ginawo dit oronok om momusou doho' do mikuwo'd aayi-ayi' kopio o ginawo, om a' indo iyolo' minsodu' doho'.


text:
Osonong indo o ginawo ku do mingwonsoi dot osonong dot id diyolo' om otorodok oku om aayi-ayi' kopio o ginawo ku do popoundorong diyolo' do hiti'd pomogunan diti do gisom dot alaid.


text:
Tu' poingkuro nopo do pinoporikot oku do koinsanai di kosusaan dit awagat kopio dot id bansa'dti, om iyo oku noddi do poporikot do koinsanai dit ongosonong di pinabatos ku dot id diyolo'.


text:
Om momoli indo kawagu o tulun do tana' do hiti'd pomogunan diti, i roitan daa dokoyu do, tana' di kowotuan; it aiso' o tulun om aiso' o nintorusan, tu' nakatahak no dot id tulun do Babil. Nga' oboli indo kawagu o tana' dot id pomogunan diti.


text:
Om momoli indo o tulun do tana' do tusin do pirok o pomoli, om monulis do surat do kopomolian, om saapan diyolo' iri do saap, om momolohou do sasi' do hilo'd watas do Binyamin, om hilo'd posorili' do Yorusalim, om id koinsanai'd bandar do Yohuda, om id bandar di hilo'd watas do konuluhanan, om id bandar di hilo'd guas do nuluhon, om i hilo'd ponong id salatan do Yohuda. Tu' pogulion ku nondo iyolo' dot id pomogunan diyolo'. Iyoho' no i Tuhan o minomoros diti,” ka dau.


text:
Om tontok di poinggiil oku po do hiri'd natad di walai'd raja', om boro-boros po kawagu o Tuhan dot id doho'.


text:
“Pomolohou no doho' om simbaron ku i' iya'; om sunudan tiya' di kopusahan kopio om i koimayaan kopio, it a' nu po noilaan do gulu.


text:
Tu' poingkaa no o boros ku, iyoho' i Tuhan, i Kinorohingan dot Israil, do pasal diti kawalayan do hiti'd bandar diti, om pasal di kawalayan do raja' do hiti'd Yohuda, i raagon nondo om habaon do tontok do songodon om turungkuon iti bandar.


text:
Om aiso' no o guna' do sumaap do tulun do Babil. Tu' momonu' nori diti bandar do rata'd tulun di patayon ku tu' alasu' no kopio o ginawo ku om otogod oku diyolo'. A' oku no siontong diti bandar tu' minomonsoi i' dot araat o tulun do hiti.


text:
Nga' tondulion ku nondo o bandar diti om tondulion ku o koiyon-iyono' di tulun do hiti, om onuan ku iyolo' do kokorisan om posimbayanon kopio ku iyolo' om aiso' nondo o koligagaanan diyolo'.


text:
Om tondulion ku nondo kawagu o kosimbayano' dot Israil om Yohuda, om pogiroton ku kawagu iyolo' do miagal di gulu po.


text:
Om lihungan ku indo iyolo' do mantad id koinsanai di dusa do nowonsoi diyolo' dot id doho', om ompunan ku iyolo' di dusa diyolo' do suminaap doho'.


text:
Om osiliu nondo o bandar do Yorusalim do tadon do kataadan, om abantug, om osiliu do kaandasan ku; om oinsanan nopondo o bansa' do hiti'd pomogunan do korongou do koinsanai dit ongosonong do winonsoi ku dot id bandar diti. Om moddosi nondo iyolo' om gagaran om momusou doho' do korongou do koinsanai di kosonongo' om kosimbayano' di patahakon ku dot id bandar diti,” ka dau.


text:
Boros kad Tuhan, “Momoros o tulun do kinoiyonon nopodti om nosiliu pod tana' do kowotuan; tu' aiso' no o tulun om aiso' o nintorusan do poingiyon do hiti. Om otopot i' o boros diyolo'ddi, tu' iri nopo kabandaran do Yohuda om i karalan-ralanan do hilo'd Yorusalim om oingou po tomod, tu' aiso' no o tulun om aiso' o nintorusan do poingiyon do hilo'.


text:
Nga' hiti nogindod kinoiyonon diti dot orongou kawagu o pinongkisan dot aarapadan om kataadan do tontok do poginakanan do kumawin. Om orongou nondo o tulun do modsinding do tontok do papatahak iyolo'd porsombahan do kounsikahan do hilo'd Walai'd Sasambayangan dot Agayo. Om momoros nondo iyolo' do poingkaa, ‘Pongunsikou nod Tuhan, it Osundu Kopio, tu' osonong i' kopio iyau om mompus-ompus o kosianan dau,’ ka. Om tondulion ku indo o kosimbayano' do pomogunan diti do miagal di gulu po. Iyoho' no i Tuhan o minomoros diti,” ka dau.


text:
Boros kad Tuhan, it Osundu Kopio, “Hiti nod pomogunan diti, i nosiliu no daa do tana' do kowotuan, om it aiso' no o tulun om aiso' o nintorusan do poingiyon, do haro nondo kawagu o sakot do paakan-akanan om poundarangan di gompomogompi'd dumba' di dumba' diyolo'.


text:
Om hilo'd kabandaran di hilo'd watas do konuluhanan, om i hilo'd guas do nulu-nulu do ponong id kotonobon, om hilo'd ponong id salatan do Yohuda, om hilo'd watas do Binyamin, om hilo'd kawalayan di posorili' do Yorusalim, om hilo'd kabandaran do Yohuda, do mongintob nondo kawagu i gompomogompi'd dumba' di dumba' diyolo'. Iyoho' no i Tuhan o minomoros diti,” ka dau.


text:
Boros kad Tuhan, “Rumikot nondo o maso do bayaanon ku i batos di pinoboros ku dot id tulun dot Israil om id tulun do Yohuda.


text:
Tontok nopondo do maso'ddi om momili' oku nondo do songulun o raja' dit otulid do mantad id sinakagon di Daud. Om momonsoi nondo iyau dit otulid om otopot do pointongkop do pomogunan diti.


text:
Om tontok nopondo do maso'ddi om koidu' nondo o Yohuda om Yorusalim do mantad id pisangod, om osimbayan om aiso' o koligagaanan diyolo'. Om iti nondo o ngaran do pomungaran do bandar do Yorusalim: ‘Tuhan i gampamasi toko’.


text:
Iyoho' no i Tuhan, o mamatos do haro kasai' nopondo o sinakagon di Daud dot osiliu'd raja' dot Israil.


text:
Om haro kasai' ot imam, i mantad id payat di Liwi, do mogobi-obi' doho' om papatahak do porsombahan di sorobon om papatahak do porsombahan do gandum om porsombahan di sumbolion,” ka dau.


text:
“Nokopomonsoi oku nod tumpongo dot id tadau om id totuong, gisom do rumikot kasai' nopo o dangadau om dongotuong do tontok di koririkatan kasai'; om a' no milo do pakaisoon i tumpongo ku'ddi.


text:
Om nokopomonsoi oku nogi' do tumpongo dot id di Daud, i susuhuon ku, do haro kasai' nopondo o sinakagon dau do sumiliu'd raja', om nokopomonsoi oku do tumpongo dot id imam, i sinakagon di Liwi, do mogobi-obi' kasai' iyolo' doho'. Om a' no milo do pakaisoon i tumpongo ku'ddi.


text:
Om posopohon ku nondo o sinakagon di Daud, i susuhuon ku, om it imam do mantad id payat di Liwi di mogobi-obi' doho', do gisom do miagal pod rombituon tu' a' no ointob-intob do hilo'd tawan, om miagal di togis do hilo'd tisan do rahat tu' a' no milo'd intobon,” ka dau.


text:
“A' nu toi pinokinongou i pinimboros diti tulun do poingkaa, ‘Naadaan nod Tuhan ot Israil om Yohuda, i duwo o bansa' do pinili' dau,’ ka. Om mongindaraat diri iyolo' di tulun ku, tu' sorohon no diyolo' dot okon noddi ko' bansa' dot agayo i tulun do songonuon ku.


text:
Nga' iyoho' no i Tuhan, o nokopongumpongo do tadau om totuong, om iyoho' o minomonsoi dit oturan do mongulud do tawan om pomogunan.


text:
Om poingkuro oku nopo do minomonsoi do miagal diri, om iyo oku nogiddi do popogirot di tumpongo ku dot id sinakagon di Yakub, om id di Daud, i susuhuon ku. Om pilion ku nondo o songulun di sinakagon di Daud do momorinta' di sinakagon di Abraham, om i Isak, om i Yakub. Om insianan ku indo iyolo', om posimbayanon kawagu ku iyolo',” ka dau.


text:
Om boro-boros no o Tuhan dot id doho' do tontok di sumaap no do Yorusalim om i kabandaran do hiri'd posorili' i Raja' Nobukadnisar, i raja' do Babil do miwoyo' do koinsanai di soudor dau, om koinsanai di pomorintaan om bansa' di porintaon dau.


text:
Om suhuo' oku nod Tuhan, i Kinorohingan dot Israil do mongoi pomisunud di Sodokia, i raja' do Yohuda do poingkaa, “Iyoho' no i Tuhan, o papatahak diti bandar dot id raja' do Babil, om maan nondo dau tutudai iti.


text:
Om iya' piya nga' a' no milo do mogidu', tu' atantu' no dot atangkap ko om katahak ko dot id dau. Om kosolowot ko nondo dau om koboro-boros kopio ko dau; om koongoi ko nondo do hilo'd Babil.


text:
Nga' pokinongou pogi' diti poboroson ku do pasal diya', oi Sodokia. A' ko indo apatai dot id pisangadan,


text:
tu' osonong i' o kapatai-patayo' nu. Om poingkuro nopo i rayat do minodtutud do kominyan do pomusou di komolohingan nu di minomorinta' dot id gulu ko' iya' do tontok di linobong iyolo', om iyo nogiddi iyolo' do momusou diya', tu' modtutud i' iyolo' do kominyan do pomusou diya'. Om mogihad nondo iyolo' om momoros dot, ‘Adai, napatai no i raja' toko',’ ka. Iyoho' no i Tuhan o minomoros diti,” ka dau.


text:
do tontok di songodon no di raja' do Babil o bandar diri. Om songodon nogi' di soudor diri o bandar do Lakis om Asika, om iri po daa o bandar di kitolig do hilo'd Yohuda.


text:
di turipon diyolo' di bansa' dot Ibrani, i tongokusai om i tongoondu'; om aiso' indo o tongosongulun piya do bansa' dot Israil do moniliu do turipon di sompi' ko' dau'd bansa'.


text:
Om oinsanan nopoddi i rayat om i boyoon diyolo' do minomonsoi do tumpongo do popoidu' di turipon diyolo' om a' nondo moniliu kawagu diyolo' do turipon. Om poiduwo' ngai' no diyolo' i turipon diyolo'ddi.


text:
Nga' alaid-laid noddi om wolihai po kawagu diyolo' o pomusorou diyolo', om ngoyo' no kawagu diyolo' i turipon di pinoidu' daa diyolo'ddi om sansagai po kawagu diyolo' iyolo' do sumiliu'd turipon.


text:
Om suhuo' oku noddi do Tuhan, i Kinorohingan dot Israil do popoboros dot id tulun diri do poingkaa, “Minomonsoi oku do tumpongo dot id komolohingan dokoyu di gulu po di pinosoliwan ku i' iyolo' do mantad hilo'd Masir, om di pinoidu' ku iyolo' do mantad id pinonguripanan. Om sunudai ku no iyolo' do,


text:
pointikid-tikid do koturu'd toun, om apatut nod poiduwon diyolo' o koinsanai di tulun dot Ibrani di nosiliu do turipon diyolo' do solinaid dot onom o toun. Nga' a' i' minokinongou om a' minamadul di pinoboros ku i kongomolohingan dokoyu di gulu po.


text:
Om tontok di piro-piro o tadau do nakatalib om sinimbanan dokoyu o kowoyo-woyoon dokoyu om minomonsoi kou di korohian ku. Oinsanan kou nopo do nakaakun do popoidu' di tulun dot Israil di nosiliu'd turipon, om minomonsoi kou do tumpongo dot id toguang ku do hilo'd Walai'd Sasambayangan dot Agayo, i tiyonon do sumambayang dot id doho'.


text:
Nga' tontok di winolihan kawagu dokoyu o pomusorou dokoyu om minongindaraat kou'ddi doho'. Tu' oinsanan kou nopo do minongoi panganu kawagu di turipon di tongoondu' om tongokusai di pinalabus daa dokoyu om pinologos do mongoi do honggo nopo o korohian diyolo'. Nga' sinansagan iddi dokoyu kawagu iyolo' do sumiliu'd turipon dokoyu.


text:
Om gowoi poddi do momoros oku, iyoho' i Tuhan, dot a' kou minumboyo' do boros ku, om a' kou pinopoidu' di sompi' ko' bansa' dot Israil. Om iyo nopoddi, om poiduwon ku no kopio iyokoyu'd baino'. Om aala' kou indo dot id pisangadan, om oontok kou'd toruo-ruol om mononglous. Om poronobon ngai' ku nopondo o koinsanai'd bansa' do hiti'd pomogunan do kokito di wonsoyon ku dot id dokoyu.


text:
Iri nopo i boyoon do Yohuda om Yorusalim om i pagawai do walai'd raja', om it imam om koinsanai'ddi boyoon, om nokopomonsoi no do tumpongo dot id doho'. Om nokogirot no diyolo' i tumpongo'ddi. Pinopogirot nopoddi om minonumbali' iyolo'd sapi', om pipapaso' no, om pamanau no iyolo' do hiri'd pialatan di duwo o papas. Nga' tinolibambanan iddi diyolo' i tumpongo'ddi om a' tinanud it oturan di tumpongo. Gowoi pondo om wonsoyon ku dot id diyolo' o miagal di winonsoi diyolo' dot id sapi'ddi.


text:
Om patahakon ku nondo iyolo' dot id pisangod dit orohian do mamatai diyolo'. Om osiliu pondo do taakanon do tombolog om nintorusan o rata' diyolo'.


text:
Om patahakon ku nondo i Sodokia, i raja' do Yohuda, om i pagawai dau dot id pisangod diyolo' dit orohian do mamatai diyolo'. Patahakon ku nondo iyolo' dot id soudor do raja' do Babil, i nokotongkiad no dokoyu.


text:
Moro-boros oku nondod monuhu', om gumuli' nondo iyolo' do hiti'd bandar diti. Om songodon nondo diyolo' iti bandar, om solodon, om tutudan diyolo'. Om silihon ku nondod tana' dit a' sunian o hilo'd kabandaran do Yohuda om a' iyonon do tulun. Iyoho' no i Tuhan, o minomoros diti,” ka dau.


text:
Tontok di nosiliu i Yoyakim i tanak di Yosia, do raja' do Yohuda, om boro-boros no o Tuhan dot id doho' do poingkaa,


text:
“Ongoi no boro-boros di tulun do Rikab, om angatan i' iyolo' do mongoi do hilo'd Walai'd Sasambayangan dot Agayo, om sumuang kou no dot id iso' o bilik, om poinumon nogindo iyolo' do waig dot anggur,” ka dau.


text:
Om ngoyo' ku no angatai i Yaasania, (i tanak di Yoromia, i manangaki di Habisinia) om miwoyo' do koinsanai di tobpinai dau om i tangaanak dau do tongokusai; oinsanan nopo it id payat do Rikab do nangatan ku.


text:
Om angatai ku no iyolo' do mongoi'd hiri'd Walai'd Sasambayangan dot Agayo om suang no iyahai do hiri'd bilik di tumatanud di Nabi Hanan, i tanak di Yogdalia. Iri no i bilik dit id somok di bilik do pagawai'd suwai, it id sawa-sawat di bilik di Maasiya, i tanak di Sulam. I Maasiya nopo nga' pagawai dit asawat o pangkat do hiri'd Walai'd Sasambayangan dot Agayo.


text:
Om posurung oku noddi do sangkir om galas di noponu' do waig dot anggur dot id tulun do Rikab diri. Om boro-boros oku no dot id diyolo' do poingkaa, “Inum kou!” kangku.


text:
Nga' boros ka diyolo', “A, a' i' iyahai monginum do waig dot anggur tu' nosunudan no iyahai di Yonadab i tanak di Rikab, i taki-aki dahai, dot a' iyahai om i sinakagon dahai koino-ino do monginum do waig dot anggur. Om a' kasai' no iyahai koino-ino do monginum diri do gisom dot alaid.


text:
Om a' nogi' iyahai koino-ino do momutanom ko' mananom po ko' momoli do kabun dot anggur. Om a' iyahai koino-ino do momonsoi'd walai do solinaid dahai do poimpasi, suwai ko' miyon kasai' nopo iyahai dot id kiim, om koundorong i' iyahai do hiti'd pomogunan diti do miagal do sompogunan.


text:
Om noumboyo' ngai' i' dahai i boros di Yonadab. Tu' a' i' iyahai, om i sawo dahai, om i tangaanak dahai monginum do waig dot anggur do solinaid dahai do poimpasi.


text:
Om a' iyahai momonsoi do walai do tiyonon dahai, suwai ko' miyon nopo iyahai dot id kiim. Om aiso' o kabun dot anggur dahai ko' tumo ko' gandum po do maan do tonomon. Nangatanud ngai' nopo dahai i pinonuhuan di Yonadab i taki dahai, dot id dahai, om aiso' no o tiso' dot a' dahai natanud.


text:
Nga' soira' di ruminikot i Nobukadnisar i raja' do Babil, do mongoi panangod diti pomogunan, om kopogiokunai no dahai do mogidu' do mantad id soudor do Babil om mantad id soudor do Siria, om ongoi no iyahai do hiti'd Yorusalim. Om iri no o kinoiyan-iyanan dahai do hiti,” ka diyolo'.


text:
Om suhuo' oku noddi do Tuhan, it Osundu Kopio, i Kinorohingan dot Israil do mongoi solowot di tulun do Yohuda om Yorusalim om moro-boros dot id diyolo' do poingkaa, “Muhot oku, iyoho' i Tuhan, ondung nokuro tu' a' kou mokinongou doho' om a' tumanud do ponuhuan ku.


text:
Noduhan di Yonadab i sinakagon dau do monginum do waig dot anggur, om numboyo' i' diyolo' i pinogoduhan diri. Om gisom do baino' nga' aiso' i' o tiso' diyolo' do monginum do waig dot anggur. Nga' iyokoyu nopo om a' i' minokinongou doho' mulong piya dot aiso' a kotingkadan ku do minsunud dokoyu.


text:
A' oku nopo otingkod-tingkod do popingrikot di susuhuon ku, i nabi, dot id dokoyu. Om nonuan kou diyolo' do nosihat do poposonong do kowoyo-woyoon dokoyu om tumingkod do momonsoi'd araat. Om pinoinsan kou diyolo' dot a' tumuku' dot id tingolig om a' modsubak diri, om koundorong kasai' kou i' do hiti'd pomogunan di pinatahak ku dot id dokoyu om id taki-aki dokoyu. Nga' a' kou i' minamadul diri om a' kou minokinongou doho'.


text:
Iri nopo sinakagon di Yonadab om minumboyo' i' kopio do boros di taki- aki diyolo', nga' iyokoyu nopo om a' i' mokinongou doho'!


text:
Gowoi pondo om iyoho' no i Tuhan, it Osundu Kopio, i Kinorohingan dot Israil, o poporikot dot id dokoyu, i tulun do Yohuda om Yorusalim do koinsanai di kosusaan do porotuon ku dot id dokoyu, do miagal di nokoboros ku. Om wonsoyon ku pogi' o miagal diri nga' a' kou i' minokinongou do tontok di minoro-boros oku dokoyu om a' kou suminimbar do tontok di linohou ku iyokoyu,” ka dau.


text:
Om boro-boros oku noddi dot id tulun di mantad id payat do Rikab do poingkaa o boros do Tuhan, it Osundu Kopio, i Kinorohingan dot Israil, dot id diyolo', “Minumboyo' kopio kou i' do koinsanai di boros di Yonadab, i taki- aki dokoyu, om tinanud dokoyu o koinsanai di pinonuhuan dau om winonsoi dokoyu o miontok di boros dau dot id dokoyu.


text:
Om iri no o kapamatasan ku, iyoho' i Tuhan it Osundu Kopio, i Kinorohingan dot Israil, do haro kasai' nopondo o kusai do mantad id sinakagon di Yonadab i tanak di Rikab, do mogobi-obi' doho',” ka.


text:
Tontok di kaapat nod toun di Yoyakim i tanak di Yosia, do raja' do Yohuda, om boro-boros no o Tuhan dot id doho' do poingkaa,


text:
“Ongoi anu dot iso' o karatas do linopi om potulison i' do hiri o koinsanai di boros di pinoboros ku diya' do pasal dot Israil, om Yohuda om koinsanai'd bansa'. Tulison ngai' no i boros ku do mantad po di minoro-boros oku i' diya' dit insan i', di maso pod i Raja' Yosia o momorinta' om gisom do baino'.


text:
Tu' nunu koilo-ilo do korongou nopondo i tulun do Yohuda do koinsanai di kosusaan di porotuon ku dot id diyolo', om tumingkod i' dotindo iyolo' do momonsoi'd araat. Om ompunan ku indo i kasalaan om i dusa diyolo',” ka dau.


text:
Om lohowo' ku noddi i Baruk i tanak di Noria, om tuliso' ngai' no dau i boros di pinoboros do Tuhan dot id doho', do maso ku do popoboros diri. Om potuliso' no dau do hiri'd karatas di linopi.


text:
Om sunudai ku noddi i Baruk do poingkaa, “A' oku noddi pologoson do sumuang di Walai'd Sasambayangan dot Agayo.


text:
Nga' tontok nopondo do puasa o tulun, om basaon no dot opuhod i pinoboros ku di tinulis nu, om koinsanai di pinoboros do Tuhan dot id doho'. Basaon nori dot id kinoiyonon di korongou ngai' o koinsanai'd tulun, om iri nogi' i tulun do Yohuda di rumikot do mantad id kawalayan diyolo'.


text:
Om iri i' daa'ndo o koodsuur diyolo' do sumambayang dot id Tuhan om kumorologo do mantad id kowoyo-woyoon diyolo' dot araat. Tu' otogod no kopio o Tuhan diyolo' om orison dau iyolo',” ka dau.


text:
Om wonsoyo' ngai' nopo di Baruk o miontok di pinonuhuan ku dau. Tu' basao' ngai' nopo dau i boros do Tuhan do hiri'd Walai'd Sasambayangan dot Agayo.


text:
Om tontok di toun do kolimo di tulan do kosiam do pomorintaan di Yoyakim, i raja' do Yohuda, om puasa noddi o koinsanai di rayat do mokiinsian do Tuhan. Om iri tulun di poingiyon do hilo'd Yorusalim om koinsanai di rayat do mantad id kawalayan do Yohuda di ruminikot do hilo', nga' puasa ngai' nogi'.


text:
Om basao' noddi di Baruk i boros ku di pinotulis do hiri'd karatas di linopi, om oinsanan nopo i tulun do minokinongou'ddi. Binasa' dau iri do hiri'd Walai'd Sasambayangan dot Agayo, do hiri'd bilik di Gamaria, i tanak di Sapan, i gomponulis do pomorinta'. Iri nopo bilik dau om hiri'd natad di ponong id sokid, it id toning di ralan do sumuang do hiri'd wawayaan di roitan do Wawayaan do Wagu di Walai'd Sasambayangan dot Agayo.


text:
Om soira' di norongou di Mikaya i tanak di Gamaria, i manangaki di Sapan, o koinsanai di boros do Tuhan di pointulis do hiri'd karatas di linopi diri, i binasa' di Baruk,


text:
om ongoi no iyau do hiri'd bilik di gomponulis do pomorinta', i hiri'd walai do raja'. Om songirikau ngai' nod hiri i piro-piro pagawai: i Ilisama i gomponulis do pomorinta', om i Dilaya i tanak di Somaya, om i Ilnatan i tanak di Akbor, om i Gomaria i tanak di Sapan, om i Sodokia i tanak di Hanania om koinsanai di pagawai do suwai.


text:
Om posunudo' ngai' no di Mikaya diyolo' o koinsanai di boros do norongou dau di binasa' di Baruk do hiri'd Walai'd Sasambayangan dot Agayo.


text:
Om suhuo' noddi di piro-piro pagawai i Yohudi, (i tanak di Nitania, i manangaki di Solomia, i manangaki di Kusi) do mongoi popoboros dot id di Baruk do poingkaa, “Ngoyo' i surat di linopi di binasa' nu dot id tulun dot ogumu'ddi, om mongoi nod hiti,” ka. Om ngoyo' no di Baruk i surat di linopi'ddi om ongoi no iyau do hiri'd diyolo'.


text:
Om boros ka diyolo' dot id dau, “Irikau, om basaon i' dot id dahai ino surat do linopi,” ka. Om basao' no di Baruk iri.


text:
Om tontok di nabasa' dau iri, om kooris no iyolo', om pogiboro-boros noddi iyolo' do poingkaa, “Apatut moti' do ngoyon toko' sunudai i raja' do koinsanai'd boros diri dot oruhai,” ka.


text:
Om uhoto' no diyolo' i Baruk, “Sunudai bo iyahai ondung poingkuro ko do minonulis ngai' do boros diti? Pinoboros di Yoromia dot id diya' iti, om tuliso' nu noddi?” ka diyolo'.


text:
Om boros kad i Baruk do suminimbar, “Oo, koinsanai diti boros diti om pinoboros ngai' di Yoromia om pitulis-tulis ku do hiti'd karatas do pinsil dawat o pinonulis ku,” ka dau.


text:
Om boros kaddi di piro-piro pagawai dot id di Baruk, “Pamanau nogi' kopio, om mongoi kou i' di Yoromia lisok. Om kada' nod haro o songulun piya do koilo di lisokon dokoyu,” ka diyolo'.


text:
Om poopio' no di piro-piro pagawai i surat do linopi diri do hiri'd bilik di Ilisama, i gomponulis do pomorinta' om ongoi noddi iyolo' solowot di raja', om posunudo' ngai' nopo diyolo' i boros diri dot id dau.


text:
Om suhuo' noddi di raja' i Yohudi do mongongoi di surat di linopi'ddi, om ngoyo' no dau do mantad id bilik di Ilisama, om basao' noddi di Yohudi dot id raja' om id toinsanan di pagawai di songingkakat do hiri'd posorili' di raja'.


text:
Tontok nopoddi nga' tulan do kosiam, om poirikau i raja' do hiri'd walai do raja' di maso dot osogit. Om mikit-sikit o tapui do hiri'd ropuhan dot id dotoguangan dau.


text:
Om pointikid-tikid dot aayi' di Yohudi do mambasa' o tolu ko' apat o kinoiyonon om pompodon no di raja' iri do pisau dot okooro' o pomompod, om pataamon no dau do hiri'd tapui, do gisom do nosorob ngai' i surat di linopi'ddi do hiri'd tapui.


text:
Om aiso' i' o tiso' piya diyolo', i raja' ko' iri po pagawai dau do nooris do nokorongou di boros diri, om aiso' i' ot id pogialatan diyolo' do pinopointalang do monosol.


text:
Nga' minogodu tomod i' daa i Ilnatan om i Dilaya om i Gamaria di raja' do monorob di surat di linopi'ddi, nga' a' i' di raja' pinokinongou iyolo'.


text:
Om suhuo' no daa'ddi di raja' i Yiramiil i tanak di raja', om i Soraya, i tanak di Asriol om i Solomia i tanak di Abdiil do mongoi panangkap doho' om i Baruk, i gomponulis ku. Nga' linisok i' iyahai'd Tuhan.


text:
Om soira' di notutudan di raja' i surat di linopi'ddi, i pinotulisan di Baruk di boros di pinoboros ku, om suhuo' oku nod Tuhan


text:
do mongoi panganu kawagu do karatas do suwai di linopi om tulisan i' iri do koinsanai di pinotulis di hiri'd karatas di linopi di koinsan i'.


text:
Om suhuo' oku nod Tuhan do popoboros dot id raja' do poingkaa, “Tinutudan nu i surat di linopi'ddi, om minonguhot ko di Yoromia ondung nokuro tu' pinotulis dau do hiri dot atantu' no do rumikot i raja' do Babil do mongoi pamaraag do pomogunan diti om mongoi pamatai do tulun om nintorusan do hiti.


text:
Om iri noddi o kapamarasan ku, iyoho' i Tuhan, dot id diya', oi Raja' Yoyakim, dot aiso' no o tiso' do sinakagon nu do kopomorinta' do pomorintaan di Daud. Om i rata' nu nga' pataamon nopo om osidangan do tadau do dangadau om abalabahan do dongotuong.


text:
Om hukuman ku nondo iya', om i sinakagon nu om i piro-piro pagawai nu, tu' nokowonsoi ngai' kou i' do dusa. Om porikatan ku nondo iyokoyu om koinsanai di tulun do poingiyon do hilo'd Yorusalim, om i tulun do Yohuda, do koinsanai di kosusaan di pinoboros ku do porikoton ku dot id dokoyu, tu' a' kou i' minamadul di pinongoris ku dokoyu,” ka.


text:
Om anu oku noddi do karatas do suwai di linopi om patahako' ku no dot id di Baruk, i gomponulis ku. Om popitulis-tulison diri dau do hiri i boros do poboroson ku. Om pinotulis ngai' nogi' di Baruk do hiri o koinsanai di boros di hiri'd surat di linopi dit id gulu, om rinuhangan do piro-piro kawagu o boros do miagal diri.


text:
Om pilio' no di Nobukadnisar i raja' do Babil, i Sodokia, i tanak di Yosia, do sumiliu do raja' do hilo'd pomogunan do Yohuda do suminowoli di Yoyakin i tanak di Yoyakim, i nidu' dau do raja'.


text:
Nga' a' i' i Sodokia om i piro-piro pagawai dau, om i rayat do pomogunan diri minumboyo' di boros do Tuhan di pinosunud ku.


text:
Nga' insan o maso, om ponuhu' no i Raja' Sodokia di Yukal, i tanak di Solomia, om i Sipania it Imam, i tanak di Maasiya do mongoi ponuhu' doho' do sumambayang dot id Tuhan, i Kinorohingan dahai do mogobi' di bansa'.


text:
Om tontok nopo do maso'ddi om a' oku po nokogiil om osimbayan oku po do mimpanau dot id pogialatan di rayat.


text:
Maso no daa di soudor do Babil do monurungku' do Yorusalim, nga' tontok di nokorongou iyolo' do nakapamanau no i soudor do Masir do mantad hilo'd Masir do mongoi sangod, om poggidu' noddi iyolo'.


text:
dot id di Sodokia do poingkaa, “Hilo' nod tanga'd ralan i soudor do Masir do mongoi daa ponguhup diya', nga' gumuli' indo kawagu iyolo'.


text:
Om gumuli' indo kawagu i soudor do Babil do mongoi panangod diti bandar, om aala' indo diyolo' iti, om tutudan diyolo'.


text:
Iyoho' no, i Tuhan, o popoinsan dokoyu, dot a' posiwot do ginawo dokoyu, do gisom do momusorou kou dot a' gumuli' kawagu i soudor do Babil, tu' gumuli' i' moti' iyolo'.


text:
Om aala' piya daa dokoyu o koinsanai di soudor do Babil, do gisom dot iri po i nongosuhat ot oolu' diyolo', om hiri ngai' po iyolo'd kiim do songillii, nga' mingkakat i' moti' iyolo'ddi do mongoi ponutud diti bandar do gisom dot ouu,” ka dau.


text:
Om poggidu' noddi do mantad hilo'd Yorusalim i soudor do Babil tu' pakayaan no di soudor do Masir dot id bandar diri.


text:
Om tongkiad oku no do mantad hilo'd Yorusalim om ongoi oku no do hilo'd watas do Binyamin do mongoi panganu do tintanga' ku di tana' do potungkusan di sompiiyon ku.


text:
Nga' tontok di nokorikot oku do hiri'd wawayaan di roitan do Wawayaan do Binyamin, om talabai oku no di boyoon do soudor di madtamong do hiri, om boro-boros nod, “Mogidu' ko daa om mongoi ko daa'ddi sugku' dilo tulun do Babil,” ka dau. (Iri nopo boyoon do soudor diri nga' roitan dot i Yoria; iyau nopo om tanak di Solomia om manangaki di Hanania.)


text:
Om boros kangku do suminimbar, “A' i' otopot ino! Tu' a' oku i' mongoi sugku' dilo pisangod,” kangku. Nga' a' no i Yoria minokinongou. Om tangkapo' oku nopo om ngoyo' oku no dau posolowoto' di pagawai do pomorinta'.


text:
Om kotogod tomod no iyolo' doho', om ponuhu' no iyau do momobog doho' om mongontiil doho' do hiri'd walai di Yonatan, i gomponulis do hiri'd walai do raja'. Iri nopo walai'ddi nga' siniliu do giil.


text:
Om pinosuang oku dot id pomogiilan di pinoukad dot id saalom do tana'. Om alaid oku i' do poundorong do hiri.


text:
Om ponuhu' noddi i Raja' Sodokia do tulun do mongoi doho' posolowot dau do hiri'd walai do raja'. Om pomolisok-lisok iddi i raja' do minonguhot doho' do hiri ondung haro po o boros do mantad id Tuhan. “Haro,” kangku do suminimbar. Om boros kangku kawagu, “Katahak ko nondo dot id longon do raja' do Babil!” kangku.


text:
Om boros kangku'ddi do minonguhot, “Nunu kopio toi o kasalaan do nowonsoi ku dot id diya', om id pagawai nu om id rayat do gisom do pinosuang oku dot id giil?


text:
Hinonggo ngai' no toi i nabi di tuuhoton nu di mimboros dot id diya' dot a' rumikot do mongoi panangod diya' om iti pomogunan diti i raja' do Babil?


text:
Nga' pokinongou pogi' kopio oi Tuan ku Raja'! Pokinongoho' no iti pokionuon ku diya'. Kada' oku no kopio pogulio' do hilo'd giil di hilo'd walai di Yonatan, tu' apatai oku moti'ndo do hilo',” kangku.


text:
Om ponuhu' noddi i Raja' Sodokia do popogiil doho' do hiri'd natad di walai do raja'. Om hiri oku noddi om pionuan oku do roti do mantad hiri'd pamansayan do roti do gisom do norikot o maso dit aiso' no o roti do hiri'd bandar diri.


text:
Om suhuo' oku nod Tuhan do popoboros do boros dot id rayat do poingkaa, “Patahakon ku nondo o bandar diti dot id soudor do Babil, om aala' nondo diyolo' iti. Om isai nopo o mundorong do hiti'd bandar, om apatai no dot id pisangadan, ko' apatai do louson om toruol. Nga' isai nopo o sumoliwan diti bandar om tumahak dot id tulun do Babil, om a' no apatai; om apasi indo iyau,” ka. Om norongou ngai' i' di Sopasa, i tanak di Matan, om i Godalia i tanak di Pasur, om i Yukal i tanak di Solomia, om i Pasur i tanak di Malkia i pinoboros ku'ddi.


text:
Om ongoi no i pagawai solowot di raja' om poboroso' no diyolo' o poingkaa, “Apatut nod hukuman do kapatayon iti tulun diti! Tu' mimboros nopo iyau dot iyo'ddi om popoluhoi no iyau do ginawo di soudor om i tulun di maso do poundorong do hiti'd bandar. A' nogi' iyau monguhup do rayat, nga' momungou nogi' iyau diyolo',” ka.


text:
Om boros ka di Raja' Sodokia do suminimbar, “Wonsoyo' nopo dokoyu i korohian dokoyu do wonsoyon dot id dau. Tu' a' oku i' milo do mogodu dokoyu,” ka dau.


text:
Om ngoyo' oku noddi diyolo', om pouluho' oku no do tali o pinongulu do hiri'd torobong di Malkia, i tanak di raja'ddi. Iri nopo torobong diri nga' hiri'd natad di walai do raja'. Aiso' no o waig di torobong diri, nga' kiburutak i', om katanom oku nopo do hiri'd burutak.


text:
Tontok nopoddi nga' haro o songulun o bansa' dot Etiopia do pakaraja' do hiri'd walai do raja'. Ngaran nopo dau om i Ibidmilik. Om korongou no iyau do pinosuang oku do hiri'd torobong diri. Om tontok di maso di raja' do mongigit do pogibara-barasan do hiri'd wawayaan di roitan do Wawayaan do Binyamin


text:
“Oi Tuan ku Raja', a' i' osonong o winonsoi do tulun diri. Tu' pinosuang diyolo' i Nabi Yoromia dot id torobong. Om apatai no moti' iyau'ddi dot ololousanan do hilo' tu' aiso' no o taakanon do hiti'd bandar,” ka dau.


text:
Om suhuo' noddi di raja' i Ibidmilik, boros ka dau, “Ongoi pangangat do tolu o tulun om ngoyon i' posoliwano' i Yoromia do mantad id torobong diri dot a' po iyau apatai!” ka dau.


text:
Om angatai noddi di Ibidmilik i tolu o tulun diri om ongoi no do hiri'd walai di raja', om ongoi no iyolo' panganu do kain di nangagansing no do mantad hiri, om pouluho' no dot id doho' do tali o pinongulu do hiri'd torobong.


text:
Om suhuo' oku no di Ibidmilik do paampin di gansing diri dot id pokilok ku, om a' oku i' apalasan di tali. Om wonsoyo' ku no o miagal diri.


text:
Om gayato' oku no diyolo' do pinopoinsawat, do sumoliwan di torobong diri. Om hiri noddid natad di walai do raja' o pinoundarangan diyolo' doho'.


text:
Insan no kawagu o maso, om ponuhu' no i Raja' Sodokia do tulun do mongoi pangangat doho' do mongoi solowot dau do hiri'd wawayaan do kotolu di Walai'd Sasambayangan dot Agayo. Om boro-boros no i raja' dot id doho' do poingkaa, “Haro o tuhoton ku diya'; om posimbaron no it otopot, kada' nod haro o lisok- lisokon do mantad id doho',” ka dau.


text:
Om boros kangku do suminimbar, “Ondung posunudon ku it otopot dot id diya', om atantu' no do hukuman oku diya' do kapatayon. Om ondung nosihatan ku iya', nga' a' ko i' tumanud do nosihat diri,” kangku.


text:
Om pomolisok-lisok no i Raja' Sodokia do minamatos dot id doho' do poingkaa, “Sumumpa' oku dot id suang do ngaran do Kinorohingan di poimpasi, i manahak dati' do ginawo, dot a' ku iya' patayon om a' ku iya' patahakon dot id tulun di sipamatai diya',” ka dau.


text:
Om sunudai ku noddi i Sodokia do boros do Tuhan, it Osundu Kopio, i Kinorohingan di tukuon do tulun dot Israil do poingkaa, “Ondung tumahak ko dot id boyoon do soudor do raja' do Babil, om a' ko i' patayon, om iti bandar nga' a' i' tutudan. Om apasi ko i' om apasi o sompiiyon nu.


text:
Nga' ondung a' ko tumahak dot id diyolo', om katahak nondo iti bandar dot id longon do tulun do Babil, om tutudan nondo diyolo' iti do gisom dot ouu; om iya' nga' a' no kopoggidu' do mantad id diyolo',” ka dau.


text:
Om boros kaddi di Raja' Sodokia do suminimbar, “Ooris oku di tulun toko' di minongoi sugku' di tulun do Babil. Tu' patahakon oku dotindo dot id diyolo' om inggoriton oku nondo diyolo',” ka dau.


text:
Om boros kangku do suminimbar, “A' ko i' patahakon dot id diyolo'. Nga' pokionuon ku no daa kopio do mumboyo' ko do boros do Tuhan; om aiso' indo o kosusaan nu, om a' ko i' patayon.


text:
Nokito ku dot id pinointalang diri do posoliwanon ngai' nopondo i tongoondu' di nongoolu-olu' do hiri'd walai do raja' do Yohuda, om ngoyon no patahako' dot id boyoon do soudor di raja' do Babil. Om mimboros nondo i tongoondu' dot id diya' do poingkaa, ‘Naakalan i raja' di tambalut kopio dau, om noporinta' iyau diyolo'. Nga' maha'ddi nakatanom dot id burutak o gakod dau, om tongkiad ngai' nopoddi iyolo',’ ka,” ka dau.


text:
Om boros kangku'ddi kawagu, “Oinsanan nopondo i sawo om i tangaanak nu do posoliwanon om ngoyon patahako' di tulun do Babil. Om iya' nga' a' no kopoggidu' do mantad id diyolo', tu' atangkap ko nondo di raja' do Babil. Om iti bandar nga' otutudan nondo do gisom dot ouu,” kangku.


text:
Om boros kaddi di Sodokia, “Kada' posunudo' dot id ongoiso' piya o tulun diti pinibara-barasan to, om a' ko i' apatai.


text:
Om ondung koilo i pagawai do nokorumo oku diya', om rumikot nondo iyolo' dot id diya' do mongoi uhot ondung nunu o pinibara-barasan to. Om mamatos nondo iyolo' dot a' mamatai diya' ondung posusuyon ngai' nu no iri dot id diyolo'.


text:
Nga' sunudan nopo iyolo' do minomolugu-lugut ko doho' dot a' popoguli' diya' do hilo'd giil do mongoi patai do hilo',” ka dau.


text:
Om a' po alaid do mantad diri, om rikot kopio i' daa i piro-piro pagawai do minongoi ponguhot doho'. Nga' simbaro' ku nopo iyolo' do miagal di pinonuhuan di raja' do posimbaron. Om aiso' iddi o milo diyolo'd winonsoi tu' aiso' i' o nokoilo dot ongoiso' piya o tulun di pinibara-barasan dahai di raja'.


text:
Om hiri kasai' oku pod natad di walai do raja' do gisom do norikot i tadau do nosolod do pisangod o Yorusalim.


text:
Tontok di toun do kosiam di tulan do kohopod do pomorintaan di Sodokia, i raja' do Yohuda, om rikot no i Nobukadnisar i raja' do Babil do miwoyo' do koinsanai di soudor dau do minongoi panangod do Yorusalim.


text:
Om tontok di tadau do kosiam, di tulan do kaapat, di kohopod om iso' do toun do pomorintaan di Raja' Sodokia, om kolopuson nod pisangod i tolig do bandar diri.


text:
Om kosolod no o Yorusalim. Om rikot no i boyoon do soudor di raja' do Babil dit angasawat o pangkat, om ngoyo' no diyolo' solodo' i wawayaan di roitan do Wawayaan dit id Tanga'. Id pogialatan nopo diyolo'ddi nga' i Norgal Sarisir, i Samgar Nibo, i Sarsokim i boyoon do walai'd raja', om i Norgal Sarisir Rabmag om i piro-piro o boyoon do soudor do suwai.


text:
Om soira' di nokito di Raja' Sodokia om i soudor dau i nosiliu do miagal diri, om umbal no daa iyolo' do mogidu' do kumaa do hilo'd Rantai do Yordan do totuong diri. Om waya' no iyolo' di ralan do kawaya' di kabun do raja', om soliwan no iyolo' do minaya' di wawayaan di kopiromutan di duwo o tolig dot id kinoiyonon diri.


text:
Nga' gusao' no iyolo' di soudor do Babil om kokosupai no i Sodokia do hilo'd Rantai do Yorikou. Om tangkapo' no diyolo' iyau om pootodo' no dot id di Nobukadnisar i raja' do Babil, do hilo'd bandar do Ribla, it id watas do Hamat. Om hukumai noddi iyau do kapatayon.


text:
Om hiri nogi'd bandar diri o pinamatayan di tangaanak dau dot antang-antangan dau. Om iri i pagawai do Yohuda nga' pinatai ngai' nogi'.


text:
Om tutudai noddi di tulun do Babil i walai do raja' om i kawalayan di rayat, om pingraago' diyolo' i tolig do Yorusalim.


text:
Om id tohuri noddi om pokoyoo' no di Nobusaradan i boyoon do soudor do Babil, do hilo'd Babil i noolu-olu' do rayat do hiri'd bandar diri, om i tulun di minogidu' do minongoi sugku' di tulun do Babil.


text:
Nga' iri nopo wookon di rayat, i tulun di mosikin kopio, it aiso' o dapu', om pinologos i' di Nobusaradan do mundorong do hilo'd pomogunan do Yohuda. Om onuwai no dau iyolo' do kabun dot anggur om tumo.


text:
“Ngoyon no ihumo' i Yoromia, om gompion no kopio iyau. Kada' iyau kuroi-kuroyo', suwai ko' wonsoyon no dot id dau o nunu nopo i pokionuon dau dot id diya',” ka dau.


text:
Om ongoi noddi i Nobusaradan om i duwo o boyoon do soudor dau dit asawat o pangkat, i Nobusasban om i Norgal Sarisir, om i boyoon do soudor do Babil do suwai,


text:
do hiri'd natad di walai do raja' do minongongoi doho'. Om patahako' oku noddi diyolo' dot id di Godalia, i tanak di Ahikam, i manangaki di Sapan, it apatut do mongilo-ilo doho' om aiso' i' o koligagaanan ku do muli'. Om poundorong oku noddi do hiri'd rolot di rayat.


text:
Tontok di maso ku pod poundorong do nontiilan do hiri'd natad di walai do raja', om suhuo' oku nod Tuhan do


text:
mongoi popoboros dot id di Ibidmilik, i tulun dot Etiopia diri do boros do Tuhan, it Osundu Kopio, i Kinorohingan dot Israil do poingkaa, “Poingkuro nopo i nokoboros ku di gulu po, om poporikot oku no do kosusaan dot id bandar diti, om okon i ko' kosimbayanan. Om kokito ko indo dot osiliu o miagal diri.


text:
Om a' ko indo patayon tu' posion ku i' iya'. Om apasi ko i' tu' mogondos ko i' doho'. Iyoho' no i Tuhan, o minomoros diti,” ka dau.


text:
Om boro-boros no o Tuhan dot id doho', di nakalabus oku do mantad hilo'd Rama, do pinalabus oku di Nobusaradan, i boyoon do soudor. Tinanggayan oku do hilo' do kinagasan do mogiwoyo-woyo' di tulun do suwai do nangatangkap do mantad hilo'd Yorusalim om hilo'd Yohuda, i tanggayan nod pisangod do kumaa'd hilo'd Babil.


text:
Om lohowo' oku noddi di boyoon do soudor dot iso-iso' oku om boro-boros nod, “Nokoboros nod Tuhan, i Kinorohingan nu do raagon dau o pomogunan diti.


text:
Nga' baino' nopo om poiduwon ku no iya' om iduwon ku o kogos do longon nu. Moyo' nopo doho' do kumaa do hilo'd Babil dot orohian ko no, om gompion ku i' iya'; nga' ondung a' ko mongoi, om a' i' monguro. Om osimbayan ko i' do mongoi do hinonggo nopo o ngoyon nu do pointongkop do pomogunan diti,” ka dau.


text:
Nga' tontok dit a' po i Nobusaradan nakapamanau, om boro-boros no iyau do poingkaa, “Ondung orohian ko, om gumuli' nopo do hilo'd di Godalia i tanak di Ahikam, i manangaki di Sapan. Tu' iyau no o pinili' di raja' do Babil do sumiliu do gobunor do kabandaran do Yohuda. Om sumugku' nopo dau dot id pogialatan diti rayat, ko' mongoi nopo do honggo nopo o korohian nu,” ka dau. Om onuwai oku noddi dau do takanon do maan ku'd kokoriu om pinuhawangan oku dau, om pologoso' oku nogiddi dau do minamanau.


text:
Om ongoi oku noddi do hiri'd di Godalia, do hilo'd Mispa, om undorong oku no do poinsugku' dau dot id pogialatan di rayat di pinologos do poundorong do hilo'd pomogunan do Yohuda.


text:
Om nopili' no di raja' do Babil i Godalia do sumiliu'd gobunor do hilo'd Yohuda do momorinta' do koinsanai'd tulun di nongoolu' do hilo'd Yohuda, iri no i tulun di mosikin no kopio. Om korongou'ddi o wookon di boyoon do soudor om i soudor do Yohuda dit a' tuminahak dot id Babil, do nopili' no i Godalia do sumiliu'd gobunor.


text:
Om ongoi no iyolo' solowot di Godalia do hilo'd Mispa. Iyolo' nopo nga' i Ismail i tanak di Nitania, om i Yohanan i tanak di Karia, om i Soraya i tanak di Tanhumit, om i tangaanak di Ipai i mantad hilo'd Nitopa, om i Yisania i mantad hilo'd Maaka, om miwoyo' di tulun diyolo'.


text:
Om boro-boros no i Godalia dot id diyolo' do poingkaa, “Kada' kou kooris do tumahak dot id tulun do Babil. Undorong kou nopo do hiti'd pomogunan toko' om minsiriba' nopo dot id raja' do Babil. Om jominon ku i' dot apasi kou.


text:
Om hiti oku id Mispa, om wokilon ku indo iyokoyu do rumikot i tulun do Babil do hiti. Monimung kou nopo om poopi' di tua' dot anggur om i tua-ua', om i tumau do saitun, om mundorong nopo do hilo'd kawalayan di korohian dokoyu'd mundorong,” ka dau.


text:
Om daamot nopoddi nga' nongkorongou ngai' no i tulun dot Israil di hilo'd Muab, om i hilo'd Amon, om i hilo'd Idom, om i hilo'd piro-piro o pomogunan do suwai do pinopologos i raja' do Babil do wookon di tulun dot Israil do mundorong do hilo'd Yohuda, om pinili' dau i Godalia do gobunor diyolo'.


text:
Om guli' ngai' noddi i tulun dot Israil do mantad id koinsanai di kinoiyonon di pinotompiasan diyolo', om guli' no iyolo' do hilo'd Yohuda. Om ongoi no iyolo' do hiri'd di Godalia do hilo'd Mispa. Om ponimung no iyolo' do tua' dot anggur om i tua-ua' dot ogumu' kopio.


text:
Katalib poddi iri, om rikot no i Yohanan om i piro-piro boyoon do soudor dit a' tuminahak dot id pisangod, dot id di Godalia do hilo'd Mispa.


text:
Om boros ka diyolo' dot id dau, “Koilo ko i' do sinuhu' di Baalis i raja' dot Amon, i Ismail do mongoi pamatai diya'?” ka diyolo'. Nga' a' i' i Godalia monongkuyaan di boros diyolo'.


text:
Om pomolisok-lisok noddi i Yohanan do minomisunud di Godalia do poingkaa, “Pologoso' oku pogi' do mongoi pamatai di Ismail, nga' aiso' i' moti' o tiso' pod tulun do koilo ondung isai o minamatai dau. Nokuro tu' pologoson iyau do mamatai diya', gisom dot opogitompias-pias pondo kawagu i tulun do Yohuda di nokotimung do hiti'd sugku' nu, om gisom dot angapatai ngai' i noolu-olu' di rayat do hiti'd Yohuda?” ka dau.


text:
Nga' boros ka di Godalia do suminimbar, “Kada' nogi' kopio wonsoyo' o miagal diri. Tu' a' i' otopot i pinoboros nu'ddi do pasal di Ismail,” ka dau.


text:
Om tontok di tulan do koturu' do toun diri, om rikot no i Ismail i tanak di Nitania, i manangaki di Ilisama, do miwoyo' do hopod o tulun do minongoi solowot di Godalia do hilo'd Mispa. (I Ismail nopodti nga' sinakagon do raja' om pagawai dit asawat o pangkat dot id pomorinta'.) Om tontok di mogitorungak iyolo'd makan,


text:
om ingkakat no i Ismail do miwoyo' di hopod o tulun do koruhang dau om kodongo' no diyolo' o gayang diyolo' om patayo' no diyolo' i Godalia.


text:
Om pinatai nogi' di Ismail o koinsanai di tulun dot Israil di poinsugku' di Godalia do hilo'd Mispa, om koinsanai di soudor do Babil di nokoontok nod hilo' do tontok diri.


text:
om rikot no o walu' nohopod o tulun do mantad hilo'd Sikim, om hilo'd Silo om hilo'd Samaria. Om ganggut nopo diyolo' nga' nongobugar, om pakayan nga' nongohurak, om tinan diyolo' nga' piningsuhatan diyolo'. Om minigit iyolo' do porsombahan do gandum om kominyan do patahakon do hiri'd Walai'd Sasambayangan dot Agayo.


text:
Om soliwan no i Ismail do mantad hilo'd Mispa, om mihad-ihad iyau do minongoi solowot diyolo'. Om soira'ddi nokobontol iyau diyolo' om boros ka dau, “Kainou mongoi ontong di Godalia,” ka.


text:
Nga' soira'ddi nokorikot iyolo' do hiri'd tanga' di bandar, om timpuun no i Ismail om i tulun dau do minimpatai diyolo'. Nga' haro o hopod o tulun dot id pogialatan diyolo' do minomoros dot id di Ismail do poingkaa, “Kada' iyahai patayo'! Tu' haro po o gandum, om barli, om tumau do saitun om paha' do pinolisok dahai do hilo'd soliwan diti bandar,” ka diyolo'. Om kada' noddi di Ismail patayo' iyolo'. Nga' iri nopo suwai om patayo' ngai' nopo dau om pataamo' noddi dau i rata' diyolo' do hiri'd suang do torobong.


text:
Iri nopo torobong di pinataaman di Ismail di rata' di tulun di pinatai dau, nga' i torobong dit agayo di winonsoi di Raja' Asa do tontok di sinangod iyau di Baisa, i raja' dot Israil.


text:
Om tangkapo' ngai' noddi di Ismail o koinsanai di tulun do nongoolu-olu' do hilo'd Mispa om i tangaanak di raja' di tongoondu', i pinatahak di Nobusaradan dot id di Godalia, do pinatamangan dau. Om tangkapo' ngai' nopo di Ismail iyolo', om tanggayai ngai' no dau, om pamanau nod kuminaa dot id watas do tulun dot Amon.


text:
Om korongou no i Yohanan, om koinsanai di boyoon do soudor di moyo-woyo' dau di karaaton do winonsoi di Ismail.


text:
Om ngoyo' no diyolo' om i tulun diyolo' gusao' i Ismail, om kokosupai no diyolo' iyau do hilo'd kulam dot agayo di hilo'd Gibion.


text:
Om soira' di nokito di rayat di nangatangkap di Ismail, i Yohanan, om i boyoon do soudor do rumikot om ongotood tomod diri iyolo'.


text:
Om oinsanan nopo i tulun di nangatangkap om i tinanggayan daa di Ismail do guminuli' om tuminanud diri di Yohanan.


text:
Nga' i Ismail nopo om i hopod o tulun dau om nokopoggidu' i' do mantad id di Yohanan; om pakayaai no diyolo' do hilo'd pomogunan do tulun dot Amon.


text:
Om timungo' noddi di Yohanan om i piro-piro o boyoon do soudor dau o koinsanai di soudor, om i tongoondu', om i tangaanak om i pagawai do hiri'd walai do raja', i tinangkap daa di Ismail di napatai dau i Godalia.


text:
Om moddosi ngai' nopo iyolo' do tulun do Babil tu' napatai no di Ismail i Godalia, i pinili' di raja' do Babil do sumiliu'd gobunor do pomogunan diri. Om pakayaai no diyolo' do hilo'd Masir. Hilo' noddid tanga'd ralan, om undorong no iyolo' do hilo'd Kimham, it id somok do Baitlahim.


text:
Om rikot ngai' noddi i tulun, dot it angagayo om it ongokoro', do minoyo' di piro-piro boyoon do soudor, do kohompit no i Yohanan i tanak di Karia, om i Asaria i tanak di Hosaya,


text:
dot id doho', om boro-boros no iyolo' do poingkaa, “Aman, okito nu i' dot ogumu' i' daa iyahai di gulu po, nga' baino' noddi om okuri' no iyahai. Om pokionuon no daa kopio dahai do sumambayang ko dot id Tuhan i Kinorohingan di tukuon nu, do sumambayang do bagi dahai. Sambayangan no kopio iyahai i noolu-olu' diti,


text:
om potudukon indo do Tuhan i Kinorohingan, dot id dahai ondung honggo o pakayaan dahai om it apatut dahai do wonsoyon,” ka.


text:
Om boros kangku, “Oo. Wonsoyon ku i' ino pokionuon dokoyu. Sumambayang oku i' dot id Tuhan, i Kinorohingan toko', om poingkuro nopo o tisimbar dau, om posunudon ngai' ku i'. Om aiso' i' o lisokon ku dot id dokoyu dot ongoiso' piya,” kangku.


text:
Om boros ka diyolo' dot id doho', “Pokionuon pogi' dahai iya'd sumambayang dot id Tuhan, i Kinorohingan toko', nga' orohian iyahai do mumboyo' dau, om koinsonong i' o koiyon-iyono' dahai. Om osonong piya ko' araat o boros do Tuhan nga' tonudon i' dahai. Om Tuhan no o sumiliu'd sasi' dit otulid om otorodok dot id dahai dot a' no iyahai tumanud ngai' di ponuhuan do Tuhan dot id dahai do polombuson nu, oi Aman,” ka diyolo'.


text:
Om lohowo' ku no i Yohanan, om koinsanai di boyoon do soudor di moyo-woyo' dau, om koinsanai di tulun di minoyo' dau.


text:
Om boros kangku dot id diyolo', “Sinuhu' oku dokoyu do popolombus do pokionuon dokoyu dot id Tuhan, i Kinorohingan dot Israil. Om poingkaa no o boros do Tuhan,


text:
‘Ondung mundorong kou do hiti'd pomogunan diti om poingkakaton ku indo iyokoyu om a' ku i' iyokoyu porotuon; pogiroton ku i' iyokoyu tu' tumongob oku i' kopio do pinoporikot di kosusaan diri dot id dokoyu.


text:
Kada' kou no kooris di raja' do Babil. Tu' moyo-woyo' oku i' dokoyu om poiduwon ku i' iyokoyu do mantad id kuasa' dau.


text:
Om insianan ku indo iyokoyu, om poinsianon ku dokoyu i raja' do Babil, om pologoson kou indo dau do muli'. Iyoho' no i Tuhan, o minomoros diti,’ ka.


text:
Nga' kada' kou saap do Tuhan i Kinorohingan dokoyu, iyokoyu i noolu-olu' do hiti'd Yohuda, om kada' kou pomoros dot, ‘A' i' iyahai mundorong dot id pomogunan diti. Mongoi i' iyahai iyon do hilo'd Masir. Tu' hilo' nopondo om a' olohou do mongoi sangod, om a' oinggorit do louson,’ ka. Om ondung pokodohon dokoyu o ginawo dokoyu om sumonsog kou do mongoi'd hilo'd Masir, do mongoi iyon do hilo', om poingkaa no o boros do Tuhan, it Osundu Kopio, i Kinorohingan dot Israil dot id dokoyu,


text:
‘Gusaon kou indo do pisangadan om mononglous di poddosi dokoyu do gisom do korikot kou do hilo'd Masir, om hilo' nondo o kapatayon dokoyu.


text:
Oinsanan nopondo i tulun di sumonsog do mongoi'd hilo'd Masir do mongoi iyon do hilo', dot apatai dot id pisangadan, om apatai do lous, om apatai do toruol; om aiso' nondo o tiso' piya diyolo' dot oolu' ko' koidu' do mantad id kosusaan di porikoton ku; apatai ngai' nopondo iyolo'.


text:
Poingkuro oku nopo, iyoho' i Tuhan, i Kinorohingan dot Israil do pinopourabus do kototogod ku om kolosuo' do ginawo ku dot id tulun di poingiyon do hilo'd Yorusalim, om iyo oku nogiddi do popourabus do kototogod ku dot id dokoyu, i mongoi do hilo'd Masir. Om ongooris pondo o tulun do kokito dokoyu; om tingayamon kou nondo, om silihon do pomomopol o ngaran dokoyu. Om a' kou nondo kokito kawagu diti pomogunan di kinosusuon dokoyu,’ ka dau,” kangku.


text:
Om boros kangku kawagu, “Nosunudan kou nod Tuhan, iyokoyu i noolu-olu' do hiti'd Yohuda, dot a' mongoi do hilo'd Masir. Om iri no o kopoinsanan ku dokoyu do dinondo


text:
do nokowonsoi kou do kasalaan dit agayo. Tu' minonuhu' kou doho'd sumambayang dot id Tuhan i Kinorohingan toko' do bagi' dokoyu, om minamatos kou do momonsoi'd toinsanan di poboroson do Tuhan.


text:
Om nosunudan ku noddi iyokoyu do boros do Tuhan i Kinorohingan toko', nga' a' kou i' tumanud di boros dau.


text:
Iyo nopoddi om ilaai no kopio dokoyu dot apatai kou indo do pisangadan, om lous om toruol, do hilo' kou id pomogunan di ngoyon dokoyu iyono',” kangku.


text:
Om soira' di nokosunud ngai' ku di rayat i boros do Tuhan i Kinorohingan dot Israil, dit apatut ku'd polombuson dot id rayat,


text:
om boro-boros no dot id doho' i Asaria, i tanak di Hosaya, om i Yohanan i tanak di Karia om koinsanai di tulun dot angasawat o ginawo. Boros ka diyolo', “Mongudut ko i'! A' i' minonuhu' diya' o Tuhan i Kinorohingan dahai, do mogodu dahai do mongoi iyon do hilo'd Masir.


text:
I Baruk i' i tanak di Noria, o minominsuhu' diya' dot a' sumokodung dahai, om aala' indo iyahai di tulun do Babil, om patayon iyahai diyolo' ko' tanggayan do hilo'd Babil,” ka diyolo'.


text:
Om a' minumboyo' do boros do Tuhan di monuhu' diyolo'd mundorong do hilo'd Yohuda i Yohanan, om koinsanai di boyoon do soudor, om i rayat.


text:
Om timungo' ngai' noddi di Yohanan om koinsanai di boyoon do soudor i noolu-olu' do tulun do hilo'd Yohuda, om koinsanai di tulun di guminuli' daa do minongoi iyon do hilo'd Yohuda do mantad id pomogunan do suwai di kinotompiason diyolo'.


text:
Iri tongokusai, om i tongoondu' om i tangaanak do raja' di tongoondu', i pinokigompian di Nobusaradan di Godalia, om iyoho' nogi' om i Baruk, nga' tinanggayan i' diyolo' do hilo'd Masir.


text:
Om pakayaai noddi diyolo' do hilo'd Masir tu' a' i' iyolo' minokinongou di boros do Tuhan. Om korikot no iyolo' do hilo'd Tapanhis.


text:
“Ongoi anu do piro-piro o watu dit angagayo om lobongon i' do hiri'd tana' dit id toning di wawayaan do sumuang di walai do pomorinta' do hilo'd Tapanhis. Om mogihum no kopio'd ralan do momonsoi'ddi om kokito ngai' i' diya' i tulun do Yohuda do momonsoi ko'ddi.


text:
Om poboroson no dot id diyolo' dot, iyoho' no i Tuhan it Osundu Kopio, i Kinorohingan dot Israil o poporikot di Nobukadnisar i raja' do Babil, i susuhuon ku, dot id kinoiyonon diti. Om popoingkakat nondo iyau do tirikohonon dau do momorinta' dot id sakai di piro-piro o watu di pinolobong nu do hiti'd tana', om pawaladon dau'd hiri i kiim dau do don raja'.


text:
Om rumikot nondo i Nobukadnisar do mongoi pangala' do Masir. Om apatai ngai' nondo i tulun di natantu' mantad dot apatai do toruol. Om i natantu' mantad dot atanggayan do pisangod nga' atanggayan nod pisangod. Om iri no i natantu' mantad dot apatai dot id pisangadan om apatai no dot id pisangadan.


text:
Om tutudan ku nondo i walai di tingolig do Masir om sorobon nondo di raja' do Babil i tingolig do hiri'd walai do tingolig diri, ko' tanggayan do hilo'd pomogunan dau. Om poingkuro nopo i gompomogompi'd dumba' do momugag do kutu do mantad id pakayan dau, om iyo nogiddi i raja' do Babil do mongimuhau do Masir do gisom dot alangga' nopondo, om mamanau nogindo iyau tu' nakamanang no iyau.


text:
Om babakon nondo dau i torigi'd watu di ponokotingolig di hilo'd Hiliopolis, do hilo'd Masir, om sorobon dau i walai do tingolig do Masir,” ka dau.


text:
Om boro-boros no o Tuhan dot id doho' do pasal di tulun dot Israil di poingiyon do hilo'd Masir; i hilo'd bandar do Migdol, om Tapanhis, om Mimpis, om i hilo'd watas do ponong id salatan.


text:
Iti no o boros do Tuhan, it Osundu Kopio, i Kinorohingan dot Israil, dot id diyolo, “Nokokito kou i' do kosusaan di pinorikot ku dot id Yorusalim om id koinsanai'd bandar do Yohuda; om gisom piya do baino' nga' pogun po kasai' i kabandaran diri om aiso' o tulun do poingiyon do hilo'.


text:
Nosiliu pogi' o miagal diri nga' araat i' o winonsoi diyolo' om pinapatahak iyolo' do porsombahan om minodsubak iyolo' do ponokokinorohingan dit a' diyolo' insan kotuku' om a' notuku' di taki-aki diyolo' do mantad di gulu po.


text:
A' oku i' otingkod do popingrikot di susuhuon ku, i nabi, dot id dokoyu. Om mogodu iyolo' dokoyu do mingwonsoi di wowonsoyon dot araat, om i karaatan kopio ku.


text:
Nga' a' kou i' minokinongou om a' kou minamadul diri; tu' a' kou i' tuminingkod do momonsoi dit araat, tu' papatahak kou po do porsombahan di sumbolion dot id tingolig.


text:
Om gowoi poddi om pourobuso' ku no o kototogod ku om kolosuo' do ginawo ku dot id kabandaran do Yohuda om id karalan-ralanan di hilo'd Yorusalim. Om sorobo' ngai' ku nopori gisom do pogun poddi o hilo' om aiso' o sumuni, do miagal dit okito dokoyu'd baino'.


text:
Om baino' noddi om monguhot oku, iyoho' i Tuhan, it Osundu Kopio, i Kinorohingan dot Israil, ondung nokuro tu' momonsoi kou dit araat kopio dot id tinan dokoyu. Orohian kou do momunso do tulun --- tongokusai, om tongoondu' om tangaanak, om i ragang po, gisom dot aiso' no ot oolu' di bansa' dokoyu?


text:
Nokuro tu' momonsoi kou di popotogod doho'? Tu' ongoi kou no iyon do hiti'd Masir, om tumuku' kou noddi dot id tingolig om papatahak kou do porsombahan di sumbolion dot id tingolig do pomogunan diti! Nokuro tu' momungou kou do tinan dokoyu? Orohian kou dot indaraaton do toinsanan do bansa' do hiti'd pomogunan om silihon do pomomopol o ngaran dokoyu?


text:
Nolihuan no dokoyu i kararaat do taki-aki dokoyu, om i kararaat do raja' do Yohuda om i sawo diyolo', om i kararaat dokoyu, om i sawo dokoyu di hilo' kou pod pomogunan do Yohuda om di hilo'd karalan-ralanan do hilo'd Yorusalim?


text:
Nga' gisom piya'd baino' nga' a' kou i' minsiriba'. Om a' kou momusou doho', om a' tumanud dit oturan ku om i ponudukan ku di pinatahak ku dot id dokoyu om id taki-aki dokoyu.


text:
Gowoi pondo om iyoho', i Tuhan it Osundu Kopio, i Kinorohingan dot Israil, o sumaap dokoyu om raagon ku o pointongkop do Yohuda.


text:
Om ondung haro ot id pogialatan di tulun do Yohuda di noolu-olu' do sumonsog do mongoi'd hilo'd Masir, do mongoi iyon do hilo', om patayon ku no iyolo'. Om apatai ngai' nopondo iyolo' do hilo'd Masir, dot id pisangadan, ko' mononglous po o kapatai. Iri tulun dot ongokoro' po om it angagayo nga' apatai ngai' nopondo do miagal diri. Om ooris nondo o tulun do kokito diyolo' om indaraaton o ngaran diyolo'.


text:
Om hukuman ku nondo do gisom dot apatai dot id pisangadan, om apatai do mononglous om apatai do toruol i tulun do songingiyon do hilo'd Masir, do miagal di pinomohukum ku'd Yorusalim.


text:
Om aiso' nondo o tiso' po di tulun do Yohuda di noolu-olu', i minongoi iyon do hilo'd Masir do kopoggidu' ko' koguli' po do hilo'd pomogunan do Yohuda, i kalangadan tomod daa diyolo' do gulion om iyonon diyolo'. Aiso' no kopio o koguli' do suwai ko' piro-piro po o tulun di mogidu',” ka dau.


text:
Om rikot noddi dot id doho' o tulun dot ogumu' kopio, iri no i tongokusai di koilo do papatahak do porsombahan di sumbolion dot id tingolig i sawo diyolo', om i tongoondu' di songingkakat do hiri, om kohompit nogi' i tulun dot Israil di poingiyon do hilo'd Masir do ponong id salatan, om boros ka diyolo' dot id doho',


text:
Tu' tumilombus i' iyahai do momonsoi ngai' di nakabatos dahai. Papatahak kasai' i' iyahai do porsombahan di sumbolion dot id Raja'd Tondu' do Surga, om popotungu iyahai do waig dot anggur do maan do porsombahan dot id dau do miagal di winonsoi dahai, om i winonsoi di taki-aki dahai, om i raja' dahai om i tongoboyoon dahai do hilo'd kabandaran do Yohuda om hilo'd karalan-ralanan do Yorusalim. Tu' tontok nopo do maso'ddi om osima' i' iyahai do taakanon om osimbayan iyahai om aiso' o kosusaan dahai.


text:
Nga' mantad poddi tuminingkod iyahai do papatahak do porsombahan di sumbolion dot id Raja'd Tondu' do Surga, om di tuminingkod iyahai do popotungu do porsombahan do waig dot anggur dot id dau, om mosikin noddi iyahai, om apatai o tulun dahai dot id pisangadan ko' oontok do mononglous,” ka diyolo'.


text:
Om boros kaddi di tongoondu', “Kaakun i' i sawo dahai do momonsoi iyahai do roti do poiyo-iyoon di Raja'd Tondu' do Surga om monorob do porsombahan di sumbolion, om papatahak do waig dot anggur dot id tingolig dahai,” ka.


text:
Om boros kangku'ddi dot id toinsanan di tongokusai om tongoondu' di suminimbar doho' do miagal diri,


text:
“Ondos daa dokoyu om a' do Tuhan oilaan ko' nolihuan dau i porsombahan do sinumbali' di pinatahak do hilo'd kabandaran do Yohuda om hilo'd karalan-ralanan do Yorusalim di pinatahak dokoyu, om i komolohingan dokoyu, om i raja' dokoyu, om i boyoon dokoyu om i rayat do pomogunan diri?


text:
A' no o Tuhan kotoron do montong-ontong dokoyu do papatahak do porsombahan di sumbolion dot id tingolig. Araat no kopio om kointingayam i wonsoyon dokoyu. Nokowonsoi kou nod dusa dot id Tuhan om a' kou minumboyo' di ponuhuan dau. Om gowoi poddi om naraag noddi o pomogunan dokoyu om a' no milo dot iyonon om pomomopol poddi o ngaran diri. Ooris ngai' poo o tulun do kokito'ddi,” ka dau.


text:
Om sunudai ngai' ku noddi i tulun, om okon-okon po om i tongoondu', do boros do Tuhan it Osundu Kopio, dot id tulun do Yohuda di poingiyon do hilo'd Masir, do poingkaa, “Nokosumpa' kou no om i sawo dokoyu dot id Raja'd Tondu' do Surga do papatahak kou do porsombahan di sumbolion om papatahak kou do waig dot anggur dot id dau. Om nabayaan noddi dokoyu i batos dokoyu'ddi. Osonong no! Wonsoyon nopo dokoyu i pinabatos dokoyu!


text:
Nga' pokinongoho' po dokoyu iti boros ku, iyokoyu ngai' i tulun dot Israil do poingiyon do hiti'd Masir: Sumumpa' oku, iyoho' i Tuhan, dot id suang do ngaran ku dit abantug dot a' ku nondo iyokoyu pologoson do mamarait do ngaran ku do tontok do mamatos kou. A' kou no milo'd momoros do, ‘Sumumpa' oku dot id suang do ngaran do Kinorohingan di poimpasi,’ ka.


text:
Tu' tumotos oku nondo kopio do momungou dokoyu om a' kou i' osimbayan, do gisom i' dot apatai ngai' kou dot id pisangadan tuu ko' apatai po do toruol.


text:
Om okuri' nondo kopio i kopoggidu' do mantad hilo'd Masir, om koguli' kawagu do hilo'd pomogunan do Yohuda. Om oilaan ngai' nogindo diyolo' ondung disai'd boros dot osiliu, iri boros ku ko' iri boros diyolo'.


text:
Om porikatan ku nondo iyokoyu do kosusaan do hiti'd kinoiyonon diti do popointalang kopio dot id dokoyu, dot abayaan i' kopio i hukuman di natantu' mantad ku do porotuon ku dot id dokoyu.


text:
Patahakon ku nondo i Hopra, i raja' do Masir dot id longon di pisangod dau di sipamatai dau, do miagal di pinapatahak oku di Sodokia i raja' do Yohuda dot id di Nobukadnisar, i raja' do Babil, i pisangod di sipamatai dau,” ka dau.


text:
Tontok di toun do kaapat do pomorintaan di Yoyakim, i tanak di Yosia do hilo'd Yohuda, om tuliso' no di Baruk i boros di pinolombus ku dot id dau. Om polombuso' ku no dot id dau,


text:
mimboros ko dot, ‘Obungou oku no tu' rinuhangan nogi'd Tuhan do koinggoritan o kosusaan ku dit ogumu'. Ohuyan oku po do mingodoi om aiso' no o kosimbayanan ku,’ ka nu.


text:
Oi Baruk! Iyoho' no, i Tuhan, o mamahaba' di winonsoi ku om mongutus di tinanom ku do pointongkop diti pomogunan.


text:
Om orohian ko po daa'ndo do posuulon ko iya'? Kada' nogi' kopio dot iyo'ddi, oi Baruk! Tu' hukuman ngai' ku i' do kosusaan o koinsanai'd tulun om iya' nga' kohompit i'. Osonong po tu' a' ko napatai. Honggo-honggo piya o ngoyon nu, nga' apasi kasai' ko i'. Iyoho' no, i Tuhan o minomoros diti,” ka dau.


text:
do minimpuun do Masir. Iti no o pinoboros dau do pasal di soudor di Niko i raja' do Masir, i naala' do hilo'd Karkomis, it id somok do Bawang dot Iprat; i naala' di Nobukadnisar, i raja' do Babil, di toun do kaapat do pomorintaan di Yoyakim i raja' do Yohuda,


text:
“Mamagarang no do monuhu' do sumodia' i piro-piro boyoon do soudor do Masir! ‘Asao' no i tandus! Panampakai nod rasuk do basi' om tupi' kolidar! Ngoyo' no i kolid om mongoi i' baris! Powonsoyo' no dokoyu o pakol, iyokoyu i sumakai'd kuda'! Sakai kou no di kuda' dokoyu, om pamanau kou no do mongoi sangod!’ ka.


text:
Nga' okito ku dot ooris i' iyolo' om gumuli' oi Tuhan, manangkus pod opopoddosian i soudor diyolo', om a' no kumoili tu' naala' no iyolo'.


text:
Iri piya soudor dit osiau do manangkus nga' a' no kopoggidu' do mantad id pisangod. Om hilo' nod utara, it id tisan do Bawang dot Iprat, o kosoduwon om kahabaon diyolo'.


text:
Isai iti gumayo do miagal di Bawang do Nil om miagal di bawang do lumuyud? Iri no i pomogunan do Masir. Boros kad Masir, ‘Mingkakat oku nondo do gisom id oporinta' ku iti pomogunan. Om raagon ku nondo o kabandaran om i songingiyon do hiri.


text:
Panangkus kou no, oi kuda'! Kosiau kou no, oi korita'-kuda'! Pamanau no do mongoi sangod, oi gunsiou do mantad hilo'd Etiopia, om iyokoyu i mongingigit do kolid di mantad hilo'd Libia om i mamamana' do mantad hilo'd pomogunan do Lidia,’ ka,” kangku.


text:
Iti no o tadau'd Kinorohingan, it Asawat Kopio; tadau nodti do sumuli' o Tuhan, it Osundu Kopio, do koinsanai di pisangod dau. Mingyahan nondo do mangakan diyolo' i gayang dau, om monginum iri do raha' diyolo' do gisom dot abangat. Tadau nod baino' it Osundu Kopio do monumbali' di sumbolion dau do hilo'd utara, it id tisan di Bawang dot Iprat.


text:
Oi tulun do Masir, a' no kolingos dokoyu i tubat dokoyu. Ongoi kou nogi' do hilo'd Giliad do mongoi pogihum do tubat!


text:
Nongoilaan ngai' nod bansa' o koiyon-iyono' nu di kointingayam kopio. Norongou nod hiti'd pointongkop diti pomogunan o giniakan nu. Kopogitahub- tahub po i soudor; om aandad nopondo dot ahaba' do hiri'd tana'.


text:
Tontok di ruminikot i Nobukadnisar, i raja' do Babil do minongoi panangod do Masir, om boro-boros no o Tuhan dot id doho'. Boros ka dau,


text:
“Popinsunudo' no o habar diti do hilo'd Masir, dot id kabandaran do Mimpis om Migdol om Tapanhis, ‘Sumodia' nod mongintirung do tinan, tu' oinsanan nopondo i dapu' dokoyu dot araag dot id pisangadan.


text:
Ogumu' no o soudor nu di nakasadu om nahaba'. Om mogiboro-boros poo iyolo' do, ‘Kainou muli' do hilo'd bansa' toko', om kopoggidu' toko' i' do mantad id gayang do pisangod di kooris kopio,’ ka.


text:
Pungaranan no i raja' do Masir do ngaran do wagu dot: ‘It Opuhod no Boros Nga' Popologos i' do Katalib o Maso do Kapamansayan Diri’.


text:
Iyoho' no o Kinorohingan di Poimpasi, iyoho' no o raja' i Tuhan dit Osundu Kopio. Poingkuro nopo i Nuluhon do Tabor dot akawas ko' i konuluhanan do suwai, om asawat ko' i rahat i Nuluhon do Karmol, om iyo nogiddi o kokoriso' di mongoi sangod dokoyu.


text:
Sodia' kou no, oi tulun do Masir, tu' atangkap kou no om atanggayan kou po! Tu' oingou nondo o Mimpis om osiliu'd pogun dit aiso' o tulun do poingiyon.


text:
Masir nopo om miagal pod tanak do sapi' dit olomu', nga' gangahon i' iyau do langau dit agayo do mantad hilo'd utara.


text:
Iri piya i soudor di ginodsian dau nga' miagal po di tangaanak do sapi' dit ongolomu' tu' a' no koundaliu; om iyolo' nga' pogulian ngai' nopondo om mogitanud-tanud do mogidu' do mokipapasi tu' a' no iyolo' kogoos. Nokorikot no i tadau do kopomohukuman diyolo'; norikot no i maso do korikatan do kosusaan dot id diyolo'.


text:
Iyo po di tulanut do tumokon o Masir do mogidu' do mantad id soudor do pisangod dit osomok no. Om songodon diyolo' iyau do kapak dot iyo po di tulun do managad do kayu


text:
om langgaan nopondo diyolo' o puru' di himbaan. Ogumu' no kopio i soudor do pisangod, ogumu' po ko' i katat. Iyoho' no i Tuhan o minomoros diti.


text:
Intingayamon nondo i tulun do poingiyon do hilo'd Masir, tu' aala' no iyolo' di tulun do mantad hilo'd utara. Iyoho' no i Tuhan o minomoros diti,” ka.


text:
Boros kad Tuhan, it Osundu Kopio, i Kinorohingan dot Israil, “Hukuman ku nondo ot Amon, i ponokokinorohingan do Tibi, om hukuman ku o pointongkop do Masir, om i ponokokinorohingan, om i raja' do Masir. Om i Raja' do Masir om i tulun di sumondiu dau


text:
nga' patahakon ku nondo dot id di Nobukadnisar i raja' do Babil, om i soudor dau di sipamatai diyolo'. Nga' katalib pondo iri, om iyonon indo kawagu o pomogunan do Masir do miagal di gulu po. Iyoho' no i Tuhan o minomoros diti,” ka dau.


text:
Boros kad Tuhan, “Oi Israil, i tulun ku, kada' gagarai dot opopoddosian! Tu' poiduwon ku i' iyokoyu do mantad id pomogunan dit osodu' di pinananggayan do pisangod dokoyu. Kouli' kou indo om koiyon kou dot id pomogunan dokoyu om aiso' no o koligagaanan dokoyu. Osimbayan kou nondo do momogun-mogun om aiso' o poddosi dokoyu.


text:
Kada' kou no kooris, iyokoyu i tulun di songonuon ku, tu' rumikot oku i' do mongoi pamasi dokoyu. Tu' raagon ngai' ku indo o koinsanai di bansa' di pinotompiasan ku dokoyu, nga' iyokoyu nopo om a' ku i' iyo'dion. Nga' hukuman ku i' ma iyokoyu tu' nokowonsoi kou i' do sala', nga' okon indo ko' it adalaan koruol o pomohukum ku. Iyoho' no i Tuhan o minomoros diti,” ka dau.


text:
Tontok dit a' po di raja' do Masir nasangod o Gasa, om boro-boros no o Tuhan dot id doho' do pasal do pomogunan do Pilistin.


text:
Boros kad Tuhan, “Antangai pogi' ilo waig do lumuyung do mantad ponong hilo'd utara, om gumayo do miagal di bawang di lumuyud do mamalampai do pointongkop do pomogunan om i songingiyon do hiri, om mamalampai di kabandaran om i tulun di poingiyon do hilo'. Om minggiak pondo o tulun do mokitulung om mogihad o koinsanai'd tulun do hiri'd pomogunan diri.


text:
Korongou nondo iyolo'd kuda' do mamanau, om i ngarak do korita'-kuda', om i karatak do ruda' di korita'-kuda'. A' no kosorou di tangaanak diyolo' i komolohingan tu' olomok po tomod iyolo'.


text:
Nokorikot no o maso di bansa' do Pilistin dot oiyon do mamaraag do gisom dot a' no ouhupan do Tirus om Sidon. Patayon ngai' ku nopondo o tulun do Pilistin di mantad hilo'd Krita. Iyoho' no i Tuhan, o momonsoi'ddi.


text:
Noontok o tulun do Gasa do katangaban dit awagat kopio; om aiso' no o komi do tulun dot Askilon. Songkuro po o koloido' di tulun do Pilistin di noolu-olu' do tumongob?


text:
Minggarang kou doti' dot, ‘Gisom toi do soira' do manangod ko, oi gayang do Tuhan? Guli' nogi' do hilo'd tangkap nu om kada' nondo pinggangau, mundorong nopod hilo',’ ka doti' dokoyu.


text:
Nga' poingkuro daa'ri do mundorong ondung nosuhu' ku do manangod dot Askilon om i tulun do hilo'd tisan do rahat?” ka dau.


text:
Iti no o pinoboros do Tuhan, it Osundu Kopio, i Kinorohingan dot Israil, do pasal do Muab, “Nobungou no o tulun di hilo'd Nibo, tu' naraag no i bandar! Nosolod no o Kiriataim, om nomumuk i tolig dit ogirot, gisom do nointingayam diri i tulun do hilo',


text:
tu' natanus no i kaandasan do Muab! Nosolod nod pisangod o Hisbon, om momusorou no i pisangod do momunso do toinsanan di tulun do hilo'd Muab. Aiso' no o tulun dot orongou do mimboros do hilo'd bandar do Madmin, tu' nasangod nod soudor o bandar diri.


text:
Pokinongoho' no i tihad do tulun do tumakad di ralan do kumaa do hilo'd Luhit, om i tihad do tulun do rumuhuk do hilo'd ralan do kumaa do hilo'd Horonaim.


text:
Boros ka diyolo', ‘Siahai no, om apasi ko i'! Panangkus no do miagal di kaladai do lalang do hilo'd tana' do kowotuan,’ ka.


text:
Oi Muab, suminondiu ko daa di kinoris nu om i kakayaan nu. Nga' baino' nopondo, om iya' nondo ot aala'. Om i Kamos i ponokokinorohingan nu, om it imam di mogobi-obi' dau om i sinakagon do raja' nga' atanggayan ngai' nopondo dot id pomogunan do pisangod.


text:
Oinsanan nopondo o bandar dot araag, om aiso' no tiso' do bandar dot a' araag. Kubong piya om rantai nga' araag ngai' nopo. Iyoho' no i Tuhan, o minomoros diti.


text:
A' no alaid om araag no o Muab. Om angaraag i kabandaran do hilo', om iso' pod tulun nga' aiso' no o koiyon do hilo',” ka dau.


text:
(Ousung no i tulun dit a' iso-iso' o ginawo do momonsoi'd karaja'd Tuhan. Ousung no i tulun dit a' mongodong do gayang dau do maan do pamatai!)


text:
Boros kad Tuhan, “Mantad po di gulu po om osimbayan no kasai' o koposi-posion do tulun do Muab. Om a' i' insan katanggayai dot id pomogunan do pisangod. Osimbayan nopo iyolo' do miagal po di waig dot anggur do hiri'd pinoiyanan mantad, tu' a' i' kopintungu dot id poiyanan do waig dot anggur do suwai. Owongi' po om osonong o koinuman di waig dot anggur.


text:
Nga' nokorikot noddi o maso do monuhu' oku do popotuntug do Muab do miagal di waig dit anggur, om potuntugon ngai' o suang di pinoiyanan om babakon nogindo.


text:
Om oiman-iman indo o Muab di Kamos i ponokokinorohingan diyolo', do miagal di tulun dot Israil tu' noiman-iman do Baitol, i sondihon daa diyolo'.


text:
Nokuro tu' moro-boros o tongokusai do Muab dot, ‘Iyahai nopo om gunsiou, i soudor do nongoubas do sumangod?’ ka.


text:
Naraag no o Muab om i kabandaran do hilo', om nangapatai i tangaanakwagu, di nongopili' no o kosonongo'. Iyoho' no o minomoros diti. Iyoho' no o raja', i Tuhan dit Osundu Kopio.


text:
Pogihadai no dokoyu o Muab, koinsanai dokoyu i pomogunan do posorili' do Muab di koilo do kobontugo' dau! Poboroson no dot aiso' no o kuasa' do Muab om natanus no o kobontugo' om kokoriso' dau!


text:
Oi tulun do Dibon, lintuhun no do mantad hino'd kinoiyonon nu di pusohon kopio; irikau no do hilo'd pupuk do tana'. Tu' nokorikot no i mongoi pamaraag do Muab i pomogunan nu, om i mamaraag do koinsanai di tolig nu.


text:
Ingkakat no do hilo'd tisan do ralan, om antangan no kopio, oi dokoyu i poingiyon do hilo'd Aroir! Uhoto' no i tulun di minogidu' do, ‘Nunu o nosiliu,’ kanto.


text:
Om sumimbar nondo iyolo' do, ‘Nointingayam no o Muab, tu' naratu' no iyau! Pogihadai no iyau. Popinsunudo' no do poingompus do Bawang dot Arnon do naraag o Muab!’ ka.


text:
Norotuan nod hukuman o hilo'd kabandaran dit id watas do nuluhon dit angapatau: i hilo'd Holon, om Yahas, om Mipaat,


text:
om Kiriot, om Bosra. Koinsanai di bandar do pomogunan do Muab di hilo'd sodu' om it id somok nga' nohukuman ngai' no.


text:
Noidu' no i kokorisan do Muab, om naraag i pomorintaan dau. Iyoho' no, i Tuhan o minomoros diti,” ka dau.


text:
Boros kad Tuhan, “Owuko' no o Muab, tu' sumaap i' iyau doho'. Om mingluhad pondo o Muab do hiri'd tilob dau, om irak-irakan pondo iyau'd tulun.


text:
Okon toi ko' Israil i piningirakan do Muab di gulu po, om it iyoon po do gampanakau di nokosupan do manakau?


text:
Tongkiadai no dokoyu o kabandaran dokoyu, om mongoi i' iyon do hilo'd kapampangan, oi dokoyu i songingiyon do hilo'd Muab! Omit kou no di punai di momirumun dot id kangkab do rungas.


text:
Adalaan kou no kopio do minggayo-gayo! Nokorongou oku no do kobinggoyo-goyoo' dokoyu, om kasawato' do ginawo dokoyu, om i pokirayou-rayou dokoyu, om koondoso' dokoyu!


text:
Oilaan ku i' i koondos dokoyu, iyoho' i Tuhan, o koilo. Om a' i' otopot i boros dokoyu, om aiso' o kotutuk-tutukon do wonsoyon dokoyu.


text:
Pogihadan ku pondo kopio o tulun do hilo'd Sibma ko' mantad di tulun do Yaisir. Iri nopo bandar do Sibma om miagal do guas dot anggur di ruminoloi o raan do gisom do nokoroloi do hilo'd soborong do Rahat do Napatai, om korikot do hilo'd Yaisir. Nga' nangaraag noddi i kouwaan di mongua' do maso'd alasu' om i tua' dot anggur dau.


text:
Natanus no o kaarapadan om kataadan do ginawo do hilo'd pomogunan do Muab dit oluhub. Om notingkod ku no i waig dot anggur do lumuyung do mantad hiri'd pamagaan do tua' dot anggur; aiso' no o tulun do mamaga' do waig dot anggur om aiso' o mimpangkis dot aarapadan.


text:
Mingihad po i tulun do Hisbon om Iliali; om orongou i' i tihad diyolo' do hilo'd Yahas, om orongou po di tulun do hilo'd Soar, om hilo'd Horonaim, om hilo'd Iglat-Silisia. Mihad iyolo' tu' iri piya Bawang do Nimrim nga' narasak i'.


text:
Tingkodon ku nondo i tulun do hilo'd Muab do modtutud do porsombahan dot id kinoiyonon di podsubakan diyolo' om tingkodon ku do papatahak do porsombahan di sumbolion dot id tingolig diyolo'. Iyoho' no i Tuhan o minomoros diti.


text:
Natanus ngai' no i kakayaan do Kirhiris om pointongkop do Muab. Tumongob oku no do kokito do koiyon-iyono' diyolo' do miagal diri; iyo oku pod tulun di monuling dot i lagu' di kosudu' kopio o sulingon ku.


text:
Nongogolisan ngai' nopo diyolo' o tulu diyolo', om nongobugar o ganggut; om longon diyolo' nga' pininghorob diyolo' om kipinakai iyolo'd pakayan do mogihad do popointalang do tumongob iyolo'.


text:
Hilo' nopod sakai do taap do walai om hilo'd padang om aiso' no ot orongou, suwai ko' mogihad poo. Tu' nomumuk ku no o Muab do miagal di luping di niada'.


text:
Nopurok no kopio o Muab, om mihad poo iyau tu' ointingayaman no kopio iyau. Ooris poo o Muab om aiso' no o pokukurayan, om gowoi poddi om irak- irakan poo iyau do koinsanai'd bansa'. Iyoho' no, i Tuhan o minomoros diti,” ka dau.


text:
Boros kad Tuhan, “Iyo pondo do kondiu di poungkalad o talad, o tiso' o bansa' do rumikot do mongoi ponimbit do Muab.


text:
Om ongosolod nondo i kabandaran do hilo' om i piro-piro kuta' do pogintirungan. Om ooris nondo kopio i gunsiou do Muab, gisom dot iyo po iyolo' di tondu' di mogkosusu.


text:
Iri nopondo tulun di mogidu' do mantad id kopoddosian om aratu' no dot id luang, om iri no i koidu' do mantad hiri'd luang om kosulung no do lawa'; tu' natantu' ku no o maso do kapamaraagan do Muab.


text:
Mokiintirung nondo do Hisbon i bandar di noporinta' di Raja' Sihon di gulu po, i tulun di minogidu' dit a' no kogoos. Nga' iri piya bandar diri nga' sumorob no. Naraag nod tapui i watas dit id piwolitan om i konuluhanan do Muab, i pomogunan do tulun dit orohian do sumangod.


text:
Obungou no o Muab! Nangapatai no i tulun do hilo', i tumuku' dot id Tingolig do Kamos; nangatangkap no om natanggayan dot id pomogunan do pisangod i tangaanak diyolo'.


text:
Nga' tondulion indo do Tuhan o koiyon-iyono' do pomogunan do Muab do koimbagu,” ka dau. Om iri no o pinoboros do Tuhan do pasal dit osiliu dot id Muab.


text:
Poingkaa no o pinoboros do Tuhan do pasal do bansa' dot Amon, “Nokuro i tana' do payat do Gad tu' nosolod om noiyon do tulun di tumuku' dot id Tingolig do Milkom? Aiso' no kopio o tulun dot Israil do milo do mongintirung do kinoiyonon diri?


text:
Nga' rumikot no o maso do porongohon ku do pinongkisan do sumangod i tulun do Raba, i bandar dot agayo do pomogunan dot Amon. Om osiliu nondo o bandar diri do pogun, om iri kawalayan do hiri'd posorili' nga' aayi' nopondo dot osorob. Om aanu nondo kawagu dot Israil i tana' dau do mantad id tulun di minonolod diri di gulu po.


text:
Ihad kou no, oi tulun do Hisbon, tu' naraag no o bandar dot Ai! Oi tongoondu' do bandar do Raba, pogihad kou no om panampakai kou no do pakayan do mogihad do pointalang do tumongob kou. Pintangkus kou no tu' noborulong kou no. Atanggayan no moti' i Milkom i tingolig nu, dot id pomogunan do pisangod do miwoyo' dit imam om i tulun dau di sinakagon di raja'.


text:
Nokuro tu' mokirayou kou, iyokoyu it a' otorodok? Nokuro tu' sumondiu kou do kinoris dokoyu di lumuhoi no? Poingkuro kopio kou do milo'd momoros dot aiso' i' o songulun piya do kasaap do manangod dokoyu?


text:
Porikatan ku nondo iyokoyu'd kororongit do mantad id posorili' dokoyu. Mogidu' kou nondo, om sompori-pori kou nopo do mogihum do ralan do mamasi'd tinan dokoyu, om aiso' no o mongoi ponimung kawagu dokoyu.


text:
Nga' koimbagu nopondo, om tondulion ku i' kawagu o koiyon-iyono' do bansa'd Amon. Iyoho' no i Tuhan o minomoros diti,” ka dau.


text:
Poingkaa no o pinoboros do Tuhan it Osundu Kopio do pasal dot Idom, “Aiso' noddi toi o tulun dot Idom di milo do momusorou? A' noddi iyolo' nosihatan di tulun di mononosihat?


text:
Oi tulun do Didan, guli' no om mogidu' i'! Ongoi no lisok! Raagon ku nondo o sinakagon di Isau tu' norikot no o maso ku do momohukum diyolo'.


text:
Ondung haro o tulun do mongupu' do tua' dot anggur, om haro kasai' i' o pooluon diyolo', om ondung rumikot i manakau do dongotuong, om iri no i korohian dau ot onuon dau.


text:
Nga' naanu ngai' ku no i songonuon di sinakagon di Isau om nokointalang ku i lilisokon diyolo'; gisom dot a' no iyolo' milo do lumisok. Nangapatai ngai' no i sinakagon dau om iso' pod tulun nga' aiso' no o nokopoggidu'.


text:
Oi Idom, tongkiadai nopo dokoyu i tangaanak dokoyu dot aiso' o molohing, om gompion ku i' iyolo'; om iri tongoondu' dokoyu di nongopuadan nga' milo i' do sumondiu doho'.


text:
Iri piya i tulun dit a' daa apatut do hukuman, nga' oontok i' do hukuman, om a' kou nogindo daa iyokoyu? Atantu' no dot iyokoyu nga' hukuman i'.


text:
Sumumpa' oku no dot id suang do ngaran ku, dot osiliu nondo o bandar do Bosra do kinoiyonon di korolosi om i pogiiduan do tulun. Om irak-irakan nondod tulun o kinoiyonon diri om maan do pomomopol o ngaran dau. Om oinsanan nopondo i kawalayan do hiri'd posorili' dot osiliu'd pogun do gisom dot alaid. Iyoho' no i Tuhan, o minomoros diti,” ka dau.


text:
Iyoho' no i Yoromia, o minomoros dot, “Oi Idom, nakaramit oku do habar do mantad id Tuhan. Om nokoporikot no iyau do susuhuon dot id bansa' do mongoi ponuhu' diyolo' do monimung do soudor om sumodia' do mongoi panangod diya'.


text:
Noudutan ko di kasawato' do ginawo nu. Aiso' i' o moddosi diya' do miagal dit osorou nu. Poingiyon ko dot id pogialatan do pampang, om id timpak do nuluhon. Nga' mulong piya do miagal di rumun do kondiu o kasawato' do kinoiyonon nu nga' polintuhunon ko i' do Tuhan do mantad hiri. Tuhan no o pinopoboros ngai'ddi,” ka dau.


text:
Boros kad Tuhan, “Osiliu nondo do kopoddosian ot Idom, om koinsanai'd tulun do tumalib do hilo' nga' aranaban ngai' nopo om ooris tu' adalaan no kopio kawagat i kosusaan do nokoontok dot Idom.


text:
Tu' poingkuro nopo o Sodom om Gomura do naraag do mitonggoi di kabandaran do hiri'd posorili', om iyo nogiddi ot Idom dot araag. Om iso' pod tulun nga' aiso' nondo o miyon do hilo'. Iyoho' no, i Tuhan o minomoros diti.


text:
Sigog indo dot uyungon ku o tulun dot Idom do mantad hiri'd pomogunan diyolo', do miagal di singa do monigowo do lumabus do mantad id puru' dit id somok do Bawang do Yordan, om mongoi nondo dot id tiyonon di dumba' do mangakan-ngakan. Om momili' oku nondo do songulun o boyoon do momorinta' do pomogunan diri. Isai poo o milo do poiyoon doho'? Isai po o katama' do sumaap doho'? Haro toi o boyoon do kasaap doho'?


text:
Iyo nopoddi om pokinongoho' no i natantu' mantad ku do wonsoyon ku dot id tulun dot Idom, om i wonsoyon ku dot id tulun do bandar do Timan. Iri piya i tangaanak diyolo' nga' gayaton i' do mogidu', om oinsanan nopondo o tulun do moddosi.


text:
Om aratu' nopondo ot Idom, om haro nondo ot orongou dot ohiyo dit opuhod kopio gisom dot oguyu' nopo o pointongkop diti pomogunan; om orongou o giniakan di tulun do hilo'; do hilo' piya'd Rahat dot Aragang.


text:
Iyo poddi kondiu di poungkalad o talad di pisangod do monimbit do Bosra. Om tontok nopondo do tadau'ddi om iyo pondo do tondu' di mogkosusu o soudor dot Idom dot opopoddosian,” ka dau.


text:
Poingkaa no o pinoboros do Tuhan do pasal do Damsik, “Atangkabo nondo om ooris o Hamat om Arpad tu' nokorongou no iyolo' do habar dot araat; songgogor-gogor po o ginawo diyolo' tu' aiso' no o pokukurayan diyolo', iyo po iyolo' di tumbak do rahat dit a' kosinonod.


text:
Oluhoi no o tulun do Damsik, om nokopoggidu' no dot opopoddosian. Orualan poo iyolo' om oinggorit do miagal do tondu' di mogkosusu.


text:
Tontok nopondo do tadau'ddi om angapatai nondo i katangaanakwoguan do hiri'd karalan-ralanan, om angapatai ngai' i soudor. Tutudan ku nondo i tingolig do Damsik, om uuhon ku do monorob i walai di Raja' Binhadad. Iyoho' no, i Tuhan it Osundu Kopio, o minomoros diti,” ka dau.


text:
Poingkaa no o pinoboros do Tuhan do pasal do payat do Kidar om i watas do porintaon di Hasor, i nosolod di Nobukadnisar, i raja' do Babil, “Oi Nobukadnisar, songodon no o payat do Kidar, om patayon no i tulun di ponong hilo'd koulayon!


text:
Ahawon ngai' no i dumba' om unta, om i kiim diyolo' do mitonggoi do koinsanai di poinsuang do hiri, om pagarangon no dot id diyolo' dot, ‘Osorilian kou nondo do kopoddosian!’ kanto.


text:
Oi tulun do Hasor! Iyoho' no, i Tuhan o minomoros do poingkaa: Nokopomusorou no i Nobukadnisar i raja' do Babil do mongoi panangod dokoyu. Boros ka dau,


text:
‘Kainou! Ngoyo' toko' saapo' i tulun dit osimbayan om it aiso' o koligagaanan. Aiso' i' o kointirung di bandar diyolo' tu' aiso' i' o wawayaan di kitotobon om aiso' o salampad di wawayaan,’ ka,” ka dau.


text:
Boros ka kawagu'd Tuhan dot id di Nobukadnisar, “Ahawon ngai' no it unta diyolo' om i tayam-tayam diyolo'! Om potompiason ku nondo i tulun di pinampadan o tobuk. Om porikatan ku iyolo' do kosusaan do mantad id posorili' diyolo'.


text:
Osiliu pondo do lilisokon do toni o Hasor, om osiliu do kinoiyonon dit aiso' o sumuni do gisom dot alaid; om iso' pod tulun nga' aiso' no mundorong do hilo'. Iyoho' no i Tuhan, o minomoros diti,” ka dau.


text:
Iti no o boros do Tuhan it Osundu Kopio dot id doho' do pasal do pomogunan dot Ilam do tontok di koimpuunon nogi' do pomorintaan di Sodokia i raja' do Yohuda.


text:
Porikatan ku nondo ot Ilam do tongus do mantad id posorili' dau, om potiason ku nondo i tulun do hilo' do hinonggo-honggo nopo, gisom dot aiso' no o pomogunan dot a' orikatan do tulun di mogidu' do mantad hilo'd Ilam.


text:
Om orison ku nondo o tulun dot Ilam dot id toguang di pisangod diyolo', di sipamatai diyolo'. Om patayon ku nondo iyolo', tu' otogod oku no kopio diyolo'. Om suhuon ku nondo i soudor do mongoi panangod diyolo', gisom dot opunso iyolo'.


text:
Poingkakaton ku nondo do hilo'd Ilam i tirikohonon ku do momorinta', om hilo' nondo do pimpatayan ku i raja' om i boyoon diyolo'.


text:
Nga' tondulion ku indo kawagu o koiyon-iyono' dot Ilam do koimbagu. Iyoho' no o Tuhan o minomoros diti,” ka dau.


text:
Poingkaa no o boros do Tuhan dot id doho' do pasal do bandar do Babil, om i tulun di poingiyon do hilo',


text:
“Powonsoyo' no i tanda' om popinghabaro' no dot id pogialatan do bansa', do naala' no o Babil! Nomumuk no o Mirodak, i tingolig dau, om nangababak i tininganak dau di kososomu', om i tingolig di koindaraat kopio.


text:
Haro nondo o bansa' do mantad hilo'd utara do mongoi panangod do Babil, i poposiliu'd pomogunan diri do tana' dit a' sunian. Om aiso' nondo o miyon do hilo', do tulun ko' nintorusan poo, tu' oinsanan nopo do mogidu',” ka dau.


text:
Boros kad Tuhan, “Tontok nopondo do maso'ddi, om rumikot nondo o tulun dot Israil om i tulun do Yohuda; om songihad-ihad pondo iyolo' do rumikot do mogihum doho', i Kinorohingan diyolo'.


text:
Muhot nondo iyolo' di ralan do kumaa do hilo'd Sion, om mamanau do sumusui do ralan diri. Om momonsoi nondo iyolo' do tumpongo dot id doho' dit ogirot om poingompus, om a' diyolo' tolibambanan iri.


text:
Miagal po do dumba' di natagak i tulun ku, tu' pinologos di gompomogompi' do mininghombo do hilo'd konuluhanan, om mingundaliu dot id piro-piro o nuluhon, gisom dot a' no diyolo' oilaan ondung honggo o walai diyolo'.


text:
Om isai nopo i kobontol diyolo' nga' sumaap no diyolo', om momoros i pisangod diyolo' dot, ‘A' toko' i' kasala' do momonsoi do miagal diti. Tu' nokowonsoi i' iyolo' do dusa dot id Tuhan. Iri nopo taki-aki diyolo' om notumbayaan id Tuhan, om apatut daa dot iyolo' nga' otorodok i' dot id dau,’ ka diyolo'.


text:
Oi tulun dot Israil, poggidu' nod sumoliwan do Babil! Pogulu kou no do tumongkiad, om sumusuhut i' i wokon.


text:
Binsuhuon ku nondo o piro-piro o bansa' dit ongokoris do mantad ponong hilo'd utara do sumaap do Babil. Om posodiawon nondo diyolo' i soudor diyolo' do mongoi sangod do Babil om aala' i' diyolo' o Babil. Iyolo' nopo om mamamana' dit ongotiru' om a' insan dot a' koonong i pana' diyolo'.


text:
Om apanakahan nondo o pomogunan do Babil, om ongkototos do minganu di dapu' o koinsanai di tulun do mongoi panakau'd hilo'. Iyoho' no i Tuhan o minomoros diti,” ka dau.


text:
Boros kad Tuhan, “Oi tulun do Babil, pinanakau dokoyu i tulun ku. Ooropod kopio kou daa do miagal po di kuda' do minguni, om mimpanau kou nopo do miagal di sapi' di momogomos do gandum.


text:
Nga' ointingayam indo om oindaraat i bandar dokoyu dit agayo. Osiliu nondo o Babil do tana' do kowotuan dit a' sunian om otuu om it aiso' no kopio o ngaran-ngaran dot id pogialatan do koinsanai'd pomogunan.


text:
A' nondo oiyon kawagu o pomogunan do Babil tu' otogod oku no kopio, om osiliu pondo iri do pogun. Om aranaban ngai' nopondo om ooris o tulun di katalib do hilo'.


text:
Oi dokoyu i gampamana'! Sodia' kou no do mongoi panangod do Babil, om turungkuon no dokoyu o bandar diri. Papanaon ngai' no o pana' dokoyu dot id Babil tu' nokowonsoi i' iyau do dusa dot id doho'.


text:
Turungkuon no dokoyu o bandar diri om mimpangkis kou no do pangkis do sumangod, tu' nokoinsiriba' no iyau om mangakun do naala'. Nangahaba' no om nangaraag i tolig do hilo'. Tu' iri no o ponuli' ku do Babil. Wonsoyo' no dot id dau o miagal di winonsoi dau dot id tulun do suwai.


text:
Kada' pologoso' o tulun do mananom do totonomon ko' mongomot po dot id pomogunan diri. Oinsanan nopondo o tulun do bansa'd suwai di poundorong do hilo' do gumuli' dot id pomogunan mantad diyolo' tu' ooris iyolo' di soudor do mongoi panangod,” ka dau.


text:
Boros kad Tuhan, “Tulun nopod Israil om miagal po di dumba' di nokopogitotongkiad do nouyung di singa. Tu' id gulu nopo do suminaap diyolo' nga' i raja' dot Asur om baino' noddi om i Nobukadnisar, i raja' do Babil o mongogop do tulang diyolo'.


text:
Om gowoi poddi om iyoho' no, i Tuhan it Osundu Kopio, i Kinorohingan dot Israil o momohukum di Raja' Nobukadnisar om i pomogunan dau do miagal di pinomohukum ku di raja' dot Asur.


text:
Nga' pogulion ku indo kawagu o tulun dot Israil do hilo'd pomogunan diyolo'. Om kaakan nondo iyolo' do hasil di tana' do hilo'd Nuluhon do Karmol om hilo'd Basan. Om ayahan indo iyolo' di hasil do tana' dit id watas dot Ipraim om Giliad.


text:
Tontok nopondo do maso'ddi, om olidangan nondo ot Israil om Yohuda do mantad id dusa diyolo', tu' ompunan ku i' i tulun di pinasi ku. Iyoho' no, i Tuhan, o minomoros diti,” ka dau.


text:
Boros kad Tuhan dot id bansa' di mantad hilo'd utara, “Ngoyon no songodo' i tulun do hilo'd Mirataim, om i hilo'd Pikod. Patayon no, om punsoon no kopio iyolo'. Wonsoyon ngai' no iti ponuhuan ku diya',” ka dau.


text:
Kotongkop nopo o pomogunan do binobog do Babil do gisom do nomumuk. Nga' baino' noddi om notipu' no i bobobog dau! Oinsanan nopo o bansa' do kotigowo do nokorongou di nosiliu dot id pomogunan diri.


text:
Boros kad Tuhan, “Oi Babil, suminaap ko doho', om gowoi poddi om kosulung ko di lawa' do pamalawa' ku diya', nga' a' ko i' kopuriman.


text:
Noiwangan ku no i kinoiyonon do rapo-rapo ku, om nokosoliwan ku no i rapo-rapo ku'ddi, tu' otogod oku no kopio tu' haro o wonsoyon ku, do hilo'd Babil, iyoho' i Tuhan it Asawat Kopio om it Osundu Kopio.


text:
Sorilian nopo o Babil do manangod. Habaon nopo i sulap do pinoiyanan do gandum dau! Om potimbunon nopo i konunu-nunuan di panganu do mantad id pisangod do miagal do potimbun kou do gandum! Raagon nopo kopio o pomogunan diti! Kada' nod haro o poolu-oluon!


text:
Patayon ngai' nopo i soudor dau. Alaon no iyolo'! Obungou no o bansa' do Babil! Tu' norikot no i maso do kopomohukuman diyolo'!” ka dau.


text:
(Iri nopo i tulun di minogidu' do mantad hilo'd Babil om i kuminaa do hilo'd Yorusalim om minsusui no do kinowoyo-woyoo' do Tuhan, i Kinorohingan toko' do minonuli' di tulun do Babil di winonsoi diyolo' dot id Walai'd Sasambayangan dot Agayo.)


text:
Boros kad Tuhan, “Sunudan no i gampamana' do manangod do Babil. Suhuon ngai' nopo do mamana' i milo do mamana'. Turungkuon no o bandar diri om kada' nod haro o songulun do koidu'. Sulian no o koinsanai di nongowonsoi dau, om wonsoyon nopo dot id dau o miagal di winonsoi dau dot id wokon, tu' suminawat o ginawo dau do suminaap doho', it Olidang Kopio, i Kinorohingan dot Israil.


text:
Apatut no do patayon i tangaanakwagu dau do hilo'd karalan-ralanan do hilo'd bandar dau, om insanan i soudor dau do mamatai do tadau'ddi. Iyoho' no, i Tuhan o minomoros diti.


text:
Oi Babil, asawat kopio o ginawo nu! Om gowoi poddi om sumaap oku diya', iyoho' i Tuhan it Asawat Kopio, i Kinorohingan dit Osundu Kopio. Tu' nokorikot no i maso do kopomohukuman ku diya'.


text:
Katahub nondo om aratu' i bansa' nu di minggayo-gayo, om aiso' no o monulung diya' do monungag. Tutudan ku nondo i kabandaran nu, om araag ngai' nopondo i hiri'd posorili'ddi,” ka dau.


text:
Boros kad Tuhan, it Osundu Kopio, “Noinggorit tomod i tulun dot Israil om tulun do Yohuda. Om koinsanai di minanangkap diyolo' nga' madtamong tomod diyolo' om a' no papalabu-labus diyolo'.


text:
Nga' okoris oku i', iyoho' i mogobi' diyolo', ngaran ku nopo om Tuhan it Osundu Kopio. Om iyoho' nondo o manalasai di hal diyolo' om manahak do kosimbayanan do hiti'd pomogunan. Nga' kosusaan i' mando o porikoton ku dot id tulun do Babil,” ka dau.


text:
Boros kad Tuhan, “Apatut nod patayon o Babil! Om i rayat om i pomorinta', om i tulun dit ongkitoilaan do hilo'.


text:
Apatut nod patayon i nabi di goudut --- basug ngai' nopo iyolo'! Apatut nod patayon ngai' i soudor --- ongooris no kopio iyolo'!


text:
Patayon ngai' no i kuda' om raagon i korita'-kuda' dau! Om a' no kogoos i soudor di godsian! Nangaraag ngai' no i kakayaan do Babil, om nangapanakau i dapu' dau.


text:
Apatut nod rumasak ngai' i bawang do hilo', tu' noponu' po o Babil do tingolig di kotompurolosi, i mongulau di tulun do modsubak diri.


text:
Gowoi pondo om osiliu do tiiyonon do rogon om rusod dot araat o hilo'd Babil om tiiyonon do tombolog di roitan do tombolog dot unta. Om a' nondo do tulun iyonon o hilo' do gisom dot alaid.


text:
Om miagal nondo di nosiliu dot id Sodom om Gomura do tontok di rinaag ku o bandar diri om i kawalayan do hiri'd posorili', ot osiliu dot id Babil. Om aiso' nondo o tongoiso' piya do tulun do mongoi kawagu iyon do hilo'. Iyoho' no i Tuhan o minomoros diti.


text:
Rumikot no o bansa' do mantad id pomogunan do hilo'd sodu', i ponong hilo'd utara, i bansa' dot okoris kopio. Rumikot iyolo' do miwoyo' do raja' dot ogumu'. Om posodia' no iyolo' do sumangod.


text:
Kipana' iyolo' om kigayang; ongorongit tomod iyolo' om a' mangampun. Miagal poddi ngorod do rahat o tuni do kuda' diyolo', do tontok di posiahon diyolo' do mongoi panangod do Babil.


text:
Korongou nopo i raja' do Babil do habar diri, nga' lomok tomod nopo iyau. Noponu' po iyau do kopoddosian, om oinggorit iyau do miagal di tondu' do mogkosusu.


text:
Monigowo oku nopondo do rumikot, iyoho' i Tuhan, do miagal do singa do sumoliwan do mantad id puru' dit id somok do Bawang do Yordan om mongoi do hiri'd kobuturan di pangakan-ngakanan do dumba'. Om popoggiduon ku nondo i tulun do Babil do mantad id bandar diyolo'. Om iri nondo i boyoon di pilion ku o momorinta' do pomogunan diri. Isai po o milo do poiyoon doho'? Isai po o katama' do sumurilog doho'? Haro po toi o boyoon di kasaap doho'?


text:
Iyo nopoddi om pokinongou no di natantu' mantad ku do wonsoyon ku dot id bandar do Babil, om i potiwonsoyon ku no dot id tulun do hilo'. Tu' iri piya tangaanak diyolo' nga' angagayat ngai' i' do mogidu', om oinsanan nopondo o tulun do moddosi.


text:
Aala' nopondo o Babil, om haro nondo o kagangahan dit adalaan kopio, gisom dot oinsanan nopo iti pomogunan dot oguyu', om i giniakan di tulun do hilo' nga' orongou i' do bansa'd suwai,” ka dau.


text:
Boros kad Tuhan, “Poporikot oku nondo do tongus di mamaraag do tumongus do ponong id Babil om id tulun di poingiyon do hilo'.


text:
Poporikot oku nondo do tulun di bansa'd suwai do mongoi pamaraag do Babil, do miagal di tongus do monilib do tapol do gandum. Om orikot nopondo i tadau do kapamaraagan om tumutuk nopo iyolo' do pomogunan diri do sumaap om gisom dot aiso' no ot oolu-olu' do hiri'd pomogunan diri.


text:
Kada' onuwai do maso i soudor do papapana' di pana' diyolo' ko' manampakai po di rorosukon diyolo'd sumangod. Kada' dokoyu posio' i tangaanakwagu! Punsoon ngai' nopo i soudor diyolo'.


text:
A' ku i' tongkiadan ot Israil om Yohuda, iyoho' i Tuhan, i Kinorohingan dit Osundu Kopio, i Kinorohingan dot Israil dit Olidang, do mulong piya do nokowonsoi iyolo'd dusa dot id doho'.


text:
Poggidu' no do mantad id Babil, om apasi kou i'! Kada' kou hompit dot apatai tu' kidusa i' o Babil. Sumuli' oku noddi om hukuman ku no o Babil do miontok di nowonsoi dau.


text:
Miagal daa do sangkir do tamas o Babil do poingigit ku, do mangauk do koinsanai'd pomogunan. Minonginum ngai' i bansa'd tulun do waig dot anggur do mantad id sangkir diri gisom do nongoulau ngai' iyolo'.


text:
Sigog iddi do karatu' o Babil om kababak nopo! Pogihadai no iyau! Ongoi no pogihum do tubat do pongubat di suhat dau om ulan toi' om olingasan iyau.


text:
Boros ka di tulun do bansa'd suwai di poundorong do hilo' do mogiboro-boros, ‘Tuminotos toko' i' daa do minonguhup do Babil, nga' alaid toko' iddi kopio do nokorikot. Nga' mogot nogi' do tumongkiad toko' do pomogunan diti om muli' do hilo'd pomogunan toko'. Tu' nohukuman nod Tuhan do hukuman dit awagat kopio, om kaayi' nopoddi do naraag!’ ka diyolo',” ka dau.


text:
Om boros ka di tulun di songonuon do Tuhan, “Nokointalang nod Tuhan dot otopot toko'. Kainou ngoyo' toko' sunudai i tulun do hilo'd Yorusalim di nowonsoi'd Tuhan, i Kinorohingan toko' dot id dati',” ka diyolo'.


text:
Nobinsuhu' nod Tuhan o ginawo di raja' do Modia, tu' potiraagon no dau o Babil. Om iyo noddi iyau do sumuli' do winonsoi di tulun di minamaraag di Walai'd Sasambayangan dot Agayo. Om boros ka di boyoon do soudor, “Lohisai dokoyu o pana' dokoyu! Om posodiawo' dokoyu o kolid!


text:
Powonsoyo' dokoyu i tanda' do songodon o tolig do Babil. Pogiroto' no i padtamangan! Suhuo' nod mongoi tamong i tulun do madtatamong! Om ponuhu' nod tulun do mongoi awang!” ka dau. Tu' nowonsoi nod Tuhan i nokoboros dau do wonsoyon dau dot id tulun do Babil.


text:
Ogumu' daa o bawang om kaya' o pomogunan diri, nga' naayi' no o maso dau do poimpasi, om norikot no o kopupuson do tumur dau.


text:
Tu' nokosumpa' no o Tuhan, it Osundu Kopio, dot id suang do ngaran dau do poporikot iyau do tulun dot ogumu' do mongoi sangod do Babil; i tulun di miagal pod katat kogumu', om mimpangkis pondo iyolo' tu' nakamanang no iyolo'.


text:
Winonsoi'd Tuhan iti tana' dot i sinundu dau o pinomonsoi, om i toilaan dau o pinomonsoi dau diti pomogunan, om pinapawalad dilo tawan.


text:
Om moro-boros nopo iyau do monuhu' nga' ongorod nopo i waig do hilo'd soibau dilo tawan om poporikot iyau do haun do mantad hilo'd tisan do tana'. Pakalab iyau do kodumaat di maso do rumasam, om posoliwan iyau di tongus do mantad id pinoiyanan dau.


text:
Om kokito poddi o tulun do koinsanai'ddi om kopuriman nogiddi o tulun do basug iyau om aiso' o guna' dau. Om iri tulun di momonsoi do tingolig nga' oiman-iman nopo tu' iri nopo ponokokinorohingan diyolo' om okon i' ko' Kinorohingan kopio, om aiso' o pinuhobo.


text:
Aiso' i' o kootuk-otukon diri om apatut no dot indaraaton om hingi-hingion, raagon indod Tuhan iyolo' do korikot iyau do mongoi pamaraag diyolo'.


text:
A' i' iyo di tingolig o Kinorohingan di Yakub; tu' iyau no i minomonsoi do koinsanai'd nunu nopo, om nopili' no dau ot Israil do sumiliu'd tulun dau. Ngaran nopo dau nga' Tuhan it Osundu Kopio.


text:
Boros kad Tuhan, “Oi Babil, iya' no o ponokodunsul ku, i pakakas ku'd sumangod. Pinakai ku iya' do minanangod do piro-piro o bansa' om pomorintaan.


text:
Om minamatai do kuda' om i tulun di songinsakai di kuda', om minamaraag do korita'-kuda' om minamatai di tulun di papamanau,


text:
om minamatai do kusai om tongoondu', om i komolohingan om i tongomulok po, om i tangaanakwagu om i kosumandakan.


text:
Om pinakai tiya' do pinonumbali' di gompomogompi' do dumba' om i baanan diyolo', om i gompongumo om i sapi' diyolo' di pamaradu, i pomorinta' om i pagawai dit asawat o pangkat,” ka dau.


text:
Boros kad Tuhan, “Okito oku indo diya' do monuli' do Babil om i tulun do hilo', do koinsanai'ddi nongowonsoi diyolo' dot araat dot id Yorusalim.


text:
Oi Babil, iya' nopo om miagal do nuluhon di mamaraag do koinsanai diti pomogunan, nga' iyoho' no, i Tuhan o pisangod nu. Gayaton ku nondo iya', om poisison ku iya' do hilo'd tana', om pologoson ku iya' dot osorob do gisom dot aawu.


text:
Om aiso' nondo o tiso' di watu nu do hiri'd kinaraagan nu dot apakai kawagu do maan do pamaal. Osiliu ko nondo do miagal do tana' do kowotuan do gisom dot alaid. Iyoho' no i Tuhan, o minomoros diti.


text:
Oi raja' do mantad id utara! Powonsoyo' no i tanda' do pogintutunan do mongoi sangod! Pounio' no i torumpit om korongou ngai' i' i bansa'! Posodiawo' no i bansa' do sumaap do Babil! Sunudan no i pomorinta' dot Ararat, om Mini, om Askinas do mongoi sangod. Pomili' no dot iso' o boyoon do momohuruan di pisangadan. Om ngoyo' ngai' no i kuda', i miagal pod katat kogumu'.


text:
Posodiawo' no i bansa' do mongoi sangod do Babil. Porikoto' no i raja' do Modia, i boyoon diyolo' om i pagawai, om i soudor do mantad id koinsanai di pomogunan do porintaon diyolo'.


text:
Gumogor po om gumuyu' iti tana' tu' bayaanon ku no i natantu' mantad ku do posiliu do Babil do tana' dit a' sunian, om it a' iyonon do tulun.


text:
Nokotingkod no i soudor do Babil do monokisangod om songundorong no do hiri'd kuta' do pogintirungan diyolo'. Natagakan no iyolo' di kosioho' diyolo' om a' no iyolo' kogoos. Nangaraag no i totobon di bandar, om nongotutudan i kawalayan.


text:
Mogisuhut-suhut nopo o tulun do mongoi pomisunud di raja' do Babil do notutukan nod pisangod i bandar dau.


text:
Nosolod no di pisangod i sosoborongon do hilo'd bawang om nongotutudan no o kuta' di pogintirungan. Nangatagakan nopo do pomusorou i soudor do Babil.


text:
Om a' no alaid dot alaon iyolo' di pisangod diyolo' om pingulakan nogindo iyolo' do miagal di gandum do hiri'd pamagamasan. Iyoho' no, i Tuhan it Osundu Kopio, i Kinorohingan dot Israil, o minomoros diti,” ka dau.


text:
Minumuk di raja' do Babil o Yorusalim om akano' nogiddi dau do gisom do naayi'. Pinasaug dau o suang di bandar do miagal do papasaug do suang do luping; om miagal po iyau do naga' do minonolon do Yorusalim. Pininganu dau i korohian dau di hiri'd bandar om iri no suwai om pinintaam dau.


text:
Pologoson nod momoros i tulun do Sion dot, “Babil po daa o mamabo di kararaat do winonsoi dau dot id dahai!” ka. Pologoson nod momoros i tulun do Yorusalim do, “Babil po daa o mamabo di kinoinggoritan dahai!” ka.


text:
Om boros kaddi do Tuhan dot id tulun do Yorusalim, “Salasayon ku i' i hal dokoyu om hukuman ku i pisangod dokoyu do gama' di winonsoi diyolo' dot id dokoyu. Rasakan ku nondo i tudan do waig do Babil om arasakan i' i kabawang-bawangan do hilo'.


text:
Om osiliu nondo do kinotimungon do kinaraagan o pomogunan diri om tiiyonon pod nintorusan. Om araat tomod nondo o kokitanan diri; om aiso' no o miyon do hilo', om ongooris ngai' nopondo i kokito'ddi.


text:
Tamaha' no kopio iyolo'! Posodiaan ku indo iyolo' do poginakanan om owukon ku nondo iyolo' om posonongon ku o ginawo. Om koodop nondo iyolo' om a' nondo oposik kawagu.


text:
Om ngoyon ku nondo iyolo' sumbolio' do miagal do tanak do dumba', om kambing om kambing di tontoluhan. Iyoho' no i Tuhan, o minomoros diti,” ka dau.


text:
Boros kad Tuhan do pasal do Babil, “Natangkap no i bandar di royohon daa do koinsanai do pomogunan! Korolosi tomod diri o kokitanan di bansa' do Babil!


text:
Korolosi tomod o kokitanan di kabandaran om miagal pod tana' do kowotuan dit otuu tomod, om it a' iyonon om a' wayaan do tulun.


text:
Hukuman ku nondo o Bil, i ponokokinorohingan do Babil, om suhuon ku iyau do popoguli' di dapu' di pinanakau dau, om a' indo tumuku' dot id dau i piro-piro o bansa'd tulun. Nangaraag no i tolig do Babil.


text:
Poggidu' kou no do mantad hiti, oi tulun dot Israil! Poggidu' kou no om apasi kou i' do mantad id kototogod ku dit a' ogina-gina'.


text:
Kada' koluhoi o ginawo om kada' poddosi di habar dot orongou dokoyu. Tu' minsuwai o habar dot orongou do monikid toun, i habar do pasal do kororongit do hilo'd pomogunan diri om i habar do pasal di raja' do mogisasaap.


text:
Kotumbayaai no do rumikot no o maso do hukuman ku o tingolig do Babil. Om ointingayam ngai' nopondo o pointongkop di pomogunan om aayi' nopondo dot apatai i tulun do hilo'.


text:
Oinsanan nopondo do mimpangkis dot atataadan i hiti'd pomogunan om i hilo'd tawan dot aala' o Babil di bansa' di mongoi pamaraag diri, i mantad hilo'd utara.


text:
Babil i' o nakapatai do tulun do pointongkop diti pomogunan, nga' baino' nondo om aala' no o Babil tu' iyau i' o nakapatai dot ogumu' o tulun dot Israil. Iyoho' no i Tuhan, o minomoros diti,” ka dau.


text:
Boros kad Tuhan dot id tulun dot Israil di hilo'd Babil, “Nokoidu' kou no do mantad id kapatayon! Om pamanau kou no do dinondo! Kada' kou no andad! Tu' mulong po dot osodu' kou do mantad hilo'd pomogunan dokoyu nga' soroho' oku no, i Tuhan dokoyu, om soroho' no o Yorusalim.


text:
Boros ka dokoyu, ‘Noindaraat om nointingayam iyahai; om aiso' no o milo dahai do pokukurayan tu' nosowoli no do bansa'd suwai i kinoiyonon dot olidang do hiri'd Walai'd Sasambayangan dot Agayo,’ ka dokoyu.


text:
Iyo nopoddi om pokinongoho' no dokoyu o poboroson ku do rumikot no o maso do hukuman ku i tingolig do Babil, om mingodoi pondo i tulun di nongorualan do pointongkop di pomogunan.


text:
Om mulong po do koindakod o Babil do hilo'd tawan om momonsoi do kuta' do pogintirungan do hilo', nga' poporikot kasai' oku i' do tulun do mongoi pamaraag diri. Iyoho' no i Tuhan, o minomoros diti,” ka dau.


text:
Boros kad Tuhan, “Pokinongoho' no i tihad do tulun do hilo'd Babil, om i mogihad do kinaraagan do hilo'd pomogunan diri.


text:
Raagon ku no o Babil, om tingkodon ku it ohiyo do hilo'. Osiau nopo do sumuang i soudor do pisangod do miagal po di tumbak dot akahas, om ohiyo tomod iyolo' do mongoi sangod.


text:
Ruminikot iyolo' do mongoi pamaraag do Babil; nangatangkap no i soudor do Babil, om nongotipu' no i rapo-rapo diyolo'. Iyoho' no o Tuhan di momohukum dit araat, om wonsoyon ku nondo dot id Babil o miontok di nowonsoi dau.


text:
Owukon ku nondo i pomorinta' do Babil, i tulun di kitoilaan, om i boyoon, om i soudor, do gisom do koodop iyolo' om a' nondo iyolo' kotungag do gisom dot alaid. Iyoho' no i raja' o minomoros diti. Iyoho' no i Tuhan, it Osundu Kopio.


text:
Kataam nondo do hilo'd tana' i tolig do Babil, it ogirot daa'ddi, om i wawayaan dit akawas nga' osorob nondo. Aiso' i' o kinootus-otuson di winonsoi di piro-piro o bansa'; tu' nongosorob i' i pininghuyanan diyolo'. Iyoho' no i Tuhan, it Osundu Kopio o minomoros diti,” ka dau.


text:
Iri nopo madtatamong kasai' di Raja' Sodokia om i Soraya, i tanak di Noria, i manangaki di Maasiya. Om tontok di kaapat do toun dot i Sodokia o raja' do Yohuda, om minoyo' i Soraya di Sodokia do minongoi do hilo'd Babil, om onuwai ku noddi i Soraya dot iso' o karaja'.


text:
Tinulis ku dot id iso' o buuk o koinsanai di karaagan do rumikot dot id Babil, om kohompit nogi' i piro-piro o hal do suwai do pasal do Babil.


text:
Om bilinai ku noddi i Soraya do poingkaa, “Korikot ko nopondo do hilo'd Babil, om basaon no kopio dot opuhod o boros dot id tulun do hilo' o koinsanai di nongotulis do hiti'd buuk diti.


text:
Om sumambayang no dot, ‘Oi Tuhan, nokoboros nu no do raagon nu iti kinoiyonon diti, om aiso' no o songimpasi do poingiyon do hiti, aiso' o tulun om aiso' o nintorusan, om osiliu nondo do tana' do kowotuan do gisom dot alaid!’ kanto.


text:
Om aayi' nu nopondo do mambasa' iti buuk, oi Soraya, om pokogoson noti dot id watu om pataamon no do hiri'd tanga' di Bawang dot Iprat,


text:
om poboroson no o poingkaa, ‘Iyo nodti ot osiliu dot id Babil --- olonsod nondo iyau om a' no kahampung kawagu, tu' porikatan nod Tuhan do karaagon o bandar diti,’ kanto,” kangku. Hiti-hiti no o kooiyon do boros di Yoromia.


text:
Duwo nogi' nohopod om iso' o toun di Sodokia do tontok di nosiliu iyau do raja' do Yohuda. Om hopod om iso' o toun dau do minomorinta' do hilo'd Yorusalim. Ngaran nopo di tina' dau nga' i Hamutal, i tanak di Yoromia, i poingiyon do hilo'd bandar do Libna.


text:
Om notogod tomod diri o Tuhan di tulun do Yorusalim om tulun do Yohuda gisom dot a' no dau podulon iyolo'. Om saap po i Sodokia di Raja' Nobukadnisar i raja' do Babil,


text:
om gowoi poddi om rikot no i Nobukadnisar do miwoyo' do koinsanai di soudor dau om ngoyo' no diyolo' songodo' o Yorusalim di tadau'd kohopod di tulan do kohopod, di kosiam do toun do pomorintaan di Sodokia. Om undorong no iyolo' do hiri'd soliwan di bandar om pomonsoi nod tolig do maan do ponurungku' di bandar,


text:
om pointutuk nopoddi kasai' iyolo' di bandar do gisom di kohopod om iso' do toun di Sodokia do momorinta'.


text:
Om tontok di tadau do kosiam di tulan do kaapat do toun diri, tontok dit adalaan noddi kopio do mononglous om aiso' no o takanon do tulun,


text:
om kolopuson noddi do pisangod i tolig di bandar. Nga' mulong po do tinutukan di tulun do Babil i bandar diri nga' oinsanan nopo i soudor do Yohuda do minogidu' do tontok di dongotuong. Minogidu' iyolo' do minaya' di kabun do raja', om waya' no di wawayaan di popiromut di duwo o tolig, om poggidu' no iyolo' do kuminaa ponong hiri'd Rantai do Yordan.


text:
Nga' ginusa' i' di soudor do Babil i Raja' Sodokia, om katangkap no diyolo' iyau di hilo'd Rantai do Yorikou, om tongkiad ngai' nopo dau i soudor dau.


text:
Om pootodo' noddi i Raja' Sodokia dot id di Raja' Nobukadnisar, i hilo'd bandar do Ribla it id watas do Hamat, om hilo' no do pinorotuan iyau do hukuman do kapatayon.


text:
Om hilo' nod Ribla do pinatai di Raja' Nobukadnisar i tangaanak di Raja' Sodokia, dot antang-antangan di Raja' Sodokia. Om pinatai ngai' nogi' dau i pagawai do Yohuda.


text:
Om irulo' noddi dau i mato di Raja' Sodokia om kagasai no dau iyau om tanggayai no do hilo'd Babil. Om hiri noddid giil i Raja' Sodokia do hilo'd Babil do gisom do kinapatayo' dau.


text:
Tontok di tadau do kohopod di tulan do kolimo di kohopod om siam do toun di Raja' Nobukadnisar do momorinta' do Babil, om ongoi nod hilo'd Yorusalim i Nobusaradan, i ponosihat di raja' om boyoon di soudor di Nobukadnisar.


text:
Om tutudai no dau i Walai'd Sasambayangan dot Agayo om i walai di raja', om i kawalayan do koinsanai di tulun dit ongkipangkat do hilo'd Yorusalim;


text:
Om tanggayai no di Nobusaradan do hilo'd Babil i tulun di nongoolu-olu' do hiri'd bandar, i piro-piro tukang om i tulun di minogidu' om minongoi amung do tulun do Babil.


text:
Nga' pinoundorong i' dau do hilo'd Yohuda i wookon do tulun di mosikin kopio, it aiso' o dapu', om suhuo' no dau iyolo' do morobuat do hiri'd kabun dot anggur om hiri'd koumaan.


text:
Om mumuko' nopo di tulun do Babil do minamabak i piro-piro torigi do tambaga' om i korita'-kuda' do hiri'd Walai'd Sasambayangan dot Agayo om i tangki' do tambaga' dit agayo, om igitai ngai' nopo diyolo' i tambaga'ddi do hilo'd Babil.


text:
Om nigitan nogi' diyolo' i ponononduk do tana', om i poiiyanan do tauu di pakayon do tontok di momolinahas di pananaraban do porsombahan, om i piro-piro pakakas do lampung, om i mangkuk di panahau di raha' do mantad id porsombahan do sinumbali', om i mangkuk di podtutudan do kominyan, om koinsanai di pakakas do tambaga' do suwai di pakayon do sumambayang do hiri'd Walai'd Sasambayangan dot Agayo.


text:
Om tinanggayan ngai' nogi' diyolo' o koinsanai di tamas om pirok do winonsoi: i piro-piro mangkuk dit ongokooro', om i talam di poiyanan do popou, om i mangkuk di poiyanan do raha' di porsombahan di sinumbali', om i poiyanan do tauu, om i potitimpakan do lampung, om i mangkuk do poiyanan do kominyan, om i mangkuk di ponimbauk do popotungu di porsombahan do waig dot anggur.


text:
Om iri nopo winonsoi di Raja' Suliman do tambaga' do winonsoi do maan do hiri'd Walai'd Sasambayangan dot Agayo, i duwo o torigi, i korita'-kuda', i tangki' dot agayo, om i hopod om duwo o sapi' di pinoimpahan di tangki' nga' adalaan no kopio kawagat iri gisom dot a' no milo'd timbangon.


text:
Iri nopo duwo o torigi'ddi nga' miirad nopo: sopiwalu' o mito do kasawato' om 5.3 o mito do kogoyoo'. Om haro o luang do hiri'd tanga' di torigi'ddi, om kakapalo' nopo di tambaga' nga' 75 o milimito. Om iri nopo pinongulu di duwo o torigi'ddi nga' 2.2 o mito o kasawato' om pointutuk nopo di pinongulu'ddi om winansayan do rinambo-rambot om linumis do pinoiyo-iyo do tua' do delima, di tambaga' ngai' do winonsoi.


text:
Om sopihatus o pinoiyo-iyo do tua' do delima do hiri'd rinambo-rambot di hiri'd pinongulu di duwo o torigi'ddi. Nga' siam no nohopod om onom do mantad diti tua' do delima diti ot okito do mantad hiri'd siriba'.


text:
Suwai no ko' iri, om tinangkap po di Nobusaradan i Soraya i Boyoon dot Agayo dot Imam, om i Sipania i wakil di Soraya, om tolu o tulun di madtatamong di wawayaan di Walai'd Sasambayangan dot Agayo,


text:
om i turu' o gomponosihat di raja' di hiri'd bandar, om i boyoon di soudor, om i wakil di boyoon do soudor i mongilo-ilo di soudor, om onom nohopod o tulun do suwai dit angasawat o pangkat.


text:
Om tanggayai ngai' nopo dau i tulun diri om pootodo' no dot id di Raja' Nobukadnisar do hilo'd bandar do Ribla,


text:
i hilo'd watas do Hamat. Om hilo' no do ninggorit iyolo', om patayo' nogiddi. Om iyo noddi o kinowoyo-woyoo' di tulun do Yohuda do tinanggayan do pisangod, do mantad hilo'd pomogunan diyolo';


text:
oinsanan nopo nga' 4,600 o tulun. Om pogisuhut-suhuto' nopo di Nobukadnisar do minononggoi iyolo': 3,023 o tulun do tinanggayan do tontok di toun do koturu' do pomorintaan dau, om 832 o tulun do mantad hilo'd Yorusalim do tinanggayan dau do tontok di toun do kohopod om walu' do pomorintaan dau, om 745 o tulun do tinanggayan di Nobusaradan do tontok di koduwo nohopod om tolu do toun do pomorintaan di Nobukadnisar.


text:
Om tontok di toun do nosiliu'd raja' do Babil i Iwil-Mirodak, om ninsianan diri dau i Raja' Yoyakin i raja' do Yohuda, tu' pinalabus dau iyau do mantad id giil. Winonsoi dau iti di tadau'd koduwo nohopod om limo do tulan di kohopod om duwo di kotolu nohopod om turu' do toun do mantad di natanggayan i Yoyakin dot id pomogunan do pisangod.


text:
Om osonong i' o winonsoi di Mirodak dot id dau om nonuan dau iyau do pangkat dit asawat ko' mantad di raja'd suwai di nangatanggayan do pisangod do hilo'd Babil.


text:
Om a' noddi iyau mamakai di pakayan di songinggiil, om makan kasai' iyau do hiri'd walai di raja', om onuan iyau do tusin do maan dau'd kosukup-sukupan do solinai'd dau'd poimpasi.


text:
Oingou noddi o Yorusalim do baino', i bandar di noponu' daa'd tulun di gulu po. Abantug tomod daa iyau dot id pogialatan do bansa', nga' miagal poddi iyau do tondu' di nopuadan do baino'. I bandar do poinggoyoon daa di gulu po, nga' porintaon noddi do bansa'd suwai do baino'.


text:
Monuaban nopo iyau do mihad; lumuyung po o romou dau dot id pingas dau. Aiso' no o tiso' di tambalut kopio dau di gulu po do monginsasamod dau. Naakalan iyau di tongotambalut dau, om oinsanan nopoddi iyolo' do sumaap dau do baino'.


text:
Oinggorit tomod diri i tulun do Yohuda; sinansagan iyolo' do tumongkiad do pomogunan diyolo', om nosiliu diri iyolo'd turipon. Hilo'd pomogunan do suwai o tiyonon diyolo', om aiso' no o kinoiyonon di milo diyolo'd roitan do tiyonon kopio diyolo'. Om notutukan po iyolo'd pisangod, om aiso' no o pokukurayan diyolo'.


text:
Aiso' noddi o mongoi do hilo'd Walai'd Sasambayangan dot Agayo do tontok do tadau dot agayo. Oinggorit po ngai' i tongoondu' di modsisinding do hilo', om mingodoi ngai' po i tulun dit imam. Aiso' no o tulun do sampanau-panau do hilo'd wawayaan do bandar, om tumongob po tomod o Bandar do Sion.


text:
Nakamanang i pisangod dau; tu' nokosuang no iyau dot id kuasa' diyolo'. Ninggorit iyau'd Tuhan tu' ogumu' no kopio i dusa dau. Nangatangkap i tulun do hilo', om nangatanggayan do pisangod.


text:
Susui-susui poo i kobontugo' do bandar do Yorusalim. Om miagal pod paus di mogidu' do mantad id magagasu, i piro-piro o boyoon diyolo' di louson no om it a' no kogoos.


text:
Osorou do Yorusalim i maso di notoliban, tontok dit ogumu' po o dapu' dau nga' karaag noddi iyau om oinggorit diri. Tontok di naratu' iyau dot id longon do pisangod, om aiso' i' o tongoiso piya'd tulun do minongoi ponulung dau; om mingirak po i pisangod do kokito do naraag iyau.


text:
Sinosomu' do Yorusalim o tinan dau, tu' minomonsoi i' iyau do dusa dit araat kopio. Om poillabas poddi iyau do baino' om intingayamon; nangatanus ngai' no o kagayaan dau. Mingodoi po iyau, tu' ointingayaman no kopio iyau.


text:
Atalang tomod i kososomuo' dau, nga' a' i' iyau momusorou di kootuson dau. Om araat tomod diri i kinaraagan dau, nga' iso' pod tulun nga' aiso' i' o monginsasamod dau. Nakamanang i pisangod dau, om mihad poddi iyau do mokiinsian do Tuhan.


text:
Nahawan iyau di pisangod dau do koinsanai di dapu' dau; om nokito dau iyolo' do suminuang di Walai'd Sasambayangan dot Agayo; mulong piya daa do pogoduhan do Tuhan o tulun dot okon ko' tulun do songonuon do Tuhan do sumuang do hiri.


text:
Mingodoi po i tulun dau do mogihum do kaakan-akanan; om poolonon nopo diyolo' i dapu' diyolo' do taakanon, om a' i' iyolo' apatai. Mihad poo o Yorusalim do moro-boros do poingkaa, “Oi Tuhan, antangai ngai' no iti koinggoritan ku.


text:
Oi tongoulun di tumalib do hilo'd ralan, ontong no om antangan no kopio. Aiso' po nokoumbal do kitoruol do miagal diti doho', i toruol di pinorikot do Tuhan dot id doho' do maso dit otogod iyau.


text:
Pinoporikot iyau do tapui do mantad hilo'd tawan, i minonorob do tulang ku do gisom dot oruol no kopio. Pinapataan iyau do lawa' dot id dabantalan ku i pinaparatu' doho'. Om tongkiadai oku noddi dau do hiri dot a' otingkod-tingkod dot oinggorit.


text:
Nanu dau o koinsanai di dusa ku, om pogiwongkos-wongkoso' noddi dau dot iso' o kinawangkasan, om pokoroo' no dau iri dot id liou ku, om olomok oku noddi dot awagatan. Pinatahak oku'd Tuhan dot id pisangod ku, om aiso' no o milo ku'd pokukurayan do sumaap diyolo'.


text:
Pinoinsiriba' do Tuhan o koinsanai di gunsiou ku dit ongokoris. Pinoporikot iyau do soudor do mamatai di tangaanakwagu ku. Nulakan dau i tulun ku do gisom do nomumuk, do miagal di tua' dot anggur do pagaon di tulun di mamamaga'.


text:
Iri noddi o nokobungou do romou ku do moninuru', aiso' no o koinsasamod doho', om aiso' o mongodsuur doho'. Naala' oku no di pisangod ku, om aiso' no o nunu-nunu do noolu' dot id tulun ku.


text:
Poinsawato' ku no o longon ku do mokiuhup, nga' aiso' i' o monginsasamod doho'. Nolohou nod Tuhan o pisangod do sumaap doho' do mantad id posorili' ku; om iyoon oku pod rinomos, om i noutong no dot id pogialatan diyolo'.


text:
Nga' otopot i' o Tuhan, tu' a' ku i' numboyo' i ponuhuan dau. Pokinongou no doho', oi koinsanai'd bansa'! Ontong kou no doho' dot id koinggoritan. Nangatangkap no om nangatanggayan do pisangod i tangaanakwagu ku om i kosumandakan ku.


text:
Minomolohou oku di kongoombolutan ku nga' minada' i' iyolo' do monulung doho'. Minatai ngai' do hilo'd karalan-ralanan do bandar i tulun dit imam om i boyoon do bansa' do daamot diyolo' do mingihum do takanon do pongoput daa do pinuhobo diyolo'.


text:
Antangai oku no, oi Tuhan, mihad oku po om tumongob oku, om norualan o ginawo ku do gama' di dusa ku. Mogipapatai poo o hilo'd karalan-ralanan, om id suang piya do walai nga' haro i' o kapatayon.


text:
Pokinongoho' no iti todoi ku, oi Tuhan, aiso' no o koinsasamod doho'. Otood tomod i piro-piro o pisangod ku tu' pinorikatan oku i' diya' do kosusaan. Porikoto' no i tadau di nakabatos nu; inggorito' no i pisangod ku do miagal doho'.


text:
Antangai ngai' no i kararaat diyolo', hukuman no iyolo' do miagal di pinomohukum nu doho', dot i dusa do winonsoi ku dot id diya' o kinopomohukuman nu doho'. Mingodoi oku po dot id suang do koinggoritan, tumongob oku po om aiso' o pokukurayan ku,” ka dau.


text:
Kinuluputan do Tuhan do totuong o Sion, tu' atatagadan no iyau. Pinataam dau do hiti'd pomogunan i kobontugo' dot Israil dit iyo pod tawan kasawat. Om iri piya walai dau do hilo'd Sion nga' a' nod Tuhan pinusou do tontok dit otogod kopio iyau.


text:
Aiso' no o kosianan do Tuhan do miningraag do kawalayan do hilo'd Yohuda. Om hinaba' dau i kuta' do pogintirungan di mongintirung daa di pomogunan diri do gisom do naraag. Pinaratu' dau o pomorintaan om i piro-piro o boyoon do hiri do gisom do nointingayam iyolo'.


text:
Nidu' dau i kinoris dot Israil, tu' atatagadan no kopio iyau. Om minada' iyau do monulung dati' do tontok di sinangod toko' do pisangod. Tuminogod o Tuhan dati' do miagal pod tapui, do mamaraag do koinsanai'd nunu nopo.


text:
Pinotuduk dau i pana' dau dot id dati' do miagal po iyau'd pisangod; pinatai dau o koinsanai'd tulun di kasanangan kopio toko'. Om hiti nod Yorusalim do nopurimanan toko' o kototogod dau di kosorob o kolosuo'.


text:
Miagal pod pisangod o Tuhan; do minomobog dot Israil. Om rinaag ngai' dau i kuta' do pogintirungan om i walai do raja', om pinorikatan dau i tulun do Yohuda do katangaban dit a' opupus-pupusan.


text:
Minumuk dau i Walai'd Sasambayangan dot Agayo i tiyonon toko' do sumambayang dot id dau; pinolihu dau o tulun do tadau'd Sabat om i piro-piro o tadau dot agayo. Om a' nod Tuhan pusohon ot imam om raja' tu' otogod no kopio iyau.


text:
Niada' do Tuhan i porsombahan do sinumbali' do hiri'd pananaraban do porsombahan dit olidang, om tinongkiadan dau i Walai'd Sasambayangan dot Agayo. Om pinologos dau i pisangod do minamaraag di tolig. Om mimpangkis po i pisangod do nakamanang do hirid kinoiyonon toko' do sumambayang do mikuwo'd osimbayan di gulu po.


text:
Natantu' mantad nod Tuhan do habaon nondo i tolig do Sion; om notipong no dau i tolig do mongilo kopio om aayi' i' iri do momoromumuk. Om nosiliu poddi do pogun i walai'd akawas om i tolig do baino'.


text:
Nongoolitan ngai' pod tana' i totobon, om i salampad nga' nongotipu'; om hilo' noddid pomogunan do pisangod i raja' om i tulun di kipangkat. A' noddi potudukon i Tourat do Tuhan, om aiso' o pinointalang do mantad id Tuhan dot aanu di piro-piro o nabi.


text:
Aiso' no komi di molohing-lohingon do hiri'd bandar do Yorusalim do songirikau do hiri'd tana', om popingarab po iyolo' do pupuk do hiri'd tulu diyolo' om karung o pakayan diyolo' do popointalang do tumongob iyolo'. Iri piya kosumandakan nga' songintungub po do hiri'd tana'.


text:
Obongkung-bongkung po o mato ku dot ouru'd mihad dot aiso' o kotingkadan, om tumongob tomod oku. Tumongob tomod oku po do kokito do kinaraagan di bansa', sanghadan-hadan po o tangaanak om i ragang po do hilo'd karalan-ralanan do hilo'd bandar.


text:
Mingihad po iyolo' do minglohou di tina' diyolo' do mokianu'd taakanon. Koiliu tomod nopo iyolo' do hiri'd karalan-ralanan do miagal pod tulun di nosuhat; om monguyat indo do matai do poingkibit di tina' diyolo'.


text:
Oi Yorusalim, oi Yorusalim i koupusan ku, nunu po o milo ku'd poboroson? Poingkuro oku pod monginsasamod diya'? Aiso' i' o nokoumbal do noinggorit do miagal diti. Irad pod rahat kagayo o suhat nu, aiso' no o soro-sorohon nu dot id dosunsudan.


text:
Aiso' no o poboroson di piro-piro o nabi do boros nu do suwai ko' tudut; minonipu' diya' i ponunuduk diyolo' tu' a' i' popoimbulai do dusa nu. Sinuhu' ko diyolo' do momusorou dot a' ko i' minog do rumologo.


text:
Mongirak-irak ngai' po om momohingi-hingi diya' i tulun di santalib-talib. Tu' naraag no kopio o pointongkop do Yorusalim. Boros ka diyolo', “Ilo' toi i bandar dot olumis kopio'ddi? Ilo' toi i bandar do kaandasan do pomogunan?” ka no diyolo'.


text:
Momohingi-hingi ngai' nopo diya' i pisangod nu, om mulondou tomod o mato dot araatan diya'. Boros ka diyolo', “Naraag noddi dahai i bandar! Nokorikot noddi i maso di piandad-andad dahai!” ka.


text:
Nabayaan no kopio'd Tuhan i natantu' mantad dau do wonsoyon dau i pinosunud dau dot id dati' di gulu po. Aiso' no o kosianan dau do minamaraag dati', nonuan dau do kamanangan i pisangod toko', om nonuan dau iyolo'd kaarapadan do nokokito di kinaalaan toko'.


text:
Oi tolig do Yorusalim, pomolohou nod Tuhan! Poluyungon o romou nu do miagal do bawang di lumuyung do tadau om totuong. Pagayi-ayi' nopo do mihad, kada' tingkod do gisom dot ohuyan o tinan nu!


text:
Pitungag-tungag no do lumohou'd Tuhan do mokiinsian dau do gisom dot osuaban; om poboroso' ngai' nopo ot id suang do ginawo nu, om pokionuo' no kopio dau do monginsian di tangaanak nu di louson, tu' pointikid nopod linsuk do ralan dot ahadan i tangaanak dot ololousanan!


text:
Oi Tuhan, antangai no it inggoriton nu! Kanon diri di tongoondu' i tangaanak di kolisihan diyolo'! Om pimpatayan it imam om i piro-piro o nabi do hiri'd suang di Walai'd Sasambayangan dot Agayo.


text:
Songingiliu poo i tongomulok po om i kongomolohingan do napatai do hiri'd karalan-ralanan, tangaanakwagu om tongoondu' nga' nangapatai di gayang do pisangod. Aiso' no o kosianan nu do minonumbali' diyolo', do tontok di tadau do tuminogod ko.


text:
Nalap nu i pisangod ku do papaharo do poginakanan di noponu'd kororongit, om aiso' no tiso' do kopoggidu' do mantad id hukuman nu do tontok di tadau dot otogod ko. Pinatai diyolo' i tangaanak ku di ginompi' ku om kosianan ku.


text:
Mikorobibi' oku pod mamanau, tu' kiwatu o wayaan ku, om hinonggo nopo o ngoyon ku nga' hiri no o tolig do poingantob.


text:
Ginusa' oku dau om pinasala' oku di ralan kopio, om pogitobilang-bilango' oku nogiddi om iduwai oku no dau.


text:
Pinoisis dau o rabas ku do hilo'd tana', om pinarangop oku dau dot id kowotuan gisom do notipu' o nipon ku.


text:
Kosorou oku nopo di toruol ku om it aiso' o tulion ku; om miagal oku pod mangakan dot opoit di kawanit.


text:
Tu' wagu kasai' nopori do monikid kosuabon, kotorodoko' nopod Tuhan om miagal di tadau di mulai do dongkosuabon.


text:
Tontok dot onuan toko'd Tuhan do koinggoritan, om kumadada' toko' nopo do mirikau dot iyati-yati' om polonuton toko' o ginawo.


text:
Minsiriba' toko' nopo om mokisimoyo' toko', tu' haro po doti' o soro-sorohon toko' dot id dosunsudan.


text:
Mulong pod pologoson toko'd Tuhan dot oinggorit, nga' a' toko' i' dau iyadaan do gisom dot alaid. Tu' Tuhan nopo om obinglisiu i' om ogirot o kosianan dau om aiso' o kopupuson.


text:
Poukabo' toko' no o ginawo toko' dot id Kinorohingan di hilo'd surga, om sumambayang i' do poingkaa,


text:
Nokito nu i' i karaaton do winonsoi dot id doho', i pomusarahan dot araat di pisangod ku dit araatan doho'. Iyo nopoddi om obiai no i hal ku, oi Tuhan.


text:
Norongou nu i' iyolo' do minongindaraat doho', oi Tuhan, oilaan ngai' nu i' i pakat diyolo' dot araat.


text:
Monongodou-ngodou nopo iyolo' do mimboros do pasal doho' om mogiupakat iyolo' do pakat dit araat, do momungou doho'.


text:
Gusao' no iyolo' om patayo' ngai' no iyolo' do gisom dot atanus iyolo' do hiti'd pomogunan!” kangku.


text:
Nangatalup no i tamas di songkilou-kilou, om songinromos poo do hilo'd ralan i watu do pinomonsoi di Walai'd Sasambayangan dot Agayo.


text:
Miagal po daa do tamas dit agayo o gatang di tangaanakwagu do Sion di gulu po, nga' baino' nopoddi om iyoon po iyolo'd kuron di koubasanan.


text:
Iri piya toni nga' posusu i' di tangaanak dau, nga' tulun ku nopo om miagal pod tombolog dot unta do hilo'd kowotuan tu' orongit dot id tangaanak dau.


text:
Pologoson nopo diyolo' dot apatai dot ololousanan om otutuuhanan i tangaanak diyolo', om mingkianu po daa i tangaanak diyolo' do takanon, nga' aiso' no o manahak diyolo'.


text:
Iri piya tulun dit oubas do mangakan di taakanon dit osonong di gulu po, om it osimbayan o koposi-posion, nga' mogihum poddi do taakanon do hiri'd kinotimungon do rinomos, om sampatai-patai poddi dot ololousanan do hilo'd karalan-ralanan.


text:
Awaga-wagat po o nokoontok do hukuman dot id tulun ku ko' mantad di tulun do hilo'd Sodom, tu' nokirapan noo om karaag no iyolo' di longon do Kinorohingan.


text:
Iri nopo i piro-piro o boyoon dahai di gulu po om olidang i' dot iyo poddi gapas dot opurak. Om okoris iyolo' om osonong tomod o tinan.


text:
Nga' baino' noddi om a' no iyolo' otutunan do songingiliu do hilo'd ralan, tu' noitaman po o rabas diyolo', om oitom po ko' i tangud, om kulit diyolo' nga' miagal pod kayu kokoring om santaid-taid poo o kulit diyolo'.


text:
Mogo-mogot nogi' i nangapatai dot id pisangadan, ko' i minatai dot ololousanan, tu' alaid dot oinggorit tu' aiso' no kopio o takanon.


text:
Awagat no kopio i kosusaan do nokoontok do tulun ku, tu' iri ngai' piya i tina' dit obinsianan, nga' minamalasu' i' di tangaanak diyolo' do numaan kano'.


text:
Pinourabus ngai' nod Tuhan i kototogod dau dot id Sion, i bandar dau, om sinorob dau do gisom do nouu do hiri'd tana'.


text:
Aiso' i' daa o tiso'd tulun do hiri'd pomogunan om aiso' o raja', di monongkuyaan do kosuang o pisangod do wawayaan do Yorusalim.


text:
Nga' nosiliu iddi o miagal diri tu' nokowonsoi ngai' id dusa i nabi om it imam. Minamatai iyolo'd tulun dit aiso' o sala'.


text:
Mininghombo do hiri'd karalan-ralanan i piro-piro o boyoon diyolo', do miagal po di tulun do bolou, nga' aiso' no o tiso' piya'd tulun do katama' do mongoi kama' diyolo', tu' naramasan po tomod do raha' o pakayan diyolo'.


text:
Boros ka di tongoulun, “Poggidu' kou'd hiti, sosomu' tomod kou! Kada' kou kama' dahai!” ka. Om minghombo nopoddi iyolo' dot id piro-piro o bansa', om aiso' i' o tiso' di bansa' dot orohian diyolo'.


text:
A' noddid Tuhan antangan piya i tulun dau, tu' iyau i' o pinopotompias diyolo'. Om a' no pusohon i piro-piro ot imam, om a' insianan i boyoon dahai.


text:
Miontong daa iyahai, gisom dot opodi' poo o mato dahai do miontong do monguhup dit a' iddi ruminikot-rikot. Minogondos daa iyahai do ponguhup do mantad id iso' o bansa' dit a' i' milo'd monguhup.


text:
Poingontong kasai' nopo i pisangod, om a' no iyahai milo do mimpanau do hiri'd ralan. Nokorikot noddi o kooyion do tumur dahai, nokorikot no i koompokon.


text:
Osiau po i momogusa' dahai ko' mantad di kondiu do sumondot do mantad hilo'd tawan. Suhuton i' iyahai diyolo' do hilo'd konuluhanan om awangan iyahai do hilo'd tana' do kowotuan.


text:
Tinangkap diyolo' i raja' do pinili'd Tuhan, i tulun di pinagandasan dahai do mongintirung dahai do mantad id koinsanai'd pisangod. Om i manahak dahai'd koposion.


text:
Pingirak nopo, oi bansa' dot Idom om Us; pokosonongo' nopo o ginawo do dinondo poo. Tu' rumikot i' moti' o dokoyu'd kosusaan; om iyokoyu nga' mikorobibi' pondo do poillabas om ointingayam tomod.


text:
Noontok no o Sion do hukuman, dot i dusa di winonsoi dau o kinopomohukuman, nga' baino' noddi om a' noddi iyahai'd Tuhan pologoson tomod, om a' poongoyon dot id pomogunan do pisangod. Nga' Idom nopo om hukuman indod Tuhan, om pointalangon dau o dusa dau.


text:
Soroho' no, i nosiliu dot id dahai, oi Tuhan. Ontong no dahai, om antangai noti kointingayamo' dahai.


text:
Nangaanu nod tulun do suwai i dapu' di tungkusan dahai; om bansa'd suwai o poingiyon dot id walai dahai.


text:
Iyo po iyahai do nintorusan, do sansagan do kumaraja' dot awagat, ohuyan po tomod iyahai, nga' a' i' onuan do maso'd mundorong.


text:
Om minongoi'ddi iyahai pokianu-anu do takano' do hilo'd Masir om hilo'd Asur, om a' i' iyahai louson.


text:
Minomonsoi'd dusa i taki-aki dahai, nga' a' noddi iyolo' hino do baino', om iyahai'ddi ot oinggorit do gama' di dusa diyolo'.


text:
Tulun nopo di momorinta' dahai' nga' a' i' poimogot ko' i turipon, om aiso' i' o milo'd poidu' dahai do mantad id kuasa' diyolo'.


text:
Gampamatai po o minghombo do hilo'd soliwan do bandar; om mongoi piya daa iyahai pogihum do taakanon nga' haro i' o koligagaanan dahai.


text:
Nongoi kosoho' i tongoondu' do hilo'd Sion; om sinansagan i kongosumandakan do patahak do tinan diyolo' do hilo'd kawalayan do Yohuda.


text:
Tinangkap om numaan giiso' o koinsanai di boyoon dahai; om a' noddi pusohon i kongomolohingan dahai.


text:
Sinansagan i tangaanakwagu dahai do tumutu do gandum, om mikorobibi' po i tangaanak do kusai dot angawagatan do kayu, om gisom dot ahadan.


text:
A' noddi tumimung do hilo'd wawayaan do bandar i kongomolohingan, om i kongomulakan nga' a' noddi popouni do tuunion.


text:
Pogulio' no iyahai kawagu dot id diya', oi Tuhan! Pogulio' no iyahai kawagu! Tondulio' no i koiyon-iyono' dahai do miagal di gulu po.


text:
Tontok di tadau'd kolimo di tulan do kaapat, di toun do kotolu nohopod, di kolimo'd toun do mantad di natanggayan i Raja' Yoyakin dot id pomogunan do pisangod, om maso ku, iyoho' i Yohoskiol, it Imam, i tanak di Bus, do poingiyon do hilo'd somok di Bawang do Kibar, do hilo'd Babil, do poinsugku' di tulun do Yohudi do suwai di nangatanggayan do pisangod. Om sigog i' do koukab ilo tawan om kokito ku no o pinointalang do pasal do Kinorohingan. Om korongou ku no o Tuhan do minoro-boros doho' om kopurimanai ku no o sinundu dau.


text:
Tingaha' oku no om kokito ku o tongus do mantad hilo'd utara. Mingkalab po o kodumaat do mantad id haun dit akapal, om mogulinau po o hiri'd posorili' di haun. Om haro'ddi o malab-kalab do miagal do tambaga' do mantad hiri'd kodumaat.


text:
Otulid nopo o gakod diyolo' om kisondulu do miagal do sondulu'd sapi'. Om okilou nopo i gakod do miagal di tambaga' do kinisasan.


text:
Om suwai no ko' mantad di rabas diyolo' dot apat om talad dot apat, om saraapatan po iyolo'd longon do miagal do longon do tulun, dot id sahau do pointikid-tikid di talad diyolo'.


text:
Iri nopo i duwo talad do pointikid-tikid di koiyo-iyo do tulun diri nga' poungkalad, om pabasagi' diri iyolo' tu' kopogitopis-topis i' i tompok do talad diyolo'. Om soira' nopo do mamanau iyolo' nga' oinsanan nopo iyolo'd mamanau om a' no minog do pokokoson o tinan.


text:
Pointikid-tikid di koiyo-iyo'd tulun diri om saraapatan nopod rabas di mogisuayan: rabas do tulun ot id toguang, om rabas do singa o ponong id wanan, om rabas do sapi' o ponong id gibang, om rabas do kondiu o ponong id likud.


text:
Pinoungkalad ponong id sawat o duwo di talad do pointikid-tikid di koiyo-iyo'd tulun diri, gisom do kotopis o tompok di talad diyolo' di talad di tiso' di hiri'd toning, om iri no duwo kawagu talad om pointokop do tinan diyolo'.


text:
Sompori-pori nopo i koiyo-iyo'd tulun diri do potoguang dot id apat o kotoguangon, om milo indo ngai' iyolo' do mongoi'd honggo nopo o ngoyon diyolo' om a' no minog do kumokos o tinan.


text:
Id tanga-tanga' nopo di koiyo-iyo'd tulun diri nga' haro o miagal-agal do tata' di kitapui di miwor-hiwor nopo. Om mikit-sikit i tapui do papakalab do kodumaat dot a' nopo otingkod-tingkod.


text:
Om iri nogi' i koiyo-iyo'd tulun diri nga' mintulud nopo do kumaa ponong hilo' om kumaa ponong hiti do miagal pod kodumaat kosiau.


text:
Om tontok di maso ku do poingontong dit apat o koiyo-iyo'd tulun diri om kokito ku ot apat o ruda' do poinsondot do hilo'd tana', dot id toning do pointikid-tikid di koiyo-iyo'd tulun diri.


text:
Mogiagal nopo it apat o ruda'ddi om ongokilou ngai' do miagal do watu dit olumis dit agayo o gatang, om soroisaan pori do ruda' do suwai ko' iri do poindokot do hiri'd tanga' di ruda'.


text:
Honggo nopo o korohian di koiyo-iyo'd tulun diri dot ongoyon diyolo', om iri ruda' nga' tumanud no diyolo', tu' iri i' i koiyo-iyo'd tulun o momohuruan diyolo'.


text:
Om soira' nopoddi do mamanau ko' mundorong ko' kumakat i koiyo-iyo'd tulun diri om i ruda' nga' moyo' no diyolo'.


text:
Hiri nod sawa-sawat di tulu di koiyo-iyo'd tulun diri om haro o poillokou-lokou do kristal di mogulinau tomod do winonsoi.


text:
Om iri nopo i koiyo-iyo'd tulun diri nga' songingkakat dot id sahau di poillokou-lokou, om soroduwaan iyolo'd talad do poungkalad om mogitotopis i tompok di talad, om iri no i duwo kawagu talad om pointokop di tinan diyolo'.


text:
Om norongou ku o kapo di talad diyolo' do tontok di tumulud iyolo' do miagal pod ngorod do rahat o karangahan, om miagal do lotung do laang do soudor dit ogumu', om miagal do tuni'd boros do Kinorohingan dit Osundu Kopio. Om soira' di kotingkod iyolo'd tumulud, om potokopon nondo diyolo' i talad diyolo' dot id tinan diyolo',


text:
Hiri nopod sawa-sawat di poillokou-lokou'ddi om haro o miagal-agal do tirikohonon do raja' di watu nilam do winonsoi. Om haro o poirikau dot id tirikohonon diri do koiyo-iyo'd tulun,


text:
dit okilou poo o kokitanan do miagal di tambaga' do poinsubo'd tapui. Om mogulinau nopo i koiyo-iyo'd tulun diri


text:
do miagal po di buluntung tu' mogisuayan nopo o warna'. Iri nopo tulinau'ddi nga' popointalang do kagayaan do Tuhan di nakarapou'd hiri.


text:
Soira' di nokito ku'ri om kotungub oku nopo do hiri'd tana'. Om korongou ku noddi o boros do minomoros do poingkaa, “Oi tulun, ingkakat no. Tu' moro-boros oku diya',” ka.


text:
Om tontok di moro-boros i boros diri, om suang no dot id doho' i Rusod do Kinorohingan om poingkakato' oku no dau. Om korongou ku po kawagu i boros do minoro-boros kawagu do poingkaa,


text:
“Oi tulun, suhuon ku iya' do mongoi'd hilo'd tulun dot Israil di suminaap doho' om i tuminolikud doho', om maso po diyolo' do sumaap doho' do miagal di taki-aki diyolo' di gulu po.


text:
Okodou tomod o ginawo diyolo' om a' momusou doho', om iri noddi o koponuhuan ku diya' do mongoi pomisunud diyolo' diti poboroson ku, dot id diyolo', iyoho' i Tuhan, i Kinorohingan dit Asawat Kopio.


text:
Mokinongou tuu i sumosongkiwal diri ko' amu' nga' oilaan po diyolo' do haro o nabi do nokoongoi dot id pogialatan diyolo'.


text:
Nga' iya' nopo, oi tulun, om kada' no kopio poddosi diyolo', ko' ooris po di poboroson diyolo'. A' ko i' moti' diyolo' pokonunu-nunuon om saapon ko diyolo'; om miagal ko pondod poingiyon dot id rolot do tompoluluhu. Nga' poingkuro piya, nga' kada' no poddosi di sumosongkiwal diri ko' ooris po di poboroson diyolo'.


text:
Sunudan nopo iyolo' do nunu nopo i ponuhuan ku diya' do poposunud, do mokinongou tuu iyolo' ko' amu'. Sorohon no do sumosongkiwal mantad i' iyolo'.


text:
Oi tulun, pokinongou no diti poboroson ku diya'. Kada' omit diyolo' tu' osongkiwal. Tungkabang, om kanon i' iti patahakon ku diya',” ka dau.


text:
Om ungkayao' noddi i karatas do linopi diri om kokito ku do notulisan o miampaping. Om tinulisan iri do koihadan om katangaban om kawagatan do ginawo.


text:
Om boros kad Kinorohingan dot id doho', “Oi tulun, kano' no iti karatas do linopi om mongoi nogindo boro-boros di tulun dot Israil,” ka dau.


text:
Om potungkabango' ku no o kabang ku om patahako' nod Kinorohingan doho' i karatas di linopi do paakanan doho'.


text:
Boros ka dau, “Oi tulun, kano' no iti karatas do linopi diti patahakon ku diya'; ponuo' nodti o tian nu,” ka dau. Om kano' ku no i karatas diri, om miagal pod paha' koomis o kaakanan ku'ddi.


text:
Om boros kaddi kawagu'd Kinorohingan, “Oi tulun, ongoi do hilo'd tulun dot Israil om poboroson no dot id diyolo' o koinsanai di ponuhuan ku diya' do poboros dot id diyolo'.


text:
A' ku i' iya' suhuon do mongoi dot id bansa' di suwai o boros om it apagon do momit, nga' suhuon ku i' iya' do mongoi dot id bansa'd Israil.


text:
Ondung suhuon ku daa iya' dot id bansa' dit agayo om i suwai o boros om it a' nu osuhutan o boros, om mokinongou i' iyolo' diya'.


text:
Nga' aiso' i' moti' tiso' di tulun dot Israil dot orohian do mokinongou; tu' iyoho' piya nga' a' i' diyolo' pokinongohon. Oinsanan nopo iyolo' dot ongokodou o ginawo om ongosurilog.


text:
Pogiroton tiya' nondo do miagal di tontolob kogirot, om pokodohon ku iya' do miagal di mutiara' kokodou; nga' kada' poddosi di tulun di sumosongkiwal diri,” ka dau.


text:
Om boro-boros po kawagu o Kinorohingan, “Oi tulun, pokinongou no kopio om sorohon ngai' no iti poboroson ku diya'.


text:
Om mongoi nogindo do hilo'd tulun di bansa' nu di hilo'd pomogunan do pisangod om sunudan no iyolo' di poboroson ku dot id diyolo', iyoho' i Tuhan it Asawat Kopio. Sunudan nopo iyolo', do mokinongou tuu ko' amu',” ka dau.


text:
Om poinsawato' oku noddi di Rusod do Kinorohingan, om korongou ku no o boros dot opuhod kopio dot id dolikudan ku do minomoros do poingkaa, “Royoho' no i kagayaan do Tuhan di hilo'd surga,” ka.


text:
Om korongou ku no i talad di koiyo-iyo'd tulun diri do kopogitapap-tapap do mingkapo, om korongou ku i kudarak di ruda' do miagal pod guyuon o tana' kopuhod.


text:
Om rikot no dot id doho' i sinundu'd Tuhan dot opuhod kopio do ruminikot, om soira' di pinoinsawat oku om di tinanggayan oku di Rusod dau, om araat tomod diri o kopurimanan ku, om otogod oku.


text:
Om korikot oku noddi do hilo'd Til-Abib, it id toning di Bawang do Kibar, i kinoiyonon di tulun di tinanggayan do pisangod. Om undorong oku nod hiri do solinaid do turu' o tadau, tu' naranaban kopio oku di nokito ku om i norongou ku.


text:
“Oi tulun, silihon ku iya' do madtatamong diti bansa' dot Israil. Om polombuson no dot id diyolo' iti boros do popoinsan, di poboroson ku diya'.


text:
Ondung poboroson ku do haro o tulun dot araat dot oruhai nod matai, nga' a' nu indo iyau ngoyon sunudai do poposimban do kowoyo-woyoon dau om apasi i' iyau; om apatai nondo iyau dot id suang do dusa dau. Om iya' nondo o potonggungan ku di kinapatayon dau.


text:
Nga' ondung poinsanon nu i tulun dit araat diri, nga' a' indo iyau tumingkod do momonsoi'd araat, om apatai nondo iyau dot id suang do dusa dau. Nga' iya' nopo om apasi i'.


text:
Ondung haro o tulun dit osonong, do tumimpuun do momonsoi'd dusa om pokoyoon ku iyau dot id kinoiyonon di kikoligagaanan kopio, om apatai no iyau ondung a' nu no iyau ngoyon poinsano'. Apatai nondo iyau dot obungou di dusa dau, om a' ku no sorohon it ongosonong do winonsoi dau dit id gulu ko' iri, nga' iya' indo o potonggungon ku di kinapatayan dau.


text:
Nga' ondung ongoyon nu poinsano' i tulun dit osonong diri gisom dot a' nondo iyau momonsoi'd dusa, om mokinongou no iyau do nosihat nu, om a' ku no iyau hukuman, om iya' nga' apasi no,” ka dau.


text:
Om kopurimanai ku no i sinundu'd Tuhan di hino'd hiri, om korongou ku no iyau do minoro-boros doho' do poingkaa, “Ingkakat no om mongoi i' do hilo'd rantai. Om hilo' nondo do moro-boros oku diya',” ka.


text:
Om ongoi oku no do hiri'd rantai, om kokito ku no i kagayaan do Tuhan do mogulinau tomod, i tanda' do nakarapou o Tuhan do hilo', do miagal nopo di nokito ku di hilo'd toning di Bawang do Kibar. Om kotungub oku nopo do hiri'd tana',


text:
nga' suang noddi dot id doho' i Rusod do Kinorohingan om poingkakato' oku no dau. Om boros kad Tuhan dot id doho', “Uli' do hilo'd walai om moguung nod hiri'd suang.


text:
Om posokoton ku'ndo ino dila' nu do hino'd kahad nu gisom dot a' ko milo'd popoinsan diti tulun di sumosongkiwal.


text:
Om soira' nopondod moro-boros kawagu oku diya' om poboroson ku nogindo iya' kawagu, om sunudan nondo iyolo' di poboroson ku dot id diyolo', iyoho' i Tuhan, it Asawat Kopio. Mokinongou indo o wookon diyolo', nga' a' i' mokinongou diya' o wookon, tu' iyolo' nopo om bansa' i' di sumosongkiwal,” ka dau.


text:
Om boros kad Kinorohingan, “Oi tulun, ongoi anu dot iso' o bata' om poilihon i' dot id toguang nu. Om pinggorisan no o hiri'd sakai'ddi do poiyo-iyoon di bandar do Yorusalim.


text:
Om ralan nod popointalang do noturungku' do pisangod o bandar diri, om ukadan do liang, om oligon do tana', om wansayan do kokiiman om wansayan do pakakas do pomohusu, o posorili' di bata'.


text:
Om mongoi no anu do sangwatang o basi' dit alabi' om poturidongon nori do miagal-agal do tolig dot id pialatan nu om i bandar. Om tumoguang no dot id bandar diri do miagal-agal dot iya' o monurungku'ddi. Om iti nondo o sumiliu do tanda' dot id bansa' dot Israil.


text:
Om lumii nondo do potogiging ponong id gibang nu, om pababaan ku indo diya' i kasalaan do bansa'd Israil. Om poingiyo ko nondoddi do potogiging do solinaid do 390 o tadau om oinggorit ko di kasalaan diyolo'. Om sangadau ko nopo do poinglii do miagal diri om tanda' do sontoun o tulun dot Israil do hukuman.


text:
Om owonsoi nu pondo o miagal diri, om tumogiging nogi' do ponong id wanan nu, om purimonon no i pomohukum di kasalaan do Yohuda do solinaid dot apat nohopod o tadau, do sangadau nopo om tanda' do sontoun do hukuman iyolo'.


text:
Antangan no kopio i pinonurungku' do Yorusalim. Poonggomon no o tonggom nu om paakangon no dot id bandar diri. Om poboroson no iti boros ku do pasal do hukuman dot id diyolo'.


text:
Kagasan ku nondo iya' om a' ko i' milo do mitogiging-giging dot a' po opupusan i maso do monurungku'ddi.


text:
Om baino' nodti, om ongoi anu do gandum, om barli, om kasang dot aragang dit angagayo, om kasang dot aragang dit ongokooro', om luong, om sadur. Om pogirolo-roloton ngai' nondo iri om wonsoyon nod roti. Om iri nondo o takanon nu do solinaid do 390 o tadau di maso nu do poillii do potogiging do ponong id gibang nu.


text:
Om bohogion no i roti, om kanon nu nopondo do monikid tadau om 230 o gram, om a' no koino-ino dot lobi ko' iri.


text:
Om pomurakit nu nopod tapui om i taii' do tulun di nokodou no, om onsokon nu nogindo i roti nu'd hiri, om akanon no i roti nu'ddi dot id dokito do koinsanai'd tulun,” ka dau.


text:
Om boros kad Tuhan, “Iyo noddi o ralan di tulun dot Israil do mangakan do taakanon di pogoduhan daa di Tourat di Musa, do tontok di potompiason ku iyolo' dot id pomogunan do suwai,” ka dau.


text:
Nga' boros kangku'd suminimbar, “A, a' oku i', oi Tuhan, it Asawat Kopio. Tu' a' oku i' insan ponosomu' do tinan ku, do mantad poddi tanak oku po om gisom do dinondo nga' a' oku i' insan kapangakan do tonsi do nintorusan di napatai toomod ko' i pinatai'd nintorusan dit orongit. A' oku i' insan kapangakan do taakanon di sosomu',” kangku.


text:
Om boros kaddi do Kinorohingan, “Ookuro katuu. Pologoson ku i' iya' do manganu'ddi taii' do sapi' do ponowoli di taii' do tulun. Om onsokon nu indo i roti nu'd hiri,” ka dau.


text:
Om boros ka kawagu dau, “Oi tulun, raagon ku nondo i taakanon do Yorusalim. Om atangkabo nondo i tulun do hilo' om tumongob do tontok di kikiton diyolo' do mangakan i taakanon dot akanon diyolo' om i waig dit inumon diyolo'.


text:
Om ooyian nopondo iyolo'd roti om waig; om tumongob nondo iyolo', om apatai iyolo' tu' obungou di dusa diyolo',” ka dau.


text:
Om boros kad Tuhan, “Oi tulun, ongoi anu do gayang dit atarom om bugaron iddi o ganggut nu om tobuk nu. Om timbangon nogindo i tobuk nu'ddi dot id ponimbangan om bohogion do tolu o bahagi'.


text:
Om tutudan no i sompitolu'ddi do hiri'd tanga-tanga' di bandar do katalib i monurungku'. Om onuon no kawagu i koduwo di bohogian di sompitolu om pintotokon nogindo di gayang nu do maso nu do mimpanau do minsorili' di bandar. Om iri no kotolu do bohogian di sompitolu om potiason nopo do powoyoon di tongus om gusaon ku indo iri di gayang ku.


text:
Om posoliwanon nondo o tongokuuri'ddi om pataamon i' dot id tapui, om pologoson nopori dot osorob. Om mantad nondod hiri do tumongkop o tapui dot id koinsanai'd bansa' dot Israil,” ka dau.


text:
Om boros kad Tuhan, it Asawat Kopio, “Ontong pogi' do Yorusalim. Pinoiyon ku iti bandar diti do hiti'd tanga-tanga' do pomogunan om nosorilian do piro-piro o pomogunan do suwai.


text:
Nga' suminurilog i' o Yorusalim di pinonuhuan ku om pinopointalang dot araat po iyau ko' mantad di bansa'd suwai, om osongkiwal kopio ko' mantad di pomogunan di posorili' dau. Tinolibambanan do Yorusalim i pinonuhuan ku om a' minumboyo' dit oturan ku,” ka dau.


text:
Om boros kad Tuhan, it Asawat Kopio, “Pokinongou no diti poboroson ku, oi Yorusalim. A' ko i' minumboyo' di ponudukan ku om a' ko minomogompi' dit oturan ku, om ogumu-gumu' noddi o karaato' nu ko' mantad di bansa' di posorili' diya'. Tu' tuminanud ko di kowoyo-woyoon do bansa'd suwai.


text:
Om gowoi poddi om posunudon ku no diya' do nosiliu oku nod pisangod nu, iyoho' i Tuhan, it Asawat Kopio. Om porotuan ku nondo iya' do hukuman dot antang-antangan do bansa'd suwai.


text:
Om hukuman ku nondo o tulun do Yorusalim, do hukuman dit a' ku po insan porotuo', om it a' ku no wonsoyon kawagu tu' karaatan ngai' ku i' i wonsoyon nu.


text:
Om gowoi pondo om kanon do molohing i tangaanak diyolo', om kanon di tangaanak i molohing diyolo'. Om iyo noddi o pomohukum ku diyolo', om potongkopon ku do popotompias o koinsanai di poimpasi-pasi.


text:
Iyoho' no o Kinorohingan di poimpasi, i Tuhan dit Asawat Kopio. Om poingkaa no o boros ku. Raagon ku nondo iya' om a' ku insianan tu' sinosomu' nu i' i walai ku di wowonsoyon nu dit araat, om i kososomu' kopio.


text:
Sompitolu nopo do tulun nu om apatai do toruol om lous do hiri'd bandar; om sompitolu no kawagu om apatai do gayang do hiri'd soliwan di bandar; om pasasadon ku nondo i sompitolu kawagu dit id tohuri no do moyo' dilo tongus om gusaon ku nogindo do gayang ku.


text:
Om opurimanan nu nondo kopio o kawagato' do kototogod om kalalasu' do ginawo ku do gisom dot opurintadan oku. Om osiliu ngai' nopondo iti om oilaan nu nogindo kopio dot iyoho', i Tuhan o pinopoboros diti dot id diya' tu' otogod oku no kopio dot a' ko tuminorodok.


text:
Om oinsanan nopondo o tulun do mantad id bansa' di posorili' diya' do momohingi-hingi om minsodu' diya' do tontok di tumalib iyolo'.


text:
Om soira' nopo dot otogod om alasu' kopio o ginawo ku om momohukum oku no diya', om ooris ngai' nopondo i bansa' di posorili' diya'. Om araatan tomod nondo iyolo' do kokito diya' om momohingi-hingi iyolo' diya'.


text:
Om raagon ku nondo i taakanon dokoyu om pologoson ngai' ku i tulun do hiti do louson. Om opurimanan nu nondo i koruolo' do louson do miagal pod pana' dit alahis do tumobok do mamatai diya'.


text:
Om porikot oku nondod mononglous om nintorusan dit orongit do mongoi pamatai di tangaanak nu, om porikot oku do toruol, om kororongit, om pisangadan do pamatai di tulun do poingiyon do hiti. Iyoho' no i Tuhan, o minomoros diti,” ka dau.


text:
“Oi tulun, ontong no ponong id konuluhanan dot Israil om sunudan no iyolo' di boros ku do pasal do hukuman dot id diyolo'.


text:
Sunudan no i konuluhanan dot Israil do mokinongou do boros ku iyoho' i Tuhan, it Asawat Kopio, om sunudan ngai' i nulu-nulu, om it ongotidong, om i rantai: Poporikot oku nondod gayang do mongoi pamaraag di tiyonon do tulun do tumuku' dot id tingolig.


text:
Habaon ngai' nopondo i pananaraban do porsombahan om babakon i podtutudan do kominyan. Om oinsanan nopondo i tulun do hilo' dot apatai dot id toguang di piro-piro o tingolig diyolo'.


text:
Om pasasadon ngai' ku nondo i rata' di tulun dot Israil; om pasasadon ku i tulang diyolo' do pointutuk di pananaraban do porsombahan.


text:
Araag ngai' nopondo i kabandaran dot Israil, om kotonggoi ngai' dot ongomumuk i pananaraban diyolo' do porsombahan om i piro-piro o tingolig diyolo', om omumuk i poiyanan diyolo'd kominyan, om atagak ngai' nopondo i winonsoi diyolo'.


text:
Pointongkop nopondo o tulun dot apatai, om iri nopondo it a' apatai om koilo nondo kopio dot iyoho' no o Tuhan.


text:
Pologoson ku indo o wookon diyolo' do kopoggidu' do mantad id pamatayan diri om kasasad i' iyolo' dot id pogialatan do piro-piro o bansa'.


text:
Om koiyon nondo iyolo' dot id pomogunan do pisangod. Om hilo' nondo dot osorou oku diyolo' om oilaan diyolo' dot iyoho' i minomohukum om minongintingayam diyolo', tu' a' i' iyolo' tuminorodok dot id doho' om tuminongkiad doho', om pinokouhang nogi' diyolo' i tingolig ko' iyoho'. Om araatan nondo iyolo' do tinan diyolo' tu' araat tomod i' o winonsoi diyolo' om kointingayam kopio.


text:
Om oilaan nondo kopio diyolo' dot iyoho' no o Tuhan, om oilaan diyolo' dot okon i' ko' ponompurolosi ku no toomod i boros ku do pinopoinsan diyolo',” ka dau.


text:
Om boros kad Tuhan, it Asawat Kopio, “Tongob kou no! Ihad kou no! Pingihad no dot atatangaban tu' araat i' kopio om kointingayam i winonsoi do tulun dot Israil. Om apatai no moti' iyolo' dot id suang do pisangadan, om mononglous, om toruol.


text:
Iyolo' nopo i hilo'd sodu' om sumakit nondo om apatai; om iyolo' no i hiti'd somok om apatai dot id pisangadan; om iri no i toolu-olu' om apatai dot olikapan. Om opurimanan nondo kopio diyolo' o kawagato' do kototogod ku.


text:
Om poinsasad nopondo o rata' diyolo' dot id pogialatan di piro-piro o tingolig om posorili' di piro-piro o pananaraban do porsombahan, om poinsasad dot id timpak do pointikid-tikid do nulu-nulu dit akawas, om id timpak do pointikid-tikid do nuluhon, om id sahau do pointikid-tikid do kayu dit okohob, om id pointikid-tikid do kinoiyonon di pinodtutudan diyolo' do porsombahan dot id piro-piro o tingolig diyolo'. Om koilo ngai' nogindo o tulun dot iyoho' no o Tuhan.


text:
Atantu' no do paakangon ku nondo o longon ku do mamaraag do pomogunan diyolo', gisom dot oingou nopondo, do mantad po do hilo'd tana' do kowotuan di hilo'd salatan om gisom do hilo'd bandar do Ribla di hilo'd utara. Om aiso' no ot a' ku raagon dot id pogialatan di kinoiyonon di tulun dot Israil. Om koilo ngai' nondo o tulun dot iyoho' no o Tuhan,” ka dau.


text:
“Oi tulun. Iti no o poboroson ku, iyoho' i Tuhan, it Asawat Kopio, dot id pomogunan dot Israil: Iti no o kopupuson do pomogunan diti!” ka.


text:
Boros kad Tuhan, “Oi Israil, norikot no o karaagan nu. Om opurimanan nu nondo o kototogod ku tu' butusan ku no iya' do miontok di nongowonsoi nu dit angaraat kopio. Sulian ku nondo iya' tu' araat i' o winonsoi nu.


text:
A' ku nondo iya' insianan om a' ku ompunan. Hukuman tiya' no kopio do miontok di winonsoi nu dit angaraat; om oilaan nu indo kopio dot iyoho' no o Tuhan,” ka dau.


text:
Poingkaa no o boros do Tuhan, it Asawat Kopio, dot id bansa' dot Israil, “Mogisuhu-suhut nopondo o kosusaan do rumikot dot id dokoyu.


text:
Rumikot no i kopupuson dot id dokoyu, i bansa' di poingiyon do hiti'd pomogunan diti. Aiso' noddi o rumamai do hilo'd podsubakan do hilo'd nuluhon, tu' angagangau ngai' poo.


text:
Oruhai nod kopuriman kou do kawagato' do kototogod ku. Butusan ku nondo iyokoyu do miontok di nowonsoi dokoyu, om sulian ku iyokoyu tu' angaraat i' kopio i winonsoi dokoyu.


text:
Om a' ku no iyokoyu insianan om a' ku ompunan. Hukuman ku no iyokoyu do miontok di nongowonsoi dokoyu dit araat kopio, om koilo kou indo dot iyoho' no o Tuhan, om iyoho' i minomohukum dokoyu,” ka.


text:
Rumikot no i tadau do kosusaan do bansa'd Israil. Tu' muhang-ruhang po o kororongit. Om kasasawat do ginawo nga' nokototos no kopio.


text:
Om iri no kororongit o popoinggumu' do kararaat. Om aiso' nondo ot oolu' dot id diyolo'; di kakayaan diyolo', om i kagayaan diyolo', om i kobontugo' diyolo'.


text:
Rumikot no o maso. Osomok no i tadau dot aiso' ot aanu-anu di mogiboli-boli om i mogidagang-dagang tu' oontok ngai' nopondo iyolo' do hukuman do Kinorohingan.


text:
Om aiso' no ot otogui di dumadagang do gisom do koguli' i kinorugian dau, tu' oontok ngai' nopo do kototogod do Kinorohingan o pointikid-tikid do tulun. Om a' no apasi i tulun dot angaraat.


text:
Nokouni no i torumpit, om nokosodia' ngai' no o tulun. Nga' aiso' indo o tongoiso'd tulun do koongoi kasangod tu' oontok ngai' nopo do kototogod do Kinorohingan, o koinsanai'd tulun.


text:
Haro o mogiuumang do hilo'd karalan-ralanan do hilo'd bandar, om mononglous om ongkioruol o hiri'd suang do walai. Om isai nopo i hilo'd soliwan do bandar om apatai no dot id pisangadan, om isai nopo i hiri'd suang di bandar om apatai no do toruol om mononglous.


text:
Om haro indo o wookon do mogidu' do hilo'd konuluhanan do miagal di punai dit uyungon do mantad id rantai. Om songgiak-giak pondo iyolo' do kosorou di dusa diyolo'.


text:
Om manampakai nondo iyolo' do pakayan do mogihad om songgogor-gogor po iyolo'. Om obugaran nondo o tulu diyolo' om ointingayam iyolo'.


text:
Om pataamon nopondo diyolo' i tamas om pirok diyolo' do hiri'd ralan do miagal di rinomos, do tontok di pourobuson do Tuhan i kototogod dau. A' no kapasi diyolo' i tamas om i pirok diyolo' tu' pinopohudsu nogi' diyolo' iri. Om a' nori milo do panganu di korohian do tinan diyolo' om a' milo'd ponuang do tian diyolo'.


text:
Oondos tomod daa iyolo' di pongillumis do tinan diyolo' di gulu po, nga' winonsoi iddi diyolo' iri do tingolig di koindaraat kopio. Om gowoi poddi om siniliu'd Tuhan do korolosi diyolo' i dapu' diyolo'ddi.


text:
Boros kad Tuhan dot id bansa' dot Israil, “Pologoson ku nondo o bansa'd suwai do mongoi panakau do dapu' dokoyu, om ngoyon ngai' nopondo di tulun dot araat ahawo' i dapu' dokoyu om sosomuon ngai' nogindo diyolo' iri.


text:
Om a' oku i' monongkoilo do ngoyon piya'd tulun sosomuo' i Walai'd Sasambayangan dot Agayo, om tontok di raagon di gampanakau iri.


text:
Tu' agangau ngai' nopondo o pointongkop diti pomogunan. Noponu' pod mogipapatai i bandar om noponu' do kororongit i pomogunan.


text:
Porikoton ku nondod hiri i bansa' dit ongorongit kopio om pologoson ku iyolo' do mongoi ponolod di walai dokoyu. Om lumuhoi tomod nopondo o ginawo di tulun nu dit okoris piya kopio do pologoson ku i bansa'd suwai do mongoi pamaraag di kinoiyonon dot iyonon dokoyu'd sumambayang.


text:
Rumikot no o katangaban om kosusaan. Mingihum kou daa'ndo do kosimbayanan nga' aiso' no ot okito dokoyu.


text:
Mogisuhu-suhut nopondo o kosusaan, om a' opupus-pupusan o habar dot araat do rumikot. Om minsonsog kou pondo di piro-piro o nabi do poposunud mantad dit okito diyolo' do pasal dit osiliu dot id dosunsudan. Nga' aiso' nondo o milo di piro-piro ot imam do potudukon di tulun, om aiso' o nosihat do patahakon di piro-piro o boyoon.


text:
Mihad pondo i raja', om aiso' o pokukurayan di tanak do raja', i posowolion mantad di raja', om i tulun nga' pananggagaran ngai' pondo dot opopoddosian. Om hukuman ku nondo iyokoyu do miontok di nongowonsoi dokoyu, om butusan ku iyokoyu do miagal di pinomutus dokoyu do tulun do suwai. Om koilo kou nogindo dot iyoho' no o Tuhan,” ka dau.


text:
Tontok di tadau'd kolimo di tulan do koonom, di koonom do toun dahai dot id pomogunan do pisangod, om songirikau ngai' iyahai di piro-piro o boyoon do Yohuda di nangatanggayan do pisangod do hiri'd walai ku. Om sigog i' do porintao' oku di Rusod do Tuhan, it Asawat Kopio.


text:
Tingaha' oku no om kokito ku o koiyo-iyo'd tulun dot id suang do pinointalang. Mantad nopod hiri'd tawak dau om gisom do hiri'd siriba' om miagal pod tapui o kokitanan, om mantad nod hiri'd tawak om gisom do hiri'd sawat om mogulinau poo do miagal do tambaga' di kinisasan o kokitanan.


text:
Om poroloyo' no dau o koiyo-iyo'd longon om ngoyo' no gayato' o tobuk ku. Om id suang nopod pinointalang diti nga' pinoinsawat oku di Rusod do Kinorohingan om tanggayai oku no do hilo'd Walai'd Sasambayangan dot Agayo di hilo'd Yorusalim. Om pokoyoo oku no dau do hiri'd wawayaan di ponong id utara di Walai'd Sasambayangan dot Agayo. Om haro o tingolig di katagadan kopio'd Kinorohingan do hiri.


text:
Om hilo' nod nokito kawagu ku i tulinau do kosorong kopio do popointalang do nakarapou o Kinorohingan dot Israil, do miagal nopo di nokito ku do tontok di hilo' oku'd tisan di Bawang do Kibar.


text:
Om boros kad Kinorohingan dot id doho', “Oi tulun, ontong ponong hilo'd utara,” ka dau. Om ontong oku no. Om kokito ku no i tingolig do katagadan kopio'd Kinorohingan do hiri'd toning di pananaraban do porsombahan dit id toning di wawayaan di suangon.


text:
Om boros kad Kinorohingan dot id doho', “Oi tulun, okito nu i' it osiliu do dinondo? Antangai pogi' iti piningwansayan do tulun dot Israil do hiti dit araat kopio, i moguyung diri doho' do minsodu' diti walai ku. Om haro po o tokito nu do pokitanan ku diya' dot araat ko' mantad diti,” ka dau.


text:
Om igitai oku no dau do hiri'd wawayaan di natad ponong id soliwan om pointongo' oku no dau do luang do hiri'd tolig.


text:
Om boros ka dau, “Oi tulun, raladai iti luang diti,” ka dau. Om raladai ku no iri om kokito ku no o wawayaan.


text:
Om boros ka dau dot id doho', “Suang pogi' om antangan i' o karaaton om i kososomu' tomod do pingwonsoyon diyolo'd hiti,” ka dau.


text:
Om soruang oku no om pingontong oku no. Om notongkop pod lukisan do mogisuayan o tulanut om nintorusan di sosomu' om piro-piro o lukisan do tingolig di tukuon do tulun dot Israil, o hiri'd limput.


text:
Haro o turu' nohopod o boyoon do tulun dot Israil do hiri, om hiri nogi' i Yaasania, i tanak di Sapan. Om ongkiinigit ngai' nopo iyolo' do podtutudan do kominyan, om mogolisun tomod i kominyan.


text:
Om uhoto' oku nod Kinorohingan do poingkaa, “Oi tulun, okito nu no iti lisok-lisokon do tulun dot Israil do momonsoi? Sumambayang ngai' nopo iyolo' dot id bilik di noponu' pod tingolig. Om ponguwaan nopo diyolo' nga' poingkaa, ‘A' no iyahai'd Tuhan okito! Tu' notongkiadan no dau iti pomogunan diti,’ ka diyolo',” ka dau.


text:
Om boros kaddi do Tuhan dot id doho', “Okito nu pondo iyolo' do mingwonsoi dit araat ko' mantad dilo',” ka.


text:
Om pokoyoo' oku no dau do hiri'd wawayaan ponong id utara di Walai'd Sasambayangan dot Agayo om pointongo' oku no dau do tongoondu' do mogihad do kinapatayan di Tamus, i ponokokinorohingan diyolo'.


text:
Om uhoto' oku nod Tuhan, “Oi tulun, okito nu i' ilo'? Om haro po o tokito nu dit araat ko' mantad diti,” ka dau.


text:
Om pokoyoo' oku no dau do hiri'd natad di ponong id suang di Walai'd Sasambayangan dot Agayo. Om hilo' no dot id toning di wawayaan di sumuang di bilik dit olidang, it id pialatan di pananaraban do porsombahan om i ralan, do haro o duwo nohopod om limo o tulun. Songintolikud iyolo' di bilik dot olidang om songingotud ngai' do potimbaba' ponong id koulayon do tumuku' dot id tadau di mulai nogi'.


text:
Om boros kad Tuhan dot id doho', “Oi tulun, nokito nu i' iri? A' nopo apaas-paasan iti tulun do Yohuda do mingwonsoi di wowonsoyon di koindaraat tomod do miagal di nokito nu, om a' iyolo' apaasan do popintongkop do kororongit do hiti'd pomogunan. Tu' rumikot po iyolo' do hiti'd walai ku do mingwonsoi do miagal diri, gisom do monubuan po do kototogod ku. Antangai pogi' nga' magaayi-ayi' no moti' kopio iyolo' do mongindaraat doho' tu' mingwonsoi po diti kososomu' kopio.


text:
Om opurimanan nondo diyolo' o kawagato' do kototogod ku. Om a' ku no iyolo' insianan om a' ku ompunan. Om tumotos piya daa iyolo' do popinggiak do sambayang diyolo' dot id doho' nga' a' oku no mokinongou,” ka dau.


text:
Om korongou ku noddi o Kinorohingan do minomoros dot opuhod do poingkaa, “Kainou do hiti, oi tulun di mongoi paparatu' do pomohukum ku diti bandar. Om igitan ngai' no i rapo-rapo dokoyu,” ka.


text:
Om insan-insan nopo do ruminikot ot onom o tulun do mantad hiri'd soliwan di wawayaan ponong id utara di Walai'd Sasambayangan dot Agayo, om ongkiinigit ngai' nopo iyolo' do rapo-rapo. Om moyo-woyo' nopo diyolo' nga' songulun i kirasuk do kain linan, om kiinigit di maan do ponulis. Om suang ngai' nopo iyolo' om ingkakat no do hiri'd toning di pananaraban do porsombahan di tambaga' do winonsoi.


text:
Om kakat noddi i tulinau di kosorong di tanda' do nakarapou o Kinorohingan dot Israil do mantad hiri'd kerub, it ongkitalad di koiyo- iyo'd tulun, i hiri'd niyonon mantad diri, om pakayaai no do hiri'd wawayaan di Walai'd Sasambayangan dot Agayo. Om lohowo' nod Tuhan, i tulun di kirasuk do linan diri do poingkaa,


text:
“Ongoi tongkop diti bandar do Yorusalim om tandaan no o turos do pointikid-tikid di tulun dit osusa' om i tumongob do gama' di kangaraaton do pingwonsoyon do tulun do hiti'd bandar diti,” ka.


text:
Om korongou ku no o Kinorohingan do minomoros dot id piro-piro o tulun do suwai do poingkaa, “Tanud kou dau do tumongkop diti bandar, patayon no o pointikid-tikid di tulun. Om kada' no iyolo' ompunai.


text:
Patayon no i kongomolohingan, om i tongomulok po, om i tongoondu', om i tongokusai om i tongotapa' om i tongotina', om i tangaanak. Nga' kada' dokoyu ngoyo' kuroi-kuroyo' i tulun di kitanda' o turos. Impuunon nopo dokoyu o hiti'd Walai'd Sasambayangan dot Agayo,” ka dau. Om timpuun no iyolo' do minamatai ngai' di boyoon dot Israil di songingkakat do hiri'd Walai'd Sasambayangan dot Agayo.


text:
Om boros kad Kinorohingan dot id diyolo', “Raagon nopo i Walai'd Sasambayangan dot Agayo. Om ponuon nopo do rata' i natad di walai'ddi. Timpuun kou no do kumaraja' do dinondo!” ka dau. Om timpuun no iyolo' do minimpatai di tulun do hiri'd bandar diri.


text:
Om soira' di maso diyolo' do mimpatai, om iso-iso' oku noddi. Om otud oku no do hiri'd tana' om pomoros oku no dot opuhod do poingkaa, “Oi Tuhan, it Asawat Kopio, adalaan ko no kopio dot otogod do Yorusalim gisom do patayon ngai' nu nopo i tulun di noolu-olu' do hiti'd Israil,” kangku.


text:
Om boros kad Kinorohingan do suminimbar, “Kasala' o tulun dot Israil om Yohuda tu' miningwonsoi iyolo'd dusa dit agayo kopio. Minimpatai iyolo'd tulun do pointongkop diti pomogunan om sinosomu' diyolo' do karaaton o Yorusalim. Boros ka diyolo' om tinongkiadan ku kaka o pomogunan diyolo' om a' oku no kaka'ddi kokito di wonsoyon diyolo'.


text:
Nga' a' ku no iyolo' insianan; wonsoyon ku no dot id diyolo' o miagal di winonsoi diyolo' dot id tulun do suwai,” ka dau.


text:
Om guli' noddi i tulun di kirasuk do kain linan diri om posunudo' no dau dot id Tuhan i winonsoi dau. Boros ka dau, “Nowonsoi ngai' ku no i pinonuhuan nu oi Tuhan,” ka.


text:
Ontong oku no di poillokou-lokou di hiri'd sawa-sawat di tulu di kerub, i kitalad dit ongkoiyo-iyo'd tulun, om haro'ddi o miagal-agal do tirikohonon do raja' do hiri'd mahau-sahau diyolo', do watu nilam do winonsoi.


text:
Om boros kad Kinorohingan dot id tulun di kirasuk do linan diri, “Ongoi do hilo'd pialatan dilo ruda' dot id siriba' dilo koiyo-iyo'd tulun, om manu nod popou dot ongosongonggom. Om potiason nogindo i popou'ddi do pointongkop di bandar,” ka. Om tonudo' no dau iri om piantangan ku iyau.


text:
Iri nopo it ongkitalad di koiyo-iyo'd tulun diri nga' songingkakat do ponong hiri'd salatan di Walai'd Sasambayangan dot Agayo do tontok di suminuang iyau, om haro'ddi o haun do minomonu' di natad di ponong hiri'd suang, om minomonu' do koinsanai di Walai'd Sasambayangan dot Agayo.


text:
Om undaliu noddi i tulinau di kosorong kopio, i tanda' do nakarapou o Tuhan, do mantad hiri'd ongkitalad di koiyo-iyo'd tulun diri, om ongoi no do hiri'd wawayaan di Walai'd Sasambayangan dot Agayo. Om koponu' noddi do haun i Walai'd Sasambayangan dot Agayo, om mogulinau poddi tomod o hiri'd natad.


text:
Om iri nopo kapo di talad di koiyo-iyo'd tulun diri nga' rongo-rongohon do hiri'd natad di ponong id soliwan. Om miagal-agal do tuni'd boros do Kinorohingan, it Osundu Kopio, o karangahan diri.


text:
Om soira' di sinuhu'd Tuhan i tulun di kirasuk do linan diri do mongoi panganu di popou do mantad hiri'd piolitan di ruda' dit id sahau dit ongkitalad do koiyo-iyo'd tulun diri, om suang no i tulun om ingkakat no dot id toning do tiso' di ruda'.


text:
Om poroloyo' no di tiso' di koiyo-iyo'd tulun o longon dau do hiri'd tapui dit id rolot diyolo', om anu nod popou, om pakahangai no dau iri di tulun di kirasuk do linan. Om onuo' noddi di tulun i popou'ddi om tongkiad no.


text:
Om kokito ku do haro ngai' nopo o longon do miagal do don tulun it ongkitalad di koiyo-iyo'd tulun diri, do hiri'd dalakapan di talad diyolo'.


text:
Om nokito ku nogi' do haro ot apat o ruda', do mogiagal nopo; om iso' nopo i koiyo-iyo'd tulun diri om iso' no o ruda' do pointoning. Om mogulinau tomod i ruda' do miagal pod watu dit olumis dit agayo o gatang. Om nadakatan ngai'd ruda' do suwai o pointikid-tikid di ruda'ddi.


text:
Om soira' di mamanau i koiyo-iyo'd tulun diri om milo i' iyolo' do mongoi do hinonggo nopo o kotoguangon diyolo', om milo iyolo' do mongoi do honggo nopo o korohian diyolo', om a' no iyolo' minog do kumokos.


text:
Om iri nopo ruda'ddi nga' miagal nopo di ruda' di nokito ku dot id pinointalang dit insan ku i' kokito.


text:
Saraapatan nopod rabas i koiyo-iyo'd tulun diri. Iri nopo rabas do koiso' nga' koiyo-iyo'd rabas do sapi', om iri no koduwo om koiyo-iyo'd rabas do tulun, om iri no kotolu om koiyo-iyo'd rabas do singa, om iri no kaapat om koiyo-iyo'd rabas do kondiu.


text:
Iri nopo koiyo-iyo'd tulun diri nga' iri i koiyo-iyo'd tulun di nokito ku di hilo'd disan do Bawang do Kibar. Soira' nopod tumulud i koiyo-iyo'd tulun diri,


text:
om di mundaliu iyolo', om tumanud nopo i ruda' diyolo'. Om soira' nopod poungkaladon diyolo' i talad diyolo' do tumulud, om iri ruda' nga' moyo' no diyolo'.


text:
Om soira' di mundorong i koiyo-iyo'd tulun diri, om mundorong no i ruda'; om soira' di tumulud i koiyo-iyo'd tulun diri om moyo' no i ruda' diyolo', tu' iri i' i koiyo-iyo'd tulun o momohuruan.


text:
Om tongkiad noddi di wawayaan di Walai'd Sasambayangan dot Agayo i tulinau di kosorong kopio, di tanda' do nakarapou o Tuhan. Om pakayaai noddi di tulinau'ddi do hiri'd sawa-sawat di koiyo-iyo'd tulun diri.


text:
Om poungkalado' no diyolo' i talad diyolo' om tulud no do mantad hiri'd tana' di maso ku do poingontong, om iri ruda' nga' tuminanud nogi' diyolo'. Om undorong-dorong no iyolo' do hiri'd wawayaan do ponong id koulayon di Walai'd Sasambayangan dot Agayo, om hiri'd sawa-sawat diyolo' i tulinau di kosorong tomod.


text:
Om kotutunai ku no iyolo' dot iri i koiyo-iyo'd tulun di nokito ku dot id sahau'd Kinorohingan dot Israil, di hilo'd Bawang do Kibar.


text:
Om saraapatan nopo iyolo'd rabas, om saraapatan do talad, om kilongon ngai' iyolo' do miagal-agal do longon do tulun, dot id dalakapan di talad diyolo'.


text:
Om iri rabas diyolo' nga' aiso' no o pisuayan di rabas di nokito ku di hilo'd toning do Bawang do Kibar. Om kumaa ngai' nopo do ponong id dosunsudan i koiyo-iyo'd tulun diri.


text:
Om poinsawato' oku no di Rusod do Kinorohingan om tanggayai oku nod kumaa do hiri'd wawayaan di ponong id koulayon di Walai'd Sasambayangan dot Agayo. Om kokito ku no o duwo nohopod om limo o tulun do hiri'd toning di wawayaan. Om i Yaasania, i tanak di Asur, om i Pilasa, i tanak di Bonaya, i boyoon goduwo do bansa' nga' hiri nogi'.


text:
Om boros kad Kinorohingan dot id doho', “Oi tulun, minsorou ngai' nopod araat o tulun diti, om poboros do nosihat di kapalid do hiti'd bandar diti.


text:
Tu' boros ka diyolo', ‘Oruhai toko' nod momonsoi kawagu do walai. Miagal daa do lansang iti bandar om miagal toko' do daging do hiri'd suang, nga' maha' po katuu dot otirung toko' po di lansang, om a' toko' iddi osondikot di tapui,’ ka.


text:
Iyo nopoddi, om pasalao' no iyolo', om sunudan no iyolo' do pasal di pomohukum ku diyolo', oi tulun,” ka dau.


text:
Om porintao' oku noddi di Rusod do Tuhan om sunudai oku nod Tuhan do popoboros do boros diti dot id tulun diri, “Oi tulun dot Israil, oilaan ku i' ino pimboroson dokoyu om ino pinsarahan dokoyu do wonsoyon dokoyu.


text:
Adalaan no kopio kogumu' o tulun do napatai nu do hiti'd bandar diti gisom do noponu' pod rata' ilo karalan-ralanan do hiti.


text:
Om poingkaa'ddi o poboroson ku, iyoho' i Tuhan it Asawat Kopio, dot id dokoyu. Otopot nogi' do lansang iti bandar, nga' nunu ma i daging dit id suang di lansang diri? Iri nopo om i rata' do tulun di pinimpatai dokoyu! Om okon kou nondo ko' hiti tu' uyungon ku nondo iyokoyu do sumoliwan diti bandar!


text:
Posoliwanon ku nondo iyokoyu diti bandar om patahakon ku iyokoyu dot id bansa'd suwai. Norotuan ku no iyokoyu do hukuman do kapatayon.


text:
Om aala' kou pondo dot id pisangadan do hiti'd pomogunan dokoyu, om koilo ngai' nogindo o tulun dot iyoho' no o Tuhan.


text:
A' kou i' ointirungan diti bandar diti do miagal di daging dit id suang di lansang dot ointirungan di lansang. Tu' honggo kou nopondod poundorong do hiti'd pomogunan dot Israil nga' gusaon ku i' om hukuman ku iyokoyu.


text:
Om oilaan nogindo dokoyu dot iyoho' no o Tuhan, om oilaan dokoyu do hukuman ku pogi' iyokoyu nga' tuminolibamban kou i' dit oturan ku om suminurilog kou di pinonuhuan ku do tontok di tuminanud kou dot oturan di piro-piro o bansa' dit id posorili' dokoyu,” ka.


text:
Om tontok di mimboros oku do boros diri om sigog nopo om kahaba' no i Pilasa om kapatai noddi iyau. Om otud oku nopoddi do hiri'd tana' om pinggarang oku no do poingkaa, “Atuukoi, Tuhan it Asawat Kopio! Maan ngai' nu no kopio patayo' o koinsanai'd tulun di noolu-olu' do hiti'd Israil?” kangku.


text:
“Oi tulun, mimboros po do pasal diya' om pasal di tulun dot Israil do suwai dit id pomogunan do pisangod i tulun do hilo'd Yorusalim. Boros ka no diyolo', ‘Adalaan no kopio kosodu' i tulun di natanggayan do pisangod do mongoi sambayang dot id Tuhan do hiti'd Yorusalim. Om iyati' no o nonuan do Tuhan do koinsanai'dti tana' dot Israil,’ ka no.


text:
Iyo nopoddi, om sunudai ngai' no i tambalut nu di nangatanggayan do pisangod diti poboroson ku. Iyoho' no, i pinopoongoi om i pinopoundorong diyolo' dot id pomogunan dit id sodu' om iyoho' i pinopotompias diyolo' dot id pomogunan do suwai. Nga' daamot nopod hilo' iyolo', om moyo-woyo' oku i' diyolo' do hilo'd pomogunan di nokoongoyon diyolo'.


text:
Iyo nopoddi, om sunudan no iyolo' diti poboroson ku, iyoho', i Tuhan it Asawat Kopio. Timungon ku indo iyolo' om posoliwanon ku iyolo' do mantad hiri'd pomogunan di pinotompiasan ku diyolo', om patahakon ku nondo kawagu diyolo' i tana' dot Israil.


text:
Om koguli' nopondo iyolo', om pataamon ngai' nondo diyolo' o koinsanai di tingolig dot araat om i kososomu' kopio dit okito diyolo'.


text:
Om onuan ku'ndo iyolo' do ginawo do wagu om pomusarahan do wagu. Om iduwon ku'ndo i ginawo diyolo' dit okodou om it osurilog, om onuan ku iyolo'd ginawo di mumboyo' doho'.


text:
Om umboyoon nondo diyolo' it oturan ku om otorodok iyolo' do tumanud do koinsanai di ponuhuan ku. Om osiliu nondo iyolo'd tulun ku, om iyoho' nga' osiliu nondod Kinorohingan diyolo'.


text:
Nga' hukuman ku'ndo i tulun dit orohian do tumuku' dot id tingolig dit araat om i kososomu' kopio. Hukuman ku nondo iyolo' tu' araat i' o kowoyo-woyoon diyolo',” ka dau. Iyo noddi o boros do pinoboros do Tuhan, it Asawat Kopio.


text:
Om timpuun noddi do tumulud it ongkitalad di koiyo-iyo'd tulun diri om woyo' no diyolo' i ruda'. Om mahau-sahau diyolo' i tulinau di kosorong tomod do tanda' do nakarapou o Kinorohingan dot Israil.


text:
Om tongkiad noddi di bandar do Yorusalim i tulinau di kosorong tomod diri om pakayaai no do hiri'd nuluhon di ponong id koulayon do mantad id bandar diri.


text:
Om poinsawato' oku noddi di Rusod do Kinorohingan om pogulio' oku no do hiri'd tulun di hilo'd Babil i pomogunan do pisangod, dot id suang do pinointalang diri. Om tanus noddi i pinointalang diri.


text:
Om sunudai ngai' ku noddi i tulun dit id pomogunan do pisangod diri, do koinsanai di pinointalang do Tuhan dot id doho'.


text:
“Oi tulun, iya' nopondo om poingiyon ko dot id rolot do tulun dit obinsaap. Kimato i' daa iyolo'; nga' a' i' iyolo' kokito. Om kitolingo iyolo' nga' a' i' iyolo' korongou, tu' obinsaap i' iyolo'.


text:
Iyo nopoddi, om posuangon no i konunu-nunuan nu do hiri'd simpulan om piwongkoson nori oi tulun, do miagal di wonsoyon do tulun di mogidu', om mamanau no dot a' po otuong. Pokitonon ngai' no o tulun do tumongkiad ko om mongoi ko dot id kinoiyonon do suwai. Om nunu koilo-ilo nga' kokito nopondo diya' i tulun di sumosongkiwal diri, om kopuriman i' daa'ndo iyolo' di kosongkiwalo' diyolo'.


text:
Rumpasan no om wongkoson no i simpulan nu dit anawau po, om okito ko i' diyolo', om pologoson iyolo' do miontong diya' di mamanau ko do dongsosodopon do miagal-agal do tanggayan ko dot id pomogunan do pisangod.


text:
Om tontok di poingontong iyolo' om lobuon no i limput di walai nu om poulaon no di luang diri i simpulan nu.


text:
Om pokitonon no iyolo' do sandangon nu i simpulan nu, om mamanau no dot otuong om somponon o mato nu, om a' ko i' kokito di ralan do wayaan nu. Om iri nondo i wonsoyon nu'ddi o sumiliu'd popoinsan di tulun dot Israil,” ka dau.


text:
Om wonsoyo' ku no o miagal di pinonuhuan do Tuhan doho' do momonsoi. Om tadau iddi dit anawau po do minonuang-suang oku om linopot ku'ddi iri do simpulan do miagal di wonsoyon do tulun di mogidu'. Om tontok di tumuong no, om lobuo' ku no i limput do walai ku do longon ku o pinomolobu ku, om soliwan oku noddi do minaya' di luang di linobu ku. Om soira' di songingontong ngai' doho' i tulun om sandango' ku no i simpulan ku om pamanau oku no.


text:
om sunudan no iyolo' do moro-boros oku diyolo', iyoho' i Tuhan, it Asawat Kopio. Iti nopo boros ku'dti nga' poboroson ku dot id raja' do Yorusalim om id koinsanai di tulun di songingiyon do hilo'd bandar diri.


text:
Sunudan no iyolo' dot iri nopo winonsoi nu nga' poiyaan dit osiliu dot id diyolo' tu' mogidu' nondo iyolo' om angatangkap do pisangod.


text:
Sandangon nondo di raja' diyolo' i simpulan dau do dongotuong om mogidu' nondo iyau do maya' di luang di linobu di tulun do hiri'd tolig do sumoliwan. Om somponon nondo dau o mato dau om a' i' iyau kokito di wayaan dau.


text:
Nga' pawaladon ku nondo i rambot ku do pamagamit ku dau om kosulung indo iyau'd hiri. Om tanggayan ku nogindo iyau do hilo'd bandar do Babil, om hilo' no o kapatayon dau, dot a' piya iyau insan kokito do bandar diri.


text:
Om potompiason ku nopondo do hinonggo nopo o kokoyoon o koinsanai di tulun do hiri'd walai di raja' om kohompit no i piro-piro o ponosihat om i madtatamong di raja', om ihumon nondo iyolo'd tulun do maan patayo'.


text:
Om soira' pondod potompiason ku iyolo' dot id pogialatan do bansa'd suwai om pomogunan do suwai om oilaan nogindo diyolo' dot iyoho' no o Tuhan.


text:
Om pologoson ku indo ot okuuri' diyolo' dot a' apatai dot id pisangadan, om a' apatai do mononglous om toruol, om hiri pondo iyolo'd rolot di bansa'd suwai om oilaan nogi' diyolo' o karaato' di kowoyo-woyoo' diyolo' om mangakun nondo iyolo' dot iyoho' no o Tuhan,” ka dau.


text:
Sunudan no o koinsanai di bansa' dot iti no o boros ku, iyoho' i Tuhan, it Asawat Kopio, dot id tulun do Yorusalim di maso pod poundorong do hilo'd pomogunan diyolo'. Gagaran nondo iyolo' do maso diyolo'd makan om gagaran dot opopoddosian do tontok do minum iyolo'. Om a' nopondo sunian i tana' diyolo', tu' tuminolibamban ngai' nopo dit oturan i tulun do poingiyon do hilo'.


text:
Om angaraag nondo i kabandaran di poimponu'd tulun do dinondo, om osiliu do tana' dit a' sunian i koumaan do hilo'. Om koilo nogindo iyolo' dot iyoho' no, i Tuhan,” ka dau.


text:
“Oi tulun, nokuro tu' orohian o tulun dot Israil do mirrait do suriban diti, ‘Alaid noddi om aiso' i' o nangabayaan di pinoboros mantad dot osiliu dot id dabantalan,’ ka?


text:
Ngoyo' no iyolo' sunudai diti tisimbar ku, iyoho' i Tuhan, it Asawat Kopio, do pasal diri. Tonuson ku nondo i suriban diri, om a' nondo iri pimboroson do hilo'd Israil. Sunudan no iyolo' do ponowoli nopoddi om poingkaa, ‘Nokorikot no i maso om abayaan ngai' no i pinoboros mantad dit osiliu dot id dosunsudan!’ ka.


text:
Om aiso' nondo o pinointalang dit a' otopot om aiso' i' o poboroson do pasal dit osiliu dot id dosunsudan do hilo'd Israil.


text:
Iyoho' nondo i Tuhan, it Asawat Kopio o moro-boros dot id bansa' dot Israil, om nunu nopo i poboroson ku nga' owonsoi ngai' no, om a' no popiurut-uruton. Pokinongou no, oi bansa' dit obinsaap, wonsoyon ngai' ku nondo i nokoinsan mantad ku dot id dokoyu dot osiliu do solinaid dokoyu'd poimpasi. Iyoho' no, i Tuhan, it Asawat Kopio, o minomoros diti,” ka dau.


text:
“Oi tulun, osorou nopo di tulun dot Israil om abayaan nopo i pinointalang dot id diya' om i pinoboros nu do pasal dit osiliu dot id dosunsudan om sumonu'.


text:
Iyo nopoddi, om sunudan no iyolo' do momoros oku, iyoho' i Tuhan, it Asawat Kopio do poingkaa: Nunu nopo i nokoboros ku om atantu' no dot abayaan, om a' no popiurut-uruton. Iyoho' no, i Tuhan, it Asawat Kopio, o minomoros diti!” ka dau.


text:
“Oi tulun, pasalao' ngai' no i nabi do hilo'd Israil di popimboros do pasal dit osiliu dot id dosunsudan di pinsarahan i' toomod diyolo'. Suhuon no iyolo' do mokinongou'd boros ku,” ka dau.


text:
Poingkaa no o boros do Tuhan, it Asawat Kopio, “Obungou ngai' no i nabi di basug! Iri nopo i toilaan diyolo' om mantad i' dot id pomusarahan diyolo', om i pinointalang do poboroson diyolo' nga' a' i' otopot.


text:
Oi tulun dot Israil, iri ngai' nopo i nabi do mantad id dokoyu'ddi om aiso' i' o guna', tu' miagal no di toni di songingiyon dot id pogialat-alatan di kinaraagan do bandar.


text:
Tu' a' i' iyolo' madtamong do hiri'd kinoiyonon di nangaraag o tolig om a' diyolo' wonsoyon kawagu i tolig. Om a' iddi ointirungan ot Israil do rumikot o pisangadan do tontok di tadau do rumikot oku, iyoho' i Tuhan, do mongoi pomohukum dokoyu.


text:
A' ngai' i' otopot i pinointalang do poboroson diyolo', om a' otopot i poboroson diyolo' do pasal dit osiliu dot id dosunsudan. Poboroson diyolo' do mantad id doho' i boros di popimboroson diyolo' nga' a' oku i' nokoponuhu' diyolo' do moro-boros. Om sorohon indo daa diyolo' dot abayaan i boros diyolo'! Nga' poingkuro kaka daa dot abayaan iri?


text:
Sunudan ku no iyolo' dot: Iri nopo i pinointalang dot okito diyolo'ddi om a' i' otopot, om iri poboroson diyolo' do pasal dit osiliu dot id dosunsudan nga' tudut ngai' i'. Posongonuan daa diyolo' doho' i boros diri, om a' oku i' insan kopomoros dot id diyolo',” ka dau.


text:
Gowoi poddi om poingkaa o boros do Tuhan, it Asawat Kopio dot id diyolo', “A' i' otopot ino boros dokoyu, om ino pinointalang nga' tudut ngai' i'. Saapon ku no iyokoyu.


text:
Hukuman ku nondo iyokoyu, i piro-piro o nabi di popimboros do pinointalang di pininsarahan i' toomod om popoboros do pasal dit osiliu dot id dosunsudan dit a' otopot. A' kou nondo koino-ino do mongoi rapou do tontok do tumimung i tulun ku do mogiupakat do momonsoi'd nunu nopo. Om oidu' nondo o ngaran dokoyu do mantad id bansa' dot Israil, om a' kou no koguli' dot id pomogunan dokoyu. Om oilaan nogindo dokoyu dot iyoho' no o Tuhan, it Asawat Kopio.


text:
Oi koinsanai di nabi di goudut! Pinalid dokoyu i tulun ku tu' mimboros kou dot ongosonong ngai' i' om aiso' o koligagaanan. Nga' otopot nopo kopio om a' i' iyo'ddi. Pinopoingkakat i tulun ku do tolig dit ongoluwau o watu, om rikot kou no iyokoyu do minongoi panaat diri dot opurak.


text:
Oi koinsanai di nabi di goudut, humaba' indo i tolig dokoyu'ddi. Tu' porikot oku nondod rasam dit asapou. Ootungan nondo'ri do karambatu om obuntul do tongus dot opuhod.


text:
Om ahaba' nondo i tolig, om muhot ngai' nopondo o tulun dokoyu ondung nunu noo kinootuk-otukon do sinaat dot opurak i tolig diri,” ka.


text:
Om poingkaa no o boros do Tuhan, it Asawat Kopio, “Porikot oku nondod tongus dit opuhod dot atatagadan oku, om porikot oku'd rasam dot asapou om karambatu do pamaraag di tolig.


text:
Nokopomusorou mantad oku nod raagon ku i tolig di sinaat dokoyu'd opurak diri, om babakon ku'ri, gisom dot iri pondo watu do pinoimpahan ot oolu'. Apatai ngai' kou nopondo dot ahabaan di tolig. Om koilo ngai' kou nogindo dot iyoho' no o Tuhan.


text:
Om kopuriman nondo do kawagato' do kototogod ku i tolig om i tulun di minanaat dot opurak di tolig diri. Om sunudan ku nogindo iyokoyu dot a' no hino i tolig diri do miagal dokoyu i minanaat diri tu' a' nondo hino.


text:
Oi koinsanai di nabi di goudut! Pinoboros dokoyu dot ongosonong-sonong ngai' om aiso' o koligagaanan do Yorusalim, om maso ka dot aiso' nogi' o kasanang-sanangan!” ka. Miagal noddi o boros do Tuhan, it Asawat Kopio.


text:
Boros kad Tuhan, “Dinondo no, oi tulun, om antangan no i tongoondu' dit id pogialatan do tulun nu di popimboros dit osiliu dot id dosunsudan. Pasalaon no iyolo'.


text:
Om sunudan no iyolo' diti poboroson ku, iyoho' i Tuhan, it Asawat Kopio, dot id diyolo'. Obungou kou no, iyokoyu i tongoondu' di popimboros dit osiliu dot id dosunsudan. Monombir kou'd kain do poriliton dot id lunggayan do maan do gimat om momonsoi kou'd kulu di kilimu' do maan do kuluonon do tulun, om kikuasa' i' i tulun di mamakai'ddi dot id koposi-posion do tulun do suwai. Orohian kou do kaanu'd kuasa' dot id koposi-posion om kapatayon do tulun ku om pakayon dokoyu i kuasa'ddi do maan dokoyu'd kountungan dokoyu.


text:
Minongindaraat kou doho' dot id toguang do tulun ku do mokimaanu-anu kou dit a' i' kopiro tonggom do barli om a' kopiro o liob do roti. Patayon nogi' dokoyu i tulun dit aiso' o sala', om posion nogi' dokoyu i tulun dit apatut daa do patayon. Om pingudutan dokoyu i tulun ku, om monongkuyaan nondo iyolo' dokoyu,” ka dau.


text:
Om poingkaa no o boros do Tuhan, it Asawat Kopio, dot id tongoondu' di popimboros dit osiliu dot id dosunsudan, “Araatan oku do kokito di gimat do poriliton dot id lunggayan, i pakayon dokoyu do maan daa do pongigit do koposion om kapatayon di tulun ku. Gayaton ku nondo i gimat di poriliton diri do mantad id longon dokoyu om poiduwon ku i tulun di kuasaon daa dokoyu.


text:
Undaton ku nondo i kulu dokoyu di kilimu', om poiduwon ku i tulun ku do mantad id karaato' dokoyu gisom dot a' nondo dokoyu aanu kawagu iyolo' do gisom dot alaid. Om koilo kou nogindo dot iyoho' no o Tuhan.


text:
Poluhoyon dokoyu o ginawo do tulun dit ongosonong, i tulun dit a' ku i' daa pokorualan dot ino tudut dokoyu o maan dokoyu'd popoluhoi. Posonongon dokoyu o ginawo di tulun dot araat gisom dot a' nondo iyolo' tumingkod do momonsoi'd dusa om a' iyolo' apasi.


text:
Baino' nopondo, om opupusan no i pinointalang om i popimboroson dokoyu dit a' otopot do pasal dit osiliu dot id dosunsudan. Poiduwon ku no i tulun ku do mantad id kuasa' dokoyu dit araat. Om koilo kou indo dot iyoho' no o Tuhan,” ka dau.


text:
Haro o piro-piro di boyoon do tulun dot Israil do minongoi ponguhot doho' do pasal do korohian do Tuhan.


text:
“Oi tulun, nakatahak ngai' nodti tulun o koposion diyolo' dot id tingolig om gowoi poddi om nabayayat iyolo' do momonsoi'd dusa. Om ondos daa diyolo' om sumimbar oku po diyolo'?


text:
Iyo nopoddi, om ongoi no boro-boros diyolo', om sunudan no iyolo' diti poboroson ku, iyoho' i Tuhan, it Asawat Kopio, dot id diyolo' do poingkaa, ‘Pointikid-tikid do tulun dot Israil di pinapatahak do tinan dau dot id tingolig om i nagayat diri do momonsoi'd dusa, om mongoi i' daa'ndo pokinosihat do nabi, om simbaron ku no dot isimbar dit apatut dot aanu ngai' di tingolig dau dit ogumu' kopio!


text:
Pinopotongkiad ngai' no di tulun ku do mantad id doho' i tingolig, nga' maha' daa om gumuli' kawagu iyolo' dot id doho' dot osimbar ku iyolo' do miagal diti,’ kanto.


text:
Om sunudan nogi' i tulun dot Israil diti poboroson ku iyoho' i Tuhan, it Asawat Kopio, do poingkaa, ‘Rologo kou no di dusa dokoyu, om tongkiadai ngai' no dokoyu i tingolig dokoyu di kososomu' kopio,’ kanto.


text:
Soira' nopo do haro o tongoiso' di tulun dot Israil ko' ongoiso' di bansa'd suwai di poingiyon do poirrolot di tulun dot Israil, do tumongkiad doho' om tumuku' do tingolig, nga' mongoi i' daa'ndo pokinosihat di nabi, om iyoho' nondo o sumimbar dau!


text:
Saapon ku nondo iyau, om silihon ku iyau do poiyaan dot id tulun do suwai. Om potongkiadon ku nondo iyau do mantad id tulun ku, om koilo indo i tulun ku dot iyoho' no o Tuhan.


text:
Ondung aakalan o nabi, gisom do kopolombus iyau dot isimbar dit a' otopot, om iyoho' i' o minagakal dau'ddi. Om potongkiadon nondo iyau do mantad id tulun dot Israil, dot iyoho' i Tuhan, it Asawat Kopio, o popotongkiad.


text:
Wonsoyon ku pogi' o miagal diri nga' maan ku'd pangantob di tulun dot Israil do tumongkiad doho' om pangantob ku diyolo' do monosomu' do tinan diyolo' dot i dusa diyolo' o kososomu'. Om osiliu nondo iyolo'd tulun ku, om osiliu oku do Kinorohingan diyolo'. Iyoho' no i Tuhan, it Asawat Kopio, o minomoros diti,” ka dau.


text:
“Oi tulun, ondung momonsoi'd dusa o tiso' o pomogunan om a' tumorodok dot id doho', om hukuman ku no o pomogunan diri. Om raagon ku i taakanon do songingopi'd hiri. Poporikot oku nondod mononglous om patayon ku o tulun om nintorusan do hiri.


text:
Om mulong piya daa do songingiyon do hilo' i Nuu, om i Danil om i Ayub, nga' iyolo' nod tolu ot apasi di kosonongo' diyolo'. Iyoho' no, i Tuhan it Asawat Kopio, o minomoros diti.


text:
Ko' poporikot oku pod nintorusan dit orongit do mongoi pamatai di tulun do poingiyon dot id pomogunan diri, gisom do kikoligagaanan nondo i pomogunan diri, om gowoi pondo om aiso' no o songulun piya do kobulun do maya'd hiri.


text:
Om mulong piya do poingiyon daa i Nuu, om i Danil om i Ayub do hilo', nga' sumumpa' oku no dot id suang do ngaran ku, iyoho' i Kinorohingan di poimpasi, i Tuhan dit Asawat Kopio, dot iri piya i tangaanak diyolo' nga' a' i' diyolo' apasi. Iyolo' noo ot apasi, om iri nopondo pomogunan om osiliu i' do tana' dit a' sunian.


text:
Ko' poporikot oku pod pisangadan dot id pomogunan diri, om porikot oku do rapo-rapo do don sumasangod di mamaraag om momunso do tulun om nintorusan.


text:
Om mulong piya do poingiyon daa'd hilo' i tolu o tulun diri, nga' sumumpa' oku no dot id suang do ngaran ku, iyoho' i Kinorohingan di poimpasi, i Tuhan dit Asawat Kopio, dot a' i' iyolo' milo do mamasi dot isai nopo, dot iri piya i tangaanak diyolo', nga' a' i' apasi. Tu' iyolo' noo ot apasi.


text:
Ko' poporikot oku do toruol di mogkoroliu dot id pomogunan diri, om pourobusan ku do kototogod ku, gisom do patayon ngai' ku nopo o tulun om nintorusan.


text:
Om mulong piya daa do poingiyon i Nuu, om i Danil om i Ayub do hilo', nga' sumumpa' oku no dot id suang do ngaran ku, iyoho' i Kinorohingan di poimpasi, i Tuhan dit Asawat Kopio, dot a' i' iyolo' kapasi do tulun do suwai, tu' iri piya tangaanak diyolo' nga' a' i' diyolo' apasi. Diyolo' nod ginawo ot apasi di kosonongo' diyolo',” ka dau.


text:
Poingkaa no o boros do Tuhan, it Asawat Kopio, “Porotuon ku nondo it apat o hukuman ku dit awagat kopio dot id Yorusalim do mamatai do tulun om nintorusan: pisangadan, om mononglous, om nintorusan dit orongit om toruol.


text:
Om ondung haro o toolu-olu' diyolo' om i kapasi do tangaanak diyolo', om antangan no kopio iyolo' do mongoi iyolo' solowot diya'. Antangan no i kararaat diyolo', om kopuriman indo i tulun ku dot apatut i' i hukuman do pinorikot ku dot id Yorusalim.


text:
Om oilaan nogindo diyolo' dot otopot ngai' i' i paantakan do kinapamansayan ku do miagal diri. Iyoho' no, i Tuhan, it Asawat Kopio, o minomoros diti,” ka dau.


text:
“Oi tulun, nunu o pisuayan do guas dot anggur om i guas do kayu'd suwai do hilo'd gouton? Nunu o poimaha' di guas dot anggur do pataladon di kokoyuan do hilo'd gouton?


text:
Milo toi i guas dot anggur diri do wonsoyon do nunu nopo? Milo toi iri do wonsoyon do pososoitan do pakakas?


text:
Iri nopo om milo nod maan do siduwon om aiso' no o guna'd suwai ko' iri, om osorob nopondo o misingompok om oohun o hiri'd tanga-tanga' om haro po tuu o guna'ddi?


text:
Aiso'! Tontok piya dit a' po otutudan nga' aiso' mantad no o guna'ddi. Om okon-okon poddi do nosorob om nouu,” ka dau.


text:
Om gowoi poddi om poingkaa o poboroson do Tuhan, it Asawat Kopio, “Poingkuro nopo i guas dot anggur dot onuon do mantad hilo'd talun om tutudan nondo, om iyo nogiddi o wonsoyon ku dot id tulun di hilo'd Yorusalim!


text:
Om hukuman ku nondo iyolo'. Nokopoggidu' piya daa iyolo' do mantad id tapui di koinsan i' nga' tapui kasai' indo o monorob diyolo' do baino'. Om koilo nogindo iyolo' dot iyoho' no o Tuhan.


text:
Silihon ku nondo o pomogunan diti do tana' dit a' sunian tu' a' i' iyolo' tuminorodok dot id doho'. Iyoho' no, i Tuhan it Asawat Kopio, o minomoros diti,” ka dau.


text:
Om suhuo' oku nod Tuhan, it Asawat Kopio, do popoboros do boros diti dot id Yorusalim, “Oi Yorusalim, iya' nopo om pinaganak do hilo'd pomogunan do Kanaan. Tapa' nu nopo om tulun dot Amori om tina' nu no om tulun do Hit.


text:
Tontok nopo di pinogkosusu ko, om aiso' i' o minongimpusod diya', om aiso' o minomodsu' diya', om aiso' o minomoluhad diya'd silaon, om aiso' o minongumut diya'.


text:
Aiso' i' o songulun piya do nosianan diya' do gisom do sipomonsoi do miagal diri dot id diya'. Tontok di pinogkosusu ko, om aiso' i' ot osianan diya'. Pataamo' ko nopo do hiri'd talun.


text:
Om talib oku noddi om kokito tiya' no do mura-gura' do poirrolot di raha' nu. Notongkop ko po daa'd raha', nga' mada' oku i' do matai ko.


text:
Om ongoi oku noddid waig om isuo' ku no i raha' dot id tinan nu. Om luhado' ku'd tumau do saitun o tinan nu. Om pogoyoo' ku no iya' do miagal do tanom dit orombung o sunion. Om oruuhai ko'd suminuni, om osonong o tinan nu om aranggou ko, om nokosumandak ko. Om gumayo noddi o susu nu om anaru o tobuk nu, nga' poillabas ko i'. Om soira'ddi tuminalib kawagu oku, om kokito ku no do norikot no o maso nu do monokiuhang-uhang. Om porosukai ku no diya' i rasuk ku tu' poillabas ko i' om pamatos oku nod papatahak do kosianan ku dot id diya'. Pinogirot ku o batos ku do mangawin diya', om nosiliu ko do doho'd songonuon. Iyoho' no, i Tuhan it Asawat Kopio, o minomoros diti.


text:
Om rosukai tiya' noddi do gaun di rinindaan om nonuan ku iya' do kasut di kulit dit osonong kopio do winonsoi, om kulu do kain linan, om kulabai do sutara'.


text:
Om nonuan ku iya' do watu dot olumis dit agayo o gatang, om nonuan tiya' do golong om karo do maan do pongillumis.


text:
Pongillumis nu nopo om tamas ngai' nopo om pirok do winonsoi, om posokoton nu nga' kain linan kasai' nopo om sutara' di norindaan. Roti di kanon nu nga' tapung kasai' nopo dit osonong kopio o wonsoyon, om haro o paha' om tumau do saitun do kanon nu. Kosorong poo o kolumiso' nu om nosiliu ko'ddi do raja'd tondu'.


text:
Om nabantug ko'ddi dot id pointikid-tikid do bansa' tu' i kolumiso' nu dit aiso' o bohiton o pinapabantug diya', om iyoho' no o pinopolumis diya'. Iyoho' no i Tuhan, it Asawat Kopio, o minomoros diti.


text:
Nga' pinokirayahan nu i' i kolumiso' nu om i kobontugo' nu, om duminudun ko'd modop dot isai nopo o tongokusai di katalib.


text:
Nanu nu'ddi o wookon di rasuk nu do pinongillumis di tiyonon nu do tumuku' dot id tingolig nu, om patahako' nu nopo o tinan nu dot id koinsanai di tongokusai, do miagal po di tondu'd sundal.


text:
Om nongoi nu i pongillumis di tamas om pirok do winonsoi, i pinatahak ku diya', om winonsoi nu'ddi iri do piro-piro o tininganak do kusai, om minonokiampahu' ko'ddi di tininganak diri.


text:
Om ngoyo' nu no i rasuk di rinindaan di tinahak ku diya' om porosukai nu no di piro-piro o tininganak, om pinatahak nu diyolo' i tumau do saitun om i kominyan di pinatahak ku diya'.


text:
Nonuan ku iya' do takanon dot i tapung dit osonong no kopio o winonsoi, om i tumau do saitun dit osompipi', om paha', nga' pinosubak ngai' nu i' iri do numaan do porsombahan do pomolumbok do ginawo di piro-piro o tingolig. Iyoho' no, i Tuhan it Asawat Kopio, o minomoros diti.


text:
Om ngoyo' nu noddi i tangaanak to'd kusai om tondu' om patahako' nu no do numaan do porsombahan di sumbolion dot id tingolig. A' toi ula' no o karaato' dot a' tumorodok dot id doho',


text:
Tontok di maso nu'd sundal, i koposi-posion nu di kososomu' kopio, om a' nu i' insan kosorou i nosiliu dot id diya' di tanak ko po, do tontok di poillabas ko po, om mura-gura' ko po do poirrolot di raha' nu,” ka dau.


text:
Om boros kad Tuhan, it Asawat Kopio, “Nobungou ko no! Nobungou ko no kopio! Tu' piningwonsoi ngai' nu i' it angaraat.


text:
Pomonsoi ko pod tiyonon do tumuku' dot id tingolig do hilo'd toning do ralan om pagampahu' ko nogi'.


text:
Sinosomu' nu i kolumiso' nu. Om isai nopo i tongokusai do tumalib nga' patahakan nu no do tinan nu. Om muhang-ruhang nopoddi o kosusundal nu do pointikid do tadau.


text:
Pinologos nu i tulun do Masir, i songkoduwo nu dit ongoorot-orot kopio om i bonduwon do mongoi dudun diya'd modop. Om iri no i kosusundal nu o pinoningkau nu do kototogod ku.


text:
Om baino' noddi om iduwon ku no i bahagi' di barakat ku, om hukuman tiya' nondo. Om nakatahak ku no iya' dot id tulun do Pilistin, it araatan diya' om i sosomuan do kokito dino kowoyo-woyoon nu do sosomu'.


text:
A' ko i' ouru-uru di suwai, om ongoi ko poddi gusa' di tulun dot Asur. Om nosiliu ko'ddi do sundal diyolo' nga' iyolo' piya nga' a' i' nokouru diya'.


text:
Om nokoumbal ko i' do suminiliu'd sundal dot id tulun do Babil, i bansa' do dumadagang diri, nga' iyolo' piya nga' a' i' nokouru diya',” ka dau.


text:
Poingkaa no o boros do Tuhan, it Asawat Kopio, “Miagal ko po di sundal dit aiso' o tingayam do miningwonsoi ngai'ddi.


text:
Tikido' nu nopo i ralan do winansayan do tiyonon do tumuku' dot id tingolig om iyonon do minsundal. Nga' okon i' ko' tusin o tihumon nu do miagal di sundal do koubasanan.


text:
Nga' iya' nopo om miagal do tondu' di magampahu' dot id kusai'd suwai om a' nogi' orohian di dau'd sawo.


text:
Iri nopo sundal om bayaran i', nga' iya' nopo om minomuhawang nogi' do koinsanai di kongouhangan nu om sinisipan nu iyolo' do tusin, om rumikot indo iyolo' do mantad id piro-piro o kinoiyonon do mongoi dudun diya'd modop.


text:
Suwai-suwai no kopio o diya'd kosusundal. Tu' aiso' i' o minononsog diya' do sumiliu'd sundal. Om a' ko binayaran; tu' iya' nogi' o minambayar diyolo'! Suwai-suwai ko no kopio iya'!” ka dau.


text:
Poingkaa no o boros do Tuhan, it Asawat Kopio, “Nidu' ngai' nu i rasuk nu, om pinatahak nu o tinan nu dot id kongouhangan nu om id koinsanai di tingolig nu di kososomu' kopio, om pinatai nu i tangaanak nu do siniliu'd porsombahan dot id piro-piro o tingolig nu.


text:
Gowoi poddi om porikoton ngai' ku nondo i tuhang-uhang nu di gulu po, i korohian nu om i karaatan nu. Om songintutuk nopondo diya' iyolo' do songingkakat, om labasan tiya' nogindo om kokito i' iyolo' diya' do poillabas.


text:
Om pasalaon ku nondo iya' tu' i tampahu' nu om i minamatai ko o kapasalaan ku. Om hukuman ku iya' do kapatayon tu' atatagadan oku no om alasu' o ginawo ku.


text:
Om posuangon ku nondo iya' dot id kuasa' diyolo', om huyason nondo diyolo' i tiyonon nu do magampahu' om tumuku' dot id tingolig. Om onuon ngai' nondo diyolo' i pakayan nu om i pongillumis nu, gisom do poillabas ko pondo tomod.


text:
Om suhuon nondo diyolo' i tulun dot ogumu' do momodumpau diya'd watu, om pimpopoton ko nondo diyolo' di gayang diyolo'.


text:
Om tutudan nondo diyolo' i walai nu om pologoson o tongoondu' dot ogumu' do miontong di pomohukum diya'. Om tingkodon ku nondo iya' do magampahu' om tingkodon ku iya' do papatahak dot ipuhawang dot id kongouhangan nu.


text:
Om katalib pondo o kototogod ku, om koundorong oku nogindo. Om a' oku nondo otogod om a' oku moguhang.


text:
Nolihuan nu i pinomogompi' ku diya' dit okoro' ko po, om hinukuman ku'ddi iya' tu' i piningwonsoi nu o kinopomohukuman ku, om pinotogod oku diya' dino pingwonsoyon nu dit angaraat. Nokuro toi tu' ruhangan nu pod tampahu' o koinsanai di piningwonsoi nu do kososomu' kopio? Iyoho' no, i Tuhan it Asawat Kopio, o minomoros diti,” ka dau.


text:
Boros kad Tuhan, “Popimboroson nondod tulun o suriban diti do pasal diya', oi Yorusalim, ‘Poingkuro nopo i tina' om iyo noddi i tanak dau,’ ka nondo diyolo'.


text:
Tanak ko no kopio'd tondu' di tina' nu. Tu' araatan iyau do kokito di sawo dau om i tangaanak dau. Om miagal ko nopo di tongotobpinai nu'd tondu' tu' araatan di sawo diyolo' om i tangaanak diyolo'. Tina' nu nopo om i tongotobpinai nu, iri no i piro-piro o bandar do suwai, om bansa' do Hit, om tapa' no dokoyu om i bansa' dot Amori.


text:
Taka' nu nopod tondu' om Samaria, i ponong hilo'd utara, om i kawalayan do hilo'. Om tadi' nu nod tondu' om Sodom. Om koinsanai di kawalayan do hilo', i ponong hilo'd salatan.


text:
Nabagalan ko no toi do tuminanud di diyolo'd kowoyo-woyoo' om minomit di pingwonsoyon diyolo' di kososomu' kopio? Amu', tu' a' no alaid om araat po ko' i diyolo'd kowoyo-woyoo' o koinsanai di diya'd wowonsoyon,” ka dau.


text:
Boros kad Tuhan, it Asawat Kopio, “Sumumpa' oku no, dot id suang do ngaran ku, i Kinorohingan di poimpasi, dot a' nogi' kopio insan pomonsoi i tobpinai nu; i Sodom om koinsanai di kawalayan do hilo', di karaaton do miagal di diya'd winonsoi om i kawalayan nu.


text:
Oondos tomod o Sodom om i kawalayan do hilo' tu' osima' i' iyolo'd kanon om osimbayan do momogun-mogun tu' aiso' no o kagangau, nga' a' i' iyolo' minomogompi' di tulun do mosikin om i tulun dot oinggorit.


text:
Ongoondos kopio iyolo' om ongosurilog om mingwonsoi di katagadan ku om gowoi poddi om rinaag ku iyolo'; om iya' nga' koilo iddi.


text:
A' i' kosongintanga-tanga' di diya'd dusa, o dusa do Samaria. Om araat ko no kopio iya' ko' iyau. Om pitaladon kou nopo nga' miagal pod aiso' o kasalaan di piro-piro o tobpinai nu'd tondu' do katalad di diya'd kararaat.


text:
Om baino' noddi om boboon nu no o kointingayamo' nu. Tu' araat no kopio i diya'd dusa ko' mantad di dusa di piro-piro o tobpinai nu'd tondu', om gisom do miagal pod aiso' o kasalaan diyolo' dot ataladan di diya'd dusa. Kointingayamai no om boboon no o tingayam nu tu' miagal pod aiso' o bohiton di piro-piro o tobpinai nu do katalad diya',” ka dau.


text:
Om boros kad Tuhan dot id Yorusalim, “Tondulion ku indo om posimbayanon ku kawagu o Sodom om i kawalayan do hilo', om Samaria om i kawalayan do hilo'. Om iya' nogi' nga' tondulion ku i' om posimbayanon ku kawagu.


text:
Om ointingayaman ko nondo, om iri no i kointingayamo' nu o popointalang do nokoundar ngai' i tobpinai nu'd tondu'.


text:
A' ko toi minomohingi-hingi do Sodom do tontok dit oondos ko po om tontok dit a' po nokointalang i karaato' nu?


text:
Baino' nopoddi om miagal ko nopo dau tu' tiirak-irak po di tulun dot Idom, om i tulun do Pilistin, om i songkoduwo nu'd suwai dit araatan diya'.


text:
Om mositi' no dot oinggorit ko tu' sosomu' i' kopio om koindaraat tomod i nowonsoi nu. Iyoho' no i Tuhan o minomoros diti,” ka dau.


text:
Boros kad Tuhan, it Asawat Kopio, “Wonsoyon ku nondo dot id diya' o miontok di nowonsoi nu, tu' a' nu i' sinulung om tinolibambanan nu i tumpongo ku.


text:
Nga' pusohon ku i' i tumpongo di pinoumpongo ku diya' dit okoro' ko po, om momonsoi oku do tumpongo di poingompus dot id diya'.


text:
Om osorou nu nondo i kowoyo-woyoon nu om ointingayaman ko do koguli' i taka' nu om i tadi' nu'd tondu'. Om silihon ku nondo iyolo' do miagal do tanak nu'd tondu', do mulong piya dot a' i' daa iri poinsuang di tumpongo ku dot id diya'.


text:
om ompunan ngai' ku nondo i kasalaan do nowonsoi nu, nga' osorou kasai' nu indo ngai' iri, om a' ko nondo milo do momoros do nunu nopo tu' ointingayaman ko po. Iyoho' no i Tuhan it Asawat Kopio, o minomoros diti,” ka dau.


text:
do popoilo diyolo' do poboroson ku, iyoho' i Tuhan, it Asawat Kopio, dot id diyolo': Haro o kondiu dot agayo di kitalad dot olumis om agayo om okoris. Om tulud nori do kuminaa do hilo'd konuluhanan do Libanon om ponipu' no do tunduk do kayu sedar.


text:
Om ongoi noddi iyau panganu do sompuun o totonomon dit okoro' po do mantad hilo'd pomogunan dot Israil, om potonomo' no dau iri do hiri'd tana' dit oruak, it opiyopos kasai' do waig.


text:
Om suni no i tinanom diri, om guas iddi dot anggur dit osiriba'. Om agayo o kinoroloyon di raan. Om kuminawas diri i raan diri do pointuduk ponong id kondiu'ddi, om nokogirot tomod o gamut diri do hiri'd tana'. Om okohob tomod o tuntu di guas dot anggur diri.


text:
Om haro po kawagu o kondiu dit agayo om alaab o talad om akapal o hulu. Om poroloyo' no di guas dot anggur o gamut dau do poinroloi do ponong id kondiu'ddi, om pinotimbaba' ngai' i raan dot id kondiu'ddi, tu' mokimamaha' dot oonuan do waig dit agayo ko' mantad di hiri'd kabun di pinatanaman dau.


text:
Nga' iri nopo guas dot anggur diri om nakatanom no dot id tana' dit oruak, om osima' do waig, om okohob diri o tuntu, om mongua' dot asapou, om nosiliu do guas dot anggur dit osonong kopio.


text:
Om ponguhot oku noddi, iyoho' i Tuhan, it Asawat Kopio, do poingkaa: Sumuni i' tuu om kumohob i' ilo guas dot anggur dilo'? A' i' tuu di kondiu dit id gulu, ngoyon utuso' ilo', om ngoyon upuo' i tua', om ngoyon tipuo' i raan do gisom dot oriou? Tu' a' i' mokimokoris do tulun om a' mokimokoris do bansa' do mongutus diri.


text:
Apanggor nogi' o pinananom diti, nga' sumuni i' tuu om kumohob iti? A' i' tuu rumiou iti dot oontok di tongus do mantad id koulayon? A' i' tuu rumiou ilo' do hilo'd pinatanaman do dinondo?” ka dau.


text:
“Uhoto' daa iti sumosongkiwal ondung koilo iyolo' do komoyon di poinukadan diri. Sunudan no iyolo', do minongoi'd hilo'd Yorusalim i raja' do Babil om tinanggayan dau i raja' do Yohuda om i piro-piro o pagawai do Yohuda do kuminaa do hilo'd Babil.


text:
Om ngoyo' no dau o songulun do mantad hiri'd sompiiyon di raja' do Yohuda'ddi, om ponokiumpongo no iyau dau, om suhuo' no dau iyau do sumumpa' do tumorodok dot id dau. Om tinanggayan di raja' do Babil i tulun dit angabantug.


text:
Nga' suminaap i' i raja' do Yohuda om minonuhu' nogi' iyau'd tulun do minongoi'd hilo'd Masir do mongoi panganu do kuda' om soudor dit ogumu'. Kamanang i' tuu iyau'ddi? Milo i' tuu iyau do mogidu'? Ondung rinaag dau i piniumpangaan diri om atantu' no dot ohukuman iyau.


text:
Sumumpa' oku no, dot id suang do ngaran ku, iyoho' i Kinorohingan di poimpasi, i Tuhan dit Asawat Kopio, dot apatai nondo i raja' do Yohuda do hilo'd Babil, tu' a' i' dau sinulung i sumpa' om i tumpongo di pinoboros dau dot id raja' do Babil, i pinoposiliu dau'd raja'.


text:
Om iri piya i piro-piro o soudor do Masir dit okoris nga' a' no milo do monguhup dau do sumaap di tulun do Babil. Tu' momonsoi nondo iyolo' do tolig do ponurungku', om mongukad do parit, om ogumu' i' o tulun dot apatai'd hiri.


text:
A' dau sinulung i sumpa' dau om i tumpongo do winonsoi dau. Om a' no iyau kopoggidu' tu' winonsoi i' dau o miagal diri,” ka dau.


text:
Boros kad Tuhan, it Asawat Kopio, “Sumumpa' oku no, dot id suang do ngaran ku, i Kinorohingan di poimpasi, do hukuman ku no i raja' do Yohuda tu' a' i' dau sinulung i tumpongo di pinoboros dau dot id suang do ngaran ku dot id raja' do Babil.


text:
Om pataanon ku nondo o lawa' om atangkap ku i' iyau. Om tanggayan ku nondo iyau do hilo'd Babil om hukuman ku iyau'd hilo' tu' a' i' iyau tuminorodok dot id doho'.


text:
Om angapatai ngai' nondo i soudor dau dit ongosiou dot id pisangadan, om iri no i toolu-olu' om pointongkop nopondo o kotompiason. Om oilaan nogindo di tulun ku dot iyoho' no i Tuhan, o minomoros diti,” ka dau.


text:
Iti no pinoboros do Tuhan, it Asawat Kopio, “Onuon ku nondo i tunduk do kayu sedar dit akawas om monipu' oku do raan dit okooro'; om tonomon ku nondo iri dot id nuluhon dit akawas.


text:
Potonomon ku'ri dot id nuluhon dot Israil dit akawas kopio. Om momuraan nondo iri om mongua' om osiliu do kayu sedar dit akawas. Om mogisuayan nopondo o tombolog do miyon do hiri om mintulungung do hiri'd dolungungan diri.


text:
Om oinsanan nopondo i kayu do hiri'd pomogunan diri do koilo dot iyoho' no o Tuhan. Tagadon ku nondo i kayu dot angakawas om posunion ku do gisom dot angakawas i kayu dit ongoniiba'. Riohon ku nondo i kayu dot ongotomou om potolidon ku om pokohobon ku i kayu di nongoriou. Iyoho' no i Tuhan, o minomoros diti. Om wonsoyon ku i' o miagal di pinoboros ku do wonsoyon ku,” ka dau.


text:
“Nokuro tu' pinghulitan kopio iti suriban diti do hilo'd pomogunan dot Israil? ‘Iri molohing o mangakan di tua' dot oonsom, nga' iri nondo tangaanak ot angaro,’ ka no diyolo'.


text:
Sumumpa' oku, dot id suang do ngaran ku, iyoho' i Tuhan it Asawat Kopio, dot a' nondo pinghulitan iti suriban do hilo'd Israil.


text:
Tu' iyoho' ngai' i' o sanganu do ginawo'd tulun, i ginawo di molohing om i ginawo di tanak dau. Om isai nopo i kowonsoi'd dusa om iri no o matai.


text:
om a' i' iyau tumuku' dot id tingolig do tulun dot Israil om a' iyau mangakan di taakanon di nokosubak dot id podsusubakan do tingolig. Om a' iyau insan ongoi pangasou do sawo do kusai'd suwai om a' iyau mongoi dudun do tondu' di maso'd pomulanan.


text:
Om a' iyau insan do monipu', om a' manakau. Om pogulion kasai' dau i konunu-nunuan di pinasanda' do tulun di kiutang dot id dau. Om paakanon dau i tulun do louson om onuan dau do pakayan i tulun dit aiso' o pakayan.


text:
Om a' iyau mokibunga di paalasan dau. Om a' iyau momonsoi dot araat, om otulid kasai' o pomumutus dau do nunu nopo o pisongkiwalan.


text:
Mumboyo' i' iyau do ponuhuan ku om tumanud dit oturan ku. Om tulun no do miagal diri ot otulid o ginawo om apasi. Iyoho' no i Tuhan it Asawat Kopio, o minomoros diti.


text:
Nga' ondung kianak o tulun diri, om iri nopo tanak dau nga' manakau om mamatai, om mingwonsoi nopo dit angaraat do suwai ko' iri,


text:
it a' di tapa' dau insan kowonsoi. Om mangakan iyau do taakanon di nokosubak dot id podsusubakan do tingolig. Om mongoi iyau ponugku' om mongoi dudun do sawo do kusai'd suwai.


text:
Om monipu' iyau di tulun do mosikin, om manakau om onuon dau i konunu-nunuan di pinasanda' do tulun di kiutang dot id dau. Om mongoi iyau do hiri'd podsusubakan do tulun dit a' kotutun do Tuhan, om tumuku' iyau dot id tingolig di kososomu' kopio.


text:
Om mokibunga iyau di tusin di paalasan dau. Apasi i' tuu o tulun do miagal diri? Amu', a' i' iyau apasi. Tu' nowonsoi ngai' no dau i wowonsoyon di kososomu' kopio om poingkuro piya nga' matai kasai' no iyau!


text:
Om ondung kianak i tulun di miningwonsoi dot araat diri, om nokito ngai' di tanak i dusa di piningwansayan di tapa' dau nga' a' i' iyau minomit diri.


text:
Om a' i' iyau tumuku' dot id tingolig di tulun dot Israil, om a' iyau mangakan di pinosubak dot id podsusubakan do tingolig. Om a' iyau mongoi pangasou do sawo do kusai'd suwai.


text:
Om a' iyau mongulok-ulok dot isai nopo om a' iyau manakau. Om pogulion dau i konunu-nunuan di pasandaon do tulun di kiutang dot id dau. Om paakanon dau i tulun di louson, om onuan dau do pakayan i tulun dit aiso' o pakayan.


text:
Om a' iyau insan do momonsoi dot araat om a' mokibunga di tusin di paalasan dau. Om a' i' i tanak diri apatai dot obungou di dusa di tapa' dau, suwai ko' apasi i' iyau.


text:
Nga' iri nopo tapa' dau, i minonipu' om minanakau, om i miningwonsoi dot araat do suwai ko' iri, om apatai no dot obungou di dusa dau.


text:
Nga' haro i' doti' daa o tulun do muhot ondung nokuro tu' a' humompit i tanak do mamabo di dusa di tapa' dau. Om isimbar nopoddi nga' iri nopo tanak om osonong i' om otulid o ginawo. Tinanud i' dau it oturan ku om otorodok i' om otulid o ginawo. Tinanud i' dau it oturan ku om otorodok iyau do minumboyo'ddi, om atantu' no dot apasi i' iyau.


text:
Isai nopo o tulun di momonsoi'd dusa om iri no ot apatai. A' i' apatut do mamabo' i tanak do kootuson di dusa di tapa' dau, om i tapa' nga' a' i' apatut do mamabo do kootuson di dusa di tanak dau. Tu' tulun nopo dit osonong om somulian no dot osonong tu' minomonsoi i' iyau dit osonong. Om tulun no dit araat om oinggorit no tu' araat i' o winonsoi dau.


text:
Ondung tumingkod do momonsoi'd dusa i tulun dot araat, om tumanud nondo dit oturan ku, om ondung momonsoi nondo iyau dit otopot om osonong, om a' no iyau apatai.


text:
Ondos nu daa om orohian kopio oku iyoho' i Tuhan, it Asawat Kopio, do kokito di tulun dot araat dot apatai? A' oku i' kopio orohian! Tu' orohian oku nogi' kopio do kokito dau do tumongkiad di dusa dau om apasi i' iyau.


text:
Nga' ondung haro o tulun dit osonong, do tumingkod do momonsoi dit osonong, tu' momonsoi nogindo iyau dit araat, om i kososomu' kopio, i koubasanan do tulun dot araat do mingwonsoi, om apasi kasai' po tuu i tulun diri? Amu'! Tu' aiso' nondo o tiso' po di winonsoi dau dit osonong do sorohon kawagu. Om apatai nondo iyau tu' minomonsoi i' iyau'd dusa om a' tuminorodok dot id doho'.


text:
Om haro i' doti' o momoros do poingkaa, ‘A' i' otulid i winonsoi'd Tuhan!’ ka. Pokinongou kou no, oi tulun dot Israil! A' toi otulid i winonsoi ku? Iyokoyu nogi' it a' otulid o wonsoyon.


text:
Soira' nopod tumingkod i tulun dot osonong do momonsoi dot osonong, tu' momonsoi nogindo iyau dit araat, om apatai no iyau, tu' araat i' o winonsoi dau.


text:
Nga' ondung tumingkod i tulun dot araat do momonsoi'd dusa, om momonsoi nondo iyau dit otopot om it osonong, om apasi no iyau.


text:
Tu' nopurimanan ngai' no dau i wonsoyon dau, om tumingkod nondo iyau'd momonsoi'd dusa. Om atantu' no dot a' iyau apatai suwai ko' apasi no iyau.


text:
Om boros ka daa dokoyu, oi tulun dot Israil, ‘A' otulid iti wonsoyon nu oi Tuhan,’ ka. Nga' ino nogi' dokoyu'd wonsoyon ot a' otulid,” ka dau.


text:
Om boros kad Tuhan, it Asawat Kopio, “Oi tulun dot Israil, butusan ku nondo o pointikid-tikid do tulun do miontok di nowonsoi dau. Rologo kou no di dusa dokoyu. Om kada' pologoso' ino dusa dokoyu do mamaraag do koposi-posion dokoyu.


text:
Tingkadai ngai' no dokoyu o koinsanai dit araat di pingwonsoyon dokoyu, om pologoson no do koinwagu o pomusorou om ginawo dokoyu. Nokuro toi tu' uhang dokoyu'd matai kou?


text:
A' oku i' orohian do haro ot ongoiso' piya'd tulun dot apatai. Tongkiadai ngai' no dokoyu i dusa dokoyu, om apasi kou i'. Iyoho' no, i Tuhan it Asawat kopio, o minomoros diti,” ka dau.


text:
Om suhuo' oku nod Kinorohingan do modsinding diti sinding do pogihad, do pogihad do duwo o raja' dot Israil:


text:
Tina' nu nopo om iyo po di singa do tondu' dit oilo kopio om i suwai kopio ko' i koubasanan. Ginompi' dau i tangaanak dau dot id rolot do singa dit ongorongit.


text:
Tinudukan dau o tiso' di tanak dau do mongintorus; om nosiliu'ddi iyau do singa dit orongit om i mangakan do tulun.


text:
Om iri nopo piro-piro o bansa' do nokorongou do pasal dau, om popouni no do tuunion di popoilo do haro o koligagaanan. Om kosuang no iyau dot id luang, om tangkapo' noddi, om godingai noddi diyolo' iyau om gayato' no do hilo'd Masir.


text:
Om andad nopo daa i molohing di singa, di tanak dau, om koilaai noddi dau dot aiso' no ot andadon dau. Om tudukai no dau i tanak dau di suwai, do sumiliu'd singa dit orongit om okoris.


text:
Om soira' di nakagayo i tanak di singa'ddi, om rolot no iyau di singa do suwai. Om mininsingilo iyau do mongintorus, om suminiliu do mangangakan do tulun.


text:
Minomohuyas iyau do kuta' do pogintirungan, om minamaraag iyau do piro-piro o bandar. Om ongooris ngai' nopo i tulun do hiri'd pomogunan do nokorongou di garom dau.


text:
Om pogisokodung ngai' no i bansa' do mongoi saap dau. Honggo nopo o tadon nga' nokorikot ngai' no. Om pataano' no diyolo' i garing do panganu dau, om kaanu no diyolo' iyau.


text:
Om pokurungo' no diyolo' iyau do hiri'd kukurungan do singa om pootodo' no do hilo'd pomogunan do Babil, do nongoi posolowoto' di raja'. Om tamangai no kopio diyolo' iyau, om a' i' orongou kawagu i garom dau do hilo'd konulu-nuluan dot Israil dit angakawas.


text:
Iri nopo tina' nu nga' miagal pod guas dot anggur do pointanom do hiri'd kabun dit id toning do luyu'. Om orombung o sunion diri om mongua' tu' osima' i' do waig o hiri.


text:
Iri nopo raan dau nga' ongokodou, om a' obintipu', gisom do nosiliu do sukud do raja' di momorinta'. Om kuminawas i tuntu dau do nokorikot do hilo'd haun, om koimayaan ngai' nopo iyau'd tulun tu' akawas i' iyau om okohob o tuntu dau.


text:
Nga' nongoi iddi iyau utuso' do longon di tulun dit otogod, om lonoto' no di ribut do mantad id koulayon i tua' dau. Om iri raan dau nga' nongotipu', om koriou noddi om tutudai no.


text:
Om kotutudai no i guas dot anggur diri, om kosorob ngai' nopo i raan om i tua' dau. Om a' noddi okodou i raan dau, om a' no milo'd silihon do sukud do raja' di momorinta'. Iti no o sinding do pogihad di pihulit-hulit di tulun do modsinding.


text:
Tontok nopo di tadau'd kohopod do tulan di kolimo, di koturu' nod toun dahai dot id pomogunan do pisangod, om haro'ddi o piro-piro di boyoon do tulun dot Israil do minongoi ponguhot doho' ondung poingkuro o korohian do Tuhan, om irikau no iyolo' dot id toguang ku.


text:
“Oi tulun, boro-boros no dot id piro-piro o boyoon diri om sunudan no iyolo' diti poboroson ku, iyoho' i Tuhan, it Asawat Kopio do poingkaa: Minongoi kou daa uhot ondung poingkuro o korohian ku koii? Nga' sumumpa' oku no dot id suang do ngaran ku, i Kinorohingan di poimpasi, dot a' ku i' iyokoyu pologoson do monguhot doho' do nunu nopo. Iyoho' no i Tuhan, it Asawat Kopio, o minomoros diti.


text:
Oi tulun, nokosodia' ko nod paratu' do hukuman dot id diyolo'? Ondung nokosodia' ko om wonsoyo' no o miagal diri. Posoroho' no iyolo' di piningwansayan di komolohingan diyolo' di koindaraat tomod di gulu po.


text:
Sunudan no iyolo' diti poboroson ku. Tu' tontok di pinili' ku ot Israil, om minomonsoi oku do tumpongo dot id diyolo'. Om minintalang oku dot id diyolo' di hilo'd Masir, om sinunudan ku iyolo' dot, ‘Iyoho' no i Tuhan, i Kinorohingan dokoyu,’ kangku.


text:
Om tontok nogiddi do minamatos oku do posoliwan diyolo' do mantad hilo'd Masir om pakaa diyolo' dot id pomogunan di nopili' ku do pomogun-mogunan diyolo', i pomogunan di kaya' om oruak o tana', i tana' dit osonong no kopio do pointongkop diti pomogunan.


text:
Om sinuhu' ku nogi' iyolo' do papataam di tingolig di kososomu' kopio i koupusan tomod daa diyolo', om a' i' diyolo' ososomu' o tinan diyolo' do tumuku' di ponokokinorohingan do Masir, tu' iyoho' no i Tuhan, o Kinorohingan diyolo'.


text:
Nga' suminongkiwal nogi' iyolo' doho' om a' minokinongou doho'. A' i' diyolo' pinataam i tingolig diyolo' di kososomu' kopio'ddi, om a' iyolo' tuminingkod do tumuku' dot id ponokokinorohingan do tulun do Masir. Om posodia' oku no daa'ddi do popurimon kopio diyolo' do kawagato' do kototogod ku di maso po diyolo' do hilo'd Masir.


text:
Nga' a' ku iddi winonsoi o miagal diri om a' i' ointingayam di piro-piro o bansa' o ngaran ku do hiri'd kinoiyonon diyolo'. Tu' nokoboros ku no dot id tulun dot Israil, dot id toguang di tulun do hilo'd Masir do posoliwanon ku iyolo' do mantad id pomogunan diri.


text:
Om posoliwano' ku noddi iyolo' do mantad hilo'd Masir om pokoyoo' ku no iyolo' do hilo'd tana' do kowotuan.


text:
Om poboroso' ku no diyolo' i ponuhuan ku om potuduko' ku it oturan ku, tu' tulun nopo di mumboyo'ddi om apasi no.


text:
Om sinuhu' ku iyolo' do momusou di tadau'd Sabat do tanda' di tumpongo ku dot id diyolo', om poposorou diyolo' dot iyoho' no, i Tuhan o pinopotobilang diyolo' do songonuon ku.


text:
Nga' tontok piya di hilo' iyolo'd tana' do kowotuan nga' suminongkiwal i' iyolo' doho'. Tinolibambanan i' diyolo' it oturan ku om a' tinanud i pinonuhuan ku, i mamajamin dot apasi no i tulun di mumboyo'ddi. Nga' nindaraat tomod nogi' om sinosomu' diyolo' i tadau'd Sabat. Om posodia' oku no daa'ddi do popuriman diyolo' di kawagato' do kototogod ku di hilo' iyolo'd tana' do kowotuan om apatai i' daa iyolo'.


text:
Nga' a' ku iddi winonsoi o miagal diri tu' kointingayam nopo do ngaran ku dot id pogialatan di bansa' di nokokito doho' do pinoposoliwan dot Israil do mantad hilo'd Masir.


text:
Om pamatos oku noddi dot id diyolo' di hilo'd tana' do kowotuan dot a' ku iyolo' poongoyon do hilo'd tana' di pinosodia' ku do patahakon ku diyolo', i pomogunan di kaya' om oruak o tana', i tana' dit osonong no kopio do pointongkop diti pomogunan.


text:
Minamatos oku do miagal diri tu' a' i' diyolo' tinanud i pinonuhuan ku, om sinurilog diyolo' it oturan ku, om sinosomu' i tadau'd Sabat. Uhang nogi' diyolo' do tuminuku' dot id tingolig diyolo'.


text:
Suwai ko' poinsano' mantad ku nopoddi i sukodwagu dit id pogialatan diyolo'. Boros kangku, ‘Kada' dokoyu tonudo' it oturan do winonsoi di komolohingan dokoyu; om kada' kou usui di koubasanan diyolo' om kada' dokoyu sosomuo' o tinan dokoyu dot i tumuku' dot id tingolig diyolo' o ponosomu'.


text:
Om pusohon no dokoyu i tadau'd Sabat, om osiliu i' iri do tanda' di tumpongo ku dot id dokoyu, om poposorou dokoyu dot iyoho' no o Tuhan, i Kinorohingan dokoyu,’ kangku.


text:
Nga' iri sukodwagu'ddi nga' suminongkiwal i' doho'. Tuminolibamban i' iyolo' dit oturan ku om a' tuminanud di pinonuhuan ku, i mamajamin dot apasi ot isai nopo o tulun di mumboyo'ddi. Om posodia' oku no daa'ddi do popuriman diyolo' do kawagato' do kototogod ku di hilo'd tana' do kowotuan om patayon ngai' ku daa iyolo'.


text:
Nga' a' ku iddi winonsoi o miagal diri tu' kointingayam nori do ngaran ku dot id pogialatan di bansa' di nokokito doho' do pinoposoliwan dot Israil do mantad hilo'd Masir.


text:
Om pobotoso' ku po kawagu ot iso' kawagu o batos do suwai di hilo'd tana' do kowotuan, tu' suminumpa' oku do potompias diyolo' do pointongkop diti pomogunan.


text:
Winonsoi ku o miagal diri tu' a' i' diyolo' tinanud i pinonuhuan ku, om tinolibambanan diyolo' it oturan ku, om minonosomu' iyolo' di tadau'd Sabat, om tuminuku' iyolo' do tingolig di tinuku' di komolohingan diyolo' di gulu po.


text:
Pologoso' ku nopoddi iyolo' do monosomu'd tinan diyolo', do monumbali' di tangaanak diyolo'd kusai dit id dotuo do maan do podsubak di tingolig. Tu' iti no o pomohukum ku diyolo' om popointalang dot id diyolo' dot iyoho' no o Tuhan.


text:
Om baino' nodti, oi tulun, om sunudan no i tulun dot Israil diti poboroson ku, iyoho' i Tuhan, it Asawat Kopio, dot id diyolo'. Om iri po kawagu it a' iyolo' tuminorodok dot id doho' o pinongindaraat di komolohingan diyolo' doho'.


text:
Om pootodo' ku no iyolo' dot id pomogunan di pinabatos ku do patahakon ku diyolo'. Om soira' di nokito diyolo' i nulu-nulu dit angakawas om i kayu dot ongokohob, om siliho' ngai' nopo diyolo' iri do podsusubakan. Om pinopotogod tomod diri iyolo' doho' tu' pinapatahak i' iyolo' do porsombahan di sorobon om porsombahan do waig dot anggur do hiri.


text:
Om uhoto' ku no iyolo', ‘Nunu toi iti kinoiyonon dot angakawas diti tu' rikoton dokoyu?’ kangku. Om mantad poddi om roitan nod ‘Kinoiyonon dit Angakawas’, o kinoiyonon diri.


text:
Om baino' nondo om sunudan no i tulun dot Israil diti poboroson ku, iyoho' i Tuhan, i Kinorohingan it Asawat Kopio, dot id diyolo' do poingkaa: Nokuro tu' wonsoyon po dokoyu i dusa do miagal di winonsoi di komolohingan dokoyu om tumanud kou di piro-piro o tingolig diyolo' di kososomu' kopio?


text:
Om dinondo piya nga' posubak kou i' do porsombahan do miagal diri om monosomu' kou do tinan dokoyu dot i tingolig o ponosomu', tu' patahakon i' dokoyu i tangaanak dokoyu do maan do porsombahan di sumbolion dot id tingolig. Om rumikot kou i' daa'ndo, iyokoyu i tulun dot Israil, do mongoi ponguhot ondung poingkuro o korohian ku! Sumumpa' oku no, dot id suang do ngaran ku, iyoho' i Kinorohingan di poimpasi, i Tuhan dit Asawat Kopio, dot a' ku no kopio iyokoyu pologoson do monguhot doho' do pasal do nunu nopo.


text:
Tu' iso-iso' no o ginawo dokoyu dot orohian do momit di bansa'd suwai, do miagal di tulun di songingiyon dot id pomogunan do suwai tu' tumuku' dot id kayu om id tontolob. Nga' a' i' diyolo' aanu i pokioonuan diyolo' do miagal diri,” ka dau.


text:
Boros kad Tuhan, “Poinsanon ku no iyokoyu dot id suang do ngaran ku, i Kinorohingan di poimpasi, i Tuhan dit Asawat Kopio, dot awagat nondo om oruol o pomomorinta' ku dokoyu.


text:
Om popurimonon ku nondo iyokoyu do kuasa' ku om kototogod ku do timungon ku iyokoyu kawagu om pogulion ku iyokoyu do mantad id koinsanai'd pomogunan di nokotompiason dokoyu.


text:
Om pokoyoon ku nondo iyokoyu do hilo'd ‘Tana' do Kowotuan do Piro-Piro o Bansa’, om hilo' nondo do hukuman ku iyokoyu.


text:
Om hukuman ku nondo iyokoyu do baino' do miagal di pinomohukum ku di komolohingan dokoyu di hilo'd tana' do kowotuan do Sinai. Iyoho' no, i Tuhan it Asawat Kopio, o minomoros diti.


text:
Om potongkiadon ku nondo dokoyu i tulun dit obinsaap om it araat. Om posoliwanon ku iyolo' do mantad id pomogunan dit iyonon diyolo' do dinondo, om a' ku iyolo' pologoson do gumuli' do hilo'd pomogunan dot Israil. Om oilaan nogindo dokoyu dot iyoho' no o Tuhan,” ka dau.


text:
Om boros kad Tuhan, it Asawat Kopio, “Dinondo nodti, oi tulun dot Israil, om wonsoyon nopo dokoyu i korohian dokoyu! Tilombus kou nopo do momonsoi'd dusa do modsubak di piro-piro o tingolig dokoyu! Nga' poinsanon mantad ku iyokoyu dot atalib pondo iti om a' no milo dot a' kou mumboyo' doho' om tumingkod do mongindaraat do ngaran ku dit olidang, dot ino podsusubak dokoyu'd tingolig o pongindaraat.


text:
Om oinsanan kou nopondo, i tulun dot Israil, do tumuku' dot id doho' do hilo'd pomogunan diri, do hiri'd timpak di nuluhon ku dit olidang, i nuluhon dot akawas do hilo'd Israil. Om asanangan oku nondo dokoyu om piontong ku iyokoyu do papatahak dot id doho' di porsombahan dokoyu, i porsombahan dit osonong kopio, om i porsombahan di potobilangon do maan do doho'.


text:
Kosoliwan ku nopondo iyokoyu do mantad hilo'd pomogunan di kinotompiason dokoyu, om otimung ngai' ku iyokoyu, om romiton ku nondo i porsombahan di sorobon dokoyu, om koilo nondo o koinsanai'd bansa' dot iyoho' noo o Kinorohingan.


text:
Om koguli' ku nopondo iyokoyu do hilo'd Israil, i pomogunan di nakabatos ku do patahakon ku dot id komolohingan dokoyu, om koilo kou nogindo dot iyoho' no o Tuhan.


text:
Om osorou ngai' nogindo dokoyu i piningwonsoi dokoyu dit araat tomod diri om i pinonosomu' dokoyu do tinan dokoyu. Om araatan tomod kou nondo do tinan dokoyu tu' angaraat i' i piningwansayan dokoyu.


text:
Om soira' nopondod haro o wonsoyon ku do maan do kosuahan do ngaran ku, om oilaan nogindod tulun dot Israil, om oilaan ngai' dokoyu, dot iyoho' no o Tuhan, tu' a' ku i' wonsoyon dot id dokoyu o miontok kopio di kowoyo-woyoon dokoyu dot araat. Iyoho' no, i Tuhan it Asawat Kopio, o minomoros diti,” ka dau.


text:
“Oi tulun, ontong no do ponong hilo'd salatan. Om pasalaon no i tana' do ponong id salatan om i puru' do hilo'.


text:
Sunudan no i puru' do ponong hilo'd salatan do mokinongou diti poboroson ku, iyoho' i Tuhan, it Asawat Kopio. Antangai pogi'! Nga' popurakit oku moti'd tapui, om monorob nondo'ri do koinsanai'd kayu do hilo' dot i tuu it otomou po ko' i noriou no. Om aiso' nondo o kopisok diri. Om rumalad nondo'ri do mantad hilo'd salatan do kumaa ponong id utara, om kopuriman ngai' nopondo o tulun do kolosuo'ddi.


text:
Om oinsanan nopondo iyolo' do koilo dot iyoho' no, i Tuhan, o minomurakit di tapui'ddi, om aiso' no o kopisok diri,” ka dau.


text:
Nga' a' oku i' nakaakun. Om boros kangku, “Oi Tuhan, it Asawat Kopio, kada' oku sansagai do momonsoi'ddi! Tu' somboro-boros ngai' no o tulun dot a' monongkorohian tu' poinukadan kasai' i' o poboroson ku,” kangku.


text:
“Oi tulun, papalai no o Yorusalim. Om papalan i kinoiyonon do tulun do sumambayang. Om poinsanon no i pomogunan dot Israil.


text:
Tu' momoros oku no, iyoho' i Tuhan, do poingkaa: Pisangod oku noddi dokoyu. Om kodongon ku nondo i gayang ku om patayon ngai' ku nopo iyokoyu, dot iri tuu it osonong ko' iri po it araat.


text:
Om songodon ku nondo o koinsanai'd tulun do mantad pod hilo'd utara om gisom do korikot do hilo'd salatan, dot i gayang ku o panangod ku.


text:
Om koilo ngai' nondo o tulun dot iyoho' no, i Tuhan, i nokopongodong di gayang ku om a' ku no paangkapon kawagu iri.


text:
Oi tulun pingodoi no do miagal pod aiso' o pokukurayan nu. Om pingodoi no dot atatangaban do hilo'd kinoiyonon dit okito ngai' ko'd tulun dot Israil.


text:
Om soira' nopondod monguhot iyolo' ondung nokuro tu' mingodoi ko, om sunudan no iyolo' dot i habar do pasal di rumikot dot oruhai o kopingadayan nu. Tu' korikot nopondo'ri om moddosi ngai' pondo iyolo', om lumomok ngai' o longon, om lumuhoi o ginawo, om gagaran o totud diyolo'. Nokorikot no i maso'ddi; om osiliu ngai' nondo iri. Iyoho' no, i Tuhan, it Asawat Kopio, o minomoros diti,” ka dau.


text:
“Oi tulun, poboroso' no it osiliu dot id dosunsudan. Om sunudan ngai' no ilo tulun diti poboroson ku, iyoho' i Tuhan, do poingkaa, ‘Haro o gayang, i gayang do nataraman. I gayang di naasa', om it akalab.


text:
Nasa' iri do maan do pamatai, om kinisasan, om akalab i'. Aiso' no o kataadan di tulun ku tu' aiso' nopo o pinadul diyolo' di pinopoinsan om i pinomohukum ku diyolo'.


text:
Pingihad no dot atatangaban, oi tulun, pinggarang no, tu' iti nopo gayang om panangod di tulun ku om panangod do koinsanai di boyoon dot Israil. Patayon ngai' no iyolo' do mitonggoi do koinsanai di bansa'. Duntungo' no o kangkab nu dot atatangaban tu' aiso' no o pokukurayan!


text:
Pogumbalan ku o tulun ku, om ondung a' iyolo' kumorologo, om abayaan ngai' noti dot id diyolo',’ ka,” ka dau.


text:
“Om dinondo nodti, oi tulun, om poboroson no it osiliu dot id dosunsudan. Pitapapo' no o palad nu do maan do tanda' do tumimpuun nod mimpatai i gayang. Iri nopo nga' gayang di mamatai, om gayang di kooris kopio.


text:
Mongoris iri do tulun ku do gisom do katahub iyolo'. Akangan ku'd gayang i bandar diyolo', dot i gayang di mingkalab do miagal po di kodumaat om i posodia' nod mamatai.


text:
Om iyoho' nondo nga' popitapap i' do palad om atanus indo o kototogod ku. Iyoho' no, i Tuhan, o minomoros diti,” ka dau.


text:
“Oi tulun, pilio' no duwo ralan di milo di raja'd Babil do wayaan do rumikot do kiinigit di gayang dau. Om koimpuunon nopo goduwo di ralan diri om iso' i' o pomogunan. Om poturidangan nod papan di popotuduk o hiri'd pitongkiadan di ralan.


text:
Iso' nopoddi nga' popotunud di raja' di ralan do kumaa'd hilo'd bandar do tulun dot Amon, i bandar do Raba, om iri no tiso' di ralan om kumaa do hilo'd Yohuda, om poirikot do hilo'd Yorusalim, i bandar di kitolig.


text:
Om mingkakat nondo i raja' do Babil do hiri'd toning di papan do popotuduk, i hiri'd pitongkiadan di ralan. Om kungguon nondo dau i pana'; om uhoton dau i tingolig dau, om antangan i tundu-undu' di nintorusan di pinosubak dau.


text:
Om iri nopo longon dau'd wanan nga' kiinigit di pana' di tinandaan do ‘Yorusalim’! Om iri no o momisunud dau do mongoi panangod do bandar do Yorusalim, om mongoi posodia' do pakakas do pomohuyas, om mamangkis do mangangat do mongoi sangod, om mongoi posodia' do pakakas do pamaraag do hiri'd wawayaan dot agayo, om popotimbun do tana' do maan do tolig do ponurungku', om mongukad do parit.


text:
Om a' i' daa otumbayaan i tulun do Yorusalim diti tu' haro i' o tumpongo do winonsoi diyolo' dot id Babil. Nga' iti nopo pinoboros do pasal dit osiliu dot id dosunsudan om popoinsan diyolo' dot atangkap iyolo' tu' nokowonsoi i' iyolo'd dusa.


text:
Om poboroson ku no, iyoho' i Tuhan, it Asawat Kopio, do nongoilaan no i dusa dokoyu. Om koilo ngai' no do nakasala' kou. Tu' nunu nopo o wonsoyon dokoyu nga' kointalang no i dusa dokoyu. Norikot no o maso do kopomohukuman ku dokoyu, om patahakon ku no iyokoyu dot id pisangod dokoyu.


text:
Om poingkaa o boros ku dot id raja' dot Israil, ‘Rumikot no i tadau do kopogoyi-oyian ku do momohukum diya', oi raja' dit araat om sosomu'!


text:
Iyoho' no, i Tuhan, it Asawat Kopio, o minomoros diti. Iduwo' ino tupi' do don raja' om ino sigar nu. Aiso' nondo o miagal di gulu po, tu' kosimban ngai' nopondo. Onuwai no do kuasa' i mosikin! Om poinsiribaon no i pomorintaan di tulun di maso'd momorinta'!


text:
Raagon ku nondo kopio o bandar diti, gisom do pointongkop poo o kinaraagan. Nga' a' po osiliu iti dot a' po korikot i tulun di nopili' ku do momohukum diti bandar. Om patahakon ku nondo iti dot id dau,’ ka,” ka dau.


text:
Om boros kad Tuhan, “Oi tulun, poboroso' no it osiliu dot id dosunsudan. Popimboroso' no iti poboroson ku, iyoho' i Tuhan, it Asawat Kopio, dot id tulun dot Amon, i mongindaraat dot Israil. Poboroson no dot id diyolo' o poingkaa, ‘Posodia' no o gayang do monumbali'; naasa' nori do maan do pamatai om akalab poo do miagal di kodumaat.


text:
Tudut ngai' i' i pinointalang do nokito nu, om iri pimboroson nu dot osiliu dot id dosunsudan nga' aiso' i' ot otopot. Araat ko i' om orongit ko, om rumikot no i tadau do kopogoyi-oyian ku do momohukum diya'. Sumondot no dot id liou nu i gayang.


text:
Oi tulun dot Amon! Paangkapo' no i gayang dokoyu! Butusan ku nondo iyokoyu do hilo'd kinoiyonon di pinamansayan dokoyu, om i hilo'd pomogunan di kinosusuon dokoyu.


text:
Om opurimanan nondo dokoyu i kototogod ku do pourobuson kopio ku dot id dokoyu do miagal di tapui do molob-ngolob. Om patahakon ku nondo iyokoyu dot id tulun dit orongit kopio, it ongoilo kopio do mamatai.


text:
Om osorob kou nondod tapui. Om kotuntug o raha' dokoyu dot id pomogunan dokoyu, om aiso' nondo o songulun piya do kosorou dokoyu. Iyoho' no i Tuhan, o minomoros diti,’ ” ka dau.


text:
“Oi tulun, nokosodia' ko nod momisara' di bandar di noponu'd gampamatai? Poboroson no dot id dau o koinsanai di nongowonsoi dau di kososomu' kopio.


text:
Sunudan no i bandar diti poboroson ku, iyoho' i Tuhan, it Asawat Kopio, do poingkaa: Norikot no o maso do kopomisaraan diya' tu' ogumu' kopio i' i napatai nu di tulun nu om sinosomu' nu o tinan nu tu' tuminuku' ko i' dot id tingolig.


text:
Kasala' ko no tu' minamatai ko i' om nososomu' ko di tingolig di winonsoi nu, om gowoi poddi om rumikot no o maso do kopomisaraan diya', om nopupusan no o surupu' nu! Om iri noddi o kinapalagasan ngai' ku di bansa' do mongirak-irak diya' om koinsanai di pomogunan do monguntotori' diya'.


text:
Momohingi-hingi ngai' nopo diya' i pomogunan do hilo'd sodu' om hiti'd somok tu' suminurilog ko i' dit oturan om i ponudukan.


text:
Aiso' no tiso'd tulun do hiri'd bandar do momusou do molohing dau. Om monipu' kou do bansa'd suwai om mongulok-ulok kou do tongoondu' di nopuadan om i tangaanak dit aiso' o molohing tu' maan no dokoyu'd ponginguntungan iyolo'.


text:
Haro o piro-piro tulun dot id pogialatan di tulun nu do mingudut do pasal do tulun do suwai, do mokimohilo-hilo' dot apatai o tulun diri. Om haro nogi' diyolo' o mangakan do taakanon di nokosubak dot id tingolig. Om haro it orohian nopod momonsoi di korohian do tinan diyolo'.


text:
Om haro diyolo' o mongoi dudun di monohonok diyolo', i sawo do tapa' diyolo'. Om haro o mononsog do tongoondu' do dumudun diyolo'd modop do maso piya do pomulanan di tongoondu'.


text:
Haro o magampahu', om haro o mongoi pangasou di tongoondu' do monongiwan diyolo', ko' i tobpinai diyolo'd tongoondu', dit iso-iso' o tapa' nga' misuwai po o tina'.


text:
Om haro nogi' o piro-piro di tulun nu do mamatai tu' mokianu do gadsi'. Om haro o mokibunga do tontok do popoolos do tusin dot id sompi' ko' tulun dot Israil; om kumaya' tomod nondo tu' monipu' i' iyolo' di tulun diri. Nolihuan oku noddi kopio diyolo'. Iyoho' no, i Tuhan, it Asawat Kopio, o minomoros diti.


text:
Ondos daa dokoyu om kasaap kou po om okoris kou po do popoinsawat do longon, dot ohukuman ku iyokoyu? Iyoho' no, i Tuhan, it Asawat Kopio, o minomoros diti, om bayaanon ku i' o boros ku.


text:
Potompiason ku nondo o tulun nu dot id pointikid-tikid do pomogunan om bansa'; om tingkodon ku i pingwonsoyon dokoyu dit araat.


text:
Om hingi-hingion kou nondo do bansa'd suwai, om oilaan nogindo dokoyu dot iyoho' no o Tuhan,” ka dau.


text:
“Oi tulun, aiso' no o guna' do tulun dot Israil, dot id doho'. Iyolo' nopo om miagal pod kinikis do tambaga', om tin, om basi', om gundol, tu' iri po i noolu-olu' di nosompipi' i pirok do hiri'd tapui.


text:
Om baino' no, om sunudan ku iyolo', iyoho' i Tuhan, it Asawat Kopio, do miagal po iyolo'ddi tu' aiso' no o guna'. Om timungon ku nondo iyolo' do hilo'd Yorusalim


text:
do miagal di monimung do kinikis do pirok, om tambaga' om basi', om gundol, om tin do maan posuboo' di tapui do ponompipi'. Om iri nondo kototogod ku om i kolosuo' do ginawo ku o mamalanak diyolo', do miagal di kinikis do basi' tu' lanakon do tapui.


text:
Timungon ku nondo iyolo' do hilo'd Yorusalim om siduan ku iyolo' om lanakon ku iyolo' di tapui di kototogod ku.


text:
Om alanak nondo iyolo' do hilo'd Yorusalim, do miagal poddi pirok tu' alanak dot id tapui. Om oilaan nogindo diyolo' dot iyoho' no, i Tuhan, o pinopourabus di kototogod ku dot id diyolo',” ka dau.


text:
“Oi tulun, sunudan no i tulun dot Israil do nososomu' no i pomogunan diyolo', om hukuman ku noddi tu' atatagadan oku no.


text:
Iri nopo i piro-piro o boyoon nga' iyo pod singa do minggarom di nakapamatai do nintorusan. Mamatai iyolo' di rayat, om magahau do koinsanai'd tusin om dapu' dit aahau-ahau diyolo', om ogumu' o tongoondu' do nopuadan tu' minimpatai i' iyolo'd tulun.


text:
Iri piya it imam nga' tumolibamban ngai' i' dit oturan ku om monosomu' di nongkotobilang do maan do doho'. Id diyolo' nopo om aiso' no o pisuayan di nongkotobilang do maan do doho', om it a' nongkotobilang do maan do doho'. Om a' iyolo' popotuduk do pisuayan dit olidang om it a' olidang do tumanud dot oturan do tugama'. Om a' diyolo' podulon i tadau'd Sabat. Om indaraaton oku di tulun dot Israil.


text:
Om iri piya i piro-piro o pagawai do pomorinta' nga' iyo pod toni do popogitobilang-bilang di nintorusan do napatai diyolo'. Mamatai nopo iyolo' do mokikakaya'.


text:
Om iri po i piro-piro o nabi nga' minomolisok i' diti dusa, do miagal di tulun di minanaat do limput di sosomu' do saat dot opurak. Iri nopo pinointalang dot okito diyolo' om aiso' i' ot otopot om iri pimboroson diyolo' do pasal dit osiliu dot id dabantalan nga' tudut ngai' i'. Popimboroson diyolo' do Tuhan, it Asawat Kopio, o tadon di boros diyolo', nga' a' oku i' iyoho' i Tuhan, nokoboro-boros diyolo'.


text:
Mintipu' poo om mimpanakau i tulun do kaya'. Om a' diyolo' pokonunu-nunuon i tulun do mosikin om ponginguntungan diyolo' i bansa'd suwai.


text:
Om pogontong oku no daa do tulun di milo do momonsoi'd tolig, om i milo do mingkakat do hiri'd kinoiyonon di nohuyas o tolig do madtamong di pomogunan, do tontok di potiraagon nod kototogod ku'ri, nga' aiso' i' o tiso'd tulun do nokito ku.


text:
Om urobu-robuson ku nondo o kototogod ku dot id diyolo', om miagal oku pondod tapui do mamaraag diyolo' tu' iyo kopio iddi o nongowonsoi diyolo'. Iyoho' no i Tuhan, it Asawat Kopio, o minomoros diti,” ka dau.


text:
Om tontok dit okoro' po iyolo' om poingiyon iyolo' do hilo'd Masir. Om hilo' no iyolo' do notoning do tongokusai, om suminiliu diri iyolo'd sundal.


text:
Iri nopo it id dotuo nga' i Ohola o pinomungaran om iri no it id domulok om pinungaranan dot i Oholiba. I Ohola nopo nga' poiyaan do Samaria om i Oholiba no om poiyaan do Yorusalim. Om kowino' goduwo ku no iyolo' om paganak noddi iyolo'.


text:
Om mulong piya daa do sawo ku i Ohola, nga' a' i' iyau tuminingkod do sundal om rumohian tomod nogi' iyau di kongouhangan dau do mantad hilo'd Asur.


text:
Iyolo' nopo nga' soudor di kipakayan dit oiyo nopo, dot otomou daragang- ragang; om sinakagon iyolo'd raja', om angasawat o pangkat diyolo' dot id pomorinta', om oinsanan nopo iyolo' dot ongoligkang om soudor dit ongkikuda'.


text:
Om minagampahu' i Ohola do koinsanai di pagawai dot Asur, om kabayayat no iyau di korohian do tinan dau do tumuku' di piro-piro o tingolig dot Asur.


text:
Om tilombus nopo iyau do suminiliu'd sundal do mantad poddi tuminimpuun i' iyau do suminiliu'd sundal di hilo' pod Masir. Om mantad po dit okoro' po iyau om dudun-dudunon no iyau do tongokusai, om ponokosundal no diyolo' iyau.


text:
Om labasai no diyolo' iyau, om ngoyo' ngai' diyolo' i tangaanak dau'd kusai om tondu', om patayo' nogiddi diyolo' iyau do gayang o pinamatai. Om oinsanan nopo o tongoondu' do somboro-boros do pasal di kinootuson dau dot araat diri.


text:
Om mulong piya'd nokokito i tadi' dau, i Oholiba do hal diri, nga' okon- okon o dau do kosusundal om pagagampahu' ko' di Ohola.


text:
I Oholiba nogi' nga' rumohian tomod i' di tulun dot Asur di sinakagon do raja', om i piro-piro o pagawai, om i piro-piro o soudor dit ongkipinakai do pakayan dit oiyo nopo dot otomou daragang-ragang; iri no i tongokusai dit ongoligkang om i piro-piro o soudor di kikuda'.


text:
Om maid-laid nga' muhang-ruhang o kararaat dau. Om otohirik tomod iyau di gambar di piro-piro o pagawai do Babil dit ongkipangkat, i pinokikir do hiri'd tolig om i sinaat do saat dit osindak o karagango', om it ongkitagkos om ongkisigar dot olumis.


text:
Om maha' di nokito kopio dau i gambar diri om a' no ogina-gina' iyau do rumohian diyolo'. Om ponuhu' no iyau do piro-piro o gunsiou do mongoi solowot diyolo' do hilo'd Babil.


text:
Om rikot noddi i tulun do Babil dot id dau om ongoi no dudun dau'd minodop. Om pinadalaan tomod iddi diyolo' o pinangasou om pinonosomu' diyolo' dau, gisom do naraatan diri iyau diyolo'.


text:
Om pointalango' nopoddi kopio dau dot id kogumuan do sundal iyau, om gisom dot aiso' no ot a' koilo do sundal iyau. Om araatan tomod oku'ddi dau, do miagal di naraatan oku di taka' dau.


text:
Om maid-laid nga' maru-saru' iyau do magampahu'. Om kowoyo-woyoon nopo dau, om miagal nopo kopio di kowoyo-woyoon dau dit okoro' po iyau, di maso po dau'd sundal do hilo'd Masir.


text:
Om poimponu' po iyau'd korohian do rumahi di tongokusai dit a' milo dot uruon o korohiano' do dumudun do tongoondu' om i miagal pod dongkuda' om dongkaladai o kowoyo-woyoon, tu' a' nopo milo dot ouru,” ka dau.


text:
(Oi Oholiba, orohian ko pod gumuli' di kosusundal nu dit okoro' ko po di hilo'd Masir, tontok di pingigitan pod tongokusai o susu nu om piningkasou ko do tongokusai'd Masir.)


text:
Om boros kad Tuhan, it Asawat Kopio, “Oi Oholiba, apaasan ko no daa'ddi di kongouhangan nu nga' potogodon ku nondo iyolo' diya' om porikoton ku iyolo' do mongoi ponurungku' diya'.


text:
Porikoton ngai' ku nopondo i kongouhangan nu do mantad hilo'd Babil om hilo'd Kaldia, om hilo'd Pikod, om Soa, om Koa, om koinsanai di tulun dot Asur. Om timungon ngai' ku nopondo i tangaanakwagu i sinakagon ngai' do raja', om i piro-piro o pagawai, om koinsanai di pagawai dit angabantug om i pagawai do soudor di kikuda' dit angasawat o pangkat.


text:
Om ngoyon ko nondo diyolo' songodo' do mantad ponong hilo'd utara, om ogumu' o soudor diyolo' di kikorita'-kuda' do don sumasangod om i kikorita'-kuda' di pinasakayan do kokoriu. Om ongkikolid om ongkitupi' kolidar iyolo' do mongoi sangod dokoyu. Om patahakon tiya' nondo dot id diyolo', om butusan ko nondo do tumanud dit oturan diyolo'.


text:
Om pologoson ku nondo iyolo' do mingwonsoi do nunu nopo dot id diya' tu' atatagadan oku no diya'. Om sinsibon nondo diyolo' o todung nu om tolingo nu om patayon diyolo' o tangaanak nu. Ngoyon nondo diyolo' i tangaanak nu do mantad id diya' om maan nondo diyolo' miaho' do monutud.


text:
Om tingkodon ku nondo i korohian do tinan nu om i kosusundal nu di piningwonsoi nu do mantad po di hilo' ko pod Masir. Om a' ko nondo montong do nunu nopo o tingolig om a' ko sumondiu do Masir,” ka dau.


text:
Poingkaa o boros do Tuhan, it Asawat Kopio, “Patahakon tiya' nondo dot id tulun di karaatan kopio nu.


text:
Om ngoyon ngai' nopondo diyolo' o koinsanai di pininghuyanan nu'd minogihum, om pologoson ko nopondod poillabas, do miagal pod sundal, tu' araatan no iyolo' diya'. Iri no i korohian do tinan nu om i kosusundal nu,


text:
o pinoporikot diti dot id diya'. Nosiliu ko pod sundal di piro-piro o bansa'ddi om sinosomu' nu o tinan nu di tingolig diyolo'.


text:
Susui ko nopo di nulokon di taka' nu, om gowoi pondo om miagal nopo di pinomohukum ku di taka' nu o pomohukum ku diya',” ka dau.


text:
Om boros kad Tuhan, it Asawat Kopio, “Minum ko nondo do mantad id sangkir di taka' nu, i sangkir dit agayo om aralom. Om oinsanan nopondo o tulun do momohingi-hingi, om mongindaraat diya'; tu' iri no o suang di sangkir diri.


text:
Aawuk ko nondo om oinggorit dot obungou'ddi, i hukuman di mamaraag om kooris kopio, i hukuman do nokoontok do Samaria, i taka' nu.


text:
Om inumon nu nopondo'ri do gisom dot aayi', om iri nondo i kinababakan di sangkir nu o kosuhat do kangkab nu. Iyoho' no, i Tuhan, it Asawat Kopio, o minomoros diti,” ka dau.


text:
Poingkaa no o boros do Tuhan, it Asawat Kopio, “Iyo nopoddi tu' linihuan oku om tinolikudan oku diya', om oinggorit ko no do gama' di korohian do tinan nu dot araat om i kosusundal nu,” ka dau.


text:
Om boros kad Tuhan dot id doho', “Oi tulun, nokosodia' ko nod momohukum di Ohola om i Oholiba? Pasalao' no iyolo' tu' araat kopio i' o piningwonsoi diyolo'.


text:
Minagampahu' iyolo' om minamatai; minagampahu' iyolo' di tingolig om minamatai di tangaanak ku di pinaganak diyolo'. Pinatahak diyolo' dot id tingolig diyolo' do siniliu'd porsombahan di sumbolion i tangaanak ku.


text:
Om okon i' ko' iri-iri o winonsoi diyolo'. Tu' minonosomu' po iyolo' di Walai'd Sasambayangan dot Agayo om sinosomu' diyolo' i tadau'd Sabat, i tinantu' mantad ku do potobilangon do maan do doho'.


text:
Om tontok di tadau di pinatai diyolo' i tangaanak ku do numaan do porsombahan do sinumbali' dot id tingolig, om ongoi goduwo no iyolo' do hiri'd Walai'd Sasambayangan dot Agayo do minongoi ponosomu'ddi!


text:
Miguli-guli' nopo iyolo' do monuhu'd tulun do mongoi pomolohou do tongokusai do mantad hilo'd sodu', om rumikot nondo i tongokusai'ddi. Om modsu' no i duwo tondu' do miobpinai'ddi om mamadak no, om manampakai nod pongillumis do tinan do sumuwau di tongokusai.


text:
Om mirikau nondo iyolo' dot id toodopon dot olumis do potorungak do mija' di noponu'd taakanon dit angawasiu, om hiri nogi' i kominyan om i tumau do saitun di pinatahak ku diyolo'.


text:
Om orongou nondo o hiyo do tulun dot ogumu', i tongokusai dot ogumu' do mantad hilo'd tana' do kowotuan. Om sulungan no diyolo'd golong i longon di duwo o tondu' di miobpinai'ddi om tupian diyolo'd tupi' dit olumis.


text:
Om miguli-guli' nopo i tongokusai'ddi dot id duwo o sundal diri. Miguli-guli' nopo iyolo' dot id di Ohola om id di Oholiba, i tongoondu'd sundal diri.


text:
Om pasalaon nondo iyolo'd tulun dit otopot dot i tampahu' om i pamamatai diyolo'; tu' magampahu' nopo iyolo' om notounan do raha' o palad diyolo',” ka dau.


text:
Poingkaa no o boros do Tuhan, it Asawat Kopio, “Porikot nod sonsinompuruan o tulun do mongoi ponginggorit diyolo' om mongoi panakau do konunu-nunuan diyolo'.


text:
Om pologoson nopo i tulun dot ogumu'ddi do momodumpau diyolo'd watu, om mamatai diyolo' do gayang o pamatai, om mamatai di tangaanak diyolo', om modtutud di walai diyolo'.


text:
Om tingkodon ku nondo o pogioompohuan do pointongkop diti pomogunan do maan do popoinsan do koinsanai di tongoondu' dot a' magampahu' do miagal di nowonsoi diyolo'.


text:
Om iyokoyu nod miadi-adi', oi Ohola, om oi Oholiba, om hukuman ku no tu' minagampahu' kou i' om minomonsoi kou'd dusa tu' tuminuku' kou i' dot id tingolig. Om oilaan nogindo dokoyu dot iyoho' no o Tuhan, it Asawat Kopio,” ka dau.


text:
Om tontok di tadau'd kohopod di tulan do kohopod di kosiam do toun dahai dot id pomogunan do pisangod, om boro-boros no o Tuhan dot id doho' do poingkaa,


text:
“Oi tulun, tuliso' no o haribulan do tadau'd baino', tu' tadau nod baino' do tumimpuun i raja' do Babil do monurungku' do Yorusalim.


text:
Om sunudan no i tulun ku dit obinsongkiwal diti ponukadan do poboroson ku, iyoho', i Tuhan, do poingkaa: Parakano' i lansang do hilo'd sagang, om ponuon nori do waig.


text:
Om potobungon no i tonsi dit osonong kopio, i tonsi do toliip om i tonsi do poo, om ponuon di popot dit osonong di kitulang.


text:
Onuon no i tonsi di dumba' dit olomu' om it okoro' po, gumuon no kayu do pogudung. Om pogolokon no i waig; om onsokon no i tulang om i tonsi,” ka.


text:
Poingkaa o boros do Tuhan it Asawat Kopio, “Obungou no i bandar di noponu' do gampamatai! Tu' miagal po di lansang di togoron, om it a' insan kokisasai. Om soriso-isoon i tonsi do mononduk, om aiso' no tiso' dot oolu'.


text:
Haro o mimpatai do tulun do hiri'd bandar nga' a' i' pinoluyung do hiri'd tana' i raha' suwai ko' pinoluyung nogi' do hiri'd tontolob di potimpalang tomod. Gowoi poddi om a' milo dot olitan i raha'.


text:
Poingkaa no o boros do Tuhan, it Asawat Kopio, “Obungou no iti bandar di noponu' do gampamatai! Om iyoho' no o mogudung do tapui do ponorob diti.


text:
Ongoi-ongoi po do pogudung! Siduwai no i tapui! Onsokon no i tonsi! Timbubusan no! Om pokogutan no i tulang!


text:
Om parakanon nondo i lansang do tambaga' dit aiso' o suang diri do hiri'd tapui do gisom id karagang, om opulang nogindo kawagu i lansang diri do tumanud dot oturan do tugama'.


text:
Oi Yorusalim, nososomu' tomod ko no di kowoyo-woyoon nu dit araat. Om mulong piya do minumbal oku daa do minomolidang diya' nga' a' no milo dot iduwon o kososomuo' nu. Om a' ko no olidangan kawagu dot a' ko po kopuriman do kawagato' do kototogod ku.


text:
Iyoho' no, i Tuhan it Asawat Kopio, o minomoros diti. Norikot noddi o maso ku do momonsoi di wonsoyon ku. A' ku no lihuan i dusa nu, om a' oku mangampun om a' oku monginsian diya'. Om ohukuman ko nondo do miontok di winonsoi nu. Iyoho' no i Tuhan it Asawat Kopio, o minomoros diti,” ka dau.


text:
“Oi tulun, sigog indo do ngoyon ku i tulun di koupusan kopio nu do potigowoon ku o pongongongoi. Om kada' pimboros dot atatangaban, om kada' ihad om kada' pomuromou.


text:
Kada' pologoso' dot orongou ko'd wokon di mingut-singut ko. Kada' lagasai o tulu nu om kada' pimpanau dot aiso' o kasut do popointalang do tumongob ko. Kada' sompono' o rabas nu om kada' pangakan di taakanon di mogigihad,” ka dau.


text:
Om tontok dit osuab po om monokiboro-boros oku no di bansa'ddi. Om totuong poddi om kapatai no i sawo ku. Om tadau po kawagu om wonsoyo' ku no o miagal di pinonuhuan doho'.


text:
Om ponguhot no doho' i piro-piro o tulun, “Nokuro tu' mingiyo ko'dti, oi aman? Nunu o komoyon diti dot id dahai?” ka diyolo'.


text:
do poposunud do boros diti dot id dokoyu: Oondos kou do kogiroto' di Walai'd Sasambayangan dot Agayo. Orohian kou do mintong om mongoi suang diri, nga' maan nondod Tuhan sosomuo' iri. Om angapatai nondo dot id pisangadan i tongomulok po dot id sompiiyon dokoyu, i nokoundorong do hilo'd Yorusalim.


text:
Om wonsoyon nondo dokoyu o miagal di winonsoi ku. A' indo dokoyu somponon o rabas dokoyu om a' kou mangakan di taakanon do mogigihad.


text:
Om a' dokoyu lagasan o tulu dokoyu, om a' kou mongidu'd kasut do tontok do mamanau om a' kou mihad om a' kou mogihad. Om oinggorit kou nondo dot obungou di dusa dokoyu om songodoi-odoi kou pondo.


text:
Om iyoho' nondo ot osiliu dot omitan dokoyu; om wonsoyon ngai' nopondo dokoyu o miagal di nowonsoi ku. Om boros kad Tuhan om osiliu nopondo o miagal diri, om oilaan nogindo dokoyu dot iyau no o Tuhan dit Asawat Kopio,” kangku.


text:
Om boros kad Tuhan dot id doho', “Oi tulun, raagon ku'ndo i Walai'd Sasambayangan dot Agayo, it apanggor diri om i nosiliu do kaandasan om kaarapadan diyolo', om i korohian diyolo' do mongoi salakoi. Om ngoyon ngai' ku i tangaanak diyolo'd kusai om tondu'.


text:
Om tontok nopondo di tadau do wonsoyon ku'ti, om haro nondo o songulun di kopoggidu' do mantad id karaagan diri do mongoi pomisunud diya' do pasal diri.


text:
Om tontok indod tadau'ddi do koboros ko kawagu, om a' ko nondo bobou. Om moro-boros ko nondo di tulun diri. Om iri nondo o sumiliu'd tanda' dot id diyolo', om koilo nogindo iyolo' dot iyoho' no o Tuhan,” ka dau.


text:
Om sunudan no iyolo' do mokinongou diti boros ku, iyoho' i Tuhan, it Asawat Kopio, do poingkaa, ‘Norohian tomod kou daa do nokokito di Walai'd Sasambayangan dot Agayo do nososomu', om i pomogunan dot Israil do naraag, om bansa' do Yohudi do natanggayan do pisangod.


text:
Om gowoi pondo, om pologoson ku i piro-piro payat do tulun do mantad hilo'd tana' do kowotuan di ponong id koulayon, do mongoi panangod dokoyu. Om powonsoyon nondo diyolo' o kiim diyolo' do hino'd pomogunan dokoyu om mundorong iyolo'd hino. Om mingakan nondo iyolo' di tua-ua' dokoyu om monginum iyolo' di susu di tayam-tayam dokoyu.


text:
Om silihon ku'ndo i bandar do Raba do poiiyanan dot unta, om oinsanan i pomogunan dot Amon do silihon ku'd pomogompian do dumba', om koilo kou indo dot iyoho' no o Tuhan,’ kanto,” ka dau.


text:
Poingkaa no o boros do Tuhan it Asawat Kopio, “Minomitapap ko daa'd palad om mininsayau ko do natataadan. Om minonguntotori' ko do pomogunan dot Israil.


text:
Om gowoi pondo om patahakon ku iya' dot id bansa'd suwai, i mongoi panakau om mongoi pagahau do konunu-nunuan nu. Om padalaan ku nopondo kopio iya' do mamaraag gisom dot okon ko nondo ko' bansa' dot agayo om aiso' o pomogunan nu. Om koilo ko nogindo dot iyoho' no o Tuhan,” ka dau.


text:
Om boros kad Tuhan, it Asawat Kopio, “Iri no i minomoros o Muab dot iyo ngai' nod bansa'd suwai o Yohuda,


text:
o kapalagasan ku di piro-piro bandar di mongintirung daa di wolit do Muab dot asangod do pisangod, om kohompit ngai' no i bandar dit ongolumis --- i bandar do Bait-Yosimot, om Baal-Mion, om Kiriataim.


text:
Om pologoson ku nondo i piro-piro o bansa'd tulun di mantad hilo'd tana' do kowotuan di ponong id koulayon do mangala' do Muab, om Amon, om opunso indo o tulun do Muab.


text:
Om boros kad Tuhan, it Asawat Kopio, “Nakasala' no kopio ot Idom tu' orongit i' iyau dot id Yohuda do tontok di suminuli' iyau.


text:
Om baino' nodti om poboroson ku do hukuman ku no ot Idom om oyion ku nopod mamatai i tulun om nintorusan do hilo'. Om raagon ku nondo o pointongkop do pomogunan diri do mantad pod hilo'd bandar do Timan om korikot di bandar do Didan. Om angapatai ngai' nondo i tulun dot id pisangadan om oingou nondo o hilo'.


text:
Om iri no i tulun ku, i tulun dot Israil, o pakayon ku do monuli' dot Idom, om popurimonon nondo kopio diyolo' ot Idom di kototogod ku dit a' ogina-gina'. Om koilo nogindo ot Idom do komoyon dot orotuan do kototogod ku. Iyoho' no, i Tuhan it Asawat Kopio, o minomoros diti,” ka dau.


text:
Om boros kad Tuhan, it Asawat Kopio, “Oruol tomod o pinonuli' di tulun do Pilistin di pisangod diyolo' di mantad po di gulu po. Pinatai diyolo' iyolo' tu' atatagadan no kopio iyolo'.


text:
Om gowoi pondo om poboroson ku do songodon ku'ndo o tulun do Pilistin om patayon ku iyolo'. Om patayon ngai' ku nopo i tulun di poingiyon do hilo'd tisan do rahat do Pilistin.


text:
Om padalaan ku nondo kopio iyolo' do momohukum om magayi-ayi' oku do sumuli' diyolo'. Om opurimanan pondo kopio diyolo' o kototogod ku, om oilaan nogindo diyolo' dot iyoho' no o Tuhan,” ka dau.


text:
Tontok di tadau'd koiso' do tulan di natantu', di kohopod om iso' do toun dahai dot id pomogunan do pisangod, om boro-boros no o Tuhan dot id doho' do poingkaa,


text:
“Oi tulun, iti no o popinggarangon di tulun do hilo'd Tirus, ‘Naraag noddi o Yorusalim! Natagak noddi o kuasa' dau dot id pogidagang-dagangan! Aiso' noddi o monokialib-alib dati',’ ka,” ka dau.


text:
Om boro-boros noddi o Tuhan, it Asawat Kopio do poingkaa, “Pisangod oku noddi diya', oi bandar do Tirus. Om poporikot oku'ndod pisangod dot ogumu' do mongoi panangod diya', om miagal pondo iyolo' di tumbak do rahat do rumikot.


text:
Om raagon nondo diyolo' o tolig do bandar nu om huyason i walai nu dit angakawas. Om imuhawon ngai' ku nogindo i pupuk, om tontolob pondo di pointalang tomod ot oolu' do hiri'd tanga'd rahat.


text:
Om posisidangan pondod tulun di monginginsada' di rambot diyolo' i tontolob diri. Iyoho' no i Tuhan it Asawat Kopio, o minomoros diti. Ngoyon nondo do piro-piro o bansa' patayo' o tulun do Tirus.


text:
Om pimpanakahan nondo diyolo' om pimpatayan diyolo' di gayang diyolo' i tulun do poingiyon do hiri'd kabandaran do rantai'd Tirus. Om koilo ngai' nogindo i tulun do hilo'd Tirus dot iyoho' no o Tuhan,” ka dau.


text:
Om boros kad Tuhan, it Asawat Kopio, “Porikoton ku nondo i Raja' Nobukadnisar do mantad hilo'd Babil, do mongoi panangod diya', oi Tirus. Om rumikot nondo i raja' dot okoris kopio do mantad ponong hilo'd utara do miwoyo' do soudor dau dit ogumu', om kuda' om korita'-kuda', om soudor di songinsakai'd kuda'.


text:
Om angapatai nondo dot id pisangadan i tulun do songingiyon do hiri'd kabandaran dit id rantai. Om mongukad nondo i pisangod do parit, om popoolig do tana' do maan do tolig do ponurungku', om popogitatalad do kolid dit angagayo do maan do pogintirungan do sumaap diya'.


text:
Om lopusonon nondo diyolo' i tolig nu do pakakas do pamaraag o pomolopuson, om huyason diyolo' i walai nu dit angakawas do basi' o pomohuyas.


text:
Om otounan ko nopondo di pupuk dot ounggar di kuda' diyolo' dit ogumu'. Om koguyu' iddi tolig nu i karatak di kuda' do mamagayat do korita'-kuda' di don sumasangod om i korita' di poiyanan do kokoriu do tontok di tumalib iyolo' di piro-piro o wawayaan di bandar do naraag diri.


text:
Om tumias nopondo i soudor diyolo' di songinsakai'd kuda' do tumongkop di karalan-ralanan nu do mimpatai di tulun nu, dot i gayang diyolo' o pamatai. Om angkataam ngai' do hiri'd tana' i torigi nu dit ongolumis om it angapanggor.


text:
Om panakahon ngai' nopondo di pisangod dokoyu i kakayaan om i dapu' do dagangon dokoyu. Om raagon nopondo diyolo' i tolig nu om huyason i walai dokoyu dit ongolumis. Om pataamon ngai' nopondo diyolo' do hilo'd rahat i watu om i papan om i tana' di pinomonsoi do walai dokoyu.


text:
Om tontolob pondo dit aiso' i' o nunu-nunu do sumuni o pooluon ku do maan poddi gomponginsada' do posidangan di rambot diyolo'. A' nondo owonsoi kawagu i bandar diri. Iyoho' no, i Tuhan it Asawat Kopio, o minomoros diti,” ka dau.


text:
Poingkaa o poboroson do Tuhan it Asawat Kopio, dot id bandar do Tirus, “Ngoyon ko nopondo songodo' om ongorolosi pondo i tulun di poingiyon do hilo'd tisan do rahat do korongou di giniakan do tulun di pimpatayon.


text:
Om oinsanan nopondo i raja' di poingiyon do hilo'd tisan do rahat do lumintuhun do mantad id tirikohonon diyolo' di don raja'. Om iduwon nopondo diyolo' i rasuk diyolo' di don raja' om i rasuk di norindaan om pananggagaran pondo iyolo' do poirikau do hiri'd tana'. Om adalaan pondo tomod iyolo' dot orolosi di nosiliu dot id diya', gisom dot a' no iyolo' otingkod do gagaran.


text:
Om sindingon nondo diyolo' iti sinding do pogihad diya': Naraag no i bandar dot abantug! Noidu' ngai' no i kapal dau do hilo'd rahat; kikuasa' daa do hilo'd rahat o tulun do bandar diti, om minonompurolosi iyolo' do koinsanai'd tulun di poingiyon do hilo'd tisan do rahat.


text:
Nga' baino' noddi om naala' ko no, om pananggagaran ngai' po i tulun do hilo'd piro-piro pulou, om ongkotigowo po ngai' iyolo' do kokito di kinaraagan nu dit a' no ogina-gina',” ka dau.


text:
Om boros kad Tuhan, it Asawat Kopio, “Silihon tiya' nondod pogun do miagal di bandar dit a' iyonon do tulun. Om olitan ku iya' do waig do rahat.


text:
Om pokoyoon ku'ndo iya' do hilo'd pomogunan do tulun do napatai, om kosugku' ko i' di tulun di poimpasi di gulu po. Om pologoson tiya' do poundorong do hilo'd pomogunan do tulun do napatai dot id pogialatan di kinaraagan, i poinraag kasai' do gisom dot alaid do poinsugku' di tulun di napatai. Om gowoi pondo om a' nondo oiyon kawagu'd tulun i pomogunan nu om aiso' o koiyonon nu dot id pomogunan di tulun di poimpasi.


text:
Om silihon ku'ndo iya' do poiyaan di koronob kopio, om iri nondo o kopupuson do surupu nu. Om umbalan ko i' daa'd tulun do mogihum nga' a' ko no okito kawagu, iyoho' no i Tuhan, it Asawat Kopio, o minomoros diti,” ka dau.


text:
i bandar di hilo'd tisan do rahat om i monokidagang dot id tulun di songingiyon dot id poingompus do tisan do rahat. Om sunudan no iyau diti boros ku, iyoho' i Tuhan, it Asawat Kopio, do poingkaa: Oi Tirus, oondos ko dino kolunduso' nu.


text:
Iri nopo numaan diyolo'd tolig nu nga' i kayu sedar do mantad hilo'd nuluhon do Hormon. Om i kayu sedar do Libanon o numaan do torigi.


text:
I kayu dot angagayo do mantad hilo'd Basan o winonsoi diyolo' do pangayu nu; om i kayu sedar do mantad hilo'd Siprus o winonsoi do taap nu, om linopisan ko po do lamai dit agayo o gatang.


text:
Iri nopo layar nu nga' kain linan do winonsoi, i kain linan do rinindaan do mantad hilo'd Masir, iri nopo tanda' nu nga' kain dit osonong kopio do winonsoi, i kain dot otomou daragang-ragang do mantad hilo'd Siprus.


text:
Iri nopo tulun do mangangayu diya' nga' mantad hilo'd bandar do Sidon om Arwad. Om iri no papamanau do kapal om i tulun nu dit ongoilo kopio.


text:
Iri no tukang kayu di minomonsoi di kapal nu om tulun dit ongoilo do mantad hilo'd Gibal. Om oinsanan nopo i papamanau'd kapal do mantad id pointikid-tikid do pomogunan do sumakai di kapal do rahat do mongoi pomoli-moli do hiri'd kadai nu.


text:
Soudor nu nopo nga' tulun do mantad hilo'd Porsia, om Lidia, om Libia. Om songinsait i kolid om tupi' kolidar diyolo' do hiri'd tolig nu. Iyolo' no i minonguhup diya' do minangala' ngai' di pisangod nu, om pinapabantug diya'.


text:
I piro-piro o soudor do mantad hilo'd Arwad o madtamong di tolig nu, om i tulun do mantad hilo'd Gamad o madtamong di walai nu dit angakawas. Om songinsait i kolid diyolo' do hiri'd tolig nu. Iyolo' no i tulun di minongillumis diya'.


text:
Minongoi ko pongindapu' do hilo'd Sepanyol om minigit ko do pirok, om basi' om tin om gundol di numaan do pambayar di dapu' nu dot ogumu'.


text:
Minongindapu' ko do hilo'd Yunani, om hilo'd Tubal, om hilo'd Misik, om pinoolon nu i dapu' nu do turipon om i pakakas do tambaga'.


text:
Om padagango' nu no i dapu' nu do numaan do pomoli do korita'-kuda', om kuda' do sakayon di sumasangod, om bagal, do mantad hilo'd Bait-Togarma.


text:
Iri nogi' i tulun do Rodus nga' minonokidagang-dagang i' diya'; ogumu' o tulun do mantad id kinoiyonon dot id tisan do rahat do minanahak diya' do lamai; om kayu dit oitom do maan do pogolon di dapu' nu.


text:
Om iri tulun do Siria nga' minomoli nogi' di dapu' do padagangon nu, om i winonsoi nu di mogisuayan dit ogumu'. Om pinomoli nopo diyolo' di dapu' nu om kain dot otomou daragang-ragang, om rinda', om kain linan dit aalus, om karang, om watu delima.


text:
Om iri tulun do Damsik nga' minomoli nogi' di dapu' do dagangon nu om i winonsoi nu di mogisuayan nopo. Pinomoli nopo diyolo' nga' waig dot anggur do mantad hilo'd Hilbon, om hulu'd dumba' do mantad hilo'd Sahar. Om pinoolon diyolo' di dapu' nu i basi' do tinantan om i rampa diyolo'.


text:
Om pinomoli no di tulun dot Arab om i piro-piro o pomorinta' do pomogunan do Kidar di dapu' do dagangon nu, om tanak do dumba', om dumba' do tontoluhan om kambing.


text:
Om pinomoli nopo di piro-piro o dumadagang do mantad hilo'd Siba om Raima di dapu' nu, om i pongillumis do tinan dit agayo o gatang, om tamas om rampa dit ongosonong kopio.


text:
Duminagang nogi' om minomoli do mantad id diya' i kabandaran do Haran, om Kani, om Idon, om i piro-piro o dumadagang do mantad hilo'd Siba, om i kabandaran dot Asur om Kilmad.


text:
Pinapadagang iyolo' do pakayan dit agayo o gatang, om kain dit otomou daragang-ragang, om kain di kirinda', om i pamalapik do sirang di mogisuayan nopo o bunga, om tali di pongogos dit alanut.


text:
Iri nopo dumadagang nu nga' poinsakai'd kapal do rahat di dong dumadagang dit angagayo. Miagal ko no kopio'd kapal do hilo'd rahat dot agayo, i poimponu'd dapu' dit angawagat.


text:
Tontok di nayu ko di mangangayu diya', do kumaa'd hilo'd rahat, om raago' ko nod tongus do mantad hilo'd koulayon di hilo' ko pod tanga'd rahat.


text:
Koinsanai nopo i dapu' do dagangon nu, om koinsanai nopo i papamanau di kapal nu, i tukang kayu, om i dumadagang, om koinsanai di soudor do poinsakai, do natagak do nolonsod do hilo'd rahat, do tontok di naraag om nolonsod i kapal nu.


text:
Iri nopo giniakan di papamanau di kapal do rahat do tontok di motilonsod no, om orongou i' do hiri'd tisan di rahat.


text:
Mogihad ngai' poddi iyolo' diya', popingarab po iyolo' do pupuk do hiri'd tulu diyolo' om mingisis do hiri'd pupuk do pointalang dot adalaan iyolo'd tumongob.


text:
Linagasan diyolo' o tulu diyolo' dot iya' o kinapamalagasan. Om minanampakai iyolo' do pakayan do mogihad. Om tumongob tomod iyolo' di maso diyolo'd mogihad diya'.


text:
Om modsinding iyolo' do sinding do pogihad diya' do poingkaa, ‘Isai po o koiyo do Tirus, Tirus it aiso' noddi o komi do hilo'd nanad do rahat?


text:
Soira' di minongoi do hilo'd soborong do rahat i tulun nu di dumadagang do poinsakai'd kapal do rahat di poimponu'd dapu' di dagangon, om pinatahak ngai' nu i' i pinokianu do koinsanai'd bansa'. Nangkakaya' nu o raja', tu' ogumu' kopio i' o dapu' nu.


text:
Om baino' noddi om poingraag ko po do hilo'd rahat; om nolonsod ko do hilo'd rahat dit aralom om i dapu' nu om i tulun do pakaraja' dot id diya', nga' natagak ngai' no do nokowoyo' diya' do nolonsod do hilo'd rahat,’ ka.


text:
Kotigowo ngai' nopo i tulun di songingiyon do hilo'd tisan do rahat do korongou di kinootuson nu. Om iri piya raja' diyolo' nga' ongooris i', om moddosi ngai' poo o kokitanan do rabas diyolo'.


text:
Natagak ko no, om a' ko no hino do gisom dot alaid, om ongooris po o koinsanai'd tulun di dumadagang do pointongkop diti pomogunan; tu' ooris iyolo' dot iyo di diya' o kootuson diyolo',” ka dau.


text:
“Oi tulun, sunudan no i raja' do Tirus diti poboroson ku dau, iyoho' i Tuhan it Asawat Kopio, do poingkaa: Asawat tomod o ginawo nu, om momoros ko daa do kinorohingan ko. Boros ka nu om miagal ko pod kinorohingan do poirikau dot id tirikohonon do don raja', do kikuasa' dot id sawat do koinsanai'd rahat. Om minsorupai-rupai ko daa do kinorohingan ko, nga' okon ko i' ko' kinorohingan, tu' tulun ko i' toomod.


text:
Iri no i toilaan nu om i koiloo' nu o pinapakaya' diya', gisom do kidapu' ko, om kitamas om kipirok ko.


text:
Iyo nopoddi, om pokinongou no diti boros ku, iyoho' i Tuhan, it Asawat Kopio. Tu' momusorou ko daa dot iyo ko'd Kinorohingan.


text:
Om porikot oku nondod pisangod dit ongorongit do mongoi panangod diya'. Om raagon ngai' nondo diyolo' o koinsanai di dapu' dit ongolumis di nangaanu nu tu' oilo ko i' om opintar ko.


text:
Om rumikot nopondo iyolo' do mongoi pamatai diya' om momoros ko pod Kinorohingan ko? Kotimbaba' ko nopondo di mamatai diya' om tulun ko indo toomod, om okon ko i' ko' Kinorohingan.


text:
Om patayon ko nondo do miagal pod tulun dit aiso' o ngaran-ngaran, tu' iri i tulun di bansa'd suwai, it a' kotutun do Kinorohingan o mamatai diya'. Iyoho' no, i Tuhan it Asawat Kopio, o minomoros diti,” ka dau.


text:
“Oi tulun, pogihadai no o raja' do Tirus. Om sunudan no iyau diti poboroson ku dot id dau, iyoho' i Tuhan, it Asawat Kopio, do poingkaa: Di nopo di gulu po om iya' no o poiyaan dit aiso' o bohiton. Tu' oilo ko om oligkang ko!


text:
Poingiyon ko do hilo'd Idon, i kabun do Kinorohingan, om pakayan nu nga' linumis do watu dit agayo o gatang, di mogisuayan, i watu do delima, om mutiara', om topas, om pirus, om Yakut, om ratna, om cempaka, om nilam, om samrud, om watu alkali dit aragang. Om ogumu' o tamas do pongillumis nu. Iri nopo om winonsoi do bagi diya' do tontok di tadau do winonsoi ko.


text:
Om minonuhu' oku do moloikat di koronob kopio do madtamong diya' do hilo'. Om poingiyon ko dot id nuluhon ku dit olidang. Om mimpanau ko dot id pogialatan di watu dot olumis dit angagayo o gatang di songkilou-kilou.


text:
Aiso' i bohi-bohiton do kowoyo-woyoo' nu dit a' po norikot i tadau di tuminimpuun ko do momonsoi'd araat.


text:
Agangau ko pod mongingusin; om iri no o nokobungou diya' do ruminaat om minomonsoi'd dusa. Om uyungo' ku noddi iya' do mantad hiri'd nuluhon ku dit olidang, om i moloikat di madtamong diya' nga' minonguyung i' diya' do mantad hiri'd watu dit olumis dit angagayo o gatang di songkilou-kilou'ddi.


text:
Pinopoondos diya' i koligkango' nu, om pinapabasug diya' i kobontugo' nu. Om gowoi poddi om pinodumpau ku iya' do hilo'd tana', om siniliu ku iya' do popoinsan di piro-piro o raja' do suwai,” ka dau.


text:
Om boro-boros no kawagu o Tuhan do poingkaa, “Oi Tirus araat tomod o kowoyo-woyoo' nu do padagang om momoli gisom dot iri piya tiyonon nu'd sumambayang nga' nososomu' ngai' i'. Om tutudai ku noddi i bandar gisom dot naawu. Om tauu ko poddi dot okito do koinsanai'd tulun.


text:
Natagak ko noddi, om a' ko no hino do gisom dot alaid. Om oinsanan nopo i bansa' di nokotutun diya' dot ongooris, tu' moddosi dot oontok do miagal di nokoontok diya',” ka dau.


text:
Sunudan no i tulun do hilo' diti poboroson ku dot id diyolo', iyoho' i Tuhan, it Asawat Kopio, do poingkaa: Iyoho' no o pisangod nu, oi Sidon; om royohon oku nondod tulun dot i wonsoyon ku dot id diya' o kapamarayahan. Om koilo nondo iyolo' dot iyoho' no o Tuhan it olidang om araatan dit angaraat, do tontok do hukuman ku i tulun di songingiyon do hilo'.


text:
Om porikatan ku nondo iyokoyu do toruol om poluyungon ku o raha' do hilo'd karalan-ralanan. Om tutukan kou nopondod tulun do manangod, om angapatai nondo o tulun nu. Om koilo ko nogindo dot iyoho' no o Tuhan,” ka dau.


text:
Om boros kad Tuhan, “Aiso' nondo o tiso' di pomogunan do posorili' dot Israil, i minongulok-ulok daa dot Israil, do koumbal kawagu do miagal do rugi om sakot di kohorob do pokoruol dot Israil. Om koilo nondo iyolo' dot iyoho' no o Tuhan it Asawat Kopio,” ka dau.


text:
Om boros kad Tuhan it Asawat Kopio, “Pogulion ku nondo kawagu i tulun dot Israil do mantad id koinsanai'd pomogunan di hilo'd sodu' di pinotompiasan ku diyolo'. Om koilo ngai' nogindo i bansa' dot olidang oku. Om miyon nondo kawagu i tulun dot Israil do hilo'd pomogunan diyolo', i pomogunan di pinatahak ku dot id di Yakub, i susuhuon ku.


text:
Om aiso' indo o koligagaanan diyolo' do poingiyon do hilo'. Om mamaal nondo iyolo' do walai om mananom do kabun dot anggur. Om hukuman ngai' ku nondo i songkoduwo diyolo', i nokoumbal do minongulok-ulok diyolo', om osimbayan nondo ot Israil. Om koilo kou nogindo dot iyoho' no i Tuhan, i Kinorohingan,” ka dau.


text:
Tontok di tadau'd kohopod om duwo, di tulan do kohopod, om toun di kohopod do hiri iyahai'd pomogunan do pisangod, om boro-boros no o Tuhan dot id doho' do poingkaa,


text:
“Oi tulun, pasalao' no i raja' do Masir. Sunudan no iyau do hukuman iyau om koinsanai di tulun do hilo'd pomogunan do Masir,” ka dau.


text:
Om suhuo' oku nod Tuhan it Asawat Kopio, do popoboros dot id raja' do Masir diti boros dau do poingkaa, “Iyoho' no o pisangod nu, oi buayo dit agayo, i poillatan do hilo'd bawang. Boros ka nu, om iya' no o sanganu di Bawang do Nil, om iya' o minomonsoi'ddi.


text:
Koiton ku nondod tapon ino roo nu om posokoton ku do sisi' nu i sada' do hilo'd bawang. Om gayaton ku nondo iya' do tumindal di Bawang do Nil do mitonggoi di sada' di songinsokot do sisi' nu.


text:
Om pataamon ku nondo iya' do hilo'd tana' do kowotuan do mitonggoi di sada' do poinsokot diya'. Om poingiliu pondo do hiri'd tana' o tinan nu, om aiso' o tulun do mongoi pomolobong. Om patahakon ku nondo iri dot id tombolog om id nintorusan do maan diyolo'd kanon.


text:
Om koilo ngai' nogindo i tulun do hilo'd Masir dot iyoho' no o Tuhan,” ka dau. Boros kad Tuhan, “Suminondiu daa i tulun dot Israil dokoyu, oi bansa' do Masir, nga' miagal ko nod sukud dit opihoi.


text:
Soira' di suminondiu iyolo' diya' om kotipu' ko no, om kotodok o pokilok diyolo', gisom do mitohirod-hirod po iyolo'.


text:
Om gowoi poddi om sunudan ku iya', iyoho' i Tuhan it Asawat Kopio: do porikot oku nondod soudor do mongoi panangod diya' do gayang o panangod. Om patayon nondo diyolo' i tulun nu om i tayam-tayam nu.


text:
Om osiliu nondo o Masir do pogun dit oingou. Om koilo kou nogindo dot iyoho' no o Tuhan,” ka dau. Om boros kad Tuhan, “Oi raja' do Masir, minomoros ko do diya' di Bawang do Nil, om iya' o minomonsoi'ddi.


text:
Om osiliu oku nondod pisangod nu om pisangod di Bawang do Nil. Silihon ngai' ku nopondod pogun o pointongkop do Masir do mantad pod hilo'd bandar do Migdol, i ponong hilo'd utara om gisom di bandar dot Aswan do ponong id salatan, om poingompus di wolit dot Etiopia.


text:
Om aiso' nondo o tulun ko' nintorusan do maya'd hiri. Om aiso' o tulun do miyon do hiri do solinaid dot apat nohopod o toun.


text:
Om silihon ku nondo o Masir do pomogunan dit oingou kopio, dot id pogialatan do pomogunan do suwai dit ongoingou. Om poinraag nopondo i kabandaran do Masir do solinaid dot apat nohopod o toun, om i naraag no kopio ko' mantad di suwai. Om silihon ku nondo i tulun do Masir do tulun dit aiso' o pomogunan. Mogidu' nondo iyolo' do kumaa dot id pointikid-tikid do pomogunan om miyon do poinsugku' do bansa'd suwai,” ka dau.


text:
Om boros kad Tuhan, it Asawat Kopio, “Katalib pondo ot apat nohopod o toun om pogulion ku nogi' kawagu i tulun do Masir do mantad id pomogunan di pinotompiasan ku diyolo'.


text:
Om pologoson ku nogindo iyolo' do momogun-mogun do hilo'd Masir do ponong id salatan, i pinomogun-mogunan mantad diyolo'. Om oluhoi nondo o pomorintaan diyolo' do hilo'.


text:
I pomorintaan dit oluhoi no kopio do pointongkop diti pomogunan. Om a' nondo iyolo' momorinta' do bansa'd suwai. Om poluhoyon ku nondo kopio iyolo' gisom dot a' no iyolo' milo do mononsog do nunu nopo o bansa'd suwai do tumanud do diyolo'd korohian.


text:
Om Israil nga' a' nondo mumbal do sumondiu diyolo'. Tu' iri nondo i kinootuson do Masir o poposorou dot Israil do kasala' do sumondiu diyolo'. Om koilo nogindo ot Israil dot iyoho' no o Tuhan, it Asawat Kopio,” ka dau.


text:
Tontok di tadau'd koiso' do tulan do koiso', di koduwo nohopod om turu' do toun dahai do hiri'd pomogunan do pisangod, om boro-boros no o Tuhan dot id doho' do poingkaa,


text:
“Oi tulun, noongoi no di Raja' Nobukadnisar, i mantad hilo'd Babil, kasangod o Tirus. Sinuhu' dau i piro-piro o soudor dau do sumaan dit awagat kopio do gisom do nongouul o tobuk do tulu diyolo' do nokisasan, om nongosuhat o lihawa diyolo'. Nga' aiso' i' o naanu-anu di raja' om i piro-piro o soudor dau dot iyo tomod piya'ddi o kinoudipono' diyolo'.


text:
Om gowoi poddi do poingkaa o poboroson ku, iyoho' i Tuhan, it Asawat Kopio: Patahakon ku i pomogunan do Masir dot id di Raja' Nobukadnisar. Om solodon ngai' nopondo dau i kakayaan do Masir om tanggayan ngai' dau iri do maan do pamagadsi' di piro-piro o soudor dau.


text:
Patahakon ku o Masir dot id dau do maan ku do pamagadsi' di karaja' dau, tu' kuminaraja' i' i piro-piro o soudor dau dot id doho'. Iyoho' no i Tuhan, it Asawat Kopio, o minomoros diti.


text:
Om osiliu nopondo o miagal diri, om pokorison ku nondo o tulun dot Israil om pologoson ku iya', oi Yohoskiol, do mimboros dot opuhod om it id dorongou ngai'd tulun om koilo i' iyolo' dot iyoho' no o Tuhan,” ka dau.


text:
“Oi tulun, poboroso' no it osiliu dot id dabantalan om popimboroson no iti boros ku, iyoho' i Tuhan, it Asawat Kopio, dot id bansa'd Masir. Poboroson no dot id diyolo' o poingkaa do mikuwo'd mihad: Rumikot no o tadau'd Tuhan, i tadau di kopoddosian kopio.


text:
Oruhai no i tadau'ddi, i tadau do kapamansayan do Tuhan di wonsoyon dau, mituong nondo o tadau'ddi om tadau'd kosusaan dot id piro-piro o bansa' dit orotuan do hukuman.


text:
Haro nondo o pisangadan do hilo'd Masir, om haro o koinggoritan do hilo'd Etiopia. Ogumu' nondo ot apatai do hilo'd Masir. Apanakahan nondo i pomogunan diri om osiliu'd pogun.


text:
Om angapatai ngai' nondo dot id pisangadan diri i soudor di ginodsian di mantad hilo'd Etiopia, om hilo'd Lidia, Libia, om hilo'd Arab, om hilo'd Kub, om mantad id pogialatan di tulun ku,” ka dau.


text:
Om boros kad Tuhan it Asawat Kopio, “Mantad po do hilo'd Migdol i ponong hilo'd utara om gisom do hilo'd Aswan i ponong hilo'd salatan, om oinsanan nopo i soudor di sumokodung do Masir dot apatai dot id pisangadan. Iyoho' no i Tuhan, it Asawat Kopio, o minomoros diti,” ka dau.


text:
“Om osiliu nondo o pomogunan diri do pomogunan dit oingou kopio dot id pogialatan di pomogunan do suwai dit ongoingou. Om osiliu'd pogun i kabandaran do hilo'.


text:
Om otutudan ku pondo o Masir om angapatai ngai' i sumokodung dau om koilo nogindo iyolo' dot iyoho' no o Tuhan.


text:
Orikot nopo o tadau'ddi om araag o Masir, om monuhu' oku nondod tulun do mongoi poporomut di habar, om sumakai iyolo' do kapal do rahat. Om tigowoon nondo diyolo' i tulun dot Etiopia dit a' i' nokoinsan mantad, om moddosi nondo iyolo'. Rumikot no i tadau'ddi!” ka dau.


text:
Om boros kad Tuhan it Asawat Kopio, “Pakayon ku'ndo i Nobukadnisar, i raja' do Babil do mamaraag do koinsanai di kakayaan do Masir.


text:
Rumikot nondo i Nobukadnisar do miwoyo' do koinsanai di soudor dau dit a' mangampun do mongoi pamaraag do pomogunan diri. Songodon nondo diyolo' do gayang o Masir, om oponu' pondod rata' i pomogunan diri.


text:
Om rasakan ku'ndo i Bawang do Nil om patahakon ku nondo o koinsanai do Masir dot id tulun dit araat diri. Om bansa' nondod suwai o suhuon ku'd mamaraag do pointongkop do pomogunan diri. Iyoho' no i Tuhan, o minomoros diti,” ka dau.


text:
Om boros kad Tuhan it Asawat Kopio, “Raagon ngai' ku'ndo i tingolig om i tininganak do hilo'd Mimpis. Om aiso' nondo o raja' do Masir, om rolosion ngai' ku i tulun do hilo'.


text:
Poingohon ku nopondo o pointongkop do Masir i ponong id salatan om tutudan ku i bandar do Soan i ponong hilo'd utara. Om hukuman ku nondo o Tibi i bandar dot agayo.


text:
Om raagon ku o kakayaan dau. Popurimonon ku'ndo kopio di kototogod ku i bandar do Polusium, i kuta' do pogintirungan do Masir.


text:
Tutudan ku nondo o Masir, om oinggorit pondo o bandar do Polusium. Araag nondo i tingolig do bandar do Tibi om oluyudan i bandar diri.


text:
Angapatai nondo dot id pisangadan i tangaanakwagu do bandar do Hiliopolis om Bubastis, om angatanggayan do pisangod i tongoondu'.


text:
Om tumuong nondo o bandar do Tapanhis dot aala' ku o Masir om araag ku i kuasa' diyolo' di tiondos-ondos kopio diyolo'. Om olikupan nondod haun o Masir, om oinsanan nopondo i tongoondu' do kabandaran do hilo' dot atanggayan do pisangod.


text:
Tontok di tadau do koturu', di tulan do koiso', di kohopod om iso' do toun dahai dot id pomogunan do pisangod, om boro-boros no o Tuhan dot id doho' do poingkaa.


text:
“Oi tulun, notipu' ku no i longon di raja' do Masir. Om aiso' i' o minongoi pomorilit di longon dau om aiso' o minongoi pongurut do momolingos om okoris i' daa kawagu do mongigit do gayang.


text:
Om gowoi poddi do poingkaa o poboroson ku, iyoho' i Tuhan it Asawat Kopio: Nosiliu oku nod pisangod di raja' do Masir. Om ngoyon ku po kawagu tipuo' goduwo i longon dau, dot it a' notipu', om i notipu' no mantad om oilihan nopondo dau i gayang.


text:
Om pokorison ku nondo o longon di raja' do Babil om poigitan ku dau i gayang ku. Nga' tipuon ku'ndo goduwo i longon di raja' do Masir, om modoi-odoi pondo iyau om apatai dot id toguang di raja' do Babil i pisangod dau.


text:
Poluhoyon ku'ndo i raja' do Masir om pokorison ku i raja' do Babil. Om patahakon ku nopondo dau i gayang ku om paakangon no dau do hilo'd Masir, om koilo ngai' nogindo o tulun dot iyoho' no o Tuhan.


text:
Om potompiason ku nondo i tulun do Masir do pointongkop diti pomogunan. Om koilo nogindo iyolo' dot iyoho' no o Tuhan,” ka dau.


text:
Tontok di tadau'd koiso', di tulan do kotolu, di kohopod om iso' do toun dahai dot id pomogunan do pisangod, om boro-boros no o Tuhan dot id doho' do poingkaa,


text:
“Oi tulun, poboroson no iti boros ku dot id raja' do Masir om id koinsanai'd tulun dau: Okoris kopio ko', oi Masir! Nunu po daa o poiyaan ku diya'?


text:
Iyo ko di kayu sedar do Libanon, ogumu' om olumis o raan nu, om orindog o guas nu, om korikot i' do hilo'd haun o kakawaso' nu.


text:
Haro i' o waig do poposuni'ddi, om haro o waig do hiri'd tana' do poporombung diri. Siniram diyolo' o hiri'd puun di kayu. Om siniram ngai' i kayu'd suwai.


text:
Akawas iddi ko' i kayu'd suwai i kayu'ddi di nokosuni kopio, tu' osima' i' do waig. Angagayo om anganaru i raan dau.


text:
Mogisuayan nopo o bansa' do tombolog do momirumun do hiri; om paganakan do nintorusan o hiri'd dolungungan. Minundorong ngai' i bansa' dot angagayo do pointongkop diti pomogunan dot id dolungungan di kayu'ddi.


text:
Olumis tomod dot okito i kayu'ddi. Orindog o guas, om gamut nga' nakaladsong do hilo'd saalom do gisom do nokorikot di tudan do waig do hilo'd saalom do tana'.


text:
Aiso' i' o kayu sedar do hiri'd kabun do Kinorohingan do koiyo'ddi. Aiso' i' o kayu sanobar ko' kayu berangan do miagal di kayu'ddi kanaru o raan.


text:
Iyoho' i' o pinopolumis diri, gisom dot anganaru o raan. Mosol ngai' nopo di kayu'ddi i kayu do hilo'd Idon, i kabun do Kinorohingan.


text:
Nga' baino' nopondo, om sunudan ku iya', iyoho' i Tuhan, it Asawat Kopio o momisunud, dit osiliu dot id kayu'ddi, i suminuni do gisom do nokorikot do hilo'd haun. Soira' di mawas-kawas i kayu'ddi do sumuni om mawat-sawat no o ginawo dau.


text:
Om gowoi poddi om niadaan ku iyau om patahakon ku dot id bansa'd suwai. Om wonsoyon nondo dau dot id kayu'ddi o miontok di nowonsoi dau dot araat.


text:
Tagadon nondo iri om tongkiadan di soudor do bansa'd suwai dit a' mangampun. Om rumatu' nondo i raan di kayu'ddi dot id pointikid-tikid do nuluhon om kubong do hiri'd pomogunan diri. Om mogidu' ngai' nopondo i bansa' di songillungung daa do hiri'd sahau'ddi.


text:
Gowoi pondo om mantad nopod baino', om aiso' nondo o kayu dot iyo kopio'ddi o kakawaso'; om aiso' no o kayu di korikot do hilo'd haun dot osima' piya daa'd waig. Oinsanan nopo iyolo' do matai do miagal do tulun toomod, om koongoi kosugku' di tulun di lumintuhun do hilo'd pomogunan do tulun do napatai,” ka dau.


text:
Iti no o poboroson do Tuhan, it Asawat Kopio, “Tontok nopondo di tadau do mongoi i kayu do hilo'd pomogunan do napatai, om pooliton ku nondo di kayu i waig dit id saalom do tana', do tanda' do mogihad. Om wokokon ku nondo i bawang om a' ku poluyungon i luyu-luyu'. Om potuongon ku nondo o hilo'd Libanon om riohon ngai' ku i kayu do hiri'd puru', tu' napatai no i kayu'ddi.


text:
Om tontok nopondod pokoyoon ku i kayu'ddi do hilo'd pomogunan do tulun do napatai, om iri po i kurubut dau do humaba' nga' popogogor i' do koinsanai'd bansa'. Om oinsanan nopondo i kayu dot Idon dit ongosonong kopio om i kayu dit opiyopos do waig do hilo'd Libanon di nokoongoi no do hilo'd pomogunan do tulun do napatai dot angasanangan do nahaba' i kayu'ddi.


text:
Om tumanud nondo iyolo'ddi do mongoi do hilo'd pomogunan do tulun do napatai, do mongoi sugku' di nokopogulu nod nahaba'. Om oinsanan nopondo i minongoi daa intulungung di kayu'ddi do kotias dot id piro-piro o bansa'.


text:
Iri nopo kayu'ddi nga' poiyaan di raja' do Masir om koinsanai di rayat dau. Aiso' i' o koiyo'ddi kakawas om kolumis di kayu do hilo'd Idon. Nga' baino' nopoddi om iyo i' di kayu di hilo'd Idon i kayu'ddi tu' koongoi i' do hilo'd pomogunan di tulun do napatai om kosugku' di tulun dit a' kotutun do Kinorohingan om i nangapatai dot id pisangadan. Iyoho' no i Tuhan, it Asawat Kopio, o minomoros diti,” ka dau.


text:
Tontok di tadau'd koiso', di tulan do kohopod om duwo, di kohopod om duwo'd toun dahai dot id pomogunan do pisangod, om boro-boros no o Tuhan dot id doho' do poingkaa,


text:
“Oi tulun, poinsanon no kopio i raja' do Masir. Sunudan no iyau diti boros do mantad id doho' do poingkaa: Mingiyo-iyo ko daa di singa dit okoro' po dot id pogialatan do bansa', nga' iyo ko nogi' di buayo di mingkurabug do hilo'd bawang. Lobohon nu do gakod nu i waig om sosomuon nu o koinsanai di bawang.


text:
Om soira' nopondod tumimung ngai' o bansa', om gomiton ku nondo iya' do hiri'd rambot ku om pologoson ku nogindo iyolo' do mamagayat di rambot diri do potindal.


text:
Om podumpahon ku nondo iya' do hiri'd tana' om porikoton ngai' ku nogindo i tombolog om nintorusan do pointongkop diti pomogunan do mongoi pangakan diya'.


text:
Om soira' nopondod patayon tiya', om potuongon ku nondo ilo tawan om tirungon ku i rombituon. Om tumirung nondo ilo tadau di haun om a' mogulinau i tulan.


text:
Om pisokon ngai' ku nondo i tulinau do hilo'd tawan om potuongon ku o pomogunan nu. Iyoho' no i Tuhan, it Asawat Kopio, o minomoros diti.


text:
Om ogumu' nondo o pomogunan dot angagangau do potongkopon ku o habar do kinaraagan nu dot id piro-piro o pomogunan dit a' nu po noilaan do gulu.


text:
Om iti nopo wonsoyon ku dot id diya' nga' popotigowo dot ogumu' o bansa'. Om soira' di paakangon ku o gayang ku, om pananggagaran ngai' pondo i raja' dot opopoddosian. Om tontok nopondo di tadau do kahabaan nu, om oinsanan nopondo iyolo' do gagaran dot ooris dot apatai,” ka dau.


text:
Om boros kad Tuhan it Asawat Kopio, dot id raja' do Masir, “Akangan ko nondo di gayang do raja' do Babil.


text:
Pologoson ku nondo i soudor do mantad id bansa' dit ongorongit do mongodong do gayang diyolo', om mamatai do koinsanai'd tulun nu. Oinsanan nopondo i tulun nu om oinsanan i kaandasan nu dot angaraag.


text:
Sumbolion ngai' ku nopondo i tayam-tayam nu dot id pointikid-tikid do bawang di tiinuman diyolo'. Aiso' nondo o tiso' pod tulun ko' nintorusan po do momolobou di bawang.


text:
Pologoson ku nondo do posinonod i waig nu om oniniting i', om pologoson ku i bawang nu dot osimbayan do lumuyung. Iyoho' no i Tuhan it Asawat Kopio, o minomoros diti.


text:
Soira' pondod silihon ku do tana' dit a' sunian dit oingou o Masir om patayon ngai' ku i songingiyon do hilo', om koilo nogindo iyolo' dot iyoho' no o Tuhan.


text:
Om osiliu nondod sinding do pogihad iti boros do popoinsan. Om sindingon nondo di tongoondu' di bansa'd suwai o sinding diti do pogihad do Masir om koinsanai di tulun do hilo'. Iyoho' no i Tuhan, it Asawat Kopio, o minomoros diti,” ka dau.


text:
Tontok di tadau'd kohopod om limo, di tulan do koiso', di kohopod om duwo do toun dahai dot id pomogunan do pisangod, om boro-boros no o Tuhan dot id doho' do poingkaa,


text:
“Oi tulun, pogihadai no i tulun do Masir dit ogumu'ddi. Pokoyoo' no iyolo' om i bansa'd suwai dit ongokoris do hilo'd pomogunan do tulun di napatai.


text:
Om sunudan no iyolo' do poingkaa: Ondos nu daa om pointalib kopio ko' wokon o diya'd kolumiso'? Kasaalom ko nondo do hilo'd pomogunan do tulun di napatai om poliiyon ko'd hilo', do poinsugku' di tulun dit a' kotutun do Kinorohingan.


text:
Om angapatai nondo i tulun do Masir do kotonggoi di tulun dit angapatai dot id pisangadan. Posodia' no o gayang do pamatai diyolo'.


text:
Om iri po i piro-piro o gunsiou om i tulun di suminaap do minuhup do Masir dot id pisangadan nga' sumuwau ngai' nopondo di tulun do Masir di kumaa iyolo' do hilo'd pomogunan do tulun do napatai. Minggiak pondo iyolo' do poingkaa, ‘Nokoongoi nod hiti it a' kotutun do Kinorohingan, i nangapatai dot id pisangadan; om hiti nondo o liiyon diyolo'!’ ka.


text:
Asur nga' hilo' nogi', om pointutuk nopo dau i lobong di piro-piro o soudor dau. Nangapatai ngai' nopo i soudor dau dot id pisangadan, om songintutuk di pinamalabangan dau i diyolo'd lobong di hiri'd saalom kopio. Om nokoumbal i' daa iyolo' di poimpasi po iyolo' do minongoris do tulun di hilo' po iyolo'd pomogunan.


text:
Ilam nga' hilo' nogi', om pointutuk dau i lobong do soudor dau. Nangapatai ngai' no iyolo' dot id pisangadan dit a' po iyolo' nosunatan, om saalom ngai' nopoddi iyolo' do hilo'd pomogunan do tulun di napatai. Di nopo di poimpasi po iyolo' om mongongoris iyolo', nga' baino' nopoddi om napatai no iyolo' om nointingayam do mitonggoi di tulun di nangapatai dot id pisangadan.


text:
Misik om Tubal nga' hilo' nogi', om pointutuk diyolo' i lobong do soudor diyolo'. A' ngai' nopo iyolo' nosunatan, om nangapatai ngai' dot id pisangadan. Nga' nopo di songimpasi po iyolo', om minongoris i' daa iyolo' do tulun di hilo' po iyolo'd pomogunan.


text:
A' i' pinusou i kinapamalabangan diyolo' do miagal di pomolobong do gunsiou di gulu po, tu' tinanggayan ngai' i' di rapo-rapo do sumangod do tontok di linobong; pinoulunanan i gayang diyolo' om pinasakai di tinan diyolo' i kolid. Iti nopo piro-piro o gunsiou diti nga' ongokoris kopio di poimpasi po iyolo' do gisom do moddosi ngai' nopo diyolo' i tulun.


text:
Om iyo nondoddi i tulun do Masir do lobongon om poingiliu tomod dot id pogialatan do tulun dit a' kotutun do Kinorohingan i tulun di nangapatai dot id pisangadan.


text:
Idom nga' hilo' nogi' do mogiwoyo-woyo' di piro-piro o raja' om pomorinta' dau. Soudor daa iyolo' dit ongokoris di gulu po, nga' baino' noddi om songingiliu po iyolo' do hilo'd pomogunan do tulun di napatai do poinrolot di tulun dit a' kotutun do Kinorohingan, i nangapatai dot id pisangadan.


text:
Iri i piro-piro o pomorinta' do ponong hilo'd utara om i tulun do Sidon nga' hilo' nogi'. Kooris tomod i kuasa' diyolo' di gulu po, nga' baino' noddi om nointingayam po tomod iyolo' do poinrolot di tulun di nangapatai dot id pisangadan, om i songingiliu poo; om aiso' i' o nosunatan diyolo'. Om iyolo' nga' ointingayam no do miagal di tulun di nakakaa do hilo'd pomogunan do tulun di napatai.


text:
Om oinsasamadan nondo i raja' do Masir om i soudor dau do kokito di tulun di nangapatai dot id pisangadan. Iyoho' no i Tuhan, it Asawat Kopio, o minomoros diti.


text:
Di nopo gulu po om pinologos ku i' o Masir do minongoris di tulun di songimpasi, nga' angapatai indo i soudor dau, om iyau nogi' nga' apatai i' om lobongon do poinsugku' di tulun dit a' kotutun do Kinorohingan, i nangapatai dot id pisangadan. Iyoho' no i Tuhan, it Asawat Kopio, o minomoros diti,” ka dau.


text:
“Oi tulun, sunudan no i tulun nu dit osiliu do tontok do porikoton ku o pisangadan dot id iso' o pomogunan. Poingkaa nondo ot osiliu: Momili' nondo i rayat do songulun dot id pogialatan diyolo' do sumiliu do madtatamong.


text:
Om soira' nopo dot okito dau i pisangod do rumikot, om pounion nondo dau i pouunion do momisunud do haro o koligagaanan, om koinsan ngai' i' o tulun.


text:
Ondung haro o songulun do korongou'ddi pomisunud diri, om a' indo mamadul diri, om rumikot nondo i pisangod do mongoi pamatai dau, om dau nod sala' o kapatai dau.


text:
Sala' no dau o kapatai dau, tu' a' i' iyau minamadul di pinomisunud dau, nga' ondung minamadul daa iyau di pinomisunud diri om kopoggidu' i' doti' daa iyau.


text:
Nga' ondung okito di madtatamong i pisangod do rumikot om a' indo iyau popouni di pouunion do momisunud do haro o koligagaanan, om rumikot nondo i pisangod om patayon ngai' no diyolo' i tulun do kidusa'ddi. Nga' iri indo i madtatamong o pababaan ku di kinapatayan diyolo'.


text:
Om baino' nodti, oi tulun, om silihon ku iya' do madtatamong do bansa' dot Israil. Om polombuson no dot id diyolo' i boros ku do popoinsan do poingkaa,


text:
‘Ondung poboroson ku do matai o songulun dot araat, om a' nu i' iyau ngoyon poinsano' do posimban do kowoyo-woyoon dau, om apasi i' iyau, om apatai nondo iyau, di maso dau do kidusa, om iya' nondo o pababaan ku di kinapatayan dau.


text:
Nga' ondung ngoyon nu poinsano' o tulun dit araat om tumomod indo o tulun diri dot a' tumingkod do momonsoi'd dusa, om matai nondo iyau do maso dau do kidusa, nga' iya' nopondo om apasi i',’ kanto,” ka dau.


text:
Om boro-boros no o Tuhan dot id doho' do poingkaa, “Oi tulun, poboroson no dot id tulun dot Israil i popimboroson dot id diyolo' do poingkaa, ‘Nawagatan po iyahai'd dusa dahai om i kasalaan do winonsoi dahai. Motipatai no iyahai. Poingkuro po iyahai'dti dot apasi?’ ka.


text:
Om sunudan no iyolo' do sumumpa' oku, dot id suang do ngaran ku, i Kinorohingan do poimpasi, i Tuhan it Asawat Kopio, dot a' oku i' moti' kopio asanangan do kokito'd tulun di kidusa dot apatai. Orohian oku nogi' daa kopio do kokito dau do rumologo'd dusa om apasi i' iyau. Oi tulun dot Israil, rologo kou no koti' do momonsoi'd araat. Nokuro tu' uhang dokoyu'd apatai kou?


text:
Om dinondo no, oi tulun, om sunudan no i tulun dot Israil do soira' nopo do momonsoi'd dusa i tulun dit osonong, om a' no kapasi dau it ongosonong do nowonsoi dau dit id gulu. Om ondung tumingkod do momonsoi dot araat i tulun dot araat, om a' no iyau ohukuman, om ondung tumimpuun i tulun dot osonong do momonsoi dot araat om a' no iyau apasi.


text:
Papabatos oku i' doti' daa do koposion dot id tulun dit osonong, nga' ondung tumimpuun iyau do momusorou do kabagal no i kosonongo' dau'ddi di maso di nakatalib, om momonsoi nondo iyau'd dusa, om a' ku no sorohon it ongosonong do winonsoi dau. Om matai no iyau dot obungou di dusa dau.


text:
Om haro i' doti' do nokoinsan ku no o tulun dot araat do matai no iyau, nga' ondung tumingkod iyau do momonsoi'd dusa om momonsoi nondo dit otopot om it osonong,


text:
do miagal ko', ngoyon dau pogulio' i pinasanda' di tulun di minongutang dot id dau ko' pogulion dau i pinanakau dau, om ondung tumingkod iyau do momonsoi'd dusa om tumanud nondo dit oturan di papakaa dot id koposion, om a' indo iyau apatai, suwai ko' apasi i' iyau.


text:
Om ompunan ku indo i dusa do nowonsoi dau, om apasi indo iyau, tu' nowonsoi no dau it otopot om it osonong.


text:
Om momoros po i bansa' nu dot a' otulid i wonsoyon ku do miagal diri. Nga' iri nogi' i diyolo'd winonsoi ot a' otulid.


text:
Om poboroson ku po kawagu do soira' nopo do tumingkod o tulun dit osonong do momonsoi dit osonong om tumimpuun nogindo iyau do momonsoi'd araat, om apatai no iyau dot obungou'ddi.


text:
Om soira' nopo do tumingkod o tulun dot araat do momonsoi'd dusa om momonsoi nondo dit otopot om osonong, om apasi no iyau.


text:
Nga' boros ka nu, oi Israil, om a' i' otulid i wonsoyon ku do miagal diri. Om butusan ku nondo iyokoyu do miontok di winonsoi dokoyu,” ka dau.


text:
Tontok di tadau'd kolimo, di tulan do kohopod, di kohopod om duwo'd toun dahai dot id pomogunan do pisangod, om rikot no dot id doho' ot iso' o tulun, i nokopoggidu' do mantad hilo'd Yorusalim, do minongoi pomisunud doho' do naraag no i bandar do Yorusalim.


text:
Di nopo totuong dit a' po iyau nokorikot om nopurimanan ku no i sinundu do Tuhan. Om soira' di nokorikot i tulun diri dot id doho' di kosuabon, om koboros oku noddi kawagu om a' oku no bobou.


text:
“Oi tulun, mimboros ngai' po i tulun di songingiyon do hilo'd kinaraagan do kabandaran dot Israil do poingkaa, ‘Songulun no i Abraham, om noinsanan i' iti tana' do pinatahak dot id dau. Om ogumu' toko' i' iyati', om dati' noddi diti tana’ ka diyolo',” ka dau.


text:
Om gowoi poddi om suhuo' oku nod Tuhan it Asawat Kopio do mongoi popoboros dot id diyolo' diti boros dau do poingkaa, “Mangakan kou id daging di kiraha' po. Om tumuku' kou dot id tingolig. Om mamatai kou. Om nunu kopio daa'ddi o katama-tama' dokoyu do manansanganu diti tana'?


text:
Sumondiu kou di gayang dokoyu. Om ino kowoyo-woyoon dokoyu nga' koindaraat tomod. Magampahu' ngai' kou nopo. Om nunu kopio daa'ddi o katama- tama' dokoyu do manansanganu diti tana'?


text:
Sunudan no iyolo' do sumumpa' oku, iyoho' i Tuhan it Asawat Kopio dot id suang do ngaran ku i Kinorohingan do poimpasi, om poinsanon mantad ku iyolo' dot iri ngai' nopo tulun di poingiyon do hiri'd kinaraagan di bandar om angapatai nondo. Om iri no i songingiyon do hiri'd talun om angaakan do nintorusan. Om iri no songinlisok do hilo'd nuluhon om id luang do nuluhon om angapatai do toruo-ruol.


text:
Om silihon ku nondo do tana' dit a' sunian om oingou i pomogunan diri, om i kuasa' di kaandasan tomod diyolo' nga' opupusan nondo. Om oingou tomod nondo i konuluhanan do hilo'd Israil om obulungkutan gisom dot aiso' no o tongosongulun piya do kawaya'd hiri.


text:
Soira' nopondod hukuman ku i tulun tu' i dusa diyolo' o kopomohukuman ku, om di silihon ku do pomogunan dot oingou i pomogunan diyolo', om koilo nogindo iyolo' dot iyoho' no o Tuhan,” ka dau.


text:
Om boros kad Tuhan, “Oi tulun, iya' po i pimboroson di tulun di bansa' nu do tontok do kopogisosolowot iyolo' do hilo'd toning do tolig do bandar om hilo'd wawayaan do walai diyolo'. Boros ka no diyolo' do mogiboro-boros, ‘Kainou mongoi pokinongou ondung nunu ka do boros do Tuhan do tadau'd baino',’ ka.


text:
Om gumurumung nopondo i tulun ku do mongoi pokinongou do poboroson nu, nga' a' i mando diyolo' wonsoyon i ponuhuan nu diyolo' do momonsoi. Osianan i' o koboro-boroso' diyolo' nga' ginawo nopo diyolo' om poimponu' nod korohian do mogihum do kountungan.


text:
Id diyolo' nopo om miagal ko no di modsisinding do minsinding do sinding do pasal do mogiuhang-uhang, om miagal di tulun dot oilo do mongombit do kecapi. Pokinongohon ngai' i' diyolo' i boros nu nga' aiso' i' tiso' piya dot umboyoon diyolo'ddi.


text:
Nga' soira' pondo dot angabayaan i pinoboros nu, om atantu' no dot angabayaan i' iri, om oilaan nogindo diyolo' do haro o nabi do nokoongoi dot id pogialatan diyolo',” ka dau.


text:
“Oi tulun, pasalaon ngai' no i raja' dot Israil. Om sunudan no iyolo' diti poboroson ku, iyoho' i Tuhan it Asawat Kopio, dot id diyolo', ‘Nobungou kou no, iyokoyu i gompomogompi' dot Israil! Tu' gompion i' dokoyu o tinan dokoyu nga' a' kou i' insan do momogompi' di dumba' dokoyu.


text:
Minginum kou id gatas di dumba' om manampakai kou do pakayan do hulu di dumba' do winonsoi, om mogkorot kou om mangakan kou di dumba' dit olomu'. Nga' a' kou i' insan do momogompi' di dumba' dokoyu.


text:
A' i' dokoyu ginompi' i dumba' dit ongoluhoi, om a' dokoyu nubatan i sumakit om a' dokoyu rinilitan i nosuhat, om a' dokoyu nongoi ihumo' i napalid om i natagak. Suwai ko' pinokorualan nogi' dokoyu iyolo'.


text:
Om kopogitongkiad-kiad nopoddi i dumba' om naakan do nintorusan, tu' aiso' no o gompomogompi' di dumba'.


text:
Om gowoi poddi om mininghombo i dumba' ku do hilo'd konuluhanan dit akawas. Om kotompias nopo iyolo' do pointongkop diti pomogunan, om aiso' i' o tiso' piya'd tulun do minongoi pogihum diyolo' ko' minumbal po do minongoi pogontong diyolo'.


text:
Iyo nopoddi om pokinongou kou no, iyokoyu i gompomogompi' do dumba', diti poboroson ku dot id dokoyu, iyoho' i Tuhan it Asawat Kopio.


text:
Monuhu' oku no dokoyu dot id suang do ngaran ku iyoho' i Kinorohingan do poimpasi, do mokinongou kopio kou doho'. Nongoi tabpaai di nintorusan i dumba' ku om pinatai om nakan diyolo' tu' aiso' i' o gompomogompi'. Om iri gompomogompi' di dumba' ku nga' a' i' minumbal do minongoi pogihum di dumba'. Diyolo' nod tinan o gompion diyolo' om a' i' momogompi' di dumba'.


text:
Poboroson ku dot id dokoyu do nosiliu oku nod pisangod dokoyu, iyoho' i Tuhan it Asawat Kopio. Ngoyon ku nondo i dumba' ku'ddi do mantad id dokoyu om a' ku no pologoson do sumiliu kou do gompomogompi' diyolo'; om iyokoyu nga' a' ku no pologoson do momogompi' do tinan dokoyu. Poiduwon ku noddi i dumba' ku do mantad id dokoyu om a' ku iyokoyu pologoson do mangakan di dumba'ddi,’ ” ka dau.


text:
Boros kad Tuhan, it Asawat Kopio, “Iyoho' nondo o mogihum di dumba' ku om iyoho' o momogompi' diyolo'.


text:
Do miagal di pomogompi' di gompomogompi'd dumba', di dumba' dau, om i pogigihum dau di dumba' dau di nokotompias gisom do notimung iddi kawagu dau iri.


text:
Posoliwanon ku nondo iyolo' do mantad id pogialatan do bansa' om pomogunan do suwai, om timungon ku nondo iyolo', om pogulion ku kawagu do hilo'd pomogunan diyolo'. Om woyoon ku nondo iyolo' do gumuli' do hilo'd konuluhanan om hilo'd kabawang-bawangan dot Israil, om paakan-akanon ku iyolo' dot id kobuturan dit aiso' o koligagaanan, om gompion ku iyolo'.


