# verses

text:
Om umboyoo' nod i Daud i pinonuhuan do Tuhan om pamanau no do tuminanud di pinosunud di Gad dot id dau.


text:
I Arauna nopoddi nga' poingimpa', om kokito no dau i raja' om i pagawai dau do tumakad do mongoi do hiri'd dau. Om otud no i Arauna dot id toguang di Raja' Daud,


text:
om ponguhot no i Arauna, “Nokuro tu' ruminikot do hiti o Tuan Raja'?” ka. Om boros ka di Daud do suminimbar, “Mongoi oku pomoli diti tiyonon nu do momogomos do gandum do maan do pawansayan do pananaraban do porsombahan dot id Tuhan, om otingkod indo iti toruol do nokoontok di rayat,” ka dau.


text:
Om boros ka di Arauna, “Onuo' nopoti, oi Tuan Raja', om patahakon nopo do maan do porsombahan o nunu nopo it osonong dot okito nu, hati ngai' i' iti sapi' do maan do porsombahan di sorobon. Om hati iti poku' om papan di pamagamasan do maan do pogudung,” ka.


text:
Om patahako' ngai' nopoddi di Arauna iri dot id raja'. Om boro-boros po kawagu i Arauna, “Om maha' daa om romiton do Tuhan i Kinorohingan nu, iti porsombahan nu oi Tuan Raja',” ka.


text:
Nga' boros ka di raja' do suminimbar, “Bayaran ku i'. Tu' mada' oku id papatahak do porsombahan dot id Tuhan i Kinorohingan ku, dot a' kapambayar do gatang. Bolion ngai' ku i' iti dot id diya',” ka dau. Om bolio' nod Daud i kinoiyonon do pamagamasan do gandum om iri ngai' i sapi', do gatang nopod toinsanan om limo nohopod o tusin do pirok.


text:
Om powonsoyo' no dau do hiri i pananaraban do porsombahan dot id Tuhan, om papatahak no iyau do porsombahan di sorobon om porsombahan do piombolutan. Om simbaro' no do Tuhan i sambayang di Daud, om kotingkod noddi i toruol do nokoontok di tulun dot Israil.


text:
Om molohing noddi kopio i Raja' Daud. Om mulong po do kumutan iyau do kumut dit angakapal nga' osogitan kasai' i' iyau.


text:
Om boros kaddi di pagawai dau, “Oi Tuan Raja', osonong nogi' do mogihum iyahai dot iso' o sumandak do sumugku' diya' om momogompi' diya'. Om modop indo iyau do hino'd toning nu om alasu' i' ot opurimanan do Tuan Raja',” ka diyolo'.


text:
Om tongkopo' noddi o pomogunan dot Israil do mogihum do sumandak dit olumis. Om kokito noddi diyolo' o sumandak dit olumis kopio do hilo'd Sunim dot i Abisag o ngaran. Om pootodo' no diyolo' i sumandak diri do hiri'd raja'. Om iyau noddi o madtamong om momogompi' di raja'. Nga' a' i' i raja' minomonsoi do miagal di wonsoyon do tulun di misasawo dot id sumandak diri.


text:
Om i Adonia noddi o tanak di Daud dit id dotuo tu' napatai no i Absalom. Tina' nopo di Adonia om i Hagit. Om i Adonia nopodti nga' oligkang kopio koulun. Om a' i' iyau di tapa' dau insan togodo' do kowonsoi piya iyau do sala'. Om orohian no kopio i Adonia do sumiliu'd raja' om posodia' noddi iyau do korita'-kuda' di don sumasangod, om soudor di kikuda', om limo nohopod o tulun di moyo-woyo' kasai' dau.


text:
Om ongoi noddi iyau boro-boros di Yoab om i Abiatar it Imam. (Ngaran nopo do tina' di Yoab om i Soruya.) Om kaakun goduwo nopo iyo Yoab di Abiatar do sumokodung di korohian di Adonia.


text:
Nga' i Sadok nopo it imam, om i Bonaya i tanak di Yoyada, om i Natan i Nabi, om i Simoi, om i Roi, om i madtatamong kasai' di Raja' Daud om a' i' suminokodung di Adonia.


text:
Insan tadau om papatahak no i Adonia do porsombahan di sumbolion do hilo'd kinoiyonon di roitan do Tontolob do Tulanut, it id toning di tudan do waig do roitan dot Inrogil. Porsombahan nopo do pinatahak di Adonia om dumba', om sapi' do tontoluhan om sapi' dit ongokoro' po dit ongolomu'. Nalap ngai' di Adonia i tangaanak di Raja' Daud do suwai om i pagawai di raja' di mantad hilo'd Yohuda do mongoi rapou di poginakanan do kapatahakan do porsombahan do sinumbali'ddi.


text:
Nga' a' i' di Adonia nalap i Suliman i tadi' dau, om i Natan i Nabi, om i Bonaya om i madtatamong kasai' di Raja' Daud.


text:
Om ongoi noddi i Natan solowot di Batsiba, i tina' di Suliman. Om boro-boros no do poingkaa, “Nokorongou ko no do minimpori-pori i Adonia, i tanak di Hagit do suminiliu'd raja'? Om inda' ka dot i Raja' Daud nopo om a' i' nokoilo do pasal diri.


text:
lomusan nu do mongoi solowot di Raja' Daud. Om poboroson no dot id dau o poingkaa, ‘Okon toi ko' nokosumpa' ko no dot id doho' dot i Suliman, i tanak ku'd kusai o sumiliu do raja' do sumowoli diya'? Nokuro tu' baino' nopoddi om i Adonia i' o suminiliu do raja'?’ kanto,” ka dau.


text:
Om boros ka kawagu di Natan, “Maso nu nopondo do moro-boros di Raja' Daud om sumuang oku nondo iyoho' do mongoi popogirot di boros nu,” ka dau.


text:
Om ongoi noddi i Batsiba solowot di raja' do hiri'd bilik dau. Om tontok nopoddi nga' molohing no kopio i raja', om momogompi' nopo dau nga' i Abisag, i sumandak do mantad hilo'd Sunim.


text:
Om kotuku' poddi i Batsiba dot id toguang di raja' do suminuwau dau, om uhoto' no iyau di raja', “Haro o pokionuon nu?” ka dau.


text:
Om boros ka di Batsiba do suminimbar, “Oi Tuan Raja', suminumpa' ko dot id doho' dot id suang do ngaran do Tuhan, i Kinorohingan nu dot i Suliman, i tanak ku'd kusai o sumiliu do raja' do sumowoli diya'.


text:
Nakapatahak no i Adonia do porsombahan do dumba' dot ogumu', om sapi' do tontoluhan om tangaanak do sapi' dit ongolomu'. Om nangaalap no dau dot id poginakanan diri i tangaanak do Raja' om i Abiatar it Imam, om i Yoab i boyoon do soudor do Raja'. Nga' a' i' dau nalap i Suliman.


text:
Oi Tuan Raja', songingandad ngai' no o tulun dot Israil do boros do mantad id Raja' ondung isai kopio o sumowoli diya' do sumiliu'd raja'.


text:
Ondung a' nu poboroson, om atantu' no dot apatai ko pondo, om iyoon oku pondo om i tanak ku do tulun dit araat,” ka dau.


text:
Om sunudai no i raja' do nokorikot i Natan, om suang noddi i Natan, om ongoi no iyau otud do hiri'd toguang di raja'.


text:
Om boros ka di Natan, “Oi Tuan Raja', nokoboros nu toi dot i Adonia o sumowoli diya' do sumiliu'd raja'?


text:
Tu' baino' no do pinapatahak iyau do dumba' dot ogumu', om sapi' do tontoluhan om tangaanak do sapi' dit ongolomu' do maan do porsombahan. Om nalap ngai' nopo dau i tangaanak di Raja', om i Yoab i boyoon do soudor do Raja' om i Abiatar it Imam nga' nalap nogi' dau. Om wagu po iyolo' kotimpuun do mangakan-ngakan do potorungak di Abiatar om mimboros dot opuhod dot, ‘Otogui po i Raja' Adonia!’ ka no.


text:
Nga' a' oku i' iyoho' nalap di Adonia. Om i Sadok it Imam, om i Bonaya, om i Suliman nga' a' i' dau nalap.


text:
Tuan Raja' toi o minonuhu' do momonsoi do miagal diri, om a' i' o Tuan Raja' pinopoilo di pagawai nu ondung isai kopio o sumowoli do Tuan Raja',” ka dau.


text:
Om boros ka di Raja' Daud, “Lohowo' i Batsiba,” ka. Om rikot no i Batsiba do minongoi timbaba' di raja'.


text:
Om boros kaddi di raja' dot id dau, “Otopot nopo kopio om nakabatos ku no diya' dot id suang do ngaran do Tuhan, i Kinorohingan dot Israil, dot i Suliman, i tanak nu'd kusai o sumowoli doho' do sumiliu'd raja'. Om baino' no do mamatos oku dot id diya' dot id suang do ngaran do Tuhan di poimpasi, i pinopoidu' doho' do mantad id koinsanai do kosusaan ku, om tadau nod baino' do bayaanon ku i batos ku dot id diya'ddi,” ka dau.


text:
boro-boros no i raja' dot id diyolo', “Ngoyo' ngai' dokoyu lohowo' i pagawai ku om moyo' kou no diyolo' do mongoi pasakai di Suliman, i tanak ku, di kaladai ku om pootodon no iyau do hilo'd tudan do waig di hilo'd Gihon.


text:
Om hilo' no iyau do silihon diyo Sadok di Natan do raja' dot Israil. Om pounion nogindo dokoyu o torumpit om poboroson dot opuhod o poingkaa, ‘Otogui po i Raja' Suliman,’ ka.


text:
Om woyoon nogindo iyau do gumuli' do hiti do mongoi irikau di tirikohonon ku di don raja', tu' iyau no o pilion ku do raja' do sumowoli doho' do momorinta' dot Israil om Yohuda,” ka dau.


text:
Om boros ka di Bonaya, “Owonsoi i' o miagal diri, oi Tuan Raja'. Maha' daa om pogiroton do Tuhan, i Kinorohingan nu, i boros nu'ddi.


text:
Om poingkuro nopo o Tuhan do minomoyo' diya', om iyo no iyau'ddi do momoyo' di Suliman. Om maha' daa om pomogoton do Tuhan o pomorintaan di Suliman do mantad ko' i pomorintaan nu,” ka dau.


text:
Om pasakayo' noddi di Sadok, om i Natan, om i Bonaya, om i madtatamong di raja', i Suliman dot id kaladai di raja'. Om woyoo' no diyolo' iyau do kuminaa do hilo'd tudan do waig di hilo'd Gihon.


text:
Om ngoyo' noddi di Sadok i pinoiyanan di tumau do saitun di nigitan dau do mantad hiri'd Kiim do Tuhan. Om potuntugo' noddi dau dot id di Suliman do tanda' do momili' dau. Om pounio' noddi i torumpit om oinsanan nopo i tulun do hiri do minomoros dot opuhod do poingkaa, “Otogui po i Raja' Suliman,” ka.


text:
Om woyo' ngai' nopo iyolo' do guminuli', do mikuwo'd sampangkis-pangkis om popinguni do suling, gisom do miagal po dot oguyu' o tana' do gama' do kohiyoo'.


text:
Om kotitingkod di Adonia om i tulun do nalap dau do mangakan-ngakan, do tontok di norongou diyolo' it ohiyo'ddi. Tontok di norongou di Yoab i tuni do torumpit, om ponguhot no iyau. “Nokuro kopio'lo' tu' ohiyo kopio o hilo'd bandar?” ka dau.


text:
Om a' po di Yoab nopupusan o boros dau om korikot no i Yonatan, i tanak di Abiatar it Imam. Om boros ka di Adonia, “Suang, atantu' no do poromut ko do habar dot osonong tu' osonong ko i' koulun,” ka dau.


text:
“Mokiampun oku no, tu' a' i' miagal diri,” ka di Yonatan do suminimbar. “Nopili' no di Raja' Daud i Suliman do sumiliu'd raja'.


text:
Nosuhu' no i Sadok, om i Natan om i Bonaya om i madtatamong kasai' di raja' do momoyo' di Suliman; om nakasakai no diyolo' iyau di kaladai di raja'.


text:
Om nopili' no diyo Sadok di Natan iyau di hilo'd tudan do waig do Gihon. Om suang noddi iyolo' di bandar mikuwo'd sampangkis-pangkis dot atataadan. Ohiyo po tomod i tulun do hilo'd bandar. Om iri no it ohiyo di norongou dokoyu di tiinu'ddi.


text:
Om iri ngai' piya pagawai do pomorinta' nga' nongkoongoi no kosolowot di Raja' Daud. Boros ka diyolo', ‘Maha' daa om pobontugon do Kinorohingan nu i Suliman, do mantad ko' i kobontugo' nu; om maha' daa om poimogot o pomorintaan di Suliman ko' i pomorintaan nu,’ ka no. Om otud noddi i Raja' Daud do tuminuku' dot id Kinorohingan do hiri'd toodopon dau,


text:
mikuwo'd suminambayang do poingkaa, ‘Royohon no o Tuhan, i Kinorohingan di tukuon do tulun dot Israil. Tu' tadau nod baino' do nopili' nu o songulun di sinakagon ku do sumiliu'd raja' do sumowoli doho'. Om pinologos oku po diya' do poimpasi gisom do nokokito oku dau!’ ka dau,” ka di Yonatan.


text:
Om ongooris tomod diri i tulun di nalap di Adonia. Om ingkakat ngai' nopo iyolo' om pamanau no; om sompori-pori nopoddi iyolo' do minamanau do minuli'.


text:
Om moddosi tomod diri i Adonia di Suliman gisom do minongoi iyau kabai di sinangau-sangau di pananaraban do porsombahan do hiri'd Kiim do Tuhan.


text:
Om haro'ddi o tulun do minongoi pomisunud di Raja' Suliman do moddosi tomod i Adonia dau gisom do minongoi iyau kabai di sinangau-sangau di pananaraban do porsombahan. Om minomoros iyau do, “Pokionuon ku do sumumpa' po i Raja' Suliman dot id doho', dot a' oku dau patayon,” ka.


text:
Om boros kad i Suliman, “Ondung osonong o kowoyo-woyoon dau om a' i' kopio iyau ohukuman, nga' ondung araat o wonsoyon dau om atantu' no dot apatai iyau,” ka dau.


text:
Om ponuhu' noddi i Raja' Suliman do tulun do mongoi polintuhun di Adonia do mantad hiri'd pananaraban do porsombahan. Om ongoi noddi i Adonia solowot di raja' mikuwo'd minotud do hiri'd toguang dau. Om boros kaddi di raja', “Koino-ino ko nod muli'!” ka.


text:
Tontok dit oruhai no do matai i Daud om lohowo' no dau i Suliman, i tanak dau. Om sunudai no dau iyau di pobilinon dau dit id tohuri no kopio. Boros kad Daud,


text:
Wonsoyon no o ponuhuan do Tuhan, i Kinorohingan nu dot id diya'. Om umboyoon ngai' no it oturan om ponuhuan dau di songintulis do hiri'd Tourat di Musa, om koundar ko i' do honggo nopo o ngoyon nu om nunu nopo o wonsoyon nu.


text:
Mumboyo' ko nopod Tuhan, om bayaanon indo dau i batos dau do sinakagon ku o momorinta' dot Israil, ondung tumorodok no iyolo' do mumboyo' ngai' di ponuhuan dau do mikuwo'd aayi-ayi' o ginawo om pomusarahan diyolo'.


text:
Iso' po kawagu! Atantu' no dot osorou nu i' i winonsoi di Yoab dot id doho' tu' pinatai dau i duwo o boyoon do soudor dot Israil, i Abnor i tanak di Nor, om i Amasa i tanak di Yitir. Pinatai dau iyolo' do tontok dit a' misangod do ponuli' dau diyolo' di minamatai iyolo' do tontok do mogisasangod. Iyau i' o minamatai di tulun dit aiso' o sala', nga' iyoho' iddi o noulian do monongkoilo di winonsoi dau, om gisom do noinggorit oku.


text:
Om oilaan nu i' it apatut nu'd wonsoyon, oi tanak ku: kada' no kopio iyau pologoso' dot osonong o kapatai-patayo'.


text:
Nga' kumosonong no dot id tangaanak di Barsilai di tongokusai, i mantad hilo'd Giliad. Om tulungon no iyolo' tu' osonong i' iyolo' dot id doho' do tontok di minogidu' oku do mantad id di Absalom, i tobpinai nu.


text:
I Simoi no i tanak di Gira, i mantad hilo'd bandar do Bahurim it id watas do Binyamin, om hati po o pobilinon ku diya'. Tontok di pakayaan ku do hilo'd Mahanaim, om minomolupu' tomod i Simoi doho'. Nga' tontok di nosolowot ku iyau do hilo'd Bawang do Yordan, om sumpa' oku no dot id dau dot id suang do ngaran do Tuhan, dot a' ku iyau patayon.


text:
Nga' iti no o pobilinon ku diya': kada' iyau pologoso' do koidu' do mantad id hukuman. Oilaan ku id koilo ko do momusorou; om ihumon no kopio o ralan do momohukum dau do kapatayon,” ka dau.


text:
Nosiliu iyau do raja' dot Israil do solinaid dot apat nohopod o toun: turu' o toun dau do poundorong do hilo'd Hibron om tolu nohopod om tolu o toun dau do hilo'd Yorusalim.


text:
Om kosiliu noddi i Suliman do raja' do suminowoli di Daud, i tapa' dau. Om ogirot tomod diri i pomorintaan di Raja' Suliman.


text:
Insan tadau om ongoi no i Adonia do hiri'd di Batsiba. Om uhoto' no di Batsiba i Adonia, “Osonong i' o kaangai-angayan nu'd hiti?” ka dau. “Osonong i'” ka dau do suminimbar.


text:
Om boros ka dau kawagu, “Haro daa o pokionuon ku diya', oi inan,” ka. “Nunu?” ka di Batsiba do minonguhot.


text:
Boros ka di Adonia do suminimbar, “Oilaan nu i' dot iyoho' daa it apatut do sumiliu'd raja', om soro-sorohon ngai' no daa di tulun dot Israil o miagal diri. Nga' iri iddi tadi' ku o nosiliu'd raja'; tu' iyo noddi o kinorohian do Tuhan.


text:
“Nunu daa o pokionuon nu?” ka di Batsiba do minonguhot. Om boros ka di Adonia, “Ngoyon daa doho' pokionuo' di Raja' Suliman om pabanaron oku i' dau do mangawin di Abisag, i sumandak do mantad hilo'd Sunim diri; oilaan ku i' do patahakon id Suliman o pokionuon nu,” ka dau.


text:
Om ongoi noddi i Batsiba solowot di raja' do mongoi poporomut di boros di Adonia. Om ingkakat no i raja' do suminuwau di tina' dau om tuku' no do minomusou dau, om ongoi nogi' irikau kawagu do hiri'd tirikohonon di don raja'. Om ponuhu' nogi' iyau do tulun do pinoposodia' do tirikohonon do hiri'd dawananan dau do poirikahanan di tina' dau.


text:
Om boro-boros noddi i Batsiba. “Haro daa ot okooro' do pokionuon ku diya'; om maha' daa om patahakon nu,” ka dau. “Nunu'ri, oi ina'? Patahakon ku i',” ka dau.


text:
“Nokuro tu' iri o pokionuon nu doho', oi ina'? Miagal nopo do pokionuon i Abisag om patahakon ku dau iti tirikohonon ku do momorinta'. Okon toi ko' id dotuo iyau ko' iyoho'. Om kawagu po nga' sumokodung dau i Abiatar it Imam om i Yoab!” ka dau.


text:
Om koboros po di Suliman o miagal diri om sumpa' no iyau dot id suang do ngaran do Tuhan. Boros ka dau, “Patayon oku nopod Kinorohingan ondung a' ku no hukuman do kapatayon i Adonia dot i pinokianu dau do miagal diri o kapamatayan.


text:
Nokogirot nod Tuhan o koiyonon ku do momorinta' do hiti'd tirikohonon di Daud i tapa' ku. Om nabayaan nod Tuhan i batos dau, tu' nakatahak no dau iti pomorintaan dot id doho' om id sinakagon ku. Om sumumpa' oku no dot id suang do ngaran do Tuhan i poimpasi, do tadau nod baino' do matai i Adonia!” ka dau.


text:
Om boros kaddi di Raja' Suliman dot id di Abiatar it Imam, “Ongoi no do hilo'd Anatot, i kampung nu. Otopot nopo kopio om patayon ko i' daa, nga' a' ku i' iya' patayon do baino', tu' tontok di moyo-woyo' ko po di tapa' ku om tuminonggoi ko i' dau dot id koinsanai di koinggoritan dau. Om iya' nogi' i minomogompi' di Kaban do Tumpongo'd Tuhan,” ka dau.


text:
Om potingkodo' noddi di Suliman i Abiatar di karaja' dau dot imam. Om iri no i winonsoi di Suliman o minamayaan di nokoboros do Tuhan di hilo' pod Silo do pasal di Ili it Imam om i sinakagon dau.


text:
Om korongou ngai' no di Yoab i nongosiliu'ddi. Om moddosi tomod diri iyau tu' suminokodung i' iyau di Adonia, mulong po dot a' i' daa iyau suminokodung di Absalom di gulu po. Om poggidu' no iyau do kuminaa do hiri'd Kiim do Tuhan om ongoi no iyau kabai di sinangau-sangau di pananaraban do porsombahan.


text:
Om kosunud noddi i habar dot id di Raja' Suliman, do nokoongoi no i Yoab do hiri'd Kiim do Tuhan om hiri no iyau'd pananaraban do porsombahan. Om ponuhu' no i Raja' Suliman do tulun do mongoi poromut do boros dot id di Yoab, do monguhot dau ondung nokuro tu' minongoi iyau do hiri'd pananaraban do porsombahan. Om simbar no i Yoab do minogidu' iyau om ruminikot iyau dot id Tuhan, tu' moddosi iyau di Suliman. Om suhuo' noddi di Raja' Suliman i Bonaya do mongoi pamatai di Yoab.


text:
Om ongoi noddi i Bonaya do hiri'd Kiim do Tuhan om boro-boros no di Yoab, “Suhuon ko di raja' do sumoliwan do mantad hino!” ka dau. “A, hiti oku nod matai,” ka dau. Om guli' no i Bonaya do minongoi posunud diri dot id raja'.


text:
Om soira' di norongou di raja' o miagal diri om pomoros no iyau do, “Ngoyo' nopo wonsoyo' o miagal di nokoboros dau. Patayon nopo iyau om lobongon no, om a' oku i' om a' ngai' i sinakagon do tapa' ku kokuro-kuro di pinamatayan di Yoab do tulun dit aiso' o sala'.


text:
Om hukuman nondo iyau do Tuhan tu' minamatai i' iyau, om a' i' nokoilo-ilo i tapa' ku. Pinatai di Yoab o duwo tulun dit aiso' o sala', i Abnor i boyoon do soudor dot Israil om i Amasa i boyoon do soudor do Yohuda, om osonong nogi' daa iyolo' ko' i Yoab, nga' pinatai i' di Yoab iyolo'.


text:
Om i Yoab nondo om i sinakagon dau o mamabo di hukuman do kinapatayan di duwo o boyoon do soudor diri, do gisom dot alaid. Nga' oinsanan nopondo o sinakagon di tapa' ku dit osiliu do raja' dot abarakatan kasai'd Tuhan --- om koundar kasai' iyolo',” ka di Raja' Suliman.


text:
Om ongoi noddi i Bonaya do hiri'd Kiim do Tuhan, om patayo' no dau i Yoab do hiri. Om lobongo' noddi i Yoab do hiri'd walai dau di hiri'd soliwan di bandar.


text:
Om siliho' noddi di raja' i Bonaya do boyoon di soudor dot ongkirapo-rapo do suminowoli di Yoab, om i Sadok diri o siniliu dot imam do suminowoli di Abiatar.


text:
Om lohowo' noddi di raja' i Simoi om boro-boros no dau, “Momonsoi nod walai nu do hiti'd Yorusalim. Om mundorong nod hiri om kada' no soliwan diti bandar.


text:
Nga' ondung sumoliwan ko om katalib ko no di luyu' do Bawang do Kidron, om patayon ko no; om iya' no o nakasala',” ka dau.


text:
“Oo, oi Tuan Raja'. Tonudon ku i' o boros nu, oi Raja',” ka dau. Om hilo-hilo' noddid Yorusalim i Simoi do poundorong


text:
do solinaid do tolu o toun. Nga' poggidu' noddi o duwo di turipon di Simoi do hilo'd Gat, do minongoi do hilo'd di Raja' Akis, i tanak di Maaka. Om soira' di noilaan di Simoi o hal diri,


text:
om pakalai no dau i kaladai dau om ongoi no do hilo'd di Raja' Akis, i hilo'd Gat do mongoi pogihum di turipon dau. Om kosolowot noddi dau iyolo', om angatai no dau iyolo' do minuli'.


text:
om ponuhu' no iyau do mongoi pomolohou dau, om boro-boros no do poingkaa, “Nosuhu' ku no iya' do mamatos dot id suang do ngaran do Tuhan dot a' ko tumongkiad do Yorusalim. Om nokoinsan mantad ku no iya' do soira' nopo do sumoliwan ko do mantad id Yorusalim, om matai ko no. Om iya' nga' nakapamatos nogi' om nakaakun do tumanud di boros ku, ko i?


text:
nga' iyoho' nopo om barakatan i' om pomorintaan do tapa' ku nga' kogirot i' do gisom dot alaid,” ka dau.


text:
Om koboros po dau o miagal diri om suhuo' no di raja' i Bonaya, om ngoyo' no di Bonaya patayo' i Simoi. Om i Suliman noddi o kikuasa' dot id koinsanai di nunu nopo do hiri'd pomorintaan dau.


text:
Om ponokiambalut noddi i Suliman di raja' do Masir. Ralan nopo dau do minonokiambalut nga' kinawin dau i tanak do tondu' do raja'ddi. Om angatai no dau i tondu' do minongoi iyon do hiri'd Bandar di Daud do daamot po do mamaal di walai'd raja' om i Walai'd Sasambayangan dot Agayo, om i tolig di pointutuk do Yorusalim.


text:
Aiso' po o Walai'd Sasambayangan dot Agayo do don Tuhan, om maso poddi di tulun do papatahak do porsombahan di sumbolion dot id piro-piro o pananaraban do porsombahan.


text:
Osianan i' i Suliman do Tuhan om mumboyo' iyau di pinotuduk di tapa' dau. Nga' iyau nga' maso po do monumbali' om papatahak di tayam-tayam dot id piro-piro o pananaraban do porsombahan.


text:
Pananaraban nopo do porsombahan dit abantug kopio nga' i hilo'd Gibion. Om asaru' i' i Suliman do mongoi papatahak do porsombahan do sumbolion do hilo'. Insan tadau, om ongoi no kawagu iyau do hilo' do miagal di koubasanan.


text:
Om totuong noddi om intalang no o Tuhan dot id dau dot id suang do nipi dau, om minonguhot do poingkaa, “Nunu o korohian nu do patahakon ku diya'?” ka dau.


text:
Om boros ka di Suliman do suminimbar, “Oi Tuhan, nokointalang nu no dot osianan kopio ko di Daud, i tapa' ku, i susuhuon nu'ddi. Tu' iyau nopo om osonong om otulid o ginawo om otorodok dot id diya'. Om pinointalangan nu iyau do kosianan nu dot id dau. Om atalang no kopio iri tu' nonuan nu iyau do tanak do kusai i momorinta' noddi do baino' do suminowoli dau.


text:
Oi Tuhan, i Kinorohingan ku, iya' no i minomili' doho' do sumiliu do raja' do suminowoli di tapa' ku, mulong po dot omulok oku po, om a' oku koilo do kowoyo-woyoon do momorinta'.


text:
Om id tanga-tanga' oku do bansa' di nopili' nu do sumiliu do tulun nu. Iyolo' nopo om bansa' dit asapou kopio, tu' a' no ointob-intob o kogumuo'.


text:
Iyo nopoddi, oi Tuhan, om onuwai oku no do toilaan do momorinta' do tulun nu'dti do mikuwo'd otulid o pomorinta' om koilo oku id mongintutun dit osonong om it araat. Tu' ondung amu', nga' poingkuro oku po do momorinta' diti tulun nu do miagal diti kogumu'?” ka dau.


text:
Om boro-boros noddi o Tuhan dot id dau, “Iyo nopoddi tu' minokianu ko do toilaan do momorinta' dot otulid o pomomorinta', om okon ko' tumur dot anaru ko' kakayaan do maan nu'd diya', ko' kapatayon po di pisangod nu o pinokianu nu,


text:
om simbaron ku i' i pinokianu nu. Om silihon ku nondo iya' do tulun dit opintar kopio om kitoilaan kopio ko' mantad do koinsanai'd tulun di nokoumbal do poimpasi om i tulun di sumusuhut do miyon do hiti'd pomogunan diti.


text:
Om iri piya it a' nu pinokianu nga' patahakon ku i' diya': solinaid nu nopo do poimpasi om kaya' ko nondo om suahon kopio ko ko' mantad do koinsanai'd raja' do hinonggo-honggo nopo.


text:
Om ondung iyo ko di Daud i tapa' nu'ddi, tu' minumboyo' om tuminanud dit oturan ku, om onuan ku indo iya' do tumur dot anaru,” ka.


text:
Om koposik poddi i Suliman, om koilaai no dau do minoro-boros o Kinorohingan dot id dau dot id suang do nipi. Om ongoi noddi iyau do hilo'd Yorusalim om ingkakat no do hiri'd dotimbabaan di Kaban do Tumpongo'd Tuhan om papatahak no iyau do porsombahan di sorobon om porsombahan di piombolutan. Om papaharo nogiddi iyau do poginakanan do pagalapan do koinsanai di pagawai dau.


text:
Om boros ka di tiso' diyolo', “Oi Tuan Raja', iyahai nopodti om iso- iso' o walai, om aiso' i' o tulun do suwai do poinsugku' dahai, om kosusu oku no dot iso' o tanak do kusai di guulu. Om duwo no tadau do mantad diri om kosusu no iti tondu' diti; om kusai i' o tanak dau.


text:
Insan totuong, tontok di maso dahai do koodop om koonsitai nodti tondu' i tanak dau, om kapatai no i tanak; nga' a' i' daa dau tinomod.


text:
Om pitangatuong noddi di maso ku iyoho' do koodop om koposik no iti tondu'dti om ngoyo' no dau i tanak ku do hiri'd poirumak ku. Om ngoyo' no dau hirio'd toodopon dau i tanak ku. Om iri no tanak di napatai om nongoi dau hirio'd toodopon ku.


text:
Om kosuabon noddi, di noposik oku om poposusu oku daa'ddi di tanak ku, om kokito ku no do napatai no i tanak. Nga' kosonsod ku noddi kopio om okon i' ko' i doho' di tanak diri,” ka.


text:
Nga' boros ka di tondu' di tiso', “Goudut! Iri nopo tanak di poimpasi'ddi om doho' i', om iri no napatai o diya',” ka. Om boros ka di tondu' di koiso' do suminimbar, “Okon! Iri nopo tanak di napatai om diya' i', om i poimpasi o doho'!” ka dau. Om iyo noddi iyolo' do minisongkiwal do hiri'd toguang di raja'.


text:
Om boros kaddi di Raja' Suliman, “Sopiakun-akun kou nopo dot i poimpasi o tanak dokoyu, om okon ko' i napatai,” ka dau.


text:
Om boros kaddi kawagu di raja', “Pipapason nogi' i tanak di poimpasi'ddi om onuan i' ilo tongoondu' do sopisampapasan,” ka dau.


text:
Om korongou noddi di tondu', i tina' kopio di tanak i boros do miagal diri, om boro-boros no iyau, “Oi Tuan Raja', kada' nogi' kopio patayo' i tanak diri. Patahakon nopo iri dot id dilo',” ka. Minomoros iyau do miagal diri tu' osianan no kopio iyau di tanak dau. Nga' boros kaddi di tondu' di tiso', “A, pipapason nopo. Baya' nopo dot aiso' o kaanu dahai'ddi,” ka.


text:
Om boros kaddi di Suliman, “A' piya patayon i tanak. Patahakon dilo tondu' di koiso' i tanak --- ilo' no o tina' kopio dau,” ka.


text:
Om soira' di norongou di tulun dot Israil i pinomutus di Suliman do hal diri om oinsanan nopo iyolo' dot oimayaan mikuwo'd opusou kopio di Suliman. Tu' atalang no kopio do nonuan iyau'd Kinorohingan do toilaan do manalasai do hal dot otulid o pomumutus.


text:
Om iti ngai' no i pagawai dit angasawat o pangkat do pinili' di Suliman: Imam: i Sadok; i Asaria i tanak di Sadok; om i Abiatar Gomponulis do hiri'd walai'd raja': i Ilihorip om i Ahia, i tangaanak di Sisia Gomponulis do pomorinta': i Yosapat, i tanak di Ahilud Boyoon do Soudor: i Bonaya i tanak di Yoyada Boyoon do koinsanai di gobunor do watas: i Asaria i tanak di Natan Ponosihat do Raja': i Sabud it Imam, i tanak di Natan Boyoon do koinsanai di susuhuon do hiri'd walai di raja': i Ahisar Boyoon do tulun di sinansagan do kumaraja': i Adoniram i tanak di Abda


text:
Minomili' i Suliman do hopod om duwo o gobunor do pointongkop do pomogunan dot Israil. Karaja' nopo diyolo' om monimung do kaakan-akanan do mantad hiri'd watas diyolo' do patahakon di raja' om koinsanai di poingiyon do hiri'd walai di raja'. Om mogisowoli-woli nopo i piro-piro o gobunor dot onuan do karaja'ddi do solinaid do sombulan do pointikid-tikid do toun.


text:
Om iri nopo hopod om duwo o gobunor diri nga' haro i' o boyoon. Iti ngai' no o ngaran di gobunor om i ngaran do watas diyolo': I Bonhur: watas do konulu-nuluan dot Ipraim I Bin-Dikir: bandar do Makas, Saalbim, Bait-Simis, Ilon, om Bait-Hanan I Bin-Hisid: bandar dot Arubot, Soko, om koinsanai di watas do Hipir I Bin-Abinadab, i sawo di Tapat, i tanak di Suliman do tondu': koinsanai do watas do Dor I Baana i tanak di Ahilud: bandar do Taanak, Mogido, om koinsanai di kinoiyonon dot id somok do Bait-Sian, om id toning do bandar do Sartan i ponong id salatan do bandar do Yisriil gisom do hilo'd bandar do Abil-Mihola, om Yokmiam I Bin-Gibir: bandar do Ramot di hilo'd Giliad, om kawalayan do hilo'd Giliad, i nasanganu di sompiiyon di Yair, i sinakagon di Manasi, om i watas dot Argob do hilo'd Basan, i kibandar dot angagayo dot onom nohopod o kogumuo', om ongkitolig om ongkisalampad do tambaga' i wawayaan dot agayo I Ahinadab i tanak di Ido: watas do Mahanaim I Ahimaas, i sawo di Basmat, i tanak di Suliman do tondu': watas do Naptali I Baana i tanak di Husai: watas dot Asir, om bandar dot Alot I Yosapat i tanak di Parua: watas dot Isakar I Simoi i tanak di Ila: watas do Binyamin I Gibir i tanak di Uri: watas do Giliad, i porintaon di Sihon i raja' dot Amori om i Og i raja' do Basan di gulu po.


text:
Kogumuo' nopod tulun do Yohuda om Israil nga' miagal po di pasir do hilo'd tisan do rahat. Osimbayan tomod o koposi-posion diyolo' om osima' do takanon om tinumon.


text:
Oinsanan nopo i bansa'd tulun do mantad pod hiri'd Bawang dot Iprat om korikot do hilo'd Pilistin om i piwolitan do Masir dot id suang ngai' do pomorintaan di Suliman. Id suang ngai' nopo do pomorintaan di Suliman om mambayar kasai' id sukai i piro-piro o bansa'ddi do solinaid di Suliman do poimpasi.


text:
Kaakan-akanan nopo dot onuon di Suliman do monikid tadau nga' limo noribu lito do tapung do torigu dit angatandai, om hopod noribu lito do tapung do torigu dit angasalau,


text:
om hopod o tinan do sapi' di poingkandang, om duwo nohopod o sapi' di songidu-idu', om hatus o tinan do dumba'. Om suwai no ko' iri om mokianu po iyau do tambang, om paus, om tambang do tontoluhan, om tombolog.


text:
Koinsanai di tana' do ponong id kotonobon do mantad id Bawang dot Iprat, do mantad hilo'd Tipsa, i hilo'd Iprat om gisom do ponong hilo'd kotonobon, i hilo'd bandar do Gasa, nga' id suang ngai' i' do pomorintaan di Suliman. Oinsanan nopo i raja' di ponong id kotonobon do mantad id Iprat dot id suang do pomorintaan dau, om oinsanan i pomogunan do hiri'd posorili' do mulud dau.


text:
Solinaid di poimpasi i Suliman om ongosimbayan ngai' nopo i tulun do pointongkop do Yohuda om Israil, aiso' no o koligagaanan diyolo', om haro ngai' nopo o kabun dot anggur om kabun dot ara do pointikid-tikid do sompiiyon.


text:
Kisoudor i Suliman dit ongkikuda' do hopod om duwo noribu, om apat nohopod noribu o kogumuon do kandang do kuda' do pakandangan do kuda' di pamagayat do korita'-kuda' dau.


text:
Om mogisowoli-woli nopo i gobunor, do sorombulan-bulan do papatahak do kaakan-akanan di Raja' Suliman om koinsanai di tulun di makan do hiri'd walai di raja', gisom do haro ngai' nopo diyolo'.


text:
Om patahak ngai' nopo i gobunor di diyolo' dot apatut do patahakon, do barli om sakot do paakan do koinsanai di kuda' di Suliman, i kuda' di sakayon om i kuda' di pamagayat do korita'. Om popiotodon i taakanon di tayam-tayam do hiri'd kandang do kuda' do songkuro nopo i pokionuon.


text:
Nonuan do Kinorohingan i Suliman do kopintaran, om toilaan dit aralom kopio ko' i toilaan do tulun do suwai, om pomusorou dit atarom kopio.


text:
Hilo' nopod pomogunan do ponong id koulayon om hilo'd pomogunan do Masir om aiso' no o koiyo dau kapandai.


text:
Iyau no ot apandai kopio ko' mantad do koinsanai'd tulun! Apandai po ko' i Itan i tulun dot Israhi, om apandai ko' i Himan om i Kalkol om i Darda, i tangaanak di Mahol. Abantug tomod o ngaran di Suliman do honggo nopo om pointongkop di pomogunan di hiri'd posorili' di pomorintaan dau.


text:
Milo i' iyau do mimboros do pasal do kokoyuan om i tanom-tanom --- mantad di kayu sedar do hilo'd Libanon om iri piya i rongilut do hisop di songinsuni do hiri'd tolig di watu do winonsoi --- om mimboros nogi' iyau do pasal do nintorusan di sontulud-tulud om i sangkamang-kamang om sada'.


text:
Oinsanan nopo o raja' do pointongkop do pomogunan do nokorongou do kapandayo' di Suliman gisom do minonuhu' iyolo' do tulun do mongoi pokinongou dau.


text:
I Hiram nopo, i raja' do Tirus, om tambalut i' di Raja' Daud. Om soira'ddi nokorongou i Hiram dot i Suliman o nosiliu do raja' do suminowoli di Daud, i tapa' dau, om ponuhu' no iyau do tulun do minongoi do hiri'd di Suliman.


text:
“Oi Raja' Hiram. Atantu' no do koilo ko i' dot i Daud nopo, i tapa' ku, om mongoi nopo sangod do sumaap di pisangod dot id pomogunan di posorili' dau. Om iri noddi ot a' di tapa' ku kinomilaan do minomonsoi di walai dot iyonon do sumambayang dot id Tuhan, i Kinorohingan dau, do solinaid dit a' po iyau'd Tuhan noonuan do kamanangan do sumangod do koinsanai di pisangod dau.


text:
Nga' baino' nopoddi om noonuan noddi do Tuhan, i Kinorohingan ku, do kosimbayanan o pointongkop diti pomorintaan ku. Om aiso' no o sumangod doho' om aiso' o ligogon do ngoyon songodo' do pisangod.


text:
Nakabatos no o Tuhan dot id di Daud, i tapa' ku do poingkaa, ‘Iri nopondo tanak nu do silihon ku'd raja' do sumowoli diya' om mamaal nondo do walai dot iyonon do sumambayang dot id doho',’ ka. Iyo nopoddi, oi Raja' Hiram, om nokopomusorou oku no kopio dot iyoho' no, i Suliman, o mamaal di Walai'd Sasambayangan diri.


text:
Om oilaan nu i' dot aiso' i' o tulun ku dit ongoilo do managad do kayu do miagal di tulun nu tu' ongoilo. Iyo nopoddi, om pokionuon ku daa do monuhu' ko di tulun nu do mongoi panagad do kayu sedar do hilo'd Libanon do patahakon doho'. Om suhuon ku indo i tulun ku do mongoi uhup diyolo', om piro nopo o gadsi' do pokionuon nu do pamagadsi' di tulun nu nga' bayaran ku i',” ka dau.


text:
Om asanangan tomod diri i Hiram do nokorongou do habar diri. Boros ka dau, “Royohon no Tuhan do baino' tu' nonuan dau i Daud do tanak dit opintar kopio do suminiliu do raja' do bansa' dit agayo'ddi,” ka dau.


text:
Om pobilino' noddi di Hiram iti tisimbar dau di Suliman do poingkaa, “Nokoromut no dot id doho' i boros nu'ddi om i pokionuon nu, om ookunan ku i' iri. Om posodiawon ku indo i kayu sedar do Libanon om i kayu sedar di koubasanan do tumanud di pinokianu nu.


text:
Om poruhukon indo di tulun ku i kayu'ddi do mantad hilo'd Libanon om pokoyoon do hilo'd rahat. Om hilo' nopondo om kagasan nondo diyolo' i kayu do wonsoyon do miagal do gakit om milo id rulunon do sumusui di tisan do rahat do kumaa do hiri'd kinoiyonon di tontuon nu. Om korikot pondo iri do hiri om uriason nogindo i kayu om patahakon nogindo di tulun nu. Om iri nondo i tulun nu o monongkoilo'ddi. Om pokionuon ku no iyoho', om poposodia' ko do kaakan- akanan di tulun ku'ddi,” ka dau.


text:
Om onuwai noddi di Hiram i Suliman do koinsanai di kayu sedar do Libanon om kayu sedar di koubasanan do tumanud di kogumuo' di pinokianu dau.


text:
Om paakan ngai' no di tulun di Hiram diri, om patahak kasai' nopo i Suliman dot id di Hiram do duwo juta kilogram do gandum om apat nahatus noribu o lito do tumau'd saitun dit aiso' o rolot do pointikid do toun.


text:
Om binayaan id Tuhan i batos dau tu' nonuan i' dau do toilaan i Suliman. Om i Hiram nopo di Suliman diri nga' miulud tomod om minomonsoi iyolo' do taru'.


text:
Om sinuhu' di Raja' Suliman o 30,000 o tongokusai do mantad id pointongkop dot Israil do momonsoi di karaja' di posonsogon,


text:
om pinili' dau i Adoniram do boyoon diyolo'. Om binahagi' di Suliman iyolo' do tolu o bohogian, do sorohopod-hopod noribu tulun dot iso' o bohogian. Om mogisowoli-woli nopo i tolu bohogian diri do mundorong do sombulan o koloido' do hilo'd Libanon om duwo nondo tulan do hiri'd walai diyolo'.


text:
Om minonuhu' nogi' i Suliman do 80,000 o tulun do mamabak di watu di hiri'd nuluhon om 70,000 o tulun do mongoi pamabo di watu,


text:
Om sinuhu' iyolo' di Raja' Suliman do manganu di watu dot angagayo om it ongosonong do maan do poimpahan di Walai'd Sasambayangan dot Agayo.


text:
Om iyo noddi i tulun do kuminaraja' dot id di Suliman, om i tulun di Hiram om i tulun do mantad hilo'd bandar do Gibal do pinoposodia' di watu om kayu do pamaal di Walai'd Sasambayangan dot Agayo.


text:
Tontok di tulan do Sib, i tulan do koduwo, di kaapat do toun di Suliman do momorinta', om dit apat no nahatus om walu' nohopod o toun do mantad di kinosoliwanan di tulun dot Israil do mantad hilo'd Masir, om timpuun no i Suliman do minamaal di Walai'd Sasambayangan dot Agayo.


text:
Om kogoyoo' nopo di ponong hiri'd suang om: 27 o mito do konoruo', om 9 o mito do kalaabo', om 13.5 o mito do kasawato'.


text:
Iri nopo kakilima' di Walai'd Sasambayangan dot Agayo'ddi om 4.5 o mito do konoruo' om kalaabo' no om 9 o mito dot irad do kalaabo' di walai.


text:
Om ongkililigaon i limput di walai; do poingkoro' o pinomolobu di liligaon do ponong id soliwan om poinggayo o pinomolobu do ponong id suang.


text:
Om hiri nod topis di limput di hiri'd tolikud om hiri'd bombong do ponong id soliwan om winansayan po kawagu do bilik do tolu o tingkat. Om oiyo nopo o kasawato'ddi do 2.2 o mito.


text:
Kalaabo' nopo di bilik dit id tingkat do koiso' om 2.2 o mito, om iri no it id tingkat do koduwo om 2.7 o mito, om iri no it id tingkat do kotolu om 3.1 o mito. Iri nopo limput dit id tingkat dot id siriba' om akapal po ko' i limput dit id sawa-sawat, do gisom do milo do powonsoyon i palampag di bilik di pinatambing dot a' piya poluangon di limput di Walai'd Sasambayangan dot Agayo.


text:
Iri nopo watu di pinakai do pamaal di walai om nosodia' mantad no do hiri'd pinongonuan di watu. Om solinaid di wonsoi-wonsoyon i walai om aiso' no ot orongou dot ohiyo do monukul, ko' mangapak ko' i mamakai do papakas do basi'.


text:
Iri nopo wawayaan do sumuang do hiri'd kobilik-bilikan di pinatambing di hiri'd tingkat dot id siriba' kopio, om i hiri'd ponong id salatan di Walai'd Sasambayangan dot Agayo, om haro o tukad do wayaan do mongoi do hiri'd tingkat do koduwo om hiri'd tingkat do kotolu.


text:
Om kolimpupuson noddi om pinowonsoi i siling do papan do pinodokot di kayu sedar do Libanon. Om iyo noddi i Suliman do minomongo di Walai'd Sasambayangan dot Agayo.


text:
Om nopongo nogi' do minomonsoi i bilik di pinatambing, i tolu o tingkat diri; i pinooput di limput di ponong id soliwan di walai do pinopiromut nopo om i kayu sedar do Libanon.


text:
“Ondung umboyoon nu o koinsanai dit oturan om ponuhuan ku, om wonsoyon ku indo dot id diya' i nakabatos ku dot id di Daud, i tapa' nu.


text:
Mundorong oku nondo do hiti'd walai diti wonsoyon nu om hiti kasai' oku id pogialatan diti tulun dot Israil, i tulun do songonuon ku. Om a' ku i' iyolo' tongkiadan,” ka dau.


text:
Iri nopo limput do ponong id suang om linopisan ngai' nopo do kayu sedar do Libanon, do mantad pod hiri'd siliu om gisom do korikot do hiri'd siling. Nga' iri nopo siliu om iri i kayu sedar di koubasanan o winonsoi.


text:
Hiri nopod suang di walai om sinapad do kayu sedar o hiri'd ponong id gogok kopio; do poinsondot do hiri'd siliu i sapad om poirikot do hiri'd siling. Om iri nopo bilik diri nga' rinoitan do Bilik dit Olidang Kopio. Konoruo' nopoddi om 9 o mito.


text:
Om iri nopo limput di ponong id suang di walai'ddi om linopisan ngai' nopo do kayu sedar do Libanon, om gisom dot a' noddi okito i watu di pinomolimput. Om kinikiran po i lapis diri do pinoiyo-iyo do tua' do tawadak om tusak do bunga.


text:
Iri nopo Bilik dit Olidang Kopio'ddi, it id gogok kopio di Walai'd Sasambayangan dot Agayo om maan do poiyanan di Kaban do Tumpongo'd Tuhan.


text:
Konoruo' nopo om kalaabo' om kasawato' di bilik diri om 9 ngai' nopo o mito. Om iri nopo pananaraban do porsombahan om kayu sedar do Libanon do winonsoi. Om iri nopo wawayaan di suangon do mongoi'd hiri'd bilik dit id gogok kopio'ddi om pinolotingan do rantai do tamas. Om oinsanan nopo i ponong id suang di Walai'd Sasambayangan dot Agayo'ddi do nurogupan do tamas; om iri nogi' i Bilik dot Olidang Kopio om i pananaraban do porsombahan nga' nurogupan i' do tamas.


text:
Om pinoiyanan nogi' do duwo i pinoiyo-iyo do moloikat di roitan do kerub o hiri'd Bilik dit Olidang Kopio'ddi. Iri nopo kerub diri nga' kayu saitun do winonsoi. Om miagal nopo o kasawato' di winonsoi'ddi dot 4.4 o mito,


text:
om kogoyoo', om pinomonsoi nga' miagal nopo. Duwo goduwo nopo o talad di winonsoi'ddi, do 2.2 o mito do konoruo' dot iso' o talad. Om konoruo' nopo do mantad id tompok di talad di koiso' om korikot do hiri'd tompok do talad di koduwo om 4.4 o mito.


text:
Om iri nopo duwo o winonsoi'ddi nga' pinitalad do hiri'd suang di Bilik dit Olidang Kopio, om iri nopo talad do sampaping di duwo o winonsoi'ddi om kotopis di limput, om iri no talad do tiso' om kopitopis do hiri'd tanga' di bilik.


text:
Om nurogupan goduwo nopo do tamas i duwo o winonsoi di koiyo-iyo do moloikat di roitan do kerub diri.


text:
Om tongkopo' nopo do minongikir i limput di ponong id suang di Walai'd Sasambayangan dot Agayo. Iri nopo pinokikir om pinoiyo-iyo do moloikat di roitan do kerub om pinoiyo-iyo do guas do kurma om tusak do bunga do maan do pongillumis.


text:
Om iri nopo wawayaan do sumuang do hiri'd Bilik dot Olidang Kopio om pinadakatan do duwo o totobon di kayu saitun do winonsoi. Iri nopo pinongisan di wawayaan di ponong id sawat om pinalahis o pinomonsoi do hiri'd tanga- tanga'.


text:
Om kinikiran goduwo nopo i totobon do pinoiyo-iyo do moloikat di roitan do kerub, om guas do kurma om tusak do bunga. Om nurogupan ngai' nopo do tamas i totobon di wawayaan om i winonsoi di pinoiyo-iyo do moloikat di roitan do kerub, om i pinokikir do koiyo-iyo do guas do kurma.


text:
Hiri nod wawayaan do sumuang do hiri'd bilik dit id gulu kabantalai, i bilik dit agayo'ddi, om nisanan do boruti do kayu saitun dit apasagi'.


text:
Om winansayan i wawayaan do duwo o totobon do kayu sedar di koubasanan o winonsoi, om milo goduwo nopo do polopion i totobon diri.


text:
Om kinikiran goduwo nopo i totobon diri do pinoiyo-iyo do moloikat di roitan do kerub, om guas do kurma om tusak do bunga do maan do pongillumis. Om nurogupan ngai' nopo iri do tamas.


text:
Hiri nopod dotimbabaan di Walai'd Sasambayangan dot Agayo'ddi om winansayan do natad. Om iri nopo natad diri om nolig o posorili'. Kowoyo- woyoo' nopo do pinomonsoi di tolig diri om tolu nopo lapis do watu om salapis no o boruti do kayu sedar do Libanon do polopison.


text:
Iri nopo pinoimpahan di walai'ddi om pinowonsoi do tontok di tulan do Sib, i tulan do koduwo, di kaapat do toun di Suliman do momorinta'.


text:
Om tontok di tulan do Bul, i tulan do kawalu' di kohopod om iso' do toun di Suliman do momorinta', om kopongo noddi i Walai'd Sasambayangan dot Agayo, do miagal di pomomonsoi di natantu' mantad. Koloido' nopo di Suliman do minomonsoi'ddi om turu' o toun.


text:
Om minomonsoi nogi' i Suliman do walai dau. Koloido' nopo dau do minomonsoi'ddi om hopod om tolu o toun.


text:
Id suang nopo di walai dau'ddi om winansayan dau do langga' di rinoitan do “Langga' do Puru' do Libanon”. Kogoyo-goyoo' nopo di langga' diri om: 44 o mito do konoruo', om 22 o mito do kalaabo', om 13.5 o mito do kasawato'. Om haro o tolu rulud do torigi do kayu sedar do Libanon do hiri'd langga'ddi; sonrulud nopo nga' hopod om limo o torigi om hiri nopod sawat om pinadakatan do kasau do kayu sedar do Libanon. Om i siling do pinonirung di kasau nga' kayu sedar i' do Libanon.


text:
Hiri nopod limput do ponong id gibang om ponong id wanan di bilik diri om kililigaon: tolu o liligaon do hiri'd limput do hiri'd sampaping om tolu kawagu o liligaon do hiri'd limput do tiso' do poingontok di tolu o liligaon do hiri'd sampaping. Iri nopo pinongisan di wawayaan om i liligaon diri om boruti dit apasagi'.


text:
Om minomonsoi i Suliman do langga' do roitan do “Langga' do Torigi”. Konoruo' nopo do langga'ddi om 22 o mito, om kalaabo' no om 13.5 o mito. Id dotimbabaan nopo di langga' diri om haro o kakilima' di kitaap om kitorigi.


text:
Iri no langga' do suwai om roitan do “Langga' do Tirikohonon” om roitan nogi' do “Langga' do Pomisaraan”. Iti nopo langga'dti om linopisan ngai' nopo do kayu sedar do Libanon do mantad pod hiri'd siliu om gisom do korikot do hiri'd kasau. Om hiri nod langga'ddi o tiyonon di Suliman do momisara'.


text:
Om i tiyon-iyonon di Suliman nga' iyo nogi' di langga' di suwai o pinomonsoi. Om pinawansayan nopoddi om hiri'd dotolikudan di Langga' do Pomisaraan. Om winansayan pod i Suliman do walai i sawo dau, i tanak di raja' do Masir, do miagal iddi o pinomonsoi.


text:
Oinsanan nopo i walai do kohompit i natad dit agayo, do watu dit ongosonong o winonsoi, do mantad pod hiri'd pinoimpahan om gisom do korikot do hiri'd kapanaapan. Om iri nopo watu'ddi om sinodia' mantad do hiri pod pinongonuan di watu om binabak do tumanud di sukatan; om kinikisan do garagadi' o miampaping di watu do ponong id suang om ponong id soliwan.


text:
Iri nopo pinoimpahan di walai'ddi om watu dot angagayo di nosodia' mantad no do hiri pod pinongonuan di watu. Iri nopo watu'ddi om haro tolu om satanga' o mito do konoruo' om haro ot apat o mito do konoruo'.


text:
Om id sakai nopoddi om pinotimpakan po do watu'd suwai di binabak do tumanud di sukatan. Om lopisai nogiddi do kayu sedar do Libanon.


text:
Iri nopo winonsoi do tolig di natad di walai di raja' om i natad di ponong id suang di Walai'd Sasambayangan dot Agayo om i kakilima' do hiri, om watu do tolu o lapis om lopisai nogiddi do sallapis o kayu sedar do Libanon.


text:
Om ponuhu' noddi i Raja' Suliman do tulun do minongoi pomolohou do songulun o kusai, i roitan dot i Huram, do mantad hilo'd bandar do Tirus. Iri nopo tulun diri nga' oilo kopio do mongikir do tambaga'.


text:
Iri nogi' i tapa' dau, i mantad hilo'd Tirus, nga' mongingikir nogi' do tambaga' di poimpasi po iyau. Iri nopo tina' dau nga' mantad id payat do Naptali. I Huram nopodti om tukang no kopio dot id suang do karaja'ddi om noubas no tomod do mongikir do tambaga'. Om suhuo' no iyau di Raja' Suliman do sumiliu'd boyoon do koinsanai di wonsoyon di haro o tambaga'; om kookunai i' di Huram iri.


text:
Om pomonsoi no i Huram do duwo o torigi do tambaga', do kakawaso' nopo di torigi'ddi om walu' o mito, om kogoyoo' no om 5.3 o mito. Om minomonsoi po iyau do duwo o tulu do pinoulu di duwo o torigi do tambaga'ddi do miirad nopo o kakawaso' do 2.2 o mito. Hiri nopod dompok ponong id sawat di pinongulu diri om winansayan dau di koiyo-iyo do tusak do bunga bakung do 1.8 o mito do kakawaso'. Om hiri nopod siriba-riba' di koiyo-iyo do tusak do bunga bakung, i hiri'd kinoimpohon diri, om winansayan dau do pinoiyo-iyo di rantai do rinambo-rambot om winansayan do duwo o rulud di pinoiyo-iyo do tua' do delima. Om sopiduwo nopo nahatus i winonsoi do pinoiyo-iyo do tua' do delima do hiri'd duwo o tulu do torigi'ddi. Om oinsanan nopo i pinongillumis diri do tambaga' do winonsoi.


text:
Iri nopo pinongulu di torigi'ddi di pinoiyo-iyo do tusak do bunga bakung om pinotimpak dau di duwo o torigi. Om poudongo' noddi di Huram i duwo o torigi do tambaga'ddi do hiri'd dotimbabaan di wawayaan di Walai'd Sasambayangan dot Agayo. Iri nopo torigi di ponong hiri'd salatan om pinungaranan dau do Yakin, om iri no torigi di ponong id utara om pinungaranan dau do Buas. Om kopongo noddi i karaja'ddi.


text:
Om pomonsoi po i Huram do tangki' do tambaga' dit ourug. Korolomo' nopoddi om 2.2 o mito, om sukatan no do padarapas di kabang om 4.4 o mito, om kogoyoo' no do pointutuk om 13.2 o mito.


text:
Om pointutuk nopo di tangki' do ponong id soliwan om kinikiran do duwo o rulud di pinoiyo-iyo do tua' do tawadak, do pinasandad mantad do mongikir di wonsoyo' i' i tangki' do tambaga'.


text:
Om pinoimpahan nopo di tangki' om hiri'd likud do hopod om duwo o sapi' do tambaga' do winonsoi do potoguang ponong id soliwan. Om sorotolu-tolu nopo i sapi'ddi do potoguang dot id iso' o kohunungon.


text:
Kakapalo' nopo di tangki' om turu' nohopod om limo o milimito. Iri nopo kabang di tangki' om miagal di kabang do sangkir, om posuringa' do miagal di tusak do bunga bakung di noungkalad no. Orumpos nopo di tangki' om apat nohopod noribu lito do waig.


text:
Om minomonsoi nogi' i Huram do hopod o korita'-kuda' do tambaga' do winonsoi; do 1.8 mito do konoruo', om 1.8 mito do kalaabo', om 1.3 mito o kasawato'.


text:
Iri nopo korita'-kuda'ddi om papan dit abasagi' o winonsoi do pinodokot dot id boruti di nowonsoi no do maan do padakatan.


text:
Iri nopo papan diri om kinikiran do pinoiyo-iyo do singa, om sapi', om pinoiyo-iyo do moloikat di roitan do kerub; om hiri nod boruti di pinadakatan di papan, do hiri'd sawat om hiri'd siriba' di kinikiran di pinoiyo-iyo do singa om sapi', om pinadakatan di winonsoi do pinoiyo-iyo do tusak do bunga di sinulu.


text:
Om iri nopo piro-piro korita'-kuda' om saraapatan do ruda' do tambaga' do winonsoi, om i pinawansayan di ruda' nga' tambaga' i'. Hiri nopod apat o linsuk di korita'-kuda' om winansayan do ponukod di tambaga' do winonsoi, do ponukod di poiyanan do luping, om i ponukod nga' pinadakatan i' di winonsoi do pinoiyo-iyo do tusak do bunga di sinulu do maan do pongillumis.


text:
Hiri nopod sakai di ponukod diri om haro o winonsoi do poingurug do porusadan do luping. Iri nopo ponukod diri om 44 sontimito do posoibau di papan di korita'-kuda' om 22 sontimito do poirusod di korita'-kuda'. Om kinikiran o pointutuk di porusadan diri.


text:
Kasawato' nopo di ruda' om onom nohopod om onom o sontimito. Iri nopo ruda'ddi om pinowonsoi do hiri'd siriba-riba' di papan di pinodokot. Iri nopo pinawansayan di ruda' om pasagalai i' di korita'-kuda'.


text:
Iri nopo ruda' di korita'-kuda'ddi om miagal nopo do ruda' di korita'- kuda' do don sumasangod; iri pinawansayan di ruda', om i riim, om i sipuk om i buulbiring nga' tambaga' ngai' i' do winonsoi.


text:
Om hiri nopod siriba' dit apat o linsuk do pointikid-tikid di korita'- kuda' om haro ot apat o ponukod di pasagalai di korita'-kuda' o pinomonsoi.


text:
Om pointutuk nopo di ponong id sawat di korita'-kuda' om nisanan do duwo nohopod om duwo sontimito o kalaabo'. Iri nopo pinonukod diri om i papan di pinodokot di korita'-kuda' om pasagalai i' di korita'-kuda'.


text:
Iri nopo pinonukod om i papan di pinodokot om kinikiran ngai' nopo do pinoiyo-iyo do moloikat di roitan do kerub, om pinoiyo-iyo do singa om guas do kurma, do hinonggo nopo i haro o pokikiran. Om notutuk ngai' nopo iti di winonsoi do pinoiyo-iyo do tusak do bunga di sinulu.


text:
Om minomonsoi nogi' i Huram do hopod o luping dot angagayo do soroisaan nopo i korita'-kuda'ddi. Om oiyo nopo kogoyoo' do sukatan do padarapas di kabang di luping do 1.8 o mito, om walu' nahatus o lito do waig do korumpos.


text:
Om poiliho' no di Huram o limo di korita'-kuda'ddi do ponong id salatan di Walai'd Sasambayangan dot Agayo, om limo o ponong id utara. Om iri no tangki' do tambaga' om pinoiliu do hiri'd linsuk ponong id salatan do ponong id koulayon.


text:
Om minomonsoi nogi' i Huram do piro-piro o kuali', om pononduk, om mangkuk. Om kopongo ngai' noddi dau i karaja' dau dot id di Raja' Suliman do hirion id Walai'd Sasambayangan dot Agayo. Iti ngai' no i winonsoi dau: Duwo o torigi dit agayo Duwo o tulu do pongulu di duwo o torigi I koiyo-iyo do rantai di rinambo-rambot do hiri'd tulu di pinoulu di torigi Apat nahatus o koiyo-iyo do tua' do delima do tambaga' do winonsoi do pinorulud do duwo o rulud, do sarahatus-hatus o koiyo-iyo do tua' do delima do pinodokot do pointutuk di koiyo-iyo do rantai di rinambo-rambot do hiri'd duwo o tulu di pinoulu di torigi Hopod o korita'-kuda' Hopod o luping dot agayo Tangki' do tambaga' Hopod om duwo sapi' do tontoluhan di tambaga' do winonsoi do poimpahan di tangki' Piro-piro o kuali', om pononduk om mangkuk Koinsanai di pakakas do tambaga' di hirion id Walai'd Sasambayangan dot Agayo'ddi om kinisasan ngai' nopo di Huram do gisom dot ongokolong o kokitanan do tumanud di pinonuhuan di Raja' Suliman.


text:
Om pinonuhuan nopo di raja' dot iyonon do momonsoi di pakakas diri om hiri'd podsusupuan dit id piolitan do Sukot om Saritan, i hilo'd Rantai do Yordan.


text:
Om a' i' di Suliman insan kotimbang i pakakas do tambaga'ddi tu' adalaan no kopio kogumu'. Om gowoi poddi om a' no noilaan o winagat diri.


text:
Om minonuhu' nogi' i Suliman do momonsoi di pakakas do tamas o wonsoyon do hirion id Walai'd Sasambayangan dot Agayo. Om iti no ngai' iri: Pananaraban do porsombahan Mija' do poiyanan do roti di patahakon dot id Kinorohingan Hopod o potimpakan do lampung dit id dotimbabaan di Bilik dit Olidang Kopio, do limo o mija' do ponong id salatan om limo o ponong id utara Bunga Lampung Sanggip Sangkir I Pomimisok do lampung Mangkuk Piring do poiyanan do kominyan Talam do poiyanan do popou Tontolingo di totobon di Bilik dot Olidang Kopio om i totobon di ponong id soliwan di Walai'd Sasambayangan dot Agayo.


text:
Om kopongo ngai' poddi di Raja' Suliman i karaja' do hiri'd Walai'd Sasambayangan dot Agayo om poopio' nogi' dau do hiri'd Bilik di poopian do konunu-nunuan di Walai'd Sasambayangan dot Agayo i pirok, om tamas, om i konunu-nunuan do suwai di pinatahak di Daud, i tapa' dau, dot id Tuhan.


text:
Om lohowo' ngai' noddi di Raja' Suliman i boyoon do payat om pinuruan do sompiiyon dot Israil do mongoi solowot dau do hilo'd Yorusalim, om oongoi indo diyolo' i Kaban do Tumpongo'd Tuhan do mantad hilo'd Sion, i Bandar di Daud, om pokoyoon nondo do hiri'd Walai'd Sasambayangan dot Agayo.


text:
Om timung ngai' nopo iyolo' do tontok di Tadau'd Agayo do Kinuhub-Kuhub, do koontok di tulan dot Itanim.


text:
om saano' no do pinakaa do hiri'd Walai'd Sasambayangan dot Agayo. Om pinawaliu nogi' di tulun do Liwi i Kiim do Tuhan om koinsanai di pakakas do hiri, do pinosuang do hiri'd Walai'd Sasambayangan dot Agayo.


text:
Om timung noddi i Raja' Suliman om koinsanai di tulun dot Israil do hiri'd dotimbabaan di Kaban do Tumpongo om papatahak no iyolo' do dumba' om sapi' dot ogumu' kopio gisom dot a' no ointob-intob o kogumuo'.


text:
Om posuango' nogiddi di piro-piro ot imam i Kaban do Tumpongo do hiri'd Walai'd Sasambayangan dot Agayo om poiliho' no do hiri'd Bilik dit Olidang Kopio do hiri'd sahau di winonsoi di koiyo-iyo do moloikat di roitan do kerub.


text:
Om notirung diri di talad di winonsoi di koiyo-iyo do moloikat do roitan do kerub i Kaban diri om i kayu di pinangantayang, tu' poungkalad i talad di winonsoi'ddi.


text:
Iri nopo kayu di pinangantayang diri om anaru kopio gisom dot iri no i tulun do poingkakat dot id hapak kopio di Bilik dot Olidang Kopio o kokito di tompok di kayu do pinangantayang. (Hilo' kasai' po i kayu do pinangantayang diri do gisom do baino'.)


text:
Om suang nopo di Kaban do Tumpongo om aiso' i' o suwai ko' i duwo o kaping do watu di pinosuang di Musa do hiri di hilo' pod Nuluhon do Sinai, do tontok di minomonsoi o Tuhan do tumpongo dot id tulun dot Israil di hilo' iyolo'd tindalanon do mantad id Masir.


text:
Om maha' di sumoliwan nogi' i piro-piro ot imam do mantad hiri'd Walai'd Sasambayangan dot Agayo om sigog id koponu' do haun i Walai'd Sasambayangan dot Agayo


text:
di mogulinau tomod om kosorong kopio, tu' iri no o kagayaan do Tuhan. Om a' noddi i piro-piro ot imam diri kosuang kawagu do mongoi paganu-anu di buruon diyolo'.


text:
Om sambayang noddi i Suliman, “Iya' i', oi Tuhan, i pinopoiyon dilo tadau do hilo'd tawan, nga' pinokouhang nu i' do miyon do hilo'd pituongon do haun.


text:
Nokopomonsoi oku noddi do Walai'd Sasambayangan dot Agayo, dit olumis kopio do tiyonon nu do gisom dot alaid,” ka.


text:
Om daamot di tulun do songingkakat do hiri, om toguang no i Raja' Suliman do tuminimbaba' diyolo', om pokionuwai no dau iyolo'd Kinorohingan do barakat.


text:
Boros ka dau, “Royohon no o Tuhan, i Kinorohingan dot Israil! Tu' nabayaan no dau i batos dau dot id di Daud, i tapa' ku, do poingkaa,


text:
‘Mantad po di pinosoliwan ku i' o tulun ku do mantad hilo'd Masir, om aiso' i' o bandar do hiti'd pomogunan dot Israil do pinili' ku do pamansayan do Walai'd Sasambayangan dot Agayo dot iyonon do sumambayang dot id doho'. Nga' pinili' ku i' iya', oi Daud, do momorinta' do tulun ku,’ ka,” ka dau.


text:
Om boros ka kawagu di Suliman, “Nokopomusorou no daa i Daud, i tapa' ku do momonsoi do Walai'd Sasambayangan dot Agayo dot iyonon do sumambayang dot id Tuhan, i Kinorohingan dot Israil.


text:
Nga' boros kad Tuhan dot id dau, ‘Osonong nogi' kopio o korohian nu'ddi do momonsoi do Walai'd Sasambayangan dot Agayo do tiyonon ku,


text:
Om nabayaan noddi do Tuhan i batos dau. Nosiliu oku noddi do raja' dot Israil do suminowoli di tapa' ku, om nowonsoi ku no i Walai'd Sasambayangan dot Agayo, i tiyonon do sumambayang dot id Tuhan, i Kinorohingan dot Israil.


text:
Om haro nogi' o tiyonon do nokosodia' ku do hiri'd Walai'd Sasambayangan dot Agayo do poiyanan di Kaban do Tumpongo, i pinosuangan di duwo kaping do watu, i pinotulisan di Tumpongo'd Tuhan dot id taki-aki toko' do tontok di pinosoliwan dau iyolo' do mantad hilo'd Masir,” ka dau.


text:
Om ongoi noddi i Suliman ingkakat do hiri'd dotimbabaan di pananaraban do porsombahan dot antang-antangan do koinsanai di tulun dot Israil. Om poinsawato' goduwo no dau o longon dau,


text:
om sambayang no do poingkaa, “Oi Tuhan, i Kinorohingan dot Israil! Aiso' no o Kinorohingan do koiyo diya' do hilo'd sawat ko' hiti pod pomogunan! Binayaan nu i' i tumpongo nu dot id tulun nu om pointalangan nu iyolo' di kosianan nu do tontok dit iso-iso' kopio o ginawo diyolo' do mumboyo' diya'.


text:
Binayaan nu i' i batos nu dot id di Daud, i tapa' ku; om baino' nopoddi, om nowonsoi ngai' nu no o koinsanai di nokoboros nu.


text:
Om baino' nodti, oi Tuhan, i Kinorohingan dot Israil, om pokionuon ku do bayaanon ngai' nu i batos nu di koduwo dot id tapa' ku.


text:
Iyo nopoddi, oi Tuhan, i Kinorohingan dot Israil, om wonsoyo' ngai' no o koinsanai di nakabatos nu di tapa' ku, i Daud, i susuhuon nu'ddi.


text:
Nga' milo ko i' tuu do mundorong do hiti'd pomogunan? Tu' oinsanan piya ilo tawan nga' a' nu i' kabagal! Om okuro-kuro nogindo ilo Walai'd Sasambayangan dot Agayo di winonsoi ku!


text:
Nga' pokinongoho' no daa o sambayang ku, oi Tuhan, i Kinorohingan ku. Om patahako' no iti pokionuon ku do tadau'd baino'.


text:
Intirungai no iti Walai'd Sasambayangan dot Agayo do tadau om totuong, i pinili' nu dot iyonon nu do tontok di sumambayang oku om i tulun nu do potimbaba' diti walai'dti.


text:
Om pokinongohon no o sambayang ku om sambayang dilo tulun nu do soira' nopo do sumambayang iyolo' do potimbaba' diti walai. Om maha' daa om pokinongohon nu iyahai om ompunan nu iyahai do mantad hino'd kinoiyonon nu do hino'd surga.


text:
Om soira' nopo do haro o tulun do tondoson do nokowonsoi do sala' dot id tulun do suwai, om it angatan do hiti'd dotimbabaan do pananaraban do porsombahan nu do hiti'd Walai'd Sasambayangan dot Agayo diti, do mongoi sumpa' dot aiso' o sala' dau,


text:
om pokinongohon no i tulun diri, oi Tuhan, do mantad hino'd surga, om butusan no i susuhuon nu. Om hukuman no i tulun di kisala' om poiduwon no i tulun dit aiso' o sala'.


text:
Om soira' nopo dot aala' o tulun dot Israil do pisangod diyolo', tu' obungou di dusa diyolo', om mokitulung nopondo iyolo' diya' om rumikot do hiti'd Walai'd Sasambayangan dot Agayo diti do mongoi sambayang dot id diya' do mikuwo'd osiriba' o ginawo do mokiampun diya',


text:
om maha' daa om pokinongohon nu'ri do hino'd surga. Om ompunan no o dusa di tulun nu, om pogulion no iyolo' kawagu do hilo'd pomogunan di nakatahak nu di taki-aki diyolo'.


text:
Om soira' nopo dot a' nu parasamon tu' i nokopomonsoi'd dusa dot id diya' i tulun nu ot a' nu kaparasaman, om kumorologo nopondo iyolo' di dusa diyolo' om tumimbaba' diti Walai'd Sasambayangan dot Agayo om sumambayang do mikuwo'd osiriba' o ginawo,


text:
om pokinongohon nori do hino'd surga. Ompunan no o dusa di tulun dot Israil om i dusa di raja' diyolo'. Tudukan no iyolo' do momonsoi dit otopot. Om parasamon nogindo o hiti'd pomogunan nu'dti, oi Tuhan, i pomogunan do pinatahak nu dot id tulun nu do sumiliu do diyolo'd songonuon do gisom dot alaid.


text:
Om soira' nopo do mononglous ko' madsakit, ko' angaraag o tanom-tanom dot oontok di tongus dot alasu', ko' akanon do godu, ko' di songodon do pisangod o tulun nu, ko' oontok do toruo-ruol,


text:
om pokinongohon no o sambayang diyolo'. Om ondung haro ot id pogiolitan do tulun dot Israil di tumongob om sumambayang nondo dot id diya' do mikuwo'd poinsawat do longon do potimbaba' diti Walai'd Sasambayangan dot Agayo diti


text:
om pokinongohon no o pokionuon diyolo' do mantad hino'd tiyonon nu do hino'd surga. Om ompunan no iyolo' om uhupan no iyolo'. Tu' iya' no o koilo dit id suang do ginawo'd tulun. Om wonsoyo' no dot id pointikid-tikid do tulun it apatut do wonsoyon dot id diyolo',


text:
om oronok i' om otorodok i tulun nu do mumboyo' diya' do solinaid diyolo' do poundorong do hiti'd pomogunan di nakatahak nu di taki-aki dahai.


text:
Om soira' nopo do haro o bansa'd suwai di hilo'd sodu' do korongou do kagayaan nu om koimayaan di nowonsoi nu, om rumikot nondo do hiti'd pomogunan diti do mongoi tuku' dot id diya' om sumambayang do potimbaba' diti Walai'd Sasambayangan dot Agayo


text:
om pokinongohon no iyau do mantad hino'd tiyonon nu do hino'd surga om patahakon no i pokionuon dau. Om oinsanan indo o tulun do hiti'd pomogunan do kotutun diya' om otorodok do mumboyo' diya' do miagal do tulun nu, i bansa' dot Israil. Om koilo indo iyolo' dot iti nopo walai di winonsoi ku om tiyonon do sumambayang dot id diya'.


text:
Om soira' nopo do suhuon nu o tulun nu do mongoi sangod do pisangod diyolo', om hinonggo nopondo iyolo', nga' tumimbaba' i' iyolo' diti bandar do nopili' nu om sumambayang do potimbaba' diti walai do winonsoi ku do tiyonon nu,


text:
Om soira' nopo do momonsoi'd dusa o tulun nu, gisom do songulun po nga' aiso' no ot aiso' o dusa, om pologoson nu nondo iyolo' dot aala' do pisangod tu' adalaan ko no kopio'd otogod, om atanggayan nondo iyolo' do pisangod do kumaa id pomogunan do suwai, di hilo'd sodu' ko' it id somok,


text:
om pokinongohon no o sambayang diyolo'. Ondung rumologo iyolo' om sumambayang iyolo' dot id diya', om magaku iyolo' di dusa om i kararaat diyolo' do potimbaba' do pomogunan diti om pokinongohon no i sambayang diyolo', oi Tuhan.


text:
Ondung iso-iso' kopio o ginawo diyolo' do rumologo do daamot diyolo' do hiri'd pomogunan diri om sumambayang dot id diya' do potimbaba' diti pomogunan di pinatahak nu di taki-aki dahai, om potimbaba' diti bandar di nopili' nu, om potimbaba' diti walai do tiyonon do sumambayang di winonsoi ku diya',


text:
om pokinongohon no o sambayang diyolo', do mantad hino'd tiyonon nu do hino'd surga, om kosianai no diyolo'.


text:
Ompunai ngai' no o dusa om karaaton diyolo' dot id diya', om pologoso' no dot osonong i pisangod diyolo' dot id diyolo'.


text:
Iyolo' nopo om tulun di songonuon nu, i pinosoliwan nu do mantad id pomogunan do Masir, i kinoiyonon do miagal do tapui do naraka.


text:
Oi Tuhan, i Kinorohingan, piantangan no kasai' o tulun dot Israil, i tulun nu, om i raja' diyolo'. Om korohiai no do mokinongou do sambayang diyolo' do pointikid-tikid do lumohou iyolo' do mokitulung diya'.


text:
Iya' no o minomili' diyolo' dot id pogialatan do koinsanai do bansa' do silihon do diya'd tulun, do miagal di nokoboros nu dot id di Musa, i susuhuon nu, do tontok di pinosoliwan nu i' iyolo' do mantad hilo'd Masir,” ka dau.


text:
Om iyo noddi i Suliman do suminambayang do mikuwo'd minotud dot id dotimbabaan di pananaraban do porsombahan, om poinsawat o longon dau. Om ingkakat noddi iyau,


text:
om boro-boros no dot opuhod do mokianu'd Kinorohingan do barakat do patahakon do toinsanan di tulun di pointimung do hiri. Boros ka dau,


text:
“Royohon no o Tuhan i minanahak do tulun dau do kosimbayanan do miagal di nakabatos mantad dau do pinolombus di Musa, i susuhuon dau. Tu' oinsanan nopo i batos diri dot osonong om nangabayaan ngai' dau.


text:
Om maha' daa om woyoon toko' do Tuhan, i Kinorohingan toko', do miagal di minomoyo' iyau di taki-aki toko', maha' daa om a' toko' dau tongkiadan.


text:
Om maha' daa om silihon toko' dau do tulun dit ongotorodok dot id dau, om i momonsoi kasai' di korohian dau, om tumanud do koinsanai dit oturan om ponuhuan di pinoboros dau di taki-aki toko'.


text:
Om maha' daa om osorou do Tuhan, i Kinorohingan toko', o koinsanai di sambayang om i pinokianu ku dot id dau. Om maha' daa om barakatan kasai' dau o tulun dot Israil om i raja' diyolo' do miontok di pokionuon diyolo' do monikid tadau.


text:
Om koilo indo o koinsanai di bansa' do hiti'd pomogunan do Tuhan noo o Kinorohingan, om aiso' no o suwai.


text:
Om tumorodok kou no dot id Tuhan, i Kinorohingan toko', iyokoyu i tulun di songonuon do Tuhan, om tumanud do koinsanai dit oturan om ponuhuan dau do miagal diti wonsoyon dokoyu do baino',” ka dau.


text:
Om patahak noddi i Suliman om koinsanai di tulun do pointimung do hiri do porsombahan di sinumbali' dot id Tuhan.


text:
Pinapatahak i Suliman do 22,000 o tinan do sapi' om 120,000 o tinan do dumba' do maan do porsombahan do piombolutan. Om iyo noddi i raja' om koinsanai di rayat do pinapatahak di Walai'd Sasambayangan dot id Kinorohingan.


text:
Om tontok nogi' do tadau'ddi do sinambayangan dau i kakilima', i hiri'd gulu kobontol di Walai'd Sasambayangan dot Agayo'ddi. Om hiri no iyau id kakilima' do pinapatahak do porsombahan do sorobon, om porsombahan do gandum, om lunok do tayam-tayam do maan do porsombahan do piombolutan. Hiri ngai' nopo o pinatahakan dau'ddi tu' okoro' i' kopio i pananaraban do porsombahan di tambaga' do winonsoi, do poiyanan do koinsanai di porsombahan diri.


text:
Om hiri nogi'd Walai do Sasambayangan dot Agayo'ddi i Suliman om koinsanai di tulun dot Israil do pinapaharo do Tadau dot Agayo do Kinuhub-Kuhub, do solinaid do turu' o tadau. Om ogumu' no kopio o tulun do ruminikot; mantad pod hilo'd Ralan do Hamat di ponong id utara, om gisom do hilo'd piwolitan do Masir di hilo'd salatan.


text:
Om kawalu' poddi do tadau, om suhuo' ngai' nogi' di Suliman i tulun do muli'. Om ongotood tomod diri iyolo' do minuli', om minamarayou iyolo' di raja' do koinsanai di barakat di pinatahak do Tuhan dot id di Daud, i susuhuon dau om id koinsanai di tulun dau, i bansa' dot Israil o kinapamarayahan.


text:
Om kongopongo poddi di Suliman do mamaal i Walai'd Sasambayangan dot Agayo om i walai dau di don raja' om koinsanai di nosorou mantad dau do wonsoyon,


text:
Om boros kad Tuhan dot id di Suliman, “Norongou ku no i sambayang nu. Om korohian ku i' ilo walai di winonsoi nu do tiyonon do sumambayang dot id doho' do gisom dot alaid. Piantangan ku indo om piintirungan ku o kinoiyonon diti.


text:
Ondung sumambayang ko dot id doho' do mikuwo'd otulid om iso-iso' kopio o ginawo do miagal di Daud, i tapa' nu om tumanud ko dit oturan ku om i ponuhuan ku diya',


text:
om bayaanon ngai' ku indo i nakabatos ku dot id di Daud, i tapa' nu, do haro kasai' nopondo o sinakagon dau dot osiliu'd raja' do momorinta' dot Israil.


text:
Nga' ondung tolikudan oku dokoyu, om i sinakagon nu nga' tumolikud doho', om a' kou mumboyo' dit oturan ku om i ponuhuan ku, om tumuku' kou nogindo dot id ponokokinorohingan do suwai,


text:
om uyungon ku nondo o tulun dot Israil do mantad hiti'd pomogunan di nakatahak ku diyolo'. Om tongkiadan ku iti walai di tinantu' ku do tiyonon do sumambayang dot id doho'. Om intingayamon nondo om irak-irakan o tulun dot Israil do hinonggo nopo iyolo'.


text:
Om pogun pondo iti Walai'd Sasambayangan dot Agayo gisom dot isai nopo o tulun do katalib do hiti nga' kotigowo ngai' nopo om osuayan. Om muhot nondo iyolo' do poingkaa, ‘Nokuro tu' iyo'dti o winonsoi do Tuhan dot id pomogunan diti om id Walai'd Sasambayangan diti?’ kando diyolo'.


text:
Om haro nondo o tulun do sumimbar do poingkaa, ‘Kinokuwaan nopoddi om tuminongkiad giya iyolo'd Tuhan, i Kinorohingan diyolo', i minomoyo' di taki- aki diyolo' do suminoliwan do mantad hilo'd Masir. Om tuminuku' iyolo' dot id ponokokinorohingan do suwai, gowoi poddi om pinorikot do Tuhan iti kosusaan dot id diyolo’ kando diyolo',” kad Kinorohingan.


text:
Om koloido' nopo di Suliman do minomongo di Walai'd Sasambayangan dot Agayo om i walai do raja' nga' duwo nohopod o toun.


text:
Om nonuan di Hiram i raja' do Tirus, i Suliman do kayu sedar do Libanon om kayu sedar di koubasanan, om tamas do pinomonsoi ngai' di walai. Om kopongo ngai' poddi iri, om onuwai noddi di Suliman i Hiram do duwo nohopod o bandar do hilo'd watas do Galilia.


text:
Om boros ka dau dot id di Suliman, “Oi tobpinai ku, iyo pama'dti o bandar do patahakon nu doho'?” ka. Om gisom do baino' nga' pungaranan kasai' po o watas diri do Kabul.


text:
Koinsanai nopo do tamas do nakatahak di Hiram dot id di Suliman nga' lobi id apat noribu o kilogram do kawagato'.


text:
Sinansagan ngai' di Raja' Suliman i tulun do minomonsoi di Walai'd Sasambayangan dot Agayo om i walai do raja', om i tolig di bandar om minonimbun do tana' do ponong hiri'd salatan di bandar. Om iyo iddi o ralan dau do pinopoingkakat do bandar do Hasor, Mogido om Gisir.


text:
(Bandar nopo do Gisir om i nongoi di raja' do Masir songodo' di gulu po gisom do naala' dau iri, om patayo' ngai' nopo dau i tulun do hiri om tinutudan dau i bandar. Om popuhawango' noddi dau i bandar diri di tanak dau'd tondu' do tontok di minikawin iyolo' di Suliman.


text:
Om wonsoyo' no kawagu di Suliman i bandar diri.) Om minononsog i' i Suliman do tulun do minomonsoi kawagu do Bait-Horon di ponong id sawa',


text:
om i piro-piro o bandar do poiyanan do kaakan-akanan dau, om i piro-piro o bandar do poopian dau do kuda' om korita'-kuda' do don sumasangod di dong raja', om koinsanai di ponuhuan dau'd momonsoi do hilo'd Yorusalim, om hilo'd Libanon, om hinonggo nopo do hiri'd pomorintaan dau do miagal di nosorou mantad dau do wonsoyon dau.


text:
Iri nopo i sinansagan dau do kumaraja' nga' i tulun do Kanaan dit a' di tulun dot Israil pinatai dit ongoyo' i' diyolo' iyono' o pomogunan diri. Iyolo' nopo nga' tulun dot Amori, Hit, Poris, Howi om Yobus, i notilombus do nosiliu do turipon o sinakagon diyolo' do gisom do baino'.


text:
Ongosongulun piya di tulun dot Israil nga' aiso' i' o siniliu di Suliman do turipon. Iyolo' nopo nga' siniliu dau do soudor, om pagawai, om boyoon do soudor, om popongigiton di korita'-kuda', om soudor dit ongkikuda'.


text:
Om limo nahatus om limo nohopod o tulun do sinuhu' dau do miontong di turipon di sansagan do kumaraja' do momonsoi ngai' di walai do wonsoyon di Suliman.


text:
Iri nopo tana' di ponong id koulayon do mantad hiri'd bandar nga' tinimbunan di Suliman di nokoundaliu i sawo dau, i tanak di raja' do Masir do mantad hilo'd Bandar di Daud do minongoi do hiri'd walai do raja' di winonsoi di Suliman dot iyonon dau.


text:
Om intolu do sontoun do papatahak i Suliman do porsombahan di sorobon om porsombahan do piombolutan do hiri'd pananaraban do porsombahan di winonsoi dau do maan do don Tuhan. Om modtutud nogi' iyau do kominyan do maan do don Tuhan. Iyo noddi i Suliman do minomongo di Walai'd Sasambayangan dot Agayo.


text:
Om pomonsoi no i Suliman do kapal do rahat do maan di soudor dau do hilo'd rahat, i hilo'd Ision-Gibir, i hilo'd somok dot Ilat, it id tisan do Suok dot Akaba, it id watas dot Idom.


text:
Om minonuhu' nogi' i Hiram do piro-piro o tulun dau dit ongoilo do papamanau do kapal do rahat do moyo' di tulun di Suliman do papamanau di kapal do rahat.


text:
Om pakayaai no diyolo' do hilo'd Opir, om hilo' no o nangayan diyolo' do hopod om apat noribu o kilogram do kawagato' do tamas do pinatahak diyolo' di Suliman.


text:
Hilo' nopod Siba om tondu' o raja' diyolo'. Om nokorongou no i raja'ddi do kobontugo' di Suliman. Om pakayaai no dau do hilo'd Yorusalim do mongoi pogumbal di Suliman do piro-piro o tuhoton dit angaralom.


text:
Om pinapatanud nogi' iyau do tulun dot ogumu', om unta di ginandaran do rampa om watu dot olumis dit agayo o gatang, om tamas dit ogumu' kopio. Om kosolowot poddi iyau di Suliman om uhoto' no dau iyau do koinsanai di tuhoton dit osorou-sorou dau.


text:
Om nosimbar ngai' nopo di Suliman i tuhoton diri, om aiso' i' o tiso' dot adalaan karalom dot id di Suliman.


text:
Om koilo nogiddi kopio i raja' do tondu' do Siba do toilaan di Suliman. Om nokito nogi' ngai' dau it id suang di walai di Suliman,


text:
om kowoyo-woyoo' di pagawai do kumaraja' do hiri'd walai do raja', om kowoyo-woyoo' di susuhuon do modsurung, om i pakayan diyolo' dot oiyo nopo, om i taakanon do posurungon diyolo', om iri ngai' i bilik dit iyonon diyolo'. Om nokokito nogi' iyau di porsombahan di sumbolion di patahakon di Suliman do hiri'd Walai'd Sasambayangan dot Agayo. Om oimayaan tomod diri om olumisan tomod i raja' do Siba do nokokito ngai'ddi.


text:
Om boros ka dau dot id di Suliman, “Otopot no kopio i norongou ku do hilo'd pomogunan ku do pasal diya' om pasal do toilaan nu, oi Tuan!


text:
Nga' korikot oku poddi do minongoi kopio intong, om kotumbayaai oku nogi' kopio. Om iri no i norongou ku om a' po kopintanga' diti nokito ku. Ogumu' po ko' i norongou ku o kakayao' nu om opintar ko ko' i norongou ku, oi Tuan.


text:
Nongkoundar no kopio o koinsanai di sawo nu! Om ongolumaag no ngai' i pagawai nu dit id doros nu tu' korongou kasai' di ponudukan nu dit angaralom!


text:
Royohon no o Tuhan, i Kinorohingan nu. Pinointalang dau dot asanangan iyau diya' tu' siniliu ko i' dau do raja' dot Israil. Tu' mompus-ompus i' o kosianan dau dot id tulun dot Israil, om iri no o kinopomilian dau diya' do raja' diyolo' om milo ko i' do popogirot dot oturan om it otulid,” ka dau.


text:
Om patahako' no di raja' do tondu' do mantad hilo'd Siba dot id di Suliman o koinsanai di pomuhawang do nigitan dau do mantad hilo'd pomogunan dau. Iri nopo nga' apat noribu kilogram do tamas, om ogumu' po o rampa om watu dit olumis dit agayo o gatang. Iri nopo i rampa di pinatahak di raja'd Siba diri nga' ogumu' no kopio ko' i naanu di Suliman di maso do nakatalib, om a' noddi iyau nokoumbal do nakaanu do rampa do miagal diri kogumu' do mantad diri.


text:
(Om iri ngai' i kapal do rahat di Hiram nga' pinapaatod nogi' do tamas do mantad hilo'd Opir do patahakon di Suliman, om minigit po iyolo' do kayu cendana.


text:
Om iri nopo kayu'ddi nga' numaan di Suliman do tolig di kakilima' di Walai'd Sasambayangan dot Agayo om i kakilima' di walai'd raja', om winonsoi nogi' do tuunion, do kecapi om gambus, do maan di popouni do tuunion. Iri nopo nga' kayu cendana dit osonong no kopio di noumbalan do pinaatod do hilo'd Israil. Mantad poddi om a' no nokoumbal o tulun do nokokito do kayu do miagal diri kosonong.)


text:
Om iri no i raja' do tondu' do Siba diri, om nonuan di Suliman do koinsanai di pinokianu dau, do suwai mantad ko' i koubasanan dau do popuhawang. Om uli' noddi i raja' do tondu'ddi do hilo'd pomogunan do Siba do mogiwoyo-woyo' di tulun dau di tuminanud dau.


text:
Om suwai nopo ko' i sukai di bayaran di mongingindapu' om i kountungan do mantad id pongindopuan, om i bayaran di piro-piro o raja' dot Arab om i gobunor do koinsanai di watas dot Israil, om kaanu po i Raja' Suliman dot osomok no do duwo nohopod om tolu noribu kilogram do tamas do pointikid-tikid do toun.


text:
Minomonsoi nogi' i Suliman do duwo nahatus o kolid dit agayo, i nurogupan ngai' do tamas do haro i' doti' o turu' o kilogram do tamas do pinonguragup dot iso' di kolid.


text:
Om minomonsoi po iyau do tolu nahatus o kolid dit ongokooro' do nurogupan do tamas, do haro i' doti' o duwo kilogram do tamas do pinonguragup do tiso' di kolid. Om poopio' ngai' no dau i kolid diri do hiri'd langga' do roitan do Langga' do Puru' do Libanon.


text:
Om minomonsoi nogi' iyau dot iso' o tirikohonon dot agayo di don raja'. Om iri nopo nga' nurogupan do lamai om tamas dit osonong kopio.


text:
Iri nopo tirikohonon di don raja'ddi om winansayan dot onom o taang do tukad. Om misingompok nopo do pointikid-tikid di taang do ponong id wanan om ponong id gibang om winansayan do patung do pinoiyo-iyo do singa, do hopod om duwo do toinsanan. Om hiri nopod ponong id tolikud di tirikohonon diri om pinadakatan di pinoiyo-iyo do tulu'd sapi'! Om hiri nod kakabayon di tirikohonon diri om dinakatan di pinoiyo-iyo'd singa. Om a' po nokoumbal do haro o tirikohonon do raja' do miagal diri do hinonggo-honggo nopo o pomorintaan.


text:
Om iri nopo sangkir di ponginuman di Suliman nga' tamas ngai' nopo do winonsoi, om koinsanai do nunu nopo do hiri'd langga' di roitan do Langga' do Puru' do Libanon nga' tamas nogi' di nosompipi' o winonsoi. Om aiso' i' o winonsoi do mantad id pirok, tu' aiso' i' o gatang do pirok do tontok poddi.


text:
Om ogumu' o kapal do rahat di Suliman dit agayo do mogiwoyo-woyo' di kapal do rahat di Hiram. Om muli' i piro-piro o kapal do rahat diri do pointikid-tikid do toun do papaatod do tamas, pirok, lamai om kara' dit angagayo om kara' dit ongokoro'.


text:
Om pointongkop nopod pomogunan o tulun dot orohian do mongoi pokinongou di ponudukan di Suliman dit angaralom kopio, i pinatahak do Kinorohingan dot id dau.


text:
Om pointikid-tikid do tulun di mongoi solowot di Suliman nga' papatahak ngai' nopo dot id dau dot ipuhawang do pirok, tamas, pakayan, rapo-rapo do sumangod, rampa, kuda' om bagal. Om iyo kasai' nopoddi do pointikid do toun.


text:
Om minanganu nogi' i Suliman do soudor do soribu om apat nahatus i kikorita' do don sumasangod, om hopod om duwo noribu o kuda' di sakayon do mongoi sangod. Songintanga' nopoddi nga' pinoundorong do hilo'd Yorusalim, om iri no wookon om pinopintikid di bandar do suwai.


text:
Tontok di pomorintaan di Suliman om gatang nopod pirok om miagal nod gatang do watu do hilo'd Yorusalim. Om kayu sedar do Libanon nga' miagal pod kayu ara o kogumuo'.


text:
om momoli do korita'-kuda' do mantad hilo'd Masir. Om padagangon nondo diyolo' iri dot id raja' do Hit om id raja' do Siria. Om gatang nopo do songinan o kuda' nga' hatus om limo nohopod o tusin do pirok, om gatang no dot iso' o korita'-kuda' di don sumasangod om onom nahatus o tusin do pirok.


text:
Om minuhang po i Suliman dot ogumu' o tongoondu' do bansa'd suwai. Suwai nopo ko' i tanak do tondu' do raja'd Masir, om minangawin po iyau do tondu' do bansa'd Hit, Muab, Amon, Idom om Sidon.


text:
Kinawin i' dau iyolo' do mulong piya dot oduhan daa'd Tuhan o tulun dot Israil do mangawin do bansa'ddi, tu' iri nondo o mamayayat diyolo' do tumanud do ponokokinorohingan do suwai.


text:
Minangawin i Suliman do turu' nahatus o tanak do raja' om tolu nahatus o tondu' di siniliu dau do panakasawo dau. Om iri ngai' no sawo di Suliman diri o minamayayat dau do tuminongkiad do Kinorohingan.


text:
Om tontok di molohing i Suliman om naangatan iddi diyolo' iyau do tumuku' dot id ponokokinorohingan do suwai. Om a' noddi iyau otorodok dot id Tuhan, i Kinorohingan dau, do miagal di Daud, i tapa' dau.


text:
Tumuku' diri i Suliman dot id Astorit, i tingolig do tulun do Sidon, om tumuku' dot id Molok, i tingolig di kososomu' kopio di tukuon do tulun dot Amon.


text:
Om iyo noddi i Suliman do minomonsoi'd dusa dot id toguang do Tuhan. I Daud nopo, i tapa' di Suliman om iso-iso' i' o ginawo do tuminanud do Tuhan, nga' i Suliman nopo om a' i' iyo'ddi.


text:
Hiri'd timpak do nulu-nulu di ponong id koulayon do mantad id Yorusalim o pinamansayan dau do tiyonon do tumuku' dot id Kamos, i tingolig do tulun do Muab, om id Molok i tingolig do tulun dot Amon --- i duwo tingolig di kososomu' kopio.


text:
Om minomonsoi nogi' i Suliman do tiyonon do koinsanai di sawo dau di bansa'd suwai do modtutud do kominyan om papatahak do porsombahan dot id piro-piro tingolig di tukuon diyolo'.


text:
Mulong piya dot induwo o Tuhan, i Kinorohingan dot Israil, do minintalang dot id di Suliman do minogodu dau do tumuku' dot id tingolig, nga' a' i' di Suliman numboyo' i boros do Tuhan diri, tu' tuminongkiad nogiddi iyau do Tuhan. Om kotogod noddi o Tuhan di Suliman.


text:
Boros kad Tuhan, “Iyo nopondo tu' tuminomod ko do tuminolibamban di batos nu dot id doho', om a' ko tuminanud di boros ku, om ahawon ku nondo iti pomorintaan nu do mantad id diya' om patahakon ku dot id songulun di pagawai nu.


text:
Nga' a' ku i' wonsoyon iti do maso nu po do poimpasi tu' osorou ku i' i Daud, i tapa' nu. Iri pondo tanak nu o momorinta' om wonsoyon ku nogi' iti.


text:
Nga' a' ku i' ahawon ngai' iti pomorintaan do mantad id dau; pooluon ku i' ot iso' o payat dot id tanak nu tu' osorou ku i' i Daud om Yorusalim, i bandar do nopili' ku do sumiliu do bandar di songonuon ku,” ka dau.


text:
Tontok di gulu po, di naala' di Daud ot Idom om minongoi i Yoab, i boyoon do soudor di Daud do hilo' do mongoi pomolobong di soudor do nangapatai. Om poundorong i Yoab do hilo'd Idom do mogiwoyo-woyo' di soudor dau do solinaid dot onom o tulan. Om maso nopoddi om pinimpatayan diyolo' o koinsanai di kokusayan do hilo'd Idom.


text:
Nga' nokopoggidu' i' i Hadad om piro-piro o tulun dot Idom, i susuhuon di tapa' dau do hilo'd Masir. Tontok nopoddi om tanak po i Hadad.


text:
Om poggidu' no iyolo' do mantad hilo'd Midian om pakayaai no do hilo'd Paran. Hilo' nopod Paran om haro o piro-piro o tulun do suminompuru diyolo', om pakayaai no diyolo' do hilo'd Masir do minongoi solowot di raja' do Masir. Om onuwai no di raja' do Masir i Hadad do sompila' o tana' om iso' o walai, om nonuan nogi' iyau do taakanon.


text:
Om kosiliu no i Hadad do tambalut kopio di raja', om patahako' noddi di raja' i longuon dau, i tadi' di Tapinis, i raja' do tondu'ddi, do sumiliu'd sawo di Hadad.


text:
Om paganak no i sawo di Hadad dot iso' o tanak do kusai. Om pungaranai no i tanak diri dot i Gonubat. Om i Raja' Tapinis i' o pinapagayo di Gonubat do hiri'd walai di raja' do miagal di tangaanak do kusai di raja'.


text:
Om korongou poddi di Hadad do napatai no i Daud, om i Yoab i boyoon do soudor dau nga' napatai no, om boro-boros no iyau dot id raja', “Pologoso' oku daa do muli' do hilo'd pomogunan ku,” ka dau.


text:
“Nokuro?” ka di raja' do minonguhot. “A' ko osukup do hiti tu' gumuli' ko do hilo'd pomogunan nu?” ka dau. “Osukup i', nga' pologoso' oku nopo daa do muli',” ka di Hadad do suminimbar. Om uli' noddi iyau do hilo'd pomogunan dau.


text:
Om pologoso' po kawagu'd Kinorohingan i Rison, i tanak di Ilada, do sumaap di Suliman. I Rison nopo nga' i turipon do minogidu' do mantad id tuan dau, i Hadadisir, i raja' do Soba.


text:
Om nosiliu diri iyau do boyoon dot iso' o sinompuruan do tulun dit angaraat. (Nosiliu iti di naala' di Daud i Hadadisir, om pinatai ngai' dau i tambalut di Hadadisir do mantad hilo'd Siria.) Om ongoi no i Rison om koinsanai di tulun dau do hilo'd Damsik om iyon no iyolo'd hilo'. Om siliho' no iyau di tulun dau do raja' do Siria.


text:
Iri nogi' i Raja' do Siria diri nga' nosiliu i' do pisangod dot Israil do miagal di Hadad, do solinaid di Suliman do poimpasi, om mamagangau iyau do pomogunan diri.


text:
Haro po kawagu o songulun do suminaap di Suliman om iyau nopo nga' pagawai i' di Suliman, do ngaran nopo om i Yirobiam. Iyau nopo om tanak di Nibat, i mantad hilo'd Sirida, i hilo'd Ipraim. Tina' nopo dau om i Sorua, i nopuadan no.


text:
Poingkaa o kinowoyo-woyoo' di Yirobiam do suminaap di Suliman. Tontok di maso di Suliman do monimbun di tana' do ponong id koulayon do mantad hilo'd Yorusalim, om di maso do mononong di tolig di bandar,


text:
om i Yirobiam nga' pakaraja nogid hiri. Om soira' di nokito di Suliman dot okoris om aparu' iyau, om suhuo' no dau i Yirobiam do sumiliu do boyoon do koinsanai di tulun di sinuhu' do kumaraja' do hilo'd watas do payat do Manasi om Ipraim.


text:
Om insan diri o tadau, di manau-panau i Yirobiam do sumoliwan do mantad hilo'd Yorusalim om ngoyo' no iyau solowoto' di Ahia i Nabi, i mantad hilo'd Silo, do hiri'd tanga'd ralan do hiri'd talun. Om duwo-duwo iyolo'd hiri.


text:
Om iduwo' no di Ahia i rasuk dau di siningkoyo' di wagu po, om pogikinis-kiniso' no dau do hopod om duwo o nokokinisan.


text:
Om boros kaddi dau dot id di Yirobiam, “Onuo' iya' o hopod o kinis. Tu' poingkaa o boros do Tuhan, i Kinorohingan dot Israil, dot id diya', ‘Ahawon ku iti pomorintaan do mantad id di Suliman om patahakon ku diya' o hopod o payat.


text:
Nga' id di Suliman kasai' i' ot iso' o payat tu' osorou ku i' i Daud, i susuhuon ku, om osorou ku o Yorusalim, i bandar di nopili' ku do sumiliu do doho'd bandar, dot id pointongkop do pomogunan dot Israil.


text:
Wonsoyon ku pogi' o miagal diti nga' tuminongkiad i' i Suliman doho' om tuminuku' diri iyau dot id tingolig: id Astorit, i tingolig do tulun do Sidon; om id Kamos, i tingolig do tulun do Muab; om id Molok, i tingolig do tulun dot Amon. Minomonsoi'd dusa i Suliman, om suminongkiwal iyau di pinonuhuan ku. I Daud nopo, i tapa' dau om tuminanud i' dit oturan om i pinonuhuan ku, nga' i Suliman nopo om a' i'.


text:
Nga' a' ku i' onuon ngai' iti pomorintaan do mantad id dau. Pologoson ku i' iyau do momorinta' do solinaid dau do poimpasi. Om wonsoyon ku pogi' o miagal diri nga' osorou ku i' i Daud, i susuhuon ku di nopili' ku, om it otorodok do tuminanud dit oturan om i pinonuhuan ku.


text:
Ahawon ku nondo iti pomorintaan do mantad id di Suliman, om patahakon ku o hopod o payat dot id diya'.


text:
Nga' pologoson ku i' o tanak di Suliman do momorinta' dot iso' o payat, om haro indo kasai' o songulun di sinakagon di Daud, i susuhuon ku'ddi, do momorinta' do Yorusalim, i bandar di nopili' ku do tiyonon do sumambayang dot id doho'.


text:
Om iya' no, oi Yirobiam, o silihon ku do raja' dot Israil. Om pologoson tiya' do momorinta' do koinsanai do watas di korohian nu.


text:
Ondung otorodok ko dot id doho' om tumanud ko dit oturan ku, om poposonong ko do ginawo ku, tu' wonsoyon ngai' nu i ponuhuan ku diya' do miagal di Daud, i susuhuon ku, om woyoon ku indo kasai' iya' do gisom dot alaid. Om silihon ku'ndo o sinakagon nu do raja' dot Israil do sumowoli diya', do miagal di nowonsoi ku dot id di Daud.


text:
Om hukuman ku'ndo i sinakagon di Daud, tu' minomonsoi id dusa i Suliman, nga' okon indo ko' gisom do poingompus do hukuman ku,’ ka,” ka dau.


text:
Om umbalai no daa di Suliman do mamatai i Yirobiam di nokorongou iyau do habar diri, nga' poggidu' no i Yirobiam do hilo'd di Sisak, i raja' do Masir; om poingiyon noddi iyau'd hilo' do gisom do napatai i Suliman.


text:
Koinsanai di nowonsoi di Suliman di suwai, om i toilaan dau om nokotulis ngai' no do hiri'd suang do Buuk di Monusui do Kinowoyo-woyoo' do Koposi-posion di Suliman.


text:
Om hilo'd Yorusalim o niyonon dau di nosiliu iyau'd raja' do momorinta' do pointongkop dot Israil do solinaid dot apat nohopod o toun.


text:
Kapatai noddi iyau om lobongo' no do hilo'd Bandar di Daud. Om i Rihabiam diri, i tanak dau, o suminowoli dau do suminiliu'd raja'.


text:
Om ongoi no i Rihabiam do hilo'd Sikim, tu' nokotimung ngai' no i tulun dot Israil di mantad ponong id utara do poposiliu dau do raja'.


text:
I Yirobiam nopo nga' hilo' pod Masir tu' minogidu' iyau do mantad id di Raja' Suliman. Om korongou poddi dau o habar do pasal di Rihabiam om poguliai no dau do mantad hilo'd Masir.


text:
Om lohowo' no di tulun do ponong id utara i Yirobiam om pogitatanud no iyolo' do minongoi solowot di Rihabiam, om boro-boros no iyolo' dot id di Rihabiam do poingkaa,


text:
“Oi Tuan Raja'! I Suliman nopo, i tapa' nu om pinopokoruol dahai. Pinawagat kopio dau o tonggungan dahai. Om baino' nopo, om ondung inggaanan nu o tonggungan dahai om sonong-sonongon nu iyahai om minsiriba' i' iyahai diya',” ka diyolo'.


text:
Om boros kad Rihabiam, “Gumuli' kou nod hiti do tolu o tadau do mantad baino', om sunudan ku nogindo iyokoyu dot isimbar ku,” ka dau. Om pamanau no ngai' iyolo'.


text:
Om ongoi no i Rihabiam ponokiboro-boros di komolohingan di gomponosihat di Suliman, i tapa' dau'ddi, boros ka dau, “Nunu kangku'ndo do sumimbar diyolo'? Poingkuro o nosihat dokoyu?” ka dau.


text:
Om boros ka di komolohingan, “Ondung orohian kopio ko do popoinsonong do rayat, om pohubayaan nopo o pokionuon diyolo', om minsiriba' indo kasai' iyolo' dot id diya',” ka diyolo'.


text:
Nga' a' i' di Rihabiam pinadul i nosihat di komolohingan. Tu' minongoi nogi' iyau ponguhot di tulun dit ongomulok po, i rampam-rampam dau, om i nosiliu do gomponosihat dau.


text:
“Nunu o nosihat dokoyu doho'? Nunu tuu o poboroson ku di tulun di mokiinggaan di tonggungan diyolo'?” ka dau do minonguhot.


text:
Om boros ka diyolo', “Poboroson no diyolo' o poingkaa, ‘Oluhoi oku piya daa nga' okoris oku i' ko' i tapa' ku!


text:
Awagat no daa o pinotonggungan di tapa' ku dot id dokoyu; nga' awaga-wagat o doho' do potonggungan dokoyu. Tuwai noo o pinomikot dau dokoyu, nga' doho' nopod pomikot dokoyu om i pipikot do kuda' di kirugi,’ kanto,” ka diyolo'.


text:
Om katalib poddi o tolu o tadau, om rikot no i Yirobiam om koinsanai di tulun do minongoi solowot di Raja' Rihabiam do miagal di pinonuhuan di raja'.


text:
Nga' a' i' di Rihabiam pinadul i boros di komolohingan. Om apantog tomod o boros dau do minoro-boros di rayat,


text:
tu' tuminanud iyau di nosihat di tulun dit ongomulok po. Boros ka dau, “Awagat no daa o tonggungan di pinotonggungan di tapa' ku dokoyu, nga' pawagaton ku pondo ko' iri o tonggungan dokoyu. Om tuwai noo o pinomikot dau dokoyu, nga' doho' nopod pomikot om pipikot do kuda' di kirugi,” ka dau.


text:
Om a' i' di raja' pinadul i pinokianu di rayat. Nga' iri no o korohian do Tuhan, om abayaan i' i pinoboros mantad di Ahia, i Nabi, i mantad hilo'd Silo, do pasal di Yirobiam i tanak di Nibat.


text:
Om kopurimanai poddi di rayat dot a' di raja' pokinongohon i pokionuon diyolo', om pagarango' no diyolo' o poingkaa, “Kada' toko' podulo' i Daud om i sinakagon dau! A' i' iyolo' nokoumbal do minomonsoi do nunu-nunu it osonong dot id dati'. Kainou, tulun dot Israil, muli'! Pologoson nopo i Rihabiam do mongilo-ilo do tinan dau!” ka diyolo'. Om saap no i tulun dot Israil di Rihabiam.


text:
Om suhuo' no di Rihabiam i Adoniram, i boyoon do tulun di sinansagan do kumaraja' do mongoi ponginsasamod di rayat. Nga' dumpaho' nogiddi diyolo' iyau'd watu do gisom do napatai iyau. Om kokito poddi di Rihabiam iri om kaarau-arau no iyau do suminakai di korita'-kuda' dau om ongoi no do hilo'd Yorusalim.


text:
Om mantad poddi om sumaap kasai' no i tulun dot Israil di poingiyon do ponong id utara di sinakagon di Daud.


text:
Om korongou poddi di tulun dot Israil do nokouli' i Yirobiam do mantad hilo'd Masir, om lohowo' no diyolo' iyau do mongoi rapou dot id iso' o pitimungan do rayat, om siliho' no diyolo' iyau do raja' dot Israil. Om iri po i payat do Yohuda ot otorodok kasai' dot id sinakagon di Daud.


text:
Om korikot poddi i Rihabiam do hilo'd Yorusalim, om timungo' no dau o 180,000 o soudor dau dit ongosiou do mantad id payat do Yohuda om Binyamin. Tu' osorou nopo daa dau nga' mongoi sangod do popoguli' kawagu di kuasa' dau do momorinta' di piro-piro payat dot Israil di ponong id utara.


text:
“Kada' ongoi sangod do tulun dot Israil tu' iyolo' nga' tobpinai nu i'! Uli' ngai' kou nogi'. Tu' iti nopo nosiliu baino' om korohian ku i',” ka dau. Om umboyo' ngai' no iyolo' di boros do Tuhan om uli' no iyolo' do hiri'd walai diyolo'.


text:
Om kosiliu poddi i Yirobiam do raja' dot Israil, om inggiratai no dau i bandar do Sikim, i hiri'd watas do konulu-nuluan dot Ipraim, om iyon no iyau'd hiri do daamot. Om undaliu no iyau om ngoyo' no dau inggiratai i bandar do Ponuil.


text:
Om pomusorou no i Yirobiam do poingkaa, “Ondung mongoi ilo rayat ku do hilo'd Yorusalim do mongoi papatahak do porsombahan do hilo'd Walai'd Sasambayangan dot Agayo, do miagal dilo wonsoyon diyolo'd dinondo, om orohian indo iyolo' kawagu di Rihabiam, i raja' do tulun do Yohuda, om patayon oku nondo diyolo',” ka.


text:
Om kopingguliai poddi dau do momusorou iri, om pomonsoi no iyau do duwo o patung di pinoiyo-iyo'd sapi' do tamas do winonsoi, om boro-boros no iyau di rayat dau, “Oi tulun dot Israil! Alaid kou no do miongoi sambayang do hilo'd Yorusalim. Nga' baino' nopo, oi tulun dot Israil, om diya iti patung di minomoyo' dokoyu do suminoliwan do mantad hilo'd Masir,” ka dau.


text:
Om poiliho' no dau o tiso' di patung di pinoiyo-iyo do sapi'ddi do hilo'd Baitol om iri no tiso' om hilo'd Dan o pinoiyanan.


text:
Om kowonsoi noddi i rayat do dusa tu' minongoi i' iyolo' do hilo'd Baitol om hilo'd Dan do mongoi sambayang do hilo'.


text:
Om minomonsoi po i Yirobiam do tiyonon do sumambayang do hiri'd timpak do konulu-nuluan om pomili' no iyau do piro-piro ot imam do mantad id sompiiyon dit okon ko' mantad id payat do Liwi.


text:
Om pinotimpuun nogi' di Yirobiam ot iso' o tadau'd agayo do tugama', i koontok do kohopod om limo do tulan do kawalu', do miagal di tadau dot agayo do hilo'd Yohuda. Om papatahak iyau do porsombahan do hiri'd pananaraban do porsombahan dot id sapi' di tamas do winonsoi, do hilo'd Baitol. Om poiyono' no dau i piro-piro ot imam diri do hilo'd Baitol do maganu-anu do hiri'd tiyonon do sumambayang di winonsoi dau.


text:
Om tontok di kohopod om limo do tulan do kawalu', i tadau di tinantu' dau, om ongoi no iyau do hilo'd Baitol do mongoi papatahak do porsombahan do hiri'd pananaraban do porsombahan do mamaramai di tadau dot agayo do tugama' di tinantu' dau'ddi do ramayon di tulun dot Israil.


text:
Tontok nopoddi om haro o songulun o nabi do mantad hilo'd Yohuda do sinuhu'd Tuhan do mongoi do hilo'd Baitol. Om di nopo nokorikot iyau'd hilo' om poingkakat no i Yirobiam do hiri'd dotimbabaan di pananaraban do porsombahan do papatahak do porsombahan di sinumbali'.


text:
Om suhuo' nod Tuhan i nabi diri do moro-boros do papasala' di pananaraban do porsombahan. Boros ka dau, “Oi pananaraban do porsombahan! Poingkaa o boros do Tuhan, ‘Haro nondo o songulun o tanak di pungaranan dot i Yosia dot osusu dot id sompiiyon di Daud. Om id timpak nu no o pamatayan ngai' dau dit imam di maganu-anu do hiti'd pananaraban do porsombahan dot id tingolig om i papatahak do porsombahan di sumbolion do hiti'd sakai nu. Om hiti nod sakai nu o podtutudan dau di tulang diyolo',’ ka,” ka dau.


text:
Om boros ka kawagu di nabi diri, “Ohuyas nondo iti pananaraban do porsombahan, om ilo tauu do hilo'd sakai nu nga' kotuntug nondo. Om koilo ko nogindo kopio do sinuhu' oku'd Tuhan,” ka dau.


text:
Om korongou poddi di Yirobiam i boros do miagal diri, om boro-boros no iyau dot opuhod do mikuwo'd tinuduk dau i nabi diri, “Tangkapo' dokoyu ilo'!” ka. Nga' diiri i' do kuminodou i longon di Yirobiam gisom dot a' no milo do pokodongon kawagu.


text:
Om sigog id kopilapak i pananaraban do porsombahan om i tauu nga' kotuntug nopo do hiri'd tana' do miagal di nokoboros mantad di nabi do tuminanud di pinonuhuan do Tuhan.


text:
Om boro-boros no i Yirobiam di nabi diri, “Tulungo' oku no, sambayang no dot id Tuhan, i Kinorohingan nu. Pokilingasai no dau doho' iti longon ku!” ka dau. Om sambayang no i nabi diri, om kolingos no i longon di raja'.


text:
Om boro-boros no i raja' di nabi diri, “Kaino mongoi akan do hilo'd walai ku. Om onuan tiya' i' dot isomuli' di nowonsoi nu,” ka dau.


text:
Om boros ka di nabi diri do suminimbar, “Mulong piya do patahakon nu doho' o songintanga' diti kakayaan nu nga' a' oku i' tumanud diya', ko' mongoi po akan om mongoi inum do potorungak diya'.


text:
Tu' nosunudan oku nod Tuhan dot a' makan om a' minum, om a' muli' do sumusui di ralan di winayaan ku do minongoi'd hiti,” ka dau.


text:
Om a' noddi i nabi diri minaya' di ralan di winayaan dau di ruminikot i' iyau tu' minaya'ddi iyau do ralan do suwai.


text:
Tontok nopo do maso'ddi om haro o songulun o nabi di molohing no do poingiyon do hilo'd Baitol. Om rikot no i tangaanak dau do minongoi pomisunud dau di winonsoi di nabi do mantad hilo'd Yohuda, do hilo'd Baitol do tadau'ddi, om i pinoboros di nabi diri dot id di Raja' Yirobiam.


text:
Om boros ka di nabi di molohing no do minonguhot diyolo', “Honggo ralan do nayaan dau di minuli' iyau?” ka. Om potuduko' no diyolo' i ralan,


text:
om suhuo' no dau iyolo' do popowonsoi di pakol di kaladai dau. Om pakalai no diyolo'. Om sakai noddi iyau, om pamanau no


text:
do suminusui di ralan diri do gumusa' di nabi do mantad hilo'd Yohuda. Om kabantalai no dau iyau do poirikau do hiri'd sahau di guas do kayu dot agayo. Om boros ka di nabi di molohing no do minonguhot, “Iya' nogi' i nabi do mantad hilo'd Yohuda?” ka. “Oo, iyoho' nogi',” ka dau.


text:
Nga' boros ka di nabi do mantad hilo'd Yohuda, “A, a' oku no milo do moyo' diya' do muli' ko' sumalakoi po di walai nu. Om a' oku i' tumorungak diya' do makan ko' minum po do nunu nopod hiti,


text:
tu' nobilinan oku nod Tuhan dot a' makan om a' minum, om a' gumuli' do sumusui di ralan di winayaan ku di pinaangayan ku id hiti,” ka dau.


text:
Nga' boros ka di nabi di molohing noddi, i mantad hilo'd Baitol, do minongudut dau, “Iyoho' nga' nabi nogi' do miagal diya'. Om sinuhu'd Tuhan o moloikat do mongoi pomisunud doho' do mongoi pangangat diya' om papaakan diya' do hilo'd walai ku,” ka dau.


text:
gisom do sinunudan diri dau i nabi di mantad hilo'd Yohuda do poingkaa, “Boros kad Tuhan om a' ko minumboyo' dau; om a' nu winonsoi i pinonuhuan dau diya'.


text:
Tu' guminuli' ko nogi' om minongoi ko akan do hiri'd pogoduhan dau do mongoi akan, om iri no o kapamatayan diya', om tinan nu nga' a' no olobong do hiri'd kalabangan di sompiiyon nu,” ka dau.


text:
Om kaakan poddi iyolo', om pakalai noddi di nabi di molohing no i kaladai di nabi di mantad hilo'd Yohuda.


text:
Om pamanau no i nabi di mantad hilo'd Yohuda. Om maha' di hiri no iyau id tanga'd ralan om bontolo' no iyau do singa om patayo' no iyau di singa'ddi. Om poingiliu'ddi i tinan dau do hiri'd ralan, om poingkakat i kaladai om i singa do hiri'd toning di rata'.


text:
Om haro'ddi o piro-piro tulun do nakatalib om nokobontol di rata' do hiri'd ralan, om poingkakat i singa do hiri'd toning di rata'. Om potilombusai no diyolo'd minongoi do hilo'd Baitol om posunudo' no diyolo' i nokito diyolo'.


text:
Om soira' di nokorongou i nabi di molohing no do pasal diri, om boros kaddi dau, “Iri no i nabi dit a' minumboyo' do boros do Tuhan! Om gowoi poddi om pinorikot do Tuhan o singa do minongoi panabpo om minamatai dau, do miagal di nokoboros mantad do Tuhan,” ka dau.


text:
om pamanau no iyau. Om kabantalai no dau i rata' di nabi di mantad hilo'd Yohuda'ddi do poingiliu do hiri'd ralan. Om poingkakat kasai' i' do hiri'd toning di rata' i singa om i kaladai. A' i' di singa nakan i rata' om a' pinatai i kaladai.


text:
Om ngoyo' noddi di nabi di molohing no i rata'ddi om pasakayo' no dau di kaladai. Om pogulio' no dau do hilo'd Baitol om pogihadai no dau om lobongo' noddi dau do hilo'.


text:
Om lobongo' no dau iri do hiri'd kalabangan di sompiiyon dau om pogihadai no dau, om i tangaanak dau nga' minogihad nogi', mikuwo'd mimboros dot, “Adai giya'dti tobpinai ku, i tobpinai ku!” ka no.


text:
Om kolobong poddi i rata' om boros ka di nabi di molohing no dot id tangaanak dau, “Apatai oku nopondo om lobongon oku no dot id lobong diti om potoningon nodti tinan dau o tinan ku.


text:
Iri nopo boros di pinolombus dau om tumanud i' do pinonuhuan do Tuhan do papasala' di pananaraban do porsombahan do hilo'd Baitol, om koinsanai di tiyonon do sumambayang do hilo'd kabandaran do Samaria, om abayaan i' kopio iri,” ka dau.


text:
Om a' po i Yirobiam, i raja' dot Israil, tuminingkod do mantad id kowoyo-woyoon dau dot araat. Tu' maso po dau do momili' dot imam do maganu-anu do hiri'd pananaraban do porsombahan do mantad id disai nopod sompiiyon --- a' no dau tutunon. Silihon ngai' nopo dau dot imam ot isai nopo o tulun dit orohian do sumiliu'd imam.


text:
Om iti no kopio o dusa dau di pinoporikot do kosusaan dot id sinakagon dau gisom do nopunso'ddi iyolo'.


text:
Om boros ka di Yirobiam dot id sawo dau, “Ongoi do hilo'd Silo, nga' mingunali-nali no do tulun toomod, om aiso' i' o kotutun diya'. Om mongoi id hilo'd tiyonon di Ahia i Nabi, i pinopoboros di gulu po dot osiliu oku do raja' dot Israil.


text:
Om onuan no iyau do hopod o tinan do roti, om piro-piro o liob do roti om paha' do sangkakanan dot okooro'. Uhoton no iyau ondung poingkukuro o kosunsudon di tanak to, om sunudan ko indo dau,” ka dau.


text:
Om ongoi no i sawo di Yirobiam do hiri'd walai di Ahia do hilo'd Silo. Om a' no kokito i Ahia tu' molohing no kopio iyau.


text:
Nga' nosunudan no iyau'd Tuhan do rumikot i sawo di Yirobiam do mongoi ponguhot dau do pasal di tanak diyolo' di sumakit. Om nosunudan nod Tuhan i Ahia do boros dot apatut do polombuson dau. Om soira' di nokorikot i sawo di Yirobiam, om pingunali-nali no daa iyau do tulun do suwai.


text:
Nga' soira' di norongou nogi' di Ahia i sawo di Yirobiam do hiri'd wawayaan, om boro-boros no i Ahia, “Salakoi. Oilaan ku i' do sawo ko di Yirobiam. Nokuro tu' mingunali-nali ko do tulun do suwai? Araat tomod o habar do posunudon ku diya'.


text:
Ngoyo' nogi' sunudai i Yirobiam diti boros do Tuhan, i Kinorohingan dot Israil, dot id dau. Boros kad Tuhan, ‘Pinili' ku iya' do pomorinta' dot Israil, i tulun ku.


text:
Nahau ku i pomorintaan do mantad id sinakagon di Daud om pinatahak ku daa'ddi diya'. Nga' a' ko i' miagal di Daud, i susuhuon ku, tu' otorodok dot id doho', om minumboyo' di pinonuhuan ku, om iri no i korohian ku o winonsoi dau.


text:
Agayo-gayo po i diya'd dusa ko' i dusa di pomorinta' dit id gulu ko' iya'. Niadaan oku diya' om tiningkau nu o kototogod ku tu' minomonsoi ko do tingolig om patung do tambaga' do tukuon nu.


text:
Om iti no o koporikatan ku do kosusaan dot id sinakagon nu om patayon ngai' ku i sinakagon nu do tongokusai, dot it ongomulok po om i komolohingan no. Punsoon ku nopo kopio o sompiiyon nu; oimuhau tomod nopondo iyolo' do miagal pod taii'.


text:
Iri nopo it id suang do sompiiyon nu dit apatai dot id suang do bandar om ngoyon nondod tasu kano', om iri no it apatai do hilo'd soliwan do bandar om akanon do tombolog. Sorohon no, dot iyoho' i', i Tuhan, o minomoros diti!’ ka,” ka dau.


text:
Om tuntunai po di Ahia i boros dau dot id sawo di Yirobiam, boros ka dau, “Uli' no. Om kosuang ko poddi bandar om apatai no i tanak nu.


text:
Om oinsanan nopondo i tulun dot Israil do mogihad dau om ngoyon nondo diyolo' lobongo' iyau. Om iyau pondo it id suang do sompiiyon di Yirobiam dot osonong o pomolobong. Tu' iyau poo o kasanangan do Tuhan, i Kinorohingan dot Israil.


text:
Haro nondo o raja' do silihon do Tuhan do pomorinta' dot Israil, om i momupus do pomorintaan di Yirobiam.


text:
Hukuman nondod Tuhan ot Israil, om milayuk-layuk pondo ot Israil do miagal di sakot do hiri'd bawang. Om utuson nondo dau iyolo' do mantad hiti'd tana' dit osonong di pinatahak dau di taki-aki diyolo'. Om potompiason nondo dau iyolo' do hilo'd soborong di Bawang dot Iprat, tu' minomonsoi i' iyolo' do tingolig dot Asira, i ponokokinorohingan diyolo', om notingkau'ddi o kototogod do Tuhan.


text:
Om poguliai noddi di sawo di Yirobiam do hilo'd Tirsa. Om maha' di sumalakoi nogi' iyau di walai dau om kapatai no i tanak dau.


text:
Om pogihadai noddi di tulun dot Israil i tanak diri om ngoyo' no diyolo' lobongo' do miagal di nokoboros mantad do Tuhan do pinolombus di Ahia i Nabi, i susuhuon do Tuhan.


text:
Koinsanai di nongowonsoi di Raja' Yirobiam, om i pisangadan do noongoi dau om i karalan-ralano' dau do momorinta' nga' nongkotulis ngai' no do hiri'd suang do Buuk di Monusui do Pasal Ngai' di Raja' dot Israil.


text:
Duwo nohopod om duwo toun di Yirobiam do nosiliu do raja' di momorinta'. Om kapatai noddi iyau om lobongo' no. Om i Nadab diri, i tanak dau, o suminiliu do raja' do suminowoli dau.


text:
I Rihabiam nopo, i tanak di Suliman diri, om apat no nohopod om iso' o toun dau di nosiliu iyau do raja' do Yohuda. Om hopod om turu' o toun dau do minomorinta' do hilo'd Yorusalim, i bandar do pinili' do Tuhan dot id pialatan do koinsanai'd watas dot Israil, do tiyonon do sumambayang dot id dau. Tina' nopo di Rihabiam om i Naama, i tulun dot Amon.


text:
Om pomonsoi nod dusa i tulun do Yohuda dot id toguang do Tuhan. Om ogumu-gumu' po i diyolo' do nowonsoi do minoningkau di kototogod do Tuhan ko' i nowonsoi di taki-aki diyolo'.


text:
Minomonsoi iyolo' do piro-piro tiyonon do tumuku' dot id tingolig om pinopoingkakat iyolo' do torigi do watu om tanda' do tingolig dot Asira do maan do tukuon do hiri'd konulu-nuluan om hiri'd sahau do kayu dit angagayo.


text:
Nga' araat nopo kopio, om i piro-piro o tongokusai om tongoondu' do suminiliu'd sundal do hiri'd tiyonon do tumuku' dot id tingolig. Om omitanai ngai' nopo di tulun do Yohuda i kowoyo-woyoon di tulun di nuyung do Tuhan do mantad id pomogunan diri, di ruminikot i' i tulun dot Israil do hiri; i kowoyo-woyoon di kointingayam tomod.


text:
Tontok di kolimo do toun di Raja' Rihabiam do momorinta' om ngoyo' no di Sisak, i raja' do Masir, songodo' o Yorusalim.


text:
Om onuo' ngai' nopo dau i dapu' do hiri'd Walai'd Sasambayangan dot Agayo om i hiri'd walai'd raja', om nokotonggoi ngai' nogi' i kolid do tamas di winonsoi di Suliman.


text:
Om pomonsoi noddi i Raja' Rihabiam do kolid, do tambaga' o winonsoi do pinoningolon diri. Om paharapai no dau di piro-piro pagawai do madtatamong di wawayaan do walai'd raja' i kolid diri.


text:
Om pointikid-tikid do mongoi i raja' do hiri'd Walai'd Sasambayangan dot Agayo, om igitan no di madtatamong i kolid diri, om pogulion nondo kawagu do hiri'd tiiyonon di madtatamong.


text:
Om koinsanai di nongowonsoi di Raja' Rihabiam, om nongkotulis ngai' no do hiri'd suang do Buuk di Monusui do Pasal Ngai' di Raja' do Yohuda.


text:
Om kapatai noddi i Rihabiam om lobongo' no do hiri'd kalabangan do raja' do hiri'd Bandar di Daud. Om suminiliu nopod raja' do suminowoli dau om i Abia, i tanak dau'd kusai.


text:
Tontok di kohopod om walu' do toun di Raja' Yirobiam do momorinta' dot Israil, om kosiliu no i Abia do raja' do Yohuda.


text:
Om tolu o toun dau do minomorinta' do hilo'd Yorusalim. Tina' nopo dau om i Maaka, i tanak di Absalom do tondu'.


text:
Om iyau nga' minomonsoi id dusa do miagal di winonsoi di tapa' dau. A' i' iyau tuminorodok kopio dot id Tuhan, i Kinorohingan dau, do miagal di kotorodoko' di Daud, i taki-aki dau.


text:
Nga' nonuan iddi do Tuhan, i Kinorohingan di tukuon di Daud, i Abia dot iso' o tanak do kusai, do sumowoli dau do momorinta' do hilo'd Yorusalim om mongintirung do Yorusalim, tu' osorou i' do Tuhan i Daud.


text:
Winonsoi'd Tuhan o miagal diri tu' nowonsoi ngai' i' di Daud i korohian do Tuhan om a' iyau nokoumbal do suminaap di pinonuhuan do Tuhan, suwai nondo ko' i winonsoi dau dot id di Uria, i tulun do Hit diri.


text:
Om solinaid nopo di Abia do momorinta' om haro kasai' nopo o pisangadan dot id piolitan diyolo' di Yirobiam.


text:
Om koinsanai di nongowonsoi di Abia do suwai nga' nongkotulis ngai' i' do hiri'd suang do Buuk di Monusui do Pasal Ngai' di Raja' do Yohuda.


text:
Om kapatai noddi i Abia om lobongo' no do hiri'd Bandar di Daud. Om suminowoli nopoddi dau do raja' om i Asa, i tanak dau'd kusai.


text:
Tontok di koduwo nohopod do toun di Yirobiam do raja' dot Israil, om kosiliu no i Asa do raja' do Yohuda.


text:
Om apat nohopod om iso' o toun dau do momorinta' do hilo'd Yorusalim. Todu' nopo dau om i Maaka, i tanak di Absalom do tondu'.


text:
Om uyungo' ngai' nopo dau do mantad id pomogunan diri i tongokusai om i tongoondu' do sundal di maganu-anu do hiri'd tiiyonon do tumuku' dot id tingolig, om nidu' ngai' dau i tingolig di piningwonsoi di piro-piro o raja' dit id gulu ko' iyau.


text:
Om i Maaka, i toduon daa dau, nga' nidu' i' dau o pangkat do miagal do ponokotina' di raja', tu' minomonsoi i' iyau do tingolig dit araat kopio, iri no i tingolig dot Asira, i tingolig do kororombung. Om habao' no di Asa i tingolig diri om ngoyo' no dau tutudai do hiri'd Rantai do Kidron.


text:
Mulong po dot a' di Asa naraag ngai' i tiiyonon do tumuku' dot id tingolig nga' otorodok kasai' i' iyau dot id Tuhan do solinaid dau do poimpasi.


text:
Om poopio' ngai' nopo dau do hiri'd Walai'd Sasambayangan dot Agayo i konunu-nunuan do pinatahak di tapa' dau dot id Tuhan, om iri nogi' i dau do konunu-nunuan, i tamas om pirok do winonsoi di pinatahak dau dot id Tuhan.


text:
Om solinaid nopo di Asa i raja' do Yohuda, om i Baisa i raja' dot Israil do momorinta' om misangod kasai' nopo iyolo'.


text:
Om ngoyo' no di Baisa songodo' o Yohuda om timpuun nod pinopogirot kopio di bandar do Rama om atalaban i' dau o koinsanai di modtinalib do mantad hilo'd Yohuda om i mongoi do hilo'd Yohuda.


text:
Om ngoyo' ngai' noddi di Raja' Asa i pirok om i tamas di noolu-olu' do hiri'd Walai'd Sasambayangan dot Agayo om i hiri'd walai di raja'. Om suhuo' no dau o piro-piro di pagawai dau do minongoi paatod diri do hilo'd Damsik, do patahakon di Binhadad i raja' do Siria, i tanak di Tabrimon, i manangaki di Hision. Om pinatanggayan nogi' dau do boros do poingkaa,


text:
“Kaino misokodung do miagal di tapa' to tu' minisokodung. Iti nopo pirok om tamas om itahak ku i' toomod diya'. Pututon no kopio o piombolutan dokoyu di Baisa, i raja' dot Israil, om poggiduon i' dau i soudor dau do mantad id watas ku,” ka.


text:
Om kookunai noddi di Raja' Binhadad i pinoboros di Asa. Om suhuo' no dau i boyoon do soudor dau do miwoyo' di soudor diyolo' do mongoi panangod di bandar dot Israil. Om naala' iddi diyolo' o bandar dot Iyon, Dan, Abil-Bait-Maaka om koinsanai do Kinirot om pointongkop do watas do Naptali.


text:
Om soira' di norongou di Raja' Baisa i nosiliu do miagal diri, om tingkod no iyau do popogirot do Rama om uli' no iyau do hilo'd Tirsa.


text:
Om ponuhu' noddi i Raja' Asa do toinsanan di tulun do pointongkop do Yohuda, do mongoi ngai' nopo uhup do papawaliu di watu om kayu do mantad hilo'd Rama; i pinakai daa di Baisa do pomogirot di bandar. Om pakayo' ngai' noddi di Asa iri do pinomogirot di bandar do Mispa om Giba, i hiri'd watas do Binyamin.


text:
Om koinsanai di winonsoi di Raja' Asa do suwai, i kosioho' dau, om i kabandaran do ninggiratan dau, nga' nokotulis ngai' i' do hiri'd suang do Buuk di Monusui do Pasal Ngai' di Raja' do Yohuda. Nga' di nopoddi molohing i Asa om noontok goduwo nopod toruol o gakod dau.


text:
Om kapatai noddi i Asa om lobongo' no iyau do hiri'd kalabangan do raja' do hiri'd Bandar di Daud. Om i Yosapat diri, i tanak dau, o suminowoli dau do raja'.


text:
Tontok di koduwo do toun do pomorintaan di Asa, i raja' do Yohuda, om kosiliu nod raja' dot Israil i Nadab, i tanak di Yirobiam. Om duwo o toun dau do minomorinta'.


text:
Nga' iyo i' iyau di tapa' dau tu' minomonsoi i' do dusa dot id Tuhan, om minamayayat di tulun dot Israil do momonsoi'd dusa.


text:
Om pongupakat no i Baisa i tanak di Ahia, i mantad id payat di Isakar do sumaap di Nadab. Om ngoyo' no dau patayo' i Nadab di maso di Nadab om i soudor dau do monurungku' di bandar do Gibiton, i hilo'd watas do Pilistin.


text:
Nosiliu o miagal diri di kotolu do toun di Raja' Asa do momorinta' do Yohuda. Om i Baisa noddi o nokosowoli di Nadab do raja' dot Israil.


text:
Om tilombusai nopo dau do minimpatai ngai' i tulun dot id sompiiyon di Yirobiam. Om piontok nopo iri di boros do Tuhan di pinolombus di Nabi Ahia, i susuhuon dau do mantad hilo'd Silo; kapatai ngai' nopo i sompiiyon di Yirobiam, om iso' pod tulun nga' aiso' no o noolu'.


text:
Nosiliu pogi' o miagal diri nga' pinopotogod i Yirobiam do Tuhan, i Kinorohingan dot Israil, tu' miningwonsoi iyau do dusa om minamayayat iyau do tulun dot Israil do momonsoi'd dusa.


text:
Koinsanai di nongowonsoi di Nadab do suwai nga' nongkotulis ngai' i' do hiri'd suang do Buuk di Monusui do Pasal Ngai' di Raja' dot Israil.


text:
Om solinaid nopo di Raja' Baisa do momorinta' dot Israil, om haro kasai' nopo o pisangadan diyolo' di Asa, i raja' do Yohuda.


text:
Tontok di kotolu'd toun di Raja' Asa do momorinta' do Yohuda, om kosiliu no i Baisa i tanak di Ahia, do raja' do pointongkop dot Israil. Om koloido' nopo dau do momorinta' do hilo'd Tirsa om duwo nohopod om apat o toun.


text:
Om iyau nga' miagal i' di Raja' Yirobiam di gulu po tu' minomonsoi id dusa dot id Tuhan om minamayayat di tulun dot Israil do minomonsoi'd dusa.


text:
Om boro-boros noddi o Tuhan dot id di Yohu i Nabi, i tanak di Hanani. Boros ka dau, “Poboroson no o miagal diti dot id di Baisa,


text:
‘Di nopo di gulu po om aiso' i' tomod o ngaran-ngaran nu, nga' pinili' ku i' iya' do sumiliu do boyoon dot Israil, i tulun ku. Nga' baino' noddi om momonsoi ko i' do dusa do miagal di Yirobiam tu' minamayayat di tulun ku do momonsoi'd dusa, om gisom diri do nokotogod oku.


text:
Om gowoi pondo om patayon ku iya' om i sompiiyon nu do gisom dot opunso kou, do miagal di winonsoi ku dot id di Yirobiam.


text:
Iri nopondo i tiyon-iyon nu dot apatai do hiri'd bandar om ngoyon nondod tasu akano', om iri no it apatai do hiri'd soliwan do bandar om akanon di tombolog do mangangakan do rata',’ kanto,” ka dau.


text:
Om iri nopo boros do Tuhan dot id di Baisa om id sompiiyon dau'ddi om pinolombus di Yohu, i nabi, tu' nokowonsoi nod dusa i Baisa dot id Tuhan. Okon nopo ko' i karaato' di piningwonsoi di Baisa o nokotogod do Tuhan, nga' nosubuanan nogi' di minimpatai iyau do koinsanai di tulun dit id suang do sompiiyon di Yirobiam. Koinsanai di nongowonsoi di Baisa di suwai, om i kosioho' dau, nga' nokotulis ngai' do hiri'd suang do Buuk di Monusui do Pasal Ngai' di Raja' dot Israil. Om kapatai noddi i Baisa om lobongo' no do hilo'd Tirsa. Om i Ila noddi, i tanak dau do kusai, o suminowoli dau do suminiliu do raja'.


text:
Tontok di koduwo nohopod om onom do toun di Raja' Asa do momorinta' do Yohuda, om kosiliu nod raja' dot Israil i Ila, i tanak di Baisa. Om duwo toun dau do minomorinta' do hilo'd Tirsa.


text:
Om ponokipakat no i Simri do sumaap di Ila. Iyau nopo nga' gunsiou, om boyoon do soudor di kikorita'-kuda'. Insan tadau di hilo'd Tirsa, om poginum no i Ila do hiri'd walai di Arsa, i mongilo-ilo do hiri'd walai di raja', om naawuk tomod diri i Ila.


text:
Om salakoi noddi i Simri om patayo' no dau i Ila om siliu no iyau do raja' do suminowoli di Ila. Nosiliu iti di koduwo nohopod om turu' o toun di Raja' Asa do momorinta' do Yohuda.


text:
Om kosiliu poddi i Simri do raja' om ngoyo' ngai' no dau patayo' i tiyon-iyon di Baisa, om iri ngai' piya i tobpinai om i tambalut di sompiiyon di Baisa nga' aiso' no o nokopoggidu'.


text:
Om kapatai ngai' nopoddi it id suang do sompiiyon di Baisa do miagal di nokoboros do Tuhan do pinolombus di Nabi Yohu, dot id di Baisa.


text:
Iyo Baisa nopo di Ila, i tanak dau om tumuku' dot id tingolig om minamayayat di tulun dot Israil do momonsoi'd dusa. Om gowoi poddi om pinopotogod iyolo'd Tuhan, i Kinorohingan do tukuon do tulun dot Israil.


text:
Iri nopo susuyon do suwai do pasal di Ila om nongkotulis no do hiri'd suang do Buuk di Monusui do Pasal Ngai' di Raja' dot Israil.


text:
Tontok di koduwo nohopod om turu' do toun di Raja' Asa do momorinta' do Yohuda, om kosiliu no i Simri do raja' dot Israil. Om hilo'ddi iyau id Tirsa do momorinta' do solinaid do turu' no tadau. Tontok nopoddi nga' maso di soudor dot Israil do monurungku' do Gibiton, i bandar do tulun do Pilistin.


text:
Om soira'ddi norongou diyolo' do mongupakat i Simri do sumaap di raja' om pinatai dau i raja', om hiri nod kinoiyonon diri dot oinsanan nopo iyolo' do minomili' di Omri, i boyoon do soudor diyolo', do siniliu do raja' dot Israil.


text:
Om tontok di nokito di Simri do nosolod no i bandar diri, om suang noddi iyau do hiri'd walai do raja' om tutudai no dau om rundun no iyau di walai, om kapatai noddi iyau.


text:
Nosiliu pogi' o miagal diri nga' nokowonsoi id dusa i Simri dot id Tuhan, do miagal di Raja' Yirobiam, om iyau nga' minamayayat nogi' di tulun dot Israil do momonsoi'd dusa.


text:
Om iri nopo susuyon do suwai do pasal di Simri, om kohompit ngai' i pakat dot araat di winonsoi dau, om nokotulis ngai' i' do hiri'd suang do Buuk di Monusui do Pasal Ngai' di Raja' dot Israil.


text:
Om a' di oulud i tulun dot Israil tu' haro ot orohian dot i Tibni, i tanak di Ginat o silihon do raja', om haro ot orohian dot i Omri o raja'.


text:
Nga' kinootuson nopoddi om i sumokodung di Omri o nakamanang, om napatai'ddi i Tibni, om i Omri noddi o nosiliu'd raja'.


text:
Nosiliu iti do tontok di kotolu nohopod om iso' do toun di Raja' Asa do momorinta' do Yohuda. Koloido' nopo di Omri do momorinta' dot Israil om hopod om duwo toun. Om onom o toun dau do minomorinta' do Tirsa do mantad di timpuun i' iyau do momorinta'.


text:
Nga' alaid noddi om pomoli no iyau dot iso' o nuluhon dot onom noribu o tusin do pirok do gatang, do mantad id songulun di roitan dot i Somor. Om pomonsoi no i Omri do bandar do hiri'd sakai di nuluhon diri, om pungaranai no dau do Samaria, do pinasangai-sangai di ngaran di Somor, i sanganu mantad di nuluhon.


text:
Nga' agayo-gayo po o dusa do nowonsoi di Omri ko' i piro-piro o raja' di nokopomorinta' dit id gulu ko' iyau.


text:
I Omri nga' miagal nopo di Yirobiam tu' minomonsoi'd dusa om minamayayat di tulun dot Israil do momonsoi'd dusa om tumuku' dot id tingolig. Om gowoi poddi om kotogod no o Tuhan, i Kinorohingan di tukuon do tulun dot Israil.


text:
Iri nopo susuyon do suwai do pasal di Omri om koinsanai di nongowonsoi dau nga' nokotulis ngai' i' do hiri'd suang do Buuk di Monusui do Pasal Ngai' di Raja' dot Israil.


text:
Om di nopoddi napatai om nolobong i Omri do hilo'd Samaria, om i Ahab diri, i tanak dau, o nosiliu do raja' do suminowoli dau.


text:
Tontok di toun do kotolu nohopod om walu' di Raja' Asa do momorinta' do hilo'd Yohuda, om kosiliu no i Ahab, i tanak di Omri do raja' dot Israil. Om duwo nohopod om duwo toun dau do momorinta' do hilo'd Samaria.


text:
A' po dau koula' dot iyo-iyo poddi dusa di winonsoi di Raja' Yirobiam o dusa do winonsoi dau tu' kinawin po dau i Isibil, i tanak di Raja' Itbaal, i mantad hilo'd Sidon, om tuminuku' iyau dot id Baal.


text:
Minomonsoi iyau do walai'd iyonon do tumuku' dot id Baal, i ponokokinorohingan do hilo'd Samaria. Om minomonsoi iyau do pananaraban do porsombahan dot id tingolig diri do hiri'd suang di walai'd tingolig.


text:
Om minomonsoi po iyau do patung dot Asira, i ponokokinorohingan diri. Agayo po kopio o dusa di winonsoi di Ahab ko' i nowonsoi do koinsanai di raja' dot Israil di minomorinta' dot id gulu ko' iyau. Om gowoi poddi om pinopotogod iyau do Tuhan, i Kinorohingan di tukuon do tulun dot Israil.


text:
Tontok di maso di Ahab do momorinta' om nongoi di Hiol, i tulun do Baitol, wonsoyo' kawagu i bandar do Yorikou. Nga' kapatayai nopo i Hiol do duwo o tanak dau do miagal di nokoboros mantad do Tuhan do pinolombus di Yosua, i tanak di Nun. Tu' napatai i Abiram, it id dotuo do tontok di pinopowonsoi i Hiol di pinoimpahan di bandar, om napatai i Sogub, i tanak dau dot id domulok do tontok di pinowonsoi di Hiol i totobon di wawayaan dot agayo di bandar diri.


text:
Insan tadau om ongoi no solowot di Raja' Ahab o songulun o nabi di roitan dot i Ilia. Iyau nopo om mantad do hilo'd Tisbi, i hilo'd Giliad. Om boros ka dau, “Id suang do ngaran do Tuhan, i Kinorohingan do poimpasi, i tukuon do tulun dot Israil, om i pogobi-obian ku, om momisunud oku diya', oi Tuan, dot id suang nopodti duwo ko' tolu toun dot id dabantalan om aiso' nondo o bolobou om aiso' o rasam dot ongotigas piya dot a' ku po poboroson do haro o rasam,” ka dau.


text:
“Tongkiad no do kinoiyonon diti, om pakayaan no do ponong hilo'd koulayon, i hilo'd soborong do Bawang do Yordan. Om lumisok nod hilo' do hiri'd toning di luyu' do Bawang do Kirit.


text:
Om koinum ko indo do hiri'd luyu' om kaakan ko do taakanon di pootodon do tombolog di roitan do bangkahak, i tombolog do suhuon ku'd paatod,” ka dau.


text:
Om tonudo' no di Ilia i pinonuhuan do Tuhan diri om ongoi no iyau do hiri'd luyu' do Bawang do Kirit om undorong no iyau'd hiri.


text:
Inuman nopo dau om hiri'd luyu', om kaakan iyau do roti om daging di pootodon di tombolog do roitan do bangkahak, do monikid kosuabon om monikid sosodopon.


text:
Boros ka dau, “Baino' nopodti om mongoi no do hilo'd bandar do Sarpat, i hilo'd somok do Sidon, om mundorong nod hilo'. Nosuhu' ku no o songulun o tondu' do nopuadan do paakan diya' do hilo',” ka dau.


text:
Om ongoi noddi i Ilia do hilo'd Sarpat. Om soira' di nokorikot iyau do hiri'd wawayaan di bandar om kokito no dau o songulun o tondu' do monimung do siduwon. Om boros kaddi di Ilia dot id tondu'ddi, “Inan, ngoyo' oku daa onuwai do waig dot ongokooro',” ka dau.


text:
Tontok di manau-panau no i tondu' do mongoi anu di waig, om pomolohou po kawagu i Ilia, “Igitan oku no daa diya' do roti dot ongokooro',” ka dau.


text:
Om boros ka di tondu' do suminimbar, “Id suang do ngaran do Tuhan di poimpasi, i Kinorohingan di tukuon nu, om sumumpa' oku no dot aiso' no kopio o roti ku. Songonggom po kopio o tapung do torigu do hiri'd mangkuk om okoro' no o tumau do saitun do hiri'd kakanan dot okooro'. Om maso ku nogi' daa do monimung do siduwon do pogonsok dit okuri' noddi, do maan dahai di tanak ku dot akanon. Iri poo o takanon dahai, om aayi' pori om mandad pondo iyahai do matai,” ka dau.


text:
Nga' boros ka di Ilia dot id dau, “Kada' katangkabo, oi inan. Wonsoyon po doho'd ongoiso' o roti dit okooro' i tapung om i tumau'ddi, om igitan nondo do hiti. Om mogonsok nogindo kawagu do maan do dokoyu di tanak nu.


text:
Tu' nokoboros nod Tuhan, i Kinorohingan do tukuon do tulun dot Israil do kisuang kasai' nopondod tapung i mangkuk, om i kakanan nga' kisuang kasai' id tumau do gisom do porikatan kawagu'd Tuhan do rasam iti pomogunan,” ka dau.


text:
Om pamanau noddi i tondu' do minongoi pomonsoi do miagal di nokoboros di Ilia dot id dau. Om haro kasai' nopo o kabagal do takano' diyolo'd tolu do solinaid do piro-piro o tadau.


text:
Om iri nopo mangkuk diri nga' kisuang kasai' nopod tapung om i kakanan nga' kisuang kasai' nopod tumau do miagal di nokoboros do Tuhan do pinolombus di Ilia.


text:
Om piro-piro noddi o koloido' do mantad diri, om sakit no i tanak di tondu' di nopuadan. Om maid-laid nga' murut-surut i toruol dau gisom do napatai iyau.


text:
Om boros kaddi di tondu' dot id di Ilia, “Oi susuhuon do Kinorohingan, nokuro tu' minongoi ko'd hiti, om gowoi poddi om nosorou kawagu'd Kinorohingan i dusa ku om napatai nogiddi iti tanak ku?” ka dau.


text:
Om boros ka di Ilia do suminimbar, “Patahako' daa doho' i tanak,” ka dau. Om ngoyo' noddi di Ilia kibito' i tanak do kusai di tondu'ddi, i poingkibit di tondu', om igitai no di Ilia do hiri'd sawat, do hiri'd bilik di niyon di Ilia. Om poliiyo' no di Ilia do hiri'd toodopon,


text:
om sambayang no iyau dot opuhod do poingkaa, “Oi Tuhan, i Kinorohingan ku, nokuro tu' pinorikot nu o kosusaan diti dot id tondu' di nopuadan diti? Osonong tomod i' iyau dot id doho' om nokuro tu' pinatai nu nogiddi i tanak dau!” ka di Ilia.


text:
Om loubai nogiddi di Ilia dot intolu i tinan di tanak, mikuwo'd suminambayang do poingkaa, “Oi Tuhan, i Kinorohingan ku, posio' no iti tanak diti,” ka dau.


text:
Om ngoyo' noddi di Ilia patahako' i tanak diri do hiri'd tina' di tanak om boro-boros nod, “Inan! Antangai pogi' nga' napasi no kawagu iti tanak nu!” ka dau.


text:
Om boros ka di tondu' di nopuadan do suminimbar, “Oilaan ku nogiddi kopio do susuhuon ko do Kinorohingan om pawayaan kopio ko'd Tuhan do boros dau!” ka dau.


text:
Alaid-laid noddi do mantad diri, om di kotolu do toun do magadau, om boro-boros no o Tuhan dot id di Ilia. Boros ka dau, “Ongoi solowot di Raja' Ahab om porikoton ku indo o rasam,” ka.


text:
Om lohowo' noddi di Ahab i Obadia, i mongilo-ilo di walai do raja'. (I Obadia nopo om tulun dit otorodok kopio do sumambayang dot id Tuhan,


text:
om ngoyo' no di Obadia o hatus di nabi om polisoko' no dau dot id luang do nuluhon. Om binahagi' dau iyolo' do duwo o bohogian do sopilimo nohopod o tulun. Om piatadan dau iyolo' do taakanon om waig.)


text:
Om boros ka di Ahab dot id di Obadia, “Kaino tumongkop diti pomogunan do mongoi pogontong do tudan do waig om bawang; tu' a' i' oila-ilaan do kobontol to nopo do sakot do paakan di kuda' om i bagal toko', om a' indo minog do haro o patayon dot ongoiso' piya di tayam-tayam toko',” ka dau.


text:
Om kopibahagi' po diyolo' i watas do ngoyon diyolo' antangai, om pamanau nogiddi iyolo'. Pinakayaan di Ahab dot id iso' o kinoiyonon om i Obadia no om pinakayaan dot id kinoiyonon do suwai.


text:
Om maha' di hiri nod tanga'd ralan i Obadia, om kosolowot no dau i Ilia. Om kotutunai no dau i Ilia, om otud no i Obadia do suminuwau dau. Om ponguhot no i Obadia, “I Ilia kopio ko toi, oi Aman?” ka dau.


text:
“Oo, i Ilia oku nogi',” ka di Ilia do suminimbar. “Ngoyo' nogi' kopio sunudai i raja', i tuan nu'ddi do hiti oku,” ka dau.


text:
Om boros ka di Obadia, “Nunu kopio'ddi o sala' ku tu' posuangon oku diya' dot id koligagaanan do patayon di Ahab?


text:
Id suang do ngaran do Tuhan di poimpasi, i Kinorohingan nu, om sumumpa' oku do nokoponuhu' no i raja' do mogihum diya' dot id pointikid-tikid do kinoiyonon do pointongkop diti pomogunan. Om ondung momoros i boyoon dot iso' o kinoiyonon dot a' ko hino do hiri, om pinokianu di Ahab do sumumpa' i boyoon do kinoiyonon diri dot a' ko nosolowo-lowot do hiri.


text:
Om kapamanau oku nopo dotindo do mantad hiti om atantu' no do ngoyon ko angatai di Rusod do Tuhan do kumaa dot id kinoiyonon dit a' ku oilaan! Om ondung sunudan ku i Ahab do hiti ko, om a' ko indo dau osolowot om atantu' no do patayon oku dau, do mulong piya dot otorodok kopio oku do sumambayang dot id Tuhan do mantad dit okoro' oku po.


text:
A' ko po toi nokorongou di pinopolisok oku do hatus o nabi do Tuhan do hilo'd luang do nuluhon di maso di Isibil do minimpatai do nabi do Tuhan? Binahagi' ku iyolo' do sopilimo nohopod o tulun dot id iso' o luang, om piatadan ku iyolo' do takanon om tinumon?


text:
Om poingkuro ko'ddi do monuhu' doho' do mongoi pomisunud di raja' do hiti ko? Atantu' no do patayon oku dau!” ka dau.


text:
Om boros ka di Ilia, “Mamatos oku dot id suang do ngaran do Tuhan dit Agayo Kuasa', i pogobi-obian ku, do mongoi oku no kopio solowot di raja' do tadau'd baino',” ka dau.


text:
Soira' di nokito nogi' di Ahab i Ilia om pomoros no i Ahab dot opuhod do poingkaa, “No, nga' hiti ko i', i mamagangau do hiti'd Israil!” ka.


text:
Nga' boros ka di Ilia, “Okon i' ko' iyoho' i mamagangau, nga' iya' om i sompiiyon nu. Tu' suminurilog ko di pinonuhuan do Tuhan, om tuminuku' ko di piro-piro o tingolig do Baal.


text:
Nga' baino' nopo, om suhuon ngai' no i tulun dot Israil do mongoi solowot doho' do hilo'd Nuluhon do Karmol. Om suhuon nogi' it apat nahatus om limo nohopod o nabi di modsubak do Baal om it apat nahatus o nabi di modsubak dot Asira, i godsian di Isibil, i sawo do raja'ddi!” ka dau.


text:
Om suhuo' ngai' no di Ahab o koinsanai di tulun om i piro-piro o nabi di modsubak do Baal do mongoi do hilo'd Nuluhon do Karmol.


text:
Om insomok noddi i Ilia di tulun dot ogumu' om boro-boros no iyau, “Songkuro nopo koloido' dokoyu dot orohian do mikoduwo o ginawo? Ondung Kinorohingan kopio o Tuhan, om tumuku' kou no dot id Tuhan; nga' ondung Baal o Kinorohingan, om tumuku' kou nopo dot id Baal!” ka dau. Om aiso' id komi di tulun di songintimung do hiri.


text:
Om boros kaddi di Ilia, “Id pogialatan nopo di nabi do Tuhan om iyoho' poo o noolu', om apat indo nahatus om limo nohopod o nabi do modsubak do Baal do hiti.


text:
Nga' pootodo' pogi' do hiti o duwo tinan do sapi' do tontoluhan, om suhuon i' ilo piro-piro nabi di modsubak do Baal do manganu di songinan om sumbolion i'. Om popoton nogindo om pasakayon di siduwon, nga' kada' kopio pagapui do hiri. Om iri tiso' di sapi' nga' iyoon ku i' iyoho'ddi.


text:
Om pologoson nopo i piro-piro nabi di modsubak do Baal diri do sumambayang dot id kinorohingan diyolo', om iyoho' nga' sumambayang indo dot id Tuhan. Om isai nopo i sumimbar do mikuwo'd polintuhun do tapui om iri no o Kinorohingan kopio,” ka dau. Om oinsanan nopo i tulun do suminimbar dot opuhod do poingkaa, “Kaakun i' iyahai!” ka.


text:
Om boros kaddi di Ilia dot id piro-piro o nabi di modsubak do Baal, “Iyokoyu no o gulu do momili' do sapi' om poposodia'ddi tu' ogumu' kou i' iyokoyu. Om sumambayang kou no dot id kinorohingan dokoyu, nga' kada' no kopio dokoyu opuyai i kayu,” ka dau.


text:
Om pilio' noddi diyolo' o songinan di sapi' om posodiawo' no diyolo'. Om sambayang nogiddi iyolo' dot id Baal do gisom do norikot o pitangaadau, do mikuwo'd minggarang. “Simbaro' iyahai, oi Baal!” ka no diyolo'. Om mingiyo nopoddi iyolo' do mikuwo'd mintari' do minsorili' di pananaraban do porsombahan di winonsoi diyolo'. Nga' aiso' i' o nunu-nunu dot isimbar.


text:
Om sosodopon noddi om timpuun no i Ilia do momohingi-hingi diyolo'. Boros ka dau, “Sambayang-bayang kou po dot opuuhod! A' i' oila-ilaan do nokotongkiad nopo iyau! Ko' maso po dau do koodop, om mositi' no do posikan dokoyu iyau!” ka no di Ilia.


text:
Om sambayang po kawagu dot opuuhod i piro-piro nabi diri. Om pingsuhatan po diyolo'd pisau om pais o tinan diyolo', do miagal di koubasan diyolo'd momonsoi, om gisom do songluyung-luyung po o raha'.


text:
Om mingiyo nopoddi iyolo' do gisom dot aadau no, do miagal pod tulun di noulau-ulau; nga' aiso' i' o sumimbar, om aiso' o minamadul.


text:
Om boros kaddi di Ilia dot id tulun dit ogumu', “Insomok-somok kou,” ka dau. Om timung ngai' no iyolo' do hiri'd posorili' dau. Om timpuun no i Ilia do mononong di pananaraban do porsombahan dot id Tuhan, di nahaba' no.


text:
Om anu no iyau do hopod om duwo o watu. Iso' nopo o watu nga' ponokowakil do tiso' di hopod om duwo o sinakagon di tangaanak di Yakub, i pinungaranan do Tuhan dot i Israil.


text:
Om iri no ngai' i watu'ddi o pinononong kawagu di Ilia di pananaraban do porsombahan, i tiyonon do sumambayang dot id Tuhan. Om pinoritan dau dot agayo o posorili' di pananaraban do porsombahan, do korumpos i' o hopod om apat o lito do waig.


text:
Om pouludo' no dau i siduwon do hiri'd sakai di pananaraban do porsombahan. Om popoto' noddi dau i sapi' di tiso' om pasakayo' no i popot diri do hiri'd siduwon. Om boros kaddi dau, “Ngoyo' dokoyu suangai do waig ot apat o luping do gisom dot oponu', om potuntugon i' i waig do hilo'd porsombahan do sorobon om hilo'd siduwon,” ka dau. Om kowonsoi poddi diyolo' o miagal diri,


text:
om boro-boros po kawagu iyau, “Tuntug-tuntugan po dokoyu,” ka dau. Om ngoyo' no diyolo' tuntugai. “Tuntug-tuntugai po dot ongoinsan,” ka kawagu di Ilia, om ngoyo' no diyolo' kawagu tuntugai.


text:
Om lumuyung nopoddi i waig do posorili' di pananaraban do porsombahan do gisom do noponu' do waig i parit.


text:
Om korikot poddi i maso do kapatahakan do porsombahan do sorobon di dongsosodopon, om insomok no i Nabi Ilia, di pananaraban do porsombahan, om sambayang no iyau. Boros ka dau, “Oi Tuhan, i Kinorohingan di tukuon di Abraham, om i Isak, om i Yakub. Pointalango' nod baino' dot iya' o Kinorohingan dot Israil, om iyoho' o susuhuon nu; om pointalangon do pinonuhuan ngai' nu doho' iti winonsoi ku.


text:
Simbaro' oku no, oi Tuhan! Simbaro' oku no om koilo i' iti tulun dot ogumu' dot iya' no o Kinorohingan, oi Tuhan, om iya' o popoguli' kawagu diyolo' dot id diya',” ka dau.


text:
Om polintuhun noddi o Tuhan do tapui do mantad hilo'd tawan do minonorob do koinsanai di porsombahan om i siduwon, om koinsanai di watu om i tana', om minonuu di waig di hiri'd parit.


text:
Om kokito poddi di tulun dot ogumu' iri om tungub nopo iyolo' do hiri'd tana' do mikuwo'd minomoros do poingkaa, “Tuhan no o Kinorohingan; Tuhan no kopio o Kinorohingan!” ka diyolo'.


text:
Om boros kaddi di Ilia, “Ngoyo' dokoyu tangkapo' ngai' ilo nabi di modsubak do Baal; kada' nod haro o tongoiso' piya do kopoggidu'!” ka dau. Om olomus nopoddi i tulun do minongoi panangkap do koinsanai di nabi di modsubak do Baal. Om pokoyoo' ngai' no di Ilia iyolo' do hilo'd Bawang do Kison, om hilo' noddi o pinamatayan ngai' dau diyolo'.


text:
Om boro-boros noddi i Ilia dot id di Raja' Ahab, “Ongoi nogi' akan do dinondo, oi Tuan Raja', tu' oruhai nod rumasam; orongou no o kahas do rasam,” ka dau.


text:
Om ongoi no i Ahab akan, om i Ilia no om tuminakad di Nuluhon do Karmol. Om hilo' no iyau do pointungub do hiri'd tana', om tulu nopo dau om id piolitan do totud dau.


text:
Om boros ka dau dot id susuhuon dau, “Takad daa do hilo'd timpak om antangan i' o ponong hilo'd rahat,” ka dau. Om takad no i susuhuon dau om guli' no kawagu om boros ka dau, “Aiso' i' o nunu-nunu do nokito ku,” ka. Inturu' di Ilia suhuo' i susuhuon dau do tuminakad do minongoi pogontong.


text:
Om di nopo di kointuru' di susuhuon diri do guminuli', om boros ka dau, “Haro nokito ku'd haun dot irad nod palad do mantad ponong hilo'd rahat,” ka. Om boros ka di Ilia dot id susuhuon dau'ddi, “Ongoi kopio do hilo'd di Raja' Ahab, om suhuon i' iyau do sumakai di korita'-kuda' dau om kouli' i' iyau dot a' po aandon do rasam,” ka dau.


text:
Om a' po alaid om luhung no i tadau, om minumang puhod o tongus om ruminasam dot asapou. Om sakai no i Ahab di korita'-kuda' dau om uli' no do hilo'd Yisriil.


text:
Om tontok iddi do nakaanu i Ilia do kokorisan do mantad id Tuhan. Om lopio' no dau i rasuk dau dot anaru om poogkoso' no dau. Om panangkus no iyau do suminogulu di Ahab do gisom do nokorikot do hiri'd wawayaan do bandar do Yisriil.


text:
Om susuyo' ngai' no di Ahab i winonsoi di Ilia dot id di Isibil, i sawo dau. Om sinusui nogi' dau do pinatai ngai' di Ilia i nabi di modsubak do Baal.


text:
Om porikoto' nod i Isibil o boros dot id di Ilia do poingkaa, “Hukuman oku nopo om patayon oku nopo di tingolig ku ondung a' ku no owonsoi dot id diya' o miagal di winonsoi nu dot id nabi diri do dongiyo'dtid suab,” ka dau.


text:
Om kooris tomod noddi i Ilia gisom do minogidu' iyau do moddosi'd patayon. Om pitanud no iyolo' di susuhuon dau do minongoi do hilo'd Borsiba, i hilo'd watas do Yohuda. Om tongkiadai no di Ilia i susuhuon dau'd hilo'.


text:
Nga' i Ilia nopo om pamanau nopod gakod do nosongodou do ruminikot do hiri'd tana' do kowotuan. Om undorong no iyau dot id sahau di kayu dit okohob o tuntu. Om irikau no iyau do hiri om uhang po daa'ddi dau do matai. Boros ka di Ilia dot id Tuhan, “A' oku noddi kogoos, oi Tuhan. Ngoyo' nopo o ginawo ku, osonong nogi' dot apatai oku,” ka dau.


text:
Om lii noddi iyau do hiri'd sahau di kayu om koodop no iyau. Om rikot no ot iso' o moloikat do minongoi kama' dau do mikuwo'd minoro-boros do poingkaa, “Ilia, tungag, om makan i'!” ka.


text:
Om pikorowo-rowo no i Ilia om kokito no dau o sonliob o roti do hiri'd toning do tulu dau om haro o kakanan dot okooro' do kisuang do waig. Om akan noddi iyau om inum, om lii no iyau kawagu.


text:
Om rikot po kawagu i moloikat do Tuhan do koinduwo no do minongoi kama' dau. Om boro-boros nod, “Ilia, tungag, om makan i', om kogoos ko i' do mamanau dot osodu',” ka.


text:
Om tungag no i Ilia, om akan noddi om inum iyau, gisom dot okoris iyau. Om nokogoos iddi iyau do minamanau do solinaid dot apat nohopod o tadau do kuminaa do hilo'd Sinai, i nuluhon do tiyonon do Tuhan.


text:
Om odop noddi iyau do hiri'd suang dot iso' o luang do nuluhon. Om boro-boros noddi o Tuhan dot id dau, “Ilia, nunu maan nu'd hiti?” ka.


text:
Om boros kaddi di Ilia do suminimbar, “Oi Tuhan, i Kinorohingan dot Agayo Kuasa'. Iyoho' nopo om iya' noo o pinogobi-obian ku. Nga' iri nopo tulun dot Israil om tuminolibamban i' di batos diyolo' dot id diya'. Tu' hinuyas diyolo' i pananaraban do porsombahan dot id diya' om pinatai diyolo' i piro-piro nabi nu. Om iyoho' poo o noolu', om baino' noddi om pokipapatayan oku po daa diyolo'!” ka dau.


text:
Om boros kad Tuhan dot id dau, “Soliwan do mantad hino'd luang, om mingkakat i' do tumimbaba' doho' do hilo'd timpak diti nuluhon,” ka dau. Om talib noddi o Tuhan do hiri om porikoto' no dau o tongus dit opuhod kopio, gisom do nongopitas o nulu-nulu om nangagaang o nuluhon di kapampangan, nga' a' i' o Tuhan minintalang dot id tongus diri. Om kotingkod poddi i tongus, om guyu' no o tana', nga' a' i' o Tuhan minintalang do tontok di guminuyu' o tana'.


text:
Om rikot nogiddi o tapui nga' a' i' hino o Tuhan do hiri. Om katalib poddi iri om korongou no dau o kohus do ribut dit opiiyan.


text:
Om korongou poddi di Ilia i kohus di ribut dot opiiyan diri, om sompono' no dau do rasuk dau o rabas dau, om soliwan no iyau om ingkakat no do hiri'd kabang di luang. Om haro'ddi o boros do minoro-boros dau do poingkaa, “Ilia, nunu maan nu'd hiti?” ka.


text:
Om boros ka di Ilia do suminimbar, “Oi Tuhan, i Kinorohingan dot Agayo Kuasa'. Iyoho' nopo, om iya' noo o pogobi-obian. Nga' iri nopo tulun dot Israil om tuminolibamban i' di batos diyolo' dot id diya'. Tu' hinuyas diyolo' i pananaraban do porsombahan dot id diya' om pinatai diyolo' i piro-piro nabi nu. Iyoho' poo o noolu', om baino' noddi om pokipapatayan oku po daa diyolo'!” ka dau.


text:
Om boros kad Tuhan, “Guli' nogi' do hilo'd tana' do kowotuan, i hilo'd somok do Damsik, om tuntugan nod tumau o tulu di Hasail, do tanda' do silihon do raja' do Siria.


text:
Om iyoon nogiddi i Yohu, i tanak di Nimsi, om osiliu i' iyau do raja' dot Israil, om i Ilisa i tanak di Sapat, i mantad hilo'd Abil Mihola om osiliu i' iyau do nabi do sumowoli diya'.


text:
Isai nopo it a' di Hasail apatai, om apatai indo di Yohu. Om iri no i kopoggidu' do mantad id di Yohu om apatai indo di Ilisa.


text:
Nga' posion ku i' o turu' noribu tulun dot Israil, iri no i tulun dit otorodok kasai' dot id doho' om it a' insan tuku' dot id tingolig do Baal om a' insan ongoi tungub di tingolig,” ka.


text:
Om pamanau no i Ilia om kabantalai no dau i Ilisa do maso do mamaradu do hiri'd tumo dau om hopod om duwo o pasang do sapi' do maso do pamaradu. I Ilisa nopo om i sapi' dit id tohuri no o pamaradu dau. Om soira' di tuminalib i Ilia di Ilisa, om iduwo' no di Ilia i rasuk dau dit anaru om pasapayo' no do hiri'd lihawa di Ilisa.


text:
Om tongkiadai nopoddi di Ilisa i sapi' dau om panangkus no do guminusa' di Ilia. Om kokosupai poddi dau, om boro-boros no i Ilisa, “Pabanaro' oku po daa do mongoi intod di molohing ku om tumanud oku nogindo diya',” ka dau. Om boros ka di Ilisa, “Ongoi nopo. A' ku i' iya' sansagan do moyo',” ka dau.


text:
Om guli' noddi i Ilisa do hiri'd tumo dau om sumbolio' no dau i sapi' dau. Om iri nopo tinggayan di radu om numaan dau do pogudung do pinogonsok di daging di sapi'. Om bohogio' nogiddi dau i daging dot id tulun di pakaraja' do hiri, om akano' no diyolo'. Om ongoi noddi i Ilisa tanud di Ilia do suminiliu do mongunguhup dau.


text:
Insan tadau om timungo' ngai' no di Binhadad, i raja' do Siria, i soudor dau, om ngoyo' no dau turungkuo' o bandar do Samaria do miwoyo' do tolu nohopod om duwo o raja' do suwai di kikuda' om kikorita'-kuda' di don sumasangod. Om songodo' no diyolo' i bandar diri.


text:
Om ponuhu' no iyau do tulun do mongoi solowot di Ahab, i raja' dot Israil, do hiri'd bandar diri, do mikuwo'd poboros do poingkaa,


text:
“Pokionuon di Raja' Binhadad do maan nu patahako' dot id dau i tamas, om pirok om iri ngai' i sawo om tangaanak nu dit ongokoris,” ka.


text:
Om boros ka di Ahab, “Sunudan no i Tuan Raja' do kaakun oku i' di pokionuon dau. Onuon oku nopo dau om koinsanai di doho'd songonuon,” ka dau.


text:
Om guli' no kawagu i piro-piro susuhuon di Binhadad diri dot id di Ahab do pinopoboros di pokionuon di Binhadad di suwai ko' iri. Poingkaa i boros di piro-piro susuhuon diri, “Di nopo di guulu om pinokianu di raja' dahai do maan nu patahako' dau i tamas, om pirok om iri ngai' i sawo om tangaanak nu.


text:
Nga' baino' noo, om porikoton dau i gunsiou dau do mongoi ponoruang di walai nu om i kawalayan di pagawai nu, do mongoi panganu do nunu nopo i kigatang dot okito diyolo'. Rumikot no iyolo'd hiti do dongiyo'dtid suab,” ka diyolo'.


text:
Om lohowo' ngai' noddi di Raja' Ahab i boyoon dot Israil om boro-boros no iyau diyolo', “Iyokoyu nga' kokito i' dot orohian daa iti tulun diti do momungou dati'. Tu' pokionuon dau do patahakon ngai' ku i sawo om i tangaanak ku, om i tamas om pirok ku. Om nookunan ku nori,” ka dau.


text:
Om boros kaddi di piro-piro o boyoon dot Israil, “Kada' podulo' i tulun diri, oi Raja'! Kada' pokiala',” ka diyolo'.


text:
Om boros kaddi di Ahab do suminimbar di susuhuon di Binhadad, “Sunudan no i Tuan Raja' Binhadad dot ookunan ku i' daa i pinokianu dau di koiso' i', nga' iri nopo koduwo om a' ku no ookunan,” ka dau. Om pamanau noddi i piro-piro susuhuon diri. Om ongoi po kawagu iyolo' solowot di Ahab, om boro-boros nod poingkaa,


text:
“Porikot nondo i raja' dahai do soudor dot ogumu' kopio do mongoi pamaraag diti bandar nu, om iri nopondo tauu di kinaraagan do bandar nu om oonggom-onggom i' diyolo'. Nokosumpa' no iyau dot id tingolig dau do momohukum dau, ko' mamatai dau dot a' no dau owonsoi o miagal diri!” ka diyolo'.


text:
Om boros ka di Raja' Ahab do suminimbar, “Poboroson no o miagal diti dot id di Raja' Binhadad: Iri nopo gunsiou dot otopot om oondos nopo om kopongo do sumangod, okon i' ko' dit a' po kasangod,” ka dau.


text:
Iri nopo pinonimbar di Ahab diri nga' pinoboros dot id di Binhadad di maso dau do poinsugku' di piro-piro o raja' do suwai di sokodung dau, do monginum-nginum do hiri'd kokiiman diyolo'. Om korongou poddi di Binhadad iri, om suhuo' no dau i tulun dau do mongoi panangod di bandar do Samaria. Om pamanau noddi iyolo'.


text:
Om daamot nopoddi, om haro o songulun o nabi do minongoi boro-boros di Raja' Ahab. Boros ka dau, “Minomoros o Tuhan dot id diya' do poingkaa, ‘Kada' poddosi di soudor dot ogumu'ddi! Onuan ku i' iya' do kamanangan do sumangod diyolo' do tadau'd baino', om oilaan nu indo dot iyoho' no o Tuhan!’ ka,” ka dau.


text:
“Isai tuu o mogulu do mongoi sangod?” ka di Ahab do minuhot. Om boros ka di nabi diri, “I soudor dit ongomulok po, i woyoon di piro-piro boyoon do watas. Iyo noddi o boros do Tuhan,” ka dau. “Om isai o momoyo' do mongoi sangod?” ka kawagu di raja' do minuhot. “Iya', oi Raja',” ka di nabi.


text:
Om timungo' ngai' noddi di raja' i soudor dit ongomulok po, i woyoon di piro-piro boyoon do watas, om intobo' no dau iyolo'. Oinsanan nopo nga' duwo nahatus om tolu nohopod om duwo o soudor. Om niyo i' dau'ddi i soudor dot Israil dit ongkirapo-rapo. Oinsanan nopo om turu' noribu o tulun.


text:
Om tuminimpuun iyolo' do minongoi sangod di dangadau no, di maso di Binhadad om i tolu nohopod om duwo raja' do sokodung dau do moginum-ginum do gisom do nangaawuk do hiri'd kokiiman diyolo'.


text:
Iri nopo minogulu om i soudor dit ongomulok po. Om ngoyo' noddi di tulun di sinuhu' di Binhadad do mongoi ponoluku' di pisangod, sunudai i Binhadad do haro o sinompuruan do soudor do kumaa ponong id diyolo' do mantad ponong hilo'd Samaria.


text:
Om ponuhu' no i Binhadad do mongoi panangkap di soudor diri. Boros ka dau, “Miahon nopod manangkap. A' no podulon do mongoi tuu daa iyolo' sangod ko' mongoi po ponokiulud,” ka.


text:
Om timpuun no i soudor dit ongomulok poddi do suminangod, om sinusuhut iyolo' di soudor dot Israil dit ongkirapo-rapo.


text:
Om sompori-pori nopo iyolo' do minamatai di pisangod dot abantalan diyolo' gisom diri do minogidu' i tulun do Siria do gusa-gusaon di tulun dot Israil. Nga' i Binhadad nopo om a' i' nokosupan tu' suminakai iyau do kuda' do minogidu' do miwoyo' do piro-piro di soudor dau dit ongkikuda'.


text:
Om i Raja' Ahab nga' minongoi nogi' sangod. Om piningraag dau i korita'- kuda' di don sumasangod om pinimpatai dau i kuda'. Om agayo no kopio o kinaalaan di tulun do Siria do tadau'ddi.


text:
Om ongoi no kawagu i nabi solowot di Ahab om boro-boros no, “Baino' nodti, oi Tuan, om osonong nogi' do muli' ko om pokorison no ginawo nu om momusorou no kopio. Tu' rumikot po moti' kawagu i raja' do Siria do mongoi panangod dot orikot i maso do momiroun kawagu o kayu,” ka dau.


text:
Om boro-boros no i soudor di Raja' Binhadad dot id di Binhadad, “Iri nopo kinorohingan di tukuon do tulun dot Israil om ongokoris kopio do hilo'd konuluhanan om iri no kinaala-laan toko' do nala' di bansa' dot Israil. Nga' atantu' no dot aala' toko' i' iyolo' do hilo'd rantai.


text:
Om woyoon nu nogindo o posukan do soudor dot irad di soudor nu di naala' di gulu, om miwoyo' do kuda' om korita'-kuda' do don sumasangod do miagal di gulu kogumu'. Om ngoyon toko' nondo songodo' i tulun dot Israil do hilo'd rantai, om atantu' no do kamanang toko' i' do baino',” ka diyolo'. Om kookunai nod i Raja' Binhadad iri, om tonudo' no dau i nosihat di soudor dau.


text:
Om korikot poddi i maso do momiroun kawagu o kayu om woyoo' no dau i soudor dau do minongoi do hilo'd bandar dot Apik do mongoi panangod di tulun dot Israil.


text:
Om i tulun dot Israil nga' minonimung nogi' do soudor diyolo' om pamanau no do minongoi sangod. Om minipiduwo i soudor diyolo' om pomukiim no iyolo' do hiri'd hapak di tulun do Siria. Pataladon nopo di soudor do Siria dit agayo tomod o kinotongkopon do minomonu' di watas diri, om iyo nod duwo baanan do dumba' i soudor dot Israil.


text:
Om rikot no o songulun o nabi dot id di Ahab om boro-boros no, “Poingkaa o boros do Tuhan, ‘Iyo nopoddi tu' osorou daa di tulun do Siria do hilo' nod konuluhanan do kikuasa' oku, om a' no kikuasa' do hiti'd rantai, om onuan ku i' iya' do kamanangan dot iyo piya kopio'ddi o kogumuo' do soudor diyolo'. Om koilo ko indo om i tulun nu do Tuhan oku,’ ka,” ka dau.


text:
Om turu' o tadau di soudor do Siria om i soudor dot Israil do poundorong do hiri'd pinomukiiman diyolo'. Om tadau poddi di koturu' om timpuun nogi' iyolo' do minisangod. Om id suang nopo do pinisangadan diri nga' napatai di tulun dot Israil o hatus noribu o tulun do Siria.


text:
Iri nopo i nokopoggidu' om minogidu' daa do kuminaa do hiri'd bandar dot Apik, nga' kahaba' noddi i tolig di bandar om kootungai no o duwo nohopod om turu' noribu diyolo'. Om i Binhadad nga' minogidu' nogi' do minongoi do hiri'd suang di bandar om lisok no dot id iso' o bilik dit id gogok no kopio.


text:
Om ongoi noddi o piro-piro boyoon do soudor di Binhadad solowot dau. Om boros ka diyolo', “Boros kad tulun, om ongobinsianan i' kaka o raja' dot Israil. Om pabanaro' daa iyahai do mongoi solowot di raja' dot Israil do mikuwo'd manampakai do karung do tanda' do monosol, om manangkaro do tali do tanda' do mokiporinta'; om ulan toi' daa om a' ko dau patayon,” ka diyolo'.


text:
Om panampakai noddi iyolo' do karung om panangkaro do tali, om ongoi no solowot di Ahab, om boro-boros nod poingkaa, “Nosiliu nod susuhuon nu i Binhadad, oi Tuan Raja'. Om pokionuon no daa kopio dau dot a' nu iyau patayon,” ka diyolo'. Om boros ka di Ahab, “Poimpasi po toi i tobpinai ku'ddi?” ka dau.


text:
Om magandad no i boyoon do soudor di Binhadad do tanda' do sumonong i Ahab. Om koboros poddi di Ahab dot, “Tobpinai” ka, om tilombus nopo iyolo' do minomoros dot, “Oo, otopot nogi' kopio do tobpinai nu i Binhadad,” ka diyolo'. Om boros ka di Ahab, “Ngoyo' iyau hitio'!” ka dau. Om korikot noddi i Binhadad, om angatai no di Ahab do sumakai di korita'-kuda'.


text:
Om boros ka di Binhadad dot id dau, “Pogulion ku i' dot id Tuan i piro-piro bandar di nosolod di tapa' ku do mantad id tapa' nu. Om songkoino ko i' do popoingkakat do tiyonon nu do mongindapu' do hilo'd bandar do Damsik do miagal di winonsoi di tapa' ku do hiti'd Samaria,” ka dau. Om boros ka di Ahab, “Iti no boros om batos nu o kopoiduan ku diya',” ka dau. Om pomonsoi noddi i Ahab do pitoruan dot id di Binhadad, om poiduwo' no di Ahab i Binhadad.


text:
Om suhuo' nod songulun o nabi o tiso' o nabi do suwai do mongoi pomobog dau, tu' iyo noddi o pinonuhuan do Tuhan, nga' mada' i' i tambalut dau do momonsoi do miagal diri.


text:
Om boros kaddi di nabi diri, “Kapamanau ko po do mantad hiti om ngoyon ko nod singa tabpaai tu' a' ko i' mumboyo' do boros do Tuhan,” ka dau. Om notopot i' kopio tu' kapamanau po iyau do mantad hiri om tabpaai no iyau do singa.


text:
Om ongoi no i nabi diri dot id tulun do suwai om boros ka dau, “Bobogo' oku!” ka. Om bobogo' noddi iyau di tulun do gisom do nosuhat iyau.


text:
Om rilitai noddi di nabi i suhat dau, do kain o pinomorilit, gisom dot a' no iyau'd tulun otutunan. Om ongoi nogi' iyau ingkakat do hiri'd tisan do ralan do magandad di raja' dot Israil do tumalib.


text:
Om soira' di tuminalib i raja', om pomolohou no i nabi diri dot i raja' o linohou, “Oi Tuan Raja', tontok di monokisaap oku do hilo'd pisangadan, om ngoyo' oku no dot iso' o soudor paatadai dot iso' o pisangod di natangkap. Boros ka dau, 'Gompion no kosonong-sonong iti tulun diti; ondung kopoggidu' iyau, om iya' no o patayon do sumowoli dau ko' kapambayar ko do tolu noribu tusin do pirok,’ ka.


text:
Nga' tontok dit agangau kopio oku, om poggidu' no i tulun,” ka dau. Om boros ka di raja', “Iya' i' o pinoporikot do hukuman dot id tinan nu, om iya' no o tumanggung dino,” ka.


text:
Om boros ka di nabi diri dot id raja', “Poingkaa o boros do Tuhan, ‘Iri nogi' i tulun di pinonuhuan ku diya' do mamatai om pinologos nu do minogidu'. Om gowoi poddi om iya' no o matai do sumowoli dau; om iri pondo i soudor nga' angapatai no tu' pinologos nu i' i soudor dau do minogidu',’ ka,” ka dau.


text:
Hiri nopod toning di walai di Raja' Ahab do hilo'd Yisriil om haro o kabun dot anggur dot i Nabot o sanganu.


text:
Insan tadau om boro-boros no i Ahab di Nabot, “Sianu oku daa'dti kabun dot anggur nu, tu' iti nopo kabun om osomok kopio diti walai ku. Om tanaman ku daa do rarapaon. Onuan ku i' daa iya' do kabun dot anggur dit osonong ko' iti do maan do poningolon diti. Ko' ondung orohian ko om bolion ku nogi' do tumanud di pamagatang dit apatut,” ka dau.


text:
Om boros kaddi di Nabot, “Iti nopo kabun dot anggur diti om tinungkusan ku po do mantad id taki-aki ku. Sumumpa' oku no dot id suang do ngaran do Kinorohingan dot a' ku no kopio patahakon iti dot id diya'!” ka dau.


text:
Om tumongob diri om otogod o ginawo di Ahab do nokorongou di pinoboros di Nabot dot id dau. Om kouli' poddi i Ahab om lii no iyau do hiri'd toodopon dau do potoguang ponong hiri'd limput, om a' nopoddi iyau makan.


text:
Om ongoi no i Isibil, i sawo di Ahab do hiri'd dau, om uhoto' no dau i Ahab, “Nokuro tu' tumongob ko? Nokuro tu' a' ko makan?” ka dau.


text:
Om boros ka di Ahab, “Gama' no di Nabot, a' oku asanangan dau. Tu' bolion ku daa i kabun dau ko' ondung orohian daa iyau om poolonon ku daa do kabun dot anggur do suwai, nga' mada' i' iyau!” ka dau.


text:
Om boros ka di Isibil, “Okon toi ko' raja' ko dot Israil! Tungag, om makan i'! Posimbayanon nopo o ginawo tu' katahak ku i' diya' i kabun dot anggur di Nabot diri!” ka dau.


text:
Om ponulis noddi i Isibil do surat, om tulisai nod ngaran di Ahab om sinaapan di saap di Ahab. Om pokirimo' no dau i surat diri dot id boyoon om id tulun dit ongkipangkat do hilo'd Yisriil.


text:
Suang nopo di surat diri om poingkaa, “Suhuon no i tulun dot ogumu' do puasa, om lohowon no iyolo' do tumimung; om onuan no i Nabot do tirikohonon dit osonong kopio dot id pitimungan diri.


text:
Suhuon no o duwo tulun dot araat do mirikau do hiri'd toguang di Nabot do monondos do minomopol i Nabot do Kinorohingan om minomopol do raja'. Om posoliwanon nogindo iyau di bandar, om dumpahon do watu do gisom dot apatai!” ka.


text:
Om posunudo' no diyolo' dot apatut do puasa ngai' o tulun. Om lohowo' no diyolo' i tulun dot ogumu' do tumimung. Om nonuan diyolo' i Nabot do tirikohonon dit osonong kopio.


text:
Om poirikohono' nogiddi o duwo tulun dot araat do hiri'd toguang di Nabot. Om tondoso' no diyolo' i Nabot do minomopol do Kinorohingan om minomopol di raja', dot id toguang di tulun dot ogumu'. Om gowoi poddi om posoliwano' no i Nabot di bandar om pindumpahai nod watu do gisom do napatai iyau.


text:
Om soira' di norongou di Isibil i habar do napatai i Nabot om boro-boros no iyau di Ahab, “Napatai no i Nabot. Ngoyo' nondo onuo' i kabun dot anggur dit a' daa dau uhang do bolion nu,” ka dau.


text:
Boros ka, “Baino' nopo om hilo' nod kabun dot anggur di Nabot i Ahab, i raja' do Samaria, do mongoi panansanganu di kabun diri. Ongoi nogi' kopio'd hilo',


text:
om posunudon no dau do moro-boros oku, iyoho' i Tuhan do poingkaa, ‘Kapamatai nogi', om manakau po! Gowoi pondo om silaan nondod tasu o raha' nu do hiri'd pinonilaan do tasu di raha' di Nabot,’ kanto,” ka dau.


text:
Om soira' di nokito di Ahab i Ilia, om boro-boros no iyau, “Oi pisangod, suminusuhut ko i' pama doho'?” ka dau. “Oo,” ka di Ilia. “Tu' araat no kopio o winonsoi nu dot id toguang do Tuhan,


text:
om poingkaa'ddi o pinoboros do Tuhan dot id doho' do pasal diya', ‘Porikoton ku nondo o kosusaan dot id diya'. Potongkiadon tiya' nondo, om pointikid-tikid di tongokusai dot id sompiiyon nu, dot it omulok po ko' i molohing no, nga' punsoon ngai' ku nopondo.


text:
Om osiliu nondo o sompiiyon nu do miagal di sompiiyon di Raja' Yirobiam, i tanak di Nibat, om miagal di sompiiyon di Raja' Baisa, i tanak di Ahia, tu' minamayayat ko do tulun dot Israil do minomonsoi'd dusa om gowoi poddi om notogod oku,’ ka.


text:
Om i Isibil noo, om nokoboros nod Tuhan dot aakan nondod tasu i tinan dau do hiti'd suang do bandar do Yisriil.


text:
Isai nopo i tiyon-iyon nu dot apatai do hiti'd suang do bandar om aakan nod tasu, om iri no it apatai do hilo'd soliwan do bandar om aakan do tombolog di mangangakan do rata',” ka dau.


text:
A' po insan do haro o tulun do miagal kopio di Ahab tu' araat no kopio o nowonsoi dot id pagantangan do Tuhan. I Isibil no, i sawo dau o nokobinsuhu' dau do miningwonsoi do koinsanai di karaaton diri.


text:
Kointingayam no kopio i dusa do winonsoi di Ahab, tu' tuminuku' iyau do tingolig do miagal di winonsoi di tulun dot Amori, iri no i tulun di nuyung do Tuhan do mantad id pomogunan do Kanaan di suminuang i' o tulun dot Israil do pomogunan diri.


text:
Om kotingkod poddi i Ilia do mimboros, om hurako' no di Ahab o pakayan dau om panampakai nod karung do pointalang do monosol iyau. Om puasa nogiddi iyau, om modop piya nga' kipinakai i' iyau do karung. Om mimpanau piya nga' tumongob kasai' nopo o kokitanan dau.


text:
“A' nu toi nokito i Ahab do minsiriba' tomod dot id toguang ku? Om iri noddi ot a' ku koporikatan do kosusaan do solinaid po dau do poimpasi. Nga' maso nopondo di tanak dau do momorinta' om porikoton ku nondo i kosusaan,” ka dau.


text:
Nga' kotolu nopoddid toun, om ongoi no i Yosapat, i raja' do Yohuda, do hiri'd di Ahab, i raja' dot Israil.


text:
Nga' tontok dit a' po norikot o maso'ddi, om nokoboros mantad no di Ahab dot id pagawai dau o poingkaa, “Iri nopo bandar do Ramot di hilo'd Giliad om dati' i'. Nokuro tu' a' toko' ngoyon solodo' iri do mantad id raja' do Siria?” ka dau.


text:
Om tontok di nokorikot i Yosapat, om ponguhot no i Ahab dau, “Tumanud ko i' doho' do mongoi panangod do bandar do Ramot?” ka dau. Om boros ka di Yosapat, “Ondung miwoyo' to, om posodia' oku i'. Om iyo nogiddi i soudor ku om i soudor ku dit ongkikuda'.


text:
Om timungo' noddi di Ahab o haro i' doti' ot apat nahatus o nabi. Om uhoto' no dau iyolo', “Mongoi oku tuu'dti panangod do Ramot ko' amu'?” ka dau. “Mongoi nopo!” ka diyolo' do suminimbar. “Tuhan i' o manahak diya' do kamanangan,” ka diyolo'.


text:
Nga' ponguhot po kawagu i Yosapat, “Haro po o nabi do suwai di milo do momiolitan dato do muhot do korohian do Tuhan?” ka dau.


text:
Om boros ka di Ahab, “Iso' poo, i Mika poo, i tanak di Yimla. Nga' araatan oku dau tu' a' nopo insan do momoros dot osonong ot id dosunsudan ku; araat kasai' nopo o poboroson dau,” ka dau. “A, kada' pomoros dot iyondo,” ka di Yosapat.


text:
Om pomolohou noddi i Ahab do songulun o pagawai do hiri'd walai do raja' om suhuo' no dau do mongoi pangangat di Mika.


text:
Tontok nopoddi nga' kipinakai i Yosapat om i Ahab do pakayan diyolo' di dong raja', om poirikau iyolo' do hiri'd tirikohonon do dong raja' do hiri'd pamagamasan do gandum, i hiri'd dotimbabaan di wawayaan do bandar do Samaria. Om hiri ngai' nopod dotoguangan diyolo' i piro-piro o nabi do posunud dit oilaan diyolo' do pasal dit id dosunsudan.


text:
Om haro'ddi o songulun di nabi dot i Sodokia o ngaran, i tanak di Kinaana, do minomonsoi do sinangau-sangau, do basi' o winonsoi. Om boro-boros no iyau di Ahab, “Poingkaa o pinoboros do Tuhan, ‘Iti no sinangau-sangau o panangod nu do Siria, om gisom dot aala' nu iyolo',’ ka,” ka dau.


text:
Om oinsanan nopo i nabi do suwai do nokosokodung diri. Boros ka ngai' diyolo', “Ngoyo' nopo songodo' o bandar do Ramot, tu' kamanang ko i', oi Tuan Raja'. Onuan ko id Tuhan do kamanangan,” ka.


text:
Om daamot nopoddi om boro-boros no i pagawai di minongoi pomolohou di Mika, dot id di Mika do poingkaa, “Nongkoboros ngai' no i nabi do suwai do kamanang i raja'. Iyo nopoddi, om osonong nogi' do posunud ko dit a' araat,” ka dau.


text:
Nga' boros ka di Mika, “Mamatos oku no dot id suang do ngaran do Tuhan di poimpasi do nunu nopo i pinoboros do Tuhan dot id doho', om iri no o poboroson ku!” ka dau.


text:
Om soira' di nokotimbaba' i Mika di Raja' Ahab, om uhoto' no iyau di raja', “Mika, mongoi tuu iyahai di Raja' Yosapat panangod do Ramot ko' amu'?” ka dau. “Mongoi nopo!” kad i Mika. “Tu' atantu' no do kamanang ko i'. Onuan ko i' do Tuhan do kamanangan,” ka dau.


text:
Om boros ka di Ahab, “Ondung moro-boros ko doho' dot id suang do ngaran do Tuhan, om poboroso' no it otopot. Impiro ku noddi iya' poinsano' do pasal diti?” ka dau.


text:
Om boros ka di Mika, “Okito ku o soudor dot Israil do nokopogitongkiad-kiad do hilo'd konuluhanan. Miagal po iyolo' do dumba' dit aiso' o gompomogompi'. Iyo nopoddi, om poingkaa o boros do Tuhan do pasal diyolo', ‘Aiso' i' o boyoon do tulun diti; om pologoson nopo dot osimbayan iyolo' do muli',’ ka,” ka dau.


text:
Om boros kaddi di Ahab dot id di Yosapat, “Koii, nga' otopot i' i pinoboros ku diya'! A' nopo insan dot osonong-sonong o poboroson dau dot id doho'! Araat kasai' nopo!” ka dau.


text:
Om boros ka kawagu di Mika, “Pokinongou nodti poboroson do Tuhan do baino'! Nokito ku o Tuhan do poirikau do hiri'd tirikohonon dau do momorinta' do hilo'd surga, om songingkakat ngai' i moloikat dau do hiri'd toning dau.


text:
Om ponguhot no o Tuhan diyolo', ‘Isai dokoyu o mongoi pominsuhu' di Ahab do mongoi sangod om apatai i' iyau do hilo'd Ramot?’ ka. Om mogisuayan nopoddi o pinoboros di moloikat.


text:
Nga' haro'ddi o rusod do minongoi timbaba' kopio do Tuhan, om boro-boros nod ‘Ngoyon ku i' iyau binsuhuo',’ ka.


text:
‘Poingkuro ko do mominsuhu'?’ kad Tuhan. Om boros ka di rusod, ‘Ngoyon ku binsuhuo' i piro-piro nabi di tuuhoton di Ahab, om poboros i' iyolo' dit a' otopot,’ ka,” ka dau.


text:
Om boros ka di Mika do minongolimpupus, “Iyo noddi o nosiliu. Pinologos do Tuhan iti piro-piro nabi di tuuhoton nu do mongudut diya'. Nga' nokoboros no dau do kosusaan ot abantalan nu!” ka dau.


text:
Om ngoyo' no di Sodokia, i nabi diri, ropoho' i Mika, om tapapo' no dau o rabas di Mika. Om ponguhot no i Sodokia, “Songgira' kopio toi tongkiad doho' i Rusod do Tuhan om minongoi iddi boro-boros diya'?” ka dau.


text:
Om boros kad i Mika, “Oilaan nu nopo om koongoi ko kolisok dot id bilik di hiri'd gogok kopio,” ka dau.


text:
Om suhuo' no di Raja' Ahab o tiso' di pagawai dau, “Ngoyo' tangkapo' i Mika! Om pootodon i' do hilo'd di Amon, i gobunor do bandar, om hilo'd di Yoas, i tanak do raja'.


text:
Om sunudan no iyolo' do pogiil dau, om onuan nopo iyau do taakanon om waig dot ongokooro' do gisom do koguli' oku dot aiso' o nunu-nunu do kosusaan,” ka dau.


text:
Om boros kad Mika, “Osonong-sonong ko nopod koguli', om okon i' ko Tuhan o minomoros dot id doho'!” ka dau. Om boros ka kawagu dau, “Norongou ngai' nod tulun i pinoboros ku'ddi!” ka dau.


text:
Om ngoyo' no di Ahab i raja' dot Israil, om i Yosapat i raja' do Yohuda, songodo' o bandar do Ramot, i hilo'd Giliad.


text:
Om boros ka di Ahab dot id di Yosapat, “Mongoi to nopo sangod om a' oku piya iyoho' manampakai do pakayan do raja', nga' iya' nopo om manampakai no di pakayan nu do dong raja',” ka dau. Om ongoi noddi i raja' dot Israil do hiri'd pisangadan, nga' a' i' iyau minanampakai do pakayan do dong raja'.


text:
Om tontok nopoddi nga' nokoponuhu' no i raja' do Siria di tolu nohopod om duwo o boyoon di soudor di kikorita'-kuda' dot a' mamatai do tulun do suwai tu' iri no raja' dot Israil o patayon.


text:
Om tontok di nokito diyolo' i Raja' Yosapat, om ondos daa ngai' diyolo' om iyau no i raja' dot Israil. Om pamanau no daa iyolo' do mongoi saap dau. Nga' soira' di minomogiak i Yosapat


text:
om koilaai nogi' diyolo' dot okon i' ko' iyau i raja' dot Israil. Om tingkod noddi iyolo' do sumaap.


text:
Nga' koontok no kopio do songulun di soudor do Siria do minamana' i Ahab, tu' nokoontok di pinioputan di rasuk di Ahab di don sumasangod i napana'. Om kotogu' noddi iyau. “Nosuhat oku!” ka di Ahab dot id tulun di potunud di korita'-kuda' dau. “Poguliai nogi' om posoliwanon oku do mantad hiti'd pisangadan!” ka kawagu dau.


text:
Om daamot nopo do mogisasangod om poingkakat kasai' po i Ahab do poinsondiu di korita'-kuda' dau, do potimbaba' di soudor do Siria. Om muyung-luyung i raha' do mantad hiri'd suhat dau do gisom do notounan do raha' o hiri'd sakai di korita'-kuda'. Om totuong poddi om kapatai no iyau.


text:
Om maha' di tumonob o tadau, om oinsanan nopo i soudor dot Israil do sinuhu'd muli' dot id bandar om id watas diyolo',


text:
tu' napatai noddi i raja'. Om uli' noddi iyolo' om lobongo' no diyolo' i rata' di Ahab do hilo'd Samaria.


text:
Om tontok di linihungan i korita'-kuda' dau do hilo'd kulam do Samaria, om maso di tongoondu' do sundal do modsu'. Om sila-silaan do tasu i raha' do hiri'd korita'-kuda'. Om kabayaai nopoddi kopio o miagal di nokoboros mantad do Tuhan.


text:
Om iri nopo susuyon do suwai do pasal di Raja' Ahab, om pasal di walai dau di lamai do winonsoi, om pasal di piro-piro bandar di winonsoi dau, om nongkotulis ngai' no do hiri'd suang do Buuk di Monusui do Pasal Ngai' di Raja' dot Israil.


text:
Tontok di kaapat do toun di Ahab do momorinta' dot Israil, om kosiliu no i Yosapat, i tanak di Asa do raja' do Yohuda.


text:
Tontok nopoddi om tolu no nohopod om limo toun dau. Om duwo nohopod om limo toun dau do momorinta' do hilo'd Yorusalim. Tina' nopo dau om i Asuba, i tanak di Silhi.


text:
Om i Yosapat nga' iyo i' di Asa, i tapa' dau di minomorinta' dit id gulu ko' iyau, tu' minomonsoi i' dit osonong dot id pagantangan do Tuhan.


text:
Nga' a' i' dau nangaraag i tiyonon do tumuku' dot id tingolig, om maso poddi di tulun dau do papatahak do porsombahan di sorobon om modtutud do kominyan do hiri.


text:
Om iri nopo susuyon do suwai do pasal di Yosapat, om pasal di kosioho' dau, om i pinisangadan dau, om nongkotulis no do hiri'd suang do Buuk di Monusui do Pasal Ngai' di Raja' do Yohuda.


text:
Om pinatai ngai' dau i sundal do tongokusai om tongoondu' di maganu-anu do hiri'd piro-piro pananaraban do porsombahan dot id tingolig, i nongoolu-olu' di maso po di Asa, i tapa' dau, do momorinta'.


text:
Tontok nopoddi om aiso' o raja' do hilo'd Idom. Om momorinta' nopoddi do hilo' nga' iri po i boyoon do watas di pinili' di raja' do Yohuda.


text:
Om minomonsoi i Yosapat do kapal do rahat dit angagayo do pasakayan daa do tamas do mantad hilo'd Opir, nga' a' iddi nakabaya' i kapal do mamanau tu' hilo' nogid Ision-Gibir om karaag no.


text:
Pinokianu daa di Ahasia i raja' dot Israil, do moyo' i tulun dau di tulun di Yosapat do sumakai di kapal, nga' a' i' nakaakun i Yosapat.


text:
Om kapatai noddi i Yosapat om lobongo' no do hiri'd kalabangan do raja' do hilo'd Bandar di Daud. Om i Yoram diri, i tanak dau, o nosiliu do raja' do suminowoli dau.


text:
Tontok di koturu'd toun do pomorintaan di Raja' Yosapat do hilo'd Yohuda, om kosiliu no i Ahasia i tanak di Ahab, do raja' dot Israil do solinaid do duwo o toun.


text:
Om minomonsoi i' iyau'd dusa dot id Tuhan, tu' tuminanud iyau do kowoyo-woyoon dot araat di Ahab, i tapa' dau, om i kowoyo-woyoon di Isibil, i tina' dau, om i kowoyo-woyoon di Raja' Yirobiam di minamayayat do tulun dot Israil do minomonsoi'd dusa.


text:
Tuminuku' iyau om minodsubak do Baal. Om iyo i' iyau di tapa' dau di minomorinta' dot id gulu ko' iyau tu' pinopotogod do Tuhan, i Kinorohingan do tukuon do tulun dot Israil.


text:
Insan tadau om karatu' no i Ahasia, i raja' dot Israil do mantad hiri'd liligaon di hiri'd tingkat dit id sawat kopio di walai do raja' do hilo'd Samaria, gisom do nadalaan iyau'd nosuhat. Om ponuhu' no iyau'd tulun do minongoi ponguhot di Baal-Sibub, i tingolig do tulun dot Ikron di hilo'd Pilistin ondung olingasan po iyau ko' amu'.


text:
Nga' suhuo' nogi' di moloikat do Tuhan i Ilia, i Nabi diri, i mantad hilo'd Tisbi, do mongoi solowot di susuhuon di Raja' Ahasia do mongoi popoboros do poingkaa, “Aiso' no kopio o Kinorohingan dot Israil tu' gisom do mongoi kou ponguhot di Baal-Sibub, i tingolig do tulun dot Ikron?


text:
Posunudon no di raja' do poingkaa o boros do Tuhan, ‘A' ko no olingasan, apatai ko no,’ kanto,” ka di moloikat. Om tonudo' no di Ilia i pinonuhuan do Tuhan.


text:
Om poguliai ngai' noddi di susuhuon diri dot id di Raja' Ahasia. Om uhoto' no iyolo' di raja', “Nokuro tu' pinogulian dokoyu?” ka.


text:
Om boros ka diyolo' do suminimbar, “Haro o songulun o kusai do minongoi solowot dahai om suhuo' no iyahai dau do gumuli' do mongoi popoilo do Tuan Raja' do poingkaa o boros do Tuhan dot id diya', ‘Aiso' no tuu o Kinorohingan dot Israil, tu' gisom do mongoi kou ponguhot do Baal-Sibub, i tingolig do tulun dot Ikron? A' ko no olingasan, apatai ko no!’ ka,” ka diyolo'.


text:
Om boros ka diyolo' do suminimbar, “Kirasuk iyau dot anaru om kitagkos do kulit do nintorusan,” ka. “O, i Ilia ino!” ka di raja' do pinopoboros dot opuhod.


text:
Om ponuhu' noddi i raja' do songulun o soudor do miniwoyo' do limo nohopod o tulun do mongoi panangkap di Ilia. Om pamanau noddi i soudor diri, om kabantalai no dau i Ilia do poirikau do hiri'd timpak di nulu-nulu. Om boro-boros no i soudor, “Oi susuhuon do Kinorohingan, suhuon ko di raja' do rumuhuk,” ka.


text:
Om boros ka di Ilia, “Ondung susuhuon kopio oku do Kinorohingan om lumintuhun po daa o tapui do mantad hilo'd tawan do monorob diya' om ilo tulun nu!” ka dau. Om diiri i' om diiri om sondot noddi o tapui do minonorob di soudor om i limo nohopod o tulun dau.


text:
Om ponuhu' po i raja' do songulun kawagu o soudor do miwoyo' do limo kawagu nohopod o tulun. Om pamanau no iyolo' do tuminakad do minongoi boro-boros di Ilia, “Oi susuhuon do Kinorohingan, suhuon ko di raja' do rumuhuk do dinondo!” ka diyolo'.


text:
Om boros ka kawagu di Ilia, “Ondung susuhuon kopio oku do Kinorohingan om lumintuhun po daa o tapui do mantad hilo'd sawat do monorob diya' om ilo limo nohopod o tulun nu!” ka dau. Om diiri i' om diiri, om sondot no o tapui do Kinorohingan do minonorob di soudor om i limo nohopod o tulun dau.


text:
Om insan po kawagu do minonuhu' i raja' do songulun o soudor do miniwoyo' do limo nohopod o tulun. Om takad no i soudor do hiri'd timpak di nulu-nulu om korikot no iyolo' do hiri'd di Ilia, om otud no iyolo' dot id toguang di Ilia om boro-boros nod, “Ompunai no iyahai, oi susuhuon do Kinorohingan! Om kosianai no doho' om iti tulun ku; kada' iyahai patayo'!


text:
Duwo no o soudor do mogitonggoi-tonggoi di tulun diyolo' do napatai do nosorob di tapui do mantad hilo'd tawan; nga' pokionuon ku no daa dot osianan ko doho',” ka dau.


text:
Om maso iddi do minoro-boros o moloikat do Tuhan dot id di Ilia do poingkaa, “Kada' kooris! Tanud nopo dau do rumuhuk diti nulu-nulu!” ka. Om pamanau noddi i Ilia do tuminanud di soudor do minongoi do hiri'd raja'.


text:
Om boros ka di Ilia dot id raja', “Minoro-boros o Tuhan do poingkaa, ‘Minongoi ko ponguhot di Baal-Sibub, i tingolig do tulun dot Ikron --- do miagal pod aiso' o Kinorohingan dot Israil dot uhoton. Om a' ko no olingasan, apatai ko no!’ ka,” ka dau.


text:
Om kapatai noddi i Ahasia do miagal di nokoboros do Tuhan di pinolombus di Ilia. I Ahasia nopoddi om aiso' i' o tanak dau'd kusai, om i Yoram diri, i tadi' dau o suminowoli dau do suminiliu'd raja'. Iri nopo om nosiliu do tontok di koduwo'd toun do pomorintaan di Raja' Yihoram, i tanak di Yosapat, i raja' do Yohuda.


text:
Om koinsanai di nongowonsoi di Raja' Ahasia do suwai nga' nongkotulis ngai' i' do hiri'd Buuk do Monusui do Pasal Ngai' di Raja' dot Israil.


text:
Om korikot noddi o maso do Tuhan do popoinsawat di Ilia do hilo'd surga do powoyoon di ribut di monomporiu-riu. Om maso nopoddi nga' manau-panau i Ilia om i Ilisa do mantad hilo'd Gilgal,


text:
om maha' di hiri no iyolo'd tanga'd ralan om boro-boros no i Ilia di Ilisa, “Undorong pod hiti, tu' suhuon oku'd Tuhan do mongoi'd hilo'd Baitol,” ka. Nga' boros ka di Ilisa do suminimbar, “Sumumpa' oku no dot id suang do ngaran do Tuhan di poimpasi om id diya' dot a' oku tumongkiad diya',” ka dau. Om piwoyo' noddi iyolo' do minamanau do kuminaa do hilo'd Baitol.


text:
Om ongoi no solowot di Ilisa ot iso' o sinompuruan do nabi di poundorong do hilo' om ponguhot no iyolo' dau, “Nokoilo ko no do tadau nopod baino' om ongoyon do Tuhan i tuan nu om tumongkiad nondo diya'?” ka. “Oo, nokoilo oku no,” ka di Ilisa do suminimbar. “Ula' pori, a' no minog do pimbarasan toko' iri,” ka dau.


text:
Om boro-boros po kawagu i Ilia di Ilisa, “Undorong pod hiti, tu' suhuon oku'd Tuhan do mongoi'd hilo'd Yorikou,” ka dau. Nga' boros ka di Ilisa, “Sumumpa' oku no dot id suang do ngaran do Tuhan di poimpasi om id diya' dot a' oku tumongkiad diya',” ka. Om piwoyo' noddi iyolo' do minongoi do hilo'd Yorikou.


text:
Om ngoyo' po kawagu solowoto' i Ilisa dot iso' o sinompuruan do nabi di poundorong do hilo'd Yorikou do mikuwo'd minonguhot dau, “Nokoilo ko no do tadau nopod baino' om ongoyon do Tuhan i tuan nu om tumongkiad nondo diya'?” ka. “Oo, nokoilo oku i',” ka di Ilisa do suminimbar. “Nga' ula' pori, kada' toko' no pimbarasai iri,” ka dau.


text:
Om boro-boros po kawagu i Ilia di Ilisa, “Undorong pod hiti, tu' suhuon oku'd Tuhan do mongoi'd hilo'd Bawang do Yordan,” ka dau. Nga' boros ka di Ilisa, “Sumumpa' oku no dot id suang do ngaran do Tuhan di poimpasi om id diya' dot a' oku i' tumongkiad diya',” ka dau. Om pamanau noddi iyolo'


text:
do minongoi do hilo'd Bawang do Yordan, om limo nohopod o nabi do minoyo' diyolo'. Om undorong noddi i Ilia om i Ilisa do hiri'd tisan di bawang diri, om songingkakat diri i limo nohopod o nabi do hiri'd sodu-odu' diyolo'.


text:
Om iduwo' no di Ilia i rasuk dau dit id soibau om lopio' no dau om pobobogo' nogiddi dau do hiri'd waig di bawang. Om kopigirang nopo i waig di bawang, om pamanau noddi i Ilia om i Ilisa do hiri'd nanad di nopigirangan di waig.


text:
Om korikot noddi iyolo' do hiri'd soborong om uhoto' no di Ilia i Ilisa, “Nunu o korohian nu do wonsoyon ku dot id diya' dot a' oku po oongoi'd Tuhan do tumongkiad diya'?” ka dau. Om boros ka di Ilisa, “Potungkusai doho' ino sinundu nu om milo oku indo do sumowoli diya',” ka dau.


text:
“Atuuk koi, apagon no moti' kopio ino,” ka di Ilia do suminimbar. “Nga' ondung kokito ko doho' do tontok dit ongoyon oku'd Tuhan, om aanu nu no i pokionuon nu. Nga' a' ko nopo kokito doho', om a' nu no aanu i pokionuon nu,” ka dau.


text:
Om miboro-boros diri iyolo' di manau-panau iyolo'. Om sigog id korikot o korita' di haro o tapui do ginayat do kuda' di kitapui do minongoi popitongkiad diyolo', om poinsawato' noddi i Ilia do hilo'd surga do nokowoyo' di ribut di monomporiu-riu.


text:
Om poingontong i' i Ilisa di Ilia do mininsawat om polohowo' noddi di Ilisa o poingkaa, “Ilia, i tapa' ku! I tapa' ku! I gunsiou dot Israil dit okoris kopio! A' ko noddi hino!” ka. Om a' noddi di Ilisa nokito i Ilia. Om tumongob tomod diri i Ilisa om kiniso' no dau i rasuk dau dit id soibau om kopiduwo nopo.


text:
Om ngoyo' noddi di Ilisa i rasuk di Ilia dit id soibau di naratu' om poguliai no dau om ongoi no iyau ingkakat do hiri'd tisan di Bawang do Yordan.


text:
Om pobobogo' no di Ilisa i rasuk di Ilia'ddi do hiri'd waig di bawang om boro-boros nod, “Hinonggo no i Tuhan, i Kinorohingan di Ilia?” ka. Om kobobog poddi dau i waig diri, om kopigirang nopo i waig, om pamanau noddi iyau do minongoi'd hiri'd soborong.


text:
Om kokito no di limo nohopod o nabi di mantad hilo'd Yorikou i Ilisa, om boros ka diyolo', “Iri nopo sinundu di Ilia nga' nakawaliu no do hiri'd di Ilisa!” ka. Om ongoi noddi iyolo' solowot di Ilisa om otud no iyolo' dot id toguang dau.


text:
Om boros ka diyolo', “Iyahai nopodti om limo nohopod o tulun dit ongokoris ngai'. Kaino ngoyo' toko' ihumo' i Ilia, i tuan nu. A' i' oila-ilaan do tinanggayan nopo iyau do Rusod do Tuhan do hilo'd nuluhon ko' hilo'd rantai, om poiliho' no doti'ddi do hilo',” ka. “A' i' minog!” kad i Ilisa do suminimbar.


text:
Nga' sumonsog i' iyolo' om kookunai iddi di Ilisa. Om ngoyo' noddi di limo nohopod o nabi ihumo' i Ilia do tolu o tadau do koloido', nga' a' i' diyolo' nokito i Ilia.


text:
Om poguliai noddi diyolo' dot id di Ilisa. Om poingandad iyau do hilo'd Yorikou. Om boros ka di Ilisa dot id diyolo', “A' ku toi nokoboros no dokoyu dot a' minog do ngoyon ihumo'!” ka dau.


text:
Om haro'ddi o piro-piro o tulun do mantad hilo'd Yorikou do minongoi solowot di Ilisa, om boros ka diyolo', “Okito nu i', oi aman, dot osonong i' daa iti bandar nga' ilo' nopo waig do hiti om a' osonong, gowoi poddi om ogumu' o tongoondu' do monontian dot ongoiduan,” ka.


text:
Om boros ka di Ilisa, “Ongoi kou do mangkuk di wagu po om suangan nod silaon,” ka. Om pootodo' noddi diyolo' dot id di Ilisa i pinokianu dau'ddi.


text:
Om ongoi noddi i Ilisa do hiri'd tudan di waig om potuntugo' no dau i silaon diri do hiri'd waig, om boros ka dau, “Poingkaa no o boros do Tuhan, ‘Lidangan ku'ti waig diti om a' nondo kapatai om a' koidu' di ragang di ponontianon,’ ka,” ka dau.


text:
Mantad no do hilo'd Yorikou om pakayaai no di Ilisa do hilo'd Baitol. Om maha' di hiri no iyau id tanga'd ralan om haro o piro-piro o tangaanak do mogiwoyo-woyo' do suminoliwan do mantad hiri'd bandar do momohingi-hingi dau. “Lagas, lagas, poggidu' no do mantad hiti!” ka diyolo' do minggiak.


text:
Om koili no i Ilisa do minontong diyolo' om papalai no dau iyolo' dot id suang do ngaran do Tuhan. Om diiri i' om diiri om rikot no o duwo tinan do bohuang do tondu' do mantad hiri'd gouton do minongoi panabpo dot apat nohopod om duwo o tangaanak dot id pialatan di tangaanak diri, gisom do nopogitobilang-bilang poo tinan diyolo'.


text:
Om lombus noddi i Ilisa do kuminaa do hilo'd Nuluhon do Karmol, om poguliai noddi dau do hilo'd Samaria.


text:
Tontok di kohopod om walu' do toun di Raja' Yosapat do momorinta' do Yohuda, om kosiliu no i Yoram, i tanak di Ahab do raja' dot Israil. Om hopod om duwo toun do koloido' dau do momorinta' do Samaria.


text:
Om iyau nga' nokowonsoi id dusa dot id toguang do Tuhan, nga' a' no koiyo di kararaat di Ahab om i Isibil, i molohing dau. Om piningraag ngai' dau i tingolig di winonsoi di tapa' dau di tukuon do sumambayang dot id Baal.


text:
Nga' miagal i' iyau di Yorobiam, i tanak di Nobat, i nokopomorinta' dit id gulu ko' iyau, tu' minamayayat do tulun dot Israil do momonsoi'd dusa. Om a' no iyau ruminologo.


text:
I Misa nopo, i raja' do Muab, om haro o baanan do dumba'. Om pointikid-tikid do toun om manahak iyau do 100,000 o tanak do dumba' do maan dau do sukai do patahakon di raja' dot Israil, om papatahak do hulu do 100,000 di dumba' do tontoluhan.


text:
Om poporikot no iyau do boros dot id di Yosapat, i raja' do Yohuda do poingkaa, “Sumaap i raja' do Muab doho'; tu' midu' daa iyau do mantad id pomorintaan ku, om orohian ko i' daa do sumokodung doho' do mongoi sangod dau?” ka. “Orohian oku i',” ka di Raja' Yosapat do suminimbar. “Om tumanud oku i', om i tulun ku, om i soudor ku di kikuda' nga' tumanud i'.


text:
Hinonggo nondo o wayaan toko' do mongoi sangod?” ka dau. “Sumusui toko' di ralan di kawaya' do hilo'd tana' do kowotuan dot Idom,” ka di Yoram do suminimbar.


text:
Om pamanau noddi i Raja' Yoram do mogiwoyo-woyo' di raja' do Yohuda om i raja' dot Idom. Om maha' di koturu' noddi do tadau diyolo' do manau-panau, om kooyiai no iyolo' do waig, om oinsanan nopo i tulun di minongigit di konunu-nunuan om i tayam-tayam diyolo' di ginandaran di konunu-nunuan diyolo' dot a' ngai' nongkoinum.


text:
Om boros kaddi di Raja' Yoram, “Obungou toko' nodti. Tu' iyati' nopod tolu diti om nakatahak nod Tuhan dot id raja' do Muab!” ka dau.


text:
Om ponguhot noddi i Raja' Yosapat, “Haro i' tuu o nabi do hiti'dti di milo do momialatan dati' do monguhot do Tuhan?” ka dau. Om boros ka dit iso' di pagawai do soudor di Raja' Yoram, “Hiti i' i Ilisa, i tanak di Sapat. Iyau no i mongunguhup di Ilia di gulu po,” ka dau.


text:
Om boros ka di Raja' Yosapat, “Moro-boros i' moti' kopio o Tuhan dot id dau,” ka. Om ongoi noddi i tolu o raja'ddi solowot di Ilisa.


text:
Om boros ka di Ilisa dot id raja' dot Israil, “A' oku i' monulung diya'! Ongoi nopo do hilo'd nabi di tuuhoton di molohing nu,” ka dau. Nga' boros ka di Yoram do suminimbar, “A, a' oku i'! Tu' nakatahak no iyahai do Tuhan dot id raja' do Muab,” ka dau.


text:
Om boros ka di Ilisa, “Id suang nod ngaran do Tuhan di poimpasi, i pogobi-obian ku, dot otopot do poboroson ku dot okon nopo daa ko' momusou oku di Raja' Yosapat, om a' oku no monongkoilo diya'.


text:
Ngoyo' oku paatadai do songulun di mongongombit do kecapi,” ka dau. Om daamot po di tulun diri do mongombit di kecapi, om porintao' no i Ilisa do Rusod do Tuhan.


text:
Om pimboros no iyau, “Poingkaa o boros do Tuhan, ‘Momonsoi no do liang do hiti'd kinarasakan do bawang.


text:
Tu' mulong piya dot a' rumasam ko' aiso' o ribut nga' lumabai nopondo o waig do hiti'd kinarasakan do bawang. Om haro indo o waig do kabagal do tinumon dokoyu om ilo tayam-tayam di ginandaran di konunu-nunuan dokoyu,’ ka,” ka dau.


text:
Om boro-boros po kawagu i Ilisa, “Nga' iti nopo om okooro' dot id Tuhan. Om onuan kou po dau do kamanangan do sumangod do tulun do Muab.


text:
Om araag ngai' dokoyu i bandar diyolo' dit ongkitolig om it ongosonong om atagad ngai' dokoyu i kouwaan diyolo', om osompon ngai' dokoyu i tudan do waig. Om asasadan ngai' dokoyu do watu i koumaan diyolo' dit ongoruak gisom dot angaraag nondo iri,” ka dau.


text:
Kosuabon noddi kawagu, do tontok di papatahak do porsombahan di dongkosuabon, om luyung no o waig do mantad hilo'd Idom do minomonu' di kinarasakan do bawang diri.


text:
Om soira' di norongou di tulun do Muab do nokorikot i tolu o raja' diri do mongoi panangod diyolo', om koinsanai nopoddi i tulun --- dot i molohing no om it ongomulok po --- di milo po do mongigit di rapo-rapo do sinuhu' ngai' dau do minongoi do hiri'd piwolitan do pomogunan.


text:
Om tontok di kosuabon kawagu, di nokotungag iyolo' om kotitihai nod tadau i waig gisom do miagal poddi do raha' o kokitanan di waig.


text:
Om pomogiak no iyolo', “Hodi raha'! Iri no soudor do tolu o sinompuruan do pisangod diri o minogiumang, gisom do minogipapatai'ddi iyolo'. Kainou mongoi panakau do hilo'd kokiiman diyolo'!” ka.


text:
Nga' soira' di nokorikot i tulun do Muab do hiri'd pinomukiiman diri, om songodo' no iyolo' di tulun dot Israil. Om gusao' nopo iyolo' di tulun dot Israil do gisom do nangapatai iyolo'.


text:
Om raago' ngai' no diyolo' i bandar do tulun do Muab. Om koinsanai di tumo dit ongoruak nga' pininsasadan ngai' diyolo' do watu, gisom do nongoolitan do watu i tumo. Om sinonsong ngai' nogi' di tulun dot Israil i tudan do waig om pinintagadan ngai' diyolo' i kouwaan di tulun do Muab. Om iri po i bandar do Kir-Harisit, i bandar dot agayo do Muab o noolu'. Nga' alaid noddi om noturungku' i' i bandar diri om pinindumpahan diyolo' do watu.


text:
Om soira' di nopurimanan di raja' do Muab dot aala' iyolo' om pangangat noddi i raja' do Muab do turu' nahatus di soudor dit ongoilo do mongigit do gayang, om umbal no daa iyolo' do tumalib di soudor di raja' dot Idom, nga' a' i' iyolo' nakatalib.


text:
Om gayato' no dau i tanak dau'd kusai di sumowoli daa dau do raja', om patahako' no dau do hiri'd timpak di tolig di bandar do numaan dau do porsombahan di sumbolion do podsubak di tingolig do Muab. Om kooris noddi i tulun dot Israil om iduwai no diyolo' i bandar diri, om uli' no do hilo'd pomogunan diyolo'.


text:
Insan tadau om rikot no dot id di Ilisa o songulun o tondu' di nopuadan, i sawo daa do nabi, om boro-boros nod, “Aman, napatai no i sawo ku! Om oilaan nu i' dot iyau nopo om otorodok i' dot id Kinorohingan. Nga' haro o tutang dau dot id iso' o tulun. Om baino' noddi om nokorikot no i tulun diri do mongoi panganu di duwo tanak ku do silihon dau do turipon do maan do pambayar di tutang di sawo ku,” ka dau.


text:
Boros ka di Ilisa, “Poingkuro oku po do monulung diya' oi inan? Nunu po o haro dot id suang do walai nu?” ka dau. Boros ka di tondu' do suminimbar, “Aiso' no o nunu-nunu, suwai ko' iri po tumau do saitun do sangkakanan po dot okooro',” ka dau.


text:
Boros ka di Ilisa, “Ongoi pokiolos do piro-piro nopo o kakanan dit aiso' o suang do hilo'd songkoduwo nu.


text:
Om sumuang nogindo do miwoyo' di tangaanak nu do hiri'd walai dokoyu om tabanan no i wawayaan. Om dolinan ngai' nogindo di tumau do mantad id kakanan dit okooro' i kakanan diri om posuwai-suwayon no i nongoponu',” ka dau.


text:
Om uli' noddi i tondu'ddi do hiri'd walai dau. Om kosuang poddi iyau om i tangaanak dau do hiri'd walai om tabanai no dau i wawayaan. Om dolinai ngai' no dau di tumau do saitun do mantad id kakanan dit okooro' i kakanan di pinatahak di tangaanak dau dot id dau,


text:
om kongoponu' ngai' nopo i kakanan diri. Om pokianu po kawagu iyau dot iso' o kakanan. “Naayi' no,” ka di tiso' di tanak dau do suminimbar. Om a' noddi lumuyung i tumau.


text:
Om poguliai no kawagu di tondu' dot id di Ilisa, om boro-boros noddi i Ilisa di tondu'ddi, “Padagangon no i tumau'ddi do maan nu do pambayar do koinsanai di tutang nu, om iri nopondo it oolu-olu' om kabagal po do maan dokoyu di tangaanak nu do kaakan-akanan,” ka dau.


text:
Insan tadau om ongoi no i Ilisa do hilo'd Sunim. Hilo' nopod Sunim nga' haro o songulun o tondu' do kaya'. Om lohowo' noddi di tondu' i Ilisa do makan. Mantad nopoddi om pointikid-tikid do mongoi i Ilisa do hilo'd Sunim om mongoi kasai' nopo iyau akan do hiri'd walai di tondu'ddi.


text:
Om boro-boros noddi i tondu' di sawo dau, “Otumbayaan kopio oku dot iri nopo i tulun dit asaru' do koumbaya'd hiti, om susuhuon i' kopio do Kinorohingan.


text:
Osonong do wansayan toko' iyau dot iso' o bilik dot okooro' do hilo'd tingkat dit id sawat diti walai toko' om sodiaan toko' do toodopon om mija' om tirikohonon, om lampung o hiri'd bilik, om haro i' o tiyonon dau do pointikid-tikid do mongoi iyau do hiti'd dati',” ka dau.


text:
Insan o tadau, om ongoi no kawagu i Ilisa do hilo'd Sunim. Om suang no iyau do hiri'd bilik dau do mongoi potingkod-tingkod do huyan.


text:
Om suhuo' no dau i Gohasi, i susuhuon dau, do mongoi pomolohou di tondu'ddi. Om korikot poddi i tondu'ddi,


text:
om boro-boros no i Ilisa di Gohasi, “Uhoto' daa iyau ondung poingkuro oku po do sumomuli' diti hingos dau do mogobi-obi' dato. Orohian doti' iyau do mongoi oku solowot di raja' ko' i boyoon do soudor do poboros do nunu i korohian dau,” ka dau. Om boros ka di tondu' do suminimbar, “Poingiyon oku i' dot id pogialatan do koobpinayan ku om haro ngai' ku i',” ka dau.


text:
Om uhoto' no di Ilisa i Gohasi, “Iyo nopoddi, om nunu pondo o milo ku'd wonsoyon dot id dau?” ka dau. Om boros ka di Gohasi do suminimbar, “Aiso' o tanak dau om molohing no i sawo dau,” ka.


text:
Om boros kaddi kawagu di Ilisa, “Lohowo' po i tondu'ddi,” ka. Om rikot no i tondu' om ingkakat no iyau do hiri'd dotimbabaan di wawayaan.


text:
Om boro-boros no i Ilisa di tondu'ddi, “Dongiyo'dti nopod toun do tabantalan om kokibit ko no do tanak do kusai,” ka. Boros ka di tondu', “Kada' pongudut, oi aman, tu' iya' nopo om susuhuon id Kinorohingan,” ka.


text:
Nga' otopot kopio iddi i pinoboros di Ilisa, tu' tontok di dongiyo- iyo'ddi di toun kawagu, om kosusu no i tondu'ddi do tanak do kusai.


text:
Tontok dit agayo noddi i tanak, om insan o kosuabon di dongmongomot, om ongoi no i tanak suhut di tapa' dau di maso do mongomot do gandum do hiri'd dumo do mogiwoyo-woyo' di tulun do suwai.


text:
Om sigog id pomogiak i tanak do minoro-boros di tapa' dau, “Adu! Oruol o tulu ku!” ka. “Pootodo' ilo tanak do hilo'd tina' dau,” ka di tapa' dau do minonuhu' do songulun di susuhuon dau.


text:
Om pootodo' noddi di susuhuon dau i tanak diri do hiri'd tina' di tanak, om kibito' no di tina' di tanak, i tanak. Om tontok di sosodopon do tadau'ddi om kapatai no i tanak diri.


text:
Om ngoyo' no di tina' di tanak i rata' di tanak om ngoyo' no dau posuango' di bilik di Ilisa di hiri'd sawat, om poliiyo' no dau do hiri'd sakai di toodopon di Ilisa. Om soliwan no iyau om tabanai no dau i wawayaan,


text:
om ngoyo' no dau lohowo' i sawo dau. Om boros ka dau, “Ponuhu' dot ongoiso' dino susuhuon do mamagayat do songinan o kaladai do pootodon do hiti. Tu' arau-arau oku do mongoi solowot di Ilisa, i Nabi. Om oruhai oku i' do koguli',” ka dau.


text:
Boros ka di sawo dau, “Nokuro tu' baino' nod mongoi ko, tu' baino' nopo om okon i' ko' tadau do Sabat, om okon ko' Tadau dot Agayo do Tulan do Wagu,” ka dau. “A' i' kokukuro,” ka dau do suminimbar.


text:
Om kapakalai poddi i kaladai, om boro-boros no iyau di susuhuon dau, “Pikoton no iti kaladai om osiau i' do manangkus; kada' pogonoyo' o papamanau dot a' oku po monuhu' do popogonoi,” ka dau.


text:
Om pamanau no i tondu'ddi do minongoi do hilo'd Nuluhon do Karmol do hilo'd kinoiyonon di Ilisa. Om osodu' po i tondu'ddi om kokito no di Ilisa. Om boro-boros no i Ilisa di Gohasi, “Antangai pogi' ilo tondu' do mantad hilo'd Sunim do mongoi'd hiti!


text:
Ongoyo' kopio iyau rubao' om uhoton no iyau ondung poingkuro-kuro i sawo om i tanak dau,” ka dau. Om poboroso' no di tondu' dot id di Gohasi dot osonong ngai' i' iyolo'.


text:
Nga' soira' di nokorikot iyau dot id toguang di Ilisa, om otud no iyau om gapus no di gakod di Ilisa. Om poundolihon daa di Gohasi i tondu'ddi nga' boros ka di Ilisa, “Pologoso' nopo! Tu' kokitanan nopo dau om tumongob kopio. Nga' aiso' i' o nunu-nunu do pinosunud do Tuhan dot id doho'!” ka dau.


text:
Om boro-boros no i tondu', “Aman, a' oku i' nokopokianu diya' do tanak. Om nokoboros oku no dot id diya' dot a' ko mongiman-iman doho'!” ka dau.


text:
Om koili no i Ilisa di Gohasi om boro-boros nod, “Ongoyo' kopio i sukud ku! Om tumilombus nopo do mongoi'd hilo'd walai dilo tondu'. Kada' no undorong do sumuwau dot isai nopo o tulun dot orubaan nu do hilo'd ralan. Om ondung haro o tulun do sumuwau diya' om kada' no iya' ponokisuwau. Om korikot ko nopondo om pasakayon no ino sukud ku do hiri'd tinan di tanak,” ka dau.


text:
Om boros ka di tondu', “Ilisa! Sumumpa' oku dot id suang do ngaran do Tuhan di poimpasi, om id diya' nogi' dot a' oku i' tumongkiad diya'!” ka dau. Om piwoyo' noddi i Ilisa om i tondu'ddi do mongoi'd hiri'd walai di tondu'.


text:
Nga' nokopogulu no i Gohasi diyolo' do minongoi pasakai di sukud di Ilisa do hiri'd tinan di tanak, nga' aiso' i' o tuni ko' tanda' do suwai dot oposian i tanak. Om ongoi noddi solowot i Gohasi di Ilisa om boro-boros nod, “A' po nokotungag i tanak,” ka.


text:
Soira' di nokorikot i Ilisa om suang no iyau do hiri'd bilik om kokito no dau i rata' di tanak diri do poingiliu do hiri'd sakai di toodopon.


text:
Om loubai noddi dau i tanak, om potungubo' no dau di kabang di tanak o kabang dau om potopiso' dau o mato dau dot id mato di tanak om polokopo' dau o palad dau do hiri'd palad di tanak, om daamot di poinloub iyau di tanak om timpuun nod luminasu' i tinan di tanak.


text:
Om tungag noddi i Ilisa om mikorobibi' iyau do mimpanau do hiri'd suang di bilik, om loubai po kawagu dau i tinan di tanak. Om alaid noddi om koontiho' no i tanak dot inturu' om ungkalat no iyau.


text:
Om suhuo' noddi di Ilisa i Gohasi do mongoi pomolohou di tina' di tanak. Om kosuang poddi i tina' di tanak do hiri'd bilik om boro-boros nogi' i Ilisa dot id dau, “Diya iti tanak nu,” ka dau.


text:
Om otud noddi i tina' di tanak dot id toguang di Ilisa om igitai nogiddi dau i tanak do suminoliwan.


text:
Tontok dot insan o tadau di maso do mononglous o hiri'd pointongkop di pomogunan. Om maso nogiddi do minuli' i Ilisa do hilo'd Gilgal. Om maso diri dau do monuduk dot iso' o sinompuruan do nabi, om suhuo' no dau i susuhuon dau do mogonsok do takanon diyolo' do hiri'd balanga' dot agayo.


text:
Om ongoi no i songulun diyolo' pokirarapaon do hiri'd dumo, om kokito no dau o tua' do koiyo-iyo do tua' do tawadak om panganu no iyau di tua'ddi dot ogumu', om kuyutai no dau do minuli'. Om oribo' no dau i tua'ddi om posuango' no do hiri'd balanga'. Nga' a' i' dau otutunan om nunu kopio o songua'ddi.


text:
Om koonsok noddi iri om potikido' no dau dot id nabi. Nga' maha' di noumbalan nogi' diyolo' do mangakan iri om boro-boros no iyolo' di Ilisa, “Kawanit i' moti' iti!” ka. Om a' noddi diyolo' nakan iri.


text:
Om ponuhu' no i Ilisa do manganu do tapung dot okuuri' om posuango' no dau do hiri'd balanga'. Om boro-boros no iyau, “Potikido' kawagu dokoyu ilo',” ka. Om a' noddi kawanit i nonsok diri.


text:
Om koimbagu no, om korikot no songulun o kusai do mantad hilo'd Baal-Salisa di minongigit do duwo nohopod o roti do winonsoi mantad id barli di gulu omoto' do toun diri, om haro nogi' o gandum di wagu po omoto' do patahakon dau di Ilisa. Om suhuo' no di Ilisa i susuhuon dau do potikid diri dot id nabi.


text:
Nga' boros ka di susuhuon dau, “A' i' koumbagal iti do maan do hatus o tulun,” ka. Om boros ka di Ilisa do suminimbar, “Potikido' nopo om kaakan i' iyolo'. Tu' nokoboros nod Tuhan do kaakan nopo iyolo' om haro po ot oolu',” ka dau.


text:
Om potikido' noddi di susuhuon i taakanon diri dot id diyolo'. Om akan ngai' noddi iyolo'. Om kaakan ngai' noddi iyolo' nga' haro po o noolu' do miagal di nokoboros mantad do Tuhan.


text:
I Naaman nopoddi nga' boyoon do soudor dit ongkirapo-rapo do hilo'd Siria. Om iyau nopo nga' kosianan om koupusan kopio di raja' do Siria. Tu' iyau no o pinakai do Tuhan do pinapamanang di soudor do Siria. Nga' i Naaman nopo, i soudor do gunsiou diri om kitoruol do kusta.


text:
Insan o tadau, di minongoi i tulun do Siria panangod do tulun dot Israil om haro o songulun o tondu' dot Israil dit okoro' po do tinangkap diyolo', om tanggayai no diyolo' iyau. Om kosiliu noddi i tondu'ddi do susuhuon di sawo di Naaman.


text:
Insan o tadau om boro-boros no i susuhuon diri dot id sawo di tuan dau do poingkaa, “Mongoi nopo daa solowot ilo tuan di nabi do hilo'd Samaria, om atantu' no do lingasan i' iyau di nabi diri,” ka dau.


text:
Om korongou noddi i Naaman di boros diri, om ongoi no iyau do hiri'd raja' om susuyo' no dau i pinoboros di tondu' dit okoro' poddi.


text:
Om boros ka di raja', “Ongoi nopo do hilo'd raja' dot Israil. Om monulis oku i' do surat do patahakon dau,” ka dau. Om pamanau noddi i Naaman om pongigit no iyau do tolu nohopod noribu o tusin do pirok, om onom noribu o tusin do tamas om hopod o pasang di pakayan dit ongosonong.


text:
Suang nopo di surat di nigitan dau'ddi nga' poingkaa, “Id suang diti surat diti om popointutun oku diya' di Naaman, i boyoon do soudor ku, om pokionuon ku iya' do momolingos do toruol dau,” ka.


text:
Soira' di nabasa' di raja' dot Israil i surat diri, om hurako' nopo dau i pakayan dau tu' aiso' no o pokukurayan dau, om boros ka dau, “Araatan oku no kopio, nokuro i raja' do Siria tu' monuhu' doho' do momolingos do tulun diti? Dot okon oku i' ko' Kinorohingan di kisinundu do mamasi ko' mamatai do tulun! Mogihum no kopio i raja' do Siria diti do ralan do paantakan do monokisongkiwal doho',” ka dau.


text:
Om korongou noddi di Ilisa o hal diri, om poporikot no iyau do boros dot id raja'ddi do poingkaa, “Nokuro tu' agangau ko? Suhuo' ino tulun do mongoi'd hiti'd doho' om koilo i' iyau do haro o nabi do hiti'd Israil,” ka dau.


text:
Om pamanau noddi i Naaman do suminakai do korita'-kuda' dau do gayaton di kuda' dau. Om korikot noddi iyau do hiri'd walai di Ilisa, om undorong no iyau do hiri'd dotimbabaan di wawayaan di walai.


text:
Om ponuhu' no i Ilisa di susuhuon dau do minongoi popoboros dot id di Naaman do poingkaa, “Tuan, ongoi podsu' dot inturu' do hilo'd Bawang do Yordan, om olingasan ko i',” ka dau.


text:
Om korongou poddi di Naaman iri, om pamanau no iyau do mikuwo'd otogod tomod. Om boro-boros nod, “Andasan ku nopo daa om mongoi iyau solowot doho', om sumambayang nondo iyau dot id Tuhan, i Kinorohingan dau, om pasahawon nondo daa dau i longon dau do hiti'd toruol ku do momolingos.


text:
Okon toi ko' i nopo Bawang dot Albana om Bawang do Parpar di hilo'd Damsik om osonong i' ko' mantad di bawang do hinonggo nopo do hiti'd Israil! Om milo oku i' do mongoi podsu' do hilo' om olingasan oku i'!” ka dau.


text:
Nga' ongoi no insomok i susuhuon dau om boro-boros nod, “Tuan, ondung suhuon ko daa di nabi do momonsoi dit apagon do momonsoi om atantu' nod wonsoyon nu i'. Om nokuro nogindo tu' a' tonudon i ponuhuan do mongoi no podsu' om olingasan ko i'!” ka dau.


text:
Om ongoi noddi i Naaman do hiri'd Bawang do Yordan, om tolop no iyau dot inturu' do hiri'd bawang diri do miagal di pinonuhuan di Ilisa. Om kolingasai noddi i Naaman; om osonong noddi o tinan dau do miagal di tanakwagu po iyau.


text:
Om poguliai noddi di Naaman om i tulun di minananud dau dot id di Ilisa, om boro-boros no dot, “Baino' nopoddi om noilaan ku no kopio dot iso' noo o Kinorohingan do pointongkop diti pomogunan, iri no i Kinorohingan di tukuon do tulun dot Israil; om iyo nopoddi om romito' no iti popuhawangon ku diya' oi Tuan,” ka dau.


text:
Om boros ka di Ilisa do suminimbar, “Id suang do ngaran do Tuhan di poimpasi i pogobi-obian ku om sumumpa' oku no dot a' oku i' rumamit do nunu nopo o popuhawangon nu,” ka dau. Om posonsogon i' di Naaman do papatahak di Ilisa i popuhawangon dau, nga' mada' i' i Ilisa.


text:
Om boro-boros noddi i Naaman, “Ondung mada' kopio ko do rumamit di popuhawangon ku, om pologoso' oku no do manganu diti tana' dot igitan ku do muli' do songkuro nopo ot ooyit dilo sapasang o bagal. Tu' mimpuun nod baino' do papatahak oku do porsombahan dot id Tuhan om a' oku nondo papatahak do porsombahan dot id ponokokinorohingan do suwai.


text:
Om mogondos oku nod Tuhan do mangampun doho' do tontok do momoyo' oku di raja' ku do mongoi sambayang do hilo'd walai do tingolig do Rimon, i ponokokinorohingan do Siria,” ka dau.


text:
Om boros ka di Ilisa, “Pamanau nopo om sumonong-sonong,” ka. A' po alaid do mantad di kinapamanahan di Naaman,


text:
om pomusorou no i Gohasi, i susuhuon di Ilisa do poingkaa, “Nokuro tu' poulio' tomod nopo di tuan i tulun diri dot a' minokibayar? Apatut i' daa do rinamit dau i pinopuhawang di tulun do Siria diri! Id suang nod ngaran do Tuhan di poimpasi, do ngoyon ku i' iyau gusao' do mokianu do nunu nopo i haro dot id dau!” ka dau.


text:
Om ngoyo' noddi di Gohasi gusao' i Naaman. Om soira' di nokito di Naaman do haro o tulun do gumusa' dau, om lintuhun no iyau do mantad hiri'd korita'- kuda' dau om ponguhot nod, “Nunu'ri?” ka dau.


text:
Om boros ka di Gohasi do suminimbar, “Mokiampun oku, oi Tuan. Tu' sinuhu' oku do minongoi pomisunud do Tuan, do haro o duwo o nabi di koririkot di tiinu' do mantad hilo'd konulu-nuluan dot Ipraim, om suhuo' oku noddi di tuan ku do mongoi pokianu diya' do tolu noribu o tusin do pirok om duwo pasang do kain dit osonong do patahakon di duwo o nabi diri,” ka dau.


text:
“Iyo nogiddi,” kad i Naaman do suminimbar, om sansagai noddi dau i Gohasi do mongigit dit onom noribu o tusin do pirok om lopoto' no di Naaman i tusin diri om posuango' no di duwo o kantung, om anu iyau di duwo o pasang do pakayan dit osonong kopio. Om poigitai ngai' no di Naaman iri di duwo o susuhuon dau di pinopogulu dau di Gohasi.


text:
Om soira' di nokorikot iyolo' do hilo'd nulu-nulu di kinoiyonon di Ilisa, om onuo' no di Gohasi i tusin om i pakayan diri om ngoyo' no poopio' do hiri'd walai, om suhuo' no dau do muli' i susuhuon di Naaman.


text:
Om soira' di suminuang iyau kawagu do hiri'd walai, om uhoto' no iyau di Ilisa, “Hinonggo tadon nu?” ka dau. “A' oku i' nokotongkiad, oi Tuan,” ka dau do suminimbar.


text:
Nga' boros kad i Ilisa, “Hilo' oku i' moti'ddi dot id suang do rusod do tontok di luminintuhun i Naaman do mantad hiri'd korita'-kuda' dau do minongoi solowot diya'. Dinondo nopo om okon i' ko' maso do rumamit do tusin om momoli do kabun do saitun, om kabun dot anggur, om dumba' om sapi' om turipon!


text:
Iyo nopoddi tu' ruminamit ko di pinomuhawang diri, om aramit nu pondo i toruol di Naaman. Om iri sinakagon nu nga' oontok ngai' nopondo do toruol do miagal diri do gisom dot alaid,” ka dau. Om kosoliwan poddi i Gohasi do mantad hiri, om koontok no iyau do toruol diri. Om sigog iddi do minumang purak i kulit dau, tu' noontok noddi iyau do toruol do kusta.


text:
Insan tadau om boro-boros no i nabi di tudukan di Ilisa dot id di Ilisa, “Ogiol-giol kopio'ddi iti tiyon-iyonon toko'!


text:
Om pologoso' daa iyahai do mongoi panagad do kayu do hilo'd toning di Bawang do Yordan, om momonsoi nogindo iyahai do tiyonon dahai'd hilo',” ka. “Oo, osonong,” ka di Ilisa do suminimbar.


text:
Om sansagai iddi do songulun dot id pialatan diyolo' i Ilisa do tumanud diyolo'. Om kotumboyo' iddi i Ilisa.


text:
Om pogitanud-tanud no iyolo' do minamanau. Om soira'ddi nokorikot iyolo' do hiri'd tisan di Bawang do Yordan, om timpuun no iyolo' do managad do kayu.


text:
Om maso daa do songulun diyolo' do managad om sigog i' do kotongos i kapak dau om karatu' no do hiri'd waig. “Kukuroyon ku ma lo'?” ka dau dot id di Ilisa. “Tu' nolos-olos ku i' daa ilo kapak!” ka dau.


text:
Om boros ka di Ilisa, “Hinonggo o kinorotuon diri?” ka dau. Om potuduko' no di tulun i kinorotuon di kapak. Om langod noddi i Ilisa do kayu om pataamo' no dau do hiri'd waig. Om hampung noddi i kapak.


text:
Insan o maso om ongoi no o Siria sangod dot Israil. Om koponokirunding poddi i raja' do Siria di piro-piro o boyoon do soudor dau om tontuo' nogi' dau o kinoiyonon do pomukiiman diyolo'.


text:
Nga' posunudai no di Ilisa i raja' dot Israil do popoinsan dau dot a' mongoi dot id kinoiyonon diri tu' hiri no i tulun do Siria.


text:
Om i tulun di songingiyon do hiri nga' sinunudan nogi' di raja' dot Israil do mumbangan-bangan kopio. Om asaru' i' i Ilisa do pinopoinsan di raja'.


text:
Om araatan noddi kopio i raja' do Siria, om lohowo' ngai' no dau i boyoon do soudor dau om uhoto' no dau iyolo', “Isai ot id pialatan dokoyu do muhup do raja' dot Israil. Isai? Posunudo' dokoyu!” ka dau.


text:
Om boros ka do songulun dot id pialatan diyolo', “Aiso' i', oi Tuan Raja'. I Nabi Ilisa i' o poposunud di boros nu dot id raja' dot Israil, dot iri piya i boros do Tuan Raja' di poboroson do hilo'd bilik do toodopon do Tuan Raja',” ka dau.


text:
Om boros ka di raja', “Ihumon no iyau, om tangkapon ku i' iyau,” ka dau. Om kosunudai no i raja' do Siria do hilo'd Dotan i Ilisa.


text:
Om ponuhu' noddi iyau do soudor dot ogumu' do kuminaa'd hilo' dot ongkikuda' om ongkikorita'-kuda' do don sumasangod. Om korikot ngai' no i soudor do hiri'd bandar di totuong. Om turungkuo' no diyolo' i bandar diri.


text:
Kosuabon noddi om tungag no i susuhuon di Ilisa, om soliwan no do mantad hiri'd walai, om kokito dau i soudor do tulun do Siria dot ongkikuda' om ongkikorita'-kuda' do don sumasangod do posorili' di bandar diri do monurungku'ddi. Om poguliai no dau do hiri'd di Ilisa om boro-boros nod, “Obungou toko' no, oi Tuan! Poingkukuro toko' podti?” ka dau.


text:
“Kada' kooris,” ka di Ilisa do suminimbar. “Iri nopo i momogompi' dati' om ogumu' po ko' iyolo',” ka dau.


text:
Om sambayang noddi i Ilisa, “Oi Tuhan, poungkalato' no o mato dilo susuhuon ku om kokito i' iyau!” ka dau. Om pohubayaai nod Tuhan i sambayang di Ilisa om kokito no di susuhuon dau di minintong iyau, do notongkop nopo i nulu-nulu do kuda' om korita'-kuda' di kitapui do posorili' di Ilisa.


text:
Om soira' di mongoi daa sangod i tulun do Siria, om sambayang no i Ilisa, “Oi Tuhan, boloho' ngai' no o mato do tulun diti!” ka dau. Om pohubayaai nod Tuhan i sambayang di Ilisa, om kongobolou ngai' nopo i tulun diri.


text:
Om boros kaddi di Ilisa dot id diyolo', “Napalid kou! Okon i' ko' iti i bandar dit ihumon dokoyu. Tanud kou doho', om pootodon ku i' iyokoyu dot id tulun dit ihumon dokoyu,” ka dau. Om angatai noddi dau iyolo' do mongoi'd hilo'd Samaria.


text:
Om korikot poddi iyolo' do hiri'd bandar diri, om sambayang no i Ilisa, “Poungkalato' no o mato diyolo', oi Tuhan. Pologoso' no iyolo' do kokito,” ka dau. Om pohubayaai nod Tuhan i sambayang di Ilisa, om poungkalato' no dau o mato di tulun diri. Om kopurimanai noddi diyolo' do hilo' no iyolo'd Samaria.


text:
Om soira' di nokito di raja' dot Israil i soudor do Siria, om uhoto' no dau i Ilisa, “Patayon ku tuu iti tulun diti, oi Ilisa?” ka dau.


text:
“Amu',” ka di Ilisa do suminimbar. “Tu' iri ngai' piya i soudor di natangkap om natanggayan nu do mantad id pisangadan nga' a' nu i' pinatai; om patayon nu nogindo daa iyolo'. Paakanon nogi' om poinumon iyolo', om pologoson nopo iyolo' do muli' dot id raja' diyolo',” ka dau.


text:
Om papaharo noddi i raja' dot Israil do poginakanan dot agayo do maan diyolo'. Kangaakan poddi om kongoinum iyolo' om suhuo' nogiddi iyolo' di raja' dot Israil do muli' dot id raja' do Siria, i raja' diyolo'. Om mantad poddi om tingkod no i tulun do Siria do manangod di pomogunan dot Israil.


text:
A' po songkuro o koloidon do mantad diri om angatai no di Binhadad, i raja' do Siria, o koinsanai di soudor dau do minongoi panangod dot Israil. Om turungkuo' no diyolo' o bandar do Samaria.


text:
Om nokootuson nopoddi nga' minononglous o hiri'd bandar, gisom dot iso' nopo o tulu do kaladai om walu' nohopod o tusin do pirok do gatang, om duwo no auns do taii' do punai om limo tusin do pirok do gatang.


text:
Insan o maso, di manau-panau i raja' dot Israil do hiri'd timpak do tolig di bandar, om pomolohou no dau o songulun o tondu', “Tulungo' oku, oi Tuan Raja'!” ka.


text:
Om boros ka di raja' do suminimbar, “Ondung a' ko'd Tuhan tulungon, om poingkuro oku po daa iyoho' do monulung diya'? Aiso' i' o gandum om aiso' o waig dot anggur ku!


text:
Nga' nunu toi' o kosusaan nu?” ka dau. Om boros ka di tondu', “Di nopo di guulu, om minangangat iti tambalut ku do mangakan di doho'd tanak om kanon nogindo i dau'd tanak di tadau kawagu.


text:
Om onsoko' noddi dahai i doho'd tanak, om akano' noddi dahai. Om kosuabon noddi om sunudai ku no iyau do mogonsok di dau'd tanak, nga' polisoko' nogi' dau i tanak dau!” ka dau.


text:
Om soira' di norongou di raja' o hal diri, om hurako' nopo dau o pakayan dau tu' tumongob no kopio iyau. Om kokito ngai' i' i tulun di poingiyon dot id somok di tolig di bandar do kipinakai iyau do pakayan do mogihad do tanda' do tumongob iyau.


text:
Om boros ka di raja' dot opuhod, “Patayon oku nopod Tuhan dot a' ku no apatai i Ilisa do baino',” ka dau.


text:
Om ponuhu' noddi i raja' do tulun do mogulu dau do mongoi'd hiri'd walai di Ilisa. Tontok nopoddi om hiri i Ilisa id walai do mogirumo-rumo di piro-piro o boyoon. Om tontok dit a' po nokorikot i sinuhu' di raja' do mongoi'd hiri om boros ka di Ilisa dot id boyoon di hiri, “Antaan-taan no dokoyu! Tu' monuhu' moti' i gampamatai do tulun do mongoi pamatai doho'! Soira' nopo do korikot i tulun di sinuhu' dau do hiti, om ontiilan no ilo totobon, om kada' dokoyu iyau posolokoyo'. Om muhut-suhut i' dau i raja',” ka dau.


text:
Om a' po di Ilisa nopupusan o boros dau om korikot no i raja' do hiri, om boros ka dau, “Tuhan i' o pinoporikot do kosusaan diti dot id dati'! Om nunu poddi o kapagandasan toko' dot itulung do mantad id dau?” ka dau.


text:
Om boros ka di Ilisa do suminimbar, “Pokinongoho' no iti boros do Tuhan! Suab nopondo, do dongiyo'dti, om koboli no tulun do 3 kilogram do gandum dit osonong no kopio, ko' 6 kilogram do barli do horogo nopo om iso' no tusin do pirok,” ka dau.


text:
Nga' boros ka di madtatamong kasai' di raja' dot id di Ilisa, “A' no kopio milo dot osiliu ot iyo'ddi! Sokiro piya daa do porikoton do Tuhan o rasam do dinondo, nga' a' no kopio milo dot owonsoi o miagal diri,” ka dau. Om boros ka di Ilisa do suminimbar, “Kokito ko indo dot osiliu o miagal diri. Nga' a' ko no ma kotudu' di taakanon diri,” ka dau.


text:
Tontok nopo do tadau'ddi om haro ot apat o tulun do kitoruol o kulit dit araat kopio do hiri'd soliwan di wawayaan do bandar do Samaria. Om pogiboro-boros no iyolo', “Nunu noo ot aanu-anu toko' do mundorong do hiti do mandad do gisom dot apatai?


text:
Ondung sumuang toko' dilo bandar om apatai toko' id olikapan om mundorong toko'd hiti nga' matai toko' i'. Osonong nogi' do mongoi toko'd hilo'd kokiiman do tulun do Siria. Patayon toko' no diyolo'. Nga' nunu koilo-ilo, a' toko' i' doti' diyolo' kuroi-kuroyon,” ka diyolo'.


text:
Om maha' di sumodop no o tadau, om ongoi no iyolo' do hiri'd kokiiman di tulun do Siria. Nga' aiso' i' o nokito diyolo' dot ongoiso' piya o tulun do hiri.


text:
Tu' pinorongou do Tuhan i tulun do Siria do tuni do miagal-agal do haro o soudor dot ogumu' dit ongkikuda' om ongkikorita'-kuda' do montol-bontol do mongoi panangod diyolo'. Om andasan daa'ddi diyolo' om ginodsian di raja' dot Israil o raja' do tulun do Hit om raja' do tulun do Masir do mogiwoyo-woyo' di soudor diyolo' do mongoi panangod diyolo'.


text:
Gowoi poddi om sosodopon iddi do minogidu' iyolo' do minokipapasi. Om iduwai ngai' nopo diyolo' i kiim, om i kuda', om kaladai diyolo' do hiri'd kokiiman.


text:
Om soira' di nokorikot it apat o tulun di kitoruol o kulit diri do hiri'd tisan di kokiiman, om suango' no diyolo' o tiso' di kiim. Om akan noddi iyolo' om inum om mininganu iyolo' do nunu nopo i hiri. Om minanganu nogi' iyolo' do tamas om pirok om pakayan di nokito diyolo'. Om polisoko' noddi diyolo' i nangaanu diyolo'ddi. Om suang po kawagu iyolo' di kiim do suwai. Om pinganu po kawagu iyolo' di konunu-nunuan, om niyo i' diyolo' dit id gulu.


text:
Om pogiboro-boros noddi iyolo', “A' i' osonong iti wonsoyon toko'! Iti nopo om habar dot osonong! Om apatut do ngoyon toko' posunudo' iti! Ondung andadon toko' do gisom do suab, om pointantu' no do hukuman toko'. Kainou, ngoyo' toko' posunudo' iti dot id piro-piro o boyoon do soudor do pomorinta',” ka diyolo'.


text:
Om tongkiadai noddi diyolo' i kokiiman do tulun do Siria om uli' no do hilo'd Samaria. Om pamagarang no iyolo' do momolohou di madtatamong do wawayaan di bandar. Boros ka diyolo', “Nokoongoi no iyahai do hilo'd kokiiman do tulun do Siria, om aiso' no o songulun do nokito om norongou dahai do hilo'. Songinlukug ngai' po i kuda' om kaladai, om tongkiadai tomod nopo diyolo' i kokiiman,” ka diyolo'.


text:
Om tontok nopoddi om otuong po daa nga' tungag nopo i raja', om boros ka dau dot id koinsanai di boyoon do soudor dau, “Pokinongou kou pogi'! Om posuhuton ku i' iyokoyu ondung nunu o kosondoton dilo winonsoi di tulun do Siria! Tu' oilaan toko' i' diyolo' do louson, om iduwai noddi diyolo' i kokiiman diyolo' om ongoi no lisok do hilo'd gouton. Tu' osorou nopo diyolo' nga' sumoliwan toko' nondo do mongoi pogihum do taakanon, om ngoyon toko' nopondo diyolo' songodo' om osolod nondo diyolo' iti bandar toko',” ka dau.


text:
Om boros ka do songulun di pagawai di raja', “Poingkuro piya nga' angapatai i' o tulun dot id bandar diti do miagal ngai' di tulun di nangapatai no. Osonong nogi' do monuhu' toko' do piro-piro o tulun do mongoi pogontong di nosiliu'd hilo' om sakayon nopo ilo kuda' do limo po o tinan do noolu-olu', om oilaan toko' indo ondung nunu kopio i nosiliu'ddi,” ka dau.


text:
Om pomili' no iyolo' do piro-piro o tulun, om suhuo' no di raja' do sumakai do duwo o korita'-kuda' di don sumasangod. Sinuhu' iyolo' do mongilo-ilo ondung nunu kopio o nosiliu dot id soudor do Siria.


text:
Om pamanau no iyolo' do gisom do nokorikot do hilo'd Bawang do Yordan. Om poingompus nopo di ralan dot okito diyolo' do moninggarayat o pakayan om i koburu-buruon do nakangataam di tulun do Siria do tontok di poggidu' iyolo'. Om poguliai no di tulun diri om ngoyo' no diyolo' posunudo' di raja'.


text:
Om soliwan ngai' noddi di bandar i tulun do Samaria do mongoi pinganu di konunu-nunuan di hiri'd kokiiman do tulun do Siria. Om poingkukuro nopo i nokoboros do Tuhan om nangabayaan ngai' no tu' tolu nopo o kilogram do gandum dit osonong no kopio, ko' onom o kilogram do barli om songusin poo o pirok do gatang.


text:
Nga' koontok no kopio do maso'ddi dot i madtatamong kasai' di raja' o nosuhu' do madtamong di wawayaan di bandar diri. Om kapatai no iyau'd hiri do nopingulakan di tulun dot ogumu'. Om piontok nopo di nokoboros di Ilisa do tontok di solowot i' i raja' dau.


text:
Om nokoboros no di Ilisa do dongiyo nopoddi di tadau kawagu, om tolu nopo o kilogram do gandum dit osonong ko' onom o kilogram do barli om dagangon nondo do hilo'd Samaria do sousin poo o pirok do gatang.


text:
Om tontok noddi do minoro-boros i madtatamong kasai' di raja' do poingkaa, “A' no kopio milo dot osiliu ot iyo'ddi. Sokiro piya daa do sigog id porikoton do Tuhan o rasam do dinondo; nga' a' no kopio milo dot owonsoi o miagal diri,” ka dau. Om boros ka di Ilisa, “Kokito ko indo kopio dot osiliu iti, nga' a' ko noddi ma kotudu' di taakanon,” ka dau.


text:
Iri noddi o nosiliu dot id tulun diri, tu' napatai do nopingulakan di tulun dot ogumu' do hiri'd wawayaan di bandar diri.


text:
Insan o maso om porikatai nod Tuhan do mononglous o hilo'd pomogunan dot Israil do solinaid do turu' o toun. Om sinunudan mantad di Ilisa i tondu' do Sunim, i noumbalan dau do minamasi kawagu i tanak do kusai di tondu'ddi di napatai daa. Om suhuo' no di Ilisa i tondu'ddi do mongoi iyon dot id pomogunan do suwai do sumangkat nopo di sompiiyon dau.


text:
Om tinanud i' di tondu' i nituduk di Ilisa, om ongoi noddi iyau do miwoyo' di sompiiyon dau do hilo'd pomogunan do Pilistin do minongoi iyon do hilo'.


text:
Katalib poddi i turu' o toun diri, om poguliai no dau kawagu do hilo'd pomogunan dot Israil. Om ongoi no iyau solowot di raja' do miwoyo' di tanak dau tu' pokigulian kawagu dau i walai om i tana' dau.


text:
Tontok nopoddi nga' sinuhu' di raja' i Gohasi, i susuhuon di Ilisa, do monusui di kongoimayaan di nongowonsoi di Ilisa.


text:
Om maso di Gohasi do monusui do kowoyo-woyoo' di Ilisa do minamasi di tanak di napatai, nga' poboroso' no di tondu' do mantad hilo'd Sunim i pokionuon dau dot id raja'. Om boros ka di Gohasi dot id raja', “Tuan Raja', iti no i tondu'ddi, om hoodi i tanak di pinasi kawagu di Ilisa,” ka dau.


text:
Om ponguhot noddi i raja' om suhuo' no dau i tondu' do monusui do pasal di tanak. Om lohowo' noddi di raja' o songulun di pagawai dau om suhuo' no dau do popoguli' kawagu do koinsanai di dapu' di tondu', om kohompit no i gatang do tua-ua' di tanom-tanom do hiri'd dumo di tondu' do solinaid di turu' o toun di tondu' dot id pomogunan do suwai.


text:
Insan o maso om ongoi no i Ilisa do hilo'd Damsik. Tontok nopoddi nga' sumakit i Raja' Binhadad. Om soira'ddi di nosunudan i raja' do hino i Ilisa do hiri'd Damsik,


text:
om boros ka dau dot id di Hasail, i songulun di pagawai dau, “Igit dot ipuhawang do patahakon di nabi, om suhuon indo iyau do monguhot do Tuhan ondung olingasan oku po tuu diti ko' amu',” ka dau.


text:
Om igit no i Hasail do mogisuwai-suayan nopo o bansa' do konunu-nunuan dit ongosonong kopio do mantad hilo'd Damsik, om pagandaro' no dau dot apat nohopod o tinan dot unta. Om ongoi nogiddi iyau solowot di Ilisa. Om soira' di nokorikot i Hasail do hiri'd di Ilisa, om boro-boros no iyau, “Sinuhu' oku di Raja' Binhadad, i susuhuon nu, do monguhot diya' ondung olingasan po tuu iyau ko' amu',” ka dau.


text:
Om boros ka di Ilisa do suminimbar, “Nokointalang nod Tuhan dot id doho' do matai no iyau. Nga' poboroson no dot id dau dot olingasan i' iyau,” ka dau.


text:
Om sonsodo' noddi di Ilisa i Hasail gisom do suwai-suwai'ddi ot opurimanan di Hasail. Om sigog iddi dot ihad i Ilisa.


text:
Om ponguhot no i Hasail dau, “Nokuro tu' mihad ko, oi Tuan,” ka dau. Om boros ka di Ilisa, “Mihad oku pogi' nga' oilaan ku no o karaaton do wonsoyon nu dot id tulun dot Israil. Tutudan nu nondo i kabandaran diyolo' di kitolig, om patayon nu o tangaanak diyolo' dit ongomulok po om it ongoligkang om kotolon nu i tangaanak di ragang po, om ulayakon nu o tian di tongoondu' do monontian,” ka dau.


text:
Om boros ka di Hasail, “Isai kopio oku daa'dti? Hinonggo kopio daa o ngayan ku do kuasa' do miagal kopio'ddi?” ka dau. Nga' boros ka di Ilisa, “Nosunudan oku nod Tuhan dot osiliu ko nondo do raja' do pomogunan do Siria,” ka dau.


text:
Om pouliai noddi di Hasail dot id di Raja' Binhadad. Om uhoto' no di Binhadad iyau, “Nunu kad i Ilisa?” ka dau. Om boros ka di Hasail, “Sinunudan oku dau dot olingasan ko i',” ka dau.


text:
Nga' tadau poddi kawagu om anu no i Hasail do kumut, om yoposo' no dau do waig om pokuluputo' nogiddi dau dot id rabas di Raja' Binhadad do gisom do napatai i raja' do nopusakan. Om kosiliu noddi i Hasail do raja' do Siria do suminowoli di Binhadad.


text:
Tontok di kolimo nod toun di Raja' Yoram, i tanak di Ahab do momorinta' dot Israil, om kosiliu no i Yihoram, i tanak di Yosapat do raja' do Yohuda.


text:
Om kowino' no dau i tanak di Ahab. Om pomonsoi noddi iyau do dusa dot id Tuhan do miagal di wonsoyon di sompiiyon di Ahab, tu' minusui ngai' di winonsoi di piro-piro o raja' dot Israil dit angaraat.


text:
Nga' a' i' do Tuhan rinaag o pomogunan do Yohuda, tu' nakabatos mantad no o Tuhan dot id di Daud, i susuhuon dau, do sinakagon nopo dau om osiliu kasai' do raja' om momorinta' kasai' nopondo do gisom dot alaid.


text:
Tontok nopo di pomorintaan di Yihoram, om suminaap o pomogunan dot Idom do pomorintaan do Yohuda, om mimpori-pori diri ot Idom do momorinta'.


text:
Om pamanau noddi i Raja' Yihoram do miwoyo' do toinsanan di korita'- kuda' dau do kuminaa do hilo'd bandar do Sair. Om turungkuo' no iyolo' di soudor dot Idom do hilo'. Nga' nokoidu' i' iyau om koinsanai di boyoon do soudor dau do tuminalib di borisan di soudor do pisangod di dongotuong. Om iri no i soudor diyolo' om pogitongkiad-kiad nopo om sorompori-pori do minuli'.


text:
Mantad poddi om okon noddi ko' id suang do pomorintaan do Yohuda o pomogunan dot Idom. Om maso nogiddi do suminaap o Libna do pomorintaan do Yohuda.


text:
Om koinsanai di nongowonsoi di Raja' Yihoram om nongkotulis ngai' i' dot id suang do Buuk di Monusui do pasal do Raja' do Yohuda.


text:
Om kapatai noddi i Raja' Yihoram om lobongo' no do hiri'd kalabangan do raja' do hiri'd Bandar di Daud. Om kosiliu noddi do raja' i Ahasia, i tanak dau do suminowoli dau.


text:
Tontok di kohopod om duwo do toun di Yoram, i tanak di Ahab do momorinta' do pomogunan dot Israil, om kosiliu nod raja' do Yohuda i Ahasia, i tanak di Yihoram.


text:
Tontok nopoddi om duwo no nohopod om duwo o toun di Ahasia, om sontoun no o koloido' dau do momorinta' do hilo'd Yorusalim. Tina' nopo dau om i Atalia, i tanak di Raja' Ahab, om manangaki iyau di Omri, i raja' dot Israil.


text:
Om koobpinai diri i Ahasia do sompiiyon di Raja' Ahab tu' nakakawin no iyau dot id sompiiyon diri. Om iyau nga' minomonsoi id dusa dot id Tuhan do miagal di winonsoi di sompiiyon di Ahab.


text:
Om miniuhup i Raja' Ahasia om i Raja' Yoram, i raja' dot Israil, do suminangod di Hasail, i raja' do pomogunan do Siria. Pinisangadan nopo diyolo' om hilo'd Ramot, i hilo'd watas do Giliad. Om nosuhat diri i Raja' Yoram do hiri'd pinisangadan diri.


text:
Om uli' noddi i Yoram do hilo'd bandar do Yisriil do minongoi pokiubat di nongosuhat. Om ongoi no i Raja' Ahasia kakap di Yoram do hilo'.


text:
Tontok nopoddi om lohowo' no di Nabi Ilisa, o songulun di nabi dit omulok po, om boros ka dau, “Sodia' no, om mongoi i' do hilo'd Ramot, i hilo'd Giliad. Om igitan no iti kakanan dot okooro' di kisuang do tumau do saitun.


text:
Om korikot ko nopondod hilo', om ihumon no i Yohu i tanak di Yosapat, i manangaki di Nimsi. Om angatan nondo iyau do sumuang do bilik do duwo-duwo kou.


text:
Om tuntugan nondo diti tumau do saitun o tulu dau, om poboroson nondo o poingkaa, ‘Pinopoilo o Tuhan do silihon ko dau do raja' do tulun dot Israil,’ kanto. Om owonsoi nu pondo iri om siahan no do tumongkiad do kinoiyonon diri,” ka di Ilisa.


text:
Om tontok di nokorikot iyau'd hilo', om kokunamaai no dau do maso ngai' di boyoon do soudor om i Yohu do mogirumo-rumo. Om boros ka di nabi, “Oi Tuan, haro o habar do poboroson ku diya',” ka dau. Om ponguhot no i Yohu, “Isai o posunudan nu do habar dino?” ka. “Iya', oi Tuan,” ka di nabi diri.


text:
Om pitanud noddi iyolo' do suminuang do hiri'd walai, om tuntugai no di nabi o tulu di Yohu di tumau do saitun, om boro-boros nod poingkaa, “Boros kad Tuhan, i Kinorohingan dot Israil, ‘Silihon ku iya' do raja' do tulun ku, i bansa' dot Israil.


text:
Patayon ngai' no i sompiiyon do tuan nu, i Raja' Ahab. Om ohukuman ku indo i Isibil tu' minamatai ngai' di nabi ku om i susuhuon ku di suwai.


text:
Patayon ngai' nopo o koinsanai dit id sompiiyon om i sinakagon di Ahab; tu' patayon ngai' ku no o koinsanai do kokusayan dit id suang do sompiiyon dau dit ongomulok po, om i molohing no.


text:
Om wonsoyon ku nondo dot id sompiiyon di Ahab, o miagal di winonsoi ku dot id sompiiyon di Yirobiam om id sompiiyon di Baisa, i duwo o raja' dot Israil.


text:
I Isibil nopo om a' i' olobong, tu' akanon nondo do tasu o rata' dau do hilo'd watas do Yisriil,’ ka,” ka dau. Om koboros poddi di nabi dit omulok poddi o miagal diri, om soliwan no iyau do mantad hiri'd walai om panangkus no do minuli'.


text:
Om guli' no i Yohu do hiri'd tambalut dau do suwai, om uhoto' no diyolo' iyau, “Nunu ka do habar? Minogkuro diya' i mulau'ddi?” ka diyolo'. “A' kou toi koilo?” ka di Yohu do suminimbar.


text:
“Amu', a' i' iyahai koilo!” ka diyolo'. “Sunudai daa iyahai!” ka kawagu diyolo'. Om boros ka di Yohu, “Sinunudan oku dau do boros do Tuhan, do silihon oku'd Tuhan do raja' dot Israil!” ka dau.


text:
Om diiri i' om diiri, om pawalado' ngai' no di tambalut di Yohu i rasuk diyolo' dit id soibau do hiri'd tukad di kawayaon di Yohu. Om pounio' no diyolo' i torumpit om pagarango' no diyolo' o poingkaa, “I Yohu no o raja' toko'!” ka.


text:
Om pongupakat noddi i Yohu do sumaap di Raja' Yoram. Tontok nopoddi om hilo' po i Yoram id Yisriil do minongoi pokiubat di nongosuhat di hilo'd pisangadan do hilo'd Ramot, di suminangod iyau di Hasail, i raja' do Siria. Om boros ka di Yohu dot id boyoon do soudor, i tambalut dau'ddi, “Ondung kaakun kou do sumiliu oku do raja', om kada' no pologoso' do haro o tongosongulun piya do kosoliwan do mantad hilo'd Ramot do mongoi popoinsan di tulun do hilo'd Yisriil,” ka.


text:
Om sakai noddi iyau di korita'-kuda' dau di don sumasangod om pakayaai no do hilo'd Yisriil. Tontok nopoddi om minongoi kakap i Ahasia, i raja' do Yohuda, di raja' Yoram tu' a' po nolingos i nosuhat dau.


text:
Om kokito'ddi di madtatamong di walai dot akawas i Yohu do mogiwoyo-woyo' di tulun dau do miririkot no. Om polohowo' no dau o boros do poingkaa, “Haro ot iso' o sinompuruan do tulun do mogitanud-tanud do kumaa'd hiti,” ka dau. Om boros ka di Yoram, “Suhuo' o songulun di soudor do kikuda' do mongoi pongilo ondung tambalut tuu iyolo' ko' pisangod po,” ka dau.


text:
Om ongoi noddi i tulun di sinuhu'ddi solowot di Yohu, om boros ka dau, “Mokiilo i raja' ondung mambalut o korikatan nu'd hiti,” ka dau. Om boros ka di Yohu, “Nunu ma o diya'd koilo-ilo! Sugku' nogi' doho',” ka dau. Om posunudo' no di madtatamong do walai dot akawas dot id di Raja' Yoram do nokorikot no i tulun di sinuhu'ddi do hiri'd sinompuruan do tulun diri, nga' a' noddi iyau gumuli'.


text:
Om suhuo' po kawagu dau o songulun do minongoi solowot di Yohu. Om i pinonguhatan dau, om i di Yohu do pinonimbar nga' iyo iddi gulu tu', “Nunu ma o diya'd koilo-ilo. Sugku' nogi' doho'!” ka.


text:
Om posunudo' po kawagu di madtatamong di walai dot akawas do nokorikot no do hiri'd sinompuruan do tulun i sinuhu'ddi, nga' a' noddi iyau guminuli'. Om boros kaddi dau, “Atantu' no dot i Yohu o boyoon dilo tulun, tu' poinsakai iyau di korita'-kuda' dau di don sumasangod om iyo po iyau do tulun di mulau,” ka dau.


text:
Om boros kaddi di Raja' Yoram, “Posodiawo' i korita'-kuda' ku!” ka dau. Kosodia' poddi, om pamanau no i Yoram om i Raja' Ahasia do sopipori-pori do suminakai di korita'-kuda' diyolo'. Om koruba' no iyolo' di Yohu do hiri'd tumo daa di Nabot di gulu po.


text:
Om uhoto' noddi di Yoram i Yohu, “Mambalut i' o kinorikatan nu'd hiti?” ka dau. Om boros ka di Yohu, “Poingkuro'ddi do mongoi ambalut do solinaid pod haro o bobolian do hiti om i sumambayang dot id tingolig di tinimpuunan di Isibil, i tina' nu?” ka dau.


text:
“Takal moti' iti, oi Ahasia!” ka di Yoram dot id di Ahasia. Om pogulio' no dau i korita'-kuda' dau, om poggidu' no do mantad hiri.


text:
Nga' kodongo' no di Yohu i pana' dau, om papanao' no dau dot id di Yoram gisom do nokototos iyau do minamalanat di pawakasan do pana' dau. Om ilihai nogiddi dau, om pionong nopo o likud di Raja' Yoram, om gisom do nokorikot do hiri'd tundu-undu' dau. Om kahaba' noddi iyau om kapatai no do hiri'd suang di korita'-kuda' dau.


text:
Om boros kaddi di Yohu dot id di Bidkar, i madtatamong kasai' dau, “Osorou nu po do tontok di poinsakai kito di kuda' om muhut-suhut to di Raja' Ahab, i tapa' di Raja' Yoram do minoro-boros o Tuhan dot id di Ahab do poingkaa,


text:
‘Oilaan ku i' i minamatai di Nabot om i tangaanak dau di konihab. Om mamatos oku no do baino' do hukuman ku'ndo iya' do hiti'd kabun diti,’ ka,” ka dau. Om boros kaddi kawagu di Yohu dot id tulun di madtatamong kasai' dau, “Ngoyo' pataamo' ilo rata' di Yoram do hilo'd kabun di Nabot om abayaan i' i hukuman do Kinorohingan dot id dau,” ka dau.


text:
Om montong-ontong i' i Ahasia do koinsanai di nongowonsoi'ddi. Om poggidu' noddi iyau do poinsakai di korita'-kuda' dau do kuminaa ponong hilo'd bandar do Bait-Hagan. Om gusao' no di Yohu i Ahasia, om garangai no dau i tulun dau, “Ilo' nga' patayon i'!” ka dau. Om panao' no diyolo' i Ahasia om kosuhat no iyau do hiri'd ralan di kumaa do hilo'd Gur, it id somok do bandar do Yibliam. Nga' nokopoggidu' kasai' po iyau do gisom do nokorikot do hilo'd Mogido, om kapatai noddi iyau'd hilo'.


text:
Om ngoyo' no di pagawai di Ahasia i rata' di Ahasia do pinoguli' do hilo'd Yorusalim, do mitonggoi di korita'-kuda' dau. Om lobongo' no i Ahasia do hiri'd kalabangan do raja' do hilo'd Bandar di Daud.


text:
Nosiliu i Ahasia do raja' do Yohuda do tontok di kohopod om iso' do toun di Raja' Yoram, i tanak di Ahab, do raja' dot Israil.


text:
Om korikot noddi i Yohu do hilo'd Yisriil. Om tontok di nongorongou ngai' di Isibil i nongowonsoi'ddi, om pamadak no iyau om ponudai no, om liga' nogiddi do hiri'd liligaon di walai do raja' do luminuung do hiri'd siriba'.


text:
Om tontok di suminuang i Yohu do hiri'd wawayaan dot agayo, om pomogiak no i Isibil, “Oi Simri! I gampamatai! Nunu ngoyon nu'd hiti?” ka dau.


text:
Om tingaha' no i Yohu do hiri'd liligaon, om boro-boros nod, “Isai no o sumokodung doho'?” ka. Om haro'ddi o duwo ko' tolu po o pagawai do luminuung do mantad hiri'd liligaon.


text:
Om boros ka di Yohu dot id diyolo', “Pataamo' dokoyu i tondu' do hiti'd siriba'!” ka dau. Om pataamo' no diyolo' i tondu'ddi do hiri'd siriba', gisom do koromos nopo o raha' dau do hiri'd tolig om hiri'd kuda'. Om poulakai nogiddi di Yohu di korita'-kuda' dau i rata' di Isibil.


text:
Om suang noddi i Yohu do hiri'd walai do raja', om boro-boros nod, “Ngoyo' dokoyu lobongo' i rata' di tondu' di nousung diri, tu' iyau nopo om tanak i' do raja',” ka.


text:
Nga' tontok di nongoi daa di piro-piro o tulun i rata' di Isibil, om nabantalan nopo diyolo' om iri po i korulung do tulu, om i tulang do gakod om longon dau.


text:
Om soira' di pinoboros diyolo' iri dot id di Yohu, om boros ka di Yohu, “Iti no o minamayaan di nokoboros do Tuhan do pinolombus di Ilia, i susuhuon dau do poingkaa, ‘Akanon nondo do tasu o rata' di Isibil do hilo'd watas do Yisriil.


text:
Om iri nopondo toolu-olu' di rata' dau om songurias poo do miagal do taii' do nintorusan, gisom dot a' nod tulun otutunan,’ ka,” ka dau.


text:
Haro o turu' nohopod o tulun do manangaki di Raja' Ahab do poingiyon do hilo'd bandar do Samaria. Om ponulis noddi i Yohu do surat do pinotikid ngai' di boyoon di hiri'd bandar do Samaria, om i tulun dit ongkipangkat, om i tulun di mongilo-ilo di sinakagon di Ahab. Poingkaa o suang di surat diri,


text:
“Iyokoyu ngai' no i monongkoilo do koinsanai di sinakagon di Raja' Ahab, om haro ngai' nogi' o korita'-kuda', om rapo-rapo dokoyu do sumangod om haro o bandar dokoyu dit ongkitolig. Om aramit nopondo dokoyu iti surat,


text:
om pilion no dokoyu o songulun di sinakagon di Raja' Ahab dit osonong kopio, om silihon no dokoyu do raja' dokoyu, om tumotos kou no do mongintirung dau,” ka.


text:
Om soira' di noilaan diyolo' o suang di surat, om kongooris noddi kopio iyolo'. Boros ka diyolo', “Nunu'ddi o kasaap-saap toko' di Yohu, tu' antangai pogi' nga' i Raja' Yoram piya om i Raja' Ahasia nga' a' i' nakasaap dau,” ka.


text:
Om oinsanan nopoddi i boyoon di hiri'd bandar diri om it ongkipangkat di tulun do hiri, om i mongilo-ilo di walai do raja', om i tulun di mongilo-ilo di sinakagon di Raja' Ahab, do pinoporomut do boros diti dot id di Yohu. Boros ka diyolo', “Minsiriba' ngai' nopo iyahai dot id diya' om posodia' ngai' i' iyahai do tumanud do nunu nopo o tisuhu' nu. Nga' a' i' iyahai momili' dot isai nopo do silihon do raja'! Wonsoyo' nopo it osonong dot osorou nu,” ka.


text:
Om ponulis po kawagu i Yohu do surat dot id diyolo' do poingkaa, “Ondung sumokodung kou doho', om posodia' do tumanud dot isuhu' ku, om patayon ngai' no dokoyu i manangaki di Ahab om igitan no dokoyu o tulu diyolo' do hiti'd doho' do dongiyo'dtid suab do hilo'd Yisriil,” ka. Iri nopo i turu' nohopod o manangaki di Raja' Ahab diri om poinsugku' di tulun dit ongkipangkat do hiri'd bandar do Samaria. Om iyolo' no o minonuduk ngai' di manangaki di Raja' Ahab diri.


text:
Om soira' di naramit diyolo' i surat di Yohu, om patayo' no di tulun dit ongkipangkat di hiri'd bandar do Samaria o koinsanai di turu' nohopod o manangaki di Raja' Ahab. Om puloso' no diyolo' o tulu do koinsanai di manangaki di Ahab om posuango' no dot id balatak, om pootodo' nogiddi dot id di Yohu do hilo'd Yisriil.


text:
Om kosunudai poddi i Yohu do nakaatod ngai' no i tulu di manangaki di Raja' Ahab, om suhuo' noddi dau iyolo' do poulud di tulu do pogitimpak-timpakon do duwo o kotumpukon do hiri'd wawayaan di bandar om pologoson nopondo do hiri do gisom do kosuabon kawagu.


text:
Kosuabai poddi om ongoi no i Yohu do hiri'd wawayaan dot agayo, om boros ka dau dot id koinsanai di tulun di nokotimung do hiri, “Iyoho' no i minogupakat do suminaap di Raja' Yoram om iyoho' i minamatai dau; om a' kou i' iyokoyu kohompit do kasalaan diri. Nga' oilaan i' dokoyu i minamatai ngai' do tulun diti.


text:
Nokointalang noddi kopio do baino' dot abayaan kopio o koinsanai di nokoboros do Tuhan do pasal di sinakagon di Ahab. Nabayaan nod Tuhan i pinoboros dau do pinolombus di Ilia, i susuhuon dau,” ka dau.


text:
Om patayo' ngai' poddi di Yohu i koworisan di Raja' Ahab do suwai, i songingiyon do hilo'd Yisriil, om koinsanai di pagawai om i koombolutan di Raja' Ahab, om i piro-piro ot imam di mogobi-obi' di Raja' Ahab; iso' po nga' aiso' no o pinologos dau do poimpasi.


text:
Om tongkiad no i Yohu do mantad hilo'd Yisriil om pakayaai no dau do hilo'd Samaria. Om hilo' noddid tanga'd ralan, dot id iso' o kinoiyonon do roitan do “Kampung do Madtatamong do Dumba'”,


text:
om kosolowot dau o piro-piro o tulun di koworisan di Ahasia, i raja' do Yohuda. Om uhoto' no di Yohu iyolo', “Isai kou'ndo?” ka dau. Om boros ka diyolo', “Iyahai nopodti om koworisan di Ahasia. Mongoi iyahai'd hilo'd Yisriil do mongoi pogolimbuha' do koinsanai di sompiiyon do raja', om i monongodu' di Raja' Isibil,” ka.


text:
Om boros ka di Yohu dot id tulun dau, “Tangkapo' dokoyu iyolo'!” ka dau. Om tangkapo' ngai' noddi diyolo' i tulun diri, om patayo' no do hiri'd toning dot iso' o torobong di narasakan no. Koinsanai nopo di pinatai om apat nohopod om duwo o tulun. Om iso' po nga' aiso' no o pinologos dau do poimpasi.


text:
Om lombus po kawagu i Yohu do minamanau. Om kosolowot diri iyau di Yonadab, i tanak di Rikab, di hiri'd tanga'd ralan. Om suwau no i Yohu dau, om boros ka dau, “A' toi miagal i' o dato dot osorou? Orohian ko i' daa do sumokodung doho'?” ka dau. “Oo, orohian oku i',” ka di Yonadab do suminimbar. Om boros kaddi di Yohu, “Ondung iyo'ddi, om kaino mitabi',” ka. Om pitabi' noddi iyolo' om pasakayo' no di Yohu i Yonadab di korita'-kuda' dau.


text:
Om boros ka di Yohu dot id di Yonadab, “Tanud pogi', om kokito ko i' do kotorodoko' ku dot id Tuhan,” ka dau. Om pitanud noddi iyolo' do kuminaa do hilo'd Samaria do poinsakai di korita'-kuda' diyolo'.


text:
Om korikot poddi iyolo' do hilo', om patayo' noddi di Yohu o koinsanai di wari-waris di Raja' Ahab. Aiso' no o songulun piya do pinasi dau. Om kowonsoi ngai' nopo iri do miontok di boros do Tuhan do pinolombus di Ilia.


text:
Om suhuo' no di Yohu o koinsanai di tulun do Samaria do tumimung, om boros ka dau, “I Raja' Ahab nopo om a' i' kosongkuro no o podsusubak do tingolig do Baal; nga' iyoho' nopo om a' ku no paalang-alangon.


text:
Om timungon ngai' no o koinsanai di nabi di mogobi-obi' di tingolig do Baal, om koinsanai di tulun do tumuku' dot id tingolig diri om koinsanai dit imam do mogobi-obi' di tingolig diri. Kada' nod haro o songulun po dot a' rumikot. Tu' papatahak oku dot ogumu' o porsombahan dot id Baal. Om isai-isai'ndo ot a' tuminong om hukuman no do kapatayon,” ka dau. Nga' iti no o pagakal di Yohu om apatai indo o koinsanai di tulun di tumuku' dot id Baal.


text:
Om boros kaddi di Yohu, “Papatantu' no dot iso' o tadau'd agayo do kopodsubakan do Baal,” ka. Om wonsoyo' no di tulun o miagal diri,


text:
om i Yohu nga' popinsunud nogi' do habar diri do pointongkop do pomogunan dot Israil. Om tontok nopo di norikot i tadau'ddi om rikot ngai' nopo i modsusubak do Baal, om aiso' no ot iso' dot a' ruminikot. Om suang ngai' nopo iyolo' do hiri'd walai do podsubakan do Baal do gisom do nososok tomod.


text:
Om suhuo' no di Yohu it imam di migompi' di pakayan do modsubak do papatahak ngai' di pakayan diri dot id koinsanai'd tulun di mongoi podsubak do Baal. Om wonsoyo' noddi diyolo' o miagal diri,


text:
om suang noddi i Yohu om i Yonadab, i tanak di Rikab, do hiri'd walai di tingolig do Baal. Om boros kaddi dau dot id toinsanan di tulun do hiri, “Antangan no kopio dokoyu ondung osompipi' i tulun di modsubak do Baal i nokongorikot do hiti, kada' nod haro o songulun pod sumambayang dot id Tuhan do hiti,” ka dau.


text:
Om patahak noddi i Yohu om i Yonadab do podsubak diyolo' do Baal. Nga' nokosodia' mantad no di Yohu i walu' nohopod o tulun di madtatamong om i gunsiou do hiri'd soliwan di walai do tingolig, om nosunudan mantad no dau iyolo' do poingkaa, “Patayon ngai' no dokoyu i tulun; isai nopo i popologos dot ongoiso' diyolo' do mogidu', om hukuman nod kapatayon!” ka.


text:
Om kopongo poddi i Yohu om i Yonadab do pinapatahak do porsombahan, om soliwan no i Yohu om boro-boros no iyau do koinsanai di madtatamong om i gunsiou, “Suang kou no om patayon ngai' no dokoyu iyolo'! Kada' no dokoyu pologoso' do haro o tongosongulun piya do kopoggidu'!” ka dau. Om suang ngai' noddi iyolo' do songingkodong no o gayang, om pimpatayai ngai' no diyolo' i tulun, om gayato' ngai' no diyolo' i rata' do suminoliwan. Om suang nogiddi iyolo' do hiri'd koiyonon dit id gogok kopio di walai do tingolig,


text:
Om habao' ngai' nopo diyolo' i tingolig do Baal om i walai di tingolig. Om siliho' no diyolo' i walai di tingolig diri do totoiyan do gisom do baino'.


text:
Om iyo noddi o kinowoyo-woyoo' di Yohu do minomunso do tulun di tumuku' dot id Baal do hilo'd Israil.


text:
Nga' minusui iddi i Yohu di dusa di Yirobiam, i minamayayat do tulun dot Israil do minomonsoi'd dusa, tu' tuminuku' i' iyau di sapi' do tamas di winonsoi dau do hilo'd Baitol om hilo'd Dan.


text:
Om boros kaddi do Tuhan dot id di Yohu, “Nowonsoi nu no dot id sinakagon di Raja' Ahab o koinsanai di pinonuhuan ku diya'. Om iri no o kapamatasan ku dot id diya' do sinakagon nu nopo om ongosiliu nondo do raja' dot Israil do gisom di koingapat do manangaki diya',” ka.


text:
Nga' a' i' i Yohu minumboyo' dit oturan do Tuhan, i Kinorohingan dot Israil, dot iso-iso' kopio o ginawo. Nga' minomit nogi' iyau di Yirobiam, tu' minamayayat do tulun dot Israil do minomonsoi'd dusa.


text:
Om maso noddi do tinimpuunan do Tuhan do mongingkoro' o watas do pomogunan dot Israil. Nosolod no di Hasail, i raja' do pomogunan do Siria, o koinsanai di watas dot Israil


text:
di ponong id koulayon do mantad id Bawang do Yordan om gisom do hiri'd bandar dot Aroir, i ponong id salatan, it id somok di Bawang dot Arnon, om kohompit nogi' i watas do Giliad om Basan, i kinoiyonon di watas do Gad, Rubin, om Manasi ponong id koulayon.


text:
Koinsanai di nongowonsoi di Yohu, do kohompit ngai' i kosioho' dau, om nongkotulis ngai' i' dot id suang do Buuk di Monusui do pasal do Koinsanai di Raja' dot Israil.


text:
Om duwo nohopod om walu' o toun do koloido' di Yohu do momorinta' dot Israil do hilo'd Samaria. Om kapatai no iyau om lobongo' no do hilo'd Samaria. Om kosiliu no do raja' i Yihoahas, i tanak dau, do suminowoli dau.


text:
Korongou noddi di Atalia, i tina' di Ahasia, do napatai i Raja' Ahasia, i tanak dau, om ponuhu' no iyau do mamatai ngai' dit id sompiiyon di Ahasia.


text:
I Yoas poo, i tanak di Ahasia, o napasi. Tontok nopo dit oruhai no daa iyau do patayon do mogitonggoi-tonggoi di tangaanak do kusai di raja' om tanggayai no iyau di Yosiba. I Yosiba nopo om tanak do tondu' di Raja' Yihoram, om tobpinai i' iyau di Ahasia, nga' misuwai po o tina' diyolo'. Tinanggayan di Yosiba i Yoas do miwoyo' di mitatamong di Yoas dot id iso' o bilik do toodopon do hiri'd Walai'd Sasambayangan dot Agayo. Om lisoko' no dau iyolo'd hiri, tu' mada' dot okito di Atalia. Om a' iddi i Yoas napatai.


text:
Onom diri o toun do koloido' di Yosiba do momogompi' di tanak diri do hiri'd Walai'd Sasambayangan dot Agayo di maso di Raja' Atalia do momorinta'.


text:
Nga' tontok di koturu'd toun, om lohowo' ngai' no di Yoyada it Imam, i boyoon do soudor, i madtatamong kasai' di raja' do tondu', om i migompi' di walai'd raja' do mongoi solowot dau do hiri'd Walai'd Sasambayangan dot Agayo. Om kongorikot ngai' poddi iyolo', om suhuo' no di Yoyada iyolo' do sumumpa' do tumanud dot isuhu' dau. Om pokitono' nogiddi di Yoyada iyolo', di Yoas i tanak di Ahasia,


text:
om boro-boros no iyau do poingkaa, “Soira' nopo do kumaraja' kou do tadau'd Sabat, om sompitolu nopondo dokoyu, om tumamong di walai do raja',


text:
om sompitolu no kawagu om tumamong di wawayaan di roitan do Wawayaan do Sur, om sompitolu nondo kawagu om tumamong do hiri'd dotolikudan di tulun di madtatamong do hilo'd wawayaan dot agayo.


text:
Iri nopo i duwo o sinompuruan do soudor dit a' kumaraja' do tadau'd Sabat, om tumamong nondo do hilo'd Walai'd Sasambayangan dot Agayo do mongintirung di Raja' Yoas.


text:
Intirungan no kopio dokoyu i Raja' Yoas do mikuwo'd songingkodong o gayang dokoyu, om pitonud-tonudan no dokoyu iyau do hinonggo nopo ot ongoyon dau. Isai nopo i minsomok-somok dokoyu om patayon nopo,” ka dau.


text:
Om minumboyo' ngai' i' i boyoon do soudor di boros di Yoyada, om minangangat nogi' iyolo' di soudor diyolo' dit a' kumaraja' do tadau'd Sabat om i soudor di kumaraja' do tadau'd Sabat do minongoi solowot di Yoyada.


text:
Om tikidai ngai' noddi di Yoyada i boyoon do soudor diri do piro-piro tandus, om kolid, i di Raja' Daud daa di songingopi' do hiri'd suang di Walai'd Sasambayangan dot Agayo.


text:
Om sinuhu' di Yoyada o piro-piro tulun do tumamong do hiri'd posorili' di hiri'd ponong id wawayaan di Walai'd Sasambayangan dot Agayo, om songingkodong no diyolo' o gayang tu' mongintirung iyolo' di raja'.


text:
Om angatai noddi di Yoyada i Yoas do sumoliwan, om potupio' no dau i tupi' do raja' dot id tulu di Yoas, om onuwai no dau iyau do buuk dot oturan. Om siliho' noddi i Yoas do raja' om popimboroso' nori dot id rayat. Om panapap noddid palad i rayat do mikuwo'd minomoros dot opuhod do poingkaa, “Otogui po o raja'!” ka.


text:
Om korongou'ddi di Raja' Atalia i gara' di madtatamong om gara' di tulun dot ogumu'. Om osiau nopo iyau do minongoi'd hiri'd Walai'd Sasambayangan dot Agayo, i kinotimungon di tulun dot ogumu'.


text:
Om kokito no di Atalia i raja' do wagu do poingkakat do hiri'd toning di torigi dot id dotimbabaan di wawayaan di Walai'd Sasambayangan dot Agayo tu' tumanud do tadat do tontok do momili' do raja'. Om nosorilian i Yoas do boyoon do soudor om i popouni do torumpit. Om oinsanan nopo i rayat do sampangkis-pangkis dot atataadan om popinguni do torumpit. Om hurako' nopo di Atalia o pakayan dau dot atatagadan om pamagarang nod, “Takal dot araat! Takal dot araat!” ka.


text:
Om mada' i' i Nabi Yoyada do patayon i Raja' Atalia do hiri'd toning di Walai'd Sasambayangan dot Agayo. Om boros kaddi dau dot id koinsanai di boyoon do soudor, “Gayato' dokoyu iyau do hilo'd soliwan do pawayaon dilo duwo o borisan do madtatamong. Om patayon ngai' nopo ot isai nopo i mumbal daa do mamasi dau,” ka dau.


text:
Om tangkapo' no diyolo' i Atalia, om gayato' no do kuminaa do hiri'd walai do raja'. Om patayo' nogiddi diyolo' iyau do hiri, do hiri'd dotimbabaan di wawayaan dot agayo di roitan do Wawayaan do Kuda'.


text:
Om suhuo' no di Yoyada it Imam diri, i Raja' Yoas om i rayat do mamatos dot id Tuhan do sumiliu iyolo' do tulun di don Tuhan; om sinuhu' nogi' dau i raja' do mamatos dot id rayat.


text:
Om soruango' noddi di tulun dot ogumu' i walai do tingolig do Baal, om raago' no diyolo' i walai; om minumuk diyolo' i pananaraban do porsombahan, om i tingolig. Om patayo' no diyolo' i Matan, it imam do mogobi-obi' do Baal do hiri'd dotimbabaan di pananaraban do porsombahan. Om suhuo' no di Yoyada i piro-piro madtatamong do madtamong di Walai'd Sasambayangan dot Agayo.


text:
Om tonudo' no di Yoyada it Imam diri, om i piro-piro o boyoon do soudor, om i madtatamong di raja', om i madtatamong do hiri'd walai'd raja', i Yoas do mantad hiri'd Walai'd Sasambayangan dot Agayo om gisom do nokorikot do hiri'd walai do raja'; om ohuyud nopo i tulun dot ogumu' do manud-tanud do hiri'd tohuri-huri diyolo'. Om suang noddi i Raja' Yoas di walai do raja', do minaya' di wawayaan di roitan do Wawayaan do Madtatamong, om irikau no do hiri'd tirikohonon do raja'.


text:
Om oinsanan nopoddi i rayat dot ongotood. Om osimbayan diri o hiri'd bandar diyolo' di napatai i Atalia do hiri'd walai di raja'.


text:
Tontok di koturu' nod toun di Raja' Yohu do momorinta' dot Israil, om kosiliu no i Yoas do raja' do Yohuda. Om apat nohopod o toun do koloido' di Raja' Yoas do momorinta' do hilo'd Yorusalim. Tina' nopo dau om i Sibia, i tulun do mantad id bandar do Borsiba.


text:
Om solinaid nopo di Yoas do poimpasi om momonsoi kasai' i' iyau do korohian do Tuhan, tu' notudukan i' iyau di Yoyada it Imam diri.


text:
Nga' iyo piya'ddi nga' a' i' dau rinaag i tiyonon do modsubak do tingolig. Om maso poddi di rayat do papatahak do porsombahan om modtutud iyolo' do kominyan do hiri.


text:
Insan tadau, om lohowo' no di Raja' Yoas i piro-piro ot imam, om suhuo' no dau iyolo' do poopi' di tusin dit aramit diyolo' do mantad id porsombahan do hiri'd Walai'd Sasambayangan dot Agayo, i tusin di pambayar do kapatahakan do porsombahan om i tusin di patahakon do tumanud do kagaanan do ginawo.


text:
Pointikid-tikid dit imam om mongilo-ilo ngai' nopo di tusin dit angaramit diyolo' do mantad id tulun di pogobi-obian diyolo'. Om iri no tusin diri o pakayon do pomonsoi di nangaraag-raag do hiri'd Walai'd Sasambayangan dot Agayo.


text:
Nga' gisom piya di koduwo no nohopod om tolu do toun di Raja' Yoas do momorinta' nga' a' po dit imam nowonsoi i nangaraag-raag di hiri'd Walai'd Sasambayangan dot Agayo.


text:
Gowoi poddi om lohowo' no di Yoas i Yoyada it Imam diri, om it imam do suwai, om uhoto' no dau iyolo', “Nokuro tu' a' po dokoyu nosonong i Walai'd Sasambayangan dot Agayo? Mantad pondo do baino', om a' kou no koino-ino do poopi' di tusin dit aramit dokoyu. Patahakon ngai' nopondo dokoyu iri do maan do pononong di Walai'd Sasambayangan dot Agayo,” ka dau.


text:
Om kotumboyo' ngai' nopoddi it imam dot a' monimung do tusin do mantad id rayat, om a' mononong di Walai'd Sasambayangan dot Agayo.


text:
Om panganu noddi i Yoyada dot iso' o pati', om luangai no dau o hiri'd sompon, om poiliho' no do hiri'd toning di pananaraban do porsombahan do ponong id wanan di wawayaan di wayaan do sumuang di Walai'd Sasambayangan dot Agayo. Om popisuang-suangon nopo dit imam di pointamong do hiri'd wawayaan di Walai'd Sasambayangan dot Agayo i tusin dit aramit diyolo' do mantad id tulun dot ogumu' do hiri'd pati'ddi.


text:
Soira' dit ogumu' o tusin do hiri'd pati' om ngoyon no di gomponulis do raja', om i Boyoon dot Agayo dot Imam intobo' i tusin diri, om lopoton nogindo diyolo'.


text:
Om otulis pondo diyolo' o kogumuon di tusin om patahakon nogindo diyolo' di piro-piro o mandur di momohuruan di karaja' do mononong di Walai'd Sasambayangan dot Agayo. Om iri nondo i mandur diri o mamagadsi' di tukang kayu, om i tukang do mamaal di walai,


text:
om i tukang watu, om i mamabak do watu. Om iyolo' nogi' o momoli do kayu, om watu, om mongilo-ilo di tusin do posoliwanon do maan do pononong di Walai'd Sasambayangan dot Agayo.


text:
Nga' a' i' pinakai i tusin diri do pomonsoi do sangkir do pirok, ko' mimpun, ko' torumpit, ko' pakakas po do lampung, ko' nunu nopo o pakakas do suwai di tamas ko' pirok do wonsoyon.


text:
Iri ngai' nopo i mandur diri nga' ongotulid kopio o ginawo. Om a' iddi minog do haro o kopoilaan ondung poingkuro o kinapamakayan di tusin.


text:
Nga' iri nopo tusin dit aramit di maan do porsombahan do poningolon om i porsombahan do pangampun do dusa, om a' i' posuangon do hiri'd pati'ddi. Tu' tusin nopoddi om iri no it imam o kaanu.


text:
Tontok nopoddi om sinangod om sinolod di Hasail, i raja' do Siria diri, o bandar do Gat. Om ngoyon po daa dau songodo' o Yorusalim.


text:
Om paatadai no di Yoas i Raja' Hasail dot ipuhawang. Iri nopo pinopuhawang diri nga' nanu do mantad id koinsanai do porsombahan di nakatahak dot id Tuhan, do mantad po dit i Yosapat, om i Yoram, om i Ahasia, o raja' di momorinta' dit id gulu ko' i Yoas. Om minanu nogi' do mantad id porsombahan di Yoas, om koinsanai di tamas di hiri'd poiiyanan do hiri'd Walai'd Sasambayangan dot Agayo, om i hiri'd walai do raja'. Om a' noddi nabayaan i Hasail do minongoi panangod do Yorusalim.


text:
Om pogipapakat ngai' noddi i pagawai do pomorinta' do Yohuda do sumaap di Raja' Yoas. Om haro'ddi o duwo o tulun dot id pialatan diyolo', do ngaran nopo diyolo' om i Yosakar, i tanak di Simiat, om i Yosabad, i tanak di Somir, do minongoi pamatai di Yoas do hiri'd walai dau dit id timpak do tana' di pinotimbun, i hiri'd ponong id koulayon do mantad id Yorusalim, it id ralan do kumaa do hilo'd bandar do Sila. Om lobongo' noddi i Raja' Yoas do hiri'd kalabangan do raja' do hiri'd Bandar di Daud. Om kosiliu noddi do raja' i Amasia, i tanak di Yoas, do suminowoli dau. Koinsanai di nongowonsoi di Raja' Yoas om nongkotulis ngai' i' dot id suang do Buuk di Monusui do Pasal Ngai' di Raja' do Yohuda.


text:
Tontok di koduwo no nohopod om tolu do toun do pomorintaan di Yoas, i tanak di Ahasia, do hilo'd Yohuda, om kosiliu no i Yihoahas, i tanak di Yohu, do raja' dot Israil. Om hopod om turu' o toun di Yoahas do momorinta' do hilo'd Samaria.


text:
Om i Yihoahas nga' miagal i' di Raja' Yirobiam, i minomorinta' dit id gulu ko' iyau tu' minomonsoi'd dusa dot id toguang do Tuhan, om minamayayat do tulun dot Israil do minomonsoi'd dusa. A' i' iyau insan koumbal do rumologo do mantad id karaaton dau'ddi.


text:
Om iri noddi o kinatagadan do Tuhan dot Israil, om pinologos diri do Tuhan i Raja' Hasail, i raja' do Siria, om i Binhadad, i tanak dau, do managalai-galai do mangala' dot Israil dot id pisangadan.


text:
Om sambayang noddi i Yihoahas dot id Tuhan, om korongou i' do Tuhan i sambayang dau, tu' okito id Tuhan o korongito' di raja' do Siria do mongulok-ulok di tulun dot Israil.


text:
Om onuwai iddi do Tuhan o tulun dot Israil do songulun o boyoon di pinopoidu' diyolo' do mantad id pongulok-ulok do tulun do Siria. Om osimbayan noddi iyolo' do miagal di gulu po.


text:
Nga' iyo piya'ddi nga' a' i' i tulun dot Israil tuminingkod do momonsoi'd dusa di tinimpuunan di Raja' Yirobiam. Om pinologos i' diyolo' i patung do tingolig dot Asira do hilo'd Samaria.


text:
Om aiso' noddi o soudor di Yihoahas, suwai ko' iri po limo nohopod o soudor dit ongkikuda', om hopod o korita'-kuda', om hopod noribu o soudor. Tu' nangapatai ngai' no di raja' do Siria i soudor di Raja' Yihoahas.


text:
Om koinsanai di nongowonsoi di Raja' Yihoahas do suwai om i kosioho' dau nga' nongkotulis ngai' i' dot id suang do Buuk di Monusui do Pasal Ngai' di Raja' dot Israil.


text:
Om kapatai noddi i Raja' Yihoahas om lobongo' no do hilo'd Samaria. Om kosiliu no do raja' i Yihoas, i tanak dau, do suminowoli dau.


text:
Tontok di kotolu nohopod om turu' do toun do pomorintaan di Yoas do hilo'd Yohuda, om kosiliu no do raja' dot Israil i Yihoas, i tanak di Yihoahas. Om hopod diri om onom o toun dau do momorinta' do hilo'd Samaria.


text:
Iyau nga' minomonsoi nogi' do dusa dot id Tuhan tu' minusui di karaato' di Raja' Yirobiam do minamayayat do tulun dot Israil do minomonsoi'd dusa.


text:
Koinsanai di nongowonsoi di Raja' Yihoas om i kosioho' dau do suminangod di Amasia, i raja' do Yohuda, nga' nongkotulis ngai' i' dot id suang do Buuk di Monusui do Pasal Ngai' di Raja' dot Israil.


text:
Om kapatai noddi i Raja' Yihoas om lobongo' no do hiri'd kalabangan do raja' do hilo'd Samaria. Om kosiliu no do raja' i Yirobiam di koduwo, i tanak dau, do suminowoli dau.


text:
Insan o maso om kadalaai no do suminakit i Nabi Ilisa, om ongoi no i Raja' Yihoas kakap dau. Om soira' di nokito di Raja' Yihoas dot oruhai nod matai i Ilisa, om ihad no iyau do mikuwo'd minoro-boros dot, “Apa', Apa', iya' no it okoris kopio do minongintirung dot Israil!” ka dau.


text:
Om boros ka di Ilisa dot id raja', “Ngoyo' ilo powakasan do pana', om manu no do pana',” ka dau. Om ngoyo' no di Raja' Yihoas iri,


text:
om suhuo' no iyau di Ilisa do sumodia' do mamana'. Om sodia' noddi i Raja' Yihoas do mamana', nga' pakamao' no di Ilisa o palad dau do hiri'd palad di Yoas.


text:
Om ukabai no di Raja' Yihoas i liligaon di potimbaba' ponong id pomogunan do Siria do tuminanud di pinonuhuan di Ilisa. Om boros ka di Ilisa, “Papanao' ino pana' nu!” ka. Om papanao' no di raja', om boros ka di Ilisa, “Iya' no o pana' do Tuhan. Ino no o pana' do pangala' do Tuhan do Siria. Sumangod ko nondo do tulun do Siria do hilo'd Apik om aala' nu indo iyolo',” ka dau.


text:
Om suhuo' no di Ilisa i Raja' Yoas do manganu di pana' di noolu', om popimbobogon indo do hiri'd tana'. Om popimbobogo' no di raja' iri do hiri'd tana' dot intolu, om tingkod noddi iyau.


text:
Om kotogod noddi i Ilisa. Boros ka dau dot id raja', “Nokuro i' tu' a' nu pinopimbobog dot ongoilimo toi ko' ongoingonom po, om aala' nu i' daa'ndo kopio i tulun do Siria? Nga' iyo nopoddi om intolu ko no do kamanang do sumangod di tulun do Siria,” ka dau.


text:
A' no alaid do mantad diri om kapatai no i Ilisa, om lobongo' noddi. Koubasanan nopo do tontok diri nga' monikid toun nopo do haro o piro-piro o sinompuruan do tulun do Muab di mananakau do mongoi panangod di pomogunan dot Israil.


text:
Om haro'ddi dot insan o tadau, do maso di tulun dot Israil do momolobong do tulun do napatai, om sigog id kokito diyolo' o sonsinompuruan do tulun do Muab do rumikot, om poddosi-dosi nopo iyolo' nga' pataamo' nopo diyolo' i rata' di tulun do hiri'd suang di lobong di Ilisa, om poggidu' no iyolo'. Nga' kotopis nopoddi i rata'ddi di tulang di Ilisa, nga' koposiai no kawagu om ingkakat noddi.


text:
Solinaid nopo do pomorintaan di Raja' Yihoahas, om songodon kasai' nopo di Hasail, i raja' do Siria, o tulun dot Israil.


text:
Nga' a' id Tuhan insan kolihuwai o tulun dau. Osianan i' iyau diyolo' om osonong iyau dot id diyolo'. Om a' i' dau pinologos dot opunso kopio iyolo' suwai ko' tinulung i' dau iyolo' tu' osorou i' dau i tumpongo dau dot id di Abraham om id di Isak om id di Yakub.


text:
Om kapatai noddi i Hasail, i raja' do pomogunan do Siria, om kosiliu no do raja' i Binhadad, i tanak dau.


text:
Tontok dit i Yihoas o raja' dot Israil, om kaala' no dau i Binhadad dot intolu. Om kaanu no kawagu dau i bandar di nongosolod di Raja' Binhadad di maso po do pomorintaan di Raja' Yihoahas, i tapa' di Yihoas.


text:
Tontok di koduwo nod toun do pomorintaan di Raja' Yihoas, i tanak di Raja' Yihoahas do hilo'd Israil, om kosiliu no i Amasia, i tanak di Yoas do raja' do Yohuda.


text:
Tontok nopoddi om duwo no nohopod om limo o toun do tumur dau, om duwo nohopod om siam o toun dau do momorinta' do hilo'd Yorusalim. Tina' nopo dau om i Yoadan, i mantad hilo'd Yorusalim.


text:
Om minomonsoi i' i Amasia di korohian do Tuhan. Nga' a' i' ma iyau nokoiyo di Daud, i taki-aki dau, suwai ko' minusui no iyau di tapa' dau,


text:
tu' a' i' dau rinaag i tiyonon do tulun do modsubak do tingolig, om gowoi poddi om patahak kasai' po i rayat do porsombahan om modtutud do kominyan do hiri.


text:
Om soira' di nokogirot o kinosilihan di Amasia do raja', om ponuhu' noddi iyau'd tulun do mongoi pamatai ngai' di pagawai di minamatai di tapa' dau.


text:
Nga' a' i' dau pinatai i tangaanak di pagawai'ddi, tu' boros nopod Tuhan dot id suang di Tourat di Musa om poingkaa, “Kada' hukumai do kapatayon o molohing dot i kasalaan do tanak dau o kopomohukuman. Om kada' hukumai do kapatayon o tangaanak dot i kasalaan do tapa' diyolo' o kopomohukuman. Iri no i tulun di minomonsoi di kasala' o hukuman do kapatayon,” ka.


text:
Haro ot insan dot id pinisangadan do minamatai i Raja' Amasia do hopod noribu o soudor dot Idom do hilo'd rantai di roitan do Rantai do Silaon, om nosolod nogi' dau o bandar do Sila, om pungaranai noddi dau o bandar diri do Yoktiil. Om Yoktiil kasai' po o ngaran do bandar diri do gisom do baino'.


text:
Om ponuhu' noddi i Raja' Amasia do piro-piro o tulun dau do minongoi popoilo di Yihoas, i raja' dot Israil, do mangangat iyau di Yoas do misangod.


text:
Nga' ponuhu' no i Raja' Yihoas do tulun do mongoi posunud dot isimbar dau do poingkaa, “Insan o maso om poromut no do boros i korugian do hilo'd konulu-nuluan do Libanon dot id kokoyuan dot aras do poingkaa, ‘Pokowinai di tanak ku i tanak nu'd tondu', oi guas dot aras,’ ka. Nga' talib no o songinan di nintorusan do hiri om pingulakai no i korugian diri.


text:
Minggayo-gayo ko daa'ddi, oi Amasia, tu' naala' nu i' i tulun dot Idom. Nga' osonong nogi' do poulaon nu i kinamanangan nu'ddi om mundorong nopo do hino'd walai nu. Nokuro tu' mogihum ko po do kosusaan nu di poporikot nod koinggoritan dot id diya' om id rayat nu?” ka.


text:
Nga' a' i' di Amasia pinusou i boros di Yihoas. Om pamanau i' i Raja' Yihoas om i tulun ngai' dau do minongoi sangod di Raja' Amasia do hilo'd Bait-Simis, i hilo'd Yohuda.


text:
Om kaala' ngai' iddi i soudor di Amasia om koinsanai nopo iyolo' do minogidu', om sompori-pori do minuli' dot id walai diyolo'.


text:
Om tangkapo' no di Yihoas i Amasia. Om soruango' no dau o Yorusalim om raago' no dau i tolig di bandar do konoruo' nopo om haro i' doti' o duwo nahatus o mito; do mantad pod hiri'd Wawayaan dot Agayo di roitan dot Ipraim om gisom do hiri'd wawayaan di roitan do Wawayaan do Linsuk.


text:
Om tanggayai ngai' nopo di Raja' Yihoas i tamas om i pirok di nokito dau om koinsanai di konunu-nunuan dit id suang di Walai'd Sasambayangan dot Agayo om koinsanai di dapu' do hiri'd walai do raja', do guminuli' do hilo'd Samaria. Om tinanggayan nogi' dau o piro-piro tulun di kipangkat do hilo'd Samaria.


text:
Koinsanai di nongowonsoi di Raja' Yihoas, do kohompit ngai' i kosioho' dau dot id pisangadan diyolo' di Amasia, i raja' do Yohuda, nga' nongkotulis ngai' i' dot id suang do Buuk di Monusui do Pasal Ngai' di Raja' dot Israil.


text:
Om kapatai noddi i Raja' Yihoas om lobongo' no do hiri'd kalabangan do raja' di hilo'd Samaria. Om kosiliu no do raja' i Yirobiam di koduwo, i tanak di Yoas, do suminowoli dau.


text:
Nga' pogipapakat noddi i tulun do hilo'd Yorusalim do mamatai di Amasia. Gowoi poddi om poggidu' no iyau do kuminaa do hilo'd bandar do Lakis. Nga' gusao' i' iyau di pisangod dau, om patayo' no diyolo' iyau di hilo'. Om pasakayo' no diyolo' do kuda' i rata' dau, do pinakaa do hilo'd Yorusalim, om lobongo' no do hiri'd kalabangan do raja' do hilo'd Bandar di Daud. Om siliho' no di tulun do Yohuda do raja' i Usia, i tanak di Amasia do kusai, di hopod nogi' om onom o toun dau. Om iri nopo suwai do nongowonsoi di Raja' Amasia om nongkotulis ngai' i' do hiri'd suang do Buuk di Monusui do Pasal Ngai' di Raja' do Yohuda.


text:
Om di nopoddi napatai i Amasia, i tapa' di Usia, om ngoyo' no di Usia solodo' kawagu o bandar dot Ilat, om wonsoyo' no dau kawagu.


text:
Tontok di kohopod no om limo do toun do pomorintaan di Raja' Amasia, i tanak di Yihoas do hilo'd Yohuda, om kosiliu no do raja' dot Israil i Yirobiam di koduwo. Om apat nohopod om iso' o toun dau do momorinta' do hilo'd Samaria.


text:
Om minomonsoi i' iyau do dusa dot id toguang do Tuhan tu' minusui iyau di karaaton di Raja' Yirobiam di koiso', i minamayayat do tulun dot Israil do momonsoi'd dusa.


text:
Om i Raja' Yirobiam di koduwo o minonolod kawagu do koinsanai di watas mantad dot Israil do mantad hiri'd ralan do kumaa do hilo'd Hamat, it id utara, om gisom do hilo'd Rahat do Napatai di hilo'd salatan. Om kopiontok nopori di batos do Tuhan, i Kinorohingan dot Israil, i pinolombus di Nabi Yunus, i tanak di Amitai, i susuhuon dau do mantad hilo'd Gat-Hipir.


text:
Om kokito nod Tuhan o koinggoritan do tulun dot Israil dit a' ogina-gina' om aiso' no o songulun piya do monguhup diyolo'.


text:
Om a' i' o Tuhan orohian do momunso kopio dot Israil do gisom dot alaid. Om tulungo' iddi dau iyolo' dot i Yirobiam di koduwo o pinawayaan dau di ponulung dau.


text:
Om koinsanai di nongowonsoi di Raja' Yirobiam di koduwo, do kohompit ngai' i kosioho' dau dot id pisangadan, om i kinowoyo-woyoo' dau do minanganu kawagu do Damsik om Hamat do patahakon do tulun dot Israil, nga' nongkotulis ngai' i' dot id suang do Buuk di Monusui do Pasal Ngai' di Raja' dot Israil.


text:
Om kapatai noddi i Yirobiam di koduwo om lobongo' no do hiri'd kalabangan do raja'. Om kosiliu nod raja' i Sakaria, i tanak dau, do suminowoli dau.


text:
Tontok di koduwo no nohopod om turu' do toun do pomorintaan di Yirobiam di koduwo do hilo'd Israil, om kosiliu no i Usia, i tanak di Amasia, do raja' do Yohuda.


text:
Tontok nopoddi om hopod no om onom o toun dau. Om limo nohopod om duwo o toun dau do minomorinta' do hilo'd Yorusalim.Ngaran nopo do tina' dau om i Yikolia, i mantad hilo'd Yorusalim.


text:
Nga' a' i' dau rinaag i tiyonon do tumuku' dot id tingolig om gowoi poddi om kakal po di rayat do papatahak do porsombahan om modtutud do kominyan do hiri.


text:
Om porikatai nod Tuhan iyau do toruol do kusta. Om a' nopo lumingos i toruol diri gisom do pinosuwai-suwai iyau dot id iso' o walai om pinotingkod di karaja' dau do gisom do nikapatai dau. Om i Yotam diri, i tanak dau, o wakil dau do momorinta' di rayat.


text:
Om koinsanai di nongowonsoi di Usia om nongkotulis ngai' i' do hiri'd suang do Buuk di Monusui do Pasal Ngai' di Raja' do Yohuda.


text:
Om kapatai noddi i Usia om lobongo' no do hiri'd kalabangan do raja' do hilo'd Bandar di Daud. Om kosiliu nod raja' i Yotam, i tanak dau'd kusai, do suminowoli dau.


text:
Tontok di kotolu no nohopod om walu' do toun do pomorintaan di Raja' Usia do hilo'd Yohuda, om kosiliu no i Sakaria, i tanak di Yirobiam di koduwo, do raja' dot Israil. Om minomorinta' iyau do hilo'd Samaria do solinaid dot onom o tulan.


text:
Om iyau nga' miagal i' ngai' di raja' dit id gulu ko' iyau tu' minomonsoi i' iyau'd dusa dot id Tuhan. Om minusui iyau do kararaat di Raja' Yirobiam di koiso', tu' minamayayat do tulun dot Israil do minomonsoi'd dusa.


text:
Om pongupakat no i Salum, i tanak di Yabis, do sumaap di Raja' Sakaria. Om patayo' no dau i Sakaria do hilo'd Yibliam, om sowoli no iyau do suminiliu'd raja'.


text:
Om kabayaai no i pinabatos do Tuhan dot id di Raja' Yohu do korikot no di sinakagon dau di koingapat ot osiliu do raja' dot Israil. Om iri nopo nongowonsoi di Raja' Sakaria do suwai om nongkotulis ngai' i' do hiri'd suang do Buuk di Monusui do Pasal Ngai' di Raja' dot Israil.


text:
Tontok di kotolu no nohopod om siam do toun do pomorintaan di Raja' Usia do hilo'd Yohuda om kosiliu no i Salum, i tanak di Yabis, do raja' dot Israil. Om sombulan no o koloido' dau do momorinta' do hilo'd Samaria,


text:
tu' minongoi i Monahim, i tanak di Gadi, do hilo'd Samaria di mantad iyau do hilo'd Tirsa. Om patayo' noddi dau i Salum, om sowoli no iyau do suminiliu'd raja'.


text:
Tontok di hiri'd tindalanon i Monahim do mantad hilo'd Tirsa, om nakawaya' iyau do hilo'd bandar do Tapua, om suminuang daa iyau do hiri'd bandar diri nga' a' i' iyau di tulun do hiri niwangan. Gowoi poddi om raago' no dau i bandar diri gisom do naraag no kopio, om pinatai ngai' dau i tulun do hiri, om iri nogi' i hiri'd kinoiyonon dit id posorili'. Om nulayak nogi' dau o tian do tongoondu' di monontian.Koinsanai di nongowonsoi di Raja' Salum, do kohompit ngai' i pakat dau, om nongkotulis ngai' i' do hiri'd suang do Buuk di Monusui do Pasal Ngai' di Raja' dot Israil.


text:
Tontok di kotolu nohopod om siam do toun do pomorintaan di Raja' Usia do hilo'd Yohuda, om kosiliu no i Monahim, i tanak di Gadi, do raja' dot Israil. Om hopod o toun do koloido' dau do momorinta' do hilo'd Samaria.


text:
Om solinaid nopo dau do poimpasi om momonsoi kasai' nopo iyau'd dusa dot id Tuhan, tu' minusui iyau di karaato' di Raja' Yirobiam di koiso', i minamayayat do tulun dot Israil do minomonsoi'd dusa.


text:
Om soira' di minongoi panangod dot Israil, i Pul, i raja' dot Asur, om onuwai no iyau di Raja' Monahim do 34,000 o kilogram do pirok, tu' mokimamaha' iyau dot uhupan do popogirot do pomorintaan dau do hilo'd Israil.


text:
Nokoonuan nopo di Monahim do tusin diri, om mantad id tulun dot Israil di kaya'. Sinansagan dau iyolo' do papatahak do sorolimaan nohopod do tusin do pirok. Kaanu poddi di Pul i tusin diri om uli' no iyau do hilo'd pomogunan dau.


text:
Koinsanai di nongowonsoi di Raja' Monahim om nongkotulis ngai' i' do hiri'd suang do Buuk di Monusui do Pasal Ngai' di Raja' dot Israil.


text:
Om kapatai noddi i Monahim om lobongo' no, om kosiliu nod raja' i Pikaya, i tanak dau'd kusai, do suminowoli dau.


text:
Tontok di kolimo no nohopod do toun do pomorintaan di Raja' Usia do hilo'd Yohuda, om kosiliu no i Pikaya, i tanak di Monahim, do raja' dot Israil. Om duwo o toun dau do momorinta' do hilo'd Samaria.


text:
Om minomonsoi iyau do dusa dot id Tuhan tu' minusui iyau do karaato' di Raja' Yirobiam di koiso', tu' minamayayat do tulun dot Israil do minomonsoi'd dusa.


text:
Om pongupakat no do limo nohopod o tulun do mantad hilo'd Giliad o tiso' di boyoon do soudor dau, di roitan dot i Pika, i tanak di Rimalia. Om patayo' noddi diyolo' i Pikaya dot id suang dot iso' o kuta' do hiri'd walai'd raja' do hilo'd Samaria. Om kosiliu noddi i Pika do raja' do suminowoli di Pikaya.


text:
Koinsanai di nongowonsoi di Raja' Pikaya, om nongkotulis ngai' i' do hiri'd suang do Buuk di Monusui do Pasal Ngai' di Raja' dot Israil.


text:
Tontok di kolimo no nohopod om duwo do toun do pomorintaan di Raja' Usia do hilo'd Yohuda, om kosiliu nod raja' i Pika, i tanak di Rimalia do hilo'd Israil. Om duwo nohopod o toun dau do momorinta' do hilo'd Samaria.


text:
Om minomonsoi iyau do dusa dot id Tuhan, tu' minusui iyau di Raja' Yirobiam di koiso' do minamayayat do tulun dot Israil do minomonsoi'd dusa.


text:
Tontok di maso do pomorintaan di Raja' Pika, om nosolod di Tiglat-Pilisir, i raja' dot Asur, o bandar dot Iyon, om Abil-Bait-Maaka, Yanua, Kidis, Hasor om watas do Giliad, Galilia, om Naptali. Om tinanggayan nogi' dau do hilo'd Asur o koinsanai di tulun do mantad id pomogunan di nangaala' dau.


text:
Tontok di koduwo nohopod do toun do pomorintaan di Raja' Yotam i tanak di Usia, do hilo'd Yohuda, om pongupakat no i Hosia, i tanak di Ila do sumaap di Raja' Pika. Om patayo' noddi di Hosia i Raja' Pika om sowoli no iyau do suminiliu'd raja'.


text:
Koinsanai di nongowonsoi di Raja' Pika om nongkotulis ngai' i' do hiri'd suang do Buuk di Monusui do Pasal Ngai' di Raja' dot Israil.


text:
Tontok di koduwo do toun do pomorintaan di Raja' Pika, i tanak di Rimalia do hilo'd Israil, om kosiliu nod raja' do hilo'd Yohuda i Yotam, i tanak di Usia.


text:
Tontok nopoddi om duwo no nohopod om limo o toun do tumur dau, om hopod om onom o toun do koloido' dau do momorinta' do hilo'd Yorusalim. Tina' nopo dau om i Yorusa, i tanak di Sadok.


text:
Om minusui i' i Yotam do kowoyo-woyoon di Usia, i tapa' dau, tu' minomonsoi i' iyau di kohubayaan do Tuhan.


text:
Nga' a' i' dau rinaag i tiyonon do modsubak dot id tingolig om gowoi poddi om papatahak kasai' po i tulun do porsombahan om modtutud do kominyan do hiri. I Raja' Yotam no o minomonsoi di wawayaan di roitan do Wawayaan dot Utara do hiri'd Walai'd Sasambayangan dot Agayo.


text:
Tontok no di pomorintaan di Raja' Yotam, do tuminimpuun o Tuhan do minonuhu' di Rosin, i raja' do pomogunan do Siria om i Pika, i raja' dot Israil do mongoi panangod do Yohuda. Koinsanai di nongowonsoi di Raja' Yotam, om nongkotulis ngai' i' do hiri'd suang do Buuk di Monusui do Pasal Ngai' di Raja' do Yohuda.


text:
Kapatai noddi i Yotam om lobongo' no do hiri'd kalabangan do raja' do hilo'd Bandar di Daud. Om kosiliu nod raja' i Ahas, i tanak dau do suminowoli dau.


text:
Tontok di kohopod om turu' do toun do pomorintaan di Raja' Pika i tanak di Rimalia, do hilo'd Israil, om kosiliu no i Ahas, i tanak di Yotam do raja' do Yohuda.


text:
Tontok nopoddi om duwo no nohopod o toun do tumur dau. Om hopod om onom o toun dau do momorinta' do hilo'd Yorusalim. Nga' a' i' iyau minusui di kowoyo-woyoon dot osonong di Raja' Daud, i taki-aki dau. Nga' pomonsoi nogi' iyau dit a' kohubayaan do Tuhan, i Kinorohingan dau.


text:
Minusui nogi' iyau di kowoyo-woyoon di piro-piro o raja' dot Israil, gisom do pinatahak dau i tanak dau'd kusai do numaan do porsombahan di sumbolion do patahakon dot id tingolig do tumanud di koubasanan dit araat di tulun di nuyung do Tuhan do mantad id pomogunan do Kanaan di suang i' o tulun dot Israil do pomogunan diri.


text:
Om pinapatahak nogi' i Ahas do porsombahan di sumbolion om minodtutud iyau do kominyan do hiri'd tiyonon do tumuku' do tingolig do hiri'd timpak do konulu-nuluan om hiri'd sahau do kayu dit ongokohob o tuntu.


text:
Om tontok nogiddi do sinangod om tinurungku' di Risin, i raja' do Siria om i Pika i raja' dot Israil o Yorusalim. Nga' a' i' iyolo' nakaala' di Raja' Ahas.


text:
Om tontok nogiddi do naanu kawagu di raja' dot Idom i bandar dot Ilat. Om nuyung dau i tulun do Yohuda di songingiyon do hiri. Om iyono' no di tulun dot Idom o bandar diri. Om hilo' kasai' no iyolo' do gisom do baino'.


text:
Om ponuhu' no i Ahas do piro-piro o tulun dau do minongoi poromut do boros dot id di Tiglat-Pilisir, i raja' dot Asur do poingkaa, “Iyoho' nopodti om susuhuon nu dit otorodok. Om rikot no do mongoi poidu' doho' do mantad id raja' do Siria om Israil, i maso do manangod doho',” ka.


text:
Om ngoyo' no di Raja' Ahas i tamas om i pirok do mantad hiri'd Walai'd Sasambayangan dot Agayo om i dapu' do hiri'd walai di raja', om popuhawango' no dau di raja' dot Asur.


text:
Om pohubayaai noddi di Tiglat-Pilisir i pinokianu di Ahas, om ngoyo' noddi dau songodo' do gisom do nosolod dau i bandar do Damsik. Om pinatai dau i Raja' Risin, om tinanggayan ngai' dau i tulun do hiri do kuminaa do hilo'd Kir.


text:
Tontok di minongoi i Raja' Ahas do hilo'd Damsik, do mongoi solowot di Raja' Tiglat-Pilisir, om kokito no dau o pananaraban do porsombahan dot id bandar diri. Om pokirimo' noddi dau dot id di Uria it Imam diri, i hilo'd Yorusalim, o poiyaan di pananaraban do porsombahan diri, do mikuwo'd sukatan di koontok kopio.


text:
Om pomonsoi noddi i Uria dot iso' o pananaraban do porsombahan do pinoiyo kopio di poiyaan om sukatan di naanu dau. Om kopongo no dau iri dit a' po nokoguli' i Raja' Ahas.


text:
Om soira' di nokoguli' i Ahas do mantad hilo'd Damsik, om kokito no dau i pananaraban do porsombahan do nopongo no.


text:
Om papatahak noddi iyau do porsombahan di sumbolion do tayam-tayam o pinatahak do hiri'd pananaraban do porsombahan om pinapatahak nogi' iyau do porsombahan do gandum, om pinopotuntug iyau do porsombahan do waig dot anggur om pinopotuntug iyau do raha' do mantad id porsombahan do piuludan.


text:
Om kokito noddi di Ahas dot iri nopo i pananaraban do porsombahan di tambaga' do winonsoi, i pinotobilang do maan do don Tuhan, do hiri'd piolitan di pananaraban do porsombahan di wagu om i Walai'd Sasambayangan dot Agayo, om poundoliho' noddi di Ahas i pananaraban do porsombahan di tambaga' do winonsoi, i hiri daa id dotimbabaan di Walai'd Sasambayangan dot Agayo, do pinowolihan nopo om hiri'd ponong id utara di pananaraban do porsombahan di wagu.


text:
Om sunudai noddi di Raja' Ahas i Uria it Imam diri, “Pakayon noti doho' do pananaraban do porsombahan dot agayo, do panaraban do porsombahan do dong kosuabon om porsombahan do dong sosodopon, koinsanai di porsombahan di pinatahak di raja' om i rayat. Om potuntugon nod hilo' i porsombahan do waig dot anggur di mantad id rayat. Om potuntugon no do hiti'd pananaraban do porsombahan i raha' do koinsanai di tayam-tayam di patahakon do maan do porsombahan. Nga' ilo' nopo pananaraban do porsombahan di tambaga' do winonsoi om iyoho' no o mamakai,” ka dau.


text:
Om raago' ngai' noddi di Ahas i korita' di tambaga' do winonsoi, i papakayon do hiri'd Walai'd Sasambayangan dot Agayo. Om poundoliho' ngai' no dau i kakanan di songinsuang do hiri'd korita' do tambaga'ddi. Om nanu nogi' dau i mimpun do tambaga', i pointimpak di hopod om duwo o sapi' di tambaga' do winonsoi, om poimpoho' no dau iri do hiri'd watu.


text:
Om orohian i Ahas do poposonong do ginawo di raja' dot Asur, gisom do rinaag dau i poiiyanan do tirikohonon do raja' do hiri'd Walai'd Sasambayangan dot Agayo. Om tinabanan nogi' dau i wawayaan, di wawayaan kasai' do raja'.


text:
Koinsanai di nongowonsoi di Raja' Ahas om nongkotulis ngai' i' do hiri'd suang do Buuk di Monusui do Pasal Ngai' di Raja' do Yohuda.


text:
Om kapatai noddi i Ahas om lobongo' no do hiri'd kalabangan do raja' di hilo'd Bandar di Daud. Om kosiliu nod raja' i Hiskia, i tanak dau, do suminowoli dau.


text:
Tontok di kohopod om duwo do toun do pomorintaan di Raja' Ahas do hilo'd Yohuda, om kosiliu no i Hosia, i tanak di Ila do raja' dot Israil. Om siam o toun dau do momorinta' do hilo'd Samaria.


text:
Om iyau nga' minomonsoi id dusa dot id Tuhan, nga' a' indo koiyo kopio do dusa di piro-piro o raja' dot Israil dit id gulu ko' iyau.


text:
Om nongoi iyau songodo' di Salmanisir, i raja' dot Asur. Om gowoi poddi om nokosuang iyau do pomorintaan di raja' Salmanisir, i raja' dot Asur. Om mambayar kasai'ddi i Raja' Hosia do sukai dot id dau, do pointikid-tikid do toun.


text:
Nga' insan o maso om ponuhu' no i Hosia di susuhuon dau do minongoi solowot di So, i raja' do Masir tu' mokiuhup daa iyau di So. Om tingkod noddi i Raja' Hosia do mambayar do sukai di monikid toun dot id pomogunan dot Asur. Nga' soira' di noilaan di Salmanisir o takal dot araat diri, om ngoyo' no dau tangkapo' i Hosia om pogiilo' no dau.


text:
Om ngoyo' noddi di Salmanisir i raja' dot Asur, songodo' ot Israil om tinurungku' dau o Samaria. Om tontok di kotolu nod toun dau do monurungku' do Samaria,


text:
i kosiam nod toun do pomorintaan di Raja' Hosia, om kosolod no di Salmanisir o Samaria. Om tanggayai no dau i tulun dot Israil do pinakaa do hilo'd Asur. Pinoiyanan nopo di Raja' dot Asur do wookon diyolo' om hilo'd bandar do Hala, om iri no wookon diyolo' om pinoiyon dau do hilo'd toning do Bawang do Habor, it id watas do Gosan, om iri no wookon om pinoiyon dot id kabandaran do hilo'd pomogunan do Madai.


text:
Naala' pogi' o Samaria nga' minomonsoi do dusa o tulun dot Israil dot id Tuhan, i Kinorohingan diyolo' di pinopoidu' diyolo' do mantad id raja' do Masir, om i pinoposoliwan diyolo' do mantad id pomogunan do Masir. Tuminuku' iyolo' dot id tingolig,


text:
om tuminanud do koubasanan do bansa' di nuyung do Tuhan, di rikot i' o bansa' dot Israil do minanangod di piro-piro o bansa'ddi. Om tuminanud iyolo' di kaadat-adato' di tinantu' di piro-piro o raja' dot Israil do tonudon.


text:
Om momonsoi nogi' iyolo' di pogoduhan do Tuhan, i Kinorohingan diyolo'. Minomonsoi iyolo' do tiyonon do tumuku' do tingolig dot id pointikid-tikid di bandar diyolo', do hiri'd kampung dit ongokooro' om hiri'd bandar dit angagayo.


text:
Id timpak nopo do pointikid-tikid do nulu-nulu om id sahau di guas do kayu dit ongokohob o tuntu, om noudangan no diyolo' do torigi do watu di don tingolig om tininganak di tingolig dot Asira.


text:
Om minodtutud nogi' iyolo' do kominyan dot id timpak do pointikid-tikid di pananaraban do porsombahan do don tingolig, do tuminanud di kongoubasanan di piro-piro o bansa' di nuyung do Tuhan do mantad id pomogunan do Kanaan. Tuminuku' nogi' iyolo' do tingolig, do mulong piya do noduhan daa iyolo'd Tuhan. Om nokopotogod diri do Tuhan i wonsoyon diyolo' dit araat.


text:
Om ponuhu' no o Tuhan di susuhuon om i nabi dau, do mongoi pomisunud di tulun dot Israil om Yohuda do boros do Tuhan do poingkaa, “Tingkod kou no do momonsoi dot araat, om tonudon ngai' no ot isuhu' om i Tourat ku di nakatahak ku dot id taki-aki dokoyu, om i nakatahak ku dokoyu do pinolombus di piro-piro o nabi, om i susuhuon ku'ddi,” ka.


text:
Nga' a' i' minokinongou ot Israil om Yohuda; pinokodou i' diyolo' o ginawo diyolo' do miagal di taki-aki diyolo' dit a' otumbayaan do Tuhan, i Kinorohingan diyolo'.


text:
Minada' i' i tulun dot Israil om i tulun do Yohuda do tumanud dit isuhu' do Tuhan, om a' iyolo' tuminorodok dot id tumpongo do Tuhan dot id taki-aki diyolo'. Om a' iyolo' minamadul di boros do Tuhan do mogodu diyolo', tu' tuminuku' nogi' iyolo' dot id tingolig dit aiso' o kootuk-otukon, gisom dot iyolo'ddi nga' aiso' no o kootuk-otukon. Tuminanud nogi' iyolo' do kowoyo-woyoon di piro-piro o bansa' di hiri'd posorili' diyolo' do noduhan piya daa iyolo'd Tuhan do tumanud diri.


text:
Om tinolibambanan ngai' diyolo' o koinsanai dit oturan do Tuhan, i Kinorohingan diyolo', om minomonsoi iyolo' do duwo o patung do sapi' do tambaga' do winonsoi, do maan do tukuon. Minomonsoi nogi' iyolo' dot iso' o patung di tingolig dot Asira, om tumuku' iyolo' dot id rombituon, om sumambayang iyolo' dot id tingolig do Baal.


text:
Pinopintahak nogi' diyolo' o tangaanak diyolo' do maan do porsombahan di sorobon dot id piro-piro o tingolig. Om mamakai iyolo' do toilaan do dong rogon, om mokituduk iyolo' di bobolian, di lumohou do rusod-rusod. Om tumotos tomod nogi' iyolo' do mingwonsoi dit a' korohian do Tuhan gisom do notogod tomod o Tuhan diyolo'.


text:
Om a' noddi o Tuhan mamadul diyolo' om pataamo' nod Tuhan iyolo' do mantad id tana' di pinatahak do Tuhan dot id diyolo'. Noolu' nopoddi om iri po pomorintaan do hiri'd Yohuda.


text:
Nga' iri piya i tulun do Yohuda nga' a' i' otorodok do tumanud dot oturan do Tuhan, i Kinorohingan diyolo'. Minusui nogi' iyolo' di wowonsoyon di nosiliu do koubasanan do tulun dot Israil.


text:
Om iyadaai ngai' nopod Tuhan o koinsanai di tulun dot Israil. Om hinukuman dau iyolo' om pinatahak dau iyolo' dot id pisangod diyolo' dit ongorongit, gisom dot a' no iyau mamadul diyolo'. Uyungo' nopo dau iyolo' do mantad id tana' di pinatahak dau dot id diyolo'.


text:
Tontok di nokotongkiad do Tuhan ot Israil do mantad id Yohuda, om pilio' no di tulun dot Israil i Yirobiam, i tanak di Nibat, do sumiliu'd raja' diyolo'. Om bayayato' no di Yirobiam iyolo' do tumongkiad do Tuhan om gisom diri do miningwonsoi iyolo' do dusa dit angagayo kopio.


text:
Id tohuri noddi om a' nod Tuhan podulon iyolo', tu' uyungo' nopo dau iyolo' do mantad id tana' di pinatahak dau dot id diyolo'. Om kopiontok nopo iri di pinolombus di piro-piro o nabi, om i piro-piro o susuhuon dau'ddi. Om iyo noddi o tulun dot Israil do nakataam do hilo'd pomogunan dot Asur, i nokoiyonon diyolo' do gisom do baino'.


text:
Om ponuhu' no i raja' dot Asur di tulun do mantad id bandar do Babil, Kuta, Awa, Hamat om mantad id Siparwaim do mongoi iyon do hilo'd Samaria, do sumowoli di tulun dot Israil, i nangatanggayan dot id pomogunan do pisangod. Iri ngai' no i tulun do suminowoli do miyon do hiri'd piro-piro o bandar diri.


text:
Tontok di wagu po iyolo'd poingiyon do hilo', om a' i' iyolo' momusou do Tuhan. Om iri no o kinoponuhuan do Tuhan do singa do rumikot do minongoi pamatai do wookon diyolo'.


text:
Om kosunudai noddi i raja' dot Asur, dot iri nopo tulun di nokongorikot do hilo'd kabandaran do Samaria, nga' a' koilo dot oturan do tingolig do pomogunan diri; gowoi poddi om suhuo' no di tingolig do hiri o singa do mongoi pamatai diyolo'.


text:
Om boros kaddi di raja' dot Asur, “Suhuo' dokoyu do muli' o songulun dit imam di natanggayan toko', om poundorongon nopod hilo' do poponudukon ngai' di tulun dot oturan do tingolig do pomogunan diri,” ka.


text:
Om uli' noddi o songulun dit imam dot Israil, i natanggayan daa do hilo'd Asur do mantad hilo'd Samaria. Om undorong no iyau do hilo'd Baitol. Om hilo' no iyau do minonuduk ngai' di tulun do ralan do sumambayang dot id Tuhan.


text:
Nga' iri nopo i tulun di songingiyon do hilo'd Samaria om mingwonsoi kasai' do tingolig diyolo', om popingiyono' no diyolo' iri do hiri'd walai di poningoligan di nongowonsoi mantad di tulun dot Israil. Om sorompori-pori nopo do momonsoi do diyolo'd tingolig i piro-piro o sinompuruan do tulun do hiri'd bandar di niyon diyolo'.


text:
Iri nopo tulun do Babil om minomonsoi di patung do tingolig do Sukot Binot, om iri no tulun do Kuta om minomonsoi do patung do tingolig do Norgal; om iri no tulun do Hamat om minomonsoi do patung do tingolig dot Asima,


text:
om iri no tulun dot Awa om minomonsoi do patung do tingolig do Nibhas om Tartak; om iri no tulun do Siparwaim om pinapatahak do tangaanak diyolo' do maan do porsombahan do sorobon dot id tingolig dot Adramilik om Anamilik.


text:
Iri ngai' nopo tulun diri, om tumuku' dot id piro-piro tingolig diri, om tumuku' dot id Tuhan. Om minomili' iyolo' do piro-piro o tulun do sumiliu dot imam do papatahak di porsombahan di sumbolion do hiri'd walai do tingolig.


text:
Om iyo noddi iyolo', tu' tumuku' dot id Tuhan, om tumuku' dot id tingolig diyolo', do tumanud di kaadat-adato' do hiri'd pomogunan di tadon diyolo'.


text:
Om gisom piya'd baino' nga' maso po diyolo' do tumanud di tadat diyolo'. A' i' iyolo' sumambayang dot id Tuhan om a' tumanud dot oturan om i ponuhuan di nakatahak do Tuhan dot id sinakagon di Yakub, i pinungaranan dau dot Israil.


text:
Nokopongumpongo no o Tuhan dot id tulun dot Israil do poingkaa, “Kada' kou tuku' dot id tingolig; kada' kou otud do tumuku' dot id toguang diyolo', ko' modsubak po diyolo' ko' papatahak po do porsombahan di sumbolion dot id diyolo'.


text:
Pusohon oku no dokoyu, iyoho' i Tuhan di pinopoidu' dokoyu do mantad id pomogunan do Masir, dot i kuasa' ku dit agayo o pinopoidu' ku dokoyu; tuku' kou no dot id doho', om papatahak kou no do porsombahan di sumbolion dot id doho'.


text:
Tumorodok kou no kasai' do tumanud dit oturan ku om i ponuhuan di tinulis ku do pinatahak ku dokoyu. Kada' kou tuku' dot id tingolig,


text:
Mumboyo' kou no doho' i Tuhan, i Kinorohingan dokoyu, om poiduwon ku indo iyokoyu do mantad id piro-piro o pisangod dokoyu,” ka.


text:
Nga' a' i' mokinongou i tulun di poingiyon do hilo'd Samaria; tumanud kasai' i' iyolo' di tadat mantad diyolo'.


text:
Om iyo no iyolo'ddi, tu' tumuku' dot id Tuhan om tumuku' dot id tingolig diyolo'. Om gisom piya'd baino' nga' iyo kasai' iddi o wonsoyon di sinakagon diyolo'.


text:
Tontok di kotolu nod toun do pomorintaan di Raja' Hosia, i tanak di Ila, do hilo'd Israil, om kosiliu no i Hiskia, i tanak di Ahas do raja' do Yohuda.


text:
Tontok nopoddi om duwo no nohopod om limo o toun dau, om duwo nohopod om siam o toun dau do momorinta' do hilo'd Yorusalim. Tina' nopo dau om i Abi, i tanak di Sakaria.


text:
Koinsanai di winonsoi di Hiskia nga' kongohubayaan i' do Tuhan, tu' tuminanud i' iyau do kowoyo-woyoon di Raja' Daud, i taki-aki dau.


text:
Koinsanai di tiyonon do tumuku' dot id tingolig om rinaag ngai' nopo dau om hinaba' ngai' dau i torigi do watu di don tingolig, om rinaag dau i patung do tingolig dot Asira. Om minumuk nogi' di Hiskia i tulanut do tambaga' di winonsoi di Musa di gulu po, i rinoitan do Nohustan. Tu' gisom piya do maso'ddi nga' modtutud kasai' i' i tulun dot Israil do kominyan do pomusou di tulanut do tambaga'ddi.


text:
I Hiskia nopo om otumbayaan kopio do Tuhan, i Kinorohingan do tulun dot Israil. Om id pogialatan ngai' nopo di raja' do Yohuda, di nokopogulu ko' i suminusuhut dau do momorinta' om aiso' no o nokoiyo di Raja' Hiskia.


text:
I Hiskia nopoddi nga' otorodok kopio dot id Tuhan, om a' i' iyau nokoumbal do sumaap dau. Om tonudon ngai' i' di Hiskia o koinsanai di ponuhuan do Tuhan di nakatahak dau dot id di Musa.


text:
Om iri no o nokoponguhupan kasai' do Tuhan dau, om nunu nopo o wonsoyon dau nga' koundar kasai' nopo. Om suminoliwan iyau do mantad id pomorintaan do Raja' Asur om mada' iyau do porintaon di raja' dot Asur.


text:
Om nangaala' nogi' dau i tulun do Pilistin, om sinolod dau i pomogunan diyolo' dot i kokompungan dit ongokooro', om i bandar dit agayo kopio, om kohompit nogi' o Gasa om i kinoiyonon do hiri'd posorili' do nosolod dau.


text:
Tontok di kaapat nod toun do pomorintaan di Raja' Hiskia, i koturu' nod toun do pomorintaan di Raja' Hosia, i tanak di Ila, do hilo'd Israil, om rikot no i Salmanisir, i raja' dot Asur, do minongoi panangod do tulun dot Israil om turungkuo' no dau o Samaria.


text:
Tolu poddi o toun do turungkuon i bandar do Samaria, om kaala' nogi' i bandar diri; nosiliu iri di koonom do toun do pomorintaan di Hiskia, om kosiam do toun do pomorintaan di Hosia.


text:
Om tanggayai no di raja' dot Asur o tulun dot Israil di nangatangkap dau do kuminaa do hilo'd pomogunan dot Asur; om iri nopoddi wookon diyolo' om pinakaa do hilo'd bandar do Hala, om iri no suwai om pinakaa do hilo'd somok di Bawang do Habor, it id watas do Gosan, om iri no wookon diyolo' om pinakaa do hilo'd kabandaran dit id pomogunan do Madai.


text:
Nakaalala' nopo do Samaria om i kowoyo-woyoon do tulun dot Israil dit a' otorodok dot id Tuhan, i Kinorohingan diyolo'. A' diyolo' tinanud i tumpongo do Tuhan dot id diyolo', om tinolibambanan ngai' diyolo' i ponuhuan di pinatahak di Musa, i susuhuon do Tuhan. A' iyolo' minokinongou om a' tuminanud diri.


text:
Tontok di kohopod om apat do toun do pomorintaan di Raja' Hiskia, om rikot no i Sanhorib, i raja' dot Asur, do mongoi panangod do kabandaran do Yohuda dit ongkitolig o posorili' do gisom do naala' ngai' dau iri.


text:
Om poromut no i Hiskia do habar dot id di Sanhorib, i raja' dot Asur di hilo'd Lakis. Boros ka dau, “Mangakun oku no do nakasala', om pokionuon ku no do tumingkod ko do manangod dahai, tu' patahakon ku i' o nunu nopo o pokionuon nu,” ka. Om suhuo' no di raja' dot Asur i Raja' Hiskia do paatod do hiri'd dau do hopod noribu o kilogram do pirok, om soribu o kilogram do tamas.


text:
Gowoi poddi om koinsanai nopo i pirok di hiri'd Walai'd Sasambayangan dot Agayo om i hiri'd poopian do hiri'd walai'd raja' do pinokirim di Hiskia dot id di Sanhorib.


text:
Iri piya i tamas di pinodokot do pointikid-tikid di wawayaan di Walai'd Sasambayangan dot Agayo, i pinodokot daa di Hiskia, nga' ngoyo' ngai' nopo dau om pokirimo' no dot id di Sanhorib.


text:
Nga' papaatod nogiddi i raja' dot Asur do soudor dot ogumu' do mantad hilo'd Lakis, i winoyo' do tolu o boyoon do soudor dit asawat o pangkat do mongoi panangod do Yorusalim. Iri ngai' nopo soudor diri om winoyo' do tolu o boyoon dit asawat o pangkat; iso' o boyoon do soudor, iso' i monininggarung do tinumon do raja', om iso' o boyoon di madtatamong do raja'. Korikot poddi iyolo' do hilo'd Yorusalim om solodo' no diyolo' i ralan do hiri'd kinoiyonon di roitan do Tumo do Mangangawol, it id toning di liang di poluyungan do waig do mantad hiri'd kulam di hiri'd sokid.


text:
Om ponuhu' noddi iyolo'd tulun do mongoi pomolohou di Raja' Hiskia. Om ongoi no solowot diyolo' o tolu pagawai di Hiskia: i Ilyakim, i tanak di Hilkia, i mongilo-ilo do hiri'd walai'd raja'; i Sibna, i gomponulis do pomorinta', om i Yoa, i tanak di Asap, i popoopi' do tusin do pomorinta'.


text:
Om boros ka di tiso' di boyoon do soudor dot Asur dot id diyolo', “Poboroson no o boros do Raja' dot Asur dot id di Hiskia do poingkaa, ‘Nokuro tu' osorou nu dot okoris ko?


text:
Osorou nu daa do boros nopo nga' kaala' no do toilaan om kokorisan do soudor? Isai daa ot osorou nu do milo'd monguhup diya' tu' sumaap ko dot Asur?


text:
Sumondiu ko daa do Masir do monguhup diya'. Nga' iri nopo om miagal do songulun di mononsukud do sumbiling, tu' otipu' nori om kotodok no dot id palad dau. Iyo noddi o kowoyo-woyoon do raja' do Masir dot id tulun di sumondiu dau,’ ka,” ka.


text:
Om boros ka kawagu di boyoon do soudor dot Asur, “Ko' momoros kou daa do mogondos kou do Tuhan, i Kinorohingan dokoyu? Nga' okon toi ko' i Hiskia i' o minomohuyas di pananaraban do porsombahan dot id Tuhan om i tiyonon di tumuku' dot id Tuhan, do tontok di minonuhu' iyau do tulun di songingiyon do hilo'd Yohuda om hilo'd Yorusalim do tumuku' dot id dotimbabaan di pananaraban do porsombahan di hilo'd Yorusalim?


text:
Monokitupa' oku dokoyu dot id suang do ngaran do raja' dot Asur, dot onuan kou piya daa do duwo noribu o kuda' nga' aiso' no o tulun dokoyu do sumakai do koinsanai'ddi!


text:
A' kou no kotori' do sumaap di soudor dahai dit oluhoi piya kopio. Nga' mogondos kou po daa do tulun do Masir do papaatod dokoyu do korita'-kuda' om soudor dot ongkikuda'.


text:
Osorou daa dokoyu do songodon tomod ku nopo om raagon ku o pomogunan diti dot a' oku'd Tuhan uhupan? Tuhan i' o minonuhu' dahai do mongoi panangod om mongoi pamaraag do pomogunan diti,” ka dau.


text:
Om boros kaddi di Ilyakim, om i Sibna, om i Yoa dot id boyoon do soudor diri, “Tuan, boro-boros dahai do boros dot Aram, tu' kosuhut i' iyahai. Kada' pimboros do boros dot Ibrani, tu' kongorongou ngai' nondo ilo tulun do hilo'd timpak do tolig do bandar,” ka diyolo'.


text:
Nga' boros ka di boyoon do soudor diri, “Osorou nu daa do sinuhu' oku di Raja' Asur do popoilo'ddi dot id dokoyu noo om id raja'? Amu', parangahan ku nogi' iti do koinsanai'd tulun di songirikau do hilo'd timpak do tolig do bandar, dot iyolo' nga' kapangakan indo do taii' om koponginum do sobu diyolo' do miagal dokoyu,” ka dau.


text:
Om ingkakat noddi i boyoon do soudor do mikuwo'd minoro-boros dot opuhod kopio do boros dot Ibrani do poingkaa, “Pokinongoho' no iti boros do raja' do pomogunan dot Asur dot id dokoyu do poingkaa:


text:
Kada' kou kotumbayaai di pomilugut di Hiskia dokoyu do mogondos do Tuhan. Kada' dokoyu soroho' do poiduwon kou'd Tuhan ko' antaban po dau o soudor dot Asur do mongoi ponolod do bandar dokoyu.


text:
Kada' kou pokinongou di Hiskia. Suhuon ku iyokoyu, iyoho' i raja' dot Asur, o monuhu' dokoyu do sumoliwan do mantad id bandar dokoyu om tumahak kou nogindo dot id doho'. Om kaakan kou indo do tua' dot anggur do mantad id guas dot anggur dokoyu, om kaakan kou do tua' dot ara do mantad id guas dot ara dokoyu; om koinum kou do waig do mantad id torobong dokoyu,


text:
gisom dot orikot o maso do poundolihon kou dot id pomogunan di miagal-agal do pomogunan dokoyu. Hilo' nopo om haro i' o kabun dot anggur di kitua' dot aanu dokoyu, om haro o tumo di kitanom do gandum, i gandum dit aanu dokoyu o tua', om i maan dokoyu topungo' do maan do kaakan-akanan dokoyu. Om ogumu' nogi' o guas do saitun om tumau do saitun om paha'. Ondung tumanud kou diti ponuhuan ku, om osonong-sonong kou i', om a' kou indo apatai. Kada' kou pokinongou do boros di Hiskia. Magakal no iyau dokoyu om momusorou kou no daa'ndo do poiduwon kou'd Tuhan.


text:
Haro toi o tingolig do bansa'd suwai do nokointirung do pomogunan diyolo' do mantad id raja' do pomogunan dot Asur?


text:
Hinonggo ngai' no i tingolig do pomogunan do Hamat om Arpad do baino'? Om hinonggo ngai' no i tingolig do Siparwaim, om Hina om Iwa? Haro toi o ruminikot do minongoi popoidu' do Samaria?


text:
Haro toi o tingolig do nokoumbal do pinopoidu' do pomogunan dau do mantad id pomorintaan ku? Om kada' kou no pomusorou do milo o Tuhan do poidu' do Yorusalim,’ ka,” ka dau.


text:
Om oinsanan nopo i tulun di porintaon di Raja' Hiskia do hilo'd Yorusalim dot a' minungkomi tu' noduhan iyolo' di Raja' Hiskia do moro-boros.


text:
Om hurako' nopo di Ilyakim, om i Sibna, om i Yoa o pakayan diyolo' tu' tumongob no kopio iyolo'. Om uli' noddi iyolo' do minongoi posunud do koinsanai di pinoboros di boyoon do soudor dot Asur diri, dot id di Raja' Hiskia.


text:
Korongou nopoddi di Raja' Hiskia i sinusui di tolu o tulun diri, om hurako' no dau o pakayan dau tu' tumongob no kopio iyau. Om pamakai noddi iyau do pakayan do mogihad om pakayaai no dau do hiri'd Walai'd Sasambayangan dot Agayo.


text:
Om suhuo' no dau i Ilyakim, i mongilo-ilo do hiri'd walai'd raja', om i Sibna, i gomponulis do pomorinta', om i piro-piro ot imam di komolohingan no do minongoi solowot di Yosaya i Nabi, i tanak di Amos. Om iyolo' nga' minamakai nogi' do pakayan do mogihad.


text:
Om iti no o boros do pinonuhuan di Hiskia diyolo' do popoboros dot id di Yosaya, “Tadau nopod baino' om tadau do katangaban; hinukuman toko' om nintingayam toko'. Miagal-agal toko' do tondu' di norikot no o maso do kopogkosusuan nga' oluhoi no o tinan dau.


text:
Sinuhu' di raja' dot Asur i boyoon do soudor dau dit angasawat kopio o pangkat do mongindaraat do Kinorohingan di poimpasi. Nunu koilo-ilo nga' norongou nopod Tuhan, i Kinorohingan nu i pinongindaraat diri om hukuman nondo dau i tulun di minomoros do miagal diri. Iyo nopoddi om sumambayang no dot id Kinorohingan do bagi' di tulun toko' di maso do poimpasi,” ka.


text:
om simbaro' no di Yosaya do poingkaa, “Boros kad Tuhan om a' ko piya minog dot ooris do tulun dot Asur, i mimboros dot a' o Tuhan milo do popoidu' dati'.


text:
Tu' porongohon indo do Tuhan i raja' dot Asur do habar gisom do gumuli' nondo iyau do hilo'd pomogunan dau. Om patayon nondo iyau do korikot iyau'd hilo',” ka.


text:
Om korongou noddi i boyoon do soudor dot Asur, do nakapamanau no i raja' do mantad hilo'd Lakis om maso no do sumangod do hilo'd Libna, it iso' o bandar dot id somok. Om ongoi no i boyoon do soudor diri do hiri do minongoi solowot di raja'.


text:
Om tontok iddi do nokorongou i tulun dot Asur do rumikot no i soudor do mantad id Masir, do woyoon di Tirhaka, i raja' dot Etiopia, do mongoi panangod diyolo'. Om korongou nopoddi di raja' dot Asur o habar diri, om ponulis no iyau kawagu do surat do pinakaa dot id di Hiskia, i raja' do Yohuda.


text:
Poingkaa o boros di tinulis dau, “Sinunudan ko daa'd Tuhan, i pagandasan nu'ddi dot a' ko i' aala' do raja' dot Asur. Nga' kada' nogi' kotumbayaai'ddi.


text:
Nokorongou ko no di nongowonsoi di piro-piro o raja' do pomogunan dot Asur dot id pomogunan do hinonggo nopo di ngoyon diyolo' songodo'. Om koidu' kopio ko daa'ddi iya', dot osorou nu?


text:
Tontok di rinaag di taki-aki ku o bandar do Gosan, Haran, om Risip, om di pinatai ngai' dau i tulun dot Idon di songingiyon do hilo'd Tilasar, om aiso' i' o tiso' di tingolig diyolo' do milo do pinopoidu' diyolo'.


text:
Om basao' no di Raja' Hiskia i surat diri di naramit dau do pinaatod di piro-piro o susuhuon di raja' dot Asur. Om pakayaai noddi dau do hiri'd Walai'd Sasambayangan dot Agayo. Om ungkalado' no dau i surat diri dot id toguang do Tuhan,


text:
mikuwo'd suminambayang do poingkaa, “Oi Tuhan, i Kinorohingan dot Israil, i poirikau do hiri'd sakai di moloikat di roitan do kerub. Iya' noo o Kinorohingan di momorinta' do koinsanai do pomorintaan dot id suang do pomogunan diti. Iya' no i minomonsoi do tawan om tana'.


text:
Nga' baino' nodti om antangai no ondung nunu iti nosiliu dot id dahai. Pokinongoho' no o koinsanai di pongindaraat di Sanhorib diya', i Kinorohingan do poimpasi!


text:
Koilo ngai' i' iyahai oi Tuhan, dot ogumu' no o bansa' om pomogunan do nangaala' om nangaraag di raja' dot Asur.


text:
Om tinutudan ngai' nogi' i tingolig diyolo' tu' aiso' i' o kuasa' di tingolig diri. Iri nopo om patung no toomod do winonsoi do tulun, do kayu om watu do winonsoi.


text:
Oi Tuhan, i Kinorohingan dahai, poiduwo' no iyahai do mantad id tulun dot Asur, om oilaan indo do koinsanai'd bansa' do hiti'd pomogunan dot iya' noo o Kinorohingan, oi Tuhan,” ka dau.


text:
Isai toi it indaraaton nu dot osorou nu? Iyoho' i', i Kinorohingan dot Israil, i Kinorohingan dot olidang, it indaraaton nu'ddi. Minggayo-gayo kopio ko daa dot id toguang ku.


text:
Pinapaatod ko do susuhuon nu do popoinggayo-gayo do ngaran nu dot iri no i korita'-kuda' nu o nakaanu-anu nu do nuluhon dit angasawat kopio do hilo'd Libanon. Om minggayo-gayo ko do nangatagad nu o koinsanai di guas dot aras dit angakawas om it ongolumis om salagan ngai' nu nopo i puru' di himbaan.


text:
Om minggayo-gayo ko nogi' do nokopongukad ko do torobong om nokoponginum ko'd waig dot id piro-piro o pomogunan do suwai. Om piningulakan di soudor nu i Bawang do Nil do gisom do narasak.


text:
A' ko po nokoilo dot iyoho' i' o minomusorou ngai'ddi do mantad di gulu po? Om wonsoyon ku'ddi iri do baino'. Iyoho' i' o minanahak diya' do kuasa' do momohuyas do piro-piro o bandar di kitolig o posorili' do gisom do nosiliu'ddi do pogun.


text:
Om gisom dot iri nopo tulun di poingiyon do hilo' om aiso' no o pokukurayan. Moddosi ngai' nopo iyolo'. Nosiliu po iyolo' do miagal do sakot do hilo'd kobuturan om miagal di sakot do sumuni dot id taap do walai tu' awayaan nopo di tongus dot alasu' do mantad id koulayon, om rumiou nopo


text:
Nga' oilaan ngai' ku i' o nunu nopo do pasal diya'. Oilaan ku i' o wonsoyon nu om oilaan ku o pakayaan nu. Om oilaan ku dot otogod kopio ko doho'.


text:
Nongorongou ngai' ku no i pokikirayou nu. Baino' nondo om godingan ku o todung nu, om kakangan ku o kabang nu, om gayaton tiya' nondo do gumuli' do hilo'd ralan di tadon nu,” ka.


text:
Om poromuto' no di Yosaya di Raja' Hiskia o boros do poingkaa, “Iti no o tanda' do koilaan nu dit osiliu dot id dabantalan. Toun nopod baino' om toun do tabantalan, om iri pondo i turisang di gandum o takanon dokoyu. Nga' katalib nopondo iri om milo kou no do mananom do gandum om anggur, om aanu dokoyu o tua'ddi.


text:
Iri nopondo i tulun do Yohuda dit oolu-olu' om osimbayan nondo do miagal di tanom dit aralom o gamut om i mongua'.


text:
Hilo' nopod Yorusalim om hilo'd Nulu-Nulu do Sion om haro i' o tulun dot apasi, tu' natantu' mantad nod Tuhan dot osiliu o miagal diri.


text:
Poingkaa o boros do Tuhan do pasal di raja' dot Asur, ‘A' i' iyau kosuang do bandar diri, om iso' po di pana' dau nga' a' i' kapana' do hilo'. Om iso' po di soudor dau di kikolid nga' a' i' koinsomok do bandar diri, om a' i' iyolo' kopotimung do tana' do maan do ponokotolig do ponurungku' di bandar.


text:
Muli' nopondo o raja' dot Asur do sumusui di ralan di winayaan dau di rikot i' iyau, om a' i' iyau kosuang do bandar diri. Iyoho' no, i Tuhan o minomoros diti.


text:
Obian ku indo om intirungan ku o bandar do Yorusalim tu' osorou ku i' o doho' do kosuahan om i tumpongo ku dot id di Daud, i susuhuon ku,’ ka,” ka dau.


text:
Om totuong iddi om rikot no o Moloikat do Tuhan do hiri'd kokiiman do tulun dot Asur om patayo' no dau o 185,000 o soudor, om kosuabon noddi om songingiliu poo i rata' diyolo'!


text:
Insan diri o tadau, di maso dau do sumambayang do hiri'd walai di tingolig do Nisro, om rikot no i Adramilik om i Sarisir, i tangaanak dau'd kusai do minongoi pamatai dau do gayang o pinamatai. Om poggidu' nogiddi iyolo', om ongoi no do hilo'd pomogunan dot Ararat. Om kosiliu noddi do raja' i Isarhadon, i tanak di Sanhorib do suwai.


text:
Om tontok no do maso'ddi do suminakit i Raja' Hiskia dot adalaan kopio gisom dot oruhai no daa iyau dot apatai. Om rikot noddi i Yosaya, i tanak di Amos, do minongoi solowot dau om boro-boros nod, “Minomilin o Tuhan do monuhu' diya' do momongo do koinsanai'd karaja' nu tu' a' ko no olingasan. A' no alaid om apatai ko no,” ka dau.


text:
“Oi Tuhan, soroho' no o kotorodoko' ku dot id diya' do mikuwo dot iso- iso' kopio o ginawo ku, om tuminotos oku do tumanud do korohian nu,” ka dau. Om pingihad noddi iyau.


text:
Om tongkiadai no di Yosaya i Raja' Hiskia, nga' a' po i Yosaya nakatalib di natad di hiri'd tanga' di walai'd raja',


text:
om suhuo' no iyau'd Tuhan do gumuli' kawagu dot id di Hiskia, i raja' di tulun di songonuon do Tuhan, do mikuwo'd popoboros do poingkaa, “Iyoho' no i Tuhan, i Kinorohingan do tukuon di Daud, i taki-aki nu. Norongou ku no o sambayang nu, om nokito ku o romou nu. Om lingasan ku i' iya'; om koongoi ko no do hilo'd Walai'd Sasambayangan dot Agayo do suabdiino.


text:
Oputan ku'ndo o tumur nu do hopod om limo o toun do koloido'. Om poiduwon ku iya' om iti bandar do Yorusalim do mantad id raja' dot Asur. Om intirungan ku indo o bandar diti tu' osorou ku i' o kosuahan ku om i tumpongo ku dot id di Daud, i susuhuon ku,” ka.


text:
Om ponuhu' noddi i Yosaya do tulun do popogihil do tua' dot ara di hinotok do hiri'd kupos di Raja' Hiskia, om olingasan i' iyau.


text:
Om ponguhot noddi i Hiskia, “Nunu o koilaan ku dot olingasan oku'd Tuhan, om koongoi oku do hilo'd Walai'd Sasambayangan dot Agayo do kotolu'd tadau?” ka dau.


text:
Om boros ka di Yosaya, “Onuan ko id Tuhan dot iso' o tanda' do koilaan nu'd bayaanon do Tuhan o batos dau. Om poboroso' daa ondung honggo o korohian nu: sumindur do hopod o garis o sangai di longon do jam do tadau, i winonsoi di Raja' Ahas ko' gumuli' do hopod o garis?” ka dau.


text:
Om boros ka di Hiskia, “Osonong id posindur ilo sangai do gisom do hopod o garis. Nga' pogulio' daa do hopod o garis,” ka.


text:
Om sambayang noddi i Yosaya dot id Tuhan, om pogulio' nod Tuhan i sangai do hopod o garis do hiri'd jam do tadau.


text:
Om tontok noddi do nokorongou i raja' do Babil, i Mirodak Baladan i tanak di Baladan, do kolilingasai di Raja' Hiskia do sumakit. Om ponuhu' noddi iyau'd tulun do mongoi paatod do surat om ipuhawang dot id di Hiskia.


text:
Om osonong tomod o pinonuwau di Hiskia do tulun di sinuhu'ddi, om angatai noddi dau iyolo' do minongoi ontong do koinsanai do kakayaan dau, i tamas om pirok, i rampa om tumau dit owongi', om koinsanai di rapo-rapo di soudor dau. Iso' po nga' aiso' no ot a' dau pinokitanan diyolo' do hiri'd walai'd raja', om pointongkop di pomorintaan dau.


text:
Om rikot noddi i Yosaya do minongoi'd hiri'd di Hiskia, om ponguhot nod, “Hinonggo ngai' o tadon do tulun diri, om nunu ka diyolo'?” ka. Om boros ka di Hiskia, “Iyolo' nopo om mantad hilo'd Babil, i pomogunan di hilo'd sodu',” ka dau.


text:
“Nunu ngai' o nongokito diyolo' do hiti'd walai'd raja'?” ka kawagu di Yosaya do minuhot. “Nongokito ngai' no diyolo'. Aiso' no ot a' ku pinokitanan diyolo' do hiti'd suang diti poopian do hiti'd walai ku,” ka di Hiskia do suminimbar.


text:
om orikot nondo o maso do nunu nopo i kakayaan dot id suang diti walai nu, i nongotimung di taki-aki nu di gulu po om gisom do baino', om rangkaton ngai' nopondo do kumaa do hilo'd Babil. Om aiso' nondo ot oolu'.


text:
Om haro nondo o sinakagon nu do tanggayan om silihon do pagawai do hiri'd walai'd raja' do mogobi-obi' di raja' do Babil,” ka.


text:
Om boros ka di Hiskia do suminimbar, “Osonong no kopio ino boros do Tuhan di pinoboros nu doho',” ka. Minomoros pogi' iyau do miagal diri nga' osorou nopo di Hiskia om maso nopo dau do poimpasi om osimbayan i' om aiso' o kagangahan do pomorintaan dau.


text:
Koinsanai di nongowonsoi di Raja' Hiskia, om i kosioho' dau, om i karalan-ralano' dau do minomonsoi di kulam om i poluyungan do waig do poirikot do hiri'd bandar om nongkotulis ngai' no do hiri'd Buuk di Monusui do Pasal Ngai' di Raja' do Yohuda.


text:
Hopod nogi' om duwo o toun di Manasi di nosiliu iyau'd raja' do Yohuda. Om minomorinta' iyau do hilo'd Yorusalim do solinaid do limo nohopod om limo o toun. Ngaran nopo do tina' dau nga' i Hopsiba.


text:
Om minomonsoi i Manasi do dusa dot id Tuhan, tu' minusui iyau di kowoyo-woyoon dot araat di piro-piro o bansa'd tulun di nuyung do Tuhan do sumoliwan do mantad id Kanaan di suang i' o tulun dot Israil do pomogunan diri.


text:
Om pinoingkakat kawagu dau i tiiyonon do tumuku' dot id tingolig, i rinaag daa di Hiskia, i tapa' dau, di gulu po. Om minomonsoi iyau do piro-piro o pananaraban do porsombahan dot id tingolig do Baal. Om minomonsoi iyau do piro-piro o patung do tingolig dot Asira, do miagal di winonsoi di Raja' Ahab, i raja' dot Israil di gulu po. Om tuminuku' nogi' i Manasi dot id rombituon.


text:
Nokoboros nod Tuhan dot i Walai'd Sasambayangan dot Agayo o tiyonon do sumambayang dot id dau nga' hiri nogi' o winansayan di Manasi do pananaraban do porsombahan do don tingolig.


text:
Om winansayan goduwo nopo dau do pananaraban do porsombahan di pakayon do tontok do sumambayang dot id rombituon o hiri'd duwo o natad di Walai'd Sasambayangan dot Agayo.


text:
Om pinatahak nogi' dau i tanak dau do maan do porsombahan di sorobon dot id tingolig. Om minomonsoi nogi' iyau di wowonsoyon do bobolian, om i mogogontong, om i kitoilaan do dong rogon, om minokituduk iyau do rusod-rusod. Om agayo no kopio o dusa dau dot id Tuhan gisom do nokotogod tomod o Tuhan.


text:
Om pinosuang nogi' dau i tanda' do tingolig dot Asira do hiri'd Walai'd Sasambayangan dot Agayo. Om iri nogi' daa o kinoiyonon di komoyon do Tuhan di pinoboros dau dot id di Daud om id di Suliman, i tanak di Daud do poingkaa, “Hiti nod Walai ku do hiti'd Yorusalim o nopili' ku dot id pialatan di hopod om duwo o watas do payat dot Israil dot iyonon do tulun ku do sumambayang dot id doho'.


text:
Ondung otorodok o tulun dot Israil do tumanud do koinsanai dit isuhu' ku om mumboyo' do koinsanai di Tourat di nakatahak di Musa, i susuhuon ku dot id diyolo', om a' ku no iyolo' pologoson dot ouyung do mantad id pomogunan di nakatahak ku dot id taki-aki diyolo',” ka.


text:
Nga' a' i' otorodok dot id Tuhan i tulun do Yohuda tu' naangatan nogiddi iyolo' di Manasi do momonsoi'd dusa dit araat po ko' mantad di dusa di nowonsoi di piro-piro o bansa'd tulun di nuyung do Tuhan do tontok di suang i' o tulun di songonuon do Tuhan do pomogunan diri di gulu po.


text:
“Araat no kopio i Raja' Manasi, araat po ko' mantad di winonsoi do tulun do Kanaan, i winonsoi dau. Om iri no i tingolig dau o minamayayat di tulun do Yohuda do minomonsoi'd dusa.


text:
Gowoi pondo om porikatan ku'ndo iyoho', i Tuhan i Kinorohingan di tukuon do tulun dot Israil, do kosusaan dot agayo o Yorusalim om Yohuda, gisom dot aranaban ngai' nopondo o tulun do korongou'ddi.


text:
Hukuman ku nondo o Yorusalim do miagal di pinomohukum ku do Samaria om i Ahab, i raja' dot Israil, om koinsanai di sinakagon dau. Imuhawon ku nopondo o Yorusalim, do miagal po do piring di linihungan o miampaping do gisom dot opulang kopio.


text:
Om pologoson ku nopondo i tulun di poundorong do hilo' dot inggoriton di pisangod diyolo', gisom dot aala' iyolo' om angaanu ngai' di pisangod i hiri'd pomogunan diyolo'.


text:
Wonsoyon ku'ti dot id tulun ku tu' minomonsoi i' iyolo'd dusa dot id doho' gisom do notingkau o kototogod ku do mantad poddi soliwan i' i taki-aki diyolo' do mantad hilo'd Masir om gisom do baino',” ka.


text:
Om ogumu' tomod o tulun dit aiso' o sala' do pinatai di Manasi gisom do lumuyung po o raha' do pointongkop do hilo'd Yorusalim. Iri no o dusa di winonsoi dau do suwai mantad ko' i dusa dau di minamayayat do tulun do Yohuda do minomonsoi'd dusa dot id Tuhan, iri no tu' tuminuku' dot id tingolig.


text:
Koinsanai di nongowonsoi di Raja' Manasi, do kohompit ngai' no i dusa di nongowonsoi dau, nga' nongkotulis ngai' no do hiri'd Buuk di Monusui do Pasal Ngai' di Raja' do Yohuda.


text:
Om kapatai noddi i Manasi, om lobongo' no do hiri'd kabun do walai'd raja', i kabun di Usa. Om i Amon diri i tanak dau, o nosiliu'd raja' do suminowoli dau.


text:
Duwo nogi' nohopod om duwo o toun di Amon di nosiliu iyau'd raja' do Yohuda. Om minomorinta' iyau do hilo'd Yorusalim do duwo o toun do koloido'. Ngaran nopo do tina' dau nga' i Misulimit, i tanak di Harus, i mantad id bandar do Yotba.


text:
Iyau nga' minusui i' di winonsoi di tapa' dau, om tuminuku' iyau di piro-piro o tingolig di tinuku' di tapa' dau.


text:
Tuminongkiad iyau do Tuhan, i Kinorohingan di tinuku' di taki-aki dau. Om a' iyau otorodok do tuminanud dit isuhu'd Tuhan.


text:
Om pogipapakat ngai' noddi i pagawai di Raja' Amon do sumaap dau om patayo' no diyolo' iyau do hiri'd walai di raja'.


text:
Nga' napatai i' di tulun do Yohuda i minamatai di Raja' Amon, do hiri'd walai di raja'. Om siliho' no diyolo' do raja' i Yosia, i tanak di Raja' Amon.


text:
Koinsanai di nongowonsoi di Amon nga' nongkotulis ngai' i' do hiri'd Buuk di Monusui do Pasal Ngai' di Raja' do Yohuda.


text:
Om lobongo' noddi i Amon do hiri'd kalabangan do hiri'd kabun di Usa. Om i Yosia diri i tanak dau, o nosiliu'd raja' do suminowoli dau.


text:
Walu' nogi' o toun di Yosia do tontok di nosiliu iyau'd raja' do Yohuda. Om minomorinta' iyau do Yorusalim do solinaid do tolu nohopod o toun. Ngaran nopo do tina' dau nga' i Yodida, i tanak di Adaya, i mantad id bandar do Boskat.


text:
I Yosia nopoddi nga' minomonsoi i' do kohubayaan do Tuhan, om tuminanud iyau do kowoyo-woyoon di Raja' Daud, i taki dau, om otorodok iyau do tuminanud do koinsanai dit oturan do Kinorohingan.


text:
Tontok di kohopod no om walu' do toun do pomorintaan di Raja' Yosia, om ponuhu' no iyau di gomponulis do pomorinta' do mongoi'd hiri'd Walai'd Sasambayangan dot Agayo. Ngaran nopo di gomponulis diri nga' i Sapan, i tanak di Asalia, i manangaki di Mosulam. Boros ka di Raja' Yosia,


text:
“Ongoi solowot di Hilkia, i Boyoon dot Agayo dot Imam, om pokionuon i' o kopoilaan do kogumuon do tusin do notimung di piro-piro ot imam di maganu-anu do hiri'd wawayaan do Walai'd Sasambayangan dot Agayo.


text:
Om suhuon no iyau do papatahak di tusin diri dot id piro-piro o mandur di mongilo-ilo di karaja' do mononong di Walai'd Sasambayangan dot Agayo.


text:
Om iyolo' indo o mamagadsi' di tukang kayu, om i tukang mamaal, om i tukang watu dot i tusin diri o pamagadsi'. Om iyolo' o momoli do kayu om watu dit apatut do bolion.


text:
Iri ngai' nopo tulun di mongilo-ilo do pakarajaan diri, om otulid i' kopio o ginawo, om a' i' minog do pokionuon o kopoilaan do kinapamakayan di tusin do mantad id diyolo',” ka.


text:
Om posunudo' no di Sapan i boros di Raja' Yosia, dot id di Hilkia. Om sunudai no di Hilkia i Sapan do nokobontol iyau do buuk do Tourat do Tuhan do hiri'd Walai'd Sasambayangan dot Agayo. Om patahako' no di Hilkia dot id di Sapan i buuk diri, om basao' noddi dau.


text:
Om ngoyo' noddi di Sapan poboroso' dot id raja', do naanu no dau i tusin do hiri'd Walai'd Sasambayangan dot Agayo om nakatahak no dau di piro-piro o mandur do maan do pononong di Walai'd Sasambayangan dot Agayo.


text:
Om boros ka kawagu di Sapan, “Intangai pogi' iti buuk di pinatahak di Hilkia doho',” ka dau. Om basao' no dau iri do hiri'd toguang di raja'.


text:
Om korongou nopoddi di raja' o boros di pointulis do hiri'd buuk diri, nga' hurako' nopo dau o pakayan dau tu' tumongob no kopio iyau.


text:
Om boro-boros noddi i raja' dot id di Hilkia, i Boyoon dot Agayo dot Imam diri, om i Ahikam i tanak di Sapan, om id di Akbor i tanak di Mika, om i Sapan i gomponulis do pomorinta', om id di Asaya, i pagawai di raja' do poingkaa,


text:
“Ongoyo' dokoyu doho' uhoto' o Tuhan do bagi' doho' om bagi' do toinsanan diti rayat do pasal do ponudukan do buuk diti. Otogod no o Tuhan dati' tu' a' i' di taki-aki toko' tinanud i ponuhuan di songintulis dot id buuk diti,” ka dau.


text:
Om ongoi ngai' no i tulun diri pokituduk do songulun o tondu' di roitan dot i Hulda. Iyau nopo nga' nabi, i poingiyon do hiri'd kawalayan do wagu do hilo'd Yorusalim. Sawo nopo dau nga' i Salum, i tanak di Tikwa, i manangaki di Harhas; om iyau no o momogompi' di pakayan do sumambayang do hiri'd Walai'd Sasambayangan dot Agayo. Om korongou poddi i Hulda di pinoboros diyolo'ddi,


text:
do poingkaa, “Poingkaa o boros do Tuhan, ‘Hukuman ku no o Yorusalim do mitonggoi do koinsanai di songingiyon do hilo' do miontok di nokotulis dot id suang do buuk di wagu po di raja' kabasa'.


text:
Tu' tuminongkiad iyolo' doho', om pinapatahak iyolo' do porsombahan dot id piro-piro o tingolig. Om minoningkau no kopio do kototogod ku i winonsoi diyolo'. Om otogod oku no kopio do Yorusalim. Om a' no milo do tingkodon o kototogod ku.


text:
Nga' poingkaa o boros ku dot id Raja' Yosia, iyoho', i Tuhan i Kinorohingan dot Israil, nokorongou ko no di songintulis dot id suang do buuk diri.


text:
Om minonosol ko iddi om mininsiriba' ko dot id toguang ku do nakabasa'ddi. Om hinurak nu o pakayan nu do mikuwo'd minihad ko dot atatangaban do soira' di norongou nu do hukuman ku o Yorusalim om i tulun di poingiyon do hilo'. Hukuman nondo o Yorusalim dot adalaan kopio, om koronob kopio dot okito, gisom do ngaran nondo do Yorusalim o roiton do pomopol. Nga' norongou ku iddi o sambayang nu.


text:
Om a' ku indo porotuon i hukuman dot id Yorusalim do solinaid nu po do poimpasi. Om pologoson ku i' iya' dot osonong o kapatai-patayo',’ ka,” ka dau. Om uli' ngai' noddi i tulun di sinuhu'ddi do minongoi popoboros diri dot id di Raja' Yosia.


text:
om ongoi nogiddi iyolo' do hiri'd Walai'd Sasambayangan dot Agayo do minogiwoyo-woyo' di piro-piro ot imam, om i nabi om koinsanai di tulun di songingiyon do hiri'd pomogunan diri, i mosikin om i kaya'. Om basao' nogiddi di raja' dot opuhod o boros o koinsanai di pointulis do hiri'd buuk di nokito do hiri'd Walai'd Sasambayangan dot Agayo, i pinotulisan do koinsanai di tumpongo. Binasa' di raja' iri do potimbaba' diyolo' do hiri'd toning di torigi dot agayo.


text:
Om pamatos noddi i raja' dot id Tuhan do tumorodok dot id dau, om tumanud do koinsanai di ponuhuan om it oturan do Tuhan do mikuwo dot aayi-ayi' o ginawo om aayi-ayi' o pomusorou dau, om tumanud ngai' di ponuhuan dit id suang do tumpongo'd Tuhan dot id tulun dau, i nongkotulis do hiri'd buuk diri. Om oinsanan nopo i tulun do minamatos do tumorodok do tumanud di tumpongo'ddi.


text:
Om ponuhu' noddi i Raja' Yosia di Hilkia, i Boyoon dot Agayo dot Imam diri om i piro-piro o mongunguhup dot imam, om i madtatamong di wawayaan di Walai'd Sasambayangan dot Agayo do posoliwan do mantad hiri'd Walai'd Sasambayangan dot Agayo do koinsanai di konunu-nunuan di pakayon do tumuku' dot id tingolig do Baal, om Asira, om id rombituon. Om tutudai noddi di raja' o koinsanai di konunu-nunuan do hiri'd soliwan di bandar diri, i hiri'd somok di Rantai do Kidron, om kuyutai no dau i tauu diri do hilo'd Baitol.


text:
Om posoliwano' ngai' noddi di raja' it imam di nongopili' di piro-piro o raja' do Yohuda do maganu-anu do hiri'd pananaraban do porsombahan di don tingolig do hiri'd piro-piro o bandar do Yohuda, om i hiri'd posorili' do Yorusalim om i piro-piro ot imam di papatahak do porsombahan do sumbolion dot id Baal, om id tadau, om id tulan om id pomogunan do hilo'd mawo-dawo, om id rombituon.


text:
Om pinosoliwan nogi' di Yosia do mantad id Walai'd Sasambayangan dot Agayo i tingolig dot Asira, om tanggayai no do sumoliwan di bandar do minongoi do hilo'd Rantai do Kidron. Om hilo' ngai' no o pinonutudan di tingolig diri. Om tutuo' nogi' i tohun diri do gisom do naawu, om popinsasado' noddi dau i tauu diri do hiri'd kalabangan do tulun dot ogumu'.


text:
Iri nogi' i piro-piro o bilik do hiri'd Walai'd Sasambayangan dot Agayo di tiiyonon di sundal do tingolig, i tiyonon diyolo' do mogiampahu' do ralan do tumuku' dot id tingolig nga' rinaag nogi'. (Hiri nod bilik diri o tiiyonon do tongoondu' do mangawol do kain do papakayon diyolo' do tumuku' dot id tingolig dot Asira.)


text:
Om i piro-piro ot imam di hilo'd Yohuda nga' nangatan ngai' do mongoi'd hilo'd Yorusalim om sinosomu' ngai' nogi' diyolo' i pananaraban do porsombahan di don tingolig do pointongkop do pananaraban dit imam do porsombahan di sumbolion do pointongkop di pomogunan. Om noduhan nogi' i piro-piro ot imam diri do maganu-anu do hiri'd Walai'd Sasambayangan dot Agayo, nga' pinologos i' iyolo' do mangakan di roti dit a' rinalatan do pangambang, i taakanon di patahakon dot id piro-piro o tambalut diyolo'. Iri nogi' i pananaraban do porsombahan do don tingolig di roitan do Tingolig do Kambing, it id somok do wawayaan di winonsoi di Yosua, i gobunor do bandar do pomogunan diri nga' hinias nogi'. Iri nopo i wawayaan diri nga' ogibangan do tontok do sumuang o tulun do bandar diri do maya' di wawayaan dot agayo.


text:
Om sinosomu' nogi' di Yosia i Topit, i tiiyonon do tumuku' dot id tingolig di hilo'd Rantai do Hinom. Om aiso' noddi o tulun do milo do papatahak do tanak dau do maan do porsombahan do sorobon do patahakon dot id tingolig do Molok.


text:
Om koinsanai di kuda' di pinotobilang di piro-piro o raja' do Yohuda, i patahakon do tontok do tumuku' dot id tadau nga' pinataam nogi', om i korita'- kuda' di pakayon do tontok do tumuku' dot id tingolig nga' tinutudan ngai' nogi'. (Iri ngai' nopo i korita'-kuda'ddi nga' hiri'd natad di Walai'd Sasambayangan dot Agayo --- it id toning di wawayaan dot agayo --- a' i' osodu' do mantad id bilik di tiiyonon di Natan Milik, i pagawai dit asawat o pangkat.)


text:
Hinias nogi' i pananaraban do porsombahan, i winonsoi di piro-piro o raja' do Yohuda di hiri'd sakai di taap di bilik di Raja' Ahas. Om i pananaraban do porsombahan di winonsoi di Raja' Manasi, i pinoiyon do hiri'd duwo o natad di Walai'd Sasambayangan dot Agayo, nga' rinaag nogi' om pinataam do hilo'd Rantai do Kidron.


text:
Om sinosomu' nogi' di Yosia i pananaraban do porsombahan di winonsoi di Raja' Suliman, i hiri'd ponong id koulayon do mantad id Yorusalim, do ponong id salatan do Nulu-Nulu do Saitun i podsusubakan do tingolig di kososomu', i roitan dot Astorit, i tingolig do tulun do Sidon, om i tingolig do Kamos, i tingolig do tulun do Muab, om i tingolig do Milkom, i tingolig do tulun dot Amon.


text:
Om hinaba' nogi' di Yosia i torigi do watu di don tingolig om i patung do tingolig dot Asira. Om iri nopo i tana' di pinoudangan di torigi do watu'ddi om pinoilihan di patung diri nga' pinorubpuan di Yosia do tulang do tulun.


text:
Om tinutudan nogi' di Yosia i tingolig dot Asira om i tiiyonon do modsubak do tingolig do hilo'd Baitol nga' rinaag nogi', iri nopo tiyonon do modsubak diri nga' winonsoi di Raja' Yirobiam, i tanak di Nibat --- i raja' do minamayayat do tulun dot Israil do momonsoi'd dusa.


text:
Om koili no i Yosia, nga' kokito no dau i kalabangan do hiri'd timpak di nuluhon, om ponuhu' no iyau'd tulun do mongoi pongukad di lobong diri om tutudan ngai' nondo diyolo' i tulang do hiri'd sakai di pananaraban do porsombahan do hilo'd Baitol; om babako' ngai' no diyolo' i pananaraban do porsombahan diri. Om i watu nga' minumuk ngai' nogi' diyolo'. Om miagal nodti i Yosia do minonosomu' di pananaraban do porsombahan diri. Om nangabayaan ngai' nopo i nongkoboros di nabi do Tuhan di gulu po, di tontok di poingkakat i Raja' Yirobiam do hiri'd toning di pananaraban di porsombahan diri, di tontok do Tadau dot Agayo. Om kokito po di Yosia it iso' o lobong.


text:
Om ponguhot no i Yosia, “Disai'dti lobong diti?” ka. Om boros ka di tulun do hilo'd Baitol, “Ilo' nopo om lobong di songulun o nabi do boros do Tuhan. Om nokoongoi iyau do hiti do mantad iyau do hilo'd Yohuda, om pinoboros dau i winonsoi nu dot id pananaraban do porsombahan do hiti'd Baitol,” ka.


text:
Boros ka di raja', “Kada' no ongoyo' kuroi-kuroyo' ilo lobong. Pologoson nopo i tulang dau do hiti, om a' no powolihon!” ka. Om iri nopo i tulang di nabi di mantad hilo'd Yohuda om a' i' diyolo' kinuro-kuro; om iri nogi' i tulang di nabi di mantad hilo'd Samaria di linobong do hiri nga' a' i' kinuro-kuro.


text:
Raago' ngai' nopo di Yosia i tiiyonon do tumuku' do tingolig di winonsoi di piro-piro o raja' dot Israil, dot id pointikid-tikid di bandar dot Israil, i minoningkau do kototogod do Tuhan. Poingkuro nopo o winonsoi di Raja' Yosia di hilo'd Baitol om iyo noddi o winonsoi dau dot id pananaraban do porsombahan dot id pointongkop dot Israil.


text:
Pinatai ngai' di Yosia it imam dit a' tumuku' dot id Kinorohingan, do hiri'd sakai di pananaraban do porsombahan o pinamatayan dau diyolo'. Om tinutudan nogi' di Yosia i tulang do tulun do hiri'd sakai do pointikid-tikid di pananaraban do porsombahan do hilo'. Om uli' nogiddi i Yosia do hilo'd Yorusalim.


text:
Om ponuhu' noddi i Raja' Yosia di rayat dau do mamaramai di tadau dot agayo do Paska do pomusou'd Tuhan, i Kinorohingan diyolo', do miagal di nokotulis do hiri'd buuk do tumpongo.


text:
A' po nokoumbal do naramai o tadau dot agayo do Paska do miagal diti do solinaid di raja' dot Israil, toi' ko' i maso di gompomutus do momorinta' dot Israil.


text:
Tontok nogiddi kohopod om walu' do toun di Yosia do momorinta' do naramai kawagu iti tadau dot agayo do Paska do hilo'd Yorusalim.


text:
Om uyungo' ngai' no di Yosia i tulun do hilo'd Yorusalim om i hilo'd Yohuda, i momolohou do rusod di nangapatai, om i mogogontong, om pinataam o koinsanai di tingolig do sompiiyon di hiri'd walai, om i patung do tingolig, om i konunu-nunuan di pakayon do tumuku' dot id tingolig, do tumanud di songintulis do hiri'd buuk di tumpongo di nokito di Hilkia, i Boyoon dot Agayo dot imam, do hiri'd Walai'd Sasambayangan dot Agayo.


text:
Aiso' po o raja' do miagal di Raja' Yosia tu' otorodok kopio do sumambayang dot id Tuhan, om pointalangon dau i kotorodoko' dau dot id kowoyo-woyoon dau om id wonsoyon dau do tumanud di Tourat di songintulis dot id suang do Tourat di Musa. Om suwai nopoddi ko' i Yosia om aiso' noddi o raja' do miagal dau.


text:
Nga' i nopo winonsoi di Raja' Manasi om minoningkau do kototogod do Tuhan dot id tulun do Yohuda; gisom piya do baino' nga' otogod kasai' po o Tuhan.


text:
Om boros kad Tuhan, “Poingkuro nopo i winonsoi ku dot id tulun dot Israil om miagal noddi o wonsoyon ku dot id tulun do Yohuda. Om uyungon ku iyolo' do mantad id pomogunan di pinatahak ku daa diyolo'. Om iyadaan ku i bandar do Yorusalim, i pinili' ku. Om i Walai'd Sasambayangan dot Agayo di tiiyonon diyolo' do sumambayang do tumanud di nokoboros ku nga' iyadaan ku i',” ka dau.


text:
Om kapatai noddi i Raja' Yosia do hilo'd Mogido dot id pinisangadan do hilo' do tontok di minongoi iyau sangod di Niko, i raja' do Masir, i minomoyo' di piro-piro o soudor dau do minongoi panangod di Raja' dot Asur do hilo'd tisan do Bawang dot Iprat. Om oito' noddi di piro-piro o pagawai di Yosia i rata' di Yosia om pasakayo' no diyolo' do korita'-kuda' do minuli' do hilo'd Yorusalim. Om lobongo' no diyolo' do hilo'd kalabangan do raja'. Om pomili' noddi i tulun do Yohuda do tulun do sumiliu'd raja', om pilio' no diyolo' i Yoahas, i tanak di Yosia do kusai, do sumowoli di Yosia do raja'. Koinsanai di nongowonsoi di Raja' Yosia om nongkotulis ngai' i' do hiri'd suang do Buuk di Monusui do Pasal Ngai' di Raja' do Yohuda.


text:
Duwo no nohopod om tolu o toun di Yoahas do tontok di nosiliu iyau'd raja' do Yohuda, om tolu no tulan do koloido' dau do minomorinta' do hilo'd Yorusalim. Tina' nopo dau om i Hamutal, i tanak di Yoromia, i mantad id bandar do Libna.


text:
Om naala' i Yoahas di Niko, i raja' do Masir di hilo' iyau'd Ribla, it id watas do Hamat, om sinansagan o Yohuda do mambayar do sukai dot id di Niko do 3,400 kilogram do pirok om tolu nohopod om apat o kilogram do tamas. Om iri no o kinopupuson do pomorintaan di Yoahas.


text:
Om siliho' no di Raja' Niko i Ilyakim, i tanak di Yosia do kusai, do raja' do Yohuda. Om powoliho' nod i Niko o ngaran dau dot i Yoyakim. Om angatai no dau i Yoahas do mongoi'd hilo'd Masir, om hilo' no o kinapatayon di Yoahas.


text:
Om ponimung noddi i Yoyakim do sukai do tumanud di kahara-haraan di tulun dau do pambayar di sukai di pinokianu di raja' do Masir.


text:
Duwo no nohopod om limo o toun di Yoyakim do tontok di nosiliu iyau'd raja' do Yohuda. Om hopod om iso' o toun do koloido' dau do momorinta' do hilo'd Yorusalim. Tina' nopo dau om i Sobuda, i tanak di Pidaya, i mantad hilo'd bandar do Ruma.


text:
Tontok dit i Raja' Yoyakim o momorinta' om rikot no i Nobukadnisar, i raja' do Babil do minongoi panangod do gisom do naala' o Yohuda. Om tolu di o toun do koloido' di Yoyakim dot id suang do pomorintaan di Nobukadnisar. Nga' saapo' noddi di Yoyakim i Nobukadnisar dit alaid.


text:
Om ponuhu' noddi o Tuhan do piro-piro o soudor dit ongkirapo-rapo do mantad hilo'd Babil, om Siria, om Muab om Amon do mongoi panangod di Yoyakim om mongoi pamaraag do Yohuda, do miagal di nokoboros mantad do Tuhan do pinolombus di piro-piro o nabi, i susuhuon do Tuhan.


text:
Nowonsoi pogi' o miagal diri nga' nokoboros mantad nod Tuhan dot uyungon dau i tulun do Yohuda do mantad id pomogunan di pinatahak do Tuhan dot id diyolo'. Koponguyungan nopo dau diyolo' nga' i dusa di winonsoi di Raja' Manasi,


text:
nga' agayo nopo kopio do koponguyungan om i minamatai i Manasi do tulun dit aiso' o sala'. Om a' no o Tuhan milo'd mangampun di Manasi di nowonsoi dau do miagal diri.


text:
A' noddi insan ongoi sangod i raja' do Masir, tu' maso nopoddi om koinsanai di hiri'd posorili' do Masir, do mantad pod hilo'd Bawang dot Iprat, om gisom do korikot do hiri'd piwolitan do Masir do ponong id utara, i porintaon daa di Raja' do Masir di gulu po, om iri ngai' noddi i raja' do Babil o momorinta'. Om tontok nopo di napatai i Yoyakim, om iri no i tanak dau'd kusai, i roitan dot i Yoyakin o nosiliu'd raja' do suminowoli dau. Iri nopo i susuyon do suwai do pasal di Raja' Yoyakim om nongkotulis ngai' no dot id suang do Buuk di Monusui do Pasal Ngai' di Raja' do Yohuda.


text:
Hopod nogi' om walu' o toun di Yoyakin do tontok di nosiliu iyau'd raja' do hilo'd Yohuda. Om tolu no tulan do koloido' dau do momorinta' do hilo'd Yorusalim. Tina' nopo dau om i Nohusta, i tanak di Ilnatan, i mantad hilo'd Yorusalim.


text:
Tontok di pomorintaan di Yoyakin, om minongoi i piro-piro o soudor do Babil panangod do Yorusalim do winoyo' di piro-piro o boyoon do soudor di Nobukadnisar, om turungkuo' no diyolo' i bandar diri.


text:
Om daamot di piro-piro o soudor diri do songintutuk do monurungku' di bandar do Yorusalim om ongoi no i Nobukadnisar do hilo'd Yorusalim.


text:
Om pangakun nopoddi do naala' di Nobukadnisar i Raja' Yoyakin om i tina' om i tangaanak dau, om i piro-piro o boyoon do soudor om i pagawai dau di hiri'd walai dau. Om katangkap noddi i Yoyakin. Iti nopo nga' nosiliu do tontok di kawalu' do toun do pomorintaan di Nobukadnisar.


text:
Om raago' ngai' nopo di Nobukadnisar i konunu-nunuan di tamas do winonsoi, i winonsoi di Raja' Suliman do pakayon do hiri'd Walai'd Sasambayangan dot Agayo. Om koinsanai di konunu-nunuan di hiri'd Walai'd Sasambayangan dot Agayo om i hiri'd walai do raja' dit angagayo o gatang nga' tinanggayan ngai' nopo di Nobukadnisar do hilo'd Babil. Om koinsanai di nongowonsoi'ddi nga' miontok ngai' nopo di nokoboros mantad do Tuhan.


text:
Om tangkapo' noddi di Nobukadnisar i Raja' Yoyakin om i piro-piro o sawo dau, om i tina' dau om i piro-piro o pagawai do hiri'd walai dau, om tanggayai nogiddi di Nobukadnisar do hilo'd Babil. Om turu' noribu o tulun dit angabantug, om soribu o tulun do tukang om kohompit ngai' no it ongoilo do monupu' do basi' om koinsanai di tulun di milo do sumangod. Om koinsanai nopo iyolo' do tinanggayan do hilo'd pomogunan do pisangod. Om kohompit ngai' nogi' i sinakagon do raja' om i tulun dit ongkipangkat. Kogumuo' nopo dot oinsanan nga' haro i' doti' o hopod noribu o tulun. Oruhai no do noinsanan i tulun do hilo'd Yorusalim do natanggayan do hilo'd pomogunan do pisangod. Iri po i tulun do mosikin kopio o noolu'.


text:
Om pilio' no di Nobukadnisar i Matania, i tamanon di Yoyakin, do sumiliu'd raja' do Yohuda. Om powoliho' no di Nobukadnisar o ngaran di Matania dot i Sodokia.


text:
Duwo no nohopod om iso' o toun do tumur di Sodokia do tontok di nosiliu iyau'd raja' do Yohuda. Om hopod om iso' o toun do koloido' dau do momorinta' do Yorusalim. Tina' nopo dau om i Hamutal, i tanak di Yoromia, i mantad id bandar do Libna.


text:
Om otogod noddi kopio o Tuhan di tulun do hilo'd Yorusalim om i tulun do Yohuda gisom dot a' no iyolo'd Tuhan podulon.


text:
Om idu' noddi i Sodokia do mantad id pomorintaan di Nobukadnisar, i raja' do Babil. Om gowoi poddi om ngoyo' noddi di Nobukadnisar om i piro-piro o soudor dau dit ongkirapo-rapo songodo' o Yorusalim di tadau'd kohopod do tulan do kohopod do tontok di kosiam do toun do pomorintaan di Sodokia. Om pomukiim noddi iyolo'd hiri'd soliwan di bandar do Yorusalim. Om pomonsoi no iyolo'd tolig do posorili' di bandar diri do ponurungku' di bandar.


text:
Om turungkuo' nopo diyolo' i bandar diri gisom do nokorikot do kohopod om iso' do toun do pomorintaan di Sodokia.


text:
Tontok di tadau'd kosiam do tulan do kaapat do toun diri, om pononglous no o hiri'd bandar diri, gisom dot aiso' no o taakanon di tulun do hiri.


text:
Om babako' noddi di pisangod i tolig di bandar diri. Nga' mulong piya do notutukan di soudor do Babil i bandar diri nga' nokosoliwan i' i raja' do Yohuda om koinsanai di soudor do Yohuda do totuong diri, om ongoi no iyolo' do hilo'd Rantai do Yordan. Tu' suminusui iyolo' di ralan di kawaya' di kabun do hiri'd toning di walai do raja', om soliwan nogiddi iyolo' do minaya' di wawayaan dot agayo di kopiromutan di duwo o tolig dot id kinoiyonon diri.


text:
Nga' gusao' no di piro-piro o soudor do Babil i Raja' Sodokia om tangkapo' no diyolo' iyau do hilo'd Rantai do Yorikou. Om iduwai nopo iyau di tulun dau.


text:
Om tanggayai no diyolo' i Raja' Sodokia do hiri'd di Raja' Nobukadnisar do hilo'd bandar do Ribla, om hukumai noddi iyau.


text:
Om pimpatayo' no diyolo' i tangaanak di Sodokia dot antang-antangan di Sodokia. Om tiuko' no diyolo' o mato di Sodokia, om kagasai nogiddi iyau om tanggayai no do kuminaa do hilo'd Babil.


text:
Tontok di tadau'd koturu' do tulan di kolimo di kohopod om siam do toun do pomorintaan di Nobukadnisar, i raja' do Babil, om rikot no do hilo'd Yorusalim o songulun do roitan dot i Nobusaradan. Iyau nopo om ponosihat om boyoon do soudor di Nobukadnisar.


text:
Om tutudai no di Nobusaradan i Walai'd Sasambayangan dot Agayo, om i walai do raja' om koinsanai di walai di tulun dit ongkipangkat do hilo'd Yorusalim.


text:
Om tanggayai ngai' noddi di Nobusaradan do hilo'd Babil i tulun, dot i tukang di nongoolu-olu' do hilo'd Yorusalim, om i tulun di minogidu' do minongoi sugku' di tulun do Babil.


text:
Nga' iri nopo wookon di tulun di mosikin kopio om pinoundorong i' diyolo' do hilo'd Yorusalim. Om sinuhu' diyolo' do morobuat do hiri'd kabun dot anggur om hiri'd koumaan.


text:
Om iri ngai' nopo i torigi do tambaga' om i korita'-kuda' di hiri'd Walai'd Sasambayangan dot Agayo om i mimpun do tambaga' om binabak ngai' nopo di tulun do Babil, om igitai ngai' noddi diyolo' i tambaga'ddi do kuminaa do hilo'd pomogunan diyolo'.


text:
Om nigitan ngai' nogi' diyolo' o konunu-nunuan diti: i piro-piro o pononduk, om i poiiyanan do tauu do mantad id pananaraban do porsombahan, om i pakakas di lampung, om i piro-piro o mangkuk di poiyanan do raha' di tayam-tayam di sumbolion do maan do porsombahan, om i mangkuk di poiyanan do kominyan om i piro-piro o pakakas do tambaga' di pakayon do sumambayang, om i pakakas do tamas om pirok om kohompit ngai' no i mangkuk om i talam,


text:
om i pakakas do tambaga' di winonsoi di Raja' Suliman di pakayon do hiri'd Walai'd Sasambayangan dot Agayo, iri no i duwo o torigi do tambaga', om i piro-piro o korita'-kuda' om i mimpun dit agayo, dit awagat kopio gisom dot a' no milo do tinimbang.


text:
Iri nopo duwo o torigi do tambaga'ddi nga' miirad nopo do sopiwalu' o mito do kasawato', om haro goduwo o tambaga' do pinongulu di torigi'ddi do 1.3 mito do kasawato'. Pointutuk nopo di tambaga' di pinongulu di torigi'ddi nga' winansayan do pinoiyo-iyo do rantai do rinambo-rambot om dinakatan di winonsoi do pinoiyo-iyo do tua' do delima.


text:
Suwai no ko' iri, om tangkapo' no di Nobusaradan i Soraya, i Boyoon dot Agayo dot Imam, om i Sipania, i mongunguhup di Boyoon dot Agayo dot Imam, om i tolu o madtatamong di wawayaan di Walai'd Sasambayangan dot Agayo, om i limo o ponosihat di raja' di poundorong do hiri'd bandar, om i boyoon do soudor, om i wakil do boyoon do soudor di mongilo-ilo do karaja' di soudor, om it onom nohopod o tulun do suwai dit ongkipangkat.


text:
i hilo'd watas do Hamat. Om pimbabagai noddi iyolo' om patayo' no. Om iyo noddi i tulun do Yohuda do pinosoliwan do mantad id pomogunan diyolo' do tinanggayan do pisangod do kumaa dot id pomogunan do pisangod.


text:
Om pilio' noddi di Raja' Nobukadnisar i Godalia, i tanak di Ahikam, i manangaki di Sapan, do sumiliu'd gobunor do hilo'd Yohuda do momorinta' di tulun di noolu-olu' do hilo'.


text:
Om soira' di norongou di piro-piro o boyoon do soudor om i soudor do Yohuda dit a' nakaakun do porintaon do Babil, i pinananggayan do pisangod di tulun do hilo', om ongoi ngai' no iyolo' solowot di Godalia do hilo'd Mispa. Iri nopo i boyoon do soudor diri om: i Ismail, i tanak di Nitania; i Yohanan, i tanak di Karia; i Soraya, i tanak di Tanhumit, i mantad hilo'd bandar do Nitopa; om i Yasania, i mantad hilo'd bandar do Maaka.


text:
Om boro-boros noddi i Godalia dot id diyolo', “Kada' kou poddosi di piro-piro o pagawai do pomorinta' do hilo'd Babil. Mundorong kou nopod hiti'd pomogunan toko' om minsiriba' nopo dot id raja' do Babil. Om jominon ku i' dot angapasi kou i',” ka dau.


text:
Nga' tontok di tulan do koturu' do toun diri om ongoi nod hilo'd Mispa i Ismail, i tanak di Nitania, i manangaki di Ilisama, i sinakagon do raja', do miniwoyo' do hopod o tulun. Om ngoyo' no diyolo' songodo' i Godalia om patayo' no diyolo' iyau, om i tulun do Yohuda om i tulun do Babil di poinsugku' di Godalia.


text:
Om oinsanan nopo i tulun do Yohuda, dot i kaya' om i mosikin do mogiwoyo-woyo' di soudor do kuminaa do hilo'd Masir tu' moddosi iyolo' di tulun do Babil.


text:
Tontok di tadau'd koduwo nohopod om turu' do tulan di kohopod om duwo do toun di kotolu nohopod om turu' do mantad di natanggayan i Yoyakin do hilo'd pomogunan do pisangod, om kosiliu nod raja' do hilo'd Babil i Iwil Mirodak, om polobuso' noddi dau i Yoyakin do mantad hiri'd giil, tu' osianan iyau di Yoyakin.


text:
Om osonong i' i Iwil Mirodak dot id di Yoyakin. Om nonuan nogi' di Iwil Mirodak i Yoyakin do pangkat dit asawat ko' mantad di piro-piro o raja' di natanggayan do hilo'd Babil.


text:
Om a' noddi i Yoyakin manampakai di pakayan do hiri'd giil. Om hiri kasai' noddid walai do raja' o taakanan dau om onuan nogi' iyau do tusin do maan do kosukup-sukupan dau.


text:
om i Yarid no om tapa' di Hinok, om i Hinok no om tapa' di Motusala, om i Motusala no om tapa' di Lamik,


text:
Tangaanak nopo di Yapit do tongokusai om i Gomor, i Magog, i Madai, i Yawan, i Tubal, i Misik, om i Tiras. Om iyolo' no i taki-aki do bansa' di pinungaranan do ngaran diyolo'.


text:
Sinakagon nopo di Gomor om i tulun di poingiyon do hilo'd Askinas, om hilo'd Ripat, om hilo'd Togarma.


text:
Sinakagon nopo di Yawan om i tulun do poingiyon do hilo'd Ilisa, om hilo'd Sepanyol, om hilo'd Siprus, om hilo'd Rodis.


text:
Tangaanak nopo di Ham do tongokusai om i Kus, i Masir, i Libia, om i Kanaan. Om iyolo' no o taki-aki di bansa' di pinungaranan do ngaran diyolo'.


text:
Sinakagon nopo di Kus om i tulun do poingiyon do hilo'd Siba, om hilo'd Hawila, om hilo'd Sabta, om hilo'd Raima, om hilo'd Sabtika. Sinakagon nopo di Raima om i tulun di poingiyon do hilo'd Shiba om hilo'd Didan.


text:
(Kianak i Kus do kusai dot i Nimrod o ngaran. Om i Nimrod no it id gulu kopio do nosiliu do sumasangod dit abantug kopio do hiti'd pomogunan.)


text:
Sinakagon nopo di Masir om i tulun di poingiyon do hilo'd Lidia, om hilo'd Anamim, om hilo'd Lihabim, om hilo'd Naptuhim,


text:
om hilo'd Patrusim, om hilo'd Kasluhim, om hilo'd Krita. (Om iyolo' no o sinolusukan di tulun do Pilistin.)


text:
Tangaanak nopo di Kanaan do tongokusai om i Sidon, it id dotuo, om i Hit. Om iyolo' no i taki-aki di bansa' di pinungaranan do ngaran diyolo'.


text:
Tangaanak nopo di Sim do tongokusai om i Ilam, i Asur, i Arpaksad, i Lud, i Aram, i Us, i Hul, i Gitir, om i Misik. Om iyolo' no o taki-aki di bansa' do pinungaranan do ngaran diyolo'.


text:
I Ibir nopo om kianak do duwo o kusai; iri nopo i tanak dau dit id dotuo om pinungaranan dot i Pilig tu' maso nopoddi om nokopogitongkiad-kiad no o tulun do hiti'd pomogunan. Om iri no koduwo om pinungaranan dot i Yoktan.


text:
Sinakagon nopo di Yoktan om i tulun di poingiyon do hilo'd Almodad, om hilo'd Silip, om hilo'd Hasarmawit, om hilo'd Yira,


text:
Poingkaa no o dopitar do ngaran do sinakagon di Sim do poimpuunon dot id dau om korikot dot id di Abraham: I Sim, i Arpaksad, i Sila, i Ibir, i Pilig, i Rohu, i Sorug, i Nahor, i Tira, i Abram (i rinoitan diri dot i Abraham.)


text:
Iri nopo tangaanak di Ismail om: i Nibayot, i tanak dau dot id dotuo, i Kidar, i Adbiil, i Mibsam, i Misma, i Duma, i Masa, i Hadad, i Tima, i Yotur, i Napis, om i Kidma. Om iyolo' no o nosiliu do taki-aki do hopod om duwo o payat.


text:
Haro o tondu' do panakasawo di Abraham dot i Kotura o ngaran. Om onom o tanak diyolo' do kusai: i Simran, i Yoksan, i Midan, i Midian, i Isbak, om i Sua. I Yoksan nopo om kianak do duwo o kusai: i Shiba om i Didan.


text:
Om i Ilipas no o nosiliu do taki-aki do payat diti: Timan, Omar, Sipi, Gaitam, Kinas, Timna, om Amalik.


text:
Iri nopo tulun mantad do hilo'd pomogunan dot Idom om i sinakagon do tangaanak di Soir: i Lotan, i Syobal, i Sibion, i Ana, i Dision, i Isir, om i Disian. I Lotan nopo om taki-aki do sinompuruan do tulun do Hori om Homam. (Om haro o tobpinai di Lotan do tondu' dot i Timna o ngaran.) I Syobal nopo om taki-aki do sinompuruan do tulun dot Alyan, Manahat, Ibal, Sipi, om Onam. I Sibion nopo om kianak do duwo o kusai: i Aya om i Ana; i Ana nopo om tapa' di Dision. Om i Dision no o taki-aki do sinompuruan do tulun do Hamran, Isban, Yitran, om Kiran. I Isir nopo om taki-aki do sinompuruan do tulun do Bilhan, Saawan, om Yaakan. Om i Dision nopo om taki-aki do sinompuruan do tulun dot Us om Aran.


text:
Iti ngai' nopo raja' diti om minogisuhu-suhut do minomorinta' dot Idom dit aiso' po o raja' dot Israil: I Bila, i tanak di Bior, i mantad hilo'd Dinhaba I Yobab, i tanak di Sira, i mantad hilo'd Bosra I Husam, i mantad id watas do Timan I Hadad, i tanak di Bidad, i mantad hilo'd Awit, (iyau no i minangala' do tulun do Midian dot id iso' o pinisangadan do hilo'd watas do Muab.) I Samla, i mantad hilo'd Masrika I Saul, i mantad hilo'd Rihobot, it id tisan do bawang I Baal-Hanan, i tanak di Akbor I Hadad, i mantad hilo'd Pahu (sawo nopo dau om i Mihitabiil, i tanak di Matrid, i manangaki di Misahab).


text:
Iri nopo tulun dot Idom om nopogibahagi-hagi' do piro-piro payat. Iri no i payat do Timna, Alya, Yitit,


text:
I Yakub nopo om kianak do hopod om duwo o tongokusai: I Rubin, i Simion, i Liwi, i Yohuda, i Isakar, i Sibulon,


text:
I Yohuda nopo om kianak do limo o tongokusai. Tanak nopo dau di Batsua, i sawo dau, i tondu' do Kanaan diri, om tolu o kusai: i Or, i Onan, om i Sila. I Or nopo, i tanak dau dit id dotuo nga' ruminaat tomod o kowoyo-woyoon gisom do pinatai'ddi iyau'd Tuhan.


text:
Om duwo po kawagu o tanak do kusai di Yohuda do pinaganak di Tamar, i sawo dau, i monongiwan daa dau: i Piris om i Sira.


text:
Om i Sira no, i tadi' dau, om kianak do limo o kusai: i Simri, i Itan, i Himan, i Kalkol, om i Dara.


text:
I Akar nopo, i tanak di Karmi, om sinakagon i' di Sira, nga' pinoporikot iyau do kosusaan dot id tulun dot Israil tu' pinopoopi' iyau di dapu' di nanu do mantad id pisangadan di pinotobilang do patahakon dot id Kinorohingan.


text:
Iti ngai' no o dopitar do sinakagon do mantad id di Ram om gisom do korikot dot id di Isai: i Ram, i Aminadab, i Nahason (iyau no o songulun dit abantug dot id payat do Yohuda),


text:
I Isai nopo om kianak do turu' o kusai. Om oirus nopo o tumur diyolo' do tumanud do ngaran diyolo'dti: I Iliab, i Abinadab, i Simia,


text:
Om haro po o duwo tanak di Isai do tondu': i Soruya om i Abigail. I Soruya nopoddi, i tanak di Isai do tondu' om kianak do tolu o kusai: i Abisai, i Yoab, om i Asail.


text:
Om iri no tanak di Isai do tondu' di tiso', i roitan dot i Abigail, om kinawin di Yitir, i sinakagon di Ismail. Om kianak diri iyolo' dot iso' o kusai dot i Amasa o ngaran.


text:
I Kalib noo, i tanak di Hisron, om minangawin di Asuba. Om kianak iyolo' dot iso' o tondu' dot i Yiriot o ngaran. I Yiriot nopo om kianak do tolu o kusai: i Yisir, i Sobab, om i Ardon.


text:
Om di nopoddi napatai i Asuba, om panansawo po kawagu i Kalib di Iprata. Om kianak po iyolo' dot iso' o kusai dot i Hur o ngaran.


text:
Tontok dit onom no nohopod o toun di Hisron, om kowino' no dau i tanak do tondu' di Makir, i tobpinai di Giliad do tondu'. Om kianak iyolo' dot iso' o kusai dot i Sogub o ngaran.


text:
Om i Sogub no om kianak dot iso' o kusai dot i Yair o ngaran. Om minomorinta' i Yair do duwo nohopod om tolu o bandar do hilo'd watas do Giliad.


text:
Nga' naala' di pomorinta' do Gosur om pomorinta' dot Aram ot onom nohopod o bandar do hilo', do kosuang no i kokompungan do Yair om Kinat om kohompit ngai' i kawalayan do hiri'd posorili'. Sinakagon nopo di Makir, i tapa' di Giliad, om i tulun di poingiyon dot id watas diri.


text:
Om di nopoddi napatai i Hisron, om kowino' no di Kalib, i tanak di Hisron, i Iprata, i sawo daa di tapa' dau. Om kianak iyolo' dot iso' o kusai dot i Asur o ngaran. Om i Asur no o minomonsoi do bandar do Tokua.


text:
I Yiramiil nopo, i tanak di Hisron dot id gulu, om kianak do limo o kusai: i Ram it id dotuo, i Buna, i Orin, i Osim, om i Ahia.


text:
I Ram nopo om kianak do tolu o kusai: i Maas, i Yamin, om i Ikir. Om haro po kawagu o sawo di Yiramiil dot i Atara o ngaran. Om kianak iyolo' dot iso' o kusai dot i Onam o ngaran.


text:
I Onam nopo om kianak do duwo o kusai: i Samai om i Yada. Om i Samai nopo om kianak do duwo o kusai: i Nadab om i Abisur.


text:
Om kowino' no di Abisur ot iso' o tondu' dot i Abihail o ngaran. Om paganak no iyolo' do duwo o kusai: i Aban om i Molid.


text:
I Nadab no, i tobpinai di Abisur, om kianak do duwo o kusai: i Silid om i Apaim; nga' i Silid nopo om aiso' i' o tanak do kusai do gisom do kinapatayo' dau.


text:
I Yada no, i tobpinai di Samai, om kianak do duwo o kusai: i Yitir om i Yonatan. Nga' i Yitir nopo om aiso' i' o tanak do kusai do gisom do kinapatayo' dau.


text:
I Sisan nopo om aiso' i' o tanak do kusai; tongoondu' ngai' nopo o tanak dau. Nga' haro o turipon dau do tulun do Masir dot i Yarha o ngaran.


text:
Om pokowinai no dau o tiso' di tanak dau'd tondu' di turipon dau'ddi. Om kianak diri iyolo' dot iso' o kusai dot i Atai o ngaran.


text:
Iti no o dopitar do ngaran do sinakagon do mantad id di Atai om gisom do korikot dot id di Ilisama: i Atai, i Natan, i Sabad,


text:
Iri nopo tanak di Kalib dot id dotuo, om i Misa o ngaran. I Kalib nopoddi om tobpinai di Yiramiil. I Misa nopo om tapa' di Sip. Om i Sip no om tapa' di Marisa. Om i Marisa no om tapa' di Hibron.


text:
I Sima nopo om tapa' di Raham, om taki di Yorkiam. I Rikam nopo, i tobpinai di Sima, om tapa' di Samai.


text:
Om haro po o tondu' do panakasawo di Kalib dot i Ipa o ngaran. Om tolu o tanak do kusai diyo' Ipa di Kalib: i Haran, i Mosa, om i Gasis. Om i Haran nga' kianak i' dot iso' o kusai dot i Gasis o ngaran.


text:
(Om haro o kusai dot i Yodai o ngaran do kianak dot onom o kusai: i Rigim, i Yotam, i Gisan, i Pilit, i Ipa, om i Saap.)


text:
Om haro po kawagu o tondu' do panakasawo di Kalib dot i Maaka o ngaran. Om kianak iyolo' do duwo o kusai: i Sibir om i Tirhana.


text:
Om paganak po kawagu i Maaka do duwo o kusai: i Saap, om i Siwa. I Saap nopo om minomonsoi do bandar do Madmana, om i Siwa, no om minomonsoi do bandar do Makbina om Gibia. Om haro po o tanak di Kalib do tondu' dot i Aksa o ngaran.


text:
Iti po kawagu o sinakagon di Kalib: I Hur nopo om tanak di Kalib do kotuahan, do tanak diyolo' di Iprata, i sawo dau. Om i Syobal, i tanak di Hur do kusai, o minomonsoi di bandar do Kiriat Yiarim.


text:
Om i Salma no, i tanak di Kalib do koduwo, om minomonsoi do bandar do Baitlahim, om i Harip no, i tanak di Kalib do kotolu, om minomonsoi do bandar do Bait-Gador.


text:
I Syobal nopo, i minomonsoi do bandar do Kiriat-Yiarim, om taki-aki di tulun do Haroi, om i wookon do tulun do hilo'd Monuhot,


text:
om iti piro-piro o sinompuruan do tulun di poingiyon do hilo'd Kiriat Yiarim: i sinompuruan do tulun do Yitri, Puti, Sumati, om Misrai. (Iyolo' no o sinolusukan di tulun do poingiyon do hilo'd bandar do Sora om hilo'd bandar dot Istaol.)


text:
I Salma nopo, i minomonsoi do bandar do Baitlahim, om taki-aki di tulun do hilo'd Nitopa, om i hilo'd Atarot-Bait-Yoab, om i tulun do Sori, it iso' di duwo sinompuruan do tulun do poingiyon do hilo'd Manati.


text:
(Iti ngai' no i sinompuruan do tulun di poingiyon do hilo'd bandar do Yabis. Om iyolo' no it ongoilo do monulis om manalin do surat di kiguna' kopio: i tulun do Tirati, om Simati, om Sukati. Om iyolo' no i tulun do Kini, i minangawin do tulun do Rikab.)


text:
Iti ngai' no o ngaran do tangaanak di Daud do kusai do poingirus do tumur diyolo'. Om pinogkosusu iyolo' di maso di Daud do hilo'd Hibron. I Amnon, tina' nopo dau om i Ahinuam, i mantad hilo'd Yisriil I Daniol, tina' nopo dau om i Abigail, i mantad hilo'd Karmol I Absalom, tina' nopo dau om i Maaka, i tanak di Talmai, i raja' do Gosur I Adonia, tina' nopo dau om i Hagit I Sipasa, tina' nopo dau om i Abital I Yitriam, tina' nopo dau om i Igla.


text:
Om hilo' ngai' nopod Hibron o kinosusuon dit onom o tanak diri; i hilo'd niyon di Daud do momorinta' do solinaid do turu' o toun om satanga'. Om hilo' nod Yorusalim om tolu nohopod om tolu o toun di Daud do minomorinta', tu' iyau no o raja' do hilo'.


text:
Tontok di hilo' iyau om ogumu' po o tanak dau'd kusai. Om i Batsiba nopo, i tanak di Amiol, i sawo di Daud diri, om kianak dot apat o kusai: i Simia, i Sobab, i Natan, om i Suliman.


text:
Om suwai no ko' mantad diri om haro po o tangaanak di Daud do pinogkosusu di tongoondu' di panakasawo dau. Om haro nogi' o tanak dau'd tondu' dot i Tamar o ngaran.


text:
Iti no o dopitar do ngaran do sinakagon di Raja' Suliman do korikot dot id di Yosia: i Suliman, i Rihabiam, i Abia, i Asa, i Yosapat, i Yihoram, i Ahasia, i Yoas, i Amasia, i Usia, i Yotam, i Ahas, i Hiskia, i Manasi, i Amon, i Yosia.


text:
Iti ngai' no i sinakagon di Raja' Yoyakin di natanggayan do tulun do Babil. I Yoyakin nopo om kianak do turu' o kusai: i Sialtiol,


text:
I Podaya nopo om kianak do duwo o kusai: i Sorubabil om i Simoi. I Sorubabil nopo om kianak do duwo o kusai: i Mosulam om i Hanania; om iso' o tanak dau'd tondu' dot i Silomit o ngaran.


text:
Om haro po kawagu o limo o tanak dau do kusai: i Hasuba, i Ohil, i Birikia, i Hasaya, om i Yusab-Hisid.


text:
Om i Hanania nopo om kianak do duwo o kusai: i Pilasa om i Yosaya. I Yosaya nopo om tapa' di Ripaya, om i Ripaya no om tapa' di Arnan, om i Arnan no om tapa' di Abaya, om i Abaya no om tapa' di Sikania.


text:
I Sikania nopo om kianak dot iso' o kusai dot i Somaya o ngaran. Om i Somaya no om kianak do limo o kusai: i Hatus, i Yigal, i Baria, i Niaria, om i Sapat.


text:
I Ilyoinai nopo om kianak do turu' o kusai: i Hodawia, i Iliasib, i Polaya, i Akub, i Yohanan, i Dolaya, om i Anani.


text:
I Syobal nopo om tapa' di Riaya, om i Riaya no om tapa' di Yahat, om i Yahat no om tapa' di Ahumai om i Lahad; om iyolo' no o taki-aki di tulun do poingiyon do hilo'd bandar do Sora.


text:
I Hur no o tanak do totuo diyo' Iprata di Kalib. Om iri no i sinakagon di Hur o minomonsoi do bandar do Baitlahim. Om kianak i Hur do tolu o kusai: i Itam, i Ponuil, om i Isir. Om i Itam no om kianak do tolu o kusai: i Yisriil, i Isma, om i Idbas; om iso' o tanak dau do tondu' dot i Hasililponi o ngaran. I Ponuil no o minomonsoi do bandar do Gidor, om i Isir o minomonsoi do bandar do Husa.


text:
I Kos nopo om tapa' di Anub om i Hasobiba. Om i Kos no o taki-aki di sinakagon di Aharhil, i tanak di Harum.


text:
Om haro o songulun do roitan dot i Yabis. Om iyau no i pusohon kopio dot id sompiiyon dau. I Yabis pogi' o pinomungaran di tina' di Yabis dau nga' noinggorit tomod i tina' di Yabis do minogkosusu dau.


text:
Om sambayang no i Yabis dot id Kinorohingan dot Israil do poingkaa, “Oi Kinorohingan, barakatai oku no om onuwai oku no do tana' dit agayo. Woyoo' oku no om poinsoduwo' oku no do mantad id nunu nopo o kosusaan di monginggorit doho',” ka. Om sinimbar id Kinorohingan i sambayang dau.


text:
I Kalub nopo, i tobpinai di Suha, om kianak dot iso' o kusai, dot i Mohir o ngaran. Om i Mohir nopo om tapa' di Iston.


text:
I Iston nopo om kianak do tolu o kusai: i Bait-Rapa, i Pasia om i Tohina. Om i Tohina no i minomonsoi do bandar do Nahas. Om sinakagon nopo do tulun diti om minomogun do hilo'd bandar do Rika.


text:
I Kinas nopo om kianak do duwo o kusai: i Otniol om i Soraya. Om i Otniol nga' kianak nogi' do duwo o kusai: i Hatat om i Mionatai.


text:
I Mionatai nopo om tapa' di Opra. I Soraya no om tapa' di Yoab, i minomonsoi di roitan do Rantai do Tukang. Tu' tukang ngai' nopo i tulun do poingiyon do hiri'd rantai'ddi.


text:
I Kalib nopo, i tanak di Yopuni om kianak do tolu o kusai: i Iru, i Ila, om i Naam. Om tanak nopo di Ila om i Kinas.


text:
I Isra nopo om kianak dot apat o kusai: i Yitir, i Mirid, i Ipir om i Yalon. Om kowino' nod i Mirid i Bisa, i tanak do tondu' di raja' do Masir. Om kianak diri iyolo' dot iso' o tondu' dot i Miriam o ngaran, om duwo o tanak diyolo' do kusai: i Samai om i Yisba. Om i Yisba no i minomonsoi di bandar dot Istimoa. Om minangawin nogi' kawagu i Mirid dot iso' o tondu' do mantad id payat do Yohuda. Om kianak iyolo' do tolu o kusai: i Irid, i minomonsoi do bandar do Gidor, om i Hibir, i minomonsoi do bandar do Soko, om i Yokutiol, i minomonsoi do bandar do Sanua.


text:
Om kowino' no di Hodia i tobpinai di Naham do tondu'. Om sinakagon nopo diyolo' nga' i sinompuruan do tulun do Garmi, i poingiyon do hilo'd bandar do Kohila, om i sinompuruan do tulun do Maaka, i poingiyon do hilo'd bandar do Istimoa.


text:
I Simon nopo om kianak dot apat o kusai: i Amnon, i Rina, i Binhanan, om i Tilon. I Yisoi nopo om kianak do duwo o kusai: i Sohit om i Binsohit.


text:
I Sila nopo om tanak di Yohuda do kusai. Om iti ngai' no o sinakagon di Sila: i Or, i minomonsoi do bandar do Lika; om i Lada, i minomonsoi di bandar do Marisa; om i sinompuruan do tulun di mangangawol do kain linan, i songingiyon do hilo'd bandar do Bait-Asbia;


text:
om Yokim, om i tulun do poingiyon do hilo'd bandar do Kosiba; om i Yoas om i Sarap, i kuminawin do tongoondu' do Muab, om i minundorong diri do hilo'd Baitlahim. (Iti nopo dopitar do ngaran diti om sinalin do mantad id buuk di gulu po kopio.)


text:
Om iyolo' no i momorun do kuron om luping do don raja', om poingiyon iyolo' do hilo'd bandar do Nitaim om hilo'd Godora.


text:
Tanak nopo di Misma, om i Hamuil om tanak no di Hamuil, om i Sakur, om tanak no di Sakur om i Simoi.


text:
I Simoi nopo om kianak do hopod om onom o tongokusai, om onom o tongoondu', nga' a' i' ogumu' o tanak di piro-piro o tobpinai dau. Om a' iddi koirad do sinakagon di Yohuda o sinakagon di Simion.


text:
Pinomogunan nopo di sinakagon di Simion do gisom di pomorintaan di Raja' Daud, om id kabandaran diti: bandar do Borsiba, Molada, Hasar-Sual,


text:
om id kawalayan di posorili' do koiyonon diri om gisom do korikot do ponong id salatan do ponong id kotonobon do mantad id bandar do Baal. Om iti no i notulis do pasal do sinakagon di Simion om i kinoiyonon diyolo'.


text:
Iti ngai' no i boyoon do sinompuruan do tulun dot id suang do payat di Simion: i Misobab, i Yamlik, i Yosa i tanak di Amasia, i Yoil, i Yohu, (i tanak di Yosibia, i Yosibia no om tanak di Soraya, i manangaki di Asiol), i Ilyoinai, i Yaakoba, i Yisohaya, i Asaya, i Adiol, i Yosimiol, i Bonaya, i Sisa, i tanak di Sipoi, (i Sipoi nopo om suminolusuk di Alon, om i Yodaya, i Simri, om i Somaya.) Om a' nopo tumingkod do guminumu' o sompiiyon diyolo',


text:
om tongkop noddi iyolo' do ponong id kotonobon do gisom do hilo'd somok do bandar do Gidor. Om pomogompian nopo diyolo' do tayam-tayam diyolo' om id sampaping ponong id koulayon do mantad id rantai'ddi, i hiri'd kinoiyonon di bandar diyolo'.


text:
Om kokito no iyolo' do sakot di torombung kopio dot id rantai dit agayo'ddi. Om osimbayan tomod o kinoiyon-iyono' do hiri om aiso' o koligagaanan. Om tulun mantad nopo di poingiyon do hiri om i tulun do Ham.


text:
Om tontok dit i Raja' Hiskia o momorinta' do hilo'd Yohuda, om ongoi no i sinakagon di Simion do hilo'd Gidor om ngoyo' ngai' no diyolo' raago' i kiim om i sulap di tulun do hiri. Om uyungo' no diyolo' i tulun mantad do hiri om tungoliho' no diyolo'd miyon i pomogunan diri tu' agayo tomod i butur do hiri do paakan-akanan di tayam-tayam diyolo'.


text:
Om limo po kawagu nahatus o tulun do mantad id payat do Simion do minongoi do hilo'd Idom, i ponong id koulayon. Minomoyo' nopo diyolo' om i tangaanak di Yisoi do kusai: i Polasa, i Niaria, i Ripaya, om i Usiol.


text:
Om patayo' no diyolo' i tulun dot Amalik, di noolu-olu' do hiri. Om mantad poddi om hiri no iyolo' do momogun-mogun do gisom do baino'.


text:
Iti no o sinakagon di Rubin, i tanak di Yakub dot id dotuo. (Om a' i Rubin nakaanu di tungkusan do gontok do tanak dit id dotuo, tu' minongoi i' iyau dudun di panakasawo di tapa' dau. Om i Yusup diri o noonuan di tungkusan diri.


text:
Nga' sinakagon nopo dit okoris kopio dot id pogialatan do sinakagon di Yakub om i payat di Yohuda, om iri no payat diri o tadon do piro-piro o raja' dot Israil.)


text:
I Rubin nopo, i tanak di Yakub dot id dotuo om kianak dot apat o kusai: i Hinok, i Palu, i Hisron, om i Karmi.


text:
Iti no i sinakagon di Yoil, do mogisolusuk-lusuk: i Simaya, i Gog, i Simoi, i Mika, i Riaya, i Baal, om i Biira. Om i Biira nopo, i boyoon do payat do Rubin, om tinangkap di Tiglat-Pilisir i raja' dot Asur om tinanggayan diri dau iyau dot id pomogunan do pisangod.


text:
Om tumanud nopo do dopitar do ngaran do sinakagon om iti ngai' no i piro-piro o boyoon do pinuruan do sompiiyon dit id suang do payat do Rubin: i Yoyol, i Sakaria,


text:
i Bila i tanak di Asas, i manangaki di Sima, i mantad id pinuruan do sompiiyon di Yoil. Om pinomogunan nopo do pinuruan do sompiiyon diti om hilo'd Aroir, om i watas do mimpuun do hilo'd Aroir om poingkaa do ponong id utara do korikot do hilo'd Nibo om hilo'd Baal Mion.


text:
Ogumu' kopio o tayam-tayam diyolo' do hilo'd watas do Giliad. Om gowoi poddi om iyono' no diyolo' o watas do poingrikot do hilo'd tana' do kowotuan, gisom do korikot do hilo'd Bawang dot Iprat do ponong id koulayon.


text:
Tontok di pomorintaan di Raja' Saul, om ngoyo' no di payat di Rubin songodo' i pomogunan do Hagri, om patayo' ngai' no diyolo' o tulun do hiri di maso do misangod. Om solodo' noddi diyolo' i pomogunan do Giliad.


text:
Iri nopo sinakagon di Gad om minomogun do ponong hiri'd utara do watas do payat do Rubin, i hilo'd Basan om gisom do hilo'd Salka, i ponong id koulayon.


text:
Boyoon nopo do pinuruan do sompiiyon dit abantug kopio om i Yoil, om koduwo no dot abantug om i Sapam. Om iri no boyoon do pinuruan do sompiiyon do suwai do hilo'd Basan om i Yainai om i Sapat.


text:
Om iri no tulun do suwai do payat di Gad om poinsuang diti turu' o pinuruan do sompiiyon diti: pinuruan do sompiiyon di Mikail, di Mosulam, di Syoba, di Yorai, di Yakan, di Sia, om di Ibir.


text:
Iyolo' ngai' nopodti om sinakagon di Abihail i tanak di Huri. Om suminolusuk iyolo' di: Abihail, i Huri, i Yaroa, i Giliad, i Mikail, i Yosisai, i Yado, om i Bus.


text:
I Ahi no i tanak di Abdiol, i manangaki di Guni, o boyoon di piro-piro o pinuruan do sompiiyon diri.


text:
Pinomogunan nopo diyolo' om hiri'd watas do Basan om Giliad, do hiri'd kabandaran dot id watas diri om pointongkop di kobuturan do hilo'd kinoiyonon do roitan do Saron.


text:
Iti nopo dopitar do ngaran diti om tinulis do tontok di pomorintaan di Yotam, i raja' do Yohuda, om i Yirobiam i raja' dot Israil.


text:
Mantad nopo id payat do Rubin, om Gad, om Manasi di ponong id koulayon, om apat nohopod om apat noribu om turu' nahatus om onom nohopod o soudor di nokopinsingilo do mamakai do kolid, om gayang, om pana'.


text:
Om sinangod diyolo' i payat do Yotur, om Napis, om Nodab; iti nopo tolu o payat diti om id suang ngai' do bansa' do Hagri.


text:
Om kaala' iddi di piro-piro o soudor diri i tulun diri tu' minogondos iyolo'd Kinorohingan om suminambayang do mokiuhup dau, om sinimbar iddi do Kinorohingan i sambayang diyolo' om pinamanang dau iyolo' do suminangod do tulun do Hagri om i suminokodung daa di tulun do Hagri.


text:
Om naanu nopo diyolo' do mantad id pisangod om limo nohopod noribu ot unta, om duwo nahatus om limo nohopod noribu o dumba', om duwo noribu o kaladai, om hatus noribu o tulun do tinangkap do mantad id pisangadan.


text:
Om ogumu'ddi o pisangod do napatai diyolo' tu' korohian id Kinorohingan i pinisangadan diri. Om hiri kasai' nod watas diri o pinomogun-mogunan diyolo' do gisom do norikot i maso do nangatanggayan do pisangod i tulun dot Israil.


text:
Pinomogun-mogunan nopo di payat do Manasi di ponong id koulayon om hiri'd watas do Basan gisom do ponong hilo'd Baal Hormon, Sonir om Nuluhon do Hormon i ponong id utara. Om oruuhai iyolo' do guminumu'.


text:
Om iti ngai' no i boyoon do pinuruan do sompiiyon diyolo': i Hipir, i Yisoi, i Iliol, i Asriol, i Yoromia, i Hodawia om i Yadiol. Om iyolo' ngai' no i soudor do gunsiou om ongokoris.


text:
Nga' a' i' tuminorodok i tulun dot Israil dot id Kinorohingan di tukuon di taki-aki diyolo'. Tuminongkiad iyolo' do Kinorohingan om tuminuku' diri dot id tingolig di piro-piro o bansa'd tulun di nuyung do Kinorohingan do mantad id pomogunan do Kanaan.


text:
Om gowoi poddi om bininsuhu'ddi do Kinorohingan i Pul, i raja' dot Asur (it abantug do roitan dot i Tiglat-Pilisir) do minongoi panangod do pomogunan diyolo'. Om notimporon no do natanggayan do pisangod i payat do Rubin, om Gad om Manasi di ponong id koulayon om pinoiyon diri iyolo' do hilo'd Hala, om hilo'd Habor, om hilo'd Hara, om hilo'd kinoiyonon dit id somok do Bawang do Gosan. Om hilo' noddi iyolo' do minomogun-mogun do gisom do baino'.


text:
I Amram nopo om kianak do duwo o kusai: i Harun om i Musa, om kianak iyau dot iso' o tondu' dot i Miriam o ngaran. I Harun nopo om kianak dot apat o kusai: i Nadab, i Abihu, i Iliasar om i Itamar.


text:
i Asaria (iyau no i minaganu-anu do hiri'd Walai'd Sasambayangan dot Agayo di winonsoi di Raja' Suliman do hilo'd Yorusalim),


text:
Om i Yosadak nga' nokotonggoi nogi' do tinanggayan di Raja' Nobukadnisar do miwoyo' di tulun do Yohuda om i tulun do poingiyon do hilo'd Yorusalim, tu' iyo noddi o korohian do Tuhan.


text:
Iti ngai' no i tulun di nonuan di Raja' Daud do karaja' do pouuni do tuunion do hiri'd Walai'd Sasambayangan dot Agayo do hilo'd Yorusalim, do mantad poddi nakawaliu do hiri i Kaban do Tumpongo.


text:
Om tontok dit a' po di Raja' Suliman nowonsoi i Walai'd Sasambayangan dot Agayo om mogisowoli-woli nopo iyolo' do maganu-anu do hiri'd Kiim do Tuhan.


text:
Om iti no o dopitar do ngaran do tulun di mogisolusuk-lusuk di nonuan do karaja': Mantad nopo dot id pinuruan do sompiiyon di Kohat om: i Himan, i tanak di Yoil, i momoyo' di tinimungan do modsisinding do koiso'. Om iti no i sinolusukan di Himan do pinoguli' dot id di Yakub: i Himan, i Yoil, i Somuil,


text:
I Asap nopo om momoyo' di tinimungan do modsisinding do koduwo. Om iti no o sinolusukan di Asap do pinoguli' dot id di Liwi: i Asap, i Borokia, i Simia,


text:
I Itan no, i mantad id pinuruan do sompiiyon di Morari o momoyo' di tinimungan do modsisinding do kotolu. Om iti no i sinolusukan di Itan do pinoguli' dot id di Liwi: i Itan, i Kisi, i Abdi, i Maluk,


text:
Om iri no sinakagon di Liwi do suwai om nonuan do karaja' do suwai do hiri'd Walai'd Sasambayangan dot Agayo.


text:
I Harun nopo om i sinakagon dau om modtututud do kominyan om papatahak di porsombahan do sorobon do hiri'd pananaraban do porsombahan. Iyolo' no i mongilo-ilo do koinsanai'd wonsoyon do tontok do sumambayang do hiri'd kinoiyonon dit Olidang Kopio om papatahak do porsombahan do pangampun do dusa do tulun dot Israil. Om wonsoyo' ngai' nopo diyolo' iti do tumanud di pinonuhuan di Musa, i susuhuon do Kinorohingan.


text:
Kinoiyonon nopo di pinatahak dot id sompiiyon di Kohat, i sinakagon di Harun om i bahagi' di koiso' do mantad id watas do pinatahak dot id tulun do Liwi.


text:
Kosuang nopod watas diti om bandar do Hibron, it id watas do Yohuda om i kobuturan do hiri'd posorili'.


text:
Nga' iri nopo koumaan om i kokompungan do hiri'd posorili' di bandar diri om pinatahak i' dot id di Kalib, i tanak di Yopuni.


text:
Iti ngai' no o bandar do pinatahak dot id sinakagon di Harun: Hibron, i bandar do pogintirungan diri, om Yatir, om i kabandaran do Libna, Istimoa, Hilon, om Dobir, Asan, om Bait-Simis om mitonggoi di kobuturan do hilo'.


text:
Om hilo' nod watas do Binyamin om iti ngai' no o bandar do pinatahak dot id diyolo' do mitonggoi di kobuturan do hiri: Giba, Alimit, om Anatot. Oinsanan nopo om hopod om tolu o bandar do tiyonon do koinsanai di sompiiyon diyolo'.


text:
Om hiri nod watas do Manasi do ponong id kotonobon om hopod o bandar do pinatahak dot id pinuruan do sompiiyon di Kohat do pinotikid di sompiiyon dit a' po nobohogian do tana'. Om nundi' iti do pinatahak dot id diyolo'.


text:
Om iri no i piro-piro o sompiiyon dit id suang do pinuruan do sompiiyon di Girson, om pinotikid di sompiiyon o hopod om tolu o bandar dot ongokooro' do hiri'd watas dot Isakar, Asor, Naptali, om Manasi ponong id koulayon do hilo'd Basan.


text:
Om iri nogi' i hopod om duwo o bandar do hilo'd watas do Rubin, Gad, om Sibulon nga' pinatahak i' dot id pinuruan do sompiiyon di Morari, om pinotikid di piro-piro o sompiiyon dot id pinuruan diri.


text:
Om iyo noddi o pinamahagi' di tulun dot Israil di bandar do tiyonon di tulun do Liwi, do mitonggoi di kobuturan do hiri'd posorili' di bandar.


text:
(Om iri nogi' i kabandaran do hiri'd watas do Yohuda, om Simion, om Binyamin di nangarait di tiinu' nga' nundi' i' do pinapatahak.)


text:
Om haro nogi' o piro-piro o sompiiyon do mantad id pinuruan do sompiiyon di Kohat do nonuan do bandar om kobuturan do hilo'd watas dot Ipraim:


text:
Om hilo' nod watas do Manasi di ponong id kotonobon om pinatahak dot id diyolo' i bandar dot Anor om Biliam do mitonggoi di kobuturan do hiri'd posorili'.


text:
Om iri no sompiiyon dit id suang do pinuruan do sompiiyon di Girson om nonuan do piro-piro o bandar diti do mitonggoi do kobuturan do hiri'd posorili': Hilo' nopod watas do Manasi di ponong id koulayon om: Golan, i hilo'd Basan, om Astarot.


text:
Om iri no sinakagon di Morari dit a' po nakaanu do tana', om nonuan do piro-piro bandar diti do mitonggoi di kobuturan do hiri'd posorili': Hilo'd watas do Sibulon: Rimono om Tabor.


text:
Hilo'd watas do Rubin, i ponong id koulayon do mantad id Bawang do Yordan i hilo'd somok do Yorikou: Bisir, i tana' dot apatau dot id konulu-nuluan, om Yahas,


text:
I Tola nopo om kianak dot onom o kusai: i Usi, i Ripaya, i Yoriol, i Yamai, i Yibsam, om i Somuil. Om iyolo' ngai' no o boyoon do sompiiyon di pinuruan do sompiiyon di Tola om soudor nogi' iyolo' dit angabantug do gunsiou. Tontok di pomorintaan di Daud om kogumuo' nopo do sinakagon diyolo' om 22,600 o tulun.


text:
I Usi no om kianak dot iso' o kusai dot i Yisraya o ngaran. I Yisraya no om it apat o tanak dau'd kusai o boyoon di pinuruan do sompiiyon. Ngaran nopo dit apat o tanak di Yisraya diri om i Mikail, i Obaya, i Yoil, om i Yisia.


text:
Ogumu' tomod o sawo om tangaanak diyolo' gisom do milo i' iyolo' do potobilang do tolu nohopod om onom noribu o tongokusai do sumiliu'd soudor.


text:
Om tumanud nopo di dopitar do ngaran di tinulis do pomorinta' om oinsanan nopo i sinakagon di Isakar om 87,000 o tongokusai di milo do sumiliu'd soudor.


text:
I Bila no om kianak do limo o kusai: i Isbon, i Usi, i Usiol, i Yirimot, om i Iri. Iyolo' no i boyoon do sompiiyon dot id suang do pinuruan do sompiiyon diyolo' dot abantug do soudor do gunsiou. Id suang nopo do sinakagon diyolo' om haro i' o 22,034 o tongokusai di milo do sumiliu'd soudor.


text:
I Bikir nopo om kianak do siam o kusai: i Somira, i Yoas, i Iliasor, i Ilyoinai, i Omri, i Yirimot, i Abia, i Anatot, om i Alimit.


text:
Tumanud nopo di dopitar do ngaran di tinulis do pomorinta' om oinsanan nopo i sompiiyon dit id suang do sinakagon diyolo' om haro i' o 20,200 o tongokusai di milo do sumiliu'd soudor.


text:
I Yidiaol nopo om kianak dot iso' o kusai dot i Bilhan o ngaran. Om i Bilhan no om kianak do turu' o kusai: i Yousi, i Binyamin, i Ihud, i Kinaana, i Sitan, i Tarsis, om i Ahisahar.


text:
Om iyolo' no i boyoon do sompiiyon dot id suang do pinuruan do sompiiyon diyolo' dit angabantug do soudor di gunsiou. Kogumuo' nopo do tongokusai diyolo' di milo do sumiliu'd soudor om 17,200 o tulun.


text:
I Naptali nopo om kianak dot apat o kusai: i Yasiol, i Guni, i Yisir, om i Salum. Iyolo' nopo om sinakagon di Bilha.


text:
Om kianak iyo' Manasi di tondu' dot Aram di panakasawo dau, do duwo o kusai: i Asriol om i Makir. I Makir nopo om tapa' di Giliad.


text:
Om pogihumai no di Makir do sawo i Hupim om i Supim. Ngaran nopo di sawo di Makir om i Maaka. Om ngaran nopo di tanak di Makir do koduwo om i Silapihad. Tongoondu' ngai' nopo o tangaanak di Silapihad, om aiso' i' o tongokusai.


text:
Om paganak no i Maaka, i sawo di Makir, do duwo o kusai. Om pungaranai no i duwo o tanak diri dot i Piris om i Siris. I Piris no om kianak do duwo o kusai: i Ulam om i Rikim.


text:
I Ulam no om kianak dot iso' o kusai dot i Bidan o ngaran. Om sinakagon ngai' nopo iyolo' di Giliad, i tanak di Makir, i manangaki di Manasi.


text:
I Molikit no, i tobpinai di Giliad do tondu' om kianak do tolu o kusai; i Isihod, i Abiosor, om i Mahla.


text:
I Ipraim nopo om kianak do tolu o kusai: i Sutila, i Isir om i Ilad. Iti ngai' no o sinakagon di Ipraim do minogisolusuk-lusuk: i Sutila, i Birid, i Tahat, i Ilada, i Tahat,


text:
i Sabad om i Sutila. Om haro po o duwo o tanak di Ipraim do kusai: i Isir om i Ilad. Nga' pinatai iyolo' tu' minongoi iyolo' panakau di tayam-tayam do tulun di poingiyon mantad do hilo'd bandar do Gat.


text:
Om mogihad nopoddi i tapa' diyolo' do piro-piro o tadau do koloido', om ninsasamadan po iyau di piro-piro o tobpinai dau.


text:
Om ongoi noddi kawagu i Ipraim dudun di sawo dau om ponontian no i sawo dau, om kosusu no do tanak do kusai. Om pungaranai no diyolo' i tanak diri dot i Boria tu' haro i' o kosusaan do nokoontok di sompiiyon diyolo'.


text:
I Ipraim nopo om kianak dot iso' o tondu' dot i Siira o ngaran. Om i Siira no o minomonsoi di bandar do Bait-Horon do ponong id sokid om i Bait-Horon do ponong id siba', om i bandar dot Usa om Siira.


text:
Om kianak po i Ipraim dot iso' o kusai dot i Ripa o ngaran. Om iti no o sinakagon di Ripa: i Risip, i Tila, i Tahan,


text:
Om iri nopo watas do naanu diyolo' om i noiyon diyolo' om kosuang no o Baitol, om i kokompungan do hiri'd posorili' om poingkaa po do hilo'd Naaran, i ponong id koulayon, om hilo'd Gisir, i ponong id kotonobon. Om kohompit nogi' o bandar do Sikim om Aya, om i kokompungan do hiri'd posorili'.


text:
Om iri no sinakagon di Manasi o minomohuruan do mongilo-ilo do Bait-Sian, Taanak, Mogido, Dor om i kokompungan do hiri'd posorili'. Om iri ngai' no i kinoiyonon do pinomogun-mogunan di sinakagon di Yusup, i tanak di Yakub.


text:
Iti ngai' no o sinakagon di Asor. Kianak i Asor dot apat o kusai: i Yimna, i Yiswa, i Yiswi, om i Biria, om iso' o tanak do tondu' dot i Sira o ngaran.


text:
I Biria nopo om kianak do duwo o kusai: I Hibir om i Malkiol. Om i Malkiol no o minomonsoi do bandar do Birsait.


text:
I Hibir no om kianak do tolu o kusai: i Yaplit, i Somir, i Hotam, om iso' o tondu' dot i Sua o ngaran.


text:
Om i Simir, i tobpinai dau do kusai nga' kianak i' dot apat o kusai: i Ahi, i Roga, i Yohuba om i Aram.


text:
I Hotam no, i tobpinai di Yaplit do kusai om kianak dot apat o kusai: i Sopa, i Imna, i Silis om i Amal.


text:
Iri ngai' no o sinakagon di Asor. Om iyolo' no i boyoon do sompiiyon om soudor dit angabantug do gunsiou om boyoon dit angabantug o ngaran. Iri nopo sinakagon di Asor om haro i' o 26,000 o tongokusai di milo do sumiliu'd soudor.


text:
I Binyamin nopo om kianak do limo o kusai. Om iti no o ngaran diyolo' do poingirus do tumur diyolo': i Bila, i Asibil, i Ara,


text:
Sinakagon nopo di Ihud om i Naaman, i Ahia om i Gira. Iyolo' ngai' no i boyoon do sompiiyon di poingiyon daa do hilo'd Giba di gulu po. Nga' nouyung iddi iyolo' om ongoi no iyolo' undorong do hilo'd Manahat. Minomoyo' nopo diyolo' om i Gira, i tapa' di Usa om i Ahihud.


text:
Om adaai no di Saharaim o duwo di sawo dau, i Husim om i Baara. Om panansawo poddi kawagu iyau di hilo' iyau'd watas do Muab. Om kinawin nopo dau nga' i Hodis. Om paganak no iyolo' do turu' o kusai: i Yobab, i Sibia, i Misa, i Malkam,


text:
Om i Ilpaal nopo om kianak do tolu o kusai: i Ibir, i Misam om i Simid. Om i Simid no o minomonsoi di bandar dot Ono om Lod om i kokompungan do hiri'd posorili'.


text:
I Biria no om i Sima o boyoon do sompiiyon di poingiyon do hilo'd bandar dot Ayalon. Om nuyung diyolo' i tulun di poingiyon do hilo'd Gat.


text:
Sinakagon nopo di Biria om i Ahio, i Sasak, i Yirimot, i Sobaya, i Arad, i Idir, i Mikail, i Yispa om i Yoha.


text:
Om iyolo' no i taki-aki di tulun di nosiliu'd boyoon do sompiiyon, om nokotulis dot id pinotulisan do ngaran di suminolusuk diyolo'. Om hilo' nod Yorusalim do poingiyon i suminolusuk diyolo'.


text:
I Yoyol no o minomonsoi do bandar do Gibion om undorong noddi iyau do hilo'. Sawo nopo dau om i Maaka,


text:
om tanak no dau do kusai dit id dotuo om i Abdon. Tangaanak nopo dau'd kusai do suwai om i Sur, i Kis, i Baal, i Nor, i Nadab,


text:
om i Miklot, i tapa' di Simia. Om niyon nopo di sinakagon diyolo' do suwai om hilo'd Yorusalim, do poinsugku' di piro-piro o sompiiyon do suwai di mantad id pinuruan do sompiiyon diyolo'.


text:
I Nor nopo om tapa' di Kis, om i Kis no om tapa' di Raja' Saul. I Saul nopo om kianak dot apat o kusai: i Yonatan, i Malkisua, i Abinadab om i Isbaal.


text:
I Ahas nopo om tapa' di Yoada. Om i Yoada no om kianak do tolu o kusai: i Alimit, i Asmawit om i Simri. I Simri nopo om tapa' di Mosa,


text:
om i Mosa no om tapa' di Bina, om i Bina no om tapa' di Rapa, om i Rapa no om tapa' di Ilasa, om i Ilasa no om tapa' di Asil.


text:
I Isik no, i tobpinai di Asil do kusai, om kianak do tolu o kusai: i Ulam it id dotuo, i Yius, om i Ilipilit.


text:
Iri nopo tangaanak di Ulam om soudor ngai' nopo dit ongosiou om mamamana' dit ongotiru'. Om kianak i Ulam do tongokusai do 150 o tulun do kogumuo'. Om iyolo' ngai' no o sinakagon di Binyamin.


text:
Iri nopo tulun dot Israil om pinodopitar o ngaran do tumanud di ngaran do sompiiyon diyolo', om pinotulis do hiri'd suang do Buuk do Raja' Ngai' dot Israil. Iri nopo tulun do Yohuda, om tinanggayan do hilo'd Babil, tu' iri no o pomohukum di dusa diyolo'.


text:
Iri nopo tulun dit id gulu kopio guli' do hilo'd tana' diyolo' do hiri'd kabandaran om i tulun dot Israil di tulun tomood, om i piro-piro ot imam, om i tulun do Liwi, om i maganu-anu do hiri'd Walai'd Sasambayangan dot Agayo.


text:
Oinsanan nopo om 690 o sompiiyon do mantad id payat do Yohuda do miniyon do hilo'd Yorusalim. Om kohompit nogi' i sinakagon di tolu o tanak di Yohuda di roitan dot i Piris, i Sila om i Sira. Boyoon nopo di sinakagon di Piris, om i Utai, i tanak di Amihud, i manangaki di Omri. Om taki-aki nopo di Utai do suwai, om i Imri om i Bani. Boyoon nopo di sinakagon di Sila, om i Asaya. Om iyau no o nosiliu do boyoon do sompiiyon dau. Boyoon nopo di sinakagon di Sira, om i Yuil.


text:
Om iti ngai' no i tulun do mantad id payat do Binyamin do minomogun-mogun do hilo'd Yorusalim: I Salu, i tanak di Mosulam, i manangaki di Hodawia, om manangaki di Hasinua, i tapa' di Hodawia. I Yibnia, i tanak di Yiroham I Ila i tanak di Usi, i manangaki di Mikri I Mosulam, i tanak di Sopasa, i manangaki di Rohuil, om manangaki di Yibnia, i tapa' di Rohuil. Oinsanan nopo om 956 o sompiiyon do mantad id payat diri. Iri nopo ngaran di nangarait diri om boyoon ngai' nopo do sompiiyon.


text:
Iti ngai' no it imam do poingiyon do hilo'd Yorusalim: I Yoyada, i Yoyarib, i Yakin. I Asaria i tanak di Hilkia, (i Asaria nopo om boyoon do pagawai do hiri'd Walai'd Sasambayangan dot Agayo.) Komolohingan nopo dau om i Mosulam, i Sadok, i Mirayot om i Ahitub. I Adaya i tanak di Yiroham; komolohingan nopo dau om i Pasur om i Malkia. I Masai, i tanak di Adiol; komolohingan nopo dau om i Yasira, i Mosulam, i Mosilimit om i Imor.


text:
Iri ngai' nopo it imam di nosiliu'd boyoon do sompiiyon om 1,760 o tulun. Om iyolo' no it ongoilo kopio do kumaraja' do hiri'd Walai'd Sasambayangan dot Agayo.


text:
Iti ngai' no o tulun do Liwi do poingiyon do hilo'd Yorusalim: I Somaya i tanak di Hasub; komolohingan nopo dau om i Asrikam om i Hasabia i mantad id payat do Morari. I Bakbakar, i Hiris om i Galal. I Matania i tanak di Mika, komolohingan nopo dau om i Sikri om i Asap. I Obaya, i tanak di Somaya; komolohingan nopo dau om i Galal om i Yodutun. I Birikia i tanak di Asa, i manangaki di Ilkana, i poingiyon do hilo'd watas do bandar do Nitopa.


text:
Iti ngai' no i madtatamong di Walai'd Sasambayangan dot Agayo di poingiyon do hilo'd Yorusalim: i Salum, i Akub, i Talmon om i Ahiman, om i piro-piro o koobpinayan diyolo'. I Salum no o boyoon diyolo'.


text:
Om iri no piro-piro o tulun do mantad id pinuruan do sompiiyon diyolo' o nonuan do karaja' do madtamong di wawayaan do roitan do Wawayaan dot Agayo do Raja' di ponong hiri'd koulayon, do gisom do dinondo. Di nopo di gulu po om karaja' nopo diyolo' om madtamong do hiri'd piro-piro o wawayaan di kumaa dot id kokiiman do tulun do Liwi.


text:
I Salum no, i tanak di Kori, i manangaki di Ibiasap, om i piro-piro o tulun do suwai do mantad id pinuruan do sompiiyon di Kora o nonuan do karaja' do madtamong di wawayaan di Kiim do Tuhan, do miagal di komolohingan diyolo' di gulu po tu' minaganu-anu do hiri'd kiim do Tuhan.


text:
I Pinihas, i tanak di Iliasar nga' nokoumbal id nosiliu do boyoon diyolo' di gulu po. Maha' daa om woyoon kasai' iyau'd Tuhan!


text:
Oinsanan nopo om 212 o tulun di nopili' do madtatamong di wawayaan dot agayo. Om tinulis o ngaran diyolo' do tumanud do ngaran di kampung do nokoiyonon diyolo'. Om iyo' Raja' Daud no di Nabi Somuil o minanahak di taki-aki diyolo' do karaja' do miagal diri.


text:
Om pinotilombus i' diyolo' om i sinakagon diyolo' i karaja'ddi do madtamong do wawayaan di Walai'd Sasambayangan dot Agayo.


text:
Om haro ngai' nopo o wawayaan do ponong id utara, om salatan, om koulayon om kotonobon. Om otikid nopo do boyoon do tulun do madtamong i piro-piro o wawayaan diri.


text:
Om uhupan i' i piro-piro o madtatamong diri di koobpinayan diyolo' di songingiyon dot id kawalayan do hilo'. Om mogisowoli-woli nopo iyolo' do mongoi ponguhup diyolo' do soroturu-turu' o tadau dot insan.


text:
Iri nopo it apat o tulun do boyoon di madtatamong diri om mantad id tulun do Liwi. Om iyolo' no i mongilo-ilo kopio di karaja'ddi. Om iyolo' nogi' i mongilo-ilo di piro-piro o bilik do hiri'd Walai'd Sasambayangan dot Agayo om koinsanai di konunu-nunuan di songingopi' do hiri.


text:
Om iyonon nopo diyolo' om hiri'd toning di Walai'd Sasambayangan dot Agayo tu' iyolo' no it apatut do madtamong om mongingiwang di wawayaan do monikid kosuabon.


text:
Iri no tulun do Liwi do suwai om mongilo-ilo ngai' di pakakas do pakayon do sumambayang. Om piintaban diyolo' i pakakas diri do pointikid-tikid do posoliwanon om pogulion kawagu.


text:
Om iri no suwai om mongilo-ilo di pakakas di pakayon do sumambayang, om i tapung, om waig dot anggur, om tumau do saitun, om kominyan, om koinsanai di rampa.


text:
Om i Matitia, i tulun do Liwi diri, i tanak di Salum dot id dotuo, i mantad id pinuruan do sompiiyon di Kora, o momomonsoi do roti di patahakon do maan do porsombahan.


text:
Om iri no tulun do mantad id pinuruan do sompiiyon di Kohat om poposodia' do roti di posusurungon do hiri'd Walai'd Sasambayangan dot Agayo do pointikid do tadau'd Sabat.


text:
Om haro nogi' o piro-piro di tulun do Liwi do modsisinding do hiri'd Walai'd Sasambayangan dot Agayo. Om iri ngai' nopo i boyoon di piro-piro o sompiiyon diri om miniyon do hiri'd walai di pinatambing di Walai'd Sasambayangan dot Agayo. Om a' no iyolo' nonuan do buruon do suwai tu' dangadau om dongotuong nga' lohowon kasai' i' iyolo' do momonsoi di diyolo'd wonsoyon.


text:
Om iri ngai' nopo i tulun di nangarait diri om boyoon ngai' nopo di sompiiyon do Liwi do tumanud di komolohingan diyolo'. Om iyolo' no i poingiyon do hilo'd Yorusalim.


text:
Om wonsoyo' no di Yoyol i bandar do Gibion om iyon noddi iyau'd hiri. Om ngaran nopo di sawo dau om i Maaka.


text:
Ngaran noddi tanak dau dot id dotuo om i Abdon, om iri no tangaanak dau'd kusai di suwai om i Sur, i Kis, i Baal, i Nor, i Nadab,


text:
i tapa' di Simia. Iri nopo sinakagon diyolo' om miniyon do hilo'd Yorusalim, do poinsugku' di piro-piro o sompiiyon do suwai do mantad id pinuruan do sompiiyon diyolo'.


text:
I Nor nopo om tapa' di Kis, om i Kis no om tapa' di Saul. I Saul no om kianak dot apat o kusai: i Yonatan, i Malkisua, i Abinadab om i Isbaal.


text:
I Ahas nopo om tapa' di Yaira, om i Yaira no om kianak do tolu o kusai: i Alimit, i Asmawit om i Simri. I Simri nopo om tapa' di Mosa,


text:
om i Mosa no om tapa' di Bina, om i Bina no om tapa' di Ripaya, om i Ripaya no om tapa' di Ilasa, om i Ilasa no om tapa' di Asil.


text:
Om pisangod no i tulun do Pilistin om i tulun dot Israil do hilo'd Nuluhon do Gilbua. Om ogumu' diri o tulun dot Israil do napatai'd hiri. Om iri nopo noolu-olu', do kohompit no i Saul om i tangaanak dau, om minogidu' diri.


text:
Nga' nokosupan i' iyolo' di tulun do Pilistin om napatai iddi o tolu di tanak di Saul: i Yonatan, i Abinadab om i Malkisua.


text:
Om nokototos no kopio o pisangadan do posorili' di Saul gisom do nadalaan iyau do nosuhat do pinana' di pisangod.


text:
Om boros kaddi dau dot id tanakwagu di mongingigit di rapo-rapo dau, “Kodongo' ino gayang nu om tobokon oku i', om a' oku i' oirak-irakan diti tulun do Pilistin tu' kapir,” ka. Nga' a' i' katama' i tanakwagu'ddi do momonsoi do miagal diri. Om gowoi poddi om kodongo' nopo di Saul i gayang dau om haba' no do tuminobok di gayang.


text:
Om soira'ddi nokito di tanakwagu do napatai i Saul, om iyau'ddi nga' haba' nopo do tuminobok di gayang dau.


text:
Om iyo noddi o kinapatai-patayo' di Saul om i tolu o tangaanak dau'd kusai. Om diri noddi do nopupusan i pomorintaan dau.


text:
Om soira' di nokorongou i tulun dot Israil di poingiyon do hilo'd Rantai do Yisriil do minogidu' ngai' i soudor diyolo', om napatai i Saul om i tolu o tangaanak dau'd kusai, om iduwai nopo diyolo' i kabandaran diyolo' om poggidu' no. Om gowoi poddi om rikot no i tulun do Pilistin do minongoi iyon do hiri'd kabandaran diri.


text:
Om tadau po kawagu di natalib i pisangadan, om ngoyo' noddi di tulun do Pilistin pingiduwai do pakayan i rata' di tulun dot Israil. Om kabantalai no diyolo' i rata' di Saul om i rata' di tolu o tanak dau'd kusai do hilo'd Nuluhon do Gilbua.


text:
Om puloso' no diyolo' o tulu di Saul om onuo' ngai' i rapo-rapo dau. Om ponuhu' no iyolo'd tulun do mongigit di tulu om i pakayan di Saul do don sumasangod do tumongkop di pomogunan do tulun do Pilistin om poporikot do habar dot osonong dot id piro-piro di tingolig diyolo' om id tulun dot ogumu'.


text:
Om poiliho' no diyolo' i rapo-rapo di Saul dot id iso' di walai di tingolig diyolo' om iri no tulu di Saul om pinogiis do hiri'd walai di Dagon, i ponokokinorohingan diyolo'.


text:
Om soira' di nokorongou i tulun do Yabis, i hilo'd Giliad, di winonsoi di tulun do Pilistin dot id di Saul,


text:
om pamanau ngai' no i gunsiou diyolo' do minongoi di rata' di Saul om i rata' di tangaanak di Saul. Om igitai no diyolo' iri do hilo'd Yabis. Om lobongo' ngai' no diyolo' i rata'ddi do hilo', dot id sahau do kayu dit agayo. Om a' diri iyolo' minakan om a' mininum do solinaid do turu' o tadau.


text:
Napatai pogi' i Saul nga' a' iyau tuminorodok dot id Tuhan. Om a' iyau minumboyo' di pinonuhuan do Tuhan; tu' minumbal nogi' daa iyau do minokituduk di rusod do tulun di napatai,


text:
om a' nogi' minokituduk do Tuhan. Om gowoi poddi om pinatai iyau'd Tuhan om pinatahak i pomorintaan dau dot id di Daud, i tanak di Isai.


text:
Om oinsanan nopoddi i tulun dot Israil do minongoi solowot di Daud do hilo'd Hibron. Om boros ka diyolo' dot id dau, “Iyahai nopodti om tobpinai nu i'.


text:
Di nopo di gulu po, dit i Saul po o raja' toko', om iya' i' o minomoyo' do tulun dot Israil do minongoi sangod. Om nakabatos no o Tuhan, i Kinorohingan nu dot iya' nondo o momoyo' do tulun dau om osiliu do raja' diyolo',” ka.


text:
Om rikot ngai' nopoddi i boyoon do tulun dot Israil dot id di Raja' Daud do hilo'd Hibron. Om pomonsoi noddi i Daud do tumpongo dot id diyolo' dot id suang do ngaran do Tuhan. Om pilio' no diyolo' i Daud do sumiliu'd raja' dot Israil do miagal di nakabatos mantad do Tuhan do pinolombus di Somuil.


text:
Om ngoyo' noddi di Raja' Daud om koinsanai di soudor dot Israil songodo' i bandar do Yorusalim. Om tontok nopoddi om Yobus po o ngaran do bandar diri. Om iri po i tulun do Yobus, i tulun mantad do pomogunan diri o poingiyon do hilo'.


text:
Om sunudai no di tulun do Yobus i Daud do poingkuro piya nga' a' i' iyau kosuang di bandar. Nga' nosolod iddi di Daud i kuta' diyolo' di roitan do Sion. Om iyon no iyau'd hiri. Om pinungaranan diri i kuta'ddi do “Bandar di Daud”.


text:
Om boros kaddi di Daud, “Isai nopo o tulun dit id gulu kopio do kapamatai do tulun do Yobus om iyau no o boyoon do koinsanai do soudor,” ka. Om i Yoab diri, o minomohuruan di pinisangadan; om kosiliu no iyau'd boyoon do koinsanai di soudor. Tina' nopo di Yoab om i Soruya.


text:
Om wonsoyo' no dau kawagu i bandar do pointutuk di kuta'ddi. Nimpuun nopo dau do minomonsoi om hiri'd kinoiyonon di tinimbunan do tana' di hiri'd ponong id koulayon do mantad id nulu-nulu. Om tuntunai no di Yoab do minomonsoi iri do gisom do nopongo.


text:
Iti ngai' no o ngaran do soudor di Daud dit angabantug. Om minogisokodung iyolo' di tulun dot Israil do pinoposiliu di Daud do raja', do miagal di nakabatos mantad do Tuhan. Om pinogirot nogi' diyolo' i pomorintaan dau.


text:
Iri nopo soudor di koiso' om i Yasobam, i mantad id pinuruan do sompiiyon di Hakmoni, om iyau no i boyoon di “Tolu o Soudor”. Iri no tandus o nigitan dau do suminangod om nakapatai i' iyau do tolu nahatus o tulun dot id iso' noo o pinisangadan.


text:
Koduwo nopo di “Tolu o Soudor” dot abantug diri om i Iliasar, i tanak di Dodo, i mantad id pinuruan do sompiiyon di Ahohi.


text:
Minuhup iyau di Daud do suminangod di tulun do Pilistin di hilo'd pisangadan do Pas Damim. Om tontok di tuminimpuun i tulun dot Israil do mogidu' om hiri iyau'd tumo di tinanaman do barli.


text:
Nga' undorong nopo iyau om i tulun dau do hiri'd tanga' di tumo'ddi om sangod no iyolo' di tulun do Pilistin. Om nonuan iddi iyau do Tuhan do kinamanangan dot agayo.


text:
Insan tadau om ongoi no o tolu di tolu nohopod o soudor di Daud dit angabantug dot id iso' o pampang di niyon di Daud, it id toning di luang do nulu-nulu dot Adulam. Om maso nopoddi om nokopomukiim no i soudor do Pilistin do hiri'd Rantai do Ropaim.


text:
Om tontok nopoddi om hiri i Daud id nulu-nulu di kikuta' do padtamangan. Om noiyon no do piro-piro o soudor do Pilistin i bandar do Baitlahim.


text:
Om linangadon diri i Daud di kampung dau, om boros ka dau, “Orohian oku no daa do haro o songulun do mongoi doho' poinum di waig di torobong dit id toning do wawayaan dot agayo do Baitlahim,” ka.


text:
Om pogihum noddi do ralan i tolu o soudor dot angabantug diri do minaya' di pinomukiiman di tulun do Pilistin. Om ongoi no iyolo' timbauk di waig do mantad id torobong diri om igitai no diyolo' dot id di Daud. Nga' a' i' di Daud ninum i waig; suwai ko' potuntugo' nogi' dau do maan do porsombahan dot id Tuhan,


text:
mikuwo do minomoros dot, “A' oku i' kopio monginum do waig diti! Tu' ondung monginum oku'dti om miagal pod monginum oku do raha' diti tulun dit a' no minomusorou'd tinan diyolo',” ka dau.


text:
Boyoon nopo di “Tolu Nohopod o Soudor” dit abantug om i Abisai, i tobpinai di Yoab. Suminangod iyau do tolu nahatus o tulun om napatai ngai' i' dau iyolo' dot iri no tandus dau o pinamatai. Om nabantug diri iyau dot id pogialatan di “Tolu Nohopod o Soudor”.


text:
Om iyau no it abantug kopio dot id pogialatan di “Tolu Nohopod o Soudor” om nosiliu diri iyau do boyoon diyolo', nga' a' i' iyau nokoiyo do kobontugo' di “Tolu o Soudor”.


text:
I Bonaya nopo, i tanak di Yoyada, i mantad hilo'd Kabsiil om soudor dit abantug om osiou kopio. Om nokoumbal nogi' iyau do minamatai do duwo o gunsiou do bansa' do Muab. Om nokoumbal nogi' iyau do tuminuhun dot id luang di dong manangais om minamatai iyau dot iso' o singa do hiri.


text:
Om minamatai nogi' iyau do tulun do Masir dit aranggou kopio. Om koronggoho' nopo di tulun diri om asawat i' ko' duwo o mito, om kitandus dot agayo kopio. Om saapo' no di Bonaya i tulun diri dot iri no i bobobog dau o pinongumang dau, om ngoyo' no dau ahawo' i tandus do poingigit di tulun do Masir diri, om iri no tandus di tulun diri o pinamatai dau di tulun diri.


text:
Om iyau no ot abantug kopio dot id pogialatan di “Tolu Nohopod o Soudor”, nga' a' i' iyau koiyo do kobontugo' di “Tolu o Soudor”. Om siliho' no iyau di Daud do boyoon di soudor do madtatamong dau.


text:
Iti ngai' no i soudor do suwai dit angabantug: I Asail, i tobpinai di Yoab I Ilhanan, i tanak di Dodo, i mantad hilo'd Baitlahim I Syamot, i tulun do Harod I Hilis, i tulun do Pilit I Ira, i tanak di Ikis, i tulun do Tokua I Abiosor, i tulun dot Anatot I Sibkai, i tulun do Husa I Ilai, i tulun do Ahohi I Maharai, i tulun do Nitopa I Hilid, i tanak di Baana, i tulun do Nitopa I Itai, i tanak di Ribai, i tulun do Gibia, it id watas do Binyamin I Bonaya, i tulun do Piraton I Hurai, i mantad hilo'd rantai do Gaas I Abiol, i tulun dot Araba I Asmawit, i tulun do Bahurim I Ilyahba, i tulun do Saalbon I Hasim, i tulun do Gison I Yonatan, i tanak di Sagi, i tulun do Harari I Ahiam, i tanak di Sakar, i tulun do Harari I Ilipal, i tanak di Ur I Hipir, i tulun do Mikirati I Ahia, i tulun do Piloni I Hisro, i tulun do Karmol I Naarai, i tanak di Isbai I Yoil, i tobpinai di Natan I Mibhar, i tanak di Hagri I Silik, i tulun dot Amon I Naharai, i mongingigit do rapo-rapo di Yoab, i tulun do Biirot I Ira om i Garob, i tulun do Yitri I Uria, i tulun do Hit I Sabad, i tanak di Ahlai I Adina, i tanak di Sisa (songulun it abantug dot id payat di Rubin, om kisoudor do tolu nohopod o tulun) I Hanan, i tanak di Maaka I Yosapat, i tulun do Mitni I Usia, i tulun dot Astarot I Sama om i Yoyol, i tangaanak di Hotam, i tulun dot Aroir I Yodiail om i Yoha, i tangaanak di Simri, i tulun do Tis I Iliol, i tulun do Mahawim I Yoribai om i Yosawia, i tangaanak di Ilnaam I Yitma, i tulun do Muab I Iliol, i Obid om i Yaasiol, i tulun do Misobaya.


text:
Tontok di minogidu' i Daud do mantad id di Raja' Saul, om minongoi'ddi iyau iyon do hilo'd Siklag. Tontok di hilo' iyau om ogumu' o soudor di noubas nod sumangod om i milo kopio do ponongkuyaanan do minongoi sugku' dau,


text:
do mantad id payat do Binyamin om payat nogiddi o tadon di Saul. Om oinsanan nopo i soudor diri dot ongotiru' do mamana' om ongotiru' do monulogong --- do longon do wanan om longon do gibang.


text:
Boyoon nopo diyolo' om i Ahiosor om i Yoas, i tangaanak di Simaa do tongokusai, i mantad hilo'd Gibia. Iti ngai' no o ngaran do soudor diri: I Yosiol om i Pilit, i tangaanak di Asmawit do tongokusai I Biraka om i Yohu, i tulun dot Anatot I Yismaya, i tulun do Gibion, i gunsiou om iso' di boyoon di sinompuruan do “Tolu Nohopod o Soudor”. I Yoromia, i Yohasiol, i Yohanan om i Yosabad, i tulun do Gidira I Ilusai, i Yirimot, i Bialia, i Somaria, i Sopasa i tulun do Harupi I Ilkana, i Yisia, i Asariil, i Yoisir om i Yasobam i mantad id pinuruan do sompiiyon di Kora I Yoila, om i Sibaya i tangaanak do kusai di Yiroham, i tulun do Gidor.


text:
Iti ngai' no o ngaran di soudor dit angabantug om i nongoubas do sumangod do mantad id payat do Gad di suminugku' di Daud di hiri iyau id kuta' di hilo'd tana' do kowotuan. Om ongoilo tomod iyolo' do mamakai do kolid om tandus, om orongit do miagal po di singa, om osiau do miagal do tambang.


text:
Om iti ngai' no o ngaran diyolo' do poingirus di kasawato' do pangkat diyolo': I Isir, i Obaya, i Iliab, i Mismana, i Yoromia, i Atai, i Oliol, i Yohanan, i Ilsabad, i Yoromia om i Makbanai.


text:
Haro o piro-piro tulun dot id pogialatan di payat di Gad do boyoon do soudor dit angasawat o pangkat: om boyoon nogi' iyolo' do soudor do soribu o tulun. Om iri no suwai om boyoon do soudor di koubasanan, om boyoon iyolo' do soudor do hatus o tulun.


text:
Om tontok di tulan do koiso' do toun diri, om mulong pod lumuyud dot agayo i Bawang do Yordan, nga' sinoborong i' diyolo', om nouyung i' diyolo' i tulun di songingiyon do ponong hiri'd koulayon om i ponong hiri'd kotonobon do mantad di bawang diri.


text:
Insan tadau om rikot no o sonsinompuruan o tulun do mantad id payat do Binyamin om Yohuda do hiri'd kuta' do padtamangan di niyon di Daud.


text:
Om ngoyo' no di Daud solowoto' iyolo' om boro-boros no dot, “Ondung mambalut om monulung doho' o kinorikatan dokoyu om kainou no, sumugku' doho'd hiti. Osonong i' o ginawo dahai do poinsugku' dokoyu. Nga' ondung magakal kou doho' om papatahak kou doho' dot id pisangod ku, mulong piya dot a' oku nokoumbal do pinopokoruol dokoyu, om oilaan i' di Kinorohingan di tukuon di taki-aki toko',” ka dau.


text:
Om tontok iddi do pinorinta' do Rusod do Kinorohingan o tiso' diyolo', i roitan dot i Amasai. Om i Amasai no o nosiliu do boyoon di sinompuruan do “Tolu Nohopod o Soudor”. Om poboroso' no dau o poingkaa, “Oi Daud, i tanak di Isai, tumanud i' iyahai diya'! Iya' no o kaanu do kamanangan do miwoyo' di tulun di muhup diya'! Muhup i' dati' o Kinorohingan,” ka dau. Om romito' noddi di Daud iyolo' om siliho' no dau iyolo' do boyoon di soudor dau.


text:
Om haro o piro-piro soudor do mantad id payat di Manasi do minongoi sugku' di soudor di Daud, do tontok di minamanau i Daud do minoyo' di tulun do Pilistin do mongoi sangod di Raja' Saul. Nga' a' iddi nokouhup i Daud di tulun do Pilistin, tu' ooris ngai' i' i raja' diyolo' dot aakalan iyolo' dau tu' mongoi dotindo iyau sugku' di Saul, i tuan dau di gulu po om kohudsu nondo iyolo'. Om gowoi poddi om suhuo' no diyolo' iyau do gumuli' do hilo'd Siklag.


text:
Iti ngai' no o ngaran di soudor do mantad id payat do Manasi di minoyo' di Daud do tontok di minuli' iyau kawagu do hilo'd Siklag: I Adna, i Yosabad, i Yodiail, i Mikail, i Yosabad, i Ilihu om i Silotai. Om oinsanan nopo iyolo' do boyoon do soribu o soudor di hilo' po iyolo'd Manasi.


text:
Om siliu no iyolo' do boyoon do soudor di Daud do minuhup di Daud, tu' gunsiou ngai' i' iyolo' dit ongokoris kopio. Om nosiliu'ddi iyolo' do boyoon do soudor dot Israil di koimbagu.


text:
Om osomok nod monikid tadau do haro o tulun do wagu do mongoi sugku' di soudor di Daud, gisom dot ogumu' tomod diri o soudor dau.


text:
Tontok di hilo' i Daud id Hibron, om ogumu' o soudor di nongkopinsingilo do sumangod do minongoi sugku' di soudor dau. Om iyolo' no i minonguhup dau do suminiliu do raja' do suminowoli di Saul, do miagal di nakabatos do Tuhan. Om poingkaa o kogumuo' diyolo': Mantad id Yohuda: 6,800 o tulun, dot ongkirapo-rapo, om ongkikolid om ongkitandus; Mantad id Simion: 7,100 o tulun di nongkopinsingilo do sumangod; Mantad id Liwi: 4,600 o tulun; I Yoyada om i piro-piro o tulun di tuminanud dau, i sinakagon di Harun: 3,700 o tulun; I Sadok, i gunsiou dit omulok po om i koobpinayan dau: 22 o tulun dit angabantug; Mantad id Binyamin (i payat di tadon di Saul): 3,000 o tulun (nga' kogumuan i' di payat di Binyamin dot otorodok kasai' dot id di Saul); Mantad id Ipraim: 20,800 o tulun. Om abantug ngai' nopo iyolo' dot id pinuruan do sompiiyon diyolo'; Mantad id Manasi ponong id kotonobon: 18,000 o tulun di nongopili' do mongoi poposiliu di Daud do raja'; Mantad id Isakar: 200 o boyoon om miwoyo' di tumatanud diyolo' (koilo ngai' i' iti boyoon dit apatut do wonsoyon do tulun dot Israil om i maso dot osonong do momonsoi'ddi); Mantad id Sibulon: 50,000 o tulun dit otorodok om i milo do ponongkuyaanan, om i nongkosodia' no do mongoi sangod, om i milo do mamakai do nunu nopo o rapo-rapo do sumangod; Mantad id Naptali: 1,000 o boyoon om miwoyo' do 37,000 o soudor dit ongkikolid om ongkitandus; Mantad id Dan: 28,600 o tulun di nongkopinsingilo do sumangod; Mantad id Asor: 40,000 o tulun di nongkosodia' no do sumangod; Mantad id piro-piro o payat di ponong id koulayon do mantad id bawang do Yordan --- iri no i payat do Rubin, Gad om Manasi ponong id koulayon: 120,000 o tulun dit ongoilo do mamakai do nunu nopo o rapo-rapo do sumangod.


text:
Om oinsanan nopoddi i soudor di nongkosodia' no do sumangod do minongoi do hilo'd Hibron. Om korohian nopo diyolo' do wonsoyon om poposiliu di Daud do raja' do pointongkop dot Israil. Om iso-iso' nopo o ginawo do tulun dot Israil di suwai dot orohian do momonsoi do miagal diri.


text:
Om minundorong iyolo' do hiri'd sugku' di Daud do solinaid do tolu o tadau. Om minangakan iyolo' di taakanon om minonginum di tinumon di pinosodia' di tulun dot Israil.


text:
Om mantad piya do hilo'd Isakar, om Sibulon, om Naptali, i piro-piro o payat do ponong id utara, nga' ruminikot ngai' i' i tulun dot ongkiginayat ngai' nopo do kaladai, om unta, om bagal, om sapi' do ginandaran do tapung, om tua' dot ara om tua' dot anggur di kinoring om waig dot anggur om tumau do saitun. Om guminayat nogi' iyolo' do sapi' om dumba' do maan do sumbolion om maan do tikanas. Om iri ngai' no o pointalang dot ongotood ngai' o tulun do pointongkop di pomogunan dot Israil.


text:
Om ponokirunding no i Daud do toinsanan di boyoon do soudor dau, i boyoon do soudor di soribu o tulun, om i boyoon do soudor do hatus o tulun.


text:
Om katalib poddi iri om posunudo' no dau dot id toinsanan o tulun dot Israil o boros do poingkaa, “Ondung kaakun kou, om ondung korohian do Tuhan, i Kinorohingan toko' iti, om suhuo' ngai' toko' no o bansa' toko' om it imam om i tulun do Liwi do hilo'd kabandaran diyolo' do tumimung do mongoi sugku' dati' do hiti.


text:
Om ngoyon toko' nogindo i Kaban do Tumpongo do Kinorohingan dit a' napadul do solinaid di pomorintaan di Raja' Saul,” ka.


text:
Om timungo' ngai' noddi di Daud i tulun dot Israil do mantad id pointongkop do pomogunan diri do mantad po do hilo'd piwolitan do pomogunan do Masir do ponong id salatan om gisom do hilo'd Ralan do kumaa do hilo'd Hamat do ponong id utara, do mongoi pawaliu di Kaban do Tumpongo do mantad hilo'd Kiriat Yiarim om pokoyoon do hilo'd Yorusalim.


text:
Om ongoi no i Daud om koinsanai di tulun dot Israil do hilo'd bandar do Baala, iri no i bandar do roitan do Kiriat Yiarim, it id watas do Yohuda, do mongoi di Kaban do Tumpongo do Kinorohingan. Iri nopo Kaban diri om koilaan do Tuhan o poirikau do hiri'd sakai di moloikat do roitan do kerub.


text:
Tontok di nokorikot iyolo' do hilo'd bandar do Baala, om posoliwano' no diyolo' i Kaban do Tumpongo'ddi do mantad id walai di Abinadab om pasakayo' no di guyudan di wagu po. Om popotunud nopo di sapi' di mamagayat di guyudan diri om i Usa om i Ahio.


text:
Om i Daud no om koinsanai di tulun dot Israil om minogulu-gulu di Kaban om mintari' do popoinggayo do Kinorohingan. Om modsinding nogi' iyolo' dot ompoton do kecapi, gambus, gandang, rebana om torumpit.


text:
Om soira' di nokorikot iyolo' do hiri'd pamagamasan do gandum di Kidon, om kasadu i sapi' di mamagayat di guyudan. Om gowoi poddi om poroloyo' no di Usa o longon dau do minongoi pomusus di Kaban do Tumpongo.


text:
Om diiri i' om diiri do notogod o Tuhan di Usa om pinatai'ddi do Tuhan i Usa tu' minongoi i' iyau kama' di Kaban diri. Om kapatai no i Usa do pinatai'd Kinorohingan.


text:
Om mantad poddi om roitan no do “Piris Usa” o kinoiyonon diri. Om tuminogod diri i Daud tu' hinukuman i' do Tuhan i Usa dot iyo kopio'ddi kawagat.


text:
Om ooris diri i Daud do Kinorohingan. Om boros ka dau, “Poingkuro poddi o ralan ku do mongoi di Kaban do Tumpongo'ddi?” ka.


text:
Om a' iddi iyau nabayaan do minongigit di Kaban diri do hilo'd Yorusalim. Om poiliho' nopoddi dau do hiri'd walai do songulun di roitan dot i Obid Idom. Iyau nopo om tulun do mantad id bandar do Gat.


text:
Om hiri-hiri noddi i Kaban diri do solinaid do tolu o tulan. Om binarakatan diri do Tuhan i sompiiyon di Obid Idom om koinsanai di dau'd songonuon.


text:
Om ponuhu' no i Hiram i raja' do pomogunan do Tirus, do wakil do mongingindapu' do mongoi do hiri'd di Daud. Om onuwai no dau i Daud do kayu sedar do Libanon om piro-piro o tukang watu om tukang kayu do momonsoi di walai'd raja'.


text:
Om kopurimanai nogiddi kopio di Daud do Tuhan o pinopogirot do kinosilihan dau do raja' dot Israil om popoburu' di pomorintaan dau do koinsanangan di tulun di songonuon do Tuhan.


text:
Om panansawo po kawagu i Daud do piro-piro o tongoondu' di hilo' iyau'd Yorusalim, om noruhangan poddi o tangaanak dau do kusai om tondu'.


text:
Iti ngai' no o ngaran di tangaanak dau do tongokusai di nosusu do hilo'd Yorusalim: i Syamua, i Sobab, i Natan, i Suliman,


text:
Om soira' di nokoilo i tulun do Pilistin do nosiliu noddi i Daud do raja' do pointongkop dot Israil, om pamanau ngai' no i soudor diyolo' do mongoi daa panangkap di Daud. Om pamanau noddi i Daud iyau do mongoi solowot diyolo'.


text:
Om korikot no i soudor do Pilistin do hilo'd Rantai do Ropaim om timpuun no do manangod di tulun di hiri'd rantai'ddi.


text:
Om uhot no i Daud do Kinorohingan. Boros ka dau, “Oi Tuhan, ngoyon ku tuu songodo' i tulun do Pilistin? Onuan oku i' tuu diya' do kamanangan,” ka. Om boros kad Tuhan do suminimbar, “Ngoyon nopo songodo'! Onuan ku i' iya' do kamanangan!” ka.


text:
Om ngoyo' noddi di Daud songodo' i tulun do Pilistin do hilo'd Baal- Pirasim om naala' i' dau iyolo'. Om boros ka dau, “Pinakai oku id Kinorohingan do tuminolibamban di soudor do pisangod do miagal di luyud do rumudsu',” ka. Om rinoitan diri do Baal-Pirasim o kinoiyonon diri.


text:
Om soira' di minogidu' i tulun do Pilistin om koiliu ngai' no diyolo' i tingolig diyolo', tu' narau-arau kopio iyolo' do minogidu'. Om ponuhu' noddi i Daud do modtutud ngai' di tingolig diri.


text:
Om a' po alaid om guli' no kawagu i tulun do Pilistin do hiri'd rantai'ddi om timpuun no do sumangod.


text:
Om uhot po kawagu i Daud do Kinorohingan. Om boros kad Kinorohingan do suminimbar, “Kada' iyolo' ngoyo' songodo' do mantad hiti. Nga' sorili' nogi' om sumodia' id manangod diyolo' do mantad hilo'd sampaping; do hilo'd toning do koguasan do kertau.


text:
Om orongou nu po o tuni do miagal do pamamanau do soudor do hiri'd tuntu di kokoyuan, om sumangod nogi', tu' mogulu oku indo diya' do mamanau do mongoi pangala' di soudor do Pilistin,” ka dau.


text:
Om wonsoyo' no di Daud o miagal di pinonuhuan do Kinorohingan. Om nouyung iddi dau i tulun do Pilistin do mantad hilo'd Gibion om gisom do nokorikot do hilo'd Gisir.


text:
Om abantug tomod diri o ngaran di Daud do hinonggo-honggo nopo. Om oinsanan nopo o bansa' dot ooris di Daud tu' pinooris id Tuhan iyolo'.


text:
Om pomonsoi no i Daud do piro-piro o walai dau do hilo'd Bandar di Daud. Om pinoposodia' nogi' iyau do poiyanan di Kaban do Tumpongo do Kinorohingan om winansayan dau do kiim i Kaban diri.


text:
Om boros ka dau, “Tulun nod Liwi ot apatut do sumaan di Kaban do Tumpongo'ddi tu' iyolo' no i nopili'd Tuhan do sumaan diri om momonsoi'd karaja' dau do gisom dot alaid,” ka.


text:
Om timungo' ngai' noddi di Daud i tulun dot Israil do hilo'd Yorusalim do mongoi pawaliu di Kaban do Tumpongo do hiri'd poiyanan di nosodia' dau.


text:
Om rikot no i Uriol, i tulun do Liwi do mantad id pinuruan do sompiiyon di Kohat, i boyoon do hatus om duwo nohopod o tulun do mantad id pinuruan do sompiiyon dau.


text:
Om i Asaya, i mantad id pinuruan do sompiiyon di Morari, i boyoon do duwo nahatus om duwo nohopod o tulun;


text:
om i Somaya, i tulun do mantad id pinuruan do sompiiyon di Ilsapan, i boyoon do duwo nahatus o tulun;


text:
om i Iliol, i tulun do mantad id pinuruan do sompiiyon di Hibron, i boyoon do walu' nohopod o tulun;


text:
om i Aminadab, i tulun do mantad id pinuruan do sompiiyon di Usiol, i boyoon do hatus om hopod om duwo o tulun.


text:
Om lohowo' noddi di Daud i Sadok it Imam om i Abiatar it Imam, om onom o tulun do Liwi: i Uriol, i Asaya, i Yoil, i Somaya, i Iliol om i Aminadab.


text:
Om boros ka dau dot id diyolo', “Iyokoyu no o boyoon do piro-piro o pinuruan do sompiiyon dit id suang do payat do Liwi. Om lidangan no dokoyu o tinan dokoyu om i tulun do Liwi do suwai, om milo kou indo do mongoi papawaliu di Kaban do Tumpongo'd Tuhan, i Kinorohingan dot Israil, dot id kinoiyonon di nokosodia' ku do poiyanan diri.


text:
A' kou giya hino di ngoyo' i' powoliho' i Kaban diri, gowoi poddi om hinukuman toko' do Tuhan, i Kinorohingan toko', tu' a' i' kopunong di korohian dau o ralan toko' do suminambayang dot id dau,” ka dau.


text:
Om lidangai noddi dit imam om i tulun do Liwi o tinan diyolo' om milo' i' iyolo' do pawaliu di Kaban do Tumpongo'd Tuhan, i Kinorohingan dot Israil.


text:
Om saano' noddi diyolo' i Kaban do nantayang di kayu do pagantayang do miagal di pinonuhuan do Tuhan do pinolombus di Musa.


text:
Om suhuo' ngai' noddi di Daud i boyoon do tulun do Liwi do monuhu' do piro-piro o tulun do Liwi do modsinding om popouni do tuunion di popotood do ginawo, om popouni do kecapi om simbal.


text:
Om mantad nopo di pinuruan do sompiiyon di modsisinding om iti ngai' no o pinili' diyolo' do popouni di simbal om tambaga': i Himan, i tanak di Yoil om i koobpinayan dau; i Asap, i tanak di Borokia; i Itan i tanak di Kusaya, i mantad id pinuruan do sompiiyon di Morari. Om minomili' po kawagu iyolo' do piro-piro o tulun do Liwi do monguhup diyolo' om mongombit di kecapi dit otolis: Pinili' nopo om i Sakaria, i Yaasiol, i Somiramot, i Yohiol, i Uni, i Iliab, i Maasiya om i Bonaya. Om mongombit no di kecapi dit olombou, om pinili' nopo diyolo' nga' i Matisa, i Ilipili, i Mikniya, i Asasia om duwo o tulun di madtatamong do Walai'd Sasambayangan dot Agayo, i Obid Idom om i Yoyol.


text:
I Kinaya nopo om oilo kopio do popouni do tuunion, om iyau noddi o pinili' do sumiliu'd boyoon di tinimungan do payat do Liwi di popouni do tuunion.


text:
Om pinili' nopo do madtamong di Kaban do Tumpongo'd Tuhan om i Borokia, i Ilkana, i Obid Idom om i Yohia. Om nopili' nopo do pouni di torumpit do hiri'd gulu-gulu di Kaban do Tumpongo om iti piro-piro ot imam diti: i Sibania, i Yosapat, i Nitaniil, i Amasai, i Sakaria, i Bonaya om i Iliosor.


text:
Om ongoi noddi i Raja' Daud, om i piro-piro o boyoon dot Israil, om i boyoon do soudor, do hiri'd walai di Obid Idom do mongoi panganu di Kaban do Tumpongo. Om pinapaharo nogi' iyolo' do karamayan dit agayo.


text:
Om minonumbali' iyolo' do turu' o tinan do sapi' do tontoluhan om turu' o tinan do dumba' do maan do porsombahan dot id Kinorohingan, do mokitulung do Kinorohingan do monguhup di tulun do Liwi di sumaan di Kaban do Tumpongo.


text:
Om i Daud nopo om kipinakai do rasuk do linan dit aalus. Om iyo nogiddi o pakayan di piro-piro o tulun di popouni do tuunion, om i Kinia, i boyoon diri, om i tulun do Liwi di suminaan di Kaban do Tumpongo. Om kipinakai po i Daud dot ipod.


text:
Om iyo noddi i tulun dot Israil do minananud di Kaban do Tumpongo gisom do nokorikot do hilo'd Yorusalim, do mikuwo'd sampangkis-pangkis dot atataadan om popinguni do torumpit, om toburi', om simbal om kecapi.


text:
Om tontok di posuangon i Kaban diri do hiri'd bandar, om kokito no di Mikal, do mantad hiri'd liligaon, do mintari' tomod om minsimbul i Raja' Daud dot atataadan. Om araatan tomod diri i Mikal di Daud. I Mikal nopoddi nga' tanak di Saul do tondu'.


text:
Om igitai no diyolo' i Kaban do Tumpongo'ddi do hiri'd kiim di nokosodia' di Daud. Om poiliho' no diyolo' i Kaban diri do hiri'd suang di kiim. Om papatahak noddi iyolo' do porsombahan do sorobon om porsombahan do piombolutan dot id Kinorohingan.


text:
Om kopongo po i Daud do pinapatahak di porsombahan diri, om barakatai no dau i tulun dot Israil dot id suang do ngaran do Tuhan,


text:
om tikidai no dau iyolo' do taakanon. Om nonuan ngai' nopo dau o pointikid-tikid do kusai om tondu' do hilo'd Israil do roti, om sompigis o sinalau, om roti di tua' dot anggur di kinoring do winonsoi.


text:
Om pilio' no di Daud o piro-piro o tulun do Liwi do momoyo' do tulun do sumambayang dot id Tuhan, i Kinorohingan dot Israil, dot id toguang di Kaban do Tumpongo'ddi. Om modsinding diri iyolo' do mamarayou'd Tuhan.


text:
Om i Asap o pinili' do sumiliu'd boyoon om i Sakaria o wakil dau. Om mongombit nopo do kecapi om i Yoyol, i Somiramot, i Yohiol, i Matisa, i Iliab, i Bonaya, i Obid Idom om i Yoyol. I Asap nopo om pouni do simbal,


text:
om iri no duwo imam do suwai, i Bonaya om i Yahasiol om popouni kasai' do torumpit do hiri'd gulu-gulu di Kaban do Tumpongo.


text:
Om diri no do koinsan i' kopio di Daud do pinapatahak do karaja' do modsisinding do mamarayou'd Tuhan dot id di Asap om id piro-piro o tulun do Liwi do suwai.


text:
Pongunsikou nod Tuhan, popinsunudo' no o kogoyoo' dau; Sunudan ngai' no o bansa'd tulun di nongowonsoi dau dit ongosonong.


text:
Iyokoyu i sinakagon di Yakub, i susuhuon do Kinorohingan, i sinakagon dot Israil, i tulun di pinili' dau. Soroho' no i kongoimayaan di winonsoi do Kinorohingan, om tonudon no i ponuhuan dau.


text:
Di nopo di gulu po om okuuri' o tulun di dong Kinorohingan om sompogunan iyolo' do hilo'd pomogunan do Kanaan.


text:
Minghombo nopo iyolo' do mantad id iso' o kinoiyonon om kumaa dot id kinoiyonon do suwai, mantad id iso' o bansa'd tulun om kumaa dot id bansa'd tulun do suwai.


text:
Nga' mada' i' o Kinorohingan do haro o monginggorit diyolo'; pinoinsan ngai' dau i raja', tu' mongintirung i' iyau di tulun dau;


text:
Podsinding no dot id Tuhan, oi koinsanai do pomogunan! Popinsusuyo' no do pointikid do tadau i habar dot osonong do napasi iyahai dau.


text:
Popinsusuyo' no i kagayaan dau dot id koinsanai'd bansa'd tulun, om i winonsoi dau do kongoimayaan kopio dot id toinsanan o tulun.


text:
Tuhan nopo om agayo i' om apatut no do royohon kopio; apatut no do pusohon kopio iyau ko' mantad di ponokokinorohingan do suwai.


text:
Iri nopo ponokokinorohingan do suwai om tininganak no toomod, nga' Tuhan nopo om minomonsoi i' do tawan om pomogunan om koinsanai'd nunu nopo.


text:
Nosorilian iyau do kagayaan om kogoyoo' dau do miagal di dong raja', noponu' do sinundu om kaarapadan i Walai'd Sasambayangan dot Agayo.


text:
Royohon no o Tuhan, oi koinsanai dokoyu i tulun do hiti'd pomogunan. Royohon no i kagayaan om i kokoriso' dau.


text:
Royohon no i ngaran do Tuhan di kikagayaan; migit nod porsombahan om rumikot no do hiri'd Walai'd Sasambayangan dot Agayo. Oiyo-iyon no o ginawo nu do tontok do sumambayang dot id dau.


text:
Gagarai kou no dot id toguang do Tuhan, oi koinsanai do pomogunan! Nokogirot no o pinopoiyon diti pomogunan om a' no milo do powolihon.


