# verses

text:
Om pologoson ku nondo iyolo' dot osimbayan do mangakan-ngakan do hilo'd kobuturan dit orombung di hilo'd konuluhanan om i hilo'd rantai do pomogunan dot Israil.


text:
Om iyoho' nondo o gompomogompi' di dumba' ku, om pogihuman ku iyolo' do tiyonon. Iyoho' no i Tuhan, it Asawat Kopio, o minomoros diti.


text:
Om ihumon ku nondo i nangatagak, om pogulion ku i nangapalid, om rilitan ku i nongosuhat, om ubatan ku i kitoruol; nga' iri nopo it ongolomu' om ongokoris om patayon ku no, tu' iyoho' nopo om gompomogompi' i' dit osonong.


text:
Iyo nopoddi, om pokinongou kou no, oi baanan do dumba' ku, do poboroson ku iyoho' i Tuhan, it Asawat Kopio, dot id dokoyu. Soriso-isoon ku nopondo iyokoyu do momisara' om pisuwai-suwayon ku it osonong om it araat, i dumba' om i kambing.


text:
Haro i' o piro-piro dokoyu dot a' abagalan do mangakan di sakot dot orombung; om pingulakan dokoyu it a' dokoyu kanon! Om minum kou no di waig dit oniniting om lobohon nondo dokoyu it a' dokoyu inumon!


text:
Om iri pondo i sakot do piningulakan dokoyu o kanon di dumba' ku'd suwai, om iri waig di linobou dokoyu ot inumon diyolo'.


text:
Gowoi poddi, do baino' nopo om sunudan ku no iyokoyu do butusan ku nondo, iyoho' i Tuhan, it Asawat Kopio, o momutus di dumba' dit ongokoris om i dumba' dit ongoluhoi.


text:
Nga' ngoyon ku indo posio' i dumba' ku'ddi, om a' ku i' iyolo' pologoson dot inggoriton. Om butusan ku nondo o pointikid-tikid di dumba' ku om pisuwai-suwayon ku it osonong om it angaraat.


text:
Om onuan ku nondo iyolo' do raja' do miagal di Daud, i susuhuon ku, do sumiliu'd gompomogompi' diyolo', om gompion indo dau iyolo'. Om iyau noo o gompomogompi' diyolo'.


text:
Om iyoho' nondo i Tuhan, o sumiliu'd Kinorohingan diyolo', om haro nondo o raja' do miagal di Daud, i susuhuon ku, do sumiliu'd raja' diyolo'. Iyoho' no o Tuhan, o minomoros diti.


text:
Om momonsoi oku nondod tumpongo dot id diyolo' do papatantu' do haro o kosimbayanan diyolo'. Om uyungon ngai' ku nopondo i nintorusan dit orongit di hiri'd pomogunan diri, om aiso' nondo o koligagaanan di dumba' ku do mundorong do hiri'd kobuturan om modop do hiri'd gouton.


text:
Om barakatan ku nondo iyolo' om pologoson ku do mundorong do hiri'd posorili' di nuluhon ku dit olidang. Om hilo' nondo dot onuan ku iyolo' do rasam dit asapou do soira-ira' nopod mokianu iyolo'.


text:
Om mongua' nondo i kouwaan, om sunian do totonomon i tumo, om oinsanan nopondo o tulun dot osimbayan do poundorong do hiri'd tana' diyolo'. Om soira' nopondod pututon ku i rantai do poingkogos di tulun ku, om tontok di poiduwon ku iyolo' do mantad id tulun di minoniliu diyolo'd turipon, om koilo nogindo kopio iyolo' dot iyoho' no o Tuhan.


text:
Om a' nondo iyolo' ngoyon panakahai di bansa' dit a' kotutun doho', om a' iyolo' ngoyon patayo' di nintorusan dot orongit. Osimbayan nopondo iyolo', om aiso' no o tiso' piya'd tulun do korolosi diyolo'.


text:
Poruakon ku nondo i tumo diyolo' gisom dot aiso' nondo o mononglous do hiri'd pomogunan diri. Om a' nondo iyolo' hingi-hingion di bansa'd suwai.


text:
Om koilo ngai' nopondo o tulun dot intirungan ku ot Israil om koilo iyolo' do tulun ku iyolo'. Iyoho' no i Tuhan, it Asawat Kopio, o minomoros diti.


text:
Iyokoyu no kopio i dumba' ku, om i baanan do sumadon ku. Om iyokoyu no o tulun ku, om iyoho' o Kinorohingan dokoyu. Iyoho' no o Tuhan, it Asawat Kopio, o minomoros diti,” ka dau.


text:
Om sunudan ngai' no i tulun do hilo' diti poboroson ku, iyoho' i Tuhan, it Asawat Kopio do poingkaa: Iyoho' no o pisangod dokoyu, oi koinsanai'd tulun di poingiyon dot id konuluhanan dot Idom! Om silihon ku nondo iya' do pomogunan dit oingou.


text:
Raagon ngai' ku nondo i bandar nu om a' iyonon do tulun o pomogunan nu; om koilo ko nogindo dot iyoho' no o Tuhan.


text:
Sumangod kasai' ko nopo dot Israil do mantad di gulu po. Om pologoson nu iyolo' dot angapatai di maso diyolo' dot oontok do kosusaan, i maso do kopomohukuman dit id tohuri no di dusa diyolo'.


text:
Om gowoi poddi om sumumpa' oku, dot id suang do ngaran ku iyoho' i Tuhan, it Asawat Kopio, i Kinorohingan do poimpasi, do kapatayon no o kootuson dokoyu, om a' ko no milo do mogidu'. Tu' kasalaan nopo dokoyu nga' minamatai kou, om musa-gusa' nondo dokoyu o kapatayon.


text:
Silihon ku nondo do kinoiyonon dit oingou o hiri'd konuluhanan dot Idom, om patayon ngai' ku i tulun do kawaya' do hilo'.


text:
Om tongkopon ku nopondo do rata' i konuluhanan, om iri pondo rata' di tulun di nangapatai dot id pisangadan o pointongkop di nulu-nulu om i kokubangan.


text:
Om silihon ku nondod tana' dit a' sunian o pomogunan nu do gisom dot alaid, om a' nondod tulun iyonon. Om koilo kou nogindo dot iyoho' no o Tuhan.


text:
Poboroson dokoyu dot iri nopo tana' do Yohuda om Israil om dokoyu i', om iyokoyu o sanganu, do mulong piya dot iyoho', i Tuhan o Kinorohingan diyolo'.


text:
Iyo nopoddi, om poboroson ku no dot id suang do ngaran ku, i Kinorohingan di poimpasi, i Tuhan dit Asawat Kopio, do sulian ku nondo iyokoyu, tu' otogod kou i', om osolon kou, om araatan kou di tulun ku. Om koilo nondo iyolo' do hukuman ku pogi' iyokoyu nga' iyo iddi o winonsoi dokoyu dot id diyolo'.


text:
Om koilo kou nondo do norongou ku i', iyoho' i Tuhan, i pinomohingi-hingi dokoyu dot Israil do tontok di minomoros kou do poingkaa, ‘Oingou noddi i konuluhanan dot Israil, om nakatahak iri dot id dati' do maan toko'd dati',’ ka dokoyu.


text:
Oi tulun dot Idom, oburuak kopio kou daa om minggayo-gayo o koboro-boroso' dokoyu dot id doho'. Nga' norongou ngai' ku i' iri.


text:
Om poingkaa no o poboroson ku, iyoho' i Tuhan dit Asawat Kopio, ‘Asanangan ngai' nopondo o pointongkop diti pomogunan dot osiliu ku'd pomogunan dit oingou o pointongkop do pomogunan nu,


text:
do miagal dokoyu tu' nasanangan tomod do nokokito dot Israil, i doho'd songonuon, do nosiliu'd pomogunan dit oingou. Om i konuluhanan do Soir, om pointongkop di pomogunan dot Idom nga' oingou nondo. Om koilo ngai' nopondo o tulun dot iyoho' no o Tuhan,’ kangku nondo,” ka dau.


text:
Om boros kad Tuhan, “Oi tulun, pomoros no dot id konuluhanan dot Israil, om sunudan no iyolo' do mokinongou di boros do poboroson ku,


text:
dot id diyolo', iyoho' i Tuhan, it Asawat Kopio do poingkaa: Momohingi-hingi po i pisangod dot Israil om mimboros dot, ‘Dahai noddi dilo konulu-nuluan di gulu-gulu po!’ ka no.


text:
Poboroson no it osiliu dot id dabantalan om poboroson iti boros ku, iyoho' i Tuhan it Asawat Kopio. Tontok di naala' di bansa' di hiri'd posorili' i konuluhanan dot Israil, om oinsanan nopo iyolo' do minongindaraat dot Israil.


text:
Iyo nopoddi om pokinongou kou no do poboroson ku, iyoho' i Tuhan it Asawat Kopio, oi dokoyu i nuluhon om nulu-nulu, om kabawang-bawangan, om kokubang-kubangan, om kabandaran do nangaraag, om bandar do nongotongkiadan om i napanakahan om nuntotori' do koinsanai'd bansa' dit id posorili'.


text:
Nokolombus ku no, di maso ku dot otogod kopio do sumaap oku di bansa' di posorili', om okon-okon pondo om id Idom, tu' songirak-irak poo om koindaraat tomod o kinowoyo-woyoo' diyolo' do minonolod di tana' ku om minanansanganu di kobuturan do hilo'.


text:
Iyo nopoddi om poboroso' no it osiliu dot id dabantalan dot id pomogunan dot Israil; sunudan no i konuluhanan, om i konulu-nuluan, om i kabawang-bawangan, om i kokubang-kubangan, diti poboroson ku, iyoho' i Tuhan it Asawat Kopio, tu' otogod oku no kopio, do nindaraat om nulak-ulakan iyolo' di piro-piro o bansa'.


text:
Sumumpa' oku no, iyoho' i Tuhan, it Asawat Kopio, dot atantu' no dot oindaraat i piro-piro o bansa' dit id posorili' diya'.


text:
Nga' hilo' nopod konuluhanan dot Israil, om momutolid indo kawagu i kokoyuan om mongua' do maan dokoyu'd kanon, oi Israil, i tulun ku. Om oruhai kou nod koguli' kawagu.


text:
Mogobi' oku i' dokoyu, om tontuon ku i' kopio dot aradu kawagu i tana' dokoyu, om atanaman kawagu do totonomon.


text:
Pogumuon ku indo iyokoyu. Om miyon kou nondo kawagu do hilo'd kabandaran om sonongon dokoyu i nangaraag.


text:
Om pogumuon ku nondo o tulun om tayam-tayam. Om ogumu' kou pondo ko' mantad di gulu po, om ogumu' o tangaanak dokoyu. Om poiyonon ku nondo iyokoyu'd hilo' do miagal di koiyon-iyono' dokoyu di gulu po, om posimbayanon ku iyokoyu ko' mantad di kosimbayano' dokoyu di gulu po. Om koilo kou nogindo dot iyoho' no o Tuhan.


text:
Om pogulion ku nondo iyokoyu do mongoi iyon do hiri'd pomogunan diri, oi Israil, i tulun ku. Om asanganu nondo kopio dokoyu i tana' om haro kasai' o hasil diri do gisom dot a' nondo louson i tangaanak dokoyu.


text:
Poingkaa no o poboroson ku, iyoho' i Tuhan it Asawat Kopio! Otopot nogi' do roitan do tulun do mangangakan do tulun i pomogunan diri, om boroson diyolo' do magagahau do tangaanak di tulun di poundorong do hilo'.


text:
Nga' mantad pondod baino' om a' nondo mangakan do tulun om a' magahau do tangaanak dokoyu i pomogunan diri. Iyoho' no i Tuhan, it Asawat Kopio, o minomoros diti.


text:
A' nondo korongou di piro-piro o bansa' do monguntotori' i pomogunan diri om a' kokito do tulun do momohingi-hingi. Om a' nondo i pomogunan diri magahau di tangaanak di tulun do poingiyon do hiri. Iyoho' no, i Tuhan it Asawat Kopio, o minomoros diti,” ka dau.


text:
“Oi tulun, tontok di poingiyon po i tulun dot Israil do hilo'd pomogunan diyolo', om sinosomu' diyolo' di kowoyo-woyoon om wowonsoyon diyolo' o pomogunan diri. Om id pagantangan ku nopo nga' miagal po di tondu' do maso'd pomulanan o kososomuo' di kowoyo-woyoon diyolo'.


text:
Om pinologos ku'ddi iyolo' do kopuriman do kawagato' do kototogod ku tu' ogumu' i' o tulun do pinatai diyolo' om sinosomu' diyolo' i pomogunan diri di tingolig diyolo'.


text:
Hinukuman ku iyolo' tu' araat i' o kowoyo-woyoo' om i pingwonsoyon diyolo', om pinotompias ku'ddi iyolo' dot id pomogunan do suwai.


text:
Om honggo nopo o nokokoyoon diyolo' nga' hilo' no do noindaraat o ngaran ku dit olidang tu' minimboros o tulun do poingkaa, ‘Iti nopo tulun diti nga' tulun do songonuon do Kinorohingan. Nga' a' no milo dot a' iyolo' tumongkiad di pomogunan di tinahak do Kinorohingan diyolo' dot id diyolo',’ ka.


text:
Om iri noddi o nokobinsuhu' doho' do momusorou do pasal di ngaran ku dot olidang, tu' honggo nopo o koongoyon di tulun dot Israil nga' hiri no dot oindaraat i ngaran ku dit olidang.


text:
Iyo nopoddi om polombuson no dot id tulun dot Israil, iti boros ku, iyoho' i Tuhan it Asawat Kopio do poingkaa, ‘Iti nopo wonsoyon ku om okon i' ko' iyokoyu o kapamansayan ku, oi tulun dot Israil, suwai ko' iri i ngaran ku dit olidang, i nindaraat dokoyu do honggo nopo o koongoyon dokoyu, o kapamansayan ku.


text:
Soira' nopod pointalangon ku dot id piro-piro o bansa', i kolidango' diti ngaran ku dit abantug, i ngaran di nindaraat dokoyu dot id pogialatan diyolo', om koilo nogindo iyolo' dot iyoho' noo o Tuhan. Iyoho' no, i Tuhan it Asawat Kopio, o minomoros diti. Om iyokoyu nondo o pakayon ku do popointalang dot id piro-piro o bansa' dot olidang oku.


text:
Ngoyon ku nondo iyokoyu do mantad id pointikid-tikid do bansa' om pomogunan, om pogulion ku iyokoyu do hilo'd pomogunan mantad dokoyu.


text:
Iyasan ku nondo iyokoyu'd waig dit oniniting do momolidang dokoyu do mantad id koinsanai di tingolig om koinsanai di nokososomu' dokoyu.


text:
Om onuan ku nondo iyokoyu do ginawo'd wagu om pomusarahan do wagu. Om iduwon ku nondo i ginawo dokoyu dit okodou, i miagal pod watu kokodou. Om onuan ku nondo iyokoyu do ginawo dit obingumboyo'.


text:
Om posuangon ku nondo i Rusod ku dot id ginawo dokoyu om piantangan ku indo kopio om atanud i' ngai' dokoyu it oturan ku om atanud ngai' dokoyu i pinonuhuan ku dokoyu.


text:
Om koiyon kou nogindo do hiri'd pomogunan di pinatahak ku di komolohingan dokoyu. Om osiliu kou nondod tulun ku, om osiliu oku do Kinorohingan dokoyu.


text:
Om poiduwon ku indo iyokoyu do mantad id koinsanai di nokososomu' dokoyu. Om suhuon ku i gandum do rumombung om a' kou i' koumbal do mononglous.


text:
Om posopohon ku nondo o tua' di tua-ua' om poinggumuon ku o hasil di tumo dokoyu. Om a' kou i' koumbal do mononglous, i mongintingayam dokoyu dot id pogialatan do bansa'.


text:
Om osorou nondo dokoyu i kowoyo-woyoon dokoyu dot araat om i nongowonsoi dokoyu dot araat, om araatan kou nondo do tinan dokoyu tu' nokowonsoi kou i' do dusa om it araat kopio.


text:
Oi Israil, orohian oku do koilo kou dot okon i' ko' iyokoyu ngai' o nakapamansayan ku do miagal diti. Suwai ko' orohian oku do kopuriman kopio kou do kointingayamo' om karaato' di wonsoyon dokoyu. Iyoho' no, i Tuhan it Asawat Kopio, o minomoros diti,’ ka,” ka dau.


text:
Boros kad Tuhan it Asawat Kopio, “Soira' nopondod lidangan ku iyokoyu do mantad id koinsanai'd dusa dokoyu, om pologoson ku nogindo iyokoyu do miyon kawagu do hilo'd kabandaran dokoyu om momonsoi kawagu di nangaraag.


text:
Koinsanai di tulun dit oubas do tumalib di tumo dokoyu nga' nokokito ngai' no dot a' no sunian do totonomon i tumo dokoyu'ddi, nga' pologoson ku indo iyokoyu do mongumo kawagu'ddi.


text:
Om karait ngai' nopondo o tulun dot iti nopo pomogunan di gulu po nga' miagal pod tana' dit a' sunian, nga' baino' noddi om miagal pod kabun dot Idon. Om iri kabandaran di nangaraag om napanakahan om i pogun poo di gulu po, nga' iyonon noddid tulun om apanggor o pinongolig do baino'.


text:
Om koilo ngai' nogindo i bansa' di noolu-olu' do hilo'd posorili' dot iyoho' no, i Tuhan, o minomonsoi kawagu do bandar di nangaraag om mananom kawagu do tumo dit a' sunian. Iyoho' no, i Tuhan, o minamatos do wonsoyon ku o miagal diti, om atantu' no do wonsoyon ku'ti,” ka dau.


text:
Om boros kad Tuhan, it Asawat Kopio, “Om pologoson ku nondo kawagu o tulun dot Israil do mokiuhup doho', om pologoson ku iyolo' do sumapou do miagal do baanan do dumba'.


text:
Om ilo' pondo kabandaran di songingraag do dinondo nga' oponu' nondod tulun do miagal do Yorusalim di gulu po, tu' poimponu' do dumba' di patahakon do maan do porsombahan do sumbolion, dot id poginakanan. Om koilo nogindo iyolo' dot iyoho' no o Tuhan,” ka dau.


text:
Om kopurimanai ku noddi o sinundu do Tuhan, om tanggayai oku no di rusod dau om poiliho' oku no dot id kubong di noponu'd tulang di nongotuu no.


text:
Om pohomboo' oku nod Tuhan di kubong diri om kokito ku no dot ogumu' tomod o tulang di nongotuu no tomod.


text:
Om boros kad Tuhan dot id doho', “Oi tulun, milo po tuu do masi kawagu o tulang diti?” ka dau. Om boros kangku'd suminimbar, “Oi Tuhan it Asawat Kopio, iya' noo o koilo!” kangku.


text:
Om boros kaddi dau, “Poboroson no o boros ku do poingkaa dot id kotulang-tulangan diti. Sunudan no iti kotulang-tulangan do mokinongou do boros do Tuhan.


text:
Sunudan no iyolo' diti boros ku, iyoho' i Tuhan it Asawat Kopio do poboroson ku dot id diyolo': Onuan ku nondo iyokoyu do pinuhobo om posion ku iyokoyu kawagu.


text:
Om onuan ku iyokoyu do tuhat, om tonsi, om likupan ku iyokoyu do kulit. Om onuan ku iyokoyu do pinuhobo om apasi kou i' kawagu. Om koilo kou nogindo dot iyoho' no o Tuhan,” ka dau.


text:
Om pimboros oku noddi iyoho' i Yohoskiol dot id kotulang-tulangan diri do miagal di pinonuhuan do Tuhan dot id doho'. Om soira' di maso ku'd mimboros om korongou ku o sangarak-ngarak. Om timpuun no i tulang do minongoi pogituma-tuma'.


text:
Om piantangan ku'ddi ngai' i tulang diri do tinongkop do tuhat, om tonsi om linikupan do kulit. Nga' aiso' i' o pinuhobo di tinan.


text:
Om boros kad Kinorohingan dot id doho', “Oi tulun, pimboros no dot id tongus. Om sunudan no i tongus do suhuon iyau'd Tuhan it Asawat Kopio, do rumikot do mantad id hinonggo nopo, do poposuang do pinuhobo dot id tinan di songimpatai'dti, om apasi indo kawagu iyolo',” ka dau.


text:
Om pimboros oku noddi do miagal di pinonuhuan do Tuhan dot id doho'. Om tongus no i tongus diri om kosuang noddi o pinuhobo dot id tinan diri om kangapasi no iyolo'. Om ingkakat noddi iyolo'. Om ogumu' no kopio iyolo' gisom do kabagal i' do sonsinompuruan o soudor.


text:
Om boros kad Kinorohingan dot id doho', “Oi tulun, iri nopo tulun dot Israil nga' iyo ngai' nod tulang diti. Tu' boros ka diyolo' om notuu no tomod iyolo', om aiso' no o kosunsudon om aiso' o soro-sorohon dot id dosunsudan.


text:
Om iyo nopoddi om popimboroso' no it osiliu dot id dabantalan dot id Israil, i tulun ku, om sunudan no iyolo' dot iyoho' no, i Tuhan it Asawat Kopio, o mongoi pongukab di lobong diyolo'. Om posoliwanon ku nondo iyolo' do mantad hiri om pogulion ku do hilo'd pomogunan dot Israil.


text:
Om soira' nopondo dot ukaban ku i lobong di pinamalabangan diyolo' i tulun ku, om tontok di posoliwanon ku iyolo', om koilo nogindo iyolo' dot iyoho' no o Tuhan.


text:
Om posuangon ku nondo o pinuhobo ku dot id diyolo' om apasi indo kawagu iyolo', om pologoson ku iyolo' do miyon do hilo'd pomogunan mantad diyolo'. Om koilo nogindo iyolo' dot iyoho' no o Tuhan. Nakabatos ku no do wonsoyon ku o miagal diti, om atantu' nod wonsoyon ku. Iyoho' no, i Tuhan, o minomoros diti,” ka dau.


text:
“Oi tulun, ongoi anu dot iso' o sukud, om tulisan id boros do poingkaa, ‘Pomorintaan do Yohuda’ ka. Om mongoi no anu kawagu dot iso' o sukud do suwai, om tulisan iri do boros do poingkaa, ‘Pomorintaan dot Israil,’ ka.


text:
om sunudan no iyolo' dot iyoho' no, i Tuhan it Asawat Kopio, o manganu di sukud do poiyaan dot Israil do piisoon ku nondo iri di sukud di poiyaan do Yohuda. Om piisoon ku nondo i duwo o sukud di poingigit ku'ddi.


text:
Om sunudan nondo iyolo' dot iyoho no, i Tuhan it Asawat Kopio, o popoidu' di tulun ku do mantad id piro-piro o bansa' di nokoongoyon diyolo', om timungon ku nondo iyolo', om pogulion ku do hilo'd pomogunan mantad diyolo'.


text:
Om silihon ku nondo iyolo' dot iso' o bansa' do hilo'd pomogunan, om hilo'd konuluhanan dot Israil. Om iso' pondo o raja' do momorinta' diyolo', om a' nondo opiduwo i bansa' diyolo', om a' opisuwai-suwai o pomorintaan.


text:
Om a' nondo diyolo' sosomuon o tinan diyolo' dot i tumuku' dot id piro-piro o tingolig di kososomu' o ponosomu', om a' iyolo' momonsoi'd dusa. Om poiduwon ku indo iyolo' do mantad id koinsanai do kowoyo-woyoon diyolo' dit araat i kobinsuhu' diyolo' do mongindaraat doho'. Lidangan ku nondo iyolo'; om osiliu nondo iyolo' do tulun ku, om osiliu oku do Kinorohingan diyolo'.


text:
Om haro nondo o raja' do miagal di Daud, i susuhuon ku, dot osiliu do raja' diyolo' do gisom dot alaid. Om otorodok nondo iyolo' do mumboyo' dot oturan ku.


text:
Om miyon nondo iyolo' do hilo'd tana' di pinatahak ku dot id di Yakub, i susuhuon ku, om i tana' do pinomogunan di komolohingan diyolo'. Om hilo' kasai' nondo o tiyonon diyolo' do gisom dot alaid, om iri nogi' tangaanak om sinakagon diyolo' nga' hilo' no o tiyonon. Om iri nondo i raja', i miagal di Daud, i susuhuon ku, o momorinta' diyolo' do gisom dot alaid.


text:
Om momonsoi oku nondo do tumpongo dot id diyolo', i mamajamin dot osimbayan iyolo' do gisom dot alaid. Om barakatan ku nondo iyolo' om posopohon ku iyolo', om hiloon ku'd pomogunan diyolo' i Walai'd Sasambayangan dot Agayo, om hilo' nondo kasai' iri do gisom dot alaid.


text:
Om sumugku' oku nondo diyolo'd miyon do hilo'; om osiliu oku nondo do Kinorohingan diyolo' om osiliu iyolo'd tulun ku.


text:
Om soira' nopondod hiloon ku i Walai'd Sasambayangan dot Agayo, om hiloon ku nod pogialatan diyolo' iri do gisom dot alaid, om koilo ngai' nogindo i bansa'd suwai do nopili' ku, iyoho' i Tuhan, ot Israil do sumiliu do tulun ku,” ka dau.


text:
“Oi tulun, papalai no i Gog, i boyoon do raja' do pomorinta' do bansa'd Misik, om Tubal do hilo'd pomogunan do Magog,


text:
Pokokoson ku no iyau, om koiton ku di kakait o roo dau, om gayaton ku iyau do mamanau do miwoyo' do koinsanai di soudor dau. Ogumu' tomod i soudor om kuda', om i soudor do songinsakai'd kuda' dot oiyo o pakayan, om otikid do kolid om gayang i soudor dau.


text:
Om tulun nopo do manud-tanud dau nga' haro i' o mantad do hilo'd Porsia, om Etiopia, om Libia, om ongkigayang ngai' nopo iyolo' om ongkitupi' kolidar.


text:
Om koinsanai nopo i tulun do sumasangod do mantad hilo'd pomogunan do Gomor, om hilo'd Bait-Togarma, i ponong hilo'd utara, do tuminanud dau. Om ogumu' nogi' o tulun do mantad id pomogunan do suwai.


text:
Om katalib pondo o piro-piro o toun om suhuon ku nogindo iyau do mongoi panangod do pomogunan do tulun di tinimung do mantad id piro-piro o pomogunan, om it aiso' no o koligagaanan do pisangadan. Om ngoyon nondo dau songodo' i konuluhanan dot Israil, it aiso' o sumuni om i laid no kotongkiadai'd tulun, om noponu' poo do kinaraagan, nga' it iyonon noddi do tulun om aiso' no o koligagaanan do baino'.


text:
Om sumangod nondo iyau, om i soudor dau, om i piro-piro o bansa'd suwai di moyo-woyo' dau, om miagal pondo iyolo'd tongus dot opuhod do sumaap, om miagal do haun do tumokop di pomogunan,” ka dau.


text:
Poingkaa no o boros do Tuhan it Asawat Kopio dot id di Gog, “Orikot nopondo o maso'ddi om tumimpuun ko nondo do minsorou do momonsoi dot araat.


text:
Momusorou ko nondo do mongoi panangod do pomogunan dit aiso' o tolig; i pomogunan dit osimbayan om aiso' o koligagaanan do tulun di songingiyon do hiri, i kabandaran dit aiso' o tolig om aiso' o madtatamong.


text:
Om ngoyon nu nondo soruango' om ngoyon nu panakahai i tulun do songingiyon do hiri'd kabandaran di songinraag di gulu po. Tinimung-timung i' iyolo' do mantad id piro-piro o pomogunan, om baino' noddi om ogumu' noddi o tayam-tayam om dapu' diyolo', om poingiyon iyolo' dot id ralan do pogirurubaan do hiti'd pomogunan.


text:
Om muhot nondo diya' i tulun do Siba om Didan, om i piro-piro i dumadagang do mantad hilo'd kabandaran do Sepanyol, do poingkaa, ‘Notimung nu no i soudor nu do mongoi panangod, om mongoi ponoruang om kapanakau i' iyolo'? Momusorou ko do mongoi panganu do pirok om tamas, om tayam-tayam om dapu' om tanggayan ngai' nu nogindo it angaanu nu'ddi?’ ka,” ka dau.


text:
Om suhuo' oku noddid Tuhan it Asawat Kopio, do mongoi pomisunud di Gog di boros dau do poingkaa, “Mamanau no do maso pod Israil, i tulun ku dot osimbayan do momogun-mogun.


text:
Mamanau nod mantad hino'd kinoiyonon nu do ponong hino kopio'd utara, om woyoon i' o soudor dit ogumu' om it ongokoris do mantad id piro-piro o bansa'. Om i songinsakai ngai' nopod kuda'.


text:
Om miagal ko pondod tongus dit opuhod do tumongkop di pomogunan do manangod dot Israil, i tulun ku. Om orikot nopondo o maso'ddi, om porikoton ku nondo iya' do mongoi ponolod di pomogunan ku om kointalang i' dot id koinsanai'd bansa' ondung isai oku, om popointalang do kolidango' ku i wonsoyon ku do pawayaon ku diya'.


text:
Iya' no i komoyon ku di gulu poddi, do tontok di pinoboros ku do pinolombus di piro-piro o susuhuon ku, i piro-piro o nabi do mantad id Israil, do maso nopondo dot osunsudan om poporikot oku nondo do songulun do mongoi panangod dot Israil. Iyoho' no, i Tuhan it Asawat Kopio, o minomoros diti,” ka dau.


text:
Om boros kad Tuhan it Asawat Kopio, “Tontok nopondo di tadau do ngoyon di Gog songodo' ot Israil, om tumogod oku nondo kopio.


text:
Om poboroson ku nondo dot atatagadan oku do gumuyu' nondo o tana' do hilo'd Israil dot opuhod kopio do tontok do tadau'ddi.


text:
Om oinsanan nopondo o sada' om tombolog, om nintorusan dit agayo om it okoro', om pointikid-tikid do tulun do hiti'd pomogunan do gagaran tu' ooris do tumimbaba' doho'. Tumuhan nondo o nuluhon om rumulus o pampang om humaba' ngai' o tolig.


text:
Om rolosion ku nondo i Gog do mogisuayan o kosusaan. Iyoho' no, i Tuhan it Asawat Kopio, o minomoros diti. Om mogitotobok nondod gayang i tulun dau dot iyolo' i' om iyolo'.


text:
Om hukuman ku nondo iyau do toruo-ruol om mogipapatai iyolo', tu' iri no o pomohukum ku diyolo'. Om sumondot nopondo dot id dau o rasam dit asapou om karambatu, om tapui, om i tana' di kitapui. Om ootungan ngai' nondoddi i soudor dau om i piro-piro o bansa' di muhup dau.


text:
Om iti nondo o kopointalangan ku dot id koinsanai'd bansa' dot abantug om olidang oku. Om koilo nogindo iyolo' dot iyoho' no o Tuhan,” ka dau.


text:
Om boros kad Tuhan it Asawat Kopio, “Oi tulun, pasalaon no i Gog, i raja' dot agayo do mantad id pomogunan do Misik om Tubal, om sunudan no iyau do pisangod oku dau.


text:
Pokoyoon ku nondo iyau dot id ralan do wagu om posoliwanon ku iyau do mantad hilo'd ponong id utara kopio, om pootodon nu nondo iyau do gisom do korikot do hilo'd konuluhanan dot Israil.


text:
Om bobogon ku nogindo i pawakasan di pana' di poingigit di longon dau'd gibang, om porotuon ku i pana' di poingigit di longon dau'd wanan.


text:
Om ahaba' nopondo om apatai i Gog om i piro-piro o soudor dau do hilo'd konuluhanan dot Israil, om patahakon ku nondo i rata' diyolo' dot id koinsanai'd tombolog om nintorusan do maan diyolo' dot akanon.


text:
Om popurakit oku nondod tapui do hilo'd pomogunan do Magog om hilo'd poinsusui dilo tisan do rahat, i pomogun-mogunan do tulun dit aiso' o kagangau-gangau, om koilo ngai' nogindo o tulun dot iyoho' no o Tuhan.


text:
Om poiloon ku indo kopio i tulun dot Israil, di ngaran ku dit olidang, om a' ku nondo pologoson o ngaran ku dot oindaraat kawagu. Om koilo ngai' nogindo o bansa' dot iyoho' no o Tuhan, i Kinorohingan dot Israil dit olidang,” ka dau.


text:
Sumoliwan nondo i tulun do poingiyon do hilo'd kabandaran dot Israil do mogiwoyo-woyo' nopo do mongoi ponimung di rapo-rapo do sumangod di nongotongkiadan, do maan do siduwon. Om poudungon nondo diyolo'd tapui i kolid, om i gayang, om i pawakasan do pana', om i pana', om i bobobog, om kabagal i' iri do maan do siduwon do solinaid do turu' o toun.


text:
Om a' no minog do mongoi iyolo' pokisiduwon do hiri'd dumo ko' mongoi panagad do kayu do hiri'd gouton do maan do siduwon, tu' haro po i rapo-rapo do sumangod di nongotongkiadan diri do pogudung diyolo'. Om ngoyon nondo diyolo' soruango' om ngoyon diyolo' panakaho' o dapu' di tulun di minonoruang diyolo' om i minanakau di dapu' diyolo'. Iyoho' no o Tuhan it Asawat Kopio, o minomoros diti,” ka dau.


text:
Om boros kad Tuhan, “Abayaan ngai' pondo iti, om onuan ku nondo i Gog do tana' do pamalabangan do hilo'd tana' dot Israil, i hilo'd rantai di roitan do Rantai do Sosoborongon, i ponong id koulayon do mantad id Rahat do Napatai. Lobongon nopondod hilo' i Gog om i soudor dau, om roitan nondo i rantai'ddi do ‘Rantai di Soudor di Gog’.


text:
Koloido' nopondo di tulun dot Israil do momolobong ngai' di rata' diyolo', om turu' o tulan, om a' indo sosomu' i pomogunan.


text:
Oinsanan nopondo o tulun do hiri'd pomogunan diri do muhup do momolobong, om pusohon nondo iyolo' tu' minomonsoi i' iyolo'ddi do tontok do tadau'd kamanangan ku. Iyoho' no, i Tuhan it Asawat Kopio, o minomoros diti.


text:
Om katalib pondo o turu' o tulan om haro nondo o piro-piro o tulun do suhuon do mamanau do tumongkop di pomogunan do mogihum om momolobong di rata' di songingiliu po do hiri'd tana', om olidangan indo kopio i pomogunan diri.


text:
Om soira' di tumongkop iyolo' di pomogunan, om tandaan nondo diyolo' ot id toning di tulang do tulun dot okito diyolo', om oongoi i' di momomolobong kolobong iri do hiri'd rantai di roitan do Rantai do Soudor di Gog.


text:
(Om haro nondo o bandar do hiri'd rantai'ddi do pungaranan do ngaran di soudor di Gog do koimbagu.) Om iyo noddi o wonsoyon om olidangan i' kawagu i pomogunan diri,” ka dau.


text:
Om boros kad Tuhan it Asawat Kopio dot id doho', “Oi tulun, tinongo' ngai' no i tombolog om i nintorusan do suwai do mongoi pangakan do porsombahan do sinumbali' do patahakon ku diyolo'. Om iri no o poginakanan dot agayo do pohoroon ku do hilo'd konuluhanan dot Israil, tu' hiri no do kaakan iyolo'd daging om koinum do raha'.


text:
Om mangakan nondo iyolo'd tinan di soudor om monginum do raha' di pomorinta' do pomogunan, i nangapatai do miagal do dumba' do tontoluhan om tanak do dumba', om kambing do tontoluhan, om sapi' dit olomu'!


text:
Om soira' nopondod patayon ngai' ku i tulun diti do miagal do porsombahan di sumbolion, om kanon nondo di tombolog om i nintorusan om koinsanai di lunok diyolo' do gisom dot abangat iyolo' om inumon diyolo' i raha' do gisom dot aawuk iyolo'.


text:
Om mingakan nopondo iyolo' do hiri'd mija' ku do gisom dot oiyahan iyolo' di kuda' om i sumasakai di kuda' om i soudor om i tulun di sumasangod. Iyoho' no, i Tuhan it Asawat Kopio, o minomoros diti,” ka dau.


text:
Om boros kad Tuhan, “Pokitonon ngai' ku nondo ilo bansa' do kagayaan ku om pointongon ku iyolo' do kowoyo-woyoo' ku do mamakai'd kuasa' ku do popowonsoi di natantu' ku do wonsoyon ku dit otulid.


text:
Om koilo ngai' nondo i bansa' do nokoongoi dot id pomogunan do pisangod, i tulun dot Israil do gama' di dusa do winonsoi diyolo' dot id doho'. Tinongkiadan ku iyolo' om pinologos ku i pisangod do minangala' om minamatai diyolo' dot id pisangadan.


text:
Winonsoi ku dot id diyolo' o miontok di kososomuo' om karaato' di kowoyo-woyoon diyolo', om tinongkiadan ku iyolo',” ka dau.


text:
Om boro-boros no o Tuhan, it Asawat Kopio do poingkaa, “Nga' baino' noddi om osianan oku iddi do sinakagon di Yakub, i tulun dot Israil, om posimbayanon ku kawagu iyolo'. Om ogompi' ku i' o ngaran ku dit olidang om pusohon indo kasai'.


text:
Om soira' nopondo dot osimbayan kawagu iyolo' do momogun-mogun do hilo'd pomogunan diyolo', dit aiso' o monompurolosi diyolo', om olihuan nondo diyolo' i kinointingayamo' diyolo' di minongindaraat doho'.


text:
Om pointalangon ku nondo dot id ogumu' o bansa' dot olidang oku, om pogulion ngai' ku nondo i tulun ku do mantad id koinsanai'd pomogunan do pisangod diyolo'.


text:
Om koilo nogindo o tulun ku dot iyoho' no i Tuhan, i Kinorohingan diyolo'. Oilaan nondo diyolo' iti, tu' pinoongoi ku i' iyolo' dot id pomogunan do pisangod di gulu po, nga' baino' noddi om timungon ku no kawagu iyolo' do pogulion do hilo'd pomogunan mantad diyolo', om aiso' no tiso' diyolo' dot a' koguli'd hilo'.


text:
Om potuntugon ku nondo o Rusod ku dot id bansa' dot Israil, om a' ku nondo iyolo' tongkiadan kawagu. Iyoho' no, i Tuhan it Asawat Kopio, o minomoros diti,” ka dau.


text:
Tontok nopoddi nga' tadau'd kohopod, di tulan di koiso', i koduwo nohopod om limo do toun do mantad di natanggayan iyahai dot id pomogunan do pisangod, di kohopod om apat do toun do mantad di kinaalaan do Yorusalim. Om nopurimanan ku o sinundu'd Tuhan do tontok do tadau'ddi, om tanggayai oku no dau.


text:
Om kokito ku'ddi dot id pinointalang do tinanggayan oku'd Kinorohingan do hilo'd pomogunan dot Israil om pinakaa oku dot id nuluhon dit akawas. Om kokito ku no do haro o piro-piro o walai dot angagayo dot id dotoguangan ku, om koiyo-iyo iri do bandar.


text:
Om poinsomoko' oku no dau, om kokito ku o songulun o kusai do mogulinau do miagal do tambaga'. Om poingkakat iyau dot id toning do wawayaan. Om kiinigit iyau do tali do ponukat om kiinigit iyau do kayu do ponipong.


text:
Om boros ka dau dot id doho', “Ontong no kopio, oi tulun. Om mokinongou no om montong no kopio do koinsanai di pointangan ku diya', tu' iti no o kinapaangayan diya'd hiti. Om sunudan no i bansa' dot Israil do koinsanai dit okito nu,” ka dau.


text:
Nokito ku nopo nga' i Walai'd Sasambayangan dot Agayo om haro nogi' o tolig do pointutuk di walai'ddi. Om onuo' no di kusai'ddi i kayu di ponipong dau, i tolu o mito do konoruo', om tipongo' no dau i tolig. Om kasawato' nopo di tolig nga' tolu o mito om kakapalo' nga' tolu i' o mito.


text:
Om ongoi noddi iyau do hiri'd wawayaan di potimbaba' ponong id koulayon. Om salakoi no iyau di tukad, om hiri poddid sawat kopio, om tipongo' nogi' dau o kakapalo' di wawayaan diri. Om kakapalo' nopoddi nga' tolu o mito.


text:
Om hiri nopod dotolikudan di wawayaan nga' haro o ralan, om nopiompopingan do tolu o bilik do madtatamong. Angabasagi' ngai' nopo i bilik diri, om sorotolu-tolu nopo mito do konoruo' do pointikid-tikid di limput. Om iri no limput do pinanapad om duwo ngai' nopo om satanga' mito do kakapalo'. Om hiri nod tolikud di bilik do madtatamong om haro po o ralan do tolu mito do konoruo'. Om poinrikot iri dot id bilik dit agayo di potimbaba' di Walai'd Sasambayangan dot Agayo.


text:
Om tipongo' no dau i bilik diri, om koilaai noddi dot apat o mito do kasawato'ddi. Om iti no it id dompok di wawayaan di poinsomok kopio di Walai'd Sasambayangan dot Agayo, om kakapalo' nopo di limput di ponong id dompok no om somito.


text:
(Iri nopo bilik do madtatamong di miampaping di ralan nga' oiyo nopo o kogoyoo', om oiyo o kakapalo' di limput do pinanapad.)


text:
Om tipongo' noddi di kusai o kalaabo' di wawayaan; om kalaabo' nopo nga' onom om satanga' mito, om konoruo' no om limo o mito.


text:
Om hiri nopod dotimbabaan do pointikid-tikid di bilik do madtatamong diri, nga' haro o limput dot osiriba'; do kasawato' nopo om satanga' mito i'. (Iri nopo bilik diri nga' tolu o mito do konoruo' do pointikid-tikid di limput.)


text:
Om tipongo' no dau o kosoduwo' di limput di ponong id dolikud di bilik om gisom do korikot di limput di ponong id dolikud di bilik di hiri'd hapak, om kosoduwo' nopo nga' hopod om duwo om satanga' mito.


text:
Om iri no bilik do ponong id dompok no, i posongguyung di natad do ponong id soliwan, om tipongo' no dau i bilik diri, om koilaai no do hopod o mito do konoruo'.


text:
Om kosoduwo' nopo do mantad id tolig di wawayaan ponong id soliwan om gisom do korikot di limput di bilik dit id dompok no kopio i potimbaba' di Walai'd Sasambayangan dot Agayo, om duwo nohopod om limo mito.


text:
Om haro ngai' nopo o liligaon dot ongokooro' di bilik diri do hiri'd limput ponong id soliwan, om haro nogi' o liligaon do hiri'd limput di ponong id soruang, i pinanapad diri. Om haro o guas do kurma do pinokikir di wawayaan di ponong id soruang, i potimbaba' di ralan.


text:
Om angatai oku no di kusai'ddi do minaya' di wawayaan om kuminaa do hiri'd natad di ponong id soliwan di Walai'd Sasambayangan dot Agayo. Om pointutuk nopoddi nga' tolu nohopod o bilik di songinghapak di limput ponong id soliwan. Om hiri nod dotimbabaan di bilik diri om haro o sirang di linopisan do watu,


text:
do pointutuk nopori di natad. Iti nopo natad ponong id soliwan nga' poinsiriba-riba' no ko' mantad di natad do ponong id suang.


text:
Om haro po o wawayaan di poinsawa-sawat do suangon do mongoi do hiri'd natad di ponong id suang. Om tipongo' no di kusai o kosoduwo' dot id pialatan di duwo o wawayaan diri; om koilaai no do limo nohopod o mito do kosoduwo'.


text:
Om tipongo' noddi di kusai i wawayaan do ponong id utara, i wawayaan do kumaa do hiri'd natad di ponong id soliwan.


text:
Iri nopo tolu bilik do madtatamong do miampaping di ralan, om i limput do pinanapad om i bilik dot agayo nga' miagal ngai' nopo di hiri'd wawayaan do ponong id koulayon o sukatan. Konoruo' nopo di ralan nga' duwo nohopod om limo mito om kalaabo' no om hopod om duwo om satanga' mito.


text:
Miagal ngai' nopo di hiri'd wawayaan di ponong id koulayon; i bilik dot agayo, om i liligaon, om i guas do kurma do pinokikir. Hiri nopo nga' haro o turu' o taang do tukad do poingkaa do hiri'd wawayaan, om iri nopo bilik dot agayo nga' hiri'd dompok, om potimbaba' di natad ponong id soliwan di Walai'd Sasambayangan dot Agayo.


text:
Om hiri nopod hapak diti natad do mantad id wawayaan ponong id utara om haro po kawagu o wawayaan do suangon do kumaa do hiri'd natad ponong id suang; do miagal nopo di hiri'd wawayaan ponong id koulayon. Om tipongo' noddi di kusai'ddi o kosoduwo' do pialatan di duwo o wawayaan diri, om koilaai no do limo nohopod o mito do kosoduwo'.


text:
Om angatai oku no di kusai'ddi do kuminaa do hiri'd wawayaan di ponong id salatan. Om haro po o wawayaan do nokito dahai'd hiri. Om tipongo no dau iri, om miagal nopo di wawayaan do suwai o sukatan.


text:
Om haro o liligaon do hiri'd bilik do ponong id wawayaan diti, do miagal nopo kopio di liligaon do suwai; konoruo' nopo di ralan nga' duwo nohopod om limo mito, om kalaabo' no om hopod om duwo om satanga' mito.


text:
Taang nopo di tukad di poirikot do hiri'd wawayaan nga' turu', om iri bilik dot agayo nga' hiri nogid ponong id dompok do potimbaba' di natad di ponong id soliwan di Walai'd Sasambayangan dot Agayo. Om haro o guas do kurma do pinokikir do hiri'd limput di ponong id suang, i potimbaba' di ralan.


text:
Om hiti nogi' nga' haro o wawayaan do suangon do kumaa do hiri'd natad di ponong id suang. Om tipongo' noddi di kusai'ddi o kosoduwo' dot id pialatan di duwo o wawayaan diri; om koilaai no do limo nohopod o mito do kosoduwo'.


text:
Om angatai oku noddi di kusai do minaya' di wawayaan di ponong id salatan do kumaa do hiri'd natad di ponong id suang. Om tipongo' no dau i wawayaan di ponong id salatan diri, om miirad nopo di wawayaan di ponong id soliwan.


text:
Om iri bilik do madtatamong, om i bilik dot agayo, om i limput di ponong id suang, nga' irad ngai' nopo di wawayaan do suwai o kogoyoo'. Om haro ngai' nopo o liligaon di bilik diri. Om konoruo' nopo di wawayaan diri nga' duwo nohopod om limo o mito om kalaabo' no om hopod om duwo om satanga' mito.


text:
Iri nopo bilik dot agayo nga' potimbaba' di natad di ponong id soliwan, om pinokikir o guas do kurma do hiri'd limput di ponong id suang do potimbaba' di ralan. Iri nopo walu' o taang do tukad diri om poingkaa do hiri'd wawayaan.


text:
Om angatai oku noddi di kusai do minaya' di wawayaan di ponong id koulayon do kumaa do hiri'd natad di ponong id suang. Om tipongo' no dau i wawayaan diri om miirad nopo di wawayaan do suwai.


text:
Iri nopo i piro-piro o bilik di madtatamong, om i bilik dit agayo, om i limput di ponong id suang om irad i' di hiri'd wawayaan do suwai o sukatan. Om winansayan ngai' nopod liligaon o pointutuk di bilik diri, om hiri'd bilik dit agayo nga' winansayan i'. Konoruo' nopo do ralan diri om duwo nohopod om limo o mito om kalaabo' no om hopod om duwo om satanga' mito.


text:
Iri nopo i bilik dit agayo om potimbaba' di natad do ponong id soliwan. Om kinikiran do guas do kurma o hiri'd limput do poingompus di ralan. Om walu' o taang do tukad do poirikot dot id wawayaan diti.


text:
Om pokoyoo' oku noddi di kusai'ddi do hiri'd wawayaan di ponong id utara. Om tipongo' no dau iri, om sukatan nopoddi om miagal i' di wawayaan di suwai.


text:
Om miagal nogi' di suwai tu' haro i' o bilik do madtatamong, om haro o limput di kinikiran di ponong id suang, om haro o bilik dot agayo, om notutuk ngai' iri do liligaon. Konoruo' nopo di ralan diri nga' duwo nohopod om limo mito, om kalaabo' no om hopod om duwo om satanga' mito.


text:
Iri nopo bilik dot agayo nga' potimbaba' di natad ponong id soliwan. Om kinikiran do guas do kurma i limput di ponong id suang do potimbaba' di ralan. Walu' o taang di tukad do poirikot di wawayaan diti.


text:
Iri nopo i natad di ponong id soliwan nga' haro o tiso' bilik do pinatambing do ponong hiri'd wawayaan ponong id utara, om haro o wawayaan do hiri'd bilik di pinatambing diri do poingkaa do hiri'd bilik dot agayo. Om hiri nod bilik dot agayo diri o pongougan do tulun do tayam-tayam di maan do porsombahan do sorobon.


text:
Om hiri nopod bilik dit agayo'ddi nga' haro ot apat o mija', do duwo o ponong id wanan om duwo o ponong id gibang. Om hiri nod sakai di mija'ddi o pagkaratan do tulun do tayam-tayam do patahakon do maan do porsombahan do sorobon, ko' maan do porsombahan do pangampun do dusa ko' maan pod porsombahan do pambayar do tutang.


text:
Om hiri'd soliwan di bilik dit agayo'ddi nga' haro nogi' ot apat o mija' do miagal diri, om duwo o ponong id wanan om duwo o ponong id gibang di wawayaan do ponong id utara'ddi.


text:
Oinsanan nopo nga' haro o walu' o mija' do ponumbolian do tayam-tayam do maan do porsombahan do sumbolion: apat o hiri'd suang di bilik om apat o hiri'd natad ponong id soliwan.


text:
Iri nopo it apat o mija' di hiri'd bilik di pinatambing diri, om pakayon do posodia' do porsombahan do sorobon dit insanan nopo do monorob, om watu ngai' nopo di sinangkap iri do winonsoi. Kasawato' nopo di mija'ddi nga' satanga' mito, om kogoyoo' no om abasagi' do turu' nohopod om limo sontimito do konoruo' om kalaabo'. Pasakayon ngai' nopo do hiri'd mija'ddi o koinsanai di pakakas do pogkorot di tayam-tayam do maan do porsombahan do sumbolion.


text:
Om nisanan o pointutuk di mija'ddi do turu' nohopod om limo milimito do kalaabo'. Om hirion ngai' nopod sakai di mija'ddi i daging do maan do porsombahan do sinumbali'.


text:
Om angatai oku noddi di kusai'ddi do hiri'd natad di ponong id suang. Om haro o duwo o bilik do hiri, iso' o potimbaba' ponong hiri'd salatan, id toning di wawayaan do ponong id utara, om iri no tiso' om potimbaba' do ponong id utara, i hiri'd toning di wawayaan ponong id salatan.


text:
Om sunudai oku no di kusai, dot iri nopo bilik di potimbaba' ponong id salatan diri nga' maan di piro-piro ot imam di maganu-anu do hiri'd Walai'd Sasambayangan dot Agayo,


text:
om iri no i bilik di potimbaba' ponong id utara om maan dit imam di maganu-anu do hiri'd pananaraban do porsombahan. Om mositi' no do mantad ngai' id sinakagon di Sadok o koinsanai dit imam diri, iri no i sinakagon di Sadok i mantad id payat di Liwi o koino-ino do tumimbaba' do Tuhan do mogobi-obi' dau do tontok do sumambayang.


text:
Om tipongo' no di kusai'ddi i natad do ponong id suang om abasagi' nopori do limo nohopod o mito. Iri nopo Walai'd Sasambayangan dot Agayo nga' ponong hiri'd kotonobon, om id dotimbabaan nopoddi nga' haro ot iso' o pananaraban do porsombahan.


text:
Om angatai oku noddi di kusai'ddi do mongoi do hiri'd bilik di gulu kabantalai it id suang di Walai'd Sasambayangan dot Agayo. Om tipongo' no dau i bilik diri om kalaabo' nopo nga' duwo om satanga' mito, om konoruo' no om turu' o mito, om nopiompopingan iri do limput do somito om satanga' o kakapalo'.


text:
Om haro o tukad do solokoyon do mongoi do hiri'd bilik diri, do konoruo' nopo om hopod o mito om kalaabo' no om onom o mito. Om haro o duwo o torigi do miampaping di bilik diri.


text:
Om angatai oku no di kusai'ddi do hiri'd bilik dit id tanga', i roitan do Kinoiyonon dot Olidang. Om tipongo' no dau i ralan do kumaa'd hiri: om konoruo' nopo nga' tolu o mito,


text:
om limo mito do kalaabo', om nopiompopingan iri do limput do kakapalo' nopo nga' duwo om satanga' mito. Om tipongo' no dau i Kinoiyonon dot Olidang diri, om konoruo' nopo nga' duwo nohopod o mito, om kalaabo' no om hopod o mito.


text:
Om ongoi noddi iyau do hiri'd bilik di hiri'd gogok kopio. Om tipongo' no dau i ralan do kumaa'd hiri, om somito o konoruo' om tolu mito do kalaabo', om nopiompopingan iri do limput do kakapalo' nopo nga' tolu om satanga' mito.


text:
Om tipongo' no dau i bilik diri, om abasagi' nopori do hopod o mito; hopod o mito do konoruo' om hopod o mito do kalaabo'. Om boros kaddi dau dot id doho', “Iti no i Kinoiyonon dot Olidang Kopio,” ka.


text:
Om tipongo' noddi di kusai'ddi o kakapalo' di limput do ponong id suang di Walai'd Sasambayangan dot Agayo'ddi: om koilaai no do tolu o mito do kakapalo'. Om pointutuk nopodti Walai'd Sasambayangan dot Agayo'dti do pointopis di limput, nga' haro o piro-piro o bilik do duwo no o mito do kalaabo'.


text:
Iri nopo piro-piro o bilik diri nga' tolu sontingkat, om iso' nopo o tingkat nga' winansayan do tolu nohopod o bilik, om irad ngai' nopoddi o kogumuo' do bilik do pointikid-tikid di tolu o tingkat. Iri nopo limput di ponong id soliwan do pointikid-tikid di tingkat diri nga' onipis no ko' mantad di limput di tingkat do hiri'd siriba', gisom do milo i' do potopison di limput i piro-piro o bilik diri. Om a' i' minog do luangan i limput di Walai'd Sasambayangan dot Agayo.


text:
Om ondung antangan do mantad id soliwan nga' oiyo nopo o kakapalo' di limput di Walai'd Sasambayangan dot Agayo, do mantad hiri'd siriba' om gisom do hiri'd sawat. Om pointopis no di limput di Walai'd Sasambayangan dot Agayo di ponong id soliwan, i ponong id soliwan di piro-piro o bilik diri om winansayan do duwo o tukad dit agayo, om osonong indo o tulun do sumalakoi do mantad hiri'd tingkat dot id siriba' om kumaa do hiri'd tingkat di koduwo om kumaa do hiri'd tingkat di kotolu.


text:
Iri nopo limput do ponong id soliwan di piro-piro o bilik diri nga' duwo om satanga' mito do kakapalo', om haro o tiso' o wawayaan do hiri'd walai diri do kumaa do hiri'd piro-piro o bilik do ponong hiri'd utara di Walai'd Sasambayangan dot Agayo, om iso' o wawayaan do kumaa do hiri'd piro-piro o bilik di ponong id salatan. Om kokito ku do haro o miagal do sibor do pointutuk di Walai'd Sasambayangan dot Agayo, do duwo om satanga' mito do kalaabo', om kasawato' no om tolu o mito do poinrantai di pinoimpahan di piro-piro o bilik di hiri'd topis do limput di Walai'd Sasambayangan dot Agayo. Om id pialatan nopo di koiyo-iyo'd sibor diri om i bilik dit imam, om haro o kakilima' do hopod o mito do kalaabo', do miomputul di Walai'd Sasambayangan dot Agayo.


text:
Hiri nopod ponong id dompok di kakilima' di hiri'd bombong ponong id kotonobon di Walai'd Sasambayangan dot Agayo om haro o walai dot agayo dot apat nohopod om limo o mito do konoruo' om tolu nohopod om limo mito do kalaabo'; om kakapalo' no di limput om duwo om satanga' mito.


text:
Om sukato' no di kusai'ddi i ponong id soliwan di Walai'd Sasambayangan dot Agayo: om konoruo' nopo nga' limo nohopod o mito. Om mantad no do hiri'd tolikud di Walai'd Sasambayangan dot Agayo om gisom do korikot di limput dot id tolikud di walai dot agayo di ponong id kotonobon diri, om limo nohopod o mito.


text:
Om kalaabo' no di ponong id wawayaan di Walai'd Sasambayangan dot Agayo, di potimbaba' ponong id koulayon do kohompit i kakilima' di ponong id gibang om i kakilima' di ponong id wanan, om limo nohopod o mito do kalaabo'.


text:
Om tipongo' no di kusai'ddi o konoruo' di walai dot agayo di potimbaba' di natad do kohompit i limput do ponong id gibang om i ponong id wanan, om limo nohopod o mito. Iri nopo i bilik di Walai'd Sasambayangan dot Agayo, om i bilik dit id gulu kabantalai om i Kinoiyonon dot Olidang, om i Kinoiyonon dot Olidang Kopio,


text:
om linopisan ngai' do kayu, do mantad po do hiri'd liligaon om kosondot do hiri'd siliu. Om iri ngai' nopo liligaon nga' milo ngai' nopo do tabanan do tirai.


text:
Iri nopo limput do ponong id suang di Walai'd Sasambayangan dot Agayo, gisom do hiri'd sawat di wawayaan, om notongkop nopo dot ukiran do pinoiyo-iyo


text:
do guas do kurma om moloikat di roitan do kerub. Piniolot-olot nopo do pinopokikir i pinoiyo-iyo'd guas do kurma om i pinoiyo-iyo do moloikat di roitan do kerub. Om duwo ngai' nopo o rabas di pinoiyo-iyo do moloikat di roitan do kerub diri:


text:
rabas do tulun o potoguang di pinoiyo-iyo do guas do kurma di ponong id gibang, om rabas do singa o potoguang di pinoiyo-iyo do guas do kurma di ponong id wanan. Iyo ngai' nopodti ot ukiran do pointutuk di limput


text:
Angabasagi' ngai' nopo i torigi di wawayaan do hiri'd Kinoiyonon dot Olidang. Hiri nopod dotimbabaan di wawayaan do ponong id Kinoiyonon dot Olidang Kopio, nga' haro o koiyo-iyo do pananaraban do porsombahan


text:
di kayu do winonsoi. Kasawato' nopoddi nga' somito om satanga', om kayu ngai' nopod winonsoi i pinongorigi, om i tuwou, om i tolig di pananaraban do porsombahan diri. Om boros kaddi di kusai'ddi dot id doho', “Iti no o mija' di poilihon dot id dotimbabaan di koropohon do Tuhan,” ka dau.


text:
Hiri nopod dompok di ralan do poingkaa do hiri'd Kinoiyonon dot Olidang, om haro ot iso' o wawayaan, om iyo nogiddi o hiri'd dompok di ralan do poingkaa do hiri'd Kinoiyonon dot Olidang Kopio.


text:
Iri nopo i totobon di wawayaan di Kinoiyonon dot Olidang diri nga' kinikiran do pinoiyo-iyo do guas do kurma om moloikat di roitan do kerub do miagal di pinokikir di hiri'd limput. Om haro o ponirung do kayu do winonsoi do ponong id soliwan di wawayaan di bilik dit id gulu kabantalai.


text:
Om kililigaon nogi' o miomputul di bilik diri, om iri limput nga' nukiran nogi' do pinoiyo-iyo do guas do kurma.


text:
Om angatai oku noddi di kusai'ddi do mongoi do hiri'd natad do ponong id soliwan om pootodo' oku no dau dot id tiso' o walai, i ponong id utara di Walai'd Sasambayangan dot Agayo, it a' i' osodu' no do mantad hiri'd walai dit agayo, di ponong id kotonobon do mantad id Walai'd Sasambayangan dot Agayo.


text:
Iri nopo i walai'ddi nga' limo nohopod o mito do konoruo' om duwo nohopod om limo o mito do kalaabo'.


text:
Id somputul nopo di walai'ddi nga' potimbaba' di kakilima', i hopod o mito do kalaabo', i pointoning di Walai'd Sasambayangan dot Agayo, om hiri nod somputul kawagu om potimbaba' di sirang di linopisan do watu di hiri'd natad di ponong id soliwan. Iri nopo i walai'ddi nga' tolu o tingkat. Om iri nopo tingkat dit id sawat nga' okoro-koro' no ko' mantad di tingkat dit id siriba'.


text:
Id dotimbabaan nopo di piro-piro o bilik diri, do ponong id suang nga' haro o ralan do kalaabo' nopo om limo o mito om konoruo' no om limo nohopod o mito. Om iri nopo i piro-piro o wawayaan diri nga' potimbaba' ponong id utara.


text:
Iri nopo piro-piro o bilik di hiri'd tingkat dot id sawat om poingkoro'-koro' no ko' mantad di piro-piro o bilik dit id tingkat di hiri'd siriba-riba', tu' iri nopo i ralan dit id dotimbabaan di piro-piro o bilik dit id sawat nga' alaab-laab no ko' mantad di ralan dit id siriba'.


text:
Tolu ngai' nopo sontingkat i piro-piro o bilik diri, om a' i' tinukod do torigi do miagal di walai di hiri'd liwan.


text:
Hiri nopod sombohogian di tingkat dit id siriba, om poingolig nopo o limput do duwo nohopod om limo o mito do konoruo', do songintanga' kopio do konoruo' di walai; om iri no bohogian di tiso', om duwo nohopod om limo mito do konoruo', om winansayan do piro-piro o bilik. Om hiri nopod tingkat dot id sawat kopio om winansayan do piro-piro o bilik di poingompus di walai'ddi.


text:
Id siriba' nopo di duwo o bilik dit id dompok do walai'dti, do ponong id salatan, do hiri'd pinoimpuunan di limput, om haro o wawayaan do kumaa do hiri'd natad ponong id soliwan. Hiri nopod bombong ponong id salatan di Walai'd Sasambayangan dot Agayo om haro po kawagu o walai do miagal diri, it a' i' osodu' no do mantad di walai di ponong id kotonobon.


text:
Id dotimbabaan nopo di piro-piro o bilik diri nga' haro o ralan do miagal nopo kopio di ralan di ponong id utara. Miirad nopo o sukatan, om miiyo o pinomonsoi, om miagal o wawayaan.


text:
Id siriba' no di piro-piro o bilik dit id bombong ponong id salatan diri, om it id dompok ponong id koulayon, i hiri'd pinoimpuunan di limput, om haro po ot iso' o wawayaan.


text:
Om boros ka di kusai'ddi dot id doho', “Ilo' nopo duwo o walai dilo' nga' olidang goduwo nopo. Om hilo' no o pangakanan di piro-piro ot imam, i koino-ino do sumuang dot id dotoguangan do koropohon do Tuhan, di porsombahan di sinumbali' dit olidang kopio. Om hilo' no o poiyanan dit imam di porsombahan do sinumbali' dit olidang kopio. Iri no i porsombahan do gandum, om i porsombahan di pongidu' do dusa ko' i porsombahan do pambayar do tutang.


text:
Ondung kopongo it imam do maganu-anu do hiri'd Walai'd Sasambayangan dot Agayo om siongoi no iyolo' do hiri'd natad do ponong id soliwan, om mositi' nod poilihon diyolo' i rasuk di papakayon diyolo' do maganu-anu do tontok do sumambayang dot id piro-piro o bilik diri. Om mositi' no do manampakai iyolo' do pakayan do suwai do tintod do sumoliwan do pakayaan do hiri'd kinoiyonon do titimungon do tulun dot ogumu',” ka.


text:
Om soira' di nopongo di kusai'ddi do monukat i ponong id suang di Walai'd Sasambayangan dot Agayo, om angatai oku no dau do suminoliwan do minaya' di wawayaan do ponong id koulayon om sukato' noddi dau o pointutuk di Walai'd Sasambayangan dot Agayo.


text:
Om ngoyo' no dau i sukud di ponunukat dau om sukato' no dau i bombong do ponong id koulayon. Om konoruo' nopoddi nga' duwo nahatus om limo nohopod o mito.


text:
Om sukato' no dau i bombong ponong id utara, om ponong id salatan, om i ponong id kotonobon; om oiyo nopo do duwo nahatus om limo nohopod o mito do konoruo'.


text:
Om pabasagi' nopoddi o tana' do nokoiyonon di Walai'd Sasambayangan dot Agayo, do duwo nahatus om limo nohopod o mito do kalaabo' om irad iddi o konoruo'. Om nolig o posorili' di tana'ddi do panapad di kinoiyonon di pinotobilang do maan do don Tuhan om i kinoiyonon di maan do dong kogumuan.


text:
Om hiri no do nokito ku i tulinau di kosorong kopio do mantad ponong id koulayon do tanda' do nakarapou o Kinorohingan dot Israil. Iri nopo boros do Kinorohingan nga' miagal di ngorod do rahat o karangahan, om mogulinau po iti pomogunan dot otitihan di tulinau do kinarapahan do Kinorohingan.


text:
Iti nopo nokito ku'dti nga' miagal nopo di nokito ku di ruminikot o Kinorohingan do minongoi pamaraag do Yorusalim, om miagal di nokito ku di hilo'd toning do Bawang do Kibar. Om hunduk oku nopoddi do minotud do hiri'd tana'.


text:
Om waya' no i tulinau di kosorong kopio'ddi, di wawayaan di ponong id koulayon, om suang no di Walai'd Sasambayangan dot Agayo.


text:
Om poinsawato' oku no di Rusod do Tuhan, om tanggayai oku no do hiri'd natad di ponong id suang. Om hilo' noddi do nokito ku do noponu' pod tulinau do koropohon do Tuhan i Walai'd Sasambayangan dot Agayo.


text:
Om tontok di poingkakat po i kusai'ddi do hiri'd toning ku, om korongou ku no o Tuhan do minoro-boros dot id doho' do mantad hiri'd suang di Walai'd Sasambayangan dot Agayo.


text:
Boros ka dau, “Oi tulun, hiti no o tirikohonon ku do dong raja'. Om hiti nondo o tiyonon ku do poinsugku' di tulun dot Israil om momorinta' oku diyolo' do gisom dot alaid. Om a' nondo koumbal i tulun dot Israil om i raja' diyolo' do mongindaraat do ngaran ku dit olidang, do tumuku' dot id tingolig ko' momolobong do rata' di raja' diyolo' do hiti'd kinoiyonon diti o pongindaraat.


text:
Pinamansayan nopo di piro-piro o raja' di tuulokon om i torigi di wawayaan di walai diyolo' do dong raja' di gulu po om hiri kopio'd hapak di tuulokon om i torigi di walai'd Sasambayangan dot Agayo, gisom dot iso' poo o limput do piolitan. Nindaraat tomod diyolo' i ngaran ku dot olidang tu' kososomu' kopio i' o winonsoi diyolo', om gowoi poddi om pinatai ku iyolo' do natatagadan oku.


text:
Om baino' nondo om mositi' nod tumingkod iyolo' do tumuku' dot id tingolig om ngoyon powoliho' i rata' di piro-piro o raja' diyolo'. Ondung wonsoyon diyolo' o miagal diri, om mundorong oku nogindo do poinsugku' diyolo' do gisom dot alaid,” ka dau.


text:
Om boros ka kawagu'd Tuhan, “Oi tulun, sunudan no i tulun dot Israil do pasal di Walai'd Sasambayangan dot Agayo, om popurimonon no iyolo' do gisom id ointingayam iyolo' di kowoyo-woyoon diyolo' di mingwonsoi'd dusa.


text:
Om ointingayaman pondo iyolo' di nowonsoi diyolo', om tudukan nogindo iyolo' do kowoyo-woyoon do momonsoi di Walai'd Sasambayangan dot Agayo: i pomomonsoi, i piro-piro o wawayaan do sumuang om sumoliwan, i koiyon-iyono' do pomomonsoi, i pongungulud do koinsanai'd nunu nopo, om it oturan om i kowoyo-woyoo' do hiri. Om tulison ngai' noti do bagi' diyolo' om kokito indo kopio iyolo' do kowoyo-woyoon do mongulud do koinsanai'ddi, om katanud iyolo' do koinsanai dit oturan.


text:
Iti no o kowoyo-woyoo' di Walai'd Sasambayangan dot Agayo: Oinsanan nopo i kinoiyonon do posorili' di timpak do nuluhon diri dot olidang kopio,” ka dau.


text:
Iti no o sukatan di pananaraban do porsombahan do tumanud di ponipong di pinonipong di Walai'd Sasambayangan dot Agayo. Posorili' nopo di pinoimpahan di pananaraban do porsombahan om haro o parit do satanga' mito o korolomo' om satanga' mito o kalaabo'. Iri nopo pinongisan di parit do ponong id soliwan om duwo nohopod om limo o sontimito do kasawato'.


text:
Kasawato' nopo do mantad hiri'd parit om gisom di hiri'd poingkorot di pananaraban do porsombahan dit id siriba' kopio om somito. Om iri no poingkorot dot id tanga' om duwo o mito do kasawato', om satanga' mito do poingkoro' mantad ko' i tutuk di pinoimpahan di pananaraban do porsombahan. Om iri nogi' i poingkorot di kotolu it id sawat kopio nga' satanga' mito i' o poingkoro' do mantad ko' i tutuk di poingkorot dit id tanga'.


text:
Iri nopo poingkorot di ponong id sawat kopio, i poingkorot di kotolu'ddi om maan do pananaraban do porsombahan di sumbolion; om kasawato' nopoddi nga' duwo o mito. Om ongkilahis ngai' nopo do koiyo-iyo'd sungu o hiri'd pointikid dit apat o sunduk.


text:
Pabasagi' nopo do soronom-onom o mito it apat o tisan dit id sawat kopio di pananaraban do porsombahan.


text:
Iri nogi' i poingkorot do hiri'd tanga-tanga' nga' pabasagi' i'; do soroturu-turu' o mito do pointikid-tikid dit apat o tisan, om haro o pinongisan do ponong id soliwan do kasawato' nopo nga' duwo nohopod om limo o sontimito. (Kalaabon nopo di parit nga' satanga' mito.) Iri nopo tukad do solokoyon do kumaa do hiri'd sakai di pananaraban do porsombahan nga' id tisan ponong id koulayon di pananaraban do porsombahan.


text:
Om boros kad Tuhan, it Asawat Kopio dot id doho', “Oi tulun, pokinongou nodti poboroson ku diya'. Owonsoi nopondo i pananaraban do porsombahan, om sambayangan nori, do ralan nopod manambayang om panaraban do porsombahan di sinumbali' o hiri'd sakai om wawasan do raha' do tayam-tayam di numaan do porsombahan do sinumbali' o hiri.


text:
Om imam nopo do maganu-anu dot id toguang ku om iri no it imam do mantad id sinagakon di Liwi, om i suminolusuk di Sadok. Iyoho' no, i Tuhan it Asawat Kopio, o monuhu' do momonsoi do miagal diti. Om onuan no iyolo' do songinan o sapi' do tontoluhan dit okoro' po do maan do porsombahan do pongidu'd dusa.


text:
Om manu nod ongokuuri' do raha' di sapi'ddi om pogihilon nori di sinangau-sangau di hiri'd apat o sunduk dit id sakai di pananaraban do porsombahan, om hiri'd sunduk di poingkorot dot id tanga' di pananaraban do porsombahan, om hiri'd pointutuk di pinongisan di pananaraban do porsombahan. Om iyo nodti o ralan nu do momolidang om popotobilang di pananaraban do porsombahan diri do maan do doho'.


text:
Om ngoyon nondo i sapi' do tontoluhan, do patahakon do maan do pongidu'd dusa'ddi, om sorobon nondo do hiri'd kinoiyonon di natantu' mantad, it id soliwan di kinoiyonon di Walai'd Sasambayangan dot Agayo.


text:
Om tadau nopondo kawagu om mongoi no panganu do songinan o kambing do tontoluhan dit aiso' i' o bohiton do tinan om patahakon i' do maan do porsombahan do pongidu'd dusa. Om lidangan no di raha' di kambing diri i pananaraban do porsombahan do miagal di winonsoi nu dot id raha' di sapi' do tontoluhan dit okoro' poddi.


text:
Om owonsoi nu pondo o miagal diri, om mongoi no anu do songinan o sapi' do tontoluhan dit okoro' po om songinan o kambing do tontoluhan dit okoro' po, om it aiso' goduwo nopo o bohiton do tinan.


text:
Om pootodon nogindo iri do hiti'd doho'. Om sasadan nondo di piro-piro ot imam, do silaon i duwo o tayam-tayam diri om sorobon nogindo do maan do porsombahan di sumbolion do patahakon dot id doho'.


text:
Monikid tadau nopondo, do solinaid do turu' o tadau do papatahak kou do songinan o kambing, om songinan o sapi' do tontoluhan, om songinan o kambing do tontoluhan, do maan do porsombahan do pongidu'd dusa. Om a' i' koino-ino do haro o bohiton do tinan di tayam-tayam diri.


text:
Om wonsoyon nondo dit imam i natantu' mantad do wonsoyon do panambayang di pananaraban do porsombahan do solinaid do turu' o tadau om mikuwo'd poposodia'ddi om milo indo do pakayon.


text:
Om atalib pondo o turu' o tadau, om tumimpuun nogindo it imam do papatahak di porsombahan do sorobon, om i porsombahan do piombolutan, do hiri'd sakai di pananaraban do porsombahan do maan di tulun dot ogumu'. Om asanangan oku nogindo ngai' dokoyu. Iyoho' no, i Tuhan it Asawat Kopio, o minomoros diti,” ka dau.


text:
Om pootodo' oku no kawagu di kusai'ddi do hiri'd wawayaan di ponong id soliwan, i ponong id koulayon do mantad hiri'd kinoiyonon di Walai'd Sasambayangan dot Agayo. Om iri nopo wawayaan diri nga' pointobon.


text:
Om boros kaddi do Tuhan dot id doho', “Pointobon nondo kasai' iti wawayaan diti om a' no iwangan. A' no koino-ino o tongoiso' piya'd tulun do maya'dti tu' nawayaan ku i' iti, iyoho' i Tuhan, i Kinorohingan dot Israil do suminuang diti Walai'd Sasambayangan dot Agayo. Pointobon nondo kasai' iti.


text:
Nga' iri nopo i raja' di momorinta' om koino-ino i' do mongoi do hiri'd ralan di kumaa do hiri'd wawayaan diri do mongoi pangakan do taakanon dit olidang dot id toguang ku. Om wayaan nopo dau do sumuang om sumoliwan om mositi' no dot i wawayaan do kawaya' di bilik dot agayo,” ka dau.


text:
Om angatai oku noddi di kusai'ddi do minaya' di wawayaan do ponong id utara, it id dotimbabaan di Walai'd Sasambayangan dot Agayo. Om soira' di minontong kopio oku, om kokito ku do noponu' pod tulinau di kosorong kopio, i tanda' do karapahan do Tuhan, i Walai'd Sasambayangan dot Agayo. Om hunduk oku nopoddi do minotud.


text:
Om boro-boros noddi o Tuhan dot id doho' do poingkaa, “Oi tulun, ilaan no kopio o koinsanai dit okito om orongou nu. Sunudan ku iya' do koinsanai dot oturan om kowoyo-woyoo' do pasal diti Walai'd Sasambayangan dot Agayo. Om tulison no kosonong-sonong ondung isai i koino-ino do sumuang di Walai'd Sasambayangan dot Agayo om tulison ondung isai it a' koino-ino do sumuang.


text:
Sunudan no i tulun dot Israil, i tulun dot obinsongkiwal diri, dot a' ku noddi iyoho' i Tuhan, it Asawat Kopio, pologoson iyolo' do momonsoi di sosomu'.


text:
Sinosomu' diyolo' i Walai'd Sasambayangan dot Agayo, tu' pinopologos iyolo' do bansa'd suwai dit a' nosunatan, i tulun dit a' mumboyo' doho', do suminuang di Walai'd Sasambayangan dot Agayo, do tontok di maso do patahakon dot id doho' i porsombahan do lunok om raha'. Om tinolibambanan diri di tulun ku i tumpongo ku dot id diyolo', tu' miningwonsoi i' iyolo' di kososomu' kopio'ddi.


text:
Okon nogi' ko' iyolo' o minongilo-ilo di natantu' mantad do wonsoyon dit ongolidang do hiri'd suang di Walai'd Sasambayangan dot Agayo, suwai ko' iri nogi' tulun di bansa'd suwai o sinuhu' diyolo' do momonsoi'ddi.


text:
Iyoho' no i Tuhan, it Asawat Kopio, o popoboros dot a' koino-ino do sumuang di Walai'd Sasambayangan dot Agayo o bansa'd suwai dit a' nosunatan, om i tulun dit a' mumboyo' doho'. Om iri piya i bansa'd suwai di momogun-mogun do poirolot dot Israil, i tulun ku nga' a' i' koino-ino,” ka dau.


text:
Om boros kad Tuhan dot id doho', “Hukuman ku nondo i tulun do Liwi, tu' miagal nopo iyolo' di tulun dot Israil do suwai, do tuminongkiad doho' om tuminuku' dot id tingolig.


text:
Nga' milo i' iyolo' do momonsoi'd karaja' ku do hiri'd Walai'd Sasambayangan dot Agayo do madtatamong di wawayaan om maganu-anu do hiri. Om koino-ino i' iyolo' do mogkorot di tayam-tayam i patahakon di tulun dot ogumu' do maan do porsombahan do sorobon om porsombahan do sumbolion, om mositi' no do kumaraja' kasai' iyolo' do mogobi-obi' di tulun dot ogumu'.


text:
Ginayat ngai' diyolo' i tulun dot id suang do dusa tu' minodsubak i' iyolo' do tingolig do mogobi' di tulun dot Israil. Gowoi poddi om sumumpa' oku no, iyoho' i Tuhan, it Asawat Kopio, do mositi' nod hukuman iyolo'.


text:
A' no iyolo' koino-ino do sumiliu'd imam do mogobi-obi' doho' ko' mongoi po insomok do nunu nopo it olidang dot id doho', om a' koino-ino do sumuang di Kinoiyonon dot Olidang Kopio. Iti no o pomohukum di winonsoi diyolo' di kososomu' kopio.


text:
Buruon nopo do patahakon ku diyolo' om iri po i buruon di koubasanan do hiri'd Walai'd Sasambayangan dot Agayo,” ka dau.


text:
Om boros kad Tuhan, it Asawat Kopio, “Nga' iri nopo it imam do mantad id sinakagon di Liwi, om i suminolusuk di Sadok, om otorodok i' kasai' do mogobi-obi' doho' do hiri'd Walai'd Sasambayangan dot Agayo do tontok di nokotongkiad no doho' i tulun dot Israil di suwai. Om baino' nondo om iyolo' no it apatut do mogobi-obi' doho' om i minsomok dot id toguang ku do mongoi papatahak di lunok om i raha' do tayam-tayam di numaan do porsombahan dot id doho'.


text:
Iyolo' poo o koino-ino do sumuang di Walai'd Sasambayangan dot Agayo, om i maganu-anu do hiri'd pananaraban do porsombahan di doho', om momoyo' do sumambayang do hiri'd Walai'd Sasambayangan dot Agayo.


text:
Soira' nopod sumuang iyolo' di wawayaan di kumaa do hiri'd natad di ponong id suang di Walai'd Sasambayangan dot Agayo, om mositi' nod manampakai iyolo' do pakayan di kain linan. Om a' no iyolo' koino-ino do manampakai do pakayan di hulu'd dumba' do winonsoi, do tontok do maganu-anu iyolo' do hiri'd natad di ponong id suang ko' hiri pod suang di Walai'd Sasambayangan dot Agayo.


text:
Om mositi' nod manampakai iyolo'd sigar do kain linan om soluar do kain linan, nga' a' indo manangagkos, om a' i' iyolo' losuan.


text:
Om tintod nopo diyolo' do mongoi'd hiri'd natad di ponong id soliwan, i kotimungon do tulun dot ogumu', om mositi' nod iduwon po diyolo' i pakayan diyolo' di pinakai do maso'd maganu-anu do hiri'd Walai'd Sasambayangan dot Agayo, om poilihon iri do hiri'd bilik dit olidang. Om mositi' nod manampakai iyolo' do pakayan do suwai om a' i' koporikot do kosusaan dot id tulun dot ogumu' i pakayan diyolo' di papakayon do maganu-anu.


text:
Imam nopo om a' i' koino-ino do mamalagas do tulu om a' koino-ino do papanaru kopio'd tobuk. Mositi' no do pampadan dot oniba' i tobuk diyolo' do tumanud dit oturan di natantu' mantad.


text:
Om iri nopo it imam nga' a' no koino-ino do monginum do waig dot anggur do tintod do mongoi'd hiri'd natad di ponong id suang.


text:
Om a' koino-ino ot imam do manansawo do tondu' di naadaan; tu' koino-ino nopo dau do kowinon om sumandak nod Israil om i tondu' do nakasawo'd gulu dot imam, nga' napatai noddi i sawo dau.


text:
Om mositi' nod tudukan dit imam i tulun ku do pisuayan di nokotobilang do maan do doho' om it a' nokotobilang, om pisuayan dit olidang om it a' olidang do tumanud do toturan do tugama'.


text:
Soira' nopod haro o pigulatan, om iri no it imam o momutus diri do miontok dit oturan ku. Om mositi' nod gompion diyolo' i tadau dot agayo do don tugama' do miontok dit oturan om i ponuhuan ku, om mositi' do pusohon kasai' diyolo' i tadau'd Sabat, i tadau di nokotobilang do maan do doho'.


text:
A' i' koino-ino it imam do monosomu' do tinan dau dot i koigit do rata' o kososomu', ondung okon no ko' rata' di molohing dau, ko' i tangaanak dau, ko' i tobpinai dau'd kusai ko' i tobpinai dau'd tondu' dit a' po nakasawo.


text:
Om soira' nopondo dot olidang kawagu iyau, om mositi' no do mandad po iyau do solinaid do turu' o tadau,


text:
om mongoi nogindo iyau do hiri'd natad di ponong id suang di Walai'd Sasambayangan dot Agayo, om papatahak do porsombahan do pomolidang do tinan dau, om koino-ino indo kawagu iyau do maganu-anu do hiri'd Walai'd Sasambayangan dot Agayo. Iyoho' no, i Tuhan it Asawat Kopio, o minomoros diti.


text:
Tungkusan nopo do pogitungkus-tungkusan dit imam om iri no i karaja' diyolo' do dong imam, tu' iri no o tungkusan do pinatahak ku diyolo' dot id pogialatan do tulun dot Israil. Om a' iyolo' koino-ino do manansanganu do nunu nopo do hilo'd Israil; tu' iyoho' no o ponokodapu' diyolo'.


text:
Akanon nopo dit imam om i porsombahan do gandum, om i porsombahan do pongidu'd dusa, om i porsombahan do pambayar do tutang, om iyolo' no o kaanu do koinsanai di nokotobilang do maan do doho' do hilo'd Israil.


text:
Om iri no it imam o kaanu di tomot dot id gulu omoto', it ongosonong kopio, om koinsanai di suwai do patahakon dot id doho'. Pointikid-tikid do momonsoi'd roti i tulun ku om mositi' nod tahakon diyolo' dit imam it id gulu kopio diyolo' kowonsoi, om barakatan ku i' i walai diyolo'.


text:
Om iri nopo it imam nga' a' i' koino-ino do mangakan do nunu nopo koombolog ko' bansa' do nintorusan di minatai toomod ko' i pinatai do nintorusan do suwai,” ka dau.


text:
Bohogion nopondo i tana' do potikidon do pointikid-tikid di payat, om mositi' nod patahakon o sombohogian di tana'ddi dot id Tuhan. Konoruo' nopod tana'ddi nga' hopod om duwo om satanga' kilomito om kalaabo' no om hopod o kilomito. Om oinsanan nopo i kinoiyonon diri do poboroson dot olidang.


text:
Om hiri nod tana'ddi o pawansayan di Walai'd Sasambayangan dot Agayo. Om pabasagi' nopo o kinoiyonon diri do duwo nahatus om limo nohopod o mito do konoruo', om irad iddi o kalaabo'. Om obian do maan do liwan o hiri'd posorili'ddi do duwo nohopod om limo mito do kalaabo'.


text:
Songintanga' nopo do kinoiyonon diri, do hopod om duwo om satanga' kilomito do konoruo' om limo kilomito' do kalaabo', om maan do waalan di Walai'd Sasambayangan dot Agayo, i kinoiyonon dit olidang kopio.


text:
Om iri nondo o tana' dot olidang dot id suang do pomogunan diri, do potobilangon do maan dit imam, i mogobi-obi' do Tuhan do hiri'd Walai'd Sasambayangan dot Agayo. Om hiri o koiyonon di kawalayan diyolo', om sombohogian no di tana'ddi om waalan do Walai'd Sasambayangan dot Agayo.


text:
Om iri no songintanga' di tana'ddi do 12.5 o kilomito do kogoyoo' om potobilangon do maan di tulun do Liwi, i mogobi-obi' do hiri'd suang di Walai'd Sasambayangan dot Agayo. Om haro nondo o kabandaran do hiri dot iyonon diyolo'.


text:
Om suwai no ko' mantad di kinoiyonon dot olidang, om haro po tiso' kawagu bohogian do tana' do hopod om duwo om satanga' kilomito do kalaabo'. Om potobilangon nori do wansayan do bandar do maan dot iyonon dot isai nopo di tulun dot Israil.


text:
Om haro nogi' o tana' do potobilangon do patahakon di raja'. Iti nopo tana'dti nga' poimpuunon di wolit di tana' di pinotobilang do maan do don Tuhan om poillombus nopo do gisom do korikot di Rahat do Tanga'; om mantad no di wolit do ponong id koulayon do mantad di tana' di pinotobilang diri, om poirikot nopo dot id wolit di pomogunan di ponong id koulayon. Om konoruo' nopo do tana'dti nga' irad di konoruo' do tana' di pinabahagi' dot id pointikid-tikid di payat dot Israil.


text:
Om iti no o kinoiyonon do tana' dot aanu di raja' do momorinta' do hilo'd pomogunan dot Israil, om a' indo iyau monginggorit di rayat, suwai ko' pologoson i' dau i kinoiyonon do tana'd suwai do hiri'd pomogunan diri dot asanganu di payat dot Israil do suwai.


text:
Om boros kad Tuhan, it Asawat Kopio, “Alaid kou noddi kopio do momonsoi'd dusa, oi pomorinta' dot Israil: Tongkiadai no dokoyu ino kororongit om ino pongulok-ulok dokoyu di rayat. Wonsoyon no dokoyu it otopot om it otulid. Om kada' kou nondo kopio umbal do moguyung di tulun ku do mantad hilo'd pomogunan diyolo'. Iyoho' no, i Tuhan it Asawat Kopio, o monuhu' dokoyu do momonsoi'd miagal diti.


text:
Iso' nopo ot ipa do pagadang dit ongotuu om mositi' no do miirad do suang dit iso' o bat do pagadang di miagal-agal do waig. Popiirad nopo nga' iso' o homor. Om miagal diti o kopogiirad-iradan di pagagadang diri: 1 homor = 10 ipa = 10 bat


text:
Iti no o pagagadang di natantu' mantad do pagadang di porsombahan: Gandum: 1/60 o bahagi di tomot dokoyu. Barli: 1/60 o bahagi di tomot dokoyu. Tumau do saitun: 1/100 o bahagi di tumau do kayu saitun. (Pagadang nopoddi nga' i bat: 10 bat = 1 homor = 1 kor) Dumba': 1 o dumba' do mantad id pointikid-tikid do 200 o dumba'. Om papatahak kou nod porsombahan do gandum, om porsombahan di sorobon, om porsombahan di piombolutan, om oompunan i' o dusa dokoyu. Iyoho' no, i Tuhan it Asawat Kopio, o monuhu' do momonsoi do miagal diti.


text:
Om mositi' nod papatahak o koinsanai'd tulun do hiri'd pomogunan diri do porsombahan diti dot id raja' di momorinta' dot Israil.


text:
Om iyau no ot apatut do posodia' do tayam-tayam do maan do porsombahan do sorobon, om i maan do porsombahan do gandum, om i porsombahan do waig dot anggur do maan do koinsanai di bansa' dot Israil do tontok di piro-piro o tadau dot agayo, i Tadau dot Agayo do Tulan do Wagu, om tadau'd Sabat, om tontok di tadau dot agayo do suwai. Om iyau nogi' o poposodia' di maan do porsombahan do pangampun do dusa, om porsombahan do gandum, om porsombahan di sorobon, om porsombahan do piombolutan do maan do kopokiompunan do dusa di tulun dot Israil,” ka dau.


text:
Om boros kad Tuhan, it Asawat Kopio dot id tulun dau, “Pointikid-tikid do tadau do koiso', do tulan di koiso', om papatahak kou no do sapi' do tontoluhan dit aiso' o bohiton do tinan do maan do porsombahan do sumbolion do pomolidang di Walai'd Sasambayangan dot Agayo.


text:
Om manu nondo it imam di raha' do mantad id porsombahan di pongidu'd dusa'ddi, om pogihilon nondo do hiri'd tisan di wawayaan di Walai'd Sasambayangan dot Agayo, om gihilan it apat o sunduk di pananaraban do porsombahan, om hiri'd tisan di wawayaan di suangon do kumaa do hiri'd natad di ponong id suang.


text:
Om tontok no do tadau'd koturu' do tulan diri, om wonsoyon po kawagu dokoyu o miagal diri do bagi'd isai nopo o tulun di kowonsoi'd dusa dot a' tomodon om i kowonsoi'd dusa tu' a' i' nokoilo mantad. Om iti no o ralan dokoyu do momolidang kasai' di Walai'd Sasambayangan dot Agayo.


text:
Om tontok di tadau'd kohopod om apat, di tulan do koiso', om tumimpuun kou no do mamaramai di Tadau dot Agayo do Paska. Om kanon nopo do koinsanai'd tulun do solinaid do turu' o tadau om i roti dit a' rinalatan do pangambang.


text:
Om tontok di tadau'd koiso' do karamayan diri, om mositi' nod papatahak i raja' do songinan o sapi' do tontoluhan do maan do porsombahan do sumbolion do pongidu'd dusa dau om dusa do koinsanai di rayat dau.


text:
Pointikid-tikid do tadau do solinaid di turu' o tadau'd karamayan diri, om mositi' nod papatahak iyau dot id Tuhan do porsombahan do sumbolion do turu' o sapi' do tontoluhan om turu' o dumba' do tontoluhan dit aiso' o bohiton do tinan, om songkoyuon ngai' nopori do monorob. Om papatahak nogi' iyau do porsombahan do sumbolion do songinan o kambing do tontoluhan do pointikid do tadau, do maan do pangampun do dusa.


text:
Om potonggoyon nopo do pointikid-tikid di songinan o sapi' om 17.5 lito do gandum, om potonggoyon no do pointikid-tikid do songinan o dumba' do tontoluhan om 3 o lito do tumau'd saitun.


text:
Om tontok no di Tadau dot Agayo do Kinuhub-Kuhub, i tumimpuun do tadau'd kohopod om limo di tulan do koturu', om miagal iddi o porsombahan do patahakon di raja' do pointikid-tikid do tadau do solinaid di turu' o tadau, i porsombahan do pangampun do dusa, om i porsombahan do sorobon, om i porsombahan do gandum om i tumau do saitun,” ka dau.


text:
Om boros kad Tuhan, it Asawat Kopio, “Iri nopo wawayaan di ponong id koulayon, i wayaan do kumaa do hiri'd natad do ponong id suang om mositi' nod tabanan do solinaid dit onom o tadau do koporobuatan, nga' tontok nopo do tadau'd Sabat om di Tadau dot Agayo do Tulan do Wagu, om mositi' nod iwangan iri.


text:
Om sumuang nondo i raja' do momorinta' do tontok do piro-piro o tadau'ddi, do hiri'd bilik dit agayo do mantad hiri'd natad dit id soliwan, om mongoi nondo iyau ingkakat do hiri'd toning di tisan do wawayaan, do daamot dit imam do monorob do koinsanai di porsombahan do sinumbali' om i porsombahan do piombolutan di pinatahak di raja'. Om motud nondo i raja' do tumuku' dot id Tuhan do hiri'd wawayaan diri om sumoliwan nogindo iyau. Om a' no koino-ino do tabanan i wawayaan diri do gisom do totuong.


text:
Pointikid-tikid do tadau'd Sabat om Tadau dot Agayo do Tulan do Wagu, om oinsanan nopo i rayat dot apatut do mongoi otud do tumuku' dot id Tuhan do hiri'd dotimbabaan di wawayaan diri.


text:
Om tontok nopod tadau'd Sabat om mositi' nod papatahak i raja' dot id Tuhan do porsombahan do sorobon dot onom o tinan do tanak do dumba' om songinan o dumba' do tontoluhan, om it aiso' ngai' nopo o bohiton do tinan.


text:
Om potonggoyon nopo do pointikid-tikid di dumba' do tontoluhan diri, om porsombahan do gandum do 17.5 o lito do kogumuo', om potonggoyon no do pointikid-tikid di tanak do dumba' om songkuro nopo o kogumuo' do gandum do korohian dau do papatahak. Om potonggoyon no do pointikid-tikid di porsombahan do gandum, om 3 o lito do tumau do saitun.


text:
Om tontok no di Tadau dot Agayo do Tulan do Wagu om porsombahan nopo do patahakon om songinan o sapi' do tontoluhan dit okoro' po, om onom o tinan do tanak do dumba', om songinan o dumba' do tontoluhan, dit aiso' ngai' nopo o bohiton do tinan.


text:
Om potonggoyon nopo do pointikid-tikid do songinan o sapi' do tontoluhan om i kambing do tontoluhan, om porsombahan do gandum do 17.5 o lito do kogumuo', om potonggoyon no do pointikid-tikid di dumba' om songkuro nopo o kogumuo' do porsombahan do korohian di raja' do papatahak. Om tolu o lito do tumau'd saitun do patahakon do potonggoyon do pointikid-tikid do porsombahan do gandum.


text:
Soira' nopod mongoi i raja' sambayang do hiri'd Walai'd Sasambayangan dot Agayo, om mositi' nod maya' iyau do hiri'd bilik dot agayo' om sumoliwan nga' maya' i' di wawayaan di winayaan dau di suminuang i'.


text:
Soira' nopod mongoi sambayang dot id Tuhan i tulun dot ogumu' do tontok do tadau dot agayo do nunu nopo, om iri nopo i tulun do suminuang do minaya' di wawayaan do ponong hiri'd utara, om mositi' nod maya' di wawayaan do ponong id salatan do sumoliwan, om iri no i minaya' di wawayaan do ponong id salatan di suminuang i' om mositi' nod maya' di wawayaan di ponong id utara do sumoliwan. Om a' koino-ino do haro o songulun piya do maya' kawagu di wawayaan di sinuang dau do sumoliwan iyau, suwai ko' i wawayaan dit id hapak o wayaan dau.


text:
Om iri nopo raja' nga' mositi' nod sumuang di Walai'd Sasambayangan dot Agayo do poingandad di tulun dot ogumu', om mandad iyau diyolo' do sumoliwan.


text:
Tontok nopo di tadau dot agayo, om di moginakan, om porsombahan nopod gandum om 17.5 o lito do kogumuo' do potonggoyon do pointikid-tikid do songinan o sapi' do tontoluhan ko' dumba' do tontoluhan, om potonggoyon nopo di pointikid-tikid do songinan o tanak do dumba', om songkuro nopo o korohian di tulun di sumambayang do papatahak. Om potonggoyon nopo do pointikid-tikid di porsombahan do gandum, om tolu o lito do tumau'd saitun.


text:
Soira' nopo dot orohian i raja' do papatahak do porsombahan dot iri tuu porsombahan do sorobon ko' i porsombahan do piombolutan, om iwangan indo i wawayaan di ponong id koulayon, i wawayaan do kumaa do hiri'd natad di ponong id suang, do wayaan di raja'. Om kowoyo-woyoo' nopo dau do papatahak di porsombahan di sumbolion diri nga' miagal nopo di kowoyo-woyoo' dau do papatahak do porsombahan do tontok do tadau'd Sabat. Om kosoliwan pondo iyau om lomusan no do monobon kawagu i wawayaan,” ka dau.


text:
Om boros kad Tuhan, “Pointikid-tikid do kosuabon om mositi' nod papatahak dot id Tuhan do tanak do dumba' di sontoun nogi' o tumur, om it aiso' o bohiton do tinan do maan do porsombahan do sorobon. Om mositi' nod patahakon o porsombahan diti do monikid kosuabon.


text:
Om papatahak nogi' do porsombahan do gandum do duwo kilogram do kogumuo' do monikid kosuabon, om sonlito o tumau'd saitun do poroloton di gandum. Om oturan nopod pasal do porsombahan do gandum diti, i patahakon dot id Tuhan do pointikid do tadau, nga' poinggirot kasai' nopo do gisom dot alaid.


text:
Mositi' nod patahakon kasai' dot id Tuhan o porsombahan diti do monikid kosuabon: songinan o tanak do dumba', om gandum, om tumau'd saitun. Om mositi' nod patahakon iti do monikid kosuabon do gisom dot alaid,” ka dau.


text:
Om poingkaa no o ponuhuan do Tuhan it Asawat Kopio, “Ondung patahakon di raja' o songkoiyonon di tana' dau dot id tangaanak dau'd kusai do maan di tanak do tungkusan, om asanganu no di tanak iri, om osiliu do tungkusan di sompiiyon dau.


text:
Nga' ondung papatahak i raja' do songkoiyonon di tana' dau dot id iso' di susuhuon dau, om koguli' i' kawagu dot id raja' iri dot orikot i Toun do Kopogulian. Tu' iri i raja' o sanganu'ddi, om iyau no om i tangaanak dau'd kusai o kasanganu kasai'ddi do gisom dot alaid.


text:
Om iri nopo raja' nga' a' no kopio koino-ino do manganu di tinungkusan di rayat dau. Koinsanai di tana' di patahakon dau dot id tangaanak dau'd kusai, om mositi' no dot i tana' di nokotobilang mantad do maan do dau om a' i' iyau koponginggorit dot isai nopo di tulun ku, om a' iyolo' kotongkiad di tana' di tinungkusan diyolo',” ka dau.


text:
Om tanggayai oku noddi di kusai'ddi do kuminaa do hiri'd wawayaan di bilik dit olidang di potimbaba' ponong id utara, it id toning di wawayaan do ponong id salatan di natad do ponong id suang. Iti nopo nga' bilik dit imam. Om tuduko' no dau ot iso' o kinoiyonon dit id bombong di bilik do ponong id kotonobon,


text:
om boro-boros nod poingkaa, “Hiti nod kinoiyonon diti o pomolosuan dit imam do daging di pinatahak do maan do porsombahan do pongidu'd dusa om i porsombahan do pambayar do tutang. Om hiti o pagansakan di porsombahan do gandum, om aiso' i' ot ongokooro' piya di porsombahan dot olidang dot oigitan do hilo'd natad di ponong id soliwan, om a' i' oontok do kosusaan i tulun dot ogumu',” ka dau.


text:
Om angatai oku noddi dau do hiri'd natad di ponong id soliwan om pointongo' oku no dau dot otikid nopod natad dot ongokooro' it apat o linsuk. Kogoyoo' nopo di natad diri nga' 20 o mito do konoruo' om 15 o mito do kalaabo'.


text:
Om boros ka di kusai'ddi dot id doho', “Iti ngai' no i dapur dot iyonon di susuhuon do hiti'd Walai'd Sasambayangan dot Agayo do mamalasu' di porsombahan do sinumbali', i pinatahak di tulun dot ogumu',” ka dau.


text:
Om pogulio' oku no kawagu di kusai'ddi do hiri'd wawayaan do sumuang di Walai'd Sasambayangan dot Agayo. Om kokito ku do lumuyung nopo o waig do mantad hiri'd siriba' di wawayaan diri, om lumuyung do ponong id koulayon, i kotimbabaon di Walai'd Sasambayangan dot Agayo. Om lumuyung i waig diri do mantad ponong id salatan do hiri'd siriba' di Walai'd Sasambayangan dot Agayo, om kawaya' di pananaraban do porsombahan do ponong id salatan.


text:
Om posoliwano' oku noddi di kusai'ddi do mantad hiri'd Walai'd Sasambayangan dot Agayo do minaya' di wawayaan do ponong id utara om posorilio' oku no do minongoi'd hiri'd wawayaan di potimbaba' ponong id koulayon. Om haro o bawang dot okooro' do lumuyung do sumoliwan do mantad ponong id salatan di wawayaan diri.


text:
Om tipongo' no di kusai di sukud do poninipong dau o poingugus di bawang dot okooro'ddi do limo nahatus o mito do kosoduwo' do poingkaa ponong id koulayon, om sinuhu' oku dau do sumoborong di bawang diri. Om korikot no dot id tampangil ku i waig do hiri.


text:
Om tipongo' no kawagu dau o limo nahatus o mito, om korikot noddi dot id totud ku i waig do hiri. Om tipongo' no kawagu dau o limo nahatus o mito do poingugus om korikot noddi dot id tawak ku i waig do hiri.


text:
Om tipongo' no kawagu dau o limo nahatus o mito do mantad hiri, om aralom tomod diri i waig, gisom dot a' oku no milo do mamanau. Om a' no milo'd a' kumaau do sumoborong diri.


text:
Om boros ka dau dot id doho', “Oi tulun, antangai ngai' no kopio iti,” ka dau. Om tanggayai oku no kawagu dau do guminuli' do hiri'd tisan di bawang,


text:
Om boros ka dau dot id doho', “Iti nopo waig om lumuyung do ponong id koulayon do mantad id pomogunan diti, om korikot do hilo'd Rantai do Bawang do Yordan om gisom do korikot di Rahat do Napatai. Om koluyung nopondo iti do hilo'd Rahat do Napatai om otingalanan nondod waig dot osonong i waig dot oosin do hilo'.


text:
Om honggo nopo o koluyungon diti bawang diti, om hilo' no o koiyonon do piro-piro o bansa'd nintorusan om sada'. Om osiliu nondo di bawang diri i Rahat do Napatai, do waig dit a' oosin, om honggo nopo o koluyungon do waig diti, om haro no o koposion do hiri.


text:
Om mantad poddi do hiri'd tudan do waig dot In-Gidi om poingompus nopo do gisom do korikot di tudan do waig dot In-Iglaim, om ogumu' no o tulun do monginginsada' do hiri'd tisan, om hilo' no o pawaladan diyolo' di rambot diyolo'. Om miagal pondo di hilo'd Rahat do Tanga' o kogumuo' do bansa'd sada' do hilo'.


text:
Nga' iri nopo waig di hiri'd buyut om i hiri'd botung do poingompus di tisan diri om oosin kasai' i' o waig. Iyo kasai' iddi tu' tadon do silaon.


text:
Om mitingisan nopo di bawang diri om mogisuayan nopondo o kayu do sumuni di taakanon o tua'. Om a' i' tumatak i roun di kayu'ddi om a' tumingkod do mongua'. Haro kasai' nopondo o tua' tu' mongua' kasai' nopo do monikid tulan, tu' opiyopos i' di waig do mantad hiri'd Walai'd Sasambayangan dot Agayo. Om iri nondo i tua' di kayu'ddi o taakanon, om iri no roun om maan do tubat,” ka dau.


text:
Om boros kad Tuhan, it Asawat Kopio, “Iti no o wolit di tana' di bohogion do potikidon di hopod om duwo o payat dot Israil. Om iri nopo payat di Yusup nga' kaanu do duwo o bahagi'.


text:
Nokosumpa' oku no dot id komolohingan dokoyu do patahakon ku diyolo' iti tana'; iyo nopoddi, om onuo' no iti tana' om iyoon no o pamahagi' dot id pogialatan dokoyu.


text:
Iri nopo wolit do ponong id utara nga' mimpuun di Rahat do Tanga' om poingkaa ponong id koulayon do gisom do korikot di bandar do Hitlon, om poingkaa do hilo'd bandar do Hamat, om potilombus do hilo'd bandar do Sidad,


text:
om poingkaa do hilo'd bandar do Birota, om bandar do Sibraim (i kabandaran do hilo'd pialatan do Bandar do Damsik om Bandar do Hamat), om poingkaa do hilo'd bandar do Hasar-Inan, it id piwolitan do bandar do Hauran.


text:
Iri nopo wolit do ponong id utara om mimpuun do mantad di Rahat do Tanga' om poingkaa ponong id koulayon, do gisom do korikot do hilo'd bandar do Hasar-Inan; om ponong id utara nopo do wolit diti nga' i watas do Damsik om Hamat.


text:
Om wolit nod ponong id koulayon, om poingkaa ponong id salatan, do pinoimpuun dot id iso' o kinoiyonon dot id piolitan do watas do Damsik om watas do Hauran. Om iri no i Bawang do Yordan o ponokowolit di tana' dot Israil do ponong id kotonobon, om Giliad o ponokowolit do ponong id koulayon, do gisom do hilo'd Tamar, i hilo'd tisan do Rahat do Napatai.


text:
Om wolit no do ponong id salatan om poingkaa ponong id salatan do ponong id kotonobon, om mimpuun do hilo'd Tamar, om korikot do hilo'd tudan do waig do Kadis-Moriba, om wolit no do poingkaa do ponong id utara do pongid kotonobon do poinsusui di piwolitan do pomogunan do Masir, om gisom do korikot do hilo'd Rahat do Tanga'.


text:
Om wolit no do ponong id kotonobon om i tisan do Rahat do Tanga', om poingkaa nondo do ponong id utara, do gisom do korikot dot id iso' o kinoiyonon di ponong id kotonobon do mantad di ralan do kumaa do hilo'd Hamat.


text:
om iyokoyu no o kasanganu do tana'ddi do gisom dot alaid. Om iri nogi' i bansa'd suwai di poingiyon dot id rolot dokoyu, om i hiti'd pomogunan diti o kinosusuon do tangaanak diyolo', nga' mositi' nod kaanu do bahagi' di tana' do tontok do bohogion dokoyu. Om mositi' nod poiyoon iyolo' di bansa' dot Israil, om kopongundi' iyolo' do manganu di bahagi' di tana' do miagal di payat dot Israil.


text:
Pointikid-tikid di bansa'd suwai di momogun-mogun do hiti'd pomogunan diti om mositi' nod onuan do bahagi' do miagal di payat dot Israil di kinosugkuon diyolo'. Iyoho' no, i Tuhan it Asawat Kopio, o minomoros diti,” ka dau.


text:
Iri nopo wolit do ponong id utara om pinoimpuun do hiri'd Rahat do Tanga'; om poingkaa i wolit diri do ponong id koulayon, do gisom do korikot di bandar do Hitlon, om i ralan do kumaa do hilo'd Hamat, om i bandar do Hasar- Inan, om gisom do korikot di wolit dit id pialatan do bandar do Damsik om bandar do Hamat. Pointikid-tikid do payat diti om mositi' no dot onuan do bahagi' di tana', do kogoyoo' nopo om mantad di wolit ponong id koulayon om poingkaa ponong id kotonobon om gisom do korikot di Rahat do Tanga', om mantad id utara om gisom dot id salatan do pogisuhut-suhuton do mamahagi' do miagal diti: Dan Asur Naptali Manasi Ipraim Rubin Yohuda


text:
Om iti no bahagi'd tana' diti om mositi' no do potobilangon do maan di natantu' mantad. Om konoruo' nopodti nga' 12.5 o kilomito, do mantad id wolit di ponong id utara om gisom do ponong id salatan. Om miagal iddi o konoruo' di wolit do ponong id koulayon, om i wolit do ponong id kotonobon, do miagal di bahagi' do pinatahak di payat dot Israil. Om hiri no o pamaalan di Walai'd Sasambayangan dot Agayo.


text:
Om hiri nopod tanga-tanga' do bohogian do tana'dti om haro o songkoiyonon o tana' do potobilangon do maan do don Tuhan, do 12.5 kilomito do konoruo', om 10 o kilomito do kalaabo'.


text:
Om mositi' no do bohogian do tana' it imam do mantad id tana' dot olidang diti. Kogoyoo' nopo di diyolo'd bahagi' do mantad ponong id koulayon om poingkaa ponong id kotonobon om 12.5 o kilomito, om limo o kilomito do mantad ponong id utara om poingkaa ponong id salatan. Om hiri nod tanga-tanga' do kinoiyonon do tana'dti o waalan di Walai'd Sasambayangan dot Agayo.


text:
Iti nopo kinoiyonon do tana' dit olidang diti nga' patahakon dit imam di sinakagon di Sadok. Tu' otorodok kopio i' iyolo' do minogobi-obi'd Tuhan om a' tuminanud di tulun dot Israil do suwai do minomonsoi dot araat, do miagal di tulun do suwai do mantad id payat di Liwi, i payat di tadon diyolo'.


text:
Om kaanu nondo i sinakagon di Sadok do kinoiyonon di potobilangon dot id toning di kinoiyonon do tana' dot aanu di tulun do Liwi. Om iri nondo i tana' do pinotobilang diri o kinoiyonon dit olidang kopio.


text:
Om konoruo' nopo di tana' di tulun do Liwi om 12.5 o kilomito do mantad ponong id koulayon om korikot do ponong id kotonobon, om kalaabo' no om limo o kilomito do mantad ponong id utara om korikot do ponong id salatan. Om pointalad iti di tana' dit imam.


text:
Iri nopo i tana' di pinotobilang do maan do don Tuhan, om iri no i tana' dit osonong kopio do hiri'd pomogunan diri, om a' no koino-ino do padagangon o tongosanrangau piya di tana'ddi ko' poolonon ko' posongonuan do tulun do suwai. Tu' iri nopo tana'ddi om nokotobilang no do maan do don Tuhan, om iyau no o sanganu'ddi.


text:
Iri nopo noolu-olu' di tana' di pinotobilang diri, i 12.5 o kilomito do konoruo' om 2.5 o kilomito do kalaabo', i ponong id salatan, om a' no olidang, om milo no di rayat do maan do pomogun-mogunan om paakan-akanan do tayam-tayam. Om mositi' no do wansayan do bandar o hiri'd tanga-tanga'ddi.


text:
Om iri nopondo i tana' dot oolu' dot owonsoi i bandar diri, i tana' di ponong id salatan kopio di kinoiyonon dot olidang diri, i limo po kilomito do konoruo' om 2.5 o kilomito do kalaabo' do ponong id koulayon, om limo kilomito do konoruo' om 2.5 o kilomito do kalaabo' do ponong id kotonobon, om patahakon di tulun di songingiyon do hiri'd bandar do maan diyolo'd pomutanam-tanaman.


text:
Isai nopo i poingiyon do hiri'd bandar diri, do mantad id koinsanai'd payat dot Israil, om koino-ino i' do momutanom do hiri'd tana'ddi.


text:
Om koinsanai nopo do tana'ddi, do kohompit i tana' di pinotobilang, om i tana' di wansayan do bandar, om pabasagi' nopo do 12.5 o kilomito do konoruo' om irad iddi o kalaabo'.


text:
Ponong id kotonobon nopo om ponong id koulayon do mantad id tana' di pinotobilang diri, dot i waalan di Walai'd Sasambayangan dot Agayo, om i tana' dit imam, om i tana' di tulun do Liwi, om i wansayan do bandar, om iri no i raja' o sanganu. Hiri nopod ponong id koulayon do tana'ddi om poillombus nopo do gisom do korikot di piwolitan do ponong id koulayon; om ponong id kotonobon no om gisom do korikot di Rahat do Tanga', dot id pialatan di tana' do Yohuda om tana' do Binyamin.


text:
Ponong id salatan nopo di tana' do pinotobilang diri, om bohogion do poikidon di piro-piro o payat dit a' po nobohogian do tana'; i tana' do mantad id wolit do ponong id koulayon om poingkaa ponong id kotonobon do gisom do korikot di Rahat do Tanga', do pogisuhut-suhuton nopo do mamahagi' do poikidon diyolo' do mantad hiri'd utara' om poingkaa ponong id salatan: Binyamin Simion Isakar Sibulon Gad


text:
Ponong id salatan nopo di tana' do pinabahagi' dot id di Gad, i mimpuun do mantad ponong id salatan do ponong id kotonobon do mimpuun do hilo'd Tamar, do kawaya' di tudan do waig do Kadis-Moriba, om poingkaa nogindo do ponong id utara do ponong id kotonobon, do poinsusui di piwolitan do Masir do gisom do korikot di Rahat do Tanga'.


text:
Om boros kad Tuhan, it Asawat Kopio, “Iyo noddi o karalan-ralano' do mamahagi' di tana' do potikidon di payat dot Israil do maan do diyolo'd songonuon,” ka dau.


text:
Haro o hopod om duwo o wawayaan do sumuang di bandar do Yorusalim. Om oiyo nopo o konoruo' dit apat o tolig di bandar diri, do 2.25 o kilomito, om sorotoluan do wawayaan o pointikid-tikid dit apat o tolig. Om pinasangai ngai' nopo do ngaran di payat dot Israil o ngaran di wawayaan diri. Iri nopo piro-piro o wawayaan do ponong id utara nga' pinungaranan do Rubin, om Yohuda, om Liwi; om iri no i piro-piro o wawayaan di hiri'd tolig do ponong id koulayon om pinungaranan do Yusup, Binyamin, om Dan; om iri no i piro-piro o wawayaan do hiri'd tolig do ponong id salatan om pinungaranan do Simion, Isakar om Sibulon; om iri no i piro-piro o wawayaan do hiri'd tolig do ponong id kotonobon om pinungaranan do Gad, om Asur om Naptali.


text:
Konoruo' nopo do pointikid-tikid di tolig di bandar diri om 9 o kilomito. Om ngaran nopondoddi bandar diri do pomungaran do tulun do mantad do baino' om: “Hino-o-Tuhan-do-Hiti”!


text:
Tontok di kotolu nod toun di Raja' Yoyakim do momorinta' do Yohuda, om ngoyo' nod i Nobukadnisar i raja' do Babil, songodo' o Yorusalim om tinurungku' dau i bandar diri.


text:
Om pologoso' no iyau'd Tuhan do minanangkap di Raja' Yoyakim om minagahau do wookon di dapu' dot angagayo gatang do mantad hiri'd Walai'd Sasambayangan dot Agayo. Om minononggoi nogi' iyau do piro-piro o tulun di nangatangkap dau, om poiyono' no dau iyolo' do hiri'd walai di ponokokinorohingan dau do hilo'd Babil. Om poopio' no dau i dapu' do nahau dau'ddi do hiri'd walai di tingolig dau.


text:
Om suhuo' noddi di raja' i Aspinas, i boyoon do walai'd raja' do momili' do piro-piro o tulun dot id pogialatan di tulun dot Israil di nangatanggayan diri; i piro-piro o tangaanakwagu do sinakagon do raja' om i sinakagon do tangaanak do raja'.


text:
Om mositi' nod oligkang, om oilo, om i nokopinsingilo do nunu nopo om it opintar, om it ogumu' o toilaan, om aiso' o bohiton do tinan, o tangaanakwagu'ddi, om osorupai i' do kumaraja' do hiri'd walai di raja'. Om sinuhu' nogi' i Aspinas do monuduk diyolo' do mambasa' om monulis do boros do Babil.


text:
Om minonuhu' nogi' i Raja' do manahak diyolo' do taakanon om waig dot anggur dot inumon do miagal di patahakon di tulun do suwai do hiri'd walai di raja', do pointikid do tadau. Om atalib pondo o tolu o toun do kopinsingilaan diyolo', om potimbabaon nogindo iyolo' di raja'.


text:
Iri nopo wookon di tangaanakwagu di nopili'ddi nga' i Daniol, i Hanania, i Misail om i Asaria, i mantad ngai' nopo id payat do Yohuda.


text:
Om pungaranai no iyolo' di boyoon do walai'd raja' do ngaran do wagu: i Biltisasar, i Sadrak, i Misak, om i Abidnigo, o pinomungaran diyolo'.


text:
Om tontuo' no di Daniol dot id suang do ginawo dau dot a' iyau monosomu' do tinan dau, dot i taakanon om i waig dot anggur do mantad hiri'd walai di raja' o kososomu'. Om pokianu noddi iyau di Aspinas do taakanon do suwai.


text:
Om polisiho' noddi do Kinorohingan di Daniol i Aspinas. Om nuhupan i' i Daniol do Kinorohingan tu' ninsianan iddi iyau di Aspinas.


text:
Nga' moddosi i' i Aspinas di raja', om boros kaddi dau dot id di Daniol, “Natantu' mantad no di raja' o taakanon om tinumon nu, om ondung a' koiyo di tangaanakwagu'd suwai o kosonongo' do tinan nu, om atantu' no do patayon oku di raja',” ka dau.


text:
Om ongoi noddi i Daniol boro-boros di tulun do sinuhu' di Aspinas do madtamong dau om i tolu o tambalut dau'd suwai. Boros kad Daniol,


text:
“Toinuon nopo iyahai do solinaid do hopod o tadau; onuan nopo iyahai'd rinapa' dot akanon om waig toomod do tinumon.


text:
Om pataladon nogindo iyahai di tangaanakwagu'd suwai di mangakan do taakanon di natantu' mantad di raja', om poboroson nopondo o tosorou nu do miontok di kokitanan nu dahai,” ka dau.


text:
Om katalib noddi o hopod o tadau, om osonong-sonong nogiddi o kokitanan do tinan diyolo' om okoris ko' mantad di tulun do suwai di minangakan di taakanon di don raja'.


text:
Om mantad poddi om pologoso' no iyolo' di madtatamong do mangakan do rinapa', om monginum do waig toomod, om a' mangakan di taakanon do patahakon di raja' dot id diyolo'.


text:
Om onuwai nod Kinorohingan it apat o tangaanakwagu'ddi do toilaan om koiloo' do mambasa' om mongilo do komoyon di songintulis dot id buuk om komiloo' do momusorou. Om suwai no ko' mantad diri, om onuwai po dau i Daniol do toilaan do mongilo do komoyon dit okito dot id pinointalang om nipi.


text:
Om katalib poddi i tolu o toun di tinantu' di raja' do kopinsingilaan diyolo', om potimbabao' no di Aspinas o koinsanai di tangaanakwagu'ddi dot id di Raja' Nobukadnisar.


text:
Om boro-boros ngai' nopo iyolo' di raja', nga' i Daniol no, om i Hanania, om i Misail, om i Asaria o poimaha' o toilaan dot id suang do nunu nopo ko' mantad di tulun do suwai. Om pilio' noddi iyolo' do kumaraja' do hiri'd walai di raja'.


text:
Om nunu nopo o tuhoton dot uhoton di raja', ko' nunu nopo o kosusaan di poboroson dau, nga' iti nopo tapat o tangaanakwagu om inghopod po karalom o toilaan ko' mantad di mogogontong om i bobolian do pointongkop do pomorintaan di raja'.


text:
Om pakaraja' kasai' no i Daniol do hiri'd walai di raja' do gisom do naala' di Koris i raja' do Porsia, o Babil.


text:
Tontok di koduwo nod toun di Raja' Nobukadnisar do momorinta', om pongipi no iyau. Om atangkabo tomod diri iyau do kosorou di nipi dau, gisom dot a' no iyau koodop.


text:
Om lohowo' noddi dau i mogogontong, om i piro-piro bobolian, om i mogogontong do nasip, om it ongoilo do limu', do mongoi poilo dau do komoyon di nipi dau'ddi. Om soira'ddi minongoi rapou di raja' i piro-piro tulun diri,


text:
om boros ka dau dot id diyolo', “Atangkabo tomod oku do kosorou di nipi ku. Om mokiilo oku ondung nunu o komoyon diri,” ka.


text:
Om boros ka diyolo' do minomoros do boros dot Aram, “Maha' daa om otogui o raja'! Susuyo' no ino nipi nu om poboroson i' dahai o komoyon diri dot id diya',” ka diyolo'.


text:
Om boros ka di raja' dot id diyolo', “Natantu' ku no dot id suang do ginawo ku dot iyokoyu o monusui di nipi ku om sunudan oku nogindo do komoyon diri. Ondung a' kou koilo, om pogitobilang-bilangon ku nopondo o tinan dokoyu om huyason ku o walai dokoyu.


text:
Nga' ondung koilo kou do momisunud doho' di nipi ku om i komoyon diri, om somulian ku nondo iyokoyu dot ipuhawang om pangkat dot asawat. Sunudai oku nod dinondo ondung nunu i nipi ku'ddi om ondung nunu o komoyon diri,” ka dau.


text:
Om boros ka kawagu diyolo' dot id raja', “Ondung susuyan daa iyahai do Tuan Raja' di nipi'ddi, om posunudon i' dahai o komoyon diri,” ka.


text:
Om boros ka di raja', “Otopot no kopio i tosorou ku! Orohian kou nod mangayi'd maso, tu' noilaan no dokoyu do nokopomusorou oku no dot


text:
iyoon ku o pomohukum dokoyu ondung a' dokoyu posusuyon dot id doho' i nipi ku. Nokopogipapakat kou no do mongudut doho' tu' mogondos kou nopo daa do posimbanon ku i natantu' mantad ku. Sunudai oku pogi' di nipi, om oilaan ku nogindo do milo kopio kou do posunud do komoyon diri,” ka dau.


text:
Om boros kaddi di mogogontong dot id raja', “Iso' piya'd tulun do pointongkop diti pomogunan nga' aiso' i' o milo do posunud dot id Tuan Raja' di pokionuon nu. Aiso' i' o nokoumbal dot ongoiso' piya'd raja', dot iri piya it agayo om it okoris kopio, do monuhu' di mogogontong, om i bobolian, om it ongoilo do limu', do momonsoi'd miagal diti.


text:
Iti nopo ponuhuan do Tuan Raja' om adalaan no kopio kapagon, om aiso' no songulun piya do milo'd momonsoi'ddi do suwai ko' kinorohingan, nga' a' i' iyolo' poingiyon dot id rolot do tulun,” ka diyolo'.


text:
Om gowoi poddi do kotogod no tomod i raja' do nokorongou'ddi. Om ponuhu' no iyau do mamatai ngai' di tulun dit ongoilo kopio do hilo'd Babil.


text:
Om poboroso' noddi di raja' i tisuhu' dau do mamatai ngai' diyolo', om kohompit nogi' i Daniol om iri ngai' i tambalut dau do patayon.


text:
Om ongoi noddi i Daniol solowot di Ariok, i boyoon do madtatamong di raja', om i nosuhu' do mongoi pamatai.


text:
Om boro-boros noddi iyau dot opian do minuhot di Ariok ondung nokuro tu' minonuhu' i raja' do momonsoi'd miagal kopio'ddi karaat. Om sunudai nod i Ariok i Daniol di nosiliu.


text:
Om tilombus nopoddi i Daniol do minongoi pokianu'd maso dot anaru-naru do mongoi solowot di raja' om osunudan i' dau i raja' do komoyon di nipi'ddi.


text:
Om uli' noddi i Daniol do minongoi pomisunud di piro-piro tambalut dau: i Hanania, i Misail om i Asaria, di nosiliu'ddi.


text:
Om sunudai no dau iyolo' do sumambayang dot id Kinorohingan di hilo'd surga do mokiinsian dau om potudukon i' dau i nipi dit a' oilaan diri dot id diyolo', om a' indo iyolo' apatai do kotonggoi di tulun do suwai dot ongoilo do hilo'd Babil.


text:
Om totuong poddi om pointalango' nod Kinorohingan it a' oilaan diri dot id di Daniol dot id pinointalang. Om royoho' noddi dau i Kinorohingan do hilo'd surga.


text:
Iyau no i manantu' do maso om kooyu-oyuo' do talun, om iyau o posiliu om iyau o mongidu' do raja'. Iyau no i manahak do toilaan, om pomusarahan di kosuhut.


text:
Popointalang iyau di songinlisok dit angaralom kopio. Oilaan i' dau i poinlisok dot id totuong, om nosorilian iyau do tanawau.


text:
Royohon ku iya', om pusohon ku iya', oi Kinorohingan di komolohingan ku. Nonuan oku diya' do toilaan om kokorisan, om nosimbar nu o sambayang ku. Om notudukan nu iyahai ondung nunu o posunudon dahai dot id raja',” ka dau.


text:
Om ongoi noddi i Daniol solowot di Ariok, i sinuhu' di raja' do mongoi pamatai di tulun dot ongoilo'ddi. Om boros kad i Daniol dot id di Ariok, “Kada' iyolo' patayo'. Ngoyo' oku posolowoto' di raja', om sunudan ku i' iyau do komoyon di nipi dau,” ka dau.


text:
Om tilombus nopo i Ariok do minongoi posolowot di Daniol di Raja' Nobukadnisar, om sunudai no dau i raja' do poingkaa, “Haro o nabantalan ku'd iso' di tulun do Yohudi di nangatanggayan do hiti do koilo'd posunud do komoyon di nipi do Tuan Raja',” ka dau.


text:
Om boros ka di raja' dot id di Daniol, i pinungaranan dot i Biltisasar, “Milo ko i' do momisunud doho' di nipi ku om komoyon diri?” ka dau.


text:
Om boros kad Daniol, “Oi Tuan Raja', aiso' i' o tulun dit oilo, om i mogogontong, om i mogogontong do nasip, om i mongingilo do komoyon do rombituon do milo'd posunud diri dot id Tuan Raja'.


text:
Nga' haro i' o Kinorohingan do hilo'd surga do popointalang do koinsanai di poillisok. Sinunudan ko dau, oi Tuan Raja', dit osiliu do koimbagu. Om sunudan ku nondo iya' di nipi, om i pinointalang do nokito nu di maso nu'd koodop.


text:
Tontok di koodop ko oi Tuan Raja', om nokoipi ko do pasal dit id dabantalan. Om pinointalangan ko'd Kinorohingan, i popointalang do koinsanai di poinlisok, dit osiliu do koimbagu.


text:
Om iri nopo i poinlisok daa'ddi nga' pinointalang i' dot id doho', om okon i' ko' aralom o toilaan ku ko' isai nopo, nga' popoilo no do Tuan Raja' do komoyon di nipi nu om kosuhut ko i' di pomusarahan do nosorou nu, oi Tuan Raja'.


text:
Oi Tuan Raja', id suang nopo di pinointalang do nokito nu'ddi om nokokito ko do tininganak dot agayo do poingkakat dot id toguang nu. Om mogulinau tomod iri, nga' koronob iddi kopio o kokitanan.


text:
Iri nopo tulu di tininganak diri nga' tamas di nosompipi' do winonsoi; om iri no kangkab om longon om pirok do winonsoi; om iri no tawak om poo om tambaga' do winonsoi;


text:
om iri nopo gakod om basi' do winonsoi, om iri no lapap om basi' do winonsoi o sampaping, om lagit do winonsoi o sampaping.


text:
Om soira'ddi poingontong ko daa di tininganak diri, om liid no o watu dot agayo do mantad hiri'd rungas, om aiso' i' o tulun do minongoi kimbir-kimbir diri. Om koonong no di watu'ddi i lapap do basi' om lagit di tininganak, om komumuk nopo.


text:
Om tontok iddi do nahaba' i tininganak diri, om nosiliu do kinotimungon do basi' om lagit, om tambaga' om pirok, om tamas, do miagal poddi pupuk do hilo'd pamagamasan do gandum do dongmagadau. Om kotilib ngai' nopo do tongus i pointimung diri, om aiso' no o noolu-olu'. Nga' suminiliu iddi do nuluhon i watu dot agayo, i minamahaba' di tininganak diri do gisom dot irad do nuluhon kagayo om nokoponu' diti pomogunan.


text:
Oi Tuan Raja', iya' no o raja' dit agayo kopio. Siniliu ko'd Kinorohingan di hilo'd surga do raja' dot id sawat do koinsanai'd raja', om nonuan ko dau diti pomorintaan diti, om nonuan ko do kuasa', om kokorisan, om kobontugan.


text:
Siniliu ko dau do pomorinta' do koinsanai'd kinoiyonon di kitulun do hiti'd pomogunan om pomorinta' dot id sawat do koinsanai'd tombolog om nintorusan do suwai. Iya' no i tulu do tamas di tininganak diri.


text:
Nga' opupusan nopondo o pomorintaan nu, om haro po kawagu o pomorintaan do suwai do sumusuhut, nga' a' no koiyo diti pomorintaan nu kagayo. Om sumusuhut noddi, om haro po o pomorintaan do kotolu, i pomorintaan dot i tambaga' o pinoiyaan, i momorinta' do pointongkop diti pomogunan.


text:
Om haro pondo o pomorintaan do kaapat, i miagal do basi' kokodou, tu' kababak om kopurok do nunu nopo. Om poingkuro nopo do momurok om mamaraag i basi' do nunu nopo, om miagal noddi i pomorintaan do kaapat diri do momurok om mamaraag do koinsanai'd pomorintaan do suwai.


text:
Om nokito nu nogi' iri dot i nopo lapap om i tunturu'd lapap do tininganak diri nga' lagit o sampaping om basi' o sampaping. Om komoyon nopodti nga' mibahagi' nondo o pomorintaan diri do koimbagu. Nga' haro i' o kokorisan do pomorintaan diri tu' kirolot i' do basi' i lagit.


text:
Iri nopo i tunturu'd lapap di basi' o wookon om lagit o wookon, om komoyon nopoddi nga' okoris o sombohogian di pomorintaan nga' oluhoi i' o sombohogian.


text:
Om nokito nu nogi' do pinorolot i basi' di lagit. Komoyon nopodti nga' mumbal daa i pomorinta' do pomorintaan diri do popogiso-iso' di sompiiyon diyolo', tu' mumbal daa iyolo' do mogikawin-kawin nga' aiso' i' o kotutukon di wonsoyon diyolo' do miagal diri, do miagal nod basi' tu' a' i' milo no do poroloton kopio'd lagit.


text:
Om tontok nondo do maso di piro-piro o raja'ddi do momorinta' do popoingkakat i Kinorohingan do hilo'd surga do pomorintaan dit a' milo dot opupusan do gisom dot alaid, om a' insan dot aala' dot isai nopo o bansa'. Om magayi-ayi' nopondo o pomorintaan diri do mamaraag do koinsanai'd pomorintaan di suwai.


text:
Om nokito nu nogi' do liid tomod nopo i watu do mantad hiri'd rungas, om aiso' i' o tulun do nokokimbir-kimbir diri, om minongoi diri otung di tininganak di basi', om tambaga', om lagit, om pirok, om tamas do winonsoi. Om kopurok nopoddi i tininganak diri. Sunudan ko do Kinorohingan dit agayo, dit osiliu dot id dabantalan. Om nosunudan ku no o Tuan Raja' do nipi do Tuan Raja'ddi, om nokoboros ku nogi' o komoyon diri dit otopot,” ka dau.


text:
Om otud noddi i Raja' Nobukadnisar do hiri'd toguang di Daniol om ponuhu' di rayat do sumuwau om papatahak do porsombahan di sorobon dot id di Daniol, om papatahak do piro-piro o porsombahan do suwai.


text:
Om boros ka di raja', “Otopot no, dot iri no i Kinorohingan nu ot agayo kopio dot id pogialatan do koinsanai'd ponokokinorohingan do suwai, om iyau o pomorinta' dot id sawat do koinsanai'd raja', om i popointalang do koinsanai'ddi poinlisok. Oilaan ku no kopio iti tu' minilo ko i' do pinopotuduk do komoyon di poinlisok diri,” ka dau.


text:
Om onuwai noddi dau i Daniol do pangkat dot asawat, om pinuhawangan dau iyau do piro-piro o nipuhawang dit olumis, om siniliu iyau do gobunor di watas do Babil, om siniliu do boyoon dit id sawat kopio do koinsanai di gomponosihat di raja'.


text:
Om pokionuo' no di Daniol, om siliho' noddi di raja' i Sadrak, om i Misak, om i Abidnigo do pomorinta' di watas do Babil, om i Daniol nopo om minundorong i' do hiri'd walai di raja'.


text:
Insan o maso, om ponuhu' no i Raja' Nobukadnisar do minomonsoi dot iso' o tininganak do tamas do kasawato' nopo nga' 27 o mito om kalaabo' no om oruhai nod 3 o mito. Om pinoingkakat dau iri do hilo'd rantai do Dura it id watas do Babil.


text:
Om suhuo' no di raja' o koinsanai di pagawai dau do tumimung --- i tangaanak do raja' di ponokowakil dau, om i gobunor, om i wakil di gobunor om i ponosihat do pomorinta', om i popoopi' do tusin, om i gompomutus, om i mongilo-ilo dit otulid, om i koinsanai di boyoon do pagawai dau'd suwai do hiri'd piro-piro o watas. Om mositi' nod karapou ngai' iyolo' di kapanambayangan di tininganak do pinoingkakat di Raja' Nobukadnisar.


text:
Om soira' di nokotimung ngai' i pagawai do ruminapou di kapanambayangan diri om songingkakat diri iyolo' dot id toguang di tininganak,


text:
om haro'ddi o tulun do pinopoilo do kopoilaan do mantad id raja' dot opuhod o boros do poingkaa, “Oi tulun do mantad id koinsanai'd pomogunan, om bansa' om boros! Pokinongou kou no do ponuhuan do raja' do poingkaa:


text:
Korongou kou nopondo do tuni do torumpit, om susuhutonon do tuni do suling, om rebab, om gambus, om kecapi, om serdam, om koinsanai'd tuunion do suwai, om mositi' nod motud kou do tumuku' di tininganak do tamas di pinoingkakat di Raja' Nobukadnisar diri.


text:
Isai nopo it a' motud do tumuku' om tilombuson nopo do papataam do hilo'd tapui di molob-ngolob,” ka dau.


text:
Om korongou poddi i tuni di tuunion om otud no o koinsanai di tulun do mantad id toinsanan o pomogunan, om bansa', om boros do tuminuku' di tininganak do tamas.


text:
Om tontok noddi do maso'ddi do minanganu'd ralan i piro-piro di tulun do Babil do papasala' di tulun do Yohudi.


text:
Nokoponuhu' no o Tuan Raja' do kotimpuun nopod monguni i tuunion, om motud ngai' no o tulun do tumuku' di tininganak do tamas,


text:
Nga' haro o piro-piro o tulun do Yohudi, i siniliu nu'd boyoon do watas do Babil, i Sadrak, i Misak, om i Abidnigo, dot a' minumboyo' di pinonuhuan do Tuan Raja'. A' iyolo' tuminuku' dot id kinorohingan nu om a' iyolo' tuminuku' dot id tininganak do tamas di pinoingkakat nu,” ka diyolo'.


text:
Om kotogod noddi tomod i raja' do nokorongou'ddi, om ponuhu' no iyau do posolowot dau di tolu o tulun diri.


text:
Om boros ka dau dot id diyolo', “Sadrak, Misak, Abidnigo! Otopot toi do mada' kou do tumuku' dot id kinorohingan ku om a' kou motud do tumuku' di tininganak do tamas do pinoingkakat ku?


text:
Baino' nopo, om orongou nopo dokoyu i tuni do tuunion, om motud kou no om tumuku' no di tininganak diri. Tu' ondung amu' om tilombuson kou nopo moti' do papataam do hiri'd tapui di molob-ngolob. Ondos daa dokoyu om haro po o kinorohingan do milo do mamasi dokoyu do mantad id kuasa' ku?” ka dau.


text:
Om boros kad Sadrak, om i Misak, om i Abidnigo, do suminimbar, “Oi Tuan Raja', a' i' iyahai mumbal do popotopot do tinan dahai.


text:
Ondung milo i Kinorohingan di tukuon dahai do mamasi dahai do mantad id tapui di molob-ngolob diri, om mantad id kuasa' nu, om atantu' no do wonsoyon i' dau o miagal diri.


text:
Nga' mulong piya dot a' dau wonsoyon o miagal diri, nga' ilaai no oi Tuan Raja', dot a' i' kopio iyahai tumuku' dot id kinorohingan nu, om a' iyahai tumuku' di tininganak do tamas di pinoingkakat nu,” ka diyolo'.


text:
Om a' noddi di Raja' Nobukadnisar nopusus o kototogod dau, om aragang po o rabas dau dot atatagadan di Sadrak, om i Misak, om i Abidnigo. Om suhuo' noddi dau i tulun dau do poposikit di tapui do gisom diri dot inturu' kalasu' ko' mantad di koubasanan.


text:
Om suhuo' noddi dau o piro-piro di tulun dit ongokoris kopio dot id pogialatan di soudor dau do mongogos di Sadrak, om i Misak, om i Abidnigo, om papataam diyolo' do hiri'd tapui di molob-ngolob dit alasu' kopio.


text:
Om kagasai no diyolo' i tolu o tulun diri, om aiso' i' o nidu' di pakayan diyolo', tu' kirasuk i' iyolo' dit oniiba' om kirasuk dit anaru, om kitupi', om poimpakai ngai' diyolo' o pakayan diyolo'd suwai, om pataamo' noddi iyolo' do hiri'd tapui di molob-ngolob diri.


text:
Om kosorob diri di linasu' di tapui i piro-piro o tulun di pinapataam di Sadrak, om i Misak, om i Abidnigo, do hiri'd tapui, tu' minonuhu' i' i raja' do poposikit kopio di tapui do gisom dot alasu' po ko' mantad di koubasanan.


text:
Om karatu' nopo i Sadrak, om i Misak, om i Abidnigo do hiri'd tanga' di tapui do molob-ngolob diri, om songingkogos iyolo'.


text:
Om sigog iddi do kosimbul i Raja' Nobukadnisar do nosusuayan. Om uhoto' no dau i pagawai dau, “Okon toi ko' tolu no tulun diri do kinagasan toko' om pinataam do hilo'd tapui di molob-ngolob,” ka dau. Om boros ka diyolo' do suminimbar, “Oo, oi Tuan Raja',” ka.


text:
Om boros ka di raja', “Nga' nokuro tu' apat o tulun dot okito ku do sampanau-panau do hilo'd tanga' dilo tapui? Om a' i' iyolo' kinagasan, om miagal dit a' i' iyolo' orualan! Om ilo no kaapat om miagal-agal do kinorohingan o kokitanan,” ka dau.


text:
Om ongoi noddi i Nobukadnisar do hiri'd somok di wawayaan do kinoiyonon di tapui'ddi om pomolohou no dot opuhod do poingkaa, “Sadrak, Misak, Abidnigo, iyokoyu no o susuhuon do Kinorohingan dit Asawat Kopio! Soliwan kou no do mantad hino'd tapui!” ka dau. Om olomus nopoddi iyolo' do suminoliwan.


text:
Om oinsanan nopo i tangaanak do raja' di ponokowakil om i gobunor, om i wakil do gobunor, om i piro-piro o pagawai dau'd suwai do guminurumung do minongoi ontong di tolu o tulun dit a' i' nokuro-kuro di tapui. A' i' nongosorob i tobuk diyolo' om a' nosorob i rasuk diyolo', om a' i' iyolo' osingud do lisun.


text:
Om boros ka di raja', “Royohon no i Kinorohingan do tukuon di Sadrak, om i Misak, om i Abidnigo! Tu' sinuhu' dau i moloikat dau do minongoi pamasi di tolu o susuhuon dau di monongkuyaan dau. Kada' nopo iyolo' umboyo' di nisuhu' ku tu' pinokouhang no diyolo' dot apatai o tinan diyolo' ko' modsubak po om tumuku' dot id kinorohingan do suwai ko' i diyolo'd Kinorohingan.


text:
Om dinondo nodti om poboroson ku dot ondung haro o songulun do mantad id nunu nopo o pomogunan, ko' bansa', om boros, do mongindaraat do Kinorohingan di tukuon di Sadrak, om i Misak, om i Abidnigo, om pogitobilang-bilangon nopondo o tinan dau, om huyason o walai dau do gisom dot osiliu pondo do kinotimungon do kinaraagan. Tu' aiso' no o kinorohingan do suwai di milo do mamasi do miagal diti,” ka dau.


text:
Om poinsawato' no di raja' o pangkat di Sadrak, om i Misak, om i Abidnigo do hiri'd watas do Babil, gisom do nosiliu diri iyolo' do pagawai dit angasawat kopio o pangkat.


text:
Om potongkopo' no di Raja' Nobukadnisar o boros diti dot id koinsanai'd tulun do mantad id koinsanai'd pomogunan, om bansa', om boros do pointongkop di pomogunan. Poingkaa i boros diri, “Tumabi' oku ngai' dokoyu!


text:
Pokinongou kou nodti susuyon ku do pasal do koimayaan om i kosuayan kopio do pinointalang di Kinorohingan dot Asawat kopio dot id doho'.


text:
Koimayaan no kopio i winonsoi dau! Koronob no kopio i kongosuayan do wonsoyon dau! Kinorohingan no o momorinta' do gisom do poingompus. Iyau no o kikuasa' do gisom dot alaid.”


text:
Nga' insan o totuong om nokoipi oku di korolosi kopio om nokokito oku do pinointalang di kotompurolosi kopio di maso ku'd koodop.


text:
Om ponuhu' oku no do poposolowot ngai' doho' do koinsanai di tulun dit ongoilo do hiti'd Babil om osunudan oku i' diyolo' do komoyon di nipi ku'ddi.


text:
Om porikoto' ngai' nopoddi i mogogontong do nasip, om i bobolian, om i koilo do limu', om i koilo do komoyon do rombituon. Om sunudai ku no iyolo' di nipi ku nga' aiso' i' o tiso' diyolo' do milo do posuhut doho' do komoyon di nipi ku'ddi.


text:
Om korikot noddi i Daniol, i pinungaranan dot i Biltisasar do pinasangai di ngaran do kinorohingan ku. I Daniol nopo om noporinta' do rusod di piro-piro o kinorohingan dit olidang. Om sunudai ku noddi iyau di nipi ku. Boros kangku dot id dau,


text:
“Oi Biltisasar, i boyoon do mogogontong, oilaan ku no do porintaon ko di rusod do piro-piro o kinorohingan dit olidang, gisom diri do kosuhut ko do koinsanai di poillisok. Pokinongou nodti nipi ku, om sunudan oku no do komoyon diti.


text:
Tontok di maso ku'd koodop om haro o nokito ku do songguas o kayu dot agayo do hiti'd tanga' do pomogunan.


text:
Om kawas-kawas nopoddi i kayu'ddi do gisom do nokorikot do hilo'd tawan om okito ngai' nopod tulun do hiti'd pomogunan. Om agayo o guas di kayu'ddi om ogirot.


text:
Roun nopo di kayu'ddi om ongolumis, om nawagatan pod tua', om kabagal i' do kanon do koinsanai'd tulun do hiti'd pomogunan. Mintilungung ngai' nopo o nintorusan do hiri'd linungung di kayu'ddi, om pomirumunan do tombolog i karaan-raanan, om koinsanai nopo di songimpasi do mangakan di tua' di kayu.


text:
Om soira'ddi maso ku do momusorou do pasal di nokito ku'ddi, om kokito ku o moloikat do lumintuhun do mantad hilo'd surga, i posodia' kasai' om poingontong kasai'.


text:
Om poboroso' no dau dot opuhod o poingkaa, ‘Tagado' ilo kayu om tutuon ilo raan, om anggagon ngai' o roun om pasasadon o tua'. Uyungon ngai' i nintorusan do hiri'd lungung om ugadan ngai' i tombolog di hiri'd karaanan.


text:
Nga' pologoson piya i tuod dot a' utuson, nga' kagasan iri do rantai'd basi' om tambaga'. Om pologoson nopo iri do hilo'd talun dot id rolot di sakot. Om pologoson nopo iri dot abalabahan, om pologoson do poirolot do nintorusan om tanom-tanom.


text:
Om turu' nondo o toun dau do dong nintorusan do pomusarahan, om okon no ko' don tulun do pomusarahan.


text:
Iti no o natantu' dahai, i moloikat di posodia' kasai' om i poingontong kasai'. Om koilo indo o koinsanai'd tulun do honggo nopo do kikuasa' i Kinorohingan dit Asawat Kopio dot id sawat do pomorintaan do tulun om milo iyau do papatahak do pomorintaan dot id isai nopo i pilion dau, do tulun piya dit aiso' kopio o ngaran-ngaran!’ ka.


text:
Iyo noddi i nipi ku, om sunudai oku nondo do komoyon diri, oi Biltisasar. Aiso' i' o tiso' piya di tulun dit ongoilo do hiti'd pomorintaan ku do milo do popoilo doho' do komoyon diri, nga' milo ko i' iya' tu' noporinta' ko i' di rusod di piro-piro o kinorohingan dot olidang,” ka dau.


text:
Om kotigowo tomod diri i Daniol, i roitan dot i Biltisasar, do nokorongou'ddi, gisom dot a' no iyau nokoboros do piro-piro o saat. Om boros ka di Raja' Nobukadnisar dot id dau, “Oi Biltisasar, kada' kooris di nipi om i komoyon diri,” ka dau. Om boros kad i Biltisasar do suminimbar, “Oi Tuan Raja', osonong no daa kopio dot i pisangod nu ot oontok di komoyon di nipi nu, om okon daa ko' iya'.


text:
Iri nopo i kayu di nokito nu'ddi nga' akawas kopio, gisom do nokorikot do hilo'd tawan, om okito ngai' do tulun do hiti'd pomogunan.


text:
Om i roun di kayu'ddi nga' ongolumis tomod, om kabagal i' do kanon do koinsanai'd suang diti pomogunan i tua' di kayu'ddi. Om lumungung ngai' o nintorusan do hiri'd sahau om momirumun o tombolog do hiri'd karaanan.


text:
Oi Tuan Raja', iya' no i kayu'ddi, it akawas om ogirot, om nakabantug tomod ko do gisom do nokorikot do hilo'd tawan o kobontugo' nu, om pomorintaan nu nga' nokotongkop diti pomogunan.


text:
Om soira' di poingontong ko, oi Tuan Raja', om lintuhun no o moloikat do mantad hilo'd surga, om pomoros nod poingkaa, ‘Tagado' ilo kayu om raagon i', nga' pologoson piya i tuod do poingudong do hilo'd tana'. Om kagasan nori do rantai'd basi' om tambaga' om pologoson nopo do poirolot di sakot do hilo'd talun. Om pologoson nopo dot abalabahan om pologoson do poirolot do nintorusan do solinaid do turu' o toun,’ ka.


text:
Poingkaa o komoyon diri, oi Tuan Raja', om iri no o pinoboros do Kinorohingan it Asawat Kopio do pasal dit osiliu dot id diya' do koimbagu.


text:
Ouyung ko nondo do mantad id pogialatan do tulun om miyon ko nondo do hilo'd talun do poirolot do nintorusan. Om turu' nondo o toun nu do mangakan do sakot do miagal di sapi', om hilo'd liwan o toodopon nu, om abalabahan ko nondo. Om okunon nu nogindo do Kinorohingan it Asawat Kopio, o kikuasa' dot id sawat do koinsanai'd pomorintaan do tulun, om milo iyau do papatahak di pomorintaan diri dot id isai nopo i pilion dau.


text:
Pinoboros i' di moloikat do pologoson i tuod do poingudong do hiri'd tana'. Om komoyon nopoddi nga' osiliu ko i' kawagu do raja' dot aakun nu do Kinorohingan o momorinta' do koinsanai diti pomogunan.


text:
Iyo nopoddi, om osonong daa kopio do tumanud ko do nosihat ku, oi Tuan Raja'. Kada' nondo pomonsoi kawagu'd dusa, suwai ko' wonsoyon no it osonong om it otulid, om insianan no i tulun do mosikin. Om osimbayan ko indo kasai',” ka dau.


text:
Hopod poddi om duwo o tulan do mantad diri, do tontok di mimpanau oku do hiri'd tinanaman do bunga dit id sakai di taap do walai ku do don raja' do hilo'd Babil,


text:
om pomoros oku no do poingkaa, “Antangai pogi', nga' agayo no moti' o bandar do Babil! Om winonsoi ku iti bandar ku'd agayo do popointalang do kuasa' om kokoriso' om kagayaan, om kobontugo' ku,” kangku.


text:
Nga' maha' dit a' ku po nopupusan i boros ku, om korongou ku no o boros do mantad hilo'd surga do poingkaa, “Oi Raja' Nobukadnisar, pokinongou nodti poboroson ku! Baino' nopo om noongoi no do mantad id diya' o kuasa' nu do don raja'.


text:
Om uyungon ko nondo do mantad id pogialatan do tulun om poinsugku' ko pondo do nintorusan do hilo'd talun. Om mangakan ko nondo do sakot do miagal di sapi' do solinai'd do turu' o toun. Om okunon nu nogindo do haro o kuasa' do Kinorohingan it Asawat Kopio dot id sawat do pomorintaan do tulun om milo iyau do papatahak di pomorintaan diri dot id disai nopo i pilion dau,” ka dau.


text:
Om diiri i' om diiri do nabayaan i boros diri. Tu' nouyung oku'ddi, iyoho' i Nobukadnisar, do mantad id pogialatan do tulun om mangakan oku'ddi do sakot do miagal do sapi'. Om oyopos poddi do bolobou o tinan ku, om i tobuk ku nga' numinaru'ddi do rompok di talad do kondiu, om sondulu ku nga' nakanaru do miagal pod sondulu do tombolog.


text:
Om katalib poddi i turu' o toun, “om tingaha' oku no do hilo'd tawan, om koguli' no i pomusarahan ku dit osonong. Om royoho' ku no i Kinorohingan dit Asawat Kopio om pinusou ku om pinoinggayo ku iyau, i poimpasi do gisom do poingompus. Kinorohingan no o momorinta' do gisom dot alaid. Om iyau o kikuasa' do gisom do poingompus.


text:
Aiso' i' toomod o kuasa' do tulun do hiti'd pomogunan dot id pagantangan dau. Id suang ngai' i' do kuasa' dau o moloikat do hilo'd surga om tulun do hiti'd pomogunan. Aiso' i tiso' do tulun do milo do sumaap do korohian dau, ko' katama' po do monguhot ondung nunu o wonsoyon dau.


text:
Soira' di nokoguli' i pomusarahan ku dit osonong, om iri nogi' i kobontugo' ku om i kagayaan ku om i kobontugo' do pomorintaan ku nga' pinoguli' ngai' nogi' dot id doho'. Rinamit oku i' do koinsanai di pagawai ku om i tulun ku dit ongkipangkat. Om pinatahak kawagu dot id doho' i pomorintaan ku. Om abantug oku poddi ko' mantad di gulu po.


text:
Om baino' noddi, om iyoho' no i Nobukadnisar, o mamarayou om popoinsawat, om popoinggayo di Raja' do Surga. Koinsanai'ddi wonsoyon dau nga' otopot i' om otulid, om milo iyau do popoinsiriba' dot isai nopo o tulun di minggayo-gayo,” ka.


text:
Insan o tadau om pangalap no i Raja' Bilsasar do soribu o tulun dau dit ongkipangkat do rumapou dot id poginakanan dot agayo, om ponginum no iyolo' do waig dot anggur.


text:
Om soira' di maso diyolo'd minum, om ponuhu' no i Bilsasar do mongongoi di sangkir om mangkuk do tamas om pirok, i tinanggayan di Nobukadnisar i tapa' dau, do mantad hiri'd Walai'd Sasambayangan dot Agayo di hilo'd Yorusalim. Pinokianu pogi' di Raja' Bilsasar iri nga' koinum indo iyau, om i tulun dau di kipangkat, om iri ngai' i sawo dau, om i tongoondu' do ponokosawo dau dot i sangkir diri o ponginuman.


text:
Om olomus nopo do nongoi patahako' dot id di Bilsasar i sangkir om i mangkuk do tamas diri, om ponginumai no diyolo' iri do waig dot anggur.


text:
Om sigog id intalang o palad do tulun om pintulis nori do hiri'd limput di walai'd raja' do hiri'd kotitihon kopio di lampung. Om kokito'ddi di raja' i palad diri do maso nod monulis.


text:
Om pomogiak no iyau do minomolohou do songulun do mongoi pomolohou di bobolian, om it ongoilo do limu', om i milo do mogontong do komoyon do rombituon. Om soira'ddi nakasalakoi iyolo' om boros ka di raja' dot id diyolo', “Isai nopo i milo do mambasa' diti tulis om i milo do momisunud doho' do komoyon diti, om rosukan ku no do rasuk do don raja' dit otomou daragang-ragang, om sulungan ku'd karo do tamas, do maan do pomusou, om silihon ku do pomorinta' dit id siriba-riba' di wakil ku,” ka dau.


text:
Om insomok ngai' no i tulun dit ongoilo, nga' aiso' i' o tiso' piya diyolo' do kabasa' di tulis diri ko' milo po do momisunud di raja' do komoyon diri.


text:
Om oposi' poddi tomod i raja' dot adalaan do moddosi, om iri tulun dau dit ongkipangkat nga' aiso' no o pokukurayan diyolo'.


text:
Om korongou'ddi di tina' di raja' dot ohiyo i raja' om i tulun dit ongkipangkat, om suang no iyau do hiri'd kinoiyonon do moginakan. Om boros ka dau, “Maha' daa om otogui o raja'! Kada' kopio katangkabo om kada' umposi'.


text:
Tu' haro i' o songulun o kusai do hiti'd pomorintaan nu di porintaon do rusod do piro-piro kinorohingan dit olidang. Tontok di maso pod raja' i tapa' nu om nokointalang kopio dot oilo om obinsuhut om kitoilaan dot aralom do miagal do toilaan do kinorohingan i tulun diri. Om siniliu nogi' di Raja' Nobukadnisar i tapa' nu, i tulun diri do boyoon di mogogontong do nasip, om i bobolian, om it ongoilo do limu', om i mongingilo do komoyon do rombituon.


text:
Aralom no kopio ko' dombokon o toilaan dau, om atarom o pomusarahan, om oilo do komoyon do nipi, om milo do sumimbar dit angapagon, om milo do popotuduk do komoyon di songinlisok. Lohowo' no o tulun diri, i roitan dot i Daniol, om pinungaranan nogi' iyau di raja' dot i Biltisasar, om sunudan ko indo dau do komoyon diti tulis,” ka dau.


text:
Om diiri i' om diiri do nongoi posolowoto' di raja' i Daniol. Om boros ka di raja' dot id dau, “Iya' nogi' i roitan dot i Daniol, i tulun do Yohudi do tinanggayan di tapa' ku do hiti do mantad hilo'd Yohuda?


text:
Nokorongou oku do porintaon ko di rusod do kinorohingan dot olidang, om oilo ko, om obinsuhut ko om kitoilaan dot aralom.


text:
Nongolohou ngai' ku no i tulun dit ongoilo, om i mogogontong, do mongoi pambasa' diti tulis diti om momisunud daa doho' do komoyon diti, nga' aiso' i' o koilo diyolo' do komoyon diti.


text:
Om nokorongou oku'ddi do koilo ko do popointalang di songinlisok om milo ko do sumimbar di tuhoton dit angapagon. Ondung milo ko do mambasa' diti tulis om milo ko do momisunud doho' do komoyon diti, om rosukan tiya' no do rasuk do don raja' dit otomou daragang-ragang, om sulungan tiya' do karo do tamas do tanda' do pomusou, om silihon tiya' do pomorinta' dit id siriba-riba' di wakil ku,” ka dau.


text:
Om boros kad Daniol do suminimbar, “A' i' minog do patahakon doho' ino tipuhawang nu, patahakon nopo iri dot id tulun do suwai. Basaon ku i' diya' i nokotulis oi Tuan Raja', om sunudan ku iya' do komoyon diri.


text:
Siniliu do Kinorohingan, it Asawat Kopio, i Nobukadnisar i tapa' nu do raja' dot agayo om nonuan dau iyau do kagayaan om kobontugan.


text:
Iyau nopo om abantug kopio, gisom dot oinsanan nopo o tulun do mantad id koinsanai'd pomogunan, om bansa', om boros do moddosi dau, om gisom do pananggagaran po iyolo' dot opopoddosian. Ondung sipamatai iyau dot isai nopo o tulun, om ngoyon no kopio dau patayo'. Om ondung sipamasi iyau dot isai nopo o tulun, om posion no kopio dau. Isai nopo o korohian dau do momusou, om pusohon no dau, om iri no i karaatan dau om intingayamon no dau, do tumanud do korohian do ginawo dau.


text:
Nga' tontok di mininggayo-gayo iyau, om di kuminodou o ginawo dau om ruminongit iyau, om koidu' noddi iyau do mantad hiri'd tirikohonon dau do don raja', om natagakan iyau di kobontugo' dau.


text:
Nouyung diri iyau do mantad id pogialatan do tulun, om nosiliu'ddi do miagal do pomusarahan do nintorusan o pomusarahan dau. Om poirolot diri iyau di kaladai do lalang om mangakan iyau do sakot do miagal do sapi', om modop nopo iyau do hiri'd liwan, om aiso' i' o ponokop piya do tinan dau dit abalabahan. Om alaid noddi om okuno' nogi' dau do Kinorohingan dit Asawat Kopio o kikuasa' dot id sawat do koinsanai'd pomorintaan do tulun om milo iyau do papatahak di pomorintaan diri dot id disai nopo i pilion dau.


text:
Suminaap ko i' do Tuhan di hilo'd surga, tu' nongoi nu i sangkir om i mangkuk di nanu do mantad hilo'd Walai'd Sasambayangan dot Agayo. Pinonginuman dokoyu di tulun nu dit ongkipangkat, om i piro-piro sawo nu, om i tongoondu' di ponokasawo nu do waig dot anggur, i sangkir diri. Om pamarayou kou nogiddi di ponokokinorohingan di winonsoi do mantad id tamas, om pirok, om tambaga', om basi', om kayu, om watu, i ponokokinorohingan dit a' kokito om a' korongou, om it aiso' o toila-ilaan. Om a' ko nogi' minomusou do Kinorohingan di mongilo ondung masi ko ko' matai po, om i manantu' do koinsanai'd wonsoyon nu.


text:
Om poingkaa o komoyon diri, ‘Intobo'’, nointob nod Kinorohingan o tadau do koloido' do pomorintaan nu om pupusan no dau;


text:
‘bohogio'’, nabahagi' no o pomorintaan nu om patahakon no dot id tulun do Modia om tulun do Porsia,” ka.


text:
Om olomus nopoddi i Bilsasar do minonuhu' di piro-piro o pagawai dau do mamarasuk di Daniol do rasuk di don raja' dit otomou daragang-ragang, om mangaro dau do karo do tamas. Om siniliu'ddi dau iyau do pomorinta' dit id siriba-riba' di wakil di raja'.


text:
Om di nopoddi napatai i Bilsasar, om ahawo' no di Darius i tulun do Modia, i pomorintaan di Bilsasar. Tontok nopoddi om onom no nohopod om duwo o toun dau.


text:
Om bohogio' no di Darius i pomorintaan dau do hatus om duwo nohopod o watas. Om ongkigobunor ngai' do momorinta' o hiri'd pointikid-tikid di watas.


text:
Om suwai no ko' mantad diri, om pinili' nogi' dau i Daniol, om duwo o tulun do suwai do mitoinu' di piro-piro o gobunor diri om a' i' orugi' i raja'.


text:
Om a' po alaid nga' koilaai no do poimaha' o di Daniol do toilaan do kumaraja' ko' mantad di piro-piro o pagawai om i piro-piro o gobunor do suwai. Om pomusorou noddi i raja' do moniliu di Daniol do mongilo-ilo ngai' do koinsanai di pomorintaan do raja', tu' poimaha' i' kopio ko' i wokon o toilaan di Daniol.


text:
Om umbal no daa'ddi i piro-piro pagawai do suwai om i piro-piro gobunor do suwai do mogihum do kasalaan do karaja' di Daniol dot id pomorinta', nga' aiso' i' ot okito diyolo' tu' i Daniol nopo nga' otulid i' koulun, om otorodok om a' insan do momonsoi di kasala' ko' it araat.


text:
Om boros kaddi diyolo' do mogiboro-boros, “Aiso' i' o nunu-nunu dot okito toko' do kapasalaan di Daniol ondung okon ko' kagait do tugama' dau,” ka diyolo'.


text:
Om ongoi noddi iyolo' solowot di raja' om boro-boros no do poingkaa, “Oi Raja' Darius, maha' daa om otogui ko!


text:
Oinsanan nopo iyahai, i mongilo-ilo dot id pomorintaan nu dot i mongilo- ilo om i gobunor, om i wakil do gobunor, om i piro-piro o pagawai'd suwai, do nokopogipapakat dot apatut do pokirim ko dot iso' o surat di potulisan do ponuhuan om apatut do torodokon kopio iri do tumanud. Monuhu' no, do solinaid nopo do tolu nohopod o tadau om aiso' no o tiso' piya'd tulun do pologoson do mokianu do nunu nopo do mantad id nunu nopo o kinorohingan ko' mantad po dot isai nopo o tulun, do suwai ko' mantad id Tuan Raja'. Om isai nopo ot a' tumanud diti ponuhuan diti om pataamon no dot id luang di noponu'd singa.


text:
Om iyo nopoddi om pokionuon no dahai o Tuan Raja' do manain di surat diri, om ogirot i' kopio do sumiliu dot oturan do Modia om Porsia, it a' no milo'd simbanan,” ka diyolo'.


text:
Om soira' di nokoilo i Daniol do nosoinan i surat do tinulis diri, om uli' no iyau do hiri'd walai dau. Om hiri nopod bilik dit id sawat di walai dau nga' haro o liligaon di poingiwang ponong hilo'd Yorusalim. Om otud no iyau do suminambayang dot id Kinorohingan dau do hiri'd toning di liligaon di pongiwang diri, dot intolu do sangadau do miagal di koubasanan dau.


text:
om oinsanan nopo iyolo' do minongoi solowot di raja' do mongoi papasala' di Daniol. Boros ka diyolo', “Oi Tuan Raja', nosoinan nu no i surat di tinulisan dot id suang nopo do tolu nohopod o tadau'dti, om isai nopo i mokianu do nunu nopo do mantad id isai nopo o kinorohingan ko' mantad id isai nopo o tulun do suwai ko' iya', om pataamon no dot id luang di noponu'd singa,” ka diyolo'. Om boros ka di raja', “Otopot iri. Iri nopo nga' ponuhuan dit apatut do tonudon, tu' nosiliu nori dot oturan do tulun do Modia om Porsia, om it a' no milo'd simbanan,” ka dau.


text:
Om boros kaddi diyolo' dot id raja', “I Daniol nopo, i tulun do tinanggayan do mantad hilo'd Yohuda, om a' i' momusou do Tuan Raja' om a' mumboyo' di boros nu. Intolu kasai' i' iyau do sumambayang do sangadau,” ka diyolo'.


text:
Om soira' di norongou di raja' iri, om tuminongob diri om tuminangkabo iyau om tuminotos daa do mogihum do ralan do mamasi di Daniol. Om umbal i' daa iyau do mogihum do ralan do gisom do nosodop.


text:
Om guli' noddi i tulun diri do hiri'd raja', om boro-boros no dot, “Oilaan id Tuan Raja' do tumanud nopo dot oturan do Modia om Porsia, om aiso' no ot oturan di nokoboros do raja' do milo'd simbanan,” ka diyolo'.


text:
Om ponuhu' noddi i raja' do manangkap di Daniol, om pataamo' noddi i Daniol do hiri'd luang do singa. Om boros ka di raja' dot id di Daniol, “Maha' daa om posion ko di Kinorohingan nu di tukuon nu do mikuwo'd otorodok kopio,” ka dau.


text:
Om sinompon diri do watu dot agayo i kabang di luang, om sinaapan di raja' do saap do don raja' om sinaapan di saap do tulun dau dit ongkipangkat i watu diri, om aiso' no o tulun do milo do mongoi popoidu' di Daniol do mantad id singa'ddi.


text:
Om guli' noddi i raja' do hiri'd walai dau, om a' nopo iyau nokoodop di totuong om a' minakan om a' milo dot insasamadan.


text:
Om soira' di nokorikot iyau do hiri om pillohou no iyau do mikuwo'd tumongob om awagat o ginawo dau. “Oi Daniol, i susuhuon do Kinorohingan do poimpasi! Napasi ko i' di Kinorohingan nu di tukuon nu do mikuwo'd otorodok kopio, do mantad id singa,” ka dau.


text:
Om korongou noddi dau o boros di Daniol do suminimbar do poingkaa, “Maha' daa om otogui o Tuan Raja'.


text:
Sinuhu' id Kinorohingan ku i moloikat dau do minongoi polantom do kabang di singa om a' i' iyolo' minanabpo doho'! Pinasi oku i' do Kinorohingan tu' oilaan i' dau dot aiso' o sala' ku dot id dau om a' oku nakasala' dot id diya', oi Tuan Raja',” ka dau.


text:
Om osonong tomod diri o ginawo di raja' om ponuhu' no iyau do papalabus di Daniol do mantad hiri'd luang diri. Om posoliwano' no diyolo' iyau om kokito no diyolo' dot a' i' nosuhat i Daniol, tu' minogondos i' iyau do Kinorohingan dau.


text:
Om ponuhu' noddi i raja' do mongoi panangkap do koinsanai di tulun di pinapasala' di Daniol. Om pataamo' noddi iyolo' do mitonggoi ngai' di sawo om tangaanak diyolo' do hiri'd luang di noponu'd singa. Om a' po iyolo' nokosondot kopio do hiri'd luang, om natabpaan no iyolo' di singa, om kotipu' ngai' nopo o tulang diyolo'.


text:
Om ponulis noddi i Raja' Darius do surat do patahakon dot id koinsanai'd tulun, do mantad id koinsanai do pomogunan, om bansa', om boros do hiti'd pomogunan do poingkaa, “Tumabi' oku dot id dokoyu!


text:
Monuhu' oku do koinsanai'd tulun do pointongkop do pomogunan di porintaon ku dot apatut do rumonok om momusou do Kinorohingan di tukuon di Daniol! Iyau no o Kinorohingan di poimpasi do gisom do poingompus, om iyau no o momorinta' do gisom do kopupuson diti pomogunan. A' i' araag o pomorintaan dau, om a' aayi' o kokoriso' dau.


text:
Mamasi iyau om popoidu', momonsoi iyau do koimayaan om kopusahan do hilo'd surga om hiti'd pomogunan. Ginompi' i' dau i Daniol gisom dot a' iyau napatai di singa,” ka.


text:
Om asawat kasai' i' o pangkat di Daniol do solinaid do pomorintaan di Darius om pomorintaan di Koris, i tulun do Porsia.


text:
Tontok di sontoun nogi' i Bilsasar do raja' do Babil, om minongipi oku, om nokokito oku do pinointalang do tontok dot insan o tuong. Om tuliso' ku no i noipi ku, om iti no o tinulis ku


text:
do pasal di nokito ku dot id pinointalang diri: Tumongus tomod nogi' dot opuhod om posorili' nopo o tadon di tongus gisom do guminayo diri i tumbak do rahat.


text:
Om imbulai no ot apat o nintorusan dit angagayo do mantad hilo'd rahat, om mogisuayan o bansa' di nintorusan diri.


text:
Iri nopo koiso' nga' miagal-agal do singa o kokitanan nga' kitalad i' do miagal do dong kondiu. Om di nopo di maso ku do poingontong diri om sigog id kouul i talad di nintorusan diri. Om koinsawat noddi i nintorusan diri do mantad hiri'd tana' om poingkakato' no do miagal do tulun tu' duwo o gakod. Om onuwai nori do pomusarahan do don tulun.


text:
Iri no nintorusan do koduwo om miagal-agal do bohuang, om poingkakat iri do duwo no o gakod. Om kitinangau iri do tolu o tulang do tikagang, om haro'ddi o boros do minomoros dot id nintorusan diri do poingkaa, “Pimbangat nopod mangakan do daging!” ka nogi'.


text:
Om maso ku po do poingontong diri nga' imbulai po kawagu o nintorusan do suwai. Iri no om miagal-agal do tontokinon nga' haro iddi ot apat o talad do hiri'd likud, do miagal-agal do talad do tombolog, om apat o tulu di nintorusan diri. Om kokitanan nopo nga' miagal do haro o kuasa'.


text:
Om tontok di poingontong oku'ddi om imbulai no kawagu o nintorusan di kaapat. Om iri nopo nga' okoris kopio om orongit om korolosi. Ogop-ogopon nopo di nintorusan diri i nintorusan di kanon dau, tu' angagayo i' o nipon dau om okodou do miagal do basi', om pingulakan nopo dau i topod dau do minangakan. Nga' iri nopo om suwai no ko' mantad di piro-piro nintorusan dit id gulu ko' iri, tu' iri nopo om kisangau do hopod.


text:
Om tontok di poinsonsod oku di sangau, om kokito ku ot iso' o sangau do suwai dit okooro' do suminuni dot id pogialatan di sangau. Om iduwo' nopo di sangau dot okooro'ddi o tolu dot id pogialatan di sangau mantad. Iti nopo sangau dot okooro'dti nga' kimato do miagal do don tulun, om kikabang di mimboros tomod do minggayo-gayo.


text:
Tontok di maso ku do poingontong diri om haro nogiddi o piro-piro o tirikohonon do raja' do nongoi posodiawo'. Om ongoi no irikau dot id tiso' di tirikohonon do raja' i poimpasi do gisom do poingompus. Iri nopo pakayan om tobuk dau nga' miagal pod gapas kopurak. Om iri no tirikohonon dau om kiruda' di kitapui do molob-ngolob.


text:
Om iyo pod poluyungon i tapui do lumabus do mantad hiri'd tirikohonon di don raja'ddi. Om rinibuan po o tulun do mogobi-obi' dau'd hiri, om bojuta-juta o tulun do songingkakat dot id toguang dau. Om timpuun noddi i bisara' om ukabai ngai' no i buuk.


text:
Om tontok di maso ku do poingontong, om rongo-rongohon ku i sangau dit okooro'ddi do mimboros tomod do mokirayou-rayou om minggayo-gayo. Om poingontong oku do nongoi patayo' i nintorusan di kaapat, om pinataam diri i tinan dau do hiri'd sinikit do tapui om hiri no o kinopupuson diri.


text:
Nga' iri nopo nintorusan do suwai om nongoi no iduwo' i kuasa' diyolo', om pinologos i' do poimpasi do gisom dot orikot i maso di natantu' mantad.


text:
Om id suang nopod pinointalang di nokito ku di totuong diri om nokokito oku do miagal-agal do tulun. Om mongoi nogi' rapou doho' i tulun diri, om nosorili' po nogid haun i tulun diri. Om ongoi no iyau insomok di poimpasi do gisom do poingompus om pinointutun diri iyau dot id poimpasi di gisom do poingompus.


text:
Om nonuan diri iyau do kuasa' om karayahan, om kuasa' do don raja', om oinsanan indo o tulun do mantad id koinsanai'd pomogunan, om bansa', om boros do mogobi-obi' dau. Om mompus-ompus nondo kasai' o kuasa' dau om a' aala' o pomorintaan dau.


text:
Om ongoi oku no rapou di songulun dit id pogialatan di songingkakat do hiri om pokisunud oku no do komoyon ngai'ddi. Om sunudai oku no dau do komoyon diri.


text:
Om boros ka dau, “Iri nopo it apat o nintorusan dit angagayo'ddi nga' apat o pomorintaan do mingkakat do hiti'd pomogunan.


text:
Om kaanu nondod kuasa' do momorinta' i tulun do songonuon do Kinorohingan dit Asawat Kopio, om mompus-ompus o pomorintaan diyolo',” ka dau.


text:
Om orohian oku pod koilo do komoyon di nintorusan di kaapat, tu' suwai kopio iri ko' mantad di nintorusan do suwai, i nintorusan di kotompurolosi om it ogop-ogopon nopo i nintorusan dit atabpaan dau, dot i sondulu do tambaga' om nipon do basi' o pomoruta' dau, om pingulakan nogindo i topod dau'd mangakan.


text:
Om mokiilo oku po do pasal di hopod o sangau do hiri'd tulu di nintorusan diri om i sangau dit okooro' di suminusuhut do minimbulai, i minongidu' do tolu di sangau mantad. Iri nopo nga' kimato om kikabang di mimboros po tomod do minggayo-gayo. Om korolosi no kopio iri ko' mantad di sangau'd suwai.


text:
Om tontok di maso ku do poingontong, om sangod no i sangau'ddi di tulun do songonuon do Kinorohingan, om kaala' no dau iyolo'.


text:
Om rikot noddi i poimpasi do gisom do poingompus do minongoi popoboros dot ibutus di popotopot di tulun di songonuon do Kinorohingan dit Asawat Kopio. Om nokorikot no i maso do koonuan di tulun di songonuon do Kinorohingan do kuasa' do momorinta'.


text:
Om poingkaa no o komoyon diri do pinosusui dot id doho', “Iri nopo nintorusan do kaapat nga' pomorintaan di kaapat do hiti'd pomogunan, om i suwai kopio ko' mantad do pomorintaan di suwai. Om mumukon nopondo om raagon di pomorintaan diri o pointongkop diti pomogunan om pingulakan dau it ongoolu' dau.


text:
Iri nopo i hopod o sangau'ddi om hopod o raja' do momorinta' do pomorintaan diri. Om haro nondo o tiso' o raja' do mimbulai; om iyau nopo om suwai kopio ko' mantad di piro-piro raja' dit id gulu, om mangala' iyau do tolu o raja'.


text:
Om mimboros nondo iyau do sumaap do Kinorohingan dit Asawat Kopio om mongulok-ulok iyau do tulun di songonuon do Kinorohingan. Om umbalan nondo dau do monimban it oturan om i tadau'd agayo do tugama' diyolo', om id suang nondod kuasa' dau i tulun di songonuon do Kinorohingan do solinaid do tolu o toun om satanga'.


text:
Om tumimung nondo i momumutus di hilo'd surga, om iduwon nondo i kuasa' dau, om patayon nopondo kopio iyau.


text:
Om patahakon nondo i kuasa' om kagayaan do koinsanai di pomorintaan do hiti'd pomogunan dot id tulun di songonuon do Kinorohingan dit Asawat Kopio. Om a' nondo opupus-pupusan i kuasa' diyolo' do don raja' om oinsanan nopondo o pomorinta' do hiti'd pomogunan do mogobi-obi' om mumboyo' diyolo',” ka.


text:
Iri-iri no i susuyon diri. Om moddosi tomod oku'ddi do gisom do minumposi' oku, om pakangkabo' ngai' ku nopori. Aiso' i' o tiso' piya'd tulun do sinunudan ku'ddi.


text:
Om tontok di kotolu nod toun di Raja' Bilsasar do momorinta', om haro po kawagu o pinointalang dot id doho'.


text:
Id suang nopod pinointalang diri om hilo' oku nogid bandar do Susan di kitolig, i bandar dot agayo do Porsia, it id watas dot Ilam, om poingkakat oku nogi' do hiri'd toning di Bawang dot Ulai.


text:
Om kokito ku no o songinan o dumba' do tontoluhan do hiri'd tisan di bawang, do kisangau'd duwo dit anaaru. Nga' iri nopo tiso' di sangau, nga' anaru-naru om wagu-wagu ko' mantad di tiso'.


text:
Om piantangan ku'ddi i dumba' di tontoluhan diri do popinsungu di sangau dau do ponong id kotonobon, om ponong id utara, om ponong id salatan. Aiso' no o tiso'd nintorusan do kasaap dau ko' koidu' po do mantad id kuasa' dau. Mingwonsoi nopo iyau do tumanud di korohian dau om muhang-ruhang o kasasawat do ginawo dau.


text:
Om tontok di minguhot ot id suang do ginawo ku ondung nunu o komoyon diri, om okohus nopo o songinan o kambing do tontoluhan do tuminangkus do mantad ponong hilo'd kotonobon. Om osiau tomod i kambing diri gisom dot a' no kosondot do tana' o gakod dau. Om haro nogi' o sangau di kambing diri dit atalang tomod do hiri'd pialatan di duwo o mato dau.


text:
Om pakayaai no di kambing do tontoluhan diri do ponong hiri'd dumba' di tontoluhan, i nokito ku do poingkakat do hiri'd tisan di bawang. Om tohubai no di kambing i dumba'ddi do mikuwo'd naayi-ayi' no o kinoris dau.


text:
Om piantangan ku'ri do suminaap di dumba' di tontoluhan diri. Om adalaan no kopio i kambing do tontoluhan do tumogod gisom do tohubai nopo dau i dumba' do tontoluhan diri, gisom do kotipu' goduwo nopo i sangau di dumba'ddi. Om a' no kotori' do sumaap i dumba' do tontoluhan diri. Kataam nopo i dumba'ddi do hiri'd tana' om nopingulakan, om aiso' no tiso' piya'd tulun do milo do monguhup dau.


text:
Om muhang-ruhang nopoddi o kasasawat do ginawo di kambing do tontoluhan diri. Nga' maha' di nokoinggayo no kopio'ddi o kuasa' dau, om kotipu' no i sangau dau dit agayo. Nga' sowoliai nori dot apat o sangau di suwai-suwai kopio, om i mogisuayan o kotudukon.


text:
Om tolidai no o tiso' di sangau'ddi do sangau dot okooro'. Om kuasa' nopo di sangau dot okooro'ddi nga' nokorikot do hilo'd salatan om hilo'd koulayon om ponong hilo'd Tana' di Pinabatos.


text:
Om ruminuhang iddi o kokoriso' di sangau'ddi gisom do nakasaap iyau do soudor do surga, iri no i rombituon, om haro piro-piro di rombituon do pinataam dau do hilo'd tana' om piningulakan diri dau.


text:
Om minongindaraat nogi' iyau di boyoon do soudor do surga, om tiningkod dau i porsombahan do sumbolion di monikid tadau do patahakon dot id boyoon diri. Om hinuyas dau i Walai'd Sasambayangan dot Agayo.


text:
Om timpuun noddi i tulun do hilo' do mingwonsoi'd dusa do hiri om a' iyolo' pinapatahak do porsombahan di sinumbali' do miagal di natantu' mantad do wonsoyon, om pinataam nogiddi diyolo' do hilo'd tana' i sambayang dit otopot. Om nunu nopo i wonsoyon di sangau'ddi nga' owonsoi ngai' nopo.


text:
Om korongou ku'ddi o tiso' o moloikat do minuhot di tiso' dau do poingkaa, “Songkuro nopo o koloido' di nongokito dot id pinointalang diri dot iyo'ddi? Songkuro nopo o koloido' di dusa dot agayo'ddi do sumowoli di porsombahan di sumbolion do monikid tadau? Piro nopo o koloido' di soudor do surga om ilo Walai'd Sasambayangan dot Agayo dot opingulakan?” ka dau.


text:
Om korongou ku no i tiso' di moloikat do suminimbar do poingkaa, “Miagal kasai' nopondoddi do solinaid do soribu om hatus om limo nohopod o tadau, om solinaid nodti dot a' katahak i porsombahan do sinumbali' di dongkosuabon om i dongsosodopon. Om katalib pondo iti om owonsoi nogi' kawagu i Walai'd Sasambayangan dot Agayo,” ka dau.


text:
Om maso ku daa do mumbal do mongilo'd komoyon di nongokito ku dot id pinointalang diri om sigog id ingkakat o koiyo-iyo'd tulun do hiri'd dotoguangan ku.


text:
Om korongou ku'ddi o boros do minomolohou do mantad hiri'd soborong do Bawang dot Ulai. Boros ka, “Oi Gabriol, sunudai iyau do komoyon di nongokito dau'ddi,” ka.


text:
Om rikot no i Gabriol om ingkakat no do hiri'd toning ku, om ooris tomod oku'ddi gisom do kahaba' oku nopo do hiri'd tana'. Om boros ka di Gabriol dot id doho', “Oi tulun, ilaai no o komoyon di pinointalang diri. Iri nopo i pinointalang diri nga' pasal do kopupuson diti pomogunan,” ka dau.


text:
Om maso po dau do moro-boros nga' kahaba' oku no do hiri'd tana' do nahadan. Nga' nigitan oku i' dau om pinoingkakat oku dau kawagu.


text:
Om boros kaddi dau, “Sunudan tiya' dit osiliu do kootuson di kototogod do Kinorohingan. Om iri nopo pinointalang diri nga' pasal do kopupuson diti pomogunan.


text:
Iri nopo dumba'd tontoluhan di duwo o sangau di nokito nu'ddi om poiyaan di pomorintaan do Modia om Porsia.


text:
Om iri no kambing do tontoluhan om poiyaan do pomorintaan do Yunani, om iri nopo sangau dit atalang kopio'ddi do hiri'd piolitan di duwo o mato dau nga' i raja' di koiso' i'.


text:
Om iri no it apat o sangau do minimbulai di notipu' i sangau di koiso', om poiyaan dit apat o pomorintaan dot abahagi' i pomorintaan do Yunani. Om iso' poddi nga' a' no koiyo do kokoriso' di pomorintaan dit id gulu.


text:
Om soira' nopondo dot oruhai-ruhai o kopupuson di piro-piro o pomorintaan diri om tontok di kototos kopio o kararaat diyolo' om a' nondo milo'd a' iyolo' hukuman, om haro nondo o songulun o raja' dit okodou kopio o ginawo, om araat, om oilo kopio do magakal.


text:
Om kumoris nondo kopio iyau, nga' okon i' ko' mantad dot id dau i kokorisan dau. Om porikot nondo iyau do karaagan di koronob kopio om nunu nopo i wonsoyon dau nga' owonsoi ngai' nopo. Om porikot nondo iyau do karaagan dot id tulun dit okoris om id tulun di songonuon do Kinorohingan.


text:
Om owonsoi ngai' nopondo dau i wonsoyon dau do pagakal tu' oilo i' kopio iyau do momorulong. Om oondos nondo iyau om ogumu' o tulun do patayon dau, om a' i' iyau popoinsan diyolo'. Om iri piya'ndo Raja' dit Agayo Kopio nga' saapon i' dau, nga' apatai indo iyau, nga' okon i' ko' kinoris do tulun o kapatai dau.


text:
Iri nopo pinointalang do pasal di porsombahan do sumbolion do dongkosuabon om di dongsosodopon di pinosusui dot id diya'ddi om atantu' no dot abayaan. Nga' pakangkabon ngai' nopori do baino' poo, tu' alaid pori dot abayaan. Om kada' posunudo' iri dot id ongoiso' piya o tulun,” ka dau.


text:
Om tumongob oku'ddi om oluhoi oku om suminakit oku do piro-piro o tadau do koloido'. Om tungag oku noddi om guli' oku no do minongoi pomonsoi di karaja' di pinonuhuan di raja' doho'. Nga' maso ku pod atangkabo do kosorou di nongokito ku dot id pinointalang diri, om a' oku kosuhut do komoyon diri.


text:
Tontok di sontoun nogi' i Darius, i tulun do Modia, i tanak do kusai di Ahaswiros, do momorinta' do hilo'd Babil, om mimbasa' oku di buuk do don tugama'. Om momusorou oku do pasal di turu' nohopod o toun do poingraag o Yorusalim, do tumanud di pinosunud do Tuhan dot id di Yoromia.


text:
Om sambayang oku noddi dot id Tuhan i Kinorohingan, do mikuwo'd aayi-ayi' kopio o ginawo ku om mokiinsian kopio oku dau, om puasa oku, om minanampakai oku'd pakayan do mogihad, om minirikau oku do hiri'd pupuk.


text:
Om sambayang oku no dot id Tuhan, i Kinorohingan ku om okuno' ku no i dusa do bansa' ku. Boros kangku, “Oi Tuhan, i Kinorohingan, iya' nopo om agayo i', om pusohon dahai iya'. Om otorodok ko dot id tumpongo nu om pointalang ko do kosianan nu dit aiso' o kopupuson dot id tulun dit osianan diya' om i momonsoi do ponuhuan nu.


text:
Nokowonsoi no iyahai'd dusa, om araat iyahai, om nokowonsoi iyahai'd sala'. A' dahai winonsoi i pinonuhuan nu dahai'd momonsoi om tuminongkiad iyahai do mantad id ponudukan nu dit ongotopot.


text:
A' iyahai minokinongou di susuhuon nu, i piro-piro di minimboros dot id suang do ngaran nu dot id piro-piro o raja' dahai, om id pomorinta' dahai, om id kongomolohingan dahai, om id koinsanai'd bansa' dahai.


text:
Iya' nopo, oi Tuhan, om osonong kasai' i' om otulid o wonsoyon nu, nga' iyahai nopo om managalai nopo do moningayam do tinan dahai. Miagal ngai' nopoddi iyahai, i poingiyon do hilo'd Yudia om i hilo'd Yorusalim om koinsanai'd tulun dot Israil di pinotompias nu dot id pomogunan dit id sodu', om it id somok tu' a' i' iyolo' otorodok dot id diya'.


text:
Kointingayam tomod o kowoyo-woyoon do koinsanai'd raja' om pomorinta' om komolohingan dahai, om minomonsoi iyolo'd dusa dot id toguang nu, oi Tuhan.


text:
A' iyahai minokinongou diya', oi Tuhan, i Kinorohingan dahai, do tontok di minomisunud ko dahai do tumanud dit oturan do pinatahak nu dahai, do pinolombus di piro-piro o nabi, i susuhuon nu'ddi.


text:
Oinsanan nopo o tulun dot Israil do tuminolibamban dit oturan nu om minada' do mokinongou di pinoboros nu. Nokowonsoi iyahai'd dusa dot id toguang nu, om gowoi poddi om pinaratu' nu dot id dahai i popol di nokotulis do hiri'd Tourat di Musa, i susuhuon nu'ddi.


text:
Om wonsoyo' nu no o miagal di pinabatos nu do wonsoyon nu dot id dahai om id pomorinta' dahai. Om awagat no kopio o pinomohukum nu'd Yorusalim ko' mantad di bandar do suwai do hiti'd pomogunan.


text:
Pinorikot ngai' nu nopo dot id dahai o koinsanai di hukuman do nokotulis do hiri'd Tourat di Musa. Nga' iyo piya'ddi, oi Tuhan i Kinorohingan dahai, nga' a' i' kasai' iyahai mumbal do tumongkiad do dusa ko' mumbal pod tumanud di ponudukan nu, do poposonong do ginawo nu.


text:
Iya' no, oi Tuhan i Kinorohingan dahai, o minomohukum dahai di kosusaan di nokosodia' mantad, tu' osonong kasai' i' om otulid o wonsoyon nu, nga' a' i' iyahai minokinongou diya'.


text:
Oi Tuhan, i Kinorohingan dahai, pinointalang nu i kuasa' nu do tontok di pinoposoliwan ko do tulun nu do mantad hilo'd Masir, om osorou kasai' po i kuasa' nu'ddi. Nokowonsoi no iyahai'd dusa, om nakasala' iyahai.


text:
Minogobi' ko i' dahai di gulu po, om iyo nopoddi om kada' nondo kotogod do Yorusalim. Tu' iri nopo om bandar nu i' om nuluhon nu dit olidang. Om poinsiriba-ribaon poddi di tulun di hiri'd pomogunan do posorili' do Yorusalim i tulun nu do gama' di dusa dahai, om i karaaton di komolohingan dahai.


text:
Oi Kinorohingan, pokinongoho' no iti sambayang ku om iti pokionuon ku. Tondulio' no i Walai'd Sasambayangan dot Agayo, i naraag diri; sonongo' nori om koilo ngai' i' o tulun dot iya' no o Kinorohingan.


text:
Pokinongoho' no iyahai, oi Kinorohingan; antangai no iyahai, om antangai no iti kosusaan dahai om i koinggoritan di bandar di pinungaranan do ngaran nu. Sumambayang iyahai dot id diya' tu' oilaan i' dahai dot obinsianan ko, om okon i' ko' mantad do kosonongo' do winonsoi dahai o poimpahan nu'd kosianan nu.


text:
Oi Tuhan, pokinongoho' no iyahai, om ompunai no iyahai om wonsoyo' no kopio'd oruhai it apatut nu'd wonsoyon. Kada' kalaid, om koilo ngai' indo o tulun dot iya' no o Kinorohingan. Tu' diya' i' di bandar diri om diya' di tulun,” kangku.


text:
Om a' oku i' tuminingkod do suminambayang, om mingakun do dusa ku om i dusa di bansa' ku, iri no i bansa' dot Israil, om mikuwo'd mokianu'd Tuhan i Kinorohingan ku, do tondulion dau i Walai'd Sasambayangan dot Agayo, it Olidang diri.


text:
Om tontok di maso ku'd sumambayang, om rikot no i Gabriol, do mulud-tulud do hiri'd toning ku. Iyau no i nokito ku dot id pinointalang dit id gulu ko' iti. Om maso nopoddi nga' kapatahakan nod porsombahan di sumbolion di dongsosodopon.


text:
Om boros ka dau, “Oi Daniol, ruminikot oku'd hiti do mongoi diya' posuhut do komoyon di pinoboros do pasal dit osiliu dot id dabantalan.


text:
Tontok di tuminimpuun ko do mokianu do Kinorohingan om simbaro' ko no dau. Osianan i' iyau diya', om nokorikot oku'ddi do mongoi pomisunud diya' dit isimbar dau. Om dinondo nodti om mokinongou no do maso ku'd popoboros do komoyon di pinointalang diri.


text:
Iri nopo i maso do natantu' do Kinorohingan do polobuson i bansa' nu om i bandar dokoyu dot olidang do mantad id dusa om karaaton nga' inturu' o turu' nohopod o toun. Ompunan nondo o koinsanai'd dusa om pogiroton do gisom do poingompus it otulid, om abayaan i' i pinointalang om i pinoboros do pasal dit osiliu dot id dabantalan, om asambayangan indo kawagu do patahakon dot id Tuhan i Walai'd Sasambayangan dot Agayo, it olidang diri.


text:
Tuliso' noti, om ilaan no kopio: Mantad nopo di maso do koponuhuan do mononduli' do Yorusalim, om inturu' pondo i turu' o toun do koloido'. Om owonsoi nondo kawagu o Yorusalim om awansayan do ralan om tolig dit ogirot. Om poingiyo kasai' nondoddi do solinaid dot inturu' ot onom nohopod om duwo o toun, nga' tontok nopondod maso'ddi om maso dit osusa' kopio.


text:
Om kooyion nopondod maso'ddi om apatai nondo i boyoon do nopili'd Kinorohingan, nga' aiso' i' o sala' dau. Om araag nondo i bandar om i Walai'd Sasambayangan dot Agayo do raagon do soudor dit ongokoris kopio. Om miagal pondod luyud i kopupuson do pomogunan do rumikot tu' mongigit do pisangadan om karaagan di natantu' mantad nod Kinorohingan.


text:
Om haro nondo o piumpangaan do pomorinta' diti, dit ogirot kopio dot id tulun dot ogumu', do solinaid do turu' o toun, om piintangaan nopondod maso'ddi, om tingkodon nondo dau o porsombahan di sumbolion om i piro-piro o porsombahan di suwai. Om poiyonon nondo i Karaaton di Mamaraag, do hiri'd Walai'd Sasambayangan dot Agayo, om hiri kasai' nondo iri do gisom pod orikatan do kapatayon di natantu' mantad do Kinorohingan i pinopoiyon diri do hiri,” ka dau.


text:
Tontok di kotolu'd toun di Raja' Koris do momorinta' do Porsia, om haro o boros do pinointalang dot id di Daniol, i pinungaranan dot i Biltisasar. Iri nopo i boros diri om otopot i' kopio nga' apagon kopio do mongilo o komoyon. Om iri nopo komoyon di boros diri om pinotuduk dot id di Daniol dot id suang do pinointalang.


text:
Om a' oku i' minangakan do nunu nopo o taakanon dit awasiu ko' tikanas po, om a' oku minonginum do waig dot anggur, om a' ku sinudai o tobuk ku dot a' po natalib i tolu o minggu'.


text:
Tontok di tadau'd koduwo nohopod om apat, di tulan do koiso' do toun diri, om poingkakat oku do hiri'd tisan do Bawang do Tigris, i bawang dot agayo.


text:
Om mogulinau nopo o tinan dau do miagal do watu dit olumis om it agayo o gatang. Om rabas dau nga' miagal pod kanawaho' do kodumaat, om iri mato dau nga' abahang tomod do miagal do tapui. Om iri longon om gakod dau nga' okolong poo do miagal do tambaga' di kinisasan, om iri tuni do boros dau nga' miagal pod boros do tulun dot ogumu'.


text:
Om iso-iso' oku do nokokito do pinointalang diri. Aiso' i' o nokokito di tulun di moyo-woyo' doho', nga' nooris i' ma iyolo', om poggidu' no iyolo' do minongoi lisok.


text:
Om iso-iso' oku noddi do noolu'd hiri do miontong di pinointalang di kosuayan kopio'ddi. Om oluhoi no o tinan ku, om rabas ku po nga' nokosimban tomod do gisom dot aiso' no matuu daa o kotutun doho'ddi.


text:
Om soira'ddi norongou ku i boros dau, om kahaba' oku nopo do hiri'd tana' do nahadan, om hiri oku noddi do pointungub.


text:
Om haro'ddi o longon do minongoi kama' doho' om pinapakakat do longon om totud ku; nga' gagaran kasai' oku po.


text:
Om boros kaddi di moloikat dot id doho', “Oi Daniol, osianan i' o Kinorohingan diya', ingkakat no om pokinongohon no kopio iti poboroson ku. Tu' sinuhu' oku do mongoi solowot diya',” ka dau. Om soira'ddi nokoboros dau o miagal diri, om ingkakat oku no, nga' maso ku pod gagaran.


text:
Om boros kaddi dau dot id doho', “Oi Daniol, kada' poddosi. Tu' norongou id Kinorohingan i sambayang nu do mantad poddi tadau do mininsiriba' ko do mokianu'd toilaan. Om ruminikot oku'ddi dot isimbar di sambayang nu.


text:
Suminaap doho' i moloikat do mongintirung do pomorintaan do Porsia do solinaid do duwo nohopod o tadau. Om rikot noddi i Mikail, i tiso' di boyoon do moloikat, do minongoi uhup doho', tu' iso-iso' oku no do noolu' do hilo'd Porsia.


text:
Nokorikot oku do mongoi popoilo diya' ondung nunu ot osiliu dot id bansa' nu dot id maso dot abantalan. Iti no o pinointalang do pasal dit osiliu dot id dabantalan,” ka dau.


text:
Om poroloyo' noddi di moloikat, i koiyo-iyo do tulun diri, i longon dau, om ngoyo' no kamao' o munung ku. Om boros kangku dot id dau, “Oi Tuan, olomok oku po tomod do nokokito diti pinointalang, om a' oku nopoddi otingkod do gagaran.


text:
Miagal oku pod turipon do poingkakat dot id toguang di Tuan dau. Poingkuro oku pod moro-boros diya'dti oi Tuan, tu' olomok oku no, om mumpak- sumpak poo o pinuhobo ku,” kangku.


text:
Om boros ka dau, “Osianan i' o Kinorohingan diya', om kada' pologoso' o nunu nopo do katangkabo diya' ko' kooris po diya',” ka dau. Om soira'ddi noboros dau o miagal diri om nokokoris oku poddi kawagu. Om boros kangku'ddi, “Oi Tuan, sunudai oku nopod poboroson nu. Tu' nokokoris oku no diya',” kangku.


text:
Om boros ka dau do suminimbar, “Oilaan nu i' ondung nokuro tu' ruminikot oku'd hiti'd diya'? Kinorikatan ku nopo om mongoi popoboros dot id diya', di nokotulis do hiri'd Buuk do Katapatan. Om gumuli' oku noddi do mongoi sangod di moloikat do mogintirung do Porsia. Om atalib nori, om rumikot no i moloikat do mongintirung do Yunani. Om aiso' no o monguhup doho' do suwai ko' i Mikail, i moloikat do mongintirung dot Israil, i pomogunan nu.


text:
Iyau no i sinuhu' do monguhup om mogobi' doho', do tontok di sontoun nogi' i Darius, i tulun do Modia, do momorinta'.


text:
Om iti nopo posunudon ku diya'dti om otopot i' kopio,” ka dau. Om boros ka di moloikat, “Tolu po o raja'd suwai do kopomorinta' do Porsia, om susuhutonon no di raja' do kaapat, i kaya' kopio ko' mantad di suwai. Om koinggayo nopondo kopio o kuasa' dau om koinggumu' o kakayaan dau om momusorou nondo iyau do manangod do Yunani.


text:
Om mimbulai nondo o songulun o raja' di gunsiou. Om agayo nondo o pomogunan do porintaon dau, om nunu nopo o korohian dau om iri no o wonsoyon dau.


text:
Nga' maha' di koinggayo kopio o kuasa' dau, om abahagi' indo o pomorintaan dau dot apat o bohogian. Sumowoli nopondo dau do momorinta' om raja' dit okon ko' mantad id sinakagon dau, nga' a' no iyolo' koiyo dau kokoris.


text:
Om kumoris nondo i raja' do Masir. Nga' haro nondo o tiso' di boyoon do soudor dau dot okoris ko' mantad dau, om agayo-gayo pondo o pomogunan do porintaon diri.


text:
Om atalib pondo o piro-piro toun, om monokiambalut nondo i raja'd Masir di raja' do Siria, om pokowinan dau di raja' do Siria i tanak dau'd tondu'. Nga' a' i' alaid i piombolutan diri, om patayon indo i tanak do tondu' di raja'ddi, om i sawo dau, om i tanak dau, om koinsanai di susuhuon do tuminanud di tondu'.


text:
Om a' pondo alaid do mantad diri, om osiliu nod raja' o tiso' di koobpinayan di tanak do raja'd tondu'ddi. Om ngoyon nondo dau songodo' i raja' do Siria, om ngoyon soruango' i kuta' do pogintirungan diyolo', om aala' nondo dau iyolo'.


text:
Om tanggayan nondo dau do hilo'd Masir i tininganak do tingolig di pisangod dau om i piro-piro o pakakas do tamas om pirok di nakatahak dot id tingolig diri. Om atalib pondo o piro-piro toun do haro o kosimbayanan,


text:
om ngoyon nondo di raja' do Siria songodo' o Masir, nga' aala' i' iyau, om koguli' iyau do hilo'd pomogunan dau.


text:
Om sumodia' nondod mongoi sangod i tangaanak do kusai di raja' do Siria, om monimung iyolo' do soudor dot ogumu'. Om iri nopo tiso' diyolo' nga' miagal pod luyud do rumudsu', om ngoyon nondo dau soruango' o kuta' do pogintirungan di pisangod dau.


text:
Om atatagadan nopondo i raja' do Masir om mongoi nondo iyau sangod di raja' do Siria om aala' nondo dau i soudor do Siria dit ogumu'ddi.


text:
Om oondos tomod nondo iyau di kinamanangan dau tu' ogumu' i' o pisangod do napatai dau, nga' a' i' mando iyau kamanang kasai'.


text:
Om gumuli' nondo i raja' do Siria om monimung po kawagu iyau do soudor dit ogumu' ko' mantad di gulu. Om orikot pondo i maso, om pogulian no dau kawagu do miwoyo' di soudor dit ogumu'ddi, om it ongkirapo-rapo ngai' do mongoi sangod.


text:
Om ogumu' nondo o tulun do sumaap di raja' do Masir. Om haro nondo o tulun dit ongorongit do mantad id bansa' nu do sumaap, oi Daniol, tu' nokokito i' iyolo' do pinointalang, nga' aala' i' iyolo'.


text:
Om turungkuon nondo di raja' do Siria o tiso' do bandar di kitolig, om aanu nondo diyolo' iri. Om a' nondo milo'd tumilombus do sumangod i soudor do Masir; tu' iri piya it osiou kopio diyolo' nga' a' nondo kogoos.


text:
Om wonsoyon nopondo di raja' do Siria o nunu nopo o korohian dau dot id diyolo', om aiso' i' o kaantob-antob dau do momonsoi'ddi. Om osolod nondo dau i Tana' di Pinabatos, om oporinta' nopondo kopio dau iri.


text:
Om suhuon poddi raja' do Siria o koinsanai di soudor dau do mongoi panangod do Masir. Om ralan nopo dau do momorinta' do koinsanai'd pomorintaan di pisangod dau, om monokiambalut iyau dau om pokowinan dau di raja'd Masir i tanak dau'd tondu'; nga' aiso' i' mando o kotutuk-tutukon di wonsoyon dau'ddi.


text:
Om katalib pondo iri om ngoyon nondo dau songodo' i bansa' do hilo'd potoropis do rahat om ogumu' nondo ot aala' dau. Nga' haro nondo o songulun o boyoon do mantad id pomogunan do suwai do kaala' dau om moningkod di pongindaraat dau; om iyau nondo ot indaraaton di boyoon di mantad id pomogunan do suwai'ddi.


text:
Om gumuli' nondo i raja' do Siria do hiri'd kuta' do pogintirungan do hiri'd pomogunan dau, nga' aala' no mando iyau, om aiso' nondo o habar do pasal dau.


text:
Om sowolion nondo iyau dot iso' kawagu o raja', i monuhu' do pagawai dau dit orongit do mongoi ponginggorit di tulun, tu' sansagan dau iyolo' do mambayar do sukai do pomoruhang di kakayaan do pomorintaan dau. Nga' a' pondo alaid om patayon no i raja'ddi, nga' okon i' ko' id dokito'd tulun dot ogumu', om okon ko' id pisangadan o kapatayon dau,” ka dau.


text:
Om posunudo' po kawagu di moloikat dot id doho', o poingkaa, “Iri nopo i raja' do Siria di sumusuhut om tulun dit araat, om it a' i' daa osorupai do sumiliu'd raja', nga' sigog i' do rumikot iyau do mangahau'd kuasa' di don raja' tu' magakal i' iyau.


text:
Om isai nopo i sumaap dau dot iri piya i Boyoon dot Agayo dot Imam, nga' oimuhau tomod nopondo om apatai.


text:
Om monokitaru' nondo iyau do maan do pagakal do bansa'd suwai. Om muhang- ruhang nopondo o kokoriso' dau, do mulong piya dot okooro' daa o pomogunan do porintaon dau.


text:
Om ngoyon nondo dau tigowoo' do manangod i watas dit ongoluhub o tana', om mingwonsoi nondo iyau dit a' di komolohingan dau noumbalan do momonsoi. Om bohogion nondo dau dot id tulun di tuminanud dau i konunu-nunuan om i dapu' do naanu dau dot id pisangadan.


text:
Om osiou tomod nondo iyau do mongoi sangod do raja'd Masir tu' monimung i' iyau do soudor dot ogumu', nga' iri raja' do Masir nga' posodia' nogi' do sumuli'd sumangod do miwoyo' di soudor dau dit ogumu' om ongorongit. Nga' a' i' kamanang i raja'd Masir tu' kosuang indo iyau'd takal.


text:
Om iri i gomponosihat dau dit ogirot kopio o piombolutan dot id dau o paparatu' dau. Om ogumu' nondo o soudor dau dot apatai, om aiso' nondo o soudor dau.


text:
Om mitorungak nondod makan i duwo o raja'ddi nga' sorohon nopo mandod ginawo diyolo' om araat i', tu' sopiudut-udut nopo iyolo' goduwo. Om a' indo diyolo' aanu i pokioonuan diyolo' tu' a' po norikot i maso'ddi.


text:
Om gumuli' nondo i raja' do Siria do hilo'd pomogunan dau do mitonggoi di konunu-nunuan di nangaanu dau, tu' iso-iso' no kopio o ginawo dau do sipananus do tugama' di tulun do songonuon do Kinorohingan. Om wonsoyon pondo dau i korohian dau om gumuli' nogindo iyau do hilo'd pomogunan dau.


text:
Om alaid-laid pondo om ngoyon nogi' dau kawagu songodo' o Masir, nga' diri nopondo om suwai no o kootuson.


text:
Tu' rumikot nondo i tulun do Rum do songinsakai'd kapal do rahat do mantad hilo'd Siprus do mongoi panangod dau, om moddosi nondo tomod iyau. Om gumuli' nondo iyau do mikuwo'd otogod tomod om mumbal no daa'ndo iyau do mananus do tugama' do tulun di songonuon do Kinorohingan. Om tumanud nondo iyau'd nosihat do tulun di tuminongkiad do tugama'ddi.


text:
Om haro nondo o piro-piro di soudor dau do mongoi ponosomu' di Walai'd Sasambayangan dot Agayo. Om tingkodon nondo diyolo' i porsombahan do sumbolion di patahakon do monikid tadau om poingkakaton nogindo diyolo'd hiri i Karaaton di Mamaraag.


text:
Om sokodungon nondo i raja'ddi di tulun di tumongkiad di tugama' diyolo' tu' kosuang tomod nopo iyolo'd takal, nga' sumaap indo do sumuli' i tulun di maso'd otorodok dot id Kinorohingan.


text:
Om potudukon nondo di piro-piro o boyoon dit ongoilo i toilaan diyolo' dot id piro-piro tulun do suwai. Nga' daamot nopondoddi, om haro nondo o wookon diyolo' dot apatai dot id pisangadan om sorobon do gisom dot apatai, om haro ot apanakahan om maan pogiilo'.


text:
Om tontok di maso'd haro o mimpatai, om a' indo kosongkuro o mongoi uhup di tulun do songonuon do Kinorohingan, om iri piya i koongoi kouhup diyolo' nga' obinsuhu' i' toomod di pokioonuan diyolo' o kaangayan kouhupai.


text:
Om haro nondo o wookon di boyoon dot ongoilo'ddi dot apatai, nga' iti nogindo o kolidang di tulun. Om miagal kasai' nopondodti do gisom id orikot i maso do kopupuson do pomogunan, i maso do natantu' mantad do Kinorohingan.


text:
Om mingwonsoi nopondo i raja' do Siria do nunu nopo o korohian dau. Om oondos tomod nondo iyau tu' agayo i' iyau ko' mantad do nunu nopo o ponokokinorohingan, om asawat ko' mantad di Kinorohingan dot Asawat Kopio. Om milo po iyau do mingwonsoi do miagal diri dot a' po orikot i maso dau do hukuman do Kinorohingan. Om wonsoyon indo do Kinorohingan o miagal di natantu' mantad dau.


text:
Om a' nondo di raja' podulon i ponokokinorohingan di sinubak do komolohingan dau, om i ponokokinorohingan do subakon do tongoondu'. Om aiso' nopo o ponokokinorohingan do podulon dau tu' sorohon nopo dau dot agayo iyau ko' mantad diyolo'.


text:
Nga' pusohon nogindo dau i ponokokinorohingan do mongintirung do kuta' di pogintirungan. Om patahak nondo iyau do porsombahan do tamas, om pirok, om watu dit olumis dit agayo gatang, om piro-piro o tipuhawang dit angagayo gatang dot id ponokokinorohingan dit a' di komolohingan dau insan subako'.


text:
Om suhuon nondo dau o tulun do tumuku' dot id ponokokinorohingan do suwai di mongintirung di kuta' do pogintirungan dau. Om suahon tomod nondo dau i tulun di moniliu dau do raja', om onuan dau iyolo' do karaja' dit asawat, om onuan dau do tana' do maan do pamagadsi'.


text:
Om soira' nopondod muhai-ruhai dot orikot o maso do kopupuson di pomorintaan di raja' do Siria, om ngoyon nondo iyau songodo' di raja' do Masir, om tumotos no daa'ndo i raja' do Siria do sumuli' do mamakai di korita'-kuda' om kuda', om piro-piro o kapal do rahat. Om ngoyon nondo dau songodo' o piro-piro o pomogunan do miagal po iyau'd luyud di rumudsu'.


text:
Om iri piya i Tana' do Pinabatos nga' ngoyon i' dau songodo' om piro-piro nopondo nohopod noribu o tulun do patayon dau, nga' iri nopondo pomogunan dot Idom, om Muab om i noolu-olu' do pomorintaan dot Amon om a' i' dau ngoyon songodo'.


text:
Om soira' nopondod ngoyon ngai' dau songodo' o pomogunan diri, om osolod ngai' dau iri, om Masir piya'ndo nga' a' no oolu'.


text:
Om tanggayan nondo dau i dapu' do Masir di songinlisok, i tamas, om i pirok om i piro-piro o dapu' do suwai dit agayo kopio o gatang. Om aala' nondo dau o Libia om Etiopia.


text:
Om ooris nondo iyau di habar do mantad hilo'd koulayon om hilo'd utara, om tumotos nondo iyau'd sumangod, om ogumu' tomod nondo o tulun dot apatai dau.


text:
Om gisom do powonsoyon dau i kiim dau don raja' dit agayo om akawas do hiri'd pialatan di rahat om i nuluhon di pinoingkakatan di Walai'd Sasambayangan dot Agayo. Nga' apatai i' iyau, om aiso' o tongosongulun piya'd hiri do monguhup dau,” ka dau.


text:
Om boros ka kawagu di moloikat di kipakayan dot opurak, “Tontok nopondod maso'ddi om mimbulai nondo i Mikail, i moloikat dot agayo'ddi, om i mongintirung do bansa' nu. Om haro nondo o maso do kosusaan dit araat no kopio, om aiso' no o koiyo'ddi do mantad di timpuun i' do haro o bansa' dot agayo. Om orikot nopondo o maso'ddi om apasi indo i tulun di mantad id bansa' nu, i nongkotulis o ngaran do hiri'd buuk do Kinorohingan.


text:
Om ogumu' nondo i nangapatai no dot apasi kawagu; haro nondo o kaanu do koposion dit aiso' o kopupuson om haro o kaanu do kointingayaman dit aiso' o kopupuson.


text:
Om mogulinau ngai' nopondo i boyoon dit ongoilo do miagal pod kanawaho' do tawan. Om iri tulun di minonuduk do piro-piro o tulun do momonsoi'd otopot om it otulid nga' mogulinau nondo do miagal do rombituon do gisom dot alaid,” ka dau.


text:
Om boros ka di moloikat dot id doho', “Posompono' nondo ino buuk oi Daniol, om saapan no do monompon om poinsompon i' kasai' do gisom do kopupuson diti pomogunan. Nga' daamot nopodti om ogumu' nondo o tulun do mumbal do mongilo ondung nokuro tu' miagal diri ot osiliu. Nga' aiso' i' o kotutuk- tutukon di wonsoyon diyolo'ddi,” ka dau.


text:
Om kokito ku'ddi o duwo o kusai do poingkakat dot id tisan do bawang, om miampaping nopo iyolo' di tisan di bawang.


text:
Om ponguhot no di moloikat di poingkakat do hiri'd sarayo-rayo di bawang, o tiso' diyolo'. Boros ka, “Songkuro nopo o koloido' do gisom dot opupusan iti piro-piro ot osiliu di kosuayan kopio'dti?” ka dau.


text:
Om poinsawato' goduwo no di moloikat o longon dau do pointuduk do hilo'd tawan om sumpa' no dot id suang do ngaran do Kinorohingan di poingompus. Om norongou ku'ddi iyau do minomoros do poingkaa, “Tolu o toun om satanga' o koloido' dot osiliu o miagal diri. Opupusan pondod monginggorit i tulun do songonuon do Kinorohingan, om osiliu ngai' nogi' iti,” ka dau.


text:
Om norongou ku i' i pinoboros dau nga' a' oku i' maddi kosuhut. Om ponguhot oku noddi do poingkaa, “Nga' poingkuro nondo iri dot opupusan, oi Tuan” kangku.


text:
Om boros ka dau, “Mamanau ko nondo, oi Daniol, tu' iti nopo boros diti om a' i' popimboroson om lisokon do gisom pod orikot o kopupuson do pomogunan.


text:
Om ogumu' nondo o tulun dot olidangan. Om iri nopondo it angaraat om a' i' kosuhut, om tumilombus nopo iyolo' do momonsoi dot araat; iri no i milo'd momusorou o kosuhut.


text:
Mantad nopondo di kinoponingkadan di porsombahan do sumbolion di patahakon do monikid tadau, om mantad di kopoingkakatan di Karaaton di Mamaraag, om 1,290 o tadau do koloido'.


text:
Om tumorodok no do gisom do kopupuson, oi Daniol. Om matai ko nga' tumungag ko indo kawagu do mongoi ramit di ponomuli' diya' do kopupuson do pomogunan,” ka dau.


text:
Iti no i boros do Tuhan do pinoboros dau dot id di Hosia, i tanak di Biiri, do tontok di maso di Usia, om i Yotam, om i Ahas, om i Hiskia do raja' do Yohuda, om di maso di Yirobiam i tanak di Yihoas, do raja' dot Israil.


text:
Tontok di boro-boros i' o Tuhan dot id bansa' dot Israil do pinolombus di Hosia, om poingkaa o boros do Tuhan, “Oi Hosia, ongoi panansawo do tondu'd sundal om iri'ndo i tangaanak nu nga' miagal nopondo dau. Om iyo no di sawo nu i tulun ku do tuminongkiad doho' om a' tuminorodok dot id doho',” ka dau.


text:
Om kowino' noddi di Hosia ot iso' o tondu' di roitan dot i Gomor, i tanak di Diblaim. Om kosusu noddi i tanak diyolo' di koiso', om kusai i tanak diri.


text:
Om boro-boros noddi o Tuhan dot id di Hosia, “Pungaranai dot i Yisriil ilo tanak nu tu' a' no alaid do hukuman ku i raja' dot Israil tu' minimpatai i' do tulun i Yohu, i taki dau, do hilo'd Yisriil. Pupusan ku no o pomorintaan di sinakagon di Yohu.


text:
Om hilo' nondod Rantai do Yisriil do raagon ku i kinoris do soudor dot Israil do tontok do maso'ddi,” ka dau.


text:
Om haro po kawagu o tanak di Gomor do koduwo; om iti no om tondu'. Om boros kad Tuhan dot id di Hosia, “Pungaranan no ino tanak nu dot it ‘A' Insianan’, tu' a' ku nondo insianan i tulun do bansa' dot Israil om a' ku iyolo' ompunan.


text:
Nga' insianan ku indo i tulun do Yohuda. Om iyoho' no i Tuhan, i Kinorohingan diyolo', o mamasi diyolo', nga' okon i' ko' pisangadan o pawayaan ku do mamasi diyolo', om okon ko' gayang ko' pana' ko' kuda' ko' tulun di sumasakai do kuda',” ka dau.


text:
Om soira' di nokotingkod di Gomor do sumusu i tanak dau, om ponontian no kawagu iyau. Om iti noo om kusai.


text:
Om boros kad Tuhan dot id di Hosia, “Pungaranan no ino tanak nu dot it ‘Okon ko' Tulun Ku’, tu' okon no ko' tulun ku i tulun dot Israil. Om iyoho' nga' okon no ko' Kinorohingan diyolo',” ka dau.


text:
Om miagal nondod pasir do rahat o kogumuo' do tulun dot Israil, tu' a' no ointob-intob. Om poingkaa o boros do Kinorohingan dot id diyolo', “Okon kou no ko' tulun ku,” ka. Nga' rumikot indo i tadau do kapamarasan dau dot id diyolo' do poingkaa, “Iyoho' no o Kinorohingan di poimpasi, om iyokoyu no o tangaanak ku,” ka.


text:
Om opisugku' nondo kawagu i tulun do Yohuda om i tulun dot Israil. Om momili' nondo iyolo'd songulun o boyoon diyolo', om gumumu' nondo iyolo' om osimbayan kawagu do hilo'd pomogunan diyolo'. Tadau nopo do Yisriil om atantu' no do tadau dit agayo!


text:
Iyo nopoddi om roitan no i sompi' ko' tulun dot Israil do “Tulun do Songonuon do Kinorohingan” om it “Insianan do Tuhan,” ka dau.


text:
Om boros kad Tuhan, “Oi tangaanak ku, lugu-lugutai no ilo tina' dokoyu do mulong piya dot okon ku noddi ko' sawo iyau, om okon oku ko' sawo dau. Lugu-lugutan no iyau do tumingkod do magampahu' om tumingkod do sundal.


text:
Tu' ondung a' iyau tumingkod do sundal, om labasan ku no iyau do miagal di pogkosusuo' i' iyau. Om silihon ku nondo iyau do miagal do tana' dit otuu om it a' sunian, om apatai nondo iyau dot otutuuhanan.


text:
Om a' nondo insianan i tangaanak dau tu' iyolo' nopo om tangaanak i' do mantad id kosusundal dau. Om tina' diyolo' nga' sundal dit a' no milo dot ointingayaman. Om boros ka dau, ‘Mongoi oku nondod hilo'd kongouhangan ku tu' manahak i' iyolo' doho' do taakanon om tinumon, om hulu do dumba' om kain linan om tumau do saitun om waig dot anggur,’ ka.


text:
Om gumusa' no daa'ndo iyau di kongouhangan dau nga' a' no dau okosupan iyolo'. Om pingihumon nondo dau iyolo' nga' a' no dau okito iyolo'. Om momoros nondo iyau do poingkaa, ‘Gumuli' oku nogi' dot id sawo ku dit id gulu, osonong-sonong oku nogi' di hilo' oku po ko' iti baino',’ ka.


text:
Om a' no di tina' nu okunon dot iyoho' o minanahak dau di gandum, om i waig dot anggur, om i tumau do saitun, om koinsanai di pirok om tamas di pakayon dau do tumuku' dot id Baal.


text:
Om gowoi pondo om dongmongomot nopo om ngoyon ku nondo kawagu i pinopuhawang ku, dot i gandum om anggur, om i hulu'd dumba' om i kain linan di pinatahak ku dau do rosukon dau.


text:
Labasan ku nondo iyau do hiri'd toguang di kongouhangan dau, om aiso' nondo o songulun piya diyolo' do milo do popoidu' dau do mantad id kuasa' ku.


text:
Om tingkodon ku nondo o koinsanai di poginakanan dau, i poginakanan dau do monikid toun om monikid tulan om i karamayan do tadau'd Sabat, om koinsanai'd tadau'd agayo do don tugama'.


text:
Om raagon ku nondo i guas dot anggur om i guas dot ara dau, i pinatahak di kongouhangan dau dot id dau do gadsi' dau do mogobi-obi' diyolo'. Om silihon ku nondod gouton i kabun dau'd anggur om i kabun dau'd ara, om raagon iri do nintorusan.


text:
Om hukuman ku nondo iyau tu' nokolihu i' iyau doho' do piro-piro o koloido', om minodtutud iyau do kominyan dot id Baal om minanampakai iyau do tamas do mongoi gusa' di kongouhangan dau. Iyoho' no i Tuhan o minomoros diti,” ka dau.


text:
Boros kad Tuhan, “Iyo nopoddi om tanggayan ku nondo kawagu iyau do hilo'd tana' do kowotuan om hilo' nondo dot insasamadan ku iyau om sunudan ku iyau dot osianan oku dau.


text:
Om pogulion ku nondo kawagu dot id dau i kabun dot anggur om silihon ku do wawayaan do pagandasan i Kubong do Kosusaan. Om hilo' nondo do rumamit iyau doho' do miagal di winonsoi dau dit omulok po iyau, tontok di kososoliwan dau do mantad hilo'd Masir.


text:
Om tontok nopondo do maso'ddi om momonsoi oku nondod tumpongo dot id nintorusan om id tombolog, om a' i' iyolo' pokoruol do tulun ku. Om iduwon ngai' ku nogi' o koinsanai'd rapo-rapo do sumangod do mantad id pomogunan diri, om koinsanai'd gayang om pana', om tingkodon ku o koinsanai'd pisangadan om osimbayanan i' om aiso' o koligagaanan di tulun ku do momogun-mogun do hilo'.


text:
Oi Israil, silihon ku nondo iya' do sawo ku; otulid oku i' om otorodok oku. Pointalangan kasai' ku i' iya' do kosianan om kolisihan om iyoho' nondo o sanganu diya' do gisom dot alaid.


text:
Tontok nopondo do maso'ddi om simbaron ku indo o sambayang dot Israil i tulun ku. Om pasandatan ku'd rasam iti tana' om posuni' nondod gandum om anggur om saitun iti tana'.


text:
Pomogun-mogunon ku nondo i tulun ku do hiri'd pomogunan diyolo', om posimbayanon ku iyolo'. Pointalangan ku nondo do kosianan i tulun di roitan dot ‘A' Insianan’ om iri nogi' i tulun di roitan dot ‘Okon ko' Tulun Ku’ nga' roitan ku nondo dot ‘Iyokoyu no o Tulun Ku’ om sumimbar nondo iyolo' dot ‘Iya' no o Kinorohingan dahai,’ ka,” ka dau.


text:
Om boros kad Tuhan dot id doho', “Pamanau po kawagu, om pointalangon i' o kosianan nu dot id tondu' di magampahu'. Om mositi' no dot osianan ko dau do miagal doho' tu' osianan do tulun dot Israil, do mulong piya do tuminongkiad iyolo' doho' om tuminuku' iyolo' dot id tingolig om papatahak do porsombahan do roti do kismis dot id tingolig,” ka dau.


text:
Om pabayaro' ku noddi o hopod om limo o tusin do pirok om hatus om limo nohopod o kilogram do barli do pinomoli ku di tondu'ddi.


text:
Om sinunudan ku iyau dot alaid nondo iyau dot a' ku toningon nga' solinaid nopodti om a' no iyau koino-ino do magampahu' ko' sumiliu pod sundal, om tontok no do maso'dti dot andadon ku iyau.


text:
Om miagal nondodti o tulun dot Israil do momogun-mogun do piro-piro o koloido', dot aiso' o raja' om aiso' o boyoon, om aiso' o porsombahan do sumbolion om aiso' o torigi'd watu di don tingolig, om aiso' o tingolig, om aiso' o gimat di pongilaan dit osiliu dot id dosunsudan.


text:
Nga' rumikot nondo o maso do gumuli' kawagu i tulun dot Israil dot id Tuhan, i Kinorohingan diyolo', om gumuli' iyolo' dot id iso' o sinakagon di Daud, i raja' diyolo'. Om oronok nondo om momusou iyolo'd Tuhan om kaanu iyolo' do barakat do mantad id Tuhan.


text:
Haro o kapasalaan do Tuhan do tulun di poingiyon do hiti'd pomogunan diti. Pokinongou kou no do poboroson dau, oi Israil, “Aiso' no o kotorodoko' om kosianan do hiti'd pomogunan, om ilo tulun do hiti nga' a' magakun do Kinorohingan oku.


text:
Mimbatos iyolo' nga' a' indo diyolo' sulungon; om mongudut iyolo' om mamatai, om manakau, om magampahu'. Muhang-ruhang nopo o karaaton om tulun di patayon nga' mogisuhut-suhut nopo.


text:
Gowoi pondo om tumuu i tana' do pomogunan diri om matai ngai' i songingiyon do hilo'. Oinsanan nopondo i nintorusan om i tombolog dot apatai om iri piya sada' nga' apatai i',” ka.


text:
Om boros kad Tuhan, “Kada' pologoso' do haro o papasala' ko' monogod po di tulun ku, tu' pasalaon ku nopo om iyokoyu it imam.


text:
Mingwonsoi kou nopo di kasala' do tadau om totuong, om iri nabi nga' miagal nopo dokoyu. Gowoi pondo om patayon ku ot Israil, i tina' nu.


text:
Obungou no o tulun ku tu' a' i' iyolo' minamadul doho' om iyokoyu nogi' it imam nga' a' i' minamadul doho' om minagada' kou di ponudukan ku, om gowoi pondo om iyadaan ku iyokoyu om a' ku okunon do sumiliu'd imam di mogobi-obi' doho' i tangaanak dokoyu.


text:
Ogumu-gumu' kou ot imam, nga' ogumu-gumu' no o dusa dokoyu dot id doho', om silihon ku nondo do kointingayaman i ngaran dokoyu'd osonong.


text:
Kuminaya' kou tu' i dusa do tulun ku o nakakaya-kaya' dokoyu, om orohian kou nopoddi do momonsoi kasai' iyolo'd dusa.


text:
Om miagal nopondo o hukuman do karatu' dot id dokoyu om id rayat! Hukuman ku nondo iyokoyu do miontok di nowonsoi dokoyu.


text:
Kaakan kou piya di dokoyu'd bahagi' di porsombahan nga' louson kou pondo kasai'. Om tumuku' kou piya dot id tingolig di kororombung nga' aiso' kasai' i' o tanak dokoyu, tu' tuminongkiad kou i' doho'; om tuminuku' kou nogi' dot id tingolig,” ka dau.


text:
Om boros kad Tuhan, “Managak do pomusarahan dot osonong do tulun ku o waig dot anggur di wagu om i laid!


text:
Mokianu kou'd pinointalang do mantad id sallangod o kayu-kayu! Sukud noo o momisunud dokoyu di pokiilaan dokoyu! Nokotongkiad kou no doho'. Nakatahak no dokoyu o tinan dokoyu dot id tingolig, do miagal po di tondu' di suminiliu'd sundal.


text:
Papatahak kou do porsombahan di sinumbali' dot id kinoiyonon do modsubak do tingolig do hilo'd timpak do nulu-nulu, om modtutud kou do kominyan dot id sahau di kayu dit okohob tu' osonong tomod i' o hiri'd dolungungan diri! Om gowoi poddi om suminiliu ngai' do sundal i tangaanak dokoyu'd tondu' om iri tongoondu' di monongiwan dokoyu nga' magampahu' ngai' nopo.


text:
Nga' a' ku i' iyolo' hukuman dot iyo piya'dti o winonsoi diyolo', tu' iyokoyu nga' mongoi i' dudun do sundal di mogobi-obi' do tingolig, om mogiwoyo-woyo' kou nopo diyolo' do papatahak do porsombahan di sinumbali' dot id tingolig, om otopot no kopio i boros do komolohingan do poingkaa, ‘Tulun nopo dit atagakan do pomusarahan dot osonong om araag no,’ ka.


text:
Mulong piya dot a' otorodok o tulun dot Israil dot id doho', nga' maha' daa om a' iyo'ddi o kasalaan do tulun do Yohuda. Kada' ongoi sambayang do hilo'd Gilgal ko' hilo' pod Baitol, ko' mimbatos pod hilo' dot id suang do ngaran do Tuhan di poimpasi.


text:
Miagal pod kaladai kosurilog i tulun dot Israil. Om poingkuro oku po daa'ndo do momogompi' dokoyu do miagal di dumba' do paakan-akanon do hiri'd kobuturan?


text:
Nolimu' tomod nopod tingolig i tulun dot Israil. Pologoson nopo iyolo' do tumanud do korohian diyolo'.


text:
Om aawuk nopondo iyolo' do koinum do waig dot anggur, om asanangan tomod nondo iyolo'd sumiliu'd sundal, om pokouhangon nogindo diyolo' o kointingayaman ko' ngaran dot osonong.


text:
Om gowoi pondo om atanus iyolo' do miagal pod notilib do ribut, ointingayam nondo iyolo' tu' pinapatahak i' iyolo' do porsombahan di sinumbali' dot id tingolig,” ka dau.


text:
Boros kad Tuhan, “Pokinongou kou nodti, iyokoyu it imam! Mokinongou kou no kopio, oi tulun dot Israil! Pokinongou kou no, iyokoyu i sinakagon do raja'. Otopot nopo kopio om apatut daa dot otulid o pomumutus dokoyu, nga' a' i', om gowoi pondo om porotuan ku iyokoyu do hukuman! Nosiliu kou nogi' do lawa' do hilo'd Mispa, om nosiliu kou'd kasip do hilo'd nuluhon do Tabor.


text:
Om nosiliu kou'd luang dit aralom do hilo'd Bandar do Sitim, om gowoi pondo om hukuman ngai' ku iyokoyu.


text:
Oilaan ngai' ku i' o wonsoyon dot Israil, tu' a' i' iyau milo'd popolisok do nunu nopo do mantad id doho'. A' iyau tuminorodok dot id doho' om iri tulun dau nga' a' no osorupai do tumuku' dot id doho',” ka dau.


text:
Mangantob no di tulun do gumuli' dot id Kinorohingan i karaaton do winonsoi diyolo'. Naanggaman no kopio iyolo' di podsusubak diyolo'd tingolig gisom dot a' no iyolo' mamadul do Tuhan.


text:
Atalang tomod i koondos do tulun dot Israil, om iri no i popointalang kopio di dusa diyolo'. Papatahub om paparatu' diyolo' i dusa diyolo', om iri poddi tulun do Yohuda nga' kotonggoi i' diyolo' dot aratu'.


text:
Om ihumo' po daa diyolo' o Tuhan do ralan nopod minogihum om pinapatahak do dumba' om sapi' do numaan do porsombahan di sinorob, nga' aiso' no o guna'ddi. Tu' notongkiadan no iyolo'd Tuhan, om a' no diyolo' oihum iyau.


text:
Tu' a' i' iyolo' tuminorodok dot id Tuhan; om okon noddi ko' iyau o sanganu di tangaanak diyolo'. Om gowoi poddi om oruhai no iyolo'd araag do mitonggoi di koumaan diyolo'.


text:
Pounio' no i torumpit do momolohou'd mongoi sangod do hilo'd Gibia! Pounio' no i maan do popoinsan do mongoi sangod do hilo'd Rama! Popongkiso' no i pangkis do mongoi sangod do hilo'd Baitol! Ongoi no sangod, oi tulun do Binyamin!


text:
Rumikot no i tadau do kopomohukuman, om apatai nondo o tulun dot Israil. Atantu' no dot osiliu iti, oi tulun dot Israil!


text:
Boros kad Tuhan, “Otogod oku tu' sinangod i' do boyoon do Yohuda ot Israil om nongoi diyolo' solodo' i tana' diyolo'. Om gowoi pondo om rotuan ku iyolo'd hukuman di miagal pod luyud.


text:
Oinggorit tomod ot Israil dot ulak-ulakan; om naahawan iyau do tana' di dau'd tinungkusan tu' suminonsog i' iyau do minongoi pokiuhup do tulun dit a' milo'd monguhup dau.


text:
Soira'ddi nopurimanan dot Israil dot adalaan tomod iyau do sumakit, om di nokito'd Yohuda i dau'd suhat, om ongoi noddi ot Israil do hilo'd Asur do mongoi pokiuhup di raja' dot agayo, nga' a' i' iyau kolingos om a' koubat di suhat diyolo'.


text:
Om iyo oku pondod singa do mongoi saap di tulun dot Israil om Yohuda. Om iyoho' nondo o popogitobilang-bilang do tinan diyolo' om tongkiadan ku nogindo. Om soira' nopondod gayaton ku iyolo' do mogidu', om aiso' nondo o tongoiso' piya'd tulun do milo'd mamasi diyolo'.


text:
Om tongkiadan ku nondo i tulun ku do gisom pod ongopurimanan ngai' diyolo' i koinggoritan do nobungou di dusa diyolo' om rumikot nogi' daa'ndo iyolo' do mongoi pogihum doho'. Tu' mumbal i' doti' daa'ndo iyolo' do mogihum doho' dot id suang iyolo'd koinggoritan,” ka dau.


text:
Om boros ka ngai' di tulun, “Kainou gumuli' dot id Tuhan. Tu' norualan toko' no daa dau, nga' atantu' no do lingasan toko' i' dau; om sinuhat toko' daa dau, nga' rilitan i' bo dau i suhat toko'ddi.


text:
Kainou pogi' tumotos do mintutun do Tuhan. Tu' atantu' no do rumikot i' iyau do miagal di tadau do dongkosuabon tu' rumikot i', om miagal di rasam tu' rumikot i' do momoyopos diti pomogunan do tontok di kararasaman,” ka diyolo'.


text:
Nga' boros kad Tuhan, “Oi Israil om Yohuda, kukuroyon ku no ma iyokoyu'ndo? Tu' miagal nod bolobou do dongkosuabon o kosianan dokoyu dot id doho' tu' osuab po om otuu no, om miagal di haun do dongkosuabon tu' oruhai om atanus no.


text:
Om iri no o kinoporikatan ku di piro-piro o nabi do boros ku dot id dokoyu do popolombus di boros ku do momohukum om mamaraag. Om osuhutan i' om atarang i pokionuon ku do mantad id dokoyu.


text:
Pokionuon ku nopo dokoyu om osianan kasai' kou doho', om okon i' ko' i porsombahan dokoyu di sumbolion. Orohian oku nogid kotutun kou doho' ko' mantad do papatahak kou do porsombahan di sorobon dot id doho'.


text:
Iri ngai' nopo it imam om miagal pod sinompuruan do gampanakau do magawang do tulun di tumalib. Hilo' piya'd ralan di poingkaa do hilo'd kinoiyonon dot olidang di hilo'd Sikim nga' mamatai i' iyolo'd tulun. Om tomodon ngai' i' diyolo'd momonsoi it angaraat diri.


text:
Araat no kopio i nokito ku do hilo'd Israil: minonosomu' i tulun ku do tinan diyolo' tu' tuminuku' i' iyolo' dot id tingolig.


text:
Om iyokoyu nogi', i tulun do Yohuda, nga' haro no o maso do natantu' ku do kopomohukuman ku dino wonsoyon dokoyu,” ka dau.


text:
“Pointikid-tikid dot orohian oku daa do momolingos dot Israil, i tulun ku, om mononduli' do koiyon-iyono' diyolo', om okito ku nopo nga' iri po karaato' om i kasalaan diyolo'. Mogiudut-udut nopo iyolo', dot iyolo' ngai'; om monoruang iyolo'd walai do tulun do mongoi panakau; om ngoyon diyolo' panakahai i tulun do sampanau-panau do hilo'd ralan.


text:
A' i' daa diyolo' osorou-sorou dot osorou ngai' ku i karaaton diri; nga' nosorili' po iyolo' di dusa diyolo', om atalang tomod i' iri dot okito ku,” ka dau.


text:
Om boros kad Tuhan, “Akalan do tulun i raja' diyolo' om i piro-piro o pagawai di raja' dot i pakat diyolo'd araat o pagakal.


text:
Araat ngai' nopo iyolo' om a' otorodok dot id doho'. Iri nopo kararaat do ginawo diyolo' nga' miagal po di tapui do hiri'd ropuhan, tu' a' i' di mogogonsok siduan dot a' po posodia' i roti dot onsokon.


text:
Tontok di tadau do karamayan di raja', om numaan diyolo' owuko' di waig dot anggur i raja' om koinsanai di pagawai di raja', om gisom do mingwonsoi poddi iyolo' di dongkababasug.


text:
Om alaid noddi, om monokiambalut tomod diri i raja' di tulun dot angaraat diri. Iyo po di tapui do hiri'd ropuhan i korohian diyolo'd araat do mikit-sikit dot id ginawo diyolo' di dongotuong, om kosuabon nopondo nga' molob-ngolob poo do miagal di tapui.


text:
Om soira'ddi nokototos noddi kopio o kototogod diyolo' om patayo' nopo diyolo' i boyoon diyolo'. Om mogisuhut-suhut nopo i raja' diyolo' do numaan diyolo' patayo', nga' iyo piya kopio'ddi karaat i nosiliu, nga' aiso' i' o tiso' diyolo' do suminambayang do mokiuhup doho',” ka dau.


text:
Om boros kad Tuhan, “Iri nopo tulun dot Israil om miagal do roti di sampaping no o noonsok tu' monokisokodung i' iyolo' di piro-piro o bansa' di posorili' diyolo'.


text:
Om a' i' iyolo' kopuriman dot atagak o kinoris diyolo' do tontok do monokisokodung iyolo' di piro-piro o bansa'ddi, oruhai no o kapatayan diyolo', nga' a' i' diyolo' oilaan iri.


text:
Iri i kasawato' do ginawo do tulun dot Israil o papasala' diyolo'. Om mulong piya do nongosiliu ngai' o miagal diri, nga' a' po iyolo' guminuli' dot id doho', i Tuhan i Kinorohingan diyolo'.


text:
Minghombo po ot Israil do miagal di punai do basug; mongoi po pokiuhup do Masir i tulun dau, om tumangkus do mongoi pokiuhup dot Asur!


text:
Nga' pataan oku nondod lawa' om agamit i' iyolo' do miagal do tombolog, do tumalib iyolo'. Hukuman ku nondo iyolo' tu' araat i' i winonsoi diyolo'.


text:
Nobungou no iyolo'! Tu' tuminongkiad i' iyolo' doho' om suminaap doho'. Apatai no moti' iyolo'ddi. Posion ku i' daa iyolo', nga' maan i' diyolo' toomod i pananambayang diyolo' dot id doho'.


text:
A' i' iso-iso' o ginawo diyolo' do suminambayang dot id doho', tu' luminapos nogi' iyolo' om miningihad do miagal di tulun dit a' kotutun doho'. Om tontok di sumambayang iyolo' do mokianu'd gandum om waig dot anggur, om pinsuhaton nopo diyolo' o tinan diyolo' do miagal do wonsoyon di tulun do modsubak do tingolig. Sumasaap no kopio iyolo'!


text:
Om mulong piya dot iyoho' o pinapagayo om pinopokoris diyolo', nga' mogiupakat i' iyolo' do sumaap doho'.


text:
A' no iyolo' tumingkod do mogidu' do mantad id doho', om kumaa nogi' dot id ponokokinorohingan dit aiso' o sinundu. Miagal no kopio iyolo' do pawakasan do pana' di poingkilong tu' a' no milo'd pakayon. Om araat nondo o kapatai- patayo' diyolo', tu' minggayo-gayo kopio i' o koboro-boroso' di boyoon diyolo'. Om tiirak-irak pondo iyolo' di tulun do Masir,” ka dau.


text:
Om boros kad Tuhan, “Pounio' no i pouunion do popoinsan do haro o koligagaanan. Tu' miagal pod kondiu do monimbit di kanon dau o pisangod do mongoi panangod do pomogunan ku! Om iri tulun ku nga' tuminolibamban di tumpongo ku dot id diyolo' om suminaap iyolo' di ponudukan ku.


text:
Om mulong piya do roitan oku diyolo'd Kinorohingan diyolo' om magakun iyolo' do tulun ku om kotutun iyolo' doho',


text:
Minomili' i tulun ku do raja', nga' pimpori-pori nopo iyolo' om a' i' minuhot doho'. Pomili' nopo iyolo' do boyoon om a' oku po nakaakun. Nongoi diyolo' i pirok om i tamas diyolo' do winonsoi diyolo'd tingolig, om iri no o mamaraag diyolo'.


text:
Araatan tomod oku'ddi di tingolig do tamas do pinoiyo-iyo do sapi' di tukuon di tulun do hilo'd bandar do Samaria. Otogod oku no kopio diyolo'. Songkuro po tuu o koloido' om iyadaan nogi' diyolo' i tingolig diyolo'ddi?


text:
Tukang i' do bansa'd Israil o minomonsoi di tingolig diri, om okon i' ko' Kinorohingan! Omumuk nopondo i sapi' do tamas di tukuon do hilo'd Samaria!


text:
Soira' nopod patanom iyolo'd ribut, om omoton nopondo diyolo' om tongus dot opuhod! Gandum nopo dit a' monsok om a' i' milo'd wonsoyon do roti. Om oonsok piya daa iri nga' bansa' id suwai o mongoi panganu!


text:
Aiso' noddi o pisuayan dot Israil om i bansa'd suwai, om miagal po ot Israil di lansang di lawasan tu' aiso' no o guna'.


text:
Sumunsud nopo iyolo' do momonsoi di diyolo'd korohian, tu' miagal po iyolo' di kaladai di lalang kosurilog. Minongoi iyolo' pokiuhup dot Asur, om ginodsian ngai' diyolo' o piro-piro o bansa'd suwai do mongintirung diyolo'.


text:
Nga' timungon ku nondo iyolo' om hukuman ku. Oruhai nod modos-lodos iyolo' dot orurualan tu' rumikot no i raja' dot Asur do mongoi ponginggorit diyolo'.


text:
Ogumu-gumu' o pananaraban do porsombahan do wonsoyon di tulun dot Israil do maan kaka daa do pongidu'd dusa, nga' ogumu-gumu' no o kinoiyonon diyolo' do momonsoi'd dusa!


text:
A' no ointob-intob o ponudukan do tinulis ku do patahakon ku daa diyolo', nga' niada' i' diyolo' iri, tu' suwai-suwai kopio kaka iri om okon ko' miagal di koubasanan diyolo'.


text:
Papatahak i' daa iyolo' do porsombahan di sinumbali' dot id doho', om kanon diyolo' i tonsi di sinumbali'ddi. Nga' a' oku i', iyoho' i Tuhan, orohian di porsombahan di sinumbali'ddi. Sorohon ku indo i dusa diyolo' om hukuman ku iyolo' dot i dusa diyolo' o kopomohukuman ku, om pogulion ku nondo iyolo' kawagu do hilo'd Masir!


text:
Nokopomonsoi no i tulun dot Israil do walai'd raja' nga' nolihuan iddi diyolo' i Minomonsoi diyolo'. I tulun do Yohuda nga' nokowonsoi nod bandar do kitolig. Nga' porikot oku nondod tapui do monorob di walai'd raja' diyolo' om i kabandaran diyolo'ddi,” ka dau.


text:
Oi bansa' dot Israil, tingkod kou no do mamaramai di poginakanan dokoyu do miagal di piro-piro bansa'd suwai. Nokoinsodu' kou noddi do Kinorohingan dokoyu, om a' kou tuminorodok dot id dau. Pointongkop nopodti pomogunan dot id pointikid-tikid do pamagamasan do gandum do pinapadagang kou do tinan dokoyu do miagal do sundal dot id tingolig do Baal, i ponokokinorohingan dokoyu, om nasanangan tomod kou di gandum di sorohon dokoyu do pinamagadsi' di tingolig diri dot id dokoyu.


text:
Nga' oruhai no dot a' kabagal o gandum om tumau do saitun dokoyu, om aiso' nondo o waig dot anggur dokoyu.


text:
Om okon nondo ko' hilo' kasai'd pomogunan di pinatahak do Tuhan dot id bansa'd Israil o tiyonon dokoyu, tu' koguli' kou nondo kawagu do hilo'd Masir, om kaakan kou nondo do taakanon di sosomu' dot id pagantangan do tugama', do hilo'd Asur.


text:
Om hilo' kou nopondod pomogunan do bansa'd suwai, om a' kou no milo'd patahak do porsombahan do waig dot anggur om porsombahan do sorobon do maan do poposonong do ginawo'd Tuhan. Iri nopondo taakanon dokoyu nga' kososomu' ngai' nopo di tulun di mangakan, tu' miagal po iri do taakanon dit akanon do tontok do haro tulun dot apatai. Iri nopo taakanon diri om maan no dokoyu'd kanon; om aiso' i' ot igitan do maan do porsombahan dot id Walai'd Sasambayangan dot Agayo.


text:
Om tontok nopo di piro-piro tadau dot agayo do don tugama' di pomusou'd Tuhan, om aiso' nondo o milo dokoyu'd wonsoyon do pamaramai'ddi.


text:
Om korikot nopondo i koinggoritan, om pokoyoon kou dot id pomogunan do suwai, om iri nopondo it oolu-olu' dot id pogialatan dokoyu om timungon nondo di tulun do Masir do maan patayo' om lobongon do hilo'd Mimpis! Om sunian nondo do rugi om sakot o hiri'd winaalan di walai dokoyu di gulu po om i konunu-nunuan dokoyu di pirok dit agayo gatang do winonsoi.


text:
Norikot noddi i maso do kopomohukuman, i maso do koonuan do tulun dot isomuli' do miontok di kowoyo-woyoon dau. Om osiliu pondo o miagal diri, om kopuriman nogindo ot Israil! Boros ka dokoyu, “Iti nopo nabi diti om basug. Iti nopo tulun do noporinta' do rusod diti om mulau,” ka no daa dokoyu. Mimboros kou pogi' do miagal diri nga' araatan tomod kou doho' om agayo kopio o dusa dokoyu.


text:
Sinuhu' oku'd Kinorohingan do sumiliu'd nabi do popoinsan dokoyu, i tulun dau. Nga' honggo nopo o ngoyon ku, nga' mumbal kou nopo daa do mamalawa' doho' do miagal oku po di tombolog. Id suang piya'd pomogunan di songonuon do Kinorohingan nga' pisangod i' do nabi i tulun do hiri.


text:
Araat no kopio o wowonsoyon dokoyu, aiso' nopo o pisuayan di winonsoi di tulun do hilo'd Gibia. Om atantu' no dot osorou id Kinorohingan i kasalaan dokoyu'ddi om hukuman kou nondo dau dot i dusa dokoyu o kopomohukuman.


text:
Om boros kad Tuhan, “Di nopo di kabantalai ku i' ot Israil om otood oku nopo, dot iyo pod tulun di nokobontol do guas dot anggur di kitua' di poinsuni do hilo'd tana' do kowotuan. Di nopoddi kokito ku i' i komolohingan dokoyu, om otood oku nopo do miagal pod tulun di nokokito do tua' dot ara di gulu i' do hilo'd Nuluhon do Pior, om timpuun no iyolo' do tumuku' dot id Baal, om a' po alaid om kosiliu no iyolo' do miagal di ponokokinorohingan di tukuon diyolo' tu' kososomu' tomod.


text:
Om tumulud nondo i kobontugo' dot Israil do miagal do tombolog, om aiso' nondo o monontian om aiso' o tangaanak dot opogkosusu.


text:
Om mulong piya daa do haro o tangaanak diyolo' do kagayo diyolo' nga' ngoyon ku i' iyolo' tanggayai om aiso' no tiso' piya dot oluon ku do poimpasi. Om tongkiadan ku nopondo o tulun dot Israil, om angaraat tomod nondo ot osiliu dot id diyolo',” ka dau.


text:
Nunu po daa o pokionuon ku diya' do bagi'd tulun diti? Kada' ponontiano' i tongoondu' diyolo'! Pologoso' nopo dot a' iyolo' koposusu di tangaanak diyolo'!


text:
Om boros kad Tuhan, “Tinimpuun nopo kopio do kowoyo-woyoon diyolo'd araat om hilo'd Gilgal. Om hilo' no o kinoimpuuno' ku dot araatan diyolo'. Om uyungon ku nondo iyolo' do mantad hiti'd tana' ku tu' araat i' kopio i winonsoi diyolo'. Om a' oku osianan diyolo' tu' suminaap ngai' doho' i boyoon diyolo'.


text:
Iri nopo tulun dot Israil nga' miagal do tanom di nokoring o gamut om it a' mongua'. Om a' nondo iyolo' maganak. Om maganak piya daa iyolo' nga' patayon ku i' i tangaanak di koupusan tomod diyolo',” ka dau.


text:
Om iyadaan nondo di Kinorohingan di pogobi-obian ku i tulun dau tu' a' i' iyolo' minokinongou dau. Om mimpanau pondo iyolo' dot id pogialatan do piro-piro o bansa'.


text:
Iri nopo tulun dot Israil om miagal do guas dot anggur di nolimbagatan do tua'. Ogumu-gumu' o kakayaan diyolo' nga' ogumu-gumu' no o pananaraban do porsombahan do wonsoyon diyolo'. Om ogumu-gumu' o hasil di tana' diyolo' nga' pamaha-mahaon no diyolo' o pomolumis di torigi'd watu do tingolig di tukuon diyolo'.


text:
Om a' no milo dot a' oinggorit i tulun dot oudut tu' i dusa diyolo' o koponginggoritan. Om babakon nondod Kinorohingan i pananaraban do porsombahan om raagon dau i torigi'd watu do tingolig diyolo'.


text:
Om a' po alaid om mimboros nondo iti tulun do poingkaa, “Aiso' pogi' o raja' toko' nga' gama' nod a' toko' ruminonok do Tuhan. Nga' nunu po daa'ddi o milo'd raja' do wonsoyon dot id dati', do sokiro piya'd haro?” ka nondo diyolo'.


text:
Boros nopod pimboroson diyolo' om i boros dot aiso' o suang, om mamatos iyolo' nga' a' i' diyolo' sulungon om momonsoi iyolo'd tumpongo dit aiso' o guna'. Somputulon diyolo' it oturan om gowoi poddi om iri nopo it a' otulid nga' miagal pod sakot di kawanit do poinsuni dot id tumo di naradu no.


text:
Om moddosi nondo i tulun do poingiyon do hilo'd bandar do Samaria, om mogihad iyolo' di sapi' do tamas, tu' a' noddi iri hino do hilo'd Baitol. Om pogihadan pondo diyolo' om it imam di modsubak di tingolig i tingolig diri. Minggarang pondo iyolo'd mihad, tu' aiso' noddi o kagayaan di tingolig diyolo'.


text:
Om atanggayan nondo i tingolig diri do hilo'd Asur do maan dot ipuhawang dot id raja' dot agayo. Om oindaraat nondo om ointingayam ot Israil tu' tuminanud i' di tingolig diri.


text:
Om angaraag nondo i kinoiyonon do modsubak di hilo'd timpak do nulu-nulu do Baitol, i kinoiyonon do tulun dot Israil do tumuku' dot id tingolig. Om okurumbutan pondod sakot om rugi i pananaraban do porsombahan diyolo'. Om millohou ngai' pondo i tulun di nuluhon dot, “Lisoko' iyahai!” ka no, om millohou di konulu-nuluan dot, “Tirungo' iyahai!” ka.


text:
Om boros kad Tuhan, “A' po notingkod do momonsoi'd dusa do sumaap doho' ilo tulun dot Israil do mantad poddi pomonsoi iyolo'd dusa di hilo'd Gibia. Om hilo' nondod Gibia dot okosupan iyolo' do pisangadan.


text:
Saapon ku nondo om hukuman ku iti tulun do kidusa. Om mogiuhup nopondo o piro-piro o bansa' do sumaap diyolo', om ohukuman nondo iyolo' tu' ogumu' i' o dusa diyolo'.


text:
Di nopoddi gulu po om miagal po daa'd sapi' dit okoro' po om i noubas no tomod, om i posodia' no om orohian do momogomos do gandum. Nga' pinokuan ku'ddi i liou dau dot olumis om sinansagan ku do kumaraja' dot awagat. Pinagayat ku o Yohuda di radu om pinagayat ku ot Israil di ragus.


text:
Om boros kangku, ‘Pamaradu no do tana'd wagu do maan dokoyu, om patanom no do katapatan, om mongomot kou indo do barakat do kootuson di kotorodoko' dokoyu dot id doho'. Norikot noddi o maso dokoyu do gumuli' dot id doho', i Tuhan dokoyu, om rumikot oku indo do mongoi potuntug do barakat dot id dokoyu,’ kangku.


text:
Nga' karaaton nogi' o pinatanom dokoyu, om it a' otulid o nomot dokoyu. Naakan noddi dokoyu i tua' do tudut dokoyu,” ka dau. Boros ka kawagu'd Tuhan, “Oi tulun dot Israil, suminondiu kou di korita'- kuda' dokoyu di don sumasangod om i kogumuo' do soudor dokoyu.


text:
Gowoi pondo om orikatan nondod pisangadan i tulun dokoyu, om araag ngai' nopondo i kuta' do pogintirungan dokoyu. Om miagal pondo iri di tadau di rinaag di Raja' Salman i bandar do Bait-Arbil di maso do pisangadan, tu' nangapatai ngai'ddi i tina' om i tangaanak diyolo'.


text:
Om miagal noddi ot osiliu dot id dokoyu, oi tulun do Baitol, tu' araat i' kopio i winonsoi dokoyu. Om kotimpuun nopo i pisangadan om matai no i raja' dot Israil,” ka dau.


text:
Om boros kad Tuhan, “Tontok di tanak po ot Israil, om ninsianan ku i' iyau om linohou ku do suminoliwan do mantad hilo'd Masir, do miagal po iyau do tanak kopio ku.


text:
Nga' asaru-saru' oku do momolohou dau, nga' modu-sodu' nogi' iyau do mantad id doho'. Pinapatahak i tulun ku do porsombahan do sinumbali' dot id Baal; om minodtutud iyolo' do kominyan dot id tingolig.


text:
Om inda' ka dot iyoho' i' o minonuduk dot Israil do mamanau, kinibit ku i' i tulun ku, om kinosianan ku, nga' a' i' diyolo' okunon dot iyoho' o minomogompi' diyolo'.


text:
Pinoinsomok ku iyolo' doho' do mikuwo'd osianan om olisiu oku diyolo'. Kinibit ku iyolo' om tinunguban ku; om minirikau oku do pinapaakan diyolo'.


text:
Minada' iyolo' do gumuli' dot id doho' om gowoi poddi om a' no milo dot a' iyolo' gumuli' do hilo'd Masir, om bansa' nondod Asur o momorinta' diyolo'.


text:
Tumongkop nopondo di bandar diyolo' o pisangadan om angahaba' ngai' o totobon di bandar. Om iri nondo o karaag di tulun ku tu' momonsoi i' iyolo' di diyolo'd korohian.


text:
Osonsog i' iyolo' do tumolikud doho'. Om minggiak pondo iyolo'd oinggoritan, nga' aiso' i' o milo do mongoi poidu' diyolo',” ka dau.


text:
Boros kad Tuhan, “Poingkuro oku daa do magada' kopio diya', oi Israil? Poingkuro oku daa do monongkiad tomod diya'? Milo oku i' tuu daa do mamaraag diya' do miagal di winonsoi ku dot id Adma ko' momohukum po diya' do miagal di pinomohukum ku do Siboyim? A' i' kopio ooyit o ginawo ku do wonsoyon ku o miagal diri! Tu' adalaan i' kopio kagayo o kosianan ku diya'.


text:
A' ku i' iyokoyu hukuman dot otogod oku piya; a' ku nondo raagon kawagu ot Israil. Tu' iyoho' nopo om Kinorohingan i', om okon oku i' ko' tulun. Moyo-woyo' oku i' dokoyu, iyoho' it Olidang kopio. Om a' oku no otogod dokoyu,” ka dau.


text:
Boros kad Tuhan, “Om tumanud indo doho' i tulun ku do mamagarom oku do miagal do singa do momorolosi di pisangod diyolo'. Om olomus nopondo iyolo'd rumikot dot id doho' do mantad hilo'd kotonobon.


text:
Om rumikot nondo iyolo' do mantad hilo'd Masir do miagal pod tombolog kosiau, om miagal do punai dot ogumu' do rumikot do mantad hilo'd Asur. Pogulion ku nondo kawagu iyolo' do hilo'd walai diyolo'. Iyoho' no, i Tuhan o minomoros diti,” ka dau.


text:
Om boros kad Tuhan, “Nosorilian oku pod tulun dot Israil do tudut om poninipu', om maso di tulun do Yohuda do sumaap doho', i Kinorohingan dot Olidang om otorodok.


text:
Koinsanai di wonsoyon do tulun dot Israil do mantad do kosuabon om gisom do totuong nga' aiso' ngai' nopo o kootuk-otukon, om karaag iri do miagal di tongus do mantad id koulayon. Muhang-ruhang nopo o kororongit om kouudut diyolo'. Om monokitaru' iyolo' dot Asur om monokidagang-dagang do Masir,” ka dau.


text:
Pasalaon do Tuhan o tulun do Yohuda; om Israil nogi' nga' hukuman i' dau tu' i kowoyo-woyoon di tulun dau'ddi o kopomohukuman. Sulian nondo dau i nongowonsoi diyolo'.


text:
I Yakub nopo, i taki-aki diyolo', om suminolod no mantad di tapid dau, di hiri pod tian di tina' dau. Om soira' dit agayo i Yakub om minonokigogol po iyau'd Kinorohingan.


text:
Minonokigogol iyau do moloikat om nakamanang i' iyau. Om minihad diri iyau do minokianu'd barakat. Om rikot no o Kinorohingan dot id di Yakub, i taki-aki toko', do hilo'd Baitol, om boro-boros no iyau dau.


text:
Iyau no i Tuhan i Kinorohingan dit Osundu Kopio --- om Tuhan no o ngaran dau. Om pokionuon dau o tulun do tumuku' dot id ngaran dau'ddi.


text:
Iyo nopoddi, oi sinakagon di Yakub, om pogondos kou no dot id Kinorohingan dokoyu do dinondo, om guli' kou no dot id dau. Tumorodok kou no, om wonsoyon no dokoyu it otulid, om polonuton no dokoyu o ginawo do mandad do Kinorohingan dokoyu do momonsoi dit apatut dau'd wonsoyon.


text:
Om boros kad Tuhan, “Iri nopo tulun dot Israil om miagal po di tulun do Kanaan kobinguduto'; asanangan nopo iyolo' do monipu' di tulun do mongoi boli dot id diyolo' tu' mamakai iyolo'd timbangan dit a' koontok.


text:
‘Kaya' toko' no,’ ka no diyolo'. ‘Ogumu' no o dapu' toko'. Om aiso' no o milo'd papasala' dati' dot a' piya otulid o karalan-ralano' toko' do kuminaya',’ ka no diyolo'.


text:
Nga' iyoho' indo, i Tuhan i Kinorohingan dokoyu, i pinapalabus dokoyu do mantad hilo'd Masir, o popoiyon kawagu dokoyu dot id kiim do miagal di ruminikot oku dot id dokoyu di hilo'd tana' do kowotuan.


text:
Minoro-boros oku dot id piro-piro o nabi om haro piro-piro o pinointalang ku dot id diyolo'. Om pinawaya' ku di piro-piro o nabi diri o boros ku do popoinsan di tulun ku.


text:
Nga' maso id tukuon i tingolig do sapi' do hilo'd Giliad om isai nopo i tumuku' dot id tingolig diri nga' apatai no. Sapi' nga' pinatahak i' do maan do porsombahan do sinumbali' do hilo'd Gilgal, om osiliu pondod kinotimungon do watu i pananaraban do porsombahan do hilo'd koumaan,” ka dau.


text:
Om minogidu' diri i Yakub, i taki-aki toko' do hilo'd pomogunan do Misopotamia. Om hilo' no iyau'd kuminaraja' dot id iso' o tulun, do madtamong do dumba' om kaanu i' iyau'd sawo.


text:
Om ponuhu' no o Tuhan do nabi do mongoi poidu' di tulun dot Israil do mantad id ponguripanan do hilo'd Masir om momogompi' diyolo'.


text:
Nga' pinotogod tomod di tulun dot Israil o Tuhan; om apatut no daa do hukuman iyolo' dot i kararaat diyolo' o kopomohukuman. Om atantu' nod hukuman do Tuhan iyolo' tu' nindaraat i' diyolo' iyau.


text:
Di nopo di gulu po, om moro-boros nopo ot Ipraim om ooris nopo i payat dot Israil do suwai; tu' suahon i' diyolo' ot Ipraim. Nga' minomonsoi iddi do dusa i payat dot Ipraim, tu' tuminuku' iyolo' dot id Baal, om gowoi poddi om angapatai iyolo'.


text:
Aiso' i' o kotingkadan diyolo' do momonsoi'd dusa tu' momonsoi kasai' nopo iyolo'd tininganak do pirok do maan diyolo'd tukuon, i winonsoi do longon do tulun. Om momoros nogindo iyolo' do poingkaa, “Papatahak nod porsombahan di sumbolion dot id tingolig diti,” ka no. Poingkuro'ddi kopio do milo o tulun do tumungub dot id tingolig diri, tu' iri nopo tingolig diri om pinoiyo- iyo i' do sapi'.


text:
Om gowoi pondo om tumagak ngai' o tulun diti do miagal di haun do dongkosuabon om miagal di bolobou tu' osuab po om atanus no. Om miagal iyolo' di rahami di tilibon do ribut do mantad hiri'd pamagamasan, om miagal do lisun do mantad hiri'd kawayaon do lisun.


text:
Om boros kad Tuhan, “Iyoho' no i Tuhan, i Kinorohingan dokoyu, i pinoposoliwan dokoyu do mantad hilo'd Masir. Aiso' no o Kinorohingan dokoyu'd suwai ko' iyoho'. Iyoho' no o gampamasi dokoyu.


text:
Nga' soira'ddi nokosuang kou di pomogunan dot osonong, om nayahan kou, om osonong o kopurimanan dokoyu, om mininggayo-gayo kou iddi, om kolihuwai oku no dokoyu.


text:
Om gowoi pondo om iyo oku pod bohuang do sumaap dokoyu. Om miagal oku pondod singa do magawang dokoyu do hiri'd ralan.


text:
Om saapon ku nondo iyokoyu do miagal po di bohuang di natagakan do tanak, om pogitobilang-bilangon ku nopondo iyokoyu. Om miagal oku pondod singa do mangakan dokoyu do hiri'd pinanabpaan ku dokoyu, om pogitobilang-bilangon ku nopondo iyokoyu do miagal di wonsoyon do nintorusan dot orongit.


text:
Otogod oku i' di pinapatahak oku dokoyu'd raja', om alasu' i' o ginawo ku di nidu' ku iyolo'd raja'.


text:
Milo po daa'd masi ot Israil, nga' mada' i' iyau do poimpasi do gama' di kababasug dau, do miagal po iyau di ragang di pogkosusuon no daa, nga' mada' i' do sumoliwan do mantad hiri'd tian di tina' dau.


text:
Om a' ku i' posion o tulun diti do mantad id pomogunan do tulun do napatai om a' ku iyolo' poiduwon do mantad id kuasa'd dusa. Porikoto' no i pamamatai nu, oi kapatayon! Porikoto' no i karaagan, oi pomogunan do tulun do napatai! Tu' a' ku no insianan o bansa'dti.


text:
Om mulong piya do miagal po di sakot dot orombung o kosimbayano' dot Israil, nga' porikot oku indo do tongus dot alasu' do mantad hilo'd koulayon, i mantad hilo'd tana' do kowotuan, om arasak ngai' indo i bawang om torobong diyolo'. Om atanggayan ngai' nopondo i kiguna'.


text:
Mositi' nod hukuman o Samaria tu' suminaap i' iyau doho'. Apatai indo i tulun dau dot id pisangadan; om pataamon nopondo i ragang po do hilo'd tana', om ulayakon nopondo o tian di tongoondu' di monontian,” ka dau.


text:
Guli' kou no dot id Tuhan, i Kinorohingan dokoyu, oi tulun dot Israil. Iri no i dusa dokoyu o pinapasadu om pinaparatu' dokoyu.


text:
Guli' kou no dot id Tuhan, om silihon no o sambayang diti do ponokoporsombahan dot id dau, “Ompunai ngai' no i dusa dahai, om romito' no iti sambayang dahai, om royohon indo dahai iya' do miagal di nakabatos dahai.


text:
A' i' milo'd mamasi dahai ot Asur, om a' milo'd mongintirung dahai o kuda' do don sumasangod. Om a' nondo iyahai momoros do kinorohingan dahai i tingolig di winonsoi dahai. Oi Tuhan, pointalang ko i' do kosianan dot id tulun dit aiso' o sondihon,” kanto dokoyu.


text:
Om boros kad Tuhan, “Pogulion ku i' i tulun ku dot id doho', i tulun ku di suminansala'. Om aayi-ayi' indo o ginawo ku dot osianan diyolo'; a' oku noddi otogod diyolo'.


text:
Om iyo oku pondod rasam dot id tana' dit otuu, dot id tulun dot Israil. Om mongusak nondo iyolo' do miagal do bunga; om kagamut nondo kopio iyolo' do miagal di kayu sedar do hilo'd Libanon.


text:
Om apasi nondo iyolo' kawagu om olumis do miagal di guas do saitun. Om owongi' indo iyolo' do miagal di kayu sedar do hilo'd Libanon.


text:
Om poimpasi indo kawagu iyolo', om intirungan ku iyolo'. Om osonong tomod nondo o sunion diyolo', do miagal po di gandum di pointanom dot id tana' dit oruak. Om abantug iyolo' do miagal dit anggur do hilo'd Libanon.


text:
Om taamon nondo di tulun dot Israil i tingolig diyolo', om simbaron ku o sambayang diyolo' om gompion ku iyolo'. Om intirungan ku nondo iyolo' do miagal di kayu dit okohob o tuntu; iyoho' no o tudan do koinsanai'd barakat diyolo'. Iyoho' no i Tuhan, o minomoros diti,” ka dau.


text:
Maha' daa do kosuhut i tulun do kitoilaan di songintulis do hiti, om poopion kopio diyolo' iti dot id suang do ginawo diyolo'. Otopot i' o ponudukan do Tuhan, om apasi no i tulun dit otorodok dot id ponudukan do tumanud no iyolo'ddi. Nga' tulun nopo di kidusa om kasadu i' om aratu' tu' a' i' iyolo' tumanud do ponudukan diri.


text:
Pokinongou kou no, iyokoyu i komolohingan, mokinongou ngai' nopo o koinsanai'd tulun do hiti'd Yohuda. Nokoumbal toi do haro o nosiliu do miagal kopio'dti do solinaid dokoyu do poimpasi ko' i maso di poimpasi po i komolohingan dokoyu?


text:
Sunudan no i tangaanak dokoyu do pasal diri; om osunudan i' diyolo' i diyolo'd tangaanak, i momisunud kawagu di sinakagon di sumusuhut.


text:
Mogisowoli-woli nopo i katat dot ogumu' do tumokop do hiri'd tanom; haro nopo it oolu-olu' di katat dit id gulu tokop, om aayi' nod aakan di sumusuhut do tumokop.


text:
Posik kou no, om mihad i', oi tulun di magagauk; ihad kou no, oi tulun di mogiginum do waig dot anggur; tu' nangaraag no i tua' dot anggur di wonsoyon mantad daa do waig dot anggur do wagu.


text:
Sinangod do katat o pomogunan toko'; okoris iyolo' om a' no ointob-intob tu' adalaan no kogumu'; nipon diyolo' nga' miagal pod nipon do singa katarom.


text:
Rinaag diyolo' i guas dot anggur toko'; om nakan diyolo' i guas dot ara toko'. Nanit diyolo' i kulit di kayu, gisom dot opurak ngai' po i raan.


text:
Ihad kou no, oi koinsanai'd tulun, do miagal di tondu' do mogihad do kinapatayan di kusai di mangawin mantad daa dau.


text:
Aiso' no o gandum ko' waig pod anggur do patahakon do maan do porsombahan do hilo'd Walai'd Sasambayangan dot Agayo; mingihad ngai' po it imam tu' aiso' no o porsombahan diyolo' dot id Tuhan.


text:
Alana' ngai' nopo o tumo; om mihad po o tana' tu' naraag no i gandum om nongokoring i tua' dot anggur, om nongoriou i guas do saitun.


text:
Tongob kou no, oi gompongumo; ihad kou no, iyokoyu i momogompi' do kabun dot anggur, tu' iri nopo gandum om i barli om koinsanai'd tanom-tanom nga' nangaayi' no.


text:
Nongoriou no i guas dot anggur om i guas dot ara; om i guas dot ipol om guas do kurma om guas do delima. Koinsanai nopo i kouwaan do nongoriou. Aiso' no o kataadan do tulun.


text:
Panampakai nod karung om mingihad i'; oi imam di maganu-anu do hilo'd pananaraban do porsombahan! Ongoi nod hilo'd Walai'd Sasambayangan dot Agayo om monuaban i' do mihad! Tu' aiso' no o gandum ko' waig pod anggur do patahakon dot id Kinorohingan dokoyu.


text:
Suhuo' no i tulun nu do puasa, papaharo nod iso' o pitimungan dot agayo! Timungo' ngai' no i boyoon om i molohing-lohingon om koinsanai di tulun do Yohuda do hiri'd Walai'd Sasambayangan dot Agayo, i walai'd Tuhan, i Kinorohingan dokoyu, om sumambayang no om millohou no do mokitulung dau.


text:
Oruhai nod orikot i tadau do Tuhan; i tadau do koporikatan dit Osundu Kopio do karaagan. Kotompurolosi no kopio o tadau'ddi tu' porikot do kosusaan dot agayo om karaagan!


text:
Poingontong toko' po om aiso' no o pokukurayan toko' do tontok do pingraagon i tanom toko'. Aiso' no o kaarapadan do hilo'd Walai'd Sasambayangan dot Agayo, i walai do Kinorohingan toko'.


text:
Kumoring tomod nopo i linsou do hilo'd tana' dit otuu. Aiso' no o gandum do poopion, om songingraag poddi i sulap do poiyanan do gandum, tu' aiso' no o suang.


text:
Songuni-uni ngai' po i tayam-tayam, tu' aiso' no o sakot do kanon diyolo'; om iri baanan do dumba' nga' oinggorit po tomod.


text:
Lumohou oku po do mokitulung diya', oi Tuhan, tu' nongoriou no i sakot om i kokoyuan, do miagal pod nosorob do tapui.


text:
Ilo' piya nintorusan nga' lumohou i' diya' do mokitulung tu' nangarasak ngai' no o bawang, om a' no iyolo' koinum.


text:
Pounio' no i torumpit; pounio' i pouunion do popoinsan do tulun do haro o koligagaanan do hilo'd Sion, i nulu-nulu dot iyonon do Kinorohingan toko'. Pananggagarai no, oi tulun do Yohuda! Tu' oruhai nod orikot i tadau'd Tuhan.


text:
Tadau nopondoddi om otuong om oluhung, om dondom om momihaun. Rumikot no i katat dot ogumu' kopio gisom dot otuong poo o tawan do hilo'd konuluhanan. A' i' nokoumbal do haro o miagal diri, om aiso' nondo kawagu ot osiliu do miagal diri do gisom dot alaid.


text:
Miagal po iyolo'd tapui do monorob do koinsanai di totonomon. Id dosunsudan nopo di katat om miagal pod kabun dot Idon i tana', nga' hiri nopod dotolikudan di katat om miagal pod tana' dit aiso' o sumuni. Aiso' no o milo do mogidu' do mantad id diyolo'.


text:
Tontok di minsimpod iyolo' do hilo'd timpak do nuluhon, om angarak po o karangahan diyolo' do miagal do korita'-kuda'; songkopit-kopit po iyolo' do miagal do sakot di nokoring do tutudan. Abaris nopo iyolo' do miagal do soudor dit ongokoris do posodia' do mongoi sangod.


text:
Soira' di minsomok iyolo', om oinsanan nopo o tulun do moddosi; mumposi' ngai' nopo o rabas do tulun.


text:
Miagal po iyolo' do gunsiou do sumangod; om miagal po iyolo' do soudor do mindakod di tolig. Poburuan nopo diyolo' do mamanau om a' no iyolo' sumala' di ralan.


text:
Om a' iyolo' mogisogulu-gulu, lumopuson nopo iyolo' di tantob, om aiso' no o milo do mangantob diyolo'.


text:
Soruangon nopo diyolo' i bandar, solokoyon nopo diyolo' i tolig; indokodon ngai' nopo diyolo' i walai om maya' do liligaon do sumuang do miagal pod mananakau.


text:
Oguyu' nopo iti tana' do tontok di rumikot iyolo'; gumogor nopo ilo tawan. Tumuong ilo tadau om ilo tulan om rombituon po nga' a' no mogulinau.


text:
Miagal pod tinggoron o boros do Tuhan, do monuhu' ngai' di soudor dau. Iri nopo i soudor di winoyo' dau om ogumu' om ongokoris. Korolosi no kopio i tadau'd Tuhan! Om iso' pod tulun nga' aiso' no ot apasi do tontok diri.


text:
Boros kad Tuhan, “Nga' dinondo piya, nga' rologo kou no do mikuwo'd aayi-ayi' o ginawo om guli' kou no dot id doho', do mikuwo'd puasa om mihad.


text:
Pologoso' no do mantad id ginawo dokoyu o monosol om pointalang do katangaban dokoyu; okon i' ko' pakayan noo dokoyu o hurakon,” ka dau. Guli' no dot id Tuhan, i Kinorohingan dokoyu. Obinglisiu i' iyau om osianan kasai', alanut i' o ginawo dau om batos dau nga' sulungon i' dau; posodia' kasai' i' iyau do mangampun om a' i' orohian do monginggorit.


text:
Tu' wolihan i' doti' do Tuhan, i Kinorohingan dokoyu o pomusarahan dau, om barakatan kou indo do gisom dot a' aayi-ayi'. Om milo kou indo do papatahak do porsombahan do gandum om waig dot anggur dot id dau.


text:
Pounio' no i torumpit do hilo'd Sion, i nuluhon do Kinorohingan. Ponuhu' no di tulun dot ogumu' do puasa om papaharo do pitimungan!


text:
Timungo' ngai' no i tulun; posodiawo' no iyolo' do rumapou do pitimungan dot agayo; angatan no i komolohingan no; timungon no i tangaanak om i nogi' i ragang po. Iri piya wagu po kakawin nga' mositi' no do lumabus do mantad id bilik diyolo' do mongoi rapou di pitimungan.


text:
Iri nopo imam, i maganu-anu do hiri'd Walai'd Sasambayangan dot Agayo do hiri'd pialatan di pananaraban do porsombahan om i kakilima' di ponong id wawayaan, nga' mositi' nod mihad om sumambayang do poingkaa: “Kosianai nod tulun nu, oi Tuhan. Kada' pologoso' o bansa'd suwai do pokoruol dahai om momohingi-hingi dahai do mimboros do poingkaa, ‘Honggo no i Kinorohingan dokoyu?’ ka,” kanto.


text:
Sinimbar dau iyolo' do poingkaa: “Onuan ku nondo iyokoyu do gandum om waig dot anggur om tumau do saitun, do maan dokoyu dot akanon om angayahan ngai' kou indo. Om a' kou nondo indaraaton om a' irak-irakan do bansa'd suwai.


text:
Poinsoduwon ku nondo i katat dot ogumu' do mantad hilo'd utara om uyungon ku o wookon diyolo' do hilo'd tana' do kowotuan. Iri nopo i borisan diyolo' dit id gulu om ouyung do hilo'd Rahat do Napatai, om iri no i borisan dot id tohuri om kakaa do hilo'd Rahat do Tanga'. Om outong pondo i rata' diyolo'. Patayon ku nondo iyolo' tu' minonginggorit i' iyolo' dokoyu.


text:
Kada' kooris, oi koumaan, suwai ko' kooropod no om posonongon no o ginawo om sorohon no i kosonongo' do Tuhan dot id dokoyu.


text:
Kada' kooris, oi nintorusan. Otomou no o sakot dot akanon dokoyu; mongua' no i kouwaan, om osima' nod tua' dot ara om tua' dot anggur.


text:
Kooropod kou no oi tulun do Sion, kotood no tu' osonong i' o Tuhan, i Kinorohingan dokoyu dot id dokoyu. Nonuan kou dau do rasam dit osuhatan no kopio do tontok di maso do lumahanggang o roun do kayu. Om pinorikot dau dot id dokoyu i rasam di maso dot osogit om pinorikot dau i rasam di maso di momuroun kawagu o kayu, do miagal di gulu.


text:
Opudsuan nopondo do gandum i kinoiyonon do momogomos do gandum; om oponu' i kinoiyonon di pamagaan dot anggur om i pamagaan do tumau'd saitun.


text:
Pogulion ku indo kawagu i natagak do mantad id dokoyu do tontok di piro-piro o toun do nongoi di katat oiyo' do minangakan i tanom-tanom dokoyu. Tu' iyoho' i' o minonuhu'ddi do mongoi panangod dokoyu.


text:
Baino' nopondo om osima' kou no do kanon, om ayahan kou. Om royohon nondo dokoyu o Tuhan, i Kinorohingan dokoyu, i minomonsoi do koinsanai di koimayaan kopio dot id dokoyu. A' nondo koumbal kawagu dot oindaraat o tulun ku.


text:
Om oilaan nogindo dokoyu oi tulun dot Israil, dot id pogialatan oku dokoyu, om oilaan dokoyu dot iyoho' no, i Tuhan, o Kinorohingan dokoyu, om aiso' no o suwai ko' iyoho'. A' nondo koumbal dot ointingayam o tulun ku,” ka dau.


text:
Boros kad Tuhan, “Koimbagu nopondo om potuntugon ku o Rusod ku dot id koinsanai'd tulun: popimboros nondo do boros ku i tangaanak dokoyu do tongokusai om tongoondu'; koipi nondo i komolohingan dokoyu, om kokito do pinointalang i tangaanakwagu om i kosumandakan.


text:
Tontok nopondo do maso'ddi om potuntugon ku nondo i Rusod ku dot id susuhuon piya dokoyu do tongokusai om tongoondu'.


text:
Manahak oku nondo do pogintutunan do hilo'd tawan om hiti'd pomogunan do rumikot i tadau'ddi. Haro nondo o mogipapatai, om tapui om lisun dot akapal.


text:
Tumuong nondo ilo tadau, om rumagang do miagal do raha' ilo tulan do tintod do korikatan di tadau'd Tuhan di korolosi kopio.


text:
Nga' apasi indo o koinsanai'd tulun di mokiuhup do Tuhan. Do miagal di nokoboros do Tuhan do poingkaa: ‘Haro i' o piro-piro di tulun do kalabus do mantad id Yorusalim; apasi indo i tulun di pilion ku,’ ka,” ka dau.


text:
Om boros kad Tuhan, “Tontok nopondo do maso'ddi om posimbayanon ku nondo kawagu o Yohuda om Yorusalim.


text:
Timungon ngai' ku nondo o koinsanai di bansa' om angatan ku iyolo' do hilo'd Kubong do Pomutusan. Hilo' nondo do butusan ku iyolo' tu' araat i' o winonsoi diyolo' dot id Israil, i tulun ku. Pinasasad diyolo' i tulun dot Israil do hilo'd pomogunan do suwai om pinogibahagi-hagi' diyolo' do minanganu i tana' dot Israil.


text:
Nundi' diyolo' do mongilo ondung isai o kaanu di tulun di natangkap diri. Dinagang diyolo' o tangaanak do tongokusai om tongoondu' dot id ponguripanan, do maan do pambayar do sundal om waig dot anggur.


text:
Nunu daa o wonsoyon dokoyu dot id doho', oi Tirus, om Sidon, om koinsanai di watas do Pilistin? Mumbal kou daa do sumuli' doho'? Ondung sumuli' kou, om iyoho' nga' a' i' alaid do sumuli' dokoyu.


text:
Tinanggayan dokoyu i pirok om tamas ku, om nigitan dokoyu i dapu' ku dot angagayo o gatang do hilo'd walai'd tingolig dokoyu.


text:
Tinanggayan dokoyu i tulun do Yohuda om Yorusalim do mininsodu' do pomogunan diyolo' om nadagang dokoyu iyolo' dot id bansa' do Yunani.


text:
Baino' nondo om posoliwanon ku iyolo' do mantad hilo'd piro-piro o kinoiyonon di pinadagangan dokoyu diyolo'. Om wonsoyon ku nondo dot id dokoyu o miagal di winonsoi dokoyu dot id diyolo'.


text:
Pologoson ku nondo i tangaanak dokoyu do kusai om tondu' dot adagang dot id tulun do Yohuda om dagangon nondo diyolo' iyolo' dot id tulun do Siba, i pomogunan do hilo'd sodu'. Iyoho' no, i Tuhan, o minomoros diti.


text:
Poboroso' no o kopoilaan diti dot id koinsanai'd bansa': ‘Sodia' nod sumangod; lohowo' ngai' no i gunsiou dokoyu; timungo' ngai' no i soudor dokoyu om mamanau no!


text:
Dunsulon no i lahis do radu dokoyu do maan do gayang om silihon do tandus i pisau di ponunutu' dokoyu. Iri piya i tulun dot ongoluhoi nga' mositi' nod kaakun do mongoi sangod.


text:
Lomusai nod rumikot, koinsanai dokoyu i bansa' dot id posorili', om tumimung i' do hilo'd rantai,’ ka dau. Polintuhuno' ngai' no i soudor nu do mongoi panangod diyolo', oi Tuhan.


text:
Om boro-boros no kawagu o Tuhan do poingkaa, ‘Mositi' nod sumodia' ngai' i bansa', om rumikot do hilo'd kubong di roitan do Kubong do Pomutusan. Om hilo' oku nondo, iyoho' i Tuhan, do mirikau do momutus do koinsanai'd bansa' di posorili' di tulun ku.


text:
Angaraat tomod iyolo'; tataso' no iyolo' do miagal do gandum di dongmongomot; pagao' no iyolo' do miagal di pamaga' do tua' dot anggur dot id pamagaan di noponu' no; om gisom do kalabai om koluyung i waig dot anggur.


text:
Rinibuan po o tulun do hilo'd kubong di roitan do Kubong do Pomutusan. Tu' hilo' no do rumikot i tadau'd Tuhan om a' no alaid do rumikot iri.


text:
Mamagarom o Tuhan do mantad hilo'd Sion, i nuluhon dau; ongorod po i boros dau do mantad hilo'd Yorusalim; gumogor po o tawan om tana'. Nga' obian id Tuhan i tulun dau.


text:
“Om koilo kou nogindo oi Israil, dot iyoho' no o Tuhan, i Kinorohingan dokoyu. Poingiyon oku do hilo'd Sion, i nulu-nulu ku dit olidang. Osiliu nondo do bandar dot olidang o Yorusalim; om a' nondo kawagu iri aala' do bansa'd suwai.


text:
Tontok nopondo do maso'ddi om otongkop nopo do kabun dot anggur ilo konuluhanan, om haro ngai' nopo o tayam-tayam dot abantalan dot id pointikid-tikid do nuluhon dit ongoluhub; om kiwaig kasai' nopondo i bawang do hilo'd Yohuda. Om haro nondo o bawang do lumuyung do mantad hiri'd Walai'd Sasambayangan dot Agayo, om momoyopos nondo iri di Rantai dot Akasia.


text:
Osiliu nondo do tana' do kowotuan o Masir, om osiliu do pogun ot Idom, tu' minanangod i' iyolo' di pomogunan do Yohuda om minamatai di tulun do hilo' dit aiso' o sala'.


text:
Obian ku indo do sumuli' i tulun do nangapatai, a' ku no olu-oluon i tulun do kisala'. Nga' Yohuda nopondo om Yorusalim om iyonon kasai' i' do tulun do gisom dot alaid, om iyoho' i Tuhan, nga' miyon i' do hilo'd Sion, i nuluhon ku dit olidang,” ka dau.


text:
Iti no o boros di Amos, i gompomogompi'd dumba' do mantad hilo'd bandar do Tokua. Tontok dit i Usia o raja' do Yohuda, om i Yirobiam i tanak di Yihoas o raja' dot Israil, om pointalango' ngai' nod Kinorohingan o piro-piro hal do pasal dot Israil dot id di Amos, di duwo po o toun dot a' nokorikatan di guminuyu' o tana'. Om tontok noddi do nosiliu i Amos do nabi.


text:
Boros kad i Amos, “Gumarom o Tuhan do mantad hilo'd Nuluhon do Sion; ongorod i boros dau do mantad hilo'd Yorusalim. Kumoring ngai' nopo i sakot, om rumiou i sakot do hilo'd Nuluhon do Karmol,” ka dau.


text:
Om boros kad Tuhan, “Miguli-guli' nopod momonsoi'd dusa i tulun do Damsik, om gowoi pondo om hukuman ku no kopio iyolo'. Om pinadalaan tomod diyolo' do monginggorit i tulun do Giliad.


text:
Om porikatan ku nondod tapui i walai'd raja' di winonsoi di Raja' Hasail om uuhon ku do monorob i piro-piro kuta' do pogintirungan di Raja' Binhadad.


text:
Raagon ku nopondo i totobon do bandar do Damsik om uyungon ku i tulun do songingiyon do hilo'd Rantai dot Awon om i pomorinta' do hilo'd Bait-Idon nga' iduwon ku do mantad id tirikohonon dau do don raja'. Om atanggayan nondod pisangod i tulun do Siria do kumaa'd hilo'd pomogunan do Kir,” ka dau.


text:
Om boros kad Tuhan, “Miguli-guli' nopo do momonsoi'd dusa i tulun do Gasa, gowoi pondo om hukuman ku no kopio iyolo'. Om oiyo' nopo diyolo' do minononggoi ot iso' o bansa'd tulun om dagango' no diyolo' do siniliu'd turipon dot id tulun dot Idom.


text:
Uyungon ku nondo i pomorinta' do bandar dot Asdod om Askilon. Hukuman ku nondo i bandar dot Ikron, om iri nopondo i tulun do Pilistin dit oolu-olu' om apatai ngai' no,” ka dau.


text:
Om boros kad Tuhan, “Miguli-guli' nopo do momonsoi'd dusa i tulun do Tirus. Om gowoi pondo om hukuman ku no kopio iyolo'. Tu' minononggoi i' iyolo' dot iso' o bansa'd tulun do pinakaa dot id ponguripanan do hilo'd pomogunan dot Idom, om tinolibambanan diyolo' i pinitoruan do piombolutan di winonsoi diyolo'.


text:
Om gowoi pondo om porikatan ku'd tapui i tolig do bandar do Tirus om uuhon ngai' ku do monorob i kuta' do pogintirungan,” ka dau.


text:
Om boros kad Tuhan, “Miguli-guli' nopo do momonsoi'd dusa i tulun dot Idom, om gowoi pondo om hukuman ku no kopio iyolo'. Sinangod ngai' diyolo' i tobpinai diyolo', iri no i tulun dot Israil, om a' i' diyolo' ninsian-sianan. Aiso' no kopio o kotingkadan do kototogod diyolo', om sisuli' kasai' iyolo'.


text:
Om gowoi pondo om porikatan ku'd tapui i bandar do Toman om tutudan ngai' ku i kuta' do pogintirungan do Bosra,” ka dau.


text:
Om boros kad Tuhan, “Miguli-guli' nopo do momonsoi'd dusa i bansa' dot Amon, om gowoi pondo om hukuman ku no kopio iyolo'. Tontok di minongoi iyolo' sangod do mokimaanu-anu do tana', om iri piya i tongoondu' do monontian do hilo'd Giliad nga' numaan i' diyolo' ulayako' o tian.


text:
Om gowoi pondo om porikatan ku'd tapui i tolig do bandar do Raba om uuhon ngai' ku do monorob i kuta' do pogintirungan. Om giniakan pondo ot orongou do tontok diri, om miagal pondod tongus dot opuhod o karangahan di mogisasangod.


text:
Om boros kad Tuhan, “Miguli-guli' nopo do momonsoi'd dusa i tulun do Muab, om gowoi pondo om hukuman ku no kopio iyolo'. Tu' a' diyolo' pinusou i tulang do raja' dot Idom; tu' nukad diyolo' i lobong dau om tinutudan diyolo' i tulang dau do gisom do naawu.


text:
Om gowoi pondo om porikatan ku'd tapui i pomogunan do Muab om uuhon ngai' ku'd monorob i kuta' di pogintirungan do Kiriot. Om angapatai nondo i tulun do Muab dot id suang do kagangahan do pisangadan, do tontok di mimpangkis ngai' i soudor do sumangod om di popingunion i torumpit.


text:
Om boros kad Tuhan, “Miguli-guli' nopo do momonsoi'd dusa i tulun do Yohuda. Om gowoi pondo om hukuman ku no kopio iyolo'. Sinurilog diyolo' i ponudukan ku om a' diyolo' tinanud i ponuhuan ku. Napalid iyolo' di tingolig di tinuku' di komolohingan diyolo'.


text:
Om gowoi pondo om porikatan ku'd tapui o Yohuda om uuhon ngai' ku'd monorob i kuta' do pogintirungan do Yorusalim,” ka dau.


text:
Om boros kad Tuhan, “Miguli-guli' nopo do momonsoi'd dusa i tulun dot Israil. Om gowoi pondo om hukuman ku no kopio iyolo'. Tu' mamadagang iyolo' do tulun dit otulid o ginawo dot id ponguripanan, i tulun dit a' kabayar do tutang diyolo' om i tulun do mosikin dit a' kabayar do tutang do gatang piya'd kasut nga' a' no kabayar.


text:
Ulak-ulakan nopo diyolo' i tulun dot oluhoi om it aiso' o pokukurayan om uyungon diyolo' i tulun do mosikin. Mongoi goduwo nopo i tapa' om i tanak dau'd kusai dudun do modop dot iso' o tondu'd turipon; om iri no o kososomu' do ngaran ku dit olidang.


text:
Om id pointikid-tikid do kinoiyonon do sumambayang om piadapan nopod tulun i rasuk do nanu diyolo' do mantad id tulun di mosikin, i pinasanda' do tontok di minutang iyolo', om hilo' iyolo'd Walai'd Sasambayangan dot Agayo, i walai ku i Kinorohingan diyolo', do monginum di waig dot anggur di nanu diyolo' do mantad id tulun di nokoutang do tusin diyolo'.


text:
Om iyokoyu nogi' daa kopio o kinopomunsaan ku di tulun dot Amori, i tulun dit angaranggou do miagal po di guas dot aras, om miagal di guas do tarbantin kokoris.


text:
Pinosoliwan ku iyokoyu do mantad hilo'd Masir, om winoyo' ku iyokoyu do minaya' di tana' do kowotuan do solinaid dot apat nohopod o toun, om pinatahak ku om pinosongonuan ku dokoyu i pomogunan do tulun dot Amori.


text:
Pinili' ku o wookon di tangaanak dokoyu do suminiliu do nabi; om pinili' ku o wookon di tangaanakwagu dokoyu do sumiliu'd Nasir. A' toi otopot iti, oi tulun dot Israil? Iyoho' no, i Tuhan o minomoros diti.


text:
Nga' pinoinum i' dokoyu'd waig dot anggur i suminiliu'd Nasir, om noduhan dokoyu do polombus do boros ku i nabi.


text:
Om poisison ku no iyokoyu do hilo'd tana', om modoi-odoi kou pondo do miagal di guyudan di gayaton di nopudsuan do gandum.


text:
Iri piya'ndo tulun dot ongosiau do manangkus nga' a' no kopoggidu'; om i tulun dot ongokoris nga' atagakan tomod nopo do kinoris, om iri piya soudor nga' a' no kapasi do diyolo' piya'd tinan.


text:
Iri piya i gampamana' nga' a' no kasaap, om iri it ongosiau do manangkus nga' a' no kopoggidu', om i tulun do songinsakai'd kuda' nga' a' no kopoggidu'.


text:
Tontok nopondo do tadau'ddi om iri piya soudor di gunsiou kopio nga' ilihan nopo o rapo-rapo do don sumasangod om manangkus nod mogidu'. Iyoho' no i Tuhan, o minomoros diti,” ka dau.


text:
Oi tulun dot Israil, pokinongoho' no iti boros do Tuhan do pinoboros dau do pasal dokoyu, i bansa' do pinosoliwan dau do mantad hilo'd Masir. Poingkaa o boros dau,


text:
“Id pogialatan nopo do bansa' do hiti'd pomogunan om iyokoyu no i bansa' dot otutunan ku om i ginompi' kopio ku. Om iri no o kagayo-gayo kopio di dusa dokoyu, om iri o kopomohukuman ku dokoyu,” ka dau.


text:
Mamagarom toi o singa do hilo'd gouton ondung a' po iyau nakaanu'd nintorusan do kanon dau? Minggarom toi o tanak do singa do hiri'd luang dau ondung aiso' po o natabpaan dau?


text:
Kosulung toi o tombolog do lawa' ondung a' pinataan i lawa'? Awakas toi o lawa' ondung aiso' o nokosulung diri?


text:
A' toi kotompurolosi di tulun i torumpit do tanda' do haro o pisangadan do hiri'd bandar? Rumikot toi dot id bandar o kosusaan ondung a' do Tuhan porikoton iri?


text:
A' i' o Tuhan, it Asawat Kopio, momonsoi do nunu nopo dot a' po dau kointalang iri dot id nabi, i susuhuon dau.


text:
Ondung mamagarom o singa, om isai po daa ot a' moddosi? Ondung moro-boros o Tuhan, i Kinorohingan, om isai po daa ot a' popolombus di boros dau?


text:
Poboroson no dot id tulun di songingiyon do hilo'd walai'd raja' do Masir om Asdod o boros do poingkaa, “Timung kou no do hilo'd konuluhanan di posorili' do Samaria om miontong i' di kagangahan dot agayo do hilo' om i karaaton do pingwonsoyon do hilo',” ka.


text:
Om boros kad Tuhan, “Ponuon nopodti tulun i walai diyolo' do dapu' dit araat om kororongit o kinoonu-onuan. A' no iyolo' milo do momonsoi dit otulid.


text:
Om gowoi pondo om ngoyon do pisangod turungkuo' i pomogunan diyolo', om ngoyon panakahai o hiri'd walai diyolo' dit angagayo.


text:
Miagal nopo di gompomogompi' do dumba' tu' ongoduwo po o gakod ko' ongoiso' o tolingo di dumba' dot aanu dau do naakan do singa, om iyo noddi tu' okuri' nondo o tulun do Samaria dot apasi, i songillii daa do toodopon dit ongolomok do dinondo poo,” ka dau.


text:
Boros kad Tuhan it Osundu Kopio, om it Asawat Kopio, “Pokinongou nod dinondo, om poinsanon no i sinakagon di Yakub.


text:
Tontok nopo di tadau do hukuman ku ot Israil di dusa diyolo', om raagon ku nondo i pananaraban do porsombahan do hilo'd Baitol. Babakon ngai' ku nopondo i sinangau-sangau do hiri'd sunduk di pananaraban do porsombahan om angaratu' nondo iri do hiri'd tana'.


text:
Raagon ngai' ku nopondo i walai do tuundorongon di maso dot osogit om i tuundorongon di maso dot alasu'. Iri piya i walai di linumis do lamai nga' araag i'; araag ngai' nopondo i walai dit angagayo.


text:
Pokinongoho' noti, oi tongoondu' do Samaria, i lumombon no do miagal do sapi' dit olunok do hilo'd Basan! Iyokoyu i mongulok-ulok di tulun dit ongoluhoi, om i monginggorit di tulun do mosikin, om i mononsog do sawo do manahak diyolo'd tiinumon di kaawuk!


text:
Iyoho' no o Tuhan, it Asawat Kopio, i Tuhan dit Olidang, o minamatos do rumikot nondo o tadau do gayaton kou di kakait om oinsanan kou nopondo do miagal di sada' di nakait do tapon.


text:
Gayaton kou nopondo do pakaa do hilo'd Hormon om pataamon kou nogindo do hiri'd soliwan do pawayaon di luang do tolig dit id somok. Iyoho' no i Tuhan o minomoros diti,” ka dau.


text:
Om boros kad Tuhan, it Asawat Kopio, “Oi tulun dot Israil, ongoi kou nopo do hilo'd kinoiyonon do sumambayang di hilo'd Baitol om momonsoi nopod dusa do hilo' do sipomonsoi kou kopio'd dusa! Ongoi kou nopod hilo' om mongigit id nintorusan do maan do porsombahan do sumbolion do monikid kosuabon, om migit do porsombahan di sompihopod dot insan do tolu o tadau.


text:
Ongoi kou nopod hilo' om patahak kou id roti do maan do kounsikahan dot id Kinorohingan, om pokirayahan nopo dokoyu i porsombahan di pinoruhang dokoyu'ddi! Iti no kopio i korohian dokoyu'd momonsoi.


text:
Iyoho' i' i pinoporikot do mononglous dot id toinsanan o bandar dokoyu, nga' a' kou i' guminuli' dot id doho'.


text:
Pinusus ku i rasam do tontok di mokirasam kopio daa i totonomon dokoyu. Pinarasam ku ot id iso' o bandar, nga' a' ku i' pinarasam ot id bandar do suwai. Narasaman i' o tiso' di tumo nga' noriou i' i tanom do hiri'd tumo di suwai.


text:
Om olomo-lomok pod tuuhan i tulun do mantad id piro-piro o bandar do kumaa dot id bandar do suwai di sorohon daa diyolo' do haro o waig, nga' a' i' kabagal o waig do hiri. Om iyo piya'ddi nga' a' kou i' guminuli' dot id doho'.


text:
Pinoporikot oku'd tongus dit alasu' do minomoriou di tanom-tanom dokoyu. Naayi' di katat do minangakan i guas dot anggur dokoyu, om i guas dot ara, om i guas do saitun dokoyu, om i tanom-tanom dokoyu'd suwai. Nga' a' kou i' guminuli' dot id doho' dot iyo piya'ddi o nosiliu.


text:
Pinorikatan ku iyokoyu'd toruol do miagal di pinorikot ku do hilo'd Masir. Pinatai ku i tangaanakwagu dokoyu dot id pisangadan om nongoi ngai' ku tanggayai i kuda' dokoyu. Pinonu' ku'd rata' o hiri'd kiim dokoyu i kosusuk pod todung o koutongo'. Nga' a' kou i' guminuli' dot id doho'.


text:
Rinaag ku o wookon dokoyu do miagal di pinamaraag ku'd Sodom om Gomura. Om iri nopo i nangapasi dot id pogialatan dokoyu om miagal pod kayu-kayu di nosorob do nongoi do mantad id tapui. Om iyo piya'ddi nga' a' kou i' guminuli' dot id doho'.


text:
Om gowoi pondo om hukuman ku no iyokoyu, oi tulun dot Israil. Om sodia' kou nod tumimbaba' di pomohukum ku dokoyu,” ka dau.


text:
Kinorohingan no i minomonsoi do nuluhon om i minomonsoi'd tongus. Om pointalangon dau dot id tulun i pomusarahan dau; silihon dau do totuong o dangadau. Om mimpanau iyau do hilo'd timpak do konuluhanan dot akawas. Tuhan no i Kinorohingan dit Osundu Kopio o minomonsoi ngai'dti.


text:
Pokinongoho' no iti sinding do pogihad, oi tulun dot Israil, tu' sindingon ku iti do pogihad ku dokoyu.


text:
Naratu' no ot Israil i sumandak, a' no iyau kotungag kawagu! Poillii po tomod iyau do hiri'd tana' do tinongkiadan, om aiso' i' o tiso' do mongoi potungag dau.


text:
Om boros kad Tuhan it Asawat Kopio, “Haro o bandar do hilo'd Israil do minonuhu' do soribu o soudor do mamanau, nga' hatus poo o nokoguli'; om haro no o bandar do suwai do minonuhu' do hatus o soudor do minamanau, nga' hopod po o nokoguli',” ka dau.


text:
Kada' kou ongoi sambayang do hilo'd Borsiba. Kada' kou umbal do mogihum doho' do hilo'd Baitol, tu' tumanus i' o Baitol. Kada' kou ongoi do hilo'd Gilgal, tu' atanggayan nondod pisangod i tulun do hilo',” ka dau.


text:
Guli' kou no dot id Tuhan, om apasi kou i'. Ondung a' kou gumuli' dot id dau, om miagal pondo iyau di tapui do monorob do tulun dot Israil. Om sorobon nondo di tapui i tulun do hilo'd Baitol, om aiso' no o songulun piya do kopisok diri.


text:
Obungou kou no, iyokoyu i monomputul dit otulid, iyokoyu i monipu' do tulun, gisom dot a' diyolo' aanu it apatut dot aanu diyolo'!


text:
Tuhan i' o minomonsoi do rombituon do hilo'd tawan, dot i muru-puru om i walatik. Silihon dau do totuong o tanawau, om tanawau no om silihon dau do totuong. Om potuntugon dau do hiti'd katanaan i waig do rahat. Tuhan no o minomonsoi do koinsanai'ddi.


text:
Nulak-ulakan dokoyu i tulun do mosikin om pinanakau dokoyu i gandum diyolo'. Om gowoi pondo om a' kou koiyon di walai do watu dit olumis di winonsoi dokoyu, om a' kou koinum di waig dot anggur do mantad id kabun dot anggur dit osonong tomod do tinanom dokoyu.


text:
Oilaan ku no o kogumuo' do dusa dokoyu om kogoyoo' do karaaton do winonsoi dokoyu. Mongulok-ulok kou'd tulun dit ongosonong, om manganu kou di ponisip, om mada' kou dot obutusan dit otulid i tulun do mosikin dot id kut.


text:
Iyo nopo kopio'ddi i wonsoyon dokoyu, om wonsoyon nopo dit osonong kopio dot osorou'd tulun, do maso do miagal kopio'ddi karaat, om a' nopo mungkomi!


text:
Tumotos no do momonsoi dit osonong, om kada' pomonsoi dit araat, om apasi kou i'. Om moyo-woyo' nogindo kopio dokoyu o Tuhan it Osundu Kopio, do miagal di popimboroson dokoyu.


text:
Karaatai kou no dit araat, om korohiai kou no dit osonong, om wonsoyon no kopio dokoyu it otulid. Tu' nunu o koilo-ilo nga' osianan i' doti' o Tuhan do tulun dot Israil di noolu-olu'.


text:
Om boros kad Tuhan, i Kinorohingan dit Osundu Kopio, “Haro nondo o minggiak do mihad dot atatangaban do hilo'd karalan-ralanan do bandar. Iri piya'ndo i gompongumo nga' lohowon i' do mongoi pogihad di tulun di nangapatai do rumuhang di tulun di godsian do mogihad do tulun do napatai.


text:
Om haro ngai' nopondo o mihad do hilo'd kokobunan dot anggur. Osiliu ngai' nondo o miagal diti tu' rumikot oku no do mongoi pomohukum dokoyu. Iyoho' no, i Tuhan o minomoros diti,” ka dau.


text:
Obungou no i tulun di lumangad do tadau'd Tuhan! Nunu po kopio o guna' do tadau'ddi dot id dokoyu? Tu' id dokoyu nopo om tadau nopoddi om tadau di totuong om okon i' ko' tanawau.


text:
Kowoyo-woyoo' nopo do tontok do tadau'ddi om miagal do tulun di manangkus do mogidu' do mantad id singa nga' kobontol indo do bohuang! Ko' miagal pod tulun di muli' no daa do hiri'd walai dau om pakabayon no daa dau di limput o longon dau, nga' otinduk nogid tulanut.


text:
Iri nopo tadau'd Tuhan om poporikot do totuong om okon i' ko' tanawau. Iri nopondo om tadau do luhung, om aiso' no o tanawau.


text:
Om boros kad Tuhan, “Araatan oku di karamayan dokoyu do tadau'd agayo do don tugama', om sosomuan oku do kokito'ddi.


text:
Soira' nopod mongoi kou daa papatahak dot id doho' do porsombahan di sorobon om porsombahan do gandum, om a' ku i' romiton iri. A' ku i' romiton i tayam-tayam di pinolomu' dokoyu do maan do porsombahan do piombolutan do patahakon dot id doho'.


text:
Nga' osonong nogi' do tumotos kou do momonsoi dit otulid gisom do lumuyung pondo do miagal do waig om momonsoi kou dit otopot do gisom do lumuyung iri do miagal do bawang dit a' insan do rumasak.


text:
Oi tulun dot Israil, a' oku i' minokianu do porsombahan di sumbolion om porsombahan do nunu nopo do solinaid dit apat nohopod o toun do winoyo' ku iyokoyu do hilo'd tana' do kowotuan.


text:
Nga' baino' noddi, tu' tumuku' kou dot id Kiwan, i rombituon do ponokokinorohingan dokoyu, om mositi' no dot igitan dokoyu i tingolig diri.


text:
Pokoyoon ku nondo iyokoyu dot id pomogunan do pisangod, it osodu' po ko' hilo'd Damsik. Iyoho' no, i Tuhan i kingaran do Kinorohingan dit Osundu Kopio, o minomoros diti,” ka dau.


text:
Obungou kou no, it osimbayan tomod daa o koposi-posion do hilo'd Sion, om iyokoyu it aiso' no o koligagaanan do hilo'd Samaria --- iyokoyu, i tulun dot ongkipangkat do bansa'd Israil, i bansa' dot agayo, i toongoyon do tulun pokiuhupai!


text:
Ongoi kou no ontong di bandar do Kalni. Om potilombusan o hilo'd Hamat, i bandar dot agayo'ddi om poruhukan do hilo'd bandar do Gat, i bandar do tulun do Pilistin. Poimaha-maha' tuu i piro-piro o bandar diri ko' mantad do pomorintaan do Yohuda om Israil? Agayo toi o diyolo'd watas ko' i dokoyu?


text:
A' kou daa otumbayaan do rumikot no o tadau do kosusaan, nga' poporuhai nogi' do korikatan do tadau'ddi ino pingwonsoyon dokoyu.


text:
Obungou kou no, i songillatan do hino'd timpohon dokoyu dit ongolumis, om i mangakan do tonsi'd dumba' om sapi' dit ongokoro' po do tontok do moginakan!


text:
Om oiyon nopo dokoyu'd monginum o waig dot anggur do mantad id sangkir di poimponu' do waig dot anggur, om momowongi-wongi' kou do tumau dit owongi' kopio, nga' a' kou i' mogihad do karaagan dot Israil.


text:
Om gowoi pondo om iyokoyu o kopogulu dot atanggayan dot id pomogunan do pisangod. Opupusan nondo i pogiginakan om karamayan dokoyu.


text:
Nokoboros nod Tuhan, i Kinorohingan dit Osundu Kopio om it Asawat Kopio, o boros do poingkaa, “Araatan oku di kasawato' do ginawo'd tulun dot Israil; a' tomod oku orohian di walai diyolo' dit angagayo om ongolumis. Om patahakon ngai' ku nondo i bandar diyolo'd agayo om koinsanai dit id suang di bandar diri dot id pisangod,” ka dau.


text:
Ondung haro daa o hopod o tulun do mongoi lisok dot id iso' o walai, om apatai ngai' nopondo iyolo'.


text:
Om ngoyon nondo di koobpinayan di tulun do napatai posoliwano' i rata' do mantad hiri'd walai, i koobpinayan dit apatut do momolobong di rata'. Om momolohou nondo i koobpinayan diri dot id isai nopo i tulun do noolu' do hiri'd walai do hiri'd ponong id tolikud, do poingkaa, “Haro po tulun do koruhang nu?” ka. Om haro nondo o sumimbar dot, “Aiso'!” ka. Om moro-boros nondo i koobpinayan diri dot, “Kada' kohiyo! A' to no koino-ino do karait do ngaran do Tuhan,” ka.


text:
Soira' nopondod koboros o Tuhan do monuhu', om oinsanan nopondo i walai dit angagayo om it ongokoro' dot angaraag.


text:
Milo toi o kuda' do manangkus dot id kaantalaban? Nokoumbal toi o tulun do mamaradu do rahat do sapi' o pamaradu? Nga' sinomputul i' dokoyu it otulid, gisom do nosiliu'ddi iri do kawanit di kapatai.


text:
Oondos tomod kou do naala' dokoyu i bandar do Lodibar. Om mimboros kou do mokirayou-rayou dot, “Okoris toko' i', om osolod toko' i' o bandar do Karnaim,” ka no dokoyu.


text:
Om Tuhan no, i Kinorohingan it Asawat Kopio, o moro-boros do poingkaa, “Oi tulun dot Israil, poporikot oku nondod soudor do mantad id iso' o pomogunan do suwai, do mongoi poningolod diti pomogunan dokoyu. Om inggoriton kou nondo diyolo' do mantad pod hilo'd ralan di poingkaa do hilo'd Hamat di ponong id utara om gisom do korikot di Rantai dot Araba do ponong id salatan,” ka dau.


text:
Haro o pinointalang do mantad id Tuhan it Asawat Kopio do nokito ku. Nokito ku nogi' iyau do minomonsoi'd katat dot ogumu' kopio do tontok di nogorib no i sakot di dong raja' om tontok di tumimpuun nogi' do sumuni kawagu i sakot.


text:
Om id suang nopo di pinointalang dot id doho'ddi om nokito ku do pingakanon nopo di katat o nunu nopo it ongotomou-tomou do hiri'd pomogunan. Om boros kangku'ddi, “Oi Tuhan, it Asawat Kopio, ompunai no ilo tulun nu! Poingkuro poddi iyolo' do masi? Tu' ongokooro' kopio iyolo' om ongoluhoi po,” kangku.


text:
Om posimbano' nod Tuhan o pomusarahan dau, om boro-boros nod, “A' i' osiliu o miagal di nokito nu,” ka dau.


text:
Om haro po kawagu o pinointalang do mantad id Tuhan, it Asawat Kopio, do pinokitanan doho'. Nokito ku nogi' iyau do sumodia' nod momohukum di tulun dau, om tapui nogi' o pomohukum. Om sinorob nogi' di tapui i rahat dot agayo, it id saalom diti tana', om timpuun po kawagu do monorob di katanaan.


text:
Om boros kangku'ddi, “Pisoko' kopio ilo tapui, oi Tuhan i Kinorohingan! Poingkuro poddi i tulun nu do masi? Tu' ongokooro' kopio iyolo' om ongoluhoi po,” kangku.


text:
Om posimbano' po kawagu'd Tuhan o pomusarahan dau, om boro-boros nod, “A' i' abayaan o miagal diri,” ka dau.


text:
Om haro po kawagu o pinointalang do Tuhan dot id doho'. Nokito ku nogi' iyau do poingkakat dot id toning do limput di linotingan do tali do tontok di minomonsoi'ddi. Om haro nogi' o tali do pomoloting do poingigit dau do pongilo ondung otulid i limput diri ko' amu'.


text:
Om boros ka dau dot id doho', “Nunu ot okito nu, oi Amos?” ka dau. “Tali do pomoloting,” kangku do suminimbar. Om boros kaddi dau, “Iti nopo om maan ku'd popointalang dot iri nopo tulun ku om miagal di limput dit a' otulid. A' ku nondo posimbanon o pomusarahan ku do momohukum diyolo'.


text:
Angaraag nondo i piro-piro kinoiyonon di toongoyon di sinakagon di Isak podsubakai do tingolig. Om pogun pondo i tiyonon do tulun dot Israil do sumambayang. Punsoon ku nondo i sinakagon di Raja' Yirobiam,” ka.


text:
Om porikot noddi i Amasia it Imam do hilo'd Baitol, do boros dot id di Yirobiam, i raja' dot Israil, do poingkaa, “Mogupakat no i Amos om i tulun dot ogumu' do sumaap diya', oi raja'. Karaag nodti pomogunan i koboro-boroso' dau.


text:
Tu' boros ka dau, ‘Apatai nondo dot id suang do pisangadan i Yirobiam, om atanggayan do pisangod i tulun dot Israil do mantad id pomogunan diyolo' om kakaa dot id pomogunan do pisangod,’ ka no dau,” ka dau.


text:
Om boros kaddi di Amasia dot id di Amos, “Ula' po no, oi nabi! Poguliai nogi' do hilo'd Yohuda om mimboros nopod hilo'. Om ogodsian ko i' diyolo'.


text:
Kada' nondo pimboros do pasal dit osiliu dot id dabantalan do hiti'd Baitol. Tu' iti nopo om kinoiyonon di nokotobilang do tiyonon di raja' do sumambayang, om sasambayangan do koinsanai'd rayat,” ka dau.


text:
Om boros ka di Amos, “Iyoho' nopo om okon i' ko' nabi di mokigadsi' do mimboros do pasal dit osiliu dot id dabantalan. Iyoho' nopo om gompomogompi' nod tayam-tayam om mongungupu' do tua'd ara.


text:
Nga' pinotongkiad oku i' do Tuhan do mantad id karaja' ku'ddi om sinuhu' oku'ddi dau do mongoi popimboros di boros dau do pasal dit osiliu dot id dabantalan dot id Israil, i tulun dau.


text:
Pokinongou nogidti boros do Tuhan dot id diya'. Suhuon oku daa diya' do tumingkod do mimboros do papasala' dot Israil,


text:
om gowoi pondo om poingkaa o boros do Tuhan dot id diya', oi Amasia, ‘Osiliu nondod sundal i sawo nu do hilo'd karalan-ralanan do bandar, om angapatai i tangaanak nu dot id pisangadan. Om bohogion nondo i tana' nu om patahakon dot id tulun do suwai. Om kapatayon nu nopondo om id pomogunan do tulun dit a' kotutun do Kinorohingan, om atanggayan no kopio o tulun dot Israil dot id pomogunan do pisangod om koinsodu' iyolo' di pomogunan diyolo',’ ka,” ka dau.


text:
Om haro po kawagu o pinointalang do Tuhan, it Asawat Kopio, dot id doho'. Om nokito ku nogi' o sambalatak o tua-ua'.


text:
Om ponguhot no o Tuhan doho' do poingkaa, “Oi Amos, nunu ot okito nu?” ka dau. “Okito ku o sambalatak o tua-ua',” kangku. Om boros kad Tuhan dot id doho', “Nokorikot noddi o kapatayon dot Israil, i tulun ku. Om a' ku no posimbanon o pomusarahan ku do momohukum diyolo'.


text:
Tontok nopondod tadau'ddi om osiliu nondod tihad i sinding do hilo'd walai'd raja'. Om poirromos pondo o rata' do tulun do napatai. Om aiso' nopondo o komi do tulun do popintaam diri,” ka dau.


text:
Pokinongou kou nodti, oi dokoyu i mongulok-ulok di tulun di mosikin om i mumbal do mongonsit-onsit di tulun do mosikin dot id pomogunan diti do gisom dot apatai iyolo'.


text:
Boros ka no dokoyu, “A' no iyahai kaandad do kolimpupuson diti tadau'd agayo tu' sipadagang no iyahai'd gandum dahai. Soira' toi'd opupusan o tadau'd Sabat, om otuntunan i' dahai do papadagang i padagangon dahai? Om popidala-dalaan indo dahai o gatang, om pakayon dahai i timbangan dit a' koontok, om simbanan dahai i timbangan do ponipu' di tulun do mongoi boli.


text:
Om iri piya'ndo gandum dit araat no nga' pamahalon i' dahai o gatang. Om mogihum iyahai do tulun do mosikin, it a' kabayar do tutang dau, it aiso' no pambayar do gatang piya'd kasut. Om bolion toko' indo iyau do maan do turipon,” ka no dokoyu.


text:
Om nokosumpa' no o Tuhan, i Kinorohingan dot Israil, do poingkaa, “A' ku nondo kopio lihuan i wowonsoyon diyolo'd araat.


text:
Om gumuyu' nondo o tana', om oinsanan nopondo o tulun do hiri'd pomogunan dot agangau. Kogogor ngai' nopondo o pointongkop di pomogunan; om miinsawat piinsiriba' pondo i tana' do miagal di Bawang do Nil.


text:
Rumikot no o maso do potonobon ku ilo tadau do dong pitangaadau, om potuongon ku iti pomogunan do tangaadau. Iyoho' no i Tuhan, it Asawat Kopio, o minomoros diti.


text:
Silihon ku nondo do tadau'd mogihad i tadau do karamayan dokoyu om silihon ku do tihad dot atatangaban i sinding do kaarapadan dokoyu. Om pologoson ku nopondo iyokoyu do gisom do bugaran dokoyu o tulu dokoyu om manampakai kou'd karung do pointalang do tumongob kou. Om miagal kou pondo di molohing do mogihad di tanak dau dit iso' no daa do napatai. Om araat nondo kopio i tadau'ddi do gisom do kopupuson,” ka dau.


text:
Om boros kad Tuhan, it Asawat Kopio, “Rumikot no o maso do porikatan ku'd mononglous o pomogunan diti. Om louson ngai' nondo i tulun, nga' okon i' ko' roti o kolousanan; om tuuhan iyolo' nga' okon i' ko' tuuhan do waig. Louson nondo iyolo' om tuuhan do boros do mantad id doho'.


text:
Om minghombo nopondo o tulun do mantad hilo'd utara om kumaa dot id salatan, om mantad id koulayon om pakayaan dot id kotonobon. Om oongoi ngai' no diyolo' do mongoi daa pogihum do boros ku, nga' aiso' i' ot okito diyolo'.


text:
Om tontok nopondod tadau'ddi, om iri piya tangaanakwagu om i kosumandakan dit ongosonong o tinan nga' humaba' tomod nopo dot otutuuhanan.


text:
Om iri nopondo tulun di sumumpa' dot id suang do ngaran di tingolig do Samaria, om i momoros dot, ‘Id suang do ngaran di tingolig do Dan,’ ka, ko' momoros dot, ‘Id suang do ngaran di tingolig do Borsiba,’ ka --- om aratu' nondo i tulun diri om a' no kotungag kawagu,” ka dau.


text:
Om kokito ku o Tuhan do poingkakat do hiri'd toning do pananaraban do porsombahan. Om boros ka dau do minonuhu', “Ngoyo' bobogo' dot opuhod ilo tompok do torigi do Walai'd Sasambayangan dot Agayo om oguyu' ngai' i' i kakilima'. Babakon ngai' no i torigi om pologoson nopo do kootung do tulu di tulun. Om iri nopondo tulun do suwai dit a' apatai om patayon ku no dot id pisangadan. Om aiso' indo o tiso' po diyolo' do kopoggidu'; om aiso' o songulun piya dot apasi.


text:
Om mulong piya do poukadon diyolo' o wayaan diyolo' do hilo'd pomogunan do tulun do napatai nga' okosupan ku i' iyolo' om mulong piya do mindakod iyolo' do hilo'd tawan, nga' polintuhunon ku i' kawagu iyolo'.


text:
Om ondung lumisok iyolo' do hilo'd timpak do Nuluhon do Karmol, om ihumon ku i' iyolo', om atangkap ku i' iyolo'. Om ondung lumisok iyolo' do hilo'd nanad do rahat, om suhuon ku indo i naga' di hilo'd rahat do mongokot diyolo'.


text:
Ondung tanggayan iyolo' di pisangod diyolo' dot id pomogunan do pisangod, om monuhu' oku indo di pisangod do mamatai diyolo'. Iso-iso' no kopio o ginawo ku do mamatai diyolo', om a' oku no monulung diyolo',” ka dau.


text:
Kamaon nod Tuhan it Asawat Kopio, om it Osundu Kopio, iti pomogunan, om gumuyu' nopo iti pomogunan; om mihad ngai' nopondo i tulun di poingiyon do hiti. Poingkuro nopo i Bawang do Nil do migayo-pikoro', om iyo noddi iyolo' di minsawat nga' aratu' indo.


text:
Wonsoyon do Tuhan o walai dau do hilo'd tawan, om gisaman dau o tawan do momolingkup diti pomogunan. Om potuntugon dau i waig do rahat do hiti'd katanaan. Om Tuhan no o minomonsoi do koinsanai'ddi.


text:
Om boros kad Tuhan, “Oi tulun dot Israil, piiyoon ku nopo o pamamadul ku dokoyu om i tulun dot Etiopia. Nigitan ku i tulun do Pilistin do mantad hilo'd Krita om nigitan ku i tulun do Siria do mantad hilo'd Kir, do miagal dokoyu tu' nigitan ku do mantad hilo'd Masir.


text:
Iyolo' no o mintong diti pomorintaan do tulun dot Israil, i bansa' do kidusa. Om tonuson ku nondo o bansa'dti do hiti'd pomogunan. Nga' a' ku indo insanan kopio do mamatai i sinakagon di Yakub. Iyoho' no, i Tuhan, it Asawat Kopio o minomoros diti.


text:
Om poboroson ku nondo i ponuhuan ku om atapan ku o tulun dot Israil do miagal do tulun di mangatap do gandum. Om atapan ku nondo iyolo' dot id pogialatan do bansa' do mongidu' dit aiso' o guna'.


text:
Om angapatai nondo dot id pisangadan i tulun do kidusa dot id pogialatan di tulun ku om oinsanan o tulun di momoros dot, ‘A' i' bo kopio'd Kinorohingan pologoson do haro o kosusaan do korikot dot id dati',’ ka,” ka dau.


text:
Om boros kad Tuhan, “Rumikot indo o tadau do tondulion ku o koiyon-iyono' di tulun dot Israil do miagal di maso pod pomorintaan di Raja' Daud. Iyo po daa iyolo'd walai di naraag do dinondo poo. Nga' wonsoyon ku indo kawagu i limput diri, om gisom do miagal di gulu po.


text:
Om ngoyon nondo kawagu di tulun dot Israil onuo' i noolu-olu' do pomogunan dot Idom om koinsanai di bansa' di songonuon ku di gulu po. Iyoho' no i Tuhan, o minomoros diti, om bayaanon ku i' iti,” ka dau.


text:
Boros kad Tuhan, “Rumikot no i tadau, dot okosupan di gandum dit id tohuri tonomo' i gandum di maso dot omot-omoton, gisom dot aiso' nopondo o kotingkadan do mongomot; om okosupan dit anggur dit id tohuri tonomo' it anggur di pagaon no, gisom dot aiso' nopondo kotingkadan do mamaga' do tua'd anggur. Om moninuru' pondo do waig dot anggur dit oomis o hilo'd konuluhanan, om i konulu-nuluan nga' oluyungan ngai' nopondoddi.


text:
Pogulion ku nondo kawagu i tulun ku do hilo'd pomogunan diyolo'. Om wonsoyon nondo diyolo' kawagu i bandar diyolo' di nangaraag om iyonon kawagu diyolo'; mananom nondo iyolo'd kabun dot anggur om oinum diyolo' i waig dot anggur diyolo'. Om momukabun nondo iyolo' om aakan diyolo' i tua' di potonomon diyolo'.


text:
Poiyonon ku nondo i tulun ku do hilo'd pomogunan di pinatahak ku dot id diyolo', om a' nondo iyolo' ouyung kawagu. Iyoho' no i Tuhan, i Kinorohingan diyolo', o minomoros diti,” ka dau.


text:
Iti no o pinoboros di Obadia do pasal dot osiliu dot id dabantalan; pinopolombus iyau do boros do Tuhan, it Asawat Kopio, do pasal do bansa' dot Idom: Sinuhu' do Tuhan i susuhuon dau dot id piro-piro o bansa', om norongou toko' no i boros do pinolombus di susuhuon diri do poingkaa, “Sodia' no do mongoi sangod! Kainou no mamanau do mongoi panangod dot Idom,” ka.


text:
Om boros kad Tuhan dot id Idom, “Poluhoyon tiya' nondo, gisom do hingi-hingion ko do toinsanan do bansa'.


text:
Noudutan ko di kasasawat do ginawo nu. Iri no i bandar nu dot agayo o pogintirungan nu dot ogirot, i watu do winonsoi; iyonon nu nopo om hiti'd timpak do nuluhon dit akawas. Om gowoi poddi do momusorou ko dot, ‘Isai po daa o kaala' doho'?’ ka nu.


text:
Mulong piya do wonsoyon nu o walai nu dot iyo di rumun do kondiu kasawat, om iyo di rombituon do hilo'd tawan kasawat, nga' milo oku i' do mongoi pomohuyas diri.


text:
Iri nopo i manakau do rumikot do dongotuong om iri no i korohian dau o ngoyon dau. Om iri tulun di mongupu' do tua' dot anggur dau do hilo'd kabun dau, nga' poolu' kasai' i' do piro-piro o tua'. Nga' iya' nopo om tonuson nopondo kopio di pisangod.


text:
Nakalan ko di suminokodung diya', om nuyung ko do mantad id pomogunan nu. Naala' ko di tongotambalut nu, om pinohudsu ko di tulun di poingilang diya'd makan. Om mogiuhot-uhot nopo iyolo' do pasal diya' do poingkaa, ‘Hinonggo ngai' noddi i toilaan dau?’ ka.


text:
Tontok nopondo di tadau do hukuman ku ot Idom, om patayon ngai' ku nopondo i tulun do hilo' dit ongoilo. Om atagak ngai' nopondo i toilaan diyolo', om aiso' noo o waya'ddi.


text:
Om ongooris ngai' pondo i gunsiou do mantad hilo'd Timan, om angapatai ngai' i soudor dot Idom,” ka dau.


text:
Boros kad Tuhan, “Orongit kopio ko dot id tobpinai nu, i sinakagon di Yakub. Om gowoi pondo om patayon ko, om pakaraaton ko'd tulun do gisom dot alaid.


text:
Hilo' ko'd sodu' do poingkakat, do tontok do tadau di rinaag do pisangod i totobon do wawayaan do Yorusalim, om di naala' diyolo' o bandar diri. Aiso' i' o komi nu do tontok di tinanggayan ngai' diyolo' i kakayaan do Yorusalim om bohogio' noddi diyolo' dot id pogialatan diyolo'. Om iya' nga' iyo nopo di pisangod karaat.


text:
A' i' daa apatut dot asanangan ko dot araat o kinootuson do Yohuda. Om a' apatut dot otood ko do tontok di tadau do napatai iyolo'. A' i' daa apatut do koirak ko do tontok dit osusa' iyolo'.


text:
A' ko i' osorupai do sumuang di bandar do tulun ku, do mongoi ponguntotogod di tulun do maso dot oinggorit, om mongoi panakau di dapu' diyolo' do tontok do tadau dit osusa' iyolo'!


text:
A' ko i' apatut do mongoi ingkakat do hilo'd pogitotongkiadan do ralan do mongoi padtalob do tulun di maso do mogidu' do mantad id pisangod, om papatahak diyolo' dot id pisangod do tontok di tadau do noontok iyolo'd kosusaan,” ka dau.


text:
Boros kad Tuhan, “Oruhai no kopio i tadau do bisaraon ku, iyoho' i Tuhan, i piro-piro o bansa'. Om nunu nopondo i wonsoyon dot Idom om iyo noddi o posulion dot id dau. Om aanu nondo kawagu dau i pinatahak dau.


text:
Hilo' nod nuluhon ku dit olidang o pinonginuman di tulun ku di tinumon di poiyaan do hukuman dot id diyolo'. Nga' iri nopondo it oinum do piro-piro o bansa' dot id pomogunan diti om opoit po ko' iri. Om a' no diyolo' milo dot ilagon i hukuman diri, mositi' no dot inumon diyolo' iri do gisom dot aayi'. Om opunso nondo iyolo' do gisom dot alaid,” ka dau.


text:
Boros kad Tuhan, “Nga' hilo' nopod nuluhon do Sion, om haro i' ot apasi, om osiliu i nuluhon diri do kinoiyonon di pinotobilang do maan do doho'. Om aanu nondo kawagu do sinakagon di Yakub i tana' di tinungkusan diyolo'.


text:
Om iyo pondod tapui do monorob di rahami do hilo'd tumo, ot Israil i tulun ku, do monorob di sinakagon di Isau do gisom dot ouu. Om aiso' nondo o tongosongulun piya di sinakagon di Isau do kopoggidu'. Iyoho' no i Tuhan o minomoros diti!


text:
Om osolod nondo di tulun do hilo'd Yohuda i ponong id salatan do pomogunan dot Idom. Om aala' di tulun do mantad hilo'd konuluhanan di ponong id kotonobon i watas do Pilistin. Om osolod nondo di payat do Binyamin o tana' do Giliad, om oporinta' dot Israil, i tulun ku, o pointongkop dot Ipraim om Samaria.


text:
Om koguli' nondo i tulun dot Israil di ponong id utara do mantad id pomogunan do pisangod om osolod diyolo' o Ponisia om gisom do hilo'd Saprat. Om iri tulun do Yorusalim di natanggayan do hilo'd Sardis, nga' koguli' nondo om kaala' di kabandaran di ponong id salatan do Yohuda.


text:
Om iyolo' ngai' nondo di tulun do Yorusalim do suwai o mongoi panangod dot Idom om aala' indo diyolo' iri. Om iyoho' nondo i Tuhan, o raja' do momorinta',” ka dau.


text:
Boros ka dau, “Pamanau no do mongoi'd hilo'd Niniwi, i bandar dot agayo'ddi om pasalaon no iyolo', tu' noilaan ku no o karaato' di tulun do hilo',” ka dau.


text:
Nga' pasansala' nogi' o nongoi di Yunus tu' mumbal daa iyau do mogidu' do mantad id Tuhan. Pinakayaan nogi' dau do hilo'd Yopa. Om hilo' no o kinokitanan dau do kapal do rahat di kumaa do hilo'd Sepanyol. Om patahako' no dau o tambang dau om sakai no di kapal do miwoyo' di papapanau di kapal do kumaa do hilo'd Sepanyol; tu' mogidu' iyau do mantad id Tuhan.


text:
Nga' porikoto' nod Tuhan o tongus dot opuhod kopio do hiri'd rahat, gisom dot motiraag no daa'ddi i kapal diri.


text:
Om oinsanan nopo do norolosi i papamanau di kapal. Om sompori-pori nopoddi iyolo' do mininggiak do mokitulung di ponokokinorohingan diyolo'. Om popintaamo' no diyolo' do hiri'd rahat i konunu-nunuan di hiri'd kapal do popoinggaan-gaan daa di kapal. Nga' i Yunus nopo om nokolintuhun no do hiri'd tuwou di kapal. Om poillii diri iyau'd hiri dot oolong tomod do koodop.


text:
Om lintuhun no i boyoon di papamanau di kapal do hiri'd tuwou di kapal om kabantalai no dau i Yunus do koodop do hiri. Om boros ka dau, “Nokuro ko iya' tu' oolong tomod do koodop? Tungag kopio om sumambayang i' do mokitulung di ponokokinorohingan nu. Ulan toi' daa om insianan toko' dau, om posion toko' indo dau,” ka.


text:
Om kasalakoi poddi i Yunus om i boyoon diri do hiri'd sawat om pogiboro-boros noddi i papamanau di kapal. Boros ka diyolo', “Undion toko' nogi' ondung isai kopio o nakasala' di kobungou diti kosusaan toko'dti,” ka diyolo'. Om pongundi' no iyolo' om koontok no i Yunus.


text:
Om boros kaddi diyolo' dot id di Yunus, “Sunudai daa iyahai ondung iya' kopio o kobungou diti kosusaan diti. Honggo o tadon nu? Nunu o bansa' nu? Om nokuro tu' hiti ko?” ka diyolo'.


text:
Om boros ka di Yunus do suminimbar, “Iyoho' nopodti om tulun dot Ibrani. Om sumambayang oku dot id Tuhan i Kinorohingan di hilo'd surga, i minomonsoi do rahat om katanaan,” ka dau.


text:
Om ongooris tomod diri iyolo' tu' sinunudan i' dau iyolo' do minogidu' iyau do mantad id Tuhan. Om boros kaddi di papamanau di kapal diri dot id di Yunus, “Dongkababasug no kopio dino winonsoi nu!” ka dau.


text:
Om muhod-puhod nopoddi i tongus om mayo-gayo i tumbak. Om uhoto' noddi di piro-piro papamanau di kapal i Yunus, “Kukuroyon no ma dahai iya'dti om otingkod i' iti tongus dot opuhod?” ka diyolo'.


text:
Om boros ka di Yunus do suminimbar, “Pataamo' oku nopo dokoyu do hilo'd rahat, om otingkod i' iti tongus dot opuhod tu' oilaan ku noddi dot iyoho' o kobungou diti tongus dot opuhod do nokoontok dokoyu,” ka dau.


text:
Nga' ponotos nogi' daa iyolo' do minangayu di kapal do papakaa do hiri'd tisan nga' a' no milo, tu' rubaon nogi' iyolo' di tongus dot opuhod.


text:
Om pomogiak noddi iyolo' do luminohou'd Tuhan do poingkaa, “Oi Tuhan, kada' iyahai hukumai do kapatayon, do patayon piya dahai iti tulun dit a' nokowonsoi do kasalaan dot id dahai. Tu' iya' no oi Tuhan i pinoposiliu ngai'dti,” ka diyolo'.


text:
Om pataamo' noddi diyolo' i Yunus do hiri'd rahat. Om diiri i' om diiri do tuminingkod i tongus dot opuhod.


text:
Om ongooris tomod diri do Tuhan, i tulun di papamanau di kapal, gisom do pinapatahak iyolo' do porsombahan di sinumbali' dot id Tuhan om minamatos do tumorodok dot id dau di nokotindal iyolo'.


text:
Om suhuo' nod Tuhan o songinan o sada' dit agayo do minongoi ponolon di Yunus. Om id suang diri i Yunus do tian di sada'ddi do solinaid do tolu o tadau om tolu o totuong.


text:
Om sambayang no i Yunus dot id Tuhan, i Kinorohingan dau, di maso dau do hiri'd suang do tian di sada'. Boros ka dau,


text:
“Luminohou oku diya', oi Tuhan, di maso ku'd osusa', om sinimbar oku i' diya'. Minokitulung oku diya' di hilo' oku'd pomogunan do tulun do napatai, om norongou oku i' diya' om pinadul oku diya'.


text:
Pinataam oku diya' do hilo'd daralom, gisom do nolonsod oku do hilo'd nanad do rahat. Om hilo' no do noolitan oku'd waig, om opingimpit oku di tumbak dit opuhod.


text:
Om osorou ku nopo nga' nouyung oku no kopio diya' do mantad id toguang nu, oi Tuhan, om a' oku no kokito kawagu di Walai'd Sasambayangan dot Agayo dit olidang.


text:
Om alit no doho' i waig di rahat, om a' oku noddi kohobo; koolitai oku nopo kopio di rahat, om songinrilit pod tulu ku i sakot do hilo'd rahat.


text:
Nakasaalom oku do hilo'd tuwou di nuluhon, i kinoiyonon di poontiil kasai' o wawayaan do gisom dot alaid. Nga' iya' no, oi Tuhan, i Kinorohingan ku, o pinopoidu' om minamasi doho' do mantad id kapatayon.


text:
Om soira' di nopurimanan ku dot oruhai nod oputut o pinuhobo ku, om sambayang oku noddi dot id diya' oi Tuhan, om norongou oku i' diya' do hilo'd walai nu.


text:
Iri nopo tulun di tumuku' dot id tingolig dit aiso' o kootuk-otukon, om nokotingkod no do tumorodok dot id diya'.


text:
Nga' iyoho' nopo om modsinding oku i' do mamarayou diya'. Om papatahak oku do porsombahan di sumbolion dot id diya' om wonsoyon ku i pinabatos ku. Iya' no o Tuhan di mamasi,” ka dau.


text:
Om suhuo' noddi do Tuhan i sada' do mongoi poilob di Yunus do hiri'd tindal, om wonsoyo' no di sada' o miagal diri.


text:
Boros ka dau, “Pamanau no do mongoi do hilo'd Niniwi, i bandar dot agayo, om polombuson no dot id tulun do hilo' iti boros ku do posunudon ku diya',” ka dau.


text:
Om pamanau no i Yunus do minongoi do hilo'd bandar do Niniwi do tuminanud di pinonuhuan do Tuhan dot id dau. Agayo no kopio o bandar do Niniwi, gisom do tolu o tadau do koloido' do mamanau do dumarapas diri.


text:
Om timpuun no i Yunus do minamanau do tuminongkop di bandar. Om kasangadahai po iyau do minamanau om popimboroso' nogiddi dau o poingkaa, “Apat po moti' nohopod o tadau om raagon no iti bandar do Niniwi!” ka dau.


text:
Om kotumbayaai ngai' no i tulun do Niniwi di boros do Kinorohingan diri, om popinsunudo' noddi diyolo' dot apatut do puasa ngai' i tulun, om oinsanan o komolohingan om i tangaanak do manampakai do karung do pointalang do kumorologo iyolo'd dusa.


text:
Om soira' di nokorongou i raja' do bandar do Niniwi do pasal diri om lintuhun nopo iyau do mantad hiri'd tirikohonon dau do don raja' om iduwo' no dau i pakayan dau do don raja', om panampakai no iyau'd karung om irikau no do hiri'd pupuk.


text:
Om ponuhu' no iyau'd tulun do mongoi popimboros dot id tulun do Niniwi di boros do poingkaa, “Iti no o boros di raja' om i piro-piro montiri' dau: kada' nod haro o makan om minum dot id pogialatan do tulun om sapi' om dumba' om i tayam-tayam do suwai.


text:
Om koinsanai'd tulun om tayam-tayam nga' manampakai ngai' nopod karung do pointalang do kumorologo iyolo'. Om sompori-pori do tumorodok do sumambayang dot id Kinorohingan, do mikuwo'd rumologo di kowoyo-woyoon dot araat, om i wowonsoyon di poimponu'd dusa.


text:
Tu' nunu koilo-ilo nga' wolihan nopo doti'd Kinorohingan o pomusarahan dau; om a' indo dau potilombuson i kototogod dau, om iyati' nga' a' i' daa'ndo dau patayon!” ka.


text:
Om kokito noddi do Kinorohingan i winonsoi diyolo'; om koilaai no dau do nokorologo iyolo' di kowoyo-woyoon diyolo' dit araat. Om a' iddi dau pinotilombus i pomusarahan dau do momohukum diyolo' do miagal di nokoboros mantad daa dau.


text:
Om sambayang no iyau do poingkaa, “Oi Tuhan, okon toi ko' nokoboros mantad ku no di maso ku pod hilo'd pomogunan ku do miagal diti o wonsoyon nu? Om iri no o kinopoggiduan kopio ku daa do hilo'd Sepanyol! Tu' noilaan mantad ku no dot iya' nopo om Kinorohingan dit obinsianan, om obinglisiu, om alanut o ginawo om a' obintogod, om i posodia' kasai' do poposimban do pomusarahan, om gisom dot a' indo abayaan do momohukum.


text:
Onuo' nopo iti ginawo ku do dinondo, oi Tuhan, tu' osonong nogi' dot apatai oku ko' poimpasi!” ka dau.


text:
Om soliwan no i Yunus do mantad id bandar diri do kuminaa ponong id koulayon do mantad id bandar diri. Om pomonsoi no iyau do maan do lungungon do daamot do magandad dit osiliu dot id bandar do Niniwi. Om irikau no iyau do hiri'd dolungungan diri.


text:
Om posunio' nod Kinorohingan ot iso' o totonomon di rumoloi do pomolungung di Yunus om osonong-sonong i' ot opurimanan dau. Om otood tomod diri i Yunus tu' haro i' o tanom diri.


text:
Nga' maha'ddi minnanawau no di tadau kawagu, om suhuo' nod Kinorohingan ot iso' o tataru do minongoi pangakan di guas di totonomon diri do gisom do noriou.


text:
Om soira'ddi do nokoulai o tadau, om porikoto' nod Kinorohingan o tongus dot alasu' kopio do mantad id koulayon, om tinitiu do tadau dit alasu' kopio, gisom dot oruhai nod ahadan i Yunus dot ololosuan di tadau. Om piontong no daa dau dot apatai iyau. Om boros ka dau, “Osonong nogi' dot apatai oku ko' poimpasi,” ka.


text:
Nga' boros kad Kinorohingan dot id dau, “A' ko i' apatut do tumongob dot iyo kopio'ndo dot iri no tanom diri o katangaban,” ka dau. Om boros ka di Yunus do suminimbar, “Nokuro daa tu' amu'. Apatut oku i' do tumogod do gisom piya dot apatai oku!” ka dau.


text:
Nga' boros kad Tuhan dot id dau, “Oupus ko no kopio di guas di tanom diri, tu' okon i' ko' tunturu' nu o minananom om okon ko' iya' o pinoposuni. It insan no o totuong om kosuni no om tadau po kawagu nga' koriou no, om iyo piya'ddi nga' oupus ko i' daa'ddi do noriou iri.


text:
Om okuro-kuro nogi' daa o koupuso' ku iyoho' do Niniwi, i bandar dot agayo'ddi. Tu' suang nopoddi om ogumu' i' ko' hatus om duwo nohopod noribu o tangaanak dit aiso' o sala', om ogumu' o tayam-tayam,” ka dau.


text:
Tontok di maso'd pomorintaan di Raja' Yotam, om i Ahas, om i Hiskia, do hilo'd Yohuda, om poboroso' nod Tuhan o boros diti dot id di Mika, i mantad hilo'd bandar do Morisit i bandar dot okooro'. Om pinointalang ngai' do Tuhan o boros dau'dti do pasal do Samaria om Yorusalim.


text:
Pokinongoho' noti, oi koinsanai'd bansa'; pokinongoho' noti, oi koinsanai dokoyu i poingiyon do hiti'd pomogunan! Pasalaon kou'd Tuhan, it Asawat Kopio, dot id pomisaraan, tu' iyau no o sasi' do papasala' do koinsanai dokoyu! Pokinongoho' no iyau do moro-boros do mantad hilo'd walai dau dit olidang di hilo'd surga.


text:
Rumikot no o Tuhan do mantad id kinoiyonon dau dit olidang; lumintuhun no iyau do mongoi pimpanau do hilo'd sakai do konuluhanan do hiti'd pomogunan.


text:
Om lumanak ngai' nopondo ilo nuluhon dot oulakan dau, do miagal pod rilin di kosubo dot id tapui; om otuhan nopondo i konuluhanan om koluyung do hiri'd kokubangan, do miagal po di waig do mantad id konulu-nuluan do lumuyung do hiri'd siba'.


text:
Om osiliu ngai' nopondo o miagal diti tu' nokowonsoi i' do dusa o tulun dot Israil om suminaap iyolo'd Kinorohingan. Isai daa o nakasala' gisom do momonsoi'd dusa ot Israil? Samaria no o nakasala', i bandar dot agayo do pomogunan diri! Isai daa o nakasala' do nokobungou do Yohuda do tumuku' dot id tingolig? Yorusalim no o nakasala'!


text:
Om gowoi poddi om minomoros o Tuhan do poingkaa, “Silihon ku nondo do pogun o Samaria do hilo'd talun, om pomutanaman pondod tulun dot anggur. Om liidon ku nondo do hilo'd kubong i watu do kinaraagan di bandar diri, om gisom dot angaragang i pinoimpahan di bandar.


text:
Opurok ngai' nopondo i tingolig dit angagayo o gatang, i tiupus-upus tomod daa dau om osorob ngai' i pinopintahak di tongoondu' do sundal di maganu-anu do hiri'd walai'd tingolig, om oinsanan nopondo i tingolig do raagon. Tinimung ngai' do Samaria o konunu-nunuan diri do maan do podsubak di tingolig do kororombung. Nga' baino' nopondo om tanggayan ngai' nopo di pisangod dau iri do maan do tukuon dot id kinoiyonon do suwai,” ka dau.


text:
Om boros kaddi di Mika, “Om iri no o kobungou doho' do tumongob om millompud do mihad. Om mimpanau oku nopondo dot aiso' o kasut om aiso' o pakayan do popointalang do tumongob oku. Om millahung oku nondo do miagal do toni om minguni do miagal di tombolog dot unta.


text:
A' no milo'd lingoson i suhat do Samaria, om Yohuda nga' oruhai nod koiyo'ddi o koinggoritan; nokorikot nod wawayaan do Yorusalim i kinoiyonon do bansa' ku, i kosusaan dot agayo,” ka dau.


text:
Kada' sunudai i pisangod dahai do hilo'd Gat di kinaalaan dahai; kada' iyolo' pologoso' do kokito dokoyu do mihad. Oi tulun do Bait-Liapra, pingisis kou no do hilo'd pupuk do pointalang dot aiso' o pokukurayan dokoyu!


text:
Oi tulun do Sapir, ongoi kou no do hilo'd pomogunan do pisangod do poillabas om ointingayaman. A' no kobulun do sumoliwan di bandar diyolo' i tulun do poingiyon do hilo'd Saanan. Om orongou nopondo dokoyu do mogihad i tulun do hilo'd Bait-Haisol, om oilaan no dokoyu dot aiso' ot intirungon do hilo'.


text:
Noponu' pod kopoddosian i tulun do Marot do magandad do ngoyon uhupai, tu' nokoinsomok nod Tuhan o kosusaan do hilo'd wawayaan do Yorusalim.


text:
Pagayatai nod kuda' i korita'-kuda', oi tulun di poingiyon do hilo'd Lakis. Tu' minomit kou di dusa dot Israil om gowoi poddi om nobinsuhu' o Yorusalim do momonsoi'd dusa.


text:
Om baino' nodti, oi tulun do Yohuda, om atagakan kou nondo do bandar do Morisit Gat. Tu' a' no ouhupan di mantad id bandar dot Aksib i raja' dot Israil.


text:
Oi tulun do Marisa, patahakon kou nondod Tuhan dot id pisangod di mongoi ponolod do bandar dokoyu. Om mongoi ngai' pondo lisok i boyoon dot Israil do hilo'd koluang-luangan do nuluhon do hilo'd Adulam.


text:
Oi tulun do Yohuda, pampadan no o tobuk dokoyu do tanda' do mogihad di tangaanak di kosianan dokoyu. Bugaran nopo o tulu dokoyu do miagal di tombolog do mangangakan do rata', tu' angatanggayan nondo o tangaanak dokoyu dot id pomogunan do pisangod.


text:
Obungou no i tulun dit a' nopo koodop do koihi id minsorou do momonsoi'd araat! Om kosuabon nopondo, om soira-ira' nopod haro o ralan diyolo', om wonsoyon nopo diyolo' it araat di nosorou mantad diyolo'd wonsoyon.


text:
Soira' nopod sianu iyolo' do tumo, om mongoi nopo iyolo' ponolod do tumo; om soira-ira' nopo iyolo' do sianu do walai, om ngoyon nopo diyolo' solodo' o walai'd wokon. Poimponu' pod koligagaanan o sompiiyon dot aayi' dot apanakau o dapu' diyolo'.


text:
Om iri noddi o kinapamarasan do Tuhan do poingkaa, “Nokopomusorou oku nod poporikot do kosusaan dot id dokoyu om a' kou no milo do mogidu' do mantad diri. Om opurimanan nogindo dokoyu dot osusa' kou, om a' kou nondo milo do minggayo-gayo.


text:
Orikot nopondo o maso'ddi om maan pondod tulun do poiyaan do kosusaan i nosiliu dot id dokoyu. Om sindingon nondo diyolo' iti sinding do mogihad do pasal diri: Naraag toko' no kopio! Tu' nanu do Tuhan i pomogunan toko' om pinatahak dau dot id tulun di minononggoi dati',” ka dau.


text:
Om gowoi pondo dot orikot nopondo i maso do kopogulian di tana' dot id tulun do songonuon do Tuhan, om aiso' no o tongosongulun piya do mantad id pogialatan dokoyu do kaanu do bahagi'ddi.


text:
Tu' mimboros i tulun dot id doho' do poingkaa, “Kada' iyahai tudukai. Kada' pintuduk do pasal ngai'ddi. Tu' a' i' o Kinorohingan mongintingayam dahai.


text:
Ondos nu daa om napapalan do Tuhan ot Israil? Nga' Tuhan nopo om alanut kasai' i' o ginawo om a' i' kopio dau wonsoyon o miagal diri. Tu' a' toi osonong i' o boros dau dot id tulun di momonsoi dot otopot?” ka no diyolo'.


text:
Om boros kad Tuhan do suminimbar, “Miagal pod pisangod i tulun ku do ngoyon dokoyu saapo'. Gumuli' no i tongokusai do mantad id pisangadan, om osorou no daa diyolo' dot aiso' o koligagaanan dot id suang do walai, nga' hilo' kou no do poingandad do mongoi panakau di rasuk diyolo'.


text:
Nuyung dokoyu i tongoondu' di tulun ku do mantad id sompiiyon di kosianan kopio diyolo', om nahawan nu iyolo' di tangaanak diyolo' di barakat ku daa dot id diyolo' do gisom dot alaid.


text:
Ingkakat no om mamanau i'; tu' aiso' no o kosimbayanan do hiti. Nobungou di dusa dokoyu o kinoiyonon diti, gowoi poddi om raagon o kinoiyonon diti.


text:
Korohian nopod tulun diti om i nabi di goudut om i gomponipu'. I mimboros do poingkaa, ‘Poboroson ku do lumuyung nondo o waig dot anggur om tiinumon do kaawuk do gisom i' dot a' dokoyu aayi-ayi' do koimbagu,’ ka,” ka dau.


text:
Om boros ka kawagu'd Tuhan, “Nga' timungon ku indo iyokoyu, koinsanai dokoyu i tulun dot Israil di noolu-olu'. Timungon ku indo kawagu iyokoyu om uludon ku do miagal di dumba' do gumuli' do hiri'd kandang. Om miagal pondo di kobuturan do noponu'd dumba' o pomogunan dokoyu tu' oponu' nondo kawagu'd tulun dot ogumu'.


text:
Iwangan nondo kawagu do Kinorohingan o ralan dokoyu om posoliwanon kou dau do mantad id pomogunan do pisangod. Raagon nopondo dokoyu i totobon do wawayaan do bandar do sumoliwan kou, om kalabus kou nondo. Om posoliwan nopo dokoyu om iyoho' i' i Tuhan, i raja' dokoyu,” ka dau.


text:
nga' araatan kou nogi' dit osonong om orohian kou nogindo dit araat. Miahon nopo dokoyu do mongidu'd kulit i tulun ku om iduwon dokoyu i tonsi diyolo' do mantad hiri'd tulang.


text:
Mangakan kou do bansa' ku. Oniton nopo dokoyu i kulit diyolo', om tipuon no dokoyu i tulang diyolo', om popoton no dokoyu iyolo' do miagal do daging dit onsokon do hiri'd lansang.


text:
Rumikot nondo o maso do lumohou kou daa do mokiuhup do Tuhan, nga' a' kou no dau simbaron. Om a' no iyau mokinongou do sambayang dokoyu, tu' araat i' o winonsoi dokoyu.


text:
Nakalan di piro-piro nabi i bansa' ku, tu' pinopoboros i' iyolo' do haro o kosimbayanan dot id tulun di manahak diyolo'd tusin nga' pisangadan i' o poboroson diyolo' dot id tulun dit a' manahak diyolo'd tusin. Poingkaa no o poboroson do Tuhan dot id piro-piro o nabi,


text:
“Oi nabi; oruhai nod aayi' o maso dokoyu; tumonob no o tadau dokoyu. Tu' magakal kou i' di tulun ku, om aiso' nondo o pointalangon ku dot id dokoyu do pasal di natantu' mantad ku'd wonsoyon ku, om a' kou nondo milo do popoboros do nunu nopo dit osiliu dot id dosunsudan,” ka dau.


text:
Tulun nopo di popimboros dot osiliu dot id dosunsudan om ointingayam no tu' aiso' i' ot abayaan di poboroson diyolo'. Ointingayam ngai' nopondo iyolo' tu' a' no iyolo'd Kinorohingan simbaron.


text:
Nga' iyoho' nopo om noporinta' oku nod Tuhan di rusod om sinundu dau. Om nonuan oku dau do ginawo di kosuhut dit otulid om nonuan oku dau do kasangalo' do momisunud di tulun dot Israil di dusa di nongowonsoi diyolo'.


text:
Pokinongou kou no doho', iyokoyu i pomorinta' dot Israil, iyokoyu it araatan dit otulid om i monomputul do katapatan.


text:
Wonsoyon daa dokoyu o Yorusalim, i bandar do Kinorohingan, nga' poimpahan nopo dokoyu om i pogipapatayan om it a' otulid.


text:
Momorinta' pogi' i piro-piro pomorinta' do bandar nga' mokimaanu-anu nod tusin di ponisip, om i piro-piro ot imam nga' mokimaanu-anu nod gadsi' o koponudukan di Tourat do Tuhan, om mokimaanu-anu nod tusin o kapabarasan di nabi di pinointalang dot id diyolo'. Nga' magakun ngai' i' mando iyolo' do manud-tanud o Tuhan diyolo'. Boros ka diyolo', “Aiso' i' bo o kosusaan do korikot dot id dati', tu' moyo-woyo' i' o Tuhan dati',” ka no diyolo'.


text:
Om iri no i karaato' dokoyu o kobungou do Sion dot aradu do miagal do tumo, om Yorusalim nga' osiliu nondo do pogun, om i nulu-nulu do kinoiyonon di Walai'd Sasambayangan dot Agayo nga' osiliu nondo do gouton.


text:
Koimbagu nopondo om iri nopo nulu-nulu di pinoingkakatan di Walai'd Sasambayangan dot Agayo om osiliu do nuluhon dot akawas kopio, it akawas po ko' mantad di konulu-nuluan do suwai. Om ogumu' nondo o bansa'd tulun do mogiwoyo-woyo' do mongoi'd hiri.


text:
Om momoros nondo i tulun diri do poingkaa, “Kainou tumakad do hilo'd nulu-nulu do Tuhan, do kumaa do hilo'd Walai'd Sasambayangan dot Agayo di tukuon dot Israil, i tulun dau. Tudukan toko' nondo dau di korohian dau do wonsoyon toko'; om sumusui toko' nondo di ralan di nopili' dau. Tu' tadon nopo do ponudukan do Tuhan om hilo'd Yorusalim; om hilo'd Sion o tadon do Tuhan do moro-boros dot id tulun dau,” ka nondo diyolo'.


text:
Salasayon nondod Tuhan o pogitatagadan dot id pogialatan di bansa' do hiti'd pomogunan, om id pogialatan do pomogunan dit ongokoris di hilo'd sodu' om i hiti'd somok. Om wonsoyon nondo diyolo' do radu i gayang diyolo' om wonsoyon do pisau do ponunutu' i tandus. Om a' nondo mogisasangod i piro-piro o bansa', om a' sumodia' do mongoi sangod.


text:
Osimbayan ngai' nopondo o tulun do mongiyon-ngiyon dot id pogialatan di kabun dot anggur om i kabun dot ara diyolo'; om aiso' i' o songulun piya do monompurolosi diyolo'. Tu' nakabatos nod Tuhan, it Osundu Kopio o miagal diri.


text:
Pointikid-tikid do bansa' do hiti'd pomogunan, om mumboyo' i' om tumuku' dot id tingolig dau. Nga' iyati' nga' mumboyo' indo do Tuhan i Kinorohingan toko', om tumuku' toko' dot id dau do gisom dot alaid.


text:
Boros kad Tuhan, “Rumikot no i maso do timungon ngai' ku i tulun ku di hinukuman ku, i nongoinggorit do hilo'd pomogunan do pisangod.


text:
Nongokimpaan iyolo' om nokoinsodu' do mantad id walai diyolo', nga' onuan ku indo do sinakagon do wagu i tulun di nongoolu-olu', om osiliu indo iyolo' do bansa' dit agayo om okoris. Om hilo' oku nondod nulu-nulu do Sion do momorinta' diyolo' do gisom dot alaid,” ka dau.


text:
Om iya' nogi', oi Yorusalim, it iyonon do Kinorohingan do madtamong di tulun dau, do miagal po di gompomogompi' do dumba' do madtamong di dumba' dau, nga' osiliu ko indo kawagu do bandar dot agayo di pomorintaan nu.


text:
Nokuro tu' mompud-lompud kopio ko'd mihad? Nokuro tu' oinggorit tomod ko do miagal pod tondu' di mogkosusu? Iti toi it aiso' o raja' om nangapatai ngai' i gomponosihat o koihadan nu?


text:
Pinguritos no om pingodoi no, oi tulun do Yorusalim, do miagal di tondu' do mogkosusu, tu' norikot noddi o maso do tumongkiad kou diti bandar om mongoi kou nondo iyon do hilo'd talun. Om a' no milo dot a' kou koongoi do hilo'd Babil, nga' hilo' nopondo om poiduwon kou id Tuhan do mantad id pisangod dokoyu.


text:
Ogumu' no o bansa' do nokotimung do mongoi sangod dokoyu. Boros ka no diyolo', “Mositi' no do raagon o Yorusalim! Okito toko' nondo iti bandar dot araag!” ka no diyolo'.


text:
Nga' a' i' koilo iti piro-piro o bansa' dot id suang do pomusarahan do Tuhan. A' i' diyolo' opurimanan do notimung no iyolo' do maan hukumai do miagal di gandum di notimung no do maan gomoso'.


text:
Om boros kad Tuhan, “Oi tulun do Yorusalim, ngoyo' dokoyu hukumai i pisangod dokoyu! Pokorison ku indo iyokoyu do miagal di sapi' di basi' o sungu om tambaga' o sondulu. Om ogumu' nondo o bansa' dot araag dokoyu, om patahakon nondo dokoyu dot id doho' i dapu' di nangaanu diyolo' dot id pisangadan. Tu' iyoho' no o Tuhan do koinsanai'd pomogunan,” ka dau.


text:
Oi tulun do Yorusalim, timungo' no o soudor nu! Tu' noturungku' toko' no! Manangod iyolo' di boyoon dot Israil.


text:
Boros kad Tuhan, “Oi Baitlahim Iprata, iya' no daa i bandar dot okooro' kopio do hiti'd Yohuda, nga' iya' nogi' o tadon do songulun o pomorinta' do poingkakaton ku do momorinta' dot Israil. Sompiiyon nopo do sinolusukan dau om mantad po di gulu po kopio,” ka dau.


text:
Om pologoson nondod Tuhan i tulun dau do porintaon do pisangod diyolo' do gisom dot osusu i tondu' di natantu' mantad do sumiliu do tina' di pomorinta' diri. Om kosugku' nogindo kawagu i tulun di nangatanggayan do pisangod di bansa' diyolo'.


text:
Korikot nopondo i pomorinta' diri, om porintaon nondo dau i tulun dau do mikuwo'd kokorisan dau do mantad id Tuhan, om mikuwo'd kobontugo' do Tuhan i Kinorohingan dau. Om osimbayan nondo do mongiyon-ngiyon i tulun dau tu' oinsanan nopo o tulun do pointongkop diti pomogunan do magakun do kogoyoo' dau.


text:
Om porikot nondo iyau do kouludan. Soira' nopo do rumikot i soudor dot Asur do mongoi panangod do pomogunan toko', om mongoi pamaraag di pogintirungan toko', om suhuon toko' nondo i boyoon toko' dit ongokoris kopio do mongoi saap diyolo'.


text:
Om aala' nondo diyolo' i tulun dot Asur tu' ogumu' i' o rapo-rapo diyolo', om apasi toko' indo diyolo' do mantad id tulun dot Asur di mongoi daa panangod do pomogunan toko'.


text:
Om iri nopondo i tulun dot Israil di noolu-olu' om miagal po do bolobou dit osogit di mantad id Tuhan do poposonong do kopurimanan dot ogumu' o bansa', do miagal po di rasam dot id tanom di sumuni nogi'. Om sumondiu nondo iyolo' do Kinorohingan om okon i' ko' tulun o sondihon diyolo'.


text:
Om iri nopondo tulun dot Israil dit oolu' dot id pogialatan di bansa' om miagal pod singa di mogihum do taakanon dot id puru' ko' id kasakat-sakatan, tu' mongoi nopo i singa'ddi rolot di dumba', om tabpaan no dau i dumba', om pogianat-anaton nopo i dumba' do gisom dot sokoro-koro' no, om aiso' i' o rumikot do mongoi ponguhup di dumba'ddi.


text:
Boros kad Tuhan, “Tontok nopondo do maso'ddi om tonuson ku nondo o koinsanai di kuda' nu om raagon ngai' ku i korita'-kuda' nu di don sumasangod.


text:
Raagon ngai' ku nopondo i bandar do hilo'd pomogunan dokoyu om huyason ngai' ku i pogintirungan dokoyu.


text:
Raagon ngai' ku nondo i tingolig om i torigi'd watu do tingolig dokoyu; om a' kou nondo tumuku' dot id nunu nopo di winonsoi do longon dokoyu.


text:
Om habaon ku nondo i tininganak di Asira, i ponokokinorohingan dokoyu do hilo'd pomogunan dokoyu om raagon ngai' ku i bandar dokoyu.


text:
Om atatagadan oku nopondo om sulian ngai' ku nopo o karaaton di bansa' dit a' minumboyo' doho',” ka dau.


text:
Pokinongoho' no iti kapasalaan do Tuhan dot Israil. Ingkakat no oi Tuhan, om poboroso' no i poboroson nu; pologoso' no do korongou ngai' ilo nuluhon om ilo nulu-nulu di poboroson nu.


text:
Iyokoyu, oi konuluhanan, om iyokoyu i pinoimpahan diti pomogunan, nga' mokinongou no di poboroson do Tuhan! Haro o poboroson do Tuhan do papasala' dot Israil i tulun dau. Popoboros iyau do kapasalaan dau dot Israil.


text:
Boros kad Tuhan, “Oi tulun ku, nunu o winonsoi dot id dokoyu? Poingkuro oku do minonusa' dokoyu? Simbaro' oku no.


text:
Pinosoliwan ku iyokoyu do mantad hilo'd Masir; om pinoidu' ku iyokoyu do mantad id ponguripanan; om sinuhu' ku i Musa, om i Harun om i Miriam do minomoyo' dokoyu.


text:
Oi tulun ku, soroho' pogi' dokoyu ondung kukuroyon kou daa di Balak, i Raja' do Muab, om ondung poingkuro o pinonimbar di Biliam i tanak di Bior, dot id dau. Soroho' no dokoyu i nongosiliu do hiri'd tanga'd ralan do mantad hilo'd pinomukiiman do hilo'd Sitim om kuminaa do hilo'd Gilgal. Sorohon ngai' no dokoyu iri om opurimanan i' dokoyu i winonsoi ku do minamasi dokoyu,” ka dau.


text:
Nunu toi ot apatut do patahakon ku dot id Tuhan, i Kinorohingan di hilo'd surga, do tontok do mongoi oku sambayang dot id dau? Migit oku tuu do tanak do sapi' dit osonong kopio do patahakon do maan do porsombahan do sorobon dot id dau?


text:
Asanangan tuu o Tuhan ondung migit oku do boribu-ribu o dumba', ko' tumau do saitun dit a' aayi-ayi' do patahakon dot id dau? Patahakon ku tuu dau i tanak ku dot id dotuo do maan do pamalapus di dusa ku?


text:
A' i' kopio! Tu' nosunudan toko' nod Tuhan ondung nunu it osonong. Iti no o pokionuon dau do mantad id dati': momonsoi dit otulid, om popointalang do kosianan dit aiso' o kotingkadan, om monokiulud do Kinorohingan toko' do mikuwo'd osiriba' o ginawo.


text:
Oilo toko' no kopio ondung rumonok toko' nod Tuhan. Boros ka dau dot id tulun dot id bandar, “Pokinongou kou no, iyokoyu i tulun do tumimung do hilo'd bandar.


text:
Id suang nopod walai di tulun dot araat om noponu' pod dapu' dit a' otulid o ralan do minanganu. I pagadang dot a' koontok o pakayon diyolo', om iri no i wowonsoyon do karaatan kopio ku.


text:
Mongonsit-onsit di tulun do mosikin i tulun do kaya' do hilo'd bandar dokoyu, om goudut ngai' kou nopo.


text:
Om kaakan kou piya nga' a' kou i' ayahan, tu' louson kou po kasai'. Ogumu' nondo o konunu-nunuan dot igitan dokoyu, nga' a' i' dokoyu milo do poopion iri; tu' nunu nopo i koopi-opi' dokoyu nga' raagon ku i' dot id pisangadan.


text:
Patanom kou daa do gandum nga' a' i' dokoyu aanu o tua'ddi. Om manganu kou daa do tumau do mantad id tua' do saitun, nga' a' i' dokoyu apakai iri. Om momonsoi kou daa do waig dot anggur nga' a' indo dokoyu oinum iri.


text:
Osiliu nondo o miagal diri tu' tuminanud kou i' di kowoyo-woyoon dot araat di Raja' Omri, om i tanak dau i Raja' Ahab. Tuntunai nopo dokoyu i diyolo'd kowoyo-woyoon om oturan, om gowoi pondo om pokoyoon ku iyokoyu dot id karaagon, om oinsanan nopondo o tulun do monguntotori' om momohingi-hingi dokoyu. Om nunu nopo o bansa' do tulun nga' mongindaraat nopo dokoyu,” ka dau.


text:
Obungou oku no! Tu' miagal oku pod tulun di louson no dit aiso' o takanon. Aiso' no o tua' do hiti'd kouwaan om aiso' ot okito do tua' dot anggur do hiri'd guas dot anggur. Nongoupu' ngai' no i tua' dot anggur om i tua' dot ara dit ongoomis.


text:
Aiso' no o songulun piya dit otulid o kowoyo-woyoon do noolu' do hiri'd pomogunan, aiso' no o tiso' piya dot otorodok dot id Kinorohingan. Songingandad ngai' nopo o tulun do sompi' ko' iyolo' ngai'.


text:
Ongoilo tomod iyolo' do momonsoi'd araat. Iri pagawai om i gompomutus nga' mokisisip ngai' nopod tusin. Sansagan iyolo' di tulun dit ongkipangkat do momonsoi di korohian diyolo', om mogipapakat nondo iyolo'.


text:
Iri piya it osonong no kopio om otulid o ginawo dot id pogialatan diyolo' nga' miagal nod sakot tu' aiso' i' o guna'. Norikot no o tadau do kopomohukuman do Kinorohingan do koinsanai di tulun dau do miagal di nokoinsan mantad dau do pinolombus di piro-piro o nabi. Angagangau tomod diri ot id pogialatan diyolo'.


text:
Kada' ponongkuyaai di songkoduwo nu om kada' pogondos di tambalut nu. Antaan-taan no o poboroson nu dot id sawo nu piya.


text:
Tu' tontok nopod maso do miagal diti, om miagal pod basug o tapa' do saapon di tanak dau'd kusai, om i tangaanak do tongoondu' nga' sumaap di tina' diyolo', om i tongoondu' dit ongomulok po nga' monokisongkiwal di tiwanon diyolo'd tondu'. Pisangod nopod tulun om id suang id sompiiyon dau.


text:
Nga' iyoho' nopo om mogondos oku i' do Tuhan; om mogondos kopio oku'd Kinorohingan om mandad oku dau do mamasi doho'. Om orongou i' do Kinorohingan o sambayang ku.


text:
Aiso' i' o paantakan di pisangod toko' do mongirak-irak dati'. Naratu' toko' no daa, nga' tumungag toko' i' kawagu. Id suang toko' daa do totuong do baino' poo, nga' onuan toko' indod Tuhan do tanawau.


text:
Nokowonsoi toko'd dusa dot id Tuhan, om gowoi poddi om kopuriman toko' do kototogod dau do dinondo. Nga' a' no alaid dot obian toko' dau om onuan toko' dau dit otulid. Om pokoyoon toko' nondo dau dot id tanawau; om kokito toko' po do ngoyon toko' dau posio'.


text:
Om okito nondo di pisangod toko' i wonsoyon do Tuhan dot id dati' om ointingayam nondo i pisangod di minomohingi-hingi dati' di gulu po, tu' mininguhot iyolo' do, “Honggo no o Tuhan, i Kinorohingan dokoyu?” ka no. Om okito toko' indo iyolo' dot aala' om opingulakan do miagal pod burutak do hilo'd karalan-ralanan.


text:
Oi tulun do Yorusalim, rumikot no o maso do tondulion ilo tolig do bandar nu. Om tontok nopondo do maso'ddi om koinggayo nondo o watas dokoyu.


text:
Om gumuli' nondo i tulun nu do mantad id piro-piro o kinoiyonon do mantad hilo'd Asur di ponong id koulayon, om mantad hilo'd Masir i ponong id salatan, om mantad do hilo'd watas do Bawang dot Iprat, om mantad hilo'd soborong do rahat om mantad do hilo'd konuluhanan di hilo'd sodu'.


text:
Gompio' no i tulun nu, oi Tuhan, i tulun di nopili' nu. Tu' mulong po do hilo' iyolo'd gouton do poingiyon nga' haro i' o tana' dot oluhub do posorili' diyolo'. Pologoso' no iyolo' do mongoi pangakan-ngakan di sakot do hilo'd Basan om hilo'd Giliad; do miagal di koubasanan diyolo' di gulu po.


text:
Pomonsoi no do kopusahan do bagi' dahai, oi Tuhan, do miagal di winonsoi nu di pinosoliwan nu i' iyahai do mantad hilo'd Masir.


text:
Om okito nondo di bansa' iti om ointingayam tomod nopondo iyolo' tu' opurimanan nondo diyolo' dot aiso' i' o guna' di kokorisan diyolo'. Om atagakan nopondo iyolo' do pomusarahan gisom dot a' no iyolo' milo do moro-boros om a' milo'd mokinongou.


text:
Om miagal pondo iyolo'd tulanut do misis do hiri'd tana'; om sanggagaran pondo iyolo' do moddosi do sumoliwan do mantad id kuta' do pogintirungan diyolo'. Om rumikot nondo iyolo' dot id Tuhan, i Kinorohingan toko'.


text:
Aiso' no o Kinorohingan do suwai do koiyo diya', oi Tuhan, tu' mangampun ko do dusa di tulun nu di noolu-olu'. Om a' ko i' otogod do gisom dot alaid, suwai ko' asanangan ko i' do popointalang di kosianan nu dit aiso' o kotingkadan dot id dahai.


text:
Osianan ko indo kawagu dahai om mangampun ko dahai. Om alaon nu i dusa dahai om pataamon nu do hilo'd nanad do rahat!


text:
Om pointalangon nu indo i kotorodoko' nu om i kosianan nu dit aiso' o kotingkadan dot id tulun nu, i sinakagon di Abraham om i Yakub, do miagal di nakabatos nu dot id komolohingan dahai di gulu po.


text:
Iti no o boros do Kinorohingan do pasal do Niniwi. Iti nopo om monusui do pasal di pinointalang di nokito di Nabi Nahum, i mantad hilo'd Ilkos.


text:
Mada' o Kinorohingan do haro o mongoi iyo-iyo dau; om hukuman dau i tulun di sumaap dau. Sulian dau iyolo' di kowoyo-woyoon diyolo' tu' atatagadan no kopio iyau.


text:
A' i' obintogod o Tuhan, om kisinundu iyau om a' i' dau pologoson dot a' ohukuman i tulun do kisala'. Honggo nopo o koulokon do Tuhan, om mimbulai no o tongus dot opuhod do hiri; ilo' nopo haun om lisohu i' toomod dot oulakan dau!


text:
Barasan nopo dau ilo rahat, om rumasak nopo! Om rasakon ngai' dau i bawang. Rumiou nopo i sakot do Basan, om sumilou o kokoyuan do Nuluhon do Karmol, om lumotu' o tusak do kobungaan do Libanon.


text:
Gumuyu' nopo o konuluhanan do karapou o Tuhan; lumanak ngai' nopo o nulu-nulu dot id toguang dau. Gumuyu' nopo iti tana' do mintalang o Tuhan; om gagaran iti pomogunan om koinsanai'd tulun do hiti.


text:
Isai po daa o kasaap ondung tumogod o Tuhan? Isai po daa o koidu' do mantad id kototogod dau? Urobuson nopo dau i kototogod dau dit a' ogina-gina'; om omumuk nopo o tontolob dot id toguang dau.


text:
Osonong i' o Tuhan; om uhupan i' dau i tulun dau do tontok do haro o kosusaan diyolo'; om gompion i' dau i tulun do rumikot do mongoi pokiintirung dau.


text:
Miagal po iyau di luyud dit opuhod do mamaraag do koinsanai di pisangod dau; patayon ngai' nopo dau i sumaap dau.


text:
Nunu daa o kopongupakatan dokoyu dot araat do sumaap do Tuhan? Atantu' nod patayon kou i' dau. Tu' aiso' i' o tulun do milo do monginduwo do sumaap di pisangod dau suwai ko' insan noo.


text:
Haro o songulun do mantad hilo'd Niniwi, di poimponu' pod pomusarahan dot araat, i minongupakat do sumaap do Tuhan.


text:
Om poingkaa no o poboroson do Tuhan dot id Israil i tulun dau, “Mulong po dot okoris om ogumu' i tulun dot Asur, nga' araag i' iyolo' om opunso. Ninggorit ku iyokoyu, oi tulun ku, nga' a' ku nondo wonsoyon kawagu o miagal diri.


text:
Pupusan ku nondo o kuasa' dot Asur di momorinta' dokoyu om pututon ku i rantai di pinongogos diyolo' dokoyu,” ka dau.


text:
Iti no o pinatantu' do Tuhan dot osiliu dot id bansa' dot Asur, “Aiso' nondo o sinakagon diyolo' do popotilombus do ngaran di bansa' diyolo'. Raagon ngai' ku nondo i tingolig di hiri'd walai di tingolig diyolo'. Posodia' oku nod lobong do pamalabangan do bansa' dot Asur tu' a' no iyolo' osorupai do poimpasi!” ka dau.


text:
Antangai pogi', nga' kumulapai nod nuluhon o songulun do mongoit do habar dot osonong! Hilo' no iyau'd tanga'd ralan do mongoi popolombus di kinamanangan! Oi tulun do Yohuda, ramayo' no dokoyu i tadau'd agayo dokoyu om patahako' no dokoyu dot id Kinorohingan i pinabatos dokoyu dot id dau. Tu' a' nondo i tulun dot araat mongoi ponolod do pomogunan dokoyu. Tu' nopunso no iyolo'!


text:
Oi Niniwi, songodon ko no moti'! Nokorikot no i momoromumuk diya'. Tamangai no i kuta' di pogintirungan! Tamangai no i karalan-ralanan! Sodia' nod mongoi sangod!


text:
(Oruhai nod Tuhan do tondulion i kagayaan dot Israil, do miagal dit a' po iyau napanakahan di pisangod dau.)


text:
Ongkiinigit i soudor do kolid dot aragang om ongkirasuk dot aragang. Sumodia' no iyolo' do mongoi sangod! Malab-kalab po i korita'-kuda' diyolo' do miagal do tapui! Minsimbul po i kuda' diyolo'!


text:
Santalib-talib po do hilo'd karalan-ralanan i korita'-kuda' dot ongosiau tomod, om a' no oila-ilaan o kokoyoon diyolo' do minghombo do hiri'd titimungon do tulun do hiri'd suang di bandar. Mingkalab po iyolo' do miagal do tata' di kiapui, om osiau iyolo' do miagal pod kodumaat.


text:
Nolohou nod mamanau i boyoon do soudor, om angkasadu po iyolo' do mamanau do mongoi sangod. Arau-arau nopo i sumasangod do minongoi do hiri'd tolig di bandar, om nokosodia' no i pakakas do pomohuyas.


text:
Miwang ngai' nopo i wawayaan dot id toning di bawang; om poimponu' pod kopoddosian o hiri'd walai do raja'.


text:
Natangkap i raja'd tondu'; mingihad po i susuhuon dau do tongoondu' do miagal pod punai, om sonduntung-duntung po iyolo'd kangkab dot atatangaban.


text:
Miagal pod waig dit okohus do mantad id tolig di nohusu i tulun do murabus do mantad hilo'd Niniwi! Om haro o minggiak dot “Undorong! Undorong!” ka --- nga' aiso' no tiso' diyolo' do gumuli'.


text:
Naraag no o Niniwi, om notongkiadan no, om oingou poddi! Lumuhoi ngai' no o ginawo dot opopoddosian; gagaran ngai' po o totud diyolo', om ongoluhoi no; ongoposi' po ngai' o rabas diyolo' dot ongooris.


text:
Honggo noddi i bandar di miagal do luang do singa di gulu po, i kinoiyonon do paakanan di tangaanak do singa, i kinoiyonon do pogintirungan di singa do tondu' om i singa do tontoluhan, om i tangaanak do singa?


text:
Tinabpaan di singa i nintorusan do hilo' om pogitobilang-bilango' nopo do patahakon di singa di tondu' om i tangaanak dau; noponu' pod tonsi do nintorusan i luang dau.


text:
“Iyoho' no o pisangod nu!” kad Tuhan it Osundu Kopio. “Tutudan ku nondo i korita'-kuda' nu. Om angapatai nondo dot id pisangadan i soudor nu, om ngoyon ngai' ku nopondo i nangaanu nu do mantad id tulun do suwai. Om a' nondo arangahan do hiti'd pomogunan o kogoyoo' do kuasa' nu,” ka dau.


text:
Nobungou no o bandar diti di noponu' do tudut om gampamatai, i poimponu' do dapu' do ngoyon panakaho' om it ongoyon ahawo'.


text:
Pokinongoho' no i kopit do pipikot, om i kudarak do ruda', om i tulok do kuda', om i ngarak do korita'-kuda'!


text:
Sumaap i soudor di poinsakai'd kuda', kumalab o gayang, om kumilap o tandus! Asawat no o kinotimungon do rata', om a' no ointob-intob i tulun di nangapatai, om kototohubon pori do tulun!


text:
Nohukuman no o Niniwi i sundal diri. Olumis no daa kopio iyau om noponu' do kolulundus di kapatai, linimu' dau i piro-piro o bansa' om siniliu dau iyolo' do turipon.


text:
Om boros kad Tuhan, it Osundu Kopio, “Hukuman tiya' no, oi Niniwi! Labasan tiya' om pokitonon ku diya' i piro-piro o bansa'ddi, om ointingayam ko i' dot id toguang diyolo'.


text:
Indaraaton ku nondo iya', om paagalon ku pondo iya' do rinomos di sosomu'. Om songinsonsod pondo o tulun diya' om ongooris ngai' nopo iyolo'.


text:
Minsodu' ngai' nopo it ongkokito diya'. Mimboros nondo iyolo' dot, ‘Pogun pondo o Niniwi! Isai po daa ot osianan dau? Isai po daa o monginsasamod dau?’ ka no diyolo',” ka dau.


text:
Oi Niniwi, osonong ko toi iya' ko' Tibi, i bandar dot agayo do Masir? Tibi nogi' nga' haro i' o bawang do mongintirung dau do miagal do tolig --- iri no i Bawang do Nil o mongintirung dau.


text:
Pinorinta' do Tibi o Etiopia om Masir, aiso' no o kogisomon do kuasa' dau, om sumokodung dau o Libia.


text:
Nga' iyo piya'ddi nga' natanggayan i' dot id pomogunan do pisangod i tulun do hilo'd Tibi. Honggo nopo i pogitongkiad-kiadan do ralan om hiri no i tangaanak diyolo'd pinimbabagan do gisom do napatai. Om i tulun diyolo' dit ongkipangkat nga' kinagasan ngai' do rantai om pinogibahagi-hagi iyolo' di tulun di minanangkap diyolo' do minononggoi.


text:
Oi Niniwi, iya' nga' ahadan indo dot oowukan! Iya' nogi' nga' mumbal indo daa do mogidu' do mantad id pisangod nu.


text:
Iri ngai' nopo i kuta' do pogintirungan nu om miagal pod guas dot ara di nongoonsok no o tua', tu' guyuon nopo i guas dot ara diri om misuang nopo i tua' dot id kabang di tulun di momoguyu'!


text:
Miagal pod tongoondu' koluhoi i soudor nu, om aiso' no o pokukurayan di pomogunan nu do sumaap do pisangod. Om osorob nondod tapui i salampad di totobon nu.


text:
Ongoi no panganu'd waig do maan do tinumon do solinaid do turungkuon ko di pisangod. Pogiroto' no i kuta' do pogintirungan nu! Pingulakan no i lagit do wonsoyon do bata', om posodiawon no i bata' do maan do tantob!


text:
Om poingkuro piya daa o wonsoyon dokoyu nga' apatai kasai' kou no do sorobon ko' apatai po dot id pisangadan. Aayi' kou nopondo kopio do miagal po di totonomon do naayi' di katat do mangakan. Miagal kou po daa do katat do guminumu' di gulu po!


text:
Ogumu' po ko' ilo rombituon do hilo'd tawan o dumadagang do hilo'! Nga' a' noddi iyolo' hino do baino' do miagal di katat do poungkalad do talad om tumulud nod mogidu'.


text:
Iri nopo pagawai nu om miagal pod sinompuruan do katat di songinsako do mongoi intirung di tolig do tontok di maso'd osogit. Nga' otitihan pondo di tadau om tumulud no iyolo', om aiso' no o koilo do pinakayaan diyolo'!


text:
Oi raja' dot agayo do pomogunan dot Asur, nangapatai no i piro-piro gobunor nu om koodop no do gisom dot alaid i wakil di gobunor nu! Nongkotompias no do hilo'd nuluhon i rayat nu, om aiso' no o songulun piya do milo do popouli' kawagu diyolo'.


text:
Aiso' no o pongubat dino toruol nu, om a' no milo do lingoson ino suhat nu. Santapap-tapap pod palad i tulun di korongou do habar do kinaraagan nu, tu' atataadan iyolo'. Haro po toi o tongoiso'd tulun do nokoidu' do mantad id kororongit dokoyu dit a' opupus-pupusan?


text:
Oi Tuhan, piro po o koloido' ku do millohou do mokitulung? Soira' ko'd mokinongou om popoidu' dahai do mantad id kororongit?


text:
Nokuro tu' pokitonon oku diya' do karaaton do miagal kopio'dti? Poingkuro kopio ko iya'd kotoron do montong do kowoyo-woyoon dot araat do miagal kopio'dti? Posorili' nopo doho' i mamaraag om kororongit, om pointongkop nopo o mogiumang om mogisosongkiwal.


text:
A' no podulon it oturan, tu' a' no insan do wonsoyon it otulid. Iri nogi' i tulun dot araat o kamanang om okon nogi' ko' i tulun dot otulid o ginawo. Nosomputul tomod nopo it otulid.


text:
Om boros kaddi do Tuhan dot id tulun dau, “Piantangan no kopio o koinsanai di bansa' dit id posorili' dokoyu, om kotigowo kou i' motindo dit okito dokoyu. Tu' haro nondo o wonsoyon ku dit a' daa dokoyu ponongkuyaan dit orongou i' dokoyu.


text:
Silihon ku nondo do bansa' di kikuasa' kopio i bansa'd Babil, i tulun dit orongit om it a' kogintoron. Maso no diyolo' do manangod om mangala' do piro-piro o bansa' do hiti'd pointongkop do pomogunan.


text:
Potongkop no iyolo' do kopoddosian om i korolosi. Iyadaan ngai' nopo diyolo' ot oturan tu' asawat no kopio o ginawo diyolo'. Om iri po it oturan di korohian diyolo' o tonudon diyolo'.


text:
Osiau po ko' rimau i kuda' diyolo' om orongit iri ko' i toni di louson do dongotuong. Tadon nopo di tulun diyolo' di songinsakai'd kuda' om hilo'd pomogunan dit id sodu'. Om miagal po iyolo'd kondiu do sumondot do mongoi ponimbit di kosiakanan diyolo'.


text:
Songodon di soudor diyolo' o piro-piro pomogunan om alaon diyolo' do mikuwo'd kororongit diyolo'. Om gagaran ngai' po o tulun do kokito diyolo'd rumikot. Miagal pod togis kogumu' i tulun do natangkap diyolo'.


text:
Indaraaton diyolo' o koinsanai'd raja' om hingi-hingion ngai' diyolo' i pagawai dot angasawat o pangkat. Aiso' no tiso' pod kuta' do pogintirungan do kaantob diyolo', tu' timbunan nopo diyolo'd tana' o posorili'ddi om solodon no diyolo'.


text:
Om miagal po iyolo'd tongus kosiau do tumalib do piro-piro o pomogunan, iyolo' i monginorohingan di kokorisan diyolo',” ka dau.


text:
Oi Tuhan, mantad poddi gulu po om Kinorohingan ko no. Iya' no o Kinorohingan ku dit olidang om it aiso' o kopupuson. Oi Tuhan, i Kinorohingan ku om i mongintirung doho', nopili' nu no i tulun do Babil om pinokoris nu iyolo' om milo iddi iyolo' do momohukum dahai.


text:
Nokuro tu' pologoson nu nopo i tulun dit angaraat? A' ko toi olidang i' kopio, om a' ko siontong dit araat? A' ko toi araatan dit a' otulid? Nga' nokuro'ddi tu' aiso' i' o wonsoyon nu do tontok do pimpatayon do tulun dit angaraat i tulun dit ongosonong?


text:
Poingkuro ko iya'd popoiyo do tulun do miagal do sada' do hilo'd rahat om i songrinayatan o kilau tu' aiso' o boyoon?


text:
Tapon o panangkap do tulun do Babil do tulun, tu' sada-sadaon nopo diyolo' i tulun. Rambatan nopo diyolo' i tulun om mimpangkis pondo iyolo'd atataadan di naanu diyolo'.


text:
Om iri piya'ndo rambot diyolo' nga' tukuon i' diyolo' om onuan diyolo'd porsombahan di sumbolion tu' iri no i manahak diyolo'd koinsanai'd nunu nopo it osonong.


text:
Pakayon kasai' nopo tuu diyolo' i gayang diyolo'ddi dot aiso' o kotingkadan, om tumilombus nopod mamatai do tulun om a' no mangampun?


text:
Sumalakoi oku nondo do hiri'd pogigimpaan ku om mandad oku nopo ondung nunu o poboroson do Tuhan dot id doho' om ondung nunu o ponimbar dau di tuhoton ku.


text:
Om posimbaro' nod Tuhan o miagal diti dot id doho', “Tarangon no o ponunulis dot id lagit di potutulisan diti pointalangon ku dot id diya', om osonong i' do mambasa'.


text:
Potulison noti, tu' a' po norikot o maso do wonsoyon iti. Nga' oruhai nod korikot i maso'ddi, om atantu' nod abayaan iti pointalangon ku dot id diya'. Koiyo-iyo doti' daa dot alaid po dot abayaan iti, nga' andadon nopo, tu' atantu' no dot abayaan iti om a' no popiloid-loidon.


text:
Om iti no i boros di potulison, ‘Tulun nopo dit araat om a' no apasi, nga' tulun nopo di momonsoi'd korohian do Kinorohingan om apasi i' tu' otorodok i' iyolo' dot id Kinorohingan,’ ka,” ka dau.


text:
Popohudsu nod tulun o kakayaan. Tulun nopo di tamaha' om asawat no o ginawo om a' kogintoron. Om miagal po iyolo'd kapatayon tu' a' milo dot oumbagalan. Om iri no o kokuwaan do mogisuhut-suhut nopo o pomogunan dot alaon diyolo'.


text:
Om indaraaton nondo di tulun di nangatangkap i tulun di minanangkap diyolo', om pointalangon nopondo kopio diyolo' o kototogod diyolo'. Om momoros nondo iyolo' do poingkaa, “Mongoi kou panganu dit okon ko' dokoyu, nga' nobungou kou no bo! Songkuro po o koloido' dokoyu do kumaya' do ralan nopod kumaya' om mononsog di tulun di kiutang dot id dokoyu do mambayar di tutang diyolo'?” ka dau.


text:
Nga' a' i' dokoyu opurimanan dot iyokoyu piya nondo i minangala' do tulun do suwai nga' kiutang i'. Om sansagan kou nondod mambayar do bunga di nutang dokoyu'ddi. Rumikot nondo o pisangod do mongoi panakau do dapu' dokoyu gisom do gagaran kou pondo dot opopoddosian.


text:
Ogumu' no tulun do mantad id piro-piro o bansa' do pinanakahan dokoyu, nga' ngoyon kou nondo iyokoyu panakahai di tulun di nongoolu-olu' tu' minimpatai kou id tulun om orongit kou dot id tulun di hiri'd pomogunan om id kabandaran diyolo'.


text:
Ousung kou no! Tu' pinakaya' dokoyu o sompiiyon dokoyu di pininganu dokoyu dot orongit o ralan dokoyu do minanganu. Om minumbal kou daa do posimbayan di sompiiyon dokoyu om popoinsodu' diyolo' do mantad id kosusaan om karaagon.


text:
Nga' minoningayam noddi sompiiyon dokoyu i nosorou dokoyu'ddi tu' pinoporikot kou nod korugian dot id dokoyu do tontok di minongoi kou panakau do dapu' do piro-piro o ginumu' do bansa'd tulun.


text:
Ilo' piya watu do hilo'd tolig nga' minggiak i' do momopol dokoyu, om poulinggohon di torigi do walai o giniakan diri.


text:
Aiso' nopo o kinootuk-otukon di huyan do bansa' di nangaala' dokoyu, tu' nosorob ngai' nopo i piningwonsoi diyolo'. Om iyo noddi o korohian do Tuhan, it Osundu Kopio.


text:
Nga' oponu' nondod toilaan do pasal do Tuhan om kuasa' dau iti pomogunan do miagal dilo rahat tu' noponu'd waig.


text:
Ousung kou no! Tu' tontok di natatagadan kou om tiningayam om nindaraat dokoyu i songkoduwo dokoyu; iyokoyu no o pinopokorobibi' diyolo' gisom do miagal po iyolo'd tulun di naawuk.


text:
Om iyokoyu nondo ot intingayamon om a' pusohon. Om monginum kou nondoddi do gisom dot aawuk om mikorobibi' kou pondo. Iyokoyu nondo o sansagan do Tuhan do monginum do mantad hiri'd sangkir di noponu'd pomohukum do Tuhan dokoyu.


text:
Tinagad nu i puru' do Libanon; om baino' nondo om iyokoyu no ot atagad. Pinatai ngai' dokoyu i nintorusan; om baino' nondo om orolosi kou no di nintorusan. Om osiliu nondo o miagal diti tu' minamatai kou i' do tulun om orongit kou dot id tulun dit id kabandaran do hiti'd pomogunan.


text:
Nunu kopio o guna' do tingolig? Iri nopoddi om winonsoi-wonsoi id tulun, om aiso' i' o posunudon diri dot id dokoyu do suwai ko' tudut. Nunu daa kopio ot osonong do nowonsoi'ddi, do gisom do milo'd pagandasan di tulun di minomonsoi'ddi. Iri nopo om tingolig i' dit a' milo do moro-boros!


text:
Ousung kou no! Tu' boros ka no dokoyu dot id sallangod o kayu om, “Posik!” ka, om id watu no om, “Tungag!” ka. Haro toi o nunu-nunu do pointalangon di tingolig dot id dokoyu? Nourogupan i' doti' daa iri do pirok om tamas, nga' aiso' i' o pinuhobo'ddi.


text:
Hilo' nod Walai'd Sasambayangan dot Agayo dit olidang, o Tuhan; mositi' nod kumadada' ngai' nopo o tulun do hiti'd pomogunan dot id toguang dau.


text:
Nokorongou oku no di winonsoi nu, oi Tuhan, om poimponu' oku pod koimayaan. Wonsoyo' no kawagu do baino' i pingwonsoyon nu dit angagayo, do miagal di winonsoi nu di gulu po. Insianai no iyahai do mulong piya dot otogod ko.


text:
Rumikot no kawagu o Kinorohingan it Olidang Kopio do mantad hilo'd Timan; rumikot no o Kinorohingan dit olidang do mantad hilo'd konuluhanan do Paran. Koponu' do tawan i kagayaan dau; om iti pomogunan nga' poimponu' pod pamarayou dau.


text:
Rumikot iyau do mikuwo'd tulinau di kosorong; om malab-kalab o tulinau do mantad hiri'd palad dau, i pinolisakan dau do sinundu dau.


text:
Soira' nopo do mundorong iyau, om gumuyu' noti pomogunan; om alambayan nopod mato dau nga' pananggagaran no i bansa'. Otuhan i' i konuluhanan di hino kasai' piya, om minsiriba' i konulu-nuluan dit a' piya tumanus, i konulu-nuluan di pinimpanahan dau di gulu po.


text:
Ilo' toi bawang o pinopotogod diya', oi Tuhan? Ilo' toi rahat o pinapalasu' do ginawo nu? Suminakai ko do haun; om korita'-kuda' nu nopo di don sumasangod om i haun do mitonggoi'd tongus; do tontok di minanahak ko do kamanangan dot id tulun nu.


text:
Nokounda' nu no i pana' nu, om posodia' ko no do papana' di pana' nu. Pinitas nu iti pomogunan dot i kodumaat nu o pinomitas nu.


text:
Soira' di nokokito diya' i konuluhanan, om koguyu' nopo iri; om miagal pod posougon o waig do rasam do mantad hilo'd tawan. Ongorod po i waig dot id saalom diti tana', om agayo tomod i tumbak.


text:
Mundorong nopo ilo tadau om tulan dot okohusan di pana' nu dit osiau om akalaban di tandus nu dit okilou.


text:
Suminoliwan ko do minongoi pamasi di tulun nu, om mongoi pamasi di raja' di nopili' nu. Pinaratu' nu i boyoon di tulun dot angaraat om pinunso nu i soudor di tuminanud dau.


text:
Notobok di pana' nu i boyoon di soudor do pisangod do tontok di ruminikot iyolo' do mongoi popogitompias-pias dati', om mingirak iyolo' do monguntotogod do miagal poddi tulun do momolisok-lisok i' do mongulok-ulok di tulun do mosikin.


text:
Gagaran oku po do tontok di nokorongou ngai' oku'ddi; munung ku nga' gagaran poo dot opopoddosian. Lumomok nopo o tinan ku, om kasadu o gakod ku, om a' oku no kapanau. Mundorong oku nopondo do magandad di maso do kopomohukuman do Kinorohingan di manangod dati'.


text:
Mulong pod aiso' o tua' di guas dot ara om aiso' o tua' di guas dot anggur, om mulong piya dot aiso' o hasil di saitun om a' sunian do gandum o hilo'd dumo, om mulong piya do matai ngai' o dumba' om aiso' o suang di kandang do tayam-tayam,


text:
Onuan oku'd Tuhan do kokorisan. Pokorison dau o gakod ku do miagal do gakod do tambang. Gompion oku i' diya', om aiso' indo o koligagaanan ku do tontok do mamanau oku do hilo'd konuluhanan.


text:
Iti no o boros do Tuhan do pinoboros dau dot id di Sipania do tontok dit i Yosia, i tanak di Amon o raja' do Yohuda. (I Sipania nopo om sinakagon di Raja' Hiskia tu' suminolusuk i' iyau di Kusi, om i Godalia, om i Amaria.)


text:
Kohompit ngai' no o tulun, om nintorusan, om tombolog om sada'. Patayon ku nondo i tulun dot angaraat. Om patayon ngai' ku o tulun, gisom dot aiso' no songulun piya dot oolu'. Iyoho' no i Tuhan, o minomoros diti.


text:
Hukuman ku nondo o koinsanai'd tulun do Yorusalim om Yohuda. Om punsoon ku i tulun di noolu-olu' di tumuku' dot id Baal do hilo', om gisom dot aiso' nondo o songulun piya do kosorou dit imam do mogobi-obi' do tingolig di minodsubak do Baal.


text:
Om patayon ngai' ku i tulun di mongoi do hilo'd sakai do taap do mongoi tuku' dot id tadau, om tulan, om rombituon. Om iri tulun di tumuku' dot id doho' om i mangakun do tumorodok dot id doho' nga' patayon ku i' tu' sumumpa' i' iyolo' dot id suang do ngaran di Milkom, i ponokokinorohingan diyolo'.


text:
Om patayon ku nogi' i tulun di tuminongkiad doho' om it a' tuminanud doho', i tulun dit a' rumikot dot id doho', om it a' mokituduk doho',” ka dau.


text:
Oruhai nod orikot i tadau'd Tuhan, i tadau do kapamansayan do Kinorohingan di wonsoyon dau; iyo nopoddi om kada' kou no komi-komi dot id toguang dau. Tu' sumodia' no o Tuhan do monumbali' di tulun dau do miagal di porsombahan do sumbolion.


text:
Boros kad Tuhan, “Tontok nopondo do tadau'd koponumbolian diri, om hukuman ngai' ku nondo i pagawai om i tangaanak di raja', om koinsanai di tulun di musui do kowoyo-woyoon do tulun di bansa'd suwai.


text:
Koinsanai di tulun di sumambayang do miagal do tulun dit a' kotutun doho', om i manakau om mamatai do mokimohilo-hilo' dot oponu' do dapu' di pinanakau i walai do boyoon diyolo', nga' patayon ngai' ku nopo,” ka dau.


text:
Boros kad Tuhan, “Tontok nopondo do tadau'ddi, om haro nondo ot orongou dokoyu do mogihad do hilo'd wawayaan di roitan do Wawayaan do Sada' do hilo'd Yorusalim. Om korongou kou do sollompud-lompud do mihad do ponong hiri'd kinoiyonon di wagu kowonsoi do hiri'd bandar om haro ot orongou do kurubut dot opuhod do hilo'd konuluhanan.


text:
Pinggiak kou no om mingihad no dot orongou dokoyu o miagal diri, koinsanai dokoyu i poingiyon do hilo'd bandar dit id siba'; tu' nangapatai ngai' no i dumadagang!


text:
Tontok nopo do maso'ddi om manu oku nondo do lampung om ngoyon ku pingantangai o pointongkop do Yorusalim. Om hukuman ku nondo i tulun dit oondos om mogondos do tinan dau, i mimboros dot, ‘Aiso' nopo o koburuluanai do wonsoyon do Tuhan, tu' a' i' miagal diti, om a' miagal dilo',’ ka no.


text:
Angapanakau nondo i dapu' diyolo' om angaraag i kawalayan diyolo'. Om a' indo iyolo' koiyon di walai do waalon diyolo' om a' koinum do waig dit anggur do tonomon diyolo',” ka dau.


text:
Oruhai nod orikot i tadau'd Tuhan, i tadau do kopomisaraan. Om a' no alaid dot orikot iri! Tadau nopoddi om araat tomod tu' iri piya'ndo i soudor di gunsiou nga' mingihad poo tu' aiso' no o pokukurayan!


text:
Tadau nopoddi om tadau do katagadan; om tadau do kosusaan om karaagan, om tadau dit otuong om kikatangaban, om tadau dit oluhung om momihaun.


text:
Om tadau di noponu' pod tuni do torumpit do sumasangod om pinongkisan do soudor di manangod do bandar di kitolig om walai dit angakawas.


text:
Om boros kad Tuhan, “Porikot oku nondo do kosusaan dit awagat kopio dot id tulun gisom do sanghawor-hawor pondo ngai' o tulun do miagal di tulun do bolou. Minomonsoi iyolo'd dusa dot id doho', om gowoi pondo om potuntugon ku o raha' diyolo' do miagal pod waig, om mumang pondo pasa' i rata' diyolo' do songingiliu do hilo'd tana',” ka dau.


text:
Tontok nopod tadau di kopointalangan do Tuhan do kototogod dau, om iri piya nondo i pirok om tamas nga' a' no kapasi diyolo'. Tu' oinsanan nopo dot araag om alanak do tapui do kototogod dau iti pomogunan. Om potigowoon nondo dau do mamatai o tulun do hiti'd pomogunan.


text:
dot a' kou po olotu' om apatai do miagal do tusak do bunga, om a' po karatu' dot id dokoyu i kototogod do Tuhan dit a' ogina-gina', om a' po orikot i tadau do kopointalangan dau di kototogod dau.


text:
Guli' kou no dot id Tuhan; koinsanai dokoyu it ongosiriba' o ginawo do hiti'd pomogunan, i mumboyo' do boros dau. Wonsoyon no dokoyu it otopot, om minsiriba' no dot id toguang do Tuhan. Tu' koidu' kou i' doti' daa'ndo do mantad id hukuman do tontok di tadau do kopointalangan do Tuhan di kototogod dau.


text:
Songulun po nga' aiso' no ot oolu' do hilo'd bandar do Gasa. Om Askilon pondo nga' opogiiduan. A' i' kasangadau om ouyung no i tulun dot Asdod, om i tulun dot Ikron nga' ouyung nogi' do mantad id bandar diyolo'.


text:
Ousung no i tulun do Pilistin, i tulun di poingiyon di poingompus do tisan do rahat. Norotuan kou nod Tuhan do hukuman. Om patayon kou no dau, om aiso' no o tiso' dokoyu do pooluon.


text:
Iri nopondo tana' dokoyu do hiri'd toning do rahat om osiliu pod tomulok dot ongkisulap do madtamong do dumba' om ongkikandang do dumba'.


text:
Om singolodon nondo di nongoolu-olu' do tulun do Yohuda i tana' dokoyu. Om hilo' nondo o paakan-akanan diyolo' di baanan do dumba' diyolo' om hiri'd kawalayan dot Askilon o toodopon diyolo', om woyoon indo iyolo'd Tuhan, i Kinorohingan diyolo' om posimbayanon kawagu dau iyolo'.


text:
OmYor. 49.1-6, Ykl. 21.28-32, 25.1-7, Amo. 1.13-15 boros kad Tuhan, it Osundu Kopio, “Norongou ku no i tulun do Muab om Amon do mongindaraat om mongirak-irak di tulun ku, om mimboros do mongoi poningolod di pomogunan diyolo'.


text:
Om sumumpa' oku tu' Kinorohingan dot Israil di poimpasi, dot atantu' no dot araag do miagal do Sodom om Gomura, o Muab om Amon. Osiliu pondo iyolo'd luang do noponu' do silaon om pogun do gisom dot alaid, om okurumbutan do gouton. Om ngoyon nondo di tulun ku di nongoolu-olu' panakahai iyolo' om iri piya'ndo i tana' diyolo' nga' osingolod i' diyolo',” ka dau.


text:
Om miagal noddi o pomohukum di tulun do Muab om Amon tu' mininggayo-gayo i' iyolo' om ongorongit, om kawagu po nga' minongindaraat iyolo' di tulun di songonuon do Tuhan, it Osundu Kopio.


text:
Om rolosion nondo iyolo'd Tuhan. Pakaisoon nondo dau i ponokokinorohingan do tulun do hiti'd pomogunan. Om oinsanan nopondo o bansa' do tumuku' dau, dot id pomogunan diyolo'.


text:
Om pakayon nondod Tuhan i sinundu dau do mamaraag dot Asur. Om silihon dau do pogun i bandar do Niniwi, om silihon dau do tana' do kowotuan dit aiso' o waig.


text:
Osiliu pondo iri do tuundorongon do dumba', om sapi', om piro-piro o bansa' do nintorusan. Om ngoyon di puok iyono' i pogun do walai diyolo' om minguni pondo iri do hiri'd liligaon. Tiiyonon pondod bangkahak o hiri'd tukad do walai. Alangkab ngai' nopondo i limput di kawalayan di kayu sedar do winonsoi.


text:
Miagal noddi ot osiliu dot id bandar dit oondos kopio do kuasa' dau om i momusorou dot aiso' o koligagaanan. Osorou nopo daa di tulun do hiri om iri no i diyolo'd bandar ot agayo kopio do hiti'd pomogunan. Nga' osiliu pondo do kinoiyonon dit oingou do koimbagu o kinoiyonon diri om osiliu do tiiyonon do nintorusan! Kotigowo ngai' nopondo om ooris o koinsanai'd tulun di kawaya'd hiri.


text:
A' i' i bandar diri minokinongou do boros do Tuhan om a' minomusou do ponudukan dau. A' i' iri minogondos do Tuhan om a' minokiuhup dau.


text:
Miagal pod singa di sanggarom-garom i pagawai dau; om i gompomutus nga' miagal pod toni di louson; om adalaan no kopio kodoot, tu' a' no sipoolu' dot ongoiso' piya o tulang do gisom do kosuabon.


text:
Aiso' nopo o monongkoilo di nabi om a' iyolo' otorodok dot id Tuhan; om sosomuon dit imam it ongolidang, om somputulon diyolo' it oturan do Kinorohingan do maan do diyolo'd koinsanangan.


text:
Nga' hilo' po kasai' id bandar diri o Tuhan, om osonong kasai' i' o wonsoyon dau om a' iyau insan pomonsoi di kasala'. Monikid kosuabon nopo do papatahak iyau dit otulid dot id tulun dau. Om inda' ka do momonsoi kasai' pod araat i tulun dot a' otulid, om a' nopo iyolo' ointingayaman.


text:
Om boros kad Tuhan, “Nopunso ku no o piro-piro o bansa'; nangaraag ku no i kabandaran diyolo' om songingraag po o tolig om walai diyolo' dit angakawas. Nopogitotongkiadan po i kabandaran; om aiso' no tulun do hiri'd karalan-ralanan.


text:
Ondos ku daa om momusou nondo i tulun doho' om mamadul di ponudukan ku, om a' nondo kolihu di pinonudukan ku diyolo'. Nga' a' i' alaid om miagal no di gulu karaat o kowoyo-woyoon diyolo',” ka dau.


text:
Boros kad Tuhan, “Andado' nopo, andado' nopo i tadau do kapasalaan ku do piro-piro o bansa'. Nokopomusorou oku no do monimung do koinsanai'd bansa' om pomogunan, do popuriman diyolo' do kawagato' do kototogod ku. Oinsanan nopondo iti pomogunan dot araag di tapui do kototogod ku.


text:
Om simbanan ku nondo o ginawo di tulun do mantad id koinsanai'd bansa', om iyoho' o tukuon diyolo' om okon no ko' i ponokokinorohingan. Om oinsanan nopondo iyolo' do mumboyo' doho'.


text:
Iri piya tulun ku di nokoongoi do hilo'd Etiopia, i hilo'd sodu' kopio, nga' rumikot i' do mongoi papatahak do porsombahan dot id doho'.


text:
Tontok nopondo do maso'ddi om a' kou nondo ointingayam, oi tulun ku, do mulong piya do suminaap kou daa doho'. Poinsoduwon ku nondo o koinsanai'd tulun di minggayo-gayo om it oondos, om a' kou nondo mumbal kawagu do sumaap doho' do hilo'd nuluhon ku dit olidang.


text:
Om poundorongon ku nondod hilo' i tulun dit ongosiriba' o ginawo om i rumikot dot id doho' do mongoi pokiuhup.


text:
Om iri nopondo tulun dot Israil di noolu-olu' om aiso' i' o songulun piya do momonsoi'd araat dot id tulun do suwai, om a' mongudut, om a' mumbal do monipu'. Om osimbayan nondo iyolo' om aiso' o koligagaanan om aiso' o poddosi,” ka dau.


text:
Podsinding no om mimpangkis nod atataadan, oi tulun dot Israil! Kaayi-ayi' no o ginawo dot ooropod, oi Yorusalim!


text:
Nopupusan nod Tuhan o hukuman nu; nouyung ngai' no dau i pisangod nu. Moyo-woyo' no dokoyu o Tuhan, i raja' dot Israil; om aiso' no o paantakan dokoyu do moddosi.


text:
Rumikot no i maso do moro-boros iyolo' dot id Yorusalim do poingkaa, “Kada' no kooris om kada' katangkabo, oi bandar do Sion! Kada' pologoso' do lumomok o longon nu!


text:
Moyo-woyo' i' diya' o Tuhan, i Kinorohingan dit okoris, om manahak diya' do kamanangan i sinundu dau. Om asanangan nondo o Tuhan diya', om onuan ko dau do koposion do wagu tu' osianan i' iyau diya'. Om modsinding nondo iyau tu' atataadan iyau diya',


text:
do miagal pod tulun dit id karamayan o kooropodo' dau,” ka dau. Om boros kad Tuhan, “Nopupusan ku no i boros do ponompurolosi do haro o kosusaan om noidu' ku i tingayam dokoyu.


text:
Rumikot no i maso! Om hukuman ku nondo i minongulok-ulok dokoyu; om poiduwon ngai' ku nondo i nongokimpaan om poulion ku i tulun do nangatanggayan do pisangod dot id walai diyolo'. Silihon ku nondo do kosuahan i tingayam diyolo' om oinsanan nopondo o pomogunan do mamarayou diyolo'.


text:
Rumikot no o maso! Om pogulion ku nondo dot id diya' i tulun nu di nokotompias; om pobontugon ku nondo iya' do pointongkop diti pomogunan om posimbayanon kawagu ku iya',” ka dau. Iyo noddi o pinoboros do Tuhan.


text:
Tontok di koduwo do toun di Darius do raja' do Porsia, di tadau do koiso' do tulan do koonom, om boro-boros no o Tuhan, do pinawaya' dau di Nabi Hagai. Iri nopo boros diri nga' poboroson dot id di Sorubabil i tanak di Sialtiol, i gobunor do Yohuda; om id di Yosua, i tanak di Yosadak i Boyoon dot Agayo dot Imam do maso'ddi.


text:
Boros kad Tuhan, it Osundu Kopio, dot id di Hagai, “Minomoros iti bansa' dot a' po norikot o maso do mamaal kawagu diti Walai'd Sasambayangan dot Agayo,” ka.


text:
“Oi tulun ku, nokuro tu' miyon kou no dot id walai'd ongolumis om ongogirot om maso pod poingraag i Walai'd Sasambayangan dot Agayo?


text:
Ogumu' tomod o gandum do tinanom dokoyu nga' okuri' i' o nomot dokoyu. Haro i' daa o takanon dokoyu nga' a' i' dokoyu kayahan. A' i' kouru dokoyu i waig dot anggur dokoyu! Om kipakayan kou i' daa nga' a' i' kalasu' do tinan dokoyu. Om a' kooput do koposi-posion di susuhuon o gadsi' diyolo'.


text:
Ongoi kou no do hilo'd konulu-nuluan do dinondo om manganu nod kayu, om waalon i' kawagu i Walai'd Sasambayangan dot Agayo; om asanangan oku nogindo om kasambayang kou dot id doho' do tumanud di ralan di koontok. Antangai no kopio dokoyu ino koiyon-iyono' dokoyu.


text:
Soro-sorohon daa dokoyu dot ogumu' o tomot dokoyu nga' okuri' i' kopio o naanu dokoyu. Om soira' di nigitan dokoyu'd muli' i tomot dokoyu'ddi om maai ku po tilibo'd ribut do gisom do naayi'. Nokuro tu' winonsoi ku o miagal diri? Isimbar nopo om poingkaa: Tu' poingraag po kasai' i Walai'd Sasambayangan dot Agayo, om iyokoyu no om agangau poo do momonsoi di walai dokoyu.


text:
Pinagadau ku o hiti'd pomogunan om hilo'd konulu-nuluan, om hilo'd koumaan, om hilo'd kabun dot anggur, om hilo'd kabun do saitun, om nadau ngai' nopo o tanom-tanom di poinsuni do hiti'd tana', om kohompit nogi' o tulun om nintorusan, om koinsanai di totonomon di tonomon dokoyu,” ka dau.


text:
Om wonsoyo' noddi di Sorubabil, om i Yosua, om koinsanai di tulun dot Israil di nokoguli' do mantad hilo'd pomogunan do Babil i pomogunan do pisangod, i pinonuhuan do Tuhan diyolo'd momonsoi. Tu' ongooris iyolo' om umboyo' noddi iyolo' di boros di Nabi Hagai, i pinopolombus di boros do Tuhan.


text:
Om polombuso' noddi di Hagai i boros do Tuhan dot id tulun dot ogumu'ddi do poingkaa, “Mamatos oku do moyo-woyo' oku i' dokoyu,” ka dau.


text:
Om tingkaho' ngai' noddi do Tuhan o ginawo di tulun do momonsoi di Walai'd Sasambayangan dot Agayo, dot i Sorubabil i gobunor do Yohuda om i Yosua, i Boyoon dot Agayo dot Imam, om koinsanai di tulun di nokoguli' do mantad id pomogunan do pisangod. Om timpuun no iyolo' do momonsoi di Walai'd Sasambayangan dot Agayo di don Tuhan, it Osundu Kopio, i Kinorohingan diyolo',


text:
do tontok di tadau do koduwo nohopod om apat do tulan di koonom, di koduwo do toun di Darius do nosiliu'd raja'.


text:
Tontok di tadau do koduwo nohopod om iso' di tulan di koturu' do toun diri, om boro-boros no kawagu o Tuhan dot id di Nabi Hagai.


text:
Om sinunudan dau i Hagai do mongoi boro-boros di Sorubabil i gobunor, om id di Yosua i Boyoon dot Agayo dot Imam, om id toinsanan o tulun. Om poboroson nopo dot id diyolo' ngai' nga' poingkaa,


text:
“Haro po ot id pogialatan dokoyu do kosorou do kolumiso' di Walai'd Sasambayangan dot Agayo di gulu po? Okuro-kuro noddi iti dot okito dokoyu do baino'.


text:
Nga' kada' nogi' do haro o tiso' dokoyu do lumuhoi o ginawo. Potilombuso' nopo dokoyu iti buruon diti tu' moyo-woyo' oku i' dokoyu.


text:
Tontok di suminoliwan kou do mantad do hilo'd Masir om minamatos oku do moyo-woyo' kasai' oku dokoyu. Om moyo-woyo' oku po kasai' dokoyu diti dinondo, om kada' kou no poddosi.


text:
Alaon ngai' ku nondo o koinsanai'd bansa', om oigitan ngai' nopondo do hiti i dapu' diyolo', om oponu' nopondo di dapu' diyolo' ilo Walai'd Sasambayangan dot Agayo.


text:
Olumi-lumis pondo iti Walai'd Sasambayangan dot Agayo do wagu ko' mantad dit id gulu, om hilo' no dot onuan ku i tulun ku do kouludan om kosimbayanan,” ka dau. Iyo noddi o boros do Tuhan, it Osundu Kopio.


text:
Tontok di tadau do koduwo nohopod om apat do tulan do kosiam di koduwo do toun do raja' i Darius, om boro-boros po kawagu o Tuhan, it Osundu Kopio dot id di Nabi Hagai.


text:
Sokiro do haro tulun do mongoi anu do sonsinsib o tonsi dit olidang tu' nanu do mantad id porsombahan di sinumbali' do maan do don Tuhan om polopoton nondo dau iri di rasuk dau om katahambai nondo i rasuk dau'ddi di roti, ko' i taakanon di noonsok, ko' waig dot anggur, ko' tumau do saitun, ko' nunu nopo o taakanon, om kotonggoi ngai' no tuu'ndo iri dot olidang?” ka dau. Om soira' di nongoi di Hagai uhoto' iri om nisimbar nopo dit imam om, “Amu',” ka.


text:
Om ponguhot noddi kawagu i Hagai, “Sokiro no do haro o tulun do nososomu' tu' nakakama' iyau do rata', om ondung kakama' nondo iyau do tongoiso' diti taakanon diti, om kohompit no tuu'ndo dot ososomu' i taakanon diri?” ka dau. Om boros ka dit imam do suminimbar, “Oo, ososomu' nori,” ka diyolo'.


text:
Om boros kaddi di Hagai, “Boros kad Tuhan om miagal nogiddi ot oturan dot id tulun dot Israil do hiti'd pomogunan diti, om id koinsanai di hasil diyolo', om gowoi poddi om sosomu' ngai' nopo i patahakon diyolo' do hiti'd pananaraban do porsombahan,” ka dau.


text:
Om boros kad Tuhan, “A' toi dokoyu okito iti nosiliu dot id dokoyu do dinondo? Tontok dit a' kou po nokotimpuun do momonsoi kawagu di Walai'd Sasambayangan dot Agayo,


text:
om mongoi kou no daa do hiri'd pinotimungan di gandum, dot osorou nopo daa dokoyu om haro o duwo nahatus o kilogram do tonsi di gandum, nga' hatus no o kilogram do tonsi'ddi. Om mongoi kou no daa timbauk do hatus o lito do waig dot anggur do mantad hiri'd pinotimungan diri, nga' apat po nohopod o lito di waig dot anggur do hiri.


text:
Pinoporikot oku do tongus dot alasu' om karambatu do pinamaraag ngai' di totonomon dokoyu, nga' a' kou i' guminuli' dot id doho'.


text:
Om tadau nopodti om tadau do koduwo nohopod om apat do tulan do kosiam, i tadau do kinapangaan di pinoimpahan diti Walai'd Sasambayangan dot Agayo. Om antangan nopo dokoyu ondung nunu ot osiliu do mantad do tadau'd baino'.


text:
Mulong po dot aiso' no o gandum do noolu', om a' po nokouwa' it anggur, om it ara, om i delima, om i saitun, nga' barakatan ku no iyokoyu do mantad do baino',” ka dau.


text:
Om tontok i' do tadau'ddi, di tadau do koduwo nohopod om apat do tulan do kosiam, om boro-boros po kawagu o Tuhan dot id di Hagai do koinduwo do poboroson


text:
Om raagon ku o pomorintaan om iduwon ku i kuasa' diyolo'. Sombolikon ngai' ku nondo i korita'-kuda' om i papamanau'ddi, om angapatai nondo i kuda', om mogipapatai i songinsakai'ddi.


text:
Tontok nopondo do tadau'ddi, om silihon ku nondo iya' oi Sorubabil, i susuhuon ku do pomorinta' do momorinta' dot id suang do ngaran ku. Tu' iya' no i nopili' ku,” ka dau. Iyo noddi o boros do Tuhan, it Osundu Kopio.


text:
Tontok di tulan do kawalu' di koduwo'd toun di Darius do raja' do Porsia, om poboroso' nod Tuhan o boros diti dot id doho', i Nabi Sakaria, i tanak di Birikia, i manangaki di Ido.


text:
Om sinunudan oku'd Tuhan, it Osundu Kopio, do momisunud ngai' di tulun do poingkaa, “Otogod tomod oku daa, iyoho' i Tuhan, di komolohingan dokoyu di gulu po.


text:
Nga' baino' nopondo om moro-boros oku dokoyu do poingkaa, Guli' kou no dot id doho', om gumuli' oku indo iyoho' dot id dokoyu.


text:
Kada' kou omit di taki-aki dokoyu. Di nopo di gulu po om sinunudan iyolo' do piro-piro o nabi ku, do mogodu diyolo' do mingwonsoi'd dusa om it araat. Nga' a' i' iyolo' minokinongou doho' om a' minumboyo'.


text:
Sinuhu' ku om pinoinsan ku i taki-aki dokoyu do pinawaya' ku di piro-piro o nabi, i susuhuon ku, nga' a' i' diyolo' pinadul iri om gowoi poddi om noinggorit iyolo'. Om rologo nogiddi iyolo' om minangakun dot iyoho', i Tuhan it Osundu Kopio, o minomohukum diyolo' do miontok di nowonsoi diyolo' om miagal di nosorou mantad ku do wonsoyon ku,” ka dau.


text:
Tontok di koduwo'd toun di kinosilihan di Darius do raja', tontok di tadau do koduwo nohopod om apat do tulan di kohopod om iso' (iri no i tulan do Sibat) om boro-boros no o Tuhan dot id doho' dot id suang do pinointalang dau dot id doho' di dongotuong.


text:
Nokito ku o moloikat do Tuhan do poinsakai'd kuda' dot aragang. Om undorong no iyau do hiri'd rolot do koguasan do murad dot id iso' o kinoiyonon dot apatau, om hiri nopod tohuri-huri dau nga' piro-piro po kawagu o kuda', do haro o kuda' dot aragang, om haro ot oposi' o karagango', om haro ot opurak.


text:
Om uhoto' ku no iyau, “Oi Tuan, nunu komoyon diti piro-piro kuda'dti?” kangku. Om boros ka dau, “Pokitonon tiya' indo ondung nunu o komoyon diti.


text:
Om boros ka di piro-piro o kuda'ddi do minomisunud di moloikat, “Notongkop no dahai iti pomogunan om noilaan no dahai dot aiso' no o pokukurayan diti pomogunan tu' naala' no,” ka diyolo'.


text:
Om boros kaddi di moloikat, “Oi Tuhan, it Osundu Kopio, turu' noddi nohopod o toun nu dot otogod do Yorusalim om i kabandaran do Yohuda. Songkuro po koloido' nu dot otogod om ompunan nu nogi' iyolo'?” ka dau.


text:
Om sunudai oku no di moloikat do popoboros di pinoboros do Tuhan, it Osundu Kopio do poingkaa, “Osianan oku i' kopio om agayo o ginawo ku do monongkoilo do Yorusalim, i bandar ku dit olidang.


text:
Om otogod tomod oku di bansa' dit ongosimbayan om aiso' o kagangahan. Tu' tontok di pusus-pususon ku daa o kototogod ku dot id tulun ku, om ruhangai nogi' di piro-piro o bansa'ddi i koinggoritan di tulun ku.


text:
Om iri noddi o kinogulian ku do hilo'd Yorusalim do mongoi pangampun di bandar diri. Om otonduli' indo kawagu i Walai'd Sasambayangan dot Agayo om owonsoi kawagu i bandar diri,” ka dau.


text:
Om sinuhu' oku nogi' di moloikat do popimboros do poingkaa: “Boros kad Tuhan it Osundu Kopio do minamatos, osimbayan indo kawagu i bandar dau om uhupan kawagu dau o Yorusalim om songonuon dau i bandar diri,” ka.


text:
Om uhoto' ku no i moloikat di minoro-boros doho', “Nunu o komoyon diti sangau'dti?” kangku. Om boros ka dau, “Iti nopo sangau'dti om poiyaan di piro-piro o pomorintaan dot ongokoris di pinopotompias di tulun do Yohuda, om Israil, om Yorusalim,” ka dau.


text:
Om uhoto' ku no iyau, “Nunu o kinorikatan diti tulun diti?” kangku. Om boros ka dau, “Nokorikatan nopo diyolo' om mongoi ponompurolosi om mongoi pangala' di piro-piro o bansa' di minamaraag do pomogunan do Yohuda om i pinopotompias di tulun do hilo',” ka dau.


text:
Om id suang nod pinointalang do suwai om nokito ku o songulun o kusai do kiinigit do tali do ponipong.


text:
Om boros kangku do minonguhot, “Honggo ngoyon nu?” kangku. Om boros ka dau do suminimbar, “Mongoi oku ponipong do Yorusalim, do mongoi pogontong ondung songkuro o konoruo' om kalaabo' do bandar diri,” ka dau.


text:
Om kokito ku'ddi do luminaang ponong id dosunsudan i moloikat di minoro-boros doho', om ongoi no o tiso' di moloikat do suwai solowot dau.


text:
Om boros kaddi di moloikat dit id gulu dot id moloikat di koduwo, “Panangkus kopio om ngoyon i' sunudai ilo tanakwagu dilo kiinigit do tali do ponipong. Om sunudan no iyau dot adalaan tomod nondo kogumu' o tulun om tayam-tayam do hilo'd Yorusalim gisom dot a' no milo'd wansayan do tolig o posorili'.


text:
Tu' nakabatos nod Tuhan dot iyau indo o sumiliu'd tolig do miagal do tapui do posorili' di bandar do mongintirung diri om hilo' nondo iyau do poingiyon do mikuwo'd sinundu om kagayaan dau,” ka dau.


text:
Om boros kad Tuhan dot id tulun dau, “Pinotompias ku iyokoyu dot id koinsanai'd kinoiyonon. Nga' baino' nopo, oi tulun di nangatanggayan do pisangod, om poggidu' kou no do mantad hino'd Babil om gumuli' no do hilo'd Yorusalim.


text:
Om isai nopo i sumaap dokoyu om miagal nori do sumaap di koupusan kopio ku,” ka dau. Om suhuo' oku noddi do Tuhan, it Osundu Kopio, do poposunud diti boros dot id piro-piro o bansa' di minongoi panakau di dapu' di tulun dau:


text:
“Tuhan indo o sumaap dokoyu, om panakahan kou di susuhuon daa dokoyu di gulu po,” ka. Om abayaan nopondo iri, om koilo ngai' kou nondo do Tuhan, it Osundu Kopio, o minonuhu' doho'.


text:
Om boros kad Tuhan, “Podsinding no dot atataadan, oi tulun do Yorusalim! Tu' mundorong oku nondo dot id pogialatan dokoyu,” ka dau.


text:
Om tontok nopondo do maso'ddi om ogumu' nondo o bansa'd tulun do rumikot dot id Tuhan om sumiliu do tulun dau. Om miyon nondo iyau dot id pogialatan dokoyu, om koilo kou nogindo do Tuhan o minonuhu' doho'.


text:
Om songonuon nondo kawagu'd Tuhan om silihon dau do dau kopio'd songonuon o Yohuda do hilo'd tana' dau dit olidang, om Yorusalim nondo o bandar di koupusan kopio dau.


text:
Kada' nod haro o tiso' dokoyu do minghiyo dot id toguang do Tuhan, tu' rumikot no iyau do mantad hilo'd kinoiyonon dau dit olidang.


text:
Id suang nod pinointalang do suwai om pinokito oku'd Tuhan di Yosua, i Boyoon dot Agayo dot Imam, do poingkakat do hiri'd toguang do moloikat do Tuhan. Om poingkakat nod hiri'd toning di Yosua om i Rogon, do posodia' nod papasala' dau.


text:
Om boros ka di moloikat do Tuhan dot id Rogon diri, “Tuhan no o momohukum diya', oi Rogon! I Tuhan dot osianan do Yorusalim o momohukum diya'. Tu' iti nopo tulun om miagal pod tompok do kayu di kinodong do mantad id tapui,” ka dau.


text:
Om boros ka di moloikat dot id piro-piro o susuhuon dau di hilo'd surga, “Ngoyo' dokoyu iduwo' ilo rasuk dot omurong do poimpakai diti tulun diti,” ka dau. Om boros kaddi dau dot id di Yosua, “Noidu' ku no i dusa nu om onuan ku nondo iya'd rasuk do wagu do pakayon nu,” ka dau.


text:
Om suhuo' no di moloikat i piro-piro o susuhuon dau do monigar di Yosua do sigar dit opulang. Om wonsoyo' no diyolo' o miagal diri, om rosukai diyolo' iyau do rasuk di wagu. Om poingontong diyolo' i moloikat do Tuhan.


text:
pinoboros do Tuhan do poingkaa, “Ondung mumboyo' ko dot oturan ku om momonsoi ko di karaja' do nakatahak ku diya', om kotilombus ko i' do momohuruan do hiri'd Walai'd Sasambayangan dot Agayo om hiri'd piro-piro o natad do hilo'. Om pokinongohon ku indo o sambayang nu do miagal do pokikinongou ku do sambayang di moloikat dot id toguang ku.


text:
Iyo nopoddi om pokinongou no kopio, oi Yosua, i Boyoon dot Agayo dot Imam, om iyokoyu it imam do suwai. Om iyokoyu no o poiyaan di maso dot osonong dot id dabantalan. Om pointalangon ku nondo i susuhuon ku di roitan dot i ‘Tolid’ do tontok diri!


text:
Poilihon ku nondo dot id dotoguangan di Yosua ot iso' o watu di turu' o sunduk. Om pokikiron ku nondo o tulis do hiri. Om insan no o tadau do pataamon ku o dusa do mantad id pomogunan diti.


text:
Om orikot nopondo i tadau'ddi om sompori-pori kou nopondod mangalap di songkoduwo dokoyu do rumikot do mongoi pomurimon di kouludan om kosimbayanan do hiri'd kabun dot anggur om koguasan dot ara dokoyu,” ka dau.


text:
Om rikot no kawagu i moloikat di minoro-boros doho' om ngoyo' oku no dau posikai, do miagal pod minomosik do tulun di koodop.


text:
“Nunu ot okito nu?” ka dau do minonguhot doho'. Om boros kangku'd suminimbar, “Okito ku ot iso' o potimpakan do lampung do tamas do winonsoi. Hiri nopod dompok kopio'ddi om haro o mangkuk do poiyanan do tumau. Om hiri nod potimpakan do lampung do pointutuk di mangkuk diri om haro o turu' o lampung do pointimpak, om otikid nopori do posusukan do turu' o rombu.


text:
Om sunudai oku no di moloikat do poboros dot id di Sorubabil diti boros do mantad id Tuhan do poingkaa, “Kamanang ko i' nga' okon i' ko' i kokoriso' do soudor, ko' i kokoriso' nu o papamanang, suwai ko' i Rusod ku.


text:
Irad piya daa do nuluhon o kogoyoo' di kaantob diya' nga' oidu' i' iri. Om wonsoyon nu indo kawagu i Walai'd Sasambayangan dot Agayo. Om soira' nopondod powonsoyon nu i watu di kolimpupuson no do powonsoyon om mimboros ngai' nondod opuhod i tulun dot, ‘Olumis, olumis!’ ka,” ka.


text:
Boros ka dau, “Nokowonsoi nod i Sorubabil i watu do poimpahan di Walai'd Sasambayangan dot Agayo om opongo indo dau i Walai'd Sasambayangan dot Agayo'ddi. Om abayaan nopondo iti om koilo nogindo kopio i tulun ku dot iyoho' o minonuhu' diya' dot id diyolo'.


text:
Oluhoi no daa o ginawo diyolo' tu' a' i' kosongkuro o koburuon di wonsoyon diyolo'. Nga' okito indo diyolo' i Sorubabil do tumuntun do maal di Walai'd Sasambayangan dot Agayo, om ongotood nondo iyolo',” ka dau. Om boros ka di moloikat dot id doho', “Ilo' nopo turu' o lampung nga' poiyaan di turu' o mato do Tuhan, i miontong do pointongkop diti pomogunan,” ka dau.


text:
Om uhoto' ku no kawagu iyau, “Nunu o komoyon dilo duwo guas do saitun do miampaping dilo potimpakan do lampung?


text:
Om nunu o komoyon dilo duwo o raan do saitun dot id toning dilo duwo o solunsug do tamas, i koluyungon di tumau do saitun?” kangku.


text:
Om boros kaddi dau, “Iti no i duwo tulun do nopili'd Kinorohingan om i siniliu dau do mogobi-obi' dau, i Tuhan do koinsanai'd pomogunan,” ka dau.


text:
Om uhoto' oku no di moloikat ondung nunu ot okito ku. Om simbaro' ku no iyau dot, “Okito ku ot iso' o karatas do linopi do mintulud. Konoruo' nopoddi om siam o mito, om kalaabo' no om apat om satanga' mito,” kangku.


text:
Om boros kaddi dau dot id doho', “Ilo' nopo om pinotulisan di popol dot id pointongkop diti pomogunan. Om hiri nopod sampaping di karatas diri om pinotulisan do boros dot oinsanan nopondo o gampanakau dot ouyung do mantad hiti'd pomogunan diti; om hiri nod sampaping kawagu om pinotulisan dot oinsanan nopo dot ouyung i tulun di mongudut do sumumpa'.


text:
Om boros kad Tuhan it Osundu Kopio, om porikoton nondo dau i popol diri, dot id pointikid-tikid di walai di gampanakau om i walai di mongudut do sumumpa'. Om oontok kasai' nopondo i walai diyolo'ddi do popol diri do gisom dot angaraag,” ka dau.


text:
Om intalang po kawagu i moloikat diri om boro-boros nod, “Ontong pogi'! Haro po kawagu o rumikot,” ka dau.


text:
“Nunu'ri?” kangku'd minuhot. Om boros ka dau, “Balatak, om iri no o poiyaan do dusa do koinsanai'dti pomogunan,” ka dau.


text:
Iri nopo balatak diri om kisompon do tambaga'. Om tontok di poingontong oku, om pinoukab nogi' i sompon, om id suang nopo di balatak diri nga' haro o songulun o tondu' do poirikau'd hiri.


text:
Om boros ka di moloikat, “Iti nopo tondu' om poiyaan do karaaton,” ka dau. Om pososoko' no dau kawagu i tondu'ddi do hiri'd balatak om posompono' no i sompon.


text:
Om tingaha' oku no om kokito ku o duwo o tondu' do tumulud do kumaa ponong id doho' om kitalad iyolo' dit okoris tomod do miagal pod talad do montis dit angagayo. Om ngoyo' no diyolo' tangahai i balatak diri om tulud no, do pointangau i balatak diri.


text:
Om boros ka dau, “Hiloon id Babil. Om wansayan nondo diyolo'd walai do tingolig ilo' do hiloo'. Om opongo nopondo i walai do tingolig diri om pohirion nondo i balatak diri do maan do tukuon,” ka dau.


text:
Om haro po kawagu o pinointalang dot id doho'. Om baino' noo om nokito ku ot apat o korita'-kuda' do don sumasangod do minimbulai dot id pialatan do duwo o nulu-nulu do tambaga'.


text:
Iri nopo korita'-kuda' di koiso' om ginayat do kuda' dit angaragang, om iri no koduwo om ginayat do kuda' dit ongoitom,


text:
om iri no kotolu om ginayat do kuda' dit ongopurak, om iri no kaapat om ginayat do kuda' di balang-balang.


text:
Om boros ka dau, “Iti no it apat o tongus do mantad id apat o kinoiyonon; koririkot diyolo' do mantad hilo'd dotoguangan do Tuhan do koinsanai'dti pomogunan,” ka dau.


text:
Iti nopo korita'-kuda' do gayaton di kuda' dot ongoitom om pakayaan ponong id utara, do mongoi'd hilo'd Babil, om iri no kuda' dot ongopurak om pakayaan ponong id kotonobon, om iri no kuda' do balang-balang om pakayaan ponong id salatan.


text:
Om tontok di suminoliwan i kuda' di balang-balang diri, nga' a' no iyolo' kaandad-andad do kaangayan kapagantangai diti pomogunan. Om boros ka di moloikat, “Ngoyo' no dokoyu antangai iti pomogunan!” ka dau. Om ngoyo' no diyolo' antangai.


text:
Om giakai oku noddi di moloikat, “Iri nopo kuda' di pinakayaan do hilo'd Babil om pinoposogi-sogit do kototogod do Tuhan,” ka dau.


text:
Boros ka dau, “Ngoyo' i porsombahan di pinopuhawang di Hildai, om i Tobia, om i Yodaya, i piro-piro tulun di wagu koguli' do mantad id pomogunan do pisangod. Om igitan no i porsombahan diyolo'ddi om tumilombus nod mongoi do hilo'd walai di Yosia, i tanak di Sipania.


text:
Momonsoi nod tupi' do don raja' do pirok om tamas di pinatahak diyolo' o wonsoyon, om potupion i' iri di Yosua, i Boyoon dot Agayo dot Imam, i tanak di Yosadak.


text:
Om sunudan no iyau do poingkaa o boros do Tuhan, it Osundu Kopio, ‘Iri nopo tulun di roitan dot I Tolid om minggayo nondo do hiri'd koundorongon dau om wonsoyon nondo kawagu dau i Walai'd Sasambayangan dot Agayo di don Tuhan.


text:
Om iyau no i momonsoi di walai'ddi om iyau o kaanu do karayahan do miagal do don raja', om iyau o momorinta' do tulun dau. Om haro nondo o songulun ot imam do mingkakat do hiri'd toning do tirikohonon dau di don raja', om miuhup nondo iyolo' do kumaraja' dot id suang do kosimbayanan om kouludan,’ kanto.


text:
Om iri nopondo tupi' do don raja' diri om poopion do hilo'd Walai'd Sasambayangan dot Agayo do maan do kopomuhandaman di Hildai, om i Tobia, om i Yodaya om i Yosia.


text:
Om haro nondo o tulun di poingiyon do hilo'd sodu' do rumikot do mongoi uhup do momonsoi kawagu di Walai'd Sasambayangan dot Agayo. Om owonsoi nopondo kawagu iri om koilo nogindo iyolo' dot iyoho', i Tuhan it Osundu Kopio, o minonuhu' diya' dot id diyolo'. Om abayaan ngai' i' iti ondung umboyoon no kopio dokoyu i pinonuhuan ku dokoyu, iyoho' i Tuhan, i Kinorohingan dokoyu,” ka dau.


text:
Tontok di kaapat do toun di Raja' Darius do momorinta', di tadau'd kaapat do tulan di kosiam (i tulan do Kislip), om boro-boros no o Tuhan dot id doho'.


text:
Sinuhu' di tulun do Baitol i Sarisir, om i Rigim-Milik do miwoyo' di tulun diyolo' do mongoi'd hiri'd Walai'd Sasambayangan dot Agayo do Tuhan, it Osundu Kopio, do mongoi sambayang do mokianu'd barakat do Tuhan,


text:
om mongoi ponguhot di piro-piro ot imam om i piro-piro o nabi do tuhoton diti, “Potilombuson po tuu dahai i pogigihad do kinaraagan do Walai'd Sasambayangan dot Agayo, om sumambayang do mikuwo'd puasa do pointikid di tulan do kolimo do miagal di nowonsoi dahai do piro-piro toun do koloido'?” ka diyolo'.


text:
Boros ka dau, “Sunudan no i tulun di poingiyon do hiti'd pomogunan diti om i piro-piro ot imam, do tontok nopo di sumambayang iyolo' do mikuwo'd puasa, om di mogihad iyolo' do tontok do tulan do kolimo om tulan do koturu' do solinaid do turu' nohopod o toun diri, om okon i' ko' pomusou doho'.


text:
Om tontok di minoginakan om minonginum-nginum iyolo' om maan no diyolo' iri do ponguru di korohian do tinan diyolo',” ka dau.


text:
Om iri no o pinoboros do Tuhan do pinolombus di piro-piro o nabi dit id gulu po, do tontok di maso pod osimbayan o bandar do Yorusalim om di poimponu' pod tulun i bandar diri. Om di maso pod ogumu' o tulun do poingiyon do hiri'd kabandaran do posorili' di bandar dot agayo, om hilo'd kinoiyonon do ponong id salatan om hilo'd guas do nuluhon di ponong id kotonobon.


text:
“Di nopo di gulu po om sinunudan ku o tulun ku do boros diti. ‘Mositi' nod antaan-taan kopio dokoyu om owonsoi i' it otulid, om mositi' nod popointalang kou do kopuhawango' om kosianan dot id koinsanai'd tulun.


text:
Kada' dokoyu inggorito' i tongoondu' do nopuadan, om i tangaanak dot aiso' o molohing, om i tulun do bansa'd suwai di poingiyon do poirolot dokoyu, ko' isai nopo i kikosusaan. Om kada' kou pogihum do ralan do pokoruol do tulun do suwai,’ ka.


text:
Om pinokodou diyolo' o ginawo diyolo' do gisom do miagal pod watu kokodou. Om kotogod oku noddi tomod tu' a' i' iyolo' tuminanud di ponudukan ku do pinolombus di piro-piro o nabi ku di gulu po.


text:
Om a' oku no suminimbar di sambayang diyolo'. Tu' a' i' iyolo' minokinongou do tontok di minoro-boros oku.


text:
Om miagal oku poddi do tongus dot opuhod do minonilib diyolo' tu' pinakaa ku iyolo' dot id pomogunan do suwai. Om nopogitotongkiadan poddi iti tana' dot osonong, om aiso' no songulun piya do poingiyon do hiti,” ka dau.


text:
“Orohian oku no daa kopio do monguhup do Yorusalim tu' osianan oku i' kopio di tulun do hilo', gisom do nobinsuhu' oku'ddi do tumogod di pisangod dau.


text:
Gumuli' oku indo do hilo'd Yorusalim, i bandar ku dit olidang, om mundorong oku'd hilo'. Om roitan nondo'ri do bandar dit otorodok, om iri no nuluhon do Tuhan it Osundu Kopio, om roitan do nuluhon dit olidang.


text:
Om songirikau nondo kawagu do hiri'd pogisasalawatan do hiri'd bandar i komolohingan no, om i taki-aki om i todu-odu' dot ongkisukud poo do gama' do komolohingo'.


text:
Om a' no doti' daa milo'd owonsoi o miagal diti dot osorou di noolu-olu' do bansa'ddi, nga' milo ku i' iti do wonsoyon.


text:
Om pogulion ku iyolo' do mantad hilo'd koulayon om hilo'd kotonobon, om poiyonon ku nondo iyolo' do hilo'd Yorusalim. Om osiliu nondo iyolo'd tulun ku, om osiliu oku iyoho' do Kinorohingan diyolo', do momorinta' diyolo' do mikuwo'd otorodok om otulid,” ka dau.


text:
Boros kad Tuhan dot id tulun dau, “Pokoriso' no ginawo dokoyu! Tu' rongo-rongohon no dokoyu o boros do miagal di pinoboros di piro-piro o nabi do tontok di powonsoyo' i' i pinoimpahan di winonsoi kawagu iti Walai'd Sasambayangan dot Agayo.


text:
Tu' tontok dit a' po norikot o maso'ddi om aiso' i' o songulun piya do milo'd mamagadsi' do tulun ko' moniwa' do tayam-tayam, om aiso' o kosimbayanan tu' gangahon nopo do pisangod. Om pinogitotogod ngai' ku i tulun.


text:
Osimbayan indo iyolo' do patanom di totonomon diyolo'. Om mongua' it anggur diyolo', om posuni do totonomon iti tana', om asaru' do rumasam. Patahakon ngai' ku nopondo o barakat diti dot id tulun ku di maso pod poimpasi, do mantad id bansa'dti.


text:
Oi tulun do Yohuda om Israil! Di nopo di gulu po om poingkaa o pomomopol di tulun do bansa'd suwai, ‘Oontok kou po daa iyokoyu do kosusaan do miagal di nokoontok do Yohuda om Israil,’ ka. Nga' posion ku i' iyokoyu om mogiboro-boros indo i bansa'd suwai do poingkaa, ‘Maha' daa om kaanu ko'd barakat do miagal di naanu do Yohuda om Israil!’ ka. Iyo nopoddi om pokoriso' no o ginawo dokoyu om kada' kou kooris,” ka dau.


text:
Om boros kad Tuhan, it Osundu Kopio, “Tontok di pinotogod oku di komolohingan dokoyu, om pomusorou oku noddi do poporikot do hukuman dit awagat dot id diyolo', om a' ku no winolihan o pomusarahan ku, tu' wonsoyo' ku nopo kopio i nosorou mantad ku.


text:
Om iti no o piro-piro ponuhuan dit apatut do wonsoyon dokoyu: Poboroson no it otopot dot id koinsanai'd tulun. Om wonsoyon no it otulid om otopot do hilo'd pomisaraan, i milo do popiulud.


text:
Kada' kou pomusorou do mogihum do ralan do pokoruol dot isai nopo o tulun, om kada' kou pongudut do sumumpa'. Tu' araatan oku i' di goudut, om it a' otulid om it orongit,” ka dau.


text:
“Iri nopo i sumambayang do mikuwo'd puasa di pohoroon kasai' daa do tontok di tulan do kaapat, om kolimo, om koturu', om kohopod, om osiliu nondod poginakanan di poimponu' do kaarapadan om kataadan dot id pogialatan do tulun do Yohuda. Om mositi' no dot asanangan kou dit otopot om it otulid,” ka dau.


text:
Om boros kad Tuhan, it Osundu Kopio, “Rumikot no o maso do mongoi'd hilo'd Yorusalim o piro-piro tulun do mantad id ogumu' o bandar.


text:
Om mogiboro-boros pondo i tulun do mantad id iso' o bandar dot id tulun di mantad id bandar do suwai do poingkaa, ‘Kainou mongoi tuku' dot id Tuhan, it Osundu Kopio, om mongoi sambayang do mokibarakat dau. Kainou pogi' tumanud dahai!’ ka.


text:
Om ogumu' nondo o tulun om ogumu' o bansa' do mantad id pomogunan dit ongokoris do mongoi do hilo'd Yorusalim do mongoi sambayang dot id doho', i Tuhan it Osundu Kopio, do mokianu'd barakat.


text:
Om tontok nopondo do maso'ddi om haro i' o hopod o tulun do bansa'd suwai do mongoi rapou do songulun o Yohudi om momoros dot, ‘Orohian iyahai do kaanu do kolumaagan do miagal dokoyu, tu' nokorongou iyahai do barakatan kou'd Kinorohingan,’ ka,” ka dau. Iyo noddi o pinoboros do Tuhan, it Osundu Kopio.


text:
Poingkaa no o boros do Tuhan: Nokoboros no dau do momohukum iyau do pomogunan do Hadrak om bandar do Damsik. Okon i' ko' iri no sinakagon dot Israil o songonuon do Tuhan, suwai ko' iri nogi' i bandar dot agayo do pomogunan do Siria nga' don Tuhan i'.


text:
Pomogunan do Hamat, i poiwolit do pomogunan do Hadrak, nga' don Tuhan i', om iri nogi' i bandar do Tirus om Sidon, do mitonggoi di toilaan di tulun do hilo'.


text:
Minomonsoi o Tirus do tolig dau om minonimung nogi' do pirok om tamas dot ogumu' gisom do miagal pod pupuk do hilo'd ralan o kogumuo'ddi!


text:
Nga' ngoyon indod Tuhan onuo' o koinsanai di haro dot id Tirus. Om pataamon nondod Tuhan i kakayaan do bandar diri do hilo'd rahat om ouu dot osorob i bandar diri.


text:
Om ooris nondo i bandar dot Askilon do kokito'ddi, om kopuriman do moddosi o bandar do Gasa. Om iyo nogiddi ot Ikron tu' aiso' nondo o pagandasan dau. Oidu' nondo i raja' do Gasa, om opogitotongkiadan ot Askilon.


text:
Om iri nondo i tulun do sinakagon do piro-piro o bansa' o poingiyon do hilo'd Asdod. Boros kad Tuhan, “Intingayamon ku nondo iti tulun do Pilistin dit angasawat o ginawo.


text:
Om a' nondo iyolo' mangakan do daging do mitonggoi'd raha', ko' nunu nopo i taakanon do pogoduhan. Osiliu ngai' nopondod tulun ku, i tulun di noolu-olu' do poimpasi, om kohompit di tulun ku om osiliu dot iso' o pinuruan do sompiiyon dot id suang do payat do Yohuda. Om osiliu do tulun ku i tulun dot Ikron do miagal di tulun do Yobus di gulu po.


text:
Om intirungan ku nondo i pomogunan ku om antaban ku o pisangod di maya'd hiri. Om a' ku pologoson i tulun dot araat do monginggorit kawagu di tulun ku. Tu' nokito ku no o kinoinggoritan di tulun ku,” ka dau.


text:
Kotood kou no, kotood kou no, oi tulun do Sion! Pimpangkis nod atataadan, oi tulun do Yorusalim! Antangai pogi' nga' rumikot no dot id dokoyu i raja' dokoyu! Rumikot iyau do mikuwo'd kataadan do nakamanang, nga' osiriba' i' o ginawo dau do poinsakai'd kaladai --- poinsakai'd kaladai dit okoro' po di pagagandaran.


text:
Om boros kad Tuhan, “Pataamon ku nondo i korita'-kuda' do don sumasangod di hilo'd Ipraim om punsoon ku i kuda' do hilo'd Yorusalim; om raagon ngai' ku i pana' do maan do sumangod. Om iri nondo i raja' dokoyu o papaharo do piuludan dot id pogialatan do bansa'; kogoyoo' nopo do pomorintaan dau om mantad id rahat do tiso' om gisom do korikot dot id rahat do suwai, mantad hilo'd Bawang dot Iprat om gisom do hilo'd tisan diti tana',” ka dau.


text:
Om boros kad Tuhan dot id tulun dau, “Polobuson ku i' o tulun nu, poiduwon ku i' iyolo' do mantad id pomogunan do pisangod, i miagal pod torobong dot aiso' o waig. Tu' haro i' o tumpongo ku dot id dokoyu, i pinogirot do raha' do porsombahan di sinumbali'.


text:
guli' kou no, oi tulun di natanggayan do pisangod, iyokoyu i haro noddi o pagandasan. Guli' kou no do hilo'd kinoiyonon dit intirungon dokoyu. Sunudan ku iyokoyu do dinondo, do barakatan ku indo iyokoyu dot induwo kogumu'.


text:
Pakayon ku nondo o Yohuda do miagal di pawakasan do pana' di pakayon do soudor, om Israil no om miagal di pana' di papanaon no. Om pakayon ku nondo i tulun do Sion do miagal do gayang, do sumaap di tulun do Yunani,” ka dau.


text:
Om mintalang nondo o Tuhan dot id tulun dau; om pawakason dau i pana' dau do miagal do kodumaat. Pounion nondod Tuhan, it Asawat Kopio, i torumpit, do tanda'd sumangod, om rumikot iyau do mikuwo'd tongus dot opuhod do mantad hilo'd salatan.


text:
Intirungan id Tuhan, it Osundu Kopio, i tulun dau, om patayon diyolo' i pisangod diyolo'. Om mimpangkis pondo iyolo' dot id pisangadan do miagal di tulun di naawuk, om paawason diyolo' o raha' di pisangod diyolo'. Om miagal pondo iri do raha' di porsombahan do sinumbali' do potuntugon do hiri'd pananaraban do porsombahan.


text:
Om orikot nopondo o tadau'ddi, om poiduwon nondod Tuhan i tulun dau, do miagal di gompomogompi'd dumba', do popoidu' di dumba' do mantad id koligagaanan. Om mogulinau nondo iyolo' do hilo'd pomogunan do Tuhan do miagal do watu dit olumis om it agayo o gatang di mogulinau dot id tupi' do raja'.


text:
A' nondo ogina-gina' o kosonongo' om kolumiso' di pomogunan diri! Om kumoris nondo i tulun dit ongomulok po do kaakan di gandum om koinum di waig dot anggur do hilo'.


text:
Pokianu nod Tuhan do rasam do tontok di momuroun kawagu o kayu. Tu' Tuhan i' o poporikot do haun di kirasam om rasam dit asapou, om otomou i' i koumaan do koinsanai'd tulun.


text:
Mongoi o tulun uhot do tingolig om i mogogontong do nasip, nga' isimbar nopo dot aanu diyolo' om tudut ngai' no om it aiso' i' o komoyon. Haro nogi' i poposuhut do komoyon do nipi nga' mamalid no dokoyu iri; tu' aiso' i' o guna' di ponginsasamod diyolo'. Om gowoi poddi om minghombo poo o tulun do miagal do dumba' di natagak, om id suang iyolo'd kosusaan tu' aiso' i' o boyoon diyolo'.


text:
Om boros kad Tuhan, “Otogod oku no kopio di bansa'd suwai di momorinta' di tulun ku, om hukuman ku no iyolo'. Iri nopo tulun do Yohuda om iyoho' i' o sanganu, om iyoho' i Tuhan dit Osundu Kopio, o momogompi' diyolo'. Om iyolo' no silihon ku'd kuda' do don sumasangod dit ongokoris kopio.


text:
Om id pogialatan no diyolo' o pomilian ku do pomorinta', om boyoon, om boyoon do soudor do momorinta' diti tulun ku.


text:
Om iri nopondo tulun do Yohuda om miagal di soudor do nakamanang tu' mingulok di pisangod diyolo' do miagal po di burutak di hilo'd karalan-ralanan. Om sumaap nondo iyolo' tu' uhupan i' iyolo'd Tuhan, om iri piya nondo i pisangod diyolo' do songinsakai'd kuda' nga' aala' i' diyolo'.


text:
Pokorison ku indo i tulun do Yohuda; om posion ku i tulun dot Israil. Osianan oku i' diyolo' om poulion ngai' ku i' iyolo' do hilo'd pomogunan diyolo'. Om miagal pondo dot a' ku iyolo' insan kadaai. Iyoho' no o Tuhan, i Kinorohingan diyolo', om simbaron ku o sambayang diyolo'.


text:
Om okoris pondo do miagal do soudor i tulun dot Israil. Om ooropod do miagal di tulun do nokoinum do waig dot anggur. Om osorou kasai' indo di sinakagon diyolo' o kinamanangan diti do gisom dot alaid, om otood tu' i winonsoi do Tuhan dot id diyolo' o kataadan.


text:
Lohowon ku nondo i tulun ku, om timungon ngai' ku iyolo'. Om poiduwon ku iyolo' om posopohon ku do miagal di gulu po.


text:
Mulong pod nokotompias ku daa iyolo' dot id pogialatan do bansa', nga' hilo' piya'd sodu' nga' osorou kasai' oku i' diyolo'. Om apasi i' iyolo' om i tangaanak diyolo' om mogiwoyo-woyo' indo iyolo' do gumuli' do hilo'd pomogunan diyolo'.


text:
Poulion ku nondo iyolo' do mantad hilo'd Masir om hilo'd Asur. Om poundorongon ku iyolo' do hilo'd pomogunan diyolo'. Om poundorongon ku nogi' iyolo' do hilo'd Giliad om hilo'd Libanon; gisom dot oponu' nopondod tulun i pomogunan.


text:
Om soira' nopod kawaya' iyolo' do rahat do kosusaan, om iyoho' i' i Tuhan, o rumuba' di tumbak; om tumuu nopondo i hiri'd daralom do Bawang do Nil. Om koinsiriba' nondo ot Asur tu' asawat i' o ginawo dau. Om Masir tu' okoris nga' oidu' indo o kuasa' dau.


text:
Pokorison ku nondo i tulun ku; om sumambayang nondo om mumboyo' iyolo' doho'. Iyoho' no, i Tuhan, o minomoros diti,” ka dau.


text:
Ihad no, om pillompud nod mihad, oi kayu sedar, nahaba' no i kayu sedar, nangahaba' no i kayu dot ongosonong! Ihad no, om pillompud nod mihad oi kayu tarbantin do hilo'd Basan tu' nangatagad no i puru'!


text:
Mingihad pod atatangaban i piro-piro o pomorinta'; aiso' noddi i kagayaan diyolo'! Pokinongou nod garom do singa do hilo'd gouton, naraag no i puru' do panakawalai diyolo' do poinsusui di Bawang do Yordan!


text:
Om boros kad Tuhan i Kinorohingan, dot id doho', “Pingiyo-iyo no di gompomogompi'd dumba' di potisumbolion no i dumba' do pigompian dau.


text:
Om patayon nondo di sanganu di dumba' i dumba' diyolo', om iyo piya'ddi nga' a' i' iyolo' ohukuman. Om pobolion no diyolo' i daging di dumba'ddi om mimboros nod, ‘Royohon no o Tuhan! Tu' kaya' toko' noddi!’ ka no diyolo'. Om iri piya i gompomogompi' di dumba' nga' a' no osianan di dumba',” ka dau.


text:
Boros kad Tuhan, “A' oku nondo monginsian dot isai nopo do hiti'd pomogunan. Om iyoho' nondo o poposuang do koinsanai di tulun dot id suang do kuasa' di pomorinta' diyolo'. Om raagon nopondo kopio di piro-piro o pomorinta' iti pomogunan, om a' ku i' ahawon iti do mantad id kuasa' diyolo',” ka dau.


text:
Om godsiai oku no di tulun di minomoli om i pinapadagang di dumba' do kumaraja' do hiri'd dau, om momogompi' oku'ddi di dumba' di maan sumbolio'. Om anu oku nod duwo o sukud. Iri nopo tiso' om pinungaranan ku dot “Opuhawang” om iri no tiso' om pinungaranan ku do “Kopiisaan”. Om iyoho' no o minomogompi' di dumba'ddi.


text:
Om a' ku noddi milo do pususon o ginawo ku dot otogod di tolu o gompomogompi'd dumba' do suwai, tu' araatan iyolo' doho', om insan i' o tulan do pinoidu' ngai' ku iyolo'.


text:
Om boros kangku'ddi dot id baanan do dumba' di gompion ku, “Okon oku nondo ko' gompomogompi' dokoyu. Baya' nopod apatai i patayon, om baya' dot araag i raagon. Om iri nondo it oolu-olu' nga' mogipapatai poo,” kangku.


text:
Om ngoyo' ku noddi i sukud di pinungaranan ku dot “Opuhawang” om tipuo' ku nori, do mananus di tumpongo do winonsoi'd Tuhan dot id toinsanan o bansa'.


text:
Om tadau noddi do natanus i tumpongo'ddi. Om songingontong po doho' i tulun do momoli om i padagang do dumba', om oilaan no diyolo' do moro-boros o Tuhan do pinawaya' di winonsoi ku.


text:
Om boros kangku dot id diyolo', “Ondung kaakun kou, om patahako' dokoyu doho' i gadsi' ku, nga' a' nopo, om poopion nopo dokoyu,” kangku. Om godsiai oku no diyolo' do tolu nohopod o tusin do pirok.


text:
Om boros kad Tuhan dot id doho', “Ngoyo' poopio' ino do hilo'd poopian do tusin do hilo'd Walai'd Sasambayangan dot Agayo,” ka dau. Om ngoyo' ku noddi i tolu nohopod o tusin do pirok diri, i gatang ku dot agayo tomod dot osorou diyolo', om ngoyo' ku nori poopio' do hiri'd poopian do tusin do dong Walai'd Sasambayangan dot Agayo.


text:
Om tipuo' ku no i kayu di koduwo, i roitan do “Kopiisaan”, om naraag diri o kopiisaan do Yohuda om Israil.


text:
Om boros kaddi do Tuhan dot id doho', “Pingiyo-iyo po kawagu do gompomogompi'd dumba', nga' baino' noo om miyo di gompomogompi'd dumba' dit araat.


text:
Nokoponuhu' oku nod tulun do madtamong di baanan do dumba' ku, nga' a' i' dau tinulung i dumba' di haro o koligagaanan do kapatayon; om a' dau ngoyon ihumo' i dumba' di natagak, om a' dau ubatan i nongosuhat, om a' sumadon i nongoolu-olu'. Suwai ko' ngoyon nogi' dau kano' i dumba' dit olomu' kopio om pingiduan dau do sondulu!


text:
Ousung no i gompomogompi'd dumba' dit aiso' o guna'! Tu' tinongkiadan dau i baanan do dumba'. Om pupusan nondo do pisangadan i kuasa' dau. Om lumomok nondo o longon dau, om mumang bolou i mato dau do ponong id wanan,” ka dau.


text:
Poingkaa no o boros do Tuhan do pasal dot Israil, i Tuhan di pinapawalad do tawan, om i minomonsoi diti pomogunan, om i minanahak do koposion dot id tulun. Boros ka dau,


text:
“Silihon ku nondo o Yorusalim do miagal do sansangkir o waig dot anggur; om minum nondo i piro-piro o bansa' do posorili' dau om mikorobibi' pondo iyolo' do miagal do tulun di naawuk. Om turungkuon nopondo o Yorusalim, om i kabandaran do Yohuda do suwai nga' kotonggoi nod oturungku'.


text:
Nga' orikot nopondo o maso'ddi om silihon ku nondo o Yorusalim do miagal do watu dit awagat, gisom dot isai nopo i mumbal do mangakat diri om orualan no. Om pogisusugkuon nopondo do koinsanai'd bansa' do hiti'd pomogunan o soudor diyolo' do mongoi panangod do Yorusalim.


text:
Tontok nopondod maso'ddi om tompurolosion ngai' ku i kuda' diyolo' om borulongon ku o pomusarahan di tulun di songinsakai di kuda'. Piantangan ku i' i tulun do Yohuda nga' bolohon ku indo i mato di kuda' di pisangod diyolo'.


text:
Om moro-boros indo i piro-piro o sompiiyon do Yohuda dot id ginawo diyolo' dot, ‘Onuan id Tuhan, it Osundu Kopio, do kokorisan i tulun dau di poingiyon do hilo'd Yorusalim,’ ka.


text:
Tontok nopondod maso'ddi om silihon ngai' ku nondo i sompiiyon do Yohuda do miagal do tapui do hilo'd puru' ko' hilo'd tumo di nongoonsok no o gandum, tu' raagon nondo diyolo' i piro-piro o bansa' do hiri'd posorili'. Om aiso' nondo o koligagaanan di tulun do Yorusalim do poingiyon do hiri'd bandar.


text:
Om poguluonon ku iyoho' i Tuhan, do manahak do kamanangan i piro-piro o soudor do Yohuda om iri nopondo i kosuahan dot aanu di sinakagon di Daud om i tulun do Yorusalim om a' i' agayo ko' mantad di kosuahan di naanu do tulun do Yohuda di suwai.


text:
Om tontok nopondod maso'ddi om intirungan ku indo i tulun do poingiyon do hilo'd Yorusalim om gisom dot iri piya'ndo it oluhoi kopio nga' koiyo i' di Daud kokoris. Om woyoon nondo iyolo' di sinakagon di Daud, i miagal pod moloikat ku. Om iyo po dit iyoho' kopio o momoyo'.


text:
Om tontok nopondo do maso'ddi om raagon ku nondo o pointikid-tikid do bansa' di mumbal do sumaap do Yorusalim.


text:
Om onuan ku nondo i sinakagon di Daud om tulun do suwai do hilo'd Yorusalim do ginawo dit obingampun om it orohian do sumambayang. Om soira' nopo do mintong iyolo' di tulun di tinobok diyolo' do minamatai, om pogihadan nondo diyolo' iyau do miagal do mogihad di tanak di napatai dit iso' no daa. Om mogihad tomod nondo iyolo' do miagal di mogihad do tanak do kusai diyolo' dit id dotuo di napatai.


text:
Om tontok nopondoddi om i nopo mogihad do hilo'd Yorusalim om miagal poddi mogihad di hilo'd Hadad-Rimon kopuhod, i hilo'd rantai do Mogido.


text:
Om sompori-pori nopondo do mogihad i piro-piro o sompiiyon do hiri'd pomogunan diri, i sompiiyon di suminolusuk di Daud, om i sompiiyon di suminolusuk di Natan, om i sompiiyon do suminolusuk di Liwi, om i sompiiyon di suminolusuk di Simoi, om koinsanai di sompiiyon do suwai, om sompori-pori nopondo i sompiiyon do mogihad, iri nopondo tongokusai dit id pointikid-tikid do sompiiyon om posuwai-suwai di tongoondu' do mogihad,” ka dau.


text:
Boros kad Tuhan it Osundu Kopio, “Orikot nopondo o maso'ddi, om haro nondo o tudan do waig do sumimpulak do pomolidang di sinakagon di Daud om i tulun do Yorusalim, do mantad id dusa om i poniningolig diyolo'.


text:
Om tontok nopondod maso'ddi om tonuson ngai' ku nondo i ngaran di tingolig do mantad hiri'd pomogunan diri, om aiso' nondo o kosorou'ddi. Om patayon ngai' ku i tulun di momoros do nabi iyau om tonuson ku i korohian do tulun do tumuku' do tingolig.


text:
Om ondung haro o tulun dit osonong do mimboros do pasal dit osiliu dot id dosunsudan, om iri indo i tapa' om tina' dau o momisunud dau dot apatut do hukuman iyau'd kapatayon, tu' tudut i' i popimboroson dau. Om ondung mangakun kasai' iyau do nabi iyau, om iri indo tapa' om tina' dau o monobok dau do gisom dot apatai iyau.


text:
Om orikot nopondo o tadau'ddi om aiso' nondo o nabi dot oondos di nongokito dau dot id pinointalang, ko' mingiyo-iyo pod nabi o kowoyo-woyoon, ko' manampakai pod rasuk do nabi do maan do pagakal do tulun.


text:
Suwai ko' poboroson nopondo do nabi om poingkaa, ‘Okon oku i' ko' nabi. Gompongumo oku no do solinaid ku'd poimpasi,’ ka nondo diyolo'.


text:
Om ondung haro o tulun do muhot dau do poingkaa, ‘Nunu o nokosuhat dino kangkab nu?’ ka. Om sumimbar nondo iyau dot, ‘Nosuhat oku do hilo'd walai di tambalut ku,’ ka nondo dau,” ka dau.


text:
Om boros kad Tuhan, it Osundu Kopio, “Posik no, oi gayang. Om ngoyon i' saapo' i gompomogompi'd dumba' di pakaraja' dot id doho'! Patayon no iyau om kopogitongkiad-kiad i' i dumba'. Saapon ku nondo i tulun ku,


text:
om duwo nondo o bohogian do mantad di tolu o bohogian do tulun dot apatai do pointongkop diti pomogunan.


text:
Om sompitolu pondo di tolu o bohogian do tulun diri ot apasi. Om lidangan ku nondo iyolo' do miagal do pirok di sompipion do tapui, om umbalan ku iyolo' do miagal do tulun di monompipi' do tamas. Om sumambayang nondo iyolo' dot id doho', om simbaron ku nondo iyolo'. Om sunudan ku nondo iyolo' do tulun ku iyolo', om okunon diyolo' do Kinorohingan oku diyolo',” ka dau.


text:
Oruhai no i tadau do kopomutusan do Tuhan. Om panakahan nondo o Yorusalim, om poontong-ontongon kou nopondo do bohogion i pinanakau'ddi.


text:
Om timungon ngai' nopondod Tuhan i bansa' do mongoi sangod do Yorusalim. Om osingolod nondo i bandar, om apanakahan i kawalayan, om ongokasou do tongokusai i tongoondu'. Om songintanga' nopondo di tulun om atanggayan do pisangod, nga' iri nopondo suwai om a' i' atanggayan do mantad hiri'd bandar.


text:
Om tontok nopondo do tadau'ddi om mingkakat nondo iyau do hilo'd Nulu- Nulu do Saitun, i ponong id koulayon om gisom do hilo'd kotonobon do mantad id Yorusalim. Om opipitas nondo i Nulu-Nulu do Saitun do mantad hilo'd koulayon om gisom do hilo'd kotonobon, do kubong dit agayo o kopitas. Om kumaa nondo ponong id utara o sampaping di nulu-nulu'ddi om kumaa ponong id salatan o sampaping.


text:
Om mogidu' kou nondo do maya' diti kubong di minomitas di nulu-nulu'ddi. Om mogidu' kou nondo do miagal di komolohingan dokoyu do tontok di guminuyu' o tana' di maso dit i Usia o raja' do Yohuda. Om rumikot nondo o Tuhan, i Kinorohingan ku do miwoyo' do koinsanai di moloikat dau.


text:
Om aiso' nondo o totuong. Anawau kasai' nopondo do dangadau, om dongotuong piya nga' anawau i'. Nga' Tuhan noo o koilo do maso dot osiliu ngai' o miagal diti.


text:
Om orikot nopondo o tadau'ddi, om lumuyung nondo o waig dot oniniting do mantad hilo'd Yorusalim. Om lumuyung nondo o songintanga' di waig diri do hilo'd Rahat do Napatai om iri no songintanga' om lumuyung do hilo'd Rahat do Tanga'. Om muyung-luyung kasai' nopondo i waig diri do tikoompus do toun, di maso do magadau om di maso do rumasam.


text:
Om Tuhan nondo o raja' do momorinta' do pointongkop diti pomogunan; om oinsanan nopondo o tulun do tumuku' dot id dau, i Kinorohingan, om iso' pondo o ngaran dau dot otutunan ngai' diyolo'.


text:
Om alampai nopondo i kinoiyonon do mantad pod hilo'd Giba i ponong hilo'd utara om gisom do hilo'd Rimon, i ponong hilo'd salatan. Nga' Yorusalim nondo o poinsawat kopio dot id pogialatan di kinoiyonon di hiri'd posorili'; om kogoyoon nopo di bandar diri om mantad po di wawayaan di roitan do Wawayaan do Binyamin om gisom do korikot di wawayaan do roitan do Wawayaan do Linsuk, i kinoiyonon di wawayaan di gulu po, om mantad di Walai'd Akawas do Hananil om gisom di pamagaan dot anggur di don raja'.


text:
Om osimbayan ngai' nondo o tulun do momogun-mogun dot id bandar diri tu' a' no orolosi di mongoi pamaraag.


text:
Om porikatan nondod Tuhan do toruol dit araat kopio o koinsanai di bansa' di minongoi sangod do Yorusalim. Mumang nopondo momos o tinan diyolo' di maso po diyolo'd poimpasi; om mato om dila' diyolo' nga' mumang nopo momos.


text:
Om tontok nopondo do tadau'ddi om borulongon nondod Tuhan o pomusarahan diyolo' om rolosion dau, gisom do tabpaan nopondo diyolo' i tambalut diyolo' di pointoning diyolo' om saapon no diyolo'.


text:
Om sumaap nondo i tongokusai do Yohuda do mogobi' do Yorusalim. Om onuon ngai' nopondo diyolo' i kakayaan di bansa', i tamas, om i pirok, om i pakayan dot ogumu' tomod.


text:
Om haro nogi' o toruol dit araat tomod do rumikot dot id kuda', om bagal, om unta, om kaladai, om id koinsanai di tayam-tayam do hilo'd kiim do pisangod.


text:
Om oinsanan nopondo i tulun do noolu-olu' dot id pogialatan di bansa' di suminangod do Yorusalim do mongoi dot id bandar diri do pointikid do toun, do mongoi tuku' dot id Raja', i Tuhan dit Osundu Kopio, om mongoi pamaramai di Tadau dot Agayo do Kinuhub-Kuhub.


text:
Om ondung haro o bansa' dot a' mongoi'd hilo'd Yorusalim do mongoi tuku' dot id Raja'ddi, i Tuhan dit Osundu Kopio, om a' nondo arasaman i pomogunan diyolo'.


text:
Ondung a' i tulun do Masir mamaramai di Tadau dot Agayo do Kinuhub-Kuhub, om oontok no iyolo' do toruol di porikoton do Tuhan dot id pointikid-tikid do bansa' dit a' mongoi sambayang.


text:
Om iri no o hukuman do porotuon dot id Masir om id koinsanai'd bansa', ondung a' no iyolo' mamaramai di Tadau dot Agayo do Kinuhub-Kuhub.


text:
Om tontok nopondoddi om iri piya i lunsing do hiri'd pakayan di piro-piro o kuda' nga' kinikiran ngai' id boros do poingkaa, “Pinotobilang do maan do don Tuhan,” ka. Om iri piya'ndo i lansang do hiri'd Walai'd Sasambayangan dot Agayo nga' miagal i' di mangkuk do hiri'd dotimbabaan di pananaraban do porsombahan o kogoyoo'd guna'.


text:
Om oinsanan nopondo i lansang do hilo'd Yorusalim om hilo'd Yohuda do potobilangon do maan do pakayon do sumambayang dot id Tuhan it Osundu Kopio. Om pomolosuan nondo di tulun, di daging di pinatahak do numaan do porsombahan i lansang diri. Om orikot nopondo o maso'ddi om aiso' nondo o tulun do dumagang do hiri'd Walai'd Sasambayangan dot Agayo di don Tuhan, it Osundu Kopio.


text:
Boros kad Tuhan dot id tulun dau, “Osianan kasai' oku i' dokoyu,” ka dau. Nga' boros ka diyolo', “Poingkuro ko do pinopointalang do kosianan nu dot id dahai?” ka. Om boros kad Tuhan, “Miobpinai i' daa iyo Isau di Yakub, nga' ninsianan ku i' i Yakub om i sinakagon dau.


text:
Nga' naraatan oku i' di Isau om i sinakagon dau. Rinaag ku i pomogunan di Isau di hilo'd sokid om pinologos ku i tana' do pinogiiduan om iyonon poddi do nintorusan,” ka dau.


text:
Ondung momoros daa i sinakagon di Isau, i tulun dot Idom do, “Naraag i kabandaran dahai nga' wonsoyon i' dahai kawagu iri,” ka, om simbaron indo do Tuhan iyolo' do poingkaa, “Pologoson nopo iyolo' do momonsoi kawagu'ddi nga' ngoyon ku indo raago' kawagu. Om roitan nondo iyolo' do tulun do ‘Pomogunan dit Araat’ om ‘I bansa' do katagadan do Tuhan do gisom dot alaid,’ ka,” ka dau.


text:
Om mato nondo kopio di bansa' dot Israil o kokito'ddi, om momoros nondo iyolo' dot, “Okoris i' o Tuhan dot id soliwan piya do pomogunan dot Israil!” ka.


text:
Om boros kad Tuhan, it Osundu Kopio, dot id imam, “Pusohon i' do tanak i tapa' dau, om pusohon di susuhuon i tuan dau. Om iyoho' no o tapa' dokoyu, nga' nokuro tu' a' kou momusou doho'? Tuan oku i' dokoyu nga' nokuro tu' a' kou oronok doho'? Indaraaton oku i' dokoyu, om inda' ka do muhot kou i' daa dot, ‘Poingkuro iyahai do minongindaraat diya'?’ ka no dokoyu.


text:
Poingkaa kou do minongindaraat doho': Pinapatahak kou dot id doho' do taakanon dit aiso' o guna' do hiri'd pananaraban do porsombahan. Om monguhot kou po daa do, ‘Poingkuro iyahai dot a' minomusou diya'?’ ka. Sunudai ku pogi' iyokoyu --- a' kou minomusou di pananaraban do porsombahan dot id doho'.


text:
Soira' nopod mongoit kou do tayam-tayam di nobolou ko' i sumakit ko' i kakung do maan do patahakon dot id doho', om ondos daa dokoyu om aiso' o sala'ddi? Umbal kou pogi' do papatahak do tayam-tayam do miagal diri dot id gobunor! Orohian i' tuu iyau dokoyu om osonong i' tuu o wonsoyon dau dot id dokoyu?” ka dau.


text:
Umbal kou pogi' do mokiinsian do Kinorohingan, oi imam. A' no moti' dau simbaron i sambayang dokoyu, om dokoyu id sala'ddi.


text:
Om boros kad Tuhan, it Osundu Kopio, “Orohian oku nogi' daa kopio do haro o tongoiso' dokoyu do mongoi podtobon di wawayaan do Walai'd Sasambayangan dot Agayo om aantaban i' i mongoi parakit do tapui dit aiso' o guna' do hilo'd pananaraban do porsombahan dot id doho'. A' oku i' orohian dokoyu; om a' ku romiton i porsombahan do patahakon dokoyu dot id doho'.


text:
Momusou ngai' i' doho' o tulun do mantad id koinsanai'd bansa' do pointongkop diti pomogunan. Honggo nopo nga' modtutud i' iyolo' do kominyan dot id doho' om papatahak do porsombahan dit osonong do pomusou diyolo' doho'. Momusou ngai' i' iyolo' doho'!


text:
Nga' iyokoyu no om a' i' momusou doho' do tontok di momoros kou dot aiso' o guna' di pananaraban do porsombahan dot id doho', om tontok di patahak kou do taakanon di niada-ada' dokoyu do hiri'd sakai di pananaraban do porsombahan diri.


text:
Boros ka no dokoyu, ‘Apaasan noddi iyahai do mingwonsoi ngai'dti,’ ka. Om a' kou no momusou doho'. Porsombahan nopo dokoyu dot id doho' om i tayam-tayam do pinanakau om i nakakung ko' i sumakit. Ondos daa dokoyu om romiton ku iri?


text:
Ousung po i tulun di gomponipu' tu' patahak do tayam-tayam dit aiso' o guna' dot id doho', om haro i' daa o tayam-tayam dit osonong do hiri'd baanan dau di nakabatos dau do patahakon dot id doho'! Tu' iyoho' nopo om raja' dot agayo, om oronok ngai' nopo doho' o tulun do mantad id koinsanai'd bansa',” ka dau.


text:
Pusohon oku no dokoyu dot i wonsoyon dokoyu o pomusou. Ondung a' kou mokinongou diti poboroson ku om ousung kou no. Papalan ngai' ku nopo it aramit dokoyu di maan daa dokoyu'd kosukup-sukupan. Otopot nopo kopio om napapalan ku no ngai' iri, tu' a' i' dokoyu pinadul kopio i pinonuhuan ku.


text:
Hukuman ku nondo i tangaanak dokoyu om pokisason ku o rabas dokoyu dot id taii' di tayam-tayam do patahakon dokoyu do maan do porsombahan, om pokoyoon kou nondo do hilo'd kinotimungon do taii'.


text:
Om koilo kou nogindo do nokoboros ku dokoyu o pinonuhuan diti, om a' indo araag i tumpongo ku dot id imam, iri no i sinakagon di Liwi.


text:
Id suang nopod tumpongo ku'ddi om pinabatos ku dot id diyolo' do kaanu iyolo'd koposion om kasanang-sanangan, om iri no kopio i pinatahak ku diyolo', om pusohon oku i' diyolo'. Om tontok nopoddi om minomusou i' kopio iyolo' om ruminonok iyolo' doho'.


text:
Om pinotuduk diyolo' it otopot om okon i' ko' i kasala'. Om poingulud kasai' iyolo' doho'; tu' okon nopo ko' minomonsoi iyolo' dit otopot, nga' minonguhup nogi' iyolo' do tulun do suwai do tumingkod do momonsoi'd araat.


text:
Om karaja' i' dot imam do potuduk di ponudukan dot otopot do pasal doho', i Tuhan, it Asawat Kopio. Om apatut no do mongoi o tulun pokituduk do korohian ku do mantad id diyolo' tu' iyolo' no o susuhuon ku.


text:
Nga' baino' noddi om tuminolikud kou iyokoyu it imam, di ralan dit otopot. Minangangat nogi' dot ogumu' o tulun i ponudukan dokoyu do minomonsoi di kasala'. Rinaag dokoyu i tumpongo do winonsoi ku dot id dokoyu.


text:
Om gowoi poddi om iyoho' nga' mominsuhu' no di tulun dot Israil dot a' momusou dokoyu tu' a' kou i' mumboyo' do korohian ku. Om soira' nopo do monuduk kou'd tulun ku, om a' i' dokoyu iyoon o ponunuduk diyolo',” ka dau.


text:
Okon toi ko' iso-iso' i' o tapa' toko'? Okon toi ko' iso-iso' i' o Kinorohingan do minomonsoi dati'? Nga' nokuro'ddi tu' a' toko' mogisulung-sulung do batos, om nokuro tu' a' toko' podulon i tumpongo do Kinorohingan dot id komolohingan toko'?


text:
A' di tulun do Yohuda sinulung i batos diyolo' dot id Kinorohingan om araat tomod o winonsoi diyolo' do hilo'd Yorusalim om pointongkop diti pomogunan. Om sinosomu' nogi' diyolo' i Walai'd Sasambayangan dot Agayo di kosianan tomod do Tuhan. Om minanansawo i tongokusai do tongoondu' di tumuku' dot id ponokokinorohingan do bansa'd suwai.


text:
Pologoson nopo dot uyungon do Tuhan do mantad id tulun dot Israil o tulun do miagal diri, om a' no iyau pologoson kawagu do mongoi amung do papatahak do porsombahan dot id Tuhan, it Osundu Kopio, do moyo' diti bansa' toko'.


text:
Iti po kawagu i winonsoi dokoyu. pinonu' dokoyu'd romou i pananaraban do porsombahan dot id Tuhan, tu' miningihad kou om mininglompud do minihad tu' a' noddi dau romiton i porsombahan do patahakon dokoyu.


text:
Muhot kou ondung nokuro tu' a' dau romiton iri. Om a' pogi' dau romiton iri nga' noilaan no dau dot a' dokoyu sinulung i batos dokoyu dot id tondu' di kinawin dokoyu dit omulok kou po. Iyau nopo om tontok i' daa dokoyu, nga' a' i' dokoyu sinulung i batos dokoyu dot id dau, mulong piya do minamatos kou dot id toguang do Kinorohingan do tumorodok kou dot id dau.


text:
A' toi do Kinorohingan pinoiso-iso' o tinan om rusod dokoyu? Nunu toi o kinopongiyo'ddian do Tuhan diri? Kinopongiyo'ddian nopo dau'ddi nga' maganak kou nondo do tangaanak di songonuon kopio'd Kinorohingan. Iyo nopoddi om antaan-taan no kopio dokoyu dot araag i batos dokoyu dot id sawo dokoyu.


text:
“Araatan oku di miada',” kad Tuhan, i Kinorohingan dot Israil, “Araatan oku no kopio ondung haro o tiso' dokoyu do momonsoi do miagal diri karaat dot id sawo dau. Antaan-taan no kopio dokoyu dot araag i batos dokoyu do tumorodok dot id sawo dokoyu,” ka dau.


text:
Minongudipon nod Tuhan ino koboro-boroso' dokoyu. Nga' muhot kou i' daa'ndo do poingkaa, “Poingkuro kopio iyahai do minongudipon do Tuhan?” ka. Poingkaa o pinongudipon dokoyu dau, minomoros kou dot, “Osonong i' i gompomonsoi'd araat dot osorou'd Tuhan, it Osundu Kopio; asanangan i' iyau diyolo',” ka dokoyu. Om muhot kou do, “Honggo kopio i Kinorohingan dit otulid kaka'ddi?” ka dokoyu.


text:
Om boros kad Tuhan, it Osundu Kopio, “Suhuon ku nondo i susuhuon ku do mongoi posodia' do wayaan ku. Om sigog indo do rumikot o Tuhan dit ihumon dokoyu do hilo'd Walai'd Sasambayangan dot Agayo. Om rumikot nondo i susuhuon dit andad-andadon no dokoyu do mongoi posunud di tumpongo ku,” ka dau.


text:
Nga' isai po mando o kasangal do tontok di tadau do korikatan dau? Isai po mando ot apasi do kointalang kopio iyau? Tu' miagal po iyau do sabun di kopulang kopio, om miagal do tapui di monompipi' do basi'.


text:
Om rumikot nondo iyau do mongoi pomutus do miagal do tulun di mongisas om monompipi' do pirok. Om poingkuro nopo i modsusupu' do monompipi' di pirok om tamas, om iyo noddi i susuhuon do Tuhan do momolidang dit imam, om papatahak indo iyolo' di porsombahan di korohian do Tuhan.


text:
Om korohian indod Tuhan i porsombahan dot igitan di tulun do Yohuda om Yorusalim dot id dau, do miagal di koubasanan di gulu po.


text:
Om boros kad Tuhan, it Osundu Kopio, “Mintalang oku nondo dot id dokoyu do mongoi pomutus, om moro-boros oku nondo do pasal di tulun dit ongkiinigit do gimat, om i tulun di magampahu', om i popoboros do tudut do pasal do tulun do suwai, om i tulun di monipu' do mamagadsi' di songingkaraja' dot id dau, om i mongulok-ulok do tongoondu' do nopuadan om i tangaanak dot aiso' o molohing om i tulun di bansa'd suwai, saapon ngai' ku nopo o koinsanai'd tulun dit a' momusou doho',” ka dau.


text:
Boros kad Tuhan, “Iyoho' no o Tuhan, om a' oku i' sumimban. Om iri no ot a' dokoyu kinopunsaan kopio, oi sinakagon di Yakub.


text:
Iyokoyu nga' miagal nopo di komolohingan dokoyu di gulu po tu' tuminolikud dit oturan ku om a' minumboyo'ddi. Guli' kou no dot id doho', om gumuli' oku i' dot id dokoyu. Nga' muhot kou po do, ‘Poingkuro o wonsoyon dahai do gumuli' kawagu dot id diya'?’ ka.


text:
Muhot oku dokoyu, apatut i' toi o tulun do monipu' do Kinorohingan? Atantu' nod amu', nga' monipu' kou i' iyokoyu doho'. ‘Poingkuro kopio?’ ka daa dokoyu do monguhot. Om boros kangku, ‘Id suang do hal do manahak do porsombahan do sompihopod om i porsombahan do suwai.


text:
Igitan ngai' no i porsombahan dokoyu di sompihopod do hilo'd Walai'd Sasambayangan dot Agayo, om osima' i' do taakanon o hilo'. Umbalai oku pogi' dokoyu, om okito i' dokoyu do poiwangon ku ilo liligaon do surga om potuntugon ku i' dot id dokoyu o koinsanai dit ongosonong do gisom i' dot a' dokoyu aayi- ayi'.


text:
Om a' ku indo pologoson o mangakan-ngakan do mamaraag di tanom dokoyu, om it anggur dokoyu nga' olimbagatan ngai' pod tua'.


text:
Om oinsanan nopondo o tulun do mantad id koinsanai'd bansa' do mamarait dokoyu do tulun di nongkoundar tu' osonong i' kopio dot iyonon i pomogunan dokoyu,’ ka,” ka dau.


text:
Boros kad Tuhan, “Araat tomod o pinimboros dokoyu do pasal doho'. Nga' muhot kou i' do, ‘Nunu kopio o pinimboros dahai do pasal diya'?’ ka dokoyu.


text:
Poingkaa o pinoboros dokoyu, ‘Aiso' i' o guna' do mogobi-obi' do Kinorohingan. Nunu kopio o guna' do tumanud di ponuhuan do Tuhan, it Osundu Kopio, om nunu o guna' do mumbal do pointalang dot id dau do monosol toko' di nowonsoi toko'?


text:
Okito nopo dahai om iri nogi' i tulun dit angasawat o ginawo ot ongosimbayan tomod. Okon nopo ko' rumuhang o kohoroo' di tulun dot araat, nga' mogumbal nogi' iyolo' do kolonuto' do ginawo'd Kinorohingan dot i wowonsoyon diyolo'd araat o pogumbal om aiso' i' o nunu-nunu dot osiliu dot id diyolo',’ ka dokoyu,” ka dau.


text:
Om pogiboro-boros noddi i tulun dit oronok do Tuhan om pokinongoho' nod Tuhan, om norongou i' dau i pinoboros diyolo'. Om tuliso' noddi dot id iso' o buuk dot id toguang do Tuhan o ngaran do koinsanai di tulun dit oronok om momusou do Tuhan.


text:
Boros kad Tuhan, it Osundu Kopio, “Osiliu indo iyolo' do tulun ku. Om tontok nopondo do tadau di kapamansayan ku di wonsoyon ku, om osiliu nondo iyolo' do tulun di songonuon ku. Om osianan oku nondo diyolo' do miagal di tapa' dot osianan di tanak di mogobi-obi' dau.


text:
Om kokito pondo kawagu I tulun dit araat om I tulun dit osonong, om pisuayan do tulun di mogobi-obi' doho' om it a' mogobi-obi' doho',” ka dau.


text:
Om boros kad Tuhan, it Osundu Kopio, “Rumikot no i tadau do sorobon i tulun di minggayo-gayo om it araat do miagal do sakot do nokoring. Om tontok nopondo do tadau'ddi om ouu nopo iyolo' dot osorob, om aiso' no ot oolu'.


text:
Nga' iyokoyu nopo i mumboyo' doho', om mulinau indo dot id dokoyu i sinundu ku do mamasi, do miagal di tadau om manahak do kolingasan do miagal di tinitiu do tadau. Om ongotood kou nondo do miagal di tangaanak do sapi' do tontok di polobuson do mantad id kandang tu' iyokoyu' nga' kalabus indo.


text:
Om tontok nopod tadau do powonsoyon ku i wonsoyon ku, om aala' nondo dokoyu i tulun dot araat, om miagal pondo iyolo' do pupuk do pingulakan dokoyu.


text:
Soroho' no dokoyu i ponudukan di Musa, i susuhuon ku. I piro-piro ot oturan om ponuhuan di pinoboros ku dau di hilo'd Nuluhon do Sinai dot umboyoon do koinsanai'd tulun dot Israil.


text:
Nga' tontok dit a' po korikot i tadau'd Tuhan dot agayo om i korolosi kopio'ddi, i natantu' mantad ku'ddi, om porikoton ku nondo dot id dokoyu i Nabi Ilia.


text:
Om piuludon nondo kawagu dau i tapa' dot id tangaanak diyolo'; om a' oku i' rumikot do mongoi pamaraag diti pomogunan dokoyu,” ka dau.


text:
Iti ngai' no ngaran di komolohingan di Yesus Kristus, i sinakagon di Daud, om i sinakagon di Abraham. Mantad nopo di Abraham om di gisom do napaganak i Daud om iti ngai' no ngaran do komolohingan di Yesus do nokotulis:


text:
I Abraham, i Isak, i Yakub, i Yohuda om i piro-piro tobpinai di Yohuda, i Piris om i Sira (ngaran nopod tina' diyolo' om i Tamar), i Hisron, i Ram, i Aminadab, i Nahason, i Salmon, i Buas (tina' nopo dau om i Rahab), i Obid (tina' nopo dau om i Rut), i Isai, om i Raja' Daud.


text:
Mantad no di Daud om gisom di natanggayan do pisangod o bansa'd Israil do hilo'd Babil om iti ngai' o ngaran do komolohingan di Yesus do nokotulis: I Suliman (tina' nopo dau om i sawo daa di Uria di gulu po), i Rihabiam, i Abia, i Asa, i Yosapat, i Yoram, i Usia, i Yotam, i Ahas, i Hiskia, i Manasi, i Amon, i Yosia, i Yikonia om i piro-piro tobpinai dau.


text:
Mantad no di natanggayan do pisangod o bansa'd Israil do hilo'd Babil om gisom di kinosusuon di Yesus om iti ngai' o ngaran do komolohingan dau do nokotulis: i Yikonia, i Salatiol, i Sorubabil, i Abihud, i Iliakim, i Asur, i Sadok, i Akhim, i Iliud, i Iliasar, i Matan, i Yakub, om i Yusup i sawo di Maria. Om i Maria no minogkosusu di Yesus, i roitan do Kristus.


text:
Om mantad no di Abraham om gisom do napaganak i Daud, om hopod om apat o sinolusukan dot oinsanan. Om mantad no di Daud om gisom di tinanggayan do pisangod o bansa' dot Israil do hilo'd Babil om hopod i' om apat o sinolusukan dot oinsanan. Om mantad no di tinanggayan do pisangod i bansa' dot Israil do hilo'd Babil om gisom do korikot di kinosusuon di Kristus om hopod i' om apat o sinolusukan.


text:
Poingkaa no susui di kinosusuon di Yesus Kristus. I Maria nopo i tina' dau, om nokopitunang no di Yusup. Nga' tontok dit a' po iyolo' nokopikawin, om monontian no i Maria. Nga' a' i' di Yusup oilaan do monontian i Maria do mantad id sinundu do Rusod do Kinorohingan.


text:
I Yusup nopo, i tunang di Maria diri nga' tulun dit otorodok do tumanud dot oturan do tugama'. Om pututon daa'ddi dau i pitunangan diyolo' di Maria. Nga' lisok-lisokon i' daa dau do momutut om a' i' ointingayam dot id toguang do tulun dot ogumu' i Maria.


text:
Nga' maso' po di Yusup do momusorou'ddi, om pongipi no iyau. Om id suang nopo di nipi dau nga' nokokito iyau dot iso' o moloikat do Tuhan do minoro-boros dau do poingkaa, “Oi Yusup, i sinakagon di Daud, kada' kooris do mangawin di Maria; tu' iri nopo tanak di ponontianon dau om mantad i' do sinundu do Rusod do Kinorohingan.


text:
Osusu nondo i Maria om kusai o tanak dau. Om pungaranan no kopio i tanak diri dot i Yesus, tu' iyau no popoidu' di tulun dau do mantad id dusa diyolo',” ka.


text:
Om nosiliu ngai' pogi' o miagal diri nga' mamayaan di boros do Tuhan do pinolombus di nabi dau do poingkaa,


text:
“Haro nondo tondu' dit a' po nodudun do kusai do monontian om mogkosusu dot iso' o tanak do kusai. Om pungaranan nondo i tanak diri dot i Imanuil,” ka. (Imanuil nopo om boros dot Ibrani do komoyon nopo om “moyo-woyo' o Kinorohingan dati',” ka.)


text:
Om koposik poddi i Yusup, om wonsoyo' no dau o miagal di pinoboros di moloikat do Tuhan dot id dau. Om kowino' no dau i Maria.


text:
Nga' solinaid nopo dit a' po i Maria nosusu di tanak diri, om a' po i Yusup duminudun di Maria do miagal di wonsoyon do tulun di misasawo. Om kosusu noddi i tanak diri, om pungaranai no di Yusup iyau dot i Yesus.


text:
I Yesus nopo om pinogkosusu do hilo'd bandar do Baitlahim, it id pomogunan do Yudia. Iri nopo raja' do tontok diri om i Horudis. Om tontok noddi do ruminikot do hilo'd Yorusalim o piro-piro tulun dit ongoilo do komoyon do rombituon. Tadon nopo diyolo' om hilo'd ponong id koulayon.


text:
Om boros ka diyolo', “Hinonggo i tanak di nosusu do sumiliu'd raja' do tulun do Yohudi? Nokito dahai i rombituon dau do minimbulai do ponong id koulayon, om ruminikot diri iyahai'd hiti do mongoi tuku' dot id dau,” ka diyolo'.


text:
Om kotigowo nopoddi i Raja' Horudis do nokorongou'ddi, om iri i tulun do hilo'd Yorusalim nga' nongkotigowo ngai' nogi'.


text:
Om lohowo' ngai' noddi di Horudis i boyoon dot imam om i guru do Tourat do tumimung. Om uhoto' no dau iyolo', “Honggo kosusuon di Raja' di pinabatos mantad do Kinorohingan?” ka dau.


text:
Om simbar ka diyolo', “Hilo'd bandar do Baitlahim, i hilo'd pomogunan do Yudia. Tu' poingkaa tinulis do songulun o nabi,


text:
‘Baitlahim nopo, i hilo'd pomogunan do Yudia, om okon i' ko' it okoro' kopio dot id pogialatan di bandar dot angagayo do hilo'. Tu' Baitlahim no tadon do songulun o boyoon di sumiliu'd gompomogompi' dot Israil, i tulun ku,’ ka.”


text:
Om koilo poddi i Horudis di boros do miagal diri, om pomolisok-lisok no iyau do minomolohou di tulun dit ongoilo diri. Om uhoto' no dau iyolo' ondung soira' kopio diyolo' kokito i rombituon diri.


text:
Om suhuo' no dau iyolo' do minongoi do hilo'd Baitlahim om bilinai no dau iyolo', “Pamanau kou no, om ihumon no kopio dokoyu i tanak diri. Om abantalan nopondo dokoyu, om sunudan oku no, om koongoi oku i' iyoho' kotuku' dot id tanak diri,” ka dau.


text:
Om pamanau noddi iyolo'. Om hiri noddid tanga'd ralan, om kokito no kawagu diyolo' i rombituon di nokito diyolo' di gulu po do minulai do ponong id koulayon. Om otood tomod diri iyolo' do nokokito di rombituon diri do hiri'd doburuan diyolo'. Om undorong no i rombituon do hiri'd hapak di nokoiyonon di tanak.


text:
Om suang no iyolo' do hiri'd walai'ddi, om kokito no diyolo' i tanak om i Maria, i tina' di tanak. Om otud no iyolo' do tuminuku' di tanak. Om ukabai no diyolo' i pinoiyanan di nigitan diyolo', om popuhawango' no diyolo' o tamas, om kominyan om mur dot id tanak diri.


text:
Om poinsano' no iyolo'd Kinorohingan dot id suang do nipi dot a' gumuli' dot id di Horudis. Om uli' noddi iyolo' do minaya' do ralan do suwai.


text:
Om kapamanau poddi i tulun dit ongoilo do komoyon do rombituon, om intalang no moloikat do Tuhan dot id suang do nipi di Yusup. Om boros ka di moloikat, “Ihumon motindo di Horudis ilo tanak do maan dau patayo'. Nga' tungag nogi' om tanggayan no ilo tanak om ilo tina' dau do mogidu', om mongoi do hilo'd Masir. Om mundorong nopondod hilo' do gisom do moro-boros kawagu oku diya',” ka.


text:
Om tungag no i Yusup, om totuong iddi do tinanggayan dau i tanak om i tina' di tanak do minongoi do hilo'd Masir.


text:
Om undorong nopoddi iyolo' do hilo'd Masir do gisom do napatai i Horudis. Om iyo noddi do nabayaan i pinoboros do Tuhan do pinolombus di nabi dau do poingkaa, “Lohowon ku i Tanak ku do mantad hilo'd Masir,” ka.


text:
Om koilaai poddi di Horudis do nakalan iyau di tulun dit ongoilo di mantad hilo'd koulayon diri, om kotogod tomod no iyau. Om ponuhu' no iyau do mamatai do koinsanai di tangaanak do kusai di duwo toun om it id siriba' ko' duwo toun do tumur do hilo'd Baitlahim om hiri'd posorili' do kinoiyonon diri. Tu' iyo noddi o koloido' do tumanud di norongou dau di pinoboros do tulun dit ongoilo do komoyon do rombituon, do mantad di kokito i' diyolo' i rombituon.


text:
“Haro o mihad dot orongou do mantad hilo'd Rama do minglompud do mihad do mogihad. Mogihad i Rasil di tangaanak dau; om a' no iyau milo dot insasamadan, tu' nangapatai ngai' no iyolo',” ka.


text:
Om kapatai poddi i Horudis, om intalang no kawagu o moloikat do Tuhan dot id di Yusup dot id suang do nipi, di hilo' pod Masir i Yusup.


text:
Boros ka di moloikat, “Iri nopo tulun di mamatai daa dilo tanak om nangapatai no. Om tungag nogi' om ngoyo' ilo tanak om ilo tina' dau, om gumuli' kou i' do hilo'd Israil,” ka.


text:
Nga' korongou noddi i Yusup dot i Arkilaus i tanak di Horudis, o suminowoli di Horudis do suminiliu'd raja' do pomogunan do Yudia. Om moddosi iddi i Yusup do mongoi'd hilo'. Om kosunudai poddi iyau do Tuhan dot id suang do nipi, om pakayaai no dau do hilo'd watas do Galilia.


text:
Om undorong no iyau'd hilo', dot id iso' bandar di roitan do Nasarit. Om iyo noddi do nabayaan i pinoboros di piro-piro nabi dot i tanak o komoyon, “Roitan nondo iyau do Tulun do Nasarit,” ka.


text:
Om tontok noddi do ruminikot i Yohanis Gampamatis do hiri'd tana' do kowotuan do Yudia, om timpuun no iyau do monuduk.


text:
Boros ka dau, “Korologo kou no do momonsoi'd dusa, tu' a' no alaid om korikot no Pomorintaan do surga!” ka.


text:
Om i Yohanis no i tulun di komoyon di Nabi Yosaya, do tontok di minomoros iyau do poingkaa, “Haro o tulun do mimboros dot opuhod do hilo'd tana' do kowotuan do poingkaa, ‘Rontisan no ralan do wayaan do Tuhan; potingon no i ralan do wayaan dau,’ ka,” ka dau.


text:
Pakayan nopo di Yohanis om winonsoi mantad id hulu dot unta, om tagkos no dau om mantad id kulit do nintorusan. Om kanon nopo dau om godu om paha' do mantad hiri'd gouton.


text:
Om ogumu' o tulun do mantad hilo'd Yorusalim, om mantad id pointongkop do pomogunan do Yudia om mantad id piro-piro watas di potoropis di Bawang do Yordan, do ruminikot dot id di Yohanis.


text:
Om ogumu' i' daa o tulun do Parisi om Saduki do ruminikot do mongoi pokibatis. Nga' soira' di nokito di Yohanis iyolo' do rumikot, om boros ka dau, “Iyokoyu no tulun dit angaraat! Isai o minomisunud dokoyu do milo kou do moggidu'd mantad id hukuman do Kinorohingan dit oruhai no dau do porikoton?


text:
Kada' nogi' dokoyu soroho' do koidu' kou do mantad id hukuman, do momoros kou piya dot i Abraham o taki dokoyu. Ilaai no dokoyu, dot iti piya watu nga' milo id Kinorohingan do silihon do sinakagon di Abraham!


text:
Nokosodia' no kapak do panagad di kayu do porotopon do tana' o pananagad. Pointikid-tikid do kayu dit a' mongua' dot osonong om tagadon no om pataamon do hiri'd tapui.


text:
Iyoho' nopo om waig noo pamatis ku dokoyu do popointalang do nokorologo kou do momonsoi'd dusa; nga' iyau nopo i rumikot do kosusuhut doho', om mamatis indo dokoyu do Rusod do Kinorohingan om tapui. Iyau nopo om agayo po ko' iyoho'. Om a' oku i' osorupai do mongigit piya di kasut dau.


text:
Poingigit no dau o bakul do pangatap di gandum do gisom dot osompipian. Timungon nondo dau i gandum do posuangon do hiri'd sulap, nga' iri nopondo i tapol om tutudan dau do hiri'd tapui dit a' milo'd pisokon,” ka.


text:
Om tongkiad no i Yesus do mantad hilo'd Galilia om pakayaai no do hiri'd Bawang do Yordan do mongoi pokibatis di Yohanis.


text:
Nga' mada' i' daa i Yohanis do mamatis di Yesus. Boros ka di Yohanis, “Iyoho' nogi' o tosorupai do botisan nu. Nga' iya' nogiddi o rumikot dot id doho'!” ka dau.


text:
Nga' boros ka di Yesus do suminimbar, “Botisai oku nopo diya' do baino' poo. Om owonsoi ngai' to indo i korohian do Kinorohingan,” ka dau. Om botisai noddi di Yohanis i Yesus.


text:
Om kobotisai poddi i Yesus, om tilombus nopo iyau do tuminindal. Om sigog nopoddi do miniangkang o tawan om kokito no di Yesus i Rusod do Kinorohingan do luminintuhun dot id dau do miagal do punai o kowoyo-woyoo' do suminondot.


text:
Om korongou noddi o boros do Kinorohingan do mantad hilo'd tawan do poingkaa, “Iti no i Tanak ku di kosianan ku. Om iyau no i kohubayaan kopio do ginawo ku,” ka.


text:
Om angatai noddi i Yesus di Rusod do Kinorohingan do kuminaa do hiri'd tana' do kowotuan, om opogumbalan i' iyau do Rogon.


text:
Om a' i Yesus minakan do solinaid dot apat nohopod o tadau om apat nohopod o totuong. Om louson tomod diri iyau.


text:
Om rikot noddi i Rogon om boro-boros no di Yesus, “Okon toi ko' Tanak ko'd Kinorohingan? Suhuo' pogi' ilo watu do sumiliu'd roti,” ka dau.


text:
Nga' boros kad i Yesus, “Nokotulis no dot id Buuk do Kinorohingan o poingkaa: Okon i' ko' roti noo o kapasi'd tulun, suwai ko' iri nogi' i pointikid-tikid do boros di poboroson do Kinorohingan,” ka dau.


text:
Om igitai po di Rogon i Yesus do minongoi do hilo'd Yorusalim, i bandar dot olidang. Om hirio' no di Rogon i Yesus id timpak di Walai'd Sasambayangan dot Agayo.


text:
Om boros kaddi di Rogon dot id di Yesus, “Okon toi ko' Tanak ko'd Kinorohingan? Tuhun pogi', tu' haro i' o nokotulis dot id Buuk do Kinorohingan do poingkaa, ‘Suhuon indo do Kinorohingan i moloikat dau do mongintirung diya', om kahangan ko indo diyolo' om a' i' kootung do watu o gakod nu,’ ka,” ka dau.


text:
Om boros ka di Yesus, “Nga' haro i' o nokotulis dot id Buuk do Kinorohingan do poingkaa, ‘Kada' pogumbal do Tuhan i Kinorohingan nu,’ ka,” ka dau.


text:
Om igitai po kawagu di Rogon i Yesus do minongoi dot id iso' o nuluhon dit akawas kopio. Om potuduko' no di Rogon dot id dau o koinsanai'd pomorintaan do hiti'd pomogunan om koinsanai di kakayaan do hiri.


text:
Om boros ka di Rogon dot id di Yesus, “Patahakon ngai' ku nopo daa iti dot id diya', ondung motud ko no do tumuku' doho',” ka dau.


text:
Om boros ka di Yesus, “Poggidu' no oi Gampamalid! Nokotulis no dot id Buuk do Kinorohingan o poingkaa, ‘Tuku' no dot id Tuhan, i Kinorohingan nu, om iyau noo pogobi-obian!’ ka,” ka dau.


text:
Om undaliu no iyau do mantad hilo'd Nasarit om ongoi no iyau iyon do hiri'd bandar do Kapornaum, i tid disan di Tasik Galilia, id watas do Sibulon om Naptali.


