# verses

text:
Om boros ka dau do suminimbar di raja', “Paatadan do pakayan do don raja' o tulun diri, dot i pakayan di papakayon nu iya'. Om pakayan i kuda' nu di tanda' do don raja'.


text:
Om suhuon nogindo o tiso' di pagawai nu dit asawat o pangkat do mamakai di tulun diri di pakayan nu, om mikuwo'd momoyo' dau, do poinsakai di kuda' do maya' do hilo'd titimungon do tulun dot ogumu' do hilo'd bandar. Om popimboroson nogindo di tulun dot asawat o pangkat o boros do miagal diti do maso diyolo'd manau-panau, ‘Antangai pogi' o ponomuli' di raja' do tulun di pusohon dau!’ ka,” ka dau.


text:
Om boros ka di raja' dot id di Haman, “Ngoyo' kopio i pakayan diri om i kuda', om patahakon i' iti tanda' do pomusou di Mordikai, i tulun do Yohudi diri. Wonsoyon ngai' nopo dot id dau i nongkoboros nu. Osolowot nu i' iyau do poirikau do hilo'd wawayaan diti walai'd raja',” ka dau.


text:
Om ngoyo' noddi di Haman i pakayan diri om i kuda', om porosukai no dau di Mordikai i pakayan. Om sakai noddi i Mordikai di kuda' om woyoo' no iyau di Haman do kuminaa do hiri'd titimungon do tulun dot ogumu' do hiri'd bandar. Om popimboros diri i Haman di maso diyolo' do manau-panau do poingkaa, “Antangai pogi' o ponomuli' di raja' do tulun di korohian dau do momusou!” ka.


text:
Om poguliai noddi di Mordikai do hiri'd wawayaan di walai'd raja', om arau-arau nopo i Haman do minuli' do poinsompon po o rabas tu' ointingayaman no kopio iyau.


text:
Om sunudai no dau i sawo om i tongotambalut dau di nosiliu dot id dau. Om boro-boros noddi dot id dau i sawo dau om i tongotambalut dau dit ongoilo do momusorou, “Tumimpuun no dot aala' di Mordikai i kokoriso' nu. Iyau nopo om tulun i' do Yohudi, om a' ko i' kaala' dau. Atantu' no dot aala' ko dau,” ka diyolo'.


text:
Om masaan diyolo' do moro-boros di Haman nga' korikot no i tongokusai di noinggolian do mantad hiri'd walai di raja' do sangarau-arau tomod do minongoi pangangat di Haman do mongoi rapou di poginakanan di pinosodia' di Isto.


text:
Om uhoto' po kawagu di raja' i Isto di masaan diyolo'd minum. “Nunu kopio o pokionuon nu, oi Raja' Isto? Posunudo' daa, om atantu' no do patahakon ku i' diya'. Songintanga' piya diti pomorintaan ku o pokionuon nu nga' patahakon ku i' diya',” ka dau.


text:
Om boros ka di Raja' Isto, “Ondung kohubayaan daa do Tuan Raja' om pokionuon ku dot apasi o bansa' ku.


text:
Tu' dinagang oku om i bansa' ku do maan patayo'. Ondung dagangon daa iyahai dot id ponguripanan om a' oku i' daa mungkomi, om a' oku i' daa mamagangau diya' do pasal diri, nga' oruhai no iyahai do patayon om punsoon!” ka dau.


text:
Om uhoto' noddi di Raja' Ahaswiros i Raja' Isto, “Isai kopio daa o kasaap do momonsoi do miagal diri? Honggo o tulun diri?” ka dau.


text:
Om boros ka di Isto, “Pisangod nopo dahai om i gomponginggorit dahai om iloi Haman, i tulun dot araat kopio!” ka dau. Om poinsonsod poddi i Haman di Raja' om i Raja' Isto dot opopoddosian.


text:
Om ingkakat nopo i raja' do natatagadan, om ongoi no do hiri'd natad di walai'd raja'. Om okito noddi di Haman dot iso-iso' no kopio o ginawo di raja' do momohukum dau dot i hal diri o kopomohukuman, om gowoi poddi om undorong po iyau do momolugu-lugut daa di Isto do mamasi dau.


text:
Om haba' nopo i Haman do hiri'd tirikohonon di Isto dit anaaru' do mokiinsian, nga' naampapan no do suminuang kawagu i raja' do hiri'd bilik diri do mantad hiri'd natad di walai di raja'. Om soira' di nokito di raja' i Haman do miagal diri, om pamagarang no iyau, “Ngoyon po daa'dti kusai kosoho' iti raja'd tondu' do hiti'd toguang ku, om hiti'd suang do walai ku?” ka dau. Om koboros po di raja' o miagal diri om ngoyo' no di tongokusai di nongoinggolian kuluputai o tulu di Haman.


text:
Om boros kaddi di tiso' diyolo', i roitan dot i Harbona, “Nokopoingkakat no moti' daa i Haman do torigi do hilo'd walai dau do pogiisan di Mordikai, i minamasi do Tuan Raja'. Om kasawato' nopo nga' duwo nohopod om duwo o mito!” ka dau. Om boros ka di raja', “Ngoyo' i Haman pogiiso' do hiri'd torigi'ddi!” ka.


text:
Om pogiiso' noddi i Haman do hiri'd torigi di winonsoi mantad daa dau do pogiisan di Mordikai. Om katanus-tanus nogiddi o kototogod di raja'.


text:
Om tontok i' do tadau'ddi do pinatahak ngai' di Raja' Ahaswiros dot id di Raja' Isto o koinsanai di dapu' di Haman, i pisangod dot agayo di tulun do Yohudi. Om sunudai noddi di Isto do tikid i' dau'd molohing i Mordikai, om mantad poddi om koino-ino no i Mordikai do mongoi solowot di raja' dot a' piya lohowon o ngaran dau.


text:
Om oluso' noddi di raja' i pondulung dau, i nanu kawagu dau do mantad id di Haman, om patahako' no dau di Mordikai. Om suhuo' no di Isto i Mordikai do mongilo-ilo di dapu' di Haman.


text:
Om ongoi po kawagu solowot i Isto di raja'. Om otud no iyau do mikuwo'd minihad do mokitulung di raja' do mananus di pakat dot araat di Haman, i sinakagon di Agag, do mamatai di tulun do Yohudi.


text:
Om poroloyo' no di raja' i sukud dau'd tamas dot id di Isto. Om ingkakat noddi i Isto, om boros ka dau,


text:
“Ondung kohubayaan do Tuan Raja', om ondung osianan kopio ko doho', om pokionuon ku no daa do monuhu' ko dot a' mamayaan di pinonuhuan do hiri'd surat di Haman do mamatai do bansa'd Yohudi do hiti'd pomogunan diti.


text:
Poingkuro oku pod kotoron, ondung osiliu o kosusaan diri dot id tulun ku, om iri pondo koobpinayan ku nga' angapatai ngai'?” ka dau.


text:
Om boros kaddi di Raja' Ahaswiros dot id di Raja' Isto om id di Mordikai, “Antangai pogi' nga' nokogiis ku no moti' i Haman dot i pakat dau dot araat do mamatai di tulun do Yohudi o kinopogiisan, om nakatahak ku diloi Isto i dapu' dau.


text:
Nga' boros nopo di pinotongkop dot id suang do ngaran do raja' om nasaapan di saap do raja', om a' no milo'd simbanan. Nga' pabanaron ku i' iyokoyu do monulis do surat dot id tulun do Yohudi do poingkuro nopo it osonong dot osorou dokoyu. Om tulison nopo dokoyu i surat dot id suang do ngaran ku, om saapan nopo di saap di don raja',” ka dau.


text:
Om tontok nogi' do tadau'ddi, di tadau'd koduwo nohopod om tolu do tulan do kotolu, i tulan do Siwan, do linohou di Mordikai i piro-piro gomponulis do raja' om suhuo' no dau iyolo' do potulis di boros dau dot id surat do pokirimon dot id tulun do Yohudi, om id koinsanai'd gobunor, om boyoon, om pagawai di 127 o watas; do mantad pod hilo'd India om poingkaa do hilo'd Etiopia. Om iri nopo surat diri om tinulis do tumanud di boros om kowoyo-woyoo' do ponunulis do pointikid-tikid di watas, om id suang do boros om kowoyo-woyoo' do ponunulis di tulun do Yohudi.


text:
Om iri nopo surat diri nga' tinulis ngai' nopo dot id suang do ngaran di raja', om saapai nogiddi di saap do don raja'. Om ponuhu' nogiddi i Mordikai do tulun do mongoi popotikid di surat diri dot id pointongkop do watas do pomorintaan, do sumakai'd kuda' dit ongosiau di don raja'.


text:
Om iri ngai' nopo i surat diri om pinoposunud do papabanar i raja' di tulun do Yohudi dot id pointikid-tikid do bandar do mogiuulud do mongintirung do tinan diyolo'. Ondung ngoyon iyolo' saapo' di tulun di kirapo-rapo do mantad id nunu nopo o bansa' do hinonggo nopo o watas do kinoiyonon diyolo', om pokoino i' iyolo' do sumaap om mamatai diyolo' do pitonggoyon di sawo om tangaanak diyolo', om pokoino iyolo' do mamatai ngai' do pisangod diri om manganu di dapu' diyolo'.


text:
Iti nopo pinoboros diti om mositi' nod wonsoyon dot id pointongkop do pomorintaan do Porsia do tontok di tadau di natantu' mantad daa di Haman do kapamatayan di tulun do Yohudi, iri no i tadau'd kohopod om tolu do tulan di kohopod om duwo, i tulan dot Adar.


text:
Om mositi' nod poboroson iri do miagal dot undang-undang om posunudon dot id koinsanai'd tulun dot id pointikid-tikid di watas, om kosodia' i' i tulun do Yohudi do sumaap di pisangod diyolo' do tontok do tadau'ddi.


text:
Om pamanau ngai' noddi i tulun di sinuhu'ddi do suminakai'd kuda' di don raja'. Om pinopinsunud nogi' di tulun dot ogumu' i boros diri do hilo'd Susan, i bandar dot agayo.


text:
Om soliwan noddi i Mordikai do mantad hiri'd walai do raja' do kipinakai do pakayan do don raja' dit otomou om opurak, om kirasuk iyau dot anaaru do kain linan dit otomou daragang-ragang, om kitupi' iyau do tupi' di don raja' di tamas do winonsoi dit olumis kopio. Om noponu' pod pinongkisan dot atataadan o hiri'd bandar do Susan.


text:
Om binasa' nogi' i boros di raja' do hiri'd bandar om hiri'd watas om hilo' no do pinapaharo i tulun do Yohudi do tadau do koundarangan, do mikuwo'd minoginakan om ongotood tomod iyolo'. Om ogumu' diri o tulun do suwai do tuminanud do tugama' do Yohudi, tu' ooris iyolo' di tulun do Yohudi.


text:
Om korikot noddi i tadau do kohopod om tolu do tulan dot Adar, i tadau do kapamansayan di boros do mantad id raja', i tadau do soro-sorohon di pisangod di tulun do Yohudi do mangala' di tulun do Yohudi. Nga' iri nogiddi i tulun do Yohudi o minangala' diyolo'.


text:
Om honggo nopo o kinoiyonon di tulun do Yohudi dot id pointikid-tikid do bandar do hiri'd pomorintaan di raja', om hilo' no do minogiuulud iyolo' do tuminimung om minogisosokodung do sumaap dot isai nopo o tulun di sumaap do pokoruol diyolo'. Om ongooris ngai' nopoddi diyolo' i tulun do hinonggo nopo, om aiso' no o tongosongulun piya do katama' do sumaap diyolo'.


text:
Om oinsanan nopo i pagawai do hiri'd watas om i gobunor, om i songingkaraja' dot id pomorinta' do suminokodung di tulun do Yohudi tu' ongooris ngai' iyolo' di Mordikai.


text:
Om gowoi poddi om nunu nopo o korohian di tulun do Yohudi do wonsoyon dot id pisangod diyolo' nga' milo no diyolo'd wonsoyon. Ongkigayang nopoddi iyolo' do minongoi saap om minamatai di pisangod diyolo'.


text:
Om iri nopo wookon di nangapatai'ddi nga' i hopod o tanak do kusai di Haman, i tanak di Hamidata, i pisangod dot agayo di tulun do Yohudi. Ngaran nopo di tangaanak di Haman diri om: i Parsandata, i Dalpon, i Aspata, i Porata, i Adalia, i Aridata, i Parmasta, i Arisai, i Aridai om i Waisata. Nga' a' i' i tulun do Yohudi minongoi pagahau di dapu'.


text:
Om boros kaddi dau dot id di Raja' Isto, “Hiti nopod Susan om limo no nahatus o tulun do napatai di tulun do Yohudi, om kohompit ngai' i hopod o tanak do kusai di Haman. Om okuro-kuro nopo tuu o winonsoi diyolo' do hilo'd piro-piro o watas do suwai! Nunu po o pokionuon nu? Sunudai oku nopo do pokionuon nu om atantu' no dot aanu nu i' iri,” ka dau.


text:
Om boros ka di Isto do suminimbar, “Ondung kohubayaan do Tuan Raja', om pologo-logoso' po i tulun do Yohudi do hiti'd Susan do momonsoi do miagal di winonsoi diyolo' baino' do tadau'd suab. Om monuhu' do momogiis di rata' di hopod o tanak di Haman do tongokusai do hilo'd pomogiisan,” ka dau.


text:
Om ponuhu' noddi i raja' do powonsoi do miagal di pinokianu di Isto, om popinsunudo' no i boros diri do hilo'd Susan. Om posoliwano' noddi i rata' di hopod o tanak di Haman do kusai do maan pogiiso'.


text:
Tontok di tadau'd kohopod om apat do tulan dot Adar om timung po kawagu i tulun do Yohudi do hilo'd Susan om pamatai po iyolo' do tolu kawagu nahatus o tulun do hiri'd bandar diri. Nga' a' i' iyolo' minongoi pangahau di dapu'.


text:
Om iri tulun do Yohudi do hiri'd watas do suwai nga' tuminimung nogi' om minogiuulud do mongintirung do tinan diyolo'. Om kaala' no om kapatai diyolo' o 75,000 o tulun dit araatan diyolo'. Nga' a' i' iyolo' minongoi pagahau di dapu'.


text:
Miagal noddi o nosiliu di tadau do kohopod om tolu do tulan dot Adar. Nga' tontok nopo di tadau do kohopod om apat om aiso' no o pinatai, suwai ko' rinamai'ddi diyolo' o tadau'ddi do mikuwo'd ongotood ngai' iyolo' om minoginakan.


text:
Nga' iri nopo tulun do Yohudi di hilo'd Susan, om iri tadau do kohopod om limo o tadau do rinamai diyolo' tu' minamatai po iyolo' di pisangod diyolo' di tadau do kohopod om tolu om tadau do kohopod om apat. Om tontok nogiddi di tadau do kohopod om limo do tuminingkod iyolo'.


text:
Om iri nopoddi tulun do Yohudi di songingiyon dot id bandar dot ongokooro' om iri no tadau do kohopod om apat di tulan dot Adar o siniliu diyolo' do tadau'd karamayan om tadau do kataadan, om maso do moginakan om kopogitahak-tahakan do taakanon.


text:
Om tuliso' no di Mordikai i nongosiliu'ddi om popingkirim no iyau'd surat dot id toinsanan di tulun do Yohudi dit id somok om id sodu' do pointongkop di pomorintaan do Porsia.


text:
Suang nopo di surat diri nga' monuhu' diyolo' do mamaramai di tadau do kohopod om apat om tadau do kohopod om limo do tulan dot Adar do pointikid do toun.


text:
Tu' tontok no do tadau'ddi do naala' di tulun do Yohudi i pisangod diyolo', om tontok no do tulan diri do nosowolian do kataadan om kosimbayanan o katangaban om katangkabaan. Om sinunudan iyolo' do papaharo do poginakanan om karamayan, om maso do kopogitahak-tahakan do taakanon, om manahak nogi' do nipuhawang dot id tulun do mosikin.


text:
Om tonudo' no di tulun do Yohudi i boros di Mordikai, om kosiliu noddi do tadau'd karamayan o tadau'ddi do monikid toun.


text:
I Haman nopo, i tanak di Hamidata, i sinakagon di Agag, i pisangod dot agayo di tulun do Yohudi, om minongundi' (i tundi' di roitan do “purim”) do mongilo do tadau do kapamatayan di tulun do Yohudi; tu' maan daa dau iyolo' punsoo'.


text:
Nga' ongoi no i Isto solowot di raja' om potongkopo' noddi di raja' o ponuhuan di tinulis dot id surat om gowoi poddi om i Haman nogi' o noontok di kapatayon di wonsoyon daa dau dot id tulun do Yohudi, tu' kogiis nopo iyau om i tangaanak dau'd kusai do hiri'd torigi di pogiisan.


text:
Om iri noddi o kinoroitan do tadau dot agayo'ddi do Purim. Om i surat di Mordikai, om koinsanai di nongosiliu dot id tulun do Yohudi,


text:
o nokoodsuur diyolo' do momonsoi dot oturan di tonudon diyolo' om tonudon di sinakagon diyolo' om koinsanai di tulun do suwai do bansa'd Yohudi. Tumanud nopo dot oturan diri om mositi' nod ramayon diyolo' o duwo o tadau di tinantu' di Mordikai do monikid toun.


text:
Om tinantu' nogi' do hondomon kasai' om ramayon o tadau do Purim diri do pointikid-tikid do sompiiyon do Yohudi do mogisolusuk-lusuk do gisom dot alaid, dot id pointikid-tikid do watas om bandar.


text:
Om ponulis po i Isto, i tanak di Abihail, do pinoruhang di surat di Mordikai do popogirot di surat di Mordikai do pasal do Purim.


text:
Om pinokirim i surat diri dot id pointikid-tikid do tulun do Yohudi om kiniriman nogi' do solinan i 127 o watas do hiri'd pomorintaan do Porsia. Om pinotulisan nogi' i surat diri do sambayang do mokianu'd kosimbayanan om aiso' indo o koligagaanan do tulun do Yohudi.


text:
Om minonuhu' diyolo' om i sinakagon diyolo' do momusou di tadau do Purim do tontok di maso di natantu' mantad, do miagal di pomusou diyolo' dit oturan do momusou di maso do puasa om i maso do mogihad. Om iri no o pinonuhuan di Mordikai om i Raja' Isto dot id surat diri.


text:
Om iri nopo pinonuhuan di Isto, i pinopogirot dit oturan do pasal do Purim, om pinotulis dot id suang do buuk.


text:
Om sansagai noddi di Raja' Ahaswiros do kumaraja' i tulun do poingiyon do hiri'd potoropis do rahat om i tulun di poingiyon dot id sodu' di rahat, dit id suang do pomorintaan dau.


text:
Om oinsanan nopo i nongowonsoi dau dit angagayo om i kongopusahan kopio, om oinsanan i susuyon di pinopoinsawat iyau do pangkat di Mordikai, do nongkotulis do hiri'd suang do buuk di monusui do pasal ngai' di raja' do Porsia om Modia.


text:
Om i Mordikai nopoddi, i tulun do Yohudi, om asawat no kopio o pangkat dau tu' iri po raja' ot id sawat ko' iyau. Om pusohon tomod om korohian iyau di sompi' ko' tulun do Yohudi. Om kuminaraja' iyau do popoinsonong di tulun dau om poposimbayan do koinsanai di sinakagon diyolo'.


text:
Haro o songulun o kusai do roitan dot i Ayub do poingiyon do hilo'd tana' do Us I Ayub nopo om sumasambayang dot id Kinorohingan om otorodok kopio iyau dot id dau, om osonong kopio iyau koulun, om a' momonsoi do nunu nopo it araat.


text:
om ogumu' nogi' o turipon dau, om kidumba' iyau do turu' noribu o tinan, om kiunta do tolu noribu o tinan, om kisapi' do soribu o tinan, om kikaladai do limo nahatus o tinan. Iyau no o tulun dit akaya' kopio dot id pogialatan di tulun di poingiyon dot id watas di ponong hilo'd Koulayon.


text:
Iri nopo tangaanak dau'd kusai om oubas do mogisowoli-woli do papaharo do poginakanan, om mogialap-alap iyolo', om iri nogi' i tangaanak di Ayub do tongoondu' nga' alapon i' diyolo' do mongoi amung di poginakanan. Om moginakan ngai' nopondo iyolo'.


text:
Pointikid-tikid do kopongo iyolo' do moginakan, om osuab kasai' nopo i Ayub do tumungag do papatahak do porsombahan di sumbolion do pogobi' dau do pointikid-tikid di tangaanak dau. Om oompunan i' iyolo'd Kinorohingan. Kapamansayan nopo di Ayub do miagal diri nga' osorou dau do nokopomonsoi doti'd dusa di mongindaraat do Kinorohingan o tiso' dot id pogialatan di tangaanak dau, dot a' piya doti' daa diyolo' tinomod.


text:
Insan tadau om rikot no i piro-piro o susuhuon do Kinorohingan do hilo'd surga, do hiri'd toguang do Tuhan, om ponokitanud no i Gampamalid.


text:
Om uhoto' nod Tuhan i Gampamalid, “Hinonggo tadon nu?” ka. Om boros ka di Gampamalid do suminimbar, “Wagu oku po kopimpanau do mikaa-kaa do hilo' om hiti do mintongkop diti pomogunan,” ka dau.


text:
Om uhoto' no kawagu iyau'd Tuhan, “Nokokito ko i' nangku di Ayub, i susuhuon ku? Aiso' no o tulun do hilo'd pomogunan dot otorodok om osonong kopio do miagal dau,” ka dau.


text:
Nga' boros ka di Gampamalid, “Orohian i' tuu i Ayub do sumambayang dot id diya' dot aiso' daa ot aanu-anu dau?


text:
Okon toi giya ko' intirungan kasai' nu i' iyau, om i sompiiyon dau om koinsanai di dau'd songonuon? Om binarakatan nu i' o koinsanai di wonsoyon dau, om nonuan nu iyau do tayam-tayam dot ogumu' do gisom do koponu' diti pomogunan.


text:
Nga' ondung onuon ngai' nu daa i haro dot id dau, om atantu' no do timbabaon ko nopo dau do momopol!” ka dau.


text:
Om boros kad Tuhan do suminimbar di Gampamalid, “Ba, om ngoyo' ngai' no onuo' i kakayaan di Ayub, nga' kada' po kopio iyau pokorualai,” ka dau. Om tongkiad noddi i Gampamalid do mantad id toguang do Tuhan.


text:
Alaid-laid noddi, om maso di tangaanak di Ayub do moginakan do hiri'd walai di tobpinai diyolo' dit id dotuo,


text:
om sigog i' do mangkus-tangkus o songulun do minongoi rapou di Ayub. Boros ka dau, “Maso dahai do mamaradu do hilo'd tumo dot i sapi' o pamaradu dahai, om i kaladai nga' hiri ngai' id somok do mangakan-ngakan,


text:
om sigog id rikot o tulun do Shiba do minongoi pongumang dahai, om tanggayai ngai' nopo diyolo' i tayam-tayam. Om pinatai ngai' diyolo' i susuhuon nu, om iyoho' po o nokopoggidu' do minongoi pomisunud diya', oi Tuan,” ka.


text:
Om a' po dau nopupusan do monusui iri, om korikot no kawagu o songulun di susuhuon do suwai, om boro-boros nod, “Sinisian ngai' i dumba' do mitonggoi di madtatamong di dumba', om kapatai ngai' nopo iyolo'. Om songulun oku pod nokopoggidu' do minongoi pomisunud diya', oi Tuan,” ka dau.


text:
Om a' po dau nopupusan do monusui iri, om korikot no kawagu o tulun do kotolu, om boro-boros nod, “Haro o tolu sinompuruan do tulun do Kasdim di mananakau do minongoi panakau dit unta nu, om pinatai ngai' nogi' diyolo' i susuhuon nu'd suwai; om iyoho' po o nokopoggidu' do minongoi pomisunud diya', oi Tuan,” ka dau.


text:
Om a' po dau nopupusan do monusui iri, om korikot po kawagu o songulun di susuhuon dau, om boro-boros nod, “Maso daa di tangaanak nu'd moginakan do hiri'd walai di tanak nu dot id dotuo oi Tuan,


text:
nga' sigog nopo om rikot no o tongus dot opuhod do mantad ponong hilo'd tana' do kowotuan do minamahaba' di walai, om kangapatai ngai' nopo i tangaanak nu, oi Tuan, om iyoho' po o nokopoggidu' do minongoi pomisunud diya', oi Tuan,” ka dau.


text:
Om ingkakat noddi i Ayub om hurako' no dau i rasuk dau do natatangaban. Om bugaro' dau o tobuk dau om tungub no do hiri'd tana'. Om boro-boros nod,


text:
“Di nopo di pinaganak oku i' om aiso' i' o nunu-nunu do tonggoi ku; om matai oku nga' iyo nogiddi tu' aiso' i' o nunu-nunu dot atanggayan ku. Tuhan i' o pinapatahak diri, om baino' noddi om noongoi no dau kawagu iri. Royohon no o ngaran dau!” ka dau.


text:
Om otopot no kopio do nosiliu ngai' piya iri, nga' a' i' i Ayub minomonsoi'd dusa om a' iyau pinapasala'd Tuhan.


text:
Soira' di norikot i tadau do korikatan kawagu di piro-piro o susuhuon do Kinorohingan di hilo'd surga dot id toguang do Tuhan, om i Gampamalid nga' nokorikot nogi' do poirolot diyolo'.


text:
Om uhoto' nod Tuhan i Gampamalid, “Hinonggo o nongoi nu?” ka. Om boros ka di Gampamalid, “Minongoi oku pimpanau do ponong hilo' om ponong hiti do mintongkop diti pomogunan,” ka dau.


text:
Om ponguhot no o Tuhan, “Nokito nu i' i Ayub, i susuhuon ku? Aiso' no o tulun do hiti'd pomogunan dot iyo dau kotorodok om iyo dau kosonong. Sumambayang i' iyau dot id doho', om a' kopio momonsoi dot araat. Otorodok kasai' i' iyau dot id doho' do nasansagan oku piya daa diya' do potumboyo' diya' do monusa' dau, dot aiso' o pinaantakan,” ka dau.


text:
Nga' boros ka di Gampamalid, “Ginawo nopo om kosonong-sonongo'd tinan om agayo i' o gatang ko' mantad do dapu'. Om uhang id tulun do katahak ngai' dau o nunu nopo i haro dot id dau, dot apasi po iyau.


text:
Om boros kad Tuhan dot id Gampamalid diri, “Ba, om wonsoyo' nopo o nunu nopo dot id dau, nga' kada' po iyau patayo',” ka dau.


text:
Om tongkiad noddi i Gampamalid diri do mantad id toguang do Tuhan, om poimbulayai no dau do gandas o pointongkop do tinan di Ayub do mantad pod hiri'd lapap om gisom do hiri'd tulu dau.


text:
Om ongoi no i Ayub irikau do hiri'd somok di patataaman do rinomos om pingkukut no di gandas dau dot i babak do kuron o pongukut.


text:
Om boros ka di sawo di Ayub dot id dau, “Tumorodok kasai' ko po dot id Kinorohingan? Papalai pogi' o Kinorohingan! Om matai nopo iya'!” ka dau.


text:
Om boros ka di Ayub, “Miagal po di tulun do basug o koboro-boroso' nu! Do nokuro daa tu' iri no it ongosonong o korohian toko'd rumamit do mantad id Kinorohingan, om iyadaan toko' indo it araat?” ka dau. Om mulong pod miagal diri o koinggoriton di Ayub nga' iso' pod boros dau do tumogod do Kinorohingan nga' aiso' i'.


text:
Haro'ddi o tolu di tambalut di Ayub, i Ilipas, i mantad id bandar do Toman, i Bildad, i mantad id pomogunan do Sua, om i Sopar, i mantad id pomogunan do Naama. Tontok di nokorongou iyolo' di koinggoritan di Ayub, om pogipapakat no iyolo' do mongoi kakap om mongoi ponginsasamod di Ayub.


text:
Nga' tontok dit osodu' po iyolo' om kokito no diyolo' i Ayub, om oruhai no daa iyolo' dot a' nokotutun dau. Om ronggung nopoddi iyolo' do minihad om hurako' no diyolo' i pakayan diyolo' do natatangaban, om popintias no iyolo'd pupuk do hilo'd sawat om popingarab di pupuk dot id tulu diyolo'.


text:
Om irikau no iyolo' do hiri'd tana' do hiri'd toning di Ayub, do solinaid do turu' o tadau om turu' o totuong, om a' minomoros dot ongoiso' piya o boros, tu' oilaan no diyolo' dot a' no ogina-gina' o koinggoriton di Ayub.


text:
Siliho' no i tadau'ddi do totuong, oi Kinorohingan. Kada' no hondomo' kawagu i tadau'ddi, kada' no pologoso' dot oulinahan do tulinau o tadau'ddi.


text:
Poluhungo' no i tadau'ddi, do gisom dot aiso' ot okito-kito; likupai nod haun i tadau om tirungo' no i tinitiu di tadau.


text:
Iduwon nopo i totuong diri do mantad id tulan om toun diri; kada' no kawagu iri pohompito' do mongintob;


text:
Kada' poulinaho' i rombituon di mulai kasai' do dongminsusuab; pologoson nopo o totuong diri dot oiman-iman do magandad do korikatan do tadau'd wagu om pagandasan do wagu.


text:
Papalai no i totuong diri tu' pinopologos doho' do pinogkosusu, om pinopologos doho' dot osusa' om tumongob.


text:
Songkuro daa kosonongo' ondung napatai oku dit id suang oku pod tian di tina' ku, ko' tontok po di kasawa' oku i' do napatai oku.


text:
om koodop do miagal ngai' di raja' om i pomorinta', i minomonsoi kawagu di walai do raja' di gulu po.


text:
Koodop oku no daa'ndo do miagal di tanak do raja', i minomirumpos do tamas om pirok do gisom do nokoponu' di walai diyolo',


text:
Id suang nopod lobong, om i tulun dot araat nga' kotingkod no do mingwonsoi dit araat, om i mororobuat di nongohuyan, nga' koundorong no.


text:
Om iri piya i tulun do songinggiil nga' koumbal no do haro kosimbayanan, tu' kalabus no do mantad id koinggoritan do togodon om pinggarangan do monuhu'.


text:
Hilo' nopo om oiyo nopo o tulun; dot i tulun dit angabantug om it aiso' o ngaran-ngaran, om i turipon nga' koidu' nondo do mantad id ponguripanan.


text:
Nokuro ma o tulun dit oinggorit tu' pologoson pod poimpasi? Nokuro ma i tulun do tumongob tu' onuan pod tanawau?


text:
Tu' iyolo' nopo om magandad po daa do kapatayon, nga' a' i' rumikot o kapatayon; orohian nogi' iyolo' dot apatai, ko' mantad do haro o dapu'.


text:
Soira' nopod haro o tulun do katahub, om oluhoi, om ohuyan, om koingkakat indo iyolo' dot oodsuur di boros nu.


text:
Baino' noddi om iya' o noontok do kosusaan, nga' adalaan ko iddi kopio do moddosi, om a' ko milo'd tumimbaba' diri.


text:
Suminambayang ko i' dot id Kinorohingan, om aiso' o kabara-barasan do koposi-posion nu. Om apatut no dot ogirot o ginawo nu om haro o pagandasan nu.


text:
Nokokito oku i' do tulun do papasasad do karaaton, om mananom do kousungan do miagal do linsou; om baino' noddi om mongomot i tulun diri do kosusaan om kagangahan.


text:
Iri nopo i tulun dot araat om minggarom po om minguni do miagal do singa, nga' tiningkod i' iyolo'd Kinorohingan do minguni, om tinipu' dau o nipon diyolo'.


text:
Iyo po iyolo' di singa do minatai dot aiso' o kanon, om tangaanak diyolo' nga' nokopogitongkiad-kiad poo.


text:
Nokoumbal o boros dot opiiyan do nokorikot dot id doho', om opian no kopio, tu' gisom dot oruhai ku nod a' orongou.


text:
Haro nogi' ot okito ku'd poingkakat do hiri; om sonsodo' ku no nga' a' ku i' otutunan ondung nunu kopio iri. Om korongou ku noddi o boros do tontok dit aiso' i' ot ohiyo do poingkaa,


text:
“Milo i' tuu o tulun dot aiso' kopio o kasalaan dot id pagantangan do Kinorohingan? Milo i' tuu iyau do lumidang dot id toguang di Minomonsoi dau?


text:
A' id Kinorohingan milo do ponongkuyaanan i susuhuon dau do hilo'd surga; iri ngai' piya i moloikat dau nga' haro i' o kasalaan dot okito dau.


text:
Om ondos nu daa do monongkuyaan kopio iyau dit ongkipinuhobo di tana' do winonsoi, i milo i' do pisoson do miagal do kolibobog?


text:
Poimpasi po doti' o tulun do dongkosuabon poo, nga' a' i' iyau oilaan do matai dit a' po orikot o sosodopon.


text:
Pillohou no, oi Ayub, om pokinongohon no ondung haro o sumimbar. Haro po toi o moloikat do pokitulungan nu?


text:
Nokoumbal oku'd nokosolowot do tulun do basug, di kokitanan nopo om osimbayan tomod o koposi-posion, nga' sigog i' dot usungo' ku i walai di tiyonon diyolo'.


text:
Iri indo tulun di louson o mangakan di tinanom-tanom di tulun do basug. Iri piya i gandum di sumuni do hiri'd salag di rugi, nga' aanu ngai' i' di tulun dit aiso' o suang do tian. Om sianu i tulun di tuuhan do kakayaan, di dapu' om i kakayaan dau.


text:
A' i' kopio! Suwai ko' tulun i' o poporikot do kosusaan dot id tinan dau, miagal di tanak ngapui tu' mantad i' do hiri'd tapui.


text:
Iyati' nopo om a' i' kosuhut di kongoimayaan do wonsoyon dau. A' no ointob om a' opupusan i kongopusahan do wonsoyon dau.


text:
Iyau no i Kinorohingan di popoinsawat di tulun dot aiso' o ngaran- ngaran, om manahak do kaarapadan dot id tulun di mihad do tumongob.


text:
Raagon dau i tosorou do tulun dit ongkipomusarahan dot araat, om lawaan dau om pohudsuon dau i tulun dit apandai, gisom dot aiso' no ot abayaan di wonsoyon diyolo', om kosulung iyolo' di takal diyolo'.


text:
Nga' posion id Kinorohingan i tulun dot orutum, do mantad id kapatayon. Om poiduwon dau i tulun dit aiso' o ngaran-ngaran do mantad id koinggoritan.


text:
Ubatan i' do Kinorohingan i suhat di sinuhat dau; om longon i' dau o pokoruol diya', om longon nogi' dau o momolingos diya'.


text:
tontok nopod mononglous, om posion ko i' dau, om tontok do haro o pisangadan, nga' intirungan ko i' dau do mantad id kapatayon.


text:
Poiduwon ko i' dau do mantad id tudut om pongindaraat, om a' ko ooris do tumimbaba' do kosusaan om kagangahan.


text:
Koirak ko i' do rumikot piya ot orongit om mononglous, om a' ko moddosi do tumimbaba' di nintorusan dit orongit.


text:
Aiso' nondo o watu di tumo do roduwon nu; om a' ko nondo ngoyon tabpaai do nintorusan dit ongorongit.


text:
Osimbayan ko nondo do poingiyon dot id suang di kiim nu, om soira' nopo do mongoi ko ontong di dumba' nu, nga' okito nu indo dot ongosonong-sonong ngai' i' iri.


text:
Miagal di gandum do noonsok, dit omoton do tontok do kapangamatan, om iya' nga' iyo nogiddi tu' otogui do gisom do kolohing.


text:
Ayub, alaid no iyahai do minsingilo ngai' diti. Iti nopo om otopot i' kopio, iyo nopoddi, om romito' nopo.


text:
Ondung timbangon daa dot id ponimbangan iti kosusaan om katangaban ku, om atantu' no dot awagat po ko' togis do rahat.


text:
Nokotodok dot id tinan ku i pana' do Kinorohingan dit Osundu Kopio. Om i paliu di pana' nga' nokotongkop nod tinan ku. Korolosi no kopio o kosunduwo' do Kinorohingan, om sumaap iyau doho' do miagal di soudor do pisangod.


text:
Nga' isai o mangakan do takanon dot ayami, it a' noosin? Poingkuro daa do haro o maro-maro di topurak do tontolu'?


text:
A' oku no siakan do taakanon do miagal diri, om nunu nopo o kanon ku nga' siilob ngai' oku nopod kaakan.


text:
Nokuro o Kinorohingan tu' a' pohubayaan i pokionuon ku? Nokuro ma tu' a' iyau sumimbar do sambayang ku?


text:
Ondung oilaan ku daa do wonsoyon dau o miagal diri, nga' minsimbul oku nopo daa dot ounsikahan, do mulong piya dot oruol ot opurimanan ku. Oilaan ku i' do Kinorohingan nopo om olidang. Om a' oku i' insan do sumongkiwal dit isuhu' dau.


text:
Honggo po o kokorisan ku do potilombus doho' do poimpasi? Nokuro tu' minog po do poimpasi oku, dot aiso' o pagandasan ku?


text:
Id suang nod katangaban do miagal diti dot orohian kopio oku daa do haro o tambalut ku dit otorodok, do nokotongkiad oku tuu do Kinorohingan ko' amu'.


text:
Nga' iyokoyu nopo, oi kongoombolutan ku, om posiwot nogi' doho' do miagal di palu dit arasak do tontok dot aiso' o rasam.


text:
nga' orikot nopo i maso dot alasu', om atagak nopo i salju om it ais. Om koimbulai nondo i nanad di palu, tu' aiso' no o waig om otuu tomod.


text:
Apalid i' i sinompuruan do tulun di mimpanau do tontok do mogihum do waig, mimpanau iyolo' do gisom dot apatai do hilo'd tana' do kowotuan.


text:
I sinompuruan do tulun do mantad hilo'd Shiba om mantad hilo'd Tima nga' ruminikot do minongoi pogihum di waig di soro-sorohon no daa diyolo'.


text:
Iyokoyu no o miagal di palu diri, oi koombolutan ku. Suminunsuri kou om minodosi kou do nokokito do koinggoritan ku.


text:
Nokuro? Nokoumbal oku toi do nokopokianu dokoyu do nunu-nunu? Ko' nokoponuhu' oku toi dokoyu do monisip do tulun do suwai do mogobi' doho'?


text:
Nga' tudukai oku nopo, pointalango' nopo o kinasalaan ku! Mundorong oku i' om mokinongou oku do boros nu.


text:
Iri nopo boros di mantad kopio dot id ginawo om koinsasamod i' do ginawo, nga' iri nopo boros dokoyu om maan i' dokoyu toomod, aiso' i' o komoyon.


text:
Ondos nopo daa dokoyu om mimboros oku dot aiso' o suang! Nga' nokuro tu' simbaron po dokoyu i boros ku om aiso' no o pokukurayan ku?


text:
Undion i' dokoyu ondung poingkukuro o kotutukon di tanak dit aiso' o molohing, i nosiliu nod turipon. Om maan dokoyu do papakaya' dokoyu i tambalut kopio dokoyu!


text:
Adalaan no i pinoboros dokoyu. Om tingkod kou no do momonsoi dit a' otulid Kada' kou pasala' doho'. Tu' aiso' i' kopio o sala' ku.


text:
Nga' maso po dokoyu do momusorou do goudut oku --- tu' osorou nopo dokoyu om a' oku no koilo do pisuayan dit otopot om i kasala'.


text:
Koposi-posion nopod tulun, om miagal do koposi-posion do soudor di sinansagan do kumaraja', tu' oudipon om oinggorit do miagal do koposi-posion do turipon,


text:
Poingompus nopod tulan dot aiso' o guna' ku do poimpasi, om pointikid-tikid do totuong do tumongob oku.


text:
Tontok nopo do mongoi oku odop, om anaru tomod o totuong dot opurimanan ku. Langadon oku nod kosuabon, tu' a' oku nopo kogintoron do poillii.


text:
Tinan ku nopo om noponu' pod giuk; notongkop oku pod kogom; om nana' nga' lumuyung poo do mantad id gandas ku.


text:
Osiau nopod tumalib o maso ku do tontok dit aiso' o pagandasan do kumaa id koompokon, dot osiau po ko' i porilitan do banang do mangangawol.


text:
Soroho' no, oi Kinorohingan do koposion ku nopo om iyo no di pinuhobo di pohoboon; om i kosimbayanan ku nga' nopupusan no.


text:
Kokito ko po doho' do dinondo poo, nga' a' ko nondo kokito kawagu doho'. Mogihum ko piya daa doho' nga' a' oku no hino'.


text:
Miagal no di haun do tumanus om it a' nondo okito, o tulun do matai tu' a' no gumuli' kawagu; om olihuan nondo iyau do tulun di kotutun mantad dau.


text:
Iri no ot a' ku komilaan dot a' mungkomi! A' ku no milo do pakangkabon o kototogod om koruolo' do ginawo ku. A' oku no milo dot a' moro-boros, do popolombus dit id suang do ginawo ku.


text:
Nga' tompurolosion oku i' diya' do nipi, pilodopon oku diya' om porikatan oku do soroyoon dit araat,


text:
gisom dot orohian oku nogi' do kotolon om apatai i', ko' mantad do poimpasi dot id tinan di noponu' do koinggoritan.


text:
Ohuyan oku no om apaasan oku nod poimpasi, orohian oku nogid matai! Pologoso' oku nopo, tu' aiso' no o guna' ku'd poimpasi.


text:
Nokuro tu' posuulon kopio nu o tulun dot id toguang nu? Nokuro tu' imparasan kopio nu o wonsoyon dau?


text:
Pisorisidan nu iyau do monikid do kosuabon, om pogumbalan nu iyau do pointikid do maso, do pongilo kopio nu dau.


text:
Norualan ko toi di dusa ku, oi tulun di madtamong doho' do poinggiil? Nokuro tu' iyoho' o maan nu'd pinsingilaan do manangod?


text:
A' ko no kopio milo do mangampun do dusa ku? A' nu no kopio tonuson i kasalaan ku? A' oku no alaid om kolii no dot id lobong, om ihumon oku piya daa diya' nga' a' oku no hino.


text:
A' i' o Kinorohingan insan ponomputul do katapatan. A' i' iyau insan kopinduwaai do momonsoi dit otopot.


text:
Nokowonsoi doti'd dusa dot id Kinorohingan i tangaanak nu om osorupai no do hukuman iyolo'd Tuhan, do miontok di nowonsoi diyolo'.


text:
Nga' guli' nogi' om lumohou i' do Kinorohingan dit Osundu Kopio, do mokiinsian om mokianu do koompunan.


text:
Ondung otopot kopio dot olidang om otulid o ginawo nu, om olomus indo o Kinorohingan do monguhup diya', om tondulion kawagu dau o sompiiyon nu dot isomuli' diya'.


text:
Om koinsanai di dapu' nu di natagak diri nga' a' i' kopikuro-kuro do pitaladon di patahakon do Kinorohingan dot id diya' do koimbagu.


text:
Soroho' pogi' dot ongoruhai i toilaan do tulun dit ongoilo di gulu- gulu po. Soroho' pogi' i nongoumbalan di komolohingan toko'.


text:
Koposi-posion toko' nopo om oniiba' om aiso' i' o toila-ilaan toko'. Miagal toko' nod sangai do tumalib do hiti'd pomogunan.


text:
Nga' pokinongoho' pogi' i boros di tulun dot ongoilo di gulu po. Poingkaa o potudukon diyolo' diya',


text:
“Hiri nod kiwaig-waig o sunion di bundusan; a' i' insan i bundusan dot abantalan do poinsuni dot okon ko' id buyut- buyut.


text:
Ondung arasak i waig om iri no i bundusan ot id gulu kopio koriou. Nga' omulok po kopio om a' po norikot i kapanatasan om a' po milo dot onuon.


text:
Tulun nopo dit aiso' o Kinorohingan om miagal no di bundusan; aiso' no o kotutukon di pagandasan diyolo' dot olihuan diyolo' o Kinorohingan.


text:
Tulun nopo dot araat om iyo pod sakot do sumuni dit id dotimpalangan do tadau, iyo po di sakot di rumoloi do tumongkop do pomutanam-tanaman.


text:
Pointantu' no dot iyo-iyo noddi o kaarapadan do tulun dot angaraat, baino' noddi om tulun nod suwai o sumowoli diyolo'.


text:
Nga' tulun nopo dot otorodok om a' id Kinorohingan insan dot iduan, om a' iyau insan ponguhup do tulun dit araat.


text:
Nga' intingayamon i' om poinsiribaon dau it araatan diya'. Om walai nopod tulun dot araat om raagon do gisom dot ohuyas,” ka.


text:
Oilaan ku i' dot a' kasala' ino boros nu. Nga' poingkukuro o tulun do sumurilog do kumotopot dot id Kinorohingan?


text:
Poingkukuro po ma o tulun toomod do monokisongkiwal dau? Milo i' o Kinorohingan do moguhot do soribu o poguhatan, om iso' po nga' aiso' i' ot osimbar do tulun.


text:
A' id tulun oilaan o Kinorohingan do pawaliu do nuluhon, om raagon nopo dau iri do tontok di tumogod iyau.


text:
Guyuon do Kinorohingan iti pomogunan om pogogoron dau iti tana', om iyogon dau o torigi diti pomogunan.


text:
Milo i' o Kinorohingan do mogodu dilo tadau do mimbulai do dongkosuabon, om milo do mogodu dilo rombituon do mulinau do dongotuong.


text:
Aiso' i' o minonguhup do Kinorohingan do minomonsoi dilo tawan, om aiso' o nokowoyo' dau do miningulok di likud di naga' do rahat.


text:
Kinorohingan i' o pinopoiyon dilo rombituon do hilo'd tawan --- i roitan do soguwanggo', om Balatik, om Muru-Puru om koinsanai di rombituon di ponong id salatan.


text:
Iyati' nopo om a' i' kosuhut di winonsoi dau dit angagayo, om a' toko' kointob di kongoimayaan do wonsoyon dau.


text:
Om onuon nopo dau o nunu nopo i korohian dau, om iso' pod tulun nga' aiso' i' o kasaap do muhot dau do poingkaa, “Nunu ino wonsoyon nu?” ka.


text:
A' nod Kinorohingan pinusus o kototogod om kolosuo' do ginawo dau. Iri piya i minonguhup di Rahab nga' mininsiriba' i' dot id dau.


text:
Mulong po dot aiso' o sala' ku, nga' kumukuro oku po daa, do suwai ko' mokiinsian do Kinorohingan, i gompomutus doho'.


text:
Mulong po dot iyo'ddi, nga' ondung pologoson oku daa dau do mimboros, om a' oku i' monongkuyaan do pokinongohon oku dau.


text:
A' oku i' dau pologoson do momuhobo dot ongoruhai piya; pinonu' po dau'd koinggoritan o koposi-posion ku.


text:
Monokiingkodou oku tuu dau? Nga' antangai pogi' o kokoriso' dau dit a' ogina-gina'! Angatan ku tuu iyau do mibisara'. Nga' isai daa o katama' do momolohou dau dot id pibisaraan?


text:
Otorodok oku i' om a' oku nokowonsoi'd dusa, nga' karangahan nopodti boros ku om kasala' oku i', om koinsanai'd boros ku nga' iyo pod papasala' doho'.


text:
Aiso' i' daa o sala' ku, nga' uhang ngai' ku no. Apaasan oku nod poimpasi. Aiso' no i poimaha-maha'; tu' it otopot om i nakasala', nga' miagal nopo o kootuson: tu' patayon goduwo id Kinorohingan.


text:
Soira' nopo do monigowo dot apatai i tulun dot aiso' o sala', om koirak nogi' o Kinorohingan do monguntotogod dau.


text:
Pinatahak do Kinorohingan iti pomogunan dot id tulun dit angaraat, om binolou ngai' dau o mato di gompomutus. Om Kinorohingan ngai' i' o minomonsoi'ddi. Tu' ondung okon ko' iyau, om isai poo?


text:
Osiau tomod do tumalib o maso ku'd poimpasi do miagal po di parau' dit osiau, iyo po di kosiaho' do kondiu do monimbit do tikus.


text:
Ondung kokusum oku om umbalan ku daa do momolihu iti toruol ku, nga' gumuli' ngai' i' iti koinggoritan ku do momigangau doho'. Oilaan ku i' do pasalaon oku po kasai'd Kinorohingan.


text:
Nokososok oku nod Kinorohingan dot id saalom di sosomu', gisom dot iri piya i pakayan ku nga' sosomuan i' doho'.


text:
Ondung tulun daa o Kinorohingan, om milo oku i' daa'd sumimbar dau; milo i' daa iyahai do mongoi'd hilo'd pomisaraan do manalasai ngai' di pisongkiwalan dahai.


text:
Nga' aiso' no o milo do momiolitan dahai. Aiso' no o milo'd momutus dot id pialatan ku om Kinorohingan.


text:
Apatut i' toi dot orongit kopio ko, om magada' di winonsoi nu? Nunu noddi ot aanu-anu do sokodungon nu ot osorou om i korohian do tulun dot araat?


text:
Longon nu i' o minomonsoi doho', om nokuro daa'ddi do baino' tu' patayon oku diya' dot i longon nu di pinomonsoi nu doho' o pamatai nu?


text:
Hondomo' no dot iya' i' o minomorun doho' do mantad id tana', om mumukon oku i' nangku'ndo diya' om silihon kawagu'd pupuk do tana'?


text:
Iya' i' o minanahak di tapa' ku do kokorisan do pinoposiliu doho', om iya' o pinapagayo doho' dot id suang do tian di tina' ku.


text:
Iya' i' o minomonsoi do tinan ku do kinuwaan do tulang om tuhat, om linopot nu o tulang ku do tonsi om kulit.


text:
Nga' baino' nopoddi om oilaan ku nogi', do solinaid nopoddi om maso nu i' do momusorou'd ralan do pokoruol doho'.


text:
Kowonsoi oku nopod dusa, om pasalaon oku no diya', nga' tontok nod kowonsoi oku dot otopot om roitan kasai' oku i' do nokowonsoi'd dusa! A' oku no kasaap do humangog tu' tumongob oku om ointingayaman oku.


text:
Ondung kourut-urut oku dot ongokooro' nga' osuon oku no diya' do miagal do magasu do singa; om poimbulayon nu i sinundu nu do maan do pokoruol doho'.


text:
Haro kasai' nopo o sasi' nu do muhup diya' do papasala' doho', om i kototogod nu doho' nga' muhang-ruhang nogi'; om momusorou ko nopod ralan do suwai do sumaap doho'.


text:
Nokuro tu' pinologos oku diya' do pinogkosusu, oi Kinorohingan? Osonong nogi' daa do napatai oku dit aiso' po tiso' do tulun do nokokito doho'.


text:
A' oku toi oruhai nod matai? Pologoso' oku nopo dot iso-iso'. Om osimbayan oku i' do momurimon diti maso ku'd poimpasi dot oruhai no.


text:
Oruhai oku nod mamanau om a' oku no koguli' kawagu do kumaa oku id pomogunan dit otuong om aiso' o kataadan.


text:
Pomogunan dit aiso' o tulinau, i noponu' pod sangai om kagangahan, tu' iri piya tulinau nga' otuong i'.


text:
Ayub, osorou nu daa dot a' no iyahai koilo do sumimbar diya'? Om osorou nu daa dot obobou nopo iyahai dot ouru di ponguntotori' nu?


text:
Osorou nu nopo daa dot a' kasala' i boros nu. Om osorou nu dot olidang ko dot id toguang do Kinorohingan.


text:
Om poiloon ko i' daa dau do toilaan nopo om ogumu' i' o kowoyoon, om a' i' osuhutan do tulun. Om purimono' no dot a' nogi' kosongkuro no ino koinggoritan nu, do pataladon di hukuman dit apatut daa do porotuon dot id diya'.


text:
Asawat i' ko' ilo tawan o sinundu do Kinorohingan. Nga' a' ko i' korikot do hilo'. Aralom i' ko' pomogunan do tulun do napatai o sinundu dau, poingkuro piya nga' a' ko i' kosuhut.


text:
Ondung tangkapon ko'd Kinorohingan om igitan ko nogindo dot id bisara'; om isai po daa o kasaap do mogodu dau?


text:
Oilaan id Kinorohingan i tulun dot aiso' o kootuk-otukon, okito ngai' i' dau o wonsoyon diyolo' dit angaraat.


text:
Om milo ko indo do tumoguang do koposi-posion do hiti'd pomogunan do mikuwo'd alanut om okoris o ginawo. Ogirot ko indo om a' minog do kumanggau.


text:
Om koposi-posion nu nondo nga' anawau po ko' i tinitiu'd tadau di dangadau, om iri nondo it otuong dot id koposi-posion nu nga' mulinau do miagal do dongkosuabon.


text:
Om osimbayan ko indo do poimpasi, om poimponu' ko'd pagandasan, om intirungan ko indod Kinorohingan do gisom dot osimbayan ko.


text:
Nga' iri nopondo tulun dot angaraat om mikorowo-rowo poo tu' aiso' no o pokukurayan, om aiso' o ralan do lumabus. Om iso' poo o soro-sorohon diyolo', tu' mokimohilo-hilo' po do korikot o kapatayon.


text:
Iya' no kopio o minogobi' di tulun dot ogumu' do mimboros. Om soira' nopo dot apatai ko, om toilaan nu nga' kotonggoi nod apatai.


text:
Iyoho' nga' tulun i' di kitoilaan, om a' i' poingharo-haro o toilaan nu ko' mantad do doho'd toilaan, om koilo ngai' no o tulun di nongkoboros nu.


text:
Iri piya kongoombolutan ku nga' mongirak-irak iddi doho' do baino', mulong piya dot otopot om aiso' o sala' ku. Nokoumbal i' di gulu po do sinimbar do Kinorohingan o sambayang ku.


text:
Iya' nopo om aiso' i' o kosusaan, nga' mongumang-umang ko i' daa doho', bobogon nu nogi' o tulun di motingkaratu' no.


text:
Nga' iri piya i mananakau om i tulun dit aiso' o Kinorohingan nga' osimbayan id poimpasi, mulong piya do tingolig noo o pagandasan diyolo' om iri noo i kokoris diyolo'.


text:
Kinorohingan i' o mongilo-ilo do koposi-posion do toinsanan dit ongkipinuhobo, om koposi-posion nopo do pointikid-tikid do tulun om id suang i' do palad dau.


text:
Nga' poingkuro nopo o dila' nu do kopuriman di takanon, om iyo nogiddi o tolingo nu dot orohian do mokinongou do boboroson.


text:
Tulun nopo di molohing no om haro i' o toilaan; nga' Kinorohingan noo o kitoilaan om kisinundu. Tulun nopo di molohing no om haro i' o pomusarahan dit atarom; nga' Kinorohingan noo o haro o pomusarahan dot atarom om kisinundu do popowonsoi'ddi.


text:
Soira' nopod raagon do Kinorohingan, om isai poo o koilo do momonsoi kawagu'ddi? Om isai poo o popoidu'd tulun di pinogiil do Kinorohingan?


text:
Magadau no do pususon do Kinorohingan o rasam; om rumikot o tampad do pologoson dau do lumuyung o waig.


text:
Kinorohingan nopo om okoris om kamanang kasai', i monipu' om i tinipu' nga' id suang goduwo i' do kuasa' dau.


text:
Tingkodon dau do mimboros o tulun di milo'd sondihon, om iduwon dau o toilaan di tulun di molohing no.


text:
Pogiroton om pobontugon ngai' dau o bansa', nga' id tohuri nondo om poinsiribaon i' om raagon dau iyolo'.


text:
Pobosugon ngai' dau i boyoon diyolo', om pologoson dau iyolo' do minghombo tu' noborulong om napalid iyolo'.


text:
Tu' somponon dokoyu do tudut ino kababasug dokoyu. Miagal kou nopo di dokutur dit a' milo do mongubat.


text:
Milo kou toi do mongudut dot id Kinorohingan? Ondos daa dokoyu om ino nopo tudut dokoyu om kountungan dot id Kinorohingan?


text:
Ondung potorungak kopio o Kinorohingan do mogintong diya', om haro tuu ot okito dau dot osonong dot id diya'? Milo kou toi do magakal do Kinorohingan do miagal do magakal do tulun?


text:
Mulong pod lumisok-lisok kou do tumongkiad, nga' porikatan kou id Kinorohingan do hukuman dit awagat.


text:
Koinsanai di nosihat nu om miagal po di liohuk do tana' dot aiso' no o kootuk-otukon. Om i boros nu di popotopot diya' nga' miagal po di tana' tu' oruhai dot omumuk.


text:
Tingkod nod mimboros om pologoso' oku no iyoho' dot osimbayan do mimboros! Uhang ngai' ku i' do poingkuro nopo o kootuson!


text:
Natagakan oku nod pagandasan! Ondung patayon oku'd Kinorohingan, om uhang ku no. Pointalangon ngai' ku i' iti hal ku dot id dau.


text:
Ulan toi' om iti katamao' ku o kapasi-pasi doho', do tulun nopod araat om a' i' katama' do monokitimbaba'd Kinorohingan.


text:
Oi Kinorohingan, ondung rumikot ko do mongoi ponondos doho' do kasala' oku, om mundorong oku nopod magandad do kapatayon ku.


text:
Oi Kinorohingan, boro-boros no, om simbaron ku i'. Ko' pologoson oku do momoros om simbaron nu nogindo!


text:
Iyoho' nopo om miagal po di roun do rumatu' dot otilib do ribut, om rolosion oku po daa diya'! Iyoho' nopodti om miagal po di rahami di nolonot om nokoring. Om a' no daa apatut do gusaon oku diya'.


text:
Pinologos nu o koposi-posion ku dot oinggorit, tu' sinulian ngai' nu i kasalaan ku do mantad dit omulok oku po.


text:
Kinagasan nu do rantai'd basi' o gakod ku; om antangan ngai' nu o kalaang-laango' ku, sorisidon nu do mogontong o nulokon ku.


text:
Om nomumuk oku no do miagal di kayu do noromuk, om miagal di kain do naakan do tanai tu' noromuk no.


text:
Mantad poddi pogkosusuon i' o tulun om oluhoi mantad no om aiso' o pokukurayan, om oruhai iyau do poimpasi, om oinggorit po.


text:
Sumuni o tulun do miagal di bunga om olubok do miagal di tusak do bunga, om tumagak do miagal di sangai.


text:
Natantu' mantad nu no o tumur do tulun --- ondung piro noo tulan dau do poimpasi. Natantu' nu no o koompokon do tumur dau, om a' nori milo'd simbanan.


text:
Tongkiadai nopo iyau, pologoson nopo iyau do mundorong, om kopuriman i' iyau do kosimbayanan do koposi-posion dau do gisom dot opongo i wonsoyon dau.


text:
nga' oluyungan nopod waig om sumuni i' kawagu, do miagal di tanom-tanom di wagu po katanom tu' tolidan i'.


text:
Nga' soira nopo dot apatai o tulun, om iri no o koompokon dau; apatai nopo iyau, om hinonggo no ma iyau'ddi?


text:
o tulun di napatai, tu' a' no iyau kotungag kawagu. A' no i tulun diri tumungag kawagu do solinaid pod haro o tawan; a' no iyau mosik.


text:
Pologoso' oku nod lumisok dot id suang do pomogunan di tulun di napatai. Intirungai oku no do gisom dot otingkod o kototogod nu. Tontuon no o maso do kopomuhandaman nu doho'.


text:
Ondung apatai o tulun om milo po tuu iyau do masi kawagu? Nga' iyoho' nopo om monikid tadau oku nopod magandad dot opupusan i maso ku'd oinggorit.


text:
Om momolohou ko nondo doho' om sumimbar oku indo diya', om olisiu ko indo doho' i tulun di winonsoi nu.


text:
Om ompunan nu nondo om poinsoduwon nu i dusa ku, om tonuson nu nogindo o koinsanai do kasalaan di nongowonsoi ku di gulu po.


text:
Om otuhan ngai' nondo o nuluhon, om pampang dit agayo nga' koundaliu nondo do mantad hiri'd kinoiyonon mantad di pampang.


text:
Om akanon nondo di waig dot opuhod i watu, om atanggayan di rasam dit asapou i tana', om iyo ko noddi do mamaraag di soro-sorohon do tulun.


text:
Iya' no o mangala' do tulun do gisom dot alaid. Om paraaton nu o rabas dau om suhuon nu iyau'd mogidu' do magandad do kapatayon dau.


text:
Tangaanak nopondo dau om sumiliu do tulun dit abantug, nga' a' no iyau koilo'ddi, om a' nogi' iyau koilo ondung soira' dot intingayamon iyolo', tu' aiso' i' o pinopoilo.


text:
Tulun nopo dit oilo om a' i' sumimbar dot a' koontok o ponimbar. Om a' popotopot do tinan dau dot i boros dit aiso' o suang o maan do popotopot.


text:
Ondung tonudon ino korohian nu, om aiso' no o songulun piya dot oronok do Kinorohingan, om aiso' o sumambayang dot id Kinorohingan.


text:
I koboro-boroso' nu o popointalang do kisala' ko, nga' umbalan nu i' iri do monompon di koiloo' nu'd mimboros.


text:
Andasan nu nopo daa om iya' no o tulun dit id gulu kopio pogkosusuo'? Hino ko no tuu do tontok di winonsoi ngai'd Kinorohingan i nuluhon?


text:
Nokorongou ko toi ondung nunu i nosorou mantad do Kinorohingan do wonsoyon dau? Iya' no toi o nakaanu'd toilaan do tulun?


text:
Kinoonuan nopo dahai'd toilaan om mantad id tulun dit opurak no o tobuk, i tulun di hino no dit a' po nosusu i tapa' nu!


text:
Nokuro tu' adaan nu i ponginsasamod do Kinorohingan diya'? Nokopomoros no iyahai dot id suang do ngaran dau do boros dit osonong om koinsasamod.


text:
Dot iri piya i moloikat nga' a' id Kinorohingan ponongkuyaanan, om a' i' iyolo' olidang dot id pagantangan do Kinorohingan.


text:
Om okon-okon pondo i tulun dot araat, tu' monolon do karaaton do miagal po di monginum do waig, araat no kopio o tulun, om aiso' o guna'.


text:
i pinotuduk do tulun dit oilo dot id doho'. Iri nopo ponudukan diri nga' mantad id taki-aki diyolo', om pinotuduk dot id sinakagon dau.


text:
Tontok nopoddi nga' aiso' po o bansa'd suwai do hiti'd pomogunan diyolo'; aiso' i' o mamalid diyolo' do mantad id Kinorohingan.


text:
Gumarang nondo o boros di korolosi dot id tolingo dau, om saapon iyau di manakau do tontok dit osimbayan iyau dot osorou dau.


text:
A' no kopio iyau milo do mogidu' do mantad id totuong, tu' poingkodong no gayang do maan do pamatai dau.


text:
Om tombolog di mangangakan do rata' nga' poingandad nod kapatayon dau, do mongoi pangakan di rata' dau. Noilaan no dau dot otuong ot id dabantalan dau.


text:
Oondos iyau, om sumaap iyau'd Kinorohingan, om pobilidon dau o kolid dau, tu' mada' i' iyau dot aala'.


text:
Miniyon iyau dot id bandar di nangaraag, om hiri'd walai di pinogiiduan do sanganu, i bandar di natantu' mantad nod raagon.


text:
om a' iyau koidu' do mantad id totuong. Om miagal po iyau'd kayu di nosorob o raan, om araag nondo iyau dot oobusan do pinuhobo'd Kinorohingan.


text:
Miagal pondo iyau di guas dot anggur di marab o tua', om miagal di guas do saitun di lumopuk o tua'.


text:
Tulun nopo dot aiso' o Kinorohingan om aiso' no o sinakagon, om tapui nondo o monorob di walai di winonsoi dau do tusin di pinonisip o pinomonsoi.


text:
Iyolo' no i tulun di minsorou dit araat om i minomonsoi dot angaraat. Om ginawo nopo diyolo' om poimponu' kasai' nopod poninipu'.


text:
Asaru' oku no do korongou'd boros do miagal dino, ino nopo ponginsasamod nu om koinggorit nogi' doho'.


text:
Soira' dokoyu do tingkadan i koboro-boroso' dokoyu dit aiso' o suang? Nunu o mominsuhu' dokoyu do sumimbar?


text:
Ondung iyokoyu daa o miagal doho', om iyoho' o miagal dokoyu, om iyoho' nga' milo id momoros do miagal diri. Milo oku i' do popimbingog do tulu ku, om olitan ku iyokoyu do boros do monogod.


text:
Milo oku i' daa'ndo do mimboros do popogirot do ginawo dokoyu, om a' tumingkod-tingkod do monginsasamod dokoyu.


text:
Suminaap ko doho' om tinangkap oku diya'. Mogioput-oput poo o tulang ku do gama' do kogohuyo' ku. Om iri no o kabara-barasan do tulun dot ogumu' do nokowonsoi oku'd dusa.


text:
Rutao' nopod Kinorohingan o tinan ku tu' otogod i' iyau doho'; atarom po o mato dau do poingontong doho' tu' araatan no kopio iyau.


text:
Di nopo di gulu po om osimbayan oku i' do poimpasi, nga' minonigowo o Kinorohingan do suminaap doho', om pinataam oku dau. Siniliu dau o tinan ku do maan do pinsingilaan do mamana'.


text:
Mihad-ihad oku do gisom do nakaragang o rabas ku, do nouru'd mingihad. Om nokobongkung o mato ku om nokoitom o posorili' do mato ku.


text:
Oi tana', kada' no lisoko' i karaaton di winonsoi dot id doho'. Om apatai oku piya nga' kada' tingkodo' o giak ku do mokianu dit otulid!


text:
Oilaan ku i' dot iri nopo mogobi' doho' om hino i' do hilo'd surga, iyau no o popoilo dot aiso' i' o dusa ku.


text:
Hingi-hingion oku om irak-irakan oku di kongoombolutan ku. Om mihad-ihad oku pod rumikot dot id Kinorohingan do mokitulung dau.


text:
Maha' i' daa om obian oku'd Kinorohingan dot id toguang dau. Do miagal di tulun dit orohian do mogobi' di tambalut dau.


text:
Iya' no o pinopotuong do pomusorou diyolo' gisom dot a' iyolo' kosuhut; kada' no iyolo' pologoso' do kaala' doho' do baino'!.


text:
Boros ka do tinukadan di dong gulu-gulu; om haro nopo o songulun do minonipu' di tambalut dau do sianu'd tusin o kinoponipuan, om iri no moti'ndo i tangaanak di tulun diri ot ogulian diri.


text:
Baino' nopoddi om iyoho' no o posuribanan di tinukadan diri, gowoi poddi om rumikot nopo o tulun dot id doho' om momodula' nod rabas ku.


text:
Om nongkotigowo ngai' i tulun dit ongotorodok; om monondos ngai' nopo i tulun dit aiso' o sala' dot aiso' o kinorohingan ku.


text:
Iri nopo i tulun di momusorou dot osonong om aiso' o sala' diyolo' om otumbayaan no kopio do korohian do Kinorohingan o kowoyo-woyoon diyolo'.


text:
Nakatalib no o maso ku, om koinsanai di soro-sorohon ku nga' a' noddi nabayaan, natagak no i soro-sorohon ku.


text:
Nga' iri nopo i kongoombolutan ku om moro-boros dot, “Totuong nga' anawau i', om osomok no o tanawau,” ka. Nga' iyoho' nopo om maso po dot id dotuong.


text:
Soro-sorohon ku nopo om aiso' no suwai ko' i pomogunan do tulun di napatai, om hilo' oku nod poingodop dot id suang do totuong.


text:
Poboroson ku nondo dot iri no lobong o tapa' ku, om i giuk di mangakan do tinan ku o tina' ku, om koobpinayan ku'd tongoondu'.


text:
Ino i' kototogod nu o kosubu dino toruol do tinan nu. Tongkiadan no tuu'd tulun iti pomogunan dot otogod ko? Powolihon no tuu'd Kinorohingan ilo nuluhon dot iya' noo o kopowolihan?


text:
Pamalaang-laang nopo dau di gulu po, om apanggor i', nga' mikarasadu nondo do baino', om naratu' iyau do nobungou di pinsarahan dau do wonsoyon dau.


text:
Nakataan ngai' no o lawa' do songillisok-lisok do hilo'd tana', om songingunda' no o gama-gama' do hilo'd tindalanon dau.


text:
Posorili' no di tulun dot araat o korolosi do magandad dau; om manud-tanud dau iri do pointikid-tikid do lumaang iyau.


text:
Iyau nopo di gulu po om kaya' kopio, nga' baino' noddi om louson iyau; poingkakat no o kosusaan do magandad do hiri'd toning dau.


text:
Notongkop poo o tinan dau do toruol dit aiso' o pomolingos, om iri no o nakapasa' di longon om gakod dau.


text:
Ginayat iyau do pinoposoliwan do mantad hiri'd kiim di niyonon dau dit osimbayan, om potoguango' noddi iyau do kapatayon.


text:
Baino' nopoddi om isai nopo nga' koino-ino nod miyon do hilo'd kiim dau. Do notiasan di tana' di kiapui do pananus di toruol dau.


text:
Sompiiyon nopo dau om miagal po di gamut di napatai; om sinakagon no dau om miagal di raan di noriou.


text:
Natanus no i kobontugo' dau do hirid walai om id kinoiyonon dit id soliwan do bandar dau; om aiso' no o tongosongulun piya do kohondom dau.


text:
Uyungon nondo iyau do mantad hiri'd tana' di tulun di poimpasi, om poundolihon do mantad id tanawau om pokoyoon dot id dotuong.


text:
Mantad pod hilo'd koulayon om korikot do hilo'd kotonobon o tulun do nangkapagag om songgogor-gogor poddi do moddosi do nokorongou di kinowoyo-woyoo' do kinootuson do koposi-posion dau.


text:
Andasan nopo daa dokoyu om osonong kou iyokoyu ko' mantad doho', om momusorou kou dot iti nopo koinggoritan ku nga' popointalang do kisala' oku.


text:
Suminaap oku di kororongit dau, nga' aiso' i' o mokinongou doho', “Hinonggo no it otulid,” kangku, nga' aiso' i' o nokorongou.


text:
Sorilion oku nopo dau'd momobog. Nutus dau i pagandasan ku, om pinologos oku'd noriou gisom do napatai.


text:
Pinaatod dau o soudor dau do mongoi panangod doho'; mingukad iyolo' do liang do pinonurungku' di kiim ku.


text:
Pinoinsodu' do Kinorohingan dot id doho' i koobpinayan ku; om miagal oku pod sompogunan dot id tulun di kotutun doho'.


text:
I tulun di sumosongkoduwo dot id walai ku nga' nokolihu no doho', om i susuhuon ku di tongoondu' nga' a' noddi monongkotutun doho'; paabalon oku nopo diyolo' do tulun dit a' diyolo' otutunan.


text:
Soira' do momolohou oku di susuhuon ku, om a' no iyau sumimbar, mulong piya dot insasamadan ku i' iyau.


text:
I sawo ku nga' soluhan do kosingud do nutong do pinuhobo ku, om i koobpinayan ku'd kusai nga' a' no kasaap do minsomok doho'.


text:
Hingi-hingion oku po di tangaanak do hilo'd ralan, om mingkakat oku nopo nga' irak-irakan oku nogi' diyolo'.


text:
I tambalut kopio ku nga' sosomuan pod kokito doho'; om iri piya tambalut ku di kosianan kopio ku nga' tumolikud nopo doho' do minsodu' doho'.


text:
Nokuro tu' monginggorit kou do tinan ku do miagal di ponginggorit do Kinorohingan doho'? A' po dokoyu ula' i ponginggorit dokoyu doho'?


text:
Ko' pokikiron po daa iti pinoboros ku dot id watu, om potulison nogi' om a' i' atagak do gisom dot alaid.


text:
Nga' oilaan ku i' do haro o hilo'd surga do mogobi' doho', om rumikot indo iyau do mongoi ponguhup doho'.


text:
Mulong piya do notongkop do gandas o kulit ku, nga' solinaid ku nopo do haro o tinan om kokito oku i' do Kinorohingan.


text:
Mato kopio ku indo o kokito dau, om okon nondo iyau ko' sompogunan. Nokoluhoi o ginawo ku tu' minomoros kou do poingkaa,


text:
“Poingkukuro tuu o ralan toko' do monginggorit dau?” ka. Minogihum kou do paantakan do sumaap doho'.


text:
Nga' baino' nopo om poddosi kou no dilo gayang! Tu' otogod o Kinorohingan, om momohukum iyau di tulun do kidusa, om kongoilo kou i' do haro o Kinorohingan di momutus do koinsanai'd kowoyo-woyoon do tulun.


text:
om aiso' i' o songulun piya dit araat dot alaid dot osimbayan. Om okirapan noo o kataadan di tulun di sumaap.


text:
Nga' otilib indo iyau do miagal di pupuk, om atagak tomod nopo iyau do hiti'd pomogunan do gisom dot alaid. Om iri ngai' nopondo i tulun dit ongoubas dau om songuhot-uhot po dot, “Hinonggo o pinakayaan dau?” ka.


text:
Oomis nopo i karaaton dot opurimanan dau, gisom dot orubatan iyau do monolon diri. Om untomon nopo dau do hiri'd kabang dau tu' momurimon kopio iyau ondung okuro-kuro iri.


text:
Nga' kosuang nopondo do tian dau i taakanon diri, om mumang nondo poit do miagal do kopoito' di kawanit tu' kapatai.


text:
Iri nopo dapu' di pinanakau om nongotolon no dau, nga' ilobon indo dau, tu' posoliwanon id Kinorohingan do mantad id tian dau.


text:
Om nunu nopo i notolon di tulun dit angaraat nga' miagal pod kawanit; tu' iri no o mamatai dau, do miagal di tindukon do tulanut di kapatai.


text:
A' no milo dot a' dau patahakon o nunu nopo di naanu dau, om a' nondo iyau koumbal do momurimon di kakayaan dau.


text:
Tu' adalaan kopio o pinonginggorit dau'd tulun do mosikin, om minonolod iyau do walai dit okon ko' iyau o minomonsoi.


text:
Tontok dit agangau kopio iyau do mogihum do taakanon di korohian dau, om otogod kopio nondo o Kinorohingan om hukuman dau iyau.


text:
Soira' nopo do mumbal daa iyau do mongilag di gayang do basi', nga' apana' indo iyau di pana' do tambaga'.


text:
Nosuhat po o tinan dau do napana' di pana', kolopuson nopo dot id tian dau i lahis di pana' dit akalab, om poimponu' po do kopoddosian o ginawo dau.


text:
Koinsanai di dapu' di nongotimung dau nga' nangaraag ngai' no, i tapui dit okon ko' tulun o pinaparakit o monorob do tinan dau om koinsanai'd sompiiyon dau.


text:
Posowoliono' oku no iyoho' do moro-boros, om soira' pondo do kongoboros ku o poboroson ku om poingkuro nopondo o pongumang-umang nu nga' poboroson nopo.


text:
Ponokisongkiwal ku nopo om okon i' ko' tulun; otopot i' kopio do haro o paantakan ku dot a' ku opusus o ginawo ku.


text:
Ontong pogi' doho'. A' ko po nanu' kapagag do kokito'dti tinan ku, gisom dot a' ko no daa'ndo koungkomi?


text:
Nokuro tu' pologoson do Kinorohingan dot otogui o tulun dit araat, om pologoson do muhang-ruhang o dapu' diyolo'?


text:
Om otogui iyolo' do gisom do kokito po iyolo' do manangaki diyolo', om kokito iyolo' do gisom dot angkagayo i manangaki diyolo'.


text:
Osimbayan tomod o sompiiyon diyolo', tu' a' i' iyolo' insan koumbal do kopuriman do koinggoritan di porikoton do Kinorohingan.


text:
Inda' ka do nokoboros no iyolo' dot id Kinorohingan do poingkaa, “Tongkiadai nopo iyahai! Tu' a' no iyahai orohian do koilo'd korohian nu dot id suang do koposi-posion dahai,” ka.


text:
Tu' poingkaa ot osorou diyolo', “Aiso' i' o guna' do mogobi-obi'd Kinorohingan, om aiso' o kootuk-otukon do sumambayang dot id Kinorohingan.


text:
Okon toi ko' mantad id kokorisan toko' o kinoonu-onuan toko'dti,” ka diyolo'. Nga' iri nopo pomusarahan diyolo' do miagal diri om a' oku no kopio kosokodung.


text:
Nokoumbal i' toi do pinisok i lampung do tulun dit angaraat, om nokoumbal i' toi o songulun dot id pogialatan diyolo' dot oontok do kosusaan? Nokoumbal toi o Kinorohingan dot otogod diyolo', gisom do hinukuman dau iyolo'?


text:
Om nokoumbal toi o Kinorohingan do pinoposiliu do tulun diri, do miagal di sakot di nokoring om pupuk di tilibon do tongus?


text:
Om moro-boros kou do poingkaa, “Hukuman do Kinorohingan o tanak dot i dusa di tapa' dau o kopomohukuman,” ka. Nga' osonong nogi' dot i tulun di nokowonsoi'd dusa o hukuman do Kinorohingan, om kopuriman no iyau dot i dusa dau o kopomohukuman do Kinorohingan dau.


text:
Pologoson nopo o tulun di kidusa do mamabo do hukuman di dusa dau, pologoson nopo iyolo'd kopuriman do kototogod do Kinorohingan, it Asawat Kopio.


text:
Ondung aayi' o maso'd tulun do hiti'd pomogunan, om milo po tuu iyau do momusorou di tangaanak dau do mongilo ondung osonong-sonong ko' oinggorit iyolo'?


text:
Milo i' tuu o tulun do monuduk do Kinorohingan, tu' Kinorohingan i' o momutus di songingiyon do hilo'd surga?


text:
Haro i' o tulun dot osonong kasai' o tinan do gisom do tikapatai dau; tu' tinan nopo diyolo' nga' ongokoris, om a' i' iyolo' oinggorit do tintod do matai.


text:
Monguhot kou do poingkaa, “Hinonggo no ma o walai di tulun dit abantug diri, i tulun di miningwonsoi dot angaraat?” ka.


text:
A' kou po toi insan koumbal do monokiboro-boros di tulun di mononompogunan? A' kou toi otumbayaan di pinoboros diyolo'?


text:
Boros ka diyolo', “Tontok di momohukum o Kinorohingan, om iri nogi' i tulun dot araat ot apasi,” ka.


text:
Soira' nopo do pokoyoon iyau do hiri'd kalabangan, om posuangon no iyau do hiri'd lobong, om tamangan kopio i lobong dau.


text:
Rinibuan i' o tulun do rumikot do hiri'd pamalabangan dau, om iri piya tana' nga' ongorulan do malit di tinan dau.


text:
Iri nopo ponginsasamod nu doho' om maan i' toomod. Om koinsanai di pinosimbar nu nga' tudut ngai' i'!


text:
Id pogialatan nopod tulun, om aiso' i' o tongosongulun piya do kiguna' dot id Kinorohingan. Mulong piya do kitoilaan kopio o tulun, nga' id dau nod tinan do kiguna' iyau.


text:
Okon nopo ko' mada' ko'd monguhup di tongoondu' do nopuadan, nga' monginggorit ko po di tangaanak dit aiso' o molohing.


text:
Om iri no o kokuwaan do notutukan ko pod luang do korotuon, om sigog nopo om kopuriman ko do moddosi.


text:
Okon toi ko' poundorong o Kinorohingan do hilo'd tawan dit id sawat kopio, om poilluung iyau dilo rombituon di hilo'd sawat?


text:
Nga' poingkaa indo o boros nu do monguhot, “Nunu o koilo-ilo do Kinorohingan? Tu' iyau nopo om hilo'd notirung dilo haun dot akapal, om a' milo do momutus dati'?” ka.


text:
Ondos nu daa om ilo' nopo haun dot akapal om kotirung do mato dau, do tontok di mimpanau iyau do hilo'd piolitan do tawan om tana'.


text:
Om iyolo' no i magada' do Kinorohingan, om momusorou dot a' milo o Kinorohingan do momonsoi do nunu nopo dot id diyolo'.


text:
Om inda' ka do Kinorohingan i' o pinapakaya' diyolo'! A' oku no kopio kosuhut do pomusarahan do tulun dit angaraat.


text:
Iri nopo tulun dot ongosonong, om kongoirak i' dot atataadan do kokito di tulun dit angaraat do hukuman.


text:
Koinsanai do dapu' di tulun dit angaraat om tonuson indo, om sorobon do tapui o nunu nopo i nongoolu-olu'.


text:
Baino' nodti oi Ayub, om mulud no dot id Kinorohingan, om kada' nondo pomusorou do miagal iyau'd pisangod, ondung miagal diri o wonsoyon nu, om atantu' no do barakatan ko dau.


text:
Romito' no o ponudukan di potudukon dau dot id diya', poopio' no i boros dau dot id suang do ginawo nu.


text:
Guli' no dot id Kinorohingan do mikuwo'd kumosiriba' o ginawo, om tingkadai ngai' no i karaaton di winonsoi dot id suang do walai nu.


text:
Taamo' no i tamas nu, om potiason no do hiri'd nanad di bawang do narasakan i tamas nu dit osompipi'.


text:
Pologoso' no it Osundu Kopio do sumiliu do tamas nu, om iyau o sumiliu do pirok nu dit osonong kopio.


text:
Om monongkuyaan ko indo kasai' do Kinorohingan, om oilaan nu nondo dot iyau no o tadon do kataadan nu.


text:
Om soira' nopod sumambayang ko, om simbaron ko i' dau, om osulung nu indo i batos nu di pinabatos nu dot id dau.


text:
Poinsiribaon i' do Kinorohingan i tulun di minggayo-gayo, nga' posion i' do Kinorohingan i tulun dit osiriba' o ginawo.


text:
A' oku no milo dot a' sumaap om a' moguhang do Kinorohingan, a' oku no milo do tumingkod do mingodoi.


text:
Oiyo-iyon ku nopo daa do monusui iti kowoyo-woyoon ku dot id toguang do Kinorohingan, om poboroson ku i kosongkiwalan ku do pongobi' ku doho'.


text:
Orohian tuu o Kinorohingan do mangayi-ayi' do kinoris dau do sumaap doho'? Amu', iyau nopo om atantu' no do mokinongou i' do poboroson ku.


text:
Iyoho' nopo om otulid i', om koilo oku i' do monokisimbar-simbar do Kinorohingan, om poboroson oku indo dau dot a' nakasala', om a' no osimbanan iri.


text:
Nokopogihum oku nod Kinorohingan do hilo'd koulayon om hilo'd kotonobon, om hilo'd salatan, om hilo'd utara, nga' a' i' hino o Kinorohingan do hilo', om a' oku i' nokosolowot dau.


text:
Nga' oilaan id Kinorohingan ot ongoyon ku; ondung umbalan oku dau do miagal do tamas om oilaan i' dau dot olidang oku.


text:
Otorodok oku i' do mumboyo' dau, om a' oku i' koumbal do sumala' do sumusui do ralan di pinotuduk dau.


text:
Tonudon kasai' ku i' i tisuhu' do Kinorohingan doho', tumanud oku i' do korohian dau, om okon i' ko' i korohian ku o tonudon ku.


text:
Kinorohingan nopo om a' i' insan do sumimban, om aiso' i' o kasaap dau. Wonsoyon nopo dau i korohian dau.


text:
Wonsoyon i' kopio dau i nosorou mantad dau do wonsoyon dot id doho'; om ogumu' po o suwai ko' iri dot osorou dau do wonsoyon dau.


text:
It Osundu Kopio o minananus di kosioho' ku. Kinorohingan o poddosi ku, om okon i' ko' i totuong o monompurolosi doho', mulong piya dot id suang oku'd totuong, om nobolou oku di totuong.


text:
Nokuro tu' a' do Kinorohingan tontuon kopio o tadau do kopomutusan, om obutusan i' do tumanud dit otulid i tulun di kotutun dau?


text:
Pinawaliu do tulun i watu do piwolitan do tana' do popoinggayo do tana' dau; om minanakau iyolo' do dumba' om pinosugku'ddi diyolo' iri di diyolo'd baanan.


text:
Nongoi diyolo' tanggayai i kaladai di tangaanak dit aiso' o molohing, om hirion diyolo'd diyolo' i sapi' di tondu' do nopuadan do gisom dot aayi' di tondu' do mamalapus i tutang dau.


text:
Antaban diyolo' i tulun di mosikin do manganu dit apatut diyolo'd aanu, om mononsog iyolo' di tulun dit aiso' o konunu-nunuan do mogidu' om mongoi lisok.


text:
Gowoi poddi, om sampanau-panau po i tulun do mosikin do hilo'd tana' do kowotuan dit otuu do mogihum do kaakan-akanan do miagal po di kaladai do lalang dit aiso' no o pogihuman do paakan di tanak diyolo'.


text:
Morobu-robuat poddi iyolo' dot id tumo'd tulun do suwai; om mongungupu' do tua' dot anggur di tulun dot angaraat.


text:
Nga' noruyut po iyolo'd rasam dot asapou do hiri'd nuluhon, om mongoi po iyolo' susut do hiri'd pampang do mintulungung.


text:
Ngoyon di tulun dot angaraat siliho'd turipon i tangaanak dit aiso' o molohing om onuon diyolo' i tangaanak di tulun do mosikin di nokopongutang dot id diyolo'.


text:
Om i tulun do mosikin nga' sansagan nopo diyolo'd sumoliwan do mulong piya dot aiso' o pakayan, om mongoi nopo iyolo' pongomot do gandum do louson piya iyolo'.


text:
Mamaga' i' iyolo' do tua' do saitun do maan do tumau, om mamaga' do tua' dot anggur do maan dot inumon, nga' iyolo' nopo om tuuhan i'.


text:
Hilo' nopod bandar om korongou kou do tihad do tulun dit oinggorit, om tulun do nongosuhat nga' millohou do mokiubat, nga' a' id Kinorohingan pokinongohon o sambayang diyolo'.


text:
Haro i' o tulun dot a' orohian do tanawau, a' iyolo' kosuhut ondung nunu i tanawau'ddi, om a' iyolo' sumusui di ralan di tanawau.


text:
Tontok di dongkosuabon po om tumungag no om sumoliwan i gampamatai do mongoi pamatai di tulun do mosikin, om di dongotuong nga' mongoi po iyau panakau.


text:
Tulun nopo do gampahu' om magandad nopo do kotuangan, om kuluputan dau o rabas dau om a' no iyau otutunan do tulun do suwai.


text:
Tontok nopod dongotuong om mongoi iyau panakau om mamaraag iyau'd walai, nga' dangadau nopondo om mongoi iyau lisok tu' mada' i' dot oulinahan di tanawau.


text:
Tulun nopo dot araat om orulun i' do luyud, om tana' di naanu dau nga' papalan id Kinorohingan, om a' nondo iyau morobuat do hiri'd kabun dot anggur dau.


text:
Poingkuro nopo i salju do lumanak dot alanak di kolosuo' di dongmagadau, om alanak dot osidangan do tadau, om iyo no moti'ddi o tulun do kidusa do tumagak do hiti'd pomogunan tu' kumaa nondo do hilo'd pomogunan do tulun do napatai.


text:
Aiso' nondo o tongosongulun piya do momusorou dau, dot iri piya i tina' dau, tu' tonggiluang po o mangakan do tinan dau, om miagal po iyau di kayu di nahaba'.


text:
Nongosiliu pogi' o miagal diri nga' minonginggorit iyau do tondu' di nopuadan, om a' osianan do tongoondu' dit aiso' o tanak.


text:
Kinorohingan nondo tu' kisinundu o mamatai do tulun dit ongosiou, om haro nopondo o wonsoyon do Kinorohingan, om aiso' nondo o pokukurayan di tulun di kidusa.


text:
Nga' pologoson po doti' do Kinorohingan i tulun diri dot osimbayan do poimpasi, nga' toinuon i' ma kasai' do Kinorohingan i tulun diri.


text:
Tulun nopo dot araat om oruhai do haro o kosimbayanan, om tumagak nondo iyau do gisom dot alaid, om okoring iyau do miagal di sakot dit aiso' o guna', om miagal do rawo do parai di kotuon.


text:
Milo i' tuu do tulun do poboroson dot a' otopot iti? Milo i' tuu o tulun do pointalang kopio do tudut iti pinoboros ku?


text:
Kinorohingan nopo om osundu i' kopio, om apatut no dot oronok ngai' dau o tulun. Iyau no o poposimbayan do pomorintaan dau do hilo'd surga.


text:
Isai o kointob do moloikat di nosiliu do susuhuon dau? Haro po o kinoiyonon dot a' oulinahan di tulinau do Kinorohingan?


text:
Id pagantangan nopod Kinorohingan om ilo' piya tulan nga' a' i' atalang o tulinau, om ilo rombituon nga' a' i' anawau o tulinau.


text:
Iyo nopoddi om okuro-kuro nogi' o tulun tu' iyo nod tonggiluang om kamang-kamang? Songkuro no o gatang do tulun dot id pagantangan do Kinorohingan?


text:
Isai po o tosorou nu do mokinongou do koinsanai di poboroson nu? Isai o mominsuhu' diya' do mimboros do miagal dino?


text:
Om i pomogunan di nangapatai nga' songingukab i' dot id toguang do Kinorohingan, om aiso' no o kotirung-tirung diri dot id pagantangan do Kinorohingan.


text:
Pinawalad do Kinorohingan ilo tawan do ponong id utara, om pinogiis do Kinorohingan o pomogunan do hilo'd mawo-dawo.


text:
Kinorohingan i' o monuang dilo haun do waig do gisom do mabai-labai, nga' a' i' okinis ilo haun om a' oloput.


text:
Pinuhobo i' dau o papanawau dilo tawan, om longon dau o minamatai di naga' dit oruhai no daa do kopoggidu'.


text:
Nga' iri ngai' nopoddi om tinatak-tatak nogi' di sinundu dau, iri nopo om pinokonos nogi' dot id tolingo toko'. Isai ma o koilo kopio do kogoyoo'd Kinorohingan?


text:
Sumumpa' oku no dot id Kinorohingan, it Osundu Kopio, i Kinorohingan do poimpasi, it a' manahak dit otulid dot id doho', om i popotongob kopio do ginawo ku,


text:
Maha' daa om hukuman ngai' i pisangod ku do miagal di tulun di poposiwot, om obobog i tulun dot araatan doho' do miagal di tulun dit araat.


text:
Haro po toi o pagandasan do tulun dit aiso' o Kinorohingan, do tontok dot onuon kawagu'd Kinorohingan o ginawo diyolo'?


text:
Apatut daa do norohian iyolo' di kataadan do tahakon do Kinorohingan, om kuminaparu' daa iyolo' do suminambayang dot id Kinorohingan.


text:
Pologoso' oku bo do monuduk dokoyu do kogoyoo' do sinundu'd Kinorohingan, om popoilo di nosorou mantad do Kinorohingan do wonsoyon dau, iyau it Osundu Kopio.


text:
Nga' a' piya, tu' nokokito ngai' i' o mato dokoyu; om nokuro tu' mimboros kou po dit aiso' o komoyon?


text:
Poingkaa no o kowoyo-woyoo' do Kinorohingan, it Osundu Kopio do momohukum ngai' di tulun dit orongit.


text:
Ogumu' i' doti' daa o tanak diyolo'd kusai, nga' angapatai ngai' nopondo dot id pisangadan; om a' nopondo insan dot osukupan do takanon i tangaanak diyolo'.


text:
Om iri no i poimpasi om angapatai do toruol, om iri piya i sawo diyolo' nga' a' no mogihad do tontok dot apatai i sawo diyolo'.


text:
Iri nopo i tulun dot araat om kipirok doti' dot ogumu', om a' no ointob-intob, om pakayan nga' ogumu' po doti' ko' i koubasan do tulun do mamakai.


text:
Nga' iri indo i tulun dit osonong o kapanampakai di pakayan diri, om i tulun dit otulid o ginawo o kaanu di pirok dau.


text:
Walai nopod tulun dot araat om iyo no di walai'd korut, ko' iyo di kinuhub-kuhub do turipon di madtatamong do tumo.


text:
Insan noo iyolo'd modop do miagal do tulun do kaya', om diri-diri noo, tu' oposik pondo iyolo' om natagak ngai' no o kakayaan diyolo'.


text:
Iri no i koinggoritan om monigowo nopo do rumikot do miagal di lumpadang; om otilib iyolo' di tongus do dongotuong;


text:
Okohus po i tongus do koontok diyolo' do tontok di manangkus iyolo', monompurolosi diyolo' i tongus diri do mikuwo'd kinoris di karaag.


text:
Nohombo nod tulun i kinoiyonon dit otuong no kopio, nosorisid no diyolo' do mogintong o hiri'd tana' dit id saalom kopio. Hiri nod dotuong o pongukadan diyolo' do mogisuayan o watu.


text:
Id sodu' do mantad id kinoiyonon do tulun, it a' insan koulakai do tulun, o pongukadan do tulun do luang dot aralom. Om hilo' no iyolo'd kumaraja' dot aiso' o torongou-rongou, do tumaid pod tali do hiri'd luang.


text:
Taakanon nopo om sumuni i' do mantad hiri'd tana, nga' id saalom i' do tana'ddi dot ukadon ngai' om mumukon o koinsanai do nunu nopo.


text:
Iri nopo watu di hiri'd tana' om kilugu' do watu di kitulinau dot otomou, om iri no pupuk om kirolot do tamas.


text:
Aiso' i' o sikokondiu do kokito di ralan do kumaa do hiri'd luang di nukadan, om aiso' o kondiu do koumbal do mintulud do kasahau di luang.


text:
Aiso' i' o singa ko' nunu nopo nintorusan dit orongit do nokoumbal do sumusui di ralan dit oingou do kumaa'd hiri.


text:
Nukad do tulun i watu dit ongokodou no kopio, nukad diyolo' o nuluhon do gisom do hiri'd guas di nuluhon.


text:
Tontok di minsangkap iyolo' do maan do wawayaan do hiri'd pogialatan di watu, om kokito no iyolo' do watu dit agayo o gatang.


text:
Miningukad iyolo' do gisom do nokorikot do hiri'd tudan do bawang om kongokito noddi diyolo' i songillisok.


text:
Toilaan nopo om okon i' ko' id pogialatan do tulun o kokitanan; aiso' i' o tongosongulun piya do koilo do mamagatang kopio do toilaan.


text:
Gatang nopo do toilaan om agayo i' ko' gatang do tamas, om agayo ko' gatang do kakanan do tamas om kasa' dit olumis kopio.


text:
Gatang nopo do toilaan om agayo po ko' gatang do karang dit aragang, om watu dit agayo o gatang dit oliting o kopurako', om mutiara'.


text:
Iri piya watu dit agayo gatang dit osilou o kokitanan dit aiso' o rolot, om i tamas do nosompipi', nga' a' i' koiyo-iyo do gatang do toilaan.


text:
Aiso' i' o tiso' dit ongkipinuhobo do kokito do toilaan, iri piya tombolog di sontulud-tulud nga' a' i' kokito.


text:
Tu' Kinorohingan nopo om kokito i' do hilo'd tisan do tana', om kokito do koinsanai di hiri'd siriba' do tawan.


text:
Tontok di tinantu' do Kinorohingan o pasandatan dau do rasam, om i ralan do susuyon di kodumaat om tinggoron,


text:
Om tontok no do maso'ddi do nokito dau o toilaan om noumbalan dau ondung songkuro no o gatang di toilaan, om kohubayaai noddi iyau'ddi.


text:
Boros kad Kinorohingan dot id tulun, “Ralan nopo do kaanu'd toilaan, om mositi' no do rumonok do Kinorohingan. Orohian nopod kosuhut, om mositi' no do tumongkiad do mantad id karaaton,” ka.


text:
Koguli' po daa kawagu i koiyon-iyono' do koposi-posion ku do miagal di gompion oku pod Kinorohingan!


text:
Tontok nopoddi om moyo-woyo' kasai' i' doho' o Kinorohingan, om onuan oku dau'd tulinau do tontok di tumalib oku dot otuong.


text:
Tontok nopoddi om mitanud-tanud po doho' o Kinorohingan, it Osundu Kopio, om tangaanak ku nga' posorili' ngai' po doho'.


text:
I sapi' om i kambing ku nga' ogumu' po susu dot aanu ku, om i guas do saitun ku nga' ogumu' i' o tumau do tonomon piya dot id tana' di kowotuan.


text:
om mingisan nopo i tangaanakwagu do tontok di kokito iyolo' doho', om i komolohing-lohingan nga' mingkakat ngai' nopo do sumuwau doho'.


text:
Om pointikid-tikid di tulun di kokito ko' i korongou di winonsoi ku dit ongosonong, om mamarayou ngai' nopo om ongoimayaan di winonsoi ku.


text:
Om soira' nopo do mokitulung i tulun do mosikin; om uhupan ku i' iyolo', om i tangaanak dit aiso' o molohing, nga' tulungon ku i'.


text:
Iri piya tulun dit osusa' kopio nga' rumayou i' doho', om uhupan ngai' ku i' i tongoondu' do nongopuadan do gisom do kaanu iyolo' do kosimbayanan.


text:
Iyoho' no o panakatapa' di tulun do mosikin, om mogobi' di tulun do bansa'd suwai do tontok dot id suang iyolo'd kosusaan.


text:
Osorou ku nopo daa nga' anaru o surupu ku, om osonong o kapatai-patayo' ku dot id suang do walai ku.


text:
Miagal oku po di guas do kayu dit orombung o ponuni-suni, it opiwoigan o gamut, om it opiyopos do bolobou o raan.


text:
Om soira' nopo do monosihat oku nga' tumingkod ngai' nopo o tulun do mimboros tu' mokinongou no kopio iyolo' di poboroson ku.


text:
Om kopongo oku nopondo do mimboros, om aiso' no o boros do poruhangon diyolo' di boros ku; iri nopo boros ku om sumarabak nopo do miagal di tinuru' do rasam.


text:
Ongotood ngai' nopo o tulun do rumamit do boros ku, miagal po di tulun do mongungumo do rumamit do rasam do tontok di maso do mogiompongusak o kayu.


text:
Irakon ku i' iyolo' do tontok dit aiso' no o pokukurayan diyolo'; om iri po kosimbayanan dot id rabas ku o koodsuur diyolo'.


text:
Iyoho' no o woyoon, om i mongilo kopio ondung nunu ot apatut do wonsoyon. Woyoon ku iyolo' do miagal do raja' di momoyo' di soudor dau, om iyoho' nogi' o monginsasamod diyolo' do tontok do tumongob iyolo'.


text:
Nga' baino' noddi om tulun piya dit ongomulok po ko' iyoho' nga' monguntotori' i' doho'. Di nopo di gulu po om aiso' no kopio o guna' di tapa' diyolo' dot okito ku, gisom dot a' ku i' potumboyoon do moyo' di tasu ku do mongoi padtamong di dumba'.


text:
Iyolo' nopo om aiso' no o guna' dot id doho' tu' adalaan no kopio iyolo' koluhoi do kumaraja' do nunu nopo i ponuhuan ku.


text:
Mosikin no kopio iyolo' om louson, gowoi poddi om manapa' po iyolo'd gamut di nokoring do hilo'd tana' di kowotuan dit otuong om oingou.


text:
Mongoi po iyolo' pingutus do sakot do hilo'd tana' do kowotuan, om kanon ngai' nopo diyolo' i roun om i gamut di sakot.


text:
Gumara' ngai' nopo o tulun do popoggidu' diyolo', do miagal pod mamagarang iyolo'd tulun di manakau.


text:
A' noddi milo dot a' iyolo' miyon dot id luang do watu, id suang do luang di pinoluang dot id kangkab do pampang.


text:
Iyolo' no o sinompuruan do tulun dit aiso' kopio o guna'! Iyolo' no i nuyung do sumoliwan do mantad id pomogunan diyolo'.


text:
Nga' baino' noddi om ruminikot iyolo' do mongoi pongirak-irak doho', om osiliu oku poddi do koirakan diyolo'.


text:
Araa-raat oku noddi kopio om sosomu' dot osorou diyolo', om kopurimanan nopo diyolo' do tinan diyolo' nga' osonong no kopio, om pindulaan poddi diyolo' o rabas ku.


text:
Tuminotos tomod diri iyolo' do mintogod do sumaap doho', tu' pinologos oku id Kinorohingan dot oluhoi om aiso' o pokukurayan.


text:
Iri nopo tulun dot angaraat diri nga' rikot nopo do hiri'd dotoguangan ku do mongoi pongumang doho'; gisom do manangkus oku po dot opopoddosian. Noihum mantad no diyolo' o ralan do mangala' doho'.


text:
Om antaban diyolo' o ralan ku do mogidu' om apatai oku i'. Iso' pod tulun nga' aiso' i' o mogodu diyolo' do tontok di mongoi iyolo' pongumang;


text:
iyo po iyolo'd luyud do rumudsu' di tolig do pogintirungan ku. Ogumu' tomod iyolo' santanud do mongoi pongonsit doho';


text:
poimponu' oku poddi do kopoddosian. Iyo pod kohus do ribut i ngaran ku'd osonong do tuminagak; iyo pod haun di tumalib i kakayaan ku do tuminanus.


text:
Lumohou oku diya', oi Kinorohingan, nga' a' ko i' sumimbar; om soira' nopod sumambayang oku nga' a' ko i' mokinongou.


text:
Nokuro tu' saapon nu o tulun di nobungou, it aiso' no o milo do pokukurayan, suwai ko' mokiinsian po daa?


text:
A' oku toi minihad do tuminonggoi di tulun do tumongob? Om a' oku toi nosianan di tulun di haro o kokurangan?


text:
Morou-sorou oku no daa do haro o kosimbayanan om tanawau, nga' korikatai oku nogi' diti kosusaan om totuong.


text:
Mimpanau oku po dot id dotuong, tu' aiso' no o tulinau do tadau; mingkakat oku nopo dot id pogialatan do tulun dot ogumu' do mokitulung.


text:
Boros ku nga' poimponu' pod katangaban o karangahan, miagal pod lahung do toni om tuni di tombolog dot unta.


text:
Di nopo di gulu po om tuunion i' do rumamai ot opirongou ku, nga' baino' nopoddi om iri po i garang om tihad do tulun di mogihad ot orongou ku.


text:
Nunu toi o wonsoyon do Kinorohingan, it Osundu Kopio, dot id dati'? Poingkukuro iyau do sumuli' di wonsoyon do tulun?


text:
Sumumpa' oku no dot a' oku i' insan pomonsoi dot araat, om a' oku insan koumbal do monipu' do tulun do suwai.


text:
Pologoson nopo o Kinorohingan do monimbang doho' dot id timbangan di koontok, om oilaan indod Kinorohingan dot aiso' o sala' ku.


text:
Ondung nokotongkiad oku di ralan dot otopot, ko' nabayayat o ginawo ku dit araat, om ondung nososomu' do dusa o longon ku,


text:
om pologoson nopo dot araag ngai' i tanom-tanom ku, om pologoson o tulun do suwai do mangakan di tua' do tanom-tanom ku.


text:
Ondung nokoumbal oku do rumohian di sawo do songkoduwo ku, om luminisok oku do magandad do hiri'd soliwan di wawayaan do walai dau,


text:
om posimboyonon nopo i sawo ku do mogonsok do taakanon do kusai'd suwai, om modop dot id toodopon do kusai'd kusai.


text:
Ondung haro o songulun dot id pogialatan di susuhuon ku do haro o poboroson dot id doho', tu' haro o poguhangan dau doho' om pokinongohon ku i' iyau om wonsoyon ku it otulid dot id dau.


text:
Ondung a' ku wonsoyon o miagal diri, om poingkukuro oku daa'ndo do tumoguang do Kinorohingan? Nunu daa'ndo o posimbaron ku do rumikot o Kinorohingan do mongoi pomutus doho'?


text:
A' oku i' insan dot a' koponulung di tulun do mosikin, om a' oku insan do popologos tomod di tongoondu' do nopuadan dot aiso' o pokukurayan,


text:
ko' popologos tomod po di tangaanak dot aiso' o molohing do pomolouson do maso ku iyoho' do haro taakanon.


text:
Ginompi' ku i' iyolo' do mantad dit okoro' po iyolo'; om tinulung ku iyolo' do solinaid ku do poimpasi.


text:
Soira' nopo do kosolowot oku'd tulun dit aiso' o konunu-nunuan, om adalaan no kopio komosikino' gisom dot a' i' koboli do pakayan,


text:
om onuan ku i' iyolo' do rasuk di winonsoi do mantad id hulu do dumba' ku. Om royohon oku nondo diyolo' do mikuwo'd aayi-ayi' o ginawo diyolo'.


text:
Ondung nokoumbal oku do magakal di tanak dot aiso' o molohing, tu' oilaan ku no dot iyoho' o kamanang dot id pibisaraan,


text:
A' oku i' insan tuku' dilo tadau dot anawau piya daa o tinitiu dilo tadau, om a' oku insan tuku' dot id tulan dot olumis piya daa ilo tulan.


text:
Dusa nopo do miagal diri om apatut no do kapatayon o pomohukum; tu' iyo nopoddi om mogolim nod Kinorohingan, it Osundu Kopio.


text:
A' oku i' insan kotood do tontok dit oinggorit o pisangod ku, ko' ooropod po do tontok do koumbal iyolo' dot oontok do kosusaan.


text:
Koinsanai di tulun do mororobuat do hilo'd doho' nga' koilo i' do papasalakoi kasai' oku'd tulun dit a' ku piya otutunan.


text:
Tulun dit id tanga'd tindalanon diyolo' nga' pinasalakoi ku i' do hiri'd walai ku, om a' oku i' insan do popologos tomod diyolo' do modop do hiri'd soliwan.


text:
Tulun nopod suwai om mumbal daa do popolisok do dusa, nga' iyoho' nopo om a' oku i' insan do popolisok do dusa ku.


text:
A' oku i' insan poddosi do pimboroson do tulun; om a' oku insan dot a' minungkomi ko' minonginduwalai po dot ooris di pongindaraat diyolo' doho'.


text:
Aiso' no tuu kopio o mokinongou diti poboroson ku? Sumumpa' oku no do koinsanai diti boros ku nga' ongotopot i'. Simbaron oku po daa do Kinorohingan, it Osundu Kopio. Ondung nongotulis ngai' i ponondos doho' di pisangod ku gisom dot okito ku iri,


text:
om oondos oku i' do pokulabai'ddi dot id lihawa ku om tupion ku do maan do ponokotupi' di don raja'.


text:
Posunudon ngai' ku indod Kinorohingan i nongowonsoi ku, om humangog oku dot id toguang dau do mikuwo'd otood o ginawo ku.


text:
Ondung sinolod ku i tana' di pinongumaan ku baino', om nanu ku nori do mantad id sanganu kopio di tana',


text:
om ondung naakan ku i tua' di suminuni do hiri'd tana'ddi, om pinologos ku nogi' i mororobuat di minananom diri do louson,


text:
om pologoson nopo o sakot om rugi do sumuni do hilo'd tumo, do sumowoli di gandum om barli. Iti no o pinongolimpupus di Ayub di boros dau.


text:
Oilaan no kopio di Ayub dot aiso' o sala' dau, gisom dot a' noddi suminimbar dau i tolu o tambalut dau.


text:
Nga' haro o songulun do poingkakat do hiri, dot i Ilihu o ngaran, dot a' no kopusus do ginawo dau dot atatagadan, tu' pokotopot i' i Ayub do tinan dau om papasala' nogi' do Kinorohingan. I Ilihu nopo om tanak di Barakil, om sinakagon di Bus, i mantad id pinuruan do sompiiyon di Ram.


text:
Om otogod nogi' iyau di tolu o tambalut di Ayub, tu' a' i' iyolo' nokosimbar di Ayub, gowoi poddi om iyo pod Kinorohingan o nakasala'.


text:
I Ilihu no ot omulok kopio do hiri, om andado' poddi dau do gisom do notingkod ngai' iyolo' do mimboros.


text:
om timpuun no iyau do minoro-boros do poingkaa, Iyoho' nopo om omulok po, om iyokoyu no om molohing no, om iri no kopoddosian ku do popoboros dot id dokoyu di doho' dot osorou.


text:
Osorou ku nopo daa om iyokoyu no ot osorupai do moro-boros, om iri daa it id dotuo ot oluda' do momiduwo do toilaan.


text:
Okon i' ko' i kotuoho' do tumur o poposiliu'd tulun, do tulun di kitoilaan, ko' monguhup po diyolo' do mongilo dit ongotopot.


text:
Pokinongou oku nopo do tontok di minoro-boros kou, om andad oku nopo di daamot dokoyu do minogihum do boros di haro o komoyon.


text:
Pinokinongou ku i' kopio, om korongou ku noddi do naala' kou; a' kou i' minilo do pinopointalang do kasalaan di boros di Ayub.


text:
Poingkukuro kou do momoros do nakaanu kou'd toilaan? Kinorohingan no o sumimbar di Ayub, tu' naala' kou i'.


text:
Iyokoyu daa o binarasan di Ayub, om okon i' ko' iyoho', nga' doho' nopod ponimbar om a' i' iyo di dokoyu do pinonimbar.


text:
Mandad oku po tuu daa do nokotingkod iyolo'd moro-boros? Poingkakat tomod po iyolo'd hilo' tu' aiso' no o milo diyolo'd poboroson.


text:
Ondung a' oku iyoho' koboro-boros, om oloput oku no, do miagal di kantung do kulit di kisuang do waig dot anggur di wagu po.


text:
A' oku i' momogibang-gibang dot isai nopo dot id suang diti pisimbar-simbaran, om a' oku nogi' mamarayou dot isai-isai.


text:
Om a' oku nogi' koilo do mamarayou-rayou, tu' ondung mamarayou-rayou oku, om pologoson nopo o Kinorohingan do momohukum doho' dot oruhai.


text:
“Iyoho' nopo om aiso' i' o sala'. Om a' oku nokowonsoi do nunu nopo it araat. Aiso' i' o sala' ku om aiso' o dusa ku.


text:
Nga' Kinorohingan nogi' o minogihum do pounayan do sumaap doho', om iyoon oku poddi dau do pisangod dau.


text:
Mulong piya do mogisuayan nopo o ralan do Kinorohingan do moro-boros, nga' aiso' i' o tongoiso' piya'd tulun do mokinongou kopio di poboroson dau.


text:
Tontok nopo dot oolong do modop o tulun do dongotuong, om moro-boros i' o Kinorohingan dot id suang do nipi om pinointalang.


text:
Moro-boros pogi' o Kinorohingan nga' poningkod dau diyolo' do momonsoi'd dusa, om a' i' iyolo' minggayo-gayo.


text:
Tulun nopo di kitoruol om a' no siakan do taakanon, iri piya i taakanon dit angawasiu, nga' siilob i' iyau do kokito.


text:
Haro i' doti' ot ongoiso' di rinibuan do moloikat do Kinorohingan, do mongoi ponulung dau, i moloikat di popohondom do tulun do buruon diyolo'.


text:
Moro-boros nondo i moloikat do mikuwo'd osianan dau, do poingkaa, “Poiduwo' iyau! A' i' iyau koongoi do hilo'd pomogunan do tulun do nangapatai. Diya o tusin do pamajamin do popoidu' dau,” ka.


text:
Om Kinorohingan nga' sumimbar indo do tontok di sumambayang iyau, tumuku' indo iyau dot id Kinorohingan do mikuwo'd otood o ginawo dau; om pogulion indod Kinorohingan o koiyon-iyono' do koposi-posion dau do miagal di gulu po.


text:
Moro-boros nondo i tulun dot id toguang do tulun dot ogumu' do poingkaa, “Nokowonsoi oku nod dusa. Om nokowonsoi oku no daa'd sala', nga' pinoidu' oku iddi do Kinorohingan.


text:
A' oku i' dau pinologos do nokoongoi do hilo'd pomogunan do tulun do nangapatai, om poimpasi oku poddi,” ka.


text:
Pokinongou no diti poboroson ku do dinondo, oi Ayub, kada' no iya' pimboros om pologoso' oku nopo do moro-boros.


text:
Nga' ondung haro o korohian nu'd poboros, om porongoho' oku no; om agaan i' o ginawo ku do mangakun dot otopot ko.


text:
Nga' ondung amu', om kada' kohiyo om pokinongou no do boros ku, om otudukan ku i' iya' do ralan do sumiliu do tulun di kitoilaan.


text:
Oilaan i' do tulun i taakanon dit awasiu dot oumbalan diyolo'; om oilaan i boros do haro o komoyon do tontok dot orongou diyolo' iri.


text:
Minonguhot iyau do poingkaa, “Poingkukuro oku do mongudut do momoros dot aiso' o dusa ku? Nadalaan oku no do noinggorit, nga' a' oku i' nokowonsoi'd dusa,” ka dau.


text:
Nokoumbal kou toi do nokokito'd tulun do miagal kopio di Ayub? Iyau no kopio ot a' insan pomusou do Kinorohingan.


text:
Pokinongou kou no doho', iyokoyu it ongkosuhut! Momonsoi tuu o Kinorohingan, it Osundu Kopio di kasala'?


text:
Somulian i' dau o tulun do miontok di winonsoi diyolo', om wonsoyon dau dot id diyolo' o miontok di kowoyo-woyoon diyolo'.


text:
Kinorohingan nopo it Osundu Kopio om a' i' kopio momonsoi dit araat; om a' i' kopio iyau insan do momonsoi dit a' otulid dot id disai nopo.


text:
Mantad toi dot id disai o kinoonuan do Kinorohingan di sinundu dau? Haro toi o minanahak dau do karaja' do mongigit diti pomogunan?


text:
Hukuman id Kinorohingan o raja' om pomorinta', do tontok dot araat om aiso' o koonong-onongon do wonsoyon diyolo'.


text:
Kinorohingan i' o minomonsoi do pointikid-tikid do tulun; a' i' dau obian o pomorinta, ko' pusohon po i tulun do kaharaan do mantad ko' i tulun do rumutum.


text:
Haro i' o tulun do sigog i' dot apatai do dongotuong. Hukuman iyolo'd Kinorohingan gisom dot apatai iyolo', a' i' iyau apagon do mamatai di gunsiou.


text:
A' no o Kinorohingan minog do minguhot do monorisid, do mongidu' do boyoon om moningolon diyolo'd tulun do suwai.


text:
Tu' noilaan i' dau o wonsoyon diyolo', om iduwon nopondo dau iyolo' om patayon dau iyolo' do tontok do dongotuong.


text:
Iyolo' no o nokobungou di tulun do mosikin do minglohou do Kinorohingan, om norongou i' do Kinorohingan i lolohou di tulun do mosikin diri do mokitulung dau.


text:
Ondung poboroson do Kinorohingan dot aiso' o wonsoyon dau, om aiso' i' o katama' do mongindaraat dau. Ondung lisokon do Kinorohingan o rabas dau, om aiso' no o kokito dau.


text:
Aiso' no o milo'd wonsoyon di piro-piro o bansa'd tulun do mangantob dit ongorongit do momorinta' diyolo'.


text:
Ayub, naakun nu no dot id Kinorohingan i dusa nu, om nakabatos ko no dot a' ko momonsoi kawagu'd dusa?


text:
Nopokianu nu no do Kinorohingan do popointutun diya' di kasalaan nu, om nokotumboyo' ko no dot a' ko kawagu momonsoi dot araat?


text:
Patahakon tuu daa giya'd Kinorohingan i pokionuon nu dot iya' nga' a' i' orohian di wonsoyon dau? Iya' i' o poboros ondung nunu ot osorou nu, om okon i' ko' iyoho'; poboroso' nopo ot osorou nu!


text:
Pointikid-tikid do tulun dit oilo om kosokodung i'; om iri tulun dit opintar do korongou di poboroson ku nga' moro-boros i'


text:
do mimboros nopo i Ayub, om a' i' iyau kosuhut di poboroson dau, om aiso' i' o komoyon di boros di Ayub;


text:
Sorisidon nopo kopio i pinoboros di Ayub, nga' oilaan i' moti', do koboro-boroso' nopo dau om miagal do koboro-boroso' do tulun dit araat.


text:
Ruhangan po dau do kososongkiwal i dusa dau; indaraaton nopo dau o Kinorohingan dot id toguang diyolo'.


text:
Kasala' ko id momoros do miagal dino, oi Ayub, tu' pokotopot ko do tinan nu dot id pagantangan do Kinorohingan,


text:
om kasala' ko do monguhot do Kinorohingan do poingkaa, “Nunu o kohompi-hompit nu di dusa ku? Aiso' i' o kinountungan ku dot a' oku piya momonsoi'd dusa,” ka nu.


text:
Ondung momonsoi ko'd dusa, om a' i' pokoruol do Kinorohingan iri. Ondung ogumu' o kasalaan nu, om a' i' o Kinorohingan orolihan.


text:
Ondung momonsoi ko'd osonong om kouhup ko no tuu daa do Kinorohingan? Aiso' i' o pokionuon do Kinorohingan do mantad id diya'.


text:
Iyokoyu no sompi' ko' tulun ot oinggorit di dusa nu, om iyolo' nogi' ot oinsanangan di kosonongon nu.


text:
Nga' a' nogi' iyolo' momolohou'd Kinorohingan, tu' minomonsoi diyolo', i manahak diyolo'd pagandasan do tontok di tumongob iyolo'.


text:
A' iyolo' rumikot dot id Kinorohingan, i manahak dati' do toilaan, i toilaan dit aralom ko' toilaan do nintorusan om tombolog.


text:
Mihad po daa iyolo' do mokitulung, nga' a' i' o Kinorohingan sumimbar, tu' ongoondos iyolo' om angaraat.


text:
Aiso' i' o guna' diyolo' do minglohou; tu' a' nod Kinorohingan dit Osundu Kopio antangan iyolo' om a' dau iyolo' pokinongohon.


text:
Ayub, boros ka nu om a' ko kokito do Kinorohingan, nga' kalanut no ginawo do magandad tu' nokorikot no dot id dau i hal nu.


text:
Aiso' no guna' nu do mimboros dot a' otingkod-tingkod, tu' atalang no dot iya' piya nga' a' i' koilo ondung nunu o komoyon dino poboroson nu.


text:
Ogumu' i' o toilaan ku; om iri no o pakayon ku do popointalang do Kinorohingan nopo, i minomonsoi doho' om otulid i'.


text:
Aiso' i' moti' kopio o tudut di nokoboros ku diya'; iri i' i tulun dit oilo kopio o potimbaba' diya'.


text:
A' i' dau pologoson dot alaid do poimpasi i tulun do kidusa. Om otulid kasai' i' o wonsoyon dau dot id tulun dit oinggorit.


text:
Intirungan i' dau i tulun dot otulid o ginawo; om pologoson dau iyolo' do momorinta' do miagal do raja', om pologoson dau iyolo' do suahon do gisom dot alaid.


text:
Sinuhu' dau iyolo' do mokinongou di boros dau di popoinsan diyolo' om mokinongou di boros dau di monuhu' do tumongkiad di karaaton diyolo'.


text:
Ondung tumanud iyolo'd boros do Kinorohingan om momonsoi di korohian dau, om osimbayan no iyolo' do poimpasi om kumaya' do solinaid diyolo' do poimpasi.


text:
Tulun nopo dit aiso' o Kinorohingan om poopi' do katagadan, om ohukuman piya iyolo'd Tuhan nga' a' i' iyolo' sumambayang do mokiuhup.


text:
Kinorohingan i' o pinapalabus diya' do mantad id kosusaan, om pinopopuriman diya' do kosimbayanan; mija' nu nga' nopudsuan do taakanon.


text:
Antaan-taan no, kada' pologoso' i tusin do ponisip do monipu' diya', om kada' pologoso' o kakayaan do mamalid diya'.


text:
Aiso' i' o guna' nu do mihad do mokiuhup; oinsanan piya o kinoris nu nga' a' i' milo do monguhup diya' do baino'.


text:
Antaan-taan no, kada' toguang dot id karaaton; tu' kinoporikatan nopo diti koinggoritan dot id diya' om potongkiad diya' do mantad id karaaton.


text:
Aiso' i' o tongosongulun piya do milo do momisunud do Kinorohingan ondung nunu ot osonong do wonsoyon dau ko' milo po do monondos dau do minomonsoi iyau dot araat.


text:
Pingroyohon kasai' i' iyau dot i winonsoi dau o kapamarayahan; om iya' nga' apatut i' do mamarayou dau.


text:
A' toko' i' osuhutan ngai' o kagayaan do Kinorohingan, om a' toko' ointob ondung songkuro o ginumu' do toun do tumur dau.


text:
Kinorohingan i' o manganu do waig do mantad hiti'd tana' om poposimban diri do sumiliu'd tinuru' do rasam.


text:
Aiso' i' o songulun do koilo ondung poingkukuro ilo haun do mundaliu; om ondung poingkukuro i tinggoron do moningkohud do hilo'd tawan, i tiyonon do Kinorohingan.


text:
Iti no o karalan-ralano' dau do papaakan do tulun dot ogumu' om manahak do taakanon dit a' aayi-ayi'.


text:
Pususon nopo dau do longon dau i kodumaat, om suhuon nogindo do tumodsok do hiri'd natantu' mantad do todsokon.


text:
Tinggoron nopo om momisunud do rumikot o tongus dot opuhod, om i sapi' nga' koilo i' do korikatan di tongus.


text:
Pokinongou ngai' kou no do boros do Kinorohingan, om i tinggoron di sumoliwan do mantad id kabang dau.


text:
Padarapason dau do tawan i kodumaat dau, do mantad hilo'd tisan do tana' om kumaa ponong hilo'd sampaping.


text:
Om korongou noddi i garom do boros dau, om solinaid nopoddi nga' a' no tumingkod-tingkod i kodumaat do mingkalab.


text:
Koboros nopo o Kinorohingan do monuhu' nga' osiliu no o kopusahan kopio, i kongoimayaan dit a' toko' osuhutan.


text:
Suhuon dau i salju do sumondot do hiti'd tana', om porikot iyau do rasam dit asapou do momoyopos diti tana'.


text:
do tontok do mundaliu do tumanud di korohian do Kinorohingan. Wonsoyon ngai' nopo diyolo' o ponuhuan do Kinorohingan do hinonggo nopo do pointongkop diti pomogunan.


text:
Porikoton do Kinorohingan o rasam do pomoyopos diti tana'; om koumbal i' do porikoton dau o rasam do pomohukum do tulun, om popointalang nogi' dot id diyolo' do kogoyoo' do kosianan dau dit a' sumimban do gisom dot alaid.


text:
Undorong po dot oruhai, om pokinongou po, oi Ayub; soroho' po kopio i kongoimayaan do winonsoi'd Kinorohingan.


text:
Koilo ko i' ondung poingkukuro o Kinorohingan do minomisunud om minonuhu' di kodumaat do kumalab do mantad hilo'd tawan?


text:
Koilo ko i' ondung poingkuro ilo haun do mamanau do hilo'd mawo-dawo, i kosuulo' do toilaan do Kinorohingan di kosuayan kopio?


text:
Milo ko i' do muhup do Kinorohingan do papawalad dilo tawan om poposiliu dilo tawan do miagal di tambaga' do tinantan tu' okodou?


text:
Tudukai no iyahai dit apatut do poboroson dot id Kinorohingan; tu' natagakan no iyahai do pomusorou; om aiso' no o poboroson dahai.


text:
A' oku i' mokianu'd maso do moro-boros do Kinorohingan, nokuro daa tu' pologoson ku iyau do kipaantakan do mamaraag do tinan ku?


text:
Dinondo noddi om kosorong tomod o tulinau dilo tawan, gisom dot opondou toko'; om ilo tawan nga' alangga' poo do nawayaan do ribut.


text:
Haro o tulinau do miagal do tamas o kokitanan do hilo'd utara, om oimayaan toko' po di kagayaan do Kinorohingan.


text:
Osundu no kopio o Kinorohingan toko' gisom dot a' toko' no milo do minsomok dau; otopot i' om otulid o wonsoyon dau dot id tulun.


text:
Om apatut no do pusohon iyau dot isai nopo o tulun, nga' iri nopo tulun di mangakun do kitoilaan om a' i' dau podulon.


text:
Isai ko, tu' surilogon nu o toilaan ku dot i boros do dongkababasug om it aiso' o komoyon do ponurilog nu?


text:
Isai o pinapatantu' do kalaabo' diti pomogunan? Isai o minonipong diti pomogunan? Koilo ko i' do ponimbar ngai'ddi?


text:
Nunu o kogirot di torigi do papapanggor diti pomogunan? Isai o pinopoiliu di watu do pinoimpahan diti pomogunan?


text:
Tontok nopod kosuabon do tadau'ddi om mogioompot nopo i rombituon do modsinding, om mimpangkis ngai' dot atataadan i susuhuon do Kinorohingan di hilo'd surga


text:
Isai o minonompon di wawayaan do mangantob di waig do rahat do tontok di luminabus iri do mantad id saalom do tana'?


text:
Om sinunudan ku i rahat do poingkaa, “Gisom nod hiti! Kada' no tolibai! Gisom nopod hiti o ruab do tumbak nu dit ologod,” kangku.


text:
Nokoumbal ko toi do monuhu' di kosuabon do mongonggom diti tana' om monginggog di tulun dot angaraat do mantad hiri'd linisok diyolo'?


text:
Tanawau no o popointalang do nuluhon om kubong, do gisom dot atalang no kopio dot iyo po di lupi do kain om iyo di saap dot id tana'.


text:
Tulinau nopo di tanawau om anawau no kopio dot id tulun dot araat, om iri no i mangantob diyolo' do mingwonsoi dit araat.


text:
Nokoongoi ko no do hilo'd tudan do rahat, do hilo'd saalom do rahat? Nokopimpanau ko no do hilo'd nanad do rahat?


text:
Haro toi o tulun do nokoumbal do nokoponuduk diya' do wawayaan di madtamong do pomogunan di nangapatai?


text:
Milo ko i' do monuduk ondung songkuro sinodu' do tongoyon do tanawau om totuong, ko' popoguli' po kawagu'ddi?


text:
Isai o minomoliang do luyungon di rasam dot asapou, om minamalangga' do ralan di tinggoron om kodumaat?


text:
Milo ko i' do popogiaamung di rombituon di roitan do Walatik, om milo ko i' do mongurias di rombituon di roitan do Muru-Puru?


text:
Milo ko i' do momoyo' dilo rombituon do monikid do kowolihon do maso, om potunud di rombituon dit agayo om Rombituon dit okoro' di roitan do Soguanggo'?


text:
Koilo ko i' dit oturan di mongulud do hilo'd tawan, om koilo ko i' do poontok diri do hiti'd pomogunan?


text:
Milo ko i' do minggarang do moro-boros dilo haun, do monuhu' do popolintuhun do rasam do pomodsu' diya'?


text:
Om ondung suhuon nu i tungkilap do kumalab, om rumikot i' tuu iri dot id diya' om moro-boros do, “Tumanud i' iyahai dot isuhu' nu,” ka?


text:
Isai o momisunud di tombolog di roitan dot ibis, do lumuyud i Bawang do Nil? Isai o momisunud di tandaha' do sumondot o rasam?


text:
Milo ko i' do mogihum do taakanon do ponumad do singa, om paakan di tanak do singa do gisom dot ayahan


text:
di maso diyolo' do songillisok do hilo'd luang, ko' maso po diyolo' do songingodop do hilo'd kuang do tiiyonon diyolo'?


text:
Isai o manahak do taakanon di tombolog di roitan do bangkahak do tontok do minghombo iyolo' do mogihum do kanon, om tontok di minguni i tangaanak diyolo' do mokianu'd takanon?


text:
Koilo ko i' ondung soira' i kambing do gouton do pinogkosusu? Nokoumbal ko i' do miniontong do tontok do mogkosusu i tambang?


text:
Koilo ko i' ondung songkuro koloido' diyolo' do monontian? Koilo ko i' do maso do kasawaan di tanak dot id suang do tian diyolo'?


text:
Hilo' id tanga'd talun i tangaanak diyolo' do gumayo om kumoris o tinan; om mimpanau nondo iyolo' do hilo'd sodu' om a' no gumuli' kawagu.


text:
Isai o pinopologos di kaladai do lalang do poingidu'? Isai o pinopoidu' di kaladai om pinopologos diri do minghombo?


text:
Iyoho' no o minanahak di kaladai do tana' do kowotuan do maan diyolo'd tiyonon, om pinopologos diri do mundorong do hiri'd rantai dit oosin.


text:
Minsodu' i kaladai di kabandaran do tulun dit ongohiyo, om aiso' o tongosongulun piya do koilo do mongubas di kaladai ko' monuhu' poddi do morobuat.


text:
Ilo' no nuluhon o pamayan-bayaanan di kaladai do mangakan-ngakan, i hilo'd pogihuman diyolo'd sakot dit ongotomou do maan diyolo'd akanon.


text:
Orohian i' tuu i sapi' do lalang do porobuaton nu? Mongoi i' tuu odop i sapi'd lalang do hiri'd suang do kandang do sapi' nu?


text:
Milo ko i' tuu do mongogos do tiso' di sapi' do lalang om suhuon nogindo do mamaradu? Milo ko i' tuu do monuhu' di sapi'ddi do gumayat do ragus do pamaragus di tumo nu?


text:
Milo ko i' tuu do tumalahan di kinoris di sapi' om mogondos di sapi' do momonsoi di karaja' nu dit awagat?


text:
Piantangan nu daa i sapi'd lalang do monimung do tua' di gandum, om popoopi' di tupu'ddi do mantad hiri'd pinamagamasan nu?


text:
Asarok no kopio o kapo do talad di tombolog dot unta, nga' aiso' i' o tombolog dot unta do milo'd tumulud do miagal do podtutulud do tombolog di roitan do kandawai.


text:
Iri nopo i tombolog dot unta om papadantak do tontolu' dau do hiri'd tana' do pokiuhuban dau di kolosuo' di tana'.


text:
A' i' di tombolog dot unta osorou dot iri nopo tontolu' om ababak i' dot oulakan, om ababak do nintorusan do suwai.


text:
Sorohon nopo dau dot okon i' ko' iyau o sanganu di tontolu', om a' i' dau sorohon i huyan dau dot aiso' piya o kotutukon diri.


text:
Ayub, iya' toi o minanahak do kinodsir di kuda', om pinoposokot di tobuk dot olumis do hiri'd likud di kuda'?


text:
Iya' toi o pinopokodsir di kuda' do sumimbul do miagal di simpod do godu om minanahak di tungkobir di kuda' di kotompurolosi do tulun?


text:
Orohian tomod i kuda' do mingkahu do tana' do hiri'd rantai; om tumotos do manangkus do kumaa dot id pisangadan.


text:
Rapo-rapo nopo do nigitan di sumasakai di kuda' om monging-songing nopo om akalab dot otitihan do tadau.


text:
A' no i kuda' siundorong tu' sitangkus no kopio, om santangkus-tangkus ngai' no i kuda' do sontimbaba' dot id doburuan; om soira' nopod pounion i torumpit om a' no iyolo' milo do poundorongon.


text:
Pointikid-tikid do pounion i torumpit om monungkobir no i kuda'; kosingud no i kuda' do tawau di pisangadan dit osodu' po, om korongou do garang di boyoon do monuhu'.


text:
Id diya' toi o pinokitudukan di kondiu do kowoyo-woyoon do tumulud do tontok di papakapo i kondiu di talad dau do kumaa ponong id salatan?


text:
Magandad tuu i kondiu dot isuhu' nu do mongoi pomonsoi'd rumun do hilo'd nuluhon dit angakawas kopio?


text:
Minomonsoi iyau do walai dau dot id sakai do pampang dit asawat, om hiri'd dompok di watu dit atarom o ponokotintirungon dau.


text:
Hiri no i kondiu do mogimpa' ngai' di hiri'd somok om i hiri'd sodu' do nunu nopo i korohian dau do mamatai do maan dau dot akanon.


text:
Miagal oku po di tulun do basug do minoro-boros oi Tuhan. Nunu po o milo ku do posimbaron? Aiso' no o milo ku do poboroson.


text:
Okoris kopio ko toi do miagal doho'? Milo i' toi dot iyo di doho'd boros o boros nu tu' miagal pod tinggoron kopuhod?


text:
Ondung koiyo ko'ddi, om ingkakat no do mikuwo'd kagayaan om koondoso' nu; kulumutai no tinan nu do kobontugo' om karayahan.


text:
Antangai ngai' no i tulun dit ongoondos; om tuntugan no iyolo' di kototogod nu om intingayamon no iyolo'.


text:
Ontong no diyolo' om poinsiribao' no iyolo'; om patayon no i tulun dot araat do hinonggo nopo iyolo' do poundorong.


text:
Lobongon ngai' no iyolo' dot id saalom do tana'; om kagasan no iyolo' do hilo'd pomogunan di tulun di nangapatai.


text:
Om iyoho' nondo o mogulu do mamarayou diya', om poboroson ku dot i kokorisan nu o nakamanang-manang nu.


text:
Ontong pogi' dilo Bihimot, i kuda' do Nil dit agayo, tu' iri nopo om winonsoi ku i' do miagal diya' tu' winonsoi ku. Sakot i' o taakanon dau, do miagal di sapi' di koubasanan.


text:
Iyau no o kopusahan kopio dot id pogialatan di winonsoi ku'd suwai. Iri po i minomonsoi dau o kotori' dau.


text:
Gugupuon nopo dau om hiri'd sahau do bulungkut dit ongkirugi, om lilisokon no dau om hiri'd salag do bundusan do hiri'd buyut.


text:
Iri po i linungung di bulungkut do korugian ot intirungon dau. Om i koguasan do kayu do hiri'd tisan di bawang o lungungon dau.


text:
A' i' iyau moddosi di bawang do Yordan dit opuhod kopio, om poundorong iyau dot oolitan piya do waig o rabas dau.


text:
Kagamit ko i' tuu do buayo do Lowiatan, do tapon nod sada' o pamagamit? Om mongogos di dila' dau do tali noo o pongogos?


text:
Orohian tuu iyau do monokiupakat diya' do momonsoi'd piuludan, om monokibatos dot orohian do sumiliu'd pomuru-buruon nu?


text:
Orohian ko tuu do momogompi' dau do miagal di tombolog di koupusan kopio nu, do maan nu'd ponompuyaaya' di susuhuon nu'd tongoondu'?


text:
Milo nu i' tuu do todsokon i kulit dau dot i tandus do ponginsada' o ponodsok, ko' monungkad do sarapang di tulu dau?


text:
Kama' pogi' dau dot ongoinsan, om a' ko nondo mogumbal kawagu om a' nu nondo olihuan i pinisaapan diri do gisom dot alaid.


text:
Soira' nopo dot oposik iyau, om orongit moti' iyau; om aiso' nondo o tongosongulun piya do kasaap do rumapou dau.


text:
Isai po o kotori' do monokisaap dau, om it a' orualan? Aiso' no hiti'd pomogunan do kasaap do momonsoi'd miagal diri.


text:
Momisunud oku po dokoyu kawagu ondung okuro-kuro o gakod do Lowiatan, om momuara' oku dokoyu do kogoyoo' om kokoriso' dau.


text:
Aiso' no o tongosongulun piya do kohurak di rasuk dau dit id soibau, ko' kolopuson di rasuk do don sumasangod di poingrasuk dau.


text:
Koontiho' nopo i Lowiatan nga' mimbulai nopo o tulinau, om mato dau nga' mogulinau poo do miagal do tinitiu'd tadau di mulai nogi'.


text:
Momurulon o lisun do lumabus do mantad id todung dau, do miagal po di lisun do sakot do tutudan dot id sahau di rinakan.


text:
Aiso' no ot ongokoro' piya dot olomok do kulit dau; okodou ngai' nopo om a' ababak do miagal do basi'. Om a' no otogu' tu' miagal pod basi' kokodou.


text:
Soira' nopod tumungag iyau, om iri piya it aiso' no o koiyo do kokoriso' nga' moddosi i'; lumuhoi iyolo' om a' no milo'd sumaap.


text:
Basi' piya nga' miagal nod sakot toomod dot opurimanan dau, tambaga' nga' miagal no di kayu do noromuk.


text:
Aiso' no o pana' do milo'd popoggidu' dau; watu piya dot okodou do pomodumpau dau nga' miagal no di sakot toomod dot opurimanan dau.


text:
Sisi' nopo do tian dau om miagal di kinababakan do kuron katarom; oburutak nopo ot awayaan dau do miagal po dot aragus.


text:
Gouron nopo dau ilo rahat nga' miagal pod waig di gumolok, om momiputa' do miagal do kuron di kisuang do tumau.


text:
Iri piya i nintorusan dit angagayo no kopio, nga' intingayamon i' dau. Iyau no o raja' do koinsanai'd nintorusan dit ongorongit do hilo'd gouton.


text:
Om simbar noddi i Ayub do Tuhan. Noilaan ku no, oi Tuhan, dot aiso' i' ot a' angabayaan dit ongosorou nu; aiso' i' ot a' nu milo'd wonsoyon.


text:
Minonguhot ko doho' ondung nokuro tu' katama' kopio oku do sumoibau do toilaan nu, tu' iyoho' nopo om basug i'. Pinoboros ku it a' ku iyoho' osuhutan, om i hal di kongopusahan ku.


text:
Di nopo di gulu po om iri no i pinosunud do tulun do suwai dot id doho' ot oilaan ku do pasal diya', nga' baino' nopoddi om mato ku no kopio o kokito diya'.


text:
Om ointingayaman oku no kopio do kosorou di boros ku di nongkoboros ku, om poirikau oku do hiti'd pupuk om tauu do mikuwo'd kumorologo oku.


text:
Kongoboros ngai' poddi do Tuhan iti dot id di Ayub, om boro-boros no iyau dot id di Ilipas do poingkaa, “Otogod oku diya' om ilo duwo o tambalut nu, tu' a' kou i' pinopoboros dit otopot do pasal doho'. Nga' i Ayub nopo i susuhuon ku om a' i' iyo'ddi.


text:
Baino' nopo om igit no do turu' o tinan do sapi' do tontoluhan om turu' o tinan do dumba' do tontoluhan do hilo'd di Ayub. Om patahakon nori do maan do porsombahan di sorobon do maan do diya'. Om sumambayang nogindo i Ayub do bagi' diya', om romiton ku indo i sambayang dau, om a' kou i' ointingayam, do mulong piya dot apatut kou no daa do hukuman. Tu' a' kou i' minomoros dit otopot do pasal doho', do miagal di pinoboros di Ayub,” kad Tuhan.


text:
Om tonudo' ngai' no di Ilipas om i Bildad om i Sopar o koinsanai di pinonuhuan do Tuhan, om pohubayaai nod Tuhan i sambayang di Ayub.


text:
Om kasambayangai poddi di Ayub i tolu o tambalut dau'ddi, om pogulio' no kawagu'd Tuhan i kakayaan di Ayub, om onuwai no dau iyau do dapu' dot induwo kopiluap o kogumuo' do mantad ko' i gulu.


text:
Koinsanai di tobpinai di Ayub do kusai om tondu', om i tambalut mantad dau nga' ruminikot noddi do minongoi pogolimbuha' dau om minoginakan iyolo' do hiri'd walai di Ayub. Om minomoros nogi' iyolo' do tumonggoi iyolo' di Ayub do tumongob tu' pinorikatan i' iyau'd Tuhan do koinsanai di kosusaan diri, om ninsasamadan diyolo' iyau. Om sorompori-pori nopo iyolo' do minanahak di Ayub do tusin om soroisaan do pondulung do tamas.


text:
Om binarakatan iddi do Tuhan o koposi-posion di Ayub dot agayo po ko' i pinamarakat dau di Ayub dit a' po iyau noontok di koinggoritan. Haro'ddi o baanan di Ayub do hopod om apat noribu o tinan do dumba', om onom noribu tinan dot unta, om duwo noribu tinan do sapi', om soribu tinan do kaladai.


text:
Om pungaranai no dau it id dotuo di tanak dau'd tondu' dot i Yomima, om iri no i sumusuhut dau om i Kosia, om iri no i tomulok om i Kirinhapuk.


text:
Om pointongkop nopod pomogunan diri om aiso' no o koiyo do kolumiso' di tolu o tangaanak di Ayub do tongoondu'ddi. Om nonuan nogi' iyolo' do tungkusan do mantad id tapa' diyolo' do miagal di tobpinai diyolo'd tongokusai.


text:
Mantad nopoddi om hatus po om apat nohopod o toun di Ayub do poimpasi, do gisom do nokokito po iyau di manangaki dau om i tangaanak di manangaki dau.


text:
Olumaag no i tulun dit amu' tumanud do ponudukan do tulun dot araat, om amu' momit do kowoyo-woyoon do tulun do kidusa om amu' moyo' do tulun di mongindaraat do Kinorohingan.


text:
Suwai ko' korohian nopo diyolo' om mumboyo' di Tourat do Tuhan, om momuhondom diri do tadau om totuong.


text:
Miagal iyolo' di kayu di poinsuni dot id tisan do bawang, tu' mongua' do pointikid do maso do koponguaan, om a' rumiou o tuntu. Koundar ngai' nopo o wonsoyon diyolo'.


text:
Tulun nopo di mumboyo' Dau om potunudon i' om intirungan do Tuhan, nga' tulun nopo dit araat om pakayaan no dot id kapatayon.


text:
Nokuro tu' momusorou do sumaap i piro-piro bansa'? Nokuro o rayat diyolo' tu' mogupakat dit aiso' o kotutuk-tutukon?


text:
Sumaap ngai' i raja' diyolo', mogipapakat ngai' i pomorinta' diyolo' do sumaap do Tuhan om sumaap di raja' di pinili' dau.


text:
Boros ka no di pomorinta', “Kainou midu' do mantad id pomorintaan diyolo', om iduwon toko' i' i kuasa' diyolo' do momorinta' dati',” ka.


text:
Mingirak o Kinorohingan do hiri'd tirikohonon dau do momorinta' do hilo'd surga, do mongumang-umang dit osorou diyolo'd wonsoyon diyolo'.


text:
Om otogod tomod diri o Tuhan do minoro-boros diyolo' om tinompurolosi dau iyolo' di kototogod dau dot a' ogina-gina'.


text:
Boros ka di raja', “Popinsunudon ku nondo i nokoboros do Tuhan. Tu' poingkaa o boros dau dot id doho', ‘Iya' no o tanak ku, om tadau nod baino' do nosiliu oku do Tapa' nu.


text:
Pokianu no, om patahakon ku i' diya' o koinsanai'd bansa', om asanganu ngai' nu indo o koinsanai'dti pomogunan.


text:
Om babakon nu nondo iyolo' dot i sukud do basi' o pamabak, om mumukon nu iyolo' do miagal do kuron,’ ka dau,” ka.


text:
Iyo nopoddi, om pokinongoho' no dokoyu iti boros do popoinsan, koinsanai dokoyu i raja', pinsingilaai no dokoyu iti ponudukan, koinsanai dokoyu i momorinta' diti pomogunan.


text:
Otud no dot id toguang dau do mikuwo'd momusou kopio. Tu' ondung amu' nga' oruuhai moti' dot otingkau o kototogod do Tuhan, om sigog i' moti'ndo do matai kou. Olumaag ngai' no i tulun di mongoi intirung do Tuhan!


text:
Nga' iya' no, oi Tuhan, o ponokokolid ku do mongintirung doho' do mantad id koligagaanan, om onuan oku i' diya' do kamanangan om popokoris ko do ginawo ku.


text:
Lumohou oku diya', oi Tuhan, do mokiuhup diya', om simbaron oku i' diya' do mantad hino'd nuluhon nu dit olidang.


text:
Rikot no, oi Tuhan, posio' oku no, oi Kinorohingan ku! Hukumai no o koinsanai di pisangod ku, om a' i' iyolo' milo do pokoruol doho'.


text:
Oi Kinorohingan, i mogobi' doho', simbaron oku no do tontok do sumambayang oku. Tontok dit id suang oku'd kosusaan, om tinulung oku i' diya'. Kosianai no doho' do dinondo om pokinongoho' no o sambayang ku.


text:
Songkuro po koloido' dokoyu do mongindaraat doho'? Songkuro po koloido' dokoyu dot orohian dit aiso' o kootuk-otukon, om gumusa' dit aiso' o katapatan?


text:
Hondomo' no, do nokopomili' no o Tuhan do songulun di kosianan dau do maan dau do dau'd songonuon, om pokinongohon oku i' dau do tontok do lumohou oku dau.


text:
Kooris kou no do mikuwo'd gagaran dot id toguang do Kinorohingan, soira' nopo dot otogod kou om kada' kou pomonsoi'd dusa. Om porolomon no o pomusorou do pasal diti, do tontok di pakadada' kou do poillii dot id toodopon dokoyu.


text:
Ogumu' o tulun do sumambayang do poingkaa, “Onuwai-nuwai po iyahai do barakat dot ogumu', oi Tuhan; om maha' daa om kohubayaan nu iyahai!” ka.


text:
Nga' iri nopo kataadan do pinatahak nu doho' om agayo po ko' i kataadan do pinatahak nu diyolo' om agayo po ko' i kataadan do tulun dit ogumu' o dapu'.


text:
Tontok do lumii oku om mipuwoyo' oku nopod koodop, om aiso' no o kagangau-gangau doho'; tu' iya' noo, oi Tuhan, i momogompi' om poposimbayan doho'.


text:
Oi Tuhan, sumambayang oku dot id diya', om orongou nu i' o boros ku di dongkosuabon, mulai nogi' o tadau om sumambayang oku no dot id diya' do tontok di papatahak oku do porsombahan ku, om mandad oku nondo dot isimbar nu, oi Tuhan.


text:
Iya' nopo, oi Kinorohingan, om a' i' orohian di wowonsoyon dot araat, a' nu i' pologoson o tulun dot araat do sumuang di walai nu.


text:
Nga' kosuang oku i' di walai nu, tu' agayo i' kopio o kosianan nu, om milo oku i' do sumambayang do hiri'd walai nu dit olidang, om motud oku do tumuku' dot id diya'.


text:
Ogumu' tomod o pisangod ku, oi Tuhan, tudukai oku no do momonsoi di korohian nu, pointalango' no o ralan nu do wayaan ku.


text:
Nunu nopo i poboroson do pisangod ku om a' i' kopio milo do ponongkuyaanan, tu' orohian no iyolo'd momungou doho'. Oomis tomod daa om kabayayat o boros diyolo', nga' poimponu' i' dit araat o ginawo diyolo'.


text:
Butusan no om hukuman no kopio iyolo', oi Kinorohingan; om pologoson no i pakat diyolo' dot araat do momungou diyolo'. Uyungon no iyolo' do mantad id toguang nu tu' i kogumuo' do dusa diyolo' om i kobinsaapo' diyolo' diya' o koponguyungan.


text:
Nga' tulun nopo di mintirung diya' om ongooropod ngai' no, om milo kasai' iyolo' do modsinding dot atataadan. Intirungai ngai' no i tulun dit osianan diya', tu' iya' no o kataadan kopio diyolo'.


text:
Barakatan nu i' i tulun di mumboyo' diya', oi Tuhan, om miagal pod kolid i kosianan nu do mongintirung diyolo'.


text:
Oi Tuhan, rikot no do mongoi pamasi doho', poiduwo' oku no do mantad id kapatayon tu' kikosianan ko i' doho'.


text:
Hilo' nopod pomogunan do tulun do napatai om a' ko no ahandaman, om iso' pod tulun nga' aiso' no o milo do mamarayou diya' do hiloo'.


text:
Oluhoi oku no dot adalaan do tumongob, monikid tuong nopo dot oyopos do romou ku i toodopon ku, om bantal ku nga' oruyut nopo do romou ku.


text:
Oruhai oku nod a' kokito, tu' nokobongkung tomod o mato ku do nouru'd miningihad do gama' di pisangod ku.


text:
Om oinsanan nopondo i pisangod ku dot ointingayam, tu' sigog indo dot oborulong iyolo' om mogidu' nondo iyolo'.


text:
Oi Tuhan, i Kinorohingan ku, rumikot oku dot id diya' do mokiintirung, poiduwo' oku no om posio' oku no do mantad id toinsanan do tulun di momogusa' doho'.


text:
Tu' ondung amu', nga' miagal pondo iyolo'd singa do mongoi pononggoi doho', dot id kinoiyonon dit aiso' no milo do mongoi pamasi doho', om hilo' nondo do pogianaton oku diyolo'.


text:
Oi Tuhan i Kinorohingan ku, ondung nokowonsoi oku'd sala' dot id disai nopo, ondung nokopohudsu oku do tambalut ku ko' ruminongit oku po dot id pisangod ku dot aiso' o paantakan --- ondung haro o tiso'ddi do nowonsoi ku ---


text:
om pologoson nopo i pisangod ku do momogusa' om mononggoi doho', pologoson nopo iyolo' do momobog om mamatai doho' om monongkiad doho' do poimpatai do poingiliu do hiti'd tana'!


text:
Oi Tuhan, ingkakat no dot atatagadan! Saapo' no i kororongit do pisangod ku. Oi Kinorohingan ku, ingkakat no om ngoyon oku no uhupai! Tu' iri no it otulid o pokionuon nu.


text:
Timungo' ngai' no o tulun dot id sorili' nu, om porintaon no iyolo' do hino'd tirikohonon nu do momorinta' do hilo'd surga.


text:
Iya' no i gompomutus do koinsanai'd tulun, butusai oku no do tumanud di kotulido' do ginawo ku, oi Tuhan, tu' nokoilo ko i' dot aiso' o sala' ku.


text:
Iya' no o Kinorohingan dit otulid om iya' o mongilo do pomusarahan om korohian dahai. Tingkodo' no i kararaat do tulun dot angaraat, om somuliai no i tulun dit ongosonong.


text:
Ondung a' diyolo' simbanan i kowoyo-woyoon diyolo', om asaon nod Kinorohingan i gayang dau. Anaton no dau i pawakasan do pana' om poundaon dau,


text:
Antangai pogi' ondung poingkuro i tulun dot araat do minsorou dit angaraat, ginawo nopo diyolo' om poimponu' po dit araat om poimponu' do poninipu'.


text:
Om iri iddi i kararaat diyolo' o minomohukum diyolo' om i kororongit diyolo' o pinopokoruol diyolo'.


text:
Mongunsikou oku nod Tuhan di kotulido' dau, om modsinding oku do mamarayou'd Tuhan, it Asawat Kopio.


text:
Oi Tuhan, i Kinorohingan dahai, nokito ngai' no do pointongkop diti pomogunan o kogoyoo' nu! Kosoibau i' dilo tawan i sinding do pamarayou diya',


text:
do sindingon do tangaanak om i tangaanak di ragang po. Osimbayan ko i' om aiso' o koligagaanan nu do mantad id pisangod nu, om antaban ngai' nu i' i mumbal do sumaap diya'.


text:
Tontok di tuminingaha' oku do hilo'd tawan di winonsoi nu, do mintong di tulan om i rombituon di pinoiyon nu do hilo'd pinoiyanan nu,


text:
Nga' tontok di winonsoi nu iyau, om iya' poo oi Kinorohingan ot id sawat ko' iyau, om tinupian nu po iyau do kagayaan om kosuahan.


text:
Siniliu nu iyau do pomorinta' dot id sawat do koinsanai di winonsoi nu, nonuan nu iyau do kuasa' dot id sawat do koinsanai di winonsoi nu;


text:
Oi Tuhan, i Kinorohingan dahai, nokito ngai' no do pointongkop diti pomogunan o kogoyoo' do kuasa' nu!


text:
Royohon ku no iya', oi Tuhan, do mikuwo'd aayi-ayi' o ginawo ku. Popinsusuyon ku nondo o koinsanai di nongowonsoi nu di kongopusahan kopio.


text:
Modsinding oku nondo dot atataadan dot iya' o kopodsindingan ku, modsinding oku nondo do mamarayou diya', oi Kinorohingan it Asawat Kopio.


text:
Mogidu' ngai' nopo i pisangod ku do tontok di mintalang ko, om aratu' ngai' nopo iyolo', om angapatai.


text:
Notogod ngai' nu no i bansa'd suwai, nopunso nu no i tulun dot angaraat. Natanus nu no o ngaran diyolo'; om a' noddi iyolo' ahandaman do gisom dot alaid.


text:
Nopunso noddi kopio i pisangod dahai do gisom dot alaid, nangaraag nu no i kabandaran diyolo', om nolihuan noddi kopio iyolo'.


text:
Nga' Tuhan nopo om raja' i' do gisom do poingompus, nokopomonsoi no iyau do tirikohonon dau do momutus diti pomogunan.


text:
Tuhan no o kointirungan do tulun dit ulak-ulakan, om tiyonon dit aiso' o koligagaanan do tontok do haro o kosusaan.


text:
Tulun nopo di kotutun diya', om mogondos i' diya', oi Tuhan, a' nu i' tongkiadan tomod ot isai nopo tulun di rumikot dot id diya'.


text:
Podsinding no do mamarayou'd Tuhan, i momorinta' do hilo'd Sion! Sunudan no o pointikid-tikid do bansa' di nongowonsoi dau.


text:
Ahandaman id Kinorohingan i tulun dot oinggorit, om a' i' dau olihuan i tihad diyolo', om sulian i' dau i tulun di minonginggorit diyolo'.


text:
Oi Tuhan, kosianai no doho'! Antangai no iti koinggoritan do pinorikot di pisangod ku dot id doho'! Oi Tuhan, poiduwo' oku no do mantad id kapatayon.


text:
Om milo oku i' do mingkakat dot id toguang di tulun do Yorusalim, i bandar dot olidang, om ongosunudan ku i' iyolo' do koinsanai di kapamarayahan ku diya'. Otood oku nondo tu' pinasi oku i' diya'.


text:
Minongukad daa'd luang i piro-piro bansa'd suwai nga' iyolo' iddi o naratu'd hiri. Nokosulungon nopo diyolo' om hiri id lawa' di pinataan diyolo'.


text:
Nokointalang nod Tuhan o tinan dau dot id suang di pomumutus dau dit otulid, iri nopo tulun dot araat om kosulung i' di kowoyo-woyoon diyolo'.


text:
A' i' kada-kadaan kasai' i tulun di mosikin, om a' tilombuson do mananus i soro-sorohon di tulun do mosikin.


text:
Oi Tuhan, rikot no, kada' pologoso' o tulun do minggayo-gayo! Potimbabao' no diya' i bansa'd suwai om porotuwai no iyolo'd hukuman.


text:
Ongoondos tomod i tulun dot araat om monginggorit iyolo' di tulun do mosikin; pologoso' no do kosulung iyolo' di kararaat diyolo'.


text:
Oondos tomod i tulun dot araat di korohian dau dot angaraat, om iri tulun do tamaha' nga' mimpopol poo om magada' do Tuhan.


text:
Tulun nopo dit araat om a' i' mamadul do Tuhan; aiso' i' o Kinorohingan dot osorou dau tu' adalaan no kopio kasawat o ginawo dau.


text:
Koundar ngai' nopo o wonsoyon di tulun dot araat. A' i' iyau kosuhut dot oturan do Kinorohingan; om untotogodon dau i pisangod dau.


text:
Moro-boros iyau dot id suang do ginawo dau do poingkaa, “A' oku i' bo iyoho' koumbal dot a' korikot dot id pokiririkatan ku, om a' oku koumbal dot oontok do kosusaan do gisom dot alaid,” ka.


text:
Koboro-boroso' nopo dau om popol ngai' poo om tudut, om boros do popokoruol do wokon; om oburuak iyau do mimboros do pongindaraat om pangamu-amu' do wokon.


text:
Mongoi iyau lisok do hiri'd kawalayan, om hilo' no iyau do magawang do mamatai'd tulun dit aiso' o sala'. Ngoyon dau solukuo' i tulun di pokipapatayan dau, i tulun dit aiso' no o pokukurayan,


text:
miagal po iyau'd singa do poingandad do hiri'd linisok dau. Magawang iyau do tulun dit aiso' o pokukurayan, om posulungon dau iyolo' do hiri'd lawa' dau om gayaton nogindo do mogidu'.


text:
Songillatan po tomod i tulun di nangatangkap, tu' aiso' no o pokukurayan diyolo', naala' no iyolo' di kororongit do tulun dit orongit.


text:
Boros ka dot id suang do ginawo di tulun dot araat, “A' i' monguro iti dot id Kinorohingan! Tu' nokoungkodom nod Kinorohingan o mato dau om a' no kokito doho'!” ka.


text:
Nokuro daa kopio tu' mongindaraat do Kinorohingan i tulun dot araat, om momusorou dot a' o Kinorohingan momohukum dau?


text:
Nga' kokito ko i' om okito nu o kosusaan om koinggoritan dahai om atantu' nod posodia' kasai' ko i' do monulung dahai. Tumahak po dot id diya' i tulun dit aiso' o pokukurayan, tu' monulung kasai' ko i' do tulun dit aiso' o molohing.


text:
Iduwo' no o kuasa' do tulun dit angaraat om ongorongit, hukumai no iyolo' dot i kasalaan do nowonsoi diyolo' o kopomohukuman, om a' indo iyolo' momonsoi kawagu do miagal diri.


text:
Tuhan no o raja' do gisom dot alaid, om tulun nopo di tumuku' dot id tingolig om atanus indo do mantad id pomogunan dau.


text:
Oi Tuhan, pokinongohon nu i' i sambayang do tulun dit aiso' o ngaran- ngaran, om pogiroton nu o ginawo diyolo'.


text:
Pokinongohon nu i' o tihad di tulun dit ulak-ulakan do wokon, om tihad di tangaanak dot aiso' o molohing, obian nu i' iyolo' do tontok do momutus ko, om tumingkod indo o tulun do hiti'd pomogunan do rumongit do pokoruol do tulun.


text:
Maan di boyoon do modsisinding. Sinding di Daud. Mogondos oku id Tuhan do mongintirung doho'. Basug ko no kopio do momoros dot id doho' dot, “Tulud pogi' do miagal do tombolog do kumaa'd hilo'd konuluhanan, om apasi ko i',


text:
tu' naanat noddi tulun dot angaraat i pawakasan diyolo'd pana' om nokotuduk no i pana' do papanaon dot id tulun dit osonong do hiri'd kinoiyonon dit otuong.


text:
Tu' aiso' no o milo'd wonsoyon di tulun dot osonong, do tontok dot a' minsingoru o kowoyo-woyoon do tulun,” ka.


text:
Nokosuang no o Tuhan do hilo'd Walai dau dit olidang, om hilo'd surga i tirikohonon dau do momorinta'. Piantangan i' dau o koinsanai di tulun do hinonggo nopo om oilaan ngai' dau o wonsoyon diyolo'.


text:
Sorisidon i' dau i tulun dit osonong om it araat, om aayi-ayi' no kopio o ginawo dau dot araatan do tulun dit orohian do kororongit.


text:
Porotuan dau dot arang di kitapui om tana' do kitapui o tulun dit araat, om hukuman dau iyolo'd tongus di kosorob.


text:
Otulid i' o Tuhan om orohian iyau do kowoyo-woyoon dit otulid, om tulun nopo di momonsoi do miagal diri om kokito nod Tuhan om kotutun dau.


text:
Oi Tuhan, tulungo' no iyahai, tu' aiso' no ot iso' piya'd tulun dot osonong do noolu', aiso' no o tiso' pod tulun dot abantalan dit otulid o ginawo.


text:
Oi Tuhan, tingkodo' no i dila' di mimboros do boros di kabayayat. Om sompono' no i kabang dit ongoondos, i mimboros do poingkaa,


text:
“Iti i boros dahai o kaanu-anu dahai di pokioonuan dahai. Om poboroson nopondo dahai i korohian dahai'd poboros, om songulun po nga' aiso' i' o milo do mogodu dahai,” ka no.


text:
Boros kad Tuhan, “Rumikot oku noddi do baino', tu' ulak-ulakan tomod i tulun do mosikin om songodoi-odoi poo dot orurualan i tulun di maan inggorito'. Onuan ku nondo iyolo' do kosimbayanan di laid no diyolo'd andad-andadon,” ka.


text:
Milo ngai' id ponongkuyaan i batos do Tuhan, tu' aiso' i' o longot diri, iri nopo om miagal po di pirok dot inturu' lanako' do monompipi' do hiri'd tapui.


text:
Pointongkop nopo o tulun dot araat, om oinsanan nopo o tulun do mamarayou dit angaraat. Gompio' kasai' no iyahai, oi Tuhan, om intirungai no iyahai do mantad id kararaat do tulun diri.


text:
Songkuro po koloido' nu do momolihu doho', oi Tuhan? Gisom tuu dot alaid? Songkuro po koloido' nu do lumisok do mantad id doho'?


text:
Songkuro po tuu koloido' ku'dti dot id suang do kosusaan? Songkuro po koloido' do ponuabanan om panangadahan do poimponu' kasai' do katangaban o ginawo ku? Songkuro po koloido' dot aala' kasai' oku di pisangod ku?


text:
Antangai oku no, oi Tuhan, i Kinorohingan ku, om simbaro' oku no. Pogulio' no i kinoris ku, kada' oku pologoso' dot apatai.


text:
Kada' pologoso' i pisangod ku do momoros dot, “Naala' noddi dahai iyau,” ka. Kada' iyolo' pologoso' dot ongotood dot i kinaalaan ku o kataadan.


text:
Suminondiu oku i' di kosianan nu dit aiso' o kotingkadan, otood oku indo tu' posion oku i' diya'. Modsinding oku nondo dot id diya', oi Tuhan, tu' osonong tomod ko i' dot id doho'.


text:
Maan di boyoon do modsisinding. Sinding di Daud. Poingkaa ot id suang do ginawo di tulun dot araat, “Aiso' i' bo o Kinorohingan,” ka. Araat ngai' nopo iyolo', om adalaan no kopio karaat i winonsoi diyolo', aiso' no songulun piya do momonsoi dit otopot.


text:
Lumuung no o Tuhan do mantad hilo'd surga dot id tulun, do mogontong daa ondung haro po o songulun di kitoilaan om i tumuku' dau.


text:
Nga' oinsanan nopo iyolo' do napalid, om oiyo nopo o kararaat diyolo'. Aiso' no ot iso' piya diyolo' do momonsoi dit otopot, iso' po nga' aiso' noo.


text:
“A' i' tuu iyolo'dti koilo?” kad Tuhan do monguhot. “Oinsanan nopo tuu do basug iti tulun di mingwonsoi dot araat? Tu' kaakan-akanan nopo diyolo' om mongoi po pimpanakau di konunu-nunuan di tulun ku, om a' no iyolo' insan do sumambayang dot id doho',” ka dau.


text:
Antaban daa di tulun dot araat it osorou di tulun do mosikin do wonsoyon dau, nga' Tuhan i' o monguhup dau.


text:
Tuminotos oku no kopio do sumambayang om oonuan i' do kamanangan ot Israil, do mantad hilo'd nuluhon do Sion. A' no daa'ndo ogina-gina' o kotoodo' di tulun dot Israil dot oonuan kawagu iyolo'd Tuhan do kosimbayanan!


text:
Sinding di Daud. Oi Tuhan, isai o koino-ino do sumuang di Walai'd Sasambayangan dot Agayo? Isai o milo do sumambayang do hilo'd Sion, i nuluhon nu dit olidang?


text:
I tulun di mumboyo' do Kinorohingan dot id suang do nunu nopo om i momonsoi kasai' dit otopot, om it otopot om otulid o koboro-boroso',


text:
om it a' mimboros do pakaraat do wokon. A' i' iyau momonsoi dot araat dot id tambalut dau om a' popimboros do boros dit aiso' o suang do ponompuraraat di songkoduwo dau.


text:
Tumongkiad i' iyau do tulun di niada' do Kinorohingan, nga' pusohon i' dau i tulun di mumboyo'd Tuhan. Sulungon kasai' nopo dau i batos dau, mulong piya dot apagon daa do sumulung.


text:
Popoolos i' iyau om a' i' iyau mokianu'd bunga di tusin di pinaalasan om mada' iyau do sisipan do papasala'd tulun dit aiso' o sala'. Isai nopo o tulun do momonsoi'd miagal diri om aiso' no o koligagaanan do gisom dot alaid.


text:
Sinding di Daud. Oi Kinorohingan, gompio' oku no, tu' iya' no o pagandasan ku do mongintirung doho'.


text:
Boros kangku dot id Tuhan, “Iya' no o Tuhan ku, koinsanai dit ongosonong do haro dot id doho' om mantad ngai' i' dot id diya',” kangku.


text:
A' no ogina-gina' o kosonongo' di tulun dot ongotorodok di songonuon do Tuhan! Korohian ku nopo kopio om poinsugku' daa diyolo'.


text:
Tulun nopo di tumuku' do tingolig om poporikot nod kosusaan dot id tinan diyolo'. A' oku i' tumanud diyolo' do papatahak do porsombahan di sumbolion dot id tingolig; om a' oku tumuku' di tingolig diyolo'.


text:
Oi Tuhan, iya' poo i haro dot id doho', om iya' o manahak doho' do koinsanai di pokionuon ku! Koposi-posion ku nopo dot id dosunsudan om id suang id palad nu.


text:
Royohon ku no o Tuhan, tu' monuduk i' iyau doho', om dongotuong piya nga' moro-boros i' o ginawo ku do popoinsan doho'.


text:
Kopuriman kasai' oku i' dot id toning ku o Tuhan, om poingoros iyau doho', om aiso' noddi o koguyu' doho'.


text:
tu' intirungan oku i' diya' do mantad id kuasa' do kapatayon, om a' nu i' tongkiadan do hilo'd pomogunan do tulun di napatai i tulun di kosianan nu.


text:
Potudukon nu i' doho' i ralan di poingkaa dot id koposion. Tontok di hino ko dot id toning ku, om iri no o popotood kopio doho', om poposimbayan doho' do gisom dot alaid.


text:
Sambayang di Daud. Oi Tuhan, pokinongoho' no iti sambayang ku do mokianu dit otulid, podulo' no iti tihad ku do mokitulung! Pokinongoho' no iti sambayang ku di mantad kopio dot id ginawo ku.


text:
Oilaan nu i' o ginawo ku. Ruminikot ko i' dot id doho' di dongotuong, nosorisid oku no kopio diya' om aiso' i' o nokito nu do korohian ku dit araat.


text:
A' oku i' mimboros dot araat do miagal di wokon, minumboyo' oku i' di pinonuhuan nu om a' oku i' tuminanud di kowoyo-woyoon dit ongorongit.


text:
Sumambayang oku dot id diya', oi Kinorohingan, tu' sumimbar ko i' doho'. Iyo nopoddi om podulo' oku no om pokinongoho' no iti boros ku.


text:
Pointalango' no i kosianan nu di kopusahan kopio, om apasi i' iyahai. Hiri nopod toning nu, om aiso' no o ligogon dahai dot orikot iyahai di pisangod dahai.


text:
Gompio' oku no do miagal do pomogompi' nu do mato nu, lisoko' oku no dot id dokungkuban do talad nu.


text:
Posorili' no iyolo' doho' do dinondo, om honggo nopo o pakayaan ku om hiri no iyolo' do mogihum do ralan do mamahaba' daa doho'.


text:
Miagal po iyolo' di singa do magawang doho', om pokitatabpaan oku no daa diyolo' do maan pogianato'.


text:
Rikot no, oi Tuhan, ngoyo' saapo' i pisangod ku om alaon no iyolo'! Poiduwo' oku no do mantad id tulun dot araat dot i gayang nu o popoidu' doho'!


text:
Poiduwo' oku no do mantad id tulun di monimung do dapu' diyolo' do hiti'd pomogunan. Hukuman no iyolo' di koinggoritan di notimung nu do porotuon dot id diyolo'. Orotuan po daa di pomohukum nu i tangaanak diyolo' om i manangaki diyolo'.


text:
Nga' iyoho' nopo om kokito oku indo diya', tu' aiso' i' o sala' do nowonsoi ku, om oposik oku nopondo om oponu' oku id kataadan tu' poingoros ko i' doho'.


text:
Maan di boyoon do modsisinding. Sinding di Daud, i susuhuon do Tuhan. Sininding o sinding diti dot id Tuhan do tontok di nokoidu' i Daud do mantad id di Saul om id pisangod dau.


text:
Tuhan no o kointirungan ku, iyau no o kuta' dit apanggor dot intirungon ku. Iri no Kinorohingan ku o kointirungon ku, om aiso' no o koligagaanan ku do poinsugku' dau. Miagal po iyau di kolid do mongintirung doho', intirungan oku om gompion oku dau.


text:
Luminohou oku'd Tuhan do tontok dit id suang oku'd kosusaan, luminohou oku'd Kinorohingan ku do mokitulung dau. Norongou i' dau i boros ku do hiri'd Walai dau, pinokinongou i' dau i tihad ku do mokitulung.


text:
Om guyu' noddi om gogor iti pomogunan, om i pinoimpahan do nuluhon nga' guminuyu' om guminogor, tu' tuminogod no kopio o Kinorohingan.


text:
Muntu-nguntu' po o lisun do lumabus do mantad id todung dau, om sinikit do tapui om popou o lumabus do mantad id kabang dau.


text:
Piangkango' nopo dau ilo tawan om lintuhun no do mitonggoi'd haun dit otuong do hiri'd siriba' do lapap dau.


text:
Osiau nopo iyau do tuminulud dot id sakai di moloikat di roitan do kerub, om huminombo iyau dot id sakai di talad do ribut.


text:
Lumopuson nopo di haun dot otuong o karambatu om kalab do tapui do mantad id kodumaat dit id toguang dau.


text:
Papanao' no dau i pana' dau om pogitotongkiad nopo i pisangod dau; om santangkus-tangkus poddi iyolo' do mogidu' do kalab-kalaban do kodumaat.


text:
Om kointalang nopoddi i nanad do rahat, om koimbulai ngai' i pinoimpahan do katanaan, do tontok di tinogod do Tuhan i pisangod dau om di ginarangan dau iyolo' dot atatagadan.


text:
Poroloyo' nod Tuhan o longon dau do mantad hilo'd sawat om gayato' oku no, om potindalo' oku no do mantad hiri'd waig dit aralom.


text:
Pinoidu' oku dau do mantad id pisangod ku dit ongokoris tomod om mantad id koinsanai di tulun dit araatan doho' tu' adalaan no kopio kokoris om a' oku no kotori'.


text:
Tontok dit id suang oku do kosusaan, om nongoi oku daa diyolo' songodo', nga' nintirungan oku id Tuhan.


text:
Tinulung oku i' dau do suminoliwan do mantad id koligagaanan, pinasi oku i' dau tu' osianan i' iyau doho'.


text:
Om somulian oku i' dau tu' iri i' i korohian dau o wonsoyon ku, om oilaan i' dau dot aiso' o sala' ku.


text:
Oi Tuhan, otorodok ko i' dot id tulun dit otorodok dot id diya', om osonong tomod ko dot id tulun dit aiso' o kabara-barasan.


text:
Onuan oku diya' do kokorisan do sumaap do pisangod ku om kuasa' do tumolibamban di tolig di pogintirungan diyolo'.


text:
Aiso' i' o bohiton di wonsoyon do Kinorohingan, om milo kopio do ponongkuyaan o batos dau. Tu' miagal iyau do kolid do tamas dot id koinsanai di tulun di mintirung dau.


text:
Pinokoris dau o gakod ku do miagal di gakod do tambang, om ginompi' oku dau do hilo'd konuluhanan, gisom dot aiso' o kinoligagaanan ku.


text:
Oi Tuhan, nintirungan oku i' diya' om pinasi oku diya', iri no i gogompi' nu o pinapabantug doho', om i sinundu nu o minomogompi' doho'.


text:
Gusaon ku nopo i pisangod ku do gisom dot aala' ku iyolo', om a' oku i' mundorong dot a' ku po apatai iyolo'.


text:
Binobog ku iyolo' do gisom dot a' no iyolo' kotungag, poingiliu po iyolo' do nangaala' dot id toguang ku.


text:
Mingihad po iyolo' do mokitulung nga' aiso' no o tiso'd tulun do mongoi ponulung diyolo', lumohou daa iyolo'd Tuhan nga' a' i' iyau sumimbar.


text:
Minumuk ku iyolo' gisom do miagal po iyolo' di pupuk do tilibon do ribut. Pingulakan ku po iyolo' do miagal do burutak do hiri'd ralan.


text:
Pinasi oku diya' do mantad id tulun dit obinsaap, om siniliu oku diya' do pomorinta' do koinsanai di bansa', om bansa' dit a' mantad ku otutunan nga' nosiliu noddi do susuhuon ku.


text:
Iri piya bansa'd suwai nga' minsiriba' i' dot id doho', om orongou oku nopo diyolo'd monuhu' om mumboyo' i' iyolo'.


text:
Atagakan tomod nopo iyolo' do kosioho', om pananggagaran po iyolo' do sumoliwan di kuta' do pogintirungan.


text:
Poimpasi i' o Tuhan! Royohon no i mogobi' doho'! Popinsunudo' no i kogoyoo' do Kinorohingan di minamasi doho'.


text:
Nonuan oku dau do kamanangan do suminangod di pisangod ku, om pinoporintaan dau doho' i piro-piro o bansa'.


text:
Om pinasi oku dau do mantad id pisangod ku. Om nonuan oku dau do kamanangan do suminangod di pisangod ku, om nintirungan oku dau do mantad id tulun dit orongit.


text:
Om iri no o kapamarayahan ku diya' dot id pogialatan di bansa', om modsinding oku do mamarayou diya'.


text:
Onuan do Kinorohingan do kamanangan dot agayo i raja' dau, om osianan kasai' i' iyau di tulun di nopili' dau, i Daud om i sinakagon dau do gisom dot alaid.


text:
Popointalang i' kopio ilo tawan do kagayaan do Kinorohingan, om popinsusui di nongowonsoi dau dit angagayo kopio.


text:
Polombuson i' do tadau o habar diri dot id tadau di sumusuhut, om posusuyon di totuong iri dot id totuong dit id dabantalan.


text:
Nga' kotongkop id pomogunan o boros diyolo' om orongou i' do hilo'd tisan do tana'. Winansayan do Kinorohingan do tiyonon ilo tadau do hilo'd tawan,


text:
om mimbulai nondo iri do dongkosuabon do miagal di tanakwagu dot otood tomod do mongoi kawin, om miagal di tulun di mananangkus do sitangkus no dot id pilumbaan.


text:
Mulai nopo i tadau dot id tisan do tawan om dumarapas no do kumaa dot id tisan ponong hilo'. Om iso' po nga' aiso' no o milo do lumisok do mantad id kolosuo' di tinitiu dau.


text:
Oturan nopod Tuhan om aiso' no o bohiton, om manahak do kokorisan do wagu. Ponuhuan nopod Tuhan om milo id ponongkuyaanan, om manahak do toilaan dot id tulun dit aiso' o toilaan.


text:
Tourat nopod Tuhan om ongotopot i', om tulun nopo di mumboyo'ddi om kaanu no do kosimbayanan. Ponuhuan nopod Tuhan om otulid i' om poposuhut do tulun.


text:
Sumambayang nopo dot id Tuhan om osonong tomod i', om mositi' nod wonsoyon kasai' o miagal diri. Oturan nopod Tuhan om milo i' do ponongkuyaanan, otulid i' iri do gisom dot alaid.


text:
Oturan nopod Tuhan om agayo i' o gatang ko' mantad do tamas di nosompipi', om oomis ko' mantad di paha' dit aiso' o rolot.


text:
Aiso' i' o koilo do kasalaan dau dot iyau om iyau, poiduwo' oku no do mantad id kasalaan ku di songillisok, oi Tuhan.


text:
Om poinsoduwo' oku no do mantad id dusa di tomodon, kada' pologoso' iri do momorinta' doho'. Om aiso' indo o kabara-barasan doho' om koidu' oku do mantad id kararaat do dusa.


text:
Maha' daa om kohubayaan nu iti boros ku om iti pomusarahan ku, oi Tuhan iya' no i pogintirungan ku, om i gampamasi doho'!


text:
Maha' daa om simbaron ko'd Tuhan do tontok dot id suang ko'd kosusaan! Maha' daa om intirungan ko di Kinorohingan di Yakub!


text:
Maha' daa om paatadan ko dau dot itulung do mantad id Walai'd Sasambayangan dit Agayo om onuan ko di monguhup do mantad hilo'd Nuluhon do Sion.


text:
Maha' daa om romiton ngai' dau i porsombahan nu om orohian iyau do koinsanai di porsombahan di sumbolion.


text:
Maha' daa om patahakon dau diya' o koinsanai di korohian nu om popoundar do koinsanai dit osorou nu'd wonsoyon.


text:
Om mamangkis toko' nogindo dot atataadan do nakamanang ko om ramayon dahai i kinamanangan nu do mikuwo'd mamarayou'd Kinorohingan toko'. Om maha' daa om patahakon ngai'd Tuhan i pokionuon nu.


text:
Oilaan ku noddi do baino' dot onuan do Tuhan do kamanangan i raja' di nopili' dau, om simbaron dau iyau do mantad hilo'd surga, i kinoiyonon dau dit olidang, om onuan do Tuhan i raja'ddi do kamanangan dit agayo dot i kuasa' dau o papamanang.


text:
Haro i' o wookon do tulun do mogondos di korita'-kuda' diyolo' do don sumasangod om tulun nod suwai om mogondos di kuda' diyolo', nga' iyati' nopo om a' i' iyo'ddi, iyati' nopo om mogondos i' di kuasa'd Tuhan, i Kinorohingan toko'.


text:
Tulun nopod miagal diri om kasadu i' om aratu', nga' iyati' nopo om kotungag i' om apanggor do poingkakat.


text:
Osonong tomod o ginawo di raja', oi Tuhan, tu' nonuan nu iyau do kokorisan. Otood iyau tu' pinamanang nu i' iyau.


text:
Rumikot ko dot id dau do mikuwo'd barakat di mabai-labai, om tinupian nu iyau do tupi' do tamas di don raja'.


text:
Moyo-woyo' kasai' i' dau i barakat nu do gisom dot alaid om otood tomod iyau tu' poingoros kasai' ko i' dau.


text:
Mogondos i' i raja', do Tuhan, it Osundu Kopio, om aiso' indo o koligagaanan dau do gisom dot alaid, tu' osianan kasai' i' o Tuhan dau.


text:
Rumikot nopondo iyau do miagal do tapui di molob-ngolob om patayon ngai' nopo dau iyolo'. Patayon nondod Tuhan iyolo' dot atatagadan iyau, om sorobon nondo iyolo' di tapui.


text:
Royohon no dahai iya', oi Tuhan, tu' agayo i' o kuasa' nu! Modsinding nondo iyahai do mamarayou di kokoriso' nu.


text:
Oi Kinorohingan ku, oi Kinorohingan ku, nokuro tu' tinongkiadan oku diya'? Mihad-ihad oku po do mokitulung, nga' aiso' i' o nokorikot do mongoi ponulung doho'.


text:
Oi Kinorohingan ku, millohou oku diya' di dangadau, nga' a' ko i' sumimbar, om sumambayang oku di dongotuong nga' aiso' i' o kosimbayanan do ginawo ku.


text:
Mininglohou iyolo' diya' om nokoidu' iddi iyolo' do mantad id koligagaanan, minogondos iyolo' diya' om a' iddi iyolo' noiman-iman.


text:
Nga' iyoho' nopo om okon oku no ko' tulun, tu' miagal oku pod tonggiluang, dot indaraaton om hingi-hingion do koinsanai'd tulun.


text:
Mongirak-irak ngai' nopo doho' i tulun di kokito doho', sontondila-dila' nopo iyolo' om sombingog-bingog o tulu.


text:
Boros ka no diyolo', “Sumondiu ko'd Tuhan, nga' nokuro'ddi tu' a' ko i' dau ngoyon posio'? Ondung orohian daa o Tuhan diya', om nokuro'ddi tu' a' ko dau ngoyon tulungo'?” ka no.


text:
Iya' i' o pinapasawa' doho' do mantad id tian do tina' ku, gisom dot osonong-sonong oku i', ginompi' oku i' diya' do tontok di ragang oku po.


text:
Kada' kopio insodu' doho', oi Tuhan, tu' osomok no o kosusaan, om aiso' no o monulung doho' do suwai ko' iya'.


text:
Ogumu' tomod o pisangod do songintutuk doho', miagal po iyolo' di sapi' do gonsukod, songinsorili' nopo iyolo' doho', do miagal po di sapi' do gonsukod dot ongorongit do mantad hilo'd pomogunan do Basan.


text:
Aiso' no o kokorisan ku, miagal pod waig di nokotuntug do hilo'd tana' tu' aiso' noddi. Nopisala' ngai' nopo o langaban ku, om ginawo ku nga' oluhoi no do miagal poddi rilin do nalanak.


text:
Miagal pod pupuk kotuu o tatalanan ku, om poinsokot po dot id kahad o dila' ku. Tongkiadai tomod oku nopo diya', oi Tuhan, do miagal po di tulun do napatai do hiri'd lobong.


text:
Notutukan oku pod tulun dit angaraat, miagal po iyolo'd tasu dit ogumu' do tuminutuk doho', mingkokot po iyolo'd longon om gakod ku.


text:
Nundi' diyolo' ondung isai o kaanu di rasuk ku dit anaru, om pogiduwo-duwoo' nogiddi diyolo' i pakayan ku.


text:
Poiduwo' oku no do mantad id singa, aiso' no o pokukurayan ku dot id toguang di baanan do sapi' di lalang.


text:
Sunudan ku nondo i tulun ku di nongowonsoi nu, om royohon ku nondo o ngaran nu do hilo'd pitimungan diyolo'.


text:
Boros kangku'ndo, “Royohon no dokoyu iyau, iyokoyu i susuhuon do Tuhan. Poinggoyoo' no dokoyu iyau, iyokoyu i sinakagon di Yakub. Tuku' kou no dot id dau, oi tulun dot Israil.


text:
A' i' dau iyada-daan i tulun dit ulak-ulakan, om a' olihuan i koinggoritan diyolo'. Om a' i' dau iyolo' iduan, suwai ko' sumimbar i' iyau do tontok do lumohou iyolo' do mokitulung,” kangku'ndo.


text:
Royohon ku nondo iya', oi Tuhan, do hiri'd pitimungan do tulun dot ogumu' dot i nongowonsoi nu o kapamarayahan ku. Patahakon ku nondo i porsombahan do sumbolion di nakabatos mantad ku do hiri'd dotoguangan do koinsanai di tulun di tumuku' dot id diya'.


text:
Mingyahan nondod makan i tulun do mosikin, om mamarayou'd Tuhan i tulun di rumikot dot id Tuhan. Maha' daa om osimbayan kasai' iyolo' do gisom dot alaid.


text:
Oinsanan nopondo o bansa' do kosorou'd Tuhan. Rumikot ngai' nopondo dot id dau o tulun do mantad id pointikid do linsuk diti pomogunan, oinsanan nopondo o bansa'd tulun do tumuku' dot id dau.


text:
Momonsoi ngai' nopondod karaja' dau i sinakagon di sumusuhut, om posunudon nondod tulun o pasal do Tuhan dot id sinakagon diyolo', do gisom do mogisolusuk-lusuk.


text:
Om iri piya tulun dit a' po nongosusu nga' sunudan nondo do poingkaa, “Pinasi'd Tuhan o tulun dau,” ka.


text:
Pologoson oku dau do mundorong do hiri'd butur dit otomou. Potunudon oku dau do waig dit amu' opuhod.


text:
Inwoguan dau o koposion ku. Ahakon oku dau do sumusui di ralan dot otopot, tu' iyo noddi o kowoyo-woyoon do ngaran dau.


text:
Mulong piya' do kawaya' oku do kubong dit iyo pod kapatayon o kotuongo', nga' amu' oku i' moddosi do koligagaanan, oi Tuhan, tu' moyo-woyo' ko i' doho'. Iri no tungkat om sukud nu o koinsasamod doho'.


text:
Papaharo ko do poginakanan do maan ku, do hiri'd dokito di pisangod ku. Romiton oku i' diya', do miagal do tombului di suahon kopio. Om ihiban nu i sangkir ku do gisom do kalabai.


text:
Iri no kosonongo' om kosianan nu o moyo-woyo' doho', do pointikid-tikid tadau do koposion ku. Om miyon oku indo do hiri'd walai nu, oi Tuhan do gisom do poingompus.


text:
Sinding di Daud. Tuhan no o sanganu diti pomogunan om koinsanai di songingiyon do hiti'd pomogunan, iti tana' om koinsanai di poingiyon do hiti nga' iyau ngai' i' o sanganu.


text:
Pinili' dau i pinoimpahan diti tana' do hilo'd sakai do rahat, om pinoudong dau iri do hiri'd sakai'd waig dot aralom.


text:
Isai no ot osorupai do tumakad do hilo'd nulu-nulu do Tuhan? Isai no o kosuang di Walai'd Sasambayangan dot Agayo?


text:
Iri no tulun dit otulid o kowoyo-woyoon om pomusarahan, om it a' tumuku' dot id tingolig om a' mamatos dit aiso' o suang.


text:
Om barakatan nondo iyolo'd Tuhan om posion dau iyolo', om poboroson indo do Kinorohingan dot aiso' o sala' diyolo'.


text:
Miagal noddi o tulun di rumikot dot id Kinorohingan, i mongoi tuku' dot id toguang do Kinorohingan di Yakub.


text:
Iwangai ngai' no i wawayaan, iwangai ngai' no i wawayaan di winonsoi di gulu po, om sumuang i' i Raja' dot Agayo kopio.


text:
Isai i Raja' dot agayo kopio'ddi? Iyau no i Tuhan, it okoris om poimponu' do sinundu; i Tuhan do nakamanang dot id pinisangadan.


text:
Iwangai ngai' no i wawayaan, iwangai ngai' no i wawayaan di winonsoi di gulu po, om sumuang i' i Raja' dot agayo kopio.


text:
iya' no o pagandasan ku, oi Kinorohingan ku! Kada' oku pologoso' dot ointingayam dot aala', kada' pologoso' i pisangod ku do monguntotogod doho'.


text:
Tudukai oku no, om miontok i' di korohian nu o kowoyo-woyoon ku, tu' iya' no o Kinorohingan ku di mamasi doho'. Mogondos kasai' oku i' diya'.


text:
Oi Tuhan, hondomo' no i kopuhawango' om kosianan nu dit aiso' o kotingkadan, di nokointalang nu do mantad di gulu po.


text:
Ompunai no i dusa om i kasalaan ku do mantad dit okoro' oku po. Hondomo' oku no, oi Tuhan, tu' mompus-ompus i' o kosianan om kosonongo' nu.


text:
Woyoon i' dau do mikuwo'd kotorodoko' om kosianan dau o koinsanai'd tulun di tumanud do boros dau om mumboyo' di ponuhuan dau.


text:
Poingontong kasai' oku nopod Tuhan, i monguhup doho', om poiduwon oku i' dau do mantad id koligagaanan.


text:
Antangai pogi' nga' ogumu' tomod moti' o pisangod ku, om a' no ogina-gina' o kototogod diyolo' doho'.


text:
Gompio' oku no om kada' oku pologoso' dot aala', tu' rumikot oku i' dot id diya' do mongoi pokiintirung diya'.


text:
Sinding di Daud. Pokotopoto' oku no, oi Tuhan, tu' otopot i' o wonsoyon ku. Om iso-iso' no kopio o ginawo ku do mogondos diya'.


text:
Iri no i kosianan nu dot aiso' o kotingkadan o popotunud doho', om i kotorodoko' nu o momoyo' kasai' doho'.


text:
Oi Tuhan, ougan ku no o palad ku do popointalang dot aiso' o sala' ku, om mamanau oku do tumutuk di pananaraban do porsombahan do tumuku' dot id diya'.


text:
Om modsinding oku do sinding do mongunsikou, om popinsunudon ku o koinsanai di nongowonsoi nu di kongopusahan kopio.


text:
Kada' oku patayo' do potonggoyon di tulun do kidusa, om kada' oku poiyoo' di kootuson di gampamatai;


text:
Nokoinsodu' oku no do mantad id koinsanai do koligagaanan, om osimbayan oku noddi, om royohon ku nondo o Tuhan do hiri'd pitimungan do tulun dau.


text:
Sinding di Daud. Tuhan no o tanawau ku, om i gampamasi doho', om aiso' no o poddosi ku. Tuhan no o manahak doho' do kointirungan do mantad id koinsanai do koligagaanan, om a' oku no kopuriman do moddosi.


text:
Soira' nopod rumikot daa i tulun dot araat, do mongoi saap doho' om mumbal daa do mamatai doho', om kasadu indo iyolo' om aratu'.


text:
Mulong piya dot oinsanan nopo daa i soudor do tumutuk doho', nga' a' oku i' moddosi, om mulong piya do saapon oku'd pisangod, nga' mogondos kasai' oku id Kinorohingan.


text:
Iso' noo o pokionuon ku dot id Tuhan, tu' iso' noo o korohian ku: iri no tu' mokiiyon oku do hiri'd walai'd Tuhan do solinaid ku'd poimpasi, do momurimon di kosonongo' dau, om mokituduk dau.


text:
Tontok nopod haro o kosusaan om intirungan oku i' dau, om lisokon oku dau do hiri'd Walai dau, om poiyonon oku dau dot id sakai do pampang dit akawas om aiso' noddi o koligagaanan ku.


text:
Om aala' ku nondo i pisangod di songintutuk doho'. Om mimpangkis oku pondo dot atataadan do papatahak do porsombahan do sumbolion do hiri'd Walai'd Sasambayangan dot Agayo, om modsinding oku nondo, om mamarayou oku'd Tuhan.


text:
Tontok di minomoros ko do poingkaa, “Rikot no do mongoi sambayang dot id doho',” ka. Om boros kangku do suminimbar, “Rumikot oku i', oi Tuhan.


text:
Kada' lisok do mantad id doho',” kangku. Kada' kotogod doho'; kada' uyungo' do posoliwan iti susuhuon nu. Tu' iya' no o gomponguhup doho', kada' kopio oku tongkiadai, om kada' oku iduwai, oi Kinorohingan, i gampamasi doho'.


text:
Oi Tuhan, tudukai oku no di korohian nu do wonsoyon ku, om posusuyo' oku no do ralan dit aiso' o koligagaanan, tu' ogumu' no kopio o pisangod ku.


text:
Sinding di Daud. Lumohou oku diya', oi Tuhan i mogobi' doho', pokinongoho' no iti pokionuon ku! Tu' ondung a' oku diya' simbaron, om kotonggoi oku no di tulun di lumintuhun do hilo'd pomogunan do tulun di nangapatai.


text:
Pokinongohon oku nod tontok di millohou oku diya' do mokitulung, om tontok di poinsawaton ku o longon ku do pointuduk do hilo'd Walai'd Sasambayangan dot Agayo.


text:
Kada' oku hukumai do potonggoyon di tulun dot araat, om i tulun dot angaraat o wonsoyon. It angaambalut tomod o koboro-boroso' nga' ginawo nopo diyolo' om poimponu' id katagadan.


text:
Hukuman no iyolo' dot i winonsoi diyolo' o kopomohukuman, om miontok di kangaraaton do nongowonsoi diyolo', hukuman no iyolo' do miontok di winonsoi diyolo', sulian no iyolo' do miontok di winonsoi diyolo'.


text:
A' i' diyolo' pusohon i nongowonsoi'd Tuhan ko' i po i tinaru' dau, om gowoi pondo om hukuman dau iyolo', om punsoon dau do gisom dot alaid.


text:
Tuhan no o mongintirung doho' om mogobi' doho', om iyau no o pagandasan ku. Monulung i' iyau doho' om popotood do ginawo ku, royohon ku no iyau do mikuwo'd modsinding dot atataadan.


text:
Posio' no o tulun nu, oi Tuhan, om barakatai no i tulun di songonuon nu. Siliu no do gompomogompi' doho', om pitamangan no iyolo' do gisom dot alaid.


text:
Sinding di Daud. Pamarayou kou nod Tuhan, iyokoyu i poingiyon do hino'd surga, royoho' no i kagayaan om i kuasa' dau.


text:
Royoho' no i ngaran do Tuhan do kikagayaan, tuku' no dot id toguang dau, do mikuwo'd manampakai di pakayan do sumambayang.


text:
Orongou i' o boros do Tuhan do hilo'd rahat, ongorod nopo o Kinorohingan di kikagayaan, om mulinggou nopo o boros dau do pointongkop di rahat dot agayo.


text:
Kotipu' id koguasan dot aras o tuni do boros do Tuhan, dot iri piya i koguasan dot aras do hilo'd Libanon.


text:
Iyau no i popinsimbul di konuluhanan do Libanon, do miagal di tangaanak do sapi' om iyau o popinsimpod di Nuluhon do Hormon do miagal di tanak do sapi' dit okoro' po.


text:
Moro-boros nopo o Tuhan nga' ongoguyu' nopo o kokoyuan do berangan do hilo'd gouton, om atantag ngai' o roun do kayu om oinsanan do gumiak i tulun di hiri'd Walai'd Sasambayangan dot Agayo do poingkaa, “Royohon no o Kinorohingan, royohon no o Kinorohingan,” ka.


text:
Royohon ku no iya' oi Tuhan, tu' pinasi oku i' diya'. Om a' nu pinologos i pisangod ku do monguntotogod doho'.


text:
Mihad oku po do minglohou do mokitulung diya', oi Tuhan i Kinorohingan ku, om liningasan oku i' diya'.


text:
Podsinding no do mamarayou'd Tuhan, iyokoyu i tulun dau dit ongotorodok! Soroho' ngai' no i nongowonsoi'd Tuhan, it Olidang Kopio, om pongunsikou no dau.


text:
Kototogod nopo dau om oruhai id opupusan, nga' kosonongo' nopo dau om mompus-ompus i' do solinaid do tulun do poimpasi. Illogupon po doti' daa o romou do tontok di dongotuong, nga' kosuabon nopondo om rumikot indo o kataadan.


text:
Aiso' no o koligagaanan dot opurimanan ku om boros kangku'ddi dot id suang do ginawo ku, “A' oku nobondo koumbal dot aala',” kangku.


text:
Tu' osonong ko i' kopio dot id doho', oi Tuhan, tu' miagal ko pod kuta' do pogintirungan do hilo'd konuluhanan do manahak doho'd kointirungan. Nga' tontok di luminisok ko do mantad id doho', om a' no ogina-gina' o kooriso' ku.


text:
Nunu kopio o kountungan nu do sokiro dot apatai oku? Nunu kopio ot aanu-anu nu dot olobong oku? Milo po toi do mamarayou diya' o tulun di nangapatai? Milo po toi iyolo' do popinsusui di kosonongo' nu dit aiso' o kotingkadan?


text:
Notingalanan nu no do kataadan i katangaban ku, gisom do mintari' oku po dot atataadan, noidu' nu no i katangaban ku, om nosorilian oku no diya' do kataadan.


text:
Om a' oku nondo mimbongung-bongung, modsinding oku nondo do mamarayou diya', oi Tuhan, iya' no o Kinorohingan ku, om mongunsikou kasai' oku nondo diya'.


text:
Oi Tuhan, rumikot oku dot id diya' do mokiintirung diya', om kada' oku no kopio pologoso' dot aala'. Iya' no o Kinorohingan dit otulid, posio' oku no, tu' iti no o sambayang ku!


text:
Pokinongoho' no o sambayang ku, posio' oku no kopio do dinondo. Siliu no do miagal do kuta' di pogintirungan do tiyonon ku, i mongintirung om i kapasi doho'.


text:
Iya' no i kointirung om i kotingolig doho', woyoo' oku no om ahako' oku no do miagal di nakabatos nu.


text:
Paalayo' oku no di lawa' di nakataan no do pamalawa' doho', intirungai oku no do mantad id koligagaanan.


text:
Otood oku indo om osonong o ginawo ku tu' mompus-ompus i' o kosianan nu doho'. Okito nu i' o koinggoritan ku, om oilaan nu i' o kosusaan ku.


text:
A' nu i' pinologos i pisangod ku do manangkap doho', om nonuan oku i' diya' do kosimbayanan do mongoi do honggo nopo o korohian ku.


text:
Kosianai no doho', oi Tuhan, tu' id suang oku'd kosusaan, om opodi' po o mato ku dot adalaan do mihad, om olomok oku po tomod.


text:
Oluhoi no o tinan ku dot ouru'd tumongob, om iti piya mingihad nga' mongindiba' id tumur ku. Olomok oku no do gama' diti kosusaan ku, om tulang ku piya nga' kotonggoi ngai' nopo dot olomok.


text:
Oinsanan nopo i pisangod ku do mongindaraat doho', om untotogodon oku di songkoduwo ku, iri piya tulun dit ongkotutun doho' nga' moddosi i' doho', tu' okito oku nopo diyolo' do hiri'd ralan om manangkus nopo iyolo'd mogidu'.


text:
Ogumu' tomod o pisangod dot orongou ku do mogikonos-konos, nosorilian oku pod kopoddosian. Oinsanan nopo iyolo' do mogipapakat do sumaap doho', om sontima-tima' do mamatai doho'.


text:
Gompion kasai' oku i' diya', poiduwo' oku no do mantad id pisangod ku, om mantad id tulun di monginggorit doho'.


text:
Lumohou oku diya', oi Tuhan, om kada' oku pologoso' dot ointingayam. Baya' nopo dot ointingayam i tulun dot araat, om koongoi do hilo'd pomogunan di tulun di nangapatai.


text:
Pologoson nopo dot ongobobou i tulun do goudut om koinsanai di tulun dit ongoondos om i minggayo-gayo, i mongindaraat do tulun dit otulid o ginawo.


text:
A' no milo'd boroson o kosonongo' di nongkoopi' nu do patahakon di tulun di momusou diya'! Koilo ngai' no o tulun do kosonongo' nu, om i pomogompi' nu'd tulun di mogondos diya'.


text:
Intirungan nu i' iyolo' dot id doros nu tu' hiri no o haro kosimbayanan om aiso' o koligagaanan do mantad id pakat do tulun dot araat. Intirungan nu i' iyolo' dot id kinoiyonon dit osimbayan om it a' orikot do pongindaraat do pisangod diyolo'.


text:
Royohon no o Tuhan! Tu' pinointalang i' dau dot id doho' i kosianan dau dit agayo kopio, do tontok di notutukan oku om sinangod oku do pisangod.


text:
Minodosi oku daa'ddi om osorou ku nopo om ouyung oku no kopio dau do mantad id doros dau. Nga' norongou i' dau o tihad ku, do tontok di luminohou oku do mokitulung dau.


text:
Kosianai nod Tuhan, koinsanai dokoyu i tulun dit ongotorodok. Intirungan id Tuhan i tulun dot ongotorodok, nga' hukuman i' dau i tulun dot ongoondos, do miontok di nongowonsoi diyolo'.


text:
Sinding di Daud. Sinding do monuduk. Olumaag no i tulun di noompunan o dusa, om i noompunan o kasalaan dau.


text:
Tadau om totuong nga' hukuman oku i' diya', oi Tuhan, gisom do naayi' no tomod o kokorisan ku, do miagal po di bolobou dot otuu di kolosuo' do tadau.


text:
Om okuno' ku noddi o dusa ku dot id diya', om a' ku no linisok i kasalaan ku. Kinoiso-iso' ku no kopio o ginawo ku do magakun diri dot id diya', om nompunan ngai' nu iddi i dusa ku.


text:
Iyo nopoddi om apatut no do sumambayang dot id diya' i tulun nu dit otorodok do tontok do haro o kosusaan, tu' soira' nopondo do tumigowo do rumikot o kosusaan do miagal di lumpadang do luyud, om a' indo iyolo' orikot diri.


text:
Iya' no o pogintirungan ku, tu' iya' no i popoidu' doho' do mantad id kosusaan. Puhadan ku nondod modsinding do mamarayou diya', tu' pinasi oku i' diya'.


text:
Boros kad Tuhan, “Tudukan ku indo iya' do ralan dit apatut do susuyon nu, om punangan tiya' om nosihatan ku.


text:
Kada' nogi' pimbasug-basug do miagal di kuda' ko' i kaladai, tu' minog pod kakangan om pikoton om mumboyo' nogi',” ka dau.


text:
Iri nopo tulun dot araat om a' no milo dot a' oinggorit, nga' tulun nopo di mogondos do Tuhan, om intirungan i' di kosianan dau dit aiso' o kopupuson.


text:
Kongotood kou no om kongooropod kou no, iyokoyu i tulun dit ongotulid o ginawo, dot i nowonsoi'd Tuhan o kaarapadan. Pimpangkis kou no dot atataadan, iyokoyu i mumboyo' dau!


text:
Pamangkis kou no dot atataadan di nongowonsoi'd Tuhan, koinsanai dokoyu i tulun dit otulid o ginawo. Pamarayou kou no dau, koinsanai dokoyu i mumboyo' dau.


text:
Pongunsikou kou nod Tuhan do mikuwo'd mongombit do kecapi, podsindingan no dokoyu iyau do mikuwo'd mongombit di tuunion dot ongkiloting.


text:
Podsinding no do sinding do wagu dot id dau, sonongon no o pouuni di kecapi, om mimpangkis no dot atataadan!


text:
Milo i' do ponongkuyaanan i boros do Tuhan, otorodok i' iyau dot id suang do nunu nopo o wonsoyon dau.


text:
Orohian i' o Tuhan dit ongotopot om ongotulid, koponu' idti pomogunan i kosianan dau dit aiso' o kotingkadan.


text:
Koboros nopo o Tuhan do monuhu' nga' kowonsoi no ilo tawan, om koboros nopo dau nga' kowonsoi no ilo tadau, om tulan om rombituon.


text:
Pinotimung dau ilo rahat dot id iso' no o kinoiyonon, om nantaban dau i rahat dot agayo om a' i' kalabai.


text:
Poddosi nod Tuhan, koinsanai'd katanaan! Pusoho' no iyau, koinsanai'd bansa'd tulun do hiti'd pomogunan!


text:
Tontok di minoro-boros o Tuhan, om kowonsoi no iti pomogunan, poboroso' no dau nga' kosiliu ngai' nopo.


text:
Raagon id Tuhan it osorou di piro-piro bansa'd tulun, om oduhan dau iyolo' do popowonsoi dit osorou daa diyolo' do powonsoyon.


text:
Nga' iri nopo i dau'd nosorou do wonsoyon dau om mompus-ompus i', om aiso' o kopupuson di pokiwawansayan dau.


text:
Olumaag no i bansa' di mangakun do Tuhan o Kinorohingan diyolo', olumaag no i bansa' di nopili' dau do sumiliu'd dau'd songonuon!


text:
Lumuung iyau do mantad hilo'd kinoiyonon dau do momorinta' dot id koinsanai di poingiyon do hiti'd pomogunan.


text:
Okon i' ko' i kokoriso' do soudor o kamanang-manang do raja', om okon ko' kokodoho' dau o kamanang-manang di soudor.


text:
A' i' milo do manahak do kamanangan i kuda' do sasakayon do sumangod, a' i' kapasi i kokodoho' diyolo'.


text:
Piantangan id Tuhan i tulun di mumboyo' dau, om i tulun di mogondos do kosianan dau dit aiso' o kotingkadan.


text:
Maha' daa om moyo-woyo' kasai' dahai i kosianan nu do mompus-ompus, oi Tuhan, tu' iya' no o pagandasan dahai.


text:
Sinding di Daud do tontok di miningulau-ulau iyau dot id toguang di Abimilik gisom do nuyung diri iyau. Mongunsikou kasai' oku nopondod Tuhan, om a' oku tumingkod do mamarayou dau.


text:
I nongowonsoi dau o karayahan ku dau, maha' daa om ongkorongou i tulun dot ulak-ulakan do wokon, om ongotood indo iyolo'!


text:
Tanud kou no doho' do popinsusui di kogoyoo' do Tuhan, kainou no mogioompot do mamarayou do ngaran dau.


text:
Sambayang oku no dot id Tuhan, om sinimbar oku i' dau, om pinoidu' oku dau do mantad id koinsanai do kopoddosian ku.


text:
Ongotood nondo i tulun dit inggori-goriton do kokito iyolo' dau, om a' nondo iyolo' koumbal dot oiman-iman.


text:
Lumohou no dau i tulun dit aiso' o pokukurayan, om simbaron i' dau iyolo', poiduwon i' dau iyolo' do mantad id koinsanai do kosusaan diyolo'.


text:
Tamangan id moloikat do Tuhan o koinsanai do tulun di mumboyo'd Tuhan, om poiduwon dau iyolo' do mantad id koligagaanan.


text:
Pimpori-pori nopo pogi' do mongilo ondung songkuro o kosonongo'd Tuhan. Olumaag no i tulun di mintirung dau.


text:
Umboyo' kou nod Tuhan, koinsanai dokoyu i tulun dau, tu' tulun nopo di mumboyo' do Tuhan om a' no insan dot okurangan.


text:
Iri piya singa nga' koumbal i' do louson dot ooyian do taakanon, nga' tulun nopo di mumboyo'd Tuhan om a' i' ooyian do nunu nopo it osonong.


text:
Asanangan kou daa dot osonong om osimbayan o koposi-posion? Orohian kou daa dot anaru o tumur dokoyu om kikosimbayanan?


text:
Pokinongohon id Tuhan i tulun dot otopot do tontok di lumohou iyolo' dau, om poiduwon dau iyolo' do mantad id koinsanai do kosusaan diyolo'.


text:
Ogumu' i' daa o kosusaan dot oumbalan di tulun dot osonong, nga' poiduwon i' iyau'd Tuhan do mantad id toinsanan diri.


text:
Iri no i kararaat dau o kapatai'd tulun dit orongit, tu' tulun nopo dot araatan di tulun dot ongotopot om atantu' nod ohukuman.


text:
Sinding di Daud. Saapon no i tulun di sumaap doho', oi Tuhan, om songodon no i tulun di manangod doho'.


text:
Paakango' no i tandus om i kapak nu dot id tulun di momogusa' doho'. Sunudai oku no do posion oku diya'.


text:
Angaala' po daa om ongointingayam i tulun di mumbal do mamatai doho'. Ongouyung po daa om ongoborulong i tulun di mongupakat do sumaap doho'.


text:
Otuong po daa om alamou i ralan do wayaan diyolo' do tontok di pimbabagan iyolo' di moloikat do Tuhan.


text:
Pinapataan iyolo' do lawa' do pamalawa' doho' om aiso' i' daa o paantakan diyolo' do mamalawa' doho'; om minongukad iyolo' do luang dot aralom do maan do pohudsuan doho'.


text:
Nga' a' i' diyolo' oilaan dot okosupan iyolo' do kapatayon, om kosulung nondo iyolo' di lawa' diyolo' om aratu', om iri no o kapatayon diyolo'.


text:
Om aayi-ayi' nopondo o ginawo ku do momoros dot id Tuhan do poingkaa, “Aiso' no o koiyo diya'. Tu' intirungan nu i' it ongoluhoi do mantad id tulun dit ongokoris, om intirungan nu i tulun do mosikin do mantad id tulun di mongulok-ulok,” kangku nondo.


text:
Pakaraat doho' o koboro-boroso' di tulun dot angaraat om monondos iyolo' doho' do minomonsoi oku'd sala' om aiso' i' o noila-ilaan ku do pasal diri.


text:
do miagal pod panambayang ku do tambalut ko' tobpinai ku, om pointuku' oku pod mogihad diyolo' do miagal pod pogigihad ku do tina' ku.


text:
Nga' tontok dit iyoho' ot id suang do kosusaan, om ongotood ngai' nogi' iyolo', om songintutuk nopo iyolo' doho' do monguntotori' doho', om iri piya sompogunan nga' momobog i' doho', om a' tumingkod do mongindaraat doho'.


text:
Miagal po iyolo' do tulun di mongumang-umang do tulun di nakakung, om okilou poo o mato diyolo' do montong doho' dot ara-raatan.


text:
Oi Tuhan, songkuro po o koloido' nu do poingontong no toomod doho'? Poiduwo' oku no do mantad id pananangod diyolo', om posio' oku no do mantad id singa diti!


text:
Om mongunsikou oku nogindo diya' dot id pitimungan do tulun nu, om royohon ku iya' dot id toguang diyolo'.


text:
Kada' pologoso' i pisangod ku, i goudut diri, do monguntotogod di kinaalaan ku. Kada' pologoso' i tulun dit araatan doho' dot aiso' o paantakan, dot angasanangan do tumongob oku.


text:
A' i' aambalut o koboro-boroso' diyolo', tu' minsimpudali' nogi' iyolo' do tudut dot id tulun dit orohian dot oulud.


text:
Otulid ko i' oi Tuhan, i Kinorohingan ku, om poboroso' no dot otopot oku, kada' kopio pologoso' i pisangod ku do monguntotogod doho'.


text:
Kada' iyolo' pologoso' do mimboros dot id suang do ginawo diyolo' do poingkaa, “Napatai toko' noddi iyau! Om iri no kopio o korohian toko',” ka.


text:
Aala' po daa om oborulong i tulun di monguntotogod doho' di maso ku dot id suang do koinggoritan. om ointingayam po daa om oindaraat i tulun di momoros do poimaha-maha' iyolo' ko' iyoho'.


text:
Maha' daa om mimpangkis nondo dot atataadan i tulun dit orohian do pokotopoton oku om minghulit do mimboros do poingkaa, “Agayo no kopio o Tuhan, om orohian iyau dot osimbayan o susuhuon dau,” ka.


text:
Pinglugutan do dusa o lugu' do ginawo do tulun dit araat, gisom do magada' iyau do Kinorohingan, om a' momusou dau.


text:
Om osorou nopo dau nga' a' nod Kinorohingan oimbulayan i dusa dau om a' ohukuman iri, tu' oondos i' kopio iyau.


text:
Koboro-boroso' nopo dau om noponu' pod kararaat om tudut, a' no iyau milo do momonsoi di kopunong om it osonong.


text:
Daamot nopo dau do poillii do hiri'd toodopon om minsorou no iyau dit angaraat, iso' pod wonsoyon dau nga' aiso' no ot osonong, om aiso' ot adaan dau dit araat.


text:
Korikot i' do hilo'd tawan o kosianan nu dit aiso' o kotingkadan oi Tuhan, om kosunggu do tawan o kotorodoko' nu.


text:
Miagal pod nuluhon dit akawas o kosonongo' nu, om miagal do korolomo' do rahat o kotulido' nu. Gompion nu i' o tulun om nintorusan.


text:
Oi Kinorohingan, a' no kopio milo'd bolion o kosianan nu dit aiso' o kotingkadan. Id sahau po di talad nu o kointirungan dahai.


text:
Poginakanan dahai i taakanon di pinatahak nu, om pinologos nu iyahai do minum do mantad id bawang do kosonongo' nu.


text:
Iya' no o tadon do koposion do koinsanai di songimpasi om iri no i tulinau nu o kokito-kito dahai do tanawau.


text:
Maha' daa om potilombuson nu o kosianan nu dot id tulun di kotutun diya', om osonong ko dot id tulun dit otulid o ginawo.


text:
Kada' pologoso' i tulun dot ongoondos do mumang doho', om kada' pologoso' i tulun dot angaraat do popoggidu' doho'.


text:
Antangai pogi' o nokorotuon di tulun dot angaraat, hilo' no o nokoilihon diyolo' om a' no iyolo' kotungag kawagu.


text:
Mantad id di Daud. Kada' katangkabo do mingwonsoi piya dot araat o tulun, kada' osol do tulun di mingwonsoi di kasala'.


text:
Tu' a' i' alaid om atanus no iyolo' do miagal di sakot do rumiou, om matai nondo iyolo' do miagal di totonomon di nolonot.


text:
Pogondos nod Tuhan om pomonsoi no dot osonong, om koundorong ko indo do hiri'd pomogunan diri om aiso' o koligagaanan nu.


text:
Ihumo' no i kosimbayanan do mantad id Tuhan, om patahakon indo dau diya' i korohian kopio do ginawo nu.


text:
Om potitihon indo dau i kosonongo' nu, om poulinahon dau i kotulido' nu do miagal di tadau do dong pitangaadau.


text:
Polonuto' no o ginawo om andadon nopo o Tuhan do popowonsoi di wonsoyon dau, kada' osol do kokito do tulun di kumaya', ko' kokito po di tulun dit osimbayan tomod do monipu' do wokon.


text:
Tu' tulun nopo di mogondos do Tuhan om kasanganu i' do pomogunan, nga' tulun nopo dit araat om uyungon i'.


text:
A' no alaid om atanus no i tulun dot angaraat, om ihumon po daa'ndo dokoyu iyolo', nga' a' no dokoyu iyolo' okito.


text:
Om iri nondo tulun dit ongosiriba' o ginawo o kasanganu di pomogunan om kopuriman do kakayaan om kosimbayanan dit a' ogina-gina'.


text:
Iri nopo tulun dot araat om momusorou do mamatai di tulun dot osonong om miit po o nipon dau dot ara-raatan.


text:
Nga' irak-irakan id Tuhan i tulun dot angaraat, tu' oilaan no dau dot a' no alaid om patayon no iyolo'.


text:
Songingkodong no di tulun dot angaraat o gayang diyolo', om songinganat o pawakasan do pana' do pamatai di tulun do mosikin om it aiso' o pokukurayan, om ponobok di tulun di mingwonsoi dot otopot.


text:
Nga' iri indo i gayang diyolo' o kapatai diyolo', om iri pawakasan diyolo'd pana' nga' aayi' nopo dot otipu'.


text:
Okuri' piya o dapu' di tulun dot osonong nga' agayo i' o gatang ko' mantad do koinsanai di kakayaan do tulun dit angaraat.


text:
Tu' iduwon indo do Tuhan o kokorisan di tulun dot araat, nga' intirungan i' dau i tulun dot ongosonong.


text:
Gompion id Tuhan i tulun di mumboyo' dau, om iyolo' nondo kasai' o kasanganu di pomogunan do gisom dot alaid.


text:
Tontok piya'ndo do haro o kosusaan diyolo' nga' a' i' iyolo' oinggorit, om kiakanon iyolo' do maso piya do mononglous.


text:
Nga' angapatai indo i tulun dot angaraat, om tumanus i pisangod do Tuhan do miagal di tusak do bunga do hilo'd gouton, om tumagak tomod iyolo' do miagal di lisun.


text:
Tulun nopo dit araat om milo nod molos nga' a' i' insan do popoguli', nga' tulun nopo dit osonong om opuhawang i' om obintahak.


text:
Tulun nopo di nabarakatan do Tuhan om kasanganu i' di pomogunan, nga' tulun nopo di nousung dau om ongouyung indo.


text:
Potunudon id Tuhan o tulun di ralan dot apatut do susuyon dau, om intirungan dau i tulun di kohubayaan dau o kowoyo-woyoon.


text:
Om mulong piya dot aratu' iyolo', nga' a' i' iyolo' otilombus do poingratu', tu' potungagon i' iyolo'd Tuhan.


text:
Molohing oku noddi, om alaid-laid oku no do hiti'd pomogunan, nga' a' oku i' insan kokito do tulun dot osonong do tinongkiadan tomod do Tuhan, om a' oku nokokito di tangaanak dau do mokianu-anu pod wokon do taakanon.


text:
Obimpuhawang kasai' i' iyau om popoolos kasai' do wokon, om tangaanak dau nga' osiliu ngai' do barakat dot id dau.


text:
Tongkiad no dit angaraat om pomonsoi no dot osonong, om koiyon kasai' i' do hiri'd pomogunan diri i sinakagon nu do gisom dot alaid.


text:
Tu' orohian i' o Tuhan dit otulid om a' iyau monongkiad tomod di tulun dau dit ongotorodok. Intirungan i' kasai' dau iyolo' do gisom dot alaid, nga' ongouyung indo i sinakagon di tulun dot araat.


text:
Poopion i' dau i Tourat do Kinorohingan dot id suang do ginawo dau om a' iyau insan do sumansala'ddi.


text:
Nga' a' i' iyau'd Tuhan tongkiadan tomod dot id suang do longon di pisangod dau, om a' dau pologoson dot ohukuman do tontok do bisara'.


text:
Pogondos nod Tuhan om umboyoon no o ponuhuan dau, om pusohon ko indo dau om patahakon dau diya' i pomogunan, om okito nu indo dot ouyung i tulun dit angaraat.


text:
Haro o tulun dot araat tomod om i minggayo-gayo do notutunan ku di gulu po, miagal po iyau do kayu sedar di hilo'd Libanon do muung-luung do wokon.


text:
Nga' tontok di tuminalib oku om a' noddi iyau hino'd hiri. Ihumo' ku po daa iyau, nga' a' ku no iyau nokito.


text:
Antangai no pogi' i tulun dot osonong, om sorisidon do mongilo i tulun dit otopot, tu' kisakag i' moti' i tulun dit orohian do piuludan.


text:
Uhupan i' dau iyolo' om poiduwon dau, om posion dau do mantad id tulun dit araat tu' mokiintirung i' iyolo' dau.


text:
Oi Tuhan, kada' oku diya' hukumai dot otogod ko piya, kada' oku inggorito' dot alasu' piya o ginawo nu,


text:
Orualan tomod oku tu' tinogod oku i' diya', om notongkop nopod toruo-ruol o tinan ku do nobungou di dusa ku.


text:
A' oku no kogoos tu' adalaan oku no kopio dot oluhoi, agangau po o ginawo ku, om modoi-odoi oku dot orurualan.


text:
Motod-kotod po o tundu-undu' ku do tumangkabo, om aiso' no o kokorisan ku, om mato ku nga' poinruyop poo.


text:
Oinsanan nopo i tambalut ku om i songkoduwo ku dot a' mongoi insomok doho', iri piya i sompiiyon ku nga' minsodu' i' doho'.


text:
Tulun nopo dit orohian do mamatai doho' om nakapataan nod lawa' do pamalawa' doho', om iri no tulun dit orohian do pokoruol doho' om mima-tima' no do momungou doho', aiso' nopo o kotingkadan diyolo' do mogipapakat do sumaap doho'.


text:
Kada' pologoso' i pisangod ku do monguntotogod doho' do tontok dot id suang oku'd koinggoritan, kada' iyolo' pologoso' do popimboros di kinaalaan ku.


text:
Ongokoris om ongosonong tomod o tinan di pisangod ku, om ogumu' ot araatan doho' dot aiso' o paantakan.


text:
Iri nopo tulun dit araat nga' araat nogi' o ponomuli' dit osonong, om sumaap ngai' nopo doho' tu' iyoho' nopo om momonsoi i' dit otopot.


text:
Boros ka dot id suang do ginawo ku, “Monotos oku nod popoundar do kowoyo-woyoon ku. Om a' ku no pologoson iti dila' ku do popowonsoi doho'd dusa, a' oku no mungkomi do tontok dot id doros doho' i tulun dot araat,” kangku no.


text:
Om kada' oku no ungkomi, dot iso-iso' piya o boros nga' aiso' i' o pinoboros ku, mulong piya daa dot i boboroson dit ongosonong! Nga' okon nogi' do kourut o koinggoritan ku.


text:
Om noponu' pod katangkabaan o ginawo ku. Maha' nogi' do momusorou kopio oku nga' okon nogi' do tumangkabo oku, om boro-boros oku noddi do poingkaa,


text:
“Songkuro po o koloido' ku do poimpasi, oi Tuhan? Songgira' oku'd apatai? Sunudai oku bo do surupu' ku om kogisomon do tumur ku,” kangku no.


text:
Oniiba' kopio o pinogisaman nu do tumur ku! Id pagantangan nu nopo iya' om a' i' kosongkuro o konoruo' do tumur ku. Koinsanai'd koposi-posion do tulun om miagal nod pinuhobo do pohoboon,


text:
om miagal di sangai tu' tumanus i'. Aiso' i' o kotutuk-tutukon di wonsoyon dau, tu' monimung no iyau'd dapu' nga' a' indo iyau koilo ondung isai o tumungkus diri.


text:
Poiduwo' oku no do mantad id koinsanai'd dusa ku, om kada' pologoso' i tulun do basug do mongirak-irak doho'.


text:
Mundorong oku nopo, om a' oku mungkomi tu' iya' i' o pinopologos doho' dot oinggorit do miagal diti.


text:
Hukuman nu di kototogod nu o dusa do tulun, om miagal ko pod tanai do mamaraag di kasanangan kopio'd tulun. Otopot no kopio do koposion nopod tulun om miagal nod pinuhobo di pohoboon.


text:
Oi Tuhan, pokinongoho' no o sambayang ku, om pokinongoho' no o tihad ku. Tulungon oku no do tontok do mihad oku. Iyo oku no iyoho' di taki-aki ku tu' oruuhai do poinsugku' diya'.


text:
Pologoso' oku nopo dot iso-iso' om haro i' o kosimbayanan ku dot a' oku po kapamanau, om a' oku nondo hino.


text:
Andad oku nopod Tuhan do mongoi ponulung doho', om pokinongoho' oku noddi dau om korongou no dau i tihad ku.


text:
Pinalabus oku dau do mantad id luang di kikoligagaanan, om mantad id buyut dit aralom. Pinoiyon oku dau dot id sakai do pampang om aiso' noddi o koligagaanan ku.


text:
Tinudukan oku dau do modsinding do sinding do wagu, i sinding do pamarayou do Kinorohingan toko'. Ogumu' nondo o tulun di kokito'ddi om oronok nondo iyolo' om mogondos iyolo'd Tuhan.


text:
Olumaag no i tulun di mogondos do Tuhan, it a' mogondos do tingolig, om a' mamung do tulun di tumuku' dot id tingolig.


text:
Ogumu' no kopio o nowonsoi nu dot id dahai, oi Tuhan, i Kinorohingan, aiso' no o koiyo diya'! Ogumu' no i nopinsorou nu dit ongosonong kopio do wonsoyon nu dot id dahai, a' ku no aayi-ayi' do monusui ngai' iri tu' adalaan no kopio kogumu'.


text:
Mada' ko i' do porsombahan di sumbolion om i porsombahan do suwai, om a' ko i' mokianu do tayam-tayam di songkoyuon do monorob do hiri'd pananaraban do porsombahan ko' iri po porsombahan do pongidu'd dusa. Suwai ko' nonuan oku nogi' diya' do tolingo do maan do pokinongou di boros nu.


text:
Orohian tomod oku do momonsoi di korohian nu, oi Kinorohingan ku! Poopion ku i' dot id suang do ginawo ku i Tourat nu,” kangku.


text:
Pinopinsunud ku i habar dot osonong do pinasi iyahai diya', do hiri'd pitimungan do koinsanai di tulun nu, oi Tuhan. Om oilaan nu i' dot a' oku tumingkod do popinsunud diri.


text:
A' ku i' tinoisaan i habar do koposion, pinopinsusui ku i' i kotorodoko' om i ponunulung nu. Okon i' ko' a' ku nungkomian i kotorodoko' om i kosianan nu dit aiso' o kotingkadan dot id pitimungan do koinsanai'd tulun nu.


text:
Oi Tuhan, oilaan ku i' dot a' ko tumingkod dot osianan doho', om iri no i kosianan om kotorodoko' nu o mongintirung kasai' doho'.


text:
Notutukan oku pod kosusaan --- a' no ointob-intob o kogumuo'. Nokosupan oku di dusa ku, om a' oku noddi kokito. Ogumu' pori ko' mantad diti tobuk do tulu ku, om aiso' noddi o pokukurayan ku.


text:
Aala' po daa kopio om oborulong po i tulun di mumbal do mamatai doho'! Ongkoguli' po daa om ongointingayam po i tulun dit ongkoirak diti kosusaan ku.


text:
Maha' daa om ongooropod om ongotood ngai' i tulun di rumikot dot id diya'. Maha' daa om momoros kasai' o koinsanai'd tulun dit ounsikahan do koposion do mantad id diya' do poingkaa, “Agayo no kopio o Tuhan,” ka.


text:
Oluhoi oku no, om mosikin oku oi Tuhan, nga' a' oku i' diya' linihuan. Iya' no o gampamasi doho' om iya' o Kinorohingan ku, rikot no dot oruhai do mongoi ponulung doho'!


text:
Olumaag no i tulun di mamadul do tulun do mosikin, tu' uhupan indo iyolo'd Tuhan do tontok do haro o kosusaan diyolo'.


text:
Intirungan indo iyolo'd Tuhan om gompion dau o koposi-posion diyolo', om posimbayanon dau iyolo' do hiti'd pomogunan, om a' dau iyolo' patahakon dot id pisangod diyolo'.


text:
Boros kangku, “Nokowonsoi oku nod dusa dot id diya', oi Tuhan, nga' kosianai no doho' om lingasai oku no,” kangku.


text:
Angaraat tomod o koboro-boroso' di pisangod ku dot id doho'. Boros ka no diyolo', “Soira' ma iyau'lo' dot apatai om olihuan i'?” ka no diyolo'.


text:
Iri tulun di mongoi solowot doho' nga' a' i' otulid o ginawo, mintimung no iyolo'd boboroson dit araat do pasal doho', om ngoyon nogindo diyolo' popimboroso' iri do hinonggo-honggo nopo.


text:
Oinsanan nopo i tulun dit araatan doho' do mogikonos-konos dot iyoho' o komoyon, om osorou nopo diyolo' nga' araat oku no kopio.


text:
Boros ka no diyolo', “Adalaan no kopio iyau'd sumakit, om a' no bo iyau koundaliu do mantad hilo'd toodopon dau do gisom- gisom,” ka no diyolo'.


text:
Uhupan oku indo diya' tu' mingwonsoi oku i' dit ongotopot, om posugkuon oku diya' do gisom dot alaid.


text:
Royoho' no o Tuhan, i Kinorohingan do tulun dot Israil! Royoho' no iyau do dinondo om gisom dot alaid. Iyo noddi ot osiliu! Amin!


text:
Poingkuro nopo i tambang do langadon do waig do palu, om iyo oku no iyoho'ddi do langadon diya', oi Kinorohingan.


text:
Langadon oku diya', i Kinorohingan do poimpasi, soira' oku poddi do koongoi kasambayang do hilo'd walai nu?


text:
Mihad oku nopo do tadau om totuong, romou poo o ponokotaakanon ku. Aiso' nopo kotingkadan di pisangod ku do minguhot doho' dot, “Hinonggo o Kinorohingan nu?” ka no.


text:
Siihad no o ginawo ku do kosorou di gulu po, tontok di minoyo' oku di tulun dot ogumu' do minongoi do hiri'd walai'd Tuhan, om tontok di minomoyo' oku diyolo' do mamanau, i tinimungan do tulun dot ogumu' dit ongotood ngai' do modsinding om mimpangkis do mamarayou'd Kinorohingan.


text:
Nokuro tu' tumongob kopio oku? Nokuro tu' tumangkabo kopio oku? Mogondos oku indo do Kinorohingan, om royohon ku pondo kawagu iyau, i Kinorohingan ku om i Gampamasi doho'.


text:
Siihad po o ginawo ku do hiti'd pomogunan di pinananggayan doho'd pisangod, om iri noddi o kasarahan ku'd Tuhan. Pinorikatan dau do tumbak do katangaban o ginawo ku; iyo pod luyud o kagangahan do luminumpadang doho'; iyo pori di wasai dot opuhod do kotoruk do hiri'd bawang do Yordan do mantad hilo'd Nuluhon do Hormon om Nuluhon do Misar.


text:
Maha' daa om pointalangon do Tuhan i kosianan dau dit aiso' o kopupuson do tontok do dangadau, om modsinding oku indo do dongotuong, om sumambayang oku dot id Kinorohingan, i tadon do koposion ku.


text:
Poingkaa o poboroson ku dot id Kinorohingan, i Mogobi' doho', “Nokuro tu' linihuan oku diya'? Nokuro tu' oinggorit kasai' oku nopo do gama' do korongito' di pisangod ku?” kangku.


text:
Norualan tomod o ginawo ku di pongindaraat diyolo', tu' a' nopo iyolo' tumingkod-tingkod do minguhot doho' dot, “Hinonggo no o Kinorohingan nu?” ka no.


text:
Nokuro tu' tumongob kopio oku? Nokuro tu' tumangkabo kopio oku? Mogondos oku indo do Kinorohingan, om mamarayou oku pondo kawagu dau, i Kinorohingan ku, i Gampamasi doho'.


text:
Oi Kinorohingan, poboroso' no dot otopot oku, om obiai oku no dot id toguang do tulun dit a' monongkuyaan do Kinorohingan. Poiduwo' oku no do mantad id tulun di goudut om i tulun dit araat.


text:
Iya' no o kointirungon ku, nokuro tu' niduan oku diya'? Nokuro tu' oinggorit kasai' oku nopo do gama' do korongito' di pisangod ku?


text:
Pointalango' no i kotorodoko' nu om i katapatan nu, om maha' daa om popotunud doho' iri om poguli' doho' do hilo'd Sion, i nulu-nulu nu dit olidang, om hilo'd Walai'd Sasambayangan dit Agayo, i walai di tiyonon nu!


text:
Om koongoi oku indo do hiri'd pananaraban do porsombahan dot id diya', oi Kinorohingan, tu' iya' no o tadon do kataadan ku. Om mongombit oku nogindo di kecapi ku om modsinding oku do pamarayou ku diya', oi Kinorohingan, i Kinorohingan ku.


text:
Oi Kinorohingan, dahai no kopio'd tolingo o nokorongou'ddi, sinunudan iyahai di taki-aki dahai di susui'ddi, om koinsanai di nongowonsoi nu dot agayo dot id diyolo' di gulu po.


text:
I kinowoyo-woyoo' nu do minonguyung di bansa'd suwai om i kinowoyo-woyoo' nu do pinopoiyon di diya'd tulun do hilo'd pomogunan diyolo', om i kinaralan-ralano' nu do minomohukum di bansa'd suwai, om i kinaralan-ralano' nu do pinoposimbayan di diya'd tulun.


text:
Okon i' ko' gayang di tulun nu o pinanganu diyolo' di pomogunan diri, om okon i' ko' kinoris diyolo' o nakamanang-manang diyolo', suwai ko' iri i sinundu om i kinoris nu, om i tulinau di tanda' do nakarapou ko, i popointalang dot osianan ko diyolo', o nakamanang-manang diyolo'.


text:
Om i sinundu nu o pinangala' dahai di pisangod dahai, nosoibahan i' dahai i bansa' di sumaap dahai tu' kinoruhang nu i' iyahai.


text:
Tu' iya' no i minamasi dahai do mantad id pisangod dahai, om iya' o minangala' dit angaraatan dahai.


text:
Nga' baino' nopoddi om notongkiadan nu no iyahai, om pinologos nu iyahai do naala', a' ko noddi moyo' di soudor dahai do mongoi sangod.


text:
Pinologos nu iyahai do mogidu' dot opopoddosian di pisangod dahai, om siningolod ngai' diyolo' i dahai'd songonuon.


text:
Pinologos nu iyahai do kinorot do miagal do dumba', pinogitongkiad-kiad nu iyahai do hilo'd pomogunan do bansa'd suwai.


text:
Dinagang nu i tulun nu dot omura kopio o gatang, do miagal pod aiso' o gatang diyolo' dot osorou nu.


text:
Kokito ngai' i' i songkoduwo dahai di winonsoi nu dot id dahai, om monguntotori' poddi om mongirak-irak iyolo' dahai.


text:
Siniliu nu iyahai do koirakan dot id pogialatan do bansa', om somporog-porog po iyolo'd mongindaraat dahai.


text:
Nosiliu ngai' nopori dot id dahai, dot a' piya daa iyahai nokolihu diya', om a' tuminolibamban di tumpongo nu dot id dahai.


text:
Nga' niduan nu i' iyahai dot id pogialatan di nintorusan dot orongit, om aiso' no o pokukurayan dahai, om tinongkiadan nu iyahai do hiri'd odondom o kotuongo'.


text:
Ondung nokotingkod daa iyahai do sumambayang dot id diya', oi Kinorohingan dahai, om tuminuku' nogiddi dot id tingolig do tulun do suwai,


text:
Nga' iya' i' o kinaangayan diyolo' kapamatayai dahai, om iyoon po iyahai diyolo' di dumba' di potisumbolion no.


text:
Posik no, oi Tuhan! Nokuro tu' koodop ko? Ingkakat no! Kada' nogi' kopio iyahai iyadaai do gisom dot alaid.


text:
Omumuk nopo iyahai dot aratu' do hilo'd tana', songingiliu po tomod iyahai do hilo'd pupuk do naala'.


text:
Sinding di pinuruan do sompiiyon di Kora. Sinding dot osianan. Maan do boyoon do modsisinding. Tumanud do lagu' do: bunga bakung.


text:
Noponu' po di boros dot olumis o pomusarahan ku do maso ku do monulis diti sinding do maan di raja'. Dila' ku nopo om miagal po do pinsil di gomponulis tu' posodia' no do popolombus do sinding.


text:
Iya' no it oligkang kopio dot id pogialatan do tulun, oilo kopio ko do moro-boros, om pibarakatan kasai' ko do Kinorohingan.


text:
Pamanau no do mikuwo'd kagayaan do kumaa dot id kamanangan, do popogirot dit otopot om it otulid. Iri indo kinoris nu o manahak diya' do kamanangan dit agayo!


text:
Alahis i' o pana' nu do ponobok do tundu-undu' di pisangod nu, om ahaba' ngai' nopondo o tulun dot id toning do gakod nu.


text:
Iri nopondo i pomorintaan di pinopuhawang do Kinorohingan diya', om ogirot kasai' i' do gisom do poingompus. Otulid i' o pomorinta' nu di tulun nu.


text:
Orohian ko i' dit otopot om otukanaan ko dit angaraat. Iri noddi o kinopomilian do Kinorohingan diya', iyau i Kinorohingan nu, om minonuntug diya' do kosimbayanan dit agayo po ko' i kosimbayanan di raja'd suwai.


text:
Osingud pod tumau do mur, gaharu om cendana o pakayan nu, om ramayon ko di pouuni do tuunion do hilo'd walai'd raja' di linumis do lamai dit agayo o gatang.


text:
Id pogialatan nopo di tongoondu' do hilo'd walai'd raja' om i tangaanak do tondu' do piro-piro o raja', om hiri'd ponong id wanan di tirikohonon nu do poingkakat i raja'd tondu', do kipinakai do tamas dit osompipi'.


text:
Ino no kolumiso' nu o porohian di raja' diya', iyau no o boyoon nu, om a' ko noddi milo dot a' mumboyo' dau.


text:
Paatadan ko nondo di tulun do Tirus dot ipuhawang, om tumotos ngai' do momolumbok do ginawo nu i tulun do kaya'.


text:
Iri nopo tanak di raja' do tondu' om hilo'd walai di raja', om olumis no kopio iyau. Gaun nopo dau om banang do tamas do winonsoi.


text:
Minanangrasuk iyau do gaun di mogisuayan o wotik di nongoi iyau posolowoto' di raja', do tinanud di susuhuon dau'd tongoondu', om iyolo' nogi' nga' suminolowot i' di raja'.


text:
Ogumu' nondo o tangaanak nu'd kusai, oi Raja' ku, do sumowoli di taki-aki nu do momorinta', om silihon nu nondo iyolo' do pomorinta' do pointongkop diti pomogunan.


text:
Iti no sinding ku o monusui do kobontugo' nu do gisom dot alaid, om oinsanan nopondo o tulun do mamarayou diya' do tikoompus do maso.


text:
Sinding di pinuruan do sompiiyon di Kora. Maan di boyoon do modsisinding. Tumanud di lagu' dot Alamot.


text:
Kinorohingan no o kointirungon om kokorisan toko', i posodia' kasai' do monulung do tontok do haro o kosusaan.


text:
Om a' toko' noddi minog do moddosi do guyuon piya daa iti tana' om lumiid o nuluhon do hilo'd rahat dot aralom,


text:
om ngumorod piya om gumuyu' ilo tumbak do rahat, om ongoguyu' ngai' ilo nulu-nulu do lumapos i tumbak dot agayo.


text:
Haro i' o bawang di mongoit do kataadan dot id bandar do Kinorohingan, om hilo'd walai di tiyonon do Kinorohingan dit Asawat Kopio.


text:
Poundorong i' o Kinorohingan dot id bandar diri, om a' i' araag i bandar diri, osuab po om rumikot no iyau do mongoi ponulung.


text:
Ongooris ngai' o bansa', om pomorinta' nga' angaala' ngai' nopo, kongorod nopo o Kinorohingan nga' otonu' no iti tana'.


text:
Kainou pogi' mintong di nongowonsoi'd Tuhan; intong pogi' di nongowonsoi dau di kongopusahan kopio do hiti'd pomogunan.


text:
Tiningkod dau o pisangadan do pointongkop diti pomogunan, rinaag ngai' dau i rapo-rapo do sumangod om sinorob ngai' dau iri.


text:
Boros ka dau, “Tingkod kou no do mogisasangod om ilaai no dot iyoho' no o Kinorohingan, it Agayo Kopio dot id pogialatan do bansa' om abantug do pointongkop diti pomogunan,” ka.


text:
Pitapapo' no dokoyu o palad dot atataadan, koinsanai do bansa'! Puhadan no dokoyu do modsinding do pamarayou'd Kinorohingan!


text:
Koronok nod Tuhan tu' iyau no it Asawat Kopio, iyau no o raja' dot agayo, i momorinta' do pointongkop diti pomogunan.


text:
Nonuan toko' dau do kamanangan do suminangod di bansa'd suwai, siniliu toko' dau do pomorinta' do pointongkop diti pomogunan.


text:
Mongoi nopo o Kinorohingan dot id tirikohonon dau do don raja'! Om tontok noddi dot orongou o gara' om tuni do torumpit dot opuhod kopio!


text:
Poirikau o Kinorohingan do hiri'd tirikohonon dau di don raja', iyau no o momorinta' do koinsanai'd bansa'.


text:
Rumikot ngai' nopo o pomorinta' do bansa' do mongoi sugku' do Kinorohingan di Abraham. Okoris po iyau ko' mantad do koinsanai'd soudor, iyau no i pomorinta' dot id sawat kopio.


text:
Tuhan no it Agayo Kopio, om apatut no do royohon kopio iyau, do hilo'd suang do bandar do Kinorohingan toko', dot id sakai do nulu-nulu dau dit olidang.


text:
Sion nopo, i Nuluhon do Kinorohingan, om akawas i' om olumis, iri no bandar di raja' dit agayo kopio o popotood do pointongkop diti pomogunan.


text:
Nokointalang nod Kinorohingan dot id sugku' no dau ot aiso' o koligagaanan, dot id suang di kuta' do pogintirungan di hiri'd bandar dau.


text:
Nga' tontok di nokito diyolo' iri, om kangapagag nopo iyolo'; om poddosi ngai' no iyolo' om poggidu' ngai' noddi.


text:
Nokorongou toko' no di nongowonsoi do Kinorohingan, om baino' nopoddi om nokokito toko' noddi do hilo'd bandar do Kinorohingan toko', i Tuhan dit Osundu Kopio, om gompion indo dau i bandar diri do gisom do poingompus.


text:
Oi Kinorohingan, hilo' nod suang do Walai'd Sasambayangan dot Agayo dot ahandaman kasai' dahai i kosianan nu dit aiso' o kopupuson.


text:
Royohon ko i' do koinsanai'd tulun do hinonggo nopo, om nokotongkop do pomogunan o kobontugo' do ngaran nu. Otulid i' o pomomorinta' nu;


text:
pologoso' no dot otood i tulun do hilo'd Sion! Pologoso' no dot ongotood i tulun do hilo'd kabandaran do Yohuda! Tu' hinukuman nu i' i pisangod diyolo'!


text:
Oi tulun di songonuon do Kinorohingan, pamanau no do tumutuk do Sion om intobon no i walai'd akawas;


text:
antangan no i tolig om sorisidon nod mogontong i kuta' do pogintirungan, om milo ko i' do momisunud di sinakagon do sumusuhut.


text:
Dot iyau no o Kinorohingan toko', do gisom do poingompus; iyau kasai' no o momoyo' dati' do gisom dot alaid.


text:
Pokinongou kou nodti, koinsanai'd bansa', pokinongou kou no, koinsanai'd tulun do hinonggo nopo do pointongkop diti pomogunan,


text:
Minsingilo oku nondo do boros dit aralom o komoyon, om posondoton ku o komoyon diri do tontok do mongombit oku do kecapi.


text:
om tutukan di tulun dit araat di mogondos do kahara-haraan diyolo', om it ongoondos do kakayaan diyolo' dot ogumu'.


text:
Songulun po nga' aiso' i' o milo do momoli do ginawo dau, a' i' iyau milo do mambayar do gatang do koposion dau dot id Kinorohingan.


text:
Tu' adalaan no kagayo o pambayar do koposion do tulun, aayi-ayi' piya o nunu nopo do maan dau'd pambayar nga' a' i' kabagal,


text:
Isai nopo nga' kokito i' do tulun piya dit oilo nga' matai i', om iyo nogiddi i tulun do basug om it aiso' o toila-ilaan, otongkiadan ngai' i' diyolo' i kakayaan diyolo' do potungkusan di sinakagon diyolo'.


text:
Lobong no o koiyonon diyolo' do gisom do poingompus, hilo' no iyolo'd poundorong do gisom dot alaid, mulong piya do haro daa o tana' diyolo' di gulu po.


text:
Kobontugo' nopod tulun om a' i' milo do momusus do tumur dau, apatai i' iyau do miagal di nintorusan.


text:
Antangai pogi' o nongosiliu dot id tulun di mogondos do tinan dau, i kootuson do tulun di sumondiu do kakayaan dau.


text:
Miagal po iyolo' di dumba' tu' a' no milo dot a' apatai, om kapatayon no o gumompi' diyolo'. Aala' nondo iyolo' di tulun dot ongotopot, om i tinan diyolo' nga' mipuwoyo' nopo dot apasa' do hilo'd pomogunan di tulun do napatai, it id sodu' no do mantad di walai diyolo'.


text:
A' i' dau milo do tanggayan iri do matai iyau, a' i' milo do tumanud dau i dapu' dau do hiri'd lobong.


text:
Mulong piya do naanu ngai' do tulun i korohian dau dot id suang do koposi-posion dau'd dinondo, om pingroyohon iyau tu' koundar kasai' iyau,


text:
nga' kokoyoon nopondo dau om hilo' id kinokoyoon di taki-aki dau, i hilo'd kinoiyonon dit otuong kasai' do gisom dot alaid.


text:
Sinding di Asap Moro-boros o Tuhan, i Kinorohingan dit Osundu Kopio, momolohou iyau dot id pointongkop diti pomogunan do mantad id koulayon om gisom id kotonobon.


text:
Rumikot no o Kinorohingan toko', om a' no iyau milo do mundorong, molob-ngolob no o tapui dot id gulu-gulu dau, om tongus dot opuhod o pointutuk dau.


text:
Boros ka dau, “Timungo' no dot id toguang ku i tulun dit ongotorodok, iyolo' i minomonsoi'd tumpongo dot id doho', om papatahak do porsombahan di sorobon,” ka.


text:
“Pokinongou kou no, koinsanai dokoyu i tulun ku, om moro-boros oku i'. Pasalaon ku nondo iyokoyu, oi Israil, iyoho' no o Kinorohingan, i Kinorohingan dokoyu.


text:
Okon i' ko' i porsombahan dokoyu o kopomohukuman ku dokoyu, ko' iri po porsombahan di sorobon di patahakon kasai' dokoyu dot id doho'.


text:
A' oku i' manganu do sapi' do mantad hilo'd paun dokoyu, ko' iri po kambing di hilo'd kandang dokoyu,


text:
Koinsanai'd tombolog di sontulud-tulud nga' iyoho' i' o sanganu, om koinsanai dit ongkipinuhobo do hilo'd talun nga' doho' i'.


text:
Ondung louson oku daa om a' oku i' minog do momisunud dokoyu, tu' iti nopo pomogunan om koinsanai di hiti'd suang diti om doho' ngai' i'.


text:
Pongunsikou no doho', i Kinorohingan dit Asawat Kopio, do maan do ponokoporsombahan dot id doho', om sulungo' ngai' no dokoyu o koinsanai di pinabatos dokoyu dot id doho'.


text:
Pomolohou no doho' do tontok dot orikatan kou do kosusaan om poiduwon ku i' iyokoyu, om mamarayou kou indo doho',” ka dau.


text:
Nga' boros kad Kinorohingan dot id tulun dit araat, “Nokuro tu' pinghulitan nu do mimboros i ponuhuan ku? Nokuro tu' mimboros ko do pasal di tumpongo ku?


text:
Soira' nopo do kosolowot ko di mananakau om mambalut ko no dau, om monokiwoyo-woyo' ko di tulun do gampahu'.


text:
Nongowonsoi ngai' nu noti, om a' oku i' minungkomi, om osorou nu nopo daa'ddi nga' iyoho' nga' iyo iddi. Nga' baino' nopo om togodon ku no iya' om pointalangon ku iti dot id toguang nu.


text:
Pokinongou kou nodti, iyokoyu it a' momusou doho', tu' ondung amu' nga' raagon ku no moti' iyokoyu, om songulun po nga' aiso' no o milo do mamasi dokoyu.


text:
Pongunsikou no o ponokoporsombahan do pomusou doho', om atantu' no do posion ngai' ku o tulun di mumboyo' doho',” ka dau.


text:
Oi Kinorohingan, kosianai no doho', tu' mompus-ompus i' o kosianan nu. Tonuso' ngai' no o dusa ku, tu' agayo i' kopio o kosianan nu.


text:
Nokowonsoi oku nod dusa dot id toguang nu, om id diya' noo. Om aiso' i' o kasalaan nu do momutus doho', om otulid ko do momohukum doho'.


text:
Pokionuon nu nopo om katapatan om ginawo dit osombulu' kopio, ponuo' no o pomusarahan ku di toilaan nu.


text:
Pologoso' oku no do korongou dit otood om it osimbayan, om mulong piya do nomumuk oku no daa om nababak oku diya', nga' otood oku indo kawagu.


text:
Oi Kinorohingan, onuwai oku nod ginawo dit olidang, om onuwai oku nod ginawo di wagu om ginawo dit alanut.


text:
Kada' oku poinsoduwo' do mantad id doros nu, om kada' ngoyo' i Rusod nu'd Olidang do mantad id doho'.


text:
Om tudukan ngai' ku indo i tulun di kidusa do koinsanai di ponuhuan nu, om gumuli' indo iyolo' dot id diya'.


text:
Poiduwo' oku no do mantad id kapatayon, oi Kinorohingan i gampamasi doho', om otood oku indo do popinsusui di katapatan nu.


text:
Mada' ko i' do porsombahan di sumbolion, tu' ondung manu ko daa, om patahak oku i'. A' ko i' orohian do porsombahan di sorobon.


text:
Porsombahan ku nopo oi Tuhan, om i ginawo ku dit oromumuk, tu' a' nu i' iyada' o ginawo di minsiriba' om i kumorologo kopio.


text:
Oi Kinorohingan, pointalango' no o kosonongo' nu dot id Sion, om uhupai no iyau, wonsoyo' no kawagu i tolig do Yorusalim.


text:
Om orohian ko nogindo di porsombahan di natantu' mantad, om koinsanai di porsombahan dahai di sorobon, om sapi' di tontoluhan nga' patahakon indo do maan do porsombahan di sorobon do hiri'd sakai di pananaraban do porsombahan.


text:
do tontok di ruminikot i Doig, i tulun dot Idom, do minongoi pomisunud di Saul, do nokorikot i Daud do hilo'd walai di Abimilik.


text:
Oi tulun do gunsiou, nokuro tu' pokiraya-rayahan nu ino kararaat nu? Kosianan nopod Kinorohingan om mompus-ompus i'.


text:
Mongupakat ko do mamaraag do tulun do suwai, ino piya dila' nu nga' miagal pod pisau di pomumugar katarom. Momudali' ko nopod tudut.


text:
Agayo nogi' o korohiano' nu dit araat ko' it osonong, om orohian ko nogi' do tudut ko' mantad dit ongotopot.


text:
Orohian ko nopo do mimboros di pokoruol do ginawo'd tulun, om orohian ko nogid tudut ko' mantad dit ongotopot.


text:
Om gowoi pondo om raagon ko do Kinorohingan do gisom dot otilombus, om tangkapon ko nondo dau om posoliwanon ko do mantad id walai nu om pokoyoon ko do hilo'd pomogunan do tulun di nangapatai.


text:
Kokito ngai' nopondo'dti i tulun dit ongotopot, om mogiompoddosi nondo iyolo', om mongirak-irak nondo iyolo' diya', om mimboros dot,


text:
“Intong pogi', iti no tulun dit a' minogondos do Kinorohingan do mamasi dau, suwai ko' minogondos nogi' iyau di dapu' dau dot ogumu', om minintirung iyau di karaato' dau,” ka.


text:
Nga' iyoho' nopo om miagal i' di guas do saitun di poinsuni do hiri'd suang do walai'd Kinorohingan, om mogondos oku di kosianan dau dit aiso' o kopupuson do gisom dot alaid.


text:
Oi Kinorohingan, mongunsikou oku indo kasai' diya', dot i nongowonsoi nu o kopongunsikahan ku, om hilo' nondod toguang di tulun nu do popimboroson ku o kosonongo' nu.


text:
Boros ka dot id ginawo di tulun dot araat, “Aiso' i' o Kinorohingan,” ka. Nangapalid ngai' no iyolo', adalaan no kopio karaat i winonsoi diyolo', aiso' no tongosongulun piya do momonsoi dot otopot.


text:
Hilo'd surga o Kinorohingan do miontong do tulun, mogontong iyau ondung haro po o tulun dit oilo do sumambayang dot id dau.


text:
Nga' napalid ngai' no iyolo', oiyo nopo o kararaat diyolo'. Iso' po nga' aiso' no o momonsoi dot osonong, aiso' no o tongosongulun piya.


text:
“A' toi iyolo' koilo?” kad Kinorohingan do monguhot, “Aiso' toi kopio o toila-ilaan diti tulun dot angaraat? Tu' kaakan-akanan nopo diyolo' om mimpanakau po di don tulun ku, om a' no kopio iyolo' sumambayang dot id doho',” ka.


text:
Nga' id tohuri nopondo om moddosi i' iyolo', do miagal dit a' po diyolo' insan koumbalai, tu' potiason nondod Kinorohingan i tulang di pisangod di tulun dau. Tu' nadaan no diyolo' o Kinorohingan, om aala' nondo kopio iyolo' do tulun dot Israil.


text:
Oi Tuhan, pokionuon ku no daa kopio do kaanu do kamanangan ot Israil do mantad hilo'd Sion. Om soira' nopondo do posimbayanon kawagu'd Kinorohingan o tulun dau om ongooropod nondo, om ongosimbayan i tulun dot Israil.


text:
do tontok do minongoi poboros i tulun do Sipi dot id di Saul do poingkaa, “Poillisok i Daud do hilo'd watas dahai,” ka.


text:
Rumikot no i tulun dot ongoondos do mongoi saap doho', mumbal daa do mamatai doho' i tulun dot ongorongit, i tulun dot a' mamadul do Kinorohingan.


text:
Patahak oku nondo do porsombahan di sorobon dot id diya' oi Tuhan, do mikuwo'd mongunsikou oku diya', tu' osonong ko i' kopio.


text:
Ooris oku no kopio di ponompurolosi do pisangod ku, om oonsitan oku di ponginggorit doho' di tulun dot araat, Poporikot no iyolo'd kosusaan dot id doho', ongotogod iyolo' doho' om angaraatan iyolo'.


text:
Poingkaa ot osorou ku, “Ondung kitalad oku daa do miagal di punai, om tumulud oku nopo do mongoi pogihum do tiyonon dit osimbayan.


text:
Tumulud oku daa'ndo do kumaa do hilo'd sodu' om momonsoi oku nogindo do walai do hilo'd tana' do kowotuan.


text:
Oi Tuhan, raago' no iyolo', pogisuwai-suwayo' no o boros diyolo', tu' okito ku no o kororongit om pogisosongkiwalan do hilo'd bandar.


text:
Tadau pod totuong nga' mimpanau i' iyolo' do mintutuk di bandar do poingompus di tolig, aiso' no o kinoiyonon dot aiso' o kararaat om kosusaan.


text:
Ondung pisangod daa i mongumang-umang doho', om ooyit-oyit ku i' daa, ondung i daa ponokisaap ku i minggayo-gayo dot id toguang ku, om milo oku i' daa do lumisok do mantad id dau.


text:
Nokoumbal kito i' dot osonong tomod do miongkorumo, om nokopiwoyo' to do sumambayang do hiri'd Walai'd Sasambayangan dot Agayo.


text:
Okuro ma do monigowo piya'd matai i pisangod ku, okuro i' do miyau po om mongoi no iyau do hilo'd pomogunan do tulun di napatai. Kararaat po o hilo'd walai diyolo' om id suang do ginawo diyolo'.


text:
Korikot i' dot id dau o todoi om tihad ku do dongkosuabon, om dong pitangaadau, om dongotuong, om orongou i' dau i boros ku.


text:
Poulion oku indo dau do mikuwo'd aiso' o koligagaanan do mantad id pinisangadan do suminangod do pisangod dot ogumu'.


text:
Kinorohingan no, i minomorinta' do mantad di timpuun po, o korongou doho' om iyau o mangala' diyolo', tu' mada' no iyolo' do sumimban, om a' iyolo' oronok do Kinorohingan.


text:
Koboro-boroso' nopo dau om oomis po ko' paha', nga' ginawo nopo dau om noponu' id karaaton, miagal po daa do tumau kosonong i koboro-boroso' dau, nga' kotogu' indo iri do miagal di gayang dot atarom.


text:
Patahako' nod Tuhan ino katangkabaan nu, om pokorison ko indo dau, a' i' iyau insan popologos dot aala' i tulun dit osonong.


text:
Nga' iya' indo, oi Kinorohingan o papataam do koinsanai di tulun do goudut dot id lobong do tontok dit a' po daa nokopintanga' o tumur diyolo'. Nga' iyoho' nopo om mogondos oku i' diya'.


text:
Maan di boyoon do modsisinding. Tumanud di lagu' do: Punai do hiri'd koguasan do tarbantin di hilo'd sodu'. Sinding di Daud do tontok di natangkap iyau do tulun do Pilistin do hilo'd Gat.


text:
Oi Kinorohingan, insianai oku no diya', tu' saapon oku do pisangod, om aiso' nopo o kotingkadan di pisangod do monginggorit doho'.


text:
Monongodou-ngodou nopo i pisangod ku do mumang doho', ogumu' tomod o tulun dit angasawat o ginawo do sumaap doho'.


text:
Mogondos oku id Kinorohingan om a' oku no moddosi, royohon ku no o Tuhan, do koinsanai di nakabatos dau o kapamarayahan ku. Nunu po daa o milo'd wonsoyon do tulun toomod dot id doho'?


text:
Monongodou-ngodou nopo i pisangod ku do mamagangau doho', aiso' nopo o kotingkadan diyolo' do mogihum do ralan do pokoruol doho'!


text:
Tumimung nopo iyolo' do mongoi lisok do monoinu' do koinsanai di wonsoyon ku, om mogihum do ralan do mongoi pamatai doho'.


text:
Oilaan nu i' dot oinggorit kopio oku, om nantangan nu i romou ku. A' nu toi nokotulis ngai' iri do hiri'd suang do buuk nu?


text:
Tontok di mininglohou oku diya', om diri no do suminunsuri ngai' i pisangod ku, tu' oilaan ku no kopio dot uhupan oku diya'.


text:
Iya' no o pagandasan ku, om a' oku no moddosi. Nunu po daa o milo'd tulun toomod do wonsoyon dot id doho'?


text:
Oi Kinorohingan, sulungon ku nondo i nakabatos ku dot id diya', om patahakon ku nondo diya' i kounsikahan ku do maan ku do ponokoporsombahan ku.


text:
Tu' pinasi oku i' diya' do mantad id kapatayon, om a' oku diya' pinologos do naala'. Om milo oku indo do poimpasi do pointirung do Kinorohingan, dot id suang do tanawau di monitiu do koinsanai di tulun di songimpasi.


text:
Maan di boyoon do modsisinding. Tumanud di lagu' do: Kada' pamaraag. Sinding di Daud do tontok di minogidu' iyau do mantad id di Saul om minongoi iyau do hiri'd luang do nuluhon.


text:
Kosianai no doho', oi Kinorohingan, kosianai no doho', tu' rumikot oku dot id diya' do mokiintirung. Mokiintirung oku dot id sahau do talad nu, do gisom do katalib ngai' i tongus dot opuhod.


text:
Lumohou oku do Kinorohingan, it Asawat Kopio, id Kinorohingan di manahak do koinsanai dit apatut dot aanu ku.


text:
Hilo' iyau'd surga do sumimbar doho' om mamasi doho', om aala' ngai' nondo dau i tulun di monginggorit doho'. Om pointalangon nogindo do Kinorohingan dot id doho' o kosianan dau dit aiso' o kopupuson, om kotorodoko' dau dot id doho'.


text:
Notutukan oku pod pisangod, miagal po iyolo'd singa do mangakan do tulun. Nipon nopo diyolo' om miagal pod tandus om pana', dila' no diyolo' om miagal pod gayang katarom.


text:
Oi Kinorohingan, pointalango' no o kogoyoo' nu do hilo'd tawan, om kagayaan nu do pointongkop diti pomogunan.


text:
Nakataan nod pisangod ku o lawa' do pamalawa' doho', om poimponu' oku pod kopoddosian. Minongukad iyolo'd luang do hiri'd ralan di wayaan ku, nga' iyolo' iddi o naratu' do hiri.


text:
Mongunsikou oku dot id diya', oi Tuhan, dot id pogialatan do bansa'. Mamarayou oku diya' dot id toguang do tulun dot ogumu'.


text:
Kosianan nu nopo dit aiso' o kopupuson om nokosunggu no do hilo'd tawan, om kotorodoko' nu nga' nokorikot no do hilo'd haun.


text:
Otopot no nangku kopio dot otulid o pomisara' dokoyu, iyokoyu i gompomutus? Otopot no nangku kopio dot aiso' o gibang-gibangon dokoyu do tontok do momutus do tulun?


text:
Pogkosusuo' nopo i tulun dot araat om poimpalid no mantad, mongudut mantad no iyolo' di pogkosusuo' i' iyolo'.


text:
Atagak po daa iyolo' do miagal di waig di rumasak, om okoring do miagal di sakot di hiri'd ralan di piulak-ulakan.


text:
Iyo po daa iyolo' di tuntul do notohok, om iyo po daa di tanak di nolombus do napatai tu' a' no nokokito do tanawau.


text:
A' i' diyolo' piiman-imanan dot atantab do miagal di sakot, nokotogod no kopio o Kinorohingan gisom do tinanus dau iyolo'.


text:
Ongotood nondo i tulun dot ongotopot do tontok do kokito iyolo' do tulun di kidusa do hukuman, oyopos nondo di raha' di tulun dot araat o gakod diyolo'.


text:
Boros ka nondod tulun, “Otopot no pama kopio do haro o somuli' di tulun dot otopot. Om haro kopio o Kinorohingan do momutus diti pomogunan,” ka.


text:
Maan di boyoon do modsisinding. Tumanud di lagu' do: Kada' pamaraag. Sinding di Daud do tontok di minonuhu' i Saul do tulun do madtamong di walai di Daud do mongoi daa pamatai di Daud.


text:
Oi Kinorohingan ku, posio' oku no do mantad id pisangod ku, om intirungai oku no do mantad id tulun do sumaap doho'.


text:
Intong pogi', nga' mandad-andad no moti' iyolo' do mamatai doho', nokotimung ngai' no o tulun dot araat do sumaap doho'. Om a' oku i' daa nokowonsoi'd dusa, ko' nokotolibamban po dit oturan nu, oi Tuhan.


text:
Tungag no, oi Tuhan, i Kinorohingan dit Asawat Kopio, om uhupai oku no. Oi Kinorohingan dot Israil, ontong no. Intong no om hukumai ngai' no ilo bansa'd suwai, kada' kosianai dilo tulun dot angaraat di popohudsu.


text:
Gumuli' nondo iyolo' di dongsosodopon, om mingusig poo iyolo' do miagal do tasu do mintutuk do bandar.


text:
Pokinongou pogi' do boros diyolo'd monompurolosi, om mongindaraat. Boros nopo diyolo' om miagal pod gayang katarom. Ondos daa diyolo' om aiso' o korongou diyolo'.


text:
Osianan i' doho' o Kinorohingan ku, om rumikot indo iyau dot id doho', om popoontong iyau doho' di pisangod ku dot angaala'.


text:
Kada' iyolo' patayo', oi Kinorohingan, om a' i' di bansa' ku olihuan iyolo'. Potompiaso' no iyolo' dot i sinundu nu o popotompias, om alao' no iyolo', oi Tuhan it intirungon dahai.


text:
Tu' kowonsoi'd dusa o kabang diyolo', om dusa nopo o popimboroson diyolo'. Pologoso' no iyolo' dot alawaan di kasasawat do ginawo diyolo', tu' orohian iyolo' do momopol om mingudut.


text:
Patayo' no iyolo' do mikuwo'd otogod, oi Kinorohingan, patayo' no iyolo' do gisom dot opunso. Om koilo ngai' indo o tulun do Kinorohingan o momorinta' dot Israil, om pointongkop diti pomogunan o porintaon dau.


text:
Gumuli' nondo i pisangod ku di dongsosodopon, do mingusig poo do miagal do tasu do mintutuk di bandar do mogihum di milo diyolo'd patayon.


text:
Nga' iyoho' nopo om modsinding i' do rumayou do kokorison nu, monikid kosuabon nopo do sindingon ku i kosianan nu dit aiso' o kopupuson. Tu' iya' no o kointirungon ku, om i mongintirung doho' do tontok do haro o kosusaan.


text:
Iya' no i kokorisan ku, om iya' no o podsindingan ku, tu' iya' no, oi Kinorohingan o kointirungan ku, om osianan kasai' ko i' doho'.


text:
Maan di boyoon do modsisinding. Tumanud di lagu' do: Bunga bakung, kososian. Sinding do ponudukan di Daud,


text:
do tontok di suminangod iyau di tulun dot Aram-Misopotomia om tulun dot Aram-Soba, om tontok di naala' di Yoab o hopod om duwo noribu o tulun dot Idom do hilo'd Rantai do Silaon, di minuli' i Yoab.


text:
Niadaan nu daa iyahai om nala' nu iyahai, om a' ko tuminanud dahai, oi Kinorohingan. Nga' guli' no dot id dahai do dinondo.


text:
Pinadalaan nu iyahai do monginggorit, iyahai i tulun nu, om mikorobibi' po iyahai do miagal di tulun di naawuk.


text:
Posio' no iyahai di sinundu nu, om simbaro' no o sambayang dahai, om angapasi i' o tulun di kosianan nu.


text:
Hilo'd kinoiyonon dau dot olidang do minoro-boros o Kinorohingan do poingkaa, “Bohogion ku nondo o tana' do Sikim, om bohogion ku dot id tulun ku o Rantai do Sukot.


text:
Giliad nopo om doho' i', om Manasi nga' doho' nogi', Ipraim no om tupi' ku dit okodou, om Yohuda no om sukud ku di don raja'.


text:
Nga' Muab nopo om pongougan ku'd gakod ku, om Idom no om podumpahan ku'd kasut ku, do tanda' dot iyoho' o sanganu'ddi. Mimpangkis oku po tu' nakamanang oku no do suminangod di tulun do Pilistin,” ka.


text:
Oi Kinorohingan, isai no o paatod doho' do hilo'd bandar di kitolig? Isai no o tonudon ku do kumaa do hilo'd Idom?


text:
Aiso' no o pokukurayan ku, om nokoinsodu' oku do mantad id walai, om lumohou oku po diya'. Pokoyoo' oku no dot id kinoiyonon dit aiso' o koligagaanan,


text:
Pologoso' oku no do poundorong do hiri'd kiim nu gisom do tikapatai ku, om aiso' i' o koligagaanan ku dot id sahau do talad nu.


text:
Oi Kinorohingan, norongou nu no i batos ku, om noonuan oku no diya' do miagal di naanu di tulun dit oronok diya'.


text:
Maha' daa om momorinta' kasai' iyau, i raja' do pinili' nu do gisom dot alaid. Oi Kinorohingan, intirungai no iyau di kotorodoko' nu om kosianan nu dit aiso' o kopupuson.


text:
Om modsinding oku indo kasai' dot id diya', om sulungon ku i nakabatos ku dot id diya' do pointikid do tadau.


text:
Orohian kou nod paratu' dau do mantad id pangkat dau dit asawat, asanangan kou do mongudut; poboroson nopo dokoyu om mamarakat i', nga' id suang nopod ginawo dokoyu om momolupu' i' dau.


text:
Oi bansa' ku, pogondos kasai' kou nod Kinorohingan, sunudan ngai' no iyau di kosusaan dokoyu, tu' iyau no o kointirungan toko'.


text:
Tulun nopo om miagal nod pinuhobo di pohoboon, it agayo om okoro' nga' oiyo nopo dot aiso' o gatang. Timbangon nopo om agaan i' kopio, agaan po ko' pinuhobo di pohoboon.


text:
Kada' pogondos do kororongit, kada' soroho' do haro ot aanu-anu nu do mantad id pinanakau, muhang-ruhang piya o kakayaan nu nga' kada' pogondos diri.


text:
om mompus-ompus kasai' o kosianan dau. Iya' no oi Tuhan, o monomuli' do pointikid-tikid do tulun do tumanud di wonsoyon dau.


text:
Oi Kinorohingan, iya' no o Kinorohingan ku, langadon oku no diya' om ihumon ku iya'. Iyo poddi tana' dot otuu do tuuhan do waig, o ginawo ku do tuuhan diya'.


text:
Pologoso' oku no do kokito diya' do hilo'd kinoiyonon nu dit olidang, om kokito di kokorisan om kagayaan nu.


text:
Kosianan nu nopo dit aiso' o kopupuson om kigatang po ko' koposion, om iri no o kapamarayahan ku diya'.


text:
Mongunsikou oku indo kasai' diya' do gisom do tikapatai ku, poinsawaton ku indo o longon ku dot id diya' do maso ku'd sumambayang.


text:
Royohon ku nondo iya' do sinding dot atataadan, tu' osimbayan no o ginawo ku do miagal po di nakaakan do taakanon dot awasiu.


text:
Tontok di poillii oku do hiri'd toodopon ku, om ahandaman tiya' no, iya' kasai' i' o soro-sorohon ku do gisom dot osuaban,


text:
Otood nondo i raja' tu' onuan i' do Kinorohingan do kamanangan. Iri nopondo tulun di minamatos dot id suang do ngaran do Kinorohingan, om mamarayou i' dau, nga' kalantom ngai' i' o kabang di goudut.


text:
Oi Kinorohingan, pokinongoho' no o sambayang ku, do tontok do haro o kosusaan ku. Poiduwo' oku no do mantad id pisangod ku di korolosi doho'.


text:
Intirungai oku no do mantad id pogupakatan di tulun dot araat, om mantad id tulun dot angaraat di mogiuhup do mumang doho'.


text:
Asaon diyolo' o dila' diyolo', gisom do miagal pod gayang, om poboroson diyolo' o boros di pokoruol do miagal pod pana'.


text:
Lumisok-lisok i' iyolo' do mamaraag do ngaran do tulun dit osonong, om potigowoon nopo diyolo' om a' no ointingayam do mongindaraat dau do gisom dot apatai iyau.


text:
Mogiodsuur-suur nopo iyolo' do mogupakat dot araat, mogiilo-ilo i' iyolo' ondung hinonggo o pataanan diyolo' di lawa' diyolo'. Om momusorou iyolo' dot aiso' o kokito diyolo'.


text:
Minsorou iyolo' do momonsoi dot araat. om ondos daa diyolo' om aiso' noo o bohiton dit osorou diyolo'd wonsoyon. Apagon no kopio do mongilo o ginawo om pomusarahan do tulun.


text:
Raagon nondo dau iyolo' dot i koboro-boroso' diyolo' o kapamaraagan, oinsanan nopondo o tulun do sombingog-bingog do tulu do kokito diyolo'.


text:
Mogiompoddosi ngai' nopondo iyolo', momusorou nondo iyolo' di winonsoi'd Kinorohingan, om poboroson diyolo' i nongowonsoi dau.


text:
Om ongooropod ngai' nondo i tulun dit ongosonong, dot i winonsoi'd Tuhan o kaarapadan. Om mintirung pondo iyolo' dau. Om oinsanan nopondo i tulun dit ongotulid o ginawo do mamarayou dau.


text:
Oi Kinorohingan, apatut i' iyahai do mamarayou diya' do hino'd Sion. Om sumulung iyahai di batos dahai dot id diya',


text:
Olumaag no i tulun di nopili' nu, i tulun di lohowon nu do miyon do hiri'd tiyonon nu dit olidang. Oiyahan indo iyahai do toinsanan dit ongosonong do hiri'd walai nu, i barakat di Walai'd Sasambayangan dot Agayo, dit olidang.


text:
Ponimbar nu nopo dahai om kamanangan om minomonsoi ko di kongoimayaan kopio do pamasi dahai. Oinsanan nopo o tulun do pointongkop diti pomogunan, om i hilo'd soborong do rahat di hilo'd sodu' dot otumbayaan diya'.


text:
Kotingkod ko i' do ngorod do rahat, om kotingkod ko di tumbak dot agayo, kotingkod ko do pogigugulatan do bansa'.


text:
Oinsanan nopo o tulun di poingiyon do pointongkop diti pomogunan dot ooris om opusou do kokito di nongowonsoi nu dit agayo kopio. Oinsanan nopo o tulun do pointongkop diti pomogunan do pinotood nu do gisom do sampangkis-pangkis poo.


text:
Gompion nu i' i tana' tu' pirasaman nu i', om poluhubon nu gisom dot orombung o sunion di songinsuni. Ponuon nu'd waig i bawang gisom dot asapou o tua' di tanom-tanom. Pinosodiaan nu iyolo' do gandum, iyo ko noddi do pinoposodia'.


text:
Porikatan nu'd rasam dot asapou o hiri'd tumo di naradu om potimparanan nu'd waig, lomokon nu'd tinuru' do rasam i tana' om posunion nu i tanom-tanom dit ongokoro' po.


text:
Iri no i kosonongo' nu o kosonong-sonong do tomoton; honggo nopo o koongoyon nu, om haro ngai' no o nunu nopo do gisom dot a' aayi-ayi'.


text:
Notongkop pod dumba' o hilo'd pangakan-ngakanan do dumba', om ongotood ngai' nopo i hilo'd guas do nulu-nulu.


text:
Notongkop pod dumba' o hilo'd kobuturan, om noponu'd gandum o hilo'd rantai. Om oinsanan nopod sampangkis-pangkis om modsinding dot atataadan.


text:
Maan di boyoon do modsisinding. Sinding. Royoho' no o Kinorohingan do mikuwo'd mamangkis dot aarapadan, oi koinsanai'd tulun.


text:
Pomoros no dot id Kinorohingan do poingkaa, “Koimayaan no kopio i nongowonsoi nu! Agayo no kopio o kuasa' nu gisom do tumuku' ngai' nopo o pisangod dot id toguang nu tu' ooris iyolo' diya'.


text:
Oinsanan nopo o tulun do hiti'd pomogunan do tumuku' dot id diya', modsinding iyolo' do pamarayou diya', om modsinding iyolo' do mamarayou do ngaran nu,” ka.


text:
Kainou mongoi intong di nongowonsoi'd Kinorohingan, i nongowonsoi dau do kongoimayaan kopio do hiti'd pogialatan do tulun.


text:
Sinimbanan dau o rahat gisom do nosiliu do tana' dot otuu, om pamanaho' nopo di taki-aki toko' do suminoborong di bawang, om iri ngai' no i nongowonsoi dau o kaarapadan toko'.


text:
Iyau no ot okoris do momorinta' do gisom dot alaid, om poingontong kasai' iyau di bansa'd suwai, om aiso' i' o tulun di sumasaap do kasaap dau.


text:
Oi koinsanai'd bansa', royoho' no o Kinorohingan dahai, pologoso' no dot orongou i pamarayou dokoyu.


text:
Pinologos nu i pisangod dahai do minongulok dahai, om nakawaya' iyahai do tapui om luyud. Nga' baino' noddi om nakaatod nu no iyahai dot id kinoiyonon dit aiso' o koligagaanan.


text:
Mongigit oku nondod porsombahan di sorobon do hilo'd walai nu, om sulungon ku i nakabatos ku dot id diya', i batos di pinoboros ku.


text:
Papatahak oku indo do dumba' do maan do porsombahan di sorobon do hiri'd pananaraban do porsombahan, om papatahak oku'd sapi' do tontoluhan om kambing do maan do porsombahan do sumbolion, om kohubayaan nu i' i lisun diri.


text:
Kainou mokinongou, koinsanai do tulun di momusou do Kinorohingan, om sunudan ku i' iyokoyu di winonsoi dau dot id doho'.


text:
Oi Kinorohingan, insianai no iyahai om barakatai no iyahai, antangai no iyahai do mikuwo'd olisiu ko dahai,


text:
om kongoilo i' do korohian nu o pointongkop diti pomogunan, om oinsanan i' o bansa' do kongoilo dot iya' no o gampamasi.


text:
Maha' daa om mamarayou diya' o koinsanai do bansa'd tulun, maha' daa om mongunsikou diya' o koinsanai'd tulun.


text:
Maha' daa om ongotood ngai' o bansa' om modsinding dot atataadan, tu' otulid i' o pomumutus nu do toinsanan do bansa', om ahakon nu o koinsanai'd bansa' do hiti'd pomogunan.


text:
Maha' daa om mamarayou ngai' diya' o bansa', oi Kinorohingan, maha' daa om mongunsikou ngai' o tulun diya'.


text:
Nabarakatan toko' nod Kinorohingan, maha' daa do momusou dau o koinsanai'd tulun do pointongkop diti pomogunan.


text:
Mingkakat no o Kinorohingan do popogitongkiad-kiad di pisangod dau. Om mogidu' ngai' nopo i tulun dit araatan dau tu' naala' no iyolo'.


text:
Poingkuro nopo i lisun do tumagak om miagal noddi iyolo' dot uyungon do Kinorohingan, iyo poddi rilin dot alanak do tapui, o tulun dit araat dot atanus dot id toguang do Kinorohingan.


text:
Nga' tulun nopo dit ongotopot om ongosimbayan i' om ongooropod dot id toguang do Kinorohingan, ongooropod i' iyolo' om mimpangkis dot atataadan.


text:
Podsinding no dot id Kinorohingan, royoho' no o ngaran dau, posodiawo' no o ralan dau, i poinsakai'd haun; ngaran nopo dau om Tuhan. Kooropod no dot id toguang dau.


text:
Kinorohingan nopo, i poundorong dot id kinoiyonon dau dit olidang, om momogompi' di tangaanak dit aiso' o molohing om i tongoondu' di nopuadan.


text:
Onuan dau'd tiyonon i tulun dit aiso' o walai, om papalabus iyau di tulun di nongogiil om pokoyoon dau dot id kosimbayanan, nga' tulun nopo di sumaap do Tuhan om poundorongon no dot id tana' dit oingou.


text:
om gogor nopo iti tana', om ilo tawan nga' pinoposondot do rasam; om guyu' nopo o tana', tu' nokorikot i Kinorohingan do Sinai, i Kinorohingan dot Israil.


text:
Om undorong noddi i tulun nu'd hilo', om ginompi' nu i tulun do mosikin, tu' osonong ko i', oi Kinorohingan.


text:
“Mogidu' ngai' no i raja' om i soudor diyolo',” ka. Om pogiduwo-duwoo' no di tongoondu' di hiri'd duwalai i konunu-nunuan di nangaanu,


text:
i pinoiyo-iyo'd punai do nurogupan do pirok, om talad nopo nga' mogulinau nopo do miagal pod tamas dit osonong. (Nokuro tu' minundorong o wookon dokoyu do hilo'd pogialatan di kandang do dumba' do tontok di tadau do mogisasangod?)


text:
Tontok di pinogitompias-pias do Kinorohingan i piro-piro raja' do hilo'd Nuluhon do Salmon, om pasandatai no dau do salju ot id kinoiyonon diri.


text:
Oi Nuluhon do Basan, nokuro tu' osolon ko do montong do mantad hilo'd timpak nu dit akawas, do montong di Nuluhon do Sion, i pinili'd Kinorohingan dot undorongon dau? Mundorong no o Kinorohingan do hilo' do gisom dot alaid.


text:
Rumikot o Kinorohingan do mantad hilo'd Sinai do kumaa do hilo'd tiyonon dau dit olidang, do mogiwoyo-woyo' do rinibuan o korita'-kuda' dit ongoringang.


text:
Tumakad o Tuhan dilo posimunduk dot akawas, miwoyo' dot ogumu' tulun di nangatangkap dau, om karamit iyau do porsombahan do mantad piya dot id tulun dit obinsaap. Om Tuhan no, i Kinorohingan o mundorong do hilo'.


text:
Royohon no o Tuhan, i mamabo do binabo di kawagat dati' do monikid do tadau, iyau no o Kinorohingan di mamasi dati'.


text:
Kinorohingan toko' nopo, om Kinorohingan di mamasi dati', iyau no o Tuhan, i Tuhan toko', i pinopoidu' dati' do mantad id kapatayon.


text:
Purokon indo kopio do Kinorohingan o tulu di pisangod dau, om i tulun dit a' tumingkod do mingwonsoi'd dusa.


text:
Nokoboros nod Tuhan o poingkaa, “Porikoton ku indo kawagu i pisangod dokoyu do mantad hilo'd Basan, pogulion ku indo iyolo' do mantad hilo'd rahat dit aralom,


text:
om milo i' dokoyu'd pongougan do gakod i raha' diyolo', om mimbangat i tasu dokoyu do monginum diri,” ka.


text:
Oi Kinorohingan, kokito ngai' nondo diya' do mamanau ko do popointalang do kinamanangan nu; tonud-tonudon do tulun dot ogumu' i Kinorohingan ku, om i Raja' ku do kumaa do hiri'd tiyonon dau dit olidang.


text:
I modsisinding o hiri'd gulu, om i popouni do tuunion o hiri'd tohuri, om i kosumandakan di monuntung do tamburin o hiri'd piolitan.


text:
“Royoho' no o Kinorohingan dot id pogialatan di pitimungan do tulun dau; royoho' no o Tuhan, oi koinsanai do sinakagon di Yakub,” ka.


text:
Minogulu nopo kopio om Binyamin, i payat dot okuri' kopio, om suminusuhut no om i boyoon do Yohuda dit ogumu' kopio, om susuhut nogiddi i boyoon do Sibulon om Naptali.


text:
Maha' daa om mongoi paatod do patahak-tahakon i raja' dot id diya', do maan di Walai'd Sasambayangan dot Agayo do hilo'd Yorusalim, i bandar dot olidang.


text:
Togodo' no o Masir, i nintorusan dot orongit do hilo'd pogialatan do bundusan, tagado' no i piro-piro bansa' dit okoris om it oluhoi. Alao' no i tulun di mogihum do kakayaan. Potompiaso' no i tulun dit orohian do monokisangod.


text:
Paatod nondod tambaga' i tulun do mantad hilo'd Masir, om tulun do mantad hilo'd Etiopia nga' popoinsawat nondod longon diyolo' do sumambayang.


text:
iyau i dumarapas dilo tawan, ilo tawan di hino no do mantad di gulu po. Pokinongou nod boros do Tuhan dit opuhod.


text:
Popinsusuyo' no do momorinta' o Kinorohingan dot Israil, om kisinundu o Kinorohingan do hilo'd tawan.


text:
A' no ogina-gina' o kagayaan do Kinorohingan toko' do tontok di sumoliwan iyau do mantad hilo'd kinoiyonon dau, --- i Kinorohingan dot Israil. Iyau no o manahak do kokorisan om sinundu dot id tulun dau. Royohon no o Kinorohingan!


text:
Lumonsod oku no dot id burutak dot aralom, om aiso' no o tana' dot okodou, hiri oku nod daralom, om oruhai oku no dot oolitan do tumbak.


text:
Ohuyan oku nod nouru do minglohou do mokitulung, oruol po o tatalanan ku, om opodi' po o mato ku do mandad dot itulung nu.


text:
Iri nopo tulun dit otogod doho' dot aiso' o paantakan, om ogumu' po ko' iti tobuk ku. Popinsunud do tudut do pasal doho' i pisangod ku, om iri no i tulun dit ongokoris om sipamatai doho'. Om sansagan oku diyolo' do popoguli' di dapu' dit a' ku pinanakau.


text:
Oi Kinorohingan, aiso' i' o dusa ku dot olisok do mantad id diya', noilaan nu i' i kobosugo' ku dot a' ogina-gina'.


text:
Kada' oku pologoso' do mongintingayam do tulun di mogondos diya', oi Kinorohingan, i Tuhan dit Osundu Kopio. Kada' oku pologoso' do mongindaraat do tulun di tumuku' dot id diya', oi Kinorohingan dot Israil!


text:
Iri no i kosianan ku di walai nu o moningkau do ginawo ku, om iyoho' no o nountunan di pongindaraat do tulun diya'.


text:
Iyoho' po o boro-boroson diyolo' do hilo'd tanga'd ralan, om mintondig po i nangaawuk do mongumang-umang doho'.


text:
Nga' iyoho' nopo om sumambayang oku i' dot id diya', oi Tuhan, i Kinorohingan, simbaro' oku no do tontok di maso di korohian nu. Simbaro' oku no tu' agayo i' kopio o kosianan nu, om bayaanon nu i' i boros nu do mamasi doho'.


text:
Poiduwo' oku no do mantad id burutak di kolonsodon, poiduwo' oku no do mantad id pisangod ku, om mantad id waig dot angaralom.


text:
Kada' pologoso' o luyud do mangalit doho', kada' oku pologoso' dot olondod do hiri'd daralom ko' kasaalom po do hiri'd lobong.


text:
Simbaro' oku no, oi Tuhan, tu' osonong ko i' om osianan kasai' ko, koili no doho', tu' agayo i' o kosianan nu.


text:
Kada' lisok do mantad id doho' i susuhuon nu, tu' id suang oku'd kosusaan dot agayo, simbaro' oku nod dinondo.


text:
Oilaan nu i' i pongumang-umang doho', om i pongikum-ikum om i pongindaraat doho', okito ngai' nu i' i pisangod ku.


text:
Iri no i pongindaraat o nokoruol do ginawo ku, om aiso' no o pokukurayan ku. Mingihum oku daa'd tulun di monginsian, nga' aiso' i', om miniontong oku daa do haro o mongoi ponginsasamod, nga' aiso' i'.


text:
Tontok di linouson oku, nga' nonuan oku nogi' diyolo'd kawanit, om tontok di tinuuhan oku, nga' nonuan oku nogi' diyolo'd waig dit oonsom.


text:
Osiliu po daa do karaagon diyolo' i poginakanan diyolo', om poporikot do kosusaan i poginakanan diyolo' di maan daa do kosogi-sogiton.


text:
Opogiiduan po daa o kiim diyolo', om aiso' po daa o tongosongulun do poimpasi do hiri'd kiim diyolo'.


text:
Tu' monginggorit iyolo' do tulun di hinukuman nu, om pimboroson diyolo' o koinggoritan di tulun di pinokorualan nu.


text:
Pawagato' po ko' i gulu o pomohukum nu diyolo', kada' no iyolo' pologoso' do haro o tintanga' di koposion do mantad id diya'.


text:
Maha' daa om atanus o ngaran diyolo' dot id suang di buuk do tulun di poimpasi, maha' daa om a' iyolo' kohompit do hiri'd dopitar do ngaran di tulun nu.


text:
Nga' id suang oku do korualan om aiso' no o pokukurayan ku, tungago' oku no, oi Kinorohingan, om posio' oku no.


text:
Modsinding oku nondo do mamarayou'd Kinorohingan, om popinsusuyon ku nondo o kogoyoo' dau do tontok do mongunsikou oku dau.


text:
Iri no i pamarayou o kohubayaan kopio'd Tuhan do mantad ko' i sapi' di patahakon dot id dau, om mantad ko' i sapi' do tontoluhan di patahakon do maan do porsombahan do sumbolion.


text:
Soira' nopod okito di tulun dit ulak-ulakan iti, om ongotogod nondo iyolo', om i tulun di sumambayang dot id Kinorohingan nga' kongogirot nondo o ginawo.


text:
Posion i' dau o Yorusalim, om poingkakaton i' dau kawagu i kabandaran do Yohuda. Om hilo' no o tiyonon di tulun dau om asanganu diyolo' i pomogunan diri.


text:
Om i sinakagon di susuhuon dau nga' kotungkus nondo di tana', om i tulun dit osianan dau nga' kopomogun nondod hilo'.


text:
Maan di boyoon do modsisinding. Sinding di Daud do tontok di papatahak iyau do porsombahan di kopomuhandaman.


text:
Aala' po daa om oborulong po i tulun di mumbal do mamatai doho'. Oikum-ikum po daa om ongouyung po i tulun dit ongotood do haro o kosusaan ku.


text:
Ongooris po daa om ointingayam i tulun di mongumang-umang doho' dot i kinaalaan diyolo' o kointingayam.


text:
Maha' daa om ongotood ngai' om ongosonong o ginawo di tulun do rumikot dot id diya'. Maha' daa om momoros kasai' i tulun dit ongounsikou di koposion di patahakon nu dot, “Agayo no o Kinorohingan,” ka.


text:
Oluhoi oku no, om aiso' no o pokukurayan ku, rikot no kopio dot id doho' do dinondo, oi Kinorohingan. Iya' no o gampamasi doho' oi Tuhan, lomusai no do mongoi ponulung doho'.


text:
Oi Tuhan, ruminikot oku dot id diya' do mongoi pokiintirung, kada' oku no kopio pologoso' dot aala'.


text:
Siliu no dot intirungon ku dit ogirot tu' miagal ko do kuta' dot ogirot do maan ku'd intirungon, tu' iya' no ot intirungon ku om iya' i moningolig doho'.


text:
Oi Kinorohingan ku, poiduwo' oku no do mantad id tulun dit angaraat, om mantad id kuasa' di tulun dit araat om orongit.


text:
Iya' no o sinondiu ku do solinaid ku do poimpasi, om ginompi' oku i' diya' do mantad di pogkosusuo' oku i', royohon ku no kasai' iya'.


text:
Iti nopo koposion ku om nosiliu dot usuyanan do tulun dot ogumu', tu' iya' no o mongintirung doho' dit ogirot.


text:
Boros ka no diyolo', “Notongkiadan no iyau'd Kinorohingan, ngoyo' toko' iyau gusao' om tangkapon toko' i', tu' aiso' no o mongoi popoidu' dau,” ka.


text:
Kada' insodu' tomod doho', oi Kinorohingan, oi Kinorohingan ku, rikot no dot oruhai do mongoi ponulung doho'.


text:
Aala' po daa om apatai i tulun di sumaap doho', ointingayam po daa om oindaraat i tulun di mumbal do pokoruol doho'.


text:
Popinsusuyon ku indo o kosonongo' nu, om monongodou-ngodou oku do mimboros do pasal di koposion do mantad id diya'. Do mulong piya dot a' ku osuhutan ngai' iri.


text:
Royohon ku nondo i sinundu nu, oi Tuhan, i Kinorohingan, om iri nondo i kosonongo' nu o popinsusuyon ku.


text:
Mantad po dit okoro' oku po om tinudukan oku no diya', om gisom do baino' nga' popinsusui kasai' oku i' di nongowonsoi nu di kongopusahan kopio.


text:
Baino' nopoddi tu' molohing oku no, om nokopurak no o tobuk ku, om kada' oku no kopio iduwai, oi Kinorohingan. Woyoon oku no do maso ku'd popinsusui do sinundu om kokoriso' nu do kumaa dot id toinsanan o sinakagon di sumusuhut.


text:
Korikot id hilo'd tawan o kotulido' nu, oi Kinorohingan, angagayo no kopio i nongowonsoi nu, om aiso' o koiyo diya'.


text:
Pinorikot nu o kosusaan om koinggoritan dot id doho', nga' pogulion nu i' kawagu o kinoris ku, om tungagon oku i' diya' do mantad id lobong.


text:
Royohon ku nondo iya' do mikuwo'd popouni di kecapi ku, om royohon ku i kotorodoko' nu, oi Kinorohingan ku. Modsinding oku nondo do mamarayou diya', dot ompoton do kecapi, oi Kinorohingan dot Israil dit Olidang.


text:
Mimpangkis oku nondo dot atataadan do tontok do popouni oku do tuunion, om modsinding oku nondo do mikuwo'd aayi-ayi' o ginawo ku, tu' pinasi oku i' diya'.


text:
Monongodou-ngodou oku nopondo do popinsusui di kotulido' nu, tu' naala' no om nointingayam i tulun di mumbal daa do pokoruol doho'.


text:
Mantad id di Suliman. Oi Kinorohingan, tudukai no i raja' dot oturan nu, onuwai no iyau di kotulido' nu.


text:
Maha' daa om osimbayan iti pomogunan, om it otulid ot owonsoi dot id pogialatan do toinsanan o bansa'.


text:
Maha' daa om obian di raja' i tulun do mosikin, do tontok do butusan dau iyolo', maha' daa om tulungon dau i tulun dit orutum, om alaon dau i tulun di mongulok-ulok diyolo'.


text:
Maha' daa om sumambayang kasai' dot id diya' i tulun nu do solinaid po do kitinitiu ilo tadau, om maha' daa om mamarayou ngai' diya' i sinakagon do solinaid po do kitulinau ilo tulan.


text:
Maha' daa om miagal i raja' di rasam do sumondot do hilo'd dumo, om miagal do rasam dot asapou do momoyopos do tana'.


text:
Maha' daa om muhang-ruhang it otulid do daamot dau do poimpasi, om maha' daa om mompus-ompus o kosimbayanan do solinaid po do kitinitiu ilo tulan.


text:
Pomorintaan nopo dau om mantad po dot id iso' o rahat om gisom do korikot do rahat do suwai, mantad pod hilo'd Bawang dot Iprat om gisom do korikot dot id tisan do tana'.


text:
Tumuku' ngai' nopondo dot id dau i tulun do hilo'd tana' do kowotuan, om motud i pisangod dau do hiri'd toning di gakod dau.


text:
Iri ngai' i raja' do Tarsis om i mantad hilo'd piro-piro pulou nga' paatod nondo do patahak-tahakon dot id dau, om iri ngai' i raja' do Shiba om Siba nga' paatod ngai' do popuhawangon dot id dau.


text:
Oinsanan nopondo o raja' do tumuku' dot id toguang dau, om oinsanan o bansa' do sumiliu do susuhuon dau.


text:
Tulungon ngai' i' dau o tulun do mosikin di minglohou dot id dau, om tulungon dau i tulun dit aiso' o pokukurayan om i tulun dit ulak-ulakan.


text:
Poiduwon i' dau iyolo' do mantad id tulun di mongulok-ulok om mantad id tulun dit ongorongit, tu' koupusan i' kopio dau o koposion diyolo'.


text:
Potoguyo' no o raja'! Maha' daa om onuan iyau do tamas do mantad id pomogunan do Shiba, maha' daa om sambayangan kasai' iyau dot aiso' o kotingkadan, maha' daa om barakatan kasai' iyau do Kinorohingan.


text:
Maha' daa om osima' do gandum o hiti'd pomogunan, maha' daa om otongkop do tanom-tanom o hilo'd konulu-nuluan, om angasapou o tua' do miagal di hilo'd Libanon. Maha' daa om ongoponu' do tulun i kabandaran, do miagal di padang do notongkop do sakot.


text:
Maha' daa om a' olihuan i ngaran di raja', maha' daa om mompus-ompus kasai' i kobontugo' dau do solinaid do haro o tadau. Maha' daa om royohon iyau do koinsanai'd bansa', maha' daa om pokolumaagon iyau do koinsanai'd bansa'.


text:
Royohon no o ngaran dau tu' kikagayaan do gisom dot alaid. Maha' daa om koponu' diti pomogunan o kagayaan dau. Owonsoi po daa o miagal diri. Amin.


text:
Sinding di Asap. Osonong tomod o Kinorohingan dot id tulun dit otulid o ginawo, om id tulun dit olidang o ginawo.


text:
A' i' iyolo' oinggorit do miagal do tulun do suwai, om aiso' i' o kosusaan diyolo' do miagal di dombokon.


text:
Mongumang-umang nopo iyolo' om mimboros dot angaraat dot id tulun do suwai, ongoondos tomod iyolo' om orohian do mongonsit-onsit do wokon.


text:
Mongindaraat iyolo' do Kinorohingan, i hilo'd surga, om minggayo-gayo do minsuhu' dot oiyo ko' tulun do hiti'd pomogunan,


text:
gowoi pondo om iri piya tulun di songonuon do Kinorohingan nga' tumanud i' diyolo' om monongkuyaan tomod do poboroson diyolo'.


text:
Boros ka no diyolo', “A' i' bo oilaan do Kinorohingan iti, a' i' bo dit Asawat Kopio oimbulayan iti,” ka.


text:
Miagal noddi o kowoyo-woyoon do tulun dit araat, osimbayan po iyolo', om muhang-ruhang po o kakayaan.


text:
Aiso' i' pama o kootuk-otukon ku'dti do kumolidang piya, om aiso' o guna' dot a' piya momonsoi'd dusa.


text:
Oi Kinorohingan, monongodou-ngodou oku nopo dot inggoriton nu, om monikid kosuabon nopo do hukuman oku diya'.


text:
Om ongoi oku noddi suang di Walai do Sasambayangan dit Agayo, om kosuhut oku nogiddi ondung poingkuro ot osiliu dot id tulun dit araat.


text:
Hirion nu nondo iyolo'd ralan dit angalamou, om pologoson nu nondo iyolo' dot aratu' do gisom dot apatai iyolo'.


text:
Miagal no iyolo' di nipi tu' olihuan no di dongkosuabon, soira' nopo dit oposik ko oi Tuhan, om tumagak nopo iyolo'.


text:
Potunudon oku i' diya' do mikuwo di ponudukan nu, om kootuson nopondo om romiton oku i' diya' do mikuwo'd kosuahan.


text:
Nunu po toi o songonuon ku do hilo'd surga do suwai ko' iya', oi Tuhan? Om ondung nasanganu ku iya', om aiso' no o korohian ku do hiti'd pomogunan.


text:
Mulong piya dot oluhoi o tinan ku om oluhoi o pomusorou ku, nga' iya' i' oi Kinorohingan o kokorisan ku; iya' noo o pokioonuan kopio ku.


text:
Tulun nopo di tumongkiad diya' om atantu' no dot apatai, om patayon nu i tulun dit a' otorodok dot id diya'.


text:
Nga' iyoho' nopo om potorungak no do Kinorohingan it a' ogina-gina' o kosonongo', om kaanu oku do kointirungan do mantad id Tuhan, it Osundu Kopio, om popinsusui oku do koinsanai di nongowonsoi dau.


text:
Sinding do ponudukan di Asap. Oi Kinorohingan, nokuro tu' niduan tomod nu iyahai do miagal diti? Potilombuson nu no toi kopio o kototogod nu dot id tulun nu?


text:
Soroho' no i tulun nu, i pinili' nu do mantad di gulu po, i tulun di pinoidu' nu do mantad id ponguripanan om i siniliu nu do diya'd tulun. Hondomo' no o Nuluhon do Sion, i niyon nu di gulu po.


text:
Homboo' no iti kinaraagan di kinoiyonon di gulu po, naraag ngai' no di pisangod dahai o konunu-nunuan do hiri'd suang do Walai'd Sasambayangan dot Agayo.


text:
Sanggara-gara' po do hilo'd Walai'd Sasambayangan dot Agayo i pisangod nu dot atataadan do nakamanang, om nokoingkakat no diyolo' i bondira' diyolo'd hilo', do tanda' do kinamanangan diyolo'.


text:
Rinaag diyolo' i Walai'd Sasambayangan dot Agayo, om sinosomu' diyolo' i tiyonon do sumambayang dot id diya'.


text:
Panatasan no daa kopio diyolo' iyahai do mangala', sorobo' ngai' nopo diyolo' i tiyonon do sumambayang dot id pomogunan diti.


text:
Aiso' noddi o nokito dahai di kongoimayaan kopio, aiso' no o nabi do noolu', om songulun po nga' aiso' i' o koilo ondung soira' dot opupusan iti.


text:
Oi Kinorohingan, songkuro po koloido' do pisangod dahai do momohingi-hingi diya'? Pologoson nu nopo toi iyolo' do mongindaraat do ngaran nu do gisom dot alaid?


text:
Okon toi ko' nosiliu ko'd raja' dahai do mantad di timpuun i', oi Kinorohingan, om asaru' ko do mamasi dahai.


text:
Pinigirang nu i rahat dot i kinoris nu dit a' ogina-gina' o kogoyoo' do pinomogirang, om minumuk nu o tulu di naga' di hilo'd rahat.


text:
Binabak nu o tulu di Lowiatan om pinaakanan nu i rata' dau di nintorusan do hilo'd tana' do kowotuan.


text:
Winonsoi nu o tanawau om totuong, pinoiyon nu ilo tadau om ilo tulan dot id poiyanan di natantu' mantad nu.


text:
Nga' soroho' no, oi Tuhan do mongirak-irak diya' i pisangod nu, om a' iyolo' kotutun diya' om mongindaraat iyolo' do ngaran nu.


text:
Kada' tongkiadai tomod iti tulun nu dit aiso' o pokukurayan do pinsimbayagan di pisangod diyolo' dit ongorongit, kada' kopio lihuwai do gisom dot alaid i tulun nu di maso dot inggoriton.


text:
Soroho' no i tumpongo nu do pinoumpongo nu dahai, haro ngai' nopo o tulun dot orongit dot id pointikid-tikid do kinoiyonon do hiti'd pomogunan dit otuong.


text:
Kada' pologoso' i tulun dit ulak-ulakan dot ointingayam, suwai ko' pologoso' no i tulun di mosikin om it oinggorit do mamarayou diya'.


text:
Oi Kinorohingan, posik no om pokotopoto' no i hal nu! Soroho' no do monongodou-ngodou nopo i tulun dit a' otumbayaan diya' do mongirak-irak diya'.


text:
Kada' lihuwai i balangas di pisangod nu dit ongotogod tomod, om i kohiyoo' di tulun di sumaap diya' dot a' opupus-pupusan do mamagarang.


text:
Mongunsikou iyahai diya', oi Kinorohingan, mongunsikou iyahai diya'. Popinsusuyon dahai o kogoyoo' nu, om popinsunudon dahai i nongowonsoi nu di kongopusahan kopio.


text:
Mulong piya do gagaran ngai' it ongkipinuhobo om gumuyu' iti tana', nga' iri nopo pinoimpahan di tana' om pogiroton ku i'.


text:
Iti nopo pomumutus om okon i' ko' ruminikot do mantad id koulayon ko' mantad id kotonobon, ko' mantad po id utara ko' mantad id salatan;


text:
Poingigit nod Tuhan o sangkir, i noponu' do waig dot anggur dit osokol do tanda' dot otogod iyau. Potuntugon nondo dau i sangkir diri, om inumon nondo di tulun dot angaraat do gisom dot aayi'.


text:
Nga' iyoho' nopo om a' oku i' tumingkod do popimboros do pasal di winonsoi do Kinorohingan di Yakub, om a' oku tumingkod do modsinding do mamarayou dau.


text:
Poluhoyon nondo dau i tulun dit angaraat, nga' pokorison pondo dau ko' i gulu i tulun dit ongosonong.


text:
Hilo' no iyau do monipu' do koinsanai di rapo-rapo diyolo', i pana' di pisangod dau, om i kolid, om i gayang diyolo'.


text:
A' no ogina-gina' o kagayaan nu, oi Kinorohingan, olumis ko po ko' i nuluhon di hino mantad no di gulu po.


text:
I soudor di gunsiou nga' nosolod ngai' nu no o konunu-nunuan, om nokoolong no kopio iyolo'd koodop, gisom dot a' no kotungag tu' napatai no iyolo'. Aiso' i' o kinotutuk-tutukon di kinoris om i toilaan diyolo'.


text:
Oi Kinorohingan di Yakub, tontok di tinompurolosi nu iyolo', om kangapatai nopo i kuda' diyolo' do minitonggoi di tulun di songinsakai.


text:
Nga' iya' nopo, oi Tuhan om aiso' i' o katama' do sumaap, om aiso' o katama' do mingkakat dot id toguang nu do tontok dot otogod ko.


text:
tontok di miningkakat ko do popoboros dit ibutus nu, do mamasi do koinsanai di tulun dit ulak-ulakan do hiti'd pomogunan.


text:
Kototogod nopod tulun om sumiliu i' do pamarayou diya', om iri nopondo tulun dit a' apatai dot id pisangadan om pakayon nu i' do sumiliu do diya'd kountungan.


text:
Bayaano' no i nakabatos nu dot id Tuhan, i Kinorohingan nu. Papatahak ngai' kou no do porsombahan dot id Kinorohingan, koinsanai dokoyu i bansa' do hiti'd kasamakan. Poronokon id Kinorohingan dau o tulun.


text:
Poinsiribaon dau i boyoon dit angasawat o ginawo, tompurolosion ngai' dau i raja' dit angabantug do hiti'd pomogunan.


text:
Tontok di haro o kosusaan om sumambayang oku i' dot id Tuhan. Monuaban oku nopo do popoinsawat do longon do sumambayang, nga' a' oku i' oinsasamadan.


text:
Tontok di momusorou oku'd Kinorohingan, om koodoi oku nogi'! Om tontok do porolomon ku o pomusorou ku, nga' okon nogi' do lumomok o topurimanan ku.


text:
A' oku id Tuhan pologoson do koodop do dongotuong, adalaan oku no kopio do tumangkabo gisom dot a' oku no milo do moro-boros.


text:
Nolihuan no tuu'ddi do Kinorohingan i kobinsiano' dau dati'? Notingalanan tuu'ddi do kobintogodo' i kobinsiano' dau'ddi?” kangku no.


text:
Om boros kangku'ddi, “Iti no kopio o kotongob do ginawo ku tu' aiso' noddi kuasa' dit Asawat Kopio,” kangku.


text:
Oi Tuhan, hondomon ngai' ku indo i nongowonsoi nu dit angagayo di gulu po, pogulion ku indo o pomusorou ku dot id kongopusahan di nongowonsoi nu di gulu po.


text:
Sorohon ngai' ku indo i nongowonsoi nu, om sorisidon ku do momusorou o koinsanai di nongowonsoi nu di kongopusahan kopio.


text:
Oi Kinorohingan, olidang ngai' nopo o wonsoyon nu, aiso' no o kinorohingan do suwai do miagal diya' kosundu.


text:
Iya' no i Kinorohingan di miningwonsoi do kongopusahan, om pinointalang nu i kuasa' nu dot id pogialatan do bansa'.


text:
Pinopotuntug i haun do rasam, om opuhod o tinggoron do hilo'd tawan, om kodumaat nga' sangkalab-kalab poo dot id posorili'.


text:
Iri po ngorod do tinggoron nu ot orongou, om i kalab do kodumaat o kanawau diti pomogunan, iti po tana' nga' kogogor nopo om noguyu'.


text:
Sinding do ponudukan di Asap. Oi tulun ku, pokinongou kou no diti potudukon ku, om podulon no kopio iti poboroson ku.


text:
Moro-boros oku dokoyu dot id suang do poinukadan, om posondoton ku o komoyon di boros dot aralom di pinoboros di gulu po dit a' osuhutan o komoyon;


text:
A' toko' i' lisokon iri dot id tangaanak toko', suwai ko' susuyon toko' i' dot id tangaanak toko' di sumusuhut dati', i pasal di kosunduwo' do Tuhan om koinsanai di nongowonsoi dau dit angagayo om i nongowonsoi dau di kongopusahan kopio.


text:
Nonuan dau dot oturan o tulun dot Israil, i tulun dau, nonuan dau do ponudukan i sinakagon di Yakub. Sinuhu' dau i taki-aki toko' do popotuduk dit oturan dot id tangaanak diyolo',


text:
om kongoilo i' di ponudukan i sinakagon do sumusuhut diyolo', om iyolo' nondo nga' popotuduk id di dot id tangaanak diyolo'.


text:
Miagal nodti o wonsoyon om mogondos indo iyolo' dot id Kinorohingan, om a' kolihu di nongowonsoi dau, suwai ko' tumorodok kasai' do tumanud di tisuhu' dau.


text:
Om a' indo iyolo' koiyo di komolohingan diyolo', tu' tulun di sumasaap om sumosongkiwal, om it a' nokoumbal dot ogirot o kotumbayaan dot id Kinorohingan, om a' tuminorodok dot id dau.


text:
Iri payat dot Ipraim dit ongkipana' do ponokorapo-rapo nga' minogidu' i' do tontok di minogisasangod.


text:
Nongolihuan no diyolo' i nongowonsoi'd Kinorohingan, i kongopusahan do nokito diyolo' do winonsoi dau.


text:
Minomonsoi o Kinorohingan do kongopusahan di hilo'd rantai do Soan, i hilo'd pomogunan do Masir, do montong-ontong i taki-aki diyolo'.


text:
Pinigirang dau i rahat do winayaan dau do pinoposoborong diyolo'; pinoolig dau i waig do miagal do tolig do hiri'd miampaping.


text:
Tontok di hilo' iyolo'd tana' do kowotuan om minamalapak iyau do pampang do pinopoimbulai do waig do pinoinuman diyolo'.


text:
Mulong piya do miagal diri nga' a' i' iyolo' tuminingkod do mingwonsoi'd dusa dot id Kinorohingan, om suminaap iyolo' do Kinorohingan, it Osundu Kopio, di hilo' iyolo'd tana' do kowotuan.


text:
Tuminomod i' iyolo' do mogumbal do Kinorohingan, tu' suminonsog do mokianu do taakanon di korohian diyolo'.


text:
Boros ka no diyolo' do sumaap do Kinorohingan, “Milo i' kaka o Kinorohingan do manahak dati' do taakanon do hiti'd tana' do kowotuan?


text:
Otopot nogi' kopio do minamalapak iyau do pampang, om luminuyung o waig do mantad hiri do miagal pod bawang kologod. Nga' milo po tuu iyau do manahak dati' do taakanon, om manahak do tulun dau do tikanas do hiti?” ka no diyolo'.


text:
Om kotogod noddi o Kinorohingan do nokorongou di pokionuon diyolo', om saapo' nod Kinorohingan i tulun dau do tapui, om muhang-ruhang nopoddi o kototogod dau diyolo',


text:
Nonuan dau iyolo' do taakanon do mantad hilo'd surga, tu' pinolintuhun dau o manna do maan diyolo'd akanon.


text:
Om pangakan no iyolo' di taakanon do mantad hilo'd surga, om akan no iyolo' do gisom do nongoiyahan.


text:
Om suhuo' pod Kinorohingan do tumongus i ribut do mantad hilo'd koulayon, om i sinundu dau o pinopotongus di ribut do mantad id salatan.


text:
Pinaratu' dau i tombolog diri do hiri'd pogiolit-olitan di pinomukiiman do posorili' di kiim diyolo'.


text:
Om pangakan noddi iyolo' do gisom do nongoiyahan, tu' tinahak ngai' id Kinorohingan o nunu nopo i pinokianu diyolo'.


text:
om kotogod tomod no o Kinorohingan diyolo', om patayo' no dau i tulun dit ongokoris, i tangaanakwagu dot Israil dit ongosiou.


text:
Nga' mulong piya dot iyo'ddi, nga' kakal i' diyolo' do mingwonsoi'd dusa, om a' monongkuyaan dau, do nokointalang piya ngai' i kongoimayaan.


text:
Om gowoi poddi om pupusai nod Kinorohingan o tumur diyolo', do miagal no di pinuhobo di pohoboon tu' diiri i' om diiri dot atanus.


text:
Nga' tontok di pinatai do Kinorohingan o piro-piro dot id pogialatan diyolo', om guli' noddi o wookon diyolo' dot id Kinorohingan, mikuwo'd minonosol do dusa, om tuminorodok diri iyolo' do sumambayang dot id Kinorohingan.


text:
Nahandaman diyolo' do Kinorohingan no ot intirungon diyolo', om iyau, it Asawat Kopio o mamasi diyolo'.


text:
A' i' iyolo' tuminorodok dot id Kinorohingan, a' diyolo' tinanud i tumpongo do Kinorohingan dot id diyolo'.


text:
Nga' Kinorohingan nopo om obinsianan i' do tulun dau, nompunan i' dau o dusa diyolo' om a' i' dau iyolo' rinaag. Asaru' nod Kinorohingan do pususon o kototogod dau om a' dau pointalangon i kototogod dau.


text:
Tu' ahandaman i' dau dot iyolo' nopo om matai i', miagal no di ribut tu' kalambai noo om katalib no.


text:
Asaru' no iyolo' do sumaap do Kinorohingan di hilo' po iyolo'd tana' do kowotuan, a' no iyolo' impiro-piro do pinopokoruol do ginawo'd Kinorohingan.


text:
Miguli-guli' nopo iyolo' do mogumbal do Kinorohingan, om pinopokoruol do ginawo'd Kinorohingan dot Israil, i Kinorohingan dot olidang.


text:
Nolihuan diyolo' i sinundu dau dot agayo, om i tadau di pinasi dau iyolo' do mantad id pisangod diyolo',


text:
om di pinopointalang iyau do kongopusahan om koinsanai di nongowonsoi dau do kongoimayaan di hilo'd rantai do Soan, i hilo'd pomogunan do Masir.


text:
Pinorikot dau o langau dot ogumu' dot id pogialatan diyolo' do maan do ponginggorit diyolo', om pinorikatan dau iyolo' do bonong do pamaraag do koinsanai di tana' diyolo'.


text:
Pinorikot dau o katat do mangakan di tanom-tanom diyolo', om koinsanai di tua' di tanom-tanom diyolo'.


text:
Rinaag dau do karambatu o kabun dot anggur diyolo', om i guas dot ara diyolo' nga' rinaag dau do bolobou dot ais.


text:
Haro o sonsinompuruan o moloikat do pinoporikot do kosusaan dot awagat kopio dot id diyolo', Oiyo-iyo' nopo dau do papalabus i kototogod dau, do gisom dot aiso' noo o pinokukurayan diyolo'.


text:
A' no dau pinusus o ginawo dau dot otogod, om pinorikatan dau iyolo' do toruol di mogkoroliu do pinamatai dau diyolo'.


text:
Pinatai ngai' dau o tanak do kusai dit id gulu, dot id suang do koinsanai di sompiiyon do tulun do Masir.


text:
Om woyoo' noddi dau i tulun dau do luminabus do miagal di madtatamong do dumba', om winoyo' dau iyolo' do minaya' di tana' do kowotuan.


text:
Aiso' i' o kinoligagaanan diyolo' tu' winoyo' i' dau iyolo', om a' i' iyolo' moddosi, nga' iri nopo pisangod diyolo' om nongolondod ngai' i' do hiri'd rahat.


text:
Pinakaa dau iyolo' do hilo'd pomogunan dau dit olidang, i hilo'd konuluhanan di nosolod dau dot id pisangadan.


text:
Nuyung dau i tulun mantad do hiri do tontok di tuminongkop i tulun dau'd hiri; om pinogiduwo-duwo dau i tana' dot id payat dot Israil do gisom do nongkoiyon iyolo' dot id kokiiman di pisangod diyolo'.


text:
Nga' suminaap iddi iyolo' do Kinorohingan, it Asawat Kopio, om minogumbal iyolo' dau, om a' diyolo' numboyo' i pinonuhuan dau.


text:
Suminaap iyolo' do miagal di taki-aki diyolo', miagal po iyolo' di pana' do nokilong tu' a' no milo do pakayon.


text:
Pinotogod diyolo' o Kinorohingan tu' haro i' o tiyonon diyolo' do sumambayang dot id tininganak om tiiyonon do tumuku' dot id tingolig di winonsoi diyolo'.


text:
Otogod tomod diri o Kinorohingan do tontok di nokito dau iri, om iyadaai noddi kopio do Kinorohingan i tulun dau.


text:
Om tongkiadai noddi do Kinorohingan i Kiim dau di hilo'd Silo i kinoiyonon di nundorong do Kinorohingan do poinsugku' dati'.


text:
Pinologos dau i pisangod toko' do minononggoi di Kaban do Tumpongo, i tanda' do sinundu om kagayaan do Kinorohingan.


text:
Imam nga' pinatai i' dot araat tomod o pinamatai, om iri ngai' i sawo diyolo' nga' a' no milo do mogihad diyolo'.


text:
Alaid poddi om koposik nogi' o Kinorohingan do miagal poddi nokoodop iyau, om miagal poddi iyau di tulun dit okoris di nobinsuhu' do waig dot anggur.


text:
Om hilo' no o pinoingkakatan dau di Walai dau dot agayo, do pinoiyo di tiyonon dau do hilo'd surga, om winonsoi dau do miagal diti tana' kogirot, tu' a' araag do gisom dot alaid.


text:
I pinadtamangan di Daud di dumba' dau, om siliho' no dau i Daud do raja' do tulun dot Israil, do podtomongon di tulun di dong Kinorohingan.


text:
Om pinitamangan di Daud iyolo' do mikuwo'd toilaan, om oilo tomod i Daud do minomogompi' diyolo', om otulid o ginawo dau do minomoyo' diyolo'.


text:
Sinding di Asap. Oi Kinorohingan, nosolod nod bansa' dit a' kotutun diya' i tana' di potungkusan nu! Nososomu' no diyolo' i Walai'd Sasambayangan dot Agayo, om pinologos do poinraag o bandar do Yorusalim.


text:
Pinologos diyolo' dot akanon do tombolog i rata' di tulun nu, om i rata' di susuhuon nu nga' pinologos i' diyolo' dot akanon do nintorusan.


text:
Pinalawas diyolo' o raha' di tulun nu do miagal pod popotuntug do waig, miagal pod waig o raha' do lumuyung do pointongkop do Yorusalim, om aiso' no o noolu' do momolobong di rata' diyolo'.


text:
Oinsanan nopo i bansa' dit id posorili' dahai do mongindaraat dahai, mongirak-irak om mongumang-umang iyolo' dahai.


text:
Oi Tuhan, potilombuson nu no kopio o ginawo nu dot otogod dahai? Potilombuson nu no kopio o kototogod nu do sumikit do miagal do tapui?


text:
Kada' iyahai hukumai dot i dusa di komolohingan dahai o kopomohukuman, suwai ko' kosianai no dahai do dinondo tu' aiso' no o pokukurayan dahai.


text:
Oi Kinorohingan, i gampamasi dahai, uhupai no iyahai, om posio' no iyahai, om ompunai no o dusa dahai, dot i kobontugo' do ngaran nu o kopoiduan.


text:
Kada' pologoso' i bansa'd suwai do monguhot do pasal dahai do poingkaa, “Hinonggo no o Kinorohingan diyolo'?” ka. Hukumai ngai' no i bansa'ddi do montong-ontong iyahai, tu' iyolo' no i pinapalawas do raha' di susuhuon nu.


text:
Pokinongoho' no o todoi di tulun di songinggiil, om polobuson no i tulun di hukuman do kapatayon dot i sinundu nu dit agayo o papalabus.


text:
Om iyahai nopondo tu' tulun nu, om i ponokodumba' di pigompian nu, om mongunsikou i' dot id diya' do gisom dot alaid, om mamarayou diya' do gisom do poingompus.


text:
Pokinongoho' no iyahai, oi gompomogompi' do tulun dot Israil, pokinongoho' no iyahai, oi boyoon do tulun nu. Poirikau ko dot id tirikohonon nu di don raja' dit id sawat ko' i moloikat di roitan do kerub.


text:
Intalang no dot id payat dot Ipraim, om Binyamin om Manasi. Pointalango' no i sinundu nu, rikot no do mongoi pamasi dahai!


text:
Oi Tuhan, i Kinorohingan dit Osundu Kopio, songkuro po koloido' nu do tumogod do sumambayang piya i tulun nu?


text:
Nonuan nu iyahai do katangaban do maan dot akanon, om sangkir dot agayo do noponu'd romou do maan dot inumon.


text:
Pinologos nu i bansa' dit id posorili' dahai do mogitotogod do mogiaahau do sumolod diti pomogunan dahai, om indaraaton po iyahai di pisangod dahai.


text:
Pogulio' no iyahai, oi Kinorohingan it Osundu Kopio. Pointalangai no iyahai di kosianan nu, om angapasi i' iyahai.


text:
Tulun nu nopo om miagal do guas dot anggur di pinawaliu nu do mantad hilo'd Masir. Nuyung nu i bansa'd suwai om potonomo' nu nogiddi i guas dot anggur do hiri'd pomogunan diyolo'.


text:
Pamalangga' ko nogiddi do kinoiyonon do pinatanaman diri, om pomugamut noddi iri do gisom do nakaralom, gisom do nokotongkop di pomogunan.


text:
Om ruminoloi i raan diri gisom do nokorikot do hilo'd Rahat do Tanga', om gisom do nokorikot do hilo'd Bawang dot Iprat.


text:
Nokuro'ddi tu' hinaba' nu i pagar do posorili'ddi? Baino' nopoddi om isai nopo o kawaya' do hiri nga' mongoi nopo panakau di tua' dit anggur.


text:
Oi Kinorohingan, it Osundu Kopio, koiliono' no iyahai, luungai no iyahai do mantad hino'd surga, rikot no do mongoi pamasi di tulun nu.


text:
Rikot nod hiti do mongoi pamasi'dti guas dot anggur do tinanom nu, iti guas dot anggur dit omulok po do pinosuni nu do gisom do nokopomugamut.


text:
Tinutudan om tinagad do pisangod dahai i guas dot anggur, kotogod no do mintong diyolo' om patayo' no iyolo'.


text:
Poingkuro piya nga' a' no iyahai mogidu' kawagu do mantad id diya', pologoso' no iyahai do poimpasi om kapamarayou i' iyahai diya'.


text:
Pogulio' no iyahai oi Tuhan, i Kinorohingan dit Osundu Kopio, pointalangai no iyahai do kosianan nu, om angapasi i' iyahai.


text:
Pamangkis no dot atataadan dot id Kinorohingan i mogobi' dati', podsinding no do pamarayou'd Kinorohingan di Yakub.


text:
Pounio' no o tuunion om tuntungo' no i tamburin, kombito' no o gambus om kecapi dot olumis o pongongombit.


text:
Pounio' no o torumpit do tontok do tadau dot agayo, tontok di tulan do wagu om tontok di misawang o tulan.


text:
Iti no o ponuhuan dau do tulun dot Israil, tontok di sinangod dau i pomogunan do Masir. Orongou ku o boros dit a' ku po insan korongou do poingkaa,


text:
“Nidu' ku i binabo do poimbabo dokoyu, pinologos ku iyokoyu do pinopoiliu di bata' do songinsaan dokoyu.


text:
Tontok dit id suang kou do kosusaan, om luminohou kou doho', om ruminikot oku i' do minongoi pamasi dokoyu. Sinimbar ku i' iyokoyu do mantad hiri'd lilisokon ku di hiri'd suang do tongus, pinogumbalan ku iyokoyu di hilo'd tudan do waig do Moriba.


text:
Oi tulun ku, pokinongou no diti boros ku do popoinsan dokoyu, oi Israil, orohian oku no daa kopio do mokinongou kou doho'.


text:
Kada' kou nogi' kopio tuku' do kinorohingan do suwai. Kada' nod haro o ponokokinorohingan dokoyu'd suwai.


text:
Iyoho' no o Tuhan, i Kinorohingan dokoyu, i minomoyo' dokoyu do suminoliwan do mantad id pomogunan do Masir. Tontok di linouson kou om nonuan ku i' iyokoyu do taakanon.


text:
Gowoi poddi om pologoso' ku nopo iyolo' do tumanud di diyolo'd korohian, om momonsoi do nunu nopo i diyolo'd korohian.


text:
Orohian oku no daa kopio do mokinongou doho' o tulun ku, orohian oku no daa kopio do mumboyo' iyolo' doho'.


text:
Nga' iyokoyu nopo i tulun ku om paakanon ku indo do gandum dit osonong kopio, om popimbangaton ku iyokoyu do paha' do mantad hilo'd gouton,” ka dau.


text:
Sinding di Asap. Kinorohingan no o boyoon di pitimungan dit ongosundu do hilo'd surga, id pitimungan noddi do pinoboros dau i natantu' dau, do poingkaa,


text:
Obiai no i tulun do mosikin om i tangaanak dit aiso' o molohing, wonsoyo' no it otulid dot id tulun di mosikin om id tulun dit aiso' o pokukurayan.


text:
Aiso' no kopio o toila-ilaan dokoyu, basug kou no kopio, naraag no kopio o kowoyo-woyoon dokoyu, om natanus no it otulid do hiti'd pomogunan.


text:
Nokosunud ku no dot iyokoyu nopo om kinorohingan, om oinsanan kou nopo do tangaanak do Kinorohingan dit Osundu Kopio.


text:
Nga' apatai kou i' do miagal do tulun, om haro o kooyion do tumur dokoyu do miagal do pointikid-tikid di tulun di kipangkat,” ka.


text:
Oi Kinorohingan, rikot no om porintao' no iti pomogunan, tu' koinsanai do bansa' nga' iya' ngai' i' o sanganu.


text:
Mogiupakat no iyolo' do sumaap do tulun nu, om mogiboro-boros iyolo' do sumaap di tulun dit intirungan nu.


text:
Boros ka diyolo', “Kainou maai toko' punsoo' o bansa' diyolo', om olihuan i' ot Israil do gisom dot alaid,” ka.


text:
Om i bansa'd Gibal, om i bansa'd Amon om i bansa'd Amalik, om i bansa'd Pilistia om i bansa'd Tirus.


text:
Om i bansa'd Asur nga' minuhup nogi' diyolo', minogisosompuru iyolo' do minuhup di sinompuruan do sinakagon di Lut.


text:
Wonsoyo' no dot id diyolo' o miagal di winonsoi nu dot id tulun do Midian, om id di Sisira om id di Yabin di hilo'd Bawang do Kison.


text:
Wonsoyo' no dot id boyoon diyolo' o miagal di winonsoi nu dot id di Orib om i Siib, alao' ngai' no i woyo-woyoon diyolo' do miagal di winonsoi nu dot id di Siba om id di Salmuna,


text:
Oi Kinorohingan, potiaso' no iyolo' do miagal do pupuk, om miagal di sakot do nokoring do tilibon do ribut.


text:
om gusao' no iyolo' di tongus nu dot opuhod, om tompurolosio' no iyolo' di tongus nu di koronob o kopuhodo'.


text:
Aala' po daa iyolo' om orolosi po daa do gisom dot alaid, angapatai po daa iyolo' dot id suang do kointingayaman.


text:
Maha' daa om oilaan diyolo' dot iya' noo o Tuhan, it Asawat Kopio, i pomorinta' dot id sawat kopio do pointongkop diti pomogunan.


text:
Maan di boyoon do modsisinding. Tumanud do lagu' do: Gitit. Sinding di pinuruan do sompiiyon di Kora.


text:
Asanangan oku no kopio do hilo' oku; orohian oku no kopio do poinsuang di Walai nu. Aayi-ayi' no ginawo ku dot ooropod do modsinding dot id Kinorohingan di poimpasi.


text:
Iri piya pirit nga' haro i' o rumun, om kolumpisau nga' haro i' o tulion diyolo'. Pinoiyon diyolo' i tangaanak diyolo' do hiri'd toning di pananaraban do porsombahan nu, oi Tuhan it Osundu Kopio, i raja' ku om Kinorohingan ku.


text:
Olumaag no i tulun di nakaanu do kokorisan do mantad id diya', om it orohian kopio do mongoi do hiri'd walai nu do hilo'd Nuluhon do Sion.


text:
Tontok di tumalib iyolo' di rantai do Baka dit otuu kopio, om sumiliu nopori do kinoiyonon di kitudan do waig, om i rasam di donglumahanggang o roun do kayu o koponu' di botung-botung. Om iri no o barakat do Tuhan.


text:
Om muhang-ruhang o kokoriso' diyolo' di maso diyolo' do manau-panau do kumaa do hilo'd Sion do mongoi timbaba' do Kinorohingan it id sawat do koinsanai'd ponokokinorohingan.


text:
Oi Tuhan, i Kinorohingan dit Osundu Kopio, pokinongou no do sambayang ku, oi Kinorohingan di Yakub, pokinongou no.


text:
Angasangadau nopo do hiri'd suang do Walai nu nga' osonong no kopio ko' mantad do soribu o tadau dot id kinoiyonon do suwai. Uhang ku nod poingkakat do hiri'd wawayaan do Walai'd Kinorohingan ku, ko' mantad do poingiyon do hiri'd walai do tulun dot angaraat.


text:
Tuhan no o gompomogompi' om raja' toko' di kikagayaan, i manahak dati' do kosonongo' om kosuahan. Patahakon kasai' id Tuhan it ongosonong dot id tulun di mingwonsoi do korohian dau.


text:
Potilombuson nu no toi kopio ino kototogod nu dahai? A' nu no nangku kopio posogi-sogiton ino ginawo nu?


text:
Mokinongou oku do poboroson do Tuhan, i Kinorohingan, pinapabatos iyau do piuludan dot id dati', i tulun di kosianan dau, ondung tumongkiad toko' no di dusa toko'.


text:
Atantu' no do posodia' i' iyau do mamasi di tulun di momusou dau, om mundorong indo i Kinorohingan di kikagayaan do hiti'd pomogunan toko'.


text:
Om korikot nondo do hilo'd sawat o kotorodoko' di tulun do mantad hiti'd pomogunan, om lumuung o kotulido' do Kinorohingan do mantad hilo'd tawan.


text:
Sambayang di Daud. Oi Tuhan, pokinongoho' no o sambayang ku, om simbaro' oku no, tu' oluhoi oku no om aiso' no o pokukurayan ku.


text:
Poiduwo' oku no do mantad id kapatayon, tu' mogondos oku i' diya'. Gompio' oku no tu' iyoho' nopo om susuhuon nu i', om osianan oku diya'.


text:
Iya' no o Kinorohingan ku, om insianai oku no, monongodou-ngodou oku i' do sumambayang dot id diya'.


text:
Osonong ko i' dot id dahai om mangampun ko, om osianan ko i' kasai' do koinsanai di tulun di sumambayang dot id diya'.


text:
Aiso' no o kinorohingan do miagal diya', oi Tuhan, aiso' i' o tiso' do nokopomonsoi do miagal di nongowonsoi nu.


text:
Oinsanan nopondo i bansa' do winonsoi nu do rumikot do mongoi tuku' dot id diya', om royohon nondo diyolo' o kobontugo' nu.


text:
Tudukai oku no do korohian nu do wonsoyon ku, oi Tuhan, om otorodok oku indo do mumboyo' diya', tudukai oku no do momonsoi do karaja' nu do mikuwo'd aayi-ayi' o ginawo ku.


text:
Om aayi-ayi' indo o ginawo ku do mamarayou diya', oi Tuhan i Kinorohingan ku, om popinsusuyon ku indo i kogoyoo' nu do gisom dot alaid.


text:
A' no ogina-gina' o kogoyoo' do kosianan nu dit aiso' o kopupuson dot id doho'. Tu' pinoidu' oku i' diya' do mantad hiri'd lobong.


text:
Oi Kinorohingan, rumikot no i tulun dot ongoondos do mongoi saap doho', haro o sonsinompuruan do tulun dit ongorongit, do mumbal daa do mongoi pamatai doho', iri no i tulun dit a' mamadul diya'.


text:
Nga' iya' no oi Tuhan, i Kinorohingan dit obingupus om obinsianan, om it alanut o ginawo om otorodok kasai' om opuhawang.


text:
Koiliono' oku no om insianai oku no, pokoriso' oku no om posio' oku no, tu' momonsoi oku i' do karaja' nu do miagal di tina' ku di gulu po.


text:
Pointalango' no kopio o kosianan nu dot id doho', oi Tuhan, om ointingayam indo i tulun dit araatan doho', do kokito iyolo' do noinsasamadan oku diya' om tinulung oku diya'.


text:
Sinding do pinuruan do sompiiyon di Kora. Sinding. Winonsoi do Kinorohingan i bandar dau do hilo'd timpak do nuluhon dit olidang.


text:
Oi bandar do Kinorohingan, pokinongou no, do koinsanai di boros dau dot ongosonong tomod do pasal diya',


text:
“Tontok nopo dot intobon ngai' ku i bansa' di mumboyo' doho', om pohompiton ku nondo diyolo' o Masir om Babil; om pohompiton ku nogi' i tulun do Yorusalim, i tulun do Pilistin, om Tirus, om Etiopia,” ka.


text:
Om pasal nod Nuluhon do Sion om roitan nondo iri do kasanganu o koinsanai'd bansa', om Kinorohingan it Osundu Kopio o popogirot dau.


text:
Tulison nopondod Kinorohingan o ngaran do tulun dau, om pohompiton ngai' nopondo dau i bansa'd suwai do tulun mantad do Yorusalim, i bandar dau.


text:
Mintari' nondo iyolo' om modsinding do poingkaa, “Hiti nod Sion o tadon do koinsanai'd barakat toko',” ka.


text:
Sinding. Sinding di pinuruan do sompiiyon di Kora. Maan di boyoon do modsisinding. Tumanud di lagu' do Mahalat-Lianot. Sinding do ponudukan di Himan, i tulun dot Israhi.


text:
Oi Tuhan, i Kinorohingan ku om i gampamasi doho', monongodou oku nopo do minglohou diya', om dongotuong no om rumikot oku dot id toguang nu.


text:
Pinataam oku dot id pogialatan do tulun di nangapatai, do miagal poddi tulun di pinatai di songinlii dot id suang do lobong diyolo', i laid nu no kolihuwai, om it a' nu no milo do tulungon.


text:
Pinotongkiad ngai' nu doho' o tambalut ku, gisom do karaatan oku'ddi diyolo'. Noturungku' oku no om a' oku no milo do mogidu',


text:
om ohour po ot okito ku tu' oinggorit oku no kopio. Oi Tuhan, monikid tadau oku nopo do minglohou diya', do mikuwo'd poinsawat do longon ku do sumambayang dot id diya'.


text:
Momonsoi ko po toi do kongopusahan dot id tulun di napatai? Tumungag po toi do mamarayou diya' i tulun di songillobong?


text:
Popinsusuyon po toi do tulun di songillobong o kosianan nu, ko' popinsusuyon po toi o kotorodoko' nu do hilo'd kinoiyonon do kapatayon?


text:
Okito po toi o kongopusahan nu do hilo'd nokoiyonon dot otuong, om okito po toi o kosonongo' nu do hilo'd pomogunan di nolihuan no?


text:
Mantad poddi tokoro' oku po om oinggorit oku no, om motingkapatai oku i' daa, olomok oku no dot awagatan di pomohukum nu doho'.


text:
A' no ogina-gina' o kawagato' do kototogod nu do koonsit doho', iri i pomohukum nu dot adalaan kopio o kapatai doho'.


text:
Monongodou-ngodou nopo iyolo' do monurungku' doho' do miagal poddi luyud, om insan-insan nopo iyolo' do tumutuk doho'.


text:
Oi Tuhan, modsinding kasai' oku nopondo do mamarayou do kosianan nu dit aiso' o kotingkadan, om popinsusuyon ku nondo i kosianan nu do gisom dot alaid.


text:
Oilaan ku do kosianan nu nopo om aiso' i' o kopupuson, om kotorodoko' nu nga' miagal i' do tawan kogirot.


text:
Boros ka nu, “Nokopomonsoi oku no do tumpongo dot id tulun di nopili' ku, nabatasan mantad ku no do mikuwo'd sumpa' i Daud, i susuhuon ku.


text:
Boros kangku, ‘Haro nondo kasai' o songulun di sinakagon nu dot osiliu do raja', om gompion kasai' ku i' o pomorintaan nu do gisom dot alaid,’ ka,” ka.


text:
Oinsanan nopo i poingiyon do hilo' do modsinding do mamarayou di nongowonsoi nu di kongoimayaan kopio, om modsinding do pasal di kotorodoko' nu, oi Tuhan.


text:
Suahon ko i' do hiri'd pogititimungan dit ongolidang, om motud ngai' nopo iyolo' dot id toguang nu do momusou diya'.


text:
Oi Tuhan, i Kinorohingan dit Osundu Kopio, aiso' no o koiyo diya' kosundu, om otorodok ko dot id suang do nunu nopo, oi Tuhan.


text:
Minumuk nu i Rahab i naga' do rahat, om pinatai nu, naala' nu di kokoriso' nu dit a' ogina-gina' i pisangod nu.


text:
Sanganu nopodti pomogunan om iya' i', om ilo tawan nga' diya' i', iya' i' o minomonsoi diti pomogunan om koinsanai di hiti'd suang diti pomogunan.


text:
Winonsoi nu ot utara om salatan, podsindingan ko do Nuluhon do Tabor om Nuluhon do Hormon tu' atataadan no iyolo'.


text:
Pomorintaan nu nopo om poingimpou do katapatan om it otulid, kointalang kasai' nopo o kosianan om kotorodoko' dot id suang do koinsanai'd wonsoyon nu.


text:
Otood no kopio o tulun di sumambayang dot id diya' do mikuwo'd modsinding, om i poimpasi dot id suang do tanawau do kosonongo' nu.


text:
Iya' no o kaarapadan diyolo' do tikoompus do tadau, om royohon ko diyolo' dot i kosonongo' nu o kapamarayahan.


text:
Iya' no i minomili' dot intirungon dahai, oi Tuhan, iya' no i Kinorohingan dot Israil, i Kinorohingan dit Olidang Kopio, o minanahak dahai di raja' dahai.


text:
Id suang nopo dot iso' o pinokitanan nu di gulu po om minoro-boros ko dot id susuhuon nu dit otorodok do poingkaa, “Nouhupan ku no o soudor dit abantug kopio, om nakatahak ku nogi' o tirikohonon do raja' dot id songulun di nopili' ku do mantad id pogialatan di tulun ku.


text:
Paraladon ku nondo o pomorintaan dau do mantad pod hilo'd Rahat do Tanga' om gisom do korikot do hilo'd Bawang dot Iprat.


text:
Momoros nondo iyau dot id doho' do poingkaa, ‘Iya' no o tapa' ku om Kinorohingan ku, iya' no o mongintirung doho' om gampamasi doho',’ ka.


text:
Bayaanon kasai' ku nopondo i pinabatos ku dau, om i tumpongo ku dot id dau nga' poinggirot kasai' i' do gisom dot alaid.


text:
om hukuman ku no iyolo' dot i dusa diyolo' o kopomohukuman, om pologoson ku iyolo' dot oinggorit dot i kinasalaan diyolo' o koponginggoritan.


text:
A' ku i' pututon i tumpongo ku dot id dau, om iso' po di pinabatos ku dot id dau nga' aiso' i' ot a' ku sulungon.


text:
Insan oku no pamatos do mikuwo'd sumpa', om insan-insan no do gisom do poingompus, dot id suang do ngaran ku dit olidang, poingkuro piya nga' a' oku no kopio mongudut dot id di Daud.


text:
Haro kasai' nopondo o sinakagon dau dot osiliu'd raja', om gompion kasai' ku o pomorintaan dau do solinaid po do kitinitiu ilo tadau.


text:
Pomorintaan nopondo dau om ogirot i' do gisom dot alaid do miagal dilo tulan, om ilo' no tulan o sasi' dot otorodok do hilo'd tawan,” ka.


text:
A' nu sinulung i tumpongo nu dot id susuhuon nu, om pinataam nu i tupi' dau do don raja' do hilo'd burutak.


text:
Mongoi ngai' nopo panakau di dapu' dau i tulun do kawaya', om oinsanan nopo i songkoduwo dau do mongirak-irak dau.


text:
Pinologos nu dot aiso' o noontok-ontok di rapo-rapo dau, om pinologos nu iyau do naala' dot id pisangadan.


text:
Oi Tuhan, songkuro po o koloido' nu do lumisok? Songkuro po o koloido' do kototogod nu do rumakit do miagal do tapui?


text:
Soroho' no do tumur ku nopo om oniba' i' kopio, om soroho' no do pinomonsoi nu nopo dahai om tulun i toomod tu' haro i' o kapatayon.


text:
Haro toi o tulun dot a' apatai? Poingkukuro po daa o tulun do mongilag om a' i' koguli' kawagu dot id tana'?


text:
Kada' nogi' kolihuwai, ondung poingkuro oku iyoho' i susuhuon nu do numaan indaraato', om ondung okuro-kuro oku po do minamabo do pongindaraat di bansa'd suwai.


text:
Pingindaraaton do pisangod nu i raja' do pinili' nu, oi Tuhan, hinonggo nopo o ngoyon dau nga' hilo' no iyau do pingindaraatan diyolo'.


text:
Sambayang di Musa, i susuhuon do Kinorohingan. Oi Tuhan, iya' mantad no o nosiliu dot intirungon dahai, do mantad di gulu po om gisom do mogisolusuk-lusuk.


text:
Tontok dit a' nu po nowonsoi ilo nulu-nulu, om dit a' nu po nowonsoi iti pomogunan, om Kinorohingan mantad ko no di poingompus, it aiso' o nimpuun om aiso' o kopupuson.


text:
Soribu nopo o toun nga' miagal nod sangadau dot id pongintaban nu, miagal noddi konihab, tu' nakatalib no, miagal noddi madtatamong do dongotuong tu' oruhai po om sowolian no.


text:
Tanggayan nu iyahai do miagal po dot atanggayan do luyud, miagal no iyahai di nipi tu' oruhai do katalib. Miagal no iyahai di sakot tu' kalambing nopo do dongkosuabon,


text:
Pinointalang nu i dusa dahai dot id toguang nu, i dusa di linisok dahai nga' kointalang ngai' nopo dot id dokito nu.


text:
Koiniba' o tumur dahai do gama' di kototogod nu, miagal no di pinuhobo do kohobo o koposion dahai do tumalib.


text:
Turu' no nohopod o toun dahai om apatai no iyahai, nga' ongokoris nopo iyahai, om korikot id walu' nohopod o toun dahai. Nga' opurimanan nopo dahai om kosusaan no om katangaban, oruuhai dot aayi' o tumur dahai om a' nondo iyahai hino.


text:
Isai noo o nokopuriman do kawagato' do kototogod nu? Isai noo o koilo ondung okuro-kuro poo o kootuson do tumogod ko?


text:
Ponuo' no iyahai di kosianan nu it aiso' o kopupuson do pointikid do kosuabon, om milo indo iyahai do modsinding do mikuwo'd ongooropod do gisom dot ikapatai dahai.


text:
Onuwai no iyahai do kosimbayanan dot irad di katangaban do tinahak nu dahai di gulu, tu' haro i' o piro-piro o toun dahai do tumongob di gulu po.


text:
Pointongo' no iyahai, i susuhuon nu, di wonsoyon nu di kongoimayaan kopio, pologoso' no do kongokito o sinakagon dahai di kogoyoo' do sinundu nu.


text:
Oi Kinorohingan, i Tuhan dahai, pologoso' no i barakat nu do moyo-woyo' kasai' dahai. Poundaro' no kasai' iyahai dot id suang do nunu nopo o wonsoyon dahai.


text:
om milo no do moro-boros dot id dau do poingkaa, “Iya' no i mogobi' doho' om it intirungon ku. Iya' no o Kinorohingan ku, i pagandasan ku,” ka.


text:
Intirungan ko i' dau do mantad id koligagaanan di songinlisok, om mantad id koinsanai do toruol di mogoit dot id kapatayon.


text:
Likupan ko i' dau di talad dau, om aiso' indo o koligagaanan nu do pointirung dau, tu' iri no i kotorodoko' dau o moningolig om mongintirung diya'.


text:
ko' iri po toruol do mogkoroliu di rumikot do dongotuong, ko' i po toruol do mamatai do dongkosuabon.


text:
Haro i' doti' o soribu o tulun dot ahaba' do hiri'd toning nu, om hopod noribu o tulun do posorili' diya', nga' iya' nopo om a' i' orualan.


text:
Suhuon indo do Kinorohingan i moloikat dau do madtamong diya' om momogompi' diya' do hinonggo nopo o tongoyon nu.


text:
Boros kad Kinorohingan, “Posion ku indo i tulun dit ongosianan doho', om intirungan ku i mangakun do Tuhan oku.


text:
Soira' nopo do minglohou iyolo' doho', om simbaron ku i', om tontok dot osusa' iyolo', nga' tulungon ku i' iyolo'. Posion ku i' iyolo' om pusohon ku.


text:
A' no ogina-gina' o kosonongo' do mongunsikou diya', oi Tuhan, do mikuwo'd modsinding do pomusou do Kinorohingan, it Asawat Kopio.


text:
Om monikid kosuabon do popinsusui do kosianan nu dit a' opupusan, om monikid tuong do poposusui do kotorodoko' nu,


text:
Poposonong do ginawo ku i nongowonsoi nu, oi Tuhan, i kongopusahan kopio. Iri no i nongowonsoi nu o kopodsindingan ku do mikuwo'd ooropod kopio.


text:
Sumuni i' doti' daa do miagal do sakot dit orombung i tulun dot araat, om kumaya' i' doti' daa i tulun do mingwonsoi dit angaraat, nga' oinsanan indo iyolo' dot apatai,


text:
Nokokito oku no di pisangod ku do nangaala', om norongou ku do songihad-ihad ngai' i tulun dit angaraat.


text:
Iri nopo tulun dit ongotopot om rumombung indo do miagal do guas do kurma, om osonong o sunion diyolo' do miagal di guas dot aras do hilo'd Libanon.


text:
Miagal iyolo' di kayu di tinanom do hiri'd Walai'd Tuhan, tu' rumombung tomod do hiri'd Walai'd Kinorohingan toko',


text:
Tuhan no o raja' dit abantug om okoris. Nokogirot no kopio o pinopoiyon diti pomogunan, om a' no milo do guyuon.


text:
Tirikohonon nu nopo, oi Tuhan om ogirot mantad no, do mantad di timpuun i', om hino mantad ko no, om hino kasai' do gisom do poingompus.


text:
Oi Tuhan, popuhodon tomod dilo rahat dot aralom o ngorod dau, mahas-kahas po o tumbak dot ologod tomod.


text:
Nga' Tuhan no i momorinta' do hilo'd surga, ot agayo o kuasa' ko' mantad di ngorod do rahat, om osundu ko' mantad di tumbak do rahat.


text:
Oturan nu nopo oi Tuhan, om aiso' i' o kopupuson, om walai nu nga' olidang i' kasai' do gisom do poingompus.


text:
Iya' no o gompomutus do koinsanai'd tulun, ingkakat no om sulian i' ilo tulun dot ongoondos do miontok di nowonsoi diyolo'.


text:
Songkuro po o koloido' dilo tulun dot angaraat dot ongotood? Songkuro po o koloido' do rumamai iyolo', oi Tuhan?


text:
Mamatai iyolo' do tongoondu' di nongopuadan om tangaanak dit aiso' o molohing, om patayon diyolo' i bansa'd suwai di poingiyon do hiti'd pomogunan dahai.


text:
Boros ka no diyolo', “A' no iyahai'd Tuhan okito, a' i' iyahai'd Kinorohingan dot Israil antangan,” ka.


text:
Kinorohingan i' o minomonsoi do tolingo toko', om a' tuu daa'ndo iyau korongou? Iyau i' o minomonsoi do mato toko', om a' tuu daa'ndo iyau kokito?


text:
Iyau no o monuduk do koinsanai'd bansa', om a' tuu daa'ndo iyau momohukum diyolo'? Iyau no o nosiliu'd gomponuduk do koinsanai'd tulun, om aiso' tuu daa'ndo o dau'd toilaan?


text:
Ongoilaan i' do Tuhan o pomusarahan do tulun, ongoilaan i' dau dot aiso' o kotutuk-tutukon do pomusarahan diyolo'.


text:
Onuan nu iyau do kosimbayanan do tontok do haro o kosusaan, do gisom id aratu' i tulun dot araat do hiri'd luang.


text:
Haro indo kawagu o toturan do hilo'd pomisaraan, om sumokodung ngai' nopoddi i tulun dit ongotulid o ginawo.


text:
Isai no i miningkakat do minogobi' doho', do sumaap do tulun dit angaraat? Isai no i minuhup doho' do sumaap di tulun di mingwonsoi dot araat?


text:
Ondung a' oku daa do Tuhan nuhupan, om a' i' daa alaid om koongoi oku no do hilo'd pomogunan do tulun di nangapatai.


text:
Boros kangku, “Rumatu' oku no,” kangku daa, nga' pinogirot oku i' di kosianan nu dit aiso' o kotingkadan, oi Tuhan.


text:
Om i monokiupakat do sumaap do tulun dit ongotulid o ginawo, om i momohukum do kapatayon do tulun dit aiso' o sala'.


text:
Hukuman indo dau iyolo' dot i kangaraaton diyolo' o kopomohukuman, om patayon dau iyolo' dot i dusa diyolo' o kapamatayan, Tuhan i' i Kinorohingan toko' o mamatai diyolo'.


text:
Kainou pamarayou toko'd Tuhan, podsindingai toko' no o Kinorohingan do mikuwo'd otood, tu' iyau no i mongintirung dati'!


text:
Tu' Tuhan nopo om Kinorohingan di kisinundu, iyau no o raja' dit okoris kopio dot id sawat do koinsanai di ponokokinorohingan.


text:
Iyau no o momorinta' do pointongkop diti pomogunan, mantad po do hiri'd luang dit aralom no kopio om gisom do hiri'd nuluhon dit asawat kopio.


text:
Iyau no o Kinorohingan toko', iyati' no i tulun di kosianan dau. Om iyati' i ponokodumba' dau do pigompian dau. Pokinongou kou nod boros do dinondo,


text:
“Kada' dokoyu pokodoho' o ginawo do miagal di taki-aki dokoyu di hilo' iyolo'd Moriba, om miagal di hilo' iyolo'd tana' do kowotuan do Masa.


text:
Hilo' no iyolo' do minogumbal doho', mulong po do nongkokito iyolo' di nongowonsoi ku dot id diyolo'.


text:
Apat nohopod o toun do koloidon ku dot araatan kopio diyolo', om boros kangku, ‘Atuk, obinsurilog no kopio iti tulun ku! Tu' a' no kopio iyolo' mamadul do tisuhu' ku,’ kangku.


text:
Om kotogod oku noddi om boros kangku do minomopol diyolo', ‘A' kou no kosuang di pomogunan diri i kinoiyonon di koonuan dokoyu do kosimbayanan do poinsugku' doho',’ kangku,” ka.


text:
Podsinding nod sinding do wagu dot id Tuhan! Podsinding no dot id Tuhan, oi pointongkop do pomogunan.


text:
Podsinding no dot id Tuhan, om royoho' no iyau! Popinsusuyo' no do pointikid-tikid do tadau i habar dot osonong do minamasi iyau dati'.


text:
Popinsusuyo' no o kagayaan dau dot id koinsanai'd bansa', om i nongowonsoi dau di kongoimayaan nga' susuyon no dot id koinsanai'd tulun.


text:
Tuhan nopo om agayo, om apatut no do royohon kopio, iyau no ot apatut do pusohon do mantad ko' koinsanai di ponokokinorohingan.


text:
Ponokokinorohingan nopo do bansa'd suwai om tingolig i' toomod, nga' Tuhan nopo om minomonsoi do koinsanai do nunu nopo.


text:
Iyau nopo om nolopot do kagayaan om kobontugan, om noponu' do sinundu om kolumiso' i Walai'd Sasambayangan dot Agayo.


text:
Royoho' no o Tuhan, oi koinsanai'd bansa' do hiti'd pomogunan, royoho' no i kagayaan om kokoriso' dau.


text:
Royoho' no o ngaran do Tuhan di kikagayaan, pongigit no do porsombahan om suang no dot id Walai dau.


text:
Tuku' no dot id toguang do Tuhan, mikuwo'd manampakai do pakayan do sumambayang, rikot no dot id dau do mikuwo'd momusou kopio dau, oi pointongkop diti tana'.


text:
Poboroso' no dot id koinsanai'd bansa' o poingkaa, “Tuhan no o Raja'! Nokogirot tomod o pinopowonsoi dau diti pomogunan, om a' no milo'd guyuon, om otulid nondo o pomumutus dau do koinsanai'd bansa',” kanto.


text:
Kongooropod kou no, oi tana' om tawan! Ngorod no, oi rahat om koinsanai di kipinuhobo dot id suang nu.


text:
Kongooropod no, oi talun om koinsanai di songinsuni do hino, pamangkis kou no dot atataadan, oi kokoyuan do hilo'd puru'.


text:
Tu' rumikot no o Tuhan do mongoi pomorinta' diti pomogunan, mikuwo'd otulid o pomumutus do koinsanai'd bansa'.


text:
Lumanak do miagal do rilin i konulu-nuluan dot id toguang do Tuhan, i pomorinta' do koinsanai'd pomogunan.


text:
Koinsanai do tulun di tumuku' dot id tingolig om ointingayam no, i tulun di mokirayou-rayou dot i tingolig diyolo' o kopokirayahan, tu' koinsanai di tingolig nga' tumuku' i' dot id toguang do Tuhan.


text:
Ongotood ngai' nopo i tulun do Sion, om rumamai ngai' i bandar do hilo'd Yohuda, tontok di korongou di pomumutus nu, oi Tuhan.


text:
Oi Tuhan, it Asawat Kopio, iya' no o pomorinta' do pointongkop diti tana', iya' no it agayo ko' mantad do koinsanai do ponokokinorohingan.


text:
Osianan i' o Tuhan do koinsanai di tulun dit araatan do karaaton, om tingoligan dau o koinsanai'd tulun dau, om poiduwon dau iyolo' do mantad id kuasa' do tulun dit araat.


text:
Oi tulun dit ongotulid o ginawo, kongooropod ngai' kou no, dot i nongowonsoi'd Tuhan o kaarapadan, soroho' ngai' no i nongowonsoi'd Kinorohingan, it olidang, om pongunsikou kou no dot id dau.


text:
Sinding. Podsinding no do sinding do wagu dot id Tuhan, tu' minomonsoi iyau di kongopusahan kopio. Mantad id kuasa' dau om kokoriso' dau o nakamanang-manang dau.


text:
Pinosunud do Tuhan i kinamanangan dau, om pinopinsusui do Tuhan i kuasa' dau do mamasi, om pinointalang dau i kotulido' dau dot id koinsanai'd bansa'.


text:
Binayaan kopio i' dau i tumpongo dau dot id tulun dot Israil, tu' osianan kasai' i' iyau om otorodok dot id diyolo'. Koinsanai'd bansa' do hinonggo nopo nga' nokokito ngai' no do kinamanangan do Kinorohingan toko'.


text:
Oi koinsanai do pomogunan, podsinding kou no do mikuwo'd ooropod dot id Tuhan, royoho' no dokoyu iyau do mikuwo'd sinding om pangkis dot atataadan!


text:
Pounio' no dokoyu i torumpit om i toburi', om pamangkis kou no dot atataadan dot id Tuhan, i raja' toko'.


text:
Ngorod no, oi rahat om koinsanai di kipinuhobo do hino, oi tana' podsinding no, om koinsanai di momogun do hino.


text:
Pitapapo' no o palad dokoyu oi kabawang-bawangan, oi konulu-nuluan pogioompot kou no do modsinding do mikuwo'd otood dot id toguang do Tuhan.


text:
Tu' rumikot no iyau do mongoi pomorinta' diti pomogunan, om porintaon nondo dau i tulun do hiti'd pomogunan do mikuwo'd otulid o pomomorinta'.


text:
Tuhan no o raja', poirikau iyau do hiri'd tirikohonon dau do momorinta', dit id sakai di moloikat di roitan do moloikat do kerub, om gagaran ngai' nopo o tulun dot opopoddosian, om gumuyu' iti pomogunan.


text:
Oinsanan nopondo o tulun do mamarayou di ngaran dau dit abantug om kikagayaan. Iyau no it olidang kopio.


text:
Oi raja' do gunsiou, iya' no it orohian do katapatan, iya' no i pinopogirot di katapatan do hiti'd Israil, om minongigit ko dit otulid om i toturan.


text:
Royohon no o Tuhan, i Kinorohingan toko', otud no dot id toguang do tirikohonon dau do momorinta', iyau no it olidang kopio!


text:
I Musa no di Harun ot imam dau, om i Somuil no i sumasambayang dot id dau. Mininglohou iyolo'd Tuhan, om sinimbar iddi dau iyolo'.


text:
Minoro-boros iyau diyolo' do mantad hiri'd haun di poorigi, tinanud ngai' diyolo' i ponudukan om ponuhuan do pinoboros dau dot id diyolo'.


text:
Oi Tuhan, i Kinorohingan dahai, sinimbar nu i' i tulun nu, om pinointong nu iyolo' dot iya' no o Kinorohingan dit orohian do mangampun mulong piya do hinukuman nu iyolo' dot i dusa diyolo' o kinopomohukuman nu.


text:
Royohon no o Tuhan i Kinorohingan toko', om tuku' no do sumambayang do hilo'd nuluhon dau dit olidang. Olidang i' o Tuhan, i Kinorohingan toko'.


text:
Sinding do maan do porsombahan do kounsikahan. Oi koinsanai do pomogunan, podsinding no dot id Tuhan!


text:
Kada' no kopio kolihuwai do Tuhan nopo om Kinorohingan, iyau no i minomonsoi dati', om iyau o sanganu dati'. Iyati' no o tulun dau, i bansa' di pigompian dau.


text:
Suang no di Walai dau do mikuwo'd mongunsikou, suang no do hiri'd natad di walai do mikuwo'd mamarayou, pongunsikou no dau om royoho' no iyau.


text:
Osonong no kopio o Tuhan, kosianan nopo dau om aiso' o kopupuson, om kotorodoko' dau nga' mompus-ompus i'.


text:
Sinding di Daud. Iti nopo sinding ku om pasal do kotorodoko' om kotulido', sindingon ku o sinding diti dot id diya', oi Tuhan.


text:
Aiso' indo o kabara-barasan do kowoyo-woyoon ku, soira' ko do rumikot dot id doho'? Olidang indo o koposi-posion ku do poingiyon do hiri'd walai ku,


text:
om a' ku pologoson tomod o karaaton. Araatan oku i' di wowonsoyon do tulun di mogidu' do mantad id diya', a' oku i' kopio orohian do monokiupakat diyolo'.


text:
Patayon ku indo i tulun di lumisok-lisok do mongindaraat do tulun do suwai, om a' oku i' orohian di tulun dit oondos om mokirayou.


text:
Orohian oku indo di tulun dit otorodok dot id Kinorohingan, om pologoson ku iyolo' do mundorong do hiti'd walai ku do don raja'. Om pologoson ku indo do kumaraja' dot id doho' i tulun dit otopot-topot kopio dot otulid o ginawo.


text:
Tulun nopo di goudut om a' i' koino-ino do miyon do hiti'd walai ku do don raja', om aiso' o tulun di minsorupai-rupai no do koundorong dot id toguang ku.


text:
Monikid tadau nopondo do patayon ngai' ku i tulun dit angaraat do hiti'd pomogunan toko'. Uyungon ngai' ku nopo i tulun dit angaraat do mantad hiti'd bandar do Tuhan.


text:
Kada' oku tolikudai do tontok dot osusa' oku. Pokinongoho' oku no, om kolosu' nod sumimbar do tontok do minglohou oku.


text:
Monongodou-ngodou nopo o pisangod ku do mongindaraat doho', om i tulun di mongumang-umang doho' nga' iri po ngaran ku o maan diyolo' do pomopol.


text:
do gama' di kototogod nu om i kolosuo' do ginawo nu. Nongoi oku diya' buntuto' om pataamo' oku nogiddi diya', oi Tuhan.


text:
Koposion ku nopo om miagal po di sangai di dongsosodopon tu' oruhai nod tumagak, miagal oku poddi sakot do nokoring.


text:
Nga' iya' nopo, oi Tuhan, om raja' i' do gisom dot alaid, om koinsanai do sinakagon nga' kosorou kasai' indo diya'.


text:
Ongosianan ngai' i' dau i susuhuon nu, mulong po do naraag iyau. Ongolisiu ngai' i' iyolo' dau, mulong piya do nohiyas no iyau.


text:
Oinsanan nopondo o bansa' do moddosi do Tuhan, om oinsanan o raja' do pomogunan do moddosi di kuasa' dau.


text:
Soira' nopondo do poingkakaton koimbagu do Tuhan o bandar do Sion, om pointalangon nondo dau o kagayaan dau.


text:
Potuliso' ngai' no i nongowonsoi'd Tuhan do maan di sinakagon di sumusuhut, om mamarayou indo dau i tulun dit a' po nopogkosusu.


text:
Luminuung o Tuhan do mantad hilo'd tiyonon dau dit olidang do hilo'd sawat, hilo' iyau'd surga do luminuung diti pomogunan.


text:
Norongou i' dau i todoi do tulun di songinggiil, om pinalabus dau i tulun di nohukuman daa do kapatayon.


text:
Oi Kinorohingan, kada' ngoyo' o ginawo ku do baino' poo, tu' a' oku po molohing. Oi Tuhan, poimpasi ko i' do gisom do poingompus,


text:
Tumagak ngai' i' iti nga' iya' nopo om hino kasai' i' do gisom do poingompus, koinsanai'ddi om rumomuk i' do miagal do kain, om pataamon nu indo iri do miagal do rasuk di nagansing no, om atanus nondo ngai' iri.


text:
Ongosimbayan indo o tangaanak dahai do mongiyon-ngiyon, om sinakagon diyolo' nga' ongosonong-sonong indo tu' intirungan nu i'.


text:
Mantad dot id di Daud. Orohian no kopio o ginawo ku do mamarayou'd Tuhan, om mamarayou'd ngaran dau dit olidang o tinan om pomusarahan ku.


text:
Orohian no kopio o ginawo ku do mamarayou'd Tuhan, om a' oku kolihu do koinsanai dit osonong di nongowonsoi dau.


text:
Pinonu' dau dit ongosonong o koposi-posion ku, gisom dot omulok kasai' oku po om okoris do miagal di kondiu.


text:
Sinunudan dau i Musa di wonsoyon dau dot id dabantalan, om pinoontong dau o tulun dot Israil do kinoris dau.


text:
Tuhan nopo om obinsianan i' om obinglisiu, alanut o ginawo dau om poimponu' do kosianan di mompus-ompus.


text:
A' toko' i' dau hukuman do miontok di dusa toko', om a' toko' dau sulian do miontok di kasalaan toko'.


text:
Poingkuro nopo o kasawato' dilo tawan do mantad hiti'd tana', om iyo noddi o kogoyoo' do kosianan dau dot id tulun di momusou dau.


text:
Songkuro nopo o kosoduwo' do koulayon do mantad id kotonobon, om iyo noddi o kosoduwo' do pataaman do Kinorohingan do dusa toko' do mantad id dati'.


text:
Poingkuro nopo o kosianan do tapa' dot id tangaanak dau, om iyo noddi o kosianan do Tuhan dot id tulun di momusou kopio dau.


text:
Koposi-posion toko' nopo om miagal nod sakot, sumuni toko' no om lumombut do miagal di bunga do hilo'd gouton,


text:
Nga' kosianan nopod Tuhan do tulun di momusou dau, om mompus-ompus i', om kosonongo' dau nga' a' i' opupusan do gisom do kopogilombu-lombus o sinakagon,


text:
Pamarayou kou nod Tuhan, oi moloikat di gunsiou om i kisinundu, i mokinongou do boros dau, om otorodok do tumanud do koinsanai di ponuhuan dau.


text:
Pamarayou kou nod Tuhan, oi koinsanai dokoyu it ongosundu do hilo'd surga, koinsanai dokoyu i susuhuon dau di mingwonsoi do korohian dau.


text:
Pamarayou kou nod Tuhan, oi koinsanai dokoyu i winonsoi dau, do pointongkop di pomorintaan dau. Orohian oku no kopio do mamarayou'd Tuhan o ginawo ku om tinan ku om pomusorou ku.


text:
Orohian oku no kopio do mamarayou'd Tuhan o ginawo ku om tinan ku om pomusorou ku! Oi Tuhan i Kinorohingan ku, abantug ko no kopio! Kipinakai ko do karayahan om kagayaan,


text:
om winaal nu o walai nu do hilo'd sakai do waig di hilo'd tawan. Ponokokorita' nu ilo haun, om mimpanau ko do poinsakai di talad do ribut.


text:
Ogirot tomod o pinopoudong nu diti tana' dot id sakai di pinoimpahan, om a' no oguyu' do gisom dot alaid.


text:
Nga' soira' di binarasan nu i waig, om nonos noddi iri, soira' di nokorongou iri di boros nu dot opuhod, om kohus nopori do minogidu'.


text:
Tolibai nopo di waig i nuluhon do luminuyung do hiri'd kokubangan, om kumaa do hiri'd tiyonon di nokosodia' nu diyolo'.


text:
Minomonsoi ko do wolit dit a' milo dot otolibambanan, do pangantob di waig do lumabai kawagu do tumongkop diti pomogunan.


text:
Pinoluyung nu o tudan do waig do hilo'd kokubangan, om pinoluyung nu o bawang do hilo'd pogiolit-olitan do konulu-nuluan.


text:
Pinorikot nu o rasam do mantad hilo'd tawan do hilo'd konulu-nuluan, om nonuan nu'd hasil iti tana' do gisom dot a' aayi-ayi'.


text:
Posunion nu o sakot do taakanon do nintorusan, om posunion nu o totonomon do maan do tulun, om milo indo o tulun do mananom-tanom,


text:
om haro i' o waig dot anggur do popotood do ginawo diyolo', om haro o tumau do saitun do popooropod diyolo', om haro o taakanon do popokoris diyolo'.


text:
Iri nopo koguasan dot aras do hilo'd Libanon om asaru i' dot arasaman, iri no i kokoyuan do Tuhan, i tinanom dau.


text:
Mongiyon-ngiyon do hilo'd konuluhanan dot angakawas i kambing do gouton, om iri no palanuk om songinlisok do hiri'd kapampangan.


text:
Minggarom po i tangaanak do singa do tontok di mokiakanon iyolo', do mogihum do taakanon di patahakon do Kinorohingan dot id diyolo'.


text:
Koulai nopondo o tadau om gumuli' ngai' no iyolo' do mongoi odop do hiri'd tiyonon diyolo' do lumisok.


text:
Oi Tuhan, ogumu' no kopio o nongowonsoi nu, om oilo tomod o pinomonsoi nu do koinsanai'ddi. Noponu' po iti pomogunan di winonsoi nu.


text:
Ilo rahat nga' agayo om alaab tomod, om a' no ointob-intob i songingiyon do hilo', it angagayo om it ongokoro'.


text:
Hilo' no o layagon di kapal do rahat, om hilo' o pinghambaan di Lowiatan, i nintorusan do rahat dit agayo kopio do winonsoi nu.


text:
Patahakon nu no diyolo' i taakanon, om akanon no diyolo' iri, iya' i posodia' do taakanon di pingyahanan diyolo'.


text:
Soira' nopo do tumongkiad ko, om moddosi no iyolo', om soira' nopo dot ongoyon nu o pinuhobo diyolo' om apatai no iyolo', om gumuli' no iyolo' dot id tana', i tadon mantad diyolo'.


text:
Nga' soira' nopo dot onuan nu iyolo' do pinuhobo, om apasi no iyolo', om onuan nu'd koposion do wagu iti pomogunan.


text:
Maha' daa om mompus-ompus o kagayaan do Tuhan, maha' daa om asanangan iyau do koinsanai di nongowonsoi dau!


text:
Mintong nopo iyau do hiti'd pomogunan, nga' gagaran nopo iti pomogunan, om kumama' nopo iyau do nuluhon, nga' muntu' nopo o lisun do mantad hiri'd nuluhon.


text:
Modsinding oku nondo dot id Tuhan do solinaid ku do poimpasi, om modsinding oku do mamarayou'd Kinorohingan ku do gisom do tikapatai ku.


text:
Angatanus po daa do hiti'd pomogunan i tulun do kidusa, om opunso po daa i tulun dot araat. Orohian oku no kopio do mamarayou'd Tuhan o ginawo ku, om tinan ku om pomusarahan ku! Royoho' no o Tuhan!


text:
Pongunsikou nod Tuhan, popinsusuyo' no o kogoyoo' dau, susuyai ngai' no o bansa' di nongowonsoi dau.


text:
Iyokoyu i sinakagon di Abraham, i susuhuon do Kinorohingan, iyokoyu i sinakagon di Yakub, i tulun do pinili' dau. Soroho' ngai' no dokoyu i kongopusahan do winonsoi'd Kinorohingan om it oturan do pinatahak dau.


text:
Boros ka dau, “Patahakon ku nondo dokoyu i pomogunan do Kanaan, om iri no o sumiliu do dokoyu'd songonuon,” ka.


text:
A' i' ogumu' o nintaban di tulun di songonuon do Kinorohingan, om sompogunan po iyolo' do hilo'd pomogunan do Kanaan.


text:
Nga' aiso' i' o tiso' piya'd tulun do pinologos do Kinorohingan do monginggorit diyolo', pinoinsan ngai' i' do Kinorohingan i raja' om mongintirung indo iyolo' di tulun di nasanganu dau.


text:
Boros ka dau, “Kada' dokoyu gangaho' i tulun di nongopili' ku, kada' dokoyu pokorualai i nabi ku,” ka.


text:
Om polobuso' noddi iyau di raja' do Masir, om pinalabus iyau di raja' do piro-piro o bansa' do mantad id giil.


text:
Sinuhu' iyau di raja' do mongilo-ilo di pomorintaan dau, om siniliu iyau do pomorinta' do pointongkop di pomogunan.


text:
Om kikuasa' iyau dot id sawat di pagawai di raja', om kikuasa' iyau do monuhu' di montiri' di raja'.


text:
Om onuwai nod Tuhan do tangaanak dot ogumu' i tulun dau om pinokoris dau iyolo' ko' mantad di pisangod diyolo'.


text:
Om pinologos dau i tulun do Masir dot araatan di tulun dau om pingakalan di tulun do Masir i susuhuon dau.


text:
Om miningwonsoi iyolo' do piro-piro o koimayaan do mantad id Kinorohingan om minomonsoi iyolo' do piro-piro o kopusahan do hilo'd Masir.


text:
Om potuongo' nod Kinorohingan o pomogunan diri, nga' a' i' i tulun do Masir minumboyo' di boros dau.


text:
Pinorikot dau o karambatu om gonit do hilo'd pomogunan diyolo', om okon nogi' ko' rasam o pinorikot.


text:
Akano' ngai' nopo diyolo' i tanom-tanom do hiri'd pomogunan diri, om nakan ngai' diyolo' i tua' do tanom-tanom.


text:
Pinatai ngai' dau i tanak do kusai dit id gulu, dot id pointikid-tikid do sompiiyon do tulun do Masir.


text:
Om posoliwano' nogiddi dau i tulun dot Israil, om minongigit iyolo' do pirok om tamas, om ongokoris ngai' nopo iyolo', om aiso' o kitoruol tu' gompion i' iyolo'd Tuhan.


text:
Om ongooris ngai' nopoddi diyolo' i tulun do Masir, om ongotood nopoddi i tulun do Masir di suminoliwan i tulun dot Israil.


text:
Nintirungan do Kinorohingan do haun i tulun dau, om nonuan dau iyolo' do tapui do dongotuong do ponitiu diyolo' do tontok do mamanau.


text:
Pokianu no iyolo', om porikot no iyau do tombolog, nonuan dau iyolo' do takanon do mantad hilo'd surga, dot akanon diyolo' do gisom dot ongoiyahan iyolo'.


text:
Linapak dau o tontolob, om okohus nopo o waig do luminuyung, do miagal pod bawang do lumuyung do hilo'd tana' do kowotuan.


text:
Pinatahak dau diyolo' i pomogunan do bansa'd suwai, om pinologos dau i tulun dau do suminingolod di koumaan diyolo'.


text:
Royohon no o Tuhan! Pongunsikou nod Tuhan, tu' osonong i' iyau; om aiso' o kotingkadan do kosianan dau.


text:
Isai po o kaayi' do monusui di nongowonsoi dau dit angagayo kopio? Isai po o milo do mamarayou dau do gisom do kabagal o pamarayou dau?


text:
Soroho' oku no dot ongoyon nu uhupai i tulun nu, oi Tuhan, pohompito' oku no iyoho' dot ongoyon nu iyolo' posio'.


text:
Pokitono' oku no do kosimbayano' do tulun nu, om kohompit oku i' di kataadan di tulun nu, om kotonggoi oku di kaandasan di tulun di pinili' nu.


text:
Nokowonsoi no iyahai'd dusa do miagal di komolohingan dahai, araat no o nowonsoi dahai om nakasala' iyahai.


text:
A' i' nokosuhut di kopusahan do piningwansayan do Kinorohingan i taki-aki dahai di hilo' po iyolo'd Masir, olihuan i' diyolo' do pinopointalang o Kinorohingan do kosianan dau dot id diyolo', om suminaap iyolo' dau, it Asawat Kopio di hilo' iyolo'd Rahat dot Aragang.


text:
Pinasi dau iyolo' do mantad id tulun dit araatan diyolo', pinoidu' dau iyolo' do mantad id pisangod diyolo'.


text:
Nga' a' po alaid om kolihuwai no diyolo' i nowonsoi'd Tuhan, om mimpori-pori nopoddi iyolo' do mingwonsoi do nunu nopo; om a' no mandad do nosihat do Tuhan.


text:
Noporinta' po iyolo' do korohian do tinan diyolo' di hilo' iyolo'd tana' do kowotuan, om pinogumbalan diyolo' o Kinorohingan.


text:
Om patahako' noddi do Kinorohingan i pinokianu diyolo', nga' pinoporikot poddi iyau do toruol dit araat kopio dot id diyolo'.


text:
Tontok di hilo' iyolo'd tana' do kowotuan om minosol iyolo' di Musa, om i Harun, i susuhuon do Tuhan dit olidang.


text:
Pinoolon diyolo' i kagayaan do Kinorohingan, do tininganak di pinoiyo-iyo'd nintorusan di mangakan do sakot.


text:
Nolihuan diyolo' i Kinorohingan di minamasi diyolo', i miningwonsoi do kongoimayaan di hilo'd Masir.


text:
Kopusahan no kopio i winonsoi dau di hilo'd pomogunan diri, kosuayan no kopio i winonsoi dau di hilo'd Rahat dot Aragang.


text:
Soira' di minomoros o Kinorohingan do patayon dau i tulun dau, om miningkakat i Musa do minomiolitan do Kinorohingan om i tulun dau. Om nantaban di Musa i kototogod do Kinorohingan do mamatai diyolo'.


text:
Minundorong iyolo' do hiri'd kiim diyolo' om somboro-boros dot araatan om a' no mokinongou'd boros do Tuhan.


text:
Om poinsano' nod Tuhan iyolo' do mikuwo'd suminumpa' iyau dot apatai nondo iyolo' do hiri'd tana' do kowotuan.


text:
Om potompiason dau i sinakagon diyolo' dot id pogialatan do bansa'd suwai, om pologoson dau iyolo' dot apatai dot id sompogunan.


text:
Om tontok no di hilo' iyolo'd Pior, om minoyo' i tulun di songonuon do Kinorohingan do tumuku' dot id Baal, om minangakan iyolo' do porsombahan di nokosubak dot id tingolig.


text:
Tiningkau di kowoyo-woyoon diyolo' o kototogod do Tuhan, om noontok diri iyolo' do toruol dit araat kopio.


text:
Nga' ingkakat no i Pinihas om hukumai no dau i tulun di nakasala', om kotingkod noddi i toruol diri.


text:
Om hilo' nod tudan do waig do Moriba om potogodo' po kawagu di tulun o Tuhan, om i Musa iddi o nosusa' dot iyolo' o minonusa'.


text:
Tu' minogikawin-kawin nogi' iyolo' di bansa'ddi om minomit iyolo' di kowoyo-woyoon di tulun dit a' kotutun do Kinorohingan.


text:
Pinatahak diyolo' i tangaanak diyolo'd tongokusai om tongoondu' do sumiliu do porsombahan di sumbolion dot id tingolig do hilo'd Kanaan.


text:
Pinatai diyolo' i tangaanak dot aiso' o sala', om nososomu' diri i pomogunan dot i pinamatayan diri o nokososomu'.


text:
Sinosomu' diyolo' o tinan diyolo' dot i winonsoi diyolo'ddi o nokososomu', om a' iyolo' tuminorodok dot id Kinorohingan.


text:
Asaru' i' daa do poiduwon do Tuhan i tulun dau, nga' uhang nogi' diyolo' do sumaap do Tuhan, om marom-ralom diri o kolonsodo' diyolo' dot id dusa.


text:
Nga' pinokinongou id Tuhan iyolo' do tontok di mininglohou iyolo', om nokito i' dau i kosusaan diyolo'.


text:
Om sinorou i' dau i tumpongo dau dot id diyolo', om winolihan iddi dau i tosorou dau tu' agayo i' o kosianan dau.


text:
Posio' no iyahai oi Tuhan, i Kinorohingan dahai, om pogulio' no iyahai dot id pomogunan dahai do mantad id piro-piro o bansa'ddi, om ounsikou indo iyahai om mamarayou iyahai do ngaran nu dit olidang.


text:
Royohon no o Tuhan i Kinorohingan dot Israil, royohon no iyau do baino' om gisom dot alaid! Pologoson no do momoros ngai' o tulun dot, “Amin!” ka. Royohon no o Tuhan!


text:
Pinghulitan nod momoros iti boros do pamarayou'd Tuhan, koinsanai dokoyu i napasi dau. Tu' pinoidu' kou dau do mantad id pisangod dokoyu.


text:
Om pinoguli' kou do mantad id pomogunan do suwai, do mantad hilo'd koulayon om kotonobon, om mantad hilo'd utara om salatan.


text:
Haro i' o piro-piro do mininghombo do hilo'd tana' do kowotuan, om a' kotunud do ralan do kumaa dot id bandar do tiyonon diyolo'.


text:
Om pomolohou noddi iyolo'd Tuhan dit id suang iyolo'd kosusaan, om poiduwo' no dau iyolo' do mantad id kosusaan diyolo'ddi.


text:
Apatut nod mongunsikou iyolo'd Tuhan tu' mompus-ompus i' o kosianan do Tuhan dot id diyolo', om minomonsoi iyau di kongoimayaan kopio dot id diyolo'.


text:
Om id suang poddi iyolo'd kosusaan om pomolohou nogi' iyolo'd Tuhan, om pinoidu' iddi dau iyolo' do mantad id kosusaan diyolo'ddi.


text:
Om apatut nod mongunsikou iyolo'd Tuhan, tu' mompus-ompus i' o kosianan do Tuhan dot id diyolo', om minomonsoi iyau di kongoimayaan kopio dot id diyolo'.


text:
Om id suang poddi iyolo' do kosusaan om pomolohou nogi' iyolo'd Tuhan, om pinoidu' iddi dau iyolo' do mantad id kosusaan diyolo'ddi.


text:
Apatut nod mongunsikou iyolo'd Tuhan tu' mompus-ompus i' o kosianan do Tuhan dot id diyolo', om miningwonsoi iyau di kongoimayaan kopio dot id diyolo'.


text:
Apatut nod ounsikou iyolo' do mikuwo'd mongigit do porsombahan do sumbolion, om popinsusuyon i nongowonsoi dau do mikuwo'd sinding dot aarapadan.


text:
Haro i' o piro-piro do suminoborong do rahat do suminakai do kapal do rahat, om hilo' nod rahat o pogihuman diyolo' do kaakan-akanan.


text:
Nokoinsawat tomod i kapal do rahat om nongkotodsok i kapal do hiri'd nanad do rahat. Om moddosi po o tulun dot id suang do koligagaanan diri.


text:
Nakatahub iyolo' om minikorobibi' do miagal do tulun di naawuk, om aiso' no o tosorou-sorou diyolo'.


text:
Om id suang poddi iyolo'd kosusaan om pomolohou nogi' iyolo'd Tuhan, om pinoidu' iddi dau iyolo' do mantad id kosusaan diyolo'.


text:
Om ooropod diri iyolo' tu' nakatalib noddi i tongus dot opuhod, om osimbayan nopo iyolo' do pinorikot dau do hiri'd kodompiron do kapal do rahat di rikoton diyolo'.


text:
Apatut nod mongunsikou iyolo'd Tuhan tu' mompus-ompus i' o kosianan do Tuhan dot id diyolo', om miningwonsoi iyau di kongoimayaan dot id diyolo'.


text:
Mositi' nod popinsusuyon diyolo' i kagayaan dau dot id pitimungan do tulun dot ogumu', om royohon iyau dot id pitimungan do tongoboyoon.


text:
Siniliu dau do tana' dot oosin i tana' dot oluhub, tu' i karaato' di tulun do poingiyon do hiri o kinapamansayan do miagal diri.


text:
Pinologos dau i tulun do louson do miyon do hilo', om minomonsoi iyolo' do bandar do tiyonon diyolo'.


text:
Binarakatan dau i tulun dau, om ogumu'ddi o tangaanak diyolo', om a' dau pinologos do kumuri' i tayam-tayam diyolo'.


text:
Soira' di naala' i tulun di nasanganu do Kinorohingan om noudipon tomod iyolo' di koinggoritan om pongulok-ulok.


text:
Om nidu' diri dau o kuasa' di minonginggorit diyolo', om pinologos dau iyolo' do minghombo dot id tana' do kowotuan dit aiso' o ralan.


text:
Nga' pinoidu' i' dau i tulun do mosikin do mantad id kosusaan diyolo' om pinoinggumu' dau i sompiiyon diyolo' do miagal pod baanan do dumba'.


text:
Pologoson nod momusorou do pasal diti i tulun dit ongoilo, pologoson no iyolo' do kopuriman di kosianan do Tuhan dit aiso' o kotingkadan.


text:
Mongunsikou oku i' diya', oi Tuhan, dot id pogialatan do bansa'. Royohon ku i' iya' dot id pogialatan do tulun.


text:
Tu' kosoibau dilo tawan o kosianan nu dit aiso' o kotingkadan, kosunggu i' dilo tawan o kotorodoko' nu.


text:
Pointalango' no i kagayaan nu do hilo'd tawan, oi Kinorohingan, om i kobontugo' nu do pointongkop diti pomogunan.


text:
Nakapamatos no o Kinorohingan do hiri'd kinoiyonon dau dit olidang do poingkaa, “Bohogion ku nondo o tana' do Sikim do mikuwo'd osonong o ginawo ku, om ongkibon ku i Rantai do Sukot dot id tulun ku.


text:
Giliad nopo om Manasi om doho' i', Ipraim no om ponokotupi' ku, om Yohuda no om ponokotungkat ku di don raja'.


text:
Nga' Muab nopo om silihon ku indo do mimpun do pongougan do gakod om Idom noo om pataaman ku'd kasut ku, om iri no o koilaan dot iyoho' o sanganu'ddi. Mamangkis oku indo do pogintutunan do nakamanang oku do suminangod do tulun do Pilistin,” ka dau.


text:
Isai o papaatod doho' do hilo'd bandar do kitolig, oi Kinorohingan? Isai o potunud doho' do hilo'd Idom?


text:
Maan di boyoon do modsisinding. Sinding di Daud. Royohon ku no iya', oi Kinorohingan, om ungkomi no.


text:
Saapon oku i' diyolo' do mulong piya dot osianan oku diyolo', om suminambayang oku piya do bagi' diyolo'.


text:
Pomili' no di gompomutus dot araat do momisara' di pisangod ku, om pologoson i pisangod dau do papasala' dau.


text:
Pologoson nopo iyau do bisaraon om oilaan i' do kisala', pologoson no do tondoson do kasalaan i sambayang piya dau.


text:
Pologoson no dot oruhai'd opupusan i koposion dau, pologoso' no do tulun do suwai o kosowoli di karaja' dau.


text:
Pologoso' no dot osiliu do tulun di mokianu-anu po om i mombo-hombo poo i tangaanak dau, pologoso' no dot ouyung iyolo' do mantad hiri'd pogun dit iyon- iyonon diyolo'.


text:
Pologoso' no dot oongoi ngai' di tulun di pinogutangan dau i dapu' dau, om pologoso' no dot angaanu ngai' do bansa'd suwai i pininghuyanan dau do minogihum.


text:
Kada' pologoso' do haro o tulun dot opuhawang dot id dau ko' haro po o momogompi' di tangaanak dau di notongkiadan dau.


text:
Pologoso' no dot apatai ngai' i sinakagon dau, om olihuan i' o ngaran dau dot id sinakagon di sumusuhut.


text:
Pologoso' no dot osorou kasai'd Tuhan i karaato' di komolohingan dau, om a' ompunan i dusa dau do gisom do kopupuson diti pomogunan.


text:
Tu' tulun nopoddi om a' i' minomusorou do momuhawang, tu' minonginggorit iyau om minamatai di tulun do mosikin, om it oinggorit om it aiso' o pokukurayan.


text:
Orohian iyau do momopol --- om pologoso' no dot iyau ot apapalan, araatan iyau do manahak do barakat, om pologoso' no dot aiso' o mamarakat dau!


text:
Noubas tomod iyau do mimpopol, do miagal po do mananrasuk o koubaso' dau, pologoso nod sumarabak i popol dau dot id tinan dau do miagal do waig, om sumarabak dot id tulang dau do miagal do tumau.


text:
Nga' uhupai oku no iyoho', oi Tuhan, i Kinorohingan ku, do miagal di nakabatos mantad nu, om poiduwo' oku no tu' i kosonongo' om kosianan nu o kopoiduan.


text:
Papalan oku piya diyolo' nga' barakatan oku i' diya'. Aala' po daa i pisangod ku, nga' iyoho' nopo i susuhuon nu om otood i'.


text:
Pologoso' no dot okuluputan do tingayam i pisangod ku, pologoso' no iyolo' dot olopot do kointingayamo'.


text:
Puhadan ku nondo o boros ku do mongunsikou'd Tuhan, royohon ku indo iyau do hilo'd pitimungan do tulun dot ogumu'.


text:
Tu' obian i' dau i tulun do mosikin om posion dau do mantad id tulun di momohukum daa dau do kapatayon.


text:
Sinding di Daud. Om boros kad Tuhan dot id tuan ku, i raja', “Irikau do hiti'd dawananan ku do gisom id opoulakan ku diya' i pisangod nu,” ka.


text:
Tontok nopo di tadau do mongoi ko sangod di pisangod nu, om orohian toomod nopondo i tulun nu do mongoi tanud do sumangod. Om miagal po di bolobou do dongkosuabon i tangaanakwagu do rumikot do hilo'd Nuluhon dit Olidang.


text:
Nakabatos nod Tuhan do mikuwo'd sumpa', om a' no dau pakaisoon iri. Boros ka dau, “Imam ko nondo do gisom do poingompus do miagal di Malkisidik,” ka dau.


text:
Tuhan nopo om hino id dawananan nu, om soira' nopo do tumogod iyau, om raja' piya nga' aala' i' dau.


text:
Porotuan nondo dau do hukuman i piro-piro o bansa', om ponuon dau do rata' i kinoiyonon do sumangod, alaon dau i raja' do pointongkop diti pomogunan.


text:
Mongoi i raja' inum do hiri'd tudan do waig do hiri'd tisan do ralan, om okoris indo iyau, om kamanang iyau.


text:
Ongosonong tomod om koimayaan kopio i wonsoyon do Tuhan, oinsanan nopo i tulun dit asanangan diri dot orohian do kosuhut kopio'ddi.


text:
Mada' i' o Tuhan dot olihuan toko' i winonsoi dau di kongopusahan kopio, tu' obinsianan iyau om obinlisiu.


text:
Nokointalang no dau i sinundu dau dot id tulun dau, tu' nakatahak no dau diyolo' i tana' do bansa'd suwai.


text:
Otorodok i' o Tuhan om otulid dot id suang do nunu nopo o wonsoyon dau, om milo ngai' do ponongkuyaanan i boros dau.


text:
Mompus-ompus kasai' i' it oturan dau, tu' pinatahak i' dau iri dot id suang do katapatan om kotulido'.


text:
Pinalabus do Tuhan i tulun dau, om minomonsoi iyau do tumpongo di mompus-ompus dot id diyolo'. Iyau nopo om olidang om okoris!


text:
Ralan nopod kaanu do toilaan om oronok do Tuhan; om manahak i' iyau do pomusarahan dit atarom dot id tulun di mumboyo' do boros dau. Apatut nod royohon iyau do gisom dot alaid.


text:
Royohon no o Tuhan! Olumaag no i tulun dit oronok do Tuhan, om it asanangan do mumboyo' do ponuhuan dau.


text:
Tangaanak nopo di tulun dot osonong om angabantug i' do hiti'd pomogunan, om abarakatan o sinakagon dau.


text:
Tumitiu i' o tulinau do hiri'd totuong dot id tulun dit osonong, om it obinsianan om opuhawang om otulid.


text:
Tulun nopo dot osonong om a' i' koumbal do koinsiriba' o ngaran, om osorou kasai' indo iyau do gisom dot alaid.


text:
A' i' iyau ooris do korongou do habar dot araat, tu' ogirot i' o kotumbayaan dau, om mogondos iyau'd Tuhan.


text:
A' i' iyau kumanggau om a' ooris, tu' iso-iso' no o ginawo dau dot otumbayaan do kokito iyau di pisangod dau dot aala'.


text:
Opuhawang i' iyau dot id tulun di mosikin, om a' sumimban i kopuhawango' dau, asawat o pangkat dau om pusohon iyau.


text:
Otogod nondo i tulun dot araat do kokito'ddi, miit po o nipon diyolo' dot atatagadan om apatai nondo iyolo', om atanus tomod nopo i soro-sorohon diyolo'.


text:
Mantad pod hilo'd koulayon do tadau om gisom do korikot do hilo'd kotonobon do tadau do royohon o ngaran do Tuhan.


text:
Aiso' no o koiyo do Tuhan i Kinorohingan toko'. Poingiyon iyau do hilo'd kinoiyonon dit id sawat kopio,


text:
Potungagon dau i tulun do mosikin do mantad id pupuk, kakaton dau i ruminutum do mantad id koinggoritan diyolo'.


text:
Pusohon i' dau i tondu' dit aiso' o tanak dot id sompiiyon dau, potoodon i' dau iyau tu' onuan i' dau iyau do tangaanak. Royohon no o Tuhan!


text:
Tontok di suminoliwan i tulun dot Israil do mantad hilo'd Masir, di tuminongkiad i sinakagon di Yakub di pomogunan diri,


text:
Ontong no dau i Rahat dot Aragang om panangkus no do minogidu', om tingkod nopo do luminuyung i Bawang do Yordan.


text:
Mininsimbul i nuluhon do miagal do kambing do tontoluhan, om mininsimpod i nulu-nulu do miagal do tangaanak do dumba'.


text:
Nokuro kopio tu' minogidu' ko, oi rahat? Nokuro tu' tuminingkod ko do lumuyung, oi Bawang do Yordan?


text:
Nokuro tu' mininsimbul kou do miagal do kambing do tontoluhan, oi konulu-nuluan? Oi nulu-nulu, nokuro tu' mininsimpod kou do miagal do tangaanak do dumba'?


text:
Iyau no i pinoposimban di tontolob do siniliu do kulam do waig om pinoposimban do pampang do siniliu do bawang di songluyung-luyung.


text:
Iya' noo oi Tuhan, om iya' noo ot apatut do royohon, om okon i' ko' iyahai o royohon tu' otorodok ko i' om aiso' o kotingkadan do kosianan nu.


text:
Pogondos nod Tuhan, oi koinsanai dokoyu i tumuku' dot id dau, tulungon kou i' dau om intirungan kou.


text:
Osorou toko' i' do Tuhan om barakatan toko' i' dau, barakatan i' dau i tulun dot Israil om it imam di mogobi-obi' do Kinorohingan.


text:
Barakatan i' dau o koinsanai do tulun di momusou dau, iyoon nopo dau do mamarakat it angagayo om it ongokoro'.


text:
A' i' o Tuhan royohon di tulun di nangapatai, ko' i tulun di nongkolintuhun no dot id kinoiyonon dit oingou.


text:
Nga' iyati' nopo i songimpasi om mongunsikou i' dau, do mantad do baino' om gisom do poingompus. Royohon no o Tuhan!


text:
Om pomolohou oku noddi do Tuhan do poingkaa, “Pokionuon ku no kopio iya' oi Tuhan do mamasi doho',” kangku.


text:
Intirungan id Tuhan i tulun dot aiso' o pokukurayan, tulungon oku i' dau do tontok dot id suang oku'd koligagaanan.


text:
Pinoidu' oku i' do Tuhan do mantad id kapatayon, ninsasamadan oku i' dau om a' oku dau pinologos do naala'.


text:
om tontok piya dit oborulong oku om minomoros oku dot, “Aiso' i' o tongoiso' piya'd tulun do milo do ponongkuyaan,” kangku.


text:
Papatahak oku indo do porsombahan do waig dot anggur dot id Tuhan do pongunsikou ku dau do minonulung doho'.


text:
Iyoho' no o susuhuon nu, oi Tuhan, momonsoi oku i' do karaja' nu do miagal di tina' ku. Pinoidu' oku i' diya' do mantad id kapatayon.


text:
di pointimung do hiri'd natad do Walai'd Sasambayangan dot Agayo do hilo'd tanga' di bandar do Yorusalim. Royohon no o Tuhan!


text:
Pologoso' no do momoros it imam di mogobi-obi' do Kinorohingan do, “Mompus-ompus i' o kosianan dau,” ka.


text:
Pologoso' no do momoros ngai' i tulun di tumuku' dot id dau do, “Mompus-ompus i' o kosianan dau,” ka.


text:
Luminohou oku'd Tuhan do tontok dit id suang oku'd kosusaan, om sinimbar oku i' dau om pinoidu' oku dau.


text:
Moyo-woyo' i' o Tuhan doho', om a' oku i' moddosi, om aiso' no o milo'd tulun do wonsoyon dot id doho'.


text:
Miagal po iyolo' di moningot do minongurun doho', nga' kosorob tomod nopo iyolo' do miagal di rugi di sinorob do tapui tu' oruhai do nouu. Tu' pinunso ku iyolo' di sinundu'd Tuhan.


text:
Pokinongou no do boros dit opuhod dot atataadan do nakamanang, do hilo'd kokiiman do tulun do Kinorohingan, do poingkaa, “Iri no o winonsoi'd Tuhan dit okoris kopio.


text:
Iwangai doho' i totobon do Walai'd Sasambayangan dot Agayo, om sumuang oku i' do mongoi pongunsikou'd Tuhan.


text:
Iri nopo watu di niada' di mamamaal, tu' sorohon diyolo' dot aiso' o guna', nga' iri nogiddi i watu'ddi o kiguna' kopio.


text:
Pologoson no do barakatan do Kinorohingan, i tulun di rumikot dot id suang do ngaran do Tuhan, barakatan dahai iya' do mantad hilo'd Walai'd Sasambayangan dot Agayo.


text:
Tuhan nopo om Kinorohingan i', om osonong iyau dot id dati'. Potimpuuno' no i karamayan do mikuwo'd mongigit do raan do kayu om mintutuk di pananaraban do porsombahan.


text:
Royohon ku nondo iya' do mikuwo'd otulid o ginawo ku, do tontok do minsingilo oku dit oturan nu dit otulid.


text:
Ralan nopo do tanakwagu do popolidang kasai' do kowoyo-woyoon dau om tumanud di ponudukan nu, oi Tuhan.


text:
Aayi-ayi' no o ginawo ku do momonsoi di korohian nu, om kada' oku pologoso' do sumansala' di ponuhuan nu.


text:
Kumosonong no dot id doho', i susuhuon nu, oi Tuhan, om apasi oku i', om mumboyo' oku indo di ponudukan nu.


text:
Oruol po o ginawo ku do langadon, orohian oku no kopio do koilo dit oturan nu do pointikid-tikid do maso.


text:
Mulong piya do mogipapakat i pomorinta' do sumaap doho', nga' momusorou kasai' oku i' dit oturan nu.


text:
Naakun ngai' ku no i nongowonsoi ku, om sinimbar oku iddi diya', tudukai oku no do tumanud dit oturan nu.


text:
Uhupai oku no do tumanud dit oturan nu, om soro-sorohon ku indo kasai' i nongowonsoi nu di koimayaan kopio.


text:
Posuhuto' oku no di Tourat nu, om umboyoon ku i' iri, om tonudon ku i' do mikuwo'd aayi-ayi' o ginawo ku.


text:
Kada' oku pologoso' do mogihum dit aiso' o kootuk-otukon, kumosonong no dot id doho' do miagal di nakabatos nu.


text:
Sulungon no i batos nu dot id doho', i susuhuon nu, i batos do pinabatos nu dot id tulun di mumboyo' diya'.


text:
Orohian kopio oku i' do mumboyo' di ponuhuan nu, onuwai oku no do koposion do wagu, tu' otulid ko i'.


text:
Tulungo' oku no do popoboros kasai' dit otopot do pointikid do maso, tu' pagandasan ku nopo om iri i boros nu dit otulid.


text:
Poimpasi oku indo dot id suang do kosimbayanan, tu' tumotos kopio oku i' do mumboyo' di ponudukan nu.


text:
Tontok di maso ku'd poimpasi dot oruuhai do hiti'd pomogunan, om minonulis oku do sinding do pasal di ponuhuan nu.


text:
Nakataan no daa di tulun dot araat i lawa' di pamalawa' dau doho', nga' a' ku i' lihuan i Tourat nu.


text:
Oi Tuhan, noponu' po iti pomogunan do kosianan nu dit aiso' o kotingkadan, tudukai oku no di ponuhuan nu.


text:
Tontok nopo dit a' oku po diya' nohukuman, om kasala' oku nopo, nga' mumboyo' oku noddi do boros nu do baino'.


text:
Mongindaraat doho' i tulun dot asawat o ginawo, nga' aayi-ayi' i' o ginawo ku do mumboyo' di ponudukan nu.


text:
Haro nogi' kopio o gatang dit oturan do pinatahak nu doho', ko' mantad do koinsanai di dapu' do hiti'd pomogunan.


text:
Pologoso' no do koinsasamod kasai' doho' i kosianan nu dit aiso' o kotingkadan, do miagal di nakabatos nu doho', i susuhuon nu.


text:
Pologoso' no dot ointingayam i tulun dot asawat o ginawo tu' mingudut iyolo' do papasala' doho', nga' iyoho' nopo, om momusorou i' di ponudukan nu.


text:
Pologoso' no do rumikot dot id doho' i tulun do momusou diya', om koinsanai'd tulun di koilo do ponuhuan nu.


text:
Olomok oku po tomod do mandad diya' do mongoi pamasi doho', oi Tuhan, iri po batos nu o pagandasan ku.


text:
Opodi' po tomod o mato ku do miontong diya' do mamayaan di pinabatos nu, om minguhot oku do poingkaa, “Soira' ko nondo do monginsasamod doho'?” kangku no.


text:
Aiso' no o guna-guna' ku, miagal oku pod kantung do kulit di niada', nga' a' ku i' nolihuan i ponuhuan nu.


text:
Tulun nopo dit asawat o ginawo, it a' mumboyo' do Tourat nu, om nokopongukad nod luang do popohudsu doho'.


text:
Kumosonong no dot id doho', om mumboyo' oku i' di ponudukan nu tu' aiso' i' o kotingkadan di kosianan nu.


text:
A' i' atanus o kotorodoko' nu do piro-piro piya koloido', nokogirot nu no iti pomogunan, om poingiyo kasai' nodti.


text:
Hino kasai' po o koinsanai do nunu nopo do gisom do tadau'd baino' tu' pogiroton ngai' iri di boros nu, om susuhuon ngai' nu iyolo'.


text:
Noilaan ku no do haro ngai' i' o gisom do nunu nopo, nga' iri nopo boros nu om aiso' i' o kogisomon.


text:
Kaanu oku do toilaan do mantad id boros nu, gisom dot araatan oku'ddi do koinsanai'd kowoyo-woyoon dot araat.


text:
Posodia' kasai' oku i' do papatahak do koposion ku do gisom dot apatai, nga' a' ku i' lihuan i Tourat nu.


text:
Oi tulun di kidusa! poggidu' no do mantad id doho'! Tu' orohian oku i' do mumboyo' do ponuhuan do Kinorohingan ku.


text:
Onuwai oku no do kokorisan do miagal di nakabatos nu om apasi oku i', kada' oku pologoso' dot oiman-iman di soro-sorohon ku.


text:
Iyadaan ngai' nu i' i tulun di sumansala' do ponudukan nu, tu' aiso' i' o kootuk-otukon di pakat diyolo' di mingudut.


text:
Opodi' po o mato ku do miontong diya' do mongoi pamasi doho', magandad oku di maso do kopoiduan di pinabatos nu.


text:
Wonsoyo' no dot id doho' o miontok di kosianan nu dit aiso' o kotingkadan, om tudukai oku no do ponudukan nu.


text:
Om iri no o kotonudan ngai' ku di ponuhuan nu, om araatan oku do koinsanai di kowoyo-woyoon di kasala'.


text:
Manahak do tulinau i ponudukan nu do tontok di potudukon, om manahak do toilaan dot id tulun di basug.


text:
Antangai oku no om kosianai no doho', do miagal di wonsoyon nu dot id toinsanan o tulun dit osianan diya'.


text:
Poundaro' no o pamanau-panau ku do miagal di nokoboros nu, kada' oku pologoso' dot oporinta' dit araat.


text:
Tu' aiso' i' o kopupuson do kosianan nu, pokinongoho' oku no oi Tuhan. Pointalango' no o kosianan nu, om gompio' oku no.


text:
Momok-somok no i tulun dot ongorongit di monginggorit doho', i tulun dit a' insan tanud do Tourat nu.


text:
Nga' agayo i' o kolisihan nu, oi Tuhan, pointalango' no o kosianan nu, om posio' oku no do miontok dit oturan nu.


text:
Ogumu' o pisangod om ogumu' o tulun di mongulok-ulok doho', nga' a' oku i' tumingkod do mumboyo' di boros nu.


text:
Antangai pogi' o korohiano' ku di ponudukan nu, oi Tuhan, posio' oku no tu' a' i' insan do sumimban o kosianan nu.


text:
Ooropod tomod oku dot i batos nu o kaarapadan ku, miagal pod tulun di nakaanu do dapu' o kooropodo' ku.


text:
Mongunsikou kasai' oku nopo diya' do pointikid-tikid do tadau, dot it oturan nu dit otulid o kopongunsikahan ku.


text:
Tulun nopo dit asanangan do Tourat nu, om kikosimbayanan no kopio, om aiso' no o milo do paparatu' diyolo'.


text:
Pologoso' no do korikot dot id diya' o giniakan ku do mokitulung, oi Tuhan, onuwai oku no do ginawo dit obinsuhut do miagal di pinabatos nu.


text:
Minghombo oku po do miagal do dumba' di natagak, rikot no do mongoi pogihum doho', i susuhuon nu, tu' a' ku i' nadaan i boros nu.


text:
Sinding do mongoi kakap. Tontok dit id suang oku do kosusaan, om luminohou oku diya', oi Tuhan, om sinimbar oku i' diya'.


text:
Oi tulun do goudut, nunu no o wonsoyon do Kinorohingan dot id dokoyu? Poingkuro iyau do momohukum dokoyu?


text:
Miagal pod poingiyon do hilo'd Misik o karaato' do poinsugku' dokoyu, om miagal do poinsugku' di tulun do Kidar.


text:
Sinding do mongoi kakap. Tontok do montong oku do hilo'd konuluhanan, om oilaan ku no o tadon di monulung doho'.


text:
Intirungan ko id Tuhan do mantad id koinsanai di koligagaanan, gompion ko i' dau om osimbayan ko i'.


text:
Intirungan ko i' dau do tontok di rumikot ko, om tontok di mamanau ko, do baino' om gisom dot alaid.


text:
Sinding di Daud do mongoi kakap. Ooropod tomod oku do tontok di minomoros o tulun dot id doho' do poingkaa, “Kainou mongoi do hilo'd Walai'd Tuhan,” ka.


text:
Hiti no o ngoyon di piro-piro payat dot Israil, do mongoi pongunsikou dot id Tuhan do miontok di ponuhuan dau.


text:
Sambayang no do bagi' do kouludan do Yorusalim, “Pologoso' no do kumaya' om osimbayan i tulun di kosianan nu.


text:
Pologoso' no do haro o kouludan dot id suang do watas nu, om haro o kosimbayanan dot id suang do walai'd raja',” ka.


text:
Momoros oku dot id Yorusalim do pogobi' ku di koobpinayan om i tongotambalut ku do poingkaa, “Maha' daa om osonong-sonong kou!” ka.


text:
Sinding do mongoi kakap. Oi Tuhan, tumingaha' oku dot id diya', do hilo'd surga i kinoiyonon nu do momorinta'.


text:
Poingkuro nopo i susuhuon do sumondiu di tuan dau, om poingkuro nopo i susuhuon do tondu' do sumondiu di tondu' di sanganu di karajaon dau, om iyo noddi iyahai do sumondiu kasai' diya', oi Tuhan i Kinorohingan dahai, gisom i' dot insianan nu iyahai.


text:
Alaid noddi kopio iyahai dot untotorion di tulun do kaya', om hingi-hingion iyahai di tulun di mongulok-ulok dahai dit ongoondos tomod.


text:
Sinding di Daud do mongoi kakap. Poingkuro no daa'ddi dot a' daa minogobi' dati' o Tuhan? Posimbaro' no o poingkaa, oi Israil,


text:
Nokoidu' toko' i' do miagal di tombolog do nakalabus do mantad id lawa' di tulun di mongintorus, noputut no i lawa' om nakalabus toko' no.


text:
Sinding do mongoi kakap. Tulun nopo di mogondos do Tuhan om miagal no di Nuluhon do Sion, tu' a' no milo'd guyuon, om a' milo'd powolihon.


text:
Poingkuro nopo i nuluhon do mongintirung do Yorusalim, om iyo noddi o Tuhan do mongintirung di tulun dau do baino' om gisom dot alaid.


text:
Okon i' ko' poinsari-sari' i tulun dot araat do momorinta' di pomogunan do tulun dot otopot, tu' ondung iyolo' kasai' o momorinta' om kowonsoi dotindo dot araat i tulun dot otopot.


text:
Soira' nopo do momohukum ko di tulun dot araat, om potonggoyon nod momohukum i tulun di sumansala' di ponudukan nu. Maha' daa om haro o kouludan di tulun nu!


text:
Sinding do mongoi kakap. Tontok di pinoguli' kawagu toko'd Tuhan do hilo'd Yorusalim, om miagal pori do nipi!


text:
Mingirak toko' po om minsinding toko' dot aarapadan, om boros kaddi di piro-piro bansa'd suwai dot iyati' o komoyon, “Koimayaan no kopio i winonsoi'd Tuhan dot id diyolo',” ka.


text:
Oi Tuhan, pogulio' no iyahai do hilo'd pomogunan dahai, do miagal di rasam tu' poguli' do waig dot id kinarasakan do bawang.


text:
Pologoso' no i tulun di songihad-ihad do pinapatanom do linsou, dot ongooropod do mongoi ponimung di tua'.


text:
Iri nopo tulun do songihad-ihad do minongoi patanom do linsou do hilo'd dumo, om sonsinding-sinding indo dot atataadan do gumuli' iyolo' dot ongkiinigit di tua' di tinanom diyolo'.


text:
Sinding di Suliman. Ondung okon ko' Tuhan o mamaal do walai, om aiso' i' o kotutuk-tutukon di karaja' do tulun do mamaal. Ondung okon ko' Tuhan o madtamong do bandar, om aiso' i' o guna' di tulun do madtamong.


text:
Aiso' i' o guna' do tumotos piya do mogihum do kaakan-akanan, do sumuab do mosik om lumaid do mongoi odop. Tu' patahakon ngai' id Tuhan iri dot id tulun di kosianan dau, di maso po diyolo'd koodop.


text:
Tangaanak nopo om nipuhawang i' do mantad id Tuhan, iyolo' nopo om barakat i' kopio do mantad id Kinorohingan.


text:
Iri nopo tanak do kusai do tanak do songulun o kusai dit omulok po iyau, om miagal pod pana' do poingigit do soudor.


text:
Olumaag no i tulun di kipana' do miagal diri. Tu' a' nondo iyau koumbal dot aala' do tontok do kosolowot iyau di pisangod dau do hilo'd tiyonon do mogibisara'.


text:
Iri nopondo sawo nu om miagal pod guas dot anggur dit asapou o tua' dot id walai nu, om i tangaanak nu nga' miagal pod guas do saitun dit ongokoro' po, do posorili' di mija' nu.


text:
Maha' daa om barakatan ko'd Tuhan do mantad hilo'd Sion. Maha' daa om kokito ko do kosimbayanan do Yorusalim do solinaid nu do poimpasi!


text:
Maha' daa om otogui ko om kokito ko po di manangaki diya'! Maha' daa om haro o kouludan di tulun nu!


text:
Sinding do mongoi kakap. Oi Israil, sunudai daa iyahai ondung poingkuro i pisangod nu do minonginggorit diya' do mantad dit okoro' ko po.


text:
“Mantad po dit okoro' oku po, om pinadalaan mantad oku no di pisangod ku do minonginggorit, nga' a' oku i' ma diyolo' naala'.


text:
Pologoso' no iyolo' do miagal di sakot di songinsuni do hilo'd sakai'd taap do walai, tu' a' po kosuni kopio om oriou no.


text:
Om aiso' i' o tiso' di tulun di santalib-talib do momoros dot, “Maha' daa om barakatan ko'd Tuhan! Barakatan dahai iya' dot id suang do ngaran do Tuhan,” ka.


text:
Sinding do mongoi kakap. Lumohou oku diya', oi Tuhan, do maso ku dot id suang do kosusaan dit awagat kopio.


text:
Poillobi po o pagagandad ku'd Tuhan ko' mantad di pagagandad di tulun do madtatamong do magandad do kanawahan.


text:
Oi Israil, pogondos nod Tuhan, tu' mompus-ompus i' o kosianan dau, om orohian kasai' iyau do mamasi.


text:
Sinding di Daud do mongoi kakap. Oi Tuhan, naadaan ku no i kasasawat do ginawo ku, om nokotolikud oku no di kobinggoyo-goyoo' ku. A' oku no minsorou do hal dit angagayo ko' minsorou po di hal dot adalaan kosusa' do bagi' doho'.


text:
Suwai ko' abagalan oku no om osimbayan oku. Poingkuro nopo i tanak di poingkibit di tina' dau tu' aiso' no o gura- gura' do nokosusu, om iyo noddi o ginawo ku tu' osimbayan noddi.


text:
Oi Tuhan, soroho' no i batos do pinoboros dau dot id diya', i Kinorohingan di Yakub, dit Okoris Kopio, do poingkaa,


text:
Nokorongou toko' do pasal di Kaban do Tumpongo di hilo' toko'd Baitlahim, om kokito toko' noddi iri do hilo'd koumaan do Yaar.


text:
Minomoros toko' do poingkaa, “Kainou mongoi do hilo'd Walai'd Tuhan, kainou mongoi sambayang do hiri'd toguang di tirikohonon dau di don raja',” ka.


text:
Ongoi no do hilo'd Walai'd Sasambayangan dot Agayo, oi Tuhan, do miwoyo' di Kaban do Tumpongo, i tanda' do sinundu nu, om mundorong no kasai'd hilo'.


text:
Pologoso' no do miontok kasai' di korohian nu o wonsoyon di piro-piro imam di mogobi-obi' diya', pologoso' no do mimpangkis dot aarapadan i tulun nu.


text:
Minamatos ko dot id di Daud, i batos dit a' no milo dot a' sulungon. Boros ka nu, “Silihon ku'd raja' o tiso' di tangaanak nu om iyau no o sumowoli diya' do momorinta'.


text:
Om ondung tumorodok kasai' iyau dot id tumpongo ku, om mumboyo' di boros ku, om iri nondo tangaanak dau nga' osiliu no do raja' do sumowoli diya' do gisom dot alaid,” ka.


text:
Om patahakon ku indo o koinsanai di pokionuon do Sion, om pakayahanon ku do taakanon i tulun do mosikin do hilo'.


text:
Om barakatan ku indo it imam di mogobi-obi' dau do nunu nopo o wonsoyon diyolo', om modsinding nondo om mimpangkis dot aarapadan i tulun do hilo'.


text:
Om hilo' no do silihon ku'd raja' dot agayo o tiso' di tangaanak di Daud, om hilo' no do pogiroton ku o pomorintaan di raja' do nopili' ku.


text:
Om lopoton ku nondo do tingayam i pisangod dau, nga' pomorintaan nopo dau om haro i' o kosimbayanan,” ka.


text:
Sinding di Daud do mongoi kakap. Okuro-kuro nopo daa o kosonongo' om kosimbayano', do mogiuulud o tulun do Kinorohingan!


text:
Miagal pori di tumau do ponununtug dit agayo gatang di pinotuntug do hiri'd tulu di Harun om koluyung do hiri'd ganggut dau, om koluyung do hiri'd liou do rasuk dau.


text:
Miagal pori di bolobou do hilo'd Nuluhon do Hormon, do sumondot do hilo'd konulu-nuluan do Sion. Hilo' no o pinabatasan do Tuhan di barakat dau iri no i koposion dot aiso' o kopupuson.


text:
Sinding do mongoi kakap. Kainou mamarayou'd Tuhan, koinsanai dokoyu i susuhuon dau, koinsanai di maganu-anu do hiri'd Walai'd Sasambayangan dot Agayo do dongotuong.


text:
Poinsawato' no o longon dokoyu do sumambayang do hiri'd Walai'd Sasambayangan dot Agayo, om royohon no o Tuhan!


text:
Royohon no o Tuhan, tu' osonong i' iyau, podsinding no do mamarayou do ngaran dau, tu' opuhawang i' iyau.


text:
Pinili' dau i Yakub do maan dau do dau'd songonuon, om siniliu dau do dau'd songonuon i tulun dot Israil.


text:
Wonsoyon ngai' nopo dau i korohian dau, do hilo'd tawan om hiti'd pomogunan, om hilo'd rahat om hilo'd saalom do rahat dot agayo.


text:
Poporikot iyau do pituongon om tongus do mantad hilo'd tisan diti tana', om wansayan dau do kodumaat i tongus, om posoliwanon dau i ribut do mantad hiri'd pinoopian dau'ddi.


text:
i Sihon i raja' do tulun dot Amori om i Og, i raja' do Basan, om koinsanai di raja' do hilo'd Kanaan.


text:
Oi Tuhan, popinsusuyon ko indo kasai' do Kinorohingan ko, om soro-sorohon ko kasai' do koinsanai di sinakagon di sumolusuk.


text:
Pologoson no dot oinsanan i minomonsoi di tingolig diri om i mogondos diri dot osiliu do miagal di tingolig di winonsoi diyolo'.


text:
Pongunsikou no dot id dau, it agayo ko' mantad do koinsanai'd ponokokinorohingan do suwai, tu' mompus-ompus i' o kosianan dau.


text:
Pongunsikou nod Tuhan, iyau it okoris ko' mantad do tuhan do suwai, tu' mompus-ompus i' o kosianan dau.


text:
Minirikau iyahai do hiri'd tisan di kabawang-bawangan do Babil, om minihad iyahai di nosorou dahai o Sion.


text:
Pinasait dahai i kecapi dahai, do hiri'd karaan-raanan di kayu do roitan do gandarusa di hiri'd toning.


text:
Om suhuo' no iyahai di tulun di minononggoi dahai do modsinding, sinuhu' iyahai diyolo' do mamaramai diyolo', “Podsindingai iyahai di sinding do pasal do Sion,” ka diyolo'.


text:
Baya' nopo dot a' oku milo kawagu do modsinding ondung a' ku no iya' osorou, ondung a' ku no sorohon dot iya' o kataadan kopio ku!


text:
Soroho' no i winonsoi di tulun dot Idom, oi Tuhan do tontok di sinolod o Yorusalim. Soroho' no i boros di pinghulitan diyolo' do poingkaa, “Raagon nopo kopio do gisom id katana'!” ka no.


text:
Araag ko i' moti', oi Babil, tu' orongit kopio ko i'. Olumaag no i tulun di monuli' diya' di piningwonsoi nu dot id dahai;


text:
Mantad id di Daud. Ounsikou oku diya', oi Tuhan, do mikuwo'd aayi-ayi' o ginawo ku. Modsinding oku do mamarayou diya' dot id toguang di piro-piro o ponokokinorohingan.


text:
Tumimbaba' oku di walai nu dit olidang, i Walai'd Sasambayangan dot Agayo, tumuku' oku om mamarayou oku do ngaran nu, tu' i kosianan nu di mompus-ompus om i kotorodoko' nu o kapamarayahan ku diya', tu' nokointalang nu no dot id sawat i' ko' nunu nopo i ngaran nu om i boros nu.


text:
Oinsanan nopondo o raja' do hiti'd pomogunan do mamarayou diya', oi Tuhan, tu' nokorongou iyolo' di batos nu.


text:
Mulong po daa do hilo' ko'd sawat, nga' momogompi' ko i' do tulun dit osiriba' o ginawo, om i tulun dot asawat o ginawo nga' a' i' milo do lumisok do mantad id diya'.


text:
Tontok dit osorili' oku do kosusaan, om gompion oku i' diya'. Ngoyon nu i' saapo' i pisangod ku dit ongotogod om posion oku i' diya' di sinundu nu.


text:
Wonsoyon nu i' o koinsanai di pinabatos nu, oi Tuhan, tu' mompus-ompus i' o kosianan nu, pongoo' no i notimpuunan nu do momonsoi.


text:
Maan di boyoon do modsisinding. Sinding di Daud. Oi Tuhan, nosorisid oku no diya', om otutunan oku i' diya'.


text:
Okito oku i' diya' do maso ku do kumaraja', om maso ku do poundorong, oilaan ngai' nu i' o wonsoyon ku.


text:
Honggo po daa o pakayaan ku do mogidu' do mantad id diya'? Honggo po daa o poggiduon ku do mantad id dotoguangan nu?


text:
Ondung minsawat oku daa do hilo'd tawan nga' hilo' ko i', ondung mongoi oku daa lii do hilo'd pomogunan do tulun di napatai, nga' hilo' ko i'.


text:
Ondung tumulud oku daa do gisom do katalib do koulayon do tadau ko' mongoi oku po daa iyon do hilo'd kinoiyonon dit id sodu' kopio do ponong hilo'd kotonobon,


text:
Milo oku i' daa do monuhu' do totuong do momolisok doho', om monuhu' di tanawau do posorili' doho' do sumiliu'd totuong,


text:
nga' iri piya totuong nga' a' i' otuong dot id diya', iri totuong nga' miagal id tadau kanawau, aiso' i' o pisuayan do totuong om tadau dot id diya'.


text:
Iya' no o minomonsoi do koinsanai'd pakakas do tinan ku, pinogihunung-hunung nu o pakakas do tinan ku di hilo' pod tian do tina' ku.


text:
Royohon ku no iya' tu' iya' no it apatut do poinggoyoon, suwai no kopio om kopusahan kopio o koinsanai di wonsoyon nu, oilaan ku no kopio iri.


text:
Tontok di worunon nogi' o tulang ku, om di pogihunung-hunungon nogi' iri do hiri'd tian di tina' ku, om tontok di maso ku po do sumuni do hilo'd kinoiyonon di poillisok, om oilaan nu no do hilo' oku.


text:
Nokito mantad oku no diya' dit a' oku po nosusu, iri nopo kogumuo'd tadau do poimpasi oku om notulis mantad nu no dot id suang do buuk nu.


text:
Ondung maan ku daa intobo' iri om ogumu' po ko' pasir; soira' dit oposik oku, om momusorou kasai' oku po diya'.


text:
Oi Kinorohingan, orohian oku daa do patayon nu i tulun dot araat. Orohian oku no daa dot a' oku ngoyon gangaho' di tulun dot ongorongit!


text:
Sorisido' oku no oi Kinorohingan, om intutunai no o ginawo ku, umbalai oku no om ilaai no o pomusarahan ku.


text:
Antangan no ondung haro ot araat dot id suang ku, om potunudo' oku no di ralan dit aiso' o kopupuson.


text:
Oi Tuhan, poiduwo' oku no do mantad id tulun dot araat, intirungai oku no do mantad id tulun dot orongit.


text:
Dila' nopo diyolo' om miagal nopo di tulanut di kapatai o tindukon om boros diyolo' nga' iyo po di paliu do modsoding.


text:
Intirungai oku no oi Tuhan, do mantad id kuasa' di tulun dot araat, intirungai oku no do mantad id tulun dot orongit, i mongupakat do pokoruol doho'.


text:
Nokowonsoi no di tulun dot angasawat o ginawo o lawa' do pamalawa' diyolo' doho', om ompuso' nopo diyolo'd lawa' i ralan do pamalawa' daa doho'.


text:
Om boros kangku dot id Tuhan, “Iya' no o Kinorohingan ku,” kangku. Pokinongoho' no iti lolohou ku do mokitulung, oi Tuhan!


text:
Oi Tuhan, kada' patahako' di tulun dot araat i korohian diyolo', kada' pologoso' dot abayaan i pakat diyolo' dot araat.


text:
Kada' pologoso' do kamanang i pisangod ku, pologoso' no do koguli' kawagu dot id diyolo' i ponompurolosi diyolo' doho'.


text:
Pologoso' no dot orotuan iyolo' di popou, pologoso' no do kataam iyolo' dot id luang do gisom dot a' no iyolo' kosoliwan kawagu.


text:
Pologoso' no dot aiso' ot owonsoi-wonsoi di tulun di papasala' do wokon, pologoso' no do gusaon do kosusaan i tulun dot orongit, om apatai indo iyolo'.


text:
Sinding di Daud. Lumohou oku diya' oi Tuhan, tulungo' oku no do dinondo. Pokinongohon oku no diya' do tontok do lumohou oku diya.


text:
Romito' no iti sambayang ku do ponokoporsombahan do kominyan, om iti longon ku di poinsawat o ponokoporsombahan ku di sumbolion.


text:
Kada' oku pologoso' do rumohian do momonsoi di kasala', om poinsoduwo' oku no do mantad id wowonsoyon dit araat. Kada' oku pologoso' do mongoi sugku' di tulun dot angaraat do mongoi rapou di poginakanan diyolo'.


text:
Ondung tulun dot osonong o monogod om momohukum doho', om osonong i' iri dot id doho'. Nga' pamarayou nopo di tulun dot araat om a' ku i' romiton, tu' sumambayang oku i' kasai' do sumaap di kowoyo-woyoon diyolo' dot araat.


text:
Soira' nopo do porotuon i pomorinta' diyolo' do mantad id sakai di pampang, om okunon nogindo di tulun dot otopot i boros ku.


text:
Poingkuro nopo i kayu do laason om totokon, om iyo nogiddi o tulang diyolo' do pasasadon do hiri'd tisan di lobong.


text:
Nga' mogondos oku i' kasai' diya', oi Tuhan, i Kinorohingan ku. Mokiintirung oku i' diya', kada' oku pologoso' dot apatai.


text:
Intirungai oku no do mantad id lawa' di nongkounda' no diyolo' do pamalawa' doho', om mantad id lawa' di tulun dit angaraat.


text:
Tontok dit oruhai nod aiso' o posunsudan ku, om oilaan i' dau it apatut ku'd wonsoyon. Ralan nopo di susuyon ku, om nangataanan no di pisangod ku do lawa' do pamalawa' doho'.


text:
Soira' di minontong oku dot id posorili' doho', om aiso' i' o nokito ku do monulung doho', om aiso' o mongintirung doho'. Om aiso' o mamadul doho'.


text:
Oi Tuhan, lumohou oku do mokitulung diya', iya' no i mongintirung doho', oi Tuhan, iya' no o kosionuan kopio ku dot id koposi-posion ku do hiti'd pomogunan.


text:
Pokinongoho' no iti lolohou ku do mokitulung, tu' aiso' no o pokukurayan ku. Poiduwo' oku no do mantad id pisangod ku, tu' okoris no kopio iyolo' do sumaap doho'.


text:
Poiduwo' oku no do mantad id kosusaan ku, om royohon ku indo iya' do hilo'd pitimungan di tulun nu, dot i kosonongo' nu dot id doho' o kapamarayahan ku.


text:
Sinding di Daud. Oi Tuhan, pokinongoho' no iti sambayang ku, pokinongoho' noti pokionuon ku tu' otulid ko i'. Simbaro' oku no tu' otorodok ko i'!


text:
Kada' oku butusai, iyoho' i susuhuon nu, tu' aiso' i' ot iso' piya do tulun dot aiso' o sala' dot id toguang nu.


text:
Ginusa' oku di pisangod ku, om naala' oku noddi kopio. Pinosuang oku dau dot id giil dit otuong, om miagal oku poddi di tulun di laid no kapatai.


text:
Osorou ku i' i piro-piro o tadau di nakatalib, sorohon ku i' o koinsanai di nowonsoi nu, om hondomon ngai' ku i nongowonsoi nu.


text:
Poinsawaton ku o longon ku dot id diya' do tontok do sumambayang oku, miagal pod tana' dot otuu di lumangad do rasam o ginawo ku do langadon diya'.


text:
Simbaro' oku no do dinondo, oi Tuhan, tu' aiso' no o pagandasan ku. Kada' lisok do mantad id doho', om a' oku i' oturungku' di tulun di nokolintuhun no do hilo'd pomogunan do tulun di napatai.


text:
Posoroho' oku no kasai' do monikid kosuabon di kosianan nu di mompus-ompus, tu' iya' no o pagandasan ku. Id diya' no o porikatan ku do sambayang ku, tudukai oku no di ralan dit apatut do susuyon ku.


text:
Iya' no o Kinorohingan ku, tudukai oku no do momonsoi do korohian nu. Kumosonong no dot id doho', om potunudo' oku no do ralan dit aiso' o koligagaanan.


text:
Posio' oku no oi Tuhan, do miagal di nakabatos nu, poiduwo' oku no do mantad id kosusaan ku tu' osonong ko i'!


text:
Patayo' no i pisangod ku, om punsoo' ngai' no i tulun di mongulok-ulok doho', tu' osianan ko i' doho' i susuhuon nu.


text:
Mantad id di Daud. Royohon no o Tuhan, i mongintirung doho'! Tudukan oku dau do sumangod om popinsingiloon oku do mongoi sangod.


text:
Iyau no i mongintirung om mogobi' doho', it intirungon ku om gampamasi doho'. I pagandasan ku do manahak do kointirungan, poinsiribaon dau i bansa' dot id doho'.


text:
Oi Tuhan, pigirango' pogi' ilo tawan om lumintuhun no, ngoyo' kamao' ilo nuluhon, om mogolisun i' ilo'.


text:
Porikot nod kalab do kodumaat om kotias i' i pisangod nu, papanao' no i pana' nu om tumangkus i' iyolo' do mogidu'.


text:
Poroloyo' no longon nu do mantad hino'd surga, potindalo' oku no do mantad id waig dit aralom om posion oku no, posio' oku no do mantad id kuasa' do bansa'd suwai,


text:
Modsinding oku nondo do sinding do wagu dot id diya', oi Kinorohingan, om kombiton ku nondo i kecapi om modsinding oku dot id diya'.


text:
Posio' oku no do mantad id pisangod ku dit araat, poiduwo' oku no do mantad id kuasa' do bansa'd suwai, it a' insan do poposunud dit otopot, om sumumpa' no iyolo' nga' tudut i' iri.


text:
Pologoso' no i tangaanak dahai do kusai di maso po diyolo' dot omulok do miyo di tanom do sumuni om gumirot. Pologoso' no i tangaanak dahai do tondu' do miagal di torigi dit olumis di momolumis do linsuk di walai'd raja'.


text:
Pologoso' no dot oponu' i sulap dahai do tua' do piro-piro o bansa' do totonomon. Pologoso' no i dumba' do hilo'd tumo dahai do maganak do piro-piro nohopod noribu o kogumuo'.


text:
Pologoso' no do maganak dot ogumu' i sapi' dahai, om aiso' o toiduan do ponontianon ko' atagakan pod tanak. Pologoso' nod aiso' o giniakan dot osusa' do hilo'd karalan-ralanan do bandar dahai.


text:
Olumaag no i bansa' do miagal diri o kowoyo-woyoo', olumaag no i bansa' di Tuhan o Kinorohingan diyolo'!


text:
Sinding do mantad id di Daud. Popinsusuyon ku i kogoyoo' nu, oi Kinorohingan om raja' ku, unsikohon ku iya' do gisom dot alaid.


text:
Iri nopo winonsoi nu'ddi om royohon nondo do piro-piro o sinakagon do mogisolusuk-lusuk, om popinsusuyon nondo diyolo' i kokoriso' nu.


text:
Popimboroson nondo diyolo' i kagayaan om pangkat nu do don raja', om soro-sorohon ku nondo i winonsoi nu di kongoimayaan kopio.


text:
Oinsanan nopo i winonsoi nu do mamarayou diya', oi Tuhan, om oinsanan i tulun nu do mongunsikou diya'.


text:
Om koilo ngai' i' o tulun di wonsoyon nu di kongopusahan kopio, om kagayaan om kobontugo' di pomorintaan nu.


text:
Pomorintaan nu nopo om mompus-ompus i', om raja' ko do gisom do poingompus. Otorodok ko i' dot id batos nu, oi Tuhan, om koinsanai di wonsoyon nu nga' osonong i'.


text:
Iya' poo o pagandasan do koinsanai di songimpasi, om onuan nu iyolo' do taakanon do tontok di kaakanan diyolo'.


text:
Patahakon i' dau o koinsanai dit apatut dot aanu, do tulun dit oronok dau, orongou i' dau i tihad diyolo' om posion i' dau iyolo'.


text:
Intirungan ngai' i' dau o koinsanai do tulun dit osianan dau, nga' patayon i' dau i tulun dot araat.


text:
Royohon ku indo kasai' o Tuhan, pologoson ngai' no i winonsoi dau dit ongkipinuhobo do mamarayou di ngaran do Tuhan do gisom dot alaid.


text:
Royohon ku i' kasai' iyau do solinaid ku do poimpasi, om modsinding oku dot id Kinorohingan do gisom do kooyion do tumur ku.


text:
Apatai nopo iyolo', om gumuli' no do hilo'd tana', om tontok nod tadau'ddi dot opupusan ngai' o koinsanai dit osorou diyolo'd wonsoyon.


text:
Olumaag no i tulun di Kinorohingan di Yakub o nosiliu do monulung dau om i mogondos dot id Tuhan, i Kinorohingan dau,


text:
i minomonsoi'd tawan, om pomogunan om rahat, om koinsanai di songingiyon do hilo'. Sulungon kasai' i' dau o batos dau.


text:
Om obian dau i tulun dit ulak-ulakan do tontok di butusan dau iyolo', om onuan dau do taakanon i tulun do louson. Polobuson i' do Tuhan o tulun di songinggiil,


text:
om poungkalaton dau i tulun di bolou. Poingkakaton i' dau i tulun di naratu', om osianan i' iyau di tulun dau dit otulid o ginawo.


text:
Intirungan i' dau i bansa'd suwai do poingiyon do hiti'd pomogunan toko', om tulungon dau i tongoondu' do nopuadan om i tangaanak dit aiso' o molohing, nga' a' i' dau pologoson dot owonsoi i tosorou di tulun dot araat.


text:
Raja' i' o Tuhan do gisom dot alaid. Momorinta' i' kasai' iyau do gisom dot alaid i Kinorohingan nu, oi Sion. Royohon no o Tuhan!


text:
Royohon no o Tuhan! Osonong no kopio do modsinding do mamarayou'd Kinorohingan toko', om apatut i' do royohon toko' iyau tu' iri no o popotood dati'.


text:
Natantu' mantad no dau o ginumu' do rombituon do hilo'd tawan om tikido' nopo dau do minomungaran iri.


text:
Poingkakaton dau i tulun dot osiriba' o ginawo, nga' poisison i' dau do hilo'd tana' i tulun dot araat.


text:
Podsinding no do sinding do pamarayou'd Tuhan, kombito' no i kecapi do pamarayou'd Kinorohingan toko'.


text:
Pawaladon do Tuhan i haun do hilo'd tawan, om manahak iyau'd rasam do hiti'd pomogunan, om posunion dau o sakot do hilo'd nuluhon.


text:
Onuan dau do taakanon i nintorusan, om sumadon dau i tangaanak do tombolog di songuni-uni poo do louson.


text:
nga' kasanangan nopo dau om i tulun dit oronok dau, i tulun di mogondos kasai' di kosianan dau di mompus-ompus.


text:
Pitamangan i' dau o hilo'd watas nu om osimbayan i' kasai', om pakayahanon ko do gandum dit osonong kopio.


text:
Miagal pod watu do nababak o karambatu di porikoton dau, aiso' no o kasangal dit osogit do porikoton dau.


text:
Om momoros po kawagu iyau do monuhu' om lumanak nopondo it ais; porikoton no dau i tongus, om lumuyung nopo i waig.


text:
Pinosunud dau i bilin dau dot id tulun dau, om i ponudukan om oturan dau dot id Israil, i tulun do pinili' dau.


text:
A' i' dau winonsoi o miagal diti dot id bansa'd suwai, a' i' iyolo' koilo dot oturan dau. Royohon no o Tuhan!


text:
Pologoson ngai' no iyolo'd mamarayou do ngaran do Tuhan! Koboros nopo dau nga' kowonsoi ngai' no iyolo',


text:
Royohon no o Tuhan, iyokoyu i hiti'd pomogunan, om iri ngai' i naga' do hilo'd rahat, om koinsanai di rahat dot aralom;


text:
koinsanai di nintorusan dit ongokohup, om i lalang, i nintorusan do sangkamang-kamang om i tombolog.


text:
Royohon no iyau, oi koinsanai'd raja' om koinsanai'd pomorinta' do bansa', i tangaanak do raja' om koinsanai di pomorinta' do suwai;


text:
Pologoson no do mamarayou ngai' iyolo' do ngaran do Tuhan, tu' ngaran nopo dau om abantug i' ko' mantad do koinsanai'd ngaran. Om kagayaan dau nga' id sawat i' ko' pomogunan om tawan.


text:
Pinokoris dau i bansa' dau, om oinsanan indo i tulun dau do mamarayou dau, i tulun dot Israil di koupusan kopio dau. Royohon no o Tuhan!


text:
Royohon no o Tuhan! Podsinding no do sinding do wagu dot id Tuhan, royoho' no iyau dot id pitimungan di tulun dau dit ongotorodok!


text:
Kotood no, oi Israil dot i minomonsoi diya' o kataadan, kooropod no oi tulun do Sion, dot i raja' nu o kaarapadan!


text:
Royoho' no i ngaran dau do mikuwo'd manari', tuntungon no o gandang om kombiton no o kecapi do pamarayou dau.


text:
Pologoso' nod rumamai i tulun do nasanganu'd Kinorohingan, dot i kinamanangan diyolo' o karamayan, om monuaban do modsinding dot atataadan.


text:
Pologoso' no iyolo' do mamarayou do Kinorohingan, do mikuwo'd songingigit diyolo' i gayang diyolo' dit atarom,


text:
om pomohukum di bansa' do miagal di pinonuhuan do Kinorohingan. Iri no o kamanangan do tulun di nasanganu do Kinorohingan. Royohon no o Tuhan!


text:
Royohon no o Tuhan! Royohon no o Kinorohingan do hilo'd Walai'd Sasambayangan dit Agayo! Royohon no i kokoriso' dau do hilo'd surga!


text:
Royohon no iyau dot i nongowonsoi dau dit angagayo o kapamarayahan. Royoho' no iyau dot i kobontugo' dau o kapamarayahan.


text:
Royohon no iyau do mikuwo'd popouni do torumpit, royohon no iyau do mikuwo'd mongombit do gambus om kecapi.


text:
Royohon no iyau do mikuwo'd monuntung do tamburin om manari', royohon no iyau do mikuwo'd mongombit do kecapi om popouni do suling.


text:
Royohon no iyau do mikuwo'd monuntung do simbal, royohon no iyau mikuwo'd monuntung do simbal dit opuhod o tuni.


text:
Iti no o piro-piro o ponudukan di milo do monguhup diya' do mongintutun do toilaan om nosihat dit osonong, om poposuhut do boros dit aralom o komoyon.


text:
Milo i' iti do monuduk diya' do kowoyo-woyoo' do sumiliu'd tulun dit oilo, om otulid o ginawo, om otulid o kowoyo-woyoon, om otopot.


text:
Milo i' iti do manahak do toilaan dot id tulun dit aiso' o noila-ilaan, om monuduk do tangaanakwagu do sumiliu'd tulun dit oilo om atarom o pomusarahan.


text:
Iti nopo piro-piro ponudukan diti nga' milo nogi' do momoruhang do toilaan do tulun dit ongkitoilaan om popotunud di tulun dit ongkipalajaran,


text:
om kosuhut i' iyolo' do komoyon di ponudukan dit angaralom, om it apagon dot osuhutan, om koilo nondo iyolo' do ponimbar di tuhoton do tulun dit ongkitoilaan.


text:
Koonu-onuan nopod toilaan om momusou kopio om rumonok do Tuhan. Nga' tulun nopod basug om a' i' mamadul do toilaan om mada' do tudukan.


text:
Tu' iri nopo ponudukan diyolo'ddi nga' poposonong do kowoyo-woyoon nu, do miagal do sigar dit olumis om karo tu' mongillumis do tinan nu.


text:
Ondung momoros iyolo' do poingkaa, “Kaino pogi', mongoi pogihum do tulun do maan patayo'. Kaino mongoi pongumang do tulun dit aiso' o sala', do maan do pamaramai-ramai.


text:
Om mongoi toko nondo pimpanakau do mogisuayan nopo o dapu' dit angagayo o gatang, om ponuon toko' nondo dit aanu toko' o walai toko'.


text:
tu' tulun nopod miagal diri om papataan do lawa' dit iyolo' i' om iyolo' o kosulung, i lawa' do mamatai diyolo'.


text:
Tulun nopod manakau om apatai kasai' nopo di kabanakaho' dau --- iti no ot osiliu dot id tulun di kororongit o koonuan do kaakan-akanan.


text:
Opuhod tomod o toilaan do minglohou do hilo'd piro-piro o wawayaan do bandar om hilo'd titimungon do tulun.


text:
Boros ka di toilaan, “Oi tongoulun do basug! Songkuro po koloido' dokoyu dot orohian do basug kou? Songgira' kou do tumingkod do papagaan-gaan do toilaan om a' orohian do minsingilo?


text:
Pokinongou kou no do tontok do togodon ku iyokoyu; onuan ku i' iyokoyu do nosihat dot osonong om tudukan ku iyokoyu do toilaan ku.


text:
Pininglahawan ku iyokoyu, om nangatan ku iyokoyu do rumikot, nga' a' kou i' minokinongou. A' kou i' minamadul doho'.


text:
Om gowoi pondo dot irak-irakan ku iyokoyu dot oontok kou'd kosusaan. Om untotogodon ku iyokoyu dot orikatan kou'd kopoddosian ---


text:
tontok di rumikot iri dot id dokoyu do miagal do tongus, i tongus do kosusaan dit awagat kopio, om orualan kou'ndo om oinggorit kou.


text:
Om momolohou kou nogindo daa do toilaan nga' a' oku no sumimbar. Oihum ngai' no daa'ndo dokoyu do mogihum doho' nga' a' kou no kokito doho'.


text:
Om gowoi pondo dot opurimanan dokoyu o kootuson di winonsoi dokoyu, om iri'ndo i nongowonsoi dokoyu o poporikot do koinggoritan dot id dokoyu.


text:
Matai ngai' indo o tulun dit aiso' o noila-ilaan tu' mada' i' iyolo' do toilaan. Araag indo o tulun do basug tu' a' i' asanangan do toilaan.


text:
Ilaai no kopio iti potudukon ku diya', oi tanak ku, om kada' no kopio lihuwai iti ponuhuan ku diya'.


text:
Ondung owonsoi nu o miagal diri, om koilo ko nondo do komoyon dot oronok do Tuhan, om haro indo o toilaan nu do pasal do Kinorohingan.


text:
Ondung mokinongou ko doho', om koilo ko nondo dit otopot, om it otulid om it osonong. Koilo ko indo dit apatut nu'd wonsoyon.


text:
om mangantob diya' do momonsoi di kasala'. Iri no o popoinsodu' diya' do mantad id tulun di poporikot do kosusaan do gama' di koboro-boroso' diyolo'.


text:
Iyolo' no i tulun di minada' do tumanud do korohian do Kinorohingan, tu' tuminanud nogiddi di kowoyo-woyoo' di poimponu'd dusa.


text:
Iyolo' no i tulun dit asanangan do mingwonsoi di kasala' om it orohian kopio do wowonsoyon dit araat.


text:
Om milo ko indo do tumongkiad do mantad id pamayayat do tongoondu' dit angaraat o kowoyo-woyoon, i mumbal daa do momolumbok do ginawo nu dot i koomiso' do boros dau o pomolumbok.


text:
Ondung mongoi ko do hilo'd walai dau, om komoyon nopoddi nga' kumaa ko no dot id kapatayon. Mongoi ko nopod hilo' om miagal nopo do kumaa ko do hilo'd pomogunan di tulun di nangapatai.


text:
Aiso' no tiso' di tulun di mongoi solowot dau do koguli' kawagu. A' no i tulun diri koguli' kawagu dot id ralan di kumaa dot id koposion.


text:
Iyo nopoddi, oi tanak ku, om usui no do kowoyo-woyoon di piro-piro o tulun dit ongosonong, om wonsoyo' no o miontok di korohian do Kinorohingan.


text:
Iri no i tulun di tumanud do korohian do Kinorohingan, it otulid o ginawo o koiyon do hiti'd pomogunan toko'.


text:
Nga' uyungon id Kinorohingan do mantad hiti'd pomogunan diti i tulun dit angaraat, om it ongkidusa do miagal no di sakot dit utuson do mantad hiti'd tana'.


text:
Kada' no kopio lihuwai iti potudukon ku diya', oi tanak ku. Sorohon no kasai' iti ponuhuan ku diya'.


text:
Kada' no kopio lihuwai o kosianan om kotorodoko' nu dot id Tuhan om id koinsanai'd tulun. Soro-sorohon no kopio iti om poopion no dot id ginawo nu.


text:
Pogondos nod Kinorohingan do mikuwo'd aayi-ayi' o ginawo nu. Om kada' kopio sondiu di diya'd toilaan.


text:
Sorohon no o Tuhan do tontok do momonsoi ko do nunu nopo, om tudukan ko indo dau do kowoyo-woyoo' do tumanud di korohian dau.


text:
Kada' kopio pomusorou dot aralom o toilaan nu ko' mantad di noilaan kopio nu, suwai ko' umboyo' nogi'd Tuhan om momonsoi no dit osonong.


text:
Ondung wonsoyon nu o miagal diri om iri no ot osiliu do ponokotubat do pomolingos di toruol nu om i nongosuhat.


text:
Pusohon no o Tuhan do mikuwo'd papatahak dot id dau do hasil dit osonong kopio do mantad id tana' nu.


text:
Ondung wonsoyon nu o miagal diri, om oponu' nondod gandum o koinsanai di sulap nu om adalaan kogumu' o waig dot anggur nu, gisom dot aiso' no o poiyanan nu'ddi.


text:
Soira' nopo do kasala' ko, om togodon ko nondod Tuhan do ponuduk dau diya', om romiton nopo i ponogod dau'ddi, om kada' karaatai'd Tuhan.


text:
Tu' togodon id Tuhan do monuduk i tulun di kosianan dau, do miagal di tapa' di monogod di tanak dau di kosianan kopio dau.


text:
Olumaag no i tulun di kaanu'd toilaan, om i kaanu do pomusarahan dot atarom --- iri no i tulun dit osonong o kowoyo-woyoon.


text:
Tu' kountungan nopo do kaanu'ddi om agayo po ko' i kountungan do kaanu'd pirok; om agayo o gatang ko' mantad do tamas.


text:
Toilaan nopo om agayo po gatang ko' i watu dit olumis dit agayo o gatang; iri piya i korohian nu kopio nga' a' i' koiyo di toilaan.


text:
Iti nopo pomogunan, om iri i' i toilaan do Tuhan o pinomonsoi; om pinawalad dau ilo tawan do hilo'd pinoiyanan di natantu' mantad, dot i komiloo' dau o pinapawalad.


text:
Iri i' i pomusarahan dau dit atarom o popoluyung dilo bawang om poporikot do rasam di mantad hilo'd haun do hiti'd pomogunan.


text:
Iyo nopoddi om igitai no kopio ino toilaan om kotoromo' do pomusorou nu, oi tanak ku. Kada' no kopio ilihai iri.


text:
A' ko nondo minog do moddosi do kosusaan dit a' insan-insanon do rumikot, di miagal pod tongus do rumikot dot id tulun dot angaraat.


text:
Tumotos no kopio do momonsoi'd osonong dot id tulun dit apatut do pamansayan dot osonong do tontok di milo ko po do momonsoi'd miagal diri.


text:
Kada' kopio sunudai ot isai nopo o tulun do magandad do gisom do suab ondung milo ko no do monulung dau do tontok do tadau'd baino'.


text:
Kada' pogihum do ralan do momonsoi dot araat dot id tulun do suwai di poingiyon do hiri'd somok nu, om i monongkuyaan diya'.


text:
Kada' ponokisongkiwal do tulun do suwai dot aiso' o paantakan, tu' aiso' i' o nowonsoi dau dot araat dot id diya'.


text:
Tu' a' i' o Tuhan orohian do tulun di momonsoi dot araat, nga' pointalangon i' dau i nosorou mantad dau do wonsoyon dau dot id tulun di momonsoi do korohian dau.


text:
Papalan i' do Tuhan o walai'd tulun dit angaraat, nga' barakatan i' dau o walai do tulun di mumboyo' dau.


text:
Intingayamon i' dau i tulun dit asawat o ginawo, nga' barakatan i' dau i tulun dit osiriba' o ginawo.


text:
Tulun nopo di kitoilaan om oruhangan i' o kosonongo' do ngaran dau, nga' tulun nopo di basug om oruhangan nogi' o kointingayamo' dau.


text:
Pokinongou nod nosihat di tapa' dokoyu dot id dokoyu, oi tangaanak ku. Podulon no kopio iri, om kaanu ko i' do pomusarahan dit atarom.


text:
om tinudukan oku di tapa' ku. Boros ka dau, “Soro-sorohon no kopio iti nosihat ku, om kada' no kopio lihuwai iti. Wonsoyon no o miontok di potudukon ku diya' om apasi ko i'.


text:
Siliu no do tulun di kitoilaan om it atarom o pomusorou! Kada' lihuwai om kada' iyadaai iti nosihat ku.


text:
Kada' iyadaai o toilaan om intirungan ko i' di toilaan; kosianai no di toilaan om gompion ko i' dau, om aiso' indo o koligagaanan nu.


text:
Ponotos no kopio do sumiliu'd tulun di kitoilaan, tu' iti no it agayo kopio o komoyon; haro piya o suwai do pokioonuan nu nga' poguluonon po kopio do manganu i pomusarahan dot atarom.


text:
Kosianai no do toilaan om poinggoyoon ko i' di toilaan. Gopuso' no i toilaan, om onuan ko i' dau do kosuahan.


text:
Om iyau no o papakaro do bunga dit olumis dot id diya' om manahak diya' do tupi' di dong raja' dit olumis,” ka.


text:
Om aiso' indo o kaantob diya' do mamanau, ondung kopunong noo o kowoyo-woyoon nu; om a' ko no kasadu do tontok do manangkus ko.


text:
Kada' ongoi do hiri'd toongoyon do tulun dot araat. Kada' usui do kowoyo-woyoon di tulun dot angaraat.


text:
Kada' no kopio pomonsoi do miagal diri! Insodu' no do mantad dit angaraat! Iyadaai no kopio iri om kada' no sala' di ralan dot otopot.


text:
Tulun nopo dot angaraat om a' i' koodop dot a' po kopomonsoi dit araat. Poimposik kasai' nopo iyolo' dot a' po iyolo' kopokoruol do tulun do suwai.


text:
Nga' ralan nopod susuyon do tulun dit osonong om miagal di mulai nogi' o tadau tu' mawau-nawau nopo di mawat-sawat o tadau.


text:
Nga' ralan nopo do susuyon di tulun dit angaraat om miagal po do dongotuong kotuong. Om katahub no iyolo' nga' a' i' kokito ondung nunu i nokotohubon.


text:
Kada' kopio pologoso' iti do kotongkiad diya'. Soro-sorohon kasai' no om poopion noti dot id suang do ginawo nu.


text:
Om antaan-taan no kopio o pomusorou nu; tu' poingkuro nopo it osorou nu om miagal noddi ot owonsoi nu.


text:
Kada' kopio pomoros dit a' otopot. Om insodu' no kopio do mantad id tudut om boros di mamalid do tulun.


text:
Pologoso' no dot okito do mato nu o kotulido' do ginawo nu; om a' indo tumudu' o tulu nu dot ointingayaman.


text:
Momusorou no kopio dot a' nu po owonsoi o nunu nopo o wonsoyon nu, om koundar indo o koinsanai'd wonsoyon nu.


text:
om koilo ko indod ralan do popotorodok do kowoyo-woyoon nu om milo ko do mimboros do miagal do tulun di kitoilaan.


text:
Miagal po doti' daa do paha' koomis o munung do sawo do kusai'd suwai om kagayat do ginawo o koboro-boroso' dau.


text:
Gayaton ko dau do lumintuhun do hiri'd pomogunan do tulun do napatai; ralan nopo di susuyon dau om ralan do kumaa dot id kapatayon.


text:
A' i' iyau sumusui di ralan do kumaa dot id koposion, suwai ko' minghombo nopo iyau, om a' i' iyau kopuriman do nakasala' no iyau di ralan do kumaa dot id koposion.


text:
Tu' ondung mongoi ko ponokiambalut do tondu' do miagal diri om atagakan ko nondo di kosuahan nu, om omulok ko po om apatai ko no do patayon do tulun dit aiso' o kosianan.


text:
Ngoyon nondod tulun do suwai o koinsanai di kakayaan nu, om i pininghuyanan nu'd minogihum nga' wokon indo o kasanganu.


text:
Om poinglii ko pondo do hiri'd toodopon nu do mingodoi do magandad do kapatayan nu, om otongkop pondod toruol o tinan nu.


text:
Om moro-boros ko nogindo do, “Nokuro giya'ddi tu' a' oku ruminamit di nosihat? Nokuro giya'ddi tu' minada' oku do tinudukan?


text:
Iyo nopoddi, om tumorodok no dot id sawo nu, om oiyo-iyon no o ginawo nu dot osianan dau, om iyau noo o kosianan.


text:
Iri nopo i koinsanangan diri om maan no dokoyu di sawo nu, okon i' ko' maan nu dot id tondu'd suwai.


text:
Iyo nopoddi om kotood no do poinsugku' di sawo nu om pogihum nod kasanangan do mantad id tondu' di kinawin nu,


text:
it olumis om osonong do miagal do paus. Pologoso' no do popooropod diya' i koomiso' do kosianan dau; om pologoso' no i kosianan dau diya' do poporohian kasai' diya' dau.


text:
Nokuro daa tu' ngoyon nu patahako' do tondu'd suwai o kosianan nu, oi tanak ku? Nokuro daa tu' agayat ko nogi'd koomiso' do kosianan do sawo do tongokusai'd suwai?


text:
Tu' okito id Tuhan o koinsanai'd wonsoyon nu. Poingontong i' iyau diya' do hinonggo nopo o tongoyon nu.


text:
Apatai iyau tu' a' i' iyau milo do momusus do korohian do tinan dau. Om iri i' i kababasug dau o poporikot dau do hiri'd lobong.


text:
Oi tanak ku, nokoumbal ko doti' do minamatos dot id tulun do suwai do mamajamin di tulun di mongutang.


text:
Ondung miagal diri o nowonsoi nu, oi tanak ku, om id suang ko nod longon di tulun diri, nga' poingkaa o ralan do sumoliwan do mantad diri: lumomus nod mongoi solowot di tulun diri, om pokionuon kopio do poiduwon ko dau do mantad id batos nu'ddi.


text:
Lumabus nogi' kopio do mantad id lawa'ddi do miagal do tombolog ko' paus do mogidu' do mantad id tulun di magagasu.


text:
Tulun nopo di gungkaul om apatut nod mongoi pinsingilo do kowoyo-woyoon di kilau, om silihon nondo dau iri do ponudukan dot id dau.


text:
Nga' daamot po dau'd koodop om orikatan nondo iyau do komosikinan di rumikot do miagal di tulun do manakau di kirapo-rapo.


text:
Popingkodomon diyolo' o mato diyolo' om popingguyuon o gakod, om popintudukon o tunturu' do monipu'd tulun,


text:
om maso diyolo'd momusorou do momonsoi'd araat, om hinonggo nopo iyolo' nga' hiri no iyolo'd monimpuun do kopogisosongkiwalan.


text:
Om oontok nondo iyolo'd kosusaan dit a' diyolo' insan-insanon, do gisom dot apatai iyolo' dot obungou di winonsoi diyolo'.


text:
Haro o turu' o hal do karaatan kopio'd Tuhan, om it a' kopio dau milo do pologo-logoson: Kowoyo-woyoon di minggayo-gayo, kabang di goudut, longon di mamatai'd tulun dot aiso' o sala', pomusarahan di minsorou dot angaraat, gakod di marau-arau do kumaa dot id karaaton, sasi' dit a' opupus-pupusan do popimboros do tudut, om tulun di monimpuun do pitagadan dot id pogialatan di mogiambalut.


text:
Oi tanak ku, wonsoyon no i pinonuhuan do tapa' nu, om kada' kopio lihuwai i nosihat di tina' nu diya'.


text:
Tu' iri nopo ponudukan diyolo'ddi, om momoyo' diya' do tontok do mamanau ko, om madtamong diya' do dongotuong, om popotunud diya' do dangadau.


text:
Iri nopo i ponudukan di molohing nu om miagal do lampung dit atarang; om iri pomisunud diyolo' nga' milo id monuduk diya' do kowoyo-woyoon dot osonong.


text:
Milo i' iri do popoinsodu' diya' do mantad id tongoondu' dit angaraat, om mantad id boros di sawo di tongokusai'd suwai di momolumbok do ginawo.


text:
Kada' pologoso' dot agayat ko di kolumiso' diyolo'; om kada' kagayat di mato diyolo' di momolumbok diya'.


text:
Tondu' nopod sundal om milo id bayaran dot iso' noo o roti, nga' magampahu' nopod sawo do kusai'd suwai om ginawo no o pambayar.


text:
Miagal noddi o koligagaanan do mongoi dudun do sawo do kusai'd suwai. Isai nopo o momonsoi do miagal diri om atantu' no dot ohukuman.


text:
nga' ondung okosupan iyau, om mositi' nod bayaran dau iri dot inturu' kogumu' --- gisom do nunu nopondo i haro dot id dau om pabayaron ngai' no dau iri.


text:
Aiso' no o koiyo do kototogod di sawo di tondu'ddi do momiogu iyau; a' no dau opusus o ginawo dau do sisuli'.


text:
A' no iyau rumamit do songkuro nopo o kogumuo'd tusin do patahakon do maan do ponginsasamod dau; piro-piro piya o kogumuo' do patahakon dot id dau nga' a' no katanus do kototogod dau.


text:
Tonudon no iti nosihat ku, om apasi ko i'. Tonudon no om gompion no kopio iti ponudukan ku; om piagalon nopo do pomogompi' nu do mato nu.


text:
Sorohon nopo do miagal do tobpinai nu o toilaan, om miagal do tambalut nu kopio o pomusarahan dit atarom.


text:
Tu' iri no i toilaan o popoinsodu' diya' do mantad id sawo do kusai'd suwai, di tumotos do mamagayat diya' dot i koboro-boroso' dau dit oomis o pamagayat.


text:
om kokito ku no o tangaanakwagu dot ogumu' dit aiso' po o nongoila-ilaan, nga' toinuo' ku no kopio o tiso' diyolo' di basug kopio dot id pogialatan diyolo'.


text:
Insan o sosodopon di tumuong no om manau-panau i tanakwagu'ddi do hiri'd somok di linsuk di tiiyonon do songulun o tondu'. Om tumalib nogi' daa iyau di walai di tondu'


text:
nga' ngoyo' nopo iyau solowoto' di tondu'. Iri nopo tondu'ddi nga' kipakayan do pakayan do sundal om nokopomusorou no iyau dot araat.


text:
Iri nopo tondu'ddi nga' kouyu kopio om a' ointingayaman, om oubas do mimpanau do hiri'd karalan-ralanan,


text:
ko' poingandad do hiri'd songinlinsuk-linsuk ko' hiri'd pogisosolowoton do ralan ko' hiri'd titimungon do tulun dot ogumu'.


text:
Om gopuso' nopo di tondu' i tanakwagu'ddi om tungubai no dau, om ontong no iyau di tanakwagu'ddi om a' i' iyau ointingayaman do minomoros do poingkaa,


text:
“Pinapatahak oku do porsombahan do sinumbali' di baino' om hilo' pod walai ku i daging di pinatahak ku do porsombahan diri.


text:
Om soliwan oku noddi do minongoi pogihum diya'. Mongoi mantad oku nogi' daa pogihum diya', nga' hiti ko no.


text:
Notuntugan ku no i toodopon ku do tumau dot osonong o kosingudan do winonsoi do mantad id mur, om gaharu', om kayu manis.


text:
Kaino pogi'! Miuhang-uhang to indo do gisom dot osuaban. Osonong indo o ginawo to do tontok do migapus kito.


text:
Om mogisuwai-suayan nopo o wonsoyon di tondu'ddi do pamagayat do ginawo di tanakwagu, om kagayat noddi i tanakwagu di koomiso' di boros di tondu'ddi.


text:
A' no i tanakwagu'ddi minomusorou, suwai ko' tanud nopo di tondu' do miagal po di sapi' di gayaton do pokoyoon do hiri'd ponumbolian, om miagal do tambang di tumangkus do kumaa do hiri'd barambang;


text:
gisom dot otobok nondod pana' o kangkab dau. Miagal po iyau di tombolog do tumulud do kumaa do hiri'd tongkurung tu' a' i' oilaan dot id suang iyau do koligagaanan.


text:
Kada' pologoso' do kagayat do ginawo dokoyu o tondu' do miagal diri; kada' kou ongoi gusa-gusa' dau.


text:
Iri no i tondu'ddi o minamaraag do piro-piro no o kogumuo'd tongokusai. Om a' no ointob-intob o kogumuo'd tongokusai do napatai dau.


text:
Ondung mongoi kou do hilo'd walai dau om komoyon nopoddi nga' pakayaan no dokoyu dot id pomogunan do tulun do napatai. Iri no o ralan do momoting do kumaa id kapatayon.


text:
Poingkakat iyau do hilo'd timpak do nulu-nulu dit id toning do karalan-ralanan, om hilo'd pogitotongkiadan do ralan.


text:
“Moro-boros oku dot id dokoyu, oi toinsanan o tulun, om pokinongou kou no; momolohou oku do toinsanan o tulun do hiti'd pomogunan. Om podulo' no dokoyu iti lolohou ku.


text:
Ondung aiso' po o rongod dokoyu, om pinsingilo kou no om osiliu kou i' do tulun di kirongod. Ondung aiso' po toila-ilaan dokoyu, om pinsingilo kou no om osiliu kou i' do tulun di kitoilaan.


text:
Pokinongou kou no do boros ku dit osonong kopio; tu' koinsanai di potudukon ku dokoyu om koontok ngai' i'.


text:
Atarang ngai' i' iti dot id tulun dit atarom o pomusarahan; om osuhutan ngai' i' di tulun di kitoilaan.


text:
Korohiai no diti ponudukan ku do mantad ko' pirok dit osompipi'; poinggoyoo' no o toilaan mantad ko' tamas dit osompipi'.


text:
Iyoho' no i toilaan, agayo po o guna' ku ko' mantad di watu dit olumis dit agayo o gatang; iri nopo i korohian nu'd suwai om aiso' i' o koiyo doho'.


text:
Komoyon nopo do momusou'd Tuhan om araatan dit araat; a' oku i' orohian dit asawat o ginawo om i minggayo-gayo. Om araatan oku di kowoyo-woyoon dot araat om i boros dit a' otopot.


text:
Momusorou oku no di maan ku wonsoyo', om wonsoyon ku no kopio iri. Haro i' o toilaan ku om okoris oku.


text:
Koinsanai do pomorinta' do hiti'd pomogunan om uhupan ngai' ku i' do momorinta'; om iri nogi' i tulun dit ongkipangkat om i piro-piro o boyoon nga' tulungon ku i'.


text:
Iri nopo it aanu dokoyu do mantad id doho' om osonong po ko' i tamas di nosompipi'; om agayo o gatang ko' i pirok dit osompipi'.


text:
Iyoho' no it id gulu kopio'd Tuhan wonsoyo'; iyoho' no o winonsoi dau dit id gulu kopio di timpuun i'.


text:
dit a' pod Kinorohingan nowonsoi o katanaan, om i kongoumaan do hiri, dit aiso' poo o tongosongonggom piya do tana'.


text:
om tontok di pinoiyon do Tuhan o haun do hilo'd tawan, om tontok di nukaban dau o tudan do waig do hilo'd rahat,


text:
om tontok di sinunudan dau ilo waig do rahat dot a' tumolibamban di wolit di nokowonsoi dau. Hino oku i' do tontok di pinoiliu dau o pinoimpahan diti pomogunan.


text:
Hino oku i' dot id toning dau do miagal di mongilo-ilo do wonsoyon dau, iyoho' no o popotood dau do pointikid-tikid do tadau; om ooropod kasai' oku dot id toguang dau.


text:
Romiton no kopio dokoyu i pinotuduk dot id dokoyu om sumiliu no do tulun dit oilo; om kada' dokoyu pagaan-gaano' iri.


text:
Olumaag no i tulun di mokinongou doho', i tulun di poingandad do hiri'd wawayaan di walai ku do monikid tadau.


text:
Nga' iri nopo tulun dit a' kaanu doho', om momorugi' nod tinan dau; tu' isai nopo it araatan doho', om orohian nod kapatayon,” ka.


text:
Nokopogkorot no iyau do tayam-tayam do maan do poginakanan, om naralatan no dau do rampa i waig dot anggur, om nakarawat no dau.


text:
Nosuhu' ngai' no dau i susuhuon dau'd tongoondu' do mongoi pinglohou di tulun dot alapon do hiri'd kinoiyonon dit akawas kopio do hilo'd bandar. Boros ka di susuhuon diri,


text:
“Kainou sumuang, oi tulun dit aiso' po o toila-ilaan!” ka. Om boros ka di toilaan dot id tulun di basug,


text:
Tongkiad no do mantad id tulun di basug, om apasi ko i'. Susui no di ralan do tulun di kitoilaan,” ka.


text:
Ondung sunudan nu do kasalaan dau o tulun dit asawat o ginawo, om indaraaton ko nogi' dau. Ondung togodon nu o tulun dit araat om inggoriton ko nogi' dau.


text:
Kada' sunudai i tulun dit asawat o ginawo do kasalaan dau, tu' karaatan ko nondo dau. Nga' ondung momisunud ko do tulun di kitoilaan do kasalaan dau, om unsikohon ko i' dau.


text:
Nunu nopo o ponosihaton nu dot id tulun di kitoilaan, om koruhang nogi' iri do toilaan dau. Om nunu nopo o potudukon nu dot id tulun dit otorodok dot id Kinorohingan om koruhang nogi' iri do toilaan dau.


text:
Ondung orohian ko do kitoilaan, om poguluonon po kopio do momusou om rumonok do Tuhan. Tu' ondung kotutun ko dit Olidang Kopio, om kaanu ko nod toilaan.


text:
Kababasug nopo om miagal di tondu' dit a' nopo otingkod do mimboros dot araatan, om it aiso' o toila-ilaan, om it a' milo dot ointingayaman.


text:
Mirikau nopo iyau do hiri'd wawayaan do walai dau, ko' hiri'd tiyonon do mirikau dit id kinoiyonon dit asawat kopio do hiri'd bandar.


text:
Om hiri no iyau do minglohou di tulun di santalib-talib om bayayaton dau i tulun dit ongotulid o ginawo do boros dau do poingkaa,


text:
“Kainou mumbaya' po, oi tulun dit aiso' po o noila-ilaan!” ka. Om boros ka dau dot id tulun di basug,


text:
Nga' a' i' koilo i tulun diri do koinsanai'd tulun do koongoi do hiri'd walai dau om apatai ngai' no; om iri nopo tulun di nokosuang di walai dau, om nokosuang no do hilo'd pomogunan do tulun di napatai.


text:
Iti ngai' no o nosihat do pinoboros di Suliman. Tanak nopo di kitoilaan om poposonong do ginawo di tapa' dau; nga' tanak nod basug om popotongob di tina' dau.


text:
Dapu' nopo dit aanu do mantad id poninipu' om a' i' poporikot do kountungan dot id diya'; nga' kotulido' nopo om kapasi' i' diya'.


text:
A' id Tuhan pologoson do louson o tulun dit ongosonong; nga' tulun nopo dit araat om a' i' dau pologoson do kaanu di korohian dau.


text:
Tulun nopo di kirongod om mongomot i' do tontok di mogiompongomot; kointingayam no kopio do koodop do dongmongomot.


text:
Tulun nopo dit osonong om kaanu i' do barakat. Nga' boros nopod tulun dit araat om pangalit noo di korongito' dau.


text:
Tulun nopo dit osonong om miagal i' do barakat dit osorou kasai' nopo, nga' tulun nopo dit araat om oruhai dot olihuan.


text:
Tulun nopo di kirongod om rumamit id nosihat dit osonong; nga' tulun nopo di dongkababasug o koboro-boroso' om apalid i'.


text:
Iri nopo tulun dit otulid o kowoyo-woyoon om osimbayan no om aiso' o koligagaanan; nga' iri nopo tulun di monipu' om oimbulayan indo.


text:
Tulun nopo di momolisok do katapatan om poporikot nod kosusaan; nga' iri nopo tulun di potimbabaon nopo do popoboros it a' dau korohian, om popogiulud i'.


text:
Koboro-boroso' nopod tulun dot osonong om popogirot id ginawo, nga' koboro-boroso' nopo di tulun dot araat om pangalit no toomod di kararaat dau.


text:
Araatan nopo om moningkau no do kopogitatagadan; nga' kosianan noo om mangampun do koinsanai'd kasalaan.


text:
Tulun nopo di koilo do momusorou om kopunong i' o koboro-boroso' dau, nga' tulun nopod basug om apatut no do pokorualan.


text:
Tulun nopo di kirongod om tumotos i' do monimung do toilaan; nga' soira' nopo do moro-boros o tulun di basug, om poporikot nod kopogisosongkiwalan.


text:
Isomuli' nopo do mingwonsoi dot osonong om koposion; nga' kootuson nopo do momonsoi'd dusa om koinggumu' nondo i dusa.


text:
Tulun nopo di mokinongou do sunudan om osimbayan no o koposi-posion; nga' tulun nopo dit a' mangakun do nakasala' om id suang no do koligagaanan.


text:
Goudut i' i tulun di momolisok do kototogod dau. Om basug i tulun di popintongkop do boros dot a' otopot do pongindaraat do wokon.


text:
Ogumu-gumu' o boros nu nga' olosu-losu' ko no do kowonsoi'd dusa; nga' ondung orohian ko dot osiliu ko'd tulun di kitoilaan om osonong nogi' dot a' nopo moro-boros.


text:
Boros nopod tulun dot osonong om miagal pod pirok di nosompipi'; nga' iri nopo poboroson di tulun dot araat om aiso' i' o suang.


text:
Boros nopod tulun dot osonong om kabarakat i' do tulun dot ogumu'; nga' iri nopo tulun do basug om iri no i kobosugo' dau o kapatai dau.


text:
Barakat id Tuhan o papakaya' do tulun; a' i' koruhang do kakayaan do tumotos piya o tulun do kumaraja'.


text:
Tulun nopo di basug om asanangan do mingwonsoi di kasala'; nga' tulun nopo di kirongod om asanangan i' do mogihum do toilaan.


text:
Tulun nopo dit otulid o ginawo om kaanu i' di korohian dau; nga' tulun nopo dit araat om kaanu nogi' di poddosi kopio dau.


text:
Tontok nopo do rumikot o tongus dot opuhod, om otilib nopo i tulun dot araat; nga' tulun nopo dot otulid o ginawo om aiso' i' o koligagaanan.


text:
Kada' pakarajao' dot id diya' i tulun do gungkaul, tu' momoronggingot no iyau diya' do miagal di waig dot oonsom do kangaro do nipon nu ko' miagal di lisun do kopodi' do mato nu.


text:
Umboyo' nod Tuhan, om alaid ko i' do poimpasi; tulun nopod araat om a' po orikot o gisom dau om apatai no iyau.


text:
Iri nopo soro-sorohon do tulun dot osonong om popolumaag i' dau, nga' aiso' nopo o kotutuk-tutukon do soro-sorohon di tulun dot araat.


text:
Intirungan id Tuhan o tulun dit otulid o ginawo; nga' patayon i' dau i tulun di mingwonsoi dot araat.


text:
Tulun nopo dit otulid o ginawo om osimbayan i' om aiso' o koligagaanan do poimpasi; nga' tulun nopod araat om ouyung indo do mantad id pomogunan di pinotungkusan.


text:
Tulun nopo dit otulid o ginawo om kopunong i' o koboro-boroso'; nga' tulun nopo dot araat om poluntomon nopo o kabang.


text:
Tulun nopo dit otulid o ginawo om poposonong i' do ginawo o koboro-boroso'; nga' koboro-boroso' nopo di tulun dit araat om pokoruol nopo do ginawo.


text:
Araatan i' o Tuhan do tulun di mamakai do timbangan dit a' koontok. Nga' asanangan i' iyau do tulun di mamakai di timbangan di koontok.


text:
Tulun nopo di minggayo-gayo om intingayamon indo do koimbagu; nga' osonong nogi' do sumiliu do tulun dit osiriba' o ginawo.


text:
Tulun nopo dit osonong, om woyoon i' di kotulido' dau; nga' tulun nopo dit oudut om apatai indo di kouduto' dau.


text:
Aiso' no o guna-guna' do kakayaan dot id diya' dot orikot o kapatayon nu, nga' apasi ko i' dot otulid no o ginawo nu.


text:
Oinsanangan i' di kotulido' o koposi-posion do tulun dit osonong, nga' i nopo tulun dot araat om iyau i' om iyau o kapatai do tinan dau.


text:
Tulun nopo dit otulid o ginawo om apasi' i' di kotulido' do ginawo dau; nga' tulun nopo dit a' milo do ponongkuyaanan om alawaan i' di katamahao' dau.


text:
Soira' nopod apatai o tulun dot araat, om iri nogi' i soro-sorohon daa dau nga' kotonggoi no dau do matai; mogondos nopo do kokorisan do tinan om aiso' i' o guna'.


text:
Tulun nopo dit otopot om ointirungan i' do mantad id kosusaan; tu' pakayaan nondo di kosusaan dot id tulun dit araat.


text:
Kapatai i' diya' o koboro-boroso' di tulun dot araat; nga' iri nopo toilaan do tulun dit osonong om kapasi i' diya'.


text:
Soira' nopod kaanu do koinsanang-sanangan o tulun dit otulid o ginawo om ongotood no o hiri'd bandar; om mimpangkis dot atataadan i rayat do tontok dot apatai i tulun dot araat.


text:
Papabantug do bandar o barakat di poboroson di tulun dot otulid o ginawo; nga' karaag id bandar o boros di tulun dot araat.


text:
Isai nopo it obimboros om a' no milo'd posunudan do boros dit a' daa koino-ino do popinsunudon; nga' milo nu i' do posunudan dit id suang do ginawo nu i tulun di milo do ponongkuyaanan.


text:
Ondung aiso' o boyoon om araag no o bansa'; ondung ogumu' o tulun do mononosihat om aiso' no o koligagaanan.


text:
Ondung mamatos ko'd mambayar do tutang do tulun dit a' nu otutunan om monosol ko i' moti'ndo dot id tohuri. Osonong nogi' dot a' nopo mongoi hompi-hompit diri.


text:
Tondu' nopo dit osonong o kowoyo-woyoon om suahon i', nga' tondu' nopo dit aiso' o tadat om kointingayam noo. Kusai nopo di gungkaul om a' nopo koumbal do haro o tusin; nga' kusai nopo dit opintar om kaya' i'.


text:
Aiso' i' o kountungan dot aanu di tulun dot araat; nga' ondung it otopot o wonsoyon nu om atantu' nod kaanu ko i' do barakat.


text:
Isai nopo it otorodok do momonsoi dot osonong om apasi no; nga' isai nopo i sumonsog do momonsoi di kasala' om apatai no.


text:
Araatan i' o Tuhan do tulun dit angaraat o pomusorou; nga' osianan i' iyau di tulun dit osonong o wonsoyon.


text:
Kolumiso' nopo do tondu' dit a' osonong o kowoyo-woyoon om miagal nod pondulung do tamas do poinggading do wogok.


text:
Nunu nopo i korohian do tulun dit osonong, nga' osonong no o kootuson; nga' tontok dot aanu di tulun dot araat i kosionuan dau, om oinsanan nopo o tulun dot ongotogod.


text:
Haro i' o tulun dot a' puro-puroon o pamamakai do tusin nga' muhang- ruhang i' o kakayao' dau, om haro o tulun dot okikit, nga' sumurut nogi' o komosikino' dau.


text:
Papalan i' do tulun o tulun di poopi' do gandum do magandad do gatang dit amahal, nga' royohon i' diyolo' i tulun di papadagang di gandum.


text:
Ondung aparu' ko'd momonsoi dot osonong, om suahon ko i' do tulun, nga' ondung kopogisosongkiwalan noo ot ihumon nu, om iri nondo kopio ot aanu nu.


text:
Tulun nopo di sumondiu do kakayaan dau om tumatak tomod nopondo iyau do miagal di roun di nokoring; nga' tulun nopo di mogondos do Kinorohingan om sumuni i' do miagal di tolid.


text:
Tulun nopo di poporikot do kosusaan dot id sompiiyon dau, om aiso' no ot aanu-anu dot id tohuri. Tulun nopod basug om susuhuon kasai' nopo di tulun dot ongkitoilaan.


text:
Iri nopo tulun di kikotumbayaan om aiso' no o koligagaanan do koposion dau; om iri nopo tulun dit oilo om muhang-ruhang i' o tulun do tumanud dau.


text:
Tulun nopo dit osonong om oonuan no dot isomuli' do hiti'd pomogunan; nga' tulun nopo dit araat om i kidusa om atantu' no dot ohukuman.


text:
Tulun nopo dit orohian do toilaan om orohian id sunudan do tontok di kasala' iyau; nga' tulun nopod basug om a' i' orohian do sunudan.


text:
Orohian i' o Tuhan do tulun dit osonong, nga' papalan i' dau i tulun di minsorou do momonsoi dot araat.


text:
Tondu' nopo dit osonong om sumiliu i' do kaandasan om kaarapadan di sawo dau; nga' tondu' nopo di mongintingayam do sawo dau om miagal pod toruol dot araat dot id tulang di sawo dau.


text:
Tulun nopo dot araat om aala' indo om apatai, om aiso' o sinakagon; nga' haro kasai' i' o sinakagon do tulun dit osonong.


text:
Osonong nogi' do sumiliu'd tulun dit aiso' o ngaran-ngaran, om mogihum do kaakan-akanan, mantad ko' minsorupai-rupai do tulun di kipangkat, om aiso' i' o kaakan-akanan.


text:
Tulun nopo dit osonong om momogompi' i' do tayam-tayam dau; nga' tulun nopod araat om pokoruol nopo di tayam-tayam dau.


text:
Tulun nopo di mongungumo dit aparu' om osima' id taakanon; nga' basug no kopio o tulun di mangayi' nod maso do mingwonsoi dit aiso' o kootuk-otukon.


text:
Tulun nopo dit araat om poimponu' pod pomusarahan do momonsoi dot araat; nga' tulun nopo dit osonong om ogirot i' do miagal do tolig.


text:
Tulun nopod araat om alawaan i' di koboro-boroso' dau; nga' tulun nopo dit osonong om koidu' i' do mantad id kosusaan.


text:
Pongilaan nopod kowoyo-woyoon do tulun om mantad id koboro-boroso' dau om i wonsoyon dau; iri nopo it aanu dau om miontok noddi winonsoi dau.


text:
Tulun nopod basug om momusorou nopo do koontok iyau; nga' tulun nopo di kitoilaan om mokinongou i' do nosihat.


text:
Soira' nopo dot otogod o tulun do basug om tontok noddi do kointalang o kototogod dau; nga' tulun nopo di kirongod om popitolib-tolibon dau i pongindaraat do tulun dau.


text:
Ondung poboroson it otopot, om owonsoi no it otulid; nga' mongudut nopo om iri no it a' otulid ot owonsoi.


text:
Boros nopod tulun dit oburuak om kosuhat i' do ginawo do miagal di gayang; nga' boros nopod tulun di kirongod om kolingos i' do miagal do tubat.


text:
Tulun nopo di minsorou do momonsoi dot araat om monipu' no do tinan dau; nga' tulun nopo di momonsoi dot osonong om kaanu i' do kaarapadan.


text:
Tulun nopo di mumboyo'd boros do Kinorohingan om a' i' oontok do kosusaan; nga' oontok kasai' nopondod kosusaan i tulun dit araat.


text:
A' i' o Tuhan orohian do tulun di goudut; nga' asanangan i' iyau do tulun di sumulung kasai' do batos dau.


text:
Tulun nopo di kirongod om a' i' popimboros di toilaan dau; nga' tulun nopod basug om popinsusui noddi kababasug dau.


text:
Aparu' nopod kumaraja' o tulun om osiliu no iyau'd tulun do kipangkat; nga' akaul nopo o tulun om osiliu no iyau do turipon.


text:
Katangkabaan nopo om katanus i' do kaarapadan nu; nga' koinsasamod i' do ginawo nu o boros dit osonong.


text:
Tulun nopo dit osonong om popotunud i' di tambalut dau; nga' tulun nopo dit araat om mamalid noo diyolo'.


text:
Tulun nopo di tumanud do korohian do Kinorohingan, om apasi i'; nga' tulun nopo di tumanud dit araat, om kakaa no dot id kapatayon.


text:
Tanak nopo di kirongod om mokinongou i' do nosihat di tapa' dau; nga' tulun nopo dit asawat o ginawo om a' nopo mangakun do nakasala' iyau.


text:
Boros nopod tulun dit osonong om manahak i' do kountungan; nga' tulun nopo di gomponipu' om orohian nod kororongit.


text:
Tulun nopo dit a' olomus do poboros dit osorou dau, om aiso' i' o koligagaanan; nga' tulun nopo dit oburuak om oontok no do kosusaan.


text:
Ogumu' o kosionuan di tulun do gungkaul, nga' iso' poddi kosionuan dau'ddi nga' aiso' i' ot aanu dau; nga' tulun nopo dit aparu' om aanu ngai' nopo dau i kosionuan dau.


text:
Tulun nopo dit otulid o ginawo om araatan i' do tudut; nga' koboro-boroso' nopod tulun dot araat om mongintingayam noo om pakaraat.


text:
Kotulido' nopo om mongintirung i' do tulun dit aiso' o kasalaan; nga' karaaton nopo om momungou i' di tulun do kidusa.


text:
Haro i' o tulun do minsorupai-rupai do tulun iyau'd kaya', nga' aiso' i' o konunu-nunuan dau; om haro o tulun di minsorupai-rupai do mosikin, om kaya' nogi' kopio iyau.


text:
Tulun nopod kaya' om iri no tusin dau ot onuon dau do pongintirung do koposion dau; nga' tulun nopod mosikin om aiso' i' o sipamatai dau.


text:
Tulun nopo dit otopot om miagal di lampung dit atarang o tulinau; nga' tulun nopo dit araat om miagal di lampung di motikopisok no.


text:
Iri nopo i kakayaan dit oruhai do minanganu om oruhai nori dot aayi'; nga' iri nopo kakayaan di noudipon do minogihum, om oruhangan nogindo.


text:
Ondung aiso' o kinotutukon di soro-sorohon nu om tumongob ko no; nga' ondung aanu nu i pokioonuan nu om otood ko no.


text:
Ondung mada' ko do nosihat dit osonong, om oontok ko nod kosusaan; nga' ondung tonudon nu i nosihat om osimbayan ko no.


text:
Ponudukan nopod tulun dit ongkitoilaan om miagal nod tudan do koposion; tu' milo iri do monulung diya' do tontok dot oontok ko'd koligagaanan.


text:
Tulun nopo di kirongod om suahon i'; nga' tulun nopo dit a' milo do ponongkuyaanan om a' no ountung.


text:
Tulun nopo di kitoilaan om momusorou i' do tintod do momonsoi'd nunu nopo; nga' tulun nopod basug om popointalang no do kababasug dau.


text:
Tulun nopo di poporomut do habar dit a' milo'd ponongkuyaanan om poporikot nod kosusaan; nga' tulun nopo di poporomut do habar di milo'd ponongkuyaanan om poporikot i' do kosimbayanan.


text:
Tulun nopo dit a' orohian do minsingilo om osiliu nod mosikin, om ointingayam; nga' tulun nopo di mokinongou do ponudukan om suahon nod tulun do suwai.


text:
Songkuro o kosonongo' dot aanu i pokioonuan! Nga' tulun nopo di basug om mada' i' do tumongkiad do karaaton.


text:
Ambalut nod tulun dit ongkitoilaan, om osiliu ko i' do tulun di kitoilaan; nga' ondung monokiambalut ko'd tulun do basug, om obungou ko no.


text:
Honggo-honggo nopo nga' kosusaan kasai' nopo o moyo-woyo' do tulun di kidusa; nga' tulun nopo dot osonong om kaanu kasai' i' dit ongosonong.


text:
Tulun nopo dot osonong om haro i' o kakayaan do potungkusan di manangaki dau; nga' kakayaan nopod tulun do kidusa om aanu indo di tulun dit otopot.


text:
Tana' nopo dit a' noumo om ogumu' i' daa o hasil do maan do kanon di tulun do mosikin; nga' mada' i' i tulun dot araat dot umoon iri.


text:
Ondung a' nu pikoton o tanak nu do tontok do kasala' iyau, om a' ko i' osianan dau; nga' ondung osianan ko dau, om pikoton nu i' iyau.


text:
Tulun nopo dit otopot om haro kasai' i' o kaakan-akanan; nga' tulun nopo dit araat om louson kasai' nopo.


text:
Tulun nopo dit otulid om oronok i' om momusou iyau'd Tuhan, i Kinorohingan; nga' iri nopo tulun dit a' otulid om mongindaraat no iyau'd Tuhan.


text:
Iri no i kasawato' do ginawo'd tulun do basug o popobolotok dau; nga' boros nopod tulun di kitoilaan om kointirung i' dau.


text:
Ondung aiso' o sapi' do pamagayat do radu om aiso' no o hasil do tumo; nga' ondung haro o sapi', om a' nopondo aayi-ayi' o gandum.


text:
Sasi' nopo dit otulid o ginawo om otopot kasai' nopo o poboroson; nga' sasi' nopo dit a' milo'd ponongkuyaanan om tudut ngai' nopo o posunudon.


text:
Tulun nopo dit asawat o ginawo om a' nopo milo do sumiliu'd tulun di kitoilaan; nga' tulun nopo dit atarom o pomusarahan om oruhai do koilo.


text:
Nokuro tu' oilo kopio o tulun dit atarom o pomusorou? Oilo pogi' iyau nga' oilaan i' dau it apatut dau'd wonsoyon. Nokuro tu' aiso' kopio o toila-ilaan do tulun do basug?


text:
Osorou nopod tulun do basug om a' i' monguro do kowonsoi piya iyau'd dusa; nga' tulun nopod osonong om orohian i' dot oompunan o dusa dau.


text:
I kataadan, om i katangaban nga' iya' noo o kopuriman kopio'ddi; aiso' i' o tulun do suwai do kopuriman diri do miagal di diya'd opurimanan.


text:
Walai nopo di tulun dot osonong om ogirot kasai' i'; nga' walai nopo di tulun dot araat om ahaba' i'.


text:
Kosompon i' doti' daa do katangaban o tirak; nga' katalib nopondo i koirakan om haro kasai' i' i katangaban.


text:
Tulun nopod araat om osulian i' do miontok di karaaton dau, om tulun dot osonong nga' onuan id isomuli' do miontok di kosonongo' dau.


text:
Tulun nopo di basug om ponongkuyaan ngai' nopo dau; nga' tulun nopo di kirongod om mumbangan-bangan kasai' i' do tontok do momonsoi iyau do nunu nopo.


text:
Tulun nopo di kirongod om mumbangan-bangan kasai' i', om minsodu' iyau do kosusaan; nga' tulun nopo di basug om a' nopo mumbangan-bangan, om arau-arau nopo do momonsoi'd nunu nopo.


text:
Tulun nopo dit obintogod om kowonsoi no di dong kababasug; nga' tulun nopo di kirongod om otorodok i' o kowoyo-woyoon.


text:
Tulun nopo di basug om iri no i kootuson di kababasug dau ot aanu dau; nga' tulun nopo di kitoilaan om muhang-ruhang nopo o toilaan do posomulion dot id dau.


text:
Tulun nopo dit araat om a' no milo dot a' minsiriba' dot id tulun dit otulid o ginawo, do mokiinsian.


text:
Tulun nopod mosikin om aiso' i' o tiso' dot orohian, iri piya songkoduwo dau nga' a' i' orohian dau; nga' tulun nopod kaya' om ogumu' o tambalut.


text:
Ondung orohian ko dot osimbayan o ginawo, om kumopuhawang no dot id tulun do mosikin; tu' dusa i' do popoinsiriba-riba' do tulun do suwai.


text:
Ondung momonsoi ko dot osonong om ponongkuyaanan ko nondo om suahon ko; nga' ondung momusorou ko do momonsoi dit araat om kosusui ko no do ralan di kasala'.


text:
Tumotos ko nopo do kumaraja' om osimbayan no o koposi-posion nu; nga' ondung poirikau tomod ko do mimboros noo, om osiliu ko nod tulun do mosikin.


text:
Tulun nopo di kitoilaan om arayou i' tu' kitoilaan i' iyau; nga' tulun nopod basug om abantug nod basug.


text:
Kapasi i' do tulun do suwai o sasi' di poposunud dit otopot; nga' ondung posunud iyau do tudut om popohudsu no iyau'd wokon.


text:
Tadon nopo do koposion om i kororonok do Tuhan; tulun nopo dit oronok do Tuhan om koinsodu' no do mantad id kapatayon.


text:
Kobontugan nopod raja' om tumanud i' do ginumu' do tulun di porintaon dau; ondung aiso' o rayat dau om aiso' no o kuasa' dau.


text:
Ondung alanut o ginawo nu, om kitoilaan ko no; nga' ondung buronguson ko om popointalang ko no di kababasug nu.


text:
Poposonong i' do tinan o pomusarahan dit osimbayan; nga' ginawo nopo di mosol om miagal pod toruol di kapatai.


text:
Ondung mongindaraat ko'd tulun do mosikin, om mongindaraat ko nod Kinorohingan di minomonsoi diyolo'; nga' ondung opuhawang ko'd tulun di mosikin om popoinggayo ko nod Kinorohingan.


text:
Tulun nopo dit araat om mamatai no do tinan dau dot i wowonsoyon dot araat o kapatai; nga' tulun nopo dit osonong om apasi i' iyau di kotulido' do ginawo dau.


text:
Toilaan nopo om haro ngai' i' dot id pomusarahan do tulun di kitoilaan; nga' aiso' i' o komoyon do toilaan dot id tulun do basug.


text:
Bansa' nopo di mumboyo' do Kinorohingan om abantug i'; nga' bansa' nopo di nolondod dot id dusa om ointingayam i'.


text:
Orohian i' o raja' do pagawai dit oilo; nga' hukuman i' dau i pagawai dit a' momonsoi di pinonuhuan dau.


text:
Isimbar nopo dit alamaya' om katanus i' do kototogod; nga' isimbar nopo dit apatog om moningkau nod kototogod.


text:
Moro-boros nopo o tulun di kirongod om popoinggayo i' do toilaan do gisom dot agayat o ginawo'd tulun dot orohian di toilaan; nga' tulun nopo di basug om milo nod mimboros dit aiso' o komoyon.


text:
Okito ngai' id Tuhan it ongosiliu do hinonggo nopo; om poingontong iyau dati', do tontok di momonsoi toko' dot osonong ko' it araat.


text:
Tulun nopo di basug om a' i' mamadul do ponudukan do tapa' dau; nga' tulun nopo di kirongod om momusou i' do nosihat do molohing dau.


text:
Kakayaan nopod tulun dot osonong om mompus-ompus i'; nga' kakayaan nopo di tulun dot araat om atanus no dot oontok iyau do kosusaan.


text:
Asanangan i' o Tuhan do tontok do sumambayang i tulun dot osonong; nga' niada' i' dau i porsombahan do tulun dit araat.


text:
Araatan i' o Tuhan do kowoyo-woyoon do tulun dit araat; nga' osianan i' o Tuhan di tulun do tumotos do momonsoi'd korohian do Tuhan.


text:
Ondung momonsoi ko dot araat om pouruan ko nod momohukum; ondung a' ko mokinongou'd nosihat om apatai ko no.


text:
Pomogunan piya do tulun di napatai nga' a' i' milo do popolisok do nunu nopo do mantad id Tuhan; om milo nogi' tuu daa'ndo do popolisok o tulun do pomusarahan dau?


text:
Tulun nopo dit asawat o ginawo om a' i' orohian do sunudan do nakasala' iyau; a' i' iyau insan do rumamit do nosihat do mantad id tulun di kitoilaan.


text:
Tontok nopo dot otood o tulun, om koirak i' iyau; nga' tontok nopo di tumongob iyau om olunggui no iyau.


text:
Tulun nopo di kirongod om orohian i' do minsingilo; nga' tulun nopod basug om abagalan no di kababasug dau.


text:
Koposi-posion nopod tulun do mosikin om agangau kasai' nopo; nga' tulun nopo dit osimbayan om otood kasai' nopo.


text:
Osonong-sonong nogi' i tulun do mosikin dot oronok pod Tuhan, ko' mantad di tulun do kaya' dit agangau nopo.


text:
Osonong-sonong nogi' do mangakan piya do rarapaon no toomod do potorungak di tulun do kosianan nu, ko' mantad do mangakan do tikanas dit awasiu do potorungak do tulun di karaatan nu.


text:
Tulun nopo dit obintogod om moningkau no do pogisosongkiwalan; nga' tulun nopo dit alanut o ginawo om popogiuulud i'.


text:
Ondung akaul ko, om hinonggo ko nopo nga' osusa' kasai' ko i'; nga' ondung otulid o kowoyo-woyoon nu om a' ko i' kobontol do kosusaan.


text:
Tanak nopo di kitoilaan om poposonong i' do ginawo do tapa' dau; nga' tanak nopo di basug om a' i' momusou di tina' dau.


text:
Tulun nopod basug om abagalan no di kababasug dau; nga' tulun nopo di kitoilaan om momonsoi i' dit otopot.


text:
Kaanu ko nopod nosihat dot ogumu', om owonsoi ngai' nu no i pokiwawansayan nu; nga' ondung aiso' o nosihat dot aanu nu om aiso' no ot owonsoi-wonsoi nu.


text:
Tulun nopod kitoilaan om tumakad i' di ralan do kumaa dot id koposion; om a' i' rumuhuk do hiri'd ralan do kumaa dot id kapatayon.


text:
Raagon i' do Tuhan o walai di tulun dot asawat o ginawo; nga' intirungan i' dau o dapu' di tondu' do nopuadan.


text:
Ondung mogihum ko'd tuntung dot a' otulid o ralan do mogihum om oontok no do kosusaan o sompiiyon nu. Kada' panganu'd tusin do ponisip om otogui ko i'.


text:
Tulun nopo dit osonong om momusorou po do tintod dau'd sumimbar. Nga' tulun nopo dit araat om olomus nopod sumimbar; nga' iri nopo tisimbar dau'ddi om porikot nod kosusaan.


text:
Ondung a' ko orohian do minsingilo, om momungou ko nod tinan nu; nga' ondung orohian ko'd sunudan do tontok di kasala' ko, om osiliu ko nod tulun di kitoilaan.


text:
Ondos nu doti' daa om koontok ngai' nopo i wonsoyon nu; nga' oilaan id Tuhan ot id suang do ginawo nu ondung nunu kopio o kapamansayan nu'ddi.


text:
Koinsanai di winonsoi'd Tuhan om haro ngai' i' o kootuson; om kootuson nopod tulun dot araat do natantu' mantad dau om karaagon.


text:
Koinsanai'd tulun dit asawat o ginawo om karaatan no kopio'd Tuhan; a' no kopio dau iyolo' pologoson do koidu' do mantad id hukuman.


text:
Tulun nopo dit otorodok dot id Kinorohingan om kaanu id koompunan. Tulun nopo dit oronok do Tuhan om koinsodu' no do mantad dit araat.


text:
Osonong nogi' dot okuri' piya ot aanu, dot otulid po o ralan do minanganu'ddi, ko' mantad dit ogumu' ot aanu do minonipu' o ralan do minanganu'ddi.


text:
Milo i' o tulun do minsorou di wonsoyon dau; nga' Kinorohingan no o manantu' kopio do koposi-posion do tulun.


text:
Pokionuon do Tuhan do koontok i ponimbang om i ponipong dokoyu, om apatut dot otulid o kowoyo-woyoo' dokoyu do mogidagang-dagang.


text:
A' i' kopio do pomorinta' milo do pologoson do haro i momonsoi dot araat; tu' kogirot nopo do pomorintaan dau om it otulid.


text:
Orohian i' o pomorinta' do mokinongou dit otopot; osianan i' iyau do tulun dit otulid o koboro-boroso'.


text:
Tulun nopo di kitoilaan om tumotos i' do popotood di raja'; nga' ondung tumogod i raja' om haro no doti' o hukuman do kapatayon.


text:
Iri nopo kopuhawango' di raja' nga' poporikot do kosimbayanan dot id koposi-posion, dot iyo no di haun do porikot do rasam di dongmomiroun kawagu o kayu.


text:
Tulun nopo dit osonong om minsodu' i' dit araat; isai nopo i mumbangan-bangan dot id suang do koposi-posion dau om apasi no.


text:
Osonong nogi' dot osiriba' o ginawo om mosikin kasai' piya, ko' mantad do momit do tulun dit asawat o ginawo om kaanu di bahagi' di kakayaan diyolo'.


text:
Podulon no i ponudukan do nokotuduk dot id diya', om koundar ko i'. Kotumbayaai nod Tuhan om osimbayan ko i'.


text:
Tulun nopo di kitoilaan om otutunan i' dot i koiloo' dau o kotutun-tutun. Osonong-sonong o koboro-boroso' dau, nga' ogumu-gumu' no ot abayayat dau.


text:
Tulun nopo di kitoilaan om apasi i' di koiloo' dau; nga' korubat nod maso do monuduk do tulun do basug.


text:
Tulun nopo di milo'd momusorou om momusorou i' do tintod do moro-boros; om ogumu' pogi'ddi o monongkuyaan do boros dau.


text:
Haro i' o ralan do sorohon daa'd tulun do kumaa dot id koposion; nga' otopot nopo kopio om kumaa i' iri dot id kapatayon.


text:
Tulun nopo dot araat om mogihum nopod ralan do pokoruol do tulun do suwai; boros piya dau nga' araat i', tu' iyo pod tapui di molob-ngolob.


text:
Iri no tulun dot araat o popintongkop do boros do mongindaraat do tulun do suwai; iyolo' no o moningkau do kopogitatagadan om mamaraag do pogiombolutan.


text:
Antaan-taan no o tulun di mingkodom do mato dot id diya' om i mungis-ungis; tu' maso no dau do momusorou dit araat do wonsoyon dau.


text:
Tulun nopo dit otulid o ginawo om opuhawangan i' do tumur dot anaru; iri nopo tobuk dau dit opurak no om iyo poddi tupi' do raja'.


text:
Osonong nogi' dot alanut o ginawo, ko' mantad do kikuasa'; osonong nogi' do milo'd momusus do korohian do tinan, ko' mantad do kaala' do bandar.


text:
Osonong nogi' do mangakan do taakanon di koubasanan noo do haro po o kosimbayanan, ko' mantad do moginakan do hiri'd walai di noponu' do pogisosongkiwalan.


text:
Susuhuon nopo dit opintar om kaala' i' do kuasa' di tanak do tuan dau di mongintingayam; om kaanu do tungkusan dot iyo di tongotobpinai di tanak diri.


text:
Tamas nopo om pirok, om tapui o maan do ponompipi'; nga' ginawo nopod tulun om Tuhan no o mongilo kopio.


text:
Tulun nopo dot araat om tumanud no di ponuhuan dot angaraat, om iri goudut nga' mokinongou no do tudut.


text:
Ondung mongulok-ulok kou'd tulun do mosikin, om mongindaraat kou nod Kinorohingan, i minomonsoi dau. Ondung otood kou dot osusa' o tulun do suwai, om atantu' nod ohukuman kou.


text:
Kaandasan nopo di kongomolohingan om i manangaki diyolo'; om kaandasan no di tangaanak om i molohing diyolo'.


text:
Tulun nopo di suahon om a' i' mongudut; nga' tulun nopo di basug om a' i' popoboros do boros di haro o komoyon.


text:
Haro i' o tulun do kosorou do tusin nopo di ponisip om milo i' do momonsoi do koimayaan; om otumbayaan iyolo' do milo iri do momonsoi'd nunu nopo.


text:
Ondung orohian ko do kasanangan ko'd tambalut, om ompunan no iyolo' do tontok do kasala' iyolo' dot id diya'. Tu' ondung sorohon kasai' nu i kasalaan om iri no o karaag do piombolutan.


text:
Tulun nopo di kitoilaan om insan nopo iyau togodo' nga' osiliu nori do ponudukan dot id dau; nga' tulun nopo di basug om inghatus piya bobogo' nga' a' i' iyau milo'd tudukan.


text:
Miagal pod tulun dit orongit di poporongou do habar, o kapatayon do rumikot dot id tulun dit araat, i tulun di moningkau nopo do kosusaan.


text:
Mogo-mogot nogi' do kobontol do bohuang do maganak di natagakan do tanak dau, ko' mantad do kosolowot do tulun do basug dit agangau poo do popokito do kababasug dau.


text:
Ondung somulian nu do karaaton it osonong, om a' nu nondo milo do posoliwanon o karaaton do mantad id walai nu.


text:
Monimpuun nopo do pogitatagadan om miagal no do mangayas do poluyungan do waig; sombolon nogi' kopio iri dot a' po osodu' o koluyungon diri.


text:
Araatan i' o Tuhan do tulun di papasala' do tulun dot aiso' o sala', om i tulun di popotopot do tulun di kisala'.


text:
Aiso' i' o guna' do mangayi' do tusin do poposikul do tulun do basug; tu' aiso' i' o rongod do tulun diri.


text:
Mogiinsian-sian kasai' i' i mogiambalut; om iri mogiobpinai nga' mogitulung-tulung i' do tontok do haro o kosusaan.


text:
Tulun nopo dit orohian do monokisongkiwal, om mogihum nod kosusaan. Ondung oburuak ko, om mogihum ko nod kopogitatagadan.


text:
Tulun nopo dit otood kasai', om osonong-sonong no o tinan. Nga' tulun nopo di tumongob nopo, om sumakit no ot osunsudan.


text:
Gompomutus nopo dit a' otulid o pomumutus, om rumamit i' do tusin do ponisip; om gowoi pondo om a' owonsoi it otulid.


text:
Tulun nopo di kirongod om pakayaan i' dot id toilaan; nga' tulun nopod basug om a' nopo oilaan o korikoton.


text:
A' i' apatut do momorugi' do tulun dit aiso' o sala', om a' i' otulid do momohukum do tulun dit osonong.


text:
Tulun nopo di haro o kotontuan do ginawo om a' i' ogumu' o boros. Tulun nopo di kitoilaan, om a' i' ohiyo.


text:
Iri piya tulun do basug nga' aandasan id tulun do kitoilaan om kirongod, ondung a' iyau mungkomi om a' minghiyo.


text:
Tulun nopo dit a' milo'd monokiambalut do wokon, om dau nod tinan o sorohon; a' nopo iyau milo do tumumboyo' dit osorou do tulun do suwai.


text:
Tulun nopo di basug om mada' i' do tudukan; tu' korohian nopo dau om pointalang no di dau'd toilaan.


text:
Boros nopod tulun om milo i' do sumiliu'd tudan do toilaan; i miagal do rahat karalom, om oliting do miagal do bawang di lumuyung dot id piro-piro o kinoiyonon.


text:
A' i' osonong do mogobi' do tulun di kisala', om kasala' i' dot a' momonsoi dit otulid dot id tulun dit aiso' o sala'.


text:
Iri nopo boros do mongindaraat do wokon om korohian do tulun do mokinongou; om kasanangan kopio'd tulun.


text:
Tuhan nopo om iyo po di walai'd akawas dit ogirot kopio; om hiri no o ngoyon iyono' do tulun dit otulid o ginawo om apasi i' iyolo'.


