# verses

text:
Om iyo no motindo i winonsoi di komolohingan dokoyu di gulu po, do tontok di sinuhu' ku iyolo' do mongoi hombo di pomogunan diri do mantad hilo'd Kadis Barnia.


text:
Om pamanau no iyolo' do gisom do nokorikot do hilo'd Rantai dot Iskol, om nokokito no iyolo' di pomogunan diri. Nga' tontok di guminuli' iyolo' om tompurolosio' no diyolo' i tulun dot Israil, gisom dot a' noddi iyolo' minongoi do hiri'd pomogunan di pinatahak mantad do Tuhan dot id diyolo'.


text:
Om tontok nod tadau'ddi do notogod tomod o Tuhan, boros ka dau, ‘Iti nopo tulun diti om a' noddi tumorodok dot id doho'. Om sumumpa' oku no dot isai nopo o tulun dot Israil di nokorikot nod duwo nohopod o toun do tumur ko' it otuo mantad ko' iri do mantad di kinosoliwanan diyolo' do mantad hilo'd Masir, om aiso' no o kosuang do hilo'd pomogunan di nakabatos ku di Abraham om i Isak om i Yakub,’ ka dau.


text:
Om koontok ngai' nopo i tulun dot Israil di sumpa' diri, om i Kalib po i tanak di Yopuni, i tulun do Kinas diri, om i Yosua i tanak di Nun ot a' noontok. Tu' iyolo' poo it otorodok dot id Tuhan.


text:
Om otogod diri o Tuhan dot id tulun dot Israil, gisom do pinologos do Tuhan iyolo' do mombo-hombo do hilo'd tana' do kowotuan do solinaid dot apat nohopod o toun, om gisom do nangapatai ngai' i tulun di suminaap do Tuhan.


text:
Baino' nodti om momonsoi kou po iyokoyu do miagal di winonsoi di komolohingan dokoyu. Kidusa kou no kopio, iyokoyu i sukodwagu. Tu' ondung momonsoi kou do miagal diri om poporikot kou no kopio do kototogod do Tuhan dit a' ogina-gina' dot id tulun dot Israil!


text:
Ondung a' kou mumboyo' do tisuhu' do Tuhan do dinondo, om tongkiadan pondo do Tuhan dot alaid-laid o koinsanai do bansa'dti do hiti'd tana' do kowotuan. Om iyokoyu no o kobungou do kapatayon diyolo',” ka dau.


text:
Om ongoi noddi i payat do Rubin om i payat do Gad solowot di Musa, om boro-boros nod poingkaa, “Potumboyoo' po iyahai do momonsoi'd kandang di kitolig do poiyanan dahai di dumba' dahai, om momonsoi do bandar dit ongkitolig o posorili' do poiyanan dahai dilo tangaanak om sawo dahai.


text:
Om opongo pondo dahai iri, om mongoi nogindo iyahai uhup di koobpinayan dahai dit iso-iso' o bansa' do sumaap di pisangod do gisom dot aanu diyolo' i pomogunan diri om osiliu do diyolo'd songonuon. Om daamot nopondoddi om miyon nondo do hiri'd bandar do kitolig i tangaanak om sawo dahai do daamot dahai do mongoi sangod. Om ointirungan nondo iyolo' do mantad id tulun di poingiyon mantad do hiti'd pomogunan diti di mongoi sangod.


text:
Om a' po iyahai gumuli' do hiri'd walai dahai dot a' po aanu di tulun dot Israil i pomogunan di nakatahak mantad do maan do diyolo'd songonuon.


text:
Om a' no iyahai manganu dot ongokooro' piya do tana' di hilo'd soborong do Bawang do Yordan, tu' nakaanu no iyahai do dahai'd gontok do tana' do hiti'd ponong id koulayon do mantad id Bawang do Yordan,” ka diyolo'.


text:
Om boros kad i Musa do suminimbar, “Ondung otopot no kopio ino pinoboros dokoyu, om hiti nod kinoiyonon do Koropohon do Tuhan do sumodia' kou do mongoi sangod.


text:
Om koinsanai dilo soudor dokoyu om mositi' nod sumoborong dilo Bawang do Yordan do mongoi sangod dilo pisangod toko'. Om woyoon kou id Tuhan do gisom dot aala' do Tuhan iyolo',


text:
om gisom dot osolod dokoyu i pomogunan diri. Om koino-ino kou nogindo do muli', tu' nowonsoi no dokoyu it apatut dokoyu'd wonsoyon dot id Tuhan, om id tongotobpinai dokoyu dit oiyo ko' bansa' dot Israil. Om kotumboyo' nogindo o Tuhan do iyokoyu o kasanganu di tana' di ponong id koulayon.


text:
Nga' a' nopo dokoyu owonsoi o miagal di nakabatos dokoyu, om sorohon no dokoyu do kowonsoi kou nod dusa dot id toguang do Tuhan. Nga' kada' kou no kopio pomonsoi'd dusa tu' iri no moti' dusa o kopomohukuman dokoyu.


text:
Om ongoi kou no popoingkakat do bandar om kandang do poiyanan di dumba' dokoyu. Nga' wonsoyon no kopio dokoyu i nangkabatos dokoyu!” ka dau.


text:
Om boro-boros noddi i payat do Gad om i payat do Rubin do poingkaa, “Oi Tuan, tonudon ngai' i' dahai o nunu nopo i ponuhuan do Tuan.


text:
Nga' iyahai nopo om sumodia' i' do mongoi sangod, om Tuhan i' o momoyo' dahai. Om sumoborong nondo iyahai di Bawang do Yordan do mongoi sangod do tumanud di pinoboros do Tuan,” ka diyolo'.


text:
Om poboroso' noddi di Musa iti ponuhuan dot id di Iliasar om id di Yosua, om id koinsanai di boyoon dot Israil,


text:
“Ondung tumanud no kopio do ponuhuan i payat do Gad om i payat do Rubin do sumoborong do Bawang do Yordan, do mongoi uhup dokoyu do mongoi sangod, om kamanang kou no, om patahakon nopo diyolo' i tana' do Giliad do maan do diyolo'd songonuon.


text:
Nga' a' nopo iyolo' moyo' dokoyu do sumoborong do Bawang do Yordan do mongoi sangod, om mositi' nod iri no i tana' di diyolo'd bahagi' ot aanu diyolo' do miagal dokoyu tu' kaanu do bahagi'd tana' do hilo'd pomogunan do Kanaan,” ka.


text:
Om boros ka di payat do Gad om i payat do Rubin do suminimbar, “Oi Tuan, wonsoyon ngai' i' dahai o nunu nopo i pinonuhuan do Tuhan dot id dahai.


text:
Om sumoborong i' iyahai do kumaa do hilo'd pomogunan do Kanaan do mongoi sangod do moyo' do Tuhan i boyoon dahai. Om aanu i' dahai iti tana' do dahai'd songonuon do hiti'd ponong id koulayon do mantad id Bawang do Yordan,” ka diyolo'.


text:
Om patahako' nod Musa dot id payat do Gad om id payat do Rubin om id songintanga' do payat do Manasi o koinsanai di watas di Sihon i raja' do tulun dot Amori, om i watas di Raja' Og, i mantad id pomogunan do Basan, om kohompit nogi' i kabandaran om i tana' do hiri'd posorili'.


text:
Nibo, Baal-Mion (ngaran nopo do bandar diti om nakawaliu no) om Sibam. Iri nopo bandar di winonsoi kawagu diyolo'ddi nga' pinungaranan ngai' diyolo' do ngaran do wagu.


text:
Om ngoyo' no di pinuruan do sompiiyon di Makir i tanak di Manasi, solodo' i tana' do Giliad, om iyon noddi iyolo' do hiri. Om uyungo' no diyolo' i tulun dot Amori, i poingiyon do hiri'd bandar diri.


text:
Om patahako' noddi di Musa dot id pinuruan do sompiiyon di Makir i tana' do Giliad, om hiri noddi iyolo' do minomogun-mogun.


text:
Om i Yair no i mantad id payat do Manasi, om minanangod om minonolod do piro-piro o kampung, om pungaranai noddi dau i kokompungan diri do “Kokompungan do Yair”.


text:
Om i Noba no, om minongoi panangod om minonolod di bandar do Kinat om koinsanai di kokompungan do hiri. Om pungaranai noddi dau iri do Noba do pinasangai di ngaran dau.


text:
Tontok di nokotongkiad i tulun dot Israil do mantad hilo'd Masir, do minulud do minamanau do tumanud di payat diyolo', do winoyo' di Musa om i Harun, om minumbaya' iyolo' dot id piro-piro o kinoiyonon.


text:
Om tinulis ngai' di Musa o ngaran do pointikid-tikid di kinoiyonon di pinomukiiman diyolo', do tumanud di pinonuhuan do Tuhan.


text:
Om di nopo suminoliwan o tulun dot Israil do mantad id Masir, do winoyo' do Tuhan, om tontok di tadau'd kohopod om limo do tulan di koiso', i sangadau nogi' o kinotoliban do mantad di tadau do Paska di koinsan nogi'. Om tongkiad no iyolo' di bandar do Ramisis, dot antang-antangan di tulun do Masir,


text:
di maso do momolobong di tangaanak diyolo' dit id gulu kosusu, i pinatai do Tuhan. Om iri no i kinapatayan di tangaanak diyolo'ddi do pinointalang do Tuhan dot iyau no ot okoris ko' mantad di tongotingolig di tulun do Masir.


text:
Om mantad nod hilo'd Sukot om pomukiim no iyolo' do hilo'd Itam, i hiri'd tisan do tana' do kowotuan.


text:
Om mantad nod hilo', om poguliai no diyolo' do hilo'd Pi-Hahirot, i ponong id koulayon do mantad id Baal Sipon, om pomukiim noddi iyolo' do hilo'd somok do Migdol.


text:
Om tongkiad noddi iyolo' do mantad hilo'd Pi-Hahirot om soborong no iyolo' di Rahat dot Aragang, om pamanau no do kuminaa do hiri'd tana' do kowotuan dot Itam; om maha' di tolu noddi o tadau diyolo' do manau-panau om pomukiim no iyolo' do hilo'd Mara.


text:
Om mantad nod hilo' om lombus no iyolo' do hilo'd Ilim, om pomukiim no iyolo'd hilo'. Hilo' nopod Ilim om haro o hopod om duwo o tudan do waig, om turu' nohopod o guas do kurma.


text:
Om pamanau no iyolo' do tuminongkiad dot Ilim om pomukiim no iyolo' do hiri'd somok do Suok do Suis.


text:
Om mantad no do hilo'd Rapidim om lombus no iyolo' do kuminaa do hilo'd Nuluhon do Hor. Om iti no ngai' o nokoiyonon diyolo' do minomukiim: Hilo'd tana' do kowotuan do Sinai, hilo'd Kibrot Taawa, ko' “Kalabangan di Godoot”, hilo'd Hasirot, hilo'd Ritma, hilo'd Rimon Piris, hilo'd Libna, hilo'd Risa, hilo'd Kihilata, hilo'd Nuluhon do Siapir, hilo'd Harada, hilo'd Makilot, hilo'd Tahat, hilo'd Tara, hilo'd Mitka, hilo'd Hasmona, hilo'd Mosirot, hilo'd Bini Yaakan, hilo'd Hor Gidgad, hilo'd Yodbata, hilo'd Abrona, hilo'd Ision-Gibir, hilo'd tana' do kowotuan do Sin (i hilo'd Kadis) om hilo'd Nuluhon do Hor, it id wolit do tana' dot Idom.


text:
Om takad no i Harun, it Imam diri, do hilo'd Nuluhon do Hor, do tumanud di pinonuhuan do Tuhan. Om kapatai noddi i Harun do hilo' do tontok di tadau do koiso' do tulan di kolimo, di kaapat nohopod do toun do mantad di kinosoliwanan do tulun dot Israil do mantad hilo'd Masir. Tumur nopo di Harun do tontok di napatai iyau om hatus om duwo nohopod om tolu o toun.


text:
Om korongou noddi di raja' do pomogunan dot Arad, i hilo'd tana' do Nigib, i ponong id salatan do Kanaan, do mamanau no do kumaa'd hiri'd pomogunan diri i tulun dot Israil.


text:
Iti no ngai' i kinoiyonon do pinawansayan di tulun dot Israil do kiim diyolo' di mantad iyolo' do hilo'd Nuluhon do Hor om gisom do nokorikot iyolo' do hilo'd rantai do pomogunan do Muab, i hilo'd Salmuna, hilo'd Punon, hilo'd Obot, hilo'd kinaraagan dot Abarim, hilo'd watas do Muab, hilo'd Dibon Gad, hilo'd Almon Diblataim, hilo'd Nuluhon do Abarim, it id somok do Nuluhon do Nibo, om hilo'd rantai do Muab, it id somok di Bawang do Yordan, id hapak di bandar do Yorikou, it id pialatan do Bait-Yosimot, om Rantai dot Akasia.


text:
Hilo' nod rantai do Muab, i hiri'd somok do Bawang do Yordan, it id hapak do bandar do Yorikou do nonuan do Tuhan i Musa do


text:
piro-piro o ponuhuan diti do patahakon dot id tulun dot Israil, “Kosoborong kou nopondo di Bawang do Yordan do kumaa'd hilo'd pomogunan do Kanaan,


text:
om mositi' nod uyungon ngai' dokoyu i tulun mantad do hilo'd pomogunan diri. Om raagon ngai' no dokoyu o koinsanai di tingolig diyolo' di watu ko' tambaga' do winonsoi, i tiiyonon diyolo' do sumambayang.


text:
Om mositi' nod pogiongkib-ongkibon dokoyu i tana'ddi dot id pogialatan do pointikid-tikid di payat om i pinuruan do sompiiyon do tulun dot Israil, dot undion o ralan do mangangkib. Iri nopo i pinuruan do sompiiyon dit asapou om agayo no o tana' do poongkibon, om iri no i pinuruan do sompiiyon dit okuri' om okoro' no o tana' do poongkibon dot id diyolo' do maan do diyolo'd songonuon.


text:
Nga' ondung a' dokoyu uyungon i tulun mantad do hiri'd pomogunan diri, om iyolo' no motindo i poundorong do hilo' o monusa' dokoyu, do miagal pod togis di nokoliwata' dokoyu ko' miagal do rugi di nokosulu do lapap dokoyu. Om saapon kou motindo diyolo'.


text:
Om ondung a' dokoyu uyungon iyolo', om iyokoyu motindo o raagon ku do pamaraag ku nopo om i natantu' mantad ku do pamaraag ku diyolo',” kad Tuhan.


text:
i ponuhuan do kumaa dot id tulun dot Israil do poingkaa, “Korikot kou nopondo do hilo'd Kanaan om wansayan no dokoyu'd wolit i tana'ddi do poingkaa:


text:
Wolit nopo do ponong id salatan, om potilombus nopo do mantad hiri'd tana' do kowotuan do Sin do poinsusui di wolit do pomogunan dot Idom. Wolit nod ponong id koulayon om poimpuunon do hilo'd tompok ponong id salatan di Rahat do Napatai.


text:
Om pahamadon nondo do ponong id salatan do kumaa id Ralan dot Akrabim, om potilombus nopo do hilo'd Sin gisom do korikot do hilo'd Kadis Barnia, i ponong id salatan. Om mantad nondod hilo' om pahamadon po do kumaa do ponong id kotonobon, do gisom do korikot do hilo'd Hasar-Adar, om potilombuson do hilo'd Asmon.


text:
Om hilo' no do pahamadon i wolit do kumaa'd hilo'd rantai do piwolitan do pomogunan do Masir, om koompok nondo do hilo'd Rahat do Tanga'.


text:
om mantad nod hilo' om pokoyoon do hilo'd ralan di roitan do Ralan do Hamat, om potilombuson do hilo'd Sidad


text:
Wolit no do ponong id koulayon, om poimpuunon do hilo'd Hasar-Inan om gisom do korikot do hilo'd Sipam.


text:
Om mantad nod hilo' om poruhukon do hilo'd Ribla, i ponong id koulayon do mantad id Ain, om potilombuson do hilo'd konulu-nuluan, it id tisan di Tasik Galilia do ponong id koulayon,


text:
om pokoyoon do ponong id salatan do posusuyon di Bawang do Yordan, om gisom do korikot do hilo'd Rahat do Napatai. Om iyo noddi it apat o wolit di pomogunan dokoyu,” ka dau.


text:
Om boro-boros noddi i Musa di tulun dot Israil do poingkaa, “Iti no ngai' o tana' dot aanu dokoyu, dot undion o ralan dokoyu'd manganu, i tana' dot ongkibon dot id pogialatan di siam om satanga' o payat dot Israil, do tumanud di pinonuhuan do Tuhan.


text:
Iri nopo payat do Rubin om Gad om i songintanga' do payat do Manasi nga' nakaanu no do diyolo'd gontok, om iri nopo tana' diyolo'ddi om naangkib no dot id pogialatan di piro-piro o sompiiyon diyolo'. Tana' nopo di naanu diyolo' nga' ponong id koulayon do mantad di Bawang do Yordan, it id hapak do Bandar do Yorikou i ponong id soborong,” ka dau.


text:
Om momili' no do songulun o boyoon do mantad id pointikid-tikid do payat do monguhup diyo Iliasar om i Yosua do mangangkib di tana',” ka dau.


text:
Om iti ngai' no o ngaran di tulun di nopili' do Tuhan. Payat Boyoon Yohuda I Kalib, i tanak di Yopuni Simion I Samuil, i tanak di Amihud Binyamin I Ilidad, i tanak di Kislon Dan I Buki, i tanak di Yogli Manasi I Haniol, i tanak di Ipod Ipraim I Komuil, i tanak di Siptan Sibulon I Ilisapan, i tanak di Parna Isakar I Paltiol, i tanak di Asan Asor I Ahihud, i tanak di Silomi Naptali I Pidail, i tanak di Amihud


text:
Iri ngai' no o tulun di sinuhu'd Tuhan do mangangkib di tana' di hilo'd Kanaan do patahakon dot id tulun dot Israil.


text:
Tontok di hilo'd rantai do Muab, i hilo'd somok do Bawang do Yordan, it id hapak do bandar do Yorikou, om boro-boros no o Tuhan dot id di Musa do poingkaa,


text:
“Sunudan ngai' no o tulun dot Israil do mantad nopo di tana' do naanu diyolo'ddi om mositi' no do patahakon diyolo' dot id tulun do Liwi om kopomogun-mogun i' do hilo' i tulun do Liwi.


text:
Om asanganu nondo diyolo' i kabandaran diri do pomogun-mogunan diyolo'. Om iri no i tana' di kobuturan do hiri'd posorili' di kabandaran om poiyanan di sapi' om i tayam-tayam diyolo'd suwai.


text:
Kogoyoo' nopo di kobuturan diri om apat nahatus om limo nohopod o mito do sukaton do mantad id tolig di bandar do pabasagi'.


text:
Iri nopondo tana' do kinoiyonon di tulun do Liwi om apasagi'. Sopisiam nahatus o mito do konoruo' om kalaabo'. Om iri nopondo i bandar om hiri'd tanga' di kinoiyonon diyolo'.


text:
Om onuan nogi' dokoyu i tulun do Liwi dot onom o bandar di maan do pogintirungan do tulun di kapamatai do tulun do suwai dit a' tomodon do mamatai, om hiri nondo o tongoyon diyolo' intirungo'. Om suwai no ko' iri om onuan po dokoyu iyolo' dot apat nohopod om duwo o bandar


text:
do mitonggoi di kobuturan. Om oinsanan nopondo om apat nohopod om walu' o bandar dot aanu di tulun do Liwi.


text:
Kogumuo' nopo do bandar do tulun do Liwi dot id suang do watas do pointikid-tikid dot iso' o payat dot Israil om mositi' nod tontuon do tumanud do kogoyo-goyoo' di watas,” ka dau.


text:
do popolombus dot id tulun dot Israil diti boros do poingkaa, “Kosoborong kou nopondo di Bawang do Yordan do kumaa do hilo'd pomogunan do Kanaan,


text:
om momili' kou nod piro-piro o bandar do maan do pogintirungan dot isai nopo o tulun di kapamatai do tulun dot a' tomodon do mamatai, om hiri nondo o ngoyon di tulun diri.


text:
Om hiri nod bandar diri dot aiso' o ligogon di tulun diri do mantad id koobpinayan di tulun di napatai dau'ddi, i kosorou daa do momolokop. Tu' isai nopo it atandasan do mamatai'd tulun, om a' i' milo do hukuman do kapatayon dot a' po oilaan kopio dot id bisara'.


text:
Om iri nopo piro-piro o bandar diri om silihon do bandar do pogintirungan do tulun dot Israil, om i tulun do bansa'd suwai di poirolot dokoyu di koumbaya' no toomod ko' i poingiyon do hiri. Om isai nopo o tulun do kapamatai do tulun dit okon ko' tomodon do mamatai, om hiri nod bandar diri o poggiduon.


text:
Nga' ondung haro o tulun do kapamatai do sompi' ko' tulun do basi' ko' watu ko' kayu o pinakai dau do minamatai di tulun, om kasala' no iyau. Om mositi' no do hukuman do kapatayon.


text:
Om mositi' no dot i koobpinayan dit osomok po di tulun di napatai o mamatai do tulun diri. Ondung osolowot dau i tulun diri om mositi' no do patayon dau.


text:
Ondung haro o tulun dot otogod do tulun do suwai, om patayon nondo dau iyau do maan potungubo' ko' dumpahon po dau,


text:
ko' tumbukan po dau i tulun, om kasala' no i tulun di minamatai'ddi. Om mositi' no do hukuman do kapatayon. Om mositi' no dot i koobpinayan dit osomok po di tulun di napatai o mamatai di tulun di minamatai'ddi. Ondung osolowot dau i tulun diri om mositi' no do patayon dau.


text:
Nga' iri nopo tulun di kapamatai do tulun dit aiso' i' o katagad-tagadan dau, do nokotungub tuu ko' nodumpau po dau do watu o nakapatai di tulun diri, nga' a' i' daa dau tinomod do mamatai.


text:
Ko' ondung haro o songulun do pinaparatu' do watu om haro'ddi o tulun do nootungan di watu om napatai'ddi, nga' okon i' ko' haro ot osorou dau do mamatai ko' okon ko' pisangod dau i tulun diri.


text:
Hal nopo do miagal diri, om mositi' nod obian di tulun dot ogumu' i tulun di nakapatai'ddi, om okon i' ko' i tobpinai di tulun di napatai ot obian.


text:
Mositi' nod intirungan di tulun dot ogumu' i tulun di nakapamatai'ddi do mantad id kototogod di koobpinayan di tulun di napatai. Om angatan nondo iyau do gumuli' do hiri'd bandar di pogintirungan, i pinogiduwon dau di gulu. Om mundorong nopo iyau do hiri do gisom dot apatai i Boyoon dot Agayo dot Imam do maso'ddi. Om katalib pondo iri om koino-ino nogindo iyau do muli'. Ondung tumongkiad iyau do mantad hiri'd bandar di pogintirungan, i pinogiduwon dau'ddi, om osolowot nondo iyau di koobpinayan di tulun di napatai om patayon nondo iyau, om iyo nopoddi om a' i' komoyon do minamatai.


text:
Iti nopo toturan diti om mositi' nod tonudon dokoyu om i sinakagon dokoyu do hinonggo kou nopo do poingiyon.


text:
Ondung haro o tulun do tondoson do minamatai do tulun do suwai, om milo nopo kopio do poboroson do nakasala' ko' hukuman do kapatayon do kointalang kopio i winonsoi dau do poboroson do duwo ko' lobi ko' iri o tulun do sasi'. Nga' iso-iso' nopo o tulun do sasi' om a' i' ogirot do popotopot di pinonondos diri.


text:
Tulun nopo di minamatai do tulun om mositi' nod hukuman do kapatayon. Om a' i' dau milo do bayaran do tusin i hukuman do nokoontok dau'ddi.


text:
Ondung haro o tulun do mogidu' do kumaa dot id honggo nopo di bandar do pogintirungan, om kada' no dokoyu potumboyoo' i tulun diri do mambayar do tusin do koulian dau dot id walai dau dot a' po apatai i Boyoon dot Agayo dot Imam.


text:
Ondung poulion dokoyu iyau om ososomu' no dokoyu i pomogunan dit iyonon dokoyu. Om aiso' no o ralan do suwai do momolidang di pomogunan diri, suwai nondo ko' patayon i tulun di minamatai.


text:
Kada' no kopio dokoyu sosomuo' o pomogunan di koiyonon dokoyu tu' iyoho' no o Tuhan, om poundorong oku do hiti'd pogiolitan do tulun dot Israil,” kad Tuhan.


text:
Om ongoi no solowot di Musa om i piro-piro boyoon do suwai i komolohingan do sompiiyon dit id suang do pinuruan do sompiiyon di Giliad. I Giliad nopo om tanak di Makir, i manangaki di Manasi. I Manasi nopo om tanak di Yusup.


text:
Om boros ka diyolo', “Sinuhu' kou'd Tuhan do mangangkib di tana' dot id pogiolitan diti tulun dot Israil dot undion o ralan do mangangkib. Om sinuhu' kou nogi' dau do manahak do tana' do potungkusan di Silapihad i tobpinai dahai'ddi, dot id tangaanak dau di tongoondu'.


text:
Nga' apatut id sorohon dot ondung akawin iyolo' do tongokusai di mantad id payat do suwai, om i tana' nga' aanu no di tulun do mantad id payat do suwai'ddi. Om oingkarayan nondo i tana' di pinaangkib do maan do dahai.


text:
Om tontok piya di Toun do Kopogulian, i maso do kopogulian ngai' do nunu nopo o dapu' di nadagang dot id sanganu mantad di dapu', nga' iri nopo tana' di tangaanak di Silapihad do tongoondu', om asanganu kasai' no di payat do sawo diyolo', om okon nondo ko' payat dahai o kasanganu di tana',” ka diyolo'.


text:
Om poboroso' nod Musa dot id tulun dot Israil iti boros do mantad id Tuhan do poingkaa, “Otopot i' i pinoboros di tulun do mantad id payat di Yusup,


text:
om iri no o kapabarasan do Tuhan dot aiso' i' o kokogos di tangaanak di Silapihad do tongoondu' do mokikawin dot isai nopo i korohian diyolo', nga' mositi' no ma do tulun dit id suang do payat diyolo'.


text:
Iri nopo tana' dot otungkusan do pointikid-tikid do tulun dot Israil om asanganu kasai' no di payat dau do gisom dot alaid.


text:
Om pointikid-tikid do tongoondu' di kaanu do tungkusan do tana' dot id pogiolitan do payat do hiti'd Israil, om mositi' nod mokikawin do tulun dit id suang do payat dau. Om kotungkus indo o koinsanai di tulun dot Israil di tana' do komolohingan diyolo',


text:
om a' i' kopingwaliu dot id payat do suwai o sanganu di tana'. Om pointikid-tikid do payat nga' kasanganu kasai' no di tana' do notungkusan diyolo' do gisom dot alaid,” ka dau.


text:
Om pokikawin ngai' noddi i limo o tanak di Silapihad do tondu': i Mala, i Tirsa, i Hogla, i Milka, om i Noa di koobpinayan diyolo' di pinsan koinsan nogi', do tumanud di pinonuhuan do Tuhan dot id di Musa.


text:
Minokikawin iyolo' di tulun do mantad id pinuruan do sompiiyon dit id suang do payat di Manasi i tanak di Yusup diri. Om asanganu kasai' iddi di payat do tapa' diyolo' i tana' do notungkusan diyolo'.


text:
Om iri no ngai' o pongoturan om ponuhuan do pinatahak do Tuhan dot id bansa' dot Israil do pinolombus di Musa, do tontok di hilo'd rantai do Muab i tulun dot Israil, i hilo'd toning do Bawang do Yordan, it id hapak do bandar do Yorikou.


text:
Id suang nod buuk diti o pinotulisan do koinsanai di pinosunud di Musa dot id bansa' dot Israil di hilo' iyolo' id tana' do kowotuan, i ponong id koulayon do mantad di Bawang do Yordan. Tontok nopoddi om hilo' iyolo' id Rantai do Yordan it id somok do bandar do Sup, it id piolitan do bandar do Paran, i bandar di ponong id sampaping di nundorong diyolo', om i bandar do Topil, om bandar do Laban, om bandar do Hasirot om bandar do Disahab, o ponong id sampaping diyolo'.


text:
(Hopod om iso' o tadau do koloidon do mamanau do mantad hilo'd Nuluhon do Sinai do kumaa do hilo'd Kadis Barnia do maya' di konuluhanan do pomogunan dot Idom.)


text:
Tontok di tadau do koiso' di tulan do kohopod om iso' do toun di kaapat nohopod do mantad di kinosoliwanan di tulun dot Israil do mantad id pomogunan do Masir, om posunudo' no di Musa dot id diyolo' o koinsanai di pinonuhuan do Kinorohingan di Musa do poposunud dot id tulun dot Israil.


text:
Tontok nopoddi om naala' nod Tuhan i Raja' Sihon, i bansa' dot Amori, i minomorinta' do bandar do Hisbon, om naala' nogi' dau i Raja' Og, i mantad hilo'd Basan, i minomorinta' do bandar dot Astarot, om Idroi.


text:
Om timpuun no i Musa do poposuhut do komoyon dit oturan om i ponuhuan do Tuhan di hilo' po i tulun dot Israil id ponong id koulayon do mantad id Yordan, it id watas do Muab. Boros ka di Musa,


text:
“Tontok di hilo' toko' pod Nuluhon do Sinai, om minomisunud o Tuhan i Kinorohingan toko' do poingkaa, ‘Laid kou noddi do poundorong do hiti'd nuluhon diti.


text:
Om iduwon ngai' no dokoyu i kiim dokoyu om lumombus kou do mamanau do kumaa do hilo'd konulu-nuluan do pomogunan do tulun dot Amori, om hilo'd kinoiyonon dit id posorili' do kinoiyonon diri, i hilo'd Rantai do Yordan, om hilo'd konulu-nuluan, om hilo'd rantai, om hilo'd kinoiyonon di ponong id salatan, om hilo'd tisan di Rahat do Tanga'. Ongoi kou no iyon do hilo'd tana' do Kanaan do gisom do katalib di konuluhanan do Libanon om gisom do korikot di bawang dot agayo, i bawang dot Iprat.


text:
Iri ngai' no i pomogunan di nakabatos ku do patahakon ku, iyoho' i Tuhan o papatahak, dot id komolohingan dokoyu: i Abraham, i Isak, om i Yakub, om potungkusan ku di sinakagon diyolo'. Ongoi kou no pomogun do hilo'd pomogunan diri,’ ka dau,” ka di Musa.


text:
Boros kaddi di Musa dot id tulun dot ogumu'ddi, “Tontok di hilo' toko' pod Nuluhon do Sinai, om minoro-boros oku dokoyu do poingkaa, ‘Awagat kopio o tonggungan ku do momoyo' dokoyu dot opurimanan ku. Om a' oku no kooyit dot iso-iso' kopio oku.


text:
Om maha' daa om poinggumuon kou do Kinorohingan di komolohingan dokoyu, do kopiluap do piro-piro kawagu noribu o kogumuon dokoyu, om posimbayanon kou do miagal di pinabatos dau!


text:
Nga' poingkukuro oku po do kooyit do tonggungan dot iyo kopio'ddi kawagat do manalasai di pogisosongkiwalan dokoyu?


text:
Nga' osonong do momili' kou do piro-piro o tongokusai di kitoilaan om it obinsuhut, om it ogumu' o nopinsingilaan, do mantad id pointikid-tikid do payat, om silihon ku nogindo iyolo' do boyoon dokoyu,’ kangku.


text:
Om siliho' ku noddi i tongokusai dit ongkitoilan om it ogumu' no o nopinsingilaan diri, i nongopili' dokoyu do mantad id pointikid-tikid do payat do sumiliu'd boyoon dokoyu. Om haro o boyoon do soribu o tulun, om haro o boyoon do hatus o tulun, om haro o boyoon do limo nohopod o tulun, om haro o boyoon do hopod o tulun. Om minomili' oku po do piro-piro o tulun do siniliu ku do boyoon do mongilo-ilo dot id pointikid-tikid di payat.


text:
Tontok nopoddi om sinunudan ku iyolo' do poingkaa, ‘Pokinongohon no kopio dokoyu i pogisosongkiwalan dot id pogiolitan do tulun dokoyu. Om salasayon no do tumanud di pomumutus dot otulid o pointikid-tikid di haro o pogisosongkiwalan dot id pogialatan tuu dokoyu ngai' ko' id pogialatan po di bansa'd suwai di poundorong dot id rolot dokoyu.


text:
Nga' kada' kou no kopio panampaping do momutus; iyoon no kopio dokoyu o pomumutus dot isai nopo o tulun. Kada' kou poddosi dot isai nopo o tulun, tu' nunu nopo it ibutus dokoyu om mantad nori dot id Kinorohingan. Ondung haro ot apangkal kopio do manalasai, om porikoton nopo dokoyu iri dot id doho', om iyoho' indo o manalasai,’ kangku.


text:
Om boros ka kawagu di Musa, “Nowonsoi toko' no i pinonuhuan do Tuhan toko'. Tuminongkiad toko' di Nuluhon do Sinai om minaya' toko' di tana' do kowotuan dit agayo om i korolosi kopio di pinakayaan toko' do hilo'd konuluhanan do pomogunan do tulun dot Amori. Om soira' di nokorikot toko' do hilo'd Kadis Barnia,


text:
om boros kangku, ‘Baino' noddi, om nokorikot kou no do hiti'd konuluhanan do pomogunan dot Amori, i patahakon do Tuhan, i Kinorohingan di komolohingan toko' dot id dati'. Ontong kou pogi' nga' hoodi' no moti', okito no dokoyu. Ongoi kou no pomogun do hilo' do tumanud di pinonuhuan do Tuhan. Kada' kou no poddosi ko' mikoduwo po o ginawo,’ kangku.


text:
Nga' rikot kou po dot id doho' om boro-boros kou no do poingkaa, ‘Osonong do monuhu' toko' po do piro-piro o tulun do mongoi ponoluku' dilo pomogunan, om milo i' iyolo' do momisunud dati' ondung honggo o ralan dot osonong do wayaan toko' do kumaa'd hilo' om koilo toko' do kowoyo-woyoo' di kabandaran do hilo',’ ka dokoyu.


text:
Om osonong i' do wonsoyon o miagal diri dot osorou ku iyoho', om pomili' oku noddi do hopod om duwo o tulun, do songulun o mantad id pointikid-tikid do payat.


text:
Om ongoi no iyolo' do hilo'd konuluhanan do gisom do nokorikot do hilo'd Rantai dot Iskol do mongoi ponoluku' di pomogunan diri.


text:
Om igit no iyolo' do tua-ua' di nanu diyolo' do mantad hilo' do pinatahak diyolo' dati' di guminuli' iyolo', om posunudo' no diyolo' dot iri nopo pomogunan do patahakon do Tuhan, i Kinorohingan toko' om oluhub kopio o tana'.


text:
Nga' suminaap kou i' di pinonuhuan do Tuhan, i Kinorohingan dokoyu om minada' kou do mongoi do hiri'd pomogunan diri.


text:
Om sontogod-togod kou tu' boros ka dokoyu om ‘Otogod o Tuhan dati'. Kinopolobusan nopo dau dati' do mantad id pomogunan do Masir, om maan no do tahakon dot id tulun dot Amori, om apatai toko' indo diyolo'.


text:
Nokuro daa tu' mongoi toko'd hilo'? Moddosi i' iyahai, tu' iri nopo i gomponoluku' di sinuhu' dahai om minomisunud do tulun nopod hilo' om okoris om osiou ko' iyahai. Om poingiyon iyolo' dot id bandar di kitolig do korikot do hilo'd tawan kasawato'. Om haro o nokito diyolo' do tulun do hilo' dit angagayo kopio koulun,’ ka no dokoyu.


text:
Tu' woyoon kou i' do Tuhan i Kinorohingan dokoyu. Muhup i' iyau dokoyu do sumaap do miagal di nokito dokoyu di hilo'd Masir,


text:
om di hilo'd tana' do kowotuan. Nokopuriman kou no do kinowoyo-woyoo' do Kinorohingan do minomoyo' dokoyu do kuminaa'd hiti, om ginompi' kou dau do hilo' do miagal pod songulun o tapa' do mamabo di tanak dau,’ kangku.


text:
mulong piya do minogulu kasai' iyau dokoyu do mogihum do tiyonon dokoyu do momukiim. Om minogulu iyau dokoyu do potunud do ralan dokoyu, do miagal do tapui di poorigi do dongotuong, om miagal do haun di poorigi do dangadau,” ka dau.


text:
Om boros ka kawagu di Musa, “Norongou i' do Tuhan i boros dokoyu do sontogod-togod om kotogod noddi iyau. Om boros kaddi dau,


text:
‘Aiso' no o songulun piya dot id pogialatan dokoyu do mantad id sinakagon diti tangaraat do maso'd baino' do kosuang do hilo'd pomogunan dot oluhub o tana', i nakabatos mantad ku di taki-aki dokoyu.


text:
I Kalib noo i tanak di Yopuni o koongoi do hilo'. Iyau nopo om otorodok i' dot id doho' om patahakon ku indo dot id dau om id sinakagon dau i tana' di nongoi dau homboo',’ ka dau.


text:
Om otogod iddi o Tuhan dot id doho' dot iyokoyu o nokobungou, om boros ka dau, ‘Iya' piya oi Musa, nga' a' i' kosuang do hilo'd pomogunan diri.


text:
Nga' pogiroton no o ginawo di Yosua i tanak di Nun, i mongunguhup diya'ddi. Tu' iyau no o boyoon do tulun dot Israil do mongoi ponolod do pomogunan diri,’ ka dau.


text:
Om boros kaddi do Tuhan dot id koinsanai dati', ‘Ilo' nopo tangaanak dokoyu dit ongokoro' po, it a' po koilo dit otopot om it araat om kosuang i' do hilo'd pomogunan diri, i tangaanak di komoyon dokoyu dot angatanggayan do pisangod dokoyu. Iyolo' no ot onuan ku do pomogunan diri, om iyolo' no o kopomogun do hilo'.


text:
Nga' iyokoyu nopo, om poguliai no dokoyu kawagu do hilo'd tana' do kowotuan do maya' di ralan do kumaa do hilo'd Suok dot Akaba,’ ka dau.


text:
Om boros ka dokoyu do suminimbar do tontok diri, ‘Oi Musa, nokowonsoi no iyahai do dusa dot id toguang do Tuhan. Nga' baino' nopo om mongoi no iyahai sangod do tumanud di pinonuhuan do Tuhan, i Kinorohingan dot id dahai,’ ka dokoyu. Om sorompori-pori kou nopoddi do suminodia' do mongoi sangod, om minomusorou kou dot a' i' osusa' do mongoi panangod do pomogunan dit id konuluhanan.


text:
Nga' boros kad Tuhan dot id doho', ‘Oduhan no iyolo' do mongoi sangod, tu' a' oku no momoyo' diyolo', om aala' indo iyolo' do pisangod,’ ka dau.


text:
Om nosunudan ku i' iyokoyu di boros do Tuhan, nga' a' kou i' minamadul diri. Suminaap kou i' dau. Om oondos tomod kou do tuminakad do hilo'd konuluhanan.


text:
Om soliwan noddi i tulun dot Amori di poundorong do hilo'd konuluhanan diri, do miagal pod sangkawad o moningot do ruminuba' dokoyu. Om gusao' kou nopo diyolo' do gisom do nokorikot do hilo'd Horma, om kaala' kou no do hilo'd konuluhanan do tana' dot Idom.


text:
Om songihad-ihad kou poddi do mokiuhup daa do Tuhan, nga' a' no iyau minokinongou om a' minamadul dokoyu,” ka.


text:
Om boro-boros po kawagu i Musa, “Alaid noddi om guli' toko' no om ongoi toko' no do hilo'd tana' do kowotuan, it id doindalanan do kumaa do hilo'd Suok dot Akaba, do tumanud di pinonuhuan do Tuhan. Om alaid toko' i' do minghombo do hilo'd konuluhanan do pomogunan dot Idom.


text:
laid toko' no kopio'ddi do minghombo dot id konuluhanan diri om mongoi toko' nondo do ponong id utara.


text:
Om sinuhu' oku dau do momisunud dokoyu diti tituduk do poingkaa, ‘Oruhai kou no do kawaya' diti konuluhanan di pinomogunan do tulun dot Idom, i kinoiyonon di kowori-worisan dokoyu, i sinakagon di Isau. Om moddosi indo iyolo' dokoyu,


text:
nga' kada' kou nogi' sangod diyolo', tu' a' oku i' manahak dokoyu do bahagi' dot ongosarangau piya di tana' diyolo'. Tu' nakatahak ku no o pomogunan dot Idom dot id sinakagon di Isau.


text:
Soroho' no dokoyu ondung poingkuro o Tuhan i Kinorohingan dokoyu do minamarakat dot id suang do nunu nopo i winonsoi dokoyu. Ginompi' kou i' do solinaid dokoyu do mimpanau do hilo'd tana' do kowotuan dit agayo. Om nintirungan kou dau do solinaid dit apat nohopod o toun, om nangaanu ngai' i' dokoyu o nunu nopo it apatut dokoyu'd aanu.


text:
Om pamanau toko' noddi do luminombus om tongkiad toko' no di ralan di mantad id kabandaran dot Ilat om Ision-Gibir, i poingkaa do hilo'd Rahat do Napatai, om pahamadai toko' noddi do ponong id koulayon do pongid utara, do kuminaa do hilo'd tana' do kowotuan do Muab.


text:
Om boros ka do Tuhan dot id doho', ‘Kada' kou pamagangau di tulun do Muab, i sinakagon di Lut, om kada' kou sangod diyolo'. Tu' nakatahak ku no diyolo' iti bandar dot Ar, om a' oku no mamahagi' dokoyu dot ongokooro' piya diti tana' diyolo',’ ka dau,” ka di Musa.


text:
(Di nopo di gulu po om bansa' do tulun dit angagayo koulun, i roitan dot Imim o minomogun do hilo'd Ar. Iyolo' nopo om angaranggou, dot iyo po di tulun dot Inakim, it iso' kawagu o bansa' do tulun dit angagayo koulun.


text:
Tulun nopo dot Inak om tulun dot Imim om roitan do Ropaim, nga' pomungaran nopo do tulun do Muab diyolo' om Imim.


text:
Iri daa i tulun do Hori nga' hilo' nogid Idom do minomogun di gulu po, nga' nuyung iyolo' di sinakagon di Isau om pinunso diyolo' o bansa'ddi. Om sowolio' noddi di sinakagon di Isau do minomogun i pinomogunan diyolo' do miagal di tulun dot Israil di koimbagu tu' minonguyung di piro-piro pisangod diyolo' do mantad hiri'd pomogunan di pinatahak do Tuhan dot id diyolo'.)


text:
Om boros ka kawagu di Musa, “Om soborong toko' noddi di Bawang do Sirid do tuminanud di pinonuhuan do Tuhan dot id dati'.


text:
Tontok nopoddi om tolu no nohopod om walu' o toun do mantad di tongkiad toko' i' do hilo'd Kadis Barnia. Om oinsanan nopo i soudor do mantad id sinakagon diri do nangapatai do miontok di nokoboros mantad do Tuhan.


text:
Om koinsomok kou nondo do hilo'd tana' dot Amon, i pinomogunan di sinakagon di Lut. Kada' dokoyu iyolo' gangaho' om kada' kou sangod diyolo', tu' a' ku no iyokoyu bohogian dot ongokooro' piya di tana' do pinatahak ku dot id diyolo',’ ka dau,” ka di Musa.


text:
(Iri nopo watas diri om nabantug nogi' do pinomogunan di tulun do Ropaim, i ngaran do bansa' di poingiyon do hilo' di gulu po. Nga' pomungaran nopod tulun dot Amon do bansa'ddi om Samsumim.


text:
Iyolo' nopo om angaranggou koulun do miagal di tulun dot Inak, om ongokoris om asapou daa. Nga' patayo' no iyolo'd Tuhan om sowoli noddi i bansa' dot Amon do minomogun do hiri'd pomogunan diyolo'.


text:
Om iyo nogiddi o winonsoi'd Tuhan dot id tulun dot Idom, i sinakagon di Isau, i minomogun do hilo'd konuluhanan dot Idom. Tu' pinatai'd Tuhan i tulun do Hori, om kopomogun-mogun indo i tulun dot Idom do hiri'd pomogunan diri do gisom do baino'.


text:
Di nopo di gulu po om iri nopo tana' do poingompus do tisan di Rahat do Tanga' om nongoi iyono' di tulun do mantad hilo'd pulou do Krita. Om pinatai diyolo' i tulun dot Awi, i tulun mantad do hilo', om iyono' noddi diyolo' i pomogunan diri do gisom do korikot do hilo'd bandar do Gasa, i ponong id salatan.)


text:
“Om boros kaddi do Tuhan di notoliban toko' o watas do Muab, ‘Baino' nopo om pamanau kou no om sumoborong i' di Bawang dot Arnon. Om paalaan ku nondo dokoyu i Sihon i raja' dot Amori, i momorinta' do hilo'd Hisbon, om potonggoyon ku i pomogunan dau. Songodon no dokoyu iyau, om iyonon no dokoyu i pomogunan dau.


text:
Om mantad pod tadau baino' om popoddosion ku no ngai' dokoyu o tulun do hinonggo-honggo nopo. Gagaran ngai' nopondo do moddosi o koinsanai'd tulun do hinonggo nopo do soira' nopo do korongou iyolo' dot oroitan o ngaran dokoyu,’ ka dau,” ka di Musa.


text:
Om boros ka kawagu di Musa, “Om ponuhu' oku noddi do piro-piro di tulun ku do mantad hilo'd tana' do kowotuan do Kidimot do kuminaa do hilo'd di Sihon, i raja' do Hisbon, do poporomut do boros do monokiulud do poingkaa,


text:
‘Potumboyoo' no iyahai do maya' diti pomogunan nu oi Tuan. Om tumilombus nopo iyahai do mamanau om a' i' iyahai sumala' di ralan.


text:
Om bolion i' dahai o nunu nopo i taakanon dot aakan dahai, om i waig dot oinum dahai. Maya' no toomod iyahai diti pomogunan nu,


text:
do gisom do kosoborong iyahai di Bawang do Yordan do pakayaan do hilo'd pomogunan di patahakon do Tuhan i Kinorohingan dahai dot id dahai. Tu' iri nopo sinakagon di Isau di momogun do hilo'd Idom, om i tulun do Muab i poingiyon do hilo'd Ar om pinopotumboyo' i' dahai do minaya' di watas diyolo',’ ka.


text:
Nga' a' i' pinopotumboyo' dati' i Raja' Sihon do maya' di pomogunan dau, tu' pinokodou do Tuhan i Kinorohingan dokoyu, o ginawo di Raja' Sihon, om pinologos dau i raja' do suminaap dati', gisom do naala' toko' iyau om nosolod toko' iddi i pinomogunan dau om iyon-iyonon toko' po do gisom do baino'.


text:
Om boros kaddi do Tuhan dot id doho', ‘Intong pogi' nga' nakatahak ku no diya' i Raja' Sihon om i tana' do pinomogunan dau. Solodo' no ilo tana' do pinomogunan dau om momogun nod hilo'!’ ka dau.


text:
Om pamanau no daa'ddi i Raja' Sihon do miwoyo' di soudor dau do minongoi sangod dati' do hilo'd somok do bandar do Yahas.


text:
Nga' diri noddi do pinatahak do Tuhan i Kinorohingan toko' i raja'ddi dot id dati'. Om patayo' toko' noddi iyau, om i tangaanak dau om koinsanai di soudor dau.


text:
Tontok nogiddi do sinolod om rinaag toko' o pointikid-tikid di bandar, om pinatai toko' nogi' o pointikid-tikid do tulun --- do kusai om tongoondu' do mitonggoi di tangaanak. Aiso' no o songulun piya do pinasi toko'.


text:
Tayam-tayam diyolo' nga' nanu ngai' toko', om i hiri'd bandar diyolo' nga' pininganu ngai' toko' i konunu-nunuan do hiri.


text:
Tuhan no, i Kinorohingan toko' o pinopokoris dati' do gisom do naanu ngai' toko' i bandar do mantad pod hilo'd Aroir, it id dompok do Rantai dot Arnon, om i bandar dit id tanga' di rantai do gisom do nokorikot do hilo'd Giliad. Om aiso' no tiso' di bandar dit ongkitolig dot a' toko' nosolod.


text:
Nga' a' toko' i' minongoi insomok di watas do tulun dot Amon, ko' hiri'd tisan do Bawang do Yabok ko' hiri'd kabandaran di hilo'd konuluhanan, om i kinoiyonon do suwai di pinogoduhan do Tuhan i Kinorohingan toko' do mongoi,” ka di Musa.


text:
Om boros ka kawagu di Musa, “Katalib nori om pamanau toko' no do kuminaa ponong id utara do poingkaa ponong id watas do Basan, om rikot no i Raja' Og i raja' do miwoyo' do koinsanai di soudor dau do minongoi panangod dati' do hilo'd somok di bandar dot Idroi.


text:
Nga' boros kad Tuhan dot id doho', ‘Kada' poddosi dau, oi Musa, tu' patahakon ku i' iyau om i soudor dau, om koinsanai di tana' di pinomogunan dau dot id diya'. Wonsoyo' no dot id dau o miagal di winonsoi nu dot id di Sihon i raja' dot Amori, i minomorinta' do hilo'd Hisbon,’ ka dau.


text:
Om iyo noddi o Tuhan do pinapatahak di Raja' Og om koinsanai di tulun dau dot id dati', gisom do nangapatai ngai' toko' iyolo'.


text:
Om tontok iddi do nosolod ngai' toko' i kabandaran dau dot onom nohopod o bandar do koinsanai dot id watas dot Argob, i porintaon daa di Raja' Og. Aiso' no tiso' piya di bandar diri dot a' toko' nosolod.


text:
Oinsanan nopo i kabandaran diri do kitolig dot akawas, om ongkiwawayaan om kisalampad do basi' do pongontiil di totobon. Nga' hiri nopod kokompungan om ogumu' i' it aiso' o tolig.


text:
Insanai toko' nopo i kabandaran do minamaraag om koinsanai nopo o tongokusai om tongoondu' om tangaanak diyolo' do pinatai toko' do miagal di winonsoi toko' dot id kabandaran di porintaon daa di Raja' Sihon, i hilo'd Hisbon.


text:
Om onuo' ngai' toko' nopo i tayam-tayam diyolo', om pininganu toko' i konunu-nunuan di hiri'd kabandaran diyolo'.


text:
Tontok noddi do sinolod toko' i pomogunan do porintaon daa di duwo o raja' do tulun dot Amori, i hilo'd ponong id koulayon do mantad id Bawang do Yordan, do mantad hilo'd Bawang dot Arnon om gisom do korikot do hilo'd Nuluhon do Hormon.


text:
(Pomungaran nopo di tulun do Sidon di Nuluhon do Hormon om Sirion, om pomungaran nod tulun dot Amori di nuluhon diri om Sonir.)


text:
Om solodo' toko' no o koinsanai di tana' do pinomogunan di Og, i raja' do Basan; i kabandaran do hiri'd tana' dit apatau, om pointongkop di watas do Giliad om Basan, om gisom do nokorikot do hilo'd kabandaran do Salka om Idroi, i ponong id koulayon,” ka di Musa.


text:
(I Raja' Og nopo om tulun do Ropaim dit id tohuri no kopio. Iri nopo lungun dau om watu do winonsoi, om kalaabon nopo om oruhai nod duwo o mito, om konoruo' no om apat o mito do tumanud do poninipong di koubasanan. Okito po iti do gisom piya'd baino' do hilo'd bandar do Raba, it id pinomogunan do tulun dot Amon.)


text:
Om boros ka kawagu di Musa, “Tontok di nasanganu toko' i pomogunan diri, om patahako' ku no di payat do Rubin om payat do Gad i watas do ponong id utara do bandar dot Aroir, it id somok do Bawang dot Arnon, om pinatahak ku diyolo' o sombohogian di konuluhanan do Giliad, om kohompit nogi' i kabandaran do hilo'.


text:
Om iri no i tana' do Giliad di noolu', om koinsanai do watas do Basan, i nokoiyonon di Raja' Og do momorinta' di gulu po, om koinsanai do watas dot Argob, om patahakon ku dot id songintanga' di payat di Manasi,” ka dau. (Basan nopo om rinoitan do pomogunan do tulun do Ropaim.


text:
I Yair no, i songulun do mantad id payat do Manasi o nakasanganu do koinsanai dit id watas dot Argob, i hilo'd Basan, do gisom do korikot dot id piwolitan do Gosur om Maaka. Om pungaranai no dau i kokompungan diri do pinasangai do ngaran dau, om gisom piya do baino' nga' roitan kasai' po iri do kokompungan do Yair.)


text:
“Om iri nopo watas do Giliad om pinatahak ku di sinompuruan do sompiiyon di Makir, i mantad id payat do Manasi.


text:
Om iri no watas do mantad hilo'd Giliad om gisom do korikot do hilo'd Bawang dot Arnon, om pinatahak ku dot id payat do Rubin om payat do Gad. Piwolitan nopo diyolo' do ponong id salatan om i piintangaan di Bawang dot Arnon, om wolit no diyolo' do ponong id utara om i Bawang do Yabok, i wolit do watas do tana' do tulun dot Amon o somputul.


text:
Om ponong id kotonobon noo, om poiralad po i tana' diyolo' do gisom do korikot do hilo'd Bawang do Yordan. Iri nopo Bawang do Yordan om poingudan di Tasik Galilia do ponong id utara om lumuyung do poingkaa do hilo'd Rahat do Napatai di ponong id salatan, om poingkaa dot id guas do Nuluhon do Pisga o ponong id koulayon.


text:
Tontok nogiddi do minomisunud oku diyolo' diti ponuhuan do poingkaa, ‘Nakatahak nod Tuhan i Kinorohingan toko', iti tana' do ponong id koulayon do mantad id Bawang do Yordan do maan dokoyu do pomogun-mogunan. Baino' nondo om onuwai no dokoyu do rapo-rapo do sumangod ilo soudor dokoyu, om suhuon nogindo iyolo' do sumoborong dilo Bawang do Yordan, do mogulu-gulu dilo piro-piro payat do suwai, do mongoi ponguhup diyolo' do monolod di pomogunan do maan do diyolo'd pomogun-mogunan.


text:
Ilo' nopo sawo, om tangaanak om tayam-tayam dokoyu dit ogumu' om poundorongon nopo dot id kabandaran di pinatahak ku dot id dokoyu.


text:
Uhupan no dokoyu i bansa' dot oiyo ko' tulun dot Israil do gisom do koundorong iyolo' do hilo'd tana' di patahakon do Tuhan dot id diyolo', i ponong id kotonobon do mantad id Bawang do Yordan, om gisom dot oonuan iyolo'd Tuhan do kosimbayanan do poingiyon do hilo' do miagal di winonsoi dau dot id dokoyu do hiti. Ongowonsoi ngai' pondo iri om sorompori-pori kou nogindo do gumuli' do hilo'd tana' di pinatahak ku dot id dokoyu,’ kangku.


text:
Om boros kangku'ddi dot id di Yosua, ‘Nongokito ngai' nu no i winonsoi do Tuhan i Kinorohingan nu dot id di Sihon om id di Og, i duwo o raja'ddi. Om iyo iddi o wonsoyon do Tuhan dot id piro-piro o raja' do suwai di singolodon dokoyu o pomogunan.


text:
do poingkaa, ‘Oi Tuhan it Agayo Kuasa', oilaan ku dot iri nopo pinokitanan nu doho' om timpuunon nogi' di wonsoyon nu dot angagayo kopio om i kongopusahan kopio. Aiso' no o ponokokinorohingan do hilo'd tawan om hiti'd tana' do milo do momonsoi do koinsanai di kopusahan di winonsoi nu.


text:
Om potumboyoo' oku no do sumoborong dilo Bawang do Yordan, oi Tuhan, do mongoi intong di tana' dot oluhub do hilo'd soborong, i watas do konulu-nuluan dit olumis kopio om i Konuluhanan do Libanon,’ kangku.


text:
Nga' iyokoyu i' o nokobungou gisom do kinatagadan oku'ddi do Tuhan, om a' iddi iyau suminimbar di pinokianu ku. Tu' boros kad Tuhan, ‘Ula' no! Kada' no pingroitai ino, oi Musa.


text:
Ongoi nogi' do hilo'd timpak do Nuluhon do Pisga om mintong i' do ponong id utara, om ponong id salatan, om ponong id koulayon, om ponong id kotonobon. Om sonsodon no kopio it ongokito nu'd hilo', tu' a' ko no koongoi do hilo'd soborong do Yordan.


text:
Tudukai no i Yosua, om pogiroton no o ginawo dau tu' iyau no o sumiliu do boyoon dilo bansa' do sumoborong dilo bawang do mongoi ponolod dilo pomogunan dit okito nu,’ ka dau.


text:
Om iri noddi o kinoundarangan toko' do hiti'd rantai dit id hapak do bandar do Bait-Pior,” ka di Musa.


text:
Boros kaddi di Musa dot id tulun dot Israil, “Tonudon ngai' no dokoyu iti toturan do potudukon ku, om angapasi kou i' om kopomogun kou do hilo'd pomogunan di patahakon do Tuhan i Kinorohingan di komolohingan dokoyu, dot id dokoyu.


text:
Om kada' dokoyu ruhangai do nunu nopo iti ponuhuan ku'dti, om kada' dokoyu poingkurio' iti. Tonudon ngai' no dokoyu i ponuhuan do Tuhan i Kinorohingan, di pinatahak ku dot id dokoyu.


text:
Nokokito kou i' iyokoyu di winonsoi'd Tuhan di hilo'd Nuluhon do Pior. Pinatai ngai' dau o koinsanai di tulun di tuminuku' dot id tingolig do Baal do hilo'.


text:
Nga' iyokoyu nopo it otorodok dot id Tuhan i Kinorohingan dokoyu om poimpasi po kasai' do gisom do baino'.


text:
Nokotuduk ku no ngai' dokoyu it oturan do miagal di pinonuhuan do Tuhan i Kinorohingan ku do wonsoyon ku. Om tonudon ngai' no dokoyu iri do hilo' kou id pomogunan di ngoyon dokoyu solodo'.


text:
Tumorodok kou no kopio do tumanud diri. Om iri nondo o popointalang dot id bansa'd suwai dot ongoilo kou, om momoros nondo iyolo' do poingkaa, ‘Aralom no kopio o toilaan om ogumu' ot osuhutan do bansa' dot agayo diti,’ ka nondo diyolo'.


text:
Aiso' no tiso'd bansa', do mulong piya do bansa' dot angagayo di haro o ponokokinorohingan dit id somok kopio do lohowon do tontok do mokiuhup iyolo' do koiyo do Tuhan i Kinorohingan toko'. Tu' iyau nopo om sumimbar i' dati' do tontok do mokiuhup toko' dau.


text:
Aiso' no o tiso' do bansa', do mulong piya do bansa' dit agayo, do haro ot oturan do miagal diti toturan di nokotuduk ku dokoyu baino' tu' otulid.


text:
Insan-insanon no om soro-sorohon no, do solinaid nopo dokoyu do poimpasi om kada' no kopio dokoyu lihuwai i nongokito dokoyu. Susuyan no dokoyu i tangaanak om i tongomanangaki dokoyu do pasal


text:
di tadau do nokotimbaba' kou do Tuhan i Kinorohingan dokoyu di hilo' kou id Nuluhon do Sinai, do tontok di minoro-boros o Tuhan dot id doho' do poingkaa, ‘Timungo' ngai' no iti tulun. Tu' orohian oku do korongou iyolo' diti poboroson ku om kopinsingilo i' iyolo' do mumboyo' doho' do solinaid diyolo' do poimpasi, om tudukan indo diyolo' i tangaanak diyolo' do tumorodok do mumboyo' doho',’ ka dau.


text:
Om susuyon no dot id diyolo' ondung poingkuro-kuro kou do minongoi ingkakat do hiri'd guas do nuluhon di nokulumutan do lisun dit oitom do miagal do haun dot akapal, om tontok di molob-ngolob o tapui do gisom do korikot do hilo'd tawan.


text:
Om sunudan no iyolo' ondung poingkuro o Tuhan do minoro-boros dokoyu do mantad hiri'd tapui, om ondung poingkuro kou do nokorongou di boros dau do mulong piya dot a' dokoyu nokito kopio o tinan dau.


text:
Sinunudan kou do Tuhan ondung nunu o wonsoyon dokoyu do pomogompi' di tumpongo do Tuhan dot id dokoyu'ddi --- iri no tu' sinuhu' dau do tumanud di Hopod ot Oturan di tinulis dau dot id duwo o kaping do watu.


text:
Sinuhu' oku do Tuhan do popotuduk dot id dokoyu do koinsanai dit oturan dit apatut dokoyu do tonudon do hilo' kou id pomogunan di ngoyon dokoyu solodo' do maan dokoyu do pomogun-mogunan,” ka di Musa.


text:
Om boros ka kawagu di Musa, “Sorohon no dokoyu, do tontok di minoro-boros o Tuhan dot id dokoyu do mantad hiri'd tapui di hilo'd Nuluhon do Sinai, om aiso' i' o nokito dokoyu ondung okuro-kuro o koinan-inano' dau.


text:
Iyo nopoddi, om antaan-taan no kopio do kopomonsoi kou do dusa dot i momonsoi'd tininganak do tukuon dokoyu do poingkuro nopo o kokitanan, do kusai tuu ko' tondu' po o poiyaan.


text:
Kada' kou kabayayat do tumuku' om modsubak dit ongokito dokoyu do hilo'd tawan, dot ilo tuu tadau ko' ilo tulan om i rombituon. Tu' momonsoi kou nopo do miagal diri om kowonsoi kou nod dusa. Tu' iri nopo om pinatahak ngai' do Tuhan i Kinorohingan dokoyu do maan do pagandasan om tukuon do bansa'd suwai.


text:
Nga' iyokoyu nopo om bansa' i' di pinosoliwan do Tuhan do mantad hilo'd Masir, i kinoiyonon do noinggorit kopio kou. Tuhan no o pinoposoliwan dokoyu do mantad id pomogunan diri do silihon kou dau do tulun di songonuon dau do miagal diti baino'.


text:
Om kotogod noddi doho' i Tuhan i Kinorohingan dokoyu, do nobungou dokoyu, om gisom do suminumpa' iyau dot id doho' dot a' oku no posoborongon di Bawang do Yordan do kumaa do hilo'd tana' dot oluhub, i tana' do patahakon dau dot id dokoyu.


text:
Hiti nod pomogunan diti o kapatayon ku om a' oku no kosoborong dilo bawang. Nga' iyokoyu nopo om oruhai nod sumoborong do mongoi pomogun do hilo'd tana' dit oluhub.


text:
Nga' antaan-taan no kopio dokoyu dot olihuan i tumpongo, om podulon no i pinogoduhan dau dokoyu, dot a' momonsoi do tingolig do poingkuro nopo o koinan-inano'.


text:
Tu' Tuhan nopo, i Kinorohingan dokoyu om miagal pod tapui do monorob, om a' i' iyau orohian do haro o mongoi iyo-iyo dau.


text:
Tontok piya dit alaid kou no do poundorong dot id pomogunan diri, gisom dot ongkiangaanak kou no om haro o manangaki dokoyu nga' kada' kou no kopio pomonsoi'd dusa do momonsoi'd tingolig do poingkuro nopo o koinan-inano'. Araat no kopio o miagal diri dot okito'd Tuhan, tu' iri no o popotogod kopio dau.


text:
Ondung sumongkiwal kou doho', om lohowon ku no o tawan om tana' do baino' do sumiliu'd sasi' do papasala' dokoyu, om a' indo alaid om a' kou no hino dot id pomogunan diri. Om a' kou indo alaid do poingiyon dot id pomogunan dit id soborong do Bawang do Yordan. Tu' patayon ngai' kou nopondo.


text:
Potompiason kou motindo do Tuhan dot id pomogunan do suwai. Om okuri' nondo ot id pogialatan dokoyu dot apasi.


text:
Modsubak kou motindo do tingolig di winonsoi'd tulun, i kayu om watu do winonsoi, i tingolig dit a' kokito om a' korongou, om a' milo'd makan om a' kosingud.


text:
Hilo' no motindo do mogihum kou do Tuhan i Kinorohingan dokoyu, om ondung mogihum kou dau dot aayi-ayi' kopio o ginawo dokoyu om okito i' dokoyu iyau.


text:
Soira' nopo dot agangau kou, om ongosiliu ngai' i kosusaan diri dot id dokoyu om diri nondo do gumuli' kou dot id Tuhan om mumboyo' kou dau.


text:
Iyau nopo om Kinorohingan dit obinsianan kopio. Om a' kou i' dau tongkiadan om a' kou patayon. Om a' i' dau olihuan i tumpongo di winonsoi dau dot id taki-aki dokoyu.


text:
Ponguho-nguhot kou no do pasal di gulu-gulu po, tontok dit a' kou po nopogkosusu, di winonsoi nogi' do Kinorohingan o tulun do hiti'd pomogunan. Sorisido' no o pointongkop diti pomogunan. Haro toi o nosiliu do miagal diti kagayo do mantad di gulu po? Haro toi o nokorongou do miagal diti do mantad di gulu po?


text:
Haro toi o bansa'd tulun do napasi do tontok do nokorongou do boros do Kinorohingan do moro-boros do mantad id tapui do miagal di noumbalan dokoyu?


text:
Haro toi o ponokokinorohingan do nakasaap do mangangat do bansa'd tulun do lumabus do mantad id pomogunan do suwai, do siniliu'ddi dau do tulun di songonuon dau do miagal di winonsoi do Tuhan i Kinorohingan dokoyu, dot id dokoyu di hilo' kou id Masir? Nokito no kopio do mato dokoyu do pinopoimbulai iyau do sinundu om kinoris dau dit agayo kopio; om pinorikot dau o toruol om pisangadan, om minomonsoi po iyau do kongopusahan om i kongoimayaan kopio, om minomonsoi di korolosi kopio.


text:
Kinapamansayan nopo do Kinorohingan do miagal diri om popointalang kopio dot iyau no o Kinorohingan om aiso' no o suwai ko' iyau.


text:
Pinologos kou i' do Kinorohingan do korongou do boros dau do mantad hilo'd tawan, om milo indo iyau do monuduk dokoyu; om hiti nod pomogunan diti do pinologos kou dau do kokito di tapui dau dit olidang om minoro-boros iyau dokoyu do mantad hiri'd tapui'ddi.


text:
Tu' osianan i' kopio iyau di komolohingan dokoyu, om pilio' kou noddi dau. Om iri kuasa' dau dit agayo o pinoposoliwan dau dokoyu do mantad hilo'd Masir.


text:
Om tontok di minongoi kou sangod, om iyau i' o minonguyung di piro-piro bansa' dot angagayo om ongokoris ko' iyokoyu, om kaatod kou indo dau do hiri'd pomogunan diyolo', i patahakon dau dot id dokoyu. Om gisom piya'd baino' nga' iyokoyu kasai' po o sanganu do pomogunan diri.


text:
Iyo nopoddi, om soro-soroho' no dokoyu, om kada' no kopio dokoyu lihuwai: Do Tuhan noo o Kinorohingan do hilo'd tawan om hiti'd pomogunan, om aiso' no o suwai.


text:
Tonudon ngai' no dokoyu o koinsanai dit oturan dau di nokotuduk ku dokoyu baino', om ongosonong-sonong kou indo om ongosonong-sonong i sinakagon dokoyu. Om kotilombus kou i' do momogun-mogun do hilo'd tana' di patahakon do Tuhan dot id dokoyu, do maan do potungkusan dokoyu do gisom dot alaid,” ka di Musa.


text:
Om potobilango' no di Musa o tolu o bandar do hiri'd ponong id koulayon do mantad di Bawang do Yordan,


text:
i pogintirungan do tulun di nakapamatai do tulun do suwai dot a' dau tinomod do minamatai, it okon ko' pisangod dau. Milo indo i tulun diri do mongoi dot id iso' di bandar diri om a' indo iyau apatai.


text:
Poobion nopo di payat do Rubin om i bandar do Bisir i hilo'd kapatahan do tana' do kowotuan. Om poobion no di payat do Gad om i bandar do Ramot it id watas do Giliad, om poobion no di payat do Manasi om i bandar do Golan it id watas do Basan.


text:
Pinatahak nopo dau diyolo' o toturan diti om di nokosoliwan no i tulun dot Israil do mantad hilo'd Masir, di hilo' no iyolo'd rantai dit id hapak do bandar do Bait-Pior; i ponong id koulayon do mantad di Bawang do Yordan. Iri nopo om id suang do watas di songonuon daa di Raja' Sihon, i bansa' dot Amori di minomorinta' do hilo'd bandar do Hisbon di gulu po. Om naala' di Musa om i tulun dot Israil i raja'ddi di nokosoliwan iyolo' do mantad hilo'd Masir.


text:
Om solodo' no diyolo' i pinomogunan di Raja' Sihon om i pinomogunan di Raja' Og, i mantad hilo'd Basan, i tiso' di raja' dot Amori do poingiyon do hiri'd ponong id koulayon do mantad di Bawang do Yordan.


text:
Kogoyoo' nopo do tana'ddi om mantad di bandar dot Aroir, it id disan di Bawang dot Arnon, om poingkaa ponong id utara do gisom do korikot do hilo'd Nuluhon do Sirion, i roitan do Nuluhon do Hormon.


text:
Nokosuang nogi' o koinsanai do watas di ponong id koulayon do mantad di Bawang do Yordan do gisom do korikot do hilo'd Rahat do Napatai do ponong id salatan om korikot di guas do Nuluhon do Pisga.


text:
Om timungo' ngai' nod Musa i tulun dot Israil om boro-boros no iyau diyolo' do poingkaa, “Oi tulun dot Israil, pokinongou ngai' kou no diti toturan do patahakon ku dokoyu do tadau'd baino'. Pinsingilaan ngai' no dokoyu iti om torodokon no kopio dokoyu do tumanud.


text:
dot okon nopo ko' id komolohingan toko' noo di gulu po, suwai ko' id dati' nogi' i songimpasi do dinondo.


text:
Mantad nod hiri'd tapui di hilo'd timpak di nuluhon do minoro-boros o Tuhan dot id dokoyu do potimbaba' kopio.


text:
Tontok nopoddi om iyoho' no o poingkakat dot id piolitan dokoyu om Tuhan, do popolombus dot id dokoyu di boros dau. Tu' minodosi kou i' di tapui gisom dot a' kou kasaap do tumakad do hiri'd timpak di nuluhon. Boros kad Tuhan,


text:
‘Iyoho' no o Tuhan i Kinorohingan dokoyu, i pinoposoliwan dokoyu do mantad hilo'd Masir, i pomogunan di kinosilihan dokoyu'd turipon di gulu po.


text:
Kada' kou pomonsoi do nunu nopo o tininganak do poiyo-iyoon di hilo'd tawan ko' i hiti'd tana', ko' i hilo'd saalom do waig dit id saalom do tana'.


text:
Kada' kou podsubak do nunu nopo i rait ko' tingolig, om kada' kou tuku' dot id tingolig diri tu' iyoho' no o Tuhan i Kinorohingan dokoyu, om a' oku i' orohian do haro o mongoi iyo-iyo doho'. Tulun nopo dit araatan doho' om hukuman ku no, om hukuman ku i manangaki dau do gisom dot intolu om ingapat kopilombus o sinakagon dau.


text:
Nga' pointalangon ku indo o kosianan ku dot id tulun dit osianan doho' om it otorodok do tumanud ngai' di ponuhuan ku, do gisom dot impiro-piro noribu pilombus o sinakagon dau.


text:
Kada' kou pamarait do ngaran ku dot araat o kopomoroitan, tu' iyoho' nopo, i Tuhan i Kinorohingan dokoyu, om momohukum i' dot isai nopo i mamarait do ngaran ku dot araat o kopomoroitan.


text:
Poinggoyoon no om pusohon no i tadau'd Sabat, om silihon nori do tadau dit olidang do tumanud di pinonuhuan do Tuhan i Kinorohingan dokoyu, dot id dokoyu.


text:
Nga' iri nopondo tadau di koturu' om tadau no do koundarangan di nokotobilang do maan do doho'. Tontok nopo do tadau'ddi om aiso' no o songulun piya do koino-ino do kumaraja' --- dot iyokoyu tuu ko' i tangaanak dokoyu ko' i turipon dokoyu, ko' i tayam-tayam dokoyu, ko' i bansa'd suwai di momogun-mogun dot id pomogunan dokoyu. Turipon piya dokoyu nga' poundorongon i' do miagal dokoyu.


text:
Hondomo' no dokoyu do nosiliu kou i' do turipon do hilo'd pomogunan do Masir di gulu po, om iyoho' no i Tuhan i Kinorohingan dokoyu o pinoposoliwan dokoyu dot i kuasa' om i kokorisan ku dit agayo kopio o pinoposoliwan ku dokoyu. Om iri no o koponuhuan ku dokoyu do momusou kopio di tadau'd Sabat.


text:
Pusohon no dokoyu i tapa' om tina' dokoyu, do tumanud di ponuhuan ku dokoyu, om osonong-sonong kou indo om alaid kou do poingiyon dot id pomogunan di patahakon ku dot id dokoyu.


text:
Kada' kou korohiai di sawo do kusai'd suwai. Om kada' kou korohiai di walai dau, ko' i tana' dau, ko' i turipon dau, ko' i sapi' dau ko' i kaladai dau, ko' nunu nopo i dau'd songonuon,’ kad Tuhan.


text:
Iri ngai' no o toturan do Tuhan do pinatahak dau dot id dokoyu do tontok di songintimung kou do hiri'd nuluhon. Iti ngai' no o toturan do pinatahak dau, om aiso' no o suwai do tontok di minoro-boros iyau dot opuhod do mantad hiri'd tapui di mantad id haun dit akapal. Om pokikiro' nogiddi dau it oturan diri dot id duwo o kaping do watu om patahako' noddi dot id doho',” ka di Musa.


text:
Om boros ka kawagu di Musa, “Tontok di notongkop do tapui i nuluhon om di nokorongou kou do boros do mantad hiri'd dotuong, om rikot ngai' no dot id doho' i molohing-lohingon om i boyoon do payat dokoyu.


text:
Om boro-boros no iyolo' do poingkaa, ‘Pinopointalang dot id dahai i Tuhan i Kinorohingan do kuasa' om kagayaan dau do tontok di norongou dahai iyau do minoro-boros do mantad hiri'd tapui! Om koilo noddi iyahai do baino' do mulong piya do koponokiboro-boros o Kinorohingan do tulun nga' a' i' o tulun apatai.


text:
Nga' nokuro tu' minsomok po kawagu iyahai do kapatayon? Apatai indo doti' iyahai di tapui di korolosi kopio'ddi. Om atantu' no dot angapatai toko' no do korongou toko' kawagu'd Tuhan i Kinorohingan toko' do moro-boros.


text:
Haro toi o tulun do nokoumbal dot a' napatai do korongou do Kinorohingan di poimpasi do moro-boros do mantad id tapui?


text:
Poguliai no kawagu, oi Musa, om pokinongohon ngai' no i poboroson do Tuhan i Kinorohingan toko'. Om pogulian nogindo do hiti'd dahai, om sunudan no iyahai do nunu nopo i pinoboros dau dot id diya', om mokinongou i' iyahai om tonudon dahai iri,’ ka diyolo'.


text:
Tontok di norongou do Tuhan iri om boro-boros no iyau dot id doho' do poingkaa, ‘Nongorongou ku no i pinoboros diti tulun. Om otopot i' iri.


text:
Oondos oku no do kopuriman kasai' daa iyolo' do miagal diri! Om oondos oku do momusou kasai' daa iyolo' doho' om otorodok do mumboyo' do koinsanai di pinonuhuan ku, om osonong-sonong ngai' i' daa'ndo iyolo' om i sinakagon diyolo' do gisom dot alaid.


text:
Nga' iya' nopo, oi Musa, om mundorong nopo do hiti'd sugku' ku. Om patahakon ngai' ku indo diya' it oturan om i ponuhuan ku. Om potudukon nori dot id diyolo' om tumorodok i' iyolo' do tumanud diri do hilo' iyolo'd pomogunan di patahakon ku dot id diyolo',’ kad Tuhan.


text:
Oi tulun dot Israil, tonudon no kopio dokoyu o koinsanai di pinonuhuan do Tuhan i Kinorohingan dokoyu, dot id dokoyu. Kada' dokoyu songkiwalo' o tongoiso' piya dit oturan dau.


text:
Tonudon ngai' no dokoyu iri om osonong-sonong kou i' om kopomogun kasai' kou do hilo'd pomogunan di ngoyon dokoyu pomogun-mogunai,” ka di Musa.


text:
Om boros ka kawagu di Musa, “Iti ngai' no o toturan do pinonuhuan do Tuhan i Kinorohingan dokoyu do potudukon ku dot id dokoyu. Tumorodok kou no do tumanud do koinsanai'dti do hilo' kou id pomogunan dit oruhai no dokoyu'd aanu do maan dokoyu do pomogun-mogunan.


text:
Solinaid nopo dokoyu do poimpasi om mositi' no do momusou kou'd Tuhan i Kinorohingan dokoyu, om tumorodok do tumanud do koinsanai dit oturan dau di pinotuduk ku dokoyu, om alaid kou i' do poingiyon do hilo'd pomogunan diri. Om i sinakagon dokoyu nga' apatut nogi' do momonsoi do miagal diri.


text:
Soro-sorohon ngai' no kopio dokoyu i ponudukan diri om tumorodok kou no do tumanud diri! Om ongosonong-sonong kou i', om osiliu kou dot iso' o bansa' dit okoris, om kopomogun kou indo do hilo'd pomogunan di kaya' om it oluhub o tana', do miagal di pinabatos do Tuhan i Kinorohingan di komolohingan toko'.


text:
Kosianai kou nod Tuhan i Kinorohingan dokoyu do mikuwo'd aayi-ayi' o ginawo om pointalangon no dokoyu iri dot id suang do kowoyo-woyoon dokoyu, om pointalangon dot id suang do wonsoyon dokoyu.


text:
Potudukon noti dot id tangaanak dokoyu. Piguli-gulian noti do popotuduk dot id diyolo' do hilo' kou id walai, ko' hilo'd kinoiyonon do suwai, ko' di poundorong kou, ko' di maso dokoyu do kumaraja'.


text:
Poogkoson no it oturan diri dot id longon dokoyu, om poogkoson do ponong id turos dokoyu do maan do poposorou dokoyu.


text:
Potulison no it oturan diri do hiri'd torigi do wawayaan do walai dokoyu om id torigi di wawayaan do tansar di walai dokoyu,” ka dau.


text:
Om boros ka kawagu di Musa, “Poingkuro nopo o Tuhan i Kinorohingan dokoyu do minamatos dot id komolohingan dokoyu, dot id di Abraham, om id di Isak, om id di Yakub, om bayaanon no dau do papatahak dot id dokoyu i pomogunan di kibandar dot angagayo om ongosonong diri, it okon ko' iyokoyu o minomonsoi.


text:
Iri piya'ndo i kawalayan do hiri nga' nongoponu' pod dapu' dit ongosonong nga' okon i' ko' iyokoyu o pinoposuang do hiri. Om ogumu' o torobong dit okon ko' iyokoyu o minongukad om ongkitanom dot anggur om saitun dit okon ko' iyokoyu o minananom. Om soira' nopondo do kaatod kou'd Tuhan do hilo'd pomogunan diri, om haro ngai' nopondo dot id dokoyu o nunu nopo i korohian dokoyu'd mangakan.


text:
Om soro-sorohon no kopio dokoyu om a' i' dokoyu olihuan o Tuhan, i pinoposoliwan dokoyu do mantad hilo'd Masir, i pomogunan di minonguripon dokoyu di gulu po.


text:
Koronok kou nod Tuhan i Kinorohingan dokoyu, om sumambayang kou no dot id dau, om id dau noo, om soira' nopod mamatos kou do mikuwo'd sumpa', om mamatos kou no dot id suang nod ngaran dau.


text:
Ondung tumuku' kou dot id ponokokinorohingan do suwai om rumikot no o kototogod do Tuhan dot id dokoyu do miagal do tapui di monorob ngai' dokoyu, tu' Tuhan nopo i Kinorohingan dokoyu om a' i' orohian do haro o mongoi iyo-iyo dau.


text:
Soro-sorohon no kopio dokoyu do tumorodok do tumanud do koinsanai di toturan do pinatahak do Tuhan dot id dokoyu.


text:
Wonsoyo' ngai' no dokoyu i pinoboros do Tuhan dit ongotulid om ongosonong, om ongosonong-sonong kou i'. Om iyokoyu indo o kasanganu di tana' dot oluhub di pinabatos do Tuhan dot id komolohingan dokoyu.


text:
Koimbagu nopondo, om muhot nondo i tangaanak dokoyu do poingkaa, ‘Nokuro o Tuhan i Kinorohingan toko' tu' monuhu' dati' do tumorodok do tumanud ngai' diti toturan?’ ka.


text:
Om simbaron no dokoyu iyolo' do poingkaa, ‘Iyahai nopo di gulu po om nosiliu do turipon di raja' do Masir, nga' pinosoliwan i' iyahai do Tuhan do mantad hilo' dot i sinundu dau dit agayo kopio o pinoposoliwan.


text:
Iyahai no kopio o nokokito do Tuhan do minomonsoi do kopusahan om i kotompurolosi kopio dot id tulun do Masir, om id raja' diyolo' om id koinsanai di pagawai di raja'.


text:
Om posoliwano' no iyahai do Tuhan do mantad hilo'd Masir om angatai no iyahai dau do kuminaa'd hiti om patahako' no dau dot id dahai iti tana' do miagal di nakabatos mantad dau dot id taki-aki toko'.


text:
Om suhuo' noddi iyahai do Tuhan i Kinorohingan toko' do tumorodok kopio do tumanud ngai' diti toturan dau, om momusou dau, om ondung wonsoyon toko' o miagal diri om gompion indo kasai' dau iti bansa' toko' om osimbayan toko' do momogun-mogun.


text:
Om asanangan nondo dati' o Tuhan i Kinorohingan ondung otorodok toko' no do tumanud do koinsanai di pinonuhuan dau,’ kanto dokoyu,” ka di Musa.


text:
Om boros ka kawagu di Musa, “Tuhan indo i Kinorohingan dokoyu o momoyo' dokoyu do sumuang di pomogunan dot ongoyon dokoyu pomogun-mogunai, om iyau nogi' o monguyung di piro-piro o bansa' di momogun mantad do hilo'. Om soira' nopo do mongoi kou sangod, om uyungon indo dau o turu' o bansa' dit angagayo om ongokoris do mantad ko' iyokoyu dot antang-antangan dokoyu; iri no i tulun do Hit, om Girgasi, om Amori, om Kanaan, om Poris, om Howi, om Yobus.


text:
Om soira' nopondo do patahakon do Tuhan i Kinorohingan dokoyu, dot id dokoyu i piro-piro o bansa'ddi om aala' ngai' dokoyu iyolo', om oiyon no kopio dokoyu iyolo'd mamatai. Kada' kou no kopio ponokitaru' diyolo' om kada' dokoyu insianai iyolo'.


text:
Om kada' kou kawin diyolo', om kada' dokoyu pologoso' o tangaanak dokoyu do mangawin dot isai nopo dot id pogiolitan diyolo'.


text:
Tu' iyolo' no moti' o kabayayat do tangaanak dokoyu do tumuku' dot id ponokokinorohingan do suwai, om tumongkiad do mantad id Tuhan. Om tumogod nondo o Tuhan dot id dokoyu, om ondung wonsoyon dokoyu o miagal diri om diiri indo om diiri do patayon kou dau.


text:
Iyo nopoddi, om raagon no dokoyu o koinsanai di pananaraban diyolo' do podsubak do tingolig, om mumukon nopo i torigi do watu di pokolidangon diyolo', om tagadon i tanda' di tingolig dot Asira, om tutudan ngai' i tingolig di tukuon diyolo'.


text:
Wonsoyon ngai' no dokoyu o miagal diri, tu' iyokoyu nopo om Tuhan no i Kinorohingan o sanganu. Id pialatan nopo do koinsanai'd bansa'd tulun do hiti'd pomogunan, om iyokoyu no o pinili'd Tuhan do sumiliu'd tulun dau di dau kopio do songonuon.


text:
Okon i' ko' kosopoho' dokoyu ko' mantad do bansa'd suwai o kinosianan om kinopomilian do Tuhan dokoyu, tu' iyokoyu no it okuri' kopio do hiti'd pomogunan.


text:
Nga' nosianan i' o Tuhan dokoyu om pilio' kou noddi dau tu' orohian iyau do mamayaan di batos dau dot id taki-aki dokoyu. Om iri no o kinopomosian dau dokoyu dot i sinundu dau dit agayo kopio o pinamasi, om pinoidu' kou nogi' dau do mantad id turiponon di raja' do Masir.


text:
Soro-sorohon no dokoyu, do Tuhan nopo i Kinorohingan dokoyu om iso' noo, om iyau noo o Kinorohingan, om otorodok kopio iyau. Om sulungon i' kopio dau i batos dau om pointalang iyau do kosianan dau dit aiso' o kopupuson dot id rinibuan o sinakagon do tulun dit osianan dau om it otorodok do tumanud ngai' di ponuhuan dau.


text:
Iyo nopoddi, om tonudo' no kopio dokoyu o nunu nopo i nokotuduk dot id dokoyu, om torodok kou no kopio do tumanud do koinsanai dit oturan om i ponudukan di nakatahak ku dokoyu di tadau baino',” ka di Musa.


text:
Om boros ka kawagu di Musa, “Ondung mokinongou kopio kou diti ponuhuan om otorodok kou do tumanud do koinsanai'dti, om Tuhan i Kinorohingan dokoyu nga' otorodok no do mongigit di tumpongo do winonsoi dau dot id dokoyu, om pointalangan kou dau do kosianan dau do miagal di pinabatos ku dot id taki-aki dokoyu.


text:
Osianan indo iyau dokoyu om barakatan kou dau, om sumapou kou indo om ogumu' o tangaanak dokoyu. Om barakatan indo dau o tumo dokoyu om kaanu kou i' do gandum om anggur, om tumau do saitun. Om barakatan kou dau gisom dot onuan kou dau do sapi' om dumba' dot ogumu'. Om patahakon ngai' nopondo dau dokoyu o koinsanai'dti barakat do hilo' kou'd pomogunan di pinabatos do Tuhan di komolohingan dokoyu do patahakon dot id dokoyu.


text:
Aiso' no o bansa'd tulun do suwai do hiti'd pomogunan dot onuan dau do barakat dot ogumu' dot iyo di patahakon dau dot id dokoyu. Aiso' i' o songulun piya dot id pogialatan dokoyu ko' id pogialatan po di tayam-tayam dokoyu dot a' maganak.


text:
Intirungan kou i' dau do mantad id toruol dot araat om mantad id koinsanai'd kosusaan do miagal di noumbalan dokoyu di hilo'd Masir. Nga' iri nopo pisangod dokoyu om pologoson i' dau dot oontok do koinsanai di kosusaan diri.


text:
Patayon ngai' no dokoyu i bansa' di patahakon do Tuhan i Kinorohingan dokoyu dot id longon dokoyu, om kada' dokoyu iyolo' insianai. Om kada' kou tuku' dot id ponokokinorohingan diyolo' tu' iri no moti' o kapatai dokoyu.


text:
Kada' dokoyu soroho' dot ogumu' o nintaban diyolo' do mantad ko' iyokoyu, om a' kou kotori' do monguyung diyolo'.


text:
Kada' kou poddosi diyolo'. Sorohon nopo i winonsoi'd Tuhan i Kinorohingan dokoyu dot id raja' do Masir diri om id koinsanai di tulun dau.


text:
Sorohon ngai' nopo i kosusaan dit angawagat kopio di nokito dokoyu, om i kongopusahan om i kongoimayaan di winonsoi'd Tuhan i Kinorohingan dokoyu do mikuwo'd sinundu om kokorisan dau dit agayo kopio do pinoposoliwan dokoyu. Om iyo nogiddi o wonsoyon dau dot id koinsanai di bansa' di poddosi dokoyu do baino' tu' patayon ngai' indo dau iyolo' do miagal di tulun do Masir.


text:
Om gangahon nondo dau iyolo' gisom dot iri piya tulun di mogidu' do mongoi lisok nga' patayon i' do Tuhan i Kinorohingan dokoyu.


text:
Kada' kou poddosi di piro-piro o bansa'ddi. Tu' Tuhan i' i Kinorohingan dokoyu o mongintirung dokoyu; iyau no o Kinorohingan dit agayo, om it apatut dokoyu'd poddosi.


text:
Borinuton indo do Tuhan do monguyung i piro-piro o bansa'ddi do tontok do mongoi kou sangod. Tu' a' kou i' kopunso diyolo' dot insan-insan kopio o maso, tu' ondung iyo'dion daa om gumumu' nondo o nintorusan dot angaraat, om iri indo o sumiliu do koligagaanan dokoyu.


text:
Posuangon indo do Tuhan dot id longon dokoyu i piro-piro pisangod dokoyu om tompurolosion dau iyolo' do gisom dot angapatai iyolo'.


text:
Om iri ngai' i raja' diyolo' nga' patahakon i' do Tuhan dot id dokoyu. Om patayon nondo dokoyu iyolo' om olihuan nondo o ngaran diyolo'. Om aiso' no o songulun piya do kasaap dokoyu tu' patayon ngai' nopondo dokoyu o pointikid-tikid do tulun.


text:
Sorobon ngai' no dokoyu i tingolig di tukuon diyolo'. Om kada' kou korohiai di tamas om i pirok di poinsokot di tingolig, om kada' dokoyu onuo' iri, tu' ondung onuon dokoyu om iri no o kapatai dokoyu, do Tuhan nopo om araatan i' kopio do tingolig.


text:
Om kada' kou pongigit dot ongoiso' piya di tingolig do hiri'd walai dokoyu. Ondung mongigit kou om poingkuro nopo i nokousung diyolo' om iri no o kousung dokoyu. Karaatai kou no di tingolig diri om pakaraaton no dokoyu, tu' iri nopo om napapalan nod Tuhan,” ka di Musa.


text:
Boros ka kawagu di Musa, “Tumorodok kou no do tumanud do koinsanai dit oturan do pinatahak ku dokoyu di tadau baino', om apasi kou i', om muhang- ruhang o kosopoho' dokoyu, om kopomogun kou indo do hilo'd tana' di pinabatos mantad do Tuhan dot id komolohingan dokoyu.


text:
Sorohon no i kinowoyo-woyoo' do Tuhan, i Kinorohingan dokoyu do minomoyo' dokoyu dot id tindalanon dit osodu' do minaya' di tana' do kowotuan do solinaid dot apat nohopod o toun di nakatalib; om i kinowoyo-woyoo' dau do pinoporikot do kosusaan do pogumbal dau dokoyu, om oilaan i' ot id suang do ginawo dokoyu ondung tumorodok kopio kou do tumanud di ponuhuan dau.


text:
Pinologos kou dau do louson, om onuwai kou nogiddi dau do manna do maan dot akanon, it a' po dokoyu om i komolohingan dokoyu noumbalan do mangakan do gulu. Kinapamansayan nopod Tuhan do miagal diri om monuduk dokoyu dot okon i' ko' taakanon noo o kapasi do tulun, suwai ko' koinsanai di boros do poboroson do Tuhan.


text:
Solinaid nopo dit apat nohopod o toun om a' i' nohurak o pakayan dokoyu, om a' luminonit o lapap dokoyu.


text:
Soro-sorohon no dokoyu, do Tuhan i Kinorohingan dokoyu nga' mamalapos i' do monuduk dokoyu do miagal di songulun o tapa' do mamalapos do monuduk di tangaanak dau.


text:
Iyo nopoddi, om wonsoyon no dokoyu o nunu nopo i pinonuhuan do Tuhan. Tonudon ngai' no dokoyu it oturan dau, om koronok kou no dau om pusohon no dokoyu iyau.


text:
Maso no do Tuhan, i Kinorohingan dokoyu do momoyo' dokoyu do kumaa do hilo'd tana' dit oluhub, i tana' dot ogumu' o bawang om palu, om tudan do waig do mantad hilo'd saalom do tana' di lumuyung do hiri'd rantai om hiri'd konulu-nuluan.


text:
Om iri no o tana' di sunian do gandum om barli om anggur, om haro o tua' dot ara om tua' do delima, om guas do saitun, om ogumu' po o paha'.


text:
Hilo' nopo om a' kou no koumbal do louson ko' ooyian pod nunu nopo. Watu nopod hilo' om kirolot do basi', om haro o tambaga' dot aanu dokoyu do mantad hiri'd konuluhanan.


text:
Nunu nopo i kosiakanan dokoyu om haro ngai' nopo. Om mongunsikou kou nondo do Tuhan, i Kinorohingan dokoyu di tana' dit oluhub do pinatahak dau dot id dokoyu,” ka di Musa.


text:
Boros ka kawagu di Musa, “Antaan-taan no kopio dokoyu, om a' kou i' kolihu do Tuhan, i Kinorohingan dokoyu. Kada' nod haro o tiso' dit oturan dau dot a' dokoyu tonudon, it oturan di pinatahak ku dokoyu di tadau baino'.


text:
Om soira' nopondo dot angaanu ngai' dokoyu i korohian dokoyu do mangakan, om ongkoingkakat dokoyu o walai dokoyu dit olumis dot iyonon dokoyu,


text:
om di koinggumu' o sapi', om dumba' dokoyu, om tamas om pirok dokoyu, om koinsanai do dapu' dokoyu'd suwai,


text:
om soro-sorohon no kopio dokoyu om a' kou i' osiliu do tulun dit oondos, gisom dot olihuan dokoyu o Tuhan, i Kinorohingan dokoyu, i pinoposoliwan dokoyu do mantad hilo'd pomogunan do Masir, i pomogunan di minonguripon dokoyu di gulu po.


text:
Tuhan no o minangahak dokoyu do tuminalib do hilo'd tana' do kowotuan dot agayo, i kinoiyonon do kotompurolosi kopio tu' ogumu' o tulanut di kapatai o tindukon, om ogumu' o tompoluluhu. Tontok di hilo' kou id tana' dit otuu om it aiso' o waig, om pinoimbulai i' do Tuhan o waig do mantad hiri'd tontolob do pinoinuman dokoyu do gisom do nongourudtuu kou.


text:
Om tontok di hilo' kou id tana' do kowotuan om nonuan kou i' dau do manna, i taakanon dit a' insan koumbalai di taki-aki dokoyu do mangakan. Hilo' no do pinorikot dau o kosusaan dot id dokoyu do pogumbal dokoyu, om popoinsiriba' do ginawo dokoyu, om owonsoi indo dau it osonong dot id dokoyu dot atalib iri.


text:
Iyo nopoddi om kada' no kopio dokoyu soroho' dot iri nopo kakayaan dokoyu om mantad i' do koporuo' om kokoriso' dokoyu.


text:
Sorohon no do Tuhan i', i Kinorohingan dokoyu o minanahak dokoyu di kakayaan diri. Winonsoi pogi' dau o miagal diri nga' otorodok kasai' i' iyau dot id tumpongo di winonsoi dau dot id taki-aki dokoyu do gisom piya do baino'.


text:
Kada' no kopio dokoyu kolihuwai o Tuhan, i Kinorohingan dokoyu, om kada' kou guli' do tumuku' om modsubak do ponokokinorohingan do suwai. Ondung momonsoi kou do miagal diri, om poinsanon mantad ku no iyokoyu do tadau do baino' dot atantu' no do patayon kou do Tuhan.


text:
Tu' ondung a' kou otorodok do tumanud do boros do Tuhan, om patayon kou no dau do miagal di piro-piro o bansa' di pinatai dau dot antang-antangan dokoyu,” ka di Musa.


text:
Om boros ka kawagu di Musa, “Pokinongou kou no, oi tulun dot Israil! Baino' nopodti om oruhai kou no do sumoborong dilo Bawang do Yordan do mongoi pomogun do hilo'd tana' di piro-piro o bansa'd suwai dit angasapou om ongokoris ko' iyokoyu. Om bandar diyolo' nga' angagayo om kitolig di korikot do hilo'd tawan o kasawato'.


text:
Om iri piya i tongoulun do hilo' nga' angaranggou om ongokoris; iyolo' nopo om angagayo koulun, om nokorongou kou nogi' dot aiso' no o songulun piya do kasaap diyolo'.


text:
Nga' oilaan indo dokoyu do baino', do mogulu dokoyu o Tuhan, i Kinorohingan dokoyu, do miagal po di tapui do monorob. Alaon indo do Tuhan iyolo' dot antang-antangan dokoyu, om ouyung indo dokoyu iyolo' om oruhai dokoyu iyolo' dot apatai do miagal di nakabatos do Tuhan.


text:
Om ouyung nopondo iyolo' do Tuhan, i Kinorohingan dokoyu, do mantad id dokoyu, om kada' kou pomusorou do kinapaatadan nopod Tuhan dokoyu do hilo' do mongoi panganu di tana'ddi om i kosonongo' dokoyu om i kosorupayan dokoyu do kaanu'ddi. Tu' a' i' kopio iyo'ddi, nga' nuyung pogi' do Tuhan i tongobansa'ddi do mogobi' dokoyu nga' i karaato' diyolo' o kinoponguyungan. Kapalagasan nopod Tuhan dokoyu do mongoi panganu di tana' do pinomogunan diyolo' nga' mamayaan o Tuhan di pinabatos dau dot id taki-aki dokoyu, i Abraham, om i Isak om i Yakub.


text:
Kotumbayaai kou no kopio do kapatahakan nopod Tuhan dot id dokoyu di tana' dot oluhub diri om okon i' ko' i kosorupayan dokoyu do kaanu'ddi. Tu' iyokoyu nopo om bansa' i' dit ongokodou o ginawo.


text:
Kada' dokoyu kolihuwai i winonsoi dokoyu di pinopotogod do Tuhan, i Kinorohingan dokoyu, di hilo'd tana' do kowotuan. Tu' mantad nopo di tadau do suminoliwan kou do mantad hilo'd Masir om gisom do nokorikot do tadau di kinorikatan dokoyu'd hiti, om a' kou no impiro-piro saap do Tuhan.


text:
Tontok piya di hilo'd Nuluhon do Sinai nga' minomonsoi kou i' di katagadan do Tuhan, gisom do patayon kou daa'ddi do Tuhan.


text:
Tontok nopoddi om tuminakad oku do hiri'd timpak do nuluhon diri do minongoi ramit di duwo o kaping do watu do pinotulisan di tumpongo do Tuhan dot id dokoyu. Om minundorong oku do hiri do solinaid dot apat nohopod o tadau om apat nohopod o totuong dot a' minakan om a' mininum.


text:
Om patahako' noddi do Tuhan dot id doho' i duwo o kaping do watu, i tinulisan do longon kopio dau o minonulis, do koinsanai di pinoboros dau dot id dokoyu do mantad hiri'd tapui do tontok di songintimung kou do hiri'd guas di nuluhon.


text:
Om katalib poddi ot apat nohopod o tadau om apat nohopod o totuong om patahako' nogiddi do Tuhan dot id doho' i duwo o kaping do watu, i pinotulisan dau di tumpongo'ddi.


text:
Katalib poddi iri om boro-boros no o Tuhan dot id doho' do poingkaa, ‘Ruhuk nogi' kopio do hilo'd siba', tu' ilo nopo tulun dot ogumu' di winoyo' nu do suminoliwan do mantad hilo'd Masir om nokowonsoi no dot araat. Nakasansala' no iyolo' do mantad di pinonuhuan ku diyolo', om pomonsoi nogiddi iyolo' do tingolig do tukuon diyolo',’ ka dau.


text:
Om minoro-boros po o Tuhan dot id doho' do poingkaa, ‘Oilaan ku no o kokodoho' do ginawo do tongoulun diti.


text:
Om kada' no umbal do mogodu doho'. Tu' nokopomusorou oku no do mamatai diyolo', om aiso' nondo o tongosongulun piya do kohondom diyolo'. Om iya' nondo o silihon ku do tapa' dot iso' o bansa' dit agayo om ongokoris ko' mantad diyolo',’ ka dau.


text:
Om ruhuk oku noddi di nuluhon do poingigit ku i duwo o kaping do watu do pinotulisan di tumpongo. Om molob-ngolob poo o tapui do hiri'd nuluhon.


text:
Om kokito ku no do notolibambanan no dokoyu i ponuhuan di pinatahak do Tuhan, i Kinorohingan dokoyu, dot id dokoyu om nokowonsoi kou'd dusa dot id Tuhan, tu' minomonsoi kou i' do tingolig di tamas do winonsoi di pinoiyo-iyo do sapi'.


text:
Om tontok noddi do pinodumpau ku i duwo o kaping do watu'ddi dot id toguang dokoyu do gisom do nomumuk.


text:
Om ongoi oku poddi kawagu otud dot id toguang do Tuhan do hiri'd timpak di nuluhon diri dot apat nohopod o tadau om apat nohopod o totuong do koloido' dot a' minakan om a' mininum. Winonsoi ku pogi' o miagal diri nga' minomonsoi kou i' do dusa dot id toguang do Tuhan om pinopotogod kou dau.


text:
Moddosi oku no kopio di kototogod do Tuhan dit a' ogina-gina' tu' gisom do patayon kou daa'ddi dau. Nga' pinokinongou oku po kawagu do Tuhan.


text:
A' no daa ogina-gina' o kotogodo' do Tuhan di Harun do gisom do patayon no daa do Tuhan i Harun. Om iri no o kinasambayangan ku do bagi' di Harun do tontok diri.


text:
Om ngoyo' ku no i winonsoi dokoyu di miagal-agal do sapi'ddi, i tamas do winonsoi, om pataamo' ku no iri do hiri'd tapui. Om mumuko' ku noddi om tutuo' ku no do gisom do noutok dot iyo po di pupuk, om pataamo' ku nogiddi do hiri'd palu di lumuyung do mantad hiri'd nuluhon.


text:
Tontok di hilo' kou id Tabira, om hilo'd Masa om hilo'd Kibrot Taawa, om pinotogod i' dokoyu o Tuhan, i Kinorohingan dokoyu.


text:
Om tontok di sinuhu' kou dau do mamanau do mantad hilo'd Kadis Barnia do mongoi panganu di tana' do patahakon dau dot id dokoyu, om diri nga' suminongkiwal kou i' di pinonuhuan dau. A' kou minogondos dau om a' kou minumboyo' di pinoboros dau.


text:
Om otud oku noddi dot id toguang do Tuhan do solinaid dot apat nohopod o tadau om apat nohopod o totuong, tu' oilaan ku no kopio dot iso-iso' no o ginawo dau do mamatai daa dokoyu.


text:
Om sambayang oku noddi dot id dau do poingkaa, ‘Oi Tuhan it Asawat Kopio, kada' patayo' iti tulun nu, i tulun nu di pinasi nu om i pinosoliwan nu do mantad hilo'd Masir, dot i kinoris om i sinundu nu dot agayo o pinoposoliwan.


text:
Hondomo' no i susuhuon nu, i Abraham, om i Isak, om i Yakub, om kada' ontong dilo kokodoho' do ginawo, om kangaraato' om dusa do tulun diti.


text:
Tu' ondung patayon nu iti tongoulun diti om haro nondo o pounayan di tulun do Masir do mimboros dot a' ko nokogoos do pinoporikot dilo tulun nu do hilo'd tana' di pinabatos nu dot id diyolo'. Momoros nondo iyolo' do kinoposoliwanan nu nopo di tulun nu om pokoyoon nu do hilo'd tana' do kowotuan, om apatai nu indo iyolo' tu' araatan ko i' diyolo'.


text:
Nga' soroho' no, dot okon toi ko' iti nogi' i tulun di pinili' nu do silihon nu do tulun nu om i pinosoliwan nu do mantad hilo'd Masir, dot i sinundu nu om i kinoris nu dot agayo o pinoposoliwan?’ kangku,” ka di Musa.


text:
Om boros ka kawagu di Musa, “Om boros kaddi do Tuhan dot id doho', ‘Ongoi no pomonsoi do duwo o kaping do watu do sangkapon do manganu om wonsoyon i' do miagal dit id gulu, om momonsoi nod kaban do poiyanan diri. Om mongoi nogindo rapou doho' do hilo'd timpak dilo nuluhon.


text:
Om tulisan ku nogindo o hiri'd duwo o kaping do watu'ddi do miagal di pinotulis ku dot id watu di binabak nu. Om otulisan pondo om mositi' no do poopion dot id suang di kaban,’ ka dau.


text:
Om pomonsoi oku noddi dot iso' o kaban, do kayu di roitan dot akasia o winonsoi ku, om pomonsoi oku do duwo o kaping do watu do miagal dit id gulu, om igitai ku nori do hiri'd timpak di nuluhon.


text:
Om tulisai noddi do Tuhan i duwo o kaping do watu'ddi do miagal di boros do pinotulis dau di tinsan i', iri no i Hopod ot Oturan di pinatahak dau dot id dokoyu do tontok di norongou dokoyu iyau do minoro-boros do mantad hiri'd tapui do tontok di songintimung kou do hiri'd guas di nuluhon. Om patahako' no do Tuhan dot id doho' i watu'ddi.


text:
Om ruhuk oku noddi di nuluhon. Om iri no duwo o kaping do watu om pinoopi' ku do hiri'd suang di kaban di winonsoi ku do miagal di pinonuhuan do Tuhan dot id doho', om hiri noddi kasai' i watu'ddi do gisom do baino',” ka di Musa.


text:
(Om pamanau no i tulun dot Israil do mantad hiri'd torobong do tulun do Yaakan om pakayaai no diyolo' do hilo'd Mosira. Om hilo' nod Mosira o kinapatayon om pinamalabangan di Harun. Om iri noddi i tanak dau, i Iliasar, o suminowoli dau do suminiliu dot imam.


text:
Om mantad nod hilo' om pakayaai no diyolo' do hilo'd Gudgod om hilo'd Yotbata, i tana' dot osima' do waig.


text:
Om hiri nod timpak di nuluhon diri do pinotobilang do Tuhan o piro-piro o tongokusai do mantad id payat do Liwi do momogompi' di Kaban do Tumpongo, om sumiliu dot imam do momonsoi'd karaja dau, om popoboros do barakat dot id suang do ngaran do Tuhan. Gisom piya do baino' nga' iri kasai' po o karaja' di tulun do Liwi.


text:
Iri no ot a' kinoonuan di payat do Liwi do bahagi' do tana' do maan do tungkusan do miagal di payat do suwai, tu' naanu nopo diyolo' do ponokotungkusan om i kinosilihan diyolo' dot imam do mogobi-obi'd Tuhan, i kaanu do bahagi' di porsombahan do patahakon dot id Tuhan, do miagal di pinabatos do Tuhan, i Kinorohingan dokoyu.)


text:
“Minundorong oku do hiri'd timpak di nuluhon do solinaid dot apat nohopod o tadau om apat nohopod o totuong do miagal di winonsoi ku di koinsan i'. Om pinokinongou oku i' kawagu do Tuhan om nakaakun iyau dot a' mamatai dokoyu.


text:
Om suhuo' oku noddi dau do mongoi pomoyo' dokoyu, om aanu i' dokoyu i pomogunan do nakabatos dau do patahakon dot id komolohingan dokoyu,” ka di Musa.


text:
Om boros ka kawagu di Musa, “Om dinondo no, oi tulun dot Israil, om pokinongou kou no diti pokionuon do Tuhan, i Kinorohingan dokoyu, do mantad id dokoyu: Sambayang kou no dot id Tuhan, i Kinorohingan dokoyu, om wonsoyon ngai' no dokoyu i ponuhuan dau. Kosianai kou no dau, om sumambayang kou no dot id dau do mikuwo'd aayi-ayi' o ginawo om pomusorou dokoyu.


text:
Om tumorodok kou no do tumanud do koinsanai di ponuhuan dau. Om patahakon ku dokoyu iti do tadau baino' do maan do koinsanangan dokoyu.


text:
Ilo' piya tawan dit asawat kopio nga' Tuhan i' o sanganu. Om iti tana', om koinsanai di hiti nga' iyau nogi' o sanganu.


text:
Nga' agayo i' kopio o kosianan do Tuhan di komolohingan dokoyu gisom do pinili' kou dau do mantad id pogialatan do koinsanai'd bansa'. Om iyokoyu kasai' po o tulun di nopili' dau.


text:
Iyo nopoddi, om mantad do baino', om mositi' no do tumorodok kou dot id Tuhan, om kada' kou nondo kokodou o ginawo.


text:
Tu' Tuhan nopo, i Kinorohingan dokoyu om id sawat i' ko' mantad do toinsanan o ponokokinorohingan om agayo o kuasa' dau ko' mantad do koinsanai'd kuasa'd suwai. Iyau nopo om Kinorohingan dit agayo om okoris, om apatut no do mumboyo' ngai' dau. Iyau nopo om a' i' manampaping om a' rumamit do ponisip.


text:
Om antaan-taan i' kopio dau, om otulid indo o wonsoyon dot id tangaanak dit aiso' o molohing om id tongoondu' di nopuadan. Om osianan i' iyau di tulun do bansa'd suwai di poinsugku' do tulun toko' do momogun-mogun, tu' onuan i' dau iyolo' do taakanon om pakayan.


text:
Iyo nopoddi om pointalango' no dokoyu o kosianan dokoyu dot id tulun do sompogunan diri tu' iyokoyu nga' sompogunan i' do hilo'd Masir di gulu po.


text:
Umboyo' kou nod boros do Tuhan, i Kinorohingan dokoyu, om sumambayang kou no dot id dau, om id dau noo. Kotorodok kou no dot id dau. Om mamatos kou nopo do mikuwo'd sumpa' om mositi' no dot id suang no do ngaran dau.


text:
Royohon no iyau, tu' iyau noo o Kinorohingan dokoyu, om nokito no dokoyu o koinsanai di nongowonsoi dau dot id dokoyu di kongopusahan kopio.


text:
Tontok di minongoi do hilo'd Masir i taki-aki dokoyu di gulu po om turu' no iyolo' nohopod o tulun do koinsanai. Nga' baino' noddi om pinoinggumu' kou do Tuhan, i Kinorohingan dokoyu do miagal dilo rombituon do hilo'd tawan kogumu',” ka di Musa.


text:
Om boros ka kawagu di Musa, “Kosianai kou nod Tuhan, i Kinorohingan dokoyu, om tumorodok kasai' kou no do tumanud do koinsanai dit oturan dau.


text:
Sorohon no dokoyu do tadau'd baino' i nongoilaan dokoyu do pasal do Tuhan do mantad id nongopurimanan dokoyu. Tu' iyokoyu no kopio i nokopuriman diri om okon i' ko' i tangaanak dokoyu. Nokito no dokoyu i kogoyoo' do Tuhan om i kokoriso' dau om i sinundu dau,


text:
om i kongopusahan do winonsoi dau. Om nokito dokoyu i winonsoi dau dot id raja' do Masir om id pointongkop do pomogunan do raja'ddi.


text:
Nokito nogi' dokoyu ondung poingkuro o Tuhan do minomunso di soudor do Masir do mogitonggoi-tonggoi di kuda' om i korita'-kuda' diyolo', tu' linondod dau iyolo' do hilo'd Rahat dot Aragang do tontok di minomogusa' daa iyolo' dokoyu.


text:
Om noilaan dokoyu i winonsoi do Tuhan dot id dokoyu di hilo' kou pod tana' do kowotuan, dit a' kou po nokorikot do hiti.


text:
Om ahandaman i' dokoyu i winonsoi do Tuhan dot id di Datan om id di Abiram, i tangaanak di Iliab, i mantad id payat do Rubin. Tu' iyolo' nopo sanganak-anak om tinolon do tana' di minipitas, do mogitonggoi-tonggoi di kiim diyolo' om i susuhuon diyolo' om i tayam-tayam diyolo'.


text:
Iyokoyu no kopio o nokokito do koinsanai di nongosiliu di koimayaan kopio do winonsoi'd Tuhan,” ka di Musa.


text:
Om boros ka kawagu di Musa, “Tumorodok kou no do mumboyo' do koinsanai di ponuhuan di pinoboros ku dokoyu di tadau baino'. Om kosoborong kou indo di bawang om kosuang kou di pomogunan dit oruhai no dokoyu'd oiyon.


text:
Om alaid kou indo do momogun-mogun do hilo'd pomogunan di kaya' om it oluhub o tana', i pinabatos mantad do Tuhan do patahakon dot id komolohingan dokoyu om id sinakagon diyolo'.


text:
Ilo' nopo tana' di rikoton dokoyu do maan dokoyu'd pomogun-mogunan om a' i' miagal di pomogunan do Masir, i hilo'd kinoundorongon dokoyu di gulu po. Hilo' nopod Masir om soira' nopo do mananom kou do gandum om ohuyan kou po do momuwaig di tana'.


text:
Nga' ilo' nopo tana' dot ongoyon dokoyu pomogun-mogunai om tana' do konuluhanan om rantai, i tana' dit opiyopos kasai' do rasam.


text:
Iyo nopoddi, om tumorodok kou no do tumanud di ponuhuan di pinoboros ku dokoyu di tadau baino'. Kosianai kou no do Tuhan, i Kinorohingan dokoyu om sumambayang kou no dot id dau do mikuwo'd aayi-ayi' o ginawo om pomusorou dokoyu.


text:
Ondung momonsoi kou do miagal diri om pasandatan indo do Tuhan do rasam i tana' dokoyu do tontok di kararasaman, do tontok di dongkaamatan dokoyu, om tontok di tumimpuun kou'd mananom. Om haro indo o gandum, om waig dot anggur, om tumau do saitun dokoyu.


text:
Om haro o sakot do kanon di tayam-tayam dokoyu. Om haro ngai' nopo dot id dokoyu i taakanon di korohian dokoyu.


text:
Kada' kou nogi' kapalid do gisom do tumolikud kou'd Tuhan, om tumuku' kou nondo om modsubak kou do ponokokinorohingan do suwai.


text:
Ondung momonsoi kou do miagal diri om otogod nondo o Tuhan dokoyu. Om a' nondo dau parasamon, om tana' nopondo dokoyu om adalaan no kotuu gisom dot a' no sumuni o totonomon. Om a' pondo alaid om angapatai kou nod hilo' do mulong piya daa do tana' iri dot osonong, i tana' do patahakon do Tuhan dot id dokoyu.


text:
Soro-sorohon no kasai' dokoyu iti ponuhuan diti, om podulon no kopio dokoyu. Om pokogoson noti dot id longon dokoyu om pokogoson do ponong id turos dokoyu om ahandaman indo dokoyu.


text:
Om potudukon noti ponuhuan diti dot id tangaanak dokoyu. Piguli-gulian no dokoyu do monusui o ponuhuan diti do tontok do poundorong kou do hilo'd walai, om di maso dokoyu dot id kinoiyonon do suwai, om di maso dokoyu do poundorong om di maso dokoyu do kumaraja'.


text:
Potulison noti ponuhuan diti do hiri'd torigi di wawayaan do walai om id torigi di wawayaan do tansar do walai dokoyu.


text:
Om alaid kou indo di tangaanak dokoyu do momogun-mogun do hilo'd tana' di pinabatos do Tuhan, i Kinorohingan dokoyu dot id komolohingan dokoyu. Om hilo' kou nondo do momogun-mogun do solinaid po do hino ilo tawan dot id sawat diti tana'.


text:
Tumorodok kou no do tumanud do koinsanai dit oturan di pinatahak ku dokoyu: Kosianai no do Tuhan, i Kinorohingan dokoyu, om wonsoyon ngai' no dokoyu i pinonuhuan dau, om tumorodok kou no dot id dau.


text:
Om uyungon indo dau o koinsanai di bansa'd suwai do tontok do ngoyon dokoyu iyolo' songodo', om kopomogun kou i' do hilo'd tana' di piro-piro o bansa'd tulun dit angagayo om ongokoris ko' iyokoyu.


text:
Om oinsanan nopondo i tana' dit oulakan dokoyu dot asanganu dokoyu. Kogisomon nopondo do tana' dot aanu dokoyu om mantad hilo'd tana' do kowotuan di ponong id salatan om gisom do korikot do hilo'd Konuluhanan do Libanon do ponong id utara, om mantad hilo'd Bawang dot Iprat do ponong id koulayon om gisom do korikot do hilo'd Rahat do Tanga' do ponong id kotonobon.


text:
Aiso' nondo o songulun piya do kasaap dokoyu. Tu' hinonggo nopo o ngoyon dokoyu dot id pomogunan diri, om Tuhan no, i Kinorohingan dokoyu o momorolosi ngai' di tulun do gisom do moddosi iyolo' dokoyu do miagal di pinabatos mantad do Tuhan.


text:
Tadau nopod baino' om pologoson ku nopo iyokoyu do momili' ondung barakat o pilion dokoyu ko' iri po i kousungan ---


text:
barakat nopo o pilion dokoyu om tumorodok kou no do tumanud di ponuhuan do Tuhan, i Kinorohingan dokoyu, i pinoboros ku dokoyu di tadau baino'.


text:
Nga' kousungan no ot aanu dokoyu ondung a' kou no otorodok do tumanud di ponuhuan diri, om sumansala' kou no di ponuhuan, om tumolikud kou nogindo doho' do mongoi sambayang dot id ponokokinorohingan do suwai dit a' dokoyu insan tukuo' do sumambayang.


text:
Soira' nopondo do porikoton kou do Tuhan do hilo'd pomogunan di ngoyon dokoyu pomogun-mogunai, om poboroson no i barakat do mantad hiri'd timpak di Nuluhon do Gorisim om iri no i kousungan om poboroson do mantad hiri'd timpak di Nuluhon dot Ibal.


text:
(Iti nopo duwo o nuluhon diti om hilo' goduwo id sampaping ponong id kotonobon do mantad id Bawang do Yordan, i hilo'd watas do tulun do Kanaan di poingiyon do hilo'd Rantai do Yordan. Niyonon nopo diyolo' om ponong id kotonobon om a' i' osodu' no do mantad di koguasan do kayu di tiiyonon do sumambayang do hilo'd Mori, it id somok di bandar do Gilgal.)


text:
Oruhai kou no do sumoborong di Bawang do Yordan do mongoi pomogun-mogun do hilo'd tana' di patahakon do Tuhan, i Kinorohingan dokoyu, dot id dokoyu. Om soira' nopondo dot osolod dokoyu i tana'ddi om di kopomogun kou'd hilo',


text:
om tonudon no kopio dokoyu o koinsanai dit oturan di pinatahak ku dokoyu di tadau baino',” ka di Musa.


text:
Om boros ka kawagu di Musa, “Pokinongoho' ngai' no dokoyu o koinsanai diti toturan dit apatut dokoyu do tonudon do solinaid dokoyu do momogun-mogun do hilo'd tana' di patahakon do Tuhan, i Kinorohingan di tukuon di komolohingan dokoyu, dot id dokoyu.


text:
Korikot kou nopondo do hilo'd pomogunan diri om raagon ngai' no dokoyu i tiyonon do tulun do modsubak di ponokokinorohingan diyolo' di hilo'd konuluhanan dot akawas, om hiri'd konulu-nuluan, om it id sahau do koguasan do kayu dit ongokohob o tuntu.


text:
Huyason ngai' no dokoyu i pananaraban do podsubak do tingolig diyolo', om babakon no i torigi'd watu di pokolidangon diyolo' di pinoodsuk diyolo'. Om sorobon ngai' no dokoyu i ponokokinorohingan diyolo', i roitan dot Asira, om mumukon ngai' no i tininganak diyolo', om a' indo osubak kawagu i ponokokinorohingan diri dot id kinoiyonon diri.


text:
Kada' kou sambayang dot id Tuhan, i Kinorohingan dokoyu do miagal do kowoyo-woyoo' do tulun diri do sumambayang dot id ponokokinorohingan diyolo'.


text:
Mantad nopo do koinsanai di watas do pomogunan di payat dot Israil om pilion indo do Tuhan o tiso' o koiyonon do tulun toko' do sumambayang dot id Tuhan.


text:
Om hilo' kou nondo do papatahak do porsombahan di sorobon om i porsombahan do suwai di sumbolion, om i porsombahan dokoyu di sompihopod, om i porsombahan dokoyu do suwai om i porsombahan dokoyu do pamayaan di batos dokoyu do mikuwo'd sumpa' dot id Tuhan, om i porsombahan do patahakon do tumanud do kagaanan do ginawo, om i tanak do sapi' om dumba' om kambing dokoyu dit id gulu kosusu.


text:
Hilo' nod toguang do Tuhan, i Kinorohingan dokoyu do kanon dokoyu om i sompiiyon dokoyu o koinsanai di hasil do karaja' dokoyu do mikuwo'd otood o ginawo tu' binarakatan i' iri do Tuhan.


text:
Om soira' nopondo dot orikot o maso'ddi om kada' kou no pomonsoi do miagal diti wonsoyon dokoyu do dinondo. Tu' gisom piya do baino' nga' maso po dokoyu do sumambayang do tumanud do kowoyo-woyoo' di korohian dokoyu.


text:
Tu' a' kou po nokorikot do hilo'd tana' di patahakon do Tuhan, i Kinorohingan dokoyu, dot id dokoyu, i kinoiyonon dot aiso' o koligagaanan do momogun-mogun.


text:
Om soira' nopondo do kosoborong kou di Bawang do Yordan, om pologoson kou indo do Tuhan do kasanganu om kopomogun-mogun do hiri'd pomogunan diri. Om iyau no o mongintirung dokoyu do mantad id koinsanai do pisangod dokoyu om osimbayan kou indo do momogun-mogun do hiri om aiso' o koligagaanan dokoyu.


text:
Momili' indo o Tuhan do tiso' o tiyonon do sumambayang dot id dau. Om mositi' no do pootodon dokoyu do hilo' o koinsanai di pinonuhuan ku dokoyu: i porsombahan dokoyu di sorobon, om i porsombahan do suwai di sumbolion, om porsombahan dokoyu do sompihopod om i porsombahan dokoyu'd suwai, om i porsombahan di pinotobilang dokoyu, i nakabatos dokoyu do patahakon dot id Tuhan.


text:
Kumotood kou no dot id toguang dau do hiri'd kinoiyonon diri do mogiwoyo-woyo' di tangaanak dokoyu, om i susuhuon dokoyu, om i tulun do Liwi di poingiyon dot id kabandaran dokoyu; hondomon no dokoyu dot iri nopo tulun do Liwi om aiso' i' o tana' do diyolo' kopio'd songonuon.


text:
Mositi' no do patahakon dokoyu iri dot id kinoiyonon di tontuon do Tuhan, dot id watas do tiso' di payat dokoyu. Hilo' noo o patahakan dokoyu di porsombahan di sorobon om hilo' o tiyonon dokoyu do momonsoi do koinsanai di pinonuhuan ku dokoyu.


text:
Nga' koino-ino kou i' do monumbali' om mangakan di tayam-tayam dokoyu do hinonggo nopo o kinoiyonon dokoyu. Om mangakan kou nopo do songkuro nopo o kogumuon do tumanud di patahakon do Tuhan dot id dokoyu. Oinsanan kou nopo, dot it olidang ko' it a' olidang dot id pagantangan do tugama' do koino-ino do mangakan diri do miagal nod mangakan kou do tonsi do paus om tambang.


text:
Nga' kada' no kopio dokoyu kano' i raha' di tayam-tayam diri. Paawason no dokoyu iri do hiri'd tana' do miagal do waig.


text:
Kada' dokoyu kano' o nunu nopo di patahakon dokoyu dot id Tuhan, dot id kinoiyonon dokoyu: dot iri po tuu i porsombahan do sompihopod di gandum dokoyu ko' i waig dot anggur, ko' i tumau do saitun, ko' iri po tanak do sapi' om dumba' dokoyu dit id gulu kosusu, ko' i porsombahan do pamayaan di nakabatos dokoyu do mikuwo'd sumpa' dot id Tuhan, ko' i porsombahan dokoyu do tumanud do kagaanan do ginawo --- om nunu nopo o porsombahan do suwai.


text:
Pangakanan nopo dokoyu'ddi om hiri nod kinoiyonon do sumambayang di tontuon do Tuhan, i Kinorohingan dokoyu. Mangakan nopoddi om iyokoyu om i tangaanak dokoyu, om i susuhuon dokoyu om i tulun do Liwi di poingiyon dot id kabandaran dokoyu. Om kumotood ngai' kou no do hiri kou id kinoiyonon diri dot i nongowonsoi dokoyu o kataadan.


text:
Om soro-sorohon dokoyu dot a' mangada-ada' di tulun do Liwi do solinaid dokoyu do poingiyon dot id pomogunan diri.


text:
Soira' nopondo do poinggoyoon do Tuhan, i Kinorohingan dokoyu i watas dokoyu, do miagal di nakabatos mantad dau om koino-ino kou no do mangakan do daging do soira-ira' nopo do tumanud do korohian dokoyu.


text:
Ondung adalaan kosodu' i kinoiyonon di tinantu' do tiyonon do sumambayang, om koino-ino kou i' do monumbali' do sapi' om dumba' ko' kambing di nakatahak do Tuhan dot id dokoyu do honggo nopo o kinoiyonon do soira-ira' nopo dot orohian kou. Om koino-ino kou i' do mangakan di daging diri dot id walai dokoyu do miagal di nokosunud ku dokoyu.


text:
Isai nopo o tulun, dot olidang tuu ko' amu' dot id pagantangan do tugama' nga' koino-ino i' do mangakan do daging diri do miagal di mangakan iyau do daging do paus om tambang.


text:
Nga' kada' kou po pangakan do tonsi dit a' nakaawas o raha' tu' tiyonon nopod ginawo om hiri'd raha', om a' kou i' koino-ino do mangakan do ginawo do mitonggoi di tonsi.


text:
Ondung tonudon dokoyu o ponuhuan diti, om asanangan indo o Tuhan om ongosonong-sonong ngai' kou om osimbayan kou om i sinakagon dokoyu.


text:
Igitan ngai' no dokoyu do hiri'd kinoiyonon di tinantu' dot iyonon do sumambayang i porsombahan dokoyu om i porsombahan di nakabatos dokoyu do patahakon dot id Tuhan.


text:
Iri nopo porsombahan di sorobon om i porsombahan di kanon o tonsi om mositi' no do patahakon do maan do porsombahan do hiri'd sakai di pananaraban do porsombahan dot id Tuhan, om potuntugon i raha' di maan do porsombahan diri do hiri'd sakai di pananaraban do porsombahan.


text:
Umboyoon no kopio dokoyu o koinsanai di pinonuhuan ku dokoyu om kopomonsoi kou i' dit osonong om i korohian do Tuhan i Kinorohingan dokoyu, om osonong-sonong kou indo di sinakagon dokoyu, om osimbayan kou do gisom do poingompus,” ka di Musa.


text:
Om boros ka kawagu di Musa, “Rumikot kou nopondo dot id pomogunan diri, om patayon indo do Tuhan i Kinorohingan dokoyu i piro-piro o bansa'd tulun di poingiyon do hilo', gisom dot osolod nondo dokoyu om opomogun-mogunan dokoyu i pomogunan diri.


text:
Om angapatai ngai' nopondo i bansa' do tulun diri, om antaan-taan no kopio dokoyu. Kada' kou nogi' kopio omit diyolo' do tumuku' dot id ponokokinorohingan do suwai tu' iri nopo wonsoyon do miagal diri om porikot nod kosusaan.


text:
Kada' kou sambayang dot id Tuhan, i Kinorohingan dokoyu, dot iyo di kowoyo-woyoo' diyolo' do tumuku' dot id ponokokinorohingan diyolo' o kowoyo-woyoo'. Tu' tontok nopo di tumuku' iyolo' dot id ponokokinorohingan diyolo' om mingwonsoi iyolo' dit angaraat kopio, i karaatan do Tuhan. Om iri piya tangaanak diyolo' nga' sorobon i' diyolo' do hiri'd pananaraban do porsombahan diyolo' do maan do porsombahan di sinumbali' dot id ponokokinorohingan diyolo'.


text:
Wonsoyon ngai' no dokoyu i pinonuhuan ku dokoyu; om kada' dokoyu ruhangai i pinonuhuan diri, om kada' dokoyu ingkuriai,” ka di Musa.


text:
Om boros ka kawagu di Musa, “Haro i' doti'ndo o nabi ko' i tulun di popoilo do komoyon do nipi do mamatos do haro o kopusahan om koimayaan


text:
do maan do pamalid dokoyu, gisom do tumuku' kou nondo om modsubak kou do ponokokinorohingan dit a' dokoyu notutunan do mantad di gulu. Om mulong piya dot abayaan i pinabatos di tulun diri,


text:
nga' kada' kou pokinongou dau. Tu' pakayon i' do Tuhan, i Kinorohingan dokoyu i tulun diri do pogumbal dokoyu, do pongilo ondung osianan kou'd Tuhan do mikuwo'd aayi-ayi' kopio o ginawo dokoyu ko' amu'.


text:
Patayon no dokoyu o tulun di poposunud do komoyon do nipi om i nabi di monuhu' dokoyu do sumaap do Tuhan, i pinoposoliwan dokoyu do mantad hilo'd Masir, i pomogunan di minonguripon dokoyu di gulu po. Tulun nopo do miagal diri om araat no kopio tu' mumbal do potongkiad dokoyu do mantad id kowoyo-woyoo' di pinonuhuan do Tuhan dokoyu do tumanud. Om mositi' no do patayon o tulun diri, om oidu' i' do mantad id dokoyu o karaaton diri. Nga' iyokoyu nopo om tumanud kou nod Tuhan om pusohon no dokoyu iyau; umboyo' kou no do boros dau om tonudon no i ponuhuan dau; sumambayang kou no dot id dau om tumorodok dot id dau.


text:
Om iri piya doti' i tobpinai dokoyu'd kusai ko' i tanak dokoyu'd kusai ko' i tanak dokoyu'd tondu' ko' i sawo dokoyu di kosianan dokoyu ko' i tambalut kopio dokoyu nga' momolisok-lisok i' do mongodsuur dokoyu do tumuku' dot id ponokokinorohingan do suwai, it a' dokoyu om a' di taki-aki dokoyu notutunan do mantad di gulu po, om i ponokokinorohingan do tulun di poingiyon dot id somok dokoyu ko' iri po i ponokokinorohingan do tulun di poingiyon do hilo'd sodu'.


text:
Nga' kada' iyau pologoso' do mononsog dokoyu; kada' kou pokinongou dau. Kada' dokoyu iyau insianai om kada' kou kolisiu dau, om kada' dokoyu intirungai iyau.


text:
Patayon nopo kopio dokoyu iyau! Om mogulu kou no do momodumpau dau'd watu om pologoson nogindo ngai' o tulun do suwai do momodumpau dau'd watu do gisom dot apatai iyau.


text:
Dumpahon no iyau do watu do gisom dot apatai! Tu' mumbal daa iyau do popotongkiad dokoyu do mantad id Tuhan, i Kinorohingan dokoyu, i pinoposoliwan dokoyu do mantad hilo'd Masir, i pomogunan di minonguripon dokoyu di gulu po.


text:
Om korongou ngai' indo o tulun dot Israil di nosiliu do miagal diri; om moddosi nondo iyolo' om aiso' nondo o tiso'd tulun do momonsoi dot iyo kopio'ddi karaat.


text:
Soira' nopondo do poingiyon kou dot id kabandaran di patahakon do Tuhan, i Kinorohingan dokoyu, dot id dokoyu, om korongou kou dotindo


text:
do haro o piro-piro o tulun dot araat do mantad id bansa' dokoyu do minamalid di tulun do hiri'd bandar diyolo' gisom do tumuku' diri iyolo' dot id kinorohingan dit a' dokoyu notutunan do gulu.


text:
Ondung korongou kou do habar do miagal diri, om sorisidon no kopio dokoyu do mongilo iri; om ondung otopot do nosiliu o miagal kopio'ddi karaat


text:
om patayon ngai' nopo dokoyu i tulun dot id bandar diri, om patayon ngai' nogi' i tayam-tayam diyolo'. Om raagon nopo kopio i bandar.


text:
Timungon ngai' nopo i dapu' di tulun di poingiyon do hiri om potimungon do hiri'd padang dit id suang di bandar do maan do porsombahan dot id Tuhan, i Kinorohingan dokoyu. Om pologoson nopo do poingraag i bandar diri do gisom dot alaid om a' no koino-ino do wonsoyon kawagu.


text:
Kada' kou panganu do nunu nopo i natantu' do raagon, om a' indo o Tuhan otogod dokoyu om insianan kou dau. Insianan kou indo dau om silihon kou do tulun dit asapou do miagal di pinabatos dau dot id taki-aki dokoyu,


text:
ondung tonudon ngai' no dokoyu i ponuhuan dau di pinosunud ku dot id dokoyu di tadau baino', om wonsoyon ngai' no dokoyu i ponuhuan dau'ddi,” ka di Musa.


text:
Om boros ka kawagu di Musa, “Iyokoyu no o tulun di songonuon do Tuhan, i Kinorohingan dokoyu. Om soira' nopo do mogihad kou di tulun do napatai, om kada' dokoyu pinsuhato' o tinan dokoyu om kada' dokoyu bugaro' o tobuk dit id bangku' do tulu dokoyu, do miagal di wonsoyon do tulun di bansa'd suwai.


text:
Iyokoyu nopo om songonuon do Tuhan, i Kinorohingan dokoyu, om nopili' kou no dau do silihon do tulun dau dot id pogialatan do koinsanai'd bansa' do hiti'd pomogunan,” ka dau.


text:
Om boros ka kawagu di Musa, “Kada' kou pangakan do nunu nopo o nintorusan di nokoboros do Tuhan do sosomu'.


text:
Nga' kada' kou pangakan do nunu nopo o nintorusan dit a' nopilapak o sondulu om it a' manapa' di kanon dau. Kada' kou pangakan dot unta, om i tikus balanda' om i landak. Iti nopo om nintorusan di sosomu'; tu' manapa' piya daa iri di kanon diyolo' nga' a' i' nopilapak o sondulu.


text:
Kada' kou pangakan do wogok. Tu' iti nopo om nintorusan di sosomu'; tu' nopilapak i' daa o sondulu nga' a' i' manapa' dit akanon dau. Kada' kou pangakan do tonsi do wogok om kada' kou ongoi kama' do wogok di napatai.


text:
nga' nunu nopo i poingiyon do hilo'd waig dit aiso' o sorod om aiso' o sisi' om a' no koino-ino do kanon. Tu' iri nopo om mositi' no do pokososomuon.


text:
Nga' iti no ngai' o bansa' do tombolog dot a' dokoyu koino-ino do kanon: kondiu, puok, simpupulu, kondiu baras om i suwai-suwai kokondiu, bangkahak, i tombolog di roitan do tombolog dot unta, putik rahat, luungon, montis om i tongotombolog do suwai di miagal do montis, tombolog di roitan dot undan om kasa, om gair.


text:
Kada' kou pangakan do nunu nopo o nintorusan dit apatai toomod dot aiso' o minumang. Pologoson nopo i sompogunan di poirolot dokoyu do mangakan diri, ko' pobolion dokoyu iri dot id sompogunan. Nga' iyokoyu nopo om Tuhan i' i Kinorohingan dokoyu o manansanganu; iyokoyu no o tulun di songonuon dau. Kada' dokoyu onsoko' o tanak do dumba' ko' tanak do sapi' dot i gatas di molohing do tayam-tayam diri o pogonsok,” ka dau.


text:
Om boros ka kawagu di Musa, “Potobilang kou no do porsombahan do sompihopod do mantad id toinsanan do hasil di tumo dokoyu do pointikid do toun.


text:
Om mongoi kou nogindo do hiri'd tiyonon do sumambayang di tinantu' do Tuhan, i Kinorohingan dokoyu, do tiyonon do sumambayang dot id dau. Om hilo' nondo, dot id toguang do Tuhan, do kanon dokoyu i porsombahan do sompihopod do mantad id gandum om waig dot anggur, om tumau do saitun, om i tanak do sapi' om tanak do dumba' dokoyu dit id gulu kosusu. Om wonsoyon no dokoyu o miagal diri om kopinsingilo kou i' do momusou kasai' do Tuhan, i Kinorohingan dokoyu.


text:
Ondung adalaan kosodu' i tiyonon do sumambayang diri do mantad id walai dokoyu do paatadan dokoyu di sompihopod do mantad id hasil di pinabarakat do Tuhan dot id dokoyu, om wonsoyon no dokoyu o miagal diti.


text:
Pobolion no i hasil di naanu dokoyu'ddi om igitan no i tusin do hiri'd tiyonon do sumambayang di tinantu'ddi.


text:
Om pakayon nopo i tusin diri do pomoli do nunu nopo o korohian dokoyu --- do tonsi tuu do sapi', ko' tanak do dumba', ko' waig dot anggur ko' tiinumon di kaawuk --- om hilo' nondod kinoiyonon diri dot id toguang do Tuhan, i Kinorohingan dokoyu, o pangakanan dokoyu om i sompiiyon dokoyu do taakanon diri. Om rumamai kou nogindo do hiri.


text:
Kada' dokoyu kada-kadaai i tulun do Liwi di poingiyon do hiri'd bandar dokoyu; tu' aiso' i' o tana' diyolo' di diyolo' kopio.


text:
Pointikid-tikid do kooyion do kotolu'd toun om mositi' nod igitan ngai' dokoyu i sompihopod do mantad id koinsanai di tua' di totonomon dokoyu om poopion no do hiri'd kabandaran dokoyu.


text:
Iti nopo taakanon diti om patahakon dot id tulun do Liwi tu' aiso' i' o tana' diyolo', om patahakon di sompogunan om i tangaanak dot aiso' o molohing om i tongoondu' do nopuadan di poingiyon dot id bandar dokoyu. Om koino-ino i' iyolo' do mongoi anu'ddi do gisom do kabagal diyolo'. Wonsoyon no dokoyu o miagal diti om barakatan kou indo do Tuhan, i Kinorohingan dokoyu do nunu nopo o wonsoyon dokoyu,” ka dau.


text:
Om boros ka kawagu di Musa, “Pointikid-tikid do kooyion do toun do koturu', om mositi' nod tonuson dokoyu i tutang do tulun di kiutang dot id dokoyu.


text:
Poingkaa o kowoyo-woyoo' do mananus diri. Pointikid-tikid do tulun dot Israil di nokopoolos do tusin dot id sompi' ko' bansa' dau om mositi' no do tonuson nopo dau i tutang diri, om a' no iyau koino-ino do mongoi pokibayar di tusin; tu' tumanud nopo di nokoboros do Tuhan om natanus no i tutang diri.


text:
Nga' koino-ino kou i' do mokibayar di tutang do tulun di bansa'd suwai dot id dokoyu, nga' kada' kou no kopio pokibayar do nunu nopo di noutang do bansa' dokoyu dot id dokoyu.


text:
Om barakatan kou indo do Tuhan, i Kinorohingan dokoyu do hilo'd pomogunan di patahakon dau dot id dokoyu. Aiso' indo o tiso'd tulun di bansa' dokoyu do mosikin


text:
Om barakatan kou indo do Tuhan do miagal di nakabatos dau. Om kopoolos kou indo do tusin dot id ogumu' o bansa'd tulun nga' a' kou indo iyokoyu minog do molos do mantad id isai nopo; om iyokoyu nondo o momorinta' dot ogumu' o bansa'd tulun, nga' aiso' indo o bansa'd tulun do momorinta' dokoyu.


text:
Ondung haro o tulun di sompi' ko' bansa' dot Israil di haro o kosusaan do poingiyon do hinonggo nopo o bandar dot id pomogunan di patahakon do Tuhan, i Kinorohingan dokoyu, dot id dokoyu, om kada' kou katamaha' om kada' kou kopogong do monulung dau.


text:
Kada' kou nogi' dot a' poolos dau do nunu nopo, do muhai-ruhai piya i toun do kopononusan do tutang. Kada' pologoso' do kosuang dot id pomusarahan dokoyu o pomusorou dot iyo kopio'ddi karaat. Ondung a' kou poolos om momolohou indo do Tuhan o tulun diri do papasala' dokoyu, om iyokoyu indo o pasalaon.


text:
Momuhawang no do tulun diri do mikuwo'd osonong om osinggawa' o ginawo, om barakatan kou i' do Tuhan do nunu nopo o wonsoyon dokoyu.


text:
Haro kasai' i' o piro-piro o tulun dot Israil do mosikin om i haro o kokurangan, om iri no o koponuhuan ku dokoyu do kumopuhawang dot id diyolo',” ka dau.


text:
Om boros ka kawagu di Musa, “Ondung haro o tulun do sompi' ko' bansa' dot Israil, do kusai tuu ko' tondu', di papadagang do tinan dau dot id dokoyu do sumiliu do turipon dokoyu, om mositi' no do poiduwon dokoyu iyau do kakaraja' iyau dot id dokoyu do solinaid dot onom o toun. Om orikot nopondo i toun do koturu', om poiduwon no kopio dokoyu iyau.


text:
Soira' nopo do poiduwon dokoyu i turipon diri, om kada' nogi' dokoyu suhuo' do mamanau dot aiso' kopio o tonggoi.


text:
Kumopuhawang kou no do manahak dau do mantad id nunu nopo i nakabarakat do Tuhan dot id dokoyu, dot i dumba' om i gandum om i waig dot anggur.


text:
Sorohon no dokoyu dot iyokoyu nga' turipon i' do hilo'd Masir di gulu po om Tuhan i', i Kinorohingan dokoyu o pinoposoliwan dokoyu; om iri no o kopomisunudan ku dokoyu diti ponuhuan diti.


text:
Nga' a' i' dotindo sitongkiad i turipon dokoyu'ddi, tu' osianan i' doti' iyau dokoyu om i sompiiyon dokoyu, om orohian do mundorong do poinsugku' dokoyu.


text:
Iyo nopoddi om angatan no iyau do mongoi do hiri'd wawayaan do walai dokoyu om luangan no o tolingo dau. Om osiliu nondo iyau do turipon dokoyu do solinaid dau do poimpasi. Om iri turipon dokoyu do tondu' nga' iyoon iddi.


text:
Kada' kou kotogod do tontok do papalabus kou do turipon dokoyu, tu' onom no o toun dau do pakaraja' dot id dokoyu om songintanga' noo do gadsi' do susuhuon o pinamagadsi' dokoyu dau. Wonsoyon no o miagal diri om barakatan kou i' do Tuhan, i Kinorohingan dokoyu do nunu nopo o wonsoyon dokoyu,” ka dau.


text:
Om boros ka kawagu di Musa, “Potobilangon no do maan do don Tuhan, i Kinorohingan dokoyu, o koinsanai'd tanak do sapi' do tontoluhan om tanak do dumba' do tontoluhan dit id gulu kosusu; kada' dokoyu porobuato' o sapi' om kada' dokoyu bugarai o dumba'ddi.


text:
Pointikid-tikid do toun om mositi' no do kanon dokoyu om i sompiiyon dokoyu i tayam-tayam diri dot id toguang do Tuhan do hilo'd tiyonon do sumambayang di natantu' mantad.


text:
Nga' ondung haro o bohiton do tinan di tayam-tayam diri, do kimpo' tuu ko' bolou ko' haro o bohiton do suwai dit araat kopio, om kada' no dokoyu patahako' iri dot id Tuhan, i Kinorohingan dokoyu.


text:
Koino-ino kou i' do mangakan do tayam-tayam diri dot id walai dokoyu. Om koino-ino ngai' o tulun dit olidang om i sosomu' dot id pagantangan do tugama' do mangakan do tayam-tayam diri, do miagal do mangakan kou do paus om tambang.


text:
Nga' kada' dokoyu kano' i raha' di tayam-tayam diri, suwai ko' paawason no dokoyu i raha' do hilo'd tana' do miagal do waig,” ka dau.


text:
Om boros ka kawagu di Musa, “Pusohon no dokoyu o Tuhan, i Kinorohingan dokoyu, do ralan nopod momusou dau om mamaramai di tadau dot agayo do Paska do tontok di tulan dot Abib tu' tontok nod tulan diri di dongotuong do pinosoliwan kou dau do mantad hilo'd Masir.


text:
Mongoi kou no do hiri'd natantu' mantad do tiyonon do sumambayang om sumbolion nod hiri ot ongoiso' di dumba' ko' i sapi' dokoyu do maan do porsombahan do Paska do pomusou'd Tuhan, i Kinorohingan dokoyu.


text:
Mangakan kou nopod porsombahan do Paska diri om kada' kou pangakan do roti di naralatan do pangambang. Turu' o tadau dokoyu do mangakan do roti dit a' rinalatan do pangambang do miagal di nakan dokoyu do tontok di naarau-arau kou do tuminongkiad do pomogunan do Masir. Om mangakan kou no do roti do miagal diri --- i roitan do roti do koinggoritan --- om osorou kasai' indo dokoyu i tadau di kinosoliwanan dokoyu do mantad hilo'd Masir, i kinoiyonon dokoyu do noinggorit do solinaid dokoyu'd poimpasi.


text:
Om turu' nondo o tadau dot a' koino-ino do haro o tulun do kipangambang do roti do hiri'd walai dau; om iri nopondo tonsi di tayam-tayam di sinumbali' do tontok do sosodopon di tadau do koiso' om mositi' no dot oiyon do mangakan do totuong diri.


text:
Ngoyon no dokoyu sumbolio' i tayam-tayam di maan do tontok do Tadau'd Agayo do Paska do hiri'd tiyonon do sumambayang di natantu' mantad --- om a' no koino-ino do sumbolion iri dot id kinoiyonon do suwai dot id pomogunan di nakatahak do Tuhan, i Kinorohingan dot id dokoyu. Sumbolion no dokoyu iri do tontok di tumonob o tadau do miagal di maso di tuminongkiad kou i' do pomogunan do Masir.


text:
Losuon no dokoyu i tonsi do tayam-tayam diri om kanon no dokoyu do hiri'd tiyonon do sumambayang di natantu' mantad, om kosuabon pondo om muli' kou no dot id walai dokoyu.


text:
Om a' kou no koino-ino do mangakan do roti di rinalatan do pangambang do solinaid dot onom o tadau. Om koturu' nopondod tadau om tumimung kou no do sumambayang dot id Tuhan, i Kinorohingan dokoyu, om kada' kou karaja' do nunu nopo do tontok do tadau'ddi,” ka dau.


text:
Om boros ka kawagu di Musa, “Intobon no o turu' o minggu' do mantad di timpuun kou do mongomot do gandum,


text:
om ramayon nogindo dokoyu i Tadau dot Agayo do Dongmongomot, do maan do pomusou'd Tuhan. Om papatahak kou no do porsombahan do tumanud do kagaanan do ginawo dokoyu do tontok do tadau'd agayo diri, do miontok di barakat do nakatahak do Tuhan dot id dokoyu.


text:
Kotood kou no dot id toguang do Tuhan, dot iyokoyu ngai' di tangaanak dokoyu, om i susuhuon dokoyu, om i tulun do Liwi, om i tulun do bansa'd suwai, om i tangaanak dot aiso' o molohing, om i tongoondu' do nopuadan di songingiyon do hiri'd kabandaran dokoyu. Om wonsoyon no dokoyu o miagal diri do hilo'd tiyonon do sumambayang di natantu'ddi.


text:
Tumorodok kou no kopio do tumanud do koinsanai di ponuhuan diri; om kada' dokoyu kolihuwai do turipon kou i' iyokoyu do hilo'd Masir di gulu po,” ka dau.


text:
Om boros ka kawagu di Musa, “Ogomos ngai' nopondo dokoyu i gandum dokoyu om apaga' ngai' i tua' dot anggur, om ramayon no kopio dokoyu i Tadau dot Agayo do Kinuhub-Kuhub do solinaid do turu' o tadau.


text:
Ramayon no dokoyu iri dot iyokoyu ngai' di tangaanak dokoyu, om i susuhuon dokoyu, om i tulun do Liwi, om i tulun do bansa'd suwai, om i tangaanak dot aiso' o molohing, om i tongoondu' do nopuadan di poingiyon dot id kabandaran dokoyu.


text:
Pusohon no dokoyu o Tuhan, i Kinorohingan dokoyu; do ralan nopod momusou om mamaramai do tadau dot agayo diti do solinaid do turu' o tadau do hilo'd tiyonon do sumambayang di natantu' mantad. Om kotood kou no tu' nabarakatan nod Tuhan i tinanom dokoyu om i karaja' dokoyu.


text:
Oinsanan nopo i tongokusai do bansa' dokoyu dot apatut do mongoi sambayang dot id Tuhan dot intolu do sontoun do hilo'd tiyonon do sumambayang di natantu' mantad do tontok di Tadau'd Agayo do Paska, om di Tadau dot Agayo do Dongmongomot, om di Tadau dot Agayo do Kinuhub-Kuhub. Om mositi' no do migit ngai' do porsombahan o pointikid-tikid di tongokusai,


text:
do songkuro nopo i milo dau do patahakon do miontok di barakat do nakatahak do Tuhan, i Kinorohingan dokoyu dot id dau,” ka dau.


text:
Om boros ka kawagu di Musa, “Momili' kou no do gompomutus om piro-piro o pagawai'd suwai dot id pointikid-tikid do bandar di patahakon do Tuhan, i Kinorohingan dokoyu, dot id dokoyu. Iti nopo tulun diti om manalasai do hal di rayat dot otulid o pananalasai.


text:
A' i' iyolo' koino-ino dot a' otulid o pomumutus ko' manampaping po do tontok do momutus; a' i' iyolo' koino-ino do rumamit do tusin di ponisip. Tu' tulun piya daa dit oilo om it otulid o ginawo, nga' osompon indo di ponisip o mato diyolo' gisom dot a' nondo otulid o pomumutus diyolo'.


text:
Mositi' no dot otulid kasai' o pomumutus dokoyu om a' manampaping, om kopomogun-mogun kou indo do hilo'd pomogunan di patahakon do Tuhan, i Kinorohingan dokoyu, dot id dokoyu, om hilo' kasai' kou nondo do momogun-mogun dot id suang do kosimbayanan.


text:
Soira' nopo do momonsoi kou do pananaraban do porsombahan dot id Tuhan, i Kinorohingan dokoyu, om kada' dokoyu patalado'ddi i kayu do panakatanda' di Asira, i ponokokinorohingan diri.


text:
Om kada' kou poudong do nunu nopo o torigi do watu do pakayon do tontok do tumuku' dot id ponokokinorohingan do suwai. Tu' iri nopo om karaatan kopio do Tuhan.


text:
Kada' kou papatahak dot id Tuhan, i Kinorohingan dokoyu do sapi' ko' dumba' di haro o bohiton do tinan; tu' iri nopo om karaatan kopio'd Tuhan.


text:
Ondung korongou kou do haro o piro-piro o tongokusai ko' tongoondu' di poingiyon dot id tongoiso' di bandar dokoyu do nokowonsoi'd dusa dot id Tuhan, om tuminolibamban di tumpongo do Tuhan,


text:
tu' tuminuku' iyau om minodsubak do ponokokinorohingan do suwai ko' tuminuku' do tadau ko' tulan ko' rombituon, it a' miontok di pinonuhuan do Tuhan.


text:
Ondung korongou kou do habar do miagal diri, om sorisidon no kopio dokoyu do mongilo iri. Om ondung otopot kopio do nosiliu o miagal diri karaat do hiti'd Israil,


text:
om ngoyon nopo i tulun diri om posoliwanon no di bandar, om dumpahon nondo do watu do gisom dot apatai.


text:
Nga' haro po o duwo o tulun do sasi' do papasala' di tulun diri om patayon nogi' i tulun diri; iso-iso' nopo o tulun do sasi' do papasala' di tulun diri om a' i' iyau koino-ino do patayon.


text:
Om iri no tulun di sasi'ddi o mogulu do momodumpau dau do watu, om momodumpau ngai' nogindo di tulun diri i tulun do suwai. Om iti no o ralan dokoyu do mongidu' do karaaton diri.


text:
Haro i' dotindo o piro-piro hal dit apagon do manalasai dot i gompomutus toomod o manalasai. Miagal ko' i pigulatan do sanganu do tana' ko' i kopokoruol do tulun do suwai, ko' i hal do popisuwai di monomod do mamatai om it a' tomodon do mamatai. Haro nopo ot osiliu do miagal diri, om mositi' nod mongoi kou do hiri'd tiyonon do sumambayang di natantu' mantad do Tuhan, i Kinorohingan dokoyu.


text:
Om poboroson no i hal diri dot id tongoimam di mantad id payat do Liwi om id tulun di nopili' do siniliu'd gompomutus do tontok do maso'ddi, om pologoson no iyolo' do manalasai do hal diri.


text:
Romiton nopo i pomutus diyolo' om tonudon ngai' no i ponudukan diyolo' do sorisidon kopio'd tumanud.


text:
Isai nopo o tulun di katama' daa do sumongkiwal di gompomutus ko' it imam di maso do pakaraja' do tontok diri om mositi' no do hukuman do kapatayon; om iti no o ralan do mongidu' do karaaton diri do mantad id Israil.


text:
Om korongou ngai' nondo o tulun do pasal diri om ongooris nondo iyolo', om aiso' nondo o tulun do katama' do momonsoi do miagal diri,” ka dau.


text:
Om boros ka kawagu di Musa, “Aanu nopondo dokoyu i pomogunan di patahakon do Tuhan, i Kinorohingan dokoyu dot id dokoyu, om kopomogun-mogun kou'd hilo' om orohian kou dotindo do haro o raja' dokoyu do miagal di tulun do bansa'd suwai dit id posorili' dokoyu.


text:
Om ilaan no kopio dokoyu do mositi' no dot i pilion do Tuhan i tulun di pilion dokoyu do sumiliu'd raja'. Om mositi' no do bansa' dokoyu o tulun diri; om kada' kou pomili' do bansa'd suwai do silihon do raja' dokoyu.


text:
A' i' koino-ino dot ogumu' o kuda' di raja' do patahakon dot id tongosoudor dau, om a' iyau koino-ino do monuhu' do tulun do mongoi boli do kuda' do hilo'd Masir, tu' nokoboros nod Tuhan dot a' no kopio koino-ino do gumuli' kawagu i tulun dau do hilo'd Masir.


text:
Om a' i' koino-ino dot ogumu' o sawo di raja' tu' iri no motindo o popotongkiad dau do mantad id Tuhan, om a' iyau koino-ino do momogumu' do pirok om tamas do maan do papakaya' dau.


text:
Osiliu nopondo do raja' o tulun diri, om mositi' no do haro o solinan dau di buuk do pinotulisan dit oturan do Kinorohingan om i ponudukan do Kinorohingan, i sinalin do mantad id pinotulisan mantad, i pinoopi' di tongoimam do mantad id payat do Liwi.


text:
Om mositi' no dot id toning kasai' dau i buuk diri om mambasa' iyau do buuk diri do solinaid dau do poimpasi. Om koilo indo iyau do momusou do Tuhan, om tumorodok do tumanud do koinsanai di pinonuhuan di pinotulis do hiri.


text:
Ondung tumorodok iyau do mambasa'ddi, om a' indo iyau momusorou do poimogo-mogot iyau ko' i sompi' ko' tulun dot Israil do suwai om a' iyau sumurilog di ponuhuan do Tuhan do pasal do nunu nopo. Om momorinta' indo iyau dot Israil, i bansa' dau, do piro-piro o toun do koloido', om kopomorinta' nogi' dot Israil i sinakagon dau do solinaid do piro-piro o sinakagon do mogilombu-lombus,” ka dau.


text:
Om boros ka kawagu di Musa, “Iri nopo payat do Liwi, i nongosiliu ngai' dot imam diri, om a' i' kaanu do bahagi' di tana' do hilo'd Israil; tu' kaakan-akanan nopo diyolo' om mantad no di porsombahan om i piro-piro o porsombahan di sumbolion di patahakon dot id Tuhan.


text:
A' i' iyolo' kaanu do bahagi' do tana' do miagal di naanu di payat do suwai; bahagi' nopo dot aanu diyolo' om iri no i kinosilihan diyolo' dot imam do mogobi-obi'd Tuhan, i kaanu do bahagi' di porsombahan do patahakon dot id Tuhan, do miagal di nakabatos mantad do Tuhan.


text:
Soira' nopo do papatahak kou do sapi' ko' dumba', om mositi' no do patahakon dot id tongoimam i toliip, om i roo, om i tian di tayam-tayam diri.


text:
Om mositi' no do patahakon dot id diyolo' i gandum dit id gulu koomot, om i waig dot anggur om i tumau do saitun, om i hulu do dumba' dit id gulu kaanu.


text:
Mantad nopo dot id pogialatan di payat dokoyu om iri no payat do Liwi o pinili' do Tuhan do sumiliu'd imam di mogobi-obi' dau do gisom dot alaid.


text:
Isai nopo o tulun do Liwi do mantad id honggo nopo o bandar dot Israil, it orohian do mongoi do hiri'd tiyonon do sumambayang di natantu' mantad do Tuhan om koino-ino no


text:
do maganu-anu do hiri do sumiliu'd imam di mogobi-obi' do Tuhan, i Kinorohingan dau, do miagal di tulun do Liwi do suwai di maganu-anu'd hiri.


text:
Om mositi' no do kaanu iyau do taakanon dot irad dit aanu di tongoimam do suwai, om koino-ino i' iyau do popoopi' do nunu nopo i pootodon di sompiiyon dau dot id dau,” ka dau.


text:
Om boros ka kawagu di Musa, “Kopomogun-mogun kou nopondo do hilo'd pomogunan di patahakon do Tuhan, i Kinorohingan dokoyu, dot id dokoyu, om kada' kou omit di pingwonsoyon di piro-piro o bansa'd tulun di poingiyon do hilo' dit angaraat kopio.


text:
Kada' dokoyu patahako' i tangaanak dokoyu do maan do porsombahan di sorobon do hiri'd pananaraban do porsombahan; om kada' dokoyu pologoso' o tongoiso' piya di tulun dokoyu do minsingilo do toilaan di tulun do mogogontong ko' mogihum po do pogintutunan ko' mamakai po do toilaan di dong bobolian,


text:
Araatan i' o Tuhan, i Kinorohingan dokoyu, do wowonsoyon dit araat kopio do miagal diri. Om iri no o koponguyungan dau di piro-piro o bansa'ddi do mantad id pomogunan diri do tontok do rumikot kou do mongoi panangod diyolo'.


text:
Tumorodok kou no kopio do tumanud do Tuhan, i Kinorohingan dokoyu do mikuwo'd aayi-ayi' o ginawo dokoyu,” ka dau.


text:
Om boros ka kawagu di Musa, “Hilo' nopod pomogunan di potiongoyon no dokoyu pomogun-mogunai, om iri nopo tulun do hilo' nga' tumanud do nosihat do tongobobolian om mogihum iyolo' do pogintutunan, nga' mada' i' o Tuhan, i Kinorohingan dokoyu do momonsoi kou iyokoyu do miagal diri.


text:
Suwai ko' porikot nondo iyau do songulun o nabi do miagal doho' do mantad id pogialatan do bansa' dokoyu, om mositi' no do mumboyo' kou do boros dau.


text:
Tontok di tadau di pointimung kou do hilo'd Nuluhon do Sinai, om pinokianu kopio dokoyu dot a' kou korongou kawagu do Tuhan do moro-boros om a' kou kokito di tapui do tanda' do nakarapou iyau, tu' ooris kou dot apatai kou.


text:
Porikatan ku indo iyolo' do songulun o nabi di miagal diya' do mantad id pogialatan do bansa' diyolo', om sunudan ku indo iyau dit apatut do poboroson dau dot id diyolo', om sunudan dau iyolo' do koinsanai di ponuhuan ku.


text:
Om moro-boros indo iyau dot id suang do ngaran ku, om hukuman ku ot isai nopo o tulun dit a' mumboyo' do boros dau.


text:
Nga' ondung haro o nabi di katama' do mimboros dot id suang do ngaran ku om a' oku i' nokoponuhu' dau, om mositi' no do hukuman iyau do kapatayon, om iyoon nogiddi ot isai nopo o nabi di mimboros dot id suang do ngaran do ponokokinorohingan do suwai.


text:
Muhot kou doti' ondung poingkuro kou do mongilo ondung mantad kopio dot id Tuhan i poboroson do songulun o nabi ko' okon,’ ka.


text:
Ondung haro o nabi do moro-boros dot id suang do ngaran do Tuhan om a' indo abayaan i pinoboros dau, om okon no ko' mantad id Tuhan i boros dau'ddi. Tu' mantad i' do toilaan di nabi diri i boros di pinoboros dau, om a' kou i' minog do moddosi dau,” ka dau.


text:
Om boros ka kawagu di Musa, “Angapatai pondo do Tuhan, i Kinorohingan dokoyu i piro-piro o bansa'd tulun di sanganu daa di pomogunan do patahakon do Tuhan dot id dokoyu, om osolod nopondo dokoyu i kabandaran diyolo' om i kawalayan diyolo', om koundorong kou nopondo kopio do hilo',


text:
om bohogion no dokoyu o pomogunan diri do tolu o bohogian, om otikid nopo dot iso' o bandar do pogintirungan dit id somok.


text:
Om haro nopondo o tulun di kapamatai do tulun do suwai dot a' tinomod do minamatai, it okon ko' pisangod dau, om milo i' i tulun diri do mogidu' om mongoi dot id iso' di bandar do pogintirungan diri do mongoi intirung do hiri.


text:
Miagal ko', haro nopo o duwo o tulun do mongoi panagad do kayu do hilo'd gouton, om maha' di managad nod kayu o tiso' diyolo', om sigog pondo dot otongos o tulu di kapak dau om oontok nondo i tiso' dau, gisom dot apatai i tulun diri, om milo i' i tulun di nakapamatai nga' it a' i' tinomod do mamatai do mongoi dot id iso' di tolu o bandar diri tu' aiso' i' o sala' dau, om aiso' indo o koligagaanan dau. Ondung iso-iso' o bandar do pogintirungan, om adalaan i' dotindo kosodu' iri, om okosupan nondo i tulun diri di koobpinayan di tulun do napatai, i koobpinayan dit apatut do momolokop do kinapatayan di tobpinai dau, om kapamatai nondo o tulun diri do tulun dit aiso' o sala' dot atatagadan iyau.


text:
Soira' nopondo do poinggoyoon do Tuhan, i Kinorohingan dokoyu o pomogunan dokoyu, do miagal di nakabatos dau dot id komolohingan dokoyu do wonsoyon dau, om katahak ngai' dau dot id dokoyu i tana' do nakabatos dau,


text:
om momili-mili' kou po do tolu kawagu o bandar. (Om patahakon i' dau i tana'ddi ondung wonsoyon ngai' no dokoyu i ponuhuan ku dokoyu di tadau baino', om ondung osianan kou no do Tuhan i Kinorohingan dokoyu, om miontok no di ponudukan dau o kowoyo-woyoon dokoyu.)


text:
Wonsoyon no dokoyu o miagal diri om a' i' apatai o tulun dit aiso' o sala'. Om a' kou indo iyokoyu kasala' do kapamatai diyolo' dot id pomogunan di patahakon do Tuhan dot id dokoyu.


text:
Nga' ondung haro o tulun do tumomod do mamatai di pisangod dau di karaatan dau om mogidu' no daa'ndo dot id tiso' di bandar do pogintirungan diri do mongoi pokiintirung,


text:
om mositi' no dot i tongoboyoon do hiri'd bandar dau o monuhu' do poposoliwan dau om patahakon indo dot id koobpinayan di tulun di pinatai it apatut do momolokop do kinapatayan di tobpinai diyolo', om apatai indo diyolo' i tulun do minamatai'ddi.


text:
Kada' no kopio dokoyu insianai o tulun do miagal diri. Poiduwon no kopio ot Israil do mantad id pinamatayan diri om osimbayan kou indo,” ka dau.


text:
Om boros ka kawagu di Musa, “Kada' dokoyu poundoliho' i wolit do tana' di songkoduwo dokoyu, i wolit di natantu' mantad di gulu po do hilo'd pomogunan di patahakon do Tuhan, i Kinorohingan dokoyu, dot id dokoyu,” ka dau.


text:
Om boros ka kawagu di Musa, “A' i' kabagal o songulun-ngulun do monondos dot iso' o tulun do nakasala' o tulun diri; mositi' no do duwo o tulun do sasi' do popointalang kopio do kasala' o tulun diri.


text:
Ondung haro o songulun do mumbal do pokoruol do ginawo do tulun do suwai tu' tondoson dau i tulun diri do nakasala' nga' a' i' ma otopot kopio i ponondos dau'ddi,


text:
om mositi' no do mongoi goduwo i tulun diri do hiri'd tiyonon do sumambayang di natantu' mantad do Tuhan, om butusan nogindo iyolo' dit imam om i gompomutus di pakaraja' do maso'ddi.


text:
Mositi' no do sorisidon kopio dit imam do mongilo o hal diri; om ondung haro o tulun do minongudut do pinapasala' di songulun di sompi' ko' tulun dot Israil,


text:
om mositi' no do porotuan iyau do hukuman di porotuon mantad daa dot id tulun di pinasala'. Om iyo noddi o ralan do mongidu' do karaaton diri.


text:
Om korongou ngai' indo o tulun do suwai di nosiliu do miagal diri; om ooris nondo iyolo', om aiso' nondo o tongosongulun piya do kasaap do momonsoi do miagal kopio'ddi karaat.


text:
Kada' kou no kopio ponginsian do tulun do miagal diri; tu' pomohukum nopo om ginawo o pomolokop do ginawo, om mato o pomolokop do mato, om nipon o pomolokop do nipon, om longon o pomolokop do longon, om gakod o pomolokop do gakod,” ka dau.


text:
Om boros ka kawagu di Musa, “Soira' nopo do mamanau kou do mongoi sangod do pisangod dokoyu om kokito kou do korita'-kuda', om kuda', om soudor dit ogumu' ko' i dokoyu, om kada' kou poddosi'ddi. Tu' moyo-woyo' i' dokoyu o Tuhan, i Kinorohingan dokoyu, om monguhup iyau dokoyu, iyau i pinoposoliwan dokoyu do mantad hilo'd Masir.


text:
Tontok dit a' kou po koongoi kasangod, om mositi' no do haro ot imam do mongoi pomoros dot id tongosoudor do poingkaa,


text:
‘Oi tulun dot Israil, pokinongou kou no. Tadau nod baino' do mongoi kou sangod. Om kada' kou kooris di pisangod dokoyu, om kada' dokoyu poluhoyo' o ginawo, om kada' kou kagangau.


text:
Tu' woyoon kou i' do Tuhan, i Kinorohingan dokoyu, om monguhup iyau dokoyu, om onuan kou i' dau do kamanangan,’ ka.


text:
Om sunudan nondo di pagawai i soudor do poingkaa, ‘Haro o tulun do hiti di wagu po kowonsoi'd walai, om a' po dau noiyon i walai dau'ddi? Ondung haro, om mositi' no do muli' o tulun diri. Tu' ondung amu', om apatai nopondo iyau dot id pisangadan om tulun nod suwai o koiyon di walai dau.


text:
Haro o tulun do hiti di wagu po kapananom do kabun dot anggur, om a' poddi nokoumbal do mongupu' do tua' dit anggur dau? Ondung haro, om mositi' nod muli' o tulun diri. Tu' a' nopo, om apatai nopondo iyau dot id pisangadan, om tulun nod suwai o mimbangat di waig dot anggur dau.


text:
Haro o tulun do hiti di nokotunang nogi'? Ondung haro om mositi' no do muli' iyau. Tu' a' nopo, om apatai nopondo iyau dot id pisangadan, om tulun nod suwai o mangawin di tondu' di notunangan dau,’ ka.


text:
Om mositi' no do poboroson po di pagawai dot id soudor diri o boros do poingkaa, ‘Haro o tulun do hiti dit oluhoi no o ginawo om i moddosi? Ondung haro, om mositi' no do muli' o tulun diri. Tu' a' nopo, om kotonggoi nondo dau do moddosi i tulun do suwai,’ ka.


text:
Kopongo pondo i pagawai do moro-boros dot id soudor diri, om momili' nogindo do boyoon do pointikid-tikid do posukan.


text:
Soira' nopo do mongoi kou panangod dot iso' o bandar, om umbalan po do monuhu' i tulun do hiri do tumahak dot id dokoyu.


text:
Ondung iwangan diyolo' i wawayaan di bandar om tumahak no iyolo' dot id dokoyu, om osiliu ngai' nopondo iyolo' do turipon dokoyu om sansagan do kumaraja' dot id dokoyu.


text:
Nga' ondung a' tumahak dot id dokoyu i tulun do hiri'd bandar diri, tu' uhang nogi' diyolo' do sumaap, om turungkuon no dokoyu do soudor dokoyu o bandar diri.


text:
Om katahak nopondo do Tuhan i Kinorohingan dokoyu i bandar diri dot id dokoyu, om mositi' nod patayon ngai' dokoyu i tongokusai do hiri'd bandar diri.


text:
Nga' koino-ino kou i' do mononggoi di tongoondu', om i tangaanak, om i tayam-tayam, om nunu nopo it id suang do bandar diri. Om pakayon nopo o nunu nopo o dapu' di pisangod dokoyu.


text:
Nga' ondung koponolod kou do bandar do hiri'd pomogunan di patahakon do Tuhan, i Kinorohingan dokoyu, dot id dokoyu, om mositi' nod patayon ngai' nopo o tulun do hiri.


text:
Punsoon nopo do mamatai o koinsanai di bansa'd tulun do hiri: i tulun do Hit, Amori, Kanaan, Poris, Howi, om Yobus, do miagal di pinonuhuan do Tuhan dot id dokoyu.


text:
Patayon no dokoyu iyolo', om a' i' iyolo' kopominsuhu' dokoyu do momonsoi'd dusa dot id Tuhan, tu' monuduk moti'ndo iyolo' dokoyu do momonsoi do koinsanai di sosomu', i wonsoyon diyolo' do tontok do tumuku' dot id ponokokinorohingan diyolo'.


text:
Soira' nopo do mumbal kou do monolod do bandar, om kada' dokoyu tagado' i tongotua-ua' do hiri, do mulong piya dot alaid kou do monurungku' do bandar diri. Kanon nopo dokoyu i tua' nga' kada' dokoyu umpadano' i guas; tu' okon i' ko' i guas do kouwaan o pisangod dokoyu.


text:
Nga' koino-ino kou i' do managad di kayu do suwai om pakayon nopo do maan do ponurungku' di bandar do gisom dot osolod dokoyu o bandar diri,” ka dau.


text:
Om boros ka kawagu di Musa, “Ondung haro o tulun dot abantalan do pinatai dot id tumo do hilo'd pomogunan di patahakon do Tuhan, i Kinorohingan dokoyu, dot id dokoyu, om a' i' dokoyu oilaan ondung isai o minamatai do tulun diri,


text:
om mositi' no do ngoyon di boyoon om i gompomutus tipongo' o kosoduwo' do mantad hiri'd kinoilihon di tinan di tulun diri om gisom do korikot dot id pointikid-tikid di bandar dit id somok.


text:
Om momili' nondo i boyoon di hiri'd bandar dit id somok kopio di kinoilihon di tinan do tulun diri do songinan o sapi' dit okoro' po, it a' po insan porobuato'.


text:
Om gayaton nondo diyolo' iri dot id iso' o kinoiyonon dit id toning do bawang dit a' insan karasak, om it a' insan karadu om a' insan kopomutanamai i tana'd hiri. Om hiri nondo do tipuon diyolo' o liou di sapi'ddi.


text:
Om mositi' no do mongoi ngai'd hiri it imam do mantad id payat do Liwi, tu' iyolo' no o momutus do nunu nopo o hal di kagait do kororongit. Om iyolo' o nopili'd Tuhan, i Kinorohingan dokoyu do momonsoi'd karaja' do Tuhan om popoboros do barakat dot id suang do ngaran do Tuhan.


text:
Om oinsanan nopondo i boyoon do mantad hiri'd bandar dit id somok kopio di kinoiyonon do kinabantalan di tulun do pinatai, do mongoug do palad diyolo' do pasahawon di sapi'ddi,


text:
om momoros do poingkaa, ‘A' i' iyahai minamatai dilo tulun om a' iyahai koilo ondung isai kopio o tulun do minamatai.


text:
Oi Tuhan, ompunai no i tulun dot Israil i tulun nu, i pinosoliwan nu do mantad hilo'd Masir. Ompunai no iyahai om kada' iyahai poboboo' diti pinamatayan do tulun dit aiso' o sala',’ ka.


text:
Om owonsoi pondo i ponuhuan do Tuhan diri, om a' kou nogindo apababaan di pinamatayan do tulun diri,” ka dau.


text:
Om boros ka kawagu di Musa, “Soira' nopo dot onuan kou do Tuhan, i Kinorohingan dokoyu do kamanangan dot id pisangadan om mononggoi kou nondo do tulun do mantad id pisangadan diri.


text:
Om haro i' dotindo o tokito dokoyu do tondu' dit olumis dot id pogialatan diyolo' om i korohian dokoyu do mangawin.


text:
Om angatan nopo i tondu'ddi do hiri'd walai dokoyu. Om pampadan nondo dau o tobuk dau om pampadan o sondulu,


text:
om tingalanan dau o pakayan dau. Om mundorong nondo iyau do hiri'd walai dokoyu om mogihad iyau di molohing dau do solinaid do sombulan; om atalib pondo iri om kowinon nogindo dokoyu i tondu'ddi.


text:
Koimbagu nopondo, om ondung a' kou orohian di tondu'ddi, om pologoson nopo iyau do tumongkiad. A' kou i' koino-ino do moniliu dau do turipon ko' papadagang po dau tu' sinansagan i' dokoyu i tondu'ddi do dumudun dokoyu,” ka dau.


text:
Om boros ka kawagu di Musa, “Ondung haro o kusai do duwo o sawo om kianak goduwo nopod kusai i sawo dau'ddi nga' okon i' ko' i sawo di kosianan kopio dau o sanganak di tanak do kusai dot id gulu kosusu.


text:
Om soira' nopondo do momusorou i tapa' do ralan dau do mamahagi' di dapu' dau dot id tangaanak dau, om a' i' iyau koino-ino do mogobi' di tanak do kusai di sawo di kosianan dau, gisom do patahakon dau dot id tanak do kusai di sawo do kosianan dau i tungkusan dit apatut daa dot aanu di tanak do kusai dit id gulu kosusu.


text:
Mositi' no do patahakon dau o duwo tintanga' di dapu' dau dot id tanak do kusai dit id gulu kosusu, do mulong piya dot okon iyau ko' tanak di sawo di kosianan dau. Mositi' no do pusohon di tapa' i tanak dau'd kusai dit id gulu kosusu, om patahakon dot id dau i tungkusan dit apatut dot aanu do tanak diri,” ka dau.


text:
Om boros ka kawagu di Musa, “Ondung haro o molohing di kianak do kusai dit obinsongkiwal om it a' milo'd sunudan, i tanak dit a' nopo tumanud do boros di molohing dau, do pikoton piya daa diyolo' iyau do monuduk.


text:
Om mositi' no do pootodon di molohing i tanak diri dot id tongoboyoon di bandar di kinoiyonon diyolo' om bisaraon nogindo.


text:
Om poboroson nondo di molohing dot id tongoboyoon diri o boros do poingkaa, ‘A' nopo milo'd sunudan iti tanak dahai, om obinsongkiwal om a' tumanud do boros dahai; momirubat no ilo' do tusin om mogiginum,’ ka.


text:
Om iri nondo i tongoboyoon do bandar diri o momodumpau di tanak diri do watu o pomodumpau, do gisom dot apatai i tanak, om oidu' indo dokoyu o karaaton diri. Om korongou ngai' nopondo i hilo'd Israil di nosiliu do miagal diri, om ooris nondo iyolo',” ka dau.


text:
Om boros ka kawagu di Musa, “Ondung haro o tulun do hinukuman do kapatayon tu' nokowonsoi i' iyau'd sala', om pinogiis i tinan dau dot id kayu di pinoodsuk,


text:
om kada' nogi' dokoyu pologoso' do poingiyo'ddi i tinan diri do gisom dot osuaban. Mositi' no do lobongon iri do tontok do tadau'ddi, tu' rata' nopod tulun do poinggiis dot id kayu om poporikot do popol do Kinorohingan dot id pomogunan diri. Ngoyon no dokoyu lobongo' i rata', om a' i' dokoyu ososomu' i tana' di pinatahak do Tuhan, i Kinorohingan dokoyu, dot id dokoyu.


text:
Ondung kokito kou do sapi' ko' dumba' do tulun di sompi' ko' bansa'd Israil do nokoidu', om kada' dokoyu pologoso' tomod iri; ngoyon no dokoyu iri pogulio' dot id sanganu.


text:
Nga' ondung osodu' o walai di sanganu ko' ondung a' kou koilo do sanganu'ddi, om igitan nopori do muli'. Om korikot nopondo i sanganu do mongoi pogihum diri, om patahakon no dokoyu iri dot id dau.


text:
Om iyo nogiddi o wonsoyon dokoyu ondung kobontol kou no do kaladai, ko' kain, ko' nunu nopo i natagak do sompi' ko' bansa' dot Israil.


text:
Ondung haro o kaladai ko' sapi' di sompi' ko' bansa' dot Israil do kogupu' do hilo'd ralan, om kada' dokoyu pologoso' tomod iri, suwai ko' uhupan no dokoyu i sanganu do potungag kawagu'ddi.


text:
Tongoondu' nopo om a' i' koino-ino do manampakai do pakayan do tongokusai, om tongokusai nga' a' i' koino-ino do manampakai do pakayan do tongoondu'; tu' araatan i' o Tuhan, i Kinorohingan dokoyu, do tulun di momonsoi do miagal diri.


text:
Ondung kobontol kou do rumun do tombolog dot id kayu ko' hilo'd tana' do maso di molohing di tombolog do momut, ko' poinsugku' i molohing di tombolog di tangaanak dau, om kada' dokoyu ngoyo' i molohing di tombolog.


text:
Koino-ino kou i' do manganu di tanak do tombolog, nga' poiduwon no dokoyu i molohing, om otogui kou i' om osimbayan kou do momogun-mogun.


text:
Soira' nopo do momonsoi kou do walai'd wagu, om wansayan no kopio dokoyu do tolig o pointutuk di tisan di taap. Om a' kou indo pasalaon do haro piya o tulun dot aratu' do mantad hiri om gisom dot apatai.


text:
Kada' kou pananom do totonomon do suwai do poirolot di pinatanaman dokoyu dot anggur; ondung wonsoyon dokoyu o miagal diri, om a' kou no koino-ino do manganu do tua' dit anggur om i tua' di totonomon do suwai di tinanom dokoyu'd hiri.


text:
Om boros ka kawagu di Musa, “Ondung haro o kusai di mangawin dot iso' o tondu', om alaid nondo om a' indo i kusai orohian di tondu',


text:
om mongudut nondo i kusai do papasala' di tondu', tu' tondoson dau do nodudun do kusai dot id gulu i tondu' dit a' po iyolo' nokopikawin.


text:
Ondung haro ot osiliu do miagal diri, om mositi' no do ngoyon di molohing di tondu' i lapik do toodopon di noturuan do raha' di tadau do kinopikowinan, do popointalang dot a' i tondu' nodudun do kusai dot id gulu. Om mositi' no do pointalangon diyolo' i kain diri dot id tongoboyoon di bandar do hiri'd bisara'.


text:
Om poboroson nondo di tapa' di tondu' dot id diyolo' o poingkaa, ‘Pinatahak ku i' iti tanak ku'd tondu' do kowinon diti kusai nga' baino' noddi om niada' i' dau iti tondu'.


text:
Om minongudut iyau do papasala' diti tondu', tu' minomoros iyau do nodudun do kusai iti tondu' dit a' po iyolo' nokopikawin. Nga' diya iti kointalangan kopio dot a' ilo tanak ku nodudun do kusai dot id gulu; ontong kou pogi' dilo noturuan do raha' do hiti'd lapik do toodopon do tontok di minikawin iyolo'!’ ka nondo dau.


text:
Om rugion nondo i kusai'ddi do hatus o tusin do pirok om patahakon iri dot id tapa' di tondu', tu' nintingayam i' di kusai o songulun o tondu' dot Israil. Om sawo indo kasai' di kusai i tondu'ddi, om a' i' koino-ino dot adaan di kusai do solinaid di kusai do poimpasi.


text:
Nga' ondung otopot i boros do pinonondos om aiso' o kointalangan kopio dot a' nodudun do kusai i tondu' dot id gulu,


text:
om mositi' no dot angatan diyolo' i tondu' do hiri'd wawayaan do walai di tapa' dau, om dumpahon nondo di tongokusai do hiri'd bandar i tondu'ddi, do watu o pomodumpau, do gisom dot apatai i tondu'. Minomonsoi i tondu'ddi di kointingayam kopio dot id pogialatan do bansa' toko' tu' nodudun no iyau'd kusai dit a' po iyau nakakawin, om di maso po dau do poingiyon dot id walai di tapa' dau. Om iyo nodti o ralan do mongidu' do karaaton diri.


text:
Ondung haro o kusai dot okosupan do maso do poindudun do sawo do kusai'd suwai, om mositi' no do hukuman goduwo nopo iyolo' do kapatayon. Om iyo nodti o ralan do mongidu' do karaaton diri.


text:
Ondung haro o kusai dot okosupan do poindudun do tondu' di notunangan nod tulun do suwai dot id iso' o bandar,


text:
om posoliwanon nopo dokoyu iyolo' goduwo om dumpahon nod watu do gisom dot apatai. Om patayon no i tondu' tu' a' i' iyau mininggiak do minokitulung om hiri i' daa iyau id bandar, om norongou i' daa iyau do tulun do suwai. Om iri kusai nga' patayon no tu' minongoi i' dudun do tondu' di kitunang no. Om iyo nodti o ralan do mongidu' do karaaton diri.


text:
Ondung haro o kusai do mongoi pangasou do tondu' do hilo'd talun, dot i tondu' di notunangan no do kusai'd suwai, om iri no i kusai o patayon.


text:
Om a' indo kuroi-kuroyon i tondu' tu' a' i' iyau nokowonsoi do dusa dit apatut do hukuman do kapatayon. Iti nopo om miagal nopo di ngoyon do songulun o kusai saapo' o tiso' o kusai om patayon nondo dau i kusai'ddi.


text:
Tu' hiri id talun o pinangasahan di kusai di tondu'ddi, om mininggiak piya daa i tondu' do mokitulung nga' aiso' i' o tulun do milo do mongoi ponulung dau.


text:
om mositi' no do bayaran di kusai i tapa' di tondu'ddi do limo nohopod o tusin do pirok, it irad di topungon kasai'. Om mositi' no do kowinon kopio di kusai i tondu'ddi tu' sinansagan i' dau do dumudun dau. Om a' no i kusai koino-ino do magada' di tondu'ddi do solinaid dau do poimpasi.


text:
A' i' kopio koino-ino ot isai nopo o kusai do mongindaraat di tapa' dau do mongoi dudun dot isai nopo di sawo di tapa' dau, o pongindaraat,” ka dau.


text:
Om boros ka kawagu di Musa, “Kusai nopo di noidu' o tontolu ko' napampadan o wayaan do sobu, om a' no pohompiton do tulun di songonuon do Tuhan.


text:
Tulun nopo di nosusu dot a' po nokopikawin i molohing dau, om a' no pohompiton do tulun di songonuon do Tuhan. Om iri piya sinakagon dau do gisom do korikot di linombusan do sinakagon di koinghopod nga' a' i' pohompiton.


text:
Tulun nopo dot Amon om Muab om i sinakagon diyolo', dot iri piya i linombusan do sinakagon di koinghopod nga' a' i' pohompiton do tulun di songonuon do Tuhan.


text:
Tu' a' i' iyolo' minanahak dokoyu do taakanon om waig do tontok di hilo' kou id tindalanon di kososoliwan dokoyu do mantad hilo'd Masir. Om minamagadsi' po iyolo' di Biliam i tanak di Bior, i mantad hilo'd bandar do Pitor, i hilo'd Misopotamia, do momopol dokoyu.


text:
Nga' a' i' do Tuhan, i Kinorohingan dokoyu pinokinongou i Biliam, suwai ko' siniliu nogi' dau do barakat i popol, tu' osianan i' iyau dokoyu.


text:
Kada' kou nogi' kopio pomonsoi do nunu nopo do ponguhup om poposimbayan do bansa'ddi do solinaid diyolo' do poimpasi.


text:
Kada' dokoyu poinsiriba-ribao' i tulun dot Idom tu' waris i' dokoyu iyolo'. Om kada' dokoyu poinsiriba-ribao' i tulun do Masir, tu' nokoumbal kou i' do nokoiyon do hilo'd pomogunan diyolo' di gulu po.


text:
Om pohompiton nopo do tulun di songonuon do Tuhan o sinakagon diyolo' do mantad di linombusan do sinakagon di kointolu om gisom dot impiro-piro kawagu pilombus o sinakagon diyolo',” ka dau.


text:
Om boros ka kawagu di Musa, “Soira' nopo dot id suang kou do kiim do tontok do haro o pisangadan, om ilagon no kopio dokoyu o nunu nopo i monosomu' dokoyu dot id pagantangan do tugama'.


text:
Ondung haro o songulun o kusai dot id pogialatan dokoyu dot ososomu' dot id pagantangan do tugama' tu' nokoposoliwan iyau do narot di dongotuong, om mositi' no do sumoliwan iyau di kiim om mundorong nondo do hiri'd soliwan.


text:
Osodop pondo om mositi' nod modsu' iyau, om otonob pondo o tadau om koino-ino nogi' iyau do gumuli' do hiri'd kokiiman.


text:
Migit kou no do kayu-kayu do ponokopakakas dokoyu, om mongoi kou nopondo taii' om milo i' dokoyu do maan do pongukad do luang i kayu-kayu'ddi, om olitan nogindo kawagu i luang.


text:
Gompion no i kokiiman dokoyu om olidang i' dot id pagantangan do tugama', tu' moyo-woyo' i' dokoyu o Tuhan, i Kinorohingan dokoyu, do hiri'd kokiiman do mongintirung dokoyu om manahak dokoyu do kamanangan do sumaap ngai' di pisangod dokoyu. Kada' kou pomonsoi do nunu nopo it a' osonong, dot i popotongkiad do Tuhan do mantad id dokoyu,” ka dau.


text:
Om boros ka kawagu di Musa, “Ondung haro o turipon do mogidu' do mantad id tuan dau om rumikot nondo dot id dokoyu do mongoi pokiintirung, om kada' dokoyu iyau pogulio' dot id tuan dau.


text:
Om koino-ino i' iyau do miyon do hinonggo nopo o bandar di korohian dau, om kada' kou korongit dot id dau.


text:
A' no kopio koino-ino do haro o tulun dot Israil do kusai ko' tondu' po do sumiliu'd sundal dot id walai do tingolig.


text:
Om a' kou koino-ino do papatahak do tusin dot i suminiliu'd sundal o ralan do kinoonuan di tusin, do hiri'd Walai'd Sasambayangan do Tuhan, i Kinorohingan dokoyu, do maan do pamayaan do batos di mikuwo'd sumpa'. Tu' araatan i' kopio o Tuhan do sundal dot id walai'd tingolig.


text:
Soira' nopo do popoolos kou do tusin ko' taakanon ko' nunu nopo dot id sompi' ko' tulun dot Israil, om kada' dokoyu iyau suhuo' do mambayar do bunga di nolos dau.


text:
Koino-ino kou i' do mokibunga di paalasan dokoyu dot id tulun do bansa'd suwai, nga' a' kou i' koino-ino do mokibunga di paalasan dokoyu dot id sompi' ko' tulun dot Israil. Tonudo' no dokoyu ot oturan diti, om barakatan indo do Tuhan, i Kinorohingan dokoyu, o nunu nopo o wonsoyon dokoyu do hilo' kou id pomogunan di ngoyon dokoyu pomogun-mogunai.


text:
Soira' nopo do mamatos kou dot id Tuhan, i Kinorohingan dokoyu, om kada' dokoyu popiloid-loido' do momonsoi i nakabatos dokoyu; tu' uhoton kou indo do Tuhan di batos dokoyu, om dusa no dokoyu ondung a' no dokoyu bayaanon i batos dokoyu'ddi.


text:
Soira' nopo do sumusui kou do ralan di kawaya' do kabun dot anggur do tulun do suwai, om koino-ino kou i' do mangakan di tua' dot anggur do gisom dot ayahan kou nga' kada' kou posuang di tua' dot anggur dot id balatak dokoyu dot igitan do mamanau.


text:
Soira' nopo do sumusui kou do ralan di kawaya' do tumo do tinanaman do gandum do tulun do suwai, om koino-ino kou i' do mangakan di gandum di kotuon dokoyu nga' kada' kou po panganu di gandum do goribon do manganu,” ka dau.


text:
Om boros ka kawagu di Musa, “Ondung haro o kusai di mangawin dot iso' o tondu', om alaid nondo om mada' indo iyau di tondu'ddi tu' haro no ot a' dau korohian, om monulis nondo iyau do surat do kopiadaan om patahakon no dot id tondu'ddi, om uyungon nondo dau i tondu' do mantad id walai dau.


text:
om iri piyando i kusai'ddi nga' a' i' orohian di tondu' dot alaid-laid. Om monulis nondo i kusai do surat do kopiadaan om patahakon no dot id tondu'ddi, om uyungon nondo dau i tondu' do mantad id walai dau. Ko' amu' no iyo'ddi, om apatai doti' i sawo di tondu' di koduwo.


text:
Nga' poingkuro nopo ot osiliu, nga' a' no koino-ino i sawo di tondu' dot id gulu do mangawin kawagu di tondu'ddi; tu' mositi' no do sorohon di kusai do nososomu' i tondu'ddi. Ondung kowinon kawagu di sawo di tondu' dot id gulu i tondu'ddi, om iti no o karaatan kopio do Tuhan. Kada' kou nogi' kopio pomonsoi do dusa dot iyo kopio'ddi karaat do hilo'd pomogunan di patahakon do Tuhan, i Kinorohingan dokoyu, dot id dokoyu,” ka dau.


text:
Om boros ka kawagu di Musa, “Kusai nopo di wagu po kakawin, om a' i' koino-ino dot onuon do sumiliu'd soudor ko' posuangon do nunu nopo o karaja' di pogiuhupan do kumaraja'; a' i' iyau koino-ino do lohowon do momonsoi do karaja'ddi do solinaid do sontoun, om koundorong i' iyau do hiri'd walai dau om milo indo do popotood di sawo dau.


text:
Soira' nopo do popoolos kou do nunu nopo dot id isai nopo o tulun, om kada' dokoyu ngoyo' i watu di pongisar dau di gandum dau do maan do pasandaon. Tu' aahawan nondo i sompiiyon dau di koburu-buruon diyolo' do poposodia' do taakanon, i koposi-posion diyolo'.


text:
Isai nopo o mongoi panangkap do sompi' ko' tulun dot Israil do silihon do turipon dau ko' padagangon po dau dot id ponguripanan om mositi' no do hukuman do kapatayon o tulun diri. Om iyo nodti o ralan do mongidu' do karaaton diri.


text:
Soira' nopo do haro o toruol dit araat kopio dot id kulit dokoyu, om wonsoyon no kopio o miontok di ponuhuan di tongoimam do mantad id payat do Liwi; wonsoyon no dokoyu it apatut do wonsoyon do miontok di pinosunud ku dot id diyolo'.


text:
Soroho' no dokoyu i winonsoi do Tuhan, i Kinorohingan dokoyu, dot id di Miriam do tontok di nokosoliwan kou no do mantad hilo'd Masir.


text:
Soira' nopo do poolos kou do nunu nopo dot id iso' o tulun, om kada' kou ongoi suang di walai dau do mongoi panganu di rasuk dau di pasandaon mantad dau;


text:
mandad kou nopo do hiri'd soliwan om pologoson nopo i tulun diri do mongoi papatahak di rasuk dau dot id dokoyu.


text:
popiguli-gulion no dokoyu i rasuk diri do monikid sosodopon, om haro i' o rasuk dau do modop. Om ounsikou indo iyau om asanangan o Tuhan, i Kinorohingan dokoyu, dokoyu.


text:
Kada' kou ponipu' do susuhuon di mosikin om it aiso' o pokukurayan, do tulun tuu dot Israil ko' bansa'd suwai di poingiyon dot id bandar dokoyu.


text:
Godsian kasai' no dokoyu iyau do monikid tadau do gontok di karaja' dau do tadau'ddi, dot a' po otonob o tadau; tu' momoguna' i' kopio iyau di tusin, om piimanan no dau dot aanu dau iri. Ondung a' dokoyu iyau godsian, om momolohou nondo iyau do Tuhan do papasala' dokoyu, om iyokoyu nondo o pasalaon tu' nokowonsoi kou i' do dusa.


text:
A' i' koino-ino do hukuman do kapatayon i molohing dot i kasalaan do nowonsoi di tangaanak dau o kapamatayan; om tangaanak nga' a' i' koino-ino do hukuman do kapatayon dot i kasalaan di molohing diyolo' o kapamatayan; pointikid-tikid do tulun om milo nopod hukuman do kapatayon om iri dau'd kasalaan o kopomohukuman.


text:
Kada' dokoyu ahawai dit apatut dot aanu diyolo' i tulun do bansa'd suwai om i tangaanak dot aiso' o molohing; kada' dokoyu onuo' i rasuk do tondu' do nopuadan do maan do pasandaon do nokoutang piya iyau dot id dokoyu.


text:
Hondomo' no dokoyu dot iyokoyu nga' turipon i' do hilo'd Masir di gulu po om Tuhan i', i Kinorohingan dokoyu o pinoposoliwan dokoyu do mantad hilo'; om iri no o kinapatahakan ku dokoyu dot oturan diti.


text:
Tontok nopo do timungon dokoyu i tomot dokoyu, om haro nondo o wookon di gandum di naanu dokoyu dot a' dokoyu oigitan, om kada' no dokoyu ngoyo' gulio' iri. Pologoson nopori do maan di tulun di bansa'd suwai, om i tangaanak dot aiso' o molohing, om i tongoondu' do nopuadan, om barakatan kou indo do Tuhan, i Kinorohingan dokoyu, do nunu nopo o wonsoyon dokoyu.


text:
Noongoi nopo dokoyu koupu' i tua' do saitun, om kada' kou no guli' do mongoi pongupu' di nongoolu'; tu' iri nopo om maan po di tulun do bansa'd suwai, om i tangaanak dot aiso' o molohing, om i tongoondu' do nopuadan.


text:
Noongoi nopo dokoyu koupu' i tua' dot anggur dokoyu, om kada' kou no guli' kawagu do mongoi pogontong do tua' do hiri'd guas dit anggur, tu' iri nopo tua' dot anggur di noolu' om maan po di tulun do bansa'd suwai om i tangaanak dot aiso' o molohing, om i tongoondu' di nopuadan.


text:
Kada' kopio dokoyu kolihuwai do turipon kou do hilo'd Masir di gulu po; om iri no o kinapatahakan ku dot oturan diti dot id dokoyu.


text:
Ondung haro o duwo o tulun dot Israil do mongoi dot id kut do mongoi pisalasai do hal, om oilaan nondo dot iri nopo tiso' om aiso' o sala' om iri no tiso' om kisala'.


text:
Ondung loposon o pomohukum di tulun di kisala', om mositi' no do suhuon di gompomutus i tulun diri do tuminggoub om loposon nogindo. Om songkuro nopo o kawagato' do kasalaan do nowonsoi dau, om irad noddi o kosoruo' do pamalapos.


text:
Nga' a' i' koino-ino dot lobi' ko' ingapat nohopod loposo'. Tu' asaru' nopo ko' iri, om iyo pod intingayamon kopio o tulun diri dot id toguang do tulun dot ogumu'.


text:
Kada' dokoyu kakangai o kabang do sapi' di maso do mongulok do gandum do potobilang di tua' do mantad id rawo,” ka dau.


text:
Om boros ka kawagu di Musa, “Ondung haro o duwo o kusai do miobpinai do poingiyon dot id iso' o kinoiyonon, om apatai nondo ot iso' diyolo'. Om aiso' po o tanak dau'd kusai, om iri nopondo sawo dau om a' i' koino-ino do kowinon do tulun dit okon ko' id suang do sompiiyon di sawo mantad dau. Apatut nopo do mangawin di tondu'ddi om i tobpinai di sawo di tondu'.


text:
Om iri nopondo tanak diyolo' do kusai dit id gulu kosusu om sorohon i' do tanak di tulun di napatai, om haro i' o sinakagon do tulun diri dot id pogialatan do tulun dot Israil.


text:
Nga' ondung a' i' tulun diri mangawin di sawo daa di tobpinai dau di napatai, om mositi' no do mongoi i tondu' solowot di tongoboyoon do bandar om moro-boros nondo do poingkaa, ‘A' i tobpinai di sawo ku momonsoi di tonggungan dau do manahak do sinakagon di tobpinai dau dot id pogialatan do tulun dot Israil,’ ka.


text:
Om mositi' nod lohowon di tongoboyoon do bandar i kusai'ddi om moro-boros iyolo' dot id dau. Ondung mada' kasai' i kusai'ddi do momonsoi di tonggungan dau,


text:
om mositi' no do ngoyon di sawo di tobpinai dau insamakai i kusai'ddi dot id toguang di tongoboyoon di bandar, om ngoyon dau iduwo' o kasut di kusai, om dulaan nogindo o rabas di kusai, om moro-boros do poingkaa, ‘Iyo nodti o wonsoyon dot id tulun dit a' manahak do sinakagon dot id tobpinai dau,’ ka.


text:
Om sompiiyon nopondo di kusai'ddi om roitan do ‘sompiiyon do tulun di nongoi iduwo' o kasut' do hilo'd Israil,” ka dau.


text:
Om boros ka kawagu di Musa, “Ondung haro o duwo kusai do miumang, om mumbal nondo i sawo di tiso' do kusai'ddi do mongoi ponguhup di sawo dau tu' ngoyon dau songgolo' o wayaan do sobu di ponokiumang di sawo dau,


text:
Mamakai no di ponimbang om pagadang di koontok om otogui kou i' do poingiyon do hiri'd pomogunan di patahakon do Tuhan i Kinorohingan dokoyu dot id dokoyu.


text:
Om boros ka kawagu di Musa, “Sorohon no dokoyu i winonsoi do tulun dot Amalik do tontok di hilo' kou id tanga'd ralan di kososoliwan dokoyu do mantad hilo'd Masir.


text:
A' i' iyolo' oronok do Kinorohingan, om hiri iyolo'd tohuri do minongoi panangod dokoyu do tontok dit ohuyan kou no om a' kou no kogoos. Om patayo' ngai' noddi diyolo' i tulun dokoyu di hiri'd tohuri, i tulun dit a' no angkapanau.


text:
Iyo nopoddi, om katahak nopondo do Tuhan, i Kinorohingan dokoyu, o pomogunan diri dot id dokoyu, om aiso' o ligogon dokoyu do mantad id pisangod di poingiyon dot id posorili' dokoyu, om mositi' no do patayon ngai' dokoyu i tulun dot Amalik om gisom dot a' nondo iyolo' ahandaman. Soro-sorohon no kopio dokoyu iti!” ka dau.


text:
Om boros ka kawagu di Musa, “Soira' nopondo do korikot kou do hilo'd pomogunan di patahakon do Tuhan, i Kinorohingan dokoyu, dot id dokoyu, om kopomogun-mogun kou'd hilo',


text:
om mositi' no do sompori-pori kou nopo do posuang dot id balatak do bahagi' di koiso' do mantad id pointikid-tikid do tua' di totonomon di nomot dokoyu, om pootodon nondo dot id tiyonon do sumambayang di natantu' mantad.


text:
Mongoi kou no solowot dit imam di maso do maganu-anu do tontok diri om poboroson no dot id dau o poingkaa, ‘Dinondo no do pointalangon ku dot id Tuhan, i Kinorohingan ku do nokosuang oku no di pomogunan di pinabatos dau dot id komolohingan toko' do patahakon dot id dati',’ ka.


text:
Om romiton nondo dit imam i balatak di poingigit dokoyu om poilihon nondo dau do hiri'd dotimbabaan di pananaraban do porsombahan dot id Tuhan, i Kinorohingan dokoyu.


text:
Om poboroson nondo dokoyu o boros do miagal diti dot id toguang do Tuhan, ‘Oi Tuhan, taki ku nopo om bansa' dot Aram di mombo-hombo. Om angatai no dau i sompiiyon dau do mongoi do hilo'd Masir do mongoi iyon-iyon do hilo'. Tontok di minongoi i' iyolo'd hilo', om okuuri' iyolo', nga' kosiliu noddi iyolo' do bansa' dit agayo om okoris.


text:
Om orongit tomod i tulun do Masir dot id dahai om sinansagan iyahai diyolo' do kumaraja' do miagal do turipon.


text:
Om pillohou noddi iyahai do mokitulung diya', oi Tuhan, i Kinorohingan di taki-aki dahai. Om norongou nu i' i lolohou dahai om nokito nu i koinggoritan, om kosusaan, om koudipono' dahai.


text:
Om pinosoliwan nu i' iyahai do mantad hilo'd Masir dot i sinundu om kokorisan nu dit agayo kopio o pinoposoliwan nu dahai. Om minomonsoi ko do piro-piro o koimayaan om kosuayan, om minomonsoi ko do piro-piro i minomorolosi kopio do pisangod.


text:
Om pootodo' nu noddi iyahai do hiti, om patahako' nu no dahai iti pomogunan di kaya' om it oluhub o tana'.


text:
Om iri noddi o kapatahakan ku diti bahagi' do koiso' do mantad id tomot di pinatahak nu dot id doho', oi Tuhan,’ ka. Om iyo noddi o papatahak dokoyu di balatak diri dot id Tuhan. Om owonsoi pondo dokoyu o miagal diri om sumambayang kou nogindo dot id dau do hiri.


text:
Om mongunsikou kou no do koinsanai dit ongosonong do nakatahak do Tuhan, i Kinorohingan dokoyu, dot id dokoyu om id sompiiyon dokoyu. Om angatan no i tulun do Liwi om i tulun di bansa'd suwai di poingiyon dot id pogialatan dokoyu do mamung dokoyu dot id karamayan diri.


text:
Pointikid-tikid do kotolu'd toun, om mositi' no do patahakon dokoyu i porsombahan dokoyu di sompihopod, iri no i sompihopod di tomot dokoyu. Onuan nopo dokoyu'ddi om it imam di mantad id payat do Liwi, om i tulun di bansa'd suwai, om i tangaanak dit aiso' o molohing om i tongoondu' di nopuadan, om haro indo o taakanon dot aanu diyolo' do mantad id pointikid-tikid do bandar. Om owonsoi nopondo dokoyu o miagal diri,


text:
om moro-boros kou no dot id Tuhan do poingkaa, ‘Aiso' no ot ongokuri' piya di sompihopod do tua' do totonomon do nokoolu' do hilo'd walai ku, it apatut do patahakon dot id diya', oi Tuhan; nakatahak ngai' ku nori dot id tulun do Liwi, om id tulun di bansa'd suwai, om id tangaanak dit aiso' o molohing om id tongoondu' di nopuadan, do miagal di pinonuhuan do Tuhan dot id doho'. Om iso' po di ponuhuan do Tuhan do pasal di porsombahan di sompihopod nga' aiso' i' o notolibambanan ku.


text:
Om aiso' i' ot ongokooro' piya di porsombahan do sompihopod diri do nakan ku do tontok di mogihad oku do tulun do napatai; ko' pinosoliwan ku po di walai ku do tontok di maso ku do sosomu' dot id pagantangan do tugama', ko' numaan ku do podsurung di tulun do napatai. Otorodok oku i' do minumboyo' diya', oi Tuhan, tu' nowonsoi ngai' ku i' i pinonuhuan nu do pasal do porsombahan di sompihopod.


text:
Om ontong no om barakatan no ot Israil, i tulun nu, do mantad hino'd kinoiyonon nu dit olidang, do hino'd surga; om barakatai noti pomogunan di kaya' om it oluhub di pinatahak nu dot id dahai, do tumanud di batos nu dot id taki-aki dahai,’ kantondo dau,” kad i Musa.


text:
Om boros ka kawagu di Musa, “Tadau nod baino' do suhuon kou'd Tuhan, i Kinorohingan dokoyu do mumboyo' do koinsanai dit oturan dau; om tumorodok kou no do tumanud diri do mikuwo'd aayi-ayi' o ginawo dokoyu.


text:
Tadau nod baino' do nakun dokoyu o Tuhan do sumiliu'd Kinorohingan dokoyu. Om minamatos kou do mumboyo' do boros dau om momonsoi do koinsanai dit oturan om ponuhuan dau.


text:
Om tadau nod baino' do rinamit kou do Tuhan do sumiliu'd tulun dau do miagal di pinabatos dau dot id dokoyu, om sinuhu' kou dau do tumanud do koinsanai dit oturan dau.


text:
Om silihon kou nondo dau do bansa' dit agayo ko' mantad do bansa' do suwai di winonsoi dau, om royohon kou nondo om pusohon Om osiliu kou nondo do tulun do songonuon do Tuhan, do miagal di nakabatos dau,” ka dau.


text:
Om polombuso' noddi di Musa om i piro-piro o boyoon dot Israil dot id bansa'ddi o boros do poingkaa, “Tonudon no dokoyu o koinsanai diti ponuhuan di pinoboros ku di tadau baino'.


text:
Tontok nopondo do tadau di sumoborong kou di Bawang do Yordan do rumikot do hilo'd pomogunan di patahakon do Tuhan, i Kinorohingan dokoyu, dot id dokoyu, om poudong kou no do piro-piro o watu dit angagayo om saaton nori dot opurak.


text:
Om potulison no dot id watu'ddi o pointikid-tikid di boros dot oturan diri. Om korikot kou nopondo do hilo'd pomogunan di kaya' om it oluhub o tana', i pinabatos do Tuhan, i Kinorohingan di tukuon di taki-aki dokoyu,


text:
om di kosoborong kou di Bawang do Yordan, om mositi' nod mongoi kou do hiri'd Nuluhon dot Ibal. Om id timpak nod nuluhon diri o poudangan dokoyu di watu, om panaatan di watu'ddi do miagal di pinonuhuan ku dokoyu di tadau baino'.


text:
Om hiri nod kinoiyonon diri o pamansayan dokoyu dot iso' o pananaraban do porsombahan, do wonsoyon nopo om i watu dit a' i' noumbalan do mamabak do pakakas do basi' o pinamabak.


text:
Tu' pointikid-tikid do pananaraban do porsombahan di wonsoyon do maan do don Tuhan, i Kinorohingan dokoyu, om mositi' nod watu dit a' binabak o maan do wonsoyon. Om id sakai no di pananaraban do porsombahan diri o patahakan dokoyu di porsombahan do sorobon.


text:
Om patahakon nogi' i porsombahan do piuludan om makan kou no dot id kinoiyonon diri om kumotood kou no dot id toguang do Tuhan, i Kinorohingan dokoyu.


text:
Om tarangon no dokoyu o ponunulis do pointikid-tikid di boros dot oturan do Kinorohingan do hiri'd piro-piro o watu di sinaat dot opurak diri,” kad i Musa.


text:
Om boros kaddi di Musa om i piro-piro ot imam do mantad id payat do Liwi dot id koinsanai di tulun dot Israil, “Kada' kou kohiyo, oi tulun dot Israil, pokinongou kou no kopio! Tadau nod baino' do nosiliu kou do tulun do songonuon do Tuhan, i Kinorohingan dokoyu.


text:
Iyo nopoddi om umboyo' kou nod boros do Tuhan om tonudon no o koinsanai dit oturan dau, i pinoboros ku dot id dokoyu di tadau baino',” ka diyolo'.


text:
“Kosoborong kou nopondo di Bawang do Yordan, om mositi' no do mingkakat ot id timpak di Nuluhon do Gorisim i payat di Simion, om Liwi, om Yohuda, om Isakar, Yusup, om Binyamin, do tontok do poboroson i boros do pamarakat do bansa' diti.


text:
Om tontok nopondo do poboroson i boros do pomopol om mositi' no do mingkakat do hilo'd timpak do Nuluhon dot Ibal i payat do Rubin, om Gad, om Asor, om Sibulon, om Naptali.


text:
Om poboroson nondo di tulun do Liwi dot opuhod o boros diti, om sumimbar nondo i tulun dot Israil dot, ‘Amin,’ ka.


text:
Poboroson nopo di tulun do Liwi om poingkaa, ‘Ousung po i tulun di momonsoi do tininganak do watu, om kayu ko' basi o wonsoyon, om i momolisok-lisok do tumuku' dot id tininganak diri; tu' araatan i' kopio o Tuhan do tulun di tumuku' dot id tingolig!’ ka. Om posimbaron nopo do koinsanai di tulun om, ‘Amin!’ ka.


text:
‘Ousung po i tulun di magahau dit apatut dot aanu do tulun di bansa'd suwai, om i tangaanak dit aiso' o molohing om i tongoondu' di nopuadan,’ ka. ‘Amin!’ ka.


text:
‘Ousung po i tulun di mongindaraat do tapa' dau tu' mongoi iyau dudun dot iso' di sawo di tapa dau,’ ka. ‘Amin!’ ka.


text:
‘Ousung po i tulun di mongoi dudun di tobpinai dau'd tondu' di toput dau'd pusod, ko' iri tobpinai dau'd tondu' dit iso-iso' no tapa' ko' iso-iso' o tina',’ ka. ‘Amin!’ ka.


text:
‘Ousung po i tulun di rumamit do tusin do ponisip do pamatai do tulun dit aiso' o sala',’ ka. ‘Amin!’ ka.


text:
‘Ousung po i tulun dit a' mumboyo' ngai' dit oturan om ponudukan do Kinorohingan,’ ka. ‘Amin!’ ka,” ka dau.


text:
Om boros ka kawagu di Musa, “Ondung mumboyo' kou'd Tuhan, i Kinorohingan dokoyu, om otorodok kou do momonsoi do koinsanai di ponuhuan dau di pinoboros ku dot id dokoyu di tadau baino', om silihon kou nod Tuhan do bansa' dit abantug kopio do hiti'd pomogunan.


text:
Barakatan indod Tuhan, gisom dot ogumu' o tangaanak dokoyu, om ogumu' o tomot dokoyu, om gumumu' o sapi' om dumba' dokoyu.


text:
Om alaon indod Tuhan i piro-piro o pisangod dokoyu do tontok do ngoyon kou diyolo' songodo'. Poundaron tomod daa diyolo' o ralan diyolo' do manangod, nga' a' nopondo oila-ilaan o kotongkus-tongkuso' diyolo' do mogidu'.


text:
Barakatan indod Tuhan, i Kinorohingan dokoyu, i karaja' dokoyu om suangan dau do gandum i sulap dokoyu. Om barakatan kou indo dau do hilo'd pomogunan di patahakon dau dot id dokoyu.


text:
Ondung mumboyo' kou'd Tuhan, i Kinorohingan dokoyu, om wonsoyon dokoyu o koinsanai di ponuhuan dau, om silihon kou nondo dau do tulun di songonuon dau do miagal di nakabatos dau.


text:
Om kokito ngai' indo o bansa' do hiti'd pomogunan dot iyokoyu no o bansa' di nopili' do Tuhan, om poddosi kou nondo diyolo'.


text:
Om puhawangan kou nondod Tuhan do tanak dot ogumu'. Om ogumu' nondo o tayam-tayam dokoyu om ogumu' o tomot dokoyu do hilo'd pomogunan di pinabatos do Tuhan dot id taki-aki dokoyu, do patahakon dot id dokoyu.


text:
Om porikot indo o Tuhan do rasam do tontok di dong kararasaman, i rasam do mantad id pinoiyanan do rasam dit osima' do hilo'd tawan. Om barakatan indo dau o koinsanai di karaja' dokoyu, gisom do milo kou do popoolos dot id ogumu' o bansa', nga' iyokoyu nopo om a' i' minog do molos do mantad id isai nopo.


text:
Om silihon kou nondod Tuhan, i Kinorohingan dokoyu, do boyoon dot id pogialatan do bansa', om okon kou i' ko' tumatanud no toomod. Ondung otorodok kou do tumanud do koinsanai di ponuhuan do Tuhan di pinoboros ku dot id dokoyu di tadau baino', om muhang-ruhang nopondo o kosimbayano' dokoyu, om a' kou koumbal do lumuhoi.


text:
Kada' no kopio dokoyu surilogo' i ponuhuan diri do poingkuro nopo o kowoyoon do sumurilog. Om kada' kou nogi' kopio tuku' om kada' kou podsubak do ponokokinorohingan do suwai,” kad i Musa.


text:
Om boros ka kawagu di Musa, “Nga' ondung a' kou mumboyo' do Tuhan, i Kinorohingan dokoyu, om a' kou otorodok do momonsoi do koinsanai di ponuhuan om it oturan dau di pinoboros ku dot id dokoyu di tadau baino', om oontok kou no do koinsanai do popol diti:


text:
Ousung kou po, gisom dot okuuri'ndo o tangaanak dokoyu, om okuri' o tomot om sapi' om dumba' dokoyu.


text:
Ondung momonsoi kou dot araat om magada' kou'd Tuhan, om porikot indo iyau do karaagon dit agayo kopio, om kagangahan, om kosusaan dot id suang do nunu nopo o wonsoyon dokoyu om oruhai pondo om punsoon kou no.


text:
Om mogisuhut-suhut nopondo o toruol do koontok dokoyu, gisom dot aiso' nondo o songulun piya dokoyu dot oolu' do momogun-mogun do hilo'd pomogunan di potiongoyon no dokoyu pomogun-mogunai.


text:
Om hukuman kou nondod Tuhan do toruol-ruol di mogkoroliu, om i lumonit om sogiton. Om pagadahon dau om poporikot iyau do tongus dit alasu', gisom dot angaraag o tomoton dokoyu. Om managalai nopondo o karaagan diti do rumikot dot id dokoyu, do gisom i' dot angapatai kou.


text:
Om okon nogindo ko' rasam o porikoton do Tuhan suwai ko' tongus do mitonggoi do soliohuk om togis do gisom i' dot angapatai ngai' kou.


text:
Ondung a' kou mumboyo' do Tuhan, i Kinorohingan dokoyu, om pologoson kou'ndo dau dot aala' di piro-piro o pisangod dokoyu. Om poingundar piya o karalan-ralano' dokoyu do mongoi sangod, nga' a' nopondo oila-ilaan o kotongkus-tongkuso' dokoyu do mogidu'. Om ongooris ngai' nopondo o bansa' do hiti'd pomogunan do kokito di kosusaan dokoyu.


text:
Om apatai kou nopondo om osiliu po do taakanon do tombolog om nintorusan dit orongit o rata' dokoyu, om aiso' i' o tongosongulun piya do monguyung di nintorusan diri.


text:
Om hukuman kou nondod Tuhan do kupos do miagal do gandas om gurap dit akatol o tinan dokoyu om aiso' no o koubat diri.


text:
Om pitangaadau piya'ndo nga' mikarahawor kou i' do miagal di tulun do bolou, nga' a' kou i' kobontol do ralan. Om aiso' nopondo o koundar do wonsoyon dokoyu. Om managalai-galai kou nopondo dot ulak-ulakan om panakahan, om aiso' no o tiso' piya'd tulun do monguhup dokoyu.


text:
Ondung a' kou mumboyo' do Tuhan, i Kinorohingan dokoyu, om iti ngai' no o koontok dot id dokoyu. Kotunang kou no daa dot id iso' o tondu' nga' tulun id suwai o kakawin di tunang dokoyu. Momonsoi kou no daa do walai nga' a' kou i' koiyon do hiri. Om mananom kou no daa dot anggur nga' a' kou i' kaakan do tua' dit anggur.


text:
Om montong-ontong kou i' do sumbolion i sapi' dokoyu nga' a' kou indo kaakan do tonsi di sapi'ddi. Om montong-ontong kou do ngoyon tanggayai do mogidu' i kaladai dokoyu, om a' nori koguli' kawagu. Om patahakon nondo dot id piro-piro o pisangod dokoyu i dumba' dokoyu, om aiso' i' o monulung dokoyu.


text:
Om montong-ontong kou do patahakon dot id sompogunan i tangaanak dokoyu do silihon do turipon. Om opodi' poo o mato dokoyu do mogihum di tangaanak dokoyu do monikid do tadau, nga' aiso' no ot okito dokoyu tu' a' no iyolo' koguli' kawagu.


text:
Om sompogunan indo o kaanu do koinsanai di tua' do totonomon dokoyu, i pininghuyanan dokoyu do minomogompi', nga' iyokoyu nopondo om aiso' i' ot aanu-anu suwai ko' pongulok-ulok noo om kororongit o managalai-galai dot aanu dokoyu.


text:
Om tongkopon nopondod Tuhan o gakod dokoyu do gandas dit oruol om it a' milo do lingoson; om otongkop nopondod kupos o mantad id gakod om gisom do korikot dot id tulu dokoyu.


text:
Ondung a' kou mumboyo' do Tuhan, i Kinorohingan dokoyu, om pokoyoon kou nondod Tuhan, om i raja' dokoyu dot id pomogunan do suwai, dit a' dokoyu noongoi'd gulu, om it a' di taki-aki dokoyu noongoi. Om hilo' kou nondo do modsubak do ponokokinorohingan di kayu om watu do winonsoi.


text:
Om hilo' nopondod piro-piro o pomogunan di potompiasan do Tuhan dokoyu, om kotigowo nondo o tulun do kokito dokoyu; om hingi-hingion kou nondo om irak-irakan kou diyolo'.


text:
Ogumu' i' daa o linsou do potonomon dokoyu nga' okuri' indo o hasil dot aanu dokoyu tu' aayi' i' dot aakan do katat i totonomon dokoyu'ddi.


text:
Mananom kou no daa'ndo dot anggur om pigompian dokoyu iri, nga' a' kou i' kopongupu' do tua' dit anggur om a' kou koinum di waig dot anggur, tu' aayi' indo dot aakan do giuk i guas dit anggur.


text:
Om sinunian ngai' nopo daa do saitun ot id pointongkop di pomogunan dokoyu, nga' lumopuk ngai' indo i tua' di saitun gisom dot a' kou i' kaanu do tumau do mantad id tua' di saitun.


text:
Kianak kou daa'ndo do tongokusai om tongoondu' nga' atangkap indo iyolo' do pisangod do tontok do pisangadan, om aiso' indo o tangaanak dokoyu.


text:
Om muhang-ruhang nopondo o kuasa' di tulun do bansa'd suwai, i poundorong dot id pomogunan dokoyu, nga' muhoi-luhoi nopondo o dokoyu'd kuasa'.


text:
Iyolo' nopo om kiusin i' do paalasan dot id dokoyu, nga' iyokoyu nopo om aiso' i' o nunu-nunu do paalasan dot id diyolo'. Om alaid nondo om iyolo' no o momorinta' dokoyu.


text:
Om korikot ngai' nopondo i kosusaan diri dot id dokoyu, om managalai nopondo iri do mamagangau dokoyu do gisom dot apatai kou, tu' a' kou i' minumboyo' do Tuhan, i Kinorohingan dokoyu, om a' kou tuminanud dit oturan di pinatahak dau dot id dokoyu.


text:
Om iri ngai' no kosusaan diri o kointalangan kopio do hukuman do Tuhan dot id dokoyu om id sinakagon dokoyu do gisom dot alaid.


text:
Nabarakatan kou nod Tuhan dot id suang do koinsanai'd nunu nopo, nga' a' kou i' orohian do sumambayang dot id dau do mikuwo'd ginawo dit otood om iso- iso' kopio o ginawo.


text:
Iyo nopoddi om mositi' no do sumiliu kou do susuhuon di piro-piro o pisangod di porikoton do Tuhan do mongoi panangod dokoyu. Om louson kou nondo om tuuhan, om poillabas om aiso' ngai' o nunu nopo. Om awagat tomod nondo o ponginggorit do Tuhan dokoyu do gisom dot angapatai kou.


text:
Om haro nondo o tiso' o bansa' dit a' dokoyu osuhutan o boros do porikoton do Tuhan do mantad id tisan diti pomogunan do mongoi panangod dokoyu. Om iyo pondo iyolo'd kondiu do mongoi ponimbit dokoyu.


text:
Iyolo' nopo om ongorongit kopio om a' monginsian dot isai nopo, dot iri tuu i molohing no ko' iri po it omulok po.


text:
Om oiyon nopondo diyolo' i tayam-tayam om i tomot dokoyu. Aiso' no ot ongokuri' piya do pooluon diyolo' di gandum, om waig dot anggur, om tumau do saitun, om sapi', om kambing om dumba' dokoyu; gisom dot angapatai kou nondo dot olikapan.


text:
Om songodon nondo diyolo' o pointikid-tikid do bandar do hilo'd pomogunan di patahakon do Tuhan, i Kinorohingan dokoyu, dot id dokoyu. Om angahaba' ngai' nopondo i tolig di bandar dit angakawas om i ninggiratan om i sondihon daa dokoyu.


text:
Om daamot nopondo di piro-piro o pisangod dokoyu do monurungku' di kabandaran dokoyu, om aiso' nondo o pokukurayan dokoyu dot ololousanan kou gisom dot iri piya'ndo i tangaanak dokoyu nga' kanon i' dokoyu, i tangaanak di pinopuhawang do Tuhan, i Kinorohingan dokoyu, dot id dokoyu.


text:
Om iri piya i sinakagon do raja' dit otulid kopio daa o ginawo nga' aiso' nondo o pokukurayan do solinaid do turungkuon do pisangod, gisom do kanon nopo dau o piro-piro di tangaanak dau tu' aiso' no o takanon do suwai. Om aiso' i' ot ongokoro' piya dot akanon dau'ddi do patahakon dau dot id tobpinai dau ko' id sawo dau di kosianan kopio dau ko' id tangaanak dau di maso do poimpasi.


text:
Om iri piya tondu' do sinakagon do raja' dit otulid kopio daa o ginawo om i kaya' tomod gisom dot a' i' daa nokoumbal do mamanau'd gakod do mongoi'd honggo nopo nga' momonsoi i' do miagal diri. Tontok nopondo do turungkuon do pisangod i bandar om aiso' nondo o pokukurayan do tondu'ddi dot ololousanan, gisom do lumisok-lisok nopo iyau do mangakan di tanak dau di kosususu do mitonggoi do pusod di tanak. Om aiso' i' ot ongokoro' piya dit akanon dau'ddi do patahakon dau dot id sawo dau di kosianan dau ko' patahakon po dot id tangaanak dau.


text:
Ondung a' kou otorodok do tumanud do koinsanai dit oturan do Tuhan, i Kinorohingan dokoyu, i nongkotulis dot id buuk diri, om a' kou momusou do Tuhan, i Kinorohingan dokoyu dit abantug om i koimayaan kopio,


text:
om porikatan kou nod Tuhan om i sinakagon dokoyu do toruol-ruol dit a' milo do lingoson om i toruol do mogkoroliu dit a' milo do tingkodon.


text:
Om oontok kou nondo di toruol-ruol dit araat kopio, i nongokito dokoyu di hilo' kou pod Masir om a' kou nondo olingasan.


text:
Om poporikot po o Tuhan do piro-piro o bansa'd toruol om toruol di mogkoroliu, it a' noroitan dot id suang do buuk diti, i buuk dot Oturan do Tuhan, om patayon kou nogindo dau.


text:
Om mulong piya dot ogumu' kou no daa do miagal po di rombituon do hilo'd tawan kogumu', nga' okuri' nondo ot oolu' dokoyu do poimpasi tu' a' kou i' minumboyo' do Tuhan, i Kinorohingan dokoyu.


text:
Om poingkuro nopo o Tuhan dot orohian do manahak do kosimbayanan dot id dokoyu om popoinggumu' dokoyu, om iyo nogiddi o korohiano' dau do mamatai om momunso dokoyu. Om ouyung kou nondo do mantad id pomogunan di potirikoton no dokoyu.


text:
Om potompiason kou nondod Tuhan dot id pogialatan do bansa' do hiti'd pointongkop do pomogunan. Om hilo' kou nondo do tumuku' dot id piro-piro o ponokokinorohingan di kayu om watu do winonsoi, i ponokokinorohingan dit a' dokoyu om a' di taki-aki dokoyu notutunan do mantad di gulu.


text:
Aiso' i' o kosimbayanan dokoyu do hinonggo-honggo kou piya, om aiso' o kinoiyonon do milo dokoyu do komoyon do dokoyu'd songonuon, tu' potongkoboon kou nondod Tuhan gisom dot aiso' o pokukurayan dokoyu tu' aiso' no o pagandasan.


text:
Om haro kasai' nopondo o ligogon dokoyu dot id suang do koposi-posion dokoyu. Om monikid tadau nopondo om monikid totuong dot ooris kou om moddosi kou dot apatai.


text:
Om motod-kotod pondo o kangkab dokoyu dot opopoddosian do kokito do nunu nopo. Dongkosuabon nopo om orohian kou nopo daa dot oruhai'd tumuong, om dongotuong nondo om orohian kou nopo daa dot oruhai do numawau.


text:
Om poongoyon kou nondo kawagu do Tuhan do hilo'd Masir do kapal do rahat o pasakayan; mulong piya daa do nokoboros no dau dot a' popoguli' kawagu dokoyu dot id pomogunan diri, om hilo' no daa'ndo do tumotos kou do padagang do tinan dokoyu do sumiliu'd turipon dot id pisangod dokoyu, nga' aiso' i' o songulun piya do sipomoli dokoyu,” kad i Musa.


text:
Iri ngai' no i boros dot id suang di tumpongo do pinonuhuan do Tuhan di Musa do popoboros dot id tulun dot Israil do tontok di hilo' iyolo' id pomogunan do Muab. Om iri nopo tumpongo'ddi om poruhangon di tumpongo do winonsoi'd Tuhan dot id diyolo' di hilo'd Nuluhon do Sinai.


text:
Om suhuo' noddi di Musa o koinsanai di tulun dot Israil do tumimung, om boro-boros no iyau dot id diyolo' do poingkaa, “Iyokoyu i' kopio o nokokito di winonsoi'd Tuhan dot id raja' do Masir om id piro-piro o pagawai dau, om id pomogunan dau.


text:
Om nokokito kou nogi' di kosusaan di korolosi kopio om i kongoimayaan, om i kongopusahan di winonsoi'd Tuhan.


text:
Nga' gisom piya do tadau'd baino' nga' a' kou i' dau pinosuhut ngai' do komoyon di nongoumbalan dokoyu'ddi.


text:
Apat nopo nohopod o toun do koloido'd Tuhan do minomoyo' dokoyu do minaya' di tana' do kowotuan, nga' a' i' noromuk o pakayan om kasut dokoyu.


text:
Aiso' i' daa o roti dot akanon dokoyu om aiso' o waig dot anggur ko' tiinumon do kaawuk dot inumon dokoyu, nga' pinatahak ngai' i' do Tuhan dot id dokoyu o koinsanai di pokionuon dokoyu om koilo kou i' dot iyau no o Kinorohingan dokoyu.


text:
Om tontok di nokorikot toko' do hiti'd kinoiyonon diti, om ngoyo' toko' no daa songodo' di Raja' Sihon, i mantad hilo'd Hisbon, om i Raja' Og, i mantad hilo'd Basan, nga' naala' toko' i' iyolo'.


text:
Om kosolod toko' noddi i tana' diyolo' om pobohogio' toko' no dot id payat do Rubin om payat do Gad, om id songintanga' do payat do Manasi.


text:
Om tumorodok kou no do tumanud do koinsanai di tumpongo'ddi, om koundar kou i' do nunu nopo o wonsoyon dokoyu.


text:
Om tadau nod baino' do songingkakat ngai' kou dot id toguang do Tuhan, i Kinorohingan dokoyu, iyokoyu ngai' i boyoon om i pagawai, om koinsanai do tongokusai,


text:
om tongoondu', om tangaanak om koinsanai'd tulun di bansa'd suwai di poingiyon dot id rolot dokoyu, i monguhup dokoyu do mongoi pokisiduwon om mongoi sago'.


text:
Om dinondo no do momonsoi o Tuhan do tumpongo dot id dokoyu, om hiti ngai' kou no do songingkakat do popogirot di tumpongo'ddi om mangakun kou do momonsoi di ponuhuan di tumpongo.


text:
Om tadau nod baino' do silihon kopio kou'd Tuhan do bansa' di songonuon dau, dot i tumpongo'ddi o poposiliu, om iyau no ot osiliu do Kinorohingan dokoyu do miagal di nakabatos dau dot id dokoyu om id taki-aki dokoyu, i Abraham, i Isak om i Yakub.


text:
Om iri nopo tumpongo'ddi om i ponuhuan di tumpongo, om okon nopo ko' winonsoi do Tuhan dot id dokoyu noo,


text:
suwai ko' winonsoi nogi' dau dot id pointikid-tikid do tulun di songingkakat do hiti'd toguang dau do tadau baino', om id piro-piro o sinakagon toko' do koimbagu,” ka dau.


text:
Om boros ka kawagu di Musa, “Ahandaman po dokoyu i kinowoyo-woyoo' toko' di hilo'd Masir om okuro-kuro o nopurimanan toko' do nokopingwaya' do pomogunan di piro-piro o bansa'd suwai.


text:
Om nokokito kou di piro-piro o tingolig di kososomu' kopio do tukuon diyolo'; i tingolig di kayu om watu, om pirok om tamas do winonsoi.


text:
Iyo nopoddi, om antaan-taan no kopio dokoyu om aiso' i' o tongosongulun piya dot id pogialatan dokoyu, do kusai tuu ko' tondu', om sompiiyon tuu ko' payat, di songingkakat do hiti, do tumongkiad do Tuhan, i Kinorohingan toko', om tumuku' nogindo dot id ponokokinorohingan do bansa'd suwai. Tu' iri nopo wonsoyon do miagal diri om iyo di gamut di sumuni do sumiliu'd tanom dit opoit om kawanit.


text:
Om id pogialatan nopo dokoyu di songingkakat do hiti, i nongkorongou di ponuhuan dit awagat kopio'ddi, om kada' no kopio do haro o momusorou dot osonong kasai' o koposi-posion dau, do momonsoi kasai' piya iyau di dau'd korohian. Tu' iri no moti' o kapatai ngai' dokoyu, iyokoyu i tulun dot araat om i tulun dit osonong.


text:
Tulun nopo do miagal diri om a' nod Tuhan ompunan. Tu' oontok no iyau do kototogod do Tuhan dit a' ogina-gina', om orotuan iyau do koinsanai di kosusaan dit awagat kopio di nongkotulis dot id suang do buuk diti, do gisom do patayon iyau'd Tuhan.


text:
Om iyau nondo o silihon do Tuhan do poiyaan dot id koinsanai'd payat dot Israil, om hukuman iyau'd Tuhan di popol di nongoroitan dot id suang do tumpongo di nokotulis dot id suang do buuk diti, i buuk dot Oturan do Tuhan.


text:
Koimbagu nopondo, om kokito nondo i sinakagon dokoyu om i piro-piro o bansa'd suwai do mantad id piro-piro o pomogunan di hilo'd sodu' di kosusaan om koinggoritan do porikoton do Tuhan dot id pomogunan dokoyu.


text:
Om osiliu nondo do tana' dit a' sunian i tana' dokoyu om otongkop do tana' do kitapui om silaon, om a' nondo milo do tanaman i tana' dokoyu, om sakot piya nga' a' no sumuni do hiri. Om iri nopo pomogunan dokoyu om iyo pondo di bandar do Sodom om Gomura, om Adma om Siboim, i rinaag do Tuhan do tontok dit a' no ogina-gina' o kototogod dau.


text:
Om muhot ngai' nopondo o pointongkop diti pomogunan do poingkaa, ‘Nokuro tu' iyo'ddi o winonsoi'd Tuhan dot id pomogunan diyolo'? Nokuro tu' iyo kopio'ddi o kototogod dau?’ ka.


text:
Om isimbar nopondo om poingkaa, ‘Iyo pogi'ddi o winonsoi'd Tuhan nga' sinurilog diyolo' i tumpongo do Tuhan, i Kinorohingan di taki-aki diyolo', i winonsoi dau dot id diyolo' do tontok di pinosoliwan dau iyolo' do mantad hilo'd Masir.


text:
Minodsubak nogi' iyolo' do ponokokinorohingan dit a' diyolo' notutun-tutunan do gulu, om oduhan nogi' daa iyolo'd Tuhan do tumuku' dot id ponokokinorohingan diri.


text:
Om iri no o kinatagadan do Tuhan di tulun dau, om kinoporikatan dau do koinsanai di kosusaan dit awagat kopio di nongkotulis dot id suang do buuk diti.


text:
Om kotogod noddi kopio o Tuhan, om uyungo' nopoddi do Tuhan i tulun dot Israil do mantad id pomogunan diyolo' tu' atatagadan no kopio iyau, om pataamo' noddi dau iyolo' do hilo'd pomogunan do suwai. Om gowoi poddi om hilo' iyolo' do dinondo,’ ka.


text:
Haro i' o piro-piro hal do lisokon do Tuhan, i Kinorohingan toko'; nga' iri nopo Tourat dau om nokointalang no dau dot id dati', om mositi' no do tumorodok toko' om i piro-piro o sinakagon toko' do tumanud diri do gisom dot alaid,” ka dau.


text:
Om boros ka kawagu di Musa, “Pilio' no dokoyu i korohian dokoyu do dinondo; do barakat tuu ko' popol po o pilion dokoyu, do miagal di pinoboros ku dot id dokoyu. Om opurimanan ngai' pondo dokoyu i koinggoritan diri om koiyon kou dot id pogialatan di piro-piro o bansa'd suwai, i potompiasan do Tuhan dokoyu, om ahandaman nogindo dokoyu iti pilion di poboroson ku dot id dokoyu.


text:
Ondung orohian kou om orohian i piro-piro o sinakagon dokoyu do gumuli' dot id Tuhan, om iso-iso' no kopio o ginawo dokoyu do mumboyo' ngai' di ponuhuan dau di pinoboros ku dot id dokoyu di tadau baino',


text:
om insianan kou indo do Tuhan, i Kinorohingan dokoyu. Om poulion kou indo dau do mantad id piro-piro o bansa'd tulun di pinotompiasan dau dokoyu, om posimbayanon kawagu kou dau.


text:
Om mulong piya do kopogitongkiad-kiad kou do pointongkop diti pomogunan nga' timungon kou indo do Tuhan, i Kinorohingan dokoyu om pogulion kawagu kou dau.


text:
Om aanu indo dokoyu kawagu i tana' di pinomogunan di taki-aki dokoyu di gulu po. Om poingurut pondo o kosimbayano' dokoyu om asapou kou ko' mantad di komolohingan dokoyu.


text:
Om onuan kou nondo do Tuhan, i Kinorohingan dokoyu do ginawo dit obintanud, om i sinakagon dokoyu nga' onuan nogi' dau do ginawo dit obintanud, gisom dot osianan kou nondo dau do mikuwo'd aayi-ayi' o ginawo dokoyu, om kopomogun kasai' kou dot id pomogunan diri.


text:
Om oinsanan nopondo i popol diri do porotuon dot id piro-piro o pisangod dokoyu dit araatan om i mongulok-ulok dokoyu.


text:
Om tumorodok kou indo kawagu dot id Tuhan om wonsoyon ngai' dokoyu i ponuhuan dau di pinoboros ku dot id dokoyu di tadau baino'.


text:
Om poundaron ngai' indo do Tuhan o nunu nopo o wonsoyon dokoyu; om ogumu' indo o tangaanak dokoyu om ogumu' o tayam-tayam; om a' indo aayi-ayi' o tua' di totonomon dot id koumaan dokoyu. Om asanangan indo o Tuhan do poposimbayan dokoyu do miagal di gulu tu' nasanangan iyau do pinoposimbayan di komolohingan dokoyu.


text:
Nga' mositi' no do mumboyo' kou dau om tumanud do koinsanai dit oturan di pinotulis dot id buuk diti, i buuk dot Oturan do Tuhan. Om mositi' no do gumuli' kou dot id dau do mikuwo'd aayi-ayi' o ginawo dokoyu.


text:
Iti nopo ponuhuan di poboroson ku dot id dokoyu om a' i' adalaan kawagat om okon i' ko' ponuhuan dit a' milo'd wonsoyon.


text:
Okon i' ko' hilo'd tawan o pinoiyanan di ponuhuan diri. Om a' kou i' minog do muhot do poingkaa, ‘Isai no ma o minsawat do mongoi'd hilo' om oongoi i' iri, om katahak indo dot id dati', om korongou toko' indo'ddi om atanud toko'?’ ka.


text:
Om okon i' ko' hilo'd soborong do rahat o pinoiyanan di ponuhuan diri. Om a' kou i' minog do muhot do poingkaa, ‘Isai no ma o sumoborong dilo rahat om oongoi i' iri, om korongou toko' indo om katanud toko'ddi?’ ka.


text:
Kada' kou ponguhot do miagal diri tu' hiti nod dokoyu i ponuhuan diri. Naapal no dokoyu i ponuhuan diri om milo kou no do poboros dot a' piya mintong di pointulis, om iso' ko' wonsoyon po daa dokoyu.


text:
Om tadau nod baino' do momili' kou di pilion dokoyu, dot iri tuu it osonong ko' iri po it araat, om koposion tuu ko' kapatayon po.


text:
Ondung osianan kou'd Tuhan, i Kinorohingan dokoyu, om mumboyo' kou no dau, om tumanud do koinsanai dit oturan om ponuhuan dau di pinoboros ku dot id dokoyu di tadau baino', om osimbayan kou no om osiliu kou do bansa' dit agayo. Om barakatan kou indo do Tuhan, i Kinorohingan dokoyu do hilo' kou id pomogunan di potiongoyon no dokoyu.


text:
Nga' ondung a' kou mumboyo' om a' kou mokinongou, om mokilogos kou dot apalid do gisom do tumuku' kou nondo dot id ponokokinorohingan do suwai,


text:
om atantu' no do patayon ku iyokoyu. Soro-sorohon no dokoyu! Nokoboros ku no ngai' iri dot id dokoyu di tadau baino' do popoinsan dokoyu. Om a' indo anaru o tumur dokoyu do hilo'd pomogunan dit id soborong diti Bawang do Yordan, i potisolodon no dokoyu.


text:
Om pilio' nopo dokoyu i pilion dokoyu do dinondo; do koposion tuu ko' kapatayon o pilion dokoyu; barakat tuu do Tuhan ko' popol po dau. Om lohowon ku no o tawan om pomogunan do sumiliu'd sasi' ondung nunu i pilion dokoyu. Pilio' no dokoyu o koposion.


text:
Kosianai kou nod Tuhan, i Kinorohingan dokoyu, om umboyo' kou no dau, om tumorodok kou no dot id dau. Om alaid kou indo om alaid i piro-piro o sinakagon dokoyu do poingiyon do hilo'd pomogunan di pinabatos do Tuhan dot id taki-aki dokoyu, i Abraham, i Isak om i Yakub,” ka dau.


text:
Boros ka dau, “Dinondo nopodti om hatus no om duwo nohopod o toun ku om a' oku noddi kogoos do momoyo' dokoyu. Om suwai no ko' iri, om nokoboros nod Tuhan dot a' oku no koino-ino do sumoborong di Bawang do Yordan.


text:
Om Tuhan indo, i Kinorohingan dokoyu o mogulu dokoyu do mamanau om iyau o mamatai do koinsanai di bansa'd tulun di poingiyon do hilo', gisom dot osingolod dokoyu i tana' diyolo'. Om i Yosua no o silihon do boyoon dokoyu do miagal di nokoboros do Tuhan.


text:
Om oiyon nopondo do Tuhan do mamatai i piro-piro o bansa'ddi do miagal di minangala' iyau di Sihon om i Og, i duwo raja' dot Amori, om di rinaag dau i pomogunan diyolo'.


text:
Om onuan kou indo do Tuhan do kamanangan do sumaap diyolo', om mositi' no do wonsoyon dokoyu dot id diyolo' o miagal di poboroson ku dot id dokoyu.


text:
Pogiroton no dokoyu o ginawo dokoyu, om kumosiou kou no! Kada' kou kooris diyolo'! Tu' uhupan kou i' do Tuhan, i Kinorohingan dokoyu. Om a' kou i' dau iman-imanon om a' kou dau tongkiadan!” ka dau.


text:
Om lohowo' noddi di Musa i Yosua; om boro-boros no i Musa dot id di Yosua dot id toguang do koinsanai di tulun dot Israil. Boros ka dau, “Pogiroto' no o ginawo nu, oi Yosua, om kumosiou no! Iya' no o momoyo' diti tulun do mongoi ponolod di pomogunan di pinabatos do Tuhan dot id taki-aki diyolo'.


text:
Tuhan i' o momoyo' om monguhup diya'. Om a' i' iyau mongiman-iman diya' om a' monongkiad diya'. Iyo nopoddi, om kada' no kopio kooris om kada' koluhoi o ginawo,” ka dau.


text:
Om tuliso' noddi di Musa i Tourat do Tuhan, i Kinorohingan, om patahako' no dau dot id piro-piro o imam do mantad id payat do Liwi, i nonuan do karaja' do mongilo-ilo di Kaban do Tumpongo, om id piro-piro o boyoon dot Israil.


text:
Om boros ka di Musa do minonuhu' diyolo', “Pointikid-tikid do kooyion do toun di koturu', do tontok di toun do kopononusan do tutang, i tontok di Tadau dot Agayo do Kinuhub-Kuhub,


text:
om mositi' no do basaon dokoyu o koinsanai diti Tourat dot opuhod o pambasa' dot id tulun dot Israil di rumikot do mongoi sambayang dot id Tuhan, i Kinorohingan dokoyu do hilo'd tiyonon do sumambayang di natantu' mantad.


text:
Om suhuon ngai' no o tulun --- dot i tongokusai om i tongoondu' om i tangaanak, om i bansa'd suwai di poingiyon dot id kabandaran dokoyu do mongoi pokinongou di Tourat do basaon diri, om kopinsingilo i' iyolo' do momusou'd Tuhan, i Kinorohingan dokoyu, om tumorodok nondo do tumanud ngai' di ponuhuan dau.


text:
Om owonsoi nopo o miagal diri om iri piya'ndo tangaanak dokoyu dit a' po nokorongou di Tourat do Tuhan, i Kinorohingan dokoyu, nga' korongou indo om kopinsingilo do momusou'd Tuhan do solinaid diyolo' do poimpasi dot id pomogunan di potisolodon no dokoyu; i tana' di hilo'd soborong do Bawang do Yordan,” ka dau.


text:
Om boro-boros noddi o Tuhan dot id di Musa do poingkaa, “Oniba' no o tumur nu. Om lohowo' nogi' kopio i Yosua, om angatan i' do mongoi'd hilo'd Kiim ku om otudukan ku i' iyau,” ka dau. Om ongoi noddi iyo Musa di Yosua do hiri'd Kiim.


text:
Om intalang no o Tuhan dot id diyolo' dot id rolot do haun di poorigi do hiri'd somok do wawayaan di Kiim.


text:
Om boros kad Tuhan dot id di Musa, “Oruhai ko noddi do matai. Om apatai ko nopondo om a' nondo o tulun dot Israil otorodok dot id doho', om tolibambanan diyolo' i tumpongo di winonsoi ku dot id diyolo'. Om tumongkiad nondo iyolo' doho', om tumuku' nogindo dot id ponokokinorohingan di tukuon di tulun do poingiyon do hilo'd pomogunan di potisolodon no diyolo'.


text:
Ondung osiliu o miagal diri, om a' nondo ogina-gina' o kotogodo' ku diyolo'. Om tongkiadan ku nondo iyolo' om patayon ku, om ogumu' nopondo o kosusaan dit angawagat kopio do koontok diyolo', om opurimanan nogindo diyolo' do nongosiliu ngai' pogi' iri dot id diyolo' nga' a' oku noddi moyo-woyo' diyolo'.


text:
Om tontok nopondo do maso'ddi om a' oku no monguhup diyolo', tu' tumuku' i' iyolo' dot id ponokokinorohingan do suwai om mingwonsoi iyolo' dot araat.


text:
Om tuliso' no iti sinding do dinondo. Om potudukon noti dot id bansa' dot Israil do maan do ponokosasi' dot id diyolo'.


text:
Om pokoyoon ku nondo iyolo' do hilo'd pomogunan di kaya' om it oluhub o tana', do miagal di pinabatos ku di taki-aki diyolo'. Om haro ngai' dot id diyolo' o nunu nopo o taakanon di korohian diyolo'. Nga' alaid nondo om sumansala' po iyolo' kawagu om tumuku' dot id ponokokinorohingan. Om iyadaan oku nondo diyolo' om tolibambanan diyolo' i tumpongo ku.


text:
Om ogumu' nopondo o kosusaan dit angawagat do koontok diyolo'. Nga' maso kasai' indo do sindingon iti sinding om maan do ponokosasi' dot id diyolo'. Om dinondo piya, tu' a' ku po iyolo' nakakaa do hilo'd pomogunan di pinabatos ku nga' oilaan ku no o pomusarahan diyolo',” kad Tuhan.


text:
Om tontok i' do tadau'ddi do tinulis di Musa i sinding diri, om potuduko' no dau dot id tulun dot Israil.


text:
Om boro-boros noddi o Tuhan dot id di Yosua, i tanak di Nun. Boros ka dau, “Pogiroto' no o ginawo nu, oi Yosua, om kumosiou no! Iya' no o momoyo' diti tulun dot Israil do sumuang di pomogunan di pinabatos ku dot id diyolo', om uhupan ku indo iya',” ka.


text:
Om tuliso' noddi di Musa i Tourat do Kinorohingan dot id iso' o buuk. Om sinorisid tomod dau o pinonulis do mantad di timpuunon om gisom do nopupusan.


text:
Om kopongo poddi di Musa do minonulis iri, om boro-boros no iyau dot id piro-piro o imam di mantad id payat do Liwi, i nonuan do karaja' do mongilo-ilo di Kaban do Tumpongo. Boros ka dau,


text:
“Ngoyo' no dokoyu iti buuk do Tourat do Kinorohingan, om poilihon no dot id sampaping di Kaban do Tumpongo do Tuhan, i Kinorohingan dokoyu. Om hilo' kasai' indo do maan do ponokosasi' do bansa' diti.


text:
Om oilaan ku i' dot ongosurilog kopio iyolo' om obinsaap. Tu' iti piya poimpasi oku po nga' suminaap i' iyolo' do Tuhan; om okuro-kuro nogi' tuu'ndo dot apatai oku!


text:
Suhuo' ngai' no i boyoon do bansa' om i pagawai do soudor do tumimung dot id toguang ku do dinondo, om kolombus ku i' dot id diyolo' iti piro-piro hal. Om lohowon ku no o tawan om pomogunan do sumiliu'd sasi' diyolo'.


text:
Oilaan ku no dot apatai oku nopondo, om rumaat ngai' nondo o tulun diti om iyadaan diyolo' i nokotuduk ku dot id diyolo'. Om oontok nondo iyolo' do kosusaan dit awagat kopio, tu' momonsoi i' iyolo' di pogoduhan do Tuhan, om i popotogod do Tuhan,” ka.


text:
Om basao' noddi di Musa iti sinding do gisom do nopupusan, om mokinongou ngai' nopo i bansa' dot Israil. Poingkaa i sinding diri.


text:
Maha' daa om iyo di rasam do sumondot iti ponudukan ku, om iyo di tinuru' do bolobou iti boros ku, om iyo di rasam dot asapou dot id kobuturan, om iyo di tinuru' do rasam dot id totonomon.


text:
Tuhan no, it okoris kopio o mogobi' dokoyu, otulid ngai' i' om otopot i karalan-ralano' dau. Otorodok i' om otopot i Kinorohingan dokoyu, om momonsoi iyau dit osonong om it apatut.


text:
Nga' iyokoyu nopo om tulun dit a' otorodok, om bansa' di noponu' do kouudut om dusa, om a' no osorupai do roitan do tulun dau.


text:
Iyo toi'ddi o ponomuli' dokoyu di kosonongo' do Tuhan, oi tulun di basug om aiso' o toila-ilaan? Okon toi ko' iyau no o Tapa' dokoyu, om i Minamasi dokoyu, om i minoniliu dokoyu dot iso' o bansa'?


text:
Soroho' no dokoyu i maso di nakatalib, di gulu po, suhuo' no dokoyu i tapa' dokoyu do momisunud dokoyu do koinsanai di nongosiliu, suhuo' no dokoyu i kongomolohingan do momisunud dokoyu di nongosiliu di gulu po, om sunudan kou i' diyolo'.


text:
Tontok di binahagi' dit Asawat Kopio i tana' do maan do potungkusan, om tinantu' mantad i' o wolit do tana' do pointikid-tikid do bansa'. Om iso' no o Kinorohingan do momorinta' ngai'ddi.


text:
Nabantalan dau iyolo' do minghombo, do hilo'd kinoiyonon dit oingou do hilo'd tana' do kowotuan. Iyolo' no o koupusan kopio dau, om intirungan dau iyolo' om gompion dau.


text:
Poingkuro nopo i kondiu do monuduk di tanak dau do tumulud, om sumahau di tanak dau dot i talad dau do poungkalad o panahau.


text:
Om iyo noddi o Tuhan do momoyo' di tulun dau, om a' i' iyau minog dot uhupan di piro-piro o ponokokinorohingan do suwai.


text:
Kopomorinta' i' i tulun dau do hilo'd konuluhanan, om sumuni o kayu saitun do hiri'd tana' di kiwatu, kaakan i' iyolo' do tua' do totonomon do hiri'd koumaan, om koinum do paha' do mantad id pogialat-alatan di watu.


text:
Ogumu' i' o daging om susu dot aanu diyolo' do mantad id tayam-tayam diyolo'; om it osonong kopio i gandum om i waig dot anggur dot aanu diyolo'.


text:
Kuminaya' i tulun do songonuon do Tuhan, nga' obinsongkiwal i', ongolombon po iyolo' do nangayahan do takanon. Om tongkiadai noddi diyolo' o Kinorohingan, i minomonsoi diyolo'. om niada' diyolo' i Gampamasi diyolo' dit okoris kopio.


text:
Tumuku' iyolo' dot id tingolig, om gowoi poddi om minoguhang o Tuhan, om kotogod noddi iyau do gama' di karaaton diyolo'ddi.


text:
Pinapatahak iyolo'd porsombahan dot id ponokokinorohingan dit a' otopot, it a' notutunan om it a' tinuku' di taki-aki diyolo' di gulu po.


text:
Kokito poddi do Tuhan i kowoyo-woyoon di tangaanak dau om kotogod no o Tuhan, om iyadaai no dau iyolo'.


text:
Boros ka dau, ‘Uhang ngai' ku no; antangan nopo ondung poingkuro nondo ot osiliu. Tu' osurilog i' i bansa'ddi, om a' iyolo' otorodok.


text:
Pinopotogod doho' i tininganak di tukuon diyolo', om osolon oku di roitan diyolo' do ponokokinorohingan. Om potogodon ku nondo i bansa' do songonuon ku di bansa' dit okon i' ko' bansa' kopio, om poosolon ku iyolo' di tulun do basug.


text:
Om iyo pondo do tapui do molob-ngolob o kototogod ku, i monorob do koinsanai'd nunu nopo do hiti'd pomogunan, i tapui di rumalad do gisom do korikot do hilo'd saalom do tana', om monorob do konuluhanan do gisom do korikot do hiri'd gamut di nuluhon.


text:
A' oku nopo tumingkod do poporikot do kosusaan dit awagat kopio, om saapon ku nondo iyolo' di pana' ku.


text:
Apatai nondo iyolo' do toruol do sogiton om mononglous, om apatai do toruol dit araat kopio. Rumikot nondo o nintorusan dit orongit do mongoi panabpo diyolo', om minggiak pondo iyolo' dot otinduk do tulanut di kapatai.


text:
Poporikot o pisangadan do kapatayon do hiri'd karalan-ralanan, om iri piya i poundorong do hiri'd duwalai nga' ongooris i'. Angapatai nondo i tangaanakwagu om i kosumandakan, om iri piya i ragang po om i molohing no nga' angapatai ngai' i'.


text:
Nga' a' i' apatut o pisangod dot Israil dot oondos, dot iyo po daa'ndo do naala' diyolo' i bansa' do songonuon ku; tu' iyoho' noo, om iyoho' no kopio, o minomonsoi ngai'ddi,’ ka.


text:
Poingkukuro po daa o songulun-ngulun do momogusa' do soribu o tulun, om momogusa' o duwo tulun do hopod noribu o tulun. Nadagang no iyolo' do Tuhan, i Kinorohingan diyolo', notongkiadan no iyolo' do Kinorohingan dit okoris.


text:
Oilaan i' di pisangod dot Israil dot a' okoris i mongintirung diyolo', om a' i' koiyo di Kinorohingan dot Israil dit okoris.


text:
Iri nopo pisangod dot Israil om iyo pod Sodom om Gomura karaat, iyo po di guas dot anggur dit opoit om i kawanit o tua'.


text:
Sorohon i' do Tuhan i winonsoi di pisangod diyolo', om hukuman indo dau iyolo' dot orikot i maso do kopomohukuman.


text:
Sulian indo iyolo' do Tuhan om hukuman dau iyolo', om aratu' nondo iyolo', tu' oruhai no o tadau do kapatayon diyolo'.


text:
Posion indod Tuhan i tulun dau, om insianan ngai' dau i susuhuon dau, dot okito dau iyolo' dot aiso' o pokukurayan om a' kogoos.


text:
Uhoton nondod Tuhan i tulun do songonuon dau, ‘Hinonggo ngai' no i ponokokinorohingan di mongintirung dokoyu?


text:
Paakanon dokoyu iyolo' do porsombahan di kilunok, om agayo waig dot anggur do poinuman dokoyu. Pologoson nopo iyolo' do monguhup dokoyu; sunudai nopo dokoyu iyolo' do rumikot do mongoi pamasi dokoyu do dinondo,’ ka dau.


text:
‘Ontong pogi', iyoho' no o Kinorohingan dit Iso-Iso', aiso' no o suwai ko' iyoho'. Mamatai oku om mamasi, monuhat oku om momolingos. Soira' nopo do haro o wonsoyon ku, om aiso' no o tongosongulun piya do kasaap doho'.


text:
Otopot no kopio dot iyoho' i poimpasi, iyoho' i Kinorohingan, om poinsawaton ku o longon ku do sumumpa' do poingkaa:


text:
Aasa' ku pondo i gayang ku dit okilat, om wonsoyon ku nondo it otulid. Sulian ngai' ku nondo i pisangod; om hukuman ku it araatan doho'.


text:
Notounan pod raha' diyolo' i gayang ku, raha' di tulun do natangkap om i tulun di nongosuhat. Patayon ngai' nopo di gayang ku o koinsanai'd tulun di sumaap, a' ku no posion i pisangod dit anganaru o tobuk,’ ka.


text:
Pimpangkis kou no, oi bansa', dot i tulun do songonuon do Tuhan o kopomongkisan. Sulian dau i pisangod dau nga' ompunan i' dau o dusa di bansa' do songonuon dau,” ka.


text:
Binasa' di Musa om i Yosua i tanak di Nun o sinding diri, gisom do nokorongou ngai' nopoddi i bansa' dot Israil di sinding diri.


text:
om boro-boros no iyau do poingkaa, “Antaan-taan no kopio dokoyu, om atanud ngai' i' dokoyu i ponuhuan di pinoboros ku dot id dokoyu di tadau baino'. Potudukon ngai' no dokoyu iri dot id tangaanak dokoyu, om otorodok indo iyolo' do numboyo' do koinsanai dit oturan do Tuhan.


text:
Okon i' ko' boros toomod i ponudukan diri, suwai ko' iri nopo om koposion dokoyu. Tonudon ngai' no dokoyu i ponuhuan diri, om otogui kou i' do hilo'd pomogunan dit oruhai no dokoyu dot aanu, i hilo'd soborong diti Bawang do Yordan,” kad i Musa.


text:
“Ongoi no do hilo'd Konuluhanan dot Abarim, i hilo'd pomogunan do Muab, it id hapak do bandar do Yorikou. Om tumakad no di Nuluhon do Nibo, om mimpa' no di tana' do Kanaan, it a' no alaid om patahakon ku no di bansa' dot Israil.


text:
Om hilo' nondod timpak do nuluhon diri o kapatayon nu, oi Musa, do miagal di Harun, i tobpinai nu, do minatai do hilo'd Nuluhon do Hor.


text:
A' goduwo kou nopo tuminorodok dot id doho' om a' kou minomusou doho' dot id toguang di bansa' dot Israil do tontok di hilo' kou id tudan do waig do Moriba, i hilo'd somok do bandar do Kadis, it id tana' do kowotuan do Sin.


text:
Om iri no ot a' nu koina-inaan do sumuang di pomogunan do patahakon ku dot id bansa' dot Israil; koimpa' ko no di pomogunan do mantad hiti'd sodu',” kad Tuhan.


text:
Om barakatai nod i Musa, i susuhuon do Kinorohingan diri, i bansa' dot Israil dit a' po iyau napatai. Boros ka dau,


text:
“Rumikot o Tuhan do mantad hilo'd Nuluhon do Sinai; minulai iyau do hilo'd Idom do miagal do tadau. Minimbulai iyau do mantad hilo'd Nuluhon do Paran do mulinau dot id tulun dau. Winoyo' iyau do hopod noribu o moloikat. Om iyo pod kodumaat o tapui do molob-ngolob do hiri'd ponong id wanan dau.


text:
Osianan i' o Tuhan di tulun dau, intirungan i' dau i songonuon dau. Kainou motud do tumuku' dot id toguang dau om mumboyo' toko' di ponuhuan dau.


text:
Tonudon toko' i' i Tourat do pinatahak di Musa, i ponokodapu' do bansa' diti dit agayo kopio o gatang.


text:
Tontok di tuminimung ot Israil do miwoyo' di boyoon diyolo', om Tuhan no o nosiliu do raja' di tulun do songonuon dau,” kad i Musa.


text:
Om boros ka di Musa do pasal di payat do Rubin, “Maha' daa om a' koumbal dot opunso i payat do Rubin, dot okuri' piya i tulun dau,” ka dau.


text:
Om boros ka di Musa do pasal di payat do Yohuda, “Oi Tuhan, pokinongoho' no iyolo' do tontok do lumohou iyolo' do mokitulung, om kopiiso' i' iyolo' di payat do suwai. Uhupai no iyolo' do sumangod do pisangod dot id pisangadan,” ka dau.


text:
Om boros ka di Musa do pasal di payat do Liwi, “Pointalangon nu, oi Tuhan, o korohian nu dot it Urim om id Tumim o popointalang, do pawayaon di tulun do Liwi, i susuhuon nu dit otorodok. Pinogumbalan nu iyolo' di hilo'd Masa, om nilaan kopio nu iyolo' ondung otorodok, di hilo'd torobong do Moriba.


text:
Otorodok i' kopio iyolo' dot id diya' om poinggayo po o kotorodoko' diyolo' dot id diya' ko' id nunu nopo o suwai, om poinggayo po ko' kotorodoko' dot id molohing om id tobpinai. Tinanud i' diyolo' i ponuhuan nu, om otorodok i' iyolo' dot id tumpongo nu.


text:
Tudukan indo diyolo' i tulun nu do mumboyo' di Tourat nu, om pinapatahak iyolo' do porsombahan di sorobon do hiri'd pananaraban do porsombahan nu.


text:
Oi Tuhan, uhupai no o payat diti om okoris i' iyolo', om asanangan ko indo di wonsoyon diyolo. Patayo' ngai' no i pisangod diyolo'; punsoo' no kopio do gisom dot alaid,” kad i Musa.


text:
Om boros ka di Musa do pasal di payat do Binyamin, “Iti no o payat di kosianan do Tuhan. Intirungan i' dau iyolo' do tadau om totuong; om poingiyon iyau dot id pogialatan diyolo',” ka.


text:
Om boros ka di Musa do pasal di payat do Yusup, “Maha' daa om barakatan do Tuhan i tana' diyolo', do waig do mantad id saalom do tana' om rasam o pamarakat.


text:
Maha' daa om otongkop do tua-ua' di nopili-pili' no kosonongo' i konulu-nuluan do hilo', i hino mantad no do mantad di gulu po.


text:
Maha' daa om barakatan do Tuhan i tana' diyolo' do gisom do mabai-labai o barakat, i Tuhan di moro-boros do mantad id bulungkut do kitapui di molob-ngolob o mamarakat. Iti no o barakat dot id di Yusup om id sinakagon dau, i Yusup no o boyoon dot id pogialatan di tobpinai dau.


text:
I Yusup nopo om iyo pod sapi' do gonsukod kokoris, sungu nopo dau om i piro-piro noribu o sinakagon di Manasi om Ipraim. Sunguon ngai' dau i bansa' do gisom do korikot do hilo'd tisan do pomogunan dot oimpit dau,” kad i Musa.


text:
Om boros ka di Musa do pasal di payat do Sibulon om i payat dot Isakar, “Maha' daa om kumaya' i Sibulon do mantad id pogidagang-dagangan do hilo'd rahat, om rumuhang o kakayaan dot Isakar do hilo'd kinoiyonon diyolo'.


text:
Alapon diyolo' i bansa'd suwai do hilo'd nuluhon diyolo'; om patahakon diyolo'd hilo' i porsombahan do sorobon dit apatut. Kaanu iyolo'd dapu' do mantad hiri'd togis do poingompus di tisan do rahat,” kad i Musa.


text:
Om boros ka di Musa do pasal di payat do Gad, “Royohon no o Kinorohingan, i minanahak di Gad do tana' dit agayo dot undorongon diyolo'. Poingandad no o Gad dot iyo di singa do momogii do longon om manganit do kulit do tulu.


text:
Naanu no diyolo' i tana' dit osonong kopio, om iyolo' no o nonuan di bahagi' do dong boyoon. Numboyo' i' diyolo' i ponuhuan om it oturan do Tuhan, do tontok di tuminimung ngai' i boyoon dot Israil do mogiboro-boros,” kad i Musa.


text:
Om boros ka di Musa do pasal di payat do Dan, “Dan nopo om iyo pod singa dit okoro' po. Om sumimbul nopo iyau do sumoliwan do mantad hilo'd Basan,” ka.


text:
Om boros ka di Musa do pasal di payat do Naptali, “Ogumu' no kopio o barakat dot id di Naptali, tu' osianan i' o Tuhan dau; watas nopo dau om mantad po di Tasik dot Agayo do Galilia om gisom do korikot do hilo'd salatan,” ka.


text:
Om boros ka di Musa do pasal di payat dot Asor, “Id pogialatan ngai' nopo di payat dot Israil om payat nod Asor ot ogumu' kopio o barakat dot aanu. Kolisihan kopio iyolo' di piro-piro o tobpinai diyolo', om osonong o sunion do saitun do hiri'd tana' diyolo'.


text:
Nintirungan ngai' do totobon do basi' i bandar diyolo' om osimbayan kasai' i' o koposi-posion diyolo',” kad i Musa.


text:
Om boros ka kawagu di Musa, “Oi tulun dot Israil, ilaai no dokoyu, Kinorohingan nopo om agayo i' ko' koinsanai di ponokokinorohingan do suwai. Kadarapas i' iyau dilo tawan dot id suang do kagayaan om kolopuson dilo haun do mongoi ponguhup dokoyu.


text:
Minogobi' kasai' i' dokoyu o Kinorohingan; om iri longon dau i hino kasai' o minangahang dokoyu. Nuyung dau o pisangod do mantad id dabantalan dokoyu, om sinuhu' kou do mamatai do koinsanai di pisangod.


text:
Osimbayan indo do momogun-mogun i sinakagon di Yakub, om aiso' o koligagaanan do hilo'd pomogunan dit osimbayan, om osima' do gandum om waig dot anggur om oyopos i tana' do bolobou di mantad hilo'd tawan.


text:
Oi Israil, osimbayan ko no kopio, aiso' i' o bansa'd suwai do pinasi dot iyo di bansa' nu. Tuhan nopo om iyo pod kolid om gayang dot id diya', tu' mogobi' iyau dokoyu om manahak do kamanangan. Rumikot ngai' nondo i pisangod dokoyu do mokiinsian, nga' pingulakan pondo dokoyu iyolo',” kad i Musa.


text:
Om tongkiad noddi i Musa di rantai do Muab om takad no iyau di Nuluhon do Nibo, do gisom do nokorikot do hiri'd timpak do Nuluhon do Pisga, i ponong id koulayon do mantad id Yorikou. Om hilo' no do pinotuduk do Tuhan dot id dau o koinsanai di pomogunan diri: i watas do Giliad do gisom do korikot do hilo'd bandar do Dan do ponong id utara,


text:
om i ponong id salatan do watas do Yohuda om i rantai do mantad hilo'd Soar om gisom do korikot do hilo'd Yorikou, i bandar di notongkop pod kayu di roitan do kurma.


text:
Om boros kaddi do Tuhan dot id di Musa, “Ilo' no i pomogunan di pinabatos ku dot id di Abraham, om id di Isak om id di Yakub, do potungkusan di sinakagon diyolo'. Pokitonon ku iya' dilo', oi Musa, nga' a' ku i' iya' poongoyon do hilo',” ka dau.


text:
Om kapatai noddi i Musa, i susuhuon do Tuhan diri, do hilo'd tana' do Muab, do miagal di nokoboros do Tuhan di gulu po.


text:
Om lobongo' no iyau'd Tuhan dot id iso' o kubong do hilo'd Muab, it id hapak di bandar do Bait-Pior, nga' gisom piya do tadau'd baino' nga' aiso' i' o tongosongulun piya do koilo kopio ondung hinonggo i lobong dau.


text:
Di nopo di napatai i Musa om hatus no om duwo nohopod o toun do tumur dau. Om a' i' nokosimban o kokoriso' do tinan dau, om pogogontong dau nga' atarang po kasai'.


text:
Om pogihad noddi i tulun dot Israil do solinaid do tolu nohopod o tadau do hilo'd rantai do Muab, tu' napatai no i Musa.


text:
Om ponuo' no do Tuhan do toilaan i Yosua, i tanak di Nun, tu' iyau no o pinili' di Musa do sumowoli dau. Om minumboyo' i' i tulun dot Israil do boros di Yosua om winonsoi diyolo' i ponuhuan do Tuhan di pinolombus di Musa.


text:
Om aiso' no o nabi do hilo'd Israil do miagal kopio di Musa tu' nokotimbaba' kopio do Tuhan do monokiboro-boros.


text:
Om aiso' no o nabi do nokopomonsoi di piro-piro o koimayaan om kosuayan do miagal di winonsoi di Musa dot id pomogunan do Masir, om id raja' do hilo' om id tongopagawai di raja' do miagal di pinonuhuan do Tuhan.


text:
Om aiso' no o nabi do nokopomonsoi di koronob kopio om i korolosi kopio do miagal di winonsoi di Musa dot id toguang do koinsanai di bansa' dot Israil.


text:
Di nopoddi napatai i Musa, i susuhuon do Tuhan diri, om boro-boros no o Tuhan dot id di Yosua, i tanak di Nun. I Yosua nopo nga' i mongunguhup di Musa di gulu po.


text:
Om boros kad Tuhan, “Napatai noddi i Musa, i susuhuon ku. Iyo nopoddi, om sodia' kou no, iya' om koinsanai do tulun dot Israil do sumoborong do Bawang do Yordan; om mongoi kou i' do hilo'd pomogunan di patahakon ku diyolo'.


text:
Honggo nopo o kinoiyonon dot oongoi dokoyu om patahakon ku nori dot id diya', oi Yosua, om id toinsanan o tulun ku. Tu' iyo noddi o nokoboros mantad ku dot id di Musa.


text:
Tana' nopo dot aanu dokoyu om mantad pod hilo'd tana' do kowotuan di ponong id salatan om korikot di Konuluhanan do Libanon, i ponong id utara; om mantad di Bawang dot Iprat dit agayo, i ponong id koulayon, om oinsanan o pomogunan do tulun do Hit, om gisom do korikot dot id Rahat do Tanga', i ponong id kotonobon.


text:
Iso' pod tulun nga' aiso' i' o kasaap diya', oi Yosua, do solinaid nu do poimpasi. Tu' manud-tanud oku i' kasai' diya', do miagal di minananud oku di Musa. Om woyoon kasai' tiya' i' om a' ku iya' tongkiadan.


text:
Pogiroto' no om pasangalo' no o ginawo nu tu' iya' no o sumiliu do boyoon diti bansa' do mongoi ponolod di pomogunan di nakabatos mantad ku dot id taki- aki dokoyu.


text:
Pogiroto' no om pasangalo' no kopio o ginawo nu. Om tonudon no kopio o koinsanai di Tourat di pinatahak di Musa, i susuhuon ku'ddi, dot id diya'. Om kada' no kopio sansala' dot ongoiso' piya do mantad id Tourat diri om koundar ko indo do honggo nopo o tongoyon nu.


text:
Kada' no kopio kolihuwai do mambasa' i buuk do Tourat do pointikid-tikid do maso do sumambayang. Om soro-sorohon no om pinsingilaan no kopio iri do tadau om totuong. Om tonudon no o nunu nopo i nokotulis do hiri'd buuk diri. Tu' ondung owonsoi nu o miagal diti om osimbayan indo om koundar o koposi-posion nu.


text:
Soroho' pogi' nga' nosuhu' ku no moti' iya' do popogirot om papasangal kopio do ginawo. Om kada' no kooris om kada' poluhoyo' o ginawo tu' iyoho' no i Tuhan, i Kinorohingan nu, o manud-tanud kasai' diya' do hinonggo nopo o pakayaan nu,” ka.


text:
do tumongkop di kokiiman do poposunud do boros do poingkaa, “Posodia' toko' no do kokoriu, tu' tolu po moti' o tadau om sumoborong toko' no di Bawang do Yordan do pakayaan do hilo'd pomogunan di patahakon do Tuhan, i Kinorohingan toko' dot id dokoyu,” ka.


text:
Om boro-boros no i Yosua dot id payat do Rubin, om id payat do Gad, om id songintanga' di payat do Manasi do poingkaa,


text:
“Soroho' no dokoyu i pinoboros di Musa, i susuhuon do Tuhan, dot id dokoyu, iri no tu' iri nopo tana' dot id soborong do Yordan, i ponong id koulayon om patahakon do Tuhan, i Kinorohingan dokoyu, dot id dokoyu, do pomogun-mogunan dokoyu.


text:
Poundorongon nopo do hiti'd tana' di pinatahak di Musa dokoyu o koinsanai'd sawo om tangaanak, om tayam-tayam dokoyu. Nga' ilo' ngai' nopo soudor dokoyu om mositi' no dot ongkirapo-rapo om sumodia' do mongoi sangod. Tu' iyolo' no o mogulu do tulun dot Israil do sumoborong do Bawang do Yordan, om iyolo' o monguhup diyolo',


text:
gisom dot aanu diyolo' i pomogunan di patahakon do Tuhan, i Kinorohingan dokoyu, dot id diyolo', iri no i tana' do hiri'd sampaping ponong id kotonobon do mantad id Bawang do Yordan. Om oonuan pondo do Tuhan do kosimbayanan o koinsanai di payat dot Israil om pogulian nogindo dokoyu do hiti'd tana' di nakatahak di Musa, i susuhuon do Tuhan dot id dokoyu; i hiti'd soborong do Bawang do Yordan, do ponong id koulayon,” ka dau.


text:
Om boros ka di payat do Rubin om i payat do Gad, om i songintanga' di payat do Manasi dot id di Yosua, “Nunu nopo o ponuhuan nu dahai om wonsoyon ngai' i' dahai, om hinonggo nopo o ponuhuan nu dahai do mongoi om ngoyon ngai' i' dahai.


text:
Poingkuro nopo iyahai do minumboyo' di boros di Musa om iyo noddi o pongungumboyo' dahai do boros nu. Om Tuhan no i Kinorohingan nu o manud-tanud diya' do miagal di minananud iyau di Musa.


text:
Isai nopo o tulun do sumaap diya' om it a' tumanud do boros nu om hukuman no do kapatayon. Pogiroton no om pasangalon no o ginawo nu,” ka diyolo'.


text:
Om ponuhu' noddi i Yosua do duwo o tulun do gomponoluku' do mantad hilo'd kokiiman do Sitim do lumisok-lisok i' do mongoi ponorisid do mogontong di pomogunan do Kanaan om okon-okon po om i bandar do Yorikou. Om ongoi no i duwo o tulun diri do hiri'd bandar diri, om rikot no iyolo' do hiri'd walai do songulun o tondu' do sundal, om odop no iyolo' do hiri. Ngaran nopo di tondu'ddi nga' i Rahab.


text:
Om haro'ddi o tulun do minongoi pomisunud di raja' do Yorikou do haro o piro-piro tulun dot Israil do nokorikot do totuong diri do mongoi ponoluku' do pomogunan diri.


text:
Om ponuhu' no i raja' do tulun dau do mongoi pomisunud di Rahab do poingkaa, “Iri nopo tulun di minumbaya' do hino'd walai nu om mongoi i' ponoluku' do pointongkop diti pomogunan. Posoliwano' nogi' kopio iyolo'!” ka.


text:
Om boros ka di Rahab do suminimbar, “Otopot nogi' do haro o piro-piro o tulun do nokorikot do hiti'd walai ku, nga' a' oku i' koilo ondung hinonggo o tadon diyolo'. Om maha' di totuong no, dit a' po natabanan i wawayaan do bandar, om pamanau no iyolo'. Om a' oku i' minonguhot ondung honggo o pakayaan diyolo'. Nga' ondung ngoyon dokoyu iyolo' gusao' om okosupan po dokoyu iyolo',” kad i Rahab. (Nga' nokolisok no ma di Rahab i duwo o tulun do gomponoluku'ddi do hiri'd sakai do taap di walai dau. Om tinakapan dau iyolo' di bundusan di poinsidang do hiri.)


text:
Om soliwan noddi di bandar i piro-piro o susuhuon di raja' do mongoi pogihum di gomponoluku'. Om tabanai noddi i wawayaan di bandar. Om pingihumai noddi diyolo' i gomponoluku'ddi do gisom do nokorikot iyolo' do hiri'd sosoborongon do Bawang do Yordan.


text:
Nga' maha' dit a' po nokoodop i duwo o tulun do gomponoluku'ddi, om ongoi no i Rahab do hiri'd sakai di taap do walai dau.


text:
Om boro-boros no iyau di duwo o tulun diri do poingkaa, “Oilaan ku no do nakatahak nod Tuhan dot id dokoyu o pomogunan diti. Om oinsanan nopo o tulun do hiti do moddosi dokoyu. Om pananggagaran ngai' poo o tulun do hiti dot opopoddosian do tumimbaba' dokoyu.


text:
Tu' nokorongou no iyahai do kinowoyo-woyoo' do Tuhan do minamarasak di Rahat dot Aragang dot id toguang dokoyu, do tontok di minogidu' kou do mantad id pomogunan do Masir. Om nokorongou ngai' nogi' iyahai do kinowoyo-woyoo' dokoyu do minamatai di Sihon om i Og, i duwo o raja' dot Amori, do hilo'd ponong id koulayon do mantad di Bawang do Yordan.


text:
Nongooris tomod diri iyahai do tontok di nokorongou iyahai'ddi. Om koluhoi ngai' nopo o ginawo dahai do nokoilo do pasal dokoyu. Tu' iri nopo Tuhan, i Kinorohingan dokoyu om Kinorohingan do hilo'd tawan om hiti'd pomogunan.


text:
Om sumpa' kou no do dinondo dot id suang do ngaran do Tuhan do wonsoyon dokoyu dot id sompiiyon ku o miagal di winonsoi ku dot id dokoyu. Om onuwai oku no do tanda' do pongilaan ku, om otumbayaan oku indo dokoyu.


text:
Om pamatos kou no do posion dokoyu o tapa' om tina' ku, om tobpinai ku'd kusai om tondu', om koinsanai do sompiiyon diyolo'. Om kada' no kopio iyahai dokoyu pologoso' dot apatai,” ka dau.


text:
Om boros ka di duwo o gomponoluku' do suminimbar di Rahab, “Uhang i' dahai dot iyahai ot apatai ko' mantad dot apatai ko iya', ondung a' nu no poboroson dot id tulun do suwai iti winonsoi dahai. Om atantu' no dot osonong o wonsoyon dahai dot id diya' do tontok do patahakon do Tuhan iti pomogunan diti dot id dahai,” ka diyolo'.


text:
Iri nopo walai di Rahab nga' pinawaal do hiri'd tolig di bandar. Om osonong iddi iyau do pinopoulu di duwo o tulun diri, do tali o pinakai dau do pinopoulu, do pinawaya' di liligaon do ponong id soliwan di tolig di bandar.


text:
Om boros ka di Rahab, “Pakayaai no dokoyu do hilo'd konulu-nuluan om a' kou i' osolowot di piro-piro o susuhuon di raja'. Om lumisok kou nod hilo' do solinaid do tolu o tadau, do gisom id ongkoguli' ngai' i susuhuon di raja'ddi, om mamanau kou nogindo kawagu,” ka.


text:
Om boros ka di duwo tulun diri dot id di Rahab, “Oo, om sinuhu' nu iyahai'ddi do mamatos; om bayaanon i' bo dahai i batos diri.


text:
Om soira' nopondo do ngoyon dahai songodo' iti pomogunan dokoyu, om pokogoson no iti tali dot aragang do hiti'd liligaon do pouluhan nu dahai. Om angatan no i tapa' om tina' nu, om i tongotobpinai nu om koinsanai di koworisan do tapa' nu do hiti'd walai nu.


text:
Ondung haro o sumoliwan diyolo' do mantad hiti'd walai nu, om apatai noo, om okon no ko' iyahai o sosolon, tu' diyolo' nod sala'. Nga' ondung haro ot orualan di hiti'd suang do walai, om iyahai no o monongkoilo.


text:
Nga' ondung popinsunudon nu do tulun do suwai iti winonsoi dahai om a' no iyahai akagasan di nakabatos dahai dot id diya',” ka diyolo'.


text:
Om kookunai nod i Rahab i pinibatasan diyolo'ddi om suhuo' noddi dau iyolo' do mamanau. Om kapamanau poddi iyolo' om pokogoso' no dau i tali dot aragang do hiri'd liligaon.


text:
Om ongoi noddi lisok do hiri'd konulu-nuluan i duwo o tulun do gomponoluku'ddi. Om pingihumai no iyolo' di piro-piro o susuhuon di raja' do hiri'd pointongkop di watas do solinaid do tolu o tadau, nga' a' i' diyolo' nokito i gomponoluku'ddi. Om poguliai ngai' noddi di susuhuon di raja' do hilo'd Yorikou.


text:
Om ruhuk nogiddi i duwo o gomponoluku'ddi do mantad hiri'd konulu-nuluan. Om soborong no iyolo' di bawang do pinogulian do hiri'd di Yosua. Om sunudai no diyolo' i Yosua do koinsanai di nosiliu dot id diyolo'.


text:
Om boros kaddi diyolo', “Oilaan no kopio dahai do tahakon do Tuhan dati' o koinsanai di pomogunan diri. Tu' oinsanan nopo i tulun do hilo' do moddosi dati',” ka.


text:
Om osuab poddi di kosuabon kawagu om tongkiadai no di Yosua om koinsanai di tulun dot Israil i kokiiman do hilo'd Sitim om ongoi no iyolo' do hiri'd tisan di Bawang do Yordan. Om powonsoyo' no diyolo' o kiim diyolo'd hiri. Om hiri-hiri noddi iyolo' do minomukiim do gisom do norikot o maso do kasabarangan diyolo' di bawang.


text:
Om katalib poddi o tolu tadau, om pamanau ngai' no i boyoon diyolo' do tuminongkop di kokiiman diyolo'.


text:
Om boros ka di tongoboyoon diri dot id tulun dot Israil, “Soira' nopo dot okito dokoyu i piro-piro ot imam do manaan di Kaban do Tumpongo'd Tuhan, i Kinorohingan toko', om mamanau ngai' kou no do mantad id kinoiyonon dokoyu om tumanud nondo diyolo'.


text:
Tu' a' kou po insan koongoi do hiti om iyolo' no o momoyo' dokoyu dot id tindalanon. Nga' kada' kou insomok kopio di Kaban do Tumpongo, nga' mositi' no do songkilomito o kosoduwo' dokoyu do mantad diri do hiri'd tohuri,” ka diyolo'.


text:
Om boro-boros no i Yosua dot id koinsanai di tulun dot Israil do poingkaa, “Lidangan no dokoyu o tinan dokoyu tu' suab nopondo om momonsoi o Tuhan do koimayaan dot id pogialatan dokoyu,” ka.


text:
Om suhuo' noddi di Yosua i piro-piro ot imam do sumaan di Kaban do Tumpongo om mamanau dot id gulu di tulun dot ogumu'. Om wonsoyo' no diyolo' o miagal diri.


text:
Om boros kad Tuhan dot id di Yosua, “Mantad nod baino' do silihon ku iya' do tulun dit abantug, gisom dot oinsanan nopondo o tulun dot Israil do momusou diya'. Om oilaan diyolo' do moyo-woyo' oku diya' do miagal di minomoyo' oku di Musa.


text:
Soira' nopod korikot do hiri'd bawang i piro-piro ot imam di kisinaan di Kaban do Tumpongo, om suhuon no iyolo' do tumabung di waig om mingkakat nopondod hiri'd tisan di bawang,” ka.


text:
Om boros ka di Yosua dot id tulun dit ogumu'ddi, “Kainou'd hiti, om mokinongou i' do poboroson do Tuhan, i Kinorohingan toko'.


text:
Om soira' nopo do mongoi kou sangod om atantu' no dot uyungon dau i tulun do Kanaan, om Hit, om Howi, om Poris, om Girgasi, om Amori om Yobus. Om oilaan indo dokoyu do hiti'd pogialatan dokoyu o Kinorohingan di poimpasi do kokito kou do koimayaan do wonsoyon dau,


text:
Om pomili' kou no do hopod om duwo o tulun --- songulun o mantad id pointikid-tikid do payat dot Israil.


text:
Soira' nopondo do katabung do hiri'd waig o gakod di piro-piro ot imam di kisinaan di Kaban do Tumpongo'd Tuhan, i Tuhan do koinsanai'dti pomogunan, om owokok nondo i bawang. Om tumimung nondo i waig dot id iso' o koiyonon,” ka dau.


text:
Tontok nopoddi nga' dongmongomot, om koubasanan no do lumuyud kasai' i Bawang do Yordan. Om tontok noddi do tuminongkiad i tulun dot Israil do kinoiyonon di pinomukiiman diyolo'; tu' sumoborong noddi iyolo' di Bawang do Yordan. Om iri no i piro-piro ot imam di kisinaan di Kaban do Tumpongo o minogulu di tulun dot ogumu' do minamanau. Om maha' di nakatabung o gakod di piro-piro ot imam do hiri'd waig,


text:
om kowokok no i bawang. Iri nopo waig nga' notimung do ponong hiri'd sarayo do hilo'd Adam; it iso' o bandar dot id sampaping do bandar do Sartan. Nga' iri nopo bawang di hiri'd sawa', i koluyung do hiri'd Rahat do Napatai om narasak no kopio. Om nokosoborong iddi i tulun dot Israil do hiri'd hapak do Yorikou. Om solinaid nopo diyolo' do manau-panau do hiri'd kinarasakan di waig om songingkakat ngai' po it imam di kisinaan di Kaban do Tumpongo do hiri'd tanga-tanga' di bawang do narasak gisom do nokosoborong ngai' i tulun dot Israil.


text:
Kosoborong ngai' poddi di Bawang do Yordan o koinsanai di tulun dot Israil om boro-boros nogi' o Tuhan dot id di Yosua do poingkaa,


text:
“Pomili' no do hopod om duwo o tulun do mantad id bansa' diti; do soroiso-iso' o tulun do mantad id pointikid-tikid do payat.


text:
Om suhuon nondo iyolo' do manganu do hopod om duwo o watu do mantad hilo'd tanga' do Bawang do Yordan, i hiri'd ningkokoton di piro-piro ot imam. Om suhuon no iyolo' do manaan di watu om popoiliu'ddi do hiri'd pomukiiman dokoyu do totuong do baino',” ka.


text:
Boros ka di Yosua dot id diyolo', “Ongoi kou no do hilo'd bawang. Om mogulu nopo di Kaban do Tumpongo'd Tuhan, i Kinorohingan toko'. Om tumikid kou no do sumaan do watu do soroisaan do watu o pointikid-tikid di payat.


text:
Iri nopo watu'ddi nga' poposorou do tulun dot Israil di winonsoi do Tuhan. Om koimbagu nopondo, di muhot o tangaanak dokoyu do komoyon di watu,


text:
om sunudan no dokoyu iyolo' dot a' luminuyung i Bawang do Yordan do tontok di sinaan do suminoborong i Kaban do Tumpongo'd Tuhan. Om iri no watu o sumiliu do poposorou do tulun dot Israil di nosiliu'd hiti,” ka.


text:
Om wonsoyo' noddi di tongoulun diri i pinonuhuan di Yosua do tumanud di pinonuhuan do Tuhan dot id dau. Om panganu no iyolo' do hopod om duwo o watu do mantad hiri'd tanga' di Bawang do Yordan. Om soroisaan do watu o pointikid-tikid di payat dot Israil. Om igitai no diyolo' i watu do hiri'd pinomukiiman diyolo' om poiliho' noddi diyolo' do hiri.


text:
Om pogitimpak-timpako' noddi di Yosua o hopod om duwo o watu do hiri'd ningkokoton di piro-piro ot imam di kisinaan di Kaban do Tumpongo do hiri'd tanga' di Bawang do Yordan. (Om hino po kasai' i watu di pinogitimpak-timpak diri do gisom do baino'.)


text:
Om songingkakat poddi kasai' i piro-piro ot imam do hiri'd tanga' di Bawang do Yordan do gisom do nongowonsoi ngai' di tulun dot Israil i pinonuhuan do Tuhan dot id di Yosua. Om koinsanai'dti nga' miontok ngai' i' di pinonuhuan di Musa dot id di Yosua. Om angarau-arau ngai' nopoddi i tulun dot Israil do suminoborong di bawang.


text:
Om iri no payat do Rubin, om payat do Gad om i songintanga' di payat do Manasi, i nongkosodia' no do mongoi sangod, o minogulu di payat dot Israil do suwai do suminoborong di bawang, tu' iyo noddi o pinonuhuan di Musa. Om woyoo' nod Tuhan it apat nohopod noribu o tulun di nokosodia' no do sumangod diri do suminoborong om minongoi'd hiri'd tana' dot apatau do hilo'd somok do Yorikou. Om kosoborong ngai' poddi i tulun dot Israil om pogulu no diyolo' do mamanau i piro-piro ot imam di kisinaan di Kaban do Tumpongo'd Tuhan.


text:
Iri nopo winonsoi'd Tuhan do tadau'ddi nga' minongodsuur di tulun dot Israil do momusou kopio di Yosua do miagal do pomusou do tulun dot abantug. Om pusohon kasai' iddi do tulun dot Israil i Yosua do solinaid dau do poimpasi, do miagal di pinomusou diyolo' di Musa.


text:
do momisunud di piro-piro ot imam di kisinaan di Kaban do Tumpongo do tumindal do mantad hiri'd Bawang do Yordan.


text:
Om kotindal ngai' poddi it imam di suminaan di Kaban do Tumpongo'd Tuhan om luyung no kawagu i bawang om luminuyud kawagu do miagal di timpuun i'.


text:
Tontok di tadau'd kohopod do tulan do koiso' om soborong no i tulun dot Israil di Bawang do Yordan. Om pomukiim no iyolo' do hilo'd kinoiyonon di roitan do Gilgal, i ponong id koulayon do mantad id Yorikou.


text:
Om hilo' no i Yosua do pinopogitimpak-timpak di hopod om duwo o watu di nanu do mantad hiri'd Bawang do Yordan.


text:
Om boros ka di Yosua dot id tulun dot Israil, “Muhot nopondo i tangaanak dokoyu do sumonu' do komoyon diti watu,


text:
om sunudan no iyolo' do minokok i Bawang do Yordan do tontok di suminoborong o tulun dot Israil di bawang, om otuu nopo i tana' do winayaan diyolo'.


text:
Om sunudan no iyolo' do rinasak do Tuhan, i Kinorohingan toko', i Bawang do Yordan gisom do nokosoborong toko' iddi; do miagal di minamarasak o Tuhan di Rahat dot Aragang om nokosoborong iddi iyahai.


text:
Om iri nondo i nongowonsoi'd Tuhan diri o koilo-ilo ngai' do bansa'd tulun do hiti'd pomogunan do kogoyoo' do sinundu'd Tuhan. Om momusou indo kasai' iyolo' do Tuhan, i Kinorohingan toko' do gisom dot alaid,” ka dau.


text:
Koinsanai di raja' do tulun dot Amori, i ponong id kotonobon do mantad di Bawang do Yordan, om koinsanai di raja' do Kanaan do poingompus di Rahat do Tanga', nga' nongkorongou ngai' no do winokok do Tuhan i Bawang do Yordan do gisom do nokosoborong ngai' i tulun dot Israil. Om kongooris tomod noddi di tulun dot Israil i tongoraja'ddi.


text:
Om boro-boros noddi o Tuhan dot id di Yosua do poingkaa, “Manarom no do watu do maan do panakapais om sunatan no o tulun dot Israil,” ka.


text:
Om wonsoyo' no di Yosua i pinonuhuan do Tuhan dot id dau, om sunatai no dau i tulun dot Israil do hilo'd kinoiyonon di pinungaranan do Nunu-Nulu do Ponunatan.


text:
Winonsoi pogi' di Yosua o miagal diri nga' tontok nopo di suminoliwan i' i tulun dot Israil do mantad hilo'd Masir om nongosunatan ngai' no i tongokusai diyolo'. Nga' daamot nopo di minghombo iyolo' do hilo'd tana' do kowotuan do solinaid dot apat nohopod o toun, om aiso' no o tangaanak diyolo' do tongokusai do nosunatan. Om koinsanai di tongokusai di nosukup o tumur dot onuon do soudor di soliwan i' iyolo' do mantad hilo'd Masir nga' nangapatai no di motingkaayi' ot apat nohopod o toun, tu' a' iyolo' tuminanud do boros do Tuhan. Om kawagu po nga' nokosumpa' mantad no o Tuhan dot a' popokito diyolo' di pomogunan dot osimbayan om it oluhub o tana', i nakabatos mantad dau dot id taki-aki diyolo'.


text:
Iri nopo tangaanak do tongokusai di tulun di nangapatai noddi om aiso' i' o nongosunatan di solinaid diyolo' do minghombo do hiri'd tana' do kowotuan. Om iyolo' no, i sukodwagu o sinunatan di Yosua.


text:
Kosunatai ngai' poddi iyolo', om undorong no iyolo' do hiri'd kokiiman do gisom do nolingos i sinunatan.


text:
Om boro-boros no o Tuhan dot id di Yosua, “Tadau nod baino' do tinanus ku i tingayam dokoyu do nosiliu do turipon do hilo'd Masir,” ka dau. Iri no o kinopomungaranan do kinoiyonon diri do Gilgal do gisom do baino'.


text:
Tontok nopo di poundorong iyolo' do hilo'd Gilgal, i tana' dot apatau dot id somok do Yorikou, om minamaramai iyolo' do Paska di sosodopon do tadau'd kohopod om apat do tulan diri.


text:
Tadau noddi kawagu om pangakan no iyolo' di taakanon do hilo'd Kanaan, iri no i gandum do ginowi om roti dit a' rinalatan do pangambang. Om diri nogindo do minangakan iyolo' do tua' do totonomon do hiri'd pomogunan diri.


text:
Om tingkod noddi do rumikot o manna do mantad hilo'd tawan, om a' noddi mangakan o tulun dot Israil di manna. Om mantad nod tadau'ddi dot i tua-ua' di tanom-tanom do hiri'd pomogunan do Kanaan ot akanon diyolo'.


text:
Tontok dit osomok no i Yosua do hilo'd Yorikou om sigog id kokito dau o songulun o kusai do poingkakat do hiri'd toguang do kiinigit do gayang. Om insomok no i Yosua do mikuwo'd minuhot do poingkaa, “Soudor ko dahai ko' pisangod ko?” ka dau.


text:
Om boros ka di tulun do suminimbar, “Okon oku i' ko' soudor dokoyu om okon oku ko' pisangod. Iyoho' nopodti om boyoon do soudor do Tuhan,” ka dau. Om otud noddi i Yosua do tuminuku' dot id tulun diri. Om boro-boros no i Yosua do poingkaa, “Iyoho' no o susuhuon nu, oi Tuan. Nunu o ponuhuan nu doho', oi Tuan?” ka dau.


text:
Om boros ka di boyoon do soudor do Tuhan dot id di Yosua, “Iduwo' ino kasut nu tu' iti nopo kinoingkokoton nu om tana' dit olidang,” ka dau. Om iduwo' noddi di Yosua i kasut dau.


text:
Iri nopo wawayaan do sumuang di bandar do Yorikou nga' ogirot tomod o pinonobon om haro po o madtamong do hiri tu' mada' do haro o kosuang do tulun dot Israil. Om aiso' no o songulun piya do kosuang ko' kosoliwan po di bandar diri.


text:
Om boros kad Tuhan dot id di Yosua, “Patahakon ngai' ku dot id diya' o bandar do Yorikou om i raja' do hilo', om koinsanai di soudor diyolo' di gunsiou.


text:
Om mamanau kou no do tumutuk di bandar, dot iyokoyu ngai' di soudor nu dot insan do sangadau, do solinaid dot onom o tadau.


text:
Om mamanau nopo dot id gulu-gulu di Kaban do Tumpongo om turu' ot imam dit otikid do torumpit. Om tadau nopod koturu' om tumutuk kou no di bandar do miwoyo' di piro-piro o soudor nu dot inturu' kotutuk, om iri ngai' no it imam om popinguni di torumpit do maso'ddi.


text:
Om owonsoi nopondo o miagal diri om pounion nondo dit imam i torumpit dot oloyong o popouni. Om orongou po dokoyu o tuni'ddi om mamangkis ngai' nogindo dot opuhod i tongokusai. Om humaba' nondo i tolig do bandar diri. Om maso noddi do sumuang ngai' di bandar i soudor nu,” ka dau.


text:
Om lohowo' ngai' noddi di Yosua it imam om boro-boros no iyau diyolo' do poingkaa, “Ongoyo' dokoyu i Kaban do Tumpongo om mamanau i' o turu' dokoyu do hiri'd gulu-gulu di Kaban do Tumpongo do mikuwo'd popouni di torumpit,” ka.


text:
Om boros kaddi di Yosua dot id tongosoudor dau, “Pamanau kou do mongoi tutuk dilo bandar. Om iri nopo i tongosoudor dit ongkirapo-rapo om mamanau dot id gulu-gulu di Kaban do Tumpongo do Tuhan,” ka.


text:
Om pamanau ngai' no i soudor di madtamong do hiri'd gulu dot id gulu- gulu di piro-piro ot imam di popouni di torumpit; om susuhut ngai' nogiddi diyolo' it imam di kisinaan di Kaban do Tumpongo, om susuhut no i tongosoudor di madtamong dot id tohuri.


text:
Om sunudai ngai' noddi di Yosua i soudor dau dot a' mamangkis om a' momoros dot ongoiso' piya o boros dot a' po dau iyolo' suhuon do mamangkis.


text:
Om suhuo' noddi di Yosua i piro-piro o tulun diri do tumutuk di bandar diri dot insan kotutuk do mikuwo'd saanon i Kaban do Tumpongo, om pogulian nondo diyolo' do hiri'd kokiiman. Om hiri id kokiiman o todopon diyolo' do dongotuong.


text:
Tadau noddi kawagu, om suab no i Yosua do tuminungag. Om ongoi ngai' no i soudor om it imam tutuk di bandar diri do koinduwo no do miagal dit id gulu o koulud-uludo' do mamanau: Id gulu nopo kopio om i tongosoudor di madtamong dot id gulu; om iri nogindo i turu' ot imam di popinguni di torumpit; om sumusuhut nogindo i tongoimam di kisinaan di Kaban do Tumpongo, om hiri nopondod tohuri om i tongosoudor di madtamong dot id tohuri. Om solinaid nopo diyolo' do manau-panau om popingunion nopo i torumpit.


text:
Om tontok no di tadau'd koduwo'ddi do minongoi iyolo' tutuk di bandar diri dot insan kotutuk om poguliai no diyolo' do hiri'd kokiiman. Om iyo noddi o winonsoi diyolo' do pointikid-tikid do tadau do solinaid dot onom o tadau.


text:
Om korikot noddi i koturu'd tadau om tungag no iyolo' dit osuab po, di mulai nogi' o tadau. Om ongoi no iyolo' tutuk di bandar do Yorikou. Om miagal kasai' iddi o kowoyo-woyoo' diyolo' do tuminutuk, nga' tadau nopoddi om inturu' iyolo' tutuk di bandar.


text:
Om tontok nopo di kointuru' diyolo' do tuminutuk, di nokouni di piro-piro ot imam i torumpit, om boro-boros noddi i Yosua di soudor dau do poingkaa, “Pamangkis kou no! Tu' nakatahak nod Tuhan iti bandar dot id dati'!


text:
Raagon ngai' nopo dokoyu o suang diti bandar. Om iti bandar nga' raagon nogi' do maan do porsombahan dot id Tuhan. I Rahab poo, i tondu' do sundal diri, o posion dokoyu om koinsanai di sompiiyon dau, tu' minongintirung i' iyau di gomponoluku' toko'.


text:
Kada' kou panganu do nunu nopo it apatut do raagon. Tu' ondung manganu kou'ddi om poporikot kou no do kosusaan dot id kokiiman do tulun dot Israil.


text:
Nga' iri nopo i winonsoi do mantad id pirok, om tamas, om tambaga' om basi' om mositi' no do posuwai-suwayon ngai' om potobilangon do maan do don Tuhan. Om mositi' nod posuangon ngai' iri dot id poiiyanan do dapu' di don Tuhan,” ka dau.


text:
Om pounio' noddi di piro-piro ot imam i torumpit. Om korongou poddi di tulun dot Israil iri om pamangkis no iyolo' dot opuhod tomod, om kahaba' noddi i tolig di bandar do Yorikou. Om takad ngai' noddi di nulu-nulu i soudor dot Israil om suang ngai' no iyolo' di bandar do Yorikou, om kosolod noddi diyolo' i bandar diri.


text:
Om patayo' ngai' noddi diyolo' o koinsanai di hiri'd suang di bandar, dot i tongokusai om i tongoondu', om i tongomulok po om i tongomolohing no, do gayang o pinamatai diyolo'. Om pinatai ngai' nogi' diyolo' i sapi', om i dumba', om i kaladai.


text:
Om boros kaddi di Yosua dot id duwo o gomponoluku' di gulu poddi, “Ongoi kou no do hilo'd walai di tondu' do sundal diri om angatan no iyau om i sompiiyon dau do sumoliwan do miagal di nakabatos mantad dokoyu dot id dau,” ka.


text:
Om ongoi noddi iyolo' do hiri om angatai no diyolo' i Rahab do sumoliwan do miwoyo' di tina', om tapa', om tongotobpinai dau, om koinsanai di sompiiyon dau. Om angatai ngai' no diyolo' o koinsanai di sompiiyon di Rahab om iri ngai' nogi' i susuhuon dau do hiri'd kinoiyonon dit aiso' o ligogon, it id somok do kokiiman do tulun dot Israil.


text:
Om tutudai no di piro-piro o soudor dot Israil i bandar diri do gisom do nouu. Iri po i tamas, om pirok, om tambaga' om basi', ot a' diyolo' rinaag. Om pinosuang diyolo' iri do hiri'd poiiyanan di dapu' do don Tuhan.


text:
Nga' pinasi i' di Yosua i Rahab, i tondu' do sundal diri, om koinsanai di sompiiyon dau tu' minongintirung i' iyau di duwo o gomponoluku', i sinuhu' di Yosua do minongoi ponoluku' di bandar do Yorikou. (Om iri nopo i sinakagon di Rahab nga' hilo' kasai' pod Israil do gisom do baino'.)


text:
Om tontok noddi do minomopol i Yosua do poingkaa, “Isai nopo o mumbal do momonsoi kawagu do bandar do Yorikou om usungon no iyau do Tuhan. Isai nopo o popoiliu do watu do poimpahan di bandar diri om atagakan no do tanak dau dit id dotuo; isai nopo o momonsoi di wawayaan dot agayo di bandar diri om atagakan no do tanak dau dit id domulok,” ka.


text:
Nga' a' i' o tulun dot Israil tuminanud di boros do Tuhan di minogodu do manganu do nunu nopo it apatut do raagon. Haro o songulun o kusai dot i Akan o ngaran dot a' tuminanud do boros diri, gisom do tuminogod diri o Tuhan dot id tulun dot Israil. (Ngaran nopo do tapa' di Akan om i Karmi, om taki no dau om i Sabdi, i mantad id pinuruan do sompiiyon di Sira, it id suang do payat di Yohuda.)


text:
Om suhuo' no di Yosua o piro-piro o tulun do mantad hilo'd Yorikou do mongoi do hilo'd bandar dot Ai. Ai nopo om iso' o bandar di ponong id koulayon do mantad id Baitol, it id somok do Bait-Awon. Om sinuhu' dau iyolo' do mongoi pogontong do pomogunan diri. Om kowonsoi poddi diyolo' i pinonuhuan diri,


text:
om uli' no iyolo' do minongoi solowot di Yosua, om boros ka diyolo', “A' i' minog do mongoi ngai' toko' panangod di bandar diri. Duwo nopo ko' tolu noribu o tulun nga' ula' no. A' i' minog do mongoi ngai' sangod o soudor tu' bandar nopod Ai om okooro',” ka diyolo'.


text:
Om tolu noddi noribu o tulun dot Israil do minongoi panangod di bandar diri. Nga' naala' iddi iyolo'.


text:
Om gusao' noddi di tulun dot Ai i tulun dot Israil do mantad hiri'd wawayaan di bandar dot Ai, gisom do hiri nod sodu' kopio. Om haro i' doti' o tolu nohopod om onom o soudor do tulun dot Israil do pinatai do tulun dot Ai do hiri'd guas di nulu-nulu. Om moddosi diri om ongooris i tulun dot Israil.


text:
Om hurako' noddi di Yosua o rasuk dau do natatangaban. Om otud no iyau dot id toguang di Kaban do Tumpongo'd Tuhan. Om iri ngai' nogi' i boyoon do tulun dot Israil nga' minotud i' do hiri do gisom do nasadapan. Om naraban diyolo' do pupuk o tulu diyolo' do popointalang dot adalaan tomod iyolo' do tumongob.


text:
Om boros kaddi di Yosua dot id Tuhan, “Oi Kinorohingan, i Tuhan ku! Nokuro tu' winoyo' nu iyahai do gisom do nokosoborong di Bawang do Yordan? Patahakon nu tuu iyahai dot id longon do tulun dot Amori do gisom nondo dot angapatai iyahai? Nokuro tu' a' nu iyahai pinologos do momogun-mogun do hilo'd soborong do Bawang do Yordan?


text:
Kongorongou nondo o tulun do Kanaan om koinsanai di tulun do hiti'd pomogunan di nosiliu'ddi om ngoyon nondo iyahai diyolo' songodo' om patayon ngai' nondo iyahai diyolo'! Nunu pondo o wonsoyon nu om suahon kasai' ko i'?” ka dau.


text:
Nokowonsoi nod dusa o tulun dot Israil! Tu' a' iyolo' tuminorodok dot id batos dahai diyolo'. Tu' minanganu iyolo' do wookon di dapu' dit apatut daa do raagon. Om minanakau iyolo' di dapu' om minongudut po. Pinolisok diyolo' iri dot id rolot di dapu' diyolo'.


text:
Om iri no ot a' nakasaap-saap di tulun dot Israil do pisangod diyolo'. Tu' iyolo' nga' nohukuman no do kapatayon. Om a' oku noddi mananud dokoyu ondung a' no dokoyu raagon i dapu' dit a' daa apatut dot onuon diri.


text:
Ingkakat no, oi Yosua! Om lidangan no o koinsanai dilo tulun dot Israil. Om suhuon no iyolo' do tumimbaba' doho' do suab tu' moro-boros oku, iyoho' i Tuhan, i Kinorohingan dot Israil, dot id diyolo' do poingkaa, ‘Oi tulun dot Israil, haro dot id dokoyu o wookon di dapu' dit apatut do raagon do tumanud di pinonuhuan ku! Om a' kou i' moti' kaala' do pisangod dokoyu ondung a' po dokoyu kataam i dapu'ddi,’ kangku nondo.


text:
Iyo nopoddi, om sunudan no iyolo' do kosuabon nopod suab om sorisidon ku'd mongilo o pointikid-tikid do payat dot Israil. Ondung otuduk ku ot iso' o payat om mositi' no do tumimbaba' doho' o koinsanai di pinuruan do sompiiyon dot id suang do payat diri. Ondung otuduk ku ot iso' o pinuruan do sompiiyon, om mositi' no do tumimbaba' doho' o koinsanai di sompiiyon dot id suang do pinuruan diri. Ondung otuduk ku ot iso' o sompiiyon om mositi' no do tumimbaba' doho' o pointikid-tikid do tulun dot id suang do sompiiyon diri.


text:
Om iri nopo tulun dit otuduk om oilaan no do pinopoopi' di dapu' di pogoduhan diri om mositi' nod tutudan nopo do miyau do miwoyo' di sompiiyon dau om koinsanai di dau'd songonuon tu' iyau no o minongintingayam kopio do tulun dot Israil om tuminolibamban iyau di batos,” ka dau.


text:
Om osuab poddi di kosuabon kawagu om ngoyo' no di Yosua potimbabao' do Kinorohingan i tulun dot Israil. Om potimbabao' no dau o pointikid-tikid di payat dot Israil om koontok no o payat do Yohuda.


text:
Om potimbabao' no di Yosua o pointikid-tikid di pinuruan do sompiiyon di payat do Yohuda. Om koontok no o pinuruan do sompiiyon di Sira. Om potimbabao' no dau o pointikid-tikid do sompiiyon dit id suang do pinuruan do sompiiyon di Sira om koontok no i sompiiyon di Sabdi.


text:
Om ngoyo' noddi di Yosua potimbabao' o pointikid-tikid do tulun dit id suang do sompiiyon di Sabdi, om koontok no i Akan. Iyau nopo nga' tanak di Karmi, om manangaki di Sabdi.


text:
Om boros ka di Yosua dot id di Akan, “Oi tanak ku, posunudo' ngai' no do dinondo i nongowonsoi nu dot id toguang do Tuhan, i Kinorohingan dot Israil. Om kada' no popolisok do nunu nopo dot id doho',” ka dau.


text:
Om boros ka di Akan do suminimbar, “Otopot no do nokowonsoi oku do dusa dot id Tuhan, i Kinorohingan dot Israil. Iti no o winonsoi ku:


text:
Nokokito oku dot iso' o rasuk dit olumis kopio, i winonsoi do hilo'd Babilonia, do poirolot di dapu' di nangaanu toko'. Om nokokito oku do pirok di duwo i' doti' o kilogram do kawagato' om songwatang o tamas dit awagat i' ko' satanga' kilogram. Om norohian tomod oku'ddi di dapu'ddi om onuo' ku no. Om polobongo' ngai' ku nopori do hiri'd tana' di pinomukiiman ku. Om iri nopo pirok om hiri'd saalom kopio,” ka dau.


text:
Om arau-arau nopoddi i Yosua do minonuhu' do piro-piro o tulun do minongoi do hiri'd kiim di Akan. Om kokito no diyolo' do hiri kopio i' o pinamalabangan di dapu' di pinogoduhan do manganu'ddi om i pirok nga' hiri kopio nogid saalom.


text:
Om igitai no diyolo' i dapu' do suminoliwan do mantad hiri'd kiim di Akan om patahako' no diyolo' dot id di Yosua om id koinsanai di tulun dot Israil. Om poiliho' no diyolo' iri dot id toguang do Tuhan.


text:
Om pootodo' noddi di Yosua om koinsanai di tulun dot Israil do hiri'd rantai di roitan do Rantai do Kosusaan i Akan, om i pirok, om i rasuk om i tamas, om koinsanai di tangaanak dau do tondu' om kusai, om koinsanai di sapi', om i kaladai, om i dumba' dau, om i kiim om koinsanai di dau'd songonuon.


text:
Om boros ka di Yosua dot id di Akan, “Nokuro tu' pinoporikot ko do kosusaan dot id dati'! Om baino' nodti om porikatan ko no iya'd Tuhan do kosusaan,” ka dau. Om oinsanan nopoddi i tulun dot Israil do minomodumpau di Akan do watu do gisom do napatai iyau. Om dinumpau diyolo'd watu om sinorob diyolo' i sompiiyon dau om koinsanai di dau'd songonuon.


text:
Om pogitimpak-timpako' noddi diyolo' i watu dot ogumu' do hiri'd kinoiyonon diri. Iri nopo watu di pinotimung diri nga' hino kasai' po do gisom do baino'. Iri no o kinopomungaranan do kinoiyonon diri do Rantai do Kosusaan. Om a' noddi otogod o Tuhan.


text:
Om boro-boros no o Tuhan dot id di Yosua do poingkaa, “Potonudo' ngai' no diya' ilo soudor nu om ngoyon no dokoyu songodo' o bandar dot Ai. Om kada' poluhoyo' o ginawo om kada' kooris. Tu' pamanangon ku i' iya' do sumangod di raja' dot Ai; om iri nondo i tulun dau, om i bandar dau, om i pomogunan dau nga' aanu nu i'.


text:
Poingkuro nopo o winonsoi nu dot id bandar do Yorikou om i raja' do hilo', om miagal noddi o wonsoyon nu dot id bandar om id raja' dot Ai. Nga' baino' nopo om koino-ino kou i' do manganu do konunu-nunuan om tayam-tayam diyolo'. Om sumodia' kou no do manangod do bandar diri om potigowoon no o pananangod do mantad id dotolikudan di bandar,” ka dau.


text:
Om sodia' noddi i Yosua do mongoi do hiri'd bandar dot Ai do miwoyo' di soudor dau. Om pilio' no dau o tolu nohopod noribu o soudor dit ongosiou om suhuo' no dau iyolo' do mamanau do dongotuong.


text:
Om boros ka dau dot id diyolo', “Lumisok kou no do hiri'd dotolikudan di bandar, nga' kada' kou insodu' kopio, om mositi' no do posodia' kasai' kou do sumangod.


text:
Nga' iyoho' nopo om koinsanai diti tulun ku om minsomok i' di bandar. Om soira' nopondo do gusaon iyahai di tulun dot Ai om pogulian nondo dahai do mogidu' do mantad hiri'd bandar, do miagal di winonsoi toko' dit insan toko' i' ongoi sangod.


text:
Om gusaon nondo iyahai diyolo' do gisom do kosoliwan iyolo' di bandar. Nga' osorou nopo daa'ndo diyolo' om a' i' iyahai kasaap do miagal dit id gulu.


text:
Om diri nondo do sumoliwan kou do mantad hiri'd linisok dokoyu do mongoi ponolod di bandar diri. Om patahakon indo do Tuhan i Kinorohingan dokoyu, i bandar diri dot id dokoyu.


text:
Aala' pondo dokoyu i bandar diri om tutudan no do miagal di pinonuhuan do Tuhan. Iri no ot isuhu' ku dokoyu,” ka dau.


text:
Om suhuo' noddi di Yosua iyolo' do mamanau om mandad do hiri'd lisokon diyolo', i ponong id kotonobon do mantad id bandar dot Ai, it id piolitan dot Ai om Baitol. Nga' i Yosua nopo om minodop i' do hiri'd kokiiman do tulun dot Israil.


text:
Om osuab poddi di kosuabon, om ngoyo' no di Yosua timungo' i soudor dau. Om woyoo' noddi dau iyolo' om i piro-piro o boyoon dot Israil nga' minomoyo' nogi' di piro-piro o soudor do minongoi do hilo'd Ai.


text:
Iri nopo soudor di minoyo' di Yosua nga' kuminaa ponong id wawayaan dot agayo di bandar dot Ai. Om pomukiim no iyolo' do ponong id utara. Om iso' po o kubong dot id piolitan diyolo' di bandar dot Ai.


text:
Om suhuo' no dau o limo doti' noribu o soudor do mongoi lisok do ponong id kotonobon do mantad id bandar diri, i hiri'd piolitan dot Ai om Baitol.


text:
Om pogitongkiad-kiado' no dau i soudor diri: iri nopo soudor dit ogumu' nga' ponong id utara di bandar, om iri no suwai om ponong id kotonobon. Om i Yosua nopo om minodop i' do hiri'd Rantai do Yordan.


text:
Om soira'ddi do nokito di raja' dot Ai i soudor di Yosua, om tilombus nopo iyau do suminodia'. Om ongoi no iyau om i piro-piro o soudor dau do hiri'd Rantai do Yordan, i niyon diyolo' do suminangod do tulun dot Israil dit insan i'. Nga' a' i' dau oilaan do songodon iyau do mantad id tohuri.


text:
Om poggidu' noddi i Yosua om i soudor dau do miningala-ala' om pakayaai no do ponong id tana' dit aiso' o sumuni.


text:
Om notimung ngai' noddi i tongokusai do hiri'd bandar dot Ai do mongoi pomogusa' di Yosua om i soudor dau. Om musa-gusa' iyolo' di Yosua nga' modu-sodu' iyolo' di bandar.


text:
Om koinsanai nopo i tongokusai di hiri'd bandar dot Ai do suminoliwan di bandar do minongoi pomogusa' di tulun dot Israil do gisom do poingiwang tomod nopoddi i bandar om aiso' no o tumamong.


text:
Om boros kad Tuhan dot id di Yosua, “Potuduko' ino tandus nu do hilo'd Ai tu' patahakon ku no diya' ilo bandar,” ka. Om wonsoyo' nod i Yosua o miagal diri.


text:
Om koinsawat poddi di Yosua o longon dau, om ingkakat ngai' no i soudor dau di songillisok do minongoi panangod om minonolod do bandar diri, om tutudai nogiddi diyolo' i bandar.


text:
Om soira'ddi kuminoili i tulun dot Ai om kokito no diyolo' o lisun dot oitom tomod do mininsawat do hilo'd tawan. Om i Yosua om i soudor dau nga' nokokito nogi' di lisun diri om koilaai noddi diyolo' do nosolod no di posukan do soudor do suwai i bandar dot Ai, om poguliai noddi diyolo' om timpuunai no diyolo' do minimpatai i tulun dot Ai. Om aiso' noddi o ralan di tulun dot Ai do mogidu'.


text:
Om i tulun dot Israil di hiri'd bandar dot Ai nga' minongoi'ddi uhup do momogusa' di tulun dot Ai, gisom do notutukan diyolo' i tulun dot Ai om koinsanai nopoddi i tulun dot Ai do napatai. Om aiso' no o tongoiso' piya'd tulun do nokopoggidu' om aiso' o napasi,


text:
suwai ko' iri po i raja' dot Ai. Om tangkapo' no diyolo' i raja' dot Ai om pootodo' no do hiri'd di Yosua.


text:
Om patayo' ngai' nopo di tulun dot Israil i pisangod diyolo' do hiri'd tana' dit aiso' o sumuni; i pinomogusaan diyolo' di pisangod. Om poguliai no diyolo' do hiri'd bandar dot Ai om patayo' no diyolo' o koinsanai di tulun do poingiyon do hiri'd bandar diri.


text:
Om kapatai ngai' nopo o tulun dot Ai do tadau'ddi --- do hopod om duwo noribu o tongokusai om tongoondu'. Om pointuduk kasai' nopoddi di Yosua i tandus dau do hilo'd Ai om a' po dau pinoinsiriba' o longon dau dit a' po naayi' do mamatai o tulun do hiri.


text:
Om igitai no di tulun dot Israil i tayam-tayam om i konunu-nunuan di naanu diyolo' do mantad hiri'd bandar diri. Tu' miagal noddi o pinonuhuan do Tuhan dot id di Yosua.


text:
Om tutudai no di Yosua i bandar dot Ai om pologoso' nopoddi do poingraag kasai'. Om poingraag kasai' po i bandar diri do gisom do baino'.


text:
Om pogiiso' no dau i rata' di raja' dot Ai dot id iso' o guas do kayu do gisom do nasadapan. Nga' maha' di notonob o tadau om ponuhu' nogi' i Yosua do popolintuhun di rata' om papataam diri do hiri'd ralan di wayaan do sumuang di wawayaan dot agayo do bandar diri. Om rubpuwai nogiddi diyolo'd watu dot ogumu' i rata'ddi. Om hino kasai' pori do gisom do baino'.


text:
Om pomonsoi no i Yosua do pananaraban do porsombahan di don Tuhan, i Kinorohingan dot Israil, do hilo'd Nuluhon dot Ibal.


text:
Om wonsoyo' no di Yosua i pananaraban do porsombahan diri do tumanud di Tourat di Musa, i susuhuon do Tuhan, dot id tulun dot Israil, do miagal di nokotulis dot id Tourat di Musa do poingkaa, “Iri nopo pananaraban do porsombahan om watu dit a' binabak do pakakas do basi' o wonsoyon,” ka. Om papatahak noddi i tulun dot Israil dot id Tuhan do porsombahan di sorobon om porsombahan do piombolutan do hiri'd pananaraban do porsombahan diri.


text:
Om hilo' no i Yosua dot antang-antangan di tulun dot Israil do minanalin di Tourat di pinotulis dot id Buuk di Musa dot id piro-piro o watu diri.


text:
Om oinsanan nopoddi i tulun dot Israil om i boyoon diyolo', om i gunsiou om i gompomutus, om iri nogi' i tulun do bansa'd suwai di poingiyon dot id rolot diyolo' do miningkakat do miampaping di Kaban do Tumpongo'd Tuhan om potoguang iyolo' di tongoimam do mantad id payat do Liwi, i mananaan di Kaban do Tumpongo. Om songintanga' nopo di tulun diri om potoguang di Nuluhon do Gorisim, om iri no songintanga' kawagu om potoguang di Nuluhon dot Ibal. Tu' iyo noddi o pinonuhuan di Musa, i susuhuon do Tuhan diri do wonsoyon diyolo' dot orikot i maso do rumamit iyolo' do barakat di pinabatos do Tuhan.


text:
Om basao' noddi di Yosua dot opuhod o koinsanai di Tourat diri, do miagal di nongkotulis do hiri'd Buuk do Tourat, om kohompit ngai' no i pamarakat om i pomopol.


text:
Om basao' ngai' nopo di Yosua o koinsanai di pinonuhuan di Musa di nongkotulis do hiri'd buuk dot oturan dot id toguang do koinsanai di tulun di songintimung do hiri do kohompit ngai' i tongoondu', om i tangaanak om koinsanai di tulun do bansa'd suwai di poingiyon dot id rolot diyolo'.


text:
Iri nopo kinamanangan dot Israil om nongorongou ngai' no do koinsanai di raja' do pointongkop di pomogunan dot id ponong id kotonobon do mantad id Bawang do Yordan, om i hiri'd konuluhanan, om i hiri'd guas do nuluhon, om hiri'd poingompus do tisan do Rahat do Tanga', om gisom do hilo'd Nuluhon do Libanon, i ponong id utara. Om iyolo' nopoddi nga' i raja' do Hit, om Amori, om Kanaan, om Poris, om Howi, om Yobus.


text:
Om oinsanan nopoddi i raja'ddi do minogiupakat do mogisosokodung do sumaap di Yosua om i tulun dot Israil.


text:
Nga' iri nopo tulun do hilo'd Gibion om i tulun do Howi, om nokorongou no di winonsoi di Yosua do hilo'd bandar do Yorikou om Ai.


text:
Om pogipapakat no iyolo' do magakal di Yosua. Om posodia' no iyolo' do kokoriu om posuango' no dot id karung dit angaraat no, om kantung do kulit dit araat no o pinoiyanan do waig dot anggur om pagandaro' noddi diyolo' iri di kaladai.


text:
Om pakayan do pinakai diyolo' nga' gansing no. Om kasut diyolo' nga' angaraat no om nompin-ompinan poo. Om iri roti do nigitan diyolo' nga' nokodou no om gorumon poo.


text:
Om ongoi no iyolo' solowot di Yosua do hiri'd kokiiman do hilo'd Gilgal. Om boros ka diyolo' dot id di Yosua om id tulun dot Israil, “Iyahai nopodti om mantad id pomogunan dit osodu'. Om orohian iyahai do momonsoi'd pitoruan dot id dokoyu,” ka diyolo'.


text:
Nga' boros ka di tulun dot Israil, “Mantad kou i' doti' do hiti'd kasamakan. Om poingkuro'ddi iyahai do monokitaru' dokoyu?” ka diyolo'.


text:
Om boros ka diyolo' dot id di Yosua, “Posodia' i' iyahai do momonsoi'd nunu nopo i korohian nu,” ka. Om uhoto' no iyolo' di Yosua, “Isai kopio kou'ndo, om honggo tadon dokoyu?” ka dau.


text:
Om boros ka diyolo' do suminimbar, “Iyahai nopodti om mantad id iso' o pomogunan di hilo'd sodu', nga' nokorongou iyahai do pasal do Tuhan, i Kinorohingan, i tukuon dokoyu. Om norongou ngai' no dahai i winonsoi dau do hilo'd Masir,


text:
om i winonsoi dau dot id duwo o raja' dot Amori, i hilo'd ponong id koulayon do mantad id Bawang do Yordan: i Sihon, i raja' do Hisbon, om i Og, i raja' do Basan, i poingiyon do hilo'd Astarot.


text:
Om suhuo' noddi iyahai di tongoboyoon dahai om koinsanai di tulun do hilo'd pomogunan dahai do mongokoriu do mongoi solowot dokoyu. Sinuhu' iyahai diyolo' do momonsoi'd nunu nopo i korohian dokoyu om momonsoi'd pitoruan dot id dokoyu.


text:
Antangai pogi' iti roti do kinokoriu dahai. Tu' tontok nopo di minamanau i' iyahai do mantad hilo'd walai dahai do mongoi solowot dokoyu om alasu' po iti roti. Nga' antangai pogi'ddi do baino'! Nga' okodou po tomod om gorumon no.


text:
Om iti kantung do poiyanan dahai'd waig dot anggur, nga' wagu po kopio di sinuangan i' dahai. Nga' intangai pogi'! Nga' nohurak no moti'ddi. Om iti pakayan om iti kasut dahai nga' nagansing no, tu' osodu' kopio i' o pinamanau dahai,” ka diyolo'.


text:
Om romito' no di tulun dot Israil i taakanon di tinahak di tulun do Gibion nga' a' i' iyolo' minuhot do Tuhan.


text:
Om pomonsoi noddi i Yosua do pitoruan do mogiuulud dot id tulun do Gibion diri om pamatos no iyau dot a' mamatai diyolo'. Om oinsanan nopoddi i boyoon do tulun dot Israil do suminumpa' do tumanud di pinitoruan diri.


text:
Om katalib poddi o tolu tadau do mantad di nokopitoruan diyolo', om koilaai nogiddi di tulun dot Israil dot a' i' osodu' o tadon di tongoulun diri.


text:
Om pamanau no iyolo' do solinaid do tolu o tadau om korikot no iyolo' do hiri'd bandar di tadon di tulun diri. Tadon nopo di tulun diri nga' hilo'd bandar do Gibion, om Kopira, om Biirot, om Kiriat Yiarim.


text:
Nga' a' noddi milo i tulun dot Israil do mamatai diyolo' tu' nokosumpa' ngai' no i boyoon diyolo' dot id tulun diri dot id suang do ngaran do Tuhan, i Kinorohingan dot Israil, dot a' iyolo' mamatai diyolo'. Om sosolon tomod daa'ddi di tulun dot Israil i tongoboyoon diyolo'.


text:
Nga' boros ka di tongoboyoon do suminimbar, “Kukuroyon poo. Tu' nokosumpa' no iyahai dot id diyolo' dot id suang do ngaran do Tuhan, i Kinorohingan dot Israil. Om a' toko' noddi milo do momonsoi dot araat dot id diyolo'.


text:
Om pologoson toko' nopo iyolo' do poimpasi tu' nokosumpa' no iyahai. Tu' a' nopo nga' hukuman toko' nod Kinorohingan.


text:
Pologoson nopo iyolo' do poimpasi, nga' sumiliu no ma iyolo' do monginsiduwon om mananago' dati',” ka diyolo'. Om miagal noddi o nopogibara-barasan di tongoboyoon.


text:
Om lohowo' no di Yosua i tulun do Gibion do mongoi solowot dau. Om uhoto' no dau iyolo' do poingkaa, “Nokuro tu' minagakal kou dahai? Hilo'd sodu' o tadon dahai, ka dokoyu om mantad kou i' do hiti'd somok.


text:
Iyo nopoddi, tu' minongudut kou, om hukuman kou no moti' do Kinorohingan. A' kou no om i bansa' dokoyu milo dot a' sumiliu do turipon, om monginsiduwon kou nondo om mananago' do hiri'd Walai'd Kinorohingan ku,” ka dau.


text:
Om boros ka diyolo' do suminimbar, “Oi Tuan, minomonsoi pogi' iyahai do miagal diri nga' nokorongou no iyahai do nosunudan no kopio'd Tuhan, i Kinorohingan nu i Musa, i susuhuon dau'ddi, do patahakon do Tuhan o pomogunan diti dot id dokoyu, om patayon dau o koinsanai'd tulun do hiti do tontok do rumikot kou. Om kooris noddi kopio iyahai dokoyu; om moddosi iyahai. Om iri no o kinapamansayan dahai do miagal diri.


text:
Nga' baino' nopo om id suang no iyahai do kuasa' nu. Om wonsoyo' nopo dot id dahai it apatut dot osorou nu,” ka diyolo'.


text:
Nga' siniliu no maddi dau iyolo' do turipon, do monginsiduwon om mananago' di tulun dot Israil om paatod do waig do pakayon do hiri'd pananaraban do porsombahan di don Tuhan. Om gisom do baino' nga' iri kasai' po o buruon diyolo' do hiri'd tiyonon do sumambayang di natantu' mantad do Tuhan.


text:
Om korongou noddi i Adonisidik, i raja' do Yorusalim, do naala' no om naraag ngai' di Yosua i suang di bandar dot Ai, om pinatai i raja' dot Ai do miagal di winonsoi di Yosua dot id raja' om id bandar do Yorikou. Om norongou nogi' dau dot iri nopo tulun do Gibion nga' nokopomonsoi no do pitoruan do monokiulud di tulun dot Israil, om poirolot no iyolo' di tulun dot Israil do momogun-mogun.


text:
Om ooris tomod diri i tulun do hiri'd Yorusalim tu' iri nopo bandar do Gibion om irad i' di bandar do suwai dit ongkiraja'. Om agayo i' ko' i bandar dot Ai om i tulun do hiri nga' gunsiou ngai' i'.


text:
Om ponuhu' noddi i Adonisidik do tulun do mongoi pomisunud di Huham, i raja' do Hibron, om i Piriam, i raja' do Yarmut, om i Yapia, i raja' do Lakis, om i Dobir, i raja' do Iglon, do boros do poingkaa,


text:
“Rikot kou no, do mongoi uhup doho' do manangod do Gibion tu' nokopomonsoi no i tulun do hilo' do pitoruan do monokiulud di Yosua om i tulun dot Israil,” ka.


text:
Om pogisosokodung noddi i limo o raja' do tulun dot Amori do minongoi sangod om tutukai no diyolo' o Gibion. Iri ngai' nopo i raja'ddi om mantad do hilo'd Yorusalim om Hibron, om Yarmut, om Lakis, om Iglon.


text:
Om ngoyo' noddi di tulun do Gibion sunudai i Yosua do hilo'd kokiiman do Gilgal. Boros ka diyolo', “Kada' kopio iyahai tongkiadai! Rikot no do mongoi ponguhup dahai! Posion no iyahai! Tu' koinsanai di raja' do tulun dot Amori, i mantad hilo'd konulu-nuluan om nokopogisosokodung no do manangod dahai!” ka.


text:
Om pamanau no i Yosua om koinsanai di soudor dit ongkirapo-rapo do mogiwoyo-woyo' di piro-piro o gunsiou do mantad hilo'd Gilgal do mongoi sangod.


text:
Om boro-boros no o Tuhan dot id di Yosua do poingkaa, “Kada' kooris diyolo'. Tu' noonuan ku no iya' do kamanangan. Om aiso' i' o tiso' diyolo' do kasaap diya',” ka.


text:
Om kosuabai nopo i Yosua do minamanau do mantad hilo'd Gilgal do kuminaa do hilo'd Gibion. Om a' i' nokoinsan-insan i tulun dot Amori do tontok di sinangod iyolo' di Yosua.


text:
Om noris diri do Tuhan o koinsanai di tulun dot Amori do tontok di nokokito iyolo' di soudor dot Israil. Om ogumu' tomod diri o tulun dot Amori do nangapatai do hilo'd Gibion, om iri nopoddi it a' napatai om ginusa' diyolo' do gisom do nokorikot do hiri'd ralan do rumuhuk di nuluhon do hilo'd Bait-Horon om gisom do hilo'd Asika om Makida, i ponong id salatan.


text:
Om soira' di minogidu' i tulun dot Amori do mantad id soudor dot Israil do hilo'd Bait-Horon om minaya' iyolo' do hiri'd rantai, it id piolitan do Bait-Horon om Asika. Om otungai no iyolo'd Tuhan do karambatu dit angagayo do mantad hilo'd tawan di solinaid diyolo' do manau-panau do gisom do nokorikot iyolo' do hilo'd Asika. Om ogumu' nogiddi o napatai do nootungan di karambatu ko' mantad di pinatai di tulun dot Israil.


text:
Om tontok nod tadau'ddi do nonuan do Tuhan i tulun dot Israil do kamanangan do suminangod di tulun dot Amori, om boro-boros noddi i Yosua dot id Tuhan. Om boros ka di Yosua dot id toguang di tulun dot Israil, “Oi tadau, undorong no dot id hapak do Gibion; Oi tulan, kada' no undaliu dot id hapak do Rantai dot Ayalon,” ka.


text:
Om undorong no i tadau, om i tulan nga' a' noddi minundaliu do gisom do naala' do tulun dot Israil i pisangod diyolo'. Iti nopo nga' notulis i' dot id Buuk do Yasar. Om iyo no kopio'ddi o nosiliu tu' minundorong i tadau do hilo'd piintangaan do tawan, om a' tuminonob i tadau do nasangadahan piya.


text:
Om a' po insan do haro o miagal diri di gulu, om a' nogi' osiliu kawagu do koimbagu i nosiliu do tontok do tadau'ddi tu' pinohubayaan kopio do Tuhan o pinokianu do tulun. Om minuhup o Tuhan dot Israil do suminangod!


text:
Om katalib poddi i pinisangadan diri, om poguliai nogiddi di Yosua om i soudor dau do hilo'd kokiiman do Gilgal.


text:
Nga' iri nopo i limo o raja' dot Amori om nokopoggidu' i' om luminisok dot id iso' o luang do hiri'd nulu-nulu do hilo'd Makida.


text:
Om soira' di nabantalan iyolo' do tulun om ngoyo' noddi di tulun sunudai i Yosua di kinoiyonon do linisok diyolo'.


text:
Om boros ka di Yosua, “Antaban no do watu dot agayo i kabang do luang diri, om suhuon no o piro-piro o soudor do tumamong do hiri.


text:
Nga' iyokoyu nopo om kada' kou no undorong do hiri. Suwai ko' gusaon no dokoyu i pisangod om songodon no iyolo' do mantad hiri'd dohuri diyolo'. Kada' dokoyu pologoso' iyolo' do sumuang di kabandaran diyolo'! Tu' noonuan kou nod Tuhan, i Kinorohingan dokoyu do kamanangan do sumangod diyolo',” ka dau.


text:
Om insanai nopoddi di Yosua om i tulun dot Israil i tulun dot Amori do mamatai, nga' haro po o piro-piro tulun di nokosuang do hiri'd bandar om a' iddi napatai.


text:
Om poguliai ngai' no di tulun dot Israil do hiri'd di Yosua do hilo'd kokiiman do Makida. Om ongosonong-sonong ngai' i' iyolo'. Om aiso' no tiso' do tulun do hiri'd pomogunan diri do mumbal do momoros do sumaap di tulun dot Israil.


text:
Om boros kaddi di Yosua, “Ngoyo' nondo ukabai i luang om pokoyoon do hiti i limo o raja' diti,” ka dau.


text:
Om ukabai noddi i luang, om posoliwano' no i raja' do Yorusalim, om Hibron, om Yarmut, om Lakis, om Iglon.


text:
Om kaatod ngai' poddi diyolo' i raja' dot id di Yosua, om lohowo' nogiddi di Yosua o koinsanai di tulun dot Israil do mongoi rapou dau. Om suhuo' no dau i boyoon do gunsiou di minoyo' dau do minongoi sangod, do mongulok do liou do koinsanai di raja'ddi.


text:
Om boros ka di Yosua dot id boyoon do soudor dau, “Kada' kou no kooris om kada' dokoyu poluhoyo' o ginawo. Pogiroton no dokoyu o ginawo om kumosiou kou no, tu' miagal nodti o wonsoyon do Tuhan dot id koinsanai di pisangod dokoyu,” ka dau.


text:
Om patayo' no di Yosua i limo o raja' diri om pogiiso' no o rata' diyolo' dot id limo o guas do kayu do gisom do nasadapan.


text:
Nga' di nopoddi tumonob o tadau om ponuhu' no i Yosua do popolintuhun di rata' om pataamon indo do hiri'd luang di linisok di piro-piro o raja'ddi. Om antabai noddi do watu dit agayo o hiri'd kabang di luang diri om hilo' po kasai' i watu'ddi do gisom do baino'.


text:
Om songodo' no di Yosua o Makida do tadau iddi do gisom do naala' dau. Om pinatai nogi' dau i raja' om koinsanai di tulun do hiri'd bandar diri. Aiso' no o tongoiso' piya di tulun do napasi. Tu' poingkuro nopo i winonsoi dau dot id raja' do bandar do Yorikou om miagal noddi o winonsoi dau dot id raja' do Makida.


text:
Om ongoi noddi i Yosua om i soudor dau do hilo'd Libna do mantad hilo'd Makida, om songodo' no diyolo' i bandar do Libna.


text:
Om nonuan i' iyolo'd Tuhan do kamanangan do suminangod di bandar diri om i raja' do hiri. A' i' diyolo' pinologos do haro o tongoiso' piya do tulun do nokopoggidu'. Om pinatai nogi' diyolo' o koinsanai di tulun do hiri. Om miagal i' di winonsoi diyolo' dot id raja' do Yorikou o winonsoi diyolo' dot id raja' do hiri.


text:
Om mantad no do hilo'd Libna, om pakayaai no di Yosua om i soudor dau do hilo'd Lakis. Om tutukai no diyolo' i bandar diri do minanangod.


text:
Tontok di koduwo nod tadau do misangod iyolo' om onuwai no iyolo'd Tuhan do kamanangan do suminangod di hiri'd bandar do Lakis. Om iyo iddi winonsoi diyolo' di hilo'd bandar do Libna o winonsoi diyolo' do hilo'd Lakis tu' a' i' diyolo' pinologos do haro o tongoiso' piya o tulun do kopoggidu'. Om patayo' ngai' nopo diyolo' o koinsanai di tulun do hiri.


text:
Om rikot no i Horam, i raja' do Gisir, do hilo'd bandar do Lakis do mongoi daa uhup do sumangod, nga' naala' i' di Yosua iyau om i soudor di Horam. Songulun po nga' aiso' no o nokopoggidu' tu' patayo' ngai' nopo diyolo' i tulun do hiri.


text:
Om mantad nod hilo'd Lakis, om pakayaai no di Yosua om i soudor dau do hilo'd Iglon. Om tutukai no diyolo' i bandar diri do minanangod.


text:
Om tontok id tadau'ddi do naala' om nosolod diyolo' i bandar diri. Om patayo' ngai' nopo diyolo' o tulun do hiri do miagal di winonsoi diyolo' di hilo'd bandar do Lakis.


text:
Om mantad nod hilo'd Iglon, om takad no i Yosua om i soudor dau di konuluhanan do kuminaa do hilo'd bandar do Hibron do minongoi sangod,


text:
om nosolod iddi diyolo' i bandar diri. Om patayo' no diyolo' i raja' om koinsanai di tulun do hiri'd bandar diri, om id kabandaran do suwai di hiri'd posorili'. Om raago' nopo kopio dau i bandar diri do miagal di winonsoi dau di hilo'd bandar dot Iglon. Om songulun po nga' aiso' no o napasi.


text:
Om songodo' no di Yosua do gisom do naala' dau i raja' om i bandar diri om koinsanai di kabandaran di hiri'd posorili'. Om pinatai nogi' diyolo' o koinsanai di tulun do hiri do miagal di winonsoi di Yosua di hilo'd bandar do Hibron om Libna, om id koinsanai di raja' do hilo', om id bandar do Dobir om i raja' do hiri'd bandar diri.


text:
Om iyo noddi i Yosua do minangala' do koinsanai di watas diri, om kohompit nogi' o koinsanai di raja' dot id watas do konulu-nuluan, om i hiri'd tidong di konulu-nuluan di ponong id koulayon, om it id guas do konulu-nuluan di ponong id kotonobon, om iri nogi' i hiri'd tana' dit aiso' o sumuni di ponong id salatan. Iso' pod tulun nga' aiso' no o pinologos dau do minogidu' tu' patayo' ngai' nopo dau, tu' iyo noddi o pinonuhuan do Tuhan, i Kinorohingan dot Israil.


text:
Om iri nopo pinisangadan do nongoi di Yosua, dot it iyau o boyoon, om mantad pod hilo'd Kadis Barnia do ponong id salatan om gisom do hilo'd Gasa, it id somok do tisan do rahat, om kohompit no ngai' o koinsanai'd watas do Gusin om gisom do hilo'd Gibion, i ponong id utara.


text:
Om kaala' no di Yosua o koinsanai di raja' om pomogunan di porintaon diyolo' dot insan noo ongoi sangod tu' nuhupan i' do Tuhan, i Kinorohingan dot Israil, o tulun dot Israil do suminangod.


text:
Om katalib poddi iri, om poguliai no di Yosua om koinsanai di soudor dau do hilo'd kokiiman diyolo' di hilo'd Gilgal.


text:
Om soira' di nokorongou i Yabin, i raja' do Hasor, di kinamanangan do tulun dot Israil, om ponuhu' no iyau do tulun do minongoi pomisunud di Raja' Yobab, i mantad id bandar do Madon, om koinsanai di raja' do bandar do Simron om Aksap,


text:
om koinsanai di raja' do mantad id bandar do ponong id konulu-nuluan di ponong id utara, om it id Rantai do Yordan, i ponong id salatan do mantad id Galilia, om i watas do hiri'd guas do konulu-nuluan, om i watas do hiri'd tisan do rahat dit id somok do Dor.


text:
Om minonuhu' nogi' iyau do tulun do mongoi pomisunud di tulun do Kanaan di hilo'd ponong id koulayon om i hilo'd ponong id kotonobon do mantad di Bawang do Yordan; om i tulun dot Amori, om Hit, om Poris; om i tulun do Yobus, i hilo'd watas do konulu-nuluan, om i tulun do Howi, i tulun do hilo'd guas do Nuluhon do Hormon, it id watas do Mispa.


text:
Om rikot ngai' no i raja'ddi do miwoyo' do toinsanan di soudor diyolo'. Om miagal pod togis do hilo'd tisan do rahat o kogumuo' diyolo'; om kuda' om korita'-kuda' diyolo' nga' ogumu' nogi' tomod.


text:
Om pogiuuhup ngai' nopo i raja'ddi do suminangod do tulun dot Israil. Om timung no iyolo' dot id somok do palu di roitan do Mirom.


text:
Om boro-boros no o Tuhan dot id di Yosua do poingkaa, “Kada' kooris diyolo'. Tu' dongiyo'dti nopondod suab, om patayon ngai' ku no iyolo' do mongobi' di tulun dot Israil. Om maso noddi do tipuan ngai' dokoyu i kuda', om tutudan ngai' i korita'-kuda' diyolo',” ka dau.


text:
Om rikot no i Yosua om koinsanai di soudor dau do minonigowo do minanangod diyolo' do hilo'd palu do Mirom.


text:
Om onuwai nod Tuhan i tulun dot Israil do kamanangan. Om gusao' no diyolo' i pisangod diri do gisom do nokorikot do hilo'd Misripot Maim, i ponong id utara, om hilo'd Sidon, om gisom do nokorikot do hilo'd Rantai do Mispa, i ponong id koulayon. Om songodo' no di tulun dot Israil i pisangod diyolo', do gisom do nangapatai i pisangod.


text:
Om tinipuan ngai' di Yosua i kuda' om tinutudan ngai' dau i korita'-kuda' diyolo', do tumanud di pinonuhuan do Tuhan do wonsoyon dau dot id diyolo'.


text:
Om poguliai noddi di Yosua, om ngoyo' no dau solodo' o bandar do Hasor, om patayo' no dau i raja' do hiri. Maso nopoddi om Hasor no it okoris kopio dot id pogialatan di pomorintaan do hilo'. Om pinatai diyolo' o koinsanai di tulun dot id bandar diri om aiso' no o songulun piya do pinasi. Om i bandar nga' tinutudan i' diyolo'.


text:
Om kosolod ngai' no di Yosua i kabandaran, om katangkap dau o koinsanai di raja', om patayo' nogiddi dau do tumanud di pinonuhuan di Musa, i susuhuon do Tuhan diri.


text:
Nga' aiso' i' o tinutudan di tulun dot Israil di bandar dit id timpak di poinulu-nulu. Tinutudan nopo di Yosua om Hasor noo.


text:
Om nanu ngai' di tulun dot Israil o koinsanai di dapu' om i tayam-tayam do hiri, nga' pinatai ngai' i' diyolo' i tulun do hiri'd bandar diri. Om aiso' no o tongoiso' piya di tulun do pinasi.


text:
Koinsanai di pinonuhuan do Tuhan dot id di Musa, i susuhuon dau, nga' pinoboros ngai' nopo di Musa dot id di Yosua. Om wonsoyo' ngai' nopo di Yosua i pinonuhuan diri, om iso' po nga' aiso' no ot a' dau winonsoi.


text:
Nosolod ngai' noddi di Yosua i pomogunan --- i watas do hiri'd konulu-nuluan, om i hiri'd guas do nulu-nulu, i ponong id utara om ponong id salatan, om koinsanai di watas do Gusin om tana' dit aiso' o sumuni di ponong id salatan, om kohompit po i Rantai do Yordan.


text:
Kogoyoo' nopo di watas diri nga' mantad po di Nuluhon dit Aiso' o Sumuni di ponong id salatan, it id somok dot Idom, om gisom do hilo'd Baal-Gad do ponong id utara, it id Rantai do Libanon, i ponong id salatan do mantad id Nuluhon do Hormon. Om alaid i' kopio i Yosua do minanangod do koinsanai di raja' dot id watas diri do gisom do naala' om nangapatai ngai' dau iyolo'.


text:
Iso' po di bandar diri nga' aiso' no o minomonsoi'd pitoruan do monokiulud di tulun dot Israil, suwai ko' iri po i bandar do Gibion, i bandar do tulun do Howi. Iri nopo suwai om naala' ngai' nopo dot id pisangadan.


text:
Om pinologos iyolo'd Tuhan do sisaap di tulun dot Israil om angapatai ngai' indo iyolo' om a' iyolo' insianan. Tu' miagal noddi o pinonuhuan do Tuhan dot id di Musa.


text:
Om maso nogiddi do pinunso di Yosua i tulun dot Inak, it angagayo koulun, i songingiyon do hilo'd watas do konulu-nuluan --- do hilo'd Hibron, om Dobir, om Anab, om id koinsanai do watas do konulu-nuluan do Yohuda om Israil. Om patayo' ngai' nopo di Yosua iyolo' om rinaag ngai' dau i bandar diyolo'.


text:
Om aiso' noddi ot ongoiso' piya do tulun dot Inak do poimpasi do hilo'd pomogunan dot Israil. Nga' haro po o piro-piro diyolo' do hilo'd Gasa, om hilo'd Gat, om hilo'd Asdod.


text:
Om naanu ngai' di Yosua o koinsanai di tana', tu' iyo noddi o pinonuhuan do Tuhan dot id di Musa. Om ongkibo' no di Yosua i tana'ddi. Om tikidai no dau do tana' o pointikid-tikid di payat do bansa'd Israil, do maan do diyolo'd tungkusan. Om tingkod noddi iyolo' do sumangod.


text:
Nosolod noddi om nopomogun-mogunan di tulun dot Israil i tana' di ponong id koulayon do mantad id Yordan; do mantad id Rantai dot Arnon om pointakad do hilo'd Rantai do Yordan om gisom do hilo'd Nuluhon do Hormon, i ponong id utara. Om naala' nogi' diyolo' o duwo o raja':


text:
iri nopo tiso' om i Sihon, i raja' do tulun dot Amori, i momorinta' do hilo'd Hisbon. Kinoiyonon nopo do pinorinta' dau om songintanga' do watas do Giliad do mantad hilo'd Aroir (it id dompok do Rantai dot Arnon) om i bandar do hiri'd tanga-tanga' di rantai, om gisom do hilo'd Bawang do Yabok, it id piwolitan do watas do tulun dot Amon;


text:
om kosuang nogi' o watas di ponong id koulayon do mantad id Yordan do mantad hilo'd Tasik Galilia do poingkaa ponong id salatan om gisom do korikot do hilo'd Bait-Yosimot, i ponong id koulayon do mantad id Rahat do Napatai, gisom do korikot do hilo'd guas do Nuluhon do Pisga.


text:
Iri nopo tiso' di raja' di naala' do tulun dot Israil, om i Og, i raja' do pomogunan do Basan. Iyau po o noolu-olu' dot id pogialatan di tulun do Ropaim. Iyau nopo om momorinta' do hilo'd Astarot om hilo'd Idroi.


text:
Kosuang nopod pomorintaan dau om Nuluhon do Hormon, om Salka, om oinsanan o Basan, do gisom do korikot do hilo'd watas do Gosur om Maaka, om kohompit nogi' o songintanga' di watas do Giliad, do gisom do hilo'd watas di porintaon di Raja' Sihon, i mantad id bandar do Hisbon.


text:
Iti nopo duwo o raja' diti nga' naala' di Musa om i tulun dot Israil di gulu po. Om pinatahak di Musa, i susuhuon do Tuhan, i tana' di piro-piro o raja'ddi dot id payat do Rubin, om Gad, om songintanga' do payat do Manasi, do maan do diyolo'd songonuon.


text:
Om naala' di Yosua om i tulun dot Israil o koinsanai do raja' di ponong id kotonobon do mantad id Bawang do Yordan; do mantad hilo'd Baal-Gad, it id Rantai do Libanon, om gisom do korikot do hilo'd Nuluhon dit Aiso' o Sumuni, di ponong id salatan, it id somok dot Idom. Om bohogio' no di Yosua i tana'ddi do pinoikid di payat dot Israil, do maan do diyolo'd songonuon.


text:
Iri nopo tana' do binahagi' nga' kohompit no i watas do konulu-nuluan om i watas do kotidangan do ponong id kotonobon, om i Rantai do Yordan, om i kotidangan di konulu-nuluan do hiri, om i kotidangan do ponong id koulayon, om i watas do tana' do kowotuan di ponong id salatan. Iri ngai' nopo watas diri om pinomogunan daa di tulun do Hit, om Amori, om Kanaan, om Poris, om Howi om Yobus.


text:
Kogumuon nopo do koinsanai di raja' do naala' om tolu nohopod om iso' o tulun, i mantad id piro-piro o bandar diti: bandar do Yorikou, om Ai (it id toning do Baitol), Yorusalim, Hibron, Yarmut, Lakis, Iglon, Gisir, Dobir, Gidir, Horma, Arad, Libna, Adulam, Makida, Baitol, Tapua, Hipir, Apik, Lasaron, Madon, Hasor, Simron Miron, Aksap, Taanak, Mogido, Kidis, Yokniam (it id toning do Nuluhon do Karmol), Dor (it id tisan do rahat) Goyim (i hilo'd Galilia), om Tirsa.


text:
Molohing noddi kopio i Yosua. Om boro-boros no o Tuhan dot id dau do poingkaa, “Molohing ko noddi nga' ogumu' po o watas di mositi' do ngoyon solodo'.


text:
om oinsanan nogi' i watas dot Awi, i poingkaa ponong id salatan. (Iri nopo tana' do mantad id Bawang do Sihor, it id piwolitan do Masir om gisom dot id piwolitan dot Ikron do ponong id utara --- om oinsanan nopo do poinsuang do pomogunan do tulun do Kanaan. Om momorinta' nopodti nga' i raja' do Pilistin di hilo'd Gasa, om Asdod, om Askilon, om Gat om Ikron.)


text:
Haro po it apatut do ngoyon solodo': koinsanai do pomogunan do Kanaan om Miara (i pomogunan do tulun do Sidon) gisom do hilo'd Apik, it id piwolitan do watas do tulun dot Amori;


text:
om iri nogi' i watas do tulun do Gibal, om koinsanai do watas do Libanon om poingkaa ponong id koulayon do mantad hilo'd Baal-Gad, i ponong id salatan do Nuluhon do Hormon om gisom do korikot do hilo'd ralan di kumaa do hilo'd Hamat.


text:
Om kosuang nogi' o koinsanai di watas do tulun do Sidon, i momogun-mogun do hilo'd watas do konuluhanan, it id piolitan do konuluhanan do Libanon om bandar do Misripot Maim. Om uyungon ngai' ku i' iyolo' do ngoyon iyolo' songodo' di tulun dot Israil. Om ongkibon no o tana'ddi om patahakon no di tulun dot Israil do maan do diyolo'd songonuon do miagal di pinonuhuan mantad ku diya'.


text:
Om baino' nodti om ongkibon no ilo tana' do patahakon dot id siam o payat dot Israil di suwai, om id songintanga' do payat do Manasi. Om patahakon no dot id diyolo' do maan do diyolo'd songonuon,” ka dau.


text:
Iri nopo payat do Rubin, om Gad om songintanga' do payat do Manasi om nakaanu no do tana' dit id ponong id koulayon, it id soborong do Bawang do Yordan, do pinatahak di Musa, i susuhuon do Tuhan dot id diyolo'.


text:
Tana' nopo do naanu diyolo' nga' oinsanan o hilo'd Aroir (it id dompok do Rantai dot Arnon), om i bandar di hiri'd tanga-tanga' di rantai'ddi, om kosuang nogi' i tana' dot apatau do mantad hilo'd Modiba om korikot do hilo'd Dibon.


text:
Om poirikot nogi' dot id wolit do pomogunan dot Amon, om kosuang ngai' i piro-piro o bandar dit id suang do pomorintaan di Sihon, i raja' do tulun dot Amori, i nokoumbal do momorinta' do hilo'd Hisbon di gulu po.


text:
Om kohompit po i watas do Giliad, om i tana' di posorili' do Gosur om Maaka, om koinsanai di Nuluhon do Hormon, om oinsanan nogi' o watas do Basan do gisom do korikot do hilo'd Salka.


text:
Om kosuang po do watas diyolo' i kinoiyonon di pinorinta' daa di Og, i tulun do Ropaim di kopupuson no do minomorinta' do hilo'd Astarot om hilo'd Idroi. Naala' ngai' no di Musa i piro-piro o bansa'ddi om nouyung dau iyolo' do mantad id watas diyolo'.


text:
Nga' iri po tulun do hilo'd bandar do Gosur om Maaka ot a' di tulun dot Israil nouyung; om poundorong kasai' poddi iyolo' do hilo'd Israil.


text:
Nga' iri nopo payat do Liwi om a' no di Musa nonuan do tana' tu' kaanu i' iyolo' do bohogian di maan do diyolo'd songonuon do mantad id porsombahan di sorobon, do hiri'd pananaraban do porsombahan di don Tuhan, i Kinorohingan dot Israil. Tu' iyo noddi o pinonuhuan do Tuhan dot id di Musa.


text:
Nakatahak nod i Musa o wookon di tana' di pinabatos do Tuhan dot id tulun dot Israil, dot id pinuruan do sompiiyon dit id suang do payat do Rubin, do maan do diyolo'd songonuon.


text:
Iri nopo watas do naanu diyolo'ddi om kosuang no ot Aroir (it id dompok do Rantai dot Arnon) om i bandar do hiri'd tanga-tanga' di rantai'ddi, om kosuang ngai' nogi' i tana' dot apatau di posorili' do Modiba.


text:
Om kohompit nogi' o Hisbon om koinsanai di bandar di hiri'd poimpatau: iri nopo kabandaran diri om Dibon, Bamot-Baal, Bait-Baal-Mion,


text:
Om kosuang nogi' i kabandaran dit id tana' dot apatau, om koinsanai di watas di pinorinta' di Sihon, i raja' do tulun dot Amori, i nokoumbal do momorinta' do hilo'd Hisbon. Nga' naala' i' di Musa iyau om i pomorinta' do tulun do Midian. Iyolo' nopo nga': i Owi, i Rikim, i Sur, i Hur, om i Riba. Om nokoumbal ngai' o tulun diti do minomorinta' do pomogunan diri dot id suang do kuasa' di Raja' Sihon.


text:
Id pialatan nopo di tulun di pinatai do tulun dot Israil om i Biliam i tanak di Bior, i mogogontong diri.


text:
Wolit nopo do watas di payat do Rubin do ponong id kotonobon om i Bawang do Yordan. Om iri ngai' no o bandar om kokompungan do pinatahak dot id koinsanai di pinuruan do sompiiyon do payat do Rubin do sumiliu do diyolo'd songonuon.


text:
Om pinatahak di Musa o wookon di tana' di pinabatos do Tuhan dot id tulun dot Israil dot id koinsanai di pinuruan do sompiiyon do payat do Gad do maan do diyolo'd songonuon.


text:
Iri nopo watas do naanu diyolo'ddi om kosuang no o Yaisir, om koinsanai di bandar do hilo'd Giliad, om songintanga' di watas do tulun dot Amon om gisom do korikot do hilo'd Aroir, i ponong id koulayon do mantad id Raba.


text:
Om kosuang nogi' o Hisbon, om Ramat Mispa om Bitonim, om mantad do hilo'd Mahanaim om gisom do korikot do hilo'd wolit do Lodibar. Om kosuang ngai' nopori do watas do payat do Gad.


text:
Om kosuang nopo do watas do Gad do ponong hiri'd Rantai do Yordan om Bait-Haram, om Bait-Nimra, om Sukot, om Sapon, i noolu-olu' do watas di pinorinta' di Raja' Sihon, i mantad hilo'd Hisbon. Om wolit nopo do ponong id kotonobon di watas do Gad om i Bawang do Yordan om poinsulok do gisom do korikot di Tasik Galilia, do ponong id utara.


text:
Om iri ngai' no o bandar om kampung do pinatahak dot id toinsanan di pinuruan do sompiiyon di payat do Gad, do maan do diyolo'd songonuon.


text:
Om pinatahak di Musa o wookon di tana' di pinabatos do Tuhan dot id tulun dot Israil dot id pointikid-tikid do pinuruan do sompiiyon do songintanga' di payat do Manasi do maan do diyolo'd songonuon.


text:
Iri nopo watas do naanu diyolo'ddi nga' poirikot do hilo'd Mahanaim om kosuang ngai' no o watas do Basan --- koinsanai di watas di pinorinta' daa di Og, i raja' do Basan. Om kosuang nogi' it onom nohopod o kampung do hilo'd Yair, it id watas do Basan.


text:
Om kosuang nogi' o songintanga' do watas do Giliad, om Astarot, om Idroi, i duwo o bandar dot agayo dot id suang do pomorintaan di Raja' Og dot id watas do Basan di gulu po. Koinsanai nopo o watas diri do pinatahak dot id songintanga' di pinuruan do sompiiyon di sinakagon di Makir, i tanak di Manasi.


text:
Om iyo noddi o pinangangkib di Musa di tana' di ponong id koulayon do mantad id Yorikou om Bawang do Yordan di hilo' po iyau id Rantai do Muab.


text:
Nga' aiso' i' o tana' do pinatahak dau dot id sinakagon do Liwi, tu' sinunudan dau iyolo' do bohogian nopo dot aanu diyolo' om i bahagi' di porsombahan dot id Tuhan, i Kinorohingan do tulun dot Israil. Om iri no o sumiliu do diyolo'd songonuon.


text:
Om poingkaa no o kinowoyo-woyoo' do pinangangkib di tana' do Kanaan di ponong id kotonobon do mantad di Bawang do Yordan dot id tulun dot Israil. Minangangkib nopo di tana' nga' i Iliasar it Imam, om i Yosua i tanak di Nun, om i boyoon do mantad id pointikid-tikid do pinuruan do sompiiyon do payat dot Israil.


text:
Iri nopo tana' di ponong id kotonobon do mantad di Bawang do Yordan om nundi' do minamahagi' dot id siam om satanga' di payat do tulun dot Israil, tu' iyo noddi o pinonuhuan do Tuhan dot id di Musa.


text:
Iri nopo duwo om satanga' di payat dot Israil do suwai om noonuan no di Musa do tana' do ponong id koulayon do mantad id Bawang do Yordan. (Iri nopo sinakagon di Yusup om nabahagi' do duwo o payat: i payat do Manasi om payat dot Ipraim.) Om iri no payat do Liwi, om a' no di Musa nonuan do bahagi di tana'. Nga' nonuan no iyolo' do piro-piro o bandar do maan do diyolo'd tiyonon om nonuan do kobuturan do paakan-akanan om poiyanan di baanan do sapi' om dumba' diyolo'.


text:
Om iyo noddi o pinamahagi' di tulun dot Israil di tana'ddi do tuminanud di pinonuhuan do Tuhan dot id di Musa.


text:
Insan tadau om rikot no o piro-piro tulun do mantad id payat do Yohuda dot id di Yosua do hilo'd Gilgal. Iso' nopo diyolo' nga' i Kalib, i tanak di Yopuni, i mantad id pinuruan do sompiiyon do Kinis. Om boros kad i Kalib dot id di Yosua, “Oilaan nu i' i boros do Tuhan dot id di Musa, i susuhuon do Tuhan diri, di hilo' pod Kadis Barnia dot iyato goduwo o komoyon.


text:
Tontok di suhuo' oku i' di Musa, i susuhuon do Tuhan diri, do mongoi ponoluku' do pomogunan diti do mantad hilo'd Kadis Barnia, om apat nogi' nohopod o toun ku. Om pinoposunud oku i' dit otopot di nokoguli' oku.


text:
Nga' iri nopo koruhang ku'd suwai do minongoi ponoluku' om minonompurolosi i' iyolo' di tulun dot Israil. Nga' iyoho' nopo om otorodok oku i' do minumboyo' do Tuhan, i Kinorohingan ku.


text:
Om iri noddi o kinapabatasan di Musa dot id doho' do honggo nopo i noulakan do lapap ku om iri no ot aanu ku om aanu di sinakagon ku.


text:
Nga' baino' nopoddi om apat noddi nohopod o toun do mantad di poboroso' id Tuhan iri dot id di Musa. Maso nopoddi om hilo' pod tana' do kowotuan o tulun dot Israil do minghombo, nga' mantad nopoddi om ginompi' oku id Tuhan do miagal di nakabatos dau. Om poimpasi oku poddi do gisom do baino'. Ontong pogi'! Nga' walu' noddi nohopod om limo o toun ku,


text:
nga' okoris oku po do miagal di suhuo' oku i' di Musa. Okoris oku po do mongoi sangod om momonsoi do nunu nopo.


text:
Iyo nopoddi, om patahako' no dot id doho' i watas do hiri'd konulu-nuluan di nakabatos mantad do Tuhan dot id doho' do tontok di tadau di pinoporongou oku om i koruhang ku'd suwai do habar di nongoi dahai. Tontok nopoddi om sinunudan dahai iya' do momogun-mogun do hilo' i bansa' dot Inak, it angagayo koulun. Om bandar diyolo' nga' angagayo om ongkitolig. Nga' woyoon oku i' doti' do Tuhan om ouyung ku indo iyolo'. Tu' iyo noddi o nokoboros do Tuhan,” ka dau.


text:
Om barakatai nod i Yosua i Kalib, i tanak di Yopuni. Om patahako' no dau i bandar do Hibron dot id di Kalib, do maan do dau'd songonuon.


text:
Om gisom piya'd baino' nga' iri kasai' po i sinakagon di Kalib, i tanak di Yopuni, i tulun do Kinis diri, o sanganu do Hibron tu' notumbayaan i' iyau do Tuhan, i Kinorohingan do tulun dot Israil.


text:
Nga' di nopoddi gulu po om roitan do bandar dot Arba o Hibron. (I Arba nopo om osiou kopio dot id pogialatan do tulun do bansa' dot Inak.) Om osimbayan noddi o pomogunan diri tu' aiso' no o pisangadan.


text:
Iri ngai' i pinuruan do sompiiyon di payat do Yohuda nga' nakaanu nogi' do bahagi' di tana'. Om poingkaa o pinogisaman di watas do naanu diyolo': Pinogisaman nopo di tana' do ponong id salatan om it id dompok no kopio do ponong id salatan di tana' do kowotuan do Sin, i hilo' nod piwolitan dot Idom;


text:
om kawaya' di kangkab do nuluhon do hilo'd Akrabim, om gisom do korikot do hilo'd Sin. Om kawaya' do ponong id salatan do Kadis Barnia, om kawaya' do hilo'd Hisron, om katakad do hilo'd Adar, om kahamad nogindo do poingkaa do hilo'd Karka.


text:
Mantad nod hilo' om poillombus po i wolit do hilo'd Asmon, om poinsusui di palu dit id piwolitan do Masir, om koompok do hilo'd Rahat do Tanga'. Om iyo noddi o wolit di watas do Yohuda do ponong id salatan. Om iri no wolit diri o wolit do koinsanai di pomogunan dot Israil do ponong id salatan.


text:
Om kogisomon no do watas diri do ponong id koulayon om i Rahat do Napatai, om poillombus i wolit do poingkaa ponong id utara do gisom do korikot do hiri'd tolungan di Bawang do Yordan. Om wolit no do ponong id utara om mimpuun do hiri'd tolungan do Bawang do Yordan,


text:
om patakadan do hilo'd Bait-Hogla, om poillombus do gisom do hiri'd tisan di Rantai do Yordan. Mantad nod hilo' om poillombus po kawagu i wolit do ponong id utara do gisom do korikot do hilo'd Watu do Bohan (i Bohan nopo nga' tanak di Rubin),


text:
om poillombus po i wolit do hilo'd rantai di roitan do Rantai do Kosusaan om gisom do korikot do hilo'd Dobir, om kahamad po kawagu do ponong id utara do poingkaa do hilo'd Gilgal, it id kinoiyonon di potimbaba' di kangkab do nuluhon dot Adumim di ponong id salatan do mantad id rantai'ddi. Om mantad nod hilo' om poillombus po i wolit do gisom do korikot di tudan do waig di roitan dot In Simis, om poillombus po kawagu do hilo'd In Rogil,


text:
om patakadan nogindo do kawaya' di Rantai do Hinom do kumaa ponong id salatan di nulu-nulu, om i kinoiyonon do Yorusalim, i bandar do tulun do Yobus. Om mantad nod hilo' om pointakad i wolit do poingkaa do hiri'd timpak di nulu-nulu'ddi, i ponong id kotonobon do mantad id Rantai do Hinom, it id dompok ponong id utara di Rantai do Ropaim,


text:
om poillombus po kawagu do hilo'd tudan do waig di roitan do Mi-Niptua, om gisom do korikot do hiri'd kabandaran dit id toning di Nuluhon dot Ipron. Om mantad nod hilo' om humamad no i wolit do poingkaa do hilo'd Baala (i roitan do Kiriat Yiarim),


text:
om pointutuk do ponong id kotonobon do mantad id Baala, i ponong hiri'd Konuluhanan dot Idom, om poillombus po do hilo'd ponong id utara di Nuluhon do Yiarim (i roitan do Nuluhon do Kisalon), om poruhukan nondo do hilo'd Bait-Simis, om gisom do korikot do hilo'd Timna.


text:
Om mantad nod hilo'd Timna, om poillombus po i wolit do hilo'd ponong id utara dot Ikron, om humamad nogindo do kumaa ponong hilo'd Sikron do kawaya' di Nuluhon do Baala, om poillombus do hilo'd Yabniil, om koompok do hilo'd Rahat do Tanga'.


text:
Om iyo noddi o pinogisaman di watas do Yohuda do ponong id kotonobon. Poiyonon nopo do hiri'd watas diri nga' i pinuruan do sompiiyon di payat do Yohuda.


text:
Iri nopo sombohogian di watas do Yohuda om pinatahak dot id di Kalib, i tanak di Yopuni, i mantad id payat do Yohuda, do tumanud di pinonuhuan do Tuhan dot id di Yosua. Om pinatahak po dot id di Kalib i bandar do Hibron, i bandar di Arba di gulu po. I Arba nopo om tapa' di Inak.


text:
Sinakagon nopo di Inak om tulun do: Sosai, Ahiman, om Talmai. Om nouyung ngai' nod i Kalib iyolo'ddi do mantad hilo'd Hibron.


text:
Om mantad nod hilo' om tilombus po kawagu i Kalib do minongoi panangod di tulun di poingiyon do hilo'd Dobir. (Bandar nopodti di gulu po om roitan do Kiriat Sipir.)


text:
Om boros ka di Kalib, “Isai nopo o kusai di kosolod do Kiriat Sipir om pokowinon ku no di Aksa, i tanak ku'd tondu',” ka dau.


text:
Om kosolod noddi di Otniol, i tanak di Kinas, i bandar diri. I Otniol nopo nga' tanak di Kinas, i tobpinai di Kalib. Om pokowinai noddi di Kalib di Otniol, i Aksa, i tanak dau'd tondu'.


text:
Tontok nopo di tadau do kinopikowinan diyolo' om sansagai no di Otniol i Aksa do mokianu di tapa' dau do songkoiyonon o tana'. Om lintuhun no i Aksa do mantad hiri'd kaladai dau. Om uhoto' no iyau di tapa' dau, “Nokuro'ri?” ka dau.


text:
Om boros ka di Aksa do suminimbar, “Haro no daa i tana' di nakatahak nu doho' nga' hilo' id kinoiyonon dit aiso' o waig. Om onuan oku po daa do piro-piro o tudan do waig,” ka dau. Om patahako' no di Kalib di Aksa i tudan do waig di hiri'd sokid om i hiri'd siba'.


text:
Iti no ngai' o bandar do naanu di pinuruan do sompiiyon do payat do Yohuda do maan do diyolo'd songonuon.


text:
Iri nopo kabandaran dit id sodu' kopio do ponong id salatan di naanu do payat do Yohuda, it id piwolitan dot Idom om duwo nohopod om siam o bandar do kohompit ngai' i kokompungan di hiri'd posorili'. Iri nopo kabandaran diri om: Kabsiil, Idir, Yagur, Kina, Dimona, Adada, Kidis, Hasor, Itnan, Sip, Tilim, Bialot, Hasor-Hadata, Kiriot-Hisron (ko' Hasor), Amam, Sima, Molada, Hasar-Gada, Hismon, Bait-Pilit, Hasar-Sual, Borsiba, Baala, Iyim, Isim, Iltolad, Kosil, Horma, Siklag, Madmana, Sansana, Libaot, Silhim, Ain, om Rimon.


text:
Iri nopo kabandaran dit id guas di nulu-nulu do kosuang ngai' i kokompungan do hiri'd posorili', om hopod om apat o bandar dot oinsanan. Iri nopo kabandaran diri om: Istaol, Sora, Asna, Sanoa, In Ganim, Tapua, Onam, Yarmut, Adulam, Soko, Asika, Saaraim, Aditaim, Godira, om Godirotaim.


text:
Haro po kawagu o hopod om onom o bandar do naanu di payat do Yohuda, do kosuang ngai' i kokompungan do hiri'd posorili'. Iri nopo kabandaran diri om: Sinan, Hadasa, Migdal-Gad, Dilian, Mispa, Yoktiil, Lakis, Boskat, Iglon, Kabon, Lamas, Kitlis, Gidirot, Bait-Dagon, Naama, om Makida.


text:
Om haro po kawagu o siam o bandar do poinsuang di watas do Yohuda, do kosuang ngai' i kokompungan do hiri'd posorili'. Iri nopo kabandaran diri om: Libna, Itir, Asan, Yipta, Asna, Nosib, Kohila, Aksib om Marisa.


text:
om koinsanai di bandar om i kampung di hiri'd somok dot Asdod, do mantad hilo'd Ikron om korikot do hilo'd Rahat do Tanga'.


text:
Om kosuang nogi' i bandar dot Asdod om Gasa om i kokompungan om kawalayan di pointongkop nopo do gisom do hiri'd somok di palu dit id piwolitan do Masir om i tisan do Rahat do Tanga'.


text:
Ponong hiri nod watas do konulu-nuluan om naanu di payat do Yohuda o hopod om iso' o bandar do kosuang ngai' i kokompungan do hiri'd posorili'. Iri ngai' nopo bandar diri om: Samir, Yatir, Soko, Dana, Kiriat Sana (ko' Dobir), Anab, Istimoa, Anim, Gusin, Holon, om Gilon.


text:
Haro po o siam kawagu o bandar do naanu do payat do Yohuda, do kosuang ngai' i kokompungan do hiri'd posorili'. Iri ngai' nopo bandar diri om: Arab, Duma, Isan, Yanum, Bait-Tapua, Apika, Humta, Kiriat-Arba (ko' Hibron), om Sior.


text:
Om haro po kawagu o hopod o bandar do naanu diyolo' do kosuang ngai' i kokompungan di hiri'd posorili'. Iri ngai' nopo bandar diri om: Maon, Karmol, Sip, Yuta, Yisriil, Yokdiam, Sanoa, Kain, Gibia, om Timna.


text:
Om haro po ot onom o bandar do naanu diyolo' do kosuang ngai' i kokompungan di hiri'd posorili'. Iri ngai' nopo bandar diri om: Halhul, Bait-Sur, Gidor, Maarat, Bait-Anot, om Iltikon.


text:
Om iti nogi' duwo o bandar nga' naanu i' diyolo' do kosuang ngai' i kokompungan di hiri'd posorili': i bandar do Kiriat Baal (ko' Kiriat Yiarim) om bandar do Raba.


text:
Ponong hiri nod tana' do kowotuan om naanu di payat do Yohuda ot onom o bandar do kohompit ngai' i kokompungan di hiri'd posorili'. Iri ngai' nopo bandar diri om: Bait-Araba, Midin, Sokaka, Nibsan, Bandar do Silaon, om In-Gidi.


text:
Nga' iri nopo tulun do Yobus, i poingiyon do hilo'd Yorusalim om a' i' di sinakagon di Yohuda nuyung. Om poinsugku' poddi kasai' iyolo' do payat do Yohuda do hilo'd Yorusalim do gisom do baino'.


text:
Pinogisaman nopo di tana' di pinatahak dot id payat do Yusup om mantad hilo'd Bawang do Yordan, i hiri'd somok do Yorikou, i ponong id koulayon do mantad di piro-piro tudan do waig do hilo'd Yorikou om korikot do hilo'd tana' do kowotuan. Mantad nod hilo'd Yorikou om pinatakad i wolit do gisom do korikot do hilo'd Baitol, i hiri'd watas do konulu-nuluan.


text:
Om mantad nod hilo'd Baitol om poillombus i wolit do hilo'd Lus om kawaya' dot Atarot, i pomogun-mogunan do tulun dot Arki.


text:
Om mantad nod hilo' om pinakaa i wolit do ponong id kotonobon, i hilo'd watas do tulun do Yaplit, om poirikot do hilo'd Bait-Horon-dit-id-Sawa'. Om mantad nod hilo' om poillombus po i wolit do hilo'd Gisir, om koompok do hilo'd Rahat do Tanga'.


text:
Iri no o watas do pinatahak dot id payat do Manasi om Ipraim, i maan do sinakagon di Yusup do diyolo'd songonuon.


text:
Iti no o kogisomon do tana' di pinatahak dot id koinsanai di pinuruan do sompiiyon dot id suang do payat dot Ipraim. Wolit nopo do ponong id koulayon om mimpuun do hilo'd Atarot Adar om gisom do korikot do hilo'd Bait-Horon-dit-id-Sarayo.


text:
Om mantad nod hilo' om poingkaa i wolit do hilo'd Rahat do Tanga'. Om ponong id utara nopo om Mikmitat. Om ponong id koulayon no om poinghamad i wolit do poingkaa do hilo'd Taanat Silo. Om kawaya' di bandar diri i wolit do ponong id koulayon do kumaa do hilo'd Yanua.


text:
Om mantad nod hilo' om pinoruhuk i wolit do hilo'd Atarot om hilo'd Naharat, gisom do korikot do hilo'd Yorikou om koompok nogindo do hilo'd Bawang do Yordan.


text:
Om pinogisaman no di watas do ponong id kotonobon om mimpuun do hilo'd Tapua om gisom do korikot di palu do Kana om koompok do hilo'd Rahat do Tanga'. Iri no o tana' do pinatahak dot id koinsanai do pinuruan do sompiiyon di payat dot Ipraim do sumiliu do diyolo'd songonuon.


text:
Nga' a' i' di payat dot Ipraim nouyung i tulun do Kanaan, i poingiyon do hilo'd Gisir. Om iri nopo tulun do Kanaan diri nga' poirolot kasai' i' diti payat dot Ipraim, nga' sinansagan no maddi iyolo' do kumaraja' dot id tulun dot Ipraim.


text:
Iri nopo songintanga' di tana' di ponong id kotonobon do mantad id Bawang do Yordan om pinatahak dot id songintanga' di pinuruan do sompiiyon di sinakagon di Manasi, i tanak di Yusup do kotuahan. Tanak nopo di Manasi dot id dotuo om i Makir. I Makir nopo om tapa' di Giliad. Om i Makir nopo nga' sumasangod dit osiou kopio. Om iri noddi o kinapatahakan dot id di Makir do watas do Giliad om Basan, i ponong id koulayon do mantad id Bawang do Yordan.


text:
Iri nopo tana' di ponong id kotonobon do mantad id Bawang do Yordan om pinatahak dot id pinuruan do sompiiyon di Abiosor, om i Hilik, om i Asriol, om i Sikim, om i Hipir om i Somida. Iyolo' ngai' nopo nga' sinakagon di tangaanak do tongokusai di Manasi, i tanak di Yusup. Om iyolo' no o nongosiliu do boyoon do pinuruan do sompiiyon.


text:
I Hipir nopo om tanak di Giliad, om tapa' nod i Giliad om i Makir, i tanak di Manasi. Tanak nopo di Hipir om i Silapihad; om tongoondu' ngai' nopo o tanak dau, om aiso' i' o tanak dau'd kusai. Ngaran nopo diyolo' om: i Mala, i Noa, i Hogla, i Milka, om i Tirsa.


text:
Om ongoi no i tangaanak di Silapihad do tongoondu' solowot di Iliasar, it Imam, om i Yosua i tanak di Nun, om koinsanai di boyoon do tulun dot Israil. Om boros ka diyolo', “Nosuhu' id Tuhan i Musa do manahak dahai do tana' do sumiliu do dahai'd songonuon do miagal do koobpinayan dahai di tongokusai tu' onuan i' do tana' do sumiliu do diyolo'd songonuon,” ka. Om nonuan iddi iyolo' do tana' do miagal di koobpinayan diyolo' di tongokusai do tumanud di ponuhuan do Tuhan.


text:
Om iri noddi o nakaanu-anu di Manasi do hopod o bohogian do tana' do suwai ko' i hilo'd Giliad om i hilo'd Basan, i ponong id koulayon do mantad id Bawang do Yordan,


text:
tu' i tangaanak dau do tongokusai om tongoondu' nga' nakaanu ngai' i' do tana'. Nga' iri nopo tana' do hilo'd Giliad om pinatahak dot id sinakagon di Manasi do suwai.


text:
Pinogisaman nopo do watas do payat do Manasi om mimpuun do hilo'd Asor gisom do korikot do hilo'd Mikmitat, i ponong id koulayon do mantad id Sikim. Om mantad nod hilo' om pinoruhuk i wolit do kumaa ponong id salatan do gisom do korikot do hilo'd watas do tulun dot In Tapua.


text:
Watas nopo do Tapua om di Manasi i', nga' iri nopo bandar do Tapua, it id wolit do pomogunan diri, om nasanganu no di sinakagon di Ipraim.


text:
Om mantad nod hilo' om poruhuko' po kawagu i wolit do watas do payat do Manasi gisom do korikot do hiri'd palu do Kana. Iri ngai' nopo i bandar di ponong id salatan di palu'ddi om di Ipraim i', do mulong piya do hiri ngai'd watas di payat do Manasi i bandar diri. Om poillombus po i wolit do watas do Manasi do poinsusui di palu do poingkaa ponong id utara, om koompok do hilo'd Rahat do Tanga'.


text:
Naanu nopo di payat dot Ipraim om ponong id salatan, om naanu no di payat do Manasi om ponong id utara. Om i Rahat do Tanga' o wolit diyolo' do ponong id kotonobon. Poinronit nopo do watas do Manasi dot id utara ponong id kotonobon om i watas dot Asor, om poinronit no dot id utara di ponong id koulayon om i watas dot Isakar.


text:
Id suang nopo do watas dot Isakar om watas dot Asor om haro po o piro-piro o kinoiyonon do tana' do payat do Manasi o sanganu, iri no i hilo'd Bait-Sian om Yibliam om kohompit ngai' i kokompungan dot id posorili' di kinoiyonon diri. Om kosuang nogi' o Dor (bandar dot id toning do tisan do rahat) om Indor, Taanak, Mogido, om koinsanai di kampung do hiri'd posorili'.


text:
Nga' a' i' nokouyung di tulun mantad do hiri'd kabandaran diri i payat do Manasi. Om hilo' poddi kasai' i tulun do Kanaan.


text:
Om mulong piya dot okoris daa'ddi i tulun dot Israil nga' a' kasai' i' diyolo' nouyung i tulun do Kanaan nga' nasansagan i' ma diyolo' i tulun do Kanaan do kumaraja' dot id diyolo'.


text:
Om boros kaddi di sinakagon di Yusup, dot id di Yosua, “Nokuro tu' songkoiyonon no o tana' do patahakon nu dahai? Ogumu' tomod iyahai'dti tu' binarakatan i' iyahai'd Tuhan,” ka diyolo'.


text:
Om boros ka di Yosua do suminimbar, “Ondung ogumu' kopio kou gisom dot a' orumpos do hilo'd konulu-nuluan dot Ipraim, om ongoi kou no do hilo'd gouton dot id watas do tulun do Poris om Ropaim. Om ngoyon no dokoyu riliko' i hilo'd kopuruan do watas diyolo',” ka dau.


text:
Om boros ka diyolo' do suminimbar, “A' i' dahai kabagal i hilo'd konulu-nuluan, nga' iri nopo tulun do Kanaan di momogun-mogun do hilo'd rantai om ongkikorita' do basi', om miagal nogiddi i tulun do Kanaan do hilo'd Bait-Sian om i hilo'd piro-piro o kampung di posorili', om i nogi' i tulun do momogun-mogun do hilo'd Rantai do Yisriil,” ka.


text:
Om boros ka di Yosua dot id payat dot Ipraim om id payat do Manasi di ponong id kotonobon, “Otopot nogi' dot asapou kou om ongokoris kou koulun. Om kaanu kou i' do lobi ko' iso' o koiyonon do tana'.


text:
Ngoyon nopo dokoyu onuo' i hilo'd watas do konulu-nuluan. Om mulong piya do pogouton po daa tomod ilo', nga' alanggaan indo dokoyu om asanganu ngai' dokoyu. Om ouyung i' dokoyu i tulun do Kanaan do mulong piya dot ongkikorita' iyolo' do basi' om ongokoris koulun,” ka dau.


text:
Tontok di nosolod do tulun dot Israil i pomogunan di pinabatos do Tuhan, om timung no o koinsanai di tulun dot Israil do hilo'd Silo. Om powonsoyo' no diyolo' do hilo' i Kiim do Tuhan.


text:
Om boros kaddi di Yosua dot id tulun dot Israil, “Songkuro po koloido' om ngoyon nogi' dokoyu pomogun-mogunai i tana' do pinatahak do Tuhan, i Kinorohingan do taki-aki dokoyu, dot id dokoyu?


text:
Pomili' kou no do tolu o tulun do mantad id pointikid-tikid do payat. Om suhuon ku'ndo iyolo' do mongoi hombo diti pomogunan do mikuwo'd monukat do pogisaman do watas di korohian diyolo' do manganu. Om pogulian nogindo diyolo' dot id doho'.


text:
Iri nopo tana'ddi om bohogion do turu' o bohogian do patahakon diyolo'. Di Yohuda nopo om iri kasai' no i watas dau di ponong id salatan, om di Yusup nga' iri kasai' no i watas dau di ponong id utara.


text:
Om tulison no dokoyu i pogisaman di turu' o bohogian di tana'ddi om patahakon no dot id doho'. Om undion ku nogindo do mongilo do korohian do Tuhan, i Kinorohingan, do bagi dokoyu.


text:
Iri nopo payat do Liwi om a' i' kaanu do tana' do miagal dokoyu, tu' bohogian nopo diyolo' om sumiliu dot imam di momonsoi'd karaja' do Tuhan. Iri no i payat do Gad, om payat do Rubin, om payat do Manasi di ponong id koulayon, om nakaanu no do bohogian do tana' do ponong id koulayon do mantad id Bawang do Yordan; i tana' do pinatahak di Musa, i susuhuon do Tuhan dot id diyolo',” ka dau.


text:
Om bilinai noddi di Yosua i tulun do poingkaa, “Tumongkop kou nodti pomogunan om sukaton no i tana', om pogulian nogindo dokoyu dot id doho'. Om undion ku nogindo do hiti'd Silo do mongilo do korohian do Tuhan do bagi dokoyu,” ka. Om pamanau noddi iyolo' do minongoi hombo di pomogunan do mongoi ponukat di tana' di nobilinan iyolo' di Yosua.


text:
Om ongoi no tongkop di pomogunan i piro-piro o tulun diri. Om tuliso' no diyolo' i pinogisaman di turu' o bohogian di tana' om tinulis ngai' nogi' i piro-piro o bandar di nokosuang di tana'. Om poguliai noddi diyolo' do hiri'd di Yosua do hilo'd Silo.


text:
Om undio' noddi di Yosua do mongilo do korohian do Tuhan do bagi diyolo'. Om patahako' no di Yosua i tana' dot id pointikid-tikid do payat dot Israil dit a' po nakaanu do bohogian do tana'.


text:
Id gulu nopo do nakaanu do bohogian do tana' om iri ngai' i sompiiyon dot id suang do payat do Binyamin. Tana' nopo diyolo' nga' id piolitan do tana' di payat do Yohuda om i tana' do payat di sinakagon di Yusup.


text:
Pinogisaman nopo do tana' diyolo' do ponong id utara om pinoimpuun do hiri'd Bawang do Yordan. Om pointakad di tidong di ponong id utara do Yorikou, om iri no wolit di tana' di poingkaa ponong id kotonobon om kawaya' di watas do konulu-nuluan do gisom do korikot do hilo'd tana' do kowotuan do Bait-Awon.


text:
Om poillombus po kawagu i wolit diri do hiri'd tidong di ponong id salatan do Lus (i roitan nogi' do Baitol), om poiruhuk i wolit do hilo'd Atarot Adar, i hilo'd nuluhon di ponong id salatan do Bait-Horon-dit-id-Sawa'.


text:
Mantad no do ponong id kotonobon do nuluhon diri, om pahamadon i wolit di tana' do ponong id salatan do poingkaa do hilo'd Kiriat Baal (ko' Kiriat Yiarim.) Kiriat Baal nopo nga' payat do Yohuda o sanganu. Iri no o wolit di tana' do ponong id kotonobon.


text:
Wolit no di tana' do ponong id salatan om tumimpuun do mantad hiri'd dompok do Kiriat Yiarim om gisom do hiri'd piro-piro o tudan do waig do Mi-Niptua.


text:
Om poruhukon nondo i wolit do hiri'd guas do nuluhon di potimbaba' di Rantai do Hinom, it id dompok ponong id utara di Rantai do Ripaim. Om pokoyoon no do ponong id salatan om pawayaon di Rantai do Hinom, i ponong id salatan di kangkab do konulu-nuluan do hilo'd pomogunan do Yobus, om poingkaa po do hilo'd In Rogil.


text:
Mantad nod hilo' om pahamadon i wolit do hilo'd ponong id utara do poingkaa do hilo'd Insimis, om poillombus do hilo'd Golilot, it id soborong do Takadon dot Adumim. Om poruhukon nogindo i wolit do hilo'd Watu do Bohan (i Bohan nopo nga' tanak di Rubin),


text:
om pawayaon i wolit do ponong id utara di guas do nuluhon di potimbaba' do Rantai do Yordan. Om poruhukon i wolit do hiri'd rantai.


text:
Om pawayaon i wolit do ponong id utara di guas do Nuluhon do Hogla, om koompok nondo do ponong id utara do piolungan do Rahat do Napatai om Bawang do Yordan.


text:
Wolit nopo do ponong id koulayon om i Bawang do Yordan. Om iri no o wolit do tana' do naanu ngai' di sompiiyon do payat do Binyamin do sumiliu do diyolo'd songonuon.


text:
Iri nopo bandar do naanu ngai' di sompiiyon dot id suang do payat do Binyamin, om Yorikou, Bait-Hogla, Imik-Kosis,


text:
Kipar-Haamonai, Opni om Giba. Hopod om duwo o bandar do toinsanan om kosuang po i kokompungan do hiri'd posorili'.


text:
Sila, Ilip om Yobus (ko' Yorusalim), Gibia om Kiriat Yiarim. Hopod om apat o bandar dot oinsanan om kosuang po i kokompungan do hiri'd posorili'. Om iri no o pomogunan do naanu ngai' di sompiiyon dot id suang do payat do Binyamin do maan do diyolo'd songonuon.


text:
Iri nopo koduwo do nakaanu do bahagi' di tana' om iri ngai' i sompiiyon dot id suang do payat do Simion. Iti nopo tana' diyolo' om poiralad do hiri'd suang di watas do payat do Yohuda.


text:
Bait-Libaot, om Saruhon. Hopod om tolu o bandar dot oinsanan om kosuang po i kokompungan di hiri'd posorili'.


text:
Om kosuang po o bandar dot Ain, Rimon, Itir, om Asan. Apat o bandar do toinsanan om kosuang po o kokompungan do hiri'd posorili'.


text:
Om kosuang ngai' nopo i kokompungan do hiri'd posorili' di piro-piro o bandar diri, do gisom do korikot do hilo'd Baalat-Biir (ko' Rama) i ponong id salatan. Iri no i tana' do pinatahak dot id sompiiyon dit id suang do payat do Simion do maan do diyolo'd songonuon.


text:
Iri nopo sombohogian di tana' do payat do Simion diti nga' nanu do mantad id tana' do Yohuda. Tu' nadalaan kopio kagayo o tana' do naanu do Yohuda. Om iri noddi o kinapatahakan do sombohogian di tana' do Yohuda dot id payat do Simion.


text:
Iri no kotolu do nakaanu do tana' om iri ngai' i sompiiyon dot id suang do payat do Sibulon. Iri nopo tana' do naanu diyolo' om poirikot do hilo'd Sarid.


text:
Wolit nopo do ponong id kotonobon om poingkaa do hilo'd Marala, om koronit do Dabisit om i palu do ponong id koulayon do mantad id Yokniam.


text:
Wolit no do ponong id koulayon om mantad hilo'd Sarid om poingkaa do hilo'd wolit do Kislot Tabor, om poillombus po i wolit do hilo'd Dobrat om pointakad do hilo'd Yapia.


text:
Om mantad nod hilo' om poillombus po i wolit do ponong id koulayon do gisom do korikot do hilo'd Gat-Hipir om Itkasin, om poinghamad do poingkaa ponong id Nia, do poirikot do hilo'd Rimon.


text:
Wolit no do ponong id utara om poinghamad do hilo'd Hanaton, om koompok do hilo'd Rantai do Yiptail.


text:
Om kosuang nopo di tana' om bandar do: Katat, Nahalal, Simron, Yidala, om Baitlahim. Hopod om duwo o bandar do toinsanan om kosuang po i kokompungan do hiri'd posorili'.


text:
Iri nopo kabandaran om i kokompungan diri om id suang di watas di pinatahak dot id sompiiyon dit id suang do payat do Sibulon.


text:
Wolit nopo di tana' diyolo' om koronit do bandar do Tabor, Sahasima, om Bait-Simis, om koompok nondo do hilo'd Bawang do Yordan. Nokosuang nopo do watas diyolo' om hopod om onom o bandar do toinsanan om kosuang po i kokompungan do hiri'd posorili'.


text:
Iri nopo kabandaran om i kokompungan diri om poinsuang do hiri'd watas di pinatahak dot id sompiiyon dit id suang do payat dot Isakar do maan do diyolo'd songonuon.


text:
Alamilik, Amad, om Misal. Wolit nopo do ponong id kotonobon om poinronit do Karmol om Bawang do Libnat.


text:
Mantad nod hilo' om poinghamad i wolit do ponong id koulayon, do poingkaa do hilo'd Bait-Dagon, i poinronit do watas do Sibulon om Rantai do Yiptail, om poingkaa ponong id utara do poirikot do hilo'd Bait-Imik om Nohiol. Om potilombus po i wolit do ponong id utara do poingkaa do hilo'd Kabul,


text:
Mantad nod hilo' om poinghamad po i wolit do poingkaa do hilo'd Rama, om poillombus do hilo'd bandar do Tirus, i bandar di kitolig; om poinghamad po kawagu i wolit do poingkaa do hilo'd Hosa, om koompok do hilo'd Rahat do Tanga'. Bandar nopo dot id suang do tana'ddi om Mahalab, Aksib,


text:
Uma, Apik, om Rihob. Kosuang nopo do watas diyolo' nga' duwo nohopod om duwo o bandar om kosuang ngai' po i kokompungan di hiri'd posorili'.


text:
Iri no ngai' i kabandaran om i kokompungan di nokosuang di watas di pinatahak dot id toinsanan di sompiiyon dit id suang do payat dot Asor do maan do diyolo'd songonuon.


text:
Iri no koonom do nonuan do bahagi' di tana' om iri ngai' i sompiiyon dot id suang do payat do Naptali.


text:
Pinoimpuunan nopo do wolit di tana' diyolo' om hilo'd Ilip, do mantad di koguasan do kayu do hilo'd Saanaim, om poillombus i wolit do hilo'd Adami Nikib, om hilo'd Yabniil, om gisom do hilo'd Lakum, om koompok do hilo'd Bawang do Yordan.


text:
Mantad nod hilo' om poinghamad i wolit do ponong id kotonobon do hilo'd Asnot Tabor; om mantad nod hilo' om poingkaa i wolit do hilo'd Hukok, i poinronit do watas do Sibulon do ponong id salatan om poinronit dot Asor do ponong id kotonobon, om wolit no do ponong id kotonobon, om i Bawang do Yordan.


text:
Yiron, Migdalil, Horim, Bait-Anat, om Bait-Simis. Hopod om siam o bandar do toinsanan om kosuang ngai' po i kokompungan di hiri'd posorili'.


text:
Iri no ngai' i kabandaran om i kokompungan di nokosuang do watas di pinatahak dot id sompiiyon dot id suang di payat do Naptali, do maan do diyolo'd songonuon.


text:
Iri nopo koturu' do nonuan do bahagi' di tana' om iri ngai' i sompiiyon dit id suang do payat do Dan.


text:
Iri nopo payat di Dan om a' iddi nokopomogun-mogun do hiri'd sombohogian di watas diyolo'. Om ongoi no iyolo' do hilo'd Lisim do minongoi panangod di bandar diri. Om nosolod iddi diyolo' i bandar diri om napatai diyolo' i tulun do poingiyon do hiri om pomogun-mogunai noddi diyolo' i bandar. Om powoliho' no diyolo' o ngaran di bandar do Lisim om pungaranai no do Dan, do pinasangai di Dan, i taki-aki diyolo'.


text:
Om iri ngai' no i bandar om kokompungan do nokosuang di watas do pinatahak dot id koinsanai di sompiiyon dit id suang do payat do Dan do maan do diyolo'd songonuon.


text:
Kopongo poddi i tulun dot Israil do mogibahagi-hagi' di tana' om onuwai no diyolo' i Yosua, i tanak di Nun, do sombohogian di tana' do maan do dau'd songonuon.


text:
Om patahako' no diyolo' di Yosua i bandar do pinokianu dau, iri no i bandar do Timnat Sira, i hilo'd konulu-nuluan dot Ipraim, tu' iyo' noddi o pinonuhuan do Tuhan. Om wonsoyo' no kawagu di Yosua i bandar diri om iyon no iyau do hiri.


text:
Om iyo noddi o pinamahagi' di Iliasar, it Imam diri, om i Yosua i tanak di Nun, om i piro-piro o boyoon do sompiiyon do payat dot Israil, di tana' do hiri'd pomogunan diri. Om nundi' diyolo' do minamahagi' i tana'ddi do hilo'd Silo, do hiri'd wawayaan di Kiim do Tuhan, do mongilo do korohian do Tuhan do bagi' diyolo'. Om kopongo noddi do mamahagi' i tana'ddi.


text:
“Nosuhu' ku no i Musa do momisunud dokoyu do pasal di bandar do pogintirungan. Iti nopo nga' bandar di ngoyon do tulun di mogidu', om ointirungan i' iyolo'. Om pilio' no dokoyu i piro-piro bandar do silihon do bandar do pogintirungan.


text:
Iri nopo tulun do nakapamatai do tulun do suwai dot a' dau tinomod, om milo i' do mongoi dot id bandar diri om a' i' apatai di tulun di sumuli' daa dau.


text:
Milo i' iyau do mongoi do hiri'd bandar do pogintirungan om mongoi do hiri'd kinoiyonon do momutus, i hiri'd wawayaan di bandar. Om susuyon nondo dau dot id piro-piro o boyoon ondung poingkukuro o kinowoyo-woyoo' di nowonsoi dau. Om pologoson indo iyau di piro-piro o boyoon do sumuang di bandar om onuan iyau do tiyonon dot undorongon dau.


text:
Ondung mongoi i tulun di sumuli' daa dau do hiri'd bandar diri om a' indo di tulun do hiri'd bandar patahakon i tulun do nakapamatai'ddi dot id tulun di sumuli'. Om mositi' no dot intirungan diyolo' i tulun diri tu' nakapamatai daa iyau do sompi' ko' tulun dot Israil nga' a' i' dau tinomod, om okon i' ko' araatan iyau di tulun.


text:
Pologoson nopo iyau do poundorong do hiri do gisom dot obutusan iyau dot id toguang do tulun dot ogumu' om gisom dot apatai i tulun do nosiliu dot imam dot agayo do maso'ddi. Om pologoson nogindo iyau do muli' do hiri'd kampung dau mantad, i tadon dau do minogidu',” ka dau.


text:
Om pilio' noddi diyolo' o piro-piro bandar do maan do bandar do pogintirungan. Om iti no ngai' o nopili' diyolo': i bandar do Kidis, i hilo'd konulu-nuluan do Naptali, di hilo'd Galilia; om bandar do Sikim, i hilo'd konulu-nuluan dot Ipraim, om Hibron i hilo'd konuluhanan do Yohuda.


text:
Ponong hilo' nod koulayon do mantad id Bawang do Yordan, i hilo'd tana' do kowotuan, i hiri'd poimpatau dot id konulu-nuluan, i ponong id koulayon do mantad id Yorikou, om pinili' diyolo' o bandar do Bisir, it id watas do Rubin, om bandar do Ramot, i hilo'd Giliad, it id watas do Gad; om bandar do Golan, i hilo'd Basan, it id watas do Manasi.


text:
Iri no ngai' o bandar do pogintirungan do nopili' do maan do koinsanai di tulun dot Israil om koinsanai'd tulun di bansa'd suwai di poirolot diyolo'. Pointikid-tikid do tulun di kapamatai do tulun dot a' tomodon, om ointirungan no do hiri'd piro-piro o bandar diri, do mantad id tulun di momogusa' dau do mongoi suli'. Om a' i' iyau koino-ino do patayon dot a' po obutusan dot id toguang do tulun dot ogumu'.


text:
Insan o tadau om ongoi no i piro-piro o boyoon do sompiiyon do payat do Liwi do hilo'd Silo, i hilo'd pomogunan do Kanaan, do minongoi solowot di Iliasar it Imam, om i Yosua i tanak di Nun, om i piro-piro o boyoon do sompiiyon do koinsanai di payat dot Israil. Boros ka diyolo', “Nokoponuhu' no o Tuhan, do pinolombus di Musa, dot onuan iyahai do piro-piro o bandar do tiyonon dahai, om onuan iyahai do tana' do kobuturan do hiri'd posorili' di bandar do poiyanan di tayam-tayam dahai,” ka.


text:
Om onuwai no di tulun dot Israil i payat do Liwi do piro-piro o bandar di kibutur o posorili', do mantad di tana' di nangaanu diyolo', tu' miagal noddi o pinonuhuan do Tuhan.


text:
Id gulu nopo do nakaanu do piro-piro o bandar om i pinuruan do sompiiyon di Kohat. Iri nopo piro-piro sompiiyon di suminolusuk di Harun it Imam, om nakaanu do hopod om tolu o bandar do mantad id payat do Yohuda, om Simion om Binyamin.


text:
Iri no piro-piro sompiiyon do suwai do mantad id pinuruan do sompiiyon di Kohat om nakaanu do hopod o bandar do mantad id payat dot Ipraim, om Dan, om Manasi di ponong id kotonobon do mantad di Bawang do Yordan.


text:
Iri no pinuruan do sompiiyon di Girson om nakaanu do hopod om tolu o bandar do mantad id payat dot Isakar, Asor, Naptali, om Manasi di ponong id koulayon do mantad di Bawang do Yordan.


text:
Iri no piro-piro sompiiyon do mantad id pinuruan do sompiiyon di Morari om nakaanu do hopod om duwo o bandar do mantad id payat do Rubin, om Gad om Sibulon.


text:
Om undio' no do minamahagi' i piro-piro o bandar diri om i kobuturan di posorili' di bandar do pinatahak dot id payat do Liwi. Tu' iyo noddi o pinonuhuan do Tuhan do pinolombus di Musa.


text:
Id suang nopo di pinuruan do sompiiyon di Kohat, om iri ngai' no it imam di suminolusuk di Harun ot id gulu kopio koonuwai do piro-piro o bandar; om nonuan iyolo' do hopod om tolu o bandar do mitonggoi di tana' do kobuturan do hiri'd posorili'. Naanu nopo diyolo' do mantad id watas do payat do Yohuda om Simion om siam o bandar dot oinsanan: Libna, Yatir, Istimoa, Holon, Dobir, Ain, Yuta, om Bait-Simis, om Arba. Arba nopo om pinungaranan do pinasangai di tapa' di Inak. Om iri nopo bandar diri, i pinungaranan diri do Hibron do baino', om bandar do pogintirungan do hilo'd konuluhanan do Yohuda. Om iri nopo koumaan om i kokompungan do bandar diri om nakatahak no dot id di Kalib i tanak di Yopuni, do maan do dau'd songonuon. Om mantad no dot id watas do payat do Binyamin om nonuan iyolo' dot apat o bandar: Gibion, Giba, Anatot om Almon.


text:
Iri nopo piro-piro sompiiyon do suwai dot id suang di pinuruan do sompiiyon di Kohat om nonuan do hopod o bandar do mitonggoi di tana' do kobuturan do hiri'd posorili'. Om mantad no dot id payat dot Ipraim om nonuan iyolo' dot apat o bandar: Bait-Horon, Kibsaim, Gosir om Sikim. Sikim nopo om bandar do pogintirungan do hilo'd konulu-nuluan dot Ipraim. Mantad no dot id payat do Dan om nonuan iyolo' dot apat o bandar: Iltiki, Gibiton, Ayalon, om Gat Rimon. Om mantad no dot id payat do Manasi di ponong id kotonobon om nonuan iyolo' do duwo o bandar: Taanak om Gat Rimon.


text:
Iri no tiso' kawagu do pinuruan do sompiiyon dot id suang do payat do Liwi, i pinuruan do sompiiyon di Girson, om nonuan do hopod om tolu o bandar do mitonggoi di tana' do kobuturan do hiri'd posorili'. Om mantad no dot id payat do Manasi di ponong id koulayon om nonuan iyolo'd duwo o bandar: Biistra om Golan. Golan nopo om bandar do pogintirungan do hilo'd Basan. Om mantad nod id payat dot Isakar om nonuan iyolo' dot apat o bandar: Kision, Dobrat, Yarmut om In Ganim. Om mantad nod id payat dot Asor om nonuan iyolo' dot apat o bandar: Misal, Abdon, Hilkat, om Rihob. Om mantad nod id payat do Naptali om nonuan iyolo' do tolu o bandar: Hamatdor, Kartan om Kidis. Kidis nopo om bandar do pogintirungan do hilo'd Galilia.


text:
Iri no sinakagon di Liwi do suwai, i pinuruan do sompiiyon di Morari om nonuan do hopod om duwo o bandar do mitonggoi di tana' do kobuturan do hiri'd posorili'. Mantad nopod id payat do Sibulon om nonuan iyolo' dot apat o bandar: Yokniam, Karta, Dimna, om Nahalal. Om mantad nod id payat do Rubin om nonuan iyolo' dot apat o bandar: Bisir, Yahas, Kidimot, om Mipaat. Om mantad nod id payat do Gad om nonuan iyolo' dot apat o bandar: Mahanaim, Hisbon, Yaisor om Ramot. Ramot nopo om bandar do pogintirungan do hilo'd Giliad.


text:
Id suang nopo di tana' do naanu do tulun dot Israil om apat nohopod om walu' o bandar do kosuang ngai' i kobuturan di hiri'd posorili' do pointikid-tikid di bandar do pinatahak dot id payat do Liwi.


text:
Om patahako' noddi do Tuhan dot id tulun dot Israil o koinsanai di tana' di nakabatos mantad dau do mikuwo'd sumpa' do patahakon dot id taki-aki diyolo'. Om kosolod poddi diyolo' i tana'ddi om pomogun-mogun noddi iyolo'd hiri.


text:
Om onuwai nod Tuhan iyolo' do kosimbayanan do pointongkop do pomogunan diri tu' nintirungan dau iyolo' do miagal di nakabatos mantad dau dot id taki- aki diyolo'. Aiso' no tiso' di pisangod do tulun dot Israil do nakaala' diyolo' tu' nonuan i' iyolo'd Tuhan do kamanangan do suminangod do koinsanai di pisangod diyolo'.


text:
Nabayaan ngai' id Tuhan do minomonsoi o koinsanai di nakabatos dau dot id tulun dot Israil, om aiso' no o tiso' dot a' nowonsoi.


text:
Om timungo' no di Yosua i tulun do mantad id payat do Rubin, Gad om Manasi di ponong id koulayon do mantad id Bawang do Yordan.


text:
Om boros ka dau dot id diyolo', “Nowonsoi ngai' no dokoyu o koinsanai di pinonuhuan di Musa, i susuhuon do Tuhan diri. Om minumboyo' kou nogi' di pinonuhuan ku.


text:
Om solinaid diti om a' kou i' insan koumbal do monongkiad do tulun dot Israil do suwai, om otorodok kou i' do tuminanud do boros do Tuhan, i Kinorohingan dokoyu.


text:
Om baino' nodti, om noonuan nod Tuhan, i Kinorohingan dokoyu, do kosimbayanan o koobpinayan dokoyu di sompi' ko' tulun dot Israil do miagal di nakabatos mantad do Tuhan. Om songkoino kou noddi do gumuli' do hilo'd watas dokoyu, i hilo'd ponong id koulayon do mantad id Bawang do Yordan; i tana' do pinatahak mantad di Musa dot id dokoyu.


text:
Om soro-sorohon no kopio dokoyu do tumanud dit Oturan di pinoboros di Musa do poingkaa: Kosianai nod Tuhan, i Kinorohingan dokoyu, om wonsoyon no o korohian dau, om tonudon no i ponuhuan dau, om tumorodok no dot id dau om sumambayang no kasai' dot id dau do mikuwo'd aayi-ayi' o ginawo om pomusarahan dokoyu,” ka dau.


text:
Om suhuo' no di Yosua i payat do Rubin, Gad om Manasi di ponong id koulayon do muli' om barakatai no dau iyolo' do mikuwo'd binilinan do poingkaa, “Uli' kou no do mitonggoi do dapu' om kakayaan om tayam-tayam dot ogumu', om pirok om tamas, om tambaga' om basi', om pakayan dot ogumu'. Om bohogian no dokoyu i tongotobpinai dokoyu di sompi' ko' tulun dot Israil di dapu' do naanu dokoyu do mantad id pisangod,” ka dau. Om uli' noddi iyolo'. Om uli' noddi i payat do Rubin, om i payat do Gad om i songintanga' do payat do Manasi di ponong id koulayon do mantad id Bawang do Yordan. Om tongkiad no iyolo' di tulun dot Israil do suwai do hilo'd Silo, i hilo'd pomogunan do Kanaan. Om ongoi no iyolo' do hilo'd Giliad, i tana' do nasanganu diyolo', i naanu diyolo' do tumanud di boros do Tuhan do pinolombus di Musa. (Noonuan no di Musa do tana' o songintanga' do payat do Manasi do hilo'd Basan, om i Yosua nga' minanahak po kawagu di songintanga' do payat do Manasi do tana' di ponong id kotonobon do mantad di Bawang do Yordan, do pasagalai di tana' do payat dot Israil do suwai.)


text:
Om tontok di nokorikot i payat do Rubin, om Gad om Manasi di ponong id koulayon do mantad id Bawang do Yordan do hilo'd Golilot --- it id ponong id kotonobon do mantad id Bawang do Yordan --- om pomonsoi no iyolo' dot iso' o pananaraban do porsombahan dit agayo om olumis do hiri'd somok di bawang.


text:
Om kosunudai noddi i tulun dot Israil do suwai di winonsoi diyolo', “Minomonsoi i payat do Rubin, Gad om Manasi di ponong id koulayon do mantad id Bawang do Yordan dot iso' o pananaraban do porsombahan do hilo'd Golilot, i ponong id kotonobon do mantad id Bawang do Yordan!” ka.


text:
Om soira' di nokorongou iyolo' do miagal diri om timung no o koinsanai di tulun dot Israil do hilo'd Silo. Om sumaap daa'ddi iyolo' di payat dot Israil di ponong id koulayon do mantad id Bawang do Yordan.


text:
Om suhuo' no diyolo' i Pinihas i tanak di Iliasar, it Imam diri, do mongoi solowot di payat do Rubin, Gad om Manasi do ponong id koulayon di Bawang do Yordan, do hilo'd Giliad.


text:
Om woyo' no di Pinihas o hopod o boyoon di tulun dot Israil, --- do songulun o mantad id pointikid-tikid do payat di hiri'd ponong id kotonobon do mantad id Bawang do Yordan; om boyoon ngai' nopo iyolo' do sompiiyon dot id suang do payat diyolo'.


text:
Om ongoi ngai' no i tulun di sinuhu'ddi do hilo'd watas do Giliad do minongoi solowot di payat do Rubin, Gad om Manasi di ponong id koulayon.


text:
Om boro-boros no iyolo' dot id tulun di mantad id payat do Rubin, Gad om Manasi, dot id suang do ngaran do koinsanai di tulun do songonuon do Tuhan do poingkaa, “Nokuro tu' araat o winonsoi dokoyu dot id toguang do Kinorohingan dot Israil? Sumaap kou'd Tuhan tu' minomonsoi kou i' diti pananaraban do porsombahan. A' kou noddi tumanud di ponuhuan dau!


text:
A' toi dokoyu osorou di nokowonsoi toko' do dusa do hilo'd Pior do pinorikatan toko'd Tuhan do toruol dit araat kopio'ddi? Om oinggorit toko' poddi kasai' do gama' di dusa'ddi. Om a' po tuu kabagal iri?


text:
Tumongkiad kou po daa kawagu do Tuhan? Ondung sumaap kou'd Tuhan do baino' om suab nopondo om tumogod no iyau do koinsanai'd tulun dot Israil.


text:
Ondung sosomu' om a' osorupai dot iyonon do sumambayang o hilo'd pomogunan dokoyu om mongoi kou nopo do hiti'd pomogunan di don Tuhan, i kinoiyonon di Kiim do Tuhan. Mokianu kou nopo dahai do tana', nga' kada' kou po kopio saap do Tuhan om kada' kou pominsuhu' dahai do sumaap dot i momonsoi'd pananaraban do porsombahan do suwai o kasaap-saap do Tuhan. Tu' haro no o pananaraban do porsombahan dot id Tuhan, i Kinorohingan toko'.


text:
Soroho' pogi' i Akan i tanak di Sira tu' a' tuminanud di boros do Tuhan, do pasal di konunu-nunuan dit apatut daa do raagon. Om kinootuson nopo nga' kohompit ngai' nopoddi o tulun dot Israil do nohukuman. I Akan no daa o kidusa, nga' okon iddi ko' i Akan noo o napatai,” ka diyolo'.


text:
Om boro-boros no i payat do Rubin, Gad, om Manasi di ponong id koulayon dot id piro-piro o boyoon do sompiiyon do payat dot Israil di ponong id kotonobon do mantad id Bawang do Yordan do poingkaa,


text:
“Kinorohingan no ot Agayo Kuasa'! Om iyau no o Tuhan! Kinorohingan no ot Agayo Kuasa'! Om iyau no o Tuhan! Oilaan i' dau o nakapamansayan dahai'dti om orohian nogi' iyahai do koilo kou iyokoyu! Ondung sumaap iyahai'd Tuhan om a' otumbayaan dau, om patayo' nopo iyahai do dinondo!


text:
Ondung a' iyahai tumorodok dot id Tuhan om gisom do minomonsoi iyahai diti pananaraban do porsombahan dahai, do maan do panaraban do porsombahan di sorobon ko' poiyanan po do porsombahan do gandum, ko' porsombahan do piombolutan, om Tuhan nopo o momohukum dahai!


text:
Nga' okon i' ko' iyo'ddi! Winonsoi pogi' dahai iti pananaraban do porsombahan diti nga' ooris iyahai do koimbagu nopondo om momoros dotindo o sinakagon dokoyu dot id sinakagon dahai do poingkaa, ‘A' kou i' kouhup-uhup do Tuhan, i Kinorohingan dot Israil!


text:
Om winonsoi do Tuhan iti Bawang do Yordan do popotongkiad dahai do mantad id dokoyu, i payat do Rubin om Gad. A' kou i' iyokoyu kouhup-uhup do Tuhan!’ ka dotindo diyolo'. Om pakaus nondo do ginawo di sinakagon dahai i sinakagon dokoyu, gisom dot a' nondo iyolo' sumambayang dot id Tuhan.


text:
Om iri no o kinapamansayan dahai'dti pananaraban do porsombahan, tu' okon i' ko' pananaraban do porsombahan di sumbolion, ko' poiyanan po di piro-piro o porsombahan dahai.


text:
Nga' sumiliu no dot iso' o tanda' dot id dati' ngai' om id sinakagon toko' do koimbagu dot otopot i' kopio do sumambayang ngai' toko' dot id Tuhan do hiri'd Kiim do Tuhan om papatahak do porsombahan di sorobon om i piro-piro o porsombahan do suwai om i porsombahan do piombolutan. Om a' nondo milo i sinakagon dokoyu do momoros dot id sinakagon dahai dot a' iyolo' kouhup do Tuhan.


text:
Komoyon nopo dahai nga' ondung osiliu o miagal diri om milo indo i sinakagon dahai do momoros do poingkaa, ‘Intangai pogi' i taki-aki dahai nga' nokopomonsoi i' do pananaraban do porsombahan do miagal di pananaraban do porsombahan di don Tuhan. Okon i' ko' pananaraban do porsombahan di sorobon iti ko' poiyanan po do porsombahan, suwai ko' tanda' noo dot id piolitan toko',’ ka nondo diyolo'.


text:
A' i' kopio iyahai sumaap do Tuhan, ko' tumingkod po do sumambayang dot id dau o kinapamansayan dahai diti pananaraban do porsombahan do sorobon, ko' porsombahan do gandum ko' i piro-piro o porsombahan do suwai. A' i' kopio iyahai momonsoi do pananaraban do porsombahan do suwai ko' i pananaraban do porsombahan do don Tuhan, i Kinorohingan toko' di hilo'd dotimbabaan di Kiim do Tuhan,” ka diyolo'.


text:
Om korongou po i Pinihas, om i piro-piro o boyoon do tulun dot Israil di tuminanud dau, om i piro-piro o boyoon do sompiiyon dot Israil di pinoboros di payat do Rubin, Gad om Manasi di Ponong id Koulayon diri, om osonong nogiddi o ginawo diyolo'.


text:
Om boros ka di Pinihas, i tanak di Iliasar it Imam diri, dot id payat do Rubin, Gad om Manasi di Ponong id Koulayon, “Baino' nopoddi om oilaan no dahai do moyo-woyo' o Tuhan dati', tu' a' kou i' sumaap dau. Om nokoidu' i' dokoyu o tulun dot Israil do mantad id hukuman do Tuhan,” ka dau.


text:
Om tongkiadai no di Pinihas om i piro-piro o boyoon dot Israil i payat do Rubin om Gad do hilo'd Giliad. Om uli' no iyolo' do hilo'd Kanaan om posunudo' no diyolo' iri dot id tulun dot Israil.


text:
Om osonong ngai' nogiddi o ginawo di tulun dot Israil. Om pamarayou no iyolo'd Tuhan! Om a' noddi iyolo' kosorou do manangod di payat do Rubin om Gad ko' mamaraag po do pomogunan diyolo'.


text:
Om boros ka di payat do Rubin om Gad, “Iti nopo pananaraban do porsombahan diti om maan toko' do sasi' dot id dati' ngai' do Tuhan no o Kinorohingan,” ka diyolo'. Om pungaranai no diyolo' i pananaraban do porsombahan diri do “Sasi'”.


text:
Om onuwai nod Tuhan do kosimbayanan i tulun dot Israil, gisom dot a' noddi iyolo' rolosion do pisangod. Om alaid noddi do mantad diri om molohing noddi kopio i Yosua.


text:
Om timungo' noddi dau o koinsanai di tulun dot Israil, om i boyoon, om i woyo-woyoon, om i gompomutus, om i pagawai diyolo'. Om boros ka dau dot id diyolo', “Molohing oku noddi kopio.


text:
Om nongkokito kou no di nongowonsoi'd Tuhan, i Kinorohingan dokoyu dot id toinsanan di bansa'd tulun do hiti do bagi' dokoyu. Om Tuhan, i Kinorohingan dokoyu o suminangod do minongobi' dokoyu.


text:
Om nabahagi' ku no iti tana' dot id koinsanai'd payat dokoyu do maan do dokoyu'd songonuon. I tana' do bansa' di nangaala' do mimpuun do mantad id soborong ponong id koulayon do mantad id Bawang do Yordan om gisom do korikot do hilo'd Rahat do Tanga', do ponong id kotonobon.


text:
Saapon i' om uyungon do Tuhan, i Kinorohingan dokoyu i piro-piro o bansa'ddi do mongoi kou sangod diyolo'. Om asanganu i' dokoyu i tana' diyolo' do miagal di nakabatos mantad do Tuhan, i Kinorohingan dokoyu, dot id dokoyu.


text:
Iyo nopoddi, om tumorodok kou no kopio do tumanud di nongkotulis do hiri'd buuk do Tourat di Musa. Om kada' nod haro o tongoiso' piya dit oturan diri do toliban.


text:
Kada' kou no ponokiambalut di tulun di bansa'd suwai di poingiyon dot id rolot dokoyu, ko' mamarait po do ngaran di tingolig diyolo', ko' rumait po do ngaran di tingolig diri do tontok do sumumpa' kou. Kada' kou no kopio tuku' dot id tingolig diyolo' ko' motud po dot id toguang diyolo'.


text:
Suwai ko' tumorodok kou no do mumboyo' do Tuhan do miagal di kotorodoko' dokoyu dot id dau do gisom do baino'.


text:
Nouyung nod Tuhan i bansa' dit angagayo om it okoris do minogobi' dokoyu. Om aiso' i' o tongoiso' piya dot id pogialatan diyolo' do kasaap dokoyu.


text:
Iso' nopo dokoyu om kaala' i' do soribu o pisangod tu' tulungon kou i' do Tuhan, i Kinorohingan dokoyu do sumangod diyolo' do miagal di nakabatos mantad dau.


text:
Ondung a' kou tumorodok om tumanud kou nogindo dilo bansa' do tulun di momogun-mogun do poirolot dokoyu om mangawin kou do tulun diyolo',


text:
om atantu' no dot a' i' o Tuhan, i Kinorohingan dokoyu mogobi' dokoyu do monguyung di bansa'ddi. Om iri nopo bansa'ddi nga' sumiliu do koligagaanan dot id dokoyu, om osiliu nondo iyolo' do lawa' ko' i kosulungon dokoyu. Om oinggorit kou nondo kopio dot iyolo' o koinggorit do miagal po do bobogon o likud ko' miagal do tinsukon do rugi o mato. Om oinggorit kou nondo kopio do gisom dot iso' pod tulun nga' aiso' no o momogun-mogun do hiri'd pomogunan dot osonong di pinatahak do Tuhan, i Kinorohingan dokoyu, dot id dokoyu.


text:
Baino' nopoddi om oruhai noddi o kapatayan ku. Om opurimanan ngai' i' dokoyu do nakatahak ngai' nod Tuhan, i Kinorohingan dokoyu o koinsanai dit osonong dot id dokoyu do miagal di nakabatos dau dot id dokoyu. Om koinsanai di nakabatos dau nga' nangabayaan i'.


text:
Nga' poingkuro nopo o Tuhan do minamayaan di pinabatos dau dot id dokoyu, om atantu' no dot iyo noddi iyau do poporikot do koinggoritan dot id dokoyu.


text:
Ondung tumolibamban kou di tumpongo di pinonuhuan do Tuhan dokoyu'd tumanud, om mongoi kou no podsubak om mongoi kou tuku' dot id tingolig om otogod nondo o Tuhan om hukuman kou nondo dau, gisom dot aiso' no o tiso' dokoyu'd momogun-mogun do hiti'd pomogunan dit osonong, i pinatahak do Tuhan dot id dokoyu,” ka dau.


text:
Om timungo' noddi di Yosua o koinsanai di payat dot Israil do hilo'd Sikim. Om lohowo' no dau o koinsanai di boyoon, om i woyo-woyoon, om i gompomutus, om i pagawai dot Israil, om timung noddi iyolo' do minongoi timbaba' do Kinorohingan.


text:
Om boro-boros noddi i Yosua dot id koinsanai di tulun dot Israil do poingkaa, “Pokinongou kou no do boros do poboroson do Tuhan, i Kinorohingan dot Israil, dot id dokoyu. Om poingkaa o boros do Kinorohingan, ‘Di nopo di gulu po om poingiyon i taki-aki dokoyu do hilo'd soborong do Bawang dot Iprat. Om tumuku' iyolo' dot id ponokokinorohingan do suwai. Iso' nopo diyolo' om i Tira, i tapa' di Abraham om i Nahor.


text:
Om ngoyo' ku no popinghomboo' i Abraham, i taki-aki dokoyu, i poingiyon daa do hilo'd soborong do Bawang dot Iprat, do pinotongkop ku iyau do pomogunan do Kanaan. Om onuwai ku no iyau do sinakagon dot ogumu'. Om i Isak no o pinatahak ku dau, dit id gulu kopio.


text:
Om onuwai ku no i Isak do duwo o tanak, do ngaran nopo om i Yakub om i Isau. Om onuwai ku no i Isau do tana' di hilo'd konulu-nuluan dot Idom do maan do dau'd songonuon. Nga' i Yakub noo, i taki-aki dokoyu om minongoi do hilo'd Masir do miwoyo' di tangaanak dau.


text:
Om lohowo' ku no i Musa om i Harun, do pinoporikot do kosusaan dot agayo do hilo'd Masir. Nga' iyokoyu nopo om pinosoliwan ku i' do mantad do hilo'.


text:
Om pinosoliwan ku do mantad hilo'd Masir i taki-aki dokoyu. Om gusao' no iyolo' di soudor do Masir dit ongkikorita'-kuda' do dong sumasangod om it ongkikuda'. Nga' soira' di nokorikot i taki-aki dokoyu do hilo'd Rahat dot Aragang


text:
om pokiuhup noddi iyolo' doho', om potuongo' ku noddi ot id piolitan diyolo' om i tulun do Masir. Om londodo' ku no i soudor do Masir do hiri'd rahat gisom do nongolondod ngai' iyolo'. Om nongoilaan ngai' i' dokoyu o koinsanai di winonsoi ku'ddi di hilo'd Masir. Om alaid kou po kopio do poundorong do hilo'd tana' do kowotuan.


text:
Om poongoyo' ku no iyokoyu do hilo'd pomogunan do tulun dot Amori, i ponong id koulayon do mantad id Bawang do Yordan. Om suminaap i' daa iyolo' dokoyu nga' pinamanang ku i' iyokoyu do suminaap diyolo'. Om kosolod noddi dokoyu i pomogunan diyolo' om patayo' ku no iyolo' di maso dokoyu do sumangod.


text:
Om ongoi no saap do tulun dot Israil i raja' do Muab, i roitan dot i Balak, i tanak di Sipor. Om minonuhu' iyau do tulun do mongoi solowot di Biliam i tanak di Bior, do monuhu' di Biliam do momopol dokoyu.


text:
Nga' a' ku i' winonsoi i pinokianu di Biliam, gisom do minamarakat nogiddi iyau dokoyu om nokoidu' ku iddi iyokoyu do mantad id longon di Balak.


text:
Om kosoborong kou noddi di Bawang do Yordan om korikot kou no do hilo'd Yorikou. Om i tulun do Yorikou nga' suminaap i' daa dokoyu. Om i tulun dot Amori, om Poris, om Kanaan, om Hit, om Girgasi, om Howi, om Yobus nga' suminaap nogi' daa. Nga' naala' ngai' ku i' iyolo' tu' nobian ku i' iyokoyu.


text:
Ginangau ku iyolo' om rinolosi ku do tontok di sinangod dokoyu iyolo'. Gisom do minogidu' goduwo i raja' dot Amori do mantad id dokoyu. Om okon i' ko' i gayang ko' i po pana' o kinamanangan dokoyu.


text:
Nakatahak ku no dot id dokoyu o tana' dit okon ko' iyokoyu o minorobuat, om piro-piro o bandar dit okon ko' iyokoyu o minomonsoi. Om baino' noddi om poingiyon kou no do hiti'd pomogunan diti, om mangakan kou di tua' dot anggur om tua' do saitun dit okon ko' iyokoyu o minananom!’ ka,” ka dau.


text:
Om boros kaddi kawagu di Yosua, “Iyo nopoddi om pusoho' no dokoyu o Tuhan, om tumorodok kou no do sumambayang dot id dau do mikuwo dot aayi-ayi' kopio o ginawo. Om pataamon no dokoyu i tingolig do tukuon di taki-aki dokoyu di gulu po di hilo'd Misopotamia om di hilo'd Masir. Sumambayang kou no dot id Tuhan om id dau noo.


text:
Ondung mikoduwo o ginawo dokoyu do sumambayang dot id Tuhan, om ilaai no kopio dokoyu do dinondo ondung id disai o sambayangan dokoyu: i ponokokinorohingan di taki-aki dokoyu di hilo'd Misopotamia, ko' iri po i ponokokinorohingan do tulun dot Amori do hiti'd pomogunan di pomogun-mogunan dokoyu do dinondo. Nga' iyoho' nopo om i sompiiyon ku, om sumambayang i' dot id Tuhan, om id Tuhan noo,” ka dau.


text:
Om boros ka di tulun dot Israil do suminimbar, “Aiso' i' kopio o ginawo dahai do tumongkiad do Tuhan om tumuku' dot id ponokokinorohingan do suwai!


text:
Tu' Tuhan no, i Kinorohingan toko', o pinoposoliwan di taki-aki toko' do mantad id koudipanan do nosiliu do turipon do hilo'd Masir, om nongkokito toko' nogi' di piro-piro o koimayaan do winonsoi'd Tuhan. Om Tuhan nogi' o minongintirung dati' di hiri'd tindalanon toko' do minaya' do piro-piro o pomogunan do bansa'd suwai.


text:
Om tontok di suminuang toko' diti pomogunan om nuyung ngai' i' do Tuhan o koinsanai di tulun dot Amori, i momogun-mogun mantad do hiti. Iyo nopoddi, om iyahai nga' orohian i' do sumambayang dot id Tuhan. Tu' iyau no o Kinorohingan toko',” ka.


text:
Om boros ka di Yosua dot id tulun dot Israil, “A' kou i' milo do tumuku' dot id Tuhan. Tu' Tuhan nopo om Kinorohingan dit Olidang Kopio om a' i' iyau orohian do haro i mongoi iyo-iyo dau. Om a' iyau mangampun do dusa om kasalaan dokoyu. Ondung tumongkiad kou dau om tumuku' kou nondo dot id tingolig, om a' no iyau mangampun do dusa dokoyu. Om hukuman kou nondo dau. Om raagon kou po dau do mulong piya daa dot osonong iyau dot id dokoyu di gulu po,” ka.


text:
Om boros ka di tulun dot Israil do suminimbar, “Amu'! A' no iyahai sumambayang dot id ponokokinorohingan do suwai. Sumambayang no iyahai kasai' dot id Tuhan, om id dau noo,” ka diyolo'.


text:
Om boros kaddi di Yosua dot id diyolo', “Iyokoyu no o sumiliu do sasi' dokoyu. Tu' nopili' no dokoyu do sumambayang kou dot id Tuhan,” ka. Om boros ka diyolo' do suminimbar, “Oo, iyahai no o sumiliu do sasi' dahai,” ka.


text:
Om boro-boros po kawagu i Yosua do poingkaa, “Ondung miagal diri, om taamai ngai' no dokoyu i ponokokinorohingan do bansa'd suwai di poingigit dokoyu. Om pamatos kou no do tumorodok kasai' kou dot id Tuhan, i Kinorohingan dot Israil,” ka.


text:
Om boros ka di tulun dot Israil dot id di Yosua, “Sumambayang i' iyahai dot id Tuhan, i Kinorohingan toko'. Om mumboyo' i' iyahai do ponuhuan dau,” ka.


text:
Om pomonsoi noddi i Yosua do tumpongo do maan di tulun dot Israil do hilo'd Sikim do tontok do tadau'ddi. Om onuwai no dau iyolo' do piro-piro ot oturan om ponuhuan dit apatut diyolo'd tonudon.


text:
Om tuliso' ngai' no di Yosua iri dot id Buuk do Tourat do Kinorohingan. Om anu no iyau dot iso' o watu dit agayo, om poudongo' no do hiri'd sahau di kayu dot agayo, i hiri'd kinoiyonon di nokotobilang do maan do don Tuhan.


text:
Om boro-boros nogiddi i Yosua di tulun dot Israil do poingkaa, “Iti nopo watu diti om sasi' toko', do koinsanai di boros do Tuhan di pinoboros dot id dati' om nokoboros no do hiti'd toguang diti watu. Om iti no watu ot osiliu do sasi' dokoyu ondung sumaap kou no do Kinorohingan dokoyu do koimbagu,” ka.


text:
Om kowonsoi poddi ngai' iri om suhuo' ngai' no di Yosua i tulun diri do muli'. Om uli' no iyolo' do hiri'd watas diyolo'.


text:
Om kapatai noddi i Yosua, i tanak di Nun, i susuhuon do Tuhan, di hatus om hopod o toun do tumur dau.


text:
Om lobongo' no diyolo' i Yosua do hiri'd tana' dau, i hilo'd Timnat Sira, it id konulu-nuluan dot Ipraim, i ponong id utara di Nuluhon do Gaas.


text:
Solinaid nopo di poimpasi po i Yosua om sumambayang kasai' i' dot id Tuhan i tulun dot Israil. Om diri piya di napatai no i Yosua nga' sumambayang kasai' po dot id Tuhan i tulun dot Israil, do solinaid po do songimpasi i piro-piro o boyoon di nongkokito di winonsoi'd Tuhan dot id tulun dot Israil.


text:
Iri nopo rata' di Yusup, i nigitan do tulun dot Israil do mantad hilo'd Masir om linobong diyolo' do hilo'd Sikim. Iti nopo nga' tana' do binoli di Yakub di gulu po, do mantad id tangaanak di Hamor, i tapa' di Sikim, do hatus o tusin do pirok do pinomoli. Iri nopo tana'ddi om i sinakagon di Yusup o nokotungkus.


text:
Om i Iliasar, i tanak di Harun nga' napatai nogi'. Om linobong iyau do hilo'd Gibia, i bandar do pinatahak dot id di Pinihas i tanak di Iliasar, i hilo'd watas do konulu-nuluan dot Ipraim.


text:
Tontok di napatai i Yosua, om uhot no i tulun dot Israil do Tuhan do poingkaa, “Oi Tuhan, disai tuu'd payat dot id pogialatan dahai ot apatut do mogulu do mongoi panangod di tulun do Kanaan?” ka.


text:
Om boros kad Tuhan do suminimbar, “I payat do Yohuda o mogulu. Tu' noonuan ku no iyolo' do kuasa' do mangala' do pomogunan diri,” ka.


text:
Om boros kaddi di tulun do Yohuda dot id tulun do Simion, “Tanud kou pogi' dahai do mongoi panangod di tulun do Kanaan om mongoi ponolod di tana' do natantu' mantad do Tuhan do patahakon dot id dahai. Om iyahai nga' mongoi indo tanud dokoyu do mongoi kou ponolod di tana' do natantu' mantad do Tuhan do patahakon dot id dokoyu,” ka. Om ongoi noddi i payat do Simion


text:
om i payat do Yohuda sangod; om piwoyo' nopo iyolo'. Om onuwai no iyolo'd Tuhan do kamanangan do suminangod di tulun do Kanaan om i tulun do Poris. Om kapatai no o hopod noribu o tulun do pisangod do hilo'd Bisik.


text:
Om poggidu' no daa iyau, nga' gusao' no diyolo' iyau om kokosupai iddi diyolo'. Om potodo' noddi diyolo' o posolon do lapap om posolon do palad dau.


text:
Om boros kad i Adonibisik, “Di nopoddi gulu po, om nakapamatod oku do posolon do lapap om posolon do palad do turu' nohopod o raja'. Om pinologos ku nogi' iyolo' do mangakan di mumu' do taakanon dit aratu' do mantad id mija' ku. Om baino' noddi, om wonsoyon noddid Kinorohingan dot id doho' o miagal di winonsoi ku dot id diyolo',” ka dau. Om tanggayai noddi diyolo' i Adonibisik do hilo'd Yorusalim, om hilo' no o nakapatayon dau.


text:
Om ngoyo' no di tulun do Yohuda songodo' o Yorusalim, om kosolod no diyolo' i bandar diri. Om tutudai noddi diyolo' i bandar om patayo' i tulun do poingiyon do hiri.


text:
Om ongoi poddi kawagu iyolo' panangod di tulun do Kanaan di momogun-mogun do hiri'd watas do konulu-nuluan, om i hiri'd guas do nulu-nulu; om i nogi' i momogun-mogun do hilo'd kinoiyonon dit otuu di ponong id salatan,


text:
om i hilo'd bandar do Hibron, i bandar do pinungaranan do Kiriat Arba di gulu po. Om hilo' no do naala' di tulun do Yohuda i pinuruan do sompiiyon di Sisai, om i Ahiman om i Talmai.


text:
Om mantad nod hilo'd Hibron, om ngoyo' no di tulun do Yohuda songodo' i bandar do Dobir, i roitan do Kiriat Sipir do tontok diri.


text:
Om boros kad songulun do mantad id payat do Yohuda, i roitan dot i Kalib, “Isai nopo o kaala' do Kiriat Sipir, om kakawin no di tanak ku'd tondu', i roitan dot i Aksa,” ka.


text:
Om kosolod no di Otniol i bandar diri. I Otniol nopo om tanak di tadi' di Kalib, i roitan dot i Kinas. Om pokowinai noddi di Kalib di Otniol i Aksa.


text:
Om tontok di tadau do minikawin iyolo' om sansagai nod i Otniol i Aksa do mokianu di tapa' dau do songkoiyonon o tumo. Om lintuhun noddi i Aksa do mantad hiri'd kaladai dau, om uhoto' no iyau di Kalib ondung nunu o pokionuon dau.


text:
Om boros kad i Aksa do suminimbar, “Mokianu oku daa do piro-piro o tudan do waig, tu' iri nopo tana' di pinatahak nu doho' om hilo'd kinoiyonon dit otuu,” ka dau. Om iri noddi o kinapatahakan di Kalib di tudan do waig di hiri'd sokid om i tudan do waig di hiri'd siba' dot id di Aksa.


text:
Iri nopo sinakagon di tiwanon di Musa, i tulun do Kini diri, om tuminanud di tulun do Yohuda do suminoliwan do mantad id Yorikou, i bandar dit ogumu' o guas do kurma, om pakayaai no diyolo' dot id kinoiyonon dit aiso' o sumuni, i ponong id salatan dot Arad, i hilo'd Yohuda. Om hilo' no o pinomogun-mogunan diyolo' dot id rolot di tulun dot Amalik.


text:
Om piwoyo' noddi i payat do Simion om i payat do Yohuda do minongoi panangod om minongoi pangala' di tulun do Kanaan di poundorong do hilo'd bandar do Sipat. Om papalai noddi diyolo' o bandar diri, om raago' nogiddi diyolo'. Om pungaranai no do Horma i bandar diri.


text:
Om nuhupan i' do Tuhan i tulun do Yohuda gisom do nosolod diyolo' i hiri'd watas do konulu-nuluan. Nga' a' no iyolo' nokosolod do Gasa, om Askilon om Ikron, om i piro-piro o watas do hiri'd posorili'. Tu' iri nopo tulun di poingiyon do hiri'd poingompus di tisan do rahat nga' ongkikorita'- kuda' di don sumasangod di basi' do winonsoi. Om iri no ot a' di tulun do Yohuda nakasaapan do monguyung diyolo'.


text:
Om Hibron nopo nga' pinatahak dot id di Kalib, do tumanud di pinonuhuan di Musa. Tu' nopo di gulu po, om nuyung di Kalib o tolu pinuruan do sompiiyon di sinakagon di Inak do mantad id bandar diri.


text:
Om a' i' i payat do Binyamin nokouyung di tulun do Yobus do mantad id bandar do Yorusalim. Om gowoi poddi om poinsugku' kasai' po i tulun do Yobus di tulun do Binyamin do momogun-mogun do hilo'.


text:
Om ngoyo' no di payat dot Ipraim om i payat do Manasi --- i sinakagon di Yusup diri --- songodo' i bandar do Baitol, i roitan do Lus do maso'ddi. Om nuhupan i' iyolo'd Tuhan. Om tontok di pakayaan no di piro-piro o gomponoluku' di sinuhu'ddi do hiri'd bandar,


text:
om kosolowot no iyolo'd songulun o kusai di tumongkiad no di bandar. Om boros ka diyolo' dot id dau, “Ondung tudukan nu iyahai'd ralan do sumuang diti bandar, om a' i' iyahai momonsoi'd araat dot id diya',” ka.


text:
Om tudukai noddi di tulun iyolo' do ralan do sumuang di bandar. Om suang noddi di bandar i tulun dot Ipraim om Manasi, om patayo' ngai' nopo diyolo' i tulun do hiri. Nga' a' i' diyolo' pinatai i tulun di nosolowot diyolo'ddi om i sompiiyon dau.


text:
Om undaliu noddi i tulun diri do hilo'd pomogunan do tulun do Hit. Om pomonsoi no iyau dot iso' o bandar do hilo', om pungaranai no dau do Lus. Om iri kasai' po o ngaran di bandar diri.


text:
Om a' i' di payat do Manasi nouyung i tulun mantad do hilo'd bandar do Bait-Sian, om Taanak, om Dor, om Yibliam, om Mogido, om i hiri'd kokompungan dit id somok. Om hilo' kasai' poddi i tulun do Kanaan do poingiyon.


text:
Nga' di nopoddi nokokoris ko' mantad di timpuun i' i tulun dot Israil, om sansagai noddi diyolo' i tulun do Kanaan do kumaraja' dot id diyolo'. Nga' a' i' diyolo' ninsanan kopio do monguyung i tulun do Kanaan do mantad hilo'.


text:
Om a' i' di payat dot Ipraim nouyung do posoliwan i tulun do Kanaan, i tulun mantad do hiri, do mantad id bandar do Gisir. Om hilo' kasai' poddi i tulun do Kanaan do poingiyon, do poinsugku' diyolo'.


text:
Om i tulun mantad do bandar do Kitron om Nahalol nga' a' i' di payat do Sibulon nouyung do sumoliwan. Om gowoi poddi do momogun-mogun kasai' po i bansa'd Kanaan do hilo' do poinsugku' diyolo'. Nga' sinansagan i' maddi diyolo' i tulun do Kanaan do kumaraja' dot id diyolo'.


text:
Om i tulun mantad do hilo'd bandar dot Ako, Sidon, Ahlab, Aksib, Hilba, Apik om Rihob, nga' a' i' di payat dot Asor nuyung do sumoliwan.


text:
Om gowoi poddi om poingiyon kasai' po i tulun do Kanaan dot id piro-piro o bandar diri do poinsugku' di tulun dot Asor.


text:
Om i tulun mantad do hilo'd bandar do Bait-Simis om Bait-Anat nga' a' i' di payat do Naptali nouyung do sumoliwan. Om poingiyon kasai' po i tulun do Kanaan do hiri'd kabandaran diri do poinsugku' di tulun do Naptali, nga' sinansagan no ma diyolo' i tulun diri do kumaraja' dot id diyolo'.


text:
Iri tulun dot Amori nga' poingiyon kasai' po do hilo'd Ayalon, om hilo'd Saalbim, om hilo'd Nuluhon do Hiris. Tu' sinansagan diyolo' i payat do Dan do kumaa do hiri'd watas do konulu-nuluan, om a' i' diyolo' pinologos do rumuhuk do hiri'd rantai di hiri'd siba'. Nga' poinsuang i' ma do pomorintaan do payat dot Ipraim om payat do Manasi i tulun dot Amori, om sinansagan do kumaraja' dot id duwo o payat diri.


text:
Hiri nopod ponong id utara do Sila, om wolit nopo di pomogunan dot Idom om kawaya' di Takadon dot Akrabim.


text:
Om tongkiad no i moloikat do Tuhan do mantad hilo'd Gilgal om pakayaai no do hilo'd Bokim. Om boro-boros no iyau dot id tulun dot Israil do poingkaa, “Nokosoliwan ku no iyokoyu do mantad hilo'd Masir, om nakaatod ku no iyokoyu do hiti'd pomogunan di pinabatos ku dot id taki-aki dokoyu. Om nokoboros ku nogi' o poingkaa, ‘A' ku i' raagon i tumpongo ku dot id dokoyu.


text:
Om iri no ot a' dokoyu koina-inaan do momonsoi do nunu nopo o pitoruan dot id tulun mantad do pomogunan diti. Om mositi' nod raagon ngai' dokoyu i pananaraban diyolo' do porsombahan,’ kangku. Nga' a' i' dokoyu winonsoi i pinonuhuan ku'ddi. Suwai ko' pasansala' nogi' o winonsoi dokoyu!


text:
Pokinongou kou nod dinondo! A' ku nondo uyungon do sumoliwan iti tulun mantad do pomogunan diti do tontok do mongoi kou sangod diyolo'. Osiliu nondo iyolo' do pisangod dokoyu om aakalan kou nondo gisom dot iyokoyu nga' tumuku' nondo di ponokokinorohingan diyolo',” ka dau.


text:
Om iri no o kinopomungaranan do kinoiyonon diri do Bokim. Om hilo' no i tulun dot Israil do pinapatahak dot id Tuhan do porsombahan di sinumbali'.


text:
Om kosuhu' poddi di Yosua i tulun dot Israil do mamanau, om pamanau ngai' noddi iyolo' do minongoi pomogun-mogun do hiri'd tana' di pinaangkib dot id diyolo'.


text:
Om solinaid nopo di poimpasi po i Yosua, om sumambayang kasai' i' dot id Tuhan i tulun dot Israil. Om di napatai no i Yosua nga' sumambayang kasai' po iyolo' dot id Tuhan do solinaid po dot i tulun di nongkokito kopio di koimayaan do winonsoi'd Tuhan dot id tulun dot Israil, o boyoon diyolo'.


text:
Om lobongo' noddi iyau do hiri'd tana' dau di hilo'd Timnat Sira, it id konulu-nuluan dot Ipraim, i ponong id utara do Nuluhon do Gaas.


text:
Om kapatai ngai' noddi i komolohingan, om i nopoddi i sukod wagu om a' no kotutun do Tuhan, tu' a' i' iyolo' nokopuriman di winonsoi'd Tuhan dot id tulun dot Israil.


text:
Om pomonsoi nod dusa dot id Tuhan i tulun dot Israil. Om a' noddi iyolo' sumambayang dot id Tuhan, i Kinorohingan di taki-aki diyolo', i Kinorohingan di pinoposoliwan diyolo' do mantad hilo'd Masir. Om timpuun no iyolo' do tumuku' dot id Baal om id Astorit, om id piro-piro o ponokokinorohingan di tulun di hiri'd posorili' diyolo'. Om kotogod noddi o Tuhan di tulun dot Israil om pologoso' nopoddi dau o piro-piro sinompuruan do tulun do mongoi panangod diyolo' om mongoi panakau do konunu-nunuan diyolo', gisom dot a' no iyolo' kogoos do sumangod di pisangod di hiri'd posorili' diyolo'.


text:
Om pointikid-tikid do mongoi iyolo' sangod om saapon kasai' nopo iyolo'd Tuhan, do miagal di nokoinsan mantad do Tuhan dot id diyolo'. Om oinggorit tomod diri iyolo'.


text:
Om onuwai noddi iyolo'd Tuhan do boyoon di popoidu' diyolo' do mantad id sinompuruan do tulun do manakau.


text:
Nga' a' i' di tulun dot Israil pinusou i piro-piro o boyoon diri. Om a' i' iyolo' tumorodok dot id Tuhan, suwai ko' tumuku' nogi' iyolo' do tingolig. Om a' iyolo' minusui di kowoyo-woyoon di taki-aki diyolo' dit obingumboyo' do ponuhuan do Tuhan.


text:
Om soira' nopod patahak o Tuhan do boyoon dot id tulun dot Israil, om uhupan kasai' nopo do Tuhan i boyoon diri. Om solinaid nopo do poimpasi i boyoon diri, om poiduwon no do Tuhan i tulun dot Israil do mantad id pisangod diyolo', tu' osianan i' iyau diyolo' do tontok dit orongou dau iyolo' do songodoi-odoi poo dot ouru dot inggoriton om udiponon.


text:
Nga' apatai nopondo i boyoon diri, om rumaat no o kowoyo-woyoon di tulun dot Israil ko' mantad di komolohingan diyolo'. Modsubak iyolo' om tumuku' dot id tingolig. Om guminuli' iyolo' di kongoubasanan dit angaraat om a' no diyolo' tongkiadan iri.


text:
Om iri no o kinatagadan kopio do Tuhan di tulun dot Israil. Om boro-boros no iyau do poingkaa, “Nosuhu' ku no i taki-aki do bansa'dti do mongigit kasai' di tumpongo ku dot id diyolo'. Nga' naraag noddi diti bansa' i tumpongo'ddi, tu' tuminolibamban i' iyolo' do boros ku.


text:
Om baino' nopondo om a' ku no uyungon o nunu nopo o bansa'd tulun di noolu' dot id pomogunan diti do mantad di napatai i Yosua.


text:
Om iri nondo bansa'ddi o maan ku'd pogumbal di bansa'd Israil, om oilaan ku indo ondung orohian i tulun dot Israil do tumanud di ponuhuan ku do miagal di taki-aki diyolo', ko' amu' po,” ka.


text:
Om iri no ot a' do Tuhan kinapanahakan do kamanangan dot id di Yosua do suminangod di piro-piro o bansa'ddi. Suwai ko' pinologos nogi' do Tuhan i piro-piro o bansa'ddi do momogun-mogun dot id pomogunan diri, om a' i' dau iyolo' narau-arau do minonguyung.


text:
Om pologoso' noddi do Tuhan o piro-piro o bansa'd tulun do miyon dot id pomogunan diri, do maan do pogumbal di tulun dot Israil dit a' nokoumbal do pisangadan do hilo'd Kanaan.


text:
Om winonsoi pogi' do Tuhan o miagal diri nga' maan dau do ponuduk do pointikid-tikid di sukodwagu dot Israil do minsingilo do pisangadan, om okon- okon po om i tulun dit a' insan koumbal do mongoi sangod.


text:
Om iri nopo bansa'd tulun di poingiyon po kasai' dot id pomogunan diri om: i tulun di poingiyon do hiri'd limo o bandar do Pilistin, om koinsanai di tulun do Kanaan, om Sidon, om i tulun do Howi di poingiyon do hilo'd konuluhanan do Libanon, do mantad pod hilo'd Nuluhon do Baal Hormon om gisom do korikot do hilo'd ralan di poingkaa do hilo'd Hamat.


text:
Hilo' pogi' iyolo' nga' iyolo' no o sumiliu'd pogumbal di tulun dot Israil. Om iyo noddi o koilo-ilo ondung tumanud i tulun dot Israil do koinsanai di ponuhuan, i pinoboros do Tuhan dot id taki-aki diyolo' do pinolombus di Musa ko' amu'.


text:
Om iri no o kokuwaan do poundorong kasai' po i tulun do Kanaan, om Hit, om Amori, om Poris, om Howi, om Yobus dot id pomogunan diri, do poinsugku' di tulun dot Israil.


text:
Om pogikakawin noddi i tulun dot Israil om i piro-piro o bansa'ddi. Om ponokitanud noddi i tulun dot Israil do tumuku' di tingolig diyolo'.


text:
Om pomonsoi po kawagu'd dusa i tulun dot Israil dot id Tuhan, i Kinorohingan diyolo'. Om nokolihu noddi kopio iyolo' dau, gisom do tuminuku' iyolo' dot id tingolig do Baal om Asira.


text:
Om kotogod no o Tuhan di tulun dot Israil, om pologoso' nopoddi dau iyolo' dot aala' om oporinta' di Raja' Kusan Risataim, i mantad hilo'd Misopotamia, do solinaid do walu' o toun.


text:
Om pomolohou noddi do Tuhan i tulun dot Israil do mokitulung dau. Om patahako' noddi do Tuhan dot id diyolo' i Otniol do popoidu' diyolo'. (I Otniol nopo om tanak di Kinas, i tadi' di Kalib).


text:
Om porintao' noddi i Otniol do Rusod do Tuhan, om kosiliu noddi iyau do boyoon di tulun dot Israil. Om ongoi no iyau sangod, om onuwai no iyau'd Tuhan do kamanangan do suminangod di raja' do Misopotamia.


text:
Om pomonsoi po kawagu'd dusa dot id Tuhan i tulun dot Israil. Om pokoriso' noddi do Tuhan i Iglon, i raja' do Muab, gisom dot okoris iyau ko' mantad di tulun dot Israil.


text:
Om sokodung no i Iglon di tulun dot Amon om Amalik, om kaala' noddi i tulun dot Israil. Om kosolod no dau o Yorikou, i bandar dot ogumu' o guas do kurma.


text:
Nga' tontok di luminohou o tulun dot Israil do Tuhan do minokiuhup dau, om porikoto' no dau dot id diyolo' i Ihud do popoidu' diyolo'. I Ihud nopoddi nga' golibang; om iyau nopo om tanak di Gira, i mantad id payat do Binyamin. Om i Ihud no o popiatod di patahakon do tulun dot Israil dot id di Raja' Iglon.


text:
Insan o tadau om pomonsoi no i Ihud dot iso' o gayang. Om iri nopo gayang diri nga' miampaping nopo o tarom, om oruhai nod satanga mito o konoruo': Om obilo' no di Ihud i gayang diri do ponong id wanan, do pinasaalom di pakayan dau.


text:
Om ngoyo' nogiddi dau patahako' dot id di Iglon i patahakon do mantad id tulun dot Israil. I Iglon nopoddi nga' olombon kopio.


text:
Nga' soira'ddi nokorikot iyolo' do hilo'd kowotuan di kinikiran, it id somok do Gilgal, om undorong no iyau. Om poguliai no dau dot id di Iglon, i hiri'd bilik dot osogit do maso'ddi, it id sawat kopio di walai dau di don raja'. Om boros ka di Ihud dot id di Iglon, “Oi Tuan Raja'! Haro o poboroson ku diya' dit a' koino-ino'd haro o wokon do korongou!” ka dau. Om suhuo' ngai' no di raja' i susuhuon dau do sumoliwan. Om iri poddi raja' om i Ihud o hiri. Om insomok no i Ihud di raja' di poirikau, om boro-boros no iyau do poingkaa, “Haro o boros do Kinorohingan do bagi diya'!” ka dau. Om korongou poddi di raja' ot iyo'ddi, om ingkakat no iyau.


text:
Om olomus nopo i Ihud do minongodong di gayang dau, i poingabil dau do ponong id wanan, dot i longon dau'd gibang o pinongodong. Om potoboko' no dau i gayang do gisom do nakaralom tomod do hiri'd tian di raja'. Om katanom nopo i gayang, tu' iri piya tulu nga' nakatanom i' do hiri'd lunok do tian di raja', om gisom do nokolopuson do hiri'd likud. Om pologoso' nopo di Ihud i gayang do poingiyo'ddi,


text:
Om pamanau noddi iyau. Om tontok di minongoi'd hiri i susuhuon di raja', om nokito diyolo' do poontiil ngai' i wawayaan di bilik, om ondos daa diyolo' om hiri kasai' po i raja', nga' gisom i' om minongoi pagawas.


text:
Nga' alaid nopoddi kopio iyolo' do poingandad om a' iddi di raja' niwangan i wawayaan, om ngoyo' no diyolo' i kunsi' om iwangai no i wawayaan. Om poingiliu no do hiri'd siliu i raja' diyolo' do napatai.


text:
Om di nopo daamot diyolo' do poingandad om nokopoggidu' no i Ihud do hilo'd Soira, do minaya' di kowotuan do kinikiran.


text:
Om korikot poddi iyau do hilo'd konulu-nuluan dot Ipraim, om pounio' no dau i torumpit do pomolohou di tulun dot Israil do mongoi sangod. Om rikot ngai' no iyolo'. Om iyau no o boyoon diyolo' do ruminuhuk do mantad hiri'd konulu-nuluan.


text:
Om boros ka dau dot id diyolo', “Tanud kou doho', tu' naala' nod Tuhan i tulun do Muab, i pisangod dokoyu'ddi tu' minongobi' iyau dokoyu,” ka. Om ruhuk ngai' noddi i tulun dot Israil di konulu-nuluan. Om kosolod no diyolo' i sosoborongon di tulun do Muab do hilo'd Bawang do Yordan. Om iso' po di pisangod nga' aiso' no o pinologos do suminoborong.


text:
Om id suang nopod pinisangadan diri om haro i' o hopod noribu soudor do Muab dit ongosiou kopio do pinatai diyolo'; om iso' po nga' aiso' no o napasi.


text:
Om tontok nod tadau'ddi do naala' dot Israil o Muab. Om osimbayan noddi o pomogunan diri do solinaid do walu' nohopod o toun.


text:
Om iri no boyoon do suminusuhut om i Samgar i tanak di Anat. Om iyau nga' pinopoidu' nogi' do tulun dot Israil. Iri no i kayu do pomimikot do sapi' o pinamatai dau dot onom nahatus o tulun do Pilistin.


text:
Om pologoso' nopoddi do Tuhan iyolo' do naala' di Yabin, i raja' do Kanaan di poingiyon do hilo'd bandar do Hasor. Om boyoon nopo di soudor dau nga' i Sisora, i poingiyon do hilo'd Harosit Hagoyim.


text:
I Yabin nopoddi nga' kikorita'-kuda' di don sumasangod, do basi' do winonsoi, do siam nahatus o kogumuo'. Om duwo nohopod o toun dau do momorinta' di tulun dot Israil dot araat tomod o pomomorinta'. Om pomolohou noddi do Tuhan i tulun dot Israil do mokitulung dau.


text:
Boyoon nopod tulun dot Israil do tontok diri om songulun o nabi do roitan dot i Dibora, i sawo di Lapidot.


text:
Om koubasan nod i Dibora do mirikau dot id sahau di guas do kurma, it id piolitan do Rama om Baitol, i hilo'd watas do konulu-nuluan dot Ipraim. Om hiri no o rikoton di tulun dot Israil do mongoi pokinosihat dau.


text:
Insan tadau, om ponuhu' no iyau'd tulun do minongoi pomolohou di Barak, i tanak di Abinoam, do mantad hilo'd bandar do Kidis, it id watas do Naptali. Om boros kaddi dau dot id di Barak, “Iti no o ponuhuan do Tuhan, i Kinorohingan dot Israil dot id diya', ‘Monimung nod hopod noribu o tongokusai do mantad id payat do Naptali om Sibulon, om woyoon no iyolo' do mongoi'd hilo'd Nuluhon do Tabor.


text:
Om suhuon ku nogindo i Sisora, i boyoon do soudor di Yabin, do mongoi sangod dokoyu do hilo'd Bawang do Kison, do miwoyo' di soudor om korita'-kuda' dau di don sumasangod. Nga' onuan ku i' iyokoyu do kamanangan dot id pisangadan diti,’ ka,” ka dau.


text:
Om boros kad i Barak dot id di Dibora, “Ondung moyo' ko iya', om mongoi oku i'. Nga' ondung amu', om iyoho' nga' a' i' mongoi,” ka dau.


text:
Om boros ka di Dibora do suminimbar, “Moyo' oku i'! Nga' sorohon no, dot okon indo ko' iya' o kaanu'd kobontugan. Tu' tondu' i' o pakayon do Tuhan do mangala' di Sisora,” ka dau. Om pamanau no i Dibora do miniwoyo' di Barak do minongoi'd hilo'd Kidis.


text:
Om lohowo' nod i Barak i payat do Sibulon om i payat do Naptali do minongoi'd hilo'd Kidis. Om kogumuon nopod tulun do tuminanud di Barak om i Dibora do tontok diri om hopod noribu o tulun.


text:
Om tontok nopoddi nga' tuminongkiad i Hibir, i tulun do Kini, do mantad id bansa' dau. (Iri nopo bansa'd Kini om sinakagon di Hobab, i tipagon di Musa.) I Hibir nopodti nga' minongoi pomukiim do hiri'd somok di koguasan do kayu di roitan do tarbantin do hilo'd Saanaim, it a' i' osodu' no do mantad hilo'd Kidis.


text:
om timungo' no dau i siam nahatus o korita'-kuda' dau do don sumasangod, i basi' do winonsoi, om tinimung dau o koinsanai di soudor dau. Om suhuo' no dau iyolo' do mamanau do mantad hilo'd Harosit Hagoyim do kumaa do hilo'd Bawang do Kison.


text:
Om boros kaddi di Dibora dot id di Barak, “Kono, mamanau! Tuhan i' o momoyo' diya'. Om tadau nod baino' dot onuan ko dau do kamanangan do sumangod di Sisora,” ka. Om ruhuk noddi i Barak di Nuluhon do Tabor do miwoyo' di hopod noribu o tulun dau,


text:
om ngoyo' no diyolo' songodo' i Sisora. Om gangaho' noddi do Tuhan o koinsanai di soudor di Sisora om i korita'-kuda' dau do don sumasangod, gisom do lintuhun nopo i Sisora do mantad hiri'd korita'-kuda' dau, om pamanaho' nopoddi dau do minogidu'.


text:
Om gusao' nod i Barak i korita'-kuda' di don sumasangod om i soudor do pisangod diri, do gisom do nokorikot do hilo'd Harosit Hagoyim. Om patayo' ngai' nopoddi dau i soudor di Sisora; om iso' po nga' aiso' no o pinologos do poimpasi.


text:
Om daamot nopoddi nga' nokoongoi no i Sisora do hiri'd kiim di Yail, i sawo di Hibir, i tulun do Kini, tu' i Raja' Yabin nopo, i mantad hilo'd Hasor diri om tambalut di sompiiyon di Hibir.


text:
Om soira' di ruminikot i Sisora, om ngoyo' no iyau di Yail ropoho', om boro-boros no iyau do poingkaa, “Kono oi Tuan, suang nopo diti kiim ku; kada' poddosi,” ka dau. Om suang noddi i Sisora di kiim, om lisoko' no iyau di Yail do hiri'd dotirung di tabir.


text:
Om boros ka di Sisora dot id di Yail, “Onuwai oku daa diya' do waig dot ongokooro' dot inumon ku, tu' tuuhan oku,” ka dau. Om ukabai nod i Yail i kantung do kulit, i poiiyanan do susu. Om koonuwai poddi dau i Sisora do tinumon om polisoko' no kawagu dau i Sisora do hiri'd dotirung di tabir.


text:
Om boros kad i Sisora dot id di Yail, “Ongoi ingkakat do hilo'd wawayaan diti kiim. Om haro nopo o tulun do rumikot do monguhot diya' ondung haro o tulun do hiti, om poboroson no dot aiso',” ka dau.


text:
Om nohuyan no kopio i Sisora om siodop tomod diri iyau. Om koodop noddi iyau gisom do nokoolong tomod. Om ongoi no i Yail panganu do dunsul do basi' om iso' o papak do kiim. Om pomirulan-rulan noddi iyau do minongoi insomok di Sisora, om papapako' nogiddi dau i papak do hiri'd poriling di Sisora, do gisom do nokolopuson do hiri'd tana'. Om iyo noddi o pinamatai di Yail di Sisora.


text:
Om soira'ddi ruminikot i Barak do minongoi pogihum di Sisora, om ngoyo' no iyau di Yail ropoho' om boro-boros no iyau, “Kaino pogi', om potudukon ku i' diya' i tulun dit ihumon nu,” ka dau. Om suang noddi i Barak do minoyo' di Yail, om kokito no dau do napatai no i Sisora, do poingiliu'd hiri'd tana', om poimpapak i papak do kiim do hiri'd poriling dau.


text:
Om tontok nod tadau'ddi do nonuan do Tuhan do kamanangan i tulun dot Israil do suminangod di Yabin, i raja' do Kanaan.


text:
Om maid-laid nga' moris-koris i tulun dot Israil do sumaap di raja', gisom dot alaid nopoddi om kapatai no diyolo' i raja'.


text:
Om tontok nod tadau'ddi do minodsinding i Dibora om i Barak, i tanak di Abinoam, diti sinding do poingkaa:


text:
Royohon no o Tuhan! Iso-iso' no kopio o ginawo di tulun dot Israil do sumaap; agaan nopo o ginawo di tulun do minongoi sangod.


text:
Pokinongou kou no, oi koinsanai'd raja'! Pokinongou kou no, oi koinsanai'd pomorinta'! Modsinding oku, om pouni oku'd tuunion dot id Kinorohingan dot Israil, i Tuhan.


text:
Oi Tuhan, tontok di tuminongkiad ko di konuluhanan do Soir, om tontok di suminoliwan ko do pomogunan dot Idom, om gogor nopo iti tana', om sondot no o rasam do mantad hilo'd tawan. Om kasaug nopo o waig do mantad hilo'd haun.


text:
Guminogor ngai' o nuluhon dot id toguang do Tuhan do Sinai, id toguang do Tuhan, i Kinorohingan dot Israil.


text:
Tontok di poimpasi po i Samgar, i tanak di Anat, om di poimpasi po i Yail om aiso' no o tulun do monompogunan do maya' di pomogunan, om aiso' o tulun do mimpanau do hiri'd ralan magayo.


text:
Nopogiiduan i kabandaran dot Israil, oi Dibora. Ongoingou nopo, dit a' ko po nokorikot do suminiliu'd tina' do tulun dot Israil.


text:
Haro'ddi o pisangadan do hiri'd pomogunan do tontok di tuminuku' i tulun dot Israil do ponokokinorohingan do suwai. Iso' po nga' aiso' no o kikolid ko' kitandus, dot id pogialatan dit apat nohopod noribu o tulun do hilo'd Israil.


text:
Id boyoon pod soudor dot Israil o ginawo ku, id tulun dit angagaan o ginawo do minongoi sangod. Royohon no o Tuhan!


text:
Iyokoyu i poinsakai'd kaladai dot opurak, iyokoyu i poirikau dot id tirikohonon dit osonong, om iyokoyu ngai' nogi' i mamanau'd gakod do hinonggo nopo o pakayaan. Popimboroso' no dokoyu o kinamanangan diri.


text:
Pokinongou pogi'! Ohiyo i tulun dot ogumu' do posorili' di torobong do popinsusui'd kinamanangan di pinatahak do Tuhan dot id tulun dot Israil! Om pamanau ngai' noddi do ruminuhuk i tulun do songonuon do Tuhan do mantad id kabandaran diyolo' do kuminaa do hiri'd wawayaan do bandar.


text:
Ingkakat no, oi Dibora, ingkakat no! Pamanau nod momoyo', om modsinding no, ingkakat no, oi Barak i tanak di Abinoam, gayato' no o tulun di naala' nu!


text:
Om rikot noddi i tulun dit ongotorodok dot id boyoon diyolo', ruminikot i tulun di songonuon do Tuhan dot id dau do posodia' nod mongoi sangod.


text:
Hilo'd Ipraim o tadon diyolo' do ruminuhuk do hiri'd rantai, do muhut-suhut di payat do Binyamin. Ruminuhuk ngai' i boyoon do soudor do mantad hilo'd Makir, om ruminuhuk ngai' i woyo-woyoon do soudor do mantad hilo'd Sibulon.


text:
Ruminikot ngai' i boyoon dot Isakar do tuminanud di Dibora, ruminikot i Isakar, om i Barak nga' ruminikot nogi', om tuminanud iyolo' dau do gisom do nokorikot do hiri'd rantai. Nga' mogisuwai-suwai ot osorou di payat do Rubin; a' iyolo' milo do poboros ondung mongoi tuu ko' amu'.


text:
Nokuro tu' minundorong iyolo' dot id pogialatan di dumba'? Orohian no tuu iyolo' do mokinongou di gompomogompi'd dumba' do momolohou di dumba' diyolo'? Otopot no kopio do mogisuwai-suwai ot osorou di payat do Rubin, a' iyolo' milo'd poboros ondung mongoi tuu ko' amu' po.


text:
Iri nopo payat do Gad om minundorong do hilo'd ponong id koulayon do mantad id Yordan, om minundorong i payat do Dan do hiri'd somok di kapal do rahat dot ogumu'. Om minundorong i payat dot Asor do hiri'd tisan do rahat; minundorong iyolo' do hiri'd tisan di suok do rahat.


text:
Nga' iri nopo payat do Sibulon om i payat do Naptali om a' no minomusorou do koposion do tinan diyolo' do monokisangod dot id pisangadan.


text:
Hilo' nod Taanak, it id somok di bawang do Mogido, do minogisasangod i raja'; suminangod i raja' do Kanaan, nga' a' i' iyolo' minononggoi'd pirok.


text:
Iri rombituon do hilo'd tawan nga' suminaap i'; sinangod diyolo' i Sisora, do tontok di duminarapas iyolo'd tawan.


text:
Norulun iyolo' do luyud di bawang do Kison --- i bawang do Kison dit ologod. Mamanau oku po, om tumilombus oku pod mamanau do mikuwo'd kokorisan!


text:
“Usungon no i Miros,” ka di moloikat do Tuhan, “Usungon no i tulun di poingiyon do hilo'. Tu' a' iyolo' minongoi uhup do Tuhan, do miagal do gunsiou,” ka dau.


text:
Olumaag ko no, oi Yail, i sawo di Hibir, i tulun do Kini, olumaag ko no dot id pogialatan do koinsanai'd tongoondu' di poingiyon dot id kokiiman.


text:
Minokianu i Sisora do waig, nga' nonuan nogi' dau iyau do susu; nonuan dau iyau do susu di kilunok dot id suang do sangkir dit olumis.


text:
Om iso' nopod longon dau nga' kiinigit do papak; om iri no longon dau'd tiso' om kiinigit do dunsul do basi'; dinunsul di Yail o tulu di Sisora do gisom do nababak; linopuson dau do mamapak o tulu di Sisora.


text:
Nohunduk iyau, om aiso' no o ginawo dot id toning do gakod di Yail. Poingiliu po iyau do hiri'd tana' tu' napatai no!


text:
Luminiga' i tina' di Sisora do hiri'd liligaon; poingontong po iyau do mantad hiri'd tinimpusod. “Nokuro tu' alaid kopio do korikot i korita'-kuda' --- Nokuro tu' ongogonoi kopio o kuda' dau?” ka dau do minuhot.


text:
Om simbar no dau i susuhuon dau'd tongoondu' dit angapandai, nga' piguli-guli' po dau do mimboros dot id suang do ginawo dau o poingkaa,


text:
“Maso po diyolo'd mogihum do konunu-nunuan dit onuon om pogiduwo-duwoon, iso' ko' duwo o sumandak dot aanu do pointikid-tikid do soudor, om kain dit agayo o gatang do patahakon di Sisora, om kulabai di rinindaan do mogisuayan o patahakon di sawo do raja',” ka.


text:
Angapatai po daa o koinsanai di pisangod nu do miagal di Sisora, oi Tuhan, nga' iri nopo tambalut nu om mulinau i' do miagal di tadau! Om osimbayan noddi o hiri'd pomogunan diri do solinaid dot apat nohopod o toun.


text:
Om pomonsoi po kawagu'd dusa dot id Tuhan o tulun dot Israil. Om pologoso' nopoddi do Kinorohingan o tulun do Midian do momorinta' diyolo' do solinaid do turu' o toun.


text:
Om iri nopo tulun do Midian nga' ongokoris po ko' mantad di tulun dot Israil, gisom do mongoi po i tulun dot Israil lisok do hiri'd koluang-luangan do pampang om hiri'd kinoiyonon do suwai dit aiso' o ligogon do hiri'd konulu-nuluan.


text:
Om soira' nopod mananom-tanom o tulun dot Israil, om rumikot no i tulun do Midian do miwoyo' di tulun dot Amalik om i tulun di mantad hiri'd kowotuan do mongoi panangod diyolo'.


text:
Om momukiim no i tulun diri do hiri'd pomogunan dot Israil om pingraagon no diyolo' i tanom-tanom do hiri, om gisom do korikot do hiri'd watas di posorili' do Gasa, i ponong id salatan. Om tanggayan ngai' nopo diyolo' i tayam-tayam do tulun dot Israil, dot i dumba', om i sapi', om i kaladai diyolo'. Om aiso' no o tongosonginan piya do pooluon gisom dot aiso' no o kaakan-akanan di tulun dot Israil.


text:
Soira' nopod rumikot iyolo' om mogitonggoi-tonggoi nopo iyolo' dit unta om kiim diyolo' dit ogumu' tomod, om a' no ointob o kogumuo'. Om rumikot iyolo' do mongoi pamaraag di pomogunan diri.


text:
Om ponuhu' no o Tuhan do songulun o nabi do ruminikot dot id diyolo'. Om boros ka di nabi, “Poingkaa o boros do Tuhan, i Kinorohingan dot Israil, ‘Pinoidu' ku iyokoyu do mantad id ponguripanan do hilo'd Masir.


text:
Om pinasi ku iyokoyu do mantad id tulun do Masir om mantad id tulun di minanangod dokoyu di poingiyon do hiti'd pomogunan diti. Om nuyung ku nogi' iyolo' do mantad id pomogunan diti di minongoi kou sangod diyolo', om patahako' ku noddi dokoyu iti pomogunan diyolo'.


text:
Om nokoboros ku no dot id dokoyu dot iyoho' no o Tuhan, i Kinorohingan dokoyu, om a' kou koino-ino do tumuku' dot id ponokokinorohingan do tulun dot Amori, i sanganu daa diti pomogunan do tiyonon dokoyu'd baino'. Nga' a' kou i' minumboyo' di boros ku,’ ka,” ka dau.


text:
Insan tadau om rikot no o moloikat do Tuhan do hilo'd kawalayan dot Opra, om irikau no do hiri'd sahau do guas do kayu di roitan do tarbantin. Sanganu nopo di kayu do tarbantin diri om i Yoas, i mantad id pinuruan do sompiiyon di Abiosor. Iri nopo tanak di Yoas, i roitan dot i Gidion, om maso do momogomos do gandum do hiri'd pamagaan dot anggur. Om poillisok-lisok iyau do momogomos tu' ooris dot okito di tulun do Midian.


text:
Om rikot no i moloikat do Tuhan dot id di Gidion om boro-boros nod poingkaa, “Oi tanakwagu dit osiou om okoris! Moyo-woyo' i' o Tuhan diya'!” ka.


text:
Om boros kad i Gidion, “Oi Tuan, koino-ino oku id muhot? Ondung otopot do moyo-woyo' o Tuhan dahai, om nokuro'ddi tu' oontok iyahai do miagal diti? Honggo ngai' noddi i koimayaan di noumbalan do Tuhan do minomonsoi di gulu po, i pininsusui di taki-aki dahai do pasal do karalan-ralano'd Tuhan do pinoposoliwan diyolo' do mantad hilo'd Masir? Nga' baino' nopoddi om notongkiadan no iyahai'd Tuhan om pologoson tomod nopoddi iyahai do porintaon dilo tulun do Midian,” ka dau.


text:
Om suhuo' noddi do Tuhan i Gidion, boros ka dau, “Oi-oiyon no o kinoris nu om ngoyon i' poiduwo' iti tulun dot Israil do mantad id pomorintaan do tulun do Midian. Tu' iyoho' i' o monuhu' diya',” ka.


text:
Om boros kad i Gidion do suminimbar, “Nokuro tu' iyoho', oi Tuhan? Poingkuro oku daa'd poidu' do tulun dot Israil do mantad id pomorintaan do tulun do Midian? Tu' id suang nopod payat do Manasi om pinuruan nod sompiiyon ku ot oluhoi kopio. Om id suang nopod sompiiyon ku om iyoho' no kopio it aiso' o ngaran-ngaran,” ka dau.


text:
Om boros kad Tuhan do suminimbar, “Atantu' no do milo ko i' do poidu'! Tu' iyoho' i' o monguhup diya'. A' ko i' osusa' do mangala' di tulun do Midian tu' iyo nod sumaap ko dot iso' o tulun,” ka.


text:
Om boros kad i Gidion do suminimbar, “Ondung kohubayaan kopio oku diya', om onuwai oku daa do tanda' do pongilaan ku ondung Tuhan kopio o minoro-boros dot id doho'.


text:
Om kada' po daa tongkiad dot a' ku po iya' osurungan do porsombahan do taakanon,” ka dau. Om boros kad Tuhan do suminimbar, “Hiti oku i' do gisom pod koguli' ko,” ka.


text:
Om uli' no i Gidion om pogonsok no iyau do songinan o kambing dit okoro' po, om ongoi iyau panganu do tapung do hopod o kilogram, om pomonsoi nogiddi iyau do roti dit a' rinalatan do pangambang. Om posuango' noddi dau i tikanas dot id balatak, om posuango' dau dot id lansang i waig di tikanas. Om igitai ngai' nopo dau iri om posurungo' no dot id moloikat do Tuhan di poingandad do hiri'd sahau di kayu do roitan do tarbantin.


text:
Om boros ka di moloikat do Tuhan, “Poiliho' ino tikanas om ino roti do hiti'd sakai diti watu, om potunguhon nod hiti ino waig di tikanas,” ka. Om wonsoyo' nod Gidion i pinonuhuan diri.


text:
Om poroloyo' nod Tuhan o longon dau, om potuduwo' no dau di tikanas om i roti i tompok di kayu di poingigit dau. Om sikitai nopoddi i watu. Om kosorob nopoddi i tikanas om i roti. Om a' noddi nokitanan i moloikat.


text:
Om kopurimanai noddi di Gidion do moloikat kopio id Tuhan i ruminikot dot id dau. Om ooris tomod diri i Gidion, om boros ka dau, “Obungou oku no, oi Tuhan it Asawat Kopio! Tu' nokotimbaba' kopio oku i' di moloikat nu!” ka.


text:
Om pomonsoi noddi i Gidion dot iso' o pananaraban do porsombahan do hiri om pungaranai no dau iri do “Tuhan o Tadon do Kosimbayanan”. Om hino kasai' po i pananaraban do porsombahan diri do hilo'd Opra, i hiri'd kawalayan do pinuruan do sompiiyon di Abiosor do gisom do baino'.


text:
Om boro-boros no o Tuhan dot id di Gidion do tontok do totuong diri, do poingkaa, “Ongoi di sapi' do tontoluhan di tapa' nu, i sapi' di turu' no o toun do tumur. Om raagon no i pananaraban do porsombahan di winonsoi di tapa' nu dot id Baal, om habaon ngai' i torigi di panakatanda' di Asira, i ponokokinorohingan diri, it id sampaping di pananaraban do porsombahan.


text:
Om wansayan nod pananaraban do porsombahan dit osonong o pomomonsoi, o hiri'd kinotimungon di rinaag. Om sorobon nondo i sapi' do tontoluhan diri, do songkoyuon nopod monorob, om a' i' popoton, do maan do porsombahan dot id Tuhan. Om maan nopod pogudung om i torigi di panakatanda' dot Asira, i ponokokinorohingan diri di hinaba' nu,” ka dau.


text:
Om angatai nod i Gidion o hopod di susuhuon dau om ngoyo' no dau wonsoyo' i pinonuhuan do Tuhan dot id dau. Nga' a' i' iyau nakasaap do momonsoi'ddi do dangadau tu' ooris iyau di sompiiyon dau om i tulun do hiri'd kawalayan. Om dongotuong diri do winonsoi dau.


text:
Om soira'ddi nongkotungag i tulun do hiri'd kawalayan di kosuabon, om kokito no diyolo' do nangahaba' no i pananaraban do porsombahan dot id Baal om i torigi do panakatanda' dot Asira, i ponokokinorohingan diyolo'. Om nokito nogi' diyolo' do nawansayan nod pananaraban do porsombahan o hiri'd kinoiyonon diri, om napanaraban nod songinan o sapi' do tontoluhan, do numaan do porsombahan di sinumbali'.


text:
Om pogiuhot-uhot noddi iyolo' do poingkaa, “Isai kopio o minomonsoi'dti?” ka no diyolo'. Om kopinguhot poddi, om koilaai nogi' diyolo' dot i Gidion, i tanak di Yoas o minomonsoi'ddi.


text:
Om boros kaddi diyolo' dot id di Yoas, “Rinaag di tanak nu i pananaraban do porsombahan dot id Baal om hinaba' i torigi do panakatanda' dot Asira, i ponokokinorohingan, it id sampaping di pananaraban do porsombahan diri. Posoliwano' pogi' i tanak nu'd hiti, om apatai i' dahai iyau!” ka.


text:
Nga' boros kad i Yoas do suminimbar di tulun di sumaap dau, “Sumokodung kou'd Baal? Obian dokoyu o Baal? Isai nopo i sumokodung do Baal, om patayon nod baino'! Ondung kinorohingan kopio i Baal, om pologoson nopo iyau do mongintirung do tinan dau, tu' dau i' di pananaraban do porsombahan di rinaag,” ka dau.


text:
Tu' boros kad i Yoas, “Pologoson nopo dot i Baal o mimpori-pori do sumaap di Gidion, tu' naraag nod Gidion i pananaraban do porsombahan dot id Baal,” ka dau. Om mantad poddi om i Yorubaal no o pinomungaran do tulun di Gidion.


text:
Om tontok nopoddi nga' nokotimung ngai' no i tulun do Midian om Amalik, om i piro-piro o payat do tulun do mantad hilo'd tana' do kowotuan di ponong id koulayon do mantad id Yordan. Om soborong no iyolo' di Bawang do Yordan, om pomukiim no do hiri'd Rantai do Yisriil.


text:
Nga' porintao' no i Gidion do Rusod do Tuhan, gisom do pinopouni iyau do torumpit do pomolohou di tulun dot id suang do pinuruan do sompiiyon di Abiosor do rumikot do mongoi sokodung dau.


text:
Om minonuhu' nogi' iyau'd tulun do minongoi'd hiri'd payat dot Asor, om payat do Sibulon om payat do Naptali om hilo'd watas do Manasi di ponong id koulayon do mantad id Bawang do Yordan. Om iyolo' nga' ruminikot ngai' do minongoi tanud dau.


text:
Om boros kaddi di Gidion dot id Kinorohingan, “Oi Tuhan, nokoboros nu no dot iyoho' o pakayon nu do popoidu' do tulun dot Israil.


text:
Om nokoiliu ku no o hulu'd dumba' do hiti'd tana', it iyonon kasai' dahai do momogomos do gandum. Om ondung iri no hulu'd dumba' ot oyopos do bolobou do kosuabon do suab, om iri no o kointalangan kopio do pakayon oku diya' do popoidu' do tulun dot Israil,” ka dau.


text:
Om kosiliu noddi o miagal diri. Di nopoddi nokotungag i Gidion di kosuabon, om pagao' no dau i hulu'd dumba', om samangkuk nopo o waig do napaga' do mantad hiri.


text:
Om boros kaddi dau dot id Kinorohingan, “Oi Tuhan, kada' kotogod do moro-boros oku piya kawagu. Potumboyoo' oku nod mongilo kawagu dot iti hulu'd dumba' o pongilaan ku. Nga' baino' nopo om iti nopo hulu'd dumba' ot otuu, nga' oyopos indo i tana',” ka.


text:
Om wonsoyo' nod Kinorohingan i pinokianu di Gidion do tontok do totuong diri. Om kosuabon noddi om otuu kopio i' i hulu'd dumba', nga' iri nopo tana' om noyopos i' do bolobou.


text:
Insan tadau dit osuab po om tungag no i Gidion om koinsanai di tulun di tumatanud dau, om ongoi no iyolo' pomukiim do hiri'd toning di tudan do waig do Harod. Iri nopo pinomukiiman di tulun do Midian nga' ponong id utara diyolo', hiri'd rantai dit id somok do Nulu-Nulu do Mori.


text:
Om boros kad Tuhan dot id di Gidion, “Adalaan kopio kogumu' ino tulun do manud-tanud diya'. Om a' oku i' milo'd manahak diyolo'd kamanangan do sumangod di tulun do Midian, tu' momusorou dotindo iyolo' do nakamanang-manangan nopo diyolo' om mantad i' do kokoriso' diyolo', om a' indo iyolo' mamarayou doho'.


text:
Om poboroson no o poingkaa dot id tulun di manud-tanud diya', ‘Isai nopo i moddosi, om mositi' nod tumongkiad diti Nuluhon do Giliad, om gumuli' nopo do hilo'd walai dau,’ kanto,” ka dau. Om uli' no o duwo nohopod om duwo noribu di tulun; om hopod poddi noribu o tulun do noolu'.


text:
Om boro-boros po kawagu o Tuhan dot id di Gidion do poingkaa, “Adalaan po kasai' kogumu' ilo tulun do manud-tanud diya'. Om angatan no iyolo' do hilo'd kinoiyonon di kiwaig. Om sompipion ku nogindo diya' iyolo'. Ondung otuduk ku o tiso' o tulun do tumanud diya', om mositi' nod tumanud iyau. Nga' ondung otuduk ku o tiso' tulun dot a' koino-ino do tumanud diya', om a' no iyau koino-ino do tumanud,” ka.


text:
Om angatai ngai' nod Gidion i tulun do minongoi'd hiri'd kinoiyonon di kiwaig. Om boro-boros noddi o Tuhan dot id di Gidion do poingkaa, “Iri nopo tulun di poingkakat do minum dot iyo di ponginginum do tasu tu' silaan, om posuwai-suwayon no do mantad id tulun di motud do minum,” ka dau.


text:
Om iri nopo tulun di miningkakat do mininum, do tinimbauk do palad i waig om sinilaan do minonginum, om tolu nahatus o tulun; om iri ngai' nopo i suwai om songingotud do mininum.


text:
Om boros kaddi do Tuhan dot id di Gidion, “Iri no tolu nahatus o tulun, i poingkakat do mininum, o pakayon ku do popoidu' dokoyu om pakayon ku do manahak do kamanangan dot id diya' do sumangod di tulun do Midian. Suhuon ngai' nopo i tulun do suwai do muli',” ka dau.


text:
Om suhuo' ngai' noddi di Gidion i tulun dot Israil di suwai do minuli'; noolu' nopo om iri po i tolu nahatus o tulun. Nga' pinoiliu ngai' i' diyolo' i kokoriu om i torumpit diyolo'. Om iri nopo kokiiman di tulun do Midian nga' hiri'd rantai dit id dosibaan diyolo'.


text:
Om boro-boros no o Tuhan dot id di Gidion do tontok do totuong diri do poingkaa, “Tungag oi Gidion! Ngoyo' no songodo' ilo kokiiman do tulun do Midian. Om onuan ku i' iya' do kamanangan do sumangod diyolo'.


text:
Nga' ondung ooris ko, om angatan no i Pura, i susuhuon nu'ddi, do tumanud diya' do mongoi'd hilo'd kokiiman dilo pisangod.


text:
Om korongou ko indo di pogibara-barasan di pisangod, om iri nondo o poposiou diya' do mongoi sangod,” ka. Om ongoi no iyo Gidion di Pura, do hiri'd tisan di kokiiman di pisangod diyolo'.


text:
Om iri nopo tulun do Midian, om tulun dot Amalik, om i tulun mantad do hiri'd tana' do kowotuan om pointongkop nopo di rantai. Om iyo pod katat dit ogumu' do tuminokop, o kokiiman diyolo'. Om it unta diyolo' nga' iyo pod togis do hilo'd tisan do rahat kogumu'.


text:
Om soira'ddi nokorikot i Gidion do hiri, om korongou no dau o songulun o kusai do maso'd monusui do nipi dau dot id tambalut dau. Om poingkaa o pinoboros di tulun diri, “Nokoipi oku do haro nogi' o sombulugu' o roti barli do miid-liid om kosuang no diti kokiiman toko' om koontok no o tiso' di kiim. Om kahaba' nopo nogi' i kiim om kalapik nopo do hiti'd tana',” ka dau.


text:
Om boros ka di tambalut dau do suminimbar, “Atuukoi, om iri no moti' kopio gayang di Gidion ino, i tanak di Yoas, i bansa' dot Israil. Om komoyon nopondo nga' noonuan no iyau'd Kinorohingan do kamanangan do sumangod do tulun do Midian om sumangod do koinsanai'dti tulun toko' di mongoi sangod!” ka dau.


text:
Om korongou poddi di Gidion i nipi di tulun diri, om i komoyon di nipi'ddi, om otud no iyau do suminambayang dot id Kinorohingan. Om guli' nogiddi iyau do hiri'd kokiiman di tulun dot Israil om boro-boros no iyau'd poingkaa, “Sodia' kou no! Tu' noonuan kou nod Tuhan do kamanangan do sumangod di soudor do Midian,” ka dau.


text:
Om bohogio' nod i Gidion i tulun dau di tolu nahatus diri do tolu o posukan. Om nonuan ngai' nopo o pointikid-tikid di tulun do torumpit om iso' o kakanan do kisuang do tata' di kiapui.


text:
Om boros kad i Gidion dot id diyolo', “Korikot oku nopondo do hilo'd tisan dilo kokiiman do tulun do Midian, om antangan oku no kopio dokoyu, om wonsoyon no dokoyu o miagal di wonsoyon ku.


text:
Soira' nopod pounion ku o torumpit do mogiaandad di tulun dot id posukan ku, om mositi' nod pounion dokoyu i dokoyu'd torumpit, om pagarangon dokoyu do hiri'd posorili' di kokiiman o boros do poingkaa, ‘Don Tuhan om di Gidion!’ ka,” ka dau.


text:
Om maha' di pitangatuong noddi, om korikot no i Gidion om i tulun dau do hiri'd tisan di kokiiman di pisangod. Tontok nopoddi nga' wagu po kosowoliai i tulun di madtatamong. Om pounio' no di Gidion om i tulun dit id posukan dau o torumpit diyolo', om babako' no diyolo' i kakanan diyolo'.


text:
Om iri i duwo posukan do suwai nga' iyo nogiddi o winonsoi. Om poinsawato' ngai' no diyolo' i tata' do poingigit do longon diyolo'd gibang, om pounio' diyolo' i torumpit di poingigit do longon diyolo'd wanan. Om pamagarang nogiddi iyolo' do poingkaa, “Gayang do Tuhan om gayang di Gidion!” ka.


text:
Om sompori-pori nopo iyolo'd miningkakat do hiri'd kinoiyonon diyolo' do pointutuk di kokiiman. Om oinsanan nopoddi i soudor do pisangod do minanangkus do minogidu' do mikuwo'd songgiak-giak poo.


text:
Om tontok di popinguni i Gidion om i tulun dau di torumpit diyolo', om binsuhuo' ngai' noddi do Tuhan i soudor do pisangod do mogititibas do gayang dot iyolo' i' om iyolo'. Om panangkus no iyolo' do mogidu' do kuminaa ponong id Sirira om gisom do nokorikot do hilo'd Bait-Sita om hilo'd bandar dot Abil Mihola, i hilo'd somok do Tabat.


text:
Om lohowo' ngai' noddi i payat do Naptali, om Asor, om Manasi di ponong id koulayon om Manasi di ponong id kotonobon do mantad id Bawang do Yordan. Om gusao' ngai' no diyolo' i soudor do Midian.


text:
Om pinopinsunud nogi' di Gidion dot id pointongkop di watas do konulu-nuluan dot Ipraim i boros do momolohou do poingkaa, “Kainou rumuhuk do mongoi sangod di tulun do Midian. Tamangan no i Bawang do Yordan om koinsanai di luyu' do bawang do gisom do korikot do hilo'd Bait-Bara. Kada' nogi' kopio dokoyu pologoso' do sumoborong do hilo' i tulun do Midian,” ka dau. Om iri'ddi tulun dot Ipraim nga' tinimung ngai' nogi'. Om tamangai no diyolo' i Bawang do Yordan om koinsanai di luyu' do bawang do gisom do korikot do hilo'd Bait-Bara.


text:
Om katangkap no diyolo' i duwo o boyoon do tulun do Midian, i Orib om i Siib. Om patayo' noddi i Orib do hilo'd Watu dot Orib, om i Siib no om pinatai do hilo'd pamagaan dot anggur do Siib. Om tilombus po i tulun dot Ipraim do minomogusa' di tulun do Midian. Om pootodo' noddi diyolo' i tulu di Orib om i Siib dot id di Gidion do hilo'd soborong do Yordan di ponong id koulayon.


text:
Om boros ka di tulun dot Ipraim dot id di Gidion, “Nokuro tu' a' nu iyahai nangatan di minamanau ko i' do minongoi sangod di tulun do Midian? Nokuro tu' niyo nu iyahai'ddi?” ka. Om iyo noddi iyolo' do mimboros dot otogod di Gidion.


text:
Nga' boros kad i Gidion do suminimbar, “Iri nopo doho'd winonsoi om okooro' do katalad di dokoyu'd winonsoi. Okooro' doti' daa i dokoyu'd winonsoi nga' iri nopo it okooro'ddi om agayo i' ko' mantad di winonsoi do koinsanai di soudor do mantad id pinuruan do sompiiyon ku.


text:
Iyokoyu nogi' i nakaanu do kuasa' do mantad id Kinorohingan, gisom do nakapatai kou di Orib om i Siib, i duwo o boyoon do tulun do Midian diri! Om pataladon nopoddi, om nunu noo o doho'd nowonsoi?” ka dau. Om koboros poddi di Gidion o miagal diri om a' noddi iyolo' otogod.


text:
Om tontok nopoddi nga' nokorikot no i Gidion om i tolu nahatus o tulun dau do hiri'd soborong di Bawang do Yordan. Om ohuyan no daa tomod iyolo' nga' momogusa' kasai' po iyolo' di pisangod.


text:
Om korikot noddi iyolo' do hilo'd Sukot. Om boros kad i Gidion dot id tulun di poingiyon do hiri'd bandar diri, “Onuwai daa doho' ilo tulun ku'd taakanon dot ongokuuri'. Tu' nohuyan no tomod iyolo', om inda' ka do maso po dahai'd momogusa' di Siba om i Salmuna, i duwo o raja' do Midian,” ka dau.


text:
Nga' boros ka di boyoon di hilo'd Sukot do suminimbar “A, a' po giya dokoyu natangkap iyo Siba di Salmuna dino, om mokianu kou no daa'd taakanon! Nunu daa'ddi o kapanahakan do taakanon dot id tulun nu?” ka diyolo'.


text:
Om boros kad i Gidion, “Ookuro i' katuu! Oonuan oku pod Tuhan do kamanangan do sumangod di Siba om i Salmuna, om bobogon ku nogindo iyolo'd rugi om i kohorob do mantad hilo'd tana' do kowotuan!” ka.


text:
Om tilombus noddi i Gidion do minamanau om korikot no do hilo'd Ponuil. Om hilo' nga' minokianu i' daa iyau'd taakanon do patahakon dau di tulun dau. Nga' iyo i' di pinonimbar di tulun do hilo'd Sukot o pinosimbar di tulun do hilo'd Ponuil.


text:
Om iri no o kinapabarasan di Gidion dot id diyolo' do poingkaa, “Osonong-sonong oku i' moti'dti do gumuli'. Om diri nopondo om habaon ku no iti walai'd akawas dot id bandar diti!” ka.


text:
Om tontok nopoddi nga' hilo'd Karkor i Siba om i Salmuna do mogiwoyo-woyo' do koinsanai di soudor diyolo'. Om id pogialatan nopo di tulun do mantad hilo'd tana' do kowotuan om haro po doti' o hopod om limo noribu o tulun do noolu'; tu' napatai no o hatus om duwo nohopod noribu di soudor diyolo'.


text:
Om susui nopo i Gidion di tisan do tana' do kowotuan, i ponong id koulayon do mantad id Noba om Yogbiha, om potigowoo' no dau do minanangod i pisangod.


text:
Om poggidu' no daa i Siba om i Salmuna, i duwo o raja' do Midian diri, nga' gusao' id Gidion iyolo' om katangkap iddi dau iyolo'. Om a' noddi oila-ilaan o kokoyo-koyoon di soudor do Midian tu' angadalaan nod moddosi.


text:
Om tontok di minuli' iyolo' do mantad id pisangadan, om susui no i Gidion di ralan do kawaya' di Takadon do Hiris.


text:
Om hilo' no o pinanangkapan dau do songulun o tanakwagu do mantad hilo'd Sukot, om uhoto' no dau ondung isai ngai' o ngaran di boyoon do hilo'd Sukot. Om tuliso' ngai' no di tanakwagu i ngaran di boyoon do pinatahak dau di Gidion. Oinsanan nopo nga' turu' nohopod om turu' o tulun.


text:
Om ongoi noddi i Gidion solowot di boyoon diri do hiri'd bandar om boro-boros no iyau'd poingkaa, “Ontong kou pogi', nga' diya no i Siba om i Salmuna. Om atantu' nod osorou kasai' po dokoyu dit a' kou minonulung dahai, tu' a' ku po giya naanu iyolo', koii? A' kou i' minanahak do taakanon dot id tulun ku do tontok do maso'ddi, om ohuyan no daa tomod iyolo',” ka dau.


text:
Om ngoyo' noddi di Gidion i rugi om i kohorob do mantad hilo'd tana' do kowotuan, om bobogo' ngai' no dau i boyoon do bandar do Sukot dot i rugi om i kohorob diri o pinomobog.


text:
Om hilo'd Poniol nga' hinaba' no kopio dau i walai'd akawas om pinatai ngai' dau i tongokusai dot id bandar diri.


text:
Om uhoto' noddi di Gidion i Siba om i Salmuna, do poingkaa, “Ongokuro-kuro ngai' i tulun di pinatai dokoyu'd hilo'd Tabor?” ka. Om boros ka diyolo' do suminimbar, “Koiyo-iyo ngai' iyolo' diya' --- iyo ngai' nopo iyolo'd tanak do raja',” ka.


text:
Om boros kad i Gidion, “Iyolo' no i tobpinai ku, i tangaanak di tina' ku. Ondung a' daa dokoyu pinatai iyolo'ddi, om a' ku i' daa iyokoyu patayon,” ka dau.


text:
Om boros kaddi di Gidion dot id di Yitir, i tanak dau dot id dotuo, “Ngoyo' iyolo' patayo'!” ka. Nga' i Yitir nopoddi om omulok po. Om ooris po iyau, om a' iddi dau kinodong i gayang dau do maan do pamatai.


text:
Om boros kad i Siba om i Salmuna dot id di Gidion, “Iya' nopo pogi' o mamatai dahai. Pointalango' pogi' do kusai kopio ko!” ka diyolo'. Om patayo' noddi di Gidion iyolo' om onuo' ngai' no dau i pongillumis dit id liou dit unta diyolo'.


text:
Om boros kaddi di tulun dot Israil dot id di Gidion, “Nokoidu' nu noddi iyahai do mantad id pomorintaan do tulun do Midian. Om siliu no do boyoon dahai --- iya' om sinakagon nu,” ka.


text:
Nga' boros ka di Gidion do suminimbar, “A' oku i'. A' oku i' sumiliu'd boyoon dokoyu; om iti tanak ku nga' a' i'. Tuhan o sumiliu'd boyoon dokoyu,” ka dau.


text:
Nga' boros ka kawagu di Gidion, “Iso' noo o pokionuon ku; iri ngai' nopo tanting di naanu dokoyu do mantad id pisangod om mositi' nod patahakon ngai' dokoyu dot id doho',” ka. (Iri nopo tulun do Midian om ongoubas do mananganting do tamas; do miagal di tulun do suwai di momogun-mogun do hilo'd tana' do kowotuan.)


text:
Om boros ka diyolo' do suminimbar, “Oo. Osonong i' o ginawo dahai do patahak diri dot id diya',” ka. Om pawalado' no diyolo' ot iso' o kain, om oinsanan nopoddi i tulun do minongoi poiliu do tanting di naanu diyolo' do mantad id pisangod.


text:
Om oinsanan nopo i tanting do tamas di pinatahak dot id di Gidion om osomok nod duwo nohopod o kilogram do kawagato', om a' po kohompit i pongillumis do suwai, om i karo, om i kain dot aragang doitom-itom, i pinakai di raja' do Midian, om i karo di poinsulung di liou dit unta diyolo'.


text:
Om wonsoyo' noddi di Gidion do tingolig i tamas diri, om poiyono' no dau do hilo'd Opra, i kampung dau. Om oinsanan nopoddi i tulun dot Israil do minongoi'd hilo' do minongoi tuku' di tingolig diri gisom dot a' noddi diyolo' osorou o Kinorohingan. Om iri no o nosiliu'd lawa' dot id di Gidion om id sompiiyon dau.


text:
Om a' noddi korolosi i tulun do Midian; tu' naala' no iyolo' di tulun dot Israil. Om osimbayan noddi o pomogunan diri do solinaid dot apat nohopod o toun, di daamot pod poimpasi i Gidion.


text:
Om katalib poddi i pinisangadan, om uli' no i Gidion do hiri'd kampung dau, om undorong no iyau'd hiri.


text:
Om haro po o panakasawo dau do hilo'd Sikim, om kianak diri iyolo' do songulun o kusai di pinungaranan dau dot i Abimilik.


text:
Om kolohing poddi kopio i Gidion, i tanak di Yoas diri, om kapatai nogi' iyau. Om lobongo' no iyau do hilo'd pinamalabangan di Yoas, i tapa' dau. Iri nopo kalabangan diri om hilo'd Opra, i kawalayan di pinuruan do sompiiyon di Abiosor.


text:
Om di nopoddi napatai i Gidion, om a' noddi i tulun dot Israil otorodok dot id Kinorohingan. Om tumuku' diri iyolo' dot id tingolig di Baal om siniliu diyolo'd ponokokinorohingan o Baal-Borit.


text:
Om a' noddi iyolo' sumambayang dot id Tuhan, i Kinorohingan diyolo', i pinopoidu' diyolo' do mantad id koinsanai'd pomorintaan do pisangod diyolo' di hiri'd posorili' diyolo'.


text:
Om a' iyolo' ounsikahan di sompiiyon di Gidion dot i nongowonsoi'd Gidion dot ongosonong kopio dot id tulun dot Israil o kopongunsikahan.


text:
Insan tadau om ongoi no i Abimilik, i tanak di Gidion diri, do hilo'd bandar do Sikim, i tadon di koobpinayan di tina' dau. Om hilo' nod minoro-boros iyau diyolo' do poingkaa,


text:
“Ngoyo' daa dokoyu uhoto' ngai' iti tulun do hiti'd Sikim, ondung honggo'ddi ot osonong: Porintaon di turu' nohopod o tanak di Gidion ko' porintaon po do songulun noo? Om posorohon no iyolo' dot iyoho' nga' koobpinayan kasai' po diyolo',” ka dau.


text:
Om ongoi no i koobpinayan di tina' di Abimilik solowot di tulun do hilo'd Sikim om polombuso' no diyolo' i boros di Abimilik dot id tulun do hilo'. Om pokouhango' noddi di tulun do Sikim do tumanud di Abimilik tu' tobpinai i' diyolo' iyau.


text:
Om onuwai noddi diyolo' i Abimilik do turu' nohopod o tusin do pirok, i nanu do mantad id walai di tingolig do Baal-Borit. Om iri no i tusin do pinamagadsi' di Abimilik dot iso' o sinompuruan do tulun dot angaraat do sumokodung dau,


text:
om ongoi nogiddi i Abimilik do hilo'd Opra, i kampung mantad di tapa' dau. Om hilo' no, dot id sakai dot iso' noo o watu do pinatai dau o turu' nohopod di tobpinai dau. Nga' i Yotam nopo, i tanak di Gidion do komulakan, om a' i' napatai tu' minongoi iyau lisok.


text:
Om timung ngai' noddi i tulun do Sikim om i tulun do Bait-Milo, om ongoi no iyolo' do hiri'd guas do kayu do tarbantin di pokolidangon di hilo'd Sikim. Om hilo' no o pinonilihan diyolo'd i Abimilik do raja'.


text:
Om soira' di nokorongou i Yotam do hal diri, om ongoi no iyau ingkakat do hiri'd timpak di Nuluhon do Gorisim. Om garangai no dau i tongoulun diri do poingkaa, “Pokinongou kou no doho', oi tulun do Sikim, om orongou kou indo do Kinorohingan!


text:
Insan o maso om timung ngai' no i kokoyuan do momili' do raja' diyolo'. Om boros ka diyolo' dot id guas do saitun, ‘Siliu do raja' dahai,’ ka.


text:
Om boros ka di guas do saitun do suminimbar, ‘A, a' oku i'. Tu' ondung sumiliu oku'd raja' dokoyu, om a' no milo'd a' oku tumingkod do popoimbulai do tumau'd saitun, i pakayon do ponuwau do tingolig om tulun!’ ka.


text:
Nga' boros ka di guas dot ara, ‘A' oku i', tu' osiliu oku nopod raja' dokoyu nga' kotingkod oku nondo do mongua' di tua' dot ara dit ongoomis,’ ka.


text:
Nga' boros ka di guas dot anggur do suminimbar, ‘Tumingkod oku tuu daa toomod do mongua' dot anggur di poposonong do ginawo'd tingolig om tulun, do sumiliu nod raja' dokoyu o kotingkadan,’ ka.


text:
Om iri noddi o kinapabarasan do koinsanai di kayu dot id guas do rugi do poingkaa, ‘Iya' nopo o sumiliu'd raja' dahai!’ ka.


text:
Om boros ka di guas do rugi, ‘Ondung iso-iso' kopio o ginawo dokoyu do poposiliu doho'd raja', om ongoi kou no lungung doho'. Nga' ondung amu', om haro'ndo o tapui do mimbulai do mantad id raan ku dit ongkirugi do monorob do koinsanai di koguasan dot aras do hilo'd Libanon,’ ka,” ka dau.


text:
Om boros ka kawagu di Yotam, “Iso-iso' no kopio o ginawo om otulid no kopio o ginawo dokoyu do momili' di Abimilik do raja'? Nowonsoi no dokoyu it apatut do wonsoyon dot id di Gidion, i tapa' ku'ddi, om id sompiiyon dau? Nosomulian no dokoyu i winonsoi di tapa' ku dit ongosonong diri,


text:
i minongoi iyau sangod do minogobi' dokoyu? Sorohon no dokoyu, dot a' no dau sinorou o dau'd tinan do pinopoidu' dokoyu do mantad id pomorintaan do tulun do Midian.


text:
Nga' baino' noddi om sumaap kou nogi' di sompiiyon do tapa' ku. Patayo' ngai' nopo dokoyu i tangaanak dau --- koinsanai nopo o turu' nohopod o tulun dot id sakai dot iso' noo o watu. I Abimilik nopo om tanak no di tapa' ku di susuhuon dau'd tondu'. Nga' siniliu i' dokoyu iyau do raja' do Sikim, tu' tobpinai po giya'ndo dokoyu iyau.


text:
Ondung otulid om iso-iso' kopio o ginawo dokoyu do minomonsoi'd miagal diti dot id tapa' ku di tadau baino', om kumosonong kou nopo dot id di Abimilik, om pologoson iyau do kumosonong dot id dokoyu.


text:
Nga' ondung a' iyo'ddi, om koimbulai po daa o tapui do mantad id di Abimilik do monorob do koinsanai'dti tulun do hiti'd Sikim om i tulun do Bait-Milo. Om koulai po daa o tapui do mantad id tulun do Sikim om Bait-Milo do monguu do monorob di Abimilik,” ka dau.


text:
Om poggidu' noddi i Yotam, om ongoi no iyau undorong do hilo'd Biir, tu' minodosi iyau di Abimilik, i tobpinai dau'ddi.


text:
Om poimbulayo' noddi do Tuhan o pitagadan dot id piolitan di Abimilik om i tulun do Sikim, gisom do suminaap iyolo' di Abimilik.


text:
Om nosiliu pogi' o miagal diri nga' ponuli' di karaaton di Abimilik om i tulun do Sikim di minominsuhu' dau do mamatai di turu' nohopod o tangaanak di Gidion.


text:
Om ponuhu' no i tulun do Sikim do tulun do magawang do hiri'd timpak di konuluhanan do manangkap di Abimilik. Om isai nopo o tulun do kawaya'd hiri nga' panakahan no di tulun di songingawang. Om posunudo' noddi iri dot id di Abimilik.


text:
Tontok nopoddi nga' nokorikot no i Gaal, i tanak di Ibid, do mogitanud-tanud di tongotobpinai dau do minongoi iyon do hilo'd Sikim; om iyau noddi o pagandas-gandasan di tulun do Sikim.


