# verses

text:
Om tumorodok kou no do sumambayang, mikuwo'd mumbangan-bangan, om mongunsikou kou no dot id Kinorohingan.


text:
Om sambayangan nogi' iyahai, om onuan i' iyahai'd Kinorohingan do maso dit osonong do mongoi popinsusui do habar do pasal do Kristus, it a' mantad daa pinoilaan dot id tulun, om iri nogi' o nokopogiilan doho' do dinondo.


text:
Om sambayangan oku no om milo oku i' do papatarang kopio dit apatut ku do poboroson do pasal di habar dit a' mantad daa pinoilaan diri.


text:
Mositi' no dot oilo kou dot id suang do nunu nopo o wonsoyon dokoyu dot id tulun dit a' po notumbayaan, om mikuwo'd pakayon kopio o koinsanai'd maso do momonsoi dit apatut.


text:
Om mositi' no do poposonong kasai' do ginawo om koinsasamod o poboroson dokoyu. Om mositi' no do koilo kou do ponimbar do pointikid-tikid di ponguhatan do tulun.


text:
I Tikikus indo i tobpinai di kosianan toko' o monusui dot id dokoyu do koinsanai do pasal doho'. Tu' iyau nopo om otorodok kopio do kumaraja' do don Tuhan do muhup dahai.


text:
Om iri no o kinoponuhuan ku dau do mongoi do hino'd dokoyu, tu' popoilo dokoyu do habar dahai om oinsasamadan kou i'.


text:
Koruhang nopo di Tikikus om i Onisimus, i tulun i' do mantad hino'd dokoyu. Iyau nopo om otorodok kopio koulun, om osianan kopio iyahai dau. Om iyau no om i Tikikus o popoilo dokoyu do koinsanai di nosiliu do hiti'd kinoiyonon ku.


text:
Porikot i Aristarkus do tabi' dot id dokoyu. Iyau nopo om poinsugku' doho' dot id giil. Om i Markus i tikid do molohing di Barnabas, nga' poporikot nogi' do tabi' dot id dokoyu. (Nosunudan kou no do mamaramit dau do korikot iyau do hino'd dokoyu.)


text:
Om i Yesus i roitan dot i Yustus nga' poporikot id tabi' dot id dokoyu. Om tolu no iyolo' o tulun do Yohudi di notumbayaan di Tuhan Yesus o koruhang ku do momonsoi diti karaja' do Pomorintaan do Kinorohingan. Om iyolo' no i monulung kopio doho'.


text:
Om poporikot nogi' i Ipapras do tabi' dot id dokoyu, om iyau nga' mantad i' do hino'd dokoyu. Om susuhuon iyau do Kristus Yesus, it otorodok om asaru' do sumambayang do bagi' dokoyu, om pokionuon kopio dau do Kinorohingan dot ogirot o kotumbayaan dokoyu om kotuo o pomusorou dokoyu om atanud ngai' indo dokoyu o kouhangan do Kinorohingan.


text:
Nokito ku no kopio iyau do nokototos do kuminaraja' do bagi' dokoyu om bagi' do tulun do hilo'd Laodikia om hilo'd Hiorapolis.


text:
Om porikoton no dokoyu o tabi' dahai dot id tobpinai-tobpinai di sompi' ko' Kristian di hilo'd Laodikia; om porikoton nogi' dot id di Nimpa om id sidang di sumasambayang do hiri'd walai dau.


text:
Om abasa' pondo dokoyu iti surat om pabasaan no kopio iti di sidang do hilo'd Laodikia. Om iyokoyu nga' apatut nogi' do mambasa' di surat di pokirimon dot id dokoyu do mantad hilo'd Laodikia.


text:
Om sunudan no dokoyu i Arkipus do poingkaa, “Pongoon no i karaja' nu do don Tuhan di nakatahak dot id diya',” kanto dokoyu.


text:
Tabi' do mantad id doho' i Paulus. Iti nopo bohogian diti om iyoho' i' o minonulis. Kada' dokoyu lihuwai do poinggiil oku po. Om pokionuon ku no o Tuhan do mamarakat dokoyu.


text:
Oi tobpinai-tobpinai i sidang do hilo'd Tosolunika, i nosiliu do tulun di songonuon do Kinorohingan Tapa' om i Tuhan Yesus Kristus: Mogondos oku iyoho' i Paulus om i Silas om i Timotius dot onuan kou'd Kinorohingan do barakat om kosimbayanan do ginawo.


text:
Om mongunsikou kasai' nopo iyahai dot id Kinorohingan do koinsanai dokoyu o kounsikahan dahai. Pointikid-tikid do sumambayang iyahai dot id Kinorohingan i Tapa' toko', om osorou kasai' i' dahai iyokoyu. Om sumambayang kasai' i' iyahai do bagi' dokoyu. Om osorou i' dahai i winonsoi dokoyu do popointalang dot otumbayaan kou di Kristus, om i kosianan dokoyu dot id tulun do suwai, gisom do minongobi-obi' kou diyolo', om i kogiroto' do pogogondos dokoyu dot id Tuhan toko' i Yesus Kristus.


text:
Oilaan no dahai, oi tobpinai-tobpinai dot osianan o Kinorohingan dokoyu om nopili' kou no dau do sumiliu kopio do dau'd songonuon.


text:
Tu' poposusui iyahai diti Habar dot Osonong dot id dokoyu om okon i' ko' boros no toomod, suwai ko' poposusui iyahai do mikuwo'd kuasa' om mikuwo di Rusod do Kinorohingan. Om otumbayaan kopio iyahai di katapatan di Habar dot Osonong diri. Om koilo kou i' di kowoyo-woyoo' do koposi-posion dahai do maan do koinsanangan dokoyu do tontok di poinsugku' iyahai dokoyu.


text:
Om minomit kou di kowoyo-woyoo' dahai om i kowoyo-woyoo' do Tuhan. Mulong piya dot oinggorit tomod kou, nga' otood i' o ginawo dokoyu do ruminamit di habar di pinosusui dahai dokoyu. Tu' iri nopo i kataadan diri om pinatahak i' di Rusod do Kinorohingan.


text:
Om iyokoyu noddi o nosiliu do poiyaan do koinsanai do tulun do Kristian di hilo'd Makidunia om i hilo'd Akaya.


text:
Tu' iyokoyu no o tadon di habar do pasal do Tuhan do tuminongkop do hilo'd Makidunia om hilo'd Akaya, om okon i' ko' iri noo; suwai ko' i habar do pasal do kotumbayaan dokoyu dot id Kinorohingan nga' nokotongkop nogi' do hinonggo-honggo nopo, gisom dot a' no iyahai minog do popimboros do nunu-nunu.


text:
Oinsanan nopo i tulun diri do popimboros do pasal do kowoyo-woyoo' dokoyu do minamaramit dahai, di nokorikot i' iyahai do hiti'd dokoyu di gulu po. Om popimboros nogi' iyolo' ondung poingkuro kou do tuminongkiad di tingolig. Om ruminikot kou'ddi dot id Kinorohingan dit iso' noo, i poimpasi, om sumambayang kou'ddi dot id dau.


text:
Om pinopimboros nogi' diyolo' o pasal do kowoyo-woyoo' dokoyu do mogondos do korikatan di Tanak do Kinorohingan do mantad hilo'd surga, iri no i Yesus i pinasi kawagu do Kinorohingan do mantad id kapatayon. Om i Yesus no o pinopoidu' dati' do mantad id katagadan do Kinorohingan di rumikot do sumonu'.


text:
Oi tobpinai-tobpinai! Koilo kou i' dot okon i' ko' maan toomod dahai i kinaangayan dahai do hino'd dokoyu.


text:
Oilaan i' dokoyu do tontok dit a' po iyahai nokorikot do hino'd dokoyu do hino'd Tosolunika, om noinggorit no iyahai om noindaraat di hilo' po iyahai'd Pilipi. Nga' mulong piya dot ogumu' o tulun do sumaap dahai, nga' nonuan i' iyahai'd Kinorohingan do kosioho' do poposusui dot id dokoyu di Habar dot Osonong di mantad id Kinorohingan.


text:
Tu' okon i' ko' momorulong dokoyu i pinangangatan dahai, om okon ko' haro o tosorou dahai dit a' osonong ko' monipu' po iyahai.


text:
A' i' kopio! Okon i' ko' momoros iyahai do poposonong no do ginawo'd tulun, suwai ko' poposonong iyahai do ginawo'd Kinorohingan, i mongilo kopio do ginawo dahai. Tu' iyahai nopo om pinosorupai do Kinorohingan do popinsusui diti Habar dot Osonong.


text:
Oilaan i' dokoyu dot a' i' iyahai nokoumbal do popimboros di pomolumbok nod ginawo ko' pinopimboros po di boros di pangalit no di katamahao' dahai. Om Kinorohingan no o sasi' diti.


text:
A' i' iyahai tuminotos do mokimoroyo-royohon do tulun --- dot iyokoyu tuu o mamarayou ko' tulun pod suwai.


text:
Otopot nopo kopio om milo i' daa iyahai do mokianu dokoyu do nunu nopo, tu' rasul i' iyahai di Kristus. Nga' alamaya' i' o kowoyo-woyoo' dahai tontok di poinsugku' iyahai dokoyu, do miagal do tina' do momogompi' di tangaanak dau.


text:
Om okon nopo ko' kosodia' no iyahai do papatahak dot id dokoyu di Habar dot Osonong do mantad id Kinorohingan, suwai ko' koposion piya dahai nga' patahakon i' dahai dokoyu tu' osisianan iyahai dokoyu.


text:
Atantu' no dot osorou i' dokoyu i huyan dahai do tuminotos tomod do kuminaraja'. Om a' nopo iyahai otingkod do kuminaraja' do tadau om totuong, om a' i' iyahai nokoponusa' dot ongoiso' piya o tulun dot id pogialatan dokoyu do tontok di pinoposusui iyahai dot id dokoyu di Habar dot Osonong do mantad id Kinorohingan.


text:
Kowoyo-woyoon nopo dahai om olidang i' om otopot, om aiso' o kasalaan dahai dot id dokoyu, i nongotumbayaan do Kristus. Om iyokoyu no om Kinorohingan o sasi' dahai.


text:
Oilaan i' dokoyu do kowoyo-woyoo' nopo dahai dot id dokoyu om miagal no do kowoyo-woyoo' do tapa' dot id tangaanak dau.


text:
Om minonosihat iyahai dokoyu om minongodsuur iyahai dokoyu om minonuhu' kopio iyahai dokoyu do momit do kowoyo-woyoo' do miagal diri om kohubayaan kou indo do Kinorohingan. Tu' nolohou kou nod Kinorohingan do kaanu'd bahagi' do hiri'd Pomorintaan dau om i kagayaan dau.


text:
Om haro po o suwai do mominsuhu' dahai do mongunsikou dot id Kinorohingan. Iri nopo i kounsikahan dahai'ddi om i minokinongou kou om ruminamit kou di habar diri do tontok di nokosusui dahai iri dot id dokoyu, om rinamit dokoyu i habar diri do miagal do habar do mantad kopio id Kinorohingan om okon i' ko' habar do mantad id tulun. Om iyau no i maso do pakaraja' dot id suang do ginawo dokoyu, i nongotumbayaan do Kristus.


text:
Iri nopo i nongoumbalan dokoyu'ddi oi tobpinai-tobpinai, om nongoumbalan no di piro-piro o sidang do Kinorohingan di hilo'd Yudia, i sidang di nasanganu do Kristus Yesus. Nokoumbal kou no do noinggorit di tulun do mantad id bansa' dokoyu, do miagal di noumbalan di sidang do Kinorohingan di hilo'd Yudia tu' noinggorit do tulun do Yohudi.


text:
Iyolo' no i tulun di minamatai di Tuhan Yesus om i piro-piro nabi, om i minonginggorit dahai. Iyolo' nopo om sumaap do koinsanai'd tulun, om a' no kopio iyolo' kohubayaan do Kinorohingan.


text:
Om mogodu nogi' daa iyolo' dahai do poposusui dot id tulun dit okon ko' Yohudi di habar di kapasi di bansa'ddi. Om iyo noddi i tulun do Yohudi dot a' otingkod-tingkod do minomoruhang di dusa diyolo' do gisom do nopongo o kogumuo'ddi, om norotuan noddi iyolo' do kototogod do Kinorohingan do baino'.


text:
Nga' tontok di nokotongkiad iyahai do daamot, do mantad id dokoyu oi tobpinai-tobpinai --- om tinan no dahai o nokotongkiad --- nga' ginawo nopo dahai om a' i' nokotongkiad tu' langadon kopio iyahai dokoyu om tumotos iyahai do mokioongoi solowot kawagu dokoyu!


text:
Om kosorou i' iyahai do mongoi ompuya' dokoyu; om nokoumbal oku no daa iyoho' do mongoi do hino'd dokoyu dot insan ko' induwo'ddi nga' naantaban oku i' do Rogon.


text:
Iyokoyu no o harapon dahai om i kataadan dahai. Tu' ondung orikot o maso do korikatan do Tuhan Yesus om kotimbaba' ngai' toko' dau, om iyokoyu no ot osiliu do kaandasan dahai.


text:
Om alaid noddi om kopurimanai no dahai dot a' no dahai opusus o ginawo dahai do langadon dokoyu. Om kosorou noddi dahai dot osonong nogi' dot iyahai-yahai piya o poundorong do hiti'd Atina,


text:
om suhuon nogindo dahai i Timotius do mongoi do hino'd dokoyu. Iyau nopo om susuhuon do Kinorohingan om koruhang dahai do popinsusui do Habar dot Osonong do pasal do Kristus. Koponuhuan nopo dahai di Timotius do mongoi do hino'd dokoyu om mongoi popokoris dokoyu om mongoi pongodsuur dokoyu do gumirot kopio o kotumbayaan dot id Kristus.


text:
Om aiso' indo o tongoiso' piya dokoyu do koluhoi dot iti koinggoritan toko' o koluhoi. Iyokoyu nga' koilo i' do koinsanai di koinggoritan diri om id suang i' do korohian do Kinorohingan dot osiliu dot id dati'.


text:
Nokoboros mantad no dahai di poinsugku' po iyahai dokoyu dot oinggorit toko' nondo, om iyokoyu nga' koilo i' do nangabayaan no iri.


text:
Om orohian kopio oku do koilo do kinosuruton do kogiroto' do kotumbayaan dokoyu dot id Kristus, om iri noddi o kinoponuhuan ku di Timotius do mongoi do hino'd dokoyu. Om ooris oku dot aratu' kou dot id pamayayat do Rogon, om gisom dot aiso' nondo o kotutuk-tutukon di huyan dahai.


text:
Nga' nokoguli' noddi i Timotius om nokosunud dau dahai o habar dit osonong kopio do pasal do kotumbayaan dokoyu dot id Kristus, om pasal do mogiinsian-sian kou. Om nokosunud nogi' dau dahai dot osonong kasai' o ginawo dokoyu do kosorou dahai, om mokisosolowot kou no daa dahai do miagal dahai tu' sisolowot no dokoyu.


text:
Om mulong poddi dot id suang iyahai do mogisuayan o kosusaan om koinggoritan, oi tobpinai-tobpinai nga' oinsasamadan i' iyahai do nokorongou di habar dokoyu. Iri no i kotumbayaan dokoyu dot id Kristus o nokoinsasamod do ginawo dahai,


text:
gisom dot opurimanan noddi dahai do nokogirot kopio o ginawo dahai do nokorongou dot ogirot kasai' kou do poingiso' dot id Tuhan.


text:
Agayo no kopio o kounsikahan dahai dot id toguang do Kinorohingan, dot i kataadan di nopurimanan dahai dot iyokoyu o kataadan, o kounsikahan dahai.


text:
Sumambayang kasai' nopo iyahai do mikuwo'd aayi-ayi' o ginawo do tadau om totuong do mokianu dau, om kosolowot indo iyahai dokoyu, om oruhangan indo dahai o nunu nopo it apatut dot aanu dokoyu dot id suang do kotumbayaan dokoyu dot id Kristus.


text:
Maha' daa om iwangan do Kinorohingan Tapa' toko', om Tuhan toko' i Yesus, o ralan dahai do mongoi solowot dokoyu!


text:
Om pokionuon ku no do poinggoyoon do Tuhan o kosianan dokoyu dot id pogialatan dokoyu, om oruhangan indo o kosianan dokoyu dot id koinsanai'd tulun om gisom do muhang-ruhang o kosianan dokoyu do miagal do kosianan dahai dot id dokoyu.


text:
Om pogiroton indo do Tuhan o ginawo dokoyu, om olidang kou i' om aiso' o kasalaan dokoyu dot id toguang do Kinorohingan i Tapa' toko', do tontok do korikatan di Yesus i Tuhan toko', do miwoyo' do koinsanai di tulun di songonuon dau.


text:
Om id tohuri nondo oi tobpinai-tobpinai, om poboroson dahai do noonuan no dahai iyokoyu dit omitanan dit osonong do pasal do kowoyo-woyoon do koposi-posion dokoyu di kohubayaan do Kinorohingan. Om otopot i' dot iyo'ddi o kowoyo-woyoon dokoyu. Nga' pokionuon po kopio dahai dokoyu do dinondo, dot id suang do kuasa'd Tuhan Yesus, om suhuon kopio dahai iyokoyu do momoruhang do koporuo' dokoyu do momonsoi do miagal diri.


text:
Korohian nopod Kinorohingan om patahakon kopio dokoyu dot id dau o koposi-posion dokoyu om lumidang kou om minsodu' do koinsanai di wowonsoyon di kagait do tampahu'.


text:
Om apatut do koilo o pointikid-tikid do kusai do kowoyo-woyoon dau dot id sawo dau, do tumanud di kohubayaan do Kinorohingan om kohubayaan do tulun.


text:
Om kada' pomonsoi do nunu nopo do tumanud do korohian do don tinan dot id sawo nu, do miagal di wonsoyon di tulun dit a' kotutun do Kinorohingan.


text:
Om kada' nod haro o tongosongulun piya do momonsoi'd sala' do miagal diri dot id tobpinai dau ko' monipu' po dau. Nokoinsan no kopio dahai iyokoyu do hukuman nondo do Tuhan o tulun do momonsoi do kasalaan do miagal diri.


text:
Kinapamalahawan nopod Kinorohingan dati' om okon i' ko' momonsoi di kagait do tampahu' suwai ko' momonsoi di kohubayaan dau.


text:
Tulun nopo dit a' rumamit diti ponudukan diti, om okon i' ko' tulun ot a' dau romiton suwai ko' Kinorohingan i' ot a' dau romiton, i papatahak do Rusod dau dit olidang dot id dokoyu.


text:
Om a' no dahai minog do tulison dot id dokoyu ondung poingkuro kou dot osianan di tulun dit iso-iso' o kinotumbayaan, tu' notudukan kou nod Kinorohingan do mogiinsian-sian.


text:
Om nowonsoi nogi' dokoyu o miagal diri dot id koinsanai di tulun dit iso-iso' o kinotumbayaan do pointongkop do Makidunia. Nga' pokionuon po kopio dahai, oi tobpinai-tobpinai, dot oruhangan o kosonongo' do kowoyo-woyoon dokoyu.


text:
Om tumotos kou no dot a' minggangau, om a' mongoi hompit do hal do tulun do suwai. Mositi' no do kumaraja' kou do mogihum do kaakan-akanan dokoyu do miagal di pinonuhuan dahai dokoyu di gulu po.


text:
Om ondung momonsoi kou do miagal diri, om a' kou nondo minog do sumondiu dot id isai nopo o tulun om iri piya'ndo i tulun dit a' otumbayaan do Kristus, nga' momusou i' dokoyu.


text:
Oi tobpinai-tobpinai, orohian iyahai do koilo kopio kou do pasal di tulun di nangapatai; om a' kou i' tumongob do miagal di tulun do suwai dit aiso' o pagandasan.


text:
Otumbayaan toko' i' do napatai i Yesus om napasi kawagu iyau. Om iri no o kotumbaya-bayaan toko' do posion kawagu'd Kinorohingan o koinsanai di tulun di nangapatai di notumbayaan di Yesus, om kosugku' indo iyolo' di Yesus.


text:
Iti no o ponudukan do Tuhan do potudukon dahai dokoyu do pasal diri. Tontok nopod korikatan do Tuhan Yesus, om iyati' nopo i songimpasi om a' toko' i' kopogulu di tulun di nangapatai no.


text:
Om moro-boros nogindo i moloikat dit agayo kopio dot opuhod om pounion i torumpit do Kinorohingan do maan do popoilo. Om lumintuhun nogindo i Tuhan Yesus do mantad hilo'd surga, om poguluonon nondo do mamasi i tulun do Kristian di nangapatai no.


text:
Om poinsawaton toko' nogindo iyati' i songimpasi do miwoyo' diyolo' do hilo'd haun, do mongoi solowot do Tuhan do hilo'd tawan. Om poinsugku' toko' nondod Tuhan do gisom do poingompus.


text:
Oi tobpinai-tobpinai, a' no iyahai minog do monulis dot id dokoyu do popoilo ondung soira' kopio dot angabayaan iti komoyon dahai'dti.


text:
Tu' iyokoyu nga' koilo no kopio do Tadau nopo do korikatan do Tuhan om miagal di manakau di rumikot do dongotuong.


text:
Soira' nopod moro-boros o tulun dot, “Ongosimbayan ngai' i' om aiso' o koligagaanan,” ka, nga' tontok nogiddi do sigog indo dot oontok iyolo' do kosusaan dot agayo, om aiso' no o tiso' piya do tulun do kopoggidu'. Tu' sigog i' dot ongosiliu ngai' iri, om a' i' daa insan-insanon do miagal di toruol di rumikot dot id tondu' dit a' no alaid dot osusu.


text:
Nga' iyokoyu nopo om okon i' ko' poimpasi dot id suang dot otuong gisom dot otigawaan kou di tadau'ddi, do miagal do korikatan do manakau.


text:
Iyokoyu ngai' nopo, oi tobpinai-tobpinai, om poimpasi i' dot id suang do tanawau om poinghompit kou no dot id tanawau dit anawau kopio, om poinghompit toko' no do poimpasi dot id suang do tanawau, om okon toko' no ko' id suang do totuong dit odondom.


text:
Iyo nopoddi, om a' toko' no milo do modop nopo do miagal do tulun do suwai. Suwai ko' mositi' no do mumbangan-bangan toko', om sumodia' kopio.


text:
Nga' iyati' nopo om nokohompit no dot id tanawau dit anawau kopio. Iyo nopoddi, om mositi' no do sumodia' kopio toko'. Om mositi' no dot otumbayaan kasai' toko' do Tuhan om osianan do tulun do suwai do mikuwo'd mogondos kopio do posion toko' do Kinorohingan. Om iri no o rapo-rapo do mongintirung dati' do tontok di sumaap toko' do totuong.


text:
Tu' okon i' ko' hukuman o kinopomilian do Kinorohingan dati', suwai ko' posion dot i Tuhan toko' i Yesus Kristus o pamasi.


text:
Napatai no iyau dot iyati' o kinapatayan om rumikot nopondo iyau kawagu --- do poimpasi toko' po tuu ko' poimpatai po --- om kosugku' toko' no dau.


text:
Iyo nopoddi, om pogiodsuur-suur kou no, om pogitulung-tulung kou no do miagal di wonsoyon dokoyu do dinondo.


text:
Oi tobpinai-tobpinai, pokionuon no kopio dahai do podulon dokoyu i tulun di kumaraja' dot id pogialatan dokoyu; iyolo' i nongopili' do Tuhan do momoyo' dokoyu om monosihat dokoyu.


text:
Om podulon no kopio dokoyu iyolo' do mikuwo'd osianan diyolo' dot i winonsoi diyolo' o kopomodulan. Om mogiuulud kasai' kou no.


text:
Om pokionuon nogi' dahai, oi tobpinai-tobpinai, do poinsanon om nosihatan dokoyu i tulun dit akaul, om pogiroton no o ginawo di tulun di moddosi, om tulungon i tulun dit apatut do tulungon, om polonuton no o ginawo dot id koinsanai'd tulun.


text:
Antaan-taan no kopio om aiso' i' o tulun do sumuli' do karaaton dot it araat o ponuli'. Om tumotos no do momonsoi kasai' dot osonong, dot id sompi' ko' iyokoyu ngai' om id koinsanai'd tulun.


text:
Om mongunsikou kasai' kou no, do poingkuro nopo o koiyon-iyono' dokoyu, tu' iri no o korohian do Kinorohingan do wonsoyon dokoyu, i tulun di nokoiso' dot id Kristus Yesus.


text:
Om Kinorohingan no o manahak dati' do kosimbayanan do ginawo. Om posiliu kopio dokoyu do tulun di pointahak kopio dot id Kinorohingan o koposi-posion. Om ogompi' kou i' kopio do Kinorohingan, tu' rusod om ginawo om tinan dokoyu nga' ogompi' i' dau do gisom dot aiso' o bohiton do gisom do korikatan kawagu do Tuhan toko', i Yesus Kristus.


text:
Om pokionuon ku no kopio dokoyu dot id suang do kuasa'd Tuhan, do basaon dokoyu iti surat diti dot id koinsanai'd tulun dit iso-iso' o kinotumbayaan.


text:
Oi tobpinai-tobpinai, i sidang do hilo'd Tosolunika, i nosiliu do tulun do songonuon do Kinorohingan, i Tapa' toko' om songonuon di Tuhan Yesus Kristus. Mogondos iyahai, iyoho' i Paulus om i Silas om i Timotius,


text:
Oi tobpinai-tobpinai, apatut no do mongunsikou kasai' iyahai dot id Kinorohingan dot iyokoyu o kopongunsikahan. Om atantu' nod apatut i' do miagal diri o wonsoyon dahai tu' murut-surut i' o kotumbayaan dokoyu dot id Kristus, om muhang-ruhang o kosianan dokoyu dot id tulun do suwai.


text:
Om iri no o koposusuyan dahai do pasal dokoyu dot id pointikid-tikid do sidang do Kinorohingan dit oongoi dahai koolimbuha'. Om oondos tomod iyahai do popinsusui do kogiroto' do kotumbayaan dokoyu dot id Kristus dot id suang kou piya do koinggoritan om koudipanan.


text:
Om iti noddi o popointalang dot otulid o pomumutus do Kinorohingan; tu' noinggorit kou no dot i Pomorintaan do Kinorohingan o kinoinggoritan dokoyu. Om iri noddi o kinoposorupayan dokoyu do sumuang di Pomorintaan diri,


text:
om wonsoyon indo do Kinorohingan it otulid. Om sulian dau do koinggoritan i tulun di minonginggorit dokoyu.


text:
Om iyokoyu it oinggorit do baino' --- om iyahai nogi' --- nga' onuan indo do Kinorohingan do kosimbayanan do tontok di tadau'd kolintuhunan do Tuhan Yesus do mantad hilo'd surga do miwoyo' di moloikat dau dit ongokoris,


text:
om mitonggoi do tapui di molob-ngolob. Om rumikot iyau do mongoi pomohukum di tulun dit a' mamadul do Kinorohingan, om it a' tumanud di Habar dot Osonong do pasal do Tuhan toko' i Yesus, dot id suang do koposi-posion diyolo'.


text:
Om hukuman nogindo i tulun diri do koinggoritan dit aiso' o kopupuson, om potongkiadon do mantad id Tuhan om mantad id kuasa' dau dit agayo kopio;


text:
do tontok di tadau di rumikot iyau do poinggoyoon do tulun di songonuon dau om pusohon do koinsanai di tulun di nongotumbayaan. Om iyokoyu nga' hino indo do poingamung di tulun di songonuon do Kinorohingan diri, tu' notumbayaan kou i' di habar di pinosusui dahai dot id dokoyu.


text:
Om iri noddi ot a' dahai kotingkadan do sumambayang do bagi' dokoyu. Om sumambayang iyahai om posorupayon kou indo do Kinorohingan do momonsoi di korohian dau dot id suang do koposi-posion dokoyu, tu' iri no o kinapamalahawan do Kinorohingan dokoyu. Om Kinorohingan no o mamayaan di korohian dokoyu do momonsoi dit osonong do mikuwo'd kuasa' dau, om iyau o momongo do koinsanai do karaja' di wonsoyon dokoyu, tu' notumbayaan kou i' di Kristus.


text:
Om iyo noddi do koinggayo dokoyu i Yesus i Tuhan toko', om iyokoyu nga' poinggoyoon indo di Yesus tu' osonong i' o Kinorohingan toko' om i Tuhan Yesus Kristus.


text:
Om pasal no di korikatan do Tuhan toko' i Yesus Kristus, om i pasal do koponimungan do Tuhan dati' do posugkuon dau om iti no o posunudon kopio ku dokoyu.


text:
Kada' kou koruhai kopio dot oborulong ko' tumangkabo do haro piya o habar do norikot no o tadau do korikatan kawagu do Tuhan Yesus. Tu' iri nopo doti' om pinoboros mantad do tulun di nakaanu do toilaan do pasal diri ko' mantad po dot id ponudukan, ko' haro doti' o mimboros do nokoumbal iyahai do minonulis do miagal diri dot id iso' di surat dahai.


text:
Nga' poingkuro piya nga' kada' kou no pokitipu' do tulun. Tu' a' po orikot o Tadau'ddi dot a' po ongosiliu ngai' o miagal diti: Ogumu' nondo o tulun do magada' di kinotumbayaan, om sumaap do Kristus; om mintalang nondo i Tulun dot Araat, i natantu' mantad do posuangon dot id naraka.


text:
Om sumaap nondo iyau om minggayo-gayo dot id pogialatan do koinsanai di tukuon do tulun, ko' i ponokokinorohingan di sorohon do tulun do Kinorohingan kopio. Om miyon nondo iyau do hiri'd Walai'd Sasambayangan dot Agayo, om popimboros dot iyau no i Kinorohingan kopio.


text:
Sorohon no dokoyu do koinsanai'ddi om nokoboros ku no mantad dot id dokoyu di poinsugku' oku po dokoyu.


text:
Om oilaan i' dokoyu i mangantob diri dot osiliu do dinondo. Nga' mintalang nondo i Tulun dit Araat diri dot orikot i maso di natantu' mantad do Kinorohingan.


text:
Tu' iri nopo i kuasa' di momonsoi di karaaton diri om nokotimpuun nod kumaraja' nga' poillisok-lisok, nga' pusus-pususon po. Ondung oidu' i kopusus diri,


text:
om okito nogindo kopio i Tulun dit Araat. Om soira' nopondo do korikot o Tuhan Yesus om patayon nondo dau di pinuhobo di mantad id kabang dau i Tulun dit Araat diri, om patayon dau iyau di tulinau, i tanda' do poirapou iyau.


text:
Rumikot nondo i Tulun dot Araat diri do mitonggoi di kuasa' dot agayo do mantad id Rogon. Om mingwonsoi nondo iyau do mogisuayan o koimayaan om i kosuayan kopio di poimponu' do poninipu'.


text:
Om mamakai nondo iyau di toilaan dot araat do pamalid di tulun di kumaa dot id kapatayon. Patayon nondo iyolo' tu' mada' i' iyolo' om a' iyolo' orohian di habar dit otopot do mantad id Kinorohingan, i milo daa do mamasi diyolo'.


text:
Om iri noddi o kinoporikatan do Kinorohingan dot id diyolo' di kuasa' di mamalid, gisom do monongkuyaan nogiddi iyolo' dit a' otopot.


text:
Kootuson nopoddi om hukuman ngai' nondo i tulun dit orohian do momonsoi'd dusa om it a' otumbayaan dit otopot.


text:
Oi tobpinai-tobpinai di kosianan do Tuhan! Apatut i' do mongunsikou kasai' iyahai dot id Kinorohingan dot iyokoyu o kopongunsikahan, tu' mantad po di timpuun i' om nopili' mantad kou no do Kinorohingan do maan dau posio'. Om kinosili-silihan nopo do miagal diri om iri i winonsoi di Rusod do Kinorohingan dot id dokoyu do poposiliu dokoyu do tulun dit olidang om i songonuon do Kinorohingan; om iri kotumbayaan dokoyu di habar dot otopot do mantad id Kinorohingan.


text:
Om iri no o kinapamalahawan do Kinorohingan dokoyu dot i Habar dot Osonong di pinosusui dahai dot id dokoyu o pinawayaan dau do minomolohou. Linohou kou pogi' do Kinorohingan nga' orohian iyau do kaanu kou iyokoyu di kagayaan di Tuhan toko' i Yesus Kristus.


text:
Iyo nopoddi, oi tobpinai-tobpinai, om gumirot kou no kopio om kada' dokoyu ilihai i ponudukan di nongkotuduk dahai dokoyu, i ponudukan dit iyahai kopio o pinopoboros dot id dokoyu, ko' iri po i ponudukan di tinulis dahai.


text:
Om pokionuon ku no do Tuhan toko' i Yesus Kristus om Kinorohingan, i Tapa' toko', do monginsasamod om popokoris do ginawo dokoyu, om milo kou i' do momonsoi om popinsusui dit osonong. Tu' osianan i' o Kinorohingan dati', om iri i' i kosonongo' dau o papalanut kasai' do ginawo toko', om mogondos toko' indo dit ongosonong.


text:
Id tohuri nondo oi tobpinai-tobpinai, om pokionuon dahai do sumambayang kou do bagi' dahai. Sumambayang kou no om oruhai id kotongkop i habar do mantad id Tuhan, om aramit iri kosonong-sonong do miagal di nosiliu dot id dokoyu di gulu po.


text:
Om sumambayang kou no om poiduwon i' iyahai do Kinorohingan do mantad id tulun dit angaraat om it ongorongit. Tu' a' i' oinsanan no o tulun do monongkuyaan di habar do mantad id Tuhan diri.


text:
Om monongkuyaan i' kopio iyahai do Tuhan do pasal di wonsoyon dokoyu, do masaan i' dokoyu do momonsoi di pinonuhuan dahai dokoyu om tumilombus kou do momonsoi'ddi.


text:
Om pokionuon ku no o Tuhan do monuduk dokoyu; om kosuhut kou indo kopio dot osianan o Kinorohingan dokoyu om manahak dokoyu o Kristus do kolonuton do ginawo.


text:
Oi tobpinai-tobpinai, suhuon ku iyokoyu do mikuwo'd kuasa' do Tuhan Yesus Kristus do minsodu' kou do mantad id koinsanai di tulun dit angakaul om it a' tumanud di ponudukan di pinotuduk dahai diyolo'.


text:
Iyahai nopo om a' i' akaul do tontok di poinsugku' iyahai dokoyu. A' i' iyahai minangakan do taakanon do wokon dit a' dahai binayaran. Om a' i' iyahai tumingkod do kumaraja' do tadau om totuong do gisom do kototos tomod iyahai do kumaraja', om a' i' iyahai koponusa' dot isai nopo dot id pogialatan dokoyu.


text:
Om okon i' ko' aiso' o kosorupayan dahai do mokitulung dokoyu do kinapamansayan dahai do miagal diri, suwai ko' kinapamansayan nopo dahai do miagal diri om orohian iyahai do sumiliu iyahai dot usuyan dokoyu dit osonong.


text:
Tontok di poinsugku' po iyahai dokoyu, om minanahak iyahai dot oturan do poingkaa, “Tulun nopo dit akaul om a' no koino-ino do makan,” ka.


text:
Kinapamarasan nopo dahai do miagal diri nga' nokorongou iyahai do haro o tulun dot id pogialatan dokoyu dit angakaul. Aiso' i' o wonsoyon diyolo' do suwai ko' mongoi pamagangau do karaja' do tulun do suwai.


text:
Om id suang no do kuasa' do Tuhan Yesus Kristus do suhuon dahai om poinsanon dahai o tulun do miagal diri do kumaraja' kosonong-sonong om mimpori-pori do mogihum do diyolo'd kaakan-akanan.


text:
Haro i' dotindo o tulun do koimbagu dot a' tumanud di pinoboros dahai dot id suang do surat diti. Nga' antaan-taan no dokoyu o tulun do miagal diri, om kada' kou ongoi ponokiambalut dau om ointingayam i' iyau.


text:
Nga' kada' indo dokoyu iyau poiyoo' do miagal do pisangod; suwai ko' nosihatan nopo dokoyu iyau do miagal do tobpinai dokoyu.


text:
Tuhan no o tadon do kosimbayanan do ginawo toko'. Om pokionuon ku no iyau do manahak kasai' dokoyu do kosimbayanan do ginawo dot id suang do nunu nopo. Om Tuhan no o moyo-woyo' ngai' dokoyu, oi tobpinai-tobpinai.


text:
Tabi' do mantad id doho', i Paulus. Iyoho' no kopio o monulis do bohogian diti. Om iyo nodti o pananain ku do koinsanai'd surat ku.


text:
Oi Timotius, i tanak kopio ku dot id suang do Tuhan! Iti nopo surat diti om mantad id doho', i Paulus, i nosiliu do rasul di Kristus Yesus, do tuminanud di pinonuhuan do Kinorohingan, i Gampamasi dati', om tuminanud di pinonuhuan di Kristus Yesus, i pagandasan toko'. Pokionuon ku no dot onuan ko'd Kinorohingan Tapa' om i Kristus Yesus, i Tuhan toko', do barakat, om kosianan, om kosimbayanan do ginawo.


text:
Orohian oku do mundorong ko nopo do hilo'd Iposus do miagal di pinoboros ku diya' do tontok di minongoi oku do hilo'd Makidunia. Tu' haro o piro-piro tulun di popintuduk do ponudukan dit a' otopot do hilo'd Iposus. Om mositi' no do tingkodon nu iyolo' do popintuduk diri.


text:
Om sunudan no iyolo' do magada' di totongonon om i susui-susui do pasal do sinolusukan dit a' opupus-pupusan. Iri ngai' nopoddi om popoimbulai nod pogitatagadan, om a' i' popoburu' di natantu' mantad do Kinorohingan do wonsoyon dau. Tu' osuhutan nopo i natantu' mantad do Kinorohingan do wonsoyon dau'ddi om otumbayaan toko' dau.


text:
Koponosihatan ku nopodti nga' orohian oku do kaanu o tulun do ginawo dit olidang, om kopurimanan do ginawo dit osonong, om kotumbayaan dot ogirot dot id Tuhan, om milo indo iyolo' do mogiinsian-sian do sompi' ko' iyolo' ngai'.


text:
Haro no o piro-piro tulun dit a' iyo'ddi o kowoyo-woyoon, om napalid iyolo' dot id pogisosongkiwalan dit aiso' o kotutuk-tutukon.


text:
Om orohian daa iyolo' do sumiliu'd guru do Tourat, nga' a' i' iyolo' kosuhut di boros di popimboroson diyolo', om a' kosuhut di pokotopoton kopio diyolo'.


text:
Om mositi' no do sorohon dot iri nopo toturan om okon i' ko' i tulun dot osonong o kinapamansayan, suwai ko' i tulun di tumolibamban do toturan, om i tulun dot araat, om i tulun dit a' otumbayaan do Kinorohingan, om i tulun di momonsoi'd dusa, om i tulun dot aiso' o tugama'; om i tulun di dom pomogunan o kowoyo-woyoon, om i tulun di mamatai do tina' om tapa' dau, om koinsanai'd tulun di gampamatai,


text:
om i tulun di magampahu', om i magampahu' dot oiyo ko' kusai, om i mononggoi'd tulun dot araat o kapananggayan, om i goudut; om i mingudut do tontok do sumiliu'd sasi'; om isai nopo i mingwonsoi dit a' miontok do ponudukan dit otopot.


text:
Om iri nopo i ponudukan dot otopot diri om id suang di Habar dot Osonong, i mantad id Kinorohingan di kikagayaan om it apatut do royohon.


text:
Mongunsikou oku no di Kristus Yesus, i Tuhan toko'. Iyau no i minanahak doho' do kokorisan do momonsoi'd karaja' dau, om pinosorupai oku dau do momonsoi do karaja'dti,


text:
do mulong piya do minongindaraat om minonginggorit oku, om minomohingi-hingi oku dau di gulu po. Nga' ninsianan oku id Kinorohingan, tu' tontok nopoddi om a' oku po nokotutun om a' oku notumbayaan di Yesus Kristus, om a' oku iddi kosuhut di pingwonsoyon ku.


text:
Nga' tinuntugan oku i' di Tuhan do kosianan dau dit agayo kopio. Om nonuan oku dau do ginawo di milo dot otumbayaan dau om osianan do koinsanai'd tulun. Om pinatahak i' dot id dati' ngai' i komiloo' diri, iyati' i nokoiso' no dot id Kristus Yesus.


text:
Otopot i' kopio o boros diti --- om ka pogi' dot apatut do romiton om ponongkuyaanan kopio ---, “Ruminikot i Kristus Yesus do hiti'd pomogunan do mongoi pamasi di tulun di kidusa,” ka. Om iyoho' no i tulun di kidusa dit araat no kopio.


text:
Nga' iri nogi' o kinoponginsianan do Kinorohingan doho', om milo i' do Kristus Yesus do pointalangon kopio i kolonuto' do ginawo dau dot id doho', iyoho' i tulun dit agayo kopio o dusa. Om iti no ot osiliu dot iso' o poiyaan dot id koinsanai'd tulun dit otumbayaan dau do koimbagu om i kaanu do koposion dit otopot kopio om i poingompus.


text:
Om apatut no do suahon om royohon kasai' o Kinorohingan, i Raja' do gisom do poingompus, tu' iyau nopo om aiso' i' o kopupuson, om a' okito om iso-iso'! Amin.


text:
Oi Timotius, i tanak ku! Patahakon ku nopo dot id diya' iti karaja' diti, do tumanud di boros do Kinorohingan di pinolombus di piro-piro nabi dot id suang do sidang do pasal diya'. Om iri no i boros diri o sumiliu'd rapo-rapo nu do tontok do sumaap ko dot id suang di pisaapan dit osonong.


text:
Igitan no kopio i kotumbayaan nu dit otopot do mikuwo'd osonong o kopurimanan do ginawo. Haro i' o tulun dit a' mamadul do kopurimanan do ginawo diyolo', om gowoi poddi om naraag o kotumbayaan diyolo'.


text:
Id pogialatan nopo diyolo' om i Himonius om i Aliksandor. Iti nopo duwo o tulun diti om nohukuman ku no, do pinomohukum ku nopo om pinatahak ku iyolo' dot id Rogon, om minsingilo indo iyolo' do tumingkod do mongindaraat do Kinorohingan.


text:
Id gulu nopo kopio, om pokionuon ku kopio do sumambayang kou do bagi'd tulun do suwai, om sumambayang kou do mokianu kopio do mikuwo'd mongunsikou dot id Kinorohingan, do koinsanai'd tulun o sambayangan;


text:
om sambayangan ngai' i raja' om koinsanai'd tulun di momorinta'. Om pokionuon no dokoyu dot osimbayan toko' do momogun-mogun om momusou toko' do Kinorohingan om osonong o kowoyo-woyoon toko'.


text:
Tu' iso' noo o Kinorohingan, om iso-iso' i momialatan do Kinorohingan om tulun, iri no i Kristus Yesus.


text:
Iyau no i pinapatahak do tinan dau do popoidu' do koinsanai'd tulun do mantad id toinsanan do dusa diyolo'. Om iri no o kointalangan kopio do pinointalang do Kinorohingan dot orohian iyau do mamasi do koinsanai'd tulun do tontok di maso di natantu' mantad.


text:
Om iri no o kinoponuhuan dau doho' do kumaa do hilo'd tulun dit okon ko' Yohudi do mongoi poposusui di habar do pasal do kotumbayaan dit otopot. Iti nopo poboroson ku'dti om otopot i', om a' oku i' mongudut.


text:
Om pokionuon ku no do sumambayang o tongokusai do hinonggo nopo do mikuwo'd olidang o ginawo, om a' tumogod om a' mogisosongkiwal.


text:
Om tongoondu' nga' pokosuhat-suhatanon nopo o pomolumis do tinan om mamakai do pakayan dit osonong om it apatut. Om a' i' posuwayon kopio o ponunudai do tobuk do gisom dot a' osonong dot okito, om a' manampakai do tamas ko' mutiara' do maan do pongillumis, om a' manampakai do pakayan dit adalaan kopio kamahal.


text:
Suwai ko', osonong nogi' do lumison o tinan dot i wowonsoyon dot osonong o pongillumis, do miagal dit apatut do wonsoyon do tondu' dit otorodok do sumambayang dot id Kinorohingan.


text:
Om a' oku i' pabanar do tongoondu' do monuduk ko' momohuruan po do tongokusai; iyolo' nopo om mositi' no dot a' nopo mimboros.


text:
Om okon i' ko' i Adam o notipu', suwai ko' i tondu', om gowoi poddi om nokotolibamban iyau di pinonuhuan do Kinorohingan.


text:
Nga' iyo piya'ddi, nga' apasi indo o tongoondu' dot i mogkosusu o kapasi-pasi, ondung osiriba' no o ginawo dau do monongkuyaan kasai' do Kristus, om osianan kasai' do tulun do suwai om patahakon dau dot id Kinorohingan o koposi-posion dau.


text:
Otopot i' kopio iti boros do poingkaa, “Iri nopo tulun dit orohian do sumiliu'd boyoon do sidang, om orohian no do karaja' dit osonong kopio,” ka.


text:
Iri nopo tulun di sumiliu'd boyoon do sidang om mositi' no do tulun dit aiso' o kabara-barasan, om iso' noo o sawo, om kopusus do korohian do tinan dau, om milo'd momusorou, om osinondot o kowoyo-woyoon; om orohian do papasalakoi do tulun dot id walai dau, om milo'd monuduk do tulun;


text:
om okon i' ko' i tulun di magagauk, ko' iri po i monokisongkiwal nopo, suwai ko' mositi' no do tulun iyau dit alamaya' o kowoyo-woyoo' om orohian do monokiulud, om a' i' iyau koino-ino dot adalaan do rumohian do tusin.


text:
Om mositi' no do milo iyau do mongulud kosonong-sonong di sompiiyon dau, om monuduk do tangaanak dau do mumboyo' om momusou dau.


text:
Tu' ondung a' o tulun milo do mongulud do dau'd sompiiyon, om poingkuro daa'ndo iyau do milo do mongulud do sidang do Kinorohingan?


text:
Tulun nopo di silihon do boyoon do sidang om a' i' koino-ino do tulun di wagu po kosiliu'd Kristian, tu' minggayo-gayo dotindo iyau, om apapalan nondo do miagal di Rogon di gulu po.


text:
Om mositi' no do tulun iyau di pusohon do tulun dit id soliwan piya do sidang; tu' ondung amu', nga' indaraaton indo iyau'd tulun, om gisom do kosulung iyau do lawa'd Rogon.


text:
Om iri tulun do silihon do palayan dot id sidang nga' mositi' nogi' do tulun dit osonong om it otulid o ginawo; om a' adalaan do rumohian do tusin om a' orohian do mindala' do monginum do waig dot anggur.


text:
Om mositi' no do gumirot kopio iyolo' do mikuwo'd osonong o kopurimanan do ginawo dot id ponudukan di ponongkuyaanan do dong Kristian di nokointalang do Kinorohingan.


text:
Mositi' no do toinuon po mantad iyolo', om kointalang pondo dot aiso' o kabara-barasan diyolo', om milo nogindo iyolo' do silihon do palayan dot id sidang.


text:
Om sawo diyolo' nga' mositi' no do tulun dit osonong, om okon i' ko' it orohian do mimboros do kowoyo-woyoo' do tulun do suwai. Om mositi' no do koporinta' iyolo' do ginawo diyolo', om otulid o wonsoyon dot id suang do nunu nopo.


text:
Om tulun nopo di palayan dot id sidang om mositi' no dot iso' noo o sawo. Om mositi' no do milo iyau do mongulud kosonong-sonong di tangaanak om i sompiiyon dau.


text:
Iri nopo tulun dit osonong o pomomonsoi di karaja' diyolo' dot id sidang, om pusohon indo om muhang-ruhang o kasangango' do popinsusui di kotumbayaan dau dot id Kristus.


text:
Mogondos oku nopo do koongoi oku do hino'd diya' dot oruhai. Nga' iyo piya'ddi, nga' tulison kasai' ku po iti surat dot id diya',


text:
tu' alaid oku nopod koongoi, om koilo mantad ko po do kowoyo-woyoo' do koposi-posion toko' dot id suang do sompiiyon do Kinorohingan, iri no i sidang do Kinorohingan di poimpasi. Om iti no sidang o miagal do torigi do papapanggor om i momogompi' kopio di ponudukan dot otopot do mantad id Kinorohingan.


text:
Aiso' no o songulun piya do milo'd mogolim do kogoyoo' do tonsi do ponudukan diti tugama' toko' do poingkaa: Minintalang iyau dot id koinsanai'd tulun, om pinokotopot iyau di Rusod do Kinorohingan, om nokito iyau do moloikat. Pinopinsusui dot id koinsanai'd bansa' o habar do pasal dau, om kinotumbayaan iyau do tulun do pointongkop do hiti'd pomogunan, om pinoinsawat iyau do hilo'd surga.


text:
Om oingod no kopio i pinoboros di Rusod do Kinorohingan, do koimbagu nopondo om haro nondo o piro-piro tulun do magada' di kinotumbayaan diyolo', om mogolim iyolo' do Kristus. Om mumboyo' nogindo iyolo' di rusod di mamalid om tumanud do ponudukan di rusod dot araat,


text:
i popinsusuyon do tulun di goudut om i minsorupai-rupai no toomod. Om a' no kotutun dit araat ko' it osonong o kopurimanan do ginawo do tulun do miagal diri.


text:
Monuduk iyolo'd tulun dot a' koino-ino do kumawin om a' koino-ino do mangakan do piro-piro o taakanon di natantu' mantad. Nga' kinapamansayan nopod Kinorohingan do taakanon om maan nogid kanon di tulun di notumbayaan do Kristus om i nokoilo kopio di ponudukan dot otopot do mantad id Kinorohingan, do kopongunsikou iyolo'd Kinorohingan diri.


text:
Koinsanai di winonsoi do Kinorohingan om ongosonong ngai' i' om aiso' i' o tiso' po do pokososomuon ondung rinamit no do mikuwo'd ounsikou dot id Kinorohingan.


text:
Ondung potudukon ngai' nu'ri dot id tulun dit oiyo dot iso-iso' o kinotumbayaan, om osiliu ko no do susuhuon do Kristus Yesus dit osonong. Om ponuon kasai' no o ginawo nu do boros do Kinorohingan di kotumbayaan toko', om ponuon do koinsanai di ponudukan dit otopot, i tinanud nu do solinaid diti.


text:
Insodu' no do mantad id koinsanai di totongonon dit a' momusou'd Kinorohingan, tu' aiso' i' o guna'ddi. Nga' mintingubas nogi' do sumambayang.


text:
Sasais nopod tinan om a' i' kosongkuro no o guna', nga' sasais nopo di don rusod om kiguna' ngai' i', tu' iri nopo om kibatos do manahak do koposion do dinondo om koposion do koimbagu.


text:
Om iri no o kopinghuyanan om katatasan toko' do kumaraja', tu' mogondos toko' i' kopio do Kinorohingan di poimpasi; om iyau no o Gampamasi do koinsanai'd tulun, om okon-okon po om i tulun dit otumbayaan.


text:
Kada' pologoso' do haro o tongoiso' pod tulun do popoinsiriba-riba' diya' dot ino tomulok ko po o kopoinsiriba-ribaan. Nga' sumiliu no do poiyaan dit osonong, dot omitanan di tulun di nongotumbayaan, dot id suang do koboro-boroso' nu om kowoyo-woyoon nu, om id suang do kosianan nu do koinsanai'd tulun om id suang do kotumbayaan nu dot id di Yesus Kristus, om id suang do koposi-posion nu dit olidang.


text:
Om daamot nopo dot a' oku po korikot, om mositi' no do pakayon nu o maso om koporuo' nu do mambasa'd Buuk do Kinorohingan do parangahan do koinsanai'd tulun, om mongodsuur om monuduk diyolo'.


text:
Kada' popioling-olingo' do mamakai i nipuhawang do mantad id Rusod do Kinorohingan, i nakatahak dot id diya' do tontok di sinukabayan ko di piro-piro o boyoon do sidang, om di pinolombus di piro-piro o nabi i bilin do Kinorohingan do pasal diya'.


text:
Antaan-taan no o kowoyo-woyoon nu om ponudukan nu. Om tumorodok no kopio do momonsoi ngai'ddi, om apasi nu indo o diya'd tinan om apasi i tulun di korongou diya'.


text:
Kada' togodo' i tulun dit otuo ko' iya', suwai ko' angatan nogi' iyau do mokinongou'd boros nu dot iyo ko' tapa' nu iyau. Om iyoon nod tobpinai nu i kusai dit ongomulok po,


text:
om iyoon nopo do tina' i tongoondu' di molohing no. Om i tongoondu' dit ongomulok po nga' iyoon nopo do tobpinai nu'd tondu', do mikuwo'd osonong om olidang o kowoyo-woyoon nu dot id diyolo'.


text:
Nga' ondung haro o tangaanak ko' i monongodu' do tondu' di nopuadan diri, om iyolo' no it apatut kopio do poguluonon do popopuriman dot apatut iyolo' do momogompi' dit id suang do sompiiyon diyolo', om iyolo' it apatut do monomuli' do kosianan di molohing om i todu' diyolo'ddi. Tu' iri no o korohian do Kinorohingan.


text:
Iri nopo tondu' do nopuadan dit otopot kopio dot obulun-bulun, om it aiso' kopio o tulun do suwai do momogompi' dau, om i mogondos pod Kinorohingan, om monongodou nopo om mogkosuaban iyau do sumambayang dot id Kinorohingan do mokitulung dau.


text:
Nga' iri nopo tondu' do nopuadan dit orohian nod minsimbayan, om napatai no do mulong piya daa do poimpasi iyau.


text:
Om polombuson no dot id diyolo' iti ponudukan diti, om aiso' indo o bohiton do koposi-posion diyolo'.


text:
Nga' ondung haro o tulun dit a' momogompi' di tobpinai dau, om okon-okon po om i dau'd sompiiyon, om mogolim no o tulun diri di kotumbayaan dau; om araat po iyau ko' i tulun dit a' notumbayaan.


text:
Iri no i tongoondu' do nopuadan di miagal diti o kowoyo-woyoo' o koino-ino do potulison o ngaran do hiri'd potutulisan do ngaran do tongoondu' di nopuadan: it a' osiriba' ko' onom nohopod o toun, om it insan noo kakawin di gulu po,


text:
om it abantug do mingwonsoi dit osonong, do miagal ko': osonong o pinomogompi' dau di tangaanak dau do gisom do nakagayo iyolo', om papasalakoi iyau do sompogunan do hiri'd walai dau, om mogobi-obi' iyau di tulun dot oiyo dot iso-iso' o kinotumbayaan, om monulung iyau di tulun dot osusa', om iso- iso' kopio o ginawo dau do momonsoi do koinsanai'd nunu nopo it osonong.


text:
Kada' potuliso' o ngaran di tongoondu' do nopuadan dit ongomulok po. Tu' ondung a' diyolo' opusus o korohian do tinan diyolo', om mokikawin indo iyolo' kawagu, om tumongkiad nondo iyolo' do Kristus.


text:
Om kawagu po nga' magayi' no iyolo'd maso do mongoi pinsongkoduwo dot id dombokon. Om iri no it araat ko' iri, om i mintingubas iyolo' do mongindaraat do ngaran do tulun do suwai om orohian do mongoi hompit do hal do tulun do suwai om mimboros dit a' apatut do pimboroson.


text:
Om iri no o kabarasan ku dot orohian oku nogi' do kakawin kawagu i tongoondu' do nopuadan dit ongomulok po, om kianak indo iyolo' om kopomogompi' iyolo' di sompiiyon diyolo', om aiso' indo o paantakan di piro-piro o pisangod toko' do mongindaraat do ngaran toko'.


text:
Nga' ondung haro o tondu' di Kristian, do haro o tondu' di nopuadan dot id sompiiyon dau, om mositi' no do tulungon dau i tondu' di nopuadan diri; om a' i' apatut do pologoson dot i sidang o momogompi' dau. Om koponulung indo i sidang di tongoondu' do nopuadan dit aiso' kopio o tobpinai.


text:
Iri nopo boyoon do sidang dit osonong o pomomonsoi di karaja' dau, om apatut i' dot onuan do gadsi' dot induwo kogumu' ko' i natantu' mantad, om okon-okon pondo om i tulun dit aparu' do monusui do boros do Tuhan om aparu' do monuduk.


text:
Tu' nokotulis no dot id suang do Buuk do Kinorohingan o poingkaa, “Iri nopo sapi' di maso do mongulok do gandum do manantag di linsou di gandum do hiri'd rawo, om a' i' apatut do kakangan,” ka. Om haro po o poingkaa, “Iri nopo tulun di kumaraja', om apatut i' do kaanu di gadsi' dau,” ka.


text:
Kada' ponongkuyaai do pononondos di papasala' do boyoon do sidang, ondung a' no haro o duwo tulun ko' lobi ko' iri do sasi' do popotopot diri.


text:
Iri nopo tulun di kowonsoi'd dusa, om mositi' no do pointalangon i dusa dau om nosihatan dot id toguang do koinsanai'd tulun do hiri'd sidang, om ooris indo i wokon.


text:
Om pokionuon ku no kopio, dot id toguang do Kinorohingan, om id toguang do Kristus Yesus, om id toguang di moloikat di nongopili', do tonudon kopio nu o koinsanai'dti ponudukan, om a' popoinggayo-gayo di diya'd osorou dot id isai nopo o tulun, om a' momogibang-gibang.


text:
Kada' kolomus kopio do monukabai dot isai nopo o tulun do popogirot do nosiliu iyau do tulun di momonsoi'd karaja' di don Tuhan. Om ondung kowonsoi'd dusa o tulun do suwai om kada' ongoi hompit diri. Om antaan-taan no o kowoyo-woyoon nu om olidang i' kasai'.


text:
Kada' nondo sompipio' kopio o waig dot inumon nu; suwai ko' monginum no dot ongokooro' do waig dot anggur, om osonong i' ot id suang do tian nu; om i maki-sakit ko nopo o koponginuman diri.


text:
Dusa nopod wookon do tulun, om oilaan no do tontok piya dit a' po obutusan. Nga' dusa nod tulun do suwai om oilaan nopo om alaid.


text:
Om iyo nogiddi tu' i winonsoi dot ongosonong nga' okito i' kopio. Om iri piya it a' daa okito no, nga' a' i' poillisok kasai'.


text:
Iri nopo tulun do Kristian di nosiliu'd turipon, om mositi' no do momusorou dot apatut i' do suahon diyolo' i tuan diyolo', om a' i' o tulun milo do mongindaraat do ngaran do Kinorohingan ko' mongindaraat po di ponudukan toko'.


text:
Om iri turipon di Kristian o tuan nga' a' i' koino-ino do papagaan-gaan di boros di tuan dau dot i Kristian goduwo iyolo' o kapagaan-gaanan. Suwai ko' apatut nogi' do ruhangan diyolo' o kosonongo' diyolo' do mogobi-obi' di tuan diyolo', tu' iso-iso' i' o kinotumbayaan diyolo' di tuan diyolo', om kosianan ngai' iyolo'. Mositi' no do potudukon ngai' nu'ti om ponosihaton nu.


text:
Om isai nopo i popotuduk do ponudukan do suwai ko' iti om it a' kosokodung di ponudukan dit otopot do mantad id Tuhan toko', i Yesus Kristus, om i ponudukan do tugama' toko',


text:
om tulun nori di minggayo-gayo no toomod om aiso' o toila-ilaan! Om a' i' kopio osonong o kasanangan dau tu' orohian nopo iyau do monokisimbar-simbar om monokisongkiwal do pasal di boros do pomungaran do piro-piro o hal, gisom do moningkau do ginawo do mosol, om popoimbulai dot a' kopogiuludan, om mogiindara-raat, om minsorou do karaaton do wokon,


text:
om popoimbulai do kopogitatagadan dit a' opupus-pupusan. Om pomusorou nopod tulun do miagal diri om naraag no om aiso' no o katapatan. Tu' sorohon daa diyolo' do tugama' nopo om wayaan no do kumaya'.


text:
Otopot nogi' kopio do manahak do kountungan dit agayo o tugama', ondung oumbagalan no o tulun di haro dot id dau.


text:
Tu' aiso' i' o nunu-nunu do nigitan toko' do hiti'd pomogunan, om aiso' nogi' o nunu-nunu do milo toko' dot igitan do sumoliwan!


text:
Nga' iri nopo tulun dit orohian do kumaya', om abayayat i' om oburunsut di mogisuayan o korohian di dongkababasug om i karaag. Om iri no i korohian do miagal diri o mamaraag om mamatai do tulun.


text:
Tu' iri no i korohiano' do tusin o tadon do mogisuayan o karaaton. Haro i' o wookon do tulun dot adalaan kopio do rumohian do tusin gisom dot a' nondo tumanud di ponudukan do dong Kristus, om oontok nondo iyolo' dot ogumu' o koinggoritan di popotongob do ginawo diyolo'.


text:
Nga' iya' nopo om tulun i' di nasanganu nod Kinorohingan. Iyo nopoddi, om mositi' no do minsodu' ko do mantad id koinsanai'ddi. Om tumotos no do sumiliu'd tulun dit otopot dot id pagantangan do Kinorohingan, i sumambayang dot id Kinorohingan, om it otumbayaan do Kristus, om osianan do koinsanai'd tulun, om alanut o ginawo dot id suang do koinggoritan, om alamaya' o kowoyo-woyoo'.


text:
Tumotos no kopio do tumanud di kowoyo-woyoon do dong Kristian om kaanu ko i' di hodia', iri no i koposion dit otopot kopio om i poingompus. Tu' iri no o kinapamalahawan do Kinorohingan diya' do tontok di nakun nu dot id toguang do tulun dot ogumu' dot otumbayaan ko di Kristus.


text:
Om dinondo nodti, dot id toguang do Kinorohingan, i manahak do pinuhobo dot id koinsanai'd nunu nopo, om id toguang di Kristus Yesus, i pinopoboros dit otopot dot id di Pontius Pilatus, om suhuon ku iya' do


text:
tumanud ngai' di ponuhuan diri do mikuwo'd olidang om aiso' o kabara-barasan do kowoyo-woyoo' do gisom dot orikot i tadau do gumuli' kawagu i Tuhan toko', i Yesus Kristus.


text:
Om tontuon indod Kinorohingan i maso do korikatan di Kristus do tumanud di maso di natantu' mantad dau. Om iyau noo o Pomorinta'; om abantug iyau, om Raja' do koinsanai'd raja'; om Tuhan do koinsanai'd tuan.


text:
Iyau noo it a' aala' do kuasa' do kapatayon; om poimpasi iyau dot id suang di tanawau dit a' milo'd insamakan dot isai nopo. Aiso' i' o tiso' pod tulun do nokoumbal do nokokito dau, ko' milo po do montong dau. Om iyau no ot onuan do pangkat om kuasa' do gisom dot alaid! Amin.


text:
Om nosihatan no i tulun do kaya' do hiti'd pomogunan dot a' minggayo-gayo om a' sumondiu di konunu-nunuan di milo'd tumanus --- do miagal ko' i kakayaan. Apatut nogi' do sumondiu iyolo' dot id Kinorohingan, i papatahak do koinsanai'd nunu nopo dot id dati' do mikuwo'd a' aayi-ayi', om kopuriman toko' i' do kosonongo'ddi.


text:
Om nosihatan no iyolo' do popointalang dit osonong, om kumaparu' do momonsoi dit ongosonong, om kumopuhawang, om orohian do manahak do nunu nopo dot id tulun do suwai.


text:
Om iyo noddi o ralan diyolo' do monimung do dapu' di sumiliu'd poimpahan dit ogirot kopio do maan do koimbagu. Om iri nondo o kaanu-anu diyolo' do koposion dit aiso' o kopupuson, iri no i koposion dit otopot kopio.


text:
Om gompion no kopio i pinaharapan diya', oi Timotius! Om minsodu' no di pogibara-barasan dit aiso' o guna', om i pogisimbar-simbaran do pasal di komoyon do “Toilaan” do sorohon do wookon do tulun di noborulong.


text:
Tu' haro i' o piro-piro tulun di momoros do haro dot id diyolo' i toilaan diri, gisom do tumongkiad iyolo' do mantad id piro-piro o ponudukan do dong Kristian di kotumbayaan diyolo' di gulu po. Pokionuon ku no do barakatan kou'd Tuhan, oi tobpinai-tobpinai.


text:
Oi Timotius, i tanak ku di kosianan ku! Tulison ku, iyoho' i Paulus, iti surat diti do patahakon ku diya', om mogondos oku dot onuan ko'd Kinorohingan i Tapa' toko' i Yesus Kristus do barakat, om kosianan om kosimbayanan do ginawo. Mantad i' do korohian do Kinorohingan do siniliu oku do rasul di Kristus Yesus om sinuhu' do mongoi popinsusui di koposion di pinabatos do Kinorohingan. Om aanu toko' i' i koposion diri tu' nokoiso' toko' no dot id Kristus Yesus.


text:
Mongunsikou oku do Kinorohingan, i pogobi-obian ku do mikuwo'd osonong o kopurimanan do ginawo, do miagal di winonsoi di taki-aki ku di gulu po. Om mongunsikou kasai' oku nopo dot id Kinorohingan do pointikid-tikid dot osorou ku iya' dot id suang do sambayang ku, do dangadau om dongotuong.


text:
Osorou ku i' i katangaban nu. Om iri noddi o korohian kopio ku daa do kosolowot diya' om otood oku indo kopio.


text:
Osorou ku i' i kotumbayaan nu dit ogirot kopio dot id Kristus, do miagal di kotumbayaan di Lois i todu' nu, om i Yuniki, i tina' nu. Om monongkuyaan oku i' kopio dot iya' nga' iyo iddi o kotumbayaan.


text:
Om iri no o kapasarahan ku diya' do tumilombus do mamakai di nipuhawang di nakatahak do Kinorohingan dot id diya' do tontok di sinukabayan ku iya'.


text:
Tu' iri nopo Rusod do Kinorohingan di pinatahak dot id dati', om okon i' ko' Rusod di popooris dati'. Suwai ko' iri nopo Rusod do Kinorohingan diri om popokoris dati', om momonu' dati' do kosianan om gisom do milo toko'd momusus do korohian toko' di don tinan.


text:
Iyo nopoddi, om kada' kotingayamai do popinsusui do pasal di Tuhan toko', om kada' kotingayamai doho', i nokogiil do Kristus o nokogiilan. Suwai ko' hompit nogi' iya' dot oinggorit dot i Habar dot Osonong diri o koinggoritan, dot i kokorisan do mantad id Kinorohingan o popokoris diya' do humompit diri.


text:
Pinasi toko'd Kinorohingan om linohou toko' do sumiliu'd tulun di songonuon dau. Om kinapamansayan nopo dau do miagal diri om okon i' ko' i winonsoi toko' o pinoimpahan, suwai ko' i natantu' mantad dau do wonsoyon dau om i kosianan dau o pinoimpahan. Ninsianan toko' i' dau dot i Kristus Yesus o nosianan dit a' po nowonsoi iti pomogunan.


text:
Om baino' noddi, om nokointalang nod Kinorohingan o kosianan dau dot id dati' tu' nokorikot no i Raja' do Gampamasi dati', iri no i Kristus Yesus. Om naala' no di Yesus i kuasa' do kapatayon om minongigit iyau di koposion di poingompus do pinawaya' di Habar dot Osonong diri.


text:
Om kinopomilian nopod Kinorohingan doho' do sumiliu'd rasul om gomponuduk, nga' popinsusui di Habar dot Osonong.


text:
Om iri no o kokuwaan dot oinggorit oku, dot iri ngai' o koinggorit doho', nga' ogirot kasai' i' o ginawo ku, tu' oilaan ku i' kopio ondung isai i kinotumbayaan ku. Oilaan ku i' kopio dot iri nopo i pinaharapan dau doho', om milo i' dau do gompion do gisom dot orikot o Tadau do Kopupuson diti Pomogunan.


text:
Tonudon no kopio i ponudukan dit otopot di pinotuduk ku diya'. Om gumirot no kopio dot id kotumbayaan om kosianan, i nosiliu do dati'd songonuon tu' nokoiso' toko' no dot id Kristus Yesus.


text:
Gompion no kopio kosonong-sonong o koinsanai di kiguna' kopio di pinaharapan diya', do mikuwo'd uhupan di Rusod do Kinorohingan, it id suang toko'.


text:
Oilaan nu i' do nokotongkiad ngai' no doho' i tulun do mantad id pomogunan dot Asia, om nokohompit nogi' i Pigolus om i Hirmoginis.


text:
Nga' iri nopo sompiiyon di Onisiporus om a' no impiro-piro do pinopotood do ginawo ku. Om maha' daa om orohian o Tuhan do pointalang do kosianan dau dot id diyolo'. Mulong piya do poinggiil oku, nga' a' i' i Onisiporus otingayaman diti koiyon-iyono' ku.


text:
Tu' korikot nopo iyau do hilo'd Rum, om tilombus nopo iyau do minogihum doho' do gisom do nokosolowot iyau doho'.


text:
Om oilaan nu i' dot asaru' tomod iyau do monulung doho' di hilo' oku'd Iposus. Om maha' daa do pointalangan iyau'd Tuhan do kosianan do tontok di tadau do butusan do Tuhan o koinsanai'd tulun.


text:
Oi Timotius, i tanak ku! Kumoris no dot i kosianan do nakatahak dot id dati' o kokoris, tu' nokoiso' toko' no dot id Kristus Yesus.


text:
Iri nopo ponudukan ku di norongou nu di gulu po dot id toguang do tulun dot ogumu', om potudukon no dot id tulun di milo'd ponongkuyaanan om i milo do monuduk do tulun do suwai.


text:
Iri nopo soudor di maso do kumaraja', om a' i' minggangau do momonsoi di dau'd karaja', tu' orohian i' iyau do poposonong do ginawo di boyoon dau.


text:
Om iri tulun di mamain nga' a' i' kamanang dot id nunu nopo o pomoinan ondung a' no iyau tumanud di toturan.


text:
Sorohon no om ilaan no o komoyon di pinoboros ku'ddi, tu' onuan ko indod Tuhan do toilaan do mongilo do komoyon do koinsanai'ddi.


text:
Soroho' noti: Iri nopo Habar dot Osonong di popinsusuyon ku'ddi om habar do pasal di Yesus Kristus, i sinakagon di Daud; iyau no i Kristus i napasi kawagu do mantad id kapatayon.


text:
Koinggori-goritan ku nopo om iri i popinsusui oku di Habar dot Osonong; om gisom dot akagasan oku do rantai do miagal do tulun dit araat. Nga' boros nopod Kinorohingan om a' i' milo do kagasan.


text:
Iri no o kalanu-lanut do ginawo ku do tumanggung do koinsanai'ddi do maan do koinsanangan do koinsanai'd tulun di nongopili' do Kinorohingan, om kaanu i' iyolo' do koposion di patahakon di Kristus Yesus dot id diyolo', do mitonggoi do kagayaan dit aiso' o kopupuson.


text:
Otopot no kopio iti boros do poingkaa, “Ondung nokotonggoi toko' dau do napatai, om kotonggoi toko' no dau dot apasi.


text:
Ondung alanut o ginawo toko', om kopomorinta' toko' i' do kowoyo' dau. Ondung mogolim toko' do kotutun toko' dau, om iyau nga' mogolim nondo do kotutun iyau dati'.


text:
Ondung a' toko' otorodok, om otorodok i' kasai' iyau, tu' a' i' iyau milo do sumansala' di dau mantad do kowoyo-woyoo',” ka.


text:
Posorohon ngai' no o tulun do koinsanai'dti. Om nosihatan no iyolo' dot id toguang do Kinorohingan, dot a' mogisongkiwal do boros nod pomungaran o kopogisosongkiwalan. Aiso' i' o guna'ddi, tu' momorulong nod tulun di korongou.


text:
Tumotos no kopio do minsimparu' do kumaraja' om okunon ko i' do Kinorohingan do tulun dit osorupai kopio do momonsoi di karaja' dau. Minsimparu' no om a' ko' i' otingayaman dino karaja' nu, om koontok o ponunuduk nu di ponudukan dit otopot do mantad id Kinorohingan.


text:
Insodu' no do mantad id boboroson dit aiso' o suang om i mongindaraat do Kinorohingan. Boboroson nopo do miagal diri om popoinsodu' nogi' kopio'd tulun dot id Kinorohingan.


text:
Ponudukan nopod tulun do miagal diri om iyo pod gandas dit a' lumingos. Om id pogialatan nopo di piro-piro o gomponuduk diri om i Himonius om i Pilotus.


text:
Nokotongkiad no iyolo' do mantad id ponudukan dit otopot, om minomorulong iyolo'd kotumbayaan do piro-piro o tulun. Momoros iyolo' do nakatalib no i maso dot apasi kawagu do mantad id kapatayon.


text:
Nga' a' i' milo do guyuon i pinoimpahan dit ogirot do winonsoi'd Kinorohingan. Om notulisan no i pinoimpahan diri do poingkaa, “Otutunan i' do Tuhan i tulun di dau'd songonuon,” ka, om, “Iri nopo tulun di nasanganu dau, om mositi' no do tumingkod do momonsoi di kasala',” ka.


text:
Id suang nopod walai dit agayo om mogisuayan o piring om tompurung. Haro i' o pirok ko' tamas do winonsoi, nga' haro i' i kayu ko' tana' do winonsoi. Haro i' i pakayon do tontok no di tadau'd agayo om haro i pakayon do maan di koubasanan no toomod.


text:
Iri nopo tulun di momolidang do tinan dau do mantad id koinsanai dit angaraat, om iyau no o susuhuon do momonsoi dit osonong kopio. Om asanganu kopio iyau di tuan om kiguna' iyau dot id tuan dau. Om iyau o suhuon do momonsoi do pointikid-tikid do karaja' dit osonong.


text:
Insodu' no do mantad id korohian do tulun dit ongomulok po. Tumotos no do tumanud di korohian do Kinorohingan dot id suang do koposi-posion nu, om tumorodok do tumanud di ponudukan dau, om osianan do koinsanai'd tulun, om haro kasai' o kosimbayanan do ginawo. Poiyoon noddi o kowoyo-woyoo' nu dot id sugku' di tulun di lumohou do mokitulung do Tuhan do mikuwo'd otulid o ginawo.


text:
Kada' ponokiwoyo' do pogisimbar-simbaran do tulun di basug, it aiso' i' o toila-ilaan. Oilaan nu i' dot iri nopo om popoimbulai no do pogisosongkiwalan.


text:
Iri nopo tulun di momonsoi do karaja' di don Tuhan om a' i' apatut do monokitogod; suwai ko' mositi' no dot osonong o kowoyo-woyoo' dau dot id koinsanai'd tulun, om osonong om alanut o ginawo do monuduk do koinsanai'd tulun.


text:
Mositi' no dot alamaya' iyau do monuduk do tulun dit obinsaap; om maha' daa'ndo om onuan do Kinorohingan do maso i tulun diri do kumorologo do mantad id koinsanai di dusa diyolo' om kotutun indo iyolo' di ponudukan dot otopot.


text:
Om iri no o ralan diyolo' do kopuriman kawagu', om koidu' do mantad id lawa' do Rogon, i minongogos daa diyolo' om minononsog diyolo' do tumanud di korohian dau.


text:
Om dau pondod tinan o sorohon do tulun, om adalaan do rumohian do tusin, om minsawat o ginawo om minggayo-gayo. Orohian nondo iyolo' do mongindaraat do tulun, om sumaap do molohing, om araatan di kowoyo-woyoo' di don rusod.


text:
A' iyolo' mogiinsian-sian, om a' mangampun, om orohian do mongindaraat do ngaran do tulun do suwai, om pokoruol do mononsog, om orongit, om a' orohian dit osonong.


text:
Orohian iyolo' do popohudsu, om mimilo-milo, om a' paparalom do pomusorou. Orohian nogi' iyolo' do karamayan do dom pomogunan ko' mantad do mumboyo'd Kinorohingan.


text:
Mulong piya daa dot otorodok iyolo' do tumanud di ponuhuan do tugama' dit id soibau noo, nga' iyada' indo diyolo' i komoyon kopio di tugama'. Insodu' no do mantad id tulun do miagal diri.


text:
Haro i' ot id pogialatan diyolo' di mongoi pinsalakoi do walai, om mongoi pamagayat do ginawo do tongoondu' dit ongoluhoi, om it ogumu' kopio o dusa om i noporinta' do mogisuayan o korohian do don tinan.


text:
A' nopo otingkod do mokituduk o tongoondu' do miagal diri, nga' a' i' iyolo' insan do kosuhut kopio do ponudukan dit otopot do mantad id Kinorohingan.


text:
Om poingkuro nopo i Yanis om i Yambris do suminaap di Musa di gulu po, om iyo noddi i tulun diri do sumaap di ponudukan do mantad id Kinorohingan. Naraag no o pomusarahan diyolo', om natanus o kotumbayaan diyolo'.


text:
Nga' aiso' indo o nunu-nunu dot aanu diyolo' tu' oilaan ngai' indo do tulun i kababasug diyolo', do miagal di nosiliu dot id di Yanis om id di Yambris.


text:
Nga' iya' nopo om tuminanud i' di ponudukan ku, om i kowoyo-woyoon ku, om i guna' ku do poimpasi. Om iya' no kopio o nokokito ondung poingkukuro oku do notumbayaan di Yesus Kristus do mikuwo'd iso-iso' o ginawo ku om osianan oku do koinsanai'd tulun; om oilaan nu i' o kolonuto' om kogiroto' do ginawo ku.


text:
Nokokito ko i' doho' do noinggorit om norualan tomod. Oilaan ngai' nu i' i nosiliu dot id doho' di hilo' oku'd Antiokia, om di hilo' oku'd Ikonium om di hilo' oku'd Listra; om oilaan ngai' nu i' i kinoinggoritan ku! Nga' pinoidu' oku id Tuhan do mantad id koinsanai'ddi.


text:
Atantu' no do koinsanai'd tulun dit orohian do momonsoi di wowonsoyon do tulun do Kristian, om it orohian do miso' kopio di Kristus Yesus om oinggorit no,


text:
om iri no tulun dit araat om i monipu' om oruhangan nogindo o kararaat. Monipu' daa iyolo'd tulun do suwai nga' iyolo' piya'ndo nga' otipu' i'.


text:
Nga' iya' nopo, oi Timotius, om igitan no kopio i ponudukan dit otopot, i nokotuduk dot id diya' om i ponongkuyaanan kopio nu; tu' oilaan nu i' ondung isai ngai' i minonuduk diya'.


text:
Om apatut i' do sorohon nu do mantad po dit okoro' ko po om nokoilo ko no do pasal do Buuk do Kinorohingan. Om iri nopo Buuk do Kinorohingan diri om milo i' do monuduk diya' do ralan do kaanu'd koposion, dot it otumbayaan di Kristus Yesus o kaanu-anu.


text:
Koinsanai di nokotulis dot id suang do Buuk do Kinorohingan om pinotuduk i' do Kinorohingan om kiguna' do popotuduk dit ongotopot, om popopuriman om popoontok di nakasala', om monuduk do tulun do tumanud do korohian do Kinorohingan dot id suang do koposi-posion dau.


text:
Om iri no Buuk do Kinorohingan o milo do monuduk kopio do tulun di momonsoi'd karaja' do Kinorohingan, do gisom dot aiso' o kabara-barasan do tulun diri do momonsoi'd nunu nopo o kowoyoon do karaja' dit osonong.


text:
Rumikot indo kawagu o Kristus Yesus do hiti'd pomogunan do mongoi pomutus do tulun di poimpasi om i poimpatai; om rumikot nondo iyau do mongoi pomorinta' do miagal do Raja'. Om iri no o koponuhuan kopio ku diya' dot id toguang do Kinorohingan om Kristus Yesus do:


text:
Popinsusui ko di habar do mantad id Kinorohingan, om a' tumingkod do popinsusui om korongou i' o tulun, dot orohian tuu daa iyolo' ko' amu' po. Poiloon no kopio o tulun, om pointalangon no i kasala', om odsuuron no iyolo'. Om polonuton no o ginawo nu do monuduk do tulun.


text:
Tu' rumikot i' moti'ndo o maso dot a' o tulun orohian do rumamit do ponudukan dit otopot. Tu' tonudon nogindo diyolo' o diyolo'd korohian, om monimung iyolo' dot ogumu' o gomponuduk om otudukan i' iyolo' di korohian diyolo'd mokinongou.


text:
Sonsongon nopondo diyolo' o tolingo dot id nunu nopo it ongotopot, nga' mokinongou tomod nogindo iyolo' di tangon-tangon toomod.


text:
Mulong piya dot iyo'ddi, nga' mositi' no do porintaon nu o tinan nu dot id suang do nunu nopo o kowoyo-woyoo'. Polonuton nopo o ginawo dot oinggorit piya, om wonsoyon no o karaja' nu do popinsusui di Habar dot Osonong, om wonsoyon no kopio kosonong-sonong it apatut nu'd wonsoyon tu' susuhuon ko nod Kinorohingan.


text:
Nga' iyoho' no om norikot noddi o maso ku do matai do miagal ko' porsombahan di sumbolion do patahakon dot id Kinorohingan. Om a' no alaid om tumongkiad oku no do mantad id pomogunan diti.


text:
Nakatanud oku no dot id ponongkusan om tuminotos oku do minanangkus; om nokorikot oku noddi di garis do kolimpupuson. Om otorodok kasai' oku i' dot id Kristus do gisom do kopupuson.


text:
Om poingandad noddi i hodia' do kinamanangan ku. Om Tadau nopondod Kopupuson diti Pomogunan, om patahakon indo dot id doho' i hodia' diri, do Tuhan, i Gompomutus dit otulid o papatahak, tu' nokoulud oku no dot id Kinorohingan. Om okon nopo ko' iyoho' noo o kaanu di hodia'ddi, suwai ko' koinsanai nogid tulun di langadon kopio do magandad do korikatan do Tuhan.


text:
tu' notongkiadan oku no di Dimas, tu' nosianan nogi' iyau diti pomogunan. Nokoongoi no iyau do hilo'd Tosolunika. Om i Kriskis no om minongoi do hilo'd Galatia, om i Titus no om minongoi do hilo'd Dalmatia.


text:
I Lukas poo o moyo-woyo' doho'. Angatan no i Markus om powoyoon no iyau, tu' milo i' iyau do monguhup doho' do momonsoi diti karaja' ku.


text:
Om mongoi ko nopondod hiti, om igitan no i rasuk di posoibahon do mamakai, i nokoiliu ku do hilo'd Truas, do hiri'd walai di Karpus. Om igitan ngai' no i buuk ku, om okon-okon po om i buuk di kulit do winonsoi.


text:
Araat tomod o winonsoi di Aliksandor, i tukang basi' diri, dot id doho'. Om sulian indo iyau do Tuhan do miontok di winonsoi dau.


text:
Iya' piya nga' antaan-taan no kopio do kosolowot ko dau, tu' sumaap tomod iyau di popinsusuyon toko'.


text:
Tontok di koinsan ku i' do suminimbar dot id bisara', om aiso' i' o songulun piya do koruhang ku; koinsanai nopo iyolo' do tuminongkiad doho'. Om maha' daa om a' iyolo'd Kinorohingan pasalaon dot iyo piya'ddi o winonsoi diyolo'!


text:
Nga' kinoruhang oku id Tuhan. Minanahak i' iyau do kokorisan gisom do milo oku do popinsusui do koinsanai di Habar dot Osonong diri, om orongou i' iri do koinsanai'd tulun dit okon ko' Yohudi. Om nokoidu' oku iddi do mantad id koligagaanan do kapatayon.


text:
Atantu' no do poiduwon oku id Tuhan do mantad id pointikid-tikid di wonsoyon dot araat dot id doho'. Om pokoyoon oku indo dau do hiri'd suang di Pomorintaan dau do hilo'd surga. Om iyau no ot apatut do poinggoyoon do gisom dot alaid! Amin.


text:
I Irastus nopo om hilo'd Korintus, om i Tropimus no om pinoundorong ku do hilo'd Milotus tu' maso po dau do sumakit.


text:
Mongoi no kopio'd hiti dot a' po orikot i maso dot osogit. Tumabi' dokoyu, i Ibulus, om i Pudis, om i Linus, om i Klaudia; om porikot nogi' do tabi' o koinsanai di tobpinai'd suwai dit iso-iso' o kinotumbayaan.


text:
Oi tanak ku i Titus! Iyoho' no, i Paulus, i susuhuon do Kinorohingan, om i sinuhu' di Yesus Kristus, o minonulis diti surat diti. Pinili' oku om sinuhu' oku do monulung do tulun di nongopili' do Kinorohingan om kogirot i' iyolo' dot id kotumbayaan diyolo'. Om apatut nogi' do tudukan ku iyolo', om kosuhut i' iyolo' di ponudukan dot otopot di pinotuduk di tugama' toko'.


text:
Iri nopo i ponudukan diri om poingimpou dot id pagandasan do kaanu toko' nondo do koposion dit otopot kopio om i poingompus. Nakabatos mantad nod Kinorohingan i koposion diri dit a' po nowonsoi iti pomogunan --- Kinorohingan nopo om a' i' kopio milo do mongudut.


text:
Om pinointalang do Kinorohingan i batos dau'ddi do tontok di maso di natantu' mantad dau do kopointalangan, do pinointalang dot id suang di boros dau. Om iri nopo i boros diri om iyoho' o pinaharapan, om popinsusuyon ku'ddi iri do tumanud di nisuhu' do Kinorohingan, i Gampamasi dati'.


text:
Oi Titus, iya' no o tanak kopio ku tu' notumbayaan goduwo to no do Kristus. Om mogondos oku no dot onuan ko do Kinorohingan i Tapa', om i Kristus Yesus, i Raja' do Gampamasi dati', do barakat om kosimbayanan do ginawo.


text:
Pinoundorong ku iya' do hilo'd Krita om ongowonsoi i' it apatut nu do wonsoyon. Om kopomili' ko i' do piro-piro o boyoon do sidang dot id pointikid-tikid do bandar. Om sorohon ngai' noti potudukon ku diya':


text:
Tulun nopo di silihon do boyoon do sidang om mositi' no dot i tulun dit aiso' o kabara-barasan, om mositi' no dot it iso' noo o sawo, om tangaanak dau nga' mositi' no do nongotumbayaan ngai' do Kristus om okon i' ko' i tangaanak dit abantug dot araat o kowoyo-woyoon om it a' milo do tudukan.


text:
Komoyon nopod boyoon do sidang om i tulun di mongilo-ilo do karaja' di dong Kinorohingan, om a' i' apatut do haro o kabara-barasan do kowoyo-woyoon dau. Om a' nogi' iyau apatut do minggayo-gayo ko' obintogod, ko' magagauk ko' orohian po do monokisongkiwal, ko' adalaan po do rumohian do tusin.


text:
Mositi' no dot orohian iyau do papasalakoi do tulun dot id walai dau, om orohian do momonsoi dit ongosonong, om koporinta' do tinan dau, om otulid om olidang o kowoyo-woyoon, om osonong o kowoyo-woyoon.


text:
Om mositi' no dot igitan kopio dau i ponudukan di kinotumbayaan dau, do miagal di nokotuduk dot id dau. Om koilo indo iyau do monosihat do tulun do poingimpou di ponudukan dit otopot, om popointalang do kasalaan di tulun di sumongkiwal dau.


text:
Tu' ogumu' o tulun dot orohian do sumongkiwal, om okon-okon pondo om i tulun di kitugama' di dong Yohudi di gulu po. Om monipu' iyolo' do tulun do suwai, dot i boros dit aiso' o suang o ponipu'.


text:
Iri nopo i tulun do miagal diri om mositi' no dot oduhan do mimboros, tu' iri no i ponudukan diyolo' dit a' otopot o momorulong dot ogumu' o sompiiyon. Tu' kapamansayan nopo diyolo' do miagal diri om mogihum no iyolo' do tuntung, dot a' koontok o ralan do mogihum!


text:
Haro nogi' o songulun o nabi dot id pogialatan diyolo', do mantad id Krita do minomoros do poingkaa, “Tulun nopod Krita om managalai-galai nopo do mongudut, om miagal po iyolo' do nintorusan dit orongit, om odoot om akaul iyolo',” ka.


text:
Om otopot ngai' i' i pinoboros di nabi diri. Om iri no o koponudukan nu kopio diyolo' om gumirot i' kasai' iyolo' dot id ponudukan dit otopot,


text:
om a' indo iyolo' tumanud kawagu di tangon-tangon di tulun do Yohudi ko' tumanud po di piro-piro o toturan di winonsoi di tulun di minada' di ponudukan dot otopot diri.


text:
Tu' id tulun nopo dit olidang, om olidang ngai' no o nunu nopo. Nga' id tulun nopo di sosomu' o pomusarahan om it aiso' o kotumbayaan, om aiso' i' o tongoiso' piya dot olidang, tu' nososomu' no o pomusarahan om i kopurimanan do ginawo diyolo'.


text:
Om momoros iyolo' do kotutun iyolo' do Kinorohingan nga' iri nopo i wonsoyon diyolo' om popointalang i' dot a' iyolo' otumbayaan do Kinorohingan. Om obinsaap iyolo' om a' mumboyo'; om iyolo' no i tulun dit a' milo do momonsoi dot ongosonong.


text:
Om nosihatan no i tongokusai di molohing no, om milo i' iyolo'd sorou, om osonong o kowoyo-woyoon, om kopusus do korohian do tinan. Om mositi' no dot otumbayaan kasai' iyolo'd Kristus, om osianan do tulun dit iso-iso' o kotumbayaan, om alanut o ginawo do tumimbaba' do koinggoritan.


text:
Om iyo nogiddi, tu' nosihatan no i tongoondu' di molohing no, om miontok i' di kowoyo-woyoon di tulun di nakatahak kopio dot id Kinorohingan o koposi-posion dau o kowoyo-woyoon diyolo'. Om a' no iyolo' koino-ino do mongindaraat do tulun do suwai, om a' koino-ino dot akagasan di tiinumon di kaawuk. Mositi' no do popotuduk iyolo' dit ongosonong.


text:
Om koilo i' iyolo' do monuduk di tongoondu' dit ongomulok po dot osianan do sawo om tangaanak diyolo'.


text:
Om milo indo iyolo' do momusorou om olidang o kowoyo-woyoon om osiliu do tina' dit osonong dot id suang do sompiiyon, om minsiriba' dot id sawo dau. Om aiso' indo o tulun do milo do papasala' di habar do mantad id Kinorohingan.


text:
Om mositi' no do sumiliu ko dot omitanan dit osonong o kowoyo-woyoon dot id suang do nunu nopo. Soira' nopo do monuduk ko om mositi' no dot otulid o ponunuduk nu om iso-iso' kopio o ginawo do monuduk.


text:
Om poboroson no i boros di haro kopio o komoyon, it a' milo'd tulun do pasalaon, om ointingayam indo i tulun di sumaap diya', dot aiso' o kowoyo-woyoon dit araat do poimpahan diyolo' do momoro-moros dati'.


text:
Om i turipon nga' mositi' no do minsiriba' dot id tuan diyolo', om mumboyo' ngai' do ponuhuan diyolo', om a' iyolo' koino-ino do sumongkiwal,


text:
ko' manakau po. Suwai ko' mositi' no do pointalangon diyolo' o kowoyo-woyoon dit osonong om it otorodok, om iri indo i kowoyo-woyoon diyolo'ddi o kapamarayahan do tulun di ponudukan do pasal do Kinorohingan, i Gampamasi dati'.


text:
Om iri nopo i kosianan do Kinorohingan diri om monuduk dati' om a' toko' indo momonsoi di kowoyo-woyoon dit a' miontok do korohian do Kinorohingan om a' toko' nondo tumanud di korohian di dom pomogunan. Tu' notudukan toko' no do kowoyo-woyoo' do poimpasi do hiti'd pomogunan diti, do mikuwo'd momusus do korohian do tinan, om otulid o ginawo om otorodok dot id Kinorohingan.


text:
Om dinondo nopodti om maso toko' no do magandad di Tadau dit andad- andadon toko'; tu' tontok nopo do Tadau'ddi om kokito nondo i tulun do hiti'd pomogunan do kagayaan do Kinorohingan, it Agayo Kopio om i Yesus Kristus i Raja' do Gampamasi toko'.


text:
Pinatahak dau o tinan dau do pinatai do suminowoli dati' do pinopoidu' dati' do mantad id koinsanai'd karaaton, om pinoposiliu dati' do tulun di nokoidu' do mantad id dusa om siniliu toko'ddi do tulun dit iyau noo o sanganu, om it aparu' do momonsoi dit ongosonong.


text:
Om potudukon ngai' no i pinoboros ku'ddi, om nosihatan no iyolo' om tudukan no kopio i mokinongou diya' do mikuwo'd kikuasa' kopio do monuduk, om kada' pologoso' o tongosongulun piya do popoinsiriba-riba' diya'.


text:
Posorohon no i tulun dit id suang do koinsanai di sidang nu do mositi' no do minsiriba' iyolo' dot id boyoon om id pomorinta' do pomogunan, om mumboyo', om posodia' do momonsoi do koinsanai dit ongosonong.


text:
Om sunudan no iyolo' dot a' mongindaraat do tulun om a' monokisongkiwal dot isai nopo, suwai ko' kumosuwau kasai' no om alamaya' kasai' o kowoyo-woyoon diyolo' dot id koinsanai'd tulun.


text:
Tu' iyati' di gulu po nga' basug i', om napalid om a' mumboyo'. Om nosiliu toko' do turipon do mogisuayan o korohian di don tinan om korohian do ginawo; om araat o korohian do ginawo toko' om mosol, om mogisuli-suli' dot araatan.


text:
Om posio' toko' noddi dau, nga' okon i' ko' i minomonsoi toko' dot osonong o kinopomosian dau dati'. Suwai ko' pinasi toko' dau dot i Rusod do Kinorohingan o pinawayaan do minamasi, i manahak dati' do koposion do wagu om kowoyo-woyoon do wagu, dot i linihungan toko' dau o ralan dau do pinapatahak diri.


text:
Om pinotuntug do Kinorohingan o Rusod dau dot id dati', dot i Yesus Kristus i Raja' do Gampamasi toko' o pinapatahak.


text:
Om nokoulud toko' noddi kawagu dot id Kinorohingan dot i kosianan di Yesus o pinopoulud dati' om kaanu toko' noddi do koposion dit otopot kopio om i poingompus, it andad-andadon toko'.


text:
Om otopot i' kopio iti boros diti. Om orohian oku do potudukon kopio nu iti, om monotos ngai' i' i tulun di notumbayaan do Kinorohingan do momonsoi do karaja' dit ongosonong om i kiguna' dot id koinsanai'd tulun.


text:
Insodu' kou no do mantad id pogisimbar-simbaran dit aiso' o guna', om susui-susui do pasal do sinolusukan, om i pisongkiwalan, om i pisaapan do pasal di Tourat. Tu' koinsanai'ddi om aiso' i' o guna' om a' manahak do kountungan.


text:
Om iri nopo i tulun di mamaraag do kouludan dot id suang do sidang, om ngoyon no nosihatai dot insan ko' induwo; om owonsoi nopondo o miagal diri om kada' nondo ongoi ponongkokuro-kuro dau.


text:
Tu' oilaan nu i' do tulun nopo do miagal diri om tulun no dit araat kopio om iri no i dusa dau o popointalang do nakasala' iyau.


text:
Korikot nopo i Artimas ko' i Tikikus do suhuon ku do mongoi do hino'd diya', om lomusan no do mongoi solowot doho' do hilo'd Nikopolis, tu' osorou ku'd mundorong oku'd hilo' do solinaid di maso dot osogit.


text:
Tumotos no kopio do monulung di Sinas, i luyar diri, om i Apolos, om aiso' i' o kokurangan diyolo' do mamanau iyolo'.


text:
Om mositi' no do minsingilo o tulun toko' do momonsoi dit osonong, om koilo i' iyolo' do monulung di tulun di kikokurangan kopio, om haro indo o guna' di koposi-posion diyolo'.


text:
Om koinsanai di tulun di poinsugku' doho' nga' poporikot ngai' nopo do tabi' dot id diya'. Om porikoton no o tabi' dahai dot id tambalut toko' dit iso-iso' o kinotumbayaan. Om pokionuon ku no do barakatan ngai' kou do Tuhan.


text:
Oi tobpinai ku i Pilimun, i tambalut om i koruhang dahai do kumaraja'! Iyoho', i Paulus, i poinggiil do Kristus Yesus o nokopogiilan, om i Timotius i tobpinai toko', o monulis diti surat diti dot id diya',


text:
om id sidang di tumimung do hiri'd walai nu; om id di Apia, i tobpinai toko'd tondu', om id di Arkipus, i koruhang toko' do kumaraja'.


text:
Mogondos iyahai do Kinorohingan i Tapa' toko' om Tuhan Yesus Kristus do manahak dokoyu do barakat om kosimbayanan do ginawo.


text:
Pointikid-tikid do sumambayang oku om roiton kasai' ku nopo o ngaran nu, oi tobpinai, om mongunsikou oku dot id Kinorohingan.


text:
Tu' nokorongou oku dot otumbayaan kopio ko do Tuhan Yesus om osianan ko do koinsanai di tulun do songonuon do Kinorohingan.


text:
Pokionuon ku nopo dot id sambayang ku, om iti nopo kopogiobpinayan toko', iyati' i notumbayaan, om popoimbulai daa do toilaan dit aralom do pasal do koinsanai di barakat di naanu toko' di nokoiso' toko' di Kristus.


text:
Oi Pilimun i tobpinai ku, otood no kopio o ginawo ku om noodsuur oku di kosianan nu dot id koinsanai di tulun di songonuon do Kinorohingan. Oinsanan nopo i tulun di songonuon do Kinorohingan dot ongotood dot iya' o kataadan.


text:
Iyo nopoddi, om a' oku no ointingayaman do monuhu' diya' do momonsoi dit apatut nu'd wonsoyon, tu' tobpinai oku no diya' dit iso-iso' o kinotumbayaan.


text:
Nga' osianan oku i' diya', om mokianu oku nopo diya'. Iyoho' nopo om nokolohing no om poinggiil oku do dinondo dot i Kristus Yesus o nokogiilan ku.


text:
Haro o tiso' o pokionuon ku diya', iyoho' i Paulus o mokianu, do wonsoyon nu dot id di Onisimus, i tanak ku dot id suang do Kristus. Tu' id suang no do giil diti do nosiliu oku dau do tapa' dau dot id suang do rusod.


text:
Tu' aiso' i' o guna' dau dot id diya' di gulu po, nga' baino' nopoddi om kiguna' noddi iyau dot id diya' dot okon ko' iya' noo nga' iyoho' nga' kiguna' i' dau.


text:
Otopot nopo kopio om orohian oku daa do poundorong iyau do poinsugku' doho' do sumowoli diya', om koponguhup i' iyau doho' do solinaid ku do poinggiil dot i poposusui do Habar dot Osonong do mantad id Kinorohingan o kinopogiilan.


text:
Nga' a' oku i' momonsoi do nunu nopo dot a' ko po kaakun. Korohian ku nopo om iya' o manantu' do tumanud di kagaanan do ginawo nu; om a' oku i' mononsog diya'.


text:
Iri no doti' o kinotongkiadan di Onisimus diya' dot oruhai, tu' asanganu nu indo kawagu iyau do gisom dot alaid.


text:
Tu' baino' nopoddi om okon no ko' miagal do turipon nu iyau, suwai ko' osonong po ko' mantad diri. Iyau nga' tulun no do Kristian di kosianan kopio. Om kiguna' kopio iyau dot id doho', om okon-okon pondo dot id diya'. Tu' atantu' no do haro o guna' dau, do miagal do turipon ko' tobpinai dot id suang do Tuhan!


text:
Iyo nopoddi, om ondung mambalut kopio ko doho', it oiyo do tulun do Kristian, om romiton no kawagu i Onisimus do miagal dot iyoho' o romiton nu.


text:
Om ondung kisala' iyau ko' kiutang po dot id diya', om ookuro dot iyoho' piya o mananggung ngai'ddi.


text:
Om tulison ku nopo o miagal diti dot iyoho' kopio o monulis: Iyoho' no, i Paulus o mambayar ngai'ddi. (Atantu' no dot a' no minog do posorohon ku iya' do kiutang ko dot id doho', dot i koposi-posion nu do wagu do nosiliu ko'd tulun do Kristian o tutang nu.)


text:
Iyo nopoddi, om id suang nod ngaran do Tuhan, do pokionuon kopio ku iya' do monulung doho'. Om potoodo' no o ginawo ku do miagal do tobpinai oku diya' dot id suang do Kristus.


text:
Kinoponulisan ku nopo do surat diti, om otumbayaan oku do wonsoyon nu i' i pokionuon ku dot id diya'. Om oilaan ku do momonsoi ko do lobi ko' mantad diri.


text:
Om tulungon oku nogi' do poposodia' do bilik dot iyonon ku do hino'd walai nu, tu' mogondos oku i' do simbaron do Kinorohingan o sambayang do koinsanai dokoyu, oi tobpinai-tobpinai. Om pogulion oku kawagu dau do hino'd dokoyu.


text:
Om i Ipapras, i koruhang ku do poinggiil, do Kristus o kinopogiilan nga' poporikot nogi' do tabi' dot id diya'.


text:
Om i Markus om i Aristarkus, om i Dimas om i Lukas i tambalut ku do kumaraja', nga' poporikot nogi' do tabi' dot id diya'.


text:
Di nopo di gulu po om kosoruan nod Kinorohingan do moro-boros dot id taki-aki toko' do mogisuayan o ralan do moro-boros, dot i piro-piro o nabi o popolombus dot id diyolo'.


text:
Nga' dinondo nopo tu' motingkopupus no o pomogunan om moro-boros iyau dati' dot i Tanak dau o popolombus. Om iri no Tanak dau o pinawayaan do Kinorohingan do minomonsoi do tawan om pomogunan. Om natantu' nod Kinorohingan dot iri no Tanak dau ot osorupai do sumanganu do koinsanai'd nunu nopo.


text:
Iyau no i popointalang do kagayaan do Kinorohingan dit anawau kopio; om iyau no o popointalang do kowoyo-woyoo' do Kinorohingan. Om iyau o momogompi' do koinsanai'd tawan om pomogunan om i songingiyon do hilo', dot i boros dau di kikuasa' kopio o pomogompi'. Om koidu' poddi dau o tulun do mantad id dusa diyolo', om irikau no iyau dot id tirikohonon do pomorintaan do hilo'd surga do pointalad do Kinorohingan, i Pomorinta' dit id sawat kopio.


text:
Iri nopo Tanak diri om pinoinggayo po o pangkat ko' i pangkat di moloikat, om i ngaran di pinatahak do Kinorohingan dot id dau nga' agayo po ko' i ngaran di nakatahak dau di moloikat.


text:
A' i' insan o Kinorohingan pomoros do miagal diti dot id ongoiso' piya o moloikat, “Iya' no o Tanak ku; om tadau nod baino' do nosiliu oku'd Tapa' nu,” ka. Om a' o Kinorohingan insan pomoros do miagal diti do pasal dot isai nopo o moloikat, “Osiliu oku nondo do Tapa' dau, om osiliu iyau do Tanak ku,” ka.


text:
Nga' tontok di sinuhu' do Kinorohingan i Tanak dau dit id gulu do lumintuhun do hiti'd pomogunan, om poingkaa o pinoboros do Kinorohingan dot id dau, “Mositi' no do tumuku' ngai' o moloikat do Kinorohingan dot id Tanak diri,” ka.


text:
Nga' poingkaa o pinoboros do Kinorohingan do pasal ngai' di moloikat, “Siniliu ngai'd Kinorohingan do tongus i moloikat dau, om siniliu ngai' dau'd sinikit do tapui i susuhuon dau,” ka.


text:
Nga' poingkaa o boros do Kinorohingan dot id Tanak diri, “Hino kasai' indo do gisom dot alaid i tirikohonon nu'd momorinta', oi Kinorohingan. Otulid i' o pomorintaan nu.


text:
Iya' nopo om orohian i' dit otulid, om araatan dit a' otulid; om iri no o kinopomilian do Kinorohingan diya', i Kinorohingan nu, om nonuan ko dau'd pangkat di poporikot do kataadan, dot agayo ko' i pangkat di piro-piro o tambalut nu,” ka.


text:
Om boros ka kawagu'd Kinorohingan, “Iya' no, oi Tuhan, o minomonsoi diti pomogunan di timpuun i', om diya' kopio'd longon o minomonsoi'd tawan.


text:
Lopion nu nopondo iti tawan om pomogunan do miagal di rasuk, om tingalanan nu nondo do suwai. Nga' iya' nopo om a' i' insan simban, om a' opupusan o koposion nu,” ka.


text:
A' i' insan pomoros o Kinorohingan do miagal diti dot id tongoiso' piya o moloikat, “Irikau no do hiti'd dawananan ku, gisom dot apapalan ngai' ku diya' i pisangod nu,” ka.


text:
Iyo nopoddi, om nunu kopio ngai' i moloikat diri? Iyolo' nopo om rusod noo di mogobi-obi' do Kinorohingan, om i suhuon do Kinorohingan do monguhup do tulun di kaanu do koposion.


text:
Om iri no o kopongigitan kopio toko' di piro-piro o ponudukan di norongou toko', om a' toko' i' oilihan i kotumbayaan toko'.


text:
Nokointalang no dot otopot i' kopio i piro-piro o bilin do pinosunud di piro-piro o moloikat dot id taki-aki toko'. Om iri nopondo tulun dit a' tumanud ko' it a' mumboyo'ddi om ohukuman no do miontok di nowonsoi dau.


text:
Om okon-okon pondo i koposion dit agayo ko' i piro-piro o bilin diri! Ondung a' toko' podulon i koposion diri, om atantu' no dot a' toko' koidu' do mantad id hukuman. Tu' Tuhan no ot id gulu kopio popoboros do pasal di koposion diri, om nokointalang no kopio dot id dati' di piro-piro o tulun dit id gulu korongou'ddi dot otopot i' kopio iri.


text:
Om suwai no ko' iri, om pinogirot pod Kinorohingan i pinasasi' di piro-piro o tulun diri tu' minomonsoi iyau do piro-piro o kowoyoon do koimayaan om i kongosuayan kopio, om pinotikid dau o piro-piro o nipuhawang do mantad id Rusod do Kinorohingan, do tumanud di korohian dau.


text:
A' ngai' i' i moloikat kaanu do kuasa' do mantad id Kinorohingan do momorinta' dot id pomogunan di wagu di rumikot do sumonu', iri no i pomogunan di pimboroson toko' do dinondo.


text:
Suwai ko' haro nogi' o nokotulis dot id iso' o bohogian dot id suang do Buuk do Kinorohingan do poingkaa, “Nunu kopio toi o tulun, oi Kinorohingan, tu' podulon nu iyau? Tulun nopo om tulun no toomod, nga' podulon nu i' iyau!


text:
Pinoinsiriba' nu iyau dot oruhai ko' mantad di moloikat. Om nonuan nu iyau do kagayaan om pangkat di don raja'.


text:
Om siniliu nu iyau do pomorinta' do koinsanai'd nunu nopo,” ka. Om ondung nokoboros do siniliu'd Kinorohingan o tulun do “pomorinta' do koinsanai'd nunu nopo”, om komoyon nopoddi nga' aiso' no o tiso' po dot okon ko' id suang do kuasa'd tulun. Nga' iyo piya'ddi, nga' a' toko' i' okito do dinondo do kikuasa' o tulun dot id sawat do koinsanai'd nunu nopo.


text:
Nga' nokito toko' no i Yesus do kikuasa'! Pinoinsiriba-riba' iyau dot oruhai do mantad ko' i moloikat, om apatai indo iyau do sumowoli do koinsanai'd tulun, om iri nopoddi om mantad i' do kosonongo'd Kinorohingan. Om baino' nopoddi om okito toko' no iyau do noonuan do pangkat di kikagayaan om i suahon tu' noinggorit no iyau do gisom do napatai.


text:
Om atantu' no dot apatut i' o Kinorohingan --- i minomonsoi do koinsanai'd nunu nopo do maan do dau'd kogunaan --- do minoniliu di Yesus do gampamasi di milo kopio'd mamasi dot i noinggorit iyau o kinoponilihan. Om iri no o komilo-milo'd Kinorohingan do mangangat dot ogumu' o tulun do poinggoyoon do potonggoyon di Yesus. Tu' i Yesus no i minongigit diyolo' dot id koposion.


text:
Linihungan di Yesus o tulun do mantad id koinsanai'd dusa diyolo'; om iyau i minomolihung, om iyolo' i linihungan nga' iso-iso' i' o Tapa'. Om iri no ot a' di Yesus kointingayaman do popoboros do tobpinai dau iyolo'.


text:
Boros ka di Yesus dot id Kinorohingan, “Popinsusuyon ku nondo dot id piro-piro o tobpinai ku o pasal diya'. Royohon ku nondo iya' dot id pitimungan diyolo',” ka dau.


text:
Om nokoboros i' i Yesus dot, “Mogondos oku nondod Kinorohingan,” ka. Om minomoros po iyau dot, “Diya oku, do miwoyo' di tangaanak do pinatahak do Kinorohingan dot id doho',” ka.


text:
Om siliu noddi i Yesus do miagal do tulun om iyo do don tulun o kowoyo-woyoo', tu' iri nopo tulun di roitan do tanak diri om tulun i' dit apatai. Om winonsoi pogi' dau o miagal diri nga' iri nondo i kapatayon dau o pangala' dau'd Rogon, i monguasa' do kapatayon.


text:
Om iyo noddi o ralan dau do pinopoidu' do tulun di nosiliu'd turipon do solinaid diyolo' do poimpasi tu' moddosi iyolo' do kapatayon.


text:
Om komoyon nopoddi nga' a' no iyau milo'd a' miyo di piro-piro o tobpinai dau dot id suang do koinsanai'd nunu nopo. Om iri noddi o kinopomilian dau do suminiliu'd Boyoon dot Agayo dot Imam dit otorodok om i kikosianan. Om iri no i winonsoi dau o komilo-milo'd oompunan o dusa'd tulun.


text:
Om iyau piya nga' nokoumbal i' do noinggorit om nopogumbalan, om milo iddi iyau do monguhup do tulun dit oontok do pogumbalan tu' iyau piya nga' nokoumbal i' do nopogumbalan om noinggorit.


text:
Oi tobpinai-tobpinai dit oiyo ko' Kristian di nolohou do Kinorohingan! Umbal kou pogi' do paparalom-ralom do pomusorou dokoyu do pasal di Yesus! Kinoporikatan nopo kopio'd Kinorohingan dau om siniliu'd Boyoon dot Agayo dot Imam dot id suang do tugama' di tonudon toko'.


text:
Om otorodok i' iyau dot id Kinorohingan, i minomili' dau do momonsoi'd karaja'ddi, do miagal di Musa di gulu po tu' otorodok do minomonsoi di karaja' dau dot id koinsanai'd tulun di songonuon do Kinorohingan.


text:
Nga' i Yesus nopo om apatut i' do kaanu'd pangkat dit agayo mantad ko' i pangkat di Musa. Tu' iri nopo i minomonsoi di walai om royohon no ko' mantad di walai.


text:
Otopot i' do haro ngai' o minomonsoi do pointikid-tikid do walai, nga' iri nopo minomonsoi do koinsanai'd nunu nopo om Kinorohingan i'.


text:
I Musa nopo om otorodok i' dot id suang do karaja' dau do mogobi-obi' do koinsanai di tulun do songonuon do Kinorohingan, om pinopolombus iyau di posunudon do Kinorohingan do pasal dit id dabantalan.


text:
Nga' Kristus nopo om otorodok i' do mongilo-ilo di dong Kinorohingan do tulun, tu' Tanak i' iyau dau. Om iyati' no i tulun di songonuon do Kinorohingan diri, ondung ogirot kasai' toko' no om ogirot o ginawo toko' do mogondos do kaanu di soro-sorohon toko'!


text:
Iyo nopoddi, om poingkuro nopo i pinoboros do Rusod do Kinorohingan dot, “Ondung korongou kou'd boros do Kinorohingan do tadau'd baino',


text:
om kada' dokoyu pokodoho' o ginawo dokoyu, do miagal di taki-aki dokoyu, do tontok di suminaap iyolo'd Kinorohingan, om di minogumbal iyolo'd Kinorohingan di hilo'd tana' do kowotuan.


text:
‘Hilo' no i piro-piro i taki-aki dokoyu do minogumbal doho', om minonoinu' doho',’ kad Kinorohingan, ‘om inda' ka do nokokito no daa iyolo' di winonsoi ku do solinaid dot apat nohopod o toun,’ ka.


text:
Om iri no o kinatagadan ku diyolo' om boros kangku'ddi, ‘A' kasai' nopo iyolo' otorodok, om a' mumboyo' di pinonuhuan ku,’ kangku.


text:
Om kotogod oku noddi om sumpa' oku no do poingkaa, ‘A' nondo kopio iyolo' kosuang di pomogunan diri di koonuan daa diyolo' do kosimbayanan do poinsugku' doho',’ kangku,” ka dau.


text:
Oi tobpinai-tobpinai ku, antaan-taan no kopio dokoyu om aiso' indo o tongoiso' do tulun dot id pogialatan dokoyu di kipomusarahan dot araat kopio, gisom dot atanus nondo o kotumbayaan dau, om gowoi pondo om sumunsuri iyau om minsodu' do Kinorohingan di poimpasi!


text:
Iyo nopoddi, om poginosihat-nosihat kou no do pointikid do tadau, do solinaid toko' po do poimpasi dot id suang do maso di roitan do “Tadau'd Baino'” dot id suang do Buuk do Kinorohingan. Om aiso' indo o tongosongulun piya dot id pogialatan dokoyu dot apalid do dusa om gisom do sumaap nondod Kinorohingan.


text:
Iyati' nopodti om tambalut ngai' i' di Kristus, ondung ogirot kasai' toko' no do mongigit di kotumbayaan di naanu toko' do mantad di timpuun i', om gisom do kopupuson.


text:
Poingkaa o nokotulis dot id suang do Buuk do Kinorohingan, “Ondung korongou kou'd boros do Kinorohingan do tadau'd baino', om kada' nogi' dokoyu pokodoho' o ginawo dokoyu do miagal di taki-aki dokoyu, do tontok di suminaap iyolo'd Kinorohingan,” ka.


text:
Om isai toi i tulun di nokorongou'd boros do Kinorohingan diri om i suminongkiwal dau? Okon toi' ko' iyolo' nopo om i tulun di winoyo' di Musa do suminoliwan do mantad hilo'd Masir?


text:
Om isai toi o kinatagadan do Kinorohingan do solinaid dot apat nohopod o toun? Okon toi ko' i tulun di kidusa, i nangapatai do hilo'd tana' do kowotuan?


text:
Tontok di suminumpa' o Kinorohingan do poingkaa, “A' nondo kopio iyolo' kosuang di pomogunan diri di koonuan daa'ndo diyolo'd kosimbayanan do poinsugku' doho',” ka, --- om isai no ma o komoyon do Kinorohingan diri? Okon toi ko' komoyon nopo dau om i tulun di suminaap do Kinorohingan?


text:
Om osuhutan toko' noddi do baino', dot a' pogi' iyolo' nokosuang nga' a' i' iyolo' notumbayaan do Kinorohingan.


text:
Om iyati' nga' sinunudan id Kinorohingan di batos dau'ddi, om kaanu toko' indo iyati' di kosimbayanan di pinabatos dau. Om iyo nopoddi, om antaan-taan toko' no kopio, om aiso' indo o tongoiso'd tulun dot id pogialatan dokoyu dot a' kaanu di kosimbayanan di pinabatos diri.


text:
Tu' nokosusui no i Habar dot Osonong diri dot id dati' do miagal di nokosusui dot id diyolo'. Nga' aiso' i' o guna' di habar diri dot id diyolo'. Tu' tontok di nokorongou iyolo'ddi om a' i' iyolo' minonongkuyaan.


text:
Nga' iyati' nopo i monongkuyaan om kaanu no di kosimbayanan di pinabatos do Kinorohingan diri. Om miontok no kopio iri di pinoboros do Kinorohingan do poingkaa, “Tuminogod oku om suminumpa' oku dot, a' nondo kopio iyolo' kosuang di koonuan daa'ndo di kosimbayanan do poinsugku' doho',” ka dau. Pinoboros do Kinorohingan o miagal diri do mulong piya do nopongo no daa dau o karaja' dau di wonsoyo' i' dau iti pomogunan.


text:
Tu' haro i' o nokotulis dot id suang do Buuk do Kinorohingan do pasal di tadau'd koturu', do poingkaa, “Om undorong noddi o Kinorohingan di tadau'd koturu'!” ka.


text:
Om haro po o nokotulis do pasal diri do poingkaa, “A' nondo kopio iyolo' kosuang do pomogunan diri di koonuan daa'ndo diyolo' di kosimbayanan do poinsugku' doho',” ka.


text:
Om iri nopoddi tulun dit id gulu korongou di Habar dot Osonong diri, om a' i' nakaanu di kosimbayanan diri tu' a' i' iyolo' minonongkuyaan. Iyo nopoddi om nokointalang no kopio do haro indo o tulun do suwai do kaanu di kosimbayanan diri.


text:
Tu' natantu' no kawagu'd Kinorohingan ot iso' kawagu o tadau di suwai, i roitan do “Tadau'd Baino'”. Om piro-piro noddi o toun do mantad diri om minomoros i' o Kinorohingan dot iri i' o komoyon, do pinolombus di Daud, dot id suang dit ayat di noroitan di tiinu', do poingkaa, “Ondung korongou kou do boros do Kinorohingan do tadau'd baino', om kada' no kopio dokoyu pokodoho' o ginawo,” ka.


text:
Ondung noonuan daa di Yosua i tulun diri di kosimbayanan di pinabatos do Kinorohingan diri, om a' no daa o Kinorohingan moro-boros kawagu do pasal dot iso' o tadau di suwai.


text:
Iyo nopoddi, om bagi nopo di dong Kinorohingan do tulun om haro kasai' po o batos do haro o kosimbayanan do miagal do Kinorohingan tu' minundorong om osimbayan di tadau'd koturu'.


text:
Tu' iri nopo tulun di kaanu'd kosimbayanan di pinabatos do Kinorohingan dot id dau'ddi, om koundorong no do mantad id koinsanai'd karaja' dau, do miagal do Kinorohingan tu' minundorong.


text:
Iyo nopoddi, om tumotos toko' no kopio do manganu di kosimbayanan di pinabatos do Kinorohingan diri. Om aiso' indo o tongoiso' dati' dot a' kaanu'ddi do miagal diyolo' di gulu po, tu' a' i' iyolo' minonongkuyaan do Kinorohingan.


text:
Boros nopod Kinorohingan om poimpasi i' om kikuasa', om atarom ko' i gayang do duwo o tarom. Om tumanom nopo i boros diri do gisom do korikot dot id pitongkiadan do ginawo om rusod; om gisom do korikot dot id langaban om tutok do tulang, om gisom do kosorisid ngai' do pomusarahan om korohian do ginawo'd tulun.


text:
Aiso' i' o tiso' piya di kipinuhobo dot a' okito'd Kinorohingan. Tu' oinsanan nopo do songingungkaya' om songintalang dot id toguang do Kinorohingan. Om id toguang no dau do susuyon ngai' toko' o koinsanai di nongowonsoi toko'!


text:
Om iri no o kopongigitan kopio toko' di kotumbayaan di naakun toko' dot otopot. Tu' haro no o Boyoon dot Agayo dot Imam toko' dit agayo kopio, i suminuang do gisom do nokotimbaba' kopio'd Kinorohingan --- om iyau nopo om i Yesus i Tanak do Kinorohingan.


text:
Iri nopo i Boyoon dot Agayo dot Imam toko'ddi om okon i' ko' imam dit a' kopuriman do koinsanai di koluhayan toko'. Suwai ko', iyau nga' nopogumbalan no dot id suang do nunu nopo, do miagal dati'; nga' a' pondo iyau nokowonsoi'd dusa!


text:
Iyo nopoddi, om kada' toko' kooris do minsomok do Kinorohingan tu' osonong i' o kowoyo-woyoo' dau do momorinta'. Om insianan toko' indo do Kinorohingan om barakatan toko' dau om otulung toko' i' do tontok di maso do mokitulung toko'.


text:
Pointikid-tikid do boyoon dot agayo dot imam om pilion i' dot id pogialatan di bansa' dau, om silihon do mogobi-obi' do Kinorohingan do ponokowakil diyolo'. Karaja' nopo dau om papatahak dot id Kinorohingan do koinsanai di porsombahan om i porsombahan di sumbolion do maan do pangampun do dusa.


text:
Iri piya i boyoon dot agayo dot imam diri nga' ogumu' i' o koluhayan, om iri no o komilo-milo dau dot alamaya' dot id tulun dit aiso' o toila-ilaan om id tulun di napalid.


text:
Om a' iddi milo dot a' iyau papatahak do porsombahan di sumbolion, dot okon nopo ko' i dusa do tulun dot ogumu' o kapatahakan, nga' iri nogi' i dau'd dusa, tu' oluhoi i' iyau.


text:
Aiso' i' o tiso' piya'd tulun do mimpori-pori do sumiliu'd boyoon dot agayo dot imam. Osiliu nopo o tulun do boyoon dot agayo dot imam om lohowon iyau'd Kinorohingan do momonsoi do karaja'ddi --- do miagal di Harun.


text:
Om i Kristus nga' iyo nogiddi. A' i' iyau minimpori-pori do suminiliu do Boyoon dot Agayo dot Imam. Kinorohingan i' o minomili' dau. Boros kad Kinorohingan dot id dau, “Iya' no o Tanak ku; om tadau nod baino' do nosiliu oku'd Tapa' nu,” ka.


text:
Om boros ka kawagu'd Kinorohingan dot id ayat do suwai om, “Iya' no ot imam do gisom do poingompus do miagal di Milkisidik it Imam diri,” ka.


text:
Tontok di poimpasi po i Yesus do hiti'd pomogunan, om suminambayang iyau do minokianu do mikuwo'd mininggarang om minihad dot id toguang do Kinorohingan, i milo do mamasi dau do mantad id kapatayon. Om pinokinongou iddi iyau tu' mininsiriba' i' iyau do Kinorohingan do mikuwo'd ginawo di momusou kopio.


text:
I Yesus nopo om Tanak i' do Kinorohingan, nga' iyo piya'ddi nga' mininsingilo i' iyau do minihuboyo-boyo' dot id suang di kinoinggoritan dau.


text:
Om kosiliu poddi iyau do gampamasi di milo kopio'd mamasi, om kosiliu noddi iyau do tudan do koposion di poingompus do kumaa id koinsanai'd tulun dit otorodok dot id dau.


text:
Om pinoboros kopio'd Kinorohingan dot iyau no i Boyoon dot Agayo dot Imam, do miagal di Imam Milkisidik!


text:
Ogumu' daa i posunudon dahai dokoyu do pasal di karaja' di Yesus di dong Boyoon dot Agayo dot Imam, nga' apagon i' iyahai do popotuduk diri tu' alaid kopio kou i' do kosuhut.


text:
Otopot nopo kopio om norikot no daa o maso dokoyu do sumiliu'd guru, nga' atalang i' kopio do minog kou po do minsingilo do mantad id tulun do suwai do pasal di ponudukan do Kinorohingan dit oribau po, i ponudukan dit id gulu i' potuduko'. A' kou po milo do rumamit di taakanon dit okodou; tu' susu po kasai' o tinumon dokoyu.


text:
Iri nopo tulun di susu po o tinumon, om komoyon nopoddi nga' ragang po iyau; om aiso' po o toila-ilaan dau ondung nunu it otopot om i kasala'.


text:
Iri nopo taakanon dit okodou om iri no tulun di nongosukod o kaakan, tu' iyolo' nopo om oubas nod mongilo ondung honggo it osonong om honggo it araat.


text:
Iyo nopoddi, om kainou no tumilombus do minsingilo di piro-piro o ponudukan di poiralom-ralom do pasal do tumuo dot id suang do koposi-posion do dong Kristus, om okon indo ko' iri no i ponudukan do tugama' toko' dit ongoribau po, it id gulu i' potuduko' o toilaan toko'! Kada' toko' no gulio' kawagu do minsingilo i ponudukan di koimpuunon nogi' dot apatut o tulun do tumingkod do momonsoi do nunu nopo it aiso' o guna' om mositi' do monongkuyaan do Kinorohingan,


text:
ko' iri ponudukan di koimpuunon i' do pasal do botisan ko' pasal di monukabai'd tulu, ko' pasal dit apasi kawagu do mantad id kapatayon, ko' pasal di hukuman do poingompus.


text:
Kainou no tumilombus do minsingilo di piro-piro o ponudukan di poiralom-ralom po, do korohian nod Kinorohingan!


text:
Tu' iri nopo tulun di tuminongkiad do mantad id kinotumbayaan, om a' no milo dot angatan do gumuli' kawagu. Di nopo di gulu po om id suang no daa iyolo' di tanawau do mantad id Kinorohingan, om nokopuriman di pinopuhawang dau. Om iyolo' nga' noporinta' no daa di Rusod do Kinorohingan.


text:
Om koilo no iyolo' do mantad id nongoumbalan diyolo' dot osonong i boros do Kinorohingan, om nokopuriman iyolo' di piro-piro o nipuhawang di poimponu'd kuasa' di maso dot id dabantalan.


text:
Nga' adaai iddi diyolo' i kotumbayaan diyolo'! Om a' no kopio iyolo' milo do pogulion kawagu do rumologo do mantad id koinsanai di dusa diyolo'. Tu' posolibon kawagu'ddi diyolo' i Tanak do Kinorohingan om indaraaton diyolo' iyau dot id toguang do tulun dot ogumu'!


text:
Iri nopo tana' dit asarabak do rasam di kosondot kasai'd hiri, om i posuni nondo do totonomon di haro o guna' dot id tulun di minananom om nabarakatan nod Kinorohingan i tana'ddi.


text:
Nga' ondung paka' nogi' om rugi o sumuni do hiri'd tana'ddi, om aiso' i' o guna' di tana' om papalan indod Kinorohingan do koimbagu om uuhon do monorob do sumonu'.


text:
Nga' iyo piya'ddi o boros dahai, oi tobpinai-tobpinai di kosianan ku, nga' oilaan i' kopio dahai dot a' kou i' iyokoyu iyo'ddi. Oilaan i dahai do nakaanu kou dit ongosonong ko' iri, iri no i piro-piro o barakat do kotonggoi di koposion do naanu dokoyu.


text:
Kinorohingan nopo om okon i' ko' Kinorohingan dit a' otulid. A' i' dau olihuan i winonsoi dokoyu do bagi' dau, om i kosianan dokoyu dot id dau di pinointalang dokoyu do tontok di minonulung kou di tulun dit iso-iso' o kinotumbayaan, di gulu po om dinondo.


text:
Orohian kopio iyahai do sompori-pori kou nopo dot ogirot kasai' do gisom do kopupuson, om aanu indo dokoyu i soro-sorohon dokoyu'ddi.


text:
Mada' i' iyahai do kumaul kou. Nga' orohian kopio iyahai dot iyo kou di tulun di nakaramit di pinabatos do Kinorohingan, tu' minonongkuyaan i' iyolo' dau om alanut o ginawo do minagandad.


text:
Tontok di minamatos o Kinorohingan dot id di Abraham, om suminumpa' iyau do momonsoi di nakabatos dau. Om sumpa' nopo iyau dot id suang do ngaran dau tu' aiso' no ot id sawat ko' mantad do Kinorohingan.


text:
Om andado' nopo di Abraham iri do mikuwo'd alanut o ginawo, om kaanu iddi dau i pinabatos do Kinorohingan dot id dau.


text:
Ondung sumumpa' o tulun, om sumumpa i' iyau dot id suang do ngaran do tulun do suwai dit id sawat ko' iyau, om iri no sumpa'ddi o moningkod do koinsanai'd boros dit a' daa sumokodung diri.


text:
Om orohian o Kinorohingan do poingod kopio dot id tulun di karamit di batos dau'ddi, dot a' kopio dau simbanan i natantu' mantad dau do wonsoyon dau. Om iri no kinopomoruhangan dau do sumpa' dot id batos dau'ddi.


text:
Om a' no milo'd simbanan i duwo o hal diti: A' i' kopio o Kinorohingan milo do mongudut dot id batos om sumpa' dau'ddi. Iyo nopoddi, om iyati' no i nokointirung dot id Kinorohingan, ot odsuuron kopio do mongigit di soro-sorohon di posodia' no dot id toguang toko'!


text:
Iri nopo soro-sorohon toko'ddi om iyo po di limbagat do parau' di nakaralom tomod o kinotodsokon, om iri no o toidon toko' dit ogirot om aiso' nondo o ligogon dot id koposi-posion toko'. Om iri nopo soro-sorohon diri om katalib i' di tirai di Bilik dit Olidang Kopio do hiri'd Walai'd Sasambayangan dot Agayo do hilo'd surga.


text:
Om noiwangan no di Yesus o ralan toko' do kumaa dot id kinoiyonon diri, om nokosuang no iyau'd hiri do suminiliu'd Boyoon dot Agayo dot Imam do bagi' dati' do gisom do poingompus, do miagal di Imam Milkisidik.


text:
I Milkisidik nopo om raja' do mantad hilo'd Salim om imam do pinili' do Kinorohingan it Asawat Kopio. Tontok di nokoguli' i Abraham do mantad id pinisangadan, di naala' dau i piro-piro o raja', om rikot no i Milkisidik do minongoi ruba' dau om minamarakat iyau dau.


text:
Om patahako' no di Abraham dot id di Milkisidik o sompihopod do koinsanai di nangaahau dau. (Komoyon nopo di ngaran di Milkisidik do koiso' om, “Raja' dit Otulid”; om komoyon no kawagu di ngaran dau om “Raja' do Kosimbayanan”, tu' raja' i' iyau do mantad hilo'd Salim.)


text:
I Milkisidik nopoddi om aiso' i' o nokotulis do honggo nopo do popoilo ondung kitapa' iyau ko' kitina' ko' kitaki-aki iyau; om aiso' o nokoboros do pasal do kinosusuon dau ko' kinapatayan po dau. Iyau nopo om miagal po do Tanak do Kinorohingan; om iyau no it imam do gisom do poingompus.


text:
Om oilaan toko' no dot agayo kopio i Milkisidik diri; om agayo no kopio iyau gisom dot onuwai nopo iyau di Abraham, i taki-aki do bansa' toko', do sompihopod do koinsanai di naanu dau do mantad id pinisangadan diri.


text:
Id suang nopod Tourat, om natantu' no dot i piro-piro ot imam di sinakagon di Liwi it apatut do monimung do sompihopod do koinsanai dit aanu di tulun dot Israil, i tobpinai i' diyolo', do sinakagon ngai' piya daa iyolo' di Abraham.


text:
I Milkisidik nopo om okon i' ko' sinakagon di Liwi, nga' nakaanu i' iyau do sompihopod do koinsanai di nangaahau di Abraham, om minamarakat iyau di Abraham, i noonuan no di batos do Kinorohingan.


text:
Iri nopo i piro-piro ot imam di kaanu di sompihopod diri om apatai i'. Nga' tumanud nopo dot id suang do Buuk do Kinorohingan, om i Milkisidik nopoddi, i nonuan di sompihopod diri om poimpasi kasai' i'.


text:
Om milo id komoyon, dot i Liwi nopo --- i sanganu di sinakagon di monimung do porsombahan di sompihopod do mantad id tulun dot Israil --- om minambayar i' di bohogian diri do nokotonggoi di Abraham, do tontok di pinabayar di Abraham iri dot id di Milkisidik.


text:
Mulong piya dot a' po i Liwi nopogkosusu, nga' milo nod komoyon dot id suang no iyau do tinan di Abraham i taki-aki dau, do tontok di suminolowot i Milkisidik di Abraham.


text:
Om pinatahak i Tourat dot id tulun dot Israil dot i piro-piro ot imam do mantad id payat do Liwi o pinopotuduk diri. Om iri nopo i piro-piro ot imam do mantad id payat do Liwi di gulu poddi om a' i' milo do momonsoi dit apatut diyolo'd wonsoyon do gisom dot aiso' kopio o bohiton, om gowoi poddi om minog i' do haro ot imam do suwai, i miagal di Imam Milkisidik, om okon noddi ko' mantad id sinompuruan di Imam Harun.


text:
Om komoyon nopoddi nga' i Tuhan toko': Iyau nopo om mantad i' do payat do suwai, om a' po insan do haro o tulun do mantad id payat dau do nosiliu dot imam.


text:
Koilo ngai' i' o tulun dot iri nopo Tuhan toko' om mantad i' dot id payat di Yohuda; om a' i' di Musa insan koroitai i payat diri do tontok di minomoros iyau do pasal do piro-piro ot imam.


text:
Om atarang poddi ko' mantad di gulu po i pinoboros diri, di nokorikot o songulun ot imam do suwai, i miagal di Milkisidik.


text:
Kinoponilihan nopo dau dot imam om a' i' pinoimpou dot id toturan do tulun, suwai ko' pinoimpou di koposi-posion dau di kikuasa' om it aiso' o kopupuson.


text:
Tu' haro no o nokoboros dot id suang do Buuk do Kinorohingan do poingkaa, “Iya' no ot imam do gisom do poingompus, do miagal di Imam Milkisidik,” ka.


text:
Baino' nopoddi, om iri nopo toturan di laid diri om nadaan noddi, tu' a' i' ogirot om aiso' o guna'.


text:
Iri nopo Tourat di Musa om a' i' milo do poposonong do nunu nopo do gisom dot aiso' o bohiton. Om iri no o kinapanahakan dati' dot iso' o soro-sorohon dit osonong ko' iri; om milo toko' indo do minsomok do Kinorohingan.


text:
Kawagu po, om iri ngai' nopoddi om pinitonggoi i' do sumpa' do mantad id Kinorohingan. Aiso' i' o sumpa' do miagal diri do tontok di pinili' i piro-piro ot imam do suwai.


text:
Nga' i Yesus nopo om siniliu dot imam do pinitonggoi'd sumpa', do tontok di minoro-boros o Kinorohingan dot id dau do poingkaa, “Nokosumpa' no o Tuhan, om a' no dau simbanan i nokoboros dau do poingkaa, ‘Iya' no ot imam do gisom do poingompus,’ ka,” ka dau.


text:
Om haro po kawagu o hal do suwai: iri nopo piro-piro ot imam di suwai'ddi om ogumu' i'; tu' minatai ngai' i' iyolo' om gisom dot a' milo do popotilombus di karaja' diyolo'.


text:
Nga' i Yesus nopo om poimpasi i' do gisom do poingompus, om iri nopoddi karaja' dau di dong imam om a' i' pinatahak dot id tulun do suwai.


text:
Om iri noddi o komilo-milo di Yesus do mamasi kasai' di tulun di rumikot dot id Kinorohingan dot iyau o poporikot, tu' poimpasi kasai' i' iyau do gisom do poingompus do popoboros di pokionuon di tulun diri dot id Kinorohingan.


text:
Iyo nopoddi, om i Yesus no o Boyoon dot Agayo dot Imam di milo kopio do monulung dati'. Iyau nopo om olidang i'; om aiso' o kasalaan om dusa dau. Pinotongkiad iyau do mantad id tulun di kidusa, om pinoinsawat iyau do hilo'd kinoiyonon dit asawat po ko' koinsanai'd tawan.


text:
Iyau nopo om a' i' iyo di piro-piro o boyoon dot agayo dot imam di suwai, i monikid tadau nopo do papatahak do porsombahan di sumbolion dot iri po dusa diyolo' o kapanahakan, om iri nogindo i dusa di tulun dot ogumu'. I Yesus nopo om insan noo papatahak do porsombahan di sinumbali', i kabagal do gisom do poingompus, do tontok di pinatahak dau o tinan dau do siniliu do porsombahan di sinumbali'.


text:
Iri nopo Tourat di Musa om momili' i' di tulun di haro piya o bohiton do silihon do boyoon dot agayo dot imam. Nga' id tohuri noddi ko' i Tourat diri, om pamatos no o Kinorohingan do mikuwo'd suminumpa' do silihon nondo dau do Boyoon dot Agayo dot Imam, i Tanak di nakabatos no mantad do silihon do Gampamasi di milo kopio'd mamasi, do gisom do poingompus.


text:
Tonsi nopo kopio do koinsanai'dti poboroson dahai'dti om: Haro i' o dati' do Boyoon dot Agayo dot Imam do miagal diri, i poirikau do momorinta' do poinsugku' do Kinorohingan, it Agayo Kopio do hilo'd surga.


text:
Om iyau no i momonsoi do karaja' di dong Boyoon dot Agayo dot Imam do hiri'd Bilik dit Olidang Kopio, i hiri'd Kiim do Tuhan dit otopot kopio, i winonsoi'd Tuhan, om okon i' ko' winonsoi'd tulun.


text:
Pointikid-tikid do boyoon dot agayo dot imam om pilion i' do papatahak do porsombahan di sumbolion ko' i porsombahan do suwai dot id Kinorohingan. Om iyo nogiddi i dati' do Boyoon dot Agayo dot Imam; tu' mositi' i' do haro o patahakon dau do maan do porsombahan.


text:
Ondung hiti daa iyau id pomogunan, om a' i' iyau osiliu dot imam, tu' haro no ot imam di papatahak do porsombahan di sumbolion, i ponuhuan di Tourat do tulun do Yohudi.


text:
Iri nopo karaja' di dong imam di wonsoyon diyolo' om otopot nopo kopio om poiyaan noo om sangai-sangai noo di hilo'd surga. Om nokosunud nod Kinorohingan iri dot id di Musa di gulu po, do tontok di winonsoi di Musa i Kiim do Tuhan. Poingkaa o pinoboros do Kinorohingan dot id di Musa, “Soro-sorohon no! Mositi' nod wonsoyon ngai' nu'ri do tumanud di poiyaan di pinokitanan diya' di hilo'd nuluhon,” ka.


text:
Nga' baino' noddi om nakaanu no i Yesus do karaja' di dong imam dit agayo po ko' i winonsoi di piro-piro ot imam diri. Tu' iri nopo tumpongo di winonsoi dau dot id pialatan do Kinorohingan om tulun, om osonong po ko' i tumpongo di gulu, tu' pinoimpou i' di boros do pasal do piro-piro o hal dit osonong ko' iri.


text:
Ondung aiso' daa o bohiton di tumpongo dit id gulu, om a' i' daa minog do haro o tumpongo di koduwo.


text:
Nga' haro i' o kasalaan do nokito'd Kinorohingan do nowonsoi di tulun dau, gisom do minomoros o Kinorohingan do poingkaa, “Ilaai no, do rumikot indo o maso, do momonsoi oku do tumpongo di wagu dot id bansa' dot Israil, om id bansa' do Yohudi.


text:
Om a' i' iri miagal di tumpongo di winonsoi ku dot id taki-aki diyolo' do tontok di winoyo' ku iyolo' do suminoliwan do mantad id pomogunan do Masir. A' i' iyolo' tuminorodok dot id tumpongo di winonsoi ku dot id diyolo'; om iri no ot a' ku kinopomodulan diyolo'.


text:
Nga' baino' nopondo, om iti no o tumpongo do wonsoyon ku dot id tulun dot Israil do koimbagu, kad Tuhan: Posuangon ku nondo o toturan ku dot id suang do pomusarahan diyolo', om potulison ku dot id ginawo diyolo'. Osiliu oku nondo do Kinorohingan diyolo', om osiliu iyolo' do tulun ku.


text:
Om a' no iyolo' minog do monuduk di tulun dit id suang do pomogunan diyolo', ko' momisunud po di tobpinai dau do poingkaa, ‘Intutun nod Tuhan,’ ka. Tu' oinsanan nopondo iyolo', dot it angagayo om it ongokoro', do kotutun doho'.


text:
Om di nopoddi pinoboros do Kinorohingan i tumpongo do wagu'ddi, om rinoitan diri dau do laid iri om rinoitan dau do noromuk, om a' no alaid om tumanus no.


text:
Id suang nopo di tumpongo di koiso' om haro o piro-piro o toturan do sumambayang, om haro o tiyonon do sumambayang di winonsoi'd tulun.


text:
Haro ot iso' kiim do winonsoi do rinoitan do Bilik dit Olidang, i hiri'd gulu kopio kobontol. Om hiri nopod suang di bilik diri nga' haro o potimpakan do lampung, om haro o mija' di pinasakayan do roti, do patahakon dot id Kinorohingan.


text:
Om hiri nod ponong id suang, it id dotirung di tirai di koduwo om haro o kinoiyonon di roitan do Bilik dit Olidang Kopio.


text:
Hiri nopod bilik diri om haro o pananaraban do kominyan, i tamas do winonsoi, om haro o Kaban do Tumpongo, i kotongkop nopod nurogupan do tamas. Id suang nopo di Kaban diri om haro o balanga' do tamas do sinuangan do manna, om hiri i sukud di Harun di tinolidan, om hiri i duwo o kaping do watu do ponunulisan, i tinulisan di hopod o toturan do mantad id Kinorohingan.


text:
Hiri nopod sawa-sawat di Kaban diri om haro o duwo o koiyo-iyo do moloikat di roitan do kerub, i tanda' do nakarapou o Kinorohingan. Om iri nopo duwo talad di kerub diri om poungkalad dot id sakai di sompon di Kaban, i tiyonon do mangampun do dusa. Nga' a' no osorisid ngai' do papatarang iri do dinondo.


text:
Om iyo noddi o poiiyon ngai'ddi. Monikid tadau nopo i piro-piro ot imam do mongoi do hiri'd kinoiyonon dit id gulu kobontol di kiim diri do mongoi pomonsoi di karaja' diyolo'.


text:
Nga' iri nopo sumuang do hiri'd ponong id gogok kopio di kiim om iri no i Boyoon dot Agayo dot Imam. Om insan nod sontoun do mongoi iyau'd hiri. Om tontok nopo di mongoi iyau'd hiri om migit iyau do raha' do maan patahako' dot id Kinorohingan do bagi'd tinan dau om bagi'd dusa di bansa'ddi dit a' diyolo' tinomod do momonsoi.


text:
Om atarang no kopio i potudukon di Rusod do Kinorohingan do haro nopo o toturan do miagal diri, om solinaid nopo do poingkakat i kiim dit id gulu kobontol diri, om a' po noiwangan o ralan do sumuang do hiri'd Bilik dit Olidang Kopio.


text:
Iri no o poiyaan diti maso do dinondo; om komoyon nopoddi om a' i' milo do poposonong kopio do kopurimanan do ginawo di tulun do pinapatahak di porsombahan, i piro-piro o porsombahan om i piro-piro o tayam-tayam di maan do porsombahan do sumbolion.


text:
Tu' iri ngai' nopo i wonsoyon do tumanud do toturan diri om pasal no do taakanon, om tinumon, om piro-piro o kowoyoon do toturan do momolidang do tinan. Om iri ngai' nopoddi om toturan no do don tinan om i tonudon do gisom no dot orikot i maso do papaharo o Kinorohingan do koinwoguan.


text:
Nga' i Kristus nopo om nokorikot no do sumiliu'd Boyoon dot Agayo dot Imam do koinsanai dit ongosonong di haro do dinondo. Iri nopo Kiim do Tuhan dit iyonon dau do momonsoi di karaja' dau di dong Boyoon dot Agayo dot Imam om abantug i' om aiso' o bohiton do katalad di kiim dit id gulu. Iri nopo om okon i' ko' tulun o minomonsoi; komoyon nopo nga' okon i' ko' iti pomogunan di winonsoi o tadon diri.


text:
Insan noo i Kristus do suminuang di Bilik dit Olidang Kopio'ddi, om diri-diri no, om a' nondo iyau sumuang kawagu do gisom dot alaid. Om tontok nopoddi om okon i' ko' raha' do kambing di tontoluhan ko' raha' do tanak do sapi' o nigitan dau do numaan do porsombahan; suwai ko' nigitan nopo dau om iri i dau'd raha', om iri noddi o pinopoidu' dau dati' do gisom dot alaid.


text:
Iri no raha' di kambing om i sapi' di tontoluhan o powowoson, om i tauu di tanak di sapi' di sinorob do numaan do porsombahan, o paarabon dot id tulun di nososomu' dot id pagantangan do toturan do tugama', om olidang indo iyolo'. Om ondung koidu' di kososomu' di tulun diri i raha' om i tauu diri,


text:
om okon-okon pondo i raha' di Kristus! Om iri no i Rusod di hino kasai' o pinawayaan di Kristus do pinapatahak do tinan dau dot id Kinorohingan do suminiliu'd porsombahan di sinumbali' dit aiso' o bohiton. Om iri no i raha' dau o momolidang do kopurimanan do ginawo toko' do mantad id toturan do tugama' dit aiso' o guna', om milo toko' indo do mogobi-obi' do Kinorohingan di poimpasi.


text:
Om iri no o kinosilihan do Kristus do Momialatan do momonsoi dot iso' o tumpongo di wagu, om kaanu i' i tulun di nolohou do Kinorohingan di barakat dit aiso' o kopupuson, i pinabatos do Kinorohingan. Om nosiliu ngai' i' o miagal diri tu' haro no i minatai, iri no i Kristus; om iri no i kinapatayon dau o pinopoidu' do tulun do mantad id koinsanai'd kasalaan di nowonsoi diyolo' di maso po do kikuasa' i tumpongo dit id gulu.


text:
Ondung haro o surat do kopotungkusan do dapu', om mositi' no do haro o kointalangan kopio do napatai i minonulis di surat diri.


text:
Tu' aiso' po o komoyon di surat do popotungkus diri do poimpasi po i tulun di minomonsoi'ddi. Haro nopo kopio o komoyon di surat diri om apatai i tulun diri.


text:
Id gulu nopo do winonsoi di Musa om pinopolombus iyau do koinsanai di toturan dit id suang do Tourat dot id tulun dot Israil. Om ngoyo' nogiddi di Musa i raha' di tanak do sapi' om i raha' di kambing do tontoluhan, om ralatai no dau iri do waig, om powowoso' nogiddi dau do hiri'd buuk do Tourat om pinowowos dau dot id koinsanai'd tulun dot Israil, dot i koiyo-iyo do rongilut om i hulu do dumba' dit oitom o karagango' o pinakai dau do pinopowowos diri.


text:
Om boros ka di Musa di maso dau do popingwowos diri om, “Iti no i raha' di popogirot di tumpongo do mantad id Kinorohingan, om iti no it apatut dokoyu do tonudon,” ka dau.


text:
Om iyo iddi o kowoyo-woyoo' di Musa do pinopowowos di raha'ddi dot id Kiim do Tuhan om id koinsanai di pakakas do sumambayang.


text:
Om otopot i' kopio, do tumanud nopo do Tourat, om oruhai nod raha' ngai' o pomolidang do koinsanai'd nunu nopo, om dusa nga' oompunan nopo om haro o raha' do kalawas.


text:
Om iyo noddi o kowoyo-woyoo' do pomolidang ngai' di konunu-nunuan di pinoiya-iyaan di hilo'd surga. Nga' maan nopo di hilo'd surga om mositi' no do haro o porsombahan di sumbolion dot osonong ko' i koubasanan.


text:
Tu' Kristus nopo om okon i' ko' i Bilik dit Olidang di winonsoi'd tulun o suangon tu' iri nopo om poiyaan no di Bilik dot Olidang dit otopot kopio. Hilo' i' kopio id surga o sinuang di Kristus; om hilo' no iyau do dinondo do tumimbaba' do Kinorohingan do mobi' dati'.


text:
Iri nopo Boyoon dot Agayo dot Imam di tulun do Yohudi om monikid toun nopo do sumuang do hiri'd Bilik dit Olidang Kopio, i hiri'd Walai'd Sasambayangan dot Agayo, om migit iyau do raha' do songinan o tayam-tayam. Nga' Kristus nopo om a' i' miniguli-guli' do suminuang do pinapatahak do tinan dau.


text:
Tu' ondung iyo'ddi, om asaru' no iyau do noinggorit do pointonodon di wonsoyo' i' iti pomogunan. Nga' nokointalang no kopio, do tontok i' di motingkopupus no o pomogunan, do ruminikot iyau dot insan noo do minongoi pananus do dusa, tu' pinatahak i' dau o tinan dau do siniliu'd porsombahan di sinumbali'.


text:
Om natantu' nod Kinorohingan dot insan noo o tulun do matai, om sumusuhut nopondo om butusan po iyolo'd Kinorohingan.


text:
Om iyo nogiddi o Kristus tu' insan noo patahako' do numaan do porsombahan di sinumbali' do mananus do dusa do tulun dot ogumu'. Om rumikot indo kawagu iyau, nga' okon no ko' mongoi pamabo do dusa, suwai ko' mongoi pamasi ngai' do tulun di mandad-andad do korikatan dau.


text:
Iri nopo Tourat do tulun do Yohudi om poiya-iyaan noo do koinsanai dit ongosonong di rumikot do koimbagu. Nga' a' i' atarang noti do maan do poiyaan. Om a' i' kopio milo i Tourat diri do momolidang kopio di tulun di rumikot do mongoi sambayang dot id Kinorohingan, do mongigit do porsombahan, do mulong piya do monikid toun nopo do papatahak do porsombahan di sumbolion dit iyo kasai'ddi.


text:
Ondung nolidangan kopio daa do mantad id dusa i tulun do tumuku' dot id Kinorohingan diri, om aiso' no daa o kopurimanan do ginawo diyolo' do kidusa iyolo', om a' no daa papatahak kawagu do porsombahan di sumbolion.


text:
Nga' kointalang i' kopio dot iri nopo porsombahan di sumbolion di patahakon do pointikid do toun om poposorou nogi' do tulun di dusa diyolo',


text:
Om kaa pogi' do tontok nopo di ruminikot i Kristus do hiti'd pomogunan, om poingkaa o pinoboros dau dot id Kinorohingan, “A' ko i' orohian do porsombahan di sumbolion om i porsombahan do suwai; nga' nonuan oku nogi' diya' do tinan.


text:
Om boros kangku'ddi, ‘Hati' oku no, oi Kinorohingan! Om ruminikot oku do mongoi pomonsoi di korohian nu, do miagal di nokotulis do pasal doho' dot id suang do buuk do Tourat,’ kangku,” ka.


text:
Id gulu nopo do pinoboros di Kristus om poingkaa, “A' ko i' orohian do porsombahan di sumbolion om i porsombahan do suwai; a' ko i' orohian di tayam-tayam di sorobon do maan do porsombahan, om a' ko orohian di porsombahan di sumbolion do maan do pangampun do dusa,” ka dau. Om iyo iddi o pinoboros di Kristus, do mulong piya do tumanud di Tourat o kowoyo-woyoo' do papatahak do koinsanai di porsombahan di sumbolion.


text:
Om poboroso' nogiddi di Kristus o poingkaa, “Hati oku no, oi Kinorohingan! Om ruminikot oku do mongoi pomonsoi di korohian nu,” ka dau. Om tonuso' noddi do Kinorohingan o koinsanai di porsombahan di sumbolion dit id gulu, om sowoliai no dau di Kristus, i numaan do porsombahan di sinumbali'.


text:
Nowonsoi no di Yesus Kristus i korohian do Kinorohingan om pinatahak dau o tinan dau do suminiliu'd porsombahan di sumbolion. Om iri no i porsombahan diri, i winonsoi dau dot i tinan dau o pinatahak dot insan noo do maan do gisom dot alaid, do nolidangan ngai' toko'ddi do mantad id dusa.


text:
Pointikid-tikid dot Imam di tulun do Yohudi om momonsoi kasai' i' di karaja' dau do dong imam do pointikid do tadau, om miguli-guli' iyau do papatahak do porsombahan di sumbolion dit iyo kasai' nopoddi. Nga' iri nopo porsombahan di sumbolion diri om a' i' kopio katanus do dusa.


text:
Suwai ko', iso' noo o porsombahan di sumbolion do pinatahak di Kristus do maan do pangampun do dusa, om poinggirot kasai' no i porsombahan do sinumbali'ddi do gisom dot alaid. Om katahak poddi i porsombahan di sinumbali', om irikau no i Kristus dot id dawananan do Kinorohingan om momorinta' diri iyau do poinsugku' do Kinorohingan.


text:
Om dinondo nopodti om mandad po o Kristus do poinsiribaon ngai' do Kinorohingan dot id dau i pisangod dau.


text:
Om iso' noo o porsombahan di sinumbali' do pinomolidang di Kristus do koinsanai'd tulun di nolihungan do mantad id dusa, gisom dot olidang kopio iyolo'.


text:
“Boros kad Tuhan, ‘Iti no o tumpongo di wonsoyon ku dot id diyolo' do koimbagu. Posuangon ku nondo dot id ginawo diyolo' i toturan ku om tulison ku'ri dot id suang do pomusarahan diyolo',’ ka,” ka dau.


text:
Om nokoboros i' o Kinorohingan do poingkaa, “Lihuan ku nondo o koinsanai di dusa om i karaaton diyolo',” ka.


text:
Iyo nopoddi, om iri ngai' nopo i dusa om i karaaton diri, om noompunan no. Om a' no minog do papatahak kawagu do porsombahan do sumbolion do maan do pangampun do dusa.


text:
Baino' nopoddi, oi tobpinai-tobpinai ku, om katama' toko' noddi do sumuang di Bilik dit Olidang Kopio tu' napatai no i Yesus.


text:
Noiwangan no di Yesus ot iso' o ralan di wagu do wayaan toko', iri no i ralan di manahak do koposion. Iri nopo i ralan diri om kawaya' i' di tirai, iri no i tinan di Yesus.


text:
Om baino' nopoddi om haro no o Boyoon dot Agayo dot Imam toko', i mongilo-ilo di tulun do songonuon do Kinorohingan.


text:
Iyo nopoddi, om kainou no minsomok do Kinorohingan do mikuwo'd ginawo dit otulid om ogirot o kotumbayaan; om mikuwo'd kopurimanan do ginawo di nolidangan no do mantad id taraat, om mikuwo'd tinan di nolihungan no di waig dot oniniting.


text:
Om igitan toko' no kopio i soro-sorohon di ponongkuyaan toko', tu' Kinorohingan nopo om milo i' do ponongkuyaanan do mamayaan kasai' di batos dau.


text:
Om pogipadul-padul toko' no, om kopogiodsuur-suur toko' i' do mogiinsian-sian dot iyati' ngai', om kopomonsoi toko' dit ongosonong.


text:
Om kumaparu' toko' no do mogititimung, om a' tukono' do miagal di tulun do suwai. Om apatut nogi' do ruhangan toko' o kotorodoko' toko' om mogiodsuur-suur toko', tu' oilaan toko' i' dot a' no alaid do rumikot o Tuhan.


text:
Tu' ondung nokosusui no dot id dati' i habar dot otopot do mantad id Kinorohingan nga' tumilombus toko' indo do momonsoi'd dusa di tomodon do momonsoi, om aiso' no o porsombahan di sumbolion do koidu' di dusa toko' do miagal diri.


text:
Tu' osunsudan toko' nopo om tumimbaba' pod Kinorohingan do momutus om tumimbaba' di tapui do kototogod dau, i monorob ngai' di tulun di sumaap dau do gisom dot ouu.


text:
Iri nopo tulun dit a' tumanud di Tourat di Musa, om hukuman nopo do kapatayon, om aiso' no o koompunan, do kointalang kopio do nakasala' iyau, do pasalaon do duwo ko' tolu o tulun do sasi'.


text:
Om okon-okon pondo o kawagato' do hukuman do porotuon dot id tulun di mongulok-ulok di Tanak do Kinorohingan. Tu' tulun nopo do miagal diri om papagaan-gaan di raha' do tumpongo do Kinorohingan, iri no i kinapatayon di Kristus, i momolidang daa dau do mantad id dusa. Om mongindaraat iyau di Rusod di manahak do nipuhawang.


text:
Om koilo toko' i' ondung isai i minomoros do poingkaa, “Sumuli' oku indo! Momohukum oku indo!” ka, om i minomoros dot, “Butusan indod Tuhan i tulun do songonuon dau,” ka.


text:
Soroho' no dokoyu o kowoyo-woyoo' dokoyu di gulu po. Tontok nopoddi, di notitihan kou di tanawau do Kinorohingan, om ogumu' tomod daa o kinoinggoritan dokoyu; nga' ogirot kasai' kou i' om aparu' kou do kuminaraja'.


text:
Koumbal i' dot indaraaton kou om a' kopio osonong-sonong o wonsoyon diyolo' dot id dokoyu dot id toguang do tulun dot ogumu'. Om koumbal i' do kotonggoi kou di tulun do suwai dot oinggorit do tontok dot inggoriton iyolo',


text:
om tumonggoi kou di tulun do poinggiil do tumongob. Om ngoyon ngai' nopo ahawo' do mantad id dokoyu i dokoyu'd songonuon, om osonong i' o ginawo dokoyu do tumimbaba'ddi, tu' oilaan i' dokoyu do haro po dot id dokoyu it osonong ko' iri, it a' rumaag do gisom do poingompus.


text:
Iyo nopoddi, om kada' kou kapaasai, tu' ondung otumbayaan kasai' kou, om haro i' ot isomuli'ddi dit agayo!


text:
Mositi' no do polonuton dokoyu o ginawo dokoyu, om milo kou i' do momonsoi di korohian do Kinorohingan om kaanu kou indo di pinabatos dau.


text:
Tu' nokotulis no dot id suang do Buuk do Kinorohingan o poingkaa, “A' no alaid, dot iri nopondo i rumikot mantad diri, om rumikot nod oruhai; a' no dau popiurut-uruton o korikatan dau.


text:
Om iri nopondo i tulun di doho' kopio'd songonuon om otumbayaan indo om apasi; nga' ondung haro ot id pogialatan diyolo' do sumunsuri, om a' oku no asanangan do tulun diri,” ka.


text:
Iyati' nopodti om okon i' ko' tulun di suminunsuri om i napalid. Suwai ko' iyati' nopo om tulun i' dit otumbayaan do Kinorohingan om napasi toko'.


text:
Komoyon nopo dot otumbayaan om atantu' kopio o ginawo do monongkuyaan dot abayaan kopio i soro-sorohon toko', om komoyon nopoddi nga' haro kopio o ponongkuyaanan dot otopot i' kopio do haro it a' toko' okito.


text:
Oilaan toko' i' dot i boros do Kinorohingan o minomonsoi diti pomogunan, tu' otumbayaan toko' i'; om komoyon nopoddi, nga' iri nopo it okito om winonsoi dot it a' okito o numaan wonsoyo'.


text:
Om pinapatahak i Habil dot id Kinorohingan, do porsombahan di sinumbali' dit osonong ko' i di Kain, tu' kikotumbayaan i' iyau. Om iri no i kotumbayaan di Habil diri o kinopomoromitan do Kinorohingan di Habil do pinoiyo do tulun dit osonong, tu' nokointalang no do rinamit do Kinorohingan i porsombahan dau. Om napatai no daa i Habil nga' moro-boros kasai' po iyau do gisom piya do dinondo, tu' kikotumbayaan i' iyau.


text:
Om i Hinok nopo om a' i' napatai tu' kikotumbayaan i' iyau om poinsawato' nopoddi iyau do pinakaa dot id Kinorohingan. Aiso' i' o tiso' pod tulun do nokokito dau do nihum piya daa iyau, tu' nokoinsawat no iyau do Kinorohingan. Om nokotulis i' dot id suang do Buuk do Kinorohingan do kinohubayaan do Kinorohingan i Hinok, do tontok dit a' po iyau nokoinsawat.


text:
Aiso' i' o tiso' pod tulun do kohubayaan do Kinorohingan, ondung aiso' o kotumbayaan do tulun diri. Tu' iri nopo tulun di rumikot dot id Kinorohingan om mositi' no do monongkuyaan do haro o Kinorohingan, om monongkuyaan do monomuli' iyau do tulun di mogihum dau.


text:
Om sinunudan pogi'd Kinorohingan i Nuu do pasal dit ongosiliu dot id maso dot abantalan, it a' po dau okito, nga' kikotumbayaan i' iyau. Om minumboyo' i Nuu do Kinorohingan gisom do minomonsoi iyau dot iso' o kapal do rahat. Om id tohuri noddi om iri no i kapal diri o nakapasi dau om i sompiiyon dau. Om hukumai noddi o pomogunan, nga' i Nuu nopo om pinoboros i' do Kinorohingan do tulun dit osonong, tu' haro i' o kotumbayaan dau.


text:
Om umboyo' nopo i Abraham do Kinorohingan do tontok di lohowo' iyau do Kinorohingan om di sinuhu' iyau do kumaa dot id iso' o pomogunan di pinabatos do Kinorohingan dot id dau, tu' kikotumbayaan i' iyau. Om pamanau nopoddi i Abraham dot a' piya dau oilaan ondung hinonggo o pakayaan dau.


text:
Om undorong nopo i Abraham do miagal do tulun di sompogunan do hiri'd pomogunan di pinabatos do Kinorohingan dot id dau'ddi, tu' kikotumbayaan i' iyau. Om undorong nopo i Abraham do hiri do poingiyon dot id kiim. Om iyo iddi o winonsoi di Isak om i Yakub, i nakaramit di batos do miagal diri do mantad id Kinorohingan.


text:
Tu' mandad-andad no i Abraham di bandar di tinantu' mantad do wonsoyon om i winonsoi'd Kinorohingan do pinoimpou do pinoimpahan dit ogirot.


text:
Om haro i' o sinakagon di Abraham do mantad id di Sara, do mulong piya do molohing no daa kopio iyau, om a' maganak i Sara, tu' kikotumbayaan i' iyau. Oilaan no kopio di Abraham do bayaanon do Kinorohingan i batos dau.


text:
Mulong piya daa dot iyo pod napatai o tinan di Abraham do maso'ddi, nga' ogumu' i' o sinakagon dau, gisom dot a' no ointob o kogumuo' diyolo'. Iyo po iyolo' di rombituon do hilo'd tawan om iyo di togis do hilo'd tisan do rahat kogumu', tu' kikotumbayaan i' iyau.


text:
Om kikotumbayaan kasai' i' o koinsanai di tulun diri do gisom piya do kinapatayon diyolo'. A' i' diyolo' naramit i pinabatos do Kinorohingan diri, suwai ko' nokito noo diyolo', nga' pinusou i' diyolo' iri do hiri piya'd sodu'. Om iri no o kinapamarasan diyolo' do sompogunan no toomod iyolo' om mombo-hombo do hiti'd pomogunan.


text:
Om tulun nopo do momoros do miagal diri om popointalang no kopio do maso diyolo' do mogihum do pomogunan dit osiliu'd pomogunan kopio diyolo'.


text:
Om okon i' ko' i pomogunan di tinongkiadan diyolo' o sorohon diyolo'. Tu' ondung iri daa, om milo i' daa iyolo' do gumuli' dot id pomogunan diri.


text:
Nga' nokointalang no kopio do langadon i' iyolo' dot iso' o pomogunan dit osonong ko' iri, iri no i pomogunan do hilo'd surga. Om iri no ot a' do Kinorohingan kointingayaman do roitan piya diyolo' iyau do tapa' diyolo', tu' nokosodia' nod Kinorohingan ot iso' o bandar do patahakon dau dot id diyolo'.


text:
Om iri i kotumbayaan di Abraham o kinapatahakan dau di Isak do maan do porsombahan do tontok di tinoinu' iyau do Kinorohingan. I Abraham no o nonuan do Kinorohingan di batos dau, nga' posodia' i' i Abraham do papatahak di tanak dau dit iso' noo.


text:
Om nokoboros nod Kinorohingan o poingkaa dot id di Abraham, “I Isak no o koonuan nu do sinakagon di pinabatos ku diya',” ka.


text:
Oilaan no kopio di Abraham do milo o Kinorohingan do mamasi kawagu di Isak do mantad id kapatayon, om milo nod poboroson, do naanu no kawagu di Abraham i Isak do mantad id kapatayon.


text:
Om pinabatos di Isak dot id di Yakub om id di Isau i barakat di rumikot do koimbagu, tu' kikotumbayaan i' iyau.


text:
Om di nopo dit a' po i Yakub napatai om pinatahak dau o barakat dau dot id tangaanak di Yusup, tu' kikotumbayaan i' iyau --- om tontok nopoddi om posikoron po iyau di tulu di sukud dau om tuminuku' iyau dot id Kinorohingan.


text:
Om iri i kotumbayaan di Yusup --- do tontok dit oruhai no iyau do matai --- o kinapabarasan dau do pasal do kosoliwanan di tulun dot Israil do mantad hilo'd Masir, om pinobilin dau it apatut do wonsoyon dot id rata' dau.


text:
Om i kotumbayaan di molohing di Musa o kinopolisakan dau di Musa do solinaid do tolu o tulan do mantad di kinosusuon dau. Om nokito diyolo' dot olumis kopio kaanak i Musa, om a' iddi iyolo' nooris do tuminolibamban di pinonuhuan di raja'.


text:
Pinokouhang nogi' dau dot oinggorit do tumonggoi di tulun do songonuon do Kinorohingan ko' mantad do haro o kosimbayanan dit oruuhai dot id suang do koposi-posion di kidusa.


text:
Noilaan i' di Musa dot agayo nogi' kopio o komoyon dot indaraaton piya dot i Raja' do Gampamasi di pinabatos do Kinorohingan o kopongindaraatan ko' mantad do kaanu do koinsanai di kakayaan do pomogunan do Masir. Tu' i Musa nopo om kosorou kasai' i' dit isomuli' do koimbagu.


text:
Om tongkiad no i Musa do mantad hilo'd Masir, om a' i' iyau moddosi dot otogod piya i raja', tu' haro i' o kotumbayaan dau. Om pamanau nopo i Musa do ruminikot do hiri'd tongoyon dau dot iyo pod nokokito no iyau do Kinorohingan, it a' okito'ddi.


text:
Om papaharo no i Musa do Paska om ponuhu' no do popowowos do raha' do hiri'd wawayaan di walai do tulun dot Israil om a' i' di Moloikat di Mamatai apatai i tanak diyolo' dit id gulu, tu' haro i' o kotumbayaan di Musa.


text:
Om i tulun dot Israil nga' nokosoborong i' di Rahat dot Aragang, dot iyo pod minamanau iyolo' dot id tana' dit otuu, tu' kikotumbayaan i' iyolo', nga' iri nopo tulun do Masir om koolitai nopo di rahat, do tontok di minumbal daa iyolo' do suminoborong di rahat.


text:
Om kahaba' nopo di tulun dot Israil i tolig do bandar do Yorikou di nokotutuk iyolo' di bandar diri do solinaid do turu' o tadau, tu' haro i' o kotumbayaan diyolo'.


text:
Om i Rahab, i tondu' do sundal diri nga' a' i' napatai do nokotonggoi di tulun di suminaap do Kinorohingan, tu' kikotumbayaan i' iyau; om osonong o ginawo dau do pinapasalakoi di tulun dot Israil di minongoi ponoluku'.


text:
Om milo oku i' daa do minsusui nopo, nga' aiso' no o maso ku. Tu' a' ku po noroitan i Gidion, om i Barak, om i Simson, om i Yipta, om i Daud, om i Somuil, om i piro-piro o nabi.


text:
Om nangaala' i' diyolo' o piro-piro o pomorinta', tu' kikotumbayaan i' iyolo'. Om winonsoi i' diyolo' it otopot, om naanu iddi diyolo' i pinabatos do Kinorohingan. Om nakalantom diyolo' o kabang do singa.


text:
Om nokopisok iyolo' do tapui di molob-ngolob, om nokoidu' iyolo' di tibason daa iyolo' do gayang. Oluhoi i' daa iyolo', nga' nokokoris iddi iyolo'; om ongosiou iyolo' dot id pisangadan, gisom do naala' ngai' diyolo' i soudor do bansa'd suwai.


text:
Om aanu i' kawagu di tongoondu' i tobpinai diyolo' di napasi kawagu do mantad id kapatayon, tu' haro i' o kotumbayaan di tongoondu'. Om haro i' i pokilogos nopo dot inggoriton do gisom piya dot apatai, om minada' do polobuson, tu' orohian i' iyolo' do posion kawagu dot id koposion dit osonong ko' iri.


text:
Om dinumpau iyolo' do watu do gisom do napatai, om haro i pinapas do garagadi', om haro i pinatai do gayang o pinamatai. Om minghombo poo iyolo' do pakayan nopo om kulit pod dumba' ko' kulit do kambing do winonsoi; om mosikin iyolo', om nudipon om ninggorit.


text:
Iti nopo pomogunan om a' i' osorupai do maan diyolo'd tiyonon. Minghombo nopo iyolo' do hilo'd tana' do kowotuan om hilo'd konulu-nuluan, om miyon iyolo' dot id luang do nuluhon om id luang do tana'.


text:
Agayo no kopio o kinamanangan do tulun diri tu' kikotumbayaan i' iyolo'! Nga' a' i' diyolo' naanu i pinabatos do Kinorohingan,


text:
tu' haro i' o natantu' mantad do Kinorohingan do patahakon dot id dati' dit osonong ko' mantad diri. Om iri nopo i natantu' mantad dau'ddi om opongo nopo kopio o kosonongo' diyolo' om kosugku' toko' iyati' diyolo'.


text:
Iyati' noo, om nosorilian toko' no dot ogumu' o sasi'! Iyo nopoddi, om pataamo' ngai' toko' no i kawagat dati' om i dusa di sumokot kopio daa dot id dati'. Om tumotos toko' no do manangkus dot id pilumbaan dit id dabantalan toko'.


text:
Om montong toko' no kopio di Yesus, tu' iyau no i minonimpuun do kotumbayaan toko' om i momogompi'ddi do mantad di koimpuunon i' om gisom do kopupuson. I Yesus nopo om nokotial i' do ninggorit do hiri'd kayu salib! Om uhang ngai' i' dau do kointingayam piya dot apatai do hiri'd kayu salib. Tu' sinorou nopo dau om i kataadan dau do katalib iri. Om dinondo noddi om poirikau no iyau dot id dawananan di tirikohonon do Kinorohingan do momorinta', om momorinta' iyau do poinsugku' do Kinorohingan.


text:
Umbalai pogi' do momusorou i kinoinggoritan di Yesus do tuminimbaba' di tulun di kidusa, it ongorongit tomod do suminaap dau! Om kada' no poluhoyo' o ginawo om kada' panangkapaasai.


text:
Tu' solinaid nopo dokoyu do sumaap do dusa, om a' kou po nokoumbal do sumaap do gisom do patayon kou.


text:
Om kada' dokoyu lihuwai iti nosihat do Kinorohingan, i pinatahak dot id dokoyu, i tangaanak dau, “Oi tanak ku, podulon no kopio i ponudukan do Tuhan, om kada' kaus dot otogod piya iyau diya'.


text:
Tu' tudukan id Tuhan o pointikid-tikid do tulun di kosianan dau, om loposon dau o pointikid-tikid do tulun di songonuon dau do tanak dau,” ka.


text:
Om mositi' no do romiton dokoyu i pamalapos do Kinorohingan dokoyu do miagal do ponudukan do mantad id tapa'. Tu' haro toi o tanak dot a' nokoumbal do linapos di tapa' dau?


text:
Ondung a' kou loposon do miagal di tangaanak dau'd suwai, om komoyon nopoddi nga' okon kou i' ko' tangaanak kopio dau, suwai ko' a' i' oilaan o dokoyu'd molohing.


text:
Kitapa' toko' i' do hiti'd pomogunan, om monuduk i' iyau dati', om pusohon toko' i' iyau, om okon-okon pondo i Tapa' toko' di don rusod, iyau i hilo'd surga, nga' atantu' no do minsiriba' kopio toko' dot id dau, om apasi toko' i'.


text:
Iri nopo molohing toko' do hiti'd pomogunan om daamot noo do monuduk dati', do tumanud dit osonong dot okito diyolo'. Nga' Kinorohingan nopo do monuduk dati' om maan i' do koinsanangan toko', om olidang toko' indo do miagal dau.


text:
Otopot i' do tontok nopo di maso toko' do tudukan, om a' i' poposonong do ginawo toko' i pamalapos, suwai ko' popotongob noo. Nga' id tohuri nondo ko' iri, om iyati' nopo i notudukan, om iri nopo i pinamalapos diri, om mongodsuur i' dati' do tumanud di korohian do Kinorohingan, dot id suang do koposi-posion toko', om popoimbulai do kosimbayanan do ginawo toko'.


text:
Mamanau kasai' kou no do sumusui do ralan dit alampai, om a' i' okinsol o gakod dokoyu di kimpo', suwai ko' olingos nogindo.


text:
Tumotos kou no do monokiulud do koinsanai'd tulun. Om tumotos kou no do popolidang do koposi-posion dokoyu, do Tuhan o kopomolidangan. Tu' aiso' i' o tiso' pod tulun do kokito'd Tuhan ondung a' olidang o koposi-posion dau.


text:
Antaan-taan no kopio dokoyu om aiso' i' o tongoiso' do tulun do kosoliwan do mantad id kosianan do Kinorohingan. Om aiso' indo o tulun dot osiliu do miagal di sakot di kawanit dot id pogialatan dokoyu, om gisom do monimpuun do kosusaan om mamaraag dot ogumu' o tulun dot i kawanit o pamaraag.


text:
Antaan-taan no dokoyu, om aiso' i' o tulun dit orohian do magampahu' om it a' momusou do kowoyo-woyoo' di don rusod, do miagal di winonsoi di Isau. Tu' padagango' nopo dau i kuasa' dau di don tanak do kotuahan, do pinoolon dau do samangkuk noo o taakanon.


text:
Om oilaan i' dokoyu dot id tohuri noddi ko' iri om pokionuo' po daa dau i barakat diri do mantad id tapa' dau nga' a' no iyau nonuan. Tu' mulong piya do mihad-ihad po daa'ddi iyau do popoontok di nasalaan dau, nga' aiso' noddi o maso do popoontok diri.


text:
Timbabaon nopo dokoyu om okon i' ko' miagal di tinimbaba' di bansa' dot Israil di gulu po. Tinimbaba' nopo diyolo' om i milo do kamaon, iri no i Nuluhon do Sinai om i tapui di molob-ngolob do hiri; tuminimbaba' iyolo' do totuong, om odondom kopio o kotuongo' om tongus dit opuhod;


text:
om nokorongou iyolo' do tuni do torumpit om boros dit opuhod kopio. Om tontok di norongou di tulun dot Israil i boros diri om pokionuo' no kopio diyolo' dot a' moro-boros kawagu i minoro-boros diri dot id diyolo'.


text:
Tu' a' i' iyolo' kasaap do mokinongou di ponuhuan di pinoboros di minoro-boros diri. Tu' boros ka di minoro-boros om, “Koinsanai di koulok do nuluhon diti, do nintorusan tuu ko' isai nopo o tulun, nga' mositi' nod dumpahon do watu do gisom dot apatai,” ka.


text:
Om koronob no kopio i nokito di tulun dot Israil diri gisom do minomoros i Musa do poingkaa, “Moddosi oku om gagaran oku po!” ka dau.


text:
Nga' iyokoyu nopo om nokorikot do hiti'd Nulu-Nulu do Sion om i bandar do Kinorohingan di poimpasi, iri no i Yorusalim di hilo'd surga, i kinoiyonon do rinibuan o moloikat dau.


text:
Iyokoyu nopo om ruminikot dot id iso' o pitimungan di poimponu' do kataadan --- i pitimungan do koinsanai'd tangaanak do Kinorohingan dit id dotuo, i nongotulis o ngaran do hilo'd surga. Om mongoi kou timbaba' do Kinorohingan, i Gompomutus do koinsanai'd tulun. Om tumimbaba' kou do rusod di tulun dit ongosonong, it osonong no kopio om aiso' no o bohiton.


text:
Ruminikot kou do mongoi timbaba' di Yesus, i Momialatan do minomonsoi di Tumpongo do wagu'ddi; om tumimbaba' kou di raha' di powowoson, i pamajamin dit ongosonong ko' mantad di jinamin di raha' di Habil.


text:
Iyo nopoddi, om antaan-taan no dokoyu, om a' kou i' mada' do mokinongou dau, i minoro-boros diri. Iri nopo tulun dit a' minokinongou dau, i ruminikot do hiti'd pomogunan, om i pinopolombus di habar do mantad id Kinorohingan, om a' no milo do mogidu'. Om okon-okon toko' pondo iyati' i nokorongou dau do minoro-boros do mantad hilo'd surga! Ondung a' toko' mokinongou dau, om poingkuro toko' po daa'ndo do kopoggidu'!


text:
Tontok nopoddi om koguyu' nopo di boros dau iti pomogunan. Nga' baino' noddi om minamatos iyau do, “Guyuon ku pondo kawagu iti pomogunan, om okon nopo ko' iti noo, nga' ilo' nogi' tawan,” ka dau.


text:
Iri nopo boros do, “kawagu,” ka, om popointalang dot oinsanan nopondo i nongowonsoi do guyuon om iduwon, om iri nopondo it oolu' om iri po it a' milo'd guyuon.


text:
Iyo nopoddi, om mongunsikou toko' nod Kinorohingan, tu' nakaanu toko' no dot iso' o pomorintaan do mantad id dau dit a' milo do guyuon. Om mositi' no do mongunsikou toko' om tumuku' toko' dot id Kinorohingan do mikuwo'd opusou om oronok, do tumanud di kowoyo-woyoo' di korohian dau.


text:
Kada' kou pikoduwo o ginawo do pasalakoi dot id walai dokoyu di tulun dit a' piya dokoyu otutunan. Tu' ondung momonsoi do miagal diri, om nokoumbal i' o tulun do nakapasalakoi do moloikat dot id walai dau, nga' a' i' dau oilaan do moloikat iri.


text:
Kada' dokoyu kolihuwai i tulun di songinggiil, om sorohon nopo dokoyu do poinggiil kou iyokoyu do poinsugku' diyolo'. Om kada' dokoyu kolihuwai i tulun dit inggoriton, om sorohon nopo dokoyu dot inggoriton kou iyokoyu do miagal diyolo'.


text:
Mositi' no do pokolidangon do koinsanai'd tulun o pikowinan. Om mositi' no do mitorodok kopio i misasawo. Tu' tulun nopo di momonsoi do sosomu' om i magampahu' om hukuman i' do Kinorohingan.


text:
Kada' pologoso' dot oporinta' di rumohian do tusin o koposi-posion dokoyu, suwai ko' poumbagalon nopo i haro dot id dokoyu. Tu' nokoboros no o Kinorohingan do poingkaa, “A' ku i' iya' pologoson tomod, om a' ku iya' tongkiadan,” ka.


text:
Om iri noddi o katama-tama' toko' do momoros do poingkaa, “Tuhan no o Gomponguhup doho', om a' oku no moddosi. Om nunu po daa o milo'd tulun do wonsoyon dot id doho'?” ka.


text:
Kada' dokoyu kolihuwai i piro-piro o boyoon dokoyu di pinopolombus di boros do Kinorohingan dot id dokoyu. Soroho' no dokoyu i kinowoyo-woyoo' do koposi-posion diyolo', om i kinowoyo-woyoo' diyolo' do napatai, om omit kou no di kotumbayaan diyolo'.


text:
Kada' dokoyu pologoso' do mamalid dokoyu o piro-piro o kowoyoon do ponudukan di suwai-suwai kopio. Mositi' no do pokorison di kosonongo' do Kinorohingan o ginawo toko', tu' iri no it osonong kopio; om okon i' ko' i piro-piro o toturan do pasal do taakanon o popokoris. Tu' iri nopo tulun do tuminanud di piro-piro o toturan diri di gulu po om aiso' i' o nunu-nunu do kountungan do naanu diyolo'.


text:
Om iri i piro-piro ot imam di maganu-anu do hiri'd Kiim do Tuhan nga' aiso' i' o kosorupayan do mangakan di porsombahan do sinumbali' di hiri'd sakai di pananaraban diri.


text:
Iri nopo raha' di nintorusan di pinatahak do maan do porsombahan do pangampun do dusa, om igitan i' di Boyoon dot Agayo dot Imam do mongoi do hiri'd Bilik dit Olidang Kopio, nga' iri nopo tinan di nintorusan om sorobon i' do hiri'd soliwan di kokiiman.


text:
Om i Yesus diri nga' pinatai i' do hiri'd soliwan di wawayaan dot agayo di bandar, do momolidang di tulun dau do mantad id dusa diyolo', dot i raha' dau o pinomolidang dau.


text:
Iyo nopoddi, om kainou no rumikot dot id dau do hilo'd soliwan di kokiiman om tumonggoi toko' i' dau dot indaraaton.


text:
Tu' hiti nopod pomogunan om aiso' i' o tiyonon toko' dit aiso' o kopupuson; suwai ko' mogihum toko' di tiyonon di rumikot do koimbagu.


text:
Iyo nopoddi, om mositi' no do mamarayou kasai' toko'd Kinorohingan, om i Yesus o popiromut di pamarayou toko'ddi dot id Kinorohingan; om iri no o ponokoporsombahan do kounsikahan toko' dot id dau, om i patahakon toko' dau do tontok di polombuson do kabang toko' do popoinggayo do ngaran dau.


text:
Kada' kou kolihu do momonsoi dot osonong om mogiuhup-uhup, tu' iti no o ponokoporsombahan di kohubayaan do Kinorohingan.


text:
Tanud kou no do ponuhuan di piro-piro o boyoon dokoyu, om insiriba' kou no dot id diyolo'. Tu' momogompi' kasai' i' iyolo' do rusod dokoyu, om iyolo' it apatut do poposusui dot id Kinorohingan do koinsanai di winonsoi diyolo'. Ondung mihuboyo-boyo' kou diyolo', om osimbayan no o ginawo diyolo' do kumaraja'; nga' ondung a' kou mumboyo', om tumongob no iyolo' do kumaraja', om a' i' iri poporikot do kountungan dot id dokoyu.


text:
Sumambayang kasai' kou no do bagi' dahai. Om oilaan i' kopio dahai dot osonong o kopurimanan do ginawo dahai, tu' orohian kasai' i' iyahai do momonsoi dit otopot dot id suang do nunu nopo.


text:
Om pokionuon kopio ku do sambayangan oku dokoyu om oruhai oku i' do pogulion kawagu do Kinorohingan do hino'd dokoyu.


text:
Napasi no kawagu'd Kinorohingan do mantad id kapatayon i Tuhan toko' i Yesus. Om iri no i kinapatayon dau o nokosiliu-siliu dau do gompomogompi' dati' dit Agayo Kopio, iyati' i ponokodumba' dau. Om iri nogi' i kinapatayon dau o pinopogirot di tumpongo di poingompus, i winonsoi do Kinorohingan dot id dati'.


text:
Om maha' daa om onuan kou do Kinorohingan, i tadon do kosimbayanan do ginawo, do koinsanai dit apatut dot aanu dokoyu do momonsoi di korohian dau. Om maha' daa om wonsoyon do Kinorohingan i korohian dau dot id dati', dot i Yesus Kristus o pawayaan dau do momonsoi'ddi. Royohon no o Kristus do gisom do poingompus! Amin.


text:
Om pokionuon ku no do podulon kopio dokoyu i piro-piro o nosihat ku'ddi do mikuwo'd alanut o ginawo, tu' a' i' anaru no iti surat ku.


text:
Om poiloon ku iyokoyu do nakalabus no do mantad id giil i Timotius, i tobpinai toko'ddi. Korikot nopondo iyau do hiti'd kinoiyonon ku, om powoyoon ku indo iyau do mongoi ompuya' dokoyu.


text:
Porikoton no o tabi' dahai dot id koinsanai di boyoon dokoyu om id koinsanai di tulun di songonuon do Kinorohingan. Om romiton no dokoyu o tabi' di piro-piro o tobpinai do hilo'd Italia.


text:
Oi tobpinai-tobpinai, i tulun ngai' do songonuon do Kinorohingan, i nokopogitompias-pias do pointongkop do pomogunan. Tumabi' oku, iyoho' i Yakub, i susuhuon do Kinorohingan om i susuhuon di Tuhan Yesus Kristus.


text:
Oi tobpinai-tobpinai! Ondung oontok kou do mogisuayan o pogumbalan, om sorohon nopo dokoyu do kountungan dokoyu iri.


text:
Tu' oilaan i' dokoyu, dot ondung otumbayaan kasai' kou do Tuhan do tontok piya dot oontok kou do pogumbalan, om kootuson nopoddi om alanut nondo o ginawo dokoyu.


text:
Om igitan no kopio dokoyu iri, om murut-surut kasai' i' o kolonuto' do ginawo dokoyu do gisom dot aiso' no o bohiton dokoyu om aiso' ot okurang dokoyu dot id suang do nunu nopo.


text:
Ondung haro o tongoiso' dot id pogialatan dokoyu dot a' sumongkuro o toilaan, om apatut do mokianu iyau do toilaan do mantad id Kinorohingan, om onuan indo iyau'd Kinorohingan do toilaan; tu' osianan i' iyau om manahak do pointikid-tikid do tulun.


text:
Nga' tulun nopo di mokianu, om mositi' no dot otumbayaan kopio; om a' mikoduwo o ginawo. Tu' tulun nopo di mikoduwo o ginawo om miagal no di tumbak do rahat dot opitanggai-tanggayan do tongus.


text:
Tulun nopo do miagal diri om a' atantu' o pomusarahan; om a' iyau milo do manantu' do nunu nopo o wonsoyon dau. Iyo nopoddi, om kada' no dau soro-soroho' do kaanu iyau do nunu nopo do mantad id Tuhan.


text:
Tulun nopod Kristian di mosikin om mositi' no dot otood dot ondung poinggoyoon no iyau'd Kinorohingan.


text:
Om i tulun do Kristian di kaya' nga' mositi' no dot otood dot ondung poinsiribaon no iyau do Kinorohingan. Tu' tulun nopo do kaya' om tumanus indo do miagal do tusak do sakot.


text:
Koulai nopo o tadau dit alasu' om kumoring nondo i sakot, om lumotu' no i tusak om atanus no i linumis di tusak diri. Om iyo nogiddi i tulun do kaya' tu' apatai nondo di maso dau do kumaraja'.


text:
Olumaag no i tulun dit otorodok kasai' dot oontok piya iyau do pogumbalan. Tu' soira' nopo dot atahan iyau dot id suang do pogumbalan diri om kaanu nondo iyau dot isomuli', iri no i koposion di pinabatos do Kinorohingan dot id tulun dit osianan do Kinorohingan.


text:
Ondung haro o tulun dot abayayat di pogumbalan do miagal diri, om kada' pomoros dot, “Iti nopo kabayayat diti om mantad id Kinorohingan,” ka, tu' Kinorohingan nopo om a' i' abayayat dit araat, om a' nogi' iyau mogumbal do tongosongulun piya.


text:
Nga' abayayat no o tulun dot id pogumbalan ondung agayat iyau om katanud iyau di korohian dau'd araat.


text:
Om ondung atanud dau i korohian dau dit araat diri, om kowonsoi no iyau do dusa; om ondung koinggayo i dusa'ddi om kootuson nopo nga' kapatayon.


text:
Pointikid-tikid di popuhawangon dit osonong om i patahakon dit osonong kopio, om mantad i' do hilo'd surga, i pinolintuhun do Kinorohingan, i minomonsoi do koinsanai di tanawau do hilo'd tawan. Om iyau no o Kinorohingan dit a' sumimban om a' iyau poporikot dot otuong di poingkukuro nopo.


text:
Om siniliu toko'd Kinorohingan do tangaanak dau do tumanud di korohian dau, dot i boros dau dit otopot o pinoposiliu. Om winonsoi pogi' dau o miagal diri nga' manahak iyau dati' do pangkat dit asawat kopio dot id pogialatan do koinsanai di winonsoi dau.


text:
Sorohon no kopio dokoyu iti, oi tobpinai-tobpinai di kosianan ku! Pointikid-tikid do tulun om mositi' no dot oining do mokinongou nga' kada' kolomus do moro-boros om kada' kolomus do tumogod.


text:
Iyo nopoddi, om iyadaan no dokoyu o koinsanai di koubasanan di sosomu' om it araat. Om romiton no i boros di pinatanom do Kinorohingan dot id suang do ginawo dokoyu, do mikuwo'd osiriba' o ginawo, tu' iri nopo i boros diri om haro i' o kuasa' do mamasi dokoyu.


text:
Om mositi' no do wonsoyon dokoyu i nokoboros do Kinorohingan, om okon i' ko' pokinongohon no toomod, tu' ondung pokinongohon no toomod dokoyu om monipu' kou no do tinan dokoyu.


text:
Tulun nopo di mokinongou do boros do Kinorohingan nga' a' indo dau wonsoyon iri, om miagal no iyau di tulun di magatul do rabas dau dot id soromin.


text:
Tu' kapagatul nopondo iyau om mamanau no iyau om mipuwoyo' nopo dot olihuan dau ondung okuro-kuro i karaba-rabaso' dau.


text:
Oturan nopod Kinorohingan om osonong i' kopio om haro o kuasa' do popoidu' do tulun. Om iri nopo tulun di monorisid kopio om mamadul kopio om tumanud dit oturan diri, om barakatan nod Kinorohingan o nunu nopo o wonsoyon dau tu' a' i' iyau minokinongou noo om a' iyau minomolihu'ddi.


text:
Om ondung haro o tulun do momusorou dot otorodok iyau dot id tugama', nga' a' indo dau oporinta' o dila' dau, om monipu' no iyau'd tinan dau; om aiso' i' o guna' di kotorodoko' dau dot id tugama' dau.


text:
Kotorodoko' nopo dot id tugama' dit olidang om it otopot kopio dot id pagantangan do Kinorohingan Tapa' om: monulung di tangaanak dit aiso' o molohing om monulung di tongoondu' di nongopuadan dit oinggorit, om momogompi' do dau'd tinan, om a' i' ososomu' do korohian diti pomogunan.


text:
Oi tobpinai-tobpinai ku! Iyokoyu nopo i notumbayaan do Tuhan Yesus Kristus, i Tuhan di Kikagayaan, om kada' kou pomogibang-gibang do tulun do tumanud dit okito dokoyu.


text:
Tu' ondung haro o tulun do kaya' di kipondulung do tamas om kipakayan dit osonong do rumikot dot id pitimungan dokoyu, om rumikot no o songulun o mosikin di nongohurak-hurak no o pakayan dau,


text:
om suahon nondo kopio dokoyu i tulun di kipakayan dot olumis diri, om moro-boros kou nondo dot id dau do poingkaa, “Irikau do hiti'd tirikohonon dot osonong oi Tuan,” ka. Nga' iri nopo i tulun di mosikin om moro-boros kou nondo dot, “Ingkakat nopo do hino,” ka, ko', “Dumansaran nopod mirikau,” ka.


text:
Om iyo nopoddi o winonsoi dokoyu, om popisuwai kou no di tulun dit id pogialatan dokoyu. Om mogontong kou do kosonongo'd tulun do tumanud di pomusarahan dokoyu dot araat.


text:
Sorohon no kopio dokoyu iti, oi tobpinai-tobpinai di kosianan ku! Tulun nopo di mosikin do hiti'd pomogunan diti, om pinili' do Kinorohingan do sumiliu'd tulun do kaya' dot id suang do kotumbayaan. Om iyolo' no i tulun di silihon do tulun do songonuon do Kinorohingan do miagal di pinabatos do Kinorohingan di tulun dit osianan dau.


text:
Nga' iyokoyu nopo om mongindaraat nogi' di tulun do mosikin, om iri nogi' daa i tulun do kaya' o mongulok-ulok dokoyu om mamagayat dokoyu dot id pomisaraan!


text:
Otopot no i wonsoyon dokoyu, ondung wonsoyon no dokoyu it oturan di Pomorintaan diri di nokotulis dot id Buuk do Kinorohingan do poingkaa, “Kosianai nod tulun do suwai do miagal dot osianan ko do diya'd tinan,” ka.


text:
Nga' ondung momogibang-gibang kou'd tulun do tumanud dit okito dokoyu, om kowonsoi kou nod dusa, om iri no i Tourat o popointalang do tumolibamban kou di Tourat diri.


text:
Tulun nopo di tumolibamban dot ongoiso' nopo di Tourat, om komoyon nopoddi om nokotolibamban ngai' no iyau di Tourat diri.


text:
Iri nopo i momoros dot, “Kada' pagampahu',” ka, om iri i' o minomoros do, “Kada' pamatai,” ka. Iyo nopoddi, om ondung a' kou magampahu' nga' mamatai kou i', om nokotolibamban kou no dit oturan diri.


text:
Tontok nopo do moro-boros kou om momonsoi kou do nunu nopo om sorohon no dokoyu do butusan kou i' do tumanud dit oturan do Kinorohingan di popoidu' do tulun.


text:
Tu' a' i' monginsian o Kinorohingan di tulun dit a' monginsian do tulun do suwai. Nga' kosianan nopo om okoris i' ko' i pomohukum!


text:
Oi tobpinai-tobpinai! Nunu o guna' do tulun do momoros dot, “Otumbayaan oku,” ka, om aiso' indo o wonsoyon dau do popointalang di kotumbayaan dau? Kapasi i' tuu dau i kotumbayaan dau do miagal diri?


text:
Ondung haro o tobpinai do kusai ko' tobpinai do tondu' dot aiso' o pakayan om a' kabagal o takanon dau do monikid tadau,


text:
om nunu'ddi o guna' dokoyu do momoros do, “Manampakai no di pakayan dit angakapal, om makan no!” ka --- om a' kou indo manahak diyolo' di koburu-buruon kopio diyolo'?


text:
Om iyo nogiddi o kotumbayaan tu' ondung a' pointalangon dot id wonsoyon, om aiso' i' o guna' di kotumbayaan diri.


text:
Om haro i' doti' o tulun do momoros do poingkaa, “Haro i' o tulun do sumondiu di kotumbayaan dau om haro o tulun do sumondiu di wonsoyon dau,” ka. Simbaron ku iri do poingkaa, “Potuduko' daa doho' ondung poingkuro o tulun do kikotumbayaan dot a' miwoyo' do wonsoyon, om pointalangon ku nondo dot id wonsoyon ku do haro o kotumbayaan ku,” kangku nondo.


text:
Otumbayaan kou i' dot iso' noo o Kinorohingan, a' toi? Nga' i rusod dot araat nga' otumbayaan i' om gagaran po iyolo' dot opopoddosian!


text:
Basug kou no kopio! Minog ku po tuu do pointalangon dot id dokoyu dot aiso' i' o guna' do kikotumbayaan dot a' miwoyo' do wonsoyon?


text:
Antangai pogi' i Abraham i taki-aki toko'. Rinamit i' iyau'd Kinorohingan dot i winonsoi dau o kinopomoromitan di tontok di pinatahak daa dau i Isak, i tanak dau dot id Kinorohingan dot id sakai di pananaraban do porsombahan.


text:
Om iti no o koilo-ilo kopio do mositi' no do pointalangon dot id wonsoyon i kotumbayaan om kointalang i' dot otopot kopio i kotumbayaan diri.


text:
Iyo noddi o miontok di nokotulis dot id Buuk do Kinorohingan do poingkaa, “I Abraham nopo om notumbayaan i' do Kinorohingan, om rinamit do Kinorohingan iyau do miagal di tulun di momonsoi do korohian do Kinorohingan tu' kikotumbayaan i' iyau,” ka. Om iri noddi o kinopomoroitan dot i Abraham nopo om, “Tambalut do Kinorohingan”.


text:
Om oilaan noddi kopio dot iri nopo i tulun do romiton do Kinorohingan, om i winonsoi di tulun diri o koporomitan, om okon i' ko' iri no i kotumbayaan dau.


text:
Soroho' pogi' i Rahab, i tondu' do sundal diri. Rinamit i' iyau do Kinorohingan tu' i winonsoi di Rahab o kinopomoromitan do tontok di pinapasalakoi iyau do hiri'd walai dau di piro-piro o gomponoluku' do bansa'd Israil, om tontok di minonulung iyau diyolo' do minogidu' do minaya' do ralan do suwai.


text:
Iyo nopoddi om poingkuro nopo dot apatai o tinan dot aiso' o rusod, om iyo nogiddi o kotumbayaan dot a' miwoyo' do wonsoyon tu' poimpatai i' i kotumbayaan.


text:
Oi tobpinai-tobpinai ku! Kada' kogumu' ot id pogialatan dokoyu dot orohian do sumiliu'd gomponuduk. Oilaan i' dokoyu dot iyati' nopo i sumiliu'd gomponuduk om butusan toko' nondo dot awagat po ko' mantad di pomumutus do tulun do suwai.


text:
Koinsanai dati' om asaru' i' do kowonsoi di kasala'. Nga' tulun nopo dit a' insan kasala' dot id koboro-boroso' dau om tulun no iyau dit aiso' o bohiton, i milo do momorinta' do koinsanai do pakakas do tinan dau.


text:
Om ondung kakangan toko' i kuda' do papatanud di kuda' di dati' do korohian, om milo toko' no do porintaon i kuda'ddi!


text:
Om onuon toko' pogi' i kapal do rahat do maan do poiyaan. Mulong po do miagal diri kagayo i kapal om it atanggayan di tongus dot opuhod nga' oporinta' i' iyau di komudi' dit okooro' do tumanud di korohian di mongomudi'.


text:
Iyo nogiddi o dila' toko'; tu' mulong po dot okoro' i dila' toko'ddi, nga' milo i' do minggayo-gayo do pasal di hal dit angagayo. Om soroho' pogi' i gouton dit agayo piya nga' osorob i' di tapui dit okoro'!


text:
Dila' moti' nga' miagal i' do tapui. Id tinan nopo om dila' no o tadon ngai' do karaaton, i popotongkop do karaaton dot id koinsanai'd tinan toko'. Om kosorob nogi' i dila' do koinsanai'd koposi-posion toko' dot i tapui do mantad hilo'd naraka o ponorob.


text:
Milo ngai' id ubason o koinsanai'd nintorusan dit ongorongit, om i tombolog om i nintorusan di sangkamang-kamang om sada' nga' noumbalan nogid tulun do mongubas.


text:
Nga' dila' nopod tulun om aiso' no o songulun piya do milo'd mongubas. Tu' dila' nopo om araat kopio om a' milo do porintaon; om poimponu' do rasun di kapatai.


text:
Dila' i' o pakayon toko' do mongunsikou'd Tuhan i Tapa' toko', om dila' i' o pakayon toko' do momopol do tulun do suwai, i winonsoi'd Kinorohingan do pinoiyo do kowoyo-woyoo' dau.


text:
Iso-iso' i' o kabang do tadon do boros do mongunsikou om i boros do momopol. Nga' a' i' kopio apatut do miagal diri!


text:
Tu' aiso' i' o tudan do waig do popoluyung do waig dit aanau om waig dit opoit dot iso' no o tudan do tadon.


text:
Oi tobpinai-tobpinai ku, a' i' mongua' o guas dot ara do tua' do saitun om a' mongua' o guas dot anggur do tua' dot ara. Om i tudan di waig dot oosin nga' a' i' milo do popoluyung do waig dit aanau.


text:
Ondung haro ot id pogialatan dokoyu dot oilo om kitoilaan om mositi' no do pointalangon dau iri dot id kowoyo-woyoon dot osonong, om momonsoi dit ongosonong do mikuwo'd osiriba' o ginawo om kitoilaan.


text:
Nga' ondung osolon kou, om araatan, om dau nod tinan o sorohon om kada' no koondos di toilaan dau'ddi, dot iyo nopoddi om monomputul kou i' di habar dit otopot di mantad id Kinorohingan.


text:
Toilaan nopo do miagal diri om okon i' ko' mantad hilo'd surga, suwai ko' mantad i' do hiti'd pomogunan, om mantad id korohian do tulun om mantad id rogon.


text:
Hinonggo nopo o haro o mosol om momusorou no do dau'd tinan, om hiri no do haro o pogisasaapan om haro ngai' i wonsoyon dot araat.


text:
Nga' tulun nopo di kitoilaan do mantad hilo'd sawat om koiso' nopo kopio do kowoyo-woyoon dau om olidang, om orohian do monokiulud, om osuwau, om mihuboyo-boyo' do tudukan, om poimponu' iyau do kosianan om popointalang iyau do wowonsoyon dit osonong om a' iyau momogibang-gibang om a' minsorupai-rupai no toomod.


text:
Honggo o tadon do koinsanai di pogisasaapan om pogisosongkiwalan dot id pogialatan dokoyu? Okon toi ko' i kongorohian dokoyu o tadon diri, it a' otingkod do misaap dot id suang do ginawo dokoyu do mokiaanu do kosimbayanan do hiti'd pomogunan.


text:
Haro daa o korohian dokoyu nga' a' i' dokoyu aanu, om iri nondo o kapamatayan dokoyu'd tulun! Orohian kou daa do mogihum nga' a' i' dokoyu okito i pokiihuman dokoyu, om iri nondo o kopogisosongkiwalan dokoyu om kopogisasaapan dokoyu. Aiso' i' ot aanu dokoyu tu' a' kou i' mokianu dot id Kinorohingan.


text:
Om mokianu kou piya daa nga' a' i' dokoyu aanu tu' kasala' i' i kopokionuan dokoyu tu' maan no dokoyu do dokoyu'd koinsanangan o kopokionuan dokoyu.


text:
Iyokoyu no i tulun dit a' otorodok! Koilo kou i' toi dot ondung monokiambalut kou diti pomogunan, om osiliu kou no do pisangod do Kinorohingan?


text:
Kada' soroho' dot aiso' o pinaantakan di boros dot id suang do Buuk do Kinorohingan do poingkaa, “Pinosuang do Kinorohingan dot id ginawo toko' i rusod dit osonsog kopio,” ka.


text:
Nga' mulong po do miagal diri nga' iri nopo i kosianan do Kinorohingan di pinatahak dot id dati' om okoris i' ko' i korohian di rusod toko'ddi om iri nogi' o nokoponulisan dot id Buuk do Kinorohingan do poingkaa, “Saapon do Kinorohingan i tulun di minggayo-gayo, nga' kosianan i' dau i tulun dit osiriba' o ginawo,” ka.


text:
Iyo nopoddi, om insiriba' kou no dot id Kinorohingan om saapon no dokoyu o Rogon, om mogidu' i' i Rogon do mantad id dokoyu.


text:
Insomok kou no do Kinorohingan, om minsomok i' o Kinorohingan dokoyu! Ougai no dokoyu o palad dokoyu, iyokoyu i tulun dit ongkidusa! Om lidangai no o ginawo dokoyu, iyokoyu i mikoduwo o ginawo!


text:
Mositi' no do monosol kopio kou om mikuwo'd tumongob om mihad; om sowolian nod tihad i tirak dokoyu, om sowolian do katangkabaan i kataadan dokoyu!


text:
Oi tobpinai-tobpinai ku, kada' kou pogindaraa-raat om kada' kou pogisala-sala'. Tulun nopo di mongindaraat ko' i papasala' do tobpinai dau dit oiyo do Kristian, om mongindaraat no iyau om papasala' di Tourat. Ondung papasala' kou di Tourat, om miagal nod a' kou tumanud di Tourat, tu' sumiliu kou do gompomutus di Tourat diri.


text:
Nga' iso' noo o Kinorohingan di kikuasa' do manahak do tulun dot oturan om momutus do tulun, om iyau no o Kinorohingan di kikuasa' do mamasi om mamatai. Nga' isai kopio kou tu' papasala' kou do tulun do suwai?


text:
Iyokoyu nopo i momoros do, “Mongoi toko' do hilo'd bandar do baino' ko' suab, om mundorong toko'd hilo' dot ongosontoun do mongindapu' om mogihum do tusin,” ka, --- om pokinongoho' no dokoyu iti nosihat ku.


text:
A' kou i' koilo ondung nunu ot osiliu dot id dokoyu do suab! Iyokoyu nopo om miagal nod lisun tu' oruhai dot okito, om atanus no.


text:
Apatut nopod poboroson dokoyu om poingkaa, “Ondung korohian do Tuhan, om poimpasi toko' po, om owonsoi toko' indo iti ko' owonsoi toko' indo iri,” ka.


text:
Nga' asawat i' o ginawo dokoyu om minggayo-gayo o koboro-boroso' dokoyu. Om koboro-boroso' nopo do miagal diri om kasala' i'.


text:
Iyo nopoddi, om tulun nopo di koilo dit osonong dot apatut dau'd wonsoyon, nga' a' indo dau wonsoyon iri, om kowonsoi nod dusa i tulun diri.


text:
Oi tobpinai-tobpinai, iyokoyu i tulun do kaya'! Pokinongoho' no dokoyu iti nosihat ku. Tongob kou no om mihad kou no, tu' oinggorit kou nondo do koimbagu.


text:
Togoron no i tamas om i pirok dokoyu; om iri no i togor diri o sumiliu'd sasi' do sumaap dokoyu om akanon nogindo di togor o tinan dokoyu do miagal dot osorob do tapui. Nokoponimung kou no do dapu' do tontok diti ponong id kopupuson no diti pomogunan.


text:
A' kou i' minamagadsi' di tulun di kumaraja' do hilo'd tumo dokoyu. Dinondo nodti om pokinongoho' no dokoyu o boros diyolo' do papasala' dokoyu. Tu' norongou nod Kinorohingan i Tuhan dit Agayo o Kuasa' i giniakan di tulun di minongomot do hiri'd tumo dokoyu do mokitulung dau.


text:
Koposi-posion nopo dokoyu do hiti'd pomogunan diti om poimponu' nod kakayaan om kosimbayanan. Om iyo kou po do popolombon do tinan dokoyu do maan sumbolio' do tontok di tadau'd koponumbolian.


text:
Iyo nopoddi oi tobpinai-tobpinai ku, om polonuton no dokoyu o ginawo dokoyu do gisom do korikatan do Tuhan. Antangai pogi' i tulun di gompongumo nga' alanut i' o ginawo do magandad do gisom do kopongua' i tanom-tanom dau. Om alanut o ginawo do magandad do rasam di maso di lumahanggang o roun do kayu, om i rasam di maso do mongusak o kayu.


text:
Om iyokoyu nga' apatut nogi' dot alanut o ginawo, om ogirot o ginawo tu' oruhai no o korikatan do Tuhan.


text:
Kada' kou no piindaraa-raat om kada' kou pogisala-sala' om a' kou i' ohukuman do Kinorohingan. Om sorohon no dot osomok no i gompomutus om posodia' no iyau do rumikot.


text:
Oi tobpinai-tobpinai, sorohon no dokoyu i nabi di minoro-boros dot id suang do ngaran do Tuhan, do maan dokoyu'd omitan, tu' alanut i' om ogirot o ginawo diyolo' do mulong piya dot oinggorit.


text:
Om rinoitan iyolo' dot olumaag tu' alanut i' o ginawo diyolo'. Om nokorongou kou di kolonuto' do ginawo di Ayub, om nokoilo kou nogi' do binarakatan diri do Tuhan iyau dit id tohuri. Tu' Tuhan nopo om obinsianan i' kopio om osonong.


text:
Nga' agayo nopo kopio om iri no tu': Kada' kou no kopio rait do tawan ko' pomogunan ko' nunu nopo do tontok di sumumpa' kou. Suwai ko' poboroson nopo ot, “Oo,” ka do kaakun ko no, om “Amu',” ka dot a' ko no kaakun; om a' kou i' ohukuman do Kinorohingan.


text:
Ondung haro ot id pogialatan dokoyu do maso dot osusa', om mositi' no do sumambayang iyau. Ondung haro o tulun dit otood, om mositi' no do modsinding iyau do mamarayou'd Kinorohingan.


text:
Ondung haro ot id pogialatan dokoyu do sumakit, om mositi' no do momolohou iyau di piro-piro boyoon do sidang. Om mositi' no dot ongoyon di piro-piro boyoon diri sambayangai i tulun di sumakit diri, mikuwo'd momoluhad dau do tumau dot id suang do ngaran do Tuhan.


text:
Ondung sumambayang iyolo' do mikuwo'd otumbayaan kopio, om lingasan indo do Tuhan i tulun di sumakit diri, om ompunan do Tuhan o dusa di nongowonsoi dau.


text:
Iyo nopoddi, om mositi' no dot okunon dokoyu i kasalaan dokoyu dot id tulun do suwai, om mogisambayang-bayang kou no, om olingasan kou i'. Agayo i' moti' o kuasa' do sambayang di tulun di tumanud do korohian do Kinorohingan.


text:
I Ilia nga' tulun i' do miagal dati'. Om suminambayang iyau dot iso-iso' o ginawo dot a' paparasam, om a' kopio noddi ruminasam, do solinaid do tolu o toun om satanga'.


text:
Oi tobpinai-tobpinai ku! Ondung haro ot id pogialatan dokoyu dot a' dii tumanud do ponudukan do mantad id Kinorohingan, om haro nondo o tulun do suwai do popoguli' kawagu do tulun diri dot id Kinorohingan,


text:
om sorohon no ot ayat diti: Tulun nopo di mangangat do tulun di kidusa do gumuli' kawagu do mantad id ralan di nakasala', om iri no o mamasi do ginawo di tulun do kidusa'ddi do mantad id kapatayon, om i poporikot do koompunan di dusa dot ogumu'.


text:
Oi tobpinai-tobpinai, i tulun do nopili' do Kinorohingan, i nokotompias dot id pointongkop do watas do Pontus, om Galatia, om Kapadokia, om Asia om Bitinia. Mogondos oku no, iyoho' i Pitrus, i rasul di Yesus Kristus, dot onuan kou do Kinorohingan do barakat om kosimbayanan do ginawo dit a' ogina-gina' kagayo. Nopili' kou do siniliu'd tulun di songonuon do Kinorohingan do miontok di natantu' mantad do wonsoyon do Kinorohingan, i Tapa'. Om nosiliu kou no di Rusod do Kinorohingan do tulun dit olidang, i pinotobilang do maan do dong Kinorohingan do tulun, om mumboyo' kou i' di Yesus Kristus om olidangan kou di raha' dau.


text:
Kainou no mongunsikou do Kinorohingan, i Tapa' do Tuhan toko', i Yesus Kristus! Nosianan tomod iyau dati', om iri no o kinapanahakan dau dati' do koposion di wagu, tu' pinasi i' kawagu dau i Yesus Kristus do mantad id kapatayon. Om iri no o manahak dati' do soro-sorohon di pointantu' kopio.


text:
Mogondos toko' do kaanu di barakat di pinosodia' do Kinorohingan do patahakon di tulun di songonuon dau, iri no i barakat di pinoopi' dau do hilo'd surga, it a' rumaag, om a' apasa' om a' tumalup.


text:
Aanu ngai' no dokoyu iri, tu' otumbayaan kou i' do Kinorohingan. Om gompion kou di kuasa' do Kinorohingan om kaanu kou i' di koposion di nokosodia' no do pointalangon do kopupuson diti pomogunan.


text:
Iyo nopoddi, om kongotood kou no, do mulong piya do tumongob kou do daamot tu' oontok kou i' do piro-piro o pogumbalan di mogisuayan.


text:
Kogunaan nopoddi nga' popointalang kopio ondung iso-iso' kopio o ginawo dokoyu dot otumbayaan do Tuhan ko' amu'. Iri piya i tamas di rumaag nga' sompipion i' do tapui. Om kotumbayaan nopo dokoyu om agayo po o guna' ko' mantad do tamas. Om kaa pogiddi dot apatut i' dot umbalan om kointalang i' o kogiroto'. Om arayou kou indo om pusohon om poinggoyoon do tontok di tadau do korikatan kawagu di Yesus Kristus.


text:
Osianan kou i' dau do mulong piya dot a' kou nokokito mantad dau di gulu. Om otumbayaan kou i' dau do mulong piya dot a' kou kokito dau do dinondo. Om iri no o kataadan dokoyu, om haro o kataadan dokoyu dit agayo kopio om it a' no milo'd susuyon.


text:
Iti no i koposion di sinorisid kopio om i nihum kopio di nabi, o komoyon, om pinosunud mantad diyolo' o pasal di barakat di pinatahak do Kinorohingan dot id dokoyu.


text:
Om sinorisid diyolo' ondung poingkuro om soira' iri dot osiliu, i komoyon di Rusod do Kristus, it id suang do ginawo diyolo'. Om tontok nopoddi nga' pinoboros mantad di Rusod diri dot id diyolo' o pasal di koinggoritan dit a' milo dot a' di Kristus opurimanan om pasal di kagayaan dau do katalib iri.


text:
Om sinunudan do Kinorohingan i nabi diri dot iri nopo i wonsoyon diyolo' om okon i' ko' maan do koinsanangan diyolo' suwai ko' maan do koinsanangan dokoyu; iri no it ongorongou dokoyu dot atarang tomod do posusuyon di piro-piro o gomponusui di Habar dot Osonong diri do pasal di Yesus Kristus. Om pinolombus diyolo' iri dot id dokoyu do mikuwo'd kuasa' do Rusod do Kinorohingan, i pinolintuhun dau do mantad hilo'd surga. Om iri piya moloikat nga' orohian i' do koilo di habar di posusuyon diyolo'ddi.


text:
Iyo nopoddi, om sumodia' kou no kopio. Antaan-taan no dokoyu om soro-sorohon no kopio i barakat di patahakon dot id dokoyu do korikot kawagu i Yesus Kristus.


text:
Mumboyo' kou nod Kinorohingan, om kada' kou nondo tanud di kowoyo-woyoon do koposi-posion dokoyu di gulu po, dit a' kou po nokotutun do Kinorohingan.


text:
Suwai ko' kumolidang kou no do nunu nopo i wonsoyon dokoyu, do miagal do Kinorohingan di minomolohou dokoyu tu' olidang.


text:
Nokotulis no dot id suang do Buuk do Kinorohingan o poingkaa, “Kumolidang kou no, tu' olidang oku i',” ka.


text:
Roitan dokoyu do Tapa' o Kinorohingan do tontok do sumambayang kou dot id dau. Om iyau no i Kinorohingan di momutus do tulun do miontok di nowonsoi do pointikid-tikid do tulun, om a' i' iyau momogibang-gibang do momutus. Iyo nopoddi, om solinaid nopo dokoyu do hiti'd pomogunan, om poinggoyoon no dokoyu o Kinorohingan dot id suang do koposi-posion dokoyu.


text:
Om koilo kou i' di pinabayar do pinopoidu' dokoyu do mantad id koposi-posion dit aiso' o guna', i notungkusan dokoyu do mantad id taki-aki dokoyu. Om iri nopo pinambayar diri om okon i' ko' i milo'd rumaag do miagal do pirok ko' tamas,


text:
suwai ko' it agayo o gatang; iri no i tinan di Kristus, i nosiliu do dumba' dit aiso' o bohiton om aiso' o kabara-barasan do pinatahak dot id Kinorohingan do numaan do porsombahan di sinumbali'.


text:
Om nopili' nod Kinorohingan i Kristus do tontok dit a' po nowonsoi iti pomogunan. Om tontok no di miririkot o kopupuson do pomogunan, do ruminikot iyau do hiti'd pomogunan, om apasi kou indo.


text:
Om id dau no o nokotumbayaan dokoyu do Kinorohingan, i minamasi kawagu dau do mantad id kapatayon om i pinopoinggayo dau. Om Kinorohingan no o kotumbayaan dokoyu om Kinorohingan o pagandasan dokoyu.


text:
Om iri no i panananud dokoyu di ponudukan do mantad id Kinorohingan o kinopomolidangan dokoyu do tinan dokoyu om osianan kou do tulun dit iso-iso' o kinotumbayaan, do mikuwo'd iso-iso' kopio o ginawo.


text:
Tu' id suang no di boros do Kinorohingan di poimpasi om i poingompus diri, do siniliu kou do tulun di wagu, it okon i' ko' pinogkosusu do tulun, suwai ko' mantad id Tapa' di hino kasai' do gisom do poingompus.


text:
Om nokotulis no dot id suang do Buuk do Kinorohingan o poingkaa, “Oinsanan nopo o tulun do miagal do sakot, om i kagayaan dau nga' iyo no di tusak do sakot. Oriou no i sakot, om tumatak i tusak,


text:
nga' iri nopo boros do Tuhan om hino kasai' i' do gisom do poingompus,” ka. Iri nopo boros diri om iri no i Habar dot Osonong di pinosusui dot id dokoyu.


text:
Iyo nopoddi, om iyadaai no dokoyu o koinsanai dit angaraat, om kada' kou nondo pongudut, om kada' kou pinsorupai-rupai. Kada' kou osol, om kada' kou pongindaraat do tulun do suwai.


text:
Mositi' no do miyo kou do tanak di wagu po kosusu, tu' tuuhan kasai' di susu do don rusod dit aiso' o rolot. Om iri no o ralan dokoyu do sumuni om apasi kou indo.


text:
Haro i' o nokotulis dot id suang do Buuk do Kinorohingan do poingkaa, “Nokopuriman kou no kopio iyokoyu do kosonongo'd Tuhan,” ka.


text:
Iyo nopoddi, om rikot kou no dot id Tuhan. Iyau no o miagal do watu di poimpasi, i watu di pinataam do tulun tu' sorohon daa diyolo' dot aiso' o guna'; nga' iri nogiddi i pinili' do Kinorohingan do watu dit agayo o guna'.


text:
Iyokoyu no o miagal do watu dit ogumu' di songimpasi. Iyo nopoddi, om mositi' no dot orohian kou do pakayon do pomonsoi di walai'd Kinorohingan di don rusod. Om iyo noddi o ralan dokoyu dot osiliu'd imam di dong Kinorohingan no kopio do koposi-posion, om i papatahak dot id Kinorohingan do porsombahan di sinumbali' di don rusod, i kohubayaan do Kinorohingan, tu' i Yesus Kristus o popomilo dokoyu do papatahak diri.


text:
Tu' nokotulis i' dot id suang do Buuk do Kinorohingan o poingkaa, “Nopili' ku no o tiso' o watu dit agayo o gatang, i pinoiliu ku do hilo'd Sion do maan do watu di pomogirot kopio; om iri nopondo tulun dit otumbayaan dau om a' no oiman-iman,” ka.


text:
Iri nopo watu'ddi om agayo i' kopio o guna' dot id dokoyu it otumbayaan. Nga' id tulun nopondo dit a' otumbayaan, om abayaan no kopio it ayat dot id suang do Buuk do Kinorohingan do poingkaa, “Iri nopo watu dit a' pinakai di piro-piro tukang mamamaal diri, om nosiliu nogiddi kopio do watu dit agayo o guna',” ka.


text:
Om haro po o poingkaa, “Iri no i watu di kosoduwon do tulun, i watu di kotohubon diyolo',” ka. Om kasadu pogi' iyolo' nga' a' i' iyolo' otumbayaan di boros do Kinorohingan. Om iyo noddi o natantu' do Kinorohingan dot osiliu dot id diyolo'.


text:
Nga' iyokoyu nopo om bansa' i' di nopili', om imam di mogobi-obi' do raja', om bansa' dit olidang, i nokotobilang do maan do dong Kinorohingan, iyokoyu i tulun do songonuon do Kinorohingan. Pinili' kou do Kinorohingan om linohou kou dau do suminoliwan do mantad id totuong, om sumuang indo dot id suang do tanawau dau dit anawau kopio, om kopinsusui indo dokoyu o pasal di nongowonsoi dau di koimayaan kopio.


text:
Tontok nopo di gulu po, om okon kou i' ko' tulun di songonuon do Kinorohingan, nga' baino' noddi om tulun kou no di songonuon do Kinorohingan. Di nopo di gulu po om a' kou i' kosianan do Kinorohingan, nga' baino' noddi om nakaramit kou no di kosianan dau.


text:
Oi tobpinai-tobpinai di kosianan ku! Iyokoyu nopo om sompogunan i' om mombo-hombo do hiti'd pomogunan. Om iri noddi o kopogoduhan kopio ku dokoyu do tumanud di korohian dokoyu di don tulun, it a' kasai' nopo kopisokodung do ginawo dokoyu.


text:
Om mositi' no do posonongon kopio dokoyu o kowoyo-woyoon dokoyu dot id rolot do tulun dit a' kotutun do Tuhan, gisom do tondoson kou piya daa'ndo diyolo' do tulun dit araat nga' a' i' milo dot a' diyolo' okunon dot osonong i wonsoyon dokoyu, om mamarayou indo iyolo'd Kinorohingan do tontok di tadau do korikatan dau.


text:
Mositi' no do minsiriba' kou dot id pointikid-tikid do tulun di momorinta', do Tuhan o koinsiribaan: dot id Kaisar tuu, i nosiliu'd pomorinta' dit agayo,


text:
ko' id gobunor po di nopili' di Kaisar do momohukum di tulun di momonsoi'd araat om momusou di tulun di momonsoi'd osonong.


text:
Tu' korohian id Kinorohingan dot i wowonsoyon dokoyu dit osonong o ponompon dokoyu'd kabang do tulun di mimboros do dongkababasug.


text:
Mositi' no dot iyo di tulun dit okon ko' turipon o kowoyo-woyoon do koposi-posion dokoyu, nga' kada' dokoyu pakayo' i kosimbayanan dokoyu'ddi do maan do ponompon do karaaton, suwai ko' mositi' no dot iyo do dongsusuhuon do Kinorohingan o kowoyo-woyoon dokoyu.


text:
Pusohon no o koinsanai'd tulun, om kosianai no di tulun di sompi' ko' tulun do Kristian. Koronok kou no do Kinorohingan, om pusohon no dokoyu i Kaisar.


text:
Oi tobpinai-tobpinai di nosiliu do susuhuon, insiriba' kou no di tuan dokoyu do mikuwo'd momusou kopio diyolo'; om okon nopo ko' id tuan dit osonong koulun om it alamaya' nga' id tuan nogi' dit orongit.


text:
Om barakatan kou indo do Kinorohingan, ondung koilo kou no do korohian do Kinorohingan, om alanut o ginawo dot a' piya otulid o wonsoyon dot id dokoyu.


text:
Tu' nunu toi kopio o koimayaan dot alanut piya o ginawo dokoyu do mamabo'd hukuman dit apatut dokoyu'd boboon dot i kisala' kou o kinopomohukuman? Nga' ondung alanut o ginawo dokoyu do mamabo'd koinggoritan di koontok dokoyu dot it otopot o winonsoi do koponginggoritan, om barakatan kou i' do Kinorohingan.


text:
Om iri no o kinapamalahawan do Kinorohingan dokoyu. Tu' noinggorit no i Kristus dot iyokoyu o kinoinggoritan, om iri no i winonsoi dau ot apatut dokoyu'd omitanan, om tumanud kou i' di winonsoi dau.


text:
Tontok di pinimpapalan iyau, om a' i' iyau suminuli' do minomopol. Om tontok di ninggorit iyau nga' a' i' iyau minimboros do sumuli'; suwai ko' tahak nopo iyau do Kinorohingan, i Gompomutus dit otulid.


text:
I Kristus no o minamabo do koinsanai'd dusa toko' do hiri'd kayu salib, om koidu' toko' i' do mantad id pomorintaan do dusa, om miontok indo di korohian do Kinorohingan o kowoyo-woyoon toko'. Om iri no i suhat di Kristus o kolingos dokoyu.


text:
Tontok nopo di gulu po om iyo kou poddi dumba' di napalid, nga' baino' noddi om nokoguli' kou no do tumanud di Madtatamong om i Gompomogompi' do ginawo dokoyu.


text:
Om iyo kou nogiddi iyokoyu, i tongoondu' di kisawo, tu' mositi' no do minsiriba' dot id sawo. Om ondung haro ot id pogialatan di sawo dokoyu dot a' otumbayaan di habar do mantad id Kinorohingan, om milo indo i kowoyo-woyoon dokoyu do mamagayat diyolo' dot otumbayaan. Om a' kou i' minog do popoboros do nunu-nunu dot id diyolo',


text:
tu' okito indo diyolo' i kowoyo-woyoon dokoyu dit olidang om it otorodok dot id kinotumbayaan dokoyu.


text:
Kada' dokoyu pologoso' dot id soliwan noo o kolulumis dokoyu, do miagal do momolumis do tobuk ko' manampakai di poingillumis do tinan, ko' manampakai do pakayan dit angagayo o gatang.


text:
Suwai ko' pologoso' no do mantad id ginawo o tadon di kolumiso' dit a' tumanus, iri no i kowoyo-woyoon dit alamaya' om it osinondot, it agayo kopio o gatang dot id pagantangan do Kinorohingan.


text:
Om iyo noddi o kowoyo-woyoon di tongoondu' dit otorodok dot id tugama' om i mogondos do Kinorohingan, do momolumis do tinan diyolo' di gulu po, tu' mininsiriba' iyolo' dot id sawo diyolo'.


text:
Om i Sara nga' iyo iddi. Minihuboyo-boyo' i' iyau di Abraham om rinoitan dau i Abraham do tuan dau. Om iyokoyu do dinondo nga' osiliu no do tangaanak di Sara, ondung momonsoi kou no dit ongosonong om a' kou ooris do nunu nopo.


text:
Om iyokoyu nogi', i tongokusai dit ongkisawo nga' mositi' no do kosuhut kopio kou do kowoyo-woyoon di sawo dokoyu dot id pisompiiyanan dokoyu, om osorou kasai' dot iyolo' nopo om a' i' koiyo dokoyu kokoris. Suahon no dokoyu iyolo' tu' iyolo' nga' iyo i' dokoyu, do karamit di nipuhawang do koposion dit otopot kopio do mantad id Kinorohingan. Wonsoyon no dokoyu o miagal diti, om aiso' i' o kaantob do sambayang dokoyu.


text:
Tonsi nopo do toinsanan diti om: mositi' no dot iso-iso' o ginawo dokoyu om iso-iso' o pomusarahan. Mositi' no do mogiinsian-sian kou do miagal do tulun di mogiobpinai. Om mogikosonong-sonong kou no om mogiinsiriba-riba' do ginawo.


text:
Kada' dokoyu suliai do karaaton it araat, om kada' suliai do popol o popol; suwai ko' ponuli' nopo om pokionuan o tulun diri do barakat do mantad id Kinorohingan. Tu' kinapamalahawan nopo do Kinorohingan dokoyu om papaanu dokoyu do barakat di mantad id dau.


text:
Nokotulis no dot id suang do Buuk do Kinorohingan o poingkaa, “Iri nopo tulun dit orohian do kopuriman do kosonongo' do koposion om orohian do kopuriman do piro-piro o tadau dit osimbayan, om mositi' no do porintaon dau o kabang dau om a' i' kopimboros dit araat om a' kopoboros dit a' otopot.


text:
Mositi' no do minsodu' iyau dit araat om momonsoi dit osonong; om mositi' no do tumotos kopio iyau do monokiulud.


text:
Tu' podulon kasai' id Tuhan i tulun di tumanud do korohian dau, om mokinongou kasai' o Tuhan do sambayang diyolo'; nga' saapon id Tuhan i tulun di momonsoi'd araat,” ka.


text:
Isai po toi ot orohian do momonsoi'd araat dot id dokoyu, ondung it osonong o korohian dokoyu'd momonsoi?


text:
Nga' mulong piya dot oinggorit kou dot i momonsoi'd osonong o koponginggoritan nga' ountung kou i'! Kada' kou kooris dot isai nopo, om kada' kou katangkabo.


text:
Nga' id suang nopod ginawo dokoyu, om patahakon no dot id Kristus o karayahan dit apatut do patahakon dot id dau tu' Tuhan. Om mositi' no do posodia' kasai' kou do sumimbar do pointikid-tikid do tulun di muhot do pasal di soro-sorohon dokoyu dot aanu dokoyu.


text:
Nga' wonsoyon no dokoyu iri do mikuwo'd alamaya' o kowoyo-woyoon om osuwau. Om mositi' no dot osonong o kopurimanan do ginawo dokoyu, tu' ondung indaraaton kou dot it osonong o kowoyo-woyoon dokoyu, om i tumatanud kou di Kristus o kopongindaraatan, om ointingayaman indo i tulun di mongindaraat diri.


text:
Om osonong nogi' dot oinggorit dot i momonsoi'd osonong o koponginggoritan --- ondung iyo'ddi o korohian do Kinorohingan --- ko' mantad dot oinggorit dot i nokowonsoi'd araat o koponginggoritan.


text:
Tu' Kristus piya nga' insan noo kapatai, om diri noo do napatai do gisom do poingompus, dot i dusa'd tulun o nakapatayan --- iyau nopo om aiso' i' o sala', nga' minatai iyau do suminowoli do tulun di kisala'. Om winonsoi pogi' do Kristus o miagal diri nga' poporikot kawagu iyau dokoyu dot id Kinorohingan. Om pinatai o tinan dau, nga' pinasi i' kawagu dot id suang do kowoyo-woyoo' di don rusod.


text:
Om id suang nod kowoyo-woyoo' dau di don rusod do minongoi iyau popinsusui di habar do mantad id Kinorohingan dot id rusod di nokogiil:


text:
iri no i rusod do tulun dit a' minumboyo' do Kinorohingan do tontok di poimpasi po i Nuu. Tontok nopoddi om alanut i' o ginawo do Kinorohingan do minandad do solinai'd di Nuu do minomonsoi di kapal dau. Om iri no i tulun di hiri'd kapal --- do walu' no o tulun --- o napasi do mantad id sakob dot agayo'ddi.


text:
Om iri nopo i nosiliu'ddi om poiyaan di botisan, i mamasi dokoyu do dinondo. Iti nopo botisan diti om okon i' ko' i wonsoyon di natantu' mantad do pomolihung do tinan do mantad id koinsanai di sosomu', suwai ko' ponokobatos nu i' dot id Kinorohingan do mikuwo'd kopurimanan do ginawo dit osonong. Om kapasi pogi' dokoyu i botisan nga' napasi no kawagu i Yesus Kristus do mantad id kapatayon,


text:
om nokoinsawat iyau do hilo'd surga. Om baino' nopoddi om kikuasa' no iyau do poinsugku' do Kinorohingan om momorinta' iyau do koinsanai'd moloikat, om koinsanai'd pomorinta' om koinsanai dit ongkikuasa'.


text:
Iyokoyu nga' apatut nogi' do popokoris do tinan dot i pomusorou do miagal di dong Kristus o popokoris, tu' noinggorit no o tinan do Kristus. Iri nopo tulun dit oinggorit o tinan, om a' no kowonsoi'd dusa.


text:
Iyo nopoddi, om mantad pondod baino', om mositi' no do tumanud kou do korohian do Kinorohingan dot id suang do koposi-posion dokoyu do hiti'd pomogunan, om a' nondo tumanud di korohian do tulun.


text:
Tontok nopo di gulu po, om alaid kou no kopio do miningwonsoi do miagal di korohian di tulun dit a' kotutun do Tuhan. A' i' kopio osonong o kowoyo-woyoon dokoyu di gulu po. Tu' tuminanud kou do korohian do tinan dokoyu, om minagauk kou, om adalaan kou do rumamai dit a' osonong o karamayan, om moginum kou, om tumuku' kou dot id tingolig di kososomu' tomod o kowoyo-woyoo' do tumuku'.


text:
Om baino' nopoddi om osuayan diri i tulun dit a' kotutun do Tuhan do kokito dokoyu dot a' kou moyo' di kowoyo-woyoon diyolo' dit a' nopo otingkod- tingkod do mingwonsoi'd dusa. Om iri no o kopongindaraatan diyolo' dokoyu.


text:
Nga' tumimbaba' indo iyolo' do Kinorohingan do koimbagu, do poposusui do koinsanai di nongowonsoi diyolo' dot id toguang do Kinorohingan, i nokosodia' no do momutus do tulun di poimpasi om i nangapatai no.


text:
Om iri no o nokoposusuyan di Habar dot Osonong dot id tulun piya di nangapatai. Om kinoposusuyan nopo nga' mulong piya do norotuan no iyolo' do hukuman di koubasan do porotuon dot id tulun nga' apasi indo o rusod diyolo' do miagal do Kinorohingan tu' poimpasi. Iri nopo tulun diri om apatut i' do hukuman tu' i winonsoi diyolo' o kinopomohukuman do solinaid po diyolo' do poimpasi do hiti'd pomogunan diti, nga' orohian i' o Kinorohingan do manahak diyolo' do maso do rumamit di koposion di poingompus.


text:
Oruhai noddi dot orikot o kopupuson do koinsanai'd nunu nopo. Iyo nopoddi, om mositi' no do porintaon dokoyu o tinan dokoyu om mumbangan-bangan, om milo kou i' do sumambayang.


text:
Om agayo nopo kopio do wonsoyon dokoyu nga' mositi' no do mogiinsian-sian kou om kosodia' kou do mogiampun-ampun.


text:
Nakaanu ngai' kou no do nipuhawang di mogisuayan do mantad id Kinorohingan. Iyo nopoddi, om sumiliu nopod tulun dit osonong o pongilo-ilo di nipuhawang do mantad id Kinorohingan diri, om mositi' no do pakayon dokoyu i nipuhawang diri do maan do koinsanangan do koinsanai'd tulun.


text:
Iri nopo tulun di popolombus do boros, om mositi' no do popolombus di boros di mantad id Kinorohingan; om iri tulun di mogobi-obi' do tulun do suwai nga' mositi' no do mogobi-obi' do mikuwo'd kokorisan do mantad id Kinorohingan. Om koinggayo indo o Kinorohingan dot i Yesus Kristus o popoinggayo, dot id suang do nunu nopo o wonsoyon. Iyau no i kikuasa' om it apatut do poinggoyoon do gisom do poingompus. Amin.


text:
Oi tobpinai-tobpinai di kosianan ku! Oinggorit tomod kou do dinondo poo tu' maso i' dokoyu do toinuon. Nga' kada' kou kosuayai do sorohon piya dokoyu do haro i suwai kopio ko' mantad di koubasanan do koontok dokoyu.


text:
Suwai ko' kotood kou nogi' tu' kotonggoi kou i' do Kristus dot oinggorit. Om pointalangon nopondo i kagayaan do Kristus do koimbagu, om otood kou indo iyokoyu.


text:
Ountung kou i' dot indaraaton kou piya dot i tumatanud kou do Kristus o kopongindaraatan. Tu' komoyon nopoddi nga' id suang dokoyu i Rusod di kikagayaan, iri no i Rusod do Kinorohingan.


text:
Kada' nogi' kopio'd haro o tongoiso' dokoyu dot oinggorit do koponginggoritan nopo om i minamatai do tulun, ko' minanakau, ko' i kararaat, ko' i minongoi iyau hompit do hal do tulun do suwai, o koponginggoritan.


text:
Nga' ondung oinggorit kou dot i tulun kou'd Kristian o koponginggoritan om kada' kou kointingayamai do hal diri. Nga' mongunsikou nogi' dot id Kinorohingan, tu' poposusui kou i' do ngaran do Kristus.


text:
Norikot noddi i maso do kopomutusan do Kinorohingan diti pomogunan. Om iri no i tulun do songonuon do Kinorohingan o poguluonon do momutus. Om ondung iyati' o poguluonon do Kinorohingan do momutus, om okuro-kuro nogindo ot osiliu dot id tulun dit a' otumbayaan di Habar dot Osonong do mantad id Kinorohingan diri?


text:
Nokotulis no dot id suang do Buuk do Kinorohingan o poingkaa, “Ondung apagon no do mamasi i tulun dit ongosonong, om okuro-kuro nogindo i tulun dit a' kotutun do Tuhan!” ka.


text:
Iyo nopoddi, om ondung haro o tulun dit oinggorit tu' korohian i' do Kinorohingan dot osiliu o miagal diri, om mositi' no dot osonong o kowoyo-woyoon diyolo', om tumahak kopio dot id Minomonsoi diyolo', i mamayaan kasai' di batos dau.


text:
Pokionuon ku no kopio i piro-piro boyoon do sidang dokoyu do mokinongou do boros ku. Om iyoho' nga' boyoon nogi' do sidang. Om nokokito kopio oku di kinoinggoritan di Kristus, om kohompit oku indo dot id kagayaan dau di pointalangon do koimbagu. Om pokionuon ku no kopio dokoyu


text:
do gompion dokoyu i dumba' di nakatahak do Kinorohingan dot id dokoyu. Om gompion no dokoyu iyolo' do mikuwo'd osonong o ginawo do miagal di korohian do Kinorohingan, om okon i' ko' awagat o ginawo do momogompi'. Om kada' kou pomonsoi di karaja' dokoyu do mokimaanu-anu no do kountungan suwai ko' wonsoyon no dokoyu i karaja' dokoyu do mikuwo'd iso-iso' kopio o ginawo dot orohian do kumaraja'.


text:
Kada' kou iyo do pomorinta' di tumanud do dau'd korohian do momorinta' di tulun do pinaharapan dokoyu, suwai ko' siliu kou no dot omitanan diyolo' dit osonong.


text:
Om korikot nopondo i Boyoon do Gompomogompi' diri, om kaanu kou nondo di tupi' do don raja' dit olumis kopio, om it a' tumalup o kolumiso'.


text:
Om iyo kou nogiddi iyokoyu, i tongomulok po. Insiriba' kou no dot id tulun dit ongotuo. Om mositi' no do minsiriba' ngai' o ginawo dokoyu om mogitulung-tulung do mikuwo'd osiriba' o ginawo. Tu' nokotulis no dot id suang do Buuk do Kinorohingan o poingkaa, “Saapon i' do Kinorohingan i tulun dit asawat o ginawo, nga' insianan i' dau i tulun dit osiriba' o ginawo,” ka.


text:
Iyo nopoddi, om insiriba' kou no dot id longon do Kinorohingan di kikuasa', om poinggoyoon kou indo dau dot orikot i maso do kopoinggayaan.


text:
Patahako' ngai' no dokoyu dot id Kinorohingan o koinsanai'd katangkabaan dokoyu tu' mamadul i' iyau dokoyu.


text:
Mumbangan-bangan kou no om sumodia' kasai'! Tu' Rogon no o pisangod dokoyu. Om iyo po iyau di singa do mimpanau do hilo' om hiti do marom-garom do mogihum do kanon dau.


text:
Saapon no dokoyu iyau do mikuwo'd ogirot o kotumbayaan, tu' oilaan i' dokoyu dot i tulun do Kristian do suwai do pointongkop diti pomogunan nga' oinggorit i' do miagal dokoyu.


text:
Nga' oinggorit kou pondo dot ongoruhai, om silihon kou nondo do Kinorohingan do tulun dit aiso' o kabara-barasan. Om pogiroton kou indo dau om pokorison kou om poponggoron kou. Tu' iyau no o Kinorohingan dit obinsianan kopio, i minomolohou dokoyu do tumonggoi dau do momuriman do kosonongo' di kagayaan dau di poingompus do Kristus o popopurimon.


text:
Iti nopo surat ku dot oniiba' diti om tulison ku dot id dokoyu do nuhupan oku di Silas do minonulis. I Silas no o ponokotobpinai kopio ku do Kristian dit otorodok. Orohian oku do mongodsuur dokoyu om popoilo kopio dokoyu dot iti nopo tulison ku'dti om boros i' dit otopot do pasal do kosianan do Kinorohingan. Om igitan no kopio dokoyu i kosianan diri.


text:
Om i tobpinai dokoyu dit id sidang do hilo'd Babilon, i nopili' do Kinorohingan, nga' poporikot i' do tabi' dot id dokoyu; om i Markus, i tanak ku di kosianan kopio ku, nga' poporikot nogi' do tabi' dot id dokoyu.


text:
Pogitatabi' kou no do mikuwo'd poimponu' do kosianan do miagal do tulun do Kristian di mogiobpinai. Pokionuon ku no o Tuhan do manahak ngai' dokoyu do kosimbayanan do ginawo, iyokoyu i nosiliu do tulun di songonuon do Kristus.


text:
Oi tobpinai-tobpinai dit otumbayaan kopio do miagal dahai! Nonuan toko' i' di Yesus Kristus, i Kinorohingan om i Raja' di Gampamasi toko' do kotumbayaan dot id dau, tu' minomonsoi i' iyau dit otopot. Iti nopo surat diti om mantad id di Simun Pitrus, i susuhuon om i rasul di Yesus Kristus.


text:
Pokionuan ku no iyokoyu do Kinorohingan do barakat om kosimbayanan do ginawo dit a' ogina-gina' o kogoyoo', tu' kotutun kou i' do Kinorohingan om i Yesus, i Tuhan toko'.


text:
Iri no i kuasa' do Kinorohingan di dong Kinorohingan o pinakai dau do minanahak dati' do koinsanai dit apatut do haro dot id dati' dot id suang do koposi-posion toko', iyati' i tulun di kikotumbayaan. Om winonsoi dau iti do tumanud di noilaan toko' do pasal di Yesus Kristus, i minomolohou dati' do rumamit di kagayaan om i kosonongo' dau.


text:
Om iyo noddi o ralan do Kinorohingan do minomuhawang dati' di piro-piro o barakat dit angagayo kopio om it angagayo kopio o guna' di nakabatos dau. Om iri no i piro-piro o barakat diri o popoidu' dokoyu do mantad id koinsanai do korohian dit araat kopio di mamaraag do pomogunan diti, om kaanu kou nondo di kowoyo-woyoon di dong Kinorohingan.


text:
Iyo nopoddi, om tumotos kou no kopio do gumirot dot otumbayaan di Kristus, om sokodungon i kotumbayaan dokoyu'ddi do kowoyo-woyoon dokoyu dit osonong. Om suwai no ko' i kowoyo-woyoon dokoyu dit osonong, om apatut nogi' do sumiliu kou do tulun di kitoilaan,


text:
om suwai no ko' i toilaan, om apatut nogi' do milo kou do momusus do korohian do tinan dokoyu. Om suwai no ko' i kopusus do korohian do tinan om apatut nogi' do minsingilo kou do papalanut do ginawo do tumimbaba' do koinsanai'd nunu nopo. Om suwai no ko' i papalanut do ginawo do tumimbaba' do koinsanai'd nunu nopo, om apatut nogi' do tumanud kou di korohian do Kinorohingan dot id suang do koposi-posion dokoyu.


text:
Om i tumanud do korohian do Kinorohingan dot id suang do koposi-posion nga' apatut nogi' do ruhangan do kosianan do koinsanai'd tulun dit iso-iso' o kinotumbayaan. Om suwai no ko' iri, om ruhangan no i kosianan dokoyu dot id tulun dit iso-iso' o kinotumbayaan, do kosianan dot id koinsanai'd tulun.


text:
Om iri ngai' no o kowoyo-woyoon dit apatut do haro dot id dokoyu. Om ondung haro dot id dokoyu o kowoyo-woyoon do miagal diri do gisom dot a' otingkod-tingkod, om osiliu kou no do tulun dit aparu' om haro kopio o kootuson di wonsoyon dokoyu, om kotutun kopio kou nondo di Yesus Kristus, i Tuhan toko'.


text:
Nga' tulun nopo dit a' miagal diri o kowoyo-woyoon, om a' i' atarang no o pogogontong dau; a' i' iyau kokito om olihuan dau do nolihungan no i dusa dau dit id gulu.


text:
Iyo nopoddi, oi tobpinai-tobpinai, om tumotos kou no kopio do popogirot di lolohou om i pinomili' do Kinorohingan dokoyu. Om ondung wonsoyon dokoyu o miagal diri, om a' no tumanus o kotumbayaan dokoyu.


text:
Iyo nopoddi, om iyo noddi o kaanu-anu dokoyu do kosorupayan kopio do sumuang di pomorintaan di mompus-ompus, i pomorintaan do Tuhan om i Raja' do Gampamasi toko', i Yesus Kristus.


text:
Om iri no o kosoruan ku do poposorou dokoyu do pasal diri, do mulong piya do nokoilo kou noddi om notumbayaan kopio kou di ponudukan do mantad id Kinorohingan di naramit dokoyu'ddi.


text:
Solinaid ku nopo do poimpasi, om opurimanan ku i' do kitonggungan oku do poposorou dokoyu do pasal diri.


text:
Tu' oilaan ku no dot a' no alaid om tumongkiad oku no do mantad id pomogunan diti, tu' nosunudan oku no kopio di Tuhan toko' i Yesus Kristus, do pasal diri.


text:
Om tumotos oku no kopio do poposorou kasai' dokoyu'ddi, tu' apatai oku piya'ndo nga' osorou kasai' i' dokoyu iri.


text:
Tontok di minonusui iyahai dokoyu di kogoyoo' do kagayaan do Tuhan toko' i Yesus Kristus do tontok di kinorikatan dau, om a' i' miagal di totongonon no toomod do tulun i sinusui dahai. Tu' iri nopo kagayaan do Kristus diri om nokito no kopio dahai do dahai kopio'd mato o nokokito.


text:
Hino i' iyahai'd hiri do tontok di pinusou om pinoinggayo iyau di Kinorohingan Tapa'. Tontok nopoddi om norongou o boros do mantad id dau it Agayo Kopio o Kagayaan, do minoro-boros do poingkaa, “Iti no i Tanak ku di kosianan ku. Om iyau no o kohubayaan do ginawo ku!” ka.


text:
Iyahai no kopio o nokorongou di boros diri do mantad hilo'd surga do tontok di minoyo' iyahai dau do hiri'd timpak di nuluhon dit olidang diri.


text:
Om iri noddi o kotumbayaan kopio dahai di boros do Kinorohingan di pinosusui di piro-piro o nabi. Om osonong no kopio do pusohon kopio dokoyu i boros diri, tu' iri nopo boros diri om miagal di lampung di tumitiu dot id kinoiyonon dit otuong do gisom dot orikot o kosuabon, om iyo di rombituon di roitan do soguanggo' do mogulinau dot id suang do ginawo dokoyu.


text:
Sorohon no kopio dokoyu iti: Iri nopo boros do Kinorohingan di pinolombus di piro-piro o nabi om a' i' milo dot ilaan o komoyon do tumanud do toilaan do tulun.


text:
Tu' a' i' insan polombuso' o boros do Kinorohingan do tumanud toomod do korohian do tulun. Nga' iri i Rusod do Kinorohingan o momorinta' do tulun do popolombus di boros do mantad id Kinorohingan.


text:
Tontok nopo di gulu po om haro i' o piro-piro tulun di suminiliu'd nabi di goudut dot id pogialatan di tulun di songonuon do Kinorohingan. Om iyo nogindoddi ot id pogialatan dokoyu tu' haro nondo o tulun do sumiliu do gomponuduk di goudut. Om popotuduk nondo iyolo' do piro-piro o ponudukan dit a' otopot, i karaag do tulun. Om olimon nondo diyolo' i Pomorinta' di pinopoidu' diyolo'. Om iyo noddi do poporikot iyolo' do kapatayon dot id tinan diyolo', om a' no alaid om rumikot no iri dot id diyolo'.


text:
Mulong piya dot iyo'ddi, nga' ogumu' indo o tulun do tumanud do kowoyo-woyoon di piro-piro o gomponuduk do goudut diri, i noporinta' do korohian do tinan diyolo'. Om iri no i wonsoyon diyolo' o kobungou dot ogumu' o tulun do mongindaraat di Ralan dot Otopot do rumikot dot id Kinorohingan.


text:
Om iri no i katamahao' diyolo' o kopopinsusuyan di gomponuduk di goudut do piro-piro o susuyon di pininsarahan i' tomod diyolo', do mokimaanu-anu do kountungan do mantad id dokoyu. Nga' alaid no kosodia' i gompomutus do paparatu' do hukuman dot id diyolo', om poingandad no diyolo' i kapatayon di natantu' mantad no do porikoton dot id diyolo'.


text:
Iri piya i moloikat di momonsoi'd dusa nga' a' i' do Kinorohingan pologoson do koidu' do mantad id hukuman, suwai ko' pataamon nopo dau iyolo' dot id suang do naraka. Om posuangon iyolo' dot id luang dit otuong, om hiri kasai' nondo iyolo' do gisom dot orikot i Tadau'd Kopomutusan.


text:
Om iyo noddi o nosiliu dot id pomogunan di gulu po; a' i' do Kinorohingan pinologos do nokoidu' iri do mantad id hukuman. Om pinorikatan do Kinorohingan do sakob dot agayo i pomogunan di tulun dit angaraat do maso'ddi. Om i Nuu no om i turu' o tulun do suwai o napasi, tu' pinopopinsusui i' i Nuu di kowoyo-woyoon di kohubayaan do Kinorohingan.


text:
Om iyo nogiddi o nosiliu dot id bandar do Sodom om Gomura: Raago' nopo kopio do Kinorohingan i kabandaran diri do tapui o pinamaraag, om osiliu i' iri do poiyaan dit osiliu dot id tulun dit angaraat do koimbagu.


text:
Nga' i Lut nopo om napasi i' do Kinorohingan om noinggorit tomod iyau di kowoyo-woyoon do tulun dot araat dit araat no kopio.


text:
Om hiri nod pogialatan do tulun do miagal diri i Lut, i tulun dot osonong diri do poingiyon nga' oinggorit tomod i' o ginawo dau, tu' monikid tadau nopo iyau do kokito om korongou di wowonsoyon diyolo' dit araat.


text:
Om milo i' o Tuhan do popoidu' di tulun di tumanud do korohian dau do tontok dot oontok iyolo' do pogumbalan. Om milo o Tuhan do popoolu' di tulun dit angaraat do maan inggorito' do tontok di Tadau'd Kopomutusan.


text:
Om okon-okon po om i tulun di tumanud do korohian do tinan diyolo' di kososomu' om mongindaraat do kuasa' do Kinorohingan. Om angkatama' no kopio om angasawat o ginawo di piro-piro gomponuduk do goudut diri, gisom dot a' no iyolo' ooris-oris piya do mongindaraat dit ongkikagayaan di songingiyon do hilo' piya'd surga!


text:
Om iri piya i moloikat dit okoris om kikuasa' ko' mantad di piro-piro o gomponuduk di goudut diri nga' a' i' monondos do papasala' dit ongkikagayaan diri do boros di koindaraat o poboroson do ponondos dot id toguang do Tuhan.


text:
Nga' iri nopo i piro-piro o gomponuduk diri om a' no kopio ogina-gina' o karaato'. Iyo po iyolo' di nintorusan di maan no gomito' om maan patayo' o kinopogkosusuan. A' i' iyolo' momusorou, tu' wonsoyon nopo diyolo' o nunu nopo do tumanud di kopurimanan diyolo', gisom do songkiwalon nopo diyolo' it a' diyolo' osuhutan, dot i boros do koindaraat tomod o ponongkiwal. Iyo nopoddi, om apatai nondo iyolo' do miagal di nintorusan dit orongit.


text:
Om oinggorit nondo iyolo' tu' iri no o tisomuli' di minonginggorit iyolo' do tulun do suwai. Kasanangan nopo diyolo' nga' mingwonsoi do nunu nopo di dangadau do ponguru di korohian do tinan diyolo'. Ondung kotoning iyolo' dokoyu do mirikau dot id poginakanan, om kososomu' tomod o kowoyo-woyoon diyolo' tu' aawuk po iyolo' do korohian do tinan diyolo'.


text:
A' nopo iyolo' apaasan do momonsoi'd dusa, om korohian nopo diyolo' nga' montong no do tondu'd sundal. Om bayayaton diyolo' i tulun di wagu po kotumbayaai, om it a' po ogirot o kotumbayaan. Om noubas po tomod do tumamaha' o ginawo diyolo'. Iyolo' no i tulun di nousung!


text:
Om apalid no iyolo' tu' a' i' iyolo' orohian do sumusui di ralan dot otulid. Suminusui nogi' iyolo' di ralan di winayaan di Biliam i tanak di Bior di gulu po. Tu' i Biliam nopoddi nga' orohian tomod do kaanu'd tusin do mantad id wowonsoyon dau dit araat.


text:
Nga' awagat tomod iddi o boros do pinopoinsan dau dot i kararaat dau o kinopoinsanan, do tontok di minoro-boros i kaladai dau do miagal do tulun do moro-boros. Om sansagai noddi i nabi diri do tumingkod do momonsoi di wowonsoyon dau di dongkouulau'ddi.


text:
Iri nopo piro-piro o gomponuduk do goudut diri om iyo po di tudan do waig di narasak om iyo di pituongon dot otilib di tongus dot opuhod. Nokosodia' nod Kinorohingan o tiso' o kinoiyonon dit otuong tomod do poiyanan diyolo'.


text:
Mimboros iyolo' do minggayo-gayo om mimboros do boros dit aiso' o suang; om iri korohian do don tinan di kososomu' kopio o pomurunsut diyolo' di tulun di wagu po kotongkiad do mantad id pogialatan do tulun di nangapalid.


text:
Papabatos i piro-piro o gomponuduk do goudut diri do kosimbayanan dot id tulun diri, om inda' ka dot iyolo' piya nga' turipon i' di kongoubasanan di karaag do tulun. Tu' ondung aala' o tulun do nunu nopo, om osiliu no iyau do turipon di nakaala' dau'ddi.


text:
Iri nopo tulun di kotutun do Tuhan om nokotutun di Gampamasi dati', i Yesus Kristus, om nokoidu' no do mantad id koinsanai'd kuasa' do pomogunan di kososomu'd tulun. Nga' ondung akagasan kawagu iyau do gisom dot aala' iyau di kuasa'ddi, om araat pondo ko' i gulu o kowoyo-woyoon di tulun diri.


text:
Osonong nogi' dot a' daa insan koilo di ralan dot otopot do mantad id Kinorohingan o tulun do miagal diri, ko' mantad do nokoilo no, nga' alaid nondo om a' i' tumanud ngai' di ponuhuan di pinatahak do Kinorohingan dot id diyolo'.


text:
Iri no i wonsoyon diyolo' o popointalang dot otopot iti boros do poingkaa, “Gulion i' di tasu do mongoi pangakan i tilob dau,” ka, om “I wogok di nopodsu' no nga' gumuli' i' kawagu do mongoi pillobu do burutak,” ka.


text:
Oi tobpinai-tobpinai di kosianan ku! Iti no surat ku di koduwo dot id dokoyu. Om id suang nopo diti duwo o surat ku'dti, om tuminotos oku no kopio do popoimbulai do pomusarahan dokoyu dit olidang.


text:
Om monuhu' oku daa kopio dokoyu do momusorou di boros do pinoboros di piro-piro nabi do boros do Kinorohingan di gulu po, om i ponuhuan do Tuhan, i Raja' do Gampamasi, i pinolombus dot id dokoyu di piro-piro rasul.


text:
Id gulu nopo kopio, om mositi' no do koilo kou do tontok nopondo do ponong id kopupuson do pomogunan, om mimbulai nondo o tulun di noporinta' po do korohian diyolo' di don tinan o koposi-posion. Om hingi-hingion kou nondo diyolo',


text:
tu' mimboros nondo iyolo' do poingkaa, “Minamatos kaka o Tuhan do rumikot! Om hinonggo noddi iyau'd baino'? Nangapatai no i taki-aki toko' nga' aiso' i' o nokosimban do nunu-nunu do mantad poddi wonsoyo' i' iti pomogunan!” ka no diyolo'.


text:
Tumomod i' iyolo' dot a' monongkuyaan do winonsoi'd Kinorohingan o tawan om pomogunan om winonsoi dot i boros dau o pinomonsoi di gulu po. Iti nopo pomogunan om winonsoi dau do mantad id waig, om waig o pinomonsoi;


text:
Nga' iti nopo tawan om pomogunan di hino do dinondo om gompion i' di boros do Kinorohingan diri do maan raago' do tapui do koimbagu. Nga' maso pod tawan om pomogunan do gompion do dinondo poo, do gisom dot orikot i tadau do kopomohukuman om kapamatayan di tulun dot angaraat.


text:
Nga' kada' no kopio dokoyu lihuwai iti tiso' o hal, oi tobpinai-tobpinai ku: dot id pagantangan nopod Tuhan, om aiso' i' o pisuayan do sangadau om soribu o toun --- miagal nopo iri dot id dau.


text:
A' i' o Tuhan alaid do papatahak di nakabatos dau, do mulong piya do haro daa o kosorou dot alaid o Tuhan do papatahak. Nga' alanut nogi' moti' o ginawo dau'ddi dot id dokoyu tu' mada' i' iyau do haro o tongoiso' pod tulun dot apatai. Orohian i' iyau do korologo ngai' o tulun do mantad id koinsanai'd dusa diyolo'.


text:
Nga' rumikot indo i Tadau do Korikatan do Tuhan do miagal do korikatan do tulun di manakau. Tontok nopondo do Tadau'ddi, om tumanus nondo o tawan do mikuwo'd opuhod o ngorod, om ongosorob ngai' nondo i hilo'd tawan, om tumanus nondo o pomogunan om koinsanai dit id suang do pomogunan.


text:
Iyo nopoddi o kowoyo-woyoo' do mamaraag ngai'ddi, om poingkuro nondo o kowoyo-woyoon dokoyu dit apatut? Mositi' no dot olidang o kowoyo-woyoon dokoyu om pointahak kopio dot id Kinorohingan,


text:
do solinaid do magandad kou om lumangad kou do korikatan di Tadau do Kinorohingan. Tontok nopondo do tadau'ddi, om aayi' nopondo o tawan dot osorob, om iri i hilo'd tawan nga' angalanak ngai' nopo tu' alasu' no kopio.


text:
Nga' iyati' nopo om magandad i' di pinabatos do Kinorohingan, iri no i tawan di wagu om i pomogunan do wagu, i kinoiyonon dit otulid o wonsoyon.


text:
Iyo nopoddi, oi tobpinai-tobpinai di kosianan ku, om daamot nopo dokoyu do magandad do tadau'ddi, om tumotos kou no kopio do popolidang do kowoyo-woyoon dokoyu om aiso' i' o kabara-barasan dot id toguang do Kinorohingan. Om gompion no dokoyu i piuludan dot osonong dot id Kinorohingan.


text:
Om sorohon no dokoyu dot iri nopo i kolonuto' do ginawo'd Tuhan toko', om maso i' dit osonong do pinatahak do Tuhan dot id dokoyu, om apasi kou i'. Om i Paulus i tobpinai toko' di kosianan toko', nga' nokoponulis i' do miagal diri dot id dokoyu. Om tinulis dau iri do mikuwo'd toilaan do pinatahak do Kinorohingan dot id dau.


text:
Monulis kasai' nopo i Paulus do pasal diri dot id suang do pointikid-tikid di surat dau. Om otopot i' do haro o piro-piro hal dit apagon do mongilo do komoyon dot id suang di surat dau'ddi. Om iri no i bohogian diri o somputulon do tulun dit aiso' o toila-ilaan om it a' ogirot o kotumbayaan. Om a' i' kosuayan o hal diri, tu' iri piya i bohogian do suwai dot id suang do Buuk do Kinorohingan nga' somputulon i' diyolo'. Om iri nopo wonsoyon diyolo'ddi, om mamaraag no diyolo'.


text:
Nga' iyokoyu nopo, oi tobpinai-tobpinai di kosianan ku, om nokoilo no do pasal diri. Iyo nopoddi, om antaan-taan no dokoyu, om a' kou i' atanggayan do hiri'd kinopolidon di tulun dot angaraat, gisom dot aratu' kou nondo do mantad id kinoiyonon dokoyu dit aiso' o koligagaanan.


text:
Mositi' no do muhang-ruhang o topurimanan dokoyu di kosonongo' do kosianan di Tuhan Yesus Kristus, i Raja' do Gampamasi toko', om muhang-ruhang o toilaan dokoyu do pasal dau. Royohon no iyau do dinondo om gisom do poingompus! Amin.


text:
Tonsi nopo kopio do surat diti om pasal di Boros di manahak do koposion, iri no i Boros di hino mantad do mantad di timpuun i'. Norongou no dahai iri, om nokito dahai do mato kopio dahai o nokokito. Om nosonsod kopio dahai iri, om noigitan kopio do palad dahai.


text:
Tontok di pinointalang i koposion diri, om nokito i' kopio dahai iri. Om iri noddi o koponusuyan dahai do pasal diri. Posusuyon dahai dot id dokoyu o pasal di koposion dit otopot kopio om i poingompus, i poinsugku' mantad do Tapa' om i nokointalang no dot id dahai.


text:
Tu' nunu nopo i nokito om i norongou dahai, om iri no o posusuyon dahai dot id dokoyu, om kopuriman kou i' iyokoyu do kosonongo' di koposion di koiso' dot id Tapa' om id Tanak dau, i Yesus Kristus.


text:
Iti no o habar di norongou dahai do mantad id Tanak dau, i posusuyon dahai dot id dokoyu: Kinorohingan nopo om tanawau, om aiso' no kopio o totuong dot id suang dau.


text:
Ondung momoros toko' do koposion toko' nopo om nokoiso' no dot id dau, om otuong indo o kowoyo-woyoon toko', om mongudut toko' noddi dot id boros toko' om id wonsoyon toko'.


text:
Nga' ondung poimpasi toko' dot id suang do tanawau do miagal do Kinorohingan tu' id suang do tanawau, om mogiuulud toko' no om ogirot o piuludan toko', om iri no i raha' di Yesus, i Tanak dau, o momolihung dati' do mantad id koinsanai do dusa toko'!


text:
Ondung momoros toko' dot aiso' o dusa toko', om monipu' toko' no do tinan toko'; om a' i' hino o Kinorohingan dot id suang do ginawo toko'.


text:
Nga' ondung okunon toko' dot id Kinorohingan o koinsanai di dusa toko', om sulungon i' dau i batos dau om wonsoyon dau it otulid. Om ompunan i' dau o koinsanai di dusa toko' om lihungan toko' dau do mantad id koinsanai di nowonsoi toko' di kasala'.


text:
Nga' ondung momoros toko' dot aiso' o dusa toko', om roitan toko' no do goudut o Kinorohingan om a' toko' pinoopi' dot id suang do ginawo toko' i boros do Kinorohingan.


text:
Oi tangaanak ku! Koponulisan ku nopodti dot id dokoyu om mogodu dokoyu do momonsoi'd dusa. Nga' ondung haro i nokowonsoi'd dusa, om haro i' o mogobi' dati', iri no i Yesus Kristus, it otulid diri; om moro-boros indo iyau dot id Tapa' do mogobi' dati'.


text:
Om i Yesus Kristus no o popomilo do koinsanai di dusa toko' dot oompunan. Om okon i' ko' iri noo i dati'd dusa ot oompunan, suwai ko' iri nogi' i dusa do koinsanai'd tulun.


text:
Ondung mumboyo' toko' do koinsanai di ponuhuan do Kinorohingan, om iri no o popointalang do kotutun toko' do Kinorohingan.


text:
Tulun nopo di momoros do, “Kotutun oku do Kinorohingan,” ka, om a' i' iyau mumboyo' ngai' di ponuhuan do Kinorohingan, om oudut i' i tulun diri, om a' i' hino o Kinorohingan dot id suang do ginawo dau.


text:
Nga' tulun nopo di mumboyo' di boros do Kinorohingan, om aayi-ayi' no kopio o ginawo di tulun diri dot osianan do Kinorohingan, om iri no o popointalang do nokoiso' toko' no dot id Kinorohingan.


text:
Isai nopo o tulun do momoros do nokoiso' iyau dot id Kinorohingan, om mositi' no do momit iyau do kowoyo-woyoon do Kristus.


text:
Oi tobpinai-tobpinai di kosianan ku! Iti nopo tulison ku'dti om okon i' ko' ponuhuan do wagu. Iti nopo om ponuhuan i' di laid, i nokosunud no dot id dokoyu do mantad poddi kotumbayaai kou i' di Kristus; iri no i habar do mantad id Kinorohingan, i norongou dokoyu dit id gulu ko' iri.


text:
Mulong piya do miagal diri, nga' iti nopo ponuhuan diti tulison ku om wagu i'; tu' iri nopo i katapatan diti, om okito i' dot id kowoyo-woyoon di Kristus om okito nogi' dot id kowoyo-woyoon dokoyu. Tu' manus-tanus no o totuong om tumitiu no i tanawau dit otopot.


text:
Tulun nopo di momoros dot id suang iyau di tanawau, nga' araatan indo iyau di tobpinai dau, om id suang kasai' pod totuong i tulun diri do gisom piya do dinondo.


text:
Tulun nopo dit osianan do tobpinai dau, om poimpasi no iyau'ddi dot id suang do tanawau, gisom dot aiso' no dot id suang do kowoyo-woyoon dau i kobungou do tulun do suwai dot aratu' dot id dusa.


text:
Nga' tulun nopo dit araatan do tobpinai dau, om id suang po iyau do totuong. Manau-panau po iyau dot id suang do totuong, om a' i' iyau koilo ondung hinonggo o pakayaan dau, tu' iri no i totuong diri o kobungou dau dot a' kokito.


text:
Monulis oku pogi' dot id dokoyu, oi tangaanak ku, nga' noompunan no i dusa dokoyu dot i Kristus o kinopongompunan.


text:
Monulis oku pogi' dot id dokoyu, oi komolohingan do kusai, nga' nokotutun kou no dau, i hino mantad do mantad di timpuun i'. Monulis oku pogi' dot id dokoyu oi tangaanakwagu nga' naala' no dokoyu i Yaraat.


text:
Monulis oku pogi' dot id dokoyu, oi tangaanak, nga' nokotutun kou no do Kinorohingan i Tapa'. Monulis oku pogi' dot id dokoyu oi komolohingan do kusai nga' nokotutun kou no di Boros di hino mantad do mantad di timpuun i'. Monulis oku pogi' dot id dokoyu, oi tangaanakwagu nga' ongokoris kou i', om id suang no do ginawo dokoyu i boros do Kinorohingan, om naala' dokoyu i Yaraat.


text:
Kada' kou kosianai diti pomogunan, ko' nunu nopo it id suang diti pomogunan. Ondung osianan kou diti pomogunan om a' kou no osianan do Tapa'.


text:
Koinsanai dit id suang do pomogunan diti --- i korohian do kowoyo-woyoon do tulun di kidusa, it okito do tulun om korohian nondo om i kopinggaya-gayaan do tulun --- koinsanai'ddi om okon i' ko' mantad id Tapa', suwai ko' mantad i' do hiti'd pomogunan.


text:
Iti nopo pomogunan om koinsanai di hiti'd pomogunan, i korohian do tulun, om maso no do tumanus. Nga' tulun nopo di tumanud do korohian do Kinorohingan, om poimpasi kasai' i' do gisom do poingompus.


text:
Oi tangaanak ku, oruhai no do kopupuson diti pomogunan! Nosunudan mantad kou no do rumikot nondo i Pisangod do Kristus; om dinondo'dti nga' ogumu' no o tulun do nokointalang do sumaap do Kristus. Om iri no o koilaan dot oruhai no o kopupuson do pomogunan.


text:
Iri nopo i pisangod do Kristus diri om iri no i tulun di tuminongkiad do mantad id dati', tu' otopot nopo kopio om okon i' ko' id suang iyolo' di sinompuruan do tulun toko'. Ondung id suang daa iyolo' do sinompuruan do tulun toko', om atantu' no do poinsugku' kasai' i' daa iyolo' dati'. Nga' tuminongkiad i' iyolo' dati', om oilaan no kopio dot aiso' i' o tongosongulun piya do mantad id pogialatan diyolo' dot otopot kopio do poinsuang do sinompuruan toko'.


text:
Nga' iyokoyu nopo om nakaramit no di Rusod do Kinorohingan di pinatahak di Yesus Kristus om iri noddi o nokotutun-tutun dokoyu di ponudukan dit otopot.


text:
Koponulisan ku nopodti dot id dokoyu om okon i' ko' it a' kou nokotutun di ponudukan dit otopot, suwai ko' i nokotutun kou'ddi o kinoponulisan ku, om koilo kou nogi' dot aiso' no o tudut dot id suang di ponudukan dit otopot diri.


text:
Iri nopo i goudut om iri no i tulun di momoros dot i Yesus nopo om okon i' ko' i Raja' di Gampamasi di pinabatos do Kinorohingan. Iri nopo tulun diri om Pisangod i' do Kristus; tu' a' i' iyau otumbayaan di Tapa' om a' otumbayaan di Tanak.


text:
Tulun nopo dit a' otumbayaan di Tanak, om komoyon nopoddi nga' a' no iyau rumamit di Tapa'. Om tulun nopo dit otumbayaan di Tanak, om komoyon nopoddi nga' rumamit no iyau di Tapa'.


text:
Iyo nopoddi, om mositi' no do poiyonon kopio dokoyu dot id ginawo dokoyu i habar di norongou dokoyu do mantad di kotumbayaai kou i'. Ondung podulon kopio dokoyu i habar diri, om poingiso' kasai' kou no dot id Tanak om id Tapa'.


text:
Nga' pasal nopo dokoyu, om nakatahak no di Kristus i Rusod dau dot id dokoyu. Om solinaid nopo di Rusod dau dot id suang dokoyu, om a' no minog do haro o tulun do suwai do monuduk dokoyu. Tu' iri no i Rusod do Kristus o monuduk dokoyu do koinsanai do nunu nopo; om nunu nopo i potudukon dau om ongotopot ngai' no, om okon i' ko' tudut. Iyo nopoddi, om mositi' no do mumboyo' kasai' kou di potudukon di Rusod diri, om poingiso' kasai' kou dot id Kristus.


text:
Iyo nopoddi, oi tangaanak ku, om mositi' no do poingiso' kasai' kou dot id Kristus, om katama' toko' i' do sumolowot dau do korikot iyau, om a' toko' lumisok dot ointingayaman.


text:
Nokoilo kou no do Kristus nopo om tumanud i' do korohian do Kinorohingan. Iyo nopoddi, om apatut no do koilo kou do pointikid-tikid do tulun do tumanud di korohian do Kinorohingan om tangaanak nod Kinorohingan.


text:
Antangai toko' pogi' o kogoyoo' do kosianan do Kinorohingan dati', gisom do nakun toko' dau do tangaanak dau. Om otopot i' kopio do tangaanak toko' do Kinorohingan. Iri no ot a' kotutun-tutun dati' diti pomogunan dit araat, tu' a' i' iti pomogunan kotutun do Kinorohingan.


text:
Oi tobpinai-tobpinai di kosianan ku! Tangaanak toko' noddi do Kinorohingan do baino', nga' iri nopo i koinan-inano' toko' do koimbagu om a' po nokointalang kopio. Nga' oilaan toko' i' do korikot nopo o Kristus, om koiyo toko' nondo dau, tu' okito toko' nondo i koinan-inano' kopio dau.


text:
Koinsanai'd tulun di haro o soro-sorohon do miagal diti dot id Kristus, om mositi' no do mumbangan-bangan kopio om olidang i' kopio iyau, om olihungan do mantad id dusa do miagal do Kristus tu' olidang.


text:
Tulun nopo di momonsoi'd dusa, om tumolibamban no iyau dit oturan do Kinorohingan; tu' komoyon nopod dusa om i tumolibamban dit oturan do Kinorohingan.


text:
Koilo kou i' do kinorikatan nopod Kristus om mongoi pananus do koinsanai do dusa'd tulun, om aiso' i' o dau'd dusa.


text:
Koinsanai di tulun di nokoiso' dot id Kristus om a' no iyau tumilombus do momonsoi'd dusa. Tu' tulun nopo di tumilombus nopo do momonsoi'd dusa, om a' i' insan kokito do Kristus om a' kotutun dau.


text:
Oi tangaanak ku, kada' dokoyu pologoso' ot isai nopo o tulun do mamalid dokoyu. Tulun nopo di momonsoi do korohian do Kinorohingan om tanak nod Kinorohingan, do miagal do Kristus tu' Tanak do Kinorohingan.


text:
Nga' tulun nopo dit a' tumingkod do momonsoi'd dusa om tangaanak nod Rogon, tu' Rogon nopo om kidusa mantad, do mantad di timpuun i'. Om iri no o kinorikatan di Tanak do Kinorohingan tu' mongoi pamaraag di karaja' do Rogon.


text:
Tulun nopo di nosiliu do Tanak do Kinorohingan, om a' no tumilombus do momonsoi'd dusa, tu' haro no dot id dau i kowoyo-woyoon do Kinorohingan. Om a' noddi iyau milo do tumilombus do momonsoi'd dusa tu' Kinorohingan no o Tapa' dau.


text:
Iti no o pisuayan do tangaanak do Kinorohingan om i tangaanak do Rogon: Isai nopo it a' momonsoi do korohian do Kinorohingan ko' it a' osianan do tobpinai dau, om okon no ko' tanak do Kinorohingan.


text:
Mantad po di timpuun i' om nokosunud no dot id dokoyu o habar diti: Mositi' no do mogiinsian-sian toko'.


text:
Kada' toko' no omit di Kain, i nosiliu do tanak do Rogon om minamatai di tobpinai dau. Nokuro tu' minamatai i Kain di tobpinai dau'ddi? Kinapamatayan nopo dau di tobpinai dau nga' kasala' i winonsoi dau. Nga' iri nopo i winonsoi di tobpinai dau om koontok i'.


text:
Iyo nopoddi, oi tobpinai-tobpinai ku, om kada' kou no kosuayai do karaatan kou piya do tulun do hiti'd pomogunan.


text:
Noilaan toko' i' do nokosoliwan toko' no do mantad id kapatayon, om nakakaa toko' no dot id koposion. Noilaan toko' i' iri, tu' osianan toko' no di tobpinai toko'. Tulun nopo dit a' osianan om komoyon nopoddi nga' porintaon kasai' po iyau do kapatayon.


text:
Tulun nopo dit araatan do tobpinai dau om gampamatai i', om koilo kou no do tulun nopo di gampamatai om aiso' no o koposion dit otopot kopio om i poingompus.


text:
Om iyo nodti o koila-ilaan toko' do kowoyo-woyoo' do mogiinsian-sian. Nakatahak nod Kristus o koposion dau do minatai do suminowoli dati'. Iyo nopoddi, om mositi' no do patahakon toko' o dati' do koposion gisom do matai do bagi'd tobpinai toko'!


text:
Ondung haro o tulun dit aiso' no o kokurangan do kokito di tobpinai dau di haro o kokurangan, om a' indo iyau monulung di tobpinai dau'ddi, om poingkuro nondo iyau'ddi do milo do momoros dot osianan iyau do Kinorohingan?


text:
Oi tangaanak ku! Kada' toko' pomoros dot osianan dot id kabang noo ko' boros no toomod dot osianan. Mositi' no dot otopot kopio dot osianan toko', om i kointalang kopio dot id wonsoyon toko'.


text:
Iyo noddi o koila-ilaan toko' do nokohompit toko' do tangaanak do Kinorohingan dit otopot, om osimbayan o ginawo toko' dot id toguang do Kinorohingan.


text:
Koilo toko' i' dot ondung pasalaon toko' do ginawo toko', om toilaan nopo do Kinorohingan om agayo po ko' i toilaan do ginawo toko', om oilaan toko' dot iyau nopo om koilo i' do koinsanai'd nunu nopo.


text:
Iyo nopoddi, oi tobpinai-tobpinai di kosianan ku, om ondung a' toko' pasalaon do ginawo toko', om katama' toko' no do tumimbaba' do Kinorohingan.


text:
Om nunu nopo i pokionuon toko' dot id dau, om aanu toko' no iri, tu' minumboyo' toko' i' do koinsanai di ponuhuan dau om minomonsoi toko' di kohubayaan dau.


text:
Iti no o ponuhuan dau dati'. Mositi' no dot otumbayaan toko' di Tanak dau, iri no i Yesus Kristus, om mositi' no do mogiinsian-sian toko' do miagal di pinonuhuan do Kristus dot id dati'.


text:
Koinsanai'd tulun di mumboyo' do ponuhuan do Kinorohingan om poingiso' no dot id Kinorohingan, om Kinorohingan nga' poingiso' no diyolo'. Om oilaan toko' no do poingiso' o Kinorohingan dati' tu' nakatahak no dau dati' i Rusod dau.


text:
Oi tobpinai-tobpinai di kosianan ku! Kada' kou ponongkuyaai do koinsanai di tulun di mangakun do haro o Rusod do Kinorohingan dot id suang dau, nga' toinuon po dokoyu iyolo'd gulu do mongilo ondung otopot do mantad kopio dot id Kinorohingan i rusod dit id suang diyolo' ko' amu'. Tu' ogumu' no o nabi di goudut do mimpanau do hinonggo-honggo nopo.


text:
Om poingkaa o ralan do koilaan dokoyu ondung otopot kopio iri do Rusod do Kinorohingan ko' okon: Tulun nopo di mangakun do ruminikot i Yesus do hiti'd pomogunan do miniyo'd tulun, om hino no dot id suang do tulun diri i Rusod do mantad id Kinorohingan.


text:
Nga' iri nopo tulun dit a' mangakun do miagal diri o nosiliu dot id di Yesus, om a' no hino i Rusod do Kinorohingan dot id suang dau. Iri nopo rusod dit id suang di tulun diri om mantad i' dot id Pisangod do Kristus. Nokorongou kou no do rumikot nondo i rusod diri, om dinondo nopodti om hiti no iyau id pomogunan.


text:
Nga' iyokoyu nopo oi tangaanak ku, om nasanganu no do Kinorohingan. Nangaala' no dokoyu i piro-piro nabi di goudut diri, tu' iri nopo i Rusod dit id suang dokoyu om agayo i' o kuasa' ko' mantad di rusod dit id suang di tulun di nasanganu diti pomogunan diti.


text:
Iri nopo i piro-piro nabi di goudut diri om pasal nopo do kowoyo-woyoon do dom pomogunan o popimboroson diyolo', om mokinongou i' iti pomogunan di boros diyolo' tu' nasanganu no iyolo' diti pomogunan.


text:
Nga' iyati' nopo om tangaanak toko' no do Kinorohingan; om iri no i tulun di nokotutun do Kinorohingan o mokinongou do boros toko'. Tulun nopo dit a' nasanganu do Kinorohingan, om a' i' mokinongou di boros toko'. Om iyo nodti o ralan toko' do mongilo do pisuayan di Rusod do popotuduk do ponudukan dit otopot, om i rusod di mamalid.


text:
Oi tobpinai-tobpinai di kosianan ku! Kainou no mogiinsian-sian tu' kosianan nopo om mantad i' dot id Kinorohingan. Tulun nopo dit osianan om tanak no iyau do Kinorohingan om kotutun iyau do Kinorohingan.


text:
Tulun nopo dit a' osianan, om a' no iyau kotutun do Kinorohingan; tu' Kinorohingan nopo om obinsianan i'.


text:
Pinointalang do Kinorohingan dot osianan iyau dati' tu' sinuhu' dau i Tanak dau dit iso-iso' do luminintuhun do hiti'd pomogunan, om kaanu toko' i' do koposion do patahakon di Tanak dau dot id dati'.


text:
Iti no o komoyon do kosianan: Okon i' ko' iyati' o nosianan do Kinorohingan, nga' Kinorohingan o nosianan dati'. Om sinuhu' dau i Tanak dau do luminintuhun om kaanu toko' i' do koompunan do koinsanai di dusa toko' dot i Tanak dau o popomilo'ddi dot oompunan.


text:
Oi tobpinai-tobpinai di kosianan ku, ondung miagal kopio'ddi o kosianan do Kinorohingan dati', om iyati' nga' mositi' no do mogiinsian-sian.


text:
Aiso' i' o tongosongulun piya do nokoumbal do nokokito do Kinorohingan nga' ondung mogiinsian-sian toko', om poingiso' no o Kinorohingan dot id dati' om poimpongo nondo gisom dot aiso' no ot okurang di kosianan dau dot id suang toko'.


text:
Nakatahak nod Kinorohingan i Rusod dau dot id dati', om iri noddi o koilo-ilo toko' do poingiso' toko' do Kinorohingan, om Kinorohingan nga' poingiso' no dot id dati'.


text:
Nokokito no iyahai di Tanak do Kinorohingan, om popinsusuyon diri dahai dot iyau nopo om sinuhu' di Tapa' do sumiliu'd Raja' do Gampamasi do pomogunan diti.


text:
Isai nopo o mangakun dot i Yesus nopo om Tanak do Kinorohingan, om poingiso' no o Kinorohingan dot id tulun diri, om i tulun diri nga' poingiso' no dot id Kinorohingan.


text:
Nokoilo toko' no om notumbayaan toko' di kosianan do Kinorohingan dati'. Kinorohingan nopo om obinsianan i'. Tulun nopo di noporinta' do kosianan o kowoyo-woyoon, om poingiso' no i tulun diri dot id Kinorohingan, om Kinorohingan nga' poingiso' no dot id dau.


text:
Kinapamangaan nopo di kosianan diri do gisom dot aiso' no ot okurang dot id suang toko' om papatama' dati' do tontok di Tadau'd Kopomutusan. Katama' toko' pogi'ndo nga' nokoiyo no do kowoyo-woyoon do Kristus o kowoyo-woyoon toko' do hiti'd pomogunan.


text:
Tulun nopo di nokopuriman do kosonongo' do kosianan do Kinorohingan om a' no kopuriman dot ooris; tu' iri no i kosianan dit aiso' ot okurang diri o mananus do koinsanai di kopurimanan dot ooris. Iyo nopoddi om kointalang no dot a' po nokopuriman ngai' o tulun do kosonongo' di kosianan do Kinorohingan ondung ooris no i tulun diri do tumimbaba' di Tadau'd Kopomutusan.


text:
Ondung haro o tulun do moro-boros dot, “Osianan oku do Kinorohingan,” ka, nga' a' indo iyau osianan di tobpinai dau, om goudut no i tulun diri. Tu' tulun nopo dit a' osianan do tobpinai dau dit okito dau, om a' no iyau milo dot osianan do Kinorohingan dit a' dau okito.


text:
Iyo nopoddi, om iti no o ponuhuan di Kristus dot id dati': Isai nopo ot osianan do Kinorohingan om mositi' no dot osianan di tobpinai dau.


text:
Tulun nopo dit otumbayaan dot i Yesus no i Raja' do Gampamasi di pinabatos do Kinorohingan, om tanak nod Kinorohingan o tulun diri. Tulun nopo dit osianan do tapa', om osianan no iyau di tanak.


text:
Om iti no o koilaan toko' dot osianan toko' di tangaanak do Kinorohingan tu' osianan toko' do Kinorohingan om mumboyo' toko' do koinsanai di ponuhuan dau.


text:
Tu' komoyon nopod osianan toko' do Kinorohingan om mumboyo' toko' do koinsanai di ponuhuan dau. Om koinsanai di ponuhuan dau nga' a' i' awagat dot id dati',


text:
tu' pointikid-tikid do tanak do Kinorohingan om haro no o kokorisan do mangala' diti pomogunan dit araat. Om pangala' toko' nopo diti pomogunan om i kotumbayaan toko'.


text:
Isai toi i kaala' diti pomogunan? Iri no i tulun dit otumbayaan dot i Yesus nopo om Tanak do Kinorohingan.


text:
I Yesus Kristus no i ruminikot do hiti'd pomogunan do mitonggoi do waig di pinamatis dau om mitonggoi do raha' di napatai iyau. Tu' okon i' ko' ruminikot iyau do mitonggoi nod waig, suwai ko' mitonggoi do waig om raha'. Om iri no i Rusod do Kinorohingan o papasasi' dot otopot iri, tu' iri nopo i Rusod diri om a' i' nokoumbal do mongudut.


text:
Otumbayaan toko' i' di pososion do tulun; nga' iri nopo i pososion do Kinorohingan om ogirot po ko' iri. Om iri no i pinasasi' do Kinorohingan do pasal di Tanak dau.


text:
Iyo nopoddi, om tulun nopo di notumbayaan di Tanak do Kinorohingan, om naramit no dau dot id suang do ginawo dau i pinasasi' diri; nga' tulun nopo dit a' otumbayaan do Kinorohingan om momusorou no iyau do goudut o Kinorohingan tu' a' i' iyau otumbayaan di pinoboros do Kinorohingan do pasal di Tanak dau.


text:
Iti no i pinasasi' diri: Nakatahak nod Kinorohingan dot id dati' i koposion dit otopot kopio om i poingompus, om iri no i Tanak dau o tadon di koposion diri,


text:
om tulun nopo di nakaramit di Tanak do Kinorohingan om nakaanu no di koposion; om tulun no dit a' nakaramit di Tanak do Kinorohingan om a' no nakaanu di koposion diri.


text:
Kinoponulisan ku nopodti dot id dokoyu, i notumbayaan di Tanak do Kinorohingan om popoilo dokoyu do nakaanu kou no di koposion dit otopot kopio om i poingompus.


text:
Om katama' toko' no do tumimbaba' do Kinorohingan tu' otumbayaan toko' no kopio do simbaron do Kinorohingan i sambayang toko' ondung miontok nori di korohian dau.


text:
Tu' oilaan toko' i' do mokinongou i' iyau dati' do tontok do mokianu toko' dau, om oilaan toko' nogi' do patahakon i' dau dot id dati' i pinokianu toko' dot id dau.


text:
Ondung kokito toko' dot ongoiso' o tulun di sompi' ko' Kristian do momonsoi'd dusa dit a' momungou di tulun diri dot atagakan do koposion dit otopot kopio om i poingompus, om mositi' no do sumambayang kou dot id Kinorohingan; om patahakon id Kinorohingan i koposion diri dot id tulun diri. Iti nopo om pasal no di tulun di kidusa dit a' momungou diyolo' dot atagakan di koposion diri. Nga' haro i' o dusa di momungou do tulun dot atagakan do koposion. Nga' pasal nopoddi om a' ku i' iyokoyu suhuon do sumambayang dot id Kinorohingan.


text:
Koinsanai di wowonsoyon di kasala', om dusa no nga' haro i' o dusa dit a' momungou do tulun dot atagakan do koposion dit otopot kopio om i poingompus.


text:
Koilo toko' i' do koinsanai'd tulun di nosiliu do tanak do Kinorohingan, om a' no tumilombus do momonsoi'd dusa, tu' iri no i tanak do Kinorohingan o mongintirung dau, om a' noddi milo i Yaraat do momonsoi do nunu nopo dot id dau.


text:
Koilo toko' no do nasanganu toko' nod Kinorohingan do mulong piya dot id suang ngai' do pomorintaan di Yaraat o pointongkop diti pomogunan.


text:
Nokoilo toko' no do nokorikot no i Tanak do Kinorohingan om noonuan toko' no dau do toilaan, om kotutun toko' i' do Kinorohingan dit otopot. Nokoiso' toko' no dot id Kinorohingan dit otopot om nokoiso' toko' dot id tanak dau i Yesus Kristus. Iyau no o Kinorohingan dit otopot, om iyau o koposion dit otopot kopio om i poingompus.


text:
Kumaa dot id tondu' di nopili' do Kinorohingan, om kumaa dot id tangaanak di tondu'. Iti nopo surat diti om mantad id doho', i boyoon do sidang dit osianan kopio dokoyu. Om okon i' ko' iyoho' noo ot osianan dokoyu nga' oinsanan nogi' i tulun di nokotutun do Kinorohingan dit otopot dot osianan dokoyu.


text:
Tu' poingiyon no o Kinorohingan dot id suang do ginawo toko', om moyo-woyo' kasai' iyau dati' do gisom do poingompus.


text:
Pokionuon ku no dot onuan toko' do Kinorohingan Tapa', om i Yesus Kristus i Tanak di Tapa' diri, do barakat om kosianan om kosimbayanan do ginawo. Om pokionuon ku no dot aanu toko' ngai' iri do mikuwo'd otulid o ginawo om mikuwo'd osianan.


text:
Otood oku no do nokoilo do haro o tangaanak nu, oi tondu', do miagal di ponuhuan do Kinorohingan i Tapa' dot id dati'.


text:
Iyo nopoddi, oi tondu', om pokionuon ku no kopio do mogiinsian-sian toko'. Iti nopo poboroson ku dokoyu diti om okon i' ko' ponuhuan do wagu; iti nopo ponuhuan diti om nokoboros no dot id dati' do mantad di kotumbayaai toko' i'.


text:
Komoyon nopod osianan om tumanud ngai' di ponuhuan do Kinorohingan. Om ponuhuan nopo di norongou dokoyu do mantad di timpuun i' om monuhu' kopio dokoyu do mogiinsian-sian.


text:
Ogumu' no o gomponipu' do nokotongkop diti pomogunan. Iyolo' nopo om i tulun dit a' otumbayaan do ruminikot i Yesus do hiti'd pomogunan do suminiliu'd tulun. Tulun nopo do miagal diri om gomponipu' i' om Pisangod do Kristus.


text:
Iyo nopoddi, om mumbangan-bangan kou no, om a' kou i' atagakan di pinanatasan dahai do momonsoi do bagi' dokoyu. Om tumotos kou no om angaanu ngai' i' dokoyu it isomuli' dokoyu do mantad id Kinorohingan.


text:
Tulun nopo dit a' gumirot kopio dot id ponudukan di Kristus, tu' sumansala' nogi' do mantad id ponudukan di nokotuduk di Kristus om aiso' no dot id dau o Kinorohingan. Tulun nopo di poinggirot kasai' dot id ponudukan di Kristus om komoyon nopoddi om haro no dot id dau o Kinorohingan Tapa' om i Tanak.


text:
Iyo nopoddi, om ondung haro o tulun do korikot do mongoi poposusui dot id dokoyu do ponudukan dit a' nokotuduk di Kristus, om kada' dokoyu posolokoyo' i tulun diri dot id walai dokoyu om kada' kou tabi' di tulun diri.


text:
Tu' iri nopo tulun di tumabi' di tulun do miagal diri om kotonggoi no di tulun diri do momonsoi di wonsoyon dau dit araat.


text:
Ogumu' po daa kopio ot apatut ku'd posunudon dot id dokoyu nga' osorou ku dot osonong nogi' dot a' ku tulison do hiti'd surat. Om mogondos oku do koongoi oku kolimbuha' dokoyu, om koboro-boros oku i' kopio dokoyu, om ongotood ngai' toko' indo.


text:
Om i tangaanak di tobpinai nu'd tondu', oi tondu', i nopili' nogid Kinorohingan nga' poporikot id tabi' dot id diya', oi tondu'.


text:
Otood oku no kopio do tontok di nokorikot i piro-piro o tobpinai di Kristian do pinopoilo doho' do kotorodoko' nu dot id Kinorohingan dit otopot, tu' otopot i' dot otorodok kasai' ko do tumanud di ponudukan do Kinorohingan.


text:
Aiso' no o popotood kopio doho' do suwai ko' i korongou oku do tumanud i tangaanak ku do ponudukan do Kinorohingan.


text:
Oi tobpinai ku! Otorodok ko no kopio do minomonsoi di karaja' nu do bagi' di tambalut nu di sompi' ko' Kristian; om iri piya i tulun do Kristian dit a' nu po notutunan nga' tinulung nu i'.


text:
Nokosunud no diyolo' dot id sidang do hiti'd niyonon dahai o pasal do kosianan nu. Om tulungon no iyolo' om milo i' iyolo' do lumombus do mamanau om kohubayaan indo iyolo' do Kinorohingan.


text:
Tu' tontok do manau-panau iyolo' do kumaraja' do bagi'd Kristus om a' i' iyolo' kaanu do nunu nopo o ponulung do mantad id tulun dit a' kotutun do Kinorohingan.


text:
Iyo nopoddi, om mositi' no do monulung toko' iyati' i tulun do Kristian di tambalut toko' di sompi' ko' Kristian di miagal diri, om kotonggoi toko' i' iyati' di karaja' diyolo' di poposusui di ponudukan dit otopot di mantad id Kinorohingan.


text:
Nokoponulis oku no do surat dot oniiba' dot id sidang, nga' a' i' minamadul di boros ku i Diotripis it orohian do sumiliu'd boyoon dot id sidang diri.


text:
Nga' korikot oku pondo do hino, om susuyon ngai' ku nogindo o koinsanai di nongowonsoi dau, iri no it angaraat om i tudut di pinoboros dau do pasal dahai. Nga' a' po dau ula' i winonsoi dau'ddi. Tu' tontok di nokorikot i piro-piro tambalut dau di sompi' ko' Kristian om a' i' iyau orohian do ruminamit diyolo'. Suwai ko' noduhan nogi' dau i tulun do rumamit di tulun diri, om suhuo' no dau i tulun diri do sumoliwan do mantad id sidang!


text:
Oi tobpinai di kosianan ku! Kada' kou omit dit angaraat, suwai ko' omitan nopo it osonong. Tulun nopo di momonsoi dot osonong om nasanganu nod Kinorohingan. Nga' tulun nopo di momonsoi dot araat om a' po nokotutun do Kinorohingan.


text:
Oinsanan nopo o tulun do mamarayou di Dimitrius. Om Kinorohingan piya nga' mamarayou i' dau. Om iyahai nga' mamarayou i' dau, om oilaan i' dokoyu do nunu nopo i posusuyon dahai om milo no do ponongkuyaanan.


text:
Ogumu' po daa kopio ot apatut ku'd poboroson dot id dokoyu, nga' osorou ku dot osonong nogi' dot a' ku tulison do hiti'd surat.


text:
Mogondos oku dot a' no alaid om koongoi oku no kolimbuha' dokoyu. Om kopogiboro-boros kopio toko' i'.


text:
Pokionuon ku no do barakatan kou do Tuhan. Om iri nogi' i tambalut dokoyu do hiti'd kinoiyonon ku nga' poporikot nogi' do tabi' dot id dokoyu. Om porikoton no o tabi' ku dot id pointikid-tikid di tambalut toko'.


text:
Oi tobpinai-tobpinai di nolohou no do Kinorohingan om i kosianan kopio do Kinorohingan Tapa', om i gompion do bagi' di Yesus Kristus, iyoho' no --- i Yudas --- i tobpinai di Yakub, i susuhuon di Yesus Kristus,


text:
o mogondos dot: onuan kou do Kinorohingan do barakat, om kosianan om kosimbayanan do ginawo dit a' ogina-gina' o kogoyoo'.


text:
Oi tobpinai-tobpinai di kosianan ku! Kinoponulisan ku nopo kopio do surat diti dot id dokoyu om popoilo do pasal di koposion di naanu toko'. Nga' baino' nodti om noodsuur oku do monosihat dokoyu dot id suang do surat diti om tumilombus kou i' do tumotos kopio do pokotopot di kotumbayaan di pinatahak do Kinorohingan dot id tulun di songonuon dau dit insan noo patahako' do gisom dot alaid.


text:
Tu' a' toko' i' noilaan do haro no o piro-piro o tulun dit araat do minomolisok-lisok do ruminikot dot id pogialatan toko'. Iyolo' no i tulun dit angaraat kopio di monomputul di habar do pasal do kosianan do Kinorohingan dot id dati', do mogihum iyolo' do ralan do monguru di korohian do tinan diyolo'. Om mada' iyolo' di Yesus Kristus, i Pomorinta' dit iso' noo om iyau noo, om iyau o Tuhan toko'. Mantad po di timpuun i' om nokoboros mantad no i pomohukum diyolo' dot id suang do Buuk do Kinorohingan.


text:
Koinsanai'ddi om nongoilaan ngai' no dokoyu, nga' orohian oku po do popoboros dot id dokoyu do pasal do kowoyo-woyoo' do Tuhan do minamasi di tulun dot Israil do mantad id pomogunan do Masir, nga' pinatai iddi dau i tulun dit id pogialatan diyolo' dit a' notumbayaan.


text:
Soroho' pogi' i piro-piro moloikat di tuminolibamban di diyolo'd kuasaon, gisom do tuminongkiad iyolo' di diyolo'd kinoiyonon. Nga' kagasai noddi do Kinorohingan i piro-piro moloikat diri do rantai di poingkogos kasai' do gisom do poingompus, dot id kinoiyonon dit otuong do hiti'd saalom do tana'. Om hilo' kasai' no iyolo' do gisom dot orikot i Tadau di koronob kopio di kopomohukuman diyolo'.


text:
Soroho' pogi' i bandar do Sodom om Gomura om i kabandaran dot id posorili'; kowoyo-woyoon nopod tulun do hiri nga' miagal di winonsoi di piro-piro moloikat di noroitan di tiinu'. Miningwonsoi iyolo' dit araat om minagampahu' iyolo', gisom do ninggorit iyolo' do hukuman do tapui dit a' opisok do gisom do poingompus do maan do popoinsan do koinsanai'd tulun.


text:
Om iyo nogiddi i tulun di noroitan di tiinu', tu' minsorou nopo iyolo' do gisom do kowonsoi iyolo'd dusa dot id tinan diyolo'. Om poinsiriba-ribaon diyolo' o kuasa' do Kinorohingan. Om mongindaraat dit ongkikagayaan di songingiyon do hilo'd surga.


text:
Om i Mikail piya i boyoon di moloikat nga' a' i' insan pomonsoi do miagal diri. Tontok di minisongkiwal iyolo' di Rogon ondung isai diyolo' o kaanu di rata' di Musa, om a' i' nakatama' i Mikail do pinapasala' di Rogon do minimboros do boros do mongindaraat. Suwai ko' pomoros nopo i Mikail do poingkaa, “Togodon ko i' bo do Tuhan dino!” ka.


text:
Nga' iti nopo tulun diti om songkiwalon nopo diyolo' om indaraaton o koinsanai dit a' diyolo' osuhutan. Miagal po iyolo' di nintorusan dit aiso' o toila-ilaan, tu' pongilo nopo diyolo' do nunu nopo om iri no i kopurimanan diyolo'. Nga' iri nogi' i karaag diyolo'.


text:
Obungou no kopio iyolo'! Tu' suminusui i' iyolo' di ralan di winayaan di Kain. Mokimaanu-anu nopo iyolo'd tusin, om tumomod nopo iyolo' do rumatu' dot id kubong di kopolidon do miagal di Biliam. Om pinatai diri iyolo' tu' suminaap i' iyolo' do miagal di Kora.


text:
Tontok do papaharo kou do poginakanan, om kososomu' no kopio i kowoyo-woyoon di tulun diri dot id pogialatan dokoyu. Tu' ongodoot kopio iyolo' do makan om a' ointingayaman om diyolo' nod tinan o sorohon diyolo'. Miagal no iyolo' di haun di tilibon do ribut, nga' a' i' poposondot do rasam. Om miagal nogi' iyolo' do kayu dit a' mongua' do tontok piya di maso do koponguaan; om miagal iyolo' di kayu di nutus do pinitonggoi do gamut om kapatai nopoddi kopio.


text:
Miagal po iyolo' di tumbak dit opuhod do hilo'd rahat; tu' poporuab do puta' om iyolo' nga' popoimbulai nogi' di wowonsoyon diyolo' di kointingayam kopio, do miagal di puta' di koruab. Om miagal iyolo' di rombituon di mimpanau om nokosodia' no do Kinorohingan o tiyonon diyolo' di hiri'd kinoiyonon dit otuong kopio do gisom do poingompus.


text:
I Hinok, i koturu' no do sinakagon do suminolusuk di Adam nga' nokoumbal i' do pinopoboros do pasal di tulun diri di gulu po. Boros kad Hinok, “Ontong pogi', rumikot nondo o Tuhan do miwoyo' do rinibuan o moloikat dau dit olidang


text:
do mongoi pomutus do koinsanai'd tulun. Hukuman nondo do Tuhan i tulun dit araat tu' i piningwansayan diyolo' dit angaraat o kopomohukuman. Om hukuman dau i tulun dit ongkidusa om i tulun di mongingindaraat tu' i boboroson diyolo' do mongindaraat o kopomohukuman,” ka.


text:
Iri nopo i tulun diri om managalai nopo do mimboros dot araatan om papasala' do tulun do suwai. Om mintanud iyolo' di kongorohian diyolo' di kidusa. Om mamarayou iyolo' do diyolo'd tinan, om mamarayou-rayou iyolo' do tulun do suwai do ralan diyolo' do manganu do kountungan.


text:
Nga' iyokoyu nopo, oi tobpinai-tobpinai di kosianan ku, om sorohon no dokoyu i nokoboros di piro-piro o rasul do Tuhan toko' i Yesus Kristus di gulu po.


text:
Pinopoilo mantad iyolo' dokoyu di gulu po dot oruhai nopondo o kopupuson diti pomogunan om mimbulai nondo o tulun do momohingi-hingi dokoyu, iri no i tulun di kowoyo-woyoon nopo om tumanud di kongorohian diyolo' di kidusa.


text:
Om iyolo' no i popoimbulai dot a' kopogiuludan. A' nogi' iyolo' porintaon di Rusod do Kinorohingan suwai ko' porintaon iyolo' di kongorohian di kowoyo-woyoon do dom pomogunan.


text:
Nga' iyokoyu nopo, oi tobpinai-tobpinai ku, om tumilombus kou nopo do gumirot dot id kotumbayaan dokoyu dot id di Yesus Kristus. Iri nopo kotumbayaan dokoyu'ddi om olidang kopio. Daamot nopodti om sumambayang kou no do mikuwo'd kuasa' do Rusod do Kinorohingan.


text:
Om pointirungon kasai' no dokoyu o koposi-posion dokoyu dot id kosianan do Kinorohingan do solinaid dokoyu do magandad di Yesus Kristus i Tuhan toko', do papatahak dot id dokoyu di koposion dit otopot kopio om i poingompus dot i kosianan dau o kapanahakan dau.


text:
Gayaton no o tulun do suwai do poposoliwan do mantad id tapui, om apasi i' iyolo'. Pointalangon no dokoyu o kosianan dokoyu dot id tulun do suwai do mikuwo'd ooris, nga' karaatai kou no di pakayan piya diyolo' di nososomu' di korohian diyolo' di kidusa.


text:
Kinorohingan no o milo do momogompi' dokoyu om a' kou i' aratu', om iyau o milo do mongigit dokoyu dot id toguang dau di kikagayaan do mikuwo'd otood kou om aiso' o bohiton dokoyu dot id toguang dau,


text:
om iyau noo o Kinorohingan, i Gampamasi dati' dot i Yesus Kristus i Tuhan toko' o pinamasi. Om iyau no o Kinorohingan di kikagayaan om it agayo kopio, om i kisinundu om i kikuasa' do mantad di gulu po om gisom do poingompus! Amin.


text:
Tonsi nopo do buuk diti om pasal di pinointalang di Yesus Kristus do pasal dit ongosiliu do koimbagu. Om pinosunud do Kinorohingan iri dot id Kristus om kointalang indo dau dot id piro-piro o susuhuon do Kinorohingan it ongoruhai nod ongosiliu. Om sinuhu' do Kristus i moloikat dau do mongoi dot id di Yohanis, i susuhuon dau, do poposunud dot id dau dit ongosiliu'ddi.


text:
Om susuyo' ngai' noddi di Yohanis i nongokito dau'ddi; om iti no i sinusui dau do pasal di boros do Kinorohingan, i pinogirot di Yesus Kristus dot i pinasasi' dau o pinomogirot.


text:
Olumaag no i tulun di mambasa' om i mokinongou di pinoboros mantad do hiti'd buuk diti, om i mumboyo' di pinotulis dot id suang do buuk diti. Tu' a' no alaid om osiliu ngai' noti.


text:
Oi tobpinai-tobpinai dit id turu' o sidang dot id pomogunan dot Asia! Mogondos oku no, iyoho', i Yohanis, do puhawangan kou do barakat om kosimbayanan do ginawo do mantad id Kinorohingan --- iyau i hino do dinondo, om i hino mantad, om i hino kasai' do gisom do poingompus --- om mantad nogi' di turu' o rusod dit id toguang do tirikohonon do Kinorohingan do momorinta',


text:
om mantad id di Yesus Kristus, i sasi' dit otorodok. Iyau no it id gulu kopio posio' kawagu do mantad id kapatayon om iyau no i pomorinta' dot id sawat do koinsanai'd raja' do hiti'd pomogunan. Osianan i' i Yesus dati', om iri no kinapatayon dau o pinopoidu' dau dati' do mantad id koinsanai'd dusa toko',


text:
om siniliu toko' dau dot imam, i momorinta' do miwoyo' di Kristus, om momonsoi do karaja' do dong Kinorohingan, i Tapa' dau. I Yesus Kristus no it agayo kopio om i kikuasa' do gisom do poingompus. Amin!


text:
Ontong pogi', rumikot nondo iyau do poinsakai'd haun! Om oinsanan nopondo o tulun do kokito dau, om iri nogi' i tulun di minonobok dau nga' kokito i'. Om mihad ngai' nopondo o koinsanai'd bansa' do hiti'd pomogunan do mogihad dau. Atantu' no dot osiliu o miagal diri! Amin!


text:
“Iyoho' no it id gulu om it id tohuri,” kad Tuhan, i Kinorohingan, i hino do dinondo, om i hino mantad, om i hino kasai' do gisom do poingompus, iyau it Agayo Kopio o Kuasa'.


text:
Iyoho' no, i Yohanis, i tobpinai dokoyu dit oinggorit dot iyo dokoyu, dot i koinggoritan dot oumbalan do pointikid-tikid di nakasanganu di Pomorintaan dau. Om pinataam oku do hiti'd pulou do Patmos tu' pinopopinsusui oku i' di boros do Kinorohingan, i pinogirot di kosianan di Yesus.


text:
Tontok di tadau do Tuhan, om porintao' oku no di Rusod do Kinorohingan, om korongou oku nod boros dot opuhod do miagal do tuni do torumpit do moro-boros do hiri'd tohuri-huri ku.


text:
Boros ka di minoro-boros, “Tulison no it okito nu, om pokirimon no i buuk diri dot id turu' o sidang diti: Iposus, Smirna, Porgamus, Tiatira, Sardis, Piladilpia, om Laudikia,” ka.


text:
Om koili oku no do hiri'd tohuri ku do mogontong ondung isai i minoro-boros doho'. Om kokito ku no o turu' o potimpakan do lampung, di tamas do winonsoi.


text:
Hiri nopod tanga' di potimpakan do lampung diri om haro o poingkakat di koiyo-iyo'd tulun o kokitanan. Om kirasuk iyau dot anaru, i kotontod o konoruo'. Om linakapan dau do lokop do kangkab di tamas do winonsoi o kangkab dau.


text:
Om tobuk nopo dau om iyo pod hulu do dumba', om iyo do gapas kopurak. Om mato dau nga' iyo pod binuhang do tapui;


text:
om gakod dau nga' okolong poo do miagal di tambaga' do tinantan om i kinisasan do mongilat. Om boros nopo dau om iyo pod kahas do wasai dit agayo.


text:
Longon nopo dau'd wanan om kiinigit do turu' o rombituon, om haro o gayang dit atarom om i duwo o tarom do mantad id kabang dau. Om rabas dau nga' kosorong tomod o tulinau do miagal po di tadau do dong pitangaadau.


text:
Tontok di nokito ku iyau, om kotungub oku nopo do hiri'd toguang dau, om iyo oku poddi di tulun di napatai. Nga' pakabayo' no dau doho' o longon dau'd wanan om boro-boros no iyau do poingkaa, “Kada' kooris! Iyoho' no it id gulu om it id tohuri.


text:
Iyoho' no i poimpasi! Napatai oku no daa, nga' ontong pogi', nga' poimpasi oku noddi do gisom do poingompus. Om kikuasa' oku dot id sawat do kapatayon om id sawat do pomogunan di tulun do napatai.


text:
Iti no it a' daa pinoilaan mantad do komoyon di turu' o rombituon di nokito nu do poingigit do longon ku'd wanan, om komoyon di turu' o potimpakan do lampung, di tamas do winonsoi: Iri nopo turu' o rombituon diri om i piro-piro o moloikat di turu' o sidang, om iri no i turu' o potimpakan do lampung om i turu' o sidang,” ka.


text:
Om boro-boros po kawagu i koiyo-iyo'd tulun o kokitanan do poingkaa, “Tulison no o poingkaa do pokirimon dot id moloikat do sidang di hilo'd Iposus: Iti no o boros do mantad id dau, i kiinigit di turu' o rombituon o longon do wanan, om i mimpanau dot id pogialatan di turu' o potimpakan do lampung, di tamas do winonsoi.


text:
Oilaan ku i' i wonsoyon dokoyu: Aparu' tomod kou do kumaraja' om alanut tomod o ginawo dokoyu. Om oilaan ku i' dot a' kou orohian do poposimoyo' di tulun dot angaraat. Om tinoinu' i' dokoyu i tulun di mangakun do tulun iyolo' di sinuhu', nga' okon i' kopio ko' tulun iyolo' di sinuhu', om noilaan i' dokoyu do goudut iyolo'.


text:
Nga' iti poo o kawagatan do ginawo ku dot id dokoyu: Tu' a' kou noddi osianan doho' do miagal di timpuun i'.


text:
Iyo nopoddi, om ilaai no dokoyu do naratu' kou no kopio. Om rologo kou no do mantad id koinsanai'd dusa dokoyu, om wonsoyo' no dokoyu o miagal di winonsoi dokoyu di timpuun i'. Ondung amu', nga' rumikot oku nondo dot id dokoyu om ngoyon ku nondo iduwo' i potimpakan do lampung do mantad hiri'd pinoiyanan diri.


text:
Nga' haro i' o tiso' dot osonong dot id dokoyu, iri no tu': Araatan kou di wowonsoyon di piro-piro o tumatanud di Nikolaus, i karaatan ku iyoho'.


text:
Isai nopo i korongou, om mokinongou no kopio di pinoboros do Rusod do Kinorohingan dot id sidang! Om iri nopondo tulun di kamanang om pabanaron ku no do mangakan do tua' do kayu di tadon do koposion di poinsuni do hilo'd Kabun do Kinorohingan,” ka dau.


text:
Om boros ka kawagu di koiyo-iyo'd tulun o kokitanan, “Tulison no o poingkaa do pokirimon dot id moloikat di sidang do hilo'd Smirna: Iti no o boros do mantad id dau, it id gulu om it id tohuri --- i napatai nga' napasi iddi kawagu.


text:
Oilaan ku i' o koinsanai di kosusaan dokoyu; om oilaan ku i' do mosikin kou --- nga' otopot nopo kopio om kaya' kou i'! Oilaan ku i' i boros do pongindaraat di tulun di mangakun do tulun do Yohudi, nga' otopot nopo kopio om okon i' iyolo' ko' tulun do Yohudi; iyolo' nopo om tulun i' di nasanganu do Rogon!


text:
Kada' kou kooris di koinggoritan dit a' no alaid om koontok no dokoyu. Soro-sorohon no dokoyu, do posuangon nondo di Rogon dot id giil o wookon dokoyu do pogumbal dokoyu. Om oinggorit kou nondo do solinaid do hopod o tadau. Nga' mositi' no dot otorodok kou dot id doho' do gisom dot apatai, om onuan ku indo iyokoyu do koposion dit otopot kopio om i poingompus do maan dot isomuli' di kinamanangan dokoyu.


text:
Isai nopo i korongou, om mokinongou no kopio di pinoboros di Rusod do Kinorohingan dot id sidang! Om iri nopondo tulun di kamanang, om a' no kopio oinggorit di kapatayon do koinduwo,” ka dau.


text:
Om boros ka kawagu di koiyo-iyo'd tulun o kokitanan, “Tulison no o poingkaa do pokirimon dot id moloikat do sidang di hilo'd Porgamus: Iti no o boros do mantad id dau, i kiinigit di gayang dot atarom, iri no i gayang di duwo o tarom.


text:
Oilaan ku i' o kinoiyonon dokoyu, tu' poingiyon kou do hino'd kinoiyonon di Rogon do momorinta'. Om otorodok kou i' dot id doho'. Tu' tontok piya di pinatai i Antipas, i sasi' ku dit otorodok diri, do hiri'd kinoiyonon di Rogon dot id dotoguangan dokoyu, nga' a' kou i' minogolim dot otumbayaan kou doho'.


text:
Nga' haro po o piro-piro o hal dot a' ku korohian dokoyu: Haro o piro-piro tulun dot id pogialatan dokoyu do tumanud di pinotuduk di Biliam. Om tinudukan di Biliam i Balak do ralan do momurunsut do tulun dot Israil dot id suang do dusa; tu' ralan nopo om mamayayat diyolo' do mangakan di taakanon di nokosubak dot id tingolig om minagampahu'.


text:
Iyo nopoddi, om rologo kou no do mantad id koinsanai'd dusa dokoyu! Tu' ondung amu', nga' a' no alaid om rumikot oku no do hino'd dokoyu om songodon ku nondo i tulun diri do gayang di hiti'd kabang ku o panangod ku.


text:
Isai nopo i korongou, om mokinongou no kopio di pinoboros di Rusod do Kinorohingan dot id sidang! Om iri nopondo i tulun di kamanang om pabanaron ku no do mangakan di manna di poillisok, om kaanu ngai' nopondo iyolo' do watu dit opurak do mantad id doho'. Om haro nondo o ngaran di wagu do pointulis dot id watu'ddi, it a' oilaan dot isai nopo o tulun, do suwai ko' i tulun di karamit diri,” ka.


text:
Om boros ka kawagu di koiyo-iyo'd tulun o kokitanan, “Tulison no o poingkaa do pokirimon dot id moloikat do sidang do hilo'd Tiatira: Iti no o boros do mantad id Tanak do Kinorohingan, i mato nopo om obuhang po do miagal do tapui, om gakod no om okolong po do miagal do tambaga' di tinantan.


text:
Oilaan ngai' ku i' i wonsoyon dokoyu --- oilaan ku i' do mogiinsian-sian kou, om otorodok kou, om kumaraja' kou, om alanut o ginawo dokoyu dot oinggorit piya. Om oilaan ku i' do baino' nopo om aparu' kou po ko' mantad di gulu po do kumaraja'.


text:
Nga' iti no o kawagatan do ginawo ku dot id dokoyu: Tu' orohian kou do tumanud di Isibil, i tondu' di mangakun do susuhuon do Kinorohingan. Ogumu' no o susuhuon ku do notipu' dau om tinudukan dau do magampahu' om mangakan do taakanon di nokosubak dot id tingolig.


text:
Noonuan ku no iyau do maso do kumorologo do mantad id koinsanai'd dusa dau, nga' mada' i' iyau do tumingkod do magampahu'.


text:
Om antaan nopo! Nga' poloposon ku motindo iyau dot id toodopon do gisom i' dot orualan iyau. Om hiri nondo iyau om i tulun di minagampahu' dau dot ongoinggorit tomod. Om wonsoyon ngai' ku no o miagal diri do dinondo, nga' a' ku i' daa'ndo wonsoyon do tumingkod no iyolo' do momonsoi dit angaraat do miwoyo' dau.


text:
Om iri piro-piro tumatanud dau nga' patayon ku nondo om koilo ngai' i' o sidang dot iyoho' no i koilo do pomusarahan om ginawo'd tulun. Om somulian ku indo iyokoyu do miontok di winonsoi dokoyu.


text:
Nga' iyokoyu nopo i suwai do hino'd Tiatira om a' i' tuminanud di ponudukan dit araat diri, om a' mininsingilo di toilaan do Rogon. Om poboroson ku no dot a' ku i' ruhangan o tonggungan dokoyu do gisom do sumiliu'd kawagatan dokoyu.


text:
Om iri nopondo tulun di kamanang, om i momonsoi kasai' di korohian ku do gisom do kopupuson, om onuan ku indo do kuasa' do miagal di naanu ku do mantad id Tapa' ku. Om karamit nondo iyolo' do kuasa' do mantad id doho' do momorinta' do koinsanai'd bansa', do sukud do basi' ot igitan do momorinta', om onuan ku iyolo' do kuasa' do momoromumuk do koinsanai'd bansa'ddi do gisom dot iyo pondo iyolo' di kuron do nomumuk.


text:
Isai nopo i korongou, om mokinongou no kopio di pinoboros di Rusod do Kinorohingan dot id sidang!” ka dau.


text:
Om boros ka kawagu di koiyo-iyo'd tulun o kokitanan, “Tulison no o poingkaa do pokirimon dot id moloikat do sidang do hilo'd Sardis: Iti no o boros dau, i sanganu di turu' o rusod do mantad id Kinorohingan om sanganu di turu' o rombituon. Oilaan ku i' i wonsoyon dokoyu. Nokoboros daa do poimpasi kou, nga' otopot nopo kopio om poimpatai kou i'!


text:
Iyo nopoddi, om posik kou no, om pogiroton no i haro dot id dokoyu, dot a' pori apatai kopio. Tu' noilaan ku no dot iri nopo i winonsoi dokoyu om aiso' po o tiso' dot aiso' kopio o bohiton dot id toguang do Kinorohingan.


text:
Iyo nopoddi, om soroho' no dokoyu i nokotuduk dot id dokoyu di gulu po om i norongou dokoyu. Wonsoyo' no dokoyu iri om rologo kou no do mantad id koinsanai'd dusa dokoyu. Ondung a' kou mosik, om rumikot oku nondo dot id dokoyu do miagal do tulun di manakau; om a' kou indo koilo di maso kopio do korikatan ku.


text:
Nga' hiti nopod pogialatan dokoyu do hiti'd Sardis om haro po o tulun di mada' kopio dot ososomu' o pakayan. Om iyolo' nopo om moyo' nondo doho' do mamanau dot ongkipakayan dot opurak, tu' osorupai i' iyolo' do manampakai'ddi.


text:
Om rosukan indo do rasuk dot opurak i tulun di kamanang. Om a' ku i' pisokon o ngaran diyolo' do hiri'd Buuk do Tulun di Napasi. Om okunon ku indo do songonuon ku iyolo' dot id toguang di Tapa' ku om i piro-piro o moloikat dau.


text:
Isai nopo i korongou, om mokinongou no kopio di pinoboros di Rusod do Kinorohingan dot id sidang!” ka.


text:
Om boros ka kawagu di koiyo-iyo'd tulun o kokitanan, “Tulison no o poingkaa do pokirimon dot id moloikat do sidang do hilo'd Piladilpia: Iti no o boros do mantad id dau, it olidang om it otopot kopio. Iyau no o mongigit di kunsi' di Daud; ondung mongiwang iyau om aiso' no o tiso' pod tulun do milo do monobon diri, om ondung potobonon dau, om aiso' no o tiso' pod tulun do milo do mongiwang diri.


text:
Oilaan ku i' i wonsoyon dokoyu. Oilaan ku i' dot a' kou i' okoris no; om natanud no dokoyu i pinonudukan ku om otorodok kou dot id doho'. Noiwangan ku no ot iso' o wawayaan do wayaan dokoyu, it a' milo do tabanan dot isai nopo o tulun.


text:
Soroho' no dokoyu iti: Iri nopo i tulun di nosiliu do tulun do songonuon do Rogon diri, om tulun i' di goudut i mangakun do Yohudi iyolo', om okon i', om porikoton ku indo iyolo' do gisom do motud iyolo' dot id toguang dokoyu. Om koilo nondo iyolo' dot osianan oku i' dokoyu.


text:
Om intirungan ku indo iyokoyu do mantad id maso do kosusaan di rumikot dot id pointongkop diti pomogunan tu' otorodok kou i' do tuminanud di pinonuhuan ku. Om osiliu pogi' o miagal diri nga' pogumbal do koinsanai'd tulun do hiti'd pomogunan.


text:
Oruhai oku nod rumikot! Om gompion no kopio dokoyu i naanu dokoyu, om aiso' indo o tiso' pod tulun do magahau di hodia' do kinamanangan dokoyu.


text:
Iri nopo i tulun di kamanang, om silihon ku nondo do torigi dot id suang di walai'd Kinorohingan ku dit olidang, om hiri nondo iyau do poundorong do gisom do poingompus. Om iri nondo i ngaran do Kinorohingan ku, om i ngaran di bandar do Kinorohingan ku --- iri no i Yorusalim do wagu di lumintuhun do mantad hilo'd surga, do mantad id Kinorohingan ku --- o tulison ku dot id tinan do tulun diri. Om tulison ku dot id tinan do tulun diri o ngaran ku di wagu.


text:
Om boros ka kawagu di koiyo-iyo'd tulun o kokitanan, “Tulison no o poingkaa do pokirimon dot id moloikat do sidang do hilo'd Laodikia: Iti no o boros di roitan dot Amin, i sasi' dit otorodok om it otopot, i tadon do koinsanai'd nunu nopo di winonsoi'd Kinorohingan.


text:
Oilaan ku i' i wonsoyon dokoyu; oilaan ku i' dot a' kou osogit om a' kou alasu'. Osonong nogi' daa dot indama' om osogit kopio ko' alasu' kou!


text:
Momoros kou dot, ‘Kaya' i' iyahai om haro ngai' i' dahai,’ ka dokoyu. Nga' a' i' dokoyu oilaan do norutum tomod kou om aradaat kopio o koiyon-iyono dokoyu! Mosikin kou, om poillabas kou, om bolou kou.


text:
Om iri no o kopomisunudan ku dokoyu do momoli'd tamas do mantad id doho', iri no i tamas dot osompipi', om kakaya' kou indo. Om momoli kou nogi' do pakayan dit opurak do mantad id doho' om kipakayan kou indo do ponirung do tinan dokoyu di poillabas om i kointingayam. Om momoli nogi' do tubat do pogihilon dot id mato dokoyu om kokito kou indo.


text:
Iri nopo tulun di kosianan ku, om togodon ku i' om loposon ku do monuduk. Iyo nopoddi, om pokoiso-isoon no kopio dokoyu o ginawo dokoyu, om rumologo kou no do mantad id koinsanai'd dusa dokoyu.


text:
Antangai pogi'! Poingkakat oku no dot id wawayaan do mogkoritik. Ondung haro o tulun do korongou do boros ku, om mongiwang no di totobon, om sumuang oku nondo do mongoi solowot dau; om tumorungak oku nondo dau do makan om iyau nga' potorungak no doho'd makan.


text:
Iri nopondo tulun di kamanang om pabanaron ku no do mirikau dot id tirikohonon ku di don raja' do poinsugku' doho', do miagal doho' tu' nakamanang no, om poirikau oku noddi dot id talad do Tapa' ku dot id tirikohonon dau do momorinta'.


text:
Isai nopo i korongou, om mokinongou no kopio do poboroson di Rusod do Kinorohingan dot id sidang!” ka dau.


text:
Om kokito oku po kawagu do pinointalang. Om nokito ku ot iso' o wawayaan do noiwangan do hilo'd surga. Om korongou ku po kawagu o boros di minoro-boros doho' dit id gulu i' do miagal do tuni do torumpit o karangahan. Boros ka di minoro-boros, “Kaino'd hiti. Om pointongon ku indo iya' dit ongosiliu do koimbagu,” ka.


text:
Om diiri i' om diiri do noporinta' oku do Rusod do Kinorohingan. Om kokito ku noddi do haro ot iso' o tirikohonon do don raja' do hilo'd surga, om haro ot iso' tulun do poirikau dot id tirikohonon diri.


text:
Rabas nopo do tulun diri om mogulinau po do miagal do watu di roitan do yaspor om watu di roitan do sardis, i watu dot agayo kopio o gatang. Om pointutuk nopo di tirikohonon do don raja'ddi om buluntung di mogulinau do miagal do watu samrud.


text:
Om haro o duwo nohopod om apat o tirikohonon do don raja' do pointutuk di tirikohonon do don raja'ddi. Om hiri no do poirikau o duwo nohopod om apat o boyoon dit ongkipakayan dot opurak, om ongkitupi' do tamas do miagal di tupi' do don raja'.


text:
Om mingkalab poo o kodumaat do mantad hiri'd tirikohonon di don raja'ddi om hiri o tadon do tinggoron dit opuhod tomod. Om hiri nopod dotimbabaan di tirikohonon do don raja'ddi om haro o turu' o tata' di kitapui; iri no i turu' o Rusod do Kinorohingan.


text:
Om haro nogi' o miagal di rahat do kasa' dot id dotimbabaan di tirikohonon do don raja'ddi, do miagal pod kristal o kanawaho'. Hiri nopod posorili' di tirikohonon do don raja'ddi, dot id pointikid-tikid di tisan om haro ot apat o kipinuhobo, i notongkop nopod mato o ponong id kangkab om ponong id likud.


text:
Iri nopo i kipinuhobo di koiso' nga' koiyo-iyo'd singa. Iri no koduwo, om koiyo-iyo'd sapi' di tontoluhan. Iri no kotolu om kirabas do miagal do rabas do tulun. Om iri no kaapat, om koiyo-iyo'd kondiu di mulud-tulud o kokitanan.


text:
Iri nopo it apat o kipinuhobo'ddi, om saraanaman nopod talad, om notongkop do mato ot id soibau om id saalom. Om a' nopo otingkod-tingkod do modsinding i kipinuhobo'ddi do tadau om totuong, do sinding do poingkaa, “Olidang, olidang, olidang no o Tuhan, i Kinorohingan dit Agayo Kopio o Kuasa'; i hino do dinondo, om i hino mantad, om i hino kasai' do gisom do poingompus,” ka.


text:
Modsinding ngai' nopo it apat o kipinuhobo'ddi do sinding do pamarayou, om pomusou om pongunsikou dot id dau, i poirikau dot id tirikohonon do don raja'ddi, iyau i poimpasi do gisom do poingompus. Om tontok di modsinding it ongkipinuhobo'ddi,


text:
om songingotud ngai' nopo i duwo nohopod om apat o boyoon do hiri'd tirikohonon di don raja', do tumuku' dot id dau, i poimpasi do gisom do poingompus. Om pataamo' nopoddi diyolo' i tupi' diyolo' di don raja' do hiri'd dotimbabaan di tirikohonon do don raja'ddi, do mikuwo'd minomoros do poingkaa,


text:
“Oi Tuhan, i Kinorohingan dahai! Iya' noo ot osorupai do royohon, om pusohon om onuan do kuasa'. Tu' iya' no o minomonsoi do koinsanai'd nunu nopo, om mantad i' do korohian nu do nongosiliu ngai' om songimpasi o koinsanai'd nunu nopo,” ka.


text:
Om kokito ku noddi ot iso' o buuk do linopi do poingigit di poirikau do hiri'd tirikohonon di don raja'ddi. Iri nopo buuk diri nga' notongkop nopo do tulis o miampaping om sinorokot do turu' o saap.


text:
Om kokito ku noddi o songulun o moloikat dit okoris kopio do mimboros dot opuhod do poingkaa, “Isai noo ot osorupai do mongidu' dilo saap om mongungkaya' diti buuk?” ka.


text:
Nga' hilo' piya'd surga, om hiti'd pomogunan, om hilo'd saalom diti tana' nga' aiso' i' o tulun do milo do mongungkaya' di buuk, om aiso' o kasaap do montong do suang di buuk diri.


text:
Om ihad oku nopo tu' aiso' i' o songulun piya dot osorupai do mongungkaya' di buuk diri, om it osorupai do montong do hiri'd suang di buuk.


text:
Om haro'ddi o songulun dot id pogialatan di piro-piro o boyoon diri do minoro-boros dot id doho' do poingkaa, “Kada' ihad! Ontong pogi'! Nakamanang no i singa do mantad id payat do Yohuda, i sinakagon di Daud dit agayo'ddi. Om milo i' iyau do mongidu' dilo turu' o saap om koungkaya' iyau dilo buuk,” ka dau.


text:
Om kokito ku noddi o songinan o Tanak do Dumba' do miningkakat do hiri'd tanga-tanga' di tirikohonon do don raja'ddi, do nosorilian dit apat o kipinuhobo om koinsanai di boyoon. Iri nopo Tanak do Dumba'ddi nga' iyo di nosumbali' no o kokitanan. Turu' o sungu dau om turu' o mato: iri no i turu' o rusod do mantad id Kinorohingan di sinuhu' do tumongkop diti pomogunan.


text:
Om pamanau noddi i Tanak do Dumba'ddi do minongoi rapou om ngoyo' no dau i buuk di poingigit do longon do wanan di tulun di poirikau do hiri'd tirikohonon di don raja'.


text:
Om daamot nopo di Tanak do Dumba'ddi do momonsoi'd miagal diri om otud ngai' nopo it apat o kipinuhobo om i duwo nohopod om apat o boyoon diri do hiri'd toguang di Tanak do Dumba'. Om ongkiinigit ngai' nopo iyolo' do kecapi om mangkuk do tamas di kisuang do kominyan, iri ngai' no i sambayang do tulun di songonuon do Kinorohingan.


text:
Om modsinding iyolo' dot iso' o sinding di wagu do poingkaa, “Iya' no ot osorupai do manganu di buuk diri om mongidu' di saap do pinonorokot. Tu' napatai ko no, om iri no i kinapatayon nu'ddi, o pinomoli nu do tulun do mantad id koinsanai'd payat, om bansa'd boros, om pomogunan, om bansa'd tulun do patahakon dot id Kinorohingan.


text:
Nosiliu nu no iyolo' do sinompuruan do tulun di nokotobilang do silihon dot imam om kopogobi-obi' i' iyolo'd Kinorohingan toko', om kopomorinta' do hiti'd pomogunan,” ka.


text:
Om ontong oku po kawagu. Om korongou ku no o boros do moloikat di rinibuan i' om jutaan o kogumuo'. Songingkakat iyolo' do pointutuk di tirikohonon do don raja', dot iyolo' ngai' dit apat o kipinuhobo om i piro-piro o boyoon diri.


text:
Om modsinding iyolo' dot opuhod do poingkaa, “Iri nopo Tanak do Dumba' di nosumbali'ddi om osorupai i' do kaanu do kuasa', om kakayaan, om toilaan, om kokorisan; osorupai i' iyau do pusohon, om poinggoyoon om pingroyohon!” ka.


text:
Om korongou ku noddi o koinsanai di kipinuhobo do hilo'd tawan, om hiti'd pomogunan, om hilo'd saalom do tana' om hilo'd saalom do rahat --- dot oinsanan nopo it ongkipinuhobo do hilo'd tawan om hiti'd pomogunan --- do modsinding do poingkaa, “Iyau nopo i poirikau dot id tirikohonon di don raja', om i Tanak do Dumba'ddi, om royohon no kopio om pusohon om abantug om kikuasa' do gisom do poingompus!” ka.


text:
Om boros ka dit apat o kipinuhobo'ddi do suminimbar, “Amin!” ka. Om otud ngai' nopo i boyoon diri do tuminuku'.


text:
Om kokito ku noddi i Tanak do Dumba'ddi do minongidu' di saap do koiso' dot id pogialatan di turu' o saap diri. Om korongou ku no o tiso' dit apat o kipinuhobo do minomoros dot, “Kaino!” ka. Om karangahan nopo di boros dau nga' iyo pod ngorod do tinggoron.


text:
Om ontong oku no, om kokito ku no o songinan o kuda' dot opurak. Om iri nopo i poinsakai di kuda'ddi om kiinigit dot iso' o pawakasan do pana', om nonuan iyau dot iso' o tupi' di don raja'. Om pamanau no iyau do miagal do tulun di nakamanang no do mongoi panganu do kamanangan.


text:
Om iduwo' no di Tanak do Dumba'ddi i saap di koduwo, om korongou ku no i kipinuhobo di koduwo do minomoros dot, “Kaino!” ka.


text:
Om soliwan noddi o songinan o kuda' di suwai no. Iri nopo kuda'ddi om aragang. Om iri nopo i poinsakai di kuda'ddi om nonuan do kuasa' do mananus do kouludan do hiti'd pomogunan, om mogipapatai indo o tulun. Om onuwai no iyau dot iso' o gayang dit agayo.


text:
Om iduwo' noddi di Tanak do Dumba'ddi i saap di kotolu. Om korongou ku no i kipinuhobo di kotolu do minomoros dot, “Kaino!” ka. Om ontong oku no, om kokito ku no o songinan o kuda' dit oitom. Om iri nopo i poinsakai di kuda'ddi om kiinigit do timbangan.


text:
Om korongou ku noddi o miagal-agal do boros do tulun do moro-boros do mantad hiri'd tanga-tanga' dit apat o kipinuhobo'ddi. Om poingkaa o pinoboros di minoro-boros diri, “Horogo nopod songkilogram o gandum om irad do gadsi' do sangadau, om horogo do tolu kilogram do barli nga' irad i' do gadsi' do sangadau. Nga' kada' raago' i guas do saitun om i kabun dot anggur!” ka.


text:
Om iduwo' noddi di Tanak do Dumba'ddi i saap di kaapat. Om korongou ku no i kipinuhobo di kaapat do minomoros dot, “Kaino!” ka.


text:
Ontong oku no, om kokito ku no o songinan o kuda' dit oposi'. Om ngaran nopo di poinsakai di kuda'ddi om kapatayon. Om muhut-suhut dau i Pomogunan di Kapatayon. Om pinatahak dot id diyolo' o sompiapat diti pomogunan, om kapamatai i' iyolo', do pamatai nopo om pisangadan, om mononglous, om toruol di mogkoroliu om piro-piro o nintorusan dit ongorongit.


text:
Om iduwo' noddi di Tanak do Dumba'ddi i saap di kolimo. Om kokito ku no do hiri nopod sahau di pananaraban do porsombahan om haro o piro-piro o ginawo do tulun di pinatai tu' pinokotopot i' diyolo' i boros do Kinorohingan do tontok di suminasi' iyolo'.


text:
Om mimboros iyolo' dot opuhod do poingkaa, “Oi Tuhan it Agayo Kopio o Kuasa', it olidang om it otopot! Piro po o koloido' om butusan nu nogi' o tulun do hiti'd pomogunan om hukuman nu iyolo' tu' minamatai i' iyolo' dahai?” ka.


text:
Om tikidai ngai' nopo iyolo' do rasuk dot opurak. Om suhuo' noddi iyolo' do mundorong-dorong dot ongoruhai, do gisom dot opongo o ginumu' di tambalut diyolo' do pakaraja' om i tobpinai diyolo' dot apatai do miagal diyolo' tu' pinatai.


text:
Om kokito ku noddi i Tanak do Dumba'ddi do mongidu' di saap di koonom. Om guyu' noddi o tana' dot opuhod kopio. Om tuong nopo o tadau do miagal poddi kain dot oitom dit aparad, om iri tulan nga' ruminagang do miagal pod raha'.


text:
Om sangratu-ratu' poo i rombituon do hiti'd pomogunan, do mantad hilo'd tawan, do miagal di tua' dot ara dit a' po noonsok do lumoho do tontok dot otongusan do tongus dit opuhod.


text:
Om tanus nopo ilo tawan do miagal nod karatas di linundun, om oinsanan nopo o nuluhon om pulou do pinoundaliu do mantad hiri'd kinoiyonon mantad diri.


text:
Om oinsanan nopoddi o raja' do pomogunan, om i tulun dit ongkipangkat, om i boyoon do soudor, om i tulun do kaya' om i tulun di kikuasa', om i tulun do suwai, dot iri turipon om it okon ko' turipon, do minongoi ngai' lisok dot id suang do luang do nuluhon om id pogiolit-olitan di pampang do hilo'd nuluhon.


text:
Om minggiak poo iyolo' dot i nuluhon om i pampang o barasan do poingkaa, “Onsitai no iyahai! Tirungo' no iyahai do mantad id mato di poirikau dot id tirikohonon di don raja'ddi, om mantad id kototogod di Tanak do Dumba'ddi!


text:
Nokorikot no i tadau di korolosi kopio, om pourobuson noddi diyolo' o kototogod diyolo', om aiso' no o tongoiso' pod tulun do katama' do tumimbaba' diyolo'!” ka no diyolo'.


text:
Om kokito ku noddi ot apat o moloikat do poingkakat do hiri'd apat o linsuk do pomogunan. Om pinusus diyolo' it apat o tongus do hiti'd pomogunan, om aiso' indo o tongus do kotongus dot id katanaan ko' id rahat, ko' id kokoyuan.


text:
Om kokito ku no kawagu o tiso' o moloikat do suwai do ruminikot do mantad ponong hilo'd koulayon. Om minigit iyau do saap do mantad id Kinorohingan di poimpasi. Om lohowo' no di moloikat dot opuhod o boros it apat o moloikat di nonuan do kuasa' do mantad id Kinorohingan do mamaraag do katanaan om rahat.


text:
Boros ka di moloikat diri, “Kada' po dokoyu raago' o katanaan ko' iti rahat, ko' ilo kokoyuan dot a' po dahai asaapan ngai' o turos di susuhuon do Kinorohingan toko',” ka dau.


text:
Om kosunudai oku noddi do haro o 144,000 o tulun di sinaapan o turos di saap do Kinorohingan. Iri nopo tulun diri om mantad ngai' id hopod om duwo o payat do bansa' dot Israil,


text:
do 12,000 o tulun do mantad id pointikid-tikid do payat. Iyolo' nopo om mantad id payat di: Yohuda, om di Rubin, om di Gad,


text:
Om ontong oku po kawagu, om kokito ku no o tulun dot ogumu' kopio do songintimung --- om ogumu' no kopio gisom dot aiso' no o tiso' piya'd tulun do kointob do ginumu' diyolo'. Iyolo' nopoddi om mantad id pointikid-tikid do bansa', om payat, om pomogunan, om bansa'd boros. Om kipakayan ngai' nopo iyolo' do rasuk dot opurak dit anganaru, om ongkiinigit do raan do kayu di roitan do palma, om songingkakat ngai' i tulun dot ogumu'ddi do potimbaba' di tirikohonon do don raja'. Om potimbaba' di Tanak do Dumba'ddi.


text:
Om pomoros noddi iyolo' dot opuhod do poingkaa, “Tadon nopo do koposion toko' om i Kinorohingan toko', i poirikau dot id tirikohonon di don raja', om mantad id Tanak do Dumba'ddi!” ka.


text:
Om oinsanan nopo i moloikat do miningkakat do pointutuk di tirikohonon do don raja', om iyolo' ngai' di boyoon om it apat o kipinuhobo'ddi. Om otud ngai' nopo i moloikat diri do hiri'd dotimbabaan di tirikohonon di don raja' do tuminuku' dot id Kinorohingan.


text:
Om boro-boros no iyolo' dot opuhod do poingkaa, “Amin! Royohon no o Kinorohingan toko', it agayo kopio om it oilo kopio. Om iyau no ot apatut dot unsikohon, om pusohon kopio. Iyau no i kikuasa' om it okoris do gisom do poingompus! Amin,” ka.


text:
Om uhoto' oku noddi do tiso' di boyoon diri do poingkaa, “Isai ilo tulun do kipakayan dot ongopurak dilo', om honggo o tadon diyolo'?” ka dau.


text:
Om boros kangku do suminimbar, “A' oku i' koilo, oi Tuan. Tuan nogi' o koilo,” kangku. Om boros kaddi dau dot id doho', “Ilo' no i tulun di nakamanang do tontok di maso di koinggoritan dit awagat kopio. Nopupuan no diyolo' i pakayan diyolo' om opurak noddi dot i raha' di Tanak do Dumba' o pinomurak.


text:
Om iri no o koingkakatan diyolo' dot id toguang di tirikohonon do Kinorohingan di don raja', om sumambayang iyolo' dot id dau do tadau om totuong do hiri'd Walai'd Sasambayangan dot Agayo. Om iyau i poirikau dot id tirikohonon di don raja'ddi nga' poingamung i' diyolo' do mongintirung diyolo'.


text:
Om a' nondo iyolo' louson om a' tuuhan, om a' nondo iyolo' olosuan di tadau om a' olosuan di linasu' di tadau,


text:
tu' iri indo i Tanak do Dumba' di poirikau do hiri'd tanga-tanga' di tirikohonon di don raja'ddi o sumiliu'd gompomogompi' diyolo'. Om woyoon nondo dau iyolo' do kumaa do hiri'd tudan do waig di manahak do koposion. Om pihidan nondod Kinorohingan o koinsanai do romou diyolo',” ka dau.


text:
Tontok di nidu' di Tanak do Dumba'ddi i saap di koturu', om kododog nopo om aiso' no ot ohiyo do hilo'd surga do solinaid doti' do satanga' jam.


text:
Om kokito ku noddi i turu' o moloikat do poingkakat do hiri'd toguang do Kinorohingan, om onuwai no iyolo' do turu' o torumpit.


text:
Om haro'ddi o tiso' kawagu o moloikat do kiinigit do poiiyanan do kominyan, do tamas do winonsoi, do ruminikot do minongoi andog do hiri'd dotimbabaan di pananaraban do porsombahan. Om onuwai no iyau do kominyan dot ogumu' kopio do poruhangon di sambayang do tulun di songonuon do Kinorohingan, om patahakon do hiri'd pananaraban do porsombahan di tamas do winonsoi, di hiri'd dotimbabaan di tirikohonon di don raja'.


text:
Om mitonggoi nopondo i sambayang do tulun di songonuon do Kinorohingan, om i lisun di kominyan di maso do tutudan do minsawat do mantad id longon di moloikat di poingkakat do hiri'd toguang do Kinorohingan.


text:
Om ngoyo' noddi di moloikat i poiiyanan do kominyan diri om suangai nod tapui do mantad hiri'd pananaraban do porsombahan, om pataamo' noddi dau iri do hiti'd pomogunan. Om kongorod nopoddi o tinggoron om a' otingkod-tingkod o kodumaat om guminuyu' o tana'.


text:
Om pounio' no di moloikat di koiso' i torumpit dau, om asapou tomod diri o rasam dot ais om tapui do mirolot do raha' do suminondot do hiti'd pomogunan. Om kaayi' nopo do nosorob o sompitolu diti pomogunan; om nosorob ngai' o sompitolu do kokoyuan, om nosorob ngai' o sakot dit otomou.


text:
Om pounio' noddi di moloikat di koduwo i torumpit dau, om haro'ddi ot agayo kopio, do kokitanan nopo om iyo do nuluhon di molob-ngolob do tapui, do pinataam do hilo'd rahat. Om kosiliu nopod raha' o sompitolu di rahat,


text:
om kapatai noddi o sompitolu do koinsanai dit ongkipinuhobo do hilo'd rahat; om karaag noddi o sompitolu di kapal do rahat.


text:
Om pounio' noddi di moloikat di kotolu i torumpit dau, om haro'ddi o rombituon dit agayo, do mikit-sikit do miagal do tata', do naratu' do mantad hilo'd tawan, om korotuwai no o sompitolu do koinsanai di bawang om tudan do waig.


text:
(Ngaran nopo do rombituon diri om it “Opoit”.) Om opoit diri o sompitolu do waig, om ogumu' diri o tulun do napatai tu' nokoinum di waig dot opoit diri.


text:
Om pounio' noddi di moloikat di kaapat i torumpit dau. Om kobobog no o sompitolu di tadau, om sompitolu di tulan, om sompitolu di rombituon gisom do katanus nopo o sompitolu do katarango' di tanawau diyolo'. Om a' diri anawau no o sompitolu do dangadau om odondom tomod o kotuongo' do sompitolu do dongotuong.


text:
Om ontong oku no, om korongou ku no ot iso' o kondiu di mintulud do hilo'd sawat do mimboros dot opuhod do poingkaa, “Obungou no! Obungou no! Obungou no o koinsanai'd tulun do hiti'd pomogunan dot orongou i tolu kawagu o moloikat do popouni di torumpit diyolo' do tiinu'!” ka.


text:
Om pounio' noddi di moloikat di kolimo i torumpit dau, om kokito ku no ot iso' o rombituon do naratu' do mantad hilo'd tawan om nokosondot diri do hiti'd pomogunan. Om iri nopo rombituon diri nga' nonuan do kunsi' di luang do kapatayon.


text:
Om ukabai noddi di rombituon i luang do kapatayon diri, om soliwan no o lisun do mantad hiri do miagal do lisun do mantad id podsiduan dit agayo. Om kotuong nopo o tadau om tawan do noluhungan di lisun do mantad id luang diri.


text:
Om soliwan noddi o godu dit ogumu' do mantad id lisun diri om sondot no do hiti'd pomogunan. Om iri nopo godu diri om nonuan i' do kuasa' do miagal di tompoluluhu.


text:
Om noduhan i godu'ddi do mamaraag do sakot om i kokoyuan, om i totonomon do suwai. Suwai ko' iri no i tulun dit aiso' o saap do Kinorohingan dot id turos diyolo' o koino-ino di godu do saapon.


text:
A' i' i godu diri pinabanar do mamatai di tulun diri, suwai ko' pinabanar no iyolo' do monginggorit diyolo' do solinaid do limo o tulan. Om koruolo' nopo di ponginggorit di godu'ddi om iyo di koruolo' dot okokot do tompoluluhu.


text:
Om solinaid nopo di limo o tulan diri, om tumotos tomod daa i tulun diri do mokipapatai, nga' a' i' iyolo' apatai; om orohian daa iyolo'd matai nga' osodu' i' do mantad id diyolo' o kapatayon.


text:
Iri nopo i godu'ddi om koiyo-iyo do kuda' di nokosodia' no do mongoi sangod o kokitanan. Om hiri nopod tulu di godu diri om haro o koiyo-iyo do tupi' di don raja' di tamas do winonsoi. Om rabas nopo diyolo' om miagal do rabas do tulun.


text:
Kangkab nopo diyolo' om linakapan do miagal-agal do rasuk do basi' do winonsoi. Om tuni di talad diyolo' nga' iyo pod kurubut do korita'-kuda' dit ogumu' di maso do kumaa dot id pisangadan.


text:
Om kitikiu om kisingot i godu diri do miagal do don tompoluluhu. Om hiri nod tikiu diyolo' o tadon di kinoris diyolo' do monginggorit do tulun do solinaid do limo o tulan.


text:
Om kiraja' iyolo' do momorinta' diyolo', om iri nopo i raja'ddi om i moloikat di mongilo-ilo di luang do kapatayon. Ngaran nopo di moloikat diri dot id suang do boros dot Ibrani om Abadon; om ngaran no dot id suang do boros do Yunani om Apolion (do komoyon nopo om “Gampamaraag”.)


text:
Om pounio' no di moloikat di koonom i torumpit dau. Om korongou ku no o boros do mantad id apat o sunduk di pananaraban do porsombahan, i tamas do winonsoi, it id dotimbabaan do Kinorohingan.


text:
Om boros ka di minoro-boros diri dot id moloikat di koonom diri, “Poiduwo' no it apat o moloikat di kinagasan diri di hilo'd Bawang dot Iprat!” ka.


text:
Om poiduwo' noddi it apat o moloikat diri. Om nokosodia' no iyolo' do bagi'd jam, om tadau, om tulan om toun diri do mamatai do sompitolu do koinsanai'd tulun.


text:
Om kokito ku no i kuda'ddi om i songinsakai di kuda' dot id suang do pinointalang. Om iri nopo i songinsakai di kuda'ddi nga' ongkirasuk do basi' do winonsoi dot osindak o karagango', om otomou do miagal di watu do roitan do nilam, om osilou do miagal do tana' di kitapui. Iri nopo tulu di kuda'ddi om koiyo-iyo do tulu do singa, om haro o tapui, om lisun, om tana' do kitapui do sumoliwan do mantad id kabang di kuda'ddi.


text:
Om kapatai nopo o sompitolu do tulun do noontok di tolu o monginggorit diri; iri no i tapui, om i lisun om i tana' do kitapui do sumoliwan do mantad id kabang di kuda'ddi.


text:
Tadon nopo di kinoris di kuda'ddi om hiri'd kabang om hiri'd tikiu diyolo'. Iri no tikiu di kuda'ddi om koiyo-iyo do tulanut om kitulu. Om iri no i tikiu di kuda'ddi o ponginggorit diyolo' do tulun.


text:
Nga' iri piya i tulun di noolu-olu', it a' napatai di piro-piro o koinggoritan diri, nga' a' i' tuminongkiad di wowonsoyon diyolo'. A' i' iyolo' tumingkod do tumuku' dot id rusod dot araat, om id tingolig di winonsoi do mantad id tamas, om pirok, om tambaga', om watu, om kayu, it a' i' kokito om a' korongou, om a' milo do mamanau.


text:
Om a' diyolo' tiningkadan i wowonsoyon diyolo' dit araat, iri no tu' mamatai'd tulun, om momirusapan, om magampahu' om manakau.


text:
Om kokito ku noddi ot iso' o moloikat do suwai dit okoris, do luminintuhun do mantad hilo'd surga. Iyau nopoddi nga' nokulumutan do haun, om haro o buluntung do pointutuk do tulu dau. Rabas nopo dau om mogulinau tomod dot iyo po do tapui di poorigi.


text:
Om poingigit nopo dau om buuk dot okooro' di linopi, di poungkaya' no. Gakod nopo dau'd wanan om poingulok dot id rahat, om gakod no dau'd gibang om poingulok dot id katanaan.


text:
Om pomoros no iyau dot opuhod do miagal do singa di mamagarom. Om kopomoros po i moloikat diri, om simbar ngai' nopo i turu' o tinggoron dot ongorod nopo do suminimbar.


text:
Om koboros ngai' po i turu' o tinggoron diri, om tulison ku no daa'ddi iri, nga' korongou ku no o boros do mantad hilo'd surga do poingkaa, “Kada' popimboroso' dot id tulun do suwai i pinoboros di turu' o tinggoron diri; kada' tuliso' iri!” ka.


text:
Om kokito ku noddi i moloikat di poingulok dot id rahat om poingulok dot id katanaan do pinopobilid do longon dau'd wanan do hilo'd tawan.


text:
Om sumpa' no iyau dot id suang do ngaran do Kinorohingan di poimpasi do gisom do poingompus, i minomonsoi do tawan, om pomogunan om rahat om koinsanai do nunu nopo di poingiyon do hilo'. Boros ka di moloikat diri, “A' no poloidon kawagu i maso!” ka.


text:
“Nga' tontok do pounion kawagu di moloikat di koturu' i torumpit dau, om wonsoyon nondod Kinorohingan i natantu' mantad dau do wonsoyon dau, do miagal di nokosunud dau dot id piro-piro o susuhuon dau, iri no i piro-piro o nabi,” ka dau.


text:
Om boro-boros po kawagu doho' i minoro-boros do norongou ku do mantad hilo'd surga. Boros ka dau, “Ngoyo' onuo' i buuk di linopi di noungkayaan no do mantad id longon di moloikat di poingulok dot id rahat om id katanaan diri,” ka.


text:
Om ongoi oku noddi rapou di moloikat diri om pokionuo' ku no i buuk dot okooro' di linopi diri. Om boros ka dau, “Ngoyo' nopoti, om akanon no. Mumang indo poit iti do hino'd tian nu, nga' oomis po do miagal do paha' do hino pod kabang nu,” ka dau.


text:
Om ngoyo' ku no i buuk dot okooro' di linopi diri do mantad id longon dau om akano' ku nori. Om iyo pod paha' o kaakanan diri, nga' kotolon ku noddi, om poit noddi iri do nokosondot dot id tian ku.


text:
Om suhuo' oku noddi do poingkaa, “Mositi' no do popinsusuyon nu kawagu i boros do Kinorohingan do pasal do koinsanai'd bansa'd tulun, om pomogunan, om bansa'd boros, om raja',” ka.


text:
Om onuwai oku noddi do sallangod o kayu di koiyo-iyo do kayu di poninipong. Om suhuo' oku no do poingkaa, “Ngoyo' tipongo' i Walai'd Sasambayangan dot Agayo om i pananaraban do porsombahan. Om intobon no ondung piro o tulun di sumambayang do hiri.


text:
Nga' kada' tipongo' i piro-piro o bilik do ponong id soliwan di Walai'd Sasambayangan dot Agayo, tu' iri nopo kinoiyonon diri om nakatahak no dot id tulun dit a' kotutun do Tuhan. Om piulok-ulok pondo diyolo' i bandar dot olidang diri do solinaid dot apat nohopod om duwo o tulan.


text:
Om suhuon ku nondo o duwo tulun do sasi' ku do manampakai do pakayan do dong mogigihad, om popinsusui nondo iyolo' di boros do Kinorohingan do solinaid do 1,260 o tadau,” ka dau.


text:
Iri nopo duwo o sasi' diri om duwo o guas do saitun om duwo o potimpakan do lampung di hiri'd dotimbabaan do Tuhan do koinsanai'dti pomogunan.


text:
Ondung haro o tulun do mumbal do momonsoi dit a' osonong dot id diyolo', om sumoliwan nondo o tapui do mantad id kabang diyolo' do mamatai ngai' di pisangod diyolo'. Om iyo noddi dot oinsanan nopondo i tulun di mumbal do pokoruol diyolo' dot angapatai.


text:
Om haro o kuasa' diyolo' do monompon do tawan om a' indo poposondot do rasam do solinaid diyolo' do popinsusui di habar do mantad id Kinorohingan. Om kikuasa' nogi' iyolo' dot id sawat do koinsanai'd tudan do waig, do poposiliu di waig do raha'. Om kikuasa' iyolo' do poporikot do mogisuayan o koinggoritan dit awagat kopio do hiti'd pomogunan, do soira-ira' nopo dot orohian iyolo' do momonsoi'ddi.


text:
Om kopongo pondo iyolo' do popinsusui di habar diyolo'ddi, om saapon nondo iyolo' di nintorusan do sumoliwan do mantad hiri'd luang do kapatayon.


text:
Om poingiliu pondo o rata' diyolo' do hiri'd talun-alun di bandar dot agayo, i pinosoliban di Tuhan diyolo'. Pongundadait nopo do bandar diri om Sodom ko' Masir.


text:
Om oinsanan nopondo o tulun do mantad id koinsanai'd pomogunan, om payat, om bansa'd boros, om bansa'd tulun do kokito di rata' diyolo' do solinaid do tolu o tadau om satanga', om a' kabanar do momolobong di rata' diri.


text:
Om ongotood nopondo i tulun do hiti'd pomogunan do napatai i duwo o sasi' diri. Om ramayon nondo diyolo' iri om mogitahak-tahak iyolo' do nipuhawang, tu' pinoporikot i' i duwo o nabi dot ogumu' o koinggoritan dot id koinsanai'd tulun do hiti'd pomogunan.


text:
Om katalib poddi o tolu o tadau om satanga', om korikot no i pinuhobo do kapasi do mantad id Kinorohingan do suminuang kawagu dot id duwo o nabi diri. Om ingkakat noddi iyolo', gisom do nongooris tomod o koinsanai'd tulun di nokokito diyolo'.


text:
Om korongou noddi i duwo o nabi diri do boros dot opuhod do minomolohou diyolo' do mantad hilo'd surga do poingkaa, “Kainou, insawat kou do hiti!” ka. Om insawat noddi iyolo' do hilo'd surga do nokulumutan do haun dot antang-antangan di piro-piro o pisangod diyolo'.


text:
Om tontok noddi do guminuyu' o tana' dot opuhod kopio. Om karaag nopo o sompihopod di bandar diri, om turu' noribu o tulun do napatai do noontok di guminuyu' o tana'. Om kongooris tomod noddi i tulun do suwai. Om royoho' no diyolo' o kogoyoo' do Kinorohingan di hilo'd surga.


text:
Om nakatalib noddi i koinggoritan di koduwo. Nga' ontong pogi'! A' no alaid om sumusuhut no i koinggoritan di kotolu.


text:
Om pounio' no di moloikat di koturu' i torumpit dau, om haro'ddi o mimboros dot opuhod kopio do norongou do mantad hilo'd surga, do mimboros do poingkaa, “Kuasa' nopo do momorinta' do pomogunan do baino' om id suang no do longon do Tuhan toko' om i Raja' do Gampamasi di pinabatos dau. Om iyau no o momorinta' do gisom do poingompus!” ka.


text:
Om otud ngai' nopo do tuminuku' dot id Kinorohingan i duwo nohopod om apat o boyoon di poirikau do hiri'd tirikohonon diyolo' di don raja', dot id toguang do Kinorohingan.


text:
Boros ka diyolo', “Oi Tuhan, i Kinorohingan dit Agayo Kopio o Kuasa', i hino do dinondo, om i hino mantad! Mongunsikou iyahai diya' tu' pinakai nu no i kuasa' nu dit agayo kopio, om nokotimpuun ko no do momorinta'!


text:
Iri nopo i tulun dit a' kotutun do Tuhan, om ongotogod poo tu' norikot noddi i maso do kopourobusan nu do kototogod nu, om norikot o maso nu do momutus do koinsanai'd tulun di nangapatai. Iti no o maso do koponomulian ngai' di susuhuon nu, iri no i piro-piro o nabi, om koponomulian do koinsanai di tulun do songonuon nu, iri ngai' no i tulun di sumambayang dot id diya', dot it angagayo om it ongokoro'. Iti no o maso do kapamatayan di tulun di minamaraag diti pomogunan!” ka.


text:
Om koiwang noddi i Walai'd Sasambayangan dot Agayo do hilo'd surga, om kokito no i Kaban do Tumpongo do hiri'd suang. Om haro'ddi o kodumaat dot a' nopo otingkod-tingkod do mingkalab om ongorod o tinggoron om gumogor om gumuyu' o tana', om haro o rasam dot ais dit asapou tomod.


text:
Om haro'ddi o nokito do hilo'd tawan di kosuayan kopio om i suwai-suwai kopio. Haro o songulun o tondu' do pakayan nopo dau om ilo tadau om poingkakat iyau do hilo'd tulan. Om haro o tupi' dau di don raja' do pointupi' dau, om iri nopo tupi'ddi om rombituon i' do hopod om duwo.


text:
Om haro po i kosuayan kopio do nokito do hilo'd tawan. Haro o songinan o naga' dot aragang dit agayo kopio do turu' o tulu om hopod o sungu. Om kitupi' ngai' nopo di don raja' o pointikid-tikid di tulu dau.


text:
Om gayato' nopo di tikiu dau o sompitolu di rombituon do hilo'd tawan om pataamo' no dau do hiti'd pomogunan. Om ingkakat no i naga'ddi dot id toguang di tondu' di monohoruol nod mogkosusu do mongoi daa ponolon do tanak di tondu'ddi do kasawa' i tanak.


text:
Om kosusu noddi i tondu'ddi dot iso' o tanak do kusai, i momorinta' do koinsanai'd bansa' do sukud do basi' ot igitan do momorinta'. Nga' nahau i' i tanak diri do mantad id tondu'ddi, om pokoyoo' noddi i tanak diri dot id Kinorohingan om pinotimbaba' di tirikohonon dau do momorinta'.


text:
Om poggidu' noddi i tondu'ddi do hilo'd tana' do kowotuan, i tiyonon di nokosodia' mantad nod Kinorohingan do tiyonon di tondu'ddi. Om hiri no iyau do gompion do solinaid do 1,260 o tadau do koloido'.


text:
Om haro'ddi o pisangadan do hilo'd surga. Om monokisangod i Mikail om i piro-piro i moloikat dau do sumaap di naga'ddi. Om iri naga' nga' sumaap i' di Mikail, om uhupan i naga' di piro-piro o moloikat dau.


text:
Nga' naala' iddi i naga'ddi. Om a' noddi iyau om i piro-piro o moloikat dau pabanaron do miyon do hilo'd surga.


text:
Om pataamo' no do hiri'd soliwan i naga' dit agayo'ddi! Iyau no i tulanut di gulu poddi, i roitan do Rogon ko' Rusod dot Araat, i monipu' dot id pointongkop do pomogunan. Om pinataam iyau do hiti'd pomogunan do mitonggoi do koinsanai di moloikat dau.


text:
Om korongou ku noddi o boros dot opuhod do hilo'd surga do minoro-boros do poingkaa, “Dinondo no i maso do posion do Kinorohingan i tulun di songonuon dau! Dinondo no do pointalangon do Kinorohingan i kuasa' dau di don Raja'! Om dinondo no i Raja' do Gampamasi, i pinabatos diri do pointalang do kuasa' dau! Tu' nokosoliwan no do mantad hilo'd surga i papasala' di piro-piro o tobpinai toko' do tadau om totuong dot id toguang do Kinorohingan.


text:
Naala' no iyau di piro-piro o tobpinai toko' dot i raha' di Tanak do Dumba' om i habar do katapatan do mantad id Kinorohingan di popinsusuyon diyolo' o pinangala'. Om agaan i' o ginawo diyolo' do pinapatahak do koposion diyolo' do gisom do napatai.


text:
Iyo nopoddi, om mositi' no dot otood o hilo'd surga om koinsanai di poingiyon do hilo'! Nga' obungou no o pomogunan om rahat, tu' nokolintuhun no i Rogon do hilo' do mikuwo'd a' ogina-gina' o kototogod, tu' oilaan no dau dot a' no alaid o maso dau,” ka.


text:
Tontok di noilaan di naga' do nakataam iyau do hiti'd pomogunan, om timpuun no iyau do momogusa' di tondu' di minogkosusu di tanak do kusai'ddi.


text:
Nga' nonuan i' i tondu' do duwo o talad do kondiu dit agayo, om kotulud i' iyau do kumaa do hiri'd tiyonon dau di hilo'd tana' do kowotuan, om ogompi' i' iyau do solinaid do tolu o toun om satanga', om a' orikot di naga' do sumaap.


text:
Nga' nuhupan i' diti pomogunan i tondu'ddi; potungkabango' nopo diti pomogunan o kabang dau om tolono' ngai' no i waig di mantad id kabang di naga'ddi.


text:
Om kotogod tomod noddi di tondu' i naga', gisom do nongoi dau saapo' i sinakagon do suwai di tondu'ddi, iri ngai' no i tulun di mumboyo' do koinsanai di ponuhuan do Kinorohingan, om i papasasi' do pasal di Yesus om i kuasa' dau.


text:
Om kokito ku noddi ot iso' o nintorusan do minimbulai do mantad hilo'd saalom do rahat. Om hopod o sungu di nintorusan diri om turu' o tulu dau. Om otikid nopo do tupi' di don raja' i sungu dau, om notulisan o pointikid-tikid di tulu dau dot iso' o ngaran do pongindaraat do Kinorohingan.


text:
Iri nopo nintorusan di nokito ku'ddi om koiyo-iyo'd tontokinon o kokitanan, om gakod no dau om iyo di gakod do bohuang, om kabang no dau om iyo di kabang do singa. Om onuwai no di naga' i nintorusan diri do kinoris dau, om tirikohonon di don raja', om nonuan dau di kuasa' dau dot agayo.


text:
Iri nopo tiso' di turu' o tulu di nintorusan diri nga' iyo di nadalaan do nosuhat o kokitanan, nga' nolingos no i suhat diri. Om oinsanan nopo i hiti'd pomogunan do minoyo' di nintorusan diri do mikuwo'd oimayaan tomod.


text:
Om royohon tomod diyolo' i naga' diri tu' nakatahak no di naga' di nintorusan i kuasa' dau. Om royohon diyolo' i nintorusan diri. Boros ka diyolo', “Aiso' no o koiyo do nintorusan diti! Aiso' no o kasaap do sumangod dau!” ka no diyolo'.


text:
Om pinotumboyo' i' i nintorusan diri do mimboros di popoinggayo-gayo tomod do dau'd tinan om i mongindaraat do Kinorohingan. Om pinabanar iyau do momorinta' do solinaid dot apat nohopod om duwo o tulan.


text:
Om timpuun noddi i nintorusan diri do mongindaraat do ngaran do Kinorohingan. Om i tiyonon do Kinorohingan om koinsanai di poingiyon do hilo'd surga nga' nindaraat i' dau.


text:
Om pinabanar iyau do sumaap di tulun di songonuon do Kinorohingan om mangala' diyolo'. Om pinatahak dot id dau o kuasa' dot id sawat do koinsanai di payat, om pomogunan, om bansa'd boros, om bansa'd tulun.


text:
Om oinsanan nopondo o tulun di hiti'd pomogunan do tumuku' dot id nintorusan diri, nga' a' indo tumuku' i tulun di nokotulis mantad o ngaran dit a' po nowonsoi iti pomogunan, dot id suang di buuk di tulun di napasi, i songonuon di Tanak do Dumba' di nosumbali'.


text:
“Tulun nopo dit a' no milo dot a' tanggayan do pisangod, om atantu' no dot atanggayan. Om iri tulun dit a' no milo dot a' patayon do gayang o pamatai nga' atantu' nod patayon do gayang. Om iri no o kokuwaan do mositi' no dot alanut o ginawo om otorodok i tulun do songonuon do Kinorohingan,” ka.


text:
Om kokito ku no kawagu o nintorusan do suwai do minimbulai do mantad id saalom diti tana'. Iri nopo om kisungu do duwo do miagal do sungu do tanak do dumba'. Om tuni no dau om iyo di tuni do naga'.


text:
Om pinakai i' dau i kuasa' dit agayo kopio, i naanu dau do mantad id nintorusan di koiso' iddi, dot id toguang di nintorusan diri. Om oinsanan nopo o pomogunan om koinsanai di poingiyon do hiti'd pomogunan do sinansagan dau do tumuku' dot id nintorusan di koiso' iddi, i nolingos no i nadalaan do nosuhat.


text:
Iri nopo nintorusan di koduwo'ddi om mingwonsoi do piro-piro o koimayaan kopio. Om polintuhun nopo iyau do tapui do hiti'd pomogunan do mantad hilo'd tawan dot id toguang do koinsanai'd tulun.


text:
Om tipuon ngai' nopo dau o tulun di poingiyon do hiti'd pomogunan dot i piro-piro o koimayaan di wonsoyon dau dot id toguang di nintorusan di koiso' i' o ponipu' dau. Om suhuo' ngai' nopo dau iyolo' do momonsoi dot iso' o tininganak do poiyoon di nintorusan di nosuhat do gayang, nga' i poimpasi i' kasai'.


text:
Om iri nopo nintorusan di koduwo'ddi nga' pinabanar do manahak do pinuhobo dot id tininganak diri, do gisom do milo diri i tininganak do moro-boros om milo do mamatai do koinsanai'd tulun dit a' tumuku' dot id dau.


text:
Om oinsanan nopo o tulun, dot it angagayo, om it ongokoro', om i kaya' om i mosikin, om i turipon om it okon ko' turipon, do sinansagan di nintorusan diri do tandaan ot id longon diyolo'd wanan ko' id turos diyolo'.


text:
Aiso' no o tiso' pod tulun do milo do momoli ko' padagang po do nunu nopo, ondung a' iyau natandaan do tanda'ddi, iri no i ngaran di nintorusan diri, ko' iri po i numbur di popointalang do ngaran diri o pinananda'.


text:
Apatut i' kopio do haro o toilaan do pasal diti. Tulun nopo di kitoilaan om milo i' do mongilo do komoyon do numbur di nintorusan diri, tu' iri nopo numbur diri om ngaran i' dot iso' o tulun. Iri nopo numbur diri om 666.


text:
Om ontong oku noddi, om kokito ku no i Tanak do Dumba' diri do poingkakat dot id timpak di Nulu-Nulu do Sion. Om poinsugku' dau o 144,000 o tulun di notulisan do ngaran dau om i ngaran do Tapa' dau ot id turos diyolo'.


text:
Om korongou ku noddi o tuni do mantad hilo'd tawan dot akahas po do miagal di wasai dit agayo om miagal do ngorod do tinggoron dit opuhod. Karangahan nopod tuni diri nga' iyo di tuni do kecapi do pounion di tulun di popouni.


text:
Om hiri nod toguang di tirikohonon do don raja' om id toguang dit apat o kipinuhobo om i piro-piro o boyoon di pointutuk di tirikohonon di don raja' i 144,000 o tulun diri do modsinding dot iso' o sinding do wagu. Om iri nopo sinding diri om a' i' milo do pinsingilaan dot ongoiso' piya o tulun do suwai ko' i 144,000 o tulun diri, i nokosoliwan do mantad hiti'd pomogunan.


text:
Iri nopo tulun diri nga' a' i' nososomu', tu' a' i' iyolo' nokoumbal do dumidudun do tondu'. Om moyo-woyo' nopo iyolo' di Tanak do Dumba'ddi do honggo nopo o ngoyon dau. Om id pogialatan nopo do toinsanan o tulun, om iyolo' no i pinoidu' do siniliu'd porsombahan dit id gulu kopio dot id Kinorohingan om id Tanak do Dumba'.


text:
Om kokito ku noddi ot iso' kawagu o moloikat do mintulud do hilo'd sawat do hilo'd tawan. Iri nopo moloikat diri om minigit do habar do pasal di Habar dot Osonong di poingompus do polombuson dot id tulun do hiti'd pomogunan, dot id koinsanai'd bansa'd tulun, om payat, om bansa'd boros om pomogunan.


text:
Om boro-boros no i moloikat diri dot opuhod do poingkaa, “Koronok kou nod Kinorohingan, om royohon no i kagayaan dau! Tu' norikot no o maso do kopomutusan do Kinorohingan do tulun. Tumuku' kou no dot id dau i minomonsoi'd tawan, om pomogunan, om rahat, om koinsanai'd tudan do waig!” ka.


text:
Om susuhut no i moloikat di koduwo, di moloikat di koiso', om pomoros nod opuhod do poingkaa, “Naraag no! Naraag no i bandar do Babil dit agayo! Nawuk dau o koinsanai'd bansa' dot i waig dot anggur o pinangawuk dau --- iri no it anggur di korohiano' dau do magampahu'!” ka.


text:
Om haro po o moloikat di kotolu do suminusuhut di duwo o moloikat diri, do mikuwo'd minomoros dot opuhod kopio do poingkaa, “Tulun nopo di tumuku' dot id nintorusan diri om id tininganak dau, om i kitanda' di tanda' do nintorusan diri dot id turos ko' id longon dau,


text:
om koinum no o tulun diri dit anggur do Kinorohingan, iri no it anggur do kototogod dau di nokotungu no dau dot id sangkir dau, om a' i' ningkurian iri dot ongokooro' piya! Om oinsanan nopondo i tulun diri dot inggoriton dot id tapui om tana' di kitapui, dot id toguang di piro-piro o moloikat dit olidang om id toguang di Tanak do Dumba'ddi.


text:
Om misun-lisun nopondo i tapui di ponginggorit do tulun diri do gisom do poingompus. Om aiso' nopo o koundarangan diyolo' dot oinggorit do tadau om totuong, iyolo' i tumuku' dot id nintorusan diri om id tininganak di nintorusan, iri no i koinsanai'd tulun di kitanda' do ngaran di nintorusan diri,” ka.


text:
Om apatut no kopio dot alanut o ginawo di tulun do songonuon do Kinorohingan, i mumboyo' do koinsanai di ponuhuan do Kinorohingan, om it otorodok dot id di Yesus.


text:
Om korongou oku noddi do boros do mantad hilo'd surga do minomoros do poingkaa, “Tuliso' no o poingkaa: Mantad pod baino', om ongolumaag no i tulun dit apatai do maso dau do momonsoi'd karaja' di don Tuhan!” ka. “Otopot i'!” ka di Rusod do Kinorohingan do suminimbar. “Tumingkod nondo iyolo' do kumaraja'd awagat, tu' moyo-woyo' kasai' indo diyolo' i tua' di karaja' diyolo',” ka dau.


text:
Om ontong oku no, om kokito ku o haun dit opurak. Om hiri nopod sakai di haun diri nga' haro o poirikau do miagal-agal do tulun o kokitanan. Om haro o tupi' di don raja', do tamas do winonsoi do pointupi' dau, om poingigit dau ot iso' o gogorib dit atarom.


text:
Om soliwan noddi ot iso' kawagu o moloikat do suwai do mantad hiri'd Walai'd Sasambayangan dot Agayo. Om pomoros no iyau dot opuhod dot i poirikau do hiri'd sakai di haun o binarasan do poingkaa, “Pogoribo' no ino gogorib nu om pongomot no do dinondo, tu' norikot no o maso do kapangamatan; noonsok no iti pomogunan, om milo nod omoton!” ka dau.


text:
Om pogoribo' no di poirikau do hiri'd sakai di haun i gogorib dau do hiti'd pomogunan, om koomot noddi iti pomogunan.


text:
Om kokito ku poddi ot iso' kawagu o moloikat do suwai do suminoliwan do mantad hiri'd Walai'd Sasambayangan dot Agayo di hilo'd surga. Om iyau nga' kiinigit i' dot iso' o gogorib dit atarom.


text:
Om rikot noddi ot iso' kawagu o moloikat do suwai, i kikuasa' dot id sawat do tapui, do minongoi'd hiri'd pananaraban do porsombahan. Om pomoros no iyau dot opuhod dot i moloikat di kiinigit do gogorib dit atarom o binarasan do poingkaa, “Pogoribo' no ino gogorib nu do pongupu' di puru do tua' dot anggur do hilo'd pomogunan, tu' nongoonsok no i tua'!” ka dau.


text:
Om pogoribo' no di moloikat i gogorib dau do hiti'd pomogunan om goribo' no dau i puru di tua' dot anggur di poingua' po, om pataamo' no do hiri'd pamagamasan do tua' dot anggur, iri no i kototogod do Kinorohingan dit a' ogina-gina'.


text:
Om iri nopo tua' dit anggur diri nga' pinaga' do hiri'd soliwan di bandar, om iyo pod bawang o raha' do lumuyung do mantad id pamagamasan dot anggur diri, do tolu nahatus o kilomito do kosoduwo', om oruhai nod duwo o mito do korolomo'.


text:
Om kokito ku noddi i kosuayan kopio om i suwai-suwai kopio o kokitanan do hilo'd tawan. Haro o turu' o moloikat do mitonggoi do turu' o ponginggorit di kolimpupuson no. Iti no o kolimpupuson kopio do Kinorohingan do popourabus do kototogod dau.


text:
Om kokito ku noddi o miagal-agal do rahat do kasa' di mirolot do tapui o kokitanan. Om nokito ku nogi' o tulun di nakamanang no dot id sawat di nintorusan om i tininganak di nintorusan diri, om nakamanang iyolo' dot id sawat di tulun di numbur o pinananda' do ngaran. Om iri nopo i tulun di nakamanang diri om songingkakat do hiri'd tisan di rahat do kasa' om ongkiinigit iyolo' do kecapi di pinatahak do Kinorohingan dot id diyolo',


text:
om modsinding iyolo' di sinding di Musa, i susuhuon do Kinorohingan diri om i sinding di Tanak do Dumba'. Poingkaa i sinding diri, “Oi Tuhan, i Kinorohingan dit Agayo Kopio o Kuasa', angagayo no kopio om koimayaan kopio i piningwonsoi nu! Oi Raja' do koinsanai'd bansa', otulid no kopio om otopot i winonsoi nu!


text:
Isai po daa ot a' oronok diya', oi Tuhan? Isai po daa ot a' popinsusui di kogoyoo' nu? Iya' noo it olidang. Oinsanan nopondo o bansa' do rumikot do mongoi tuku' dot id diya' tu' nongokito ngai' nod tulun i winonsoi nu dit ongotulid,” ka.


text:
Om kokito ku noddi i Walai'd Sasambayangan dot Agayo di hilo'd surga do noiwangan om hiri'd suang diri i Kiim do Tuhan.


text:
Om soliwan noddi i turu' o moloikat do mitonggoi di turu' o ponginggorit diri do mantad hiri'd Walai'd Sasambayangan dot Agayo. Om pakayan nopo diyolo' nga' kain dot opurak dit opulang om okilat. Om kipinakai iyolo' do lokop do kangkab di tamas do winonsoi.


text:
Om haro'ddi ot iso' dit apat o kipinuhobo'ddi do minanahak di turu' o moloikat diri do turu' o mangkuk do tamas, i noponu' do kototogod do Kinorohingan, --- i Kinorohingan di poimpasi do gisom do poingompus.


text:
Om koponu' nopoddi do lisun do kagayaan om sinundu do Kinorohingan i Walai'd Sasambayangan dot Agayo'ddi. Om tontok nopo dit a' po nopupusan i turu' o ponginggorit diri, om aiso' i' o tiso' pod tulun do milo'd sumuang do hiri'd Walai'd Sasambayangan dot Agayo.


text:
Om korongou ku noddi o boros dot opuhod do mantad hiri'd suang di Walai'd Sasambayangan dot Agayo do minomoros dot id turu' o moloikat diri do poingkaa, “Pamanau kou no om ngoyon i' potuntugo' i suang di turu' o mangkuk do kototogod do Kinorohingan diri do hilo'd pomogunan!” ka.


text:
Om ngoyo' no di moloikat do koiso' potuntugo' i suang di mangkuk dau do hiti'd pomogunan. Om imbulai noddi o kupos dit araat kopio om it oruol kopio dot id tinan do koinsanai'd tulun di kitanda' do nintorusan diri, om id tulun di tumuku' dot id tininganak di nintorusan diri.


text:
Om potuntugo' no di moloikat di koduwo i suang di mangkuk dau do hiri'd rahat. Om kosiliu noddi i waig do rahat do miagal di raha' do tulun do napatai, om kapatai ngai' nopoddi it ongkipinuhobo di poingiyon do hilo'd rahat.


text:
Om potuntugo' no di moloikat di kotolu i suang di mangkuk dau dot id koinsanai'd bawang om tudan do waig, om kosiliu ngai' nopoddi do raha' i waig.


text:
Om korongou ku no i moloikat di kikuasa' dot id sawat do waig do minomoros do poingkaa, “Otulid i' i pomohukum do pinaratu' nu, iya' it Olidang Kopio, i Kinorohingan di hino do dinondo, om i hino mantad!


text:
Pinalawas diyolo' o raha' di tulun do songonuon do Kinorohingan om i raha' di piro-piro o nabi, om poinumo' nondo iyolo' do raha' do dinondo. Apatut no do wonsoyon o miagal diri dot id diyolo'!” ka dau.


text:
Om korongou ku noddi o boros do mantad hiri'd pananaraban do porsombahan do poingkaa, “Oi Tuhan, i Kinorohingan dit Agayo Kopio o Kuasa', otopot no om otulid o koinsanai di pomohukum do porotuon nu!” ka dau.


text:
Om potuntugo' noddi di moloikat di kaapat i suang di mangkuk dau dot id tadau, om pabanaro' noddi o tadau do monorob do tulun dot i kolosuo' dit a' ogina-gina' o ponorob.


text:
Om osorob diri o tulun di kolosuo' di tadau, om pimpopol ngai' no iyolo' do ngaran do Kinorohingan, i kikuasa' dot id sawat di ponginggorit do miagal diri. Iyo piya'ddi, nga' a' i' iyolo' kumorologo do mantad id dusa diyolo' om a' mamarayou di kogoyoo' do Kinorohingan.


text:
Om potuntugo' noddi di moloikat di kolimo o suang di mangkuk dau do hiri'd kurusi' do don raja' di nintorusan diri. Om kotuong nopoddi o pointongkop di pomorintaan di nintorusan diri, om kokoton pod tulun o dila' diyolo' dot orurualan.


text:
Om pimpapalai noddi diyolo' o Kinorohingan di hilo'd surga tu' orurualan no iyolo' om kinuposon iyolo'. Nga' a' i' iyolo' kuminorologo do mantad id wowonsoyon diyolo' dit araat.


text:
Om potuntugo' noddi di moloikat di koonom i suang di mangkuk dau do hiri'd Bawang dot Iprat dit agayo'ddi. Om karasak nopoddi i bawang diri gisom do milo'ddi i piro-piro o raja' do mantad hilo'd koulayon do mamanau do sumoborong di bawang diri.


text:
Om kokito ku noddi o tolu o rusod dot araat do koiyo-iyo'd bonong. Om iri nopo bonong diri nga' suminoliwan do mantad id kabang di naga', om mantad id kabang di nintorusan, om mantad id kabang di nabi di goudut.


text:
Iyolo' no i rusod dot araat di mingwonsoi di kongoimayaan. Om ongoi ngai' nopo i tolu o rusod diri dot id koinsanai di raja' do pointongkop do pomogunan do minonimung diyolo' do mongoi sangod do tontok di Tadau dot agayo, iri no i Tadau do Kinorohingan, it Agayo Kopio o Kuasa'.


text:
“Pokinongou no! Rumikot oku nondo do miagal di tulun do manakau! Olumaag no i tulun di posodia' kasai' om i momogompi' do pakayan dau, gisom dot a' iyau poillabas do mamanau om a' ointingayam dot id toguang do tulun dot ogumu'!” ka.


text:
Om timungo' noddi di rusod diri i piro-piro o raja'ddi dot id kinoiyonon di roitan do Harmagidon, dot id suang do boros dot Ibrani.


text:
Om potuntugo' noddi di moloikat di koturu' i suang di mangkuk dau do hiri'd sawat. Om haro'ddi o norongou do boros dot opuhod do mantad hiri'd tirikohonon di don raja' do hiri'd Walai'd Sasambayangan dot Agayo, do minomoros do poingkaa, “Nopongo no!” ka.


text:
Om a' nopoddi otingkod-tingkod o kodumaat do mingkalab om ongorod po om ongkogogor o ngorod do tinggoron, om guminuyu' o tana' dot opuhod tomod. Om a' po nokoumbal do nokoguyu' o tana' dot iyo kopio'ddi kopuhod do mantad di wonsoyo' i' o tulun. Diri no dot opuhod kopio o guyu' do tana'!


text:
Om kopitolu nopo do nababak i bandar dit agayo'ddi, om karaag ngai' nopo i kabandaran do koinsanai'd pomogunan do hiti'd pomogunan. Om kosorou noddi do Kinorohingan o Babil dit agayo'ddi. Om poinumo' no iyau do mantad id sangkir dot anggur do Kinorohingan --- iri no it anggur di kototogod dau dit a' ogina-gina'.


text:
Om suminondot o rasam dot ais do mantad hilo'd tawan, do kawagato' nopo dot iso' di rasam dot ais om limo nohopod o kilogram. Om kongorotuwai nopo i tulun di rasam dot ais diri. Om pimpapalai no diyolo' o Kinorohingan, dot i rasam dot ais di koinggorit kopio o kinapamapalan.


text:
Katalib noddi iri, om rikot no dot id doho' o tiso' di turu' o moloikat di kiinigit do turu' o mangkuk diri, om boro-boros nod, “Kaino, om pokitonon ku i' iya' ondung poingkuro i sundal dit abantug diri do hukuman, iri no i bandar dit agayo, i winonsoi dot id toning di kabawangan.


text:
Monokiampahu' dau i piro-piro o raja' do pomogunan, om nangaawuk poo i tulun do hiti'd pomogunan do nokoinum dit anggur do tampahu' dau,” ka dau.


text:
Om porintao' oku noddi di Rusod do Kinorohingan, om tanggayai oku no di moloikat do hilo'd tana' do kowotuan. Om hilo' no do nokito ku ot iso' o tondu' do poirikau dot id sakai dot iso' o nintorusan dit oitom o karagango', om i notongkop pod tulis do ngaran di pongindaraat do Kinorohingan. Om iri nopo nintorusan diri nga' turu' o tulu om hopod o sungu.


text:
Iri nopo tondu'ddi om kirasuk dot oitom daragang-ragang om it oitom o karagango', om linumis di pongillumis do tamas do winonsoi, om watu dit agayo o gatang, om mutiara'. Om kiinigit iyau dot iso' o mangkuk do tamas di noponu' dit angaraat om i sosomu', i tua' di pagagampahu' dau.


text:
Om notulisan dot iso' o ngaran o hiri'd turos dau, do komoyon nopo om a' i' pinatarang. Iri nopo ngaran diri om, “Babil dit Agayo, i tina' do koinsanai'd sundal om i tulun dot araat do hiti'd pomogunan,” ka.


text:
Om kokito ku noddi do naawuk poo i tondu'ddi do raha' di tulun do songonuon do Kinorohingan om raha' di tulun di pinatai dot it otorodok iyolo' dot id di Yesus o kinapamatayan. Tontok di nokito ku i tondu'ddi, om kosuayai oku nopo kopio.


text:
Om boros kaddi di moloikat dot id doho', “Nokuro tu' osuayan ko? Sunudan ku i' iya' do komoyon di tondu'ddi, om i nintorusan di sinakai dau, iri no i nintorusan di turu' o tulu, om hopod o sungu.


text:
Iri nopo nintorusan diri om nokoumbal i' do poimpasi di gulu po, nga' baino' nopoddi om a' no poimpasi. A' no alaid om sumoliwan no iyau do mantad id luang do kapatayon om kumaa nondo iyau dot id kapatayon. Om iri nopo tulun di poingiyon do hiti'd pomogunan, it a' nokotulis o ngaran dot id suang do Buuk do Tulun di Napasi dit a' po nowonsoi iti pomogunan om osuayan nondo do kokito di nintorusan diri. Tu' nokoumbal i' do poimpasi i nintorusan diri di gulu po. Nga' baino' noddi om a' no poimpasi, nga' mimbulai indo kawagu.


text:
Mositi' no do kitoilaan kopio om atarom o pomusarahan do mongilo do pasal diti. Iri nopo turu' o tulu diri om turu' o nulu-nulu; om iri no i nulu-nulu di nirikau di tondu'ddi. Om iri nopo turu' o tulu nga' turu' o raja';


text:
Om iri no nintorusan di nokoumbal do poimpasi di gulu po, nga' it a' noddi poimpasi do baino', om raja' di kawalu'. Om iyau nga' id pogialatan i' di turu' o raja'ddi, i maso no do kumaa dot id kapatayon do dinondo.


text:
Iri nopo hopod o sungu di nokito nu'ddi om hopod o raja' dit a' po nokotimpuun do momorinta'. Nga' onuan indo iyolo' do kuasa' do momorinta' do miagal do raja' do miwoyo' di nintorusan diri do solinaid do sajaam.


text:
Iso-iso' i' o pokiwawansayan di hopod o raja'ddi; patahako' ngai' nopo diyolo' o kinoris om kuasa' diyolo' dot id nintorusan diri.


text:
Om sumangod nondo iyolo' do sumaap di Tanak do Dumba'ddi. Nga' alaon indo di Tanak do Dumba' om i piro-piro o tumatanud dau dit otorodok, i nongolohou om i nongopili' dau, i piro-piro o raja'ddi, tu' iyau no o Tuhan do koinsanai'd tuan, om iyau o Raja' do koinsanai'd raja',” ka dau.


text:
Om boros ka kawagu di moloikat, “Iri nopo waig di nokito nu'ddi, i nirikau di tondu' do sundal diri, om iri no o piro-piro o bansa'd tulun, om rayat, om pomogunan, om bansa'd boros.


text:
Iri nopo hopod o sungu di nokito nu'ddi om i nintorusan diri om araatan di tondu' do sundal. Om ahawon nondo diyolo' o koinsanai di songonuon di tondu' do sundal diri om labasan diyolo' iyau. Om akanon nondo diyolo' o tonsi dau om patayon diyolo' iyau do tapui o pamatai.


text:
Tu' notingkau nod Kinorohingan o ginawo diyolo' do momonsoi di natantu' mantad do Kinorohingan do wonsoyon dau. Om pinogiiso' do Kinorohingan o ginawo diyolo' do papatahak do kuasa' diyolo' dot id nintorusan diri, om momorinta' indo i nintorusan diri, do gisom dot osiliu i pinoboros do Kinorohingan.


text:
Iri nopo tondu' di nokito nu'ddi om iri no i bandar dot agayo, i momorinta' do koinsanai'd raja' do hiti'd pomogunan,” ka dau.


text:
Om kokito oku noddi dot iso' kawagu o moloikat do luminintuhun do mantad hilo'd surga. Om agayo kopio o kuasa' dau, om anawau nopo o pointongkop diti pomogunan dot otitihan di kolumiso' dau.


text:
Om pomoros no iyau dot opuhod do poingkaa, “Naraag no! Naraag no o Babil dit agayo! Nosiliu noddi iyau do tiyonon do rogon om rusod dot araat do baino'. Om hilo' no o tiyonon do mogisuayan o tombolog di sosomu' om i karaatan do tulun.


text:
Tu' nokoinum ngai' no o bansa' dit anggur do korohiano' dau do magampahu'. Monokiampahu' ngai' dau o raja' do hiti'd pomogunan, om nangkakaya' i piro-piro o mongingindapu' do hiti'd pomogunan dot i korohian do tinan dau dit a' opusus-pusus o pinapakaya',” ka dau.


text:
Om korongou ku no o boros do suwai do mantad hilo'd surga do minomoros do poingkaa, “Soliwan no, oi tulun di songonuon ku! Soliwan kou no do mantad id dau! Kada' kou tanud di dusa dau, kada' kou hompit dot id pomohukum dau!


text:
Tu' nountun tomod no o dusa dau do gisom do nokorikot do hilo'd tawan, om osorou do Kinorohingan i kararaat dau.


text:
Wonsoyon nopo dokoyu dot id dau o miagal di winonsoi dau dot id dokoyu; sulian no iyau dot induwo kogumu' ko' mantad do koinsanai di winonsoi dau. Suangan no i mangkuk dau do tinumon dot induwo kopiluap o kopoito' ko' mantad di tiinumon di pinosodia' do poinuman dokoyu.


text:
Onuan no iyau do koinggoritan om koudipanan dot irad di kagayaan om kakayaan di nanu dau do maan do dau'd songonuon. Tu' asaru' nopo iyau do momoros dot iyau o komoyon do poingkaa, ‘Iyoho' no o raja'd tondu' di momorinta'! Okon oku i' ko' tondu' di nopuadan; a' oku i' kopuriman do tumongob!’ ka no dau.


text:
Om iri no o kokuwaan dot insan no o tadau om oontok no iyau do kosusaan dit agayo, --- toruol, katangaban, om kolousanan. Om sorobon nondo iyau do tapui, tu' kikuasa' i' o Tuhan i Kinorohingan, i momutus dau,” ka.


text:
Iri nopondo raja' do pomogunan di tuminanud di tampahu' di tondu'ddi om i tuminanud di korohian di tondu'ddi di don tinan, om mihad pondo iyolo' do mogihad di bandar diri dot okito diyolo' i lisun do tapui di monorob do bandar diri.


text:
Om mingkakat nondo iyolo' do hiri'd sodu' tu' moddosi iyolo' dot oontok di koinggoritan dau. Boros ka no diyolo', “Atuukoi, a' no kopio ogina-gina' o kosusaan do nokoontok diti bandar dot abantug diti --- i bandar do Babil dit ogirot! Sajaam noo om ohukuman ko no!” ka no diyolo'.


text:
Om iri mongingindapu' do hiti'd pomogunan nga' mihad nondo om mogihad di tondu'ddi, tu' aiso' no o tiso' pod tulun do mongoi pomoli di dapu' do dagangon diyolo'.


text:
Aiso' no o momoli do tamas, om pirok, om watu dit agayo o gatang, om i mutiara' diyolo'; om i kain dot opurak, om i kain dot oitom daragang-ragang, om i sutara', om i kain dot oitom o karagango'; om mogisuayan nopo o kayu dit ingkuuri' dot aanu, om i kayu dot agayo o gatang do winonsoi, om tambaga', om basi', om marmar;


text:
om i kulit do kayu manis, om i rampa, om i setanggi, om mur, om kominyan, om anggur om tumau, om tapung om gandum, om sapi' om dumba', om kuda' om korita'-kuda', om turipon, om iri piya ginawo do tulun.


text:
Om boros ka di piro-piro i mongingindapu' dot id tondu'ddi, “Aiso' noddi i kakayaan nu, om i kolumiso' nu nga' natanus no. Om a' nu no okito kawagu iri!” ka.


text:
Om iri mongingindapu' di nakakaya' do mantad id dumagang-dagang dot id bandar diri nga' hiri'd sodu' ot ingkokoton, tu' ooris iyolo' dot oontok di koinggoritan dau. Om mihad nondo iyolo' do mogihad,


text:
om momoros nondo iyolo' do poingkaa, “Atuukoi, araat no kopio o nokoontok diti bandar dot abantug! Koubasanan nopo dau do manampakai om kain dit opurak, om it oitom daragang-ragang om it oitom o karagango'; om koubasanan no dot otongkop iyau do pongillumis di tamas do winonsoi, om watu dit agayo o gatang, om mutiara'!


text:
Nga' sajaam noo om katagakai no iyau do koinsanai di kakayaan dau'ddi!” ka diyolo'. Om hiri ngai' nopod sodu' do songingkakat i kopitan do kapal do rahat, om i tulun di sumakai, om i papamanau do kapal do rahat, om koinsanai di tulun di hilo'd rahat o pogihuman do kaakan-akanan.


text:
Om momogiak nondo iyolo' dot okito diyolo' i lisun do minsawat do mantad id tapui di monorob do bandar diri. Om momoros iyolo' dot opuhod dot, “A' i' nokoumbal do haro o bandar do suwai do miagal do bandar diti tu' agayo!” ka.


text:
Om popingarab iyolo' do pupuk dot id tulu diyolo' do tanda' do mogihad iyolo', om mingihad nondo iyolo' om minggiak dot, “Atuukoi, a' no kopio ogina-gina' o kosusaan do nokoontok do bandar dot agayo diti! Iri no i kakayaan do bandar diti o pinapakaya' do koinsanai'd tulun di kikapal do rahat! Nga' sajaam noo, om katagakai no iyau do koinsanai'ddi!” ka no diyolo'.


text:
Oi surga, kotood no, tu' naraag no i bandar diri! Oi tulun di songonuon do Kinorohingan, om i rasul, om i nabi, kongotood kou no! Tu' nohukuman no iyau'd Kinorohingan do ponuli' di winonsoi dau dot id dokoyu!


text:
Om katalib poddi iri, om haro o tiso' moloikat dit okoris do pinopobilid dot iso' o watu --- irad i' di watu do ponutuan dit agayo --- om pataamo' noddi dau iri do hilo'd rahat om boro-boros nod poingkaa, “Iyo nodti i bandar do Babil dit abantug diri do pataamon dot opuhod o podudumpau, gisom dot a' nondo okito kawagu.


text:
A' nondo orongou do hino'd suang nu i tuni do kecapi do pounion di tulun di popouni, om i sinding di modsisinding, om i popouni do suling om i popouni do torumpit! Om aiso' o tiso' pod tukang dit oilo dot osolowot do hino, om i lobuk do watu di ponutuan nga' a' nondo orongou do hino.


text:
Aiso' nondo o tinitiu do lampung dot okito'd tulun do hino'd suang nu; om aiso' o karamayan do poginakanan do pikowinan do hino. Iri nopo i mongingindapu' nu om iri no i tulun dit angabantug no kopio do hiti'd pomogunan, om akalan nu o koinsanai'd bansa' dot i toilaan nu do dong bobolian o pagakal nu!” ka dau.


text:
Hinukuman pogi' o Babil nga' id suang no do bandar diri i raha' di piro-piro o nabi om i raha' di tulun di songonuon do Kinorohingan --- om i raha' do koinsanai'd tulun di pinatai do hiti'd pomogunan.


text:
Om korongou ku noddi o miagal do gara' do tulun dot ogumu' do mantad hilo'd surga do mimboros dot opuhod do poingkaa, “Royohon no o Kinorohingan! Kinorohingan toko' nopo om Kinorohingan di mamasi; iyau no i Kinorohingan dit abantug om i kikuasa'!


text:
Otulid i' om oilo o pomumutus dau! Nohukuman no dau i sundal dit abantug, i minamaraag diti pomogunan dot i kosusundal dau o pinamaraag. Nohukuman nod Kinorohingan i sundal diri, tu' minamatai i' iyau di piro-piro o susuhuon do Kinorohingan,” ka.


text:
Om pomoros po kawagu dot opuhod i minoro-boros do miagal do gara' do tulun dot ogumu' diri do poingkaa, “Royohon no o Kinorohingan! A' nopondo tumingkod do minsawat i lisun do mantad id tapui di monorob do bandar dot agayo'ddi!” ka.


text:
Om otud ngai' nopoddi i duwo nohopod om apat o boyoon om it apat o kipinuhobo di pointutuk di tirikohonon di don raja'ddi, om tuminuku' iyolo' dot id Kinorohingan, i poirikau do hiri'd tirikohonon di don raja'. Boros ka diyolo', “Amin! Royohon no o Kinorohingan!” ka.


text:
Om haro'ddi o norongou do boros do mantad id tirikohonon di don raja' do minomoros do poingkaa, “Royohon no o Kinorohingan, oi koinsanai dokoyu i susuhuon do Kinorohingan, om koinsanai'd tulun --- dot it angagayo om it ongokoro' --- di tumuku' dot id Kinorohingan!” ka.


text:
Om korongou ku no o tuni do miagal do gara' do tulun dit ogumu' do pointimung; om iri nopo tuni diri nga' miagal do tumbak dit opuhod om miagal do ngorod do tinggoron. Om norongou ku iyolo' do mimboros do poingkaa, “Royohon no o Kinorohingan! Tu' momorinta' noddi do dinondo o Tuhan, i Kinorohingan toko' dit Agayo Kopio o Kuasa'.


text:
Kumooropod toko' no om kumotood toko'; royoho' toko' no o kagayaan dau! Tu' norikot no i tadau do pikowinan di noonuan do pangkat do Tanak do Dumba', om nokosodia' no i kowinon dau dot id pikowinan diri.


text:
Noonuan no iyau do kain linan do pakayon dau,” ka. (Iri nopo pakayan dot opurak diri om i wowonsoyon dot osonong do winonsoi di tulun do songonuon do Kinorohingan.)


text:
Om boros kaddi di moloikat dot id doho', “Tuliso' noti, ‘Olumaag no i tulun di naalap dot id poginakanan do pikowinan di Tanak do Dumba'ddi,’ ka,” ka dau. Om boros ka kawagu di moloikat, “Iti no i habar dot otopot do mantad id Kinorohingan,” ka.


text:
Om otud oku no dot id toguang di moloikat diri do tumuku' daa dot id dau, nga' boros ka dau dot id doho', “Kada'! Kada' tuku' dot id doho'; suwai ko' tuku' nogi' dot id Kinorohingan! Tu' iyoho' nga' susuhuon noo do miagal diya' om miagal do koinsanai di tobpinai nu dit ogirot kopio dot otumbayaan di kososian di Yesus!” ka dau. Tu' iri no i kososian di Yesus diri o manahak do toilaan dot id tulun di popoboros mantad dit osiliu do koimbagu.


text:
Om kokito ku noddi o surga do noiwang, om kokito ku no o songinan o kuda' dit opurak. Om ngaran nopo di poinsakai'ddi om Iyau it Otorodok om Iyau it Otopot. Om otulid i' o pomumutus dau do tontok do momohukum iyau om otulid i' dot id pisangadan di songodon dau.


text:
Mato nopo dau om iyo pod binuhang do tapui om ogumu' o tupi' di don raja' do pointupi' dau. Om haro ot iso' o ngaran do pointulis dot id tinan dau; om iyau noo o koilo do ngaran diri.


text:
Om moyo-woyo' dau i piro-piro o soudor do surga do songinsakai'd kuda' dit ongopurak, om ongkipakayan do kain linan dit opulang o kopurako'.


text:
Om haro o gayang dot atarom do sumoliwan do mantad id kabang dau, om iri no i gayang diri o pangala' dau do koinsanai'd bansa', om iyau nondo o momorinta' diyolo' do sukud do basi' ot igitan do momorinta'. Om mamaga' nondo iyau dot anggur do hiri'd pamagaan dit anggur do kototogod do Kinorohingan, it Agayo Kopio o Kuasa'.


text:
Om hiri nopod rasuk dau om hiri'd poo dau om tinulisan do ngaran diti, “Raja' do koinsanai'd raja', om Tuhan do koinsanai'd tuan,” ka.


text:
Om kokito ku noddi o tiso' o moloikat do poingkakat do hilo'd tadau. Om boro-boros no iyau dot opuhod dot id koinsanai'd tombolog di sontulud-tulud do hilo'd sawat do poingkaa, “Kainou no tumimung do mongoi rapou di poginakanan dot agayo di ramayon do Kinorohingan!


text:
Kainou no mangakan do tonsi do raja', om tonsi do boyoon do soudor, om tonsi do gunsiou; kainou mangakan do tonsi di tulun di sumasakai'd kuda' do mitonggoi di tonsi do kuda' diyolo' om tonsi do koinsanai'd tulun, dot it angagayo om it ongokoro', om i turipon om it okon ko' turipon!” ka.


text:
Om kokito ku noddi i nintorusan diri, om i piro-piro o raja' do pomogunan om i soudor diyolo', do tuminimung do mongoi sangod di poinsakai di kuda' dot opurak diri om i piro-piro o soudor dau.


text:
Om katangkap noddi i nintorusan diri do mitonggoi di nabi do goudut, i miningwonsoi do piro-piro o koimayaan dot id toguang di nintorusan diri. (Om iri no i kongoimayaan diri o maan di nintorusan do ponipu' do tulun di kitanda' di nintorusan diri, om ponipu' di tulun di tumuku' dot id tininganak di nintorusan.) Om miaho' nopoddi i nintorusan diri om i nabi do goudut do pinataam do hiri'd rahat do tapui di molob-ngolob do mirolot do tana' do kitapui.


text:
Om pinatai ngai' i soudor diyolo' dot i gayang di sumoliwan do mantad id kabang di poinsakai di kuda' dot opurak diri o pinamatai. Om rikot noddi i piro-piro o tombolog om ngoyo' nopo diyolo' pingyahanai do minangakan i tonsi di tulun di nangapatai.


text:
Om kokito ku noddi ot iso' o moloikat do luminintuhun do mantad hilo'd surga. Om poingigit dau o kunsi' di luang do kapatayon om poingigit dau ot iso' o pongogos dot agayo.


text:
Om tangkapo' noddi dau i naga' diri, i tulanut di gulu po --- iri no i Rogon ko' Rusod dot Araat --- om kagasai no dau iri do solinaid do soribu o toun.


text:
Om pataamo' noddi di moloikat i naga' do hiri'd luang do kapatayon, om kunsiai no dau i luang diri om saapai no dau, om a' i' i naga'ddi koponipu' di tulun dot a' po aayi' i soribu o toun. Om katalib pondo iri om polobuson nogindo iyau dot ongoruhai.


text:
Om kokito oku noddi do piro-piro o tirikohonon do don raja', om iri nopo tulun di songirikau dot id tirikohonon do don raja'ddi om nonuan do kuasa' do paparatu' do hukuman. Om nokito ku nogi' i rusod do tulun di pinulos o tulu do minamatai tu' pinapasasi' i' iyolo' do pasal di Yesus, om pinopinsusui iyolo' do boros do Kinorohingan. Iri nopo tulun diri om a' i' tuminuku' dot id nintorusan diri, om a' tuminuku' dot id tininganak di nintorusan. Om a' iyolo' insan katandaai do tanda' di nintorusan diri dot id turos tuu ko' id longon po diyolo'. Om kapasi noddi iyolo' kawagu om momorinta' diri iyolo' do miagal do raja' do poinsugku' di Kristus do solinaid do soribu o toun.


text:
Iti no ot id gulu kopio do kopomosian kawagu di tulun di nangapatai. (Nga' iri nopo tulun do suwai di nangapatai om a' po posion kawagu do solinai'd po di soribu o toun diri.)


text:
Olumaag no i tulun di kotonggoi'd posion kawagu do tontok di kopomosian dit id gulu kopio. Ongosorupai no iyolo' do sumiliu'd songonuon do Kinorohingan. Om a' no kikuasa' dot id sawat diyolo' i kapatayon do koinduwo. Osiliu nondo iyolo' dot imam di songonuon do Kinorohingan om Kristus; om momorinta' nondo iyolo' do poinsugku' dau do solinaid do soribu o toun.


text:
om mongoi nondo iyau ponipu' do tulun do pointongkop do hiti'd pomogunan, dot iyolo' nopoddi om i Gog om i Magog. Om timungon nondo iyolo' di Rogon do mongoi sangod. Om kogumuon nopo diyolo' om iyo po di togis do hilo'd rahat, tu' ogumu' no kopio.


text:
Om tumias nondo iyolo' do tumongkop diti pomogunan om tutukan nondo diyolo' i kokiiman di tulun do songonuon do Kinorohingan om i bandar do kosianan do Kinorohingan. Nga' lumintuhun nondo o tapui do mantad hilo'd tawan do mamatai diyolo'.


text:
Om iri nopondo i Rogon diri, i minonipu' diyolo', om pataamon nondo dot id suang di rahat do tapui om tana' do kitapui. Om hiri no o pinataaman di nintorusan om i nabi di goudut diri di gulu po. Om inggoriton nondo iyolo' do tadau om totuong do gisom do poingompus.


text:
Om kokito ku noddi ot iso' o tirikohonon do don raja' dit opurak om it agayo om nokito ku i poirikau do hiri. Om katanus nopo o tawan om pomogunan do mantad hiri'd dotoguangan dau, gisom dot aiso' noddi ot okito.


text:
Om kokito ku no i tulun do napatai, dot it angagayo om it ongokoro', do songingkakat dot id dotimbabaan di tirikohonon do don raja'ddi. Om iri piro-piro o buuk nga' nukaban ngai'. Om haro'ddi ot iso' o buuk do suwai do nukaban, iri no i Buuk do Tulun do Napasi. Om porotuo' noddi o hukuman dot id tulun di nangapatai do miontok di winonsoi diyolo', do tumanud di nongkotulis do hiri'd suang di piro-piro o buuk diri.


text:
Om patahako' no do rahat i tulun di napatai do hiri'd rahat. Om kapatayon om Pomogunan do Tulun do Nangapatai nga' pinapatahak nogi' do tulun di nangapatai do hiri. Om i tulun di nangapatai'ddi nga' oinsanan nopo do rinotuan do hukuman do miontok di winonsoi diyolo'.


text:
Om pataamo' noddi do hiri'd rahat do tapui o Kapatayon om Pomogunan di Tulun di Nangapatai. (Iti nopo rahat do tapui diti om kapatayon di koinduwo.)


text:
Om iri nopo tulun dit a' nokotulis o ngaran dot id suang di Buuk do Tulun di Napasi, om pataamon no do hiri'd rahat do tapui.


text:
Om kokito ku noddi o tawan do wagu om pomogunan do wagu. Om katanus noddi i tawan om i pomogunan dit id gulu, om i rahat nga' tuminanus nogi'.


text:
Om kokito ku noddi i bandar dot olidang, iri no i Yorusalim do wagu, do luminintuhun do mantad hilo'd surga do mantad id Kinorohingan. Om iri nopo bandar diri nga' nokosodia' no do miagal dot iso' o tondu' di kumawin do lumison tomod do ngoyon posolowoto' di kusai do mangawin dau.


text:
Om korongou ku noddi o boros do mantad id tirikohonon di don raja' do minoro-boros dot opuhod do poingkaa, “Baino' nopoddi om poinsugku' nod tulun o tiyonon do Kinorohingan! Om sumugku' nondo iyau diyolo', om osiliu iyolo' do tulun di songonuon dau. Om Kinorohingan nga' poinsugku' i' diyolo' om osiliu iyau do Kinorohingan diyolo'.


text:
Om pihidan nondo dau o koinsanai'd romou do mato diyolo'. Om aiso' nondo o kapatayon; om aiso' o katangaban, om koihadan, om toruol. Nangatanus ngai' no it id gulu,” ka dau.


text:
Om boros kaddi dau i poirikau dot id tirikohonon di don raja'ddi, “Baino' nopondo om poinwoguon ngai' ku nori!” ka. Om boros ka dau dot id doho', “Tulison noti, tu' otopot i' iti boros om milo do ponongkuyaanan,” ka.


text:
Om boros kaddi dau, “Nopongo no! Iyoho' no it id gulu om it id tohuri; iyoho' no o Tuhan do mantad di Timpuun i' om gisom do Kopupuson. Pointikid-tikid do tulun di tuuhan om poinumon ku indo do mantad id tudan do waig di manahak do koposion, om a' i' iri minog do bolion.


text:
Iri nopondo tulun di kamanang om kaanu no ngai'ddi do mantad id doho'. Osiliu oku nondod Kinorohingan dau, om osiliu iyau do tanak ku.


text:
Nga' tulun nopo di guntalou, om i popohudsu, om it araat, om gampamatai, om tulun di magampahu', om i momirusapan, om i tumuku' dot id tingolig, om koinsanai di goudut, om pataamon no dot id rahat do tapui om tana' do kitapui di molob-ngolob, iri no i kapatayon do koinduwo,” ka dau.


text:
Om rikot no dot id doho' o tiso' di turu' o moloikat di minigit di piro-piro o mangkuk do noponu' di turu' o ponginggorit dit id tohuri noddi, om boro-boros nod, “Kaino! Om pokitonon ku indo iya' di Tondu' do Kowinon, i sawo di Tanak do Dumba',” ka dau.


text:
Om porintao' oku noddi di Rusod do Kinorohingan, om igitai oku no di moloikat do hiri'd timpak do nuluhon dit asawat kopio. Om pokitono' oku no dau do Yorusalim, i bandar dot olidang diri, i Bandar do luminintuhun do mantad hilo'd surga, do mantad id Kinorohingan,


text:
do mikuwo'd kolumiso' om kagayaan do Kinorohingan. Iri nopo bandar diri nga' mogulinau poo do miagal do watu dit agayo o gatang, om miagal do watu di roitan do Yaspor, om anawau do miagal do kristal.


text:
Iri nopo tolig do posorili' diri nga' asawat om agayo. Wawayaan nopo di bandar diri om hopod om duwo, om tamangan do hopod om duwo o moloikat. Om pointikid-tikid di wawayaan om tinulisan ngai' nopo do ngaran di hopod om duwo o payat do bansa'd Israil.


text:
Om tolu o wawayaan do potimbaba' dot id pointikid-tikid do kohunungon: tolu o ponong id koulayon, om tolu o ponong id salatan, om tolu o ponong id utara, om tolu o ponong id kotonobon.


text:
Iri nopo tolig di bandar diri om pinoimpou do hopod om duwo o watu do poimpahan do tontok di minomonsoi. Om iri ngai' nopo watu do pinoimpahan diri om tinulisan do ngaran di hopod om duwo o rasul di Tanak do Dumba'.


text:
Iri nopo moloikat di monokiboro-boros doho'ddi nga' kisukud do tamas di poninipong, do ponipong do bandar diri, om ponipong di piro-piro o wawayaan om tolig di bandar diri.


text:
Iri nopo bandar diri nga' apasagi' --- miirad nopo i konoruo' om kalaabo'. Om tipongo' noddi di moloikat i bandar diri dot i sukud di poninipong o pinonipong dau; om konoruo' nopo nga' 2,400 o kilomito; om irad i' di konoruo' o kalaabo' om kasawato' di bandar diri.


text:
Tontok di tinipong di moloikat i tolig di bandar diri, om koilaai noddi do kasawato' nopo di tolig om onom nohopod o mito. Iri nopo poninipong di pinonipong di moloikat om iyo i' di poninipong do pakayon do tulun.


text:
Iri nopo tolig do bandar diri om watu di roitan do yaspor do winonsoi, om iri no bandar om tamas dit aiso' o rolot do winonsoi, om anawau do miagal do kasa'.


text:
Om iri no piro-piro watu do pinoimpahan di bandar diri om linumis do mogisuayan nopo o watu dit angagayo o gatang. Iri nopo watu do poimpahan di koiso' om watu di roitan do yaspor do winonsoi, om iri no koduwo om watu di roitan do nilam, om iri no kotolu om watu di roitan dot akik, om iri no kaapat om watu di roitan do samrud,


text:
om iri no kolimo om watu di roitan dot oniks, om iri no koonom om watu di roitan do sardis, om iri no koturu' om watu di roitan do ratna cempaka, om iri no kawalu' om watu di roitan do beril, om iri no kosiam om watu di roitan do topas, om iri no kohopod om watu di roitan do kalsidoni, om iri no kohopod om iso' om watu di roitan do lasuardi, om iri no kohopod om duwo om watu di roitan do kecubung.


text:
Iri nopo hopod om duwo o wawayaan di bandar om winonsoi do mantad id hopod om duwo o mutiara', dot iso' nopo o wawayaan om iso' no o mutiara' do pinowonsoi. Iri nopo talun-alun do hiri'd bandar diri om tamas dit aiso' o rolot do winonsoi, om anawau do miagal po di kasa' di kosorong.


text:
Om a' oku no nokokito do Walai'd Sasambayangan dot Agayo dot id suang do bandar diri, tu' iri nopo Walai'd Sasambayangan diri om iri no i Tuhan, i Kinorohingan dit Agayo Kopio o Kuasa', om i Tanak do Dumba'.


text:
Om a' no minog do haro o tadau ko' tulan do tumitiu dot id bandar diri, tu' iri no i kagayaan do Kinorohingan o monitiu, om iri Tanak do Dumba' o panakalampung.


text:
Om mamanau ngai' nopondo o bansa'd tulun do hiti'd pomogunan dot id suang di tanawau dau, om iri ngai' piya'ndo i raja' nga' mongigit i' do kakayaan diyolo' dot id suang do bandar diri.


text:
Om poingiwang kasai' nopondo dot osongodou i wawayaan di bandar diri; om a' indo tabanan tu' aiso' i' o totuong do hilo'.


text:
Nga' iri nopo tulun di momonsoi di sosomu', om i tulun di mongudut --- do nunu nopo i sosomu', om a' no kosuang dot id bandar diri. Iri nopo kosuang om iri no tulun di nokotulis o ngaran dot id suang di Buuk do Tulun di Napasi, i buuk di Tanak do Dumba'ddi.


text:
Om pinotuduk nogi' di moloikat dot id doho' i bawang di manahak do koposion. Om kosorong tomod i bawang diri dot iyo pod hablur, om lumuyung do mantad hiri'd tirikohonon do Kinorohingan om i Tanak do Dumba' do momorinta',


text:
do hiri'd tanga-tanga' di talun-alun do hiri'd bandar diri. Hiri nopod tisan do miampaping di bawang diri om haro o guas do kayu di tadon do koposion, it inghopod om duwo pongua' do sontoun tu' monikid tulan nopo do mongua'. Om iri no i roun di kayu'ddi o pomolingos do toruol do koinsanai'd bansa'd tulun.


text:
Id suang nopod bandar diri om aiso' i' ot ongoiso' piya di noontok do popol do Kinorohingan. Om hiri nondod suang do bandar diri i tirikohonon do Kinorohingan om i Tanak do Dumba' do momorinta'. Om sumambayang ngai' nondo dot id dau i susuhuon dau;


text:
Om a' no iyolo' minog do haro o lampung ko' tinitiu pod tadau, tu' aiso' nondo o totuong, om Tuhan no i Kinorohingan diyolo' o kanawau diyolo'. Om momorinta' nondo iyolo' do miagal do raja' do gisom do poingompus.


text:
Om boros kaddi di moloikat diri dot id doho', “Otopot i' kopio iti boros diti om milo do ponongkuyaanan. Iri nopo Tuhan i Kinorohingan, i pinapatahak do Rusod dau dot id nabi, om nokoponuhu' no di piro-piro o moloikat dau do mongoi popoilo di piro-piro o susuhuon dau do pasal dit oruhai nod osiliu,” ka.


text:
Boros ka di Yesus, “Ilaai no dokoyu iti! Oruhai oku nod rumikot. Olumaag no i tulun di mumboyo' di boros dot id suang do buuk diti do pasal dit osiliu dot id dosunsudan!” ka.


text:
Iyoho' no, i Yohanis, o nokorongou om nokokito ngai'dti. Om kongorongou ngai' ku poddi iri om di nokito ngai' ku, om otud oku no dot id toguang di moloikat di pinopotuduk ngai'ddi dot id doho'. Om tumuku' oku daa'ddi dot id dau,


text:
nga' boros ka dau dot id doho', “Kada'! Kada' tuku' dot id doho'! Tuku' nogi' dot id Kinorohingan! Tu' iyoho' nga' susuhuon i' do miagal diya', om iyo di piro-piro o tobpinai nu, i nabi om koinsanai di tulun di mumboyo' do koinsanai di boros dot id suang do buuk diti,” ka.


text:
Om boros ka kawagu dau, “Kada' polisok-lisoko' i boros do pasal dit osiliu dot id dosunsudan diri dot id suang do buuk diti, tu' oruhai no dot osiliu ngai' iri.


text:
Iri nopo tulun dit araat, om pologoson nopo do tumilombus do momonsoi dot araat; om iri tulun di sosomu', nga' pologoson nopo do monosomu' do tinan dau; om iri no tulun di tumanud do korohian do Kinorohingan, om pologoson nopo do tumilombus do tumanud do korohian do Kinorohingan, om iri tulun di nakatahak kopio dot id Kinorohingan o koposion nga' pologoson nopo do tumilombus do pointahak kopio dot id Kinorohingan o koposion dau,” ka dau.


text:
Om boros ka di Yesus, “Ilaai noti! A' no alaid om rumikot oku no do mikuwo'd mongigit oku dot isomuli' do ponomuli' do pointikid-tikid do tulun do miontok di winonsoi diyolo'.


text:
Iyoho' no it id gulu om it id tohuri; iyoho' no i Tuhan do mantad di Timpuun i' om gisom do Kopupuson,” ka dau.


text:
Olumaag no i tulun di momupu' do pakayan dau do gisom dot opulang om osorupai indo iyolo' do mangakan do tua' di guas do kayu do koposion om kosuang do hiri'd bandar diri do maya' di wawayaan di bandar.


text:
Nga' iri nopo tulun di mingwonsoi di sosomu', i momirusapan, om i tulun di mingwonsoi di kagait do tampahu', om i mamatai, om i tumuku' dot id tingolig, om i tulun di mongudut, dot id koboro-boroso' tuu ko' wowonsoyon po dau, om hiri ngai' nod soliwan di bandar o koiyonon di tulun diri.


text:
“Iyoho' no, i Yesus, o minonuhu' di moloikat ku dot id dokoyu do mongoi poposunud ngai'dti do maan do koinsanangan ngai' di sidang. Iyoho' nopo om sinakagon di Daud; om iyoho' no i rombituon, it atarang kopio'ddi, i roitan do soguanggo',” ka dau.


text:
Om boros ka di Rusod do Kinorohingan om i Tondu' di Kumawin, “Kaino!” ka. Om pointikid-tikid do tulun di korongou'ddi nga' mositi' no do momoros ngai' dot, “Kaino!” ka. Isai nopo i tuuhan, om rumikot no kopio! Om isai nopo it orohian om mongoi no kopio anu di waig di manahak do koposion, om a' i' iri minog do bolion.


text:
Pointikid-tikid do tulun di korongou do boros do pasal dit osiliu dot id dosunsudan dot id suang do buuk diti, om iyoho' no, i Yohanis, o popoinsan dot: ondung haro o tulun do momoruhang do nunu nopo dot id boros do pasal dit osiliu dot id dosunsudan diti, om ruhangan nondod Kinorohingan o hukuman dot id tulun diri dot i piro-piro o koinggoritan di nokosunud dot id buuk diti o poruhangon.


text:
Om ondung haro o tulun do mongidu' do nunu nopo o boros do pasal dit osiliu dot id dosunsudan diti, om Kinorohingan nga' mongidu' nod wookon dit apatut daa dot aanu di tulun diri, di nakatarang no dot id suang do buuk diti --- iri no i bohogian do mantad id guas do kayu do koposion om mantad id bandar dit olidang diri.


text:
Iyau no i pinopolombus do habar diti, o minomoros do poingkaa, “Otopot no kopio dot a' no alaid om rumikot oku no,” ka dau. Amin. Rikot no, oi Tuhan Yesus!


text:
Pokionuon ku no o Tuhan Yesus do manahak do barakat dau dot id koinsanai'd tulun di songonuon do Kinorohingan!


