# verses

text:
Ngorod no, oi rahat, om koinsanai di kipinuhobo do hino'd rahat; kooropod no, oi koumaan, om koinsanai di poinsuni'd hino!


text:
Mimpangkis pondo dot atataadan i kokoyuan do hilo'd gouton dot id toguang do Tuhan, do tontok do rumikot iyau do mongoi pomorinta' diti pomogunan.


text:
Poboroson no dot id dau o poingkaa, “Posio' no iyahai, oi Kinorohingan, i Gampamasi dahai; timungo' no iyahai kawagu; poiduwo' no iyahai do mantad id koinsanai'd bansa'd tulun di suwai, om ounsikou indo iyahai om mamarayou iyahai do ngaran nu dit olidang,” ka.


text:
Royohon no o Tuhan, i Kinorohingan dot Israil. Royohon no iyau do baino' om gisom dot alaid! Om kosinding poddi di Asap om i tulun do Liwi i sinding diri om oinsanan nopoddi i tulun do minomoros dot, “Amin,” ka, om royoho' no diyolo' o Tuhan.


text:
Om suhuo' no di Raja' Daud i Asap om i tulun do Liwi do suwai, di koruhang di Asap do nosiliu do mongilo-ilo kasai' do nunu nopo i kagait do sumambayang do hiri'd kiim di pinoiyanan di Kaban do Tumpongo'd Tuhan. Om apatut nod wonsoyon diyolo' i karaja' diyolo'ddi do hiri do pointikid-tikid do tadau.


text:
Om monguhup nopo diyolo' om i Obid Idom, i tanak di Yodutun, om onom nohopod om walu' o tulun do suwai do mantad id pinuruan do sompiiyon dau. Om madtatamong nopo di wawayaan om i Obid Idom om i Hosa.


text:
Om i Sadok no, it Imam diri om it imam do suwai, om mongilo-ilo di kowoyo-woyoo' do sumambayang dot id Tuhan do hiri'd tiyonon do sumambayang do hilo'd Gibion.


text:
Pointikid-tikid do kosuabon om sosodopon om mositi' no do papatahak iyolo' do porsombahan do sorobon do hiri'd pananaraban do porsombahan do miontok di nokotulis do hiri'd Tourat di pinatahak do Tuhan dot id tulun dot Israil.


text:
Om monguhup nopo di Sadok it Imam diri, om i piro-piro imam do suwai, om i Himan om i Yodutun om i tulun do suwai di pinili' do sumiliu'd modsisinding dot id Tuhan do pasal di kosianan dau di mompus-ompus.


text:
Om i Himan nogi' om i Yodutun o nopili' do mongilo-ilo di torumpit om i simbal om i tuunion do suwai do pounion do tontok do sindingon i sinding do pamarayou. Om iri no i tulun do mantad id pinuruan do sompiiyon di Yodutun o sinuhu' do madtamong di wawayaan.


text:
Tontok nopoddi om poingiyon no i Raja' Daud do hiri'd walai dau di don raja'. Insan tadau, om lohowo' no dau i Nabi Natan. Om boros ka dau, “Antangai pogi', nga' poingiyon oku no iyoho' do hiti'd walai di kayu sedar do Libanon do winonsoi nga' iri nopo Kaban do Tumpongo'd Tuhan om hilo' kasai' id kiim!” ka.


text:
Boros ka dau, “Ngoyo' sunudai i Daud, i susuhuon ku do poingkaa, ‘Okon i' ko' iya' o momonsoi do walai dot iyonon ku,


text:
tu' mantad poddi posoliwano' ku i' i tulun dot Israil do mantad hilo'd Masir om gisom do baino' om a' oku i' insan koiyon dot id walai; poingiyon kasai' oku i' dot id kiim do mombo-hombo.


text:
Om solinaid ku do mombo-hombo do moyo-woyo' di tulun dot Israil om a' oku i' insan ponguhot di piro-piro o boyoon di pinili' ku ondung nokuro tu' a' iyolo' minomonsoi do walai do kayu sedar do Libanon o wonsoyon do tiyonon ku,’ kanto.


text:
Iyo nopoddi, oi Natan, om sunudan no i Daud, i susuhuon ku, dot iyoho' no, i Tuhan it Agayo Kuasa' o momoros dot id dau do poingkaa, ‘Nongoi ku iya' do mantad id karaja' nu do momogompi'd dumba' do hilo'd talun om siniliu ku iya' do raja' do tulun dot Israil, i tulun ku.


text:
Om honggo nopo nongoi nu nga' winoyo' ku i' iya', om nala' ku o koinsanai di pisangod nu do tontok di minongoi ko sangod. Om silihon ku'ndo iya' do miagal di piro-piro o boyoon dit angagayo tu' angabantug do hiti'd pomogunan.


text:
Om nopili' ku no ot iso' o kinoiyonon do patahakon ku dot Israil, i tulun ku do pomogun-mogunan om nokoiyon ku no iyolo' do hilo', i kinoiyonon dit aiso' o koinggorit. Om mantad poddi kosuang iyolo' do pomogunan diti om di pinomilian ku iyolo' do boyoon om songod-songodon no iyolo' do tulun dit ongorongit, nga' a' nondo osiliu kawagu o miagal diri. Mamatos oku no do mangala' do koinsanai do pisangod nu om manahak diya' do sinakagon.


text:
Apatai ko nopondo om olobong ko dot id sugku' di komolohingan nu, om silihon ku'ndo do raja' o tiso' di tangaanak nu'd kusai, om pogiroton ku o pomorintaan dau.


text:
Om iyau nondo i momonsoi do walai dot iyonon ku, om pogiroton ku indo o pomorintaan dau do gisom dot alaid.


text:
Om iyoho' nondo o tapa' dau om iyau o tanak ku. Om a' oku indo tumingkod do sumokodung dau do miagal di winonsoi ku dot id di Saul. Om noidu' ku no i Saul do raja' om osiliu ko indo iya' do raja'.


text:
Om silihon ku'ndo i tanak nu do mongilo-ilo di walai ku om i pomorintaan ku do gisom dot alaid. Om a' otingkod do momorinta' o sinakagon dau do gisom do mogisolusuk-lusuk,’ kanto,” ka dau.


text:
Om posunudo' ngai' nopo di Natan dot id di Daud o koinsanai di pinosunud do Kinorohingan dot id dau.


text:
Om ongoi noddi i Raja' Daud do hiri'd Kiim do Tuhan, om irikau no iyau, om sambayang nod poingkaa, “A' oku i' om i sompiiyon ku osorupai do kaanu di barakat di pinatahak nu dot id doho', oi Tuhan, i Kinorohingan.


text:
Nga' ogumu' po ko' iri o wonsoyon nu dot id doho' do baino'; tu' nakabatos ko no do pasal di sinakagon ku dot id dosunsudan. Om paagalon oku po diya' di tulun dit asawat o pangkat, oi Tuhan i Kinorohingan.


text:
Nunu po o milo ku'd poboroson dot id diya'! Tu' talib id koilo ko doho', nga' pusohon oku i' diya', i susuhuon nu.


text:
Diya' id korohian om iya' o nokosorou mantad do momonsoi do miagal diti dot id doho' om popointalang dot id doho' do kobontugo' ku do koimbagu.


text:
Om aiso' i' o bansa'd suwai do miagal do bansa' dot Israil do hiti'd pomogunan tu' pinoidu' nu do mantad id ponguripanan om siniliu nu do tulun di songonuon nu. Om iri nopo winonsoi nu dot angagayo om i kongoimayaan kopio dot id diyolo' om pinopotongkop do kobontugo' do ngaran nu do hiti'd pomogunan. Pinosoliwan nu i tulun nu do mantad hilo'd Masir om nuyung nu i bansa'd suwai di mangantob daa di tulun nu do tontok di ruminikot i tulun nu.


text:
Om siniliu nu o bansa' dot Israil do tulun nu do gisom dot alaid om iya' no, oi Tuhan, i nosiliu do Kinorohingan diyolo'.


text:
Om baino' nopodti, oi Tuhan i Kinorohingan, om bayaanon no kasai' i batos nu do pasal doho' om i sinakagon ku, om wonsoyon no i pinoboros nu do wonsoyon nu.


text:
Om abantug nondo o ngaran nu, om mompus-ompus nopondo o tulun do momoros do poingkaa, ‘Iri no Tuhan dit Agayo Kuasa' o Kinorohingan dot Israil,’ ka. Om iya' no o poposiliu kasai' do sinakagon ku do raja' do bansa' diti do gisom dot alaid.


text:
Katama' oku id sumambayang do miagal diti, oi Kinorohingan ku, tu' nokointalang ngai' nu no iti dot id doho', i susuhuon nu, om nosunudan oku no diya' do silihon nu do raja' i sinakagon ku.


text:
Om pokionuon ku do barakatan nu i sinakagon ku om kopuriman kasai' i' iyolo' do kosianan nu. Iya' no, oi Tuhan, i minamarakat di tulun nu om abarakatan nondo iyolo' do gisom dot alaid,” ka dau.


text:
Om a' po alaid do mantad diri om ngoyo' no kawagu di Raja' Daud songodo' i tulun do Pilistin, om kaala' i' dau iyolo'. Om pinoidu' dau do mantad id pomorintaan diyolo' i bandar do Gat om i kokompungan do hiri'd posorili'.


text:
Om ngoyo' po kawagu di Daud songodo' i Hadadisir, i raja' do pomogunan do Soba, it id suang do pomogunan do Siria, it id toning do watas do Hamat, tu' minumbal daa i Hadadisir do momorinta' kawagu di watas dot id somok di tudan do Bawang dot Iprat.


text:
Om naahau di Daud o soribu di korita'-kuda', om turu' noribu o soudor do songinsakai'd kuda', om duwo nohopod noribu o soudor di Hadadisir di mamanau'd gakod. Om pinotobilang dau o piro-piro o kuda' do kabagal do mamagayat do hatus o korita'-kuda' dau di don sumasangod, nga' iri nopo i suwai om tinipuan ngai' dau o gakod.


text:
Om soira' di pinoporikot daa i tulun do Siria do soudor do mantad hilo'd Damsik do mongoi ponguhup di Raja' Hadadisir, om ngoyo' noddi di Daud songodo' iyolo' om kapatai no dau o duwo nohopod om duwo noribu o tulun.


text:
Om pomonsoi noddi i Daud do kiim dot iyonon do soudor do hiri'd watas diyolo', om id suang diri iyolo' do pomorintaan di Daud, om mambayar diri iyolo' do sukai dot id dau. Om honggo nopo i Daud do sumangod nga' pamanangon kasai' i' iyau'd Tuhan.


text:
Om naahau nogi' di Daud i kolid do tamas di nigitan di piro-piro o pagawai di Hadadisir om igitai noddi dau do hilo'd Yorusalim.


text:
Om ogumu' tomod nogi' o tambaga' do nanu dau do mantad hilo'd Tibhat om hilo'd Kun, i kabandaran do porintaon di Hadadisir di gulu po. (Om iri no i tambaga'ddi o pinakai di Suliman do winonsoi'd tangki', om i torigi dot angagayo, om i piro-piro o pakakas do tambaga' do hiri'd Walai'd Sasambayangan dot Agayo.)


text:
Om korongou no di Tou, i raja' do pomogunan do Hamat, do naala' no di Daud o koinsanai di soudor di Hadadisir.


text:
Om suhuo' noddi dau i Yoram, i tanak dau'd kusai, do mongoi poporikot do tabi' dau dot id di Raja' Daud om mongoi pongunsikou dau di kinamanangan dau do suminangod di Hadadisir. Om igit no i Yoram dot ogumu' o tamas, om pirok, om tambaga' do popuhawangon di Daud.


text:
Om patahako' noddi di Raja' Daud iri dot id Tuhan do wonsoyon do konunu-nunuan di pakayon do tontok do sumambayang, om i pirok om i tamas nga' niyo iddi, i nanu dau do mantad id piro-piro o bansa'd tulun di naala' dau --- i bansa' dot Idom, Muab, Amon, Pilistin om Amalik.


text:
Om kaala' no di Abisai, (tina' nopo dau om i Soruya), i tulun dot Idom do hilo'd rantai di roitan do Rantai do Silaon. Om napatai di Abisai o hopod om walu' noribu o tulun dot Idom.


text:
Om pomonsoi no iyau do kokiiman do tiyonon do soudor do hilo'd pointongkop dot Idom. Om kosuang no do pomorintaan di Raja' Daud i tulun dot Idom. Om honggo nopo i Daud do sumangod nga' pamanangon kasai' nopo iyau'd Tuhan.


text:
Om iyo noddi i Daud do minomorinta' do koinsanai dot Israil om antaan-taan kopio dau om owonsoi i' it otulid om it osonong dot id rayat dau.


text:
Iti ngai' no i pagawai dit angasawat o pangkat do pinili' di Daud: Boyoon do soudor: i Yoab, i tobpinai di Abisai dot id dotuo Gomponulis do hiri'd walai do raja': i Yosapat, i tanak di Ahilud Imam: i Sadok, i tanak di Ahitub, om i Ahimilik, i tanak di Abiatar Gomponulis do Pomorinta: i Sausa Boyoon di madtatamong di raja': i Bonaya i tanak di Yoyada. Iri no tangaanak di Daud do kusai om ongkikaraja' do karaja' dit angasawat, dot id porinta.


text:
Om a' po alaid do mantad diri om kapatai no i Nahas, i raja' do tulun dot Amon. Om kosiliu nod raja' i Hanun, i tanak dau.


text:
Om boros kad i Daud, “Mositi' nod pointalangon ku do mambalut oku di Hanun do miagal di winonsoi di Nahas dot id doho',” ka. Om ponuhu' no i Daud do tulun do mongoi posunud dot iyau nga' tumonggoi i' do tumongob. Om soira' di nokorikot iyolo' do hilo'd Amon om di minongoi iyolo' rapou di Raja' Hanun,


text:
om boros ka di piro-piro o boyoon do tulun dot Amon dot id raja' diyolo', “Ondos nu daa om mongoi pomusou di tapa' nu o kinoponuhuan di Daud diti tulun do mongoi posunud do tumonggoi iyau'd tumongob? A' i' moti'! Kinoponuhuan nopo moti' dau diyolo'dti om mongoi ponoluku' om mongoi pogontong diti pomogunan om aanu indo dau!” ka diyolo'.


text:
Om tangkapo' noddi di Hanun i tulun di sinuhu' di Daud diri om bugaro' no o ganggut diyolo', om pompodo' i rasuk diyolo' do mantad hiri'd guas do poo, om suhuo' nogiddi do minuli'.


text:
Om ointingayaman tomod diri iyolo' do gumuli' do hiri'd pomogunan diyolo'. Om soira' di nokorongou i Daud di winonsoi do miagal diri, om posunudai no dau iyolo' do mundorong do hilo'd Yorikou om hilo-hilo' nopo do gisom pod kosuni kawagu i ganggut diyolo'.


text:
Om kopurimanai noddi di Raja' Hanun om i tulun dot Amon do nosiliu diyolo' do pisangod i Daud. Om pambayar noddi iyolo' do tolu nohopod om apat noribu o kilogram do pirok do poniwa' do korita'-kuda' di don sumasangod om i papamanau do korita'-kuda' do mantad hilo'd Misopotamia i ponong id sokid, om mantad hilo'd Maaka om hilo'd Soba, i hilo'd pomogunan do Siria.


text:
Om rikot no i tolu nohopod om duwo noribu o korita'-kuda' di don sumasangod di siniwaan diyolo' om i soudor di raja' do Maaka om pomukiim no do hilo'd somok do Modiba. Om soliwan ngai' no i tulun dot Amon do mantad id toinsanan o bandar diyolo' om sodia' nod mongoi sangod.


text:
Om soira' di nokorongou i Daud di nosiliu do miagal diri om suhuo' no dau i Yoab om koinsanai di soudor dau do mongoi sangod.


text:
Om pamanau no do suminoliwan i tulun dot Amon om sodia' no do sumangod do hiri'd wawayaan dot agayo do bandar do Raba, i bandar diyolo' dot agayo. Om iri ngai' no i raja' di ruminikot do minongoi uhup diyolo' om minawang do hiri'd talun.


text:
Om kokito'ddi di Yoab do noturungku' iyau di soudor do pisangod. Om pilio' noddi dau i soudor dot Israil dit ongokoris kopio om boriso' no do potimbaba' di soudor do Siria.


text:
Om iri nopo soudor do suwai om pinowoyo' ngai' dau di Abisai, i tobpinai dau. Om pinotimbaba' dau iyolo' di soudor dot Amon.


text:
Om boros ka di Yoab dot id di Abisai, “Ondung okito nu dot aala' oku di tulun do Siria, om rumikot no do mongoi uhup doho', om ondung aala' ko di tulun dot Amon om rumikot oku i' do mongoi uhup diya'.


text:
Pogiroton no o ginawo om kumosiou no! Tumotos toko' nod sumangod do bagi' di tulun toko' om i kabandaran do Kinorohingan toko'. Om pologoson nopo dot owonsoi o korohian do Tuhan,” ka dau.


text:
Om soira' di nokito di tulun dot Amon do mogidu' i soudor do Siria, om poggidu' noddi iyolo' do mantad id di Abisai om suang no di bandar. Om poguliai noddi di Yoab do hilo'd Yorusalim.


text:
Om kopurimanai no di tulun do Siria do naala' iyolo' di tulun dot Israil. Om panganu no iyolo' do soudor do mantad hiri'd watas do ponong id koulayon do mantad id Bawang dot Iprat, do hilo'd pomogunan do Siria, om siliho' no diyolo' i Sobak do boyoon di soudor; iyau no i boyoon do soudor di Hadadisir, i raja' do Soba.


text:
Om soira' di norongou di Daud iri om timungo' no dau i soudor dot Israil om soborong no iyolo' di Bawang do Yordan, om boriso' no dau iyolo' do potimbaba' di tulun do Siria. Om timpuun no iyolo' do misangod,


text:
om uyungo' no di tulun dot Israil do pinopoguli' i tulun do Siria. Om napatai nopo di Daud om i tulun dau om turu' noribu o tulun do Siria di papamanau do korita'-kuda' di don sumasangod om apat nohopod noribu o soudor di mamanau'd gakod. Om napatai nogi' diyolo' i Sobak, i boyoon di soudor do Siria.


text:
Om soira' di nopurimanan ngai' di soudor dit id siriba' di Hadadisir do naala' iyolo' dot Israil, om ponokiulud noddi iyolo' di Daud om pokiporinta' no iyolo' dau. Mantad poddi om a' noddi insan i tulun do Siria do mongoi uhup di tulun dot Amon.


text:
Om tontok di dongmomiroun o kayu, i maso do koubasanan do raja' do mongoi sangod, om woyoo' no di Yoab i soudor om ngoyo' no diyolo' solodo' i pomogunan dot Amon; nga' i Raja' Daud nopo om minundorong i' do hilo'd Yorusalim. Om turungkuo' no diyolo' o bandar do Raba, om songodo' no diyolo' iri, om raago' noddi diyolo'.


text:
Om ngoyo' noddi di Daud i tupi' di raja' do tulun dot Amon om tupio' no dau. Kawagato' nopo di tupi'ddi om haro i' doti' o tolu nohopod om apat o kilogram. Om haro nogi' o watu dot olumis dit agayo gatang do poinsokot di tupi'ddi. Om ogumu' nogi' o konunu-nunuan do nanu diyolo' do mantad id bandar diri.


text:
Om sansagai ngai' no dau i tulun do hilo' do kumaraja' do mamagaragadi', om manangkul, om mangapak. Om niyo nogiddi dau i tulun di hiri'd kabandaran dot Amon do suwai. Om guli' noddi i Daud om koinsanai di soudor dau do hilo'd Yorusalim.


text:
Om alaid-laid noddi do mantad diri, om pisangod po kawagu iyolo' di tulun do Pilistin do hilo'd Gisir. Om tontok noddi do pinatai di Sibkai, i mantad hilo'd Husa, o tulun dit agayo kopio koulun do roitan dot i Sipai. Om naala' iddi i tulun do Pilistin.


text:
Om haro po kawagu o pinisangadan do suminaap di tulun do Pilistin. Om tontok noddi do pinatai di Ilhanan, i tanak di Yair, i Lahmi, i tobpinai di Guliat, i mantad hilo'd Gat. Randagan nopod tandus dau om irad di salampad di pangawalan do tulun di mangangawol.


text:
Om haro po kawagu o pinisangadan do hilo'd Gat. Om haro o tulun dot agayo kopio koulun do hilo' dit onom goduwo o tunturu' do lapap om palad. Iyau nopo om sinakagon do tulun dit angagayo koulun do mantad di gulu po.


text:
Om momohingi-hingi nopo iyau di tulun dot Israil. Nga' napatai i' iyau di Yonatan, i tanak di Simia, i tanak do tobpinai di Daud.


text:
Iri nopo tolu tulun di pinatai di Daud om i tulun dau om sinakagon ngai' nopo do tulun dit angagayo koulun do mantad hilo'd bandar do Gat.


text:
Om orohian diri o rogon do mamagangau do tulun dot Israil om binsuhuo' noddi dau i Daud do mongintob di tulun.


text:
Om sunudai no di Daud i Yoab om i piro-piro o pagawai dau do suwai, boros ka dau, “Ongoi kou tongkop dot Israil, om homboon ngai' no dokoyu o watas dot Israil om intobon ngai' no o tulun. Tu' orohian oku do koilo ondung piro o kogumuo' diyolo',” ka.


text:
Om boros ka di Yoab, “Maha' daa om piluapon do Tuhan o kogumuo' do tulun dot Israil dot inghatus kogumu' ko' mantad do kogumuo' diyolo' do dinondo! Susuhuon ngai' nu i' iyolo', oi Tuan Raja'. Nga' nokuro'ddi tu' orohian ko do momonsoi do miagal diti om gisom dot oinsanan nopondo o tulun do mamabo do kootuson do kasalaan diti,” ka dau.


text:
Nga' sansagai i' di raja' i Yoab do mumboyo' di ponuhuan dau. Om pamanau noddi i Yoab, om hombo no iyau do tuminongkop di pomogunan dot Israil, om aiso' no ot a' dau noongoi, om poguliai nogiddi dau do hilo'd Yorusalim.


text:
Om posunudo' no dau dot id di Raja' Daud o ginumu' di tulun di milo do sumangod. Kogumuo' nopo om sojuta om hatus o tulun do hilo'd Israil om apat nahatus om turu' nohopod noribu o tulun do hilo'd Yohuda.


text:
Nga' payat nopo do Liwi om Binyamin om a' i' di Yoab nongoi intobo' tu' a' i' iyau kosokodung di pinonuhuan di raja'.


text:
Om Kinorohingan nga' a' nogi' orohian di winonsoi di Daud, om gowoi poddi om hinukuman dau i tulun dot Israil.


text:
Om sambayang noddi i Daud dot id Kinorohingan, “Agayo no kopio o dusa ku tu' minomonsoi oku i' do miagal diti! Ompunai oku no. Tu' nabasug tomod oku,” ka dau.


text:
“Ngoyo' sunudai i Daud dot onuan ku iyau do tolu o pinsimpilian. Om honggo nopo i pilion dau om iri no o wonsoyon ku,” ka.


text:
Om ongoi no i Gad solowot di Daud om sunudai no dau di nokoboros do Tuhan. Om ponguhot noddi i Gad, “Honggo'dti o pilion nu, tu' mositi' no do pilion nu o tiso' diti:


text:
Tolu o toun do mononglous ko' tolu o tulan do gusa-gusaon ko do soudor do pisangod nu ko' tolu o tadau do saapon ko'd Tuhan di gayang dau om poporikot iyau do toruol di mogkoroliu do hiti'd pomogunan nu, om monuhu' di moloikat dau do porikot do kapatayon dot id pointongkop dot Israil? Poboroso' no do dinondo ondung honggo'ddi o posimbaron ku'd Tuhan?” ka dau.


text:
Om boros kad Daud dot id di Gad, “Oborulong oku nopodti! Nga' mada' oku id hukuman do tulun. Suwai ko' pologoson nopo o Tuhan do momohukum doho', tu' obinsianan i' iyau,” ka dau.


text:
Om porikatai nod Tuhan do toruol do mogkoroliu i tulun dot Israil. Om turu' diri nohopod noribu o tulun do napatai.


text:
Om ponuhu' no daa'ddi o Tuhan do moloikat do mongoi pamaraag do Yorusalim, nga' wolihai iddi dau o tosorou dau. Om boros ka dau dot id moloikat diri, “Tingkod! Ula' pori!” ka. Om tontok nopoddi om poingkakat no i moloikat do hiri'd toning di pamagamasan do gandum di Arauna, i tulun do Yobus.


text:
Om kokito di Daud i moloikat do poingkakat do hilo'd mawo-dawo do kiinigit do gayang, om posodia' no daa do mamaraag do Yorusalim. Om otud noddi do hiri'd tana' i Daud om koinsanai di boyoon di tulun do kipinakai ngai' do karung do tanda' do monosol.


text:
Om sambayang no i Daud do poingkaa, “Oi Kinorohingan, iyoho' no i nakasala'. Iyoho' no i minonuhu' do mongintob do tulun. Nunu noddi o kasalaan diti tulun dit aiso' no o pokukurayan diti? Oi Tuhan, i Kinorohingan ku, hukumai oku nopo om i sompiiyon ku, nga' kada' nogi' kuroi-kuroyo' iti tulun nu,” ka.


text:
Om sunudai noddi di moloikat do Tuhan i Gad do monuhu' di Daud do momonsoi do pananaraban do porsombahan dot id Tuhan do hiri'd pamagamasan do gandum di Arauna.


text:
Om pamanau no i Daud do minumboyo' di pinonuhuan do Tuhan do momonsoi di pinoboros di Gad dot id dau.


text:
Om momogomos daa di gandum i Arauna om it apat o tanak dau'd kusai do hiri'd pamagamasan. Nga' soira' di nokito diyolo' i moloikat om panangkus nopo it apat o tangaanak di Arauna do minongoi lisok.


text:
Om kokito po di Arauna i Raja' Daud do mimbobontol do hiri, om tongkiadai nopo dau i pamagamasan om otud no do hiri'd tana'.


text:
Om boros ka di Daud dot id dau, “Padagango' daa dot id doho' iti pamagamasan nu'd gandum om kopoingkakat oku id pananaraban do porsombahan do don Tuhan do hiti, om ontingkod i' iti toruol do mogkoroliu. Patahakon ngai' ku i' diya' o gatang,” ka dau.


text:
Boros ka di Arauna, “Onuo' nopoti, oi Tuan Raja', om wonsoyon nopo i korohian nu do momonsoi. Hati ngai' i' iti sapi' do maan do porsombahan do sorobon dot id pananaraban do porsombahan, om hati iti papan do pamagamasan do maan do pogudung, om hati iti gandum do maan do porsombahan. Insanan ku nopoti do papatahak diya', om a' i' minog do bolion,” ka dau.


text:
Nga' boros ka di raja' do suminimbar, “Amu', bayaran ngai' ku i' i gatang. A' oku i' papatahak do porsombahan dot id Tuhan do nunu nopo i diya'd songonuon, om it a' ku oboli,” ka dau.


text:
Om bayarai no di Daud i Arauna dot onom nahatus o tusin do tamas do pinomoli di pamagamasan do gandum diri.


text:
Om pomonsoi noddi i Daud do pananaraban do porsombahan do don Tuhan do hiri, om papatahak no iyau do porsombahan do sorobon om porsombahan do piombolutan. Om sambayang noddi iyau, om simbaro' nod Tuhan i sambayang dau do mikuwo'd pinoporikot do tapui do mantad hilo'd surga do minonorob di porsombahan do hiri'd pananaraban do porsombahan diri.


text:
Om soira' di nokito di Daud iri om koilaai no dau do nosimbar nod Tuhan i sambayang dau, do tontok di pinapatahak iyau di porsombahan do hiri'd pananaraban do porsombahan dit id pamagamasan do gandum di Arauna.


text:
Om tontok nopoddi om hilo' pod kinoiyonon do sumambayang di hilo'd Gibion i Kiim do Tuhan, i winonsoi di Musa do hilo'd tana' do kowotuan, om iri nogi' i pananaraban do porsombahan nga' hilo' po.


text:
Nga' a' i' i Daud minongoi sambayang dot id Kinorohingan do hilo' tu' ooris iyau di gayang di moloikat do Tuhan.


text:
Om boros kaddi di Daud, “Hiti no o pamansayan di Walai'd Tuhan, i Kinorohingan. Om iti no o pananaraban do porsombahan diti o pananaraban di tulun dot Israil do porsombahan di sorobon do patahakon dot id Tuhan,” ka dau.


text:
Om suhuo' no di Raja' Daud do tumimung o koinsanai di tulun do bansa'd suwai i poingiyon do hiri'd pomogunan dot Israil. Om suhuo' no dau iyolo' do kumaraja'. Om wookon nopo diyolo' om pinoposodia' do watu do pomonsoi di Walai'd Sasambayangan dot Agayo.


text:
Om minonimung iyau do basi' dot ogumu' kopio do wonsoyon do lantak om tontolingo di wawayaan dot agayo di walai'ddi. Om minonimung nogi' iyau do tambaga' dot ogumu' kopio gisom dot aiso' no o milo do monimbang do kawagato'.


text:
Winonsoi pogi' dau o miagal diri nga' poingkaa ot osorou dau, “Iri nopo Walai'd Sasambayangan dot Agayo do wonsoyon di Suliman, i tanak ku, om mositi' no dot olumis kopio om abantug do pointongkop diti pomogunan. Nga' omulok po iyau om okuri' po o nopinsingilaan, om mositi' no dot iyoho' o posodia' ngai' diti pakakas,” ka. Om ogumu' no o nokosodia' di Daud do pakakas dit a' po iyau napatai.


text:
Om lohowo' no dau i Suliman, i tanak dau om suhuo' no dau do momonsoi di Walai'd Sasambayangan dot Agayo do don Tuhan, i Kinorohingan di tukuon do tulun dot Israil.


text:
Om boros ka di Daud dot id dau, “Ondu', orohian oku daa do momonsoi do Walai'd Sasambayangan dot Agayo do pomusou'd Tuhan i Kinorohingan ku.


text:
Nga' sinunudan oku'd Tuhan dot adala' kopio o tulun do napatai ku om asaru' kopio oku do minongoi sangod. Gowoi poddi om mada' o Tuhan dot iyoho' o momonsoi di Walai'd Sasambayangan dot Agayo.


text:
Nga' minamatos i' ma iyau dot id doho' do poingkaa, ‘Haro'ndo o tanak nu do momorinta' dot id suang do kosimbayanan, tu' tulungon ku'ndo iyau gisom dot aiso' nondo o pisangadan. Om ngaran nopondo dau om i Suliman tu' tontok no di pomorintaan dau dot onuan ku do kosimbayanan ot Israil om aiso' o kagangau.


text:
Om iyau no i momonsoi do Walai ku. Om osiliu nondo iyau do tanak ku, om osiliu oku do tapa' dau. Om momorinta' kasai' nopondo dot Israil i sinakagon dau do gisom dot alaid,’ ka dau,” ka di Daud.


text:
Om boros ka kawagu di Daud, “Om maha' daa om monguhup kasai' diya' o Tuhan, i Kinorohingan nu, oi ondu'. Om maha' daa om owonsoi kopio nu i Walai'd Sasambayangan dot Agayo do miontok di pinabatos dau.


text:
Om maha' daa om onuan ko'd Tuhan, i Kinorohingan nu do pomusarahan dot atarom om toilaan om milo ko i' do momorinta' dot Israil do miontok di Tourat dau.


text:
Ondung umboyoon ngai' nu it oturan do pinatahak do Tuhan dot id di Musa do bagi' dot Israil, om koundar ko no. Pokoiso-isoon no om pogiroton no o ginawo om kada' poddosi do tumimbaba' do nunu nopo.


text:
Om iri no i Walai'd Sasambayangan dot Agayo om tuminotos oku no do monimung, gisom do nokotimung oku do tolu noribu om apat nahatus o tan do tamas om lobi ko' tolu nohopod om apat noribu o tan do pirok do maan do pomonsoi'ddi. Om suwai no ko' mantad diri om a' i' ointob-intob i nokosodia' ku do tambaga' om basi'. Om haro no o nokosodia' ku do kayu om watu, nga' mongoi ko po mando panganu kawagu do pomoruhang diri.


text:
Ogumu' no o tulun nu do momonsoi do karaja'ddi. Haro no o tulun do kumaraja' do hiti'd pamabakan do watu, om haro o tukang do suwai di milo do


text:
monukang do tamas, om pirok, om tambaga' om basi'. Om timpuunan no i karaja'ddi dot oruhai, om maha' daa om uhupan ko'd Tuhan,” ka dau.


text:
Om boros ka dau, “Nuhupan ko id Tuhan, i Kinorohingan nu, gisom do haro o kosimbayanan om aiso' o kagangau. Tu' pinologos oku dau do minangala' do koinsanai do tulun di poingiyon mantad dot id pomogunan diti, om baino' noddi om id siriba' no iyolo' do kuasa' nu om id siriba' do kuasa'd Tuhan.


text:
Iyo nopoddi om sambayang no dot id Tuhan, i Kinorohingan nu do mikuwo'd aayi-ayi' o ginawo nu om aayi-ayi' o pomusorou nu. Timpuun nod mamaal di Walai'd Sasambayangan dot Agayo om kosuang nu i' do hiri i Kaban do Tumpongo'd Tuhan om koinsanai di pakakas do suwai di pakayon do sumambayang dot id dau,” ka dau.


text:
Om soira' di molohing noddi kopio i Daud om siliho' no dau do raja' dot Israil i Suliman, i tanak dau.


text:
Om timungo' no di Raja' Daud o koinsanai di boyoon do tulun dot Israil om koinsanai dit imam om i tulun do Liwi.


text:
Om intobo' no dau o koinsanai di tongokusai do tulun do Liwi di kiumur do tolu nohopod o toun om it otuo ko' iri. Om kogumuo' nopo dot oinsanan om tolu nohopod om walu' noribu o tulun.


text:
Om suhuo' no di raja' o duwo nohopod om apat noribu o tulun do mongilo-ilo di karaja' do hiri'd Walai'd Sasambayangan dot Agayo, om onom noribu o tulun di mangangatur om momimisara',


text:
om apat noribu o tulun do madtatamong, om apat noribu o tulun do mamarayou'd Tuhan mikuwo'd popouni do tuunion di pinatahak di raja'.


text:
Om bohogio' no di Daud i tulun do Liwi do tolu o bohogian do tumanud di pinuruan do sompiiyon diyolo': pinuruan do sompiiyon di Girson, om pinuruan do sompiiyon di Kohat om pinuruan do sompiiyon di Morari.


text:
Om iyolo' no i boyoon di pinuruan do sompiiyon di suminolusuk di Ladan. (I Silomit nopo, om i Hasiol om i Haran nga' tanak di Simoi do kusai).


text:
I Simoi nopo om kianak dot apat o kusai: i Yahat, i Sisa, i Yius om i Boria. Iti nopo ngaran diti om pinoirus do tumur diyolo'. I Yius nopo di Boria om a' i' ogumu' no o sinakagon diyolo' om iso' noddi o pinuruan do sompiiyon diyolo'.


text:
I Amram nopo, i tanak dau dot id dotuo, om tapa' di Harun om i Musa. (I Harun nopo om i sinakagon dau om tinantu' no mantad do mongilo-ilo di pakakas do pakayon do sumambayang do gisom dot alaid, om modtutud do kominyan dot id Tuhan, om mogobi-obi' do Tuhan, om mamarakat di tulun dot id suang do ngaran do Tuhan.


text:
Nga' iri nopo tangaanak di Musa do kusai, i Musa i susuhuon do Kinorohingan diri, om pinohompit i' di payat do Liwi).


text:
I Yisar noo, i tanak di Kohat do koduwo, om kianak do kusai dot i Silomit o ngaran. Om iyau no i boyoon di pinuruan do sompiiyon dau.


text:
I Hibron noo, i tanak di Kohat do kotolu, om kianak dot apat o kusai: i Yoria, i Amaria, i Yahasiol om i Yikamiam.


text:
I Usiol noo, i tanak di Kohat do kaapat om kianak do duwo o kusai: i Mika om i Yisia. Om i Mika no o nosiliu do boyoon di pinuruan do sompiiyon dau.


text:
I Morari nopo om kianak do duwo o kusai: i Mali om i Musi. I Mali nga' duwo i' o tanak do kusai: i Iliasar om i Kis.


text:
Nga' aiso' i' o tanak di Iliasar do kusai do gisom do kinapatayo' dau; tongoondu' ngai' nopo o tanak dau. Om kowino' no i tangaanak di Iliasar do tondu' di pinsan diyolo', iri no i tangaanak di Kis.


text:
Om iri ngai' no o sinakagon di Liwi do tumanud do pinuruan do sompiiyon om sompiiyon diyolo', om nokotulis ngai' nopo o ngaran diyolo'. Om haro ngai' nopo o karaja' di sinakagon dau di duwo nohopod o toun do tumur ko' it otuo ko' iri do hiri'd Walai'd Sasambayangan dot Agayo.


text:
Om boros ka di Daud, “Noonuan nod Tuhan, i Kinorohingan dot Israil, do kosimbayanan i tulun dau, om iyau nondo nga' poingiyon kasai' no do hiti'd Yorusalim do gisom dot alaid.


text:
Om a' noddi minog do pisaan-saan di tulun do Liwi i Kiim do Tuhan om i piro-piro o pakakas do pakayon do sumambayang,” ka.


text:
Om tumanud nopo di pinonuhuan di Daud dit id tohuri no om potulison ngai' nopo do mongoi karaja' i tulun do Liwi dit orikot o duwo nohopod o toun do tumur,


text:
om nonuan iyolo' do karaja' diti: monguhup di piro-piro ot imam di suminolusuk di Harun do mongilo-ilo di kowoyo-woyoo' do sumambayang do hiri'd Walai'd Sasambayangan dot Agayo, om miontong do koinsanai di natad om i bilik, om popoopi' di konunu-nunuan di nokotobilang do maan do don Tuhan om a' indo iri ososomu'.


text:
Om mongilo-ilo di roti do patahakon dot id Kinorohingan, om i tapung di maan do porsombahan dot id Tuhan, om i roti dit onipis dit a' rinalatan do pangambang, om i porsombahan di linugu, om i tapung di rinalatan do tumau do saitun, om monimbang om magadang di porsombahan di hiri'd Walai'd Sasambayangan dot Agayo;


text:
om soira-ira' nopo do monorob do porsombahan dot id Tuhan do tontok do tadau'd Sabat, om Tadau dot Agayo do Tulan do Wagu, om tontok di tadau dot agayo do suwai. Om sinuhu' i tulun do Liwi do sumambayang dot id Tuhan do pointikid-tikid do maso.


text:
Om iyolo' nogi' o sinuhu' do mongilo-ilo om momogompi' di Kiim do Tuhan om i Walai'd Sasambayangan dot Agayo, om monguhup di koobpinayan diyolo', om i piro-piro ot imam di suminolusuk di Harun, do tontok do haro o sumambayang do hiri'd Walai'd Sasambayangan dot Agayo.


text:
I Harun nopo om kianak dot apat o kusai: i Nadab, i Abihu, i Iliasar om i Itamar. Iyo Nadab nopo di Abihu om nokopogulu di tapa' diyolo' do minatai, om aiso' i' o sinakagon diyolo'. Om i Iliasar po om i Itamar o nosiliu dot imam. Om bohogio' no di Raja' Daud i sinakagon di Harun do tumanud di karaja' diyolo'. Om nuhupan iyau di Sadok, i sinakagon di Iliasar, om i Ahimilik, i sinakagon di Itamar do mamahagi' diyolo'. Iti ngai' no o sinompuruan do tulun di kinohompiton di sinakagon di Itamar.


text:
Iri nopo sinakagon di Iliasar om binahagi' do hopod om onom o sinompuruan, om iri no i sinakagon di Itamar om binahagi' do walu' o sinompuruan; niyo pogiddi nga' poinggumu-gumu' o tongokusai do nosiliu'd boyoon do sompiiyon di sinakagon di Iliasar.


text:
Id pogialatan nopo di sinakagon di Iliasar om i Itamar om haro o piro-piro o pagawai do Walai'd Sasambayangan dot Agayo om boyoon do tugama', om ralan nopoddi do minamahagi' do karaja' diyolo' om numaan undio'.


text:
Om minogisowoli-woli'ddi do minongundi' i sinakagon di Iliasar om i sinakagon di Itamar. Om tuliso' noddi di Somaya, i tanak di Nitaniil, o ngaran diyolo'. I Somaya nopo om tulun do Liwi om gomponulis iyau. Om suminiliu nopo do sasi' om i raja' om i piro-piro o pagawai dau, om i Sadok it Imam diri, om i Ahimilik, i tanak di Abiatar, om koinsanai di boyoon di sompiiyon dot imam om i piro-piro o boyoon do piro-piro o sompiiyon do tulun do Liwi.


text:
Om iti ngai' no i duwo nohopod om apat o sinompuruan do tulun do tumanud di kinoirus-iruso' do minongundi': 1. i Yoyarib 13. i Hupa 2. i Yodaya 14. i Yisibiab 3. i Harim 15. i Bilga 4. i Siorim 16. i Imor 5. i Malkia 17. i Hisir 6. i Miyamin 18. i Hapisos 7. i Hakos 19. i Pitaya 8. i Abia 20. i Yohoskiol 9. i Yosua 21. i Yakin 10. i Sikania 22. i Gamul 11. i Iliasib 23. i Dolaya 12. i Yakim 24. i Maasiya


text:
Iri ngai' no i tulun di pinotulis o ngaran do tumanud di karaja' diyolo'. Om suang no iyolo' di walai'd Sasambayangan dot Agayo om wonsoyo' no diyolo' i karaja' diyolo' do tontok do sumambayang di natantu' mantad di Harun, i taki-aki diyolo' do tumanud di pinonuhuan do Tuhan, i Kinorohingan dot Israil.


text:
Iti ngai' no o boyoon di sompiiyon do sinakagon di Liwi do suwai: I Yodaya, i sinakagon di Subail, i suminolusuk di Amram;


text:
I Yoria, i Amaria, i Yahasiol om i Yokamiam, i tangaanak ngai' di Hibron; do poingirus do tumur diyolo':


text:
I Mali nopo om kianak do duwo o kusai: i Iliasar om i Kis. I Iliasar nopo om aiso' i' o tanak do kusai nga' i Kis nopo om kianak i' dot iso' o kusai, dot i Yiramiil o ngaran.


text:
I Musi nopo om kianak do tolu o kusai: i Mali, i Idir om i Yirimot. Iti ngai' no o sompiiyon dot id suang do payat di Liwi.


text:
Om tuminanud iyolo' di winonsoi di piro-piro o tobpinai diyolo' di gulu po, iri no i piro-piro ot imam di suminolusuk di Harun. Tu' pongilo nopo diyolo' do karaja' diyolo' om undion di boyoon do pointikid-tikid do sompiiyon om it iso' di tadi' dau ondung nunu o diyolo'd karaja'. Om sasi' nopo nga' i Raja' Daud, i Sadok, i Ahimilik, i piro-piro o boyoon do sompiiyon dot imam, om i piro-piro o boyoon do tulun do Liwi.


text:
Om pilio' no di Raja' Daud om i piro-piro o boyoon do tulun do Liwi o pinuruan do sompiiyon diti, do momoyo' do tontok do sumambayang: i Asap, i Himan, om i Yodutun. Om iyolo' ngai' no i popinsunud do boros do Kinorohingan do mikuwo'd ompoton do kecapi om gambus om simbal. Iti no o dopitar do ngaran do tulun di nopili' do momoyo' do tontok do sumambayang, i woyoon do pointikid-tikid do sinompuruan diyolo':


text:
It apat o tanak di Asap do kusai: i Sakur, i Yusup, i Nitania om i Asarila. Om i Asap no o boyoon diyolo', tu' popolombus do boros do Kinorohingan do soira' nopo do monuhu' i raja'.


text:
It onom o tanak di Yodutun do kusai: i Godalia, i Sori, i Yosaya, i Simoi, i Hasabia om i Matisa. Om pinopolombus iyolo' do boros do Kinorohingan do tumanud dit ituduk di tapa' diyolo', om mikuwo dot ompoton do kecapi, om sinding do pamarayou om pongunsikou'd Tuhan.


text:
I hopod om apat o tanak di Himan do kusai: i Bukia, i Matania, i Usiol, i Sibuil, i Yirimot, i Hanania, i Hanani, i Iliata, i Gidalti, i Ramamti-Isir, i Yosbikasa, i Maloti, i Hotir om i Mahasiot.


text:
I Himan nopo om nabi di raja'. Pinatahak do Kinorohingan dot id di Himan iti hopod om apat o tanak do kusai om tolu o tanak do tondu' do miagal di nakabatos do Tuhan, tu' suahon dau i Himan.


text:
Popouni ngai' nopo do simbal om kecapi om gambus i tangaanak di Himan do tumanud dit ituduk di tapa' diyolo', do mongompot di sambayang do hiri'd Walai'd Sasambayangan dot Agayo. Om i Asap noo, om i Yodutun, om i Himan, om pisunudan di raja' di ponuhuan dau.


text:
Iti nopo duwo nohopod om apat o tanak do tongokusai diyolo'dti om nongosompipi' no i tulun dit ongoilo, om iri no tulun do Liwi di koobpinayan diyolo' om ongoilo kopio do popouni do tuunion. Oinsanan nopo om duwo nahatus om walu' nohopod om walu' o tulun.


text:
Om ralan nopo diyolo' do minongilo ondung nunu o diyolo'd buruon, om maan diyolo' undio' --- dot id pogialatan dit ongomulok po om i molohing no, om it ongoilo no om i minsingilo nogi'.


text:
Iri nopo duwo nahatus om walu' nohopod om walu' o tulun diri om binahagi' do tumanud do sompiiyon dot id duwo nohopod om apat o sinompuruan do sorohopod-hopod om duwo o tulun dot iso' o sinompuruan, om kiboyoon nogi' o pointikid-tikid do sinompuruan. Om iti no o ngaran diyolo' do pinoirus do tumanud di kinoirus-iruso' do minongundi': 1. i Yusup, i mantad id sompiiyon di Asap 13. i Subail 2. i Gadalia 14. i Matisa 3. i Sakur 15. i Yirimot 4. i Yisri 16. i Hanania 5. i Nitania 17. i Yosbikasa 6. i Bukia 18. i Hanani 7. i Yisarila 19. i Maloti 8. i Yosaya 20. i Iliata 9. i Matania 21. i Hotir 10. i Simoi 22. i Gidalti 11. i Asariil 23. i Mahasiot 12 i Hasabia 24. i Romamti Isir


text:
Iti no o karaja' di tulun do Liwi di madtatamong di Walai'd Sasambayangan dot Agayo. Mantad nopo dot id sompiiyon di Kora om i Misilimia i tanak di Kori, i mantad id sompiiyon di Ibiasap.


text:
I Misilimia nopo om kianak do turu' o kusai. Om iti no o ngaran diyolo' do pinoirus di tumur diyolo': i Sakaria, i Yidail, i Sobaya, i Yatniol,


text:
I Obid Idom no om pinuhawangan do Kinorohingan do walu' o tanak do kusai. Om iti no o ngaran diyolo' do pinoirus di tumur diyolo': i Somaya, i Yosabad, i Yoa, i Sakar, i Nitaniil,


text:
I Somaya nopo, i tanak di Obid Idom dot id dotuo om kianak dot onom o kusai: i Otni, i Ripail, i Obid, i Ilsabad, i Ilihu om i Simakia. Om iyolo' ngai' nopodti om tulun di pusohon tu' kitoilaan ngai' nopo iyolo' dot id suang do pinuruan do sompiiyon diyolo', om okon-okon po om i Ilihu om i Simakia.


text:
Id suang nopo do sompiiyon di Obid Idom om haro ot onom nohopod om duwo o tulun dit oilo kopio do nonuan do karaja' do madtatamong.


text:
Om mantad no dot id sompiiyon di Misilimia om haro o hopod om walu' o tulun dit oilo kopio do nonuan do karaja'ddi.


text:
Om mantad no dot id pinuruan do sompiiyon di Morari om i Hosa o nopili'. I Hosa nopo om kianak dot apat o kusai: i Simri (siniliu iyau di tapa' dau do boyoon, mulong po dot okon ko' iyau o tanak do kotuahan),


text:
i Hilkia, i Tibalia om i Sakaria. Om oinsanan nopo om hopod om tolu o tulun do mantad id sompiiyon di Hosa do nosiliu do madtatamong di Walai'd Sasambayangan dot Agayo.


text:
I nopo madtatamong di Walai'd Sasambayangan dot Agayo om binahagi' do piro-piro o sinompuruan do tumanud di sompiiyon diyolo'. Om pinakaraja' iyolo' do hiri'd Walai'd Sasambayangan dot Agayo do miagal di tulun do Liwi do suwai.


text:
Om pointikid-tikid do sompiiyon, dit ogumu' ko' it okuri' nga' minongundi' ngai' nopo do manantu' ondung honggo i wawayaan do tamangan diyolo'.


text:
Noontok nopo di Solomia om i wawayaan do ponong id koulayon, om noontok no di Sakaria, i tanak di Solomia dit osonong kasai' nopo o nosihat do poboroson, om i wawayaan ponong id utara.


text:
Om noontok no di Obid Idom om i wawayaan do ponong hiri'd salatan, om iri no tangaanak dau om nakaanu do karaja' do madtamong di piro-piro o bilik do poopian do konunu-nunuan.


text:
Om karaja' nopo do naanu di Supim om i Hosa om madtamong di wawayaan do ponong id kotonobon om i wawayaan do roitan do Syalikit, i hiri'd ralan do tumakad. Om mogisowoli-woli nopo iyolo' do kumaraja' do tumanud di maso do kumaraja' di natantu' mantad.


text:
Iri nopo i ponong hiri'd koulayon, om soroonom-onom kasai' nopo o tulun do madtamong, om iri no ponong hiri'd utara om apat o tulun, om iri ponong id salatan nga' apat i' o tulun do madtamong do monikid tadau. Om iri bilik do poiiyanan do konunu-nunuan nga' saraapat-apat i' o tulun do madtamong do monikid tadau: iso' nopo bilik om tamangan do duwo o tulun.


text:
Om iri no it id toning di tiirikohonon do tulun dot ogumu' i ponong hiri'd kotonobon, om apat o tulun do madtamong di ralan dot agayo, om duwo o tulun do madtamong di tiirikohonon do tulun dot ogumu'.


text:
Om iri no tulun do Liwi do suwai om nonuan do karaja' do mongilo-ilo di poopian di pinatahak dot id Kinorohingan om i kousinan do Walai'd Sasambayangan dot Agayo.


text:
Om i Ladan nopo, i tiso' di tangaanak di Girson do kusai, om taki-aki do piro-piro o pinuruan do sompiiyon, om kohompit no i sompiiyon di Yohiol, i tanak dau.


text:
Om duwo po o tanak di Ladan do kusai, i Sitam om i Yoil, do mongilo-ilo di kousinan do Walai'd Sasambayangan dot Agayo om i poopian do konunu-nunuan.


text:
Om nosiliu nopod boyoon do mongilo-ilo do kousinan do Walai'd Sasambayangan dot Agayo om i Sibuil, i mantad id pinuruan do sompiiyon di Girsom, i tanak di Musa.


text:
I Sibuil nopo om tanak di Silomit do suminolusuk di Iliosor, i tobpinai di Girsom. I Iliosor nopo om tapa' di Rihabia, om i Rihabia no om tapa' di Yosaya, om i Yosaya no om tapa' di Yoram, om i Yoram no om tapa' di Sikri, om i Sikri no om tapa' di Silomit.


text:
I Silomit nopo om i sompiiyon dau om mongilo-ilo di porsombahan di patahakon dot id Kinorohingan, di pinatahak di Raja' Daud, om i piro-piro o boyoon do sompiiyon, om i piro-piro o soudor.


text:
Iri nopo porsombahan diri om i wookon di dapu' di nangaanu diyolo' dot id pisangadan, om pinatahak diri diyolo' do maan do koburu-buruon do hiri'd Walai'd Sasambayangan dot Agayo.


text:
I Silomit no om i sompiiyon dau o mongilo-ilo do koinsanai di pinatahak do maan do koburu-buruon do hiri'd Walai'd Sasambayangan dot Agayo; om kohompit no i porsombahan di pinaatod di Somuil; om i Raja' Saul, om i Abnor, i tanak di Nor; om i Yoab, i tanak di Soruya.


text:
Id pogialatan nopo di sinakagon di Yisar, om i Kinania no om i tangaanak dau'd kusai o nonuan do karaja' do mangangatur om momimisara' dot id pogialatan di tulun dot Israil.


text:
Id pogialatan nopo di sinakagon di Hibron, om i Hasabia no, om soribu om turu' nahatus o koobpinayan do sompiiyon dau o nonuan do karaja' do mongilo-ilo do pasal di don tugama' om i dong pomorinta' do hilo'd Israil do ponong hiri'd kotonobon do mantad id Bawang do Yordan. Om oinsanan nopo iyolo' do tulun dit ongoilo.


text:
I Yoria nopo om boyoon di sinakagon di Hibron. Tontok di kaapat nohopod do toun do pomorintaan di Daud, om nokoumbal do minongilo kopio do sinolusukan di sinakagon di Hibron, om koilaai noddi dot iri nopo piro-piro o soudor do gunsiou do mantad id sinakagon diri om poingiyon do hilo'd Yasor, it id watas do Giliad.


text:
Om pomili' noddi i Raja' Daud do duwo noribu om turu' nahatus o boyoon do sompiiyon dit ongosiou do mantad id koworisan do sompiiyon di Yoria om suhuo' no dau iyolo' do mongilo-ilo do pasal di don tugama' om dong pomorinta' do hilo'd Israil, i ponong id koulayon do mantad id Bawang do Yordan, iri no it id watas do Rubin, om Gad om Manasi di ponong id koulayon.


text:
Iti no o dopitar do ngaran di piro-piro o boyoon do sompiiyon, om i boyoon do pinuruan do sompiiyon dot Israil om i piro-piro o pagawai diyolo' do mangatur di karaja' do pomorintaan dot Israil. Pointikid-tikid do tulan do pointikid do toun, om iso' no o sinompuruan do tulun do duwo nohopod om apat noribu o tulun do kogumuo' do kumaraja', do woyoon dot iso' o boyoon do tontok do tulan diri.


text:
Om iti ngai' no o ngaran di boyoon do kumaraja' do pointikid do tulan: Tulan do koiso': i Yasobam i tanak di Sabdiol (iyau nopo om mantad id pinuruan do sompiiyon di Piris, i sombohogian do payat do Yohuda). Tulan do koduwo: i Dodai, i sinakagon di Ahohi (wakil nopo dau om i Miklot). Tulan do kotolu: i Bonaya i tanak di Yoyada it Imam, i boyoon di “Sinompuruan do Tolu Nohopod o Soudor” (om suminowoli nopo dau do boyoon di sinompuruan diri om i Amisabad, i tanak dau). Tulan do kaapat: i Asail, i tobpinai di Yoab (i Sobaya, i tanak dau o suminowoli dau). Tulan do kolimo: i Samhut, i sinakagon di Yisra. Tulan do koonom: i Ira, i tanak di Ikos, i mantad hilo'd bandar do Tokua. Tulan do koturu': i Hilis, i sinakagon di Ipraim, i mantad hilo'd bandar do Piloni. Tulan do kawalu': i Sibkai, i mantad hilo'd bandar do Husa (iyau nopo om mantad id pinuruan do sompiiyon di Sira, i sombohogian do payat do Yohuda). Tulan do kosiam: i Abiosor, i mantad hilo'd bandar dot Anatot, it id watas do Binyamin. Tulan do kohopod: i Maharai, i sinakagon di Sira, i mantad hilo'd bandar do Nitopa. Tulan do kohopod om iso': i Bonaya, i mantad hilo'd bandar do Piraton, it id watas do payat dot Ipraim. Tulan do kohopod om duwo: i Hildai, i sinakagon di Otniol, i mantad hilo'd bandar do Nitopa.


text:
Iti ngai' no o dopitar do ngaran do boyoon do payat do bansa' dot Israil. Payat Boyoon Rubin i Iliosor, i tanak di Sikri Simion i Sopasa, i tanak di -- Maaka Liwi i Hasabia, i tanak di -- Komuil Harun i Sadok Yohuda i Ilihu, i tobpinai di -- Raja' Daud Isakar i Omri, i tanak di Mikail Sibulon i Yismaya, i tanak di -- Obaya Naptali i Yirimot, i tanak di -- Asriol Ipraim i Hosia, i tanak di Asasia Manasi i Yoil, i tanak di Podaya Ponong id -- kotonobon -- Manasi i Yido, i tanak di Sakaria Ponong id -- koulayon -- Binyamin i Yaasiol, i tanak di -- Abnor Dan i Asariil, i tanak di -- Yiroham.


text:
Om a' i' di Raja' Daud nintob i tulun dit id siriba' ko' duwo nohopod o toun do tumur tu' nakabatos no o Tuhan do silihon dau o tulun dot Israil do miagal do rombituon do hilo'd tawan kogumu'.


text:
Om nokotimpuun no daa i Yoab, (tina' nopo dau om i Soruya) do mongintob do tulun do tontok diri, nga' a' i' dau nopongo do mongintob. Tu' hinukuman do Kinorohingan o tulun dot Israil dot i pinongintaban diri o kinopomohukuman. Om a' noddi nokotulis do hiri'd suang do buuk di Raja' Daud o kogumuon diyolo'.


text:
Om iti ngai' no o dopitar do ngaran do tulun di mongilo-ilo di dapu' di raja': Bilik do poopian do hiri'd walai do raja': i Asmawit, i tanak di Adiol Bilik di poopian di hiri'd soliwan di walai do raja': i Yonatan, i tanak di Usia Mororobuat do hiri'd dumo: i Isri, i tanak di Kolub Kabun dot anggur: i Simoi, i mantad hilo'd bandar do Rama Poopian dot anggur: i Sabdi, i mantad hilo'd bandar do Sipmi Kabun do saitun om kabun dot ara (di hiri'd guas do konuluhanan di ponong id kotonobon): i Baal Hanan, i mantad hilo'd bandar do Gidiri Poiiyanan do tumau do saitun: i Yoas Baanan do sapi' do hilo'd Rantai do Saron: i Sitrai, i mantad hilo'd bandar do Saron Baanan do sapi' do hilo'd tana' dot apatau: i Sapat, i tanak di Adlai Unta: i Obil, i sinakagon di Ismail Kaladai: i Yodiya, i mantad hilo'd bandar do Mironot Dumba' om kambing: i Yasis, i tulun do Hagri.


text:
I Yonatan nopo, i tamanon di Raja' Daud, om ponosihat dit oilo kopio om tulun dit ogumu' o toilaan. Om iyau no om i Yohiol, i tanak di Hakmoni, o nonuan do karaja' do monuduk di tangaanak di raja' do tongokusai.


text:
Om i Ahitopol nga' ponosihat nogi' di raja', om i Husai noo, i tulun dot Arki om tambalut kopio di raja'.


text:
Om soira' di napatai i Ahitopol, om i Abiatar diri, om i Yoyada, i tanak di Bonaya o nosiliu do ponosihat. Om i Yoab no om boyoon di soudor do don raja'.


text:
Om suhuo' ngai' no di Raja' Daud i boyoon dot Israil do tumimung do hilo'd Yorusalim. Om timung noddi do hilo'd Yorusalim o koinsanai di boyoon do payat, om i boyoon di mangatur di karaja' do dong pomorinta', i boyoon di pinuruan do sompiiyon, om i mongilo-ilo di dapu' om i tayam-tayam di raja', om i mongilo-ilo di tangaanak di raja' --- om oinsanan i pagawai di hiri'd walai di raja' om i soudor dit ongkipangkat, om koinsanai di tulun dit ongkipangkat.


text:
Om ingkakat no i Daud do hiri'd toguang diyolo' om boro-boros nod poingkaa, “Pokinongou kou no doho', oi tobpinai-tobpinai ku dit iso-iso' o bansa'. Alaid oku no daa do sipomonsoi do walai'd poiyanan di Kaban do Tumpongo dit a' minog do popingwolihon, i poulakan do Tuhan, i Kinorohingan toko', do gakod dau. Om nokoposodia' oku no do maan do pamaal di Walai'd Sasambayangan dot Agayo do tiyonon do sumambayang dot id dau,


text:
nga' noduhan oku i' dau do momonsoi'ddi tu' ogumu' kopio o raha' do tulun do nakalawas ku, tu' soudor oku i'.


text:
Pinili' oku'd Tuhan, i Kinorohingan di tukuon dot Israil, om pinili' dau o sinakagon ku do momorinta' dot Israil do gisom dot alaid. Om pinili' dau i sinakagon do Yohuda do posodia' do boyoon, om mantad nod payat do Yohuda om pinili' dau i sompiiyon do tapa' ku. Om id pogialatan no do sompiiyon di tapa' ku, om norohian iyau do minomili' doho' om pinoposiliu doho' do raja' do pointongkop dot Israil.


text:
Om nonuan oku dau dot ogumu' o tanak do kusai, om id pogialatan no diyolo' om pinili' dau i Suliman do momorinta' dot Israil, i pomorintaan do don Tuhan.


text:
Om boros kad Tuhan dot id doho', ‘I Suliman no, i tanak nu, o momonsoi di Walai'd Sasambayangan dot Agayo do maan do doho'. Nopili' ku no iyau do sumiliu do tanak ku, om iyoho' o sumiliu do tapa' dau.


text:
Om pologoson ku'ndo do mompus-ompus kasai' i pomorintaan dau ondung tumilombus no iyau do mumboyo' do koinsanai dit oturan om ponuhuan ku, do miagal di wonsoyon dau do dinondo,’ ka,” ka dau.


text:
Om boros ka kawagu di Daud, “Oi koinsanai'd rayat ku, hiti nod toguang do Kinorohingan toko' om hiti'd toguang do toinsanan o tulun dot Israil, i tulun do don Tuhan, do suhuon kopio ku iyokoyu, do mumboyo' kopio do koinsanai di pinonuhuan do Tuhan, i Kinorohingan toko', om kotilombus kou i' do kasanganu'dti pomogunan dot osonong om kotungkus i' dokoyu iti dot id sinakagon di sumusuhut dokoyu do gisom dot alaid,” ka dau.


text:
Om id di Suliman no, om poingkaa o pinoboros di Daud, “Oi tanak ku, suhuon kopio ku iya' do mintutun do Kinorohingan di tukuon di tapa' nu om momonsoi'd karaja' dau do mikuwo'd osombulu' kopio o ginawo om agaan o ginawo. Tu' oilaan ngai' i' dau o pomusarahan om korohian toko'. Om ondung rumikot ko dot id dau, om romiton ko i' dau; nga' ondung tumongkiad ko dau om tongkiadan ko nondo dau do gisom dot alaid.


text:
Om mositi' no dot opurimanan nu do nopili' ko nod Tuhan do momonsoi'dti Walai'd Sasambayangan dot Agayo do maan do dau. Om wonsoyo' noti do dinondo --- om wonsoyon no do mikuwo'd ginawo dit iso-iso' kopio,” ka.


text:
Om patahako' noddi di Daud di Suliman i palan om koinsanai di palan di Walai'd Sasambayangan dot Agayo, om i palan di bilik di poopian do konunu-nunuan. Om palan do koinsanai di bilik do suwai, om palan di kinoiyonon dot Olidang Kopio, it iyonon do mangampun do dusa.


text:
Om pinatahak nogi' dau o koinsanai di palan di nongosorou dau do poiyaan do koinsanai di natad di ponong id suang om i bilik do songinsorili' di natad, om i palan di bilik do poiyanan di konunu-nunuan di Walai'd Sasambayangan dot Agayo, om i bilik di poiyanan di patahakon dot id Tuhan.


text:
Om pinatahak nogi' di Daud di Suliman i notulis mantad do karalan-ralano' do mamahagi' di piro-piro ot imam om i tulun do Liwi dot id piro-piro o sinompuruan, om kowoyo-woyoo' do momonsoi di karaja' do hiri'd Walai'd Sasambayangan dot Agayo, om kowoyo-woyoo' do momogompi' do koinsanai di konunu-nunuan di Walai'd Sasambayangan dot Agayo.


text:
Om pinotuduk nogi' dau ondung songkuro o ginumu' do pirok om tamas do pakayon do pomonsoi di piro-piro o pakakas,


text:
om pomonsoi di mija' do pirok, om pomonsoi di mija' do tamas di pasakayan di roti do patahakon dot id Kinorohingan.


text:
Om pinotuduk nogi' dau ondung songkuro o ginumu' do tamas di nosompipi' do maan do pomonsoi di totodok, om mangkuk, om kakanan, om songkuro o kogumuo' do pirok om tamas do pomonsoi di piring,


text:
om songkuro o kogumuo' do tamas do nosompipi' do pomonsoi di podtutudan do kominyan om wonsoyon do korita'-kuda' do pasakayan di winonsoi di pinoiyo- iyo do moloikat di roitan do kerub di poungkalad o talad dot id sawa-sawat di Kaban do Tumpongo'd Tuhan.


text:
Om boros kad i Raja' Daud, “Poinsuang ngai' iti di palan di tinulis do miontok di pinonuhuan do Tuhan doho' do momonsoi,” ka.


text:
Om boros kad i Raja' Daud dot id di Suliman, i tanak dau, “Pokoiso-isoo' no, om pogiroto' no o ginawo nu. Timpuunan no i karaja' om kada' poddosi do tumimbaba' do nunu nopo. Om muhup indo diya' o Tuhan, i Kinorohingan di tukuon ku. Om a' ko i' dau tongkiadan do gisom dot opongo ngai' nu i karaja' do momonsoi di Walai'd Sasambayangan dot Agayo.


text:
Nongoonuan ngai' nod karaja' do hiri'd Walai'd Sasambayangan dot Agayo it imam om i tulun do Liwi. Om ongorohian ngai' i' do muhup diya' o piro-piro tukang di mogisuayan o toilaan. Om koinsanai di rayat om i boyoon diyolo' nga' posodia' ngai' i' do momonsoi do nunu nopo o ponuhuan nu,” ka dau.


text:
Om poboroso' no di Daud dot id koinsanai di tulun di pointimung do hiri o poingkaa, “I Suliman no, i tanak ku o nopili' do Kinorohingan dot id pogialatan di tangaanak ku'd kusai, nga' omulok po iyau om okuri' po o nopinsingilaan dau. Om iti nopo karaja' dot apatut do wonsoyon om agayo om awagat, tu' iti nopo om okon i' ko' tiyonon do tulun do miagal di walai'd raja', nga' iti nopo Walai'd Sasambayangan dot Agayo om don Tuhan i', i Kinorohingan.


text:
Om nokototos oku no do poposodia' do pakakas diti Walai'd Sasambayangan dot Agayo --- do tamas, om pirok, om tambaga', om basi', om kayu, om watu dit ongolumis, om watu dot angamahal o gatang, om watu di mogisuayan o warna' do maan do pomolumis, om ogumu' o watu di linunau.


text:
Om pinapatahak oku do pirok om tamas do mantad id konunu-nunuan ku, tu' osianan oku no kopio di Walai'd Kinorohingan, i tiyonon do sumambayang.


text:
Ogumu' i' ko' hatus o tan do tamas di nosompipi' do nakatahak ku om osomok nod duwo nahatus om apat nohopod o tan do pirok do nosompipi' do pomolumis di limput di Walai'd Sasambayangan dot Agayo,


text:
om maan do wonsoyon dit apatut do wonsoyon di piro-piro o tukang. Om isai po ot orohian do manahak do popuhawangon dot id Tuhan?” ka dau.


text:
Om kongorohiai noddi do popuhawang i piro-piro o boyoon di pinuruan do sompiiyon, om i boyoon do payat, om i boyoon do soudor, om i mongilo-ilo di dapu' di don raja'


text:
do koinsanai diti do pomonsoi di Walai'd Sasambayangan dot Agayo: lobi ko' hatus om turu' nohopod o tan do tamas, om lobi ko' tolu nahatus om apat nohopod o tan do pirok, om lobi ko' onom nahatus om duwo nohopod o tan do tambaga', om lobi ko' tolu noribu om apat nahatus o tan do basi'.


text:
Om iri tulun dit ongkiwatu dot agayo o gatang nga' pinapatahak nogi' do posuangon di kousinan di dong Walai'd Sasambayangan dot Agayo, om mongilo-ilo nopoddi om i Yohiol, i tulun do Liwi, i mantad id pinuruan do sompiiyon di Girson.


text:
Om agaan tomod nopo o ginawo di tulun do pinapatahak dot id Tuhan, om ongotood ngai' iyolo' tu' ogumu' tomod o nakatahak diyolo', om i Raja' Daud nga' otood tomod nogi'.


text:
Om royoho' no di Raja' Daud o Tuhan dot id toguang di tulun dot ogumu'. Om boros ka dau, “Oi Tuhan, i Kinorohingan di tukuon di Yakub, i taki-aki dahai, iya' no o royohon do gisom do poingompus!


text:
Agayo ko no kopio, om kikuasa', om kikagayaan, om koimayaan kopio, om abantug. Diya' ngai' i' dot oinsanan di hilo'd tawan om hiti'd pomogunan, om iya' no o raja' dit agayo, i pomorinta' dot id sawat do koinsanai do nunu nopo.


text:
Mantad ngai' i' dot id diya' o kakayaan om kohoroo'; om porintaon nu o koinsanai do nunu nopo do mikuwo'd kokoriso' om kuasa' nu; om milo ko i' do papabantug om popokoris dot isai nopo o tulun.


text:
Om mongunsikou diri iyahai diya' oi Kinorohingan dahai, om mamarayou iyahai do ngaran nu di kikagayaan.


text:
Nga' a' oku i' om i rayat ku milo do manahak diya' do nunu-nunu, tu' koinsanai'ddi om nipuhawang nu i', om pinopoguli' no iyahai di diya' mantad.


text:
Om oilaan nu i' oi Tuhan do koposi-posion nopo dahai om miagal no di tulun di tindapou om miagal di sompogunan, do miagal di komolohingan dahai di gulu po. Tumur nopo dahai om miagal no do sangai di tumalib, om a' i' iyahai milo do mogidu' do mantad id kapatayon.


text:
Oi Tuhan, i Kinorohingan dahai, tinimung ngai' dahai iti konunu-nunuan dot agayo o gatang do maan do pomonsoi do walai nu do pomusou dahai di ngaran nu dit olidang, nga' iya' ngai' i' o tadon diti om iya' ngai' o sanganu.


text:
Oilaan ku i' dot umbalan ngai' nu o ginawo do pointikid-tikid do tulun om orohian ko i' do tulun dit otulid o ginawo. Om pinatahak ngai' ku diya' iti do mikuwo dot otulid om iso-iso' om agaan o ginawo ku, om nokito ku nogi' o kooropodo' di tulun nu do nokotimung do hiti do pinapatahak do nipuhawang dot id diya'.


text:
Oi Tuhan, i Kinorohingan di tinuku' di komolohingan dahai, i Abraham, om i Isak, om i Yakub, piantangan no i tulun nu om osianan kasai' i' iyolo' diya', om tulungon no iyolo' om otorodok kasai' i' iyolo' dot id diya' do gisom dot alaid.


text:
Om onuwai no i Suliman, i tanak ku do korohian dit osombulu' kopio do mumboyo' do koinsanai di ponuhuan nu om korohian do mamaal di Walai'd Sasambayangan dot Agayo di pinosodiaan ku do koinsanai'dti,” ka dau.


text:
Om kasambayang poddi i Daud do miagal diri om suhuo' ngai' noddi di Daud i tulun do mamarayou'd Tuhan. Boros ka dau, “Royoho' no o Tuhan, i Kinorohingan dokoyu!” ka. Om oinsanan nopo i tulun do minamarayou'd Tuhan, i Kinorohingan di tinuku' di komolohingan diyolo', om otud no iyolo' do suminuwau'd Tuhan om suminuwau di raja'.


text:
Om tadau po kawagu om ponumbali' no iyolo' do tayam-tayam do minaan do porsombahan di sumbolion do pinatahak dot id Tuhan, om potikido' nogiddi di tulun do maan diyolo'd kanon. Om suwai no ko' mantad diri, om pinapatahak po iyolo' do soribu o sapi' do tontoluhan, om soribu o dumba' do tontoluhan, om soribu o tanak do dumba', do minaan songkoyuo' do monorob do hiri'd pananaraban do porsombahan. Om pinapatahak nogi' iyolo' do porsombahan dot anggur.


text:
Om ongotood tomod diri iyolo' do tontok do tadau'ddi do maso diyolo' do mangakan om monginum dot id toguang do Tuhan. Om koinduwaai po diyolo' do popoboros do raja' i Suliman. Om pinogirot diyolo' o kinosilihan di Suliman do raja' diyolo' dot id suang do ngaran do Tuhan, om pinogirot nogi' diyolo' o kinosilihan di Sadok dot imam.


text:
Om i Suliman noddi o nokosowoli di Daud, i tapa' dau do raja' do miagal di natantu' mantad do Tuhan. Om iyau nopo om raja' di nokoundar kopio, om oinsanan nopo i bansa' dot Israil do minumboyo' dau.


text:
Om oinsanan nopo i pagawai do pomorinta' om i soudor, om i tangaanak di Daud do suwai do minamatos do mumboyo' di Suliman tu' raja'.


text:
Om pinoronok om pinopusou do Tuhan di Suliman o koinsanai do bansa' diri om siniliu dau iyau do raja' dit abantug ko' mantad do raja' do suwai di nokoumbal do momorinta' dot Israil.


text:
do solinaid dot apat nohopod o toun. Turu' o toun dau do minomorinta' do hilo'd Hibron om tolu nohopod om tolu o toun dau do momorinta' do hilo'd Yorusalim.


text:
Om kapatai nopo iyau om di molohing kopio iyau, om kaya' kopio iyau om suahon do tulun. Om i Suliman diri, i tanak dau'd kusai o nosiliu'd raja' do nokosowoli dau.


text:
Om susuyon nopo do pasal di Raja' Daud do mantad di timpuun i' om gisom do kopupuson om nongkotulis ngai' i' do hiri'd suang do buuk di tinulis di tolu o nabi, i Somuil, om i Natan, om i Gad.


text:
Om iri nopo pinotulis diri om monusui do karalan-ralano' dau do minomorinta', om kokoriso' dau, om koinsanai di nongosiliu dot id dau, om id Israil, om id pomorintaan di raja' di hiri'd posorili'.


text:
Om nosiliu noddi i Suliman, i tanak di Raja' Daud, do raja' dit ogirot o pomorintaan do hilo'd Israil. Om binarakatan iyau do Tuhan, i Kinorohingan dau, om pinokoris kopio iyau do Tuhan.


text:
Om oinsanan nopo i boyoon do soribu o soudor om boyoon do hatus o soudor, om oinsanan i pagawai do pomorinta', om oinsanan i boyoon do sompiiyon, om oinsanan i rayat dot Israil do sinuhu' di Raja' Suliman


text:
do mongoi woyo' dau do hilo'd tiyonon do sumambayang di hilo'd Gibion. Om ongoi ngai' nopoddi iyolo' do hilo' tu' hilo' no i Kiim do Tuhan di winonsoi di Musa, i susuhuon do Tuhan, di hilo' pod tana' do kowotuan.


text:
(Nga' iri nopo i Kaban do Tumpongo'd Tuhan om hilo' nod Yorusalim, do poinsuang di kiim do winonsoi di Raja' Daud, do tontok di pinawaliu dau i Kaban do mantad hilo'd Kiriat Yiarim.)


text:
Om i pananaraban do porsombahan, i tambaga' do winonsoi, i winonsoi di Bisaliil i tanak di Uri, i manangaki di Hur, nga' hilo' id Gibion, do hiri'd dotimbabaan di Kiim do Tuhan. Om hilo' no i Raja' Suliman om koinsanai di rayat do suminambayang dot id Tuhan.


text:
Om hiri nod pananaraban do porsombahan di tambaga' do winonsoi, it id dotimbabaan di Kiim, o pinanaraban di raja' do soribu o tinan do tayam-tayam do maan do porsombahan di sorobon dot id Tuhan.


text:
Om totuong iddi do minintalang o Kinorohingan dot id di Suliman, om boro-boros nod, “Nunu o korohian nu do patahakon ku diya'?” ka.


text:
Om boros ka di Suliman, “Tuhan, nokointalang nu no dot osianan kopio ko di Daud, i tapa' ku, om baino' noddi om nosiliu oku no diya' do raja' do suminowoli dau.


text:
Om maha' daa om bayaanon nu i batos nu dot id tapa' ku do dinondo, oi Tuhan, i Kinorohingan ku. Nopili' oku no diya' do sumiliu'd raja' do bansa' dit agayo, it a' no ointob-intob o kogumuo'.


text:
Om iri no o kopokionuan ku diya' do toilaan om pomusarahan dot atarom do momorinta' diyolo'. Tu' ondung amu', om poingkuro oku po daa do momorinta' diti tulun nu dot irad diti kogumu'?” ka dau.


text:
Om boros kad Kinorohingan dot id di Suliman, “Osonong tomod i pinokianu nu. A' ko i' minokianu do kakayaan ko' dapu' ko' kobontugan ko' kapatayon di pisangod nu, ko' tumur po dot anaru, suwai ko' minokianu ko do toilaan om pomusarahan dit atarom do momorinta' diti tulun ku, di pinaharapan ku diya'.


text:
Om iri no o kapanahakan ku diya' do toilaan om pomusarahan dot atarom. Om suwai no ko' iri, om posimbayanon tiya' po, om pakayaon ku iya', om pobontugon ku ko' mantad di piro-piro raja' dit ongosonong di maso di nakatalib, om id dabantalan,” ka dau.


text:
Om tongkiad noddi i Suliman di tiyonon do sumambayang do hilo'd Gibion, i pinoiyanan di Kiim do Tuhan, om poguliai no dau do hilo'd Yorusalim. Om hilo' no iyau do momorinta' dot Israil.


text:
Om pongonuwai no dau i soudor dau do soribu om apat nahatus o korita'- kuda' di don sumasangod, om hopod om duwo noribu o tinan do kuda' di don sumasangod. Songintanga' nopoddi nga' pinoiliu dau do hilo'd Yorusalim, om iri no suwai om pinakaa dau dot id bandar do suwai.


text:
Tontok nopo di pomorintaan di Suliman, om pirok nopo nga' miagal no do konunu-nunuan di koubasanan kasai', tu' miagal pod watu; om kayu sedar do Libanon nga' ogumu' no kopio tu' miagal pod kayu ara di koubasanan o kogumuo'.


text:
om korita'-kuda' do don sumasangod do mantad hilo'd Masir, om padagangon no kawagu diyolo' dot id piro-piro o raja' do Hit om raja' do Siria. Om gatang nopo do padagang diyolo' nga' hatus om limo nohopod o tusin do pirok dot iso' o kuda', om onom nahatus o tusin do pirok dot iso' o korita'-kuda' do don sumasangod.


text:
Om natantu' no di Raja' Suliman do momonsoi iyau do Walai'd Sasambayangan dot Agayo do don Tuhan, om momonsoi do walai'd raja' dot iyonon dau.


text:
Om ponuhu' no i Suliman do turu' nohopod noribu o tulun do mongoi pomirangkat di pakakas do pawaalon, om walu' nohopod noribu o tulun do mamabak do watu do hilo'd konuluhanan, om tolu noribu om onom nahatus o mandur do miontong do karaja'ddi.


text:
Om porikoto' no di Suliman o boros diti dot id di Hiram, i raja' do Tirus do poingkaa, “Osonong do midagang-dagang to do miagal di winonsoi di Daud, i tapa' ku. Pinapadagang ko do kayu sedar do Libanon dot id dau do pamaal di walai dau do don raja'.


text:
Om baino' no om orohian oku do mamaal di Walai'd Sasambayangan dot Agayo do don Tuhan, i Kinorohingan ku. Om hiri nondod walai'ddi o tiyonon ku om tiyonon di rayat ku do sumambayang om modtutud do kominyan om it ongosonong o kosingudan. Om posodia' kasai' nopondo iyahai do roti do maan do porsombahan dot id Tuhan. Om patahak nondo iyahai do porsombahan di sorobon do pointikid-tikid do kosuabon om sosodopon, om pointikid do tadau'd Sabat, om tadau dot agayo do Tulan do Wagu, om tontok di piro-piro o tadau di natantu' mantad do Tuhan, i Kinorohingan dahai, do kopomusahan dahai dau. Nokoponuhu' no iyau do tulun dot Israil do momonsoi do miagal diri do gisom dot alaid.


text:
Om mositi' nod suwai-suwai ko' i walai di koubasanan i Walai'd Sasambayangan dot Agayo do wonsoyon ku tu' Kinorohingan nopo dahai om agayo i' ko' mantad do nunu nopo o ponokokinorohingan do suwai.


text:
Nga' otopot nopo kopio om iso' pod tulun nga' aiso' i' o milo do momonsoi do walai'd Kinorohingan, tu' oinsanan piya ilo tawan nga' a' i' kabagal do tiyonon dau. Om iri nopondo i Walai'd Sasambayangan dot Agayo di wonsoyon ku om milo no kopio do podtutudan do kominyan dot id Kinorohingan.


text:
Om iri no o kopokionuan ku diya' do paatod dot id dahai do tulun dit oilo kopio do manantan do tamas, om pirok, om tambaga' om basi', om it oilo do mangawol do kain dit otomou, om it otomou daragang-ragang om it aragang, om it oilo do monipong. Om muhup nondo iyau di piro-piro o tukang di mantad hilo'd Yohuda om hilo'd Yorusalim, i nongopili' mantad di Daud, i tapa' ku.


text:
Om oilaan ku nogi' dot ongoilo kopio do managad do kayu i tulun di mananagad do kayu do hino'd pomogunan nu. Om paatadan oku no daa diya' do piro-piro o bansa' do kayu sedar om kayu cendana do mantad hilo'd Libanon. Om suhuon ku indo i tulun dahai do muhup di tulun nu,


text:
do posodia' do kayu dot ogumu'. Tu' mositi' no dot agayo om olumis i Walai'd Sasambayangan dot Agayo di maan dahai waalo'.


text:
Om paatadan i' dahai do taakanon i tulun nu do duwo noribu tan do gandum, om duwo noribu tan do barli, om apat nahatus noribu lito do waig dot anggur, om apat nahatus noribu lito do tumau do saitun,” ka.


text:
Om simbaro' no di Raja' Hiram i surat di Raja' Suliman, do poingkaa, “Siniliu ko do Tuhan do raja', tu' osianan i' o Tuhan do bansa' nu.


text:
Royohon no o Tuhan, i Kinorohingan dot Israil, i minomonsoi do tawan om pomogunan! Nonuan dau i Daud do tanak do kusai di kipomusarahan dot atarom om i kitoilaan, i momonsoi do walai'd Tuhan om walai do dong raja' dot iyonon dau.


text:
Paandadon ku nodti do paatod o songulun o tukang dit oilo om atarom o pomusarahan, i roitan dot i Huram.


text:
Tina' nopo dau om mantad id payat do Dan, om tapa' no dau om tulun do Tirus. Iyau nopo om oilo kopio do momonsoi do nunu nopo i tamas, om pirok, om basi', om watu om kayu do wonsoyon. Om milo nogi' iyau do mangawol do kain dot otomou, om it otomou daragang-ragang, om it aragang, om iri nogi' i kain linan. Om milo ngai' nopo iyau do mongikir do poiyoon do nunu nopo i poiyaan. Om suhuon nopo iyau do kumaraja' do poinsugku' di tukang nu iya' om i tulun di nakakaraja' dot id tapa' nu.


text:
Om poingandad no iyahai do korikatan di gandum, om barli, om anggur, om i tumau do saitun di pinabatos nu'ddi.


text:
Om mongoi indo iyahai panagad do kayu sedar do hilo'd konuluhanan do Libanon do songkuro nopo o kogumuo' do pokionuon nu. Om kagasan nogindo dahai do poiyoon di gakit, om porulunon dahai do hilo'd rahat do gisom do hilo'd Yopi. Om hilo' nopondo om oongoi no dokoyu kasaan do pokoyoon do hilo'd Yorusalim,” ka.


text:
Om papaharo no i Raja' Suliman do pongintaban do koinsanai di tulun do bansa'd suwai di poingiyon do hilo'd Israil, do miagal di winonsoi di Raja' Daud, i tapa' dau. Om koilaai no do 153,600 o tulun do bansa'd suwai.


text:
Om 70,000 o tulun do mantad id pogialatan diyolo' do sinuhu' do mongoi panaan di maan do waalon, om 80,000 o mamabak do watu do hilo'd konuluhanan, om 3,600 o mandur do miontong do karaja'ddi.


text:
Om natantu' mantad no di Daud, i tapa' di Suliman, do waalan nopo di Walai'd Sasambayangan dot Agayo om hilo'd Yorusalim; do hiri'd Nuluhon do Moria, i tiyonon do momogomos do gandum, it i Arauna daa, i tulun do Yobus, o sanganu di gulu po.


text:
Om tinimpuunan nopo di Raja' Suliman do momonsoi i Walai'd Sasambayangan dot Agayo'ddi nga' di tulan do koduwo di kaapat do toun dau do momorinta'.


text:
Konoruo' nopo di langga' dit id gulu kobontol om miirad do kalaabo' di walai, tu' siam o mito. Om kasawato' no om limo nohopod om apat o mito. Om hiri nopod ponong id suang di langga'ddi nga' nurogupan do tamas di nosompipi'.


text:
Hiri nopod langga' dit agayo di walai'ddi nga' linimput do papan do kayu sedar do Libanon om nurogupan do tamas dit osonong, om kinikiran do pinoiyo-iyo do guas do kurma om rantai.


text:
Om linumis po di raja' i walai'ddi do watu dit olumis om it agayo gatang dit ongosonong kopio om tamas di nanu do mantad hilo'd pomogunan do Parwaim.


text:
Om iri nogi' i tamas diri o pinonguragup dau di limput di Walai'd Sasambayangan dot Agayo'ddi, om i boruti di pinadakatan di limput, om i pinadakatan di totobon, om iri ngai' i totobon di wawayaan. Om kinikiran ngai' nopo di pinoiyo-iyo do moloikat di roitan do kerub o hiri'd limput.


text:
Konoruo' nopo di bilik di hiri'd gogok kopio, i roitan do Bilik dit Olidang Kopio, om siam o mito, om kalaabo' no om siam o mito, dot irad do kalaabo' di Walai'd Sasambayangan dot Agayo. Kogumuo' nopo do tamas do pinonguragup di limput di Bilik dot Olidang Kopio'ddi om duwo nohopod o tan,


text:
om limo nahatus om turu' nohopod o gram do tamas do winonsoi do lantak. Iri nopo limput do koinsanai'd di bilik di hiri'd tingkat dot id sawat om nurogupan do tamas.


text:
Om minonuhu' nogi' i raja' di piro-piro tukang do momonsoi do duwo i poiyo-iyoon do moloikat di roitan do kerub, do tambaga' o wonsoyon; om urogupan nogindo do tamas om pitoningon do poiliu, do potimbaba' di wawayaan do hiri'd Bilik dit Olidang Kopio. Om wansayan goduwo nopo do talad di poungkalad do 2.2 mito do konoruo', om kopitopis i' i tompok do tiso' di talad di winonsoi'ddi do hiri'd tanga' di bilik, om iri no tompok di talad do koduwo om poirikot do hiri'd limput do ponong id gibang om ponong id wanan. Konoruo' nopo di talad diri om siam o mito; miirad nopo do kalaabo' di bilik.


text:
Om iri nopo Bilik dit Olidang Kopio'ddi om winansayan do tirai do kain linan om kain dit otomou, om kain dit otomou daragang-ragang om kain dit aragang. Om rinindaan i tirai'ddi do pinoiyo-iyo do moloikat di roitan do kerub.


text:
Om pomonsoi no i raja' do duwo o torigi do sopihopod om limo om satanga' o mito do kasawato', om poudongo' no dau do hiri'd gulu kobontol di Walai'd Sasambayangan dot Agayo. Om winansayan goduwo nopo i torigi'ddi do pinongulu do 2.2 mito o kasawato'.


text:
Om linumis po i pinongulu di torigi'ddi di tambaga' do winonsoi do pinoiyo-iyo do rantai di rinambo-rambot om hatus o pinoiyo-iyo do tua' do delima.


text:
Pinoudangan nopo di torigi dot agayo'ddi om hiri'd miampaping di wawayaan do sumuang di Walai'd Sasambayangan dot Agayo; om iri nopo i torigi do ponong id salatan om pinungaranan do Yakin, om iri no torigi di ponong id utara om pinungaranan do Buas.


text:
Om ponuhu' no i Raja' Suliman do momonsoi dot iso' o pananaraban do porsombahan do tambaga' o wonsoyon, do konoruon nopo om siam o mito, om kalaabon nga' siam i' o mito. Om kasawato' no om apat om satanga' o mito.


text:
Om minomonsoi nogi' iyau do tangki' do tambaga', dot ourug o pinomonsoi. Korolomo' nopo di tangki' om 2.2 mito, om sukatan no do padarapas di kabang om 4.4 mito, om kogoyoo' no do pointutuk om 13.2 o mito.


text:
Pointutuk nopo do ponong id soliwan do tisan di kabang di tangki' om kinikiran do pinoiyo-iyo do sapi' do duwo o rulud, do pinasagalai di tangki'.


text:
Iri nopo tangki'ddi nga' pinasakai do likud do hopod om duwo o sapi' di tambaga' do winonsoi --- tolu o sapi' do potoguang ponong id utara, om tolu o potoguang ponong id salatan, om tolu o potoguang ponong id kotonobon, om tolu o potoguang ponong id koulayon.


text:
Kakapalo' nopo di tangki' om 75 o milimito. Om iri nopo tisan do kabang di tangki' nga' koiyo-iyo di tisan do kabang do sangkir tu' posuringa' do koiyo-iyo di tusak do bunga bakung di noungkalad no. Korumpos nopo di tangki' om haro i' doti' o 60,000 o lito.


text:
Om minomonsoi po i Raja' Suliman do hopod o mimpun dot angagayo. Limo o poilihon do hiri'd ponong id salatan di Walai'd Sasambayangan dot Agayo om limo o poilihon do hiri'd ponong id utara. Iri ngai' nopo mimpun dit angagayo'ddi nga' pongougan di popot do tayam-tayam di sorobon do maan do porsombahan di sumbolion. Om iri no waig di hiri'd tangki' dit agayo'ddi om maan dit imam do pomougan.


text:
Om minomonsoi po iyau do hopod o potimpakan do lampung do tamas o winonsoi; om pinoiyo di poiyaan di natantu' mantad, om minomonsoi iyau do hopod o mija'. Pinoiyanan nopo di hopod o potimpakan do lampung om i hopod o mija' diri nga' hiri'd bilik dot agayo di Walai'd Sasambayangan dot Agayo; limo o potimpakan do lampung om limo o mija' do ponong id gibang, om sopilimo o pinoiliu do hiri'd ponong id wanan. Om minomonsoi po iyau do hatus o mangkuk do tamas do winonsoi.


text:
Om minomonsoi po i Raja' Suliman dot iso' o natad do ponong id suang do maan do don imam, om iso' kawagu o natad do ponong id soliwan. Om iri nopo totobon di wawayaan dit id piolitan di duwo o natad diri om nurogupan do tambaga'.


text:
Iri nopo tangki' om pinoiliu do hiri'd linsuk di ponong id salatan om potimbaba' ponong id koulayon do hiri'd Walai'd Sasambayangan dot Agayo.


text:
Om minomonsoi po i Huram, i boyoon di tukang, do kuali', sikup, om mangkuk dot ogumu'. Om kopongo ngai' no dau do minomonsoi o koinsanai di pakakas do hirion id Walai'd Sasambayangan dot Agayo, do miagal di nakabatos dau dot id di Raja' Suliman. Iri ngai' nopo pakakas diri om: Duwo o torigi dot agayo Duwo o pongulu do torigi do pinoulu di duwo o torigi'ddi I winonsoi do pinoiyo-iyo do rantai do rinambo-rambot do hiri'd duwo o pinongulu di torigi Apat nahatus o pinoiyo-iyo do tua' do delima do tambaga' do winonsoi, i pinorulud do duwo o rulud do sopihatus dot iso' o rulud; om pinotutuk di winonsoi do pinoiyo-iyo do rantai do rinambo-rambot di hiri'd duwo o pongulu di torigi. Hopod o korita'-kuda' Hopod o mimpun dot angagayo Iso' o tangki' Hopod om duwo o sapi' di tambaga' do winonsoi do pasakayan di tangki' Piro-piro o kuali', om sikup om totodok. Om tambaga' nopo di pinomonsoi di Huram do koinsanai di pakakas diri om tambaga' di kinisasan do gisom dot okolong. Om winonsoi ngai' dau iri do maan do koburu-buruon do hiri'd Walai'd Sasambayangan dot Agayo, do miontok di pinonuhuan di Raja' Suliman.


text:
Om sinuhu' iyolo' di Raja' do momonsoi'ddi do hilo'd podsusupuan dit id piolitan do Sukot om Sirida, it id Rantai do Yordan.


text:
Om ogumu' no kopio i pakakas diri gisom dot iso' pod tulun nga' aiso' no o koilo ondung piro o kilogram do tambaga' do naayi' do pinomonsoi'ddi.


text:
Om minonuhu' po i Raja' Suliman do momonsoi do piro-piro pakakas do suwai do tamas dit osompipi' o wonsoyon, do koburu-buruon do hiri'd Walai'd Sasambayangan dot Agayo. Iri ngai' nopo pakakas diri om: Pananaraban do Porsombahan Piro-piro o mija' do poiyanan di roti do maan do porsombahan dot id Kinorohingan Koinsanai di potimpakan do lampung om i lampung do tamas dit osompipi' do winonsoi; i tutudan do hiri'd dotimbabaan di Bilik dit Olidang Kopio, do miontok di natantu' mantad I pinomolumis di pinoiyo-iyo do tusak do bunga Piro-piro lampung Piro-piro o pananggip do popou Pomisok do lampung Piro-piro o mangkuk Piro-piro o piring do poiyanan do kominyan Piro-piro o talam do poiyanan do popou Koinsanai di totobon do wawayaan di koiwang ponong id soliwan di Walai'd Sasambayangan dot Agayo om i totobon di Bilik dit Olidang Kopio nga' nurogupan ngai' nopod tamas.


text:
Om kopongo poddi di Raja' Suliman do momonsoi i Walai'd Sasambayangan dot Agayo, om poopio' no dau do hiri'd piro-piro bilik do poopian o koinsanai di pirok, om tamas, om i konunu-nunuan do suwai di pinatahak di Daud dot id Tuhan.


text:
Om lohowo' ngai' noddi di Raja' Suliman o koinsanai di boyoon do payat om pinuruan do sompiiyon dot Israil do rumikot do hilo'd Yorusalim do mongoi di Kaban do Tumpongo'd Tuhan do mantad hilo'd Sion, i Bandar di Daud, om posuangon do hiri'd Walai'd Sasambayangan dot Agayo.


text:
om igitai no diyolo' do hiri'd Walai'd Sasambayangan dot Agayo. Om iri nogi' i Kiim do Tuhan om i pakakas do hiri nga' pinawaliu ngai' no dit imam om i tulun do Liwi do pinosuang do hiri'd Walai'd Sasambayangan dot Agayo.


text:
Om timung nogiddi i Raja' Suliman om koinsanai di tulun dot Israil do hiri'd dotimbabaan di Kaban do Tumpongo om papatahak no iyolo' do porsombahan dot id Tuhan, do pinatahak nopo om dumba' om sapi' dot ogumu' kopio, gisom dot a' no ointob-intob.


text:
Om posuango' ngai' nogiddi dit imam i Kaban do Tumpongo do hiri'd Walai'd Sasambayangan dot Agayo, om poiliho' no diyolo' do hiri'd sahau di winonsoi do pinoiyo-iyo do moloikat do roitan do kerub, do hiri'd Bilik dit Olidang Kopio.


text:
Iri nopo talad di winonsoi di pinoiyo-iyo do moloikat do roitan do kerub nga' poungkalad do poinsompon di Kaban om i kayu do pinangantayang di Kaban.


text:
Iri nopo kayu di pinangantayang nga' anaru kopio, gisom dot iri no tulun di poingkakat do hiri'd hapak kopio di Bilik dit Olidang Kopio o kokito di tompok di kayu di pinangantayang diri. (Hilo' kasai' po i kayu do pinangantayang diri do gisom do baino'.)


text:
Poinsuang nopo di Kaban do Tumpongo om aiso' i' o suwai ko' i duwo o kaping do watu. Iri nopo duwo o kaping do watu'ddi om pinosuang di Musa do hiri'd Kaban di hilo' pod Nuluhon do Sinai; do tontok di minomonsoi i' o Tuhan do tumpongo dot id bansa' dot Israil, di kososoliwan diyolo' do mantad hilo'd Masir.


text:
Nokosodia' ngai' no it imam do hiri, i mantad id piro-piro o sinompuruan, do momonsoi di wonsoyon do don tugama'. Om oinsanan nopo i modsisinding om i popouni do tuunion do mantad id payat di Liwi --- i Asap, i Himan om i Yodutun om koinsanai dit id suang do pinuruan do sompiiyon diyolo', do kipinakai do pakayan do kain linan. Iri nopo i tulun do Liwi om miningkakat do ponong id koulayon do mantad id pananaraban do porsombahan om ongkiinigit do simbal om kecapi. Om poinsugku' nogi' diyolo' o hatus om duwo nohopod ot imam di popouni do torumpit. Iri nopo sinding di modsisinding diri om ompoton do torumpit om simbal om tuunion do suwai. Om iti no i boroson do sinding diyolo' dot id Tuhan, “Royohon no o Tuhan, tu' iyau nopo om osonong. Mompus-ompus kasai' i' o kosianan dau,” ka. Tontok di suminoliwan it imam do mantad hiri'd Walai'd Sasambayangan dot Agayo, om sigog i' do koponu' i walai'ddi do tulinau do tanda' do nakarapou o Tuhan, gisom dot a' no iyolo' milo do potilombus do momonsoi di natantu' mantad do wonsoyon do tontok do sumambayang.


text:
Om sambayang noddi i Raja' Suliman do poingkaa, “Oi Tuhan, uhang nu nogi' do miyon dot id pituongon do haun.


text:
Nga' baino' noddi, om nawansayan ku no iya' do walai do miagal do walai'd raja', do maan nu dot iyonon do gisom dot alaid,” ka dau.


text:
Om kasambayang poddi i raja', om toguang no iyau dot id toinsanan do rayat di songingkakat do hiri, om pokionuwai no dau iyolo' do barakat do mantad id Kinorohingan.


text:
Boros ka dau, “Di nopo di gulu po, om minamatos o Tuhan dot id di Daud, i tapa' ku do poingkaa, ‘Mantad di posoliwano' ku i' o tulun ku do mantad hilo'd Masir, om gisom do baino', om aiso' i' o tiso' pod bandar do hiti'd pomogunan dot Israil do pinili' ku do poingkakatan do Walai'd Sasambayangan do maan ku, om aiso' o songulun piya do pinili' ku do sumiliu do boyoon dot Israil, i bansa' do songonuon ku. Nga' baino' noddi, om pilion ku o Yorusalim dot iyonon do sumambayang dot id doho'. Om iya' no, oi Daud, o pilion ku do momorinta' di tulun ku,’ ka. Royohon no o Tuhan, i Kinorohingan dot Israil, i minamayaan do batos diri!” ka dau.


text:
Om boros ka kawagu di Suliman, “Nokopomusorou no i Daud, i tapa' ku, do momonsoi do Walai'd Sasambayangan dot Agayo do maan do don Tuhan, i Kinorohingan dot Israil.


text:
Nga' okon i' ko' iya' o popoingkakat di Walai'd Sasambayangan dot Agayo, suwai ko' i tanak nu,’ ka dau.


text:
Om baino' noddi om nabayaan nod Tuhan i batos dau. Om nosiliu oku nod raja' dot Israil do suminowoli di tapa' ku. Om nowonsoi ku no i Walai'd Sasambayangan dot Agayo do maan do Tuhan, i Kinorohingan dot Israil.


text:
Om nokosuang ku no do hiri'd Walai'd Sasambayangan dot Agayo i Kaban do Tumpongo, i sinuangan di watu do tumpongo'd Tuhan dot id tulun dot Israil,” ka dau.


text:
Om minomonsoi po i Suliman do mimbar do tambaga' o winonsoi do hiri'd tanga' di natad di Walai'd Sasambayangan dot Agayo. Konoruo' nopo di mimbar om 2.2 o mito, om kalaabo' nga' irad iddi tu' 2.2 o mito, om kasawato' no om 1.3 o mito. Om ongoi no i Suliman ingkakat do hiri'd mimbar diri dot id dotoguangan do koinsanai di rayat di nakarapou'd hiri, om timbaba' no iyau di pananaraban do porsombahan. Om kokito ngai' i' dau i tulun do hiri. Om otud nogiddi iyau, om poinsawato' goduwo no dau o longon dau, om sambayang noddi.


text:
Boros ka dau, “Oi Tuhan, i Kinorohingan dot Israil! Aiso' no o Kinorohingan do koiyo diya' do hilo'd tawan om hiti'd pomogunan! Binayaan nu i' i batos nu om pinointalang nu o kosianan nu dot id tulun nu dit otorodok dot id diya' om it obingumboyo' do mikuwo'd aayi-ayi' o ginawo.


text:
Om binayaan nu i batos nu dot id di Daud, i tapa' ku; nowonsoi ngai' nu noddi do tadau'd baino' o pointikid-tikid di boros di pinoboros nu.


text:
Om nakabatos ko nogi' dot id tapa' ku dot ondung iso-iso' kopio o ginawo di sinakagon dau do tumanud di Tourat nu do miagal di winonsoi dau, om haro kasai' nopondo o songulun do mantad id sinakagon dau dot osiliu do raja' dot Israil. Om baino' nodti, oi Tuhan, i Kinorohingan dot Israil, om pokionuon ku do bayaanon nu po o koinsanai di pinabatos nu dot id di Daud, i tapa' ku, i susuhuon nu'ddi.


text:
Nga' milo ko i' tuu kopio, oi Kinorohingan, do miyon do hiti'd pomogunan dot id pogialatan do tulun? Tu' oinsanan piya ilo tawan nga' a' nu i' kabagal dot iyonon, om okuro-kuro nogindo iti Walai'd Sasambayangan dot Agayo di winonsoi ku!


text:
Oi Tuhan, i Kinorohingan ku, iyoho' no o susuhuon nu! Om pokinongoho' no daa doho' iti sambayang ku, oi Tuhan, i Kinorohingan ku, om patahako' no iti pokionuon ku.


text:
Om intirungan no do pointikid-tikid do tadau om totuong iti Walai'd Sasambayangan dot Agayo di pinili' nu do diya'. Om maha' daa om korongou ko doho' do hino'd kinoiyonon nu do hino'd surga, om mangampun doho' om mangampun di tulun nu do tontok do sumambayang iyahai dot id diya' do potimbaba' diti walai.


text:
Om soira' nopo do haro o tulun do tondoson do nokowonsoi'd sala' dot id tulun do suwai, om angatan nondo do hiti'd pananaraban do porsombahan di hiti'd Walai'd Sasambayangan dot Agayo, do sumumpa' dot a' iyau nokowonsoi'd sala',


text:
om pokinongohon nori do hino'd surga, om butusan no i susuhuon nu'ddi, oi Tuhan. Hukuman no i kisala' om poiduwon no it aiso' o sala'.


text:
Om soira' nopo dot aala' do pisangod o bansa' dot Israil, iti tulun do songonuon nu, tu' obungou di dusa diyolo', om rumikot nondo iyolo' dot id diya' do mokitulung, om mongoi do hiti'd Walai'd Sasambayangan dot Agayo, om sumambayang do mikuwo'd osiriba' o ginawo do mokiampun diya',


text:
om pokinongohon no iyolo' do hino'd surga. Om maha' daa om ompunan nu o dusa diti tulun nu om pogulion nu kawagu iyolo' do hiti'd pomogunan di nakatahak nu dot id komolohingan diyolo'.


text:
Soira' nopo dot a' ko poporikot do rasam tu' nokowonsoi i' do dusa dot id diya' o tulun nu, om ondung kumorologo iyolo' di dusa diyolo' om tumimbaba' diti Walai'd Sasambayangan dot Agayo, om sumambayang do mikuwo'd osiriba' o ginawo dot id diya',


text:
om pokinongohon no iyolo' do hino'd surga, oi Tuhan. Om ompunan no o dusa di susuhuon nu, i tulun dot Israil. Tudukan no iyolo' do momonsoi dit otopot. Om owonsoi pondo o miagal diri, om porikatan nod rasam o hiti'd pomogunan nu, i pomogunan di pinatahak nu dot id tulun nu do sumiliu'd songonuon diyolo' do gisom dot alaid.


text:
Soira' nopo do mononglous ko' orikatan do toruol di mogkoroliu o hiti'd pomogunan diti, ko' angaraag i totonomon dot oontok do tongus dit alasu' ko' akanon do katat, om soira' nopod songodon do pisangod i tulun nu, ko' oontok do toruol,


text:
om pokinongohon no o sambayang diyolo'. Om ondung haro o songulun di tulun dot Israil, i tulun do songonuon nu do tumongob, om sumambayang nondo dot id diya' do mikuwo'd popoinsawat do longon dau do pointuduk diti Walai'd Sasambayangan dot Agayo,


text:
om pokinongohon no o sambayang diyolo' do hino'd tiyonon nu do hino'd surga, om ompunan no om uhupan iyolo'. Tu' iya' noo o koilo dot id suang do ginawo'd tulun. Iyo nopoddi, om wonsoyon no dot id pointikid-tikid do tulun it apatut do wonsoyon dot id diyolo',


text:
om oronok indo om mihuboyo-boyo' o tulun nu dot id diya' do solinaid diyolo' do poingiyon do hiti'd pomogunan di pinatahak nu dot id taki-aki dahai.


text:
Om soira' nopod haro o tulun do bansa'd suwai do mantad id pomogunan di hilo'd sodu' do korongou do kobontugo' om kokoriso' nu, om korongou do posodia' kasai' ko do monguhup, om rumikot nondo iyau dot id Walai'd Sasambayangan dot Agayo diti do mongoi sambayang dot id diya',


text:
om maha' daa om pokinongohon nu o sambayang dau do hino'd tiyonon nu do hino'd surga, om patahakon nu i pokionuon dau. Om iyo nondo do tulun dot Israil, i tulun do songonuon nu, o koinsanai do bansa'd tulun do hiti'd pomogunan tu' kotutun diya' om mumboyo' do boros nu, om kongoilo dot iti no walai di winonsoi ku o tiyonon do sumambayang dot id diya'.


text:
Om soira' nopod suhuon nu i tulun nu do mongoi sangod do pisangod, om hinonggo nopondo iyolo' do tumimbaba' diti bandar di nopili' nu om sumambayang do potimbaba' diti walai di winonsoi ku do maan nu,


text:
om maha' daa om pokinongohon nu o sambayang diyolo' do hino'd surga, om maha' daa om onuan nu iyolo' do kamanangan.


text:
Om soira' nopo do kowonsoi do dusa dot id diya' iti tulun nu --- otopot nopo kopio om aiso' i' o tulun dot aiso' o dusa --- om pologoson tomod nu nopondo iyolo' dot alaon do pisangod om atanggayan do pisangod do kumaa dot id pomogunan dit osodu' ko' osomok, tu' atatagadan ko no kopio,


text:
om ondung otopot-topot kopio om aayi-ayi' kopio o ginawo diyolo' do tumongkiad di dusa diyolo' do daamot diyolo' do poingiyon dot id pomogunan diri, om sumambayang nondo dot id diya' do potimbaba' do pomogunan diti, i pinatahak nu dot id taki-aki dahai, om potimbaba' diti bandar do nopili' nu om iti Walai'd Sasambayangan dot Agayo di winonsoi ku do maan nu,


text:
om pokinongohon no daa o sambayang diyolo' do hino'd tiyonon nu do hino'd surga, om kosianai no diyolo'; om maha' daa om ompunan nu o koinsanai di dusa do tulun nu.


text:
Om antangai no iyahai do dinondo, oi Kinorohingan ku, om pokinongohon ngai' no i sambayang dahai dot id diya' do mantad id kinoiyonon diti.


text:
Ingkakat nod dinondo, oi Tuhan i Kinorohingan! Om suang no diti Walai'd Sasambayangan dot Agayo do miwoyo' di Kaban do Tumpongo, i tanda' do kuasa' nu, om miyon nod hiti do gisom dot alaid. Barakatan no o koinsanai do karaja' dit imam di mogobi-obi' diya', om maha' daa om ongotood ngai' i tulun nu tu' osonong ko i' dot id diyolo'.


text:
Oi Tuhan, i Kinorohingan, simbaro' no iti sambayang do raja' di nopili' nu. Sorohon no i kosianan nu dot id di Daud, i susuhuon nu,” ka dau.


text:
Om kasambayang poddi i Raja' Suliman, om rikot no o tapui do mantad hilo'd tawan do minonorob do koinsanai di porsombahan di sinumbali' di pinatahak dot id Tuhan. Om koponu' noddi di tulinau do tanda' do nakarapou o Tuhan, i Walai'd Sasambayangan dot Agayo,


text:
Om soira' di nokito di tulun dot Israil o tapui do ruminikot do mantad hilo'd tawan om noponu' di tulinau do tanda' do nakarapou o Tuhan, i Walai'd Sasambayangan dot Agayo, om otud nopo iyolo' do hiri'd siliu do tuminuku' om mikuwo'd minamarayou iyolo' do Kinorohingan, tu' Kinorohingan nopo om osonong om mompus-ompus o kosianan dau.


text:
Om papatahak noddi i Raja' Suliman om koinsanai di tulun do pointimung do hiri, do porsombahan di sumbolion dot id Tuhan.


text:
Om papatahak no i Suliman do 22,000 o tinan do sapi' om 120,000 o tinan do dumba' do numaan do porsombahan do piuludan. Om iyo noddi i raja' om koinsanai di rayat do pinapatahak di Walai'd Sasambayangan dot Agayo dot id Kinorohingan.


text:
Om songingkakat ngai' it imam do hiri'd ningkokoton diyolo' do mitimbaba' di tulun do Liwi di mamarayou'd Tuhan do mikuwo'd popinguni di tuunion di winonsoi di Raja' Daud, om modsinding di sinding do “Mompus-Ompus O Kosianan Dau,” ka, do tumanud di pinonuhuan di Daud. Om iri ngai' no imam om popinguni do torumpit om songingkakat i tulun dot ogumu'.


text:
Om potobilango' noddi di Suliman do maan do don Tuhan i hiri'd tanga' di natad, it otimbabaan di Walai'd Sasambayangan dot Agayo, om papatahak nogiddi iyau do porsombahan di sorobon om porsombahan do gandum om lunok, i nanu do mantad id porsombahan do piuludan. Iyo pogiddi o winonsoi di Suliman nga' a' no orumpos di pananaraban do porsombahan di tambaga' do winonsoi, dot oinsanan i porsombahan.


text:
Om hiri nod Walai'd Sasambayangan dot Agayo do minamaramai i Suliman om koinsanai di tulun dot Israil do Tadau dot Agayo do Kinuhub-Kuhub do solinaid do turu' o tadau. Om ogumu' no kopio o tulun do nokotimung tu' nongkorikot nopo om mantad pod hilo'd Ralan do Hamat di ponong id utara om gisom do hilo'd piwolitan do Masir di ponong id salatan.


text:
Turu' o tadau diyolo' do pointimung do pinapatahak di pananaraban do porsombahan dot id Tuhan, om turu' po kawagu o tadau diyolo' do minamaramai di Tadau dot Agayo do Kinuhub-Kuhub. Om tontok di tadau do kolimpupuson no, om papaharo po iyolo' do karamayan do pongolimpupus.


text:
Om tadau poddi kawagu, di koduwo nohopod om tolu tadau do tulan do koturu', om suhuo' ngai' no di Suliman i tulun do minuli'. Om ongotood ngai' nopo iyolo' tu' osonong ngai' i' o winonsoi'd Tuhan dot id tulun dot Israil, i tulun do songonuon dau, om id di Daud om id di Suliman.


text:
Om kopongo poddi di Suliman do momonsoi i Walai'd Sasambayangan dot Agayo om i walai do don raja' do miontok di natantu' mantad do wonsoyon,


text:
om intalang no kawagu o Tuhan dot id di Suliman di dongotuong, om boro-boros nod poingkaa, “Norongou ku no i sambayang nu, om romiton ku i' iti walai di winonsoi nu do maan do tiyonon do sumambayang dot id doho' do gisom dot alaid.


text:
Om soira' nopo dot a' oku poporikot do rasam ko' poporikot oku do katat do mangayi' do tanom-tanom ko' poporikot oku do toruol di mogkoroliu dot id tulun ku,


text:
om ondung minsiriba' iyolo', om sumambayang dot id doho' om kumorologo di dusa diyolo', mikuwo'd tumongkiad di kowoyo-woyoon diyolo' dot araat, om pokinongohon ku indo do hilo'd surga o sambayang diyolo'; om ompunan ku i' o dusa diyolo' om posimbayanon kawagu ku o pomogunan diyolo'.


text:
Om piantangan ku indo iti Walai'd Sasambayangan dot Agayo om posodia' kasai' oku do mokinongou do koinsanai do sambayang diyolo' di poboroson diyolo' do hiti'd kinoiyonon diti.


text:
Wonsoyon ngai' ku pogi' o miagal diri nga' nopili' ku no o kinoiyonon diti om nokotobilang ku no do maan dot iyonon do sumambayang dot id doho' do gisom dot alaid. Om piantangan ku indo om piintirungan ku do gisom dot alaid.


text:
Ondung iyo ko iya' di Daud, i tapa' nu, tu' otorodok do tumanud dit oturan ku om momonsoi do toinsanan di ponuhuan ku diya',


text:
om bayaanon ku indo i batos ku dot id di Daud, i tapa' nu, do haro kasai' nopondo o songulun di sinakagon dau dot osiliu do raja' dot Israil.


text:
Nga' ondung sumaap ko om i rayat nu nga' sumaap dit oturan ku om i ponuhuan ku, om tumuku' kou nogindo dot id tingolig,


text:
om posoliwanon ku nondo iyokoyu do mantad id pomogunan di pinatahak ku dokoyu. Om tongkiadan ku pondo iti walai di natantu' ku do tiyonon do sumambayang dot id doho', om hinonggo-honggo nopondo nga' hingi-hingion po om irak-irakan do tulun o tulun dot Israil.


text:
Om iti nondo Walai'd Sasambayangan dot Agayo, i suahon kopio daa do dinondo, nga' popotigowo pondo do tulun di katalib do hiti. Om muhot nondo iyolo' do poingkaa, ‘Nokuro tu' iyo kopio'dti o winonsoi'd Tuhan dot id pomogunan diti om id Walai'd Sasambayangan dot Agayo'dti?’ ka.


text:
Om poingkaa nondo o ponimbar do tulun, ‘Nokobungou nopo nga' tuminongkiad iyolo'd Tuhan, i Kinorohingan diyolo', i minomoyo' di taki-aki diyolo' do suminoliwan do mantad hilo'd Masir. Tu' tuminuku' nogi' om minamatos iyolo' do tumorodok dot id tingolig. Om iri no o nokoporikatan do Tuhan do kosusaan diti dot id diyolo',’ ka nondo diyolo',” ka dau.


text:
Koloido' nopo di Suliman do minomonsoi di Walai'd Sasambayangan dot Agayo om i walai dau do don raja' om duwo nohopod o toun.


text:
Om winonsoi nogi' dau kawagu i piro-piro bandar di pinatahak di Raja' Hiram dot id dau, om minonuhu' iyau do tulun dot Israil do mongoi iyon do hiri.


text:
om ninggiratan dau i bandar do Palmira, i hilo'd kinoiyonon do poiyanan do kaakan-akanan di hilo'd Hamat.


text:
Om winonsoi nogi' dau kawagu o bandar do Bait-Horon dit id sokid om Bait-Horon dit id siba', om nosiliu'ddi do bandar di kitolig o posorili' di bandar diri, om kisalampad o totobon do wawayaan dot agayo.


text:
Om winonsoi nogi' dau kawagu o bandar do Baalat, om koinsanai di bandar do poiyanan do kaakan-akanan, om i piro-piro bandar do pinoiyanan di korita'- kuda' om i kuda' dau. Om nowonsoi ngai' nopo dau i natantu' mantad dau do wonsoyon do hilo'd Yorusalim, om hilo'd Libanon om pointongkop di watas do porintaon dau.


text:
Om oinsanan nopo i tulun do sinakagon di bansa' do Kanaan, it a' di tulun dot Israil pinatai di solodo' i' diyolo' o pomogunan diri, do sinuhu' di Suliman do kumaraja' do miagal do turipon. Iri nopo tulun diri nga' bansa' do Hit, Amori, Poris, Howi om Yobus. Om gisom piya do baino' nga' turipon kasai' po i sinakagon diyolo'.


text:
Iri nopo tulun dot Israil om a' i' sinuhu' do kumaraja' do miagal do turipon, suwai ko' siniliu iyolo' do soudor, om boyoon do soudor, om boyoon dit ongkikorita'-kuda' do don sumasangod, om soudor di songinsakai'd kuda'.


text:
Duwo nahatus om limo nohopod o pagawai do sinuhu' do monongkoilo di tulun di kumaraja' do miagal do turipon do hiri'd piro-piro o waalon.


text:
Om powoliho' no di Suliman i sawo dau, i tanak do raja' do Masir, do mantad id Bandar di Daud om pinakaa do hiri'd walai di winonsoi dau do tiyonon di sawo dau. Tu' boros ka di Suliman, “A' i' koino-ino do miyon i sawo ku do hiti'd walai di Daud do don raja', i raja' dot Israil, tu' koinsanai di kinoiyonon di noumbalan do pinoilihan di Kaban do Tumpongo om olidang no,” ka dau.


text:
Om papatahak no i Suliman dot id Tuhan do porsombahan di sumbolion do hiri'd sakai di pananaraban do porsombahan di winonsoi dau, dot id dotimbabaan di Walai'd Sasambayangan dot Agayo.


text:
Om pinapatahak iyau do porsombahan di sorobon do pointikid do tadau dot agayo do tumanud di Tourat di Musa: tontok do tadau'd Sabat, Tadau dot Agayo do Tulan do Wagu om tontok di tolu o tadau dot agayo do pointikid-tikid do toun --- iri no i Tadau'd Agayo do Roti dit A' Kipangambang, Tadau dot Agayo do Dongmongomot, om Tadau dot Agayo do Kinuhub-Kuhub.


text:
Om natur nogi' di Suliman o karaja' dit imam do pointikid do tadau, om karaja' di tulun do Liwi di monguhup dit imam do modsinding do pamarayou om momonsoi di karaja' diyolo', do tumanud di pinangatur di Daud, i tapa' dau. Om iri nogi' i madtatamong di Walai'd Sasambayangan dot Agayo nga' binahagi' i' dau do piro-piro o sinompuruan do madtamong do pointikid-tikid di wawayaan, do tumanud di nituduk di Daud, i susuhuon do Kinorohingan.


text:
Om tinanud ngai' nopo, om aiso' i' o tinolib-toliban di pinotuduk di Daud dot id imam om id tulun do Liwi do pasal di piro-piro bilik di poopian do konunu-nunuan om pasal di piro-piro o hal do suwai.


text:
Om kopongo noddi i waalon di natantu' mantad di Suliman do wonsoyon. Om osonong ngai' nopo o pinomonsoi'ddi, do mantad poddi pinoiliu i' i watu do pinoimpahan om gisom do nopongo i Walai'd Sasambayangan dot Agayo.


text:
Om ongoi noddi i Suliman do hilo'd Ision-Gibir om hilo'd Ilat, i duwo o bandar do podompiran do kapal do rahat do hiri'd tisan di Suok dot Akaba, do hilo'd pomogunan dot Idom.


text:
Om nonuan nogi' iyau di Raja' Hiram do piro-piro kapal do rahat do pinitanud di piro-piro pagawai dau om i piro-piro tulun di popotunud do kapal do rahat di nongoubas no. Om pogitanud-tanud nopo iyolo' di tulun di Suliman do kuminaa do hilo'd pomogunan dot Opir do mongoi panganu do lobi ko' hopod om limo noribu o kilogram do tamas, om pootodo' noddi diyolo' iri dot id di Suliman.


text:
Iri nopo Raja'd Tondu' do pomogunan do Siba nga' nokorongou do kobontugo' di Suliman. Om ongoi noddi iyau do hilo'd Yorusalim do mongoi pogumbal di Suliman do piro-piro o tuhoton dit angaralom. Om ogumu' nogi' o tulun do pinowoyo' dau om ogumu' ot unta di ginandaran do rampa, om watu dot olumis dit angagayo o gatang, om tamas dot ogumu' kopio. Om kosolowot poddi i Raja'd Tondu' diri di Suliman, om poboroso' ngai' no dau o tuhoton dit osorou-sorou dau dot uhoton.


text:
Om kosimbar ngai' nopod i Suliman i nuhot dau'ddi, om iso' po nga' aiso' i' ot adalaan karalom dot id di Suliman.


text:
Om koilaai no di Raja'd Tondu' dot opintar kopio i Suliman om nokokito iyau di walai'd raja' dit olumis kopio do winonsoi di Suliman.


text:
Om nokokito nogi' iyau di kowoyo-woyoon di pagawai do kumaraja' do hiri'd walai'd raja', om i pakayan diyolo' dit ongoiyo om i bilik dit iyonon diyolo'; om nokokito nogi' iyau di taakanon di pinosurung, om i pakayan di tulun di modsusurung do tontok do moginakan; om nokokito nogi' iyau di piro-piro porsombahan di sumbolion di patahakon di Suliman do hiri'd Walai'd Sasambayangan dot Agayo. Om oimayaan tomod diri om olumisan tomod i Raja'd Tondu' do Siba do nokokito ngai'ddi.


text:
Om boros kaddi dau dot id di Suliman, “Ongotopot i' kopio i norongou ku do pasal do kopintaro' nu di hilo' oku pod pomogunan ku!


text:
Nga' korikot oku poddi do minongoi kopio ontong ngai'ddi, om ponongkuyaai oku nogi' kopio. Om a' i' kointanga-tanga' diti nokito ku i nongorongou ku. Opintar ko po om kaya' ko ko' i nokosunud do tulun dot id doho' do pasal do kopintaro' om kakayao' nu.


text:
Olumaag no kopio o koinsanai di pagawai dit id toning kasai' diya' tu' kopirongou di ponudukan nu dit angaralom!


text:
Royohon no o Tuhan, i Kinorohingan nu! Om nokointalang no dau dot asanangan iyau diya' tu' siniliu ko i' dau do raja' dot Israil. A' i' iyau otingkod dot osianan do tulun dot Israil; om iri no o nokopomilian dau diya' do sumiliu do raja' diyolo', om kogirot nu i' ot oturan om it otulid,” ka dau.


text:
Om patahako' noddi di Raja'd Tondu' do Siba dot id di Suliman i popuhawangon dau di nigitan dau --- lobi i' dot apat noribu kilogram o tamas om ogumu' o watu dot olumis dit angagayo o gatang om ogumu' o rampa. Om a' no i Suliman nokoumbal kawagu do nakaramit do rampa dot iyo'ddi pinatahak di Raja'd Tondu' do Siba tu' osonong no kopio.


text:
(Om iri nogi' i tulun di Raja' Hiram om i tulun di Raja' Suliman di pinapaatod do tamas do mantad hilo'd Opir do patahakon di Suliman nga' minigit pod watu dit ongolumis, om it agayo o gatang, om minigit do kayu cendana.


text:
Om iri no i kayu'ddi o winonsoi di Suliman do tukad di Walai'd Sasambayangan dot Agayo om tukad di walai dau do don raja'. Om iri nogi' o winonsoi do kecapi om gambus do maan di tulun do pouuni do tuunion. Om a' po nokoumbal do haro ot iyo'ddi do hilo'd pomogunan do Yohuda.)


text:
Om patahako' ngai' nopo di Suliman dot id Raja'd Tondu' do Siba o nunu nopo i pinokianu dau, do suwai mantad ko' i popuhawangon kasai' di Suliman. Om uli' noddi i Raja'd Tondu' diri do hilo'd pomogunan dau do mogitanud-tanud di tulun di minomoyo' dau.


text:
Monikid toun nopo om osomok nod duwo nohopod om tolu noribu o kilogram do tamas dot aramit di Suliman,


text:
om a' po kohompit i sukai do mantad id piro-piro o tulun di mongingindapu' om i tulun di dumagang-dagang, om mantad id piro-piro raja' dot Arab om koinsanai di gobunor dot Israil.


text:
Om pomonsoi no i Suliman do duwo nahatus o kolid dit angagayo do nurogupan ngai' nopod tamas di tinantan do haro i' doti' o turu' o kilogram do pinonguragup dot iso' o kolid.


text:
Om minomonsoi po iyau do tolu nahatus o kolid dit ongokoro-koro', om nurogupan do tamas di tinantan do haro i' doti' o tolu o kilogram do pinonguragup dot iso' o kolid. Om posuango' ngai' nopo dau i kolid diri do hiri'd langga' di pinungaranan do Langga' do Puru' do Libanon.


text:
Om minomonsoi po i Raja' dot iso' o tirikohonon do don raja' dit agayo om linopisan do lamai om nurogupan do tamas di nosompipi'.


text:
Iri nopo tirikohonon diri nga' winansayan do tukad dot onom o taang. Om haro o poulakan do lapap di nurogupan do tamas do pasagalai di tirikohonon. Om haro o kakabayon di tirikohonon. Om hiri nopod miampaping di kakabayon om haro o winonsoi do pinoiyo-iyo'd singa.


text:
Om hiri'd misingompok do pointikid-tikid di taang do tukad nga' haro ngai' nopo i winonsoi do pinoiyo-iyo'd singa, om oinsanan nopo i winonsoi'ddi om hopod om duwo o tinan. Om a' po nokoumbal do haro o tirikohonon do raja' dot iyo'ddi do hinonggo-honggo nopo o pomorintaan.


text:
Koinsanai di ponginuman di Suliman om tamas ngai' nopod winonsoi om iri ngai' i pakakas do hiri'd langga' di roitan do Langga' do Puru' do Libanon nga' tamas i' di nosompipi' do winonsoi. Om tontok nopo di poimpasi po i Suliman om aiso' i' o gatang do pirok.


text:
Om ogumu' po o kapal do rahat di Suliman dit angagayo do moyo-woyo' di piro-piro kapal do rahat di Raja' Hiram do hilo'd rahat dot agayo. Om insan kasai' dot id suang do tolu o toun do gumuli' i kapal do rahat diri do mongoi paatod do tamas, pirok, lamai, kara' om tubou.


text:
I Raja' Suliman nopo nga' kaya' om opintar ko' mantad do raja' do hinonggo nopo do hiti'd pomogunan.


text:
Om oinsanan nopo o tulun dot orohian do mongoi pokinongou do ponudukan dau dit angaralom di pinatahak do Kinorohingan dot id dau.


text:
Om pointikid-tikid do tulun di rumikot nga' manahak kasai' nopod nipuhawang dot id dau. Papatahak iyolo' do konunu-nunuan di pirok om tamas do winonsoi, om papatahak do pakayan, rapo-rapo, rampa, kuda' om bagal. Om iyo kasai' nopoddi do pointikid do toun.


text:
Om haro po ot apat noribu o kandang do poiyanan di Raja' Suliman do kuda' om korita'-kuda' dau. Om kogumuo' nopod kuda' dau do don sumasangod om hopod om duwo noribu o tinan. Om iri nopo wookon diri om pinoiliu dau do hilo'd Yorusalim, om iri no suwai om pinoiyon dot id piro-piro o bandar do suwai.


text:
Om iyau no o kikuasa' dot id sawat do toinsanan di raja' do hiri'd watas do mantad pod hilo'd Bawang dot Iprat om gisom do korikot di pomogunan do Pilistin om i piwolitan do Masir.


text:
Tontok nopo di pomorintaan di Suliman, om pirok nopo do hilo'd Yorusalim om miagal nod konunu-nunuan di koubasanan, tu' miagal pod watu; om kayu sedar do Libanon nga' a' no aayi-ayi', tu' miagal po di kayu ara.


text:
Om momoli nogi' i Suliman do kuda' do mantad hilo'd Musri om mantad id piro-piro o pomogunan do suwai.


text:
Iri nopo susuyon do suwai do pasal di Suliman, do mantad di timpuun i' om gisom di kinopupuson, om nongkotulis no do hiri'd suang do Buuk do Susui di tinulis di Natan i Nabi, om id suang di Buuk do Boros do Pasal dit id Dabantalan di tinulis di Ahia, i tulun do Silo, om id suang do Buuk do Pinointalang di tinulis di Ido i Nabi, i pinotulisan di susui do pasal di pinomorintaan di Yirobiam, i raja' dot Israil.


text:
Om kapatai noddi iyau om lobongo' nod hilo'd Bandar di Daud. Om kosiliu nod raja' i Rihabiam, i tanak dau do suminowoli dau.


text:
Om ongoi no i Rihabiam do hilo'd Sikim tu' nokotimung nod hilo' o koinsanai di rayat dot Israil do ponong id utara, do posiliu dau do raja'.


text:
Om soira' di nokorongou do hal diri i Yirobiam, i tanak di Nibat, i minongoi do hilo'd Masir tu' minogidu' iyau do mantad id di Raja' Suliman, om poguliai no dau do hilo'd Israil.


text:
Om lohowo' no di rayat do ponong id utara i Yirobiam, om pogitatanud no iyolo' do minongoi solowot di Rihabiam. Boros ka diyolo',


text:
“Awagat no kopio o pinotonggungan di Suliman, i tapa' nu, dot id dahai. Ondung pagaan-gaanon nu daa i tonggungan dahai om i koinggoritan dahai, om minsiriba' i' iyahai dot id diya',” ka diyolo'.


text:
Om boros ka di Rihabiam do suminimbar, “Momusorou oku po, om tolu po o tadau do mantad baino' om gumuli' kou nogi' kawagu do hiti,” ka dau. Om uli' ngai' noddi i tulun diri.


text:
Om pokinosihat no i Rihabiam di kongomolohingan no di nosiliu do ponosihat di Suliman, i tapa' dau. Boros ka dau, “Poingkuro ma o ponimbar ku di tulun diri? Poingkuro o nosihat dokoyu?” ka dau.


text:
Om boros ka diyolo', “Ondung osonong o wonsoyon nu dot id tulun diri om poposonong ko do ginawo diyolo' tu' osonong i' o ponimbar nu, om otorodok no iyolo' dot id diya' do gisom dot alaid,” ka.


text:
Nga' a' i' di Rihabiam pinadul i nosihat di kongomolohingan diri. Suwai ko' ongoi nogi' iyau dot id tulun dit ongomulok po, i rampam nogi' dau, i nongosiliu do ponosihat dau.


text:
Boros ka dau, “Poingkuro ma o ponimbar ku di tulun di mokinggaan do tonggungan diyolo'? Poingkuro o nosihat dokoyu doho'?” ka di Rihabiam do minuhot diyolo'.


text:
Om boros ka diyolo', “Poboroson no o poingkaa dot id diyolo', ‘Oluhoi oku piya nga' okoris-koris oku i' ko' i tapa' ku.


text:
Awagat no daa i pinotonggungan di tapa' ku dot id dokoyu nga' awaga-wagat po o doho'd potonggungan dokoyu. Tuwai noo o pinomikot dau dokoyu, nga' i pipikot do kuda' o doho'd pomikot dokoyu!’ kanto,” ka diyolo'.


text:
Tolu poddi o tadau do mantad diri om guli' no kawagu i Yirobiam om koinsanai di tulun diri do minongoi solowot di Raja' Rihabiam, do tumanud di pinonuhuan dau.


text:
Om suminansala' i' iyau di nosihat di kongomolohingan tu' apantog nopo iyau do minoro-boros di rayat,


text:
tu' tuminanud nogi' iyau di pinonosihat di tulun dit ongomulok po. Boros ka dau, “Awagat no daa i pinotonggungan di tapa' ku dot id dokoyu, nga' awagat po ko' iri o doho'd potonggungan dokoyu. Tuwai noo o dau do pinomikot dokoyu, nga' doho' nopod pomikot dokoyu om pipikot do kuda'!” ka dau.


text:
Om a' i' dau pinadul i pinokianu di rayat. Nga' iri no o korohian do Tuhan, i Kinorohingan, tu' mositi' nod osiliu i nokoboros mantad di Ahia i Nabi, i mantad hilo'd Silo do pasal di Yirobiam, i tanak di Nibat.


text:
Om soira'ddi nokito di rayat dot a' i' mokinongou i raja', om pagarango' noddi diyolo' o poingkaa, “Nunu kopio o kapadul-padul toko' di Daud om i sinakagon dau? Aiso' i' o nunu-nunu do winonsoi diyolo' dot osonong dot id dati'. Kainou muli', oi tulun dot Israil! Pologoson nopo i Rihabiam do mongilo-ilo do dau'd tinan!” ka diyolo'. Om suminaap diri i rayat dot Israil,


text:
Om suhuo' no di Raja' Rihabiam i Adoniram, i mandur di turipon di songingkaraja', do monginsasamod di rayat. Nga' dumpaho' nogi' diyolo' iyau do watu do gisom do napatai iyau. Om kokito poddi di Rihabiam iri, om osiau nopo iyau do suminakai di korita'-kuda' dau om poggidu' no do kuminaa do hilo'd Yorusalim.


text:
Om mantad poddi om sumaap no kasai' di raja' do sinakagon di Daud i rayat do pomorintaan do ponong id utara dot Israil.


text:
Soira' di nokorikot i Raja' Rihabiam do hilo'd Yorusalim, om ponimung no iyau do 180,000 o soudor dau dit ongosiou do mantad id payat do Binyamin om Yohuda do mongoi panangod di tulun dot Israil om koguli' i' o pomorintaan dau dot id payat di ponong id utara dot Israil.


text:
“Kada' kou ponokisangod di tulun dot Israil, i tongotobpinai dokoyu. Uli' ngai' kou nogi'. Tu' iti nopo nosiliu om korohian ku i',” ka. Om umboyo' ngai' no iyolo' di boros do Tuhan om a' iddi iyolo' nabayaan do minongoi sangod di Yirobiam.


text:
Om undorong no i Rihabiam do hilo'd Yorusalim om ponuhu' no iyau'd tulun do momonsoi'd tolig do pongolig do posorili' di kabandaran dit id watas do Yohuda om Binyamin. Iri nopo bandar diri om:


text:
Om pinogirot nogi' dau i kabandaran di kitolig diri om tinikidan dau dot iso' o boyoon do soudor o pointikid-tikid di bandar, om nonuan ngai' dau i bandar do kaakan-akanan, om tumau'd saitun, om waig dot anggur,


text:
Om ongoi ngai' nopod hiri'd di Rihabiam it imam om i tulun do Liwi do mantad id toinsanan di watas dot Israil.


text:
Tongkiadai ngai' nopo di tulun do Liwi i kobuturan do paakan-akanan do tayam-tayam om i tana' diyolo', om undaliu no iyolo' do hilo'd Yohuda om hilo'd Yorusalim, tu' a' iyolo' di Yirobiam pinabanar do kumaraja' di karaja' dot imam di mogobi-obi'd Tuhan, om i suminowoli di Yirobiam do raja' dot Israil nga' a' i' pinapabanar diyolo'.


text:
Minomili' nogiddi i Yirobiam dot imam do maganu-anu do hiri'd tiyonon do modsubak do tingolig om modsubak do rusod-rusod, om i patung di pinoiyo-iyo do sapi' di winonsoi dau.


text:
Om iri nopo i tulun do mantad id toinsanan di payat dot Israil dit otopot-topot kopio dot orohian do sumambayang dot id Tuhan, i Kinorohingan dot Israil, om minongoi i' do hilo'd Yorusalim, do tuminanud di tulun do Liwi, om kapatahak i' iyolo' do porsombahan di sumbolion dot id Tuhan, i Kinorohingan di tinuku' di taki-aki diyolo'.


text:
Om iri noddi o kogiro-girot di pomorintaan do Yohuda. Om tolu o toun diyolo' do suminokodung kopio do pomorintaan di Rihabiam, i tanak di Suliman, om koiyon-iyono' nopo diyolo' om iyo po dit i Raja' Daud po om i Raja' Suliman o momorinta'.


text:
Kinawin nopo di Rihabiam om i Mahalat; tapa' nopo di Mahalat om i Yorimot, i tanak di Daud, om tina' no dau om i Abihail, i tanak di Iliab, i manangaki di Isai.


text:
Om kowino' po di Rihabiam i Maaka i tanak di Absalom. Om apat o tanak diyolo'd kusai: i Abia, i Atai, i Sisa om i Silomit.


text:
Kogumuo' nopod sawo di Rihabiam om hopod om walu', om kogumuon nod tondu' di panakasawo dau om onom nohopod. Tangaanak nopo di Rihabiam do kusai om duwo nohopod om walu', om onom nohopod o tangaanak dau'd tondu'. Id pogialatan nopo di sawo om tongoondu' di panakasawo dau om i Maaka no o kosianan kopio dau.


text:
Om i Abia noddi, i tanak diyolo' di Maaka o kasanangan kopio dau dot id pogialatan do koinsanai di tangaanak dau, om i Abia no o pinili' dau do similiu'd raja' do sumowoli dau.


text:
Om oilo tomod i Rihabiam do minanahak do karaja' dot id tangaanak dau'd kusai, om pinoiyon dau iyolo' dot id kabandaran dit ongkitolig do pointongkop do watas do Yohuda om Binyamin. Om nonuan nogi' dau iyolo' do taakanon do gisom dot a' aayi-ayi', om nonuan dau iyolo'd sawo dot ogumu'.


text:
Om kogirot poddi o pomorintaan di Raja' Rihabiam, om a' di dau om a' do koinsanai di rayat dau pinadul i Tourat do Tuhan,


text:
om a' noddi iyolo' tuminorodok dot id Tuhan. Om hukumai noddi iyolo'd Tuhan. Om tontok di kolimo do toun do pomorintaan di Rihabiam, om ngoyo' no di Sisak i raja' do Masir, songodo' o Yorusalim,


text:
do miwoyo' do soribu om duwo nahatus o korita'-kuda' di don sumasangod, om onom nohopod ribu o soudor di kikuda', om soudor dit a' no ointob-intob o kogumuo', do poinghompit ngai' i soudor do Libia, Suki om Etiopia.


text:
Om sinolod dau i kabandaran di kitolig o posorili' do hilo'd Yohuda om potilombusai po dau o hilo'd Yorusalim.


text:
Om tontok nopoddi nga' nokotimung nod hilo'd Yorusalim i Raja' Rihabiam om koinsanai di boyoon do tulun do Yohuda do mogidu' daa do mantad id di Sisak. Nga' rikot no dot id diyolo' i Somaya i Nabi, om boro-boros nod, “Poingkaa o boros do Tuhan, ‘Tuminongkiad kou doho', om iyoho' nga' tumongkiad no dokoyu do baino', om oporinta' kou indo di Sisak,’ ka,” ka dau.


text:
Om pagakun noddi i raja' om koinsanai di boyoon do nokowonsoi iyolo'd dusa. Boros ka diyolo', “Otulid i' i wonsoyon do Tuhan diri,” ka.


text:
Om soira' di nokito do Tuhan do mininsiriba' iyolo', om boro-boros po kawagu iyau dot id di Somaya do poingkaa, “A' ku i' iyolo' patayon tu' minagakun i' iyolo' di dusa diyolo'. A' no alaid om poiduwon ku no iyolo'; om a' indo araag o Yorusalim. Nga' iyo piya'ddi nga' i Sisak


text:
kasai' i' o momorinta' diyolo', om koilo indo iyolo' do pisuayan do momonsoi do ponuhuan ku om momonsoi do ponuhuan do pomorinta' do hiti'd pomogunan,” ka.


text:
Om rikot noddi i Raja' Sisak do minongoi panangod do bandar do Yorusalim om nongoi ngai' dau i konunu-nunuan dit angagayo o gatang di hiri'd Walai'd Sasambayangan dot Agayo om i hiri'd walai'd raja'; do kohompit ngai' no i kolid do tamas di winonsoi di Raja' Suliman.


text:
Om pomonsoi noddi i Rihabiam do kolid do tambaga' o winonsoi do pinoningolon di nangaanu di pisangod, om patamangai no dau di boyoon do soudor di madtatamong di wawayaan dot agayo di walai'd raja'.


text:
Om pointikid-tikid do mongoi i raja' do hiri'd Walai'd Sasambayangan dot Agayo, om ngoyon no di madtatamong i kolid diri om pogulion nogindo kawagu do hiri'd bilik di madtatamong.


text:
Om kotingkod noddi i kototogod do Tuhan dot id di Rihabiam tu' mininsiriba' i' iyau dot id Tuhan, om a' iddi iyau'd Tuhan pinatai. Om osonong noddi kawagu o koiyon-iyono' do hilo'd Yohuda.


text:
Niyon nopo di Rihabiam do momorinta' nga' hilo'd Yorusalim om mayo-gayo nopoddi o kuasa' dau do momorinta'. Tumur nopo dau di nosiliu iyau'd raja' om apat nohopod om iso' o toun, om hopod om turu' o toun dau do momorinta' do hilo'd Yorusalim, i bandar di nopili'd Tuhan do tiyonon do sumambayang dot id dau, dot id pogialatan di kabandaran do hilo'd watas dot Israil. Tina' nopo di Rihabiam om i Naama, i mantad hilo'd pomogunan dot Amon.


text:
Susuyon nopod pasal di Rihabiam do mantad di timpuun i' om gisom do kinopupuson, om i sinolusukan dau, nga' nokotulis ngai' i' dot id suang di Buuk do Susui di tinulis di Somaya i Nabi, om id suang di Buuk do Susui di tinulis di Ido i Nabi. Om misangod kasai' nopo iyo' Rihabiam di Yirobiam.


text:
Om kapatai noddi i Rihabiam om lobongo' no iyau do hiri'd kalabangan do raja' di hilo'd Bandar di Daud. Om kosiliu nod raja' i Abia, i tanak dau, do suminowoli dau.


text:
Tontok di kohopod om walu' do toun do pomorintaan di Raja' Yirobiam do hilo'd Israil, om kosiliu no i Abia do raja' do Yohuda,


text:
om tolu o toun do koloido' di Abia do momorinta' do hilo'd Yorusalim. Tina' nopo dau om i Mikaya, i tanak di Uriol, i mantad hilo'd bandar do Gibia. Om haro'ddi o pisangadan diyo Abia di Yirobiam;


text:
Om pitimbaba' no i duwo o tinimungan do soudor diri do hilo'd watas do konulu-nuluan dot Ipraim. Om takad no i Abia do hiri'd Nuluhon do Somaraim om pomoros no iyau dot opuhod dot id di Yirobiam om id tulun dot Israil do poingkaa, “Pokinongou kou!


text:
Koilo kou i' do nokopomonsoi no o Tuhan, i Kinorohingan dot Israil, do batos dot id di Daud om id sinakagon dau dot iyau no om i sinakagon dau o momorinta' dot Israil do gisom dot alaid. Om a' no milo dot a' bayaanon i batos diri.


text:
Minonimung iyau dot iso' o sinompuruan do tulun dot araat om sinansagan dau iyolo' do posonsog do korohian diyolo' dot id di Rihabiam, i tanak di Suliman. Nga' tontok nopoddi om omulok po kopio i Rihabiam, om a' po ogumu' o nopinsingilaan dau do kowoyo-woyoo' do sumaap.


text:
Om baino' noddi om momusorou kou'ddi do kasaap kou di kuasa' do pinatahak do Tuhan dot id sinakagon di Daud, tu' ogumu' o soudor dokoyu om kisapi' kou di tamas do winonsoi, i siniliu di Yirobiam do ponokokinorohingan dokoyu.


text:
A' toi dokoyu nouyung ngai' no it imam di mogobi-obi'd Tuhan, it imam di suminolusuk di Harun om i tulun do Liwi? Om pinosowoli nopoddi dokoyu nga' isai nopo o tulun dit orohian do sumiliu'd imam, do mongigit po iyau do songinan o sapi' ko' turu' o tinan do dumba', om silihon no dokoyu dot imam do modsubak di ponokokinorohingan dokoyu; it okon i' ko' Kinorohingan kopio. Tu' iyo noddi o kowoyo-woyoo' di piro-piro o tulun di bansa'd suwai do momili' dot imam di tuuhoton diyolo'. Nga' iyahai nopo om a' i' minomonsoi do miagal diri.


text:
Sumambayang kasai' i' iyahai dot id Tuhan, i Kinorohingan dahai om a' i' iyahai tuminongkiad dau. Iri nopo imam dahai om iri kasai' i' i sinakagon di Harun, om iri kasai' i tulun do Liwi o monguhup diyolo'.


text:
Pointikid-tikid do kosuabon om sosodopon om modtutud kasai' nopo iyolo' do kominyan om papatahak dot id Tuhan do porsombahan di sorobon, om posurung do roti do maan do porsombahan do hiri'd mija'. Om monikid tuong iyolo' do modtutud di lampung di hiri'd potitimpakan do lampung di tamas do winonsoi. Mumboyo' kasai' i' iyahai di ponuhuan do Tuhan. Nga' iyokoyu nopo om nokotongkiad no dau.


text:
Boyoon nopo dahai om Kinorohingan i' om hiti i' it imam di mogobi-obi' dau. Om nokosodia' no iyolo' do popouni do torumpit do tanda' do sumangod iyahai dokoyu. Oi tulun dot Israil, kada' kou saap do Tuhan, i Kinorohingan do taki-aki dokoyu! Tu' poingkuro piya nga' a' kou i' kamanang!” ka dau.


text:
Om daamot nopoddi nga' suhuo' no di Yirobiam o songintanga' di soudor dau do mongoi talob di soudor do Yohuda do ponong id tohuri, om iri no songintanga' om minawang do hiri'd doburuan diyolo'.


text:
Om soira' di nokito di soudor do Yohuda do notutukan iyolo' do pisangod, om pinggiak no iyolo' do mokiuhup do Tuhan. Om pounio' no di piro-piro imam i torumpit,


text:
om pamangkis ngai' no i soudor do Yohuda do pangkis do sumangod om pamanau no iyolo' do minongoi sangod, do winoyo' di Abia. Om alao' nod Kinorohingan i Yirobiam om i soudor dot Israil


text:
Om agayo no kopio o kinaalaan di tulun dot Israil do nala' di Abia om i soudor dau; tu' limo nopo nahatus noribu o soudor dit ongosiou do napatai.


text:
Om nakamanang iddi i tulun do Yohuda tu' suminondiu i' iyolo' do Tuhan, i Kinorohingan di taki-aki diyolo'.


text:
Om soira' di ginusa' di Abia i soudor di Yirobiam, om sinolod nogi' dau o piro-piro o bandar om kawalayan di hiri'd posorili'. Iri nopo kabandaran diri om Baitol, Yosana, om Ipron.


text:
Om solinaid nopo di pomorintaan di Abia, om a' no nokoguli' kawagu dot id di Yirobiam i kuasa' dau do momorinta' do hiri, om alaid noddi om patayo' no iyau'd Tuhan.


text:
Nga' i Abia no om muhang-ruhang nopo o kuasa' do momorinta'. Kogumuon nopod sawo dau om hopod om apat o tulun, om tangaanak no dau do tongokusai om duwo nohopod om duwo o tulun, om tangaanak no dau do tongoondu' om hopod om onom o tulun.


text:
Om iri nopo susuyon do suwai do pasal di Abia, om koinsanai di pinoboros om i winonsoi dau om nokotulis ngai' no dot id suang di Buuk do Susui di tinulis di Ido, i Nabi.


text:
Om kapatai poddi i Raja' Abia om di nolobong iyau do hiri'd kalabangan do raja' do hiri'd Bandar di Daud, om kosiliu no do raja' i Asa, i tanak dau, do suminowoli dau. Om osimbayan diri o hiri'd pomogunan dot Israil do solinaid do hopod o toun, di maso do pomorintaan di Asa.


text:
Om pinoposonong i' i Asa do ginawo'd Tuhan, i Kinorohingan dau, tu' minomonsoi i' iyau dit otulid om it osonong.


text:
Om nidu' ngai' dau i pananaraban do porsombahan di dong bansa'd suwai, om nidu' nogi' dau i tiyonon do modsubak do tingolig. Om minumuk dau i torigi do watu di don tingolig om hinaba' ngai' dau i torigi di tingolig dot Asira.


text:
Om suhuo' no dau i rayat do Yohuda do momonsoi do korohian do Tuhan, i Kinorohingan di taki-aki diyolo', om mumboyo' di ponudukan om ponuhuan do Tuhan.


text:
Nidu' ngai' nopo dau i tiyonon do tumuku' dot id tingolig om tiyonon do modtutud do kominyan di hilo'd kabandaran do Yohuda. Om osimbayan noddi o pomorintaan diri di maso dau do momorinta',


text:
gisom do milo iddi iyau do momonsoi di tolig do pongolig do posorili' di kabandaran do hilo'd Yohuda. Om aiso' noddi o pisangadan do solinaid do piro-piro o toun tu' nonuan i' iyau'd Tuhan do kosimbayanan.


text:
Boros ka di Asa dot id rayat do Yohuda, “Osonong dot inggiratan toko' i kabandaran do ponginggirot nopo om wansayan do tolig o posorili', om wansayan do walai'd angakawas do pogimpaan, om wansayan do wawayaan dit angagayo dit ongkisalampad o totobon. Naanu toko' pogi' o pomogunan diti nga' otorodok toko' i' do tuminanud di korohian do Tuhan, i Kinorohingan toko'. Om ginompi' toko' dau om pinosimbayan dau o pointongkop diti pomogunan toko',” ka dau. Om timpuun noddi iyolo' do minomonsoi'ddi om kopongo no diyolo'.


text:
Kogumuon nopo di soudor di Raja' Asa om 300,000 o tulun do Yohuda dit ongkikolid om ongkitandus, om 280,000 o tulun do Binyamin dit ongkikolid om ongkipana'; om oinsanan nopo iyolo' do soudor dit ongosiou om nongkopinsingilo do sumangod.


text:
Insan o maso om rikot no o songulun do bansa'd Etiopia di roitan dot i Sira do minongoi panangod do Yohuda do miniwoyo' do sojuta o soudor om tolu nahatus o korita'-kuda' do don sumasangod. Om pamanau po iyolo' do gisom do nokorikot do hilo'd Marisa.


text:
Om soliwan no i Asa do minongoi timbaba' di Sira, om sopipori-pori nopoddi iyolo' do pinopotimung di soudor diyolo' do hiri'd Rantai do Sipata, it id somok do Marisa.


text:
Om sambayang noddi i Asa dot id Tuhan, i Kinorohingan dau do poingkaa, “Oi Tuhan, iya' noo i milo do monguhup dit oluhoi do tumimbaba' dit okoris. Uhupai no iyahai do dinondo, oi Tuhan i Kinorohingan dahai! Iya' noo o sondihon dahai om id suang nod ngaran nu do sumoliwan iyahai do mongoi sangod diti soudor dot ogumu' kopio'dti. Oi Tuhan, iya' no o Kinorohingan dahai. Kada' pologoso' dot aala' ko dot isai nopo o tulun,” ka dau.


text:
Om songodo' no di Asa om i soudor do Yohuda i soudor do Etiopia. Om naala' i' do Tuhan i soudor dot Etiopia gisom do minogidu' iyolo'.


text:
Om gusao' po iyolo' di Asa om i soudor dau do gisom do nokorikot do hilo'd Gorar. Om ogumu' tomod diri o napatai di soudor dot Etiopia gisom dot aiso' no o pokukurayan diyolo' tu' naala' no kopio iyolo'd Tuhan om i soudor do Yohuda. Om ogumu' nogi' i konunu-nunuan diyolo' do nangaanu di suminangod diyolo'.


text:
Om raago' noddi di soudor do Yohuda i kabandaran di hilo'd watas do posorili' do Gorar, tu' pinooris do Tuhan i tulun do songingiyon do hiri. Om pingonuo' nopo di soudor do Yohuda i konunu-nunuan do hiri'd bandar om ogumu' tomod diri o naanu diyolo'!


text:
Om nongoi po diyolo' songodo' i kokiiman di gompomogompi' do tayam-tayam, om ogumu' tomod o dumba' om unta do naanu diyolo'. Om guli' nogiddi iyolo' do hilo'd Yorusalim.


text:
gisom do minongoi iyau solowot di Raja' Asa, om boro-boros nod poingkaa, “Oi Raja' Asa, om koinsanai di tulun do poingiyon do hiti'd Yohuda om hilo'd Binyamin! Pokinongou kou no! Osomok i' o Tuhan dot id dokoyu ondung osomok kou no dot id dau. Ondung mokituduk kou'd Tuhan, om monuduk i' iyau. Nga' ondung a' kou mamadul dau, om iyau nga' a' no mamadul dokoyu.


text:
Laid noddi kopio o tulun dot Israil dot a' sumambayang dot id Kinorohingan dit otopot kopio, om aiso' o ponudukan dot aanu diyolo' do mantad id imam, om a' iyolo' tumanud dit oturan.


text:
Nga' id suang nopo iyolo'd kosusaan, om rumikot i' iyolo' dot id Tuhan, i Kinorohingan dot Israil. Om minokituduk i' iyolo' dau, om tinudukan iddi dau iyolo'.


text:
Tontok nopoddi nga' a' nopo osimbayan o tulun do mimpanau, tu' haro ngai' nopo o kosusaan om kagangahan dot id pointikid-tikid do pomogunan.


text:
Mogiinggori-gorit nopo i piro-piro o bansa'd tulun, om mogiinggori-gorit i kabandaran, tu' pinorikatan iyolo'd Kinorohingan do kosusaan om kagangahan dit awagat kopio.


text:
Nga' iyokoyu nopo om mositi' nod polonuton o ginawo om kumosiou kou. Om koundar i' o nunu nopo o wonsoyon dokoyu,” ka dau.


text:
Om soira' di norongou di Asa i boros di Asaria, i tanak di Odid diri, om okoris nopoddi o topurimanan dau. Om iduwo' ngai' no dau i tingolig do hilo'd pomogunan do Yohuda om Binyamin, om i hiri'd kabandaran di naala' dau dit id watas do konulu-nuluan dot Ipraim. Om wonsoyo' no kawagu dau i pananaraban do porsombahan di don Tuhan, i hiri'd natad di Walai'd Sasambayangan dot Agayo.


text:
Om ogumu' nogi' o tulun dot Ipraim om Manasi, om Simion do minongoi sugku' di Asa, om miniyon diri do hiri'd watas di porintaon dau, tu' okito diyolo' dot uhupan iyau'd Tuhan. Om suhuo' ngai' no di Asa i tulun diri om i rayat do Yohuda om Binyamin


text:
do tumimung do hilo'd Yorusalim. Om timung no iyolo' di tulan do kotolu do tontok di kohopod om limo do toun do pomorintaan di Asa.


text:
Om tadau noddi do pinapatahak iyolo' do porsombahan dot id Tuhan do turu' nahatus o tinan do sapi' om turu' noribu o tinan do dumba', do mantad di nangaanu diyolo' dot id pisangadan, om i nigitan diyolo' do minuli'.


text:
Om pamatos no iyolo' dot id Tuhan do sumambayang iyolo' dot id Tuhan, i Kinorohingan di taki-aki diyolo', do mikuwo'd aayi-ayi' o ginawo om pomusarahan diyolo'.


text:
Om isai nopo, molohing tuu ko' omulok, kusai tuu ko' tondu', dot a' sumambayang dot id Tuhan, om pointantu' nod hukuman do kapatayon.


text:
Om pamatos no iyolo' dot id Tuhan do mikuwo'd suminumpa' dot opuhod o boros dot igitan kasai' diyolo' i batos diri. Om pimpangkis noddi iyolo' do mikuwo'd pinopinguni do torumpit.


text:
Om oinsanan nopoddi i rayat do Yohuda dot ongotood tu' nokopomonsoi no iyolo' do batos do mikuwo'd iso-iso' kopio o ginawo. Om asanangan iyolo' do sumambayang dot id Tuhan, om Tuhan nga' orohian i' do rumamit diyolo'. Om nonuan do Tuhan do kosimbayanan o hiri'd watas diyolo'.


text:
Om iduwo' noddi di Raja' Asa o pangkat di Maaka i todu' dau, do Tina' do Raja' tu' minomonsoi i' i Maaka do tingolig dit araat kopio --- i tingolig dot Asira, i tingolig do kororombung. Om mumuko' nopo dau i tingolig diri om tutudai nogiddi dau do hilo'd Rantai do Kidron.


text:
Mulong piya dot a' di Asa naraag ngai' i tiyonon do modsubak do tingolig dot id pomogunan diri, nga' otorodok kasai' no ma iyau dot id Tuhan do solinaid dau do poimpasi.


text:
Om poopio' noddi di Asa do hiri'd Walai'd Sasambayangan dot Agayo o koinsanai di tamas om pirok om i konunu-nunuan do suwai di naanu diyolo' om i naanu di tapa' dau do mantad id pisangadan.


text:
Om aiso' no o pisangadan dot id pomogunan diri do gisom di kotolu nohopod om limo do toun di Asa do momorinta'.


text:
Tontok di kotolu nohopod om onom do toun di Raja' Asa do momorinta' do hilo'd Yohuda, om ngoyo' no di Baisa, i raja' dot Israil songodo' o Yohuda. Om pogiroto' no dau o bandar do Rama do mangantob di ralan do sumuang om sumoliwan do Yohuda.


text:
Om ngoyo' noddi di Raja' Asa i tamas om i pirok do mantad hiri'd Walai'd Sasambayangan dot Agayo om i hiri'd walai'd raja', om pootodo' no dau dot id di Binhadad, i raja' do Siria do hilo'd Damsik. Om pinoporikot nogi' iyau do boros do poingkaa,


text:
“Kaino miambalut do miagal di winonsoi di molohing to. Om pinaatadan ku nogi' iya' do tamas om pirok do maan ku do popuhawangon diya', om suhuon ku iya' do momutut di piombolutan dokoyu di Baisa, i raja' dot Israil, om poinsoduwon indo dau i soudor dau do mantad id watas ku,” ka.


text:
Om kookunai i' di Binhadad i pinoboros diri, om suhuo' no dau i piro-piro boyoon do soudor dau do mogiwoyo-woyo' di soudor diyolo' do mongoi panangod di kabandaran dot Israil. Om kaala' no diyolo' o bandar dot Iyon, Dan, Abil-Bait-Maaka om koinsanai di kabandaran do poopian do kaakan-akanan di hilo'd Naptali.


text:
Om soira' di nokorongou i Raja' Baisa do hal diri, om tingkod no iyau do popogirot do Rama om tongkiadai no dau.


text:
Om suhuo' no di Raja' Asa o koinsanai di tulun do mantad id Yohuda do mongoi panaan di watu om kayu di pinonginggirot daa di Baisa do Rama. Om iri no o pinakai di Asa do pinopogirot do bandar do Giba om Mispa.


text:
Om tontok noddi do ruminikot i Hanani i Nabi, dot id di Raja' Asa om boro-boros nod poingkaa, “A' ko noddi kapangala' do soudor do Israil tu' suminondiu ko i' di raja' do Siria, om a' nogi' suminondiu do Tuhan, i Kinorohingan nu.


text:
Okon toi ko' Etiopia om Libia nga' kisoudor i' dot ogumu' dit ongkirapo-rapo om ogumu' o korita'-kuda' om soudor dit ongkikuda'? Nga' iyo piya'ddi nga' nonuan ko id Tuhan do kamanangan do suminangod diyolo', tu' suminondiu ko i' dau.


text:
Tuhan i' o miontong do pointongkop diti pomogunan om pinointalang dau o kokoriso' dau dot id tulun dit otorodok dot id dau. Dangkababasug no kopio do winonsoi nu baino', om gowoi pondo om baino' no o timpuunon nu dot aala' dot id pisangadan,” ka dau.


text:
Om notogod tomod diri i Asa do nokorongou di boros di Nabi Hanani, om posuango' noddi dau i nabi diri dot id giil. Om tontok nogiddi do ninggorit di Asa o piro-piro tulun dot id pogialatan di rayat dau.


text:
Iri nopo i nongosiliu do maso do pomorintaan di Asa, do mantad di timpuun i' om gisom do kinopupuson, om nongotulis ngai' no do hiri'd suang di Buuk do Susui do Pasal Ngai' di Raja' do Yohuda om Israil.


text:
Om tontok di kotolu no nohopod om siam do toun dau do momorinta', om koontok goduwo nod toruol dit araat o gakod di Asa. Nga' iyo piya'ddi nga' a' i' iyau minokitulung do Tuhan, suwai ko' minokitulung nogi' iyau do bobolian.


text:
Om kopuro' nod rampa om it ongosonong o kosingudan i rata' dau, om lobongo' no do hiri'd kalabangan do raja' di hilo'd Bandar di Daud. Om podtutud no i rayat do rinubpu' do gisom dot agayo tomod o binandak do pinomusou diyolo' di Asa.


text:
Om kosiliu noddi i Yosapat do raja' do Yohuda do suminowoli di Asa, i tapa' dau. Om pogiroto' no dau o koiyon-iyono' dau tu' sumodia' iyau do sumangod dot Israil.


text:
Om poiyanai no dau do soudor o pointikid-tikid di bandar do kitolig do hilo'd Yohuda, om hiri'd kinoiyonon dit id soliwan do bandar do hilo'd Yohuda, om hiri'd kabandaran di nosolod di tapa' dau dit id watas dot Ipraim.


text:
Om barakatai nod Tuhan i Yosapat tu' tuminanud i' iyau do kowoyo-woyoon di tapa' dau, dot a' tuminuku' dot id Baal,


text:
tu' suminambayang i' iyau dot id Kinorohingan. Om minumboyo' iyau do ponuhuan do Kinorohingan, om a' i' iyo di kowoyo-woyoon di piro-piro raja' dot Israil o kowoyo-woyoon dau.


text:
Om pinogirot do Tuhan o pomorintaan di Raja' Yosapat do hilo'd Yohuda. Om oinsanan nopo i rayat do papatahak dot ipuhawang dot id dau, om kaya' tomod diri iyau om pusohon kopio.


text:
Om aayi-ayi' o ginawo dau do mumboyo' do ponuhuan do Tuhan om rinaag ngai' dau o koinsanai di tiyonon do modsubak do tingolig om i tininganak do tingolig dot Asira do hilo'd Yohuda.


text:
Om tontok di kotolu nod toun do pomorintaan dau, om ponuhu' no iyau do piro-piro di pagawai dot angasawat o pangkat do mongoi potuduk dit oturan do Tuhan do hilo'd kabandaran do Yohuda. Iri nopo i tulun do sinuhu'ddi nga': i Binhail, i Obaya, i Sakaria, i Nitaniil om i Mika.


text:
Om kinoruhang po iyolo' do siam o tulun do Liwi om duwo o nabi. Iri nopo tulun do Liwi diri nga' i Somaya, i Nitania, i Sobaya, i Asail, i Somiramot, i Yonatan, i Adonia, i Tobia om i Tobadonia. Iri no duwo ot imam om i Ilisama om i Yoram.


text:
Om piigit-igit nopo diyolo' i Buuk do Tourat do Tuhan do mintikid do toinsanan di bandar do Yohuda do mongoi ponuduk di rayat do hilo'.


text:
Om pooriso' nod Tuhan o koinsanai di raja' dit id sorili' do Yohuda do mongoi sangod di Raja' Yosapat.


text:
Om ogumu' o pirok om i nipuhawang do suwai do naramit dau do mantad id tulun do Pilistin. Om mantad no di tulun dot Arab om nakaramit iyau do 7,700 o tinan do dumba' om 7,700 o tinan do kambing.


text:
Om maid-laid diri nga' mayo-gayo o kuasa' di Yosapat. Om pointongkop nopod Yohuda o winansayan dau do kuta' do padtamangan om piro-piro bandar do poopian do kaakan-akanan.


text:
Om ogumu' o kaakan-akanan do tinimung dau dot id kabandaran diri. Om hilo' nopod Yorusalim om pinoiyanan dau do piro-piro boyoon do soudor dit ongosiou,


text:
do sompori-pori do haro o sinompuruan, do tumanud di pinuruan do sompiiyon diyolo'. I Adna nopo om boyoon di soudor do mantad id pinuruan do sompiiyon do payat do Yohuda. Om iyau no o boyoon do 300,000 o soudor.


text:
Om iri no tulun do kotolu om i Amasia, i tanak di Sikri; om iyau no o boyoon do 200,000 o soudor. (I Amasia nopo om agaan nopo o ginawo dau do norohian do momonsoi'd karaja' do don Tuhan om a' i' iyau sinuhu' do tulun do suwai.)


text:
Om iri nopo boyoon di sinompuruan do piro-piro o pinuruan do sompiiyon do Binyamin, om i Iliada i soudor do nabantug o kosioho'. Om iyau no o boyoon do 200,000 o soudor dit ongkipana' ngai' om ongkikolid.


text:
Iri no wakil dau do boyoon dot id suang do sinompuruan diti, om i Yosabad; om iyau no o boyoon do 180,000 o soudor di haro ngai' o rapo-rapo di don soudor.


text:
Om iyolo' no i pakaraja' do hilo'd Yorusalim. Om suwai no ko' iri, om poiyono' po di raja' o piro-piro o soudor do suwai do hiri'd piro-piro kuta' do padtamangan dit id watas do Yohuda.


text:
Om tontok di nakakaya' om di nakabantug i Yosapat, i raja' do Yohuda, om pokowino' no dau o tiso' dit id suang do sompiiyon dau dot id iso' o tulun dit id suang do sompiiyon di Ahab, i raja' dot Israil.


text:
Piro-piro noddi o toun do mantad diri om ongoi no i Yosapat pogolimbuha' di Ahab do hilo'd bandar do Samaria. Om papaharo no i Ahab do poginakanan om ponuhu' no iyau do monumbali' dot ogumu' o dumba' om sapi' do ponuwau di Yosapat om i tulun di tuminanud dau. Om tontok noddi do nangatan dau i Yosapat do mongoi panangod di bandar do Ramot, i hilo'd Giliad.


text:
Om boros ka dau do minuhot, “Orohian ko i' do tumanud doho' do mongoi panangod do Ramot?” ka. Om boros ka di Yosapat do suminimbar, “Oo, mongoi to nopo. Om sumugku' indo do soudor nu i soudor ku.


text:
Om timungo' no di Ahab ot apat nahatus o nabi om uhoto' no dau iyolo' do poingkaa, “Mongoi oku tuu panangod do Ramot ko' amu'?” ka. “Mongoi!” ka diyolo' do suminimbar. “Onuan ko id Kinorohingan do kamanangan,” ka kawagu diyolo'.


text:
Nga' ponguhot po kawagu i Yosapat, “Haro po o nabi do suwai ko' iyolo' di milo do momiolitan dato om i milo do monguhot ondung poingkuro o korohian do Tuhan?” ka dau.


text:
Om boros ka di Ahab, “Iso' poo, i Mika i tanak di Yimla. Nga' araatan oku dau tu' a' nopo iyau insan do posunud dit osonong dot id doho'; iri kasai' nopo it a' osonong o posunudon dau,” ka dau. “A, kada' pomoros dot iyondo!” ka di Yosapat.


text:
Om lohowo' no di Ahab o songulun di pagawai do hiri'd walai di raja' om suhuo' no dau do marau-arau do mongoi pangangat di Mika.


text:
Tontok nopoddi om kipinakai iyo Ahab di Yosapat do pakayan di don raja', om poirikau do hiri'd tirikohonon do don raja' do hiri'd kinoiyonon do pamagamasan do gandum dit id dotimbabaan di wawayaan dot agayo do bandar do Samaria. Om rikot ngai' nopo do hiri'd dotoguangan diyolo' i nabi do minongoi polombus do boros do pasal dit id dosunsudan.


text:
Om haro o songulun dot id pogialatan di piro-piro o nabi diri, i roitan dot i Sodokia, i tanak di Kinaana, do minomonsoi do sinangau-sangau do basi' do winonsoi, om boro-boros noddi iyau dot id di Ahab, “Poingkaa o boros do Tuhan, ‘Iti no sinangau-sangau o panangod nu do Siria om pangala' nu diyolo',’ ka,” ka dau.


text:
Om kosokodung ngai' nopo i nabi di suwai, om boros ka diyolo', “Ngoyon nopo songodo' o Ramot, tu' kamanang ko i'. Onuan ko id Tuhan do kamanangan,” ka.


text:
Om daamot nopoddi om boros ka di tulun do sinuhu' do minongoi pangangat di Mika, dot id di Mika, “Oinsanan nopo i nabi do pinopoboros do kamanang i raja'. Om maha' daa om osonong o diya' kadauu do poboroson do miagal di diyolo'd pinoboros,” ka dau.


text:
Nga' boros ka di Mika, “Sumumpa' oku no dot id suang do ngaran do Tuhan di poimpasi dot iri no i pinoboros do Kinorohingan dot id doho' o poboroson ku!” ka dau.


text:
Om karapou poddi i Mika di Raja' Ahab, om ponguhot no i raja', “Mongoi i' tuu iyahai di Raja' Yosapat panangod do Ramot ko' amu'?” ka dau. “Ongoi kou nopo!” ka di Mika. “Atantu' nod kamanang ko i'. Tu' onuan ko id Tuhan do kamanangan,” ka dau.


text:
Om boros ka di Ahab, “Ondung moro-boros ko doho' dot id suang do ngaran do Tuhan, om poboroson no it otopot. Impiro tiya' no sunudai dot iyo'ddi?” ka dau.


text:
Om boros kad i Mika, “Okito ku o soudor dot Israil do nopogitongkiad-kiad do hilo'd konuluhanan. Miagal po iyolo' do dumba' dit aiso' o gompomogompi', om poingkaa o boros do Tuhan do pasal diyolo', ‘Iti nopo tulun diti om aiso' o boyoon; om pologoson nopo iyolo' dot osimbayan do muli',’ ka,” ka dau.


text:
Om boros kaddi di Ahab dot id di Yosapat, “Piontok nopo di boros ku, koii? A' nopo iyau insan poboros dit osonong dot id doho'! Iri kasai' nopo it araat o poboroson dau,” ka dau.


text:
Om boros ka kawagu di Mika, “Pokinongoho' no iti poboroson do Tuhan do dinondo! Okito ku o Tuhan do poirikau dot id tirikohonon dau do momorinta' do hilo'd surga, om oinsanan nopo i moloikat dau do songingkakat do hiri'd toning dau.


text:
Om ponguhot no o Tuhan do poingkaa, ‘Isai o mongoi pominsuhu' di Ahab om mongoi i' iyau sangod om apatai indo do hilo'd Ramot, i hilo'd Giliad?’ ka. Om mogisuwai-suwai nopo o pinosimbar di moloikat.


text:
Alaid noddi om rikot no ot iso' o rusod. Om insomok no iyau do Tuhan om boro-boros nod, ‘Iyoho' o mongoi pominsuhu' dau,’ ka. ‘Poingkuro ko do mominsuhu'?’ kad Tuhan do minuhot.


text:
Om boros ka di rusod, ‘Mamanau oku nondo om ngoyon ku i' binsuhuo' do mongudut o koinsanai di nabi, di tuuhoton di Ahab,’ ka. Om boros kad Tuhan, ‘Ba, wonsoyon nopo o miagal diri, om obinsuhu' nu indo kopio iyau,’ ka,” ka dau.


text:
Om boros ka kawagu di Mika, “Nosiliu no kopio iri! Pinoudut do Tuhan i piro-piro o nabi di tuuhoton nu dot id diya' tu natantu' mantad nod Tuhan i piro-piro o nabi di tuuhoton nu'ddi do mongudut diya' tu' natantu' mantad nod Tuhan do paratu' diti kosusaan dot id diya'!” ka dau.


text:
Om pamanau no i Nabi Sodokia do minongoi'd hiri'd gulu om insomok no iyau di Mika om tapapo' no dau o rabas di Mika, om boro-boros nod, “Soira' kopio'ddi tongkiad i Rusod do Tuhan do mantad id doho' om minongoi nogiddi boro-boros diya'?” ka dau.


text:
Boros ka di Raja' Ahab, “Tangkapo' dokoyu ilo'! Om pootodon i' do hilo'd di Amon, i gobunor diti bandar, om hilo'd di Yoas, i tanak do raja'.


text:
Suhuon no iyolo' do pogiil dau, om kada' no iyau onuwai'd suwai ko' roti noo om waig do gisom do koguli' oku do mikuwo'd osonong-sonong,” ka dau.


text:
Om boros ka di Mika, “Ondung osonong-sonong ko do koguli', om okon no ko' Tuhan o somboros di pinolombus ku'ddi. Om iyokoyu ngai' no i hino'd hiti o sumiliu'd sasi',” ka dau.


text:
Om pamanau noddi i Ahab i raja' dot Israil, om i Yosapat i raja' do Yohuda, do minongoi panangod do bandar do Ramot i hilo'd Giliad.


text:
Om boros ka di Ahab dot id di Yosapat, “A' oku i' iyoho' manampakai do pakayan do raja' do mongoi sangod, nga' iya' nopo om manampakai no di pakayan do don raja',” ka dau. Om kada' noddi panampakai do pakayan do don raja' i raja' dot Israil do tontok di minongoi iyolo' sangod.


text:
Om tontok nopod maso'ddi nga' nosunudan no di raja' do Siria i boyoon do soudor dau dit ongkikorita'-kuda' dot a' manangod dot isai nopo do suwai ko' i raja' dot Israil.


text:
Gowoi poddi om tontok di nokito diyolo' i Raja' Yosapat, om andasan ngai' nopo daa diyolo' om iyau i raja' dot Israil. Om songodo' no daa diyolo' iyau. Nga' pomolohou no i Yosapat do Tuhan, om uhupai no iyau'd Tuhan, i Kinorohingan. Om pasalao' nod Tuhan i kawayaon di mongoi panangod.


text:
Om koilaai nogiddi di piro-piro boyoon do soudor do Siria dit ongkikorita'-kuda' dot okon i' ko' i tulun diri i raja' dot Israil, om tingkod noddi iyolo' do manangod dau.


text:
Nga' kaantak-antakai no kopio do minamana' o tiso' di soudor do Siria om kolopuson no di rasuk di Ahab do dong soudor, do hiri no kopio'd piniromutan o noontok. “Noontok oku!” ka di Ahab do minamagarang dot id tulun di potunud di korita'-kuda' dau. “Poguliai om posoliwanon oku i' do mantad id pisangadan diti!” ka dau.


text:
Om daamot nopo di soudor do mogisasangod, om poingkakat kasai' po i Raja' Ahab do poinsondiu di korita'-kuda' dau do potimbaba' di soudor do Siria. Om kapatai noddi iyau di notonob o tadau.


text:
Om soira' di nokoguli' i Yosapat, i raja' do Yohuda do hiri'd walai dau do hilo'd Yorusalim, dot osonong-sonong i' iyau,


text:
om rikot no o songulun o nabi di roitan dot i Yohu i tanak di Hanani, do minongoi solowot di raja'. Om boros ka di nabi diri dot id dau, “Apatut i' toi do monguhup ko'd tulun dot araat om sumokodung do tulun dit araatan do Tuhan! Iri no i winonsoi nu o kotogod-togod do Tuhan diya'.


text:
Nga' iyo piya'ddi nga' haro i' o kosonongo' nu. Tu' nidu' ngai' nu i tininganak do tingolig dot Asira, i tukuon di rayat om tuminotos ko do tumanud do korohian do Kinorohingan,” ka dau.


text:
I Raja' Yosapat nopo om poingiyon do hilo'd Yorusalim. Nga' asaru' i' iyau do mongoi pinsolowot di rayat do pointongkop do pomogunan do mangangat diyolo' do gumuli' dot id Tuhan, i Kinorohingan do taki-aki diyolo'.


text:
Om pointikid-tikid do bandar di kitolig do hilo'd Yohuda om pinomilian ngai' nopo dau do gompomutus,


text:
om sinunudan dau do poingkaa, “Popunongon no kopio dokoyu o pomumutus, tu' a' kou i' momutus dot id suang do ngaran do tulun. Suwai ko' id suang do ngaran do Tuhan. Om piantangan kasai' kou i' dau do tontok di momutus kou do hal.


text:
Rumonok kou nod Tuhan, om antaan-taan no kopio dokoyu do tontok do momonsoi kou do nunu nopo, tu' Tuhan nopo, i Kinorohingan toko', om araatan i' do tulun dit a' otulid o kowoyo-woyoon, om i manampaping do wokon, om i rumamit do ponisip,” ka dau.


text:
Om hilo'd Yorusalim nga' minomili' i' i Yosapat do piro-piro o gompomutus dot id pialatan di tulun do Liwi, om it imam, om i boyoon do rayat. Om iyolo' no ot apatut do momutus do hal di sumaap do Tourat do Tuhan om piro-piro o hal do suwai.


text:
Om iti no o pinoboros di Yosapat dot id piro-piro o gompomutus diri, “Wonsoyon no dokoyu iti karaja' dokoyu do mikuwo'd rumonok do Tuhan. Om tonudon ngai' no i ponuhuan dau do nunu nopo o wonsoyon dokoyu.


text:
Om soira' nopo do korikot i tambalut dokoyu di mantad id bandar do suwai di minamatai'd tulun ko' tuminolibamban do Tourat, ko' tuminolibamban do boros do Tuhan, om tudukan no dokoyu iyolo' do kowoyo-woyoon do tontok do bisara'. Om a' indo iyolo' kowonsoi do sala' dot id Tuhan, om a' indo o Tuhan otogod dokoyu om a' otogod diyolo'. Wonsoyon no dokoyu o ponuhuan diti, om a' kou i' kowonsoi'd sala'.


text:
Om i Amaria, i Boyoon dot Agayo dot Imam ot onuan ku do kuasa' dit id sawat kopio do momutus do nunu nopo o hal di kagait dot Oturan do Tuhan. Om i Sobaya, i tanak di Ismail, i gobunor do Yohuda, ot onuan ku do kuasa' dit id sawat kopio do momutus do koinsanai'd hal do suwai. Om iri nogi' i tulun do Liwi nga' kitonggungan i' do mongilo-ilo kopio dot owonsoi i nobutus dot id bisara'. Tonudon ngai' no iti pinotuduk, om pogiroton no kopio o ginawo do momonsoi'dti. Om maha' daa om woyoon do Tuhan i tulun dit otulid o wonsoyon!” ka dau.


text:
Om piro-piro noddi o koloido' do mantad diri om ngoyo' no di soudor do Muab om soudor dot Amon songodo' o Yohuda, om minoyo' nogi' i soudor do Mounim, i soudor do sokodung diyolo'.


text:
Om korikot noddi o tulun do minongoi poromut do habar diti dot id di Raja' Yosapat, “Nokorikot no i soudor dot ogumu' do mantad hilo'd Idom, i hilo'd soborong do Rahat do Napatai! Mongoi iyolo' panangod om nosolod no diyolo' o Hasason Tamar,” ka. (I roitan dot In-Godi).


text:
Om kooris noddi i Yosapat om sambayang no iyau do minokituduk do Tuhan. Om ponuhu' no iyau do koinsanai di rayat do puasa.


text:
Om rikot ngai' nopo do hilo'd Yorusalim o tulun do mantad id pointikid-tikid do bandar do hilo'd Yohuda, do mongoi pokitulung do Tuhan.


text:
Om iyolo' ngai' no di tulun do songingiyon do hilo'd Yorusalim o tuminimung do hiri'd natad do wagu di Walai'd Sasambayangan dot Agayo. Om ingkakat no i Raja' Yosapat do tuminimbaba' diyolo'.


text:
Om sambayang no iyau dot opuhod o boros do poingkaa, “Oi Tuhan, i Kinorohingan do taki-aki dahai! Iya' no o Kinorohingan do hino'd surga om iya' o momorinta' dot id sawat do koinsanai'd bansa'd tulun do hiti'd pomogunan. Kikuasa' ko om okoris ko; iso' pod tulun nga' aiso' i' o kasaap diya'.


text:
Iya' no o Kinorohingan dahai. Tontok di ruminikot i' i tulun nu, i bansa' dot Israil, do hiti'd pomogunan diti, om nuyung nu i' i tulun mantad di poingiyon do hiti do maso'ddi. Om patahako' nu noddi iti pomogunan dot id sinakagon di Abraham, i tambalut nu, do sumiliu do diyolo'd songonuon do gisom dot alaid.


text:
Om nokoiyon noddi iyolo' do hiti om nokopomonsoi do Walai'd Sasambayangan dot Agayo do pomusou diya'. Om oilaan i' diyolo'


text:
dot ondung ohukuman iyolo' dot i dusa diyolo' o kopomohukuman, om orikot nondo iyolo'd pisangadan, ko' oontok do toruol di mogkoroliu, ko' mononglous, om milo i' iyolo' do rumikot do mongoi ingkakat do hiti'd dotimbabaan diti Walai'd Sasambayangan dot Agayo. Om id suang nopo iyolo' do kosusaan om milo i' iyolo' do sumambayang dot id diya', om pokinongohon nu indo iyolo' om uhupan nu iyolo'!


text:
Om dinondo nopodti nga' songodon iyahai do tulun dot Amon om Muab, om Idom. Tontok di nokorikot i' i taki-aki dahai do mantad hilo'd Masir, om a' nu i' iyolo' pinotumboyo' do sumuang di pomogunan diri dot a' po iyolo' suminusui di ralan di posorili' om a' iddi nangapatai i tulun dot Amon, om Muab, om Idom.


text:
Om baino' noddi om iyo'dti o wonsoyon di piro-piro o bansa'ddi dot id dahai. Om nuyung iyahai diyolo' do mantad id pomogunan di pinatahak nu dot id dahai.


text:
Iya' no o Kinorohingan dahai! Hukumai no iyolo', tu' aiso' no o pokukurayan dahai do tumimbaba' di soudor dot ogumu' di mongoi panangod dahai. A' no iyahai koilo ondung nunu ot apatut do wonsoyon dahai, om iri no o kinorikatan dahai dot id diya' do mongoi pokitulung,” ka dau.


text:
Om daamot nopoddi nga' songingkakat ngai' i tongokusai do Yohuda do mogiwoyo-woyo' do sawo om tangaanak diyolo' do hiri'd Walai'd Sasambayangan dot Agayo.


text:
Id pogialatan nopo di tulun dot ogumu'ddi om haro o songulun o tulun do Liwi di roitan dot i Yahasiol. Iyau nopo om tanak di Sakaria, i mantad id pinuruan do sompiiyon di Asap do suminolusuk di Bonaya, i Yoyol, om i Matania. Om tontok noddi do pinorinta' do Rusod do Tuhan i Yahasiol,


text:
om boros kaddi dau, “Oi Tuan Raja', om iyokoyu i tobpinai ngai' ku. Boros kad Tuhan om a' kou i' apatut do momoros dot aiso' o pokukurayan ko' moddosi po do tumimbaba' di soudor dot ogumu'. Tu' iri nopo mongoi sangod om okon i' ko' iyokoyu suwai ko' Kinorohingan.


text:
Suab nopondo, di tumakad iyolo' do maya' di ralan do kawaya' do hilo'd Sis, om ngoyon no dokoyu iyolo' songodo'. Om kotimbaba' kou nondo diyolo' do hiri'd tompok di rantai dit id gulu kobontol di tana' do kowotuan, i hilo'd somok do Yoruil.


text:
A' kou i' minog do monokisaap dot id pisangadan diti. Mingkakat kou nopo do hilo'd tiyonon dokoyu do kumaraja', om mandad kou nopod hilo'. Om kokito kou indo dot onuan kou'd Tuhan do kamanangan. Oi tulun di poingiyon do hiti'd Yohuda om hiti'd Yorusalim, kada' kou katangkabo om kada' kou kooris. Ongoi kou nopo sangod, tu' uhupan kou id Tuhan!” ka dau.


text:
Om otud noddi i Raja' Yosapat. Om woyo' ngai' nopo i rayat dau do minotud do tuminuku' dot id Tuhan.


text:
Om ingkakat noddi i tulun do Liwi di mantad id pinuruan do sompiiyon di Kohat om i Kora do minodsinding do mamarayou'd Tuhan i Kinorohingan dot Israil.


text:
Kosuabon noddi kawagu, dit osuab po, om soliwan no i rayat om ongoi no do hiri'd tana' do kowotuan dit id somok do Tokua. Om soira' di minamanau iyolo', om nosihatai no iyolo' di Yosapat do poingkaa, “Oi rayat do Yohuda om Yorusalim! Ponongkuyaai kou nod Tuhan, i Kinorohingan dokoyu, om ogirot i' o ginawo dokoyu. Romiton no dokoyu o nosihat do mantad id piro-piro o nabi di tuuhoton dokoyu, om koundar kou i'!” ka dau.


text:
Om koponokirunding poddi i raja' di rayat dau, om suhuo' no dau i modsisinding do mamakai do pakayan dit oiyo nopo, i koubasanan diyolo' do mamakai do tontok do haro o wonsoyon di don tugama'. Om mositi' nod mulud do poimbaris do hiri'd gulu di soudor om modsinding do poingkaa, “Royohon no o Tuhan! Mompus-ompus kasai' i' o kosianan dau!” ka.


text:
Om soira' di tumimpuun do modsinding i modsisinding, om gangaho' nod Tuhan o hiri'd pogialatan di soudor do pisangod di maso do mongoi panangod.


text:
Om songodo' no di soudor dot Amon om Muab i soudor dot Idom do gisom do naayi' do napatai. Om poguliai nogiddi diyolo' om pogisasangod no dot iyolo' i' om iyolo'.


text:
Om soira' di nokorikot do hiri'd walai'd akawas do padtamangan i soudor do Yohuda, i hiri'd tana' do kowotuan om impao' no diyolo' i kinoiyonon di pisangod, om kokito no diyolo' do songinromos no do hiri'd tana' i rata' di pisangod. Om iso' po di soudor do pisangod nga' aiso' no o poimpasi.


text:
Om ngoyo' no di Yosapat om i soudor dau pingonuo' i konunu-nunuan di pisangod. Om ogumu' tomod o tayam-tayam, om rapo-rapo, om pakayan, om konunu-nunuan do suwai dit angagayo o gatang do nabantalan diyolo'. Om kotimung poddi diyolo' i konunu-nunuan diri do solinaid do tolu o tadau, om ogumu' po o konunu-nunuan do suwai, gisom dot a' noddi milo dot a' tongkiadan.


text:
Om kaapat poddi do tadau om timung no iyolo' do hiri'd Rantai do Boraka om pamarayou no iyolo'd Tuhan tu' i nongowonsoi dau dot id diyolo' o kapamarayahan. Om iri no o kinopomungaranan do rantai'ddi do Rantai do “Boraka”.


text:
Om woyoo' noddi di Yosapat o koinsanai di soudor do muli' do hilo'd Yorusalim do mikuwo'd ongotood tomod iyolo' tu' naala' nod Tuhan i pisangod diyolo'.


text:
Om soira' di nokorikot iyolo' do hiri'd bandar, om baris no iyolo' do kuminaa do hiri'd Walai'd Sasambayangan dot Agayo dot ompot-ompoton do kecapi om torumpit.


text:
Om ongooris ngai' nopoddi i pomogunan do suwai di nokorongou iyolo' do karalan-ralano'd Tuhan do minangala' di pisangod dot Israil.


text:
Om iri no o nokosimbayan-bayan di Yosapat do momorinta', om nonuan iyau'd Tuhan do kosimbayanan do pointongkop di pomogunan.


text:
Nosiliu nopo i Yosapat do raja' do Yohuda om di tolu no nohopod om limo o toun do tumur dau, om duwo nohopod om limo o toun dau do momorinta' do hilo'd Yorusalim. Tina' nopo dau om i Asuba, i tanak di Silhi.


text:
Om i Yosapat nga' iyo i' di Asa, i tapa' dau, tu' osonong i' o winonsoi dau dot id toguang do Tuhan.


text:
Nga' iri nopo piro-piro o tiyonon do modsubak do tingolig om a' i' dau rinaag. Om a' po aayi-ayi' no o ginawo di rayat do sumambayang dot id Kinorohingan di taki-aki diyolo'.


text:
Nga' iri nopo susuyon do suwai do pasal di Yosapat, do mantad di timpuun i' om gisom do kinopupuson do pomorintaan dau, om nongkotulis no do hiri'd Susuyon do Pasal di Yohu i Tanak di Hanani, i nokotulis do hiri'd suang do Buuk do Susui do Pasal Ngai' di Raja' dot Israil.


text:
Insan o maso om popiogot nod piombolutan i Yosapat, i raja' do Yohuda om i Ahasia, i raja' dot Israil, i raja' di mingwonsoi dot angaraat.


text:
Om hilo' no iyolo'd Ision-Gibir, i pododompiran do kapal do rahat, do minomonsoi do piro-piro kapal do rahat do mongoi'd hilo'd Tarsis.


text:
Nga' ngoyo' no di Iliosor i Nabi, i tanak di Dodawa, i mantad hilo'd bandar do Marisa poinsano' i Yosapat, boros ka dau, “Raagon nondod Tuhan i nongowonsoi nu tu' minonokiambalut ko i' di Ahasia,” ka. Om karaag ngai' nopoddi i kapal do rahat di winonsoi di Yosapat gisom dot a' noddi milo do mamanau.


text:
Om kapatai noddi i Yosapat om lobongo' no do hiri'd kalabangan do raja' do hilo'd Bandar di Daud. Om i Yihoram, i tanak dau'd kusai o nosiliu'd raja' do suminowoli dau.


text:
I Yihoram nopo, i tanak di Yosapat do kusai, i raja' do Yohuda, om kiobpinai dot onom o kusai: i Asaria, i Yohiol, i Sakaria, i Asariahu, i Mikail om i Sopasa.


text:
Om ogumu' tomod o tamas om pirok, om konunu-nunuan do suwai dit angagayo o gatang do naanu diyolo' do mantad id tapa' diyolo', om tinikidan iyolo' do bandar di kitolig o posorili' do hilo'd Yohuda. Om i Yihoram no o tinantu' di Yosapat do sumiliu'd raja' tu' iyau no o tanak dau'd kusai dit id dotuo.


text:
Om soira' dit opurimanan di Yihoram dot ogirot o pomorintaan dau om ponuhu' no iyau do mamatai do koinsanai di tobpinai dau, om piro-piro nogi' o pagawai dit angasawat o pangkat.


text:
Nosiliu nopo i Yihoram do raja' om di tolu no nohopod om duwo o toun do tumur dau, om minomorinta' iyau do hilo'd Yorusalim do solinai'd do walu' o toun.


text:
Om minomit iyau do kowoyo-woyoon di Raja' Ahab om i raja' dot Israil do suwai, tu' kinawin dau o tiso' di tanak do tondu' di Ahab. Om minomonsoi iyau do dusa dot id Tuhan,


text:
nga' a' id Tuhan pinatai i raja' do mantad id sinakagon di Daud tu' nakabatos no iyau do momorinta' kasai' o sinakagon di Daud.


text:
Maso nopo di pomorintaan di Yihoram, om suminaap ot Idom om minidu' do mantad id pomorintaan do Yohuda, om mimpori-pori noddi iyolo' do momorinta'.


text:
Om soliwan noddi i Yihoram om iri ngai' i boyoon do soudor dau do mogiwoyo-woyo' di korita'-kuda' dau do don sumasangod do mongoi sangod dot Idom. Om turungkuo' no daa iyau di soudor dot Idom, nga' nakatalib i' iyolo' di soudor do pisangod di songinsorili' diyolo', di dongotuong.


text:
Om mantad poddi om a' noddi ot Idom mokiporinta' do Yohuda. Om tontok iddi do suminaap om minidu' do mantad id pomorintaan do Yohuda o bandar do Libna. Om nongosiliu pogi' o miagal diri nga' tuminongkiad i' i Yihoram do mantad id Tuhan, i Kinorohingan di tukuon di taki-aki dau.


text:
Om minomonsoi po iyau do tiyonon do modsubak do tingolig do hilo'd konulu-nuluan do Yohuda, om gowoi poddi om nokowonsoi'd dusa dot id Tuhan i rayat do Yohuda om Yorusalim.


text:
Om pokirim noddi i Ilia i Nabi, do surat dot id di Yihoram. Om poingkaa o pinotulis do hiri'd surat, “Tuhan no, i Kinorohingan di tinuku' di Daud, o momohukum diya' tu' a' ko i' tuminanud di kowoyo-woyoon di tapa' om taki nu.


text:
Tu' minomit ko nogi' do kowoyo-woyoon di piro-piro raja' dot Israil, om minamayayat ko do rayat do Yohuda om Yorusalim dot a' tumorodok dot id Kinorohingan. Iri nopo i winonsoi nu nga' miagal di winonsoi di Raja' Ahab om i piro-piro raja' do suminowoli dau. Om pinatai nu po i tobpinai nu, om ongosonong nogi' daa iyolo' ko' iya'.


text:
Porotuan nondod Tuhan do hukuman dot awagat kopio iti rayat nu, om tangaanak om sawo nu, om angaraag ngai' nopondo o dapu' nu.


text:
Om iya'ndo nga' oinggorit do toruol dot id tinaii' nu, om maid-laid nga' mayo-gayo nopondo i toruol diri!” ka.


text:
Tontok nopoddi nga' haro o piro-piro tulun do Pilistin om tulun dot Arab do poingiyon do hiri'd somok di kokiiman do tulun dot Etiopia di hiri'd watas do ponong id tisan do rahat. Om binsuhuo' nod Tuhan i tulun diri do mongoi panangod di Yihoram.


text:
Om ngoyo' no diyolo' songodo' o Yohuda, om ngoyo' pingonuo' i konunu-nunuan do hiri'd walai'd raja', om tanggayai ngai' nogiddi diyolo' i tangaanak om sawo di Yihoram. Noolu' nopo om i Ahasia poo, i tanak di Yihoram do kusai dit id domulok.


text:
Om katalib poddi iri, om hukumai nod Tuhan i Yihoram do toruol dot id tinaii' dit a' milo'd lingoson.


text:
Om osomok nod duwo o toun do murut-surut nopo o koruolo' di toruol, gisom do nadalaan noddi kopio iyau do sumakit, om kapatai noddi iyau. Om a' i' minodtutud do kayu di rinubpu' i rayat dau do maan do pomusou dau do miagal di winonsoi diyolo' dot id taki-aki dau.


text:
Iso' pod tulun nga' aiso' i' o monosol do napatai iyau. Om hilo' id Bandar di Daud o pinamalabangan dau nga' okon no ma ko' hiri'd kalabangan do raja'. Tontok nopo di nosiliu i' do raja' i Yihoram om tolu nogi' nohopod om duwo o toun dau, om walu' o toun dau do minomorinta' do hilo'd Yorusalim.


text:
Tontok di minongoi sangod it iso' o sinompuruan do tulun dot Arab, om koinsanai nopo i tangaanak di Yihoram do kusai do napatai, om i Ahasia poddi, i tanak dau dit id domulok o noolu'. Om siliho' noddi di tulun do hilo'd Yorusalim do raja' i Ahasia, do suminowoli di tapa' dau.


text:
Om kosiliu no i Ahasia do raja' di duwo nohopod om duwo o toun do tumur dau. Om sontoun iyau do momorinta' do hilo'd Yorusalim. Om i Ahasia nga' iyo i' di sompiiyon di Raja' Ahab, tu' suhuon iyau di Atalia, i tina' dau do momonsoi dit araat. I Atalia nopo nga' tanak do tondu' di Raja' Ahab, om manangaki di Omri, i raja' dot Israil.


text:
Om i Ahasia nga' minomonsoi i' do dusa dot id Tuhan do miagal di sompiiyon di Ahab, tu' iyolo' no i minonosihat dau di napatai i tapa' dau. Om iri no i tulun di monosihat dau o minomungou dau.


text:
Om iri i nosihat diyolo' o nokosokodung-kodungan dau di Yoram, i raja' dot Israil do sumangod di Hasail, i raja' do Siria. Om pisangod no iyolo' do hilo'd Ramot, it id watas do Giliad. Om nosuhat diri i Yoram dot id pinisangadan diri.


text:
Om guli' noddi iyau do hilo'd Yisriil do minongoi pokiubat, om ongoi no i Ahasia do hilo' do minongoi kakap di Yoram.


text:
Om natantu' mantad nod Kinorohingan dot apatai i Ahasia do tontok do mongoi iyau kakap di Yoram. Tontok nopoddi nga' sinaap i Yoram dot iso' o kusai di roitan dot i Yohu, i tanak di Nimsi. I Yohu no o nopili'd Tuhan do mamatai ngai' di sinakagon di Raja' Ahab. Om i Ahasia, i minongoi kakap di Yoram nga' nokohompit nogi' dot id pisaapan diri.


text:
Om patayo' ngai' po di Yohu i piro-piro o boyoon do Yohuda om i kamanakon di Ahasia di minoyo' do minongoi kakap di Yoram. Winonsoi di Yohu iti do tontok di pinorikot dau o hukuman do Tuhan dot id sompiiyon diri.


text:
I Ahasia nopo om nokopoggidu' i' do hilo'd Samaria. Om ihumo' noddi iyau om kokito no do hiri'd kinoiyonon di linisok dau. Om ngoyo' no iyau pootodo' do hiri'd di Yohu om patayo' noddi. Nga' linobong i' diyo Yohu om i tulun dau i Ahasia tu' pomusou diyolo' di Raja' Yosapat, i taki dau di minonotos do momonsoi do korohian do Tuhan do mikuwo'd aayi-ayi' kopio o ginawo dau. Om aiso' no o tulun dit id suang do sompiiyon di Ahasia do milo do sumiliu'd raja' do sumowoli dau.


text:
Om soira' di nokoilo i Atalia do napatai i Raja' Ahasia, i tanak dau, om ponuhu' no iyau do mamatai ngai' di sinakagon do raja' do hilo'd Yohuda.


text:
I Ahasia nopo om kitobpinai do tondu' di roitan dot i Yosiba, om i nakawin do songulun ot imam di roitan dot i Yoyada. Om pomolisok-lisok no i Yosiba do minongoi do tiso' di tanak di Ahasia do kusai, i roitan dot i Yoas, do mantad id pogialatan di tangaanak do raja' do patayon di Atalia. Om polisoko' no i tanak diri do miwoyo' di mitamong dau dot id iso' di bilik do hiri'd Walai'd Sasambayangan dot Agayo. Om iyo noddi i Yosiba do minamasi di tanak diri om a' iddi di Atalia napatai.


text:
Onom o toun di Yoas do poillisok do hiri'd Walai'd Sasambayangan dot Agayo di solinaid di Atalia do momorinta'; tu' i Atalia no o nosiliu do raja'd tondu'.


text:
Tontok di koturu' do toun, om wonsoyo' noddi di Yoyada it Imam, it osorou dau dot apatut do wonsoyon. Om pongupakat no iyau do limo o boyoon do soudor, i Asaria i tanak di Yiroham, i Ismail i tanak di Yohanan, i Asaria i tanak di Obid, i Maasiya i tanak di Adaya, om i Ilisapat i tanak di Sikri.


text:
Om ongoi no iyolo' dot id pointikid-tikid di bandar do hilo'd Yohuda, om timungo' no diyolo' i tulun do Liwi om koinsanai di boyoon do pinuruan do sompiiyon, om angatai no do hilo'd Yorusalim.


text:
Om timung no iyolo' do hiri'd Walai'd Sasambayangan dot Agayo, om pamatos no iyolo' dot id di Yoas, i tanak do raja'ddi. Om boros ka di Yoyada dot id diyolo', “Iti no i tanak do kusai di daudti' Raja' Ahasia! Om mositi' no dot osiliu iyau do raja' do dinondo, tu' nakabatos no o Tuhan dot iri kasai' i sinakagon di Raja' Daud o momorinta'.


text:
Om iti no ot apatut do wonsoyon toko': kopongo pondo do maganu-anu it imam om i tulun do Liwi do tontok do tadau'd Sabat, om a' no minog do muli' iyolo'. Sompitolu nopo diyolo' om mositi' no do tumamong do hiri'd piro-piro wawayaan di Walai'd Sasambayangan dot Agayo,


text:
om sompitolu kawagu o hilo'd walai'd raja', om iri no suwai om hilo'd wawayaan di roitan do Wawayaan dot Agayo do Pinoimpahan. Om mositi' nod tumimung ngai' o rayat do hiri'd natad di Walai'd Sasambayangan dot Agayo.


text:
Om a' i' koino-ino do haro o songulun po do sumuang di Walai'd Sasambayangan dot Agayo do suwai ko' it imam om i tulun do Liwi di maso do maganu-anu. Iyolo' nopo om koino-ino i' do sumuang tu' nokotobilang no iyolo' do momonsoi'd karaja' do don Tuhan. Iri nopo tulun do suwai om mositi' nod mumboyo' dot Oturan do Tuhan, om hiti'd soliwan ot undorongon.


text:
Om mositi' nod mingkakat i tulun do Liwi do posorili' di raja' do mikuwo'd songingkodong o gayang, om madtamong di raja' do honggo nopo o ngoyon dau. Om isai nopo i mumbal daa do sumuang di Walai'd Sasambayangan dot Agayo om mositi' nod patayon,” ka dau.


text:
Om wonsoyo' no di tulun do Liwi om i rayat do Yohuda i pinonuhuan di Yoyada. Iri tulun di nongkopongo nod maganu-anu do tontok di tadau'd Sabat nga' a' poddi pinouli'. Om milo iddi di piro-piro boyoon do soudor do suhuon i tulun di nongkopongo no do maganu-anu om i nokorikot nogi' do mongoi paganu-anu.


text:
Om tikidai no di Yoyada do tandus om kolid i piro-piro boyoon do soudor, dot i di Daud di gulu po do pinoopi' do hiri'd Walai'd Sasambayangan dot Agayo.


text:
Om sinuhu' nogi' di Yoyada o piro-piro o tulun di songingkodong no o gayang do madtamong do ponong hiri'd gulu kobontol di Walai'd Sasambayangan dot Agayo do mongintirung di raja'.


text:
Om kowonsoi ngai' poddi iri, om posoliwano' nogi' di Yoyada i Yoas, om tupiai no dau i Yoas do tupi' do raja', om onuwai dau do Buuk dot Oturan do Kinorohingan. Om iyo noddi i Yoas do siniliu do raja'. Om tuntugai noddi di Yoyada om i tangaanak dau i Yoas di tumau do potuntugon do tontok do momili' do raja'. Om oinsanan nopo i tulun do minomoros dot opuhod do poingkaa, “Otogui po daa o raja'!” ka.


text:
Om korongou di Atalia i rayat do sampangkis-pangkis do sumuwau do raja'. Om osiau nopo iyau do minongoi do hiri'd Walai'd Sasambayangan dot Agayo, i nokotimungon di tulun dot ogumu'.


text:
Om kokito no dau i raja' do wagu'ddi do poingkakat do hiri'd wawayaan do sumuang di Walai'd Sasambayangan dot Agayo, i kinoiyonon do pinili' iyau do silihon do raja'. Om nosorili' nopo iyau do boyoon do soudor om i tulun do popouni do torumpit. Om oinsanan nopo i rayat do sampangkis-pangkis dot atataadan om i torumpit nga' popingunion. Om i piro-piro o popouni do tuunion di hiri'd Walai'd Sasambayangan dot Agayo nga' popinguni di tuunion diyolo' do pamaramai do kinopomilian di raja'ddi. Om hurako' nopo di Atalia o pakayan dau dot atatagadan om pinggarang no, “Takal dot araat! Takal dot araat!” ka.


text:
Om a' i' di Yoyada uhang do patayon i Atalia do hiri'd somok di Walai'd Sasambayangan dot Agayo. Om boros kaddi dau dot id piro-piro boyoon do soudor, “Posoliwano' iyau do potolibon dilo madtatamong do songimbaris om patayon ngai' nopo i mumbal daa do mongoi poidu' dau,” ka dau.


text:
Om tangkapo' no diyolo' iyau, om pokoyoo' no do hiri'd walai'd raja'. Om patayo' noddi iyau do hiri'd wawayaan dot agayo di roitan do Wawayaan do Kuda'.


text:
Om angatai no di Yoyada it Imam, i Raja' Yoas om i rayat do mamatos do sumiliu iyolo'd tulun do songonuon do Tuhan.


text:
Om oinsanan nopo iyolo' do minongoi pamaraag di walai'd tingolig do Baal; om mumuko' nopo diyolo' i pananaraban do porsombahan om i tingolig do Baal. Om i Matan, it Imam do modsubak do Baal nga' pinatai nogi' dot id dotimbabaan di piro-piro pananaraban do porsombahan diri.


text:
Om suhuo' noddi di Yoyada i piro-piro imam om i tulun do Liwi do mongilo-ilo di buruon do hiri'd Walai'd Sasambayangan dot Agayo do miagal di natantu' mantad di Raja' Daud. Om mositi' no do papatahak iyolo' do porsombahan di sorobon dot id Tuhan do tumanud di Tourat di Musa om mongilo-ilo di sinding do sindingon om i piro-piro o karamayan do tontok do tadau'd agayo.


text:
Om minonuhu' po i Yoyada do tulun do madtamong do hiri'd piro-piro o wawayaan di Walai'd Sasambayangan dot Agayo, om a' i' kosuang o tulun dit a' olidang.


text:
Om tanud ngai' nopo di Yoyada i boyoon do soudor, om i piro-piro boyoon do tulun, om i piro-piro pagawai do pomorinta', om koinsanai di rayat, do minomoyo' di Raja' Yoas do mantad hiri'd Walai'd Sasambayangan dot Agayo om gisom do nokorikot do hiri'd walai'd raja'. Om suang no iyolo' do minaya' di wawayaan dot agayo om irikau noddi i raja' do hiri'd tirikohonon do raja'.


text:
Om oinsanan nopoddi i tulun do hiri'd bandar dot ongotood tomod, om hiri'd bandar nga' osimbayan tu' napatai noddi i Atalia.


text:
Turu' nogi' o toun do tumur di Yoas do tontok di nosiliu iyau do raja' do Yohuda, om minomorinta' iyau do hilo'd Yorusalim do solinaid dot apat nohopod o toun. Ngaran nopod tina' dau om i Sibia, i mantad hilo'd bandar do Borsiba.


text:
Om pomili' no i Yoyada do duwo o tondu' do maan di Yoas do sawo, om iyolo' no o nokoonuan di Yoas do tangaanak do kusai om tondu'.


text:
Om alaid-laid poddi iyau do momorinta', om pomusorou noddi iyau do mononong di Walai'd Sasambayangan dot Agayo.


text:
Om suhuo' no dau o piro-piro imam om i tulun do Liwi do mongoi ponimung do tusin do mantad id toinsanan di rayat di hilo'd kabandaran do Yohuda, do pointikid-tikid do toun, do pononong di Walai'd Sasambayangan dot Agayo. Om sinuhu' dau iyolo' do tuminimpuun dot oruhai do momonsoi do karaja'ddi, nga' monorimo-rimo nogi' i tulun do Liwi.


text:
Om lohowo' noddi dau i Yoyada it Imam, i boyoon dit imam do suwai, om boro-boros nod, “A' toi nokoponuhu' i Musa, i susuhuon do Tuhan, diti rayat do mambayar do sukai do maan do kosukup-sukupan do hiri'd Kiim do Tuhan? Om baino' noddi, om nokuro tu' a' nu suhuon kopio ilo tulun do Liwi do monimung do sukai do mantad id rayat do Yohuda om Yorusalim?” ka dau.


text:
(Iri nopo Walai'd Sasambayangan dot Agayo om rinaag di tulun di tuminanud di Atalia, i tondu' dot araat diri, om ogumu' nogi' i konunu-nunuan di pinotobilang do maan do dong Kinorohingan do nongoi diyolo' do numaan pakayo' do tumuku' dot id Baal.)


text:
Om suhuo' noddi di raja' i tulun do Liwi do momonsoi dot iso' o pati' do poiyanan do tusin, om poilihon indo do hiri'd toning di wawayaan dot agayo di Walai'd Sasambayangan dot Agayo.


text:
Om poboroso' noddi dot id tulun dot ogumu' do hilo'd Yorusalim om hilo'd Yohuda do mositi' nod mambayar ngai' o tulun do sukai dot id Tuhan, do miagal di pinonuhuan di Musa.


text:
Om osonong ngai' nopo o ginawo di rayat om i boyoon diyolo' do nokorongou di pinoboros diri. Om pogiwoyo-woyo' nopo iyolo' do minongoi posuang do tusin do maan diyolo'd sukai do hiri'd pati' di poiyanan do tusin.


text:
Om pointikid-tikid do ngoyon di tulun do Liwi pootodo' i pati' dot id pagawai do raja' di monongkoilo'ddi, om oponu' kasai' nopod tusin i pati'. Om bubuson nondo i tusin do poingontong i gomponulis do pomorinta' om i wakil di Boyoon dot Agayo dot Imam. Om aiso' pondo o suang di pati', om pogulion nogindo i pati'ddi do hiri'd poiyanan kasai'. Om iyo kasai' nopoddi o wonsoyon diyolo' do pointikid-tikid do tadau om ogumu' tomod diri o tusin dot otimung.


text:
Om patahakon nondo di raja' om i Yoyada i tusin diri dot id mandur, om iyolo' no o mamagadsi' di tukang watu, om i tukang kayu, om i tukang do manantan do tambaga' om i suwai-suwai ko' iri.


text:
Om tumotos ngai' nopo iyolo' do mononong di Walai'd Sasambayangan dot Agayo gisom do nokogirot om nosonong do miagal di timpuun i'.


text:
Om kopongo poddi i karaja'ddi, om iri nopo tamas om pirok dit a' naayi' om pinatahak dot id raja' om id di Yoyada. Om iri no i tamas om i pirok diri o winonsoi'd mangkuk om i pakakas do suwai do maan do hiri'd Walai'd Sasambayangan dot Agayo. Solinaid nopo di Yoyada it Imam diri do poimpasi, om oulud tomod i' o papatahak do porsombahan di sumbolion do hiri'd Walai'd Sasambayangan dot Agayo.


text:
Otogui tomod i' i Yoyada tu' di nopo di minatai iyau om hatus no om tolu nohopod o toun do tumur dau.


text:
Om linobong iyau do hiri'd kalabangan do raja' do hiri'd Bandar di Daud, tu' pomusou di winonsoi dau dit osonong dot id Kinorohingan, om id Walai'd Sasambayangan dot Agayo om id tulun dot Israil.


text:
Om di nopo di napatai i Yoyada om abayayat diri i Yoas di piro-piro boyoon do Yohuda gisom dot a' noddi iyau momusou di ponudukan di Yoyada.


text:
Om a' noddi i rayat sumambayang do hiri'd Walai'd Sasambayangan dot Agayo, i Kinorohingan di taki-aki diyolo', tu' modsubak nogiddi iyolo' do tingolig om i piro-piro tininganak do tingolig dot Asira. Om iri no i dusa diyolo' o nokotogod-togod do Tuhan dot id tulun do Yohuda om id tulun do Yorusalim.


text:
Om ponuhu' no o Tuhan do piro-piro ot imam do mongoi pomisunud diyolo', om gumuli' i' daa'ndo iyolo' dot id Tuhan, nga' a' i' i rayat mokinongou.


text:
Om porintao' noddi do Rusod do Kinorohingan i Sakaria, i tanak di Yoyada it Imam diri. Om ongoi no i Sakaria toguang di tulun dot ogumu', om boro-boros no dot opuhod do poingkaa, “Poingkaa o boros do Tuhan, i Kinorohingan, ‘Nokuro tu' a' kou tumanud di ponuhuan ku om nokuro tu' momungou kou do tinan dokoyu? A' kou mamadul doho', om iyoho' nga' a' no mamadul dokoyu!’ ka,” ka dau.


text:
Nga' pogiupakat no i rayat do sumaap di Sakaria, om i Raja' Yoas nga' suminokodung i' di pakat diri. Om a' no di Yoas osorou i kosonongo' om kotorodoko' di Yoyada, i tapa' di Sakaria. Om dumpaho' noddi do watu i Sakaria do gisom do napatai iyau do hiri'd natad di Walai'd Sasambayangan dot Agayo, tu' minonuhu' i' i raja' do momonsoi'd miagal diri. Om tontok dit oruhai nod oiduan do ginawo i Sakaria, om pomoros no iyau dot opuhod do poingkaa, “Maha' daa om okito do Tuhan i winonsoi nu om sulian ko dau!” ka dau.


text:
Om tontok i' do toun diri, di maso do lumahanggang o roun do kayu, do nongoi di soudor do Siria songodo' o Yohuda om Yorusalim. Om patayo' ngai' nopo diyolo' i boyoon do tulun om ogumu' o konunu-nunuan do tinanggayan diyolo' do hilo'd Damsik.


text:
Okuri' i' daa i soudor do Siria, nga' pinologos i' iyolo'd Tuhan do mangala' di soudor do Yohuda dit ogumu' ko' iyolo', tu' a' i' di tulun do Yohuda pinadul o Tuhan, i Kinorohingan di taki-aki diyolo'. Om iri no o pinomohukum do Tuhan di Raja' Yoas.


text:
Om nadalaan tomod diri do nosuhat i Raja' Yoas. Om kapamanau poddi i soudor do pisangod, om pipakat no o duwo di pagawai di Yoas. Om ngoyo' no diyolo' patayo' i Yoas do hiri'd toodopon dau do ponuli' di pinamatayan dau di tanak di Yoyada it Imam diri. Om lobongo' no i Raja' Yoas do hiri'd Bandar di Daud, nga' okon i' ko' hiri'd kalabangan do raja'.


text:
(Iri nopo tulun di minipakat do sumaap dau'ddi om i Sabad i tanak di Simiat, om i Yosabad i tanak di Simrit. I Simiat nopo om tondu' do bansa'd Amon, om i Simrit no om tondu' do bansa'd Muab.)


text:
Id suang nopo di Buuk do Poposuhut do Komoyon di Buuk do Raja' om haro i' i susuyon do pasal di tangaanak di Yoas, om i boros do pinoboros mantad do pasal dit id dosunsudan dau, om i karalan-ralano' dau do minononong di Walai'd Sasambayangan dot Agayo do pinotulis do hiri'd Buuk di Poposuhut do Komoyon di Buuk do Raja'. Om i Amasia diri, i tanak di Raja' Yoas o nosiliu do raja' do suminowoli di Raja' Yoas.


text:
Nosiliu nopo i Amasia do raja' nga' di duwo no nohopod om limo o toun do tumur dau, om duwo nohopod om siam o toun do koloido' dau do momorinta' do hilo'd Yorusalim. Tina' nopo dau om i Yoadan, i mantad hilo'd Yorusalim.


text:
Om kogirot poddi o pomorintaan dau om hukumai no dau do kapatayon i piro-piro pagawai di minamatai di tapa' dau.


text:
Nga' a' i' dau pinatai i tangaanak di piro-piro pagawai'ddi tu' tuminanud i' iyau di boros do Tuhan dit id suang di Tourat di Musa do poingkaa, “Kada' hukumai do kapatayon o molohing dot i karaaton do winonsoi di tangaanak dau o kopomohukuman, om kada' hukumai do kapatayon o tangaanak dot i karaaton do winonsoi di molohing diyolo' o kopomohukuman. Iri no i tulun di nokowonsoi'd araat o koino-ino do hukuman do kapatayon,” ka.


text:
Om timungo' ngai' no di Raja' Amasia i tulun do mantad id payat do Yohuda om Binyamin, om suhuo' no dau iyolo' do mingkakat do tumanud di pinuruan do sompiiyon diyolo', do momoyo' nopo om i boyoon do soribu o soudor om i boyoon do hatus o soudor. Om pilio' nogiddi dau i tulun di duwo no nohopod o toun om it otuo ko' iri, i milo do monokisangod om milo do mamakai do tandus om kolid. Kogumuo' nopo di nopili' om 300,000 o tulun.


text:
Om suwai no ko' iri om pamagadsi' po iyau do 100,000 o soudor do mantad hilo'd Israil do pinamagadsi' nopo om haro i' doti' o 3,400 o kilogram do pirok.


text:
Nga' rikot no o songulun o nabi dot id raja' om boro-boros nod poingkaa, “Kada' onuo' ilo soudor dot Israil, tu' a' i' iyolo'd Tuhan uhupan.


text:
Nga' ondung onuon nu iyolo' om songkuro-kuro piya o kokoriso' om kosioho' do soudor nu, nga' pologoson i' do Kinorohingan dot aala' ko do pisangod. Tu' Kinorohingan noo o kikuasa' do manahak do kamanangan ko' kaalaan,” ka dau.


text:
Om boros ka di Amasia do minonguhot, “Poingkuro nondo ngai' i pirok di nakatahak ku diyolo'?” ka. Om boros ka di nabi, “Milo i' o Tuhan do poguli' dot id diya' dot lobi ko' iri!” ka.


text:
Om posoliwano' noddi di Amasia i soudor di ginodsian daa dau'ddi om suhuo' no dau do muli'. Om uli' noddi iyolo', nga' ongotogod tomod maddi iyolo'.


text:
Om pasangalo' nopo di Amasia o ginawo dau om woyoo' no dau i soudor dau do minongoi'd hilo'd Rantai do Silaon. Om hilo' no iyolo' do suminangod om napatai diyolo' o hopod noribu o soudor dot Idom.


text:
Om hopod po noribu o soudor do suwai do natanggayan diyolo'. Om tanggayai ngai' no i soudor diri do hiri'd timpak di pampang do hilo'd bandar do Sila om popintaamo' no do hiri'd siba' do gisom do napatai.


text:
Om daamot nopoddi om ngoyo' no di soudor dot Israil, i pinouli' di Amasia songodo' i kabandaran do Yohuda dit id pialatan do Samaria om Bait-Horon. Om patayo' no diyolo' o tolu noribu o tulun om ogumu' po o konunu-nunuan do pininganu diyolo'.


text:
Om kaala' poddi di Amasia i soudor dot Idom om uli' no iyau do mikuwo'd minongigit di piro-piro tininganak do tingolig dot Idom. Om poiyono' no dau iri do hilo'd Yohuda. Om podtutud noddi iyau do kominyan dot id tininganak diri om tuminuku' iyau dot id tingolig diri.


text:
Om pinopotogod tomod do Tuhan i winonsoi dau'ddi. Om ponuhu' noddi o Tuhan do songulun o nabi do minongoi solowot di Amasia. Om boros ka di nabi, “Nokuro tu' tumuku' ko dot id tingolig do bansa'd suwai, it a' i' nakapasi do tulun dau do mantad id kuasa' nu?” ka dau.


text:
Om boros ka di Amasia, “Kada' kohiyo. A' ko nopo mumboyo' om patayon no moti' dahai iya'! A' i' iyahai nokopomili' diya' do sumiliu do ponosihat do raja'!” ka dau. Om kada' noddi pimboros i nabi diri, nga' pomoros po iyau do poingkaa, “Baino' nopoddi om oilaan ku no kopio do patayon ko do Kinorohingan tu' ino wonsoyon nu o kapamatayan, om it a' ko minamadul do nosihat ku,” ka dau.


text:
Om pogiupakat no i Amasia i raja' do Yohuda, om i piro-piro o ponosihat dau do sumaap dot Israil. Om ponuhu' no iyau do tulun do minongoi solowot di Yihoas, i raja' dot Israil, i tanak di Yihoahas, i manangaki di Yohu, do mangangat dau do misangod.


text:
Nga' poromuto' nod tulun dot id di Raja' Yihoas o ponimbar do poingkaa, “Insan o maso om pokirim no i korugian do hilo'd konuluhanan do Libanon do boros diti dot id kokoyuan dot aras, ‘Oi guas dot aras, patahako' daa i tanak nu'd tondu' dot id tanak ku do maan dau'd sawo,’ ka. Nga' talib nod hiri o songinan o nintorusan om pingulakai no i korugian.


text:
Naala' nu no o tulun dot Idom, oi Amasia, om minggayo-gayo ko daa'ddi. Nga' osonong nogi' do dumuwalai ko nopo. Nunu kopio o kahantalan nu do mogihum do kosusaan di momungou no diya' om ino rayat nu?” ka.


text:
Nga' a' i' di Amasia pinadul i boros di Yoas. Om id suang nod korohian do Kinorohingan dot aala' i Amasia tu' tuminuku' i' iyau di tininganak do tingolig dot Idom.


text:
Om ongoi noddi i Yihoas, i raja' dot Israil sangod di Amasia, i raja' do Yohuda. Om pisangod no iyolo' do hilo'd Bait-Simis, i hilo'd Yohuda.


text:
Om tangkapo' no di Yihoas i raja' dot Israil, i Amasia, om pootodo' no do hilo'd Yorusalim. Om habao' no di Yihoas i tolig di bandar diri do haro i' doti' o duwo nahatus o mito do konoruo' do mantad hiri'd wawayaan di roitan do Wawayaan dot Agayo dot Ipraim om gisom do hiri'd wawayaan di roitan do Wawayaan dot Agayo do Linsuk.


text:
Om tanggayai ngai' no dau do hilo'd Samaria i tamas, om pirok, om i piro-piro pakakas do suwai, di pitamangan di sinakagon di Obid Idom do hiri'd Walai'd Sasambayangan dot Agayo, om i nogi' i piro-piro pakakas do walai di pitamangan di Obid Idom, om i dapu' do walai do raja' nga' tinanggayan ngai' nopo di Yihoas do hilo'd Samaria. Om minononggoi nogi' iyau do piro-piro o tulun di maan dau pokibayarai do tontok di pokigulian iyolo' di koobpinayan diyolo'.


text:
Om kapatai poddi i Yihoas i raja' dot Israil, om hopod po om limo o toun di Amasia, i raja' do Yohuda do poimpasi.


text:
Om mantad poddi tuminongkiad do Tuhan i Amasia, om mogipapakat no i tulun do sumaap dau do hilo'd Yorusalim. Om poggidu' no daa iyau do hilo'd bandar do Lakis, nga' ginusa' i' iyau di pisangod dau om patayo' noddi iyau do hilo'. Om pasakayo' nod kuda' i rata' dau do pinakaa do hilo'd Yorusalim, om lobongo' no do hiri'd kalabangan do raja' do hilo'd Bandar di Daud. Om iri nopo susuyon do suwai do pasal di Amasia do mantad di timpuun i' om gisom do kinopupuson do pomorintaan dau om nongotulis ngai' i' do hiri'd suang do Buuk di Monusui do Pasal Ngai' di Raja' do Yohuda om Israil.


text:
Om di nopoddi napatai i Amasia, om oinsanan nopo i rayat do Yohuda do minomili' di Usia, i tanak di Amasia do kusai, do silihon do raja'. Tontok nopoddi om hopod nogi' om onom o toun do tumur dau. Tina' nopo dau om i Yikolia, i tondu' do mantad hilo'd Yorusalim. Om koloido' nopo di Usia do momorinta' do hilo'd Yorusalim om limo nohopod om duwo o toun. Om iyau no i minonolod om i minomonsoi kawagu do bandar dot Ilot.


text:
Om i Sakaria no o ponosihat dau do pasal do kowoyo-woyoo' do don rusod. Om solinaid nopo di Sakaria do poimpasi, om otorodok i' i Usia do sumambayang dot id Tuhan gisom do nabarakatan iyau'd Tuhan.


text:
Om ongoi no i Usia sangod di tulun do Pilistin, om habao' no dau i tolig do bandar do Gat, Yobni, om Asdod. Om pomonsoi no iyau do piro-piro o bandar di kitolig do hilo'd somok dot Asdod om id kinoiyonon do suwai do hilo'd Pilistin.


text:
Om nuhupan i' iyau'd Kinorohingan do mangala' di tulun do Pilistin, om i tulun dot Arab di poingiyon do hilo'd Gurbaal, om i nogi' i tulun do Mounim.


text:
Om iri tulun dot Amon nga' mambayar i' do sukai dot id di Usia. Om mayo-gayo diri o kuasa' dau gisom do nokorikot do hilo'd Masir o kobontugo' do ngaran dau.


text:
Om wansayai no di Usia do walai'd akawas do pogigimpaan o hiri'd wawayaan di roitan do Wawayaan dot Agayo do Linsuk om hiri'd wawayaan di roitan do Wawayaan dot Agayo do Rantai om hiri'd kokilongon di tolig.


text:
Om minomonsoi po iyau do piro-piro o walai dot angakawas do maan do pogimpaan do hiri'd kobuturan, om minongukad iyau do torobong dot ogumu' tu' ogumu' i' kopio o tayam-tayam dau do hiri'd tana' dot apatau di hiri'd guas do konulu-nuluan om hiri'd rantai di ponong id kotonobon. Om suhuo' no dau i rayat dau do mananom dot anggur do hiri'd konulu-nuluan, om momutanom-tanom do hiri'd tana' dit oruak, tu' orohian iyau do momutanom-tanom.


text:
I Usia nopo om kisoudor dot ogumu' di posodia' kasai' do mongoi sangod. Om mongoi sangod i soudor dau do tumanud di sinompuruan diyolo', om i Yoyol om i Maasiya, i piro-piro o gomponulis do raja', o mitulis do kogumuon diyolo'. Om boyoon nopo di gomponulis om i Hanania, it iso' di pagawai di raja'.


text:
Oinsanan nopo i soudor dot ongkirapo-rapo om 307,500 o tulun di milo nod mongoi sangod do bagi' di raja'. Om 2,600 o boyoon do momoyo' diyolo'.


text:
Om nonuan di Usia i soudor dau do kolid, om tandus, om tupi' do tambaga', om rasuk do basi', om pawakasan do pana' om pana', om watu do pomodumpau.


text:
Om minomonsoi i tulun di momomonsoi do rapo-rapo do don sumasangod, i songingiyon do hilo'd Yorusalim do pakakas do papapana' di pana' om watu dot angagayo do mantad hiri'd walai dit angakawas di pogigimpaan om mantad hiri'd linsuk di tolig do bandar. Om abantug tomod i Usia do hinonggo nopo, om agayo o kuasa' dau tu' nuhupan i' iyau'd Kinorohingan.


text:
Om tontok di nokogirot i Raja' Usia, om mininsawat diri o ginawo dau, om iri no o nokoinsiriba-riba' do pangkat dau. Tuminolibamban iyau di boros do Tuhan, i Kinorohingan dau tu' suminuang i' iyau di Walai'd Sasambayangan dot Agayo do minongoi podtutud do kominyan do hiri'd podtutudan do kominyan.


text:
Nga' suhuto' no iyau di Asaria do miwoyo' do walu' nohopod ot imam do suwai, it ongokoris om ongosiou


text:
do papasala' di winonsoi dau. Boros ka diyolo', “Tuan Raja'! A' ko i' koino-ino do modtutud do kominyan dot id Tuhan. Iti nopo om buruon dit imam di suminolusuk di Harun, tu' iyolo' no o nokotobilang do momonsoi do karaja'dti. Tongkiad nogi' kopio'dti kinoiyonon dot olidang! Suminaap ko'd Tuhan, i Kinorohingan, om a' ko noddi kaanu do barakat dau,” ka diyolo'.


text:
Tontok nopoddi om poingkakat no i Usia do hiri'd toning di podtutudan do kominyan di hiri'd Walai'd Sasambayangan dot Agayo, do kiinigit di podtutud do kominyan. Om kotogod no iyau dit imam, nga' sigog i' dot imbulai o toruol do kusta do hiri'd turos dau.


text:
Om kotigowo tomod diri i Asaria om it imam do suwai do nokokito dau, om sansagai no diyolo' iyau do tumongkiad do mantad hiri'd Walai'd Sasambayangan dot Agayo. Om osiau nopo iyau do suminoliwan tu' nohukuman no iyau'd Tuhan.


text:
Om posuwai-suwayo' noddi i Raja' Usia dot id iso' o walai tu' kitoruol i' iyau do miagal diri. Om hiri-hiri noddi iyau do gisom do kinapatayo' dau. Om a' noddi iyau koino-ino do sumuang di Walai'd Sasambayangan dot Agayo. Om i Yotam noddi, i tanak dau do kusai o momonsoi ngai' di karaja' dau do dong pomorinta'.


text:
Om iri nopo susuyon do suwai do pasal di pomorintaan di Raja' Usia, om nongotulis no di Yosaya i Nabi, i tanak di Amos.


text:
Om di nopoddi napatai i Usia, om linobong iyau do hiri'd somok di kalabangan do raja' nga' okon i' ko' hiri kopio'd kalabangan diri tu' kitoruol i' o kulit dau dit araat kopio. Om i Yotam noddi, i tanak dau'd kusai, o nosiliu'd raja' do suminowoli dau.


text:
Om kosiliu no i Yotam do raja' di duwo nohopod om limo o toun do tumur dau, om hopod om onom o toun dau do momorinta' do hilo'd Yorusalim. Tina' nopo dau om i Yorusa, i tanak di Sadok.


text:
Om iyau nga' minomonsoi i' di korohian do Tuhan, do miagal di winonsoi di tapa' dau. Nga' iyau nopo om a' i' minongoi podtutud do kominyan do hiri'd Walai'd Sasambayangan dot Agayo, do miagal di winonsoi di tapa' dau. Nga' iyo piya'ddi, nga' maso po di rayat do momonsoi'd dusa.


text:
Om wonsoyo' no di Yotam i wawayaan do roitan do Wawayaan dot Agayo dot Utara, i hiri'd Walai'd Sasambayangan dot Agayo om inggiratai no dau o tolig do hiri'd kinoiyonon di roitan dot Opil di hilo'd Yorusalim.


text:
Om pomonsoi no iyau do piro-piro o bandar do hilo'd konulu-nuluan do Yohuda om minomonsoi po iyau do kuta' di padtamangan om piro-piro walai dot angakawas do pogigimpaan do hiri'd gouton.


text:
Om songodo' no dau do gisom do naala' i raja' dot Amon om i soudor dau, om sansagai no dau i tulun dot Amon do mambayar do sukai dot id dau. Om monikid toun nopo do solinaid do tolu o toun do mogisuhut-suhut do mambayar iyolo' do 3,400 o kilogram do pirok, om 1,000 o tan do gandum om 1,000 o tan do barli. Om a' no milo dot a' diyolo' wonsoyon o miagal diri.


text:
Om i suwai-suwai do nongosiliu do daamot di Yotam do momorinta', om i piro-piro pisangadan om i nongobutus dau, nga' nongkotulis no do hiri'd suang do Buuk do Monusui do Pasal do Raja' dot Israil om Yohuda.


text:
Om duwo no nohopod om limo o toun do tumur di Yotam do tontok di nosiliu iyau do raja'. Om koloido' nopo dau do momorinta' do hilo'd Yorusalim om hopod om onom o toun.


text:
Om kapatai no iyau om lobongo' no do hiri'd Bandar di Daud, om i Ahas diri, i tanak dau'd kusai o nosiliu do raja' do suminowoli dau.


text:
Om kosiliu no i Ahas do raja' di duwo nogi' nohopod o toun do tumur dau, om koloido' nopo dau do momorinta' do hilo'd Yorusalim om hopod om onom o toun. Nga' a' i' iyau tuminanud di kowoyo-woyoon dot osonong di Raja' Daud, suwai ko' minomonsoi nogi' iyau dit okon ko' korohian do Tuhan.


text:
Kowoyo-woyoon nopo dau om miagal di kowoyo-woyoon di piro-piro raja' dot Israil, om i kowoyo-woyoon do tulun di momonsoi do tingolig do Baal do tambaga' o wonsoyon,


text:
om modtutud iyau do kominyan do hiri'd Rantai do Hinom. Om iri piya tanak dau'd kusai nga' pinatahak i' dau do numaan do porsombahan di sumbolion dot id tingolig, do tumanud di koubasanan dot araat do tulun di nuyung do Tuhan do mantad id pomogunan do Kanaan, do tontok di suminuang i' i tulun dot Israil do pomogunan diri.


text:
Om pinapatahak i Ahas do porsombahan di sumbolion om minodtutud do kominyan do hiri'd tiyonon do modsubak do tingolig do hiri'd konulu-nuluan om hiri'd sahau do kayu dit ongokohob o tuntu.


text:
Om pologoso' nod Tuhan, i Kinorohingan, do naala' di raja' do Siria i Raja' Ahas; om minononggoi nogi' i raja' do Siria dot ogumu' o tulun do Yohuda do pinakaa do hilo'd Damsik, tu' minomonsoi id dusa i Raja' Ahas. Om pinologos po iyau'd Tuhan do naala' di Raja' Pika, i tanak di Rimalia, i mantad hilo'd Israil. Om insan no o tadau di Raja' Pika do minamatai do 120,000 o soudor do Yohuda dit ongosiou. Om pologoso' nopod Tuhan i Kinorohingan di taki-aki diyolo' dot ongosiliu ngai' o miagal diri tu' a' i' mamadul do Tuhan i rayat do Yohuda.


text:
Om patayo' no di songulun o soudor dot Israil di roitan dot i Sikri, i Maasiya i tanak di Ahas do kusai. Om pinatai nogi' dau i Asrikam, i mongilo-ilo di walai'd raja' om i Ilkana, i pagawai do raja' dit asawat kopio o pangkat.


text:
Om mulong po dot oiyo i' daa do bansa' dot Israil o tulun do Yohuda, nga' minononggoi i' i soudor dot Israil do 200,000 o tongoondu' om tangaanak do tulun do Yohuda, om tanggayai no diyolo' do hilo'd Samaria do mitonggoi do konunu-nunuan dot ogumu' kopio.


text:
Haro o songulun o nabi do Tuhan do roitan dot i Odid do poingiyon do hilo'd bandar do Samaria. Tontok di muli' no i soudor dot Israil do mogiwoyo-woyo' di tinanggayan diyolo' do mantad hilo'd Yohuda, om ngoyo' no iyolo' di Odid solowoto' do tontok di sumuang no iyolo' di bandar. Boros ka dau, “Naala' no dokoyu o tulun do Yohuda tu' otogod i' diyolo' o Tuhan i Kinorohingan di taki-aki dokoyu. Nga' norongou id Tuhan i kororongit dokoyu do minamatai di soudor do Yohuda.


text:
Om baino' noddi, om silihon daa dokoyu do turipon o tulun do Yorusalim om Yohuda! A' i' dokoyu oilaan dot iyokoyu nga' momonsoi id dusa dot id Tuhan i Kinorohingan dokoyu?


text:
Pokinongou kou pogi'! Iti nopo tulun do tinangkap dokoyu'dti om tobpinai i' dokoyu. Om suhuo' nogi' kopio dokoyu iyolo'd muli'. Tu' a' nopo moti' om otogod moti'ndo o Tuhan om hukuman kou nondo dau,” ka dau.


text:
Om haro'ddi ot apat o tulun do woyo-woyoon do hilo'd Israil; i Asaria i tanak di Yohanan, i Borokia i tanak di Mosilimot, i Yohiskia i tanak di Salum, om i Amasa i tanak di Hadlai, dot a' suminokodung di winonsoi di soudor di minuli'ddi.


text:
Boros ka diyolo', “Kada' dokoyu angatai do hiti ino tulun do tinanggayan dokoyu! Nokowonsoi toko' nod dusa dot id Tuhan, om ula' no do hukuman i dusa toko'. Om baino' no, om momonsoi kou po do miagal diti do pomoruhang di kasalaan toko',” ka diyolo'.


text:
Om patahako' no di soudor i tulun di tinangkap diyolo'ddi om i konunu-nunuan di naanu diyolo', dot id rayat om id piro-piro o boyoon diyolo'.


text:
Om ingkakat noddi it apat o tulun do woyo-woyoon diri do mongilo-ilo di tulun di nangatangkap. Om bohogio' no diyolo' i pakayan om i konunu-nunuan di nangaanu'ddi dot id tulun di nangatangkap. Om binahagi' nogi' diyolo' i kasut, om i taakanon om i tinumon. Om ubatai no diyolo'd tumau do saitun i suhat di tulun di nangatangkap. Om iri no it adalaan koluhoi, it a' no kapanau om pinasakai diyolo'd kaladai. Om oinsanan nopoddi i tulun di nangatangkap do pinaatod do hilo'd Yorikou, i bandar do koguasan do kurma, om kouli' i' iyolo' do hilo'd kampung diyolo' do hilo'd Yohuda. Om uli' nogiddi i tulun dot Israil do hilo'd Samaria.


text:
Om timpuun po kawagu o tulun dot Idom do manangod do Yohuda om mintangkap do tulun dot ogumu'. Om pokitulung noddi i Raja' Ahas di Tiglat-Pilisir, i raja' dot Asur, do mongoi ponguhup diyolo'.


text:
Om tontok nogiddi do manangod i tulun do Pilistin di kabandaran do hiri'd guas do nuluhon di ponong id kotonobon, om i hiri'd watas di ponong id salatan do Yohuda. Om nosolod nogi' diyolo' o bandar do Bait-Simis, om Ayalon, om Gidirot, om i bandar do Soko, om Timna, om Gimso, om i kawalayan di posorili' di tolu o bandar diri. Om undorong noddi iyolo'd hilo'.


text:
Om porikatai nod Tuhan do kosusaan om kagangahan o hilo'd Yohuda tu' a' i' di Ahas, i raja' do Yohuda, pinadul it apatut dot aanu di rayat, om suminaap iyau'd Tuhan.


text:
Om okon i' ko' monguhup di Ahas o kinorikatan di raja' dot Asur, suwai ko' minongoi nogi' ponusa' dau.


text:
Om onuwai noddi di Ahas i raja' dot Asur do tamas di mantad id Walai'd Sasambayangan dot Agayo, om i mantad id walai'd raja', om i mantad id walai di piro-piro boyoon do rayat. Nga' iri piya nga' aiso' i' o kinootuk-otukon.


text:
Nga' iyo piya kopio'ddi o kosusao' nga' muhang-ruhang nogi' o dusa do wonsoyon di Ahas dot id Tuhan.


text:
Minomungou iyau do tinan dau om i rayat dau tu' pinapatahak i' iyau do porsombahan di sinumbali' dot id tingolig do tulun do Siria di minangala' dau. Minomusorou daa iyau do poingkaa, “Nuhupan i' di tingolig do Siria i raja' do Siria, om ondung papatahak oku do porsombahan di sumbolion dot id tingolig diyolo' om uhupan oku i' dotindo iyoho',” ka.


text:
Om ngoyo' ngai' noddi dau i pakakas di hiri'd Walai'd Sasambayangan dot Agayo om pingraago' no dau. Om tabanai no dau i Walai'd Sasambayangan dot Agayo, om pomonsoi no iyau do piro-piro o pananaraban do porsombahan do pointongkop do Yorusalim.


text:
Hiri nopod pointikid-tikid do bandar om kawalayan do hilo'd Yohuda om winansayan ngai' nopo dau do tiyonon do modsubak do tingolig om monorob do porsombahan di sinumbali' dot id tingolig do bansa'd suwai. Om iri no o pinopotogod kopio'd Tuhan i Kinorohingan di taki-aki dau, dot id dau.


text:
Om iri nopo susuyon do suwai do pasal di pomorintaan dau om koinsanai di winonsoi dau om nongkotulis no do hiri'd suang do Buuk di Monusui do Pasal Ngai' di Raja' do Yohuda om Israil.


text:
Om kapatai noddi i Ahas, om lobongo' no do hiri'd kalabangan do hilo'd Yorusalim, nga' okon i' ko' hiri'd kalabangan do raja'. Om kosiliu nod raja' i Hiskia, i tanak dau'd kusai do suminowoli dau.


text:
Om kosiliu no i Hiskia do raja' do Yohuda di duwo nohopod om limo o toun do tumur dau. Om duwo nohopod om siam o toun do koloido' dau do momorinta' do hilo'd Yorusalim. Tina' nopo dau om i Abia i tanak di Sakaria.


text:
I Hiskia nopo om minomonsoi i' do korohian do Tuhan do tuminanud di kowoyo-woyoon di Raja' Daud, i taki-aki dau.


text:
Tontok di tulan do koiso' di toun do nosiliu i Hiskia do raja', om ukabai no di Hiskia i wawayaan di Walai'd Sasambayangan dot Agayo om ponuhu' no iyau'd tulun do mononong diri.


text:
Om suhuo' no dau it imam om i tulun do Liwi do tumimung do hiri'd natad di Walai'd Sasambayangan dot Agayo, i hiri'd ponong id koulayon,


text:
om boro-boros no iyau diyolo'd hiri. Boros ka dau, “Iyokoyu nopo i tulun do Liwi, om apatut nod potobilang do tinan dokoyu do mogobi-obi'd Tuhan om lidangan i' iti Walai'd Tuhan, i Kinorohingan di taki-aki dokoyu. Om mositi' nod iduwon ngai' i kososomu' diti walai.


text:
A' tuminorodok dot id Tuhan i Kinorohingan toko', i komolohingan toko', tu' minomonsoi nogi' iyolo' dit okon ko' korohian dau. A' i' diyolo' pinadul iyau om a' ginompi' i tiyonon dau.


text:
Tinabanan diyolo' i wawayaan di Walai'd Sasambayangan dot Agayo om pinisok diyolo' i lampung do hiri. Om aiso' no o modtutud do kominyan om aiso' o papatahak do porsombahan di sorobon do hiri'd Walai'd Sasambayangan dot Agayo.


text:
Om hukumai noddi do Tuhan o tulun do Yohuda om i tulun do Yorusalim tu' atatagadan no kopio iyau. Om koilo ngai' kou i' do pinopotigowo om minongoris do koinsanai'd tulun i winonsoi'd Tuhan.


text:
Nangaala' i komolohingan toko' dot id pisangadan, om nangatanggayan do pisangod i tangaanak om sawo toko'.


text:
Om mamatos oku no do momonsoi'd tumpongo dot id Tuhan, i Kinorohingan dot Israil do dinondo, om a' indo iyau otogod dot id dati'.


text:
Oi tangaanak ku, kada' no dokoyu popiloid-loido', tu' iyokoyu no i nopili'd Tuhan do modtutud do kominyan dot id dau, om momoyo' diti tulun dau do sumambayang dot id dau,” ka dau.


text:
Iri nopo tulun do Liwi di nakarapou do tontok diri om: Mantad id pinuruan do sompiiyon di Kohat: i Mahat i tanak di Amasai, om i Yoil i tanak di Asaria Mantad id pinuruan do sompiiyon di Morari: i Kis i tanak di Abdi, om i Asaria i tanak di Yihaliliil Mantad id pinuruan do sompiiyon di Girson: i Yoa i tanak di Sima, om i Idon i tanak di Yoa Mantad id pinuruan do sompiiyon di Ilisapan: i Simri om i Yoyol Mantad id pinuruan do sompiiyon di Asap: i Sakaria om i Matania Mantad id pinuruan do sompiiyon di Himan: i Yohiol om i Simoi Mantad id pinuruan do sompiiyon di Yodutun: i Somaya om i Usiol


text:
Om timungo' ngai' noddi diyolo' i tulun do Liwi di suwai, om lidangai ngai' no diyolo' o tinan diyolo'. Om suang nogiddi it imam do hiri'd Walai'd Sasambayangan dot Agayo om timpuun nod momolidang do kinoiyonon diri do tumanud di Tourat do Tuhan, om i pinonuhuan di raja'. Posoliwano' ngai' nopo diyolo' i sosomu' om hirio' no diyolo'd natad di Walai'd Sasambayangan dot Agayo. Om igitai nogiddi di tulun do Liwi do hiri'd Rantai do Kidron, it id soliwan di bandar.


text:
Om tinimpuunan nopo i karaja'ddi nga' di tadau'd koiso' do tulan do koiso'. Om tadau poddi do kawalu' om kopongo no diyolo' do mamalangga' o pointongkop di natad om gisom do ponong hiri'd bilik di gulu kopio kobontol di hiri'd Walai'd Sasambayangan dot Agayo. Om walu' po kawagu o tadau diyolo' do minamalangga' do pointongkop di walai'ddi om kopongo nopo diyolo' do mamalangga' om di kohopod om onom do tadau do tulan diri.


text:
Om posunudo' noddi di tulun do Liwi dot id di Raja' Hiskia o poingkaa, “Notongkop no dahai do momolidang i Walai'd Sasambayangan dot Agayo, do kohompit ngai' i pananaraban do porsombahan di sorobon, om i mija' do poiyanan di roti do patahakon dot id Tuhan, om iri ngai' i pakakas do hiri.


text:
Om nongoongoi kawagu dahai i pakakas di nidu' di Raja' Ahas do tontok dit a' iyau mamadul do Tuhan dit iyau po o momorinta'. Om nokotobilang ngai' no dahai i pakakas diri do maan do don Tuhan, om hilo' ngai' no id dotimbabaan di pananaraban do porsombahan iri do dinondo,” ka diyolo'.


text:
Om a' no i Raja' Hiskia minonorimo-rimo tu' olomus nopo iyau do minonimung di woyo-woyoon do tulun, om pogiwoyo-woyo' no iyolo' do minongoi do hiri'd Walai'd Sasambayangan dot Agayo.


text:
Om pinatahak nopo do porsombahan do pangampun do dusa di sompiiyon di raja' om i rayat do Yohuda, om maan do pomolidang di Walai'd Sasambayangan dot Agayo, om turu' o tinan do sapi' do tontoluhan, om turu' o dumba', om turu' o tanak do dumba', om turu' o kambing. Om suhuo nogiddi di raja' i piro-piro imam di suminolusuk di Harun do papatahak di tayam-tayam diri do hiri'd sakai di pananaraban do porsombahan do maan do porsombahan di sorobon.


text:
Id gulu nopo kopio om nongoi dit imam sumbolio' i piro-piro o sapi'ddi om poiyaso' no diyolo' i raha' do hiri'd pananaraban do porsombahan. Om niyo i' diyolo'ddi i turu' o tinan do dumba' om i turu' o tinan do tanak do dumba'.


text:
Om id tohuri noddi om ngoyo' no diyolo' i kambing om igitai nod hiri'd raja' om id rayat di maso do sumambayang do hiri. Om pakabayo' ngai' nopo diyolo' o longon diyolo' do hiri'd kambing diri.


text:
Om sumbolio' nogiddi i kambing diri om potuntugo' no i raha' do hiri'd pananaraban do porsombahan do maan do porsombahan do pangampun do dusa do koinsanai di rayat. Om winonsoi pogi' diyolo' o miagal diri nga' nokoponuhu' no i raja' do papatahak do porsombahan di sorobon om porsombahan do pangampun do dusa do koinsanai di rayat dot Israil.


text:
Om ponuhu' no i raja' di tulun do Liwi do mongoi'd hiri'd Walai'd Sasambayangan dot Agayo do popouni do kecapi om gambus, do tumanud di pinonuhuan di pinoboros do Tuhan dot id di Daud do pinolombus di Gad, i nabi di tuuhoton dau, om i Natan i Nabi.


text:
Om sagalai i' di pinakai di Daud i tuunion diri. Om iri piro-piro imam dit ongkitorumpit nga' sinuhu' nogi' do minongoi'd hiri.


text:
Om panahak no i Hiskia do tanda' do kotimpuunan di kapatahakan do porsombahan di sorobon. Om daamot nopo do papatahak di porsombahan di sumbolion, om modsinding i tulun dot ogumu' do sinding do pamarayou'd Tuhan, om iri no i popouni do tuunion om popinguni do torumpit om i tuunion do suwai.


text:
Om otud no i Raja' Hiskia om koinsanai di tulun do hiri do tuminuku' dot id Tuhan om iri no modsisinding om modsinding nopo om i popouni do tuunion nga' popinguni nopo do tuunion do gisom do nongosorob ngai' i porsombahan di sinumbali'ddi.


text:
Om suhuo' no di raja' om i woyo-woyoon do tulun i tulun do Liwi do modsinding dot id Tuhan di sinding di tinulis di Daud om i Asap, i nabi. Om ongooropod ngai' nopo i tulun do modsinding om mikuwo'd minotud do tumuku' dot id Kinorohingan.


text:
Om boro-boros noddi i Hiskia do poingkaa, “Nongolidangan kou noddi do baino', om mositi' nod papatahak kou dot id Tuhan do porsombahan di sumbolion, do maan dokoyu do porsombahan do kounsikahan,” ka dau. Om tonudo' no diyolo' i boros di Hiskia, om agaan nopo o ginawo diyolo' do pinapaatod do tayam-tayam do maan do porsombahan.


text:
Minigit iyolo' do turu' nohopod o sapi' do tontoluhan om hatus o dumba', om duwo nahatus o tanak do dumba' om patahako' nogiddi dot id Tuhan do numaan do porsombahan di sorobon.


text:
Om pinapatahak po iyolo' dot onom nahatus o sapi' do tontoluhan om tolu noribu o dumba' do maan do pogiilangan do mangakan do koinsanai di tulun di nakarapou'd hiri.


text:
Iri nopo imam di nokopomolidang do tinan nga' okuri' kopio om a' di iyolo' kaayi' do mongidu' ngai' do kulit di tayam-tayam. Om nuhupan diri iyolo' di tulun do Liwi, tu' otorodok nogi' kopio i tulun do Liwi ko' it imam do tumanud dit oturan do momolidang. Om minonguhup kasai' po iyolo' dit imam do gisom do kabagal do maganu-anu it imam di nokopomolidang do tinan.


text:
Om suwai nopo ko' i porsombahan di sorobon, om pinapatahak po it imam do lunok di nanu do mantad id porsombahan do kounsikahan di nakan di rayat. Om pinapatahak po iyolo' do waig dot anggur di pinotungu do poingandad di porsombahan di sorobon. Om iyo noddi o pinonimpuun kawagu do sambayang do hiri'd Walai'd Sasambayangan dot Agayo.


text:
Om osonong tomod diri o ginawo di Raja' Hiskia om i rayat dau tu' nuhupan i' iyolo'd Kinorohingan do momonsoi ngai'ddi, om a' i' iyolo' alaid do minomonsoi'ddi.


text:
Om a' poddi di rayat naramai o Tadau'd Agayo do Paska do maso di kapamaramayan kasai' do tontok do tulan do koiso', tu' okuri' kopio ot imam do nokopomolidang do tinan, om a' po ogumu' o tulun do nokotimung do hilo'd Yorusalim. Om iso-iso' nopoddi o pakat di Raja' Hiskia om koinsanai di pagawai dau om i tulun do hilo'd Yorusalim do mamaramai di Paska do tontok do tulan do koduwo, om orohian ngai' nopo iyolo' di pakat diri. Om popokirim noddi i raja' do surat dot id koinsanai'd tulun, do pointongkop dot Israil om Yohuda, om hilo'd Ipraim om hilo'd Manasi nga' kiniriman i' diyolo'd surat. Om linohou ngai' i tulun dot Israil do mongoi do hiri'd Walai'd Sasambayangan dot Agayo do hilo'd Yorusalim, do mongoi pamaramai do Paska do maan do pomusou'd Tuhan, do miagal di natantu' mantad do hiri'd Tourat di Musa.


text:
Om suhuo' no di raja' om i pagawai dau o piro-piro tulun do tumongkop do Yohuda om Israil do papaatod do surat di tinulisan do poingkaa, “Oi rayat dot Israil! Nokoidu' kou no do mantad id pomorintaan do tulun dot Asur. Om guli' kou no do dinondo dot id Tuhan, i Kinorohingan di tinuku' di Abraham, om i Isak, om i Yakub, om gumuli' i' iyau kawagu dot id dokoyu.


text:
Kada' kou omit di komolohingan dokoyu om i tulun dot Israil do suwai dit a' otorodok dot id Tuhan, i Kinorohingan diyolo'. Om nokokito kou no do kawagato' do pinomohukum dau diyolo'.


text:
Kada' kou kokodou o ginawo do miagal diyolo', suwai ko' umboyo' kou nod Tuhan. Rikot kou nod hilo'd Yorusalim; do hilo'd Walai'd Sasambayangan dot Agayo, i nokotobilang do Tuhan i Kinorohingan dokoyu do maan do dau do gisom dot alaid. Kainou no sumambayang dot id dau om otingkod i' o kototogod dau dot id dokoyu.


text:
Ondung mamadul kou'd Tuhan, om osianan indo i pisangod di minononggoi di koobpinayan dokoyu, om pogulion indo diyolo' kawagu i tulun di tinangkap diyolo'ddi. Tuhan nopo, i Kinorohingan dokoyu, om Kinorohingan i' dit osonong om obinsianan; om podulon kou indo dau do mamadul kou no iyokoyu dau,” ka.


text:
Soira' di minamanau i tulun di sinuhu'ddi do mantad id kabandaran dit id watas do payat dot Ipraim om Manasi om gisom do hilo'd utara om nokorikot do hilo'd watas do payat do Sibulon, om nirak-irakan nogi' om hiningi-hingi iyolo'.


text:
Nga' haro i' o piro-piro o tulun do mantad id payat dot Asor, om Manasi om Sibulon dit orohian do mongoi do hilo'd Yorusalim.


text:
Om hilo'd Yohuda nga' kuminaraja' i' o Kinorohingan om piniiso-iso' dau o ginawo di rayat do tumanud kopio di korohian do Kinorohingan om tumanud di ponuhuan do raja' om i pagawai do raja'.


text:
Tontok di tulan do koduwo om ogumu' tomod diri o tulun do tuminimung do hilo'd Yorusalim do mongoi pamaramai di Tadau'd Agayo do Roti dit A' Kipangambang.


text:
Om ngoyo' ngai' no diyolo' i pananaraban do porsombahan di hilo'd Yorusalim di maan do pananaraban do porsombahan di sumbolion om podtutudan do kominyan dot id tingolig om pataamo' no diyolo' do hiri'd Rantai do Kidron.


text:
Om sumbolio' no diyolo' i piro-piro dumba' do tontok di kohopod om apat do tulan diri, do maan do porsombahan di sumbolion do don Paska. Om nointingayam tomod diri it imam om i tulun do Liwi di maso pod sosomu'. Om lidangai noddi diyolo' o tinan diyolo', om milo indo iyolo' do papatahak do porsombahan di sorobon do hiri'd Walai'd Sasambayangan dot Agayo.


text:
Om sompori-pori nopo iyolo' do minongoi do hiri'd diyolo' do tiiyonon do hiri'd Walai'd Sasambayangan dot Agayo do tumanud di natantu' mantad di nokotulis do hiri'd Tourat di Musa. Om patahako' no di tulun do Liwi i raha' di porsombahan do sinumbali'ddi dot id imam, om potunguho' noddi dit imam i raha' do hiri'd pananaraban do porsombahan.


text:
Om ogumu' po ot id pogialatan di tulun do nakarapou'd hiri dot a' nokopomolidang do tinan, om a' poddi iyolo' koino-ino do monumbali' do dumba' do maan do porsombahan di sumbolion do don Paska. Om iri noddi i tulun do Liwi o minogobi' diyolo' do momonsoi'ddi om pinapatahak diri dot id Tuhan.


text:
Om suwai no ko' iri, om id pogialatan nopo di tulun dot Ipraim, Manasi, Isakar, om Sibulon, om ogumu' po i ruminikot om a' i' nokopomolidang do tinan. Om a' noddi katanud no dit oturan mantad o pamaramai diyolo' do Paska. Om sambayangai noddi iyolo' di Raja' Hiskia. Poingkaa o sambayang dau,


text:
“Oi Tuhan, i Kinorohingan, i tinuku' do taki-aki dahai. Maha' daa om ompunan nu i tulun di maso do sumambayang dot id diya' do mikuwo'd aayi-ayi' kopio o ginawo, dot a' piya nolidangan o tinan diyolo'; tu' iya' nopo om osonong i',” ka dau.


text:
Om norongou id Tuhan i sambayang di Hiskia. Om ompunai iddi do Tuhan i tulun diri, om a' i' dau iyolo' hinukuman.


text:
Turu' o tadau do koloido' di tulun do pointimung do hilo'd Yorusalim do mamaramai di Tadau'd Agayo do Roti dit A' Kipangambang. Om ongotood tomod iyolo'. Monikid tadau nopo i tulun do Liwi om it imam do mamarayou'd Tuhan do mikuwo'd aayi-ayi' kopio o ginawo.


text:
Om oilo tomod i tulun do Liwi do momoyo' di tulun do sumambayang dot id Tuhan, gisom do narayou iyolo' di Hiskia. Om katalib poddi o turu' o tadau do papatahak do porsombahan di sinumbali' do pongunsikou'd Tuhan, i Kinorohingan di taki-aki diyolo',


text:
om oinsanan nopo iyolo'd minomoros do popotilombus di karamayan diri do turu' kawagu o tadau. Om ramayo' poddi kawagu diyolo' iri do mikuwo'd ongotood o ginawo.


text:
Om papatahak no i Raja' Hiskia do soribu o tinan do sapi' do tontoluhan om turu' noribu o tinan do dumba'. Om papatahak no i piro-piro pagawai di Hiskia do soribu o tinan do sapi' do tontoluhan om hopod noribu o tinan do dumba'. Om pinatahak ngai' nopo i tayam-tayam diri dot id rayat do maan do sumbolion om maan dot akanon. Om ogumu' tomod diri ot imam do minomolidang do tinan.


text:
Om ongotood ngai' nopo i rayat do Yohuda, om it imam, om i tulun do Liwi, om i tulun do mantad hiri'd utara, om i tulun do bansa'd suwai di nokoiyon do hilo'd Israil om hilo'd Yohuda.


text:
Om aramai tomod o hilo'd bandar do Yorusalim tu' mantad poddi pomorintaan di Raja' Suliman, i tanak di Daud do kusai, om a' po nokoumbal do nosiliu o miagal diri.


text:
Om pinokionuan dit imam om i tulun do Liwi do barakat do mantad id Tuhan i rayat, om norongou iddi do Kinorohingan do hiri'd tiyonon dau do hilo'd surga i sambayang diyolo', om rinamit dau i pinokianu diyolo'.


text:
Om kopongo poddi i karamayan, om oinsanan nopo i rayat do tuminikid di bandar do hilo'd Yohuda, om pingraago' no diyolo' i torigi do watu do don tingolig, om pininghaba' i tininganak di pinoingkakat do pinatahak dot id Tingolig dot Asira, om piningraag i pananaraban do porsombahan om i tiiyonon do modsubak do tingolig. Om iyo iddi o winonsoi diyolo' dot id kinoiyonon do suwai do hilo'd Yohuda, om hiri'd watas do Binyamin, om Ipraim, om Manasi. Om uli' nogiddi ngai' iyolo' do hiri'd kinoiyonon diyolo'.


text:
Om tontuo' no kawagu di Raja' Hiskia o karaja' dit imam om i tulun do Liwi. Om iti ngai' no i karaja' diyolo'ddi: papatahak do porsombahan di sorobon om porsombahan do piuludan, om moyo' do sumambayang do hiri'd Walai'd Sasambayangan dot Agayo, om mamarayou om mongunsikou do Tuhan dot id piro-piro o kinoiyonon do hiri'd suang di Walai'd Sasambayangan dot Agayo.


text:
Om pinapatahak po i raja' do tayam-tayam do maan do porsombahan di sorobon do monikid kosuabon om monikid sosodopon, om maan do porsombahan di sumbolion do patahakon do tontok do tadau'd Sabat, om tontok di Tadau dot Agayo do Tulan do Wagu, om tontok do karamayan do suwai di natantu' dot id suang do Tourat do Tuhan.


text:
Om suwai no ko' iri om suhuo' po di raja' i tulun do hilo'd Yorusalim do mongigit do porsombahan di natantu' mantad do patahakon dot id imam om id tulun do Liwi, om oponu' indo diyolo' o maso diyolo' do maganu-anu do hiri'd Walai'd Sasambayangan dot Agayo, do tumanud di nokotulis do hiri'd Tourat do Tuhan.


text:
Om posunudo' no i ponuhuan diri dot id tulun dot ogumu', om paatod noddi i tulun dot Israil do maan do popuhawangon do mantad id tua' dit id gulu di tanom-tanom diyolo', do patahakon dit imam: luong, anggur, tumau do saitun, paha' om i tua' do totonomon do suwai. Om pinatahak no diyolo' di tulun do Liwi om sompihopod do nunu nopo i haro dot id diyolo'.


text:
Oinsanan nopo i tulun di poingiyon do hilo'd Yohuda do pinapaatod do sompihopod di baanan do sapi' om dumba' diyolo', om ogumu' po o pinopuhawang do suwai, om patahako' ngai' nogiddi diyolo' iri dot id Tuhan, i Kinorohingan diyolo'.


text:
Tuminimpuun nopo do pinaatod i popuhawangon om di tulan do kotolu, om mikot-rikot kasai' nopo do gisom di tulan do koturu'.


text:
Om royoho' noddi di Raja' Hiskia om i pagawai dau o Tuhan, om rinayou diyolo' i tulun dot Israil do tontok di nokokito iyolo' di pinopuhawang dot irad diri kogumu'.


text:
om boro-boros no i Asaria, i Boyoon dot Agayo dot Imam, i suminolusuk di Sadok, do poingkaa, “Mantad poddi popingatod o rayat do nipuhawang diyolo' do hilo'd Walai'd Sasambayangan dot Agayo, om a' no iyahai ooyian do taakanon; tu' a' nogi' dahai aayi-ayi' iri. Om aramit pogi' dahai ot irad diri nga' binarakatan id Tuhan o tulun dau,” ka diyolo'.


text:
Om pomonsoi no iyolo' do bilik do poopian do hiri'd posorili' di Walai'd Sasambayangan dot Agayo, tu' iyo noddi o pinonuhuan di raja',


text:
om poopio' ngai' no diyolo' i pinopuhawang diri om i porsombahan di sompihopod do hiri'd piro-piro bilik di poopian. Om i Konania, i tulun do Liwi, o sinuhu' do mongilo-ilo ngai'ddi om i Simoi, i tadi' dau o sinuhu' do monguhup dau.


text:
Om hopod po o tulun do Liwi do suwai do sinuhu' do maganu-anu do moyo' diyolo': i Yohiol, i Asasia, i Nahat, i Asail, i Yorimot, i Yosabad, i Iliol, i Yismakia, i Mahat om i Bonaya. Om winonsoi ngai' nopo iri do tumanud di pinonuhuan di Raja' Hiskia om i Asaria, i Boyoon dot Agayo dot Imam.


text:
I Kori noo, i tanak di Yimna, i tulun do Liwi di nosiliu do boyoon di madtatamong do hiri'd wawayaan di roitan do Wawayaan dot Agayo do Koulayon, i hiri'd Walai'd Sasambayangan dot Agayo, om nonuan do karaja' do rumamit om mamahagi' di popuhawangon di patahakon dot id Tuhan.


text:
Om hiri nod kabandaran do suwai di nokoiyonon dot imam, om uhupan i Kori diti piro-piro o tulun do Liwi: i Idon, i Minyamin, i Yosua, i Somaya, i Amaria, om i Sakania. Om oirad nopo o pamahagi' di taakanon dot id tulun do payat do Liwi do tumanud di buruon diyolo',


text:
om okon i' ko' tumanud do pinuruan do sompiiyon. Om oinsanan nopo i tongokusai di kiumur do tolu nohopod o toun om it otuo ko' iri, om i kiburuon kasai' do hiri'd Walai'd Sasambayangan dot Agayo do pointikid do tadau, do tumanud di sinompuruan diyolo' do kaanu di diyolo'd bahagi'.


text:
Iri ngai' nopo it imam om tinulis o ngaran do tumanud di pinuruan do sompiiyon diyolo' om iri no tulun do Liwi di kiumur do duwo nohopod o toun ko' it otuo ko' iri om tinulis o ngaran do tumanud di buruon om i sinompuruan diyolo'.


text:
Om tulison ngai' nopo o ngaran diyolo' om i ngaran do tangaanak om sawo diyolo', om i tiyon-iyon diyolo'd suwai, tu' mositi' nod posodia' kasai' iyolo' do pointikid do maso do momonsoi di karaja' diyolo' di don Tuhan, di natantu' mantad.


text:
Id pogialatan nopo dit imam di songingiyon do hiri'd kabandaran di tinantu' mantad dot iyonon di sinakagon di Harun, ko' i hiri'd kobuturan di posorili' do kabandaran diri, om haro o piro-piro o tulun do pinili' do mamahagi' di taakanon dot id toinsanan di tongokusai dit id suang do sompiiyon dot imam, om id pointikid-tikid do tulun di nokotulis o ngaran dot id suang do payat do Liwi.


text:
Om otulid ngai' nopo o wonsoyon di Raja' Hiskia dot id pointongkop do Yohuda, om poposonong iyau do ginawo'd Tuhan, i Kinorohingan dau.


text:
Om koundar i' iyau, tu' koinsanai di wonsoyon dau do bagi' di Walai'd Sasambayangan dot Agayo ko' i wonsoyon dau do tumanud di Tourat do Tuhan, om wonsoyon i' dau do mikuwo'd aayi-ayi' kopio o ginawo dau, tu' osianan i' iyau'd Tuhan, i Kinorohingan dau.


text:
Om kowonsoi poddi di Raja' Hiskia i popointalang do kotorodoko' dau dot id Tuhan, om ngoyo' no di Sanhorib i raja' dot Asur, songodo' o Yohuda. Nongoi dau turungkuo' o kabandaran dit ongkitolig o posorili' om sinuhu' dau i soudor dau do monolod di kabandaran diri.


text:
om pogiokun-okunai no di raja' om i piro-piro pagawai dau do monompon dit ongkiwaig do hiri'd soliwan di bandar om aiso' indo o waig di tulun dot Asur do tontok do koinsomok iyolo' do Yorusalim. Om ogumu' tomod o tulun do sinuhu' di piro-piro pagawai di Hiskia diri do mongoi ponompon ngai' di tudan do waig di lumuyung do ponong id soliwan di bandar.


text:
Om inggiratai noddi di raja' i bandar, om sonongo' no dau i tolig di posorili' di bandar, om pomonsoi po iyau do walai dot angakawas do maan do pogimpaan do hiri'd sakai di tolig, om pomonsoi po kawagu iyau do tolig do ponong id soliwan. Om suwai no ko' iri om sinonong po dau i tolig di winonsoi do hiri'd timpak di tana' do pinotimbun do hiri'd ponong id koulayon do mantad id bohogian di laid di bandar do Yorusalim. Om minonuhu' nogi' iyau do momonsoi do tandus om kolid dot ogumu'.


text:
Om minomili' nogi' iyau do piro-piro boyoon do soudor do momoyo' do koinsanai di tongokusai do hiri'd bandar, om monuhu' diyolo' do tumimung do hiri'd dalangga' dit id dotimbabaan di wawayaan dot agayo di bandar. Om boros kaddi dau,


text:
“Pogiroton no om pokoiso-isoon no o ginawo dokoyu; kada' kou kooris di raja' dot Asur ko' iri po i soudor dau. Okoris toko' i' iyati' ko' iyau.


text:
Iyau nopo om don tulun noo do kokorisan, nga' iyati' nopo om haro i' o Tuhan, i Kinorohingan toko' do monguhup om sumangod do mogobi' dati',” ka dau. Om korongou poddi di rayat i boros di raja' do miagal diri, om a' noddi iyolo' ooris.


text:
Om alaid-laid noddi, di hilo' pod Lakis i Sanhorib om i soudor dau, om ponuhu' no iyau'd tulun do minongoi solowot di Hiskia om i rayat do Yohuda do hilo'd Yorusalim, do popoboros do boros do poingkaa,


text:
“Muhot oku, iyoho' i Sanhorib, i raja' dot Asur, ondung nunu po kopio o kasaap-saap dokoyu do mundorong do hilo'd Yorusalim tu' noturungku' no.


text:
Nokoboros daa i Hiskia do poiduwon kou i' do Tuhan, i Kinorohingan dokoyu do mantad id kuasa' dahai, koii? Nga' kada' kou ponongkuyaai, tu' magakal no iyau toomod dokoyu. Pologoson kou i' moti'ndo dau do louson om tuuhan.


text:
Iyau no i minamaraag di piro-piro o tiiyonon do sumambayang om i piro-piro pananaraban do porsombahan di don Tuhan, om suhuo' noddi dau i tulun do Yohuda om i tulun do Yorusalim do sumambayang om modtutud do kominyan dot id iso' noo o pananaraban do porsombahan.


text:
A' kou toi koilo di winonsoi ku om i winonsoi di komolohingan ku dot id piro-piro o bansa'd tulun do suwai? A' po nokoumbal do haro o tingolig do bansa'd suwai do nokopoidu' do tulun dau do mantad id kuasa' do raja' dot Asur!


text:
Isai noo diyolo' o nokoumbal do momonsoi do miagal diri? Om poingkuro po daa do milo do poidu' dokoyu i dokoyu'd tingolig?


text:
Kada' dokoyu pologoso' i raja' dokoyu do magakal om mongudut dokoyu! Kada' kou ponongkuyaai dau! Tu' a' i' nokoumbal do haro o tingolig do tulun do hinonggo-honggo nopo do minilo do pinopoidu' di tulun dau do mantad id kuasa' do raja' dot Asur. Om atantu' no dot i tingolig dokoyu nga' a' i' milo do poidu' dokoyu!” ka.


text:
Om ogumu' po o boros do pinimboros di susuhuon dot Asur do pongindaraat do Tuhan, i Kinorohingan om pinongindaraat di Hiskia, i susuhuon do Tuhan diri.


text:
Iri nogi' i Raja' dot Asur nga' minonulis id surat do sumaap do Tuhan, i Kinorohingan do tukuon di tulun dot Israil. Poingkaa o suang di surat diri, “Iri nopo tingolig di Hiskia om miagal no di tingolig di piro-piro o bansa'd suwai tu' a' i' milo do poidu' di tulun dau do mantad id kuasa' ku,” ka.


text:
Om pagarango' ngai' nopo di susuhuon dot Asur iri dot id suang do boros dot Ibrani do pomorolosi om popoluhoi do ginawo di tulun do Yorusalim di hiri'd timpak di tolig di bandar. Om iyo no daa'ddi o pangala' di tulun dot Asur di bandar diri.


text:
Om pimboroson diyolo' dot iri nopo Kinorohingan di tukuon do hilo'd Yorusalim om iyo noddi tingolig do bansa'd suwai, i tininganak di winonsoi'd tulun.


text:
Om sambayang noddi i Raja' Hiskia om i Yosaya i Nabi, i tanak di Amos. Om pinglohou no iyolo' do mokiuhup do Kinorohingan.


text:
Om ponuhu' noddi o Tuhan dot iso' o moloikat do minongoi pamatai di soudor om i piro-piro boyoon do soudor do tulun dot Asur. Om guli' noddi i raja' dot Asur do hilo'd pomogunan dau do mikuwo'd nointingayam tomod. Insan o tadau, di maso dau do hiri'd walai di tingolig dau, om haro'ddi o piro-piro di tangaanak dau do minongoi pamatai dau, do gayang o pinamatai.


text:
Om iyo noddi o ralan do Tuhan do pinopoidu' di Raja' Hiskia om i tulun do hilo'd Yorusalim do mantad id kuasa' di Sanhorib, i raja' dot Asur, om mantad id pisangod diyolo' do suwai. Om nonuan iyolo'd Tuhan do piuludan dot id piro-piro o pomogunan do suwai.


text:
Om ogumu' o tulun do minongoi do hilo'd Yorusalim dot ongkiinigit do porsombahan do patahakon dot id Tuhan om popuhawangon dot id di Hiskia. Om mantad poddi om suahon no i Hiskia do koinsanai'd bansa' do tulun.


text:
Om tontok noddi do suminakit i Raja' Hiskia dot adalaan kopio gisom dot oruhai no iyau dot apatai. Om sambayang no iyau, om patahak noddi o Tuhan do tanda' dot id dau dot olingasan iyau.


text:
Nga' a' i' iyau minongunsikou di kolingasan do pinatahak do Tuhan dot id dau, tu' mininggayo-gayo nogi' iyau. Om iri noddi o kinatagadan do Tuhan di tulun do Yohuda om Yorusalim.


text:
Nga' alaid noddi om insiriba' iddi i Hiskia om i tulun do Yorusalim, om a' iddi nakaratu' i pomohukum do solinaid po di Hiskia do poimpasi.


text:
Om nakakaya' tomod diri i Raja' Hiskia, om pusohon do koinsanai'd tulun. Om minomonsoi iyau do piro-piro o bilik do poopian di dapu' dau: tamas, pirok, watu dit olumis dit angagayo o gatang, rampa, kolid om i konunu-nunuan do suwai dit angagayo o gatang.


text:
Om haro po o piro-piro o walai dau do poiyanan do tua' do tanom-tanom dau: gandum, anggur, om tumau do saitun; om kikandang po iyau do poiyanan di sapi' om dumba' dau


text:
dit ogumu' kopio. Om suwai no ko' iri om minomonsoi po iyau do bandar dot ogumu'. Om ogumu' tomod o kakayaan do pinatahak do Kinorohingan dot id dau.


text:
I Raja' Hiskia no i minomokok di tudan do waig do Gihon, om i pinopoluyung di waig do pinawaya' di parit do hiri'd saalom do tana' do poluyungon do hiri'd suang di bandar do Yorusalim. Om koundar ngai' nopo i winonsoi di Hiskia.


text:
Om tontok di nokorikot i tulun do sinuhu' do mantad hilo'd Babil do minongoi ponguhot do pasal di kinolingasan di Hiskia di koimayaan kopio, om pologoso' nopod Tuhan i Hiskia do momonsoi do tumanud di korohian di Hiskia do pongilo kopio'd Tuhan do ginawo dau.


text:
Om iri nopo susuyon do suwai do pasal di Raja' Hiskia, om pasal di kosianan dau'd Tuhan, om nongkotulis no do hiri'd suang do Buuk do Pinotulisan di Pinointalang do Kinorohingan dot id di Yosaya i Nabi, i Tanak di Amos, om id suang di Buuk do Susui do Pasal Ngai' di Raja' do Yohuda om Israil.


text:
Om kapatai noddi i Hiskia, om lobongo' no iyau do hiri'd tana' di poinsawa-sawat do hiri'd kalabangan do raja'. Om oinsanan nopo i rayat do Yohuda om Yorusalim do pinopointalang do pomusou diyolo' dau dit a' ogina-gina' do tontok di minatai iyau. Om kosiliu noddi do raja' i Manasi i tanak dau, do suminowoli dau.


text:
Hopod nogi' om duwo o toun do tumur di Manasi di nosiliu iyau do raja' do Yohuda, om koloido' nopo dau do momorinta' do hilo'd Yorusalim om limo nohopod om limo o toun.


text:
Om minomonsoi i Manasi do dusa dot id Tuhan, tu' tuminanud iyau di kongoubasanan dot araat di piro-piro o bansa'd tulun di nuyung do Tuhan do mantad hilo'd Kanaan do tontok di suang i' o tulun dot Israil do pomogunan diri.


text:
Om wonsoyo' no dau kawagu i tiyonon do modsubak do tingolig di rinaag di Hiskia, i tapa' dau. Om winonsoi nogi' dau kawagu i piro-piro pananaraban do porsombahan di pakayon do modsubak do Baal, om minomonsoi iyau do piro-piro tininganak do Tingolig dot Asira, om tuminuku' iyau dot id rombituon.


text:
Om nokoboros nod Tuhan, do Yorusalim no o tiyonon do sumambayang dot id dau do gisom dot alaid, nga' hiri nogid Walai'd Sasambayangan dot Agayo o pinamansayan di Manasi do piro-piro pananaraban do porsombahan dot id tingolig.


text:
Om winansayan goduwo nopo dau do pananaraban do porsombahan dot id rombituon o hiri'd natad di Walai'd Sasambayangan dot Agayo.


text:
Om pinatahak dau i tangaanak dau do maan do porsombahan di sorobon do hiri'd Rantai do Hinom. Om mininsingilo iyau di toilaan do bobolian om i mogogontong, om toilaan do dong rogon, om mokituduk di rusod-rusod. Om agayo no kopio o dusa dau dot id Tuhan gisom do tuminogod diri o Tuhan.


text:
Om pinoiyanan dau do tininganak do tingolig o hiri'd suang di Walai'd Sasambayangan dot Agayo, om iri nogi' daa i Walai'd Sasambayangan dot Agayo o komoyon do Kinorohingan do tontok di minoro-boros iyau dot id di Daud om id di Suliman i tanak di Daud do poingkaa, “Nopili' ku no o Yorusalim dot id pogialatan di hopod om duwo o watas di payat do bansa'd Israil. Om natantu' ku no do mositi' nod sumambayang dot id doho' i tulun ku do hiri'd walai ku dot id bandar diri do gisom dot alaid.


text:
Ondung tonudon ngai' di tulun dot Israil i ponuhuan ku om tonudon i Tourat di pinatahak di Musa, i susuhuon ku dot id diyolo' om a' ku no iyolo' pologoson dot ouyung do mantad id pomogunan di pinatahak ku dot id taki-aki diyolo',” ka.


text:
Om i Manasi no o minamayayat di rayat do Yohuda do momonsoi'd dusa dit araat po ko' i dusa di winonsoi di piro-piro o bansa'd Kanaan di nuyung do Tuhan do tontok di suang i' i tulun di songonuon do Tuhan do pomogunan diri.


text:
Om gowoi poddi om porikoto' nod Tuhan i piro-piro boyoon do soudor dot Asur do minongoi ponolod do Yohuda. Om koito' no i Manasi do kakait do minanangkap dau, om kagasai no iyau om tanggayai noddi iyau do hilo'd Babil.


text:
Om insiriba' nogiddi iyau dot id Tuhan i Kinorohingan dau, di maso dau dot oinggorit, om sambayang no iyau do mokiuhup do Tuhan.


text:
Om simbaro' id Kinorohingan i sambayang di Manasi. Om pogulio' no iyau'd Kinorohingan do hilo'd Yorusalim do momorinta' kawagu'd hilo'. Om iri noddi i nosiliu do miagal diri o pinopogirot do kotumbayaan di Manasi, do Tuhan noo o Kinorohingan.


text:
Om poinsawato' no di Manasi i tolig di ponong id soliwan di Bandar di Daud, i tolig di ponong id koulayon. Om nimpuun nopo dau do momonsoi om id iso' o kinoiyonon di hiri'd rantai, it id toning do tudan do waig do Gihon om potilombus dot id utara do gisom do hiri'd wawayaan di roitan do Wawayaan dot Agayo do Sada' om i hiri'd kinoiyonon di roitan dot Opil dot id bandar diri. Om pinoiyanan ngai' nopo dau do songulun o boyoon do soudor ot id pointikid-tikid do bandar di kitolig do hilo'd Yohuda.


text:
Om nidu' ngai' dau i tininganak do tingolig do bansa'd suwai om iri nogi' i tingolig di pinoiliu dau do hiri'd Walai'd Sasambayangan dot Agayo. Om nidu' ngai' nogi' dau i piro-piro pananaraban do porsombahan di don tingolig di hiri'd nulu-nulu di winaalan do Walai'd Sasambayangan dot Agayo, om id kinoiyonon do suwai do hilo'd Yorusalim. Om insanai nopo dau iri do pinoposoliwan di bandar om pataamo' ngai' noddi.


text:
Om sonongo' noddi dau i pananaraban do porsombahan, i hiri'd tiyonon do tumuku' dot id Tuhan. Om hiri noddi iyau do pinapatahak do porsombahan do piuludan om porsombahan do kounsikahan. Om suhuo' ngai' no dau i tulun do Yohuda do tumuku' dot id Tuhan, i Kinorohingan dot Israil.


text:
Om maso po di rayat do papatahak do porsombahan di sumbolion dot id piro-piro o kinoiyonon do suwai di tiyonon do sumambayang, nga' iri nopo i porsombahan diri om Tuhan i' ot onuan.


text:
Om iri nopo susuyon do suwai do pasal di Manasi, om i sambayang dau dot id Kinorohingan, om i boros do Kinorohingan dot id dau do pinolombus di piro-piro nabi dot id suang do ngaran do Tuhan, i Kinorohingan dot Israil, om nokotulis ngai' no do hiri'd suang do Buuk di Monusui do Pasal Ngai' di Raja' dot Israil.


text:
Om nokotulis po do hiri'd suang di Buuk di Monusui do Pasal di Nabi i sambayang di Manasi om i nisimbar do Kinorohingan di sambayang diri, om i dusa di nowonsoi dau dit a' po iyau nokorologo, om i kinoiyonon do modsubak do tingolig om i tininganak do Tingolig dot Asira di winonsoi dau, om i piro-piro tingolig di tinuku' dau.


text:
Om kapatai no i Manasi, om lobongo' no do hiri'd walai'd raja'. Om kosiliu nod raja' i Amon, i tanak dau'd kusai, do suminowoli dau.


text:
Duwo nogi' nohopod om duwo o toun do tumur di Amon di nosiliu iyau'd raja' do Yohuda. Om koloido' nopo dau do momorinta' do hilo'd Yorusalim om duwo no o toun.


text:
Om iyau nga' minomonsoi id dusa dot id Tuhan do miagal di tapa' dau, om tuminuku' iyau dot id tingolig di tinuku' di tapa' dau.


text:
Nga' i Amon nopo om a' i' iyo di tapa' dau tu' a' i' iyau mininsiriba' om a' guminuli' dot id Tuhan; agayo-gayo po dau'd dusa ko' i tapa' dau.


text:
Om pogipapakat no i piro-piro pagawai di Raja' Amon do sumaap di Amon om ngoyo' no diyolo' iyau patayo' do hiri'd walai'd raja'.


text:
Nga' napatai i' di rayat do Yohuda i tulun di minamatai di Raja' Amon, om siliho' no diyolo' do raja' i Yosia, i tanak di Amon.


text:
Om walu' nogi' o toun do tumur di Yosia di nosiliu iyau do raja' do Yohuda, om tolu nohopod om iso' o toun do koloido' dau do momorinta' do hilo'd Yorusalim.


text:
Om korohian id Tuhan i winonsoi dau; tu' tuminanud i' iyau di kowoyo-woyoon di Raja' Daud, i taki-aki dau, om naayi' dau do tumanud o koinsanai dit oturan do Kinorohingan.


text:
Om di nopoddi walu' no toun di Yosia do nosiliu'd raja', dit omulok po kopio iyau, om timpuun no iyau do sumambayang dot id Kinorohingan, i tinuku' di Raja' Daud, i taki-aki dau. Om apat no toun do mantad diri om timpuun no iyau do mingraag di tiyonon do modsubak do tingolig, om i tininganak di Tingolig dot Asira, om i piro-piro tingolig do suwai.


text:
Om mumuko' nopo kopio di tulun di Yosia i tininganak om i tingolig diri om potiaso' nogiddi i kinomumukan do hiri'd lobong di tulun di pinapatahak do porsombahan di sinumbali' dot id tingolig diri. Om habao' ngai' nopo diyolo' i piro-piro pananaraban do porsombahan dot id Baal om i piro-piro podtutudan do kominyan do hilo'.


text:
Om tutudai noddi di Yosia do hiri'd sakai di pananaraban do porsombahan diri i tulang dit imam di minogobi-obi di tingolig diri. Om iyo noddi o ralan dau do minomolidang kawagu do Yohuda om Yorusalim dot id pagantangan do tugama'.


text:
Om iyo iddi o winonsoi dau do hiri'd kabandaran om i hiri'd piro-piro o kinoiyonon di nangaraag do hilo'd watas do Manasi, om Ipraim, om Simion, om gisom do korikot do hilo'd Naptali, i ponong id utara.


text:
Om oinsanan nopo i pananaraban do porsombahan om i tininganak dot Asira do pointongkop do hiri'd Pomorintaan dot Utara do rinaag ngai' di Yosia, om mumuko' ngai' nopo dau i tininganak om i podtutudan do kominyan. Om uli' nogiddi i Yosia do hilo'd Yorusalim.


text:
Tontok di kohopod no om walu' do toun do pomorintaan di Yosia, di notingkod dau i modsubak do tingolig do hiri'd Walai'd Sasambayangan dot Agayo om id pointongkop di pomogunan, om ponuhu' no iyau do tolu o tulun do mongoi pononong di Walai'd Tuhan, i Kinorohingan. Iri nopo tolu o tulun diri nga' i Sapan, i tanak di Asalia, i Maasiya i gobunor do Yorusalim, om i Yoa i tanak di Yoahas, i pagawai dot asawat o pangkat.


text:
Om patahako' no di tulun do Liwi dot id di Hilkia, i Boyoon dot Agayo dot Imam, i tusin di notimung diyolo'. Iri nopo tulun do Liwi diri nga' i madtatamong di wawayaan do Walai'd Sasambayangan dot Agayo. Iri nopo tusin diri nga' mantad id tulun dot Ipraim om Manasi, om mantad id rayat do suwai, i mantad id pomorintaan dot id utara, om mantad id rayat do hilo'd Yohuda, om mantad hilo'd Binyamin om hilo'd Yorusalim.


text:
Om patahako' noddi di Hilkia i tusin diri dot id tolu o tulun di nonuan do karaja' do mongilo-ilo di karaja' do mononong di Walai'd Sasambayangan dot Agayo. Om patahako' no diyolo' i tusin diri dot


text:
id piro-piro tukang kayu om i tukang mamaal do pomoli do watu om kayu do maan do pononong di piro-piro o walai di pinologos di raja' do Yohuda do poingraag.


text:
Iri nopo tulun di mononong di nangaraag diri nga' tulun dit ongotulid kopio o ginawo. Om boyoon nopo diyolo' nga' apat o tulun do Liwi: i Yahat om i Obaya, i mantad id pinuruan do sompiiyon do Morari, om i Sakaria om i Mosulam i mantad id pinuruan do sompiiyon di Kohat. Om iri no i tulun do Liwi, it ongoilo ngai' do popouni do tuunion,


text:
om nonuan do karaja' do mongilo-ilo di momirangkat ngai' di pakakas, om boyoon di tulun di pakaraja' do momonsoi di mogisuayan o karaja'; om i mongilo-ilo do kowoyo-woyoon di karaja' om madtamong di wawayaan.


text:
Om tontok di pinosoliwan i tusin do mantad hiri'd pinoopian, om kokito no di Hilkia i Buuk do Tourat do Tuhan, i Tourat di pinatahak do Kinorohingan dot id di Musa.


text:
Om boros ka di Hilkia dot id di Sapan, “Nokito ku i Buuk do Tourat do Tuhan do hilo'd Walai'd Sasambayangan dot Agayo,” ka dau. Om patahako' no dau i buuk diri dot id di Sapan,


text:
om romito' no di Sapan i buuk om ongoi no solowot di raja' om boro-boros nod, “Nowonsoi ngai' no dahai i pinonuhuan nu.


text:
Noongoi no dahai i tusin di pinoopi' do hilo'd Walai'd Sasambayangan dot Agayo, om nakatahak no dahai dot id tulun di songingkaraja' om id mandur diyolo',” ka dau.


text:
Om boros ka kawagu dau, “Pinatahak di Hilkia iti buuk diti dot id doho',” ka. Om basao' noddi di Sapan i buuk diri do pinarangahan di raja'.


text:
Om suhuo' noddi di raja' i Hilkia om i Ahikam i tanak di Sapan, om i Abdon i tanak di Mika, om i Sapan i gomponulis do pomorinta', om i Asaya i madtatamong kasai' di raja'. Boros ka dau,


text:
“Ngoyo' dokoyu doho' uhoto' o Tuhan do bagi' doho' om bagi' di tulun di nongoolu' do hilo'd Israil om hiti'd Yohuda do pasal do suang diti buuk. Otogod o Tuhan dati' tu' a' i' i taki-aki toko' tuminanud di pinonuhuan di songintulis do hiti'd buuk diti,” ka dau.


text:
Om ongoi no i tulun diri uhot do songulun o tondu' di roitan dot i Hulda. Iyau nopo om nabi di poingiyon dot id kawalayan do wagu di hilo'd Yorusalim. Ngaran nopod sawo dau om i Salum i tanak di Tikwa, i manangaki di Harhas. Om i Salum no o mongilo-ilo di pakayan do tontok do sumambayang do hiri'd Walai'd Sasambayangan dot Agayo. Om korongou poddi di Hulda i pinoboros diyolo',


text:
boros do poingkaa, “Poingkaa o boros do Tuhan, hukuman ku nondo o Yorusalim om koinsanai di tulun do poingiyon do hilo' dot iti popol di songintulis do hiti'd buuk di binasa' dot id raja' o pomohukum.


text:
Nokotongkiad no iyolo' doho' om pinapatahak iyolo' do porsombahan di sinumbali' dot id tingolig. Koinsanai di winonsoi diyolo' om pinopotogod ngai' nopo doho'. Otogod oku no kopio do Yorusalim, om a' no milo dot atanus o kototogod ku.


text:
Nga' poingkaa o bilin ku dot id di Raja' Yosia, iyoho' i Tuhan, i Kinorohingan dot Israil: Nokorongou ko no di pointulis dot id suang do buuk diri,


text:
om minonosol ko iddi om mininsiriba' ko dot id toguang ku. Minihad ko om hinurak nu o pakayan nu do tanda' do tumongob ko do tontok di nokorongou ko di boros ku do momohukum do Yorusalim om i tulun do poingiyon do hilo'. Nga' norongou ku no i sambayang nu.


text:
Om a' ku indo porotuon dot id Yorusalim i hukuman do solinaid nu pod poimpasi. Om osonong indo o kapatai-patayo' nu,” ka. Om poguliai no di tulun di sinuhu' di raja' dot id raja' om posunudo' no diyolo' i pinobilin diri.


text:
Om tanud noddi iyau diyolo' do minongoi do hiri'd Walai'd Sasambayangan dot Agayo, om minoyo' nogi' i piro-piro imam, om i piro-piro nabi, om koinsanai di rayat, dot i mosikin om i nogi' i kaya'. Om hiri nod toguang diyolo', dot id toning di torigi di pinotobilang do maan do don raja', o pinambasaan di raja' do toinsanan do suang di buuk do tumpongo dot opuhod o pambasa' dau, i buuk di nokito do hiri'd Walai'd Sasambayangan dot Agayo. Om pamatos noddi i raja' dot id Tuhan do tumorodok dot id dau, om aayi-ayi' o ginawo om aayi-ayi' o pomusorou do tumanud di ponuhuan om it oturan dau, om tumanud di ponuhuan do tumpongo'd Tuhan dot id tulun dau, i pointulis dot id buuk diri.


text:
Om oinsanan nopo i tulun do Binyamin om i tulun do suwai di hilo'd Yorusalim do sinuhu' dau do mamatos do tumorodok dot id pinibatasan diri. Om iri no o kinotonudan di tulun do Yorusalim dit Oturan dot id suang di pinibatasan dot id pialatan diyolo' om id Kinorohingan di taki-aki diyolo'.


text:
Om i tingolig di kososomu', dit id piro-piro o kinoiyonon dot id suang di watas dot Israil, nga' rinaag ngai' nogi' di Raja' Yosia. Om suhuo' no dau i rayat dau do sumambayang dot id Tuhan, i Kinorohingan di taki-aki diyolo'. Om solinaid nopo di Yosia do poimpasi om otorodok kasai' i' i rayat dot id Tuhan.


text:
Om ramayo' noddi di Yosia o Paska do hilo'd Yorusalim do pomusou dau do Tuhan. Om iri nopo tayam-tayam do maan do tontok do karamayan diri nga' sinumbali' do tontok di tadau do kohopod om apat di tulan do koiso'.


text:
Om bohogio' no di Yosia dot id koinsanai dit imam i karaja' dit apatut do wonsoyon diyolo' do hiri'd Walai'd Sasambayangan dot Agayo, om sinuhu' dau iyolo' do sonong-sonongon kopio o pomonsoi do karaja'ddi.


text:
Om sinuhu' nogi' di Yosia i tulun do Liwi di nokotobilang do momonsoi do karaja'd Tuhan, om i nosiliu do monunuduk dot Israil. Boros ka dau, “Ngoyo' dokoyu poopio' i Kaban do Tumpongo'd Tuhan dit olidang diri do hilo'd Walai'd Sasambayangan dot Agayo, i winonsoi di Raja' Suliman, i tanak di Daud do kusai. A' no dokoyu minog do popingwolihon iri. Pogobi-obian no dokoyu o Tuhan, i Kinorohingan dokoyu, om i tulun dot Israil, i tulun do songonuon do Tuhan.


text:
Ongoi kou no do hilo'd Walai'd Sasambayangan dot Agayo, i tiyonon do tinantu' dot iyonon di pinuruan do sompiiyon dokoyu, om sumodia' kou no do momonsoi'd karaja' di natantu' mantad di Raja' Daud om i Raja' Suliman i tanak dau'd kusai, do wonsoyon dokoyu.


text:
Om uludon no kopio dokoyu o pamahagi' di karaja' om haro indo kasai' ot id pogialatan dokoyu do milo'd monguhup do pointikid-tikid di sinompuruan do tulun dot Israil.


text:
Om mositi' nod sumbolion dokoyu i dumba' om kambing do maan do tontok do Tadau'd Agayo do Paska. Om iri no o kopomolidangan dokoyu do tinan dokoyu do tumanud dot oturan do tugama', om posodia' kou di porsombahan do sumbolion om owonsoi i' di tulun dit oiyo ko' bansa' dokoyu i pinonuhuan do Tuhan di pinolombus di Musa,” ka dau.


text:
Om panahak no i Raja' Yosia do tayam-tayam dau do maan di tulun di nakarapou di karamayan do Paska. Tinahak nopo dau om tolu nohopod noribu o tinan do dumba', om tanak do dumba', om kambing dit ongokoro' po, om tolu noribu o tinan do sapi' do tontoluhan.


text:
Om i piro-piro pagawai di Yosia nga' minanahak nogi' do maan di piro-piro imam, om maan di tulun do Liwi om koinsanai di rayat. Om iri nopo tolu o pagawai di nonuan do karaja' do mongilo-ilo di Walai'd Sasambayangan dot Agayo, i Hilkia i Boyoon dot Agayo dot Imam, om i Sakaria, om i Yohiol, om minanahak ngai' nopo dit imam do duwo noribu om onom nahatus o tinan do tanak do dumba' om kambing dit ongokoro' po om tolu nahatus o tinan do sapi' di tontoluhan do maan do porsombahan do tontok do karamayan diri.


text:
Om iri piro-piro boyoon do tulun do Liwi: i Konania, i Somaya om i Nitaniil i tobpinai dau, i Hasabia, i Yoyol, om i Yosabad, nga' minanahak i' di tulun do Liwi do limo noribu o tinan do tanak do dumba' om kambing dit ongokoro' po om limo nahatus o tinan do sapi' di tontoluhan do maan do porsombahan do tontok di karamayan diri.


text:
Om kopongo ngai' poddi iri do maan di karamayan do Paska, om sompori-pori nopo it imam om i tulun do Liwi do minongoi do hiri'd tiiyonon diyolo' do kumaraja' do miagal di pinonuhuan di raja'.


text:
Om sumbolio' noddi diyolo' i tayam-tayam do maan do tontok di Tadau'd Agayo do Paska; i tulun do Liwi o minongidu' di kulit di tayam-tayam om it imam o pinopowowos di raha' do hiri'd sakai di pananaraban do porsombahan.


text:
Om kaanu ngai' nopod soronginanan o tayam-tayam di maan do porsombahan do sorobon o pointikid-tikid di pinuruan do sompiiyon di nakarapou'd hiri. Om milo iddi iyolo' do papatahak do porsombahan di sumbolion do tumanud dit oturan di nokotulis do hiri'd Tourat di Musa.


text:
Om luguo' noddi di tulun do Liwi i porsombahan di sinumbali' di don Paska, do tumanud dit oturan, om linasu' diyolo' dot id poriuk, om id kuali', om id balanga', i porsombahan di pinotobilang. Om araa-raho' nogiddi diyolo' do pinopotikid i tonsi dot id tulun dot ogumu'.


text:
Om kowonsoi po ngai' iri, om posodiawo' nogi' di tulun do Liwi i daging di diyolo'd gontok om i gontok dit imam di sinakagon di Harun. Tu' maganu-anu nopo it imam do papatahak di tayam-tayam do maan do porsombahan di sorobon, om mininsorob iyolo' di lunok di nanu do mantad id porsombahan di sinumbali' do gisom do notuangan.


text:
Om i piro-piro tulun di popouni do tuunion do mantad id pinuruan do sompiiyon di Asap, it id suang do payat do Liwi nga' hiri id tiiyonon diyolo' do maganu-anu, i hiri'd natantu' mantad di Raja' Daud do tiyonon diyolo'. Iti ngai' no o ngaran diyolo': i Asap, i Himan, om i Yodutun, it imam di pakaraja' dot id raja'. Iri nopo madtatamong do wawayaan dit angagayo om a' i' minog do tumongkiad di karaja' diyolo' tu' milo i' iyolo' do mamaramai do Paska do hiri'd tiyonon diyolo' do kumaraja' tu' uhupan i' iyolo' di tulun do Liwi di suwai.


text:
Om tontok no do tadau'ddi do winonsoi diyolo' o koinsanai di pinonuhuan di Raja' Yosia do momonsoi do pamaramai di Paska, do kohompit ngai' no i piro-piro porsombahan do hiri'd pananaraban do porsombahan.


text:
Om oinsanan nopo i rayat dot Israil di nakarapou'd hiri do minamaramai do Paska om turu' o tadau do koloido' diyolo' do minamaramai di Tadau'd Agayo do Roti dit A' Kipangambang.


text:
Om a' po nokoumbal dot iyo'ddi o pinamaramai do Paska do mantad di hino po i Nabi Somuil. Iso' po di raja' dit id gulu nga' aiso' i' o nokoumbal do minamaramai do Paska do miagal di pinamaramai


text:
do tontok di kohopod om walu' do toun di Yosia do momorinta', do rinamai di Raja' Yosia om it imam, om i tulun do Liwi, om i tulun do Yohuda om tulun dot Israil, om i tulun do poingiyon do hilo'd Yorusalim.


text:
Om kowonsoi ngai' po di Raja' Yosia iri do maan do hiri'd Walai'd Sasambayangan dot Agayo, om woyoo' no di Niko i raja' do Masir, i soudor dau do mongoi sangod do hilo'd Karkomis, it id toning do Bawang dot Iprat. Om tuminotos i' daa i Yosia do minangantob dau,


text:
nga' porikot no i Niko do boros diti dot id di Yosia, “Iti nopo pisangadan om a' i' kokuro-kuro diya', oi raja' do Yohuda! Okon i' ko' mongoi saap diya' o kinorikatan ku, nga' mongoi saap di pisangod ku, om Kinorohingan i' o minonuhu' doho' do momonsoi'dti dot oruhai. Uhupan oku i' do Kinorohingan, om kada' nogi' iyau antabai, tu' patayon ko moti'ndo dau,” ka.


text:
Nga' suminonsog i' i Yosia do minongoi sangod. A' i' iyau minumboyo' di pinoboros do Kinorohingan do pinolombus di Raja' Niko. Om pingunali-nali no iyau do tulun dit okon ko' raja' om ongoi no do hiri'd pisangadan di hiri'd rantai do hilo'd Mogido.


text:
Om hiri noddid pisangadan diri do noonong do pana' i Raja' Yosia. Om suhuo' noddi dau o piro-piro di susuhuon dau do posoliwan dau do mantad id pisangadan diri, tu' nadalaan no kopio iyau do nosuhat.


text:
Om kakato' no diyolo' iyau do mantad hiri'd korita'-kuda' dau om powoliho' no diyolo' iyau dot id korita'-kuda' do suwai di hino'd hiri, om pokoyoo' nogiddi diyolo' do hilo'd Yorusalim. Om hilo' no o kinapatayon dau om lobongo' no iyau do hiri'd kalabangan do raja'. Om oinsanan nopo i rayat do Yohuda om Yorusalim do minogihad di kinapatayon dau.


text:
Om ponulis no i Nabi Yoromia, dot iso' o sinding do pogihad di Raja' Yosia. Om gisom piya do dinondo nga' sindingon kasai' po i sinding diri do hilo'd Israil, do sindingon di modsisinding do tongokusai om tongoondu' do kopomuhandaman di kinopogihadan do kinapatayon di Yosia. Om iri nopo sinding nga' pinotulis do hiri'd buuk di pinotulisan ngai' di sinding do pogihad.


text:
Om iri nopo susuyon do suwai do pasal di Yosia, do pasal di kosianan dau do Tuhan, om i kotorodoko' dau do tumanud di Tourat do Tuhan,


text:
om i susuyon do pasal do kowoyo-woyoo' do koposi-posion dau do mantad di timpuun i' om gisom do kinopupuson, nga' nongkotulis ngai' no do hiri'd suang do Buuk di Monusui do Pasal Ngai' di Raja' dot Israil om Yohuda.


text:
Om pilio' no di rayat do Yohuda i Yoahas, i tanak di Yosia do kusai, om siliho' no diyolo' iyau do raja' do Yorusalim do suminowoli di tapa' dau.


text:
Om duwo no nohopod om tolu o toun do tumur di Yoahas di nosiliu iyau do raja' do Yohuda, om koloido' nopo dau do momorinta' do hilo'd Yorusalim om tolu o tulan.


text:
Om tangkapo' no di Niko i raja' do Masir, i Yoahas, om tanggayai no do hilo'd Masir. Om suhuo' noddi dau o Yohuda do mambayar do 3,400 o kilogram do pirok om 34 o kilogram do tamas do tanda' do minsiriba' iyolo' dot id dau. Om siliho' nogiddi dau do raja' i Ilyakim i tobpinai di Yoahas, om powoliho' no dau o ngaran di Ilyakim dot i Yoyakim. Om tanggayai noddi dau i Yoahas do hilo'd Masir.


text:
Duwo no nohopod om limo o toun do tumur di Yoyakim di nosiliu iyau do raja' do Yohuda. Om hopod om iso' o toun dau do momorinta' do hilo'd Yorusalim. Om minomonsoi iyau'd dusa dot id Tuhan, i Kinorohingan dau.


text:
Tontok di nongoi di Nobukadnisar i raja' do Babil, solodo' o Yohuda, om tangkapo' no dau i Yoyakim, om kinagasan diri i Yoyakim do tinanggayan do hilo'd Babil.


text:
Om haro'ddi o piro-piro di konunu-nunuan dit agayo o gatang di hiri'd Walai'd Sasambayangan dot Agayo do tinanggayan di Nobukadnisar om hirio' no dau id walai di don raja' do hilo'd Babil.


text:
Om iri nopo susuyon do suwai do pasal di Yoyakim, do kohompit ngai' i winonsoi dau di sosomu' om i karaato' dau, om nokotulis ngai' no do hiri'd suang do Buuk di Monusui do Pasal Ngai' di Raja' dot Israil om Yohuda. Om i Yoyakin diri, i tanak dau'd kusai o nosiliu do raja' do suminowoli dau.


text:
Hopod nogi' om walu' o toun do tumur di Yoyakin di nosiliu iyau do raja'd Yohuda. Om koloido' nopo dau do momorinta' do hilo'd Yorusalim om tolu o tulan om hopod o tadau. Om iyau nga' minomonsoi id dusa dot id Tuhan.


text:
Tontok di maso do momuroun kawagu o kayu om tangkapo' no om tanggayai di Raja' Nobukadnisar i Yoyakin do hilo'd Babil. Om i konunu-nunuan dit angagayo gatang do hiri'd Walai'd Sasambayangan dot Agayo nga' tinanggayan nogi' dau. Om siliho' noddi di Nobukadnisar i Sodokia, i tamanon di Yoyakin, do raja' do Yohuda om Yorusalim.


text:
Duwo no nohopod om iso' o toun do tumur di Sodokia di nosiliu iyau'd raja' do Yohuda. Om hopod om iso' o toun dau do momorinta' do hilo'd Yorusalim.


text:
Om iyau nga' minomonsoi id dusa dot id Tuhan. Om a' iyau mininsiriba' om a' minumboyo' di Yoromia, i pinopolombus do boros do Tuhan.


text:
Om sansagai no di Raja' Nobukadnisar i Sodokia do sumumpa' dot id suang do ngaran do Kinorohingan do tumorodok iyau dot id dau. Nga' alaid noddi om suminaap i' i Sodokia di Nobukadnisar. Om a' i' i Sodokia rumologo di dusa dau. Om suminurilog iyau do Tuhan, i Kinorohingan dot Israil, om a' orohian do gumuli' dot id dau.


text:
Om suwai no ko' iri, om iri Walai'd Sasambayangan dot Agayo, i pinotobilang do Tuhan do maan do dau nga' sinosomu' i' di piro-piro boyoon do Yohuda, om it imam, om i rayat, tu' iyolo' nga' minodsubak i' do tingolig om minomit di kowoyo-woyoon di tulun do bansa'd suwai di kidusa di hiri'd posorili' diyolo'.


text:
Om asaru' no o Tuhan, i Kinorohingan di taki-aki diyolo' do monuhu' do susuhuon dau do mongoi poposorou di tulun dau, tu' olisiu i' iyau diyolo' om olisiu iyau di Walai dau.


text:
Nga' nuntotogod nogi' diyolo' i susuhuon do Kinorohingan, om nirak-irakan ngai' i nabi dau, om a' pinadul i boros dau. Om alaid noddi om kotogod no kopio o Tuhan diyolo' gisom dot aiso' no o ralan diyolo' do midu' do mantad id kototogod do Tuhan.


text:
Om binsuhuo' nod Tuhan i raja' do Babil do mongoi panangod diyolo'. Om pimpatayo' no di raja' i tulun do Yohuda dit ongomulok po, om iri nogi' i tulun di hiri'd suang di Walai'd Sasambayangan dot Agayo. Om iso' pod tulun nga' aiso' no o ninsianan dau, do molohing tuu ko' omulok, om kusai tuu ko' tondu' ko' iri po i kitoruol ko' it aiso' o toruol. Patahako' ngai' nopo iyolo'd Kinorohingan dot id raja' do Babil.


text:
Om iri ngai' i pakakas do Walai'd Sasambayangan dot Agayo, om i konunu-nunuan dit angagayo o gatang, om i dapu' di raja' om i dapu' di pagawai dau, nga' nanu ngai' nopo di raja' do Babil om igitai no dau do hilo'd Babil.


text:
Om habao' no dau i tolig do bandar do Yorusalim, om tutudai no i bandar, om nokotonggoi ngai' diri i Walai'd Sasambayangan dot Agayo om koinsanai di walai'd raja' do mogitonggoi-tonggoi di konunu-nunuan dit angagayo o gatang di hiri'd kawalayan do raja'.


text:
Om iri nopo i rayat dit a' nangapatai om tinanggayan do hilo'd Babil. Om hilo' no iyolo' do nosiliu'd turipon dau om nosiliu do turipon di sinakagon dau do gisom do norikot i maso do pomorintaan do raja' do Porsia.


text:
Om iyo noddi do nongosiliu i pinoboros do Tuhan di pinolombus di Yoromia, do poillogos tomod nopondo i pomogunan do solinaid do turu' nohopod o toun do maan do poningolon di piro-piro o toun do Sabat dit a' pinadul di gulu po.


text:
Tontok di sontoun nogi' i Koris i raja' do Porsia do momorinta', om wonsoyo' nod Tuhan i pinoboros dau do pinolombus di Nabi Yoromia. Om binsuhuo' nod Tuhan i Koris do popoboros do boros diti di binasa' dot id pointongkop do pomorintaan dau. Poingkaa i pinoboros dau,


text:
“Poingkaa no o boros di Koris, i raja' do Porsia! Tuhan no, i Kinorohingan do momorinta' do surga, o pinoposiliu doho'd raja' do pointongkop diti pomogunan, om sinuhu' oku dau do momonsoi di walai dau do hilo'd Yorusalim, i hilo'd watas do Yohuda. Om mositi' nod gumuli' ngai' kou'd hilo', iyokoyu ngai' i tulun do songonuon do Kinorohingan! Om maha' daa om woyoon kou'd Tuhan, i Kinorohingan dokoyu,” ka.


text:
Tontok di sontoun nogi' i Koris, i raja' do pomogunan do Porsia, do momorinta' om wonsoyo' nod Tuhan, i pinoboros dau di pinolombus di Nabi Yoromia. Om tingkaho' nod Tuhan o ginawo di Koris, i raja' do pomogunan do Porsia do popoboros do ponuhuan diti do basaon dot id pointongkop di pomorintaan dau. Poingkaa i ponuhuan diri:


text:
“Poingkaa no o ponuhuan di Koris, i raja' do Porsia. Nakatahak ngai' nod Tuhan, i Kinorohingan do surga dot id doho' o koinsanai do pomorintaan do hiti'd pomogunan. Om sinuhu' oku dau do popoingkakat do walai dau do hilo'd Yorusalim, i hilo'd watas do Yohuda.


text:
Om isai nopo dokoyu o kohompit do tulun dau, om intirungan nod Kinorohingan! Om muli' kou no kopio do hilo'd Yorusalim, om wonsoyon i' dokoyu kawagu i Walai'd Sasambayangan do don Tuhan, i Kinorohingan dot Israil, i Kinorohingan di tukuon do hilo'd Yorusalim.


text:
Om ondung haro o tongosongulun di tulun dau do hiti'd pinananggayan do pisangod dot apatut do tulungon do muli', om mositi' no do tulungon di songkoduwo dau. Mositi' no dot onuan diyolo' do pirok om tamas, om kokoriu do hilo'd ralan om piro-piro o tayam-tayam do pagandaran, om onuan do piro-piro o porsombahan do maan di Walai'd Sasambayangan dot Agayo do hilo'd Yorusalim,” ka.


text:
Om pogopi-opi' ngai' noddi i boyoon do pinuruan do sompiiyon do mantad id payat do Yohuda om Binyamin, om i piro-piro ot imam om i tulun do Liwi, om i pointikid-tikid di tulun di notingkau do Kinorohingan o ginawo do gumuli' do mongoi pomonsoi di Walai'd Sasambayangan dot Agayo do hilo'd Yorusalim.


text:
Om oinsanan nopo i songkoduwo diyolo' do minonulung diyolo'. Om pinapatahak iyolo' do konunu-nunuan om koburu-buruon do pirok om tamas do winonsoi, om kokoriu do hiri'd tanga'd ralan, om tayam-tayam do pagandaran, om piro-piro o koburu-buruon do suwai, om porsombahan do maan do hiri'd Walai'd Sasambayangan dot Agayo.


text:
Om pinoguli' ngai' nogi' di Koris i mangkuk om i sangkir di pakayon do hiri'd Walai'd Sasambayangan dot Agayo do hilo'd Yorusalim; i pinosuang di Nobukadnisar do hiri'd walai di tingolig dau.


text:
Om patahako' ngai' no di Koris i koburu-buruon diri dot id di Mitridat, i boyoon do popoopi' do tusin do pomorinta'. Om tuliso' ngai' no di Mitridat o ngaran di koburu-buruon diri do tuminanud di pinonuhuan di Sisbasar, i gobunor do Yohuda.


text:
Iti ngai' no o ngaran di koburu-buruon diri: mangkuk do tamas di pakayon do papatahak do porsombahan 30 mangkuk do pirok di pakayon do papatahak do porsombahan 1,000 piro-piro mangkuk do suwai 29 mangkuk do tamas dit ongokooro' 30 mangkuk do pirok dit ongokooro' 410 i piro-piro o koburu-buruon do suwai 1,000


text:
Oinsanan nopo nga' limo noribu om apat nahatus o mangkuk do tamas om pirok om i piro-piro koburu-buruon do suwai. Om igitai ngai' nopo di Sisbasar iri do tontok di minuli' iyau om koinsanai di tulun do suwai di nangatanggayan, do tuminongkiad do Babil om kuminaa'ddi do hilo'd Yorusalim.


text:
Om ogumu' i' ot id pogialatan di tulun do natanggayan do pisangod do tuminongkiad do watas do Babil, om guminuli'ddi do hilo'd Yorusalim om hilo'd Yohuda, om sompori-pori nopo iyolo' do kuminaa do hiri'd bandar diyolo'. Iri nopo sompiiyon diyolo' di nangatanggayan do pisangod om hilo' nod Babil o pinomogun-mogunan do mantad po di natangkap om natanggayan iyolo' di Raja' Nobukadnisar do hilo'.


text:
Boyoon nopo diyolo' om i Sorubabil, i Yosua, i Nohomia, i Soraya, i Riilaya, i Mordikai, i Bilsan, i Mispar, i Bigwai, i Rohum om i Baana. Iti no o dopitar do ngaran di pinuruan do sompiiyon do bansa' dot Israil, om kogumuo' do tulun do mantad id pointikid-tikid do pinuruan do sompiiyon di minuli' do mantad id pomogunan do pinananggayan do pisangod:


text:
Paros --- 3 2,172 Sopasa --- 372 Ara --- 775 Pahat-Muab (sinakagon di Yosua om i Yoab) --- 2,812 Ilam --- 1,254 Satu --- 945 Sakai --- 760 Bani --- 642 Bobai --- 623 Asgad --- 1,222 Adonikam --- 666 Bigwai --- 2,056 Adin --- 454 Atir (i roitan dot i Hiskia) --- 98 Bosai --- 323 Yora --- 112 Hasum --- 223 Gibar --- 95


text:
Om iri nogi' i tulun di miniyon dot id kabandaran diti o komolohingan di gulu po nga' guminuli' i' do mantad id pomogunan di pinananggayan do pisangod: Baitlahim --- 123 Nitopa --- 56 Anatot --- 128 Asmawit --- 42 Kiriat Yiarim, Kopira om Biirot --- 743 Rama om Giba --- 621 Mikmas --- 122 Baitol om Ai --- 223 Nibo --- 52 Magbis --- 156 Ilam di tiso' --- 1,254 Harim --- 320 Lod, Hadid om Ono --- 725 Yorikou --- 345 Sinaa --- 3,630


text:
Iti no o dopitar do ngaran di piro-piro pinuruan do sompiiyon dot imam di minuli' do mantad id pomogunan di pinananggayan do pisangod: Yodaya (sinakagon di Yosua) --- 973 Imor --- 1,052 Pasur --- 1,247 Harim --- 1,017


text:
Iri no piro-piro pinuruan do sompiiyon do Liwi di minuli' do mantad id pomogunan di pinananggayan do pisangod om: Yosua om Kadmiol (sinakagon di Hodawia) --- 74 I piro-piro modsisinding do hiri'd Walai'd Sasambayangan dot Agayo (sinakagon di Asap) --- 128 I madtatamong di wawayaan di Walai'd Sasambayangan dot Agayo(sinakagon di Salum, i Atir, i Talmon, i Akub, i Hatita om i Sobai) --- 139


text:
Iti no o dopitar do ngaran di pinuruan do sompiiyon di piro-piro o maganu-anu do hiri'd Walai'd Sasambayangan dot Agayo, di minuli' do mantad id pomogunan di pinananggayan do pisangod: Siha, Hasupa, Tabaot, Kiros, Siaha, Padon, Libana, Hagaba, Akub, Hagab, Samlai, Hanan, Gidol, Gahar, Riaya, Risin, Nikoda, Gasam, Usa, Pasia, Bosai, Asna, Mounim, Nopusim, Bakbuk, Hakupa, Harhur, Baslit, Mohida, Harsa, Barkos, Sisora, Tima, Nosia om Hatipa.


text:
Iti ngai' no pinuruan do sompiiyon di piro-piro o susuhuon di Suliman do minuli' do mantad id pinananggayan do pisangod. Sotai, Sopirit, Poruda, Yaala, Darkon, Gidol, Sopasa, Hatil, Pokirit-Hasibaim om Ami.


text:
Koinsanai nopo do pinuruan do sompiiyon di piro-piro o tulun di maganu-anu do hiri'd Walai'd Sasambayangan dot Agayo om i susuhuon di Suliman di minuli' do mantad id pinananggayan do pisangod om 392 o tulun.


text:
Iri ngai' nopo tulun di guminuli' do mantad hilo'd bandar do Tilmola, Tilharsa, Kerub, Adan om Imor, om 652 o tulun. Iyolo' nopoddi nga' mantad id pinuruan do sompiiyon di Dolaya, Tobia om i Nikoda. Nga' a' i' diyolo' milo do pointalangon kopio do sinakagon iyolo' do bansa' dot Israil.


text:
Om haro nogi' o piro-piro o pinuruan do sompiiyon dot imam dot a' nokito i tinulisan do pasal di taki-aki diyolo', iri no i pinuruan do sompiiyon di Habaya, di Hakos, om di Barsilai. (Iri nopo taki-aki di pinuruan do sompiiyon di Barsilai nga' minangawin do songulun o tondu' do mantad id sinakagon di pinuruan do sompiiyon di Barsilai, i hilo'd Giliad. Om pakayo' noddi dau o ngaran do sompiiyon di tiwanon dau.) Om a' iddi iyolo' naanu do sumiliu dot imam tu' a' i' diyolo' milo do pointalangon kopio ondung isai o taki-aki diyolo'.


text:
Om noduhan diri iyolo' di gobunor do watas do Yohuda do mangakan di taakanon di nakatahak dot id Kinorohingan, do daamot po dot aiso' ot imam di milo do mongilo kopio do mamakai dit Urim om Tumim.


text:
Koinsanai nopo di tulun di mantad hilo'd pinananggayan do pisangod do minuli' do hilo'd pomogunan diyolo' om 42,360 o tulun. Om suwai no ko' iyolo' om i piro-piro o susuhuon diyolo' nga' minuli' nogi' do kogumuon nopo om 7,337 o tulun. Om kogumuon no di modsisinding om 200 o tulun. Om nigitan ngai' diyolo' i tayam-tayam diyolo' do poingkaa o kogumuo': Kuda' --- 736 Bagal --- 245 Unta --- 435 Kaladai --- 6,720


text:
Om soira' di nokorikot ngai' i tulun di nangatanggayan do pisangod diri do hiri'd Walai'd Sasambayangan dot Agayo do hilo'd Yorusalim, om haro'ddi o piro-piro o boyoon do pinuruan do sompiiyon do minanahak do porsombahan do tumanud do kagaanan do ginawo diyolo' do papatahak. Om iri nopo nga' maan do pomonsoi kawagu di Walai'd Sasambayangan dot Agayo.


text:
Om papatahak no iyolo' do tumanud di milo diyolo'd patahakon. Om kogumuon nopo dot oinsanan di pinatahak diyolo' om 500 o kilogram do tamas, om 2,800 o kilogram do pirok, om 100 o rasuk dit anaru do pakayon dit imam.


text:
Om iyon ngai' noddi it imam om i tulun do Liwi, om i wookon di tulun diri, do hilo'd Yorusalim om hiri'd kabandaran dit id somok do Yorusalim. Om iri no i modsisinding, om i madtatamong do wawayaan dot agayo di Walai'd Sasambayangan dot Agayo, om piro-piro o tulun di maganu-anu do hiri'd Walai'd Sasambayangan dot Agayo om i tulun dot Israil do suwai om miniyon do hiri'd bandar di pinomogun-mogunan di taki-aki diyolo' di gulu po.


text:
Tontok di tulan do koturu', om nongkoundorong noddi i tulun dot Israil do hiri'd bandar diyolo'. Om timung ngai' noddi iyolo' do hilo'd Yorusalim di tadau do koiso' do tulan diri.


text:
Om timpuun noddi i Yosua, i tanak di Yihosadak om i piro-piro o tambalut dau, iri no i piro-piro ot imam diri, om i Sorubabil, i tanak di Sialtiol, om mogiwoyo-woyo' di tobpinai dau do minomonsoi kawagu di pananaraban do porsombahan dot id Kinorohingan dot Israil. Om koponorob indo iyolo' do porsombahan di sumbolion dot id sakai di pananaraban do porsombahan diri, do tumanud di pinonuhuan di nokotulis dot id suang do Tourat di Musa, i susuhuon do Kinorohingan.


text:
Om mulong po dot ooris daa iyolo' di tulun di poingiyon do hiri'd pomogunan diri, nga' winonsoi i' diyolo' i pananaraban do porsombahan do hiri'd kinoiyonon mantad di gulu po. Om timpuun noddi iyolo' do papatahak kawagu do porsombahan di sorobon do dongkosuabon om dongsosodopon.


text:
Om rinamai nogi' diyolo' i Tadau dot Agayo do Kinuhub-Kuhub, do tumanud dit oturan; om monikid tadau iyolo' do papatahak do porsombahan di sumbolion di natantu' mantad do patahakon do tontok do tadau'ddi.


text:
Om suwai no ko' iri om oulud diri o kapatahakan diyolo' do porsombahan di sorobon om i porsombahan di sumbolion do tontok do Tadau dot Agayo do Tulan do Wagu om tontok do pointikid-tikid do haro o pitimungan do suwai do sumambayang dot id Tuhan. Om papatahak nogi' iyolo' do porsombahan dot id Tuhan do tumanud do kagaanan do ginawo diyolo'.


text:
Om mulong po dot a' po iyolo' nokotimpuun do mamaal kawagu di Walai'd Sasambayangan dot Agayo, nga' tuminimpuun no iyolo' do monorob do porsombahan di sumbolion dot id Tuhan, di tadau do koiso' di tulan do koturu'.


text:
Om papatahak no i rayat do tusin do pamagadsi' di tukang watu om i tukang kayu. Om pinopokirim nogi' iyolo'd takanon, om tinumon om tumau do saitun dot id bandar do Tirus om bandar do Sidon do maan do poolonon do kayu sedar do Libanon di mantad id piro-piro o bandar diri. Om pokoyoon do hilo'd Yopi i kayu'ddi do pawayaon di rahat. Iri ngai' no o winonsoi di rayat tu' nakabanar no iyolo' di Koris, i raja' do Porsia.


text:
Om tontok di tulan do koduwo'd toun do mantad di kinogulian di tulun dot Israil do hilo'd Yorusalim, om timpuun no iyolo' do momonsoi kawagu di Walai'd Sasambayangan dot Agayo. Om minaal ngai' nopo iyo Sorubabil, om i Yosua, om i piro-piro o tambalut diyolo' do suwai dit iso-iso' o bansa', om i nogi' i piro-piro ot imam, om i tulun do Liwi, om koinsanai di tulun di guminuli' do hilo'd Yorusalim do mantad id pomogunan di pinananggayan do pisangod. Om iri nopo tulun do Liwi di duwo nohopod o toun do tumur om it otuo ko' iri om siniliu ngai' nopo do momohuruan di karaja' do mamaal di Walai'd Sasambayangan dot Agayo.


text:
Om siniliu nogi' do momohuruan di buruon do mamaal di Walai'd Sasambayangan dot Agayo i Yosua, i tulun do Liwi diri, om i tangaanak dau om i tobpinai dau, om i Kadmiol om i tangaanak dau, (i mantad id pinuruan do sompiiyon do Hodawia.) Om minuhup nogi' diyolo' i tulun do Liwi, i mantad id pinuruan do sompiiyon di Honadad.


text:
Om daamot nopo di piro-piro o tulun di mamaal do popowonsoi di poimpahan di Walai'd Sasambayangan dot Agayo, om iri nopo i piro-piro ot imam dit ongkirasuk dot anganaru om it ongkiinigit do torumpit, om minongoi ingkakat do hiri'd kinoiyonon di natantu' mantad. Om iri tulun do Liwi, i mantad id pinuruan do sompiiyon di Asap nga' minongoi nogi' ingkakat do hiri. Om ongkiinigit iyolo' do tagung dit ongokooro'. Om pamarayou no iyolo'd Tuhan do tumanud dit oturan di natantu' mantad, dit i Daud po o raja'.


text:
Om podsinding no i rayat do sinding do pamarayou'd Tuhan, om piguli-guli' diyolo' do modsinding i gulion di sinding diri, do poingkaa, “Tuhan nopo om osonong kopio! Om mompus-ompus o kosianan dau dot id Israil,” ka. Om oinsanan nopo i tulun do tuminanud do mimpangkis om mamarayou'd Tuhan tu' nokowonsoi no i poimpahan di Walai'd Sasambayangan dot Agayo.


text:
Nga' ogumu' o tulun do minlompud do mihad dot id pogialatan di piro-piro ot imam, om i tulun do Liwi, om i piro-piro o boyoon do pinuruan do sompiiyon di komolohingan no, di nokokito di Walai'd Sasambayangan dot Agayo di gulu po, do tontok di miontong iyolo' do powonsoi di poimpahan di Walai'd Sasambayangan dot Agayo'ddi. Nga' iri nopo tulun do suwai di hiri, om sampangkis-pangkis poo dot atataadan,


text:
om a' noddi oilaan ondung hinonggo i mihad om hinonggo i mimpangkis dot atataadan tu' opuhod tomod o giniakan diyolo', gisom do korongou ngai' i hiri'd sodu'.


text:
Om korongou no di piro-piro o pisangod do tulun do Yohuda om Binyamin do waalon kawagu di tulun di nokoguli' do mantad id pomogunan di pinananggayan do pisangod i Walai'd Tuhan, i Kinorohingan dot Israil.


text:
Om ongoi noddi iyolo' solowot di Sorubabil om i piro-piro o boyoon di sinompuruan do sompiiyon om boro-boros nod, “Muhup daa iyahai dokoyu do maal dilo Walai'd sasambayangan. Tu' iyahai nga' miagal i' dokoyu tu' tumuku i' dot id Kinorohingan dokoyu, om papatahak kasai' iyahai do porsombahan di sumbolion dot id dau do mantad poddi pinakaa iyahai di Isarhadon, i raja' dot Asur diri do hiti,” ka diyolo'.


text:
Nga' boros ka di Sorubabil, om i Yosua, om i piro-piro o boyoon do sinompuruan do sompiiyon do tulun dot Israil dot id diyolo', “A' i' iyahai mokiuhup dokoyu do mamaal diti Walai'd Tuhan, i Kinorohingan dahai. Iyahai noo o mamaal diti do miagal di pinonuhuan di Koris, i raja' do pomogunan do Porsia dot id dahai,” ka.


text:
Om timpuun noddi do popoluhoi do ginawo di tulun do Yohudi i tulun di laid no do poingiyon do hiri'd pomogunan diri, om monompurolosi iyolo' diyolo', om otingkadan i' daa'ndo i waalon diri.


text:
Om sinisipan nogi' diyolo' i piro-piro o pagawai do pomorinta' do pomogunan do Porsia do poningkod di wonsoyon di tulun do Yohudi, do solinaid di Raja' Koris do momorinta' om gisom i' dit i Raja' Darius o raja' do pomogunan do Porsia.


text:
Tontok di koimpuunon do pomorintaan di Raja' Ahaswiros, om ponulis nod surat do monondos diyolo' dot araat i piro-piro o pisangod di tulun do poingiyon do hilo'd Yorusalim om Yohuda.


text:
Om tontok nogi' di pomorintaan di Raja' Artasasta, i Raja' dot Agayo do hilo'd Porsia nga' haro i' o nosiliu do miagal diri. Om ponulis nod surat i Bislam, om i Mitridat, om i Tabiil om i piro-piro o tambalut diyolo'd suwai do kumaa dot id di Raja' Artasasta. Om iri nopo surat diri nga' tinulis dot id suang do boros dot Aram om posolinon diri dot id boros dit osuhutan do tontok di basaon.


text:
Om nakaramit po i Artasasta do surat do pasal do Yorusalim. Iri nopo surat nga' pinokirim di Rohum i gobunor diri om i Simsai i gomponulis do watas om i piro-piro o tambalut diyolo', om i piro-piro o gompomutus om koinsanai di pagawai do suwai di mantad hilo'd Irik, om Babil, om Susan, i hilo'd pomogunan dot Ilam,


text:
om i piro-piro o bansa'd suwai di pinoundaliu di Asnapar, it abantug diri. Iyolo' nopo nga' sinuhu' dau do momogun-mogun do hilo'd bandar do Samaria om id piro-piro o bandar do suwai dit id watas dot Iprat di ponong id Kotonobon.


text:
Iti no o suang di surat diri: “Kumaa id Raja' Artasasta. Mantad id piro-piro susuhuon nu di poingiyon do hiti'd watas dot Iprat Kotonobon. Tumabi' iyahai diya'.


text:
Orohian iyahai do popoilo do Tuan Raja' dot iri nopo i tulun do Yohudi di kuminaa'd hiti, do mantad id watas do suwai di porintaon nu, om poundorong do hiti'd Yorusalim om wonsoyon no kawagu diyolo' i bandar dot araat om obinsaap. Nokotimpuun no iyolo' do momonsoi kawagu di tolig om a' no diyolo' alaid dot opongo.


text:
Oi Tuan Raja', ondung owonsoi kawagu i bandar diri, om opongo do momonsoi i tolig di bandar, om tumingkod nondo i tulun do hiri do mambayar do sukai, om okuri' nondo it aanu do pomorintaan do Tuan Raja'.


text:
Om a' i' apatut do piantangan tomod nopo dahai o Raja' dot orugi', tu' osonong i' kopio o winonsoi nu dot id dahai. Om iri no o kapabarasan dahai do


text:
sorisidon kopio do mogontong i nokotulis dot id suang do buuk di monusui do pasal do taki-aki do Tuan Raja'. Om oilaan indo do Tuan Raja' do mantad id buuk do pinotulisan diri do bandar nopo do Yorusalim nga' obinsaap do mantad di gulu po, om mamagangau di piro-piro o raja' om i pomorinta' di watas do hilo'. Om osusa' mantad no do momorinta' o tulun do hilo'. Om iri noddi o kinapamaraagan do bandar diri.


text:
Om oilaan no dahai, oi Raja', dot ondung owonsoi kawagu i bandar diri om opongo i tolig di bandar om a' ko no koporinta' di watas dot Iprat di ponong id Kotonobon,” ka.


text:
Om pokirimo' no di raja' ot isimbar do poingkaa, “Kumaa id di Rohum, i gobunor do watas, om id di Simsai, i gomponulis do watas, om kumaa id piro-piro o tambalut diyolo'd suwai, i poingiyon do hilo'd Samaria, om it id kabandaran do suwai om id watas dot Iprat di ponong id Kotonobon. Tumabi' ngai' oku dokoyu!


text:
Om nokoponuhu' oku no do monorisid kopio, om noilaan noddi dot iri nopo bandar do Yorusalim nga' obinsaap mantad no do piro-piro o raja' do mantad di gulu po, om iri tulun do songingiyon do hilo' nga' kogumuan no do sumasaap om moninimpuun do kagangahan.


text:
Nokoumbal i' di gulu po do haro o piro-piro o raja' dit ongokoris do nokopomorinta' do hilo', om nokopomorinta' do koinsanai di watas dot Iprat do ponong id Kotonobon. Om minonimung iyolo' do sukai om i titimungon do dong pomorinta' do mantad id rayat.


text:
Om iyo nopoddi om moro-boros oku no do mogodu ngai' di tulun do momonsoi kawagu di bandar do gisom do haro kawagu o boros ku.


text:
Om wonsoyo' no kopio dokoyu'd oruhai iti ponuhuan ku'dti, om kada' dokoyu popioling-olingo', om a' i' agayo o korugian ku!” ka.


text:
Om kabasa' poddi i surat do mantad id di Raja' Artasasta dot id di Rohum, om id di Simsai, om id piro-piro o tambalut diyolo' do suwai, om arau-arau ngai' no iyolo' do minongoi'd hilo'd Yorusalim. Om sansagai tomod no diyolo' i tulun do Yohudi do tumingkod do momonsoi kawagu di bandar.


text:
Om kotingkadai no do mamaal i Walai'd Sasambayangan dot Agayo, om a' no nosoupan kawagu do gisom di koduwo do toun do pomorintaan di Darius, i raja' do Porsia.


text:
Tontok nopo do maso'ddi nga' tuminimpuun do mimboros dot id suang do ngaran do Kinorohingan dot Israil o duwo o nabi do kumaa id tulun do Yohudi di poingiyon do hilo'd Yohuda om hilo'd Yorusalim. Iyolo' nopo nga' i Hagai om i Sakaria, i tanak di Ido.


text:
Om korongou poddi iyolo' do boros di duwo o nabi diri, om timpuun no i Sorubabil i tanak di Sialtiol, om i Yosua i tanak di Yosadak, do mamaal kawagu di Walai'd Sasambayangan dot Agayo di hilo'd Yorusalim. Om nuhupan nogi' iyolo' di duwo o nabi diri.


text:
Nga' olomus nopo do ruminikot i Tatnai, i gobunor do watas dot Iprat di ponong id Kotonobon do miwoyo' di Sitar Bosnai om i piro-piro o tambalut diyolo' do hilo'd Yorusalim do minongoi solowot di tulun do Yohudi. Om ponguhot no iyolo', “Isai o minonuhu' dokoyu do mamaal om monukup do koburu-buruon diti Walai'd Sasambayangan diti?” ka.


text:
Om boros ka kawagu diyolo', “Isai ngai' o ngaran di tulun di muhup do mamaal diti Walai'd Sasambayangan dot Agayo diti?” ka.


text:
Nga' piantangan id Kinorohingan om intirungan dau o koinsanai di boyoon do Yohudi gisom dot a' iddi i piro-piro o pagawai do Porsia minomonsoi do nunu-nunu dot a' po iyolo' koponulis do surat dot id di Darius, om a' po kaanu dot isimbar dau.


text:
Popoilo iyahai do Tuan Raja' do minongoi iyahai do hilo'd watas do Yohuda om nokito dahai do maan no kawagu waalo' i Walai'd Tuhan, i Kinorohingan dit Agayo, do watu dit angagayo o pomonsoi om linopisan do kayu i limput. Om sonongon tomod diyolo' o pomomonsoi'ddi om a' i' diyolo' opitingkad-tingkadan do momonsoi.


text:
Om uhoto' ngai' no dahai i boyoon do bansa'ddi ondung isai o minonuhu' diyolo' do mamaal kawagu di Walai'd Sasambayangan diri, om monukup di koburu-buruon do hiri.


text:
Om pinokianu ngai' nogi' dahai o ngaran diyolo' om osunudan i' dahai o Tuan Raja' ondung isai ngai' o boyoon do mamaal diri.


text:
Om boros ka diyolo'd suminimbar, ‘Iyahai nopo om susuhuon do Kinorohingan do tawan om pomogunan om koinsanai do nunu nopo. Om waalon kawagu dahai iti Walai'd Sasambayangan dot Agayo, i pinoingkakat om sinukup do koburu-buruon dot iso' o raja' dot Israil dit abantug kopio di piro-piro nohopod o toun do nakatalib.


text:
Nga' pinopotogod iddi do Kinorohingan do surga, i taki-aki dahai, om pologoso' noddi dau iyolo' do naala' di Raja' Nobukadnisar, i raja' do pomogunan do Babil, i sinakagon do Kasdim. Om raago' no di raja' iti Walai'd Sasambayangan dot Agayo om tanggayai no i bansa' dahai do hilo'd pomogunan do Babil.


text:
Om kosiliu noddi i Koris do raja' do Babil om tontok di koiso' nogid toun do momorinta' iyau, om pomoros no iyau do monuhu'd mamaal kawagu diti Walai'd Sasambayangan dot Agayo.


text:
Om i koburu-buruon do mantad id Walai'd Sasambayangan dot Agayo, i tamas om pirok do winonsoi, i nanu di Raja' Nobukadnisar do mantad hiti'd Yorusalim om i pinosuang dau do hiri'd walai'd tingolig do hilo'd Babil, nga' pinoguli' i' di Raja' Koris. Om patahako' no di Raja' Koris i koburu-buruon diri dot id di Sisbasar, i siniliu dau do gobunor do Yohuda.


text:
Om suhuo' no iyau di raja' do mongigit ngai' di koburu-buruon diri om popoguli' do hiri'd Walai'd Sasambayangan dot Agayo di hilo'd Yorusalim, om mamaal kawagu di Walai'd Sasambayangan dot Agayo'ddi.


text:
Om ongoi noddi i Sisbasar do hilo'd Yorusalim om powonsoyo' no dau i poimpahan di Walai'd Sasambayangan dot Agayo. Om mantad poddi om gisom do baino' om wonsoi-wonsoyon nori, nga' a' poddi ma nopongo,’ ka diyolo'.


text:
Om iyo nopoddi om ondung kotumboyo' o Tuan Raja' om osonong do sorisidon kopio do mogontong o hiri'd potutulisan do pasal do pomorinta' do hilo'd Babil, ondung otopot ko' amu' do nokoponuhu' i Raja' Koris do mamaal kawagu di Walai'd Sasambayangan di hiti'd Yorusalim. Om poiloon nondo iyahai ondung poingkuro ot osorou do Tuan Raja' do pasal do hal diti,” ka.


text:
Om ponuhu' noddi i Raja' Darius do mogihum om monorisid kopio di hiri'd potutulisan do pasal do pomorinta' di poingopi' do hilo'd Babil.


text:
Nga' hilo'd bandar dot Amita, i hilo'd watas do Midia, om okon i' ko' hilo'd Babil, o kinokitanan dot iso' o surat di linopi do pinotulisan do poingkaa:


text:
“Tontok di koiso' nogi' do toun di Raja' Koris do momorinta', om ponuhu' no i Raja' do mamaal kawagu di Walai'd Sasambayangan dot Agayo di hilo'd Yorusalim, i tiyonon do tulun do papatahak do porsombahan om tiyonon do monorob do porsombahan di sumbolion. Kasawato' nopo di Walai'ddi om duwo nohopod om turu' o mito om kalaabo' nga' duwo i' nohopod om turu' o mito.


text:
Iri nopo pomolimput om lopisan do kayu o pointikid-tikid do tolu o lapis do watu. Om koinsanai dit apakai do pomonsoi nga' bayaran ngai' i' do mantad id kousinan do dong pomorinta'.


text:
Om iri koburu-buruon do hiri'd Walai'd Sasambayangan dot Agayo, do hilo'd Yorusalim, i tamas om pirok do winonsoi, i tinanggayan di Raja' Nobukadnisar do hiti'd Babil, nga' potondulion kopio do hiri'd pinoiyanan mantad,” ka.


text:
Om pokirimo' no di Darius ot isimbar do poingkaa, “Kumaa dot id di Tatnai, i gobunor do watas dot Iprat di ponong id Kotonobon, om id di Sitar Bosnai, om id piro-piro o pagawai do watas dot Iprat di ponong id Kotonobon. Kada' kou pamagangau di tulun do Yohudi diri,


text:
om kada' kou pomohimpogong do mamaal di Walai'd Sasambayangan dot Agayo diyolo'. Pologoson nopo i gobunor do Yohuda om i piro-piro o boyoon do tulun do Yohudi do mamaal di Walai'd Sasambayangan diri do hiri'd winaalan mantad di gulu po.


text:
Om suhuon ku iyokoyu do muhup diyolo' do mamaal diri. Om koinsanai dit apakai diyolo' do pomonsoi'ddi nga' mositi' no do bayaran dot oruhai do mantad id kousinan dit aanu do mantad id sukai dit otimung do hino'd watas dot Iprat di ponong id Kotonobon, om a' no opiundarang-darangan i waalon.


text:
Om suwai no ko' iri, om kada' no dokoyu kolihuwai do papatahak do nunu nopo i pokionuon di piro-piro ot imam do hilo'd Yorusalim. Sapi' tuu do tontoluhan dit okoro' po ko' dumba' ko' tanak do dumba' do maan do porsombahan di sumbolion dot id Kinorohingan do surga, om gandum om silaon om waig dot anggur om tumau do saitun.


text:
Wonsoyon ngai' no o miagal diri, om kapatahak i' iyolo' do porsombahan di sumbolion di korohian do Kinorohingan do surga, om opokionuan oku indo diyolo' do barakat, om i tangaanak ku'd tongokusai nga' opokionuan nogindo do barakat.


text:
Om momoros oku nogi' dot ondung haro o tulun dot a' mumboyo' diti boros ku om ngoyon nopo iduwo' o tiso' di torigi do walai dau om lohisan no o somputul om posuhakon nopo do tinan di tulun diri do gisom do kolopuson. Om silihon nopo do pataaman do rinomos i walai dau.


text:
Om Kinorohingan no, i minomili' do Yorusalim do tiyonon do tulun do sumambayang dot id dau, o mamatai dot isai nopo o raja' ko' bansa' di kasaap do tumolibamban diti ponuhuan om i mumbal daa do mamaraag di Walai'd Tuhan di hilo'd Yorusalim. Iyoho' no, i Darius, o monuhu' diti. Om mositi' no dot umboyoon ngai' iti!” ka.


text:
Om wonsoyo' ngai' nopo di Tatnai, i gobunor do watas dot Iprat di ponong id Kotonobon, om i Sitar Bosnai om i piro-piro o tambalut diyolo' i pinonuhuan di Raja' Darius diri.


text:
Om potilombuso' nopo di piro-piro o boyoon do tulun do Yohudi do mamaal i Walai'd Sasambayangan dot Agayo, om a' no opiundarang-darangan. Om noodsuur nogi' iyolo' di boros di Nabi Hagai om i Nabi Sakaria. Om kopongo no diyolo' do mamaal i waalon do tumanud di pinonuhuan do Kinorohingan dot Israil, om i pinonuhuan di Koris, om i Darius, om i Artasasta, i piro-piro o raja' do pomogunan do Porsia.


text:
Om kopongo noddi kopio diyolo' i Walai'd Sasambayangan dot Agayo'ddi di tadau'd kotolu do tulan dot Adar, di koonom do toun do pomorintaan di Raja' Darius.


text:
Om sambayangai noddi di tulun dot Israil, om i piro-piro ot imam, om i tulun do Liwi, om koinsanai di tulun di nokoguli' do mantad id pomogunan di pinananggayan do pisangod, i Walai'd Sasambayangan dot Agayo do mikuwo'd ongooropod tomod o ginawo diyolo'.


text:
Om tontok no do kinapanambayangan diri do pinapatahak iyolo' do porsombahan do hatus o tinan do sapi' di tontoluhan, om duwo nahatus o tinan do dumba' di tontoluhan, om apat nahatus o tinan do tanak do dumba'. Om hopod om duwo o kambing do maan do porsombahan do pangampun do dusa do toinsanan di tulun dot Israil, do soronginanan o pointikid-tikid di payat dot Israil.


text:
Om sinompipi' nogi' diyolo' o sinompuruan di piro-piro ot imam om i tulun do Liwi do maganu-anu do hiri'd Walai'd Sasambayangan dot Agayo do tumanud dit oturan di nokotulis do hiri'd Buuk di Musa.


text:
Om ramayo' ngai' no di tulun di nokoguli' do mantad id pomogunan do pinananggayan do pisangod, o Tadau dot Agayo do Paska do tontok di tadau'd kohopod om apat di tulan do koiso', di toun kawagu.


text:
Om oinsanan nopo it imam om i tulun do Liwi do minomolidang do tinan diyolo', om ongolidang noddi iyolo'. Om sumbolio' noddi di tulun do Liwi i piro-piro o tayam-tayam do maan do porsombahan di sumbolion do tontok do Paska do maan do koinsanai di tulun do guminuli' do mantad id pomogunan di pinananggayan do pisangod, om maan ngai' dit imam, om maan do diyolo'.


text:
Iri nopo porsombahan di sumbolion diri nga' nakan do toinsanan di tulun dot Israil di nokoguli' do mantad id pomogunan do pinananggayan do pisangod, om koinsanai di tulun do poingiyon dot id pomogunan diri, i tuminongkiad do mantad id kowoyo-woyoon do momonsoi'd dusa om rumikot nondo do mongoi sambayang dot id Tuhan, i Kinorohingan do tulun dot Israil.


text:
Om rinamai po diyolo' i Tadau'd Agayo do Roti dit A' Kipangambang do solinaid do turu' o tadau, do mikuwo'd ongotood kopio iyolo'. Om ongotood tomod iyolo' tu' pinolisiu id Tuhan i raja' dot Asur dot id diyolo' om minuhup iyau diyolo' do minamaal di Walai'd Tuhan i Kinorohingan do tulun dot Israil.


text:
Piro-piro noddi o toun do mantad diri, do tontok dit i Artasasta o raja' do pomogunan do Porsia, om haro o songulun o kusai do roitan dot i Isra, i mantad id sinakagon di Harun, i Boyoon dot Agayo dot Imam. Om poingkaa o sinolusukan di Isra do mimpuun dot id dau om gumuli' dot id di Harun, i Boyoon dot Agayo dot Imam diri: i Isra nopo nga' tanak di Asaria, om i Asaria no om tanak di Hilkia, om i Hilkia no om


text:
om i Ahitub no om tanak di Amaria, om i Amaria no om tanak di Asaria, om i Asaria no om tanak di Morayot,


text:
om i Buki no om tanak di Abisua, om i Abisua no om tanak di Pinihas, om i Pinihas no om tanak di Iliasar, om i Iliasar no om tanak di Harun, i Boyoon dot Agayo dot Imam.


text:
I Isra nopo nga' tulun dit oilo kopio, om it ogumu' ot osuhutan di Tourat, i pinatahak do Tuhan, i Kinorohingan dot Israil dot id di Musa. Om patahako' ngai' nopo di raja' o koinsanai di pinokianu di Isra tu' binarakatan id Tuhan i Isra. Tontok di koturu' nod toun do pomorintaan di Raja' Artasasta om pamanau no i Isra do mantad hilo'd Babil do kuminaa do hilo'd Yorusalim do miwoyo' do piro-piro o tulun dot Israil: i piro-piro ot imam, i tulun do Liwi, i modsisinding, i madtatamong do wawayaan di Walai'd Sasambayangan dot Agayo, om i piro-piro o tulun di maganu-anu mantad.


text:
Om pamanau no iyolo' do mantad hilo'd Babil di tadau do koiso' do tulan di koiso', om nuhupan i' iyolo'd Kinorohingan gisom do nokorikot iyolo' do hilo'd Yorusalim di tadau'd koiso' do tulan do kolimo.


text:
Om naayi-ayi' no kopio di Isra o ginawo dau do minsingilo di Tourat do Tuhan do mikuwo'd tonudon dau, om potuduk iyau do koinsanai di ponudukan om oturan diri dot id tulun dot Israil.


text:
Iti no o surat do tinahak di Raja' Artasasta dot id di Isra, it Imam om it oilo kopio do koinsanai dit Tourat.


text:
“ Mantad id di Raja' Artasasta, om kumaa dot id di Isra, it Imam om it oilo kopio do Tourat do Kinorohingan do surga.


text:
Poboroson ku do potumboyo' oku i' dot isai nopo o tulun dot Israil, dit orohian do gumuli' om koinsanai dit imam, om i tulun do Liwi, do pointongkop diti pomogunan do porintaon ku do moyo' diya' do gumuli' do hilo'd Yorusalim.


text:
Iyoho' no, om i turu' o gomponosihat ku o monuhu' diya' do mongoi pogontong kopio ondung poingkuro-kuro no o hilo'd Yorusalim om hilo'd Yohuda. Antangan no kopio ondung natanud i Tourat do Kinorohingan di pinaharapan diya'.


text:
Om igitan nogi' iti tamas om pirok, i maan dahai di piro-piro ponosihat ku do porsombahan dot id Kinorohingan dot Israil, i Kinorohingan di poundorong do hilo'd Yorusalim.


text:
Om igitan nogi' o koinsanai di pirok om tamas di notimung nu do mantad id pointongkop do watas do Babil om koinsanai di pinatahak di tulun dot Israil om i piro-piro ot imam dot id Walai'd Tuhan, i Kinorohingan diyolo' di hilo'd Yorusalim.


text:
Om sonong-sonongon no o pamamakai di tusin do pomoli do sapi' do tontoluhan, om kambing do tontoluhan, om tanak do dumba', om gandum om waig dot anggur. Om patahakon ngai' nori dot id sakai di pananaraban do porsombahan di hiri'd Walai'd Sasambayangan dot Agayo do hilo'd Yorusalim.


text:
Om iri no it oolu' di pirok om tamas, om pakayon nopo dokoyu do tumanud do korohian nu om korohian ngai' di tambalut nu do miontok do korohian do Kinorohingan nu.


text:
Patahakon no dot id Kinorohingan o koinsanai di koburu-buruon di nakatahak dot id diya' do maan do pakayon do tontok do sumambayang do hiri'd Walai'd Sasambayangan dot Agayo.


text:
Om nunu nopo o koburu-buruon do suwai dit apatut do haro do hiri'd Walai'd Sasambayangan dot Agayo, di bolion, om bayaran nopo do mantad id kousinan di dong pomorinta'.


text:
Om nokoponuhu' oku no, iyoho', i Raja' Artasasta, do koinsanai di poopi' di tusin di dong pomorinta' dit id watas dot Iprat di ponong id Kotonobon dot olomus do papatahak do nunu nopo i pokionuon di Isra it Imam, it oilo kopio do Tourat do Kinorohingan do surga,


text:
do gisom do 3,400 o kilogram do pirok, om 10,000 o kilogram do gandum, om 2,000 o lito do waig dot anggur, om 2,000 o lito do tumau do saitun om songkuro nopo o kogumuo' do silaon di pokionuon.


text:
Om posodiawon no kopio o koinsanai di pokionuon do Kinorohingan do surga do maan di Walai'd Sasambayangan dot Agayo, om a' i' iyau otogod doho' om a' otogod di raja' di sumusuhut doho' do momorinta'.


text:
Om a' ngai' koino-ino do pokionuan do sukai it imam, om i tulun do Liwi, om i modsisinding, om i madtatamong do wawayaan om i tulun di maganu-anu, om isai nopo i kapaganu-anu do hiri'd Walai'd Sasambayangan dot Agayo.


text:
Om iya' no, oi Isra, o momili' do piro-piro o boyoon om gompomutus do momorinta' do koinsanai di tulun do poingiyon dot id watas dot Iprat di ponong id Kotonobon, dot i tulun di tumanud di Tourat do Kinorohingan nu, do mikuwo di toilaan do nakatahak do Kinorohingan dot id diya'. Om potudukon no i Tourat diri dot id isai nopo o tulun dit a' po nokoilo'ddi.


text:
Om pointikid-tikid do tulun dit a' mumboyo' dit Oturan do Kinorohingan nu, ko' it oturan do pomorinta', om lomusan no do momohukum do kapatayon, ko' uyungon ko' ahawan do dapu' ko' giilon,” ka.


text:
Om boros kaddi di Isra, “Royohon no o Tuhan, i Kinorohingan di tinuku' di taki-aki toko'! Tu' tiningkau dau o ginawo di raja' gisom do minomusou kopio iyau di Walai'd Tuhan di hilo'd Yorusalim.


text:
Om nasanangan iddi doho' i raja', om i piro-piro o gomponosihat dau om koinsanai di pagawai di raja' dot ongkipangkat tu' nuhupan oku id Tuhan. Om pinokoris oku'd Tuhan, i Kinorohingan ku, gisom do nakaangat oku iddi dot ogumu' o boyoon do pinuruan do tulun dot Israil do gumuli' do hilo'd Yorusalim,” ka dau.


text:
Iti no dopitar do ngaran di piro-piro boyoon do pinuruan do sompiiyon di natanggayan do pisangod do hilo'd Babil, i guminuli' do hilo'd Yorusalim do minoyo' doho' do tontok dit i Raja' Artasasta o momorinta':


text:
i Girsom, i mantad id pinuruan do sompiiyon di Pinihas, i Daniol, i mantad id pinuruan do sompiiyon di Itamar, i Hatus, i tanak di Sokania, i mantad id pinuruan do sompiiyon di Daud, i Sakaria, i mantad id pinuruan do sompiiyon di Paros, do miwoyo' do hatus om limo nohopod o tongokusai do mantad id pinuruan do sompiiyon dau (haro i' o nongkotulis do hiri'd potutulisan do pasal di sinolusukan diyolo') i Ilyuinai, i tanak di Siraya, i mantad id pinuruan do sompiiyon di Pahat Muab, om miwoyo' do duwo nahatus o tongokusai, i Sokania i tanak di Yahasiol, i mantad id pinuruan do sompiiyon di Satu, do miwoyo' do tolu nahatus o tongokusai, i Ibid i tanak di Yonatan, i mantad id pinuruan do sompiiyon di Adin, do miwoyo' do limo nohopod o tongokusai, i Yosaya i tanak di Atalia, i mantad id pinuruan do sompiiyon di Ilam, do miwoyo' do turu' nohopod o tongokusai, i Sobaya i tanak di Mikail, i mantad id pinuruan do sompiiyon di Sopasa, do miwoyo' do walu' nohopod o tongokusai, i Obaya i tanak di Yohiol, i mantad id pinuruan do sompiiyon di Yoab, do miwoyo' do duwo nahatus om hopod om walu' o tongokusai, i Silomit i tanak di Yosipia, i mantad id pinuruan do sompiiyon di Bani, do miwoyo' do hatus om onom nohopod o tongokusai i Sakaria i tanak di Bobai, i mantad id pinuruan do sompiiyon di Bobai, do miwoyo' do duwo nohopod om walu' o tongokusai i Yohanan i tanak di Hakatan, i mantad id pinuruan do sompiiyon di Asgad, do miwoyo' do hatus om hopod o tongokusai i Ilipilit, i Yohiol om i Somaya, i mantad id pinuruan do sompiiyon di Adonikam, do miwoyo' dot onom nohopod o tongokusai (iyolo' nopo om nokotohuri do nokorikot) i Utai om i Sabud, i mantad id pinuruan do sompiiyon di Bigwai, do miwoyo' do turu' nohopod o tongokusai.


text:
Om timungo' ngai' ku no i tongoulun diri do hilo'd tisan di bawang di lumuyung do hilo'd bandar dot Ahawa. Om hilo' no iyahai do minomukiim do solinaid do tolu o tadau. Nga' soira' di pininguhot ku iyolo' om koilaai ku no do haro i' o piro-piro ot imam dot id pogialatan diyolo', nga' aiso' i' o tulun do Liwi.


text:
Om lohowo' ku noddi o siam di boyoon: i Iliosor, i Ariol, i Somaya, i Ilnatan, i Yarib, i Ilnatan, i Natan, i Sakaria, i Mosulam, om duwo o tulun do monunuduk, i Yoyarib om i Ilnatan.


text:
Om suhuo' ku noddi iyolo' do mongoi solowot di Ido, i boyoon do tulun do hilo'd Kasipia. Om sinuhu' ku iyolo' do momisunud di Ido om i piro-piro o tambalut dau, do porikot dot id dahai do piro-piro o tulun di maganu-anu do hiri'd Walai'd Sasambayangan dot Agayo.


text:
Om porikoto' no diyolo' dot id dahai i Sorobia, i tulun do Liwi dit oilo kopio, i mantad id pinuruan do sompiiyon di Mali, tu' opuhawang i' o Kinorohingan dot id dahai. Om minoyo' nogi' di Sorobia i tangaanak dau om i piro-piro o tobpinai dau do hopod om walu' o tulun do toinsanan.


text:
Om i Hasabia om i Yosaya, i mantad id pinuruan do sompiiyon di Morari, do miwoyo' do 20 di koobpinayan diyolo' nga' pinorikot nogi' diyolo' dot id dahai.


text:
Om suwai no ko' iri, om 220 o tulun do maganu-anu do hiri'd Walai'd Sasambayangan dot Agayo do nokoruhang om nokotulis o ngaran. Iri nopo taki-aki diyolo' di gulu po nga' nopili' di Raja' Daud om i piro-piro o pagawai dau do monguhup di tulun do Liwi.


text:
Om pangangat oku noddi do toinsanan di tulun do puasa do hiri'd Bawang dot Ahawa, om mikuwo'd minsiriba' dot id Kinorohingan dahai. Om suminambayang iyahai do mokiwoyo'd Kinorohingan dot id tindalanon, om mokiintirung iyahai dau om pokiintirungan dahai i tangaanak dahai om i dahai'd songonuon.


text:
Tu' ointingayaman oku do mokianu di raja' do soudor dit ongkikuda' do mongintirung dahai do mantad id pisangod do hiri'd tanga'd ralan, tu' nokoboros ku no dot id raja' o poingkaa, “Intirungan i' do Kinorohingan dahai o koinsanai'd tulun di mogondos dau, nga' pointikid-tikid di tulun dot a' otorodok dot id dau om karaatan no dau om hukuman po dau,” kangku.


text:
Om puasa diri iyahai om sambayang no iyahai dot id Kinorohingan do mokigompi' dau, om sinimbar i' dau i sambayang dahai.


text:
Om pomili' oku nod hopod om duwo o boyoon dot imam dot id pogialatan di piro-piro o boyoon dot imam. Iyolo' nopo om i Sorobia, om i Hasabia om hopod o tulun do suwai.


text:
Om timbango' ku noddi diyolo' i pirok, om i tamas, om koinsanai di koburu-buruon do suwai di pinatahak di raja', om i piro-piro o ponosihat dau, om i piro-piro o pagawai dau, om koinsanai di tulun dot Israil do maan do pakayon do hiri'd Walai'd Sasambayangan dot Agayo. Om patahako' ngai' ku nopori dot id piro-piro ot imam diri.


text:
Iti no i pinatahak diyolo': Pirok --- 22 tan 100 o pakakas do pirok --- 70 kilogram tamas --- 3,400 kilogram 20 o mangkuk do tamas --- 8.4 kilogram 2 mangkuk do tambaga' dit osonong kopio, it irad i' do gatang do mangkuk do tamas.


text:
Om boros kangku dot id piro-piro ot imam diri, “Iyokoyu nopondo om nokotobilang no do don Tuhan, i Kinorohingan di tinuku' di taki-aki toko', om iti nogi' koburu-buruon di pirok om tamas do winonsoi di pinatahak dot id Tuhan nga' nokotobilang nogi' do maan do don Tuhan.


text:
Om gompion no kopio dokoyu iti koburu-buruon diti do gisom do korikot kou do hilo'd Walai'd Sasambayangan dot Agayo. Om korikot kou nopondo'd hilo' om timbangon ngai' noti, om patahakon nogindo dot id piro-piro o boyoon dot imam om id piro-piro o boyoon do tulun do Liwi, om patahakon dot id piro-piro o boyoon do tulun dot Israil di hilo'd Yorusalim,” kangku.


text:
Om romito' noddi di piro-piro ot imam om i tulun do Liwi i pirok om i tamas om i koburu-buruon diri om igitai no diyolo' do kuminaa do hilo'd Walai'd Sasambayangan dot Agayo di hilo'd Yorusalim.


text:
Om pamanau noddi iyahai do mantad hilo'd Bawang dot Ahawa do kumaa do hilo'd Yorusalim do tontok di tadau'd kohopod om duwo do tulan di koiso'. Om nintirungan i' iyahai'd Kinorohingan do hiri'd tindalanon, do mantad id pisangod di manangod om mangantob.


text:
Om soira' di nokorikot iyahai'd hilo'd Yorusalim om undorong poddi iyahai do solinaid do tolu o tadau.


text:
Om tadau poddi do kaapat om ongoi nogi' iyahai do hiri'd Walai'd Sasambayangan dot Agayo om timbango' no dahai i pirok om i tamas, om i koburu-buruon do suwai. Om patahako' nogiddi dahai iri dot id di Mirimot it Imam, i tanak di Uria, om poingontong nogi' i Iliasar, i tanak di Pinihas, om duwo o tulun do Liwi, i Yosabad, i tanak di Yosua, om i Noadia, i tanak di Binui.


text:
Om tontok no do tadau'ddi dot oinsanan nopo i tulun di nokoguli' do mantad id pomogunan di pinananggayan do pisangod do pinapatahak do porsombahan di sorobon dot id Kinorohingan dot Israil. Om papatahak no iyolo' do hopod om duwo tinan do sapi' di tontoluhan do maan do toinsanan di tulun dot Israil, om siam nohopod om onom o tinan do kambing do tontoluhan om turu' nohopod om turu' o tanak do dumba' om suwai no ko' iri om pinapatahak po iyolo' do hopod om duwo o tinan do kambing do maan do pangampun do diyolo'd dusa. Om sorobo' ngai' nopo i tayam-tayam diri do numaan do porsombahan di sumbolion dot id Tuhan.


text:
Om onuo' nogi' diyolo' i surat do mantad id porinta' di pinatahak di raja' dot id diyolo' om patahako' no diyolo' dot id piro-piro o gobunor om id piro-piro o pagawai do watas dot Iprat di ponong id Kotonobon. Om panahak ngai' nopo iyolo' do maan do ponulung di bansa'ddi om milo i' kasai' iyolo' do sumambayang dot id Walai'd Sasambayangan dot Agayo.


text:
Om soira' di nowonsoi ngai' iri om rikot no dot id doho' o piro-piro o boyoon do tulun dot Israil, do minongoi pomisunud doho' dot iri nopo tulun dot Israil om i piro-piro ot imam, om i tulun do Liwi nga' a' i' suminuwai-suwai do mantad id bansa' di tulun mantad di hiri'd pomogunan di posorili'. Iri no i bansa' dot Amon, Muab, Masir, Kanaan, Hit, Poris, Yobus om Amori. Wonsoyon nopo diyolo' nga' miagal nopo di wowonsoyon di piro-piro bansa'ddi tu' momonsoi di wowonsoyon dit araat kopio. Om iri nogi' i piro-piro ot imam om i tulun do Liwi nga' miningwonsoi i' do miagal diri.


text:
Tu' minanansawo i tongokusai do Yohudi di tongoondu' do bansa'd suwai, gisom dot a' noddi olidang i tulun di nokotobilang do maan do songonuon do Tuhan. Tu' iri nogi' i piro-piro o boyoon om i piro-piro o pagawai dot Israil o minogulu kopio do minomonsoi do miagal diri.


text:
Tontok di nokorongou oku di boros diri om hurako' ku nopo o pakayan ku, om undato' ku tobuk ku om ganggut ku dot atatagadan om irikau oku no tu' adalaan oku no kopio do tumongob.


text:
Om irikau oku noddi do gisom do norikot i kapatahakan do porsombahan do sumbolion do don sosodopon. Om timungai oku nopo di tulun, tu' ongooris iyolo' do kosorou di pomohukum do Kinorohingan dot Israil, do dusa di tulun di nokoguli' do mantad id pinananggayan do pisangod diri.


text:
Om soira' di norikot i maso do kapatahakan do porsombahan do sumbolion di don sosodopon, om ingkakat oku no do mikuwo'd tumongob tomod oku om nohurak o pakayan ku om otud oku no om poinsawato' ku no o longon ku dot id Tuhan, i Kinorohingan ku.


text:
Om boros kangku, “Oi Kinorohingan ku, ointingayaman tomod oku no daa do potimbaba' do rabas ku dot id toguang nu. Tu' mogitimpak-timpak poo o dusa dahai do hiti'd tulu dahai gisom do kosunggu no do hilo'd tawan o kasawato'.


text:
Tu' mantad po di taki-aki po dahai om gisom do baino' om nokowonsoi no iyahai, i tulun nu, do dusa dot id diya'. Om iri no o kinaala-alaan dahai om i piro-piro o raja' om i piro-piro ot imam dahai, do naala' di piro-piro o raja' do bansa'd suwai. Om pinimpatayan iyahai om pinanakahan iyahai om tinanggayan iyahai do pisangod. Om nintingayam tomod iyahai do gisom piya do tadau'd baino'.


text:
Om baino' nodti om wagu po iyahai kopuriman kawagu do kosianan do Tuhan, i Kinorohingan dahai. Om pinosoliwan o piro-piro dahai do mantad id pinonguripanan do mongoi iyon do hiti'd kinoiyonon dit olidang, i kinoiyonon dit osimbayan. Mulong piya do nosiliu daa iyahai'd turipon nga' nonuan nu i' iyahai do koposion do wagu.


text:
Tontok di nosiliu no iyahai do turipon nga' a' nu i' iyahai tinongkiadan. Pinologos nu i' dot asanangan dahai i piro-piro o raja' do Porsia om gisom do pinopotumboyo' iyau dahai do mongoi pomonsoi kawagu di Walai'd Sasambayangan dot Agayo, i nosiliu no daa do pogun. Om nintirungan nu nogi' iyahai do hiti'd Yohuda om hiti'd Yorusalim.


text:
Nga' baino' noddi oi Tuhan, i Kinorohingan, om nunu po o milo dahai'd poboroson do nosiliu o miagal diti? Tu' a' noddi kawagu iyahai minumboyo' di boros nu,


text:
di pinatahak nu dot id dahai do pinolombus di piro-piro o nabi, i susuhuon nu'ddi. Sinunudan iyahai diyolo' dot iri nopo i pomogunan do ngoyon dahai iyono' nga' pomogunan di sosomu' tu' notongkop pod tulun di poingiyon mantad do hiri do wowonsoyon dit araat om i kososomu' kopio.


text:
Sinunudan nogi' iyahai di piro-piro o nabi dot a' iyahai koino-ino do manansawo do bansa'ddi om a' koino-ino do monguhup diyolo' do kumaya' om sumimbayan ondung orohian no iyahai do kaakan do hasil di tana' om orohian do potungkus diri dot id sinakagon dahai do gisom dot alaid.


text:
Om mulong piya do nosiliu ngai' nori do maan do pomohukum do dusa om kasalaan dahai nga' oilaan i' dahai dot a' nu i' oi Kinorohingan, naayi-ayi' kopio do paparatu' i hukuman dit apatut daa do porotuon dot id dahai, om gisom do pinasi nu po iyahai.


text:
Om poingkuro'ddi dot a' po iyahai kawagu mamadul do boros nu om mongoi po panansawo diti tulun dot angaraat? Ondung wonsoyon dahai o miagal diri, om atantu' nod otogod kopio ko gisom do maan nu'ndo iyahai punsoo' om aiso' nondo o tongosongulun piya do poimpasi.


text:
Oi Tuhan, i Kinorohingan do tulun dot Israil, iya' nopo om otulid i' kopio, nga' pinologos nu i' iyahai do poimpasi. Okunon no dahai i kasalaan dahai dot id diya'; om a' no daa iyahai osorupai do tumimbaba' diya',” ka di Isra.


text:
Om tontok di maso di Isra do sumambayang do mangakun do dusa, do mikuwo'd mingihad om poingotud dot id toguang di Walai'd Sasambayangan dot Agayo, om timungai no iyau do tulun dot Israil dot ogumu' kopio, dot i tongokusai om i tongoondu' om i tangaanak. Om oinsanan nopo i tulun do millompud do mihad do posorili' dau.


text:
Om boro-boros no i Sikania, i tanak di Yohiol, i mantad id pinuruan do sompiiyon di Ilam, dot id di Isra do poingkaa, “Nokowonsoi no iyahai'd dusa dot id Tuhan, tu' minanansawo iyahai do tongoondu' do bansa'd suwai. Nga' mulong piya do miagal diri, nga' haro kasai' po o soro-sorohon dot Israil.


text:
Kainou sumumpa' dot id Kinorohingan toko', do maan toko' uyungo' i tongoondu'ddi om i tangaanak diyolo'. Om wonsoyon ngai' i' dahai i nosihat nu om i nosihat do tulun do suwai di momusou do boros do Kinorohingan. Umboyoon i' dahai i ponuhuan do Tourat do Kinorohingan.


text:
Iya' no it apatut do momonsoi dit apatut do wonsoyon. Om wonsoyon nopo kopio it apatut do wonsoyon do gisom dot owonsoi iri!” ka dau.


text:
Om suhuo' noddi di Isra i piro-piro o boyoon dot imam om i tulun do Liwi, om koinsanai di tulun do suwai do sumumpa' do momonsoi do miagal di nokoboros di Sikania.


text:
Om kosumpa' poddi iyolo' om pamanau nogiddi i Isra do mantad id dotimbabaan di Walai'd Sasambayangan dot Agayo, om ongoi no iyau do hiri'd bilik di Yohanan, i tanak di Iliasib. Om odop no iyau'd hiri. Om a' no iyau minakan om a' mininum tu' adalaan no iyau do tumongob do kosorou di winonsoi do koinsanai di tulun di nokoguli' do mantad id pomogunan di pinananggayan do pisangod.


text:
Om potongkopo' noddi o habar do hilo'd Yohuda om hilo'd Yorusalim do tumimung do hilo'd Yorusalim o koinsanai di tulun di nokoguli' do mantad id pinananggayan do pisangod.


text:
Om soinai noddi di piro-piro o boyoon om i piro-piro o woyo-woyoon di tulun, i surat do popoilo dot isai nopo it a' korikot dot id suang do tolu o tadau om ahawan nod dapu' dau om iduwon do mantad id sinompuruan di tulun.


text:
Om katalib poddi o tolu o tadau di tontok di tadau'd koduwo nohopod do tulan do kosiam, om rikot no do hilo'd Yorusalim o koinsanai di tongokusai di poingiyon do hiri'd watas do Yohuda om Binyamin do minongoi timung do hiri'd natad di Walai'd Sasambayangan dot Agayo. Om tontok nopoddi om rumasam dot asapou. Om gagaran ngai' poo i tulun dot ongosogitan dot ooyuban di tongus dit osogit, om kopuriman dot agayo kopio o komoyon di pitimungan diri.


text:
Om ingkakat noddi i Isra, om boro-boros no iyau dot id diyolo' do poingkaa, “Nokowonsoi kou nod dusa, tu' minanansawo kou do tongoondu' di bansa'd suwai, om gowoi poddi om noruhangan po kawagu o kasalaan do tulun dot Israil.


text:
Nga' baino'dti om okuno' no dokoyu i dusa dokoyu dot id toguang do Tuhan, i Kinorohingan di tinuku' di taki-aki toko'. Om wonsoyo' no dokoyu o miontok do korohian dau. Om insodu' kou no do mantad id bansa'd suwai, i poingiyon do hiti'd pomogunan toko' om adaai no dokoyu i sawo dokoyu do bansa'd suwai!” ka dau.


text:
Om oinsanan nopoddi i tulun do suminimbar dot opuhod do poingkaa, “Tonudon ngai' i' dahai i nosihat nu,” ka.


text:
Om boros ka kawagu diyolo', “Adalaan kogumu' iti tulun do nakarapou'd hiti, om kawagu po nga' rumasam dot asapou. Om a' i' iyahai kogoos do poingkakat do hiti'd soliwan do miagal diti. Om a' i' milo do salasayon iti do sangadau-ngadau ko' duwo-duwo tadau tu' ogumu' i' kopio iyahai do nokowonsoi'd dusa.


text:
Om pologoso' no i piro-piro o boyoon dahai do mundorong do hiti'd Yorusalim do manalasai do hal diti. Om rumikot nogindo do hiti o koinsanai'd tulun di kisawo do bansa'd suwai do tontok dot insan o maso di tontuon, do miwoyo' di piro-piro o boyoon om i gompomutus do mantad id bandar dau. Om otingkod nondo o kototogod do Kinorohingan dot id dahai do pasal do hal diti,” ka.


text:
Om aiso' i' ot a' kosokodung di boros diri suwai' ko' i Yonatan poo, i tanak di Asail, om i Yasiya, i tanak di Tikwa. Om sinokodung nogi' iyolo' di Mosulam om i Sabitai, i duwo tulun do Liwi.


text:
Nga' orohian kasai' i' do momonsoi di nokoboros diri i tulun di nokoguli' do mantad id pinananggayan do pisangod. Om pomili' noddi i Isra, it Imam diri, do piro-piro o tulun do mantad id piro-piro o boyoon do sinompuruan do sompiiyon. Om potuliso' no o ngaran diyolo'. Om timpuun no iyolo' do minanalasai do hal diri di tadau do koiso' do tulan do kohopod.


text:
Om kasalasai noddi diyolo' o koinsanai di hal di pasal do tongokusai di minanansawo do tongoondu' do bansa'd suwai di tolu o tulan do mantad diri.


text:
Id pogialatan nopo do tongokusai di nakasawo do tongoondu' do bansa'd suwai om: Imam, tinulis o ngaran do tumanud di pinuruan do sompiiyon diyolo': Mantad id pinuruan do sompiiyon di Yosua om i tongotobpinai dau, i tangaanak di Yosadak: i Maasiya, i Iliosor, i Yarib om i Gadalia.


text:
Om minangakun iyolo' do magada' di sawo diyolo'. Om papatahak noddi iyolo' do songinan o dumba' do tontoluhan do maan do porsombahan do pangampun di dusa diyolo'.


text:
Mantad nopod id pinuruan do sompiiyon di Pasur om: i Ilyoinai, i Maasiya, i Ismail, i Nitaniil, i Yosabad om i Ilasa.


text:
Mantad nopod id pogialatan di tulun do Liwi om: I Yosabad, i Simoi, i Kolaya (i roitan nogi' dot i Kolita), i Pitaya, i Yuda om i Iliosor.


text:
Mantad nopod id pogialatan do modsisinding om: I Iliasib. Mantad nopod id pogialatan do madtatamong do Wawayaan dot Agayo di Walai'd Sasambayangan dot Agayo om: i Salum, i Tilim, om i Uri.


text:
Mantad dot id pogialatan do tulun dot Israil do suwai: Mantad id pinuruan do sompiiyon di Paros: i Ramia, i Yosia, i Malkia, i Miyamin, i Iliasar, i Malkia om i Bonaya.


text:
Mantad id pinuruan do sompiiyon di Ilam: i Matania, i Sakaria, i Yohiol, i Abdi, i Yirimot om i Ilia.


text:
Mantad id pinuruan do sompiiyon di Satu: i Ilyoinai, i Iliasib, i Matania, i Yorimot, i Sabad om i Asisa.


text:
Mantad id pinuruan do sompiiyon di Bani: i Mosulam, i Maluk, i Adaya, i Yasub, i Sial, om i Yiramot.


text:
Mantad id pinuruan do sompiiyon di Pahat Muab: i Adna, i Kilal, i Bonaya, i Maasiya, i Matania, i Bisaliil, i Binui om i Manasi.


text:
Mantad id pinuruan do sompiiyon di Harim: i Iliosor, i Yisia, i Malkia, i Somaya, i Simion, i Binyamin, i Maluk om i Simaria.


text:
Mantad id pinuruan do sompiiyon di Hasum: i Matnai, i Matata, i Sabad, i Ilipilit, i Yoromai, i Manasi om i Simoi.


text:
Mantad id pinuruan do sompiiyon di Bani: i Maadai, i Amram, i Uil, i Bonaya, i Bidiya, i Koluhu, i Wania, i Mirimot, i Iliasib, i Matania, i Matnai om i Yaasai.


text:
Mantad id pinuruan do sompiiyon di Binui: i Simoi, i Solomia, i Natan, i Adaya, i Maknadbai, i Sasai, i Sarai, i Asariil, i Solomia, i Simaria, i Salum, i Amaria om i Yusup.


text:
Mantad id pinuruan do sompiiyon di Nibo: i Yoyol, i Matika, i Sabad, i Sobina, i Yadai, i Yoil om i Bonaya.


text:
Oinsanan nopo iti tongokusai'dti do nakapanansawo do tongoondu' do bansa'd suwai. Om adaai ngai' no diyolo' om uyungo' diyolo' i sawo diyolo'ddi om i tangaanak diyolo'.


text:
Iti no o sinusui di Nohomia, i tanak di Hakalia do pasal di nongowonsoi dau. Tontok di tulan do Kislu, i kohopod om duwo do toun do pomorintaan di Artasasta, i raja' do Porsia, om maso ku'd poundorong do hilo'd bandar do Susan, i bandar dot agayo. Iyoho' nopodti om i Nohomia.


text:
Om rikot no i Hanani, i tobpinai ku do mantad hilo'd Yohuda do miwoyo' do piro-piro o tulun do suwai. Om uhoto' ku no iyolo' ondung poingkuro-kuro no o hilo'd Yorusalim om i tulun do Yohudi di nokoguli' do mantad hilo'd Babil, i pomogunan do pinananggayan do pisangod.


text:
Om boros ka diyolo' do minomisunud doho', “Iri nopo i tulun di mantad id pomogunan di pinananggayan do pisangod om nokoguli' nod hilo'd pomogunan mantad, nga' oimuri tomod iyolo' tu' ulak-ulakan tomod di bansa'd suwai di songingiyon do hiri'd posorili'. Om iri tolig di bandar do Yorusalim nga' poingraag kasai' po, om i piro-piro o wawayaan nga' a' po nowonsoi do mantad po di numaan tutudai di gulu po,” ka diyolo'.


text:
Om soira' di norongou ngai' ku iri om irikau oku no do mikuwo'd miningihad. Mingihad oku nopoddi do piro-piro o tadau do koloido' om puasa oku. Om sambayang oku no dot id Kinorohingan do poingkaa,


text:
“Oi Tuhan, i Kinorohingan do momorinta do surga. Iya' no o Kinorohingan dit agayo om rumikot iyahai dot id toguang nu do mikuwo'd ooris. Osianan kasai' ko i' om bayaanon nu i batos nu dot id tulun dit osianan diya' om i mumboyo' di ponuhuan nu.


text:
Antangai oku no, oi Tuhan, om pokinongoho' no o sambayang ku di polombuson ku dot id diya' do tadau om totuong do bagi' do tulun dot Israil, i susuhuon nu. Okunon ku no do nokopomonsoi iyahai'd dusa, iyahai i tulun dot Israil; om i taki-aki ku om iyoho' nogi' nga' nokopomonsoi id dusa.


text:
Suminaap iyahai diya', om tuminolibamban iyahai di pinonuhuan nu. A' dahai natanud it oturan di pinatahak nu dahai di pinolombus di Musa, i susuhuon nu.


text:
Oi Tuhan, soroho' no i boros nu di pinonuhuan nu di Musa do popoboros dot ondung a' iyahai, i tulun dot Israil, otorodok dot id diya' om pogitongkiad-kiadon nu nondo iyahai dot id pogialatan do bansa'd suwai.


text:
Nga' ondung gumuli' iyahai kawagu dot id diya' om momonsoi di pinonuhuan nu om timungon nu i' kawagu iyahai do mulong piya do nokopogitongkiad-kiad no iyahai do hilo'd tisan do tana'. Om pogulion nu i' iyahai do hiri'd kinoiyonon di nopili' nu dot iyonon dahai do sumambayang dot id diya'.


text:
Oi Tuhan, iyahai nopodti om susuhuon nu om tulun di diya'd songonuon. Om pinasi nu iyahai dot i kuasa' nu dit agayo om i kokoriso' nu o pinamasi nu dahai.


text:
Om baino'dti om pokinongoho' no o sambayang ku om sambayang do koinsanai di susuhuon nu'd suwai dit orohian do momusou diya'. Tulungo' oku no om osianan i' doho' i raja' do baino',” kangku. Tu' maso nopoddi nga' monininggarung oku do tinumon di raja'.


text:
Insan tadau dit apat no o tulan do nakatalib, do tontok di tulan do Nisan, di maso di Raja' Artasasta do makan, om ngoyo' ku no patahako' i waig dot anggur dot id dau, nga' olunggui tomod oku. Om a' oku po nokoumbal dot olunggui dot id toguang dau do miagal di tadau'ddi.


text:
Om uhoto' oku no dau, “Nokuro tu' tumongob kopio ko, om a' ko i' sumakit? Nga' atantu' nod haro o katangkabaan nu,” ka dau. Om kotigowo oku,


text:
om boros kangku'ddi do suminimbar, “Maha' daa om otogui o raja'! Poingkuro oku po dot a' tumongob do maso pod poingraag i bandar di pinamalabangan di taki-aki ku om i wawayaan di bandar nga' nongosorob ngai',” kangku.


text:
Om ponguhot no i raja', “Nunu daa'ddi o pokionuon nu?” ka dau. Om sambayang oku no dot id Kinorohingan di momorinta' do surga dot id suang do ginawo ku,


text:
om boro-boros oku nogiddi di raja' do poingkaa, “Ondung ohubayaan o raja' doho' om orohian do papatahak do pokionuon ku om pologoso' oku no do mongoi'd hilo'd pomogunan do Yohuda, i bandar do pinamalabangan di taki-aki ku om owonsoi ku i' kawagu i bandar diri,” kangku.


text:
Om kookunai noddi di raja' i pinokianu ku'ddi. Iri nopo i sawo di raja' nga' poirikau dot id talad dau. Om uhoto' oku no dau ondung songkuro koloido' ku'd poundorong do hilo', om ondung soira' oku'd koguli', om sunudai ku no iyau.


text:
Om pokianu oku nod surat do mantad id raja' do patahakon di piro-piro o gobunor do watas dot Iprat, di ponong id Kotonobon, do momisunud diyolo' do popologos doho' do mamanau do mongoi'd hilo'd Yohuda.


text:
Om minokianu oku nogi' do surat do patahakon dot id di Asap, i madtatamong di puru' do dong porinta, do momisunud dau do manahak doho' do kayu do pomonsoi di wawayaan di tolig di kuta' di mongintirung di Walai'd Sasambayangan dot Agayo, om pomonsoi di tolig di bandar, om pamaal di walai dot iyonon ku. Om patahako' ngai' nopo di raja' i pinokianu ku tu' nuhupan oku i' do Kinorohingan.


text:
Om paatadai oku po di raja' do piro-piro o boyoon do soudor om soudor di poinsakai'd kuda' do momoyo' doho'. Om pamanau oku no do kuminaa do ponong hilo'd watas dot Iprat di ponong id Kotonobon. Om hilo' no do pinatahak ku i surat di raja' dot id piro-piro o gobunor di hilo'.


text:
Nga' i Sanbalat nopo, i tulun do mantad hilo'd Bait-Horon, om i Tobia, i tulun dot Amon, nga' araatan tomod do nokorongou do nokorikot oku do mongoi ponulung di bansa' dot Israil.


text:
Om lombus oku no do minamanau om korikot oku no do hilo'd Yorusalim om undorong oku nod hilo' do solinaid do tolu o tadau.


text:
Solinaid nopoddi om a' oku i' minomisunud dot isai nopo o tulun do pinopoilo o Kinorohingan doho' do momonsoi kawagu di bandar do Yorusalim. Om kosuabon noddi kawagu dit otuong-tuong po om tungag oku no om soliwan oku no di bandar do miwoyo' do piro-piro o tambalut ku. Om a' no iyahai minongigit do tayam-tayam do suwai do maan do sakayon do suwai ko' iri no i kaladai di sinakai ku.


text:
Otuong po do tontok di suminoliwan iyahai di bandar do minaya' di wawayaan di roitan do Wawayaan do Rantai, i hiri'd ponong id kotonobon. Om pakayaai no dahai ponong id salatan, do minaya' di Tudan do Waig do Naga', do pinakayaan dahai do hiri'd wawayaan di roitan do Wawayaan do Rinomos. Om tontok di manau-panau oku om pingantangai ku no i tolig di bandar di nangaraag om i piro-piro o wawayaan di nosorob.


text:
Om tontok di hiri iyahai'd bohogian di bandar di ponong id koulayon om pakayaai no dahai ponong id utara do kumaa do hiri'd wawayaan di roitan do Wawayaan do Tudan do Waig om hiri'd Torobong do Raja'. Om aiso' no o wayaan di kaladai di sinakai ku tu' ogumu' kopio i' i kinaraagan.


text:
Om poruhukai no dahai do hiri'd Rantai do Kidron om lombus nopo iyahai do minamanau do totuong diri do miningontong di bandar. Om pahamadai no dahai do guminuli' kawagu do hiri'd bandar do minaya' di wawayaan di roitan do Wawayaan do Rantai.


text:
Om aiso' i' o tiso' di pagawai do nokoilo do nongoi ku om aiso' o koilo ondung nunu i sorohon ku do wonsoyon ku. Tu' gisom piya'ddi nga' aiso' po nokoboros ku dot id tulun di sompi' ko' Yohudi dot id piro-piro ot imam ko' id piro-piro di boyoon ko' id piro-piro di pagawai, ko' id isai nopo di kouhup do momonsoi di bandar do Yorusalim.


text:
Nga' boro-boros oku noddi dot id diyolo' do poingkaa, “Antangai pogi' o koinggoritan toko'. Tu' pogun po o Yorusalim om ilo' ngai' wawayaan diti bandar nga' nongosorob. Kainou wonsoyo' toko' kawagu iti tolig diti bandar om a' toko' i' ointingayam kawagu,” kangku.


text:
Om sinunudan ku nogi' iyolo' di kinowoyo-woyoo' do Kinorohingan do minonguhup doho', om i nokoboros di raja' dot id doho'. Om boros ka diyolo', “Kainou tumimpuun do momonsoi kawagu'dti!” ka. Om sodia' ngai' noddi iyolo' do momonsoi di karaja'ddi.


text:
Nga' soira' di nokorongou i Sanbalat, om i Tobia, om i Gisim, i tulun dot Arab diri, di maan dahai wonsoyo' om irak-irakai no iyahai diyolo' om nuntotori' iyahai diyolo'. Boros ka diyolo', “Nunu daa ot osorou-sorou dokoyu do wonsoyon dokoyu! Sumaap kou daa di raja'?” ka.


text:
Om boros kangku do suminimbar, “Poundaron id Kinorohingan di momorinta' do surga iti wonsoyon dahai. Iyahai nopo om susuhuon i' dau, om tumimpuun no iyahai do momonsoi kawagu'dti. Nga' iyokoyu nopo om aiso' i' o kosorupayan do sumanganu do nunu nopo i hiti'd Yorusalim. Om soira' nopo do mogiboro-boros o tulun do pasal do Yorusalim om a' i' oroitan o dokoyu'd ngaran,” kangku.


text:
Poingkaa no o kinowoyo-woyoo' do minononong di tolig do bandar do Yorusalim. Sinonong di Iliasib, i Boyoon dot Imam, om i piro-piro o tambalut dau i wawayaan di roitan do Wawayaan do Dumba', om pinodokot diyolo' i totobon. Om sinambayangan diyolo' iri do pinapatahak dot id Tuhan. Om sinonong diyolo' om sinambayangan diyolo' i tolig do gisom do hiri'd walai dot akawas di roitan do Walai'd Akawas do Hatus om i walai'd akawas di roitan do Walai'd Akawas do Hananil.


text:
Minononong nopo kawagu di bohogian dit id dosunsudan diri om i tulun do Yorikou. Om i Sakur i tanak di Imri o minononong di bohogian dit id dosunsudan diri.


text:
Minononong nopo kawagu di wawayaan di roitan do Wawayaan do Sada' om i pinuruan do sompiiyon di Sinaa. Om pinowonsoi diyolo' i padakatan do totobon om i tontiil om i salampad do pongontiil di totobon.


text:
Minononong nopo kawagu di bohogian dot id dosunsudan diri om i Mirimot i tanak di Uria, i manangaki di Hakos. Om minomonsoi no kawagu di bohogian dot id dosunsudan diri om i Mosulam, i tanak di Birikia, i manangaki di Misisabiil. Om minomonsoi no kawagu di bohogian dot id dosunsudan diri om i Sadok i tanak di Baana.


text:
Om minomonsoi no kawagu di bohogian dot id dosunsudan diri om i tulun do Tokua, nga' a' i' minangakun do momonsoi di karaja' dit angawagat di pinonuhuan di mandur i piro-piro o boyoon di bandar.


text:
Minomonsoi nopo kawagu di wawayaan di roitan do Wawayaan do Yosana, om i Yoyada i tanak di Pasia, om i Mosulam i tanak di Bisoya. Om pinowonsoi diyolo' i padakatan di totobon, om pinodokot diyolo' i totobon, om pinowonsoi diyolo' i tontiil om i salampad do pongontiil di totobon.


text:
Om minomonsoi nopo kawagu di bohogian dot id dosunsudan diri om i Milasa i tulun do mantad hilo'd Gibion, om i Yadon i tulun do mantad hilo'd Mironot, om i tulun do Gibion om i tulun do Mispa. Iri nopo winonsoi diyolo' om i tolig do gisom do korikot di walai di gobunor do watas dot Iprat di ponong id Kotonobon.


text:
Om minomonsoi no kawagu di bohogian dit id dosunsudan diri om i Usiol, i tanak di Haraya, i tukang amas. Om minomonsoi nopo kawagu di bohogian dot id dosunsudan diri om i Hanania, i momomonsoi do tumau dot osonong o kosingudan. Winonsoi nopo dau nga' gisom do nokorikot di tolig di roitan do Tolig dot Alaab.


text:
Om minomonsoi no kawagu di bohogian dot id dosunsudan diri om i Ropaya i tanak di Hur, i momorinta' do songintanga' di watas do Yorusalim.


text:
Om minomonsoi nopo kawagu di bohogian dot id dosunsudan diri om i Yodaya, i tanak di Harumap. Iti nopo tolig diti nga' id toning kopio di walai dau. Om minomonsoi no kawagu di bohogian dot id dosunsudan diri om i Hatus, i tanak di Hasabnia.


text:
Minomonsoi nopo kawagu di tolig do bohogian dot id dosunsudan diri, om i walai dot akawas di roitan do Walai dot Akawas do Kiapui om i Malkia, i tanak di Harim, om i Hasub, i tanak di Pahat Muab.


text:
Om minomonsoi no kawagu di bohogian dot id dosunsudan diri om i Salum, i tanak di Halohis, i momorinta' do songintanga' di watas do Yorusalim, om nuhupan iyau di tangaanak dau'd tongoondu'.


text:
Om minomonsoi nopo kawagu di wawayaan di roitan do Wawayaan do Kubong om i Hanun om i tulun di poingiyon do hiri'd bandar do Sanua. Om pinodokot diyolo' i totobon, om winansayan diyolo' do tontiil om salampad do pongontiil di totobon. Konoruo' nopo di tolig do winonsoi diyolo' om 440 o mito, tu' gisom do nokorikot do hiri'd wawayaan di roitan do Wawayaan do Rinomos.


text:
Om minomonsoi nopo kawagu di wawayaan di roitan do Wawayaan do Rinomos om i Malkia, i tanak di Rikab, i momorinta' do watas do Bait-Kirim. Om pinodokot dau i totobon om winansayan do tontiil om salampad do pongontiil di totobon.


text:
Om minomonsoi no kawagu di wawayaan di roitan do Wawayaan do Tudan do Waig om i Salum i tanak di Kolhosi, i momorinta' do watas do Mispa. Om tinaapan dau i wawayaan diri om pinodokot dau i totobon om winansayan do tontiil om salampad. Om winonsoi nogi' dau i tolig do hiri'd toning di kabun do don raja' do hilo'd torobong di roitan do Torobong do Sila do gisom do nokorikot do hiri'd ralan di tinaangan di poiruhuk do mantad hiri'd Bandar di Daud.


text:
Minomonsoi nopo kawagu di bohogian dot id dosunsudan diri om i Nohomia i tanak di Asbuk, i momorinta' do songintanga' do watas do Bait-Sur. Om winonsoi dau i tolig do gisom do nokorikot di lobong do sompiiyon di Daud, om i kulam di winonsoi, om i walai do piro-piro o soudor.


text:
Iti ngai' no i tulun do Liwi do minomonsoi kawagu di piro-piro o bohogian di tolig: I Rohum nopo, i tanak di Bani om minomonsoi di bohogian dot id dosunsudan diri. I Hasabia nopo, i momorinta' do songintanga' do watas do Kohila, om minomonsoi di bohogian dot id dosunsudan diri do pongobi' di watas dau.


text:
I Binui nopo, i tanak di Hinadad, i momorinta' do songintanga' kawagu do watas do Kohila, om minomonsoi di bohogian dot id dosunsudan diri.


text:
I Isir nopo, i tanak di Yosua, i momorinta' do Mispa, om minomonsoi di bohogian dot id dosunsudan diri. Winonsoi nopo dau om i tolig di pinoiyanan di rapo-rapo do sumasangod do gisom do nokorikot do hiri'd kokilongon di tolig.


text:
I Baruk nopo, i tanak di Sabai, om minomonsoi di bohogian dot id dosunsudan diri, do gisom do nokorikot do hiri'd wawayaan di walai di Iliasib, i Boyoon dot Agayo dot Imam.


text:
I Mirimot nopo, i tanak di Uria, i manangaki di Hakos, om minomonsoi di bohogian dot id dosunsudan diri, do gisom do nokorikot do hiri'd dompok di walai di Iliasib.


text:
Iti no o piro-piro ot imam di minomonsoi kawagu di piro-piro o bohogian di tolig: Iri ngai' nopo it imam di mantad id posorili' do Yorusalim om minomonsoi kawagu di bohogian dot id dosunsudan.


text:
I Binyamin om i Hasub o minomonsoi kawagu di bohogian dot id dosunsudan diri; it id dotimbabaan di walai diyolo'. I Asaria, i tanak di Maasiya, i manangaki di Anania, o minomonsoi kawagu di bohogian dot id dosunsudan diri, it id toning di walai dau.


text:
Om i Binui, i tanak di Hinadad, o minomonsoi kawagu di bohogian dot id dosunsudan diri, do mantad hiri'd walai di Asaria om gisom do nokorikot di linsuk di tolig.


text:
Om i Palal, i tanak di Usai, o minomonsoi kawagu di bohogian dot id dosunsudan diri, do mantad hiri'd linsuk di tolig om i walai dit akawas di hiri'd walai do raja' di hiri'd sokid, it id toning di natad dot iyonon do madtatamong. Om i Podaya, i tanak di Paros, o minomonsoi di bohogian dot id dosunsudan diri, do gisom do nokorikot di pinogisaman di ponong id koulayon om it id somok do wawayaan di roitan do Wawayaan do Waig, om i walai dot akawas di tiyonon do madtatamong di Walai'd Sasambayangan dot Agayo. (Iti nopo nga' id somok di bohogian di bandar di roitan dot Opil, i kinoiyonon di piro-piro o tulun di maganu-anu do hiri'd Walai'd Sasambayangan dot Agayo.)


text:
Om iri nopo tulun do Tokua om minomonsoi di bohogian di tolig dit id dosunsudan. Om iti no o koduwo'd bohogian do winonsoi diyolo'. Iti nopo winonsoi diyolo' nga' pinointonod dit id hapak di walai'd akawas dit agayo, i tiyonon do madtamong di Walai'd Sasambayangan dot Agayo, om gisom do korikot do hiri'd tolig dit id somok do kinoiyonon di roitan dot Opil.


text:
Haro o piro-piro ot imam di poundorong do hiri'd somok do wawayaan di roitan do Wawayaan do Kuda' do minomonsoi kawagu di tolig do mantad id wawayaan di roitan do Wawayaan do Kuda', i hiri'd dotimbabaan di walai diyolo' om poingkaa ponong id utara. Om sorompori-pori nopo i piro-piro ot imam do minomonsoi di tolig dit id dotimbabaan di walai diyolo'.


text:
I Sadok i tanak di Imor, o minomonsoi di tolig dit id dotimbabaan di walai dau. Om i Somaya i tanak di Sokania, o minomonsoi di bohogian dot id dosunsudan diri. Iyau nopo om madtatamong di wawayaan di roitan do Wawayaan do Koulayon.


text:
Om i Hanania i tanak di Solomia, om i Hanun i tanak di Salap do kusai di koonom, o minomonsoi kawagu di bohogian dot id dosunsudan diri. Om iti no koduwo'd bohogian do winonsoi diyolo'. Om i Mosulam i tanak di Borokia, o minomonsoi kawagu di bohogian dot id dosunsudan diri, om it id dotimbabaan di walai dau.


text:
Om i Malkia, i tukang amas, o minomonsoi di bohogian dot id dosunsudan diri. Konoruo' nopo di winonsoi dau om gisom do nokorikot di walai dot iyonon di tulun do maganu-anu do hiri'd Walai'd Sasambayangan dot Agayo om i tulun di dumadagang, it id toning di wawayaan di roitan do Wawayaan do Mipkad, it id toning di bilik di hiri'd sakai di tolig di hiri'd linsuk ponong id utara do ponong id koulayon.


text:
Om i piro-piro o tukang amas om i tulun di dumadagang, o minomonsoi kawagu di bohogian di kolimpupuson no, i mantad id bilik di hiri'd sakai do tolig di hiri'd linsuk om gisom do nokorikot di wawayaan di roitan do Wawayaan do Dumba'.


text:
Om soira' di nokorongou i Sanbalat do nokotimpuun no iyahai, i tulun do Yohudi, do momonsoi kawagu di tolig di bandar om kotogod no tomod iyau om timpuun no do momohingi-hingi dahai.


text:
Om boros ka dau dot id toguang di koombolutan dau, om id toguang di piro-piro o soudor do Samaria, “Nunu daa ot osorou-sorou diti tulun do Yohudi di nongorutum diti, do wonsoyon diyolo'? Osorou tuu daa diyolo' do momonsoi kawagu diti bandar? Ondos tuu daa diyolo' om opongo no diyolo' ilo karaja' do sangadau noo do momongo, do papatahak iyolo'd porsombahan di sorobon? Milo i' kaka iyolo' do manganu do watu do mantad hiri'd kinotimungon di nongosorob do maan do pomonsoi kawagu?” ka.


text:
Om i Tobia nga' poingkakat i' do hiri'd toning dau. Om boros ka dau iyau, “Okuro-kuro kaka o tolig do wonsoyon diyolo'? Toni-toni nopo nga' kahaba' nobo'ddi!” ka.


text:
Om sambayang oku nod poingkaa, “Oi Kinorohingan, pokinongoho' no ilo pomohingi-hingi diyolo' dahai! Om pologoso' no dot ogulian iyolo' dilo pomohingi-hingi diyolo'. Pologoso' no dot apanakahan iyolo' do koinsanai di haro dot id diyolo', om pologoson no iyolo' dot atangkap om atanggayan do pisangod dot id pomogunan do suwai.


text:
Kada' no ompunai i winonsoi diyolo' dot araat om kada' kolihuwai i dusa diyolo' tu' nokopongindaraat no kopio iyolo' dahai, iyahai i momonsoi diti tolig,” kangku.


text:
Om wonsoyo' nopo dahai i tolig, om a' po alaid om songintanga' no o kasawato' di tolig do mantad ko' i kasawato' mantad, tu' ongorohian kopio i' o koinsanai di tulun do momonsoi di tolig.


text:
Om soira' di nokorongou i Sanbalat, om i Tobia, om i tulun dot Arab, om Amon, om Asdod dot a' dahai notingkadan do momonsoi kawagu i tolig do Yorusalim, om nosombol ngai' dahai i nongoposu, om a' noddi ogina-gina' o kototogod diyolo'.


text:
nga' sambayang no iyahai dot id Kinorohingan dahai om ponuhu' no iyahai do tongokusai do tumamong do sumaap diyolo' do tadau om totuong.


text:
Om iti no o sinding do sininding di tulun do Yohudi, “Ongoluhoi no iyahai do mamabo diti binabo; ogumu' kopio o kinaraagan do maan iduwo'. A' no iyahai kogoos do momonsoi kawagu diti tolig do baino',” ka.


text:
Ondos daa di pisangod dahai om a' iyahai kokito diyolo' om a' iyahai koilo di wonsoyon diyolo' dot id dabantalan dot a' po iyolo' korikot do mongoi pamatai dahai om mongoi poningkod di karaja' dahai.


text:
Nga' mongoi kasai' nopo i tulun do Yohudi di poingiyon dot id rolot di pisangod do popoinsan dahai dit osorou daa di pisangod dahai do wonsoyon diyolo' dot id dahai.


text:
Om onuwai ngai' ku noddi i tulun do rapo-rapo do don sumasangod. Nonuan ku iyolo' do gayang om tandus om pana'. Om potomongo' ku no iyolo' do tumanud di pinuruan do sompiiyon diyolo' do hiri'd tolikud do hinonggo nopo o tolig dit a' po nopongo.


text:
Om okito ku'ddi do moddosi ngai' i tulun. Om boros kangku dot id diyolo' om id koinsanai di boyoon om i pagawai diyolo', “Kada' kou poddosi dilo pisangod toko'. Sorohon toko' no do Tuhan nopo om okoris i' om agayo o kuasa', om sangod toko' no do bagi' do bansa' toko', om bagi' do tangaanak toko', om sawo toko', om bagi' diti walai toko',” kangku.


text:
Om korongou noddi di pisangod dahai do noilaan dahai it osorou daa diyolo' do wonsoyon diyolo' dot id dahai, om kopurimanai noddi diyolo' do naantaban id Kinorohingan it osorou mantad diyolo' do wonsoyon. Om oinsanan nopoddi iyahai do guminuli' do minongoi pomonsoi kawagu di tolig.


text:
Om mantad poddi om songintanga' nopo di tulun ku om momonsoi di tolig om songintanga' no om madtamong do kipinakai do rasuk do basi' om ongkitandus om ongkikolid, om ongkipana'. Om iso-iso' ngai' nopo o ginawo di boyoon dahai do sumokodung do koinsanai di tulun


text:
di momonsoi kawagu di tolig. Om iri i tulun dot ongkiinigit di pakakas do pomonsoi o tiso'd longon nga' kiinigit po do rapo-rapo do don sumasangod o longon do tiso'.


text:
Om koinsanai di momonsoi di tolig nga' ongkiabil ngai' nopod gayang. Om iri nopo tulun di popouni do torumpit do popoinsan nga' moyo-woyo' ngai' nopo doho'.


text:
Om sunudai ngai' ku no i tulun om i pagawai om i boyoon diyolo' do poingkaa, “Iti nopo karaja' diti nga' agayo kopio o kinotongkopon om mogiinsodu-odu' toko'ddi do momonsoi diti tolig.


text:
Nga' soira' nopo dot orongou dokoyu i torumpit om tumimung kou no do hiti'd posorili' ku. Om sumaap indo o Kinorohingan do bagi' dati',” kangku.


text:
Gowoi poddi om pointikid-tikid nopod tadau do mantad poddi numawau nogi' om gisom do koulai i rombituon do dongotuong do kumaraja' o songintanga' dahai do momonsoi di tolig om songingkakat o songintanga' dahai do madtamong dot ongkiinigit do tandus.


text:
Om maso nodti do sinunudan ku i tongokusai di momohuruan om i mongunguhup diyolo' do mundorong do hilo'd Yorusalim do dongotuong om atamangan i' dahai i bandar om kakaraja' pondo do dangadau.


text:
Om a' ku i' iduwon i rasuk ku do dongotuong piya, om i piro-piro o tambalut ku om i piro-piro o susuhuon ku om i piro-piro o madtatamong doho' nga' aiso' i' o mongidu'd rasuk. Om ongkiinigit kasai' nopo iyahai di rapo-rapo dahai do don sumasangod.


text:
Om alaid-laid noddi do mantad diri om ogumu'ddi o tulun, do Yohudi do tongokusai om tongoondu' do somboro-boros dot a' manangkasanangan di sompi' ko' tulun do Yohudi di suwai.


text:
Boros ka nod wookon diyolo', “Iyoho' nopo om ogumu' o tanak. Om manu iyahai'd gandum tu' iri poo o koposion dahai,” ka.


text:
Om boros ka nod wookon om, “A' no milo dot a' pasandaon o tumo, om kabun dot anggur, om walai ku tu' mokiboboli oku'd gandum, om a' i' iyahai olikapan,” ka.


text:
Om suwai nod tulun om somboro-boros dot, “A' no milo dot a' iyahai molos do tusin do maan do pambayar do sukai di pokionuon do raja', do ponukai di tumo om kabun dot anggur dahai.


text:
Iyahai nga' sompi' i' ko' tulun do Yohudi. Om tangaanak dahai nga' iyo i' di tangaanak do Yohudi'd suwai. Nga' dahai nopod tangaanak om a' no milo dot a' osiliu do turipon. Om haro no o piro-piro di tangaanak dahai do tongoondu' do nakadagang do silihon do turipon. Nga' aiso' no o milo dahai'd pokukurayan tu' tumo om kabun dot anggur dahai nga' nangkasanda' ngai' no dahai,” ka.


text:
om osorou ku'ddi dot apatut do haro o wonsoyon. Om togodo' ngai' ku no i boyoon om i boyoon do rayat. Om boros kangku dot id diyolo', “Minonginggorit kou do tobpinai dokoyu!” kangku. Om papaharo oku noddi do pitimungan do koinsanai'd tulun do manalasai do kosusaan diri.


text:
Boros kangku, “Nokototos no iyahai do mimboli kawagu di piro-piro koobpinayan toko' di sompi' ko' tulun do Yohudi dit a' no kumukuro dot a' dumagang dot id tulun do bansa'd suwai. Nga' baino' noddi om iyokoyu o mamadsal do koobpinayan dokoyu do padagang do tinan diyolo' do sumiliu do turipon dokoyu, om iyolo' daa nga' sompi' i' ko' tulun do Yohudi!” kangku. Om kada' nopo ungkomi i piro-piro o boyoon tu' aiso' no o milo diyolo'd posimbaron.


text:
Om boros kangku'ddi kawagu, “Iri nopo winonsoi dokoyu'ddi om a' no kopio osonong. Apatut dot oronok kou do Kinorohingan om momonsoi dit otopot. Om a' kou indo kowonsoi do paantakan di pisangod toko', i tulun dot aiso' o Kinorohingan do momohingi-hingi dati'.


text:
Nokoolos ngai' ku no i tulun diri do tusin om gandum, om i piro-piro o tobpinai ku om i kongoombolutan ku nga' pinopoolos nogi'. Baino' nopo om kada' toko' no pokionuo' i pambayar daa do tutang diyolo' dot id dati'.


text:
Tonuson ngai' nopo i tutang diyolo' dot id dokoyu dot iri tuu i tusin ko' i gandum, ko' i waig dot anggur ko' tumau po do saitun. Om lomusan no kopio dokoyu do popoguli' dot id diyolo' di tumo, om i kabun dot anggur, om i kabun do saitun om i walai diyolo'!” kangku.


text:
Om boros kaddi di piro-piro o boyoon, “Wonsoyon i' dahai o miagal di nokoboros nu. Pogulion ngai' i' dahai iri om a' no dahai pokibayaran i tutang diyolo',” ka. Om lohowo' ngai' ku no it imam om suhuo' ku no i piro-piro o boyoon diri do sumumpa' dot id toguang ngai' dit imam do wonsoyon kopio diyolo' o miagal di nokoboros diyolo'ddi.


text:
Om iduwo' ku noddi i tagkos ku di poingagkos ku om poungkarabo' ku no. Om boros kangku'ddi, “Miagal nodti o Kinorohingan do poungkarab dot isai nopo dokoyu it a' sumulung di batos di pinoboros dokoyu'ddi. Om ngoyon nondod Kinorohingan o walai dokoyu om koinsanai do dapu' dokoyu om rumutum kou nondo,” kangku. Om oinsanan nopo i tulun di songintimung do hiri do minomoros dot, “Amin!” ka. Om pamarayou noddi iyolo'd Tuhan. Om wonsoyo' noddi di piro-piro o boyoon i nakabatos diyolo'.


text:
Nosiliu oku'd gobunor do Yohuda do solinaid do hopod om duwo o toun, do mantad di koduwo nohopod do toun di Raja' Artasasta do momorinta' om gisom di kotolu nohopod om duwo do toun dau do momorinta'. Om solinaid nopoddi om a' oku i' om i koobpinayan ku insan panganu di taakanon di maan daa do dong gobunor.


text:
Nga' pointikid-tikid di gobunor dot id gulu ko' iyoho' om nosiliu ngai' nopod tonggungan di rayat dot awagat tu' minokianu i' iyolo' dot apat nohopod o tusin do pirok do sangadau, do maan diyolo'd pomoli do taakanon om waig dot anggur. Om iri piya i susuhuon diyolo' nga' nokoponginggorit i' di rayat. Nga' iyoho' nopo om a' oku i' minomonsoi do miagal diri tu' ooris oku i' do Kinorohingan.


text:
Tuminotos oku nogi' do gisom dot agaas-gaasan ku do minononong di tolig om a' oku i' mininganu do tana' dot ongokooro' piya do maan ku'd doho'. Om iri nogi' i pakaraja' dot id doho' nga' minuhup ngai' i' do minononong di tolig.


text:
Om oubas oku nogi' do popoilang do makan do hiri'd walai ku do hatus om limo nohopod o tulun do Yohudi do mogiwoyo-woyo' di piro-piro o boyoon diyolo'. Om paakanon ku po o koinsanai di tulun do rumikot dot id doho' do mantad id bansa'd suwai di hiri'd posorili'.


text:
Monikid tadau oku nopo do monumbali' do songinan o sapi' om onom o tinan do dumba' dit ongolomu' om ogumu' o manuk do sumbolion ku. Om pointikid-tikid do tadau'd kohopod om poposodia' oku do waig dot anggur di wagu po kowonsoi. Nga' oilaan ku i' o kawagato' do tonggungan di rayat om a' ku iddi nanu i bohogian do tahakon do maan do dong gobunor.


text:
“Om pokionuon ku no, oi Kinorohingan, do sorohon ngai' nu daa i nongowonsoi ku do bagi' diti bansa'dti, om barakatai oku no,” kangku.


text:
Om korongou noddi i Sanbalat om i Tobia, om i Gisim, om i piro-piro o pisangod dahai'd suwai do nopongo no dahai do momonsoi i tolig, om i nongoposu nga' nongosombol no, om iri po i piro-piro o totobon ot a' dahai nokodokot do hiri'd piro-piro o wawayaan di bandar.


text:
Om posunudai oku no di Sanbalat om i Gisim do mangangat daa doho' do mongoi solowot diyolo' dot id iso' o kawalayan do hilo'd Rantai dot Ono. Nga' oilaan ku i' do popokoruol daa iyolo' doho'.


text:
Om ponuhu' oku noddid tulun do mongoi pomisunud diyolo' dot a' oku koongoi tu' maso ku do momonsoi'd karaja' dit agayo kopio. Mada' oku i' dot otingkadan i karaja' do mongoi solowot diyolo' o kotingkad-tingkadan.


text:
Om ingapat oku nopo daa diyolo' posunudai do boros do miagal diri nga' iyo kasai' nopoddi o posimbaron ku.


text:
Om suhuo' no di Sanbalat o tiso' di susuhuon dau do mongoi pomisunud doho' di koinglimo no. Nga' iti nopo baino' om tinulis dot id surat di poingukab.


text:
Poingkaa o suang di surat: “Minomisunud i Gisim doho' do haro o pimboroson do tulun di bansa'd suwai do hiti'd posorili' do mumbal kou daa di tulun do Yohudi do sumaap do porinta, om iri noddi o kapananangan dokoyu di tolig di bandar. Om nokoboros nogi' dot osorou-sorou nu daa do sumiliu'd raja' do Yohudi,


text:
om nokopomili' ko no do piro-piro o nabi do poposiliu diya'd raja' do hilo'd Yorusalim. Om pointantu' no do korongou i' i raja' do pasal diti om osorou ku dot osonong nogi' do misolowot to om opibara-barasan no o hal diti,” ka.


text:
Om pokirimai ku no iyau dot isimbar do poingkaa, “Aiso' i' ot otopot di boros nu'ddi. Winonsoi-wonsoi nu i' iri,” kangku.


text:
Om mumbal daa iyolo' do monompurolosi dahai om otingkadan indo dahai i karaja'ddi. Nga' sumambayang oku po do poingkaa, “Oi Kinorohingan, pokoriso' oku no!” kangku no.


text:
Om tontok nogiddi do minongoi oku songkoduwo do hiri'd di Somaya, i tanak do kusai di Dolaya, i manangaki di Mihitabiil, tu' a' iyau milo do tumongkiad di walai dau do mongoi solowot doho'. Om boros ka dau dot id doho', “Kaino kama mongoi lisok do hiri'd Bilik dot Olidang do hilo'd Walai'd Sasambayangan dot Agayo om mongontiil to i' tu' haro moti' o tulun do mongoi pamatai diya' do totuong do baino',” ka dau.


text:
Om boros kangku'd suminimbar, “Okon oku i' ko' tulun dit orohian do mogidu'. Ondos nu daa om mumboyo' oku do mongoi lisok do hiri'd Walai'd Sasambayangan dot Agayo do mokimapasi? A' oku i' kopio momonsoi do miagal diri,” kangku.


text:
Om soira' di minomusorou kopio oku nga' kopurimanai ku no dot okon i' ko' Kinorohingan o minomisunud di Somaya, nga' sinisipan i' daa iyau di Tobia om i Sanbalat do popoboros diri dot id doho'.


text:
Sinisipan daa diyolo' iyau do monompurolosi doho' om kowonsoi oku i' daa'ndo do dusa, om araag i' o ngaran ku om boro-boroson nondo do tulun.


text:
Om sambayang oku no do poingkaa, “Oi Kinorohingan, soroho' no i winonsoi di Tobia om i Sanbalat, om hukuman no iyolo'! Om soroho' no i Noaya, i nabi do tondu' diri, om koinsanai di nabi do suwai di mumbal daa do monompurolosi doho',” kangku.


text:
Om katalib poddi o limo nohopod om duwo o tadau do kuminaraja' om kopongo ngai' nogi' do momonsoi i tolig do tontok di tadau do koduwo nohopod om limo do tulan dot Ilul.


text:
Om soira' di nokorongou ngai' i pisangod dahai dit id pogialatan di piro-piro o bansa'd suwai di hiri'd posorili', om kopurimanai nogiddi diyolo' do nointingayam iyolo' tu' koinsanai di tulun om koilo i' do kinapanga-pangaan nopo di karaja'ddi nga' mantad id nuhupan do Kinorohingan.


text:
Om solinaid nopoddi do maso'ddi om mikirim-kirim pod surat i piro-piro o boyoon do tulun do Yohudi om i Tobia.


text:
Om ogumu' i' o tulun do Yohudi do mambalut di Tobia tu' monongiwan i' iyau di Sokonia i tanak di Ara. Om kawagu po nga' iri nopo tanak di Tobia di roitan dot i Yohanan nga' minanansawo di tanak do tondu' di Mosulam, i tanak di Borokia.


text:
Om popimboroson nopo di tongoulun dot id toguang ku o kosonongo' di Tobia, om posunudon ngai' diyolo' dau o koinsanai di doho'd boros. Om popingkirim po daa iyau'd surat do ponompurolosi doho'.


text:
Om kopongo poddi do mononong i tolig di bandar, om ponuhu' oku no do podokot di totobon di piro-piro o wawayaan. Om i tulun do madtatamong di wawayaan, om i piro-piro o modsisinding, om i tulun do Liwi nga' nosuhu' ku no do momonsoi di diyolo'd buruon.


text:
Om ponuhu' oku no do duwo o kusai do momorinta' do bandar do Yorusalim: iyolo' nopo om i Hanani, i tobpinai ku om i Hanania, i boyoon di kuta' do padtamangan. I Hanania nopo om milo kopio do ponongkuyaanan om oronok do Tuhan; aiso' no o tulun do koiyo dau.


text:
Om sunudai ku no iyolo' dot a' mongiwang di wawayaan do Yorusalim do dongkosuabon dot a' po asawa-sawat o tadau om mositi' no do modtobon om mongontiil di wawayaan dit a' po kotingkod do kumaraja' i madtatamong do dongsosodopon. Om sinunudan ku nogi' iyolo' do momili' do tulun dot id pogialatan di tulun do poingiyon do hilo'd Yorusalim om monuhu' do piro-piro diyolo' do momonsoi'd piro-piro o karaja' di natantu' mantad, om iri no suwai om madtamong do hiri'd posorili' di walai diyolo'.


text:
Yorusalim nopo nga' bandar dot agayo nga' okuri' po o tulun do poingiyon do hiri, om a' po adala' o walai do nowonsoi'd hiri.


text:
Om poiloo' oku nod Kinorohingan do monimung ngai' di tulun om i boyoon diyolo' om i pagawai diyolo', om ointob ku i' iyolo' do tumanud di ngaran di sinolusukan diyolo' di nongkotulis. Om tontok noddi do nokito ku i pinotulisan do ngaran di tulun dit id gulu kopio koguli' do mantad id pomogunan do pinananggayan do pisangod. Om iti no i pointulis do hiri'd pinotulisan diri:


text:
Ogumu' o tulun di natanggayan do hilo'd pomogunan di pinananggayan do pisangod do tuminongkiad di watas do Babil om guminuli' kawagu do hilo'd Yorusalim om hilo'd Yohuda, om pinakayaan do hiri'd bandar diyolo'. Iri nopo piro-piro o sompiiyon diyolo' nga' alaid no do poundorong do hiri'd pomogunan do pinananggayan do pisangod do hilo'd Babil, do mantad poddi tinangkap om tinanggayan iyolo' di Raja' Nobukadnisar.


text:
Boyoon nopo diyolo' om i Sorubabil, i Yosua, i Nohomia, i Asaria, i Raamia, i Nahamani, i Mordikai, i Bilsan, i Mispirit, i Bigwai, i Nahum om i Baana.


text:
Iti no o dopitar do ngaran di piro-piro o pinuruan do sompiiyon dot Israil, om kogumuon do tulun dot id suang do pointikid-tikid do pinuruan do sompiiyon di nokoguli' do mantad id pomogunan do pinananggayan do pisangod: Paros --- 2,172 Sopasa --- 372 Ara --- 652 Pahat-Muab (i sinakagon di Yosua om i Yoab) --- 2,818 Ilam --- 1,254 Satu --- 845 Sakai --- 760 Binui --- 648 Bobai --- 628 Asgad --- 2,322 Adonikam --- 667 Bigwai --- 2,067 Adin --- 655 Atir (i roitan dot i Hiskia) --- 98 Hasum --- 328 Bosai --- 324 Harip --- 112 Gibion --- 95


text:
Om iri tulun di poingiyon dot id kabandaran diti o komolohingan di gulu po nga' guminuli' nogi' do mantad id pomogunan do pinananggayan do pisangod: Baitlahim om Nitopa --- 188 Anatot --- 128 Bait-Asmawit --- 42 Kiriat-Yiarim, Kopira om Biirot --- 743 Rama om Giba --- 621 Mikmas --- 122 Baitol om Ai --- 123 Nibo di tiso' --- 52 Ilam di tiso' --- 1,254 Harim --- 320 Yorikou --- 345 Lod, Hadid om Ono --- 721 Sinaa --- 3,930


text:
Iti no o dopitar do ngaran di pinuruan do sompiiyon do piro-piro ot imam di guminuli' do mantad id pomogunan di pinananggayan do pisangod: Yodaya (i sinakagon di Yosua) --- 973 Imor --- 1,052 Pasur --- 1,247 Harim --- 1,017


text:
I piro-piro o pinuruan do sompiiyon do Liwi di minuli' do mantad id pomogunan di pinananggayan do pisangod: Yosua om i Kadmiol (i sinakagon di Hodiwia) --- 74 I popouni do tuunion do hiri'd Walai'd Sasambayangan dot Agayo (i sinakagon di Asap) --- 148 I Madtatamong do wawayaan di Walai'd Sasambayangan dot Agayo (i sinakagon di Salum, Atir, Talmon, Akub, Hatita om Sobai) --- 138


text:
Iti no o dopitar do ngaran di piro-piro o pinuruan do sompiiyon di maganu-anu do hiri'd Walai'd Sasambayangan dot Agayo di minuli' do mantad id pomogunan do pinananggayan do pisangod: Siha, Hasupa, Tabaot, Kiros, Sia, Padon, Libana, Hagaba, Salmai, Hanan, Gidol, Gahar, Riaya, Risin, Nikoda, Gasam, Usa, Pasia, Basai, Mounim, Nopusim, Bakbuk, Hakupa, Harhur, Baslit, Mohida, Harsa, Barkos, Sisora, Tima, Nosia om Hatipa.


text:
I piro-piro o pinuruan do sompiiyon di piro-piro o susuhuon di Suliman di minuli' do mantad id pomogunan di pinananggayan do pisangod: Sotai, Sopirit, Porida, Yaala, Darkon, Gidol, Sopasa, Hatil, Pokirit-Hasibaim, Amon.


text:
Koinsanai nopo di sinakagon do tulun di maganu-anu do hiri'd Walai'd Sasambayangan dot Agayo do mihompit di sinakagon di piro-piro o susuhuon di Suliman di minuli' do mantad id pomogunan di pinananggayan do pisangod om 392 o tulun.


text:
Iti ngai' no i tulun do minuli' do mantad hilo'd bandar do Tilmila, Tilharsa, Korub, Adon om Imor, nga' a' i' iyolo' milo do popointalang kopio ondung sinakagon iyolo' do bansa' dot Israil. Iyolo' nopo om id suang do pinuruan do sompiiyon di Dolaya, om i Tobia om i Mikoda. Oinsanan nopo om 642 o tulun.


text:
Om haro nogi' o piro-piro o pinuruan do sompiiyon dot imam dit a' nokito o pinotulisan do ngaran di taki-aki diyolo'. Iri nopo pinuruan do sompiiyon diri nga': i Habaya, i Hakos om i Barsilai. (Haro o songulun di taki-aki do pinuruan do sompiiyon dot imam di Barsilai do minangawin do tondu' di sinakagon do pinuruan do sompiiyon di Barsilai di hilo'd Giliad. Om pakayo' noddi dau o ngaran di sompiiyon do tiwanon dau.) Om a' iddi iyolo' naanu do sumiliu dot imam tu' a' i' diyolo' milo do pointalangon kopio ondung isai o taki-aki diyolo'.


text:
Om noduhan diri iyolo' di gobunor do watas do Yohuda do mangakan di taakanon di nakatahak dot id Kinorohingan do daamot po dot aiso' ot imam di milo do mongilo kopio do mamakai dit Urim om Tumim.


text:
Om koinsanai nopo di tulun do minuli' do hilo'd pomogunan dau do mantad id pomogunan di pinananggayan do pisangod om 42,360 o tulun. Om suwai no ko' iri om minuli' nogi' i piro-piro o susuhuon diyolo' do 7,337 o tulun, om iri no modsisinding om 245 o tulun. Om nigitan nogi' diyolo' i tayam-tayam diyolo' do poingkaa o kogumuo': Kuda' --- 736 Bagal --- 245 Unta --- 435 Kaladai --- 6,720


text:
Om ogumu' ot id pogialatan di rayat do minanahak do nipuhawang do mongingkuri-kuri' do balansa' do pononong di Walai'd Sasambayangan dot Agayo: Mantad id gobunor 8 kilogram do tamas 50 o mangkuk do pakayon do sumambayang 530 o rasuk dot imam dit anganaru Mantad id piro-piro pinuruan do sompiiyon 168 kilogram do tamas 1,250 kilogram do pirok Mantad id tulun do suwai 168 kilogram do tamas 140 kilogram do pirok 67 o rasuk dot imam dit anganaru.


text:
Om oinsanan nopo i tulun dot Israil, om it imam, om i tulun do Liwi, om i madtatamong do wawayaan di Walai'd Sasambayangan dot Agayo om i modsisinding, om ogumu' o tulun toomod, om i tulun di maganu-anu do hiri'd Walai'd Sasambayangan dot Agayo, do miniyon do hiri'd kabandaran om hiri'd kokompungan do hilo'd Yohuda.


text:
Tontok di tulan do koturu' om nongkoundorong ngai' noddi i tulun dot Israil do hiri'd bandar diyolo'. Om tontok di tadau do koiso' do tulan diri om timung ngai' no iyolo' do hilo'd Yorusalim do hiri'd natad dit otimbabaan di wawayaan di roitan do Wawayaan do Waig. Om suhuo' no diyolo' i Isra, it oilo kopio do Tourat di pinatahak do Tuhan dot id tulun dot Israil, i pinolombus di Musa, do mongoi panganu di buuk do Tourat diri.


text:
Om ngoyo' no di Isra iri om igitai no dau do hiri'd toguang di tulun di songintimung --- i tongokusai, om i tongoondu', om i tangaanak di milo nod mokinongou.


text:
Om basao' no di Isra i Tourat diri dot id diyolo' do mantad po di kosuabon om gisom do pitangaadau. Om orohian ngai' nopo iyolo' do mokinongou'ddi.


text:
I Isra nopo nga' poingkakat do hiri'd mimbar di papan do winonsoi. Om iri nopo mimbar diri nga' winonsoi do maan do maso'ddi. Om iti ngai' no o tulun di poingkakat do hiri'd dawananan dau: i Matisa, i Sima, i Anaya, i Uria, i Hilkia om i Maasiya. Om iri no i songingkakat do hiri'd dogibangan dau om i Podaya, i Misail, i Malkia, i Hasum, i Hasbadana, i Sakaria om i Mosulam.


text:
Iri nopo mimbar di ningkokoton di Isra nga' asawat i' ko' mantad di tulun dot ogumu' om ongkokito ngai' nopoddi iyolo' dau. Om maha' di noukaban no dau i buuk, om ingkakat ngai' no iyolo'.


text:
Om boros kaddi di Isra, “Royohon no o Tuhan, i Kinorohingan dot Agayo,” ka dau. Om oinsanan nopo i tulun do pinopoinsawat do longon diyolo' om simbar no do poingkaa, “Amin! Amin!” ka. Om otud ngai' no iyolo' do tuminuku' dot id Kinorohingan.


text:
Om hangog noddi iyolo' om ingkakat no do hiri'd kinoiyonon diyolo', om potuduko' noddi di piro-piro o tulun do Liwi i Tourat dot id diyolo'. Iri nopo i tulun do Liwi diri nga': i Yosua, i Bani, i Sorobia, i Yamin, i Akub, i Sabitai, i Hodia, i Maasiya, i Kolita, i Asaria, i Yosabad, i Hanan om i Polaya.


text:
Om pinasalin diyolo' o boros di Tourat do Kinorohingan om pinatarang o komoyon diri do gisom dot osuhutan kopio di tongoulun.


text:
Om soira' di norongou di tulun dot ogumu' do binasa' i Tourat diri, om nongosudu'ddi iyolo' om ihad no iyolo'. Om sunudai noddi di Gobunor Nohomia, om i Isra it Imam it oilo kopio di Tourat diri, om i tulun do Liwi i pinoposuhut di Tourat diri, o koinsanai di tulun do poingkaa, “Tadau nopod baino' om tadau di nokotobilang do maan do don Tuhan, i Kinorohingan toko', om kada' kou nogi' tongob om kada' kou ihad.


text:
Nga' uli' kou nogi' do dinondo om moginakan i'. Om bohogian no di taakanon om waig dot anggur dokoyu i tulun dit aiso' o taakanon. Tadau nopod baino' om tadau di nokotobilang do maan do Tuhan toko', om kada' kou tongob. Tu' iri nopo i kaarapadan do patahakon do Tuhan dot id dokoyu om popokoris i' dokoyu,” ka.


text:
Om ngoyo' noddi di tulun do Liwi insasamadai o koinsanai di tulun om piguli-guli' po diyolo' do popimboros o boros do poingkaa, “Kada' kou tongob do tontok do tadau'dti, i tadau di nokotobilang do maan do don Tuhan,” ka.


text:
Om uli' ngai' noddi i tulun om akan no iyolo' om inum do mikuwo'd ongotood tomod. Om bohogiai no diyolo' i tulun do suwai di taakanon diyolo' tu' nosuhutan no kopio diyolo' o komoyon di binasa' di norongou diyolo'ddi.


text:
Om tadau noddi kawagu om ongoi ngai' no i boyoon do pinuruan do sompiiyon, om it imam, om i tulun do Liwi do hiri'd di Isra do mongoi pinsingilo di ponudukan di Tourat.


text:
Om kabantalai no diyolo' do hiri'd Tourat, i pinatahak do Tuhan di pinolombus di Musa, do sinuhu' i tulun dot Israil do miyon dot id kinuhub-kuhub dot oruuhai, do solinaid di Tadau dot Agayo do Kinuhub-Kuhub.


text:
Om poboroso' noddi diyolo' dot id tulun dot ogumu' ot iso' o ponuhuan, om potongkopo' no diyolo' iri dot id pointongkop do Yorusalim om hiri'd kabandaran om hiri'd kokompungan. Poingkaa i ponuhuan diri, “Ongoi kou no do hilo'd konuluhanan om manganu do raan do kayu dot aras, om kayu do saitun, om kayu di kitumau, om guas do kurma, om raan di kayu do suwai do maan do wonsoyon do kinuhub-kuhub do tumanud di pinonuhuan di nokotulis do hiri'd buuk do Tourat,” ka.


text:
Om ongoi ngai' noddi i tulun panganu do raan di kayu'ddi, om pomonsoi no iyolo' do kinuhub-kuhub do hiri'd sakai di taap do walai diyolo' dit arantai, om hiri'd natad do walai diyolo', om hiri'd natad dit id dotimbabaan di Walai'd Sasambayangan dot Agayo, om hiri'd pogititimungan do tulun dot ogumu', it id toning di wawayaan di roitan do Wawayaan do Waig, om hiri'd pogititimungan do tulun dot ogumu', it id toning di wawayaan di roitan do Wawayaan dot Ipraim.


text:
Koinsanai di tulun di nongkoguli' do mantad id pomogunan di pinananggayan do pisangod nga' minomonsoi ngai' nopo do kuhub-kuhub, om iyon noddi iyolo'd hiri. Om diri nogindo do nowonsoi o miagal diri do mantad di poimpasi po i Yosua, i tanak di Nun. Om oinsanan nopo dot ongosimbayan om ongooropod i tulun.


text:
Om mantad nopo di tadau do koiso' di tadau do karamayan diri om gisom do norikot i tadau do kolimpupuson om mambasa' kasai' nopo iyolo' do sobohogian di Tourat do Kinorohingan do pointikid do tadau. Om ruminamai iyolo' do solinaid do turu' o tadau, om tontok di kawalu'd tadau om haro'ddi o pinitimungan dot agayo do pongolimpupus di karamayan diri, do tumanud di pinonuhuan do hiri'd Tourat.


text:
Tontok di tadau'd koduwo nohopod om apat do tulan diri om timung ngai' no i tulun dot Israil do puasa do popointalang do rumologo iyolo' di dusa diyolo'. Om nokotongkiad no iyolo' do mantad id koinsanai'd tulun di bansa'd suwai. Om panampakai no iyolo' do karung om arabai no diyolo'd pupuk o tulu diyolo' do popointalang do tumongob iyolo'. Om ingkakat noddi iyolo' om pangakun no di dusa do nongowonsoi diyolo' om i nongowonsoi di taki-aki diyolo'.


text:
Om haro i' doti' o tolu o jam do binasa' dot id diyolo' i Tourat do Tuhan, i Kinorohingan diyolo', om tolu poddi kawagu o jam do minangakun iyolo' di dusa diyolo'. Om otud nogiddi iyolo' do tuminuku' dot id Tuhan, i Kinorohingan diyolo'.


text:
Hiri nopo nga' haro o mimbar dot iyonon di tulun do Liwi om songingkakat nopod hiri nga': i Yosua, i Bani, i Kadmiol, i Sobania, i Buni, i Sorobia, i Bani, om i Konani. Om sambayang noddi iyolo' dot opuhod dot id Tuhan, i Kinorohingan diyolo'.


text:
Minomimpin nopo do sumambayang do tadau'ddi om i tulun do Liwi: i Yosua, i Bani, i Kadmiol, i Hasabnia, i Sorobia, i Hodia, i Sobania om i Pitaya. Boros ka diyolo', “Ingkakat no om royoho' no o Tuhan, i Kinorohingan toko'! Royohon no iyau do gisom dot alaid! Royohon no o ngaran dau di kikagayaan, do mulong piya dot a' i' daa kabagal-bagal o pamarayou do tulun dau!” ka.


text:
Om sambayang ngai' noddi i tulun dot Israil do poingkaa, “Iya' noo o Tuhan, oi Tuhan; iya' no o minomonsoi do koinsanai do hilo'd tawan om koinsanai dilo rombituon do hilo'd tawan. Iya' no o manahak do koposion om iya' o momogompi' do koinsanai'd nunu nopo. Koinsanai di kisinundu do hilo'd tawan nga' motud ngai' nopo do tumuku' dot id diya'. Om minsiriba' iyolo' dot id diya'.


text:
Iya' noo, o Kinorohingan, oi Tuhan. Iya' no i minomili' di Abram do mantad id pogialatan do bansa' dau. Tinongkiadan dau o Ur, i hilo'd Babil, tu' winoyo' nu i' iyau. Om pinungaranan nu iyau do ngaran do wagu, dot i Abraham.


text:
Om koilaai nu no dot otorodok iyau dot id diya', om pomonsoi ko no do tumpongo dot ogirot dot id dau. Minamatos ko do papatahak dau di tana' do tulun do Kanaan, om Hit, Om Amori, om i tana' do tulun do Poris, Yobus om Girgasi. Om koinsanai nopo iri do pinatahak nu dot id dau, do sumiliu dot iyonon do koinsanai di sinakagon dau. Om binayaan nu i' i batos nu. Tu' otulid i' o wonsoyon nu, om opuhawang ko.


text:
Nokito nu i' i koinggoritan di taki-aki dahai di gulu po, norongou nu i' i tihad diyolo' di hilo' iyolo'd Masir om di hilo' iyolo'd Rahat do Toborau.


text:
Minomonsoi ko do koimayaan dot id toguang di raja', om id toguang ngai' di pagawai om i rayat do pomogunan diri. Tu' oilaan nu i' do pinokorualan diyolo' i tulun nu.


text:
Pinigirang nu i rahat do winayaan di tulun nu. Om pinosoborong nu iyolo' do minaya' do tana' dit otuu, om nongolondod do hiri'd waig dot aralom i minomogusa' diyolo', miagal po iyolo' di watu di nakasaalom do hilo'd rahat dit opuhod om korolosi.


text:
Pinotunud nu iyolo' do haun o pinopotunud diyolo' do tontok do dangadau. Om tinitiu nu o ralan diyolo' do tapui di poorigi do tontok do dongotuong.


text:
Luminintuhun ko do mantad hino'd tawan do hilo'd Nuluhon do Sinai dit olidang. Om minoro-boros ko'ddi dot id tulun nu. Om nonuan nu iyolo' dot oturan dit osonong om ponudukan di kiguna'.


text:
Tinudukan nu iyolo' do popoinggayo di tadau'd Sabat dit olidang, om nonuan nu iyolo' dot oturan nu do pinolombus di Musa.


text:
Tontok di louson iyolo' om aiso' o takanon, nga' nonuan nu i' iyolo' do roti do mantad hilo'd tawan. Om nonuan nu iyolo' do waig do mantad id tontolob do tontok di tinuuhan iyolo'. Sinunudan nu iyolo' do momogun-mogun do hiri'd tana', di pinabatos mantad nu do mikuwo'd sumpa' do patahakon nu dot id diyolo'.


text:
Nga' suminawat o ginawo om kuminodou o ginawo di taki-aki dahai, om a' iyolo' minumboyo' di pinonuhuan nu.


text:
A' iyolo' minumboyo', om nolihuan ngai' diyolo' i winonsoi nu dit ongosonong, om koinsanai di koimayaan do nongowonsoi nu nga' nongolihuan ngai i' diyolo'. Minomili' iyolo' do boyoon tu' asawat i' o ginawo diyolo'. Om siguli' po kawagu iyolo' do hilo'd Masir, do sumiliu'd turipon. Nga' iya' nopo om Kinorohingan dit orohian do mangampun, alanut o ginawo, om obinsianan, om a' obintogod. Agayo kopio o kosianan nu, om a' nu i' iyolo' tinongkiadan.


text:
Minomonsoi iyolo' do tingolig do pinoiyo-iyo do sapi'. Om minomoros nogi' iyolo' dot, ‘Iti no o kinorohingan dokoyu, i pinoposoliwan dokoyu do mantad hilo'd Masir, i hilo'd pinonguripanan,’ ka. Minongindaraat tomod iyolo' diya', oi Tuhan!


text:
Nga' a' nu i' tinongkiadan iyolo' do hilo'd tana' do kowotuan, tu' poimponu' ko i' do kosianan, a' nu i' nidu' i haun ko' i' tapui di popotunud diyolo' do tadau om totuong.


text:
Om tinudukan nu i' iyolo' dit apatut diyolo'd wonsoyon. Tu' osonong ko i'. Pinaakan nu iyolo'd manna om nonuan nu'd waig do tinumon diyolo'.


text:
Solinaid dit apat nohopod o toun do koloido' diyolo' do hilo'd tana' do kowotuan, om nonuan nu i' iyolo' do koinsanai di kosionuan diyolo'. A' i' nokoumbal do noromuk o pakayan diyolo', om a' nokoumbal do nokolonit ko' nokoruol po o lapap diyolo'.


text:
Nonuan nu iyolo' do kamanangan do suminangod do piro-piro o bansa' om pomorinta', om koinsanai do watas om bandar om pomogunan di poinronit di tana' diyolo'. Nosolod diyolo' o pomogunan do Hisbon, i porintaon daa di Raja' Sihon. Om i pomogunan do Basan, i porintaon daa di Raja' Og.


text:
Nonuan nu iyolo' do sinakagon do miagal pod rombituon do hilo'd tawan kogumu'. Om nonuan nu iyolo' do tana' do maan diyolo'd iyonon, i tana' di pinabatos mantad nu dot id taki-aki diyolo'.


text:
Naala' diyolo' i pomogunan do Kanaan, naala' ngai' nu i tulun di poingiyon do hilo'. Nonuan nu i tulun nu do kuasa' do momonsoi do nunu nopo o korohian diyolo', do kumaa id toinsanan o tulun om bansa' om raja' do Kanaan.


text:
Naala' om nosolod di tulun nu o piro-piro o kuta' di pogintirungan, om tana' dot oluhub, om walai do noponu'd kakayaan. Om torobong di noukadan mantad, om kabun dot anggur, om saitun, om kouwaan do suwai. Nakan diyolo' o koinsanai di korohian diyolo' om luminombon iyolo', nopurimanan diyolo' o kosonongo' do koinsanai dit ongosonong do pinatahak nu diyolo'.


text:
Nga' suminaap i tulun nu om a' minumboyo' diya', om a' diyolo' pinadul i Tourat om i ponudukan nu, pinatai ngai' diyolo' i nabi di pinopoinsan daa diyolo', i popoguli' daa kawagu diyolo' dot id diya'. Oi Tuhan, asaru' ko no diyolo' dot indaraaton.


text:
Om pinatahak nu'ddi iyolo' dot id pisangod diyolo'. I minangala' om minomorinta' diyolo' dot araat o pomomorinta om minonginggorit diyolo'. Om pomolohou no iyolo' diya' do mokitulung do tontok dit id suang iyolo'd kosusaan. Om norongou nu i' iyolo' do mantad hino'd surga. Om agayo i' o kosianan nu om simbaro' nu iddi iyolo'. Om nonuan nu iyolo' do boyoon om sumasangod di gunsiou. I pinopoidu' diyolo' do mantad id pisangod.


text:
Soira' dit osimbayan kawagu o hiri'd pomogunan diyolo',om pomonsoi po kawagu iyolo'd dusa. Om pologoso' nu po kawagu iyolo'd naala' do pisangod di minonginggorit diyolo'. Nga' soira' di nokopuriman iyolo', om mikuwo'd kuminorologo, om minomolohou diya' do mamasi diyolo'. Om norongou nu i' iyolo' do hino'd surga, om tinulung kasai' nu i' iyolo'. Tu' agayo i' o kosianan nu dot id diyolo'.


text:
Pinoinsan nu i' iyolo' om mumboyo' indo iyolo' di ponudukan nu, nga' minada' i' iyolo' dit Oturan nu tu' asawat i' o ginawo diyolo', mulong po daa do tumanud nopo di Tourat nu om iri no o ralan do kumaa id koposion. Okodou o ginawo diyolo' om osurilog, om a' iyolo' minokinongou om a' minumboyo'.


text:
Monikid toun nopo do poinsanon nu iyolo', mikuwo dot alanut o ginawo nu. Tinudukan ngai' nu i nabi di boros nu do moro-boros diyolo'. Nga' mimbosuk-bosuk ngai' nopo i tulun nu, om gowoi poddi om pinologos nu iyolo'd naala' do bansa'd suwai.


text:
Nga' agayo i' o kosianan nu, om a' nu iddi niadaan om a' nu rinaag iyolo'. Iya' no o Kinorohingan dit aiso' o koiyo. It agayo o kosianan om i poimponu' do kosianan!


text:
Oi Kinorohingan, i Kinorohingan dahai dit okoris! Kinorohingan dit agayo om i kisinundu! Otorodok ko i' do mongigit di tumpongo om batos nu, sinulung nu i' i batos nu om winonsoi ngai' nu. Mantad po di ninggorit iyahai di raja' dot Asur, om gisom do dinondo, nga' oinggorit tomod po iyahai! Noinggorit ngai' i raja' dahai, om it imam, om i nabi, om i boyoon, om i taki-aki dahai om koinsanai di tulun dahai. Kada' no lihuwai o koinsanai di koinggoritan diri!


text:
Otopot i' i winonsoi nu do minomohukum ko dahai it ongkidusa. Otulid ko i' mulong po do nokowonsoi iyahai'd dusa.


text:
A' ngai' minumboyo' di Tourat nu i taki-aki, om i raja' om i boyoon om it imam dahai. A' iyolo' minokinongou om a' minomusou di ponuhuan om i boros nu di pinopoinsan.


text:
Binarakatan ngai' nu i raja' om i tulun nu do gisom dot osimbayan iyolo'. Nonuan nu iyolo' do pomogunan dot agayo om tana' dot oluhub. Nga' a' i' iyolo' tuminongkiad do mantad id kowoyo-woyoon dit araat. Om a' iyolo' tuminuku' om a' suminambayang dot id diya'.


text:
Om baino' noddi om nosiliu no iyahai'd turipon do hiti'd pomogunan di pinatahak nu dahai. I tana' dot oluhub di manahak dahai do kaakan-akanan.


text:
Nunu nopo i hasil diti tana' nga' patahakon ngai' nopo di raja'. I pinili' nu do momorinta' do tulun nu do pomohukum nu di dusa dahai dot id toguang nu. Mingwonsoi nopo iyolo' do korohian diyolo' dot id dahai, om id suang diri iyahai'd katangaban om koinggoritan!” ka.


text:
Om pomonsoi no o koinsanai'd tulun dot Israil dot iso' o batos dot ogirot om i tinulis om saapai nogi' di piro-piro o boyoon dahai, om i tulun do Liwi, om i piro-piro ot imam dahai. Tu' nosiliu ngai' i' o miagal diri.


text:
Id gulu nopo do suminain om i Gobunor Nohomia i tanak di Hakalia, om i Sodokia nogiddi. Om iti ngai' tulun diti nga' suminain nogi':


text:
Piro-Piro ot Imam: i Soraya, i Asaria, i Yoromia, i Pasur, i Amaria, i Malkia, i Hatus, i Sobania, i Maluk, i Harim, i Mirimot, i Obaya, i Daniol, i Giniton, i Baruk, i Mosulam, i Abia, i Miyamin, i Maasiya, i Bilgai om i Somaya


text:
I Piro-piro o Tulun do Liwi: I Yosua, i tanak di Asania, i Binui, i sinakagon do pinuruan do sompiiyon di Hinadad, i Kadmiol, i Sobania, i Hodia, i Kolita, i Polaya, i Hanan, i Mika, i Rihob, i Hasabia, i Sakur, i Sorobia, i Sobania, i Hodia, i Bani om i Boninu.


text:
Piro-Piro o Boyoon do Bansa': i Paros, i Pahat-Muab, i Ilam, i Satu, i Bani, i Buni, i Asgad, i Bobai, i Adonia, i Bigwai, i Adin, i Atir, i Hiskia, i Asur, i Hodia, i Hasum, i Bosai, i Harip, i Anatot, i Nibai, i Magpias, i Mosulam, i Hosir, i Misisabiil, i Sadok, i Yodua, i Pilisa, i Hanan, i Anaya, i Hosia, i Hanania, i Hasub, i Halohis, i Pilha, i Sobik, i Rohum, i Hasabna, i Maasiya, i Ahia, i Hanan, i Anan, i Maluk, i Harim om i Baana.


text:
Iyahai, i tulun dot Israil om i piro-piro ot imam om i tulun do Liwi, om i tulun di madtatamong do wawayaan di Walai'd Sasambayangan dot Agayo, om koinsanai di tulun di pouni do tuunion om i maganu-anu do hiri'd Walai'd Sasambayangan dot Agayo, om iri nogi' i sawo om i tangaanak dahai di milo nod mokinongou, om i tulun di minumboyo' dot Oturan do Kinorohingan, om i nokotongkiad do mantad id tulun di poingiyon do hiti'd pomogunan dahai.


text:
Oinsanan nopo iyahai di boyoon dahai do sumumpa', do tumanud dit Oturan do Kinorohingan, i pinatahak dau do pinolombus di Musa, i susuhuon dau. Om usungon nopo iyahai'd Kinorohingan dot a' no dahai sulungon iti batos dahai'dti. Suminumpa' no iyahai do tumanud do koinsanai di pinonuhuan dit oturan om i ponudukan do Tuhan, i Kinorohingan dahai.


text:
Ondung mongoi daa i tulun do bansa'd suwai padagang do gandum ko' nunu nopo o padagang-dagangon diyolo'd suwai dot id dahai do tontok do tadau'd Sabat ko' tontok do tadau dot olidang do suwai, om a' no iyahai momoli'ddi. Pointikid-tikid do koturu'd toun om a' no dahai umoon i tana' om a' iyahai mokibayar do tutang.


text:
Pointikid-tikid do toun om manahak ngai' iyahai do sorolimaan o gram do pirok do ponulung do pambayar dit apakai do hiri'd Walai'd Sasambayangan dot Agayo.


text:
Om manahak iyahai diti pakayon do sumambayang do hiri'd Walai'd Sasambayangan dot Agayo: i roti dit olidang, i porsombahan, i porsombahan do gandum do pointikid do tadau, i tayam-tayam do maan do porsombahan do sorobon do pointikid do tadau, i porsombahan dot olidang do suwai, om i porsombahan di pangampun do dusa'd tulun dot Israil, om nunu nopo i koburu-buruon do hilo'd Walai'd Sasambayangan dot Agayo.


text:
Iyahai no i rayat om it imam, om i tulun do Liwi, o mongundi' do pointikid-tikid do toun do mongilo ondung disai do pinuruan do sompiiyon dit apatut do manahak do siduwon do maan do pogudung di porsombahan di sumbolion di patahakon dot id Tuhan, i Kinorohingan dahai do tumanud di pinonuhuan dot id Tourat.


text:
Pointikid-tikid do toun om igitan dahai do hilo'd Walai'd Sasambayangan dot Agayo i gandum dit id gulu dahai koomot om i tua' dit id gulu koonsok di kouwaan dahai.


text:
Iri nopo tanak dahai'd kusai dit id gulu kosusu om pootodon dahai do hiri'd piro-piro ot imam do hilo'd Walai'd Sasambayangan dot Agayo do patahakon dahai dot id Kinorohingan, do tumanud di ponuhuan dot id Tourat. Om patahakon nogi' dahai i tanak do sapi', om i tanak do dumba' om i tanak do kambing dit id gulu kosusu.


text:
Om patahakon dahai dot id piro-piro ot imam di hilo'd Walai'd Sasambayangan dot Agayo i tapung do gandum dit id gulu omoto' do pointikid-tikid do toun, om igitan ngai' nogi' dahai i porsombahan dahai'd suwai, dot i waig dot anggur, om tumau do saitun om piro-piro o bansa'd tua-ua'. Om igitan dahai i porsombahan di sompihopod do mantad id hasil di tumo dahai, dot id tulun do Liwi di monimung do porsombahan do sompihopod do hiri'd piro-piro o bandar di momutanom-tanom.


text:
Iri nopo i piro-piro ot imam do sinakagon di Harun om apatut no do moyo' di tulun do Liwi do tontok di monimung iyolo' di porsombahan do sompihopod, om mositi' no do poopion di tulun do Liwi do hiri'd bilik di poopian do hilo'd Walai'd Sasambayangan dot Agayo o sompihopod do koinsanai di porsombahan do sompihopod dit otimung diyolo'.


text:
Om mositi' no do migit i rayat dot Israil om i tulun do Liwi do gandum, om waig dot anggur, om tumau do saitun do maan do popuhawangon di tahakon kasai', do hiri'd bilik di poopian do taakanon om i koburu-buruon do hiri'd Walai'd Sasambayangan dot Agayo. Om hiri nogi' ot iyonon di piro-piro ot imam di maso'd kumaraja', om i madtatamong di wawayaan di Walai'd Sasambayangan dot Agayo, om i modsisinding. Om a' i' dahai kada-kadaan do momogompi' i Walai'd Tuhan dahai.


text:
Iri nopo i piro-piro o boyoon nga' miniyon do hilo'd Yorusalim, om iri no rayat om minongundi' do momili' dot iso' o sompiiyon dot id pialatan do hopod o sompiiyon do miyon do hiri'd bandar do Yorusalim, i bandar dot olidang. Om iri no tulun do suwai dit a' nopili', om koino-ino no do mongoi iyon dot id kabandaran do suwai.


text:
Om hiri nod kabandaran do suwai om i rayat dot Israil om i piro-piro ot imam, om i tulun do Liwi, om i piro-piro o tulun di maganu-anu do hiri'd Walai'd Sasambayangan dot Agayo, om i sinakagon di susuhuon di Suliman, om i minongoi iyon do hiri'd tana' di diyolo'd songonuon om i hiri'd kabandaran diyolo'. Om iri no i tulun do Yohuda om Binyamin om miniyon do hilo'd Yorusalim.


text:
Haro o piro-piro o tulun do mantad id payat do Yohuda om Binyamin do miniyon do hilo'd Yorusalim. Iti no o dopitar do ngaran diyolo': Tulun do Mantad id Payat do Yohuda: I Ataya, i tanak di Usia, i manangaki di Sakaria. Taki-aki nopo dau do suwai nga' i Amaria, i Sopasa om i Mahalaliil, i Piris, om i Yohuda. Oinsanan nopo om 468 o tulun dit ongosiou. I Maasiya, i tanak di Baruk, i manangaki di Kolhosi. Taki-aki nopo dau'd suwai om i Hasaya, i Adaya, i Yoyarib, i Sakaria, i Sila om i Yohuda.


text:
Tulun do Mantad id Payat do Binyamin: I Salu i tanak di Mosulam, i manangaki di Yoid. Taki-aki nopo dau'd suwai om i Podaya, i Kolaya, i Maasiya, i Itiol om i Yosaya. I Gabai om i Salai, i koobpinayan di Salu dit id somok po. Oinsanan nopo om 928 o tulun.


text:
Piro-Piro ot Imam: I Yoyada i tanak di Yoyarib, om i Yakin. I Soraya i tanak di Hilkia, i manangaki di Mosulam. Taki-aki nopo dau'd suwai om i Sadok, i Mirayot om i Ahitub, i Boyoon dot Imam.


text:
Oinsanan nopo nga' 822 ot imam di maganu-anu do hiri'd Walai'd Sasambayangan dot Agayo. I Adaya i tanak di Yiroham, i manangaki di Pilalia. Taki-aki nopo dau'd suwai om i Amsi, i Sakaria, i Pasur om i Malkia.


text:
Oinsanan nopo di boyoon dot id pinuruan do sompiiyon diri om 242 o tulun. I Amasai i tanak di Asariil, i manangaki di Asai. Taki-aki nopo dau'd suwai om i Mosilimot om i Imor.


text:
Haro i' o 128 o tulun do mantad id pinuruan do sompiiyon diti do soudor dit ongosiou. Boyoon nopo diyolo' om i Sabdiol, i tanak di Gidolim.


text:
Piro-Piro o Tulun do Liwi: I Somaya, i tanak di Hasub, i manangaki di Asrikam. Taki-aki nopo dau'd suwai om i Hasabia om i Buni. I Sabitai om i Yosabad, i tulun do Liwi di kingaran-ngaran, i momohuruan di buruon dit id soliwan di Walai'd Sasambayangan dot Agayo. I Matania i tanak di Mika, i manangaki di Sabdi, i sinakagon di Asap. Iyau no o momoyo' di modsisinding do tontok do sumambayang do mongunsikou. I Bakbukia, i wakil di Matania. I Abda, i tanak di Samua, i manangaki di Galal, i sinakagon di Yodutun. Oinsanan nopo nga' 284 o tulun.


text:
Piro-Piro o Madtatamong di Wawayaan: I Akub, i Talmon om i koobpinayan diyolo'. Oinsanan nopo nga' 172 o tulun.


text:
Iri nopo i tulun dot Israil do suwai, om i piro-piro ot imam om i tulun do Liwi do suwai om miniyon do hiri'd tana' diyolo' di hiri'd piro-piro o bandar do hilo'd Yohuda.


text:
Iri nopo i tulun di maganu-anu do hiri'd Walai'd Sasambayangan dot Agayo om poingiyon dot id iso' o kinoiyonon do hiri'd bandar do Yorusalim di roitan dot Opil. Boyoon nopo diyolo' do kumaraja' nga' i Siha om i Gispa.


text:
Momohuruan nopo di tulun do Liwi di poundorong do hilo'd Yorusalim, om i Usi i tanak di Bani, i manangaki di Hasabia. Taki-aki nopo dau'd suwai om i Matania om i Mika. Om iyau nopo nga' mantad id pinuruan do sompiiyon di Asap, i pinuruan do sompiiyon di mongilo-ilo do tuunion do tontok di sumambayang do hiri'd Walai'd Sasambayangan dot Agayo.


text:
Haro ot oturan do mantad id raja' do popoilo ondung disai do pinuruan do sompiiyon di mongilo-ilo do tuunion do hiri'd Walai'd Sasambayangan dot Agayo, do mogisowoli-woli do monikid tadau.


text:
I Patahia i tanak di Misisabiil, i mantad id pinuruan do sompiiyon di Sira, it id suang do payat di Yohuda, o wakil di tulun dot Israil do hilo'd walai do raja' do Porsia.


text:
Om ogumu' ot id pogialatan di rayat do poingiyon do hiri'd kabandaran dit id somok di koumaan diyolo'. Om haro o piro-piro o tulun do mantad id payat do Yohuda do poingiyon do hiri'd kinoiyonon dit id pialatan do Borsiba di ponong id salatan om i Rantai do Hinom, di ponong id utara. Om hiti no ngai' id bandar diti om hiri'd kawalayan dit id posorili' o niyon diyolo': Kiriat-Arba, Dibon, Yikabsiil Yosua, Molada, Bait-Pilit, Hasar-Sual, Borsiba, Siklag, Mikhona In-Rimon, Sora, Yarmut, Sanoa, Adulam, Asika om Lakis.


text:
Om haro o piro-piro o tulun do mantad id payat do Binyamin do miniyon do hilo'd Giba, Mikmas, Ai, Baitol, om hiri'd kawalayan dit id kasamakan,


text:
Om haro o piro-piro o sinompuruan do tulun do Liwi di nokoiyon daa do hilo'd watas do Yohuda di gulu po do sinuhu' do minongoi iyon dot id pogialatan di tulun do Binyamin.


text:
Iti ngai' no i piro-piro ot imam om i tulun do Liwi di guminuli' do mantad hilo'd pomogunan di pinananggayan do pisangod do minoyo' di Sorubabil i tanak di Sialtiol, om i Yosua i Boyoon dot Agayo dot Imam:


text:
Piro-Piro Imam: i Soraya, i Yoromia, i Isra, i Amaria, i Maluk, i Hatus, i Sokania, i Rohum, i Mirimot, i Ido, i Ginitoi, i Abia, i Miyamin, i Maaya, i Bilga, i Somaya, i Yoyarib, i Yodaya, i Salu, i Amok, i Hilkia om i Yodaya. Iyolo' no i nosiliu do boyoon dot imam do tontok di poimpasi po i Yosua.


text:
I Piro-Piro Tulun do Liwi: Iti ngai' no i tulun do Liwi di boyoon do modsisinding di sinding do mongunsikou: i Yosua, i Binui, i Kadmiol, i Sorobia, i Yohuda om i Matania.


text:
Iti ngai' no o tulun di modsisinding do sinding di posimbaron: i Bakbukia, i Uni om i tulun do Liwi do suwai.


text:
I Yosua nopo om tapa' di Yoyakim, om i Yoyakim no om tapa' di Iliasib, om i Iliasib no om tapa' di Yoyada,


text:
Tontok dit i Yoyakim o Boyoon dot Agayo dot Imam, om iti no o dopitar do ngaran di boyoon dot imam om i pinuruan do sompiiyon diyolo': Imam Pinuruan do Sompiiyon Miraya Soraya Hanania Yoromia Mosulam Isra Yohanan Amaria Yonatan Moliku Yusup Sobania Adna Harim Hilkai Mirayot Sakaria Ido Mosulam Giniton Sikri Abia .... Minyamin Piltai Moaya Samua Bilga Yonatan Somaya Matnai Yoyarib Usi Yodaya Kalai Salai Hibir Amok Hasabia Hilkia Nitaniil Yoyada


text:
Haro o tinulis do dopitar do ngaran do boyoon do piro-piro sompiiyon do tulun do Liwi om i sompiiyon dot imam do maso di poimpasi iti Boyoon dot Agayo dot Imam diti: i Iliasib, i Yoyada, i Yohanan om i Yadua. Om kopongo no i tinulis diri do tontok dit i Darius o raja' do Porsia.


text:
Nga' iri nopo pasal di boyoon do piro-piro sompiiyon do tulun do Liwi om gisom no di poimpasi i Yonatan, i manangaki di Iliasib do haro o notulis.


text:
Om i Hasabia no om i Sorobia, om i Yosua, om i Binui, om i Kadmiol o minamahagi' di tulun do Liwi dot id piro-piro o sinompuruan. Om duwo kasai' nopo o sinompuruan, do wonsoyon nopo om mamarayou'd Tuhan om mongunsikou dot id dau, do misimbar-simbar do tumanud dit oturan di pinatahak di Raja' Daud, i susuhuon do Kinorohingan.


text:
Om iti ngai' no o tulun di madtatamong di wawayaan di Walai'd Sasambayangan dot Agayo di sinuhu' do madtamong di piro-piro o bilik di poopian di hiri'd toning di wawayaan di Walai'd Sasambayangan dot Agayo: i Matania, i Bakbukia, i Obaya, i Mosulam, i Talmon om i Akub.


text:
Iri ngai' nopo tulun diri nga' poimpasi do tontok di hino po i Yoyakim, i tanak di Yosua, i manangaki di Yosadak, om tontok di hino po i gobunor Nohomia, om tontok di hino po i Isra it Imam, it oilo kopio di Tourat.


text:
Tontok di pinatahak dot id Tuhan i tolig di bandar do Yorusalim, om lohowo' ngai' nopo i tulun do Liwi do mantad id hinonggo nopo o nokoiyonon diyolo', om kaamung i' iyolo' do mamaramai di kapatahakan diri do mikuwo'd modsinding do sinding do pongunsikou dot ompoton do tuunion do gambus om kecapi.


text:
Om timung no i modsisinding di mantad id piro-piro sompiiyon do tulun do Liwi do mantad id kinoiyonon di kinoundorongon diyolo' dit id posorili' do Yorusalim, om i mantad hilo'd kabandaran di posorili' do Nitopa,


text:
Om lidangai no di tulun do Liwi om it imam o tinan diyolo', om linidangan nogi' diyolo' i tulun dot ogumu' om i piro-piro o wawayaan, om i tolig di bandar.


text:
Om posolokoyo' ngai' ku no i boyoon do Yohuda do hiri'd sakai di tolig om suhuo' ku no iyolo' do momoyo' do duwo o sinompuruan do tulun dot ogumu' do mamanau do tumutuk di bandar, om mikuwo'd modsinding do mongunsikou'd Kinorohingan. Iri nopo sinompuruan do koiso' om poimbaris dot id timpak di tolig, om pinakayaan ponong id wanan, do poingkaa do hiri'd wawayaan di roitan do Wawayaan do Rinomos.


text:
Om pamanau no i Hosaya dot id tohuri-huri di modsisinding, om tanud no o songintanga' di boyoon do Yohuda.


text:
Om minamanau no do suminusuhut diyolo' om iti ngai' imam diti: i Asaria, i Isra, i Mosulam, i Yohuda, i Binyamin, i Somaya om i Yoromia. Om i Sakaria nogiddi o minamanau, i tanak di Yonatan, i manangaki di Somaya. Taki- aki nopo dau'd suwai om i Matania, i Mika, om i Sakur, i mantad id pinuruan do sompiiyon di Asap.


text:
Om muhut-suhut dau do mamanau i piro-piro o tulun diti di mantad id pinuruan do sompiiyon dau: i Somaya, i Asariil, i Milalai, i Gilalai, i Maai, i Nitaniil, i Yohuda om i Hanani. Om ongkiinigit ngai' nopo iyolo'd tuunion do sagalai di tuunion di Raja' Daud, i susuhuon do Kinorohingan. Om i Isra it Imam, it oilo do Tourat do Kinorohingan o minogulu di borisan do tulun diri.


text:
Om tontok di hilo' no iyolo' id wawayaan di roitan do Wawayaan do Tudan do Waig, om hamad no iyolo', om indakod no di tukad di kumaa do hiri'd bandar di Daud, do minaya' di walai di Daud do don raja', om poguliai nogiddi diyolo' do hiri'd tolig di kiwawayaan di roitan do Wawayaan do Waig, i ponong id koulayon do mantad id bandar diri.


text:
Om iri no tiso' di sinompuruan di tulun di modsisinding, om poimbaris do hiri'd sakai di tolig do pinakayaan ponong id gibang, om tanud oku no do miwoyo' do songintanga' di tulun dot ogumu'. Om pamanau no iyahai do poimbaris do tuminalib di walai'd akawas di roitan do Walai'd Akawas di Kiapui om gisom do hiri'd tolig di roitan do Tolig dot Alaab.


text:
Om mantad no do hilo' om pamanau no iyahai do tuminalib di wawayaan di roitan do Wawayaan dot Ipraim, om Wawayaan do Yosana, om i wawayaan di roitan do Wawayaan do Sada', om i walai'd akawas di roitan do Walai'd Akawas do Hananil, om i walai dot akawas di roitan do Walai'd Akawas do Mia, om gisom do nokorikot do hiri'd wawayaan di roitan do Wawayaan do Dumba'. Om undorong noddi iyahai do mamanau dot id somok di wawayaan di roitan do Wawayaan do Padtamangan, i hiri'd toning di Walai'd Sasambayangan dot Agayo.


text:
Om korikot no goduwo i sinompuruan do modsisinding diri do hiri'd somok di Walai'd Sasambayangan dot Agayo. Om suwai nopo ko' i piro-piro o boyoon di tuminanud di sinompuruan ku,


text:
om tuminanud nogi' i piro-piro ot imam di popouni do torumpit. Iyolo' nopo om i Iliakim, i Maasiya, i Minyamin, i Mika, i Ilyoinai, i Sakaria om i Hanania,


text:
om muhut-suhut nopo diyolo' om i Maasiya, i Somaya, i Iliasar, i Usi, i Yohanan, i Malkia, i Ilam om i Isir. Om podsinding no i modsisinding do winoyo' di Yisrahia.


text:
Tontok nopo do tadau'ddi nga' ogumu' o porsombahan di sinumbali' do pinatahak dot id Tuhan. Om i tulun nga' ongooropod tomod tu' pinosimbayan i' iyolo' do Kinorohingan. Iri tongoondu' om i tangaanak nga' minamung nogi' di karamayan diri. Om orongou i' do hiri'd sodu' i gara' diyolo' dot ongotood.


text:
Tontok nopo do maso'ddi nga' sinuhu' o piro-piro o tongokusai do madtamong di piro-piro o bilik di poopian di pinopuhawang dot id Walai'd Sasambayangan dot Agayo. Om kohompit nogi' i porsombahan do sompihopod om i gandum om tua-ua' dit id gulu koonsok do pointikid-tikid do toun. Iri nopo i piro-piro o tulun do madtatamong diri nga' nonuan do karaja' do mongoi ponimung di popuhawangon do mantad id koumaan dit id posorili' di piro-piro o bandar. Om iri nopo i popuhawangon diri nga' patahakon dot id piro-piro ot imam om id tulun do Liwi, do tumanud di ponuhuan dot id Tourat. Om angasanangan ngai' nopo i tulun do Yohuda dit imam om i tulun do Liwi,


text:
tu' iyolo' no i momonsoi dit apatut do wonsoyon do maan do pomolidang, om i piro-piro ot apatut do wonsoyon do suwai do tumanud di pinonuhuan do Kinorohingan. Om iri nogi' i piro-piro o tulun do popouni do tuunion do hiri'd Walai'd Sasambayangan dot Agayo om i madtatamong di wawayaan di Walai'd Sasambayangan dot Agayo nga' minomonsoi ngai' i' di karaja' diyolo' do miontok dit oturan do winonsoi di Raja' Daud om i Suliman i tanak dau.


text:
Mantad po di poimpasi po i Raja' Daud om i Asap, i popouni do tuunion di gulu po, om modsinding no i modsisinding do sinding do pamarayou om pongunsikou'd Kinorohingan.


text:
Om tontok di poimpasi po i Sorubabil om i Nohomia nga' oinsanan nopo i tulun dot Israil do manahak do porsombahan do pointikid do tadau do maan do kosukup-sukupan di modsisinding om i madtatamong do wawayaan di Walai'd Sasambayangan dot Agayo. Om minanahak ngai' nogi' i tulun do porsombahan di potobilangon di patahakon dot id tulun do Liwi, om iri tulun do Liwi nga' pinapatahak nogi' di bohogian di natantu' mantad do dong imam.


text:
Tontok di binasa' i Tourat di Musa dot id tulun dot ogumu' om kabantalai no diyolo' i bohogian di minomoros dot a' kopio koino-ino do kopiamung o tulun dot Amon om tulun do Muab do tulun di songonuon do Kinorohingan.


text:
Koiya-iyaan nopodti nga' a' minanahak do taakanon om waig i tulun dot Amon om Muab dot id tulun dot Israil do tontok di hiri iyolo'd tanga'd ralan di kososoliwan diyolo' do mantad hilo'd Masir. Tu' ginodsian nogi' daa diyolo' i Biliam do momopol di tulun dot Israil nga' siniliu id Kinorohingan do barakat i popol diri.


text:
Om soira' di norongou di tulun dot Israil it tourat diri do binasa' om potongkiado' no diyolo' o koinsanai di tulun do bansa'd suwai do mantad hiri'd pogialatan do tulun dot Israil.


text:
I Iliasib nopo, it Imam diri om mongilo-ilo di bilik do poopian do hiri'd Walai'd Sasambayangan dot Agayo, om laid no do monokiambalut di Tobia.


text:
Om patahako' no di Iliasib dot id di Tobia ot iso' di bilik dit agayo. Iti nopo daa bilik diti om maan do poopian do porsombahan do gandum om kominyan, om i piro-piro o pakakas do pakayon do hiri'd Walai'd Sasambayangan dot Agayo, om i porsombahan do dong imam, om i porsombahan do sompihopod do gandum, om waig dot anggur, om tumau do saitun do potikidon di tulun do Liwi, om potikidon di tulun di modsisinding, om i madtatamong di wawayaan di Walai'd Sasambayangan dot Agayo.


text:
Tontok nopo di nosiliu o miagal diri, om okon oku ko' hilo'd Yorusalim, tu' nopo di kotolu nohopod om duwo do toun di Raja' Artasasta do momorinta' do hilo'd Babil, om guminuli' oku do hilo'd Babil do minongoi posunud di nongowonsoi ku dot id dau. Om alaid-laid poddi om pologoso' oku nogi' dau


text:
do gumuli' do hilo'd Yorusalim, om uli' oku no. Om soira' di nokorikot oku'd hilo' nga' nokotigowo tomod oku do nokoilo do nonuan di Iliasib i Tobia dot iso' o bilik do hiri'd Walai'd Sasambayangan dot Agayo.


text:
Om ponuhu' oku noddi do momolidang di piro-piro o bilik di hiri'd Walai'd Sasambayangan dot Agayo, om i porsombahan do gandum, om kominyan.


text:
Om koilaai ku nogi' do guminuli' ngai' do hiri'd tumo diyolo' i popouni do tuunion do hiri'd Walai'd Sasambayangan dot Agayo, om i tulun do Liwi do suwai, om tuminongkiad iyolo' do mantad hilo'd Yorusalim tu' a' iyolo' di rayat onuan do maan do diyolo'd kaakan-akanan.


text:
Om togodo' ngai' ku no i pagawai tu' pinologos i' diyolo' dot a' nogompi' i Walai'd Sasambayangan dot Agayo. Om ongoyo' ku no pogulio' do hiri'd Walai'd Sasambayangan dot Agayo i tulun do Liwi om i popouni do tuunion om suhuo' ku no kawagu iyolo' do maganu-anu'd hiri.


text:
Om oinsanan nopoddi i tulun dot Israil do tuminimpuun kawagu do pinapaatod do porsombahan do sompihopod do gandum, om waig dot anggur, om tumau do saitun, do hiri'd bilik di poopian do hiri'd Walai'd Sasambayangan dot Agayo.


text:
Om suhuo' ku no iti tulun diti do mongilo-ilo di piro-piro o bilik di poopian diri: i Solomia it Imam, i Sadok it oilo kopio di Tourat, om i Podaya, i tulun do Liwi. I Hanan, i tanak di Sakur, i manangaki di Matania o sinuhu' ku do monguhup diyolo'. Oilaan ku i' do milo ngai' ku do ponongkuyaan i tulun diri tu' otulid i' o popotikid diyolo' di kaakan-akanan dot id kongoombolutan diyolo' di maganu-anu'd hiri.


text:
Oi Kinorohingan ku, soroho' no o koinsanai di winonsoi ku do bagi' di Walai'd Sasambayangan dot Agayo om i toonuon do hiri.


text:
Tontok nopo do maso'ddi om haro o nokito ku do piro-piro tulun do hilo'd Yohuda do mamaga' dot anggur do tontok do tadau'd Sabat. Om tulun nod suwai om papagandar do gandum, om anggur, om tua' dot anggur, om tua' dot ara, om konunu-nunuan do suwai dot id kaladai diyolo' dot igitan diyolo' do hilo'd Yorusalim. Om oduhai ku no iyolo'd papadagang do nunu nopo do tontok do tadau'd Sabat.


text:
Om haro o piro-piro tulun do mantad hilo'd bandar do Tirus di poingiyon do hilo'd Yorusalim do mongigit do sada' om mogisuwai-suayan nopo o dagangon diyolo' do hiri'd bandar do Yorusalim do padagangon dot id tulun dot ogumu' do tontok do tadau'd Sabat.


text:
Om togodo' ngai' ku no i boyoon do tulun do Yohuda. Boros kangku, “Antangai pogi' iti kararaat do wonsoyon dokoyu! Monosomu' kou do tadau'd Sabat.


text:
Iti nogi' kopio o dusa do kinopomohukuman do Kinorohingan di taki-aki toko' om pinologos dau'ddi do rinaag iti bandar. Om poporikot kou po daa kawagu do kototogod do Kinorohingan dot id tulun dot Israil tu' sosomuon i' dokoyu o tadau'd Sabat?” kangku.


text:
Om ponuhu' oku noddi do modtobon ngai' di wawayaan di bandar do pointikid-tikid do koimpuunon do tadau'd Sabat, di tuminimpuun nogi' do sumodop, om a' no iwangan dot a' po atalib o tadau'd Sabat, dit otonob o tadau do tontok do tadau'ddi. Om suhuo' ku no piro-piro di tulun ku do tumamong do hiri'd piro-piro o wawayaan om aiso' i' o dagang-dagangon dot oigitan do sumuang do hiri'd bandar do tontok do tadau'd Sabat.


text:
Nga' haro dot insan ko' induwo do minodop daa do hiri'd soliwan di tolig di bandar do tontok di totuong do tadau'd kolimo i tulun do dumagang do mogisuwai-suayan o dagangon.


text:
Om poinsano' ku no iyolo'. Boros kangku, “Aiso' i' ot aanu-anu dokoyu do mandad do hino do gisom do kosuabon. Ondung mumbal kou kawagu do momonsoi do miagal diti om awagat no moti' o wonsoyon ku dot id dokoyu,” kangku. Om mantad poddi om a' noddi iyolo' insan ongoi do hiri do tontok do tadau'd Sabat.


text:
Om suhuo' ku no i tulun do Liwi do momolidang do tinan diyolo' om mongoi padtamong ngai' di wawayaan om pusohon indo do tulun o tadau'd Sabat. Om sambayang oku no do poingkaa, “Oi Kinorohingan, soroho' oku no dot iti hal diti o kopomusarahan, om kosianai no doho' do miontok di kosianan nu dit agayo kopio,” kangku.


text:
Om tontok nogiddi do noilaan ku dot ogumu' o tongokusai do Yohudi do nakapanansawo do tongoondu' do bansa'd Asdod, om Amon om Muab.


text:
Om songintanga' nopo di tangaanak diyolo' nga' dong Asdod nod boros ko' boros do bansa'd suwai o boros diyolo' om a' no iyolo' koilo do momoros do boros dahai.


text:
Om togodo' ku no i tongokusai'ddi om papalai ku no iyolo'. Om haro nogi' o binobog ku, om nundat ku o tobuk. Om suhuo' ku no iyolo' do sumumpa' dot id suang do ngaran do Kinorohingan dot a' iyolo' om i tangaanak diyolo' mumbal kawagu do manansawo do bansa'd suwai.


text:
Boros kangku, “Minamayayat nopo di Raja' Suliman do minomonsoi'd dusa om i tongoondu' do bansa'd suwai. Iyau nopo daa om songulun o raja' dit agayo po ko' mantad di piro-piro o raja' do bansa'd suwai do hiti'd pomogunan. Om kinosianan i' iyau do Kinorohingan gisom do siniliu iyau'd raja' do koinsanai dot Israil, nga' naratu' iddi iyau dot id dusa do nabayayat iyau di tongoondu' di bansa'd suwai.


text:
Araat no kopio o winonsoi dokoyu! Kasaap kopio kou daa do sumaap do Kinorohingan tu' minanansawo kou i' do tongoondu' do bansa'd suwai!” kangku.


text:
I Yoyada nopo nga' tanak i' di Iliasib, i Boyoon dot Agayo dot Imam, nga' haro i' o tiso' di tanak dau'd kusai do minanansawo di tanak do tondu' di Sanbalat, i mantad hilo'd bandar do Bait-Horon. Om uyungo' ku noddi i Yoyada do mantad hilo'd Yorusalim.


text:
Om sambayang oku nod poingkaa, “Oi Kinorohingan ku, soroho' no o pinonosomu' diti tulun di karaja' do dong imam om i tumpongo do winonsoi nu dot id piro-piro ot imam om id tulun do Liwi!” kangku.


text:
Om iyo noddi o pinomolidang ku di tulun dot Israil do mantad id koinsanai di dong bansa'd suwai. Om tontuo' ku no o buruon di piro-piro ot imam om i tulun do Liwi om koilo ngai' i' iyolo' do buruon diyolo'.


text:
Om tontuo' ku no o maso do kapaatadan di siduwon do pogudung di porsombahan do sumbolion. Om tinantu' ku nogi' o maso do kapaatadan diyolo' di porsombahan diyolo' do tua' do gandum om tua-ua' do suwai dit id gulu koonsok. Om id tohuri noddi om sambayang oku nod poingkaa, “Soroho' ngai' no iti, oi Kinorohingan ku, om kosianai no doho',” kangku.


text:
Hilo' nod Susan, i bandar dot agayo do Porsia, o niyon di Raja' Ahaswiros do momorinta' di hatus om duwo nohopod om turu' o watas do mantad hilo'd India om gisom do hilo'd Etiopia.


text:
Tontok di kotolu do toun di Raja' Ahaswiros do momorinta', om papaharo no iyau do poginakanan do pinangalapan do koinsanai di pagawai dau om i tulun dit ongkipangkat. Om nakarapou ngai' nogi' i soudor do Porsia om Modia, om i gobunor om i boyoon do watas dot id poginakanan diri.


text:
Om onom kopio o tulan di raja' do popingontong di kakayaan do hiri'd walai dau di don raja' om i kagayaan om i kobontugo' di pomorintaan dau.


text:
Om katalib poddi iri, om papaharo po i raja' do poginakanan do pinangalapan do koinsanai di tulun do kaya' om i tulun do mosikin do hilo'd Susan, i bandar dot agayo. Koloido' nopoddi om sominggu', om niyon nopo nga' hiri'd natad do walai di raja'.


text:
Om linumis tomod i kinoiyonon diri do tabir do kain linan dit otomou om opurak, i kinagasan do tali do kain linan dit aalus dit otomou daragang- ragang, om pinokogos dot id pondulung do pirok do hiri'd torigi do marmar. Om pinosodiaan nogi' do tirikohonon dit anganaru, i tamas om pirok do winonsoi, o hiri'd natad di walai di raja'. Iri nopo natad nga' linopikan do marmar dot opurak dot opurak, om hablur dot aragang, om kulit do mutiara dit okolong, om watu do pirus dit otomou.


text:
Om a' no aayi-ayi' o waig dot anggur do pinosurung di raja'. Om pinoninggorungan nopo di tinumon om sangkir do tamas di mogisuayan nopo o korupa-rupao'.


text:
Om aiso' nopo o poolu-oluon di waig dot anggur di tinumon, tu' nosunudan ngai' no di raja' i susuhuon do hiri'd walai do raja' do manahak do pointikid-tikid do tulun do tinumon do gisom dot abagalan iyolo'.


text:
Om tontok iddi do pinapaharo i Raja' Wasti do poginakanan do hiri'd suang di walai do raja' do pinangalapan dau di tongoondu'.


text:
Om tontok di tadau'd koturu' do moginakan om osonong tomod diri o kopurimanan di raja' om minginum iyau di tinumon. Om lohowo' noddi dau i turu' o susuhuon dau di nongoinggolian, i susuhuon kasai' dau. Ngaran nopo diyolo' om: i Mohuman, i Bista, i Harbona, i Bigta, i Abagta, i Sitar om i Karkas.


text:
Om suhuo' no dau iyolo' do mongoi pangangat di Raja' Wasti do mongoi solowot dau do mikuwo'd monontupi' di tupi' do don raja'. Iri nopo raja' do tondu'ddi nga' olumis kopio koondu', om orohian daa'ddi i raja' do popoontong di kolumiso' di raja'd tondu' dot id koinsanai di pagawai om i tulun di nalap dau.


text:
Nga' tontok di sinunudan di susuhuon i Raja' Wasti di ponuhuan di Raja' Ahaswiros diri, om a' iddi nokotumboyo' i Raja' Wasti do mongoi solowot di Raja' Ahaswiros. Om kotogod tomod noddi i raja'.


text:
Om koubasanan no di raja' do moguho-guhot ondung poingkuro ot osorou di tulun dit ongoilo do pasal dot undang-undang om oturan. Om lohowo' noddi dau i piro-piro o ponosihat dau, i tulun dit ongkoilo ondung nunu ot apatut do wonsoyon dot id suang do hal diri.


text:
Om kosoruan nopo dau do mokinosihat om i Karsina, i Sitar, i Admata, i Tarsis, i Miris, i Marsina, om i Momukan, i turu' o pagawai do Porsia om Modia dit angasawat kopio o pangkat dot id pomogunan diri.


text:
Om boros ka dau dot id turu' o tulun diri, “Iyoho' no, i Raja' Ahaswiros, o minonuhu' di susuhuon ku do mongoi popoilo di Raja' Wasti do mongoi solowot doho', nga' a' i' dau numboyo' iri! Tumanud nopo dot undang-undang om nunu ot apatut do wonsoyon toko' dot id dau?” ka dau.


text:
Om boros ka di Momukan dot id raja' om id piro-piro pagawai di raja', “Okon nopo ko' raja' noo o nindaraat di Raja' Wasti nga' oinsanan nogi' i pagawai do raja', om oinsanan o tongokusai do hiti'd pomorintaan nu!


text:
Oinsanan nopondo o tongoondu' do hiti'd pomorintaan nu dot a' momusou do sawo diyolo' do korongou iyolo' di nowonsoi di raja'd tondu'. Mimboros nondo iyolo' dot, ‘Sinuhu' di Raja' Ahaswiros i Raja' Wasti do rumikot do mongoi solowot dau nga' a' i' iyau minumboyo',’ ka nondo diyolo'.


text:
Korongou ngai' nopondo i sawo do koinsanai di pagawai do raja' do Porsia om Modia do kowoyo-woyoon di raja'd tondu'ddi, om atantu' no dot olomus nopo iyolo' do momisunud di sawo diyolo' do pasal diri. Om kootuson nopondo nga' sumaap nondo i tondu' di kusai om i kusai nga' tumogod nondo di tondu'.


text:
Ondung kohubayaan do Tuan Raja', om ponulis no do maan do kopoilaan dot a' nondo koino-ino do mongoi timbaba' do raja' i Wasti do mantad do tadau'd baino'. Om potulison nori dot id suang dot undang-undang do Porsia om Modia, om a' i' osimbanan do gisom dot alaid. Om patahakon nogindo ilo pangkat dau do raja'd tondu' dot id tondu' dit osonong ko' iyau.


text:
Om kopinsunud nopondo i kopoilaan nu'ddi dot id pointongkop diti pomorintaan nu dot agayo kopio, om oinsanan nopondo o tongoondu' do momusou do sawo diyolo', dot i tulun di kaya' om i mosikin,” ka dau.


text:
Om nosokodungan i' di raja' om i pagawai dau i boros di Momukan diri, om wonsoyo' noddi di raja' o miagal di pinoboros di Momukan.


text:
Om tikidai nopoddi dau do kopoilaan i watas dot id suang do pomorintaan dau do tinulis dot id suang do boros do hiri'd watas diri om tumanud do kowoyo-woyoon do ponunulis do watas diri. Iri nopo pinotulis nga' apatut no dot i kusai o boyoon do sompiiyon dau om iyau o moro-boros kopio do manantu' dit apatut do wonsoyon.


text:
Om alaid noddi, tontok di nakatanus-tanus no o kototogod di raja', om momusorou kasai' po iyau di nowonsoi di Wasti om i pinoboros dau do wonsoyon dot id di Wasti.


text:
Om boro-boros noddi o piro-piro di ponosihat di raja', it ongoubas kopio di raja'. Boros ka diyolo', “Osonong nogi' do mogihum ko do kosumandakan dit ongolumis.


text:
Om milo ko i' do momili' do piro-piro pagawai dot id pointikid-tikid do watas diti pomorintaan nu, om suhuon nondo iyolo' do papaatod do kosumandakan dit ongolumis do hiti'd poiiyanan nu do tongoondu' nu do hiti'd Susan, i bandar dot agayo. Om i Higai nondo, i susuhuon nu di noinggolian om i madtatamong di walai di tiiyonon di tongoondu' o mongilo-ilo diyolo'. Om onuan nogindo iyolo' do pongillumis do tinan.


text:
Om isai nopo i tondu' do korohian kopio nu om iri no ot onuon, om potingolonon di Wasti do sumiliu do raja'd tondu',” ka diyolo'. Om kotumboyo' i' i raja' di nosihat diri om tonudo' noddi dau.


text:
Om haro o songulun o bansa'd Yohudi do poingiyon do hilo'd Susan. Ngaran nopo dau om i Mordikai, i tanak di Yair. Iyau nopo om sinakagon di Kis om i Simoi, i mantad id payat do Binyamin.


text:
Tontok di naala' di Raja' Nobukadnisar i raja' do Babil, o Yorusalim, om tanggayai no dau i Mordikai do mogiwoyo-woyo' di Raja' Yoyakim, i raja' do Yohuda, om ogumu' po o tulun do suwai.


text:
Om haro o pinsan dau dot i Isto o ngaran. Nga' ngaran nopo di Isto do don Ibrani om i Hadasa. Iyau nopoddi om olumis kopio om osonong o koinan-inano'. Om tontok di napatai goduwo i molohing di Isto om nongoi'ddi iyau di Mordikai gompio' om siniliu dau iyau do miagal do dau kopio'd tanak.


text:
Tontok di nokosoliwan di raja' i kopoilaan diri om ogumu' tomod diri o kosumandakan do pinakaa do hilo'd Susan. Om i Isto nga' hiri nogi'. Om iyau nga' pinosuang nogi' di walai'd raja', om pinatamangan di Higai, i boyoon di poiiyanan di raja' do tongoondu'.


text:
Om i Isto nopoddi nga' kasanangan kopio om kosianan di Higai. Om tilombusai nopo dau i Isto do manahak di pongillumis do tinan. Om nonuan dau iyau di maan do pongillumis om nonuan do taakanon dit osonong kopio. Om nonuan nogi' dau i Isto do tiyonon dit osonong kopio do hiri'd poiiyanan di raja' do tongoondu'. Om sinuhu' dau o turu' o tongoondu' di pinili-pili' no do mantad hiri'd walai'd raja' do mogobi-obi' di Isto.


text:
Om monikid tadau nopo i Mordikai do mongoi pipanau-panau do hiri'd natad, di hiri'd dotimbabaan di poiiyanan di raja' do tongoondu' do mongoi pongilo ondung poingkuro-kuro no i Isto om ondung nunu ot osiliu dot id dau.


text:
Om koubasanan nopo do mongillumis do tongoondu' om sontoun o koloido': onom o tulan do pinggihilan do tumau di rinalatan do kominyan om onom kawagu o tulan do luhadon do tumau di rinalatan do pomowongi' di suwai. Om katalib pondo iri om ngoyon nogindo posolowoto' di Raja' Ahaswiros o pointikid-tikid di tongoondu'.


text:
Tontok nopo do tadau di ngoyon i tondu' posolowoto' di raja', om di tumongkiad iyau do mantad hiri'd poiiyanan do tongoondu' om mongoi nondo do hiri'd walai di raja', om nunu nopo i korohian dau om milo ngai' nopo dau do pakayon.


text:
Om mongoi i tondu'ddi do hiri di dongsosodopon om kosuabon pondo om ngoyon nondo iyau poiyono' dot id iso' o poiiyanan do tongoondu' di tamangan di Saagas, i kusai do noinggolian, i madtatamong di tongoondu' di panakasawo di raja'. Om a' nondo i tondu' koongoi kosolowot kawagu di raja' ondung a' no iyau korohian kopio di raja', om a' no olohou o ngaran dau.


text:
Om korikot noddi o maso di Isto do ngoyon posolowoto' di raja'. I Isto --- i tanak di Abihail, i pinsan di Mordikai. I Mordikai no o minomogompi' di Isto do siniliu dau do dau'd tanak; i Isto --- i kolumisan ngai' nopo do pointikid-tikid do tulun di kokito dau. Tontok di norikot i kasalawatan di Isto di raja', om pakayo' nopo dau i pinotuduk di Higai, i kusai di noinggolian i boyoon di poiiyanan do tongoondu'.


text:
Om tontok di koturu'd toun do pomorintaan di Ahaswiros, di tulan do kohopod, i tulan do Tibit, om ngoyo' no i Isto posolowoto' di Raja' Ahaswiros do hiri'd walai di raja'.


text:
Om iyau no o kinorohian kopio di raja' do mantad ko' i kosumandakan do suwai. Om iyau no o kinosianan kopio om kinohubayaan di raja'. Om potupiyai no dau di Isto i tupi' do raja' om siliho' no dau iyau do raja'd tondu' do suminowoli di Wasti.


text:
Om papaharo noddi i raja' do poginakanan dot agayo do pomusou di Isto. Om alapo' ngai' no dau i pagawai om i tulun dau dit ongkipangkat. Om poboroso' no dau do tadau'd koundarangan o tadau'ddi dot id pointongkop di pomorintaan dau. Om popintikid no iyau dot ogumu' o nipuhawang di mogisuayan do maan do pomuhawang di tulun do pointongkop di pomorintaan dau.


text:
Om i Isto no om a' po dau nokosunud do bansa' iyau do Yohudi, tu' binilinan iyau di Mordikai dot a' momisunud dot isai nopo o tulun do bansa' dau. Om numboyo' i' dau iri do miagal di pongumboyo' dau dit okoro' po iyau, di poinsugku' po iyau di Mordikai.


text:
Om tontok di pakaraja' i Mordikai do hiri'd walai di raja' om karaatai no i Bigtan om i Tiris di Raja' Ahaswiros, om pipakat no daa iyolo' do mongoi pamatai di Raja' Ahaswiros. Iyolo' nopo goduwo'dti om kusai di noinggolian, om madtamong di wawayaan do kumaa do hiri'd kobilik-bilikan di raja'.


text:
Om koilaai noddi di Mordikai i pakat diri, om posunudo' no dau di Raja' Isto. Om sunudai noddi di Isto i raja' di noilaan di Mordikai.


text:
Om sorisido' noddi kopio do mongilo i hal diri, om koilaai no dot otopot i' kopio i pinosunud diri. Om giiso' goduwo nopoddi i duwo o tulun diri. Om ponuhu' no i raja' do potulis diri dot id buuk di monusui do pasal di pomorintaan dau.


text:
Om alaid-laid poddi do mantad diri om poinsawato' noddi di Raja' Ahaswiros o pangkat do songulun di roitan dot i Haman, do siniliu do Boyoon do Montiri'. I Haman nopo om tanak di Hamidata, i sinakagon di Agag.


text:
Om sinuhu' ngai' di raja' i pagawai dau do motud om tumuku' dot id di Haman do popointalang do momusou iyolo' dau. Om oinsanan nopoddi iyolo' do tuminanud di pinonuhuan diri, nga' i Mordikai poo ot a' tuminanud.


text:
Om uhoto' no di pagawai di raja' i Mordikai ondung nokuro tu' sumurilog iyau di pinonuhuan di raja'.


text:
Om monikid tadau nopo daa iyolo' do mononsog di Mordikai do momonsoi do miagal diri, nga' a' nopo dau pokinongohon iyolo'. Boros ka dau, “Iyoho' nopo om tulun do Yohudi, om a' oku i' koino-ino do tumuku' dot id tulun,” ka dau. Om sunudai noddi diyolo' i Haman do pasal diri, tu' orohian iyolo' do koilo ondung nunu o wonsoyon dau dot id di Mordikai.


text:
Om soira' di noilaan dau do bansa'd Yohudi i Mordikai, om pomusorou no iyau do momohukum di Mordikai, om okon nopo ko' i Mordikai noo o patayon, suwai ko' minomusorou nogi' iyau do mamatai ngai' do tulun do Yohudi do pointongkop di pomorintaan do Porsia.


text:
Om tontok di kohopod om duwo do toun di Raja' Ahaswiros do momorinta', do koontok di tulan do koiso', i tulan do Nisan, om ponuhu' no i Haman do tulun do mongundi' (iri nopo tundi' om roitan do “Purim”) do mongilo ondung nunu o tadau om tulan dot osonong do popowonsoi dit osorou dau dot araat. Om nopili' nopo nga' tadau do kohopod om tolu do tulan do kohopod om duwo, i tulan dot Adar.


text:
Om sunudai noddi di Haman i raja', boros ka dau, “Haro ot iso' o bansa' do tulun do hiti'd pointongkop diti pomorintaan nu om haro ngai' nopo i bansa'ddi dot id pointikid-tikid do watas. Om suwai kopio o tadat do woyoon diyolo' do mantad ko' i tadat do bansa'd suwai. Om kawagu po nga' a' iyolo' mumboyo' dot undang-undang diti pomorinta', om a' no kopio osonong do posimboyonon tomod nu iyolo' do miagal diri.


text:
Om ondung kohubayaan do Tuan Raja', om monulis nod surat do monuhu' do mamatai diyolo'. Tu' ondung kaakun ko daa, om jominon ku i' do koposuang oku do lobi ko' 340,000 kilogram do pirok do hilo'd kousinan do raja' do maan do pakayon do hiti'd pomorintaan nu,” ka dau.


text:
Om korongou noddi di raja' iri, om oluso' no dau i pondulung dau, i pananaap do popogirot di tinulis di maan popinsunudo', om patahako' noddi dau iri dot id di Haman, i pisangod dot agayo do bansa'd Yohudi.


text:
Om boros kaddi di raja' dot id dau, “Patahakon ngai' ku no diya' i bansa'ddi om i tusin diyolo'. Wonsoyon nopo i korohian nu'd wonsoyon dot id diyolo',” ka dau.


text:
Om tontok di tadau di kohopod om tolu di tulan do koiso', om lohowo' no di Haman o koinsanai di gomponulis di raja' om suhuo' no dau iyolo' do monulis di boros dau, om papasalin diri dot id pointikid-tikid do boros om kowoyo-kowoyoon do ponunulis do hiri'd pomorintaan di raja', om pokirimon nogindo dot id koinsanai do pomorinta', om gobunor, om pagawai. Iri nopo om tinulis dot id suang do ngaran di Raja' Ahaswiros om sinaapan di pondulung dau.


text:
Om ngoyo' no di tulun dit ongosiau do manangkus popintikido' i surat diri dot id pointikid-tikid do watas di porintaon di raja'. Om suang nopo di surat diri nga' monuhu' do mamatai do koinsanai di tulun do Yohudi --- it ongomulok po om i komolohingan no, om i tongoondu' om i tangaanak --- dot insan i' o tadau do kapamatayan, iri no i tadau do kohopod om tolu do tulan dot Adar. Om mositi' nod patayon ngai' iyolo' om aiso' no ot insianan, om onuon ngai' nopo i dapu' diyolo'.


text:
Om mositi' no do popinsunudon dot id tulun dot ogumu' i boros diri dot id pointikid-tikid do watas, om kosodia' ngai' indo o tulun dot orikot o tadau'ddi.


text:
Om ponuhu' no i raja' do popinsunud di boros diri dot id tulun dot ogumu' do hilo'd Susan, i bandar dot agayo, om ngoyo' no di tulun dit ongosiau do manangkus popingotodo' iri dot id pointikid-tikid do watas. Om irikau no i raja' om i Haman om inum no iyolo' do daamot di bandar do Susan dot angagangau do nongkoilo di boros diri.


text:
Tontok di nokoilo i Mordikai do koinsanai di nongowonsoi do miagal diri, om hurako' nopo dau o rasuk dau dot atatangaban. Om panampakai no iyau'd pakayan do mogihad, om arabai no dau do pupuk o tulu dau, om pimpanau no do mintongkop di bandar do mikuwo'd mompud-lompud om marang-garang do mihad


text:
gisom do nokorikot iyau do hiri'd wawayaan di walai do raja'. Om a' i' iyau suminuang tu' a' i' koino-ino o tulun do kipakayan do pakayan do mogihad do sumuang do hiri.


text:
Om honggo nopo o pinabarasan di boros di raja' do pointongkop di watas, om hiri no i tulun do Yohudi do sanggarang-garang do mihad. Om puasa ngai' nopo iyolo' om minglompud do mihad, om kogumuan nogi' diyolo' do minanampakai do pakayan do mogihad om minisis dot id pupuk.


text:
Om soira' di sinunudan di susuhuon di Isto do tongoondu' om tongokusai do noinggolian, i Isto do pasal di wonsoyon di Mordikai, om atangkabo tomod diri iyau. Om paatadai no daa dau do pakayan i Mordikai do maan pakayo' do poningolon di pakayan do mogihad, nga' minada' i' i Mordikai.


text:
Om lohowo' noddi di Isto i Hatak, it iso' di tongokusai di noinggolian do hiri'd walai di raja', om i pinili' di raja' do sumiliu do susuhuon di Isto, om suhuo' no dau iyau do mongoi solowot di Mordikai om moguho-guhot ondung nokuro tu' iyo'ddi o wonsoyon dau.


text:
Om ongoi no i Hatak solowot di Mordikai do hiri'd titimungon do tulun do hiri'd bandar, i ponong id wawayaan di walai do raja'.


text:
Om posunudo' ngai' nopo di Mordikai i nosiliu dot id dau om i kogumuo' do tusin do pirok do nakabatos di Haman do posuangon do hiri'd kousinan do raja', ondung angapatai ngai' i tulun do Yohudi.


text:
Om nonuan nogi' di Mordikai i Hatak do solinan di surat di raja', i tinulis do hilo'd Susan do monuhu'd mamatai do tulun do Yohudi. Om suhuo' noddi di Mordikai i Hatak do mongoi patahak diri dot id di Isto, om poposunud kopio di hal diri dot id dau, om monuhu' dau do mongoi pomolugu-lugut di raja' om pokionuon kopio dot osianan i raja' di bansa' di Isto.


text:
“Ondung haro o tulun, do kusai tuu ko' tondu', do mongoi solowot di raja', dot a' di raja' linohou, om hukuman nod kapatayon i tulun diri. Iri no ot undang-undang, om koinsanai di tulun do mantad po di ponosihat di raja' om i rayat dot id pointongkop do watas nga' koilo ngai' noddi. Iso' poo o ralan dot a' oontok dot undang-undang diri, tu' ondung poroloyon di raja' o longon dau do poingigit i sukud do tamas dot id tulun diri om a' no apatai i tulun. Nga' sombulan no dot a' oku di raja' nolohou,” ka.


text:
om poinsano' no di Mordikai i Isto do poingkaa, “Kada' nogi' soroho' dot osimbayan ko ko' i tulun do Yohudi do suwai, do hino ko piya'd walai di raja'!


text:
Ondung a' ko mungkomi do tontok do maso'd miagal diti, om rumikot i' ot itulung do mantad hilo'd surga do kumaa dot id tulun do Yohudi, om apasi indo iyolo', nga' apatai ko indo iya' om opupusan no o sompiiyon di tapa' nu. Nga' nunu o koilo-ilo do bagi' nogi' do maso'd miagal diti o kinoposilihan diya' do raja'd tondu'!” ka dau.


text:
“Ngoyo' ngai' timungo' i tulun do Yohudi do hiti'd Susan om sumambayang kou no do bagi' doho'. Kada' kou no akan om kada' kou inum do solinaid do tolu o tadau om tolu o totuong. Om iyoho' om iri ngai' i susuhuon ku'd tongoondu' nga' a' nogi' makan om a' minum do solinaid diri. Om atalib pondo iri om mongoi oku nogi' solowot di raja', do mulong piya do kotolibamban daa iri dot undang-undang. Ondung apatai oku do momonsoi'd miagal diri o kapatai-patayan, om pokoino i' dot apatai oku piya,” ka dau.


text:
Om tontok di kotolu'd tadau di Isto do puasa om panampakai no iyau di pakayan dau do don raja' om ongoi no iyau ingkakat do hiri'd natad do ponong id suang di walai'd raja', do potimbaba' di bilik do pinoiyanan di tirikohonon do raja'.


text:
Om tontok di nokito di raja' i Raja' Isto do poingkakat do hiri'd soliwan om kosianai no iyau dau, om poroloyo' no dau i longon dau di kiinigit di sukud do tamas. Om ongoi noddi rapou i Isto om igit no iyau di tompok di sukud.


text:
Om boros ka di raja' do minonguhot, “Nunu o pokionuon nu oi Raja' Isto? Sunudai oku nopo di pokionuon nu, mulong piya do songintanga' diti pomorintaan ku o pokionuon nu nga' patahakon ku i' diya',” ka dau.


text:
Om boros ka di Isto, “Ondung kohubayaan do Tuan Raja', om orohian oku daa do karapou kou di Haman dot id poginakanan do maan ku dokoyu do totuong do baino',” ka dau.


text:
Om suhuo' noddi di raja' i Haman do marau-arau do rumikot, om karapou i' iyolo' dot id poginakanan di pinosodia' di Isto. Om ongoi no i raja' om i Haman do hiri'd poginakanan diri.


text:
Om uhoto' no di raja' i Isto di maso diyolo'd minum do waig dot anggur, boros ka dau, “Sunudai oku bo do pokionuon nu. Om patahakon ku i' o pokionuon nu do mulong piya do songintanga' diti pomorintaan ku,” ka dau.


text:
“Ondung opuhawang kopio o Tuan Raja' do papatahak do pokionuon ku om orohian oku po daa do karapou kou di Haman dot id poginakanan do pohoroon ku do totuong do suab do maan ku dokoyu. Om tontok pondoddi om sunudan tiya' nogi' do pokionuon ku,” ka dau.


text:
Om tontok di tuminongkiad i Haman di poginakanan diri om osonong tomod o ginawo dau. Nga' kokito no dau i Mordikai do hiri'd wawayaan di walai'd raja' dot a' miningkakat do sumuwau dau, om kotogod noddi kopio i Haman di Mordikai.


text:
Nga' pinusus i' dau o ginawo dau om pouliai no dau do hiri'd walai dau. Om lohowo' ngai' noddi dau i tambalut dau do mongoi do hiri'd walai dau om nangatan nogi' dau i Siris, i sawo dau do mongoi amung diyolo'.


text:
Om mokirayou-rayou tomod diri iyau dot id diyolo' tu' kaya' kopio iyau om ogumu' o tangaanak dau'd kusai, om pinoinsawat di raja' o pangkat dau, om asawat o pangkat dau ko' mantad di pagawai do suwai.


text:
Boros ka di Haman, “Pinapaharo i Raja' Isto do poginakanan do maan no dahai di raja', om nolohou po kawagu iyahai do totuong do suab.


text:
Nga' aiso' nopo o komoyon diti dot id doho' dot antang-antangan ku po i Mordikai, i tulun do Yohudi diri do poirikau do hilo'd wawayaan do walai'd raja',” ka dau.


text:
Om boros kaddi di sawo dau om i tongotambalut dau, “Ponuhu' nopo pogi' do poingkakat do torigi do duwo nohopod om duwo mito do kasawato' do maan do pogiisan. Kosuabon pondod suab om pokionuon nogi' di raja' do pogiison i Mordikai do hiri. Om osonong indo o ginawo nu do mongoi rapou di poginakanan,” ka diyolo'. Om osonong i' kopio o miagal diri do nosorou di Haman, om ponuhu' no iyau do popoingkakat do torigi do pomogiisan.


text:
Om totuong nopoddi nga' a' tomod koodop i raja', om ponuhu' no iyau do mongoi di potutulisan do pasal di pomorintaan dau, om ponuhu' no iyau'd tulun do mambasa'ddi dot id dau.


text:
Om iri nopo bohogian di binasa' diyolo' dot id dau nga' pasal di Mordikai do pinopoimbulai di pakat do mamatai di raja', i pakat di Bigtan om i Tiris, i duwo o kusai do noinggolian di madtatamong daa di kobilik-bilikan di raja'.


text:
Om ponguhot no i raja', “Poingkuro no o pinomusou om pinonomuli' toko' di Mordikai?” ka dau. Om boros ka di susuhuon dau, “Aiso' i' o nowonsoi dot id dau,” ka.


text:
Om boros ka di raja', “Haro o hino di pagawai ku do hiti'd walai ku'd dinondo?” ka dau. Om i Haman nopoddi nga' kosusuang do hiri'd natad di walai do raja' do mongoi daa pokibanar di raja' do popogiis di Mordikai do hiri'd pogiisan di posodia' no.


text:
Om boros ka di susuhuon dau, “Hiti i' i Haman do poingandad no do mongoi solowot diya',” ka diyolo'. “Posolokoyo' iyau,” ka di raja'.


text:
Om salakoi no i Haman. Om boros ka di raja' dot id dau, “Haro o songulun di korohian kopio ku'd momusou. Nunu tuu ot apatut do wonsoyon ku dot id tulun diri?” ka dau. Om poingkaa'ddi ot osorou di Haman, “Isai po tuu o pusohon kopio di raja'? Atantu' no dot iyoho',” ka.


